
ಅಧ್ಯಕ್ಷೆರೆನ ಮದಿಪು 


ತೆನ್ಕಾಯಿ ಭಾರತೊದ ಐನ್‌ ದ್ರಾವಿಡ ಬಾಸೆಲೆಡ್‌ ತುಳು ಬಾಸೆಲಾ 
ಒಂಜಿ. ಉಂದು ರಡ್ಟ್‌ ಸಾರ ವರ್ಸೊದಾತ್‌ ಪಿರಾಕ್‌ದ ಬಾಸೆಂದ್‌, ಬಾಸೆಲೆನ 
ಗೇನ ಇತ್ತಿನಕುಲು ಪಣ್ಣೆರ್‌. ತುಳು ಬಾಸೆಗ್‌ ಅಯಿತನೇ ಆಯಿನ “ತಿಗಳಾರಿ” 
ಪಣ್ಣಿನ ಲಿಪಿಲಾ ಉಂಡು. ಆಂಡ ಅವು ಕಾಲೊದ ನಡೆಟ್‌ ಬರವುಡು ಬಯ್ದಿನಿ 
K ಕಡಮೆನೆ. ತುಳುನಾಡ್‌ನ್‌ ಕರ್ನಾಟಕ ರಾಜ್ಕೊಗು ಸೇರಾಯಿನೆಟಾದ್‌, ರಾಜ್ಕೊದ 
ಬಾಸೆ ಕನ್ನಡೊನೇ ಆದಿತ್ತ್‌ದ್‌, ಸಾಲೆಡ್‌ ಕಲ್ಲುನ ಬಾಸೆ ಕನ್ನಡೊನೇ ಆದ್‌ ತುಳು ಬಾಸೆಡ್‌ ಬರೆಪಿನ ಸಾಹಿತ್ಯ 
ಬರವುದ ಬೇಲೆ ಪಿರ ಒರಿಂಡ್‌. ತುಳು ಸಾಹಿತಿಲ್‌ಲಾ ಕನ್ನಡೊಡೇ ಬರೆ ಬರೆದ್‌ ಕನ್ನಡ ಸಾಹಿತ್ಕ್ಯೊದ 
ಸಿರಿತುಪ್ಪೆನೇ ದಿಂಜಾಯೆರ್‌. ಅಂಚ ಕನ್ನಡೊದ ಮೇಲಾಟೊಡು ತುಳು ಬಾಸೆ, ಸಾಹಿತ್ಯೊಲು ಪಿರ ಒರಿಂಡ್‌. 
ಆ೦ಡಲಾ ದಿನನಿಚ್ಚೊದ ವ್ಯವಹಾರೊಗು ಬೋಡಾಯಿನ ಬಾಯಿದ ಬಾಸೆ ಆದ್‌, ಕನ್ನಡ, ಕೊಂಕಣಿ, ಬ್ಯಾರಿ, 
ಕೊರಗ, ಮಲೆಯಾಳ, ಬಾಸೆದೊಟ್ಟುಗು ಮಾತೆರ್ಲಾ ಪಾತೆರುನ ಒಂಜಿ ಮುಕ್ಕ ಬಾಸೆ ಆದ್‌ ಜನೊಕ್ಷೆನ ನಡುಟು, 
ತುಳು ಒರಿಯೊಂದೇ ಬಯ್ಸ್‌ಂಡ್‌. ಕಡಲ ಕರೆನಾಡ್‌ಡ್‌ ತುಳುನ್‌ ಮಾತ ಜಾತಿಮತೊತಕುಲ್ಲಾ ಪಾತೆರುವೆರ್‌. 
ಮಾತೆರ್ಲಾ ಅನ್ಯಮನ್ಕೊಡು ಬದ್ಗುನೆಕ್‌ ತುಳು ಬಾಸೆಲಾ ಸಾಯೊ ಮಲ್ಲೊಂದುಂಡು ಪಣ್ಣಿನವು ನಿಜೊನೆ. 





ತುಳು ಬಾಸೆಡ್‌ ಬರವುದ ಸಾಹಿತ್ಕೊಲು ಕಮ್ಮಿ ಇತ್ತ್‌ಂಡಲಾ ಬಾಯಾನ ಬಾಯಿ ಒರಿಯೊಂದು ಬಯ್ದಿನ 
ಸಾಹಿತ್ಯ ದಿಂಜನೇ! ಪಾಡ್ದನ, ಕತೆ, ಕಬಿತೆ, ಗಾದೆ, ಎದ್‌ರ್‌ಕತೆ, ನುಡಿಕಟ್ಟ್‌, ಉರಾಲ್‌, ಓ ಬೇಲೆ, ಸುಗಿಷು, 
ಮದಿಷು.. -ಇಂಚ ದಿಂಜ ಬಗೆತ ಜನಪದ ಸಾಹಿತ್ಕೊದ ಮಲ್ಲ ಪೆರ್ಗೆನೇ ತುಳುನಾಡ್‌ಡ್‌ ಉಂಡು. ಈ 
ಸಾಹಿತ್ಯೊದ ತಿಠ್ಡ್‌ ತೆರಿಯೆರೆ ಬೇತೆ ದೇಸೊಲೆಡ್ಜ್‌ಲಾ ವಿದ್ವಾಂಸೆರ್‌ ಬತ್ತ್‌ದೆರ್‌. ಇತ್ತೆಲಾ ಬರೊಂದುಲ್ಲೆರ್‌. 
ತುಳುನಾಡ್‌ಗ್‌ ಬಯ್ದಿನ "ಬಾಸೆಲ್‌ ಮಿಶನ್‌'ದಂಚಿನ ಕ್ರೈಸ್ತ ಮಿಶನರಿದಕುಲು ಅಪಗನೇ ತಂಕ್ಷೆನ ಮತಗಂಥೊಲೆನ್‌, 
ಕನ್ನಡ ಲಿಪಿಟ್‌ ತುಳುಕು ತರ್ಜುಮೆ ಮಲ್‌ದೆರ್‌. ಮುಲ್ಲದ ಹಳ್ಳಿದಕ್ಷೆನ ಬಾಯಿಡ್ಜ್‌ ಬಾಯಿಗ್‌ ಬತ್‌ದ್‌ ಒರಿದಿನ 
ಜನಪದ ಮಹಾಕಾವ್ಯೊಲು ಪಣ್ಣಿನ ಪಾಡ್ಬನೊಲೆನ್‌ ಕೇಣ್ಟ್‌, ಬರೆದ್‌ ದೀವೊಂಡೆರ್‌ .ಕನ್ನಡ ಲಿಪಿಟೇ ದಿಂಜ 
ತುಳು ಬೂಕುಲೆನ್‌ ಪ್ರಕಟೊಲಾ ಮಕಲ್ತೆರ್‌. 


ಒಡಿಪುಡು ಪಣಿಯಾಡಿ ಶ್ರೀನಿವಾಸ ಉಪಾಧ್ಯೆರ್ನ ಮುತಾಲಿಕೆಡ್‌ ನಡತಿನ ತುಳು ಚಳುವಳಿ(೧೯೨೮- 
೧೯೩೬) ತುಳು ಸಾಹಿತ್ಕೊದ ಬುಳೆಚ್ಚಿಲ್‌ಗ್‌ ಅನ್ಯೂಲ ಮಲ್ತ್‌ಂಡ್‌. ಅಯಿಡ್ಜ್‌ ಬೊಕ್ಕ ೧೯೬೯ಡು ಉಂಡಾಯಿನ 
“ಕುಡಲದ ತುಳುಕೂಟ' ಪೊಸ ತುಳು ಚಳವಳಿನ್‌ ನಡಪಾದ್‌ ತುಳುತ ಬುಳೆಚ್ಚಿಲ್‌ ಎಚ್ಚಾವೊ೦ದು ಬರಿಲೆಕ 
ಬೆ೦ದ್‌೦ಡ್‌. ೧೯೯೪ನೇ ಇಸವಿಡ್‌ ಉಂಡಾಯಿನ “ಕರ್ನಾಟಕ ತುಳು ಸಾಹಿತ್ಯ ಅಕಾಡೆಮಿ” ತುಳು ಬಾಸೆ, 
ಸಾಹಿತ್ಯ, ಸಂಸ್ಕೃತಿನ್‌ ಒರಿಪಾವುನ, ಬುಳೆಪ್ಪಾವುನ, ತುಳುತ್ತಪೊರ್ಲುತಿರ್ದ್‌ನ್‌ ನೆಗತ್ತ್‌ ತೋಜಿಪಾವುನ ನಿಲೆಟ್‌ 
ದಿಂಜ ಬೇಲೆ ಬೆನೊಂದುಂಡು.. 

ಈ ನಡುಟು ಒಡಿಪುಡು ರಾಷ್ಟ್ರಕವಿ ಗೋವಿಂದ ಪೈ ಸಂಶೋಧನ ಕೇಂದ್ರೊಡು ತುಳುತ್ತ ಬೇಲೆ 


ನಡತ್‌ದ್‌, ತುಳು ನಿಘಂಟ್‌ದ ಆಜಿ ಸಂಪುಟೊಲು ಪ್ರಕಟಆಂಡ್‌. ಇಂಚಿಡ್ಸ್‌ ಕುಡಲಡ್‌ ಮಂದಾರ ಕೇಶವ 
ಭಟ್ರ್‌ "ಮಂದಾರರಾಮಾಯಣ' ಪಣ್ಣಿನ ತುಳು ಮಹಾಕಾವ್ಯೊನೇ ಬರೆದ್‌ ತುಳು ಬಾಸೆದ ಸಗ್ಗಿನ್‌, ತುಳುವೆರ್ನ 


(11 ತುಚುಭಾಷೆಡ್‌ ಕುಮಾರವ್ಯಾಸ ಭಾರತೊ 


ಸಂಸ್ಕೃತಿನ್‌ ದೆರ್‌ ತೋಜಾಯೆರ್‌. ಉಂದುವೇ ಪೊರ್ತುಡು, ತುಳು ಸಾಹಿತ್ಯ ಸಂಶೋಧನೆಡ್‌ ಮನದೀದ್‌ 
ಬೆಂದಿನ ಪಂಡಿತ ವೆ೦ಕಟರಾಜ ಪುಣಿಂಚತ್ತಾಯೆರ್‌ ತುಳು ಲಿಪಿಟ್ಟೇ ಬರೆತಿನ ಪಿರಾಕ್‌ದ ಕಾವ್ಯೊಲೆನ್‌ 
ನಾಡ್ಜ್‌ಕೊರಿಯೆರ್‌. "ಶ್ರೀಭಾಗವತೊ', “ಕಾವೇರಿ' “ದೇವಿಮಹಾತೆೆ' "ಮಹಾಭಾರತೊ', ಪುದರ್ದ ಈ ನಾಲ್‌ 
ಪಳಂತುಳು ಕಾವ್ಯೊಲು ತುಳು ಸಾಹಿತ್ಕ್ಯೊದ ಸಿರಿತುಪ್ಪೆದ ಐಸುರೊಲಾದುಲ್ಲ. ಇಂಚಿತ್ತಿನ ಪಿರಾಕ್‌ದ ಕಾವ್ಯೊಲು 
ನಾಡ್‌೦ಡ ನನೊಲ ದಿಂಜ ತಿಕ್ಕೆರೆಯಾವು.... 

ಈ ಇಡೆಟ್‌ ಕೆದಂಬಾಡಿ ಜತ್ತಪ್ಪ ರೈ ಕವಿ ಮುದ್ದಣನ “ಶ್ರೀರಾಮಾಶ್ವಮೇಧ' ಕಾವ್ಯೊನು ತುಳುಕು ತರ್ಜುಮೆ 
ಮಲ್‌ಕೊರಿಯೆರ್‌. ಇಂಚನೇ ಕನ್ನಡ ಮಹಾಕಾವ್ಯೊಲೆನ ತರ್ಜುಮೆದ ಸಾದಿಡ್‌ ದುಂಬರಿಯೆರೆ ಬಯಕಿನಾರ್‌ 
ಹೆರಿಯೆರಾಯಿನ ಶ್ರೀ ಎಸ್‌. ದೇವೇಂದ್ರ ಪೆಜತ್ತಾಯೆರ್‌. ಮಾಮಲ್ಲ ಕವಿ ಕುಮಾರವ್ಯಾಸನ ಮಾಮಲ್ಲ ಕಾವ್ಯ 
“ಕರ್ನಾಟ ಭಾರತಕಥಾ ಮಂಜರಿ”. ಶ್ರೀ ಅ. ರಾ. ಮಿತ್ರೆರ್‌ ಬರೆತಿನ ಉಂದೆತ ಕನ್ನಡಗದ್ಯಾನುವಾದ ಓದಿನ 
ಪೆಜತ್ತಾಯೆರ್‌ ಅವ್ವೆನ್‌ ತುಳುಕು ತರ್ಜುಮೆ ಮಲ್ಪುನ ಸ೦ಕಲ್ಪೊನೇ ಮಲ್ತೊಂಡಿನಾರ್‌. ಮೂಜಿ ವರ್ಸೊಡು 
ತರ್ಜುಮೆದ ಬೇಲೆಡ್‌ ಮನದೀದ್‌ ಬೆ೦ದಿನಾರ್‌. ಮೂಲೊಡು ಇತ್ತಿನೆನ್‌ ಇತ್ತಿಲೆಕನೇ ತರ್ಜುಮೆ ಮಲಂದೆ, 
ತುಳು ಬಾಸೆದ ತನಿಬನಿಕ್‌ ಒಗ್ಗುಲೆಕ, ಬಗ್ಗುಲೆಕ, ಕಾವ್ಯೊದ ಕತೆ, ಕಾವ್ಯೊದ ಸಾರ, ಕಾವ್ಯದ ರೂಪಕಾಲಂಕಾರ 
ಸಂಪೊತ್ತು ಮಾತಲಾ ಒರಿಯುಲೆಕ ಕಾವ್ಯೊನು ಭಾವಾನುವಾದ ಮಲ್‌ದೆರ್‌. ಈ ಗದ್ಯಕಾವ್ಯೊದ ಪತ್ತ್‌ 
ಪರ್ವೊಲೆನ ಬರವುದ ನಡೆ ಎಂಚ ಉಂಡು ಪಂಡ, ಈ ತುಳು ಮಹಾಭಾರತ ಓದಿಯೆರೆ ಯೇರ್‌ ಮನ 
ಮಲುವೆರಾ, ಅಕುಲು ಇಡೀ ಕಾವ್ಯೊನು ಓದುದು, ಕವಿ ಕುಮಾರವ್ಯಾಸೆ ಪಂಡಿಲೆಕದ ಓದಿನೆತ ಪುಣ್ಯ ಫಲೊನು 
ಅನ್ಸೇಸುವೆರ್‌. ತುಳು ಬಾಸೆದ ಶಬ್ದ ಸಂಪೊತ್ತುಡು ಲೋಕೊದ ಮಾತ ಇಚಾರೊಲೆನ್ಲಾ ಪಣ್ಯೆರೆಗಾಪುಂಡು 
ಪಣ್ಣಿನೆನ್‌ ತೆರಿಯೊನುವೆರ್‌. 

ಇಂಚಿತ್ತಿನ ಮಾಮಲ್ಲ ಬೇಲೆ ಬೆಂದ್‌ದ್‌ ತುಳು ಅಪ್ಪೆಗ್‌ ಸೇವೆ ಸಂದಾಯಿನ, ತನ ಈ ತರ್ಜುಮೆದ 
ಮಾಮಲ್ಲ ಗದ್ಯಕಾವ್ಯೊದ ಕಂಪ್ಯೂಟರ್‌ ಟೈಪಿಂಗ್‌ಪ್ರತಿನ್‌ ತುಳು ಅಕಾಡೆಮಿಗ್‌ ಕೊರ್ದು, ಪ್ರಕಟಣೆಗ್ಸಾ ಒಪ್ಪಿಗೆ 
ಕೊರ್ತಿನ ಶ್ರೀ ಎಸ್‌. ದೇವೇಂದ್ರ ಪೆಜತ್ತಾಯೆರೆಗ್‌ ಅಕಾಡೆಮಿದ ಪುದರ್ದ್‌ ಸೊಲ್ಮೆ ಸಂದಾವೆ. ಈ ಗದ್ಯಕಾವ್ಯೊಗು 
ಆಶೀರ್ವಾದದ ನುಡಿ, ಸುರುನುಡಿ, ತುಲಿಪು ನುಡಿ, ಎಡ್ಡೆಪುದ ಮದಿಪುಲೆನ್‌ ಕೊರ್ತಿನ, ಶ್ರೀಶ್ರೀ ಪೇಜಾವರ 
ವಿಶ್ವೇಶತೀರ್ಥ ಸ್ವಾಮೀಜಿ, ಪುತ್ತಿಗೆಮಠೊತ ಶ್ರೀಶ್ರೀ ಸುಗುಣೇ೦ದ್ರತೀರ್ಥ ಸ್ವಾಮೀಜಿ, ಧರ್ಮಸ್ಥಳೊತ ಧರ್ಮಾಧಿಕಾರಿ 
ಶ್ರೀ ವೀರೇಂದ ಹೆಗ್ಗಡೆ, ಶ್ರೀ ಅ. ರಾ. ಮಿತ್ರ, ಡಾ. ಯು. ಪಿ. ಉಪಾಧ್ಯಾಯ, ಡಾ. ಪಾದೇಕಲ್ಲು ವಿಷ್ಣು ಭಟ್‌, 
ಡಾ. ಬಿ. ಎ. ವಿವೇಕ ರೈ, ಡಾ. ಕೃಷ್ಣಮೂರ್ತಿ ಹನೂರ್‌ - ಮೊಕುಲು ಮಾತೆರೆಗ್ಗಾ ಸೊಲ್ಮೆ ಸಂದಾವೆ. 

ಈ ಕೃತಿತ ಮುಖಪುಟವಿನ್ಯಾಸ ಮಲ್ತಿನ ಪ್ರಿಂಟ್‌ ಪ್ಯಾಲೇಸ್‌ದಕುಲೆಗ್‌ಲ, ಪುಟವಿನ್ಯಾಸ ಮಲ್ತ್‌ ಕೊರಿನ 
ಡಾ। ಪದ್ಮನಾಭ ಕೇಕುಣ್ಣಾಯೆರೆಗ್‌ಲ, ಪೊರ್ಲಕಂಟ್‌ಡ್‌ ಅಚ್ಚಿಮಲ್ತ್‌ ಕೊರಿನ ಉಡುಪಿದ ಮೆ। ಭಾರತ್‌ ಪ್ರೆಸ್‌ದ 
ಗಣೇಶ ಪೈ ಬೊಕ್ಕ ಸಿಬ೦ದಿವರ್ಗೊದಕ್ಷೆಗ್ಲಾ ಅಕಾಡೆಮಿದ ಪರವಾದ್‌ ಸೊಲ್ಮೆಲು. 

ತುಳು ಅಪ್ಪೆನ ಜೋಕುಲು ಮಾತೆರ್ಲಾ ಪೆಜತ್ತಾಯೆರೆನ ಈ ಕೃತಿನ್‌ ಮನದೀದ್‌ ಓದುದು, ಎಡ್ಡೆ ಫಲೊನು 
ಅನ್ನೇಸೊಡುಂದು ಬಯಕೊನುವೆ. 


ಕುಡ್ಡ. ಎಮ್‌. ಜಾನಕಿ ಬ್ರಹ್ಮಾವರ 
೨೪-೦೫-೨೦೧೪ ಅಧ್ಯಕ್ಷೆ 
ಕರ್ನಾಟಕ ತುಳು ಸಾಹಿತ್ಯ ಅಕಾಡೆಮಿ. 


ಶ್ರೀಶ್ರೀ ವಿಶ್ವೇಶತೀರ್ಥಸ್ವಾಮೀಜಿ 

ಶ್ರೀ ಪೇಜಾವರ ಅಧೋಕ್ಷಜ ಮಠ, 

ರಥಬೀದಿ, ಉಡುಪಿ-576101 

ದೂರವಾಣಿ : 0820-2524198; 2526598 





ಅನುಗ್ರಹಸ ೦ದೇಶ 


ಮಹಾಧಾರಶವು ಬರೆಂ ಪಾ೦ಔವಎ, ಕೌರವರ ಹೋರಾಟದ ಅತಿಹಾನಿವಾದಿದಿಜಿ, ಅಮರಗ್ರ ಮಾಠಿವಕುಲದ 
ಇತಿಹಾಅವೆ€ ಇದರಲ್ಲಿ ಅಹದಿಜೆ. ಮಾಡಿತ ಮನನ್ಸುದಜಲ್ಲಿ ಮೂಡುವ ವಿವಿಧ ಧಾವನೆರಆ, ಪ್ರೇಮ, 
ದ್ವೇಷಾಮೊೂಯೆದ ತಿಕ್ಕಾಟದ ಷಿಪ್ರ ಶ್ರಿಣವಿನ್ನು ನಾವಿ ಇದರಲ್ಲಿ ಕಾಣಬಹುದು. ಸಾತ್ತ್ವಿ5 ಹೌದೂ ಮಿಷ್ಲಿಕಿಕ್ತಿದಆ 
೮೦ಥರ್ಷದಲ್ಟಿ ಅಂತಿಮವಾಗಿ ಸಾತ್ತ್ವಿಕಕಕ್ತಿಯ ವಿಜಯಂ ಮ್ಯಾಲ ಮಹಾಭಾರತದ ನ೦ಜೀಕವಾರಿದೆ. 


ಮಿಮಾದವ್ಯಾನಿದು ಕನ್ನಡದ ಪದ್ಯದಲ್ಲಿ ಅತ್ಯ೦ತ ೮೮ವತ್ತಾದ ಕೈಲಿಯಿಲ್ಲಿ ಮಹಾಭಾರತವನ್ನು 
ಅನುವಾದಿಸಿ ಮಹಾಭಾರತದ ಪಾತ್ರಗಳ ಚಿತ್ರಣವನ್ನು ನಮ್ಮ ಮುಂದೆ ತೆರೆದಿಟ್ಟಿದ್ದಾರೆ. ನಮ್ಮ ಅಶ್ಯ೦ಶ 
ಅಭಿಮಾನಪಾತಿದೂ, ವಿವಿಧ ಧಾರ್ಮಿಕ, ಸಾಮಾಜಿಕ ಸೇವೆಯಲ್ಲಿ ತೊಡದಿಸಿಜೊ೦ಡವದೂ ಅದ ದೇವೇ೦ದ್ರ 
ಪೆಜತ್ತಾಂದು ಕರಾವಳಿಯು ಅಜುಭಾಷೆಯತಾದ ಹುಡುವಿನಲ್ಲಿ ಮು೦ದದ ಕೃಅಯುಲ್ತಿ ಇದದ 
ಗದ್ಯಾನುವಾದವನ್ನು ಮಾಡಿ ಖು ಸಾಹಿತ್ಯದ ಸೇವೆಯ ಜೊತೆ ಧಾರ್ಮಿಕ ಹಾರೂ ಶಾಲಸ್ಮೃತಿಕ ನೇವಿಯನ್ನು 
ನಿಲ್ಲಿಸಿದ್ದಾರೆ. 


ಮಿಹಾಧಾದಶದ ಅಧಿದೇವತೆಯಾದ ಕ್ರಿ 6ಶೃಷ್ಠಿರು ಅಮಿದ್ರಿ ಹಿ೮ಲೆ೦ದು ಪ್ರಾರ್ಥಿಮಿತ್ವಿೇವೆ. 


ನಿಪ್ರೇಮ ನಾರಾಯಣನ್ನರಣೆಗಳೊ೦ದವಿದೆ, 


2) lon 


(ಶ್ರೀಶ್ರೀ ವಿಶ್ವೇಶತೀರ್ಥಸ್ವಾಮೀಜಿ) 


ತ್‌ 


ಶ್ರೀಶ್ರೀ ಸುಗುಣೇಂದ್ರತೀರ್ಥಸ್ಪಾಮೀಜಿ 
ಶ್ರಿ 


ಶ್ರೀಪುತ್ತಿಗೆಮಠ, ಉಡುಪಿ-೫೭೬೧೦೧ 





ಎಡ್ಡೆಮದಿಪು 


ಅರೆ, ವಾ ಪೊರ್ಲುಯೆ ಪೆಜತ್ತಾಯೆರ್ನ ಈ ಮಹಾಭಾರತದ ಕತೆಕುಲ್ಲ ಅನುವಾದೊ ತುಳುಟ್‌! 
ಮಾಭಾರತೊನೇ ಭಾರೀ ಪೊರ್ಲುಯೆ. ದಾಯೆಗ್‌ ಪಂಡ ಮಾಭಾರತೊದಲೆಕ ಇತ್ತಿನ ಕತೆಕುಲ್ಲ ಸುರುಳಿಲು 
ಬೇತೆ ಒಲ್ಲಲಾ ತೂಯೆರೆ ತಿಕ್ಕಂದ್‌ಯೆ. ದಾಯೆಗ್‌ ಪಂಡ ಮಹಾಭಾರತೊಡು ಬರ್ಪುನ ಮಾತಾ ಕತೆಕುಲುಲಾ 
ನಮ್ಮ ಮಾತೆರ್ನ ಕತೆಕುಲೇ. ನಮ್ಮನಮ್ಮ ಕತೆಕುಲೇ ಅಯಿಟ್‌ ಉಪ್ಪುನಿಯೇ. 


ಮಾತೆರೆಗ್ಲಾ ಆಕ್ಷಾಕ್ಷೆ ಕತೆಕುಲೇ ಮಲ್ಲೆ ಆಪುನೆಡಾಸ್ರ ಬೊಕ್ಕ ಆಕುಲ್ಲಾಕುಲ್ಲ ಕತೆಕುಲೇ ಆಕ್ಷಾಕ್ಷೆಗ್‌ ಪಸಂದ್‌ 
ಆಪುನೆಡಾಸ್ತ ಮಹಾಭಾರತೊದ ಕತೆಕುಲು ಮಾತೆರ್ನ ಕತೆಕುಲೇ. ಆಯಿನೆಡಾಸ್ತ ಮಹಾಭಾರತ ಮಾತೆರೆಗ್ಲಾ ಇಷ್ಟ 
ಆಪುನಿಯೇ. 


ಒವ್ವಾ ಓಬಿರಾಯನ ಕಾಲದ ಕತೆ ಪತೊ೦ದು ನಂಕ್‌ ದಾದ ಆವೊಡಿತ್ತೆ? ನಂಕ್‌ ನಮ್ಮ ಕಥೆ ವ್ಯಥೆ ಪೂರಾ 
ಇತ್‌೦ಡಾ ಅವು ಪೊರ್ಲುಯೆ. ಅವು ಇಪ್ಲುನಿ ಮಾಭಾರತೊಡುಯೇ. ಮಾಭಾರತೊಡು ಮಾತ್ರಯೇ. 


ಇಸೆ ದಾದ ಆಪುಂಡು, ಇನಿ ದಾದ ಆವೊಡು, ದಾದ ಆವೆರೆಗಾವಂದ್‌, ಅವು ಮಾತಾ ಇಪ್ಪುನಿ 
ಮಾಭಾರತೊಡಾಯಿನೆಡಾಸ್ರ ಮಾತೆರೆಗ್ಲಾ ಮಾಭಾರತ ತಿಗತ ನೆಯಿತಲೆಕ ಆತ್‌೦ಡ್‌ಯೇ. 

ಅಂಚ ತಿಗೊನು ಕುಮಾರವ್ಯಾಸೆರ್‌ ಪಟ್ಟ್‌ಡ್ಜ್‌ ಗೆತ್ತ್‌ದ್‌ ಹರಿವಾಣೊಗು ಪಾಡ್ಜ್‌ ದೀತೆರ್ದ ನಮ್ಮ ಪೆಜತ್ತಾಯೆರ್‌ 
ಆ ಪಾಡ್ದನೊನು ಕಳೆದ್‌ ನಮ್ಮ ತುಳುತ ಬಟ್ಟಲ್‌ಡ್‌ ಪಾಡ್ದ್‌ ಕೊರ್ದು ಇತ್ತೆ ಮಾತೆರೆಗ್ಲಾ ಕುಶಿ ಕೊರೊಂದುಲ್ಲೆರ್‌ಯೆ. 
ಅಯಿಕ್‌ ಇತ್ತೆ ಮಾತೆರ್ಲಾ ಆರೆಗ್‌ ಮೋಕೆದ ಸೊಲ್ಕೆಲೆನ್‌ ಸಲ್ಲಾವೊಡುಯೆ. 


ಉಂದು ಎಂಚಾಂಡ್‌ ಪಂಡ ಇಂದ್ರೆ ಬತ್ತ್‌ದ್‌ ಮಾತೆರೆಗ್ಲಾ ಅಮೃತ ಕೊರಿಲೆಕ್ಕಾಂಡ್‌ಯೇ. ಅವುಲಾ ನಮ 
ಮಾನಾದಿಗೆದ ಪೊಸ ಪೊಣ್ಣು ತುಳು ಅಕಾಡೆಮಿದ ಅಕ್ಕೆನ ಮುಖಾಂತರೊ! 


ಇತ್ತೆ ತೂನಗ ಪೆಜತ್ತಾಯೆರ್ನ ಪುದರ್ಲಾ ದೇವೇಂದ್ರೆರತ್ತಯೇ! ವಾ! ವಾ! ಇತ್ತೆ ಯಾನ್‌ ಪಣ್ಣೆ- 


“ಲೇಲೇಲೇ ಲೇಲೇಲೇ ಲೇಲೇ ಲೇಲೇಗಾ | 
ಲೇಲೇಲೇ ಲೇಲೇಲೇ ಲೇಲೇ ಪನ್ನೆಗಾ | 
ಗದ್ಯೊಡಿತ್ತಿನ ಭಾರತೊನು ತುಳುಟು ಕೊರ್ನಿ ಏರ್‌ಗಾ 
ಒಂತೆ ಉಂತ್ಲೆ ಅವು ನಮ್ಮ ದೇವೇಂದೆರತ್ತಗಾ! 


Vii 


ಡಾ। ಡಿ. ವೀರೇಂದ್ರ ಹೆಗ್ಗಡೆ 
ಧರ್ಮಾಧಿಕಾರಿ 
ಶ್ರೀಕ್ಷೇತ್ರ ಧರ್ಮಸ್ಥಳ. 

0 ಛಿ 





ಶುಭ ಹಾರೈಕೆ 


ಮಾಮಲ್ಲ ಸಾಹಿತಿ ಪ್ರೊ ಅ. ರಾ. ಮಿತ್ರೆರ್‌ ಕನ್ನಡ ಭಾಷೆಡ್‌ ಬರೆತಿನ "`ಕುಮಾರವ್ಯಾಸ ಭಾರತ' ಗ್ರಂಥೊನು 
ಶ್ರೀ ದೇವೇಂದ್ರ ಪೆಜತ್ತಾಯೆರ್‌ ತುಳು ಭಾಷೆಗ್‌ ಭಾವಾನುವಾದ ಮಲ್ತ್‌ದ್‌ ತುಳುಭಾಷೆಗ್‌ ಮಲ್ಲ ಕಾಣಿಕೆ 
ಕೊರ್ತೆರ್‌. 

`ಸುಧಾ' ವಾರಪತ್ರಿಕೆಡ್‌ ಪ್ರೊ ಅ. ರಾ. ಮಿತ್ರೆರ್‌ ಬರೆತಿನ "ಕುಮಾರವ್ಯಾಸ ಭಾರತ'ದ ಕತೆನ್‌ ಯಾನ್‌ 
ಭಾರೀ ಆಸಕ್ತಿಡ್‌ ಓದೊಂತಿತ್ತೆ. ಅವೆತ ಒಟ್ಟುಗು ಚಂದ್ರನಾಥ ಆಚಾರ್ಯ ಬೇತೆಬೇತೆ ಪಾತ್ರೊಲೆನ ಚಿತ್ರ ಬರೆತಿನ 
ತೂದು ಸಂತೋಷ ಆವೊಂದಿತ್ತ್‌ಂಡ್‌. ಅ. ರಾ. ಮಿತ್ರೆರೆನ "ಒಪ್ಪಿಗೆ ದೆತೊ೦ಂದು ಧರ್ಮಸ್ಥಳೊದ ಆಶ್ರಯೊಡು 
ಕನ್ನಡ ಗದ್ಯ “ಕುಮಾರವ್ಯಾಸ ಭಾರತ' ಮುದ್ರಣ ಮಲ್ಟಾಯ. ಮಸ್ತ್‌ ಜನ ನೆತ್ತ ಬಗ್ಗೆ ಖುಷಿ ತೆರಿಪಾದೆರ್‌. 

ಶ್ರೀ ದೇವೇಂದ್ರ ಪೆಜತ್ತಾಯೆರ್‌ ತುಳುಭಾಷೆಗ್‌ ಭಾವಾನುವಾದೊ ಮಲ್‌ದ್‌ ಎಂಕ್ಷೆಗ್‌ ಕೊರ್ದುನ ಸಾಧನೆ 
ಮಲ್ತೆರ್‌. ತುಳುವೆರೆಗ್‌ ಮಾತಾ ಸಂತೋಷ ಆವಡ್‌. 

ತುಳುಟು ಮಂದಾರ ಕೇಶವ ಭಟ್‌, ಕೆದಂಬಾಡಿ ಜತ್ತಪ್ಪ ರೈ ಮೊಕುಲೆನ ಸಾದಿಡ್‌ ತುಳು ಕವಿ ಶ್ರೀ 
ದೇವೇಂದ್ರ ಪೆಜತ್ತಾಯೆರ್‌ ಸೇರೊಂದುಲ್ಲೆರ್‌. 

"ಕುಮಾರವ್ಯಾಸನು ಹಾಡಿದನೆಂದರೆ ಕಲಿಯುಗ ದ್ವಾಪರವಾಗುವುದು, ಭಾರತ ಕಣ್ಣಲಿ ಕುಣಿಯುವುದು” 
ಪಂಡಿಲೆಕ ಯುಗಪರಿವರ್ತನೆದ ಪೊರ್ಲು ತಿರ್ಲ್‌ ಅವೆಟ್‌ ಉಂಡು. ಶ್ರೀ ಪೆಜತ್ತಾಯೆರ್‌ ತುಳು ಭಾಷೆ ಸಾಹಿತ್ಯ 
ಸಂಸ್ಕೃತಿದ ಬಗ್ಗೆ ಮಸ್ತ್‌ ಕೆಲಸ ಮಲ್ರಿನಾರ್‌. ತುಳು ಬುಲೆಚ್ಚಿಲ್‌ಗ್‌ ಆರೆನ ಈ ಅನುವಾದ ಗ್ರಂಥೊ ಮಾಮಲ್ಲ 
ಕಾಣಿಕೆಯಾದ್‌ ತುಳುವೆರೆನ ಮನಸ್ಟ್‌ ಬುದ್ಧಿ ವಿಕಾಸೊಗು ಮಾರ್ಗದರ್ಶಿ ಆವಡ್‌ ಪಂಡ್ದ್‌ ಶುಭ ಹಾರೈಸಾವೆ. 


ಶ್ರೀಕ್ಷೇತ್ರ ಧರ್ಮಸ್ಥಳ ಡಿ. ವೀರೇಂದ್ರ ಹೆಗ್ಗಡೆ 
ಯೃ ಥಿ ಗಿ 
೧೯-೦೫-೨೦೧೪ 


ಡಾ| ಬನ್ನಂಜೆ ಗೋವಿಂದಾಚಾರ್ಯ 
`ಈಶಾವಾಸ್ಕಮ್‌' 
ಅಂಬಲಪಾಡಿ-೫೭೬೧೦೩ 

ಉಡುಪಿ 





ಒಂದು ಹರಕೆ 


ಶ್ರೀ ಎಸ್‌. ದೇವೇಂದ್ರ ಪೆಜತ್ತಾಯರ ಮತ್ತು ನನ್ನ ಸಂಬಂಧ ಅರ್ಧಶತಮಾನಕ್ಕಿಂತಲೂ ಹಳೆಯದು. 
ಅವರು ಮಠದ ಅಧಿಕಾರಿಯಾಗಿ, ಬ್ಯಾಂಕಿನ ಅಧಿಕಾರಿಯಾಗಿ ತುಂಬ ಚಟುವಟಿಕೆಯ ಜೀವನ ನಡೆಸಿದವರು. 
ಸಾಮಾಜಿಕವಾಗಿ ಯಶಸ್ವಿ ಬಾಳನ್ನು ಬಾಳಿದವರು. 

ಇದೆಲ್ಲ ಅವರ ಜೀವನದ ಪೂರ್ವಾರ್ಧದ ಕತೆ. ಅಚ್ಚರಿಯೆಂಬಂತೆ ಜೀವನದ ಉತ್ತರಾರ್ಧದಲ್ಲಿ ಅವರು 
ಕಾವ್ಯಜೀವಿಯಾದರು. ಅದರಲ್ಲೂ ವಿಶೇಷವಾಗಿ ತುಳು ಸಾಹಿತಿಯಾದರು. 

ಅವರ ಮನೆತನದ ಹೆಸರೇ ಅಪ್ಪಟ ತುಳುವಿನಲ್ಲಿದೆ. ಪೆಜತ್ತಾಯ ತುಳುವಿನಲ್ಲಿ 'ಪೆಜ' ಎಂದರೆ ಹೆಬ್ಬಲಸಿನ 
ಮರ. ಪೆಜತ್ತಾಯ ಎಂದರೆ ಹೆಬ್ಬಲಸಿನ ತೋಟದವನು. ಅವರ ವಂಶದ ಮೂಲಪುರುಷರ ತೋಟದಲ್ಲಿ 
ಹೆಬ್ಬಲಸಿನ ಮರವಿತ್ತು. ಅದಕ್ಕೆಂದೇ ಆ ವಂಶದವರು ಪೆಜತ್ತಾಯರು. ಸಂಸ್ಕೃತದ "ಲಿಕುಚಾನ್ವಯರು”. 

ಈ ಹೆಸರಿಗೆ ಒಂದು ಐತಿಹಾಸಿಕ ಮಹತ್ವವೂ ಇದೆ. ಇದರ ಹಿಂದೆ ಒಂದು ಮಹಾನ್‌ ಇತಿಹಾಸವಿದೆ. 

ಶ್ರೀ ತ್ರಿವಿಕ್ರಮ ಪಂಡಿತರು ೧೩ನೆಯ ಶತಮಾನದಲ್ಲಿ ತುಳುನಾಡಿನ ಕಾಸರಗೋಡಿನಲ್ಲಿದ್ದ ಹಿರಿಯ 
ವಿದ್ವಾಂಸರು. ರಾಜಾ ಜಯಸಿಂಹನ ಆಸ್ಥಾನಕವಿಯಾಗಿದ್ದವರು. ತುಳುನಾಡಿನ ಮೊದಲ ಮಹಾಕವಿ. ಆಚಾರ್ಯ 
ಮದ್ದರ ಬಳಿ ಏಳೆಂಟು ದಿನಗಳ ಕಾಲ ವಾದ ಮಾಡಿ, ಅವರ ಪ್ರೀತಿಯ ಶಿಷ್ಠರಾದ ಮಹಾಪುರುಷ ಆಚಾರ್ಯಮಧ್ವರ 
ಬ್ರಹ್ಮಸೂತ್ರಭಾಷ್ಯಕ್ಕೆ ಸಾಟಿಯಿಲ್ಲದ ಸಂಸ್ಕೃತ ಟೀಕೆ ಬರೆದವರು. 

ಅವರ ಮಗ ನಾರಾಯಣಪಂಡಿತರು ಶ್ರೀಮದ್ದವಿಜಯ ಬರೆದ ಮಹಾಕವಿ. ಮೊಮ್ಮಗ ವಾಮನಪಂಡಿತರು. 
ಉಪನಿಷತ್ತುಗಳಿಗೆ ಅನನ್ಯವಾದ ಟೀಕೆ ರಚಿಸಿದ ಮನೆತನದಲ್ಲಿ ಹುಟ್ಟಿಬಂದ ಭಾಗ್ಯಶಾಲಿ ಶ್ರೀ ದೇವೇಂದ್ರ 
ಪೆಜತ್ತಾಯರು. ಆ ಪರಂಪರೆಯ ನೆತ್ತರಿನ ಗುಣ ಇವರಲ್ಲೂ ಹರಿದಿದೆ. 

ಅವರು ತುಳುವಿನಲ್ಲಿ ಅನೇಕ ಗ್ರಂಥಗಳನ್ನು ಅನುವಾದಿಸಿದರು. ವಾದಿರಾಜರ "ಶೋಭಾನೆ' ಹಾಡನ್ನು 
ತುಳುವಿಗೆ ತಂದರು. ನನ್ನ “ಕನಕೋಪನಿಷತ್ತ'ನ್ನು ಕೂಡ. ಹೀಗೆ ಇನ್ನು ಅನೇಕ ಕೃತಿಗಳು. 

ಅವರ ೮೦ರ ಹರೆಯದಲ್ಲೂ 'ತುಳುವಪ್ಪೆನೊ ಸೇವೆ' ನಿರಂತರ ನಡೆದಿದೆ. ಅವರು ನೂರು ಕಾಲ ಬದುಕಿ 
ತುಳುವಿನ ಕಂಪನ್ನು ನಿರಂತರ ಎಲ್ಲೆಡೆ ಹಬ್ಬಿಸಲಿ ಎಂದು ಹಾರೈಸುತ್ತೇನೆ. 


ಡಾ| ಬನ್ನಂಜೆ ಗೋವಿಂದಾಚಾರ್ಯ 


ಡಾ.ಯು. ಪಿ. ಉಪಾಧ್ಯಾಯ 
ನಿವೃತ್ತ ಪ್ರಾಚಾರ್ಯರು 

ರಾಷ್ಟಕವಿ ಗೋವಿಂದ ಪೈ ಸಂಶೋಧನ ಕೇಂದ್ರ 
ಉಡುಪಿ. 





ಶುಭಹಾರೈಕೆ 


ಶ್ರೀ ದೇವೇಂದ್ರ ಪೆಜತ್ತಾಯರು ಬ್ಯಾಂಕ್‌ ಉದ್ಯೋಗದಿಂದ ಹಾಗೂ ಮಠದ ದಿವಾನ ಹುದ್ದೆಯಿಂದ 
ನಿವೃತ್ತರಾದ ಮೇಲೆ ತನ್ನ ಇಳಿವಯಸ್ಸಿನಲ್ಲಿ ತುಳು ಸಾಹಿತ್ಯಸೇವೆಯಲ್ಲಿ ನಿರತರಾಗಿದ್ದಾರೆ. ಹಲವಾರು ಕನ್ನಡ 
ಕೃತಿಗಳನ್ನು ತುಳುವಿಗೆ ಭಾಷಾ೦ತರ ಮಾಡಿದ್ದಾರೆ. ಇತ್ತೀಚೆಗೆ ತುಳುನಾಡಿನ ಕೋಟಿಚೆನ್ನಯ ದೈವಗಳ ಸುಪ್ರಭಾತ 
ಗೀತೆ ರಚನೆಮಾಡಿ, ಧ್ವನಿಸುರುಳಿಗಳಲ್ಲಿ ಬಿಡುಗಡೆ ಮಾಡಿ ತುಳುವರ ಮೆಚ್ಚುಗೆಗೆ ಪಾತ್ರರಾಗಿದ್ದಾರೆ. ಕುಮಾರವ್ಯಾಸ 
ಭಾರತವನ್ನು ಹಿರಿಯ ಲೇಖಕ ಅ. ರಾ. ಮಿತ್ರ ಕನ್ನಡ ಗದ್ಯರೂಪದಲ್ಲಿ ಪ್ರಕಟಿಸಿದ್ದನ್ನು ಇವರು ತುಳುಭಾಷೆಗೆ 
ಭಾವಾನುವಾದ ಮಾಡಿದ್ದನ್ನು ನೋಡಿ ನಾನು ತುಂಬಾ ಸ೦ತೋಷವಟ್ಟದ್ದೇನೆ. ತುಳು ಸಾಹಿತ್ಯದ ಬೆಳವಣಿಗೆಯಲ್ಲಿ 
ಇಂತಹ ಅನುವಾದಕೃತಿಗಳಿಗೆ ಉತ್ತಮ ಸ್ಥಾನವಿದೆ. ಇಂತಹ ಮಹತ್ವದ ತುಳು ಕೃತಿಯು, ಕರ್ನಾಟಕ ತುಳು 
ಸಾಹಿತ್ಯ ಅಕಾಡೆಮಿಯ ಮೂಲಕ ಪ್ರಕಟಗೊಳ್ಳುತ್ತಿರುವ ಈ ಸ೦ದರ್ಭದಲ್ಲಿ ಶ್ರೀ ದೇವೇಂದ್ರ ಪೆಜತ್ತಾಯರಿಗೆ 
ನನ್ನ ತುಂಬುಹೃದಯದ ಅಭಿನಂದನೆಗಳು. 


ಡಾ.ಯು. ಪಿ. ಉಪಾಧ್ಯಾಯ 


ಡಾ। ಬಿ. ಎ. ವಿವೇಕ ರೈ 
ವಿಶ್ರಾಂತ ಕುಲಪತಿಗಳು 
ಕನ್ನಡ ವಿಶ್ವವಿದ್ಯಾನಿಲಯ, ಹಂಪಿ. 





ಪರಕ್ಕೆದ ಸೇಸೆ 


ಶ್ರೀ ದೇವೇಂದ್ರ ಪೆಜತ್ತಾಯೆರ್‌ ಸಂಸ್ಕೃತೊ, ಕನ್ನಡೊ ಬೊಕ್ಕ ತುಳುಟು ದಿಂಜ ಸಕ್ತಿಸಾಮರ್ತ್ಯೊ ಇತ್ತಿನಾರ್‌. 
ಈ ಮೂಜಿ ಭಾಷೆಲೆನ ಬರವುದ ಪೊರ್ಲುದ ಪೊಲಬು ಇತ್ತಿನಾರ್‌. ಪೆಜತ್ತಾಯೆರ್‌ “ತುಳುಭಾಷೆಡ್‌ ಕನಕೋಪನಿಷತ್‌' 
ಪನ್ನಿನ ಪುದರ್‌ಡ್‌ ಡಾ। ಬನ್ನಂಜೆ ಗೋವಿಂದಾಚಾರ್ಯೆರ್‌ ಕನ್ನಡೊಡು ಬರೆಯಿನ ಗಂಥೊನು ಪೊರ್ಲಕಂಟ್‌ಡ್‌ 
ತುಳುಕ್ಕು ತರ್ಜುಮೆ ಮಲ್‌ದೆರ್‌. ಬನ್ನಂಜೆದಾರ್‌ ಸ೦ಪಲ್ತಿನ “ಆಚಾರ್ಯಮದ್ಧ' ಕೃತಿನ್‌ ಪೆಜತ್ತಾಯೆರ್‌ ತುಳುತ್ತ 
ಒರುಟ್ಟು “ಆಚಾರ್ಯಮದ್ದೆರೆ ಮಾನಾದಿಗೆ, ತತ್ವಸಿದ್ಧಾಂತೊದ ಸಾನಾದಿಗೆ' ಪನ್ಪಿ ಪುದರ್‌ಡ್‌ ಬೆಳಗಾದೆರ್‌. 
ವಾದಿರಾಜೆರ್‌ ಕನ್ನಡೊಡ್‌ ಬರೆಯಿನ "ಶ್ರೀಲಕ್ಷಿ ಆಶೋಭಾನೆ'ನ್‌ ಪೊರ್ಲುದ ಶೋಭಾನೆದ ದಾಟಿಡ್‌ ತುಳುಕ್ಕು 
ತರ್ಜುಮೆ ಮಲ್‌ದ್‌ ತಾರಿದ ಒಲಿತ್ತ ಲೆಕ್ಕೊನೆ ಬರೆಪ್ಲಾದ್‌ ಪಿರಾಕ್‌ದ ಬರವುದ ಸಂಪ್ರದಾಯೊನ್‌ ನೆಗಪ್ಪಾದ್‌ 
ತೋಜಿಪ್ಪಾದೆರ್‌. 


ಶ್ರೀ ದೇವೇಂದ್ರ ಪೆಜತ್ತಾಯೆರೆನ ಮಾಮಲ್ಲ ತುಳುತ್ತ ಕೊಪ್ಪರಿಗೆ “ತುಳುಭಾಷೆಡ್‌ ಕುಮಾರವ್ಯಾಸ ಭಾರತೊ' 
ಕನ್ನಡ ಕುಮಾರವ್ಯಾಸನ ಭಾರತೊನ್‌ ಪ್ರೊ ಅ. ರಾ. ಮಿತ್ರೆರ್‌ "ಕರ್ಣಾಟಭಾರತ ಕಥಾಮಂ೦ಜರಿ'ಯ ಸೃಜನಾತ್ಮಕ 
ಗದ್ಯಕಥಾನಕ' ಪನ್ಪಿ ಪುದರ್‌ಡ್‌ ಗದ್ಕೊಡ್‌ ಕನತ್ತೆರ್‌. ಅಯಿನ್‌ ಪೆಜತ್ತಾಯೆರ್‌ ತುಳುಟ್ಟು ರಸಾಯನೊ ಮಲ್‌ದ್‌ 
ಓದುನಕ್‌ಲೆನ ನಾಲಾಯಿಗ್‌ಲ ಕೇನುನಕುಲೆನ ಕೆಬಿಕ್ಕ್‌ಲ ಇಂಪು ಸೊಂಪು ಮಲ್‌ದೆರ್‌. ಇಂದೆನ್‌ ಓದೊಂದು 
ಪೋಯಿಲೆಕ್ಕೊನೆ ಇಂದು ಸುರೂಕ್ಕು ತುಳುಟ್ಟೆ ಬರೆಯಿನ ಸಾಹಿತ್ಯೊ ಪನ್ನಿನ ಅನುಭವೊ ಬರ್ಪುಂಡು. ಪೆಜತ್ತಾಯೆರೆನ 
ತುಳುಭಾಷೆದ ಪೊರ್ಲು-ತಿರ್ಲ್‌, ದುನ್ನೊ-ಬನ್ಮೊ, ಪರಿಪ್ಪು-ಪೊರಪ್ಪು, ಅಂದಾಯೊ-ಸಂದಾಯೊ ಮಾತಲ 
ಸುದೆತ್ತ ನೀರ್‌ ಪರಿತ್ತೊಂದು ಲಾಗ್ಕೊಂದು ಕಡಲ್‌ಗ್‌ ಸೇರಿಲೆಕೊ ವರ್ಣನೆ ಆವಡ್‌, ಪಾತೆರಕತೆ ಆವಡ್‌ - 
ಓಳು ಬಿರೆಲ್‌ ಪಾಡ್‌ನಲ, ಓಳು ನಕ್ಕ್‌ನಲ ಅವು ಮಾತಾ ಕಡೆಕೊಡಿಲ ಸೀಪೆನೆ- ಬೆಲ್ಲೊಡು ಕಡೆಕೊಡಿ 
ಇದ್ದಿಂದ್‌ ಪನ್ನಿಲೆಕೊ. 

ಪಾತೆರಕತೆಲೆಡ್‌ ತುಳುತ್ತ ಒಳಮರ್ಗಿಲ್‌ದ ದನಿ ಸೊರ ಲೆಪ್ಲುಂಡು. ಉದಾರ್ನೆಗ್‌: “ಏಯ್‌ ಸೂತನ 
ಮಗಾ, ಕರ್ಣಾ. ಉಂದು ನೀರ್‌ ದಿಂಜಿದಿನ ಕಿರೆ ಅತ್ತ್‌ ಮುಲ್ಪ ಮೀನ್‌ ಪತ್ತುನ ಕುರುವೆ, ಗಾಳ, ಬಲೆ ಒವ್ಯುಲ 
ಪ್ರೇಜನ ಇಜ್ಜಿ. ಮುಲ್ಪ ಸೋಯಿ ತೂದು ತಂತ್ರ ಒಡ್ಡುನ ಜಂಬರ ನಡಪುಜಿ. ದಯೆದಾಕಿಣ ದಾಂತೆ ಬೀರಬಿರ್ದೊಲಿ 
ಪೋಷಿನವೇ ಪೊರ್ಲು.” 


ಈ ಗಂಥೊದ ಅಕೇರಿಗ್‌ ಈ ಕತೆನ್‌ ಕೇನಿನಕುಲೆಗ್‌ ದಾದ ಮಾತಾ ಫಲೊ ತಿಕ್ಕುಂಡು ಪನ್ಪಿ ವಿವರಣೆ 
ಉಂಡು. ಬೇತೆಬೇತೆ ಪುಣ್ಯಫಲೊತ ಒಟ್ಟಿಗೆ ತಿಕ್ಕುನ ಮಲ್ಲ ಪುಣ್ಯಫಲ ಪ೦ಡ್‌೦ಡ- ತುಳುನ್‌ ಅಯಿತ್ತ ಮಾತಾ 
ಮರ್ಗಿಲ್‌ಡ್‌ ಕೇನುನ ಅನುಭವಿಸಯಿನ ಫಲ. ತುಳುತ್ತ ಬುಲೆಚ್ಚಿಲ್‌ನ್‌ ಮಲ್ಲ ಬಾಕಿಮಾರ್‌ ಕಂಡೊಡ್‌ ಪೂಕರೆ 
ಪಾಡ್‌ದ್‌ ಕೊರಿನ ಫಲ ತಿಕ್ಕುಂಡು. 


ತುಳುಟ್ಟು ಮಂದಾರ ಕೇಶವ ಭಟ್ರ್‌, ಕೆದಂಬಾಡಿ ಜತ್ತಪ್ಪ ರೈಕುಲು, ಕೆಲಿಂಜ ಸೀತಾರಾಮ ಆಳ್ವೆರ್‌ 
ಇಂಚಿತ್ತಿನ ಮಾಮಲ್ಲ ಕವಿಕ್ಕುಲೆನ ಪಂತೆದ ಸೇರಿಗೆಗ್‌ ಸೇರುನ ತುಳು ಕವಿ ಶ್ರೀ ದೇವೇಂದ್ರ ಪೆಜತ್ತಾಯೆರ್‌. 

ಆರೆನ “ತುಳು ಕುಮಾರವ್ಯಾಸನ ಭಾರತೊ'ದ ಮಲ್ಲ ಹರಿವಾಣೊಗ್‌ ಪರಕ್ಕೆದ ರಡ್ಡ್‌ ಅರಿ ಪಾಡುನವು 
ಎನ್ನ ಪಾಲ್‌ದ್‌ ಭಾಗ್ಕೊಂದ್‌ ಎನ್ಸ್‌ಬೆ. ಪೆಜತ್ತ ದೇಕಿ, ದುನ್ನ, ದಿಟ್ಟಿ ಪೂರಾ ಪೆಜತ್ತಾಯೆರೆನ ತುಳು ಬರವು- 
ಸರವುಡು ಊರೊರ್ಮೆ ಬೆಳಗಡ್‌ ಪಂಡ್‌ದ್‌ ಬಯಕ್‌ಬೆ. 


ಡಾ। ಬಿ. ಎ. ವಿವೇಕ ರೈ 


ಡಾ| ಅಮೃತ ಸೋಮೇಶ್ವರ 
ಅಂಚೆ : ಕೋಟೆಕಾರ್‌-575005. 
ಮಂಗಳೂರು ತಾಲೂಕು, ದ.ಕ. 





ಒಡಿಪುದ ಹಿರಿಯ ಇಷ್ಟೆರಾಯಿನ ಶ್ರೀ ದೇವೇಂದ್ರ ಪೆಜತ್ತಾಯೆರ್‌ ಉದ್ಯೋಗೊಡ್ಡು ನಿವೃತ್ತೆರಾಯಿಬೊಕ್ಕ 
ತುಳು ಸಾಹಿತ್ಯ ರಚನೆದ ಕಾಯಕೊಗು ಕೈಪಾಡಿನಾರ್‌. ಈ ಪಕ್ವ ವಯಸ್ಸ್‌ಡ್‌ ಆರ್‌ ಮುಖ್ಯವಾದ್‌ ತುಳು 
ಭಾಷೆಡೇ ಬರೆಯೆರೆ ತೊಡಗಿನವು ತುಳುವೆರೆಗ್‌ ಸಂತೋಸುದ ವಿಚಾರ. ಅಯಿಟ್ಟಾ ಆರ್‌ ತನ್ನ ಅಪ್ಪೆಬಾಸೆಯಾಯಿನ 
“ಶಿವಳ್ಳಿ ತುಳುಟು ಬರೆಯಂದೆ ಸಾಮಾನ್ಯ ತುಳುಟೇ ಬರೆತಿನವು ವಿಶೇಷಂದೇ ಪನೊಡು. 


ಪ್ರಾಯ ದಂಗೊಂದು ಪೋನಾಗ ನರಮಾನಿಗ್‌ ನಾನಾ ತರತ ಚಿಂತೆಲು ಒದಗುನವು ಸ್ವಾಭಾವಿಕ. ಆಂಡ 
ಶ್ರೀ ಪೆಜತ್ತಾಯೆರ್‌ ಇತರ ಚಿಂತೆಳಗ್‌ ಮನಸ್ಸ್‌ ಕೊರಂದೆ ತುಳು ಸಾಹಿತ್ಯೊಗು ಮನಸ್ಸ್‌ ಕೊರಿನವು ಮೆಚ್ಚೊಡಾಯಿನ 
ವಿಷಯೊ. 


ಇಂಚೊಗು ಶ್ರೀ ಪೆಜತ್ತಾಯೆರ್‌ ಕೆಲವು ಕೃತಿಕುಲೆನ್‌ ತುಳುಟು ಬರೆತೆರ್‌. ಇತ್ತೆ ಕುಮಾರವ್ಯಾಸ ಭಾರತೊದ 
ಕಥನೊನು ತುಳು ಗದ್ಯೊಡು ಬರೆಪಿನ ಸಾಹಸ ಮಲ್‌ದೆರ್‌. ಉಂದೆಕ್‌ ಆರೆಗ್‌ ಪ್ರೇರಣೆ ಕೊರ್ದು, ಆಕರವಾದ್‌ 
ಒದಗಿನವು ಪ್ರೊ| ಅ.ರಾ. ಮಿತ್ರ ಇಂಬೆರೆನ “ಕರ್ನಾಟಕ ಭಾರತ ಕಥಾಮ೦ಜರಿಯ ಸೃಜನಾತ್ಮಕ ಗದ್ಯ ಕಥಾನಕ” 
ಪನ್ಪಿ ಕೃತಿ. 

ಶ್ರೀ ಪೆಜತ್ತಾಯೆರ್‌ ಪೊರ್ಲು ಹೊಳಿಕೆದ ತುಳು ಬಾಸೆಡ್‌ ಈ ಮಾಮಲ್ಲ ಗಂಥೊನು ಬರೆತೆರ್‌. ತುಳು 
ಬಾಸೆಗ್‌ ಇಂದೊಂಜಿ ಮಲ್ಲ ಕಾಣಿಕೆ ಪನ್ನಿನೆಕ ಅಲ್ಲಾನ ಇಜ್ಜಿ. ಶ್ರೀಯುತರೆನ ಮಹತ್ವಾಕಾಂಕ್ಷೆದ ಈ ಕೃತಿ ತುಳು 
ಬಾಂಧವೆರೆಗ್‌ ಇಷ್ಟಾವಡ್‌೦ದ್‌ಲಾ, ಈ ಕೃತಿಕ್‌ ಯುಕ್ತವಾಯಿನ ಮಾನಾದಿಗೆ ತಿಕ್ಕಡ್‌೦ದ್‌ಲಾ ಬಯಕುವೆ. 
ಶ್ರೀಯುತ ದೇವೇಂದ್ರ ಪೆಜತ್ತಾಯೆರೆಗ್‌ ಉಡಲ್‌ದಿಂಜಿ ಅಭಿನಂದನೆಲು. 


೦೬-೦೫-೨೦೧೪ ಅಮೃತ ಸೋಮೇಶ್ವರ 


pl 


ಡಾ। ಪಾದೇಕಲ್ಲು ವಿಷ್ಣು ಭಟ್‌ 
"ಧಾತಿ', ಅಂಚೆ : ಆತ್ರಾಡಿ-೫೭೬೧೦೭ 
ಉಡುಪಿ ಜಿಲ್ಲೆ. 





ಮೆಚ್ಚುಗೆಯ ನಾಲ್ಕು ಮಾತುಗಳು 


“ತುಳುಭಾಷೆಡ್‌ ಕುಮಾರವ್ಯಾಸ ಭಾರತೊ” ಎಂಬುದು ಕನ್ನಡ ಲಿಪಿಯಲ್ಲಿರುವ ತುಳು ಭಾಷೆಯಲ್ಲಿರುವ 
ಉದ್ದಂಥ. ಕನ್ನಡ ಲಿಪಿಯಲ್ಲಿರುವ ಪುಸ್ತಕವಾದುದರಿ೦ದ ಮತ್ತು ಕನ್ನಡ ನಾಡಿನೊಳಗೆ ಅಂತರ್ಗತವಾಗಿರು 
ತುಳುನಾಡಿನ ಭಾಷೆಯಲ್ಲಿರುವುದರಿಂದ ಈ ಅನುವಾದ ಗ್ರಂಥಕರ್ತರ ಅಪೇಕ್ಷೆಯಂತೆ ಕನ್ನಡದಲ್ಲೇ ನಾಲ್ಕು 
ಮಾತುಗಳನ್ನು ಬರೆಯಲಾಗಿದೆ. 


ಕನ್ನಡದಲ್ಲಿ ಕುಮಾರವ್ಯಾಸ ಆಶುಕವಿಯೆಂದೂ, ಯುಗಪ್ರವರ್ತಕನಾದ ಕವಿಯೆಂದೂ ಪರಿಗಣಿಸಲ್ಪಟ್ಟವನು. 
ಆದಷ್ಟು ಮಟ್ಟಿಗೆ ವ್ಯಾಸ ಭಾರವನ್ನನುಸರಿಸಿಯೂ ತನ್ನದೇ ಆದ ಮಹಾಭಾರತವನ್ನು ರಚಿಸಿದವನು. ಮೂಲ 
ಮಹಾಭಾರತ ಸಂಸ್ಕೃತದಲ್ಲಿದೆ. ಅದನ್ನು ಭಾರತದ ಎಲ್ಲಾ ಭಾಷೆಗಳವರೂ ತಮ್ಮ ಭಾಷೆಯಲ್ಲಿ ಪುನರ್ನಿರೂಪಣೆ 
ಮಾಡಿದ್ದಾರೆ. ಆದರೆ ಈ ಎಲ್ಲಾ ಮಹಾಭಾರತಗಳೂ ಮೂಲಕ್ಕಿಂತ ಕೆಲಕೆಲವು ಮಟ್ಟಿಗೆ ಭಿನ್ನವಾಗಿವೆ. ಮತ್ತು 
ಮೂಲಕ್ಕೆ ತಮ್ಮ ಮಟ್ಟದಲ್ಲಿ ತಮ್ಮದೇ ಆದ ತಿರುವನ್ನೋ, ವಿಶಿಷ್ಟತೆಯನ್ನೋ ಕೊಟ್ಟಿವೆ. ಖ್ಯಾತ ಚಿಂತಕ ಲಕ್ಷ್ಮೀಶ 
ತೋಳ್ಪಾಡಿಯವರು ತಮ್ಮ ಒಂದು ಉಪನ್ಯಾಸದಲ್ಲಿ "ವ್ಯಾಸಭಾರತವು ಚಿತ್ರಿಸುವ ಜೀವನದ ವೈಶಾಲ್ಯ ಮತ್ತು 
ವಾಸ್ತವ ಬೇರೆಲ್ಲೂ ಕಾಣದು. ಆದುದರಿಂದಲೇ ಅದನ್ನು ಪೂರ್ಣವಾಗಿ ಅರ್ಥ ಮಾಡಲಾರೆವು. ಆದುದರಿಂದಲೇ 
ಅದು ಓದುಗನಲ್ಲಿ ತಲ್ಲಣಗಳನ್ನೂ ಪ್ರಶ್ನೆಗಳನ್ನೂ ಉಂಟುಮಾಡುತ್ತದೆ. ಆ ಕಾರಣದಿಂದಲೇ ಆ ಮಹಾಭಾರತವನ್ನು 
ಬರೆಯ ಹೊರಟವರು ಅದೇ ಮಹಾಭಾರತವನ್ನು ಬರೆಯಲಾರರು. ಒಂದಿಷ್ಟಾದರೂ ವಿಭಿನ್ನವಾಗಿಯೇ 
ಬರೆಯಬೇಕಾಗುತ್ತದೆ. ಕುಮಾರವ್ಯಾಸನು ವ್ಯಾಸ ಭಾರತನ್ನು ಅನುಸರಿಸಿದವನೆಂದರೂ ಅವನಿಗೆ ವ್ಯಾಸ ಭಾರತಕ್ಕಿಂತ 
ಭಿನ್ನವಾಗಿ ಬರೆಯುವ ಅನಿವಾರ್ಯತೆ ಬಂದಿದೆ. ಮಹಾಭಾರತದ ಸ್ವರೂಪವನ್ನು ಗಮನಿಸಿದರೆ ಹೀಗೆ 
ವಿಭಿನ್ನವಾಗಿ ಬರೆಯುವುದೇ ಅತ್ಯಂತ ಸಹಜ ಎಂಬ ಮುಖ್ಯಾಭಿಪ್ರಾಯವೊಂದನ್ನು ಹೇಳಿದ್ದಾರೆ(೨೫-೧೨- 
೨೦೧೩, ಉಡುಪಿ). ಕುಮಾರವ್ಯಾಸ ಭಾರತವು ಕನ್ನಡನಾಡಿನ ಮಹಾಭಾರತ. 


ಕುಮಾರವ್ಯಾಸ ಭಾರತವು ಕನ್ನಡನಾಡಿನ ಮಹಾಭಾರತವಾದುದರಿಂದಲೇ ಕನ್ನಡದೊಳಗಂತರ್ಗತವಾಗಿರುವ 
ತುಳುನಾಡಿನ ಮಹಾಭಾರತವು ಹೌದು. ತುಳುನಾಡಿನಲ್ಲಿ ಪ್ರಚಲಿತವಾಗಿರುವ ಮಹಾಭಾರತ ಕಥನ ಪರಂಪರೆಗೆ 
ಈ ಪ್ರದೇಶದಲ್ಲಿ ಪ್ರಚುರವಾಗಿರುವ ಯಕ್ಷಗಾನ ಬಯಲಾಟ, ತಾಳಮದ್ದಳೆಗಳಲ್ಲಿ ಪ್ರಸಾರಗೊಂಡ ಮಹಾಭಾರತ 
ಕಥನಗಳೇ ಆಧಾರವೆಂಬುದರಲ್ಲಿ ಭಿನ್ನಾಭಿಪ್ರಾಯವಿರಲಾರದು. ತುಳುವಿನಲ್ಲಿ ಮಹಾಭಾರತದ ರಚನೆ ಶತಮಾನಗಳ 
ಹಿಂದೆಯೇ ನಡೆದಿತ್ತಾದರೂ ಆ ಕಾವ್ಯ ಕೃತಿ (ಅರುಣಾಬ್ಬನ “ಮಹಾಭಾರತೊ') ನಮ್ಮ ತುಳು ಪರಂಪರೆಯಲ್ಲಿ 
ಹೆಚ್ಚು ಪ್ರಚಲಿತವಾಗಿರಲಿಲ್ಲ ಎಂಬುದಕ್ಕೆ ಅದರ ರಚನೆಯ ವಿಷಯ ತುಳುನಾಡಿನ ನೆನಪಿನ ಕೋಶದಿಂದ 


ಅಳಿದು ಹೋಗಿದ್ದುದೇ ಸಾಕ್ಷಿ. ಅದು ಡಾ. ವೆಂಕಟರಾಜ ಪುಣಿಂಚಿತ್ತಾಯ ಪರಿಶ್ರಮದಿಂದ ಸಂಪಾದಿತವಾಗಿ 
ನಮಗೆ ದೊರಕಿದೆ. ಲಕ್ಷ್ಮೀಶ ತೋಳ್ಪಾಡಿಯವರು ಹೇಳಿದ ಆ ವಿಭಿನ್ನತೆಯ ನೆಲೆಯನ್ನೂ ಈ ಕೃತಿಯಲ್ಲೂ 
ಕಾಣಬಹುದಾಗಿದೆ. 


“ವಾಸ್ತವವಾಗಿ ಈ ತುಳು ಮಹಾಭಾರತ ಕಾವ್ಯಗಂಥವು ಪೂರ್ಣ ಮಹಾಭಾರತ ಗಂಥವಲ್ಲ. ಇರಲಿ.” 
ನಮ್ಮ ತುಳು ಪರಿಸರದಲ್ಲಿ ಪ್ರಚಲಿತವಾಗಿರುವ ಯಕ್ಷಗಾನ ಪ್ರಸಂಗಗಳ ರಚನಾಕಾರರು ಮೂಲ ವ್ಯಾಸಭಾರತವನ್ನು 
ನೋಡಿದವರಲ್ಲ. ಅವರಿಗೆ ಆಕರವಾಗಿ ಒದಗಿಬಂದುದು ಕುಮಾರವ್ಯಾಸನ “ಕರ್ನಾಟ ಭಾರತ ಕಥಾಮಂಜರಿ” 
ಆದುದರಿಂದ ತುಳುನಾಡಿನ ಜನತೆಯ ಮನಸಿನಲ್ಲಿರುವ ಮಹಾಭಾರತವು ಕುಮಾರವ್ಯಾಸನ ಮಹಾಭಾರತವೇ 
ಆಗಿದೆ. 


“ವಿಭಿನ್ನತೆ” ಅಥವಾ ಮೂಲದಿಂದ ಮಾಡಿಕೊಳ್ಳುವ ಬದಲಾವಣೆಗಳ ವಿಷಯವನ್ನು ಚಿಂತಿಸಿದಾಗ 
ಕುಮಾರವ್ಯಾಸ ಭಾರತ ಹಾಗೂ ಯಕ್ಷಗಾನ ಪ್ರಸಂಗ ಸಾಹಿತ್ಯದ ಬಗೆಗೂ ಇದನ್ನು ಅನ್ವಯಿಸಿಕೊಳ್ಳಬಹುದಾಗಿದೆ. 
ಚಿ೦ತನಾಶೀಲನಾದ ಓದುಗನಿಗೆ ಮೂಲವೂ ಬೇಕು, ತದ್ದಿನ್ನವಾಗಿಯೂ ಮೂಲಕ್ಕೆ ಪೂರಕವಾಗಿ ಬರೆದ 
ಕೃತಿಯೂ ಬೇಕು. ಯಕ್ಷಗಾನ ಪ್ರಸ೦ಗಗಳಿದ್ದರೂ, ಅವುಗಳಿಗೆ ಮೂಲವಾದ ಕುಮಾರವ್ಯಾಸ ಭಾರತ ನಮಗೆ 
ಅಧ್ಯಯನಕ್ಕೂ ಬೇಕು. ಕುಮಾರವ್ಯಾಸ ಭಾರತವಿದ್ದರೂ ಅದಕ್ಕೆ ಮೂಲವಾದ ವ್ಯಾಸಭಾರತ ನಮಗೆ ಅಧ್ಯಯನಕ್ಕೆ 
ಬೇಕು. ಹೀಗೆ ಮೂಲವನ್ನು ನೋಡುವ, ಹುಡುಕುವ, ಪ್ರಶ್ನಿಸುವ ಮತ್ತು ಉತ್ತರವನ್ನು ಕಂಡುಕೊಳ್ಳುವ ಕ್ರಿಯೆ 
ಅಧ್ಯಯನ ಪರಂಪರೆಯಲ್ಲಿ ನಿರಂತರವಾದುದು. 


ಈ ಅಧ್ಯಯನ ಪರಂಪರೆಯಲ್ಲಿ ಇದೀಗ ಭಾವಾನುವಾದ ರೂಪದಲ್ಲಿ ಬಂದು ಸೇರಿಕೊಂಡಿರುವುದು 
ದೇವೇಂದ್ರ ಪೆಜತ್ತಾಯರ “ತುಳುಭಾಷೆಡ್‌ ಕುಮಾರವ್ಯಾಸ ಭಾರತೊ”. ಮೊತ್ತ ಮೊದಲ ಬಾರಿಗೆ ಕುಮಾರವ್ಯಾಸ 
ಭಾರತವು ಪೂರ್ಣವಾಗಿ ತುಳುಭಾಷೆಯಲ್ಲಿ ಇದೀಗ ಅವತಾರವೆತ್ತಿದೆ. ಭಾಮಿನಿ ಷಟ್ಟದಿ ಪದ್ಮರೂಪದ ಕುಮಾರವ್ಯಾಸ 
ಭಾರತವು ಖ್ಯಾತ ಕನ್ನಡ ಭಾಷಾ ವಿದ್ವಾಂಸರಾದ ಫೊ. ಅ.ರಾ.ಮಿತ್ರರಿಂದ ಕನ್ನಡ ಪದ್ಮರೂಪದಲ್ಲಿ ನಿರೂಪಿಸಲ್ಪಟ್ಟು 
ಜನಪ್ರಿಯವಾಯಿತು. ಪದ್ಯರೂಪದ ಕೃತಿಯನ್ನು ಓದಿ ಸ್ವಾರಸ್ಕಗ್ರಹಣ ಮಾಡಿಕೊಳ್ಳಲು ಕಷ್ಟವೆನ್ನುವವರಿಗೆ ಈ 
ರೂಪಾಂತರ ಸ್ವರೂಪವು ಅನುಕೂಲಕರವಾಗಿ ಒದಗಿಬಂತು. ಇದನ್ನು ಓದಿದ ದೇವೆಂದ್ರ ಪೆಜತ್ತಾಯರಿಗೆ 
ಸರಳ, ಸಹಜ ಕನ್ನಡ ಭಾಷೆಯ ಈ ಕೃತಿ ನಮ್ಮ ನಾಡಿನ ಭಾಷೆಯಾದ ತುಳುವಿನಲ್ಲಿ ಒಡಮೂಡಿಬರಬೇಕೆಂಬ 
ಅಂತಃಪ್ರೇರಣೆಯುಂಟಾಯಿತು. ಅದರ ಪರಿಣಾಮವಾಗಿ ತುಳು ಆಡುನುಡಿಯಲ್ಲಿ ಈ ಕೃತಿಯನ್ನು ಅನುವಾದಿಸಿದರು. 
ಹೀಗೆ ಕುಮಾರವ್ಯಾಸ ಈ ಕೃತಿಯ ಮೂಲಕ ತುಳುವಿನಲ್ಲಿ ನಮಗೆ ಕೃಷ್ಣ ಕತೆಯನ್ನು ತಿಳಿಯ ಹೇಳುತ್ತಿದ್ದಾನೆ. 
ಕುಮಾರವ್ಯಾಸನಿಗೆ ತುಳು ಕಲಿಸಿ, ಪೆಜತ್ತಾಯರು ಅವನನ್ನು ತುಳುವನನ್ನಾಗಿಸಿದ್ದಾರೆ, ತುಳುನಾಡಿಗರಿಗೆ ಮೊದಲೇ 
ಅವನು “ತಮ್ಮವ'ನಾದರೂ ಇನ್ನಷ್ಟು ಸಮೀಪ ಕರೆತಂದಿದ್ದಾರೆ. ಇದಕ್ಕಾಗಿ ದೇವೆಂದ ಪೆಜತ್ತಾಯರು ಅಭಿನಂದನೆಗೆ 
ಪಾತ್ರವಾಗಿದ್ದಾರೆ. ಈ ವಿನೂತನ ಮಾರ್ಗದಲ್ಲಿ ಪರಿಶ್ರಮ ಪೂರ್ವಕ ಮಹಾಭಾರತ ಕಥನವನ್ನು ನಿರೂಪಿಸಿದ 
ಅವರನ್ನು ತುಳುನಾಡು ಬಹುಕಾಲ ಗುರುತಿಸಿ, ನೆನಪಿಸಲಿದೆ. 


ಯಾವುದೇ ಕಥನದೊಳಗೆ ಕಥಾವ್ಯಕ್ತಿಗಳೊಳಗಿನ ಸಂಭಾಷಣವು ಇದ್ದೇ ಇರುತ್ತದೆ. ಆದರೆ ಪದ್ಯ ರೂಪಕ್ಕಿಂತ 
ಗದ್ಯರೂಪದಲ್ಲಿ ಸಂಭಾಷಣಕ್ಕೆ ಹೆಚ್ಚಿನ ಸಹಜತೆ ಬರುತ್ತದೆ. ಆದುದರಿಂದ ಈ ವಿಧಾನವನ್ನು ಅಳವಡಿಸಿಕೊಂಡು 
ಪೊ॥ ಅ.ರಾ. ಮಿತ್ರರವರು ತಮ್ಮ ಗದ್ಯಾನುವಾದ ಗಂಥವನ್ನು ಸಿದ್ಧಪಡಿಸಿದರು. ಅಲ್ಲಿಯ ಕಥನಕ್ರಮ ಯಾವುದೋ 
ಬೇರೊಂದು ಗ್ರಂಥದ ರೂಪಾಂತರವೆಂಬುದು ಅರಿವಿಗೆ ಬಾರದಂತೆ ಮುಂದೆಸಾಗಿದೆ. ಅದೇ ಮಾದರಿಯನ್ನು 
ಅನುಸರಿಸಿದ ದೇವೇಂದ್ರ ಪೆಜತ್ತಾಯರು ತಮ್ಮ ಕೃತಿಯನ್ನು ತುಳು ಭಾವಾನುವಾದವೆಂದು ಹೇಳಿಕೊಂಡಿದ್ದಾರೆ. 


ಪ್ರಾಯಶಃ ತುಳುವಿನಲ್ಲಿ ಇದುವರೆಗೆ ಇಷ್ಟು ದೊಡ್ಡ ಗಾತ್ರದ ಗಂಥ ಬಂದಿಲ್ಲ. ಈ ಗ್ರಂಥದ ಮೂಲಕ 
ತುಳುವಿನ ತೂಕ ಇನ್ನಷ್ಟು ಹೆಚ್ಚಿದೆ. ಜೀವನದ ಉತ್ತರಾರ್ಧದಲ್ಲಿ ಲೇಖನಕ್ಷೇತ್ರವನ್ನು ಪ್ರವೇಶಿಸಿದ ದೇವೇಂದ್ರ 
ಪೆಜತ್ತಾಯರ ಉತ್ಸಾಹ, ಉಲ್ಲಾಸ ಮತ್ತು ಶ್ರಮವನ್ನು ಸಹಿಸುವ ಶಕ್ತಿ ಆಶ್ಚರ್ಯವನ್ನುಂಟು ಮಾಡುತ್ತದೆ. 
ಬರವಣಿಗೆಯ ಹೊಸ ತಂತ್ರಜ್ಞಾನ ಅವರಿಗೆ ಸಹಾಯ ಮಾಡಿರಬಹುದಾದರೂ ಮಾನಸಿಕ ಸಿದ್ಧತೆ ಮತ್ತು 
ಭೌದ್ಧಿಕ ಪರಿಶ್ರಮವನ್ನು ಪರಿಗಣಿಸಲೇ ಬೇಕಲ್ಲವೇ? ಆದರೆ, ಈ ಮಹಾಭಾರತದ ಕಥನಕ್ರಿಯೆ ಅವರಿಗೆ 
ಶ್ರಮವೆನ್ನಿಸದೇ ಹಗುರವಾದುದು ತುಂಬಾ ಸಂತೋಷದ ವಿಷಯ. ತಮ್ಮನ್ನು ತಾವು ತೂಕದ ವ್ಯಕ್ತಿಯೆಂದು 
ಭಾವಿಸಿಕೊಳ್ಳದೆ ತುಳುಭಾಷೆಯ ಮತ್ತು ಸಾಹಿತ್ಯದ ತೂಕವನ್ನು ಹೆಚ್ಚಿಸಿದಕ್ಕೆ ಅವರಿಗೆ ಹಾರ್ದಿಕ ಅಭಿನಂದನೆಗಳು. 


ಆತಾಡಿ ಡಾ। ಪಾದೇಕಲ್ಲು ವಿಷ್ಣುಭಟ್ಟ 
ದಿನಾಂಕ : 01-06-2014 





ನಲ್ನುಡಿ 


ಕುಮಾರವ್ಯಾಸನ ಕೃತಿ ಕುಮಾರವ್ಯಾಸ ಭಾರತವು ದಕ್ಷಿಣಕನ್ನಡದ ಯಕ್ಷಗಾನಗಳ ಮೇಲೆ ಬೀರಿರುವ 
ಪ್ರಭಾವವನ್ನು ಕಂಡು ನಾನು ತುಂಬಾ ಸಂತೋಷ ಪಡುತ್ತಿದ್ದೆ. ಅದೇ ಕುಮಾರವ್ಯಾಸನನ್ನು ಆಧರಿಸಿ, ನಾನು 
ಬರೆದ “ಕುಮಾರವ್ಯಾಸ ಭಾರತಕಥಾಮಿತ್ರ' ಎಂಬ ಗ್ರಂಥವನ್ನು ಶ್ರೀ ದೇವೇ೦ದ್ರ ಪೆಜತ್ತಾಯರ೦ತಹ ಹಿರಿಯರು 
ತುಳುಭಾಷೆಗೆ ಅನುವಾದಿಸಿರುವುದು ನನ್ನ ಸಂತೋಷದ ಕಿರೀಟಕ್ಕೆ ಗರಿಮೂಡಿಸಿದಂತಾಗಿದೆ. ಎಂಭತ್ತು ದಾಟಿರುವ 
ಈ ಮಹಾನೀಯರು ಏಳುನೂರು ಪುಟಗಳಿಷ್ಟಿರುವ ಈ ಗ್ರಂಥವನ್ನು ಲೀಲಾಜಾಲವಾಗಿ ತುಳುವಿನಲ್ಲಿ ಬರೆದಿರುವುದು 
ಅವರ ವಯೋಧರ್ಮವನ್ನು ಮೆಟ್ಟಿನಿಂತ ಮನೋಧರ್ಮವು ಇನ್ನೂ ಹದಿನಾರರ ಪ್ರಾಯದ್ದು ಎಂಬ ಅಂಶವನ್ನು 
ದೃಢೀಕರಿಸುವಂತಿದೆ. ಅವರಿಗೂ, ಅವರ ಮನೆಯವರೆಲ್ಲರಿಗೂ ನನ್ನನ್ನು ಚೆನ್ನಾಗಿ ಬಲ್ಲ ತುಳುನಾಡ ಕನ್ನಡ 
ಸಹೃದಯರಿಗೂ ನನ್ನ ಕನ್ನಡ 'ಭಾರತಕಥಾಮಿತ್ರ'ವನ್ನು ಸುಂದರವಾಗಿ ಪ್ರಕಟಿಸಿದ ಧರ್ಮಾಧಿಕಾರಿ ಪೂಜ್ಯ 
ಡಾ. ಡಿ. ವೀರೇ೦ದ್ರ ಹೆಗ್ಗಡೆಯವರಿಗೂ ಮನಜೋಡಿಸಿ ಕೈಮುಗಿಯುತ್ತೇನೆ. 


ಶ್ರೀ ಪೆಜತ್ತಾಯರಿಗೆ ನಮನವು 
ಕಂಪಬೀರುವ ತುಳುಗೆ ನಮನವು 
ಉಪ್ಪಿನಾರತಿಯೆತ್ತಬಯಸುವೆ ಕುಮಾರವ್ಯಾಸನಿಗೆ 


ಈ ಕಾಲೊಡು ಈತ್‌ ಮಲ್ಲ ಬೇಲೆ ಮಲ್ಲಿನ ಈರೆಗ್‌ ಸೊಲ್ಮೆಲು. ಈರೆಲಕ್ಕನೆ ಕಾಯಕರಗಿನ ಈರೆನ 
ದೋಸ್ತಿ. 
ಅ. ರಾ. ಮಿತ್ರ 














xvii 


ಎನ್ನು ರಡ್ಡ್‌ ಪಾತೆರೊ 


ಮಹಾಕವಿ ಕುಮಾರವ್ಯಾಸನ “ಕರ್ಣಾಟ ಭಾರತ ಕಥಾಮಂಜರಿ” ಮಹಾಕಾವ್ಯೊನು ಶ್ರೀ ಅ. ರಾ. ಮಿತ್ರೆರ್‌ 
“ಭಾರತ ಕಥಾಮಿತ್ರ' ಪಣ್ಣಿ ಪುದರ್‌ಡ್‌ ಕನ್ನಡೊಡು ಗದ್ಯಾನುವಾದ ಮಲ್‌ದೆರ್‌. ಈ ಗ್ರಂಥೊನು ೨೦೧೦ನೇ 
ಇಸವಿಡ್‌ ರಾಜರ್ಷಿ ಡಾ| ವೀರೇಂದ್ರ ಹೆಗ್ಗಡೆರ್‌ ಬೆ೦ಗಳೂರುಡು ಬುಡುಗಡೆ ಮಲ್ತೆರ್‌. ಈ ಸುದ್ದಿನ್‌ ಪತ್ರಿಕೆಡ್‌ 
ಓದಿನ ಯಾನ್‌ ಅವ್ವೇ ದಿನ ಮಾನ್ಯ ಅಮೃತ ಸೋಮೇಶ್ವರೆರೆಡ ಫೋನುಡು ಪಾತೆರೈೆ. ಆರ್‌ ಪಂಡೆರ್‌ ... 
“ಆದಿಪರ್ವೊಡ್ಡು ಗದಾಪರ್ವೊ ಮುಟ್ಟ ತುಳುಭಾಷೆಡ್‌ ಮಹಾಭಾರತ ಬರೆತಿನವು ಎನ್ನ ತಿಳಿವಳಿಕೆಡ್‌ ಇಜ್ಜಿ. 
ಪ್ರೊ ಅ. ರಾ. ಮಿತ್ರೆರ್‌ ಕನ್ನಡೊಡು ಗದ್ಯೊಡು ಬರೆತಿನವು ಎಡ್ಡೆ ವಿಚಾರೊ. ಅಂಚಾದ್‌ ಈ ಗದ್ಯಕಾವ್ಯೊನು 
ಸಾಮಾನ್ಯ ತುಳುಭಾಷೆಡ್‌ ಭಾವಾನುವಾದ ಮಲ್ಫ್‌ಂಡ ತುಳುಅಪ್ಪೆನ ಸೇವೆ ಮಲ್ತಿಲೆಕೊ ಆಪುಂಡು.....” 


ಅಮೃತೆರ್‌ ಪಂಡಿಲೆಕನೆ ಈ ಮಲ್ಲ ಕಜ್ಜೊನು ಮಲ್ಲೊಡುಂದು ಯಾನ್‌ ಸಂಕಲ್ಪೊ ಮಲ್ತ್‌ದ್‌ ಮಾನೈರಾಯಿನ 
ಅ. ರಾ. ಮಿತ್ರೆರೆಡ ಪಾತೆರಕತೆ ನಡಪಾಯೆ. ಆರ್‌ ಬಾರೀ ಸ೦ತೋಸೊಡು ಒಡಿಪುಗು ಬತ್ತ್‌ದ್‌, ತನ ಮಾಮಲ್ಲ 
ಗ್ರಂಥೊನು ಎಂಕ್‌ ಕೊರ್ದು ಎಡ್ಡೆಪುದ ನುಡಿ ಪಂಡೆರ್‌. ಈ ಸಂದರ್ಬೊಡು ಎನ ಇಲ್ಲಗ್‌ ಬೈದಿನ ಇಂದ್ರಾಳಿ 
ಜಯಕರ ಶೆಟ್ರ್‌ಲಾ ಉಂದೆಕ್‌ ಒತ್ತಾಸೆ ಕೊರಿಯೆರ್‌. ಎಡ್ಡೆ ಮೂರ್ತೊಡು ಬರೆವರೆ ಸುರು ಮಲ್ತಿನ ಯಾನ್‌ 
ಶ್ರೀಕೃಷ್ಣೆ ಬೊಕ್ಕ ಮುಖ್ಯಪ್ರಾಣ ದೇವೆರೆನ ಅನುಗ್ರಹೊಡು ನಾಲ್‌ ವರ್ಷೊಡು ಭಾವಾನುವಾದೊದ ಬೇಲೆನ್‌ 
ಮುಗಿತೆ. 


ಎನ ಅಪ್ಪೆ ಕುಮುದಾದೇವಿ ಪೆಜತ್ತಾಯ, ಕಾರ್ಕಳ ತಾಲೂಕುದ ಮಿಜಾರ್‌ ಗ್ರಾಮೊದ ಪೂಮಾವರ 
ಪೆಜತ್ತಾಯ ಮನೆತನೊದ ಇಲ್ಲಡ್‌ ಇತ್ತೊಂದು, ದಿನೋಲ ಕುಮಾರವ್ಯಾಸ ಭಾರತೊನು ರಾಗೊಡು ಓದೊಂದು 
ತುಳುಟ್ಟು ಅರ್ಥ ಪಣೊಂದಿತ್ತೆರ್‌. ಊರ್ಬ ಪೊ೦ಜೊವುಲು ಬತ್ತ್‌ದ್‌ ಚಾವಡಿಡ್‌ ಕುಲ್ಲೊಂದು ಅವ್ವನ್‌ ಮನದೀದ್‌ 
ಕೇನೊಂದಿತ್ತೆರ್‌. ಅಪಗ ಎಲ್ಯ ಪಿರಯೊದ ಆಣ್‌ ಯಾನ್‌ಲ ಅಪ್ಪೆನ ಕೈತಲ್‌ ಕುಲ್ಲೊಂದು ಕೇಣೊಂದಿತ್ತೆ. 
ತುಳುಭಾಷೆಡ್‌ ಈ ಪುಣ್ಯಕತೆನ್‌ ಎಲ್ಲಿಡ್‌ ಕೇಣ್ಣಿನೆತ ಸಂಸ್ಕಾರ ಎನ ಮನಸ್‌ಡ್‌ ಒರಿದಿತ್ತಿನೆಡ್ಬಾವರನೇ ಎಣ್ಣ 
ವರ್ಸೊದ ಈ ಪಿರಯೊಡು ತುಳುಭಾಷೆಡ್‌ ಸರಾಗ ಬರೆಪಿನ ಶಕ್ತಿ ಎಂಕ್‌ ಬೈದ್‌೦ಡ್‌೦ದ್‌ ಎನ್ನ ಗ್ರಯಿಕೆ. 


ಈ ಮಾಮಲ್ಲ ಗದ್ಯಕಾವ್ಯೊಗು ರೂಪು ಕೊರ್ದು ಪ್ರಕಟನೆ ಮಲ್ಪುನೆತ ಪಿರಾವುಡು ಎಂಕ್‌ ಬೇತೆಬೇತೆ ನಿಲೆಟ್ಸ್‌ 
ಸಾಯೊ ಮಲ್ಲ್‌ದಿನಕುಲು ದಿಂಜ ಜನ. ಈ ಗಂಥೊ ಬರೆಪಿನ ಕಜ್ಜೊಗು ಒತ್ತಾಸೆ, ಉಮೇದ್‌, ಬೆರಿಸಾಯ 
ಕೊರೊಂದಿತ್ತಿನ ಎನ್ನ ಪಿರಿತಿದ ಬಂಧುಲು, ಮಿತ್ರೆರ್‌, ಹಿತೈಷಿಲು, ಉಡುಪಿ ತುಳುಕೂಟ, ತುಳುಸಿರಿ ಚಾವಡಿ 
ಸಂಸ್ಥೆಲು -ಮಾತೆರೆಗ್ಲಾ ಉಡಲ್‌ದಿಂಜಿನ ಸೊಲ್ಮೆಲು. ಅಂಚನೆ ಅಕ್ಷೆಗ್‌ ಎಡ್ಡಪ್ಪುನು ಬಯಕುವೆ. 


ಕರ್ನಾಟಕ ತುಳು ಸಾಹಿತ್ಯ ಅಕಾಡೆಮಿದ ರಿಜಿಸ್ಟಾರ್‌ ಶ್ರೀ ಚಂದ್ರಹಾಸ ರೈಕುಲೆಡ ಎನ ಈ ಕೃತಿ ಪ್ರಕಟನೆದ 
ಬಗ್ಗೆಡ್‌ ಯಾನ್‌ಲ ಶ್ರೀ ಎನ್‌. ಪಿ. ಶೆಟ್ರ್‌ಲ ಪಾತೆರ್ಟ್‌ ಬತ್ತಿನ ಒಂತೆ ದಿನೊಟೆ ಸರಕಾರ ತುಳು ಸಾಹಿತ್ಯ 
ಅಕಾಡೆಮಿಗ್‌ ಪೊಸ ಆಡಳ್ಳೆ ಕೂಟೊನು ನೇಮಕ ಮಲ್ಟ್‌ಂಡ್‌. ಈ ಕೂಟೊದ ಸರ್ವಸದಸ್ಯೆರ್ನ ಸಭೆಟ್‌ 
ಅಕಾಡೆಮಿಯೇ ಈ ತುಳು ಮಹಾಭಾರತೊನು ಪ್ರಕಟ ಮಲ್ಲೊಡುಂದು ನಿಚ್ಚಯ ಆದ್‌ ಬೇಗೊಡೆ ಪ್ರಕಟನೆದ 
ಕಜ್ಜೊಡುಲ ದುಂಬರಿಂಡ್‌. ಉಂದುಲ ಒಂಜಿ ಯೋಗಾಯೋಗ ಪಣ್ಣ್‌ ಎನ್ನ ಗಯಿಕೆ. ಈ ನಿಲೆಟ್ಸ್‌ ತುಳು 
ಅಕಾಡೆಮಿದ ಇತ್ತೆದ ಅಧ್ಯಕ್ಷೆ, ಶ್ರೀಮತಿ ಎಮ್‌. ಜಾನಕಿ ಬ್ರಹ್ಮಾವರ, ರಿಜಿಸ್ಟಾರ್‌ ಚಂದ್ರಹಾಸ ರೈ ಬೊಕ್ಕ 




















ತುಚುಭಾಷೆಡ್‌ ಕುಮಾರವ್ಯಾಸ ಭಾರತೊ 


ಅಕಾಡೆಮಿದ ಮಾತ ಸದಸ್ಯೆರೆಗ್‌ ಸೊಲ್ಮೆ ಸಂದಾವೆ. 

ಉಂದೆತ್ತ ಅಕ್ಷರಜೋಡಣೆಡ್‌ ಸಾಯ ಮಲ್ಲಿನ ಕು। ಸರೋಜಿನಿ, ಸ್ವಾತಿ ಭಾಗವತ್‌ ಅಂಚನೆ ಗಂಥೊಗು 
ಪೊರ್ಲು ರೂಪೊನು ಕೊರ್ತಿನ ಶ್ರೀಮತಿ ಸ್ವರ್ಣಲತಾ ಬೊಕ್ಕ ಡಾ। ಪದ್ಮನಾಭ ಕೇಕುಣ್ಣಾಯೆರೆಗ್‌, ಬೂಕುದ 
ಮೋನೆಗ್‌ ಪೊರ್ಲುದ ಒರು ಕೊರ್ತಿನ ರವಿರಾಜ ಕಿದಿಯೂರು ಬೊಕ್ಕ ಬೇಗೊಡು ಮುದ್ರಣ ಮಲ್ತ್‌ ಕೊರಿನ 
ಭಾರತ್‌ ಪ್ರೆಸ್‌ದ ಗಣೇಶ ಪೈ ಮೊಕುಲೆಗ್‌ ಮಾತ ಎನ್ನ ಸೊಲ್ಕೆಲ್‌. 

ಈ ಗದ್ಯಕಾವ್ಯೊಗು ಎಡ್ಡೆಪುದ ನುಡಿ ಬರೆತಿನ- 

ಶ್ರೀಶ್ರೀ ವಿಶ್ವೇಶತೀರ್ಥ ಸ್ವಾಮಿಲೆಗ್‌, 

ಶ್ರೀಶ್ರೀ ಸುಗುಣೇ೦ದ್ರತೀರ್ಥ ಸ್ವಾಮಿಲೆಗ್‌, 

ಡಾ| ವೀರೇ೦ದ್ರ ಹೆಗ್ಗಡೆರೆಗ್‌, 

ಡಾ। ಬನ್ನಂಜೆ ಗೋವಿಂದಾಚಾರ್ಯೆರೆಗ್‌, 

ಪ್ರೊ ಅ. ರಾ. ಮಿತ್ರೆರೆಗ್‌, 

ಡಾ.ಯು. ಪಿ. ಉಪಾಧ್ಯಾಯೆರೆಗ್‌, 

ಡಾ| ಬಿ. ಎ. ವಿವೇಕ ರೈಕುಲೆಗ್‌, 

ಡಾ। ಅಮೃತ ಸೋಮೆಶ್ವರೆರೆಗ್‌, 

ಡಾ। ಪಾದೇಕಲ್ಲು ವಿಷ್ಣು ಭಟ್ರೆಗ್‌ ಮೊಕುಲೆಗ್‌ ಎನ್ನ ಉಡಲ್‌ ದಿಂಜಿದಿನ ಸೊಲ್ಮೆಲ್‌. 


ಕುಮಾರವ್ಯಾಸ ಭಾರತೊದ ತನ ವಿಮರ್ಶೆನ್‌ ತುಳುಕ್‌ ತರ್ಜುಮೆ ಮಲ್‌ದ್‌ ಉಂದೆಟ್‌ ಸೇರಾವೊನೆರೆಗ್‌ 
ಒಪ್ಪಿಗೆ ಕೊರ್ತಿನ ಪ್ರೊ ಕೃಷ್ಣಮೂರ್ತಿ ಹನೂರು ಮೆರೆಗ್‌ಲ ಗೌರವೊದ ಸೊಲ್ಮೆಲ್‌. 


ಈ ಮಲ್ಲ ಕಜ್ಜೊಗು ಎನ ಬುಡೆದಿ ರತ್ನ ಪೆಜತ್ತಾಯನ ಸಾಯ ದಿ೦ಜನೇ. ಎನ ನಾಲ್‌ ಜೋಕುಲು 
ಡಾ| ವೀಣಾ ಶರತ್‌ಚಂದ್ರ, ಬೆಂಗಳೂರು; ಶ್ರೀಮತಿ ವಿದ್ಯಾ ಸುರೇಶ ರಾವ್‌, ಹೈದರಾಬಾದ್‌; ಶ್ರೀಮತಿ ವಿವೇಕಾ 
ರಾಮಗೋಪಾಲ್‌, ಸಿಡ್ಮಿ, ಆಸ್ಟ್ರೇಲಿಯಾ; ಶ್ರೀ ವಾದಿರಾಜ ಪೆಜತ್ತಾಯ ಬೊಕ್ಕ ಸಹನಾ ವಾದಿರಾಜ ಪೆಜತ್ತಾಯ, 
ಬೆಂಗಳೂರು -ಮೊಕುಲು ಮಾತ ಬರೆಪಿನ ಪೊರ್ತುಡು ಎಂಕ್‌ ದಿಂಜ ಒತ್ತಾಸೆ ಪುಟ್ಟಾವೊಂದಿತ್ತಿನೆನ್‌ ನೆಂಪು 
ಮಲ್ಲೊನುವೆ. ಅಂಚನೆ ಎಣ್ಣಂದಿ ರೀತಿಡ್‌ ಬೆರಿಸಾಯ, ಉಮೇದ್‌ ಕೊರಿನ ಶ್ರೀ ಗೋಪಾಲಕೃಷ್ಣ ರಾವ್‌, 
ಪಲಿಮಾರ್‌ ಮೆರೆಗ್ಗಾ ಎನ್ನ ಉಡಲ್‌ದಿಂಜಿನ ಸೊಲ್ಮೆಲು. 

ಎನ್ನ ಸಂಕಲ್ಲೊದಂಚನೆ ಎನ್ನ ಈ ಬರವು ಬೊಳ್ಳುಗು ಬತ್ತ್‌ದ್‌ ಶೀಕೃಷ್ಣಮುಖ್ಯಪಾಣೆರೆನ ಸಿರಿಪಾದೊಗು 
ಅರ್ಪಣೆ ಆದ್‌, ತುಳು ಅಪ್ಪೆನ ಸಾಹಿತ್ಯಸಿರಿತುಪ್ಪೆನ್‌ ಸೇರೊ೦ದು೦ಡು. ಉಡುಪಿಡ್‌ ನಡಪ್ಪುನ "ತುಳು ಮಿನದನ' 
ಲೇಸ್‌ಡ್‌ (೬-೭-೨೦೧೪) ಲೋಕಾರ್ಪಣೆ ಆವೊಂದುಂಡು. ತುಳುಅಪ್ಪೆ ಜೋಕುಲು ಮಾತೆರ್‌ಲ ಈ 
ಗದ್ಯಕಾವ್ಯೊನು ತರ್ಕೊಂದು, ಓದುದು, ಪುಣ್ಯ ಪಡೆವೊನುಲೆಕ ಆವೊಂದುಂಡು. ಅಂಚ. ಈ ಸಂತೋಸೊದ 
ಪೊರ್ತುಡು ಎನ್ನ ಮಾತ ತುಳುಬಂಧುಲೆಗ್‌ ಮೋಕೆದ ಸೊಲ್ಮೆ ಸಂದಾವೆ. 

ಮಾತೆರೆಗ್‌ಲ ಎಡ್ಡೆ ಆವಡ್‌. 

ಪರಮಾತ್ಮನ ಅನುಗ್ರಹೊ ಉಪ್ಪಡ್‌. 

ಇಂಚ ಬಯಕುನ, 


“ದೇವತಾ', ಒಳಕಾಡು, ಉಡುಪಿ ಎಸ್‌. ದೇವೇಂದ್ರ ಪೆಜತ್ತಾಯ 

॥ ಶ್ರೀಃ ॥ 


ತುಳುಭಾಷೆಡ್‌ 


ಷಂಯಮಾದವ್ಯ್ಯಾಹಪ ಐವಭಾವಮೊಾ 
("ಕುಮಾರವ್ಯಾಸಭಾರತ'ದ ತುಳು ಭಾವಾನುವಾದೊ) 


ಸುಗಿಪುದ ಪದೊ 


ಆನೆಮೋನೆದ ತುಂಡುದಾಡೆದ 

ತಡ್ಬೆಕೆಬಿತಾ ಆದಿದೇವೆರೇ 

ಉಡಲ್‌ ಸಿರಿತಾ ಮರಿತ ಕಟ್ಟ್‌ದ ಎಲಿತ ತೇರ್‌ದ ಮೈಮೆದಾರೇ 
ಅಡ್ಡಇಡ್ಡ್ದುರ ಕಳೆದ್‌ ಕಾಪುಲೆ 

ಕಾವ್ಯ ಕಜ್ಜೊಡು ದುಂಬು ನಡಪಲೆ 

ಪೊರ್ಲು ರೂಪೊನು ದೆರ್ರ್‌ತೋಜಲೆ ಸುದ್ದ ಮನಸ್‌ಡ್‌ ಸುಗಿಪುವೆ. 


ಆದಿಪರ್ವೊ 


ಹಿನ್ನೆಲೆ 


ಆಚಾರ್ಯೆ ಶೌನಕೆರೆಗ್‌ ಆನಿ ಬಾರಿ ಸಂತೋಸುದ ದಿನ. ನೈಮಿಷಾರಾಣ್ಕೊಡು ಪದ್ರಾಡ್‌ ವರ್ಸೊಡ್ಡಿಂಚ 
ಮಲ್ಲೊಂದಿತ್ತಿ ಸತ್ರಯಾಗೊದ ಮುಗಿತಲೊತ “ಪೂರ್ಣಾಹುತಿ” ಆಯಿನವು ಒಂಜಿ ಸಮಾದಾನೊದ ಸಂಗತಿ 
ಆಂಡ ಬೊಕ್ಕೊಂಜಿ ಲೋಮಹರ್ಷಣೆರ್ನ ಮಗೆ ಉಗಶ್ರವ ಸೂತ ಪುರಾಣಿಕೆರ್‌ ಇಂಚಿತ್ತಿ ಮಂಗಲ ಗಳಿಗೆಡ್‌ 
ತನ ಆಶ್ರಮೊಗು ಬತ್ತಿನ ಸುದ್ದಿ. ಸತ್ರೊಗು ಸೇರ್ಟಿಂಚಿತ್ತಿ ಸಾರ ಸಾರ ಮುನಿಕುಲೆಗ್‌, ವಟುಕುಲೆಗ್‌ ಈ 
ಸಂತೋಸುದ ಸುದ್ದಿನ್‌ ಉಲ್ಲಾಸೊಡು, ಪೆರೈೆಡ್‌ ತೆರಿಪಾಯೆರ್‌. ಮುನಿಕುಲು ಈ ಸುದ್ದಿ ಕೇಣ್ಟ್‌ ಪುಲ್ಲರಿತೆರ್‌. 
ದಾಯೆಪಂಡ ಸೂತ ಪುರಾಣಿಕೆರ್‌ ಮಾಮಲ್ಲ ಕತೆಗಾರೆರ್‌ ಅಂಚೆನೇ ವ್ಯಾಖ್ಯಾನ ಶಿರೋಮಣಿ ಪಣ್ಣ್‌ ಪುದರ್‌ 
ಪಡೆತಿನಾರ್‌. ಇಂಚಿತ್ತಿನರೆಡ ದಾದಾ೦ಡಲಾ ಪೊಸ ಕತೆನ್‌ ಕೇಣೊಲಿ ಪನ್ಹಿನ ಆಸೆ ಅಕ್ಷೆನ. ಹಿಟ್ಸ್‌ನ್‌ ಜರಡಿಡ್‌ 
ಪಾಡ್ಜ್‌ ಅಜತ್ತಿಲೆಕ ಮನಸ್ಪ್‌ಡ್ಬ್‌ ಪಾತೆರೊನ್‌ ಅಜತ್ತ್‌ದ್‌ ಪೊರ್ಲುತಿರ್ಸ್‌ದ ಬಾಸೆನ್‌ ಸಂಪೊಲಿತಿನ ಸೂತ 
ಪುರಾಣಿಕೆರ್‌ ಬಾಸೆದ ಗುಟ್ಟುನು ತೆರಿದಿನಾರ್‌. ಅರೆನ ಪಾತೆರೊಡು ಲಕ್ಷ್ಮೀ ನಿಲೆ ಆತೆರ್‌ ಪಣ್ಣಿನವು ಆ 
ಮುನಿಕ್ಷೆಗ್‌ ತೆರಿದೇ ಇತ್ತ್‌ಂಡ್‌. ಅಂಚಾದ್‌ ಅಪಗನೇ ಮುನಿಕ್ಷೆನ ಕೂಟೊನೇ ಸೂತ ಪುರಾಣಿಕೆರ್ನ ಕೈತಲ್‌ ಬತ್ತ್‌ 
ಕುಲ್ಲಿಯೆರ್‌. 


“ಪರಮ ಪೌರಾಣಿಕ ಶಿರೋಮಣಿ ಆಯಿನ ಮಹಾತ್ಮೆರೇ, ರಸದಿಂಜಿನ ಕಥಾಮೃತ ಸಾರ ಇರೆಡ 
ಉಂಡುಂದು ಕೇಣ್ಬ. ಯೆಂಕ್ಷೆನ ಜನ್ಮಜನ್ಮೊದ ಪುಣ್ಯೊಡ್ಡಾವರ ಈರ್‌ ಈ ತಲೊಕು ಬಯ್ದರ್‌. ಈರೆನ್‌ 
ತೂಪಿನನೇ ಎಂಕ್ಷೆನ ಪುಣ್ಯ” ಇಂಚ ಬಗ್ಗಿಡ್‌ ಸೂತ ಪುರಾಣಿಕೆರೆಡ ಪಣೊ೦ದು, ತೇಜಪಾಲನೆ ಸಂದಾವೆರ್‌. 
ಸೂತ ಪುರಾಣಿಕೆರ್‌, “ಉಂದು ಮಾತ ದಾಯೆಗ್‌9” ಪಣೊಂದು ಶೌನಕ ಮುನಿನ್‌ ತೂಪೆರ್‌. ಶೌನಕೆರ್‌ 
ಮುಗುರು ತೆಲಿಪುವೆರ್‌. ರೋಚಕವಾದ್‌ ಕತೆ ಪಣ್ಣಿನ ಪೂಜ್ಯೆರ್‌ ಈರ್‌ ಆಶ್ರಮೊಗು ಬತ್ತ್‌ದುಪ್ಪುನಗ ಈರೆಡ್ಡ್‌ 
ಕತೆ ಪಣ್ಣಾವಂದೆ ಬುಡ್ಕೆರಾವ? ಪಣ್ಣಿಲೆಕದ ಇಂಗಿತ ಆರೆನ ತೆಲಿಕೆಡ್‌ ಇತ್ತ್‌ಂಡ್‌. ಮಾತ ಮುನಿಕುಲುಲಾ ತಂಕ್ಷೆನ 
ಒಪ್ಪಿಗೆ ಉಂಡುಣ್ಣಿಲೆಕ ತರೆ ಪಂದಾವೆರ್‌. ಸೂತ ಪುರಾಣಿಕೆರ್‌ ಬೊಕ್ಕೊರ ಮುನಿಕುಲೆನಂಚಿ ದಿಟ್ಟಿ ದೀದ್‌ 
ಮಾತೆರ್ನಲಾ ಮೋನೆಡ್‌ ಕತೆ ಕೇಣುನ ಅ೦ಗಲಾಪು ತೋಜಿ ಬತ್ತಿನೆನ್‌ ತೆರಿಯೊಂಡೆರ್‌. ಅಕುಲು ಒರಿಯೊರಿಯೆ 
ಲಕ್ಕ್‌ದುಂತುದು ಕತೆ ಪಣೊಡುಂದು ಕೇಣೊನ್ನಗ ಸೂತ ಪುರಾಣಿಕೆರೆಗ್‌ ಉಡಲ್‌ ದಿಂಜಿದ್‌ ಬತ್ತ್‌ಂಡ್‌. 
ಮನದೀದ್‌ ಕೇಣುನಕುಲಿಪ್ಪುನಗ ಕತೆ ಪಣ್ಣಿನ ಉಲ್ಲಾಸ್‌ಲ ಉಂಡಾಂಡ್‌. ತಾನ್‌ ಇಂಚಿಪ ವೈಶಂಪಾಯನ 
ಮಹರ್ಷಿಲೆನ ಬಾಯಿಡ್ಸ್‌ ಕೇಣ್ಣಿನ, ತನ ಅಂತರಂಗೊಡು ನಲ್ಲೊಂದೇ ಇತ್ತಿನ ಮಹಾಭಾರತ ಕತೆನ್‌ ಮಲ್ಲ 
ದನಿಟ್‌ ಪಣಿಯೆರೆ ಸುರು ಮಲ್ತೆರ್‌. 


“ಮಾತೆರೆಗ್ದ ಸೊಲ್ಮೆಲ್‌. ನಿಕುಲು ಬಯಕಿನ೦ಚ ಯಾನೊಂಜಿ ಕತೆ ಪಣ್ಣೆ ಉಂದು ಅಂಚಿಂಚಿನ ಕತೆ ಅತ್ತ್‌ 
ಅಚ್ಚಿರೊದ, ಆನಂದೊದ ರಸ ದಿಂಜಿದಿನ ಪೊರ್ಲುತಿರ್ಸ್‌ದ ಪೊಸತ್‌ ಕತೆ. ನಿಕುಲು ಯೇರ್ಲಾ ಈತ್ನೇಟ ಕೇಣ೦ದಿನ 


ಆದಿಪರ್ವೊ 


ಕತೆ. ಚರಿತ್ರೆದ ಆದೆರೊಡುಪ್ಪುನ ಈ ಕತೆಟ್‌ ಮಹತ್ವೊದ ಸಂದೇಶೊಲು ಉಲ್ಲ. ಉಂದು ನೂದು ಶಾಸ್ತ್ರ 
ಗ್ರಂಥೊಲೆನ್‌ ಮೀರ್ಟ್‌ ಉ೦ತುನ ಮಾಮಲ್ಲ ಕತೆ.” 


ಸಭೆಟ್‌ ಸಂಬುರ್ಕೊದನೇ ದನಿಮನಿ! 

“ಕತೆತ ಪುದರ್‌?” 

“ಮಹಾಭಾರತ” 

“ಈತ್ನೇಟ ಈ ಪುದರೇ ಕೇಣ್ಣಿಜಿ. ಪೂಜ್ಯೆರೇ, ಈ ಕತೆನ್‌ ಏರ್‌, ಏರೆಗ್‌, ಒಲ್ಬ ಪಂಡೆರ್‌?” 

“ವ್ಯಾಸ ಮಹರ್ಷಿಲೆನ ಪುದಾರ್‌ ಕೇಣ್ಣರತ್ತ?” 

“ವ್ಯಾಸ” ಪಣ್ಷಿನ ಪುದಾರ್‌ ಕೇಣ್ಣ್‌ ಸಭೆಸರ್ವೆರ್‌ ಸಂತೋಸುಡು ಕೈ ತಟ್ಟಿಯೆರ್‌. 

“ನಮೋ ಭಗವತೇ ತಸ್ಮೈ ವ್ಯಾಸಾಯಾಮಿತ ತೇಜಸೇ” ಪಣೊಂದು ಬಗ್ಗಿಡ್‌ ಕೈ ಮುಗಿಯೆರ್‌. “ವ್ಯಾಸೆರ್‌ 
ವೇದಪುರಾಣೊಲೆನ್‌ ಸಂಪೊಲಿತಿದಿನ ಮೈಮೆದಾರ್‌ಂದ್‌ ತೆರಿದ. ಆಂಡ ಆರ್‌ ಕತೆ ಬರೆತೆರಿಣಿನೆನ್‌ ತೆರಿದಿಜ.” 

“ಅಂದ್‌ ಬರೆತೆರ್‌, ನಿಕುಲು ಈತ್ನೆಟ ಕೇಣ೦ದಿನ ಕತೆ. ನನ ದುಂಬುಗ್‌ಲಾ ಇಂಚಿತ್ತಿ ಕತೆನ್‌ ಯೇಧ್ದ 
ಬರೆವಯೆರ್‌. ಲೋಕೊದ ಸರ್ವ ವಿಚಾರೊಲು ಈ ಮಹಾಭಾರತ ಕತೆಟ್‌ ಉಲ್ಲ. ಸರಸ್ವತಿ ದೇವಿನ 
ನುಡಿಬರ್ಸೊದಂಚಿತ್ತಿನ ಈ ಮಹಾಭಾರತ ಕತೆನ್‌ ವ್ಯಾಸಮಹರ್ಷಿಲ್‌ ಒಂಜಿ ಲಕ್ಷ ಶ್ಲೋಕೊಲೆಡ್‌ ನಿರೂಪಣೆ 


ಮಲ್ತ್‌ದೆರ್‌.. ಉಂದೊಂಜಿ ಇತಿಹಾಸೊದ ಗ್ರಂಥ. “ತೆರಿಯೊಡಾಯಿನ ವಿಷಯೊಲೆಡ್‌ ಆತ್ಮ ವಿಚಾರೊನೆ 
ಮುಕ್ಕ. ಆಪ್ತೆರೆಡ್‌ ಬೊಡೆದಿಯೇ ಮುಕ್ಕ ಅಂಚೆನೇ ಈ ಮಹಾಭಾರತ ಗಂಥ ಮಾತ ಗಂಥೊಲೆಡ್‌ ಮುಕ್ಕ”. 


“ಪೂಜೈೆರೇ, ಈ ಇತಿಹಾಸ ಗ್ರಂಥೊದ ಹಿನ್ನೆಲೆನ್‌ ಒಂತೆ ಪಣ್ಣರ?” 


“ಮಹರ್ಷಿ ಶೌನಕೆರೇ, ತ್ರಿಕಾಲಜ್ಞಾನಿ ಆಯಿನ ಇರೆಗ್‌ ತೆರಿಯಂದಿನ ದಾದ ಉಂಡು? ಆಂಡಲಾ ಮುಲ್ಪ 
ಇತ್ತಿನ ಶ್ರಾವಕೆರೆಗಾದ್‌ ಉಂದೆನ್‌ ಪಣ್ಣೆ” 


ಸೂತಪುರಾಣಿಕೆರ್‌ ವಿವರಣೆನ್‌ ಸುರುಮಲ್ಪುವೆರ್‌. 


ಸ ೈಷ್ಣದ್ವೈಪಾಯನ ಮಹರ್ಷಿಲ್‌, ಪಂಡ ವೇದವ್ಯಾಸೆರ್‌, ಈ ಭರತ ವಂಶೊದ ಇತಿಹಾಸ ಕತೆನ್‌ ತನ 
ಮಗೆ ಶುಕ ಮಹರ್ಷಿಗ್‌ ನಿರೂಪಣೆ ಮಲ್ತೆರ್‌. ಅಪಗ ಮಗನ ಜತೆಟ್‌ ಅರೆನ ಶಿಷ್ಯೆರಾಯಿನ ಪೈಲ, ಸುಮಂತು, 
ಜೈಮಿನಿ, ವೈಶಂಪಾಯನ ಈ ನಾಲ್ವೆರ್‌ಲ ಇತ್ತೆರ್‌. ಮಾತೆದ್ದ ಆ ಕತೆನ್‌ ಬರೆವೊಂಡೆರ್‌. ಅವ್ವೆನ್‌ ವೈಶಂಪಾಯನ 
ಮುನಿ ಸಂಪೊಲಿತ್ತ್‌ದ್‌ ಸುರುತ ಸರ್ತಿ ಜನಮೇಜಯಗ್‌ ಪಣ್ತೆರ್‌.” 


ಇಂ 


“ಈ ಜನಮೇಜಯ ಯೇರ್‌ಂದ್‌ ತೆರ್ರಾವರ? 


“ಆಯೆ ಹಸ್ತಿನಾವತಿದ ರಾಜೆ. ಪರೀಕ್ಷಿತ್‌ ರಾಜನ ಮಗೆ. ಈ ಪರೀಕ್ಷಿತ್‌ ರಾಜೆ ಏರ್‌ ಪಂಡ, ಯಾನ್‌ 
ಪಣೊಂದುಪ್ಲುನ ಮಹಾಭಾರತೊದ ಕತೆಟ್‌ ಬರ್ಬಿನ ಅರ್ಜುನೆ ಪಣ್ಣಿನಾಯೆನ ಪುಲ್ಲಿ. ಒರ ಪರೀಕ್ಷಿತ್‌ ರಾಜೆ 
ಬೋಂಟಿಗ್‌ ಪಿದಾಡಿಯೆಗೆ. ಅವುಲು ಶಮೀಕ ಪಣ್ರಿ ಮುನಿ ಧ್ಯಾನೊ ಮಲ್ತೊಂದು ಕುಲ್ಲುದಿತ್ತೆಗೆ ಮಾರಾಜೆಯಾಯಿನ 
ತನ್‌ ಮುನಿ ಗೌರವೊ ಕೊರ್ದುಜೆ ಪನ್ಪಿ ಕೋಪೋಡು ಪರೀಕ್ಷಿತ್‌ ರಾಜೆ ಅಲ್ಪನೇ ಸಯ್ತ್‌ ಬೂರೊಂದಿನ ಒಂಜಿ 
ಉಚ್ಚುನು ತನ ಬಿರುತ ಕೊಡಿಟ್‌ ದೆರ್ಕ್‌ದ್‌ ಶಮೀಕನ ಕೆಕ್ಕಿಲ್‌ಗ್‌ ಸುತ್ತುದು ಬುಡ್ರೆ. ಅವು ಒ೦ಜಿಲಾ ಶಮೀಕಗ್‌ 


6] ತುಚುಭಾಷೆಡ್‌ ಕುಮಾರವ್ಯಾಸ ಭಾರತೊ 


ಗೊತ್ತಿಜ್ಜಿ. ಒಂತೆ ಪೊರ್ಮುಡ್ದು ಬೊಕ್ಕ ಶಮೀಕನ ಮಗೆ ಶೃಂಗಿ ಅಡೆಗ್‌ ಬರ್ವೆ ತನ ಅಮ್ಮೆರೆನ ಕೆಕ್ಕಿಲ್‌ಡ್‌ ಉಚ್ಚುನು 
ತೂದು ಕೋಪೋಡು “ಸಯ್ದಿನ ಉಚ್ಚುನು ತನ ಅಮ್ಮೆರೆನ ಮಿತ್ತ್‌ ಏರ್‌ ಪಾಡ್ಬೆನ, ಆಯೆ ನನ ಏಳ್‌ ದಿನೊಟು 
ಉಚ್ಚು ತುಚ್ಚಿದ್‌ ಸಯ್ತ್‌ ಪೋವಡ್‌” ಇಂಚಂದ್‌ ಶಾಪ ಕೊರ್ಟೆ ಅಂಚನೆ ಆ ಶಾಪ ಪಲಿತ್‌ದ್‌ ಉಚ್ಚು ತುಚ್ಚಿದ್‌ 
ಪರೀಕ್ಷಿತೆ ಸಯ್ದೆ ಮಗೆ ಪಟ್ಟೊಡು ಕುಲ್ಲುವೆ. ಆಯೆನೇ ಈ ಜನಮೇಜಯ. 


ಇಂಬೈೆ ಉಚ್ಚುಲೆನ ಕುಲೊತ ಮಿತ್ತೇ ಮಚ್ಚರ ದೀವೊಂದು ಒಂಜಿ ಸರ್ಪಯಜ್ಞೊನು ಮಲ್ಪುವೆ. ಸರ್ಪಕುಲ 
ನಾಶ ಆಪಿಲೆಕದ ಈ ಯಜ್ಞೊಡ್ಬಾ ವರ ಜನಮೇಜಯಗ್‌ ಚರ್ಮರೋಗ ಅಂಟ್‌ದ್‌ ಬತ್ತ್‌ಂಡ್‌. ವಾ ವೈದೈರೆಡ್ಜ್‌ಲಾ 
ಗುಣ ಆವಂದಿನ ಈ ರೋಗ ಮಹಾಭಾರತ ಕತೆನ್‌ ಕೇಣ್‌೦ಡ ಗುಣ ಆಪುಂಡುಂದು ಯೇರಾ ಪಂಡಿನೆನ್‌ 
ಕೇಣೊಂದು ವ್ಯಾಸರೆಡ ವಿಚಾರುವೆ. “ಮುನಿಮುಖದರ್ಪಣ' ಪಣ್ಣಿಲೆಕದ ವೇದವ್ಯಾಸೆರ್‌ ಮಹಾಭಾರತ ಕತೆನ್‌ 
ವಿಸ್ತಾರವಾದ್‌ ನಿರೂಪಣೆ ಮಲ್ಲುಲೆಕ ತನ ಶಿಷ್ಯ ವೈಶಂಪಾಯನಗ್‌ ಪಣ್ಣೆರ್‌. ಶಿಷ್ಠೆರ್‌ ಪೂರಾ ಸೇರ್ಟ್‌ ಬರೆದೀತಿನ 
ಮಹಾಭಾರತೊದ ಹಸ್ತ ಪ್ರತಿನ್‌ ಅಲ್ಲನೇ ಬುಡ್ಡು ಪೋಯೆರ್‌. ಒಂಜಿ ಶುಭ ಮೂರ್ಕೊಡು ವೈಶಂಪಾಯನೆರ್‌ 
ಈ ಪವಿತ್ರೊವಾಯಿನ ಹಸ್ತಪ್ರತಿಕ್‌ ಸುಗಾಂಧಾಕ್ಷತೆ ದೀದ್‌ ಅರ್ಚನೆ ಮಲ್ಟ್‌ದ್‌, ಅಷ್ಟಮೂರ್ತಿಲೆಗ್‌ ನಮಸ್ಕಾರ 
ಮಲ್ತ್‌ದ್‌, ಇಂದ್ರಾದಿ ದೇವಗಣೊಕು, ಅ೦ಚನೇ ಬ್ರಹ್ಮ ವಿಷ್ಣು, ಮಹೇಶ್ವರರೆಗ್‌ ಕೈ ಮುಗಿದ್‌ ವಿಮಲ ಜ್ಞಾನ 
ಮುದ್ರೆಡ್‌ ಕುಲ್ಲಿಯೆರ್‌. ಜನಮೇಜಯೆಲಾ ಬಗ್ಗಿಬಾಮೊಡು ಎದುರುಡು ಕುಲ್ಲೊಂದು ಕತೆ ಪಣೊಡುಂದು 
ಕೇಣೊನುವೆ. 

“ನೈಮಿಷಾರಣ್ಕೊದ ತಪೋನಿಧಿಯೆರೇ ಕೇಣ್ಣೆ. ವೈಶಾ೦ಪಾಯನೆರ್‌ ವೇದವ್ಯಾಸೆರೆ ಆಪ್ತ ಶಿಷ್ಕೆರ್‌. ಸುರುಡ್ಡು 
ಕಡೆಮುಟ್ಟೊದ ಮಹಾಭಾರತೊದ ಕತೆನ್‌ ವ್ಯಾಸರೆನ ಬಾಯಿಡ್ಬೇ ಕೇಣ್ಟ್‌ ಹಸ್ತಪ್ರತಿ ಮಲ್ಲೊಂದಿನಾರ್‌. ಇತ್ತೆ 
ಅವ್ವೆನ್‌ ವಿವರೊವಾದ್‌ ನಿರೂಪಣೆ ಮಲ್ಲುನಗ ಆರೆನ ಉಡಲ್‌ ದಿಂಜಿದ್‌ ಬತ್ತ್‌ಂಡ್‌. ಅವ್ಯಕ್ತೆ, ಸುವ್ಯಕ್ತೆ. 
ಅವ್ಯಯೆ, ಅನಫೆ, ಏಕಾಕ್ಟರಪರಬ್ರಹ್ಮೆ ಪಣ್ಣಿಂಚಿತ್ತಿನ ವಿಷ್ಣುನ ನೆಂಪು ಮಲ್ತೊಂಡೆರ್‌. ಗುರು ಬಾದರಾಯಣೆರ್ನ 
ಪಾದೊಲೆಗ್‌ ಮನಸ್ತ್‌ಡೇ ಸೊಲ್ಮಿ ಸಂದಾವೊಂದು ಕತೆ ಪಣ್ಕೆರೆ ಸುರುಮಲ್ತೆರ್‌. ಕತೆ ಕೇಣುನ ಭಾಗ್ಯ ಜನಮೇಜಯಗ್‌ 
ಅಂಚನೇ ಅಯನ ಆಪ್ತ ಪರಿವಾರೊಗು ಒದಗ್‌೦ಡ್‌. ಅಕುಲು ಮಾತೆದ್ದ ಕೆಬಿ ಕೊಂಡೆ ಮಲ್ಲೊಂದು ಕೇಣೊಂದಿತ್ತೆರ್‌. 
ಯಾನ್‌ಲಾ ಅವುಲು ಇತ್ತೆ. ಕತೆನ್‌ ಇಡಿಯಾದ್‌ ಕೇಣ್ಟ್ಣ್‌ ಕೃತಾರ್ಥೆಯಾಪಿನ ಪುಣ್ಯ ಯೆನ್ನವು.. ಎನ ತರೆಟ್‌ 
ನನೊಲಾ ವೈಶಂಪಾಯನೆರ ಪಾತೆರೊನೇ ನಲಿತೊಂದುಂಡು. ಗುರು ವೈಶಂಪಾಯನೆರೆಗ್‌ ಅಭಿವಂದನೆ 
ಮಲ್ಲೊಂದು ಯಾನ್‌ ಇತ್ತೆ ಆ ಕತೆನ್‌ ಪಣ್ಣೆ ಆ೦ಡ ಒಂಜಿ ಪಾತೆರ.” 


ಇಂಚ ಪಂಡ್‌ದ್‌ ಪುರಾಣಿಕೆರ್‌ ಉಂತಾನಗ ಮುನಿವರ್ಗೊಡು ಯೋಚನೆ ಪಸೆರ್‌೦ಡ್‌. ಆಂಡ ಪಾತೆರುನ 
ದೈರ ಏರೆಗ್‌ಲಾ ಇಜ್ಜಾಂಡ್‌. ಕಣ್ಣ್‌ಡೇ ಸೂಚ್ಯವಾದ್‌ ದಾನೆ ಆಂಡ್‌೦ದ್‌ ಕೇಣ್ಣಗ ಉಗ್ರಶ್ರವೆರ್‌ ಮುಗುರು 
ತೆಲಿಪುವೆರ್‌. 

“ಅಂಚಿನ ದಾಲ ಇಜ್ಜಿ; ಇತ್ತೆ ಯಾನ್‌ ಕತೆ ಪಣ್ಣೊಂದುಲ್ಲೆಂದ್‌ ಪಣ್ಣಿನೆನ್‌ ದಯದೀದ್‌ ನಿಕುಲು ಮಾತೆರ್ಲಾ 
ಮದತ್‌ದ್‌ ಬುಡ್ಡೆ. ಮೂಲು ಪಣ್ಷಿನಾಯೆ ಯಾನ್‌ ಆಂಡಲಾ ನಿಕುಲು ವೈಶಂಪಾಯನೆರೇ ಜನಮೇಜಯಗ್‌ 
ಪಣೊಂದುಲ್ಲೆರ್‌ ಪಂಡ್ಜ್‌ ಎಣ್ಣೊನೊಡು. ಅಪಗ ನಿಕುಲುಲ ಕತೆತ ಒಯಿಲ್‌ಡ್‌ ಸೇರೊನೆರೆಗಾಪುಂಡು. 
ದಾಯೆಪಂಡ ಮಹಾಭಾರತ ಪಂಡ ಪಾಕ ಜನ್ಮೊದ ಪಾಪ ರಾಶಿನ್‌ ತೊಯ್ತ್‌ ದೆಕ್ಕುನ ಪುಣ್ಯ ಜಲ. ಉಂದು 
ಪಂಚಮೊದ ವೇದ ಪಣಿನೆನ್‌ ಮದಪರೆ ಬಲ್ಲಿ” ಇಂಚ ಪಂಡೆರ್‌. 

ಮಾತೆರ್ನಲ ಒಪ್ಪಿಗೆ ಪಣ್ಣಿಲೆಕ ಕುಲಪತಿ ಶೌನಕೆರ್‌, “ಈರ್‌ ಪಂಡಿಲೆಕ್ಟೊನೇ ಆವಡ್‌. ಪ್ರತಿದಿನೊಲಾ 
ಮೀದ್‌, ಆಹ್ಮಿಕ ಜಪತಪ ಮಾತ ಮುಗಿಪಾದ್‌ ಮುನಿಕುಲು ಇರೆನ ಕತಾ ನಿರೂಪಣೆನ್‌ ಮದ್ದೆನ ಮುಟ್ಟ 


ಆದಿಪರ್ವೊ 


ಕೇಣುವೆರ್‌. ಈರ್‌ ನಿದಾನೊಡು ನಿರೂಪಣೆ ಮಲ್ಲೊಲಿ. ಈರೇ ಈ ಕತೆನ್‌ ಪಣಿಯೆರೆ ಬತ್ತಿನವು ಯೆಂಕ್ಷಿನ 

ಆಚಾರ್ಯ ಶೌನಕೆರೇ, ಈರ್ನ ಮಹಿಮೆ ಅಂಚಿತ್ತಿನನೆ! ಎಡ್ಡೆ ಒವ್ವುಂಡಾ ಅವ್ವೆನ್‌ ಆಕರ್ಷಣೆ ಮಲ್ಪುನ 
ಹಿರಿಮೆ ಇರೆನವು. ಈರ್‌ ಮುಲ್ಪ ಪದ್ರಾಡ್‌ ವರ್ಸೊದ ಯಜ್ಞೊನು ಸುರು ಮಲ್ಪುನಗ, ಮುನಿ ವರ್ಗೊಗು , 
ವಮೂಯೆರೆಗ್‌, ಆಹ್ನಿಕೊಗು ಅಡ್ಡಿ ಆವೆರೆ ಬಲ್ಲಿ ಪಣ್ಣ್‌ ಪವಿತ್ರ ತುದೆನೇ ತನ ಪರಪು ಸಾದಿನ್‌ ತಿರ್ಲಾವೊ೦ದು 
ಈರ್ನ ಆಶ್ರಮೊದ ಬರಿಕ್‌ ಪರತೊ೦ದು ಬತ್ತ್‌ಜಾ? ಅಂಚಿತ್ತಿನ ಆತ್ಮ ಶಕ್ತಿಡೇ ಈರ್‌ ಎನನ್ಹಾ ಇಡೆಗ್‌ ಬರ್ಬಾವೊ೦ದರ್‌. 
ಮುಲ್ಲದ ಪುಣ್ಯೊಜೀವಿಲೆನ ಎದುರುಡು ಕತೆ ನಿರೂಪಣೆ ಮಲ್ಪುನ ಸೌಭಾಗ್ಯ ಬತ್ತಿನೆಟ್‌ ಯೆನ್ನ ಜನ್ಮೊಲ 
ಸಾರ್ಥಕ ಆಂಡ್‌ಂದ್‌ ಎಣ್ಣುವೆ.” 


ಶಂತನು ಮಹಾರಾಜೆ 


ಓ.. ಜನಮೇಜಯ ರಾಜಾ. ಕೇಣ್ಣ, ಈ ಮಹಾಭಾರತೊದ ಸುರುತ ವಾಚನ ನಡಪಾದಿನಿ ವ್ಯಾಸ 
ಮಹರ್ಷಿಲೆ! ಅವು ನಡತ್‌ದಿನಿ ಬ್ರಹ್ಮನ ಸಭೆಟ್‌. ಅವೆನ್‌ ಕೇಣ್ಣಿನ ನಾರದೆರ್‌ಲ ಬೇತೆ ಮುನಿಕುಲುಲ "ಉಂದು 
ಮಹತ್ತೊದ ಭಾರತ, “ಭಾರವತ್ವದ ಭಾರತ' (ದುನ್ನಬಣ್ಣೊದ ಭಾರತ). ಉಂದೆನ್‌ ಕೇಂಡಿನಕ್ಷೆನ ಪಾಪೊದ 
ಕೋಟೆನೇ ಮಾಯವಾದ್‌ ಪೋಪುಂಡು..” ಪಣ್ಣ್‌ ಪುಗದ್ದೆರ್‌.. 

ಇತ್ತೆ ಯಾನ್‌ ಈ ಮಾಮಲ್ಲ ಕತೆ ಮಹಾಭಾರತೊದ ಸುರುತ ಬಾಗೊನು ಪಣೊಂದುಲ್ಲೆ. 


ಬ್ರಹ್ಮನ ಗೊಬ್ಬುದ ಸೂತ್ರೊಡು ದಕ್ಷ, ಅ೦ಚನೇ ನವ ಪ್ರಜೇಶ್ವರೆರೆನ ಅಬತಾರ ಆಪುಂಡು. ಆ ವಂಶೊದಾರೇ 
ಅತ್ರಿಮುನಿ. ಅರೆನ ಮಗೆ ಚಂದ್ರೆ. ಈ ಚಂದ್ರಡ್ಡಾವರನೇ ಚಂದ್ರವಂಶ ಸ್ಥಾಪನೆಯಾಂಡ್‌. ಚ೦ದ್ರದೇವನ ಮಗೆ 
ಬುಧ. ಬುಧ ಬೊಕ್ಕ ಭೂದೇವಿಯೆರೆನ ದಾಂಪತ್ಕೊಡು ಪುರೂರವೆ ಪುಟ್ಟುವೆ. ಪುರೂರವೆ ಊರ್ವಶಿನ್‌ ಮದ್ಮೆ 
ಆಪೆ. ಅಕ್ಷೆಗ್‌ ಆಯುಃ ಕುಮಾರೆ ಪುಟ್ಟುವೆ. ಆಯುಃನ ವಂಶೊಡು ನಹುಷ. ನಹುಷನ ಮಗೆ ಯಯಾತಿ. 
ಕಾಲಾಂತರೊಡು ಚಂದ್ರವಂಶೊದ ಯದು-ಪುರು ಪಣ್ಣಿ ಜೋಕುಲೆಡ್ಸ್‌ ಯದುವಂಶ ಪುರುವಂಶ ಪಂಡ್‌ದ್‌ 
ರಡ್ಡ್‌ ಕವಲಾಂಡ್‌. ಯಾದವೆರ್‌ ಯದು ವಂಶದಕುಲು. ಯಯಾತಿನ ಜೋಕ್ಷೆಡ್ಸ್‌ ಪುರು ಪರಂಪರೆ ಬುಳೇಂಡ್‌. 
ಈ ವಂಶೊಡು ಕೀರ್ತಿ ಪಡೆತಿನಾಯೆನೇ ಭರತೆ. ಈ ಭರತೆ ದುಷ್ಕಂತನ ಮಗೆ. ಆಯೆ ದುಂಬುದ ರಾಜೆರೆಡ್ಜ್‌ಲಾ 
ದಿಂಜ ಕೀರ್ತಿದ ರಾಜೆ. ಭರತನ ಮಗೆ ಸುಹೋತ್ರ. ಆಯೆನ ಮಗೆ ಹಸ್ತಿ ಈ ಹಸ್ತಿಡ್ಲಾವರನೇ ರಾಜಧಾನಿಗ್‌ 
ಹಸ್ತಿನಾವತಿ ಪಣ್ಣಿ ಪುದಾರ್‌ ಬತ್ತ್‌ಂಡ್‌. ಈ ವಂಶೊಡು ಬೊಕ್ಕದಾಯೆ “ಸಂವರಣ” ಪಣ್ರಿ ರಾಜೆ. ಆಯೆ 
ಸೂರ್ಯನ ಮಗಲ್‌ ತಪತಿನ್‌ ಮದ್ಮೆ ಆದ್‌ "ಕುರು' ಪಣ್ಣಿ ಮಗನ್‌ ಪಡೆತೊನುವೆ. ಮುಲ್ಬಡ್ಜ್‌ ಬೊಕ್ಕ 
“ಕುರುವಂಶ' ಪುದಾರೇ ಒರಿಂಡ್‌. ಈ ಪರಂಪರೆಡ್‌ ಪುಟ್ಟಿನಾಯೆನೇ ಪ್ರತೀಪ. ಪ್ರತೀಪನ ಮಗೆನೇ ಶಂತನು. 
ಈ ಶಂತನುಡ್ಸ್‌ ಬೊಕ್ಕದೆನ್‌ ಒಂತೆ ವಿವರವಾದ್‌ ಪಣ್ಣೆ. 

ಬ್ರಹ್ಮನ ಶಾಪೊಡಾದ್‌ ಬೂಮಿಡ್‌ ಪುಟ್ಟುದಿನ ಗಂಗೆ ಶಂತನು ರಾಜನ್‌ ಮದ್ಮೆ ಆಪಲ್‌. ವಸಿಷ್ಠೆರ್ನ 
ಶಾಪೊಡಾದ್‌ ಗಂಗೆಗ್‌ ಪುಟ್ಟುದಿನ ಎಣ್ಮ ವಸುಲೆಡ್‌ ಭೀಷ್ಮನ್‌ ಬುಡ್ಬು ಸುರುತ ಏಳ್‌ ವಸುಕುಲು ಪುಟ್ಟಿಸಾತ್‌ಗ್‌ 
ಶಾಪ ವಿಮುಕ್ತಿಯಾದ್‌ ದೇವ ಲೋಕೊನು ಸೇರಿಯೆರ್‌. ಇಂಚಿಡ್ಬ್‌ ಗಂಗೆಗ್ಲಾ ಶಾಪೊದ ಗಡು ತೀರ್‌೦ಡ್‌. 
ಗಂಗೆ ಮಾಯ ಆಪೊಲು. ಶಂತನುನ ಎಡ್ಮನೆದ ಮಗೆ ಭೀಷ್ಮೆ ಶಂತನುನೊಟ್ಟುಗೇ ಇತ್ತ್‌ದ್‌ ಮಲ್ಲೆ ಆಪೆ. 
ಅಯನ ಕೀರ್ತಿ ಮಾತ ಕೋಡಿಡ್‌ ಪಸೆರುಂಡು.. 


8] ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


ಯಮುನಾ ತುದೆತಲ್ಪದ ಅಂಬಿಗೆರೆನ ಗುರ್ಯಾರೆ ಉಚ್ಚೈಶ್ರವಸ್‌ ತನ ಇಲ್ಲಡ್‌ ಏರೆಡಪ್ಪನಾ ಪಾತೆರೊಂದುಪುನಗ 
ಅಂಬಿಗೆರ್‌ ಕಜಿಪುಗಾದ್‌ ಮಲ್ಲ ಮೀನ್‌ ಕಣತ್‌ದ್‌ ಸಿಗಿಪುವೆರ್‌. ಆ ಮೀನ್‌ದ ಗರ್ಬೊಡಿತ್ತಿನ ಆಣ್‌, ಪೊಣ್ಣು 
ರಡ್ಡ್‌ ಬಾಲೆಲ್‌ ಒರಾನೆ ಬುಲ್ಬುವ. ತಂಕ್ಷೆನ ಗುರ್ಯಾರಗ್‌ ರಡ್ಡ್‌ ಬಾಲೆಲ್‌ ತಿಕ್ಕಿನವು ಅಂಬಿಗೆರೆಗ್ದ ಕುಸಿಯೆ. 
ಬಾಲೆಲೆನ ಬುಲ್ಬಾಟಗೆ ಕೇಂಡಿನ ಉಚ್ಛೈಶ್ರವಸ್ಪಗ್‌ ಅಚ್ಚಿರನೆ. ಆಯೆ ಬತ್ತ್‌ದ್‌ ಬಾಲೆಲೆನ್‌ ತರ್ಕೊ೦ದು ಸಂಬುರ್ಮ 
ಅನ್ನೇಸಿಯೆ. ಬೊಕ್ಕ ಆ ಬಾಲೆಲೆನ್‌ ತನ ಬೊಡೆದಿನ ಕಯಿಕ್‌ ಕೊರ್ದು ರಾಜ ಪುರೋಹಿತೆರೆಗ್‌ ಪಂಡ್‌ 
ಕಡಪುಡುವೆ. ಮಹಾ ಜ್ಞಾನಿಲಾಯಿನ ರಾಜ ಪುರೋಹಿತೆರ್‌ ಈ ಜೋಕುಲೆನ್‌ ತೂದು, ಸಂತೋಸುಡೇ 
ಪಂಡೆರ್‌. 


“ದಾಶರಾಜ, ಈ ಬಾರೀ ಪುಣ್ಯವಂತೆ. ಈ ಜೋಕುಲು ಉಪರಿಚರ ವಸು ಪನಿನಯನ ಸತ್ಪೊಡು 
ಪುಟ್ಟುದಿನಕುಲು. ಅದಿಕೆ ಪನ್ಪಿ ಅಪ್ಸರೆ, ಬ್ರಹ್ಮನ ಶಾಪೊಡಾದ್‌ ಮೀನಾದ್‌ ಪುಟ್ಟಿಯಲ್‌. ಬಾನೊಡು ಸಂಚಾರ 
ಮಲ್ಪುನ ಉಪರಿಚರ ವಸುನ ರೇತಸ್ಟ್‌ ಈ ಮೀನ್‌ದ ಗರ್ಬೊಡು ಸೇರ್‌ದ್‌, ರಡ್ಜ್‌ ಜೋಕುಲಾದ್‌ ಬುಳದೆರ್‌.” 

“ಉಪರಿಚರ ವಸು ಪಂಡ ಏರ್‌?” 


“ಆಯೆ ದೇವತೆಲೆಡ್‌ ವಸು ಪಣ್ಣಿನ ಒಂಜಿ ವರ್ಗೊದಾಯೆ. ಚ೦ದ್ರ ವಂಶೊದ ಕೃತಿ ಪನ್ಟಿನಾಯನ ಮಗೆ. 
ಇಂದ್ರನ ಸಲಹೆದ೦ಚ ಉಗ್ರ ತಪಸ್ಸ್‌ ಮಲ್‌ದೆ. ಅವ್ವೆನ್‌ ಮೆಚ್ಚಿದ್‌ ಇಂದೆನೇ ಇಂಬ್ಯಗ್‌ ಒಂಜಿ ವಿಮಾನೊನು 
ಕೊರ್ಟಿತ್ತೆ. ಅಯಿಟ್‌ ಕುಲ್ಲೊಂದು ಬಾನೊಡು ಸಂಚಾರ ಮಲ್ತೊಂದಿತ್ತೆ. ಅಂಚಾದ್‌ ಇಂಬ್ಯಗ್‌ “ಉಪರಿಚರ ವಸು' 
ಪನ್ಪಿ ಪುದರ್‌ ಬತ್ತ್‌ಂಡ್‌. 

ದಾಶರಾಜೆ ತೆಲುವೆ. “ರಾಜ ಪುರೋಹಿತರೇ! ಅರಮನೆಟ್‌ ಪನ್ಹಿಲೆಕ ಈರ್‌ ಪಣೊ೦ದು ಹೋಯ್ದ 
ಮುಲದಕ್ಷೆಗ್‌ ಅರ್ತ ಆವಂದ್‌. ಮೊಕ್ಷೆಗ್‌ ಅರ್ತ ಆಪಿಲೆಕ ಈರ್‌ ದಯದೀದ್‌ ವಿವರವಾದ್‌ ತೆರಿಪಾವೊಡಾಪುಂಡು.” 


“ಸರಿ. ಈ ವಸು ಚೇದಿ ದೇಸೊದ ದೊರೆ. ಆಯಗ್‌ ಇಂದನ ದಯೊಟು ಒಂಜಿ ವಿಮಾನ ತಿಕ್‌ದ್‌೦ಡ್‌. 
ವೈಜಯಂತಿ ಪನ್ನಿ ದೇವಕಮಲದ ಮಾಲೆಲ ತಿಕ್‌ದ್‌೦ಡ್‌. ಈ ಮಾಲೆ ವಜ್ರ ಕವಚೊದಲೆಕ್ಕ ಇಂಬ್ಯನ ಉಡಲ್‌ಗ್‌ 
ಒವ್ವೊಂಜಿ ಶಸ್ತ್ರಾಸ್ತೊಲ್ಲಾ ನಾಟಂದಿಲೆಕ್ಕ ಕಾಪುಂಡು. ಆತೇ ಅತ್ತಾಂದೆ ಆಯೆ ಎಣ್ಣ್‌ದಿನೆನ್‌ ಒದಗಾವುನ "ವೈರಣ' 
ಪನಿನ "ದಂಡ'ಲಾ ಇತ್ತ್‌ಂಡ್‌. 

“ಒರ ಅಮ್ಮೆರೆನ ತಿಥಿತ ದಿನ ಜಿಂಕೆದ ಮಾಸ ಬೋಡುಂದು ಬೋಂಟೆ ಮಲ್ಪರೆ ಪಿದಾಡ್ಯೆ. ತನ ಕಡೇತ 
ಬೊಡೆದಿ "ಗಿರಿಕೆ'ನ ನೆಂಪು ಬತ್ತೊಂದೇ ಇತ್ತ್‌ಂಡ್‌. ಅಂಚೆನೆ ಒಂಜಿ ಕಡೆಟ್‌ ಜೆತ್ಕ್‌ದಿಪ್ಪುವೆ. ಅಪಗಲ ಮೋಕೆದ 
'ಗಿರಿಕ'ನ ಕನ ಬೂರೊಂದೇ ಇತ್ತ್‌ಂಡ್‌. ಆ ಕನೊಟೇ ವೀರ್ಯ ದೊರಿಂಡ್‌. ಅವ್ವೆನ್‌ ಒಂಜಿ ಇರೆಟ್‌ 
ಮಡಿತ್‌ದ್‌, ಒಂಜಿ ಗಿಡಿಟ ಕೊರ್ದು ಗಿರಿಕೆಗ್‌ ಕಡಪುಡ್ವೆ. ಸಾದಿಡ್‌ ಆ ಗಿಡಿ ಯಮುನಾ ತುದೆತ ಮಿತ್ತ್‌ ರಾವುನಗ 
ನನೊಂಜಿ ಗಿಡಿ ಬತ್ತ್‌ದ್‌ ತಾ೦ಟ್‌೦ಡ್‌. ಅಪಗ ಆ ಇರೆತ ಕಟ್ಟ್‌ ತುದೆಕ್‌ ಬೂರ್ಬು, ಯಾನ್‌ ಪಂಡಿನ ಆ 
ಮೀನ್‌ದ ಗರ್ಭೊನು ಸೇರ್‌೦ಡ್‌. ಆ ಮೀನೇ ಬಲೆಟ್‌ ತಿಕ್ಕ್‌ ಬೂರ್ಬಿನ ಮೀನ್‌. ಇತ್ತೆ ವಿಸಯೊ ತೆರಿಂಡಾ....? 


ತೆರಿಂಡ್‌೦ದ್‌ ಮಾತೆರ್ಲಾ ತರೆ ಪಂದಾವೆರ್‌. 


ದಾಶರಾಜೆ ತನ ಬೊಡೆದಿ ಮೋಕೆಡ್‌ ಗೊಬ್ಬಾವೊಂದುಪುನ ರಡ್ಡ್‌ ಜೋಕುಲೆನ್ನ ತನ ಇಲ್ಲಡೇ ಪೊರ್ಲುಡು 
ತಾಂಕುನ ಆಸೆಡ್‌ ರಾಜ ಪುರೋಹಿತೆರ್ದ ಕೇಣುವೆ. 


“ಈ ರಡ್ಜ್‌ ಜೋಕುಲೆನ್‌ ಯೆಂಕುಲು ಮೋಕೆಡ್‌ ತಾಂಕೊಲಿಯಾ?” 


ಪುರೋಹಿತೆರ್‌ ಅಕುಲಿರುವೆರೆನ್ನ ತೂವೊ೦ದು ಇಂಚ ಪನ್ಚೆರ್‌, “ದಾಶರಾಜಾ, ರಾಣೀ, ನಿಕಲ್ಲ ಸ೦ತೋಸು, 
ಜೊಕ್ಸೆನ ಮಿತ್ತ್‌ದ ಮೋಕೆ ಮಾತ ಯೆಂಕ್‌ ಅರ್ತ ಆಪುಂಡು. ಆಂಡ ಈ ರಡ್ಜ್‌ ಜೋಕುಲೆನ್‌ಲ ನಿಕುಲು 
ಬಯಕುನು ಸರಿಯತ್ರ್‌. ನಿಕಲ್ಲಂಚನೇ ಜೋಕುಲಿಜ್ಜಂದಿನಕ್ಷೆಗ್‌ ಒಂಜಿ ಬಾಲೆನ್‌ ಕೊರ್ಬಿನವು ಎಡ್ಡೆ. ರಡ್ಜ್‌ 
ಕುಟುಮೊಗ್‌ಲಾ ಎಡ್ಡೆ ಆದ್‌, ಚಂದ್ರ ವಂಶ ಬೆಳಗುಂಡು.? 


“ಇರೆನ ಪಾತೆರ ಪಂಡ ಯೆಂಕ್ಷೆಗ್‌ ವೇದವಾಕ್ಕೊನೆ. ಅಂಚಾದ್‌ ಯೆಂಕುಲು ಪೊಣ್ಣು ಬಾಲೆನ್‌ ತಾಂಕುವ. 
ಯೆಂಕ್ಷೆನ ಕುಲ ಕಸುಬುನ್‌ ಈ ಪೊಣ್ಣು ಮಗಲೆಗೇ ಕಲ್ಲಾವ. ಎಡ್ಡೆಡ್‌ ತಾಂಕುವ. ಈ ಆಣ್‌ ಬಾಲೆನ್‌ ಈರೇ 
ಬೇತೆ ಯೋಗ್ಯೆರೆಗ್‌ ಕೊರ್ಪಿಲೆಕ್ಕ ಆಜ್ಞೆ ಮಲ್ಪುಲೆ.” 


ಬೊಡೆದಿ ಇಂಚ ಪಣ್ಣಗ ಉಚ್ಚೈಶ್ರವಸೆಲ ಒತ್ತೊನುವೆ. 


“ಮತ್ಸ್ಯ ದೇಸೊದ ರಾಜೆ ಸಂತಾನ ಇಜ್ಜಂದಿನ ಸಂಕಡೊಡುಲ್ಲೆ. ಆಯೆನೇ ಈ ಆಣ್‌ ಬಾಲೆನ್‌ 
ಸಾಂಕ್‌ಸಲಗಡ್‌.” 

ರಾಜ ಪುರೋಹಿತೆರ್ನ ನುಡಿಕ್‌ ಯೇರ್ನಲಾ ಅಡ್ಡಿ ಇಜ್ಜಾಂಡ್‌.. 

ದಾಶರಾಜನ ಇಲ್ಲಡ್‌ ಪೊಣ್ಣು ಬಾಲೆ ಸತ್ಯವತಿ ಬುಳೆಯೊಲು. ಅಪ್ಪೆನ ಸಂಗತೊಡು ಕುಲ ಕಸುಬು 
ಮಲ್ತೊಂದಿತ್ತೊಲು. ಓಡ ಒಚ್ಚುನು, ಮೀನ್‌ಪತ್ತುನು ಇಂಚಿತ್ತಿನ ಬೇಲೆಡ್‌ ಮನದೀದ್‌ ಬೆನ್ನಿನ ಸತ್ಯವತಿ, ತನ 
ಮುಟ್ಟೆಲ್‌ಡೇ ಮೀನ್‌ ಕಟ್ಟೊಂದು ಬನ್ನಗ ಮೀನ್‌ದ ಕಮ್ಮೆನ ಬರೊಂದಿತ್ತಿನೆಕ್‌ ಅಲೆನ್‌ ಮಾತೆದ್ದ "ಮತ್ತ್ಯಗಂಧಿ'೦ದೇ 
ಲೆತ್ತೊಂದಿತ್ತೆರ್‌. “ಗ೦ಧನ' ಪಂಡ್‌ದ್‌ಲ ಲೆತ್ತೊಂದಿತ್ತೆರ್‌. ಆಲೆನ ಜವನಾದಿಗೆದ ಪೊರ್ಲುನು, ದೈರೊದ ನಡಕೆನ್‌ 
ಜನೊಕುಲು ಪುಗರೊಂದಿತ್ತೆರ್‌. ತುದೆ ಕಡಪುದ ಬೇಲೆನ್ಷ ಉಸಾರ್‌ಡೇ ಮಲ್ತೊಂದಿತ್ತಿನೆನ್‌ ತೆರಿಯೊಂಡಿನ 
ದಾಶರಾಜೆ ಕಡಪುದ ಜಬುದಾರಿನ್‌ ಮಗಲೆಗೇ ಬುಡ್ಡು ಕೊರಿಯೆ. 


ಒರ, ಪರಾಶರ ಮುನಿಕುಲು ಕಡಪುದ ಕೋಡಿಗ್‌ ಬತ್ತೆರ್‌. ಮೇರ್‌ ವಸಿಷ್ಠರೆನ ಪುಲ್ಲಿ. ಅಪ್ಪೆನ 
ಗರ್ಭೊಡಿಪ್ಪುನಗನೇ ವೇದ ಪಾಠೊಲೆನ್‌ ಕೇಣ್ಣಿನ ವೇದಪಟು. ಜ್ಯೋತಿಷ್ಯ ಜ್ಞಾನ ಪಡೆಯಿನ ತೇಜಸ್ಸ್‌ದಾರ್‌. 
ಯಮುನಾ ಸುದೆತ ದಂಡೆಡ್‌ ಕಡಪುದ ಓಡದಾಲ್‌, ಪೊರ್ಲುಕಂಟ್‌ದ “ಗ೦ಧನ' ಉಂತೊಂದಿತ್ತಲ್‌. ಆಲೆನ್‌ 
ಅಚ್ಚಿರೊಡು ಕಣ್ಣ್‌ ಬುಲಾದ್‌ ತೂಯಿನ ಪರಾಶರೆರ್‌ ಆಲೆನ ಜನನೊದ ಗುಪಿತೊನು ತನ ಜ್ಞಾನೊದ ದಿಟ್ಟಿಡೇ 
ತೆರಿಯೊಂಡೆರ್‌. ಕ್ಷಾತ್ರಸತ್ವ ತೇಜಿದ ಈ ಪೊಣ್ಣಗ್‌ ತನ ಸಂಸರ್ಗೊಡು ಮಹಾ ಪುರುಷೆ ಆಪಿನ ಮಗೆ ಪುಟ್ಟುನ 
ಯೋಗ ಉಂಡುಂದು ಗಯಿಪುವೆರ್‌. ಇಂಬೈರೆನ ಧ್ಯಾನ ದಿಟ್ಟಿದ ಬಗೆನ್‌ ತೆರಿಯಂದಿನ ಸತ್ಯವತಿ, ಅರೆನ 
ನಡಕೆನ್‌ ತೂದು ಕಂಗಾಲಾಯೊಲು.. 


“ಯಪಿಕುಲೆ, ಯಾನ್‌ ದಾಲ ತೆರಿಯಂದಿನ ಪೊಣ್ಣು ಮಗಲ್‌. ಎನ ಮೆಯಿಮಂಡೆಡ್‌ ಮೀನ್‌ದ ಕಮ್ಮೆನ 
ಪೊಯ್ತೊಂದುಂಡು..” ಪನೊಲು. 
ಆಂಡ ಪರಾಶರೆರ್‌ ಕೇಣ್ಣೆರಾ? 


eA ಮದ್ಮಾಲ್‌ ಪೊಣ್ಣೇ, ಈ ದಾಲ ಬಯ ಮಲ್ದೊಡ್ಡಿ. ನಿನ ಕನ್ನೆದಿಗೆಗ್‌ ಕೇಡ್‌ ಆವಂದಿಲೆಕ್ಕ ಯಾನ್‌ 
ತೂವೊನುವೆ. ಮೆಯಿಮಂಡೆಡ್‌ ಮೀನ್‌ದ ವಾಸನೆ ಉಂಡು ಪಣ್ಣತ್ತ? ಇಂದಾ. ಈ ನೀರ್‌ನ್‌ ತಲ್ಪುವೆ. ಇತ್ತೆ 
ತೂಲ.” 


ತುಚುಭಾಷೆಡ್‌ ಕುಮಾರವ್ಯಾಹ ಥಾರತೊ 


ಸತ್ಯವತಿಕ್‌ ತನ ಮೆಯಿಮಂಡೆಗ್‌ ಪೊಸ ಬಗೆತ ಕಮ್ಮೆನ ಬತ್ತ್‌ದ್‌ ಸೇರಿಲೆಕ ಆದ್‌ ಸಂತೋಸಾಂಡ್‌. "ನನ 
ಯಾನ್‌ “ಮತ್ಸ್ಯಗಂಧಿ” ಅತ್ತ್‌, ಪಣೊ೦ಬೊಲು. ಮನಸ್‌ಡ್‌ ದಾದನಾ ಉಲ್ಲಾಸ್‌ ಉರ್ಕರ್‌ದ್‌ ಪರಾಶರೆರ್‌ 
ಪಂಡಿಲೆಕ ಕೇಣುವೊಲು. ಆರ್‌ ಅಲೆನ್‌ “ಯೋಜನ ಗಂಧಿ' ಪಣ್ಣ್‌ ಲೆಪ್ಪುವೆರ್‌. ಯಮುನಾ ಸುದೆ ನಡುತ 
ಕುದುರುಲೆಡ್‌ ಅಲೆಡಪ್ಪ ತಿರ್ಲುವೆರ್‌. ಅಲೆನ್‌ ಮೋಕೆಸೂಕೆಡ್‌ ತರ್ಯೊನುವೆರ್‌. ಇಂಚ ನಡತಿನ ಕೂಡಾಟಿಕೆದ 
ಫಲ ಆದ್‌ ನೀಲಮೇಘಶ್ಕಾಮ ಬಣ್ಣೊದ, ಕನಕ ಪಿಂಗಳ ಜುಟ್ಟುದ ಮಗೆ ವೇದವ್ಯಾಸೆ ಎದುರು ತೋಜಿದ್‌ 
ಬರ್ತೆ. ಅಪ್ಪೆನ ಗರ್ಭೊಡು ಒರುಂಬ ತಿಂಗೊಲು ಬಲಿರಂದೆ ಒಂಜೇ ದಿನೊಟು ಪುಟುದಿನ ಈ “ಸದ್ಯೋಜಾತ” 
ಮಹಿಮಾ ಪುರುಷೆ ಮಗೆ ಅಪಗನೇ ಅಮ್ಮೆರೆನ ಎತ್ತರೊಗು ಬುಳೇದ್‌ ಉಂತಿಯೆ. 


“ಯೋಜನಗಂಧೀ, ನಿನಡ್ಡ್‌ ಈ ಮಹಾಪುರುಷನ್‌ ಪಡೆವೊಂಬಿನನೇ ಎನ್ನ ಉದ್ದೇಸ ಆದಿತ್ತ್‌ಂಡ್‌. 
ಯಾನ್‌ ಗಿರಸ್ತೆ ಅತ್ತ್‌, ಕಾಮಿ ಅತ್ತ್‌, ವಿಧಿ ತನ ಮಾಮಲ್ಲ ಕಾರ್ಯೊಗು ಯೆನನ್‌ ಗಳಸೊಂದುಂಡು. ಇಂಬೈೆ 
ಯಮುನಾ ಸುದೆತ ದ್ವೀಪೊಡು ಪುಟಿನೆಡ್ಡಾವರ “ದ್ವೈಪಾಯನ' ಪಂಡ್‌ದ್‌ ಪುದರ್‌ ದೀತೆ. ನೀಲ ಮುಗಲ್‌ದಂಚೆ 
ಇತ್ತಿನೆಡ್ದಾವರ “ಕೃಷ್ಣ ದ್ವೈಪಾಯನ” ಪಂಡ್‌ದ್‌ಲಾ ಲೆಪ್ಟೊಲಿ. ದು೦ಬುಗು ವೇದೊಲೆನ್‌, ಪುರಾಣೊಲೆನ್‌ 
ಕ್ರಮೊಟು ಸಂಪೊಲಿಪುನ ಈ ಮಹಾತ್ಮೆ “ವ್ಯಾಸ', “ವೇದವ್ಯಾಸ' ಪಣ್ಣಿ ಪುದಾರ್ಬ್‌ ಬಾರಿ ಕೀರ್ತಿ ಪಡೆತೊನುವೆ.” 

ಸತ್ಯವತಿಗ್‌ ಆಯಿನ ಸ೦ತೋಸುನು ಪಣ್ಣ್‌ ಪುರೆಸಂದ್‌. ಪುಟಿನಪಗನೇ ಎತ್ತರೊಗು ಬುಳೇದುಂತಿನ 
ಮಗನ ಮೆಯಿ ಪೂಜೊಂದು ಆನಂದ ಅನ್ಟೇಸಿಯೊಲು. ಆಂಡ ಅವು ದಿಂಜ ಪೊರ್ತು ಒರಿಯಿಜಿ. ಅಮ್ಮೆ ಮಗೆ 
ಇರುವೆರ್ದ ಅಲೆನ್‌ ಬುಡ್ಬು ಪಿದಾಡುವೆರ್‌. ಆಲೆನ ದುಕ್ಕೊಗು ಪರಾಶರೆರೇ ಪರಿಯಾರ ಪಣ್ಣೆರ್‌. 


“ಸತ್ಯವತೀ, ಮುಲ್ಪ ನಡತಿನೆನ್‌ ಮಾತ ಈ ಇತ್ತೆನೇ ಮದತ್‌ ಬುಡ್ಡ. ನಿನ ಕನ್ಯತ್ತೊನು ನಿಕ್ಕ್‌ ವರ ಆದ್‌ 
ಕೊರೊಂದುಲ್ಲೆ. ಅಂಚಾದ್‌ ಲೋಕೊದಕ್ಷೆನ ನಿಂದನೆಗ್‌ ಈ ಗುರಿ ಆಪುಜ. ಎಡ್ಡೆ ಗಿರಸ್ತೆದಿ ಆದ್‌ ಕೀರ್ತಿಡ್‌ 
ಬದುವ..” ಇಂಚ ಆಶೀರ್ವಾದ ಮಲ್ತ್‌ದ್‌ ಪಿದಾಡ್ನಗ ಸತ್ಯವತಿ ತನ ಮಗನ್‌ ತೂಯೊಲು. ಆಯೆ ಅರೆಡ್ಜ್‌ 
ದುಂಬೇ ಪಜ್ಞೆ ದೀಯೆ. ಆಂಡ ಒಂಜೇ ಒಂಜಿ ಪಾತೆರ ಪಂಡೆ. “ನಿನೆಪುಲ ಅನಪತ್ತ್‌ಡ್‌...” ಮಗನ ನುಡಿ 
ಅಪ್ಪೆಗ್‌ ದೈರ ಕೊರುಂಡು. 


ಕಾಲಚಕ್ರ ದುಂಬರಿನಗ ಸತ್ಯವತಿ ಯೋಜನಗಂಧಿ ಆದ್‌, ತನ ಕಡಪುದ ಕಸುಬುನೇ ದುಂಬರಿಪುವೊಲು. 
ಜೇ ಜೇ ಶೇ 


ಶಂತನು ಸುಕೊಟು ಬದ್ಕೊಂದಿತ್ತೆ. ಇಂಬ್ಯನ ಶಾಂತ ಸುಬಾವುನು ತೂದೇ ಪ್ರತೀಪೆ “ಶಾ೦ತನು' ಪಣ್ಣ್‌ 
ಪುದಾರ್‌ ದೀತಿನಿ. ವಂಶ “ಶಾ೦ತ' ಆಪಿನ ಕಾಲೊಡು ಪುಟ್ಟಿನೆಡ್ದಾದ್‌ ಈ ಪುದರ್‌ ಅಯಗ್‌ ಸರಿಯಾಯಿನನೆ 
ಆಂಡ್‌. ಗಂಗೆ ಬುಡ್ಡು ಪೋಯಿನೆಡ್ಸ್‌ ಬೊಕ್ಕ ಆಯಗ್‌ ಕುಡ ಮದ್ಕೆ ಆಪಿನ ಉಮೇದ್‌ಲ ಇಜ್ಞಾಂಡ್‌. 
ಅತ್ತಾಂದೆ ಮಗೆ ಸತ್ಯವ್ರತನ ಎಡ್ಡೆ ಗುಣ ನಡಕೆ ತೂದು ಕುಡೊಂಜಿ ಮದ್ಮೆ ಆಪಿನಂಚಿನ ಅಲಚನೆನೇ ಬೈದಿಜಿ. 
ಮಂತ್ರಿಲ್‌, ಪುರೋಹಿತೆರ್‌, ಹಿತವಂದಿಗೆರ್‌ ಮಾತ ಮದ್ಮೆದ ಸೊಲಕ ದೆತ್ತ್‌ಂಡಲ ಆಯನವು ಮುಗುರು 
ತೆಲ್ಕೆದನೇ ಸಂದಾಯ. ಬೋಂಟೆ ದೇರುನೆಟ್‌, ಗಮ್ಮತ್‌ದ ಗೊಬ್ಬುಲೆಡ್‌, ರಾಜ್ಯೊದ ಆಡಳಿತೊಡು, 
ನ್ಯಾಯನಿರ್ಣಯೊಲೆಡ್‌ ಇಂಚಿತ್ತಿನೆಟೇ ಅಯನ ಕಾಲ ಕರಿಯೊಂದಿತ್ತ್‌ಂಡ್‌. 


ಆಂಡ...” 


“ಆಂಡ, ದಾನೆ ಆಂಡ್‌? ದಾದ ಇಡ್ಡುರ ತೋಜಿಂಡ್‌?” 


ಆದಿಪರ್ವೊ 


ಜನಮೇಜಯೆ ವೈಶಂಪಾಯನೆರೆಗ್‌ ಮೇಲ್‌ಡ್ಜ್‌ ಮೇಲ್‌ ಪ್ರಶ್ನೆ ಕೇಣುವೆ. ವೈಶಂಪಾಯನೆರ್‌ ಈ ಅಡ್ಡ 
ಪ್ರಶ್ನೆಲೆಗ್‌ ಬೆಸರಂದೆ ಇತ್ತೆರ್‌. ಅರೆಗ್‌ ಅರ್ತಿಡ್‌ ಕತೆ ಕೇಣುನಕುಲು, ನಡುಟು ಇಚಾರೊನು ತುಲಿಪುನಕುಲೇ 
ಇಸ್ಟ. ಆರ್‌ ಉಮೇದ್‌ಡೇ ಕತೆನ್‌ ದುಂಬರಿತೆರ್‌. ವೇದವ್ಯಾಸೆರ್‌ ಕತೆ ಪಣೊಂದುಪ್ಪುನೆನ್‌ ಕೇಣ್ಣಗ ತಾನ್ಹಾ 
ಇಂಚೆನೇ ಪ್ರಶ್ನೆ ಕೇಣ್ಬಿನ, ವೇದವ್ಯಾಸೆರ್‌ ಒರೊರ ಕೋಪೊದ ನಟನೆ ಮಲ್ತ್‌ಂಡಲಾ ತನ ಪ್ರಶ್ನೆಲೆಗ್‌ ಸರಿಯಾಯಿನ 
ಉತ್ತರ ಕೊರೊಂದಿತ್ತಿನ ನೆಂಪು ಅರೆಗಿತ್ತ್‌ಂಡ್‌. 


“ದಾಲ ಇಜ್ಜಿ ಜನಮೇಜಯಾ, ಬದ್‌ಕ್‌ದ ನಡೆ ಸರ್ಪೊದ ನಡೆತಂಚ ಓರೆಪೀರೆನೆ! ಆಂಡ ನರಮಾನಿ 
ಸರ್ತ ಪೋಪುಂಡುಂದು ಗುರ್ರ ಪತ್ತೆರೆ ಪೋದು ಸೋಪುವೆ. ಶಂತನುನ ಬದ್ಕ್‌ಡ್‌ ಆತಿನಿ ಆತೇ. 


ಯಮುನಾ ಸುದೆತ ದಂಡೆಡ್‌ ಯೋಜನಗಂಧಿನ್‌ ತೂಪಿನೇಟ ಆಯಗ್‌ ತನ್ನ ಬದ್‌ಕ್‌ಡ್‌ ನಡುಪಿರಯೊಡು 
ನನೊಂಜಿ ಕಾಮ ಜಾಲೆದ ಜವನಾದಿಗೆ ಉಂಡುಂದು ತೆರಿದಿತ್ತಿಜಿ. ಬೋಂಟೆಗ್‌೦ದ್‌ ಪೋಯಿನಾಯಗ್‌ 
ಕಾಮೊಡು ಮೆಯಿ ಕೊಕ್ಕೆರ್ಟ್‌ ನಡತಿನ ಕತೆನ್‌ ಪಣ್ಟೆ. ಕೇಣ್ಣ ಜನಮೇಜಯ. 


. «ರಥ ಏರೊಂದು ಬೋಂಟೆಗ್‌ ಪೋಷಿನ ಶಂತನುಗು ಸುದೆತ ಕೋಡಿಡ್ದ್‌ ಅಪ್ರೂಪೊದ ಕಮ್ಮೆನ 
ಬತ್ತಿಲೆಕ ಆಂಡ್‌. ಅವು ಕಸ್ತೂರಿ ಮುರ್ಗದನೇ ಪಣ್ಣ್‌ ಎಣ್ಣೊಂಡೆ. ಆ ಕಮ್ಮೆನೊಡು ದಾದನಾ ಒಯ್ದು. ಮೆಯಿ 
ಮನಸ್‌ ಕೊಕ್ಕೆರುಲೆಕ ಉಲ್ಲಾಸ್‌ ಕೊರಿನ ಕಮ್ಮೆನ! ಅವ್ವೆತ ಮೂಲ ತೂವೊಡುಣಿನ ಅಂಗಲಪುುಡು ಸಾರಧಿಡ 
ರಥೊನು ಉಂತಾವೆರೆ ಪಂಡೆ. ಉಂತಿಸಾತ್‌ಗ್‌ ತಾನೇ ಕಮ್ಮೆನೊದ ಮೂಲ ನಾಡೊಂದು ರಪರಪ ಪೋಯೆ. 
ಸುದೆ ಬರಿಟೊಂಜೆ ಓಡ ತೋಜಿಂಡ್‌. ಆ ಓಡದ ಬರೀಟೆ ಮುಗುರು ತೆಲ್ಲೊಂದು ಉಂತೊಂದಿನ ಪೊರ್ಲುಕಂಟ್‌ 
ಪೊಣ್ಣು! ಅಲೆನ್‌ ತೂಯಿನ ಶಂತನು ಅಡೇಗೆ ಉಂತೊಂಡೆ. ಪಾತೆರ ಮದತಿಲೆಕದ ಇರಸ್ಕಿಗೆ. ಗಂಗೆನ್‌ 
ಮೀರುನ ರೂಪ ಪೊರ್ಟೆರ್‌ ಬೇತೆ ಇಜ್ಜೆರ್‌ಂದ್‌ ಎಣ್ಣೊಂದಿನಯಗ್‌ ಇತ್ತೆ ನಂಬೆರೆಗಾವಂದಿಲೆಕದ ನೋಟ. 
ಪೊರ್ಲುದೊಟ್ಟುಡು ಮನಮೆಚ್ಚಾವುನ ಗಮಗಮ ಕಮ್ಮೆನ! ಅಯನ ಮನಸ್‌ ಮರ್ಸ್‌೦ಡ್‌. ಉಡಲ್‌ ಕೊಕ್ಕೆರ್‌೦ಡ್‌. 
ನಡುಪಿರಯದಾಯಿ ತನ್ಮೇ ಇಂಚ ಆವೊಂದುಂಡತ್ತ ಪಣ್ಣಿನನೇ ಅಚ್ಚಿರ! ಎಂಚಲಾ ತನನ್‌ ತಾನೆ ಸುದಾರ್ತೊಂದು, 
ಇಂಚ ಅಲಚನೆ ಮಲ್ಪುವೆ. “ಯಾನಿತ್ತೆ ಮದ್ಮೆದ ಅಲಚನೆ ಮಲ್ತೆಡ ಮಂತ್ರಿಲು, ಅಂದ್‌ಬಂದುಲು ದಾದ 
ಪಣುವೆರ್‌? ಜವನ ಜರಿಯೊಡು ದುಂಬೇ ಅಕುಲು ಮದ್ದೆದ ಸೊಲಕ ಲಕ್ಕಾಯಿನೆನ್‌ ಯಾನ್‌ ಒಪ್ಪಿದಿಜಿ. “ಇತ್ತೆ 
ನಿಕ್ಕ ದಾದ ಆತ್‌೦ಡ್‌?” ಇಂಚ ಅಕುಲು ಕೇಣುವೆರೆ. ಪರಬಗ್‌ ಮದ್ಮೆದ ಮರ್ಡಂದ್‌ ತೆಲ್ಪುವೆರೆ. ಇಂಚ ಮಾತ 
ಇಚಾರ ಮಲ್ತೊಂದು, ರಾಜಗ್‌ ಒವ್ವೇ ಆಸೆನ್ನ ತಡೆತೊ೦ಬಿನ ಸಗ್ಮಿ ಉಪ್ಪೊಡುಣ್ಣಿನ ಎಚ್ಚರ್ಲೆ ಪುಟ್ಟಾವೊ೦ದು ತನ 
ಮನಸ್‌ದ ತುಡಿಪುನು ತಡೆತೊ೦ದು ಮನಸ್‌ನ್‌ ಗಟ್ಟಿ ಮಲ್ತೊನುವೆ. ಬೊಕ್ಕ ಸೀದಾ ಪೋದು ಆ ಪೊಣ್ಣಡ 
ಮೆಲ್ದೊಡು ಕೇಣುವೆ. 


“ಹೊರ್ದೆದಿ ಪೊಣ್ಣೇ, ಈ ಯೇರ್‌?” 


ಯೋಜನಗಂಧಿಗ್‌ ಇಂಚಿತ್ತಿ ಸಂದರ್ದುಲು ಪೊಸತತ್ತ್‌ ತನ ಪೊರ್ಲುದ ಕಿರೆಟ್‌ ಅಂಚಿತ್ತಿನ ಪರಾಶರ 
ಮುನಿಕುಲೇ ಮೀನಾದ್‌ ನೀಂದ್‌ದಿನ ನೆಂಪು ಉಂಡು. ಇತ್ತೆ ತನಡ ಪಾತೆರ್ಲವುನಯನ ದುತ್ತೈತ ತೂದೇ ರಾಜೆ 
ಪಣ್ಣ್‌ ತೆರಿಯೊಂದು ಇಂಚ ಸಂದಾಯ ಕೊರಿಯೊಲು. 


“ಪ್ರಭುಕುಲೇ, ಯಾನ್‌ ಸತ್ಯವತಿ. "ಗ೦ಧನ' ಪಣ್ಣ್‌ಲ ಲೆಪುವೆರ್‌. ಯಾನ್‌ ದಾಶರಾಜನ ಮಗಲ್‌'. 


ಶಂತನುಗ್‌ ಅಲೆನ ಪಾತೆರೊಡು ಸಮದನ ಆಂಡ್‌. "ದಾಶರಾಜೆ' ಪಂಡ ಅಂಬಿಗೆರ್ನ ಗುರ್ಳಾರೆ. ಇಂಬ್ಯಗ್‌ 


ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


ಈತ್‌ ಪೊರ್ಲುದ ಮಗಲ್‌ ಇತ್ತಿನವು ಯೆಂಕ್‌ ಗೊತ್ತಿಜ್ಞಾಂಡ್‌. ಇತ್ತೆ ಈ ಪೊಣ್ಣನ್‌ ಅರಮನೆಕ್‌ ಲೆತೊಂದು 
ಪೋಪೆ. ಬೊಕ್ಕ ದಾಶರಾಜನ್‌ ಬರೈರೆ ಪಣ್ಣ್‌ ಕಡಪುಡು೦ಡ ಆಂಡ್‌. ಇಂಚ ಎಣ್ಣೊಂದು ಅಲೆನ್‌ ಅರಮನೆಕ್‌ 
ಬಲ್ಲ ಪಣ್ಣೆ. 

ಸತ್ಯವತಿಗ್‌ ಕುಸಿ ಆಪುಂಡು. ಆಯೆ ಕಯ್ತಲ್‌ ಬತ್ತ್‌ದ್‌ ಕೈ ಪತ್‌ದ್‌ ಪಾತೆರ್ನ್ಗಗ ಮನಸ್‌ ಅರ್ಸ್‌೦ಡ್‌. 
ಅಯನ ರಾಜತೇಜಸ್‌ ಮೆಚ್ಚಿಂಡ್‌. ರಾಜನೊಟ್ಟುಗು ಅರಮನೆಕ್‌ ಪೋಪಿನ ಆಸೆ ಆಂಡ್‌. ಆ೦ಡಲಾ ಅಲೆನ 
ಮತಿಗುಣೊಕು ಸರಿಯಾಪಿನಂಚಿನ ಅಲಚನೆಲ ಬತ್ತ್‌ದ್‌, ದುಂಬುದೆನ್‌ ಮಾತ ನಿನೆತೊ೦ದು, ಆಸೆನ್‌ ತಡೆತೊ೦ದು, 


“ಮಾರಾಜೆರೇ, ಯೆನ ಅಮ್ಮೆರ್‌ ಉಲ್ಲೆರ್‌. ಆರ್‌ ಎಂಚ ಪಣ್ಣೆರ ಅಂಚ. ಅರೆನ ಪಾತೆರ ಯಾನ್‌ ಏಪೊಲ 
ಮೀರುಜಿ.” ಇಂಚ ಪಣೊಂದು ರಾಜನ ಕಯಿಡ್ಜ್‌ ಬುಡ್ಬಾವೊಂಬೊಲು. 


ರಾಜಡನೇ ಪೊಣ್ಣು ಪೆದ೦ಬು ಪಾತೆರುನೆನ್‌ ಕೇಣ್ಟ್‌ ಅಚ್ಚಿರೊಡು ಅಲೆನಂಚಿ ತೂನಗ ಅಲೆನ ಮೋನೆಡ್‌ 
ತೆಲ್ಕೆದ ಪೊರ್ಲು! ಮನಸ್‌ದ ಇಸ್ಟ ಮೋನೆಡ್‌ ತೋಜುಂಡು. ಆಲ್‌ ಎಡ್ಡೆ ಕುಲಕುಟುಮೊದ ಪೊಣ್ಣು 
ಮಗಲೆಲೆಕ ನಯನಯ್ಮನೆಡ್‌, ಜವಾಬ್ದಾರಿಡ್‌ ಪಾತೆರ್ದಿನೆನ್‌ ತೆರಿಯೊಂದು ಅಲೆನ್‌ ಒತ್ತಾಯ ಮಲ್‌ಜೆ. ತನ 
ಆಸೆ ನಡಪಂದಿಣಿನ ನಿಚ್ಚಯೊಡು, ದಿನ್ನೊದ ಮನಸ್‌ಡೇ ಪಿರಪೋಯೆ. 


ಬೋಂಟೆಡ್ಡ ಮನ ಇಜ್ಜಂದೆ ಸೀದಾ ಅರಮನೆಕ್‌ ಪೋಯಿನ ಶಂತನು ಪಲ್ಲಂಕೊಡು ಜೆತೊಂಡೆ. 
ಮನಸ್‌ಡ್‌ ಸತ್ಯವತಿನ ರೂಪೊದ ಪೊರ್ಲು, ಮೆಯಿತ ಕಮ್ಮೆನದನೇ ನೆಂಪುದ ದಿಗ್ಗಣ. ರಾಜನ ದುಗುಡ 
ದಿಂಜಿನ ಮೋನೆ ತೂದು ಕಂಚುಕಿನಂಚಿನ ಸಗ್ಮಾಲ್‌ ಪೊಣ್ಣುಲು ಪೋಡಿದ್‌ ಪೋಯೆರ್‌. 


ರಾಜಗ್‌ ಸತ್ಯವತಿನ ಕೈ ಪತ್ತ್‌ನಗ ಆತಿನ ಮೆಯ್ಗನಸ್‌ದ ಇರ್ಕನೆ ಅಂಚೆನೇ ಒರಿದ್‌೦ಡ್‌. ಆಲ್‌ ನಾಚಿಗೆಡ್‌ 
ನಿಲ ಕಿರೆಪುನೆನ್‌, ಅಲೆನ ನಯನಲ್ಲೆದ ನುಡಿಕ್ಷೆನ್‌ ನಿನೆತೊನುವೆ. ತನ ಅಮ್ಮೆರೆಡ ಕೇಣ್ಣೆ ಪಣ್ತೊಲತ್ತ) ಆ 
ದಾಶರಾಜನ್‌ ಲೆಪುಡಾ೦ಡ ಎಂಚ? ಹೆಗ್ಗಡೆನಕ್ಷೆನ್‌ ಕಡಪುಡು೦ಡ ಅಕುಲು ಮಾತ ವ್ಯವಸ್ಥೆ ಮಲ್ತೊಂದೇ 
ಬರುವೆರ್‌. ಎಲ್ವಿಡ್‌ ತಾನ್‌ ಸೂತನೊಟ್ಟುಡು ಅಂಬಿಗೆರ್ನ ಕೇರಿಗ್‌ ಪೋತಿನಪಗ ದಾಶರಾಜನ್‌ ತೂತಿನ 
ನೆಂಪಾಂಡ್‌. ಆಂಡ ಅಯಗ್‌ ಈತ್‌ ಪೊರ್ಲುದ ಮಗಲ್‌ ಉಲ್ಲೊಲು ಪಣ್ಣ್‌ ಯೆಂಕ್‌ ಗೊತ್ತೇ ಆಯಿಜತ್ತ? 
ಇಂಚ ಅಲಚನೆದ ಬಲ್ಲೆಡ್‌ ತಿಕ್ಕೊ೦ಂದುಪ್ಪುನ ರಾಜನ ಮನಸ್‌ ಸತ್ಯವತಿನೇ ಬಯಕೊಂದುಂಡು. ಮರ್ಲ್‌ 
ಮನಸ್‌ ಕುಲ್ಲಿನಲ್ಬ ಕುಲ್ಲೆರೆ ಬುಡ್ಬುಜಿ. ಅಂಚಿಂಚಿ ಪೋನಗ ಅಲಚನೆಲ್‌ ಒಂಜೆಕೊಂಜಿ ತಾಂಟೊಂದು 
ದುಕ್ಕೊಡು ಮುರ್ಯಾವ ಅತ್ತಾಂದೆ ಸಮದಾನೊದ ಸಿರೆಕ್ಷೆನ್‌ ಉರ್ಕಾವುಜ. 


ಅಪಗನೇ ಒಂಜಿ ಕೋಡಿ ಮುಲ್ಲೆಡ್‌ ಸಿಂಗಾರ ಮಲ್ಫ್‌ ದೀತಿನ ಮಾಮಲ್ಲ ಬಿರು ಶಂತನುನ ದಿಟ್ಟಿಗ್‌ 
ಬೂರ್‌೦ಡ್‌. ಅವು ತನ ಮಗೆ ದೇವವತಗ್‌ ಆಚಾರ್ಯೆ ಪರಶುರಾಮೆರ್‌ ಶಸ್ತಾಭ್ಯಾಸ ಕಲ್ಪಾದಿನವು. ಆ ಬಿರು 
ತೂನಗ ಮಗನ ಬಗ್ಗೆಡ್‌ ಆಲಚನೆ ಪಿಜಿರ್‌೦ಡ್‌. 


“ಅತ್ತ್‌! ಎಂಕ್‌ ಇತ್ತೆ ನಾಚಿಗೆ ಆವೊಡು. ದೇವವ್ರತನ೦ಚಿನ ಜವನೆ ಮಗೆ ಉಲ್ಲೆ. ಆಯೆ ಬಾರೀ ತೇಜಸ್ಸ್‌ದ 
ಜವನೆ! ಬಾರಿ ಬೀರೆ! ಅಂಚನೆ ತಗ್ಗ್‌ಬಗ್ಗುನ ನಡಕೆದಾಯೆ! ಅಯನ ರೂಪ, ಕಟ್ಟ್‌ಮಸ್ತ್‌ದ ಕಾಯ ತೂನಗ 
ಬಾರಿ ಮೆಚ್ಚಿಗೆ ಆಪುಂಡು. ಇಂಚಿತ್ತಿ ಮಗೆ ಉಪ್ಪನಗ ಯಾನ್‌ ಈ ಪಿರಯೊಡು ಸತ್ಯವತಿನ ಸೆರಂಗ್‌ 
ಪತ್ತೊಂದು ಪಿದಾಡ್‌೦ಡ ಆಯೆ ದಾನೆಂದ್‌ ಪಣುವೆ? ಆಯನ್‌ ಒಪ್ಪ್ಯಾವುನ ಪಾತೆರ ಒಂಜಿ ಬರೀಟ್‌ 
ಉಪ್ಪಡ್‌. ಅಮ್ಮೆರ್‌ ಯಾನ್‌ ಮಗನೆದುರುಡು ಯೆನ ಮದ್ಮೆದ ಬಗ್ಗೆಡ್‌ ಪಣೊಂಬಿನವು ಸಮನ?” 


ಆದಿಪರ್ವೊ 


ಈ ಅಲಚನೆದ ಸಿರೆಕುಲು ಮಗ್ಗುನಗ ಒಂಜಿ ಗಳಿಗೆ ಆಸೆ ತಗ್ಗುಂಡು. ಆಂಡ ಅಯ್ತೊಟ್ಟುಗೇ ನೂದು 
ಅಲಚನೆಲ್‌ ಬರ್ತ. “ಮಂತ್ರಿ ಮಾಗದೆರ್‌, ಅಧಿಕಾರಿಲು ದಾದ ಪಣುವೆರ್‌? ಅರಮನೆತ ಸಗ್ಮಾಲ್‌ ಪೊಣ್ಣುಲು 
ದಾದ ಪಾತೆರೊನುವೆರ್‌? ಮೊಕುಲು ಯಾನ್‌ ದಾದ ಮಲ್ಟ್‌ಂಡ್‌ಲ ಬಾಯಿ ಬುಡು ದಾಲ ಪಣಯೆರ್‌. ಆಂಡ 
ಮನಸ್‌ಡ್‌ ಸಸಾರ ಮಲ್ಲೆರ್‌. ಯೆನ ಪ್ರಜೆಕುಲು ದಾದ ಪಣುವೆರ್‌? ಆಕ್ಷೆನ ದೊಂಡೆ ಕಟ್ಕೆರೆ ಆವಂದ್‌. 
ಬೀದಿಬೀದಿಲೆಡ್‌, ಇಲ್ಲ್‌ಇಲ್ಲಲೆಡ್‌ ಯೆನ ನಡಕೆನ್‌ ಚರ್ಚೆ ಮಲ್ಪುವೆರ್‌. ಛೇ! ಛೇ! ಉಂದೆಕ್‌ ಮಾತ ಇಡೆಕೊರ್ಕೆರೆ 

ರಾಜೆ ಇಂಚ ಪೂರಾ ಅಲಚನೆ ಮಲ್ಲೊಂದೇ ಉಪ್ಪರಿಗೆದ ಮುಟ್ಟು ಜಪ್ಪವೆ. 


“ತನ ನಡಕೆಡ್‌ ತನ ಮಗೆ ಇಕ್ಕಟ್ಸ್‌ಗ್‌ ತಿಕ್ಕೊನುವೆ. ಇಂದೆಕ್‌ ಅವಕಾಸೊನೇ ಕೊರಿಯರೆ ಬಲ್ಲಿ. ಸತ್ಯವತಿನ್‌ 
ಒಂಜಿ ಹಾಳ್‌ ಕನ ಪಣ್ಣೇ ಎಣ್ಣೊಂದು ಮದತ್‌ ಬುಡೊಡು. ಅಲೆನ ಅಮ್ಮೆರೆಡ ಕೇಣುನ್ಹ ಬೊಡ್ಡಿ. ಈತ್‌ 
ವರ್ಸೊಲೆಡ್‌ ಉಡಲ್‌ಡಿಜ್ಞ್ಯಾಂದಿನ ಈ ಕಾಮೊದ ತುಡಿಪು ಇತ್ತೆ ದಾಯೆಗ್‌ ಉಂಡಾಂಡ್‌? ಈತ್ನೇಟ 
ಇಜ್ಜಾಂದಿ ಉಡಲ್ಬ ತೊಡು ಇತ್ತೆ ದಾಯೆಗ್‌ ಸೊರ್ಕುಂಡು?” 


ಇಂಚ ಎಣ್ಣ್‌ ಎಣ್ಣ್‌ದೇ ಆಯೆಸೊಡು ಜೆತೊನುವೆ. ಆಂಡ ಮನಸ್ಸ್‌ ಜೆತ್ತ್‌ದಿಜಿ. 


ಯಮುನೆದ ದಂಡೆಡ್‌ ಓಡದ ಬರಿಟ್‌ ಒಯ್ಮಾಲೆಡ್‌ ಉಂತುದಿನ ಸತ್ಯವತಿನ ರೂಪ ಮೆಂಚಿಲೆಕಾಂಡ್‌. 
ಶ೦ತನುನ ಅಕಲ್‌ ಮಾಜಿಲೆಕಾಂಡ್‌. ಮೆಲ್ಲೊಡು ಅಕಲ್‌ ಎಚ್ಚಾವೊನ್ನಗ ಮಗೆನೇ ಎದುರು ಬತ್ತ್‌ದ್‌ ಉಂತಿಲೆಕ 
ಆಂಡ್‌! ಪರಿವಾರೊದಕುಲು, ಪಜೆಕುಲು ಮಾತೆರ್ಲಾ ಸಾಲ್‌ಡ್‌ ತೋಜಿಲೆಕಾಂಡ್‌! ನಿದ್ರೆ, ಕನ, ಎಚ್ಚರ್ಲೆ, ಪೋಡಿಗೆ...! 
ಜೆಪ್ಪುವೆ. ಪನೀತ್‌ ನಿದೆರುವೆ. ಅಪಗನೇ ಲಕ್ಕ್‌ದ್‌ ಕುಲ್ಲುವೆ. ಅಂಚಿ ಇಂಚಿ ಒ೦ಚಿ ಮಗ್ತ್‌ಂಡಲಾ ಮನಸ್‌ 
ತುಲ್ಲರೊಂದೇ ಉಂಡು. ಇಂಚ ಆವೆರೆ ಬಲ್ಲಿ. ಸಂಕಲ್ಲಸಗ್ನಿ ಮುಕ್ಕ ಮನಸ್‌ಡ್‌ ಸ೦ಕಲ್ಪೊನು ಬೆಳಗಾವೊಡುಂದು 
ಉಂತ್ಕೆರೆ ತೂನಗ ಲಕ್ಕೆರೆಗೇ ಆವೊಂದಿತ್ತಿಜಿ. ಅಡೆಗೇ ಮ೦ಪರ್‌ ಕಬೀಂಡ್‌. 


ದೇವವ್ರತೆ ಊರುಡಿತ್ತಿಜೆ. ರಥೋತ್ಸವೊಗು ಪೋತೆ. ನಾಲ್‌ ದಿನ ಕರಿದ್‌ ಬರುವೆ. ಈ ನಡುಟು 
ಊರುಡು ಶಂತನು ರಾಜಗ್‌ ಜರ ಬಯ್ದಿನನೇ ಸುದ್ದಿ. ಯಮುನೆದಡೆಗ್‌ ಪೋದು ಬತ್ತಿನೆಡ್ಡಿಂಚ ರಾಜೆರ್‌ 
ಜರಜಾಪತ್ತ್‌ಡ್‌ ಜೆಯ್ದೆರ್‌. ಪೊರ್ತುಡು ಆನಪಾನ ದೆತೊಂಬುಜೆರ್‌. ಸರಿಕಟ್ಸ್‌ ನಿದೆರುಜೆರ್‌. ನಿದ್ರೆಡ್‌ ಪಾತೆರುವೆರ್‌. 
ಮಂತ್ರಿಲ್‌ ಪಾತೆರ್ರಂಡ ಸಂದಾಯ ಕೊರುಜೆರ್‌. 


ಇಂಚದ ತುಂಡುಬಂಡ್‌ ಸುದ್ದಿಲೇ ಊರುಡು ಪಸೆರೊಂದುಂಡು. ಅರಮನೆತ ಗುಟ್ಟುಲು ಗುಟ್ಟಾದ್‌ 
ಒರಿಯಂದೆ ಗುಸುಗುಸು ಪಸೆರ್ನಗ, ಒರಿ ಬುದ್ಯಂತೆ ಸುದ್ದಿದ ಸೋಯಿ ತೂದು, ತಾನ್‌ ಎಣ್ಣೊಂಡಿನೆನ್‌ 
ಕೆಲವೆರೆಡ ಪಣೊಂಡೆ. ಅಕುಲು ಅಯನ ಪಾತೆರೊದ ಬಜ್ಜೆಯಿಗ್‌ ರಂಗ್‌ ಬೆರೆಸ್‌ದ್‌ ಬಚ್ಚಿರೆದೊಟ್ಟುಗು 
ಅಗ್ಗಿಯೆರ್‌. ಅಯಿಟ್‌ ಒರಿ, ರಾಜಪುರೋಹಿತೆರೆಡನೇ ಇಂಚ ಪಂಡೆ. “ಮಾರಾಜೆರೆಗ್‌ ಇಂಚ ಜರ ಮೀರುನು 
ಪಂಡ ದಾದ? ಬೋಂಟೆಗ್‌ ಪೋನಗ ಸರಿ ಇತ್ತಿನಾರ್‌ ಪಿರ ಬನ್ನಗ ಇಂಚ ಆಯಿನೆಂಚ9 ಆ ದಾಶರಾಜನ 
ಮಗಲೆನ್‌ ತೂದು ಬತ್ತಿನೆಡ್ಡಿಂಚಿ ಇಂಚ ಆವೊಡಾಂಡ ಉಂದು ಒಂಜಿ ನಮೂನೆದ ಕಾಮ ಜರ ಆದಿಪ್ಪು..” 


ರಾಜ ಪುರೋಹಿತೆರೆಗ್‌ ಸುರುಟೇ ಇಂಚ ಅನ್ಮಾನ ಇತ್ತ್‌ಂಡ್‌. ಆರ್‌ ಮಂತ್ರಿನಡೆಗ್‌ ಪೋದು ತನ 
ಅನ್ನಾನೊನು ಪಣೊಂಡೆರ್‌. ಮಂತ್ರಿಲ್‌ಲ ಸಾರಥಿಡ ಸುದೆತ ದಂಡೆಡ್‌ ನಡತಿನೆನ್‌ ಮಾತ ಇಚಾರ್‌ದೆರ್‌. 
ರಾಜಪುರೋಹಿತೆರ್‌ ನನಲಾತ್‌ ಸಂಗತಿ ಪಂಡೆರ್‌. “ರಾಜನವು ವಿರಹೊದ ಅವಸ್ಥೆನೆ. ಈ ಅವಸ್ಥೆ ಪಂಡ 


ತುಚುಭಾಷೆಡ್‌ ಕುಮಾರವ್ಯಾಸ ಭಾರತೊ 


ಕುಂಬಾರನ ಕುಲುಮೆದಂಚ. ಇಡೀಕ್‌ ತೂ ಪಸೆರುಂಡು. ಅಂಚ ವಿರಹೊದ ತೂ ರಾಜೆರೆನ್‌ ಉಳತ್ತುಳಯಿ 
ಸುಡೊಂದುಂಡು. ಶಾಸ್ತೊಡು ಪನ್ನಿಲೆಕ್ಕ ವಿರಹೊಡು ಪತ್ತ್‌ ಅವಸ್ಥೆಲ್‌ ಉಲ್ಲ. ಅಭಿಲಾಷೆ, ಚಿಂತೆ, ಸಂಸ್ಕೃತಿ, 
ಗುಣಕೀರ್ತನ, ಉದ್ವೇಗ, ವಿಲಾಪ, ಉನ್ಮಾದ, ವ್ಯಾಧಿ, ಜಡತೆ, ಮರಣ. 

ಜವ್ವನೆರ್‌ ಈ ಅವಸ್ಥೆಲೆನ್‌ ಒಂಜೊಂಜಾದ್‌ ದಾಂಟೊಂದು ಬರೆರ್‌. ರಾಜವೈದ್ಯೆರ್‌ ಉಂದೆನ್‌ ಮಾತ 
ಎಂಕ್‌ ತೆರ್ಲಾದೆರ್‌. ಆಂಡ.....ೌ 


“ಆಂಡ... ದಾದ? ಪಣ್ಣೆ ಪುರೋಜಹಿತೆರೇ.” 


“ಆಂಡ ಮಾರಾಜೆರೆಗ್‌ ದಿಂಜ ಕಾಲೊಡ್ಡಿಂಚ ಪೊಣ್ಣ ಅ೦ಗಲಪ್ಪು ಇತ್ತ್‌ಜಿ. ಇತ್ತೆ ಈ ಪಿರಯೊಡು ಈ 
ವ್ಯಾಧಿ ಉ೦ಡಾತ್‌೦ಡ್‌. ಏಳ್‌ ಅವಸ್ಥೆ ದಾಂಟ್‌ದಾತ್‌ಂಡ್‌. ಸಚಿವೆರಾಯಿನ ಈರ್‌ ದಾದಾ೦ಡಲಾ ಮಲ್ಕ್‌ಜರ್‌ಡ 
ರಾಜೆರ್ನ ಈ ಜಡಸ್ಥಿತಿ ದುಂಬರಿವುನ ಗ೦ಡಾ೦ತ್ರ ಉಂಡು. ರಾಜ ವೈದ್ಯರ ಅಂಚೆನೆ ಪಣ್ಣೆರ್‌.” 


“ಈರ್‌ ಇಂಚ ಪಂಡಿನೆಟ್‌ ಯೆನ ಕರ್ತವ್ಯ ಪ್ರಜ್ಞೆಗ್‌ ಕೊಂಬು ಬತ್ತಿಲೆಕನೇ ಆಂಡ್‌. ಯುವರಾಜೆರೆಗ್‌ 
ಮಾತ ಸಂಗತಿನ್ಷ ಬರೆದ್‌ ಓಲೆ ಕಡಪುಡ್ಡ. ಆರ್‌ ಇತ್ತೆ ದಾಶರಾಜನ ಇಲ್ಲಗ್‌ ಪೋತೆರ್‌ ಪನ್ಪಿ ಸುದ್ದಿ ಬಯ್ಸ್‌೦ಡ್‌.” 

“ಮಂತ್ರಿಲೇ, ಮಹಾರಾಜೆರೇ ಈ ಕೆಲಸ ಮಲ್ತ್‌ದ್‌೦ಡ ಎಡ್ಡೆ ಇತ್ತ್‌ಂಡತ್ತಾ? ಎಂಕ್‌ ಈರ್‌ ಆಜ್ಞೆ ಕೊರ್ತುಂಡ 
ದಾಶರಾಜಡ ಪಾತೆರ್ಸ್‌, ಮದ್ದೆಗ್‌ ವ್ಯವಸ್ಥೆ ಮಲ್ತ್‌ದುವೆ. ಉಂದು ದಾಶರಾಜಗ್ಗಾ ಸ೦ತೋಸುದ ಸಂಗತಿ ಅತ್ತೇ?” 

“ಅವು ಅಂಚತ್ತ್‌ ಪುರೋಹಿತೆರೇ, ಸುಕದುಕ್ಕ ಪಾತೆರೊನೆರೆಗ್‌ ಆಪ್ತೆರ್‌ ಸಮಾನೆರ್‌, ಬೋಡಾಪುಂಡು. 
ಮಾರಾಜೆರ್‌ ಒಬ್ಬಂಟಗೆ. ಗಂಗಾದೇವಿ ಪಿದಾಡ್ಜ್‌ ಪೋಯಿಬೊಕ್ಕ ಆರ್‌ ಆರೆನಾತೆಗೇ ಉಲ್ಲೆರ್‌... ಅತ್ತಾಂದೆ 
ಆರೆನ ಪ್ರೀತಿದ ಪ್ರಕರಣ ನಿಜನೇ ಆದಿತ್ತ್‌ಂಡ ಆರೆನ ಒಂಟಿ ಇರಸ್ಸಿಗೆ ಕಟುರನೆ. ಪಿರಯೊಗು ಬತ್ತಿನ ಮಗೆ 
ಉಪ್ಪುನಗ ತನ ನಡಕೆ ಸರಿಯಾ, ತಪ್ಪಾ ಪಣ್ಣಿನ ಇಕ್ಕಟ್ಟ್‌ದ ಪ್ರಶ್ನೆಲ ಅರೆಡ ಉಪ್ಕರೆ ಯಾವು, ಅತ್ತೇ?” 


“ನಿಜ, ಅವು ಮಾತ ಎಂಕ್ಷೆನ ಬುದ್ಧಿಗ್‌ ಎಕ್ಕಾಂದಿನ ಸಂಗತಿ.” 
ರಾಜಪುರೋಹಿತೆರ್‌ ಮಂತ್ರಿನ ಪಾತೆರೊನು ಒತ್ತೊಂಡೆರ್‌. 


ಜೇ ೫ ೫ 


ಮಂತ್ರಿನ ಓಲೆ ಓದಿನ ದೇವವ್ರತಗ್‌ ತನ ಅಮ್ಮೆರೆನ ಪರಿಸ್ಥಿತಿ ತೆರಿ೦ಡ್‌. ದಾದನಾ ಮನಸ್‌ಡ್‌ ಮೆಂಚಿಲೆಕಾದ್‌ 
ರಥ ಏರೊಂದು ಪಿದಾಡ್ಯೆ. ಅಂಬಿಗೆರೆ ಕೇರಿಡಿತ್ತಿನ ದಾಶರಾಜನ ಇಲ್ಲಗೇ ಪೋಯೆ. 

ಮಾರಾಜೆರ್‌ ತನ ಕೈ ಪತ್‌ದ್‌ ಪಣ್ಣಿನೆನ್‌ ಸತ್ಯವತಿ ಅಮ್ಮೆರೆಗ್‌ ತೆರ್ಬಾದೊಲು. ಅಯಗವು ಸಲ್ಲಿತ ಆದ್‌ 
ಆಯೆ ಅರಮನೆತಕುಲು ಬರುವೆರ್‌೦ದ್‌ ಕಾತೊಂದೇ ಇತ್ತೆ. ಯುವರಾಜೆರ್‌ ತಾನೇ ಬತ್ತಿನೆನ್‌ ತೂದು ಅಚ್ಚಿರ 
ಆ೦ಡಲಾ ಕಪ್ಪ ಕಾಣಿಗೆ ದೀದ್‌ ಎದ್ಯೊನುವೆ. ಅವೆನ್‌ ದೆತೊ೦ಡಿನ ದೇವವತೆ, “ದಾಶರಾಜ ಉಚ್ಛೈಶ್ರವಸಾ, ನಿನ 
ಮಗಲೆನ್‌ ಮಾರಾಜೆರೆಗ್‌ ಮದ್ಮೆ ಮಲ್ತ್‌ ಕೊರೊಡು” ಪಣ್ಣೆ. 


ದಾಶರಾಜನ ಮೋನೆ ಮೆಂಚಿಂಡ್‌. "ಉಂದು ಯೆಂಕ್ಷೆನ ಬಾಗ್ಗೆದ ಸಂಗತಿ ಯುವರಾಜೆರೇ...! ಕ್ಷತ್ರಿಯ 
ಕುಲೊತ ಕೊಡಿಯೇ ಆಯಿನ ಸತ್ಯವತಿ ರಾಜಮನೆತನ ಸೇರುನ ಯೋಗ ಬತ್ತಿನನೇ ಸಂತೋಸು. ಈ ಯೋಗ 
ಒದಗಾಯಿನೆಕ್‌ ಯಾನ್‌ ನಿಕ್ಷೆಗ್‌ ಸೊಲ್ಮೆ ಸಂದಾವೆ. ಆಂಡ...” 


ಆದಿಪರ್ವೊ 


“ಆಂಡ ದಾನೆ? ನಿನ ಮನಸ್‌ಡಿತ್ತಿನೆನ್‌ ಪಣ್ಣ ದಾಶರಾಜ. ಅನ್ಮಾನೊಗು ಪರಿಹಾರ ನಾಡೊಲಿ.” 


“ಎನ ಮನಸ್‌ಡ್‌ ರಡ್ಡ್‌ ಪ್ರಶ್ನೆಲುಲ್ಲ ಯುವರಾಜೆರೇ. ಪಿರಯೊಗು ಬಯ್ದಿನ ಮಗೆ ಈರ್‌ ಉಪ್ಪನಗ 
ಮಾರಾಜೆರ್‌ ಸೊಂತ ಮದ್ಕೆ ಆಪಿನ ಮನ ಮಲ್ಕ್‌ದೆರ್‌.. ಮಾತ ಬಗೆತ ರತ್ನೊಲುಲಾ ರಾಜೆರೆಗೇ ಸೇರೊಡು 
ಪನಿನವೇ ಸರಿ. ಅಯಿಟ್‌ ರಡ್ಡ್‌ ಪಾತೆರ ಇಜ್ಜಿ. ಆಂಡ ಈರ್‌ ಕೋಪ ಮಲ್ಪುಜರ್‌ಡ ಯಾನೊಂಜಿ ಪಾತೆರ 


ಜಮೆ 
ಉಲ, 


“ಕೋಪೊದ ಪ್ರಶ್ನೆನೇ ಇಜ್ಜಿ ದಾಶರಾಜಾ... ನಮ ರಾಜ್ಯೊದ ಪಜೆಕುಲು ಮಾತೆರೆಗ್ಲಾ ಪಾತೆರುನ ಹಕ್ಕ್‌ 
ಉಂಡು. ಅತ್ತಾಂದೆ, ಪೊಣ್ಣನ ಅಮ್ಮೆರ್‌ ಈರೆನ ಪಾತೆರೊಗ್‌ ಯಾನ್‌ ದಿಂಜ ಬಿಲೆ ಕೊರ್ಟೆ” 


“ಇತ್ತೆ, ಈರ್‌ ಯುವರಾಜೆರಾದ್‌ ಉಲ್ಲರ್‌. ಒ೦ಜತ್ತ್‌ಡ ಒಂಜಿ ದಿನ ಈರ್‌ ಮಾರಾಜೆರ್‌ ಆವೊಡುಣಿಿನವು 
ಪ್ರಜೆಕ್ಷೆನ ಆಸೆ. ಈರ್‌ ಮಾರಾಜೆರ್‌ ಆಯಿನೆಡ್ಜ್‌ ಬೊಕ್ಕ ಎನ ಮಗಲೆನ ಗತಿ ದಾನೆ? ಈರೆಗ್ಲಾ ಜೋಕುಲಾಪೆರ್‌, 
ಇರೆನ ಜೋಕುಲೆಗೇ ಪಟ್ಟದ ಅಧಿಕಾರ ತಿಕ್ಕುನವು ಸಾಜೊನೇ. ನ್ಯಾಯೊನೇ. ಅಪಗ ಎನ ಮಗಲೆನ ಬಂಜಿಡ್‌ 
ಪುಟ್ಟನ ಜೋಕುಲೆನ ಗತಿ ದಾದ? ಈ ಪ್ರಶ್ನೆ ಎನನ್‌ ಅಪಗಪಗ ಕುಡಪುಂಡು. ಈರ್‌ ಗರ್ವ ಮಲ್ಲುಜರ್‌ಡ 
ಯಾನ್‌ ಒಂಜಿ ವಿಚಾರ ಪಣ್ಣೆ ಯೆನ ಮಗಲ್‌ ರಾಣಿ ಆಂಡ, ಆಲೆನ ಜೋಕುಲೆಗೇ ರಾಜ್ಯ ಆಳುನ ಅಧಿಕಾರ 
ತಿಕ್ಕೊಡು. ಆಂಡ ಯೆನ ಈ ಪಾತೆರೊನು ನಡಪಾವೆರೆ ಬಂಗನೇ. ಅಯಿಡ್ಬಾವರ, “ಬಡವೆ ಮಲ್ಲಾದಿಗೆ 
ಬಯಕೆರೆ ಬಲ್ಲಿ. ಯೆಂಕುಲು ಈ ಮದ್ಮೆದ ಆಸೆನೇ ಬುಡ್ಡ ಜೋಕುಲೆಗ್‌ ರಾಜ್ಯ ತಿಕ್ಕಾಂದಿ ಬೊಕ್ಕ ರಾಣಿ ಆದ್‌ 
ದಾದ ಪ್ರೇಜನ? ಈರೇ ಪಣ್ಣೆ.” 


ದೇವವ್ರತಗ್‌ ದಾಶರಾಜನ ಪಾತೆರ ಕೇಣ್ಟ್‌ ತೆಲಿಕೆ ಬರ್ಬುಂಡು. 


“ನಿನ ಅಲಚನೆ ನ್ಯಾಯವಾಯಿನನೆ. ಯಾನ್‌ ಎಂಚ ಗರ್ವ ಮಲ್ಲೊಲಿ? ಇತ್ತೆ ಎನ ನುಡಿನ್‌ ಕೇಣ್ಣ. 
ಇನಿಡ್ಡಿಂಚ ಯೆಂಕ್‌ ಲೋಕೊದ ಮಾತ ಪೊಂಜೊಲುಲಾ ಯೆನ ಅಪ್ಪೆ ಭಾಗೀರತಿಗ್‌ ಸಮ. ಯಾನ್‌ ಮದ್ಮೆನೇ 
ಆಪುಜಿಂದ್‌ ಬಾಸೆ ಕೊರ್ರೆ. ಅತ್ತಾಂದೆ ಈ ಬೂಮಿನ್‌ ಆಳುನ ಜವಾಬ್ದಾರಿನ್‌ ಯಾನ್‌ ಏಪೊಲ ಒತ್ತೊನುಜಿ. 
ನಿನ ಮಗಲೆನ ಜೋಕುಲೆಗೇ ರಾಜ್ಯೊನು ಕೊರೆ” 

ಇಂಚ ಪಂಡ್‌ದ್‌ ಒಂಜಿ ಚಣ ಮಣಿಪಂದೆ ಇತ್ತ್‌ದ್‌ ಬೊಕ್ಕ ಪಣ್ಣೆ. 

“ಮದ್ಮೆ ಆಪುಜಿ. ರಾಜ್ಯೊದ ಆಡಳ್ಲೆ ಮಲ್ಪುಜಿ. ಇಂಚ ಪಂಡಿನ ಯೆನ ಈ ನುಡಿಕ್‌ ಆ ದೇವತೆಲ್‌, 
ಹರಿಹರ ಬ್ರಹ್ಮೆರ್‌ ಮಾತೆರ್ದ ಸಾಕ್ಷಿ.” 

ದೇವವತೆ ಇಂಚ ಸಂಕಲ್ಪ ನುಡಿ ಪಣೊನ್ನಗ ಅಕ್ಕಸೊಡು ದುಂದುಭಿ ಕೇಣ್‌ಂಡ್‌. 

ದೇವವತೆ ತೆಲ್ತೊಂದು, “ದಾಶರಾಜಾ ಇತ್ತೆ ಆ೦ಡಲಾ ನಿನ್ನ ಮಗಲೆನ್‌ ಲೆಪೊಲಿಯತ್ತಾ?” ಪಣ್ಣೆ. 

ಲೋಕೊದ ರೂಡಿಡ್‌ ಅಮ್ಮೆರೆಗ್‌ ಮಗನ ಮದ್ಮೆದ ಜವಾಬ್ದಾರಿ. ಮುಲ್ಪ ತನ ಅಮ್ಮೆರೆನ ಮದ್ಮೆದ 


ಜವಾಬ್ದಾರಿ ದೇವವ್ರತನನೇ. ಆಯೆನೇ ದುಂಬು ಬತ್ತ್‌ದ್‌, ದಂಡಿಗೆನ್‌ ತರ್ಬುಡಾದ್‌, ಸತ್ಯವತಿನ್‌ ಕುಲ್ಲಾದ್‌ 
ಜಯಜಯಾಣಿನ ಗಟ್ಟಿಮದಿಪುದೊಟ್ಟುಗು ಅರಮನೆಕ್‌ ಲೆತೊಂದು ಬರ್ತೆ. 


ತನ ಕಾರ್‌ಗ್‌ ಅಡ್ಡ ಬೂರೊಂದಿನ ಮಗನ್‌ ತೂದು ಶಂತನುನ ಬಾಯಿ ಕಟ್‌೦ಡ್‌. ಸಂಸಾರ ಸುಕ 
ಬೊಕ್ಕ ರಾಜ್ಯದೈಬೋಗ ರಡ್ಡೆನ್ಷಾ ತ್ಯಾಗ ಮಲ್ತ್‌ದಿನ ಮಗನ ಕಡು ಕಟುರ ಪ್ರತಿಜ್ಞೆದ ಬಗೆನ್‌, ತೆರಿಯೊಂದಿನ 


ತುಚುಭಾಷೆಡ್‌ ಕುಮಾರವ್ಯಾಹ ಥಾರತೊ 


ಶಂತನು ಮಗನ ಮೆಯಿ ಮಂಡೆ ಪೂಜೊಂದು, ಅಯನ ಮಾಮಲ್ಲ ತ್ಕಾಗೊದ ಪ್ರತಿಜ್ಞೆದ ನೆಂಪುಗಾದ್‌ 
“ಭೀಷ್ಮ” ಪಣ್ಣಿ ಪೊಸ ಪುದರ್‌ ದೀದ್‌ ಲೆಪ್ಪುವೆ. 

“ಬಾಲೇ, ನಿನ ತ್ಯಾಗೊಗು ಯಾನ್‌ ನಿಕ್ಕ್‌ ದಾದ ಕೊರೈಡಲ ಕಮ್ಮಿಯೆ. ಎಚ್ಡಿಗೆ ದಾಲ ಪಣಂದೆ, ಯಾನ್‌ 
ನಿಕ್ಕ್‌ ಒಂಜಿ ವರ ಕೊರ್ಟೆ ಅವು “ಇಚ್ಛಾಮರಣ'ದ ವರ...” 


ಜೇ ೫ ೫ 


ವಂಶೊದ ಬುಳೆಹು. 


ಕಾಲಾಂತರೊಡು ಯೋಜನಗಂಧಿಗ್‌ ರಡ್ಡ್‌ ಜೋಕುಲು ಪುಟ್ಟುವೆರ್‌. ಸತ್ವತೇಜಿದ ಈ ಚಿತ್ರಾಂಗದ ಬೊಕ್ಕ 
ವಿಚಿತ್ರವೀರ್ಯ ಜೋಕುಲೆಡ್ಜ್‌ ಅರಮನೆ ಸಂತೋಸುಡು ಬೆಳಗ್‌೦ಡ್‌. ಶಂತನುನ ಮರಣೊಡ್ಬು ಬೊಕ್ಕ 
ಭೀಷ್ಮೆನೇ ದುಂಬು ಉಂತುದು ಚಿತ್ರಾಂಗದಗ್‌ ಪಟ್ಟ ಕಟ್ಟಿಯೆ. ಬೀರೊಗು ಪುದರಾಯಿನ ಈ ಚಿತ್ರಾಂಗದೆ ಒರ 
ತನ್ನನೇ ಪುದರ್ದ ಗಂಧರ್ವನೊಟ್ಟುಡು ಪೊರು೦ಬಾಟ ಮಲ್ಪುನಗ ತೀರ್ಸ್‌ ಪೋಪೆ. ಅಂಚ ವಿಚಿತ್ರವೀರ್ಯನ್‌ 
ಭೀಷ್ಮೆನೇ ಪಟ್ಟೊಡು ಕುಲ್ಲಾದ್‌, ಸತ್ಯವತಿನ ಅಂಚೆನೇ ಲೋಕೊದ ಜನೊಕ್ಷೆನ ಗೌರವೊನು ಪಡೆತೊನುವೆ. 

ವಿಚಿತ್ರವೀರ್ಯೆ ಪಿರಯೊಗು ಬನ್ನಗ ಮದೆಗ್‌ ಪೊಣ್ಣು ನಾಡೊಡುಂದು ಸತ್ಯವತಿ ಪಂಡಿನೆನ್‌ ಭೀಷ್ಮೆ 
ಒತ್ತೊನುವೆ. ಕಾಶೀರಾಜನ ಮೂವೆರ್‌ ಪೊಣ್ಣು ಜೋಕುಲೆಗ್‌ ಸ್ವಯಂವರ ನಡಪುನ ಸುದ್ದಿ ಕೇಂಡಿನ ಭೀಷ್ಮೆ 
ತನ ಮೆಗ್ಯಗಾತ್ರ ಪೊಣ್ಣುಲೆನ್‌ ಗೆಂದೊಂದು ಬರೈರೆಗ್‌೦ದ್‌ ಸ್ವಯಂವರದಡೆಗ್‌ ಪೋಪೆ. ತನ ಪರಾಕ್ರಮೊಡು 
ಅಲ್ಪ ಬಯ್ದಿನ ಮಾತ ಕ್ಷತ್ರಿಯೆರೆಡ ಪೊರುಂಬುದು ಗೆಂದುವೆ. ಸ್ವಯಂವರೊದ ಮೂವೆರ್‌ ಪೊಣ್ಣುಲೆನ್ಸ 
ಹಸ್ಸಿನಾವತಿಗ್‌ ಲೆತೊ೦ದು ಬರ್ತೆ. ಮೂವೆರೆನ್ನ ಮೆಗ್ಯಗ್‌ ಮದ್ಕೆ ಮಲ್ದೆರೆ ದುಂಬಾಪೆ. 


ಕಾಶೀರಾಜನ ಈ ಜೋಕುಲು ಅಂಬೆ, ಅಂಬಿಕೆ, ಅಂಬಾಲಿಕೆ ವಿಚಿತ್ರವೀರ್ಯನ್‌ ಮದ್ಕೆ ಆದ್‌, 
ವಚಿತ್ರವೀರ್ಯಡಪ್ಪ ಸಂಸಾರ ಮಲ್ಪೊಡಿತ್ತ್‌ಂಡ್‌. ಆಂಡ ಸುರೂತ ಮಗಲ್‌ ಅಂಬೆಗ್‌ ಉಂದು ಸರಿ ತೋಜಿಜಿ. 
ಆಲ್‌ ಬಾಯಿ ಬುಡ್ಡು ಪಣ್ಣೊಲು. 

“ಎಂಕ್‌ ಈ ಮದ್ಮೆಡ್‌ ಇಸ್ಟ ಇಜ್ಜಿ. ಸ್ವಯಂವರೊಡು ಎನನ್‌ ಗೆಂದ್‌ದ್‌ ಲೆತೊಂದು ಬಯ್ಬಿನಿ ಭೀಷ್ಮೆ 
ಅಂಚಾದ್‌ ಯಾನ್‌ ಭೀಷ್ಮನೇ ಕಂಡನಿಂದ್‌ ಎಣ್ಣೊಂದೆ. ಸ್ವಯಂವರೊಡು ಕ್ಷತ್ರಿಯ ಪೊಣ್ಣುಲೆಡ ಚೆಲ್ಲ್‌ ಗೊಬ್ಬೆರೆ 
ಬಲ್ಲಿ. ವಿಚಿತ್ರವೀರ್ಯೆನೇ ಸ್ವಯಂವರ ಮಂಟಪೊಗ್‌ ದಾಯೆ ಬೈದಿಜೆ? ಬೀರೊಡು ದಾಯೆಗ್‌ ಗೆಂದ್‌ದಿಜೆ..? 
ಗೆಂದುನು ಒರಿ. ಮದ್ಮೆ ಆಪಿನಿ ನನೊರಿ! ಈ ಅಕ್ರಮೊನು ಯಾನ್‌ ಒಪ್ಕುಜಿ. ಭೀಷ್ಮೆ ಬ್ರಹ್ಮಚರ್ಯೊದ ವ್ರತೊಟು 
ಉಪ್ಪನಾಯೆ ಪಂಡ್‌ದ್‌ ಕೇಣ್ಟೆ. ಅಂಚಿನಾಯೆ ಸ್ವಯಂವರ ಮಂಟಪೊಗು ಬಯ್ದಿನನೇ ತಪ್ಪ. ಅಪಗನೇ ವ್ರತ 
ಬಂಗ ಆತ್‌ಂಡ್‌. ಅಂಚ ಯಾನ್‌ ಭೀಷ್ಮನೇ ಮದ್ಕೆ ಆಪೆ.” 

ಭೀಷ್ಮಗ್‌ ಈ ನಿಲೆಟ್‌ ಗೋಚರನೇ ಇತ್ತ್‌ಜಿ. ಉಂದು ಎಣ್ಣಂದಿನ ಪೆಟ್ಟ್‌ ಎಂಚಲಾ ಸುದಾರ್ತೊಂದು 
ಇಂಚ ಪಂಡೆ. “ರಾಜಕುಮಾರಿ ಅಂಬೇ, ಯೆನ ಬ್ರಹ್ಮಚರ್ಯೊದ ಸಂಗತಿ ಇಡೀ ಲೋಕೊಗೇ ತೆರಿದ್‌೦ಡ್‌. 
ಮೆಗ್ಯನ ಮದ್ಮೆಗ್‌ ಪರಯೆ ಪೊಣ್ಣನ್‌ ಆಯ್ಕೆ ಮಲ್ಪುನವು ಶಾಸ್ತ್ರ ಸಮ್ಮತನೆ. ಅತ್ತಾಂದೆ, ಅಂಬಿಕೆ, ಅಂಬಾಲಿಕೆನಕುಲು 
ಈ ಮದ್ದೆಗ್‌ ಒಪ್ಪಿದೆರ್‌. ಈಲಾ ಒಪ್ಪಿಯಡ ಹಿತ ಆಪಂಡು. ಈ ಬಗೆಟ್‌ ಚಿಂತನೆ ಮಲ್ಲುಲ. ಇತ್ತೆ ಮದ್ಮೆದ 
ಮೂರ್ತ ಮೀರೊಂದುಂಡು. ಸದ್ಯ ಅಕುಲಿರುವೆರ್‌ ವಿಚಿತ್ರವೀರ್ಯನ್‌ ಮದ್ಮೆ ಆವಡ್‌. ಮೂರ್ತ ಮೀರಿಯೆರೆ 
ಬಲ್ಲಿ.” 


ಆದಿಪರ್ವೊ 


ಅಂಬಿಕೆ, ಅಂಬಾಲಿಕೆನಕ್ಷೆನ್‌ ವಿಚಿತ್ರವೀರ್ಯೆ ವಿಧಿಬದ್ಧೊಡೇ ಮದ್ಮೆ ಆಪೆ. ಆ೦ಡ ಅಂಬೆನ ಚಿಂತನೆ 
ಸುರುತ್ತನೇ। ಭೀಷ್ಮೆ ಒಪ್ಕ೦ದಿನೆಟ್‌ ಆಲ್‌ ಗರ್ವೊದ ಸರ್ಮೊದಂಚ ಆಪೊಲು. ಭೀಷ್ಮೆ ಅಲೆನ ತರ್ಕೊಗು 
ಅವಕಾಸ ಕೊರಂದೆ ಕಾಶಿರಾಜನ ಅರಮನೆಕ್‌ ಪಿರ ಕಡಪುಡುನ ಅಟ್ಟಣೆ ಮಲ್ಪುವೆ. ತನ ತ೦ಗಡಿನಕಲ್ನ ಮದ್ಮೆಗ್‌ 
ಅಡ್ಡಿ ಮಲ್ಪಂದೆ ಮಣಿಪಂದೆ ಇತ್ತಿನ ಅಂಬೆ ಪಿರ ಬರ್ಲಿನ ಸಾದಿಡ್‌ ಚಿ೦ತನೆಡೇ ಮುರ್ಕಿಯೊಲು. 


ಊರು ಸೇರ್ನಗ ನಿಚ್ಚಯ ಗಟ್ಟಿ ಆಂಡ್‌. . “ಭೀಷ್ಮನೇ ಮದ್ವೆ ಆವೊಡು. ಇಜ್ಞಾಂಡ ಆತ್ಮಹತ್ಯೆ ಮಲ್ತೊನೊಡು. 
ಯೆಂಕ್‌ ಒರಿದಿನಿ ಉಂದು ರಡ್ಡೇ ಸಾದಿಲ್‌.' 


ಭೀಷ್ಮನೇ ಮದ್ಕೆ ಆಪಿನ ಪ್ರಯತ್ನೊಡು ಸುರುಟು ಭೀಷ್ಮನ ಬರವುದ ಗುರು ಪರಶುರಾಮನಡೆಗ್‌ 
ಪೋಯೊಲು. ತನ ಇಂಗಿತೊನು ಪಣೊಂಡೊಲು. ಆರ್‌ ಸಾಯ ಮಲ್ಲೆರೆ ಒಪ್ಪಿನೆಕ್‌, ಅಂಬೆ ಅರೆನ್‌ 
ಹಸ್ತಿನಾವತಿಗ್‌ ಲೆತೊಂದು ಪೋಯೊಲು. 


ಗುರು ಪರಶುರಾಮೆರ್‌ ಬತ್ತಿನವು ಭೀಷ್ಠಗ್‌ ಸಂತೋಸುದ ಸಂಗತಿ. ಆರೆನ್‌ ಎದ್ಯೊನೆರೆ ಬನ್ನಗ ಆರೆನೊಟ್ಟುಡು 
ಅಂಬೆಲ ಉಲ್ಲೊಲು! ಭೀಷ್ಮಗ್‌ ಗುರು ಬತ್ತಿನೆತ ಮರ್ಮ ತೆರಿಂಡ್‌. 
ಶಿಷ್ಯೆ ತನ ಕಾರ್‌ ದೆಕ್ಕ್‌ದ್‌ ಗೌರವ ಸಂದಾಯಿನೆನ್‌ ತೂದು ಪರಶುರಾಮೆರ್‌ ಸಲ್ಮಿತೊಡೆ ಇತ್ತೆರ್‌. ತಾನ್‌ 


ಇರುವತ್ತೊಂಜಿ ಸರ್ತಿ ಬೂಮಿಡ್‌ ಸುತ್ತುಪಾಡ್ಜ್‌ ಕ್ಷತ್ರಿಯ ಕುಲ ನಾಶ ಮಲ್ತ್‌ದಿನೆನ್‌ ಮದತ್‌ದ್‌ ಕುಸಿತ್ತ 
ಮನಸ್ಥಿತಿಟೇ ಆರ್‌ ಭೀಷ್ಮಗ್‌ ಬಿರುಬರವು ಕಲ್ಲಾದಿತ್ತೆರ್‌.. 


“ಭೀಷ್ಮಾ ಯಾನ್‌ ಮಾತ ಸಂಗತಿನ್ಲಾ ಇಚಾರ್ಡ್‌ದ್‌ ತೆರಿಯೊಂದೆ. ಅಂಬೆನ್‌ ಈ ಮದ್ಮೆ ಆಪಿನವೇ ಸರಿ 
ಪಂಡ್‌ದ್‌ ಪಣ್ಯೆರೆ ಬಯಕುವೆ'. 

“ಪೂಜೈರೇ, ಸ್ವಯಂ ಬ್ರಹ್ಮಚಾರಿಯಾದುಪ್ಪುನ ಈರೇ ಇಂಚ ಪಣ್ಣಿನೆನ್‌ ಕೇಣ್ಣಗ ಯೆಂಕ್‌ ಅಚ್ಚಿರ ಆಪುಂಡು. 
ಇರೆಡ ಯಾನ್‌ ಸೊಸ್ಪ ಪಣೊಂಬೆ. ಯಾನ್‌ ಏಪೊಲಾ ಯೆನ ಬ್ರಹ್ಮ ಚರ್ಯೊನು ಬುಡುಜಿ.” 

“ಎಡ್ಡೆ ಪಾತೆರೊಗು ಈ ಬಗ್ಗಂದೆ ಇತ್ತ್‌ಂಡ ನಿನಡ ಯುದ್ಧ ಮಲ್ತ್‌ದ್‌, ನಿನನ್‌ ಸೋಪಾದ್‌, ಬೊಕ್ಕ ಮದ್ಕೆ 
ಮಲ್ಲೊಡಾಪುಂಡು.” 

“ಯುದ್ದೊಗು ಪೋಡಿಯೆರೆ ಬಲ್ಲಿ. ಏಪೊಲ ಯುದ್ದೊಗು ಸಜ್ಜಾದೇ ಇಪ್ಪೊಡು. ಗೆಂದುನ ಸಂಕಲ್ಲೊಡೇ 
ಕಾದೊಡು. ಇಂಚ ಈರೇ ಬುದ್ಧಿ ಪಾತೆರ ಪಣ್ತರತ್ತ? ಇತ್ತೆ ಈರೇ ಯೆನಡ ಕಾಳಗೊಗು ಬರ್ತದ್ದ ಬಲ್ಲೆ . 
ಕಾಳಗೊನೇ ನಡಪಡ್‌.” 


ಗುರು ಶಿಷ್ಯೆರ್ನ ಕಾಳಗ, ಯುದ್ಧಬೂಮಿಂದೇ ಪುದರಾತಿನ ಕುರುಕ್ಷೇತ್ರೊಡು ನಡತ್‌೦ಡ್‌. ಒಂಜೇಲೆಕ 
ಇರ್ವತ್ತೊಂಜಿ ದಿನ ದುಂಬರಿಂಡ್‌. ಅಕೇರಿಗ್‌ ಪರಬೆ ಪರಶುರಾಮೆರ್‌ ಜವನಾದಿಗೆದ ಭೀಷ್ಮನ್‌ ಮಿಂಜೆಸೆರೆಗಾವಂದೆ 
ಸೋಲು ಒಪ್ಕೊಂಡೆರ್‌. ಭೀಷ್ಮನ ಪೌರುಷ, ಸಂಕಲ್ಪ ರಡ್ಡೆನ್ನ ಮೆಚ್ಚೊಂಡೆರ್‌. ಅಪಗನೇ ಕೈತಲ್‌ ಬತ್ತಿನ ಅಂಬೆಗ್‌ 
ಪಂಡೆರ್‌. 

“ಬಾಲೆ ಅಂಬೇ, ನಿನ ಆಸೆದಂಚ ನಿಕ್ಕ್‌ ಸಾಯ ಮಲ್ಪುವೆ ಪಣೊಂದು ಬತ್ತೆ. ಭೀಷ್ಮನ ಪ್ರತಿಜ್ಞೆಗ್‌ 
ಕೇಡಾವಡ್‌೦ದ್‌ ಅಯಡ ಪೊರುಂಬಾಟ ಮಲ್ವೆ ಆಂಡ ಆಯೆ ಯೆನನ್‌ ಪಗರಿಡ್‌ ಪೊಡಿ ರಟ್ಟಾಯೆ.... 


ಅಯನ ಬ್ರಹ್ಮಚರ್ಯ ವ್ರತ ಉಂತಾವುಲೆಕ ಇಜ್ಜಿ. ಆಯೆ ಪಂಡಿ ಪಾತೆರೊಗು ತಪ್ಪುಜೆ.. ಯಾನ್‌ ನಿಕ್ಕ್‌ 
ಸಾಯ ಮಲ್ಲುಲೆಕ ಇಜ್ಜಿ. ಯೆನನ್‌ ಮದಪಲ. ಈಯೆ ದಾದಾಂಡಲ ಬಗೆ ನಾಡೊನುಲ. ಯಾನ್‌ ಬರೆ” 


ತುಚುಭಾಷೆಡ್‌ ಕುಮಾರವ್ಯಾಹ ಥಾರತೊ 


ಇಂಚ ಪಣೊಂದು ಪರಶುರಾಮೆರ್‌ ಪಿದಾಡ್ನಗ ಅಂಬೆಗ್‌ ದುಕ್ಕೊನೆ ಬತ್ತ್‌ಂಡ್‌. ಅರೆಗ್‌ ಬಂಗ ಕೊರಿಯೆ 
ಪಣ್ಣಿನ ಅಕ್ಷಾಸ ಆಂಡ್‌. ಅಂಚೆನೇ ಭೀಷ್ಮನ ಬಗ್ಗೆಡ್‌ ಗರ್ವೊ ಉರ್ಕುಂಡು. ಅಯಗ್‌ ನೆರೊಂದೇ, ಕಣನೀರ್‌ 
ಜಪುಡಾವೊ೦ದೇ ತಪಸ್‌ದ ಮನಮಲ್ಲೊಲು. ತಪಸ್‌ಗ್‌೦ದ್‌ ಪೋನಗ ಅಲೆನ ಮನಸ್‌ಡ್‌ ಇತ್ತಿನಿ, ನನೊಂಜಿ 
ಜನ್ಮೊಡು ಶಿಖಂಡಿಯಾದ್‌ ಪುಟುದು ಭೀಷ್ಮನ ಕೇಡ್‌ಗ್‌ ಕಾರಣ ಆವೊಡುಣಿನ ಹಟಮಾರಿ ಇರಾದೆನೇ। 


ಜೇ ೫ ೫ 


ಜನಮೇಜಯಾ, ಕೇಣ್ಣ. ಹಸ್ಮಿನಾವತಿತ ರಾಜೆ ವಿಚಿತ್ರವೀರ್ಯೆಲಾ ಬೇಗೊಡೆ ತೀರ್ಬ್‌ ಪೋಯೆ. ಅಂಬಿಕೆ 
ಅಂಬಾಲಿಕೆನಕುಲು ಜೋಕುಲ್ಲ ಭಾಗ್ಯ ಇಜ್ಜಂದೆನೇ ಉಲ್ಲೆರ್‌. ಇಂಚಿತ್ತಿ ಸ್ಥಿತಿಟ್‌ ಯೋಜನಗಂಧಿಗ್‌, ಯೆತೆ 
ಸುರಾಂಡ್‌. “ನನ ಮಿತ್ತ್‌ಗ್‌ ರಾಜ್ಯೊಗ್‌ ರಾಜೆ ಇಜ್ಞಾಂಡತ್ತ? ಎನ್ನ ಸ್ವಾರ್ಥೊಗಾದ್‌ ಭೀಷ್ಮನ ಬದ್‌ಕ್‌ನ್ಹ ಹಾಳ್‌ 
ಮಲ್ತಿಲೆಕಾಂಡ್‌. ದುಂಬು ಮಲ್ತಿನ ಅನ್ನೆಯೊನು ಇತ್ತೆ ಸರಿ ಮಲ್ತೊನೊಡು. ಭೀಷ್ಮೆ ಇತ್ತೆ ಎನ ಪಾತೆರ 
ಕೇಣ್ಯೆರೆಯಾವು.” ಇಂಚ ತನಡ್‌ತಾನೆ ಪಣೊ೦ದು ಭೀಷ್ಮನ್‌ ಲೆಪುಡಾಯೊಲು. ಆಯಗ್ದಾ ನನ ದುಂಬುಗು 
ರಾಜ್ಯೊಗು ರಾಜೆ ಏರಿಣ್ಟಿನ ಯೆತೆ ಇತ್ತ್‌ಂಡ್‌. 


“ಮಗಾ, ಭೀಷ್ಮಾ.. ವಂಶೊದ ಬೊಳ್ಳು ಆದುಪ್ಪುನ ನಿಕ್ಕ್‌ ಯಾನ್‌ ಮಾತೆನ್ಹ ಬುಡ್ಬಾದ್‌ ಪಣೊಡುಂದು 
ಇಜ್ಜಿ.” ಈತ್‌ ಪಣೊಂದು ದುಕ್ಕಿದ್‌ ಬುಲ್ಬುನ ಅಪ್ಪೆನ ಸಂಕಡ ಅಯಗ್‌ ಅರ್ತ ಆಂಡ್‌. ಅಯಗ್ಗ ದುಕ್ಕ ಆಂಡ್‌. 
ಆ೦ಡಲ ತಡೆತೊಂದು "ಅಪ್ಪೆರೇ, ಇಂಚಿತ್ತಿ ಪೊರ್ತುಡು ಎಂಕ್‌ ದಾದಲಾ ತೋಜೊಂದಿಜ್ಜಿ ಈರ್‌ ಎಂಚ ಪಣ್ಣರ 


ಅಂಚ ನಡತೊನುವೆ.” 

“ಆವೊಲಿ ಬಾಲೆ, ನನ ಈ ರಾಜ್ಕೊನು ಆಳುನ, ಅಂಚೆನೇ ಚಂದ್ರ ವಂಶೊನು ಬೆಳಗಾವುನ ರಾಜೆ ಈ 
ಆವೊಡು ಪನ್ತಿನವೇ ಎನ್ನ ಆಸೆ, ಅಂಚೆನೇ ಎನ್ನ ಆಜ್ಞೆ. 

“ಇರೆನ್‌ ಯಾನ್‌ ಅಪ್ಪೆ ಪಣ್ಣೇ ಬಾಮ್ಕೊಂದೆ.” 

“ಅಂದ್‌ ಬಾಲೆ, ಅವು ಯೆನ ಬಾಗ್ಗೆ.. 

“ಇಡೀ ಸಾಮ್ರಾಜ್ಕೊನೇ ಎಂಕ್‌ ಇರೆನಂಚ ಅಪ್ಪೆಯಾದ್‌ ತೋಜೊಂದುಂಡು. ಅಂಚಾದ್‌, ಎನ ಮನಸ್ಸ್‌ 
ರಾಜ್ಯೊದ ಬೋಗೊಡು ಮುರ್ಕುನ ಕಡೆಕ್‌ ಪೋಪುಜಿ.” 

“ಬಾಲೇ, ಅಪಗದ ಪರಿಸ್ಥಿತಿಡ್‌ ಈ ಯೆಂಕಾದ್‌, ಯೆನ ಜೋಕುಲೆಗಾದ್‌ ಪ್ರತಿಜ್ಞೆ ಮಲ್ತ್‌ದ. ಇತ್ತೆ ಪರಿಸ್ಥಿತಿ 
ಬದಲಾತ್‌ಂಡ್‌. ಅಪ್ಪೆಯಾದ್‌ ಯಾನೆ ಇತ್ತೆ ಕೇಣೊಂದುಲ್ಲೆ. ದಯೆದೀದ್‌ ಈ ರಾಜ್ಕೊನು ಸ್ವೀಕಾರ ಮಲ್ಲೊಡು.” 

ಭೀಷ್ಮೆ ತೆಲಿಪುವೆ. 

“ಅಪ್ಪೆರೇ, ಭೀಷ್ಮನ ಪಾತೆರೊಡು ಬೇತೆ ಮುಂಗೈ ಕೊಡ್ಕೆರೆ ಉಂಡೆ? ಎನ ಪಾತೆರ ಪಂಡ, ಗೆಂಡೊಡು 
ಸುಡ್ಸ್‌ ಪೋತಿನ ಬಿತ್ತ್‌. ಬೊಕ್ಕೊರ ಕೊಡ್ಕಂದ್‌. ಯಾನ್‌ ಅಪಗ ಪರಿಸ್ಥಿತಿಗ್‌ ಸರಿಯಾದ್‌ ಪ್ರತಿಜ್ಞೆ ಮಲ್‌ದಿನಂದ್‌. 
ಆಂಡ ಇತ್ತೆ ಯಾನ್‌ ನೆಮ್ಮದಿಡ್‌ ಉಲ್ಲೆ. ಎಂಕ್‌ ಸಂಸಾರ ಸುಕ, ರಾಜ್ಯ ಸುಕ ರಡ್ಡ್‌ಲಾ ಬಜೀ ಅಲ್ಲವಾದೇ 
ತೋಜುಂಡು. ಒವ್ದೇ ಜವಾಬ್ದಾರಿ ಬೊಡ್ಡಾತ್‌ಂ೦ಡ್‌. ನನೊರ್ಯಗಾದ್‌ ಬೆನಿನೆಟೀ ಸಲ್ಫಿತ... ನನ ಅಂಚಿತ್ತಿ ಬೊಡ್ಡಾವಂದಿನ 


ಸುಕೊಕು ಮನ ಮಲ್‌ದ್‌ ಮೋಕ್ಷ ಕಳೆವೊನೊಡ? ಲತ್ತ್‌ ಕಾಯಿಗಾದ್‌ ಕಲ್ಪವೃಕ್ಷೊನು ಕಡ್ಡೊಡ? ಆವಂದ್‌. 
ಆಂಡ ದುಂಬುಗು ದಾನೆ ಮಲ್ಲೊಡುಂದು ಈರ್‌ ಅಲಚನೆ ಮಲ್‌ದ್‌ ಪನೊಡು. ಈರ್‌ ಪಂಡಿಲೆಕ ನಡತೊನುವೆ” 


ಆದಿಪರ್ವೊ 


ಭೀಷ್ಮನ್‌ ಒಪ್ಯಾವುನ ಸತ್ಯವತಿನ ಪ್ರಯತ್ನ ಪೊಕ್ಕಡೆಗಾಂಡ್‌. ಈ ಎಲ್ಯ ಪಿರಯೊಡೇ ಇಂಚಿತ್ತಿ ಕಟುರ 
ಸನ್ನೇಸಿತನನ ತ 9 ಆತಾನಗ, ಅಲೆಗ್‌ ಒರಾನೆ ಪರಾಶರೆರೆನ ನೆಂಪಾಂಡ್‌. ಅಯಿತೊಟ್ಟುಗೇ ಸದ್ಯೋಜಾತೆ ಕೃಷ್ಣ 
ದ್ವೈಪಾಯನನ ನುಡಿಲಾ ನೆಂಪಾದ್‌ ಪೊಯ್ಯಬೂಮಿಡ್‌ ನೀರ್ದ ಕಿರೆ ತೋಜಿನಾತ್‌ ಕುಸಿಯಾಂಡ್‌. “ಅನಪತ್ತ್‌ಡ್‌ 
ನಿನೆಪುಲೆ” ಪಣ್ಣಿನ ಮಗನ ಪಾತೆರೊಡು ಈ ಸಂದರುದ ಸೂಚನೆ ಉಂಡುಣ್ಣಿಲೆಕಾಂಡ್‌. ತುಂಡಾದ್‌ ಬೂರ್ಗು 
ಪೋಯಿನ ಭರತವಂಶೊದ ಬೆಸುಗೆ ತೋಜಿಲಕ್ಕಾಂಡ್‌. ಉಂದು ತನ ಬಾಗ್ಗೆನೇ ಪಂಡ್‌ದೆಣ್ಣೊಂಡೊಲು. ತಡ 


ಮಲ್‌ಜೊಲು. ಮಗನ್‌ ನಿನೆತೊ೦ದು, “ಬಲ್ಲ ಮಗಾ, ವೇದವ್ಯಾಸಾ.” ಪಣ್ಣ್‌ ಲೆಪ್ಪು ಕೊರಿಯೊಲು. 


ಕರ್ಲ್‌ದ ಲೆಪ್ಪು, ಪೂವೊಲ್ಬ ಬಳ್ಳಿಗ್‌ ಮುಟ್ಟಂದೆ ಕುಲ್ಲುಂಡ? ತಚ್ಚಣನೇ ಆಯೆ ಬರೊಂದುಪುನೆನ್‌ ತೂಯಿನ 
ಸತ್ಯವತಿನ ಸಂತೋಸುಗು ಗಡಿಮಿತಿ ಇಜ್ಜಾಂಡ್‌. ಎದುರುಗೇ ಬತ್ತಿನಯನ್‌ ತೂಪೊಂದು ಕಣ್ಣ್‌ ದಿಂಜಾವೊಂಡೊಲು. 
ಮುಗಲ್‌ದ ರಂಗ್‌, ಕೆಂಪುಜಿಡೆ. ಕೃಷ್ಣಾಜಿನ ಕಚ್ಚಿ ಪಂಚೆದ ಭವ್ಯ ಮೂರ್ತಿ! ಅಲೆಗ್‌ “ಸಂಕಟಹರಣ ಕ೦ಜನಾಭ'ನ್‌ 
ತೂಯಿಲೆಕ ಬಗ್ಗಿ ಮೂಡುಂಡು. "ಜನ ದುರಿತದಶ ಮದ ಭಂಜಕೆ' ಪಣ್ಣಿಲೆಕಾದ್‌ ಗೌರವ ಉರ್ಕುಂಡು. ಆ 
ಮಗೆಲಾ ಬಗ್ಗಿ ಗೌರವೊಡು ಅಪ್ಪೆಗ್‌ ಕೈ ಗೋಡಿದ್‌ ಸೊಲ್ಮೆ ಸಂದಾವೊಂದು ಕೇಣುವೆ, “ಅಪ್ಪೇ, ಈರ್‌ ಯೆನನ್‌ 
ನಿನೆತರ?” 


ಅಪ್ಪೆ ಸಂತೋಸುಡು ಅಂಚನೇ ಗಾಂಬಿರೊಡು ಮಗನ್‌ ತರ್ಕೊಂದು ಪಣ್ಟೊಲು, 


“ಮಗಾ, ಕೀರ್ತಿ ಪಡೆತಿನ ಭರತವಂಶ ಪಣ್ಣಿ ಕಿರೆಟ್‌ ಒಸರ್ದ ಉಜೆ ಆಜುನಂಚ ಆತ್‌೦ಡ್‌. ವಿಚಿತ್ರ 
ವೀರ್ಯೆಲಾ ತೀರ್ಡ್‌ ಪೋಯೆ. ಇತ್ತೆ ಈ ವಂಶೊನು ಈಯೇ ಕಾತೊನೊಡು. 


ಅಪ್ಪೆನ ಪಾತೆರೊದ ಇಂಗಿತೊನು ತೆರಿಯೊಂಡಿನ ವೇದವ್ಯಾಸೆ, “ಅಪ್ಪೇ, ಇರೆನ ಮನಸ್‌ದ ಆಸೆ ನಡಪಾವೆ. 
ವಿಚಿತ್ರವೀರ್ಯನ ಬೊಡೆದಿಡ್ಲೇ ವಂಶ ಬುಳೆವುಲೆಕ ಮಲ್ಪುವೆ. ಯಾನ್‌ ಒರಿಯೆ ಉಪ್ಪುನ ಭವನೊಗು ಇರೆನ 
ಮರ್ಮಲೆನ್‌ ಕಡಪುಡ್ಡೆ” 


ಸತ್ಯವತಿಗ್‌ ಸಂತೋಸಾ೦ಡ್‌. ಮಲ್ಲ ಮರ್ಮಲ್‌ ಅಂಬಿಕೆಡ ಈ ಸಂಗಶಿನ್‌ ಪಣ್ಣ್‌, ಒಪ್ಕಾದ್‌, ವೇದವ್ಯಾಸೆರೆನ 
ಭವನೊಗು ಕಡಪುಡ್ಡೊಲು. ವೇದವ್ಯಾಸೆರೆನ ದಿವ್ಯ ರೂಪೊದ ತೇಜಸ್ಟ್‌ ತೂನಗ ಅಂಬಿಕೆನ ಕಣ್ಣ್‌ಗ್‌ ತಡೆವೆರೆಗಾವಂದೆ 
ಕಣ್ಣ್‌ ಮುಚ್ಚುವಲ್‌. ಪಿರಬತ್ತ್‌ದ್‌ ನಡತಿನೆನ್‌ ಮಾಮಿಡ ಪಂಡೊಲು. ಮಾಮಿ ಸತ್ಯವತಿ ಅಂಬಾಲಿಕೆನ್‌ 
ಒಪ್ಯಾದ್‌ ಕಡಪುಡುವೊಲು. ಆ ಪೊರ್ತುಗು ವೇದವ್ಯಾಸೆರೆನ ಧ್ಯಾನೊದ ರೀತಿ ಬದಲಾದಿತ್‌೦ಡ್‌. ಆರೆನ 
ರೂಪೊನು ತೂನಗ ಅಂಬಿಕೆ ಪೆರ್ಚಿದ್‌ ಬೊಳ್ಳಿ ಕಟಿಯೊಲು. ಈ ಸ್ಥಿತಿಟ್‌ ಆಲ್‌ ಪಿರ ಬತ್ತಿಗಿನ ಸತ್ಯವತಿ 
ದಾಸಿಕನೈೆನ್‌ ಕಡಪುಡುವೊಲು. ಆಲ್‌ ದೈರೊಡೇ ಕುಸಿಟೇ ವ್ಯಾಸೆರ್ನೊಟ್ಟುಗಿತ್ತ್‌ದ್‌ ಬತ್ತೊಲು. 

ಅಯಿಡ್ಜ್‌ ಬೊಕ್ಕ ವೇದವ್ಯಾಸೆರ್‌ ಅಪ್ಪೆ ಸತ್ಯವತಿಡ ಏಕಾ೦ತೊಡು ನಡತ್ತಿನೆತ ಪರ್ನಾಮೊನು ಪಣೊಂಡೆರ್‌. 

“ಅಪ್ಪೆರೇ, ಅಂಬಿಕೆಗ್‌ ಪುಟ್ಟುನು ಕಣ್ಣ್‌ ಕುರುಡುದ ಮಗೆ. ಅಂಬಾಲಿಕೆಗ್‌ ಪಾಂಡುರೋಗದ ಮಗೆ 
ಪುಟ್ಟುವೆ. ಮೂಜೆನೆದ ದಾಸಿಕನ್ಯೆಗ್‌ ಬುದ್ಧಿಪ್ರತಿಭೆದ ಮಗೆ ಪುಟ್ಟುವೆ. ಇಡೆಗ್‌ ಯಾನ್‌ ಬತ್ತಿ ಕೆಲಸ ಮುಗೀಂಡ್‌. 
ನನ ಯಾನ್‌ ಬರೊಲಿಯಇ” 

ಅಪ್ಪೆನ ಒಪ್ಪಿಗೆ ದೆತೊ೦ದು ವೇದವ್ಕಾಸೆರ್‌ ಪಿರ ಪೋಯೆರ್‌. ಕಾಲ ಕರಿಂಡ್‌. ಅರಮನೆಡ್‌ ಮೂಜಿ 


ಬಾಲೆಲ್‌ ಪುಟಿಯೆರ್‌. ಭೀಷ್ಮೆನೇ ಜಾತಕರ್ಮೊಲೆನ್‌ ಮಲ್ಲಾಯೆರ್‌. ಅಂಬಿಕೆನ ಬಾಲೆಗ್‌ ಧೃತರಾಫ್ಟೆ, ಅಂಬಾಲಿಕೆನ 
ಬಾಲೆಗ್‌ ಪಾಂಡು, ದಾಸಿಕನೈನೆಕ್‌ ವಿದುರ ಇಂಚ ಪುದರ್‌ ದೀದ್‌ ಸಾಂಕ್‌ಸಲಗಿಯೆರ್‌. ಶುಕ್ಷ ಪಕ್ಷದ 


ತುಚುಭಾಷೆಡ್‌ ಕುಮಾರವ್ಯಾಸ ಫಾರತೊ 


ಚಂದ್ರನಂಚ ಬುಳೆಯಿನ ಜೋಕುಲು, ಬರವುಸರವು ಕಲ್ಲೊಂದು ಜವಣೆರಾಯೆರ್‌. ಅಪಗ ಧೃತರಾಷ್ಟಗ್‌ 
ಗಾಂಧಾರ ದೇಶೊದ ಸುಬಲ ರಾಜಕುಮಾರಿ "ಗಾಂಧಾರಿ'ನ ಒಟ್ಟುಗ್‌ ಮದ್ಮೆ ಆಂಡ್‌. ಪಾಂಡುಗು "ಕುಂತಿ, 
"ಮಾದ್ರಿ'ಯೆರ್ನೊಟ್ಟುಗು ಮದ್ಮೆ ಆಂಡ್‌. ಹೆರಿಯೆ ಧೃತರಾಷ್ಟ್ರ ಪುಟ್ಟುಕುರುಡೆ ಆಯಿನೆಡ್ದಾವರ ಅಯನಲ 
ವಿದುರನಲ ಒಪ್ಪಿಗೆ ಪಡೆತೊ೦ದು ಭೀಷ್ಮೆನೇ ಪಾಂಡುಗು ರಾಜ್ಯೊದ ಪಟ್ಟಾಭಿಷೇಕ ಮಲ್ಟಾವೆ. ಆಂಡ ರಾಜ್ಕೊಡು 
ಧೃತರಾಷ್ಟನವು ಗೌರವೊದ ತಾನಮಾನನೇ. ಪಾಂಡುಗು ಧರಣಿ ಪಾಲನೆದ ಜವಾಬ್ದಾರಿ. ಅಕ್ಷೆನ್‌ ಕುಲನೀತಿ 
ಧರ್ಮೊಡು, ಒಪ್ಪತಪ್ಪ ಅನ್ಯಮನ್ಕೊಡು ದುಂಬರಿಪಾವುನ ಮಲ್ಲ ಜವಾಬ್ದಾರಿ ಭೀಷ್ಮಗ್‌ | 


ಜೇ ೫% ೫ 


ಯಾದವ ರಾಜೆ ಶೂರನ ಆಜಿ ಜೋಕುಲೆಡ್‌ ಸುರುತಾಲೇ "ಪೃಥೆ”. ಜೋಕುಲಿಜ್ಜಂದಿನ ಕುಂತಿಭೋಜೆ 
(ಶೂರನ ಸೋದರೈದ ಮಾಮಿ ಮಗೆ) ಇಂಬ್ಯಲೆನ್‌ ದತ್ತೊಗು ದೆತೊಂದಿ ಬೊಕ್ಕ “ಕುಂತಿ' ಪನ್ತಿ ಪುದರೇ 
ರೂಡಿಡ್‌ ಬತ್ತ್‌ಂಡ್‌. ವಸುದೇವನ ತ೦ಗಡಿಯಾದ್‌, ಬುಳೆಯಿನ ಪೃಥೆ ಬಾರಿ ಚುರ್ಕುದ ಪೊಣ್ಣು. ಅಂಚೆನೇ 
ಮಾತೆರೆಗ್ದಾ ಇಸ್ಟ ಆಪಿನ ಎಡ್ಡೆ ಗುಣ ನಡಕೆದ ಪೊಣ್ಣು. 


ಒಂಜಿ ದಿನ ಕುಂತಿ ಭೋಜನ ಅರಮನೆಕ್‌ ದೂರ್ವಾಸ ಮುನಿ ಬತ್ತೆರ್‌. ರಾಜ ಕಾರ್ಯೊಡಿತ್ತಿನ ರಾಜಗ್‌ 
ಆರ್‌ ಬತ್ತಿನನೇ ಗೊತ್ತಾಯಿಜಿ. ಆರ್‌ ಕಾತ್‌ಕಾತ್‌ದ್‌ ಗರ್ವೊಡು ಪಿರ ಪೋನಗ, “ಕುಂತಿ ಭೋಜನ ಒಡೆತನ 
ಉಂತುದು ಪೋವಡ್‌” ಇಂಚ ಶಾಪ ಕೊರೈರೆಗಾನಗ ಅರೆನ್‌ ತೂಯಿನ ಕುಂತಿಗ್‌ ಅನರ್ಥೊದ ಅಂದಾಜಿ 
ಆಂಡ್‌. ಪಾರ್‌ ಪೋದು ಅರೆನ ಕಾರ್‌ಗ್‌ ಬೂರೊಂಡೊಲು. ಗರ್ವೊಡು ಗಗ್ಗೆಲುನ ಅರೆನ್‌ ರಂದ್‌ದ್‌ 
ಕನ್ಯಾಪುರ ಭವನೊಗು ಲೆತೊಂದು ಪೋದು ಬಗೆಬಗೆಟ್‌ ಉಪಚಾರ ಮಲ್ಮೊಲು. ಎಲ್ಯ ಪೊಣ್ಣನ ಈ ಬಗೆತ 
ಉಪಚಾರೊಡು ಮುನಿನ ಮನಸ್‌ ಉಲ್ಲಾಸಾಂಡ್‌. ಗರ್ವ ಪಿರಜಾರ್‌೦ಡ್‌. ಶಾಪದ ನಿನೆಪು ಆಜಿದ್‌ ವರ 
ಕೊರ್ಪಿನ ಉಮೇದ್‌ಡ್‌ ಕುಂತಿನ ನೆತ್ತಿ ಪೂಜಿದ್‌, ದಾದ ವರ ಕೊರೊಲಿಂದ್‌ ಅಲಚನೆ ಮಲ್ತೆರ್‌. “ಮಗಲೇ, 
ಮುಟ್ಟ ಬಲ್ಲ. ನಿಕ್ಕ್‌ ಐನ್‌ ಸಿದ್ಧ ಮಂತ್ರೊಲೆನ್‌ ಕೊರ್ರೆ. ಈ ಮಂತ್ರೊದ ಬಲೊಟು ಈ ನಿನ ಇಸ್ಟೊದ ಒವ್ವೆ 
ದೇವತೆಲೆನ್‌ ನಿನೆತೊ೦ದು ಬರ್ಬಾವೊಲಿ. ಆ ದೇವತೆಲೆಡ ನಿಕ್ಕ್‌ ಆಣ್‌ ಬಾಲೆಲ್‌ ಪುಟ್ಟುವೆರ್‌...” 


ಕುಂತಿ ಮನಿಪಂದೆ ತರೆ ತಗ್ಗದ್‌ ಉಂತುವೊಲು. ದೂರ್ವಾಸೆರ್‌ ಪಂಡಿನೆತ ಅರ್ತ ಆವೊಡಾಂಡ ಗುಪಿತ 
ಮಂತೊಲು ಕೆಬಿಕ್‌ ಬೂರ್ಬಾಂಡ್‌. ಆರ್‌ ಪಿರ ತಿರ್ಸ್‌ದ್‌ ಪೋದಾ೦ಡ್‌. ಖಷಿ ಅಮ್ಮೆರೆಗ್‌ ಶಾಪ ಕೊರಂದಿಲೆಕ 
ತಾನ್‌ ತಡೆತಿನನೇ ಕುಂತಿಗ್‌ ಕುಸಿ. ಆಂಡ ಯಷಿನ ಸಿದ್ಧಮಂತ್ರೊಲು ತರೆಟ್‌ ಗುಣುಗುಣಿಸ್‌೦ಡ್‌. ಎಲ್ಯ 
ಪಿರಯದ ಕುಂತಿಗ್‌ ಜೋಕುಲೆನ್‌ ಗೊಬ್ಬಾವುನನೇ ಆಸೆ. ಆ ಆಸೆಡೇ ಒಂಜಿ ದಿನ ಒರ್ತಿಯೇ ಗಂಗಾ ಸುದೆತ 
ಬರಿಕ್‌ ಪೋದು ಮುರ್ಕುದು ಮೀಯೊಲು. ಕೆಂಪು ಕುಂಟು ತುತ್ತಿಯೊಲು. ದಾದನಾ ಉಮೇದ್‌ಡ್‌ ಉದಿಪನದ 
ನಿಸರ್‌ ದೇವೆರೆನ್‌ ಎಣ್ಣೊಂದು, ಕಣ್ಣ್‌ ಮುಚ್ಚೊಂದು, ದೂರ್ವಾಸೆರ್‌ ಪಣ್ಮಿನ ಮಂತ್ರೊನು ಪಣೊಂಡೊಲು. 


ಸೂರ್ಯಗ್‌ ಉಂದು ಜೋಕ್ತಾಟಿಕೆಂದ್‌ ತೆರಿಂಡಲಾ ದೂರ್ವಾಸೆರೆನ ಸಗ್ಮಿನ್‌ ಎಣ್ಣೊಂದು, ತಡ ಮಲ್ತ್‌ಂಡ 
ತನ ತೇಜಸ್‌ನೇ ಮಾಜಾವೆರಿಣ್ಣಿನ ಪೋಡಿಗೆಡ್‌, ಧ್ಯಾನೊಡಿತ್ತಿನ ಕುಂತಿನ್‌ ತನ ಕಿರಣೊಡು ಎಚ್ಚರ್ಗೆ ಮಲ್ಪುವೆ. 
ಕಿರಣೊದ ತೇಜಸ್ಟ್‌ನ್‌ ತಡೆವೆರಾವಂದೆ, ಕುಂತಿ ಕೈ ಗೋಡಿದ್‌, ಪಿರಪೋಲೆ ಪಣ್ಣ್‌ ನಟೊಂಡೊಲು. 


“ಅಂಚ ಆಪುಜಿ. ಯಷಿ ಕೊರ್ತಿನ ಮಂತ ವೃರ್ಥ ಆಪುಜಿ. ಈ ಪೋಡ್ಕೊಡ್ಡಿ. ಯೆನಲೆಕಂತಿನನೇ ಮಗೆ 


ರ್‌ 


ಪುಟ್ಟುವೆ. ನಿಕ್ಕ್‌ ಲೋಕನಿಂದೆ ಬರಂದಿಲೆಕ ಮಲ್ಪುವೆ. ನಿನ ಕನ್ನೆಗುಣ ಸೆಟ್ಟಂದಿಲೆಕ ಮಲ್ಪುವೆ.” 


ಇಂಚ ಪಂಡ್‌ದ್‌ ಸೂರ್ಯೆ ಪೋಪೆ. 

ಕುಂತಿ ಕಣ್ಣ್‌ ಬುಡ್ಜ್ಡ್‌ ತೂಪೊಲು. ಸೂರ್ಯ ತೇಜಸ್ಸ್‌ದ ಸಾರೊನೇ ರೂಪು ಪಡೆತಿಲೆಕ ಮೆಂಚುನ 
ಒಂಜಿ ಎಲ್ಕ ಬಾಲೆ ತೋಜುಂಡು. ಕೆಂಪು ಲತ್ತ್‌ ಚಿಗ್‌ರ್‌ದಲೆಕ ಪೊರ್ಲು ಪೊಲಿಕೆದ ಬಾಲೆನ್‌ ತೂನಗ ಬೇತೆ 
ದಾದಲಾ ತೋಜಂದೆ ಪೋಂಡು. ಬಾಲೆ ಬುಲ್ಬುನಗ ಅಪ್ಪೆಗುಣ ಎಚ್ಚರಾ೦ಡ್‌. ಸುತ್ತ ತೂಂಡ ಯೇರ್ಲಾ ಇಜ್ಜೆರ್‌. 
ಬಾಲೆನ್‌ ಅರ್ತಿಪಿರ್ತಿಡ್‌ ತರ್ಕೊಂಡೊಲು. ಆಂಡ ಒರಾನೆ ನಾಚಿಗೆಲ ಪೋಡಿಗೆಲ ಎರ್ಫ್‌ಂಡ್‌. ಶೂರಸೇನನ 
ನೆಂಪಾಂಡ್‌. ಅಯನ ಉಗ್ರ ದಿಸ್ಟಿ ಕಂತಿಲೆಕಾಂಡ್‌. ಸಾ೦ಕ್‌ ಸಲಗಿನ ಕುಂತಿಭೋಜನ ನೆಂಪಾಂಡ್‌. ಕುಲ 
ಗೌರವೊಗು ಕುಂದಾಂಡ ಪಣ್ಣಿನ ಅನ್ಮಾನ ಎಚ್ಡಿಂಡ್‌. ಈ ಪೋಡಿಗೆ ಅನ್ಮಾನೊಲು ಬುಳೆಯಿಲೆಕ ಅಪ್ಪೆಗುಣ ಪಿರ 
ಜರಿ೦ಡ್‌. ಜನನಿಂದನೆದ ಪೋಡಿಗೆಡ್‌ ಆಲ್‌ ಬಾಲೆನ್‌ ದೆರ್ತೊಂದು ಗಂಗೆಗ್‌ ಜತ್ತೊಲು. 


“ಓ ಅಪ್ಪೇ, ಬಾಲೆನ್‌ ನಿನ ಮಟ್ಟೆಲ್‌ಗ್‌ ಪಾಡೊಂದುಲ್ಲೆ. ಬಾಲೆನ್‌ ಒರಿಪುನ ಅತ್‌ಡ ಮುರ್ಯಾವುನ 
ಜವಾಬ್ದಾರಿ ನಿನ್ನನೇ.” 


ಇಂಚ ಪಣೊಂದು ಬಾಲೆನ್‌ ಗಂಗೆದ ಪರಪುಡು ಪಾಡ್ಜ್‌ ಪಿರ ತೂವಂದೆ ಅರಮನೆಕ್‌ ಪೋಪೊಲು. 


ಗಂಗೆ ಏತಾಂಡಲ ಲೋಕ ಕಾಪುನ ಅಪ್ಪೆ ಅತ್ರ) ಬಾಲೆ ನೀರ್ಬ ಸಿರೆತ ತಲಮಲಕೊಡು ತಿಕ್ಕ್‌ದ್‌ 
ಮುರ್ಳಂದಿಲೆಕ್ಕ ಕಾತೊಂದು, ದೂರೊದೊಂಜಿ ದಂಡೆದ ಕೋಡಿಗ್‌ ಎತ್ತಾವೊಲು. ಅಲ್ಪ ಬಾಲೆ ಬುಲ್ಬುನೆನ್‌ 
ಕೇಂಡಿನ ಅಧಿರಥೆ ಗಾಬ್ರಿಡ್‌ ಬರ್ತೆ. ಪೊಯ್ಯೊಡು ಕೈಕಾರ್‌ ಪಂದಾವೊಂದು, ನಿಸರ್‌ ದೇವೆರೆನ್‌ ತೂವೊಂದು 
ಬುಲುನ ಬಾಲೆ ತೋಜಿಂಡ್‌. ಜೋಕುಲಿಜ್ಜಂದೆ, ದುಕ್ಕ ಸಂಕಡೊಡುಪ್ಪುನ ತನ ಬೊಡೆದಿನ ಬುಲ್ಬಾಟೊಗು ಈ 
ಬಾಲೆದ ಬುಲ್ಲಾಟ ಸದು ಸಂದಾಯ ಕೊರೊಂದುಂಡುಂದು ಗಯಿತೊಂದು, ಆ ತೇಜಿಡ್‌ ಪುಳೆವುನ ಬಾಲೆದಡೆಗ್‌ 
ಬರೆ. “ಅಬ್ಬಬ್ಬಾ! ಉಂದು ನಿಸರ್‌ ದೇವೆರ್ನ ಕಿನ್ನಿಯೆ! ಕೌಸ್ತುಭದ ತುಂಡೆ! ಉಂದು ಈ ಲೋಕೊದ ಬಾಲೆ ಅತ್ತ್‌. 
ಮಾಯೊದ ಬಾಲೆ! ಉಂದೆನ್‌ ತೂಂಡನೇ ಮೋಕೆ ಉರ್ಕುಂಡು. ಈ ಬಾಲೆನ್‌ ಮುಲ್ಪ ಬುಡ್ಬು ಪೋತಿನ ಅಪ್ಪೆ 
ಕಲ್ಲ್‌ ಮನಸ್‌ದಾಲೇ! ಇಂಚ ಎಣ್ಣೊಂದು ಬಾಲೆನ್‌ ದೆರ್ತ್‌ ಪತೊನುವೆ. “ಈ ಬಾಲೆಗ್‌ ಅಮ್ಮೆ ಆಪಿನ ಭಾಗ್ಯೊದ 
ಎದುರುಡು ಮೂಜಿ ಲೋಕೊದ ರಾಜೆ ಆಪಿನ ಬಾಗ್ಕೊಲಾ ಪಜಿರ್‌ ಪಂತಿಗ್‌ ಸಮ. ಈ ಬಾಲೆ ಯೆಂಕೇ 
ತಿಕ್ಕೊಡಾಂಡ ದಾದನಾ ಯಣ ಉಂಡೇ.” ಇಂಚ ಪಣೊಂದು ಸಂಬುರ್ಕೊಡೇ ಇಲ್ಲಗ್‌ ಬರ್ತೆ. “ಓ ರಾಧಾ. 
ಪರುಷದ ಗಣಿನೇ ಪತೊಂದು ಬಯ್ತೆ, ದೆತೊನ್ನ” ಪಣ್ಣೆ, 

ಅಲೆಗ್‌ ಅರ್ತ ಆಯಿಜಿ. ಕಂಡನಿ ಒಡ್ಡಿನ ಬಲೆಕ್‌ ಮಲ್ಲ, ಎಡ್ಡೆ ಮೀನ್‌ ಬೂರ್ಲಿಪ್ಲೊಡು. ಇಂಚದ 
ಅಲಚನೆಡೇ ಅಡಿಲ್ಲಡ್ಸ್‌ ಪಿದಯಿ ಬರ್ಲೊಲು. 


“ದಾನೆ? ಮಣಿಪಂದೆ ಬರೈರೆ ಆಪುಜ? ಎಂಚಿ ಮೀನ್‌ ಕಣದರ್‌. ಗೆಂಡೆಮೀನ? ಬಾಳೆಮೀನ? ಅತ್ತ್‌ 
ಕೊರವ, ಕುಚ್ಚು ಜಾತಿದನ?” ಕೇಂಡಿನಾಲ್‌ ಕಂಡನಿನ ಕಯಿಟ್‌ ಪೊರ್ಲುದ ಪುರುಬಾಲೆನ್‌ ತೂದು 
ಮರಕಟ್ಟ್‌ದುಂತಿಯೊಲು. ಅಧಿರಥೆ ಅಲೆನ್‌ ಉಳಯಿ ೮ಲೆತ್ತ್‌ದ್‌, “ನಂಕ್‌ ಉಂದು ದೇವೆರ್ನ ವರ ಪಣ್ಣ್‌ 
ಎಣ್ಣೊನುಗ. ಬಾಲೆನ್‌ ನಮನೇ ಸಾಂಕ್‌ ಸಲಗ್‌ಗ” ಪಣ್ಣ್‌ ಕೊರಿಯೆ. 


ರಾಧೆಗೇ ಬಾಲೆ ಪುಟುದುಂಡು ಪಣ್ಣಿಲೆಕದ ಸ೦ತೋಸುಡು ಬಾಲೆದ ಪುದರ್‌ಡ್‌ ದಾನ ದರ್ಮ ಮಲ್ರೆ. 
ಬಾಲೆಗ್‌ ವಸುಷೇಣ ಪಣ್ಣ್‌ ಪುದರ್‌ ದೀಯೆ. ಬಾಲೆ ಇಲ್ಲಗ್‌ ಬತ್ತಿನ ಪೊಲ್ಸು ಎಡ್ಡೆನೇ. ಅಧಿರಥನ ಸಿರಿಸ೦ಪೊತ್ತು 
ಎಚ್ಡಿ೦ಂಡ್‌. ಪುಳೇವುನ ಗಟ್ಟಿ ಮೆಯಿಕಟ್ಟ್‌ದ ಈ ಬಾಲೆ ಮಗೆಲಾ ಬೀದಿಡ್‌ ಗೊಬ್ಬೊಂದು, ಜನೊಕುಲೆನ್‌ 
ಕಯ್ತಲ್‌ ಲೆತ್ಕ್‌ದ್‌ ತನಡಿತ್ತಿನ ಎಡ್ಡೆ ಸೊತ್ತುಲೆನೇ ದಾನ ಮಲ್ಪುವೆ. ಮಲ್ಲೆ ಆಯಿಲೆಕನೇ ದಾನ ಗುಣೊಲ 


ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


ಮಿಗಿಲಾಂಡ್‌. ಈ ಬಾಲೆ ಮಗನ ಗುಣನಡಕೆದ ಸುದ್ದಿ ಒರಿಯಡ್ಡೊರಿಯನ ಕೆಬಿಕ್‌ ಮುಟುದು ಅಕೇರಿಗ್‌ 
ಬಾಲೆ ಮಗಕ್‌ “ಕರ್ಣೆ' ಪಣ್ಣಿನ ಪೊಸ ಪುದರೇ ಬತ್ತ್‌ಂಡ್‌. ವಸುಷೇಣ ಪುದರ್‌ ಮದತ್‌ ಪೋಂಡು. ಕರ್ಣನ 
ಪುಗರ್ರೆನ್‌ ಕೇಣ್ಣಗ ರಾಧೆ ಬೊಕ್ಕ ಅಧಿರಥನ ಸಂತೋಸುಗು ಮಿತಿ ಇಜ್ಞಾಂಡ್‌. 


ಜೇ ೫ ೫ 


ಧೃತರಾಷ್ಟಗ್‌ ತಾನ್‌ ರಾಜೆ ಆವಂದಿನೆಕ್‌ ಬೇಜರಿಜ್ಞಾಂಡ್‌. ಪಾಂಡು ಅಯಡ ಗೌರವೊಡೇ ನಡತೊಂದಿತ್ತೆ. 
ಆಂಡ ಜೋಕುಲಿಜ್ಜಂದಿನನೇ ಯೆತೆ. ತನ್ಶ್‌ ತಿಕ್ಕಂದಿನ ಪಟ್ಟ ತನ ಜೋಕ್ಷೆಗಾ೦ಡಲಾ ತಿಕ್ಟೊಡುಣ್ಣಿನ ಅ೦ಗಲಪ್ಪು. 
ವಿಚಿತ್ರವೀರ್ಯೆ ತೀರಿನಪಗ ಕುಟುಮೊಗು ಸಂತತಿ ಇಜ್ಜಾಂದಿನ ಅರಕೆನ್‌ ದೂರಮಲ್ತ್‌ದಿನ ವೇದವ್ಯಾಸೆರೇ 
ಇತ್ತೆ ಕೃಪೆ ಮಲೆರಾ ಪಣ್ಣಿನ ಆಸೆ. 

ಇಂಚ ಯೆತೆ ದೆಪ್ಲುನಗ ಒಂಜಿ ದಿನ ವೇದವ್ಯಾಸೆರ್‌ ಹಸ್ತಿನಾವತಿಕ್‌ ಬತ್ತೆರ್‌. ಭೀಷ್ಮೆರ್‌ ಗೌರವೊಡು 
ಎದ್ಕೊಂಡೆರ್‌. ಧೃತರಾಷ್ಟೆಲಾ ತರೆತಗ್ಗಾದ್‌ ಗೌರವ ಸಂದಾಯೆ. ವೇದವ್ಯಾಸೆರ್‌ ಅಯನ್‌ ಒರಿಯನೆ ಒಂಜಿ 
ಕೋಡಿಗ್‌ ಲೆತೊಂದು ಪೋಯಿರ್‌. ಅರೆಡ ತನ ಯೆತೆನ್‌ ಪಣೊಂಬಿನ ಆಸೆ. ಆಂಡ ಪಣ್ಯೆರೆ ತೆರಿಯಂದೆ 
ಪೋಂಡು. ವ್ಯಾಸೆರೇ ಪಂಡೆರ್‌, “ಮಗಾ, ಭರತವಂಶೊಗು ಜೋಕುಲಿಜ್ಜಂದಿನ ಯೆತೆನೇ ನಿನ ಮನಸ್‌ದ 
ಸುಕಬಳ್ಳಿನ್‌ ಗರ್ಗಸ್‌ದಂಚ ಕತ್ತೆರೊಂದುಂಡು. ಈ ಯೆತೆ ದೆಪ್ಪೊಡ್ಡಿ. ಇಂದಾ. ಈ ಮಂತ್ರ ಪಿಂಡಕೊನು ನಿನ 
ಕಯಿಟ್‌ ದೀಪೆ. ನಿನ ಬೊಡೆದಿ ಗಾಂಧಾರಿಗ್‌ ಸರಿಸಾಟಿ ಇಜ್ಜಂದಿನ ನೂದು ಬಾಲೆಲ್‌ ಪುಟ್ಟುವೆರ್‌.” ಇಂಚ 
ದೈರ ಪಂಡ್‌ದ್‌ ಆರ್‌ ಪೋಯೆರ್‌. 

ಆರ್‌ ಪಂಡಿಲೆಕನೇ ಆಂಡ್‌. ಗಾಂಧಾರಿ ಬಂಜಿನಾಲ್‌ ಆಯೊಲು. 


“ಜನಮೇಜಯಾ, ಇಂಚಿ ಕೇಣ್ಣ, ನನೊ೦ಜಿ ಕೋಡಿಡ್‌ ನಿಕಲ್ಲಾಯೆನೇ ಆಯಿನ ಪಾಂಡುನ ಸಂಗತಿನ್‌ 
ದಾದಂದ್‌ ಪಣ್ಣಿನಿ?” 

“ಕ್ಷಮೆ ಕೊರ್ಲೆ ಮುನಿಕುಲೇ. ಯೆಂಕಲ್ನಾಯೆನೇ ಪಣ್ಣ್‌ ದಾಯೆಗ್‌ ದೆರ್‌ ಪಣೊಂದುಲ್ಲರ್‌?” 

“ಜನಮೇಜಯಾ, ಯೇತಾಂಡಲಾ ನಿಕುಲು ರಾಜ ಕುಲೊತಕುಲು. ಪಾಂಡು ಏರ್‌? ನಿನ ಅಮ್ಮೆರ್‌ 


ಪರೀಕ್ಷಿತೆ. ಅಯನ ಅಮ್ಮೆರ್‌ ಅಭಿಮನ್ಯು ಅಯನ ಅಮ್ಮೆರ್‌ ಅರ್ಜುನೆ. ಅರೆನ ಅಮ್ಮೆರೇ ಪಾಂಡು. ನರಮಾನಿಲೆನ್‌ 
ಪಾಲನೆ ಮಲ್ಲೊಡಾಯಿನ ನೃಪಾಲಕೆರ್‌ ಪಿಶಾಚಿಲೆಲೆಕಲಾ ನಡತೊಂಬೆರ್‌.” 


“ಈರ್‌ ಯೆಂಕ್‌ ಅರ್ತ ಆಪಿಲೆಕ ಪಣೊಡು ಪೂಜ್ಯರೇ” 


“ತೂಲ ಜನಮೇಜಯ. ಯೆಂಕ್‌ ರಾಜಕುಲೊತ ಬಗ್ಗೆಡ್‌ ಗೌರವ ಉಂಡು. ಆಂಡ ರಾಜಕುಲೊತ ನಿಕ್ಷೆಗ್‌ 
ವ್ಯಸನೊಲು ದಿಂಜ. ಪರಿನ ವ್ಯಸನ, ಜಬೋಂಟೆದ ವ್ಯಸನ, ಅಂಚೆನೇ ರಾಜ್ಯ ಗೆಂದುನ ಅ೦ಗಲಪ್ಪು ಇಂಚ 
ಒಂಜಿರಡ್ಡತ್ತ್‌ ಪಾಂಡುಗು ಬೋಂಟೆದನೆ ವ್ಯಸನ. ಅಲ್ಪ ಅಯಗ್‌ ನಿನ ಅಮ್ಮೆರೆಗ್‌ ಬತ್ತಿನಂಚಿನನೇ ಆಪತ್ತ್‌ 
ಬತ್‌ಂಡ್‌.? 


“ಯೆನ ಅಮ್ಮೆರೆಗ್‌ ಬತ್ತಿನ ಆಪತ್ತ್‌ ಪಂಡ?” 


“ಅಂದ್‌ ಜನಮೇಜಯ. ನಿನ ಅಮ್ಮೆರ್‌ ಬೋಂಟೆಗ್‌ ಪೋಯಿನಲ್ಪ ತಪಸ್ವಿನ ಕಂಟೆಲ್‌ಗ್‌ ಸೈತಿನ 
ಸರ್ಪೊನು ಪಾಡ್ದೆರತ್ತ? ಬೋಂಟೆಗ್‌ ಪೋಯಿನಪಗನೇ ಇಂಚಿನ ಅನರ್ತೊಲಾಪಿನಿ. ಈ ಅನರ್ತೊನೇ 


ಆದಿಪರ್ವೊ 


ಅಯನ ಪೆರಣ ದೆತ್ತ್‌ಂಡ್‌. ಪಾಂಡುನ ಪರಿಸ್ಥಿತಿಲಾ ಅಂಚಿನನೇ. ಪಾಂಡು ಧರ್ಮೊಡು ನಡತೊಂಬಿನಾಯೆ. 
ಸತ್ಯ ನುಡಿತಾಯೆ. ಬೀರೊಡು ಬಂಟೆ. ಗಟ್ಟಿಗೆ, ಕಲೆಟ್‌ ಅಭಿರುಚಿ ಇತ್ತಿನಾಯೆ. ಅಯನ ನಯನೀತಿದ ನಡಕೆ, 
ತಯಿರ್‌ ತಾಳ್ಮೆ, ಸಜ್ಜಂದಿಕೆದ ಸುಬಾವು, ಮಾತಲಾ ಮಿತ್ತ ಮಟ್ಟ್‌ದನೆ! ಅಯನ ಕೀರ್ತಿ ಆತೀತತ್ತ್‌ ಅಯಡ್ಲಾದೇ 
ರಾಜ್ಯೊದ ಗಡಿ ಬುಳೆಯಿನಿ. ಸಿರಿ ಸಂಪೊತ್ತು ದಿಂಜಿನಿ. ಆಂಡ ದಾನೆ ? ಬೋಂಟೆಗ್‌ ಲೆಪ್ಪು ಬತ್ತಿನೇ ರಪ್ಪ 
ಪಿದಡ್ಕೆ. ಮುರ್ಗೊಲೆನ ಕಳೊಕೇ ಪೊಗ್ಗಿಯೆ..” 


“ಪೂಜೈರೇ, ಬೋಂಟೆಗ್‌ ಪೋಪಿನನೇ ತಪ್ಪುಂದ್‌ ಪಣ್ಣರ?” 


“ಅ೦ಚತ್ತ್‌ ಜನಮೇಜಯ. ಬೋಂಟೆದ ಉಮೇದ್‌ಡ್‌ ಕೆಲವೆರೆಗ್‌ ಸರಿತಪ್ಪುದ ಏವೇಚನೆ ತತ್ತ್‌ ಪೋಪುಂಡು. 
ಇತ್ತೆ ಪಾಂಡುನ ಕತೆ ಪಣ್ಣೆ. ಅಯನ ದುರಂತೊದ ಕಾರಣ ಪಣ್ಣೆ. 


ಸಾದಿಡ್‌ ಒಂಜಿ ಎಲ್ಯ ಪಡ್ಪು. ಅಲ್ಪ ಒರಿ ಮುನಿ ಬೊಕ್ಕ ಅಯನ ಬೊಡೆದಿ ಉರೆತ ರೂಪೊಡು 
ಸಂಗಸುಕೊನು ಅನ್ಟೇಸೊಂದಿತ್ತೆರ್‌.” 


“ಆ ಮುನಿನ ಪುದರೆಂಜಿನ?” 


“ಅಂಚಿನಕಲ್ಲ ಪುದರ್‌ ದಾಯೆಗ್‌ ಜನಮೇಜಯ? "ಕಿಂದಮ ಮುನಿ' ಇಂದ್‌ ದೀವೊಣ್ಣ. ಬೊಕ್ಕ 
ದಾದಾಂಡ್‌ ಪಂಡ ಅವು ಇನೆಮುರ್ಗೊಲ್‌೦ದೇ ಗಯಿತಿನ ಪಾಂಡು ಪಗರಿ ಬುಡೆ” 


“ಪೂಜ್ಯರೇ ಕಾಮಗೊಬ್ಬುಡುಪ್ಪುನ ಮುರ್ಗೊಲೆನ್‌ ಕೆರೈರೆ ಬಲ್ಲಿಣ್ಣೆರತ್ತೆ?” 
“ನಿಜ ಜನಮೇಜಯ. ಆಂಡ ಗೊತ್ತಿತ್ತಿನೆನ್ನ ಆ ಚಣೊಕು ಮದಪುವೆರ್‌. ವ್ಯಸನೊಡುಪ್ಪುನಗ ರಾಜೆರ್ನ 
ಬುದ್ಧಿ ಬಸವನ ಪುರಿತಂಚನೆ.. ಪಾಂಡು ರಟ್ಟಾಯಿನ ಬಾಣ ಕೂಡೊಂದಿತ್ತಿನ ಇರುವೆರೆಗ್ಲಾ ನಾಟ್‌೦ಡ್‌. 


ಇರುವೆರ್ದಾ ನರಮಾನಿಲಾದ್‌ ನರೆಲುವೆರ್‌. ಅಕ್ಷೆನ್‌ ಪಾಂಡು ತೂಯೆ. ಅಪಗದ ಅಯನ ಸ್ಥಿತಿನ್‌ ವೇದವ್ಯಾಸೆರ್‌ 
ಪಣ್ತಿನವು ಇತ್ತೆಲ ಯೆಂಕ್‌ ಕಣ್ಣ್‌ಗ್‌ ಕಟ್ಟಿಲೆಕ ಆವೊಂದುಂಡು. 


“ಪಾಂಡು ಆ ದೃಶ್ಯೊನ್‌ ತೂಪೆ. ಬಿಲ್ಲ್‌ದ ಕೊಪ್ಪನು ದೆತ್ತ್‌ದ್‌, ಮು೦ಡೊಗ್‌ ಒರಗಾದ್‌ ದೀಪೆ. ಕಿರೀಟ 
ಪಂದ್‌ಂಡ್‌. ಛೇ!ಛೇ!ಛೇ! ಪಂಡ್‌ದ್‌ ಬಿರೆಲ್‌ಡ್‌ ಚಿಟಿಕೆ ದೆಪ್ಪುವೆ. ಮೋನೆ ಬಾಡ್ಜ್‌ ಪೋಂಡು. ಯೆತೆಟ್‌ 
ತರೆತಿರ್ತ್‌ ಪಾಡೊಂದು ಶಿವ! ಶಿವಾ! ಪಣೊಂಬೆ. ಅಯ್ಯೊ, ಯೆಂಕ್‌ ಮೊಕುಲು ಏರ್‌೦ದ್‌ಲಾ ಗೊತ್ತಿತ್ತಿಜಿ. 
ಮುರ್ಗೊಲುಂದೇ ಪಗರಿ ರಟ್ಟಾಯಿನವು ಇಂಚ ಆ೦ಡತ್ತಾ? ಮಾಣಿಕ್ಯಂದ್‌ ಪತ್ತೆರೆ ಪೋಯಿನವು ತೂತಗೆಂಡ 
ಆಂಡತ್ತಾ? ಬಲ್ಲ್‌೦ದ್‌ ದೆತೊಂಡಿನವು ಉಚ್ಚು ಆದ್‌ ತೋಜಿಂಡತ್ತಾ? ಯೆನ ಒಸಯೊಡು ಬತ್ತ್‌ದ್‌ ವಿಧಿಯೇ 
ಕೆರ್‌೦ಡತ್ತಾ?” ಇಂಚ ಪಾಂಡು ಮುರೆಡೊಂಡೆ. 


ಉಂದು ವಿಧಿತನೇ ಗೊಬ್ಬು. ಜನಮೇಜಯಾ. ಪಾಂಡು ಆ ಮುನಿ ಜೋಡಿದಡೆಗ್‌ ಪೋದು ಉಡಲ್ಡ್‌ 
ಕಂತ್‌ದಿನ ಪಗರಿನ್‌ ದೆತ್ತೆ ನೀರ್‌ ಪರ್ಬಾಯೆ. ಒಂತೆ ಪೊರ್ತುಡು ಅಯಗ್‌ ಪಿಸ್‌ರ್‌ ಏರ್‌೦ಡ್‌. ಅಕುಲು 
ಮುರ್ಗೊಲಾದ್‌ ಕಾಮಗೊಬ್ಬುಡಿತ್ತಿನೆಟೇ ತನಡ ತಪ್ಪಾಯಿನೆನ್‌ ಪಣೊಂದು “ಪಾಪಿಲೇ ನಿಕ್ಷೆಗ್‌ ದಾಯೆಗ್‌ 
ತಪಸ್‌” ಇಂಚ ನೆರೊಂಡೆ. ಜೂವೊದ ಮರ್ಕೊಡಿತ್ತಿನ ಮುನಿನ ಪಿತ್ತಲಾ ಕೆದರ್‌ಂಡ್‌. 


“ಆಹ! ಯೆಂಕಲ್ಲನೇ ತಪ್ಪುಂದ್‌ ಪಣ್ಣತ್ತ? ಪಾಪಿಲ್‌ ಪಣ್ಣತ್ತ? ಕಾಮಗೊಬ್ಬುಡಿತ್ತಿನ ಮುರ್ಗೊಲೆನ್‌ ಕೆರೈರೆ 
ಬಲ್ಲಿಣ್ಣಿನೆತ ಜಾನಗೇನ ಇಜ್ಜಂದಿನ ಈ ಪುಣ್ಯಾತ್ಮೆನ?” 


ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


ಮುನಿ ಬೊಕ್ಕ ಬೊಡೆದಿ ಇರುವೆರೆಗ್ದ ಪಾ೦ಡುನ ದರ್ಪ ಮೆಚ್ಚಿಜಿ. ಮುನಿ ಸಾಪ ಕೊರ್ಕೆರ್‌. 


“ಏ... ರಾಜಾ, ಯಾನ್‌ ಯೆನ ಬೊಡೆದಿನ ಸಂಗೊಡುಪ್ಪುನಗ ಯೆಂಕ್ಷೆನ್‌ ಕೆರ್ಯತ್ತ? ನಿನೆಪು ದೀವೊನ್ನ. ನಿನ 
ಬೊಡೆದಿನ ಸಂಗ ಮಲ್ಪುನಗನೇ ನಿಕ್ಕ್‌ ಮರಣ ಬರಡ್‌.” 


ಇಂಚ ಪಂಡಿನೇ ಅಕುಲಿರುವೆರ್ಲಾ ತೀರ್ಸ್‌ ಪೋಯೆರ್‌. 


ಪಾಂಡು ಪೆರ್ಚಿಕಟ್ಟ್‌ದ್‌ ಹಸ್ಮಿನಾವತಿಗ್‌ ಬರ್ಪೆ. ನಡೆತಿನ ಗಟನೆಲೆನ್‌ ಭೀಷ್ಮಾದಿಲೆಗ್‌ ಪಣ್ಣೆ. ಭೀಷ್ಮೆರ್‌ 
ಅಲಚನೆ ಮಲ್ತೆರ್‌. ಅಶ್ವಮೇಧಯಾಗ ಮಲ್ಮ್‌ಂಡ ಈ ಪಾಪೊಗು ಪರಿಹಾರ ಆಪುಂಡುಂದು ಪಂಡೆರ್‌. ಆಂಡ 
ಪಾಂಡುನ ಪಿಸ್‌ರ್‌ ತಗ್ಗ್‌ಜಿ. ಆಯೆ ದುರಹಂಕಾರೊಡು ಮಲೆವೊಂದು, “ಯಾನ್‌ ಬೊಕ್ಕಸೊದ ಬಂಡಾರೊನು 
ದಾನ ಮಲ್ಪುವೆ. ಆಡಳಿತೊನು ಭೀಷ್ಮೆರೆಗ್‌, ಧೃತರಾಷ್ಟಗ್‌ ಬುಡ್ಡು ಕೊರ್ದು ಕಾಡ್‌ಗ್‌ ಪೋಪೆ..... 


“ಶತಶೃಂಗ” ಪರ್ವತೊಡು ಯೋಗಿಯಾದ್‌ ಬದ್ಕೊಂದುಪ್ಪುವೆ. ಯೋಗಿಗ್‌ ರುಸಿಸಾಪ ನಾಟುಜಿ.” 
ಇಂಚ ಪಣೊಂದು ಪಿದಾಡೈೆನೆ! . ಆಯೆ ಪಿದಾಡ್ನಗ ಕುಂತಿ ಮಾದಿನಕುಲ್ಲಾ ಪಿದಾಡೈೆರ್‌. 


ಶತಶೃಂಗ ಪರ್ವತ ಪವಿತ್ರ ಜಾಗೆನೆ. ಜಾಬಾಲಿ, ಗಾರ್ಗಿ, ಅಂಗೀರಸ, ಗಾಲವ, ಗೌತಮ ಮೊಕುಲು ಮಾತ 
ಇತ್ತಿನ ಈ ಪರ್ವತೊಡು ಭಗವಂತನ ಧ್ಯಾನೊ ಪನ್ಹಿನ ಪೇರ್‌ದ ಅಭಿಷೇಕೊಡು ಶಾಪೊದ ನಂಜಿ ಕರವುಂಡುಣ್ಣಿನ 
ದೈರೊಡು, ಅಷ್ಟಾಂಗಯೋಗೊಡಿತ್ತೊಂದು ಪಾತಕ ಕಳೆವೊ೦ಬಿನ ಪ್ರಯತ್ನ ಮಲ್ಪುವೆ. 

ಕುಂತಿ-ಮಾದ್ರಿಯೆಠ್ರ ತಂಕ್ಷೆನ ಉಡಲ್ಬ ಅಂಗ್‌ಬೆಂಗ್‌ಲೆನ್‌ ತಡೆತೊ೦ದು ಕ೦ಡನಿನ ಇಸ್ಪಕಸ್ಟೊಗಾವೊ೦ದು, 
ಬಗಿದಂಚಿ ಮನದೀವೊಂದು ಬದ್ಯೊಂದಿತ್ತೆರ್‌. 


ಜನಮೇಜಯೆ ಕೇಣುವೆ. “ಪಾಂಡು ಎ೦ಚಲ ಕ್ಷತ್ತಿಯೆ. ರಾಜಬೋಗೊಡು ಅಂಚನೇ ಯೋಗತೇಜೊಡ್ಡಾ 
ಬೆಳಗುನ ಯೋಗಿತೆ ದಾಯೆ. ಆಂಡ ಕುಂತಿ-ಮಾದ್ರಿಯೆರ್‌..9” 


ವೈಶ೦ಪಾಯೆನೆರ್‌ ತೆಲಿಪುವೆರ್‌. 


“ಈ ಪೊಂಜೊಲೆನ ಸಂಕಡೊದ ಬಗೆ ಬೇತೆನೇ. ಮಾದಿಗ್‌ ಉಂದು ತಡೆತೊನೆರೆಗಾಯಿಜಿ. ಆಲ್‌ 
ಕೇಣೊಂದಿತ್ತೊಲು. “ಆ ಮುನಿ ಜೋಡಿದ ಕಾಮ ಗೊಬ್ಬುಡಾದ್‌ ನಮ ಕುಟುಂಬೊದ ಬೇರ್‌ ನಾಶ 
ಆಂಡತ್ತ?” 

“ಅವೈೆಂಚ” 

“ತಂಕ್ಷೆಗ್‌ ಸಂತಾನ ಇಜ್ಞಾಂಡತ್ತ ಪಣ್ಣಿನ ಅಕ್ಷಾಸ ಅಲೆನವು. ಆತಾನಗ ಗಾಂಧಾರಿ ಬಂಜಿನಾಲಿಣಿನ ಸುದ್ದಿ 
ಬತ್ತ್‌ಂಡ್‌. ಕುಂತಿಗ್ಗ ಬ೦ಜಿಡ್‌ ಉರಿ ಲಕ್ಕ್‌ಂಡ್‌.” 

“ಉಂದೆನ್‌ ಮೈತಿದಿನಕ್ಷೆನ ಮಚ್ಚರಂದ್‌ ಪಣೊಲಿಯ?” 


“ಅ೦ಚೆನೆ ಪಣ್ಣ್‌ ಎಣ್ಣೊನೊಲಿ. ಈ ಮಚ್ಚರ ಬದ್ಧ್‌ಡ್‌ ಅಕೇರಿ ಮುಟ್ಟ ಒರಿಯುನವುಲ! ಕುಂತಿ ಮನಸ್‌ಡ್‌ 
ಕೊದ್ಯೊಂದೇ ಕಂಡನಿ ಪಾಂಡುನಡೆಗ್‌ ಬತ್ತ್‌ದ್‌, ಗುಟ್ಟುಡು ತನ ಮನಸ್‌ದ ಕೊದಿನ್‌ ಪಣೊಂಡೊಲು. 
ಪಾಂಡು ಮಣಿತಿಜೆ. 


“ಗಾಂಧಾರಿ ಬಂಜಿನಾಲ್‌ಗೆ. ವೇದವ್ಯಾಸೆರ್‌ ಅಲೆನ ಬಂಜಿಡ್‌ ನೂದು ಜೋಕುಲು ಪುಟ್ಟುಲೆಕದ ಅನುಗ್ರಹ 
ಮಲ್‌ದೆರ್‌ಗೆ.” 


ಆದಿಪರ್ವೊ 


ಪಾಂಡು ಸಂತೋಸುಡು “ಕುರುವಂಶ ಬೆಳಗಾವುನಕುಲು ಪುಟ್ಟುವೆರತ್ತ?” ಪಂಡೆ. 


ಆಂಡ ಕುಂತಿಗ್‌ ಕುಸಿ ಆಯಿಜಿ. “ಉಂದು ಇಡೆಗೇ ಉಂತುಜಿ. ನಮ ಸಂತಾನ ಹೀನೆರ್‌. ಅಂಚಾದ್‌ 
ಗಾಂಧಾರಿನ ಜೋಕುಲೇ ಪಟ್ಟೊಡು ಕುಲ್ಲುವೆರ್‌. ಬೊಕ್ಕ ಅಕ್ಷೆಗ್‌ ಜೋಕುಲಾಪುಂಡು. ಅಕುಲು ಪಟ್ಟೊಡು 
ಕುಲ್ಲುವೆರ್‌. ಜೋಕ್ಷೆಗ್‌ ಜೋಕುಲಾಪುಂಡು. ಅಂಚನೇ ದುಂಬರಿಯುಂಡು.” 


“ಅಂದ್‌, ಅಂಚನೆ ಆವಡ್‌. ಅಯಿಕ್‌ ದಾನೆ ಇತ್ತೆ? 

“ಈ ರಾಜ್ಯೊದ ಪರಂಪರೆ ಆ ಕಡೆಕೇ ಮಾಲೊಂದುಂಡು. ಈರ ಪಾಲ್‌ಗ್‌9' 

“ಯೆನ್ನ ಪಾಲ್‌ಗ್‌ ದಾನೆ?” 

“ಈರ್ನ ಪಾಲ್‌ಗ್‌ ಬಯ್ದಿನ ಬಾಗ್ಕೊ ಪಂಡ ತೋಟೊಡಿತ್ತಿ ಸಮಿತ್‌ಲೆನ್‌ ಪೆಜ್ಜೋಂದು ಬರ್ತಿನಿ, ದರ್ಬೆಲೆನ್‌ 
ಬುಡ್ಬಾದ್‌ ಅಯಿತ ಮಿತ್ತ್‌ ಜೆಪ್ಪನು - ಈತೆ ಅತ್ತಾ?” 

ಕುಂತಿನ ದೂರೊದ ಅಲಚನೆ ಪಾಂಡುಗು ಅರ್ತ ಆಂಡ್‌. 


“ನಂಕ್‌ ಸಂತಾನ ಬಾಗ್ಕೊನೇ ಇಜ್ಜತ್ತ? ಇಂಚಿನ ಆಲಚನೆಲ್‌ ದಾಯೆ ನಂಕ್‌. ನಮ ದಾದ ಮಲ್ಲೊಲಿ? 
ಯಷಿಶಾಪೊದ ಸಂಗತಿ ಗೊತ್ತುಂಡತ್ತ? ಈಯೆ ದಾದಾಂಡಲ ಸಾದಿ ತೋಜಾಲ..” 


ಕುಂತಿ ಅಡೆಗ್‌ ಬತ್ತಿನ್ಲಾ ಆತೆಕಾದೇ. ಉಪಾಯೊಡೇ ತನ ಗುಟ್ಟುದ ಪರಿಹಾರೊನು ಪಣೊಂಬೊಲು. 

“ರಾಜ ಕುಲೊತ ಪೊಣ್ಣುಲು ಛಲಕಟ್ಟುನೆಟ್‌ ಮಿಗಿಲ್‌೦ದ್‌ ಈರೆಗ್‌ ಗೊತ್ತಿಪ್ಲೊಡು. ಗಾಂಧಾರಿಗ್‌ 
ಜೋಕುಲಾವೊಂದುಲ್ಲತ್ತಾ ಪಣ್ಣಿ ಸಂಕಡೊಡ್‌ ಇಂಚ ಪಂಡೆ. ಎಂಕ್‌ಲಾ ಜೋಕುಲಾವೊಡುಣಿನ ಆಸೆ 
ಉಂಡು. ಇಂಚ ಪಣ್ಣಿನ ಯಾನ್‌ ಕೆಡು ಬುದ್ಧಿದಾಲ್‌೦ದ್‌ ಎಣ್ಣೊಡ್ಡಿ” 

ತನ ಕಾರ್‌ಗ್‌ ಬೂರ್ಬಿನ ಕುಂತಿನ್‌ ಮಿತ್ತ್‌ ದೆರ್ದುವೆ. ಆಯಗ್‌ ಅಲೆನ ಇಂಗಿತ ತೆರಿಂಡ್‌. ಗಾಂಧಾರಿ 
ವೇದವ್ಯಾಸೆರ್ನ ಅನುಗ್ರಹೊಟು ಅಪ್ಪೆ ಆಯಿನಿ. ಕುಂತಿಗ್ಲಾ ಅಂಚೆನೇ ಅಪ್ಪೆ ಆವೊಡುಣಿನ ಆಸೆ ಉಂಡುಂದು 
ಎಣ್ಣೊಂದು, 

“ಪತಿವ್ರತೆ ಕುಂತೀ, ಲಕ್ಕ್‌ಲ. ದುಕ್ಕ ಮಲ್ಲೊನಡ. ಭೃಗು, ಜಾಬಾಲಿ, ಜಮದಗ್ನಿ ದು೦ಬಾಯಿ ದಿವ್ಯ 
ಮಹರ್ಷಿಲು ಈ "ಶತಶ್ಯೃಂಗೊ'ಡೇ ಉಲ್ಲೆರ್‌. ಆಕ್ಷನ್‌ ಈ ನಟ್ಟೊನೊಡು. ಮಂತ್ರಸಗ್ನಿಡೇ ನಿಕ್ಕ್‌ ಜೋಕುಲಾಪೆರ್‌... 
ಉಂದು ವೈದಿಕ ಸಿದ್ಧವಾಯಿನ ಪರಂಪರೆ. ನಿರ್ಮಲ ಮನಸ್‌ಡ್‌ ಈ ಪ್ರಯತ್ನ ಮಲ್ಪುಲ. "ಮುನಿಮಂತ್ರೋಪದೇಶ 
ಪನಿನವು ನಿರ್ದೋಷ' ಪನ್ರಿ ಪಾತೆರನೇ ಉಂಡತ್ತಾ?” 


ಪಾಂಡುನ ನುಡಿ ಕೇಂಡಿನ ಕುಂತಿ ತನಡನೇ ಒರಿದಿನ ಗುಪಿತೊನು ಪಣೊಂಬೊಲು. 


“ಯಾನ್‌ ಎಲ್ಯ ಉಪ್ಪನಗ ದೂರ್ವಾಸ ಮುನಿಕುಲು ಕರುಣೆ ಮಲ್ತ್‌ದ್‌ ಕೊರ್ತಿನ ನಾಲ್‌ ಮಂತ್ರಾಕ್ಷರ 
ವರೊಕುಲು ಯೆನಡ ಉಂಡು. ಆಂಡ ಈರೆನ ಅಪ್ಪಣೆ ಇಜ್ಜಂದೆ, ಒಪ್ಪಿಗೆ ಇಜ್ಞ್ಯಾಂದೆ ಯಾನ್‌ ಆ ಮಂತ್ರೊಲೆನ್‌ 
ಉಪಯೋಗ ಮಲ್ಲಯೆ.” 


ಪಾಂಡುನ ಮೋನೆ ಅರ್ಲ್‌ಂಡ್‌. 


“ಕುಂತೀ, ಎಡ್ಡೆ ಸಂಗತಿನೇ ಪಂಡ. ಮುನಿಕುಲು ನಿಕ್ಕ್‌ ಮಂತ್ರೋಪದೇಶ ಮಲ್‌ದೆರ್ದ ನಂಕ್‌ ಅವು 


ತುಚುಭಾಷೆಡ್‌ ಕುಮಾರವ್ಯಾಹ ಥಾರತೊ 


ಮಾಮಲ್ಲ ಬಾಗ್ಗೆನೇ. ಪತಿವ್ರತೆ ಆಯಿನ ನಿಕ್ಕ್‌ ಯೆನ್ನ ಸಮ್ಮತಿ ಉಂಡು. ತೇಜಿಡ್‌, ಸೊಗಸ್‌ಡ್‌, ಬೀರೊಡು 
ಮಾತೆಟ್ಲಾ ಮಿಗಿಲಾಯಿನ ಭರತವಂಶೊದ ಸಂತಾನೊನು ಈ ಪಡೆತೊನೊಡು.” ಪಣ್ಣ್‌ ತನ ಒಪ್ಪಿಗೆ ಕೊರೆ. 


ಜೇ ೫% ೫ 


ಯಮನ ವರೊಡ್ಡಾವರ ಕುಂತಿನ ಗರ್ಭೊಡು ಧರ್ಮರಾಯೆ ಪುಟುದಿನ ಸಂಗತಿ ಹಸ್ತಿನಾಪುರೊಟು 
ಪಸೆರ್‌ಂಡ್‌.. ಧರ್ಮೊನೇ ಬೂಮಿಡ್‌ ನರಮಾನಿಯಾದ್‌ ಪುಟುಂಡು, ಲೋಕನಿರ್ಮಲ ಆಂಡ್‌, ಧರ್ಮೊದ 
ಕಾಲ ಬತ್ತ್‌ಂಡ್‌ ಪಣ್ಣ್‌ ರುಸಿಕುಲು ಕುಸಿಟ್‌ ನಲಿತೆರ್‌. ಹಸ್ಕಿನಾವತಿತ ಜನಮಾನಿಲ್‌ ಸಂಬುರ್ಮ ಅನ್ಬೇಸ್ಕೆರ್‌. 
ಆಂಡ ಗಾಂಧಾರಿನ ತಿಗಲೆಡ್‌ ಉರಿ ಎಚ್ಚಾಂಡ್‌. ತಾನ್‌ ಬ೦ಜಿನಾಲ್‌ ಆದ್‌ ರಡ್ಡ್‌ ವರ್ಸೊ ಆಂಡಲಾ ಬಾಲೆಲ್‌ 
ಪುಟುದಿಜ. ಇತ್ತೆ ಗಾಂಧಾರಿನ ಕೋಪ ತಿರ್ಲಿನಿ ಮಹರ್ಷಿ ವೇದವ್ಯಾಸೆರ್ನ ಮಿತ್ತೇ! “ವ್ಯಾಸೆರ್‌ ಯೆಂಕ್‌ ಅನ್ನೆಯ 
ಮಲ್ತೆರ್‌. ಆರ್‌ ಮಲ್ಲ ಮೋಸಗಾರೆರ್‌” 


ಇಂಚ ಪಣೊಂದು ಅಂಚಿಂಚಿ ಪೋಯೊಲು. ಕಡೆಕ್‌ ತನ ಗರ್ಭೊದ ಮಿತ್ತೇ ಅಲೆಗ್‌ ಗರ್ವ ಯೇರ್‌ಂಡ್‌. 
“ಸುಡೊಡು ಯೆನ ಗರ್ಭೊನು.” ಪಣೊ೦ದು ಕೋಪದ ರಬಸ್‌ಡ್‌ ತಾನೇ ತನ ಗರ್ಭೊನು ಗುದ್ದೊನುವೊಲು, 
ಒತ್ತುವೊಲು, ಪಿಜ೦ಕುವೊಲು. ಅಲೆನ ಈ ಉಗ್ರ ಅಬತಾರೊಡಾದ್‌ ಒರಾನೆ ದಿಂಜೆಲ್‌ ಗರ್ಭ ತಿರ್ರ್‌ ಜಾರ್‌ದ್‌ 
ದೊರಿಂಡ್‌. ಪೊಡಿ ಆಯಿನ ಗರ್ಭೊದ ನೂತ್ತ ಒಂಜಿ ತುಂಡುಲೆನ್‌ ದಾಸಿ ಪೊಣ್ಣುಲೆಡ ಪೆಜ್ಜಾಯೊಲು. 
ದಕ್ಕ್‌ಲೆ ಪಂಡೊಲು. ಅಕುಲು ದಕ್ಕೆರೆಗ್‌ಂದ್‌ ಪೋನಗ ವೇದ ವ್ಯಾಸೆರ್‌ ಬತ್ತೆರ್‌. ಕಣ್ಣ ನೋಟೊಡೇ ಮಾತ 
ತೆರಿಯೊಂಡೆರ್‌. ಗಾಂಧಾರಿಡ “ದಾದ ಉಂದು?” ಕೇಂಡಿನೆಕ್‌, 


“ಮಹರ್ಷಿಲೇ, ಈರ್ನ ಅನುಗ್ರಹ೦ದ್‌ ಮಂತ್ರಪಿಂಡೊನು ಸ್ವೀಕಾರ ಮಲ್ತೆ. ಭರತವಂಶೊಡು ಯಾನೆ 
ಸುರೂಟು ಸಂತಾನ ಪಡೆತೊನೊಡುಂದು ಬಯಕಿಯೆ. ಆಂಡ ವರ್ಸೊ ರಡ್ಡ್‌ ಆಂಡ್‌. ಇನಿಮುಟ್ಟ ಬಾಲೆಲೆನ 
ಜನ್ಮ ಆಯಿಜಿ. ಗರ್ಭೊದ ದುನ್ನೊನು ತುಂಬಿನನೇ ಆಂಡ್‌. ಆ ಕಡೆಟ್‌ ಯೆನ ಮೈತಿದಿ ಕುಂತಿ ಆಣ್‌ ಬಾಲೆನ್‌ 
ಪೆದ್ದ್‌ದ್‌ ಸುರೂತ ಸಂತಾನ ಪಡೆತೊಂಡೊಲು.” ಈತ್‌ ಪಂಡ್‌ದ್‌ ಮೋನೆ ಪೀಂಟಾಯೊಲು. 


ಆಲೆನ ಚರ್ಯೊಲೆನ್‌ ಮಾತಾ ಸೂಕುಮೊಡು ತೂವೊಂದಿತ್ತಿನ ವ್ಯಾಸೆರ್‌ ಗರ್ವೊಡು ಗಗ್ಗೆಲೊಂದೇ 
ಪಂಡೆರ್‌, “ಮರ್ಲ್‌ ಪೊಣ್ಣೇ, ಮಹಾತ್ಮೆರ್ನ ಪಾತೆರೊಲು ನಿಕ್ಕ್‌ ಎಂಚ ಅರ್ತ ಆವು? ಗರ್ಭೊಗು ಕೇಡ್‌ ಮಲ್ತಿನ 


ಗಾಂಧಾರಿನ ದಾಸಿನಕುಲ್ಲ ಅಂಚೆನೇ ಎಣ್ಣೊಂಡೆರ್‌. “ಮಾಮಿನ ಮಿತ್ತ್‌ದ ಕೋಪ ಕಣಕ್‌ದ ಮಿತ್‌? ಪಣ್ಣಿನ 
ಗಾದೆದಂಚ ಕುಂತಿನ ಮಿತ್ಕ್‌ದ ಕೋಪ ತನ ಗರ್ಭೊದ ಮಿತ್ರ್‌ ತಿರ್ಲಿನೆಕ್‌ ಮಾತೆದ್ದ ಯೆತೆ ಮಲ್ತೆರ್‌. 


ವ್ಯಾಸೆರ್‌ ಪಂಡೆರ್‌, “ಯಾನ್‌ ಏಪೊಲ ಸುಳ್ಳು ಪಣಯೆ. ಈ ನನಲಾತ್‌ ದಿನ ಕಾತುದಡ ಆತು. ಇತ್ತೆ 
ದೂರ ಪೋಲ. ನಿನ ಗರ್ಭೊನು ಒರ್ರೊನ್ನೆರೆ ದಾದಂಡಲಾ ಬಗೆ ಮಲ್ಪುವೆ.” 


ಗಾಂಧಾರಿನ ಒಸಯೊ ಪಿರಿಂಡ್‌. ದಾಸಿ ಪೊಣ್ಣುಲು ಆಲೆನ್‌ ಲೆತೊಂದು ಪೋಯೆರ್‌. ಧೃತರಾಪ್ಟೆ, ಭೀಷ್ಮೆ 
ಮಾತೆರ್ಲಾ ಅಡೆಗ್‌ ಬತ್ತೆರ್‌. 


ವ್ಯಾಸೆರ್‌ ಭೀಷ್ಮಡ ಪಂಡೆರ್‌. “ಇತ್ತೆನೆ ನೆಯಿ ದಿಂಜಿದಿನ ನೂದು ಕೊಪ್ಪರಿಗೆ ತರ್ದುಡಾಲ..” 


ಅಪಗನೇ ನೂದು ಕೊಪ್ಪರಿಗೆಲೆಡ್‌ ನೆಯಿ ದಿಂಜಾಯೆರ್‌. ವ್ಯಾಸೆರ್‌ ತಿರ್‌ ಬೂರ್ಬಿನ ಗರ್ಭೊದ ತುಂಡುಲೆನ್‌ 


ಆದಿಪರ್ವೊ 


ಒ೦ಜೊಂಜೆನೇ ದೆತ್ತ್‌ದ್‌ ಕೊಪ್ಪರಿಗೆಲೆಡ್‌ ದೀವೊಂದ್‌ ಬತ್ತೆರ್‌. ಮಂತ್ರ ಮಲ್ತ್‌ದ್‌ ನೀರ್‌ ತಲ್ತೆರ್‌. ಮುಚ್ಚಿಯೆರ್‌. 
ಬೊಕ್ಕ ಗಾಂಧಾರಿಗ್‌ ಪಂಡ್‌ ಕಡಪುಡಿಯೆರ್‌. 


“ಇತ್ತೆ ಇಂಚ ಆಯಿನೆಕ್‌ ಮನಸ್‌ಡ್‌ ಯೆತೆಸಿಂತೆ ಒರ್ತೊನೊಡ್ಡಿ. ನನ ದು೦ಬುಗು ಮಚ್ಚರೊಡು ಹಾಳ್‌ 
ಬೇಲೆ ಮಲ್ಲೊಡ್ಡಿ. ಕೊಪ್ಪರಿಗೆಲೆನ್‌ ನೂದು ದಿನ ಎಚ್ಚರೊಡು ಕಾತೊನೊಡು. ಬೊಕ್ಕ ನಿನ ಸಂತಾನೊದ 
ಸಾಮರ್ತಿಗೆನ್‌ ತೂಲ'. 


ಇಂಚ ಬುದ್ಧಿದ ರಡ್ಡ್‌ ಪಾತೆರ ಪಂಡ್‌ದ್‌ ಪಿದಾಡಿಯೆರ್‌. 


ವಾಯುದೇವನ ಮಂತ್ರ ಫಲೊಟು ಕುಂತಿಗ್‌ ಭೀಮೆ ಪುಟ್ಟುವೆ. ಆನಿದ ದಿನನೇ ದುರ್ಯೋಧನೆಲ 
ಪುಟುದಿನಿ. ಇರುವೆರ್ನ ಜನನಲ ಒಂಜೇ ದಿನ. ಅಂಗಾರೆ. ಸಿಂಹರಾಶಿ, ಮಖೆ ನಕ್ಷತ್ರೊಡು. ಗುರು-ಶುಕ್ರ 
ಲಗ್ನೊಡು. ಭೀಮೆ ನಡು ಪಗೆಲ್‌ಡ್‌ ಪುಟ್ಟುವೆ. ಆನಿಯೇ ನಡು ಇರ್ಸ್‌ಡ್‌ ಕೌರವೆ ಪುಟ್ಟುವೆ. ಅಪಗ ಬೂಮಿ 
ಅದ್‌ರ್‌೦ಡ್‌. ಧೂಮಕೇತುಲು ದಿಕ್ಕ್‌ದಿಕ್ಕ್‌ಲೆಡ್‌ ಬೂರ್‌ಂಡ್‌, ಕುದ್ಕೆಲ್‌ ಕಲ್ಯೊಂದಿತ್ರ. 


ಧೃತರಾಷ್ಟೆ ಮಗೆ ಪುಟಿನಪಗದ ಈ ಉತ್ಪಾತೊದ ಫಲ ಗತಿನ್‌ ತೆರಿಯೆರೆ ರಾಜಪುರೋಹಿತೆರೆನ್‌ ಬರೈರೆ 
ಪಣ್ಟೆ. ಜ್ಯೋತಿಷ್ಯ ಗೇನೊದ ಪುರೋಹಿತೆರ್‌ ಮಾತ ಮೋನೆ ಮೋನೆ ತೂವೊಂದಿತ್ತೆರ್‌. ರಾಜಪುರೋಹಿತೆರ್‌ 
ಪನೆರ್‌, “ಮಾರಾಜೆರೇ ಜ್ಯೋತಿಷ್ಯ ಫಲ ದಿಂಜ ಹಾಳ್‌ ಉಂಡು.” 

“ಪಣೆ ಚಿಂತೆ ಇಜ್ಜಿ. ಅಗತ್ಯ ಆನಗ ಅನ್ನೇಸೊಡತ್ತ?” 


೧೧೨ 


“ಈ ಆಣ್‌ ಮಗೆ ಭರತಕುಲೊನು ಅಂಚೆನೇ ಬೇತೆ ರಾಜಕುಲೊನ್ಷ ನಾಶ ಮಲ್ಪುವೆ.” 


ಧೃತರಾಷ್ಟಗ್‌ ತರೆ ಬೆಚ್ಚಾಂಡ್‌. ವಿದುರನ್‌ ಲೆಪುಡಾದ್‌ ಮಾತ ಪಣೊಂಬೆ. ದುಂಬು ಪಿರ ತೆರಿಯೊಂಡಿನ 
ವಿದುರೆ ಇಂಚ ಪನ್ನೆ. 

“ಮಾರಾಜೆರೇ, ಯಾನ್‌ ಲೋಕನೀತಿನ್‌ ಪಣೊಂದುಲ್ಲೆ. ಗಾಂಧಾರಿಲಾ ಈಲಾ ಸರಿಟೆ ಕೇಣೊಡು. 
ಏರಾ೦ಡಲ ಕುಲ ಕ೦ಟಕೆರ್‌ ಆ೦ಡ ಅಂಚಿನಕ್ಷೆನ್‌ ದೀವೊನೆರೆ ಬಲ್ಲಿ. ಒವ್ಬೇ ಕುಲ ಊರುಗೇ ಕಂಟಕ ಆಂಡ ಆ 
ಕುಲೊನೇ ನಾಶ ಮಲ್ಲೊಡು. ಒವ್ವೇ ಒಂಜಿ ಊರುಡ್ಡಾವರ ದೇಶೊನೇ ಹಾಳಾಪಿನಾ೦ಡ ಆ ಊರುನೇ ನಾಶ 
ಮಲ್ಲೊಡು. ಮೋಹ, ಲೋಭ, ಸ್ವಾರ್ಥೊದಂಚಿ ತೂಂಡ ಸರ್ವ ನಾಶೊಗೇ ಮೂಲ ಆವು. ಆಯಿಡ್ದಾವರ ಈ 
ಪುರು ಬಾಲೆನ್‌ ಮುಗಿಪುನನೇ ಎಡ್ಡೆ” 


ಧೃತರಾಷ್ಟ್ರ-ಗಾಂಧಾರಿನಕ್ಷೆಗ್‌ ಸುರುಟೇ ಕಣ್ಣ್‌ಗ್‌ ಕತ್ತಲೆ ಕಟ್‌ದ್‌೦ಡ್‌. ಇತ್ತೆ ಮೋಹೊದ ಕತ್ತಲೆ ಕಬಿಂಡ್‌. 
ಗಾಂಧಾರಿ ವಿದುರೆ ಪಂಡಿನೆಕ್‌ ಒಪ್ಪಿಜೊಲು. “ಏರೋ ಜ್ಯೋತಿಷ್ಯೆರ್‌ ಪಂಡೆರ್‌೦ದ್‌ ವಾ ಅಪ್ಪೆ ತನ ಕರ್ಲ್‌ದ 
ಬಳ್ಳಿನ್‌ ಪುಜೆಂಕ್‌ದ್‌ ಪಾಡುವೊಲು? ಶಾಂತಿ-ಹೋಮ ಮಲ್ಲಾಂಡ ಮುಗೀಂಡ್‌” ಪನ್ನಲ್‌. ಕೌರವೆ ಬದ್ದುವೆ. 
ಅಂಚೆನೆ ದುಶ್ಶಾಸನ, ವಿಕರ್ಣ, ಸುಭಾಹು, ದುಸಹ, ಕನಕವರ್ಷ, ಸುಷೇಣ, ದೀರ್ಥೂದರ, ಮಹೋದರ, 
ಜನವಿಜಯ, ಜಲಸಂಧ, ದೃಢವಾಹನ, ವಿವಿಂಶತಿ, ಕುಂಡಧಾರಕ, .ಇ೦ಚ ಮಾತ ಪುದರ್ಬ ಸೊಣತ್ತೊರುಂಬ 
ಆಣ್‌ಜೋಕುಲು ಬೊಕ್ಕ "ದುಶ್ಯಲೆ' ಪಣ್ರಿ ಪೊಣ್ಣು ಮಗಲ್‌ ಪುಟ್ಟಿಯೆರ್‌. 

ಧರ್ಮರಕ್ಷಣೆಗ್‌ ಒರಿ, ಪರಾಕ್ರಮೊಗ್‌ ನನೊರಿ ಇಂಚ ರಡ್ಡ್‌ ಜೋಕ್ಷೆನ್‌ ಪಡೆತಿನ ಕುಂತಿ ಆನಂದೊಡಿತ್ತೊಲು. 
ಭೀಮನ ಸಗ್ನಿದ ಸೂಚನೆ ಕೊರ್ಲಿಲೆಕದ ಒಂಜಿ ಸಂಗತಿ ನಡತ್‌೦ಡ್‌. ಗುರು ವೇದವ್ಯಾಸೆರ್‌ ಈ ಘಟನೆನ್‌ 
ಪಣ್ಣಗ ಯೆಂಕುಲು ಬಂಜಿ ಬಿರಿಯುಲೆಕ ತೆಲ್ಮ್‌ದ. ಅವ್ವನಿತ್ತೆ ಪಣ್ಣೆ. ಕೇಣ್ಣ. 


ತುಚುಭಾಷೆಡ್‌ ಕುಮಾರವ್ಯಾಹ ಥಾರತೊ 


ಒಂಜಿ ದಿನ ಯೋಗಿನಕುಲು ತಪಸ್‌ ಮಲ್ಲುನಡೆಗ್‌ ಒಂಜಿ ಪಿಲಿ ಪೊಗ್ಗುಂಡು. ಅಲ್ಲನೇ ಇತ್ತಿನ ಪಾಂಡು 
ಬಾಣ ಬುಡ್ಬು ಆ ಪಿಲಿನ್‌ ಕೆರ್ಟೆ ಆ ಪಿಲಿ ಗಟ್ಟಿಡ್‌ ಅರೆದೊಂದು ಸೈತ್‌೦ಡ್‌. ರುಸಿಕುಲು ಪೋಡಿದ್‌ ಬೊಬ್ಬೆ 
ಪಾಡಿಯೆರ್‌. ಪರ್ವತೊದ ಕೊಡಿಟ್‌ "ಭೀಮ'ನ್‌ ಮಟ್ಟೆಲ್‌ಡ್‌ ದೀವೊಂದಿತ್ತಿ ಕುಂತಿಲಾ ನಡ್ಲಿಯೊಲು. ಅಪಗ 
ಆಲೆನ ಮಟ್ಟೆಲ್‌ಡಿತ್ತಿನ ಬಾಲೆ ಭೀಮೆ ಪುಠೆಲ್ಬ್‌ ಕಣಿಕ್‌ ಬೂರಿಯೆ. ಅಲ್ಲನೇ ಮಲ್ಲ ಬಂಡೆ ಇತ್ತ್‌ಂಡ್‌. 


ಜನಮೇಜಯೆ ಉಸುರು ಕಟೊಂದು ಕೇಣುವೆ, “ದಾನೆ ಆಂಡ್‌?” 


“ಆಪಿನ ಅನಾಹುತ ಆದೇ ಪೋಂಡು. ಭೀಮೆ ಪುರೆಲ್ಟ್‌ ಬೂರ್ಲಿನ ದಿನ್ನೊಗು ಆ ಮಲ್ಲ ಬಂಡೆ ಉಡೆದ್‌ 
ಪೊಡಿಪೊಡಿ ಆಂಡ್‌.” 
ಆರ್‌ ತೆಲ್ತೊಂದು ಪಣ್ಣಗ ಜನಮೇಜಯೆಲಾ ತೆಲ್ಪುವೆ. 
ಜೇ ಜೇ ಶೇ 


ಅಯಿಡ್ಜ್‌ ಬೊಕ್ಕ ಕುಂತಿ ದೇವೇಂದನ್‌ ನಿನೆತೊ೦ದು ಬೀರೊಡು ಮಾಮಲ್ಲ ಪುದರಾಯಿನ ಅರ್ಜುನನ್‌ 
ಪಡೆತೊನುವೊಲು. ಅರ್ಜುನೆ ಪುಟ್ಟುನ ಮೂಜಿ ತಿಂಗೊಲು ದುಂಬು ಯಾನ್‌ ಪಣೊಂದುಪುನ ಈ ಮಾಮಲ್ಲ 
ಕತೆತ ನಾಯಕೆ ಶ್ರೀಕೃಷ್ಣೆ ಪುಟ್ಟುವೆ. ಆಯೆ ಪುಟ್ಟುದಿನಿ ದೇವಕಿನ ಗರ್ಭೊಡು, ಮಥುರೆದ ರಾಜಭವನೊದ 
ಸೆರೆಮನೆಟ್‌. ಶ್ರಾವಣ ಬಹುಳ ಅಷ್ಟಮಿದಾನಿ ನಡು ಇರ್ಸ್‌ಡ್‌, ರೋಹಿಣಿ ನಕ್ಷತ್ರೊಡು. 


ಪಾಂಡುಗು ನನಲಾತ್‌ ಜೋಕ್ಷೆನ್‌ ಪಡೆಪಿನ ಆಸೆ. ಆಂಡ ಕುಂತಿ “ಮೂವೆರ್‌ ಜೋಕುಲು ಯಾವು. ನನ 
ಬೊಡ್ಡಿ” ಪಂಡೊಲು. 


ಚ 

ಇಂಚಿಡ್ಸ್‌ ಮಾದಿಗ್‌ ಚಿಂತೆ. ಕುಂತಿಗ್‌ ಸತ್ವ ತೇಜಿದ ಮೂಜಿ ಜೋಕುಲುಲ್ಲೆರ್‌. ತನ್ಶ್‌ ಆ ಭಾಗ್ಯೊನೇ 
ಇಜ್ಜಿಣ್ಣಿನ ಮಾದ್ರಿನ ವೇದನೆ ಕುಂತಿಗ್‌ ತೆರಿಂಡ್‌. ಮನ ಮೆದು ಆಂಡ್‌. ಯೆತೆ ದೆಪ್ಪುನ ಮಾದಿಗ್‌ ಮಂತ್ರೊದ 
ಕ್ರಮೊನು ಕಲ್ಪಾದ್‌, “ನನ ನಿಕ್ಕ್‌ ಇಸ್ಟ ಆಯಿನ ದೇವತೆನ್‌ ನಿನೆತೊ೦ದು ಬಾಲೆನ್‌ ಪಡೆತೊನುಲ” ಪಣ್ಣೊಲು. 


ಮಾದ್ರಿ ಅಶ್ವಿನೀ ದೇವತೆಲೆನ್‌ ನಿನೆತೊಂದು ನಕುಲ-ಸಹದೇವ ಪಣ್ರಿ ಅಮರ್‌ ಜೋಕ್ಷೆನ್‌ ಪಡೆತೊನುವೊಲು. 
* ಜೇ % 


ಪಾಂಡುಗಿತ್ತೆ ಸುಕೊತ ಸಿರಿ! ಶತಶೃಂಗ ಪರ್ವತದಂಚಿನ ಪೊರ್ಲು ಜಾಗೆಡ್‌ ಅಕುಲು ಬದ್ಯೊಂದುಲ್ಲೆರ್‌. 
ಅಲ್ಪ ರುಸಿಕುಲ್ನೊಟ್ಟುಡು ಕಲ್ಬುನ ಅವಕಾಶ ಉಂಡು. ರುಸಿಕ್ಷೆಗ್‌ ಅಡ್ಡಿ ಆತಂಕ ಆಂಡ ತನ ರಟ್ಟೆದ ಬಲೊಟು 
ರಕ್ಷಣೆ ಕೊರೆ. ಇಚ್ಛೆನ್‌ ತೆರಿಯೊಂಬಿನ ಬೊಡೆದಿನಕುಲು ಜತೆಟುಲ್ಲೆರ್‌. ಮುದ್ದುಮೋಕೆದ ಐವೆರ್‌ ಜೋಕುಲು. 
ಆಯೆ ಆತೆಟೇ ದಿಂಜ ಸಲ್ಲಿತೊಡಿತ್ತೆ. 


ಆಂಡ ಅಲ್ಲದ ಕೆಲವೆರೆಗ್‌ ಉಂದು ಅಚ್ಚಿರೊದ ಸಂಗತಿ ಆಂಡ್‌. ರಾಜೆ ಆದ್‌ ಮೆರೆವೊಂದಿತ್ತಿನ ಪಾಂಡು 
ಇಂಚಿನ ಕಾಡ್‌ದ ಬದ್ಕ್‌ಡ್‌ ಸಂತೋಸುಡುಪುನೆನ್‌ ತೂಯಿನ ಒರಿ ಅಯಡನೇ ಕೇಣುವೆ. 


“ಮಾರಾಜಾ, ಅರಮನೆತ ಐಬೋಗೊದ ಬದ್ಯ್‌ ನೆಂಪಾಪುಜ?” 


ಪಾಂಡು ತೆಲ್ತೊಂದು, “ರುಸಿ ಕುಮಾರಾ, ಯೆನನ್‌ ಮಾರಾಜಾ ಪಣೊಡ್ವಿ. ಯಾನ್‌ ಆ ಸ್ಥಿತಿನ್‌ 
ಮದತ್‌ದ್‌ ಆರಾಮೊಡುಲ್ಲೆ.” 


ಆದಿಪರ್ವೊ 


“ಅವು ಎಂಚ ಆಪುಂಡು? ಬೋಗೊದ ಬದ್ಭ್‌ ನಡಪಾದಿನಕ್ಷೆಗ್‌ ಅವು ಮದಪಂಡ?” 


“ರುಸಿಕುಮಾರಾ, ಮುಲ್ಪ ಯೆಂಕ್‌ ದಾದ ಕಮ್ಮಿ ಆತ್‌೦ಡ್‌. ಜೋಕುಲುಲ್ಲೆರ್‌. ಜೋಕ್ಷೆನ ಸಂಪೊತ್ತು 
ಅಮರಾವತಿತ ಸಂಹೊತ್ತುಡ್ಡು ಮಿತ್ತ್‌ದವು. ಮಹರ್ಷಿಲೆಡ್ಜ್‌ ಅಷ್ಟಾಂಗಯೋಗ ಕಲ್ಕ್‌ದ್‌ ತಪಸ್‌ ಮಲ್ತೊಂದುಲ್ಲೆ. 
ಈ ತಪಸ್‌ದ ಸಿರಿ ಮೋಕ್ಷೊಡ್ಡುಲ ಮಿತ್‌ದವು. ರಾಜ ಪದವಿಡ್ಜ್‌ಲ ಮುನಿಸೇವೆದ ಬಾಗ್ಗೆ ಮಿಗಿಲಾಯಿನವು.” 

ಇಂಚ ಪಣೊಂದಿತ್ತಿಲೆಕನೇ, ಧರ್ಮರಾಯಗ್‌ ಪದಿನಾಜಿ ವರ್ಸೊ ದಿಂಜಿಂಡ್‌. 

ಈತಾಂಡಲಾ ಮುನಿಶಾಪ ಪನ್ಚಿನ ಪಿಲಿ ಮದೆಟ್‌ ಕಾತೊಂದೇ ಇತ್ತ್‌೦ಡ್‌! 

“ಪೂಜ್ಯರೇ, ಅಪಗಾ೦ಡ ನಡು ಪಿರಯ ದಾಂಟಿನ ಪಾಂಡುಗಿತ್ತೆ ಕಾಮೊದ ಕಾಟ ಇಪ್ಪಂದ್‌.” 

“ಅಂಚ ಪಣ್ಯೆರೆ ಆಪುಜಿ ಜನಮೇಜಯ. ಪ್ರಕೃತಿಯೇ ವಿಧಿತ ಕಯಿಟ್‌ ಕತ್ತಿ ಆಪುಂಡು. ಪ್ರಕೃತಿಡ್‌ 
ವಸಂತಕಾಲ ಮೈಮೆದ ಕಾಲನೇ! ಆ ಪೊರ್ಲೇ ಪಾಂಡುನ ಮನಸ್‌ದ ಸಂಕಲ್ಲೊದ ನಿಲೆನ್‌ ತಪ್ಪಾಂಡ್‌. 
ಮನ್ಮಥಗ್‌ ದುಂಬಿಲೇ ಗಾಯೆಕೆರ್‌. ಇನಿದನಿತ ಕೋಗಿಲೆಲೇ ಪಾಠಕೆರ್‌. ನುಡಿಪೊರ್ಲುದ ಗಿಳಿಕುಲೇ ಪಂಡಿತೆರ್‌. 
ಕುಕ್ಕುದ ಮರೊತ ಚಿಗ್‌ರೇ ಅಯನ ಆನೆ. ಅರ್ಲುನ ತಾಮರೆ ಪೂಕುಲೇ ಆಯನ ಬೊಳ್ಳುಡೆ. ಪೂತ 
ಗೊಂಚಿಲೇ ಅಯನ ಎದ್ದೊನ್ನೆ! ಇಂಚಿತ್ತಿನ ವಸ೦ತೊದ ಕಾಲೊಡು ಮಾದ್ರಿ ಬಗೆತರೊತ ಪೂ ಸಿಂಗಾರೊಡು 
ನನಲಾತ್‌ ಪೊರ್ಲಾದ್‌ ಕಾಡ್‌ಡ್‌ ತಿರ್ಲೊ೦ದು ಆನಂದೊಡು ಇತ್ತೊಲು. ಅವ್ವೇ ಪೊರ್ತುಡು ಪಾಂಡು ಅಡೆಗ್‌ 
ಬತ್ತಿನವುಲಾ ಅಲೆಗ್‌ ತೆರಿಯಂದ್‌. ಪಾಂಡು ಉಂತುದು ಮಾದ್ರಿನ ಪೊರ್ದುನೇ ತೂವೊಂದು "ಏತೊಂಜಿ 
ಪೊರ್ಲು! ಶಿವಶಿವಾ' ಪಣೊ೦ದು ಸೋಜಿಗ ಬುಡೈ. 


ಪ್ರಕೃತಿದ ಪೊರ್ಲು, ಮನ್ಮಥನ ಗೊಬ್ಬು, ಮುನಿ ಶಾಪ, ವಿಧಿತ ಜಂಬರ ಮಾತ ಒಂಜಾಂಡ್‌. ಪಾಂಡು 
ಕಾಮ ಬಾಣೊಗು ತಿಕ್ಕಿಲೆಕ ತನ ಇರಸ್ತಿಗೆನ್‌ ಮದತೆ. ಮುನಿ ಶಾಪೊದ ನೆಂಪುಲಾ ಆಯಿಜಿ. ತಪಸ್‌ದ 
ಗೋಚರ ಇಜ್ಞಾಂಡ್‌. ದು೦ಬುಪಿರ ಎಣ್ಣಂದೆ ಮಾದ್ರಿನ ಅಂಗಅ೦ಗೊದ ಪೊರ್ಲುನು ತೂವೊಂದು ಚಬಿತೆ. 
ಮಾದ್ರಿನ ಪಿರವುಡೇ ಬಲಿಬತ್ತೆ. ತನ್ನಾತೆಗೆ ತಾನ್‌ ಪದ ಪಣೊಂದು ಒವ್ವಾ ಸುಕಲೋಕೊಡಿತ್ತಿನ ಮಾದ್ರಿನ 
ಸೆರಂಗ್‌ ಪತಿಯೆ. ಅಲೆಗ್‌ ಒರಾನೆ ಕಂಡನಿನ ಇಂಗಿತ ಅರ್ತ ಆಂಡ್‌. ತನ ಸುಕೊಡ್ಡುಲ ಪಾಂಡುನ ಬದ್ಕ್‌ 
ಮುಕ್ಕ ಆದ್‌ ತೋಜಿಂಡ್‌. “ಬೊಡ್ಡಿ. ಬೊಡ್ಡಿ” ಪಣೊಂದು ಅಯನ ಕಾರ್‌ಗ್‌ ಬೂರ್ಯೊಲು. 


ಆಂಡ ಪಾಂಡುಗು ಮುನಿಶಾಪ ಉಂಡತ್ತ? ಅಯಗ್‌ ಅಲೆನ ನುಡಿ ಬೊಡ್ಡಾಂಡ್‌. ಉಡಲ್‌ ಬೋಡಾಂಡ್‌. 
ಅಲೆನ ತರೆಸೂಡಿ ಪತ್‌ದ್‌ ದೆರ್ರೆ 

ಅಯನ ರೀತಿ ಬೇತೆನೇ. ಅಲೆಗ್‌ ತಾನ್‌ ಕುಂತಿನ್‌ ಬುಡ್ಬು ಒರ್ಮಿಯೇ ಬತ್ತ್‌ದ್‌ ಪೂತ ಅಲಂಕಾರ 
ಮಲ್ಲೊಂದಿನೆತ ತಪ್ಪು ತೆರಿಂಡ್‌. ಪಾಂಡು ಅಲೆನ್‌ ಅಮರ್‌ ಪತ್ತಿಯೆ. ಮಾದ್ರಿ ಒಪ್ಪಿಜೊಲು. ಕಟುನುಡಿಟ್‌ 
ನೆರ್ಕೊಲು. “ಆನಿದಿನ ಬೋಂಟೆದ ಒಸಯೊಡಾಯಿನ ಅನರ್ತೊಲು ಮದತ್‌ ಪೋಂ೦ಡ?9 ಮುನಿಶಾಪ 
ನೆಂಪುಡಿಜ್ಜ? ಶಾಪ ಸುಳ್ಳಾಪುಂಡ? ಅವಿವೇಕ ಬುಡ್ಬು ಮನಸ್‌ ಗಟ್ಟಿ ಮಲ್ಕೊನೊಡು. ಇನಿ ತಪ್ಪು ಮಲ್ಲಡ ಎಲ್ಲೆ 
ನಮ ಜೋಕ್ಷೆಗ್‌ ಯೇರುಲ್ಲೆರ್‌?” 

ಇಂಚ ಏತ್‌ ಪಂಡಲಾ ಪಾಂಡುಗವು ನಾಟ್‌ಜಿ. ಪಾಂಡು ಮನ್ಮಥನ ಕಯಿತ ಗೊಂಬೆ ಆಯೆ. ಕಲ್‌ದಿನ 
ನೀತಿಶಾಸ್ತೊಲು ಬೊಡ್ಡಾಂಡ್‌. ಮಾದಿನ ನುಡಿಕ್‌ ಕೆಬಿ ಕೆಪ್ಪು ಮಲ್ತೊಂದು ಕಾಮೊದ ಉರ್ದುಡು ಅಲೆನ ಸಂಗ 
ಮಲ್ತೆ. ಅಂಗಸಂಗ ಸುಕೊಟು ಒಂಜಿ ಗಳ್ಗೆ ನರಲೊಂದು ಇತ್ತಿಲೆಕನೇ ಮೋನೆ ವಿಕಾರ ಆಂಡ್‌. ಕಣ್ಣ್‌ದ ಬೊಳ್ಳು 

ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


ತೆಕ್‌೦ಡ್‌. ಕಯಿತ ಮುಸ್ಟಿ ಸಡ್ಲಾ೦ಂಡ್‌. ಉಡಲ್‌ ದುನ್ನ ಆ೦ಡ್‌. ಉಸುಲು ಉದ್ದ ಆಂಡ್‌. ಮಾದ್ರಿನ ತಿಗಲೆಡ್‌ 
ತರೆ ದೀದ್‌ ಅಡೇಗೆ ಒರ್ಲಿಯೆ. 


ಮಾದ್ರಿ ಪೋಡಿಗೆಡ್‌ ನಡ್ಗುವೊಲು. ಪಾಂಡುನ ಮಿತ್ತ್‌ ಬೂರ್ಬು ಪುಡೆಂಕುವೊಲು. ತನ ಪೂತ ` 
ಅಯ್ತಸಿಂಗಾರೊಲೆನ್‌ ದೆತ್ತ್‌ ದಕ್ಕುವೊಲು. ಮೆಯಿಮಂಡೆಗ್‌ ದೂಲು ಪಾಡೊಂಬೊಲು. 


“ಅಯ್ಯೊ ಪಾಂಡುರಾಜ। ವಿಷಕನ್ಯೆ ಯೆನನ್‌ ದಾಯೆಗ್‌ ಮುಟ್ಟಿಯರ್‌? ಬೊಡ್ಡಿ ಬೊಡ್ಡಿ ಪಂಡಲಾ 
ಕೇಣ್ಟ್‌ಜರತ್ತ? ಕುರುಕುಲೊತ ಪಾಂಡವೆರ್‌ ಅನಾಥೆರಾಯೆರತ್ತ? ಆಕ್ಷೆಗ್‌ ಏರ್‌ ಗತಿ?” 


ಮಾದಿನ ಬುಲ್ಲಾಟಿಗೆ ಅಟಲ್‌ ಅಡ್ಡಿನ ಕುಂತಿಗ್‌ ಕೇಣ್‌೦ಡ್‌. ಒಂಜಿ ಚಣ ದಿಕ್ಕೇ ತೋಜಿಜಿ. 


“ದಾದ ಆಂಡ್‌? ಮಾದ್ರಿ ಬುಲ್ಬುನು ದಾಯೆಗ್‌? ಪಾಂಡುಗು ದಾನೆ ಆಂಡ್‌?” ಮನಸಗ್‌ ದಾದನ 
ಕೇಡಾಯಿನೆತ ಸೂಚನೆ ತಿಕ್‌ಂಡ್‌. ಅಮ೦ಗಳೊನೇ ಎಣ್ಣೊಂದು ಪಾರೊಂದು ಬತ್ತ್‌ ತೂನಗ ಪಾಂಡು 
ಬೂರೊಂದೆ! ಮಾದ್ರಿ ಬುಲುವೊಲು! ಮನಸ್‌ದ ಅನ್ಮಾನ ನಿಜ ಆಯಿಲೆಕ ಆದ್‌ ಅಲೆಗ್ಲಾ ಮತಿ ತತ್ತ್‌ 
ಪೋಂಡು. ಎಚ್ಚರ ಆನಗ ಬುಲ್ಬುನ ಮಾದಿನೊಟ್ಟುಗು ಜೋಕ್ಷುಲ ಬತ್ತ್‌ದುಂತುದೆರ್‌. ಧರ್ಮರಾಯಗ್‌ ಅರ್ತ 
ಆಂಡ್‌. “ಅಮ್ಮೆರೇ ಯೆಂಕ್ಷೆನ್‌ ಬುಡ್ಬು ಓಡೆಗ್‌ ಪೋವೊಂದುಲ್ಲರ್‌?” ಇಂಚ ಕೇಣೊಂದು ಬುಲ್ಬುವೆ. 


ಬೊಬ್ಬೆ ಕೇಣ್ಣ್‌ ರುಸಿಕುಲು ಮಾತ ಬತ್ತೆರ್‌. ಮಾತೆರೆನ್ನ ಸಮದಾನ ಮಲ್ಪುನ ಪ್ರಯತ್ನ ಮಲ್ತ್‌ಂಡಲ 
ಕುಂತಿನ ದುಕ್ಕೊಗು ಗಡಿ ಇಜ್ಞಾಂಡ್‌. ಪುಣತಲ್ಪನೇ ಕುಲ್ಲೊಂದು ತಿಗಲೆ ದರ್ರೊಂದು ಬುಲ್ತೊಂದೇ ಪಣ್ಣೊಲು. 


“ರಾಜಾ, ಯೆನಡ ಪಣಂದೆನೇ ದೇವಲೋಕೊಗು ಪಿದಾಡ್ಕರ? ಯಾನ್‌ ಮನಿಪಂದೆ ಕುಲ್ಲುವೆ ಪಂಡ್ಜ್‌ 
ಎಣ್ಣಿಯರ? ಯಾನ್‌ ಸೈತ್‌ದ್‌ ಇತ್ತೆನೇ ದೇವಲೋಕೊಗು ಬರ್ತೆ. ಅಲ್ಪ ದೇವ ಪೊಣ್ಣುಲು ಇರೆನ ಉಪಚಾರ 
ಮಲಂದಿಲೆಕ ಇರೆನ ಜವಾಬ್ದಾರಿನ್‌ ಯಾನೇ ದೆತೊನುವೆ.” 

ಇಂಚ ನಿಚ್ಚಯ ಮಲ್ತಿನ ಕುಂತಿ ಮಾದ್ರಿಡ “ಓ ಮಾದ್ರೀ, ನಮ ಜೋಕ್ಷೆನ್‌ ಪೊರ್ದುಡು ತೂವೊನ್ನ. ಯಾನ್‌ 


“ಅಕ್ಕಾ, ನಿಕ್ಕ್‌ ದಾನೆ ಆತ್‌೦ಡ್‌? ರಾಜನ ಮರಣೊಗು ಕಾರಣ ಆತಿನಿ ಯಾನ್‌. ಎನ್ನ ಕೈಟೇ ರಾಜೆ 
ತೀರ್ಬ್‌ಪೋಯಿನಿ. ಯಾನೇ ಸಯ್ಯೊಡು. ಯಾನೇ ಅರೆನ ಜತೆಟ್‌ ಪೋವೊಡು. ನಮ ಜೋಕ್ಷೆನ್‌ ಈಯೆ 
ತೂವೊನೊಡು. ನಕುಲ ಸಹದೇವನಕಲೆನ್‌ ನಿನ ಕಯಿಕೇ ಪಾಡುವೆ. ಸಹಗಮನೊದ ಬಾಗ್ಗೆ ಯೆಂಕ್‌ 
ಕೊದ್ಡ”.. . ಮಾದಿನ ನುಡಿ ಕಡಾಕಂಡಿತದನೆ! 

ಶತಶೃಂಗ ಪರ್ವತೊಡು ರುಸಿಕ್ಷೆನ ಸಭೆ. ಪಾಂಡು ತೀರ್ಡ್‌ಪೋಯಿನ ದುಕ್ಕ ನನೋಲ ಮಾಜಿದಿಜಿ. 
ಅಯಿಟ್‌ ಒರಿ ಹೆರಿಯೆರ್‌ ಇಂಚ ಪಂಡೆರ್‌.. “ಪಾಂಡು ಕಾಲಗತಿಟ್‌ ತೀರ್ಜ್‌ಪೋಯೆ. ಮಾದ್ರಿ ಕಂಡನಿಡಪ್ಪ 
“ಸಹಗಮನ' ಮಲ್ತ್‌ದೊಲು. ಕುಂತಿ ಎಲ್ಯ ಪಿರಯೊದಾಲ್‌. ಜೋಕುಲು ಭರತವಂಶೊದಕುಲು. ಕಾಡ್‌ಡ್‌ ಏತ್‌ 
ದಿನ ಇಂಚೆನೇ ಉಪ್ರೇರೆ ಆಪುಂಡು? ಹಸ್ತಿನಾವತಿಕ್‌ ಲೆತೊ೦ದು ಪೋದು ಭೀಷ್ಮೆರೆಗ್‌ ಒಪ್ಯಾವುನವೇ ಎಡ್ಡೆ.” 


ರುಸಿಕುಲು ಮಾತೆರ್ಲ ಉಂದೆಕ್‌ ಒಪ್ಪಿಯೆರ್‌. 


ಪಾಂಡುನ ಮರಣೊದಲಾ, ಮಾದಿನ ಸಹಗಮನೊದಲಾ ಸುದ್ದಿನ್‌ ಕೇಂಡಿನ ಹಸ್ತಿನಾವತಿ ದುಕ್ಕೊಡು 


ಆದಿಪರ್ವೊ 


ಮುರ್ಕುಂಡು. ಕುಂತಿ ಪಾ೦ಡವೆರ್ನೊಟ್ಟುಗು ಅರಮನೆಕ್‌ ಬತ್ತಿನಪಗ ಮಾತೆದ್ದ ಅರ್ತಿಡ್‌ ಎದ್ಕೊಂಡೆರ್‌. ಆತಾನಗ 
ವೇದವ್ಕಾಸೆರ್‌ ಬತ್ತೆರ್‌. ಅಕ್ಷೆಗ್‌ ಸಮಾದಾನ ಪಂಡ್‌ದ್‌ ಪಿರ ಪೋನಗ ತನ ಜತೆಟ್‌ ಸತ್ಯವತಿ ಬೊಕ್ಕ ಅಲೆನ 
ಮರ್ಮಲೆನಕ್ಷೆನ್‌ ಲೆತೊ೦ದು ಪೋಷಿನ ನಿಚ್ಚಯ ಮಲ್ತೆರ್‌. 


“ಅಪ್ಪೆರೇ, ಇರೆನ ಕಾಲ ಉಂ೦ದತ್ತ್‌. ನನ ಬರ್ಬಿನ ದಿನೊಕುಲು ಕೇಡ್‌ ಕೂಡೊಂದೇ ಬರ್ತ. 
ವರ್ಣಧರ್ಮಾಶ್ರಮೊಗು ನಿಲೆ ಉಪ್ಪುಜಿ. ನನ ದುಂಬುಗು ಈ ರಾಜಕುಮಾರೆರ್ನ ನಡುಟ್‌ ಯುದ್ದೊನೇ 
ಆಪುಂಡು. ಈರ್‌ ಕಾಡ್‌ಗ್‌ ಬತ್ತ್‌ದ್‌ ಮನಶಾಂತಿಡ್‌ ಬದ್ಕುನನೇ ಎಡ್ಡೆ ಪಂಡ್ಜ್‌ ತೋಜುಂಡು” ಪಣ್ಣಗ 
ಯೋಜನಗಂಧಿ ಎದುರು ಪಾತೆರಂದೆ ಮರ್ಮಾಲೆನಕ್ಷೆನ್‌ ಲೆತೊ೦ದು ಮಗನೊಟ್ಟುಗು ಪಿದಾಡ್ಕೊಲು. 

ಪಾಂಡವೆರೆಗ್ಲಾ, ಕೌರವೆರೆಗ್ಲಾ ಮಾತೆಟ್ಲಾ ಪಂತನೇ! ಮಾತೆರ್ಲಾ ಪ್ರಚಂಡೆರೇ. ಕೌರವೆರ್‌ ನೂದು ಜನ 
ಆಂಡಲ ಭೀಮೆ ಒರಿಯೆ ಅಕ್ಷೆನ್‌ ಪಂತೊಡು ಬೆಗರರವೆ. ಗುತ್ತಿದ ಚೆಂಡು, ಅಸಗವರಿ, ಹರಿಹಲಗೆ, ನಿಡುಗವಣೆ 
ಇಂಚಿತ್ತಿನ ಜೋಕ್ಷೆ ಗೊಬ್ಬುಡು ಆಯೆನೇ ದುಂಬು. ಆಯೆ ಸೋತೆಡಲ ಕಸ್ಟ, ಗೆಂದಿಯೆಡಲ ಕಸ್ಟ ಕೌರವೆರೆಗ್‌ 
ಇಂಬ್ಯನ್‌ ತಡೆತೊಂಬಿನನೇ ಕಸ್ಟ! ಭೀಷ್ಮೆ ವಿದುರೆ, ಧೃತರಾಷ್ಟೆರೆಗ್‌ ದಿನೋಲ ಮೊಕ್ತೆನ ಲಡಾಯಿದ ಕತೆ ಕೇಣ್ಣ್‌ 
ಬೊಡಿಂಡ್‌. ಭೀಮನ ಪೆಟ್ಟ್‌ಡ್‌ ಕೂಲಿ ಕದೆಲುನು, ಕೈಕಾರ್‌ ಪೊಲ್ಕುನು. ಇಂಚಂದ್‌ ಕೌರವೆರ್‌ ಧೃತರಾಷ್ಟ್ರಡ 
ಚಾಡಿ ಪಣ್ಯೆರೆ ಹೋನಗ, ಭೀಮೆ ತಾನೇ ಮುಳ್ಳುಡು ಗೀರೊಂದು, ಮಣ್ಣ್‌ಡ್‌ ಪುಡೆಂಕ್‌ದ್‌ ಬುಲ್ತೊಂದು 
ಬತ್ತ್‌ದ್‌ ಪೊಕ್ಕಡೆ ಚಾಡಿ ಪಣೊಂದಿತ್ತೆ. 

ಒ೦ಜಿ ದಿನ ಮರಕೋತಿ ಗೊಬ್ಬುದ ಪಂತ ನಡತೊಂದಿತ್ತ್‌ಂಡ್‌. ಕೌರವೆರ್‌ ದೆತ್ತ್‌ ದಕ್ಕಿನ ಕೋಲುನು 
ಭೀಮೆ ಕಣವೆರೆ ಪೋನಗ ಆಕುಲು ಮಾತೆರ್ಲಾ ಮರ ಮಿತ್ತೆರ್ಸ್‌ ಇಂಬ್ಯಗ್‌ ಕೋಂಗಿ ಕಟ್ಟುವೆರ್‌. ಭೀಮಗ್‌ 
ಪಿಸ್‌ರ್‌ ಏರ್‌೦ಡ್‌. ಆಯೆ ಮರ ಬಡತ್ತುಜೆ. ದಾಯೆಗ್‌ಂದ್‌೦ಡ ಅಯನ ದುನ್ನೊಗು ಮರತ ಗೆಲ್ಲ್‌ ಪೊಲ್ಕುಂಡು. 
ಆಯೆ ಅಲಚನೆ ಮಲೆ. ಬಲಪಾಡ್ಜ್‌ ಮರೊನೇ ಕುರ್ಕುವೆ. ಆ ಕುರ್ವಾಟೊಡು ಮರೊಟಿತ್ತಿನ ಭರತಕುಲಪಾಲಕೆರ್‌ 
ಮಾತೆರ್ಷ ಬಡಬಡ ಬೂರೈರ್‌. ಕೆಲವೆರ್ನ ಬೆರಿ ಪುಡಾ೦ಡ್‌, ಕೆಲವೆರ್ನ ಮಂಡೆಗ್‌ ಪೆಟ್ಟಾಂಡ್‌, ಬಾಕಿದಕಲ್ನ ಮೆಯಿ, 
ಕಯಿ, ಕಾರ್‌ ಮಾತೆಟ್ಸಾ ಗಾಯಗಡಿ ಆಂಡ್‌. ನೆತ್ತೆರ್‌ ಅರಿ೦ಡ್‌. ಮಾತೆರ್ದ ಬೇನೆಡ್‌ ಮುರೆಡೈರ್‌. 


ಆನಿಡ್ಬಿಂಚ ಕೌರವೆರೆಗ್‌ ಭೀಮನ್‌ ಮುಗಿಪಾವುನನೇ ಅಲಚನೆ! ಆಂಡ ಭೀಮಡ ಪೊರುಂಬುದು 
ಮುಗಿಪುಲೆಕ ಇಜ್ಜಿ ಅಂಚ ಅಡ್ಡ ಸಾದಿ ಪತಿಯೆರ್‌. ಭೀಮೆ ಜೆತೊ೦ದುಪ್ಪುನಗ ಸರ್ಪೊನು ಬುಡಿಯೆರ್‌. ಅವು 
ತುಚ್ಚಿಂಡ್‌. ಆಂಡ ಭೀಮಗ್‌ ದಾಲ ಆಯಿಜಿ. ಕುಡ ಒರ ಅಯನ್‌ ಸರ್ಪೊಲಿತ್ತಿನ ಕೆದುಕೇ ದಕ್ಕುವೆರ್‌. 


“ಪೂಜ್ಯರೇ, ಅಲ್ಪ ಸರ್ಪೊಲು ತುಚ್ಚಿದ್‌ ಆಯಗ್‌ ದಾಲ ಆತಿಜಿ ಅತ್ತಾ?” 


“ಇಜ್ಜಿ ಜನಮೇಜಯ. ಆಯುಷ್ಯ ಗಟ್ಟಿ ಇತ್ತ್‌ಂಡ ಹರಿಹರಬ್ರಹ್ಮೆದ್ದ ದಾಲ ಮಲ್ಲರೆ ಆಪುಜಿ. ಭೀಮಗ್‌ 
ಆಯುಷ್ಯ ಗಟ್ಟಿ ಉಂಡು. ಆಂಡ ಭರತವಂಶೊದ ದ್ರೋಹಿಲಾಯಿನ ಕೌರವೆರ್‌ ಮಲ್ತಿನೆನ್‌ ಕೇಣ್ಣಾ. ಎಣ್ಮ ಬಗೆತ 
ಬಿರ್ಸ್‌ದ ಇಸ ತರ್ಪುಡಾಯೆರ್‌.” 

“ಇಸೊಟುಲ ಎಣ್ಮ ಬಗೆತವು ಉಂಡ” 

“ಅಂದ್‌. ಸರ್ಪಯಾಗ ಮಲ್ಲಿನ ನಿಕ್ಕ್‌ ಅವು ತೆರಿದುಪ್ಪು ಪಣ್ಣ್‌ ಪಣ್‌ಜಿ. ವಿಷೊಟು ಮುಕ್ಕವಾದ್‌, 
ಜ೦ಗಮ, ಸ್ಥಾವರ ಬೊಕ್ಕ ಕೃತ್ರಿಮ ವಿಷ ಇಂಚ ಮೂಜಿ ಬಗೆ.” 


ತುಚುಭಾಷೆಡ್‌ ಹುಮಾರವ್ಯಾಸ ಭಾರತೊ 


“ಅಂಚ ಪಂಡ?” 


“ಜಂಗಮವಿಷ ಪಂಡ ಉಚ್ಚು, ಚೀರೊಲಿ, ಎಲಿ ಇಂಚಿತ್ತಿನೆತ. ಸ್ಥಾವರ ಪಂಡ ಕೆಲ ಬಗೆತ ಪೂತ ಬೊಕ್ಕ 
ಕೌಂಚದ ವಿಷ. ಬೇತೆ ಪೂರ ಕೃತ್ತಿಮದನೆ.” 


“ಎಣ್ಮ ವಿಷ ಪಂಡರತ್ತಾ.9” 

“ಅಂದ್‌, ಕಾಲಕೂಟ, ಹಾಲಾಹಲ, ಕಾರ್ಕೋಟ, ದಾರದ, ವತ್ತನಾಭಿ, ಸ ಸೌರಾಷ್ಟಿಕ, ಶೌಕ್ಷಿಕ, ಸುಪ್ರದೀಪಕ. 
ಉಂದು ಬಯಂಕರ ವಿಷೊಕುಲು. ಒಂಜೊಂಜಿಲಾ ಪ್ರಾಣ ದೆಪ್ಪುನನೆ! ಕೌರವೆರ್‌ ಉಂದೆನ್‌ ಮಾತ ಕಲತ್‌ದ್‌ 
"ವಲನ' ಪಣ್ಣಿನ ಅಟಿಲಡ್ಲಿನಯಡ ಕೊರ್ದು ಗಜ್ಜೆಯಿ ಮಲ್ಲಾವೆರ್‌. ಈ ವಿಷೊನು ಕಣ್ಣ್‌ಡ್‌ ತೂಂಡನೇ ಕಣ್ಣ್‌ದ 
ರೆಪ್ಪೆ ಪೊತ್ತುಂಡು. ಅವ್ವನ್‌ ಮುಟ್ಟುಂಡ ಬಿರೆಲ್‌ಡ್‌, ಅಂಗೈಟ್‌ ಪೊಕ್ಕೆ ಲಕ್ಕುಂಡು.” 

ಕತೆ ಕೇಣೊಂದಿತ್ತಿನ ಜನಮೇಜಯನ ಪರಿವಾರದಾಯೆ ಒರಿ, ನಡುಟು ಕುಸೆಲ್‌ ಪಾತೆರುವೆ. 
“ಇಂಚಿತ್ರಿನ ಬಯಂಕರ ವಿಷೊನು ಬೆರಾದ್‌ ಗಜ್ಜೆಯಿ ಮಲ್ರಿನಯನ ಬಿರ್ಬಾದಿಗೆನ್‌ ಮೆಚ್ಚೊಡಾಪುಂಡತ್ತೆ?” 
ಮಾತೆದ್ದ ತೆಲ್ತೆರ್‌. 


“ಭೀಮೆ ಅಂಚಿತ್ತಿನೆನ್ಸಾ ತಿನೊಂದು ಬದ್ಧಿಯೆ. ಆಂಡ ರಡ್ಡ್‌ ಗುಂಪುದ ನಡುಟು ವೈರೊದ ಉರಿ 
ಗಮೆಲೊಂದಿತ್ತ್‌ಂಡ್‌. ಉಂದು ಭೀಷ್ಠೆರೆಗ್‌ ತೆರಿಂಡ್‌. ಆರ್‌ ಭರತವಂಶೊದ ಈ ಜೋಕ್ಷೆಗ್‌ ಗುರು ಕೃಪಾಚಾರ್ಯೆರೆಡ 
ಬರವುಸರವುಗು ವ್ಯವಸ್ಥೆ ಮಲ್ತೆರ್‌. ಪದಿನಾಲ್‌ ವಿದ್ಯೆ ತೆರಿದಿನ ಕೃಪಾಚಾರ್ಯೆರ್‌ ತರ್ಕ, ವ್ಯಾಕರಣ, ಧನುರ್ವೇದ 
ಇಂಚಿತ್ತಿನ ಲೌಕಿಕ-ವೈದಿಕ ವಿದ್ಯೆಲೆನ್‌ ಕಲ್ಪಾಯೆರ್‌. ಪ್ರಚ೦ಡೆರಾಯಿನ ಜೋಕುಲು ಮಾತೆನ್ಷ ಪೊರ್ಲುಡು ಕಲ್ಪೆರ್‌. 
ನನಲಾತ್‌ ಬರವು ಕಲ್ಪಾವುನೆಕಾದ್‌ ಗುರುನು ನಾಡೊ೦ದುಪ್ಪುನಗನೇ ದ್ರೋಣಾಚಾರ್ಯೆರ್‌ ಅಡೆಗ್‌ ಬತ್ತೆರ್‌. 
ಉಂದು ಎಂಚಾಂಡ್‌ ಪಂಡ ನಾಡೊಂದಿತ್ತಿನ ಬಳ್ಳಿ ಕಾರ್‌ಗ್‌ ತಿಕ್ಕೊಂಡಿಲೆಕ! 


ದ್ರೋಣೆರ್‌ ಬತ್ತಿನ ಪೊರ್ತುಲಾ ವಿಶೇಷದನೆ! ಕೌರವೆರ್‌, ಪಾ೦ಡವೆರ್‌ ಶಸ್ತ್ರಾಭ್ಯಾಸ ಮಲ್ತೊಂದಿಪ್ಪುನಗ 
ಧರ್ಮರಾಯನ ವಜ್ರೊದುಂಗಿಲ ಉಗ್ಗೆಲ್‌ಗ್‌ ಬೂರ್‌ಂಡ್‌. ಅವೆನ್‌ ದೆಪ್ಪೆರಾವಂದೆ ಜೋಕುಲು ಮಣಿಪಂದೆ 
ತೂವೊಂದಿತ್ತೆರ್‌. ಅಡೆಗೇ ಬತ್ತಿನ ದ್ರೋಣೆರ್‌ ತನ ಮಗೆ ಅಶ್ವತ್ಥಾಮಗ್‌ ಆ ಉಂಗಿಲೂನ್‌ ದೆಪ್ಪೆರೆ ಪನ್ಹೆರ್‌. 
ಆಯೆ ಬೆರಿಬೆರಿಕೆ ಪಗರಿ ಬುಡ್ಡು ಪಗರಿದ ಸರಮಾಲೆಡೇ ಒಂಜೇ ಚಣೊಟು ಅವ್ವೆನ್‌ ದೆಪ್ಪವೆ. 


ಜೋಕುಲು ಈ ಸಂಗತಿನ್‌ ಭೀಷ್ಮೆರೆಡ ಪಣ್ಟೆರ್‌. ಆರ್‌ ದ್ರೋಣೆರೆನ್‌ ಬರಮಲ್ಟಾದ್‌ ಭರತವಂಶೊದ 
ಜೋಕುಲೆಗ್‌ ಗುರು ಆಪಿನೆಕ್‌ ಒಪ್ಪ್ಯಾದ್‌ ಹಸ್ಮಿನಾವತಿಡೇ ಅರೆಗ್‌ ಬೋಡಿತ್ತಿನ ಮಾತ ಅನ್ಕೂಲೊನು ಮಲ್ತ್‌ 
ಕೊರ್ರೆರ್‌. ತನ ಬೊಡೆದಿ ಕೃಪೆನ ಪರಯೆ ಕೃಪಾಚಾರ್ಯೆರೆನ್‌ ತೂವೆರೆಂದ್‌ ಹಸ್ತಿನಾವತಿಗ್‌ ಬೈದಿನ ದ್ರೋಣೆರೆಗ್‌ 
ಇಂಚಿನ ರಾಜಮರ್ಯಾದೆ, ಬೊಕ್ಕ ವಿದ್ಯಾಗುರು ಪಣ್ಣಿನ ಪದವಿಲಾ ಒದಗ್‌ಂಡ್‌! 


ಜೇ ೫ ೫ 


ಭೀಷ್ಮೆರ್ನ ಮಲ್ಲ ಮನಸ್‌ಡಾದ್‌ ದ್ರೋಣೆರೆಗ್‌ ಇತ್ತೆ ಮಾತ ಬಗೆತ ಸ೦ಪೊತ್ತುಲಾ ಉಂಡು. ಅರೆನ 
ಭವನೊಡಿತ್ತೆ ಧನಧಾನ್ಯೊದ ರಾಶಿ! ಬೇಲೆಗ್‌ ಬೇಲೆದಕುಲು! ಅಶ್ವತ್ಥಾಮಗ್‌ ಅಟಿಲ್‌ದಕುಲು ಚೊಂಬು ನಿಲ್ಕೆ 
ಪೇರ್‌ ಕೊರ್ನಗ ದ್ರೋಣೆರೆಗ್‌ ತನ ಬಡಪತ್ತ್‌ದ ನೆಂಪು ಮಗ್ಗುಂಡು.. 


ಆದಿಪರ್ವೊ 


ಬಾಲೆಮಗೆ ಅಶ್ವತ್ಥಾಮೆ ಪೇರ್‌ ಕೇಣೊಂದುಲ್ಲೆ. ಇಲ್ಲಡ್‌ ಪೇರ್‌ದ ಪನಿಲ ಇಜ್ಜಿ. ಕೃಪೆ ದ್ರೋಣೆರ್ನ ಮೋನೆ 
ತೂದು, ಉಲಾಯಿ ಪೋದು ಅರಿತಹಿಟ್ಸ್‌ಗ್‌ ನೀರ್‌ ಕೂಟುದು ಪೇರ್‌ ಪಂಡ್‌ದ್‌ ಕೊರ್ಲೊಲು. ಇಲ್ಲಡ್‌ 
ಮಣ್ಣ್‌ದನೇ ಕರಕುಡಿಕೆ ಬಾಜನೊಲು! ಅವು ದ್ರೋಣೆರೆಗ್‌ ತಾನ್‌ ಮಣ್ಣ್‌ದ ಕುದ್ದೆಡ್‌ ಪುಟ್ಟುದಿನೆನ್‌ ನೆಂಪು 
ಮಲ್ತಿಲೆಕ ಆವೊಂದುಂಡು. 


“ಪಾಪಿ ಸಮುದ್ರೊಗು ಪೋ೦ಡಲಾ ಮೊರಂಗಾಯಿ ಮುಟ್ಟ ನೀರ್‌' ಪಣ್ಣಿಲೆಕ್ಕ ಪರಶುರಾಮೆರ್ನ ಕೈತಲ್‌ 
ಪೋಂಡಲಾ ಪ್ರೇಜನ ಆತಿಜಿ. ಪರಶುರಾಮೆರ್‌ ತನ ಸ೦ಪೊತ್ತುನು ಪೂರಾ ದಾನ ಮಲ್ತೊಂದುಲ್ಲೆರ್‌ ಪಣ್ಣಿನ 
ಸುದ್ದಿ ಕೇನ್ಸ್‌ ಗತಿಸೆಟ್‌ದಿನಂಚ ಆರೆನಡೆಗ್‌ ಪಾರ್ಟ್‌ ಪೋನಗನೇ "ಸರ್ವನಿವೇದಕ' ಯಜ್ಞ ಮುಗಿದಿತ್ತ್‌ಂಡ್‌. 


ಪರಶುರಾಮೆರ್‌ ಬೇಜದ್ದೇ ಪಂಡೆರ್‌, “ಭಾರದ್ವಾಜೆರೇ ಎಂಚಿತ್ತಿ ಪೊರ್ತುಡು ಬತ್ತರ್‌? ಮಾತ ಸಂಪೊತ್ತುನು, 
ಬೂಮಿನ್‌, ಬ್ರಾಣೆರೆಗ್‌ ದಾನ ಮಲ್‌ದಾಂಡ್‌. ಇತ್ತೆ ಒಂಜೇ ಒಂಜಿ ಕಾಸ್‌ಲಾ ಎನಡ ಇಜ್ಜಿ. ಮಾಮಲ್ಲ ರುಸಿ 
ಇರೆಗ್‌ ಅತಿಥಿಪೂಜೆ ಮಲೆರಾವಂದಿನೆಕ್‌ ಯೆಂಕ್‌ ಯೆತೆ ಆವೊಂದುಂಡು.” 


ದ್ರೋಣೆರ್‌ ತನ ಬಡಪತ್‌ನ್‌ ನಿನೆತೊ೦ದು ಕಂಗಾಲಾಯೆರ್‌. ಆರೆನ ಮೋನೆದ ಒರು ತೂದು ಪರಶುರಾಮೆರ್‌ 
ಇಂಚ ಪನ್ಪೆರ್‌. 

“ಯೆನಡ ದಾನೊಗಾಪಿನ ಸ೦ಪೊತ್ತು ಇಜ್ಞಾಂಡಲ ಒಂಜಿ ಧನುಸ್ಸುಲ, ದಿವ್ಯ ಬಾಣೊಲುಲ ಉಲ್ಲ. 
ಉಂದು ಮಾತ ಮಂತ್ರ ಶಕ್ತಿದ ವೈಷ್ಣವಾಸ್ನೊಲು. ಉಂದೆನೇ ಇರೆಗ್‌ ಕೊರೊಂದುಲ್ಲೆ.” 


“ಪರಶುರಾಮೆರ್‌ ಮನದೀದ್‌ ಕೊರ್ತಿನ ಈ ಮಂತ್ರಶಕ್ತಿದ ಶಸ್ತಾಸ್ತೊಲು ರಣಕಣೊಟು ಪಗೆನಯನ್‌ 
ಮುಗಿಪುನನೆ! ಆಂಡ ಸದ್ಯೊಗು ಬದೈೆರೆಗೊಂಜಿ ಸಾದಿ ಬೋಡತ್ತ?” ಇಂಚ ಎಣ್ಣೊಂದು ಇಲ್ಲಗ್‌ ಬತ್ತೆರ್‌. 
ಅಶ್ವತ್ಥಾಮೆ ಆ ಪೊಸತ್‌ ಬಿರುಪಗರಿಲೆನ್‌ ತೂದು ಕುಸಿಟ್‌ ಪ್ರಯೋಗದ ಪ್ರಯತ್ನ ಮಲ್ಪುವೆ. ಒಂತೆ ಪೊರ್ತುಡೇ 
ಪ್ರಯೋಗ ಕ್ರಮೊನು ಕಲ್ಪೊನುವೆಲ! ಇಂಚಿತ್ತಿ ಮಗಕ್‌ ಒಂಜಿ ಎಡ್ಡೆ ನಿಲೆನ್‌ ತೋಜಿಪಾಯಿಜೆಡ ತಾನ್‌ 
ಕಲ್ಲಾದಿನ, ಆಯೆ ಕಲ್‌ದಿನ ವಿದ್ಯೆ ದಂಡ ಆಪುಂಡತ್ತಾ ಪಂಡ್‌ದ್‌ ದ್ರೋಣೆರೆಗ್‌ ತೋಜುಂಡು. 


"ಕಲ್‌ದಿನ' ಪನ್ತಿ ವಿಚಾರದೊಟ್ಟುಗೇ ತನ ಎಲ್ಯಿದ ನೆಂಪು ಮಗ್ದ್‌ಂಡ್‌. ತನ ಒಟ್ಟುಡೇ ಕಲ್‌ದಿನ ಮಿತ್ರೆ 
ಪಾಂಚಾಲ ರಾಜ್ಯೊದ ಪೃಷತ ರಾಜನ ಮಗೆ ದ್ರುಪದನ ನುಡಿ ನೆಂಪಾಂಡ್‌. 


“ಈ ಎನ್ನ ಆಪ್ತ ಮಿತ್ರೆ. ಯಾನ್‌ ಚಕ್ರವರ್ತಿ ಆಂಡಲಾ ನಿನನ್‌ ಮದೆಪರೆ ಸಾದ್ಯೊನೇ ಇಜ್ಜಿ. ನಿನನ್‌ 
ಏಪೊಲ ನಿನೆತೊನುವೆ. ನಿಕ್ಕ್‌ ಯಾನ್‌ ಬೋಡಾಯಿನ ಸಂಪೊತ್ತುನ್ನ ಕೊರ್ಟೆ” 


ದ್ರುಪದನ ನೆಂಪುಡು ದ್ರೋಣೆರ್ನ ಮೆಯಿಮನಸ್‌ಡ್‌ ಉಲ್ಲಾಸ್‌ ಉರ್ಕುಂಡು. ದ್ರುಪದೆ ಏತೊಂಜಿ ಸಲಿಗೆಡ್‌ 
ಎನಡ ಪಾತೆರೊಂದಿತ್ತೆ. ಅರ್ಧರಾಜ್ಯೊನೇ ಕೊರ್ಟೆಂದ್‌ ಪಣೊಂದಿತ್ತೆತ್ತ? ಬೊಕ್ಕಲ ಎ೦ಚೆಂಚಿನನಾ ಕೊರ್ರೆ ಪಣ್ತೆ. 
ಈತ್‌ ದಿನ ದ್ರುಪದನ್‌ ಮದತಿನೆಕ್‌ ದ್ರೋಣೆರೆಗ್‌ ನಾಚಿಗೆಯಾಂಡ್‌. 


ಅಪಗನೇ ಪಾಂಚಾಲರಾಜೆ ದ್ರುಪದನಡೆಗ್‌ ಮಗೆ ಅಶ್ವತ್ಥಾಮನ್‌ ಲೆತೊ೦ದು ಪಿದಾಡಿಯೆರ್‌. ಅಲ್ಪ 
ಬಾಕಿಲ್‌ ಕಾಪುನಕುಲು ತಡೆತೆರ್‌. ಅಕ್ಷೆಡ “ರಾಜನ ಆಪ್ತಮಿತ್ರೆ ದ್ರೋಣೆ ಬಯ್ದೆ ಪಣ್ಣೆ. ರಾಜೆ ತಾನೆ ಬತ್ತ್‌ದ್‌ 
ಯೆನನ್‌ ತರ್ಕೊನುವೆ” ಪಂಡೆರ್‌. ಅಕುಲು ಉಳಯಿ ಪೋಯೆರ್‌. ಮೇರ್‌ ದ್ರುಪದಗಾದ್‌ ಕಾತೆರ್‌. ಆಂಡ 
ಆಯೆ ಓಲುಲ್ಲೆ? ಬರಂದಿನೆಕ ಅಯನ ಹಾಂಕರನೇ ಕಾರಣ. ದೊಡ್ಡುದ ಮದ, ಅಧಿಕಾರೊದ ಮದ, 
ಪರಾಕ್ರಮೊದ ಮದ ಏರ್‌ದ್‌ ಮನಸ್‌ದ ಎಡ್ಡೆಗುಣ ಮಾಜಿದ್‌ ಪೋಂಡೊಡೊಗ? 


ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


“ಭಿಕ್ಷೆದ ಬ್ರಾಣಗ್‌ ರಾಜೆ ಯಾನ್‌ ಮಿತ್ರೆ ಆಪಿನೆಂಚ?” ದ್ರುಪದೆ ಇಂಚ ಕೇಂಡೆಗೆ. 


“ಅಯಗ್‌ ಮದತ್‌ ಪೋದುಪ್ಪು ಯಾನೇ ಪೋದು ಪಂಡೆಡ ನೆಂಪು ಆವು. ಯೆನನ್‌ ಉಳಯಿ 
ಪೋವೆರೆ ಬುಡ್ಡೆೆ ಪಣೊ೦ದು ಪೋನಗ ಬಾಕಿಲ್‌ ಕಾಪುನಕುಲು ಬುಡ್ಡೆರ್‌. ಅಕ್ಷೆಗ್‌ ಹಾಕ್‌ದ್‌ ಉಳಯಿ 
ಪೊಗ್ಗಿಯೆರ್‌. “ದಾನೆಯಾ ಪಾಂಚಾಲ, ನಮ ಇರ್ವೆರ್‌ ಜತೆಟ್‌ ಭರದ್ದಾಜರೆಡ ಬರವು ಕಲ್ಪಿನೆನ್‌ ಮದತ್‌ 
ಬುಡಿಯನಾ? ಇತ್ತೆ ಇಂಚ ತಿರಸ್ಕಾರೊಡು ಪಾತೆರುವತ್ತ? ಯಾನ್‌ ನಿನ ಮಿತ್ರೆ. ಅವು ಉಪ್ಪಡ್‌. ಯೇರೇ 
ಬರಡ್‌, ಈ ಇಂಚ ನಡತೊಂಬಿನವು ಸಮನ? ಗೌರವೊದ, ಪ್ರೀತಿದ ಪಾತೆರ ನಿನಡ ಒಂಜಿಲಾ ಇಜ್ಜ್ಯತ್ರ? 
ಇಂದಾ ತೂಲ, ಎಂಕ್‌ ನಿನ ಸಂಪೊತ್ತುದ ಆಸೆ ಇಜ್ಜಿ. ಸ್ನೇಹಸಲಿಗೆದ ಬಾಮೊಡೇ ಪಣೊಂದುಲ್ಲೆ... ಇತ್ತೆ 
ಆಂಡಲ ದುಂಬುದೆನ್‌ ನೆಂಪು ಮಲ್ಲೊನ್ನ.” 


“ಅಯ್ಯಾ! ಈ ಏರ್‌ ದ್ರೋಣೆನಾ? ಎಂಕ್‌ ನೆಂಪೇ ಆಪುಜಿ. ಈ ಬ್ರಾಣೆನಾ? ನಮ ಒಟ್ಟುಗೇ ಕಲ್ತ್‌ದನ? 
ಅವುಲ ನೆಂಪಾಪುಜಿ. ನನ ಈ ಯೆನ ಮಿತ್ರೆನ? ಮಿತ್ರೆ ಆವೊಡಾಂಡ ಸರಿಸಮ ಮಟ್ಟ ಬೋಡತ್ರ) ವಿದ್ವಾಂಸೆರೆಗ್‌ 
ಮೂರ್ಪೆರೆಡ ಮಿತ್ರತ್ವ ಬುಳೆವುಂಡ? ಗ೦ಭೀರೆರ್‌ ಭಂಡೆರೆಗ್‌ ಮಿತ್ರೆರಾಪೆರ? ವೇದ ಆಚಾರದಕುಲು ಅನಾಚಾರಿಲೆಡ, 
ದುಷ್ಟೆರೆಡ ಸ್ನೇಹ ಮಲ್ಪುವೆರ? ಬೀರೊದ ಬಿರೆರ್‌ ಪೋಡಿಗೆ ಪುಕ್ಕೆಲೆರೆಡ ಸ್ನೇಹೊಡಿಪ್ಪುವೆರ? ಈ ಒರಿ ಬಜೀ 
ಬಡವೆ, ಬ್ರಾಣೆ. ನಿಕ್ಕಲ ರಾಜಕುಮಾರಗ್ಗ ಸ್ನೇಹ ಬುಳೆಪಿನೆಂಚಯ? ಉಂದೆನ್‌ ಪಂಡ ಯೇರಾಂಡಲ 
ತೆಲುಜೆರ?” 


ದ್ರೋಣೆರ್‌ ಉಂದೆನೇ ಚಿಂತನೆ ಮಲ್ಲೊಂದು ಕುಲ್ಲಿಯೆರ್‌. ಅತ್ತ್‌, ಗುರ್ತ ಪರ್ಹಯನೇ ಇಜ್ಜಾಂದಿಲೆಕದ 
ಇಂಬ್ಯನ ಹಾಂಕರೊಗು ಬುದ್ಧಿ ಕಲ್ಲಾವೊಡುಂದು ಎಣ್ಣೊಂದು, 


“ಅಯ್ಯಾ, ದ್ರುಪದ ರಾಜಾ, ಈ ದಾನೆಂದ್‌ ತೆರಿಯೊಂದ? ನಿನ ಈ ಆಸ್ಥಾನೊನು, ನಗರೊನು ಮಾತ 
ಇತ್ತೆನೇ ಪೊತ್ತಾದ್‌ ಪಾಡ್ಕೆರೆಗ್‌, ಮಾತೆರೆನ್ಲಾ ಕೆರ್ಟ್‌ ಬೂತಗಣೊಕುಲೆಗ್‌ ಬಲಿ ಕೊರ್ಕರೆಗ್‌ ಯೆಂಕ್‌ ಆಪುಂಡು. 
ಈ ಯೆಂಕ್‌ ಏತ್‌ ಮಾತೊಗ್ಗ ಸರಿಸಮ ಅತ್ತ್‌. ಕ್ಷುದಜೀವಿ ನಿನನ್‌ ಕೆರ್ಸ್‌ ಎಂಕ್‌ ದಾದ ಆವೆರೆಗುಂಡು? ಯೆನ 
ಪಾತೆರ ಕೇಣೊನ್ನ ದ್ರುಪದಾ. ನಿನ ಹಾ೦ಕರ ಜಪ್ಪನ ದಿನೊಕುಲು ಮುಟ್ಟ ಬರೊಂದುಂಡು. ಯೆನ ಶಿಷ್ಕೆರೆಗ್‌ 
ಬರವು ಕಲ್ಲಾದ್‌ ಅಕ್ಷೆನ್‌ ನಿನ್ನಡೆಗ್‌ ಕಡಪುಡ್ವೆ. ಆಕುಲು ನಿನನ್‌ ಅಟ್ಟೆಮುಟ್ಟೆ ಕಟ್ಟ್‌ದ್‌ ಒಯ್ತೊಂದು ಬರ್ದೆರತ್ತಾ. 
ಅಪಗ ಯಾನ್‌ ನಿನನ್‌ ದತ್ತ ಕಾರ್‌ಡ್‌ ದೊಂಕುವೆ. ಉಂದೆನ್‌ ನೆಂಪು ದೀವೊನ್ಹ?”. 


ಜೇ ೫% ೫ 


ದ್ರೋಣೆರ್‌ ರಾಜಸಭೆಕ್‌ ಬತ್ತ್‌ದ್‌ ಧೃತರಾಷ್ಟೆ, ಭೀಷ್ಮೆ ವಿದುರನಕ್ಷೆಗ್‌ ಸೊಲ್ಮೆ ಸಂದಾವೆರ್‌. ಆರೆನ್‌ ಸನ್ಮಾನ 
ಬಿ ಅ ೧೧ 
ಮಲ್ತ್‌ದ್‌, ಪೀಟೊಡು ಕುಲ್ಲಾದ್‌, ಭೀಷ್ಮೆರ್‌ ಇಂಚ ಪಣ್ಣೆರ್‌. 


“ಆಚಾರ್ಯೆರ್‌ ಒಂಜಿ ಎಡ್ಡೆ ಸುದ್ದಿ ಪಣ್ಕೆರೆ ಬಯ್ದರ್‌೦ದ್‌ ಇರೆನ ಮೋನೆಡೇ ಗೊತ್ತಾಪುಂಡು. ಎ೦ಚಿನ 
ಸುದ್ದಿ?” 

“ಜೋಕುಲು ಎಡ್ಡೆಡೇ ಕಲ್ಲೊಂದುಲ್ಲೆರ್‌. ಧನುರ್ವೇದದ ಪ್ರಯೋಗ, ಸಂಹಾರ, ಕಲ್ಪ, ರಹಸ್ಯ ಪನ್ನಿನ 
ನಾಲ್‌ ಬಗೆಟ್‌ ತೆರಿಯೊಂದೆರ್‌.. ಕತ್ತಿ, ದೊಣ್ಣೆ. ಕಠಾರಿ, ಲಾಳವಿಂಡಿಗೆ, ಅಡಾಯುಧ, ಪರಿಘ, ಚಕ್ರ ಮುಸುಂಡಿ, 


ತೋಮರ, ಪರಶು, ಕಕ್ಕಡೆ, ಹಲ, ಮುದ್ಗರ ಇಂಚಿತ್ತಿನ ಶಸ್ತ್ರ ಪ್ರಯೋಗೊಡು ಮಾತೆದ್ಲಾ ಸಿದ್ದಿ ಪಡೆತೆರ್‌.” 


ಆದಿಪರ್ವೊ 


ಧೃತರಾಷ್ಟೆ ಈ ಪಾತೆರ ಕೇಣ್ಣ್‌ ಮೆಚ್ಚಿಯೆ. “ಇರೆನ ಗರೊಡಿಡ್‌ ಕಲ್ಕಿನೆಡ್ಜ್‌ ಬೊಕ್ಕ ಕೇಣೊಡ?9” 


“ಮಾತಾ ನಿಕಲ್ನ ದಯೆ. ವಿದ್ಯೆದ ಮಾತ ಸಾಂಗೋಪಾಂಗ ಬಗೆನ್‌ ಯೆಂಕ್‌ ತೆರಿನಾತ್‌ ಮಟ್ಟ್‌ಗ್‌ ಕಲ್ಪಾದೆ. 
ಆನೆಕುದುರೆ ಸವಾರಿ, ರಥಶಿಕ್ಷೆ ಪರ್ವತ ಭೇದನ, ಇಂಚಿತ್ತಿನ ಸೂಕ್ರುಮೊಲು ಮಾತೆನ್‌ ಕಲ್ಲಾದ್‌ ಕೊರೆ. 
ಅತಾವಂದೆ...” 


“ದ್ರೋಣೆರೇ, ಈರ್‌ ಕಲ್ಲಾವುನ ಬಗೆನ್‌ ಯೆಂಕುಲು ಈರ್ನ ಶಿಷ್ಕೆರೆಡ್ಬೇ ತೆರಿದ. ಪದಿನಾಲ್‌ ವಿದ್ಯೆನ್ಲಾ ಈರ್‌ 
ಕಲ್ಬಾದರ್‌. ಗಣಿತ, ಗಾರುಡ, ಕಲೆ, ಇಂಚಿತ್ತಿನೆನ್ನ ಈರ್‌ ತೆರಿದರ್‌೦ದ್‌ ಗೊತ್ತುಂಡು..” 

“ಅ೦ಚತ್ತ್‌ ಹೆರಿಯೆರೇ, ಒಂಜಿ ದಿನ ನಿಕುಲು ಬತ್ತ್‌ದ್‌ ಜೋಕ್ಷೆನ ಶಸ್ತಾಸ್ತ ಚಾತುರೈದ ಪೊರ್ಲು ತೂವೊಡು. 
ಬರವುಸರವುದ ಪರಿಶೀಲನೆ ಮಲ್ಪುನ ಕೃಪೆ ಮಲ್ಲೊಡು.” 

ಭೀಷ್ಮೆರ್‌ ತೆಲಿಪುವೆರ್‌. “ಆವು. ಇರೆನ ಪರಿಶ್ರಮೊದ ಪರಿಶೀಲನೆ ಮಲ್ಲುಗ. ಅವೆಡ್ಜ್‌ ದುಂಬು ಒಂಜಿ 
ಪಾತೆರ. ಈರ್‌ ವಿದ್ಯೆ ಕಲ್ಲಾದಿನೆಡ್ಸ್‌ ಮಿಗಿಲಾಯಿನ ಸಂಗತಿ ಒಂಜಿ ಉಂಡು!” 

ದ್ರೋಣೆರೆಗ್‌ ಗೊತ್ತಾಪುಜಿ. ಭೀಷ್ಮೆರೇ ಕೈಯಿ ತಟ್ಟ್‌ದ್‌ ತೆಲ್‌ದ್‌ ಪಣ್ಣೆರ್‌. 

“ಪಾಠ ಕಲ್ಲಾವುನವು ಸೊಲಬ. ಆಂಡ ಈತ್‌ ದಿನ ನೂದುಜನ ಕೌರವೆರೆನ್‌, ಐನ್‌ಜನ ಪಾಂಡವೆರೆನ್‌, 
ಮಂಗ ಚೇಷ್ಟೆದ ಜೋಕ್ಷೆನ್‌ ಒಟ್ಟುಡು ಮಲ್ತೊಂಬಿನ ಬಂಗ ಅನ್ಸೇಸ್‌ದರತ್ತ? ಅವುಲ ಮಾಮಲ್ಲ ಸಾಧನೆನೆ!” 

ಇಡೀ ಸಭೆ ತೆಲಿಕೆಡ್‌ ಮುರ್ಕುದು ಪೋಂಡು. ಭೀಷ್ಮೆರ್‌ ಪಂಡೆರ್‌, 

“ಶಿವೆ ಬೊಕ್ಕ ಪರಶುರಾಮೆರೆನ್‌ ಬುಡುಂಡ ಈರೇ ಮಲ್ಲ ಸಾಮರ್ತಿಗೆದಾರ್‌. ಈರ್‌ ಬತ್ತಿನವು ಜೋಕ್ಲೆನ 
ಪುಣ್ಕ್ಯೊನೇ। ಈರ್‌ ಪ್ರದರ್ಶನೊಗು ವ್ಯವಸ್ಥೆ ಮಲ್ಪುಲೆ. ಯೆಂಕುಲು ಕಂಡಿತ ಬರ್ಬ* 


ಜೇ ೫ ೫ 


ಊರ್ಪ ಪಿದಾಯಿಡ್‌ ಪದ್ರಾಡ್‌ ಯೋಜನದಾತ್‌ ಮಲ್ಲ ಬಯ್ಸ್‌ಡ್‌ ವಾಸ್ತುಗು ಸರಿಯಾದ್‌ ಭವನೊಲು 
ಲಕ್ಕ್‌ದುಂತಿಯ. ತೂವೆರೆ ಬರ್ಬಿನ ಸಾರಸಾರ ಜನೊಕ್ಷೆಗ್‌ ಕುಲ್ಲುನ ಬೊಕ್ಕ ವಣಸ್‌ದ ವ್ಯವಸ್ಥೆ ಆಂಡ್‌. ಭೂತ 
ತುಪ್ಪಿ ಕಜ್ಜೊಲಾ ನಡತ್‌೦ಡ್‌. ಪೊರುಪೊರ್ಲುದ ದುತ್ತೈತೊಲೆಡ್‌ ರಾಜಕುಮಾರೆರ್‌ ರಂಗೊಗು ಜಪುವೆರ್‌. 


ಧರ್ಮರಾಯೆ ಸುರೂಕ್‌ ಬತ್ತೆ ತನ ಶಸ್ತ್ರ "ಶಮೊ'ನು ತೋಜ್ಞಾವೆ. ಅಯಿಡ್ಜ್‌ ಬೊಕ್ಕ ಬಾಕಿದಕುಲು 
ಒರಿಒರಿಯಾದ್‌, ಗುಂಪು ಗುಂಪಾದ್‌, ಶಸ್ತ್ರ ವಿದ್ಯೆನ್‌ ಮೆರೆಪಾಯೆರ್‌. 


ಬಗೆತರೊತ ಆಯುಧೊಲೆನ್‌ ಪತೊಂದು ಕೌರವೆ ಬತ್ತಿನ ಪೊರ್ಲುನು, ಅಯನ ಕಯಿತ ಚಾತುರ್ಮೆನ್‌ 
ವಿದುರೆ ಪಣ್ಣಿನೆನ್‌ ಕೇಣ್ಟ್‌ ಧೃತರಾಷ್ಟೆ ಅಂಚೆನೇ ಅಲ್ಪ ಸೇರ್ಬಿನ ಜನೊಕುಲು ತೂದು ಕುಸಿಟಿತ್ತೆರ್‌. 


“ಧೀರ. ಜಗಜಟ್ಟಿ, ರಾಜಕುಮಾರ ಚೌಪಟಮಲ್ಲ. “ಕುರುಕುಲ ಕೈರವಾಮೃತ ಕಿರಣ”. "ಧಿರು ಧಿರು ಭಲ 
ಭಲಾ' ಪಂಡ್‌ದ್‌ ಬೊಬ್ಬೆ ಲಕ್ಕಾಯೆರ್‌. ಕೈತಟ್ಟುನೆತ ಗೌಜಿಯೇ ಗೌಜಿ! ಕೆಲವೆರ್‌ ಕುಸಿಟ್‌ ನಲ್ಲೊಂದೇ ಇತ್ತೆರ್‌. 
ಗಾಂಧಾರಿಗ್‌ ಮಗನ ಮೇಲ್ಮೆದ ವಿವರ ಕೇಣ್ಸ್‌ ಆಯಿನ ಸ೦ತೋಸು ಆತೀತತ್ರ್‌. ಅಯಿತೊಟ್ಟುಡೇ ಮಗಕ್‌ 
ಜನೊಕ್ಸೆನ ದಿಸ್ಪಿ ಕಂತು೦ಡಾ ಪಣ್ಣಿನ ಪೋಡಿಗೆ! ದಿಸ್ಪಿ ದೆಪ್ಪುನ ಬಗ್ಗೆಡೇ ಅಲಚನೆ! 


ತುಚುಭಾಷೆಡ್‌ ಕುಮಾರವ್ಯಾಸ ಭಾರತೊ 


ಪಂತೊಂಡು ಒರಿಯಡ್ಡೊರಿ ಮಿಗಿಲೆ! ಭೀಮೆಲ ದುರ್ಯೋಧನನಂಚ ಚಾತುರ್ಮೆ ಮೆರೆಯೆ! ಆತೆಗೇ 
ಮಣಿಪಂದೆ ಕುಲ್ಲುಜೆ. ಕಾರವನ್‌ ದ್ವಂದ್ವಯುದ್ಧೊಗು ಲೆಪ್ಪವೆ. ಆಯೆ ಬುಡ್ಲೆನ? ಇರ್ವೆರ್ಲ ಎದುರೆದುರಾಪೆರ್‌. 
ಪಂತ ಪೋದು ನಿಜ ಕಾಳಗೊನೇ ಸುರುವಾಂಡ್‌. ಜನೊಕುಲು “ಹೋ' ಪಂಡೆರ್‌. ಪಕ್ಷ ಪತೊಂದು 
ಉತ್ತೇಜನ ಕೊರ್ಕೆರ್‌! ವ್ಯವಸ್ಥಾಪಕೆರೆಗ್‌ ಕಂಟಾಳ ಆಂಡ್‌. “ಭೀಮನ್‌ ಪತ್ತ್‌ಲೆ. ಕೌರವನ್‌ ಅಡ್ಡಕಟ್ಟ್‌ಲೆ” 
ಪಣ್ಣಿಂಚಿನ ಬೊಬ್ಬೆ, ರಂಪಾಟ ಜೋರಾಂಡ್‌. ಆತ್ನೇಟ ಸ೦ತೋಸುಡಿತ್ತಿನ ಭೀಷೆರ್‌, ಕೃಪಾಚಾರ್ಯೆರ್‌ ಮಾತೆರ್ಲಾ 
ಮೋನೆ ಮೋನೆ ತೂವೊಂಡೆರ್‌. ಭೀಷ್ಮೆರ್‌ ಲಕ್ಕ್‌ದ್‌ ಉಂತುದು, 


“ಅಯ್ಯೋ! ದ್ರೋಣೆರೇ, ಪಂತೊದ ಕಳ ಲಡಾಯಿದ ಕಳ ಆಂಡತ್ತ? ಸೊಗಸ್‌ದ ಬುಳೆಸಲೆಕ್‌ ತೂತಕೊಳ್ಳಿ 
ನುರ್ತಿಲೆಕ ಆಂಡತ್ತ) ಮಾತೆರ್ಲಾ ಸೇರ್‌ದ್‌ ಲಡಾಯಿ ಉಂತಾಲೆ” ಪಣ್ಣ್‌ ಗಟ್ಟಿ ದನಿಟ್‌ ಪಣ್ಣೆರ್‌. ತೂಪಿನ 
ಜನೊಕ್ಸೆಗ್‌ ಮನಿಪಂದೆ ಇಪ್ಪುಲೆಂದ್‌ ಆಜ್ಞೆ ಮಲ್ಪುವೆರ್‌. ವಿದುರನ್‌ ಲೆತ್ತ್‌ದ್‌, “ಉಂದು ದಾದನ ವಿಪರೀತೊಗು 
ಪೋವೊಂದುಂಡತ್ತ?” ಕೇಣುವೆರ್‌. ಬಾಕಿದಕುಲ್ಲ ಅಂಚೆನೇ ಗ್ರಯಿತೆರ್‌. ಅಯಿಟ್‌ ಒರಿ ಪಣೆ, "ತೂಲೆ, ದುಂಬೇ 
ಕೌರವೆದ್ದ ಪಾಂಡವೆರ್ಲ ರಡ್ಡ್‌ ದ್ರುವೊಕುಲಾದ್‌ ಉಲ್ಲೆರ್‌. ಅಕುಲು ನನ ದುಂಬುಗ್ಲಾ ಪಗೆಪತ್ತುನೆತ ಲಕ್ಷಣ 


ಉಂದು.” 


ಆತಾನಗ ಅರ್ಜುನನ ಪ್ರದರ್ಶನ ಸುರು ಆದ್‌ ಮಾತೆರ್ಲಾ ಮನಿಪಂದೆ ಕುಲ್ಲಿಯೆರ್‌. ಅರ್ಜುನೆ ರಂಗೊದ 
ನಡುಟು ಬತ್ತ್‌ದ್‌ ಉಂತಿಯೆ. ಮಾತ ಗುರು ಹೆರಿಯೆರೆಗ್‌ ಸೊಲ್ಮೆ ಸಂದಾವೆ. ಉಂದೆಡ್ಜ್‌ ದುಂಬೇ ಗುರು 
ದೋಣೆರ್‌ ಏಕಲವ್ಯನ ಕೊಂಬ ಬಿರೆಲ್‌ನ್‌ ಗುರುದಕ್ಷಿಣೆಯಾದ್‌ ದೆತೊ೦ದು ಅರ್ಜುನಗ್‌ ಸರಿಸಾಟಿಲಿಜ್ಜಂದಿಲೆಕ 
ಮಲ್ನೊಂದೆರ್‌. ಅಯಿಡ್ದಾವರ ಗುರುದ್ರೋಣೆರ್ನ ಕಡೆಕ್‌ ತೂನಗ ಅರ್ಜುನಗ್‌ ಗೌರವೊದ ಬಾವು ಉರ್ಕೊಂದಿತ್ತ್‌ಂಡ್‌. 


ಅರ್ಜುನನ ಶಸ್ತ್ರಾಸ್ತ್ರ ಪ್ರದರ್ಶನ ಪಂಡ ಅಕ್ಕಸೊಡು ಕೋಲ್ಮ್ಡಿಂಚಿದ ನಲ್ಲಾಟನೆ! ಅಯನ ಗತ್ತ್‌ ಗೈಮೆ, 
ಚಾತುರ್ಯ ಚುರ್ಕು, ಮಾತಲಾ ಮಿತ್ತ ಮಟ್ಟ್‌ದನೆ! ಆನೆಡ್‌, ಕುದುರೆಡ್‌ ಬರ್ಪಿನ ಪೊರ್ಲು ತೂವೊಡು! ಗುರಿ 
ಸಾಧನೆದ ಕ್ರಮ ತೂವೊಡು! ಕತ್ತಿವರಸೆದ ಗತ್ತ್‌ ತೂವೊಡು! ಆಗ್ನೇಯಾಸ್ತೊಡು ಕಪ್ಪು ಪುಗೆ ರಟ್ಟಾದ್‌ ಪಂತೊದ 
ಕಳ ನಿಲಿಕ್ಕೆ ಪಸೆರ್ಲಾವುನ ಬಗೆ ತೂವೊಡು! ಒರಾನೆ ಬರ್ಸ ಬರ್ಬಾವೆ! ಅಪಗನೇ ವಾಯವ್ಯಾಸ್ತೊಡು ದೂರ 
ರಟ್ಟಾವೆ. ತಿಮಿರಾಸ್ತೊಡು ಸೂರ್ಯಗಿರಣದ ಬೆರ್ಕೆ ಪುಟ್ಟಾವೆ! ಸೂರ್ಯಾಸ್ತೊಡು ಕಬಿದಿನ ಕತ್ತಲೆನ್‌ ಒರಾನೆ 
ಗಿಡತ್ತ್‌ದ್‌ ಬೊಳ್ಳು ಪರಪ್ಪಾವೆ! ಇಂಚಿತ್ತಿ ಸಾದಗೊನು ತೂದು, ಪಾಂಡವೆರ್‌, ಕುಂತಿ, ಭೀಷ್ಮೆ ವಿದುರೆ, ದ್ರೋಣ, 
ಕೃಪಾಚಾರ್ಯೆರ್‌ ಮೊಕ್ಷೆನ ಮೋನೆ ಅರ್ಸ್‌೦ಡ್‌. ಆಂಡ ಧೃತರಾಷ್ಟ್ರ, ಶಕುನಿ, ಅಶ್ವತ್ಥಾಮೆ, ದುಶ್ವಾಸನೆ, ಮೊಕ್ಷೆನ 
ಮೋನೆ ಕಂಗ್‌೦ಡ್‌. ಜನೊಕುಲು ಕೈತಟ್ಟುನ, ಬೀರ ಲೆಪ್ಪುನ ಗೌಜಿ ಕೇಣೊಂದು ಅರ್ಜುನೆ ಗೇಲ್‌ದ 
ಹಮ್ಮುಡಿಪ್ಪುನಗ ಕೌರವನ ಮೋನೆ ಬಾಡ್ಜ್‌ ಪೋಂಡು. 


ಪಂತ ತೂವೆರೆ ಬಯ್ದಿನ ಕರ್ಣಗ್‌ ಕೌರವನ್‌ ತೂದು ಬೇಜರಾಂಡ್‌. ಏತಾ೦ಡಲ ಕೌರವೆ ತನ ಮಿತ್ರೆ. 
ಪರಶುರಾಮೆರೆಡ ಬರವು ಕಲ್ಪ್‌ದ್‌, ಸಾಪದೊಟ್ಟುಗು ಪಿರಬತ್ತಿನೆಡ್ಡಿಂಚ ಕೌರವೆನೇ ಕರ್ಣಗ್‌ ಆತ್ಮೀಯೆ. ದ್ರೋಣೆರ್‌ 
ತನ ಗುರು ಆಪಿಲೆಕ ಮಲ್‌ದಿನ್ನ ಆಯೆನೆ. ಇತ್ತೆ ಕೌರವೆ ಮೋನೆ ಕಂತಪಾಡ್ಚ್‌ ತಿರ್ತ್‌ ತೂವೊಂದುಲ್ಲೆ. ಕರ್ಣಗ್‌ 


“ಮಾತೆರ್ಲಾ ಬಾಯಿ ಮುಚ್ಚಿಲೆ. ಅರ್ಜುನೆ ಮಲ್ಲ ಸಾಧನೆ ಮೆರೆತೆ ಪಣ್ಣ್‌ ಮೆಚ್ಚಿದ್‌ ಬೊಬ್ಬೆ ಪಾಡುವರತ್ತ? 
ಯೆನ ಶಸ್ತಾಸ್ತ ಪ್ರದರ್ಶನ ತೂದು ಬೊಕ್ಕ ಸಾಧನೆಡ್‌ ಬಿರ್ದೆರೇರ್‌೦ದ್‌ ನಿಚ್ಚಯ ಮಲ್ಗೊನ್ಸೆ” 


ಇಂಚ ಪಣೊಂಡಿನ ಕರ್ಣೆ ಕಳೊಕು ಬರೆ, ಶಂಖನಾದ ಮಲ್‌ದ್‌ ಉಂತುವೆ. ಕೌರವೆ ಸಂತೋಸುಡು 


ಆದಿಪರ್ವೊ 


ಕರ್ಣನ ಬೆರಿಬೊಟ್ಟುವೆ. ಕರ್ಣೆ ಗುರು ದ್ರೋಣೆರೆಗ್‌ ಸೊಲೈೆಲೆನ್‌ ಸಂದಾದ್‌, ಬಾನೊಡು ಬೆಳಗುನ 
ಸೂರ್ಯದೇವೆರೆನ್‌ ತರೆದೆರ್ಟ್‌ ತೂಪೆ. ತರೆ ಬಗ್ಗದ್‌ ಪುಡಾಡುವೆ. ಬಿಲ್ಲ್‌ಡ್‌ ಠೇಂಕಾರ ಮಲ್‌ದ್‌ ಉಂತಿನ 
ಕರ್ಣನ್‌ ತೂದು ಮಾತೆರ್ದ ಸೋಜಿಗೊಡು ಮುರ್ಕಿಯೆರ್‌. 


ಅರ್ಜುನೆ ಮೆರೆಯಿನ ಮಾತಾ ಶಸ್ತ್ರ ಚಮತ್ಕಾರೊಲೆನ್‌ ಅವ್ಚೇ ಮಟ್ಟೊಡು ಕರ್ಣೆಲ ಮೆರೆಪಾಯೆ. ಕಣ್ಣ್‌ 
ಬುಳಾದ್‌ ತೂಯಿನ ಜನೊಕುಲು ಕರ್ಣನ್ಸಾ ಮೆಚ್ಚಿಯೆರ್‌. ಕುಸಿತ ಸೊರ ಲಕ್ಕಾಯೆರ್‌! ಅರ್ಜುನಲೆಕನೇ 
ಇಂಬೈಲ ವಿಹಾರ, ವಿಬಂಧ, ವಿಧಾನ ಉಂದೆನ್‌ ಪೂರಾ ಪ್ರದರ್ಶನ ಮಲ್ರೆತ್ತ? ಯೇರುಂಬೆ? ಪಣೊಂದು 
ಪುಗರೈೆರ್‌. 

ಭೀಮೆ ಕೌರವನ್‌ ಕಳೊಕು ಲೆತ್ತಿಲೆಕನೇ ಕರ್ಣೆ ಅರ್ಜುನನ್‌ ಲೆಪ್ಪುವೆ.. 

“ಅರ್ಜುನಾ, ಯೆನಡ ಪೊರುಂಬುನ ಇಚ್ಚೆ ಉಂಡುಡ ದುಂಬು ಬಲ್ಲ!” 


ಅರ್ಜುನನ ಕಣ್ಣ್‌ಡ್‌ ಕೋಪೊದ ಕಿಡಿ ರಟ್ಸ್‌ಂಡ್‌. ರಪ್ಪ ಎದುರುಗೇ ಬರ್ತೆ, ಇರುವೆದ್ದ ಪಗರಿ ಪಾರಾವುನೆಕ್‌ 
ಸುರು ಕೊರ್ನಗನೇ ಭೀಷ್ಮೆರ್‌, ಗುರುವರ್ಯೆರ್‌ ಬತ್ತ್‌ದ್‌ ತಡೆಪುವೆರ್‌. ಕೃಪಾಚಾರ್ಯೆರ್‌ ಕರ್ಣಡ ಕೇಣ್ಣೆರ್‌. 
“ಕರ್ಣಾ, ನಿಕುಲು ಕದನೊಗು ದು೦ಬಾವೊಡಾ೦ಡ ಇರ್ವೆರ್ದ ಪಠ್ಹಯ ಮಲ್ಕೊನೊಡು. ಈ ರಾಜೆನ? ಅತ್ತ್‌ 
ನಾಯಕೆನ? ಯೇರ್‌ಂದ್‌ ಪಣೊಡು.” 


ಅರ್ಜುನನ ಪ್ರದರ್ಶನ ತೂದು ಮೆಚ್ಚಿದ್‌ ಕುಲ್ಲುದಿನ ಕುಂತಿ ಕರ್ಣನ ಪ್ರದರ್ಶನೊನ್ನ ತೂಪೊಲು. 
ಮನಸ್‌ಗ್‌ ಕುಸಿಯೇ ಆಪುಂಡು. ಇಂಬ್ಯೈೆ ಯೇರ್‌? ಕಣ್ಣ್‌ಗ್‌ ತೆರಿಯಂದಿನ ಸಮ್ಮಂದ ಕರ್ಸ್‌ಗ್‌ ತೆರಿಲೆಕ 
ಆವೊಂದುಂಡು. ಇಂಬೈೆ ತನ ಮಗೆನೇ ಪಣ್ಣಿಲೆಕಾಂಡ್‌. ಒರಾನೆ ದುಂಬು ಆತಿನ ಪೋತಿನ ಪೂರ ನೆಂಪಾದ್‌, 
ತರೆತಿರ್ಸ್‌ದ್‌ ಬೂರ್ಕೊಲು. ಅಲೆನ್‌ ದಂಡಿಗೆಡ್‌ ಅರಮನೆಕ್‌ ಲೆತೊ೦ದು ಪೋಯೆರ್‌. 


ಜಾತಿ ಪರ್ಹಯದ ಪ್ರಶ್ನೆ ಬನ್ನಗ ಕರ್ಣನ ಮೋನೆ ಕಂಗ್‌೦ಡ್‌. ಆಯೆ ಒರಾನೆ ತರೆ ತಗ್ಗಯೆ. ಉಂದೆನ್‌ 
ತೂವೊಂದಿತ್ತಿನ ಕೌರವೆ ತಡ ಮಲ್ಫ್‌ಜೆ. ರಪ್ಪ ಬತ್ತ್‌ದ್‌ ಕರ್ಣನ್‌ ಅರಂಟ್‌ ಪತ್ತುವೆ. ಬೆರಿಬೊಟ್ಟುವೆ. ಅಲ್ಪಡ್ಬೇ 
ಬೇಲೆದಕ್ಷೆನ್‌ ಲೆತ್ತ್‌ದ್‌ ಪಣ್ಟೆ “ಕೃಪಾಚಾರ್ಯೆರ್‌ ಕೇಂಡಿಲೆಕ ಕರ್ಣೆ ಯೇರ್‌ಂ೦ದ್‌ ಮಾತೆರೆಗ್ದ ತೆರಿಯೊಡು. 
ಇತ್ತೆನೇ ಸಿಂಹಾಸನ ಬೊಕ್ಕ ಪಟ್ಟಾಭಿಷೇಕೊಗು ಬೋಡಾಯಿನ ಸೊತ್ತು ಸರಕು ಕಣವೊಡು” ಪಣ್ಣೆ ಕರ್ಣಡಲ 
ಪಣ್ಣೆ, “ಇತ್ತೆನೇ, ಮುಲ್ಬನೇ, ನಿಕ್ಕ್‌ “ಅ೦ಗ'ರಾಜ್ಯೊದ ಪಟ್ಟಾಭಿಷೇಕ ಮಲ್ಪುವೆ.” 


ಪಟ್ಟಾಭಿಷೇಕೊದ ವಿಧಿ ವಿಧಾನೊಲು ಮುಗಿಬೊಕ್ಕ ಕೌರವೆ ಸಭೆಕ್‌ ಕೇಣುಲೆಕ ಪಣ್ಣೆ. 


“ಜಾತಿಕುಲೊತ ವಿಚಾರೊನು ಕೃಪಾಚಾರ್ಯೆರ್‌ ದೆರ್‌ ಪಾತೆರ್ಟೆರ್‌. ಇತ್ತೆ ಯಾನ್‌ ಕೇಣೊಂದುಲ್ಲೆ. ಭೀಮೆ 
ವಾ ಕುಲೊತಾಯೆ? ಆಯನ ಅಮ್ಮೆರ್‌ ಪಾಂಡುವಗ? ಅತ್ತ್‌ ಪವಮಾನೆನ?.ಕೃಪಾಚಾರ್ಯೆರೇ, ಲಾಳದ ಕಡ್ಡಿಡ್‌ 
ಪುಟುದಿನ ಈರ್‌ ವಾ ಕುಲೊತಾರ್‌?9 ಮಣ್ಣ್‌ದ ಕುದ್ದೆಡ್‌ ಪುಟುದಿನ ಭಾರದ್ದಾಜೆರ್‌ ವಾ ಕುಲೊತಾರ್‌? ಆರೆನ 
ಅಪ್ಪೆ ಯೇರ್‌ಂ೦ದ್‌ ಪಣೊಲಿಯ?” 


ಯೇರ್ಲಾ ಪಾತೆರ್ಟೆರ್‌. ಭೀಷ್ಮೆರ್‌, ಧೃತರಾಷ್ಟ್ರ, ಮಾತೆದ್ಸ ಜತ್‌ದ್‌ ಪೋಯೆರ್‌. ಸೇರ್ಬಿನ ಜನಸಾಗರ 
ಗುಂಪುಗುಂಪುಡು ಚರ್ಚೆ ಮಲ್ಲೊಂದು ಅಗತ್‌ ಪೋಯೆರ್‌. 


ಜೇ ೫ ೫ 


ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


ಮೂಜಿ ಲೋಕೊದ ಮೋಹನಮಂತ್ರ ದೇವತೆಲೆಕ ಐಸುರೊದ ಮೋನೆದ ಬಾಲೆ ದೌಪದಿನ್‌, ಅಂಚೆನೇ 
ಹೋಮಕುಂಡೊದ ನಡುಟು ಬಿಲ್ಲ್‌ಬಾಣ ಕವಚದೊಟ್ಟುಗು ಮೂಡ್ದು ಬಯ್ದಿನ ದೃಷ್ಟದ್ಯುಮ್ಮನ್‌ ದ್ರುಪದೆ 
ಪೆರ್ಕೆಡ್‌ ತೂವೊಂದುಪುವೆ. ಇರ್ವೆರ್ಲಾ ಅಗ್ನಿಡ್‌ ಪುಟುದಿನಕುಲು. ತಾನ್‌ ಮಲ್‌ದಿನ ಪುತ್ರಕಾಮೇಷ್ಟಿ ಯಾಗೊದ 
ಫಲ. ದ್ರುಪದನ ನೆಂಪು ಪಿರ ಪಾರ್‌ಂಡ್‌. 


ಅತ್‌, ಯೆನಡ ಛಲ ಕಟ್‌ದಿನ ದ್ರೋಣೆ ತನ ಶಿಷ್ಯೆ ಅರ್ಜುನಡನೇ ಯೆನನ್‌ ಅಯನ ಮಂಚದ ಕಾರ್‌ಗ್‌ 
ಕಟ್ಟಾದ್‌, ತನ ದತ್ತ ಕಾರ್ಡ್‌ ದೊಂಕುದೆತ್ತ? ಅಯನ ಕುಚ್ಚನದ ಪಾತೆರೊಲು ವಾ ಬಿಗುತವು? 


“ಏ... ದ್ರುಪದಾ, ನಿಕ್ಕ್‌ ನಮ ಎಲ್ಯಿದ ನೆಂಪು ಇತ್ತೆ ಬತ್ತ್‌ಂಡಾ? ನಿನ ರಾಜ್ಯ, ನಿನ ಜೂವ ಇತ್ತೆ ಯೆನ 
ಕೈಟೇ ಉಂಡು. ಆಂಡ ಅರ್ವ ರಾಜ್ಯೊನು ನಿಕ್ಕೇ ಪಿರ ಕೊರೆ. ನಿಕ್ಕ್‌ ನಿನ ಜೂವೊನು ದಾನ ಮಲ್ಪುವೆ. ಯೆನನ್‌ 
ಅತ್ತ್‌, ಯೆನ ಶಿಷ್ಯನ್ಹ ನಿಕ್ಕ್‌ ಗೆಂದೆರೆಗಾವಂದ್‌. ಅಂಚ ಉಪ್ಪುನಗ ನಿಕ್ಕ್‌ ಗರ್ವ, ಅ೦ಸಾಣಿಲ ಉಪ್ಪೆರೆ ಬಲ್ಲಿ.” 


ಈ ಪಾತೆರೊದ ಮುನೆ ಕಂತಿನೆಟಾದೇ ಯಾನ್‌ ಊರುಗ್ದ ಪೋವಂದೆ ಗಂಗೆದ ದಂಡೆಡೇ ಇತ್ತೊಂದು 
ಪುತ್ರಕಾಮೇಷ್ಟಿ ಯಾಗ ಮಲ್ಲೆರೆ ಬಯಕಿನಿ. ಆಂಡ ದ್ರೋಣೆರ್ನ ಬಯಬೀತಿಡಾದ್‌ ವೇದವಿದೆರ್‌, ಯತ್ತಿಜೆರ್‌ 
ತಿಕ್ಕಂದೆ, ಕಡೇಕ್‌ ಯೆನ ಪ್ರಣ್ಯೊಡು ಯಾಜ, ಉಪಯಾಜ ಪಣ್ರಿ ತಪಸ್ವಿಲೇ ಒದಗಿಯೆರ್‌. ಮನದೀದ್‌ ಯಾಗ 
ನಡಪುಡಿಯೆರ್‌. ಆ ನೀಚೆ ದ್ರೋಣನ್‌ ಕೆ್ಲನ ಮಗೆ ಬೋಡುಂದು ಬಯಕಿನಂಚನೇ ಈ ದೃಷ್ಟದ್ಯುಮ್ನ 
ಪುಟುದೆ. ಯೆಂಕ್‌ ಆಯಿನ ಅಪಮಾನೊದ ಇಡೆಟ್ಟ, ಯೆನನ್‌ ಗೆಂದಿನ ಅರ್ಜುನನ ಪರಾಕ್ರಮೊನು ಮೆಚ್ಚಿನ 
ಯಾನ್‌ ಅಯನ್‌ ಮದ್ಕೆ ಆಪಿಂಚಿನ ಮಗಲ್‌ ಬೋಡುಂದು ಬಯಕಿನಂಚನೇ ಈ ದ್ರೌಪದಿ ಪುಟುದೊಲು. 
ಗುಣೊಕು ಮಚ್ಚರ ಇಪ್ಪುಜಿ. ಅರ್ಜುನಲೆಕಂತಿನ ಮರ್ಮಯೆ ತಿಕ್ಕುನನೇ ಯೆನ ಭಾಗ್ಕೊದ ಸಂಗತಿ. 


ಕಾಲ ಕರಿನಗನೇ ದ್ರುಪದಗೊ೦ಜಿ ಚೋದ್ಯ ಕಾತೊಂದಿತ್‌೦ಡ್‌. ದೃಷ್ಟದ್ಯುಮ್ನೆ ತನ್ಕ್‌ ಮೃತ್ಯುಂದ್‌ ತೆರಿದ್ದ 
ದ್ರೋಣೆ ಅಯನ್‌ ತನ ಶಿಷ್ಯೆ ಆವೊಡುಂದು ಲೆತ್ತಿನೆಟ್‌ ದುಪದಗ್‌ ಕುಸಿ ಆಂಡ್‌. ದ್ರೋಣೆರ್ನಂಚಿನ ಗುರು ತನ 
ಮಗಕ್‌ ಬೇತೆ ಯೇಧ್ದ ತಿಕ್ಕಯೆರ್‌. ಅಂಚ ಮಗನ್‌ ದ್ರೋಣನಡೆಗೇ ಕಡಪುಡ್ಕೆ. 


ಸೇ ಸೇ ಸೇ 


ಭೀಮ ದುರ್ಯೋಧನೆರ್ನ ಪಗೆ ಮಚ್ಚರ ಊರೊರ್ಟಡಿ ತೆರಿಂಡ್‌. ಅರಮನೆಟ್‌ ನೆಮ್ಮದಿ ಇಜ್ಞಾಂಡ್‌. 
ರಾಜ್ಯೊಗು ಇರುವೆರ್‌ ರಾಜೆರಾಪೆರ್‌೦ದ್‌ ಜನೊಕುಲು ಪಾತೆರೊಂಡೆರ್‌. ಒಂಜಾ ನೂದು ಜನ ಕೌರವೆರ್‌ 
ಹಸ್ವಿನಾವತಿಟ್‌ ಉಪ್ಪೊಡು, ಇಜ್ಞಾಂಡ ಐವ್ವೆರ್‌ ಪಾ೦ಡವೆರುಪ್ಪೊಡು. ನೂತ್ತೈನ್‌ ಜನ ಒಟ್ಟುಡುಪ್ಪುನ ಪರಿಸ್ಥಿತಿಯೇ 
ಇಜ್ಜಿ... ಮಾತೆರ್ನ ಅಬಿಮತಲಾ ಇಂಚೆನೇ!.. 


ಕೌರವನ ಭವನೊಡು ಶಕುನಿ ಗುಟ್ಟುಡು ಪಣೊಂದಿತ್ತಿನಿಲ ಉಂದೆನೇ! 


“ದ್ರುಪದನ ರಾಜ್ಕೊಗು ದಂಡ್‌ ಕೂಡೊ೦ದು ಪೋನಗ ನಂಕ್‌ ಆತಿನ ಅಪಮಾನೊನು, ಅರ್ಜುನನ 
ಗೇಲ್‌ನ್‌ ತೂತರ್‌. ಅತ್ತಾಂದೆ ಭೀಮೆ ನಂಕ್‌ ದುಸ್ಪ ಕನೊತಂಚ ಉಲ್ಲೆ. ಪಾಂಡವೆರ್ನೊಟ್ಟುಡು ಉಪ್ಪುನನೇ ಕಸ್ಟ 
ಬೀರಬಿರ್ಲೊಲಿದ ಪಾ೦ಡವೆರೆಡ ಲಡಾಯಿ ಮಲ್ತ್‌ ಮಿಂಜೆಸೆರೆ ನಂಕ್‌ ತೀರ೦ದ್‌. ಅತ್ತಾಂದೆ ನಮ ದೈವಗತಿಲಾ 
ದುರ್ಬಲನೆ! ಆ ದರಿದ್ರ ಭೀಮನ್‌ ಕಲ್ಲ್‌ಕಟ್ಸ್‌ದ್‌ ಸುದೆಕ್‌ ದಕ್ಕ್‌ಂಡಲ ಮುರ್ಕುಜೆ. ಇಸೊತ ಗಜ್ಜಿಯಿ ತಿಂದ್‌೦ಡಲ 
ಸೈಪುಜೆ. ಅಯಗ್‌ ಇಸೊಲ ಜೀರ್ಣಸಗ್ಗಿದ ಚೂರ್ಣ ಆಪುಂಡು. ಅಯಡಾದ್‌ ಯೆನ ಮನಸ್‌ದ ನೆಮ್ಮದಿ 
ಹಾಳಾತ್‌೦ಡ್‌. ದಾದ ಮಲ್ಪುನುಂದ್‌ ತೆರಿಯುಜಿ.” ದುರ್ಯೋಧನೆ ಯೆತೆ ದೆಪ್ಪುವೆ. 


ಆದಿಪರ್ವೊ 


ಕರ್ಣೆ ಆಯನ್‌ ಸಮದನ ಮಲುವೆ. 

“ದುರ್ಯೋಧನಾ, ವಿದುರ, ಭೀಷ್ಮ ದ್ರೋಣ ಯೆರೆನ್ನ ನಂಬೊಡ್ಡಿ. ಮೊಕುಲು ನಿನ ಇಲ್ಲಡ್‌ ಉಣೊಂದು 
ಪಾಂಡವೆರೆಗ್‌ ಎಡ್ಡೆ ಬಯಕುನಕುಲು. ನಿನ ವಿಶ್ವಾಸೊಗು ಯೋಗ್ಯೆರತ್ತ್‌. ನಮನ್‌ ದೂರುನನೇ ಅಕ್ಷೆನ ಅಬ್ಬೆಸ.” 

ಕೌರವೆ ಅಂದಿಣ್ಣಿಲೆಕ ತರೆ ಗದ್ದಾವೆ. ದುಶ್ಶಾಸನಗ್ಹ ಪಾ೦ಡವೆರ್‌ ಪಂಡ ಆಪುಜಿ. 

“ಅ೦ಚಾ೦ಡ ಯೆನ ಪಾತೆರ ಕೇಣ್ಣ ಕೌರವ. ಪಾ೦ಡವೆರೆನ್‌ ಯುದ್ಧೊಗು ಲೆಪ್ಪುಲ. ಯಾನ್‌ ನಿನ 
ದಂಡ್‌ಡಿತ್‌ದ್‌ ಅಂಕೊದ ಕಳೊಟು ಪಾಂಡವೆರೆಡ ಪೊರುಂಬುದು ಅಕ್ಷೆನ್‌ ಯಮಲೋಕೊಗು ಕಡಪುಡ್ವೆ 
ಬ್ರಹ್ಮಾಂಡೊಗು ಒರಿಯೆ ಸೂರ್ಯೆ ಇತ್ತಿಲೆಕ ಸಮಸ್ತ ರಾಜ್ಕೊಗು ಈ ಒರಿಯೇ ಚಕ್ರವರ್ತಿಯಾದ್‌ ಮೆರೆವೊಡು.” 

ಕೌರವೆ, ದುಶ್ವಾಸನೆರೆಗ್‌ ಆನಂದ ಆಂಡ್‌. ಕರ್ಣನಂಚಿನ ಬೀರೊಡು ಬೀರೆ ಸಾಯೊಗುಪ್ಪುನಗ ಪಿರತೂಪಿನ 
ಪ್ರಶ್ನೆನೇ ಇಜ್ಜಂದ್‌ ಎಣ್ಣೊಂಡೆರ್‌. ದುರ್ಯೋಧನೆ ತನ ತಮ್ಮಲೆ ಶಕುನಿನ್‌ ತೂಪೆ. ಶಕುನಿಲ ಕಮ್ಮಿದಾಯೆ ಅತ್ತ್‌ 
ಕಳಿಂಗನೀತಿಗ್‌ ಪುದರ್‌ಪೋತಿನ ಶಕುನಿ ಕುಯಿಂತ್ರಿ ತೆಲಿಕೆ ತೆಲೆ. 

“ಕೌರವಾ, ಯಾನ್‌ ಯೋಚನೆ ಮಲ್ಲುನು ಬೇತೆನೇ ಬಗೆಟ್‌. ಅವ್ವೆನ್‌ ಕೇ೦ಡದ್ದ ನಿಕ್ಷೆಗ್‌ ಮಾತ ಕೋಪ 
ಬರು. ಅಂಚ ಪಣೊಡಾ, ಬೊಡ್ಡಾ... ಅವ್ವೇ ಅಲಚನೆಡುಲ್ಲೆ.” 

ಕರ್ಣೆ ಲಕ್ಕ್‌ದ್‌ ಪೋದು ಶಕುನಿಡ ಪಣ್ಣೆ “ನಿಜ ಪಣೊಡಾ೦ಡ ಕೌರವನ ಎಡ್ಡೆಪುದ ಒವ್ವೇ ಯೋಜನೆಗ್‌ 
ಯಾನ್‌ ಅಡ್ಡ ಬರಯೆ. ಈರ್‌ ಇರೆನ ಅಲಚನೆನ್‌ ಪಣೊಡು.” 

“ಅ೦ಚಾ೦ಡ ಮಾತೆರ್ಲಾ ಕೇಣ್ಣೆ. ಯಾನ್‌ ದಿಂಜ ಕಂತೊಗು ಅಲಚನೆ ಮಲ್ತ್‌ದೆ. ನಮ ಸಾಮರ್ತಿಗೆನ್‌ 
ಅಂದಾಜಿ ಪಾಡ್ಬೆ. ದುಪದಡ ನಮ ಸೋತುದಿನೆನ್‌ ನೆಂಪು ದೀವೊಂದೆ. ನಮ ರಾಜ್ಕೊದ ಜನೊಕುಲೆಗ್‌ 
ಪಾಂಡವೆರ್ನ ಮಿತ್ತ್‌ ಎಚ್ಚಿಗೆ ಗೌರವ ಉ೦ಡು೦ದ್‌ಲ ಯಾನ್‌ ತೆರಿಯೊಂದೆ. ಅಂಚಾದ್‌ ನಂಕ್‌ ಇತ್ತೆ ಕ್ಷತ್ರಿಯೋಚಿತ 
ಯುದ್ದೊದ ಸಾದಿಡ್ಸ್‌ ಕುಹಕೋಪಾಯೊದ ಸಾದಿಡೇ ಗೇಲ್‌ ಆಪಿನಿ. ಉಂದು ನಿಕ್ಷೆಗ್‌ ಇಸ್ಟ ಅಪಿನಿಂದಾಂಡ 
ಸಾದಿ ಯಾನ್‌ ತೋಜಾವೆ” 

ಮಾತೆರ್ನಲಾ ಕೆಬಿ ಕೊಂಡೆ ಆಂಡ್‌. ಶಕುನಿ ಒಂತೆ ಪೊರ್ತು ಜಾನಿದ್‌ ಬೊಕ್ಕ ಪಣೊಂದೇ ಪೋಯಿ. 

“ನಿಜ ಸಂಗತಿ ಪಣ್ಟೆ ಸಮಾದಾನೊಡ್‌ ಕೇಣ್ಣೆ. ಭೀಮೆ ಪಂಡ ಥೇಟ್‌ ಭೈರವೆನೆ! ಅಂಚೆನೇ ಅರ್ಜುನೆಲ 
ಬಾರಿ ಬಿಗುತಾಯೆ. ಲೋಕೊಡು ಸಾಮರ್ತಿಗೆಡ್‌ ಪರಶುರಾಮೆ, ಭೀಷ್ಮೆ ದ್ರೋಣೆರೇ ಮಿಗಿಲ್‌. ಅಕ್ಷೆಡ ಒಂಜಿ 
ಗುಣ ಇತ್ತ್‌ಂಡ ಅರ್ಜುನಗ್‌ ಮೂಜಿ ಗುಣ. ಅರ್ಜುನನ್‌ ನಿನೆತ್‌ಂಡ ಪರಶುರಾಮೆರ್ನ ಕಾರ್‌ ನಡ್ಗುಂಡು. 
ಭೀಷ್ಮೆರ ತರೆ ನಡ್ಗುಂಡು. ದ್ರೋಣೆರ್ನ ತಿಗಲೆನೇ ನಡ್ಗುಂಡು.” 

“ಅ೦ಚಿತ್ರ್‌.” 

“ಕರ್ಣಾ, ಮನಿಪಂದೆ, ಯೆನ ಪಾತೆರ ಪೂರ ಕೇಣೊನ್ನ. ಇಜ್ಜಾ೦ಡ ನಿಕಲ್ನ ಇಸ್ಟ” 

ಬೊಕ್ಕ ಯೇರ್ಲಾ ಮಣಿತಿಜೆರ್‌. ಶಕುನಿ ತನ ಕುಟಿಲೋಪಾಯೊನು ಪಣೊಂದು ದುಂಬೊತ್ತಿಯೆ. 

“.. ಕೌರವಾ, ಬೇಜಾರ್‌ ಮಲ್ಲೊನಡ. ಶತ್ರುಲೆನ್‌ ಸಂಹಾರ ಮಲ್‌ದ್‌ ರಾಜ್ಯೊನು ಎಡ್ಡೆಡ್‌ ಆಡಳಿತ 
ಮಲ್ಪುನ ಸಾಹಸ, ಸತ್ವಗುಣ ನಿನಡ ಇಜ್ಜಿ. ಪಾ೦ಡವೆರ್‌ ಪೊಕ್ಕಡೆದಕುಲತ್ತ್‌, ಪ್ರಚಂಡೆರ್‌.” 

ಜನಮೇಜಯ ಕೇಣ್ಣ, ಶಕುನಿನ ಮದಿಪು ಮಾತೆರೆಗ್ದ ಮೆಚ್ಚಿಂಡ್‌. ಆಂಡ ಉಂದು ಲೋಕ ಕಂಟಕೊದ 
ಮದಿಪು. 

“ಮಾಮೆರೇ ಈರೇ ಯೆಂಕ್ಷೆನ ಹಿತಚಿ೦ತಕೆರ್‌. ಈರೇ ಯೆಂಕ್ಷೆಗ್‌ ಬೆರಿಸಾಯ ಕೊರೊಡು. ಯೆಂಕ್ಷೆನ 


ತುಚುಭಾಷೆಡ್‌ ಕುಮಾರವ್ಯಾಸ ಭಾರತೊ 


ಎಡ್ಡೆಪಡ್ಕೆ ರಡ್ಜ್‌ಲಾ ಈರ್ನ ಕೈಯಿಟ್‌ ಉಂಡು. ಪಾ೦ಡವೆರೆನ್‌ ಗುಟ್ಟುಡು ಪೊತ್ತಾವುನ ಬೇಲೆ ಸುಸೂತ್ರೊಡಾವೊಡು.”.. 
ಕಳಿ೦ಗಗ್‌ ಕುಸಿ ಆಂಡ್‌. 

ಜನಮೇಜಯ ಕೇಣ್ಣೆ.. 

“ಪೂಜ್ಯೆರೇ, ಒಂಜಿ ಅನ್ಮಾನ. ಈರ್‌ ಕಳಿಂಗೆ ಪ೦ಡರ್‌. ಅವು ಶಕುನಿನ ಪುದರ? “ಕಳಿ೦ಗನೀತಿ'೦ದ್‌ 
ಪಂಡರ್‌. ಅವು ದಾದವು?” 

“ಕಳಿಂಗ ಪಂಡ ಕಟಕ್‌ದ ಕಯ್ದಲ್ಲ ಒಂಜಿ ರಾಜ್ಯ. ಅಲ್ಲದಕ್ಷೆನ್‌ ಕಳಿಂಗ ಪಣ್ಣೆರ್‌. ಅಂಚೆನೇ ದುಸ್ಟಯುಗ್ಳಿದಕ್ಷೆಗ್ನ 
ಕಳಿಂಗ ಪಣ್ಣೆರ್‌. ಶಕುನಿ ಈ ಅರ್ತೊಡು ಕಳಿಂಗೆ. ಕಳಿ೦ಗನ ದುಸ್ಟ ಬೋದನೆನೇ ಕಳಿಂಗ ನೀತಿ. ದುಸ್ಪೆರೆಗ್‌ 
ಉಂದು ಎಡ್ಡೆ ಮದಿಪುದಂಚ ತೋಜುಂಡು. ಉಂದೆಟ್‌ ಅರ್ತ ದಿ೦ಜನೆ. ಆಂಡ ಕೇಡ್‌ಗಾಪಿನನೆ! 

ಈ ಕಳಿಂಗೆ ಶಕುನಿನ ಕೆಲ ಬೋದನೆಲ್‌ ಇಂಚ ಉಲ್ಲ. ನನೊರ್ಕಡ ಆಯಿನಾತ್‌ ದೆತೊನೊಡು. ನನೊರ್ಯಗ್‌ 
ಚಿಕ್ಕಾಸ್‌ಲ ಕೊರೈರೆ ಬಲ್ಲಿ. ಕೊರ್ದುಜಿ ಪಣಿಯೆರೆ ಬಲ್ಲಿ. ಇತ್ತೆ, ಬೊಕ್ಕ, ಇಂಚ ಪಣೊಡು. ಸೀಕ್‌ಸಂಕಡೊನು, 
ಅಲ್ಲುನ ಕೂಲಿನ್‌, ಕಣ್ಣ್‌ಗ್‌ ಬೂರಿನ ಕಸೊನು, ಇಲ್ಲ್‌ ಪೊಗ್ಗಿನ ಉಚ್ಚುನು ಅಪಗನೇ ನಿವಾರಣೆ ಮಲ್ಲುಲೆಕ ಈ 
ಪಾಂಡವ ಪಗೆನಕ್ಷೆನ್‌ ನಾಶ ಮಲ್ಲೊಡು. ಇಂಚ ನನಲಾತ್‌ ಪಣೊಲಿ. ಇತ್ತೆಗ್‌ ಈತ್‌ ಯಾವು. ಈಲ ಒರಿ 
ರಾಜೆನೇ. ಉಂದು ಮಾತ ತೆರಿಯೊನೊಡು. ಆಂಡ.” 


“ಆಂಡ. ದಾನೆ ಪೂಜ್ಯರೇ?” 

ವೈಶಂಪಾಯನೆರ್‌ ತೆಲುವೆರ್‌. 

“ಅಂಡ, ರಾಜೆ ಈ ಕಳಿಂಗನೀತಿನ್‌ ತರ್ಕೊನೆರೆ ಬಲ್ಲಿ. ಧರ್ಮೊಡೇ ನಡಪೊಡು” 

ಜನಮೇಜಯೆಲ ತೆಲ್ಪುವೆ. 

“ಕೌರವೆ ನಡು ಇರ್ಲ್‌ಡೇ ಅಮ್ಮೆ್ದಡೆಗ್‌ ಪೋದು ಬೋಗಾರ್‌ ದುಕ್ಕೊದ ದನಿಟ್‌ ಪಾತೆರ್ವೆ” 

“ಅಮ್ಮೆರೇ, ಪಾ೦ಡವೆರ್ನ ಏಳಿಗೆ ಯೆಂಕ್ಷೆನ ಕಂಟೆಲ್ಲ್‌ ಉರ್ದು ಆವೊಂದುಂಡು. ಆಂಡಲ ಈರ್‌ ದಾದ 
ಸಾಯಸಕಾಯ ಮಲ್ಟಂದೆ ಪೊಕ್ಕಡೆ ಕುಲ್ಲರತ್ತ?” 

ಧೃತರಾಷ್ಟ್ರ ಪೆರ್ನೆಡ್‌ ಮಗೆ ಕೌರವನ ತರೆಪೂಜುವೆ. 

“ಪೋಡ್ಕೊಡ್ಡಿ ಮಗ, ಅಕುಲು ಐನ್‌ ಜನ. ನಿಕುಲು ನೂದು ಜೋಕುಲು ಉಲ್ಲರತ್ತ?” 

ಕೌರವಗ್‌ ಗರ್ವ ಏರ್‌ಂಡ್‌. 

“ಅಮ್ಮೆರೇ, ನೂದು ಜೋಕ್ಷೆನ್‌ ಪಡೆತೊ೦ದು ಈರ್‌ ಮಲ್ತಿನ ಉಪಕಾರ ಪಂಡ ಅಪ್ಪೆನ ಜವನಾದಿಗೆನ್‌ 
ಹಾಳ್‌ಮಲ್ರಿನಿ. ಆತೇ.” 

“ಛೇ! ಛೇ! ಅಂಚ ಪಣೊಡ್ಡಿ. ಭೀಮಾರ್ಜುನೆರ್‌ ಯಾನ್‌ ಪಂಡಿಲೆಕ್ಕ ಕೇಣುವೆರ್‌. ಇತ್ತೆ ದಾನೆ ಆವೊಡುಂದು 
ಪಣ್‌.” 

“ಭೀಮಾರ್ಜುನೆರೆನ ಸಂಗತಿ ಬೊಕ್ಕ. ಇತ್ತೆ ಒಂಜಿ ಕೆಲಸ ಮಲ್ಪುಲೆ. ಪಾಂಡವೆರ್‌ ಹಸ್ಮಿನಾವತಿಡೇ 
ಉಪ್ಪಡ್‌. ಆಕ್ಷೆನೊಟ್ಟುಗು ಉಪ್ಕೆರೆಗ್‌ ಯೆಂಕ್ಷೆಗಾಪುಜಿ... ಆಯಿಡ್ಡಾವರ ಯೆಂಕ್ಷೆನ್‌ ಕಾಡ್‌ಗ್‌ ಕಡಪುಡ್ಲೆ. ಈರ್‌, 
ಇರೆನ ಮೆಗ್ಗನ ಜೋಕುಲೆಗ್‌ ರಾಜ್ಯೊನ್‌ ಕೊರ್ಲೆ. ರಾಜ್ಯೊದ ಸಂಪೊತ್ತು ಆಕ್ಷೆನ ಸಂತತಿಗೇ ಪೋವಡ್‌. ಅಪ್ಪೆನ್‌ 
ಲೆಪುಡಾಲೆ. ಇರ್ವೆರೆಗ್ಲಾ ಸೊಲ್ಮೆ ಸಂದಾದ್‌ ಆಶೀರ್ವಾದ ಪಡೆತೊಂದು, ಯೆಂಕುಲು ದೇಸಾಂತ್ರೊಗು ಪೋಪ. 
ಯೆಂಕ್ಷೆಡ್ಲಾ ಪೌರುಷ ಉಂಡು. ಕೈಯಿಟ್‌ ಆಯುಧೊಲಾ ಉಂಡು. ಎಂಚಲಾ ಬದುಕೊನುವ.” 


ಆದಿಪರ್ವೊ 


“ಮಗಾ, ಕುರುಕುಲಶಿಲಕಾ, ಈ ದೇಸಾಂತ್ರ ಹೋಂಡ ಯೆನ ಆಜೆ ಉಂಡು.” 
ಧೃತರಾಷ್ಟೆ ದುಕ್ಕಿದ್‌, “ಆವಡ್‌, ಪಾ೦ಡವೆರೆನ್‌ ದಾದ ಮಲ್ಲೊಡುಂದುಲ್ಲರ್‌? ಅವ್ವೆನ್‌ ಪಣ್ಣ.” 
ಕೌರವನ ಮೋನೆಡ್‌ ತೆಲಿಕೆ ಮೆಣ್ಕ್‌ಂಡ್‌.. 


“ಅಮ್ಮರೇ, ಈರ್‌ ಈತ್‌ ಪ೦ಡದ್ದ ಯಾವು. ಎಲ್ಲೆ ಈರ್‌ ರಾಜ್ಕೊನು ಪಟ್ಟ್‌ದ್‌ ಕೊರ್ಬಿನಂಚ ಮಲ್ಲುಲೆ. 
ಪಾಂಡವೆರೆನ್‌ “ವಾರಾಣಾವತೊ'ಡು ಬದ್ಕೊಂದುಪ್ಪುಲೆ ಪಣ್‌ ಅಪ್ಪಣೆ ಮಲ್ಪುಲೆ. ಯಾನ್‌ ಅವುಲು “ಲಾಕ್ಷಾಭವನ' 
ಕಟ್ಟಾವೆ. ಆ ಭವನ ಪಣ್ಣಿ ದಿಕ್ಕೆಲ್‌ಡೇ ಪಾ೦ಡವೆರ್‌ ಸುಡ್ಡು ಸಯ್ದಿಲೆಕ ಮಲ್ಲೊಡು. ಅವ್ವೆನ್‌ ಮಾತ ಸುಸೂತ್ರೊಡು 
ಮಲ್ಪುನ ಜಬುದಾರಿನ್‌ ಯೆಂಕೇ ಕೊರ್ಲೆ.” 


ಇಂಚ ಪಗೆನ ಪುಗೆತ ಪೊರ್ಲು ತೂಪಿನ ಬೆರ್ಕೆ ದೀವೊ೦ದು ಕೌರವೆ ತನ ಇಲ್ಲಗ್‌ ಬರ್ತೆ. ಪುರೋಚನೆ ಪಣ್ಣಿ 
ಮಂತ್ರಿನ್‌ ಮಾತ ಸರಕ್‌ಸಾದನದೊಟ್ಟುಗು ವಾರಣಾವತೊಗು ಕಡಪುಡುವೆ. 


ಜೇ ೫ ೫ 


ಅರಕ್‌ದ ಇಲ್ಲ್‌ 


ವಾರಣಾವತೊಡು ಅರಮನೆ ನಿರ್ಮಿದೆರ್‌. ಧೃತರಾಷ್ಟ್ರನ ಪಾತೆರೊಗು ಬಿಲೆ ಕೊರ್ದು ಧರ್ಮರಾಯೆ 
ಮೆಗ್ಯನಕ್ಷೆನ್‌ ಕೂಡೊಂದು ಹಸ್ತಿನಾವತಿಡ್ಸ್‌ ಪಿದಡ್ಕೆ. ಮಾತೆಠ್ದ ಭೀಷ್ಮೆರೆಗ್‌ ಪುಡಾಡ್ಕೆರ್‌. ಊರ್ಬ ಜನೊಕ್ಷೆನ್‌ 
ಸಮದಾನ ಮಲ್ತೆರ್‌. ಪದಿಮೂಜಿ ವರ್ಸ ಹಸ್ತಿನಾವತಿಡಿತ್ತ್‌ದ್‌ ಇತ್ತೆ ಪಿದಡ್ಡಗ ದುಕ್ಕಲ ಆಂಡ್‌. ಆಂಡ 
ಕಡಪುಡ್ಕೆರೆ ಬತ್ತಿನ ವಿದುರೆ ಸಂಕೇತ ಬಾಸೆಡ್‌ ಅರಮನೆತ ಗುಟ್ಟುನು ಪಂಡಿನೆಡ್ಸ್‌ ಬೊಕ್ಕ ಧರ್ಮರಾಯನ 
ಮನಸ್‌ ಕಲಂಕ್‌ಂಡ್‌. “ಕಾಡ್‌ದ ನಡುಟ್‌ ಮಯಿಂದ್‌ನ್‌, ಮರೊಕುಲೆನ್‌ ಸುಡ್ಬುನ ಅಗ್ನಿ ಗುಡೆಟಿತ್ತಿನ 
ಜೀವಿಲೆನ್‌ ಕೆರುಜಿ. ಪಣ್ಣಿನೆನ್‌ ತೆರಿನಾಯೆ ಒರಿವೆ..” ವಿದುರನ ಈ ಗುಟ್ಟುದ ಸಂದೇಶ ಧರ್ಮರಾಯಗ್‌ ಅರ್ತ 
ಆಂಡ್‌. ತಂಕ್ಷೆಗ್‌೦ದ್‌ ಕಟ್‌ದಿನ ಅರಮನೆ ಅರಕ್‌ದನೆ ಪಣ್ಣ್‌ ತೆರಿನಗ, ಅರಕ್‌ದ ಅರಮನೆಟ್‌ ತಂಕ್ಷೆನ್‌ 
ಪೊತ್ತಾವುನನೇ ದುರ್ಯೋಧನನ ಉಪಾಯೊ ಪಣ್ಣ್‌ಲ ಗೊತ್ತಾಂಡ್‌. ಇಂಚಿತ್ತಿನ ಕೆಟ್ಟ ಕಜ್ಜೊಗು ಧೃತರಾಷ್ಟ್ರ 
ಒಪ್ಪಿನೆತ ಬಗ್ಗೆಡೇ ಅಲಚನೆಡಿತ್ತಿನ ಪರಯನ್‌ ಮೆಗ್ಯನಕುಲು ಕೇಂಡಿನೆಕ್‌ ತೆರಿನೆನ್‌ ಪಣೊಂಬೆ. ಅಕ್ಷೆಗ್‌ ಸೋಜಿಗ 
ಆಪುಂಡು. ಗರ್ವ ಏರುಂಡು. ಆಂಡ ಪರಯೆ ಪಂಡಿನೆಕಾದ್‌ ತಡೆತೊಂಡೆರ್‌. 


“ಈ ಅರಕ್‌ದ ಅರಮನೆಕ್‌ ಆ ದುಸ್ಪ ದುರ್ಯೋಧನೆ ತೂ ಕೊರ್ಬಾದ್‌ ನಮನ್‌, ನಮ ಅಪ್ಪೆನ್‌ ಕೆರೆ ನಮ 
ಅಯಿಡ್ಜ್‌ ದುಂಬು ಮುಲ್ಲಡ್ಸ್‌ ಪಿದಡೊಡು. ಅಯನ ತಂತ್ರೊಗು ನಮ ಪ್ರತಿತಂತ್ರ ಮಲ್ಲೊಡು.” 


ಅಂಚೆನೇ ಪ್ರತಿತಂತ್ರ ಆದ್‌, ವಿದುರೆ ಕಡಪುಡ್ಡಿನ ಖನಕನ ಸಾಯೊಡು ಗುಪಿತ ಬಾಕಿಲ್‌ ಮಲ್ಲಾಯೆರ್‌. 


ಒಂಜಿ ದಿನ ಅರಮನೆಕ್‌ ಒರ್ರಿ ಪೊಂಜೊವು ತನ ಐನ್‌ ಜೋಳಕ್ಷೆನೊಟ್ಟುಗು ಬತ್ತಿತ್ತೊಲು. ಆನಿದಿನ 
ಅರಮನೆಟೇ ಅಕುಲು ಜೆತ್ತಿತ್ತೆರ್‌. ದುರ್ಯೋಧನನ ಕಡೆತ ಪುರೋಚನೆಲಾ ಇತ್ತೆ. ಆಯೆ ಅರಮನೆಕ್‌ ತೂ 
ಕೊರಿಯಿರೆ ದಿನ ಲೆಕ್ಕ ಪಾಡೊಂದಿತ್ತೆ. ಆನಿಯೇ ದಿನ ಭೀಮೆ ತಾನೇ ಅರಮನೆಕ್‌ ತೂ ಕೊರೊಂದು, 
ನಿದೆರೊಂದಿತ್ತಿನ ಅಪ್ಪೆನ್‌, ಒಪ್ಪಪುಟಿನಕ್ಷೆನ್‌ ದೆರ್‌ ಪತೊಂದು, ಸುರಂಗೊಡ್ಡು ಕಾಡ್‌ ಸೇರೊಂಡೆ. ಆನಿ 


ಕೃಷ್ಣಪಕ್ಷದ ಚತುರ್ದಶಿ. 
ಣ ಆ 


ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


ಮನದಾನಿ ಹಸಿನಾವತಿಕ್‌ ವಾರಣಾವತೊದ ಅರಮನೆಟಾಯಿನ ದುರಂತೊದ ಸುದ್ದಿ ಬತ್ತ್‌ಂಡ್‌. ಮಾತೆರ್ದ 
ದುಕ್ಕಿಯೆರ್‌. ಆಂಡ ಧೃತರಾಷ್ಟ್ರ ಬೊಕ್ಕ ಕೌರವ ಕೂಟ ಉಳತ್ತುಳಯಿಡ್‌ ಆನಂದೊಡಿತ್ತೆರ್‌! ಅಂಚೆನೇ ಒಂಜಿ 
ಪ್ರಶ್ನೆಲಾ ಅಕ್ಷೆನ್‌ ಕುಡತೊಂದಿತ್ತ್‌ಂಡ್‌. “ಕುಂತಿ ಬೊಕ್ಕ ಪಾ೦ಡವೆರ್ನೊಟ್ಟುಡು ಅರಕ್‌ದ ಅರಮನೆ ಪೊತ್ತಾಯಿನ 
ಪುರೋಚನೆಲ ಪೊತ್ತುದು ಪೋಯಿನೆಂಚ?” 


ಭೀಮೆ ಪೋದು ಎತ್ತಿನಿ ಒಂಜಿ ಮಲ್ಲ ಕಾಡ್‌ಗೆ! ಅಲ್ಪ ಒಂಜಿ ಗೋಳಿಮರೊತ ಮುದೆಲ್ಲ್‌ ಅಕ್ಷೆನ್‌ 
ಜಪುಡ್ಬು ನೀರ್‌ ಕಣತ್‌ ಪರ್ರಾಯೆ. ನಿದೆರೊಂದೇ ಇತ್ತಿನಕ್ಷೆನ್‌ ಇರೆತ ರಾಸಿಡ್‌ ಜೆಪುಡಾಯೆ. ಅಕುಲು ಜೆತ್ತೆರ್‌. 
ಭೀಮೆ ಒರಿಯೆ ಜಾಗದ್ದೆಡ್‌ ಕುಲ್ಲೊ೦ದು ಮಾತ ಗಟನೆಲೆನ್ನ ತುಲಿತೊಂದಿತ್ತೆ. 


ಏತೊಂಜಿ ಕಟುರ ಮನಸ್‌! ಅರಮನೆ ಕಟ್ಟುನೆಟ್‌ ಏತೊಂಜಿ ವಂಚನೆ! ಇಡಿ ಅರಮನೆನೇ ಭಗ್ಗ 
ಪೊತ್ತೊಡು. ಉಳಯಿಡ್‌ ಜೆತ್ತಿನಕುಲು ಪಿದಾಯಿ ಪಾರೊಡಾ೦ಡ ಸುಡ್ಬು ಪೋವೊಡು..... ಯೆಂಕ್ಷೆನ ಪೆರಿಯಮ್ಮೆರೇ 
ಇಂಚ ವಂಚನೆಗ್‌ ಒಪ್ಪಿದೆರತ್ತ? ಅರೆನ ಪಾತೆರೊದ ಪೊರ್ಲು ಎಂಚಿನ? “ಮಗಾ, ಧರ್ಮರಾಯಾ, ಯೆಂಕ್‌ 
ನಿಕಲ್ನನೇ ಯೆತೆ. ಅಮ್ಮೆರಿಜ್ಜಂದಿನ ನಿಕ್ಷೆಗ್‌ ಹಿತವಂದಿಗೆರ್‌ ಕಮ್ಮಿಯೆ. ಯೆನ ಜೋಕುಲು ದುಸ್ಟೆರ್‌. ನಿಕ್ಷೆಗ್‌ 
ಮಾಧ್ವ ಮಲ್ಲೆರೆಗ್ದ ಪಿರದುಂಬು ತೂಪಿನಕುಲತ್ತ್‌. ಅಕುಲು ಕೇಡ್‌ ಮಲ್ತೆರ್ದ ಯೆನ ಪುದರ್‌ಗೇ ಕರಂಕ್‌. 
ಅಯಿಕಾದೇ ಯಾನ್‌ ನಿಕ್ಷೆನ್‌ ದೂರ ಕಡಪುಡೊಂದುಲ್ಲೆ. ನಿಕುಲು ವಾರಣಾವತೊಡು ಸುಕೊಟುಪ್ಪುಲೆ.” ಪಣ್ಣಗ 
ನಂಬ೦ದಿನಕುಲು ನಂಬೊಡೆ. ಯೆಂಕುಲು ನಂಬಿಯ. 


ಭೀಮೆ ನಿದ್ರೆಡ್‌ ಗೊರಕೆಡಿಪ್ಪುನ ಅರ್ಜುನನ್‌ ತೂಯೆ. ನಡತ್‌ ನಡತ್‌ ಅಯನ ಪಾದ ಉಡೆದ್‌ಂಡ್‌. 
ಮಾತೆರ್ನ ಕಾರ್‌ ತೂನಗಲ ಅಂಚೆನೆ ಉಡೆದ್‌ ನೆತ್ತೆರ್‌ ಅರಿದ್‌೦ಡ್‌. ಭೀಮಗ್‌ ಬೇಜರ್‌ ಆಂಡ್‌. 


ಇನ್ಲಿಡೀ ಯೇತ್‌ ನಡತೆರ್‌. ಗಂಗೆನ್‌ ಕಡತ್‌ ಕುಡ ನಡಪುನಗ ಯೆರೆಗ್ಗ ನಡಪೆರಾವಂದೆ, ಒಂಜಿ 
ಕೋಡಿಡ್‌ ಕುಲ್ಲುದೇ ಬುಡಿಯೆರ್‌. ಕೌರವೆ ಕೆರ್‌೦ಡ ಕೆರಡ್‌. ಆಂಡ ಈ ನಡಪುನ ಹಿಂಸೆ ಬೊಡ್ಡಿಂದ್‌ 
ಧರ್ಮರಾಯೆ ಪಂಡೆ. ಕುಂತಿಗ್‌ ಭೀಮಡನೇ ಗರ್ವ. ಅರಕ್‌ದ ಅರಮನೆಟ್‌ ಸುಕೊಟು ಸಯ್ಯೆರೆ ಬುಡಂದೆ 
ಲೆತೊಂದು ಬತ್ತೆ. ಇತ್ತೆ ನಡತ್‌ದೇ ಪ್ರಾಣ ಪೋವೊಂದುಂಡು. ನಕುಲ ಸಹದೇವೆರ್‌ ಪಂಡಿನಿಲ ಪೆದಮುಡೇ! 
ಕಾಡ್‌ಡ್‌ ರಕ್ಕಸೆರ್‌ ಪತ್‌ ತಿಂದ್‌೦ಡಲ ಮಲ್ಲೆತ್ತ್‌. ಈ ನಡಪುನ ಬಂಗ ಬೊಡ್ಡಿ... ಮಾತೆರ್ನ ನುಡಿ ಕೇಣ್ಟ್‌ 
ಭೀಮಗ್‌ ಪಿಸ್‌ರೆರ್ಕ್‌ದ್‌, “ಮನಿಪಂದೆ ಕುಲ್ಲೆ. ಯಾನಿಜ್ಜೆನ9” ಕೇಂಡೆ. ಕುಂತಿನ್ನ ಧರ್ಮರಾಯನ್ಹ ದೆರ್ರ್‌ ಪುಗ್ಗೆಲ್ಡ್‌ 
ಕುಲ್ಲಾವೊಂದು, ಅರ್ಜುನನ್‌ ಒಂಜಿ ಕಿದ್ಕಿಲ್ಫ್‌, ನಕುಲ ಸಹದೇವೆರೆನ್‌ ನನೊಂಜಿ ಕಿದ್ದಿಲ್ಲ್‌ ತರ್ಕೊಂದು ದುಂಬರಿಯೆ. 


ಮುಲ್ಪ ಅಕುಲು ಜೆತೊಂದೆರ್‌. ಭೀಮೆ ಕಾತ್‌ ಕುಲ್ಲುದೆ. ದುಸ್ಪ ಮುರ್ದೊಲು, ರಕ್ಕಸೆರ್‌ ಇಪ್ಪುನ ಈ 
ಕಾಡ್‌ಡ್‌ ತಾನ್ಹಾ ಜೆತ್ತ್‌ಂಡ ಕೇಡ್‌ ಕಂಡಿತ ಪಣ್ಣಿನೆಕಾದ್‌ ಎಚ್ಚರೊಡುಪ್ಪುನ ಪ್ರಯತ್ನೊಡು ನಿದ್ರೆನ್‌ ನೂಕೊಂದುಲ್ಲೆ. 
ಅವು "ಹಿಡಿಂಬ' ಪಣ್ಣಿನ ಬಯಂಕರ ರಕ್ಕಸನ ಬನ. ಆಯೆ ಇರ್ಸ್‌ಡ್‌ ಬೋಂಟೆಗ್‌ ಪಿದಾಡ್ಜೆ. ಅಯಗ್‌ ಗಾಳಿ 
ಬೀಜುನಗ ಪೊಸ ಮೂರಿ ಬತ್ತಿಲೆಕಾಂಡ್‌. ಅವು ನರಮಾನಿನನೇ ಮೂರಿಂದ್‌ ಗ್ರಯಿತೆ. ತನ ತಂಗಡಿ 
ಹಿಡಿ೦ಬೆನ್‌ ಲೆತ್ತ್‌ದ್‌, “ಹಿಡಿಂಬೇ, ಇಡೆ ಬಲಾ! ಗಾಳಿಡ್‌ ನರಮಾನಿನ ಮೂರಿ ಬರೊಂದುಂಡು! ಆಹ.! ನಂಕ್‌ 
ಇನಿ ಎಡ್ಡೆ ವಣಸ್‌ ಒದಗಿಲೆಕನೆ! ಬೇಗ ಪೋದು, ನೋತುದು ಕೆರ್ಸ್‌ ಕಣಲ. ಗಡ್ಜ್‌ಡ್‌ ವಣಸ್‌ ಮಲ್ಪುಗ.” 


ಆದಿಪರ್ವೊ 


ತಗೆ ಪಂಡಿಲೆಕ ತಂಗಡಿ. ತನ ಉಗ್ರ ರೂಪೊಡು ರಪ್ಪ ಪೋಯೊಲು. ದೂರೊಡ್ಡೇ ತೂಪೊಲು. ಭೀಮನ 
ಗುಂಗುರು ತರೆಕುಜಲ್‌, ಕಪ್ಪು ಮೀಸೆ, ಕಣ್ಣ್‌ದ ಪುಳೆಪು, ಕೂಲಿದ ಪೊರ್ಲು ತೂವೊಂದೇ ಮೆಲ್ಲ ಕೈತಲ್‌ 
ಬತ್ತೊಲು. ಮುಟ್ಟ ಬನ್ನಗ ಆಯನ್‌ ಕೆರ್ಲಿನ ಇರಾದೆ ಇಜ್ಞಾಂಡ್‌. ಮಲ್ಲ ಜೂವೊದ ಬಲ ಭೀಮಡ ಕೂಡಾಟಿಗೆದ 
ಮನಸಾಂಡ್‌. ಇಂಬ್ಯನೊಟ್ಟುಗು ತಾನ್‌ ಬಲ್ಕ್‌ ಪೋವೊಡು. ಪರಯೆ ಹಿಡಿಂಬ ತನನ್‌ ನಾಡೊಂದು ಬತ್ತ್‌ಂಡ 
ಮುಲ್ಪ ಇತ್ತಿನ ನನ ಐವೆರೆನ್‌ ಪತ್‌ದ್‌ ಕೆರ್ಟ್‌ ತಿನಡ್‌. ಇಂಚ ಅಲಚನೆಡ್‌ ರಡ್ಡ್‌ ಪಚ್ಚಿ ದುಂಬು ದೀಯೊಲು. 
ಕುಡ ಅಲಚನೆ ಬತ್ತ್‌ಂಡ್‌. ತನ ಉಗ್ರ ರೂಪೊಡು ಕಯ್ತಲ್‌ ಪೋಂಡ ಇಂಬೈ ಪೋಡಿದ್‌ ಕಂಡಿತ ಒಪ್ಪುಜೆ. 
ಅಂಚ ಆಲ್‌ ಅಪಗನೇ ಪೊರ್ಲುದ ಜವಣೆದಿ ರೂಪು ಪಡೆತೊಂಡೊಲು. 

ಭೀಮನಡೆಗ್‌ ಪೋಯೊಲು. ಆ೦ಡ ಆಯೆ ಅಲೆನಂಚಿ ಮುಕುಡ್ದು ತೂಯಿಜೆ. ತೂ೦ಡಲಾ ಪಾತೆರ್‌ಜೆ. 
ಆಲೇ ಪಾತೆರ್ಲಾಗಿನ ಯೇರ್‌ಂದ್‌ ಕೇಂಡೆ. “ಯಾನ್‌ ಈ ಕಾಡ್‌ದ ಹಿಡಿ೦ಬನ ತಂಗಡಿ ಹಿಡಿಂಬೆ. ಯೆಂಕ್‌ ನಿನ 
ಮಿತ್ತ್‌ ಮನಸಾತ್‌೦ಡ್‌. ಈಯೆ ಯೆನ ಕ೦ಡನಿ ಆವೊಡು. ನಮ ಇತ್ತೆನೇ ಹಿಮಾಲಯೊಗು ಪೋಯಿ. ಯೆನ 
ಪರಯೆ ಬಾರಿ ಗರ್ವೊದಾಯೆ. ಆಯೆ ಯೆನನ್‌ ನಾಡೊಂದು ಬರ್ತೆ. ಬರಡ್‌. ಮುಲ್ಪ ಉಲ್ಲೆರತ್ವ ಮೊಕ್ತೆನ್‌ ಕೆರ್ಟ್‌ 
ತಿನಡ್‌..” 


ಭೀಮಗ್‌ ಅಲೆಡ ಮನಸಾಯಿಜಿ. ಅವು ಕಾಮಗೊಬ್ಬುದ ಪೊರ್ತು ಅತ್ತ್‌ಂದ್‌ಲ ಗೊತ್ತುಂಡು. ಅಲೆಡ 
ಪಂಡೆ, “ನಿನ ಪರಯನ್‌ ಲೆತೊಂದು ಬಲ್ಲ. ಯೆನ ಬಲಾಡಿಗೆನ್‌ ಅಯಡ ತೋಜಿಪಾವೆ.” 


ಹಿಡಿಂಬೆಗ್‌ ಭೀಮನ್‌ ಕೂಡೊಂಬಿನ ಗಡಿಬಿಡಿ. ಆಯನ್‌ ರಂದುವೊಲು. ಅಪಗನೇ ಹಿಡಿಂಬ ರಕ್ಕಸೆನೇ 
ಅಡೆಗ್‌ ಬರ್ಬೆ. ಭೀಮಗ್‌ ಆಯೆನೇ ಅಲೆನ ಪರಯೆ ಪಣ್ಣ್‌ ತೆರಿಂಡ್‌. ಆಯೆ ಅರೆದೊಂದು ಬನ್ನಗ ಇಂಬೈೆ 
ತಡೆತೆ. ಗರ್ಜನೆ ಮಲ್ಪಡ ಜೆಯ್ದಿನಕ್ಷೆಗ್‌ ನಿದ್ರೆಗ್‌ ಅಡ್ಡಿಯಾಪು೦ಡು ಪಣೊಂ೦ದು, ಮುಸ್ಟಿ ಕಾಳಗೊಗು ಸುರುಕೊರ್ಕೆ 
ರಕ್ಕಸೆಲ ಬಾರಿ ಪೊರುಂಬಿಯೆ. ಆಂಡ ಬಲಭೀಮಡ ಸೋತು ಸಯ್ಯನಗದ ಅರಬಾಯಿದ ಕರಕರಿಡ್‌ 
ಜೆಯ್ದಿನಕುಲು ಲಕ್‌ದ್‌ ತೂನಗ ಎದುರುಡು ಬಯಂಕರ ನೋಟೊಲೆ! ಸದ್ಯ ರಕ್ಕಸೆ ಸಯ್ದಿನನೇ ಸಮದಾನ! 


ಭೀಮನ ಪೊರ್ಲುನು, ಬಲಾಡಿಗೆನ್‌ ಮೆಚ್ಚಿನ ಹಿಡಿಂಬೆಗ್‌ ಅಯನ್‌ ಪಡೆತೊಂಬಿನ ತೊಡು. ಆಂಡ ಆಯೆ 
ಒಪ್ಕುಜೆ. ಆಲ್‌ ಕುಂತಿನ ಕಾರ್‌ಗ್‌ ಬೂರ್ಬು ಭೀಮಗ್‌ ಪಣ್ಣಾವೊಲು. ಅಂಚೆನೇ ಅರ್ಜನ, ಧರ್ಮರಾಯಡ್ಡ್ಜ್‌ಲ 
ಪಣ್ಣಾವೊಲು. ಆ೦ಡ ಭೀಮೆ ಆಪುಜಿಂದೆ ಪಣ್ಟೆ ಅಯನ ಹಟ ಹೆಚ್ಚಿನಗ ವೇದವ್ಯಾಸೆರೇ ಬತ್ತ್‌ದ್‌ ಭೀಮಗ್‌ 
ಸದು ಪಂಡೆರ್‌. ಅಲೆನ್‌ ಮದ್ಮೆ ಆದ್‌ ಅಲೆಗ್‌ ಆಣ್‌ ಬಾಲೆ ಪುಟ್ಟುನೇಟ ಅಲೆಡಪ್ಪ ಇಪ್ಪುಲ ಪಣ್ಟ್‌, ಅಲೆಡಪ್ಪ 
ಕಡಪುಡುವೆರ್‌. 

ಭೀಮನಲ ಹಿಡಿಂಬೆನಲ ಮೋಕೆದ ಗೊಬ್ಬು ದುಂಬರಿಯುಂಡು. ಕಾಡ್‌, ಬೊಟ್ಟು ಗುಡ್ಡೆ. ಲಚ್ಚಿಲ್‌, 
ಕಿರೆದಂಡೆ... ಇಂಚ ಓಲಾ೦ಡ ಅವುಲು ತಿರ್ಲೊಂದು, ಜತೆಜತೆಟ್‌ ಕುಸಿಟುಪ್ಪುನಗ ಅಕ್ಷೆಗ್‌ ಆಣ್‌ ಬಾಲೆ 
ಪುಟ್ಟುಂಡು. ಬಾಲೆಗ್‌ ಘಟೋತ್ಕಚ ಪಣ್ಣಿ ಪುದರಾಂಡ್‌. ಹಿಡಿಂಬೆನ ರಾಜ್ಯೊದ ಗುರ್ಕಾರೈಲ ತಿಕ್‌೦ಡ್‌. 
ವೇದವ್ಯಾಸೆರ್‌ ಪಣ್ಷಿನ ಕಾಲಲ ಕರಿಂಡ್‌. ಭೀಮೆ ಹಿಡಿಂಬೆನ್‌ ಒಪ್ಪ್ಯಾದ್‌, ತನ್ನಾಕ್ಷಿನ್‌ ಮಾತ್ರ ಲೆತೊಂದು ಆ 
ಕಾಡ್‌ ಬುಡ್ಬು ದುಂಬು ಪೋಪೆ. 

ಸಾದಿಡ್‌ ಅಶ್ವಶಾಸ್ತೊಡು ದಿಂಜ ತೆರಿದಿನ “ಶಾಲಿಹೋತ್ರ' ರುಸಿನ ಆಶ್ರಮೊಡು ಆಜಿ ತಿಂಗೊಲು ಉಂತುವೆರ್‌. 
ಅಯಿಡ್ಜ್‌ ಬೊಕ್ಕ ಪಡ್ಡಾಯಿ ದಿಕ್ಕ್‌ಗ್‌ ಪೋಯಿನ ಪಾಂಡವೆರೆಗ್‌ ಅಲ್ಲ ವೇದವ್ಯಾಸೆರ್‌ ತಿಕ್ಕುವೆರ್‌. 


ತುಚುಭಾಷೆಡ್‌ ಕುಮಾರವ್ಯಾಸ ಭಾರತೊ 


“ಸದ್ಯೊಗು ನಿಕುಲು ಏಕಚಕ್ರಪುರೊಕು ಪೋದು, ಅವುಲು ಬೆರೆಣೆರ್ನ ಯೇಸೊಡು, ಬೆರೆಣೆರ್ನಂಚನೇ ಆಜಿ 
ತಿಂಗೊಲು ಉಪ್ಪೊಡು. ಅಯಿಡ್ಜ್‌ಬೊಕ್ಕ ನಿಕ್ಷೆಗ್‌ ಎಡ್ಡೆ ಕಾಲ ಬರ್ಬುಂಡು.” 


ವೇದವ್ಯಾಸೆರ್‌ ಪಂಡಿಲೆಕನೇ ಯೇಸ ಬದಲ್‌ ಮಲ್ಕೊನ್ನಗ ಭೀಮಗ್‌ ಬಾರಿ ಬಂಗ ಆಂಡ್‌. ಅಯನ ಕಚ್ಚೆ 
ಪಂಚೆ, ಗಡ್ಡ, ನಿಸಲ್ಡ್‌ ನಾಮ ತೂದು ಬಾಕಿದಕುಲು ತೆಲ್ತೆದ್ದ! ಬದ್‌ಡ್‌ ನಾಟಕೊಲ ಅಗತ್ಯ ಆಪುಂಡುಂದು 
ಎಣ್ಣೊಂಡೆರ್ದ! ಈ ಯೇಸೊಡ್ಡಾದೇ ಅಕ್ಷೆಗ್‌ ಏಕಚಕ್ರಪುರೊಟು ಒರಿ ಬೆರಣನ ಇಲ್ಲಡ್‌ ಬುಡಾರ ತಿಕ್‌೦ಡ್‌. 


“ಬದೆರೆಗ್‌ ಬೆನೊಡು. ಬೆನ್ನಿನ ಬಗೆ ದಾದ?” ಭೀಮೆ ಕೇಂಡೆ. 
“ಭಿಕ್ಷೆದ ಬೇಲೆನೇ ಮಲ್ಲೊಡು. ಭಿಕ್ಷೆಡ್‌ ಕಣತಿನೆನ್‌ ಪಟ್‌ದ್‌ ತಿನೊಡು.” 
“ಪಟೊಂಬಿನ ಬಗೆ ಎಂಚ?” 


“ಭೀಮಾ, ಈ ಊರುಡು ನುಪ್ಪುಗು ಬರ ಇಜ್ಜಿ. ಬೇತೆಬೇತೆ ಬೀದಿಲೆಗ್‌ ಪೋಲೆ. ಭಿಕ್ಷೆ ತಿಕ್ಕಿನೆನ್‌ ಕಣತದ್‌ 
ಒಟ್ಟು ಮಲ್ಪುಲೆ. ಅವೆನ್‌ ಸರಿ ರಡ್ಜ್‌ ಪಾಲ್‌ ಮಲ್ಪುವೆ. ಒಂಜಿ ಪಾಲ್‌ ನಿಕ್ಕ್‌. ನನೊಂಜಿ ಪಾಲ್‌ ಯೆಂಕ್ಷೆಗ್‌ 
ಐವೆರೆಗ್‌. ಆವತ್ತ?” ಕುಂತಿ ಪಣ್ಣಗ ಭೀಮಗ್‌ ಕುಸಿತ ತೆಲ್ಕೆ. 


ಪಾ೦ಡವೆರ್‌ ಬೆರೆಣೆರ್ನ೦ಚನೇ ಆದ್‌ ಬುಡ್ಕೆರ್‌. ಬ್ರಾಹ್ಮೀ ಮೂರ್ತೊಡು ಲಕ್ಕ್‌ದ್‌, ಅಪ್ಪೆಗ್‌ ಪುಡಾಡ್ಜೆರ್‌. 
ಮೀದ್‌, ಸಂದ್ಯಾವಂದನೆ ಮಲ್ಪುವೆರ್‌. ಜಪತಪ, ನಿಯಮ, ಪುರಾಣಶ್ರವಣ, ಮಾತೆನ್ಷ ನಡಪಾವೆರ್‌. . ಮದ್ದೆನೊಡು 
ಭಿಕ್ಷೆಗ್‌ ಪೋಪೆರ್‌. ಬಯ್ಯದನಗ ಊರ್ಟ ಜನೊಕ್ಷೆನ ಸುಕದುಕ್ಕ ಕೇಣುವೆರ್‌. ಕ್ಷತ್ರಿಯ ಜೋಕುಲು ಇಂಚ 
ಬೆರಣೆರ್ನಲೆಕ ಬದ್ಯುನೆನ್‌ ತೂನಗ ಕುಂತಿಗ್‌ ಉಳತ್ತುಳಯಿಡ್‌ ದುಕ್ಕ ಆಪುಂಡು. 


ಒ೦ಜಿ ತಿಂಗೊಲು ಕರಿಂಡ್‌. ಬಯ್ಯದ ಪೊರ್ತು. ಇಲ್ಲಡ್‌ ಭೀಮನ್‌ ಬುಡ್‌ ಬೇತೆ ಏರ್ತಾ ಇತ್ತಿಜೆರ್‌. 
ಕು೦ತಿನ ನಿರೆಕರೆಟ್‌ ದುಕ್ಕೊದ ಬುಲಿಪು ಕೇಣುಂಡು. ದುಕ್ಕೊಡಿತ್ತಿನಕ್ಷೆನ್‌ ಸಮದನ ಮಲ್ಪುನ ಗುಣ ಕುಂತಿನವು. 
ಆಲ್‌ ಅಡೆಗ್‌ ಪೋದು ತೂನಗ ಇಲ್ಲಡ್‌ ಗುರ್ಮಾರೆ, ಅಂಚೆನೇ ಮಾತೆರ್ಲಾ ಬುಲ್ತೊಂದುಲ್ಲೆರ್‌. 


“ಸ್ವಾಮಿ, ನಿಕ್ಷೆನ ದುಕ್ಕೊದ ಕಾರಣ ದಾದವು? ಮದ್ದೆನೊಡು ಇಜ್ಜಂದಿನ ದುಕ್ಕ ಇತ್ತೆ ಎಂಚೊಡ್ಡು 
ಬತ್ತ್‌ಂಡ್‌?” ಕೇಂಡೊಲು. 


“ಅಪ್ಪೇ, ಇರೆಡ ಯೆಂಕ್ಷೆನ ದುಕ್ಕೊದ ಕಾರಣೊನು ಪಂಡ್‌ದ್‌ ದಾದ ಪ್ರೇಜನ?” 

“ಸ್ವಾಮೀ, ಅಂಚ ಪಣೊಡ್ವಿ. ನಮ ಕಸ್ಗೊನು ನನೊರ್ಯಡ ಪಣೊನೊಡು. "ನ ದುಃಖಂ ಪಂಚಭಿಸಹ' 
ಪಣ್ಣಿ ಪಾತೆರ ನಿಕ್ಷೆಗ್‌ ಗೊತ್ತುಂಡತ್ತೆ?” 

“ಅವು ಅಂದ್‌ ಅಪ್ರ, ಅಂಚಾಂಡ ಕೇಣ್ಣೆ! ಏಕಚಕ್ರನಗರೊದ ಪಿದಾಯಿ ಮೆಯಿಟುಪ್ಪನ ಮಲ್ಲ ಗುಡ್ಡೆದ 
ಮಿತ್ತ್‌ ಒರಿ ರಕ್ಕಸೆ ಉಲ್ಲೆ. ಅಯಗ್‌ ದಿನ ನಿಚ್ಚೊದ ವಣಸ್‌ಗ್‌ ಬೋಡಿತ್ತಿನೆನ್‌ ಈ ಊರ್ಬ ಒಂಜೊಂಜೇ 
ಇಲ್ಲದಕುಲು ಕಡಪುಡೊಡು. ವಣಸ್‌ ಪಂಡ, ಒರಿ ನರಮಾನಿ, ರಡ್ಜ್‌ ಎರ್ಮೆಲ್‌, ಪದ್ರಾಡ್‌ ಮುಡಿ ಅರಿತ 
ನುಪ್ತು ಅಯಿಕ್‌ ಬೋಡಾಯಿನ ಕಜಿಪು, ಈತ್‌ ಮಾತೆನ್‌ ಸರಿ ಪೊರ್ತುಡು ಕಡಪುಡೊಡು. ತತ್ತ್‌ಂಡ ಆಯೆ 
ಊರುಗೇ ಬರ್ತೆ. ತಿಕ್ಕಿನಕ್ಷೆನ್‌ ಕೆರ್ಟ್‌ ತಿನ್ಟೆ” 


“ಛೀ! ದುಸ್ಟ ಪದ್ದತಿ. ಉಂದು ಏಪೊಡ್ಡಿಂಚ ಸುರುವಾತ್‌೦ಡ್‌” 


ಆದಿಪರ್ವೊ 


“ದಾನೆಂದ್‌ ಪಣ್ಣಿನಿ ಅಪ್ಪೆ ದಿಂಜ ವರ್ಸೊಡ್ಟಿಂಚ ಉಂಡು. ಎಲ್ಲೆ ಎನ ಇಲ್ಲಡ್ಸ್‌ ಪೋವೊಡು.. ಯೆಂಕುಲುಪ್ಪುನು 
ಮೂವೆರ್‌. ಯಾನ್‌, ಯೆನ ಬೊಡೆದಿ ಬೊಕ್ಕ ಒರಿಯೇ ಮಗೆ. ಮಗನ್‌ ಬಲಿಯಾದ್‌ ಕಡಪುಡ್‌೦ಡ ಯಾನ್‌ 
ಸೈತಿನೆಡ್ಡ್‌ ಬೊಕ್ಕೊದ ಕ್ರಿಯೆಲು ಇಜ್ಜಾಂದೆ ಪೋಪುಂಡು. ಅತ್ತಾಂದೆ ಸಂತತಿ ಇಜ್ಜಾಂದಿನ ಪಾತಕೊಲ ಎಂಕ್ಷೆನ್‌ 
ತಟ್ಟುಂಡು. ಆಯಿಡ್ಬಾವರ ಯಾನೇ ಆ ರಕ್ಕಸಗ್‌ ಬಲಿ ಆಪಿನ ನಿಚ್ಚಯ ಮಲ್‌ದೆ.” 


“ಆತೇ ಅತ್ತ? ಈರ್‌ ದಾಲ ದುಕ್ಕ ಮಲ್ಗೊಡ್ಡಿ. ಕಡಪುಡೊಡಾಯಿನ ಎರ್ಮೆ, ನುಪ್ಪು ಕಜಿಪು, ಭಕ್ಷ್ಯ ಮಾತ 
ಒಟ್ಟು ಮಲ್ಪುಲೆ. ರಕ್ಕಸಗ್‌ ಕೊರೊಡಾಯಿನ ನರಬಲಿತ ಬಗೆ ಯಾನ್‌ ಮಲ್ಪುವೆ.” 


“ಹಾಂ! ಈರ್‌ ಎ೦ಚಿನ ಪಣ್ಣಿನಿ? ಎಂಕ್‌ ಅರ್ತ ಆಪುಜಿ.” 


“ಅಂದ್‌, ಯಾನ್‌ ಯೆನ ಜೋಕ್ಷೆಡ್‌ ಒರಿಯನ್‌ ಕಡಪುಡ್ವೆ. ಯೆನ ಜೋಕ್ಷೆಗ್‌ ತಿರ್ಲ್‌ದ್‌ ತಿನ್ಹಿನನೆ ಗ್ರಹಗತಿ. 
ಭಿಕ್ಷೆಡ್‌ ಅಕ್ಷೆನ್‌ ಸಾಂಕುನವು ಬಂಗನೆ! ಅಯಿಟ್ಲಾ ಒರಿ ಮಲ್ಲ ಜೂವೊದಾಯೆ. ಅಯಗ್‌ ಬುದ್ದಿಲ ಮಂದನೆ! 
ಬ೦ಜಿಗ್‌ ಯೇತ್‌ ಪಾಡ್‌೦ಡಲಾ ದಿ೦ಜುಜಿ. ಅಯನ್‌ ತಾಂಕ್ಕೆರೆ ಎನಡ್ಜ್‌ ಆಪುಜಿ. ಅಂಚಾದ್‌ ಎಲ್ಲೆ ಅಯನೇ 
ಆ ರಕ್ಕಸನಡೆಗ್‌ ಕಡಪುಡುವೆ. ನಿಕುಲು ಏರ್ಲಾ ದುಕ್ಕ ಮಲ್ಟೊಡ್ಡಿ ಆಯೆ ಒರಿ ಅಂಚಿ ಪೋ೦ಡಲಾ ಯೆಂಕ್‌ ಬೇತೆ 
ನಾಲ್‌ ಜೋಕುಲುಲ್ಲೆರತ್ತ?” 


ಉಂದೆನ್‌ ಕೇಣ್ಟ್‌ ಆ ಬೆರೆಣೆ ಬೆಗತ್ತ್‌ದ್‌ ಪೋಪೆ. 


“ಅಯ್ಯಾ, ಯೆನ ಪಾತೆರೊನೊಂತೆ ಅರ್ತ ಮಲ್ತೊನ್ಹೆ. ದಿಂಜ ವಿವರ ಕೇಣೊಡ್ಡಿ. ಯಾನ್‌ ಪಣ್ಣುಜಿ. 
ದಯದೀದ್‌ ಯಾನ್‌ ಪಂಡಿನಾತ್‌ ಮಲ್ಪುಲೆ. ಒಂಜಿ ಗಾಡಿಡ್‌ ಕಡಪುಡೊಡಾಯಿನೆನ್‌ ದಿಂಜಾಲೆ. ನೆಯಿ, 
ಪೇರ್‌, ಕೊಜಪು ಇಂಚಿತ್ತಿನೆನ್ನ ಗಾಡಿಡ್‌ ದೀಲೆ.” 


ಬೆರಣೆ ಬೆಕ್ಕಸೊಡೇ ತೂಪೆ. “ಅಪ್ಪೇ, ಯಾನ್‌ ಅಂಚ ಮಲ್ಟ್‌ಂಡ ತಪ್ಪಾಪುಂಡು. ತೂಲೆ, ನಮ ಕೆಲವೆನ್‌ 
ಸಾಲ ದೆತೊನೊಲಿ, ದಾನ ದೆತೊನೊಲಿ. ಅಂಚೆನೇ ಸಾಲ ಕೊರೊಲಿ, ದಾನ ಮಲ್ಲೊಲಿ. ಆಂಡ ಜೋಕ್ಷೆನ್‌ 
ಯಮನ ಬಾಯಿಗ್‌ಂದ್‌ ಕೊರ್ನಗ, ದೆತೊನ್ನಗ ದಿಂಜ ಅಲಚನೆ ಮಲ್ಲೊಡೆ. ಅಂಚ ಸಾಲ ಕೊರ್ರಿನಕ್ಷೆನ್‌ ಯಾನ್‌ 
ಈತ್ನೇಟ ತೂತುಜಿ, ಕೇಣ್ಣಿಜಿ. ನಿರೆಕರೆತಕುಲು ಕೇಂಡ ಯೆಂಕ್‌ ಕೋಂಗಿ ಕಟ್ಟೆರ್‌. ಅತ್ತಾಂದೆ ಇಂಚ ದೆತೊಂಬಿನವು 
ಪಾಪೊದ ಕಜ್ಜೊನೇ! ಇರೆನ ಮಲ್ಲ ಮನಸ್‌ಗ್‌ ಸೊಲ್ಮೆಲ್‌. ಇರೆನವು ದೇವತಾಗುಣೊನೆ!” 


“ಬೇ! ಛೇ! ಎನ್ನ ಮಗನ್‌ ಕಡಪುಡುನು ಪಂಡ ಸಾಲ ಕೊರ್ಷಿನಿ, ದೆತ್ತೊನುನು ಅತ್ತ್‌. ಯಾನ್‌ 
ಕಡಪುಡುನು ಊರುದ ಗ೦ಡಾಂತ್ರೊನು ಕಡೆಮಲ್ಲುನ ಇಚ್ಚೆಡಾದ್‌. ದುಂಬುಲಾ ಇಂಚ ಉಊರೆಡ್ಡೆಗಾದ್‌ 
ಜೋಕ್ಷೆನ್‌ ಅರ್ಪಣೆ ಮಲ್ತಿನಕುಲುಲ್ಲೆರ್‌. ಲೋಕೊಗು ವಿಪತ್ತ್‌ ಬನ್ನಗ ದಧೀಚಿ ಮಹಾರಾಜೆ ತನ ಎಲುನೇ 
ದೇವೇಂದ್ರಗ್‌ ಕೊರ್ದು "ವೃತ್ರಾಸುರ'ನ ನಾಶೊಗು ಕಾರಣ ಆತ್‌ಜೆನಾ? ಭೋಜಪುರೊತ ಶಿಬಿಚಕ್ರವರ್ತಿ ತನ 
ಉಡಲ್‌ನೇ ಪಾರಿವಾಳೊಗು ಅರ್ಪಣೆ ಮಲ್‌ದಿಜೆನ? ಸರ್ಪಕುಲೊತ ವಿನಾಶೊನು ತಡೆಪೆರೆಗಾದ್‌ 
ಜೀಮೂತವಾಹನೆ ತನ ಉಡಲ್‌ನ್‌ ಗರುಡಗ್‌ ಅರ್ಪಣೆ ಮಲ್ತ್‌ದಿಜೆನ? ನನೊರ್ಯಗಾದ್‌ ಜೂವ ಕೊರ್ಲಿನವು 
ತಪ್ಪತ್ತ್‌. ಅಯಿಟ್‌ ಪುಣ್ಯೊನೇ!” 

ಇಂಚ ಪಂಡ್‌ದ್‌ ಎ೦ಚಲಾ ಬೆರಣನ್‌ ಒಪ್ಪ್ಯಾಯೊಲು. ಇಲ್ಲಗ್‌ ಬತ್ತ್‌ದ್‌ ಭೀಮನ್‌ ಲೆತ್ತ್‌ದ್‌ ಮಾತ 
ಪಂಡಿಗಿನ ಅಯನ ಸಂತೋಸುಗು ನಿಲೆನೇ ಇಜ್ಜಾಂಡ್‌. ಬಾಕಿದಕುಲು ಇಲ್ಲಗ್‌ ಬತ್ತೆರ್‌. ಅಕ್ಷೆಗ ವಿಷಯ 
ತೆರ್ಬಾಯೆ.“ಎನ್ನ ಅಪ್ಪೆ ಯೆಂಕ್‌ ಬ೦ಜರ ವಣಸ್‌ಗ್‌ ಬಗೆ ಮಲ್ಫ್‌ದೆರ್‌. ಎಲ್ಲೆ ಗಾಡಿಡ್‌ ಕುಲ್ಲೊಂದು ಅಪ್ಪೆನ್‌ 


ತುಚುಭಾಷೆಡ್‌ ಕುಮಾರವ್ಯಾಸ ಭಾರತೊ 


ಎಣ್ಣೊಂದೇ ವಣಸ್‌ ಮಲ್ಪುವೆ.” ಇಂಚ ಪಣೊಂದು ನಾಲಾಯಿಡ್‌ ಜೊಲ್ಲೆ ಅರ್ಟಾವೊಂಬೆ. ಇರ್ಸ್‌ಡ್‌ ನಿರೆಕರೆತ 
ಬೆರಣನ ಇಲ್ಲಡ್ಜ್‌ ಎಣ್ಣೆಡ್‌ ತಿನಸ್‌ ಕಾಯ್ದುನೆತ ಪರ್ಕಳ ಬನ್ನಗ ಅಯಗ್‌ ಸರಿಟ್‌ ನಿದೆಲಾ ಬತ್‌ಜಿ. 


ಮನದಾನಿ ಪುಲ್ಕಕಾಂಡೆನೇ ಗಾಡಿ ದಿಂಜಿದಿತ್ತ್‌ಂಡ್‌. ಭೀಮೆ ತನ ಬಿರೆಲ್ಡ್‌ ಇತ್ತಿನ ದರ್ಭೆನ್‌ ದೆತ್ಕ್‌ದ್‌ 
ದಕ್ಕುವೆ. ಮಲ್ಲ ದೋತ್ರೊನು ತುತ್ತೊಂದು ಗಾಡಿದ ಪಲಾಯಿನ್‌ ಏರ್ಟ್‌ ಕುಲ್ಲುವೆ. ರಬಸೊಡೇ ಗಾಡಿ ದೇರುವೆ. 


ಅಂಚಿಡ್ಸ್‌ ದೂರೊದ ಗಟ್ಟೊಡು ಬಂಡೆಕಲ್ಲ್‌ದ ಮಿತ್ತ್‌ ಉಂತೊಂದಿನ ಬಕಾಸುರೆ ವಣಸ್‌ದ ಗಾಡಿನೇ 
ಕಾತೊಂದಿತ್ತೆ. ಗಾಡಿ ಕಯ್ತಲಾನಗ ನುಪ್ಪು, ಕಜಿಷು, ಭಕ್ಷ್ಯ ಕಾಲಿಯಾದ್‌ ಬಾಜನೊಲೆನ್‌ ಕಂಕಣೆ ಪಾಡ್ಬಿನವು 
ತೋಜಿಂಡ್‌. ಅಯಿಟಿತ್ತಿನ ನರಮಾನಿ ಗಟಗಟಂದ್‌ ನೀರ್‌ ಪರೊಂದುಲ್ಲೆ. ಬಕಾಸುರೆ ಬಯಂಕರ ದನಿಟ್‌ 
ಅರೆದುನೆನ್‌ ಕೇಣ್ಟ್‌, ಭೀಮೆ ತರೆದೆರ್‌ದ್‌ ತೂಪೆ. 


“ಏ. ನಾಯಿಗ್‌ ಪುಟುದಿನಾಯಾ.... ಒಂತೆ ಒರಿದ್‌೦ಡ್‌. ಬಲ್ಲ ತಿನ್ಹ.” ಇಂಚ ಲೆಪ್ಪವೆ. 
ಈ ಬಾಸೆನೇ ಬಕಾಸುರಗ್‌ ಪೊಸತ್‌. ಆಯೆ ಭೀಮನ ಗಡ್ಜ್‌ನ್‌ ತೂದೇ ಬೆಕ್ಕಸೊಡುಲ್ಲೆ. 


“ಪಾಪ! ಇಂಬೈೆ ಬಂಜರ ಉಣಡ್‌. ಬೊಕ್ಕ ಯಾನ್‌ ಇಂಬ್ಯನೇ ತಿಣೆ. ಆಯಿಡ್ಬ್‌ ಬೊಕ್ಕ ಊರುಗು 
ಜತ್ತ್‌ದ್‌ ಜನೊಕ್ಷೆನ್‌ ಇಚಾರುವೆ.” ಪಣೊಂದು ಕೂಲಿ ಕಡೆಂಚುವೆ.ಭೀಮೆ ಗಡಿಬಿಡಿಟ್‌ ಒರಿದಿನೆನ್ನ ತಿಂದ್‌ದ್‌ 
ಒತ್ತರೆ ಮಲ್ಪುವೆ. ಬಕಾಸುರಗ್‌ ಬಡವುಡು ಮತಿ ತಿರ್ಲೊಂದುಂಡು. ಬೊಬ್ಬೆ ದೀವೊಂದೇ ಬರ್ತೆ. ಭೀಮನ ಬೆರಿಕ್‌ 
ಗಟ್ಟಿಡ್‌ ಗುದ್ದುವೆ. ಭೀಮಗ್‌ ಡರ್ರ ಆರ್ಲೆ ಬತ್ತ್‌ಂಡ್‌ ಆತೆ! ಬಕಾಸುರೆ ಮಲ್ಲ ಮರೊತ ಗೆಲ್ಲ್‌ನೇ ಪೊಲ್ಮೊಂದು 
ಬತ್ತ್‌ದ್‌ ದರ್ರೆಡ್ಡ ಭೀಮಗ್‌ ದಾಲ ಆಯಿಜಿ. 


“ಓಯ್‌, ಬಕಾಸುರಾ. ಯಾನ್‌ ವಣಸ್‌ ಮಲ್ಲುನಗ ಇರೆನ ದಾದ ರಗಳೆಯೇ. ಯೆಂಕ್‌ ಗುದ್ದುದು ಬೇನೆ 
ಮಲ್ಲೊಂಡರತ್ತ? ನಿಜ ಪಣೊಡಗ ದೇವೆರ್ನಾಜೆ, ಯಾನ್‌ ಇಂಚಿತ್ತಿನ ವಣಸ್‌ ಮಲಂದೆ ದಿಂಜ ಕಾಲ ಆಂಡ್‌. 
ಓಹ್‌! ಈರ್‌ ಯಾನ್‌ ಉಂಡಿನೆಕಾದ್‌, ಯೆನನ್‌, ಊರ್ಬಕ್ಷೆನ್‌ ಕೆರರ?” 


ಇಂಚ ಕೇಣೊಂದಿತ್ತಿಲೆಕನೇ ಇರುವೆದ್ದ ಗುದ್ದೊಂಡೆರ್‌. ಮಲ್ಲ ಗೆಲ್ಲ್‌ಲೆಡ್‌ ನೋತೊಂಡೆರ್‌. ಒಂತೆ ಪೊರ್ತು 
ಸರಿಸಮ ನಡತಿನ ಪೊರುಂಬಾಟ ಅಕೇರಿಗ್‌ ಭೀಮೆ ಬಕಾಸುರನ ಎಲು ಪೊಡಿ ಮಲ್ಪುನ ರಬಸೊಗು ಆಯೆ 
ಸಯ್ತ್‌ದ್‌, ಕಡೆ ಆಂಡ್‌. ಭೀಮೆ ತಡ ಮಲ್‌ಜೆ. ಬಕಾಸುರನ ಪುಣೊನು ಗಾಡಿಡ್‌ ಪಾಡೊ೦ದು ಊರುಗು 
ಪಿದಡ್ಯೆ ಸುದ್ದಿ ತೆರಿದ್‌ ಊರ್ಬಕುಲು ಊರ್ಬ ಪಿದಯಿಡೇ ಅಯನ್‌ ಎದ್ಕೊಂಡೆರ್‌. ಮಾಮಲ್ಲ ಆಪೊತ್ತುನು 
ದೂರ ಮಲ್ತಿನ ಇಂಬೈ ದೇವೇಂದಗ್‌ ಸರಿಸಾಟಿಂದ್‌ ಪುಗರೊಂಡಿನ ಬೆರಣೆರ್‌ ಮಂತ್ರೋಕ್ತಿಡ್‌ ಉಡಲ್‌ದಿಂಜಿದ್‌ 
ಆಶೀರ್ವಾದ ಮಲ್ತೆರ್‌. 


ದ್ರೌಪದಿ ಸ್ವಯಂವರೊ 


ಪಾಂಡವೆರ್‌ ಹಸ್ಮಿನಾವತಿನ್‌ ಬುಡ್ಬು ಒಂಜಿ ವರ್ಸೊನೇ ಆಂಡ್‌. ಏಕಚಕ್ರಪುರೊಟು ಇತ್ತ್‌ದ್‌ ಆಜಿ 
ತಿಂಗೊಲಾಂಡ್‌. ನನ ದುಂಬುಗು ದಾದ ಮಲ್ಪುನುಂದು ಧರ್ಮರಾಯೆ ಎಣ್ಣೊಂದುಪ್ಪುನಗ ಒರಿ ಊರೂರು 
ತಿರ್ಲುನ ಬೆರಣೆ ಅಕಲ್ಲ ಇಲ್ಲಡೆಗ್‌ ಬರೆ ಬಕಾಸುರನ್‌ ಕೆರ್ಲೆಡ್ಡಿಂಚ ಮೊಕ್ಸೆಗ್‌ ವಣಸ್‌ ತಿನಸ್‌ಗ್‌ ಬಂಗ 
ಇಜ್ಞಾಯಿನೆಟಾದ್‌ ಆ ಬೆರಣನ್‌ ಬಿನ್ನಲೆಕ ತೂಯೆರ್‌.. ಆರ್‌ ಬತ್ತಿನನೇ ತಂಕ್ಷೆನ ಬಾಗ್ಗೆ ಪಣ್ಣಿಲೆಕದ ಉಪಚಾರ 
ನುಡಿ ಕೇಂಡಿನ ಬೆರಣೆಲಾ ಮೊಕುಲು ಈ ಊರುದಕುಲತ್ತ್‌ಂದೇ ಗ್ರಯಿತೆ. ಒಲ್ಬಡ್ಟ್‌ ಬತ್ತರ್‌೦ದ್‌ ಧರ್ಮರಾಯೆ 


ಆದಿಪರ್ವೊ 


ಕೇಂಡಿನೆಕ್‌ ಹಸ್ತಿನಾವತಿಡ್ಸ್‌ ಬತ್ತೆ ಪಂಡೆ. ನಿಕುಲು ಒಲ್ಬದಕುಲು೦ದು ಆಯೆಲ ಕೇಂಡೆ. ಧರ್ಮರಾಯಗ್‌ ಸುದ್ದಿ 
ಕೇಣುನ ಆಸೆ. “ಯೆಂಕುಲು ಇರೆನಂಚನೇ ತೀರ್ಥ ಯಾತ್ರೆದ ಇಚ್ಚಿದಕುಲು. ಪಡಿ ನಟ್ಟ್‌ದ್‌ ಬದ್ಯುನಕುಲು. ಅವು 
ಬುಡ್ಕ- ಹಸ್ತಿನಾಪುರೊಡು ಇತ್ತೆ ರಾಜೆ ಯೇರ್‌? ಧರ್ಮರಾಯೆನ? ದುರ್ಯೋಧನೆನ? ಪಾಂಡವೆರ್ದ, 
ಕೌರವೆರ್ನ ಸಮ್ಮಂದ ಎಂಚ ಉಂಡು?” 


ಬೆರಣೆಲ ಬುದ್ಯಂತೆನೆ! ಆಯೆ ತೆಲ್ಪುವೆ. “ಪಾ೦ಡವೆರ್‌ ಅರಕ್ಕ್‌ದ ಇಲ್ಲಡ್‌ ಪೊತುದು ಬೊಣ್ಯ ಆತೆರ್‌೦ದ್‌ 
ಬೂಲೋಕೊಗೇ ತೆರಿದ್‌೦ಡ್‌. ಇರೆಗ್‌ ಗೊತ್ತಿಜ್ಜ್ಯ? ಇತ್ತೆ ಕೌರವೆನೇ ಹಸ್ತಿನಾಪುರೊತ ರಾಜೆ! ಆಯೆನ ಐಸಿರಿ, 
ಆಯೆನ ಸಾಮರ್ತಿಗೆ, ಗತ್ತ್‌ ಗೌರವೊಲೆನ್‌ ದಾನೆಂದ್‌ ಬಣ್ಣನೆ ಮಲ್ಲೊಲಿ...” 


“ಅಯ್ಯೋ ಪಾಂಡವೆರ್‌ ಸೈತೆರ? ಛೆಛೇ। ಆ ಪುಣ್ಯ ಇಜ್ಜಂದಿನ ಪಾಂಡವೆರ್ನ ಸಂಗತಿ ಯೆಂಕ್ಷೆಗ್‌ 
ದಾಯೆಗ್‌? ಭೀಷ್ಮೆರ್‌, ದ್ರೋಣೆರ್‌, ಕೃಪಾಚಾರ್ಯೆರ್‌ ಮಾತ ಯೆಂಚ ಉಲ್ಲೆರ್‌? ಅಕಲ್ನ ಸಂಗತಿಲೆನ್‌ ಪಣ್ಣೆ.” 

“ಅಕುಲು ಎಡ್ಡೆಡುಲ್ಲೆರ್‌. ಇತ್ತೆ ಪಾಂಚಾಲ ನಗರಿಡ್‌ ದ್ರುಪದ ರಾಜನ ಮಗಲ್‌ ದ್ರೌಪದಿನ ಸ್ವಯಂವರ 
ಆವೆರೆಗುಂಡು. ಬೇತೆ ಬೇತೆ ರಾಜ್ಯೊದ ರಾಜೆರ್ನಾಕುಲು ಬತ್ತ್‌ದ್‌ ಸೇರೊಂದುಲ್ಲೆರ್‌. ಎಂಕ್ಷೆಗ್‌ ದಕ್ಷಿಣೆಗ್‌, 
ಅಂಚೆನೇ ಬ೦ಜರ ವಣಸ್‌ಗ್‌ ಅವಕಾಸ ಉಂಡು.” 

“ಅಂದಾ? ಎಡ್ಡೆ ಸುದ್ದಿ ಪಂಡರ್‌. ಅಡೆಗ್‌ ಬತ್ತ್‌ಂಡ ಎಂಕ್ಷೆಗ್ಲಾ ವಣಸ್‌, ದಕ್ಷಿಣೆ ತಿಕ್ಕುವ?” 


“ಕಂಡಿತ. ಈ ಸ್ವಯಂವರ ಬಾರಿ ಗಡ್ಡ್‌ದನೆ! ದ್ರೌಪದಿನ್‌ ಮದ್ಮೆ ಆಪಿನ ಆಣ್‌ ಮೂಜಿ ಲೋಕೊಡ್ಡ ಇಚ್ಛೆಗೆ. 
ಅರ್ಜುನೆ ಒರಿ ಇತ್ತೆಗೆ ಆಂಡ ಆಯೆಲ ಅರಕ್‌ದರಮನೆಟ್‌ ಅಂತಾರ ಆಯಿನನೇ ದ್ರುಪದಗ್‌ ದುಕ್ಕೊಗೆ. 
ಪಾಂಡವೆರೆಗ್‌ ಸೈಪಿನ ಪಿರಯನ? ಅಕುಲು ಸಯ್ದ್‌ಜೆರ್‌, ಬದ್ಯ್‌ದೆರೇ ಪಣ್ಷಿನ ಅನ್ಮಾನ ದುಪದಗ್‌ ಉಂಡುಗೆ. 
ಜ್ಯೋಯಿಸೆರ್ನಕುಲುಲಾ ಅ೦ಚನೇ ಪಣ್ಣೆರ್‌ಗೆ. ಅಂಚ ಸ್ವಯಂವರ ಮಲ್ತ್‌ಂಡ ದೈವ ಅರ್ಜುನನ್ಸಾ ಸ್ವಯ೦ವರೊಕು 
ಬರ್ಬಾವು ಪಣ್ಣಿನ ನಂಬಿಕೆಡುಲ್ಲೆಗೆ! ಸ್ವಯಂವರೊಗು ಬಾರಿ ಅಟ್ಟಣೆ ಆತ್‌ಂಡ್‌ಗೆ! ಊರ್ದ ಪಿದಯಿಡ್‌ ಮೂಜಿ 
ಯೋಜನೆಡ್‌ ರಾಜೆರ್ನಕಲೆಗ್‌ ಬುಡಾರ ಸಜ್ಜಾವೊ೦ದುಂಡುಗೆ.!” 


“ಜನೊಕುಲು ಬರೊಂದುಲ್ಲೆರ?” 


“ಅ೦ದಪ್ಪಾ! ರಾಜೆರ್‌ ಮಾತ ಇಂಚ ಪಾತೆರೊಂದುಲ ಉಲ್ಲೆರ್ಲೆ “ನೂದು ಯಾಗ ಮಲ್ತ್‌ಂಡ ಇಂದ್ರ 
ಪದವಿ ತಿಕ್ಕುಂಡುಗೆ! ಸಜೇದೇವಿ ತಿಕ್ಕುವೊಲುಗೆ! ಆಂಡ ಸಾರ ಯಾಗ ಮಲ್ತ್‌ಂಡಲಾ ದ್ರೌಪದಿ ಯೆರೆಗ್ಲಾ 
ತಿಕ್ಕಯೊಲುಗೆ! ನಮಲಾ ಪೋಯಿ. ಒ೦ಜೇಳ್ಯ ನಮಡ ನೂದು ಜನ್ಮೊದ ಪುಣ್ಯ ಫಲ ಮಿನಿ ಇತ್ತ್‌ಂಡ ದ್ರೌಪದಿ 
ನಂಕ್‌ ತಿಕ್ಕೆರೆಗ್ದ ಯಾವು... 


ಪಾಂಡವೆರ್‌ ಕಿಸಿಕಿಸಿ ತೆಲ್ತೆರ್‌. 
“ಅಪಗಾಂಡ ಯೆಂಕುಲು ಬದ್ದ” 
“ಬಲ್ಲೆ.ಬಲ್ಲೆ. ನಿಕುಲು ವಣಸ್‌ಗಾದ್‌ ಬರ್ಬಿನಿಯ? ಅತ್ತ್‌ ದ್ರೌಪದಿನ ಕೈ ಪತ್ತೆರೆಗ?” 


“ಈರ್‌ ಅಂಚ ಮಾತ ಪಣ್ಯೆರೆಗಾವಂದ್‌. ಯೆಂಕುಲು ಭಿಕ್ಷೆಡ್‌ ಬದ್ದುನಕುಲು. ಕನ್ನೆನ್‌ ಕೈಪತ್ತುನ ರಾಜೆರೆಗ್‌ 
ಸಮನ? ಯೆಂಕುಲು ಇರೆನೊಟ್ಟುಗೇ ಬರ್ತ. ಪಿದಡುನ ಗಳ್ಗೆ ಪಣ್ಣೆ.” 


ಬೆರೆಣೆರ್ನ ಗು೦ಪುಡೇ ಪಾಂಡವೆರ್ಲ ಪಿದಡಿಯೆರ್‌. ಸಾದಿಡ್‌ ಪಂಚತಿಗೆ ಮಲ್ತೊಂದು ಪೋನಗ ಆಯೆಸ 


ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


ತೆರಿಜಿ. ಅತ್ತಾಂದೆ ಸಾದಿಡ್‌ ಎಡ್ಡೆ ಶಕುನೊಲು ತೋಜಿ ಬತ್ತ್‌ಂಡ್‌. ಕಳಶ ಕನ್ನಡಿದ ಪೊ೦ಜೊವು ಎದುರು 
ಬತ್ತೊಲು. ನವಿಲ್‌ದ ನಲ್ಕೆ ತೂವೆರೆ ತಿಕ್ಕ್‌೦ಡ್‌. ಜಿಂಕೆಲ್‌ ಎದುರುಡೇ ಪಾರಿಯ. ಕಮ್ಮೆನೆದ ತಂಪು ಗಾಳಿ 
ಬೀಜಿಂಡ್‌. ಒರಿ ಜೋಯಿಸೆ ಪಣ್ಣೇ ಬುಡ್ಕೆ. “ಬೆರಣೆರ್‌ ನಮ ಮದ್ಮೆಗ್‌ ಪೋವೊಂದುಲ್ಲ. ಆಂಡ ನಮ 
ಗುಂಪುಡೇ ಒರಿಯಗ್‌ ದ್ರೌಪದಿ ತಿಕ್ಕುವೊಲು!” 

ಸಾದಿಡೇ ವೇದವ್ಯಾಸೆರ್‌ ತಿಕ್ಕಿಯೆರ್‌. ಗಂಧರ್ವ ರಾಜೆ ಅಂಗಾರವರ್ಮನ್‌ ಮೊಕುಲು ಸೋಪಾಯೆರ್‌. 
ಆಯೆ ಪಂಡಿಲೆಕ ಧೌಮ್ಯ ಮಹರ್ಷಿನಡೆಗ್‌ ಪೋದು ಪುರೋಹಿತೊಗಾದ್‌ ಪಿದಾಡ್ಲಿನ ಆರ್ನೊಟ್ಟುಗೇ ಪಾಂಚಾಲ 
ನಗರೊನು ಸೇರೊಂಡೆರ್‌. 


ಉಲ್ಲಾಸೊಡು ಸ್ವಯಂವರೊಕು ಪಿದಾಡ್ಬಿನ ಪಾ೦ಡವೆರ್‌ ಸಾದಿಡ್‌ ಭಿಕ್ಷೆಡೇ ಬಂಜಿ ದಿಂಜಾವೊಂಡೆರ್‌. 
ಪಾಂಚಾಲ ನಗರೊದ ಪಿದಾಯಿಡ್‌ ಸೇರ್ದಿನ ರಾಜೆರ್‌ ಬೊಕ್ಕ ಸೈನಿಕೆರ್ನ ಸಭೆನ್‌ ತೂದ್‌ ಧರ್ಮರಾಯೆ 
ಮೆಗ್ಯನಕಲೆಡ ಇಂಚ ಪಣ್ಣೆ. 

“ದ್ರುಪದೆ ಮಾತೆರೆನ್‌ ಬರ್ಬಾವೊ೦ದೆ. ಒಂಜೇಳ್ಯ ಈ ರಾಜೆರ್ನಕುಲು ತಿರ್ಗ್‌ದು೦ತಿಯೆರ್ದ ದ್ರುಪದನ ಗತಿ 
ದಾದ ಆವು?” 


ಭೀಮೆ ಕೇಣುವೆ, “ಅವು ಬುಡ್ಡ... ಇತ್ತೆ ನಮ ಓಲು ಉಂತೊಡು?” 


“ಅತ್ತ್‌ ಭೀಮ, ನಮ್ಮವು ಭಿಕ್ಷೆದ ಇರಸ್ತಿಗೆ! ರಾಜೆರ್ನಂಚ ಬುಡಾರ ತಿಕ್ಕಂದ್‌. ನಮ ಕುಂಬಾರಕೇರಿಗ್‌ 
ಪೋದು ಬಾಜನ ದೆತೊಂದು ಭಿಕ್ಷೆಗ್‌ ಹೋದು ಬರ್ಕ... 


ಮನದಾನಿ ಮಾತೆರ್ಲಾ ರಡ್ಡ್‌ ಯೋಜನ ವಿಸ್ತಾರೊದ ಸ್ವಯಂವರ ಮಂಟಪೊದ ಪೊರ್ಲು ತೂಯೆರ್‌. 
ಜನೊಕುಲ್ನ ಗಡಿಬಿಡಿ, ಗಮ್ಮತ್‌, ಕರಕರಿ, ವಾದ್ಯೊದ ಅಬ್ಬರ, ಪದೊತ ಸೊರ, ಪೊಂಜೊಲೆನ ಪದ್ದೆಯಿದ ಸಬ್ಬ, 
ರಾಜ ಪರಿವಾರದಕಲ್ಲ ಗೌಜಿ.. ನಾಟಕ, ನಲ್ಕೆ, ನರ್ತನ, ಕುಸ್ತಿ. ಚಿತ್ರಕಾರೆರ್‌, ವರ್ತಕೆರ್‌, ಮೂಕೆರ್‌, ಕಿವುಡೆರ್‌, 
ಕುರುಡೆರ್‌... ಓಲು ತೂಂಡಲಾ ಗದ್ದಲ! 


ಅರ್ಜುನೆ ನಕುಲ-ಸಹದೇವೆರೆಗ್‌ ಪಣೆ. 


“ಆ ಬರಿಟ್‌ ತೂಲೆ! ಕವಿಕುಲು, ಗಮಕಿಲು, ವಾಗ್ಮಿಲು, ಯಾಜ್ಞಿಕೆರ್‌, ಮಾಂತಿಕೆರ್‌! ಈ ಬರಿಟಿತ್ತಿನ ನಮ 
ಬೆರಣೆರ ವರ್ಗೊಡು ಶ್ರೋತ್ರಿಯೆರ್‌, ವೈದಿಕೆರ್‌, ರುಸಿಕುಲು.” 


ಬೆರಣೆ ಒರಿ ಇಂಚ ಪಂಡೆ.“ಬೂಮಿದ ಮಿತ್ತ್‌ ಈ ನಮೂನೆದ ಜನಸಾಗರ! ಮಿತ್ರ್‌ ಅಕ್ಕಸೊಡು ತೂಲೆ. 
ವಿದ್ಯಾಧರೆರ್‌, ಯಕ್ಷೆರ್‌, ಕಿನ್ನರೆರ್‌, ದೇವತೆಲ್‌, ದಿಕ್ಬಾಲಕೆರ್‌.... ಏತೊಂಜಿ ಸಂಕೆಡ್‌ ನಿರೆವೊಂದೆರ್‌[” 


ಮಾತೆ್ಲ ಮಿತ್ತ್‌ ತೂಯೆರ್‌. 


ದ್ರುಪದಗ್‌ ಪುರ್ಲೋತೇ ಇಜ್ಜಿ. ಮಾತೆರೆನ್ಷ ಅಕಲಕಲ್ಲ ಯೋಗಿತೆಗಾಪಿನ ಆಸನೊಲೆಡ್‌ ಕುಲ್ಲಾವುನ ವ್ಯವಸ್ಥೆ 
ಮಲ್ಪೊಂದಿತ್ತಿಲೆಕನೇ ಮನಸ್‌ಡ್‌ ಬೇಜರ್ಲ ಮಲ್ತೊನುವೆ. .ಮಗಲೆನ್‌ ಪಡೆತೊ೦ದಿನೇ ಅರ್ಜುನಗ್‌ ಮದ್ಕೆ 
ಮಲ್ಫ್‌ ಕೊರೈೆರೆಗ್‌. ಇತ್ತೆ ಆಯೆನೇ ಇಜ್ಜಿ. ರತ್ನೊದ ಮಣಿಕ್‌ ಬೋಡಾಯಿನ ಬ೦ಗಾರ್ಬ ಕುಂದಣನೇ ಇಜ್ಜಾಂಡತ್ತ) 


ಆದಿಪರ್ವೊ 


ಮನದಾನಿಯೇ ಸ್ವಯಂವರ... ಬಯ್ದಿನ ರಾಜೆರ್‌ ಆಕುಲಕುಲು ನಂಬೊಂದಿನ ದೈವೊಲೆಗ್‌ ಪರಕೆ 
ಪಣೊಂಡೆರ್‌. 


ಸ್ವಯಂವರ ಮಂಟಮೆದ ನಡುಕು ಬತ್ತಿನ ದ್ರುಪದೆ ಧೃಷ್ಟದ್ಯುಮ್ನನ್‌ ಲೆಪ್ಪುವೆ. 


ಲ 
“ಲಗ್ನೊದ ಮೂರ್ತ ಕಯ್ತಲಾಂಡ್‌. ಧನುಸ್ಸ್‌ ಬೊಕ್ಕ ಮತ್ಯ್ಯಯಂತ್ರ ಕಣತ್‌ ದೀವೊಡು. ದ್ರೌಪದಿನ 
ಆಯ್ತಸಿಂಗಾರ ಮುಗಿದ್‌೦ಡ ಅಲೆನ್‌ ಪಲ್ಲಕಿಡ್‌ ಲೆತೊ೦ದು ಬರೊಡು. ಮಾತ ರಾಜೆರ್ನಕಲೆಗ್‌ ತೋಜಾವೊಡು.” 


ಜೇ ೫% ೫ 


ಜನಮೇಜಯಾ, ದ್ರೌಪದಿನ ರೂಪೊದ ಪೊರ್ಲುನು ಪಂಡ್‌ ಪುರೆಸುನವತ್ತ್‌, ಅಲೆನ ಪೊರ್ಲುಗು ಸರಿಯಾದ್‌ 
ಅಲಂಕಾರ ಮಲ್‌ದೆರ್‌. ಅಲೆನ ರೂಪೊದ ಪೊರ್ಲುನು ತೂಪಿನ ಕಣ್ಣ್‌ಲ್‌ ಬೊಡಿತ್ತಿನಾತ್‌ ತೂವೊ೦ಡ. ಕಣ್ಣ್‌ದ 
ಕಾಂತಿ ಆತೀತತ್ರ್‌. ತೂಂಡ ನಮ ರೆಪ್ಪೆ ಮುಚ್ಚಂದ್‌. ಸಪೂರ ಸೊಂಟ, ಪೊರ್ಲುದ ಪೂವೊಲು, ದಿಂಡ್‌ 
ತುಡೆಕುಲು, ನಯ್ಮನೆ ಪಾದ, ತಾಮರೆ ಇಸಲ್‌ದಂಚಿನ ಕಣ್ಣ್‌ಲ್‌, ಅರ್ಲುನ ಪೂತಂಚಿನ ಮೋನೆ. ಈ ರೂಪ 
ಪೊರ್ದೆದಿ ಪಲ್ಲಕಿಡ್ಜ್‌ ಜಪ್ಪುನಗ ಧೃಷ್ಟದ್ಯುಮ್ನೆ ಅಲ್ಪನೆ ಉಂತೊಂದಿತ್ತೆ. ಸ್ವಯಂವರೊಗು ಬಯ್ದಿನ ರಾಜೆರ್ದ 
ಅಲಂಕಾರೊಡು, ಗತ್ತ್‌ಡ್‌ ಕುಲ್ಲುದೆರ್‌. ಅಕ್ಷೆನ್‌ ತೂದು ಅಜಪ್ಪುನಾಲ್‌ ದ್ರೌಪದಿಯೇ ಅತ್ತ? 


ಆಯೆ ಅಲೆಗ್‌ ಪಣ್ಣೆ “ಯಾನಿತ್ತೆ ರಾಜವರ್ಗೊದಕ್ಷೆನ್‌ ತೊಜಿಪಾವೆ. ಅಕಲ್ಲ ಸತ್ವತೇಜಿನ್‌ ಈಯೆ ಗಮನಿಷೊಡು.” 


ಆಲ್‌ ಪರಯನೊಟ್ಟುಡು ದುಂಬರಿಯೊಲು. ಅಲೆನ ರೂಪೊನೇ ದಿವ್ಯವಾಯಿನವು. ಅಲೆನ ನಡಕೆಡ್ಡ 
ದಾದನಾ ಒಂಜಿ ಪೊರ್ಲು! ಅಲೆನ್‌ ತೂದು ಸಬೆ ಸರ್ವೆರ್‌ ಮರ್ಸ್‌ ಕಟಿಯೆರ್‌. ಅಲೆನ ಮಿತ್ತೇ ದಿಸ್ಪಿ ಕಂತಾಯೆರ್‌. 


ಒರಿ ಕವಿ ತನ ರಾಜಡ ಪಣೊಂಡೆ. “ದ್ರೌಪದಿ ಬ್ರಹ್ಮ ಸೃಷ್ಟಿ ಅತ್ತ್‌. ಮನ್ಮಥ ಬಹ್ಮ ಸೃಷ್ಟಿ! ಪರ್ಮಳೊದ 
ಪರಮಾಣುಲೆಗ್‌, ಮುತ್ತುದ, ಕೆಂಪು ತಾಮರೆದ, ತುಂಬಿದ ಕಿನ್ನಿಲೆನ ಬಣ್ಣೊನು ಬೆರಕೆ ಮಲ್‌ದೆ. ಕಂಟೆಲ್‌ಡ್‌ 


ಸರಸ ವೀಣೆದ ದನಿ ದಿಂಜಾದೆ. ಅಲೆನ ಕಾರ ನಡಕೆಡ್‌ ಹಂಸ ನಡಕೆದ ಗತ್ತ್‌ ಸೇರಾದೆ.” 


ನನೊರಿ ಕವಿ ತನ ರಾಜಡ, “ಪ್ರಭುಕುಲೇ ದೌಪದಿನ ಮೋನೆಡ್‌ ರಾಜಸೂಯ ಯಾಗ ಮಲ್ರಿಂಚಿನ 
ಗೆಲವು ಉಂಡು. ನಿಸಲ್ಲರುತ ಆ ಸುರುಳಿ ಕುಜಲ್‌ ಕುಬೇರನ ಅಲಕಾವತಿನ್‌ ಮೀರುನಾತ್‌ ಪೊರ್ಲುಂಡು.” 


ಬೊಕ್ಕೊರಿ ಪಂಡಿತೆ ಕವಿನ ನುಡಿ ಇಂಚ ಉಂಡು. “ಪ್ರಭೂ, ಕೋಲ್ಲಯಿ ಪಾಡ್ಜ್‌ ಪೊರ್ಲಾತಿನ ಅಲೆನ ಕಣ್ಣ್‌ 
ತೂಂಡನೇ ಎಂಚಿತ್ತಿನ ಸಂಯಮಿಲಾ ಸರ್ತ ಆಪೆ. ಜಾನಗೇನ ಮಾತ ಆ ಕಣ್ಣ್‌ಲೆಗ್‌ ಸೋಪುವ. ತೂಪಿನಕಲ್ಲ 
ಒವ್ವೇ ಬೇಜರ್‌ನ್‌ ಮಾಜಾವುನ ಸಗ್ತಿ ಆ ಪೊರ್ಲುಕಂಟ್‌ದ ಕಣ್ಣ್‌ಲೆಡುಂಡು!” 


ಅಲೆನ್‌ ತೂವೊಂದಿತ್ತಿನ ಒರಿ ರಾಜೆನೇ ಪಣೊಂಡೆ. “ಆಹ! ಇಂಬ್ಯಲೆನ ಪೊರ್ಲು ಪಂಡ ಸಂಸಾರ 
ಸುಕೊತ ಪಡಿರೂಮ! ತೂಪಿನಕಲ್ಲ ಕಣ್ಣ ದಿಸ್ಪಿನ್‌ ಪತ್‌ದೀಪಿನ ಸಗ್ಗಿಬಿಂದು! ಸನ್ನೇಸಿಲೆನ ಮನಸ್‌ ಮರ್ಲಾವುನ 
ಸಿರಿಪೆರ್ಗೆ[” 

ಅಯನ ಬಣ್ಣನೆನ್‌ ಬಾಕಿದ ರಾಜೆರ್ಸ ಪಣೊಂಡೆರ್‌. ಆತಾನಗ ಒರಿ ರಾಜಗೇ ಕಬಿತೆದ ಉಮೇದ್‌ 
ಉರ್ಕುಂಡು. “ದ್ರೌಪದಿ ಪೊರ್ಲು ಪೊ೦ಜೊಲೆಡ್‌ ಕಳಶ! ಅಯ್ದಸಿಂಗರೊದ ವಿಲಾಸ! ಮನ್ಮಥನ ವೈಭವ ಕೋಶ! 
ಜಗತ್ತ್‌ದ ಮಣಿ! ಮುನಿ ಮನಸ್‌ಗ್‌ ಅಂಕುಶ!” ಇಂಚ ಬಾಯಿಬತ್ತಿಲೆಕ ಬಣ್ಣನೆ ಮಲ್ರೆ 


ತುಚುಭಾಷೆಡ್‌ ಕುಮಾರವ್ಯಾಸ ಭಾರತೊ 


ಜನಮೇಜಯಾ, ಒಟ್ಟುಡು ಪಣ್ರಿನಾ೦ಡ, ದ್ರೌಪದಿನ ದಿವ್ಯವಾಯಿನ ಪೊರ್ಲು ಮಾತೆರ್ನ ಮನಸ್‌ನ್ಹ ಅರ್ಲಾಂಡ್‌। 
ಈ ನಡುಟು ಪೊಣ್ಣುಲು ಅಲೆಗ್‌ ಆರತಿ ಮಲ್ರೆರ್‌. ಮುತ್ತೇಸಿಲ್‌ ಮುತ್ತುದ ಸೇಸೆ ಪಾಡ್ಕೆರ್‌. ಆಲ್‌ ಕನ್ನಡಿ 
ತೂವೊಂದು ಲಿಂಬೆ ಪರ್‌೦ದ್‌ ದೆತೊಂಡೊಲು. ಆಲ್‌ ಪಜ್ಜೆ ಪಾಡ್ನಗ ಅಲೆನೊಟ್ಟುಗು ಸಿಂಗರಿತೊಂದಿನ 
ಪೊಣ್ಣುಲೆನ ಕೂಟೊಲ ದುಂಬರಿಂಡ್‌. ತೂಪಿನಕ್ಷೆನ ಕಣ್ಣ್‌ಗ್‌ ಪೊರ್ಲುದನೇ ಪಠ್ಟ 

ಧೃಷ್ಟದ್ಯುಮ್ನೆ ಒರಿಯೊರಿಯನನೇ ಪರ್ಹಯ ಪಣೊಂದು ಪೋಯೆ. 

“ದುರ್ಯೋಧನೆ, ದುಶ್ಶಾಸನೆ.. ೫೫ 


ದ್ರೌಪದಿ ಕೇಣೊಂದು, ಮೋನೆದ ಚರ್ಯೆಡೇ ತಾನ್‌ ಮೆಚ್ಚಂದಿನೆನ್‌ ತೆರ್ಲಾ ವೊಂದು ದುಂಬು ದುಂಬು 
ಪೋಯೊಲು. ಆಂಡ ಆಯೆ ಮಾತೆರೆನ್ನ ಪಠ್ಚಯ ಮಲ್ಲೊಡತ್ತ? 


“ವಿರಾಟ ರಾಜೆ, ಉತ್ತರಕುಮಾರೆ, ಕೀಚಕೆ, ಶ್ರುತಾಯುಧ, ನೀಲ, ಚಿತ್ರಾಯುಧ, ಚೋಳ, ಚೇರ, ಪಾಂಡ್ಯ, 
ಚಂದ್ರಸೇನ, ಸಮುದ್ರಸೇನ, ಕಳಿ೦ಗದೊರೆ, ಚೇಕಿತಾನ, ಪೌಂಡಕ, ಭಗದತ್ತ, ಹಂಸ, ಡಿಬಿಕ, ಮದ್ರರಾಜ, 
ಜರಾಸಂಧ, ಬೃಹದ್ರಥ....” 


ಇಂಚ ಪಣೊಂದಿಪ್ಪುನಗ ದ್ರೌಪದಿ ಪೊಕ್ಕಡೆ ಕಣ್ಣ್‌ ಆಡಾವೊಂದು ದುಂಬೊತ್ತುವೊಲು.. 


“ಭೂರಿಶ್ರವ, ಬಾಹ್ತಿಕ ಜಯದ್ರಥ, ವೃದ್ಧಕ್ಷತ್ರ, ಸೃಂಜಯ, ರುಕ್ಮಾಂಗದ, ದಮಘೋಷನ ಮಗೆ ಶಿಶುಪಾಲ, 
ಮಹಾಬಲ ಅಶ್ವತ್ಥಾಮ, ಕರ್ಣ...” 


ಕರ್ಣನ ಪುದಾರ್‌ ಕೇಣ್ಣ್‌ ದ್ರೌಪದಿ ಒರಾನೆ ಬಾಮೊದ ಒಸಯೊಡು ಕರ್ಣನಂಚಿ ತೂಪೊಲು. ಆಂಡ 
ಅಪಗನೇ ದಿಸ್ಟಿ ತಿರ್ಲಾಯೊಲು. 


ರಾಜೆರೆಗ್‌ ಆಲ್‌ ಕಯ್ತಲ್‌ ಬನ್ನಗ ಮನಸ್‌ ಕೊಕ್ಕೆರುಂಡು. ಇರ್ನನೆಡ್‌ ಮೆಯಿ ಕೊಲ್ಲುಂಡು. ಆಂಡ ಆಲ್‌ 
ದಾಂಟ್‌ದ್‌ ದುಂಬು ಪೋನಗ ಮೆಯಿಮನ ಕುಸ್ಕುಂಡು. 

ಧೃಷ್ಟದ್ಯುಮ್ನೆ ತಂಗಡಿಡ ಪಣೊಂದಿತ್ತೆ “ಯದು ಭೂಪೋತ್ತಮ ಕೃಷ್ಣನ್‌ ತೂಲ. ಕೃಷ್ಣಗ್‌ ಸರಿಸಮ 
ಯೇರ್ಲಾ ಇಜ್ಜೆರ್‌. ರೂಪೊಡು ಪೊರ್ಲೆ. ಕೀರ್ತಿಡ್‌ ಮಲ್ಲೆ! ಮನಸ್‌ಗ್‌ ಮೆಚ್ಚಿಂಡ ಯಾದವ ಕುಲಕುಟುಮೊದ 
ಕುದ್ದತ್‌ ಆದುಪ್ಪುನ ಇಂಬ್ಯನೇ ಮದ್ಮೆ ಆವೊಲಿ...” 

ದ್ರೌಪದಿ ಪರಯನ ಕೆಬಿಟ್‌ ಮೆಲ್ಲೊಡು ಪಂಡೊಲು, “ಅಣ್ಣಾ! ಯೆಂಕ್‌ ಕೃಷ್ಣಡ ಗುರು ಪಣ್ಚಿನ ಬಾಮೊನೇ 
ಉಂಡಾಪುಂಡು. ಬಗ್ಗಿ ಉದಿತೊಂದುಂಡು.” 

“ಅಪಗಾ೦ಡ ಇಂಚಿ ತೂಲ, ಉಂದು ಬಲರಾಮೆ, ಕೃಷ್ಣನ ಪರಯೆ. ಮುಲ್ಪ ಕುಲ್ಲುದಿನಿ ಮನ್ನಥೆ." ಮೂಜಿ 
ಲೋಕೊಡು ಪುದರಾತಿನಾಯೆ! ಉಂದು ಸಾರಣ, ಸಾಂಬ...” 


ಆ ಸಭೆಟ್‌ ಯೇರ್ಲಾ ದ್ರೌಪದಿನ ಮನಸ್‌ಗ್‌ ಮೆಚ್ಚಿಜೆರ್‌. ಲೋಕೊದ ಐಬೋಗೊದ ನಡುಟು ಆತ್ಮಜ್ಞಾನೊನು 
ನಾಡುಲೆಕ ದ್ರೌಪದಿ ಇತ್ತಿನಕಲೆನ್‌ ಬುಡ್ಬು ಬೇತೆ ಯೆರೆನೋ ನಾಡೊಂದಿತ್ತೊಲು.ಆ೦ಡಲಾ ರಾಜೆರ್ನಕುಲು 
ಬೆರ್ಕೆಡ್‌ ಕುಲ್ಲೊಂದೆರ್‌. ಒರಿ ಮಂತ್ರಿಡ ಪಣ್ಣೆ “ತೂಯನ, ಆಲ್‌ ಯೆನನ್‌ ಎಂಚ ತೂಯೊಲತ್ತ? ಯೆನನೇ 
ಮೆಚ್ಚುನು ಕಂಡಿತ.” 


ಆದಿಪರ್ವೊ 


ಇಂಚನೇ ಬಾಕಿದಕುಲ್ಲಾ ಮನಸ್‌ಡೇ ಮಂಡಿಗೆ ತಿನೊಂದು ಇತ್ತೆರ್‌. ಕಣ್ಣ್‌ ಬುಳಾವೊ೦ದು, ಬಾಯಿ 
ಬುಡೊಂದು ಅಲೆನ್‌ ತೂಯಿನೇ ತೂಯಿನಿ! ಇಂಚ ತೂಪಿನಕ್ಷೆಗ್‌ ಅಂಚಿಂಚಿದ ಗೋಚರಲಾ ಇಜ್ಞಾಂಡ್‌. 
ದ್ರೌಪದಿ ಪಿರ ಪೋತಿನವುಲ ಗೊತ್ತಾಯಿಜಿ. 

ದೃಷ್ಟದ್ಯುಮ್ನಗ್‌ ಬಂಗ ಆಂಡ್‌.. 


“ಜೋಯಿಸೆರ್ನಕುಲು ಅರ್ಜುನೆ ಬರ್ಬೆನೇ ಪಣ್ಣ್‌ ಅಮ್ಮೆರೆನ ತರೆಕ್‌ ಪೊಗ್ಗಾದೆರ್‌. ಆಂಡ ಆಯೆ ಅರಕ್‌ದ 
ಅರಮನೆಟ್‌ ಪೊತ್ತುದೇ ಪೋದಿಪ್ಪೊಡು. ಇಜ್ಞಾಂಡ ಬಯ್ದೊಡತ್ತ? ಸ್ವಯಂ೦ವರೊಗು ಬತ್ತಿನಕುಲ್ಲಾ ಕಮ್ಮಿದಕುಲತ್ತ್‌ 
ಒರಿಯಡ್ಡೊರಿ ಮಿಗಿಲ್‌. ಆಂಡ ದ್ರೌಪದಿ ಯೆರೆನ್ಹ ಮೆಚ್ಚಂದೆ ಅಂಚೆನೆ ಪಿರ ಮುಕುಡ್ಕೊಲು! ರಾಜೆರ್‌ ಯೆನಡ 
ಕೇಂಡಿನವುಲ ಸರಿಯೆ. “ಯುವರಾಜೆರೇ, ಇರೆನ ತಂಗಡಿ ಒಂಜಿ ಸುತ್ತು ಪಾಡ್ಜ್‌ ಪಿರ ಪೋಯೊಲತ್ರ? ಅಲೆಗ್‌ 
ಯೇರ್ಹ ಮೆಚ್ಚಿಕೆ ಆತ್‌ಜೆರ?” 


ರಾಜೆರೆಗ್‌ ನಿರಾಸೆದ ಸಂಕಡ. ಅಕುಲು ರಂಪ ಮಲ್ಪ೦ದಿಲೆಕ ಧೃಷ್ಟದ್ಯುಮ್ನ ಇಂಚ ಪಂಡೆ. 


“ದಾನೆ ಮಲ್ಲೊಲಿ ರಾಜೆರೇ? ದ್ರೌಪದಿನ್‌ ನಿಕಲ್ನ ರೂಪೊಡು, ತಾನಮಾನೊಡು ಮೆಚ್ಚಾವೆರೆಗ್‌ ಆಯಿಜಿಡ 
ದಾನ್ನೆ? ರಟ್ಟೆದ ಬಲೊನು ಪ್ರದರ್ಶನ ಮಲ್ತ್‌ ಗೆಂದುನ ಅವಕಾಸ ಉಂಡತ್ತ? ಆ ಬಗ್ಗೆಡ್‌ ಇತ್ತೆ ಡಂಗುರ 
ಕೇಣು೦ಡು. ಅಪಗ ನಿಕುಲು ಧನುರ್ವಿದ್ಯೆನ್‌ ಪ್ರದರ್ಶನ ಮಲ್‌ದ್‌ ಅಲೆನ್‌ ಗೆಂದೊಲಿ.” 


ಅಪಗನೇ ಮಾತ ಕೋಡಿಡ್‌ ಡಂಗುರದಕುಲು ಲೆತ್ತ್‌ ಪಂಡೆರ್‌. 


“ಸಬೆಸರ್ವೆರ್ಲಾ ಕೇಣೊಡು. ಮಾರಾಜೆರ್ನ ಮಾಮಲ್ಲ ಅಂಗಣೊಡು ಮಾಮಲ್ಲ ಧನುಸ್ಟ್‌ ಅಂಚೆನೇ 
ಮತ್ಸ್ಯಯಂತ್ರೊನ್‌ ದೀತ್‌೦ಡ್‌. ಅಲ್ಪನೇ ಐನ್‌ ಪಗರಿಲೆನ್‌ ದೀತ್‌೦ಡ್‌. ಈ ಪಗರಿಲೆಡ್‌ ಮಿತ್ತ್‌ ಎತ್ತರೊಡು 
ತಿರ್ಲೊಂದು ಮೆಂಚೊಂದುಪುನ ಮೀನ್‌ದ ಬಿಂಬೊನು ಎಣ್ಣೆದ ಬಾಜನೊಡು ತೂದು ಅಯಿತ ಕಣ್ಣ್‌ಗ್‌ 
ಗುರಿದೀವೊಡು. ಗುರಿಸಾದನೆದ ಬೀರೆರ್‌ ದುಂಬು ಬರೊಡು. ಗುರಿಸಾದನೆಡ್‌ ಮಿಂಜೆಸಿನಕುಲು ದ್ರೌಪದಿನ್‌ 
ಮದ್ಮೆ ಆವೊಲಿ.” 


ರಾಜೆರ್ನಕುಲು ಮಾತ ಅಂಗಣದಂಚಿ ತೂಪೆರ್‌. ಒಂಜಿ ಮಾಮಲ್ಲ ಬಿರು! ಮತ್ಸ್ಯಯಂತ್ರ! ಪರ್ತೆದ ಐನ್‌ 
ಪಗರಿಲ್‌। ಎಣ್ಣೆದ ಬಾಜನ! ಮಾತೆಕ್ಷ ವೈದಿಕರೀತಿಡ್‌ ಪೂಜೆ ಮಂಗಳಾರತಿ ಮಲ್ತೆರ್‌. ವಾದ್ಯೊದ ಅಬ್ಬರೊಡು 
ರಾಜೆರೆನ್‌ ಪಂತೊಗು ಲೆತ್ತೆರ್‌. ಒರಿಯೊರಿಯೆ ಬರ್ಬೆರ್‌. ದ್ರೌಪದಿನ್‌ ಪಡೆತೊನೊಡು ಪಣ್ಣಿ ಅ೦ಗಲಪ್ಪುಡು 
ಅಂಚೆನೇ ಹಟೊಟು ಪಂತೊಡು ಪಾಲ್‌ ಪಡೆಪೆರ್‌. ಆಂಡ ಬತ್ತಿಲೆಕನೇ ಪಿರ ಪೋಪೆರ್‌. ಒರಿಯಗ್ಸಾ 
ಧನುಸ್ಸ್‌ನಾವಡ್‌, ಬಾಣೊಲೆನಾವಡ್‌ ದೆರ್‌ ಪತ್ಯೆರೆಗ್ದ ಆಪುಜಿ. 


ಧೃಷ್ಟದ್ಯುಮ್ನ ಸೇನಾಪತಿನ್‌ ತೂದು ತೆಲ್ಪುವೆ. ಧನುಸ್ಟ್‌ ದೆರ್ರೆರೆ ಪೊರು೦ಬುನಗ ಬೀರ ಬಿಂಕೊದ ರಾಜೆರ್ನ 
ಕೆಕ್ಕಿಲ್ಲ ಮಾಲೆದ ಮುತ್ತು ರತ್ನೊಲು ಬೂರ್ಸ್‌ ಪೋಯಿನೆನ್‌, ಕಾರ್ದ ಕಡಗೊಲು ಇಪ್ಪ ಆತಿನೆನ್‌ ಅರಮನೆತ 
ಪೊಂಜೊಲು ತೂದು ತೆಲ್ತೊಂದಿತ್ತೆರ್‌. ದಿಂಜ ಸಂಕೆದ ರಾಜೆರ್ನಕಲೆನ ಪಾಡ್‌ ಪಿರತಿರ್ಗುನನೇ ಆಂಡ್‌. 


“ಈ ಧನುಸ್ಟ್‌ ಯೇರೆಡ್ಡ ಪನಿ ಪಂದುಜಿ. ಉಂದೆನ್‌ ದೆರ್ತ್‌ ಗುರಿಸಾದನೆ ಮಲ್ಪುನ ಬೀರೆ ಯೇರ?” 
ಇಂಚ ಮಾತೆದ್ದ ಪಾತೆರೊ೦ದುಪ್ಪುನಗ ಮಗಧ ರಾಜೆ ಜರಾಸಂಧೆ ದುಂಬು ಬತ್ತೆ. 
“ದ್ರೌಪದಿನ್‌ ಪಡೆವುನ ಬಾಗ್ಗೆ ಯೆಂಕೇ ಬೈದ್‌೦ಡ್‌.” ಪಣೊ೦ದು ಬೀರ ಸಂಕಲ್ಪ ಮಲ್ಲೊನುವೆ. ಅಯನ 


ತುಚುಭಾಷೆಡ್‌ ಹುಮಾರವ್ಯಾಸ ಭಾರತೊ 


ಜತೆತಕುಲು “ಜಯ ಆವಡ್‌, ಜಯ ಆವಡ್‌' ಪಣ್ಣೆರ್‌! ಜರಾಸಂಧೆ ಕಂಸನ ತಮ್ಮಲೆ. ಸಾರಗಟ್ಟೆ ಯುದ್ಧೊಡು 
ಗೆಂದಿನ ಬೀರೆ. ಇತ್ತೆ ಅವ್ವೇ ಬೀರೊದ ಬಿಂಕೊಡು ಬಿರು ದೆರ್ದುನೆಕ್‌ ದು೦ಬಾನಗ ಮಾತೆರ್ಲಾ ಆಯೆ ಗೆಂದುವೆ 
ಪಣ್ಣೇ ಎಣ್ಣೊಂಡೆರ್‌. ದ್ರೌಪದಿನ ಸೇವಕಿನಕುಲು ಗಾಬ್ರಿ ಆಯೆರ್‌. 


ಸಭೆಕ್‌ ಸಭೆನೇ ಕಣ್ಣ್‌ ಬುಳಾದ್‌ ತೂವೊಂದಿತ್ತ್‌ಂಡ್‌. ಜರಾಸಂಧೆ ಬಗ್ಗ್‌ದ್‌ ಆ ಮಾಮಲ್ಲ ಬಿರುನು ದೆರೆರೆ 
ತೂಯೆ. ಆಂಡ ಅವು ಲಕ್ಕೊಡತ್ತ) ಪರು ತುಚ್ಚಿದ್‌ ರಬಸೊಡು ದೆರ್ತ್‌ಂಡಲ ಪನಿ ಪಂದುಜಿ. ಜರಾಸಂಧನ 
ತಿಗಲೆನೇ ನಡ್ಡ್‌ದ್‌ ದಾತ್‌ ತತ್‌ದ್‌ ಕುಲ್ಲುವೆ. ಬೊಕ್ಕ ಬೆಗರ್‌ ಸೀಂಟೊಂದು, ಗರ್ವೊಡು ಕುಡ ಬಿರುನು 
ಲಕ್ಕಾವೆರೆ ಪೊರುಂಬುವೆ. ಅಪಗ ಅವು ಪನೀತ್‌ ಪಂದ್‌೦ಡ್‌. ಆತೆ! ಜರಾಸಂಧೆ ಕೈಯಿತ ಕಡಗೊನ್‌ ತಿರ್ಸ್‌ 
ಮಲ್ತ್‌ದ್‌ ಮಾತೆರ್ನಂಚನೇ ತರೆ ಕಂತ ಪಾಡೊಂದು ಪಿರ ಪೋಯೆ. 


ದಮಘೋಷನ ಮಗೆ ಶಿಶುಪಾಲಗ್‌ ಈ ನೋಟೊನು ತೂಯೆರೆಗಾಯಿಜಿ. 


“ಅತ್‌, ಬಯಂಕರ ಚಕ್ರಾಯುಧ ಇತ್ತಿನ ಮಗಧರಾಜೆನೇ ಸೋತುದು ಪಿರಬರ್ಲಿಲೆಕ ಆಂಡತ್ತ? ಈ 
ಅಪಮಾನೊದ ಮುಯ್ಯಿ ಯಾನ್‌ ತೀರಾವೊಡೆ. ಈ ದುಸ್ಪ ಬಿರುನು ದೆರ್ಬೊಡೆ. ಕಿಸಿಕಿಸಿ ತೆಲ್ಮೊಂದಿಪ್ಪುನ 
ದ್ರೌಪದಿನ ತರೆಸೂಡಿನ್‌ ಕತ್ತೆರೊಡೆ!” ಪಣೊಂದು ದುಂಬು ಬರೆ, 


ಅಪಗ ಬೆರಣೆರ ಗು೦ಪುದ ಒರಿ ಹಿರಿಯೆ ಈ ಶಿಶುಪಾಲೆ ಪಿರಾವುದ ಯುಗೊಟು ರಾವಣೆ ಆದಿತ್ತೆ 
ಪಣ್ಣಿನೆನ್‌ ತೆರ್ರಾಗಿನ. ಇಂಬ್ಯೆ ಈ ಬಿರು ದೆರ್‌ದ್‌ ಗುರಿ ಗೆಂದಿಯೆಡ ದೌಪದಿನ ಗತಿದಾನೆ ಪಣ್ಣಿನವೇ ಮಾತೆರ್ನಲಾ 
ಚಿಂತೆ ಆಂಡ್‌. 


ಶಿಶುಪಾಲೆ ಪೋದು ಬಿರುನು ಮುಟ್ಟ್‌ದ್‌ ತೂಪೆ. ಬಾರೀ ಗಟ್ಟಿದ ಬಿರು ಪಂಡ್ಚ್‌ ಮೆಚ್ಚುವೆ. ಉಸುಲು 
ಕಟ್ಟೊಂದು ಬಲಪಾಡ್ಬ್‌ ದೆರೆರೆ ತೂಪೆ. ಆಂಡ ಮಾಗಧನ ಗತಿಯೇ ಆಂಡ್‌. ಅಯನ ಗರ್ವೊನು ಬಿರು 
ಪಿರ್ದಾಂಡ್‌. ಪೊ೦ಜೊಲು ತೆಲ್ತೆರ್‌. ರಾಜೆರ್‌ ಅಪಹಾಸ್ಯ ಮಲ್ತೆರ್‌. ಅಯಿಟಾದ್‌ ಇರುವೆರ್ದ ಬೊಳ್ಳಿಲೆಕ ರಪ್ಪ 
ಲಕೊಂದು ಪಿರ ಪೋಪೆರ್‌. ಸಾದಿಡ್‌ ಜರಾಸಂಧೆ ಶಿಶುಪಾಲಗ್‌ ಸಮದನ ಮಲ್ಪುವೆ. “ಆ ಬಿರುವೇ ಒಂಜಿ 
ಇಚಿತ್ರ ಹಟಮಾರಿಲೆಕ! ನಮ ಅಯಿತ ತಂಟೆಗೇ ಪೋವೆರೆ ಬಲ್ಲಿತ್ತ್‌ಂಡ್‌. ಪೋದು ಅಪಮಾನ ಆಪಿಲೆಕಾಂಡ್‌. 
ಆಂಡ ಬೇಜರ್‌ ಮಲ್ತೊನೊಡ್ಡಿ. ಅಲ್ಪ ಅಪಹಾಸ್ಯ ಮಲ್ವೊಂದಿತ್ತಿನ ರಾಜೆರ್ನಕುಲು ನಾಚಿಕೆ ಇಜ್ಜಂದಿನಕುಲು. ಆ 
ದ್ರುಪದನ ಚಾಕ್ರಿದ ಯೋಗಿತೆದಕುಲು?” 


ಜನಮೇಜಯಾ, ಆ ಬಲಾಡಿಗೆರಾಯಿನ ಜರಾಸಂಧೆ, ಶಿಶುಪಾಲೆರೇ ಸೋತಿನೆಡ್ಸ್‌ ಬೊಕ್ಕ ಗೆಂದುನ 
ರಾಜೆರ್‌ ಬೇತೆ ಯೇರ್ಲ ಇಜ್ಞಾಂಡ್‌. 


ರಾಜೆರ್ನ ಸೋಲುನು ತೂವೊಂದಿತ್ತಿನ ಶಲ್ಯರಾಜೆ ತನ ಮಂತ್ರಿಡ ಇಂಚ ಪಂಡೆ. “ಈ ದ್ರುಪದೆ ಮಲ್ಲ 
ಬೋಂಟೆಗೇ ಪಿದಾಡ್ಜೆ. ದ್ರೌಪದಿ ಪಣ್ಣಿನ ಬಲೆಟ್‌ ರಾಜೆರಿಣಿನ ಮುರ್ದೊಲೆನ್‌ ಪತ್ತುನ ಗಮ್ಮತ್‌ಡುಲ್ಲೆ. ಇಂಬ್ಯಗ್‌ 
ಕಲ್ಬಾವೊಡು, ಯಾನಿತ್ತೆ ಈ ಬಿರುನು ದೆರುವೆ ತೂಲ.” 


ಈತ್‌ ಪಂಡಿನಾಯೆ ಸೀದಾ ಆ ಬಿರುತಡೆಗೇ ಬರ್ತೆ, ಅಲ್ಪಡ್ಡೇ ಪೊಂಜೊಲೆನಂಚಿ ತೂನಗ ಅಕುಲು ತೆಲ್ದೆರೆ 
ಸಜ್ಜಾಯಿಲೆಕ ತೋಜಿಯೆರ್‌. ಮನಸ್‌ಡೇ ಅಕ್ಷೆಗ್‌ ಧಿಕ್ಕಾರ ಪಣೊಂಡೆ. ವಾಸುಕಿ ಮಂದರ ಪರ್ವತೊನು 
ಬಿಗ್‌ದ್‌ ಪತೊಂದಿಲೆಕ ಧನುಸ್‌ನ್‌ ಕೈಯಿಟ್‌ ಆರಂಟ್‌ ಪತ್ತ್‌ದ್‌ ದೆರ್ದೆರೆ ತೂಪೆ. ಆಂಡ ಆಯೆನೇ ಬಿರುತೊಟ್ಟುಗೇ 
ಮರಂಕಣೆ ಬೂರ್ವೆ. ಅಯಗ್‌ ಬೂರ್ಬಿನ ಬೇನೆಡ್ಡ್‌ಲ ಪೊ೦ಜೋವುಲು ಕೈ ತಟ್ಟ್‌ದ್‌ ತೆಲ್ತಿನನೇ ಮನಸ್‌ಗ್‌ 
ತುಚ್ಚಿಂಡ್‌. “ಈ ಬಯಂಕರ ಬಿರು ಸುಡು ಪೋವಡ್‌” ಪಣೊಂದು ಹಿರತಿರ್ಗುವೆ. 


ಆದಿಪರ್ವೊ 


ಕರ್ಣೆ ಉಂದೆನ್‌ ತೂವೊಂದುಪುವೆ. “ಉಂದು ವಾ ನಮೂನೆದ ಧನುಸ್ಸು? ಮಾತೆರ್ಲಾ ತರೆತಗ್ಗಾವೊ೦ದು 
ಪೋಪಿನಂಚ ಮಲ್ತ್‌ಂಡತ್ತಾ? ಈ ದುಸ್ಟ ಧನುಸ್ಟ್‌ನ್‌ ದೆರ್‌ದ್‌, ಗುರಿ ಗೆಂದ್‌ದ್‌ ಯೆನ ಮಿತ್ರೆ ಕೌರವೆನೇ 
ದ್ರೌಪದಿನ್‌ ಮದ್ಕೆ ಆಪಿಲೆಕ ಮಲ್ಪುವೆ” ಇಂಚ ಎಣ್ಣೊಂದು ದುಂಬು ಬರ್ತೆ, 

ಪೊಂಜೊಲು ಮಾತ ಕರ್ಣನ ಮೆಯಿಕಟ್ಸ್‌ನ್‌, ನಡಕೆದ ಗತ್ತ್‌ನ್‌ ತೂದು ಬೆಕ್ಕಸ ಬುಡಿಯೆರ್‌. ಒರ್ತಿ 
“ಇಂಬೈನೇ ಅರ್ಜುನೆನ?” ಕೇಣುವೊಲು. ನನೊರ್ತಿ, “ಅದುಪ್ಪೆರೆ ಯಾವು. ಇಂಬೈ ಪಂತೊಡು ಗೆಂದಿಯೆಡ 
ನಮ ರಾಜಕುಮಾರಿನ ಪುಣ್ಯೊನೇ. ಆಲೆಗ್‌ ಇಂಬೈನೇ ಸರಿ ಜೋಡಿ.” ಪಂಡೊಲು. 

ಕರ್ಣೆ ಗಾಂಬಿರೊಡೇ ಬತ್‌ದ್‌ ಬಿರು ದೆರ್‌ದ್‌ ತನ ಸತ್ವಬಲೊಟು ಅಯಿಕ್‌ ಬಲ್ಲ್‌ ತಿಕ್ಕಾವೆರೆ ತೂಯೆ. 
ಆಂಡ ಆಯಿಜಿ. ಆಯೆಲ ಮನಿಪಂದೆ ಪಿರ ತಿರ್ಲಿಯೆ. 

ಜರಾಸಂಧೆ, ಶಿಶುಪಾಲೆ, ಶಲೈ, ಇತ್ತೆ ಕರ್ಣೆ. ಮೊಕುಲು ನಾಲ್ದೆರ್‌ ಸೋತು ಪೋಯಿಬೊಕ್ಕ 
ದುರ್ಯೋಧನನಂಚಿನ ರಾಜೆರೆಗ್ದ ದೈರ ತತ್ತ್‌ ಪೋಂಡು. ದ್ರೌಪದಿಗ್ದ ತಂಕ್ಷೆಗ್ಗ ನಡುಟು ಬಿರು ಉಪ್ಪುನೆತ 
ಬೇಜಾರ್‌ ಪಂಡ್‌ದೇ ತೀರ೦ದ್‌. ಅಪಗ ಒರಿ ಕವಿ ರಾಜಡ ಪಂಡೆ. “ದ್ರೌಪದಿ ಒಂಜಿ ಶ್ರೀಗಂಧೊದ ಮರ. ಈ 
ಬಿರು ಮರೊನು ಸುತ್ತುಪಾಡೊಂದಿನ ಸರ್ಪ. ಮರೊತ ಮುಟ್ಟ ಹೋಪಿನಕ್ಷೆಗ್‌ ತಡೆಪು[” 

ಇತ್ತೆ ಬಲರಾಮೆ ಲಕ್ಕ್‌ದುಂತುವೆ. ಆಯೆ ಸ್ವಯಂವರೊದ ಪಂತ ಗೆಂದುನ ಉಮೇದ್‌ಡ್‌ ಬಯ್ಬಿನತ್ತ್‌. 
ಆಂಡ ಕ್ಷತ್ರಿಯೆರ್ನ ತೇಜೋವಧೆ ಆವೊಂದುಪುನೆನ್‌ ತೂವೆರೆಗಾವಂದೆ ಬಿರು ದೆರ್ದುನ ಪಂತೊಗು ದುಂಬಾಪೆ. 
“ದ್ರುಪದನ ಈ ಕೃತಕ ಬಿರುನು ದೆರ್ದ್‌ದ್‌ ದ್ರೌಪದಿನ್‌ ಒಯ್ತೊಂದು ಬರೈರೆ ಯಾನೇ ಪೋವೊಡಾಪುಂಡು” 
ಪಣೊಂದು ಪೀಠೊಡ್ಡು ಜತ್ತೆ. ಬರಿಟಿತ್ತಿನ ಕೃಷ್ಣಗ್‌ ಅಚ್ಚಿರ ಆ೦ಡ್‌. ಅಕುಲಿರುವೆರ್ದ ಸ್ವಯಂವರ ತೂವೆರೆಗಾದೇ 
ಬಯ್ದಿನಕುಲು. ಪಂತೊಡು ಪಾಲ್‌ ಪಡೆವೆರೆಗತ್ತ್‌. ಕೃಷ್ಣನ್‌ ತೂದು ಬಲರಾಮೆ, “ಬೊಕ್ಕ ದಾಯೆಗ್ದ ಅತ್ತ್‌. 
ಯಂತ್ರ ದೆತ್ತ್‌ ದಕ್‌ದ್‌ ದ್ರೌಪದಿನ್‌ ಒಯ್ತೊಂದು ಬರೆ” ಪಣ್ಣೆ. 

“ಅಣ್ಣಾ, ಕುಲ್ಲುಲ” 

“ದಾಯೆಗ್‌9” 

“ನಿಕ್ಕ್‌ ಕುಂತಿ ದಾನೆ ಆವೊಡು?” 

“ಅಯಿಕ್ಷ ಉಂದೆಕ್ಷ ದಾದ ಸಮ್ಮಂದಗ? ಕುಂತಿ ನಮ ಮಾಮಿ.” 

“ಮಾಮಿನ ಜೋಕುಲು ನಿಕ್ಕ ದಾದ ಆವೊಡು” 

“ಮೈತಿನನಕುಲು” 

“ಅಕಲ್ನ ಬೊಡೆದ್ಯಾಡ್ಡ್‌?” 

“ಮೆಗ್ಗಿನಕುಲು. ಇಂಚ ದಾಯೆಗ್‌ ಕೇಣುವಇ?” 

“ದ್ರೌಪದಿಗ್‌ ಕುಂತಿನ ಜೋಕುಲೇ ಕಂಡನಿಯಾಪಿನಿ. ಇಂಚ ಇಪ್ಪುನಗ ಈ ಬಿರು ದೆರೆರೆ ಪೋಷಿನವು 
ಸರಿಯತ್ತ್‌” 

“ಕೃಷ್ಣಾ, ಪಾ೦ಡವೆರ್‌ ಅರಕ್‌ದ ಇಲ್ಲಡ್‌ ಪೊತುಪೋಯಿನೆನ್‌ ತೆರಿದ್‌ಲ ಇಂಚ ಪಣ್ಣತ್ತ?” 


“ಅಣ್ಣಾ, ನಿಜ ಪಣೊಡಾಂಡ ಪಾಂಡವೆರ್‌ ಸಯ್ದಿಜೆರ್‌.” 


ತುಚುಭಾಷೆಡ್‌ ಕುಮಾರವ್ಯಾಸ ಭಾರತೊ 


“ದಾದ ಪಣ್ಬ ಕೃಷ್ಣ? ಒಂತೆ ಬುಡ್ತದ್‌ ಪಣಯನ?? 
“ಪಾಂಡವೆರ್‌ ಬದ್ಕ್‌ದೆರ್‌. ಅಕುಲೇ ಈ ಯಂತ್ರೊನು ಪೊಲಿಪುವೆರ್‌! ದ್ರೌಪದಿನ್‌ ಗೆ೦ದುವೆರ್‌” 

ಹಾಂ! 

“ಅಂದ್‌, ಆತೇ ಅತ್ತ್‌. ಆ ಕುಂತಿ ಜೋಕುಲೆನ್‌ ಇತ್ತೆನೇ ಯಾನ್‌ ನಿಕ್ಕ್‌ ತೋಜಾವೆ.” 

“ದಾನೆ ಪಂಡ ಕಂಡಿತನ?” 

“ಕಂಡಿತ. ನಮ ಅಮ್ಮೆರ್‌ ವಸುದೇವನ ಆಜೆ” 

ಬಲರಾಮೆ ಬೆಕ್ಕಸೊಡು ಅಲ್ಲನೇ ಕುಲ್ಲುವೆ. ಅಯಗ್‌ ಕೃಷ್ಣೆ ಏಪೊಲ ಒಂಜಿ ಒಗಟ್‌ದಂಚೆನೆ! 

“ಕೃಷ್ಣಾ ಉಂದು ಬಾರೀ ಇಚಿತ್ರ! ಆಂಡ ಸ೦ತೋಸುದ ಸುದ್ದಿ. ಪಾಂಡವೆರೇ ದೌಪದಿನ್‌ ಪಡೆತೊನಡ್‌. 
ರಾಜೆರಾದ್‌ ಮೆರೆವಡ್‌. ಅಕಲು ಎಡ್ಡೆ ಆಂಡ ನಮ ಎಡ್ಡೆ ಆಯಿಲೆಕ. ನಿಕ್ಕ್‌ ಈ ಸಂಗತಿ ಎಂಚ ತೆರಿದಿನಿ?”.. ಕೃಷ್ಣೆ 
ಮನಿಪಂದೆ ತೆಲಿಪುವೆ. 

ಸ್ವಯಂವರೊದ ರಡ್ಡನೇ ಸುತ್ತುಡ್ಡ ದಾದಲ ನಿರ್ಣಯ ಆವಂದೆ ದ್ರುಪದಗ್‌ ಸಂಕಡೊನೇ ಆವೊಂ೦ದಿತ್ತ್‌ಂಡ್‌. 
ಬೇತೆ ಬೇತೆ ಅಲಚನೆಲು ಆಯನ ಮನಸ್‌ಡ್‌ ತಿರ್ಲೊಂದಿತ್ತ್‌ಂಡ್‌. “ಅತ್ತ್‌, ಈತೊಂಜಿ ಸಂಕೆಡ್‌ ರಾಜೆರಕುಲಿತ್ತ್‌ಂಡಲಾ, 
ಯೆರೆಗ್ಗ ಈ ಧನುಸ್ಟ್‌ದ ಗುಟ್ಟು ಪತ್ತೆರೆಗಾಯಿಜಿ. ನನ ಯೆನ ಮಗಲೆನ ಸ್ವಯಂವರೊದ ಬಗೆ ದಾದ?) ಆ 
ಪಾಂಡವೆರ್‌ ಬದ್ಕ್‌ದೆರ್ದ ಸ್ವಯಂವರೊಗು ಬರುವೆರ್‌೦ದ್‌ ಜೋಯಿಸೆರ್ನ ಪಾತೆರೊಡು ನಂಬಿಕೆ ದೀವೊಂಡೆ. 
ಆಂಡ ಪಾಂಡವೆರ್ನ ಪತ್ತನೇ ಇಜ್ಞಾಂಡತ್ತ?” 


ಅಂಚಿಡ್ಜ್‌ ದ್ರೌಪದಿನ ಕೂಟದಕುಲ್ಲಾ ಯೆತೆಟ್‌ ಮುರ್ಕುದೆರ್‌. 
ದೃಷ್ಟದ್ಯುಮ್ನೆಲ ಚಿಂತೆಡೇ ದು೦ಬುದ ಕ್ರಮೊನು ಅಲಚನೆ ಮಲ್ತೊಂದು ಮಂತ್ರಿಲೆನ್‌ ಬರಮಲ್ಲಾದ್‌ ಇಂಚ 


ನ್‌ 
೦೨: 


(೪. 


“ಮಂತ್ರಿಲೇ, ರಾಜೆರ್‌ ಮಾತೆರ್ಲಾ ಸೋತು ಪೋಯೆರ್‌. ಧನುಸ್ಟ್‌ನ್‌ ದೆರ್‌ದ್‌ ಮತ್ತ ಬೀದನ ಮಲೆರಾವಂದೆ 


ಕುಲ್ಲುದೆರ್‌. ನಮ ನನೊಂಜಿ ಪ್ರಯತ್ನ ಮಲ್ಲುಗ. ಬೆರಣೆರ್ನ ಆ ಮಲ್ಲ ಗುಂಪುಡು ಪರಾಕ್ರಮ ಇತ್ತಿನಕುಲು 
ಇತ್ತ್‌ಂಡ ಧನುಸ್ಟ್‌ನ್‌ ದೆರ್ದದ್‌ ಆ ಯಂತ್ರೊನ್‌ ಜಯಿಪೊಲಿ! ದಾನೆ ಪಣ್ಣರ್‌?” 


ಮಂತ್ರಿಲು ಒಪ್ಪಿವೆರ್‌. ಡಂಗುರದಕ್ಷೆಗ್‌ ಒಕ್ಕಣೆ ಬರೆದ್‌ ಕೊರ್ಕೆರ್‌. ಆಕುಲು ಬೆರಣೆರ್ನ ಗುಂಪುದಡೆ 
ಪೋದು ಡಂಗುರ ಪಾಡ್ಸ್‌ ಪಂಡೆರ್‌. 


ಕ್ಷತ್ರಿಯೆರೆನಂಚ ಧನುಸ್ಟ್‌ನ್‌ ದೆರ್‌ದ್‌ ಮತ್ಸ್ಯ ಯಂತ್ರೊನು ಭೇದನ ಮಲ್ಪುನ ಪಂತೊಡು ಬೆರಣೆರ್ಲ ಪಾಲ್‌ 
ಪಡೆತೊನೊಲಿ ಪಣ್ಣಿನೆನ್‌ ಕೇಣ್ಣ್‌ ಬೆರಣೆರ್‌ ಬೆಕ್ಕಸ ಆಯೆರ್‌. ಆಂಡ ಕ್ಷತ್ರಿಯ ಕನ್ಯೆನ್‌ ಬೆರಣೆ ಮದ್ಮೆ ಆಪಿನೆಕ್‌ 
ಶಾಸ್ತೊದ ಸಮ್ಮತಿ ಉಂಡು. ಅಂಚೆನೇ ಘೋಷಣೆಡ್ಲಾ ಪಂಡೆರ್‌. ಅಲ್ಪ ಸೇರ್ನಿನ ದೇಶ ಕೊಡಿಕಡೆತ ಬೆರಣೆರೆಡ್‌ 
ಜವಣೆರ್ದ ದಿಂಜ ಇತ್ತೆರ್‌. ಆಂಡ ಧನುಸ್ಟ್‌ದ ಕೋಡಿಗ್‌ ಪೋಪಿನಕುಲು ಕಮ್ಮಿಯೆ. ಬ೦ಜರ ಉಣಸ್‌, ಕೈ ನಿಲಿಕ್ಕೆ 
ದಕ್ಷಿಣೆಗಾದ್‌ ಬಯ್ದಿನಕ್ಷೆಗ್‌ ಪಂತೊಡು ಪಾಲ್‌ ಪಡೆಪಿನ ಬಂಗ ದಾಯೆಗಿನ್ನಿನನೇ ಪ್ರಶ್ನೆ. 


ಒರಿ ಆಂಧ್ರದ ಪಂಡಿತೆ ಇಂಚ ಪಣ್ಣೆ. 


“ರಾಜೆರ್‌ ಭುಜ ಬಲೊಟು ಮಿಗಿಲ್‌. ನಮ ಪಾತೆರುನೆಟ್‌ ಮಿಗಿಲ್‌. ಭುಜಬಲೊತಕುಲು ಪಿರ ಜಾರ್ಕೆರ್‌. 
ನಮ ದಾಯೆಗ್‌ ದುಂಬು ಪೋವೊಡು?” 


ಆದಿಪರ್ವೊ 


“ಯೆಂಕ್ಷೆನ್‌ ಈ ಬಗೆಟ್‌ ಪರೀಕ್ಷೆ ಮಲ್ಪುನನೇ ಸರಿಯತ್ತ್‌ ಯೆಂಕ್ಷೆನ ಸಾಹಸೊದ ಕ್ರೇತ್ರೊನೇ ಬೇತೆ... 
ಪಂಡಿತೆರೆನ ಎದುರುಡ್‌ ಯೆಂಕ್ಷೆನ ಜಾನಗೇನೊದ ಪ್ರದರ್ಶನ ಮಲ್ಲುವ. ಬೋಡಾಂಡ ವೇದ ಪಠನ, ಪುರಾಣ, 
ಮೀಮಾಂಸೆ, ಸ್ಮತಿ ತರ್ಕಶಾಸ್ತೊಲೆಡ್‌ ಯೆಂಕ್ಷೆನ ಪರೀಕ್ಷೆ ನಡಪಡ್‌. ವಾತ್ಸಾಯನ ಶಾಸ್ತೊಡ್ಲಾ ಪರೀಕ್ಷೆ 
ಆವಡ್‌. ಅಂಚೆನೇ ಉಪಾಂಗವಿಸ್ವಡ್ಡ ನಡಪಡ್‌.” 


“ನಿಜ. ನಿಜ. ಭರತನಾಟ್ಯ, ವೈದ್ಯ, ಕಾವ್ಯಾಲಂಕಾರ, ಗಜಲಕ್ಷಣ, ತುರಗ ಲಕ್ಷಣ, ಸಮಾಹಿತ ಮಂತ್ರ, ತಂತ್ರ, 
ಸರಸ, ಕವಿತೆರಚನೆ, ಉಪನ್ಯಾಸ ಇಂಚಿತ್ತಿನೆಟ್‌ ಪರೀಕ್ಷೆ ಅವರ್ಡ್‌. 


ಇಂಚ ಒರಿಯೊರಿ ಒಂಜೊಂಜಿ ಬಗೆನ್‌ ದೆರ್ಟ್‌ ಪಾತೆರ್ನಗ ಒರಿ ಬೆರಣೆ ಕೋಪೊಡು, 
“ನಮ ಒಯಿಟ್‌ ದಿಂಜ ಸಿದ್ಧಿ ಪಡೆತೊ೦ದನ ಅವ್ದೆನೇ ಸುರೂಟು ಪಣೊಡು.” ಪಣ್ಣೆ. 
“ಎಂಚಿನೆಟ್‌ ಪಣ್ಣೆ.” 

“ಹೋಳಿಗೆ, ಪಾಯಸ, ಬಗೆಬಗೆತ ತಿನಸ್‌ಲೆನ್‌ ತಿ೦ದ್‌ ಮುಗಿಪುನೆಟ್‌” 


ಬೆರಣೆರ್ನ ಗು೦ಪುಡು ಗದ್ದಲೊನೇ ಲಕ್‌ಂಡ್‌. ಅಲ್ಪ ಕುಲ್ಲುದಿನ ಧರ್ಮರಾಯೆ, ಎಂಕ್ಷೆನ ಪೊರ್ತು 
ಬತ್ತ್‌ಂಡ್‌೦ದ್‌ ಎಣ್ಣೊಂದು ಅರ್ಜುನನ್‌ ತೂಪೆ. ಈ ಸಂಕೇತ ಬಾಸೆ ಅರ್ತ ಮಲ್ತೊಂಡಿನ ಅರ್ಜುನೆ ಪರಯಗ್‌, 
ಅಪ್ಪೆ ಕುಂತಿಗ್‌ ಸಾಷ್ಟಾಂಗೊಡು ಪುಡಾಡೊನುವೆ. ಸೊಲ್ಮೆ ಸಂದಾವೆ. ತನ ತುತ್ತೈತ ಧೋತ್ರೊನು ಸರಿಮಲ್ತೊಂದು 
ಲಕ್ಕ್‌ದುಂತುವೆ. ದರ್ಬೆದ ಕಟ್ಟ್‌ ದೆತ್ತ್‌ ದಕ್ಕುವೆ. 


ಬಿರುತಂಚಿ ಪೋಪಿನ ಜವಣನ್‌ ಬೆರಣೆರ್‌ ತೂಯೆರ್‌. ಕುಡ ಗದ್ದಲ ಲಕ್ಕಾಯೆರ್‌. 

“| ಒಯಿಟ್‌ ಸಿದ್ದಿ ಪಡೆತರ್‌? ಅತ್ತ್‌, ದೌಪದಿಡ ಮನಸಾ೦ಡ? ಓಡೆಗ್‌ ಪೋಪರ್‌?” ಇಂಚ ಪಶ್ನೆಲೆಡ್‌ 
ಕುಡತೆರ್‌. ಒರಿ ಬಿರುತ ಬಗ್ಗೆಡ್‌ ಪೋಡಿಗೆ ಪುಟ್ಟಾಯೆ. “ಆ ಬಿರು ಬಾರಿ ಬಿರ್ದೊಲಿದವು! ಗರುಡಲೆಕಂತಿನ, 
ರಾಜರ್ನ ಕೂಟೊಗೇ ಪೋಡಿಗೆ ಪುಟ್ಟಾದಿನ ಕಾಳಿಂಗೆ! ಗೊತ್ತಿತ್ತ್‌ದ್‌ಲಾ ಕೈತಲ್‌ ಪೋವೆರೆ ಪಿದಾಡ್ಬರತ್ತ? ದಾದ 
ಪಣೊಡು? ಸ್ವಾಮೀ, ಪೊಕ್ಕಡೆ ಮಣಿಪಂದೆ ಕುಲ್ಲುಲೆ.” 

ಅರ್ಜುನೆ ಕೆಬಿ ಕೇಣಂದಿಲೆಕ ಆ ಗುಂಪುನು ದಾಂಟೊಂದು ದುಂಬು ಪೋನಗ ನನೊಂಜಿ ಗುಂಪು, 


“ಅಯ್ಯಾ ಸ್ವಯಂವರೊಗು ಬತ್ತಿನ ಮಹಾಪುರುಷಾ, ನಿಕ್ಕ್‌ ಪೊಣ್ಣು ಬೋಡಾ೦ಡ ನಮ ಬೆರಣೆರೆಗಾಪಿನ 
ಪರೀಕ್ಷೆ ಯಾನ್‌ ಕೊರೆ ಅಯಿಟ್‌ ಗೆಂದಿಯಡ ಯೆನ ಮಗಲೆನ್‌ ನಿಕ್ಕ್‌ ಮದ್ಮೆ ಮಲ್ತ್‌ ಕೊರ್ಟೆ. ಬೆರಣೆರ್‌ 
ಬೆರಣೆರ ಪೊಣ್ಣನೇ ಮದ್ಮೆ ಆ೦ಡ ಸಂಸಾರ ಸುಕ ಅನ್ಹೇಸುವೆರ್‌. ಇತ್ತೆ ಈ ಪಿದಾಡ್ಬಿನಿ ಮಾಮಲ್ಲ ಸಾಹಸೊಗು.” 

ಅರ್ಜುನೆ ಅಂಚಿ ಕೆಬಿ ಕೊರಂದೆ ತನ ಗತ್ತ್‌ದ ನಡೆಟೇ ದುಂಬು ಪೋಯೆ. ಒರ ಉಂತುದು ಮಾತೆರೆಗ್ದ 
ಕೇಣುಲೆಕ ಪಂಡೆ, “ನಿಕ್ಷೆಗ್‌ ಯೆನಡ ಅಭಿಮಾನ ಉಂಡುಡ ಯೆಂಕ್‌ ಆಶೀರ್ವಾದ ಮಲ್ಲುಲೆ. ಯಾನ್‌ 
ಗೆಂದ್‌ದೇ, "ವಿಜಯ' ಆದೇ ಬರೆ. ನಿಕಲ್ಲ ಆಶೀರ್ವಾದ ಇತ್ತ್‌ಂಡ ಈ ಬಿರು, ಪಗರಿ, ಯಂತ್ರೊಲು ಮಾತ 
ಮಲ್ಲ ಸಂಗತಿ ಅತ್ತ್‌” 


ಮುಲ್ಪ ಅರ್ಜುನೆ ಬೋಡುಂದೇ "'ವಿಜಯ' ಪಣ್ಣಿನ ಸಬ್ಬ ಪಣ್ಣೆ ಅಯಗ್‌ ವಿಜಯ ಪಣ್ಣಿನ ಪುದರ್‌ 
ಉಂಡು. ಇತ್ತೆ ತಾನ್‌ ಅರ್ಜುನೆ ಪಣ್ಣ್‌ ಪಣ೦ದೆಲ ತಾನ್‌ ಯೇರ್‌೦ದ್‌ ಪಣೊಂಡೆ. ಆಯೆ ಪಂಡಿನೆನ್‌ ಕೇಣ್ಣ್‌ 
ಕೆಲವೆರ್‌ “ಹೋ' ಪಣ್ಣೆರ್‌. ಸಬೆಟ್‌ ಗೂಳಿ ಎಚ್ಚಿಂಡ್‌. ಆಯೆ ಪೋದು ಸೋತುದು ಬರ್ತಿನಿ ಕಂಡಿತ. 
ಅಪಗ ತಂಕ್ಷೆಗ್‌ ಅಪಮಾನ ಆಪಿನಿ ಕಂಡಿತ. ಅಂಚಾದ್‌ ಅಯನ್‌ ತಡೆಪುನ ಪ್ರಯತ್ನನೇ ನಡಪುಂಡು. 


ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


ಅರ್ಜುನನ ಮೋನೆದ ತೇಜಿ ತೂದು ಒರಿ ಜೋಯಿಸೆರ್‌ ಇಂಚ ಪಣ್ಣೆರ್‌. 


“ತೂಲೆ, ಆಯೆನ ಮೋನೆಡ್‌ ಎಂಚಿತ್ತಿ ತೇಜಸ್ಸ್‌ ಅಯನ ಮೆಯಿಕಟ್ಟ್‌ದ ಪೊರ್ಲು ತೂಲೆ. ತಿಗಲೆ 
ದೆರ್ರೊಂದು ನಡಪುನ ಗತ್ತ್‌ ತೂಲೆ. ಇಂಬ್ಯೆ ಮಾಮಲ್ಲ ಬೀರೊದ ಬಲಾಡಿಗೆನೆ! ಆ ಧನುಸ್ಸ್‌ ಇಂಬ್ಯಗ್‌ 
ಪೋಡ್ಕುಂಡು. ಇಂಬೈೆ ಕಂಡಿತ ಗೆಂದ್‌ದೇ ಬರ್ತೆ!” 


ಅರ್ಜುನೆ ದುಂಬು ದುಂಬೇ ಪಚ್ಚಿ ದೀಪೆ. ಅಯನ ತುತ್ತೈತೊಗ್ಗ, ಆಯೆ ಪಿದಾಡ್ಡಿನ ಜಂಬರೊಡಗ್ಗ 
ತಾಳಮೇಳ ಸರಿಯಿಜ್ಜಿ. ಪೊಸತ್‌ ಜನಿವಾರ, ನಿಸಲ್ಲ್‌ ವಿಭೂತಿ ಪಟ್ಟಿ, ಇಂಚಿತ್ತಿನೆನ್‌ ಮಾತ ತೂದು ಬೆರಣೆರ ಸಬೆ 
ತೆಲ್ಮೊಂದಿತ್ತ್‌ಂಡಲ, ಅರ್ಜುನೆ ದುಂಬರಿಯೊಂದು ಕ್ಷತ್ರಿಯೆರ್ನ ಸಾಲ್‌ದಂಚಿ ಪೋಯೆ. ಡಂಗುರ ಘೋಷಣೆ 
ಕೇಣ್ಣಿನೆಡ್ಡಿಂಚ ಆಕುಲು ಮಾತೆರ್ಲಾ ಕುಸೆಲ್‌ ಪಾತೆರೊಂದಿತ್ತೆರ್‌. ಇತ್ತೆ ತೂನಗ ಒರಿ ಬೆರಣೆ ಲಕ್ಕ್‌ದ್‌ ಬರೊಂದುಲ್ಲೆ! 
ಅಲ್ಲಲಾ ಗದ್ದಲ ಜೋರಾಂಡ್‌. “ಇಂಬೈ ಯೇರಾ ಒರಿ ಅರೆಮಲ್ದೆ” “ಇಂಬೈ ಮಂಡೆಡ್‌ ಬೊಂಡು ಇಜ್ಜಂದಿ 
ಜಡಮುರ್ನ” ಇಂಚ ಬಾಯಿ ಬತ್ತಿಲೆಕ ಪಣೊಂಡೆರ್‌. 


“ಮಂತ್ರಿಲೇ ಅಂಚಿ ತೂಲೆ! ಇಂಬೈ ಯೇರ್‌? ಬೆರಣ ಯೇಸೊಡುಪ್ಪುನ ದೇವೇಂದ್ರನ?” 
“ದೇವೆಂದ್ರೆಲಾ ಅತ್‌] ಮನ್ಮಥೆಲಾ ಅತ್ತ್‌! ಮನ್ಮಥ ಗೊಬ್ಬುಡು ಮಂಡೆ ಹಾಳಾತಿನ ಬಿಂಗಿರಿ!” 
ಜನೊಕುಲೆನ ಕುಸೆಲ್‌ ಕೇಣೊಂದೆ ಅರ್ಜುನೆ ದುಂಬೊತ್ತಿಯೆ. 

“ಅಹಾ! ಆ ಬೆರಣನ ಬೆರೈೆನೇ! ಬಿರು ದೆರುನೆನ್‌ ಕೃಷ್ಣಾಜಿನ ದೆರಿನಾತ್‌ ಸಲೀಸ್‌೦ದ್‌ ಗಯಿತೆನೊಡೊ?” 
“ಇಜ್ಜಿ! ಇಜ್ಜಿ! ಸಾಲಿಗ್ರಾಮ ಶಿಲೆ ಪಂಡ್ದ್‌ ತೆರಿಯೊಂದುಪ್ರೊಡು.? 

“ಉಪ್ಪು ತೊಳಸಿ, ಕುಶ, ದರ್ಭೆ, ಸಮಿಧೆ, ಎಣ್ಮೆ ಪಂಡ್‌ದ್‌ ತೆರಿಯೊಂದೆನ ದಾನೆ?” 

“ಛೇ!ಛೇ! ಅಂಚತ್ತ್‌ ಯಾಗೊದ ಅಗ್ನಿನ್‌ ಉರ್ದುನ ಓಂಟೆ ಪಣ್ಣ್‌ ಎಣ್ಣ್‌ದೆನಾ ದಾನ್ನೆ?” 

ಅರ್ಜುನಗ್‌ ಉಂದು ಒವುಲಾ ನಾಟ್‌ಜಿ. ಆಯೆ ಇತ್ತೆ ಪೊಂಜೊಲೆನ ಸಭೆನ್‌ ದಾಂಟೊಂದುಲ್ದೆ. 


ಆ ಗುಂಪು ಅಯನ್‌ ತೂದು ಗುಸುಗುಸು ಪಣೊಂದು, ದ್ರೌಪದಿನ ಕಯಿತಲ್‌ ಬಲ್ಡ್‌ದ್‌ ಕುಸೆಲ್‌ 
ಮಲ್ಟ್‌ಂಡ್‌. 


“ಇಂಚಿ ತೂಲ ದ್ರೌಪದಿ, ಒರಿ ಗಡ್ಡೊದ ಉಪಾಧ್ಯೆರ್‌ ಬರೊಂದುಲ್ಲೆರ್‌. ಇಂಬೈರ್‌ ಧನುಸ್ಟ್‌ನ್‌ ದೆರೆರೆಗಾದ್‌ 
ಬರೊಂದುಲ್ಲೆರ್ಗೆ! ನಂಕ್‌ ಇತ್ತೆ ಬ೦ಜರ ರಂಜನೆನೆ!” 


ದ್ರೌಪದಿ ತರೆ ತಗ್ಗಾವೊ೦ದೇ ಕುಲ್ಲುದೊಲು. ಪೊಣ್ಣುಲೆನ ಕುಸೆಲ್‌ ಉಂತುಜಿ. 


“ಅಕ್ಕಾ, ಇ೦ಚಿ ತೂಲ! ವಿಪೋತ್ತಮೆ ಬರೊಂದುಲ್ಲೆ. ನಿಕ್ಕ್‌ ಅನುರೂಪವಾಯಿನ ಮದ್ಮಾಯೆ. ತರೆ ದೆರ್‌ದ್‌ 
ತೂಲ.” 


ಪೊಂಜೊಲೆನ ಸಭೆನ್‌ ಕಡತೊಂದು ನನೊಂಜಿ ರಾಜೆರ್ನ ಸಭೆತಡೆಗ್‌ ಬನ್ನಗ ಅಲ್ಪ ಶ್ರೀಕೃಷ್ಣೆ ಕುಲ್ಲೊಂದಿತ್ತೆ 
ಅರ್ಜುನೆ ಬರೊಂದುಪುನಗ ದೂರೊಡೇ ಬಲರಾಮಗ್‌ ಇಂಬ್ಯನ್‌ ತೋಜಾವೊಂದು, ಇಂಚ ಪಣ್ಣೆ. 


“ತೂಲ ಹಲಾಯುಧ! ಇಂಬೈನೇ ಬೆರಣ ಯೇಸೊದ ಪಾರ್ಥೆ! ಮುಗಲ್‌ ಬಗ್ತೊಂದು ಬರ್ಬಿನ ಕುದುರೆದಂಚ 


ಆದಿಪರ್ವೊ 


ತೋಜೊಂದುಲ್ಲೆ. ವಸುದೇವನ ಆಜ ಪಾಡ್ಬ್‌ ಪಣ್ಕೆತ್ರ? ಇತ್ತೆ ಅರ್ಜುನನೇ ತೋಜಾವೊಂದುಲ್ಲೆ. ಓ ಅಲ್ಪ ಸಭೆತ 
ನಡುಟು ಬರೊಂದುಪುನಾಯೆನೇ ಅರ್ಜುನೆ! ಧರ್ಮರಾಯೆ, ಭೀಮೆ, ನಕುಲೆ-ಸಹದೇವೆರ್‌ ಅಂಚಿಡ್ಸ್‌ ಬೆರಣೆರ್ನ 
ನಡುಟು ಉಲ್ಲೆರ್‌.” 


ಬಲರಾಮೆ ಕಣ್ಣ್‌ ಬುಳಾದ್‌ ತೂಪೆ| ಅಯ್ಯಾ ಈ ಒರಿ ಮಲ್ಲ ಮಾಯಗಾರೆ. ಶಿವ! ಶಿವಾ! ನಿನ ಮೈಮೆನೇ 
ಎಂಕ್‌ ಅರ್ತ ಆಪುಜಿ. ಆ ಪಾಂಡವೆರ್‌ ಇಡೆಗ್‌ ಬಯ್ದೆರ್‌ ಪಂಡ್ಜ್‌ ನಿಕ್ಕ್‌ ಎಂಚ ಗೊತ್ತಾಂಡ್‌? ಯೇಪ 
ಗೊತ್ತಾಂಡ್‌? ಆಕುಲು ಅರಕ್ಕ್‌ದ ಇಲ್ಲ್‌ಡ್ಡ್‌ ಒರಿಯೊಂಡಿನೆಂಚ?” 


ಬಲರಾಮನ ಪ್ರಶ್ನೆಲೆನ್‌ ಕೇಣ್‌ ಕಷೆ ತೆಲುವೆ ಆತೆ. 
ವು ಎ "ಣಿ ಖ 


ಅರ್ಜುನಗ್‌ ಒವು ವಿಸಯೊಲಾ ಗೊತ್ತಿಜ್ಜಿ. ಕೋಂಗಿದ ಪಾತೆರೊಲೆನ್‌ ಒವ್ದೆನ್ಸಾ ಗೆಣ್ಣಂದೆ ಗಾಂಬಿರೊಡೇ 
ದುಂಬರಿದ್‌ ಬತ್ತೆ. ಸಭೆಸರ್ವೆರ್ಲಾ ಅಯನೇ ತೂವೊಂದಿತ್ತೆರ್‌. ಅಯನ ತೂಪರಿಕೆಡೇ ಆಯೆ ಮಾಮಲ್ಲ ಬೀರೆ 
ಪಣ್ಣ್‌ ಗ್ರಯಿತೆರ್‌. ಅರ್ಜುನೆ ಪೀಠೊಡು ಕುಲ್ಲೊಂದಿತ್ತಿ ಭೀಷ್ಮೆರ್‌, ದ್ರೋಣೆರ್‌, ಕೃಪಾಚಾರ್ಯೆರ್‌, ಇಂಚಿತ್ತಿನ 
ಮಾತ ಹೆರಿಗುರುಕುಲೆಗ್‌ ಮನಸ್‌ಡೇ ಪುಡಾಡೊಂಡೆ. ಕೃಷ್ಣಗ್‌, ದೇವೇ೦ದ್ರಗ್‌, ದಿಕ್ಲಾಲಕೆರ್‌, ರುದೆ, ಆದಿತ್ಯೆ, 
ಮಾತೆರೆಗ್‌ ಸೊಲ್ಮೆ ಸಂದಾದ್‌, ಬಿರುತ ಬರಿಕ್‌ ಬರೆ. 


ಧನುಸ್ಟ್‌ಗ್‌ ಬ್ರಹ್ಮ ವಿಷ್ಣು, ಮಹೇಶ್ವರನ್‌ ಆಹ್ವಾನ ಮಲ್ಟ್‌ದ್‌ ದೆರೆರೆ ತೂಪೆ. ಬೀರತೇಜೊದ ಅರ್ಜುನಡ 
ಸಂಕಲ್ಪ ಸಗ್ಳಿ ಇತ್ತ್‌೦ಡ್‌. ಕಲಾ ದಿಸಿಡೇ ಧನುಸ್ಸುನು ತೂಪೆ. “ಓ! ಮಾಮಲ್ಲ ಪರಾಕ್ರಮದಕ್ಷೆಡಲ ಪನಿಪಂದಂದಿನ 
ಬಿರು ಉಂದುವೆನ?” ಇಂಚ ಎಣ್ಣೊಂದು ಅವೆನ್‌ ದೆರ್ಟ್‌ದ್‌, ಮತ್ತ್ವ್ಯಯಂತ್ರೊಗು ನೋಟ ದೀಪೆ. ಅವು 
ಅಹಂಕಾರೊದ ನೋಟ ಅತ್ತ್‌. ವಿನಯೊದ ನೋಟನೆ! 


“ಆಹಾ! ಉಂದು ಎಡ್ಡೆ ಹದವಾಯಿನ ಬಿರು. ಮಾಗಧೆ, ಶಲ್ಕ, ಕರ್ಣೆ, ಶಿಶುಪಾಲೆರ್‌ ಪೊಕ್ಕಡೆ ಪೋಡಿದ್‌ 
ಪಿರ ಪೋಯೆರ್‌. ಯೆಂಕ್‌ ಪುದಾರ್‌ ಬರೊಡುಂದು ಬುಡ್ಬು ಪೋತೆರ ದಾನ್ನೆ?” ಪಂಡ್‌ದೆಣ್ಣೊಂದು ಐನ್‌ 
ಪಗರಿಲೆನ್‌ ಮತ್ಸ್ಯಯಂತ್ರೊಗು ಗುರಿ ದೀಯೆ. ಅರ್ಜುನನ ಬಿರು ಚಮತ್ಕಾರ ಯೇರೆಗ್‌ ತೆರಿಯು? 
ತೂವೊಂದಿತ್ತಿಲೆಕನೇ ಅರ್ಜುನೆ ಸ್ವಯಂವರ ಪಂತೊನು ಗೆಂದ್‌ದಾಂಡ್‌! 


ಬೆರಣೆರೆಗ್‌ ಉಂದು ಪರಮ ಅಚ್ಚಿರೊದ ಅಂಚೆನೇ ಆನಂದೊದ ಸಂಗತಿ. ಆಂಡ ಕ್ಷತ್ರಿಯೆರ್ನ ಸಭೆಟ್‌ 
ಮೌನನೆ! ಮಾತೆರ್ಲಾ ಬೆಕ್ಕಸೊಡು ಒರುತಲೆಕ ಉಂತೊಂದೆರ್‌! ಪೊಂಜೊಲೆಗಿತ್ತೆ ಕುಸಿಯೇ ಕುಸಿ! ಘೋಷಣೆದಕ್ಷೆನ 
ಅಬ್ಬರೊನೇ ಅಬ್ಬರ! ಕೊಂಬು, ಕಹಳೆ ವಾದ್ಯೊದ ಗೌಜಿ! ರಾಜನ ಅಪ್ಪಣೆದಂಚ ಕತ್ತಿ ಕೈದು ಪತೊಂದಿನ 
ಬೀರೊದ ಬಂಟೆರ್‌ ಅರ್ಜುನನ ಬೆರಿ ಕಾತೊ೦ದು ಉಂತಿಯೆರ್‌. ಅಂಚೆನೆ ರಕ್ಷಣೆದಕ್ಷೆನ ನಡುಟು, ದ್ರೌಪದಿ ತನ 
ರೂಪ ಗಾಂಬಿರೊಡು ಮೆರೆವೊಂದು ಆನೆದಂಚ ನಿದಾನೊಡು ನಡತೊಂದು ಅಡೆಗ್‌ ಬರ್ಟೊಲು. ತನ ಕೈಟಿತ್ತಿನ 
ಕಮ್ಮೆನೊದ ಪೂಮಾಲೆನ್‌ ಅರ್ಜುನನ ಕಂಟೆಲ್‌ಗ್‌ ಪಾಡುವೊಲು. 


ಈ ಗೌಜಿದ ನಡುಟ್ಟ ದ್ರೌಪದಿನ ಒಟ್ಟುಡಿತ್ತಿನ ಪೊ೦ಜೊಲು ಕುಸೆಲ್‌ ಮಲ್ತೆರ್‌. 


“ಆಹಾ! ಕೆಕ್ಕಿಲ್‌ಡ್‌ ಪೂತದಂಡೆ! ಕೈಯಿಟ್‌ ಮಲ್ಲ ಧನುಸ್ಟ್‌] ಕಯ್ತಲ್‌ಡ್‌ ಅಯ್ದ ಸಿಂಗಾರೊದ ಮದ್ಮಾಲ್‌! 
ಆಹಾ! ಈ ಬೆರಣನ ಬಗೆನೇ ಪೊಸತಾಂಡ್‌. ಮನ್ನಥೆನೇ ಬೆರಣ ರೂಪೊಡು ಮಿನಿ ಬಯ್ದಿನಿಯ? ನಮ ಅರಸಿ 
ಇತ್ತೆ ಬೆರಣೆದಿ!” 


ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


ರಾಜೆರ್‌ ಮಾತ ಮನಸ್‌ ಮುಕ್ಕೆ ಕಟ್ಟಾವೊ೦ದು ಮನಿಪಂದೆ ಇತ್ತೆರ್‌. ಕೌರವೆ ಒರಿ ಲಕ್ಕ್‌ದ್‌ ಉಂತೊಂದು 
ತನ ಅನ್ಮಾನೊನು ಇಂಚ ಪಣೊಂಡೆ. “ಉಂದು ಪಾಂಚಾಲ ರಾಜೆ ಕ್ಷತ್ರಿಯೆರೆನ ಮಾನಭಂಗ ಮಲ್ಪೆರೆ ಮಲ್ಲಿನ 
ಸ್ವಯಂವರ” ಕೆಲವು ರಾಜೆರ್ನಕುಲು “ಅಂಚ ದಾಲ ಅತ್ತ್‌” ಪಣ್ಣೆರ್‌. ಕೌರವಗ್‌ ಪಿಸ್‌ರ್‌ ನೆತ್ತಿಗೇರ್‌೦ಡ್‌. 


“ನಿಕುಲು ಹೇಡಿಲಾ? ರಾಜೆರ್‌ ರಾಜೆರಲೆಕನೇ ಉಪ್ಪೊಡು. ಬೆರಣೆ ಮದ್ಮೆ ಆಪಿನೆನ್‌ ತೂವೊಂದು 
ಮಣಿಪಂದೆ ಉಲ್ಲರತ್ತಾ! ಅತ್ತ್‌, ಆಲ್‌, ಜಗಜಟ್ಟಿಲೆಕದ ಕ್ಷತ್ರಿಯೆರೆನ್‌ ಬುಡ್ಬು ಈ ಭಿಕ್ಷದ ಬೆರಣನ ಕೈ ಪತ್‌ದೊಲತ್ತ? 
ನಿಕ್ಷೆಡ ಪೌರುಷನೇ ಇಜ್ಞಾಂಡ?” 


ಕೌರವನ ನುಡಿ ಕೇಣ್ಟ್‌ ಕೆಲವು ರಾಜೆರೆಗ್‌ ಗರ್ವೊ ಏರ್‌೦ಡ್‌. ದ್ರುಪದಡ ಕದನೊಗು ಬತ್ತೆರ್‌. ಆಂಡ 
ಅರ್ಜುನೆ, ಭೀಮೆ ಇರ್ವೆರ್ದಾ ಸೇರ್ಸ್‌ ಕೌರವನೊಟ್ಟುಗಾವೊ೦ದು ಬತ್ತಿನ ಕದನದಕ್ಷೆನ್‌ ಸೋಪಾದ್‌ ಬುಡ್ಡೆರ್‌. 
ಸೋತಿನ ಆ ಕ್ಷತ್ರಿಯೆರ್‌ “ಛೇ! ಛೇ। ವಿಪ್ರೆರೆಡ ಎಂಚಿನೆತ ಕಾಳಗ? ಅಯಿಕಾದ್‌ ಅಕ್ಷೆನ್‌ ಅಂಚೆನೆ ಬುಡ್ಜ್‌ಬುಡ್ಯ. 
ಆತೆ” ಪಣ್ಣ್‌ ಕೊಚ್ಚೊಂದು ಪಿರ ರಟ್ಟಿಯೆರ್‌. ಕರ್ಣೆ ಕೌರವಡ ಪಣ್ಣೆ, 


“ಕೌರವಾ ನಮ ಇತ್ತೆ ಪೋಯಿ. ಈ ಬ್ರಾಣೆರೆಡ ನಂಕ್‌ ದಾದ ಆಯೆರೆ ಉಂಡು! ನಮ, ಮಾತ ರಾಜೆರೆನ್‌ 
ಲೆಪುಡಾದ್‌ ದ್ರುಪದನ ಹಣೆತ ಬರವುನು ಪೊಸತಾದ್‌ ಬರೆಪಾಗ.” 


ಪೆಟ್ಟ್‌ ತಿನ್ನಿನ ರಾಜೆರೆಗ್‌ ಕರ್ಣನ ಪಾತೆರನೇ ಸರಿ ತೋಜಿಂಡ್‌. ಬ್ರಾಣೆರ್‌ ಅರ್ಜುನನ್‌ ಬಾರೀ ಕೊಂಡಾಡೈರ್‌. 
ಅರ್ಜುನೆ ಯುದ್ಧ ಮುಗಿಬೊಕ್ಕ ದ್ರೌಪದಿನ್‌ ಲೆತೊ೦ದು ತನ್ನುಲು ಬುಡಾರ ಬುಡ್ತಿನ ಕುಂಬಾರನ ಇಲ್ಲಗ್‌ ಬರ್ತೆ 
ದ್ರೌಪದಿನ್‌ ಪಿದಾಯಿ ಉಂತಾದ್‌ ಉಲಾಯಿ ಬತ್ತ್‌ದ್‌ ತನ ಅಪ್ಪೆನ ಕಾರ್‌ಗ್‌ ಅಡ್ಡ ಬೂರ್ಬು ಇಂಚ ಪಣ... 


“ಇನಿ ರಾಯೆರ್ನ ಕೂಟೊನು ಗೆಂದ್‌ದ್‌ ಮಿಗಿಲಾಯಿನ ಒಂಜಿ ರತ್ನೊನು ಪತೊಂದು ಬಯ್ದೆ?” 


ಕುಂತಿ ತನ ಬೇಲೆಡೇ ಮನ ದೀವೊಂದಿತ್ತಿನಾಲ್‌ ತಟ್ಟ ಪಣ್ಣೊಲು “ಬಾರಿ ಎಡ್ಡೆ ಆಂಡ್‌. ಕಣತಿನೆನ್‌ 
ಐವೆರ್ಲಾ ಅನ್ಟೋಗಿಸ್‌ಲೆ” 


ಅರ್ಜುನೆ ಇತ್ತೆ ಕುಂತಿಗ್‌ ದ್ರೌಪದಿನ್‌ ತೋಜಾವೆ. “ಉಂದುವೇ ಆ ರತ್ನ” ಪಣ್ಣೆ. 

ಕುಂತಿ, “ಅಯ್ಯಯ್ಯೊ! ಯೆಂಕ್‌ ಇಂಚಂದ್‌ ತೆರಿಯಂದೆ ಐವೆರ್ದ ಪಾಲ್‌ಮಲ್ಲೊನ್ಲೆ ಪಂಡೆತ್ತ?” 

“ಅಪ್ಪೆರೇ, ಇರೆನ ಪಾತೆರ ಯೆಂಕ್ಷೆಗ್‌ ವೇದವಾಕ್ಯ ಯೆಂಕುಲು ಇರೆನ ಪಾತೆರ ಮೀರುಜ. ದ್ರೌಪದಿ 
ಐವೆರೆಗ್ಗ ಬೊಡೆದಿ ಆದುಪ್ಪುವೊಲು.? 

ಯುಧಿಷ್ಠಿರೆ, ಭೀಮೆ, ನಕುಲ ಸಹದೇವೆರ್‌ ಉಂದೆಕ್‌ ಒಪಿಜೆರ್‌. ಅರ್ಜುನೆನೇ ವಾದ ಮಲ್ಪುವೆ. 
“ಮಾತಾ ಧರ್ಮೊಲುಲ ಅಪ್ಪೆಡ್ಜ್‌ ಮಿತ್ತ್‌ ಬೇತೆ ಗುರು ಇಜ್ಜಿ ಪಣತ್ತ?” 

ಧರ್ಮರಾಯೆ ನಡುಟ್‌ ಬಾಯಿಪಾಡ್ಜ್‌ ಪಾತೆರುವೆ, “ಅ೦ಚತ್ತ್‌, ಜನೊಕುಲು ದಾನೆಂದ್‌ ಪಣ್ಣೆರ್‌?” 

ಅರ್ಜುನಡ ಅಯಿಕ್ಷಾ ವಾದ ಇತ್ತ್‌ಂಡ್‌. 


“ಅಪ್ಪೆನ ಪಾತೆರ ವೇದವಾಕ್ಯ. ಅವೆನ್‌ ಯೇರ್ಲಾ ಮೀರೈರೆ ಆವಂದ್‌. ಧರ್ಮನಿಷ್ಠೆರ್‌ ಜನೊಕ್ಷೆನ ನಿಂದನೆಗ್‌ 
ಪೋಡ್ಯುಜೆರ್‌. ಧರ್ಮೊಗು ಸರಿಯಾದ್‌ ನಡತೊನೊಡು. ಅಣ್ಣಾ ಧರ್ಮರಾಯಾ, ಅಣ್ಣಾ ಭೀಮಾ, ನಿಕುಲು 
ಈ ಬಗ್ಗೆಡ್‌ ಅನ್ನಾನ ಮಲ್ಪಡೆ. ಇತ್ತೆ ಈ ಬಗ್ಗೆಡ್‌ ದಿಂಜ ಚಿಂತನೆ ದಾಯೆಗ್‌9 ಒಂಜಿ ಪಕ್ಕಿಗ್‌ ದಿಂಜ ಗೂಡುಲು 
ಉಪ್ಪೈರೆ ಬಲ್ಲಿಯಾ? ಈ ಪಕ್ಕಿ ಸೋದರೆರ್ನ ಗೂಡುಲೆಡ್‌ಲ ಉಪ್ಪೊಲಿ.” 


ಆದಿಪರ್ವೊ 


ದ್ರೌಪದಿನ ಎದುರುಡೇ ಈ ಚರ್ಚೆ ನಡತ್ಕೊಂದಿತ್ತ್‌ಂಡ್‌. ಮಾತೆರ್ಲಾ ರೂಪ ಪೊರ್ದೆರೇ! ಪಾತೆರ ಷೊ್ದೆರೇ! 
ಪರಹಿತೊನ್‌ ಬಯಕುನಕುಲೇ! “ಅರ್ಜುನೆ ಗೆಂದ್‌ದಿನ ಪೊಣ್ಣು ಆಯಗೇ ಉಪ್ಪಡ್‌. ಅಪ್ಪೆ ನಿಜ ತೆರಿಯೊನಂದೆ 
ಪಂಡಿನ ಪಾತೆರೊಗ್‌ ಎಚ್ಚ ಬಿಲೆ ಕೊರೊಡುಂದೇ ಇಜ್ಜಿ” ಇಂಚಿತ್ತಿನ ತರ್ಕೊಡು ಅಲೆಗ್‌ ಅಕ್ಷೆನ ಮಲ್ಲ 
ಮನಸ್‌ದ ಪಠ್ಚಯ ಆಂಡ್‌. 

ಅಂಚೆನೇ ಬಿ೦ಕಬೀರೊದ ಅರ್ಜುನಗ್‌ ಅಪ್ಪೆಡ ಏತೊಂಜಿ ಗೌರವ! ಒಪ್ಪ ಪುಟಿನಕಲ್ಪ ಏತೊಂಜಿ ಮೋಕೆ! 
ಇಂಚ ಎಣ್ಣೊಂಡಿನ ದ್ರೌಪದಿ ಮನಿಪಂದೆ ಆಕುಲು ಮಾತೆರ್ನಲಾ ನಿಚ್ಚಯೊಗು ಒಪ್ಪಿಯೊಲು. ಪೊಣ್ಣನ ಮನಸ್‌ನ್‌ 
ತೆರಿಯೊಂಡಿನ ಕುಂತಿ ದ್ರೌಪದಿನ್‌ ತನ್ನ ಜಕ್ಕೆಲ್ಡ್‌ ಕುಲ್ಲಾದ್‌, ಅರ್ತಿ ಪಿರ್ನಿಡೇ ಅಲೆಗ್‌ ಮಾತ ಸಂಗತಿಲೆನ್‌ 
ತೆರ್ಲಾಯೊಲು. 


“ತೂಲ ದ್ರೌಪದೀ ಯೆನ ಆಣ್‌ ಜೋಕುಲು ಬೆರಣೆರ್ನ ಕ್ರಮತ೦ಚ ಇಲ್ಲ್‌ಲ್ಲ್‌ ಪೋದು ಭಿಕ್ಷೆ ನಟೊಂದು 
ಬರ್ಬೆರ್‌. ಅಂಚ ಕಣತಿನೆಟ್‌ ಸರಿ ಅರ್ದ ಪಾಲ್‌ ಯೆನ ಬ೦ಜಲೆ ಮಗೆ ವಕೋದರಗ್‌ ದೆತ್ತ್‌ ದೀವೊಡು.” 


ನಕುಲೆ ಕುಸೆಲ್‌ ಮಲ್ಪುವೆ. “ಅಯನ ಗುರ್ಕೆ ಬಂಜಿ ತೂಂಡನೇ ಆಯೆ ತೋಳದಲೆಕ ಮಲ್ಲ ಬಂಜಿದಾಯೆ 
ಪಣ್ಣ್‌ ತೆರಿಯುಂಡು, ಪಣೊಡುಂದಿಜ್ಜಿ.” 


ಮಾತೆ್ದ ತೆಲ್ಬುನಗ ದ್ರೌಪದಿಲ ತೆಲ್ಲಿನೆಟ್‌ ಅಲ್ಪ ಅನಂದ ಪಸೆರ್‌೦ಡ್‌. 

ಬಯ್ಯ ಆನಗ ಸಂಧ್ಯಾವಂದನೆ, ಪ್ರಾರ್ಥನೆ ಮುಗಿತ್‌ದ್‌ ಪಾಂಡವೆರ್‌ ಅಪ್ಪೆನ ಕಾರ್‌ಗ್‌ ಪುಡ್ಕಪಾಡ್ಯೆರ್‌. 
ಮಾತೆರ್ನ ಇಲ್ಲಡ್‌ ತುಡರ್‌ ಬೆಳಗ್‌೦ಡ್‌. ಆಂಡ ಎಣ್ಣೆದ ಅರಕೆಡಾದ್‌ ಪಾ೦ಡವೆರ್ನ ಇಲ್ಲಡ್‌ ಕತ್ತಲೆನೇ. ಅಕ್ಷೆಗವು 
ಅಬ್ಬೇಸ ಆತ್‌೦ಡ್‌. ಇನಿಲಾ ತುಡರ್‌ ಇಜ್ಜಿ. ಆಂಡ ದ್ರೌಪದಿನ ಪದ್ದೆಯಿದ ಮಣಿರತ್ನೊಲೇ ಕಣ್ಣ್‌ದ ಕಾಂತಿಯೇ 
ಕತ್ತಲೆದ ಇಲ್ಲನ್‌ ಬೆಳಗ್‌೦ಡ್‌. ಪಾ೦ಡವೆರ್‌ ಅಲೆಗೊಂಜಿ ಕೃಷ್ಣಾಜಿನ ಕೊರ್ದು, ಕುಂತಿನ ಕಾರ ಮುದೆಲ್‌ಡ್‌ 
ಜೆತ್ತೆರ್‌. ಅಕಲ್ಲ ಕಾರ ಮುದೆಲ್‌ಡ್‌ ದ್ರೌಪದಿ ಜೆತ್ತೊಲು. ಪೊಂಜೊಲಿರುವೆರ್‌ ನಿದೆರೈೆರ್‌. ಆಂಡ ಪಾ೦ಡವೆರ್‌ 
ಪುಲ್ಕಮುಟ್ಟಲಾ ಪಂಚೆತಿಗೆಡೇ ಪೊರ್ತು ಕರಿತೆರ್‌. ಅಕಲ್ಲ ಪಂಚೆತಿಗೆನ್‌ ಪಿದಯಿಡ್‌ ಧೃಷ್ಟದ್ಯುಮ್ನೆಲ, ಕಾಶ್ಯಪ 
ಮುನಿಲ ಕೇಣೊಂದಿತ್ತಿನವು ಅಕ್ಷೆಗ್‌ ಗೋಚರ ಆತ್‌ಜಿ. 

ಧೃಷ್ಟದ್ಯುಮ್ನೆ ಪಿರ ಪೋದು ದ್ರುಪದಡ ಪಣ್ಣೆ, “ಅಮ್ಮೆರೇ ಅಕುಲು ಕಂಡಿತೊಗ್ಗ ಬೆರಣೆರತ್ತ್‌. ಅಕಲ್ನ 
ಪಟ್ಟಾಂಗೊಡು ವಣಸ್‌ತಿನಸ್‌ದ ಅತ್ತ್‌ಡ ವೇದವೇದಾ೦ಗ ತರ್ಕೊದ ಸಂಗತಿಲೇ ಇತ್ತ್‌ಜ. ಅಕುಲು ಪಾತೆರೊಂದಿತ್ತಿನಿ, 
ಮಹಾಸ್ತ್ರ ಕುದುರೆ ಸವಾರಿ, ಆನೆ ತಾಂಕಣೆ, ಕತ್ತಿ ಕಯ್ದು, ದಿವ್ಯಾಯುಧ ಮಂತ್ರ ಪ್ರಯೋಗ, ಇಂಚಿತ್ತಿನನೇ! 


ಕಾಶ್ಮಪೆದ್ದ ಪಂಡೆರ್‌. “ಪಾತೆರಕತೆಟೇ ಜಾತಿನ್‌ ತೆರಿಯೊನೊಲಿ. ಬೆನ್ನಿದಕಲೆಗ್‌, ಬರ್ತಗಾಳಿ ಬೆನ್ನಿದ ವಿಸಯೊಲು 
ಮುಕ್ಕ. ವೈಶೈರೆಡ ಬೇರಸಾರ, ದೊಡ್ಡು ಸಂಪಾದ್ದೆದ ಸಂಗತಿಲೇ!ಯೆನ ಲೆಕ್ಕೊಡು ಮೊಕುಲು ಕ್ಷತ್ರಿಯೆರೇ!” 


ದ್ರುಪದಗ್‌ ಕುಸಿ ಆಂಡ್‌. 
“ಯೆನ ಲೆಕ್ಕೊಡು ಮೊಕುಲು ಪಾಂಡವೆರೇ!” 


ನಿಸರ್‌ ಉದಿಪುನನೇ ಕಾತೊಂದಿತ್ತಿನ ದುಪದೆ ತಾನೇ ಕುಂಬಾರ ಕೇರಿಗ್‌ ಪೋದು ಮಗಲೆನ್ಸಾ ಪಾಂಡವೆರೆನ್ಹಾ 
ಅರಮನೆಕ್‌ ಲೆತೊಂದು ಬತ್ತೆ "ಮ೦ಗಳಸ್ನಾನ' ಮಲ್ಲಾಯೆ. ರಾಜ ತುತ್ತೈತೊಡು ಸಿಂಗಾರ ಆಯಿನ ಪಾಂಡವೆರ್‌ 
ಮದ್ಮೆದ ಮ೦ಟಮೆಡ್‌ ಬತ್ತ್‌ದ್‌ ರತ್ನಕಂಬೊಳಿದ ಮಿತ್ತ್‌ ಕುಲ್ಲುವೆರ್‌. ಇಂಚಿಡ್ಜ್‌ ದ್ರೌಪದಿ ಕುಂತಿನ ಕಯ್ತಲೇ 

ಕುಲ್ಲುದೊಲು. ಬಾಸಿಂಗ ಕಟೊಂದು ಕುಲ್ಲುದಿನ ಈ ಐವೆರ್‌ ತೇಜಸ್ವಿಲೆಡ್‌ ಅರ್ಜುನೆ ಯೇರ್‌ಂದ್‌ ತೆರಿಯಂದೆ, 
ದ್ರುಪದೆ ಕಯಿಕ್‌ ಅರ್ಫ್ಯ ಪಾಡೊಂದು, “ಮತ್ಸ್ಯ ಯಂತ್ರೊದ ಗುರಿ ಗೆಂದಿ ಬೀರೆ ಇಡೆಗ್‌ ಬರೊಡು” 
ಪಣೊಂದು ತನ ಬುದ್ಯಂತಿಕೆಗ್‌ ಉಳತ್ತಳಯಿಡ್‌ ತೆಲ್ತೊನುವೆ.. 


ಅಪಗನೇ ಒರಿಯನ ಪಿರವುಡು ನನೊರಿ ಬತ್ತಿನೆನ್‌ ತೂದು ತೆಲ್ಕೆ ಪಿರಿಂಡ್‌, ಬೆಗರರಿ೦ಡ್‌. ಈ ಜವಣೆರ್ನ 
ಕುಸೆಲ್‌ ಮಿತಿಮೀರ್‌ಂ೦ಡ್‌ಂದ್‌ ಎಣ್ಣೊಂದು, ಅಕಲ್ಲ ಮೋನೆನೇ ತೂವೊಂದು, “ನಿಕುಲು ನರಮಾನಿಲ್ನಂಚ 
ತೋಜುಜರ್‌. ನಿಕುಲು ರಾಜೆರ? ರಕ್ಕಸೆರ? ದೇವತೆಲ? ನಾಗಕುಲತಕುಲ? ಯೇರ್‌?” ಇಂಚ ಕೇಣುವೆ. 


ಧರ್ಮರಾಯಗ್‌ ಮುಗುರು ತೆಲಿಕೆ! 


“ಇಂಬೈೆ ಬೀರೊದ ಭೀಮೆ, ಇಂಬ್ಯೆ ಅರ್ಜುನೆ, ಮೊಕುಲು ನಕುಲ-ಸಹದೇವೆರ್‌, ಯಾನ್‌ ಮಾತೆರೆಗ್ದ 
ಪರಯೆ, ಧರ್ಮರಾಯೆ. ಇಂಬೈರ್‌ ಎಂಕ್ಷೆನ ಅಪ್ಪೆ ಕುಂತೀದೇವಿ, ದ್ರೌಪದಿ ಯೆಂಕುಲು ಬವೆರೆಗ್ಲಾ ಮದ್ಮಾಲ್‌!” 


ದ್ರುಪದರಾಜನವು ಇಕ್ಕಟ್ಟ್‌ದ ಇರಸ್ತಿಗೆ! ಪಾ೦ಡವೆರ್‌ ಅಂದ್‌ ಪಣ್ಣಿನ ಆನಂದ. ಆ೦ಡ ಮಗಲ್‌ ಐವೆರೆಗ್‌ 
ಮದ್ಮಾಲ್‌ ಪಣ್ಣಿನ ದುಕ್ಕ. ಕುಸೆಲ್‌ಗ್ಲಾ ಒಂಜಿ ಮಿತಿ ಬೋಡತ್ತ? ಪಣ್ಣಿನ ಪ್ರಶ್ನೆ. 

“ಶಿವ ಶಿವಾ! ಯೇರ್ಲಾ ಈತ್ನೇಟ ಕೇಣಂದಿನ ಸುದ್ದಿ! ಯೇರ್ಲಾ ಈತ್ನೇಟ ತೂವಂದಿನ ಸಂದರ್ರು.! 
ಧರ್ಮರಾಯಾ, ಈ ಭಂಡತನ ಸರಿಯತ್ತ್‌” 


“ದಾಯೆಗ್‌?” 


“ಒರ್ಮಿ ಐವೆರೆಗ್‌ ಬೊಡೆದಿ ಆಪಿನೆನ್‌ ಲೋಕ ಒಪ್ಪುಜಿ. ಶಾಸ್ತೊಲು ಒಪ್ಪ್ಯುಜ. ಪಾಂಡು ರಾಜನ 
ಜೋಕುಲು ನಿಕುಲು ಧರ್ಮ ಸೂಕ್ಷ್ಮ ತೆರಿದಿನಕುಲು. ನಿಕುಲೇ ಇಂಚ ಪಣ್ಣಿನವು ಸಮನ?” 


“ದ್ರುಪದ ರಾಜಾ, ಯೆಂಕುಲು ಅಪ್ಪೆನ ಪಾತೆರದಂಚ ನಡತೊಂಬಿನತ್ತಂದೆ ಪೊಣ್ಣ ಮರ್ಲೆರತ್ತ್‌... ಯೆರೆಗ್ದ 
ಅಪಮಾನ ಮಲ್ಪುನ ಇರಾದೆಲಾ ಯೆಂಕ್ಷೆಗಿಜ್ಜಿ.” 


ಆಂಡಲಾ ದ್ರುಪದಗ್‌ ಈ ಕ್ರಮ ಇಸ್ಟ ಆಯಿಜಿ. ಈ ಚರ್ಚೆ ನಡತೊ೦ದುಪ್ಪುನಗನೇ ವೇದವ್ಯಾಸೆರ್‌ 
ಬತ್ತೆರ್‌. ಮಾತ ಸಂಗತಿಲೆನ್‌ ತೆರಿಯೆರ್‌. ಬೊಕ್ಕ ದ್ರೌಪದಿನಲ ಪಾ೦ಡವೆರ್ನಲ ಪಿರಾಕ್‌ದ ಜನ್ಮೊದ ವೃತ್ತಾಂತ 
ಪಂಡ್‌ದ್‌ ದ್ರುಪದನ್‌ ಸದು ಪಾತೆರೊಡು ಸಮದನ ಮಲ್ತ್‌ ಒಪ್ಪ್ಯಾಯೆರ್‌. 

ಮದಿಮೆ ಗಡ್ಡ್‌ಡ್‌ ನಡತ್ತ್‌ಂಡ್‌. ಐವೆರ್ಲಾ ಒರಿಯೊರಿಯೆ ದ್ರೌಪದಿನೊಟ್ಟುಡು "ಸಪ್ತಪದಿ' ಪಾಡಿಯೆರ್‌ 
“ಬೆಲ್ಲ. ಜೀರಿಗೆ' ರಿವಾಜಿಡ್‌ ಪಾಲ್‌ ಪಡೆಯೆರ್‌. ದ್ರುಪದೆ ಸಲ್ಮಂತೊಡೇ ದಾರೆ ಮಯ್ದುವೆ. ಮಂಗಳ ವಾದ್ಕೊಲು 
ಕೇಣ್‌೦ಡ್‌. ಚತುರ್ಥಿದ ಮನದಾನಿ ಓಕುಳಿ ಉಚ್ಚಯೊಲಾ ನಡತ್ತ್‌ಂಡ್‌. ವ್ಯಾಸೆರ್‌ ಮಾತೆರೆನ್ಷ ಆಶೀರ್ವಾದ 
ಮಲ್‌ದ್‌ ಬದರಿಕಾಶ್ರಮೊಗು ಪಿದಾಡಿಯೆರ್‌. 


ದ್ರೌಪದಿಲೆಕಂತಿನ ಮರ್ಮಾಲ್‌ ತಿಕ್ಕಿನನೇ ಕುಂತಿಗ್‌ ಕುಸಿ. ಆ ಪೊರ್ತುಡೇ ತನ ಪರಯೆ ವಸುದೇವನ 
ಮಗೆ ಕೃಷ್ಣ ಯಾದವೆರೆಡಪ್ಪ ಬತ್ತ್‌ದ್‌ ಪಾತೆರ್ಲಾಯಿನೆಟ್‌ ನನಲಾತ್‌ ಸಂತೋಸು. ಆ ಉಲ್ಲಾಸ್‌ಡೇ, ಇಂಚ 


“ಬಾಲೆಲೇ, ಕೇಣ್ಣೆ. ಶೀಕೃಷ್ಣ ಎನ ಪರಯನ ಮಗೆ. ಇಡೀ ಯಾದವ ಕುಲ ನಂಕ್‌ ಬಂದುಲು.” 


ಆದಿಪರ್ವೊ 


ಜೋಕುಲು ಐವೆರೆನ್ಸಾ ಒಟ್ಟುಡು ಕುಲ್ಲಾವೊ೦ದು ಕುಂತಿ ಶ್ರೀಕೃಷ್ಣಡ ತನ ಸಂಸಾರೊದ ಕತೆನ್‌ ಯೆತೆನ್‌ 
ಪಣೊಂಬೊಲು. ಪಾಂಡವೆರೆನ ಪಾಡ್‌, ದ್ರೌಪದಿನ್‌ ಮದ್ಮೆ ಆಯಿನ ಸಂದರ್ತು, ಮಾತೆನ್ಷ ಪಂಡ್‌ದ್‌ ಇತ್ತೆ 
ಶ್ರೀಕೃಷ್ಣ ದರ್ಶನ ಆಯಿನೆತ ಕುಸಿಟ್‌ ಕಣನೀರ್‌ ಜಪುಡಾಯೊಲು. 


ಕೃಷ್ಣಗ್‌ ಮಾಮಿ ಕುಂತಿ, ಪಾ೦ಡವೆರ್‌, ಅಂಚೆನೇ ದ್ರೌಪದಿ ಮಾತೆರ್ಲ ಅರ್ರಿಪಿರ್ಲಿದಕುಲೇ. ಪಾ೦ಡವೆರ್‌ 


ತಂಕ್ಷೆನ ಕಸ್ಟೊದ ಪರಿಪಾಡ್‌ನ್‌ ತಂಕ್ಷೆನ ಸಾಮರ್ತಿಗೆಡೇ ಗೆಂದ್‌ದೆರಿಣ್ಣಿನ ಮೆಚ್ಚಿಗೆಲ ಉಂಡು. 
“ಮಾಮೀ, ಈರೆಗೊಂಜಿ ಪಾತೆರ ಪಣ್ಣೆ ಯೆಂಕ್‌ ಧರ್ಮರಾಯೆ, ಭೀಮನಕುಲು ಬಾವೆರ್ನಕುಲು. ಅರ್ಜುನೆ, 
ನಕುಲೆ, ಸಹದೇವೆರ್‌ ಮೈತಿನನಕುಲು. ಯಾನ್‌ ಅಕ್ಷೆಗ್‌ ಏಪೊಲ ಆಪೊತ್ತುಗಾಪಿನ ಬ೦ದುವಾದ್‌ ಕಾತೊನುವೆ.” 
ಕೃಷ್ಣನ ನುಡಿ ಕುಂತಿಗ್‌, ದ್ರುಪದಗ್‌ ಸಲ್ಲಿತ ಆಂಡ್‌. ಪಾ೦ಡವೆರ್ದ ಉಲ್ಲಾಸೊಡೆ ಬತ್‌ದ್‌ ಕೃಷ್ಣನ ಸುತ್ತ 
ಉಂತೊಂಡೆರ್‌. ಈ ಪೊರುಡು ದೇವತೆಲ್‌ಲ ಶ್ರೀಕೃಷ್ಣನ ಮೈಮೆದ ಗೊಬ್ಬುನು ಪುಗರೊಂದಿತ್ತೆರ್‌. 


ಜೇ ೫ ೫ 


ಪಾ೦ಡವೆರ್‌ ಬದ್ಭ್‌ದೆರಿಣಿನ ಸುದ್ದಿ ಧೃತರಾಷ್ಟಗ್‌ ಗಾಬರಿ ಪುಟ್ಟಾವುಂಡು. ಬೆರಣ ಯೇಸೊಡು ಅರ್ಜುನೆ 
ದ್ರುಪದನ ಅರೆಮನೆಟ್‌ ಮತ್ಸ್ಯಯಂತ್ರೊದ ಸ್ವಯಂವರ ಪಂತೊನು ಗೆಂದ್‌ದಿನಿ, ಕ್ಷತ್ರಿಯ ರಾಜೆರೆನ್‌ ಭೀಮಾರ್ಜುನೆರ್‌ 
ಸೋಪಾದ್‌ ಗಿಡತ್ತಿನಿ, ಉಂದು ಮಾತಲ ಅಯಗ್‌ ಕಯ್ದೆ ಸುದ್ದಿಲೆ! 


“ಗಟ್ಟೊದ ಮಿತ್ತ್‌ ಕಬಿದಿನ ಮಯಿಂದ್‌ ನಿಸರ್‌ನೇ ಮಸ್ಕ್‌ ಮಲ್ತಿಲೆಕ, ಪೆತ್ತೊಲು ಪಿಲಿಟನೇ ಪೊರುಂಬುದು 
ಗಿಡತ್ತಿಲೆಕ ಆಂಡತ್ತಾ?” ಪಂಡ್ದ್‌ ದುಕ್ಕ ದೆಪ್ಪುವೆ. ಪಾ೦ಡುನ ಜೋಳ್ಷಿನ ತಿಗಲೆ ಪುಡಾಪುನ ಅ೦ಗಲಪ್ಪುಡು 
ಸೀಂತ್ರಿ ಗೊಬ್ಬುವೆ. ಭೀಷ್ಮೆರೆನ್‌, ದ್ರೋಣೆ, ಕೃಪಾಚಾರ್ಯೆರೆನ್‌, ದುರ್ಯೊಧನೆ, ಶಲ್ಮೆ, ಸೈಂದವೆ, ಕರ್ಣಿ, 
ವಿಧುರೆ, ಶಕುನಿ ಮಾತೆರೆನ್ಸಾ ಲೆಪುಡಾವೆ! ಸುದ್ದಿ ಆಕ್ಷೆಗ್ಲಾ ಗೊತ್ತಿತ್ತಿನೆಡ್ದಾವರ ಅಯಿಡ್ಜ್‌ ದುಂಬುದ ಸುದ್ದಿಲೆನ್‌ 
ಪಣೊಂಬೆ. 

“ತೂಲೆ, ಮದಿಮೆ ಆಯಿನೆಡ್ಜ್‌ ಬೊಕ್ಕ ಯಾದವೆರ್‌ ಮಾತೆರ್ಲಾ ಪಾಂಚಾಲನಗರೊಗ್‌ ಬಯ್ದಿರ್ಲೆ! ಜನಾರ್ದನೆನೇ 
ಪಾಂಡವೆರೆ ಎಡ್ಡೆ-ಪಡೈೆದ ಜವಾಬ್ದಾರಿ ವಯಿಸೊಂದೆಗೆ! ಪಾಂಡವೆರ್‌ ಸುರುಟೇ ಕಡ್ಬು ಕಡಮ್ಮೆದಕುಲು! ನನ 
ಕೃಷ್ಣನ ಬೆರಿಸಾಯ ತಿಕ್ಕ್‌ಂಡ ಕೇಣೊಡ? ಅರ್ಲುನ ತೂಕು ಗಾಳಿದ ಸಾಯ ತಿಕ್ಕಿಲೆಕ ಆದ್‌ ತೆಕ್ಕಾವುನವು 
ಬಂಗನೆ!” 


ಪಾ೦ಡವೆರೆನ್‌ ಪುಗರುನೆನ್‌ ಜಯದ್ರಥ, ಸೌಬಲರೆಗ್‌ ಕೇಣ್ಕೆರಾಯಿಜಿ. 


“ಮಾಮೆರೇ, ಕೃಷ್ಣೆ ಪಾಂಡವೆರೆಡಪ್ಪ ಪೋಂಡ ನಮ ಪೋಡ್ಕೊಡುಂದಿಜ್ಜಿ. ಆಕುಲು ದೇವತೆಲೆನ್‌ 


ಕೂಡೊಂದು ನಮಡ ಯುದ್ಧೊಗು ಬತ್ತ್‌ಂಡಲ ಯೆಂಕುಲು ತೂವೊನುವ?” 


ಭೀಷ್ಮೆರ್‌ ತೆಲ್ಲೊಂದು, “ಆಹಾ! ಮೊರಾನಿದ ಯುದ್ದೊಡು ನಿಕಲ್ಲ ಪರಾಕ್ರಮೊದ ಪಠ್ನಯ ಆಂಡತ್ತ? 
ಅರ್ಜುನಡ ತಿನ್ತಿನ ಪೆಟ್ಟ್‌ದ ಬೇನೆ ಮಾಜೊಡಾ೦ಡನೇ ಕುಡ ದುನಿತೊಂದುಲ್ಲರ್‌! ಚಕ್ರವರ್ತಿ ಧೃತರಾಷ್ಟ್ರ, 
ಇಂಚಿತ್ತಿ ಬಿಂಕೊಲು ಪೊಕ್ಕಡೆಗೆ! ಕೃಷ್ಣನ ಬೆರಿಸಾಯ ಪಡೆತೊಂದಿನ ಬೀರಬಿಂಕೊದ ಪಾಂಡವೆರೆಡ ಪಗೆ 
ಕಟೊಂಬಿನೆಟ್‌ ಕುಲಕಂಟಕೊದ ಕೇಡ್‌ ಕಂಡಿತ.” ಪಣ್ಣಗ, ಧೃತರಾಷ್ಟ್ರ ಬೆಪ್ಪಾದ್‌ ಕೇಣುವೆ, “ಅಂಚಾಂಡ ನಮ 
ದಾದ ಮಲ್ಲೊಡು?” 


ತುಚುಭಾಷೆಡ್‌ ಹುಮಾರವ್ಯಾಸ ಭಾರತೊ 


“ಮಲ್ಪೊಡಾಯಿನಿ ಈತೆ. ವಿದುರನ್‌ ಕಡಪುಡ್ಸ್‌ ಪಾಂಡು ಜೋಕ್ಷೆನ್‌ ಅರಮನೆಕ್‌ ಲೆಪುಡಾವೊಡು. 
ರಾಜ್ಯೊನು ಪಾಲ್‌ ಮಲ್ತ್‌ದ್‌ ವಾರಣಾವತೊನು ಅಕ್ಷೆಗೇ ಕೊರೊಡು. ದುಂಬುದೆನ್‌ ಮಾತ ಮದಪುಲೆಕ 
ಯಾನ್‌ ಅಕ್ಷೆಡ ಪಾತೆರ್ವೆ. ಮಾತೆರ್ಸ ಶಾಂತಿಡ್‌, ಒಕ್ಕಟ್ಟ್‌ಡ್‌ ಬದೈೆರೆ ಕಲ್ಪೊಡು.” 


ಕೌರವನಕುಲು ಗರ್ವೊಡು ಸುಯಿಂಪುನ ಸೊರ ದೃತರಾಷ್ಟಗ್‌ ಕೇಣ್‌೦ಡ್‌ಲ, ದೈರೊಡು ಭೀಷ್ಮೆರೆಡ 
ಇಂಚ ಪಣ್ಟೆ 

“ಅಂದ್‌, ಆಕ್ಷೆನ್‌ ಬರಿಮಲ್ಲಾದ್‌ ಯೆನ ಜೋಕ್ಷೆಡಾಯಿನ ಕೆಟ್ಟ ಕಜ್ಜೊಲೆನ್‌ ಕೆಟ್ಟ ಕನ ಪಣ್ಣ್‌ ಎಣ್ಣೊಂದು 
ಮದಪೆರೆ ಕೇಣೊನುವೆ. ಪಾಂಡವೆ್ದ ಯೆನ ಜೋಕುಲೇ ಅತ್ತ? ವಿದುರಾ, ಭೀಷ್ಮೆರ್‌ ಪಂಡಿಲೆಕನೇ ನಡತೊನೊಡು. 
ಇತ್ತೆನೇ ಪೋದು ಪಾಂಡವೆರೆನ್‌ ಲೆತೊಂದು ಬಲ್ಲ.” 


ವಿದುರಗ್‌ ಉಂದು ಇಸ್ಟದ ಬೇಲೆನೆ! ಪಾಂಡವೆರೆಗ್‌ ಕೊರೊಡಾಯಿನ ಉಡ್ಲಿರೆ ಮಾತ ಪತೊಂದು 
ಪಾಂಚಾಲ ನಗರೊಗು ಪಿದಾಡುವೆ. ಅಲ್ಪ ಅವ್ವೆನ್‌ ಅಕ್ಷೆಗ್‌ ಪಟ್‌ ಕೊರ್ದು, ಮಾತ ಸಂಗತಿಲೆನ್‌ ಪಣ್ಣೆ. ಕೃಷ್ಣನ 
ಅನುಮತಿ ದೆತೊ೦ದು ವಿದುರನೊಟ್ಟುಗು ಪಾ೦ಡವೆರ್‌ ಹಸ್ತಿನಾವತಿಗ್‌ ಬರೆರ್‌. 


ಜನಮೇಜಯ ಕೇಣ್ಣ. ಇಂಚ ಬತ್ತಿನ ಪಾಂಡವೆರ್‌, ಕೌರವೆರ್ನೊಟ್ಟುಡು ಐನ್‌ ವರ್ಸೊಡು ಆನಂದೊಡೆ 
ಇತ್ತೆರ್‌. ಪಿರಾವುಡು ನಡತ್ತಿನ ಪಗೆ ಗಟನೆಲ್‌ ಮದತ್‌ ಪೋಂಡು. ಬೋಂಟೆಡ್‌, ಗೊಬ್ಬುಡು, ಪಂತೊಡು 
ನೂತ್ತೈನ್‌ ರಾಜ ಕುಮಾರೆರ್ದ ಒಟ್ಟುಗೇ ಅನ್ಯಮನ್ಕೊಡು ಪಾಲ್‌ ಪಡೆವೊಂದಿತ್ತೆರ್‌. ಅಪಗ ಧರ್ಮರಾಯಗ್‌ 
ಮುಪ್ಪತ್ತಾಜಿ ವರ್ಸೊ. 

ಇಂಚ ಉಪ್ಪುನಗನೇ ರಾಜ್ಕೊನು ಪಾಲ್‌ ಮಲ್‌ ಕೊರ್ಲಿನವು ಎಡ್ಡೆಂದ್‌ ಎಣ್ಣೊಂಡಿನ ಧೃತರಾಷ್ಟ್ರ ಭೀಷ್ಮೆರೆನ್‌ 
ಲೆಪುಡಾದ್‌ ಅರೆಡ ತನ ಇಂಗಿತೊನು ಪಂಡೊನುವೆ. 


“ಆವು ಧೃತರಾಷ್ಟ್ರ ಉಂದೆಟ್‌ ತಪ್ಪ ದಾಲ ಇಜ್ಜಿ. ಮೊಕುಲು ಬೇತೆ ಬೇತೆ ಇತ್ತ್‌ಂಡನೇ ಮಚ್ಚರೊಗು 
ಅವಕಾಸ ಕಮ್ಮಿ ಆದ್‌ ದಾಯಾದಿ ಸಮ್ಮಂದೊಲು ಗಟ್ಟ ಒರಿಯುನು.” 


ಭೀಷ್ಮೆರ್‌ ಒಪ್ಪಿನೆಡ್ಜ್‌ ಬೊಕ್ಕ ಧೃತರಾಷ್ಟ್ರ ತಡ ಮಲ್‌ಜೆ. ಕೃಷ್ಣನ್‌, ದ್ರುಪದನ್‌, ಮಾತ ಪಂಚೆತಿಗೆಗ್‌ 
ಲೆಪುಡಾದ್‌, ರಾಜ್ಯೊನ್‌ ಮಾತೆರೆಗ್ಲಾ ಸಲ್ಲಿತ ಆಪಿನಂಚ ಪಾಲ್‌ ಮಲುವೆ. ಪುರ, ನಗರ, ಪರ್ವತ, ಖೇಡ, 
ಗಾಮೊಲು, ಸರಿಸಮ ಬರಿಲೆಕ ವಿಂಗಡ ಆಂಡ್‌. ಇಂದ್ರಪಸ್ಥ ಧರ್ಮರಾಯನ ರಾಜಧಾನಿ ಪಂಡ್ಹ್‌ ನಿಚ್ಚಯೊಲ 
ಆಂಡ್‌. ಕೌರವಗ್‌ ಹಸ್ಮಿನಾವತಿ. ಆನೆ, ಕುದುರೆ, ಸೇನೆ, ಮುತ್ತು ರತ್ನ, ಪದ್ದೆಯಿ ಬಂಗಾರ್‌, ಇಂಚದ ಮಾತ 
ಬಗೆತ ಸ೦ಪೊತ್ತುನ್ಷ ಪಟೊಂಡೆರ್‌. ಪಾ೦ಡವೆರ್‌ ಇ೦ದ್ರಪ್ರಸ್ಥೊಗು ಪ್ರಯಾಣ ಮಲ್ಲುನಗ ಜತೆಟ್‌ ದ್ರುಪದೆ, ಕೃಷ್ಣೆ 
ಮೊಕುಲ್ಲಾ ಇತ್ತೆರ್‌. ಈ ಇ೦ದ್ರಪಸ್ಥ ಪೊರ್ಲುದ ನಗರ. ವಿಶ್ವಕರ್ಮೆ ನಿರ್ಮಿದಿನವು! 


ಕೃಷ್ಣೆ ಪಾಂಡವೆರ್ನೊಟ್ಟುಗು ಒಂತೆ ದಿನ ಇತ್ತ್‌ದ್‌ ದ್ವಾರಕೆಗ್‌ ಪಿದಾಡ್ನಗ ಕುಂತಿನ್‌, ದ್ರೌಪದಿನ್‌, ಪಾ೦ಡವೆರೆನ್‌ 
ಲೆತ್ತ್‌ದ್‌, “ಇಡೆಗ್‌ ಪೂರಾ ಮುಗೀಂಡ್‌ ಪಂಡ್ಸ್‌ ತೆರಿಯೊನೊಡ್ಡಿ. ನಿಕುಲು ಜಾಗ್‌ರೈೆಡುಪ್ಪುಲೆ. ದಾಯಾದಿಲು 
ಕೇಡ್‌ ಬಗೆವುಜೆರ್‌೦ದ್‌ ಎಣ್ಣೈರಾಪುಜಿ. ಅಕುಲು ಕಬಟ ಬೆನುವೆರ್‌. ನಿಕುಲು ಅವ್ವೆಕ್‌ ಬಲಿ ಆವ್ರೊಡ್ಡಿ. ಏಪೊಲ 


ಸಮಚಿತ್ತೊಡೇ ಉಪ್ಪೊಡು” ಇಂಚ ಬುದ್ಧಿ ಪಾತೆರ ಪಂಡಿನೆನ್‌ ಪಾಂಡವೆರ್‌ ಒತ್ತೊಂಡೆರ್‌. 


ಧರ್ಮರಾಯನವು ಎಡ್ಡೆ ರೀತಿದ ಅರಸ್ತನ। ಅಂಚಾದ್‌ ರಾಜ್ಯೊಡು ಧರ್ಮ ಬೆಳಗ್‌ಂಡ್‌. ಅನ್ನೆಯ, 
ಅತ್ರುವಾಣೊಲು ಇಜ್ಞಾಂಡ್‌. ಜನಮಾನಿಲ್‌ ಸುಕಸುಮನೊಡು ಬದ್ಯೊಂದಿತ್ತೆರ್‌. 


ಜೇ ೫% ೫ 


ಆದಿಪರ್ವೊ 


ಒಂಜಿ ದಿನ ರಾಜಸಭೆ ನಡತೊಂದುಪುನಗ, ಬಾನೊಡ್ಡು ನಿಸರ್‌ದೇವೆರ್‌ ಬತ್ತಿಲೆಕ ರುಸಿ ನಾರದೆರ್‌ ಜತ್ತ್‌ 
ಬತ್ತೆರ್‌. ಅರೆನ್‌ ಆನಂದೊಡು ಎದ್ಯ್ಕೊಂದು, ಪಾದಪೂಜೆ ಮಲ್ತೆರ್‌. ಆರ್‌ ಧರ್ಮರಾಯಡ “ಯೆಂಕ್‌ ದಿಂಜ 
ಪಾತೆರೊಡು” ಪಂಡಿನೆಕ್‌ ಅರೆನ್‌ ಏಕಾಂತ ಭವನೊಗು ಲೆತೊ೦ದು ಪೋಪೆ. ಪಾಂಡವೆರೆನ್‌ ಮಾತೆರೆನ್ದ 
ಒಟ್ಟುಡು ಕುಲ್ಲಾವೊ೦ಡಿನ ನಾರದೆರ್‌ ಕುಟುಮೊಡು ತೊ೦ಡುತೊಳಸ್‌ ಇಜ್ಜಂದೆ ಬದ್ಯೊಡಾಯಿನ ಬಗೆನ್‌ 
ತೆರಾಯೆರ್‌. 


“ಧರ್ಮರಾಯಾ, ಈ ಒರಿ ಎಡ್ಡೆ ಗುಣನಡಕೆದ, ಜಾನಗೇನೊದ ರಾಜೆ... ಧರ್ಮೊಗು ಸರಿಯಾದ್‌ 
ನಡತೊನುನ ನಿಕ್ಕ್‌ ಪಣೊಡಾಯಿನವು ದಾಲ ಇಜ್ಜಿ ನಿನ ಮೆಗ್ಳನಕುಲು ಮಾಮಲ್ಲ ಬೀರೆರ್‌! ದ್ರೌಪದಿ ದೇವತಾ 
ಪೊಣ್ಣುಲೆಡ್ಲಾ ಮಿಗಿಲಾಯಿನಾಲ್‌. ಅತ್ತಾಂದೆ ನಿಕಲ್ನ ಸಾಯೊಗುಪ್ಪುನು ಭಗವಾನ್‌ ಶ್ರೀಕೃಫ್ಟೆ...” 


“ನಿಜ ನಾರದೆರೆ. ಯೆಂಕ್‌ ಮಾತ ಅನ್ಯೂಲೊಲುಲ್ಲ. ಉಂದು ಮಾತ ಎನ ಪುಣ್ಯೊನೆ! 

“ಆಂಡ, ಧರ್ಮರಾಯಾ, ಸುಂದೋಪಸುಂದರ ಕತೆನ್‌ ಈ ಕೇಣ್ಷಿಪೊಡತ್ತ?” 

“ಕೇಣ್ಟೆ ನಾರದೆರೇ, ಅವು, ತಿಲೋತ್ತಮೆನ್‌ ತೂಯಿಸಾತ್‌ಗ್‌ ತಗೆನಕುಲಾಯಿನ ಸುಂದ-ಉಪಸುಂದ 
ಮೊಕುಲು ಉರ್ದೊಂದು ಮರಣ ಪಡೆತಿನ ಕತೆ ಅತ್ತೇ?” 


“ಧರ್ಮರಾಯಾ, ಆಂಜೊಲೆನ ದುರಂತೊಗು ಕಾರಣೊಲು ಪಂಡ ರಾಜ್ಯ, ಪೊಂಜೊಲು, ದೊಡ್ಡು, 
ಸ೦ಪೊತ್ತು ಉಂದುವೇ ಮಾತ! ದ್ರೌಪದಿ ನಿಕುಲು ಐವೆರೆಗ್ಗ ಬೊಡೆದಿ. ಅಲೆನ ಕಾರಣೊದ ಅಂಗ್‌ಬೆಂಗ್‌ಡ್‌ 
ನಿಕುಲು ಕಾಳಗೊಗು ಮನ ಮಲ್‌ಜರ್‌೦ದಾಂಡ ನಿಕ್ಷೆಗ್‌ ಏಪೊಲಾ ಮೇಲ್ಮೆ ಕಂಡಿತ.” 


ದ್ರೌಪದಿನ ನಿಮನೊಡು ತಂಕ್ಷೆಗ್‌ ಬೆಂಗ್‌ಬೇದ ಬರೈರೆ ಬಲ್ಲಿನ್ದಿನವೇ ನಾರದೆರೆನ ಪಾತೆರೊದ ಇಂಗಿತ 
ಪಣ್‌ ತೆರಿಯೊಂಡಿನ ಧರ್ಮರಾಯೆ ಕೇಣೊನುವೆ... 


೦ 

“ಎಂಕುಲು ಇತ್ತೆ ದಾನೆ ಮಲ್ಲೊಡು? ದಯದೀದ್‌ ತೆರಿಪಾಲೆ.” 

“ಯುಧಿಷ್ಠಿರಾ, ಪಣ್ಣೆ ಕೇಣ್ಣೆ. ನಿಕುಲು ಐವೆರೆಡ್‌ ಒರಿಯೊರಿಯನೊಟ್ಟುಗು ದ್ರೌಪದಿ ಒಂಜೊಂಜಿ ವರ್ಸೊ 
ಉಪ್ಲೊಲಿ. ಐನ್‌ ವರ್ಸೊಡ್ಜ್‌ ಬೊಕ್ಕ ಕುಡ ಅವ್ವೇ ಕ್ರಮ... ಒರಿಯನೊಟ್ಟುಗು ಆಲ್‌ ಉಪ್ಪನಗ ಬೇತೆ ಒರಿ 
ಆಲೆನ್‌ ಬಯಕೆರೆ ಬಲ್ಲಿ. ಆತೇ ಅತ್ತ್‌ ಆಲ್‌ ಕ೦ಡನಿಡಪ್ಪ ಪಲ್ಲಂಗೊಡು ಉಪ್ಪುನಗ ಬೇತೆ ಏರ್ತಾ ತೂವೆರೆಗಾವಂದ್‌. 
ಪರಮೋಸೊಡು ಮಿನಿ ತೂಂಡ ಅಯಿಕ್‌ ಒಂಜಿ ಪ್ರಾಯಶ್ಚಿತ್ತ ವಿಧಿ ಉಂಡು.” 

“ಪ್ರಾಯಶ್ಚಿತ್ತ ವಿಧಿಯ?” 

“ಏರ್‌ ಇಂಚ ತೂಪೆರ ಆಯೆ ಒಂಜಿ ವರ್ಸೊ ತೀರ್ಥಯಾತ್ರೆಗ್‌ ಪೋದು ಬರೊಡು. ಅವ್ಹೇ ಪ್ರಾಯಶ್ಚಿತ್ತ!” 

ಪಾಂಡವೆರೆಗ್‌ ಉಂದು ಒಪಿಗೆದ ಸಲಹೆ ಆಂಡ್‌. ನಾರದೆರೆನ್‌ ಕೊಂಡಾಡಿಯೆರ್‌. ಆರ್‌ ತನ ಹ೦ಸವಾಹನ 
ಏರೊಂದು ಪೋಯಿಬೊಕ್ಕ ಪಾಂಡವೆರ್‌ ಮೋನೆಮೋನೆ ತೂವೊಂದು ತೆಲಿಪುವೆರ್‌. 


ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


ಸುಭದ್ರೆನ ಮದಿಮೆ 


ಜನಮೇಜಯಾ..! ಅರ್ಜುನಗ್‌ ಬತ್ತಿನ ಒಂಜಿ ಬಂಗೊನು ಕೇಣ್ಣ. 


ಆ ವರ್ಸೊಡು ದ್ರೌಪದಿ ಧರ್ಮರಾಯನೊಟ್ಟುಗು ಇತ್ತೊಲು. ಒಂಜಿ ದಿನ ಇರ್ಸ್‌ದ ಪೊರ್ತು ಬೆರಣೆರ್ನ 
ಗು೦ಪು ಹಾಹಾಕಾರೊಡು ಅರಮನೆಕ್‌ ಬತ್ತ್‌ಂಡ್‌.. ಅರ್ಜುನೆ ತೂಪೆ. ಅಕುಲು ಕಯಿಟ್‌ ಧರ್ಬೆ-ಸಮಿದೆಲೆನ್‌ 
ಪತೊಂದುಲ್ಲೆರ್‌. ಮೆಯಿಟ್‌ ಗಾಯಗಡಿ! ಬೇನೆದ ಬುಲ್ಲಾಟ! ಬಾಯಿಡ್‌ ನೆರ್ಬಾಟ! 


“ಕಳುವೆರ್‌ ಯೆಂಕ್ಷೆಗ್‌ ಹಾಕ್ಕೆರ್‌. ಕಯಿಕಂಜಿಲೆನ್‌ ದೇರೊ೦ದು ಪೋಯೆರ್‌.” ಪಣೊಂದು ಬೊಬ್ಬೆ 
ಪಾಡ್ಕೆರ್‌. ಅರ್ಜುನೆ ಬೆರಣೆರೆಗ್‌ ಪರಿಹಾರೊದ ಪಾತೆರ ಕೊರ್ದು ಕಡಪುಡ್ವೆ. ಬೊಕ್ಕ ಕೋಶಾಗಾರೊಡು 
ಆಯುಧ ದೆತೊನೆರೆ ಪೋನಗ ದ್ರೌಪದಿ ಧರ್ಮರಾಯನೊಟ್ಟುಗು ಏಕಾಂತೊಡು ಉಪ್ಪುನ ಸಂಗತಿ ತೆರಿಂಡ್‌. 
ಮನಸ್ಸ್‌ಡ್‌ ದ್ವಂದ್ವ! ಒಂಜಿ ಕಡೆಟ್‌, ನಾರದೆರ್ನ ನುಡಿತಂಚ ಏಕಾಂತೊಡುಪುನಕ್ಷೆನ್‌ ತೂಂಡ ಒಂಜಿ ವರ್ಸ 
ತೀರ್ಥಯಾತ್ರೆದ ಪ್ರಾಯಶ್ಚಿತ್ತೊದ ವಿಚಾರ. ನನೊಂಜಿ ಕಡೆಟ್‌ ಬೆರಣೆರೆಗ್‌ ಪಾತೆರ ಕೊರ್ದು ತಪ್ಪೆರಾವಂದಿನ 
ಎಚ್ಚರ! ಈ ರಡ್ಡೆಡ್‌ ಬೆರಣೆರೆಗ್‌ ಕೊರ್ತಿನ ಪಾತೆರ ಒರ್ಲಾವೊಂಬಿನೆನ್‌ ಅಜತೊಂದು ಶಸ್ತ್ರಾಸ್ತೊಲಿತ್ತಿನ ಕೋಣೆಡ್ಜ್‌ 
ತನ ಬಿರು ಪಗರಿಲೆನ್‌ ದೆತೊನೆರೆ ಕೋಶಾಗಾರೊಗು ಪೊಗ್ಗಿಯೆ. ಬನ್ನಗ ಪರಯಡ ಪಣೊಂಡೆ, 


“ನಿಕುಲು ಏಕಾ೦ತೊಡುಪ್ಪುನಗನೇ ಕೋಶಾಗಾರ ಪೊಗ್ಗುನ ಅನಪತ್ತ್‌ ಬತ್ತ್‌ಂಡ್‌. ಕ್ಷತ್ರಿಯ ಕರ್ತವ್ಯೊಗು 
ದುಂಬಾಯಿನ ಯಾನ್‌ ನಾರದೆರ್ನ ಸಲಹೆದಂಚ ಒಂಜಿ ವರ್ಸೊದ ತೀರ್ಥಯಾತ್ರೆಗ್‌ ಪೋಪೆ.” 


ಅರ್ಜುನೆ ಪಂಡಿಪಾತೆರೊಗು ತಪ್ಪಂದೆ ಕಳುವೆರೆನ ಕೇರಿಡ್ಜ್‌ ಬೆರಣೆರ್ನ ಪೆತ್ತೊಲೆನ್‌ ಹೂರ ಪಿರ ದೇರೊಂದು 
ಬತ್ತೆ. ಬೊಕ್ಕ ತೀರ್ಥಯಾತ್ರೆಗ್‌ ಪಿದಾಡಿಯೆ. 


ಅಯನ ತೀರ್ಥಯಾತ್ರೆ ಒಂಜಿ ಬಗೆಟ್‌ ಶೃಂಗಾರ ಯಾತ್ರೆನೇ ಆಂಡ್‌. ಭಾಗೀರಥೀ ಸುದೆಟ್‌ ಮೀಯೊಂದು 
ಬತ್ತ್‌ದ್‌ ಉಂತೊಂದಿನ ಅರ್ಜುನನ್‌ ತೂದು ಉರಗರಾಜನ ಮಗಲ್‌ ಉಲೂಪಿ ಮೆಚ್ಚಿಯೊಲು. ಆಲೆನ್‌ 
ಆಯೆ ಮದಿಮೆ ಆಯೆ. ಅಯಿಡ್ಜ್‌ ಬೊಕ್ಕ ಮೂಡಾಯಿಬಡಕಾಯಿ ದಿಕ್ಕ್‌ದ ತೀರ್ಥಕ್ಷೇತ್ರೊಲೆಡ್‌ ತಿರ್ಲ್‌ದ್‌, 
ಗೋದಾವರಿ-ತುಂಗಭದೆಲೆನ್‌ ದಾಂಟ್‌ದ್‌, ತೆನ್ಕಾಯಿದ ಕಾಂಚೀ ನಗರೊಗ್‌ ಪೋಪೆ. ಧನುಷ್ಠೋಡಿಡ್‌ 
ಈಶ್ವರನ ಪಾದೊಗು ಪುಡಾಡ್ಜ್‌, ಪಾ೦ಡ್ಕರಾಜನ ಮಗಲ್‌ ಚಿತ್ರಾಂಗದೆನ್‌ ಮದಿಮೆ ಆಯೆ. ಚಾತುರ್ಮಾಸೊದ 
ಕಾಲೊಡು ಕೇರಳ, ತೌಳವ, ಕೊಂಕಣ ಇಂಚಿತ್ತಿನ ಕ್ಷೇತ್ರೊಲೆನ್‌ ಕಡತ್‌ದ್‌. ಕಡಲ್ಲ ದಂಡೆಡಿತ್ತಿನ ಕೃಷ್ಣನ 
ದ್ವಾರಕಾವತಿಕ್‌ ಪೋಪೆ. ಊರು ಬುಡ್ಬು ಎಡ್ಮ ತಿಂಗೊಲಾತ್‌೦ಡ್‌. ನನ ನಾಲ್‌ ತಿಂಗೊಲು ಮುಲ್ಲನೇ 
ಉಪ್ಪುನ ನಿಚ್ಚಯ ಮಲೆ. ರೈವತಕ ಪರ್ವತೊಡು ಒಂಜಿ ಮರೊತ ಇಡೆಟ್‌ ಸನ್ನೇಸಿಲೆಕ ಧ್ಯಾನೊಡು ಕುಲ್ಲುವೆ. 


ದ್ವಾರಕೆಡ್‌ ಸತ್ಯಭಾಮನೊಟ್ಟುಡಿತ್ತಿನ ಕೃಷ್ಣಗ್‌ ಒರಾನೆ ಅರ್ಜುನನ ಇರಸ್ತಿಗೆ ತೋಜಿಲೆಕಾದ್‌ ತೆಲ್ಪುವೆ. 


ಸತ್ಯಭಾಮೆ ಆ ತೆಲಿಕೆದ ಬಗೆಟ್‌ ಇಂಚ ಪಣ್ಣೊಲು. “ತೆರಿ೦ಡ್‌. ಯೇರಾ ಒರಿ ಸೇಲೆಸೇಬಿದಾಲ್‌ ಇರೆನ 
ನೆಂಪುಗು ಬತ್ತೊಲೊಡೊ?” 


“ಅಂಚ ದಾಲ ಇಜ್ಜಿ. ನಿಕ್ಕ್‌ ಅರ್ಜುನೆ ಗೊತ್ತತ್ತ? ಆಯೆ ದ್ವಾರಕೆಗ್‌ ಬತ್ತ್‌ದೆ. ಒವ್ವಾ ಒಂಜಿ ಮರೊತ 
ಇಡೆಟ್‌ ಕುದೈದಲೆಕ ಕುಲ್ಲೊಂದೆ. ಯಾನಿತ್ತೆ ಅಡೆಗ್‌ ಪೋವೊಡು. ಅಯನ್‌ ಉಪಾಯೊಡು ಲೆತೊಂದು 
ಬತ್‌ದ್‌ ಯೆನ ತಂಗಡಿ ಸುಭದ್ರೆನ್‌ ಅಯಗ್‌ ಮದ್ಮೆ ಮಲ್ಪೊಡು.” 


ಆದಿಪರ್ವೊ 


“ಅವ್ವೆಂಚ ಆಪುಂಡು? ಇರೆನ ಅಣ್ಣಗ್‌ ತಂಗಡಿನ್‌ ದುರ್ಯೋಧನಗ್‌ ಮದ್ಕೆ ಮಲ್‌ ಕೊರಿನ ಇರಾದೆ 
ಉಂಡತಸ” 


“ಈ ಪೋಡ್ಯ್ಕೊಡ್ಡಿ ಅಣ್ಣನ ಆಸೆಗ್‌ ಅಡ್ಡಿ ಮಲ್ಲೊಡೆ” ಪಣೊಂದು ಕೃಷ್ಣೆ ಅರ್ಜುನನಡೆಗ್‌ ಬತ್ತೆ. 
ಬಲರಾಮನೆದುರುಡು ಗೊಬ್ಬೊಡಾಯಿನ ನಾಟಕೊನು ನಿಚ್ಚಯ ಮಲ್ಲೊಂದೇ ಬಯ್ದೆ! ಅರ್ಜುನನ ಸನ್ನೇಸಿ 
ಯೇಸ ಅಯಿಕ್‌ ಬೋಡಾಯಿನನೆ! ಆಯೆ ಅರ್ಜುನಡ ಪಣ್ಣೆ. ಅಣ್ಣೆ ಬಲರಾಮೆ ಗೌರವೊಡು ನಿನನ್‌ 
ಅರಮನೆಗ್‌ ಬರ್ಕೆರೆ ಪಣ್ಣಗ ಈ ಬರೊಡು. ಅಪಗ ನಿನ ಇಸ್ಲೊದಂಚ ಆಪುಂಡು” 


೪ 
ಅಕೇರಿಗ್‌ ದ್ವಾರಕೆಗ್‌ ಬಯ್ದಿನಿಲಾ ಆತೆಕಾದೇ. ಅಯಗ್‌ ಸುಭದ್ರೆನ ರೂಪ ಪೊರ್ಲುದ ಬಗ್ಗೆಡ್‌ ಕೃಷ್ಣನ ಮೆಗೈೆ 


ಗದಾ ಕುಮಾರೆ ಪಂಡ್‌ದಿತ್ತೆ. ಸುಭದೆಗ್ದ ಅರ್ಜುನಡನೇ ಮೋಕೆಸೂಕೆ ಬುಳೆವುಲೆಕ ಕೃಷ್ಣೆ ಮಲ್‌ದೆ. ತನ ಇಚ್ಛೆಗ್‌ 
ಸನ್ನೇಸಿ ಯೇಸ ಮುಕ್ಕ ಆವುಂದುದೇ ಆಯೆ ಆ ಯೇಸೊಡೇ ಬಲರಾಮಗಾದ್‌ ಕಾತ್‌ ಕುಲ್ಲಿಯೆ. 


ಕೃಷ್ಣೆ ಪಿರ ಪೋಯೆ. ಅರ್ಜುನಗ್‌ ಸುಭದ್ರಾ ಪರಿಣಯದ ಬಗ್ಗೆಡ್‌ ಗೊತ್ತಿತ್ತ್‌ಂಡ್‌. ಆಯೆ ತೀರ್ಥಯಾತ್ರೆದ 


ಊರುಗು ಸನ್ನೇಸಿ ಬಯ್ದಿನ ಸುದ್ದಿ ಬೇಗ ಪಸೆರ್‌೦ಡ್‌. ಬಲರಾಮನ ಕೆಬಿಕ್ಷ ಬೂರುಂಡು. ಸನ್ನೇಸಿ 
ಥೇಟ್‌ ಪರಮ ಹಂಸೆನೆ! ಸಾಕ್ಟಾತ್‌ ಎಷ್ಟುವೆ! ಬಲರಾಮೆ ಸನ್ನೇಸಿನಡೆಗ್‌ ಪೋಯೆನೇ. ಬಗ್ಗಿಡ್‌ ತನ ಇಲ್ಲಗ್‌ 
ಬರೊಡುಂದು ರಂದಿಯೆನೆ! ಬಲರಾಮಗ್‌ ಸಾಧುಸಂತೆರ್‌, ಮುನಿಜನೊಕುಲು ಪಂಡ ದಿಂಜ ಗೌರವ. 
ಎಂಚಲಾ ಒಪ್ಪ್ಯಾದ್‌ ಲೆತೊಂದು ಬನ್ನಗ ಸನ್ನೇಸಿನ ಬಗ್ಗೆದ ಗೌರವ ಆತೀತತ್‌] ಸನ್ನೇಸಿನ ವಿರಕ್ತಿ, ಪರಿಸರ 
ಪ್ರೀತಿ, ಜೀವನ ವಿಮರ್ಶೆ, ಶಾಸ್ತ್ರವಿದ್ಯೆದ ಜಾನಗೇನ, ಪಾತೆರದ ಪೊರ್ಲು ಮಾತೆನ್ಷ ಮೆಚ್ಚಿನ ಬಲರಾಮೆ 
“ಪೂಜ್ಯರೇ, ಇರೆನ ಚಾತುರ್ಮಾಸದ ಜಪತಪೊಕು ಅರಮನೆಟೇ ವ್ಯವಸ್ಥೆ ಮಲ್ಪುವೆ” ಪಂಡ್‌ದ್‌ ಲೆತೊ೦ದೇ 
ಬತ್ತೆ. ಅಂತಃಪುರೊತ ಕನ್ಯಾಭವನೊಡು ಉಂತಾಯೆ. “ಈ ಮಹಾತ್ಮೆರೆನ ಸೇವೆನ್‌ ಈಯೆ ಮಲ್ಲೊಡು. ನಿಕ್ಕ್‌ 
ಎಡ್ಡೆ ಆಪುಂಡು” ಪಂಡ್‌ದ್‌ ಸುಭದ್ರೆನೇ ಅರೆನ ಸೇವೆಗ್‌ ಒಪ್ಯಾವೆ. ಕೃಷ್ಣಗ್ಗ ಸನ್ನೇಸಿನ ಮಹಾತ್ಮೆನ್‌ ಬಣ್ಣನೆ 
ಮಲ್ಪುವೆ. ನಾಟಕಗೊಬ್ಬುಡು ಕೃಷ್ಣನ್‌ ಮೀರುನಕುಲೇರ್‌? 

“ಅಣ್ಣಾ, ಈ ಮಲ್ತೊಂದುಪ್ಪನ ಸುರೂತ ತಪ್ಪ ಪಂಡ ಆ ತಿರುಪೆದ ತಿರುಕನ್‌ ಇಲ್ಲಡೆಗ್‌ ಲೆತೊ೦ದು 
ಬಯ್ದಿನವು. ಅಯಿಟ್ಲಾ ಅಂತಃಪುರೊಕು! ಕನ್ಯಾ ಭವನೊಗು!| ಆ ಸನ್ನೇಸಿನ ಪಾತೆರೊದ ಪೊರ್ಲುಗು ಈ ಮರ್ಲ್‌ 
ಆದಿಪ್ಟೊಡು! ಪೋವಡ್‌, ಸುಭದ್ರೆನ್‌ ಆಯನ ಸೇವೆಗ್‌ ಉಂತಾದಿನ ನಿನ ಮಂಕು ಬುದ್ಧಿಗ್‌ ದಾನೆಂದ್‌ 


ಪಣೊಲಿ? ಎಂಕ್‌ ಉಂದು ಸುತರಾಂ ಐಸ್ಟ ಇಜ್ಜಿ” ಪಣ್ಣೆ. 


ಕೃಷ್ಣನವು ವಕ್ರಬುದ್ಧಿ ಪಣ್ಣೇ ಬಲರಾಮೆ ನಿಚ್ಚಯ ಮರಲ್ತ್‌ದೆ. ಇತ್ತೆ ಎಡ್ಡೆ ಬ೦ಗಾರ್‌ನ್‌ ಬಿಟ್ಟೆ ಬಂಗಾರ್‌೦ದೇ 
ಪಣ್ಣಗ ತಡೆಯಿಜಿ. “ಅಯ್ಯೋ ಮರ್ಲಾ, ಈ ಸನ್ನೇಸಿನ ಮೈಮೆನ್‌ ತೆರಿಯೊಂಬಿನ ಯೋಗಿತೆ ನಿಕ್ಕ್‌ ಇಜ್ಜಿ” ಪಣ್ಣೆ. 

ಕೃಷ್ಣೆ ತೆಲ್ರೊಂದು, “ಓಹೋ ಗೊತ್ತಾಂಡ್‌! ವಂಚಕೆರ್‌! ಬಂಜಲೆರ್‌! ನಟ್ಟೆಲೆರ್‌.” 

“ಉಂತಲ. ಇಂಬೆರ್‌ ಅಂಚಿನಾರ್‌ ಅತ್ತ್‌. ಯತಿಕುಲು. ಸರ್ವಜ್ಜೆರ್‌..” 

“ಅತ್ತತ್ತ, ಅರಮನೆಕ್‌ ಬತ್ತ್‌ದ್‌ ಗಂಡಾಂತ್ರ ಮಲ್ಲುನಕುಲು!” 


ಬಲರಾಮಗ್‌ ಕೋಪ ಬರ್ಪುಂಡು. “ಕೃಷ್ಣಾ, ಯಾನ್‌ ಪುಣ್ಯೊಗಾಪಿನ ಬೇಲೆ ಮಲ್ತೊಂದುಲ್ಲೆ. ಉಂದೆತ್ತ 
ಕೇಡ್‌ಗ್‌ ಅತ್ತ್‌ಡ ಎಡ್ಡೆಗ್‌ ರಡ್ಡೆಕ್ಷ ಯಾನೇ ಹೊಣೆ ಆಪೆ, ಆವತ್ತ?” 


| 66] ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


ಕೃಷ್ಣನವು ಇತ್ತೆಲ ವಕ್ತ ತೆಲಿಕೆನೆ! 


“ಅಂದಾ? ಅಂಚಾಂಡ ನಿನ ಇಸ್ಟ ನಿನ ಮೆಗ್ಗಿ ಸುಭದ್ರೆ ಈ ಮಹಾನುಭಾವೆರೆನ ಸೇವೆ ಮಲ್ತೊಂದುಪ್ಪಡ್‌. 
ಅಣ್ಣಾ, ಯಾನೊಂಜಿ ಪಾತೆರ ಪಣ್ಣೆ. ನಿಕ್ಕ್‌ ಈ ಹಟ ದಾಯೆಗ್‌? ಆ ಸನ್ನೇಸಿನ ಸುಬಾವು ಎಂಚನಗ? 
ಅಯಡಾದ್‌ ದಾದ ಮಾತ ಅನ್ಹೇಸೊಡಾವ? ಯಾನ್‌ ಪಿಣಯೆ. ಪೂರ ನಿನ್ನನೇ ಜವಾಬ್ದಾರಿ. ಯಾನ್‌ 
ಪಿದಡುವೆ.* 


“ಪೋಲಯ ಕೃಷ್ಣ ಯಾನ್‌ ತೂವೊನುವೆ.” ಇಂಚ ಗೊಲ್ದೆರ್ನ ಬಾಸೆಡೇ ಬಲರಾಮೆ ಸಂದಾಯ ಕೊರೆ... 


w 


ಜೇ ೫ ೫ 


ಸುಭದ್ರೆ ಬಾರೀ ಎಡ್ಡೆಡ್‌ ಯತಿರಾಯೆರ ಸೇವೆಮಲ್ಲರೆ ಸುರುಮಲ್ಲೊಲು. ಕೃಷ್ಣೆ ಎಣ್ಣಿಲೆಕನೇ ಆಂಡ್‌. ಈ 
ಸನ್ನಿವೇಶೊನ್‌ ಈಯೆ ಊಹನೆ ಮಲ್ತ್ಮೊನೊಲಿ ಜನಮೇಜಯ! ಯಾನ್‌ ಉಂದೆನ್‌ ಬಣ್ಣನೆ ಮಲ್ಲೊಡುಂದಿಜ್ಜಿ. 
ನಾಲ್‌ ತಿಂಗೊಲು ಕರಿಯೊಡಾಂಡನೇ ಅಲೆಗ್‌ ಸನ್ನೇಸಿ ಮಿತ್ತ್‌ ಮನಸ್ಸಾಂಡ್‌! ಸನ್ನೇಸಿಗ್‌ ಸುರುಟೇ 
ಮನಸಾದಿತ್ತ್‌ಂಡತ್ತ? ಜಪ ತಪೊತ ಬದಲ್‌ಗ್‌ ಮೋಕೆಸೂಕೆ ಎಚ್ಚಿಂಡ್‌. ರಾಣಿವಾಸೊದಾಕುಲು ಅಂಚಿಂಜೆ 
ತಿರ್ಲೊಂದೇ ಇತ್ತೆರತ್ತ? ಆಕ್ಷೆನ ಎದ್‌ರ್‌ಡ್‌ ಜಪತಪೊತ ನಟನೆ! ಬಾಯಿಡ್‌ ಮುಣುಮುಣು ಮಂತ್ರ! ಕೈಯಿಟ್‌ 
ಜಪಮಾಲೆ! ದಿಸ್ಪಿ ಸುಭದ್ರೆನ ಮಿತ್ತೇ। ಪೂಜೆದ ಪೊರ್ಮುಡ್ಡ ಮನಸ್‌ ಪೊಣ್ಣನ ಸುತ್ತೊಡೆ! ಇಂಚ ನಾಟಕ 
ಗೊಬ್ಬುಡು ಅರ್ಜುನೆಲ ಚುರ್ಕು ಆಯೆ! ನಾಲ್‌ ತಿಂಗೊಲ್ಬ ಗಡು ಮುಗಿಯೊಂದು ಬತ್ತ್‌ಂಡ್‌. ಬರ್ಸೊಕಾಲ 
ಕರೀದ್‌ ಬಾನೊಡು ಬೊಲ್ಲು ಮುಗಲ್‌... ಶರದೃತು ಬತ್ತ್‌ಂಡ್‌. 


ಬಲರಾಮಗ್‌ ಗುಟ್ಟು ತಿಕ್ಕಂದಿಲೆಕ್ಕ ಕೃಷ್ಣೆ ಕಾತೊ೦ದೇ ಉಪ್ಪುವೆ. ಉಗ್ರಸೇನ ಮಹಾರಾಜಗ್‌, ವಸುದೇವ- 
ದೇವಕಿನಕ್ಷೆಗ್‌ ಗುಟ್ಟುಡು ಪಂಡ್‌ದ್‌, ಮದ್ಮೆಗ್‌ ಮುಹೂರ್ತ ನಿಚ್ಚಯ ಮಲ್ಪುವೆ. ಮದ್ಮೆದ ಅಟ್ಟಣೆನ್‌ ಗುಟ್ಟುಡೇ 
ಮಲ್ತ್‌ದ್‌ ಮದ್ಮಾಲ್‌ ಮದ್ಮಯನ್‌ ತಾನೇ ಲೆತೊಂದು ಬತ್‌ದ್‌ ಮದ್ಮೆಲ ಮಲ್ಪುವೆ. ಪೊಸ ಜೋಡಿನ್‌ 
ರಥೊಟ್‌ ಕುಲ್ಲಾದ್‌, ಕಡಪುಡ್ಸ್‌ ಕೊರ್ಬಿನಡೆಮುಟ್ಟದ ಬೇಲೆಲ್‌ ಗುಟ್ಟುಡೇ ನಡತ್‌ಂಡ್‌! 

ಜೆತೊಂದಿತ್ತಿನ ಬಲರಾಮಗ್‌ ನಡುಇರ್ಸ್‌ಡ್‌ ಬತ್ತಿನ ಸುದ್ದಿ ನಂಬೈರಾವಂದಿನನೆ! ಏಪೊಲಾ ಸನ್ನೇಸಿನ 
ಸಮಾಧಿಸ್ಥಿತಿನ್‌ ಪುಗರೊಂದಿತ್ತೆ. ಅವ್ವೆನ್‌ ಕೇಣೊಂದಿತ್ತಿನಕುಲೇ ಇತ್ತೆ ಸನ್ನೇಸಿ ಮಲ್ಲ ಕಣ್ಣಮಂಗಲೆಂದ್‌ ಪಣ್ಣಗ 
ನಿದ್ರೆ ಪಾರ್ಟ್‌ಪೋ೦ಡ್‌. 

“ದಾನೆ? ಸುಭದ್ರೆನ್‌ ಕಬಟಮುನಿ ರಟ್ಟಾವೊ೦ದು ಪೋಯೆನ? ಉಂದು ನಿಜನ? ಛೆ! ಕೃಷ್ಣೆ ಅಪಗನೇ 
ಸೂಚನೆ ಕೊರ್ತೆ. ಆಯೆ ಪಂಡಿಲೆಕನೆ ಆಂಡತ್ತ?” 

ಬಲರಾಮಗ್‌ ರೌಸು ಯೇರ್‌ಂಡ್‌. ಅಪಗನೇ ದಂಡ್‌ದಳೊನು ಬೆರಿಪತ್ಕೆರೆ ಕಡಪುಡ್ಕೆ ಆ೦ಡ ಪೊಕ್ಕಡೆಗಾಂಡ್‌. 
ಅವು ಸೋತುದು ಪಿರ ಬತ್ತ್‌ಂಡ್‌. ಬಲರಾಮೆ ತನ ನುಗ ಆಯುಧ ಪತೊಂದು ತಾನೇ ಬೆರಿಪತ್ತುನ ಅಂದಾಜಿ 
ಪಾಡ್ನಗ ಕೃಷ್ಣೆ ಬತ್ತೆ. 

“ಅಣ್ಣಾ, ಯಾನ್‌ ಸುರೂಟೇ ಪಣ್‌ಜೆನಾ? ಇತ್ತೆ ಸೇನೆ ಕಡಪುಡ್ಜ್‌ ದಾದ ಆಂಡ್‌? ಇತ್ತೆ ಈ ಪೋಂಡಲ 
ಪ್ರೇಜನ ದಾದ? ನಮ ಯದುವಂಶೊದ ಗೌರವೊಗೇ ಕೇಡ್‌.” 

“ಯೆನಡನೇ ಕಬಟ ಗೊಬೈತ್ತ? ಭಾಷಣ, ಪ್ರವಚನೊದ ನಾಟಕ ಮಲ್ತೆತ್ತ? ಅಯನ್‌ ಬುಡ್ಕೆರೆ ಬಲ್ಲಿ.” 


ಆದಿಪರ್ವೊ 


ಕೃಷ್ಣೆ ತೆಲಿಪುವೆ. “ಅಣ್ಣಾ, ನಿಕ್ಕೊಂಜಿ ಸಂಗತಿ ಪಣ್ಕೆರೆ ಉಂಡು. ಪೊಸ ದಂಪತಿಡ ಈ ಕೋಪ ಮಲ್ಪೊಡ್ಡಿ 
ಒ೦ಜೇಳ್ಯ ಕೋಪ ಮಲ್ಲುನಾಂಡ ಅಕ್ಷೆಗ್‌ ಮದ್ಮೆ ಮಲ್ತ್‌ ಕೊರ್ತಿನ ವಸುದೇವ-ದೇವಕಿಯೆರೆಡ ಮಲ್ಲೊಡಾಪುಂಡು.” 


ಬಲರಾಮಗ್‌ ತಬ್ಬಿಬ್ಬಾದ್‌, “ದಾನೆ! ಅಪ್ಪೆ ಅಮ್ಮೆರೇ ಮದ್ಮೆ ಮಲ್ತೆರ?” 


“ಅಂದ್‌, ಉಗ್ರಸೇನ ಮಾರಾಜೆರ್ಲಾ ಇತ್ತೆರ್‌. ಅಂಚಾದಿಪ್ಪುನಗ ಇತ್ತೆ ಈ ಕೋಪ ಮಲ್ಟ್‌ಂಡ ಪ್ರೇಜನ ಇಜ್ಜಿ. 
ಅತ್ತಾಂದೆ ಇತ್ತೆ ಎಂಕ್‌ ಸುದ್ದಿ ಬತ್ತ್‌ಂಡ್‌. ಆ ಸನ್ನೇಸಿ ಯೇಸದಾಯೆ ಅರ್ಜುನೆಗೆ! ಎಡ್ಡೆನೇ ಆಂಡತ್ತ? ಸಮದನ 

ಬಲರಾಮಗ್‌ ಬಾರಿ ಬೇಜಾರಾಂಡ್‌. ಶಿಷ್ಯೆ ದುರ್ಯೋಧನಗ್‌ ವೆಗ್ಬಿ ಸುಭದೆನ್‌ ಕೊರ್ದು ಮದ್ಮೆ ಮಲ್ಲೊಡುಣಿನ 
ತನ ಇಚ್ಛೆನ್‌ ಮಾತೆರ್ದಲ ಪಣೊಂದಿತ್ತೆ. ಇತ್ತೆ ಇಂಚ ಆಂಡತ್ತ? ಅವ್ವೇ ಬೇಜರ್‌. ಆಯೆ ಒಂಜೊಂಜೇ 
ಗಟನೆಲೆನ್‌ ನೆಂಪು ಮಲ್ತೊನ್ನಗ, ಉಂದೆಟ್‌, ಕೃಷ್ಣನ ತಂತ್ರ ಬೊಕ್ಕ ಅರಮನೆದಕಲ್ಲ ಸಾಯ ಉಂಡುಂದು 
ಅಂದಾಜಿ ಆಂಡ್‌. ತನ ಆಸೆಗ್‌ ಅಡ್ಡ ಬತ್ತಿನೆನ್‌ ಪಣೊ೦ದು ಅಕಲೆನ್‌ ಮಾತೆರೆನ್ಷ ಜರೆಯೆ. 


ಬಾರಿ ಪೌರುಷೊಡೇ, ಅರ್ಜುನೆ ಸುಭದ್ರೆನ್‌ ರಥೊಟು ಕುಲ್ಲಾವೊಂದು ಪೋಯಿನಾಯೆ ಊದ್ದ 
ಪಿದಯಿಡೊಂಜಿ ಪೂತ ತೋಟೊಡು ಉಂತುವೆ. ಅಪಗ ದ್ರೌಪದಿನ ಉರಿದಿಸ್ಟಿ ತಟ್ಟಿಲೆಕಾದ್‌, ನನೊಂಜಿ 
ಉಪಾಯ ನಾಡೊಂದು, “ಸುಭದ್ರಾ, ಈ ಗೊಲ್ಲೆರೆ ಪೊಣ್ಣನ ಯೇಸೊಡು ಸುರುಟು ಅರಮನೆಕ್‌ ಪೋಲ. 
ಅಲ್ಪ ದ್ರೌಪದಿ ಈ ಯೇರ್‌ಂದ್‌ ಕೇಣ್ಣಗ ಗೊಲ್ಲೆರೆ ಪೊಣ್ಣುಂದು ಪಣೊನ್ನ. ಅಲೆಗ್‌ ಕೃಷ್ಣಡ ದಿಂಜ ಗೌರವ 
ಇತ್ತಿನೆಟಾದ್‌, ನಿನನ್ನ ಗೌರವೊಡೇ ತೂವೊಂಬೊಲು. ಈ ಅಲೆಡಪ್ಪನೇ ಉಪ್ಪುಲ. ಬೊಕ್ಕ ಯಾನ್‌ ನಿನನ್‌ 
ಯೆನ್ನಡೆಗ್‌ ಲೆಪ್ಪುವೆ.” 


ಅರ್ಜುನನ ಉಪಾಯ ಗೆಂದ್‌ದ್‌ ಅಕಲ್ಲ ದಾಂಪತ್ಕೊಡು ಅಭಿಮನ್ಯು ಕುಮಾರನ ಜನನ ಆಂಡ್‌. 


ಖಾಂಡವವನ ಪ್ರಸಂಗೊ 


ಪೋಡಿಗೆ ಪಂಡ ದಾದಂದ್‌ ಗೊತ್ತಿಜ್ಜಂದಿನ ಬಾಲೆ ಅಭಿಮನ್ಯು. ಆಯನ ಜತೆಟ್‌ ದ್ರೌಪದಿನ ಜೋಕುಲು 
ಶ್ರುತಸೋಮಕ, ಪ್ರತಿವಿಂಧ್ಯ, ಶ್ರುತಕೀರ್ತಿ, ಶ್ರುತಸೇನ, ಶತಾನೀಕ. ಮೊಕುಲ್ಲಾ ಬುಳವೊಂದುಲ್ಲೆರ್‌. ಪಾಂಡವೆರ್ನ 
ಸಂಸಾರೊದ ಪೊರ್ಲುನು ತೂಯೆರೆಗಾದ್‌ ಕೃಷ್ಣ ಬಲರಾಮನ್‌, ವಸುದೇವನ್‌, ಕೆಲ ಯಾದವೆರೆನ್‌ ಕೂಡೊಂದು 
ಬರ್ಬೆ. ಮಾಮಲ್ಲ ಮೈಮೆದ ಕೃಷ್ಣೆ ಮುಲ್ಪ ಬತ್ತ್‌ದ್‌ ಧರ್ಮರಾಯಗ್‌ ನಮಸ್ಕಾರ ಮಲ್ತಿನವು ಬಾರಿ ಅಚ್ಚೆರನೆ! 
ಕೆಲವು ದಿನ ಕರಿನೆಡ್ಜ್‌ ಬೊಕ್ಕ ಬಾಕಿದಕುಲು ದ್ವಾರಕೆಗ್‌ ಪಿದಾಡಿಯೆರ್‌. ಕೃಷ್ಣೆ ಇ೦ದ್ರಪ್ರಸ್ಥೊಡೇ ಇತ್ತ್‌ದ್‌ 
ಅರ್ಜುನನ ಜತೆಟ್‌ ಕುದುರೆ ಸವಾರಿ, ಮುರ್ಗ ಬೋಂಟೆ ಇಂಚಿತ್ತಿನೆಟೇ ಮನದೀದ್‌ ಸ೦ತೋಸುಡಿತ್ತೆ. 

ಅಂಚಿನನೇ ಒಂಜಿ ದಿನ ಮುರ್ಗ ಬೋಂಟಿದ ಆಯೆಸೊಡು, ಕಿರೆತ ನೀರ್‌ ಪರೊಂದು, ಮರೊತ ನಿರೆಲ್ಸ್‌ 
ಜೆತೊನುವೆರ್‌. ಲಕ್ಕಿನೆಡ್ಜ್‌ ಬೊಕ್ಕ ಕೃಷ್ಣೆ ಮೀಯೆರೆಗ್‌೦ದ್‌ ಕಿರೆಕ್‌ ಜಪ್ಪುವೆ. 


ಅರ್ಜುನೆ ಒರಿಯೆ ಉಪ್ಪನಗ ಒರಿ ಬೆರಣೆ ಅಡೆಗ್‌ ಬರೆ. ಆಯನ ಕಣ್ಣ್‌ಡ್‌ ಕಿಡಿ ಪಾರುಲೆಕದ ದಿಸ್ತಿ. ಗಡ್ಡ, 
ಮೀಸೆ, ಕಪ್ಪ ತರೆಕುಜಲ್‌, ದೋಲ್‌ಕಚ್ಚೆ. ಕುರೆಯಾತಿನ ಕು೦ಟುಡಿತ್ತಿನ ಆಯೆ ಸೀದಾ ಅರ್ಜುನನಡೆಗ್‌ ಬತ್ತ್‌ದ್‌ 
ತಾನಾದೇ ಆಶೀರ್ವಾದ ಮಲ್ಪುವೆ. ಅರ್ಜುನಗ್‌ ಸಂತೋಸಾಂಡ್‌. 


| 68] ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


“ಈರ್‌ ಯೆನಡ ದಾದ ಬಯಕುವರ್‌? ಪಣ್ಣೆ, ಕೊರ್ಟೆ” 


“ಪಾರ್ಥಾ, ಯಾನ್‌ ಭಿಕ್ಷೆಗ್‌೦ದ್‌ ಬಯ್ದಿನಿ. ಯೆನ ಇಸ್ಟೊನು ನಡೆಪಾದ್‌ ಕೊರ್ಯಡ ಆತೇ ಯಾವು. ನಿಕ್ಕ್‌ 
ಎಡ್ಡೆ ಆಪುಂಡು.? 

ಬೆರಣನ ಕಬಟ ತೆರಿಯಂದೆ ಅರ್ಜುನೆ ಅಯನ ಇಸ್ಟೊನು ನಡಪಾವೆ ಪಣ್ಣ್‌ ಪಾತೆರ ಕೊರೆ. ಆತಾನಗ 
ಕೃಷ್ಣೆ ಪಾರೊಂದೇ ಬರೆ. ಅಯಗ್‌ ಅಗ್ನಿದೇವೆನೇ ಬೆರಣಲೆಕ ಬಯ್ದಿನಿಂದ್‌ ತೂನಗನೇ ತೆರಿಂಡ್‌. 


“ಅರ್ಜುನಾ, ಇಸ್ಟ ನಡಪಾವುನ ಪಾತೆರ ಪಣೊಂದಿತ್ತತ್ತ? ಇಂಬೈೆರ್‌ ಯೇರ್‌ ತೆರಿದನ?” 
“ಯೇರ್‌? ಪಣ್ಣೆ.” 


“ಮುಟುಂಡ ಮುನಿಯುನ ಜಾತಿ. ಅಗ್ನಿದೇವತೆ. ಆರ್‌ ಕೇಂಡಿನೆನ್‌ ನಿಕ್ಕ್‌ ಕೊರ್ಕೆರೆ ತೀರಂದ್‌. ಅರೆಗ್‌ 
ಖಾಂಡವವನ ಸುಡೊಡುಣಿನ ಆಸೆ. ಅವು ಆತ್‌ ಸಲೀಸತ್ತ್‌” 


“ದಾಯೆಗ್‌?” 


“ದಾಯೆ ಪಂಡ ಅವು ದೇವೆಂದಗ್‌ ಸೇರ್ದಿನವು. ಈ ಉಂದೆಟ್‌ ದುಂಬು ಪೋಯಡ ಇಂದ್ರನೊಟ್ಟುಗು 
ಪುಣೆವೊಡಾಪುಂಡು. ಅಯಿಟ್‌ ನಿಕ್ಕ್‌ ಬೊಕ್ಕೊಗು ಬಾರಿ ಬಂಗ ಉಂತುಂಡು.” 


“ಬಂಗ ದಾಯೆಗ್‌ ಕೃಷ್ಣ? ಇಂದನೊಟ್ಸ್‌ಗ್‌ ಪುಣೆದ್‌ ಅಗ್ನಿಗ್‌ ಖಾಂಡವವನೊನು ಸುಡ್ಕೆರೆ ಅನುಮಲ್ಸ್‌ 
ಕೊರೆನೆ! ಕೃಷ್ಣಾ ಯೆನ ಸಾಮರ್ಶಿಗೆದ ಮೇಲ್ಮನ್‌ ಈ ಮನಿಪಂದೆ ತೂಲ. ಯಾನ್‌ ಒರಿಯೇ ಮಿಂಜೆಸುವೆ. ನಿನ 
ಕೃಪೆ ಉಪ್ಪುನಗ ಯೆಂಕ್‌ ಬಂಗ ಆಪಿನೆಂಚ?” 


ಕೃಷ್ಣೆ ಮಣಿತಿಜೆ. ಅಗ್ನಿದೇವಗ್‌ ಸಂತೋಸಾಂಡ್‌. 


“ಅರ್ಜುನಾ, ಕೇಣ್ಣ. ಶ್ವೇತಕಿ ಪಣ್ತಿ ರಾಜೆ ಒರ ದೂರ್ವಾಸೆರ್ನ ಮುತಾಲಿಕೆಡ್‌ ಮಾಮಲ್ಲ ಯಾಗ ಮಲ್ಟುವೆ. 
ಅಲ್ಪ ಒಂಜೇ ಸಮ ನೆಯಿ ತಿಂದ್‌ದ್‌ ಯೆಂಕ್‌ ಅಜೀರ್ಣ ಆತ್‌೦ಡ್‌. ನಾಲಾಯಿದ ರುಚಿ ಸೆಟ್‌ದ್‌೦ಡ್‌. ಅವ್ವನ್‌ 
ಸರಿಮಲ್ಲೊನುನು ಎಂಚ ಪಂಡ್ಬ್‌ ಬ್ರಹ್ಮದೇವೆರೆಡ ಕೇ೦ಡಿನೆಕ್‌ ಖಾ೦ಡವವನ ಸುಡ್ಡು, ಅಯಿಟಿತ್ತಿನ ಪೂರ 
ಮರಗಿಡಬಳ್ಳಿಲೆನ್‌, ಮುರ್ಗಜ೦ತುಲೆನ್‌ ತಿಂದ್‌೦ಡ ಸರಿ ಆಪುಂಡು ಪಂಡೆರ್‌. ಆಂಡ ಯಾನ್‌ ಯೆನ ಮಿತ್ರೆ 
ವಾಯುದೇವನೊಟ್ಟುಗೆ ಖಾಂಡವವನ ಸುಡ್ಕೆರೆ ಸುರು ಕೊರ್ನಗನೇ ಇಂದ್ರೆ ಬರ್ಸ ಬರ್ಪಾದ್‌ ತಡೆಪುವೆ. 
ಆಯಿಡ್ಬಾವರ ನಿನ ಸಾಯ ಕೇಣೊಂದುಲ್ಲೆ.” 


ಈತ್‌ ಪಂಡಿನ ಅಗ್ನಿ, ಅರ್ಜುನನ್‌ ಪುಗಾರ್ಟ್‌, ತನ ಉರಿಕೆಡಿ ರಟ್ಟಾದ್‌, ರಥೊನು, ಬೊಳ್ಳು ಕುದುರೆಲೆನ್‌, 
ದಿವ್ಯ ಬಿರು ಪಗರಿಲೆನ್‌, ಅಕ್ಷಯ ಬತ್ತಳಿಕೆನ್‌, ಕೌಮೋದಕಿ ಪಣ್ಣಿನ ಗದೆನ್‌, ಕವಜೊನು ಉಂಡು ಮಲ್ತ್‌ದ್‌, 
ಅರ್ಜುನಗ್‌ ಕೊರಿಯೆ! ಅರ್ಜುನನೊಟ್ಟುಗೆ ಸೇರೊಂಡಿನ ಕೃಷ್ಣೆ ಪಾಂಚಜನ್ಯ ಶಂಖ ಉರ. ಅರ್ಜುನನ ಅಬ್ಬರ 
ಬಾನೊಗ್ಗಾ ಕೇಣ್‌೦ಡ್‌! ರಡ್ಡ್‌ ಮೆಯಿಟ್‌ ಇರುವೆರ್‌ ಕಾತೊಂದು ಉಂತ್ಯೆರ್‌. ಅಗ್ನಿ ಅರ್ಜುನಡ “ಈ ಬನೊಡ್ಡು 
ಒವ್ವೇ ಒಂಜಿ ಜೂವ ಜಂತುಲಾ ತಪ್ಪಾವೊ೦ದು ಪೋವೆರೆಗಾವಂದ್‌. ಅಂಚ ಕಾತೊನೊಡು” ಪಂಡೆ. ಅರ್ಜುನೆ 
ಒಪಿಯೆ. 


ಖಾಂಡವವನ ಸುಡ್ಕೆರೆ ಸುರಾಂಡ್‌. ತೂತ ನಾಲಾಯಿ ರಟ್ಟ್‌ಂಡ್‌. ಧಗಧಗ ಪೊತ್ತುನಗ ಛಟಛಟಛಟ 
ಸಬ್ಬಾಂಡ್‌. ಸಿಮಿಸಿಮಿಚುಯಿಂ ಪಣೊಂದು ಪಜಿ ಮರ ಪುದೆಲ್‌ ಪೊತ್ತುಂಡು. ಮುರ್ಗ ಪಕ್ಕಿಲೆನ ಪುಂಡು 


ನರೆಲೊಂದು ಬುಲ್ರ. ಅವೆನ್‌ ತೂವೆರಾವಂದೆ ದೇವತೆಲ್‌ ಗಡಿಬಿಡಿಟ್‌ ಬತ್ತ್‌ದ್‌ ಕೃಷ್ಣಾರ್ಜುನೆರೆನ್‌ ತಡೆತ್‌ದ್‌, 
ಅವಮಾನೊಡು ಪಿರ ಪೋಯಿರ್‌! ಅಕ್ಕಸೊಗೇ ರಟ್ಟುನ ಪುಗೆ, ಹಾಹಾಕಾರ! ಉಂದೆನ್‌ ತೂದು, ಕೇಂಡಿನ 
ದೇವೇಂದ್ರೆ ದಾದನಾ ಗಂಡಾಂತ್ರ ಆವೊಂದುಂಡುಂದು ಎಣ್ಣೊನ್ನಗನೇ ದೇವತೆಲ್‌ ಬತ್ತ್‌ದ್‌ ಖಾಂಡವವನ 
ಪರ್ಲಂಗೊನು, ಕೃಷ್ಣಾರ್ಜುನೆರ್ನ ಕಡೆನ್‌ ಪಂಡೆರ್‌. ದೇವೇಂದಗ್‌ ಪಿತ್ತ ನೆತ್ತಿಗೇರ್‌೦ಡ್‌! ನರಮಾನಿಲೆನ ಅಜಕೆ 
ಪಿರ್ರಾವೆ ಪಣೊಂದು ಕಲ್ಪ ಮೇಘೊಲೆಡ್ಜ್‌ ತೆಡಿಲ್‌ ಮೆಂಚಿ, ಬರ್ಸೊದಾರೆ ದೊರ್ಪಾವೆ. ಅಗ್ನಿ ತೂಯೆ. ತನಡ 
ಆಯಿನಾತ್‌ ಸುಡ್ಡು ಬೊಕ್ಕ ಕೃಷ್ಣಾರ್ಜುನೆರೆಡ ರಕ್ಷಣೆ ನಟ್ಟುವೆ. “ಅರ್ಜುನಾ, ಈ ಯೆಂಕ್‌ ಕೊರ್ತಿನ ಪಾತೆರ 


ಮದಪಡ” ಪಣೆ. 
ಪ 


ಅರ್ಜುನೆ ಅವ್ವೇ ಗಮನೊಡುಲ್ಲೆ. ಸುರುಟು ಬರ್ಸೊಗು ಕಡೆಕಟ್ಟುಲೆಕ ಪಗರಿಪ೦ಜರ ಕಟ್ಟುವೆ. ಮುಗಲ್ಪ 
ರಾಸಿನ್‌ ವಾಯವ್ಯಾಸ್ತೊಡು ದೂರ ರಟ್ಟಾವೆ. ಪುಷ್ಕಲ, ಆವರ್ತ ಪಣ್ಣಿನ ಮಾಮಲ್ಲ ಮುಗಲ್‌ಲೆಗ್‌ ಪವಮಾನ 
ಪಣ್ಣಿ ಪಗರಿನ್‌ ಕಂತಾವೆ! ಅರ್ಜುನನ ಪ್ರತಾಪೊಡು ಬರ್ಸ ಉಂತುಂಡು. ಅಗ್ನಿ ಗಮೆಲುಂಡು. 


ದಿಕ್ಕ್‌ ಪಾಲಿಪುನ ದೇವತೆಲ್‌ ಸೋತು ಪೋಯಿನೆನ್‌ ಕೇಣ್ಣ್‌, ದೇವೇಂದ್ರೆ ತಾನೆ ಐರಾವತೊನು ಯೇರೊಂದು 
ಬರ್ದೆ, ಅಮರಾವತಿತ ವಿದ್ಯಾಧರ, ಯಕ್ಷ, ಗರುಡ, ಗಂಧರ್ವ ಇಂಚಿನ ಕೂಟೊದಕುಲು ಮಾತ ಅಯಡಪ್ಪನೇ 
ಬತ್ತೆರ್‌. ಆಂಡ ಅರ್ಜುನಡ ಪುಣೆದ್‌ ಪುರೆಸೆರೆಗಾವಂದೆ ಪಿರ ತಿರ್ಗುವೆರ್‌. “ಸುಕಜೀವಿ ದೇವತೆಲೆಗ್‌ ಸಗ್ನಿ 
ಯಾರಂದ್‌” ಇಂಚ ಅಕಲೆನ್‌ ದೂರೊಂದು, ಇಂದ್ರೆ ಐರಾವತೊಡು ದುಂಬು ಬನ್ನಗ ಸ್ವಸ್ತಿ ವಾಚನ 
ನಡತ್‌ಂಡ್‌. 


ಅರ್ಜುನೆ ತೆಲ್ಪುವೆ. “ಈರ್‌, ಇರೆನ ಕಡೆತಕಲ್ಲಂಚ ಪಿರ ಪಾರ್ಟ್‌ ಪೋಪಿನನೇ ಎಡ್ಡೆ.” ಪಣ್ಣೆ 


ದೇವೇಂದ್ರೆ ಯುದ್ಧೊಗೇ ಸುರುಕೊರ್ಟೆ. ಯುದ್ಧ ಬಿಗು ಆಂಡ್‌ ಪಣ್ಣಗ ಬ್ರಹ್ಮದೇವೆರ್‌ ಬತ್ತ್‌ದ್‌ ಇಂದ್ರಡ, 
“ನಿಕ್ಕ್‌ ಮರ? ಈ ನರ-ನಾರಾಯಣೆರೆನ್‌ ಸಸಾರದಕುಲುಂದ್‌ ತೆರಿಯೊಂದನ? ನಿನ ಎಡ್ಡೆಗೇ ಪಣ್ಣೆ, ಇತ್ತೆ ಈ 
ಪಿರ ಪೋಪಿನವೇ ಎಡ್ಡೆ.” 

ಇಂದ್ರೆ ಪಿರಪೋಪೆ. ಅಗ್ನಿದ ರೌಸು ಎಚ್ಚುಂಡು. ಜಂಬು. ಕುಕ್ಕು, ಪಲಾಶ, ಚಂಪಕ, ನಿಂಬ, ಬಕುಳ, ಕಪಿತ್ಥ, 
ಕುಟಜ, ಅಶೋಕ, ಪುನ್ನಾಗ, ತುಂಬುರು, ಅರಳಿ, ಲವಂಗ, ಕಂಗ್‌, ಕದಂಬ, ಗುಗ್ಗುಲ, ಸಾಲ, ತಿಲಕ, 
ಔದುಂಬರ ಇಂಚ ಎಂಚೆಂಚಿನೆತ ಮರೊಕುಲು ಸುಡ್ಡು ಬೊನ್ನೆ ಆಯ! ಕಾಡ್‌ಗ್‌ ಕಾಡೇ ಪೊತ್ತುನ ನೋಟ 
ಬಯಂಕರ. 


ಅಯಿಟೊಂಜಿ ಬಗೆತ ಪೊರ್ಲುಲ ಉಂಡು. 


ಆಂಡ, ಮುರ್ಗ ಪಕ್ಕಿ ಜೂವ ಜಂತುಲು.. ಶರಭ, ಸಿಂಹ, ಆನೆ, ಶಾರ್ದೂಲ, ಕರಡಿ, ಕುದ್ವೆ ಉರೆ, 
ಉರಗೊಲು., ಕಕ್ಕೆ, ಕಾಡ್‌ಕೋರಿ, ಕೋಗಿಲೆ, ಗಿಳಿ, ಗೀಜಗ, ಪುದ ಪುಂಡೊಲು., ಪೊತ್ತುನಗದ ನರೆಲ್‌ 
ಪುರೆಲ್‌ ನೋಟ ಪಂಡ ಕರ್ಸ್‌ ಕಿಣ್ಕುನನೆ! ಬನೊಟಿತ್ತಿನ ಕಿರೆ ಕೆದುತ ಜ೦ತುಲುಲ ಸುಡ್ಡು ಪೋಯ. 


ಇಂದನ ಅಪ್ಪಣೆ ಪಡೆವೊಂದು ತಕ್ಷಕೆ ಪಣ್ಣಿ ಸರ್ಪ ತನ ಮಗನ್‌ ಖಾ೦ಡವ ಬನೊಟು ಬದ್ಕೆರೆ ಬುಡೆ. 
ಅಯನ ಸಂತತಿದ ಅಶ್ವಸೇನೆ ಪಣ್ಣಿನಾಯೆಲ ಅಲ್ಪನೇ ಬದ್ಕೊಂದಿತ್ತೆ. ಪುಂಚೊಗು ತೂತ ಉರಿ ಕಂತುನಗ 
ಅಶ್ವಸೇನೆ ದುತ್ತ ಲಾಗಿದ್‌ ಪೋಷಿನ ಪ್ರಯತ್ನ ಮಲ್ಪುವೆ. ಅವ್ವನ್‌ ತೂದು ಅಗಿ, “ಹಾ! ಹಾ! ಧನಂಜಯ, ಒಂಜಿ 
ಉಚ್ಚು ಲಾಗಿದ್‌ ಪೋವೊಂದುಂಡು. ಯೆಂಕ್‌ ಒಂಜಿ ತುತ್ತು ತತ್ತ್‌ ಪೋ೦ಡತ್ತಾ!” ಇಂಚ ಅರೆದ್‌ದ್‌ ಪಣ್ಣೆ.... 


ತುಚುಭಾಷೆಡ್‌ ಕುಮಾರವ್ಯಾಹ ಥಾರತೊ 


ಆರ್ಜುನೆ ಅಪಗನೇ ಅಶ್ವಸೇನಗ್‌ ಗುರಿ ದೀದ್‌ ಅಯನ ಕೆಕ್ಕಿಲ್‌ ಕತ್ತೆರ್ವೆ. ತಿರ್ರ ಬಾಗ ತೂಕು ಬೂರುಂಡು. 
ತರೆತ ಬಾಗೊಡು ಜೂವ ಒರಿದಿನ ಅಶ್ವಸೇನೆ ಕೋಪೊಡು, “ಗಾಂಡೀವೀ, ಮದಪಡ! ಯಾನ್‌ ಪಗೆ ಪತ್ತುವೆ. 
ನಿನ ಮರಣೊಗು ಕಾರಣ ಆಪೆ” ಪಣೊಂದು ಲಾಗಿದ್‌ ಕಣ್ಣ್‌ಗ್‌ ಮದೆ ಆಂಡ್‌... ಕಾಲಾಂತರೊಡು ಅಶ್ವಸೇನೆ 
ಕರ್ಣನ ಬತ್ತಳಿಕೆಡ್‌ ಸರ್ಪಾಸ್ತ್ರ ಆದ್‌ ಸೇರೊನುವೆ... 


ಇಂಚ, ಒಂಜಿ ಉಚ್ಚು ಬದ್ಭ್‌ಂಡ್‌. ಮ೦ದಪಾಲ ಪಣ್ಣಿನ ಪಕ್ಕಿದ ನಾಲ್‌ ಕಿನ್ನಿಲ್‌ ಅಗ್ನಿನ್‌ ನಟ್ಟೊಂದು 
ಬದ್ಧಿಯ. ಅಂಚೆನೇ ಅಲ್ಲನೇ ಇತ್ತಿನ ಮಯ ಪಣ್ಣಿನ ಶಿಲ್ಪಿ ಅರ್ಜುನನೇ ಎಣ್ಣೊಂದು ಪುಗರೊಂದು, ಆಯನ 
ದಯೊಟು ಬದ್ಯುವೆ. ತನ ಮಗೆ ಅರ್ಜುನನ ಬೀರ ಬಿರ್ಸ್‌ನ್‌ ಮೆಚ್ಚೊಂಡಿನ ದೇವೇಂದ್ರೆ ಅಯಗೊಂಜಿ 
ಸೊಗಸ್‌ದ ಕಿರೀಟೊನೇ ಉಡಿರೆ ಕೊರೆ. 


೫ ಸೇ ೫ 





ರಾಜಸೂಯ ಯಾಗೊ 


ಖಾಂಡವವನ ಸುಡ್ಡು ಮುಗಿತಿನೆಡ್ಜ್‌ ಬೊಕ್ಕ ಅರ್ಜುನೆ ಕೃಷ್ಣನೊಟ್ಟುಗು ಇ೦ದ್ರಪ್ರಸ್ಥೊಗು ಪಿರಬೆ, 


ದೂತೆರ್ನ ಬಾಯಿಡ್ಜ್‌ ಈ ಸುದ್ದಿ ಕೇಂಡಿನ ಧರ್ಮರಾಯಗ್‌ ಸಂತೋಸಾಂಡ್‌. ರಾಜಧಾನಿಡ್‌ ಬಾರೀ 
ಸಂಬುರ್ವ ಓಲು ತೂಂಡಲ ತೋರಣ. ಮಂಗಳ ವಾದ್ಕೊಡೇ ಅಕ್ಷೆನ್‌ ಎದ್ಕೊಂಡೆರ್‌. ಆರತಿ ಮಲ್ತೆರ್‌. 


ಒಂತೆ ದಿನೊಡ್ಜ್‌ ಬೊಕ್ಕ ಊರುಗು ಪಿದಾಡಿನ ಕೃಷ್ಣನ್‌ ಎಡ್ಡೆ ಮೂರ್ತೊಡ್‌ ಕಡಪುಡ್ಚ್‌ ಕೊರೆರ್‌. ಒಂತೆ 
ದೂರೊಗು ಧರ್ಮರಾಯೆನೇ ರಥೊನು ನಡಪಾವೆ. ಭೀಮೆ ಕೊಡೆ ಪತ್ತುವೆ. ಅರ್ಜುನೆ ಎದ್ದೊನ್ಗೆಡ್‌ ಗಾಳಿ 
ಪಾಡುವೆ. ನಕುಲ-ಸಹದೇವೆರ್‌ ಬೂಳ್ಯದ ಪೆಟ್ಟಿಗೆ ಪತೊನುವೆರ್‌. ಮಾತೆರ್ದ ಒಟ್ಟುಗೇ ಬರ್ದೆರ್‌. 


ಕಡಪುಡ್ಕೆರೆ ಬಯ್ದಿನಕಲ್ನ ಕಣನೀರ್‌ ತೂದು ಕೃಷ್ಣಗ್ಲಾ ಉಡಲ್‌ ದಿಂಜಿದ್‌ ಬತ್ತ್‌ಂಡ್‌. ರಾಜೆ ಧರ್ಮರಾಯಗ್‌ 
ಕೃಷ್ಣೆ ಏಷೊಲ ಎಚ್ಚರಿಗೆದ ಪಾತೆರ ಪಣೊಂದಿಪ್ಪುವೆ. ರಾಜೆ ಬಂಗೊಡು ಬೂರೈರೆ ಬಲ್ಲಿಣ್ಣಿನನೇ ಅಯನ ಆಸೆ. 
ಇನಿಲಾ ಗಾಂಬಿರೊಡೇ ಪಣ್ಣೆ. “ಪಗೆರಾಜೆರ್‌ ಬಾರಿ ಕಬಟಿಲ್‌. ಸೊಚ್ಚ ಮನಸ್‌ದ ನಿಕ್ಷೆನ ಸುತ್ತೊಡು ಅಂಚಿನಕುಲೇ 
ಉಲ್ಲೆರ್‌. ಧರ್ಮರಾಯಾ, ಈ ಧರ್ಮೊಡೇ ಉಪ್ಪನಾಯೆ. ಅಂಚಾದ್‌ ನಿಕ್ಷೆಗ್‌ ಕಂಟಕೊಲು ಬರೈರೆ ಯಾವುಣ್ಟಿನ 
ಪೋಡಿಗೆ ಯೆಂಕ್‌ ಉಂಡು. ನಿಕುಲು ವಣಸ್‌ ಮಲ್ಬುನಗ, ತಿರ್ಲೆರೆ ಪೋನಗ, ಬೋಂಟೆಗ್‌ ಪೋನಗ ಬಾರೀ 
ಜಾಗ್‌ರ್ರೆಡೇ ಉಪ್ಪೊಡು..”. 

ಕೃಷ್ಣನ ರಥ ದುಂಬರಿಂಡ್‌. ಮಾತೆದ್ದ ಅವ್ವನೇ ತೂವೊಂದು ಗೊಂಬೆದಲೆಕ್ಕ ಉಂತುದೇ ಇತ್ತೆರ್‌! 


ಖಾಂಡವವನೊಟು ಕೃಷ್ಣಾರ್ಜುನೆರ್‌ ತನನ್‌ ಕಾತೊಂದಿನೆನ್‌ ಶಿಲ್ಪಿ ಮಯದೇವೆ ಮದತ್‌ದ್‌ಜೆ. ಪದಿನಾಲ್‌ 
ತಿಂಗೊಲು ಬೆಂದ್‌ದ್‌ ಒಂಜಿ ಎಡ್ಡೆನ ಸಭಾಮಂಟಪ ಮಲ್ತ್‌ ಕೊರ. ನವರತ್ನ ಕೂಡಾದಿನ ಈ ಆಸ್ಥಾನ 
ಮಂಟಪದೊಟ್ಟುಡು ದಿಂಜ ಕಾಣಿಕೆನ್ಷ ಕಣತ್‌ ಕೊರ್ದು ಧರ್ಮರಾಯಡ ದೆತೊನೊಡುಂದು ರಂದುವೆ. ಅಯಿಡ್ಜ್‌ 
ಬೊಕ್ಕ ಭೀಮನ್‌ ಕಯ್ತಲ್‌ ಲೆತ್ತ್‌ದ್‌ ರೇಷ್ಮೆದ ಕು೦ಟುಡು ಮುಚ್ಚಿದ್‌ ದೀತಿನ ಒಂಜಿ ದುನ್ನೊದ ಗದೆನ್‌ ಕೊರ್ದು, 


“ಭೀಮಾ ಉಂದು "ರುಧಿರಮುಖ' ಪಣ್ರಿನ ಗದೆ. ಪಿರಾಕ್‌ಡ್‌ ಸಗರ ವಂಶೊದ ಮಹಾವೀರೆ ಯೌವನಾಶ್ಚನ 
ಕೈಯಿಟ್‌, ಅಂಚೆನೇ ಮಾಂಧಾತನ ಕೈಯಿಟ್‌ ಇತ್ತ್‌ಂಡ್‌. ಅವೆಡ್ಜ್‌ ಬೊಕ್ಕ ಲವಣಾಸುರನ ಕೈಯಿಕ್‌ ಬತ್ತ್‌ಂಡ್‌. 
ಆಯನ್‌ ಕೆರ್ತಿನ ಶತ್ರುಫೈ ಈ ಗದೆನ್‌ ಕಡಲ್‌ಡ್‌ ದೆಂಗಾದ್‌ ದೀಪೆ. ಅವ್ವೆನ್‌ ವರುಣ ದೇವೆರ್‌ ಎಂಕ್‌ 
ಕಾಣಿಕೆಯಾದ್‌ ಕೊರ್ಕೆರ್‌.. ಉಂದು ನಿನ್ನಲೆಕ್ಕಂತಿನ ಮಾಮಲ್ಲ ಕಡ್‌ಗಾರೈದಯನ ಕೈಯಿಟುಪ್ಪುನ ಯೋಗಿತೆದವು. 
ಅಂಚ ಯಾನ್‌ ನಿಕ್ಕ್‌ ಕೊರೊಂದುಲ್ಲೆ. ಉಂದು ಯಮನ ದಂಡೊಡ್ಡುಲ ದಿಂಜ ಮಹತ್ವದವು. ಉಂದೆಡ್ಬಾದ್‌ 
ಒವ್ವೇ ಯುದ್ಧೊಡು ನಿಕ್ಕ್‌ ಗೇಲ್‌ ಆವೊಡು.... ಕೀರ್ತಿ ಪಡೆವೊಡು. 


ಭೀಮೆ ಸಂತೋಸುಡು ಗದೆನ್‌ ದೆತೊ೦ದು ಮಯನ ಎದುರುಡೇ ಗದೆನ್‌ ತಿರ್ಲಾವುನು, ಮಿತ್ತ್‌ ದಕ್ಕುನು, 
ಪತ್ತುನು, ಇಂಚ ಗದೆತ ಪೆಟ್ಟ್‌ದ ರೀತಿಲೆನ್‌ ತೋಜಾವೆ. ಮಯಗ್‌ ಸೊಲ್ಮೆ ಪಣ್ಟೆ ಮಯೆ ಅರ್ಜುನನ್ಹ ಮುಟ್ಟ 
ಲೆತ್ತ್‌ದ್‌, “ದೇವದತ್ತ' ಪಣ್ಣಿನ ಶಂಖೊನು ಕೊರ್ದು ಕೈಯಿ ಗೋಡಿವೆ. ಬಿಂದು ಸರೋವರೊಡ್ಡು ಮಯೆ 


ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


ತರ್ಬಾದ್‌ ಕೊರ್ತಿನ ಆ ಶ೦ಖೊನು ಉರ್ತುದು ಅರ್ಜುನೆ ತನ ಉಲ್ಲಾಸೊನು ತೊಜಿಪಾವೆ. ಧರ್ಮರಾಯಿೆ ಶಿಲ್ಪಿ 
ಮಯನ್‌ ಅಂಚೆನೆ ಅಯನ ಪರಿವಾರೊನು ಸಮ್ಮಾನ ಮಲ್ತ್‌ದ್‌ ಕಡಪುಡ್ವೆ. ಏಳ್‌ದಿನೊತ ಉಚ್ಚಯ ನಡಪಾದ್‌ 
ಧರ್ಮರಾಯೆ ಆ ಆಸ್ಥಾನೊಡು ಕುಲ್ಲುವೆ. 


ಒಂಜಿ ದಿನ ಸಭೆ ಸೇರ್ಬುಪ್ಪುನಗ ಆಕಾಶೊಡ್ಡು ಒಂಜಿ ಬೊಳ್ಳು ಸಭೆಕ್‌ ಜತ್ತಿಲೆಕಾದ್‌, ಮಾತೆರ್ದ ಅವ್ವನೇ 
ತೂಪೆರ್‌. ಅವು ಒರಿ ದಿವ್ಯ ರೂಪೊದ ರುಸಿ! ಆರೇ ನಾರದೆರ್‌! ಅರೆನ್‌ ತೂದು ಮಾತೆರೆಗ್ಗ ಆನಂದನೆ! 

ಜನಮೇಜಯಾ. ನಾರದೆರ್ನ ಬಗ್ಗೆಡ್‌ ನಿಕ್ಕ್‌ ಗೊತ್ತುಂಡತ್ತ? ಇಂಬ್ಯೆರ್‌ ವೀಣೆ ಪತೊಂದು ಲೋಕ 
ಸಂಚಾರ ಮಲ್ಲುನಾರ್‌. ಲೋಕೊದ ಮಾತ ಸಂಗತಿಲ್‌ ಇಂಬೈರೆಗ್‌ ಬೋಡು. ಬಗ್ಗಿ ಪರಡುನನೇ ಇಂಬೈರ್ನ 
ಉದ್ದೇಸ. ನಾರಾಯಣ... ನಾರಾಯಣ... ನಾಮ ಸ್ಮರಣೆಗ್‌ ವೀಣೆದ ದನಿ ಸೇರಾವೆರ್‌. ಆರ್‌ ಪ್ರಣವಸ್ಟರೂಪಿ. 

ಇಡೀ ಸಭೆನೇ ನಾರದೆರೆಗ್‌ ಕೈ ಮುಗಿಂಡ್‌. ಎದ್ಕೊಂದು, ಪಾದ ಪೂಜೆ ಮಾತ ಮಲ್ತಿನ ಧರ್ಮರಾಯೆ 
ಇಂಚಾಂದ್‌ ಪಣ್ಣೆ. “ಈರೆನ್‌ ತೂ೦ಡನೇ ಎಂಕ್ಷೆಗ್‌ ಅಮುರ್ತ ತಿಕ್ಕಿಲೆಕ್ಕ' 

“ಧರ್ಮರಾಯಾ, ನಿನ ಅರಸ್ತಾನ ಎಡ್ಡೆಡೇ ನಡಪು೦ಂಡತ್ತ? ವರ್ಣಾಶ್ರಮ ಆಚರಣೆಗ್‌ ಕುಂದು ಬಯ್ಬಿಜಿ 
ಅತ್ತ? ಯಜ್ಯಯಾಗೊಲೆಗ್‌ ವಿಘ್ನ ಆವೊಂದಿಜ್ಜತ್ತ? ದೂರುದುರ್ಜನೊದ ರಗಳೆ ಇಜ್ಜತ್ತ) 

“ಇಜ್ಜಿ. ಪೂರಾ ಪೊರ್ಲುಡೇ ನಡತೊಂದುಂಡು.” 

“ಧರ್ಮರಾಯಾ, ನಿನ ರಾಜ್ಕೊಡು ಮಾನೈರೆಗ್‌ ಮನ್ನಣೆ ಉಂಡತ್ತ? ಕೇಡಿಲೆಗ್‌ ಕಟುರ ದಂಡನೆ 
ಉಂಡತ್ತ?” 

“ಅಂದ್‌ ಪೂಜ್ಯರೇ” 

“ನಿನ ಜನೊಕ್ಷೆಗ್‌ ಅವಮಾನ ಮಲ್ಲುನು. ಬೇತೆಕ್ಷೆನ್‌ ಕೊಂಡಾಡುನು ಇಂಚ ಮಾತ ಇಜ್ಜತ್ತ?” 

“ಪೂಜ್ಯರೇ ಅಂಚ ದಾಯೆಗ್‌ ಮಲ್ಲೊಡು?” 

ನಾರದೆರ್‌ ಇಂಚ ಪ್ರಶ್ನೆ ಕೇಣೊಂದೇ ಎಡ್ಡೆಡ್‌ ಅರಸ್ತಾನ ಮಲ್ಪುನ ರೀತಿನ್‌ ತೆರ್ಬಾವೆರ್‌. ದುಕ್ಕಿಲೆನ್‌, 
ದರಿದೆರೆನ್‌ ರಕ್ಷಣೆ ಮಲ್ಪಂದಿನಾಯೆ ರಾಜೆನೇ ಅತ್ತ್‌ ಪಂಡೆರ್‌. ಜನೊಕುಲು ತಂಕ್ಷೆನ ಕುಲ ಧರ್ಮೊಗು 
ಸರಿಯಾದ್‌ ನಡಪುಲೆಕ ತೂವೊಂಬಿನವು ರಾಜನ ಕರ್ತವ್ಯ ಪಣೊಂದು, ರಾಜನ ವ್ಯಕ್ತಿಧರ್ಮೊದ ಬಗ್ಗೆಲಾ 

“ಧರ್ಮರಾಯಾ, ನಿಕ್ಕ್‌ ತೆರಿದಿನೆನೇ ಪಣೊಂದುಲ್ಲೆ. ರಾಜನ್‌ ಹಾಳ್‌ಮಲ್ಪುನೇ ಜೂಜು, ಮದ್ಯ, ಬೋಂಟೆ, 
ಕಟುನುಡಿ, ಪರನಿಂದನೆ, ಸ್ತೀವ್ಯಸನ ಬೊಕ್ಕ ದೊಡ್ಡುದ ಅಂಗ್‌, ಪಣ್ಣಿನ ಏಳ್‌ ಚಟೊಕುಲು! ಇಂಚಿತ್ತಿನೆಟ್‌ ಈ 
ದೂರ ಉಲ್ಲತ್ತ? ನಿನಲೆಕನೇ ನಿನ ಮೆಗನಕುಲು ಧರ್ಮೊದ ಸಾದಿಡ್‌ ನಡಪುಲೆಕ ತೂವೊಂದುಲ್ಲತ್ತ?” 

“ಅಂದ್‌, ಪೂಜ್ಯರೇ.” 

“ಈ ನ್ಯಾಯೊಡುಲ್ಲಡಲ, ಬೇತೆ ರಾಜೆರ್‌ ಅನ್ನೆಯ ಮಲ್ಪುವೆರ್‌. ಉಳಯಿಡ್‌ ಮಚ್ಚರ, ಪಿದಯಿಡ್‌ 
ಮೆದುಪಾತೆರದಕುಲೇ ಇನಿಕೋಡೆಡ್‌ ದಿಂಜ. ಚಾಡಿತಲ್ದೆದಕುಲ್ಲಾ ಉಲ್ಲೆರ್‌! ಅಕಲ್ಲ ಬಗ್ಗೆಡ್‌ ದಿಂಜ ಎಚ್ಚರ್ಲೆಡಿಪ್ಲೊಡು. 


ಸಲಾಪರ್ನೋ 


ಧರ್ಮರಾಯನ್‌ ನಾರದೆರ್‌ ಇಚಾದ್ದೆ ಮಲ್ತೊಂದುಪ್ಪುನಗ ಭೀಮಗ್‌ ತಡೆವುಜಿ. ಅರ್ಜುನೆ ಅಯಗ್‌ 
ಕೋಪ ಏರುನೆನ್‌ ತೂದು, ಕೆಬಿಟ್‌ ಮೆಲ್ಲ ಇಂಚ ಪಣ್ಣೆ, “ಅಣ್ಣೆ, ನಾರದೆರ್ನ ರಾಜಕೀಯ ಸೂತ್ರೊಲೆನ್‌ ಅರ್ತಿಡ್‌ 
ಕೇಣೊಂದುಲ್ಲೆರ್‌. ಕೇಣಡ್‌.” 


ನಾರದೆರ್‌ ಆನಿದ ದಿನ ಮಾತ್ರತ್ತ, ಮನದಾನಿಲಾ ಧರ್ಮರಾಯಗ್‌ ಉಪದೇಶ ಮಲ್ತೆರ್‌. 


“ಯುಧಿಷ್ಠಿರಾ, ಹಸ್ಕಿನಾವತಿದ ಪರ೦ಪರೆನ್‌ ರಾಜೆರ್‌, ಮಂತ್ರಿಲ್‌, ಜನೊಕುಲು, ಅಧಿಕಾರಿಲ್‌ ಮಾತ 
ತೆರಿಯೊಂದೆರ್‌. ಆಂಡ ಈ ಇತ್ತೆ ಇಂದ್ರಪ್ರಸ್ಕೊಗ್‌ ಬಯ್ಚ. ಈ ಪೊಸ ರಾಜಧಾನಿದ ಪ್ರಜೆಕುಲೆಗಾವಡ್‌, 
ಅಧಿಕಾರಿಲೆಗಾವಡ್‌ ಮುಲದ ಪರಂಪರೆ ತೆರಿದಿಜಿ. ಈಯೆ ಇಂದಪಸ್ಥೊಗೊಂಜಿ ಪೊಸ ಪರಂಪರೆನ್‌ ಉಂಡು 
ಮಲ್ಲೊಡಾಪುಂಡು.” 


“ಪೂಜ್ಯರೇ ಯೆನ ರಾಜ್ಯೊದ ಎಡ್ಡೆಪುಗು ಈರೆನ ಆಶೀರ್ವಾದ ಬೋಡು. ಅಂಚೆನೇ ಇರೆನ ಸಲಹೆನ್‌ 
ಯಾನ್‌ ಧನ್ಯ ಬಾಮೊಡು ಒತ್ತೊನುವೆ. ಈರ್‌ ದಯದೀದ್‌ ಪಣೊಡು.” 


“ತೂಲ ಧರ್ಮರಾಯ, ರಾಜ್ಯೊದ ಅಧಿಕಾರಿಲೆಡ್‌ ಸುಬಗೆರ್‌ ಕಮ್ಮಿ ಕಣ್ಣ ಮಂಗಲೆರೇ ದಿಂಜ. 
ಸುಬಗೆರ್‌, ಜ್ಞಾನಿಲು ಪಿದಯಿಡ್‌ ನಡಪುನೆನ್‌ ಗಮನ ದೀದ್‌ ತೆರಿಯೊಂಬೆರ್‌, ರಾಜಗ್‌ ಸರಿಯಾಯಿನ 
ಸಲಹೆ ಕೊರ್ಬೆರ್‌. ಆಂಡ ಸುಬಗ ಮೋನೆದ ದ್ರೋಹಿಲ್‌ ರಾಜೆರೆಗ್‌ ಆಪ್ದೆರ್ನಂಚ ನಟನೆ ಮಲ್ತ್‌ದ್‌, ತಪ್ಪು 
ಸಾದಿಡ್‌ ನಡಪಾವೆರ್‌. ಕೆಟ್ಟ ಚಟ ಕಲ್ಪಾವೆರ್‌. ವ್ಯಭಿಚಾರ ಮಲ್ಟಾವೆರ್‌. ಅಂಚಿನಕಲ್ಲ ಬಗ್ಗೆಡ್‌ ದಿಂಜ 
ಎಚ್ಚರೊಡಿಪ್ಲೊಡು.” 

ಧರ್ಮರಾಯನವು ಸಜ್ಜಂದಿ ಸುಬಾವು. ಶಾಸ್ತ್ರ ತೆರಿಯೊಂದಿನ ನಡಕೆ. ನಾರದೆರ್‌ ಪಣ್ಣಗ ತನ್ಶ್‌ ತೆರಿದಿನನೆ 
ಕುಡ ಒರ ಮನನ ಮಲ್ತೊನುವೆ. ನಾರದೆರ್‌ ಕೇಣುವೆರ್‌, “ಆಜಿ ಗುಣೊಕುಲು, ನಾಲ್‌ ಉಪಾಯೊಲು, 
ಮೂಜಿವರ್ಗ, ಮೂಜಿ ಶಕ್ತಿಲ್‌, ಸಪ್ತಾಂಗ ಸ೦ಗತಿಲ್‌ ಒವ್ವುಂದು ನಿಕ್ಕ್‌ ಗೊತ್ತುಂಡ?” 


“ಅಂದ್‌. ಇರೆಲೆಕಂತಿನ ಜ್ಞಾನಿಲೆನ ಜತೆಟಿತ್ತ್‌ದ್‌, ಅಂಚನೇ ಸೊಂತ ಅಧ್ಯಯನ ಮಲ್‌ದ್‌ ತೆರಿಯೊಂದೆ. 
ಆಜಿ ಗುಣೊಕುಲು, ಜ್ಞಾನ, ಶಕ್ತಿ ಬಲ, ತೇಜಸ್ಟ್‌ ವೀರ್ಯ, ಐಶ್ವರ್ಯ ಅತ್ತ? ಸಾಮ,ದಾನ, ಭೇದ, ದಂಡ 
ಉಂದು ನಾಲ್‌ ಉಪಾಯೊಲು. ಧರ್ಮ, ಅರ್ಥ, ಕಾಮ ಉಂದು ಮೂಜಿ ವರ್ಗೊಲು; ಉತ್ಸಾಹಶಕ್ತಿ 
ಪ್ರಭುಶಕ್ತಿ ಮಂತ್ರಶಕ್ಕಿಲ್‌; ಅಂಚೆನೇ ಕ್ಷತ್ರಿಯೆರೆಗ್‌ ಉಚಿತವಾಯಿನ ಆಜಿ ಗುಣೊಕುಲು ಪಂಡ ಸಂಧಿ, ವಿಗ್ರಹ 
(ಯುದ್ಧ. ಯಾನ, ಆಸನ, ದ್ವೈಧೀಭಾವ ಬೊಕ್ಕ ಸಮಾಶ್ರಯ ಅತ್ತ? ಸಪ್ತಾಂಗ ಪಂಡ ರಾಜ್ಯೊದ ಏಳ್‌ 
ಅಗತ್ಯೊಲು ಪ್ರಭು, ಅಮಾತ್ಯ, ಕೋಶ, ಸೈನ್ಯ, ಮಿತ್ರವರ್ಗ, ಜನಪದ ಬೊಕ್ಕ ದುರ್ಗ ಅತ್ತ? ಪ್ರಜಾ ವರ್ಗೊನು 
ಸೇರಾವೊ೦ಡ ಅಷ್ಟಾಂಗ ಆಪುಂಡು.” 


ನಾರದೆರೆಗ್‌ ಸಂತೋಸಾಂಡ್‌. “ದಿಂಜ ತೆರಿಯೊಂದುಲ ಪೊಸತ್‌ನ್‌ ತೆರಿಯೊನೆರೆ ಬಯಕುನ ನಿಕ್ಕ್‌ 
ಪಣೊಡಾಯಿನಿ ಈತೆ. ಪಣ್ಣೆ. ಕೇಣ್ಣ” 


“ಪ್ರಜೆಕುಲು ನಿನಡ ಪ್ರೀತಿಡ್‌, ಗೌರವೊಡು ಉಲ್ಲೆರ? ಸೈನಿಕೆರ್‌ ಎಡ್ಡೆಡ್‌ ಬದುಕೊ೦ದುಲ್ಲೆರ? ಪಗೆನಕ್ಷೆಡ 
ಯೇಪ ಸಂಧಿ ಮಲ್ತೊನೊಡು, ಯೇಪ ಯುದ್ಧ ಮಲ್ಲೊಡುಣಿನ ಪ್ರಜ್ಞೆರಾಜಗ್‌ ಉಪ್ರೊಡು. ಶತ್ರುಲೆನ ಸೈನಿಕೆರ್ನ 
ಬೊಕ್ಕ ಕುದುರೆದ ಸಂಕೆ ಏತ್‌೦ದ್‌ ಅಪಗಪಗ ತೆರಿಯೊನೊಡು. ಮಂತ್ರಾಲೋಚನೆ ಗುಟ್ಟುಡೇ ಮಲ್ತೊಂದುಪ್ಪೊಡು.. 
ನನೊರ್ಯನ ಉಪಕಾರೊನು ಮದೆಪರೆ ಬಲ್ಲಿ. ಮಾನ್ಕೆರೆಗ್‌, ಧೀಮಂತೆರೆಗ್‌ ಅವಮಾನ ಮಲ್ಲೆರೆ ಬಲ್ಲಿ. ರಾಜನ 


ತುಚುಭಾಷೆಡ್‌ ಕುಮಾರವ್ಯಾಹ ಥಾರತೊ 


ನುಡಿಕ್‌ ಸರಿಯಾದ್‌ ಪ್ರಜೆಕುಲು ನಡಪುಲೆಕ ತೂವೊ೦ದುಪ್ಪೊಡು, ದುಸ್ಪೆರೆನ ಚಾಡಿ ಕೇಣ್ಟ್‌ ಬಡವೆರ್ನ ಬಂಜಿ 
ಉರ್ದಾವೆರೆ ಬಲ್ಲಿ.” 


ಧರ್ಮರಾಯೆ ಮಾತಾ ವಿಷಯೊಲೆನ್‌ ಮನ ದೀದ್‌ ಕೇಣುವೆ. 


“ಧರ್ಮರಾಯಾ, ನಿನ ರಾಜ್ಯೊಡು ಒಲ್ಲಲಾ ಕಳವು, ಕೊಲೆ, ಸುಳ್ಳು, ಹಾದರ, ಹಿಂಸೆ, ವಂಚನೆ, 
ದರೋಡೆ ಇಂಚಿತ್ತಿನ ದುಸ್ಪ ಕಜ್ಜೊಲು ನಡಪ್ಪಂದಿಲೆಕ ತೂವೊನೊಡು. ಆದಾಯ, ವೆಚ್ಚ ಈ ರಡ್ಡೆದ ನಡುಟ್‌ 
ಸರಿಯಾಯಿನ ಅಂತರ ದೀವೊನೊಡು. ಆದಾಯ ಉಪ್ಪಂದಿನ ಕರ್ಚಿ, ಗುಣ ಆವಂದಿನ ಗಾಯ, ಬೊಕ್ಕ 
ಅರ್ಟೊಡೆ ಉಂತದಿನ ಮಂತ್ರ, ಉಂದು ಪೂರ ಅಪಾಯೊಗು ಮೂಲ. 


“ಯುದ್ಧರಂಗೊಡು ಉಪ್ಪುನಗ, ಪೊಂಜೊಲೆನೊಟ್ಟುಗು ವಣಸ್‌ ಮಲ್ಲುನಗ, ಶತ್ರುಲೆನ ನಡುಟ್‌ ಉಪ್ಪುನಗ, 
ಕುದುರೆ, ಆನೆ ಸವಾರಿಗ್‌ ಪೋನಗ, ಬೇತೆಬೇತೆ ಆಯುಧೊಲೆನ್‌ ಪತೊಂದುಪ್ಪುನಗ, ಬೇತೆ ರಾಜೆರೆನ ಕೈ 
ಕುರ್ಕುನಗ, ಹಾಸಿಗೆಡ್‌ ಜೆತೊ೦ದುಪ್ಪುನಗ, ಮೀಯೊಂ೦ದುಪ್ಪುನಗ, ಬೋಂಟಿ ದೇರ್ನಗ, ನಮ ಮೆಯಿ ಮದಪಂದೆ 
ದಿಂಜ ಜಾಗ್‌ರ್ರೆಡಿಪ್ಟೊಡು. ಜನೊಕ್ಸೆಡ ಸುಂಕ ದೆತೊನ್ನಗ ನೆಂಪುಡಿಪ್ಲೊಡಾಯಿನ ವಿಸಯೊಲುಲ್ಲ. ದೆತೊಂದಿನೆಟ್‌ 
ಅರ್ದದಾತೆನೇ ಬಳಸೊನೊಡು. ಒರಿದಿನೆನ್‌ ಬರ, ಯುದ್ಧ, ಪ್ರಕೃತಿವಿಕೋಪ ಇಂಚಿತ್ತಿನ ಅನಪತ್ತ್‌ದ ಕಾಲೊಗಾದ್‌ 
ಸಂಗಯಿತ್‌ ದೀವೊಡು. ಜನೊಕ್ಷೆನ ದಿನನಿಚ್ಚೊದ ಬದ್ಕ್‌ಗ್‌ ಬೋಡಾಯಿನ ಧಾನ್ಯ, ನೀರ್‌, ಕಾಡ್‌ ಉತ್ಪಶ್ತಿಲ್‌, 
ಆಯುಧೊಲು ಮಾತೆನ್ಹ ಸಂಗಯಿಪೊಡು. ಕೋಟೆ, ದುರ್ಗೊಲೆನ್‌ ಬದ್ರ ದೀವೊನೊಡು. ಕಾಡ್‌, ಗುಡ್ಡೆಲೆನ್‌ 
ಒರ್ರೊನೊಡು. ದುಸ್ಪೆರೆನ್‌, ಚಾಡಿತಪ್ಪಡಿದಕ್ಷೆನ್‌ ಮಟ್ಟ ಪಾಡೊಡು. ಇಜ್ಞ್ಯಾಂಡ ರಾಜ್ಕೊದ ಸತ್ವ ಕುಂದುಂಡು. 


“ಧರ್ಮರಾಯಾ, ರಾಜ್ಯೊಗು ಬಲ ಬರ್ತಿನಿ ಬೆನ್ನಿ ಬೆಂದಿನೆಟೆ! ಏಳ್ಳತಿದ ಮೂಲೊನೇ ಬೆನ್ನಿ! ಅಂಚ 
ಬೆನ್ನಿದ ಬೇಲೆಲೆಡ್‌ ಬುಳೆಸಲೆನ್‌ ಎಚ್ಚಾವೊಡು. ಬೆನ್ನಿದಕ್ಷೆಗ್‌ ಸಾಯ ಕೊರೊಂದುಪ್ಪೊಡು. ಬೆನ್ಚಿನಕ್ಷೆನ್‌ ಬೊಡಿಪಾಂಡ 
ಸ೦ಪೊತ್ತುದ ಅಧಿದೇವತೆ ಲಕ್ಷ್ಮೀ ಆ ರಾಜ್ಯೊಡು ನಿಲೆ ಆವಯೊಲು. ರಾಜ್ಕೊದ ಕೀರ್ತಿಗ್‌ ದಕ್ಕೆ ಬರು. ಅಂಚ 
ಬೆನ್ನಿಗ್‌ ನಿನ ರಾಜ್ಕೊಡು ದಿಂಜ ಮಿನ್ನತ್‌ ಕೊರ್ದ. 


“ಇತ್ತೆ ರಾಜ್ಯ ವ್ಯವಸ್ಥೆದ ಬಗೆಕ್‌ ಪಣ್ಣೆ ಕೇಣ್ಣ. ನಿಕುಲು ಐವೆರ್‌ ತಗೆನಕುಲು ಪರಸ್ಪರ ಗೌರವ ಆದರೊಡಿಪ್ಲೊಡು. 
ನಿಕಲ್ಲ ನಡುಟು ಒಂಜೇ ಅಭಿಮತ ಉಪ್ಪೊಡು... ಉಂದು ಬಾರಿ ಸೂಕ್ರುಮೊದ ವಿಚಾರ. ಅಂಚೆ ಬುಡ್ಬಾದ್‌ 
ಪಣೊಂದುಲ್ಲೆ. ಸಂಸಾರೊದ ಸುಬಾವು ಇಚಿತ್ರದನೆ! ಅಮ್ಮೆ ಮಗೆನೇ ಒರಿಯಡೊರಿ ಪಗೆ ಕಟೊಂಬೆರ್‌. 
ರಾಜೆರ್ನ ಕುಲೊಟು ಇಂಚಿತ್ತಿನಕುಲೇ ದಿಂಜ. ಎಲ್ಕಿಡ್‌ ಅರ್ತಿಡ್‌ ತರ್ಕೊ೦ದಿತ್ತಿನ ಒಪ್ಪಪುಟನ ಜೋಕುಲೇ ಮಲ್ಲೆ 
ಆವೊ೦ದು ಪೋಯಿಲೆಕನೇ ಅಧಿಕಾರ, ಸಂಪೊತ್ತುದ ಅಂಗಲಾಪುಡು ಪಗೆನಕುಲಾಪೆರ್‌. ಒರಿಯನ್‌ ತೂಂಡ 
ನನೊರ್ಯನ ಪಿತ್ತ ಕಲಡುಂಡು! ಒರಿಯನ ಇಸ್ಪಮಿತ್ರೆರ್‌ ನನೊರ್ಯಗ್‌ ದುಸ್ಟೆರಾದ್‌ ತೋಜುವೆರ್‌. ನಿನ ಮೆಗ್ಯನಕಲೆಗ್‌ 
ನಿನ ಅಂದಿಗೆರೆಡ ವೈರ ಇಜ್ಜತ್ತ) 


“ರಾಜೆ ಧನಕನಕ ಒಟ್ಟು ಪಾಡೊಡು. ವಿದ್ವಾಂಸೆರೆಗ್‌ ಆಶ್ರಯ ಕೊರೈರೆ, ದಂಡ್‌ದಳ ಬದ್ರ ಮಲ್ತೊನ್ನೆರೆ, 
ಆನೆ, ಕುದುರೆ, ಕತ್ತಿ ಕಯ್ದುಲೆನ್‌ ಸ೦ಗ್ರಯಿಪೆರೆ, ಮಾತೆಕ್ಷ ಸಂಪೊತ್ತು ಬೋಡಾಪುಂಡು. ಸ೦ಪೊತ್ತು ರಾಜಗ್‌ 
ಗತ್ತ್‌ದ ತಾನಮಾನ ಕೊರುಂಡು. 


“ರಾಜಗ್‌ ಮಂತ್ರಿನ ಅಗತ್ಯ ಉಂಡು. ಮಂತ್ರಿ ಬೀರೊಡು, ಬುದ್ಯಂತಿಕೆಡ್‌, ಧರ್ಮ ಪಾಲನೆಡ್‌, ಉದಾರತೆಡ್‌, 
ಶತ್ರು ಸಂಹಾರೊಡು, ಚತುರೋಪಾಯೊಡು, ವಿಚಾರೊಡು ಮಿಗಿಲಾದಿಪ್ಲೊಡು. ಸಂದರ್ಪುಗು ಸರಿಯಾದ್‌ 


ಸಲಾಪರ್ನೋ 


ಜ್ಞಾನಿಲೆನ್‌, ಬಾಸೆ.ಲಿಪಿ ತಜ್ಞೆರೆನ್‌, ಮಾಂಡಲೀಕ ಸಾಮಂತೆರೆನ್‌ ಲೆಪುಡಾವುನ, ಕಡಪುಡುನ ಚಾತುರೈದೊಟ್ಟುಡು 
ಎಡ್ಡೆ ಪಡ್ಕೆ ರಡ್ಡೆನ್ಲಾ ತುಲಿತ್‌ ತೆರಿಯೊನುನ ಸಗ್ತಿ ಅಯಡ ಉಪ್ಪೊಡು. 
“ಆಡಳಿತೊಗು ಅನ್ಯೂಲ ಆಪಿಲೆಕ್ಕ ಆಯಾಯ ಸ್ಥಾನೊಗು ಸರಿಯಾಯಿನ ಯೋಗಿತೆದ ಸಾರಧಿಲೆನ್‌., 


ರಥಿಕೆರೆನ್‌ ನೇಮಕ ಮಲ್ತೊನೊಡು. ಕಟ್ಟೆ ಪಿಜಿನ್‌ಲ್‌ ಕಾಳಿಂಗ ಸರ್ಪೊನ್ಸಾ ತುಚ್ಚಿ ತುಚ್ಚಿದ್‌ ಪಾಡುವ. ಅಂಚೆನೇ 
ಪಗೆಸೇನೆದುಲಯಿ ಪೊಗ್ಗುದು ನುರ್ದುನ ದೈರ ಚಲಬಲದಕ್ಷೆನೇ ಸೇನೆಡ್‌ ಸೇರಾವೊನೊಡು. 


“ಸೇವೆದಕ್ಷೆನ್‌ ಸೇರಾವೊನ್ನಗ ಮಾನವೀಯತೆ ಬೊಕ್ಕ ಸಮಾಜ ಸೇವೆದ ದಿಸ್ಟಿ ದೀವೊನೊಡು. ದೊಡ್ಡುದ 
ದುರಾಸೆ ಇಜ್ಜಂದಿನಕ್ಷೆನ್‌, ಹೆರಿಯೆರ್‌, ಅ೦ಗವಿಕಲೆರ್‌, ಕುಂಟೆರ್‌, ಕುರ್ದೆರ್‌, ದುರ್ಬಲೆರ್‌ ಇಂಚಿತ್ತಿನಕ್ಷೆನ್‌ 
ಅಜತ್‌ದ್‌, ಅಕಲೆಗಾಪಿನ ಬೇಲೆನ್‌ ಕೊರೊಡು. ಅಕುಲು ಸ್ವಾಮಿ ದ್ರೋಹ ಮಲುಜೆರ್‌.” 


ಧರ್ಮರಾಯೆ ಈ ಸಂಗತಿಲೆನ್‌ ಶತಶೃಂಗ ಪರ್ವತೊಡು ಮುನಿನಕಲ್ಪ, ಹಸ್ತಿನಾವತಿಡ್‌ ವಿದುರಡ 
ದುಂಬುಲಾ ಕೇಣ್ಬಿತ್ರೆ ಮಾತೆನ್ಸ ತೆರಿದಿತ್ತೆ ಇತ್ತೆ ನಾರದೆರ್‌ ಪಣ್ಣಗಲಾ ಕೇಣೊಡುಂದೇ ಆಪುಂಡು. ಕೇಣ್ಣಗ 
ಪೊಸಪೊಸ ಯೋಚನೆಲ್‌ ಮೆಂಚುಂಡು. 


ನಾರದೆರ್‌ ಪಣೊಡಾಯಿನೆನ್‌ ಬೊಡಿಯಂದೆ ಪಂಡೆರ್‌. ಪಿರಾವುದ ಮಾರಾಜೆರ್‌, ನೃಗ, ಭರತ, ದುಂದುಮಾರ, 
ಸಗರ, ಪುರೂರವ, ನಳ, ದಶರಥ.. ಮೊಕಲ್ಲಂಚೆನೇ ಧರ್ಮರಾಯೆಲ ಆವೊಡುಣ್ಬಿನನೇ ನಾರದೆರ್ನ ಬಯಕೆ.. 
ಕಡೆಕ್‌ ಸರ್ವೆರೆಗ್‌, ಸರ್ವ ಕಾಲೊಗು ಮುಕ್ಕ ಆಪಿನೆನ್‌ ಪಂಡೆರ್‌. ಆರ್‌ ಪಣ್ಣಿನ ರೀತಿ, ಬಾಸೆದ ಬಳಕೆ, ನುಡಿತ 
ಪೊರ್ಲು, ಧರ್ಮರಾಯಗ್‌ ಇಸ್ಟ ಆಂಡ್‌. ವಿಚಾರೊಲು ಮನಸ್‌ಗ್‌ ನಾಟ್‌ಂಡ್‌. 


“ಧರ್ಮರಾಯಾ, ಐಸಿರಿ ಸಾಸಿತ ಅತ್ತ್‌ ಅವ್ವೆನ್‌ ನಂಬೊಂದು, ಪಗೆಮಚ್ಚರೊದ ಕಿಚ್ಚಿ ಎಚ್ಚಾವೊನೊಡ್ಡಿ. 
ಬಂಗಬೇನೆಬೇಂಗ್‌ ಬದ್ಭ್‌ಡ್‌ ಸಾಜನೆ! ಅವ್ವೆಕ್‌ ಪೋಡ್ಕೆರೆ ಬಲ್ಲಿ. ಸತ್ಕೊದ ಸಾದಿಡೇ ನಡತ್‌೦ಡ ಬಯ ಆಪುಜಿ. 
ನಿನ ಸಾಜ ಸಜ್ಜಂದಿಕೆನ್‌ ಒರ್ರೊನೊಡು. ಅಪಕೀರ್ತಿಗ್‌ ಕಾರಣ ಆವಂದಿಲೆಕ ನಡತೊನೊಡು. ಬದ್ಭ್‌ದ ಮೌಲ್ಯ 
ಮದಪಂದೆ ಮನ ಸೊಚ್ಚ ದೀವೊನೊಡು. ಇಜ್ದಾಂಡ ರಾಜನ ಬದ್ಭ್‌ಲ ಗಾಳಿಗ್‌ ತಿಕ್ಕಿನ ತುಡರ್‌ ಆಪುಂಡು, 
ಮುಗಲ್‌ ಆಪುಂಡು. ಕಾಮನಬಿರುತಂಚ ಬೇಗ ಮಾಜುಂಡು. ಆ ಬದ್‌ಕ್‌ಡ್‌ ಆಪೊತ್ತುಲು ದಿಂಜ, ಅಂಚಾದ್‌ 
ಬದ್ಧ್ಭ್‌ದ ಮೇಲ್ಲೆದ ಪ್ರಯತ್ನ ಮಲ್ಲೊಡು.” 

ಧರ್ಮರಾಜೆ ಮನದೀದ್‌ ಕೇಣ್ಣಗ ನಾರದೆರೆಗ್‌ ಇಸ್ಟ ಆಂಡ್‌. ಕುಡ ರಡ್ಡ್‌ ವಿಚಾರೊಲೆನ್‌ ಪಂಡೆರ್‌. 
“ಜನೊಕುಲೆಡ ದಯೆ, ಪರಪೊಂಜೊಲೆನ ಬಗ್ಗೆಡ್‌ ಬಯ, ಪಗೆನ್‌ ಮುತ್ತಾವುನ ಚಲ, ದಾನಗುಣ, ಚಾಡಿಕೇಣ೦ದಿನ 
ಸುಬಾವು, ಉಂದು ಮಾತ ರಾಜನ ಎಡ್ಡೆಪುಗು ಬೋಡಾಪಿನನೇ. ರಾಜ್ಕಾಡಳಿತೆ ಸುಕೊತ ಬೇಲೆ ಅತ್ತ್‌. 
ಐಬೋಗೊದಲೆಕ ತೋಜಿಂಡಲ ರಾಜ್ಯೊದ ಆಡಳ್ತೆ ಪಂಡ ಖಡ್ಗೊದ ಬಾಯಿಡಿತ್ತಿನ ತಿಗತಂಚ ಆಪೊತ್ತುದನೆ 
ಉಚ್ಚುದ ಜಿಡೆಟಿತ್ತಿನ ಮಾಣಿಕದಂಚನೆ! ವಜ್ರ ಕತ್ತಿನ್‌ ಉಡಲ್‌ಗ್‌ ಒಡ್ಡಿಲೆಕನೆ! ಸಿಂಗೊದ ಮಾಟೆಡಿತ್ತಿನ ಅಮುರ್ತೊದ 
ಕಳಶದಂಚನೆ! ರಾಜ್ಯೊದ ಒಡೆತನೊಗು ದಿಂಜ ಸಾಮರ್ತಿಗೆ ಬೋಡು. ಮನದೀದ್‌, ಕಬಟ ಇಜ್ಜಂದೆ ಬೆನಿನ 
ಅಧಿಕಾರಿಲ್‌ ಬೋಡು. ಇಜ್ಞಾಂಡ ಬಡವೆರ್ನ ಕಸ್ಟೊಲೆನ್‌ ಏರ್‌ ಕೇಣ್ಣೆರ್‌? ಅಕುಲು ಬೆಂಗ್‌ ಬೇನೆಡ್‌ ಬೆಯ್ದೆರ್‌. 
. ಧರ್ಮರಾಯಾ, ಈ ಅಂಚ ಆಪಿನೆಕ್‌ ಅವಕಾಸ ಕೊರೊಡ್ಡಿ.” 


“ಆವು ಪೂಜ್ಯರೇ.” 


“ಧರ್ಮರಾಯಾ, ಅಕೇರಿದ ನುಡಿ ಪಣ್ಟೆ ಏಪೊಲ ಅಲಚನೆ ಮಲ್ರ್‌ ಪಾತೆರೊಡು. ಒರ ಪಂಡಿನೆನ್‌ ಅತ್ತ್‌ 


ತುಚುಭಾಷೆಡ್‌ ಕುಮಾರವ್ಯಾಹ ಥಾರತೊ 


ಪಣ್ಯೆರೆ ಬಲ್ಲಿ. ಸುರುಮಲ್ತಿನ ಬೇಲೆನ್‌ ಅರ್ಲೊಡು ಬುಡ್ಕೆರೆ ಬಲ್ಲಿ. ನಿನಡ ಪಾತೆರೈರೆ ಬರ್ರಿನಕಲ್ಲ ಮೆಲು ತೆಲಿಕೆಡೇ 
ಪಾತೆರೊಡು. ಮನಸ್‌ಡ್‌ ಕಬಟ, ತಲಮಲಕ ಉಪ್ಪೆರೆಗಾವಂದ್‌. ನನೊರ್ಯನ ಏಳ್ಗೆಗ್‌ ಅಡ್ಡ ಬರೈರೆಗಾವಂದ್‌. 
ಕುಟುಮೊದ ಒಗ್ಗಟ್ಟ್‌ ಉಡೆಪೆರೆಗಾವಂದ್‌..? 


ನಾರದೆರೆನ ಹಿತನುಡಿ ಧರ್ಮರಾಯನ ಮನಸ್‌ಗ್‌ ಮುದ ಕೊರುಂಡು. ಉಡಲ್‌ ದಿಂಜಿದಿ ಸೊಲ್ಮೆ 
ಸಂದಾಯೆ. ರಾಜಧರ್ಮೊನು ಎಡ್ಡೆಡ್‌ ಪಾಲನೆ ಮಲ್ಲುವೆಂದ್‌ ಪಣೊಂಡೆ. ಅಪಗನೇ ಅಯಗ್‌ ತನ ಅಮ್ಮೆರ್‌ 
ಪಾ೦ಡುರಾಜನ ನೆಂಪಾಂಡ್‌. ನಾರದೆರ್ದ ಕೇಣುವೆ, “ಪೂಜೈರೇ, ಈರ್‌ ಮೂಜಿ ಲೋಕೊಡು ತಿರ್ಲುನಾರ್‌. 
ಇಂದ್ರ, ಯಮ, ವರುಣ, ಬ್ರಹ್ಮೆ ಮಾತೆರ್ನಲಾ ಸಭೆಕ್‌ ಪೋವೊಂದುಪುನಾರ್‌. ಯೆಂಕ್ಷೆನ ತೀರ್ಡ್‌ ಪೋಯಿನ 
ಅಮ್ಮೆರೆನ್‌ ತೂತರ?” 


“ಧರ್ಮರಾಯಾ, ಯಾನ್‌ ಇಂದ್ರ ಸಭೆಕ್‌ ಪೋಯಿನಪಗ, ಅಲ್ಪ ರಾಜಸೂಯ ಯಾಗ ಮಲ್‌ದ್‌ 
ಇಂದಗ್‌ ಸರಿಸಮಾನೆರಾದಿಪ್ಪುನ ಹರಿಶ್ಚಂದ್ರ, ನೃಗ, ನಳ, ಭರತ, ಯಯಾತಿನಕ್ಷೆನ್‌ ತೂಯೆ. ನಿಕ್ಷೆನ ಅಮೆರ್‌ 
ಅಲ್ಪ ತೋಜಿದ್‌ಜೆರ್‌. ಆಂಡ ಯಾನ್‌ ಅರೆನ್‌ ಯಮನ ಆಸ್ಥಾನೊಡು ದುಕ್ಕಿದ್‌ ಕುಲ್ಹೊಂದಿತ್ತಿನೆನ್‌ ತೂಯೆ.” 


ಧರ್ಮರಾಯಗ್‌ ದುಕ್ಕ ಆಂಡ್‌. “ಸತ್ಯಸಂಧೆರಾಯಿನ ಯೆನ ಅಮ್ಮೆರೆಗ್‌ ಇಂದ್ರನ ಆಸ್ಥಾನೊಡು ಜಾಗೆ 
ಇಜ್ದಾಂಡ? ಅರೆಗ್‌ ಅಂಚಿನ ತಾನ ತಿಕ್ಕಂದಿನೆಕ್‌ ಕಾರಣ ದಾದ? ಬಾಕಿದಕ್ಷೆಗ್‌ ತಿಕ್ಕಿನೆಂಚ?” 


“ಅಕುಲು ರಾಜಸೂಯ ಯಾಗ ಮಲ್‌ದೆರ್‌.” 
“ಆ ಯಾಗ ಮಲ್ಲಂದಿನ ಎಂಕ್ಷೆನ ಅಮ್ಮೆರ್‌ ಯಮನ ಆಸ್ಥಾನೊಡೇ ಉಪ್ಲೊಡಾಪುಂಡ?” 


“ಛೇ! ಅಂಚ ದಾಲ ಇಜ್ಜಿ. ಪಾಂಡುನ ಮಗೆ ಈಯೆ ಆ ಮಹಾಯಾಗೊನು ಪೊರ್ಲುಡು ಮಲ್ಲಡ ಆ 
ಪುಣ್ಕೊದ ಫಲೊಟು ನಿಕ್ಷೆನ ಅಮ್ಮೆರ್‌ ಇಂದನ ಆಸ್ಥಾನೊಡಿತ್ತಿನ ರಾಜೆರ್ನ ಒಟ್ಟುಗು ಸೇರೊಂಬೆರ್‌. ಬಲಾಡಿಗೆರಾಯಿನ 
ಮೆಗ್ಯನಕುಲು ಉಪ್ಪುನ ನಿಕ್ಕ್‌ ಈ ಯಾಗ ಮಲ್ಲೆರೆ ಬಂಗ ಆವಂದ್‌.” 


ನಾರದೆರೆನ ನುಡಿ ರಾಜನ ಮನಸ್‌ಡ್‌ ಕಂತ್‌ದ್‌ ಅಪಗನೇ ಯಾಗ ಮಲುನ ಸಂಕಲೊಲ ಉಂಡಾಂಡ್‌. 


ನಾರದೆರ್‌ ಪೋಯಿ ಬೊಕ್ಕ ರಾಜಸೂಯ ಯಾಗೊದನೇ ಅಲಚನೆ ತರೆಟ್‌ ತಿರ್ಲೊ೦ದಿತ್ತ್‌ಂಡ್‌. ಆಂಡ 
ಅವು ಯೆಂಕ್ಷೆಡ ಆವ ಪಣ್ಣಿನ ಅನ್ಮಾನ ಇತ್ತಿನೆಡ್ಬಾತ್ರ ದ್ರುಪದ, ಶಲ್ಯ, ಕೇಕಯರಾಜೆರೆನ್‌, ಮಂತ್ರಿಲೆನ್‌, ಧೌಮ್ಯ 
ಮುನಿನಂಚಿನಕ್ಷೆನ್‌ ಬರಿಮಲ್ಟಾಯೆ. ನಾರದೆರ್‌ ಪಿತೃ ಪಾ೦ಡುನ ಬಗ್ಗೆಡ್‌ ಪಂಡಿನೆನ್‌ ಪಣೊ೦ದು ರಾಜಸೂಯ 
ಯಾಗ ಮಲ್ಲೊಡಾತಿನ ಅಗತ್ಕೊನು ಪಣೊಂಡೆ. ಆಂಡ ರಾಜಸೂಯ ಯಾಗ ಪಂಡ ಕುಸಲತ್ತ್‌. ದಾದ 
ಮಲ್ಪುನು ಪಣ್ಣ್‌ ಅಕಲ್ನ ಸಲಹೆ ಕೇಣುವೆ. ಆಯೆ ಪಣೊಡ್ಡು ದುಂಬೇ ದ್ರುಪದೆ ಲಕ್ಕ್‌ದ್‌ ಉಂತುದು 
ಮಾತೆರ್ನಲಾ ಪರವಾದ್‌ ಪಣ್ಯೆ, 

“ಧರ್ಮರಾಯಾ, ನಾರದೆರ್‌ ಪಂಡಿಲೆಕ, ನಿನ ಸಂಕಲ್ಪೊದಲೆಕ ಯಾಗ ನಡಪಡ್‌. ಅಯಿಕ್‌ ಬೋಡಾಯಿನ 
ಸ೦ಪೊತ್ತು ಎಂಕ್ಷೆಡ ಉಂಡು.” 

ಧರ್ಮರಾಯಗ್‌ ದೈರ ಆಂಡ್‌. 


ಧೃಷ್ಟದ್ಯುಮ್ನೆ ಅಂಚನೇ ಅಲ್ಪ ಇತ್ತಿನ ಮಾತ ರಾಜೆರ್ನಕುಲು ಧರ್ಮರಾಯಗ್‌ ಈ ಯಾಗ ಮಲ್ಪುನ 
ಸಾಮರ್ತಿಗೆ ಉಂಡುಣಿನೆನ್‌ ಪಣೊಂಡೆರ್‌. ಭೀಮೆ, ಅರ್ಜುನೆ, ನಕುಲ ಸಹದೇವನಕುಲ್ಲಾ ಯಾಗೊಗು 


ಸನಾತನ 


ಸಾಯಮಲುನ ಉಮೇದ್‌ಡೇ ಉಲ್ಲೆರ್‌. ಅರ್ಜುನೆ ಲಕ್ಕ್‌ದುಂತುದು ಪಣ್ಣೆ, “ಅಣ್ಣಾ, ಮಾತೆರ್ಸ ಸಾಯ, 
ಸಂಪೊತ್ತು ಬೆರಿಬಲೊತ ಪಾತೆರ ಪಣೊಂದುಪ್ಪುನಗ ಪಿರ ಅಂಡ್ಯುನ ಪ್ರಶ್ನೆನೇ ಇಜ್ಜಿ” 


“ಅಂದ್‌. ಆಂಡ, ದುಂಬುದ ನಿಚ್ಚಯ ಮಲ್ಲೊಡಾಂಡ ಗೋವಿಂದ ಕೃಷ್ಣಡ ಒಂಜಿ ಪಾತೆರ ಕೇಣ್‌ಗ.” 
“ಆತೇ ಅತ್ತ? ಕೇಣ್‌ಗ.” 


ಅರ್ಜುನನಂಚನೇ ಮಾತೆರ್ದ ಒಂಜೇ ಸೊರೊಟು ಪಣೊಂಡೆರ್‌. 

ಧರ್ಮರಾಯನ ದೂತೆ ದ್ಹಾರಕೆಡ್‌ ಕೃಷ್ಣನ್‌ ತೂದು ಸೊಲ್ಮೆ ಸಂದಾದ್‌, ಕಾಣಿಕೆನ್‌ ಕೊರ್ಟ್‌, ಯಾಗೊದ 
ಸಂಗತಿನ್‌ ಪಣ್ಟೆ. ಉಂದೆನ್‌ ಕೇಂಡಿನ ಕೃಷ್ಣೆ ಅಕ್ರೂರನ್‌, ಬೇತೆ ಮಂತ್ರಿಲೆನ್‌ ಲೆಪುಡಾದ್‌ ರಾಜಸೂಯ 
ಯಾಗೊದ ಅಗತ್ಯೊನು ಅಕ್ಷೆಗ್‌ ಅರ್ತ ಮಲ್ಪುವೆ. “ತೂಲೆ, ಭರತ ಖಂಡೊಡು ದುಸ್ಪ ರಾಜೆರ್ನ ಸಂಕೆ 
ಬುಳೆವೊಂದುಂಡು. ಜರಾಸಂಧೆ, ಶಿಶುಪಾಲೆ, ಅಂಚನೇ ನನಲಾತ್‌ ರಾಜೆರ್‌ ಹಮ್ಮುಹಾಂಕರೊಡು 
ದುನಿತೊಂದುಲ್ಲೆರ್‌. ಅಕಲ್ಲ ಕಡೆಕಾಲ ಕಯ್ತಲಾವೊಂದುಂಡು.” ಈತ್‌ ಪಂಡ್‌ದ್‌ ಕೃಷ್ಣೆ ಇಂದ್ರಪ್ರಸ್ಥೊಗು 
ಪಿದಡೆನೆ! ಅಲ್ಪ ದಾಲ ಗೊತ್ತಿಜ್ಜಾಂದಿಲೆಕ್ಕ, “ಧರ್ಮರಾಯಾ, ಲೆಪುಡಾಯಿನ ಜ೦ಬರ ದಾದ? ಯುದ್ಧೊದ 
ಅಗತ್ಯ ಮಿನಿ ಬಯ್ಸ್‌೦ಡ?” 


ಧರ್ಮರಾಯಗ ತೆಲಿಕೆ. “ಅತ್ತ್‌ ಕೃಷ್ಣ ನಿನ ಬೆರಿಸಾಯ ಉಪ್ಪುನಗ ಯೆಂಕ್‌ ಎಂಚಿನೆತ ಪೋಡಿಗೆ? ಇತ್ತೆ 
ಯೆಂಕ್ಷಿನ ಅಮ್ಮೆರೆಗ್‌ ಸಮ್ಮಂದವಾಯಿನ ಒಂಜಿ ಜ೦ಬರ ತೋಜೊಂದುಂಡು. ಅರೆಗ್‌ ಪಿತ್ಯಲೋಕೊಡು ಎಡ್ಡೆ 
ತಾನಮಾನ ತಿಕ್ಕಂದೆ ದುಕ್ಕೊಡುಲ್ಲೆರ್‌ಗೆ. ಯೆ೦ಕುಲು ಮುಲ್ಪ ಐಬೋಗೊಡು ಬದ್ಕೊಂದುಲ್ಲ. ಅರೆಗ್‌ ಅಲ್ಪ ಎಡ್ಡೆ 
ತಾನಮಾನ ತಿಕ್ಕೊಡಾ೦ಡ ಯಾನ್‌ ರಾಜಸೂಯ ಯಾಗ ಮಲ್ಲೊಡುಂದು ನಾರದೆರ್ನ ಸಲಹೆ. ಆ ಮಾಮಲ್ಲ 
ಯಾಗ ಮಲ್ಲೆರೆಗ್‌ ಯೆಂಕ್ಷೆಗ್‌ ಆವ? ಅಯಿಕ್‌ ಬೋಡಾಯಿನ ಸ೦ಂಪೊತ್ತು ಒದಗ್‌ದ್‌ ಬರುವ? ಯಾಗ 
ಮಲ್ಲೊಡುಳಣಿನ ಸಂಕಲ್ಪ ಯೆಂಕ್‌ ಉಂಡು. ದಾದ ಮಲ್ಲೊಲಿ?” 


ಕೃಷ್ಣೆ ತೆಲ್ಪುವೆ. 
ಜ್ಞ ಷ್ಟಾ ಈ ತೆಲಿಪಡ. ಯಾನ್‌ ಸಂಕಡೊಡುಲ್ಲೆ. ಯೆನ ಸ೦ಕಲ್ಪೊನು ಯೆಂಚ ನಡಪಾವುನು?” 
ಗಾಂಬಿರೊಡು ಧರ್ಮರಾಯ ಪಣೊಂದುಪ್ಪನಗ ಕೃಷ್ಣಗ್‌ ಬೊಕ್ಕ ಬೊಕ್ಕಲ ತೆಲಿಕೆನೆ| 


“ಓ.| ಆ ನಾರದಮುನಿ ಪೊರ್ಲುದ ಬಲೆನೇ ಬೀಜಾದೆರ್‌! ನಿಕುಲು ತಿಕ್ಕದ್‌ ಬೂರ್ಬರ್‌. ರಾಜಸೂಯೊಗು 
ಯೇತ್‌ ಸಂಪೊತ್ತು ಬೋಡುಂದು ತೆರಿದರ? ಅವು ಸಲೀಸ್‌ಡ್‌ ಒದಗ್‌ ಬರಂದ್‌. ನಿಕಲ್ಲವು ಬಜೀ 
ಜೋಕ್ಷಾಟಿಗೆ ಆಂಡತ್ತ?” 


ಧರ್ಮರಾಯನ ಮೋನೆ ಯೆತೆಟ್‌ ಕಂಗ್‌೦ಡ್‌. 


“ಕೃಷ್ಣಾ, ಉಂದು ನಿಜವಾಧ್ದ ಜೋಕ್ಷಾಟಿಗೆನ?” 


“ಅಂದ್‌, ದುಂಬುದ ಕಾಲೊಡು ರಾಜೆರ್ನಾಕುಲು ಮಲ್ರೊಂದಿತ್ತೆರ್‌ ನಿಜ. ಆಂಡ, ಇತ್ತೆ ಸರ್ವ ರಾಜೆರೆನ್‌ 


ಗೆಂದ್‌ದ್‌, ರಾಜಸೂಯ ಯಾಗ ಮಲ್ಪುನ ಸಾಮರ್ತಿಗೆದಕುಲು ಯೇರುಲ್ಲೆರ್‌? ಅವು ಪಣ್ಣಿನಾತ್‌ ಸೊಲಬ 
ಅತ್ತ್‌. ನಾರದೆರ್ದ ಪಾತೆರ ಕೇಣ್ಟ್‌ ಈ ಸಂಕಲ್ಪೊಗೇ ದುಂಬಾತತ್ತ?” 


| 80] ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


ಧರ್ಮರಾಯಗ್‌ ತರೆಬೆಚ್ಚ ಎಚ್ಚಿಂಡ್‌. ಮನಿಷುಜೆ. 


“ಧರ್ಮರಾಯಾ, ಯೋಚನೆ ಮಲ್ಲುಲ. ಕೌರವೆರ್‌ ನಮ್ಮಕುಲೇ. ಆಂಡ ಅಕ್ಷೆಗ್‌ ನಮನ್‌ ತೂ೦ಡನೇ 
ಆಪುಜಿ. ಅಕಲ್ನೊಟ್ಟುದ ಕರ್ಣೆ, ಶಕುನಿ, ಜಯದ್ರಥೆರೆಗ್‌ ನಮ ದೂರೊದಕುಲೇ! ನಮ ಏಳ್ಗೆನ್‌ ಯೆರೆಗ್ಲಾ 
ಸಯಿಸೊನೆರೆಗಾವಂದೆ ಕಿಚ್ಚಿಮಚ್ಚರೊಡುಲ್ಲೆರ್‌. ಕಂಸನ ಪರಿವಾರಲ ಅಂಚೆನೆ! ಅಂಚಿಡ್ಸ್‌ ಮಗಧರಾಜೆ ಜರಾಸಂಧೆ 
ಮಚ್ಚರೊಡು ಕಮ್ಮಿಯ? ಕಾಲಯವನ, ದಂತವಕ್ರ, ಶಿಶುಪಾಲ, ಪೌಂಡಕ, ಸಾಲ್ವದೊರೆ, ಮುರ, ನರಕ. 
ಮೊಕಲ್ಲ ಪುದರ್‌ ಕೇಣ್ಣನ?” 


“ಅಂದ್‌ ಅಕ್ಷೆಡ್‌ ಕೆಲವೆರೆನ್‌ ಈಯೆ ಕೆರ್ಟ್‌ ಮುಗಿತ್‌ದತ್ತ?” 


“ಅಂದ್‌, ಆ೦ಡ ಆ ಮಾಗಧೆ ಉಲ್ಲೆತ್ತ) ಆಯಗ್ಲಾ ಯೆಂಕಲೆಗ್ಡ ಸರಿ ಬರುಜಿ. ಆಯೆ ಯೆನ ಮಾಮೆ 
ಕಂಸನ ಮಾಮೆ! ಕಂಸನ್‌ ಯಾನ್‌ ಕೆರೈತ್ತ? ಅಯನ ಬೊಡೆದಿನಕುಲು ಜರಾಸಂಧಡ ದೂರು ಕೊರ್ರೆರ್‌. ಆಯೆ 
ಯೆಂಕ್ಷೆಡ ಪಗೆಪತ್‌ದೆ. ಅಯನ ಹಿಂಸೆಡಾದೇ ಯೆಂಕುಲು ಮಧುರೆನ್‌ ಬುಡ್ಡು ಕಡಲ್ಪ ನಡುಟು ದ್ವಾರಕೆ ಪಣ್ಣಿನ 
ಊರು ನಿರ್ಮಿತ್‌ದ್‌ ಬದುಕೊಂದುಲ್ಲ. ನಿಕುಲು ಯೆನ ಅಂದ್‌ಬಂದುಲ್‌ ಪಣ್ಣ್‌ ಅಯಗ್‌ ಗೊತ್ತುಂಡು. 
ಅಂಚೆ ನಿಕಲ್ಲ ಜತೆಟ್‌ ಯಾನಿತ್ತೆಡ ಆಯೆ ಗರ್ವೊಡು ಯಾಗ ಮಲ್ಲೆರೆನೇ ಬುಡ್ತುಜೆ.” 

“ಜರಾಸಂಧೆ ಆತ್‌ ಬಲಾಡಿಗೆನ?” 

“ಆಯನ ಪರಾಕ್ರಮೊನು ದಾನೆಂದ್‌ ಪಣೊಲಿ? ಆಯೆ ಒಂಜಿ ನರಹತ್ಯೆದ ಯಾಗ ಮಲುವೆಗೆ! 
ಅಯಿಕಾದ್‌ ನೂತ್ತೊಂಜಿ ವಂಶೊದ ರಾಜೆರೆನ್‌ ಸೆರೆಮನೆಟ್‌ ದೀವೊಂದೆ. ಆಂಡ ಅಯನಾತೇ ಬಲಾಡಿಗೆರಾಯಿನ 
ಭಗದತ್ತೆ, ಬಾಹ್ಲಿಕೆ, ನರಕೆ, ವೃದ್ಧಕ್ಷತ್ರೆ. ಮೊಕುಲು ಮಾತ ಈ ಯಾಗೊಗು ಅಡ್ಡಿಯಾದುಲ್ಲೆರ್‌. 


“ನಮ ಬಡಕಾಯಿದ, ಮೂಡಾಯಿದ ರಾಜೆರೃಕುಲ್ಲಾ ನಂಕ್‌ ಬಗ್ಗಾಯೆರ್‌. ತೆನ್ಶಾಯಿದಕುಲು ಬೊಕ್ಕೊಲ 
ಬಿರ್ಲೆರ್‌. ಆಂಡ ಮೊಕ್ತೆನ್‌ ಮಾತ ಎ೦ಚಲ ಮಟ್ಟಪಾಡೊಲಿ. ಯಾನ್‌ ಏತೋ ದುಸ್ಟೆರೆನ್‌ ಹದಮಲ್‌ದೆಡ್ಡ 
ಜರಾಸಂಧ, ಶಿಶುಪಾಲೆರೆನ್‌ ದೊ೦ಸ ಮಲ್ದೆರೆಗ್‌ ಯೆನಡ ಆಯಿಜಿ. ಅಯಿಕಾಪಿನ ಬಗೆನೇ ತೋಜೊಂದಿಜ್ಜಿ.” 


ಧರ್ಮರಾಯನ ಮೋನೆ ನನಲಾತ್‌ ಕಂಗ್‌ಂಡ್‌. “ಕೃಷ್ಣಗ್‌ ಆವಂದಿನ ಬೇಲೆ ಎಂಕ್ಷೆಡ್ಸ್‌ ಆವ? ಇಂಚ 
ಎಣ್ಣೊಂಡೆ.... ಕೃಷ್ಣಡ ಇಂಚ ಪಂಡೆ- 


“ಅಪಗಾ೦ಡ ಯಾಗ ಮಲ್ಬುಲೆಕನೇ ಇಜ್ಜಿ. ಯಾಗೊಗು ಈತ್‌ ತಡೆಪುಲು ಉಲ್ಲಂದ್‌ ಯೆಂಕ್‌ ತೆರಿಯಿಜಿ. 
ಕೃಷ್ಣಾ ಮಾಗಧನ್‌ ನಿಕ್ಕ್‌ ಕೆರ್ಯೆರಾಪುಜಿ ಪಣ್ಣಗ ಯೆಂಕ್‌ ಅಚ್ಚಿರಾಪುಂಡು.” 


ಯಾಗೊಗುಪ್ಪುನ ಅಡ್ಡಿಇಡ್ಡುರೊಲೆನ್‌ ತೆರಿದ್‌ ಭೀಮೆ ಬುಸುಬುಸು ಸುಯಿಂತೆ. ಲಕ್‌ದುಂತುದು, “ಅಣ್ಣಾ, 
ಯಾಗ ನಡಪೊಡು. ಕೃಷ್ಣನ ಕೃಪೆ ಇತ್ತ್‌ಂಡ ಯಾವು. ಅಡ್ಡಿದಕ್ಷೆನ್‌ ಯಾನ್‌ ತೂವೊನುವೆ.” 


“ಅ೦ಚತ್ತ್‌ ಭೀಮ, ಆ ಮಾಗಧನ ಸಂಗತಿ ಕೇಂಡತ್ತ?” 


ಭೀಮೆ ಗರ್ವೊದ ಒಸಯೊಡು, “ಮಾಗಧೆ ಪಣ್ಣಿನಾಯೆ ಏರ್‌? ನಿನ ಪಗೆನಾಯೆನ? ಅಂಚಾಂಡ ಎಂಕ್‌ 
ಬೂಳ್ಯ ಕೊರ. ಅಯಗೊಂಜಿ ಗತಿ ತೋಜದೇ ಬರ್ತೆ” 


“ಭೀಮಾ, ಗಡಿಬಿಡಿ ಮಲ್ಪೊಡ್ಡಿ. ಒಂತೆ ಯೋಚನೆ ಮಲ್ಲುಲ. ಕೃಷ್ಣೆ ಪಂಡಿನ ಕೇಂಡತ್ತಾ?” 


ಸನಾತನ 


“ಅಣ್ಣಾ, ಸುರೂಟು ಎಂಕ್‌ ಅಪ್ಪಣೆ ಕೊರೊಡು. ಯಾನೇ ಮಾತ ದಿಕ್ಕ್‌ಗ್‌ಲಾ ಪೋದು ಗೆಂದ್‌ದ್‌ ಬರ್ಪೆ. 
ತಡೆಪುನಕ್ಷೆನ ರುಂಡ ರಟ್ಟಾವೆ. ಬಾಕಿದಕುಲು ಕಪ್ಪಕಾಣಿಕೆನ್‌ ಅಕುಲೇ ತರೆಟ್‌ ತುಂಬೊಂದು ಬರಿಲೆಕ ಮಲ್ಪುವೆ. 
ಮಾಗಧನ್‌ ತವುರ್ದು ದಕ್ಕುವೆ. ನಿನ ಯಾಗೊದ ಜವಾಬ್ದಾರಿ ಯೆಂಕೇ ಉಪ್ಪಡ್‌. ಯಾಗ ಮಲ್ಲೆರೆ ರುಸಿಕುಲೆನ್‌ 
ಲೆಪುಡಾಲ.” 

ಭೀಮನ ಪಾತೆರೊಗು ಅರ್ಜುನೆ ಸೊರ ಕೂಟುವೆ.. 


“ಅಣ್ಣಾ, ಪಗೆನಕ್ಷೆಗ್‌ ಪೋಡಿದ್‌ ಯಾಗ ಉಂತಾವುನ ಅಲಚನೆನ? ಯೆನ ಕೈಟ್‌ ಗಾಂಡಿವ ಧನುಸ್ಸ್‌ 
ಉಪ್ಪುನಾಂಡಲ ದಾಯೆಗ್‌? ಇಂದ್ರ, ಆಗ್ನೇಯ, ವಾರುಣ ಪಣ್ಣಿನ ಪಗರಿಲ್‌ ಉಪ್ಪನು ದಾಯೆಗ್‌? ಈ ರಥ, 
ಹನುಮ ಧ್ವಜ ದಾಯೆಗ್‌? ಉಂದೆಟ್‌ ಲೋಕೊದ ಸಜ್ಜನೆರೆಗ್‌ ರಕ್ಷಣೆ ತಿಕ್ಕೊಡತ್ತ? ಅಂಚೆನೇ ದುಸ್ಪೆರೆಗ್‌ ಶಿಕ್ಷಲ 
ಆವೊಡತ್ತ? ಅಣ್ಣಾ, ಯಾಗ ಮಲ್ಪುನ ಬೆರಣೆರೆನ್‌, ರುಸಿಕುಲೆನ್‌ ಲೆಪುಡಾಲ. ಯೆಂಕ್ಷೆನ್‌ ದಿಗ್ವಿಜಯೊಗು 
ಕಡಪುಡುಲ. ಅಡ್ಡಿ ಒಡ್ಡುನ ಬ೦ಡಪುಂಡೆರೆನ್‌ ಜೆಪುಡಾದ್‌ ಬರ್ತ,” 


ಭೀಮನಲ, ಅರ್ಜುನನಲ ರೌಸುದ ನುಡಿ ಕೃಷ್ಣಗ್‌ ಇಸ್ಟ ಆಂಡ್‌. 


“ಧರ್ಮರಾಯಾ, ಯಾನ್‌ ಪಂಡಿನಿ ಯಾಗ ಮಲ್ಲುನವು ಬಂಗ ಪಣ್ಣ್‌.. ಆತೆ. ಯಾಗ ಮ್ದೆರೆಗೇ 
ಆವಂದ್‌ಂ೦ದ್‌ ಪಂಡೆನ? ವಿನಯ, ವಿಕ್ರಮ, ವಿದ್ಯೆ, ರಾಜನೀತಿ ತೆರಿಯೊಂದಿನ ಪರಾಕ್ರಮಿಲಾಯಿನ 
ಭೀಮಾರ್ಜುನೆರೆಗ್‌ ಏರ್ಲಾ ಎದ್‌ರತ್ತ್‌? ಅಂಚಾದ್‌ ಯಾಗೊದ ಸಂಕಲ್ಪ ದುಂಬರಿಯಡ್‌.” 


“ಅಂಚಾಂಡ ಇತ್ತೆ ದಾದ ಮಲ್ಲೊಲಿ?” 


“ಭೀಮಾರ್ಜುನೆರ್‌ ಯೆನಡಪ್ಪ ಬರಡ್‌. ಪಗೆತ ಪುಗೆನ್‌ ತೆಕ್ಕಾದ್‌ ಬರ್ತ. ಮೊಕ್ಷೆನ ನುಡಿ ಕೇಂಡತ್ತ? ನನ 
ಯಾಗ ಆಯಿಲೆಕನೇ!” 


ಧರ್ಮರಾಯಗ್‌ ಇತ್ತೆ ಚಿಂತೆ ದೂರ ಆಪುಂಡು. ಕೃಷ್ಣನ ಸಂಗತ ಭೀಮಾರ್ಜುನೆರೆನ್‌ ಕಡಪುಡ್ಕೆರೆ ಅಳ್ಳ್‌ 
ಆಯಿಜಿ. ಆಂಡ ಮನಸ್‌ ದಿಂಜಿದ್‌ ಬತ್ತ್‌ಂಡ್‌. 


© ೈಷ್ಟಾ, ಮೊಕುಲಿರುವೆರ್‌ ಎಂಕ್‌ ಕಣ್ಣ್‌ಲಾಂಡ ಈ ಎನ ಮನಸ್‌. ನಿನನೇ ನಂಬೊಂದೆ. ಯುದ್ಧೊಡು 
ಗೆಂದ್‌೦ಡ ಗೇಲ್‌ ನಿನ್ನವೆ.” 


“ಧರ್ಮರಾಯ, ನಿನೆಪು ದೀವೊನ್ಹ, ಒವ್ವೇ ರಾಜೆಲ ಒರಾನೆ ಬಗ್ಗುಜೆ. ಕಾರ್ತವೀರ್ಯೆ, ಮರುತ್ತರಾಯೆ 
ಮೊಕುಲು ರಾಜಸೂಯ ಮಲ್ಪೆರೆ ಪೋದು ಬಾರೀ ಬಂಗ ಬತ್ತ್‌ದೆರ್‌. ಇತ್ತೆಲ ದುಸ್ಪೆರೆನ ಕಾಲ. ದುಸ್ಟೆರೆಡ್‌ ದುಸ್ಪೆ 
ಆ ಜರಾಸಂಧನ್‌ ಮುಗಿಪಾಂಡ ಬಾಕಿದಕುಲು ತಗ್ಗುವೆರ್‌. ಬಯಬನಗ್ಗಿ ಗೌರವೊಡು ನಡತೊನುವೆರ್‌. ಅಪಗ 
ಯಾಗೊಗು ಅಡ್ಡಿ ಆಪುಜಿ. ನಿನ ಅಮ್ಮೆರ್‌ ಪಾಂಡು ರಾಜಗ್‌ ಇಂದ್ರಲೋಕೊಡೇ ತಾನಮಾನ ತಿಕ್ಕುಂಡು.” 


ಭೀಮೆ ಮಾಗಧನ ಬಗ್ಗೆಡ್‌ ತೆರಿಯೊನೆರೆ ಬಯಕುವೆ. 
ಚ ೈಷ್ಣಾ, ಮಾಗಧನ್‌ ಬಾರಿ ಪುಗರೊಂದುಲ್ಲತ್ತ? ಯೇರಾಯೆ? ಆಯನ ಪರಾಕ್ರಮದ ಪೊಲಬು ದಾದ?” 


“ಪಣ್ಣೆ, ಕೇಣ್ಣೆ. ಬೃಹದ್ರಥೆ ಪಣ್ರಿ ಅರಸೆ ಗಿರಿವಜೊಟು ಆಳೊಂದಿತ್ತೆ ಆಯನ ಬೊಡೆದಿನಾಕುಲು ಕಾಶಿರಾಜನ 


ತುಚುಭಾಷೆಡ್‌ ಹುಮಾರವ್ಯಾಸ ಭಾರತೊ 


ಜೋಕುಲು. ಆಕುಲು ಇರುವೆರೆಡ್ಲಾ ಸಂತತಿ ಆವಂದಿನೆಕ್‌, ಬೃಹದ್ರಥೆ ಬೇಜಾರ್‌ಡ್‌, ಬೊಡೆದಿನಕ್ಷೆನ್‌ ಲೆತೊಂದು 
ತಪಸ್‌ಗ್‌೦ದ್‌ ಪೋನಗ ಸಾದಿಡ್‌ ಚಂಡಕೌಶಿಕೆ ಪಣ್ಣಿನ ತಪಸ್ವಿ ತಿಕ್ಕುವೆ. ಮೂವೆರ್ದ ಆ ತಪಸ್ವಿಗ್‌ ನಮಸ್ಕಾರ 
ಮಲ್ಪುವೆರ್‌. ತಪಸ್ವಿ ಮೊಕ್ಷೆನ ದುಕ್ಕೊನು ಕೇಣ್ಣ್‌, ಉಪಕಾರ ಮಲುನೆಕಾದ್‌ ಧ್ಯಾನ ಮಲ್ಪುವೆ. ಅಪಗ ಆಯನ 
ತುಡೆತ ಮಿತ್ತ್‌ ಒಂಜಿ ಪರ್‌೦ದ್‌ ಕುಕ್ಕು ಬೂರುಂಡು. ಅವೆನ್‌ ಬೃಹದ್ರಥಗ್‌ ಕೊರ್ದು ಅರಮನೆಕ್‌ ಕಡಪುಡುವೆ. 


ತಪಸ್ವಿ ಪಂಡಿಲೆಕ ಆ ಕುಕ್ಕುನು ರಡ್ಜ್‌ ತುಂಡು ಮಲ್ತ್‌ದ್‌ ಬೊಡೆದಿನಕುಲು ತಿನ್ಹೆರ್‌. ಬೊಕ್ಕ ಇರುವೆರ್ದ ಅರ್ದರ್ದ 
ಬಾಲೆಲೆನ್‌ ಪೆದ್ದುವೆರ್‌. ಆ ಅರೆಬಾಲೆಲೆನ್‌ ತೂದು ದುಕ್ಕೊಡು ಮುರ್ಕುದೇ ಪೋಪೆರ್‌. 


“ಛಿ! ಉಂದು ಒವ್ವಾ ಕೇಡ್‌ದ ಫಲೊನೇ ಆದಿಪ್ಪು. ಪೋವಡಂಚಿ” ಪಣೊ೦ದು ನಗರೊದ ಪಿದಾಯಿಡ್‌ 
ದಕ್ಕೆರೆಗ್‌ ರಾಜಾಜ್ಞೆ ಆಪುಂಡು. ಆನಿ ರಾತ್ರೆಡ್‌ ಜರೆ ಪಣ್ಣಿನ ರಕ್ಕಸಿ ಆ ರಡ್ಡ್‌ ಬಾಗೊಲೆನ್‌ ತೂಪೊಲು. ಬಾಲೆನ್‌ 
ಸಿಗ್‌ದಿನಕುಲು ದಾಯೆಗ್‌ ತಿನ್ನಿಜೆರ್‌ ಪಣೊ೦ದು ರಡ್ಡ್‌ ಸೀಳ್‌ನ್‌ ಗೊತ್ತಾವಂದೆನೇ ಒಟ್ಟು ಗೋಡ್ಯುವೊಲು. 
ಒರಾನೆ ಆಣ್‌ ಬಾಲೆ ತೆಡಿಲ್‌ದಂಚ ಅರಬಟೆ ದೀಂಡ್‌. ಬೂಮಿ ನಡ್ಗುಲೆಕದ ಆ ಅರಬಟೆ ಕೇಣೊಂದು 
ಊರ್ಬಕುಲು ದೀಟಿಗೆ ಪತೊಂದು ಬತ್ತೆರ್‌. ತೂನಗ ರಕ್ಕಸಿನ ಮಲಟ್ಟೆಲ್‌ಡೊಂಜಿ ಬಾಲೆ! ಮುಟ್ಟ ಪೋಯಿೆರೆ 
ಪೋಡ್ಯುನ ಜನೊಕ್ಷೆನ್‌ ರಕ್ಕಸಿಯೇ ಕಯ್ತಲ್‌ ಲೆತ್ತ್‌ದ್‌ “ಉಂದು ಯೆಂಕ್‌ ತಿಕ್ಕಿನ ಬಾಲೆ. ಇತ್ತೆ ಯೆನ ಮಗೆ. 
ರಾಜೆ ಬತ್ತ್‌ದ್‌ ಕೇಂಡ ಮಾತ್ರ ಕೊರೆ” ಪಣ್ಣೊಲು. 


ರಾಜೆನೇ ಅಡೆಗ್‌ ಬರ್ತೆ. ಬಾಲೆನ್‌ ಕೇಣುವೆ. 


“ಇ೦ಬೈ ನಿನ ಮಗೆ. ಆಂಡ ಬೇತೆ ಬೇತೆ ಆದಿತ್ತಿನ ಈ ರಡ್ಡ್‌ ಸೀಳ್‌ನ್‌ ಗೋಡ್ಕಿದಿನಿ ಯಾನ್‌. ಈ ಬಾಲೆಗ್‌ 
ಯೆನ ಪುದರ್‌ ದೀದೇ ಲೆಪ್ಲೊಡು, ಗೊತ್ತಾಂಡ? ಇಂಬೈೆ ಜರಾಸಂಧೆ. ಮಾಮಲ್ಲ ಬೀರೆ ಆಪೆ!” ಪಂಡೊಲು. 


ರಾಜೆ ಒಪ್ಪಿದ್‌ ಬಾಲೆನ್‌ ಲೆತೊ೦ದು ಬತ್ತ್‌ದ್‌ ಬಾರಿ ಮೋಕೆಡ್‌ ತಾಂಕುವೆ. ಆಂಡ ಅಯನ ಬೀರಬಿಂಕೊಡಾದ್‌ 
ಮಾತೆರೆಗ್ಗ ಪೋಡಿಗೆ. ನಿಕುಲು ರಾಜಸೂಯ ಯಾಗ ಮಲ್ಲುನಗ ಸುರುಟು ಆಯೆನೇ ತಡೆಪುವೆ. ಅಯನ 
ಪೋಡಿಗೆಡ್‌ ಬಾಕಿದ ರಾಜೆರ್ನಕುಲು ಕಪ್ಪಕಾಣಿಕೆ ಕೊರುಜೆರ್‌. ಅಯಿಕಾದ್‌ ಸುರುಟು ಅಯನ್‌ ಮುಗಿಪೊಡು. 
ಆತೆಕಾದೇ ಭೀಮಾರ್ಜುನೆರೆನ್‌ ಯೆನಡಪ್ಪ ಕಡಪುಡುಲ ಪಂಡಿನಿ.” 


ಧರ್ಮರಾಯಗ್‌ ಕೃಷ್ಣನ ತಂತ್ರಗಾರ್ಕೆ ಸರಿತೋಜಿಂಡ್‌. ಅಭಿಮಾನೊಡೇ ಕೃಷ್ಣಗ್‌ ಪುಡಾಡುವೆ. 


“ಕೃಷ್ಣಾ, ರಾಜಸೂಯ ಯಾಗೊದ ಜವಾಬ್ದಾರಿ ನಿನ್ನವು. ಈಯೆ ಯೆಂಕ್ಷೆನ ರಕ್ಷಕೆ. ಪಗೆನಕುಲು ಬಲಾಡಿಗೆರ್‌! 
ಭೀಮೆ ಅರ್ಜುನೆರ್‌ ಎಲ್ಕಕುಲು. ಮೊಕಲ್ಲ ಮಿತ್ತ್‌ ನಿನ ಅನುಗ್ರಹ ಉಪ್ಪಡ್‌.” 


ಜರಾಸಂಧನ ವಧೆ 


ಕೃಷ್ಣೆ, ಧರ್ಮರಾಯಗ್‌ ದೈರ ಕೊರ್ದು, ಯಾಗೊಗು ದಿನ, ಮೂರ್ತ ನಿಚ್ಚಯ ಮಲ್ಟಾವೆರೆ ಪಣ್ಣೆ. 
ಪರರಾಜ್ಯೊದಕ್ಷೆಗ್‌ ಉಡ್ಗಿರೆದೊಟ್ಟುಗು ಓಲೆ ಕಡಪುಡ್ಕೆರೆ ಪಣ್ಟೆ ಧರ್ಮರಾಯೆ ಉಮೇದ್‌ಡ್‌ ಅಂಚೆನೇ 
ಮಲ್ಪುವೆ. 

ಇಂಚಿಡ್‌ ದಳಪತಿ ಸೇನೆ ಸೇರಾಯೆ. ಸೇನೆ ಮಗಧ ರಾಯನ ಮಿತ್ತ್‌ ಯುದ್ಧೊಗು ಸಜ್ಜಾಂಡ್‌. ಪಿದಾಡ್ನಗ 
ಬೆರಣೆರ್‌ ಸ್ತೋತ್ರ ಪಂಡೆರ್‌. ರಕ್ಷೋಘ್ನ ಮಂತ್ರೊಲೆನ ವಾಚನ ಆಂಡ್‌. ಸ್ಪಸ್ತಿವಾಚನ ನಡತ್‌೦ಡ್‌. ದಳಪತಿ 
ಗಟ್ಟಿಡ್‌ ಅರೆದ್‌ದ್‌ ಪಣ್ಣೆ. 


ಸರಾಪರ್ಪೊ 


“ಸೈನಿಕೆರೇ! ಮಗಧರಾಜಡ ಯುದ್ದೊಗು ಪೋವೊಂದುಲ್ಲ. ನಮ ಸೇನೆಗಿತ್ತೆ ಶ್ರೀಕೃಷ್ಣೆನೇ ದಳಪತಿ! 
ಭೀಮಾರ್ಜುನೆರ್‌ ನಮ ಮುತಾಲಿಕೆರ್‌!” 

ಸೇನೆ ಉಲ್ಲಾಸ್‌ಡ್‌ ಜಯಘೋಷ ಮಲ್ಲೊಂದು ಪಿದಾಡ್‌ಂಡ್‌. 

ಕೃಷ್ಣನ ಪಂಡಿನಂಚ ಭೀಮಾರ್ಜುನೆರ್‌ ಗುರು ಯೇಸೊಡಿತ್ತಿನ ಕೃಷ್ಣನೊಟ್ಟುಡು ಶಿಷ್ಯೆರ ೦ಚ ಪಿದಾಡೆರ್‌. 

ಇ pr) ಣು ಬ ಲ್ಸ ಸ್ರಿ 

ಜರಾಸಂಧನ "ಗಿರಿವಜೊ'ಕು ಪೋಷಿನ ಬಾರೀ ದೂರೊದ ಸಾದಿಡ್‌ ಜನೊಕುಲ್ಲ ಕಾಣಿಕೆನ್‌ ಪಡೆವೊ೦ದು, 
ಮಾಂಡಲಿಕೆರೆನ್‌ ತೂವೊಂದು ದುಂಬರಿಯಿರ್‌. ಗಂಗೆನ್‌ ದಾಂಟ್‌ದ್‌ ಮೂಡಾಯಿ ದಿಕ್ಕಡ್‌ ದುಂಬರಿದ್‌ 
ಮಗಧ ಮಂಡಲೊನ್‌ ಸೇರೊಂಡೆರ್‌. 


ಮಗಧ ಸಾಮ್ರಾಜ್ಯೊದ ಐಸಿರಿನ್‌ ದಾನೆಂದ್‌ ಪಣೊಲಿ! ಜನಮೇಜಯಾ, ಮನು ರುಸಿನ ವರೊಡ್ಡಾವರ 
ಈ ರಾಜ್ಕೊಡು ಬುಳೆಸಲೆತನೇ ಸಿರಿನೋಟ! ಗೋವುಲೆನ ಸಂಪೊತ್ತು! ಪರಪುನ ಸುದೆಕುಲು, ಸೆಲಿನೀರ್ಬ 
ಕಿರೆಕುಲು. ಕಾಲುವೆಲ್‌. ಕುಕ್ಕು, ಬಜ್ಜೆಯಿ, ಪೆಲಕಾಯಿ, ತಾರಾಯಿದ ಐಸಿರಿ! ದಾಕ್ಷೆದ ಬಿತ್ತಿಲ್‌! ಪೊರ್ಲುದ 
ನಗರಪಟ್ಟಣೊಲು, ಉಲ್ಲಾಸೊಡು ತಿರ್ಗೊಂದುಪ್ಪುನ ಜನಮಾನಿಲ್‌! 

ಕೃಷ್ಣ ಪಂಡಿನಂಚ ಸೈನಿಕೆರ್‌ ಪ್ರಕೃತಿದ, ನಗರೊದ ಪೊರ್ಲುನು ತೂವೊ೦ದು ಮನಿಪಂದೆ ಪಜ್ಜೆ ದೀಯೆರ್‌. 
ಯೇತಾಂಡಲ ಉಂದು ಪಗೆರಾಜ್ಯ ಪಣ್ರಿ ಎಚ್ಚರೊಡಿತ್ತೆರ್‌. ಬಯ್ಯ ಆನಗ ಮನಿಪಂದೆನೇ ಒಂಜಿ ಗಿರಿತ ಮಠ್ಲಿಲ್ಲ್‌ 
ಉಂತಿಯೆರ್‌. 

ಇರ್ಸ್‌ಡ್‌, ಕೃಷ್ಣೆ ಭೀಮೆ ಬೊಕ್ಕ ಅರ್ಜುನೆರ್‌ ಮೂವೆರೇ ಗಿರಿವ್ರಜೊನ್‌ ಪೊಗ್ಗಿಯೆರ್‌.. ಸುತ್ತೊಡು 
ವೈಹಾರ, ವೃಷಭ, ಯಷಿಗಿರಿ ಬೊಕ್ಕ ಚೈತ್ಯಕ ಗಿರಿಕುಲು ಇತ್ತಿನ ಈ ನಗರೊದ ಆನೆಬಾಕಿಲ್‌ಡ್‌ ಪೊಗ್ಗಂದೆ 
ಪಿರಾವುದ ಬಾಕಿಲ್‌ಡ್‌ ಪೊಗ್ಗುದು ಅಲ್ಪಡ್ಜ್‌ ಚೈತ್ಯಕ ಪರ್ವತೊನ್‌ ಬಡತ್ತುವೆರ್‌.. ಗಿರಿತ ನೆತ್ತಿಡ್‌ ಜರಾಸಂಧನ 
ಅಮ್ಮೆರ್‌ ಬೃಹದ್ರಥೆ ಮಾಮಲ್ಲ ಮೂಜಿ ನಗಾರಿಲೆನ್‌ ದೀದಿತ್ತೆ. ಉಂದೆನ್‌ ಅಪೂರ್ಟೊಡು ಮಾತ್ರ ಬೊಟ್ಟುನ 
ಕ್ರಮ ಇತ್ತ್‌ಂಡ್‌. ಒಂಜಿ ಸರ್ತಿ ನಗಾರಿ ಬೊಟ್ಟುಂಡ ಒಂಜಿ ತಿಂಗೊಲು ಅಯಿತ ದನಿ ಉಂತುಜಿಗೆ! ಈ "ಚೈತ್ಯಕ' 
ಗಿರಿಕ್‌ ಊರ್ಬ ಜನೊಕುಲು ಪೂಜೆ ಮಲ್ರೊಂದಿತ್ತೆರ್‌. 


“ಭೀಮಾ, ಅರ್ಜುನಾ, ನಮ ಇತ್ತೆ ಮಲ್ಲೊಡಾಯಿನಿ ಈತೆ. ಈ ಬಯಂಕರ ನಗಾರಿಲೆನ್‌ ಬೊಟ್ಟೊಡು, 
ಗದ್ದಲ ಲಕ್ಕಾವೊಡು..” 


ಭೀಮಗ್‌ ಉಂದು ಕುಸಿತ ಬೇಲೆನೆ! 


ನಡು ಇರ್ಸ್‌ಡ್‌ ಕೇಣ್ಣ್‌ ಬತ್ತಿನ ನಗಾರಿದ ಸಬ್ಬೊಗು ಇಡೀ ನಗರೊನೇ ನಡ್ಗುಂಡು. ಜರಾಸಂಧಗ್‌ 
ಎಚ್ಚರಾಪುಂಡು. ದಾದನಾ ಕೇಡ್‌ ಆವೆರೆಗುಂಡು ಪಣ್ಣ್‌ ಎಣ್ಣುವೆ. ಬೆರಣೆರೆನ್‌ ಲೆಪುಡಾದ್‌ ಶಾಂತಿ ಗಾಪಿನ 
ಪೂಜೆ ನಡಪಾಯೆ. ಈ ಪೊರ್ತುಡು ಕೃಷ್ಣನ ತಂತ್ರದಂಚ ಮೂವೆರ್ದ ಗಿರಿತ ಮಿತ್ತ್‌ಡ್ಜ್‌ ತಿರ್ಕ್‌ ಜತ್ತೊಂದು ಬತ್ತೆರ್‌. 
ಬೆರಣೆರ್ನ ಯೇಸೊಡುಪ್ಪುನ ಮೊಕುಲೇ ರಾಜಬೀದಿಲೆಡ್‌ ಗಲಾಟೆಗೌಜಿ ಮಲ್ತೊಂದೇ ಬತ್ತೆರ್‌. ಅಂಗಡಿಲೆನ್‌ 
ಲೂಟಿಯೆರ್‌. ಅಡ್ಡಬತ್ತಿನಾಕ್ಷೆಗ್‌ ಹಾಕ್ಕೆರ್‌. ಮಗಧರಾಜನ ಅರಮನೆ ಪೊಗ್ಗುವೆರ್‌. ಉಲಾಯಿದ ಮೂಜಿ 
ಕೋಟೆಲೆನ್‌ ಪೊಗ್ಗುದು ಜರಾಸಂಧನ ಮುಟ್ಟ ಪೋದು ಉಂತುವೆರ್‌. 


ತನ್ನಡೆಗ್‌ ಬತ್ತಿನ ಬೆರಣೆರೆನ್‌ ತೂದು ಜರಾಸ೦ಧಗ್‌ ಕುಸಿಯಾದ್‌, ಗೌರವೊಡೇ ಪಾತೆರವೆ. ಮಧುಪರ್ಕ 
ಸೇವೆ ಮಲ್ಪುವೆ. ಮಿತ್ತ ಮ೦ಚಾವುಡು ಕುಲ್ಲಾದ್‌ ಸುಕಸುಮನ ಕೇಣುವೆ... ಆಂಡ ಅಯಗ್‌ ಅಕ್ಷೆನ್‌ ತೂನಗ 
ಬೆರಣೆರತ್ತ್‌ ಪಣ್ಷಿನ ಅನ್ನಾನೊಲ ಸುರಾಂಡ್‌. 


ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


“ತನ್ಮುಲ್‌ ಏರ್‌? ಒವು ರಾಜ್ಯೊದ ಬೆರಣೆರ್‌? ನಿಕಲ್ಲ ಕುಲಗೋತ್ರೊಲು ಒವು?” ಇಂಚ ಕೇಂಡೆಡಲ, 
ಅಯಗ್‌ ಹ ಬೆರಣೆರತ್ತ್‌. ಶಸ್ತಾಸ ಪ್ರಯೋಗೊಡು ಸಿದ್ದಿ ಪಡೆತಿನಕುಲೆ! ಅತ್ತಾಂದೆ ನಡುಇರ್ಸ್‌ಡ್‌ 
ಬಯ್ದೆರ್‌. ಮೋನೆಡ್‌ ಪಗೆನಕಲ್ಲ ಚರೈನೇ “ಡು, ಯೇರಾದುಪು? ತ್ರಿ "$ಮೂರ್ತಿಲೆನ ತೇಜಿಯೇ ತೋಜುಂಡು.. 
ದೇವತೆಲೆನ ಲಚ್ಚಣೊಲ ನೆಗತ್‌ 'ಬತ್ತಿಲೆಕಾಪುಂಡು. ಬೀರೊದ ಕ್ಷತ್ರಿಯೆರ್‌ಂದ್‌ಲ ಪಣೊ ಣೊಲಿ. ಯೇರಾದುಪು?”.. 


ತನ ನಿನೆಪುನು ಮಗ್ಗೊನುವೆ. 


“ಕೌರವೆರ) ಆಕುಲು ಮಾತೆರ್ಲಾ ಎನ್ನಕುಲೇ. ಪಾಂಡವೆರ? ಉಹೂಂ, ಆಕುಲು ಈ ನಮೂನೆಡ್‌ 
ಬರಯೆರ್‌. ಯಾದವೆರ? ಅಕುಲು ಯೆನ ಯೆದುರುಡುಂತುನ ಯೋಗಿತೆದಕುಲತ್ತ್‌. ಆಯೆ ಒರಿ ಕೈಕಂಜಿ 
ಕಾಪುನ ಮಾಧವೆಲ ಯೆನನ್‌ ತೂಂಡ ಬಲ್ಕ್‌ ಪೋಪೆ! ಬೊಕ್ಕ ಯೆರೆಗ್‌ ಯೆನಡ ಪಗೆ ಉಂಡು?” 


ಜರಾಸಂಧಗ್‌ ಒಂತೆ ಕಸಿವಿಸಿಲಾ ಆಂಡ್‌! 


“ಯೇರಾ ಯೆನಡ ಕಾಳಗೊಗೇ ಬಯ್ದೆರ್‌. ದೈರೊಡು ಎದುರುಡೇ ಕುಲ್ಲೊಂದೆರ್‌. ಕಾಲ ಕೆಟ್‌ದ್‌ 
ಪೋಂಡೊಡೊ9 ಇಂಚ ಈತ್ನೇಟ ಯಾನ್‌ ತೂತಿಜಿ.” 


ಬತ್ತ್‌ ಕುಲ್ಲುದಿನಕುಲು ಪನಿ ಪಂದುಜೆರ್‌. ಜರಾಸಂದೆ ಅಕಲ್ಲ ಪಣ್ಟೆ, “ಪೋಡ್ಕೊಡ್ಡಿ. ನಿಕ್ಷನ್‌ ತೂನಗ 
ಕ್ಷತ್ರಿಯೆರ್‌ ಪಂಡ್ಜ್‌ ಎಣ್ಣೊನೊಲಿ. ಆಂಡ ನಿಕ್ಷೆಗ್‌ ಬೆರಣೆರ್ನ ಯೇಸೊಲ ಒಪ್ಕುಂಡು. ನಿಕುಲು ಬುದ್ಯಂತೆರೆ! 
ಪಿರಾವುದ ಬಾಕಿಲ್‌ಡ್‌ ಅರಮನೆಕ್‌ ಪೊಗ್ಗುದರ್‌. ಇತ್ತೆ ನಿಜ ಪಣ್ಣೆ. ದಾದ ಬೋಡು? ಪೋಡ್ಯೊಡ್ಡಿ.” 

ಕೃಷ್ಣೆ ಪಾತೆರುವೆ, “ನಿನ ಊಹನೆ ನಿಜನೆ! ಯೆಂಕುಲು ಸ್ನಾತಕ ವ್ರತೊದಕುಲತ್ತ್‌ ಪಗೆನಕ್ಷೆಗ್‌ ಪೋಡ್ಯುನಕುಲ್ಲ 
ಅತ್ತ್‌. ಅಂಚ ಪಗೆನೆದುರುಡೇ ಕುಲ್ಲೊಂದ! ಪಿರಾವುದ ಬಾಕಿಲ್ಲ್‌ ಪೊಗ್ಗುನವು ಶಾಸ್ತ್ರ ಸಮ್ಮತಿದ ಸಂಗತಿಯೆ.” 

ಜರಾಸಂಧೆ ಜಬಕ್ಕಾಪೆ. ತನನ್‌ ಪಗೆ ಪಣ್ಣೇ ಪಣೊಂದುಲ್ಲೆ! ತಾನ್‌ ಮೊಕ್ಷೆಗ್‌ ಪಗೆ ಆಯಿನೆಂಚ?। 

“ದಾನೆಂದ್‌ ಪಂಡರ್‌? ಉಂದು ಪಗೆನಯನ ಜಾಗೆನ? ನಿಕುಲು ಯೆನ ಪಗೆನಕುಲ? ನಮ ನಡುಟು 
ಪಗೆ ಪುಟ್ಟಿನಿ ಯೇಪ? ಯೆಂಚ? ನಿಕುಲು ವಾ ಜ೦ಬರೊಗು ಬಯ್ದರ್‌? ಬೆರಣೆರ್ನ ಯೇಸೊ ನಿಕ್ಷೆಗ್‌ 
ದಾಯೆಗ್‌? ನಿಕ್ಷೆನ ಈ ಅಜಕೆದ ಪೆದಂಬುಗು ಸಿಗ್ಗೆ ಆವೊಡತ್ತ?” 


ಕೃಷ್ಣೆ ಮುಗುರು ತೆಲಿಕೆಡೇ ಪಣ್ಣೆ “ಈ ರಾಜೆರೆನ್‌ ಬಂದನೊಡು ದೀತ. ಸಜ್ಜಂದಿ ಜನೊಕ್ಷೆಗ್‌ ತಡೆಯೆರಾವಂದಿನ 
ಪೀಡ್ನೆ ಕೊರೊಂದುಲ್ಲ. ನಿಕ್ಕ್‌ ಅಧಿಕಾರೊದ ಮದ, ಸಂಪೊತ್ತುದ ಮದ, ಬೀರೊದ ಮದ ಯೇರ್ಸ್‌ 
ಪೋತುಂಡು. ನಿನ ಎಡ್ಡೆಪುಗಾದೇ ಪಣೊಂದುಲ್ಲೆ.. ಸೆರೆಟ್‌ ದೀತಿನ ರಾಜೆರೆನ್‌ ಬುಡುಗಡೆ ಮಲ್ಪುಲ. 


ಯೆಂಕುಲು ಈ ಯೇಸೊಡು ಬಯ್ಬಿನೇ ರಾಜೆರೆನ ಕೊಲೆ ಕಜ್ಜೊನು ತಡೆಪೆರೆಗ್‌!” 
ಆಂಡ, ಜರಾಸಂಧಗ್‌ ಈ ಸಂಗತಿ ಸೊಸ್ಟ ಆತಿಜಿ. 


“ಯಾನ್‌ ರಾಜೆರೆನ್‌ ಸೆರಮನೆಟ್‌ ದೀತಿನಿ ನಿಜ. ಈ ಅಕ್ಷೆಗ್‌ ದಾದ ಆವೊಡು? ಮಗೆನ? ಪುಲ್ಲಿಯ? 
ಬಂದುವ? ಊಳಿಗದಾಯೆನ? ಈ ಯೇರ್‌? ಆ ರಾಜೆರೆನ್‌ ಸೆರೆಮನೆಡ್ಜ್‌ ಬುಡ್ಬಾವುನ ಉಮೇದ್‌ ನಿಕ್ಕ್‌ 
ದಾಯೆಗ್‌?” 


ಕೃಷ್ಣಗ್‌ ಗರ್ವೊಡು ದಾಲ ತಡೆಯಿಜಿ. 


“ಅಯ್ಯಾ ರಾಜಾ, ಯೆಂಕುಲು ಅಧರ್ಮಿಲೆನ್‌ ಅರೆಪುನಕುಲು! ಧರ್ಮಿಲೆನ್‌ ಒರಿಪುನಕುಲು! ಅಯಿಕೇ 
ಪಂಡಿನಿ. ಸುರೂಟು ಸೆರೆಮನೆಟ್‌ ದೀತಿನಕ್ಷೆನ್‌ ಬುಡುಗಡೆ ಮಲ್ಲುಲ. ಯೆಂಕ್ಷೆಡ ಭಂಡತನ ನಡಪುಜಿ.” 


ಸರಾಪರ್ಪೊ 


ಜರಾಸಂಧೆ ಗಟ್ಟಿಡ್‌ ತೆಲಿಪುವೆ. ತನ ಜನೊಕ್ಷೆಡ, “ತೂಲೆ! ಜಗತ್ತ್‌ದ ಮಾಮಲ್ಲ ಪಂಡಿತೆರ್‌ ಬಯ್ದೆರ್‌!” 
ಪಂಡೆ. 


ಮಾತೆದ್ದ ತೆಲ್ಬುವೆರ್‌. ಜರಾಸಂಧೆ ಕೇಣುವೆ, “ಯೆನನ್‌ ಭಂಡತನದಾಯೆ ಪಣ್ಬತ್ರ? ಯೆನಲೆಕ್ಕೊಡು 
ನಿಕುಲೇ ಭಂಡೆರ್‌! ಸುರುಟು ನಿಕುಲು ಯೇರ್‌ಂದ್‌ ಪಣ್ಣೆ.” 


ಕೃಷ್ಣಗ್‌ ಕೋಪ ಬರ್ದುಂಡು. “ಅವೆನ್‌ ತೆರಿದ್‌ ನಿಕ್ಕ ದಾದ ಆವೆರೆಗುಂಡು? ಆಂಡ, ಕೇಣಿಯತ್ತ ಪಣ್ಣ್‌ 
ಪಣೊಂಬೆ. ಯಾನ್‌ ದುಸ್ಟೆರೆಗ್‌ ಪಗೆನಾಯೆ.. ಮಾಧವೆ.. ಇಂಬ್ಯೆ ಪಗೆನಕ್ಷೆನ ತಿಗಲೆ ದೊಂಕುನಾಯೆ, ಭೀಮೆ! 
ನನೊರಿ ಉರಿಕಣ್ಣ್‌ದ ಶಿವಗ್‌ ಸಾಟಿಯಾಯನ ಅರ್ಜುನೆ! ಯೆಂಕ್ಷೆಡ್‌ ಯೇರಾಂಡ ಒರಿಯಡ ಈ ಕಾದುನಾಂಡ 
ಕಾದೊಲಿ.” 


ತನನ್‌ ಕದನೊಗು ಲೆಪ್ಪುನು ಕೃಷ್ಣ ಪಣ್ಣ್‌ ತೆರಿದ್‌ ಜರಾಸಂಧೆ ಅಟ್ಟಹಾಸ ಮಲೆ. ಆ ಕ್ರೂರ ಅಟ್ಟ ಹಾಸೊದ 
ಪೊಸ ಬಗೆನ್‌ ತೂದು ಅಯನ ಪರಿವಾರದಕುಲೇ ಅಚ್ಚಿರ ಬುಡಿಯೆರ್‌. ರಾಜನ ತೆಲಿಕೆನೇ ಉಂತುಜಿ. ತೆಲ್ತ್‌ 
ತೆಲ್‌ ಅಯಗೇ ಉಬ್ಬೆಸ ಸುರಾ೦ಡ್‌. ಆ೦ಡಲಾ ಜನೊಕ್ಸೆಡ ಇಂಚ ಪಣೊಂಬೆ. 


“ಕೇಣ್ಣೆ ಜನೊಕುಲೇ. ಈ ಮಹಾನುಭಾವೆನೇ ಕೃಷ್ಣೆ. ಇಂಬ್ಳ ಯೆನ ಮರ್ಮಾಯೆ ಕಂಸನ ಅರ್ವದೆ! ಅಂಚ 
ತೂಂಡ ಇಂಬ್ಯೈ ಎಂಕ್‌ ಪುಳ್ಳಿ ಆವೊಡು. ನಮ ಉಗ್ರಸೇನನ ತಗೆ ದೇವಕನ ಮಗಲ್‌ ದೇವಕಿನ ಮಗೆ. ಇಂಬ್ಯನ 
ಪರಾಕ್ರಮೊದ ಪಠ್ನಯ ಮಲ್ಪುವೆ. ಇಂಬ್ಕನ್‌ ಯಾನ್‌ ಮಧುರೆಡ್ಜ್‌ ಗಿಡತ್ತ್‌ದೆ. ಆ ನಗರೊನೇ ಸುಡ್ಡು ಪಾಡ್ದೆ. 
ಇಂಬೈನ ಬೆರಿ ಪತೊ೦ದು ಪೋಯಿನಪಗ ಯೆಂಚನಾ ಯೆನ ಕಯಿಡ್ಜ್‌ ತಪ್ಪಾವೊ೦ದಿನ ಮಾಮಲ್ಲ ಬೀರೊದ 
ಬಿತ!” 


ಉಂದೆನ್‌ ಕೇಣೊ೦ದುಪ್ಪುನಗನೇ ಕೃಷ್ಣನ ಮೋನೆ ಕೆಂಪೇರ್‌೦ಡ್‌. ಭೀಮೆ ಬುಸು ಕುಟ್ಟೊಂದಿತ್ತೆ ಆಂಡ 
ಜರಾಸಂಧೆ ಜರೆವುನೆನ್‌ ಉಂತಾಯಿಜೆ. “ಆಹಾ! ಗೊಲ್ಲಾ! ಇಡೆಗ್ದ ಬಯ್ದನ? ಕದನ ಪಂಡ ಪುರಲ್‌ ಉರ್ತಿಲೆಕ 
ಪಣ್ಣ್‌ ಎಣ್ಣೊಂದನ? ಗೋಕುಲೊದ ಪೊಣ್ಣುಲೆಡ ಹಾದರ ಮಲ್ತಿಲೆಕ ಪಣ್ಣ್‌ ಎಣ್ಣೊಂದನ? ಕದನ ಪಂಡ 
ಅಸ್ತಶಸ್ತೊಲೆನ ಹಣಾಹಣಿ! ತರೆತ ಬೊಂಡು ರಟ್‌ದ್‌ ಪೋಪಿನ ಕಳ ಗೊತ್ತುಂಡಾ? ಖಡ್ಗ ಖಡೊಲು 
ತಾಂಟೊನ್ನಗದ ಪೌರುಷೊಗು ಜಯದೇವತೆ ತೋಜಿ ಬರ್ಲಿನ ಕಳ!” 


ಕೃಷ್ಣ ಮನಿಪುಜೆ. ಜರಾಸಂಧೆನೇ ತನ ಜನೊಕ್ಸೆಡ ಪಣೊಂಬೆ.“ಇಂಬ್ಯಡ್ಜ್‌ ಕಂಸನ ಪರಿವಾರ ನಾಶ ಆತಿನಿ 
ನಿಜ. ಆಂಡ ನಾಶ ಆತಿನಕುಲೇರ್‌? ಬೋರಿಲ್‌, ಬಂಡಿಲ್‌, ಪೊಂಜೊವುಲು, ಕುದುರೆಲ್‌, ಕತ್ತೆಲ್‌, ಉಚ್ಚುಲು, 
ಇಂಚದನೆ! ಬೀರಬಂಟೆರೆನ್‌ ತೂಂಡ ಇಂಬ್ಯೆ ಪೋಡಿದ್‌ ಪದ್ರಾಡ್‌ ಪಾಡುವೆ. ಇಂಚಿನಾಯೆ ಇತ್ತೆ ಇಡೆಗ್‌ 


ಬತ್‌ದ್‌, ಮಲ್ಲ ಜನೊತಲೆಕ ಯೆನಡ ಸವಾಲ್‌ ಕಡ್ಪುವೆ[” 


ಆಯೆ ಕೃಷ್ಣನ ಎಲ್ಕಿದ ಗೋರ ಗೊಬ್ಬುಲೆನ್‌ ಪಣೊಂದುಲ್ಲೆ. ತನನ್‌ ಕೆರೈರೆ ಬಯ್ದಿನ ಅರಿಷ್ಟಾಸುರೆ, 
ವೃಷಾಸುರೆ, ಪೂತನಿ, ತೃಣಾವರ್ತೆ, ಶಕಟಾಸುರೆ, ಅಘಾಸುರೆ, ಧೇನುಕಾಸುರೆ.. ಮಾತೆರೆನ್ನ ಕೃಷ್ಣೆ ಗೊಬ್ಬುಗೊಬ್ಬುದೇ 
ಕೆರ್ರಿನೆನ್‌ ಭೀಮಾರ್ಜುನೆರ್‌ ಕೇಣ್ಣಿತ್ತೆರ್‌. ಅವ್ವೆನೇ ನೆಂಪು ಮಲ್ಲೊಂಡೆರ್‌. 

ಜರಾಸಂಧೆ ಇತ್ತೆ ಕೃಷ್ಣನಂಚಿ ತಿರ್ಸ್‌ದ್‌ “ಅಯ್ಯಾ ಗೊಲ್ಲ. ಗಿರಿವಜ ಯೆನ ರಾಜಧಾನಿ. ಉಂದು ಯೆನ 
ಅರಮನೆ. ಉಂದೆನ್‌ ನಿನ ತಮ್ಮಲೆ ಕಂಸನ ಇಲ್ಲ್‌ಂದ್‌ ಎಣ್ಣೊಂದು ಬಯ್ದನ? ಅತ್ತಾಂಡ ನಿನ್ನಂಚನೇ 
ಶಂಖಚಕ್ರದೊಟ್ಟುಗು ತೋಜಿಬತ್ತಿನ ಪೌಂಡ್ರಕ ವಾಸುದೇವನೆದುರುಡು ಉಂತಿಲೆಕನ? ಅತ್ತ್‌ ಕರೂಷರಾಜೆ 
ಹಂಸನ್‌ ಕೆರ್ತಿನಾತ್‌ ಸಲೀಸ್‌೦ದ್‌ ತೆರಿಯೊಂದನ? 

ಅರ್ಜುನಗ್‌ ಈ ಸಂಗತಿನ್‌ ಭೀಮೆನೇ ಪಣೊಡಾಂಡ್‌. ಮೆಲ್ಲೊಡು ಪಣ್ಣೆ “ಹಂಸ, ಡಿಬಿಕ ಮೊಕುಲು 
ಸಾಳ್ಪರಾಜೆ ಬ್ರಹ್ಮದತ್ತನ ಜೋಕುಲು. ಡಿಬಿಕೆ ಜರಾಸಂಧನ ಮಂತ್ರಿಯಾದಿತ್ತೆ. ಹಂಸ, ಡಿಬಿಕೆರ್‌ ಶಿವನ್‌ ಮೆಚ್ಚಾದ್‌, 
ಒವ್ವೇ ಶಸ್ತ್ರಾಸ್ತೊಡು ತಂಕ್ಷೆಗ್‌ ಸಾವು ಬರಂದಿಲೆಕ ವರ ಪಡೆತೊಂದೆರ್‌. ಒಂಜಿ ಸರ್ತಿ ಬಲರಾಮೆ "ಹಂಸ" ಪಣ್ಣಿ 
ಪುದರ್ದಯನ್‌ ಕೆರ್ದುಪ್ಪುವೆ. ಈ ಸುದ್ದಿ ಡಿಬಿಕಗ್‌ ತೆರಿನಪಗ ತನ ಪರಯೆ ಹಂಸೆನೇ ಕೊಲೆ ಆಯೆಂದ್‌ 
ಎಣ್ಣೊಂದು ದುಕ್ಕೊಡು ಯಮುನಾ ಸುದೆಕ್‌ ಲಾಗಿದ್‌ ಸಯ್ದೆ. ಡಿಬಿಕೆ ಸಯ್ತಿನೆನ್‌ ಕೇಂಡಿನ ಹಂಸೆ ದುಕ್ಕೊಡು 
ತನ ನಾಲಯಿನ್‌ ಪರ್ತೊಂದು, ಯಮುನಾ ಸುದೆಕೇ ಲಾಗಿದ್‌ ಸಯ್ವೆ ಅಂಚ ಅಕುಲು ಶಸ್ತ್ರದಾಂತೆನೇ ಸಯ್ದಿಲೆಕ 
ಕೃಷ್ಣೆ ತೂವೊಂದೆ.” 

ಜರಾಸಂಧೆ ನನೊಲ ಪಂಡೊನಡ್‌ಂದ್‌ ಕೃಷ್ಣೆ ಮನಿತಿಜೆ. 


“ವ ಕೃಷ್ಣಾ, ಈ ಮುಗೇರ್‌, ಯಾನ್‌ ಪಿಲಿ! ಪಿಲಿಕ್‌ ಮುಗೇರ್‌ ಎದುರ? ಆನೆದ ಕಿನ್ನಿ ಸಿಂಗೊಗು 
ಸಮನ? ಈ ತಪ್ಪ ಮಲ್ಪ. ನಿನ ಯೋಗಿತೆ ಏತ್‌೦ದ್‌ ತೆರಿಯಂದೆನೇ ಯೆನ ಅರಮನೆ ಪೊಗ್ಗುದು, ಯೆಂಕ್‌ 
ಪಿಸ್‌ರ್‌ ಪುಟ್ಟಾವುನ ಬೀರ ಪೋವೊಂದುಲ್ಲ. ಇಡೆಗ್‌ ನಿನ ಕತೆ ಮುಗಿಂಡ್‌೦ದೇ ಎಣ್ಣೊನುಲ..” 


ಕೃಷ್ಣೆ ಈತ್‌ ಪೊರ್ತು ಕಾತಿನಿ, ನಗಾರಿದ ಗದ್ದಲ ಕೇಂಡಿನ ಜನೊಕುಲು ಬತ್ತ್‌ ಸೇರಡ್‌೦ದ್‌. ಅಂಚ ಬತ್ತ್‌ 


ಸೇರಿನ ಜನೊಕುಲೆನ ಎದುರುಡೇ ಇಂಚಾಂದ್‌ ಪಣ್ಣೆ 

“ಅಯ್ಯಾ ಜರಾಸಂಧ, ಯೇತ್‌ ಪಾತೆರ್ವ? ನಿಕ್ಕ್‌ ಎಂಚಿನಾತ್‌೦ಡ್‌) ಪಿತ್ತ ಕದಡ್‌೦ಡ? ಅತ್ತ್‌ ಪರೊಂದನ? 
ಇಜ್ಜಾ೦ಡ ಭಂಗಿ ತಿನೊಂದನ? ಯೆಂಕ್ಷೆಡ್‌ ಒರಿಯಡ ಪೊರುಂಬೆರೆ ಬಲ್ಲ ಪಣ್ಣ್‌ ಯೇತ್‌ ಪೊರ್ತಾಂಡ್‌? ಈ 
ನನೊಲ ಬಾಯಿಬಡ್ಕಲೆಕ ಪಾತೆರೊ೦ದೇ ಉಲ್ಲ. ಪೊಂಜೊಲೆನ ದುಂಬುಡು ನಿನ ಬೀರ ಲೆತ್ತೊಂದುಲ್ಲ. ನನ 
ಆ೦ಡಲ ಲಕ್ಕ್‌ದ್‌ ಬಲ್ಲ. ಯುದ್ದೊಡು ನಿನ ನಿಸಲ್ಬ ಬರವುನೇ ಒರೆಸ್‌ದ್‌ ಬುಡ್ಡ.” 


ಜರಾಸಂಧಗ್‌ ಕೃಷ್ಣೆ ಪಂಡ ದುಂಬೇ ಸಸಾರ. ತನ ಮರ್ಮಾಯನ್‌ ಕೆರ್ತಿನಾಯೆ ಪಂಡ್ಜ್‌ ಕೋಪ. 
ಈತ್ನೇಟ ತನ ಕಯಿಕ್‌ ತಿಕ್ಕಂದೆನೇ ಒರಿದೆ ಪಣ್ಣಿನ ಅಚ್ಚಿರ. ಆತೆ ಅತ್ತ್‌ ತನನ್‌ ತೂಂಡನೇ ಬಲ್ಕ್‌ ಪೋಷಿನ 
ಪುಕ್ಕೆಲೆ ಇನಿ ತನ ಅರಮನೆನೇ ಪೊಗ್ಗುದು, ತನ್‌ ಸವಾಲ್‌ ಪಾಡ್ಬಿನಲ ಮಲ್ಲ ಇಸ್ಮಯನೆ! ಆಯೆ ಸಸಾರೊಡೆ 


ರಕ) 


“ಏ ಗೋಪನ ಮಗಾ, ಈ ಬತ್ತಿನವು ಎಡ್ಡೆನೇ ಆಂಡ್‌. ಕಂಸನ ಬೊಡೆದಿನಕ್ಷೆನ ಮುತ್ತೇಸಿತನ ಪೋಯಿನೆತ 
ದುಕ್ಕ ತೆಕ್ಕಾವೆರೆ ನಿನ ನೆತ್ತೆರ್‌ ಜಪುಡಾವೆರಿತ್ತ್‌ಂಡ್‌. ಕಂಸನೊಟ್ಟುಗು ಯೆನ ಮಿತ್ರೆ ಕಾಲಯವನನ್‌ ವಂಚನೆಡ್‌ 
ಕೆರ್ರಿನೆತ ಪಗೆಲ ಯಾನಿತ್ತೆ ಬೂಟಾವೊಡು. ಅಪಗನೇ ಅಕ್ಷೆಗ್‌ ಯಾನ್‌ ಬಂದುಣ್ರಿನ ಬಾಮೊ ಪುಟ್ಟುನು.” 


ಅರ್ಜುನೆ ಭೀಮಡ ಕೇಣುವೆ, “ಕಾಲಯವನೆ ಏರ್‌? ಆಯನ್‌ ಕೃಷ್ಣೆ ಕೆರ್ರೆನ)” 


ಭೀಮೆ ತೆಲಿಪುವೆ. “ಕೃಷ್ಣೆ ಕೆರ್ಡ್‌ಜೆ. ಆ೦ಡ ಕೆರ್ಲಾದೆ. ಈ ಕಾಲಯವನೆ ಯಾದವೆರೆನ ಕುಲಪುರೋಹಿತೆ ಗರ್ಗ 
ರುಸಿನ ಮಗೆ. ಯಾದವೆರ್‌ ಪಿರಾವುಡ್‌ ಒಂಜಿ ಸಂದರ್ದುಡ್‌ ಗರ್ಗಗ್‌ ಚೇಸ್ಟೆ ಮಲ್ರಿತ್ತೆರ್‌. ಆ ಕೋಪೊಡು 
ಗರ್ಗೆ ತಪಸ್ಸ್‌ಡ್‌ ಶಿವನ್‌ ಮೆಚ್ಚಾದ್‌, ಯಾದವೆರೆಗ್‌ ಹಿಂಸೆ ಕೊರ್ಲಿನ ಮಗನ್‌ ಪಡೆತೊನುವೆ. ಶ್ರೀಕೃಷ್ಣೆ ಈ 
ಕಾಲಯವನನ್‌ ತೂಂಡ ಬಲ್ಬ್‌ ಪೋವೊಂದಿತ್ತೆ ಇಂಚ ಉಪ್ಪುನಗ ಒರ ಕೃಷ್ಣನ್‌ ಕಾಲಯವನೆ ಬೆರಿಪತ್ತಿಯೆ. 
ಅಪಗ ಕೃಷ್ಣೆ ಒ೦ಜಿ ಮಾಟೆದುಲಾಯಿ ಪೊಗ್ಗುದು ಕತ್ತಲೆಡ್‌ ಉ೦ತೊಂಬೆ. ಗಿಡತ್ತೊಂದು ಬತ್ತಿನ ಕಾಲಯವನೆ 
ಮಾಟೆದುಲಯಿಡ್‌ ನಿದೆರೊಂದಿತ್ತಿನ ಮುಚುಕು೦ದನ್‌ ಗೋಚರದಾಂತೆ ದೊಂಕುದ್‌ ಬುಡೆ. ಆ ರಾಜರ್ಷಿನ 
ಉರಿದಿಸ್ಟಿಡ್‌ ಕಾಲಯವನೆ ಪೊತ್ತ್‌ದೇ ಪೋಯೆ...” 


ಸಲಾಪರ್ನೋ 


ಜರಾಸಂಧನ ದಿಸ್ಟಿ ಭೀಮಾರ್ಜುನೆರ್ನ ಕಡೆಕ್‌ ತಿರ್ಲ್‌೦ಡ್‌. ಇರ್ದೆರೆನ್ನಾ ತೂಕ ಮಲ್ಬುಲೆಕ ತೂಪೆ. 
ತೂವೊಂದಿತ್ತಿಲೆಕ್ಕನೇ ಅಕಲ್ಲ ಬಗ್ಗೆಡ್‌ ದಯೆ ಪುಟ್ಟುಂಡು... 


“ಆಹಾ! ನಿಕುಲು ರಾಜ ಮನತನೊದ ಜೋಕ್ಷೆಲೆಕ ತೋಜೊಂದುಲ್ಲರ್‌. ಗಾಂಬಿರ ಸುಬಾವುದ ನಿಕುಲು 
ಈ ನಾಚಿಕೆದಾಂತಿ ಗೊಲ್ಲನ ಜತೆಟ್‌ ಬಯ್ದರತ್ತ? ಆಯನ ಕತೆ ಇನಿಕ್‌ ಮುಗಿಯುಂಡು. ಅಂಚ ತಾನಾದೆ 
ಸೈಯೆರೆ ಬೈದಿನಾಯನ ಒಟ್ಟುಗು ಬಯ್ದಿನನೇ ನಿಕಲ್ನ ತಪ್ಪ. ಇಲ್ಲಡ್‌ ಹೆರಿಯೆರ್‌ ಯೇಧ್ಲ ತಡೆತಿಜೆರ? ನಿಕ್ಷೆನ್‌ 
ತೂನಗ ಅಯ್ಯೋ ಪಣ್ಣಾಪುಂಡು.” 


ಈತ್ನೇಟ ಕೃಷ್ಣನೇ ಜರೆಯಿನ ಜರಾಸಂಧೆ, ಇತ್ತೆ ತಂಕ್ಷೆನೇ ಜೋಕುಲು ಪಣ್ಣ್‌ ಸಸಾರ ಮಲ್ತಿನೆನ್‌ ಭೀಮಗ್‌ 
ತಡೆಯೆರಾಯಿಜಿ. ತಟ್ಟ ಲಕ್ಕ್‌ದುಂತುವೆ. “ಏ ಮಾಗಧಾ, ಯಾವು ಉಂತಲ ನಿನ ಅಜಕೆದ ಪಾತೆರೊನು. 
ಯುದ್ಧೊಗು ಲೆತ್ತ್‌ದ. ನಿಕ್ಕ್‌ ಅಯಿಟ್‌ ಮಿನಿ ಪಾಂಡಿತ್ಯ ಇತ್ತ್‌ಂಡ, ಬತ್ತ್‌ ತೋಜಾಲ. ಪೊಕ್ಕಡೆ ಕೃಷ್ಣನ 
ಎದುರುಡು ತಿಗಲೆ ಮರಪೊಡ್ಡಿ..” 

ಜರಾಸಂಧೆ ಇತ್ತೆ ಭೀಮನಂಚಿ ತಿರ್ಲುವೆ. “ಓಹೋಹೋ.!| ನಿಕ್ಕ್‌, ಯೆನಡ ಪೊರುಂಬಾಟದ ತೊಡು 
ಉಂಡೊಡೊ? ನಿನ ತೊಡುನು ಪಿರ್ಬಾವೆ. ಪೋಕಾಲ ಬಯ್ದಿನ ಕೃಷ್ಣನ ಜತೆಟ್‌ ತಮ್ಮನೊದ ವಣಸ್‌ಗ್‌ ಬತ್ತಿಲೆಕ 
ಬಯ್ದರ್‌. ತಮ್ಮನನೇ ಮಲ್ಪುವೆ. ಜಗಜಟ್ಟಲ್‌೦ದ್‌ ಪಣೊಂಬಿನ ನಿಕ್ಷೆಗ್‌ ನೆರ್ಸ್‌ ಪ್ರೇಜನ ಇಜ್ಜಿ. ಏತಾಂಡಲ ಯೆನ 
ಕುಟುಮದಕುಲತ್ತ? ನಿಕ್ಷೆಡ ಆಯುಧ ಇಜ್ಞಾಂಡ ಯಾನೇ ಕೊರೆ. ಮೂವೆರ್ದ ಯಾನ್‌ ಒರಿಯೆ ಯುದ್ಧ 


ಕೃಷ್ಣೆ ಕಾತೊಂದಿತ್ತಿನಿ ಈತೆಗೆ! “ಅಧರ್ಮಿ ಮಾಗಧಾ, ಯೆಂಕುಲು ಮೂವೆರೆಡ ಈ ಕಾದೊಡುಂದಿಜ್ಜಿ. 
ಯೆರೆನಾಂಡಲ ಒರಿಯನ್‌ ಲೆಪ್ಪುಲ. ಕಾಳಗ ಕೊ್ಡ.” 


ಜರಾಸಂಧನ ಗತ್ತ್‌ಗ್‌ ಮಿತಿ ಇಜ್ಜಿ. ಪಾಂಡವೆರ್ನ ಮಿತ್ತ್‌ ಕನಿಕರೊಡೇ ನನೊಂಜಿ ಅವಕಾಸ ಕೊರ್ಬೆಂದ್‌ 
ಪಣ್ಟೆ. “ನಿಜವಾದ್‌ಲ ನಿಕ್ಷೆಗ್‌ ಯೆನಡ ಕಾದೊಡ? ನಿಕಲ್ನಂಚಿನ ಅಲ್ಲೆರೆನ್‌ ಯಾನ್‌ ಕೆರ್‌೦ಡ ಯೆನ ಪುದಾರ್‌ಗ್‌ 
ಕೇಡ್‌! ಅಯಿಕಾದೇ ಪಣೊಂದುಲ್ಲೆ. ಪ್ರಜಾಜನೊಕುಲೇ, ಯೆನ ನುಡಿನಡೆಕ್‌ ನಿಕುಲು ಮಾತೆದ್ದ ಸಾಕ್ಷಿಯಾದುಲ್ಲರ್‌. 
ಏ ಕೃಷ್ಣಾ ನಿನ ಪೌರುಷ ಏತ್‌೦ದ್‌ ಲೋಕೊಗೇ ಗೊತ್ತುಂಡು! ಎಂಕ್‌ ಏಪೊಗ್ಗಾ ಯಾದವೆರೆನ್‌ ತೂಂಡ 
ಆಪುಜಿ. ದಾಯೆಗ್‌೦ದ್‌೦ಡ ನಿಕುಲು ಪಲಾಯನ ಪಂಡಿತೆರ್‌. ಯುದ್ದರಂಗೊಡು ನಿಕ್ಷೆನ್‌ ನಾಡೊಡಾಪುಂಡು.” 

ಈತ್‌ ಪಂಡ್‌ದ್‌, ಜರಾಸಂಧೆ ಮೂವೆರೆಡ್‌ ಒರಿಯನ್‌ ಅಜಪೆರೆಗಾದ್‌ ಸುರುಟು ಅರ್ಜುನನ ಕಯ್ತಲ್‌ 
ಬರ್ತೆ. ತಿರ್ಡ್‌ಡ್ಜ್‌ ಮಿತ್ತ್‌ ಮುಟ್ಟ ತೂಪೆ. ಭೀಮನ್‌ ಕಣ್ಣ್‌ ಕೆಂಪು ಮಲ್ತ್‌ದ್‌ ತೂಪೆ. ಕೃಷ್ಣನಂಚಿಗ್‌ ತೂವೆರೆಗ್ದ ಮನ 
ಮಲ್‌ಜೆ. “ಪಾರ್ಥಾ, ಈ ಬಾಲೆ! ನಿಕ್ಕ್‌ ಕಸ್ಟ ಕೊರೈರೆ ಎಂಕ್‌ ಇಸ್ಟ ಇಜ್ಜಿ. ಭೀಮಗ್‌ ಮನಸುಂಡುಡ ಅಯಡನೇ 
ಯುದ್ಧ ಮಲ್ಪುವೆ. ಅವುಲ ದಂಡೊಗೇ. ದಾಯೆಪಂಡ ನಿಕಲೆಗೇ ನಸ್ಟ, ಆಂಡ ನಿಕುಲು ಕದನೊಗಾದೇ 
ಬಯ್ದರ್‌. ನಿಕಲ್ನ ಆಸೆಗ್‌ ಅಡ್ಡ ಬರೈರೆ ಯೆಂಕ್‌ ಇಸ್ಟ ಇಜ್ಜಿ. ನಿಕಲ್ಲ ಒಪ್ಪಂದೊಗು ಒಪ್ಪಿದೆ. ಶಸ್ತ್ರಧಾರೆಡೇ ತೀರ್ಥ 
ಬುಡೊಂದು ಯುದ್ದೊಗು ಸುರುಕೊರ್ಕ. ಆವತ್ತ)” 

ಭೀಮೆ ಒಪಿಗೆಡ್‌ ತರೆ ಪ೦ದಾವೆ. ಕೃಷ್ಣಾರ್ಜುನೆರ್‌ “ಹಾಂ' ಪಣ್ಣೆರ್‌.. 


ಸೇ ೫ 3% 


ಜರಾಸಂಧೆ ಚ೦ದನ, ಸಾದು, ಅಗರು, ತಕ್ಕೋಲ, ಕಸ್ತೂರಿ, ಜವಾಜಿದ೦ಚಿನ ನಾನಾ ಬಗೆತ ಕಮ್ಮೆನೊದ 


ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


ದ್ರವ್ಯೊಲೆನ್‌ ತರ್ಬಾವೆ. ಇರುವೆದ್ದ ಯುದ್ಧೊಗು ಬೋಡಾಪಿನ ಅಲಂಕಾರೊಡು ಸಜ್ಜಾಪೆರ್‌. ಕರ್ಪೂರ ಬೂಳ್ಯೊನು 
ತಿಣ್ಣೆರ್‌. ಇರ್ವೆರ್ಲಾ ಬಿಂಕೊಡು ಎದುರೆದುರುಡು ಉಂತುವೆರ್‌. 


“ಮಾಗಧಾ, ಈ ವಾ ಬಗೆತ ಯುದ್ಧೊನು ಬಯಕುವಳ ಕತ್ತಿ..? ಉಬ್ಬಿ? ಪರಿಘ? ಈಟಿ? ಗದೆ? ಭಲ್ಲೆ? 
ತೋಮರ? ಪರಶು? ಬಿರುಪಗರಿ? ಕಠಾರಿ...) ಉಂದು ಒವುಲಾ ಬೊಡ್ಡಿ ಆಂಡ, ಉಂಡತ್ತಾ ಮುಸ್ಲಿ? ಈ 
ಬಯಕಿನೆಟೇ ಯುದ್ದ ಮಲ್ಪೆರೆ ಸಜ್ಞಾದುಲ್ಲೆ..” 


ಜರಾಸಂಧೆಲಾ ಸರ್ವಶಸ್ತ ಚತುರೆನೆ! ಮಾತ ಬಗೆತ ಯುದ್ಧೊಗ್ಗಾ ದುಂಬಾಪಿನಾಯೆನೆ! ಭೀಮನ ಗಜಗಟ್ಟಿದ 
ಉಡಲ್‌ ತೂನಗ ಅಯಗ್‌ ಮುಸ್ಟಿ ಯುದ್ದೊಡೇ ಮನಸಾಂಡ್‌. “ಈ ಆನೆಬಲತ ಬಂಟೆ ಪಣ್ಣ್‌ ಕೇಣ್ಣೆ. ಅಂದಾ, 


9 ವ ಬಾವಿ 


ಅತಾ, ಪರೀಕೆ ಮಲುವೆ, ಬಲ” ಪಣೆ. 
ಹವ ೦) ೦2 ೧೧೨ Ww 


ಭೀಮೆ ಒಪ್ಪಿಯೆ. ಇರ್ದೆರ್ಲಾ ಅರಮನೆತ ರಾಜಾಂಗಣೊಡು ಮುಸ್ಟಿ ಯುದ್ದೊಗು ಸುರು ಕೊರೈರ್‌. ಆ 
ಪೊರ್ತುಗು ಜರಾಸಂಧನ ಬೊಕ್ಕ ಭೀಮಾರ್ಜುನೆರ್ನ ಸೇನೆ ಪಿದಾಯಿಡ್‌ ಕಾತೊಂದು ಉಂತಿಯೆರ್‌. ಆನಿ 
ಕಾರ್ತಿಕ ಶುದ್ಧ ಪಾಡ್ಕೊದ ದಿನ. 


“ಜನಮೇಜಯ ಕೇಣ್ಣ. ಯುದ್ಧೊದ ಕಳೂಕು ಜತ್ತಿನ ಇರುವೆ್ದ ಪುಗ್ಗೆಲ್‌ ಬೊಟ್ಟೊಂದು, ತನ್ಮುಲ್ನ 
ಚಾತುರೈದ, ಪೆಟ್ಟ್‌ದ ಪಟ್ಟ್‌ಲೆನ್‌ ತೊಜ್ಜಾಯೆರ್‌. ಗಟ್ಟಿದ ಪಜ್ಜೆ ದೀವೊಂದು ಗುದ್ದುನ ಗತ್ತಡ್‌ ಮೆರೆಯೆರ್‌. 
ದಂಡೆನ್‌ ಒತ್ತಿಯೆರ್‌. ನೀಲಪರ್ವತ, ನಿಷಧ ಪರ್ವತೊದ ಮಿತ್ಶ್‌ ಉಂತಿಲೆಕ್ಕ ಮಲೆಮಲೆದ್‌ ಉಂತಿಯೆರ್‌. 
ದರ್ಪೊಡು ತೂಯೆರ್‌. ಕಡೆಕ್‌ ಗಳಹಸ್ವ ಡೊಕ್ಕರ, ಮರ್ಕಟ ಬಂಧ, ನಾಗಬಂಧೊಲೆಡ್‌ ದಿಂಜ ಪೊರ್ತು 
ಉದ್ದೆಯೆರ್‌. ಅಕಲ್ನ ಗುದ್ದಾಟೊಡು ಕೆಂಪುದೂಳು ರಟ್ಟ್‌ಂಡ್‌. ಅಂಚೆನೇ ಆಕಲ್ಲ ಬೆಗರ್‌ಡ್‌ ಮಣ್ಣ್‌ ನನೆಂಡ್‌. 
ಏತೋ ಪೊರ್ತು ಸರಿಸಮ ಕಾದಿಯೆರ್‌. ಇರ್ವೆರೆಗ್ಲಾ ಸತ್ವ ಕುಂದುಜಿ. ರೌಸು ತಗ್ಗುಜಿ. ಕಂಕಣೆ ಬೂರಂದೆನೇ 
ಪೊರುಂಬಾಟ ದುಂಬರಿಂಡ್‌. ಮೋನೆದ ಬಿಂಕೊಲ ಅಂಚೆನೇ ಒರಿದ್‌೦ಡ್‌. ಗೆಂದುನ ಹಟೊಟು ಇರ್ವೆರ್ಲಾ 
ಬಿಗಿಪಟ್ಟ್‌ಡ್‌ ಸೆಡವುಡ್‌ ಪುಣೆಯೆರ್‌! ರಡ್ಡ್‌ ಕಡೆತ ಪಡೆತಕುಲು ಜಯಜಯಂದ್‌ ಅರೆದ್ಯೆರ್‌.. 


ಪದ್ನಾಲ್‌ ದಿನ ಮುಸ್ಟಿ ಅಂಕ ದುಂಬರಿಂಡ್‌! ತೂವೊಂದಿತ್ತಿ ಜನೊಕುಲು “ಉಂದ್‌ ದಾನೆ ಶಿವನ 
ಡಮರುಗದಾಟನ? ಭೈರವನ ಉರಿಕಣ್ಣ್‌ದ ಆಟನ?” ಪಣೊಂದು ಕಣ್ಣ್‌ ಬುಳಾವೊಂದು ತೂಯೆರ್‌. ಜಟ್ಟಿಲೆನ 
ಪೆಟ್ಟ್‌ದ ಪತ್ತ್‌, ಗುದ್ದುದ ಗದ್ದಲ, ತಾಂಟೊಂಬಿನ ರಬಸ, ಮಾತೆನ್ಷ ಸೋದ್ಕೊಡು ಪುಗರೈರ್‌. ಜಯಕಾರದೊಟ್ಟುಗು 
“ರುುಣು ರುಣು ವಿರೋಧಿ ವಿಭಾಡ ರುಣು ರುಣು ರುಣ ಜಗತ್ರಯ ಜಟ್ಟಿ ರುಣು ರುಣು ರುಣು 
ರುಣು” ಪಣೊಂಡೆರ್‌. 


ಒರಿ ನನೊರ್ಯನ ನಿಸಲ್‌, ತಿಗಲೆ, ಮೋನೆಗ್‌ ಮುಸ್ಟಿಡ್‌ ಹಾಕೊನ್ನಗದ ಬಿರ್ಬ್‌ ತೂವೊಡು! ಆಕ್ಷೆನ 
ಪಾದೊದ ಪೆಟ್ಟ್‌ಗ್‌ ನಿಲ ನಲ್ಕೊಂದಿತ್‌೦ಡ್‌. ಗಿರಿಗುಡ್ಡೆಲ್‌ ನಡ್ಗೊಂದಿತ್ತ್‌ಂಡ್‌. ಪಗೆಲ್‌ ಇರ್ಸ್‌ ನಡತ್ತಿನ ಈ 
ಪೊರುಂಬಾಟೊನು ನಿಸರ್‌ ದೇವೆರ್‌, ತಿಂಗೊಲು ದೇವೆರ್‌ ತೂವೊಂದೇ ಸಾಗಿಯೆರ್‌. ಬಡವು ಬಾಜೆಲ್‌ದ, 
ಮೀಪಿನೆತ, ನೆಂಪು ಇರುವೆರೆಗ್ದ ಇಜ್ಞಾಂಡ್‌. ಇಡೆಬುಡಂದೆ ಪೊರುಂಬಿಯೆರ್‌! ತೂಪಿನಕ್ಷೆಗ್ಗ ಆಯೆಸೊದ 
ಗೋಚರನೇ ಇಜ್ಜಿ. ಪೊರುಂಬಾಟ ಪಂಡ ಉಂದುವೇ. ಅಯಿಟ್‌ ಆಕ್ಷೆನ ಸತ್ವ ಕುಂದುದಿಜಿ. ಉಗ್ರಕೋಪ 
ಆಜಿದಿಜಿ. ಗೆಂದುನ ಬಯಕೆ ಮಾಜಿದಿಜಿ. ಬಿಂಕ ಪಿರಿದಿಜಿ. ಅರಬಟೆ ಉಂತುದಿಜಿ. ಕೈ ಸೋತುದಿಜಿ. ಮೋನೆ 
ಕಂಗ್‌ದಿಜಿ. ಮನಸ್‌ ಅಳ್ಳ್‌ದಿಜಿ. ಪದ್ದಾಲನೆ ದಿನತಾನಿ ಜರಾಸಂಧನ ರಟ್ಟಿದ ಬಲ ಪನೀತ್‌ ಕಮ್ಮಿ ಆಂಡ್‌! 
ಬೀರೊದ ಬಿಂಕ ಬಯ್ಯದನದ ನಿಸರ್‌ದಂಚ ಕುಂದೊಂದೇ ಪೋಂಡು. ಪೆಟ್ಫ್‌ಗ್‌ ಮೆಯಿ ಒಡ್ಡಿಲೆಕನೇ 
ಬಾಯಿದ ಪಸೆ ಆಜೊಂದು ಪೋಂಡು. 

ಜನಮೇಜಯಾ, ಎಳ್ಳತ್ಕೂಜಿ ವರ್ಸೊದ ಜರಾಸಂಧೆ ಈತ್‌ ದಿನ ಭೀಮಡಪ್ಪ ಮುಸ್ಟಿಯುದ್ಧ ದುಂಬರಿತಿನೆಟೇ 
ಅಯನ ಪರಾಕ್ರಮೊದ ಪಠ್ಹಯ ಆಪುಂಡು. ಆ೦ಡ ಅಕೇರಿಗ್‌ ಮುಪ್ಪು ಜವಣಾದಿಗೆದ ಎದುರುಡು ಸೋಲು 
ಒಪ್ಕೊಂಡು. ಜರಾಸ೦ಧಗ್‌ ಬೇಜಾರ್‌ ತೋಜಿಂಡ್‌. ಗೆಂದುನ ಆಸೆ ಆಜಿ೦ಡ್‌. ತಾಪಕೋಪೊಲು ಜತ್ತ್‌ಂಡ್‌. 
ಉರ್ದಾಟೊದ ಒಸಯ ಪಿರಿಂಡ್‌. ಆಂಡ ಮಾಗಧೆ ಉಂದು ಮಾತ ಯೆರೆಗ್ದ ತೆರಿಯಂದಿಲೆಕ ಕಾದೊಂದುಲ್ಲೆ. 
ಆಂಡ ಕೃಷ್ಣಗ್‌ ಗೊತ್ತಾವಂದೆ ಕುಲ್ಲುಂಡ? ಚರಾಚರೊಡು ಉಲಾಯಿ-ಪಿದಾಯಿ ತಾನೇ ನಿಲೆಯಾದುಪ್ಪನ 


ಕೃಷ್ಣಗ್‌ ಜರಾಸಂಧನ ಸಂಗತಿ ತೆರಿದ್‌, ಆಯೆ ಭೀಮಗ್‌ ಸೂಚನೆಲೆನ್‌ ಕೊರ. 


“ದಾದಯ ಭೀಮ, ಮಾಗಧನ ತಾಕತ್ತ್‌ ಏತ್‌೦ದ್‌ ಗೊತ್ತಾಂಡ? ಇತ್ತೆ ನಿನ ಅಮ್ಮೆರೆನ ಸಗ್ಗಿನ್‌ ಪಡೆವೊಂದು 
ಇಂಬ್ಯನ್‌ ಸೋಪಾವೊಡು. ವಾಯುದೇವೆರೆನ್‌ ನೆಂಪು ಮಲ್ಲುಲ. ಬಿರ್ಸ್‌ದ ಗಾಳಿಗ್‌ ಮುಗಲ್‌ ರಟ್ಟ್‌ಂದೆ 
ಕುಲುಂಡ?9” 


ಭೀಮಗ್‌ ಅರ್ತ ಆಂಡ್‌. ಪೊರುಂಬೊಂದಿತ್ತಿಲೆಕನೇ ವಾಯುದೇವನ್‌ ನಿನೆತೊನುವೆ. ಅಮ್ಮೆರೆನ ಸಗ್ರಿ 
ಕೂಡಾವೊಂಡಿಲೆಕ ನನಲಾತ್‌ ಸಾಹಸ ಮೆರೆಪೆ. ಜರಾಸಂಧನ್‌ ಮಲ್ಲಪಟ್ಟ್‌ಡ್‌ ಗಟ್ಟಡ್‌ ಪತ್ತುವೆ. ಉಗ್ರ ತೆಲೈಡ್‌ 
ಆಯನ್‌ ಬೀಜಾಯಿನ ಬಿರ್ಬ್‌ಗ್‌ ಜರಾಸಂಧೆ ಸೂರ್ಯ ಮಂಡಲೊದಲಿಕ್ಕ ತಿರ್ಲುವೆ. ಭೀಮೆ ಅಯನ್‌ ಸಿಗ್‌ದ್‌ 
ಒಯ್ತ್‌ ರಡ್ಡ್‌ ಕೋಡಿಗ್‌ ದಕ್ಕುವೆ. ಜರಾಸಂಧನ ಕಡೆತಕುಲು ದುಕ್ಕಿವೆರ್‌. ಒಂಜೇ ಚಣೊಟು ಮಾತೆರ್ದ 
ತೂವೊಂದಿತ್ತಿಲೆಕನೇ ಜರಾಸಂಧನ ಉಡಲ್ಪ ರಡ್ಡ್‌ ಸಿಗ್ನಲ್‌ ಕುಡ ಗೋಡಿದ್‌ ಜರಾಸಂಧೆ ಮುಸ್ಟಿ ಯುದ್ಧೊಗು 
ದುಂಬಾಪೆ. 

ಭೀಮಗ್‌ ಗರ್ವ ಉರ್ಕುಂಡು. ಕುಡ ಅಯನ್‌ ಸಿಗ್‌ ದಕ್ಕುವೆ. ಆಂಡ ಕುಡ ಅವು ಗೋಡಿದ್‌ ಜರಾಸಂಧೆ 
ಕದನೊಗೇ ದುಂಬಾಪೆ. ಏತ್‌ ಸರ್ತಿ ಸಿಗ್ಟ್‌ಂಡಲಾ ಜರಾಸಂಧೆ ಕುಡಕುಡಲಾ ಬದ್ಕ್‌ದ್‌ ಬರೊಂದುಪ್ಪನೆನ್‌ 
ತೂದು ಭೀಮಗ್‌ ಬೇಜಾರಾಂಡ್‌. ಕೃಷ್ಣೆ ತೂವೊಂದಿಜ್ಜಿನ? ಅಯಗ್‌ ಪರಿಹಾರ ತೋಜಂದೆ ಉಪ್ಪುವ? ಆಯೆ 
ಸನ್ನೆ ಮಲ್ಪುವೆ. ಕೈಯಿ ಮುಗಿವುನ ರೀತಿಡ್‌ ರಡ್ಡ್‌ ಕೈನ್‌ ತಿರ್ಲಾಮುರ್ಲಾ ಗೋಡಿದ್‌ ತೋಜಾವೆ. ಭೀಮಗ್‌ 
ಪೊಲಬು ತಿಕ್‌೦ಡ್‌. ಈ ಸರ್ತಿ ಜರಾಸಂಧನ್‌ ರಡ್ಜ್‌ ಸೀಳ್‌ ಮಲ್ತ್‌ದ್‌ ತಿರ್ಲಾ ಮುರ್ಗಾ ದಕ್ಕುವೆ. ಅಂಚ ದಕ್ಕುನ 
ರಬಸೊಲ ಜೋರುದನೆ! ಜರಾಸಂಧನ ಉಡಲ್ಪ ಸಿಗೈೆಲ್‌ ಪೊಡಿರಟ್‌ದ್‌ ಪೋಯ! 


ಜರಾಸಂಧೆ ಸೈತಿನ ಸುದ್ದಿ ಊರೊರ್ಟಡಿ ಪಸೆರ್‌೦ಡ್‌. ಜರಾಸಂಧನ ರಾಣಿಲ್‌, ಪರಿವಾರದಕುಲು 
ಹಾಹಾಕಾರೊಡೇ ಅಡೆಗ್‌ ಬತ್ತೆರ್‌. ಜನೊಕುಲು ಪೋಡಿಗೆಡ್‌ ಕುಂಬರೈರ್‌. ಊರುಡು ಕೊಲೆ, ಸುಲಿಗೆ 
ನಡಪು ಪಣ್ಣಿನ ಪೋಡಿಗೆಡ್‌ ಅಕುಲು ಇಲ್ಲ ಬಾಕಿಲ್‌ ಮುಚಿದ್‌, ಗುಡ್ಡೆ ಬೊಟ್ಟುಲೆದ ಮಾಟೆಲೆಡ್‌ ದೆಂಗ್‌ದ್‌ 
ಕುಲ್ಲಿಯೆರ್‌. ಜನೊಕ್ಷೆನ ಅಳ್ಕ್‌ ಆತಂಕೊನ್‌, ಸಂಕಡೊನ್‌, ತೂದು, ಕೃಷ್ಣೆ ಗಟ್ಟ ಸೊರೊಟು ಲೆತ್ತ್‌ ಪಣ್ಣೆ. 


“ಪ್ರಜೆಕುಲು ಏರ್ಲಾ ಪೋಡ್ಕೆರೆ ಬಲ್ಲಿ. ಜರಾಸಂಧೆ ಭೈರವನ ಪ್ರೀತಿಗಾದ್‌ ಯಾಗೊದ ಸಂಕಲ್ಪ ಮಲ್ಕೊಂದು, 
ರಾಜೆರೆನ್‌ ಸೆರೆಮನೆಟ್‌ ದೀದಿತ್ತಿನ ಸಂಗತಿ ನಿಕ್ಷೆಗ್‌ ಗೊತ್ತೇ ಉಂಡು. ಅಯಡ್ಚ್‌ ನರಮೇಧ ಆಪಿನೆನ್‌ 
ಉಂತಾವುನನೇ ಯೆಂಕುಲು ಬಯ್ದಿನ ಉದ್ದೇಸ. ಬೇತೆ ಏರೆಗ್ಲಾ ಎಂಕುಲು ಉಪದ್ರ ಮಲ್ಲುಜ. ಪೊಂಜೊಲೆಗ್ದ 
ಬಯ ಬೊಡ್ಡಿ ದೆಂಗ್‌ದ್‌ ಕುಲ್ಲುನ ಅನಪತ್ತ್‌ ನಿಕ್ಸೆಗ್‌ ಬಯ್ದಿಜಿ. ಭೀಮೆ-ಧನಂಜೆಯೆರೇ ಇತ್ತೆ ನಿಕ್ಷೆಗ್‌ ಬಾಸೆ 
ಕೊರೊಂದುಲ್ಲೆರ್‌. ಜರಾಸಂಧನ ಮಗನ್‌ ಲೆಪುಡಾಲೆ. ಯೆಂಕುಲು ಮಾತೆರೆಗ್ದ ದೈರ ಕೊರೊಂದುಲ್ಲ! 


ಈತ್‌ ಪಂಡ್ಸ್‌ ಕೃಷ್ಣೆ ಭೀಮಾರ್ಜುನೆರ್‌, ಯಾಗೊಡು ಬಲಿ ಕೊರೈರೆಗ್‌೦ದ್‌ ಸೆರೆಟ್‌ ದೀತಿನ ರಾಜೆರೆನ್‌ 
ಬುಡುಗಡೆ ಮಲ್ತೆರ್‌. ನಗರೊದ ಪಿದಾಯಿದ ಜಾಗೊಡೇ ಬುಡಾರ ಮಲ್ತೆರ್‌. ಪ೦ಡಿಲೆಕ್ಕನೇ ನಡತಿನ ಅಕಲ್ನ 

ರೀತಿ ಜನೊಕ್ತೆಗ್‌ ಇಸ್ಟ ಆಂಡ್‌. ಪ್ರಜೆಕುಲು ತನ್ಮುಲಾದೆ ನಾಡೊ೦ದು ಬತ್ತ್‌ದ್‌ ಕಾಣಿಕೆಲೆನ್‌ ಕೊರ್ದು ಪೋಯೆರ್‌. 
ಬಂದನೊಡ್ಸ್‌ ಬುಡುಗಡೆ ಆಯಿನ ಸಾರಗಟ್ಟಲೆ ರಾಜೆರ್‌ ಬತ್ತ್‌ದ್‌ ಇಂಚಾಂದ್‌ ಪಣ್ಣೆರ್‌. 


“ನಿಕುಲು ಎಂಕ್ಷೆನ್‌ ಕಾತೊ೦ಡಿನ ಉಪಕಾರೊಗು ಎಂಕುಲು ದಾದ ಮಲ್ಟ್‌ಂಡಲಾ ಕಡಮೆನೇ! ನಿಕುಲು 
ಎ೦ಚಿನ ಅಪ್ಪಣೆ ಕೊರ್ತರ, ಅವ್ವೆನ್‌ ಸೇವೆ ಪ೦ಂಡ್ಜ್‌ ತೆರಿಯೊ೦ದು ಮಲ್ಲುವ.” 


ಕೃಷ್ಣಗ್‌ ಆ ರಾಜೆರೆನ ರೀತಿ ಮೆಚ್ಚಿಂಡ್‌. “ಛೇ! ಛೇ! ಎ೦ಚಿನ ಪಣ್ಣರ್‌? ಈತ್‌ ಕಾಲೊಡು ಸೆರೆಮನೆಟ್‌ 
ಏತ್‌ ಸಂಕಡ ಅನ್ನೇಸಿಯರ್‌? ಭೀಮಡ್ಡಾದ್‌ ನಿಕ್ಷೆನ್‌ ಪೂರಾ ಬುಡುಗಡೆ ಮಲ್ಲೆರೆ ಆಂಡ್‌. ಮಾತೆರ್ಲಾ ಇತ್ತೆ 


ನಿಕಲ್ನ ರಾಜ್ಯೊಗು ಪೋದು, ಪೊರುಡು ಆಡಳ್ತೆ ಮಲ್ಪುಲೆ.” 


ಒರಿ ರಾಜೆ ಇಂಚ ಪಣ್ಟೆ : “ಅಂಚ ಪಂಡ ಆಪುಂಡ? ಯೆಂಕುಲು ನಿಕ್ಷೆಗಾದ್‌ ದಾದಾಂಡಲ ಮಲ್ಟೊಡ್ಡ? 
ದಾದ ಮಲ್ಲೊಡು, ದಯದೀದ್‌ ಪಣ್ಣೆ.” 


ಕೃಷ್ಣೆ ಪಣೆ, “ಯಾನ್‌ ಅವ್ವನೇ ಪಣ್ಕೆರೆ ಪಿದಾಡ್ಬೆ. ಇತ್ತೆ ನಿಕುಲು ನಿಕಲ್ನ ಊರುಗ್‌ ಪೋಲೆ. ಧರ್ಮರಾಯೆ 


w 


ರಾಜಸೂಯಯಾಗ ಮಲ್ಲೆರೆ ಉಲ್ಲೆ. ಆಪಗ ನಿಕುಲು ತಪ್ಪಂದೆ ಆ ಯಾಗೊಗು ಬಲ್ಲೆ.” 


ರಾಜೆರ್‌ ಮಾತೆರ್ಲ ಸಂತೋಸುಡೇ ಪೋಪೆರ್‌. ಇಂಚಿಡ್ಸ್‌ ಮಗಧದ ಮಂತ್ರಿನಕ್ಷೆಗ್ಲಾ ಪೋಡಿಗೆ ದೂರ 
ಆಪುಂಡು. ಅಧಿಕಾರಿಲೆನ್‌ ಕೂಡಾವೊ೦ದು ಜರಾಸಂಧನ ಮಗೆ ಸಹದೇವೆ ಬರ್ತೆ. ಭೀಮಾರ್ಜುನೆರ್ನ ಪಾದೊಗು 
ಪುಡಾಡ್‌ದ್‌ ತರೆತಗ್ಗಾದ್‌ ಉಂತುವೆ. ಬಯಬಗ್ಗಿಡ್‌, ಅನ್ಮಾನೊಡ್‌ ಇತ್ತಿನ ಸಹದೇವನ ಪರವಾದ್‌ ಮಂತ್ರಿಲ್‌ 
ಕೈಮುಗಿದ್‌ ಇಂಚ ಪಣ್ಣೆರ್‌. “ದೊರೆ ಜರಾಸಂಧನ ಮಗೆ ಸಹದೇವೆ ಬಯ್ದೆರ್‌. ಆರೆಗ್‌ ಇತ್ತೆ ದಾಲಾ 


ಗೊತ್ತಾಪುಜಿ. ಆರೆಗ್‌ ಅಮ್ಮೆರೆನ ಸಾದಿಯಾ? ಅತ್ತ್‌...” 


ಕೃಷ್ಣಗ್‌ ಅವು ಅರ್ತ ಆಂಡ್‌. “ಛೇ! ಛೇ! ಆಯೆ ಅಮ್ಮೆರೆನ ಸಾದಿ ಪತ್ತೊಡುಂದಿಜ್ಜಿ. ಆಯೆ ಬದ್ಕೊಡು. 
ಅಯಗ್‌ ಯೆಂಕುಲು ರಾಜ್ಯೊದ ಪಟ್ಟ ಕೊರ್ಪ.” 


“ಅಪಗಾಂಡ ಯೆಂಕ್ಷೆಗ್‌ ಸಂತೋಸಾಂಡ್‌.” 


“ಇತ್ತೆ ಜರಾಸಂಧನ ಪುಣೊಕು ಸಂಸ್ಕಾರ ಆವೊಡು. ಅಯಿಡ್ಜ್‌ ಬೊಕ್ಕ ಮಗಧ ಮಂಡಲೊಗು ಸಹದೇವನ್‌ 
ರಾಜೆ ಆದ್‌ ಪಟ್ಟೊಡು ಕುಲ್ಲಾದೇ ಯೆಂಕುಲು ಪಿದಾಡುವ.” 


ಕೃಷ್ಣೆ ಪಂಡಿಲೆಕನೇ ಮಾತ ನಡತ್‌೦ಡ್‌. ಬೊಕ್ಕ ಮೂವೆರ್ದ ಇಂದ್ರಪ್ರಸ್ಕೊಗು ಪಿರಪೋಪೆರ್‌. 
* ಜೇ ಜೇ 


ಇಂದ್ರಪಸ್ಕೊಡು ಪೂರ್ಣಕುಂಭ, ಪೂ ಬರದೊಟ್ಟುಗೆ ವೈಭವೊಡೆ ರಾಜಸಭೆಕ್‌ ಎದ್ಕೊಂಡೆರ್‌. ಧರ್ಮರಾಯೆ 
ದುಂಬು ಬತ್ತ್‌ದ್‌, ಕೃಷ್ಣನ್‌ “ಕರುಣೆದ ಕಡಲ್‌', “ಭಕ್ತೆರ್ನ ಪಾಲ್‌ದ ಕಲ್ಪವೃಕ್ಷ' ಇಂಚ ಪುಗರೊಂದು ಪಾದೊಗು 
ಅಡ್ಡ ಬೂರೆ. ಜರಾಸಂಧನ್‌ ಕೆರಿನೆಟ್‌ ಭೀಮನ ಅಂಕಬಿಂಕೊನು ಕೃಷ್ಣೆ ಬಣ್ಣನೆ ಮಲ್ಮ್‌ದ್‌, “ಧರ್ಮರಾಯಾ 
ಭೀಮಾರ್ಜುನೆರೆನ್‌ ಪಿರಲೆತೊಂದು ಬತ್‌ದೆ. ನಿಕ್ಕ್‌ ಒಪ್ಪ್ಯಾವೊ೦ದುಲ್ದೆ. ನನ ದುಂಬುಗು ನಿನ ಯಾಗೊಗು 
ಅಡ್ಡಿದಕುಲು ಏರ್ಲಾ ಉಪ್ಪಜೆರ್‌. ಕಾಡ್‌ದ ಪಿಲಿತಲೆಕ್ಕ ಅಬ್ಬರೊಡು ಅರೆದೊಂದು ರಾಜೆರೆಗ್‌ ಪೀಡ್ನೆ ಕೊರೊಂದಿತ್ತಿನ 
ಜರಾಸ೦ಧನ್‌ ಜಡ್ಜ್‌ ಬುಡ್ಡಾಂಡತ್ತ? ನನ ಸಲೀಸ್‌ಡೇ ಯಾಗ ನಡಪುಂಡು. ಪೋಡ್ಯೊಡ್ಡಿ.” ಇಂಚಾಂದ್‌ 
ಭೀಮಾರ್ಜುನೆರ್ನ ಬೆರಿ ಬೊಟ್ಟುವೆ. 


ಸಲಾಪರ್ನೋ 


ಧರ್ಮರಾಯಿ, ಉಡಲ್‌ದಿಂಜಿದ್‌ ಸೊಲ್ಮೆ ಸಂದಾವೆ. ಕೃಷ್ಣೆ ಧರ್ಮರಾಯಗ್‌ ಸದುಪಣೊಂದು “ಯಜ್ಞೊಗು 
ಸಜ್ಜಾವೊಡು.. ಮಾತ ಅಟ್ಟಣೆಲೆನ್‌ ಮಲ್ಲೊನೊಡು. ಸರ್ವ ರಾಜೆರೆನ್‌, ನಿನ ದಾಯಾದಿ ಕೌರವೆರೆನ್‌ ಲೆಪುಡಾವೊಡು. 
ಅಂಚೆನೇ ಬದರಿಕಾಶ್ರಮೊದ ವ್ಯಾಸ ಮಹರ್ಷಿಲೆನ್‌ ಲೆಪುಡಾವೊಡು.. ಅರೆನ್‌ ಲೆಪ್ಪುನೆಕ್‌ ಮಂತ್ರಿಲೇ ಪೋವೊಡು. 
ದುಂಬುಗು ನಿನ ಇಸ್ಪಸಿದ್ದಿ ಆಪುಂಡು. ನಿನನ್‌ ತಡೆಪುನಕುಲು ಯೇರ್‌? ಯಾಗೊಗು ಎಂಕ್ಷೆನ್‌ ಲೆಪುಡಾಯಡ 
ಎಂಕುಲ್ಲಾ ಬ್ರ ಆವತ್ತ?.” ಕೃಷ್ಣೆ ತನ ಕುಸೆಲ್‌ಗ್‌ ತಾನೆ ತೆಲ್ಪುವೆ. ದ್ವಾರಕೆಗ್‌ ಪಿದಡುವೆ. 


ಕೃಷ್ಣನ್‌ ಕಡಪುಡ್ಡು ಬತ್ತಿಬೊಕ್ಕ ಧರ್ಮರಾಯಗ್‌ ಯಾಗೊದನೇ ಅಲಚನೆ. ಧೌಮ್ಯೆರ್‌, ವೇದವ್ಯಾಸೆರ್‌ 
ಬತ್ತಿನಪಗ ಅಕ್ಷೆಡ ಇಂಚಂದ್‌ ಪಣೊಂಬೆ. “ನಾರದೆರ್‌ ಪಂಡಿಲೆಕ ಈ ಯಾಗ ನಡಪೊಡು. ಆಂಡ ಯಾಗ 
ಸಲೀಸ್‌ಡ್‌ ನಡಪುವ9 ದಿಗ್ನಿಜಯ ಪಂಡ ಕುಸೆಲಇ? ಯುದ್ದೊಡು ಯೆಂಕುಲೇ ಸೋತು ಸುಣ್ಣ ಆಂಡ? 
ಜನೊಕುಲು ತೆಲ್ಬುಲೆಕ ಆಂಡ?” ಇಂಚ, ಆಂಡ, ಪೋಂಡ, ಸಂಗತಿಲೆನೇ ಎಣ್ಣೊಂದು, ಪಣೊಂದು. ಕೈ 
ಪೊಜೆಂಕೊಂದು ಅಂಚಿಂಚಿ ಪಚ್ಚೆ ಪಾಡುವೆ. ಪರಯನ ಈ ಪರತ್‌ ರಾಗೊನು ಕೇಣ್ಣ್‌, ಅರ್ಜುನಗ್‌ ಪಿಸರ್‌ 


ಯೇರುಂಡು. 


“ಅಣ್ಣಾ, ಪಂಡಿನನೆ ಪಣೊಂದು ಯೆತೆ ದೆತ್ತ್‌ಂಡ ಯಾಗ ಆಪುಂಡ? ಮನಸ್‌ದ ಅಳ್ಕ್‌ ಯೇಪೊಲ 
ದುಂಬು ಪೋವೆರೆ ಬುಡಂದ್‌. ಅವ್ವನ್‌ ದೂರ ಮಲ್ತೊನೊಡು. ದೈರ ದಿಂಜಾವೊನೊಡು. ದೈರನೇ ಸಾದಗೊದ 
ಮೂಲ. ಜನೊಕುಲು ತೆಲ್ತುಲೆಕ ಕಂಡಿತ ಆಪುಜಿ. ಜನೊಕುಲೆನ ಬಾಯಿಡ್‌ ನಮ ಕೀರ್ತಿ ಕೇಣ್ಟ್‌ ಬರಿಲೆಕ 
ಮಲ್ಲುಗ. ಸರ್ವ ರಾಜೆದ್ದ ನಿಕ್ಕ್‌ ತರೆತಗ್ಗಾವುಲೆಕ ಮಲ್ಲುಗ. ದೇವತೆಲ್‌ ಪುಗರುಲೆಕ ಮಲ್ಲುಗ. ಕೌರವೆ ನಮ 
ಸುದ್ದಿಗ್‌ ಬರ೦ದಿಲೆಕ ಮಲುಗ. ಅಣ್ಣಾ. ಯೆನ ಕೈಟುಪ್ಪುನು ಕೋಲು ಅತ್ತ್‌ ಗಾಂಡೀವ! ಈ ಅರ್ಜುನನ ದಿವ್ಯ 
ಪಗರಿದ ಬಿರ್ದಾದಿಗೆ ಜಗತ್ತ್‌ಗ್‌ ತೆರಿಯೊಡು!” ಇಂಚ ಪಣೊಂದು ತನ ಬಿರೆಲ್ಲ ಒಂಜಿ ಉಂಗಿಲೊನ್‌ ದೆತ್ತ್‌ದ್‌ 
ಪರಯನ ಕೈಯಿಟ್‌ ಕೊರ್ರೆ. “ಇಡೀ ಜಂಬೂದ್ವೀಪೊದ ರಾಜೆರ್ನ ಸಿರಿಬಂಡಾರ ನಿನ ಕೈಯಿಕ್‌ ಬತ್ತ್‌ದ್‌ 
ಬೂರುನೆಕ್‌ ಉಂದುವೇ ಸಾಕ್ಷಿ. ಯೆನ ಸಗ್ಗಿದ ಮಿತ್ತ್‌ ಅನ್ಮಾನ ದೀವೊನಂದೆ ಯೆಂಕ್‌ ಬೂಳ್ಯ ಕೊರ್ಲ.” 


ವೇದವ್ಯಾಸೆರ್‌ ಅರ್ಜುನನ್‌ ಮೆಚ್ಚಿದ್‌ ಪುಗಾರುವೆರ್‌. 


“ಅರ್ಜುನಾ, ಮೆಚ್ಚಿಯೆ. ನಿನ ಕುಲೊಕು ಸರಿಯಾಯಿನ, ಗುರುವಚನೊಗು ಸರಿಯಾಯಿನ ನುಡಿನೇ 
ಪಂಡ. ಪಂಡಿ ಪಾತೆರದಂಚ ನಡತೊನುನ ಸಾಮರ್ತಿಗೆಲ ನಿಕ್ಕುಂಡು. ಧರ್ಮರಾಯಾ. ದಿಗ್ವಿಜಯೊಗಾದ್‌ 
ಅರ್ಜುನೆ ಬಡಕಾಯಿ ದಿಕ್ಕ್‌ಗ್‌, ಭೀಮೆ, ಮೂಡಾಯಿ ದಿಕ್ಕ್‌ಗ್‌, ನಕುಲ-ಸಹದೇವೆರ್‌ ತೆನ್ಕಾಯಿ ಬೊಕ್ಕ 
ಪಡ್ಡಾಯಿ ದಿಕ್ಕ್‌ಗ್‌ ಹೋವಡ್‌.” 

ಆರ್‌ ಪಂಡಿಲೆಕನೇ ಒಂಜಿ ಎಡ್ಡೆ ಗಳ್ಲೆ ತೂದು, ವಿಜಯಯಾತ್ರೆಗ್‌ ಪಿದಾಡುವೆರ್‌. 


ಜನಮೇಜಯ ಕೇಣ್ಣಾ. ಅರ್ಜುನೆ ಸಾಲ್ವ ರಾಜ್ಕೊಗು ಪೋಪೆ. ಸಾಲ್ವ ರಾಜೆ ತರೆತಗ್ಗಾದ್‌ ಸೊಲ್ಮೆದ ನುಡಿ 
ಪಣ್ಣೆ. ಅಲಡ್ಸ್‌ ಬೊಕ್ಕ ಕಟದೇವ, ದ್ಯುಮತ್ತೇನಕ, ಸುನಾಭ, ಪ್ರತಿವಿ೦ಧ್ಯಕ, ಜೀನಕ, ಬೋಟಕ, ಕಿರಾತರೆನ್‌ 
“ಶರಣು' ಪಣ್ಟಾವೊಂಬೆ. ಭಗದತ್ತಡ ಪೊರುಂಬುದು ಗೆಂದುವೆ. ಸೋತಿನ ಭಗದತ್ತೆ ಅರ್ಜುನನ ಪಠ್ಚಯ 
ಕೇಣೊಂದು, ಸಂತೋಸುಡು ಪಾತೆರ್ದವೆ. “ಯಾನ್‌ ಪಾಂಡುರಾಜನ ಮಿತ್ರೆ. ಇತ್ತೆ ಈಯೆಲ ಯೆನ್ನಾಯೆನೇ.” 
ಪಣೊಂದು ಆನೆ, ಕುದುರೆ, ಎಡ್ಡೆ ವಸ್ತುಲೆನ್‌ ಮಾತ ಕೊರ್ದು ಕಡಪುಡುವೆ. 


ಅರ್ಜುನನ ಸೇನೆ ದುಂಬರಿಯುಂಡು. ರಾಮಗಿರಿ, ಸೇನಾಬಿ೦ದು ನಗರ, ಬೊಕ್ಕ ಕಾಶ್ಮೀರ, ಗೆಂದ್‌ದ್‌ 


ತುಚುಭಾಷೆಡ್‌ ಹುಮಾರವ್ಯಾಸ ಭಾರತೊ 


ತಿಗರ್ತ ರಾಜನ್‌, ಕರೂಷರಾಜನ್‌ ಶರಣು ಪಣ್ಣಾವೊಂದು, ಹೂಣ, ಖರ್ಪರ, ಯವನ, ಕಾಂಭೋಜರಾಜೆ 
ಮೊಕ್ಷೆನ್‌ ಹದಮಲ್ತ್‌ಂಡ್‌. ಪಾರಸೀಕೆರೆನ್‌, ಪಾರಿಯಾತ್ರರೆನ್‌, ಖುರಸಾಣೆರೆನ್‌ ಸೋಪಾದ್‌ ವಾಯುವ್ಯ 
ದಿಕ್ಕ್‌ಗ್‌ ತಿರ್ಲ್‌ದ್‌ ಹಿಮಗಿರಿತ ಮಿತ್ತ್‌ಲ ದಿಗ್ಗಣ ಪಾಡ್‌ಂ೦ಡ್‌! ತಿರ್ಟ್‌ ಜತ್ತ್‌ದ್‌ ನಿಷಧಾಚಲ ದಾನವ ಮಂಡಲೇಶ್ವರೆರೆನ್‌ 
ಸೋಪಾದ್‌ ಗಂಧಮಾದನಗಿರಿತ ಯಕ್ಷ ವಿದ್ಯಾಧರೆರೆಡ್ಜ್‌ ಅರ್ಜುನೆ ಕಾಣಿಗೆ ಪಡೆತೊನುವೆ. ದಿಗ್ಗಿಜಯ ಮುಗಿತ್‌ದ್‌, 
ಜಂಬೂ ತುದೆಟ್‌ ಮೀದ್‌ ಸಿದ್ದೆರ್‌ ಚಾರಣೆರೆಡ್ಜ್‌ ಕಾಣಿಗೆಲೆನ್‌ ದೆತೊ೦ದು, ಬೊಕ್ಕ ಪಡ್ಡಾಯಿ ಮುಕುಡ್ಬ್‌ 
ಸಾಗರ ಸೀಮೆಮುಟ್ಟಲಾ ಪೋಪೆ. ಇಂಚ ಒಂಜೇಲೆಕ ದುಂಬರಿದ್‌ ಮ೦ದರಾಚಲೊಗು ಬರ್ತೆ. ಅಲ್ಪಡ್ಜ್‌ ಶಕ, 
ಪುಳಿಂದನಂಚಿನ ದಸ್ಕುಲೆನ್‌ ಸೋಪಾದ್‌ ಮಾಲ್ಕವಂತ ಗಿರಿಕ್‌ ಎತ್ತುವೆ. ನನೊಲ ದುಂಬರಿದ್‌, ಶ್ವೇತಪತ್ರೊ 
ಪ್ರಾಂತ್ಕೊಡು ಸುತ್ತುಪಾಡ್ಜ್‌ ಕಾಣಿಕೆ ಸಂಗ್ರಯಿತೊ೦ದು ಇ೦ದ್ರಪಸ್ಕೊಗು ಪಿರ ಬರ್ತೆ. 

ಭೀಮೆ ಮೂಡಾಯಿ ದಿಕ್ಕ್‌ಡ್‌ ದಿಗ್ಗಣಪಾಡ್ಜ್‌ ಶಿಶುಪಾಲೆ, ಕೋಸಲೇಶ್ವರೆ, ದೀರ್ಫ್ಥಪ್ರಜ್ಞೆ ಕಾಶಿರಾಜೆ 
ಇಂಚಿತ್ತಿನ ಏತೇತೋ ರಾಜೆರೆಡ ದೊಡ್ಡು ಬಂಗಾರ್‌, ಬಗೆಸಾರವಸ್ತುಲೆನ್‌ ಸಂಗ್ರಯಿತೊಂದು ಬರ್ತೆ. 


ಪಡ್ಡಾಯಿ ಕೋಡಿಗ್‌ ಪೋಯಿನ ನಕುಲೆ ಅಲ್ಲಡ್ಸ್‌ ಮರು, ಯವನ, ನೇಪಾಳ, ರೋಹಿತ, ಕಳಿಂಗ, 
ಚೇಕಿತಾನ, ಬರ್ಬರ, ತುರುಷ್ಠ, ಬಾಹ್ಲಿಕ, ಯೌಧೇಯ ರಾಜೆರೆನ್‌ ಗೆಂದ್‌ದ್‌ ತನ ತಮ್ಮಲೆ ಶಲ್ಯನಡೆಗ್‌ ಬರೆ. 
ಆಯಡ್ಸ್‌ ತಮ್ಮನಬಲ್ಲನ ಪಡೆಶೊಂದು, ಕಡಲರುತ ಸೀಮೆಲೆಡ್‌ ಸುತ್ತೊಂದು ಇ೦ದ್ರಪ್ತಸ್ಥೊಗ್‌ ಪಿರಬರ್ರೆ. 


ಸಹದೇವೆ ತೆನ್ಕಾಯಿಗ್‌ ಪೋಪೆ. ಶೂರಸೇನ, ಮತ್ಸ್ಯ, ದಂತವಕ್ತ ಮೊಕ್ತೆನ್‌ ಗೆ೦ದ್‌ದ್‌ ತುಂಗಭದ್ರಾ ಸುದೆ 
ದಾಂಟ್‌ದ್‌ ವಿರೂಪಾಕ್ಷನ ಸೀಮೆ ಹಂಪೆಡ್‌, ಪಂಪಾ ಸರೋವರೊತ ಬರಿಟ್‌ ಬುಡಾರೊಡು ಉಂತುದು, 
ಅಯಿಡ್ಜ್‌ ಬೊಕ್ಕ ಕಿಷ್ಕಿಂದೆ, ಮಾಹಿಷ್ಠತಿ, ಕೊಂಕಣ, ಕೇರಳ, ಗೌಳವ ರಾಜ್ಯೊಲೆನ್‌ ಕಡತೊ೦ದು ಚೋಳ, 
ಪಾಂಡ್ಕೆರ್ನ ಪಡೆನ್‌ ಜಯ್ತ್‌ದ್‌, ಘಟೋತ್ಕಚನ ರಾಜ್ಯೊಗು ಬರ್ಬೆ. ಆಯೆ ಭೀಮನ ಮಗೆ ಅತ್ರ? ಸಹದೇವಗ್‌ 
ಪುಡಾಡುವೆ. ಸಹದೇವೆ ಆಯನ್‌ ಸಿ೦ಹಳೊಗು ಕಡಪುಡ್ಚ್‌ ಕಾಣಿಕೆನ್‌ ಕಣಪಾವೆ. 


ಇಂಚ ನಾಲ್‌ಜನ ಮೆಗ್ಯನಕುಲು ನಾಲ್‌ ಕೋಡಿಡ್ಜ್‌ ಕಣತ್‌ದ್‌ ಸಂಗ್ರಯಿತಿನ ಸಿರಿಸಂಪೊತ್ತುಗು ಮಿತಿ 
ಇಜ್ಞಾಂಡ್‌. ಧರ್ಮರಾಯನ ಯಾಗೊದ ಸಂಕಲ್ಪೊಗಾಪಿನಾತ್‌ ಐಸಿರಿ ಸೇರ್‌೦ಡ್‌. ಅಯನ ಆಡಳ್ದೆಡ್‌ 
ಭರತಖಂಡನೇ ಐಬೋಗೊಡು ಮೆರೆವುಲೆಕಾಂಡ್‌. ಧರ್ಮ ನಾಲ್‌ ಕಾರ್‌ಲೆಡ್‌ ಉಂತುಲೆಕಾಂಡ್‌. ಉಂದೆಕ್‌ 
ಮಾತ ಶ್ರೀಕೃಷ್ಣನ ಅನುಗ್ರಹೊನೇ ಕಾರಣ ಪಣ್ಣಿನ ನಂಬಿಕೆ ಆಯನವು! 


ಶಿಶುಪಾಲನ ಸಂಹಾರೊ 


ರಾಜಸೂಯ ಯಾಗೊಗು ಅಟ್ಟಣೆಲ್‌ ನಡತ್‌೦ಡ್‌. ಮಣಿರತ್ನ ವಜವೈಡೂರ್ಯ ಬಂಗಾರ್‌ ಉಂದೆನ್‌ 
ಮಾತ ಮೂಜಿ ಯೋಜನ ಜಾಗೆಡ್‌ ಕೂಡ್ಲು ದೀಯೆರ್‌. ಅಂಚನೇ ಮಲ್ಲ ಜಾಗೆಡ್‌ ಬಗೆತರೊತ ಕುಂಟುದ 
ರಾಸಿ ಒಟ್ಟಿಯೆರ್‌. ನನೊ೦ಜಿ ಕೋಡಿಡ್‌ ಪತ್ತ್‌ ಯೋಜನದಾತ್‌ ಜಾಗೆಡ್‌ ಆನೆ, ರಥ, ಕುದುರೆ, ಕೈಕಂಜಿಲೆಗ್‌ 
ವ್ಯವಸ್ಥೆ ಮಲ್ತೆರ್‌. ನೆಯಿ, ಎಣ್ಣೆ, ತಿಗತನೆಯಿ ಉಂದೆನ್‌ ಗುವೆಲ್ಲಂಚಿನೆಟ್‌ ದಿಂಜಾದ್‌ ದೀಯೆರ್‌. ಅರಿ, ಬಾರ್‌, 
ಗೋದಿ, ಕಡಲೆ, ತಾರಾಯಿ, ಮುಂಚಿ, ಬೆಲ್ಲ. ಕಾಯಿ ಕಜಿಪು ಇಂಚಿತ್ತಿನ ವಣಸ್‌ತಿನಸ್‌ಗಾಪಿನ ಸಾಮಾನ್‌ 
ಸಂಬಾರೊಲೆನ್‌ ಜೋಕೆಡ್‌ ದೀಯೆರ್‌. ಇಂಚ ಅಟ್ಟಣೆದ ಅಚ್ಚಿಕಟ್ಟ್‌ದ ಐಸಿರಿನ್‌ ತೂದೇ ಜನ ಬೆಕ್ಕಸ ಆಯೆರ್‌. 


ಸರಾಪರ್ಪೊ 


ಆನಿ ಮಂತ್ರಶಾಲೆಡ್‌ ಸಭೆ! ವೇದವ್ಯಾಸೆರ್‌ ಧೌಮೈರ್‌ ಇರ್ದೆರ್ದಾ ಇತ್ತೆರ್‌. ವ್ಯಾಸೆರ್‌ ಧರ್ಮರಾಯಡ, 
“ಧರ್ಮರಾಯಾ, ಬಾರಿ ಸಂಪೊತ್ತು ಒಟ್ಟಾತ್‌೦ಡ್‌. ಮಾತ ರಾಜೆರ್ಷ ಈ ಪಂಡಿಲೆಕ ಕೇಣುನಕುಲಾತೆರ್‌. ಈ ಇತ್ತೆ 
ಮಾತೆರೆಗ್ರ ಮಾರಾಜೆನೇ! ನನ ದಾಯೆಗ್‌ ತಡ? ಮಾತೆರೆಗ್ಲಾ ಯಾಗೊದ ಲೆಪ್ಟೋಲೆನ್‌ ಕಡಪುಡ್ಡ.” 


ಧರ್ಮರಾಯೆ ಒತ್ತೊನುವೆ. ಅರ್ಜುನನ್‌ ಲೆತ್ತ್‌ದ್‌ ಇಂಚ ಪಣ್ಣೆ. 


“ಫಲ್ಲುಣಾ.. ಪೋಲ. ಕೃಷ್ಣನ್‌ ಇತ್ತೆನೇ ಲೆತೊಂದು ಬಲ. ಈ ಯಾಗೊದ ಜವಾಬ್ದಾರಿ ಆಯನವೇ 
ಆದುಂಡತ್ತಾ? ತಡ ಮಲ್ಪಡ. ಬೇಗ ಪೋಲ.” 


ಅರ್ಜುನೆ ಕುಸಿಟೆ ದ್ವಾರಕೆಗ್‌ ಪಿದಡುವೆ. ಅಲ್ಪ ಕೃಷ್ಣನ್‌ ತೂದು ಪಂಡೊನುವೆ. 


“ಕೃಷ್ಣಾ, ನಿನ ಪ್ರೇರಣೆಡ್‌ ಎಂಕ್ಷೆಗ್‌ ವಿಜಯಯಾತ್ರೆಡ್‌ ಪೋಯಿನಲ್ಲ ಮಾತ ಗೇಲೇ ಆತ್‌೦ಡ್‌. ಯಾಗೊಗು 
ಬೋಡಾಯಿನಾತ್‌ ಸಂಪೊತ್ತು ಕೂಡ್ಬು ಬಯ್ಸ್‌೦ಡ್‌. ನನ ದು೦ಬುದ ಕಜ್ಜೊನು ಈಯೆ ನಿನ ಜವಾಬ್ದಾರಿಡೇ 
ನಡಪಾದ್‌ ಕೊರೊಡು. ಯಾಗೊದ ಫಲೊಟು ಯೆಂಕ್ಷೆನ ಅಮ್ಮೆರ್‌ ಇಂದ ಲೋಕೊಡು ತಾನಮಾನ 
ಪಡೆವೊಡು.” 

ಕೃಷ್ಣೆ ಕಾತೊಂದಿತ್ತಿನಿಲ ಅವೇ ಲೆಪ್ಪುಗು! ಆಯೆ ಅರ್ಜುನನೊಟ್ಟುಗೇ ಇಂದ್ರಪ್ರಸ್ಕೊಗು ಪಿದಡುವೆ. 


ಅಲ್ಪ ಧರ್ಮರಾಯೆನೇ ಎದ್ಯ್ಕೊಂದು, 5 ೈಷ್ಣಾ, ನಿಕ್ಕ್‌ ಬಗ್ಗೆರೆನ್‌ ಕಾತೊಂಬಿನನೆ ಒಂಜಿ ಗೊಬ್ಬು ಅತ್ತ) 
ವೇದ, ಉಪನಿಷತ್ತು, ಶ್ರುತಿಲೆಗ್‌ ತೋಜಿ ಬರ೦ದಿನ ಈಯೆ ಯೆಂಕ್ಷೆನ ಅರಮನೆಕ್‌ ಬತ್ತ್‌ದ್‌ ಯೆಂಕ್ಷೆಗ್‌ ದರ್ಶನ 
ಕೊರೊಂದುಲ್ಲ! ಅವ್ವೇ ಮಲ್ಲ ಭಾಗ್ಯ.” 


ಇಂಚ ಪಣೊಂದೇ ಧರ್ಮರಾಯ ಅಯನ ಪಾದೊಗ್‌ ಅಡ್ಡಬೂರುವೆ. 


5 
ಕೃಷ್ಣಗ್‌ ಕೈಗೋಡಿವೆರ್‌. ಕೃಷ್ಣ ಪಂಡ್‌ ತೆರ್ರಾಯಿನಂಚೆನೇ ದುಂಬುದ ಬೇಲೆಲ್‌ ನಡತ್‌ಂಡ್‌.. ಬೇತೆ ಬೇತೆ 


ರಾಜೆರೆಗ್‌, ಮುನಿಜನೊಕುಲೆಗ್‌ ಯಾಗೊದ ಲೆಪೋಲೆಲ್‌ ಪೋಪುಂಡು. ಕೌರವಾದಿಲೆನ್‌ ಲೆತೊಂದು ಬರೈರೆ 
ನಕುಲನ್‌ ಹಸ್ತಿನಾವತಿಗ್‌ ಕಡಪುಡ್ಯೆರ್‌. 


ಕೃಷ್ಣೆ ಅಯನ್‌ ಲಕ್ಕಾದ್‌ ತರ್ಕೊನುವೆ. ಇರುವೆರ್ದ ರಾಜಸಭೆಕ್‌ ಬರ್ಬೆರ್‌. ವ್ಯಾಸೆರ್‌, ಧೌಮ್ಯ ರುಸಿಕುಲು 


ಮಯ, ವಿಶ್ವಕರ್ಮ ಮೊಕುಲು ಇರ್ದೆರ್‌ ಮಾಮಲ್ಲ ಶಿಲ್ಪಿಲು ಬಾಕಿದ ಶಿಲ್ಲಿಲೆನ್‌ ಸೇರಾವೊಂದು ಸುಲಕ್ಷಣ 
ಶಾಸ್ತ್ರಸೂತ್ರೊಡೆ ಯಾಗಶಾಲೆನ್‌ ನಿರ್ಮಾಣ ಮಲ್ತರ್‌. ವಾಸ್ತುಶಾಸ್ತೊಗ್‌ ಸರಿಯಾದೇ, ಬತ್ತಿನಕ್ಷೆಗ್‌ ಅನ್ಕೂಲ 
ಆಪಿಲೆಕದ ಕಟ್ಟೊಣೊಲು ನಿರ್ಮಾಣ ಆಂಡ್‌. ಯಮುನಾ ಸುದೆತ ದಂಡೆಡೇ ರಾಜೆರ್ನಕಲೆಗ್‌ ಭವನೊಲು 
ಲಕ್ಕ್‌ದುಂತಿಯ. ಇಂದಪಸ್ಥನಗರ ಬೂಲೋಕೊದ ಅಮರಾವತಿ ಆಂಡ್‌! 


ಯಾಗೊಗು ಅಂಗಿರ, ಕಣ್ವ, ಭೃಗು, ಜೈಮಿನಿ, ಸುಮಂತ, ವಸಿಷ್ಠ, ಗಾರ್ಗ್ಯ, ಬೃಹದಶ್ವ ಸನಕ, ಶುಕ, 
ಜಾಬಾಲಿ, ತಿತ್ತಿರಿ ಮಾರ್ಕಂಡೇಯ, ರೋಮಶ, ಚ್ಯವನ, ಗೌತಮ, ವೇಣಜ೦ಘ, ಭಾರ್ಗವ, ಸುಮಾಲಿ. 
ಸುಮಿತ್ರ, ಕಾಶ್ಯಪ, ಯಾಜ್ಞವಲ್ಕ್ಯ, ಗಾಲವ, ಮಾಂಡವ್ಯ. ಮಹರ್ಷಿನಕುಲು ಬತ್ತಿತ್ತೆರ್‌. ಶಿಷ್ಯೆರ್ನ ಗುಂಪುಲ 
ಮಲ್ಲನೆ! ಅಂಚೆನೇ ಚೋಳ, ಪಾಂಡ್ಯ, ಸಿಂಹಳ, ಕೇರಳ, ಮಾಳವ ಆಂಧ್ರ, ಕರೂಷ, ಬರ್ಬರ, ಗೌಳ, ಕೋಸಲ, 
ಮಗಧ, ಕೇಕಯ, ಹೂಣ, ಸೌವೀರ, ಲಾಳ, ಜೋನೆಗ, ಜೀನ, ಕುರು, ನೇಪಾಳ, ಶಿಖಿ, ಕಾಶ್ಮೀರ, ಬೋಟ, 


ವರಾಳ ಈ ಮಾತ ರಾಜ್ಯೊದ ರಾಜೆರ್‌ ಬತ್‌ದ್‌ ಸೇರೈರ್‌. ಭೂರಿಶ್ರವ, ಬಾಹ್ಲಿಕ ಶೂರಸೇನ, ಕಳಿಂಗ, 


ತುಚುಭಾಷೆಡ್‌ ಹುಮಾರವ್ಯಾಹ ಭಾರತೊ 


ಗಾಂಧಾರ, ಸೌಬಲ, ಸೋಮದೇವ, ಸುಷೇಣ, ಭಗದತ್ತ. ಪೌಂಡ್ರಕ, ಏಕಲವ್ಯ, ಶಿಶುಪಾಲ, ಪೌರವ, ದಂತವಕ್ತ, 
ಭೀಷ್ಮಕ, ರುಕ್ಕ ಚಿತ್ರರಥ, ದುಪದ, ಯುಧಾಮನ್ಯು, ಉತ್ತಮೌಂಜಸ, ಕೃಪ, ಜಯದ್ರಥ, ಭೀಷ್ಯ ಶಲ್ಯ, ಕರ್ಣ, 
ದ್ರೋಣ, ಕೌರವೆರ್‌, ಅಶ್ವತ್ಥಾಮ, ಸುಶರ್ಮ, ವಿದುರ..... ಮೊಕ್ಷೆನ್‌ ಮಾತ ಗೌರವೊಡು ಎದ್ಯೊನುವೆರ್‌. ಯಾಗ 
ತೂಪಿನೆಕಾದ್‌ ಜನ ಸಾಗರೊನೇ ಅಲ್ಪ ನಿರೆಂಡ್‌! ಅಯಿಟ್‌ ಅಂಗ ಊನೆರ್‌, ಮೂಕೆರ್‌, ಕೆಪ್ಪರ್‌, ಕುರುಡೆರ್‌ಲ 
ಇತ್ತೆರ್‌. ವ೦ದಿಮಾಗಧೆರ್‌, ಕುಸ್ಲಿದಕುಲು, ಜಟ್ಟಿನಕುಲು, ಇಂದ್ರ ಜಾಲದಕುಲು, ಉಚ್ಚು ಗೊಬ್ಬಾವುನಕುಲು. 
ಇಂಚ ಮಾತೆರ್ದ ಉಮೇದ್‌ಡ್‌ ಬತ್‌ದ್‌ ಸೇರೊಂದೆರ್‌! ಕವಿನಕುಲು, ಪಂಡಿತೆರ್‌, ತರ್ಕ ವಾದಿಲು, ವಾಗ್ನಿಲು, 


ವೈತಾಳಿಕೆರ್‌, ಗಾಯಕೆರ್‌, ಕಥಕೆರ್‌, ಮೃದಂಗದಕುಲುಲ ಬಯ್ದೆರ್‌! ನಟ್ಟುನಕಲ್ನ ಸಂಕೆಲ ಕಮ್ಮಿದವತ್ತ್‌. 


ಧರ್ಮರಾಯಗ್‌ ಈ ಜನ ಸಾಗರ ತೂದು ಸುದಾರ್ಬನೆತ ಬಗ್ಗೆಡ್‌ ಅಳ್ಕ್‌. ಆಯೆ ಪೋಡಿಗೆಡ್‌ ಭೀಷ್ಮೆರ್ನ 
ಕೈಯಿತ್ತಲ್‌ ಬತ್ತ್‌ದ್‌ ಇಂಚಾಂದ್‌ ಪಣ್ಣೆ. 

“ಅಜ್ಜಿರೇ, ಎ೦ಕುಲು ರಾಜಸೂಯ ಪಣ್ಣಿನ ಈ ಮಾಮಲ್ಲ ಯಾಗ ಮಲ್ಬುನೆಕ್‌ ಪಿದಾಡ್ಬ. ಉಂದೆಕ್‌ 
ಜಂಬೂದ್ವೀಪೊದ ಜನೊಕುಲು ಈತ್‌ ಸಂಕೆಡ್‌ ಬತ್ತ್‌ ಸೇರ್ದೆರ್‌. ಮಾತೆರೆನ್ಲಾ ಸುದಾರುನನೇ ಮಲ್ಲ ಬೇಲೆ. 
ಯೆಂಕ್ಷೆನ ಉಪಚಾರೊಡು ದಾಲ ಎಚ್ಚಿ ಕಮ್ಮಿ ಆಂಡ ದಯದೀದ್‌ ಮನ್ನಿಪುಲೆ.” 


“ಧರ್ಮರಾಯಾ, ದಾಯೆಗ್‌ ಪೋಡ್ಕುವ? ನಿನ್ನೊಟ್ಟುಗು ಶ್ರೀಕೃಷ್ಣನೇ ಉಲ್ಲೆತ್ತಾ? ವೇದ ವೇದಾಂಗ, 
ನ್ಯಾಯಶಾಸ್ತ್ರ ಮೀಮಾಂಸೆ, ಧರ್ಮಶಾಸ್ತ್ರ, ಪುರಾಣ, ಮಾತೆತ ತಂತುರೂಪೊನೇ ಶ್ರೀಕೃಷ್ಣೆ! ತುತ್ತೈತೊಲೆಡ್‌ 
ಇತ್ತಿನ ನೂಲುದಂಚ ಲೋಕೊದ ಸೂತ್ರಧಾರೆ ಆದುಪ್ಪನ ಶ್ರೀಕೃಷ್ಣನೇ ಬೆರಿಸಾಯೊಗುಪ್ಪುನಗ ನಿಕ್ಕ್‌ ಅಳ್ಕ್‌ 
ದಾಯೆಗ್‌? ಪೋಡಿಗೆ ಬುಡ್ಬು ಯಾಗೊನು ನಡಪಾಲ.” 


ಆಂಡಲಾ, ಧರ್ಮರಾಯನ ಮೋನೆ ಕಂಗ್‌ದಿತ್ತಿನೆನ್‌ ತೂದು, “ಧೌಮ್ಯೆರ್‌, ದ್ರೋಣೆರ್‌, ಅಂಚೆನೇ 
ಯಾಗೊದ ರೀತಿನೀತಿಲೆನ್‌ ತೆರಿಯೊ೦ದಿನಕುಲೇ ಮುಲ್ಪ ಉಪ್ಪುನಗ ದಾಯೆಗ್‌ ಪೋಡಿಗೆ? ಯಾಗೊದ 
ಕಜ್ಜೊಲೆನ್‌ ಅಯಿಕಯಿಕ್‌ ಆಪಿನಕ್ಷೆಗೇ ಪಟ್‌ದ್‌ ಕೊರು೦ಡ ಯಾಗ ಸುಸೂತ್ರ ಆಪುಂಡು.” ಪಣ್ಣೆರ್‌. 

ಧರ್ಮರಾಯಗ್‌ ಇತ್ತೆ ಪೋಡಿಗೆ ಅರತ್‌ಂಡ್‌. ಆರ್‌ ಪಂಡಿಲೆಕನೇ ಕಜ್ಜೊಲೆನ ಪಟ್ಟೊಣ್ಣೆ ನಡತ್‌೦ಡ್‌. 


ಆಚಾರ್ಯ ಧೌಮ್ಯೆರ್‌ ಸವನಸಾಧನ, ಸರ್ವ ಸಂಬಾರೊದ ಅಟ್ಟಣೆ ಮಲ್ತೆರ್‌. ರಾಜೆರೃಕ್ಷೆನ ಸತ್ಕಾರೊದ 
ಪಾರುಪತ್ಯೊನು ಸ೦ಜಯೆ ತೂವೊನುವೆ. ರುಸಿಮುನಿಕ್ಷೆನ, ಯಾಜ್ಞಿಕೆರ್ಕ, ಮಂತ್ರದಕಲ್ಲ ಇಚಾರ್ದೆನ್‌ ಸಹ ದೇವೆ 
ಮಲ್ರೊಂದಿತ್ತೆ. ಅಟಿಲ್‌ಅರಗಣೆತ ಜವಾಬ್ದಾರಿ ಯುಯುತ್ಸುನವೆ ಆದಿತ್ತ್‌ಂಡ್‌. ಮಾತೆರೆಗ್ಲಾ ಜಾಗೆದ ವ್ಯವಸ್ಥೆನ್‌ 
ಸಾತ್ಯಕಿ ಮಲ್ತ್‌ ಕೊರೊಂದಿತ್ತೆ. ಅಂಚನೇ ಸೊಚ್ಚಸುದ್ದದ ಬಗ್ಗೆಡ್‌ ಕೌರವನ ಮೆಗ್ಗೆ ವಿಕರ್ಣನನೇ ಜವಾಬ್ದಾರಿ. 
ಬತ್ತಿನಕ್ಷೆಗ್‌ ಬಚ್ಚಿರೆಬಜ್ಜಿಯಿ, ಗಂಧ, ಮಾಲೆ, ವಸ್ತ್ರ, ಕೊರ್ಲಿನ ಜವಾಬ್ದಾರಿಗ್‌ ದುಶ್ಶಾಸನೆ... ಬ್ರಾಣೆರೆಗ್‌ ದಾನ 
ದಕ್ಷಿಣೆದ ವ್ಯವಸ್ಥೆಗ್‌ ಅಶ್ವತ್ಥಾಮೆ, ಮಣಿರತ್ನೊಲೆನ ಮುತಾಲಿಕೆಗ್‌ ಕೃಪಾಚಾರ್ಯೆರ್‌, ಸಂಬಾರ ಸರಕ್‌ಲೆನ 
ಉಸ್ತುವಾರಿಗ್‌ ವಿದುರೆ, ರಾಜೆರೆಗ್‌ ಆನೆ, ಕುದುರೆ, ರಥ, ಶಸ್ತಾಸ್ತೊಲೆನ್‌ ಕೊರಿನೆಕ್‌ ಕರ್ಣೆ, ಪೊ೦ಜೊಲೆಗ್‌ 
ಉಡ್ಗಿರೆದ ವ್ಯವಸ್ಥೆಗ್‌ ಶಲ್ಯ, ಕೂಡು ಪಾಡ್ದಿನ ಮಾತ ಸಂಪೊತ್ತುದ ಒಟ್ಟು ಜವಾಬ್ದಾರಿಗ್‌ ದುರ್ಯೋಧನೆ. 

ಇಂಚ ಮಾತೆದ್ದ ಸಂತೋಸುಡೇ ಸಾಯೊಗು ದುಂಬಾಯೆರ್‌. 


ಅ೦ತರ್ವೇದಿ ಕಟ್ಟೊಣದ ಕಯ್ತಲ್‌ಡೇ ಯಾಗೊದ ಕುಂಡ. ಖುತ್ತಿಕೆರ್‌ ಮಾತೆದ್ಲಾ ಸೇರ್ಟಿತ್ತೆರ್‌. ವೇದವ್ಯಾಸೆರ್‌ 
ಪಂಡಿಲೆಕನೆ ಯಾಜ್ಞವಲ್ಪೈರ್‌ ಅಧ್ವರ್ಯು, ಸುಮಿತ್ರ, ಅ೦ಗೀರಸೆರ್‌ ಉದ್ಗಾತ್ಮ ಬೊಕ್ಕ ಹೋತ್ಕಲು. ಜೈಮಿನಿ, 
ಕಣ್ವ, ಶಠ, ತಿತ್ತಿರಿಲು ನಿಯೋಗಿಲು ಆಯೆರ್‌. 


ಸರಾಪರ್ಪೊ 


ಮಾತ ರುಸಿಕುಲು ರಂದಿನೆಕ್‌ ವೇದವ್ಯಾಸೆರೇ "ಸದಸ್ಯೆ' ಆಯೆರ್‌. ಯಾಗ ಸುರು ಆವೊಡಾಂಡ ಧರ್ಮರಾಯೆ 


ಶ್ರೀಕೃಷ್ಣಡ ಕುಡ ಒರ ಪಣೊಂಡೆ. 


“ದೇವಾ, ನಿನ ಕರುಣೆಡಾದೇ ಯೆಂಕ್ಷೆಗ್‌ ವಿಜಯಯಾತ್ರೆಡ್‌ ಗೇಲ್‌ ಆಂಡ್‌. ಬೋಡಾಯಿನ ಸಂಪೊತ್ತು 
ಒದಗ್‌೦ಡ್‌. ಯಾಗೊದ ಯೋಗ ಕೂಡ್ಬು ಬತ್ತ್‌ಂಡ್‌. ಅಂಚಾದ್‌ ಯಾನ್‌ ಯಾಗೊದ ದೀಕ್ಷಿತೆ ಆವೆರೆ 
ಯೋಗ್ಯ ಅತ್ತ್‌. ಯಾನ್‌ ಆಪುಜಿ. ದಯದೀದ್‌ ಈಯೇ ಯಜ್ಞದೀಕ್ಷಿತೆಯಾದ್‌ ಉಪಕಾರ ಮಲ್ಲೊಡು.” 


ಧರ್ಮರಾಯೆ ಬಗ್ಗಿಡ್‌ ಇಂಚ ನಟೊನ್ನಗ ಕೃಷ್ಣನ ಮನಸ್‌ ದಿಂಜಿದ್‌ ಬತ್ತ್‌ಂಡ್‌. ಅಯನ್‌ ತರ್ವೊಂದು 
ಕೃಷ್ಣೆ ಪಣ್ಣೆ, “ಧರ್ಮರಾಯಾ, ಯಾನೇ ಪಣೊಂದುಲ್ಲೆ, ಈಯೇ ಯಜ,ದೀಕ್ಷಿತೆ ಆವೊಡು. ನಿಕ್ಕ್‌ ಶುಭ 
ಆಪುಂಡು.” 
ಇರ್ದೆರಲಾ ಕಣ್ಣ್‌ಡ್ಜ್‌ ಆನಂದೊದ ಕಣ್‌ನೀರ್‌ ಜತ್ತ್‌ಂಡ್‌. 
ಜೇ ಜೇ ಶೇ 


ರಾಜಸೂಯ ಯಾಗ ಸುರುವಾಂಡ್‌. ವೇದಘೋಷ ನಡತ್ತೊಂದೇ ಇತ್ತ್‌ಂಡ್‌. ಹೋಮದ ಪುಗೆ, 
ಹವಎಿಸ್ಸ್‌ದ ಕಮ್ಮೆನ ದಿಕ್ಕ್‌ದಿಕ್ಕ್‌ಗ್‌ ಪಸೆರ್‌೦ಡ್‌. ದೇವತೆಲ್‌ ಮೆಚ್ಚಿಯೆರ್‌. ಭಕ್ಷ್ಯಭೋಜನ ಬೊಕ್ಕ ದಕ್ಷಿಣೆಡ್‌ 
ಬೆರಣೆರ್‌ ಸಲ್ಲಿತೊಡಿತ್ತೆರ್‌.. ವೇದ ವೇದಾ೦ತೊಲೆನ ರಹಸ್ಕೊದ ಬಗೆಟ್‌ ಚರ್ಚೆ ದು೦ಬರಿ೦ಡ್‌. ರಾಜವರ್ಗೊದಕ್ಷೆಗ್‌ 
ಎಡ್ಡೆಡೇ ತಮ್ಮನ ಆಂಡ್‌. ಗದ್ಯ, ಪದ್ಯ, ನಲಿಕೆ, ನರ್ತನ, ವಾದ್ಯವಾದನ, ಕುಸಾಲ್‌ಕುಸೆಲ್‌, ಪದರಂಗಿತ,. ಇಂಚ 
ಕಲಾ ಕಜ್ಜೊಲು ನಡತ್‌೦ಡ್‌. ವಣಸ್‌ದಲ್ಲದ ಜನೊಕ್ಷೆನ ಗದ್ದಲ ದಿ೦ಜನೆ! ಅವು ಕುಸಿತನೆ! 


ಜನಮೇಜಯಾ, ಕೇಣ್ಣ. ಏಳ್‌ ದಿನ ಯಾಗ ನಡತ್‌ದ್‌ ದೇವತೆಲ್‌ ಸಂತೃಪ್ನೆರಾಯಿನೆಟ್‌ ದೇವಲೋಕೊಡು 
ಪಾ೦ಡು ಮಾರಾಜಗ್‌ ಮಿನ್ನತ್‌ ತಿಕ್ಕ್‌ಂಡ್‌. ಪಾ೦ಡು ರಾಜನ್‌ ದೇವತೆಲ್‌ ಮೇಲ್ತಟ್ಟ್‌ದ ಮುಕ್ಕ ಮಣೆಟ್‌ 
ಕುಲ್ಲಾಯಿನೆನ್‌ ರುಸಿಮುನಿಕುಲು ತಂಕ್ಷೆನ ದಿವ್ಯ ದಿಸ್ಟಿಡ್‌ ತೂಯೆರ್‌। ನಹುಷ, ನಳ, ನೃಗ, ದಶರಥ, ಮೊಕುಲು 
ಮಾತ ಪಾಂಡುನ ಮಗೆ ಧರ್ಮರಾಯ ತನ ಅಮ್ಮೆರೆನ ಮೇಲೈಗ್‌ ಕಾರಣ ಆಯಿನೆನ್‌ ಪಣೊಂದು 
ಕೊಂಡಾಡಿಯೆರ್‌. 


ಅಂಚೆನೇ ಯಾಗೊದ ಲೆಕ್ಕೊಡು ಬೆರಣೆರ್ಲಾ ಬೋಡಿತ್ತಿನ ಉಡ್ಗಿರೆ ಪಡೆತೊ೦ದು, ತುಂಬೊಂದು ಪೋನಗ 
ಉಡಲ್‌ ದಿಂಜಿದ್‌ ಧರ್ಮರಾಯನ್‌ ಆಶೀರ್ವಾದ ಮರಲ್ರೆರ್‌. 


ಆತಾನಗ ನಾರದೆರೇ ಅಡೆಗ್‌ ಬತ್ತ್‌ದ್‌ ಪಣ್ಣೆರ್‌, “ಧರ್ಮರಾಯಾ, ಯಾನ್‌ ಪಂಡಿಲೆಕನೇ ನಡತೊಂದು 
ಪಾಂಡು ಮಾರಾಜಗ್‌ ದೇವಲೋಕೊಡು ಎಡ್ಡೆ ತಾನಮಾನ ಒದಗುನಂಚ ಮಲ್ತ. ಇತ್ತೆ ಮಾತೆರೆಗ್ಲಾ ಸೊಲ್ಮೆ 
ಸಂದಾಲ.. ಅವೆಡ್ಜ್‌ ಬೊಕ್ಕ ಹೆರಿಯೆರಾಯಿನ ಆಚಾರ್ಯೆರೆಗ್‌ ಅಗ್ರಪೂಜೆನ್‌ ಮಲ್ಲುಲ. ಅಡೆಗ್‌ ಯಾಗೊದ 
ಮುಗಿತಲ ಆಪುಂಡು. ಅಗ್ರಪೂಜೆಗ್‌ ಯೇರ್‌ ಯೋಗೈೆರಾದುಲ್ಲೆರ್‌ ಪಣ್ಣಿನೆನ್‌ ಇತ್ತೆನೇ ನಿಚ್ಚರ ಮಲ್ತೊನೊಡು. 
ಗುರುವರ್ಯೆರ್‌, ವಿದ್ವಾಂಸೆರ್‌, ಖುತ್ತಿಜೆರ್‌, ಹೆರಿಯೆರಾಯಿನ ರಾಜೆರ್‌... ಮೊಕ್ತೆಡ್‌ ನಿಕ್ಕ್‌ ದಿಂಜ ಗೌರವ, 
ಅಚ್ಚಿಮೆಚ್ಚಿ ಇತ್ತಿನ ಒರಿಯಗ್‌ ಈ ಅಗ್ರಪೂಜೆ ಸಂದಾವೊಲಿ. ಅಂಚಿನಕ್ಷೆನ್‌ ಅಜತ್‌ದ್‌ ಅಕ್ಷೆಗೇ ಅರ್ಫ್ಯೊನು 
ಕೊದ್ಡ.” 

ಧರ್ಮರಾಯೆ ಅಲಚನೆ ಮಲ್ಪುವೆ. ಭೀಷ್ಮೆರೆಡನೇ ಮೆಲ್ಲೊಡು ಕೇಣುವೆ. “ಹೆರಿಯೆರಾಯಿನ ಈರೇ 
ಯೆಂಕ್‌ ಪಣೊಡು, ಅಗ್ರ ಪೂಜೆಗ್‌ ಆಪಿನ ಪರಮಪೂಜೈೆರ್‌ ಯೇರ್‌?” 

ಭೀಷ್ಮೆರ್‌ ದೆತ್ತಿ ಬಾಯಿಡೇ ಗುಟ್ಟುಡು ಪಂಡೆರ್‌, “ಅಗ್ರ ಪೂಜೆದ ಗೌರವೊಗ್‌ ಕೃಷ್ಣನೇ ಯೋಗ್ಯೆ” 


ತನ ಮನಸ್ಸ್‌ಡ್‌ ಇತ್ತಿನನೇ ಭೀಷ್ಮೆರ್‌ ಪಂಡಿನೆಟ್‌ ಧರ್ಮರಾಯಗ್‌ ಕುಸಿಯೇ ಕುಸಿ. ಆಂಡಲಾ ಈ 
ಬಗ್ಗೆಡ್‌ ಮಾತೆರ್ನ ಅಭಿಮತ ತೆರಿಯೆರೆಗಾತ್ರ ಇಂಚ ಪಣ್ಟೆ “ಅಜ್ಜಿರೇ, ಮುಲ್ಪ ಮಾಮಲ್ಲ ಸಾಮರ್ತಿಗೆದ, 
ಯೋಗಿತೆದ ರಾಜೆರ್ನಕುಲುಲ್ಲೆರ್‌. ಮೊಕ್ತೆಡ್‌ ಅಗ್ರಪೂಜೆಗ್‌ ಯೋಗ್ಯೆರೇರ್‌?” 


ಭೀಷ್ಮೆರ್‌ ಇತ್ತೆ ಗಟ್ಟಿಡೆ ಪಣ್ಣೆರ್‌. “ಧರ್ಮರಾಯಾ, ಗಹೊಕುಲೆನ ನಡುಟು ಸೂರ್ಯೆ ಇತ್ತಿಲೆಕ, ದೈವೊಲೆನ 
ನಡುಟು ಶಿವೆ ಇತ್ತಿಲೆಕ, ದೇವತೆಲೆನ ನಡುಟು ದೇವೇಂದ್ರೆ ಇತ್ತಿಲೆಕೆ ಬೂಲೋಕೊಡು ರಾಜೆರೆನ ನಡುಟು 
ಮಿಗಿಲಾದುಪ್ಪುನು ಕೃಷ್ಣೆನೇ ಅತ್ತಾ? ಅಂಚ ಅಗ್ರಪೂಜೆ ಪಡೆಪಿನ ಯೋಗಿತೆ ಕೃಷ್ಣಗೇ ಉಂಡು. ಅಗ್ರಪೂಜೆ 
ಕೃಷ್ಣಗೇ ಸಂದೊಡು.” 

ಭೀಷ್ಮೆರೆನ ನುಡಿ ಕೇಂಡಿನ ರುಸಿಕುಲು ಕುಸಿ ಆಯೆರ್‌. ವ್ಯಾಸೆರ್‌, ನಾರದೆರ್‌, ರೋಮಶೆರ್‌ ಮಾತೆದ್ದ 
“ಅವ್ವೇ ಸರಿ, ಸರಿ.” ಪಣೊಂಡೆರ್‌. ಅಪಗನೇ ಸಹದೇವೆ ಪೋದು ರಾಜೆರ್ನ ನಡುಟು ತೇಜಿಡ್‌ ಮೆರೆವೊಂದಿತ್ತಿನ 
ಕೃಷ್ಣನ ಕೈ ಪತ್‌ದ್‌ ಸಭೆತ ನಡುಕು ಲೆತೊಂದು ಬರ್ತೆ. ವಂದಿ ಮಾಗಧೆರ್‌ ಪುಗರುನ ಬೇಲೆಗ್‌ ಸುರು ಕೊರೈರ್‌. 

ಕೃಷ್ಣನ್‌ ಪೀಠೊಡು ಕುಲ್ಲಾಯೆರ್‌. ಮಣಿ ಕೂಟುದಿನ ನೀರ್‌ಡ್‌ ಕಾರ್‌ ದೆಕ್ಕಿಯೆರ್‌. ಆ ನೀರ್‌ನ್‌ ಪವಿತ್ರ 
ಪಣ್ಣಿಲೆಕ ತಂಕ್ಷೆನ ತರೆಕ್‌ ತಲ್ತೊಂಡೆರ್‌. ವೈದಿಕ ವಿಧಾನೊಡು ಮಧುಪರ್ಕಾದಿ ಪೂಜೆಲೆಡ್‌ ಶ್ರೀಕೃಷ್ಣಗ್‌ ಗೌರವ 
ಸಂದಾವನಗ ರುಸಿಕುಲು, ಸಂಬುರ್ಕೊಡು ಪಾತೆರೊಂಡೆರ್‌. ಮಾರ್ಕಾಂಡೇಯ ಮುನಿ, “ಆಹಾ! ಮುಕುಂದನ 
ಪೂಜೆದ ಪೊರ್ಲೇ!” ಪಣೊಂಡೆರ್‌. ದೇವಲೋಕೊಡ್ಡು ಪೂತ ಬರ್ಸ ದೊರಿಂಡ್‌. ವಾದ್ಯ ಸೊರ ಕೇಣ್‌ಂಡ್‌. 
ಸಭೆಕ್‌ ಸಭೆನೇ ಕೃಷ್ಣನ್‌ ಸ್ತುತಿ ಮಲ್‌ಂ೦ಡ್‌. ಪಾಂಡವೆರೆನ ಸೌಭಾಗ್ಕೊನು ಜನೊಕುಲು ಒರಿಯಗೊರಿ ಪಣೊಂಡೆರ್‌. 
ಅಂಚನೇ ಪಾಂಡವೆರೆನ ಭಾಗ್ಯೊಗು ಕೌರವೆರ್‌ ಮಚ್ಚರ ಬುಡ್ಡಿನ ಸಂಗತಿಲಾ ಅಕಲ್ಲ ಪಾತೆರಕತೆಟ್‌ ಇತ್ತ್‌ಂಡ್‌. 
ಮಾತ ರಾಜೆರೆಗ್ಗ ಉಂದು ಕುಸಿತ ಸಂಗತಿ ಆದಿತ್ತ್‌ಜಿ. ಆಂಡಲ ಮಣಿತಿಜೆರ್‌. ಕೆಲವೆರೆಗ್‌ ಪಾಂಡವೆರ್‌ 
ಬೋಡಿತ್ತಿನಕುಲು, ನನ ಕೆಲವೆರೆಗ್‌ ಕೃಷ್ಣನ ಪೋಡಿಗೆ, ಬಾಕಿದಕ್ಷೆಗ್‌ ಸಭೆಟ್‌ ಲಕ್ಕ್‌ದ್‌ ಅಡ್ಡಿ ಮಲ್ಲುನವು 
ಸರಿಯತ್ತ್‌ ಪಣ್ಣಿನ ದಾಕಿಣ, ಇಂಚ ಮಾತೆರ್ದ ಆ ಅಗ್ರಪೂಜೆಗ್‌ ಸಾಕ್ಷಿಯಾದ್‌ ತೂವೊಂದೇ ಇತ್ತೆರ್‌. 


ಆಂಡ ಕೃಷ್ಣಡ ಏಪೊಡ್ಡಿಂಚ ಪಗೆ ಕಟೊಂದಿನ ಶಿಶುಪಾಲಗ್‌ ಉಂದೆನ್‌ ತೂವೆರೆಗೇ ಆಯಿಜಿ. ಉಡಲ್‌ಡಿತ್ತಿನ 
ಪಗೆಮಚ್ಚರ ಗಮೆಲ್‌ಂಡ್‌. ತಾಮಸಗುಣ ಉರ್ಕುಂಡು. ಗರ್ವೊಡು ಗಗ್ಗೆಲೊಂದು, ಕೆಂಗುಡಲೆಕ ಲಕ್ಸ್‌ದುಂತುವೆ. 
“ಏ। ಸಹದೇವ. ದಾನೆಯ? ಬೂಲೋಕೊದ ಮಾನವಂತೆರಾಯಿನ ರಾಜೆರೆನ ನಡುಟು ಈ ನಂದಗೋಪನ 
ಮಗನ್‌ ಸಿಂಹಾಸನೊಡು ಕುಲ್ಲಾದ್‌ ಅಗ್ರ ಪೂಜೆನ? ಈ ಎಲ್ಕಾಯೆ. ನಿನ ತಪ್ಪುನು ಮನ್ನಿಪೊಲಿ. ಆಂಡ ಇಂಚ 
ಅಪಚಾರ ಮಲ್ಟ್‌ಂಡ ನಿಕಲ್ಲ ಯಾಗೊಗು ಕುಂದು ಬರ್ಬುಜ? ನಿನ ಹೆರಿಯೆರ್‌ ಇಂಚ ದಾಯೆಗ್‌ ಮಲ್ತೆರ್‌? 
ನಿಜ ಪಣೊಡ9? ಯೇತಾಂಡಲ ಪಾಂಡುನ ಜೋಕುಲು ಪುಂಡೆರೇ! 

ಸಹದೇವಗ್‌ ಸಯಿಸೆರಾಯಿಜಿ. “ದಾಯೆಗ್‌9” ಕೇಣುವೆ. 


“ದಾಯೆಗ್‌೦ದ್‌೦ಡ, ಯದುಕುಲೊತಕುಲು ಸಿಂಹಾಸನೊಗು ಯೋಗ್ಯೆರೇ ಅತ್ತ್‌ ಅಯಿಟ್ಲಾ ಈ ಕೃಷ್ಣನ 
ದುಸ್ಟ ಗೊಬ್ಬುಲು ಲೋಕೊಗೇ ಗೊತ್ತುಂಡು. ಉಂದು ಬಜೀ ಎಲ್ಯ ಯಾಗ ಅತ್ತ್‌, ಮಾಮಲ್ಲ ಯಾಗ! ಮುಲ್ಪ 
ಸೇರ್ಬಿನಕುಲು ಎಲ್ಯ ಜನೊಕುಲತ್‌. ಮಾಮಲ್ಲ ಪುದರ್ನ ಕ್ಷತ್ರಿಯೆರ್‌! ಇಂಚ ಉಪ್ಪುನಗ ಕೈಕಂಜಿ ಮೇಪುನ 
ಗೊಲ್ಲೆ ಒರಿ ಈ ಸಭೆಟ್‌ ಮಿಗಿಲಾಪಿನೆಂಚ?” 


ಸಲಾಪರ್ನೋ 


ಈತ್‌ ಪಣ್ಣ್‌ ಶಿಶುಪಾಲೆ ಧರ್ಮರಾಯನಂಚಿ ತೂದು, “ಧರ್ಮರಾಯಾ, ಎಲ್ಯಾಯೆ ಸಹದೇವಗ್‌ ಶ್ರೇಷ್ಠ, 
ಕನಿಷ್ಠ ಪಣಿನವು ತೆರಿಯಂದ್‌. ಆಂಡ ಧರ್ಮ, ತತ್ವೊಲೆನ್‌ ತೆರಿಯೊಂದಿನ ಈ, ಇಂಚ ಮಲ್ಪೊಲಿಯ? ನಿಜ 
ಪಣ್ಣ, ಆ ಕೈಕಂಜಿ ಸಾಂಕುನಾಯೆ ಈ ಅಗಪೂಜೆಗ್‌ ಯೋಗೈೆನ?” 


ಧರ್ಮರಾಯಡ ಇಂಚ ಕೇಣೊಂದೇ ಭೀಷ್ಮನಂಚಿ ತಿರ್ಲ್‌ದ್‌, “ಅಯ್ಯಾ ಭೀಷ್ಮ ಅಕುಲಿರುವೆರ್ದಾ 
ತೆರಿಯಂದಿನಕುಲು, ಪೋವಡ್‌. ಮನ್ನಿಪುಗ! ಆಂಡ ಹೆರಿಯೆರೆಡ್‌ ಹೆರಿಯೆ ಆದುಪ್ಪನ ನಿಕ್ಕ್‌ ಕೃಷ್ಣಡ ಎ೦ಚಿನ 
ಯೋಗಿತೆ ತೋಜಿ ಬತ್ತ್‌ಂಡ್‌? ಇಂಬೈ ರಾಜೆರ್ನ ನಡುತ ಸೂರ್ಯೆ ಅತ್ತ್‌, ಪೆತ್ತ ಮೇಪಾವುನಕ್ಷೆನ ನಡುತ 
ಸೂರ್ಯೆ ಪಣ್ಣ್‌ ಗೊತ್ತಾಯಿಜ? ಭೀಷ್ಮಾ ಒಂತೆ ಈ ರಾಜ ಮಂಡಲೊದ ಕಡೆಕ್‌ ತೂಲ. ಮೊಕುಲು ಶಿವನ, 
ಬ್ರಹ್ಮನ, ದೇವೇ೦ದ್ರನ ಜತೆಟ್‌ ಕುಲ್ಲುನ ಯೋಗಿತೆದಕುಲು. ಮೊಕ್ಷೆನ್‌ ಮಾತ ಬುಡ್ಡು, ಈ ಯಾದವನ್‌ 
ಕುಲ್ಲಾವೊಂದು ಪೂಜೆ ಮಲ್ತ್‌ದ್‌ ಯಜ್ಞೊದ ಪಾವಿತ್ರ್ಯೊನೇ ಹಾಳ್‌ ಮಲ್ತ್‌ ಬುಡಿಯತ್ತ? ವೇದೊಲು, 
ಶಾಸ್ತ್ರಪುರಾಣೊಲು ಪಣ್ಣಿನ ಧರ್ಮಸಾರೊನು ನೀರ್‌ಡ್‌ ಮುರ್ಕದ್‌, ಈ ಗೊಲ್ಲಗ್‌ ಅಗ್ರಪೂಜೆ ಮಲ್ಲಾವುನ 
ನಿನಲೆಕಂತಿನ ಪೊಡುಂಬನ್‌ ಯಾನ್‌ ಈತ್ನೇಟ ತೂತಿಜಿ.” 


ಈತೆಗೇ, ಮನಿಪಂದೆ ಕುಲ್ಲಂದೆ ಭೀಷ್ಮೆರೆನ್‌ ನನಲಾತ್‌ ಪ್ರಶ್ನೆಲೆಡ್‌ ಕುಡಪ್ಪುವೆ! 


“ದಾಯೆಗಾದ್‌ ಇಂಬ್ಯಗ್‌ ಪೂಜೆ ಮಲ್ಲೊಡು ಪಣ್ಣ? ಇಂಬೈ ಮಾತೆರೆಗ್ದ ಹೆರಿಯೆನ? ಅಯನ ಅಮ್ಮೆರ್‌ 
ಮುಲ್ಪ ಉಲ್ಲೆ! ಇಂಬ್ಯೆ ಮಲ್ಲ ಆಚಾರ್ಯೆನ? ಮಾಮಲ್ಲ ಗುರು ದ್ರೋಣಾಚಾರ್ಯೆರೇ ಮುಲ್ಪ ಉಲ್ಲೆರ್‌! ಇಂಬೈ 
ಯಾಗೊದ "ಸ ಸೈೆ'ನ? ವೇದವ್ಕಾಸೆರೇ ಮುಲ್ಪ ಉಲ್ಲೆರ್‌!” 


ಇತ್ತೆ ಕುಡ ಧರ್ಮರಾಯನಂಚಿ ತಿರ್ಲ್‌ದ್‌, “ಈ ಕೃಷ್ಣನ್‌ ಅಜ್ಜಿರ್‌ಂದ್‌ ಗೌರವೊದ ಪೀಠೊಡು ಕುಲ್ಲಾವೊ೦ದನ? 
ನಿನ ಅಜ್ಜೆರ್‌ ಭೀಷ್ಮಾಚಾರ್ಯೆರೇ ಎದುರುಡುಲ್ಲೆರತ್ತ? ಈ ಕೃಷ್ಣಡ ಉಪ್ಪುನ ಗುಣ ಆ೦ಡಲ ಒವ್ಪುಂದು ಪಣ್ಣ. 
ಬಲಬೀರೊದ ಗುಣೊಕಾಂಡ ಅಶ್ವತ್ಥಾಮೆ ಇಜ್ಜೈೆನ? ಮಾಮಲ್ಲ ಬಿಲ್ಲುಗಾರೆ ಬೋಡಾ೦ಡ ಏಕಲವ್ಯ ಇತ್ತ್‌ಜೆನ? 
ಬಾಹ್ಲೀಕಗ್‌ ಏರ್‌ ಸರಿಸಮ ಪಣ್ಣ. ದಾದನಾ, ನಿಕ್ಷೆನ ಯಾಗೊಡು ಮಾನ್ಕೆರೆಗ್‌ ಮಾನ್ಯತೆ ಇಜ್ಜಾಂಡ್‌. "ಮಾನ್ಯ' 
ಪಣ್ಣಿ ಆದೆರೊಡು ಪೂಜೆ ಸಂದಾವುನಾಂಡ, ಮಾನ್ಯೆರಾಯಿನ ಭಗದತ್ತೆರ್‌ ಇಜ್ಛೈರ? ಜರಾಸಂಧನ ಮಗೆ 
ಸಹದೇವೆ ಇಜ್ಜೈನ? ದಂತವಕ್ತ ಇಜ್ಛೈನ? ಮೊಕುಲು ಮಾತೆರೆನ್ಲಾ ಬುಡ್ಡು. ಈ ತರ್ಷೆದಕುಕ್ಲೆ ಕೃಷ್ಣಗ್‌ ಪೂಜೆ 
ಸಂದಾವುನವು ಸಮನ?” 


ಶಿಶುಪಾಲೆ ಅಲ್ಪ ಇತ್ತಿನ ರಾಜೆರ್‌ ಮಾತೆರ್ನಲಾ ಪುದಾರ್‌ ಪಣೊ೦ದೇ ಪೋಯೆ. ಆಕ್ಷೆಗ್‌ ಗರ್ವೊ 
ಪುಟ್ಟಾವುನನೇ ಅಯನ ಇಂಗಿತ ಆದಿತ್ತ್‌ಂಡ್‌. ಅಯಿಡ್ಜ್‌ ಬೊಕ್ಕ ಅಯನ ದಿಸ್ಟಿ ಯಜ್ಞ ಫಲೊತ ಕಡೆಕ್‌ 
ತಿರ್ಸ್‌ಂಡ್‌. ಧರ್ಮರಾಯನ್‌ ತೂದು, “ಆಯೆ, ಕೃಷ್ಣೆ ಯೇರ್‌ ಪಣ್‌? "ಸ್ನಾತಕ ವ್ರತಿ' ಅತ್ತ್‌, "ಖುತ್ತಿಜೆ' ಅತ್ತ್‌, 
“ಆಚಾರ್ಯೆ' ಅತ್ತ್‌, ರಾಜೆ ಅತ್ರ್‌, "ಗುರು' ಅತ್ತ್‌. ಇಂಚಿತ್ರಿನಯಗ್‌ ಗೌರವ ಕೊರ್ಲಿನ ಇಚ್ಚೆ ಇತ್ತ್‌ಂಡ ನಿಕಲ್ನ 
ನಡುಟೇ ಕೊರೊನ್ದೆ. ಯೇರ್‌ ಬೊಡ್ಡಿ ಪಣ್ಣೆರ್‌? ಆಂಡ, ಸರ್ವ ರಾಜೆರ್‌ ಸೇರ್ಬಿತ್ತಿನಲ್ಪ ಅಕಲ್ಲ ಎದುರುಡು ಅವು 
ಸರಿಯತ್ತ್‌. ಈ ಮಲ್ತಿನ ಯಾಗ ಪವಿತ್ರ ಯಾಗೊನೆ! ಇಜ್ಜಿಂದ್‌ ಪಣ್ಣುಜಿ. ಈ ರುಸಿ ಕೂಟೊಲು, ಮಂತ್ರೊಲು, 
ವಣಸ್‌ತಿನಸ್‌ಲ್‌ ಮನರಂಜನೆದ ಸಂಗತಿಲ್‌, ಉಡ್ಲಿರೆದ ಎಚ್ಚಲ್ಮೆ ಅಂಚನೇ ಯಾಗ ವಿಧಿವಿಧಾನೊಡು ನಡತಿನ 
ಬಗೆ ಮಾತಲಾ ಮೆಚ್ಚೊಡಾಯಿನನೇ। ಪುಣ್ಯಪ್ರದವಾಯಿನ ಈ ಯಾಗೊದ ಅಕೇರಿಗ್‌ ಈ ಗೊಲ್ಲಗ್‌ ಅರ್ಯ 
ಕೊರ್ತಿನವು ಮಾತ್ರ ಎಡ್ಡೆ ವಸ್ತುಲೆಡ್‌ ಇಸ ಬೆರಕೆ ಮಲ್ತಿಲೆಕಾಂಡ್‌. ಉಂದು ನಿಕ್ಕ್‌ ಗೊತ್ತಾತ್‌ಜಿ..” 


ಈತ್‌ ಪಂಡ್‌ದ್‌ ತನ್ಯುಲು ಯಾಗೊಗು ದಾಯೆ ಬೈದಿನಿಂದ್‌ಲ ಪಣೊಂಬೆ. 

“ಧರ್ಮರಾಯಾ, ನಿಕ್ಕ್‌ ಎಂಕುಲು ಕಾಣಿಕೆ ಕೊರ್ತಿನಿ ನಿಜ. ನಿನ ಮೋನೆ ತೂದೇ ಕೊರ್ತಿನಿ ಅತ್ತಂದೆ 
ಭೀಮಾರ್ಜುನೆರೆ ಬಿರುತ ಬಿರ್ಬ್‌ಗ್‌ ಪೋಡ್ಯಿದ್‌ ಕೊರ್ತಿನಿ ಪಣ್ಟ್‌ ಎಣ್ಣೊನಡ! ಇತ್ತೆ ಈ ಮಾಯೊದ ಮೋಸಗಾರೆ 
ಗೊಲ್ಲಗ್‌ ಪೂಜೆ ಸಂದಾದ್‌, ರಾಜೆರೆಗ್‌ ಮಾತ ನಿನ ಮಿತ್ತ್‌ ಇತ್ತಿನ ಅಭಿಮಾನೊನು ಈಯಾದೇ ಹಾಳ್‌ 
ಮಲ್ಕೊಂಡ! ನಿಕ್ಕ್‌ ಧರ್ಮರಾಯೆ ಪಣ್ಣೇ ಪುದಾರ್‌ ದೀತೆರ್‌! ಈ ಯಾಗ ಧರ್ಮಮಯೊನೇ ಆಪುಂಡು. 
ಇಂಚ ನಂಬೊಂದು ಯೆಂಕುಲು ಮಾತ ಬಯ್ದ. ಆಂಡ ಉಂದೆಟ್‌ "ವಿಕರ್ಮ'. ಅಧರ್ಮ ಉಂದುವೇ 
ನಡತ್‌ದ್‌೦ಡ್‌।! ಅಂಚಾದ್‌ ನಿನ ಪುದಾರ್‌ಗೇ ಕರಂಕ್‌ ತಟ್ಟುಲೆಕ ಆತ್‌೦ಡ್‌!” 


ಶಿಶುಪಾಲನ ಬಿಗುಬಿರ್ಸ್‌ದ ಪಾತೆರೊನು ಮಾತೆರ್ಲಾ ಮನಿಪಂದೆ ಕೇಣೊಂದಿತ್ತೆರ್‌. ಅಂಚ ನನಲಾತ್‌ 
ರಬಸೊಡು ದುಂಬುಡ್ಡಿಂಚ ತನ ಪಗೆಯಾದುಪುನ ಕೃಷ್ಣಗೇ ನೆರೊಂಬೆ. “ಏಯ್‌ ಕೃಷ್ಣಾ, ಧರ್ಮರಾಯೆ 
ಮೆದು ಮನಸ್‌ದಾಯೆ! ಭೀಷ್ಮೆ ಪರಬೆ. ಆಕುಲು ತೆರಿಯಂದೆ ನಿನನ್‌ ಅಗ್ರ ಪೂಜೆಗ್‌ ಲೆತ್ತೆರ್‌ಂದ್‌ ಈ 
ಒಪ್ಪೋಂಬಿನೆನ? ನಿಕ್ಕ್‌ ನಿನ ಯೋಗಿತೆದ ಅಕಲ್‌ ಇಜ್ಜ? ಈ ಯೇರ್‌ ಪಣ್‌? ಮುಲ್ಪ ಸೇರ್ಟಿನ ರಾಜೆರ್ನ 
ಕೂಟೊಡು ಈ ಒರಿ ಉಪನಾಯಕೆನ? ಅತ್ತ್‌, ರಾಜೆರ್‌ ಪಂಡಿಲೆಕ ಕೇಣುನಾಯೆನ? ಯೆಂಕುಲು ಮಾತೆರ್ಲಾ 
ಮನಿಪಂದೆ ಇತ್ತಿನನೇ ಯೆಂಕ್ಷೆನ ಒಪ್ಪಿಗೆ ಪಣ್ಣ್‌ ತೆರಿಯೊನಡ! ಈ ರುಸಿಕುಲು ಧ್ಯಾನೊಗಾಪಿನಕುಲು! ಈ 
ಬ್ರಾಣೆರ್‌ ವಣಸ್‌, ದಕ್ಷಿಣೆಲೆಡ್‌ ಮನ ದೀಪಿನಕುಲು! ಬಾಕಿದಕುಲು ಪಜೆಕುಲು. ಅಕುಲು ಅಡ್ಡ ಪಾತೆರುಜೆರ್‌! 
ಆಂಡ ರಾಜೆರಕ್ಷೆಗ್‌ ಆತ್ಮಗೌರವೊನೇ ಮುಕ್ಕ. ಅಕುಲು ಅಯಿಕಾದೇ ಸಯಿಸೊಂದೆರ್‌. ನಿನ ಯೋಗಿತೆ 
ತೆರಿಯಂದೆ ಗೌರವೊಗು ಲೆತ್‌ದೆರ್‌. ನಿನನ್‌ ಪುಗಾರೊ೦ದು ಉಪ್ಪನಾಕ್ಷೆಗ್‌ ಈಯೇ ಮಾನ್ಯ ಆದ್‌ ತೋಜುವ! 
ಆಂಡ ನಿನ ಯೋಗಿತೆ ನಿಕ್ಕ್‌ ಗೊತ್ತುಂಡತ್ತ? ನಿನ ಯೋಗಿತೆನ್‌ ಯಾನ್ಸಾ ತೆರಿಯೊಂದೆ. ನಿನ ಕುಲ ಯದುಕುಲ. 
ನಿನ ರಾಜ್ಯ ಉಪ್ಪುಕಡಲ್‌ದ ನಡುತವು! ಪಲಾಯನೊಡು ನಿನ ಬಿರ್ದಾದಿಗೆನ್‌ ಜರಾಸಂಧೆ ತೆರಿದಿತ್ತೆ. ಅಂಚೆನೇ ಈ 
ಒರಿ ಪುಕ್ಕೆಲೆ ಪಣ್ತಿನೆನ್‌ ಕಾಲಯವನೆ ತೆರಿದಿತ್ತೆ.” 


ಶಿಶುಪಾಲನ ಕೋಂಗಿ ನುಡಿ, ಕುಡಪುಲೆಕದ ಪಾತೆರ ಮಿತಿ ಮೀರೊಂದೇ ಪೋಂಡು. ಬಾಕಿದ ರಾಜೆರ್ನಕುಲೇ 
ಮರ್ಯಾದಿದಕುಲು, ಕೃಷ್ಣೆ ಅತ್ತ್‌ಣಿಲೆಕದನೇ ದಾಟಿ! ಕಡೆಕ್‌ ಕೃಷ್ಣಡನೇ ಪಣ್ಣೆ. “ಎಂಕುಲು ಈ ಜಾಗೆಡ್‌ 
ಉಪ್ಪೈರೆನೇ ಆವಂದ್‌! ಕೈಬೇವುದ ಬನೊಟು ಹಂಸೊಲೆಗ್‌ ದಾದ ಬೇಲೆ? ಅಂಚೆನೇ ಈ ಇಚಿತ್ರ ಯಾಗೊಡು 
ಮರ್ಯಾದಿದ ರಾಜೆರ್ನಕಲೆಗ್‌ ದಾದ ಗೌರವ ತಿಕ್ಕು? ಮುಲ್ಪ ಗೌರವ ತಿಕ್ಕುನು ಈ ಕೃಷ್ಣ ಮಹಾನುಭಾವಗ್‌?! 
“ಗೋಪೀಜಾರ' ಪಣ್ಣಿನ ಬಿರ್ದ್‌ದಾಯಗ್‌!” 


ಶಿಶುಪಾಲೆ ಕೃಷ್ಣೆ ಧರ್ಮರಾಯ, ಭೀಷ್ಮೆರೆನ್‌ ಮೂವೆರೆನೇ ಮನಸ್ಟ್‌ಡ್‌ ದೀವೊ೦ದು ಯಾಗಸಭೆನ್‌ 
ವಿಮರ್ಶೆ ಮಲ್ಪುವೆ. “ಉಂದೊಂಜಿ ಬಡ್ಡೆರೆನ ಸಭೆ! ಅಂಚಾದ್‌ ಸಾರ್ಥಕತೆ ಇಜ್ಜಂದಿನ ಯಾಗ! ಈ ಯಾಗೊಗು 
ಸರಿಯಾದೇ ಕೃಷ್ಣೆ ಉಲ್ಲೆ! ಆಹಾ! ಈ ಯಾಗೊನ? ಈ ಭೀಷ್ಮೆನ? ಈ ಕೃಷ್ಣನ? ಅಯ್ಯಯ್ಯೋ ಮೊಕ್ಷೆಗ್‌ 
ಮೊಕುಲೇ ಸರಿ. ಬೇತೆ ಸರಿಸಾಟಿ ತಿಕ್ಕಂದ್‌!” 

ಎಡ್ಡೆಡ್‌ ನಡತ್ತೊಂದಿತ್ತಿನ ಯಾಗೊಡೊಂಜಿ ಕೇಡ್‌ ಉಂಡಾಯಿಲೆಕಾದ್‌ ಯಾದವೆರೆಗ್‌ ಬೇಜಾರಾಪುಂಡು. 
ಕೃಷ್ಣನ ನಿಂದನೆ ಪಂಡ ಅವು ಯಾದವೆರ್ನ ನಿಂದನೆ! ಉಂದೆನ್‌ ತಡೆತೊನೆರೆಗಾವಂದೆ ಯಾದವೆರ್ನ ಸೇನೆ 
ಗರ್ವೊಡು ಲಕ್ಕ್‌ದ್‌ ಉಂತುಂಡು! “ಛೇ! ಛೇ! ಎಂಕ್ಷೆನ ಗುರ್ಕಾರೆ ಕೃಷ್ಣನ ನಿಂದನೆ ಮಲ್ಪುನ ದುಸ್ಪನ ನಾಲಾಯಿ 
ಕಡೊಡೆ.” 


ಇಂಚ ಪಣೊಂದು ಕೃತವರ್ಮ, ಸಾಂಬೆ ಇಂಚಿತ್ತಿನ ಯಾದವೆರ್‌ ಬಿರುಪಗರಿ, ಕತ್ತಿ, ಗುರಾಣಿಲೆನ್‌ 

ಪತೊಂದು ಉಂತಿಯೆರ್‌. ಆಸ್ಥಾನೊಡು ಗದ್ದಲ ಲಕ್‌೦ಡ್‌. ರುಸಿಕುಲು "ಹಾ! ಬೊಡ್ಡಿ ಬೊಡ್ಡಿ' ಪಂಡ್ಬ್‌ ಬೊಬ್ಬೆ 
ಪಾಡುವೆರ್‌. ಆನೆ ಕುದುರೆ ರಥೊಕುಲು ಯುದ್ಧೊಗೇ ಸಜ್ಜಾಯ. ಶಿಶುಪಾಲನ ತಿಗಲೆನ್‌, ಬಂಜಿನ್‌ ತಿಗಿತ್ತ್‌ದೇ 
ಬುಡ್ಡ ಪಂಡ್ದ್‌ ಯಾದವೆರ್‌ ಅರೆದುವೆರ್‌! ಶಿಶುಪಾಲಗ್‌ ಕೃಷ್ಣಡ ಪಗೆ ಇತ್ತಿನವು ಆಕ್ಷೆಗ್‌ ಗೊತ್ತಿತ್ತ್‌ಂಡ್‌. ಆಂಡ 
ಮಹಾಸಭೆಟ್‌ ಶಿಶುಪಾಲನ ನಡಕೆ ಅಕ್ಷೆಗ್‌ ಇಸ್ಟ ಆವಂದೆ ಪೊರುಂಬಾಟೊಗೇ ಮನಮಲ್ಲೆರ್‌. ಆಂಡ ಭೀಷ್ಮೆರ್‌ 
ಬುಡ್ಜೆರ್‌. ನಡುಟು ಬತ್‌ದ್‌ ಅಕ್ಷೆನ್‌ ಸದುಪಾತೆರ ಪಣ್ಣ್‌ ಸಭೆ ಪೊರ್ಲುಡು ನಡಪುಲೆಕ ಕಾತೊನುಬೆರ್‌. 


ಬೊಕ್ಕ ಒಂತೆ ಪೊರ್ತು ಸಭೆ ನಡಪುಂಡು. ಆತಾನಗ ಸಹದೇವೆ ಗರ್ವೊಡು ಲಕ್ಕ್‌ದುಂತುವೆ. ಶಿಶುಪಾಲೆ 
ಕೃಷ್ಣನ ಬಗೆಟ್‌ ಹೀನ ನುಡಿ ಪಂಡಿನೆನ್‌ ಕೇಣ್ಣ್‌ ಆಯಗ್‌ ಪಿತ್ತ ಕೆಜಲ್‌೦ಡ್‌. ಶಿಶುಪಾಲನ ಮಚ್ಚರೊಗು ಮರ್ದ್‌ 
ತರೆಪುನ ಇರಾದೆಲ ಅಯಗಿತ್ತ್‌ಂಡ್‌. ಅಂಚ ಶಿಶುಪಾಲಡನೇ ಪ ಪಣೆ. “ಏ... ಶಿಶುಪಾಲಾ, ಈ ಪೊಕ್ಕಡೆ ಪೊಕ್ಕಡೆ 
ಕೃಷ್ಣಗ್‌ ಪಗೆ ಅದ್‌ ಹಾಳಾದ್‌ ಪೋಯ. "ಮುರಾರಿ' ಪಣ್‌೦ಡ ಮಾತೆರೆಗ್ದ ಅಭಿಮಾನ ಉರ್ಕುಂಡು. 
ಅಂಚಾದೇ ಈ ರಾಜಸೂಯ ಯಾಗೊದ ಅಗ್ರಪೂಜೆ ಕೃಷ್ಣಗೇ ಸಂದ್‌ದ್‌ ಯಾಗೊಗು ಕಲಶ ಕೂಡಿಲೆಕ 
ಆತ್‌೦ಡ್‌. ಎಂಕ್ಷೆನ ಅಣ್ಣೆ ಧರ್ಮರಾಯೆ ಧರ್ಮೊಡೇ ನಡಪುನಾಯೆ. ಆಯೆ ಪೂಜೆ ಮಲ್ಪುನ ಶ್ರೀಕೃಷ್ಣೆನೇ 
ಮಾತೆರೆಗ್ಲಾ "ಗುರು'. ಕೃಷ್ಣೆ ಶ್ರೇಷ್ಠೆರೆಡ್‌ ಶ್ರೇಷ್ಠೆ ಅಂಚೆನೇ ದೇವೆರೆಡ್‌ ದೇವೆರ್‌! ಅಗ್ರಪೂಜೆಗ್‌ ಶ್ರೀಕೃಷ್ಣನ ಪುದಾರ್‌ 
ಪಂಡಿನ ಭೀಷ್ಮೆರ್‌ ಸಾಕ್ಷಾತ್‌ ಪರಶಿವೆರ್‌. ಈ ಮಲ್ಲ ಮಟ್ಟ್‌ದ ಪವಿತ್ರ ಯಜ್ಞ ಲೋಕೊಗೇ ಎಡ್ಡೆ ಆಪಿನವು!! 
ಆಯಿಡ್ಬಾವರ ನಿನಲೆಕಂತಿನ ದುರ್ಬುದ್ದಿದ ನೀಚೆರೆಗ್‌ ಉಂದೆತ ಮಹತ್ಸೊನೇ ಅರ್ತ ಆಪುಜಿ. ಆಂಡ ಒಂಜಿ 
ಪಾತೆರ. ಯೇರೇ ಆವಡ್‌, ಕೃಷ್ಣಗ್‌ ಗೌರವೊ ಕೊರ್ತಿನಿ ಸರಿಯತ್ತ್‌ ಪಂಡೆರ್ದ ಯಾನ್‌ ಅಕ್ಷೆನ್‌ ತೊರ್ತು ಹದ 
ಮಲುವೆನೆ!” 


ಇಂಚ ಪಣೊ೦ದು ಕೋಪೊಡು ತುಲ್ಲರೊಂದು, “ಶಿಶುಪಾಲಾ, ಈ ಕುರುಡೆ! ನಿನಡ ಪಾತೆರ್ಟ್‌ ಪ್ರೇಜನ 
ಇಜ್ಜಿ. ಯಾನ್‌ ಇತ್ತೆ ರಾಜೆರ್‌ ಮಾತೆರೆನ್ನ ಲೆತ್ತೊಂದುಲ್ಲೆ. ಯೆನಡ ಕಾದೆರೆಗ್‌ ದೈರ ಇತ್ತಿನಕುಲು ದುಂಬು ಬಲ್ಲೆ.” 


ಸಭೆ ಪನಿಪಂದುಜಿ. ಸಹದೇವೆ ಕಾತೊಂದುಲ್ಲೆ. ಆತಾನಗ ಶಿಶುಪಾಲೆ ಅ೦ಚಿ೦ಚಿ ತೂವೊ೦ದು ಕೋಪೊಡು 
ಲಕ್ಕೊಂದು ಪೋಪೆ. ಅಯನ ಪಿರಾವುಡ್‌ ಬೇತೆ ಕೆಲವೆರ್‌ ಪಿದಾಡಿಯೆರ್‌. 


ಶಿಶುಪಾಲೆ ಲಕ್ಕ್‌ದ್‌ ಪಿದಾಡ್ಗಗ ಧರ್ಮರಾಯಗ್‌ ಬೇಜಾರಾಪುಂಡು. ಯಾಗೊಗು ಬತ್ತಿ ಬಿನ್ನೆರ್‌ ಇಂಚ 
ಬೆರಿಪಾಡ್ಬ್‌ ಪೋಷಿನೆನ್‌ ತೂವೆರೆಗಾಯಿಜಿ. ಆಯೆ ಶಿಶುಪಾಲನ ಪಿರಾವುಡೇ ಪೋದು ಮೆದುನುಡಿಟ್‌ ಪಣ್ಯೆ 
“ಶಿಶುಪಾಲಾ, ಒಂಜಿ ಪಾತೆರ, ಶೀಕೃಷ್ಣ "ಶ್ರೇಷ್ಠೆ' ಪಣ್ಣಿನೆನ್‌ ರುಸಿನಕುಲೇ ಒಪ್ಟೊಂದೆರ್‌. ಅಂಚೆನೇ ಮಾತ 
ರಾಜೆಠ್ಷ ಮನಿಪಂದೆ ಕುಲ್ಲುದೆರ್‌. ಈ ಒರಿ ಇಂಚ ಪ ಪಾತೆರೈರೆ ಬಲ್ಲಿ. ಪಿದಾಡ್ಸ್‌ ಪೋವೆರೆ ಬಲ್ಲಿ. ದಯದೀದ್‌ 
ಪಿರಬರೊಡು.” ಇಂಚ ರಂದ್‌ದ್‌ ಅಯನ್‌, ಅಯನೊಟ್ಟುದಕ್ಷೆನ್‌ ಪಿರಲೆತೊಂದು ಬರ್ಪೆ. 


ಭೀಷ್ಮೆರೆಗ್‌ ಧರ್ಮರಾಯೆ ಶಿಶುಪಾಲನ್‌ ರಂದ್‌ದ್‌ ಲೆತೊಂದು ಬತ್ತಿನವು ಇಸ್ಟ ಆಯಿಜಿ. 


“ಧರ್ಮರಾಯಾ. ನಕ್ಕುರುದಂಚಿನ ಜನೊಕ್ಸೆನ ಅಬ್ಬರೊಗು ಕೃಷ್ಣೆ ಪೋಡ್ಯುವೆನ? ಪುಚ್ಚೆದ ಕಿನ್ನಿಗ್‌ ಸಿಂಗ 
ಪೋಡ್ಕುಂಡ? ಗಿಳಿಕ್ಷೆನ ಪುಂಡುಗು ಗಿಡಿ ಪೋಡ್ಕುಂಡ? ಶ್ರೀಕೃಷ್ಣನ ಎದುರುಡು ಇಂಬೈೆ ಯೇರ್‌? ಈ ತ್ಲೆ 
ಮಲ್ಲನ್‌ ರಂದೊಡು ದಾಯೆಗ್‌? ಪಿರಲೆತೊಂದು ಬರೊಡು ದಾಯೆಗ್‌? ನನೊಂಜಿ ಪಾತೆರ ಪಣ್ಣೆ, ಕೇಣ್ಣ. 
ಯೋಗ್ಯೆರೆಗ್‌ ಮಾತ್ರ ಯೋಗ್ಯೆರ್ನ ಸಂಗತಿ ಗೊತ್ತಾಪಿನಿ! ಈ ಶಿಶುಪಾಲೆ ಯೋಗ್ಯೆಲಾ ಅತ್‌! ವಿದ್ವಾಂಸೆಲಾ ಅತ್‌] 
ಮಲ್ಲ ಯೋಧೆಲಾ ಅತ್ತ್‌! ಇಂಚಿತ್ತಿನಯಗ್‌ ಕೃಷ್ಣನ್‌ ಅರ್ತ ಮಲ್ಲೊನೆರೆ ಆಪುಂಡ? ಅವ್ವತ್ತಂದೆ ಇಂಬೈೆ 
ಯೇರ್‌?. ಜರಾಸಂಧೆ, ಸಾಕ್ವಿ ನಿಶುಂಭೆ, ಸು ಪೌಂಡಕೆ, ದಂತವ್ತಿ ಅಂಚಿತ್ತಿನ ನಿಶಾಚರ ಮಿ 
ಅಕ್ಷೆಗ್‌ ಸೂರ್ಯನ ಬೊಳ್ಳು ಸ ಸಹಿಸೆರೆ ಆಪುಜಿ. ದಾಯೆ ಪಂಡ ಆಕುಲು `ಮಾತೆರ್ರಾ ಕತ್ತಲೆನೇ ಬಯಕುನಕುಲು!” 


100 ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


ಶಿಶುಪಾಲಗ್‌ಲ ಇಂಚ ಪಣ್ಣೆರ್‌. “ಶ್ರೀಕೃಷ್ಣನ ಮೈಮೆ ಮಿಗಿಲಾಯಿನನೇ। ಆಯೆ ಚರಾಚರ ಲೋಕೊದ 
ಗುರು! ಕೀರ್ತಿ ಪಡೆತಿನ ಯತ್ತಿಜೆ! ಆಚಾರ್ಯೆರೆಡ್‌ ಶ್ರೇಷ್ಟ! ಮಾತೆರೆಗ್ಗ ಬೋಡಿತ್ತಿನ ಬಂದು! ಸ್ನಾತಕ ವತಿ!” 


ಕೃಷ್ಣನ ಮೈಮೆ ಕೆಬಿಕ್‌ ಕೇಂಡಿ ಸಾತ್‌ಗ್‌ ಧರ್ಮರಾಯಗ್‌ ಮೈಯಿ ಪೂರಾ ಕೆಬಿಯಾಂಡ್‌. ಕೃಷ್ಣನ ಕತೆನ್‌ 
ಪಣ್ಣಾದ್‌ ಶಿಶುಪಾಲನ ಮನಸ್ಟ್‌ದ ಕುರೆನ್‌ ಕಳೆಪಿನನೇ ಅಯನ ಬಯಕೆ. ಶಿಶುಪಾಲನ ಕೆಡುನುಡಿ ಕೇಣ್ಣ್‌ 
ಬೇಜಾರ್‌ ಆತಿನಕ್ಷೆಗ್‌ ಕೃಷ್ಣನ ಕತೆ ಕೆಬಿಕ್‌ ಬೂರಡ್‌ ಪಣ್ಚಿನ ಬಯಕೆಲ ಇತ್ತಂಡ್‌. ಧರ್ಮರಾಯನ ಒತ್ತಾಯೊಗು 
ಒತ್ತೊಂಡಿನ ಭೀಷ್ಮೆರ್‌, ಸೊಚ್ಚ ಬಾಮೊಡು ಕೃಷ್ಣನ ಕತೆ ಪಣ್ಯೆರೆ ಸುರು ಮಲ್ರೆರ್‌. ಮಾತೆರೆಗ್ದ ಕೇಣುನನೇ ಕುಸಿ. 


ಜೇ ೫ ೫ 


“ಯಾನಿತ್ತೆ ವಿಶ್ವಂಭರ ಕೃಷ್ಣನ ಮೈಮೆನ್‌, ಯೆಂಕ್‌ ತೆರಿನಾತ್‌ ಪಣೊಂದುಲ್ಲೆ. ಈ ಕೃಷ್ಣೆ ನಿಜೊಟು 
ಪರಬ್ರಹ್ಮೆನೆ! ಮಹಾವಿಷ್ಟುವೆ! ಜಗನ್ಮಯ ಸರ್ವಾತ್ಮಕ ಮಹೇಶ್ವರೆನೆ! ಅವ್ಯಕ್ತೆಲಾ ಆಯೆನೇ। ಅಮಲ ವ್ಯಕ್ಷಲಿಂಗೊಲಾ 
ಆಯೆನೇ! ಇಂಚಿತ್ತಿ, ಅಜಾತ, ಅವ್ಯಯ, ಅಪ್ರಮೇಯ, ಚೈತನ್ಯಾತ್ಮ ಕೃಷ್ಣೆ ನಿರ್ಗುಣೆಲಾ ಅಂದ್‌! ಸುಗುಣೆಲಾ 
ಅಂದ್‌! ಸರ್ವಾಂತರ್ಯಾಮಿಲಾ ಅಂದ್‌. ಚಿನ್ನಯೆಲಾ ಅಂದ್‌! 


“ಕಡಲ್‌ಡ್‌ ಲಕ್ಕುನ ನೀರ್ಗುಳ್ಳೆದಂಚ, ಪಸೆರುನ ಸಿರೆತಂಚ, ಕಡಲ್ಲೇ ಲಕ್ಕ್‌ದ್‌, ಅಡೆಗೇ ಮಾಜಿದ್‌ ಪೋಪಿಲೆಕ್ತ, 
ಈ ಮಾಯಾ ಜಗತ್ತ್‌ಡ್‌ ನರಮಾನಿಲೆಗ್‌ ಕೃಷ್ಣನ ಮೈಮೆ ತೋಜಿಂಡಲಾ ತೋಜಂದಿಲೆಕ ಆಪುಂಡು. ಮಾತ 
ಜೂವೊಜಂತುಲೆನ ಬದ್ಯ್‌ಗ್‌ ಕೃಷ್ಣನೇ ಕಾರಣ. 


“ಮಾತ ಜೀವೊಜ೦ತುಲು ಪುಟ್ಟುನೆಕ್ಸಾ, ಬದ್ಕುನೆಕ್ಸಾ ಆಯೆನೇ ಕಾರಣ. "ಜಾಗೃತ್‌', "ಸ್ವಪ್ನ, "ಸುಷುಪ್ಲಿ' 
ಪಣ್ಣಿನೆಕ್‌ಲ ಆಯೆನೇ ಕಾರಣ. ಆಂಡ ಆಯಗ್‌ ಸುಕದುಕ್ಕೊಲೆಡ್‌ ಸಂಬಂದೊನೇ ಇಜ್ಜಿ. ಆಯೆ ನಿತ್ಯನಿರ್ಮಲ 


ಗುಣೊತ್ತಾಯೆ!..” ಇಂಚ ಪೀಠಿಕೆ ಪಾಡೊಂದು ಭೀಷ್ಮೆರ್‌ ಪಣೊಂದೇ ಪೋಪೆರ್‌. 


“ತೂಲೆ| ಎಣ್ಮೆಡ್‌ ಎಣ್ಣೆ ಉಂಡೇ ಉಂಡು. ಕಣಕ್‌ದ ತುಂಡುಡು ತೂತ ಸಗ್ಮಿ ಕಣ್ಣ್‌ಗ್‌ ತೋಜಂದಿಲೆಕ್ಕ 
ಉಂಡು. ಅಂಚೆನೇ ಕೃಷ್ಣ ಚೈತನ್ಯಾತ್ಮಕಶಕ್ತಿ ಪಂಡ್ಜ್‌ ನಮ ಮಾತೆರ್ಲಾ ತೆರಿಯೊನೊಡು. ಸೂತ್ರೊದ ಗೊಂಬೆಲು 
ನಲ್ದಾಯಿಲೆಕ ನಲ್ಬುವ. ಲಾಗಾಟ, ಪೊರು೦ಬಾಟ ಮಲ್ಲುವ. ಅಂಚೆನೇ ಈ ಲೋಕೊದ ಎಡ್ಡೆ ಪಡೈಲ್‌ ಮಾತಲ 
ಆಯನ ಕಯಿಟೇ ಉಂಡು. ಈ ಬಗೆಟ್‌ ಆಯನ ಸಾಜ ಗೊಬ್ಬುಲು ನಡತೊಂದೇ ಉಪ್ಪುವ. 


“ಶಿಶುಪಾಲನವು ತಪ್ಪು ಜಾನಗೇನ! ಅಂಚಾದ್‌ ಅಯನ ಕಣ್ಣ್‌ಗ್‌ ಕೃಷ್ಣೆ ಸಾಮಾನ್ಯ ನರಮಾನಿಯಾದೇ 
ತೋಜುವೆ. ಈ ಚೈದ್ಯಭೂಪತಿ ಶಿಶುಪಾಲೆ, ದುಸ್ಪ ಬುದ್ದಿದಾಯೆ. ಮಂಗ ಮನಸ್‌ದಾಯೆ! ಮಂಗಗ್‌ ಮಾಣಿಕೊದ 
ಮೈಮೆ ತೆರಿಯುಂಡ? 

“ಮುಪ್ಪತ್ತಾಜಿ ತತ್ವೊಲೆಡ್‌ ಈ ಕೃಷ್ಣೆ ಮಣಿ ಸೇರಾವುನ ದಾರದಲೆಕ್ಕ ಉಪ್ಪವೆ... 

ಸಹದೇವೆ ನಡುಟ್‌ ಕೇಣುವೆ, “ಪೂಜ್ಯರೇ ಮುಪ್ಪತ್ತಾಜಿ ತತ್ವೊಲು ಒವ್ವ” 

“ಮುಪ್ಪತ್ತಾಜಿ ತತ್ವೊಲು ಪಂಡ ಗೌತಮ ನ್ಯಾಯದರ್ಶನೊಡು ಪಣ್ಣಿನ ಇರ್ವತ್ರೈನ್‌ ತತ್ವೊಲು, ಐನ್‌ 
ಮಹಾಭೂತೊಲು, ಸೂಕ್ಷ್ಮೊಲು, ತ್ರಿವಿಧ ಶರೀರೊಲು ಬೊಕ್ಕ ತ್ರಿವಿಧಾವಸ್ಥೆಲು. ಇರ್ವತ್ತೈನ್‌ ತತ್ವೊಲು ಪಂಡ 
ಆತ್ಮ, ಶರೀರ, ಇಂದ್ರಿಯ, ಆರ್ಥವಿಷಯ, ಮನಸ್‌, ಬುದ್ಧಿ, ಪ್ರವೃತ್ತಿ, ದೋಷ, ಪೇತ್ಯಭಾವ, ಫಲ, ದುಕ್ಕ, 


ದ್‌ 


ಅಪವರ್ಗ, ಸಂಶಯ, ಪ್ರಯೋಜನ, ದೃಷ್ಟಾಂತ, ಸಿದ್ಧಾಂತ, ಅವಯವ, ತರ್ಕ, ನಿರ್ಣಯ, ವಾದ, ಜಲ, 

ವಿತಂಡ, ಹೇತ್ಸಾಭಾಸ, ಛಲ ಬೊಕ್ಕ ಜಾತಿ ನಿಗ್ರಹಸ್ಥಾನ. ಪಂಚಭೂತೊಲು ನಿಕ್ಕೇ ಗೊತ್ತುಂಡು. ತ್ರಿವಿಧ 
ಅವಸ್ಥೆಲು ಪಂಡ ಜಾಗೃತ್‌, ಸ್ಪಪ್ಪ ಸುಷುಪ್ತಿ. ತ್ರಿವಿಧ ಶರೀರೊಲು ಪಂಡ ಸ್ಥೂಲ, ಸೂಕ್ಷ್ಮ ಬೊಕ್ಕ ಕಾರಣ 
ದೇಹೊಲು. ಉಂದುವೇ ಮುಪ್ಪತ್ತಾಜಿ ತತ್ವೊಲು.. 

“ಈ ಶಿಶುಪಾಲಗ್‌ ಶ್ರೀಕೃಷ್ಣೆ ಸ್ಟೇದಜ, ಅಂಡಜ, ಉದ್ದಿಜ, ಜರಾಯುಜ ಪಣ್ಣಿನ ನಾಲ್‌ ಬಗೆತ “ಭೂತೋದರ' 
ಪಣ್ಣಿನೆನ್‌ ಎಂಚ ತೆರಿಯೆರೆ ಆತ್‌ಜಿ. ಶ್ರೀಕೃಷ್ಣೆ ನರಮಾನಿಲೆನ ನಡುಟು, ನರಮಾನಿ ರೂಪೊಡು ಇತ್ತಿನೆಕ್‌ ಆಯೆ 
ಸಾಮಾನ್ಯ ಪಣ್ಣ್‌ ಎಣ್ಣೊಂಬಿನವು ಸರಿಯತ್ತ್‌. ಇಂಬೈನೇ ಯಜ್ಞಾಧಿಪತಿ! ಯಜ್ಞಪುರುಷೆ "ಸ್ರುಕ್‌ ಸ್ತುವಾದಿ ಯಜ್ಞ 
ಸಾಧನೊನೇ ಇಂಬ್ಯೆ. ಅಕೇರಿಗ್‌ ಯಜ್ಞ ಫಲೊಲಾ ಇಂಬೈನೇ. 

“ಇಂಬೈೆ ಒರ ಒಂಜೇ ಆದ್‌, ಪರಮಪುರುಷೆ ಆದ್‌ ತೋಜುವೆ. ನನೊರ ಜಡ ಚೇತನ ರಡ್ಡೆಡ್ಲಾ 
ಸೇರೊಂದು ಮೆರೆವೆ! ಮೂಜಿ ನಿಲೆಟ್‌ ಪಂಡ ಶ್ವೇತದ್ವೀಪೊಡು, ಅನಂತಾಸನೊಡು, ವೈಕುಂಠೊಡು ಉಂತುವೆ. 
ನಾಲೆಡ್‌ ಪಂಡ ನಾಲ್‌ ಯುಗೊಟುಲಾ ಉಪ್ಪುವೆ! ಐನ್‌ ಸ್ಥಾನೊಲೆಗ್‌ ಇಂಬೈೆ "ವಿಭು'. ಪಂಡ ದೇವ, ಪಿತೃ, 
ಯಷಿ, ಚಕ್ರಿ ಮಾನವೆರ್‌ ಪಣ್ರಿ ಐನ್‌ ಬಗೆತ ಜೀವೊಲೆಗ್‌ ಇಂಬೈೆ ಯಜಮಾನೆ! ಮಾತ ಜೀವಿಲೆಗ್ದಾ ಇಂಬೈೆ 
ಉಗಮಸ್ಥಾನ! ಜಗತ್ತ್‌ದ ಸೃಷ್ಟಿ ಕರ್ತೆಲಾ ಇಂಬೈನೇ. ಕಡೆಕ್‌ ಪ್ರಭಯೊಲ ಇಂಬ್ಯನೆ ಪಾದಕಮಲೊಡು ದೆಂಗುಂಡು! 
ದುಸ್ಪೆರೆನ ಮೇಧಸ್ಸ್‌ನ್‌ ನೀರ್‌ಡ್‌ ಕಲಡದಿನ ಇಂಬ್ಯಡ್ಡಾದೇ ಬೂಮಿಗ್‌ ಮೇಧಿನಿ ಪಣ್ಣಿ ಪುದರ್‌ ಬಯ್ದಿನಿ. 
ದುಸ್ಪ ಮಧುಕೈಟಭೆರೆನ್‌ ಕೆರ್ತಿನ ಮಾಮಲ್ಲ ಮೈಮೆದ ಕೃಷ್ಣಡನೇ ಶಿಶುಪಾಲೆ ವಾದ ಮಲ್ಪುನೆಕ್‌ ದಾದ ಪಣೊಡು?. 

ಇಂಬ್ಯಗ್‌ ಕೃಷ್ಣೆ ನಿರ್ಗುಣತತ್ವರೂಪಿ, ವಿಶ್ವಾತ್ಮಕ ಪರಾನಂದರಸ ಸ್ವರೂಪಿ, ನಿರವಯವ ತತ್ವೈಕರಸ 
ಮನೋಹರರೂಪಿ ಪಣ್ಣ್‌ ತೆರಿಯೊನೆರೆ ಆಪುಜಿ. ಇಂಬ್ಯಗ್‌ ನೆರ್ಟ್‌ಲ ಪ್ರೇಜನ ಇಜ್ಜಿ. ಕಣ್ಣ್‌ ತೋಜ೦ದಿನಯಗ್‌ 
ಕನ್ನಡಿ ದಾಯೆಗ್‌9 ಕೆಬಿ ಕೇಣ೦ದಿನಯಗ್‌ ವಾದ್ಯ ದಾಯೆಗ್‌? ರಸಿಕೆರಿಜ್ಜಂದಿನ ಸಭೆಟ್‌ ಸಾಹಿತ್ಕ್ಯೊದ 
ಸೊಗಸ್‌ದ ಬಣ್ಣನೆ ದಾಯೆಗ್‌? ದುಸ್ಪೆ ಶಿಶುಪಾಲಗ್‌ ಕೃಷ್ಣನ ಮೈಮೆನ್‌ ಪಣ್ಣ್‌ ದಾದ ಪ್ರೇಜನ? ವೇದೊಲು 
ಪುಗರ್ಸ್‌ ತೀರಂದಿನ, ಯೋಗಿಲ್‌ ಧ್ಯಾನೊಡು ತೂದು ಯಾರಂದಿನ ದೇವೆರ್ನ ದೇವೆರ್‌ ಶ್ರೀಕೃಷ್ಣನ್‌ ಇಂಬೈೆ 
ಬಾಯಿಗ್‌ ಬತ್ತಿಲೆಕ ಜರೆದೆ!” 

ಈತ್‌ ಪಂಡಿನ ಭೀಷ್ಮೆರ್‌ ಶಿಶುಪಾಲನಂಚಿ ತಿರ್ಡ್‌ದ್‌ ಕೃಷ್ಣನ ಈತ್ನೇಟದ ಅಬತಾರೊಲೆನ್‌ ಪಣ್ಣೆರ್‌. 

“ತಮ ಪಣ್ಣಿ ಪುದರ್ದ ಅಸುರನ್‌ ಮೀನ್‌ದ ರೂಪೊಡು ಬತ್ತ್‌ ಕೆರ್ನಿನಿ ಕೃಷ್ಣೆನೆ! ಆಮೆದ ರೂಪೊಡು ಬತ್ತ್‌ 
ಬೂಮಿನ್‌ ಒರ್ದಾದಿನಿ ಕೃಷ್ಣೆನೆ! ಪಂಜಿದ ರೂಪೊಡು ಬತ್ತ್‌ ಹಿರಣ್ಯ ಲೋಚನನ್‌ ಕೆರ್ಟ್‌, ಪಾತಾಳೊಡ್ಬು 
ಭೂಮಿದೇವಿನ್‌ ದೆರ್‌ ಕಣತ್‌ದಿನಿ ಕೃಷ್ಣನೆ! ಪ್ರಹ್ಲಾದನ ಲೆಪ್ಪು ಕೇಣ್ಣ್‌ ನರಸಿಂಹ ರೂಪೊಡು ಬತ್ತ್‌ದ್‌ ಹಿರಣ್ಯ 
ಕಶಿಪುನ ಬಂಜಿ ಬಗ್ಗ್‌ದಿನಿ ಕೃಷ್ಣನೆ! ಬಲಿ ಚಕ್ರವರ್ತಿನ್‌ ಪಾತಾಳೊಗು ದೊಂಕುದಿನ ವಾಮನ ಮೂರ್ತಿಲ 
ಕೃಷ್ಣನೆ! ಪಾವನಗಂಗೆ ಪುಟುದಿನಿಲ ಕೃಷ್ಣನ ಪಾದ ಕಮಲೊಡೆ! ದತ್ತಾತ್ರೇಯೆಲ ಕೃಷ್ಣನ! ಪರಶುರಾಮೆ ಆದ್‌, ಶ್ರೀ 
ರಾಮೆ ಆದ್‌ ಅಬತಾರ ಪಡೆತೊಂದಿನಿಲ ಕೃಷ್ಣೆನೆ! ಕಾಲನೇಮಿನ್‌ ಸಂಹಾರ ಮಲ್‌ದಿನಿ ಕೃಷ್ಣನೆ! ಕಾಲನೇಮಿ 
ಕಂಸೆ ಆದ್‌ ಪುಟ್ಟಿಯೆ. ಅಯನ ಕಡೆತ ಧೇನುಕ, ಕೇಶಿ, ವತ್ತ, ತೃಣಾಮಯ, ಪೂತನಿ, ಲಂಬ, ಬಕ, ಚಾಣೂರ, 
ಮುಷ್ಟಿಕ ಮೊಕಲೆನ್‌ ಅಂಚನೇ ಕಂಸನ್‌ ಕೆರ್ತಿನಿಲ ಕೃಷ್ಣನೆ! ಅಂಚೆನೇ ಮುರ, ನರಕ, ಹಂಸ, ಡಿಬಿಕ, ಸೃಗಾಲ, 
ದಂತವಕ್ತ, ಪೌಂಡ್ರಕ, ಪಂಚಜನ, ಶುಂಭ, ನಿಶುಂಭಕ, ಹಯಗ್ರೀವ, ಸಾಲ್ವ ಮೊಕಲೆನ್ಷ ನಾಶ ಮಲ್ತ್‌ದಿನಿ ಕೃಷ್ಣನೆ! 
ಶಿಶುಪಾಲಾ, ಶ್ರೀಕೃಷ್ಣನ್‌ ಸಸಾರ ಮಲ್ತ್‌ದಿನ ದುಸ್ಟೆರ್‌ ಮಾತ ಹಾಳಾದ್‌ ಪೋತೆರ್‌. ಇತ್ತೆ ಈಯೆ ನಿನ 
ಕಡೆಕಾಲೊಗು ಲೆಪ್ಪು ಕೊರೊಂದುಲ್ಲನ?” 

ಅಕೇರಿದ ಎಚ್ಚರಿಕೆ ಕೊರಿಲೆಕ ಭೀಷ್ಮೆರ್‌ ಶಿಶುಪಾಲಗ್‌ ಇಂಚ ಪಣ್ಣೆರ್‌: 


“ಎ... ಶಿಶುಪಾಲಾ. ಈ ಒವ್ವು ವರ್ಗೊದ ನರಮಾನಿಯ? ಮಹಾತ್ಮೆರಾಂಡ ವಿಚಾರೊಲೆನ್‌ ಇಂಗಿತೊಡೇ 
ಅರ್ತ ಮಲ್ಲೊನುವೆರ್‌. ಮಧ್ಯಮ ಬುದ್ಧಿದಕುಲು ಮಹಾತ್ಮೆರೆಡ ಕೇಣ್ಸ್‌ ತೆರಿಯೊಂಬೆರ್‌. ಆಧಮೆರ್‌ ಆಂಡ 
ಇಂಗಿತೊಲ ಅರ್ತ ಆಪುಜಿ. ಕೆಬಿಟ್‌ ಕೇಂಡಿನೆನ್ನ ನಂಬುಜೆರ್‌. ಕಣ್ಣ್‌ಡ್‌ ತೂಂಡ ಮಾತ್ರ ನಂಬುವೆರ್‌. ಆಂಡ 
ಈ ಅಕಲೆಡ್ಸ್‌ಲ ಜಡಕಟ್‌ದಿನಾಯೆ! ನಿಕ್ಕ್‌ ಬುದ್ದಿ ಇಜ್ಜಿ! ಇಂಗಿತೊಲೆನ್‌ ತೆರಿಯೊಣುನ ಸೂಕುಮ ಗುಣೊನೇ 
ಇಜ್ಜಿ! ಕೇಂಡಿನೆನ್‌ ನಂಬುಜ. ತೂಪಿನೆನ್‌ ನಂಬುನ ಗುಣೊಲಾ ಇಜ್ಜಿ.” 


ಭೀಷ್ಮೆರ್‌ ಇಡೆಗ್‌ ತನ ನುಡಿನ್‌ ಉಂತಾಯೆರ್‌. ಸಹದೇವೆ ಶಿಶುಪಾಲನ ಕಡೆಕ್‌ ತೂಪೆ. ಶಿಶುಪಾಲೆ 


ಪೊಕ್ಕಡೆ ಗುಣುಗುಣು ಪಣೊಂದು, ತರೆಕುಡ್ಡೊಂದು ಮಟ್ಸ್‌ ತೋಜಾವೊಂದಿತ್ತೆ ಸಹದೇವೆ ತೆಲ್ಮೊಂದು- 


ಭೀಷ್ಮೆರೆಡ, “ಅಜ್ಜೆರೇ, ಈರ್‌ ಈತ್‌ ಪೊರ್ತು ವೇದ ಉಪನಿಷತ್ತ್‌ದ ಅಭಿಪ್ರಾಯೊಲೆನ್‌ ಪಂಡರ್‌. ಆಂಡ 
ಪ್ರೇಜನ ದಾದ ಪಣ್ಣೆ! ಹಾಂಕರೊಡು ಮೆರೆಪಿನಕ್ಷೆಗ್‌ ಇರೆನ ಪಾತೆರ ಅರ್ತ ಆಪುಜಿ. ವಿರಹೊಡಿತ್ತಿನಕ್ಷೆಗ್‌ 
ತಿಂಗೊಲ್ಬ ಬೊಲ್ಪು ಮೆಚ್ಚುಜಿ!” ಇಂಚ ಪಣೊಂದು ಗಟ್ಟಿಡೆ ತೆಲ್ಲೊಂದು ತನ ಸಂಕಲ್ಲೊನು ತೆರ್ಟಾವೆ. 

“ಭೀಷ್ಮೆರ್‌ ಶ್ರೀಕೃಷ್ಣನ ಬಗ್ಗೆಡ್‌ ದಿಂಜ ಸಂಗತಿಲೆನ್‌ ಪಂಡೆರ್‌. ದರ್ಪೊದ ಜರ ಮೀರ್ದಿನ ಶಿಶುಪಾಲಗ್‌ 
ಶ್ರೀಕೃಷ್ಣನ ಮೈಮೆ ಅರ್ತ ಆಪುಜಿ ಪಣ್ಚಿ ವಿಚಾರೊನ್ಹಾ ಪಣ್ಣೆರ್‌. ಆರ್‌ ಪಣ್ಣಿಲೆಕ್ಕೊಡು, ಶೀಕೃಷ್ಣ "ವಿಶ್ವಕಲ್ಪದ 
ಕುಶಲಹಸ್ತ' "ವಿಶ್ವರಕ್ಷೆದ ಮ೦ತ್ರವಾದಿ' "ವಿಶ್ವದ ಆಂತರ್ಯೊದ ಚೇತನ'. ನನ ಈ ಬಗೆಕ್‌ ಚರ್ಚೆ ಬೋಡುಂದಿಜ್ಜಿ. 
ಒಂಜೇ ಪಾತೆರೊಡು ನಮ ಮಾತೆರಲಾ ನಿರ್ಣಯೊನು ಪಣ್ಣೆ” 


ರಾಜೆರ್‌ ಗುಸುಗುಸು ಪಾತೆರೊನು ಉಂತಾದ್‌, ಸಹದೇವನ ನುಡಿಕ್‌ ಕೆಬಿ ಕೊರೆರ್‌. 


“ಮುಲ್ಪ ಸೇರ್ದಿನ ರಾಜೆರ್‌ ಮಾತೆರ್ದ ಕೇಣ್ಣೆ. ನಿಕ್ಲೆಗ್‌ ಗೌರವೊಡು ಸೊಲ್ಮೆ ಸಂದಾವೊಂದು ಯಾನ್‌ 
ಪಣೊಂದುಲ್ಲೆ. ಶ್ರೀಕೃಷ್ಣ ಯೆಂಕ್ಷೆಗ್‌ "ಆಚಾರ್ಯ, ಪಿತೃ, ಗುರು'. ಈ ಮಹಾನುಭಾವೆರಾಯಿನ ಶ್ರೀಕೃಷ್ಣಗ್‌ 
ಯೆಂಕುಲು ಅಗ್ರಪೂಜೆದ ಗೌರವ ಕೊರೊಂದುಲ್ಲ. ಮುಲ್ಪ ಇತ್ತಿನ ಯೆರೆಗಾ೦ಡಲ ಶ್ರೀಕೃಷ್ಣಗ್‌ ಮಲ್ಪುನ 
ಅಗ್ರಪೂಜೆ ಸರಿಯತ್ತ್‌ ಪಣ್ಣ್‌ ತೋಜಿ೦ಡ, ಶ್ರೀಕೃಷ್ಣನ ಬಗ್ಗೆಡ್‌ ಸಲ್ಮಿತ ಇಜ್ಜಿಡ, ಅಕುಲು ಲಕ್ಕೊಂದು ಬತ್ತ್‌ದ್‌ 
ಯೆನಡ ದ್ವಂದ್ವಯುದ್ಧ ಮಲ್ಟೊಲಿ. ಬಲ್ಲೆ.” 

ದೈರೊಡು ಇಂಚ ಪಣೊಂಡಿನ ಸಹದೇವೆ ಗರ್ವೊಡು ನಿಲೊನು ಜೋರುಡೆ ದೊಂಕುವೆ. ಅಯನ ಈ 
ನುಡಿ-ನಡೆ ಸಭೆತಕ್ಷೆಗ್ಗ ಅಂಚನೇ ಅಕ್ಕಸೊಡು ತೂವೊಂದಿತ್ತಿನ ದೇವಗಣೊಕುಲ ಮೆಚ್ಚಿಕೆ ಆಂಡ್‌. ದೇವಗಣ 
ಪೂಬರ್ಸ ದೊರ್ಮಂಡು! ತೆಡಿಲ್ಬ ತಮಟೆ ಬೊಟುಂಡು. ರುಸಿಕುಲು ಜಯ ಆವಡ್‌ಂದ್‌ ಆಶೀರ್ವಾದ ಮಲ್ತೆರ್‌. 
ಆಂಡ, ಕೃಷ್ಣನ ನಿಲೆನ್‌ ತೆರಿಯೆರಾವಂದಿನ ಕೆಲವೆರ್‌ ಮಾತ್ರ ಗುಜುಗುಜು ಪಣೊಂಡೆರ್‌. 


“ಸಹದೇವೆ ನಿಲೊನು ದೊಂಕಿನೆತ ಅರ್ತ, ಶ್ರೀಕೃಷ್ಣನ ಪೂಜೆಗ್‌ ಅಡ್ಡಿ ಮಲ್ಪುನಕಲೆನ್ಷ ಅಂಚೆನೇ ದೊಂಕುವೆ 
ಪಣ್ಣಿನೆತ ಸಂಕೇತ ಆದಿಪ್ಪು ಅತ್ತ?” ಇಂಚ ಪಣೊಂಡಿನ ವೈಶಂಪಾಯನೆರ್‌, ಶಿಶುಪಾಲನ ಕಡೆತಕುಲು 
ಮಲೆಯಿನೆನ್‌, ಆ ಸಭೆಟ್‌ ನಡತ್ತಿನ ಘಟನೆಲೆನ್‌ ಸೂಕ್ರುಮೊಡ್‌ ವಿಶ್ಲೇಷಣೆ ಮಲ್ಪುವೆರ್‌. 


ಕೇಣ್ಣ ಜನಮೇಜಯಾ, ಸಹದೇವೆ ಪಂಡಿನ ಪಾತೆರೊಲು ಕೆಲವೆರೆಗ್‌ ಕಯ್ದೆ ಪರ್ರಾಯಿಲೆಕ ಆಂಡ್‌. 
ಅಕುಲು ಗುಸುಗುಸು ಪಾತೆರೊಂಡೆರ್‌! ಮೋನೆ ಬಾಪಾವೊಂಡೆರ್‌! ಮುಸ್ಟಿಡ್‌ ಗೋಡೆನ್‌ ಗುದ್ದೊಂಡೆರ್‌! 
ಉರಿದಿಸಿಡೇ ಒರಿಯಡೊರಿ ಪಾತೆರೊಂಡೆರ್‌! ಕೈಟ್‌ ಸನ್ನೆ ಮಲ್ಲೊಂಡೆರ್‌! ರಾಜೆರೆನ ಈ ಅಡ್ಡ ನಡಕೆನ್‌ 
ಅಕಲಕಲ್ಲ ಮಂತ್ರಿಲ್‌ ತಿದ್ದೆರೆ ತೂಯೆರ್‌. ಆಂಡ ಕೇಣುನಕುಲೇರ್‌? ಬುದ್ದಿ ಪಾತೆರ ಯೆರೆಗ್ಲಾ ನಾಟುಜಿ. 

ರಣಬೀರೊದ ಒಸಯೊಡು ಧುನಿಪುನ ಕೆಲವೆರೆಡ್ಬಾದ್‌, ಸಭೆ ಒಂತೆ ಪೊರ್ತು ಕಲಕಂಬುಲಾಂಡ್‌! 


ಅಯಿಟ್‌ ಒರಿ “ಈ ಯಾಗೊನು ದೊಂಸ ಮಲ್ಟುಗ. ಶ್ರೀಕೃಷ್ಣಗ್‌ ಬೆಂಬಲ ಕೊರ್ಬಿನಕ್ಷೆನ್‌ ಮುಗಿಪುಗ. 
ನಂಕ್‌ ಅಪಮಾನ ಮರಲ್ತಿನಕ್ಷೆನ್‌ ಪೊಡಿ ರಟ್ಟಗ. ಮಾತೆದ್ದ ಬಲ್ಲೆ .” ಪಂಡ್‌ದ್‌ ಲೆತ್ತೆ ಅಯನ ಲೆಪ್ಪು ಕೇಣ್ಟ್‌ 
ನನಲಾತ್‌ ಗದ್ದಲ ಆಂಡ್‌. ಲೆಪ್ಪುಗು ಓಕೊಂಡಿನ ಕೆಲವೆರ್‌ ದೊ೦ಸೊಗು ದುಂಬಾಯೆರ್‌! 


ಶಿಶುಪಾಲಗ್‌ ಬಾರೀ ಸಂತೋಸು! ತನ ಜತೆಟ್‌ ರಾಜೆರೆನ ಕೂಟೊನೇ ಉಂಡುಣ್ಣಿನ ಪೆರೆಡ್‌, ಲಕ್ಕ್‌ದುಂತಿಯೆ. 
ಅಕ್ಷೆನ್‌ ಮನಿಪಂದೆ ಕುಲ್ಲಾದ್‌, ದಾದನ ಪಣ್ಯೆರೆ ತೂಯೆ. ಆಂಡ ಗದ್ದಲದಕ್ಷೆಗ್‌ ಅಯನಂಚಿದ ಗೋಚರ 
ಇಜ್ಞಾಂದೆ, ಕಡೆಕ್‌ ಆಯೆ ಅಕ್ಷೆನ್‌ ಗಟ್ಟಿಡೇ ಲೆಪ್ಪೊಡಾ೦ಡ್‌. ಅಕ್ಷೆನ್‌ ಕಯ್ತಲ್‌ ಕುಲ್ಲಾದ್‌ “ಯೆನ ಇಸ್ಟೆರಾಯಿನ 
ರಾಜೆರೇ, ನಿಕುಲು ಯುದ್ಧೊಗು ದುಂಬಾಪಿನಾತ್‌ ಮಲ್ಲ ಸಂಗತಿ ಉ೦ದತ್ತ್‌. ಯಾನ್‌ ಇಜ್ಜೈನ? ನಿಕುಲು 
ಕುಲ್ಲಿನಲ್ಲನೇ ಯೆಂಕ್‌ ಉತ್ತೇಜನ ಕೊರ್ದೆ. ನಿಕಲ್ನ ದಂಡ್‌ಗ್‌ ಯಾನೇ ದಳಪತಿ ಪಣ್ಣ್‌ ಎಣ್ಣೊನ್ಲೆ. ನಿಕುಲು 
ತೂವೊಂದಿತ್ತಿಲೆಕನೇ ಯಾನ್‌, ಈ ಯಜ್ಞೊದ ಮಂಟಪೊನು ಸುಡ್ಡು ಬೊಣ್ಯೆ ಮಲ್ಪುವೆ.” 


ಶಿಶುಪಾಲೆ ಇಂಚ ಪಂಡಲಾ ಅಯನ ಕೂಟದಕ್ಷೆನ ರೌಸ್‌ ಪಿರಿಯುಜಿ. “ಯೆಂಕ್ಷೆಗ್‌ ಅಪಮಾನ ಮಲ್ತಿನಕ್ಷೆನ್‌ 
ಪೊಕ್ಕಡೆ ಬುಡ್ಬುಜ, ದೊ೦ಸ ಮಲ್ಪುವ.” ಇಂಚ ಕುಡಕುಡ ಪಣೊಂದೇ ಇತ್ತೆರ್‌. ಶಿಶುಪಾಲಗ್‌ ಅಕ್ಷೆನ್‌ 
ದಂಬಡಿಪುನನೇ ಆಂಡ್‌. 


ಆತಾನಗ ಕೃಷ್ಣನ ಇಸ್ಪ್ತಕೂಟೊದ ಸಾತ್ಯಕಿ, ಭೀಮೆ, ಅರ್ಜುನೆ, ನಕುಲೆ, ಧೃಷ್ಟದ್ಯುಮ್ನೆ ಮೊಕಲ್ನ ಮುತಾಲಿಕೆಡ್‌ 


ಆನೆ, ಕುದುರೆ, ರಥ, ಕಾಲಾಳು ದಂಡ್‌ ಯುದ್ಧೊಗು ಸಜ್ಜಾವೊ೦ದಿತ್ತ್‌ಂಡ್‌. 

ಧರ್ಮರಾಯಗ್‌ ಉಳತ್ತುಳಯಿಡ್‌ ಪುಕ್ಕು! ಕಸಿವಿಸಿ! ಪೊರ್ಲುಡು ನಡತಿನ ಯಾಗೊಗು ಲಡಾಯಿ 
ಬಡಾಯಿದ, ಕೇಡ್‌ ಬತ್ತಿನೆನ್‌ ಎಣ್ಣೊಂದು ದುಕ್ಕಿಯೆ. ಭೀಷ್ಮೆರ್ನಡೆ ಪೋದು, “ಅಜ್ಜೆರ, ನಮ ಮನುಷ್ಯ 
ಪ್ರಯತ್ನೊಗು ದಾದಲ ಬಿಲೆನೇ ಇಜ್ಜಿಂದ್‌ ಯೆಂಕ್‌ ಎಣ್ಣೊಂದುಂಡು. ದೈವೊದ ಇಚ್ಛೆ ದಾದ ಉಂಡ ಈತ್‌ 
ದಿನ ಪೊಡ್ಲುಡು, ವೈಭವೊಡು ನಡತಿನ ಯಾಗೊಗು ಇತ್ತೆ ಅಡ್ಡಿ ಆವೊಂದುಂಡು. ರಾಜೆರೇ ರಗಳೆ ಲಕ್ಕಾವೊ೦ದುಲ್ಲೆರತ್ತ 
ಇರೆನ ಜವಾಬ್ದಾರಿ ನನಲಾತ್‌ ಎಚ್ಡಿಗೆ ಆಂಡತ್ತ?” 


ಭೀಷ್ಮೆರ್‌ ಕೇಣ್ಟೆರ್‌, “ಧರ್ಮರಾಯಾ, ನಿಕ್ಕ್‌ ದಾಯೆಗಿಂಚ ಅಳ್ಕ್‌, ಆತಂಕ?” 


“ಅಜ್ಜೆರೇ, ಯೆಂಕ್‌ ದಾದ ಮಲ್ಲೊಡುಂದೇ ತೋಜೊಂದಿಜ್ಜಿ. ಶಿಶುಪಾಲೆ ದಾಯೆಗಿಂಚ ಗೊಬ್ಬುವೆನ? 
ತಾಂಟ್ಮೆರೆ ಸಜ್ಜಾತಿನ ರಾಜೆರೆಡ ಲಡಾಯಿ ಮಲ್ಪುನವು ಸರಿಯತ್ತ್‌. ಅಕುಲು ಈತ್ನೇಟ ನಮ ಯಾಗೊಗು 
ಸಾಯ ಮಲ್‌ದಿನಕುಲೆ. ಅಕ್ಷೆನ್‌ ಸಯಿಸೊನುಗ ಪಂಡ ಅಕುಲು ಶ್ರೀಕೃಷ್ಣನ ಅಗ್ರಪೂಜೆಗ್‌ ಅಡ್ಡ ಪಾತೆರುವೆರ್‌. 
ಕೃಷ್ಣಗ್‌ ಅಪಮಾನ ಮಲ್ಪುವೆರ್‌. ಆತೆನ? ಇತ್ತೆ ಯಾಗೊನೇ ಹಾಳ್‌ ಮಲ್ಪುನ ಯೆಂಟ್‌ಡುಲ್ಲೆರ್‌. ಯೆಂಕ್‌ 
ದುರಂತೊದ ಪೋಡಿಗೆ ಆವೊಂದುಂಡು. ಈ ಪೋಡಿಗೆದ ಕೆಸರ್‌ಡ್ಸ್‌ ಈರೇ ಯೆನನ್‌ ಮಿತ್ತ್‌ ದೆರ್ಲೊಡು.” 

“ಧರ್ಮರಾಯಾ, ಈ ಪೋಡ್ಯುನ ಅಗತ್ಯೊನೇ ಇಜ್ಜಿ. ಶ್ರೀಕೃಷ್ಣನ ಎರುದ್ಧ ಪಾತೆರುನಕುಲು ಅಲೆೆರ್‌. ಕೃಷ್ಣೆ 
ಯೇರ್‌ಂದ್‌ ತೆರಿಯೊಂದ? ಆಯೆ ಕಟುರ ವಿಷ ಇತ್ತಿಲೆಕ್ಕ ಅಲೆರಾಯಿನ ನರಮಾನಿಲೆಗ್‌ ಅವೆನ್‌ ತಡೆತೊನೆರೆಗಾಪುಜಿ. 


ಗಿಳಿತ ಕಿನ್ನಿಲ್‌ ಪುಚ್ಚೆಡ ಪೊರುಂಬುದು ಗೆಂದುನಂದ? ನಿಸರ್ದ ಎದುರುಡು ಮಯಿಂದ್‌ ಮೆರೆವುಂಡ? 
ಹೀನೋಪಮೆಡ್‌ ಪಣಿನಾಂಡ, ನಾಯಿ ಸಿಂಗೊಗು ಸಾಟಿಯ?” 


“ಅ೦ಚತ್ತ್‌ ಅಜ್ಜೆರೇ, ಯೆನ ಸಂಕಡ ದಾದ ಪಂಡ...” 

“ಗೊತ್ತಾಂಡ್‌, ಆಂಡ, ಈತೊಂಜಿ ಗುರೆಪುನ ಈ ದುಸ್ಪ ರಾಜೆರ್‌ ಶ್ರೀಹರಿನ ಎದುರುಡು ಗೋಣ 
ಎರುಕುಲಿತ್ತಿಲೆಕ! ಪೆಟ್ಸ್‌ ತಿನೊಂಬಿನ ಈ ಮುಂಬುಲೆಗ್‌ ದನಿನ ಮಿತ್ತ್‌ ಲಾಗ್ಯೆರೆಗಾವ? ಈ ಜಡಕೂಟೊದ 
ಬಗ್ಗೆಡ್‌ ಈ ಪೋಡ್ಕೊಡ್ಡಿ. ಶೀಕೃಷ್ಣೆ ಒರಿಯೇ ಈ ಕೂಟೊದ ಸೊರ ಪಿರ್ಬಾವೆ. ಶಿಶುಪಾಲೆ ಪಣ್ಣಿ ನಾಯಿದ 
ಕಂಟೆಲ್ಲ್‌ ಉರ್ದು ಪಾಡುನ ಪೊರ್ಲುನು ನಮ ತೂವೊಲಿ.” 

“ಆ೦ಡಲ ಎಂಕ್‌ ದಾದನಾ.... 

ಭೀಷ್ಮೆರ್‌ ತೆಲಿಪುವೆರ್‌. 

“ಯುಧಿಷ್ಠಿರಾ, ಶ್ರೀಕೃಷ್ಣನ ಮೈಮೆ ನಿಕ್ಕ್‌ ತೆರಿದಿನನೆ! ಆಂಡಲ ಇತ್ತೆ ಕುಡ ನೆಂಪು ಮಲ್ಪುವೆ. ಲೋಕೊದ 
ಸೃಷ್ಟಿ, ಸ್ಥಿತಿ ರಡ್ಡೆಗ್ಲಾ ಕಾರಣವಾಯಿನ ಕೃಷ್ಣಗ್‌ ಈ ಶಿಶುಪಾಲನಂಚಿನ ಕುರಿಪು೦ಡುದ ನಾಶೊಗು ಪರಾಕ್ರಮ 
ಬೋಡುಂದಿಜ್ಜಿ. ಅಕಲ್ನ ಸಂಕೆ ಯೇತೇ ಉಪ್ಪಡ್‌ ಆಯೆ ಪೋಡ್ಯುಜೆ. ಮಯಿಂದ್‌, ಮುಗಲ್‌, ಬರ್ಸೊಗು 
ಕಡಲ್‌ ಪೋಡ್ಕುಂಡ? ಜಗಭಂಡ ಚೈದ್ಯ ರಾಜೆ ಶಿಶುಪಾಲನ್‌ ವಾಸುದೇವೆ ಗೆಣ್ಣುವೆನ?” 


ಶಿಶುಪಾಲಗ್‌ ಭೀಷ್ಮೆರ್‌ ಪಣೊಂದುಪ್ಪುನವು ಕೇಣ್‌೦ಡ್‌. ಜಗಭಂಡೆ ಪಂಡಿನೆನ್‌ ತಡೆತೊನೆರೆಗಾವಂದೆ 
ತನ ಪರ್ತೆ ನಾಲಾಯಿಡ್‌ ಭೀಷ್ಮೆರೆಗ್‌, “ಎ... ನಪುಂಸಕ ಭೀಷ್ಮಾ ಎನನ್‌ ಭಂಡತನದಾಯೆ ಪಣ್ಣತ್ತ? ಆ 
ಗೋಕುಲದ ದುರಹಂಕಾರಿನ್‌ ಬಾರಿಬಾರಿ ಪುಗರುವತ್ತ? ನಿನ ಯೋಗಿತೆನೇ ಆತ್‌! ಕೃಷ್ಣೆ ಎಂಕ್ಷೆಡ್ಸ್‌ ಯೇತ್‌ 
ಸರ್ತಿ ಸೋತುದೆ! ನಿಕ್ಕ್‌ ಹೇಡಿಲೆನ್‌ ಕೊಂಡಾಡುನೆಟೇ ಕುಸಿಯೊಡೊ9 ಆ ನೀಚ ಕುಲೊತ ಕೃಷ್ಣನೇ ನಿಕ್ಕ್‌ ಮಲ್ಲೆ! 
ಆ ಗೊಲ್ಲನ ಮೆಯಿತ ರಂಗ್‌ದಂಚ ಅಯನ ಯೋಗಿತೆಲ ಕಪ್ಪುಕರಿಯೆ! ಆಂಡ ನಿನ ಕಣ್ಣ್‌ಲೆಗ್‌ ಕಪ್ಪು 
ಬೊಳ್ಳಾದೇ ತೋಜುಂಡೊಡೊ! ಅಂಚ ಅವ್ವೆನೇ ಬಣ್ಣನೆ ಮಲ್ಲುವ! ಭೀಷ್ಯಾ ನಿಕ್ಕ್‌ ಗುಣ ಗಯಿಪುನ ಸಗ್ನಿಯೇ 
ಇಜ್ಜಿ. ಕೆಟ್ಟ ಗುಣೊಟೇ ಎಡ್ಡೆ ಗುಣ ನಾಡೊಂದುಲ್ಲ! ಈ ಯಾದವೆರ್ನ ಸಂಗತಿ ಎಂಕ್‌ ಗೊತ್ತಿಜ್ಞ? ಕೇಣ್ಣ. ಈ 
ಯಾದವೆರ್‌ ಅಧಮೆರ್‌. ಪೂಜೆಗ್‌ ಆವಂದಿನಕುಲು. ಅಂಚಿನ ಗೊಲ್ಲನ್‌ ಪುಗಾರುನ ನಿನ ನಾಲಾಯಿನೇ 
ಸುಡೊಡು.” 

ಈತ್‌ ಪಂಡ್‌ದ್‌, ಶಿಶುಪಾಲೆ ತನ ಕಡೆತಾಕ್ಷೆಡ ಪಣ್ಣೆ, “ಈ ಭೀಷ್ಮೆ ಎಡ್ಡೆ ಪಾತೆರೊದ ದುಸ್ಸೆ! ನನೊರ್ಯನ 
ಸೇವೆ ಮಲ್ಪುನ ಯೋಗಿತೆದಾಯೆ. ಅಧರ್ಮಿಲೆಗ್‌, ಲಕ್ಕೆರೆ ಕೂಡಂದಿನಕ್ಷೆಗ್‌ ಇಂಬ್ಯೆ ಆಸರೆ ಇತ್ತಿಲೆಕ. ಕೃಷ್ಣನ್‌ 
ಬೊಕ್ಕ ತೂವೊನುಗ, ದುಂಬತ ಈ ಭೀಷ್ಮನೇ ಹದಮಲುಗ.” 


ಶಿಶುಪಾಲೆ ಬೊಕ್ಕೊಲ ಪಾತೆರುನೆನ್‌ ಉಂತಾಯಿಜೆ. ಕೃಷ್ಣನ ಅಪನಾಲೀಸ್‌ಗ್‌ ಸುರುಕೊರ್ಯೆ. 


“ಆಹಹ! ಇಂಬ್ಯೆ, ಎಲ್ವಿಡ್‌ ಮಿರೆಪೇರ್‌ ಪರ್ರಾಯಿನ ಪೂತನಿನ್‌ ಪುಂಟುದಿನ ಭಂಡೆ! ಗಾಡಿನ್‌ ಎಲ್ಯ 
ಕಾರ್‌ಡ್‌ ತೊರ್ತುದು ಪೊಲ್ಮುದಿನ ರಂಗೆ! ಜೋಡು ಮರೊಕುಲೆನ್‌ ಮರತ್ತ್‌ ಪಾಡ್ಲಿನ ಮಿಸ್ಮೆ ಕತ್ತೆ, ಬೋರಿಲೆನ್‌ 
ನಾಶ ಮಲ್ತ್‌ದಿನ ಬಲಾಡಿಗೆ! ಉಂದು ಮಾತ ಇಂಬ್ಯನ ಮಾಮಲ್ಲ ಸಾದಗೊಲುಗೆ!” 


ಕೃಷ್ಣನ ಈ ಸಾದಗೊಲೆನ್‌ ತೆರಿಯಂದಿನ ಕೆಲವೆರ್‌ ತಂಕ್ಷೆನ ರಾಜ ಪುರೋಹಿತೆದ್ದ ಆ ಬಗ್ಗೆ ಪ್ರಶ್ನೆ 
ಕೇಣುವೆರ್‌. ಆಂಡ ಶಿಶುಪಾಲೆ ಬಾಯಿ ಮುಚ್ಚುಜೆ. ಪರ್ಕಟ್‌ ಬಾಯಿಡ್‌ ನನಲಾತ್‌ ಪಣೊ೦ದು ಪೋಪೆ. 


“ನನಲಾ ಉಂಡು ಕೇಣ್ಣೆ. ಪಕ್ಕಿನ್‌, ಜಿ೦ಕೆನ್‌, ಬೋಂಟೆಡ್‌ ಕೆರ್ರೆ! ಕುದುರೆನ್‌ ನಿಲೊಕು ದರ್‌ದ್‌ ಕೆರ್ರೆ 
ಪೆರ್ಮರಿತ ಬಂಜಿನ್‌ ಸಿಗದೆ! ಗಾಳಿನ್‌ ರಟ್ಟಾದ್‌ ಬುಡೆ! ಕಂಜಿನ್‌ ಕಾರ್‌ಡ್‌ ಪತ್‌ದ್‌ ನಿಲಕ್‌ ದರ್‌್‌ದೆ! ಸರ್ಪೊದ 
ಜಿಡೆತ ಮಿತ್ತ್‌ ನಲಿತ್‌ದೆ!” 

ಕುಡ ಭೀಷ್ಮೆರೆನ್‌ ತೂದು, “ಭೀಷ್ಮಾ ಈ ಕೇಡಿ ಕೃಷ್ಣೆ ಗೊಲ್ಲೆರ್ನ ಹಳ್ಳಿಡ್‌ ಕುಸ್ತಿಡ್‌ ಗೆಂದ್‌ದೆಗೆ! ಈ ಸಭೆಟ್‌ 
ಮಿನಿ ಗೆಂದುವೆನ? ಓಹ್‌! ಇಂಬ್ಯನ ನನೋಲ ಕೆಲ ಸಾಧನೆಲುಲ್ಲ. ಒರ ಒಂಜಿ ಗುಡ್ಡೆನೇ ಕೊಡೆತಂಚ ದೆರ್‌ 
ಪತ್ತ್‌ದ್‌ ಗೊಲ್ಲೆರೆಗ್‌ ಬರ್ಸೊಡು ರಕ್ಷಣೆ ಕೊರ್ರೆಗೆ! ಬಾಲೆ ಆದುಪ್ಪನಗ ಇಂದಗ್‌ ಕೊರ್ತಿನ ಹವಿಸ್ಟ್‌ನೇ ತಿನ್ನೆಗೆ! 
ಮಡ್ಕೆಲನ್‌ ಕೆರ್ಟ್‌, ಕಂಸ ಚಕ್ರವರ್ತಿನ ತುತ್ತೈತೊಲೆನ್‌ ಚೆಲ್ಲಾಡ್ಜೆಗೆ! ಗಂಧ-ಚ೦ದನ ಅರೆಪುನ ಪೊ೦ಜೊವೆನ 
ಅಂಗ ಊನೊನು ಸಮ ಮಲ್‌ದೆಗೆ! ಕಂಸನ ಆನೆನ್‌ ಅಂತಾರ ಮಲ್‌ದೆಗೆ! ಕಂಸನೊಟ್ಟುದ ಕುಸ್ತಿಮಲ್ಲೆರೆನ್‌ 
ವಂಚನೆಡ್‌ ಕೆರೆಗೆ!” 


ಕೆಲವು ರಾಜೆರ್‌ ಆಕ್ಷೆನ ಪುರೋಹಿತೆರೆಡ ಶಿಶುಪಾಲೆ ಪಂಡಿನೆತ ವಿವರಣೆನ್‌ ಕೇಣ್ಟ್‌ ಕೃಷ್ಣನ ಸಾದನೆದ 
ಪರ್ಹಯ ಮಲ್ಲೊಂಡೆರ್‌. ಕೃಷ್ಣನ ಈ ಗೊಬ್ಬುಲೆಡಾದ್‌ ಪೂತನಿ, ಶಕಟಾಸುರೆ, ಧೇನುಕಾಸುರೆ, ಕೇಶಿ ಅಸುರೆ, 
ಅರಿಷ್ಟಾಸುರೆ, ಊಲೂಖಲ, ಆಘಾಸುರೆ, ತೃಣಾವರ್ತ, ವತ್ಸಾಸುರೆ... ಮೊಕುಲೆನ ಸಂಹಾರ ಆತಿನೆನ್‌ ತೆರಿಯೊಂಡೆರ್‌. 

ಈತಾ೦ಡಲ ಶಿಶುಪಾಲೆ ನಿಂದನೆದ ಬಗೆನ್‌ ಉಂತಾವುಜೆ.. “ಎ... ಭೀಷ್ಮಾ ಇಂಚಿತ್ತಿನ ಗೋಪಾಲನ್‌ 
ಪುಗಾರೊಂದುಲ್ಲತ್ತ? ನಿಕ್ಕ್‌ ಈ ಗೊಲ್ಲರ್ನ ನಿಜ ಬುದ್ಧಿ ಗೊತ್ತಿಜ್ಜಿ ಯಾನ್‌ ಪಣ್ಣೆ ಕೇಣ್ಣ. ಇ೦ಬೈ ತಾಂಕ್‌ದಿನಯನೇ 
ನೋಂತುದೆ! ತನ ಅಪ್ಪೆ ದೇವಕಿನ್‌, ಅಮ್ಮೆ ವಸುದೇವನ್‌ ತಾಂಕ್‌ದಿನ ತನ ತಮ್ಮಲೆ ಕ೦ಸಡನೇ ಕಾದ್‌ದ್‌ ಕೆರ್ತಿನ 
ಕೇಡಿಂಗೆ ಇಂಬೈ! ಇಂಚಿತ್ತಿನ ಕಬಟಿನ್‌ ಬಣ್ಣನೆ ಮಲ್ಲುವತ್ತ? ನಿಕ್ಕ್‌ ನಾಚಿಕೆ ಇಜ್ಞ? ಈತೆ ಅತ್ತ್‌, ಇಂಬೈ ಗೊಳ್ಗೆರ್ನ 
ಪೊಣ್ಣುಲೆಡಪ್ಪ ನಡಪಾದಿನ ಹಾದರೊದ ಸಂಗತಿಲೆನ್‌ ದಾಯೆ ಪಣ್ಣುಜ? ಪಣ್ಕರೆ ನಾಚಿಕೆ ಆಪುಂಡ....9) 


ಧರ್ಮರಾಯೆ ಕೇಣ್ಕೆರೆ ಆವಂದೆ ಕೆಬಿ ಮುಚ್ಚೊಂಡೆ. ಆಂಡ ಶಿಶುಪಾಲೆ ಸಭೆನ್‌ ತೂವೊಂದು ನನಲಾತ್‌ 
ಜೋರುಡು ನಿಂದನೆನ್‌ ದುಂಬರಿಪುವೆ. “ಕೃಷ್ಣೆ ಮುಚುಕುಂದಡ ಕಾಲಯವನನ್‌ ಕೆರ್ದಾದಿನ ವಂಚಕೆ! ಜರಾಸಂಧನ್‌ 
ತೂಂಡನೇ ಪಾರೊಂದಿತ್ತಿನ ಕೃಷ್ಣೆ ಭೀಮಾರ್ಜುನೆರೆನ್‌ ಲೆತೊ೦ದು ಬೆರಣ ಏಸೊಡು ಪೋದು, ಪಿರವುದ 
ಬಾಕಿಲ್ಡ್‌ ಅರಮನೆ ಪೊಗ್ಗುದು ಮೋಸೊಡೇ ಜರಾಸ೦ಧನ್‌ ಭೀಮಡ ಕೆರ್ದಾದೆ! ಮಾಗಧನ್‌ ಸಿಗಿತ್ತ್‌ದ್‌ ದಕ್ಕ್‌ದೆ 
ಪಂಡ್ಸ್‌ ಭೀಮೆ ರಾಪೊಂದುಲ್ಲೆತ್ತ? ಮಾಗಧನ ಸೆರೆಮನೆಟ್‌ ಇತ್ತಿನ ರಾಜೆರೆನ್‌ ಬುಡುಗಡೆ ಮಲ್ತೆಂದ್‌ ಈ 
ಗೊಲ್ಲೆ ಕೊಚ್ಚೊಂದುಲ್ಲೆತ್ತಡ ಮೋಸ ವಂಚನೆದ ಸಾಧನೆಲೆನ್‌ ಈ ಬಣ್ಣನೆ ಮಲ್ಲೊಂದುಲ್ಲತ್ತ? ಉಂದೆನ್‌ 
ಕೇಣೊಂದು ಯೆಂಕುಲು ಪೊಕ್ಕಡೆ ಕುಲ್ಲೊಡ?” 

ಭೀಮೆ ಸುರುಡ್ಡಿಂಚನೇ ಬುಸುಗುಟ್ಟೊಂದಿತ್ತೆ. ಧರ್ಮರಾಯಗ್‌ ಪೋಡ್ಕೊಂದು ಈತ್‌ ಪೊರ್ತು ಮನಿಪಂದೆ 
ಕುಲ್ಲುದೆ. ಇತ್ತೆ ಶಿಶುಪಾಲೆ ತನ ಪುದರ್‌ ದೆತ್ತಿನೇ ತಟ್ಟ್‌, ಭೀಮೆ ಬಿಗಡ್ಕೆ! ಕಣ್ಣ್‌ಡ್‌ ಕಿಡಿ ರಟ್ಟ್‌ಂಡ್‌. ರೋಮ 
ನಿಮಿರ್‌ಂಡ್‌. ಮೆಯಿ ನಡ್ಲ್‌ಂಡ್‌. ಕೋಪೊದ ಸುಂಯಿಪಾಟೊದ ಅಬ್ಬರ ಜೋರಾಂಡ್‌. ತನ ದುತ್ತೈತ 
ಸರಿಮಲ್ತೊಂದು ಯುದ್ಧೊಗೇ ಸಜ್ಜಾಯೆ. ಶಿಶುಪಾಲಡ ಕಾದುನನೇ ಸರಿ ಪಣ್ಣ್‌ ಮಂತ್ರಿಗ್‌ ಸನ್ನೆ ಮಲ್ಪುವೆ. 
ಯಾದವೆರ್ಲ ಆತೆಕೇ ಕಾತೊಂದಿತ್ತೆರ್‌. ಸಾಂಬ, ಸಾತ್ಯಕಿ, ಬಲರಾಮ, ಕೃತವರ್ಮ ಮಾತೆದ್ದ ಯುದ್ಧೊಗೇ 
ದುಂಬಾಯೆರ್‌. ಆತಾನಗ ಪಾಂಚಾಲೆರ್‌, ಕೇಕಯೆರ್‌, ಅರ್ಜುನ, ನಕುಲ-ಸಹದೇವೆ ಮೊಕುಲ್ಲಾ ಅವ್ವೇ 
ನಿಚ್ಚಯೊಗು ಬತ್ತೆರ್‌. 

ಭೀಷ್ಮೆರ್‌ ತೂವೊಂದೇ ಕುಲ್ಲುದಿನಾರ್‌, ಭೀಮನ ಕೈಟ್‌ ಖಡ್ಗ ತೋಜಿಗಿನ ರುಮ್ಮ ಬತ್ತ್‌ದ್‌ ತಡೆತೆರ್‌. 

“ಉ೦ತಾಲೆ! ಉಂತಾಲೆ! ನಮ್ಮಾಕುಲು ಏರ್ಲಾ ಯುದ್ದೊಗು ದುಂಬಾಯೆರೆ ಬಲ್ಲಿ” ಪಂಡೆರ್‌. 

“ದಾಯೆಗ್‌? ಮಾತೆನ್ಸಾ ತೂವೊ೦ದು ಮನಿಪಂದೆ ಉಪ್ಪೊಡ?” ಯಾದವೆರ್‌ ಕೇಣುವೆರ್‌. 


“ಅ೦ಚತ್ರ್‌, ರಾಜೆರೆನ್‌ ಲಪುಡಾದಿನ ನಮನೇ ಯುದ್ಧೊಗು ದುಂಬಾಯಡ ಪವಿತ್ರ ಯಾಗೊದ ಉದ್ದೇಸೊನೇ 
ಹಾಳಾಪುಂಡು. ಅಂಚ ಯಾಗೊದ ಅಕೇರಿ ಮುಟ್ಟಲ ನಮ ತಾಕ್ಕೆ ತಪ್ಪಾವೊನೆರೆ ಬಲ್ಲಿ.” 

ಭೀಮನಕುಲು ಎ೦ಚಲಾ ಮನಿಪಂದೆ ಕುಲ್ಲಿಯೆರ್‌! ಆಂಡ ಬಾಕಿದಕ್ಷೆನ್‌ ಮನಿಪಂದೆ ಕುಲ್ಲಾವುನವು 
ಭೀಷ್ಮೆರೆಗ್‌ ಬಾರಿ ಬಂಗನೇ ಆಂಡ್‌. 

ಶಿಶುಪಾಲೆ ಯುದ್ಧೊದ ಅಂದಾಜಿಡೇ ಇತ್ತೆ. ಆಂಡ ಭೀಷ್ಮೆರ್ನ ಘೋಷಣೆನ್‌ ಕೇಣ್ಟ್‌ ಭೀಮೆ ಪಿರ 
ಉಂತಿನೆನ್‌ ತೂದು ಭೀಮಡ ಪೊರುಂಬುನ ಅವಕಾಸ ತತ್ತಿನೆಕ್‌ ನನಲಾತ್‌ ಪಿಸ್‌ರ್‌ ಏರ್‌೦ಡ್‌. 


“ಭೀಷ್ಮಾ ಭೀಮನ್‌ ತಡೆತ್‌ದ್‌ ಕಾತೊನೆರೆ ತೂವಡ. ಇಂಚಿ ಕಡಪುಡ್ಡ. ನಿಕಲ್ಲ ಯಾಗೊಗು ಪೂರ್ಣಾಹುತಿ 
ಆತ್‌ಜಿ ಅತ್ತ? ಈ ದ್ರೋಹಿನ್‌ ಕಡ್‌ದ್‌ ಅಗ್ನಿಗ್‌ ಅರ್ಪಣೆ ಮಲ್ಪುವೆ. ಆಯೆ ಯೆನನ್‌ ಯೇರ್‌ಂದ್‌ ಎಣ್ಣೊಂದೆ? 
ದಕ್ಷಯಜ್ಞೊದಪಗದ ಈಶ್ವರಡ್ಜ್‌ಲ ಮಿಗಿಲಾಯಿನ ಯೆಂಕ್‌ ಈ ಭೀಮೆ ಸಮನ” 


ಶಿಶುಪಾಲನ ಈ ಕೋಂಗಿ ನುಡಿ ಭೀಮನ್‌ ಜಡ್ಹ್‌ ಲಕ್ಕಾಂಡ್‌. “ಅಜ್ಜೆರೇ, ಈರ್‌ ಯೆನನ್‌ ತಡೆಪೊಡ್ಡಿ. 
ದರ್ಪೊದ ಜರ ಏರ್ದಿನ ಈ ನಾಯಿದ ಕಿನ್ನಿಗ್‌ ದಿವ್ಯ ಅಸ್ತೊದ ಮರ್ಟ್‌ ಪರ್ಬಾವೆ. ಈರ್‌ ಯೆನನ್‌ ತಡೆತ್‌೦ಡ 
ರಾಜಸೂಯೊಗೇ ಕೇಡಾಪುಂಡು. ದಕ್ಷಯಜ್ಞೊದಪಗದ ಈಶ್ವರಡ್ಜ್‌ ಮಿಗಿಲಾಯಿನ ಈ ಮದಮತ್ತನ ಚದಿ 
ಯೇತ್‌೦ದ್‌ ತೂವೊಡತ್ತ?” 


ಭೀಷ್ಮಗ್‌ ಅ೦ಚಿಲತ್ರ್‌, ಇಂಚಿಲತ್ತ್‌... ಯೇರ್‌ ಎಂಚಿನನೇ ಪಣಡ್‌, ತನ ಕಡೆತಕುಲು ಅನರ್ತೊಗು ಮೂಲ 
ಆವರೆ ಆವಂದಿನ್ನಿನ ಎಚ್ಚರ್ಗೆಡ್‌, ರಪ್ಪ ಪೋದು ಭೀಮನ್‌ ತಡೆತ್‌ದ್‌ ಉಂತಾಯೆರ್‌.. “ಭೀಮಾ ನಿಕ್ಕ್‌ ಸೊಯ 
ಇಜ್ಜ? ನಮನೇ ಇಂಚ ಗಜಬಜ ಮಲ್ಟ್‌ಂಡ, ನಂಕ್‌ ಯಾಗೊದ ಫಲ ತಿಕ್ಕುಂಡ? ಈ ಯಾಗೊದ ಮುಕ್ಕ 
ಜವಾಬ್ದಾರಿ ಏರೆನವು? ಕೃಷ್ಣನವತ್ತ? ನಡುಟು ಬತ್ತಿನ ಗ೦ಡಾತೊಗಾಪಿನ ಪರಿಹಾರೊನು ಆಯೆನೇ ತೂವೊನುವೆ. 
ಯಜ್ಞಶತ್ರುಲೆನ್‌ ಮುತ್ತಾವುನ ಬೇಲೆಗ್‌ ಆಯೆನೇ ದುಂಬಾಪೆ. ಈ ದಾಯೆಗ್‌ ಮರ್ಸ್‌ ಕಟ್ಟುವ?” 


ಭೀಮನ ಗರ್ಗಂಡ ಪಿಸ್‌ರ್‌ ಉಂತಂದಿನೆಕ್‌, ನೆರಡೆ ದುಂಬರಿತೆ.. “ಭೀಮಾ, ಈ ಶಿಶುಪಾಲನ್‌ ಕೆರೈರೆಂದ್‌ 
ಪಿದಾಡ್ಡತ್ತ? ಪನೀತ್‌ ತಯಿರೊನ್ಹ. ಶಿಶುಪಾಲನ ಸಂಗತಿ ನಿಕ್ಕ್‌ ಗೊತ್ತಿಜ್ಜಿ. ಅಯನ್‌ ಕೆರೈರೆಗ್‌ ನಿಕ್ಕ್‌ ತೀರಂದ್‌.” 


“ದಾಯೆಗ್‌?” 


“ಅವ್ವೆನೇ ಪಣ್ಣೆ. ಇಂಬೈ ದೈವೊನೇ ದಂಟ್‌ದ್‌ ನಡಪುನಾಯೆ. ಹಿರಣ್ಯಾಕ್ಷ ಬೊಕ್ಕ ರಾವಣೆರ್‌ ಒಂಜಾದ್‌ 
ಈ ಜನ್ಮೊಡು ಶಿಶುಪಾಲೆ ಆತೆರ್‌. ಇಂಬ್ಯೆ ಚೇದಿ ರಾಜನ ಮಗೆ ಆದ್‌ ಜನ್ನಿದೆ. ಅಪ್ಪೆ ಶುತಶ್ರವೆ. ಆಲ್‌ 
ವಸುದೇವನ ತಂಗಡಿ. ಇಂಬ್ಯಗ್‌ ಸುನೀಥ ಪಣ್ರಿ ಪುದರ್ಲಾ ಉಂಡು. ಪುಟ್ಟನಗನೇ ಇಂಬೈ ಇಚಿತ್ರೊದ ಬಾಲೆ! 
ಮೂಜಿಕಣ್ಣ್‌, ನಾಲ್‌ ರಟ್ಟೆಲ್‌! ಪುಟ್ಟಿನಪಗನೇ ಕತ್ತೆದ ಸೊರೊಟು ಅರೆದುವೆ. ಊರ್ದಕುಲು ಪೋಡಿಗೆಡ್‌ 
ನಡ್ಗುಲೆಕದ ಬಿರ್ದ್‌ದ ಬುಲಿಪು| ಅಪ್ಪೆ ಅಮ್ಮೆರೆಗ್‌ ದಾದ ಮಲ್ಲೊಡುಂದು ತೋಜಂದೆ ಕಂಗಾಲಾಯೆರ್‌. 
ಅಪಗನೇ ನಾರದ ಮುನಿಕುಲು ಅಡೆಗ್‌ ಬರ್ಬೆರ್‌. ನಾರದೆರೆನ್‌ ಎದ್ದೊಂದು ಉಪಚಾರ ಮಲ್ರಿನೆಡ್ಸ್‌ ಬೊಕ್ಕೊ 
ಶ್ರುತಶ್ರವೆ ದುಕ್ಕೊಡು ಬಾಲೆದ ಬಗ್ಗೆಡ್‌ ಆರೆಡ ಪಣೊಂಬೊಲು; ನಾರದೆರ್‌ ಶುತಶ್ರವೆಗ್‌ ಸಮದನ ಪಣೊಂದು. 


“ಅಪ್ಪೇ, ಪೋಡ್ಯೊಡ್ಡಿ! ನಿಕಲ್ಲ ಮಗೆ ದಿಂಜ ಸಗ್ನಿದ, ಕೀರ್ತಿದ ಮಗೆ ಆಪೆ. ಅಯಗ್‌ ಒಂಜಿ ಕಣ್ಣ್‌ ರಡ್ಡ್‌ 
ರಟ್ಟೆಲ್‌ ಎಚ್ಡಿಗೆ ಉಂಡತ್ತ? ಉಂದು ದಿಂಜ ಕಾಲ ಒರಿಯುಜಿ. ಬಾಲೆನ್‌ ತೂವೆರೆ ಬತ್ತಿನಕಲ್ಲ ಕೈಟ್‌ ಬಾಲೆನ್‌ 
ಕೊಲೆ. ಅಯಿಟ್‌ ಒರಿಯನ ಕೈಟ್‌ ಉಪ್ಪುನಗ ಈ ಎಚ್ಚಿಗೆ ಕಣ್ಣ್‌, ಎಚ್ಚಿಗೆ ರಟ್ಟೆಲ್‌ ಬೂರ್ದು ಹೋಪ.” 

ಬಾಲೆದ ಅಪ್ಪೆ ಅಮ್ಮೆರೆಗ್‌ ಈ ಪಾತೆರ ಕೇಣ್ಣ್‌ ಸಮದನ ಆಂಡ್‌. 

ನಾರದೆರ್‌ ಕುಡ ಪಂಡೆರ್‌. 

“ಯೆರೆಡ್ದಾವರ ಬಾಲೆದ ಎಚ್ಚಿಗೆ ಅಂಗೊಲು ಬೂರ್ಗು ಪೋಪುಂಡ, ಅಯಡ್ಡೇ ಇಂಬ್ಯಗ್‌ ಮರಣ 
ಬರ್ದುಂಡು. ಆಯೆನೇ ಇಂಬ್ಯನ ಮೃತ್ಯು. ಉಂದು ಕಂಡಿತ.” 


ಪಾಪ। ಅಪ್ಪೆ ಅಮ್ಮೆರೆನ ಸ೦ತೋಸು ಆತೆಕಾತೇ ಒರಿಂಡ್‌. ನಾರದೆರ್‌ ಪಂಡಿಲೆಕ ಬತ್ತಿನ ರಾಜೆರೆನ ಕೈಟ್‌ 
ಬಾಲೆನ್‌ ಕೊರೊಂದಿತ್ತೆರ್‌. ಆಂಡ ಬಾಲೆದ ಅಂಗೊಲು ಅಂಚೆನೇ ಒರಿಯ. ಒಂಜಿ ದಿನ ಶ್ರೀಕೃಷ್ಣೆ ತನ 
ಮಾಮಿನ್‌ ತೂಯೆರೆ ಬರೆ ಮಾತೆರ್ನಲಾ ಕೈಟ್‌ ಕೊರಿಲೆಕ್ಕನೇ ಶ್ರೀಕೃಷ್ಣನ ಕೈಟ್‌ಲ ಬಾಲೆನ್‌ ಕೊರ್ಟೆರ್‌. 

ಅಂಚ ಕೊರ್ತಿನಪಗನೇ ಎಚ್ಡಿಗೆದ ಅ೦ಗೊಲು ಬೂರ್ಸ್‌ ಪೋಯ. ಬಾಲೆದ ಪೊಸ ರೂಪೊನು ತೂದು 
ಅಪ್ಪೆಗ್‌ ಸಂತೋಸಾಂಡ್‌. ಆ೦ಡ ನಾರದೆರ್ನ ನುಡಿ ನೆಂಪಾದ್‌ ಬಾಲೆದ ಭವಿಷ್ಕೊದ ಬಗ್ಗೆಡ್‌ ಯೆತೆ ಆಂಡ್‌. 
ದುಕ್ಕೊಡು ಶ್ರುತಶ್ರವೆ ಶ್ರೀಕೃಷ್ಣನ ಕಾರ್‌ಗ್‌ ಬೂರ್ವೊಲು. ಕೃಷ್ಣೆ ಮಾಮಿನ್‌ ಕಾರ್‌ಗ್‌ ಬೂರಂದಿಲೆಕ ತಡೆತ್‌ದ್‌ 
ದುಕ್ಕೊದ ಕಾರಣೊನು ಇಚಾರ್ದುವೆ. ತಾನೇ ಬಾಲೆದ ಮೃತ್ಯುಂದು ಆಲ್‌ ಪಂಡಿನೆನ್‌ ಕೇಣೊಂದು, “ಯಾನ್‌ 
ಇಂಬ್ಯನ್‌ ಕೆರ್ಟಿನ ಸಂದರ್ತು ಬರ್ದಿಲೆಕ ಇಜ್ಜಿ” ಪಣ್ಣೆ. 

ನಾರದೆರ್ನ ನುಡಿ ಸುಳ್ಳಾಪುಜಿ ಪಣ್ಣಿನ ನಂಬಿಕೆಡ್‌ ಶ್ರುತಶ್ರವೆ ಕೃಷ್ಣಡ ನಟ್ಟೊನುವೊಲು. 

“ಕೃಷ್ಣಾ, ಯೆನ ಬಾಲೆ ದಾದಾ೦ಡಲ ತಪ್ಪು ಮಲ್ತೆಡ ಸಯಿಸೊನುವೆ ಪಣ್ಣ್‌ ಯೆಂಕ್‌ ಬಾಸೆ ಕೊರ್ದ” 

ಕೃಷ್ಣೆ, ಮಾಮಿ ಶ್ರುತಶ್ರವೆಗ್‌ ಇಂಚ ಬಾಸೆ ಕೊರೆ. 
“ಯಾನ್‌ ಇಂಬ್ಯನ್‌ ಪೊಕ್ಕಡೆ ಕೆರ್ದುಜಿ. ಇಂಬ್ಯನ ನೂದು ತಪ್ಪಲೆನ್‌ ಯಾನ್‌ ಸಯಿಸೊನುವೆ.” 


ಈತ್‌ ಪಂಡ್‌ದ್‌ ಭೀಷ್ಮೆರ್‌ ಭೀಮಡ ಕೇಣುವೆರ್‌, 

“ಭೀಮಾ, ಇತ್ತೆ ಪಣ್‌. ಶಿಶುಪಾಲನ ಮೃತ್ಯು ಯೇರ್‌? ಈಯೆನ?) ಕೃಷ್ಣನ?” 

ಶಿಶುಪಾಲೆಲಾ ಈ ಭೀಷ್ಮೆರ್‌ ಪಣ್ಣಿನೆನ್‌ ಕೇಣೊಂದಿತ್ತೆ. ಭೀಷ್ಮೆರೆಡ ಚರ್ಚೆಗ್‌ ಉಂತುವೆ. ಅಯನ ಚರ್ಚೆ 
ಪಂಡ ನೆರ್ಲಿನನೆ! 


KA ಭೀಷ್ಮಾ ಈ ಗೋಪನ ಮಗೆ ಯೆನನ್‌ ಕೆರ್ಲೆನ? ಯಾನ್‌ ಅಯನ ಕೈಟೇ ಸಯ್ದೆನ? ಶಿವ! ಶಿವಾ! 
ಭೀಷ್ಮಾ ನಿಕ್ಕ್‌ ದಾದ ಮಲ್ಟ್ಪೊಡು? ಬಾಯಿಬತ್ತಿಲೆಕ್ಕ ಪೊಡುಂಬಲೆಕ ಪಾತೆರೊಂದುಲ್ಲ! ಭೀಮನ ಸೈನಿಕೆನ ಈ? 
ಅತ್‌, ಗೊಲ್ಲೆ ಕೃಷ್ಣನ್‌ ಪುಗರುನ ಹಳ್ಳಿದ ಭಟ್ಟೆನ? 

ಭೀಷ್ಮೆರೆನ್‌ ಸೈನಿಕೆ, ಭಟ್ಟೆ ಇಂಚ ಸಸಾರೊಡು ಶಿಶುಪಾಲೆ ಪಣ್ಣಗ ಅಯನ ಕಡೆತಕುಲು ಬಂಜಿ ಪುಡಾವುಲೆಕ 
ತೆಲ್ತೆರ್‌. ಶಿಶುಪಾಲಡ ನನಲಾತ್‌ ನೆರಡೆಲ್‌ ಒರಿದಿತ್ತಂಡ್‌. ತನ್ನಕುಲು ತೆಲಿನೆಟ್‌ ಅಯಗ್‌ ನನಲಾತ್‌ ಉಮೇದ್‌ 
ಬತ್ತ್‌ಂಡ್‌. “ಏ... ಭೀಷ್ಮಾ ನಿಕ್ಕ್‌ ದಾಯೆ ಈ ಅಜಕೆ? ಕುರುವಂಶೊದಕುಲು ಈ ಮಾಮಲ್ಲ ಬೀರೆ ಪಂಡ್ಬ್‌ 
ಪುಗಾರುವೆರ್‌! ಬೀರ ಬಿಂಕೊದೊಟ್ಟುಡು ಬುದ್ಯಂತೆ, ಗೇನದಾಯೆ, ಅನ್ನವೊದ ಬಂಡಾರ ಇಂಚ ಮಾತ 
ಪಣ್ಣೆರ್‌. ಅಂಚಿತ್ತಿನ ಮಾನಾದಿಗೆದ ಮಲ್ಲಜನ ಈ, ಇಂಬ್ಯನ್‌, ಗೊಲ್ಲನ ಮಗನ್‌ ಪುಗಾರುನ ಮಟ್ಟೊಗು 
ಕುಸ್ಕುದತ್ತ? ನಿನ ಪೆರ್ಶೆ ದಾದಂದ್‌ ಒಂಜೇ ಪಾತೆರೊಡು ಪಣೊಡ ಈ, ಗೊಲ್ಲೆರ, ಗೋಕುಲದ, ಗೋಪ 
ಪ್ರಸಂಗೊದ ವ್ಯಾಕರಣ ಪಂಡಿತೆ, ಆತೆ” 

ಶಿಶುಪಾಲೆ ತನ ಪಾತೆರುನ ಪಾಂಡಿತ್ಕೊನು ತಾನೇ ಮೆಚ್ಚೊಂದು, “ಮಾತೆರ್ಲಾ ಯೋಚನೆ ಮಲ್ಪುಲೆ! 


ಉಂದು ಮಾಮಲ್ಲ ಯಾಗೊನೆ! ಆಂಡ ಮುಲ್ಪ ಯಾದವೆರೆ ದೊರೆ ಅಗ್ರಮಾನ್ಯ! ಈ ಭೀಷ್ಮೆ ಮುಕ್ಕ 
ಪುರೋಹಿತೆ! ನಾರದನ೦ಚಿನಕುಲು ಮುಲ್ಪ ಸದಸ್ಯೆರಾದುಲ್ಲೆರ್‌. “ಮರುಭೂಮಿಡ್‌ ಜಾಲಿ ಮರೊನೇ ಮಲ್ಲೆ” 

ಪಣ್ಣಿಲೆಕ ಈ ಗೊಲ್ಲಗ್‌ ಮಿನ್ನತ್‌ ತಿಕ್ಕ್‌ದ್‌೦ಡ್‌. ಈ ಸಭೆಟ್‌ ಮೆರೆವೊಂದುಪ್ಪುನು ಗುಮ್ಮೆ ಕೋಗಿಲೆ ಬೊಕ್ಕ 
ಪರಬಾತಿನ ಕುದ್ಧೆರ್ಲು!” 


ಕುಡ ಭೀಷ್ಮೆರೆನೇ ನಿಂದನೆ ಮಲ್ಪುವೆ. “ಭೀಷ್ಮಾ ಮಾಮಲ್ಲ ಧರ್ಮಜ್ಞಾನೀ, ಈ ದಾನೆ ಕಡಮೆದಾಯೆನ? 
ಆ ಅಂಬೆ ಪೊಣ್ಣನ್‌ ಬಂಗ ಬುಡ್ಬಾದಿನಾಯೆ ಅತ್ತ? ನಿನನ್‌ ತೂನಗ ಎಂಕ್‌ ಮಾನಸ ಸರೋವರದ ಒಂಜಿ 
ಹಂಸೊದ ಕತೆ ನೆಂಪಾಪುಂಡು. ಬಾಯಿಡ್‌ ಧರ್ಮ ಸೂತ್ರ ಪಣೊಂದೇ ಕೆಟ್ಟ ನಡಕೆಡಿತ್ತಿನ ಆ ಹಂಸೊನು 
ಬಾಕಿದ ಹಂಸೊಲು ಸಯಿಸೆರಾವಂದೆ ಕೆ್ಬೇ ಬುಡಗೆ! ಭೀಷ್ಮಾ ಈಲಾ ಬಾಯಿಡ್‌ ಬಡಬಡಿಕೆದಾಯೆ! ನಡಕೆಡ್‌ 
ಬೇತೆನೇ। ಅಂಚಾದ್‌ ಮಾನಸ ಸರೋವರದ ಪಕ್ಕಿಲ್‌ ಮಲ್ತಿಲೆಕ ನಿನನ್‌ ಕಡ್‌ದ್‌ ಕೊಚ್ಚಿದ್‌ ಭೂತಗಣೊಕುಲೆಗ್‌ 
ಬಳಸುನನೇ ಸರಿ. ಈ ಏತಾ೦ಡಲಾ ಪಿರಾಕ್‌ದ ಪರಬೆ! ಅತ್ತಾಂದೆ ವ್ರತ, ಶುತಿ, ಸ್ಮೃತಿಲೆನ್‌ ತೆರಿಯೊಂದ 


ಪಣೊಂಬ. ಆಂಡಲಾ ಮುಲ್ಪ ಸೇರ್ದಿನ ರಾಜೆರೆನ್‌ ಅಪಮಾನ ಮಲ್ತತ್ತ? ನಿನ ಭಂಡತನೊಕು ದಾದ ಪಣೊಡು? 


ನಿಕ್ಕ್‌ ಪುಗರುನನೇ ಚಟ ಆದು೦ಡುಡ, ಮುಲ್ಪ ಆಚಾರ್ಯೆರಾದುಪುನ ಕಣ್ವ, ಪೌಲ, ಆಂಗೀರಸ, ಜೈಮಿನಿ, 
ಯಾಜ್ಞವಲ್ಯ್ಯನಂಚಿತ್ತಿನ ಯೋಗ್ಯೆರೆನ ಗುಂಪೇ ಇತ್ತ್‌ಂಡತ್ತ? ಇಜ್ಞಾಂಡ ಕ್ಷತ್ರಿಯೆರ್‌ ಯೆಂಕುಲು ಇತ್ತತ್ತ? ನಿನ್ನಾಕುಲೇ 
ಆಯಿನ ಐವೆರ್‌ ಪಾ೦ಡವೆರಿತ್ತೆರ್‌. ಕೌರವೆ ಇತ್ತೆ. ಅಕ್ಷೆನ್‌ ದಾಯೆಗ್‌ ಪುಗರ್ನ್‌ಜ? ಈ ಗೊಲ್ಲಡ ದಾದ ಎಚ್ಚಲ್ಲಿದ 
ಗುಣೊಕುಲೆನ್‌ ಪರಯ ಮಲ್ತೊಂಡ? ಪುಗರ್ನಗ ಬಾಹ್ಲಿಕರಾಜೆ, ದ್ರೋಣಾಚಾರ್ಯೆರ್‌, ಅಶ್ವತ್ಥಾಮೆ, ಕರ್ಣೆ, 
ಭೂರಿಶ್ರವ, ಜಯದ್ರಥ, ಶಲ್ಯ, ಭಗದತ್ತೆ, ದಂತವಕ್ತೆ, ದುಮೆ, ಜರಾಸಂಧನ ಮಗೆ ಸಹದೇವೆ, ಇಂಚಿತ್ತಿನಕುಲು 
ಯೇರ್ಲ ನೆಂಪಾಯಿಜೆರ? ಯೇತಾಂಡಲ ನಿನ್ನವು ಕಿಲೆಂಜಿದ ಸುಬಾವು! ಕಿಲೆಂಜಿ ಪೂತ ತೋಟೊಡು ಅರ್ಲುನ 
ಪೂತ ಮಿತ್ತ್‌ ಕುಲ್ಲುಜಿ. ಬೇಲಿಡಿತ್ತಿನ ಮುಳ್ಳುಕಳ್ಳಿದ ಅಂಟ್‌ದ ಮಿತ್ತ್‌ ಕುಲ್ಲೈರೆ ತೂಪುಂಡು! ನಿಕ್ಕೊಂಜಿ ರೋಗ 
ಪತ್‌ದ್‌೦ಡ್‌. ಅವ್ನೇ "ಕೃಷ್ಣಭ್ರಮಾ ರೋಗ”. 

ಭೀಷ್ಮೆರೆಗ್‌ ತಾಳ್ಮೆ ತತ್ತ್‌ಂಡ್‌. “ದುಸ್ಪ ಶಿಶುಪಾಲಾ, ಮಾನ್ಯೆರೆಡ ಉಪ್ಪೊಡಾಯಿನ ನೀತಿ ನಿನಡ ಇಜ್ಜಿ! 
ಮಾನೈರ್‌ ನೀಚ ಜನೊಕುಲೆನ ಮುಟ್ಟ ಪೋಷುಜೆರ್‌. ಹಂಸೊಲು ಮುಳ್ಳುಬಲ್ಲೆದ ಕಾಡ್‌ಡ್‌ ತಿರ್ಲಾಟ ಮಲ್ಟುಜ. 
ಬೆರೈದಕಲ್ಹ ಯೋಗಿ ಜನೊಕುಲು ಮುಕ್ತಿ ಮಾರ್ಗೊನು ತೆರಿಯೊನೆರೆ ಪೋಷುಜೆರ್‌. ಈ ಪಂಡಿಲೆಕ ನಿನ ಕಡೆತ 
ರಾಜೆರ್‌ ಪರಾಕಮಿಲೆ! ದರ್ಪೊದ ಪಿತ್ತೊಡು ಸೊಯ ತತ್ತ್‌ದಿನ ಈ ರಾಜೆರೆನ್‌ ಯಾನ್‌ ಲೆಕ್ಕೊಗೇ ದೆತೊನುಜಿ..” 
ಪಂಡೆರ್‌. 


ಭೀಷ್ಮೆ ಈತ್‌ ಪಂಡಿಗಿನ ಸಭೆಟ್‌ ಗದ್ದಲ ಜೋರಾಂಡ್‌. “ರಾಜೆರೆನ್‌ ಚಿಲ್ಲೆಡುನ ಆಯನ ಬಿರ್ಸ್‌ ನಾಲಯಿನ್‌ 
ಒಯ್ರ್‌ ಕತ್ತೆರ್ರೆ. ಅಯನ್‌ ಒಯ್ತೊಂದು ಬಲ್ಲೆ. ಸುಡ್ಡು ಚೆಲ್ಲ್‌ಲೆ, ಕೆದ್ದೆ, ನುರುಲೆ.” -ಇ೦ಚಿನವೇ ನುಡಿ ಕೇಣ್‌ಂಡ್‌! 
ಒರಿ ರೌಸುಡು, “ಯಾಗವೇದಿಕೆನ್‌ ನೀರ್‌ಡ್‌ ಚೆಲ್ಲ್‌ದ್‌ ಬುಡ್ಡೆ. ಬಲ್ಲೆ.” ಪಣೊಂಡೆ. ಅಲ್ಲಲ್ಲ ಖಡ್ಗೊದ ಕೆಡಿ 
ರಟಿಲೆಕಾಂಡ್‌. 


ಭೀಷ್ಮೆದ್ದ ಕೋಪೊಡು ಕೊದ್ಕೆರ್‌. “ಒಂತೆ ಮನಿಪಂದೆ ಉಪ್ಪಲೆ. ಯಾನ್‌ ಪಣ್ಣಿನೆನ್‌ ಕೇಣ್ಣೆ. ನಾಯಿಲ್‌ 
ಗುರೆತಿಲೆಕದ, ಬೇಲೆಗ್‌ ಬರಂದಿನ ಗದ್ದಲೊಡು ದಾದ ಪ್ರೇಜನ? ಯುದ್ದೊಗ್‌ ಬಲ್ಲೆ. ನಿಕ್ಷನ ಪೌರುಷೊನು 
ತೋಜಾಲೆ! ಎಂಕ್ಷೆನ್‌ ಘಟಾಗ್ನಿಡ್‌ ಸುಡಿನಕುಲು ದೈರ ಇತ್ತ್‌ಂಡ ದುಂಬು ಬಲ್ಲೆ. ಬಜೀ ಬಾಯಿ ಬಡ್ಕೆರಾಂಡ 
ನಿಕಲ್ನ ಬಾಯಿ ಮುಚ್ಚಾವೊಡಾಪುಂಡು. ತೆರಿಯೊನ್ಲೆ.. ಎಂಕುಲು ಶ್ರೀಕೃಷ್ಣಗ್‌ ಅಗ್ರಪೂಜೆ ಸಂದಾದ. ಕುದ್ಕೆರ್ಲೆನ 
ನಡುಟು ಸಿ೦ಗೊನು ಗೌರವೊಡು ತೂಪಿಲೆಕ ನಿಕಲ್ನ ನಡುಟು ಶ್ರೀಕೃಷ್ಣನ ಪಾದೊಲೆನ್‌ ಪೂಜೆ ಮಲ್‌ದ. 
ಬರಂಟೆರ್‌ ನಿಕುಲು ಜನಾರ್ದನನ ಯೋಗಿತೆಗ್‌ ಸಮನ? ಕೃಷ್ಣಗ್‌ ದಾಯೆಗ್‌ ಪೂಜೆ ಮಲ್ತರ್‌೦ದ್‌ ಕೇಣುನಕುಲು 

ಕತ್ತಿ ಪತ್ತ್‌ದ್‌ ಉಂತುಲೆ. ವಾಸುದೇವನ್‌ ಕೆಣಕುನ ಬುದ್ದಿ ಇತ್ತ್‌ಂಡ ಆಯನ್‌ ದ್ವಂದ್ವ ಯುದ್ಧೊಗ್‌ ಲೆಪ್ಪುಲೆ. 
ಅವ್ವೆನ್‌ ಬುಡ್ಜ್‌ ಪೊಕ್ಕಡೆ ಹಾಂಕರೊಡು ಬಾಯಿಗ್‌ ಬತ್ತಿಲೆಕ ಬಗ್‌ಲ್‌೦ಡ ದಂಡೊಗೆ! ಈ ಕೃಷ್ಣೆ ಯೇರ್‌ಂದ್‌ 
ತೆರಿದರ್‌? ನಿಕಲ್ಲಂಚಿನ ಸಾರಸಾರ ಕೇರೆಲ್‌ ಸೇರ್‌೦ಡಲ ಕೃಷ್ಣಲೆಕಂತಿನ ಗರುಡಗ್‌ ಸಾಟಿಯಾವಂದ್‌. ಉಂದೆನ್‌ 
ನೆಂಪು ದೀವೊನ್ಹೆ.” 


ರಾಜೆರೆನ ಗೌಜಿ ಜೋರಾಂಡ್‌. ಶಿಶುಪಾಲೆ ಲಕ್ಕ್‌ದುಂತುವೆ. 


“ಏ... ಭೀಷ್ಕಾ ಪರಬಾತಿನ ಗುಮ್ಮೆಲೆಗ್‌ ಸೂರ್ಯನ್‌ ತೂನಗ ಆಪುಜಿ. ಅಂಚೆನೇ ನಿಕ್ಕ್‌ ರಾಜೆರ್ನ ಕೂಟ 
ತೂಂಡನೇ ಆಪುಜಿ. ಅಂಚ ಸಸಾರ ಮಲ್ಲುವ. ನನ ಯಾನ್‌ ಮನಿಪಂದೆ ಕುಲ್ಲುಂಡ ಆಪುಜಿ. ಸುರೂಟು ಈ 
ಯಾದವನ್‌ ಕೆರ್ಸ್‌ ಅವೆಡ್ಸ್‌ ಬೊಕ್ಕ ನಿಕ್ಕ್‌ ಘಟಾಗ್ನಿದ ಸೇವೆ ಮಲ್ಪುವೆ. ಇತ್ತೆ ಈ ಒಂತೆ ಮನಿಪಂದೆ ಕುಲ್ಲ. 
ಯಾನ್‌ ಕೃಷ್ಣನ್‌ ಇಚಾರ್ರೊನುವೆ.” 

ಶಿಶಿಪಾಲೆ ಕೃಷ್ಣನಂಚಿ ತಿರ್ಲುವೆ. 

“ದಾನೆಯಾ ಗೊಲ್ಲ, ಮಲ್ಲ ಜನೊತಲೆಕ್ಕ ಸಿಂಹಾಸನೊದ ಮಿತ್ತ್‌ ಕುಲ್ಲೊಂದತ್ತ? ಪೊಂಜೊಲು. ಬೆರಣೆರ್‌, 
ಈ ಪಾಂಡವೆರ್‌ ಮಾತ ನಿಕ್ಕ್‌ ಗೌರವ ಕೊರ್ಬೆರ್‌೦ದ್‌ ಈ ಯೆಂಕ್ಷೆಗ್‌ ಮಾನ್ಯ ಅತ್ತ್‌, ದುಂಬೊತ ಸಿಂಹಾಸನೊಡ್ಜ್‌ 
ತಿರ್ಟ್‌ ಜಪ್ಪಲ. ಎಂಕ್ಷೆಗ್‌ ಮಲ್ಲೈರೆಗ್‌ ದಿಂಜ ಬೇಲೆ ಉಂಡು. ಸೂರೂಟ್‌ ನಿನನ್‌ ಬಾಣೊದ ಮುನೆಟ್‌ ಪೂಜೆ 
ಮಲ್ಟೊಡಾತ್‌ಂ೦ಡ್‌. ಅವೆಡ್ಜ್‌ ಬೊಕ್ಕ ಈ ಬೆರ್ನೆದ ಪರಬನ್‌ ಕುಂಡೊದ ಅಗ್ನಿಗ್‌ ಅರ್ಪಣೆ ಮಲ್ಲೊಡು. ಈ 
ಆಹುತಿಡ್ಜ್‌ ಬೊಕ್ಕ ರಾಜಸೂಯ ಯಾಗೊಗ್‌ ಪ್ರತಿಯಾದ್‌ ಯಾನೊಂಜಿ "ರೋಷಯಾಗೊ'ನ್‌ ಸುರುಮಲ್‌ದ್‌ 
ಈ ಕು೦ತೀಜೋಕ್ತೆನ ನೆತ್ತೆರ್ದ ನೆಯಿನ್‌ ಅಗ್ನಿಗ್‌ ಮಯ್ದೊಡು.? 

ಶಿಶುಪಾಲನ ಸೈನಿಕೆರ್‌ ಬೊಬ್ಬೆ ಪಾಡೊಂದು ರಣಭೇರಿ ಕೇಣ್ಟಾವೆರ್‌. ಅಯನ ಕಡೆಟ್‌ಲ ದಿಂಜ ರಾಜೆರಿತ್ತೆರ್‌. 
ಶಿಶುಪಾಲಗ್‌ ಪೌರುಷ ಉರ್ವೊಂದಿತ್‌೦ಡ್‌. ಆಯೆ ತನ ಬಿರುಪಗರಿಲೆನ್‌ ತರ್ದುಡಾದ್‌, ತನ ಕಡೆತಕಲೆಗ್‌ ಕೈ 
ಬೀಜಾದ್‌ ಪಾಂಡವೆರೆಗ್‌ ಕೇಣುಲೆಕ್ಕ ಅರೆದೊ೦ದು ಪಣ್ಣೆ. “ನಿಕ್ಷನ ಗೋಕುಲೇಶ್ವರನ್‌ ಲೆಪ್ಪಲೆ. ಮಾತೆರ್ದ 
ಮನಿಪಂದೆ ಒಂಜಿ ಮಾಮಲ್ಲ ಗಸನಗರ್ಸಣೆದ ನೋಟೊನ್‌ ತೂಲೆ. ಯಾನ್‌ ಯೆನ ಪಗೆನಾಯೆ ಗೊಲ್ಲನ್‌ 
ಕೆರ್ಟ್‌ ಅಯನ ನೆತ್ತೆರ್‌ನ್‌ ಶಾಕಿನಿಯೆರೆಗ್‌ ಪರ್ಬಾವೆ. ಆಕುಲು ಅಮಲ್‌ಡ್‌ ನಲುನೆನ್ಹಾ ತೂಲೆ.” 


ಆಯನ ಅಬ್ಬರೊಡಾದ್‌ ಯಾಗ ಕಜ್ಜೊಗು ಅಡಚಣೆ ಆಂಡ್‌. ಮಂತ್ರ ಪಣ್ಣಗ ರುಸಿಕ್ಷನ ಮನಸ್‌ 
ಅಂಚಿಂಜೆ ಆದ್‌, ಪೋಡಿಗೆಲ ಆದ್‌, ಕಣ್ಣ್‌ ಬುಳಾವೊ೦ದು ಗಡ್ಡೊನು ಪೂಜೊಂದಿತ್ತೆರ್‌. 


ಇಂಚಿಡ್ಸ್‌ ಯಾದವೆರ್‌ ಪೊಕ್ಕಡೆ ಕುಲ್ಲುದಿಜೆರ್‌. ಆಕುಲ್ಲಾ ತಮಟೆ, ನಗಾರಿಲೆನ್‌ ಬೊಟಿಯೆರ್‌. ಸೈನಿಕೆರ್ನ 
ಅಬ್ಬರೊಡು ಬೂಮಿ ನಡ್‌ಗ್‌೦ಡ್‌. ಪಿದಾಯಿದ ಬಾಗೊಡು ಭೀಮನ ಸೇನೆಲ ಶಿಶುಪಾಲನ ಸೇನೆಗ್‌ ಎದುರಾದ್‌ 
ಉಂತುಂಡು. 


ಈತಾಂಡಲಾ ಕೃಷ್ಣೆ ಬಿಮ್ಮಬಿಜಿರಂದೆ ಮನಿಪಂದೆ ಇತ್ತೆ. ಆಂಡ ಇತ್ತೆ ಪಾತೆರೊದ ಗದ್ದಲ ಕಮ್ಮಿ ಆದ್‌, 
ಕಯ್ಸ್‌ ಕಡ್ನಲೆದ ಗದ್ದಲೊಲು ಸುರು ಆಪಿನೆಟು೦ಡು. ತನ ಪರವಾದ್‌ ಯಾದವೆರ್‌, ಪಾಂಡವೆರ್‌ ಯುದ್ಧೊಗು 
ಸಜ್ಜಾತೆರ್‌. ನನಲ ಮನಿಪಂದೆ ಇತ್ತ್‌ಂಡ ನೆತ್ತೆರ್ದ ಬೊಲ್ಲನೇ ಆವುಂದು ಎಣ್ಣೊಂಡಿನ ಕೃಷ್ಣೆ ತನ ತೆಲಿಕೆಮೋನೆಡೇ, 
ಅಭಯಮುದ್ರೆಡೇ ಸಿಂಹಾಸನೊಡ್ಡು ಜತ್ತೆ. ತನ ಕಡೆತಕ್ಷೆನ್‌ ಸೇರೊಂದು, ನಾರದೆರ್ನ ಎದುರುಡೇ ತಾನ್‌ 
ಶಿಶುಪಾಲನ್‌ ಈತ್ನೇಟ ಸಯಿಸೊಂದಿತ್ತಿನ ಕಾರಣೊನು ಪಣೊಂಡೆ. “ಶಿಶುಪಾಲನ ನೂದು ತಪ್ಪುಲೆನ್‌ ಸಯಿಸೊನುವೆ 

ಪಣ್ಣ್‌ ಯಾನ್‌ ಅಯನ ಅಪ್ಟೆಗ್‌ ಬಾಸೆ ಕೊರ್ತೆ. ಇತ್ತೆ ಶಿಶುಪಾಲೆ ನೂತ ರಡ್ಡನೇ ತಪ್ಪು ಮಲ್‌ದೆ. ಈ ಅಕೇರಿದ 
ರಡ್ಡೆನ್‌ ಯಾನ್‌ ಸಯಿಸೊನಯೆ. ರಾಜಸೂಯ ಯಾಗೊಗು ಕೇಡ್‌ ಮಲ್ಪುವೆ. ಧರ್ಮರಾಯನಕ್ಷೆನ್‌ ಕೆರ್ಸ್‌ 
ದಕ್ಕುವೆ. ಉ೦ದುವೇ ನೂತ್ತ ಒಂಜಿನೆತ ಬೊಕ್ಕ ನೂತ್ತ ರಡ್ಡನೆದವು! ಉಂದೆಕ್‌ ದಂಡನೆ ಆವೊಡೆ.” 


ಈತ್‌ ಪಣೊಂದು, ತನ ಬಿರು ಪಗರಿಲೆನ್‌ ಕಣಪಯೆ. “ಈ ಧನುಸ್ಟ್‌ಗ್‌ ಆ ದುಸ್ಪನ್‌ ಮುತ್ತಾವುನ ಬಲ 
ಬರಡ್‌” ಇಂಚ ಬಯಕೊಂದು, ತನ ಸೇನೆದ ದುಂಬುಡು ಪಿದಾಡ್ಕೆ 


ಇಂಚಿಡ್ಜ್‌ ಕೌರವೆ ಅಲಚನೆ ಮಲ್ಪುವೆ. ಶಿಶುಪಾಲನ ಜತೆಟ್‌ ಸೇರ್‌೦ಡ ದಾಯಾದಿ ಮಚ್ಚರ ಪಣ್ಣಿ ಪಾತೆರ 
ಬರು! ಅಂಚಂದ್‌ ಪಾಂಡವೆರೆಗ್‌ ಸಾಯ ಮಲ್ಲೆರೆ ಮನಸ್‌ ಕೇಣುಜಿ. ಈ ಅಲಚನೆಡಾದ್‌ ಆಯೆ ಬಾಯಿಡ್‌ 
ಪಾಂಡವೆರ್‌ ಮಲ್ತಿನವು ಸರಿ ಪಣೊಂಡೆ. ಮನಸ್‌ಡ್‌ ಬೇತೆನೇ ಎಣ್ಣೊಂಡೆ. ರಡ್ಡ್‌ ಕಡೆಕ್ಷ ಸೇರಂದೆ ದೂರೊನೇ 
ಉಂತೊಂಡೆ. ಕೌರವನ್‌ ತೂದು, ಜಯದ್ರಥೆ, ಶಲ್ಕ, ಸೌಬಲೆ, ಕಳಿಂಗೆ, ಕರೂಷರಾಜೆ, ಕೋಸಲರಾಜೆ, ಭಗದತ್ತೆ 
ಮೊಕುಲ್ಲಾ ದೂರ ಒರಿಯೆರ್‌! ಅಕಲ್ಲ ಜಾರೊಂಬಿನ ಎಂಟ್‌ ಶಿಶುಪಾಲಗ್‌ ಗೊತ್ತಾಂಡಲ ಬೇಜಾರ್‌ ಮಲ್ಲೊನುಜೆ. 
ಅಯಗ್‌ ಕೃಷ್ಣಗ್‌ ತಾನ್‌ ಒರಿಯೆ ಯಾವುಣಿನ ಹಮ್ಮು ಕೃಷ್ಣನ ಕಡೆತಕುಲು ಅಲ್ಲೆರ್‌ ಪಣ್ಣಿನ ಬೆರೆ] 


ರಣಕಣ ಸಜ್ಜಾಂಡ್‌. ಶಿಶುಪಾಲೆಲ ಕೃಷ್ಣೆಲ ಕಾಳಗೊಗು ದುಂಬಾಯೆರ್‌. ಪಗರಿಲ್‌ ರಾಷಿಯ. ಒರಿಯನೊರಿ 
ಕೆರ್ಟಿನನೇ ಸಂಕಲ್ಲೊಡು ಕಾಳಗ ಕಟುರ ಆವೊ೦ದು ಪೋಂಡು! ರಡ್ಡ್‌ ಪಕ್ಷದಕುಲ್ಲಾ ಬೆಕ್ಕಸ ಬುಡೊಂದು 
ತೂವೊಂದಿತ್ತೆರ್‌. 


ಜನಮೇಜಯಾ, ಈ ಇರ್ದೆರ ಅಸ್ತಶಸ್ತ್ರ ಚಾತುರೈನ್‌ ದಾದ ಪಣ್ಣಿನಿ? ಅಯಿತ ಬಿರ್ಬ್‌ನ್‌ ಬಣ್ಣನೆ ಮಲ್ಲೆರೆ ವಾ 
ಕವಿಕ್‌ಲ ಆವಂದ್‌! ಶಿಶುಪಾಲೆ ಬಾಯಿಡ್‌ ಎಂಚನ, ಅಂಚೆನೇ ಬಲೊಟುಲ ಮಿಗಿಲೇ! ಕೃಷ್ಣನೊಟ್ಟುಡು 
ಸರಿಸಮ ಕಾದಿಯೆ! ಪೊರ್ತು ಕರಿಂಡತ್ತಂದೆ ಸೋಲು ಗೇಲ್‌ ಗೊತ್ತಾಯಿಜಿ. ಒರ ಆಯೆ, ಒರ ಉಂಬೈೆ 
ಗೆಂದಿಯೆರ್‌೦ದ್‌ ಆಯಾಯ ಕಡೆತಕುಲು ಕುಸಿಟ್‌ ಕಲ್ವೊಂಡೆರ್‌. ಆಂಡ ಕಾಳಗ ಕಡೆ ಆಪಿಲೆಕ ತೋಜಿಜಿ. ಈ 
ಇಚಿತೊನು ತೂವೆರೆ ದೇವತೆಲ್‌ಲ ಮಿತ್ತ ಮಿರಿಲೋಕೊಡು ಒಟ್ಟಾತೆರ್‌! ಈ ಯುದ್ಧೊಡಾದ್‌ ಬೂಮಿ ಬೆಚ್ಚ 
ಏರ್‌ಂಡ್‌| ದಿಕ್ಕ್‌ದಿಕ್ಕ್‌ಲೆಡ್‌ ಪುಗೆ ಪರ್‌೦ಬುಂಡು! ಚಂದಗಿರಣ ಆಂಡ್‌! ಬೂಮಿ ನಡ್‌ಗ್‌ಂಡ್‌. ತೆಡಿಲ್‌ 
ಕೇಣ್‌೦ಡ್‌! ಪಗೆಲ್‌ಡೇ ಕತ್ತಲೆ ಕಬಿದ್‌ ನಕ್ಷತ್ರೊಲು ತೋಜಿಂಡ್‌. ನೆತ್ತೆರ ಬರ್ಸ ದೊರಿ೦ಡ್‌!! ಗುಡಿಗುಂಡಾರೊದ 
ಮೂರ್ತಿಲ್‌, ಕಳಶೊಲು ಮಗ್‌ರ್‌ಂಡ್‌! ಮರೊಕುಲು ನೆತ್ತೆರ್‌ ಕಕ್ಕಿಯ! ಅಂಚೆನೇ ಕಾಯಿಡ್‌ ಕಾಯಿ, ಪೂಟು 
ಪೂ ಪುಟ್ಟುನ, ಕಣಕ್‌ ತೆಗ್‌ಲುನ, ಚಿಗ್‌ರ್‌ ಕನೆರುನ, ಕಿರೆಟ್‌ ನೀರ್‌ ಉರ್ಕುದು ತಮೆಲುನ ಅಚ್ಚಿರೊಲುಲ 
ತೋಜಿ ಬತ್ತ್‌ಂಡ್‌! 


ಧರ್ಮರಾಯಿ ನಿಜೊವಾದ್‌ಲ ಪೋಡಿಗೆಡ್‌ ಮುಡಕಟಿಯೆ. ಶಿಶುಪಾಲನ ಬಲ ತೂದು ದಂಗಾಯೆ! 
ದುಕ್ಕೊದ ದನಿಟೇ ನಾರದೆರೆಡ ಕೇಣುವೆ. “ಪೂಜ್ಯರೇ, ಪ್ರಕೃತಿಡ್‌ ಈ ವಿಕೃತಿಲೆಂಚ?” 

“ಧರ್ಮಜಾ, ಈ ಉತ್ಪಾತೊಲು ಶಿಶುಪಾಲನ ಮರಣ ಸೂಚನೆದವು. ಕೃಷ್ಣಡಾದೇ ಉಂಡಾತಿನವು!” 

ಧರ್ಮರಾಯಗ್‌ ಸಮದನ ಆಯಿಜಿ. ಅನಿಸ್ಟೊಲೆಡ್‌ ಯೇರೆಗ್ಡ ಎಡ್ಡೆ ಆಮುಜಿಣ್ಣಿನನೇ ಅಳ್‌. 

“ನಾರದೆರೇ, ಈ ಉತ್ಪಾತೊಲೆಗ್‌ ಶಾಂತಿ ವಿಧಾನ ಉಂಡೇ? ಒವು?” 


“ಧರ್ಮರಾಯಾ, ಉಂದು ಮಾತ ಕೃಷ್ಣನನೇ ಕುಸೆಲ್‌ ಕಜ್ಜೊಲು! ಉಂದೆಕ್‌ ವೇದಸೂಕ್ತಿಡ್‌ ಪರಿಹಾರ 
ಉಂಡು. ಆಂಡ ಈ ಚಿಂತೆ ಮಲ್ಪುನ ಅಗತ್ಯ ಇಜ್ಜಿ. ಕೃಷ್ಣನ ಚೇಷ್ಟೆದ ಉದ್ದೇಸೊನೇ ಶಿಶುಪಾಲನ ಸಂಹಾರ.” 

ಇಂಚಿಡ್ಸ್‌ ಕದನ ಬಯಂಕರ ಆವೊಂದುಂಡು. ಮಾತ ಅಸ್ತೊಲೆನ ಪ್ರಯೋಗ ನಡತ್ತ್‌ಂಡ್‌. ರಥ 
ಪೊಲಿಂಡ್‌, ಬಿರು ಮುಜಿಂಡ್‌, ಅಸ್ತ್ರ ಪ್ರತ್ಯಸ್ತ್ರ ಪ್ರಯೋಗ ದುಂಬರಿಂಡ್‌! ಅಕೇರಿಗ್‌ ಬಗೆದಾಂತೆ ಶ್ರೀಕೃಷ್ಣೆ 
ಯುದ್ದೊನ್‌ ಉಂತಾವುನ ಮನಸ್‌ ಮಲ್ಪುವೆ. ರೋಷ, ತಾಮಸ ಬುದ್ದಿನ್‌ ಬುಡ್ಬು, ದಯಾಮೂರ್ತಿಯಾದ್‌ 
ವೇದಮಯ ಮೂರ್ತಿಯಾದ್‌, ತ್ರಯಾತ್ಮಕೆಯಾದ್‌ ಸುದರ್ಶನ ಚಕೊನು ಕೈಟ್‌ ದೆರ್‌ ಪತ್ತುವೆ! 


ಒರಿ ಯಾದವ ಅರಸೆ ಆ ಸುದರ್ಶನೊದ ತೇಜಸ್ಸ್‌ನ್‌ ತೂದು, “ಅಬ್ಬಬ್ಬ ಉಂದು ಸೂರ್ಯ ಪ್ರಕಾಶೊದ 
ಚಕ್ರೊನೇ!” ಪಂಡಿಗಿನ ಅಲ್ಲನೇ ಇತ್ತಿನ ಪುರೋಹಿತೆ “ಧಾರಾ ವಿಸರ ಧೂತ ಪರಿಸ್ಫುಲಿ೦ಗ ಪ್ರಸರ ತೇಜಃಕಣ 
ಪರಿಷ್ಕೃತ ನವ್ಯ ಶತಭಾನು.” ಇಂಚ ಉದ್ದಾರ ಮಲ್ಪುವೆ. 


ಅಂಚಿನ ಉಜ್ವಲೋಜ್ಯಲ ಕಾಂತಿದ ಚಕ್ರ, ತಿರ್ಲುನ ಬೊಲ್ಲುದಂಚಿ ತಿರ್ಲೊಂದು ರಬಸೊಡು ಶಿಶುಪಾಲನಡೆಗೇ 
ಪೋಂಡು. ಶಿಶುಪಾಲನ ಕೆಕ್ಕಿಲ್‌ ಕತ್ತೆರ್ಟ್‌ ರುಂಡೊನು ಅಕ್ಕಸೊಗು ರಾಪಾಂಡ್‌! 


ಯುದ್ದ ತೂವೊಂದಿತ್ತಿನಕುಲು ತರೆದೆರ್ಕ್‌ ತೂಪೆರ್‌, ಮಿತ್ತಡ್ಸ್‌ ರಾವೊಂದು ಪೋಪಿನ ಶಿಶುಪಾಲನ 
ರುಂಡೊಡ್ಡು ನೆತ್ತೆರ್‌ ದೊರಿಯೊಂದಿತ್ತ್‌ಂಡ್‌! ಆ ರುಂಡಲ ಮೆ೦ಚೊಂದು ತಿರ್ಕ್‌ ಬತ್ತ್‌ದ್‌ ಕೃಷ್ಣನ ಪಾದೊಗ್‌ 
ಬೂರ್ಟ್‌, ಒರಾನೆ “ವಿಜಯ' ಪುದರ್ದ ವಿಷ್ಣುನ ದ್ವಾರಪಾಲಕನ ರೂಪೊಡು ಉಂತುಂಡು. 


ಒಂತೆ ಪೊರ್ತು ಸಭೆಟ್‌ ಮೌನೊನೆ! ಅಚ್ಚಿರ, ಆನ೦ದ, ದುಕ್ಕ ದಿ೦ಜಿದಿನ ಮೌನ ಅವು! 


ಬೊಕ್ಕ ಏತೋ ಪೊರ್ತು ಶಿಶುಪಾಲನ ಪರಾಕ್ರಮದನೇ ಪಂಚೆತಿಗೆ. ಕೃಷ್ಣಗ್‌ಲ ಅಯನ್‌ ಕೆರ್ಕೆರೆ ಏತ್‌ ಬಂಗ 
ಆ೦ಡಿಣ್ಬಿನನೇ ಸೊಲಕೊಲು! ದುರುಳ ಶಿಶುಪಾಲ ಸಂಹಾರ ಆಯಿನವು ಎಡ್ಡೆ ಆಂಡ್‌೦ದ್‌ ಪಣೊಂಡಿನಕುಲೇ 
ದಿಂಜ! ಕೃಷ್ಣನ್‌ ಕೆಣಕಿನಕುಲು ಒರಿಯುಜೆರ್‌೦ದ್‌ ಎಣ್ಣೊಂಡಿನಕುಲೇ ದಿಂಜ! ಶಿಶುಪಾಲನ ಜೋಕುಲು, 
ಸುಕೇತ್‌, ಧೃಷ್ಟಕೇತು ಬೊಕ್ಕ ಶರಭೆ ಮೊಕುಲು ಮೂವೆರ್ಲಾ ದುಕ್ಕೊಡು ಮುರ್ಕಿಯೆರ್‌. ಪೋಡಿಗೆಡ್‌ ನಡ್ಲಿಯೆರ್‌. 
ಮುರೆಡೊಂದೇ ಬತ್ತ್‌ದ್‌ ಕೃಷ್ಣನ ಕಾರ್‌ಗ್‌ ಅಡ್ಡ ಬೂರ್ಟೆರ್‌. ಶ್ರೀಕೃಷ್ಣೆ ಕರುಣೆಡ್‌ ಆಕ್ಷನ್‌ ದಂಬಡಿಪುವೆ! 


“ಸಯ್ತಿನ ಶಿಶುಪಾಲೆ ಯೇರ್‌? ಮಾಮಿನ ಮಗೆ! ಇತ್ತೆ ಅಯಡ ಪಗೆ ಪತ್ತೊಡು ದಾಯೆಗ್‌? ಅಯನ 
ಪುಣೊಕು ಕಮೊಟೇ ಸಂಸ್ಕಾರ ಆವೊಡು.” ಇಂಚ ಪಂಡಿನ ಶೀಕೃಷ್ಣನೇ ದುಂಬು ಉಂತುದು ಮಾತ 
ಕಿರಿಯಕರ್ಮೊಲೆನ್‌ ಮಲ್ಲಾವೆ. ಅಯಿಡ್ಜ್‌ ಬೊಕ್ಕ ಅಯನ ಮಲ್ಲ ಮಗನ್‌ ಚೇದಿ ರಾಜ್ಯೊದ ಪಟ್ಟೊಡು 
ಕುಲ್ಲಾದ್‌ ವೀರನಾರಾಯಣೆ ಕೃಷ್ಣನೇ ಸೇಸೆ ಪಾಡ್ಜ್‌ ಆಶೀರ್ವಾದ ಮಲ್ಪುವೆ. 


ಶಿಶುಪಾಲನ ರುಂಡ ಬಾನೊಗು ರಟ್ಟ್‌ದ್‌ ತಿರ್ಗುನೆನ್‌ ತೂಯಿನೆಡ್ಜ್‌ ಬೊಕ್ಕ ರಣಕಣ ಚಪ್ಪೆ ಕಟ್‌೦ಡ್‌. 
ಅಲ್ಬಮುಲ್ಪ ಗುಂಪುಗಾರೈಡಿತ್ತಿನ ರಾಜೆರ್‌ ಮಾತ ಒಟ್ಟುಗಾಯೆರ್‌. "ಹವ್ಯವಾಹನ' ಅಗ್ನಿಗ್‌ ನೆಯಿತ ಸಮರ್ಪಣೆ 
ನಡತ್‌ಂಡ್‌. ಬೊಕ್ಕ ನಡತಿನ ಪೂರ್ಣಾಹುತಿದ ಪೊರ್ತುಡು, ವೇದಪಾರಾಯಣದ ಸೊರ ಪಸೆರ್‌೦ಡ್‌. ನಾಲ್‌ 
ದಿಕ್ಕ್‌ಲ್‌ ಬೆಳಗ್‌ಂಡ್‌. ಕಮ್ಮೆನ ಪರತ್‌೦ಡ್‌. ಯಾಗೊದ ಮುಗಿತಲೊಡು “ಅವಭೃಥಸ್ನಾನ' ಆಂಡ್‌. ಬೊಕ್ಕ 
ಯಾಗೊದ ವಸ್ತುಲೆನ್‌ ನೀರ್‌ಗ್‌ ಅರ್ಪಣೆ ಮಲ್ತೆರ್‌. ಇಂಚ ಈ ಶುದ್ಧ ಪುಣ್ಯಾರ್ಚನೆದ ಫಲೊಟು ಲೋಕೊಗು 
ಎಡ್ಡೆ ಆಂಡ್‌. 


ಜನಮೇಜಯಾ, ಯಾಗೊದ ಲೆಕ್ಕೊಡು ನಡತಿನ ವಣಸ್‌ದ ಗಡ್ದ್‌ನ್‌ ಎಂಚಂದ್‌ ಪಣ್ಣಿನಿ? ಸುರುಡ್ಬು 


ಅಕೇರಿದ ದಿನಮುಟ್ಟೊಲಾ ಶಂಖ ಉರ್ತುದೇ ವಣಸ್‌ಗ್‌ ಲೆತ್ತೊಂದಿತ್ತೆರ್‌. ಒರೊಕು ಒಂಜಿ ಲಕ್ಷದಾತ್‌ ಜನ 
ಉಣೊಂದಿತ್ತೆರ್‌. ಅಂಚ ಶಂಖನಾದ ಇರ್‌, ಪಗೆಲ್‌ ಕೇಣೊ೦ದಿತ್ತ್‌ಂಡ್‌ ಪಂಡ ಉಂಡಿನಕುಲು ಯೇತಾವು? 

ಯಾಗೊಗ್‌ ಬತ್ತಿನ ಮಂದಿನ್‌ ಗೆಣ್ಣುಲೆಕನೇ ಇತ್ತ್‌ಜಿ. ಲಕ್ಷ, ಕೋಟಿ, ನಿರ್ಬದ, ಖರ್ವ, ಪದ್ಧ ಯೇರೆಗೊತ್ತು? 


ಪರ್ವತೊದಂಚನೇ ತಿನಸ್‌ದ, ನುಪ್ಪದ ರಾಶಿ! ಕಡಲ್ಲಂಚ ಕೊಜಪು, ನೆಯಿ, ಪೇರ್‌! ಏತ್‌ ಬೆಯ್ದಾಂಡಲಾ 
ಒಂಜಿ ಗಳಿಗೆಡ್‌ ಮಾಯಕೊನೆ! ಒಂಜೇ ಪಾತೆರೊಡು ಪಣ್ಣಿನಾಂಡ ಆ ಯಾಗೊದ ಮೈಮೆನ್‌ ಬಣ್ಣನೆ ಮಲ್ಲೆರೆ 
ಬಂಗನೆ! 


ಯಾಗ ಮುಗಿತಿನ ಧರ್ಮರಾಯೆ ಸಮದಾನೊಡು, ಮಾತೆರೆಗ್ದ ಸೊಲ್ಮೆ ಸಂದಾಯೆ. ರುಸಿಕುಲು, ಜ್ಞಾನಿಲು, 
ತಪಸ್ವಿಲು ಮೊಕ್ಸೆಗ್‌ ಮಾತ ಮೆಗ್ಯನಕ್ಷೆನ್‌ ಕೂಡೊಂದೇ ಪುಡಾಡುವೆ. ಅಕ್ಷೆಗ್‌ ಎಡ್ಡೇನ ಕಾಣಿಕೆಲೆನ್‌ ಕೊರೆ. 
ತನಡ ದಾದಾಂಡಲ ತಪ್ಪು ಆತ್‌೦ಡ ಮನ್ನಿಪುಲೆ ಪಣೊ೦ದು, ಆಶೀರ್ವಾದ ನಟ್ಟೊನುವೆ. ಅಕುಲು ಆನಂದೊಡು 
ಮಾತೆರೆನ್ಷ ಆಶೀರ್ವಾದ ಮಲ್ತ್‌ದ್‌ ತಂಕ್ಷೆನ ಆಶ್ರಮೊಗು ಪೋಪೆರ್‌. 


ಅಂಚೆನೇ ಯಾಗೊಗು ಬಯ್ದಿನ ರಾಜೆರೆಗ್ಗ ಉಡ್ಗಿರೆದ ಸೇಜಪಾಲನೆ ನಡಪುಂಡು. ಅಕುಲು ಧರ್ಮರಾಯಗ್‌ 
ಗೌರವೊಡೇ ಸೊಲ್ಮೆ ಸಂದಾದ್‌ ತಂಕ್ಷೆನ ರಾಜ್ಯೊಲೆಗ್‌ ಪಿದಾಡ್ಜೆರ್‌. ಧೃತರಾಷ್ಟ್ರ ಭೀಷ್ಮೆರೆನ್‌ ಅರ್ಜುನೆನೇ ಒಂತೆ 
ದೂರ ಒಟ್ಟುಗು ಬತ್ತ್‌ದ್‌ ಕಡಪುಡುವೆ. ಅಂಚೆನೇ ದ್ರೋಣ ಅಶ್ವತ್ಥಾಮೆರೆನ್‌ ಭೀಮೆ ಕಡಪುಡುವೆ. ಸಹದೇವೆ 
ಕೃಪಾಚಾರ್ಯೆರೆನ್‌; ಶಕುನಿ, ಸೈಂಧವ, ಶಲ್ಯ, ಕೌಸಲ, ವಿರಾಟ, ದ್ರಷ್ಟದ್ಯುಮ್ನ ಮೊಕ್ತೆನ್‌ ನಕುಲೆ ಕಡಪುಡ್ಬು ಬೆ. 


ತೆಣ್ವಾಯಿ ರಾಜ್ಯೊದ ಪಾಂಡ್ಕೆರ್‌, ಕಳಿಂಗೆರ್‌ ಮೊಕ್ಷೆನ್‌ ಮಾತ ಲೆತೊ೦ದು, ಒಂಜಿ ಯೋಜನ ದೂರ 
ಬತ್ತ್‌ದ್‌ ಘಟೋತ್ಕಚೆ ಕಡಪುಡಿಯೆ. ಇಂಚ ಮಾತೆರೆನ್ಷ ಪೊರ್ಲುಡೇ ಪಿರ ಕಡಪುಡುನ ಕಜ್ಜೊಲ ಮುಗಿಂಡ್‌. 
ಇಂದ್ರಪ್ರಸ್ಥೊದ ಅರಮನೆಟ್‌ ಬಾರಿ ಸಂಬುರ್ಕೊದ ದಿನೊಕುಲೇ। ಲೇಸ್‌ದ ಮಿತ್ತ್‌ ಲೇಸ್‌ಲ್‌! ಕೃಷ್ಣೆ ಇತ್ತಿನೆಡ್ಬಾವರ 
ಮಾತೆರೆಗ್ದ ಸಂತೋಸುದ ಪರ್ಗನೇ! ಶ್ರೀಕೃಷ್ಣೆ ಪಿದಾಡುನ ಸಮಯೊಲ ಬತ್ತ್‌ಂಡ್‌. ಆಂಡ ಕಡಪುಡ್ಕೆರೆ ಯೆರೆಗ್ತ 
ಮನಸಿಜ್ಜಿ. ಕೃಷ್ಣೆ ಕುಲ್ಲುವೆನ? ಪಿದಾಡುನೆತ ದುಂಬು ಕೃಷ್ಣೆ ಪಾ೦ಡವೆರ್‌ ಬೊಕ್ಕ ದ್ರೌಪದಿನ್‌ ಗುಪಿತ ಅಲಚನೆದ 
ಮಂದಿರೊಗ್‌ ಲೆಪುಡಾವೆ. ಮಾತೆರ್ಲಾ ಬತ್‌ದ್‌ ಕುಲ್ಲುವೆರ್‌. ಕೃಷ್ಣೆ ಪ್ರೀತಿಡ್‌ ಪಾತೆರೈರೆ ಸುರು ಮಲ್ಪುವೆ. ಕೃಷ್ಣನ 
ಪಾತೆರೊಲು ಪಂಡ ರಸದಿಂಜಿದಿನ ವಣಸ್‌! 

“ನಿಕಲ್ಲ ಸಂಕಲ್ಲೊದಂಚ ರಾಜಸೂಯ ಯಾಗ ಪೊರ್ದುಡೇ ನಡತ್‌ಂಡ್‌. ರುಸಿಪೂಜ್ಕೆರ್‌ ಕೊರ್ತಿನ 
ಹವಿಸ್ಸ್‌ಡ್‌ ದೇವವರ್ಗೊಗ್‌ ತೃಪ್ತಿಯಾಂಡ್‌. ಪಾಂಡು ಮಾರಾಜಗ್‌ ದೇವೇಂದ್ರನ ಆಸ್ಥಾನೊಡು ತಾನಮಾನ 
ತಿಕ್ಕ್‌ಂಡ್‌.” 


ಆನಂದೊದ ಕಣನೀರ್‌ ಜಪುಡಾವೊ೦ದು ಮಾತೆರ್ದ ಕೃಷ್ಣನ ಕಾರ್‌ಗ್‌ ಅಡ್ಡ ಬೂರ್ಟೆರ್‌. 

ದೌಪದಿನ ಬೊಕ್ಕ ಮೆಗೃನಕಲ್ಲ ಪರವಾದ್‌ಲ ಧರ್ಮರಾಯೆ, “ದೇವಾ. ನಿನ ಪಾದೊನು ನೆಂಪು ಮಲ್ತಿನಕ್ಷೆಗ್‌ 
ಬ್ರಹ್ಮಾದಿದೇವತೆಲೆನ ತಾನಮಾನ ತಿಕ್ಕುಂಡು೦ದು ಶಾಸ್ತೊಲು ಸಾರ್ಸ್‌ ಪಣೊ೦ದುಲ್ಲ. ಇಂಚ ಉಪ್ಪುನಗ ಯೆಂಕುಲು 
ನಿನನ್‌ ಎದುರುಡೇ ತೂವೊಂದು, ಪಾದಸೇವೆ ಮಲ್ಲೊಂದು, ಪಾಪೊಡ್ಡು ಬುಡುಗಡೆ ಪಡೆತೊಂದುಲ್ಲ ಪಂಡ್ಜ್‌ 
ತೆರಿಯೊ೦ದ. ಎಂಕ್ಷೆನ ಅಮ್ಮೆರೆಗ್‌ ದೇವೇಂದ್ರನ ಆಸ್ಥಾನೊಡು ತಾನಮಾನ ತಿಕ್ಕುನವು ಮಲ್ಲ ವಿಷಯೊನೇ 
ಅತ್ತ್‌” 

“ಅ೦ಚತ್ತ್‌” 


ಯ 
ದ 


[«e 


ಕೃಷ್ಣೆ ದಾದನಾ ಪಣೊಡ್ಡು ದುಂಬೇ ದ್ರೌಪದಿ ಪಾತೆರ್ವೊಲು. “ಇರೆನ ಉಪಕಾರೊಡ್ಡಾದೇ ಎಂಕ್ಷೆ 


ನಡತಿನಿ. ಜರಾಸಂಧೆ, ಶಿಶುಪಾಲನಂಚಿನ ಯಜ್ಞಕಂಟಕೆರೆನ್‌ ಯೆಂಕುಲು ತಡೆಪುಲೆಕ ಇತ್ತನ? ಭಕ್ತೆ 


ಡ್‌ ಜ್ತ 
ಇ 
ಪ್ರಹ್ಲಾದನ 

ಲೆಪ್ಪುಗು ನರಸಿಂಹ ಅಬತಾರೊಡು ತೋಜಿ ಬಯ್ದಿನ ಬಂದು ಈರ್‌. ಇತ್ತೆ ಪಾಂಡವೆರೆನ್‌ ಕಾತೊಂದಿನ 
ಕರುಣಾನಿಧಿಲ ಈರೇ ಅತ್ತಾ?” 

ಇಂಚ ಪಂಡ್‌ಪುಡಾಡಿನ ದೌಪದಿನ ಭಕ್ತಿಬಾಮೊಗು ಕೃಷ್ಣಡ ಸಂದಾಯೊನೇ ಇಜ್ಜಿ. ಆಲೆನ್‌ ದೆರ್‌ ಲಕ್ಕಾದ್‌ 
ತರ್ಕೊನುವೆ. ಸಂತೋಸುದ ಕಣನೀರ್‌ ಜಪುಡಾವೆ. ಮಾತೆರೆನ್ಷ ಅರ್ತಿಡೇ ತೂವೊಂದು ದೌಪದಿಗ್‌ ದಾದನ 
ಪಣಿಯೆರೆಗ್‌ ಕಯ್ತಲ್‌ ಲೆಪ್ಪುವೆ. ಅಲೆನ ಉದ್ದೊದ ಕುಜಲ್‌ನ್‌ ಈಸೊಂದು, 


“ತಂಗಡಿ, ದ್ರೌಪದೀ, ನಿಕ್ಷೆಗ್‌ ಇತ್ತೆ ಲೆಕ್ಕಮಿತಿ ಮೀರ್ದಿನಾತ್‌ ಸ೦ಪೊತ್ತು ಒಟ್ಟಾತ್‌೦ಡ್‌. ಆಂಡ ಸ೦ಪೊತ್ತುನು 
ಏಪೊಲ ನಂಬೊನಡ. ಈ ಸಾದು ಸುಬಾವುದಾಲ್‌. ಅಂಚೆನೇ ಕ೦ಡನಿಯೆರೆಗ್‌ ತತ್ತ್‌ದ್‌ ನಡಪುನಾಲತ್ರ್‌. 
ಅಯಿಡ್ಬಾವರ ದುಂಬುದ ಬದ್ಕ್‌ಡ್‌, ಎಡ್ಡೆಪಡ್ಕೆ, ಬೆಂಗ್‌ಬೇನೆ, ಕುಸಿ ಕುಚ್ಚಣೊದ ಸ೦ದರ್ದುಲು ಬತ್ತ್‌ಂಡ, 
ಒ೦ಜೇಳ್ಯ ಅಂಚ ಮಿನಿ ಆಂಡ, ಈ ಮನಸ್‌ನ್‌ ಗಟ್ಟಿ ಮಲ್ತೊನೊಡು. ಯೆತೆಸಿಂತೆಡ್‌ ಮನಸ್‌ನ್‌ ಬೊಳ್ಳಾವೊನೆರೆ 
ಬಲ್ಲಿ. ನನೊಲ ಒಂಜಿ ಪಾತೆರ ಪಣ್ಟೆ ನನ ದುಂಬುಗು ಎಂಚಿತ್ತಿನ ಸಂದರುಲು ಬರ್ತನ? ಅವು ಸಂತೋಸುದನ? 
ಕಸ್ಬೊದನ? ದುಕ್ಕೊದನ? ಅಪಮಾನದನ9 ಒವ್ವೇ ಬರಡ್‌, ಈ ದೈರೊಡುಪ್ಪೊಡು. ಮನಸ್‌ದ ತಿಮಿತೊನು 
ಒರ್ರೊನೊಡು. ಈ ರಾಜ್ಯೊದ ಸುಕೊಕು, ಐಬೋಗೊಗು, ಉರೈಲ್‌, ಜಪ್ಪೆಲ್‌ ಉ೦ಡೇ ಉಂಡು. ಉಂದು 
ಇಂದ್ರಜಾಲ, ಕಣ್ಣ್‌ಕಟ್ಟ್‌, ಯಕ್ಷಿಣಿದಲೆಕ ಸಾಸಿತ ಅತ್ತ್‌.” 


ದ್ರೌಪದಿ ಕೆಬಿಕೊರ್ದು ಕೇಣೊಂದಿತ್ತೊಲು. ಕೃಷ್ಣೆ ಪಾಂಡವೆರೆನ್ನ ಕಯ್ತಲ್‌ ಲೆತ್ತ್‌ ಕುಲ್ಲಾವೊ೦ದು.. 


“ಯುಧಿಷ್ಠಿರ, ಭೀಮ, ಅರ್ಜುನ, ನಕುಲ, ಸಹದೇವ ಮಾತೆರ್ಲಾ ಕೇಣ್ಣೆ. ಈತ್ನೇಟ ಕೌರವೆ ಕೊರ್ತಿನ 
ಕಸ್ಬೊಲೆನ್‌, ಗ೦ಡಾಂತೊಲೆನ್‌ ನಿಕುಲು ಮಿಂಜೆಸ್‌ದರ್‌! ಅರಕ್‌ದ ಅರಮನೆಟ್‌ ಸುಡುಪೋವಂದೆ ಒರಿದರ್‌! 
ಇತ್ತೆಲಾ ನಿಕ್ಷೆನ ಐಸಿರಿ ತೂದು ದಾಯಾದಿಲ್‌ ಪೊಕ್ಕಡೆ ಕುಲ್ಲುಜೆರ್‌. ನಿಕಲ್ನ ಪುಗೆ ತೂವೆರೆಗೇ ಕಾತೊಂದುಪ್ಪುನ 
ದಾಯಾದಿಲೆಗ್‌ ನಿಕಲ್ಲ ಸಿರಿಸ೦ಪೊತ್ತು. ಏಳಿಗೆ ತೂಂಡ ಮಚ್ಚರ ಮಲೆವುಂಡು! ಅಂಚಾದ್‌ ನಿಕುಲು ಇತ್ತೆ ಬಾರಿ 
ಎಚ್ಚರ್ಲೆಡುಪ್ಲೊಡು. ನನೊಂಜಿ ಸಂಗತಿ. ಧರ್ಮರಾಯಾ, ಜೂಜು, ಬೋಂಟೆ ಉಂದು ರಡ್ಜ್‌ಲಾ ಅರಸುಲೆಗ್‌ 
ದುಸ್ಟ ಚಟನೆ! ನಳ ಮಾರಾಜೆ ಜೂಜು ಗೊಬ್ಬುದೇ ರಾಜ್ಯೊನ್‌ ಕಳೆವೊಂಡೆ! ದಶರಥ ಮಾರಾಜೆ ಬೋಂಟೆಗ್‌ 
ಪೋಯಿನಲ್ಪ ಶಬ್ದವೇಧಿ ವಿದ್ಯೆದ ಬಲೊಟ್‌ ಶ್ರವಣ ಕುಮಾರನ್‌ ಕೆರ್ತಿನ ಸಂಗತಿಲ ನಿಕ್ಕ್‌ ಗೊತ್ತಿಪ್ಪು ರಾಜೆ 
ಏಪೊಲ ಈ ವ್ಯಸನೊಡ್ಬು ದೂರ ಉಪ್ಪುನವು ಎಡ್ಡೆ.” 

ಈತ್‌ ಪಂಡಿನ ಕೃಷ್ಣೆ ಬೊಕ್ಕ ಎಡ್ಡೆ ನಡಕೆದ ಬಗೆನ್‌ ತೆರ್ಬಾವೆ. 


“ಹೆರಯೆರ್ನ ಎದುರುಡು ತಗ್ಗ್‌ಬಗ್ಗ್‌ದ್‌ ನಡಪೊಡು. ಸಜ್ಜಂದಿನಕಲೆಡ ಸಜ್ಜನಿಕೆ ಬೋಡು. ಪರಿವಾರೊಡು, 
ಪ್ರಜಾಜನತೆಡ್‌ ನಿರ್ಮಲ ನೀತಿದ ಇಚಾರೊನು ಬಿತ್ತೊಡು. ಧರ್ಮೊಡಿತ್ತ್‌ದ್‌ ಪುದರ್‌ ಪಡೆತೊನೊಡು. 
ಪಗೆನಕಲ್ಲ ಪೌರುಷ ಮೆರೆವೊಡು. ಬುದ್ಯಂತೆರ್ದ ದಿಂಜ ಎಚ್ಚರ್ಗೆಡಿಪ್ಪೊಡು..” 


ಅವೆಡ್ಜ್‌ ಬೊಕ್ಕ ಅಭಿಮನ್ಯು, ಸುಭದೆನ್‌ ಲೆಪುಡಾದ್‌ ಆಕ್ಷೆಗ್ಲಾ ಹಿತನುಡಿ ಪಣ್ಣೆ, ಮಾತೆರೆನ್ನ ಲೆತೊಂದು 
ಕುಂತಿನ ಕಯ್ತಲ್‌ ಪೋದು ಕುಸಿಟೆ ಪಾತೆರುವೆ. 


ವ್ಯಾಸ ಮುನಿ ಉಂದೆನ್‌ ಮಾತೆನ್ಲಾ ತೂವೊಂದೇ ಇತ್ತೆರ್‌. ಆರ್‌ ಧೌಮ್ಯರೆನ ಕೆಬಿಟ್‌ ಇಂಚಾಂದ್‌ 
ಪಣ್ಣೆರ್‌. “ಈ ಕೃಷ್ಣನ ಗೊಬ್ಬುಲೆನ್‌ ದಾನೆಂದ್‌ ಪಣೊಲಿ? ಯಾದವೆರ್‌, ಪಾಂಡವೆರ್‌ ಒಂಜೇ ಕುಟುಮದಕುಲು. 
ಆಂಡ ಜಗತ್‌ ರಕ್ಷಕ ಕೃಷ್ಣಗ್‌ ಈ ಪಾಂಡವೆರ್ನ ಮಿತ್ತ್‌ ಏತೊಂಜಿ ಪ್ರೀತಿ? ಏತೊಂಜಿ ಪಕ್ಷಪಾತ? ಕೃಷ್ಣೆ ತನ 
ಮೈಮೆನ್‌ ಮದೆಮಲ್ಲೊಂದು ನರಮಾನಿ ರೂಪೊಡು ದಾದ ಮಾತ ಗೊಬ್ಬುವೆನ?” 

ಶೀಕೃಷ್ಣೆ ಸಾಂಬ, ಸಾತ್ಯಕಿ, ಕಲಿ, ವಿಡೂರಥ, ದಳಪತಿ ಪ್ರದ್ಯುಮ್ಮೆ, ಕುಲಸಚಿವೆ ಅಕ್ರೂರೆ, ಕೃತವರ್ಮೆ 
ಮೊಕಲ್ಲೊಟ್ಟುಗು ದ್ವಾರಕೆಗ್‌ ಪದಾಡ್ಜೆ. ಕೃಷ್ಣನ ರಥೊತ ಸುತ್ತ ಚತುರಂಗ ಸೇನೆನೇ ಬತ್ತ್‌ದ್‌ ಕಡಪುಡ್ಕೆರೆಗಾದ್‌ 
ಉಂತುಂಡು. ಪಾ೦ಡವೆರ್‌ ಅಕಲ್ನ ಜೋಕುಲು ಮಾತೆದ್ದ ಕೃಷ್ಣನ ಒಟ್ಟುಡೇ ನಡತೆರ್‌. ಒಂತೆ ದೂರ ಪೋದು 
ಬೊಕ್ಕ ದುನ್ನೊದ ಮನಸ್‌ಡೇ ಪಿರಬತ್ತಿನಕ್ಷೆಗ್‌ ಕೃಷ್ಣೆ ಇಜ್ಜಂದಿನ ಅರಮನೆ ಭಣಭಣ ಆದ್‌ ತೋಜಿಂಡ್‌. 


ಮನಸ್‌ಡ್‌ ದುಗುಡ ದಿಂಜಿಂಡ್‌. ಧರ್ಮರಾಯೆ ಪೊಕ್ಕಡೆ ಸುತ್ತುಪಾಡುನು, ಕುಲ್ಲುನು, ಲಕ್ಕುನು ಮಲ್ಪುವೆ. 
ಕೃಷ್ಣೆ ಪೋಯಿನ ಸಾದಿನೇ ತೂದು ದುಕ್ಕಿವೆ! ಮನಸ್‌ಗ್‌ ಸಮದಾನೊನೇ ಆವಂದೆ ಕಡೆಕ್‌ ವೇದವ್ಯಾಸ ಬೊಕ್ಕ 
ಧೌಮ್ಯ ಮಹರ್ಷಿಲೆನ್‌ ನಾಡೊಂದು ಪೋಪೆ. ಅಕುಲು ಯಜ್ಞಪುರುಷನ ಬಗ್ಗೆಡ್‌ ಜಿಜ್ಞಾಸೆಡಿತ್ತೆರ್‌. ಧರ್ಮರಾಯನ್‌ 


ತೂದು, ಅಯನ ದುಗುಡೊನು ತೆರಿಯೊಂದು ಸಮದಾನದ ನುಡಿ ಪಂಡೆರ್‌. 


ಧರ್ಮರಾಯೆ ತನ ಸಂಕಡೊನು, ಯಾಗೊದ ಸಂಗತಿನ್‌, ನಾರದೆರ್‌ ಪಂಡಿನೆಡ್ಡಿಂಚ ಯಾಗ ಮುಗಿನೇಟ 
ಕೃಷ್ಣ ಮಲ್ತಿನ ಸಾಯಸಕಾಯೊನು, ಯಾಗೊದ ಇಡ್ಡೂರೊಲೆನ್‌ ಪರಿಹಾರ ಮಲ್ತಿನ ಬಗೆನ್‌, ನಳ, ನೃಗ, 
ಹರಿಶ್ಚಂದ್ರನಕಲ್ನ ಮಟ್ಟೊಗು ತಾನ್ಸಾ ಪುದರ್‌ ಪಡೆಪಿಲೆಕ ಮಲ್ತಿನೆನ್‌ ಪಣೊಂಡೆ. “ಕೃಷ್ಣೆ ಇತ್ತೆ ಲಕೊಂದು 
ದ್ಹಾರಕೆಗ್‌ ಪೋಯೆ. ಕೃಷ್ಣೆ ಇಜ್ಜಂದಿನ ಅರಮನೆಟ್‌ ಯೆಂಕ್‌ ಉಪ್ಪೆರೆಗೇ ಉರು ಆವೊಂದುಂಡು” ಪಣೊಂಡೆ. 

ಜನಮೇಜಯಾ, ಕೇಣ್ಣ. ಧರ್ಮರಾಯೆ ಬಾಮೊಡೇ ಬದ್ಯುನಾಯೆ.. ರುಸಿಕುಲೆಡ ಪಾತೆರೊಂದೇ 
ಕಂಡಿಡ್ಸ್‌ ಪಿದಯಿ ತೂನಗ ದನಮನಿ ಇಜ್ಜಂದಿನ ಇಂದ್ರಪಸ್ಥ ನಗರ ತೋಜಿಂಡ್‌. ಕೃಷ್ಣೆನೇ ಮನಸ್‌ಗ್‌ ಬತ್ತೆ. 
ಮಾಮೆ ಕಂಸೆ ಲೆತ್ತಿನೆಕ್‌ ಕೃಷ್ಣೆ ಮಥುರೆಗ್‌ ಪೋತಿನ ನೆಂಪಾಂಡ್‌. ಗೋಕುಲೊದ ಪರಿಸರ, ಊರು, ತುದೆ, 
ಗೊಲ್ಲೆರ್‌, ಗೊಲ್ಲತಿಯೆರ್‌, ಯಶೋದೆ, ನಂದಗೋಪ, ಪೆತ್ತಕೈಕ೦ಜಿಲು ಮಾತೆನ್ಸಾ, ಮಾತೆರೆನ್ಸಾ ಬುಡ್ಜ್‌ ಕೃಷ್ಣೆ 
ಪೋಯಿನಪಗ ಗೋಕುಲದಕಲ್ಲ ಸಂಕಡೊಲು ಏತ...) 


ಇಂಚ ಎಣ್ಣೊಂದು ಮನಿಪಂದೆ ಇತ್ತಿನ ಧರ್ಮರಾಯಡ ಧೌಮ್ಯೆರ್‌ ಕೇಣ್ಣೆರ್‌, “ಧರ್ಮರಾಯಾ। ದಾಯೆ 
ಮನಿಪಂದೆ ಕುಲ್ಲಿಯ. ದಾದನ ಪಣೊಡುಂದು ಅರ್ಟೊಡೇ ಉಂತಾಯತ್ತ?!” 


ಧರ್ಮರಾಯೆ ಕಾವ್ಯಬಾಸೆಡ್‌ ಪಣ್ಣೆ, “ಕೃಷ್ಣೆ ಇಜ್ಜಂದಿನ ಇಂದಪಸ್ಥ ಪಿರಾವುದ ಗೋಕುಲೊನೇ ಆಂಡ್‌” 
ಉಪಮಾಪ್ರಿಯೆರಾಯಿನ ವ್ಯಾಸೆರೆಗ್‌ ಧರ್ಮರಾಯೆ ಪಂಡಿನ ಈ ಮಹೋಪಮೆ ಮೆಚ್ಚಂಡ್‌. 


“ಧರ್ಮರಾಯಾ, ನಿನ ಮನಸ್‌ದ ಕೊದಿ ಯೆಂಕ್‌ ಅರ್ತ ಆಪುಂಡು. ಶ್ರೀಕೃಷ್ಣಗ್‌ ನಿಕ್ಷೆಡ ಏತೊ೦ಜಿ 
ಮೋಕೆ ಉಂಡು. ಆಯೆ ನಿಕಲ್ಲಪುನೇ ಉಲ್ಲೆ. ಆಯೆ ದೂರ ಪೋಯಿನೆಕ್‌ ಯೆತೆ ದೆಪ್ಪುನ ಅಗತ್ಯ ಇಜ್ಜಿ. ಕೃಷ್ಣಗ್ಲಾ 
ಕೆಲವು ಅಡ್ಡಿಲುಲ್ಲ. ಆಯೆ ಯಾದವೆರೆಗ್ದ ರಕ್ಷಣೆ ಕೊರೊಡತ್ತ? ಕೃಷ್ಣೆ ಇಜ್ಜಿಡ ದ್ವಾರಕೆಗ್‌ ಪಗೆನಕಲ್ಲ ಕಂಟಕ 
ತಪ್ಪಂದ್‌. ಆಯಿಡ್ಜಾವರ ಕೃಷ್ಣೆ ಅಡೆಗ್‌ ಪೋವೊಡಾಂಡ್‌. ಆತೇ.” 


ಧರ್ಮರಾಯಸಗ್ಸ ಅರ್ತ ಅಂಡ್‌. ಕೃಷ್ಣೆ ಜತೆಟೇ ಉಪ್ಲೊಡುಂದು ಬಯಕುನವು ತಪ್ಪು ಪಣ್ಣ್‌ ತೆರಿವೆ. 
ಅತ್ತಾಂದೆ ಹಿರಿಯೆರಾಯಿನ ವ್ಯಾಸರೆನ ಎದುರ್‌ಡ್‌ ಕೃಷ್ಣನ್‌ ಎಣ್ಣೊಂದು ದುಕ್ಕಿನವುಲ ಸರಿಯತ್ತ್‌ ಪಂಡ್ದ್‌ 
ತೋಜಿಂಡ್‌. ವ್ಯಾಸೆರ್‌ ಪೋಯಿಬೊಕ್ಕೊಲಾ ತನ್‌ ಈತೇ ದುಕ್ಕ ಆವು. ವ್ಯಾಸೆರ್‌ ಅಂಚ ಮಾತ ತಪ್ಪು 
ಎಣ್ಣುನಾರತ್ತ್‌. ಕೃಷ್ಣನ್‌ ಪುಗಾರ್‌೦ಡ ಮಚ್ಚರ ಮಲ್ಪುನಾರ್ಸ ಅತ್ತ್‌ ಆಂಡಲ ಆಯಗ್‌ ಬೇಜಾರಾಂಡ್‌. ಅಂಚಾದ್‌ 
ಪೂಜೈೆರಾಯಿನ ಅಕುಲು ಇತ್ತಿನೆಡ್ಬಾದ್‌ ತನ ಮನಸ್‌ದ ಬೇನೆ ಕಮ್ಮಿ ಆ೦ಂಡ್‌೦ದ್‌ ಪಣೊಂಡೆ. 


ವ್ಯಾಸೆರೆಡ ಬೇತೆ ಬೇತೆ ಇಚಾರೊಡು ಚರ್ಚೆ ಮಲ್ಲೊಂದು ಕುಲ್ಲಿಯೆ. ಅಪಗ ಇತ್ತಿತ್ತಿಲೆಕ್ಕನೇ ಬಾರೀ 

ಬಿರ್ಲ್‌ದ ಗಾಳಿ ಲಕ್‌೦ಡ್‌. ದಿಂಜ ಉತ್ಪಾತೊಲು ನಡತ್ತ್‌ಂಡ್‌. ಈ ಪ್ರಕೃತಿದ ಬಿರ್ಸ್‌ ನನದುಂಬುಗಾಪಿನ ಕೇಡ್‌ದ 
ಸೂಚನೆನ? ಅಂಚಿನ ಕೇಡ್‌ಗ್‌ ಪರಿಹಾರ ದಾದವು? ಧರ್ಮರಾಯೆ ತನ ಮನಸ್‌ದ ಈ ಪ್ರಶ್ನೆನ್‌ ವ್ಯಾಸೆರೆಡ 
ಕೇಣುವೆ. ವ್ಯಾಸೆರ್‌ ತೆಲಿಪುವೆರ್‌. ಉತ್ಪಾತೊಡು ನನ ದು೦ಬಗ್‌ ಎ೦ಚಿನಾದ್‌ ಪೋವು ಪಣ್ಣಿನೆನ್ನ ಪಂಡೆರ್‌. 


“ಮಾರಾಜಾ, ಉಂದು ದುಂಬುಗು ನಡಪೆರೆ ಉಪ್ಪುನ ಒಂಜಿ ಮಹಾಯುದ್ದೊದ ಸಂಗತಿನ್‌ ತೆರಿಪಾವುಂಡು. 
ಯುದ್ಧ ಯೇಪ ನಡಪುಂಡ? ಆ೦ಡ ಯುದ್ದೊಗು ದುಂಬು ಕೆಲವು ಕಾಲ ಕೌರವೆ ಐಬೋಗೊಡು ಬದುನೆತ 
ಸೂಚನೆ ಕೊರೊಂದುಂಡು. ಬಿರುಗಾಳಿ ನನ ದುಂಬುಗು ಬಾರಿ ಸಂಕೆಡ್‌ ರಾಜಕುಲತಕುಲು ನಾಶ ಆಪಿನೆತ 
ಸಂಕೇತ. ಅತ್ತಾಂದೆ ನಿಕ್ಷೆಗ್‌ ಸದ್ಮೊಡೇ ಅಪಜಯ ಉಂಡುಂದ್‌ಲಾ ಈ ಉತ್ಪಾತೊಲು ತೆರ್ಲಾವೊಂದುಲ್ಲ. 
ಉಂದೆಕ್‌ ಪರಿಹಾರೊಲು ಉಲ್ಲ. ನಿಕುಲು ಎಚ್ಚರೊಡುಪ್ಪೊಡು. ಕೃಷ್ಣೆ ಪಣ್ಣಿನೆನ್‌ ನೆಂಪುಡು ದೀವೊನೊಡು. 
ಕೃಷ್ಣನ ಸಲಹೆ ಪಂಡ ಆಪ್ತೆರೆನ ಸಲಹೆ. ಅವ್ವೆನ್‌ ಮದಪೆರೆ ಬಲ್ಲಿ. ವೇದೋಕ್ತ ಕರ್ಮೊದ ಜವಾಬ್ದಾರಿನ್‌ ಈ 
ಮದಪಡ. ನಿನ ಧರ್ಮರಾಯ ಪುದಾರ್‌ಗ್‌ ಸರಿಯಾದ್‌ ಈ ಧರ್ಮನಿಷ್ಠೆಡೇ ಉಲ್ಲ. ಅಂಚಾದ್‌ ನಿಕ್ಕ್‌ ಈ 
ಕೇಡ್‌ಲ್‌ ತಟ್ಟುಜಿ. ಆಂಡಲಾ ಒಂಜಿ ಪಾತೆರ ನೆಂಪುಡುಪ್ಲೊಡೆ.” 


“ಪೂಜ್ಯೆರ್‌ ಅಪ್ಪಣೆ ಮಲ್ಲೊಡು.” 
“ಧರ್ಮರಾಯಾ, ನಿನ ರಾಜಸೂಯಯಾಗ ಬಾರೀ ವೈಭವೊಡು ನಡತ್‌೦ಡ್‌. ಉಂದೆಟಾದ್‌ ಕೌರವನ 


ಮಚ್ಚರ ಎಚ್ಡಿದ್‌೦ಡ್‌. ನಿನ ಕೀರ್ತಿನ್‌ ಅಯಗ್‌ ಕೇಣ್ಯೆರಾಪುಜಿ, ಸಯಿಸೆರಾಪುಜಿ. ನಿನನ್‌ ಎಂಚಾಂಡಲಾ 
ಮುಗಿಪುನೆಕೇ ಕಾತೊಂದುಲ್ಲೆ. ಆಯೆ ಮನಿಪಂದೆ ಕುಲ್ಲುಜೆ. ಅಯಿಕಾದ್‌ ನಿಕ್ಕ್‌ ನಿನ ಜಾಗ್‌ರ್ರೆ ಬೋಡು.” 


“ತೆರೀಂಡ್‌. ಯಾನೆಂಚ ನಡತೊನೊಡುಂದು ಪಣ್ಣೆ.” 


“ಧರ್ಮರಾಯಾ, ಯಾನ್‌ ಅವ್ವೆನೇ ಪಣ್ಯೆರೆಗಿತ್ತೆ. ಮನದೀದ್‌ ಕೇಣ್ಣ. ಒಂಜೆನೆದಾದ್‌ ಏಪೊಲ ಸುಳ್ಳು 
ಪಣಡ. ರಡ್ಡನೆದವು ಸೂಕುಮೊದ ಸಂಗತಿ. ಏರಾ೦ಡಲಾ ದ್ರೌಪದಿನ ತರೆಸೂಡಿನ್‌ ಒಯ್ದೆ್ದಲ ಈ ಅಧರ್ಮೊದ 
ದಂಡೆಡ್‌ ಉಂತಡ. ಅಂಚ ಮಲ್ಲಡ ಕೇಡ್‌ ಎಚ್ಡಿಗೆ! ನಿನ ವ್ಯಕ್ತಿತ್ತೊಗು, ಸ೦ಪೊತ್ತುಗು, ಕೇಡಾಂಡಲ ಈ 
ಮೋಕ್ಷಲಕ್ಷ್ಮಿಡನೇ ಮೋಕೆಡುಪ್ಪುನ ಸಂಕಲ್ಪೊಡುಪ್ಪುಲ. ಸತ್ಯ ಒ೦ಜೆನೇ ನಂಬೊನುಲ. ಯಾನ್‌ ಬಜೀ ರೇಕೆಲೆನ್‌ 
ಪಾಡ್ಜೆ. ಬಾಕಿದೆನ್‌ ಈಯೇ ಊಹನೆ ಮಲ್ತೊನೊಡು. ಯೇಪೊಗ್ರಾ ಮೆಯಿ ಮದತ್‌ ಉಂತಡ. ಶೀಕೃಷ್ಣೆ 
ರಕ್ಷಣೆಗ್‌ ಉಲ್ಲೆ ಪಣ್ಣಿನೆನ್‌ ಮದಪಡ. ಮನಸ್‌ಡ್‌ ಒಯಲಂದೆ ಬದ್‌ಕ್‌ಲ. ಧರ್ಮರಾಯಾ, ನನೊರ ಕೌರವನ 
ಬಗ್ಗೆಡ್‌ ಎಚ್ಚರ್ಗೆದ ಪಾತೆರ ಪಣ್ಣೆ. ಕೌರವೆರ್‌ ಅಜ್ಜಾನಿಲ್‌, ಧರ್ಮಪಾಲನೆ ಮಲ್ಲಂದಿನಕುಲು. ನಿಕುಲು ಜ್ಞಾನ 
ಬಯಕುನಕುಲು, ಧರ್ಮೊಡು ನಡಪುನಕುಲು. ಯಜ್ಞದೀಕ್ಷಿತೆರ್‌ಲ ಆದುಲ್ಲರ್‌. ಕೌರವೆರ್‌ ಯಜ್ಞೊಗು ಶತ್ರುಲು, 
ಆಚಾರ ಇಜ್ಜಮದಿನಕುಲು. ಉಂದೆನ್‌ ಯೇಪೊಲಾ ಈ ನೆ೦ಪುಡು ದೀವೊನ್ಹ.” 


ಧರ್ಮರಾಯೆ ಒತ್ತೊನುವೆ. 
ಬೊಕ್ಕೊಂಜಿ ದಿನ ವ್ಯಾಸೆರ್‌ಲ ಬದರಿಕಾಶ್ರಮೊಗು ಪೋಪೆರ್‌. 


ಅಯಿಡ್ಜ್‌ ಬೊಕ್ಕ ಬಾಕಿದ ರುಸಿಕುಲು, ರಾಜೆರ್‌ಒರಿಯೊರಿಯೆ ಬಲ್ಲನ ಪಡೆತೊ೦ದು ಅಕಲಕಲ್ಲ ನಿಲೆತಾನೊಗು 
ಪಿದಾಡುವೆರ್‌. ಅಕೇರಿಗ್‌ ಒರಿದಿನಿ ಕೌರವೆರ್‌ ಬೊಕ್ಕ ಪಾಂಡವೆರ್‌ ಮಾತ್ರ ಧರ್ಮರಾಯೆ ನೂದು ಜನ 
ಕೌರವೆರೆನ್ನ ತನ ಸಂಗಡನೇ ಒ್ದೊಂದೆ. ಆಂಡ ಕೌರವೆ ಅಲ್ಪ ಉಪ್ಪುನಗ ಅಪಗಪಗ ತತ್ತ್‌ ನಡತ್‌ದ್‌ ಮಾತೆರ್ದ 
ತೆಲ್ಬುಲೆಕ ಆಂಡ್‌. ಅಯಿತ ಪರ್ನಾಮೊಡು ಅಯನ ಉಡಲ್ಲ್‌ ಉರಿ ಮಚ್ಚರೊಲು ದಿಗಿಣ ಪಾಡ್ಯ. ಅಂಚಾದ್‌ 
ಆಯೆನೇ ಪಾಂಡವೆರೆಡ ಪಂಡ್‌ದ್‌ ಅಮಸರೊಡು ಹಸ್ತಿನಾವತಿಗ್‌ ಪಿದಾಡಿಯೆ. ಮನಸ್‌ಡ್‌ ಕತ್ತಲೆನೇ ದಿಂಜಾವೊಂದು 
ಪೋಯಿನ ಕೌರವೆ ಹಸ್ತಿನಾವತಿಗ್‌ ಎತ್ತ್‌ನಗ ಕತ್ತಲೆನೇ ಆದಿತ್‌೦ಡ್‌. 

ಇಂದ್ರಪ್ರಸ್ಥೊಡ್ಡು ಬನ್ನಗ ಕೌರವೆ ದಾಲ ಗೆಲವುಡಿಜ್ಜೆ. ಉಳತ್ತುಳಯಿದ ಸಂಕಡೊಡು ಅಯನ ಮೋನೆ 
ಬಾಡ್ಜ್‌ ಪೋದಿತ್ತ್‌ಂಡ್‌. ಯೆತೆಸಿಂತೆಡ್‌ ಮುರ್ಕು ಪೋಯಿಲೆಕದ, ನಾಲಾಯಿ ಉಣ್ಣಿಲೆಕದ, ಮನಸ್‌ ಮುಜಿದ್‌ 
ಪೋಯಿಲೆಕದ ಇರಸಿಗೆ! ಹಸಿನಾವತಿತ ಜನೊಕುಲೆಗ್‌ ಉಂದು ಗೊತ್ತಿಜ್ಜಂದೆ ಅಯನ್‌ ಅರಮನೆಕ್‌ ಎದ್ಕೊಂಬಿನ 
ಅಟ್ಟಣೆಡಿತ್ತೆರ್‌. ಆರತಿದ ಪೊಣ್ಣುಲು, ಉಪ್ಪಾರತಿದ ದಾಸಿನಕುಲು, ಜಯಘೋಷೊದ ವಂದಿಮಾಗಧೆರ್‌, 
ಮಂಗಳವಚನೊದ ಮುತ್ತೇಸಿಲ್‌, ಮಾತೆದ್ದ ಉಲ್ಲಾಸೊಡು ಕಾತೊಂದಿತ್ತೆರ್‌. ಕೌರವಗ್‌ ಆವು ಬೊಡ್ಡಾದಿತ್ತ್‌ಂಡ್‌. 
ದೂರೊಡ್ಡೇ ಸನ್ನೆ ಮಲ್ತ್‌ದ್‌ ಮಾತೆನ್ಲಾ ಉಂತಾವುಲೆಕ ಸೂಚನೆ ಕೊರ್ಕಿನ ಅಕ್ಷೆನ ಉಲ್ಲಾಸ್‌ ಆಜಿದ್‌ ಮನಿಪಂದೆ 
ಉಂತಿಯೆರ್‌. ಅಪಮಾನ, ಗರ್ವ, ಮಚ್ಚರ ಒಂಜಾದ್‌ ಕೌರವನ ಮೋನೆಡ್‌ ಇಚಿತ್ರ ಗಾಂಬಿರೊನೇ! ಪಜ್ಜೆಲ್‌ 
ದುನ್ನದನೇ! ಅರಮನೆ ಪೊಗ್ಗಿನಾಯೆ ಮನಿಪಂದೆನೇ ಸಿರಿಮಂಚೊಡು ಜೆತೊನುವೆ! 


ಭಾನುಮತಿ ಕಂಡನಿನ ಕಯ್ತಲ್‌ ಬರ್ಟೊಲು. ಆ೦ಡ ಕೌರವೆ ಅಲೆಡಲ ಪಾತೆರುಜೆ. ಇದ್ದಿಡೀ ನಿದ್ರೆ ಕಜೆರುವೆ. 
ನಿಸರ್‌ ಉದಿಪುನಗ ಅರಮನೆಟ್‌ ದಿನನಿಚ್ಚ ನಡಪೊಡಾಯಿನ ಮಂಗಳ ವಾದ್ಯೊಗು, ಶಂಖನಾದೊಗು, ಇನಿ 
ಕೌರವೆನೇ ಸಮ್ಮತಿ ಕೊರ್ಬುಜೆ! ನಿಸರ್‌ ಉದಿಪುನಗೊದ ಪೊರ್ತುಡು ಸೂರ್ಯಗ್‌ ಅರ್ಥ್ಯ ಕೊರ್ಲಿನ ಕ್ರಮೊನು 
ನಡಪಾವುಜೆ. ಮನಿಪಂದೆ ಜೆತ್ತೊಂದೇ ಇತ್ತೆ. ಮೋನೆಡ್‌ ಬೆಸರ್‌ ಮುಡಿ ಕಟ್‌ದ್‌೦ಡ್‌! 


ರಾಜನ ತಿತಿಗತಿ ತೂದು ಅರಮನೆತಕುಲು ಸೋದ್ಯ ಬುಡಿಯೆರ್‌. ಮಾತೆಟ್ಲಾ ಚುರ್ಕುದ ದುರ್ಯೋಧನೆ 
ದಾಯೆಗಿಂಚ ಉಲ್ಲೆ? ದಾಯೆಗ್‌ ಮುಗುಡಲೆಕ ಮನಿಮಜೆ? ತನ ತಗೆನಕಲೆನ್‌ ಕೂಡೊಂದು, ಆನೆ ಕುದುರೆ 
ಏರೊಂದು ಬೋಂಟೆಗ್‌, ಅತ್ತ್‌ಡ ಗೊಬ್ಬೆರೆಗ್‌ ಪಣೊಂದು ಪಿದಡುನ, ಜವನೆರೊಟ್ಟುಗು ಹರಟೆಮಲ್ಲಲೆಕ 
ಪೊಡಿ ಪಂಚತಿಗೆಡ್‌ ಮೆರೆವುನ ರಾಜಗ್‌ ಒರಾನೆ ದಾನೆ ಆಂಡ್‌? ಕವಡೆ ಪಗಡೆದಂಚಿನ ಗೊಬ್ಬುಲೆಡ್‌ ಚಾತುರ್ಮೆ 
ತೋಜಾವುನ ಉಮೇದ್‌ ಓಡೆ ಪೋಂಡು? ರಾಜಸೂಯ ಯಾಗೊಗು ಪೋದು ಬತ್ತಿನೆಡ್ಡಿಂಚ ದಾಯೆಗ್‌ 
ಮಬ್ಬು ಕಟ್‌ದೆ? ಅರಮನೆತಕುಲು ಅಕುಲಕುಲೇ ಎಣ್ಣೊಂಡೆರ್‌, ಕೇಣೊಂಡೆರ್‌. ಆಂಡ ನಿಜ ಗೊತ್ತಾಯಿಜಿ. 
ರಾಜಸೂಯ ಯಾಗೊಗು ಪೋಯಿನಲ್ಪ ಅಯನ ಮನಸ್‌ಡ್‌ ಉಂಡಾಯಿನ ಮಚ್ಚರೊನೇ ಅಯನ್‌ 
ಉಳತ್ತುಳಯಿ ಪೊತ್ತಾವೊಂದುಂಡು. ಆಂಡ ಅಕ್ಷೆಗವು ತೆರಿಯುನೆಂಚ? 


ಅಧಿಕಾರಿಲೆಗ್‌ ಅಯನ್‌ ತೂದು ಬೇಜಾರ್‌ ಆಂಡ್‌. ಭೀಷ್ಮ ದ್ರೋಣನಕ್ಷೆಗ್‌ ನಿರಾಸೆ ಆಂಡ್‌. ಅಲಂಕಾರೊಗು 
ಆಯೆ ಒಪ್ಪಿಜೆ. ಊಳಿಗದಕ್ಷೆನ್‌ ಪಿದಯಿ ಕಡಪುಡ್ಕೆ. ಮಂತ್ರಿಲೆಡಲ ಮಣಿಷುಜೆ. ರಾಣಿನ್ಸಾ ದೂರ ದೀಯೆ. 
ಒರಿ ಒಬ್ಬಂಟಿಯಾದೇ ಉಪ್ಕೆರೆ ಬಯಕಿಯೆ!| 


ಅರಮನೆತ ಈ ಸುದ್ದಿ ಊರೊರ್ನಡಿ ಪಸೆರ್‌೦ಡ್‌. ಜನೊಕುಲು ಗುಟ್ಟುಗುಟ್ಟುಡೇ ಬಾಯಿಗ್‌ ಬತ್ತಿಲೆಕ 
ಪಣೊಂಡೆರ್‌. ಅಕಲ್ಲ ನುಡಿ ಪಂಡ ಇಂಚಿತ್ತಿನನೆ...! ಕೌರವನ್‌ ಪೊಣ್ಣು ಪಿಶಾಚಿ, ಮೋಹಿನಿ ಪತ್‌ದ್‌ಂಡ್‌.... 
ಅಂಚಾಯಿನೆಟೇ ಮಂಕ್‌ ಕಟ್‌ದಿನಿ...! ಇಜ್ಜಿ ಅರಸು ಊರುಗು ಬಯ್ದಿನೇ ಇಜ್ಜೊಡೊ....? ಅರಸುಗು ರೋಗ 
ಬಯ್ಬ್‌ಂಡ್‌...! ಅರಸುಗು ಯೇರಾ ಮಚ್ಚರದಕುಲು ಬಂಜಿಗ್‌ ಮರ್ಬ್‌ ಪಾಡ್ದ್ಜೆರ್‌ ಸಸ | ಇಂಚ ಅಕಲಕಲ್ಲ 
ಅನ್ನವೊಡು ಪಣೊಂಡಿನ ಸುದ್ದಿಲ್‌ ಕಾರ್‌ ಇಜ್ಜಂದೆ ಊರಿಡೀ ಪಾರೊಂದಿತ್ತ[ 


ಮಂತ್ರಿಲೆನ ಚಿಂತೆ ಬೇತೆನೇ...... ದುರ್ಯೋಧನನ ದರ್ಪೊದ ಆಡಳ್ಗೆಡ್‌ ಭಂಡೆರ್‌, ಪುಂಡುಪೋಲಿಲ್‌ 
ಅಂಡ್ಯ್ಕೊಂದಿತ್ತೆರ್‌. ಇತ್ತೆ ನಂಕ್‌ ರಾಜೆ ಇತ್ತ್‌ದ್‌ಲ ಇಜ್ಜಂದಿಲೆಕ ಆತ್‌ಂ೦ಡತೆ.....? 


ಇಂ 

ಮಂತ್ರಿಲ್‌ ದುಕ್ಕೊಡುಪ್ಪುನಗನೇ ಅರಮನೆಕ್‌ ಶಕುನಿ ಬತ್ತೆ. ಅಯನ ಬಾಕಿಲ್ಬ ಪಿದಯಿಡೇ ಉಂತದ್‌ 
ರಾಜಡ ಮೆಲ್ಲೊಡು ಶಕುನಿ ಬಯ್ದಿನೆನ್‌ ಪಂಡೆರ್‌. ಒಂತೆ ಹೊರ್ತು ಮನಿಪಂದೆ ಇತ್ತಿನ ಕೌರವೆ ಕಡೆಕ್‌ “ಉಳಯಿ 
ಲೆತೊಂದು ಬಲ್ಲೆ” ಪಣ್ಣ್‌ ಸೂಚನೆ ಕೊರೆ! 


ಏಕಾಂಗಿ ಕೌರವನಡೆಗ್‌ ಶಕುನಿ ಒರಿಯೆ ಬರೆ, ಅಯನ್‌ ತೂದು ಕೇಣುವೆ. “ದಾದಯಾ ಕೌರವ? 
ದಾಯೆಗಿಂಚ ಉಲ್ಲ? ನಿಕ್ಕ್‌ ಕುತ್ತ ಮಿನಿ ಪತ್ತ್‌ದ್‌೦ಡ?” 


ಕೌರವೆ ಮನಿಪುಜೆ. 
“ನಿಕ್ಕ್‌ ಉಡಲ್ಪ ಕುತ್ತೊನ? ಮನಸ್‌ದ ಸಂಕಡೊನ? ದಾದಂದ್‌ ಪಣ್ಣತ್ತ” 
ಅಪಗಲಾ ದುರ್ಯೊಧನೆ ಬಾಯಿ ಬುಡುಜೆ. 


“ಈ ಇಂಚ ನಿನ್ನಾತೆಗೇ ಇತ್ತಡ, ನಿನ ಬೆಂಗ್‌ಬೇನೆ ಬೆಸರ್‌ ಎಂಕ್ಷೆಗ್‌ ಎಂಚ ತೆರಿಯುನು? ಪಣ್ಣ. ಪಾತೆರ್ದ. 
ಪೊಣ್ಣನ ಮೋಕೆಸೂಕೆದ ಬಲೆಟ್‌ ಮಿನಿ ತಿಕ್ಕ್‌ದ್‌ ಬೂರ್ಯನ? ಬಾಲೆದಲೆಕ ಹಟ ಮಲ್ಟೊಡ್ಡಿ ಇತ್ತೆ ಈ 
ದಾನೆಂಡಲ ಪಣೊಡು. ನಿನ ಅಮ್ಮೆರ್‌ ಧೃತರಾಷ್ಟ್ರನ ಮಿತ್ತ್‌ ಆಜೆ! ಪಾತೆದ್ದ...” 


ದುರ್ಯೋಧನಗ್‌ ತನ ತಮ್ಮಲೆ ಶಕುನಿಡ ತನ ಸಂಕಡೊನು ಪಣೊಂಬಿನ ಮನಸಾಂಡ್‌. ಅತ್ತಾಂದೆ 
ಮಾಮೆ ಶಕುನಿ ಅಮರ್ನ ಆಜೆಲ ಪಾಡ್ಬ್‌ ಕೇಣುನಗ ಪಣಂದೆ ಕುಲ್ಲುಲೆಕಲ ಇಜ್ಜಿ. ಮೆಲ್ಲೊಡು ಪಣೊಂಬೆ. 


“ಮಾಮೆರೇ, ಇರೆಗ್‌ ಮರ್ಸ್‌. ಈರ್‌ ಪಣ್ಷಿನ ವಾ ಸೀಕ್‌ಸಂಡೊಲುಲ ಎಂಕ್‌ ಇಜ್ಜಿ ಪೊಣ್ಣನ ಒಯ್ದುಒಯ್ಮಾಲೆದ 
ಬಲೆಟ್ಸಾ ತಿಕ್ಕೊ೦ದುಜಿ. ಈರ್‌ ಯೆನ ನಡಕೆನ್‌ ತೂವೊ೦ದೇ ಉಲ್ಲರ್‌. ಯಾನ್‌ ಯೇಪಾಂಡಲಾ ಪ್ರೊಣ್ಣುಲೆ 
ಪಿರಾವುಡ್‌ ಪೋತೆನ? ಯೆಂಕ್‌ ಉಡಲ್ಲ್‌ ಆವಡ್‌ ಮನಸ್‌ಡಾವಡ್‌ ದಾಲ ಸಂಕಡೊಲಿಜ್ಜ. ಯಾನ್‌ 
ಪೊಕ್ಕಡೆಗ್‌ ಇಂಚ ಉಲ್ಲೆ. ಆತೇ. ಈರ್‌ ದಯದೀದ್‌ ಇಲ್ಲಗ್‌ ಪೋಲೆ.” 


ಶಕುನಿ ಕಯ್ತಲ್‌ ಬತ್ತ್‌ದ್‌ ಕುಲ್ಲಿಯೆ. ಆಯನ ಮೆಯಿ ಪೂಜೊಂದು, “ನಿಜ ಪಣ್ಣ. ನಿನ ಬೆಂಗ್‌ಬೇನೆದ 
ಮೂಲ ಯೆಂಕ್‌ ತೆರಿಯೊಂದುಂಡು.” 


“ಮಾಮೆರೇ, ಯೆನ ಬೇನೆದ ಸಂಗತಿ ದಾಯೆಗ್‌ ಇರೆಗ್‌? ಯೆನ ಮನಸ್‌ದ ಉರಿನ್‌ ದಾಯೆಗ್‌ 
ಒಕ್ಕುವರ್‌? ಎನನ್‌ ಎನ್ನಾತೆಗೇ ಮನಿಪಂದೆ ಉಪ್ಪೇರೆ ಬುಡ್ಡೆ.” 


ಶಕುನಿ ಕೇಣುವೆನ? ಕುಡಲ ರಂದಿಯೆ. “ದುರ್ಯೋಧನಾ, ಯಾನ್‌ ಯೇರ್‌?9 ನಿನ ಮುಟ್ಟೊದ 
ಬಂದು. ಯೆನಡ ನಿನ ದುಕ್ಕೊನು ದಾಯೆಗ್‌ ದೆಂಗಾವ? ಯೆನಡ ಪಣ್ಣ. ಈ ಪಂಡಡ ನಿನ ದುಕ್ಕೊನು ದೂರ 
ಮಲ್ಪುನ ಬಗೆ ಯಾನ್‌ ನಾಡುಜೆನ?” 


ಮನಿಮುಗುಡಲೆಕನೇ ಕುಲ್ಲಿನ ಕೌರವನ ಕಯ್ತ್ದಲ್‌ ಬತ್ತ್‌ದ್‌ ಕುಡ ಪಣ್ಣೆ. “ನಿನ ಅಮ್ಮೆರೆನ ಆಜೆ ಪಾಡ್‌೦ಡಲ 
ಈ ಬಿಮ್ಮ ಬಿಜುರುಜ. ನಿಕ್ಕ್‌ ಯಾನ್‌ ಮಾಮೆ ಪಣ್ಣಿನ ಗೌರವ ಉಂಡುಡ ನಿನ ಉಡಲ್ಬ ಉರಿಬೆಂಗ್‌ ದಾದಂದ್‌ 
ಪಣ್ಣ. ಇತ್ತೆ ಯೆನ್ನ ಆಜೆನೇ ಪಾಡ್ವೆ.” ಶಕುನಿ ಕೌರವನ ಕೈಯಿನ್‌ ತನ ತರೆತ ಮಿತ್ತ್‌ ದೀವೊನುವೆ. ಕೌರವಗ್‌ 
ದುಕ್ಕೊಡು ದಾಲ ತೀರಂದ್‌. ಬುಲಿಪುವೆ. 


“ಮಾಮೆರೇ, ಯೆನ ಮನಸ್‌ ಯೆತೆಸಿಂತೆಡ್‌, ಕಲಕ೦ಬುಲನೇ ಆತ್‌೦ಡ್‌! ಆ ಧರ್ಮರಾಯನ ಐಬೋಗೊನು 
ಎಣ್ಣ್‌ಂಡ ಮನಸೇ ಮಕ್ಕೆ ಕಟ್ಟುಂಡು. ಇಂಚ ಉಪ್ಪುನಗ ಯಾನೆಂಚ ಗೆಲವುಡಿಪ್ಪುನು? ಅವ್ರೆನೆಂಚ ಪಣೊಂಬಿನಿ? 


118 ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


ಪಣ್ಣ ಪಣ್ಟ್‌ ಈರ್‌ ದಾಯೆಗ್‌ ರಂದುವರ್‌?” 


“ಓಹೋ! ಈತೆನಾ ಸಂಗತಿ? ಪಾಂಡವೆರ್ನ ಐಬೋಗೊನೇ ನಿನ ಮನಸ್‌ಗ್‌ ಉರಿ ಮುಟ್ಟಾದ್‌೦ಡಗ? ಛೇ! 
ಛೇ! ದಾಯೆ ಇಂಚ ಪಣ? ಶಿವಶಿವಾ! ನಿನ ಮನಸೇ ಇಚಿತ್ರದವು! ಕೌರವಾ, ನಮ ಧರ್ಮರಾಯೆಲ ರಾಜೆನೆ. 
ಅಯನ ಮೆಗ್ಯನಕುಲು, ಭೀಮೆ ಅರ್ಜುನೆರ್‌ ಮಾಮಲ್ಲ ಬೀರೆರ್‌! ಅಣ್ಣೆ ಪಂಡಿಲೆಕ ಕೇಣುನಕುಲು! ಅಂಚಾದ್‌ 
ಐಸಿರಿ ಒಟ್ಟಾಪುಂಡು. ಸಂಬುರ್ಮೊದ ಪರ್ಬ ನಡಪುಂಡು.” 


“ಸಂಬುರ್ನೊದ ಪಠ್ಗನ?” 
“ಅಂದ್‌, ಅಕುಲು ತಂಕ್ಷೆನ ಐಸಿರಿ, ಐಬೋಗೊದ ಬಗ್ಗೆಡ್‌ ಪ್ರಚಾರೊಲ ಮಲ್ಲೊಂದುಲ್ಲೆರ್‌.” 


ಕೌರವನ ಮನಸ್‌ ನನಲಾತ್‌ ಕಯ್ದೆ ಆಂಡ್‌. ಮಚ್ಚರ ಮಲೆಂಡ್‌. ಶಕುನಿಲಾ ಮಾತೆರ್ನಂಚ ಪಾಂಡವೆರೆನೇ 
ಪುಗರ್ನಗ ಅಯಗ್‌ ತಡೆಯಿಜಿ. ಶಕುನಿಗ್‌ ಬೋಡಿತ್ತಿನಿಲ ಆತೇ। ಆಯೆ ಕುಡ ಪಾಂಡವೆರೆನೇ ಕೊಂಡಾಡುವೆ. 
“ಪಾಂಡವೆರ್‌ ರಾಜ್ಕೊಡು ಪಿತ್ರಾರ್ಜಿತ ಹಕ್ಕ್‌ದಕುಲೇ!ಅಕುಲು ರಾಜಸೂಯಯಾಗೊಡು ನಿನನ್ನ ಯೇತ್‌ 
ಗೌರವೊಡು ತೂಯೆರತ್ತ? ಅಕುಲು ಸೊಚ್ಚ ಮನಸ್‌ದಕುಲು. ಒಲ್ಬಲ ಒಪ್ಪುಡೇ ನಡಪುನಕುಲತ್ತಂದೆ ತತ್ತ್‌ 
ನಡಪುಜೆರ್‌. ಕೌರವಾ, ಈಯೆ ಅಕಲೆನ್‌ ತಪ್ಪು ಎಣ್ಣೊಂದ. ನಿನಡ ಮಚ್ಚರ ಉಂಡು. ಕಬಟ ಬುದ್ದಿ ಉಂಡು. 
ಮನಸ್‌ಡ್‌ ಕುರೆ ಉಂಡು... ನಿನ ಅಂತರಂಗೊಡು ಈತೊಂಜಿ ಕಿಚ್ಚಿಮಚ್ಚರ ದಿಂಜಿದಿನವು ಆಕ್ಷೆಗ್‌ ಗೊತ್ತೇ 
ಇಜ್ಜಿ” 


“ಮಾಮಾ. ದಾದ ಪಣೊಂದುಲ್ಲರ್‌?” 


“ನಿಜ ಸಂಗತಿನೇ ಪಣೊಂದುಲ್ಲೆ. ಆ ಪಾ೦ಡವೆರ್‌ ಮಹಾತ್ಮೆರ್‌! ಇಡೀ ಬೂಲೋಕೊಡೇ ಮಾನ್ಕೆರ್‌! 
ಲೋಕೊನೇ ಆಕ್ಷೆನ್‌ ಪುಗರೊ೦ದುಪ್ಪನಗ ಈ ಒರಿ ಮಚ್ಚರೊಡು ಮೋನೆ ಪೀಂಟಾವುನವು ಸರಿಯತ್ರ್‌ ನಿನ 
ಈ ಅಲ್ಪ ಬುದ್ದಿನ್‌ ಬುಡ್ಬ್‌ಬುಡ್ಡ!” 


ದುರ್ಯೋಧನಗ್‌ ದೈರ ತತ್ತ್‌ ಪೋಂಡು. ಪಾಂಡವೆರ್ನ ಬಗ್ಗೆಡ್‌ ಏಪೊಲ ಕೆಡುನುಡಿ ಪಾತೆರುನ ತನ 
ಆಪ್ತೆ ಶಕುನಿಲಾ ಇಂಚ ಪಣ್ಣಿಲೆಕ ಆ೦ಡತ್ತ...? ಪಣ್ಣಿನ ಯೆತೆಟೇ, “ಮಾಮೆರೇ, ಯಾವು! ದಯದೀದ್‌ 
ಪಿರಪೋಲೆ! ಎನ ಬೇನೆನ್‌ ಯಾನೇ ಅನ್ನೇಸುವೆ. ಇರೆಡ ಯೆನ ಮನಸ್‌ದ ಕೊದಿನ್‌ ಪಣೊಂಡಿನನೇ 
ತಪ್ಪಾಂಡ್‌. ಇರೆಗ್‌ ಪಾಂಡವೆರೆಡ ಈತೊಂಜಿ ಅಭಿಮಾನ ಉಂಡುಂದು ಯಾನ್‌ ಎಣ್ಣ್‌ದಿನೇ ಇಜ್ಜಿ. ಈತ್ನೇಟದ 
ಇರೆನ ಉಪಕಾರೊಗು ಸೊಲ್ಮೆಲ್‌.” ದುರ್ಯೋಧನಗ್‌ ದುಕ್ಕೊಡು ಕಂಟೆಲ್‌ ಕಟಿಲೆಕಾಂಡ್‌. ಕಣನೀರ್‌ 
ಜತ್ತ್‌ಂಡ್‌. ಅವ್ವೇ ದುಕ್ಕೊಡೇ ಶಕುನಿನ ಕಾರ್‌ಗ್‌ ಬೂರೆ! 


ಶಕುನಿಗ್‌ ಬೋಡಿತ್ತಿಲೆಕನೇ ನಡತ್‌೦ಡ್‌. ದುರ್ಯೋಧನಗ್‌ ಪಾಂಡವೆರೆಡ ಉಪ್ಪುನ ಪಗೆಮಚ್ಚರೊದ 
ನಿಲೆ ತೆರಿಂಡ್‌. ತನ ಕಾರ್‌ಗ್‌ ಬೂರ್ಟಿನ ಕೌರವನ್‌ ದೆರುವೆ. ಆಯನ ಕಣನೀರ್‌ ಒರೆಸ್‌ದ್‌ ಅಮರ್‌ 
ಪತೊನುವೆ. 


“ಪೋಡ್ಕೋಡ್ಹಿ ದುರ್ಯೋಧನಾ. ನಿನ ದುಕ್ಕೊನು ಯಾನ್‌ ಪರಿಹಾರ ಮಲ್ಪುನೆನ್‌ ತೂವೊಂದುಪುಲ. 
ನಿಕ್ಕ ಇಂಚ ದುಕ್ಕೊಗು ಮೂಲ ಆಯಿನ ಆ ಪಾಂಡವೆರೆನ್‌ ದೆತ್ತ್‌ ದಕ್ಕಂದೆ ಕುಲ್ಲುವೆನ? ಈ ಇತ್ತೆ ಹಸ್ತಿನಾವತಿತ 
ಅರಸು. ನನ ದುಂಬುಗು ಇ೦ದ್ರಪ್ರಸ್ಥೊಗುಲ ಈಯೆ ಅರಸು ಆಪಿಲೆಕ ಯಾನ್‌ ಮಲ್ಪುವೆ. ಸಾಮ್ರಾಟೆ ನಿನನ್‌ 
ತೂದು ನಿನ ಅಪ್ಪೆ ಗಾಂಧಾರಿಗ್‌ ಸಂತೋಸಾವೊಡು?” 

ಇಂದ್ರಪ್ರಸ್ಥೊಗುಲ ತಾನೆ ಅರಸು. ತನ ಅಪ್ಪೆಗ್‌ ಸಂತೋಸು. ಉಂದು ರಡ್ಡ್‌ ಪಾತೆರಲ ಕೌರವಗ್‌ ಹಿತ 
ಆಂಡ್‌. ಆಂಡ, ಅಪಗನೇ, ಧರ್ಮರಾಯನ ಐಸಿರಿ, ಭೀಮಾರ್ಜುನೆರ್ನ ಬಿರ್ದೊಲಿ, ಕೃಷ್ಣನ ಬೆರಿಸಾಯ, 
ಇಂಚಿತ್ತಿನ ನೋಟೊಲೇ ಕಣ್ಣ್‌ಗ್‌ ಕಟಿಲೆಕಾದ್‌, ದುಂಬುದಂಚೆನೇ ಮತಿ ಕಲಂಕ್‌ಂ೦ಡ್‌. 


“ಮಾಮೆರೇ ಈರ್‌ ಪಣ್ಣಿನವು ಹಿತೊವಾದೇ ಉಂಡು! ಆಂಡ ಭೀಮಾರ್ಜುನೆರ್‌ ಬಾರಿ ಬಲಾಡಿಗೆರ್‌! 
ಆತೆ ಅತ್ತ್‌ ಅಕ್ಷೆಗ್‌ ದೈವಬಲಲಾ ಉಂಡು. ಆ ಗೋವಿಂದೆನೇ ಅಕ್ಷೆನ್‌ ಕಾತೊನುವೆ. ಅಂಚಾದ್‌ ಪಾ೦ಡವೆರೆನ್‌ 
ಗೆಂದುನ ಬಗೆನೇ ಎಂಕ್‌ ತೋಜೊಂದಿಜ್ಜಿ. ಅಕಲ್ನೊಟ್ಟುಗು ಒಪ್ಪತಪ್ಪೊದ ಬದ್ಕ್‌ಲ ಯೆಂಕ್‌ ಸಾಧ್ಯ ಇಜ್ಜಿ. 
ಯೆಂಕ್‌ ಸಯ್ದಿನನೇ ಸರಿ ಪಣ್ಟ್‌ ಆವೊಂದುಂಡು. ಯಾನ್‌ ಸಯ್ತ್‌ದ್‌ ಸೊರ್ಸ ಸೇರೊಂಬೆ. ದೇವಗಣತೊಟ್ಟುಗೆ 
ಉಪ್ಪುವೆ. ಯೆನನ್‌ ಯೆನ ಪಾಡ್‌ಗೇ ಬುಡ್‌ ಬುಡ್ಲೆ.” 


ಪಾಂಡವೆರ್‌ ಶ್ರೀಕೃಷ್ಣನೇ ನಂಬುದಿನಂಚ, ಕೌರವೆ ತನನ್‌ ನೆಚ್ಚೊನೊಡಿಣ್ಟಿನನೇ ಶಕುನಿನ ಇಚ್ಛೆ. ಕೌರವನ 
ಈ ಇರಸ್ತಿಗೆಡ್‌ ಅಂಚ ಮಲ್ಲೊಂಬಿನವು ಸುಲಬೊನೇ ಆಂಡ್‌. ಕೌರವನ ಮೆಯಿ ಪೂಜಿಯೆ. ಅಯನ 
ಸುತ್ತೊಡು ಪಚ್ಚಿ ಪಾಡೊಂದು ತನ ಬೇಲೆದ ತಂತ್ರ ಬಲ್ಮೆಲೆನ್‌ ತೆರ್ಲಾಯೆ. 

“ಕೌರವಾ, ರಾಜ್ಯೊಲೆನ್‌ ಯಾನೇ ಗೆಂದ್‌ದ್‌ ಕೊರ್ಟೆ. ಈ ಪನೀತ್‌ಲ ಪೋಡ್ಕುನು ಬೊಡ್ಡಿ ಪಾಂಡವೆರ್ನ 
ಸಾಮರ್ತಿಗೆ ಯೆಂಕ್‌ ತೆರಿಯಂದಿನನ?” 

“ಗೆ೦ದುನ ಬಗೆ9” 

“ಗೆಂದುನ ಬಗೆ ಬ೦ಗದವತ್ರ್ತ್‌. ಆ ಮಹಾನುಭಾವೆ ಧರ್ಮರಾಯನ್‌ ಯಾನ್‌ ಸರಿಟೆ ತೆರಿಯೊಂದೆ. 
ಆಯೆ ಮಾಮಲ್ಲ ಜೂಜು ಮರ್ಲೆ! ಪಗಡೆ ಗೊಬ್ಬು ಪಂಡ ತೊಡು ಅರೆಲೆ!” 

“ಪಗಡೆ ಗೊಬ್ಬುನೆಕ್ಷ್ಯ ರಾಜ್ಯ ಗೆಂದುನೆಕ್ಷ ದಾದ ಸಮ್ಮಂದ?” 

“ಸಮ್ಮಂದ ನಮ ಗೋಡ್ಕೊಡು. ಕೌರವಾ, ಧರ್ಮರಾಯಗ್‌ ಪಗಡೆ ಗೊಬ್ಬು ಪಂಡ ಆಂಡ್‌! ಒವ್ವೇ 
ಬೇಲೆನ್‌ ಮದತ್‌ದ್‌ ಗೊಬ್ಬೆರೆ ಕುಲ್ಲುವೆ. ಆಂಡ ಅಯಗ್‌ ಸರೀಟ್‌ ಗೊಬ್ಬೆರೆ ತೆರಿಯುಜಿ. ಯೆಂಟ್‌ಡ್‌ ಕಾಯಿ 


ನಡಪಾದ್‌ ಗೆ೦ದುನ ತಂತ್ರ ಗೊತ್ತುಜ್ಜಿ ಆಯನ ಅಂತರಂಗೊನು ಯಾನ್‌ ತೆರಿಯೊಂದೆ. ಜೂಜುಗಾರೆರೆಡೇ 
ಮಿಗಿಲಾಯಿನ ಯೆನಡಪ್ಪ ಪಗಡೆ ಗೊಬ್ಬಿಯೆಡ ಆಯೆ ಸೋಪುನು ಕಂಡಿತ..” 


ಕೌರವನ ಮೋನೆ ಪನೀತ್‌ ಅರ್ಲ್‌೦ಡ್‌. ಶಕುನಿನ ಪಾತೆರ ದುಂಬರಿಂಡ್‌. 


“ಧರ್ಮರಾಯೆ ಜೂಜುಗಾರೈದ ಮರ್ದೆ! ಆಂಡ ಗೊಬ್ಬುದ ನರನಾಡಿ ಅಯಗ್‌ ತೆರಿಯಂದ್‌. ಪಗಡೆ 
ಗೊಬ್ಬುಡು ಉಪ್ಪನ ಕಬಟೊಲು ಆಯಗ್‌ ಪಠ್ದಯನೇ ಇಜ್ಜಿ. ಯಾನ್‌ ಅಂಚಿನ ಕಬಟೊಲೆಡ್‌ ಮಲ್ಲ 
ಮಿಸ್ಮೆಂದ್‌ ನಿಕ್ಕ್‌ ತೆರಿದೇ ಉಂಡು. ಈ ಕಬಟೊಡೇ ಧರ್ಮರಾಯನ ಸರ್ವ ಸ೦ಪೊತ್ತುಲೆನ್‌ ನಿಕ್ಕ್‌ ಗೆಂದ್‌ದ್‌ 
ಕೊರ್ಟೆ ಉಂದೆಟ್‌ ನಿಕ್ಕ್‌ ಕಳಂಕ ಬರ್ಪುಜಿ. ನಿನ ಕೀರ್ತಿಗ್‌ ಅಡ್ಡಿ ಆಪುಜಿ. ಆ೦ಡ ಒಂಜಿ ಪಾತೆರ...” 


“ಅವ್ವೆಂಚಿನ ಮಾಮೆರೇಇ” 


“ದಾಲ ಇಜ್ಜಿ. ಈ ಒಂತೆ ಗರ್ವೊದ ನಡೊಳ್ಗೆ ಕಲ್ಲೊಡಾಫುಂಡು. ಪಾಪಪುಣ್ಕೊದ ಅಲಚನೆ ಬುಡೊಡಾಪುಂಡು. 
ಕರುಣೆದ ಉಜೆ ಆಜಾವೊನೊಡಾಪುಂಡು. ಒ೦ಜೇಳ್ಯ ಭೀಷ್ಮೆ ದ್ರೋಣೆ, ಮೊಕಲ್ನಂಚಿನಕುಲು ಉಂದೆಕ್‌ ಅಡ್ಡ 
ಬತ್ತೆರ್ದಲ ಅಕ್ಷೆನ್‌ ಈ ಗೆಣ್ಣೆರೆ ಬಲ್ಲಿ. ನಿನ ಇಚ್ಛೆದಂಚೆನೇ ದುಂಬರಿಯೊಡು, ತೆರೀ೦ಡ?” 

ಶಕುನಿ ಪಣ್ಣಿನ ತಂತ್ರೊಲೇ ಕೌರವನ್‌ ಅಯಗ್‌ ಶರಣು ಮಲ್ಟಾಂಡ್‌. ಆಯೆ ದುಂಬುಪಿರ ಅಲಚನೆನೇ 
ಮಲಂದೆ, ಕುಸಿಟೇ ಮಾಮೆರೆನ ಕಾರ್‌ ಪತ್ತುವೆ. ಅಯನ್‌ ಆಪ್ಪೆರೆಡ್‌ ಆಪ್ತೆ ಪಣ್ಣಿಲೆಕ ಏಕ ವಚನೊಡೆ ಪಾತೆರುವೆ. 


“ಮಾಮಾ, ಶರಣು. ಯೆನ ಮಾನ ಅಪಮಾನ ರಡ್ಡ್‌ಲಾ ನಿನ್ನವೇ. ಈ ಪಂಡಿಲೆಕ ಯಾನ್‌! ಪಗಡೆಡ್‌ ನಿನ 
ಕಬಟೊಲೆನ್‌ ಯಾನ್‌ ತೂದೇ ತೆರಿದೆ. ನನ ತಡ ಮಲ್ಲೊಡು ದಾಯೆಗ್‌? ನಿನ ಯೋಜನೆ ಸುರು ಆವಡ್‌. 
ಆಂಡ ಯೋಜನೆದ ಗುಟ್ಟು ನಮಡನೇ ಉಪ್ಪಡ್‌. ಭೀಷ್ಮ ದ್ರೋಣನಕ್ಷೆಡ ಪಣ್ಣಿನಿ ಬೊಡ್ಡಿ. ಅಕುಲು ಏಪೊಲ 
ಪಾಂಡವೆರೆನ ಕಡೆತಕುಲೇ. ಅಮ್ಮೆರೆಗ್‌ ಮಾತ್ರ ಗುಟ್ಟುಡು ಈಯೆ ಪೋದು ಪಣೊಡು.” 


ತನಡ ಗೌರವ ಇಜ್ಜಂದಿನ ಧೃತರಾಷ್ಟ್ರ ತನ ಯೋಜನೆನ್‌ ಒಪ್ಪ್ಯೊ೦ಬುಜೆ ಪಣ್ಣಿ ಅನ್ಮಾನೊಡು, ಶಕುನಿ 
ದುರ್ಯೋಧನಗೇ ಪಣ್ಣೆ. 


“ಯೇ ಪೋದು ಪಣ್ಣ. ನಿನ ಅಮ್ಮೆರೆನ್‌ ಈಯೆ ಎಂಚಾಂಡಲಾ ಒಪ್ಪ್ಯಾವೊಡು. ಆರ್‌ ಒಪ್ಪಿದ್‌ 
ಧರ್ಮರಾಯನಕ್ಷೆನ್‌ ಇಡೆಗೇ ಬರಮಲ್ಲೊಂಡೆರ್‌ಡ, ಪಾಂಡವೆರ್ನ ರಾಜ್ಯಸ೦ಪೊತ್ತುನು ನಿಕ್ಕ್‌ ದೆತ್ತ್‌ ಕೊರ್ಲಿನ 
ಜಬುದಾರಿ ಯೆನ್ನವು. ಇತ್ತೆ ಯಾನ್‌ ಅರೆನಡೆಗ್‌ ಪೋಪಿನವು ಸರಿಯತ್ತ್‌ ಈಯೇ ಪೋಲ.” 


ದುರ್ಯೋಧನಗ್ಗ ಮನಸಿಜ್ಜಿ. ಈತ್‌ ದಿನ ಮುಸ್ಕು ಪಾಡೊ೦ದು ಮೂಕಲೆಕ ಇತ್ತಿನ ತಾನ್‌ ಒರಾನೆ 
ಪೋದು ಇಂಚ ಪಣ್ಣಿನವು ಸರಿ ತೋಜಿಜಿ. “ಮಾಮಾ, ದಯದೀದ್‌ ಈಯೇ ಪೋಲ. ಯೆನ ತಳಮಳೊನು 
ಅಮ್ಮೆರೆಗ್‌ ತೆರ್ಬಾಯಡ ಆರೇ ಯೆನನ್‌ ಲೆಪುಡಾವೆರ್‌. ಅಪಗ ಯಾನ್‌ ಪಂಡೆಡ ಪರ್ನಾಮ ಎಡ್ಡೆ ಆವು.” 


ಶಕುನಿಗ್ದ ಅವ್ವೇ ಸರಿತೋಜಿದ್‌, ಧೃತರಾಷ್ಟನಡೆಗ್‌ ತಾನೇ ಪೋಪೆ. ಏಕಾಂತೊಡು ಅಯನ್‌ ಪಾತೆರೃವೆ. 


“ಭಾವೆರೇ, ಕೌರವೆ ಬೆಂಗ್‌ಬೆಸರ್‌ಡಿಪ್ಪುನೆನ್‌ ತೆರಿದರತ್ತ? ನುಪ್ಪುನೀರ್‌ ದೆತೊನಂದೆ ಬಾಡ್ಬ್‌ ಪೋತಿನ 
ಅಯನ ಇರಸ್ಕಿಗೆನ್‌ ತೂವೆರೆಗೇ ಆಪುಜಿ.” 


ಶಕುನಿನ ಉದ್ದ ಉಸುಲುದ ಬೆಚ್ಚ ಕುರುಡೆ ಧೃತರಾಷ್ಟಗ್‌ ತಾಗ್‌೦ಡ್‌. ಈತ್ನೇಟ ತನ ಮಗನ ಪಾಡ್‌ 
ಅಯಗ್‌ ಗೊತ್ತೇ ಇತ್‌ಜಿ. ಇತ್ತೆ ಶಕುನಿನ ನುಡಿ ಕೇಣ್ಟ್‌ ಕಂಗಾಲಾಪೆ. “ದಾದ ಶಕುನಿ? ಯೆನ ಮಗಕ್‌ ಯೆತೆ 
ಪತ್‌ದ್‌೦ಡ? ನುಪ್ಪುನೀರ್‌ ಬುಡ್ಕೆನ? ದಾಯೆಗ್‌? ಅಯನ ಈ ಸ್ಥಿತಿಕ್‌ ಕಾರಣ ಯೇರ್‌?” 


ಶಕುನಿ ಮನಿಪುಜೆ. 


“ದಾಯೆ ಮನಿಪುಜ. ಯೆನ ಮಗೆ ದುರ್ಯೋಧನಗ್‌ ದಾದ ಆಂಡ್‌? ಯೆರೆಡ್ಸ್‌ ಅಯಗ್‌ ವಂಚನೆ 
ಆಂಡ್‌? ಇತ್ತಿನೆನ್‌ ಇತ್ತಿಲೆಕ ಬೇಗ ಪಣ್ಣ.” 


“ಬಾವೆರೇ, ಅವು ಮಾತ ಯೆಂಕ್‌ ಗೊತ್ತಿಜ್ಜಿ. ಅಯನ ಸಂಕಡ ಅಯಗೇ ಗೊತ್ತು. ಆಂಡ ಅಪಾಯೊದ 
ಮಟ್ಟೊಡುಲ್ಲೆ. ಯಾನ್‌ ಕೇಂಡಿನೆಕ್‌ಲಾ ಮನಿಪುಜೆ! ಅಂಚ ಯಾನ್‌ ಇಡೆಗ್‌ ಬಯ್ದೆ. ಬಾವೆರೇ, ಮಗನ್‌ 
ಲೆಪುಡಾದ್‌ ಅಯನ ಉಳಮನಸ್‌ನ್‌ ಈರೇ ತೆರಿಯೊನೊಡು.” 


ಧೃತರಾಷ್ಟನ ಗಾಬರಿ ಎಚ್ಚಿಂಡ್‌. ಕೌರವಗ್‌ ಪಂಡ್‌ ಕಡಪುಡುವೆ. ಆಯೆ ಬತ್ತಿಗಿನ ಏಕಾಂತೊಡು 
ಮೂವೆರೊಂಜಾದ್‌ ವಿಚಾರ ಮಲುವೆರ್‌. 


ಜನಮೇಜಯಾ, ಏಕಾ೦ತೊಡು ದಾದ ವಿಚಾರ ಮಲ್ತೆರ್‌ ಗೊತ್ತುಂಡ? ಕುಲೊನು ಅಂತಾರ ಮಲ್ಪುನ 
ತಂತ್ರ ನಾಡೊಂಡೆರ್‌!” 

“ಅಯಿಡ್ಜ್‌ ದುಂಬು ಧೃತರಾಷ್ಟ್ರ ಕೌರವನ್‌ ಮೋಕೆಡ್‌ ಪಾತೆರವೆ. ಭರತಕುಲ ನಿರ್ವಾಹಕೆ, ಕುರುಕುಲ 
ಸೂರ್ಯ, ವೀರನ: ತನ ಮೋಕೆದ ಆನೆ, ಇಂಚ ಕೊಂಡಾಡುವೆ, ಮಗನ್‌ ಕಯ್ತಲ್‌ ಕುಲ್ಲಾವೊಂದು 
ಮೆಯಿಮಂಡೆ ಪೂಜುವೆ. “ಮಗಾ, ದಾಯೆಗ್‌ ದುಕ್ಕಿವ? ರಾಜಸಭೆ ನಡಪಾವಂದೆ, ರಾಜನ ಕರ್ತವ್ಯ ಮಲ್ಪಂದೆ 
ಏಕಾಂತೊಡು ಕುಲ್ಲೊಂದು ದುಕ್ಕದೆಪ್ಪುನಂಚಿನ ಕಂಟಕ ಯೆಂಚಿನ? ಮಂತ್ರಿಲೆಡಲ ಪಾತೆರುಜಗೆ! ನಿನ ಮನಸ್‌ಡ್‌ 
ದಿಂಜಿದಿನ ದುಕ್ಕೊದ ಕತ್ತಲೆ ಎಂಚಿತ್ತಿನವು? ಅವು ಎಂಚ? ಯೆರೆಡ್ಜ್‌ ಉಂಡಾಂಡ್‌?” ಕೇಣುವೆ. 


ಕೌರವೆ ಮುರೆಡೊಂದೇ ಅಮ್ಮೆರೆಡ ಇಂಚ ಪಣ್ಟೆ 


“ಅಮ್ಮೆರೇ ಯೆನ ದುಕ್ಕೊದ ಕಾರಣೊನು ಯೆಂಚ ಪಣೊಂಬಿನಿ? ಅವೆನ್‌ ಪಂಡಲ ಪ್ರೇಜನ ಇಜ್ಜಿ. 
ದಾಯೆ ಪಂಡ ಈರ್‌ ಧರ್ಮೊದಂಚಿ ತೂಪಿನಾರ್‌. ಯೆಂಕುಲು ಯೆಂಚಿನ ಮಲ್ಟ್‌ಂಡಲ ಇರೆಗ್‌ ತಪ್ಪಾದೇ 
ತೊಜುಂಡು! ಯಾನ್‌ ದುಸ್ಪೆ ಆದೇ ತೋಜುವೆ. ಮಚ್ಚರದಾಯೆಂದ್‌ ಯೆನ ಮಿತ್ತೇ ಗುಮ್ಮೆ ಕುಲ್ಲಾವರ್‌!” 


“ದಾಯೆಗ್‌ ಮಗಾ, ಇಂಚ ಪಾತೆರೊಂದುಲ್ಲ?” 


“ಬೊಕ್ಕ ದಾದವು? ಎಂಕುಲು ಸಾಲಗಾರೆರೆಲೆಕ್ಕ, ಬಜೀ ತೂಪಾಟಿಗೆದ ಗೊಂಬೆದಲೆಕ್ಕ ಬದ್ಕೊಂದುಲ್ಲ.... 
ಈ ಜಡ ಬದ್ಭ್‌ಡ್‌ ದಾದ ಪ್ರೇಜನ ಪಣ್ಣೆ? ಈರ್‌ ದಾಯೆ ಉಂದೆನ್‌ ಪೂರಾ ಕೇಣೊಂದುಲ್ಲರ್‌?” 


“ದಾಯೆಗ್‌ ಮಗಾ, ಇಂಚ ಪಾತೆರೊಂದುಲ್ಲ.” 


“ಅಂದ್‌, ಈರ್ನ ಎದುರ್‌ಡ್‌ ಉಂದೆನ್‌ ಮಾತ ಪಂಡ್‌ದ್‌ ದಾನೆ ಪ್ರೇಜನ? ಈರ್‌ ಮುನಿಚರಿತ್ರೆರ್‌! 
ಎಂಕ್ಷೆಗ್‌ ಅಂಚಿನ ಗುಣ ಇಜ್ಜಿ. ಯೆಂಕುಲು ರಾಜಮನೆತನೊತ ಮದೊಟ್‌ ಬುಳೆತಿನಕುಲು. ಮಲ್ಲಾದಿಗೆನ್‌ 
ಬಯಕುನಕುಲು. ನಿಕುಲಾ೦ಡ ಐಬೋಗ ಬೊಡ್ಡಿಣಿನಕುಲು! ಅಂಚಾದ್‌ ಯೆಂಕ್ಷೆನ ಅಂಗಲಾಪುನು ಕೇಣೊಂದು 
ಕೊರ್ಲಾವುನಕುಲೇರುಲ್ಲೆರ್‌? ಈರೆಡ ಉಂದೆನ್‌ ಪಂಡ್‌ದ್‌ ದಾನೆ ಪ್ರೇಜನ? ಯೆನ ನಿಸಲ್ಬ ಬರವು ಇಂಚ 
ಉಂಡುಂದು ಎಣ್ಣೊನೊಡು, ಆತೆ!” 


ಧೃತರಾಷ್ಟಗ್‌ ಸಂಕಡ ಆಂಡ್‌. ಆ೦ಡ ದಾಲ ಅರ್ತ ಆಯಿಜಿ. 
ಮು 


“ಮಗಾ, ನಿಕ್ಕ್‌ ಈತೊಂಜಿ ದುಗುಡ ದಾಯೆಗ್‌9 ನಿನ ಬೋಗಬಾಗ್ಗೆದ ಅಂಗಲಾಪುಗು ದಾದ ಅಡ್ಡಿ 
ಆಂಡ್‌? ಯೆನಡ ಗುಟ್ಟು ಮಲ್ಲಡ ಮಗಾ, ನಿನ ಇಸ್ಪಕಸ್ಟೊಲೆನ್‌ ಯೆನಡ ಪಣ್ಣ. ರಾಜೆ ಈ ನಿನ ಕರ್ತವ್ಯೊಡು 
ಪಿರ ಉಂತುನು ದಾಯೆಗ್‌?” 


ಧೃತರಾಷ್ಟನ ಮನಸ್‌ ಮೆದು ಆಪಿನೆನ್‌ ಕಾತೊಂದಿತ್ತಿನ ಕೌರವೆ ಇತ್ತೆ ಮೆಲ್ಲೊಡು ಪಾತೆರುವೆ. 


“ಅಮ್ಮೆರೇ, ಕು೦ತಿನ ಜೋಕ್ಲೆನ ಸಾಮರ್ತಿಗೆ, ದೈರ, ಸಾದಗೊಲೆನ್‌ ದಾನೆಂದ್‌ ಪಣ್ಣಿನಿ? ಅಕಲ್ನೊಟ್ಟುಗೇ 
ಅಂದ್‌ಬಂದುಲೆಕ ಉಪ್ಪುನ ಶ್ರೀಕೃಷ್ಣನ ಸುಕಸ೦ತೋಸುನು ದಾನೆಂದ್‌ ಪಣಿನಿ? ಅಕಲ್ನ ಪೌರುಷದೊಟ್ಟುಗು 
ಯಾನ್‌ ನಪುಂಸಕೆನೇ ಆದ್‌ ತೋಜುವೆ! ರಾಜ್ಯೊದ ಅರಸು ಆದ್‌ಲ ಯೆಂಕ್‌ ಅಪಮಾನೊದ ಪರ್ಲಂಗೊಲೇ 
ಆವೊಂದುಂಡು. ಅವ್ವೆನ್‌ ಮಾತ ಯೆಂಚ ಪಣೊಂಬಿನಿ?” 

ಧೃತರಾಷ್ಟಗ್‌ ಉಂದು ಪೂರ ಪೊಸ ಸಂಗತಿಲೆ! ಪಾಂಡವೆರ್ನ ಮಲ್ಲಾದಿಗೆದ ಬಗ್ಗೆಡ್‌ ಗೊತ್ತಿತ್ತ್‌ಂಡ್‌. 
ಆಂಡ ಮಗನ ಅಭಿಮಾನ, ಗೌರವ, ಒಡೆತನೊಕು ತೊಂದರೆ ಆಯಿನೆಂಚಂದ್‌ ತೆರಿಯಿಜಿ. ಕೌರವೆ ಅಮ್ಮೆರ್ನ 
ಪುಡೆಟೇ ಉಂತೊಂದು, ಅರೆನ ಕೈ ದೆರ್ಕ್‌ದ್‌ ತನ ನಿಸಲ್‌ಡ್‌ ದೀವೊಂದು ಪೂಜೊಂಬೆ. ಧೃತರಾಷ್ಟೆ ಒರಾನೆ 
ಕೇಣುವೆ, “ಉಂದು ದಾದ ಮಗಾ, ನಿನ ನಿಸಲ್‌ಡ್‌ ಪೆಟ್ಟ್‌ದ ದಡ ಇತ್ತಿಲೆಕ್ಕ ಉಂಡತ್ತ?” 

“ಅಂದ್‌, ಬೂರ್ಬಿನ ಪೆಟ್ಟ್‌ಡಾತಿನ ದಡ್ಕೆ. ಪಾಂಡವೆರ್ನ ರಾಜಭವನೊಡು ಬಾಕಿಲ್‌ಂದ್‌ ತೆರಿಯೊಂದು 
ಪೋನಗ, ಗೋಡೆಗ್‌ ತರೆತಾಂಟ್‌ದ್‌ ನಿಸಲ್ಡ್‌ ಮೊಳಂಪೆ ಲಕ್ಕ್‌ಂಡ್‌. ಅಂಚೆನೇ ಸರೋವರ ಪಣ್ಣ್‌ ತೆರಿಯಂದೆ 
ಪೋನಗ ನೀರ್‌ಗ್‌ ಬೂರ್ಸ್‌ ತುತ್ತೈತೊಲು ಚಂಡಿಪುಂಡಿಯಾದ್‌ ಧರ್ಮರಾಯೆ ಪೊಸತ್ಕ್‌ನ್‌ ತರ್ಬುಡಾದ್‌ 
ಕೊರೆ. ಆಕ್ಷೆನ ಆ ಸಭೆನ್‌ ತೂನಗ ಯೆಂಕ್‌ ಬೆಕ್ಕಸ ಆವೊಂ೦ದಿತ್ತ್‌ಂಡ್‌. ಅವು ಬುಡ್ಡ ಆಂಡ, ಯಾನ್‌ ಬೂರ್ನಗ 
ತೂಯಿನ ಆ ದ್ರೌಪದಿ ಅಂಚೆನೆ ಅಲೆನೊಟ್ಟುದ ಪೊಣ್ಣುಲು ತೆಲ್ತೊಂದಿತ್ತಿನೆತ ನೆಂಪು ಯೆನ ಮನಸ್‌ನ್‌ 
ಪುಂಟೊಂದುಂಡು.” 


ಆತಾಂಡಲಾ ಧೃತರಾಷ್ಟಗ್‌ ಸರಿಕಟ್ಸ್‌ ಅರ್ತ ಆತಿಜಿ. “ಬಾಕಿಲ್‌ಗ್‌ ತರೆತಾಂಟ್‌ದಿನಾಂಡಲಾ ಎಂಚ?” 
ಮು 


“ಅಮ್ಮೆರೇ, ನಡತಿನೆನ್‌ ಮಾತ ಬುಡ್ಬಾದ್‌ ಪಣ್ಣೆ, ಕೇಣ್ಣೆ! ಧರ್ಮರಾಯಗ್‌ “ಮಯ' ಪಣ್ಣಿನ ಶಿಲ್ಪಿ ಒಂಜಿ 
ಮಲ್ಲ ರಾಜಭವನೊನ್‌ ಕಟ್ಟ್‌ದ್‌ ಕೊರೆ. ಅಲ್ಪನೇ ಪೊರ್ಲು ಕಂಟ್‌ದ ಸಭಾಮಂಟಪಲ ಉಂಡು. ಅಯಿಟೆ 
ಧರ್ಮರಾಯೆ ಒಡ್ಡೋಲಗ ನಡಪಾವೊಂದಿತ್ತೆ. ಆ ಸಭೆಟ್‌, ಅಯನ ಮೆಗ್ಯನಕುಲು, ದ್ರೌಪದಿ, ಸಚಿವೆರ್‌, 
ಸಾಮಂತ ರಾಜೆರ್‌ ಮಾತೆದ್ರಾ ಸೇರ್ಬಿತ್ತೆರ್‌. ದೇವ ನಿರ್ಮಿತಿದ ಆ ಸಿರಿಪೊರ್ಲುದ ಸಭೆಕ್‌ ಧರ್ಮರಾಯೆ ಯೆನನ್ನ 
ಅರ್ತಿಡ್‌ ಲೆಪುಡಾವೊ೦ದು, ಪೊರ್ಲುಡೆ ಪಾತೆರೊಂದಿತ್ತೆ ಆಂಡ ಆಯನ ಉದ್ದೇಸ, ತನ ಮಲ್ಲಾದಿಗೆನ್‌ ಯೆಂಕ್‌ 
ತೋಜಾವುನನೇ! ನಿಜೊವಾದ್‌ಲ ಅವು ಬಾರೀ ಪೊರ್ಲುದ ರಾಜಭವನೊನೇ। ಬಗೆಬಗೆತ ಮಣಿರತ್ನ ವಜ್ರ 
ವೈಡೂರ್ಯೊಲೆಡ್‌ ಮೆಂಚೊಂದಿತ್ತಿನ ಸಭೆನೇ! ಧರ್ಮರಾಯೆ ಯೆಂಕ್‌ ಒಂಜೊಂಜೆನೇ ತೋಜಿಪಾವೊಂದು 
ಪೋಯೆ. ಅಲನೇ ಒಂಜಿ ತಾಮರೆದ ಸರೋವರ! ಅಯಿತ ಒಂಜಿ ಬರಿಟ್‌ ತಿಂಗೊಲ್ಬ ಬೊಳ್ಳೇ ಒಟ್ಟಾದ್‌ 
ಮೆರೆಪಿಲೆಕ ಇತ್ತ್‌ಂಡ್‌! ನನೊಂಜಿ ಬರಿಟ್‌, ಮೆಣ್ಮುನ ಮಣಿರತ್ನೊಲೆನ ಪೊರ್ಲು! ಇಂಚದ ಜಿಗಿಮಿಗಿತ ಒಟ್ಟು 
ಪರ್ನಾಮೊಡು, ಯಮುನಾ ಸುದೆನೇ ಅಲ್ಪ ಪರತೊಂದಿತ್ತಿಲೆಕ ತೋಜುಂಡು! 


ಅಬ್ಬಬ್ಬ! ಓಡೆ ಪೋಂಡಲಾ ಆ ರತ್ನಕಾಂತಿಯೇ ಯೆನ ಕಣ್ಣ್‌ಗ್‌ ಕುತ್ತೊಂದಿತ್ತ್‌ಂಡ್‌. ಕಣ್ಣ್‌ದ ದಿಸ್ಪಿ ಕಮ್ಮಿ 
ಆಯಿಲೆಕಾದ್‌ ಯೆಂಕ್‌ ಸಾದಿ ತತ್ತ್‌ಂಡ್‌. ಆಂಡಲ ಆ ಭವನೊದ ಪೊರ್ಲುನು ಮೆಚ್ಚಿದ್‌ ಯಾನ್‌ ತೂವೊಂದೇ 
ದುಂಬುದುಂಬು ಪೋಯೆ. ಶಿಲ್ಪಿ ಮಯನ ಶಿಲ್ಪ ಚಾತುರೈಗ್‌ ನಿಲೆನೇ ಇಜ್ಜಿ. ಅಲ್ಲಲ್ಲ ಇಚಿತ್ರೊಲೆ! ನಿಲ ಪಣ್ಣ್‌ 
ಏಣ್ಣೊಂಡಿನಲ್ಪ ನೀರ್‌! ನೀರ್‌೦ದ್‌ ಎಣ್ಣೊಂಡಿನಲ್ಲ ಬಜೀ ನಿಲ! ಆ ಗೋಡೆಲೆನ ಪೊರ್ಲು ದಾನೆ? ಕಂಬೊಲೆಡ್‌ 
ಚಿತ್ತಾರ ದಾನೆ? ಆ ಜಿಗಿಮಿಗಿತ ನಡುಟು, ಯಾನ್‌ ಸೋತು ಪೋಯ! ಕಣ್ಣ್‌ಗ್‌ ಬೆರೆನೆ ಕಬಿಂಡ್‌. ಒಂಜಿ 
ಕಡೆಟ್‌ ಸರೋವರ ಪಂಡ್‌ದೆಣ್ಣೊಂದು ಕಚ್ಚಿಪಂಚೆ ದೆರ್‌ ಪತೊಂದು ನೀರ್‌ಡ್‌ ನಡಪುಲೆಕ ಪಜ್ಜೆ ಪಾಡಿಯೆ. 
ಆಂಡ ಅಲ್ಪ ಇತ್ತಿನಿ ಬಜಿ ನಿಲನೆ! ಯೆನ ನಡಕೆ ತೂಯಿನಕುಲು ಮಾತೆದ್ದಾ ತೆಲ್ತೆರ್‌. ದ್ರೌಪದಿ ಬೊಕ್ಕ ಅಲೆನ 
ಒಟ್ಟುದ ಪೊಣ್ಣುಲು ಕೈ ತಟ್ಟ್‌ದ್‌ ತೆಲ್ತೆರ್‌. ಯಾನ್‌ ನಾಚಿಗೆಡ್‌ ತರೆ ಕಂತಪಾಡೊಂದೇ ದುಂಬು ಪೋಯೆ. 
ಬೊಕ್ಕ ಬಾರೀ ಜಾಗ್‌ರ್ರೆಡೇ ಪಜ್ಜೆ ದೀವೊಂದಿತ್ತೆ ನನೊ೦ಜಿ ಕೋಡಿಡ್‌ ಸರೋವರ ತೋಜಿಂಡ್‌. 


ಸುರುತ ಅನ್ಚವೊಡು, ಅವು ಸರೋವರ ಅತ್ತ್‌ ಸ್ಪಟಿಕೊದ ನಿಲ ಪಣ್ಣ್‌ ಮಲ್ಲ ಪಚ್ಚೆ ದೀವೊಂದು 
ನಡಪುನಗ ನೀರ್‌ ರಟ್‌ದ್‌ ಯೆನ ತುತ್ತೈತ ಮಾತ ಚಂಡಿ ಆಂಡ್‌. ಅಪಗಲ ದ್ರೌಪದಿನ ಕೂಟ ಕಿಸ್ಕಂದ್‌ 
ತೆಲ್ಫ್‌ಂಡ್‌. ನಾಚಿಕೆಡ್‌ ನೀರಾಯಿನ ಯಾನ್‌ ದಂಡೆಗ್‌ ಬತ್ತ್‌ದ್‌ ಧರ್ಮರಾಯೆ ಕೊರ್ದಾಯಿನ ದಿವ್ಯ ತುತ್ತೆ Jತೊಲೆನ್‌ 
ಪಾಡೊಂಡೆ. ಆಂಡ ಯೆನ ಅಭಿಮಾನೊದ ಪರಪ ಬಚ್ಚಿದೇ ಪೋಂಡು.? 

ಕೇಣೊಂದಿತ್ತಿನ ಧೃತರಾಷ್ಟಗ್‌ ದುಕ್ಕೊನೇ ಬತ್ತ್‌ಂಡ್‌. ಛೆ!ಛೆ! ಪಣೊಂಡೆ. 


“ಅಮ್ಮೆರೇ ಯೆನ ಅಭಿಮಾನ ನಸ್ಪ ಈತೆಡೇ ಉಂತುದಿಜಿ. ನನೊಲ ಪಣ್ಣೆ. ಕೇಣ್ಣೆ. ಭವನೊಡು ದುಂಬು 

ಪೋನಗ ಒಂಜಿ ಕಡೆಟ್‌ ಮಲ್ಲ ಗೋಡೆ. ಅಯಿಟೊಂಜಿ ಬಾಕಿಲ್‌ ತೋಜಿಲೆಕಾದ್‌ ಯಾನ್‌ ಉಳಯಿ 
ಪೊಗ್ಗುನಗ ಗೋಡೆಗ್‌ ಯೆನ ನಿಸಲ್‌ ತಾಂಟ್‌ದ್‌ ಮೊರಂಪೆ ಬತ್ತ್‌ಂಡ್‌. ಯೆನ ಬೆರಿಯೆ ಬಯ್ದಿನ ಪೊಣ್ಣುಲು 
ಒರಾನೆ ಕಿಸ್ಕಂದ್‌ ತೆಲ್ತೆರ್‌. ಜತೆಟ್‌ ಭೀಮೆ ಬೊಕ್ಕ ಅರ್ಜುನೆಲಾ ತೆಲಿಪೊಡ? ಈ ಅಪಮಾನೊನು ಯೆಂಚಲ 
ದಿಂಗೊಂದು ದುಂಬು ಪೋಯೆ. ಅಲ್ಲನೇ ನನೊಂಜಿ ಕೋಣೆದ ಬಾಕಿಲ್‌. ಅನ್ನವೊದ ಬಲೊಟು ಅವು 
ಬಾಕಿಲೇ ಅತ್ತ್‌ಂದ್‌ ಗ್ರಯಿತೊಂದು, ಬೇತೆ ಕೋಡಿಡ್‌ ಬಾಕಿಲ್‌ ನಾಡುನಗ ಅವುಲು ಗೋಡೆನೆ! ಇಂಚ 
ಇಂದಪಸ್ಥದ ರಾಜಭವನೊಡು ಹಸ್ತಿನಾವತಿತ ರಾಜೆ ಯಾನ್‌, ಮಾತೆರ್ನ ಕುಸೆಲ್‌ತೆಲಿಕೆಗ್‌ ತಿಕ್ಕೊಂಡೆ. ತೆಲ್ಬುನಕುಲು 
ದಿಂಜ ಜನ. ಪೊಡುಂಬೆ ಯಾನ್‌ ಒರಿಯೆ! 


ಅಮ್ಮೆರೇ, ಆಕುಲು ತೆಲ್ತಿನೆಕ್‌ ಎಂಕ್‌ ಬೇಜಾರಿಜ್ಜಿ. ಆಂಡ ಧರ್ಮರಾಯೆ ಅಕ್ಷೆನ್‌ ತಡೆಪಂದೆ ತಾನ್ಷ 
ತೆಲ್ತಿನನೇ ಬೇಜಾರ್‌. ಧರ್ಮರಾಯನ ರಾಜಭವನೊಡ್‌ ಈರೆನ ಮಗನ ಗತಿ ದಾದಾ೦ಡ್‌೦ದ್‌ ಕೇಂಡರತ್ತೆ? ಆ 
ಪಾಂಡವೆರೆನ ಬೊಡೆದಿ ದ್ರೌಪದಿ ಉಲ್ದೊಲತ್ರ) ಆಲೆನ ತೆಲಿಕೆದ ಗತ್ತ್‌ಗಮ್ಮತ್ತ್‌ ನ್‌ ದಾನೆಂದ್‌ ಪಣ್ಣಿನಿ? ಆ 
ಭೀಮ ಅರ್ಜುನೆ್ನಲ ಬಿಂಕೊದನೆ ತೆಲಿಕೆ! ಅಕಲ್ನ ನಡುಟು ಯಾನೊರಿ ಪೊಡುಂಬೆನೇ ಆಯೆ. ಆ ಅಪಮಾನೊಡು 
ಯಾನ್‌ ಈತ್ನೇಟನೇ ಸಯ್ಯೊಡಿತ್ತ್‌ಂಡ್‌. ಆಂಡ ಅಪಮಾನೊಗು ಪ್ರತೀಕಾರ ಮಲ್ತ್‌ದೇ ಸಯ್ದಿನ ಚಲ ಯೆನನ್‌ 
ಒರ್ತೊಂದುಂಡು.!” 


ಧೃತರಾಷ್ಟೆ ಮಾತೆನ್ಸಾ ಕೇಣೊಂದಿತ್ತೆ. ಕೌರವೆ ಒಂತೆ ಮನಿಪಂದೆ ಇತ್ತ್‌ದ್‌ ಬೊಕ್ಕ ಗಟ್ಟಿ ದನಿಟ್‌ ಪಣ್ಣೆ: 


“ಅಮ್ಮೆರೇ, ಪಾಂಡವೆರ್ನ ವಣಸ್‌ಡ್‌ ಯಾನ್‌ ಇಸೊ ಪಾಡೈೆ! ಅರಕ್‌ದ ಇಲ್ಲಡ್‌ ಪೊತ್ತಾವೆರೆ ತೂಯೆ| ಆ 
ಇಸೊ ಯೆನನೇ ಕೆರ್‌೦ಡ, ಆ ತೂ ಯೆನನೇ ಸುಡ್‌೦ಡ ಯೆಂಕ್‌ ಚಿಂತೆ ಇತ್ತ್‌ಜಿ. ಯೆಂಕ್‌ ಈ ಅಪಮಾನೊಡ್ಡುಲ 
ಗಂಗೆಗ್‌ ಬೂರ್ಸ್‌ ಪೆರಣ ಬುಡ್ಡಿನನೇ ಎಡ್ಡೆ ಆದ್‌ ತೋಜಿದ್‌೦ಡ್‌. ಪೆರಣೊಡ್ಬು ಮಾನನೇ ಮುಕ್ಕ ಅತ್ತೆ? ಈ 
ಅಪಮಾನೊನು ಯಾನ್‌ ಸಹಿಸೊನಯೆ. ಅಮ್ಮೆರೇ ಈರ್‌ ದಾಲ ಯೋಚನೆ ಮಲ್ಲೊಡ್ಡಿ. ಯಾನ್‌ ಸೈತಿನೆಡ್ಜ್‌ 
ಬೊಕ್ಕ ಧರ್ಮರಾಯನ್‌ ಇಡೆಗೇ ಲೆಪುಡಾಲೆ. ಆಯನ್‌ ಹರಸೊಂದು ಈರೇ ರಾಜೆ ಆದ್‌ ಉಪ್ಪಲೆ.” 


“ಛೇ! ಛೇ! ಎ೦ಚಿನ ಪಾತೆರೊಂದುಲ್ಲ, ಮಗಾ?” 


“ಅಮ್ಮೆರೇ, ಅಂಚ ಇರೆಗ್‌ ಇಸ್ಟ ಆಯಿಜಿಡ, ಯೆನ ಮೆಗ್ಕೆ ದುಶ್ವಾಸನಗ್‌ ಪಟ್ಟಕಟ್ಟ್‌ಲೆ. ಯೆನ ಅಪ್ಪೆಗ್‌ 
ಸಂತೋಸಾಪುಂಡು. ಪಾಪ! ನಿಕ್ಷೆನ ಜೋಯಿಸೆರ್‌ ಮಾತೆರ್ಲಾ ಇಂದಲೋಕೊಡು ನಂಕ್‌ ರಾಜಪಟ್ಟ ಪಣ್ಣ್‌ 
ಪಣ್ತೆರತ್ತ? ಯಾನ್‌ ಸೈತೆಡ ಆಕ್ಷೆನ ಪಾತೆರ ಸಾರ್ಥಕ ಆಪುಂಡತ್ತ?” 


ಕೌರವಗ್‌ ಈ ಸಂಕಡೊದ ನಡುಟುಲಾ ಧರ್ಮರಾಯನ ಸಿರಿಸಂಪೊತ್ತುಲೇ ಕಣ್ಣ್‌ಗ್‌ ಕಟಿಲೆಕ ಆದ್‌ 
ಅವ್ವೆನ್ಹಾ ಅಮ್ಮೆರೆಗ್‌ ಪಣ್ಣೆ! 

“ಅಮ್ಮೆರೇ, ಧರ್ಮರಾಯನ ರಾಜಧಾನಿಡ್‌ ದಿನನಿಚ್ಚೊಲ ಎಣ್ಣತ್ತೆಡ್ಮ ಸಾವಿರ ಬೆರಣೆರೆಗ್‌ ವಣಸ್‌ದ ಪಡಿ 
ತಿಕ್ಕೊ೦ದಿತ್ತ್‌ಂಡ್‌! ಪತ್ತ್‌ ಸಾರ ಬಂಗಾರ್‌ದ ತಟ್ಟೆಲೆಡ್‌ ದಿನೊಲ ದಾನ ಕೊರೊಂದಿತ್ತೆರ್‌! ಅತ್ತಾಂದೆ ಅರಮನೆಟ್‌ 
ಪತ್ತ್‌ ಸಾರ ಸಾದುಸಂತೆರೆಗ್‌ ವಣಸ್‌ ಬಳಸೊಂದಿತ್ತೆರ್‌. ರಾಜಸೂಯ ಯಾಗೊದ ಪೊರ್ಸ್‌ ತಿರ್ಲ್‌ನ್‌ ಈರ 
ತೆರಿಯೊಂದರತ್ತ?.” 

ಕೌರವೆ ಈತ್‌ ಪಂಡೆಡಲ ಧೃತರಾಷ್ಟಗ್‌ ಪಾಂಡವೆರೆನ ಬಗ್ಗೆಡ್‌ ಮನಸ್‌ ಮುಜ್ಜುಜಿ. ಅಯಗ್‌ ಕೌರವನ 
ಬಗ್ಗೆಡೇ ಯೆತೆ ಆಪುಂಡು. ಮಗನ ಮನಸ್‌ಡ್‌ ಮಚ್ಚರ ಮಿಜಿರುನೆನ್‌ ಎಣ್ಣ್‌ದ್‌ ಪೋಡಿಗೆಲ ಆಂಡ್‌. ಮಗಕ್‌ 
ಬುದ್ದಿ ಪಣೊಡಾಯಿನ ಕರ್ತವ್ಯೊದ ನಿಲೆಟ್‌ ಒಂತೆ ದಪ್ಪೊದ ದನಿಟ್‌ ಪಾತೆರ್ವೆ 

“ಮಗಾ, ಕೌರವಾ, ಧರ್ಮರಾಯಡ ನಿಕ್ಕ್‌ ಈತೊಂಜಿ ಕೋಪ ದಾಯೆಗ್‌? ಆಯೆ ಬಜೀ ರಾಜೆ ಪಂಡ್ಜ್‌ 
ತೆರಿಯೊಂದನ? ಧರ್ಮರಾಯೆ ಒರಿ ರಾಜರ್ಷಿ.” 


ಕೌರವೆ ಕೇಣ್ಣ್‌ಲ ಕೇಣಂದಿಲೆಕ ಕುಲ್ಲುವೆ. 


“ಕೌರವಾ, ನಿನ ಬಗ್ಗೆಡ್‌ ಯಾನ್‌ ದಾದ ಪಣೊಡು? ನಿನ ಅಪ್ಪೆ ಗಾಂಧಾರಿ ಮಾಮಲ್ಲ ಪತಿವ್ರತೆ! ನಿನ ಅಪ್ಪೆ 
ಅಮ್ಮೆರೆಡ ದಾಲ ದೋಷ ತೋಜುಜಿ! ಕುಲಕುಟುಮೊದ ಬೀಜ ಸ್ಥಿತಿಟ್‌ ಕುಂದು ಇಜ್ಜಿ. ಆಂಡ ನಿನ ಬುದ್ಧಿಡೇ 
ದೋಸೊಲು ಬಯ್ಬ್‌ಂಡ್‌. ಅವು ಕೃತಕನಾ, ಸಾಜನಾ ಗೊತ್ತಾಪುಜಿ. ನಿನ ಬುದ್ಧಿಡ್‌ ಈ ದಾದ ಮಲ್ಲೆರೆಗ್ದ 
ಪಿರದುಂಬು ತೂಪುಜ. ಇತ್ತೆ ನಿಕ್ಕ್‌ ಪಾಂಡವೆರೆಡ ಪಗೆ ದಾಯೆಗ್‌? ಅಕುಲು ಯೇರ್‌? ನಮ ಬಂದುಲೇ 
ಅತ್ತ? ನಮ ನಮಡ ಪರಬೇದ ದಾಯೆಗ್‌? ಅಕಲೆಡ ಸ೦ಪೊತ್ತು ಉಂಡುಡ ಉಪ್ಪಡ್‌. ಅಕುಲು ದೂರೊಡು 
ಅಕಲ್ಲಾತೆಗೇ ಉಲ್ಲೆರತ್ತ? ಅಕಲ್ಲ ಬಾಗ್ಯೊನು ತೂದು ನಮ ದಾಯೆಗ್‌ ಬಂಜಿ ಉರಿ ಲಕ್ಕಾವೊನೊಡು? ಅವು 
ಎಡ್ಡೆ ನಡಕೆ ಅತ್ತ್‌. ಅಂಚ ಮಲ್ಲೊಡ್ಡಿ.” 


ಅಮ್ಮೆರ್‌ ಪಂಡಿನೆನ್‌ ಕೇಣ್ಕೆರೆಗೇ ಕೌರವಗ್‌ ಕಂಟಾಳ ಆಂಡ್‌. ತನ ಪೀಠಿಕೆ, ಶಕುನಿನ ತಂತ್ರ ಪೂರ 
ಪೊಕ್ಕಡೆಗಾಯಿನ ಕೊದಿಟ್‌, ಪಾಂಡವೆರ್ನ ಪುಗರ್ರೆನ್‌ ಅಮ್ಮೆರೆನ ಬಾಯಿಡ್‌ಲ ಕೇಣೊಡಾಯಿನ ಬಂಗೊಡು 
ಅಯನ ಮೆಯಿಮನಸ್‌ಡ್‌ ಉರಿ ಲಕ್ಕ್‌ಂಡ್‌. 


“ಅಮ್ಮೆರೇ, ನಿಜ. ಇರೆಲೆಕ್ಕೊಡು ಯಾನ್‌ ಹಾಂಕರೊದ, ಮಚ್ಚರೊದ ಪೆರ್ಗೆ! ದುಸ್ಪೆ! ಇಂಚಿತ್ತಿನ ಯಾನ್‌ 
ಬದೈೆರೆಗೇ ಯೋಗ್ಯ ಅತ್ತ್‌. ಯಾನ್‌ ಸೈಪೆ. ಅಯಿಡ್ಜ್‌ ಬೊಕ್ಕ ಇರೆನ ಇಸ್ಟೊದ ಬಂದುಲಾಯಿನ, ಪಾಂಡು 
ಜೋಕುಲೆನ್‌ ಲೆತ್ತ್‌ದ್‌ ಆಕ್ಷೆನೊಟ್ಟುಗೇ ಬದ್ಭ್‌ಲೆ. ಇರೆನ ಮಗೆ ಆದ್‌ ಇರೆಡ ಪಣೊಂಡಿನೆಕ ಎಡ್ಡೆ ಬಿರುದು 
ಕೊರಿಯರ್‌. ಇಂಚಿನ ಬಿರುದು ಪಡೆತೊನೆರೆಗ್‌ ದಾದ ಪುಣ್ಯ ಮಲ್ಮ್‌ದೆನ?” 


ಅಡೆಗ್‌ ಗಾಂಧಾರಿಲ ಬತ್ತ್‌ದ್‌ ಕುಲ್ಲುದಿತ್ತೊಲು. ಕೌರವೆ ಅಪ್ಪೆನ್‌ ತೂವೊಂದು, “ಯೆಂಕ್‌ ಅಪ್ಪಣೆ ಕೊರ್ದೆ. 
ಯಾನ್‌ ಸೈಪೆ. ಅಮ್ಮೆರೆಗ್‌ ಧರ್ಮರಾಯೆ, ಭೀಮೆ, ಅರ್ಜುನೆ, ನಕುಲ, ಸಹದೇವೆರ್‌. ಅಕುಲೇ ಜೋಕುಲು. ಈ 
ಯುಗೊಟು ಅಕಲ್ನ ಸಂತಾನೊನೇ ಆಸ್ತಿಡ್‌ ಪಾಲ್‌ ಪಡೆವೊ೦ದು ಬದ್ಧಡ್‌. ಎಂಕ್ಲೆನ ಕಸ್ಬೊಗು ಅಪ್ಪೆ ಅಮ್ಮೆರೇ 
ಇಜ್ಜಿಂದಾ೦ಡ ಬೊಕ್ಕ ಬೇತೆ ಯೇರುಲ್ಲೆರ್‌? 


“ಅಪ್ಪೆರೇ, ಧೃತರಾಷ್ಟ್ರ ಮಾರಾಜೆರ್‌ ಧರ್ಮಿಷ್ಠೆರ್‌. ಅರೆಗ್‌ ಧರ್ಮರಾಯಡನೇ ಹಿತ. ಆಯೆನೇ ಉತ್ತಮೆ! 
ಭೀಮಾರ್ಜುನೆರ್‌ ಎಡ್ಡೆಂತಿನಕುಲು. ತಗ್ಗ್‌ಬಗ್ಗ್‌ದ್‌ ನಡಪುನಕುಲು! ಈರೆಗ್ಲಾ ಪಾ೦ಡವೆರ್‌ ಪಂಡ ಇಸ್ಟ್ಬೊನೇ. 
ನಿಕುಲು ಅಕಲ್ನೊಟ್ಟುಗಾನಗ ಯೆಂಕುಲು ನೂದು ಜನ ಪಿದಯಿದಾಕುಲೆ ಅತ್ತ? ಅಯಿಡ್ಡಾವರ ದಯೆದೀದ್‌ 
ಎಂಕ್ಷೆನ್‌ ಬುಡ್ಜ್‌ಬುಡ್ಲೆ! ಯೆಂಕ್ಷೆಗ್‌ ಅಭಿಮಾನ, ಚಲ, ಆಸೆ ಒವುಲ ಇಜ್ಜಿಂದಾತ್‌೦ಡ ಯೆಂಕುಲು ಅಕಲ್ಲ 
ಆಸರೆಡ್‌, ಅಕಲ್ನ ಬಾಯಿದ ಮಡೆಬಚ್ಚಿರೆನ್‌ ತಿನೊ೦ದು ಇತ್ತ್‌ದುವ. ಆಂಡ ಯೆಂಕ್ಷೆಗ್‌ ಸೂರ್ಯಚಂದೆರ್‌ 
ಉಪ್ಪುನೇಟ ಒರಿಯುನ ಅಭಿಮಾನ, ಚಲ, ಗರ್ವ ಉಂದುವೇ ಮುಕ್ಕ. ಗೌರವ ಇಜ್ಜಂದೆ ಬದ್‌ದ್‌ ದಾನೆ 
ಪ್ರೇಜನ? ಅಂಚಾದ್‌ ವಿಷ ತಿಂದ್‌ದ್‌ ಜೂವ ದೆತ್ತೊನುವ. ಧರ್ಮರಾಯನ ಏಳ್ಗೆ, ಭೀಮನ ಬಿಂಕ, 
ಅರ್ಜುನನ ವಿಕ್ರಮ, ದ್ರೌಪದಿನ ಸೆಡಕ್‌, ಮಾದ್ರಿ ಜೋಕ್ಷೆನ ಮೇಲ್ಮೈ ಧೃಷ್ಟದ್ಯುಮ್ನೆ-ದ್ರುಪದೆರ್ನ ದರ್ಪ, ಉಂದೆನ್‌ 
ಮಾತ ತೂನಗ ಉಡಲ್‌ ಪುಡಯಿಲೆಕ ಆಪಿನ ಯೆಂಕ್ಷೆಗ್‌ ನಿಕಲ್ಲ ಸದುಪಾತೆರೊಲು ನಾಟುಜಿ.” 


ಮಗೆ ಸೈಪೆ ಪಣ್ಣಿನೆನ್‌ ಕೇಣ್ಟ್‌ ಗಾ೦ಧಾರಿನ ಕರ್ಲ್‌ ಕಾಯಿಂಡ್‌. ಧೃತರಾಷ್ಟನ ತಿಗಲೆ ನಡ್‌ಗ್‌೦ಡ್‌. 

ಕೌರವೆ ನನಲಾತ್‌ ಬಿರ್ಬ್‌ಡ್‌ ಪಾತೆರ್ವೆ. ಕಿರೀಟೊನ್‌ ಕೈಟ್‌ ಪತೊಂದು ಕಣನೀರ್‌ ಜಪುಡಾವೆ. ಒಂತೆ 
ಪೊರ್ತು ಮನಿಪಂದೆ ಕುಲ್ಲುವೆ. ಬೊಕ್ಕ ತನನ್‌ ತಾನೆ ಸಮದನ ಮಲ್ತೊಂದು, “ಅಮ್ಮೆರೇ ಯೆಂಕ್ಷೆನ ಪಾತೆರ 
ಪಂಡ ಇರೆಗ್‌ ಸಸಾರೊನೆ. ಬೊಕ್ಕ ದಾಯೆ ಯೆನನ್‌ ಇಡೆಗ್‌ ಲೆಪುಡಾಯರ್‌? ಇತ್ತೆಲಾ ಪಣೊಂದುಲ್ಲೆ. ಆ 
ಭೀಮಾರ್ಜುನೆರೆನ್‌ ಲೆಪುಡಾಲೆ. ಈರೇ ರಾಜ್ಯ ಆಳೊಂದುಪ್ಪುಲೆ. 


ಅಪ್ಪೆರೇ, ಆ ಧರ್ಮರಾಯೆ ಬಾರಿ ಎಡ್ಡೆಂತಿನಾಯೆ. ಅಯನ್‌ ಒಟ್ಟುಡೇ ಮಲ್ಲೊನ್ನೆ. ಅಧರ್ಮಿಲಾಯಿನ 
ಯೆಂಕ್ಷೆನ್‌ ದೂರ ಕಡಪುಡ್ಚ್‌ ಕೊರ್ಲೆ.” 


ಇಂಚ ಪಣೊಂದು ಕೌರವೆ ಬುಲ್ತೊಂದೇ ಪಿದಾಡ್ಸ್‌ ಪೋಯೆ. ಅಯನ ಪಜ್ಜೆದ ಧಡಧಡ ಕೇಣೊಂಡಿನ 
ಧೃತರಾಷ್ಟ್ರನ ಕೋಪ ಗಾಂಧಾರಿನ ಮಿತ್ತ್‌ ತಿರ್ಸ್‌೦ಡ್‌. 


“ಏ.... ಪಾಪಿ ಗಾಂಧಾರೀ, ಆ ಕುಲಕ೦ಟಕನ್‌ ಲೆಪ್ಪುಲ. ಅಯಗಾದ್‌ ಪಾಂಡವೆರೆಡ ಪಗೆ ಕಟೊಂದು 
ನಮ ಎಂಚಲ ಸೈಯೊಂದುಲ್ಲ. ನನ ದಾದ? ಅಯನ್‌ ಸಮಾದಾನ ಮಲ್ತ್‌ ಲೆತೊಂದು ಬಲ್ಲ.” 


ಗಾಂಧಾರಿ ಶಕುನಿಡ ಪಣ್ಣೊಲು. ಶಕುನಿ ಪೋದು ಲೆತೊಂದು ಬರೆ. 
ದುಕ್ಕೊದ ಮದಗೊಡು ಮುರ್ಕುದಿನ ಧೃತರಾಷ್ಟ್ರ ಇಂಚ ಕೇಣ್ಟೆ 


“ಮಗಾ, ನಿನ ಅಲಚನೆ ಎಂಚಿನ? ಕುಂತಿನ ಜೋಕ್ಲೆನ ರಾಜ್ಕೊನು ಬಡ್ತೊಂಬಿನನೇ ನಿನ ಆಸೆ ಅತ್ತ? 
ಅಯಿಕ್‌ ಈ ನಾಡೊಂದಿನ ಕ್ರಮ ಎ೦ಚಿನವು? ಸಾಮ, ದಾನ, ಭೇದ, ದಂಡ ಉಂದೆಟ್‌ ಒವ್ವೆನ್‌ ಅಜತೊಂದ?9 
ಪಣ್ಣ ಮಗಾ, ಪೋಡ್ಯೊಡ್ಡಿ...” 

ಕೌರವೆ ಮನಿಪಂದಿನೆಕ್‌ ಧೃತರಾಷ್ಟೆನೇ ಪಾತೆರ್ಟೆ “ಕೌರವಾ, ಅಂಚಿತ್ತಿ ಚತುರೋಪಾಯೊಲೆನ್‌ ಈತ್ನೇಟನೇ 
ಪ್ರಯೋಗ ಮಲ್ಡ್‌ದರ್‌. ಇಸೊ ಪಾಡಿಯರ್‌. ನೀರ್‌ಡ್‌ ಮುರ್ಕಾಯೆರೆ ತೂಯರ್‌, ಅರಕ್ಕದ ಅರಂತಡೆಟ್‌ 
ಪೊತ್ತಾವೆರೆ ತೂಯರ್‌. ಆಂಡ ಅಕಲ್ಲ ಕುಜಲ್‌ನ್ಹ ಪಂದಾವೆರೆಗ್‌ ಆಯಿಜಿ. ನಿಕಲ್ಲ ಕೃತ್ರಿಮೊಲು ಅಕಲ್ಪ 
ನಡಪುಜಿ. ನನ ದು೦ಬುದ ಪ್ರಯೋಗ ಎಂಚಿತ್ತಿನವು? 


ಶಕುನಿ ಇಂಚಿತ್ತಿ ಅವಕಾಸೊಗು ಕಾತೊಂದೇ ಇತ್ತೆ! ತಚ್ಚಣೊನೇ ಬಾಯಿಪಾಡ್ಬ್‌ ಪಾತೆರ್ವೆ 


“ಬಾವೆರೇ ಈರ್‌ ಮನಸ್‌ ಮಲ್ತ್‌ದ್‌ ಪಾ೦ಡವೆರೆನ್‌ ಲೆಪುಡಾಯರ್ವ, ಪಗಡೆ ಗೊಬ್ಬುಡು ಯಾನ್‌ ಆಕ್ಷೆನ್‌ 
ಸೋಪಾವೆ. ಈರ್‌ ಮೋಕೆಡ್‌ ಪಾತೆರೊಂದು ಇಡೆಗೇ ಲೆಪುಡಾಂಡ ಯಾವು! ಪಗಡೆ ಗೊಬ್ಬುದ ಗುಟ್ಟು 
ಯಾನ್‌ ತೆರಿಯೊಂದೆ. ಅವು ಯೆನ ಇಸ್ಟೊದ ಗೊಬ್ಬು. ಜೂವೊದ ಜೂವ. ಆ ಧರ್ಮರಾಯಗ್‌ ಈ ಗೊಬ್ಬುದ 
ಗುಟ್ಟೇ ಗೊತ್ತುಜ್ಜಿ. ಆಯನ್‌ ಜೂಜುಡು ಗೆಂದುನವು ಬಂಗ ಅತ್ತ್‌” 


ಧೃತರಾಷ್ಟ ಸ್ಟಗ್‌ ಈ ಯೋಜನೆ ಮೆಚ್ಚಿಂಡ್‌. “ಅಂದ್‌, ನೆಟ್ಟ್‌ ದಾಲ ತಪ್ಪ ತೋಜುಜಿ! ಉಂದು ಎಡ್ಡೆ 
ತಂತ್ರೊನೆ. ಆಡ ಸುರೂಟು ವಿದುರಡ po ಮಲ್ತೊನೊಡು. ಆಯಗ್‌ ಒಪ್ಪಿಗೆಯಾಂಡ ಪಾಂಡವೆರೆನ್‌ 
ಲೆತೊಂದ್‌ ಬರೈರೆ ಅಯನೇ ಕಡಪುಡ್ವೆ ವಿದುರಗ್‌ ಅಡ್ಡ ಬುದ್ದಿ ಇಜ್ಜಿ. ಆಯಗ್‌ ಇಹಪರ ರಡ್ಡೆನ್ಹಾ ತೆರಿಯೊನುನ 
ಸಗ್ರಿ ಉಂಡು. ಆಯನ್‌ ಲೆಪುಡಾವುನವೇ ಸರಿ...” 

ಕೌರವೆ ಕೋಪೊಡಿತ್ತೊಂದೇ ತೆಲಿಪುವೆ. “ಅಮ್ಮೆರೇ, ದುರ್ಜನೆರ್ದ ಎಡ್ಡೆ ಗುಣೊಕುಲೆನ್‌ ನಾಡ್‌೦ಡ ದಾನೆ 
ಪ್ರೇಜನ? ಕೆಪ್ಪಗ್‌ ಬೀಜಮಂತ್ರೊಲೆನ್‌ ಪಂಡ್‌ದ್‌ ದಾನೆ ಪ್ರೇಜನ? ಕುರುಡಗ್‌ ಪೊರ್ಲುದೆನ್‌ ತೋಜಾಂಡ ದಾನೆ 
ಪ್ರೇಜನ? ಅಂಚೆನೇ ಈ ಪೊರ್ತುಡು ಇಡೆಗ್‌ ವಿದುರನ್‌ ಲೆಪುಡಾ೦ಡ ಪ್ರೇಜನ ಇಜ್ಜಿ” 

“ದಾಯೆಗ್‌?” 


“ಅಮ್ಮೆರೇ ಆಯಗ್‌ ತೆರಿಪಾಂಡ ಆಯೆ ನಮ ಯೋಜನೆನ್‌ ಉಂತಾದೇ ಬುಡೆ. ಅಂಚಾಂಡ ಯೆಂಕುಲು 
ಪಿದಾಯಿದಕುಲಾಪ. ಅಪಗ ಈರ್‌ ಈರೆನ ಮೆಗ್ಯನ ಜೋಕುಲೆಗ್‌ ಹಸ್ತಿನಾವತಿ ರಾಜ್ಯೊನು ಕೊಲ್ಲೆ. ಈರೆಗ್‌ 
ಬೊಡ್ಡಾಯಿನ ಯೆಂಕುಲು ನೂದುಜನ ಬೇತೆನೇ ಬದ್ಕೊಂದುಪ್ಪವ. ಈರ್‌ ಈರ ಮೋಕೆದ ಪಾಂಡವೆರೆನ್‌ 
ಲೆಪುಡಾದ್‌ ಸುಕೊಟುಪ್ಪುಲೆ.” 

ವಿದುರನ ನಿಂದನೆ ಧೃತರಾಷ್ಟಗ್‌ ಸರಿತೋಜುಜಿ. 


“ಅತ್ತ್‌ ದುರ್ಯೊಧನಾ ಈಯೇ ಯೋಚನೆ ಮಲ್ಪುಲ. ನಮ್ಮಕಲೆಡ್‌ ಲೌಕಿಕ ಪಾರಮಾರ್ಥಿಕ ಜಾನಗೇನೊಡು 
ವಿದುರೆ ಅತ್‌ಡ ಬೇತೆ ಯೇರ್‌ ಉಲ್ಲೆರ್‌? ವಿದುರೆ ಏಪೊಲ ಹದಮುದ ತೆರಿದ್‌ ಪಾತೆರುನಾಯೆ. ಆಯನ 
ತೀರ್ಮಾನೊಡು ಯೆಂಕ್‌ ನಂಬುಗೆ ಉಂಡು. ಆ ವಿದುರಗ್‌ ಪೂರ ಸಂಗತಿ ಪಂಡ್‌ದ್‌ ಎಂಚಾಂಡಲಾ 
ಧರ್ಮರಾಯನ್‌ ಲೆತೊಂದು ಬರಿಲೆಕ ಮಲ್ಪುವೆ.” 


ಕೌರವೆ ಗುಣುಗುಣು ಪಣೊಂಡೆ. 


“ದುರ್ಯೊಧನಾ, ನಿಕ್ಕ್‌ ಗೊತ್ತಿಜ್ಜಿ ಯಾನ್‌ ಪಂಡ್‌ದ್‌ ಕಡಪುಡಿಯೆಡ ಆಕುಲು ಯೇರ್ಲಾ ಬರುಜೆರ್‌. 
ಯೆನ ಲೆಪ್ಪುಡು ಕೃತ್ರಿಮ ಉಂಡುಂದೇ ಭೀಮಾರ್ಜುನೆರ್‌ ಎಣ್ಣುವೆರ್‌. ಆಂಡ ವಿದುರೆನೇ ಪೋದು ಲೆತ್ತ್‌ಂಡ 
ಅನ್ಮಾನನೇ ಬರ್ಬುಜಿ. ರಪ್ಪ ಪಿದಡುವೆರ್‌. ಈ ದಾಯೆಗ್‌ ಗಡಿಬಿಡಿ ಮಲ್ಲುವ. ನಿನ ಆಸೆಗ್‌ ಅಡ್ಡಿ ಆಪುಜಿ.” 


ಸುಯೋಧನಗ್‌ ಸಂತೋಸಾಂಡ್‌. 


“ಅಮ್ಮೆರೇ ಇರೆಗ್‌ ಯೆಂಕ್ಷೆಡ ಕರುಣೆ ಇತ್ತ್‌೦ಡ, ಯೆಂಕ್ಷೆನ್‌ ಕಾತೊ೦ಬಿನ ಇರಾದೆ ಉಂಡುಡ, ಪಾಂಡವೆರೆನ್‌ 
ಇಡೆಗ್‌ ಲೆಪುಡಾಲೆ. ಆತ್‌ ಯಾವು. ಬೊಕ್ಕದೆನ್‌ ಯೆಂಕ್ಷೆಗ್‌ ಬುಡ್ಡೆ. ನನೊ೦ಜಿ ವಿಷಯ.” 


“ಎ೦ಂಚಿನ? ಪೊಸತ್‌ ಸಂಗತಿಯಾ?” 


“ಅಂಚ ದಾಲ ಅತ್ತ್‌ ಪಾಂಡವೆರೆನ್‌ ಜೂಜುಡು ಗೆಂದೊಡು. ಅಂಚೆನೇ ಆ ಪಾಂಚಾಲಿ ಉಲ್ಲೊಲ್ಲತ್ತ? 
ಅಲೆನ ಸಿರಿಮುಡಿಟ್‌ ಪತ್ತ್‌ದ್‌ ಒಯ್ತೊಂದು ಬತ್ತ್‌ದ್‌ ಯೆನ ದಾಸಿಲೆನ ಕೂಟೊಡು ಕುಲ್ಲಾಂಡನೇ, ಯೆನ 
ಅಪಮಾನೊದ ಉರಿ ಅರಪುನು......” 


ಧೃತರಾಷ್ಟೆ ಕೌರವನ್‌ ಕಡಪುಡೈ. ಅಯನ ಇರಸ್ತಿಗೆ ಇಕ್ಕಟ್ಟ್‌ದನೆ! ಮಗನ್‌ ಬುಡ್ಕೆರತ್ತ್‌, ಪಾ೦ಡವೆರೆನ್‌ 
ಪತ್ಕೆರತ್ತ್‌. ಉಂದೇ ಯೆತೆಟ್‌, ಗಾಂಧಾರಿಡ ಪಣೊಂಬೆ. 


“ರಾಣೀ, ಯಾನ್‌ ದಾನೆ ಮಲ್ಲೊಲಿ ಪಣ್‌! ನಮ ಮಗೆ ಕೌರವೆ, ಇನಿಎಲ್ಲೆದ ಸುಕೊಕೇ ಬಾಯಿ 
ಬುಡೊಂದುಲ್ಲೆ. ದುಂಬುಪಿರ ತೂಪುಜೆ. ಎಡ್ಡೆಪಡೈದ ಗೇನೊನೇ ದೀಪುಜೆ. ಯಾನ್‌ ಇಡೆಕಟ್ಟ್‌ಡ್‌ ತಿಕ್ಕೊಂದೆ! 
ಅಂಚಿಡ್‌ ಕಬಟ ತೆರಿಯ೦ದಿನ ಪಾಂಡವೆರ್‌, ಇಂಚಿಡ್‌ ದುಸ್ತ ಯೋಚನೆದ ದುರ್ಯೋಧನೆ. ಇನಿದನಿತ 
ಒಯ್ದುಗು ಕಯ್ತಲ್‌ ಬರ್ಬಿನ ಉರೆತಲೆಕ, ವಿದುರೆ ಪಂಡೆಡ ಧರ್ಮರಾಯೆ ಬರೆೆನೆ! ಆಂಡ, ಅಕ್ಷೆಗ್‌ ಕೇಡ್‌ 
ಬಯಕುನ ದುರ್ಯೋಧನನ ತಂತ್ರೊಡು ತಪ್ಪು ನಡತ್‌೦ಡ ನಮ ಪುದಾರ್‌ಗ್‌ ಕೇಡ್‌ ಕಂಡಿತ. ಜನ 
ದುರ್ಯೋಧನನ್‌ ದೂರುಜೆರ್‌. ಯೆನನೇ ಜರೆವೆರ್‌. ಶಿವಶಿವಾ! ಎಂಕ್‌ ಇಂಚಿನ ಬ೦ಜಲಾ ಬತ್ತ್‌ ೦ಡತ್ತಾ?” 


ಗಾಂಧಾರಿ ದಾದ ಪಣ್ಯೆರೆ ಸಾದ್ಯ? ಆಲ್‌ ಮುರೆಡೊಂಡೊಲು. ಇರುವೆರ್ದ ಚಿಂತೆಡೇ ಮುರ್ಕಿಯೆರ್‌. 

ಕಡೆಕ್‌ ಧೃತರಾಷ್ಟೆನೇ ಪಣ್ಣೆ. “ಈತ್‌ ಆಯಿಬೊಕ್ಕ ನನ ದಾನೆ? ಆಪಿನವು ಪೂರಾ ಆದೇ ಪೋವಡ್‌. 
ಉಂದೆಟ್‌ ಎಡ್ಡೆಪುದ ಲಚ್ಚಣ ತೋಜುಜಿ. ಗಾಂಧಾರೀ, ನಿನ ಜೋಕುಲೆನ ಚಲೊನೇ ಮೆರೆವಡ್‌. ನಮ 
ತಡೆಪುಲೆಕ ಇಜ್ಜಿ.” 

ಧೃತರಾಷ್ಟೆಲ ಚಾತುರೈದ ಶಿಲ್ಪಿಲೆನ್‌ ಲೆಪುಡಾದ್‌ ಸಿರಿಪೊರ್ಲುದ ರಾಜಸಭೆ ನಿರ್ಮಿಪಾವೆ. 

ಸಾರ ಕಂಬೊಲೆಡ್‌ ಮೆರೆವುನ ಸಭಾಭವನ ಸಜ್ಞಾಯಿನೆಡ್ಸ್‌ ಬೊಕ್ಕ ವಿದುರಡ ಪಣ್ಣೆ, 


“ವಿದುರಾ, ಈ ಸಭಾಭವನ ತೂಲ! ಉಂದು ಪಾಂಡವೆರೆ ಸಭಾಭವನೊಗು ಸಾಟಿಯಾದುಂಡ? ಅತ್ತ್‌. 
ಮಿಗಿಲಾದೇ ಉಂಡ” 


ವಿದುರೆ ಸರಿಸಾಟಿದ ಸಂಗತಿ ದೆತ್‌ಜೆ. ಸಭಾಭವನೊದ ಭವ್ಯತೆನ್‌ ಕುಸಿಟೆ ಪುಗರುವೆ. 
ಇತ್ತೆ ಧೃತರಾಷ್ಟೆ ತನ ಮನಸ್‌ಡಿತ್ತಿನೆನ್‌ ಮೆಲ್ಲೊಡು ಪಣೊಂಬೆ. 


“ವಿದುರಾ, ಈ ಸಭಾಭವನೊಡ್‌ ಸಭೆ ನಡಪಾದ್‌ ಮಾತೆಠ್ಷ ಸಂತೋಸು ಅನ್ಟೇಸೊಡು. ಆ ಪೊರ್ತುಡೇ 
ಕೌರವ ಧರ್ಮರಾಯನ ನಡುಟು “ಸುಖದ್ಯೂತ' ನಡಪಡ್‌. ಅಯಿಕಾದ್‌ ಪಾಂಡವೆರೆನ್‌ ಹಸ್ಮಿನಾವತಿಗ್‌ 
ಲೆತೊ೦ದು ಬಲ. ಇಂದ್ರಪ್ರಸ್ಕೊಡು ಪಾಂಡವೆರೆನ ಐಬೋಗೊನ್‌ ಅಂಚೆನೇ ಆಕ್ಷೆನ ಯಾಗ ಉಚ್ಚಯೊದ 
ಸಂಬುರ್ಗೊನು ನಮ ತೂದಿತ್ತ ಪಾಂಡವೆರೆನ ಏಳ್ಗೆ ನಂಕ್‌ ಪೆರ್ನೆದ ಇಚಾರೊನೆ. ಆಕುಲು ಮಾತೆರ್ಲಾ ಹಸ್ಕಿನಾಪುರೊಕ್‌ 
ಬತ್ತ್‌ದ್‌ ಸುಕೊಟ್‌ ಜೂಜು ಗೊಬ್ಬುದು, ಅನ್ಯಮನೊಡು ಇತ್‌ದ್‌ ಪೋವಡ್‌.? 

ವಿದುರೆ ಉಂದೆನ್‌ ಕೇಣ್ಣ್‌ ಜಬಕ್ಕಾಯೆ! ಪಾಂಡವೆರೆನ ಯಾಗೊದ ಸಂಗತಿಲೇ ಮನಸ್‌ಡ್‌ 
ಕಾಯಿಕಡೆವೊ೦ದುಪ್ಪುನಗ, ಜೂಜುದ ಸ೦ಗತಿ ಇಸ್ಟ ಆಯಿಜಿ. ಎಡ್ಡೆ ರೀತಿನೀತಿಡ್‌ ಅಕಲ್ಲಾತೆಗೇ ಬದ್ದೊಂದುಪುುನ 
ಪಾಂಡವೆರೆನ್‌ ಜೂಜುದ ಕಳೊಕು ಒಯ್ದುನ ಯೋಜನೆಡ್‌ ಅನ್ಮಾನ ತೋಜಿ ಬತ್ತ್‌ಂಡ್‌. ಜೂಜುದ ಅನಿಸ್ಟೊಲೆನ್‌ 
ನಿನೆತ್ತ್‌ದ್‌ ಆತಂಕ ಆಂಡ್‌! ಧೃತರಾಷ್ಟ್ರಡ ಪಾತೆರೆಗೇ ಬೊಡ್ಡಾಂಡ್‌. 


“ದಾಯೆ ವಿದುರಾ ಪಾತೆರುಜ?” 


“ಧೃತರಾಷ್ಟಾ, ನಿನ ನುಡಿಟ್‌ ದಾದನಾ ಕೇಡ್‌ದ ಯೋಚನೆ ಕೂಂತು ಕುಲ್ಲುದಿಲೆಕ ತೋಜೊಂದುಂಡು. 


ಅಂಚೆನೇ ಯೆನ ಮನಸ್‌ಡ್‌ ಅಳ್ಕ್‌ ಉದಿತೊಂದುಂಡು. ಅತ್ತ್‌, ಈ ಮೋಕೆ-ಮಾರ್ದೊದ ಬಗೆನ್‌ ನಿಕ್ಕ್‌ ಯೇರ್‌ 
ಕಲ್ಪಾಯೆರ್‌?” 


“ಮೋಕೆ-ಮಾರ್ದೊದ ಬಗೆನ?” 


“ಅಂದ್‌, ಮೋನೆಡ್‌ ಮೋಕೆದ ಚರ್ಯೆ ಮನಸ್‌ಡ್‌ ಮಾರ್ದೊದ ಚಿ೦ತನೆ! ಧೃತರಾಷ್ಟಾ, ನಿನನ್‌ ದೂರುಜಿ. 
ಈ ಕಬಟ ತೆರಿಯಂದಿನ ದೊರೆ. ಆಂಡ ಆ ಕಬಟ ಬೆಂದುನ ಮಗೆ ಕೌರವನ ಮಿತ್ತ್‌ದ ಮೋಕೆ ನಿನನ್‌ ಇಂಚ 
ಕಬಟೊದ ಕೋಡಿಗೇ ಒಯ್ತೊಂದುಂಡು.* 


“ಅಂಚತ್ಸ್‌ ವಿದುರ.” 


“ಈಯೆ ಒಂತೆ ಯೋಚನೆ ಮಲ್ಲುಲ. "ಸುಖದ್ಕೂತ' ಪಣ್ಣ್‌ ಪುದರ್‌ ದೀಂಡಲ ಜೂಜುದ ಸುಬಾವು 
ಬದಲಾಪುಂಡ9 ಆಹ! ನಿನ ಒಕ್ಕಣೆದ ಪೊರ್ಲೇ!” 

ಧೃತರಾಷ್ಟೆ ಮನಿಷುಜೆ. ವಿದುರೆನೇ ಈ ಲೆಪ್ಪುದ ಬಗೆನ್‌ ತುಲಿಪುವೆ. 
“ದಾದ ಧೃತರಾಷ್ಟ್ರಾ. ಪಲ್ಲುಣೆ, ಭೀಮನಕ್ಷೆನ್‌ ನೋಚಾವುನ ಜ೦ಬರನ? ಶತಮಾನೊಡ್ಡಿಂಚ ಬೆಳಗೊಂದು 


ಲ್ರ 
ಬಯ್ದಿನ ಹಸ್ತನಾವತಿದ ಪೆರೈೆನ್‌, ಸಿರಿಸಂಪೊತ್ತುನ್‌ ನಾಶ ಮಲ್ಪುನ ಮರ್ಲ್‌ ಬುದ್ದಿಯ? ಉಂದೆಟ್‌ ನಮ 
ಸಿರಿಸಂಪೊತ್ತೇ ಕೈ ಪಗರ್ಸ್‌ ಪೋಯೆರೆ ಯಾವುಣಿನೆನ್‌ ನೆಂಪು ದೀವೊನ್ನ. ಈ ದುಸ್ತ ಯೋಚನೆ ನಿನ 
ಸೊಂತದವತ್ತ್‌. ಯೇರೋ ಮದೆಟಿತ್ಕ್‌ದ್‌ ಕುರುಬೂಮಿಡ್‌ ನಂಜಿದ ಬಿದೆನ್‌ ಬಿರ್ಕೊಂದುಲ್ಲೆರ್‌! ಅಯ್ಯೋ! 
ಉಂದೆನ್‌ ಎಣ್ಣ್‌೦ಡನೇ ಸಂಕಡ ಆಪುಂಡು!” 

ವಿದುರೆ ಇಂಚ ಪಣ್ಟೆ ಪಂಡ್‌ದ್‌ ಧೃತರಾಷ್ಟಗ್‌ ದಾನೆ ಗೊತ್ತಿತ್ತಿಜ? ಅಯನ ಸಮಜಾಯಿಕೆ ಇಂಚ। 

“ವಿದುರಾ, ಯಾನ್‌ ಕಬಟ ಪಣೊಂದಿಜ್ಜಿ ಭೀಮೆ ಅರ್ಜುನೆರೆಗ್‌ ಎಡ್ಡೆಪುನೇ ಬಯಕುನ ಯಾನ್‌ ಅಕ್ಷೆಗ್‌ 
ಕೇಡ್‌ ಬಯಕುವೆನ? ಆಕುಲ್ಲಾ ಯೆಂಕ್‌ ಜೋಕುಲೇ! ಯೆನ ಈ ಮಹಾಸಭೆತ ಉದ್ದೇಸ ಪಂಡ ಕೌರವೆರ್‌, 
ಪಾಂಡವೆರ್‌ ಒಟ್ಟುಗಾದ್‌ ಸ೦ತಸೊಡಿಪ್ಪುನವೆ! ಪಗಡೆ ಗೊಬ್ಬುನುಲ ಉಲ್ಲಾಸೊಗಾದೇ। ಈ ದಾಯೆಗ್‌ ತಪ್ಪು 
ಎಣ್ಣುವ? ದಾಯೆಗ್‌ ಪಿರ ಜಾರುವ?” 

ಬುದ್ಯಂತೆ ಎದುರೆ ಸಮಚಿತ್ತೊಡೆ ಪಾತೆರುವೆ. 


“ರಾಜಾ, ಜೂಜು ಏಪೊಲ ಸುರುಸುರುಟು ಸುಕೊತನೇ। ಆಂಡ ಆಕೇರಿಡ್‌ ಧಗೆಪುಗೆಕೇ ಸಾದಿ 
ತೋಜಾವುಂಡು! ಕತ್ತಿ ಕಯ್ದುಲೆನ್‌ ಪತ್ತಾವುಂಡು! ಕೇಡ್‌ಗೇ ಲೆಪ್ಪು ಕೊರುಂಡು! ಆತೇ ಅತ್ತಾವಂದೆ....” 


“ಛೇ! ಛೇ! ವಿದುರಾ ದಾಯೆಗಿಂಚ ಪಣ್ಣ?” 


“ಪಣೊಡಾಂಡ್‌, ಪಣ್ಣೆ. ಇಂಚಿತ್ತಿ "ಸುಖದ್ಯೂತ'ಲ ಕುರುವಂಶೊದ ಅಂತಾರೊಗ್‌ ಕಾರಣ ಆವುಣಿನ 
ಎಚ್ಚರ್ಲೆ ಪುಟ್ಟಾವೊ೦ದುಲ್ಲೆ. ಇತ್ತೆ ಈ ಪಣಿನ ದ್ಯೂತೊಡು ಯೆಂಕ್‌ ತೆರಿದಿನಿ ಕಮ್ಮಿ ನಿಕ್ಕ್‌ ದಿಂಜ ತೆರಿದಿಪ್ಪು 
ಕುರುಕುಲೊಕು ಕಂಟಕನೇ ನಿಕ್ಕ್‌ ಹಿತ ಆಪಿನಾ೦ಡ, ನಿನ ಅಪ್ಪಣೆದ೦ಚ ಪಾ೦ಡವೆರೆನ್‌ ಲೆತೊ೦ದು ಬರ್ತೆ, ಆಂಡ, 
ಈ ನನೊಲ ಒಂತೆ ಅಲಚನೆ ಮಲ್ಲಡನೇ ಎಡ್ಡೆ.” 


ಧೃತರಾಷ್ಟೆ ವಿದುರನ್‌ ಒಪ್ಪ್ಯಾವುನ ಸೊರೊಟ್‌ ಪಣ್ಣೆ. 
ಲ) 1 Ww 


“ವಿದುರಾ, ಈ ತಪ್ಪ ತೆರಿಯೊಂದ. ಈ ಪೋದು ಪಾಂಡವೆರೆನ್‌ ಇಡೆಗ್‌ ಲೆತೊಂದು ಬಲ್ಲ. ಯಾನ್‌ 
ಆಕ್ಷೆಗ್‌ ಎಂಚ ಉಪಚಾರ ಮಲ್ಲುವೆಂದ್‌, ನಿನ ಕಣ್ಣ್‌ಡೇ ತೂಲ. ನಿಕ್ಕ್‌ ಯೆನ ಪಾತೆರೊಡು ಅನ್ನಾನ ಉಂಡು. 
ಯೆನ ಜೋಕುಲು ದುಸ್ಟೆರ್‌ಂದ್‌ ನಿಕ್ಕ್‌ ಯೇರಾ ಪಣ್ಣೆರ್‌. ಈ ಅವ್ವೆನೇ ನಂಬೊಂದ. ಅಂಚ ನಂಬೊನಡ. 
ಯಾನ್‌ ಇಜ್ಜೆನ? ಈ ಚಿಂತೆ ಮಲ್ಪಡ. ಇಂದ್ರಪ್ರಸ್ಥೊಗು ಪೋದು ಪಾಂಡವೆರೆನ್‌ ಲೆತೊ೦ದು ಬಲ್ಲ...” 


ಈತ್‌ ಪಂಡ್‌ದ್‌ ಧೃತರಾಷ್ಟೆ ಲಕ್ಕುವೆ. ವಿದುರೆ ರಾಜನ ಅಪ್ಪಣೆ ಬೊಕ್ಕ ತನ ಉಡಲ್ಲುಲಯಿದ ಅಳ್ಕ್‌ದ 
ನಡುತ ಒಯ್ದುಡು ತಿಕ್ಕೊಂದು ಒಂತೆ ಪೊರ್ತು ಅಲ್ಲನೇ ಕುಲ್ಲುದಿತ್ತೆ. 


ಎದುರೆ, ತನ ಕರ್ತವ್ಯೊಗಾದ್‌, ಇಂದ್ರಪ್ರಸ್ಕೊಗು ಪಿದಾಡುನೆತ ದುಂಬು ಭೀಷ್ಮೆ ದ್ರೋಣೆ, 
ಕೃಪಾಚಾರ್ಯೆರ್ನೊಟ್ಟುಗ್‌ ಸಮಾಲೋಚನೆ ಮಲ್ಪುವೆ. ಅಕುಲ್ಲಾ ಪಂಡಿನಿ ಅವ್ವೆನೇ. ಈ “ಸುಖದ್ಯೂತ' 
ಸುಕಮುಕೊತವತ್ರ್‌. ಕೌರವೆರೆನ ಕೇಡ್‌ಗ್‌ ಮೂಲ ಆಪಿನನೇ! ಆಂಡ ರಾಜಾಜ್ಞೆ! ಐಡ್ದಾವರ ಬೇತೆ ಬಗೆದಾಂತೆ 
ವಿದುರನ್‌ ಪಾಂಡವೆರ್ನಡೆಗ್‌ ಪೋಯೆರೆಗೇ ಪಣ್ಣೆರ್‌. ವಿದುರೆಲ ಕರ್ತವ್ಯಕರ್ಮ ಪಣೊಂದು ಪಿದಾಡುವೆ. 
ಪಾಂಡವೆರೆನ ರಾಜಧಾನಿಗ್‌ ಪೋದು ಎತ್ತುವೆ. 

ಧರ್ಮರಾಯಗ್‌ ಮವಿದುರೆ ಬರ್ಬಿನವು ತೆರಿ೦ಡ್‌. ಮಾತೆರೆನ್ನ ಕೂಡಾವೊ೦ದು ಗೌರವೊಡು, ಕುಸಿಟ್‌, ಸಭೆಕ್‌ 
ಲೆತೊಂದು ಬರೆ. ಹಸ್ತಿನಾವತಿದಕಲ್ನ ಸುಕದುಕ್ಕೊದ ಸಂಗತಿನ್‌ ಕೇಣ್ಟ್‌ ತೆರಿಯೊಂಡೆರ್‌. ಧೃತರಾಷ್ಟ್ರ ಕೊರ್ದು 
ಕಡಪುಡ್ಡಿನ ಉಡ್ಗಿರೆಲೆನ್‌ ಎದುರೆ, ಪಾಂಡವೆರೆಗ್‌ ಪಟ್‌ಕೊರ್ಕೆ. ಬಿನ್ನಾದಿಗೆದ ತಮ್ಮನ ಮಾತ ಮುಗಿನೆಡ್ಜ್‌ ಬೊಕ್ಕ 
ತಾನ್‌ ಬತ್ತಿನೆತ ಕಾರಣೊನು ತೆರ್ದಾಯೆ. 

“ಧರ್ಮರಾಯಾ, ನಿಕಲ್ಲ ಪೆರಿಯಮ್ಮರ್‌ ಒಂಜಿ "ಲೆಪ್ಪು ನುಡಿ' ಪಣ್ಣ್‌ ಕಡಪುಡ್ಡೆರ್‌.” 

“ಅಪ್ಪಣೆ ಆವೊಡು” 

“ಧೃತರಾಷ್ಟ್ರೆ ಇಂಚ ಪಂಡ್‌ದ್‌ ಕಡಪುಡ್ಬೆ. ನಿಕುಲು ಮಾಮಲ್ಲ ರಾಜಸೂಯ ಯಾಗೊಡ್ಡು ಬೊಕ್ಕ 
ದಿನೊಕು ಒಂಜಿ ಪೊರ್ತುದ ವಣಸ್‌ಡ್‌ ಬಚ್ಚಿದ್‌ ಪೋತಕರ್ಲೆ! ಅಂಚ ನಿಕುಲು ಬೊಡಿ ಬಚ್ಚೆಲ್‌ ಅರತೊನ್ನೆರೆ 
ಹಸ್ತಿನಾವತಿಗ್‌ ಬರೊಡುಗೆ. ಅಂಚೆನೇ ತನ ಜೋಕುಲು ಕಟ್ಟಾದಿನ ಮಾಮಲ್ಲ ಸಭಾಮಂಟಪೊನು ತೂದು 
ಪೋವೊಡುಗೆ. ವೈಭವೊದ ಆ ಮಂಟಪೊಡು “ಸುಖದ್ಯೂತ' ಗೊಬ್ಬೊಂದು, ಅಂದ್‌ಬಂದುಲೆಡ ಪಾತೆರೊಂದು 
ಆನಂದೊಡು ಉಪ್ಲೊಡುಗೆ! ನಿಕುಲು ತಗೆಜೋಕುಲು ಒಗ್ಗಟ್ಟ್‌ಡಿತ್ತಿನೆನ್‌ ತೂಂಡ ಪಗೆನಕಲ್ನ ಪಗೆಪತ್ತುನ 
ತಂತ್ರೊಲು ಉಂತುದು ಪೋದು, ನಿಕಲ್ಲ ಕೀರ್ತಿ ಲೋಕೊಡು ಪಸೆರುಂಡುಗೆ! ನಿಕಲ್ನ ಏಳಿಗೆನ್‌ ದುಂಬುದ 
ದುಂದುಮಾರ, ಭಗೀರಥನಕಲ್ಲಂಚ ಜನೊಕುಲು ಪಾತೆರೊಂಬೆರ್‌ಗೆ! ಈ ಜೂಜುಗೊಬ್ಬುನವು ಭೀಷ್ಮೆರೆಗ್‌, 
ದ್ರೋಣೆರೆಗ್‌ ಬೊಡ್ಡಾತ್‌೦ಡ್‌. ಕೆಲವೆರ್‌ ಜೂಜುದ ಪ್ರಸ್ತಾಪೊನೇ ಬೊಡ್ಡಿ ಪಣ್ತೆರ್‌. ಅತ್ತಾಂದೆ ದುರ್ಯೋಧನೆ, 
ಕರ್ಣೆ, ಶಕುನಿನಕಲ್ಲ ಉದ್ದೇಸೊಲು ಸಾದಾಸೀದಾ ಉಪ್ಪುಜ. ಇಂಚ ಗೊತ್ತಿತ್ತಿದ್‌ಲ ಯಾನ್‌ ಪಣೊಂದುಲ್ಲೆ. 
ಯೆನಡ ನಂಬಿಕೆ ದೀದ್‌ ಬರೊಲಿಂದ್‌ ತೋಜಿಂಡ ಕಂಡಿತ ಬಲ್ಲೆ.” 


ವಿದುರೆ ಇಂಚ ಪಣ್ಣಗ ಭೀಮನಕುಲು ಪರಯೆ ಧರ್ಮರಾಯನ ಮೋನೆ ತೂಯೆರ್‌. ಆಯೆ ಮಾತೆರ್ನ 
ಪರವಾದ್‌ ಪಾತೆರೈ. 

“ಎದುರಾ, ಎಂಕ್ಷಿನ್‌ ಲೆಪುಡಾವುನು ಧೃತರಾಷ್ಟೆ, ದೊರೆ. ಅರೆಡ ಯೆಂಕ್ಷೆಗ್‌ ಯೆಂಕ್ಷೆನ ಅಮ್ಮೆರ್ದಂಚನೇ 
ಗೌರವ. ಆರ್‌ ಲೆಪ್ಪುನಗ ಯೆಂಕುಲು ಬರನೆ. ಅಂಚ ಬತ್ತಿನೆಟ್‌ ಎಡ್ಡೆನ, ಪಡ್ಗೆನ ಯೆಂಕುಲು ವಿಚಾರ ಮಲುಜ. 
ಅಂಚಿನ ಪೋಡಿಗೆಲ ಇಜ್ಜಿ. ಕಂಡಿತ ಬರ್ತ,” 


ಧರ್ಮರಾಯನ ಕಂಡಿತ ನುಡಿ ಕೇಣ್ಣ್‌ ವಿದುರೆ ಉಳತ್ತುಳಯಿ ಕುಂಬರ. ಆಂಡಲ ದೈರ ಮಲ್ಲೊಂದು 
ಎಚ್ಚರ್ಲೆದ ಗಂಟೆ ಬೊಟ್ಟುಲೆಕ ಪಂಡೆ. “ಧರ್ಮರಾಯಾ, ರಾಜಧರ್ಮ ತೆರಿಯೊಂದಿನ ನಿಕ್ಕ್‌ “ಸಪ್ತ ವ್ಯಸನ'ದ 
ವಿಚಾರೊಲು ಪೊಸತತ್ತ್‌. ಜೂಜು, ಬೋಂಟೆ, ಮದ್ಯಪಾನ, ವ್ಯಭಿಚಾರ, ದಂಡ ಪ್ರಯೋಗ, ಅನ್ಯದೂಷಣ, 
ಬೊಕ್ಕ ಧನಾರ್ಜನೆ ಪಣ್ರಿ ಏಳ್‌ ವ್ಯಸನೊಲು ಸುರುಸುರುಟು ಹಿತವಾದೇ ತೋಜುಂಡು. ಆಂಡ ದುಂಬರಿಯೊಂದು 
ಪೋನಗ ಅವ್ವೇ ನಮನ್‌ ಪತ್‌ದೀದ್‌, ಅಕೇರಿಗ್‌ ಮುತ್ತಾವುಂಡು. ಅಯಿಟ್‌ಲ ಜೂಜು ಕಲೆಪಾಡ್ಬಿನ ವ್ಯಸನನೆ!” 


ಧರ್ಮರಾಯಿ ಕೇಂಡೆ. ಆಂಡ ನಿಚ್ಚಯ ಬದಲಾಯಿಜಿ. 


“ಧರ್ಮರಾಯಾ, ಕೌರವೆರ್‌ ಸುಬಗೆರತ್ತ್‌! ಆ ದುಸ್ಪೆ ಶಕುನಿ ವಂಚನೆಡ್‌ ಮಿಸ್ಮೆ ಕಬಟೊಡೇ ಪಗಡೆ 
ಗೊಬ್ಬುವೆ. ಆ ದುಶ್ಯಲೆನ ಕಂಡನಿ ಜಯದ್ರಥೆಲಾ ಕಮ್ಮಿದಾಯೆ ಅತ್‌] ಕಲಿಕರ್ಣೆ “ದೌರ್ಜನ್ಯ ಯಾಗ ದೀಕ್ಷಿತೆ'! 
ಮೊಕ್ತೆನ್‌ ಮಾತ ಸರಿ ಸಾದಿಗ್‌ ಕಣಪಿನ ಪ್ರಯತ್ನೊಡು ಭೀಷ್ಮೆ ದ್ರೋಣೆರ್ನಕುಲು ಸೋತು ಪೋತೆರ್‌. ನಿಕಲ್ಲ 
ಪೆರಿಯಮ್ಮೆರ್‌ ಆ ದುಸ್ಬೆರ್ನ ಕನ್ನಡಿದಲೆಕ. ಅವ್ವೆನ್‌ ನಿಕುಲೇ ತೆರಿಯೊಣ್ಣೆ. ಯಾನ್‌ ಪಣ್ಣುಜಿ.” 


1೪.6) ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


“ಅಂದ್‌ ವಿದುರ, ಉಂದು ಮಾತ ಗೊತ್ತಿತ್ತಿನನೆ! ದುರ್ಯೊಧನನ ಮಂತ್ರಾಲೋಚನೆದ ಸಭೆಟ್‌ ಭೀಷ್ಯೆ 
ದ್ರೋಣನಂಚಿನಕ್ಷೆಗ್‌ ಇಂಬು ಇಜ್ಜಿಂದ್‌ಲ ಗೊತ್ತುಂಡು. ಆ೦ಡ ಪೆರಿಯಮ್ಮೆರ್‌ ಅಕಲ್ಲ ಕನ್ನಡಿ ಪಂಡ್ಜ್‌ ಪಣ್ಯೆರಾಪುಜಿ? 
ಆರ್‌, ಏತಾ೦ಡಲ ಎಂಕ್ಷೆನ್‌ ಸಾಂಕ್‌ಸಲಗಿನಾರ್‌! ಅರೆನ್‌ ನಂಬೊಂದು ಯೆಂಕುಲು ಬರ್ತ.” 


“ಧರ್ಮರಾಯಾ, ಅಮಸರೊಡು ನಿಚ್ಚಯ ಮಲ್ಟೊಡ್ಡಿ. ಮಂತ್ರಿಲೆನ್‌, ಅಧಿಕಾರಿಲೆನ್‌, ಕೂಡಾದ್‌ ಅಕಲ್ಲ 
ಅಭಿಮತ ತೆರಿಯೊನ್ಹ. ನಿನ ಮೆಗ್ಯನಕಲ್ಲ ಒಂಜಿ ಪಾತೆರ ಕೇಣೊನ್ನ. ಬೊಕ್ಕ ಪಣ್ಣ.” 


“ಎದುರಾ, ಆವು. ಈ ಎಡ್ಡೆ ಸಲಹೆನ್‌ ದೆತ್ತ್‌ ಪಾಡುಜಿ..... ಭೀಮೆ, ಅರ್ಜುನೆ, ನಕುಲೆ, ಸಹದೇವೆ ಮಾತೆರ್ಲಾ 
ಮುಲ್ಪ ಉಲ್ಲರ್‌. ವಿದುರೆ ಪಂಡಿನೆನ್‌ ಕೇ೦ಡರ್‌. ದೊರೆ ಧೃತರಾಷ್ಟ್ರನ ಲೆಪ್ಪುಗು ಓಕೊ೦ದು, ಹಸ್ತಿನಾವತಿಗ್‌ 
ಪೋಷಿನೆಕ್‌ ನಿಕ್ಷೆನ ಒಪ್ಪಿಗೆ ಉಂಡ? ಆ ಲೆಪ್ಪುಡು ದೂರ್ತ ಸಂಗತಿಲುಪು! ಕೌರವೆ ತನ ಆಪ್ತ ದುಸ್ಟ ಕೂಟೊಡೇ 
ಸೇರೊಂದು ಪಾಡ್ಬಿನ ಯೋಜನೆ ಆದುಪು! ಭೀಷ್ಮ ದ್ರೋಣೆರೆಗ್‌ ಅವು ಇಸ್ಟ ಆವಂದೆ ಉಪ್ಪು! ನಮ 
ಪೋಯಿನಪಗ ಲಡಾಯಿ ಲಕ್‌೦ಡ ನಮ ಕಾದುನವು ಸರಿ ಆಪುಜಿ. ದಾದ ಮಲ್ಲುಗ? ನಿಕಲ್ಲ ಅಭಿಪ್ರಾಯ 


ಹ. 
ಉಲ. 
ಣಿ 


ಭೀಮೆ ದಡ್ಕ ಲಕ್ಕ್‌ದ್‌ ಉಂತುವೆ. 


“ಅಣ್ಣಾ, ಒಂಜಿ ಸಂಗತಿ, ಯೆಂಕುಲು ರಾಜಮನೆತನದಕುಲು ಪಣ್ಣಿನ ಹಮ್ಮು ಯೆಂಕ್ಷೆಗಿಜ್ಜಿ. ಯೆಂಕ್ಷೆನ ರಾಜೆ 
ಈಯೆ. ರಾಜೆ ಪಂಡಿಲೆಕ ಯೆಂಕುಲು. ರಾಜನ ನಿರೆಲ್‌ ಇತ್ತಿಲೆಕ ಉಪ್ಪುನಕುಲು! ರಾಜೆ ತನ ನಿಚ್ಚಯೊದ 
ಬಗ್ಗೆಡ್‌ ನಿರೆಲ್‌ಡ ಕೇಣೊಡ?” 


“ಅ೦ಚತ್ತ್‌ ಭೀಮ.” 


“ಅಣ್ಣಾ, ನಿಕ್ಕ್‌ ಬೇನೆ ಆಂಡ ಎಂಕ್ಷೆಗ್‌ ಸಂಕಡ ಆಪುಂಡು. ಈ ಪೊಕ್ಕಡೆಗಾ೦ಡ ಯೆಂಕುಲ್ಲಾ ಪೊಕ್ಕಡೆಗೆ! 
ಯೆಂಕ್ಷೆಡ ಸೊಂತ ಸಾದಿಲ್‌ ಇಜ್ಜ. ಈ ಪೋಯಿನ ಸಾದಿಡ್‌, ನಿನ ಪಿರವುಡೇ ಯೆಂಕುಲು ಬರ್ತ.” 


ಧರ್ಮರಾಯೆ ಸುತ್ತಲಾ ತೂಪೆ. ನಾಲ್ವೆರ್‌ ಮೆಗ್ಗ್ಯಾಡ್ಜ್‌ಲ ಅಂದಿಣ್ಣಿಲೆಕ ತರೆ ಪಂದಾವೆರ್‌. ಮಂತ್ರಿ, 
ಅಧಿಕಾರಿ ಕೂಟೊದಾಕ್ಷೆನ್‌ ತೂ೦ಡಲ, ಅಕುಲು ತನ ನಿಚ್ಚಯೊಗೇ ಕಾತೊಂದಿತ್ತೆರ್‌. ಅಂಚ ಮಲ್ಲ ಸೊರೊಟು 
ಇಂಚ ಪಣ್ಣೆ. “ಇತ್ತೆ ಎಂಕ್ಷೆನ್‌ ಲೆತ್ತೊಂದುಪುನಾರ್‌ ಪೆರಿಯಮ್ಮೆರ್‌ ಧೃತರಾಷ್ಟ್ರ ದುರ್ಯೋಧನ ಕೂಟದಕಲ್ಲ 
ಯೋಚನೆ ನಂಕ್‌ ಇತ್ತೆ ದಾಯೆಗ್‌? ವಿದುರಾ, ಈರ ಯೆಂಕ್ಷೆಗ್‌ ಹೆರಿಯೆರ್‌. ಲೆಪ್ಪೆರೆಗ್‌ ಈರೇ ಬಯ್ದರ್‌. 
ಯೆಂಕುಲು ರಾಜೆರಂದ್‌. ಆಂಡ ಈ ಬೂಮಿ ನಂಕ್‌ ಸಾಸಿತನ? ಯೆನ ಪೆರಿಯಮ್ಮೆರ್ನ ಅಪ್ಪಣೆನ್‌ ತರೆಟ್‌ 
ತುಂಬೊಂದು, ಹಸ್ಮಿನಾವತಿಗ್‌ ಪಿದಾಡ್ಜ” 


ರಾಜ್ಯೊದ ಜವಾಬ್ದಾರಿನ್‌ ಮಂತ್ರಿಲೆಗ್‌, ಸಾಮಂತೆರೆಗ್‌ ಒಪ್ಪಿಸಾಯೆರ್‌. ಪುಲ್ಕಕಾಂಡೆ ಪ್ರಯಾಣೊಗಾಪಿನ 
ಮೂರ್ತೊಡು, ಧರ್ಮರಾಯೆ ಸೇನೆದೊಟ್ಟುಗು ಪಿದಾಡ್ಜೆ. ಮಾವುತೆ ಪಂಡಿನಂಚ ಸಿ೦ಗರಿತಿನ ಆನೆ ತರೆಬಗ್ಗಾದ್‌, 
ಅಡಿ ಊರ್ಟ್‌ ಕುಲ್ಲುಂಡು. ಧರ್ಮರಾಯೆ ಆನೆದ ಮಿತ್ತ್‌ ಕುಲ್ಲುವೆ. ಛತ್ರಿ ಜಾಮರೊದ ಸಡಗರೊಡು ಪಾಂಡವೆರ್‌, 
ಅಂಚೆನೇ ರಾಣಿವಾಸದಕುಲು ಪಿದಾಡ್ಕೆರ್‌. ದ್ರೌಪದಿನ ದಂಡಿಗೆದ ಸುತ್ತಮುತ್ತ ಅಯ್ದಸಿಂಗಾರೊದ ಸೇಲೆಸೇಬಿನದ 
ಪೊಣ್ಣುಲು ಕೂಡೊಂದಿತ್ತೆರ್‌... ಅವ್ವೊಂಜಿ ಪೊರ್ಲುಕಂಟ್‌ದ ಮೆರಣ್ಣೆನೆ! 


ಜನಮೇಜಯಾ ಕೇಣ್ಣ. ಈ ಯಾತ್ರೆದ ಪೊರ್ತುಡು ಕಡುಕೆಟ್ಟ ಶಕುನೊಲು ತೋಜಿ ಬತ್ತ್‌ಂಡ್‌. ಅಂಚ 
ಪೋನಗದ ಸಂಬುರ್ಮ ಆತೆಕಾತೇ ಆಂಡ್‌. 

“ಕೆಟ್ಟ ಶಕುನೊಲು ಪಂಡ ಎಂಚಿತ್ತಿನವು?” ಜನಮೇಜಯಗ್‌ ತೆರಿಯೊಂಬಿನ ತೊಡು. 


“ಶಕುನದ ಪಕ್ಕಿಲ್‌, “ಹಸುಬ', ಕಪ್ಪ ಪಕ್ಕಿ, “ತಾರುಹ೦ಗ'... ಇಂಚಿತ್ತಿನವು ದನಿ ಕೊರೊಂದು, ದತ್ತ 
ಬಾಗೊಡು ಪಾರೊಂದಿತ್ತ! ಕುದ್ಕೆಲ್‌ ಎದುರೆದುರು ಬತ್ತ್‌ದ್‌ ಕಲ್ಯೊಂದಿತ್ತ! ಮುಗ್ಗೆರಿಲ್‌ ಅಡ್ಡ ಬತ್ತ! ಪಾಂಡವ 
ಸೇನೆದ ಆನೆಲೇ ಅಡ್ಡ ಬೂರೊಂಡ! ರತೊತ ಕುದುರೆಲ್‌ ಕಾರ್‌ ದಂಟ್‌ದ್‌ ಬೂರ್ಯ! 


ಜತೆಟೇ ಇತ್ತಿನ ಜೋಯಿಸೆರ್‌ ಧರ್ಮರಾಯಡ, “ರಾಜಾ, ಈ ಬಗೆತ ಶಕುನೊಲು ಕಂಟಕೊದ ಸಂಕೇತೊಲು! 
ನಿಕಲ್ನ ಗ್ರಹಗತಿಲ ಎಡ್ಡೆ ಇಜ್ಜಿ. ನಿಕ್ಷೆಗ್‌ ಕೆಟ್ಟ ಕಾಲ, ಪಗೆನಕ್ಷೆಗ್‌ ಎಡ್ಡೆ ಕಾಲ. ಆಯಿಡ್ದಾವರ, ನಿಕುಲು ಬತ್ತಿ ಸಾದಿಡೇ 
ಇಂದ್ರಪ್ರಸ್ಕೊಗು ಪಿರಪೋಷಿನನೇ ಎಡ್ಡೆ” ಪಂಡೆರ್‌. 

ಆಂಡ, ಜನಮೇಜಯಾ. ದೈವೊದ ಉರ್ಲುನು ದೆತ್ತ್‌ ದಕ್ಕೆರೆಗಾಪುಜಿ. ಧರ್ಮರಾಯೆ ಜೋಯಿಸೆರೆನ 
ನುಡಿತಂಚ ನಡಪುಜೆ. ಅಯಗ್‌ ಒಂಜೇ ನಿಚ್ಚಯ. ಧೃತರಾಷ್ಟ್ರ ಲೆಪ್ಪುನಗ ಪೋವೊಡೇ! ಉಂದು ಕರ್ತವ್ಯ. 
ಪೋನಗ ಸಾದಿಡ್‌ ಪಕ್ಕಿ, ಮುಗ್ಗೆರಿ, ಕುದ್ಕೆಲ್‌ ತಿಕ್ಕಿನೆಕ್‌ ಪಿರ ತಿರ್ಲುನವು ಸರಿಯತ್ತ್‌. “ಬತ್ತಿನವು ಬರಡ್‌, 
ಗೋವಿಂದನ ದಯೆ ಉಪ್ಪಡ್‌'. ಇಂಚ ಎಣ್ಣೊಂದು, ಪಣೊಂದು ಪಯಣ ದುಂಬರಿತೆ. 


ಹಸ್ಲಿನಾವತಿಡ್‌ ಧೃತರಾಷ್ಟೆ ಗಡ್ಜ್‌ಡೇ ಎದ್ಯೊನುನ ಅಟ್ಟಣೆ ಮಲ್ತ್‌ದೆ. ಭೀಷ್ಮೆ ದ್ರೋಣೆ, ಅಶ್ವತ್ಥಾಮೆ, ಕರ್ಣೆ, 
ಜಯದ್ರಥೆ ಮಾತೆರ್ಸ ಎದುರು ಬತ್ತ್‌ದ್‌ ಪಾಂಡವೆರೆನ್‌ ಎದ್ಕೊಂಡೆರ್‌. ಓಲು ತೂ೦ಡಲ ಸಂಬುರ್ಕೊನೆ! 
ಬೀದಿಲೆಗ್ದ ಸಿಂಗಾರೊನೇ. ಇಲ್ಲ್‌ಇಲ್ಲಗ್‌ ತೋರಣನೇ! ಪಾ೦ಡವೆರ್ನ ಸೇನೆ ರಾಜಧಾನಿದ ಪಿದಯಿದ ಪೂ 
ಬನತಲ್ಪ ಉಂತುಲೆಕ ಮಲ್‌ದೆರ್‌. ಪಾಂಡವೆರ್‌ ಗುರು ಹೆರಿಯೆರ್ದ ಪಾದೊಗು ಪುಡಾಡ್ಕೆರ್‌. ಧೃತರಾಷ್ಟಗ್‌ 
ಅಡ್ಡ ಬೂರ್ಕೆರ್‌. ತನ ಮೆಗ್ಯನ ಜೋಕುಲೆಡ ಅರ್ತಿಪಿರ್ಲಿಡೇ ಪಾತೆರ್ನಗ ಅಯನ ಕುಸಿ ಆತೀತತ್ಸ್‌! 


“ಧರ್ಮರಾಯಾ, ಬಲ್ಲ! “ರಿಪುರಾಯಮನ್ಮಥ' ಭೀಮಾ, ಬಲ್ಲ! ಪ್ರಚಂಡ ವೀರ ಫಲ್ಲುಣಾ ಬಲ್ಲ! ನಕುಲ- 
ಸಹದೇವೆರೆ ಬಲ್ಲೆ” ಇಂಚ ಪುದರ್‌ ಪಣೊಂದು ೮ಲೆತ್ತೆ. ಮಾತೆರೆನ್ಲಾ ತರ್ಕೊಂಡೆ! ಎದುರುಡು ಮಗಮಗ 
ಪಣೊಂದೇ ಬಂಜಿಡ್‌ ಧಗಧಗ ಇತ್ತಿನೆನ್‌ ಮುಚ್ಚಿದ್‌ ದೀಯೆ! ಅಕುಲು ಕಣತಿನ ಕಾಣಿಕೆನ್‌ ಸಂತೋಸುಡೇ 
ದೆತೊಂಡೆ. ಮರ್ಮಾಲ್‌ ದ್ರೌಪದಿಗ್ಲಾ ಆಶೀರ್ವಾದ ಮಲ್ಪುವೆ. 


ಮಾತೆರೆನ್ಷ ಗಾಂಧಾರಿನಡೆಗ್‌ ಕಡಪುಡ್ತೆ.. ಅಲ್ಲಲಾ ದ್ರೌಪದಿಗ್‌, ಪಾ೦ಡವೆರೆಗ್‌ ಅರ್ತಿಪಿರ್ರಿದನೇ ನುಡಿ. 
ಅಲ್ಬಾಡ್ಜೇ ದುರ್ಯೊಧನನಡೆಗ್‌ ಪೋಪೆರ್‌. ಆಯೆ ಕುಂತಿಗ್‌ ನಮಸ್ಕಾರ ಮಲ್ಪುವೆ. ಮಾತೆರೆನ್ಸಾ ಎದ್ಕೊಂದು 
ಹೊರ್ಗಡೆ ಪಾತೆರ್ದದ್‌ ಕಡಪುಡ್ಡೆ! 

ಪಾ೦ಡವೆರ್‌ ಅಂಚಿಗ್‌ ಪೋಯಿನಪಗನೇ ಇಂಜಿಡ್ಜ್‌ ಬತ್ತಿನ ಶಕುನಿ, ಕರ್ಣೆ ಮೊಕುಲು ಕೌರವಡ 
ಪಣೊಂಡಿನಿ, “ಕೌರವಾ. ಉರೆತ್ತ ಕಿನ್ನಿ ಬಲೆಕ್‌ ಬೂರ್ಗುಂಡು. ನನ ಪಗರಿ ಕಂತಾವೊಲಿ[” 


ಜನಮೇಜಯಾ, ಕೇಣ್ಣ. ದುಸ್ಬೆರ್ನ ಉಡಲ್‌ ಕಾಲಕೂಟ ಇಸೊತ ಬರ್ನಿಯೆ! ಉಂದು ಪಾಂಡವೆರೆಗ್‌ 
ಗೊತ್ತಿಜ್ಜಿ. ಅಕಲೆಗ್‌ ಬಾಯಿದ ಪಾತೆರೊಲೇ ನಿಜ. ನಟನೆದ ನಡಕೆ ಅರ್ತ ಆಪುಜಿ. ದೂರೊಡ್ಡು ಬತ್ತಿನ 
ಆಯೆಸೊಡಿತ್ತಿನ ಅಕುಲು ತನ್ಯುಲೆಗಾದ್‌ ನಿರ್ಮಿದಿನ ಪೊಸ ಭವನೊಗು ಪೋಯೆರ್‌. ಅಡೆಗೇ ನಗರೊದ 
ಪ್ರಜೆಕುಲು ಬತ್‌ದ್‌ ಧರ್ಮರಾಯಗ್‌ ನಮಸ್ಕಾರ ಮಲ್ತೆರ್‌. ಆ ದಿನ ಭವನೊಡೇ ಇತ್ತ್‌ದ್‌ ಬೊಡಿಬಚ್ಚಲ್‌ 
ಅರತೊನುವೆರ್‌. ಸೊಗಸಾಯಿನ ಸಂಗೀತ ಕಛೇರಿ, ಕವಿ, ವಾಗ್ಮಿಲೆನ ಸಭೆ, ವಿನೋದಕೂಟೊಲು, ಶುಚಿರುಚಿತ 
ಭೋಜನ ಇಂಚ ಉಲ್ಲಾಸೊಡು ಪಗೆಲ್‌ ಕರಿತೆರ್‌. ಇರ್ಲ್‌ಡ್‌ ಪೊರ್ದುಡೆ ನಿದೆರೈರ್‌! 

ಆ ಇರ್ಸ್‌ಡೇ ಪುಲ್ಯೊದ ಪೊರ್ತುಡು, ಧರ್ಮರಾಯಗ್‌ ಒಂಜಿ ಕೆಟ್ಟ ಕನ ಕಟ್‌೦ಡ್‌. . ಕಾಡ್‌ಡ್‌ ತಾನ್‌ 
ಪೋವೊಂದಿಪ್ಪುನಗ ತನ ಅರಮನೆತ ಮಾಳಿಗೆ ದಡ್ಡ ಮಗ್‌ರ್ಟ್‌ ತಿರ್ಕ್‌ ಬೂರಿಲೆಕ ಧರ್ಮರಾಯೆ ಪೋಡಿದ್‌ 
ಲಕ್ಕುವೆ. ದೈರೊಗಾದ್‌, ದೇವೆರ್ನ ಪೂಜೆ ಮಲ್ಪುವೆ. ಅಪಗನೇ ಧೌಮ್ಯ ರುಸಿಕುಲೆಗ್‌ ಪಂಡ್ಜ್‌ ಕಡಪುಡ್ವೆ. ಪುಲ್ಯ 
ಆವೊಡಾಂಡ ಲೆಪುಡಾಯಿನೆಕ್‌ ಆರ್‌ ಅಚ್ಚಿರೊಡೆ ಬತ್ತೆರ್‌. ವಿಚಾರ್ತೆರ್‌. 

“ಗುರುಕುಲೇ, ಯಾನ್‌ ಕೆಟ್ಟ ಕನ ತೂದು. ಪೋಡಿದೆ.” ಪಣೊಂದು ಕನೊತ ಬಗೆನ್‌ ಪಣ್ಣೆ. 


ಧೌಮ್ಯೆರ್‌ ದೈರ ಪಂಡೆರ್‌. “ನಿಜ. ಧರ್ಮರಾಯಾ, ಈ ಕನೊಟು, ಅನರ್ತೊದ ಸೂಚನೆ ಉಂಡು. 
ಆಂಡ ಗಾಬರಿ ಆವಡ. ಊರುಗು ಪಿರಪೋಯಿ ಬೊಕ್ಕ ಶಾಂತಿಕರ್ಮೊನು ಮಲ್ಪುಗ.” 


ಧರ್ಮರಾಯಿ ತೆಲಿಪುವೆ. 


ಧೌಮ್ಯೆರೇ, ರಾಜ್ಯೊಡು ಶಾಂತಿ ಓಲುಂಡು? ನಾರದ ಮುನಿಕುಲೇ, ದುಂಬು ಒರ ರಾಜ್ಯೊಡು ತೋಜಿ 
ಬಯ್ದಿನ ಉತ್ಪಾತೊಲೆನ್‌ ತೂದು, ಯೆನ ಐಸಿರಿ ನಾಶ ಆಪಿನೆತ ಸೂಚನೆ ಕೊರ್ತೆರ್‌. ಕೋಡೆದ ಕನೊಟುಲ 
ಅವ್ವೇ ಸೂಚನೆ ಉಂಡುಣ್ಣಿಲೆಕ ಆವೊಂದುಂಡು. ಬವುಸ, ದೈವೊದ ಇಚ್ಚೆ ಅವ್ವೇ ಆದಿಪ್ಪೊಡು. ಅವ್ವನ್‌ ಯಾನ್‌ 
ಅನ್ಟೇಸೊಡೇ ಆಪುಂಡೊಡೊ?” 

ಮನದಾನಿ ಕಾಂಡೆ ಧೃತರಾಷ್ಟ್ರ ಪಾಂಡವೆರೆನ್‌ ಲೆಪುಡಾದ್‌, ಉಪಚರಿತ್‌ದ್‌, ತನಡಪ್ಪನೇ ಕುಲ್ಲಾವೊಂಬೆ. 
ಅಂಚಿಡ್ಸ್‌ ಆ ಕೌರವ ಕೂಟೊಲ ಯೋಜನೆಡಿತ್ತ್‌ಂಡ್‌. ಶಕುನಿ, ಕರ್ಣನ್‌, ಸೈಂಧವನ್‌, ಲೆತ್ತ್‌ದ್‌ ಯೋಜನೆದ 
ಪೊಲಬು ಕೊರೆ. ತನ್ಮುಲೆನ ಯೋಜನೆದ ಸಿದ್ಧಿಗಾದ್‌ ಗಣಪತಿ. ಯಕ್ಷೇಶ್ವರಿ, ಕಲಾವತಿ, ದುರ್ಗಿ, ಭುವನೇಶ್ವರಿಲೆಗ್‌ 
ಪರಕೆ ಪಣೊಂಡೆರ್‌. ಮಂತ್ರತಂತ್ರೊಲೆನ್‌ ನಂಬುನೆಡ್ಡಾವರ ದ್ಯೂತಸಿದ್ದಿದ ಮ೦ತೊನು, ಪಾಂಡವೆರೆ ತರೆ 
ಸೆಟ್ಟಾವುನ ಸಮ್ಮೋಹನ ತಂತ್ರ, ಮರ್ದ್‌ಲೆನ್‌ ಒಟ್ಟು ಮಲ್ಲೊಂಡೆರ್‌. ಪಾಂಡವೆರೆಗ್‌ ಉಂದೆತ ಗೋಚರನೇ 
ಇಜ್ಜಿ. ಪೋಡಿಗೆದ ಪ್ರಶ್ನೆಲಾ ಇಜ್ಜಿ. ಅಕುಲು ಅರಮನೆಡ್ಜ್‌ ಕೌರವೆ ಇತ್ತಿನಡೆಗ್‌ ಬತ್ತೆರ್‌. 


ಕೌರವೆ ಮುದಮೋನೆಡೇ ಪಾಂಡವೆರೆನ್‌ ಸಭಾಮ೦ಟಪೊದ ಸುತ್ತ ಲೆತೊ೦ದು ಪೋಯೆ. ಸಭಾ ಮ೦ಟಪೊನು 
ಬಣ್ಣನೆ ಮಲ್ಲುನಗ ಅಯನ ಪಾತೆರೊದ ಪೊರ್ಲೇ ಪೊರ್ಲು! 

“ಅಮ್ಮೆರ್‌ ನಿಕ್ಷೆಗ್‌ ಈ ಅರಮನೆ, ಸಭಾಭವನೊದ ಬಗೆಕ್‌ ಈತ್‌ನೇಟನೇ ಪಂಡ್‌ದಿಪೊಡು. ಬಲ್ಲೆ ತೂಲೆ! 
ದೇವ ನಿರ್ಮಿದಿನ ನಿಕಲ್ಲ ಭವನೊದ ಪೊರ್ಲು ಉಂದೆಟಿಜ್ಜಿ. ಉಂದು ನರಮಾನಿ ನಿರ್ಮಿದಿನವು! ಆಂಡಲ 
ತೋಜಾವೆ. ತೂಲೆ.” 


ಧರ್ಮರಾಯೆ, ಸಂತೋಸುಡೇ ತಿರ್ಲ್‌ದ್‌ ತೂಪೆ. “ದೇವತೆಲಾಂಡ ದಾನೆ? ನರಮಾನಿ ಆಂಡ ದಾನೆ? 
ನಮ ರಾಜ್ಯೊಡು ಶಿಲ್ಲಿಲೆನ ಚಾತುರೈಗ್‌ ನಿಲೆನೇ ಇಜ್ಜಿ” ಪಣ್ಣೆ. ಕಟ್ಟೊಣದ ವಿನ್ಯಾಸೊನು ಮೆಚ್ಚುವೆ. ಮಾತಲ 
ಪೊರ್ಲು ರಚನೆಲ್‌! ಉದ್ಯಾನೊದ ಪೊರ್ಲು ದಾನೆ? ತಾಮರೆ ಕಿರೆತ ಪೊರ್ಲು ದಾನೆ? ಬೀದಿಲೆನ ಪೊರ್ಲು ದಾನೆ? 
ಹಂಸ, ನವಿಲು, ಗಿಳಿ, ಕೋಗಿಲೆದ ನೋಟ ದಾನೆ? ತಿಗೊತ ಪಟ್ಟ್‌ಲ್‌ ದಾನೆ? ಪಚ್ಚೆ ಐಸಿರಿತ ಪಿತ್ತಿಲುಲು! 
ಮಯಿಂದ್‌ದ ಸೊಗಸ್‌! ತೂಂಡ ಮಯ ನಿರ್ಮಿದಿನೆಕ್‌ ದಿಂಜ ಕಮ್ಮಿ ಇಜ್ಜಿಣಿಲೆಕನೆ! 


ಮುಲ್ಪ ಧರ್ಮರಾಯ ಕೌರವಲೆಕ ಪೊಡುಂಬೆ ಆತ್‌ಜೆ. ಅಯಗ್‌ ನಿಲ ಒಪ್ಪು? ನೀರ್‌ ಒಪ್ಪು? ಬಾಕಿಲ್‌ 
ಓಲು? ಗೋಡೆ ಓಲು? ಇಂಚಿನ ಗುಟ್ಟುಲು ಗೊತ್ತಿತ್ತ್‌ಂಡ್‌. ಆಯೆ ಸಭಾಮಂಟಪೊದ ಶಿಲ್ಪೊಲೆನ್‌ ವಾಸ್ತು 
ಶಿಲ್ಪೊನು ಮನದಿಂಜಿದ್‌ ಪುಗರುವೆ. ಗುಣೊಕು ಮಚ್ಚರ ಬುಡ್ಡಿನ ಸುಬಾವು ಅಯನವತ್ತ್‌. 

ಆನಿದ ಕೌರವನ ಒಡ್ಡೋಲಗೊಲಾ ಬಾರೀ ವೈಭವೊದನೆ! ಭಗದತ್ತೆ, ಬಾಹ್ಲಿಕೆ, ಯವನೆ, ಸಂವೀರೆ, 
ಕೌಸಲೆ, ಚೇದ್ಯೆ, ಮಾಗಧೆ. ಇಂಚ ದಿಂಜ ರಾಜೆರ್ನಾಕುಲು, ಸಚಿವೆರ್‌, ಅಧಿಕಾರಿ ವರ್ಗೊದಾಕುಲು ರಾಜಸಭೆಟ್‌ 
ಸೇರ್ದಿತ್ತೆರ್‌. ಆ ಮಾಮಲ್ಲ ರಾಜಸಭೆ ದೀ೦ಜಿದೇ ಪೋಂಡು. ಜಾಗೆ ಯಾರಂದಿನೆಕ್‌ ಸಾರಥಿಲ್‌, ರಾವುತೆರ್‌, 
ಯೋಧೆರ್‌. ಭವನೊದ ಪಿದಯಿಡೇ ಉಂತೊಂಡೆರ್‌. ಕೌರವನ ಆನಿದ ಸಿರಿತನೊದ ನೋಟ ಅಮರಾವತಿಡ್ಜ್‌ 
ಮಿಗಿಲಾಯಿನನೇ! ಒಂಜಿ ಕೋಡಿಡ್‌ ಪೊರ್ಲುದ ಜೂಜುದ ಜಾಗೆ! ಬೇತೆಬೇತೆ ಕೋಡಿಡ್‌, ಕಾವ್ಯ ವಾಚನ, 
ಸಾಹಿತ್ಯ ಗೋಷ್ಠಿ, ಸಂಗೀತ ಸುಧೆ, ತರ್ಕ ಗೋಷ್ಠಿ. ಮಾತಲಾ ಮಿತ್ತ ಮಟ್ಟ್‌ದ ಕಾರ್ಯಕ್ರಮೊಲೆ! 


ಶಕುನಿ ಸುಬಗಲೆಕ ಪಣ್ಣೆ. “ಧರ್ಮರಾಯಗ್‌ ಪಗಡೆಗೊಬ್ಬು ಗೊತ್ತುಂಡು, ಇಸ್ಟ ಉಂಡುಡ ಗೊಬ್ಬೊಲಿ. 
ಲೆಪ್ಪಲೆ. ಸಭೆ ಆಯೆ ಗೊಬ್ಬುನೆನ್‌ ತೂವಡ್‌. ರಾಜೆ ಪಗಡೆ ಗೊಬ್ಬುಂಡನೇ ಎಡ್ಡೆ. “ಪಗಡೆ ಗೊಬ್ಬು ಗೊತ್ತಿಜ್ಜಂದಿನ 
ರಾಜೆ ಒಂಜಿ ಮುರ್ಗೊ * ಪಣ್ಣಿ ಲೋಕನುಡಿಯೆ ಉಂಡು. ಯೆಂಕುಲು ಮುರ್ದೊಲತ್ತ್‌” ಪಣೊಂದು ಒಂಜಿ 
ನಮೂನೆದ ಕುಸೆಲ್‌ ತೆಲಿಕೆ ತೋಜಾಯೆ. ಅವು ಧರ್ಮರಾಯಗ್‌ ತಾಗ್‌೦ಡ್‌. ಧರ್ಮರಾಯಗ್‌ ಪಾತೆರೈರೆ 
ಪಂಡ್‌ ಕೊರೊಡಗ? 


“ಅಂದ್‌, ಅಂದ್‌. ಗೊಬ್ಬುನೆಟ್‌ ದಾದ ತಪ್ಪ? ಆಂಡ ಎಡ್ಡೆ ಜನೊಕುಲು ಪಗಡೆ ಗೊಬ್ಬೊಡುಂದು 
ಹೆರಿಯೆರ್ನ ನುಡಿ. ಶಕುನಿಗ್‌ ಸರಿ ರೀತಿಡ್‌ ಗೊಬ್ಬೆರೆ ಗೊತ್ತಿಜ್ಜಿ. ಕೌರವೆರ್ಲಾ ಆತೇ। ಅಕ್ರಮೊದಕಲೆಡ ಯೆಂಕುಲು 
ಎಂಚ ಗೊಬ್ಬುನು? ನಂಕ್‌ ಗೊಬ್ಬುನಗ ಹೊಂದಾಣಿಕೆ ಆಪುಜಿ..? 


ಕೌರವೆ ಶಕುನಿ ಬೀಜಿದಿನ ಜಾಲೊನು ನನಲಾತ್‌ ಬುಡ್ಬಾವೆ. 


“ಆವಡ್‌ ಧರ್ಮರಾಯಾ, ನಿಕುಲು ಹೃದಯವಂತೆರ್‌! ಯೆಂಕುಲು ದುರ್ಜನೆರ್‌. ನಿಕುಲು ವಿರಾಗಿಲ್‌, 
ಯೆಂಕುಲು ಜೊಲ್ಲೆ ಅರೆಲೆರ್‌! ಇಂಚತ್ತ ನಿನ ಅಂದಾಜಿ? ಇತ್ತೆ ಯೆಂಕುಲು, ನಿಕುಲು, ಪಣ್ರಿ ಬೇದ ಒಲ್ಬಡ್ಜ್‌ 
ಬತ್ತ್‌ಂಡ್‌. ನಮ ಮಾತೆರ್ಲಾ ಇತ್ತೆ ಒಂಜೇ ಅತ್ತ? ಇಂಚಿತ್ತಿನ ಪೊರ್ತುಡು ಬೇತೆ ಬೇತೆ ಪಣ್ಣ್‌ ಎಣ್ಣೊಡು 
ದಾಯೆಗ್‌?” 

ಧರ್ಮರಾಯಗ್ಲಾ ಆಯನ ಪಾತೆರ ಇಸ್ಟ ಆಂಡ್‌. ಆಂಡಲ ಎಚ್ಚರೊಡೇ ಪಾತೆರ್ವ “ಅಂದ್‌, ನಮಡ ಬೇದ 
ಇಜ್ಜಿ. ಬೇದೊಗು ಇಡೆ ಕೊರೈೆರೆಲಾ ಬಲ್ಲಿ. ನನೊ೦ಜಿ ಸೂಕುಮೊದ ಸಂಗತಿ. ಈ ಜೂಜು ಪಣ್ಣಿನವು 
ವ್ಯಭಿಚಾರಿಲೆಗ್‌, ಚಾರಣೆರೆಗ್‌, ನಲಿಕೆದಾಕ್ಷೆಗ್‌, ಕಬಟದಕ್ಷೆಗ್‌ ಮೊಕ್ಸೆಗೇ ಸರಿ ಅತ್ತಾಂದೆ ಗಾ೦ಬೀರ ನಡಕೆದಕ್ಷೆಗ್‌ 
ಅತ್ರ್‌” 

ಶಕುನಿಗ್‌ ಇಂಚಿತ್ತಿನ ಚರ್ಚೆ ಪಂಡ ಕುಸಿಯೆ. 


“ಧರ್ಮರಾಯಾ, ನೀತಿ ತೆರಿದಿನಾಯೆ ದ್ಯೂತೊನು ದುರ್ವ್ಯಸನ ಪಣ್ಣುಜೆ. ಶ್ರೋತ್ರಿಯೆರೆಗ್‌, ಯತಿಕುಲೆಗ್‌ 
ಬೊಕ್ಕ ಹೇಡಿಲೆಗ್‌ ದ್ಯೂತ ಆವಂದಿನನೆ! ಆಂಡ ನೆಂಪುಡುಪ್ಪಡ್‌, ದ್ಯೂತ, ಬೋಂಟೆ, ಗಣಿಕೆ ಸಂಗ..... ಉಂದು 
ಮಾತ ಸುರು ಆತಿನಿ ರಾಜಕುಲತಕ್ಷೆಗಾದೇ! ಉಂದೆತ ರುಚಿ ತೂವಂದಿನ ರಾಜೆ ಮುರ್ಗೊನೆ! ನಿಕುಲು 
ರಾಜಕುಲತಕುಲೇ.” 


ಯೇರ್ಲ ಮನಿತಿಜೆರ್‌. ಶಕುನಿಯೇ ಕುಡ ಪಾತೆರುವೆ. 


“ಧರ್ಮರಾಯಾ, ನಿಕ್ಕ್‌ ರಾಜಧರ್ಮೊನು ನೆಂಪು ಮಲ್ತೊಂದುಲ್ಲೆ. ಯೇರಾ೦ಡಲಾ ರಾಜನ್‌ ಯುದ್ದೊಗು 
ಅತ್ತ್‌ಡ ಜೂಜು ಗೊಬ್ಬುಗು ಲೆತ್ತ್‌ಂಡ, ಆಯೆ "ಬರುಜಿ, ಆಪುಜಿ' ಪಂಡೆಡ ಕ್ಷತ್ರಿಯೆರೆಡ್ಬ್‌ ಮಾನ್ಯತೆ ತಿಕ್ಕಂದ್‌.. 


KY! ತುಚುಭಾಷೆಡ್‌ ಹುಮಾರವ್ಯಾಸ ಭಾರತೊ 


ಇತ್ತೆ ಯಾನ್‌ ನಿನನ್‌ ಜೂಜುಗ್‌ ಲೆತ್ತೊಂದುಲ್ಲೆ. ನಿಕ್ಕ್‌ ಮನಸ್‌ ಉಂಡುಡ ಲಕ್ಕ್‌ದ್‌ ಬಲ್ಲ. ರಾಜಧರ್ಮೊನು 
ತಿರಸ್ಕಾರ ಮಲ್ಲುವಂದಾಂಡ ಬರೊಡ್ವಿ” 


ಧರ್ಮರಾಯಗ್‌ ತಾಳೆ ತತ್ತ್‌ಂಡ್‌. “ಅ೦ಚತ್ತ್‌, ಜೂಜುಗ್‌ ಲೆತ್ತ್‌ಂಡ ಪೋಪೊಡುಣಿನವು ರಾಜಧರ್ಮ 
ಪಣ್ಣ್‌ ಯೆಂಕ್‌ಲ ಗೊತ್ತುಂಡು. ಆಂಡ ವಂಚನೆದ ಜೂಜು ಆ ರಾಜಧರ್ಮೊಗು ದೂರನೆ! ನಿಕಲ್ಲ ಜೂಜುದ 
ರೀತಿ ಒವ್ಪು? ರಾಜ ಸಂಪ್ರದಾಯೊಡು ಬರಿನವ? ಅತ್ತ್‌ ಕಬಟ ಕೂಟುದಿನವ? ಧರ್ಮಸಮ್ಮತಿದವಾಂಡ 
ಯಾನ್‌ ಬರ್ದೆನೆ. ಬತ್ತ್‌ಜೆಡ ಜನಾರ್ದನನ ಆಜೆ!” 


ಜನಮೇಜಯೆ ಕತೆ ಕೇಣೊಂದೇ ಪ್ರಶ್ನೆ ಮಲ್ಪುವೆ. ಅಕೇರಿಗ್‌ ದಾದಾಂಡ್‌ಂದ್‌ ತೆರಿವುನ ಅಯನ 
ಅಮಸರೊಗು ವೈಶಂಪಾಯನೆರ್‌ ತೆಲ್ತೊಂದು “ರಾಜ ಜನಮೇಜಯಾ, ಕೇಣ್ಣ. ಯೇರೇರೋ ರಾಜರೆನ 
ಕರ್ಮಫಲ ಪಣ್ಣಿನವು ಉಂಡತ್ತ? ಅವು ಧರ್ಮರಾಯನ್‌ ಮನಿಪಂದೆ ಉಪ್ಪೈರೆ ಬುಡ್ಡುಂಡ? ಧರ್ಮರಾಯೆಲಾ 
ದೈರದಾಯೆನೆ!! ಧರ್ಮಶಾಸ್ತ್ರದ ಸಾರ ತೆರಿದಿನಾಯೆನೆ! ಆಯನ ಗಿರಚಾರ! ಜೂಜಾಟೊಗು ಮನಮಲ್ಪೆ. ತಾನ್‌ 
ಗೊಬ್ಬುವೆ ಪಂಡೆ. 


ಈತ್ನೇಟನೇ ಕೆಟ್ಟ ಶಕುನೊಲೆನ್‌ ತೂದು ಚಿಂತೆಡಿತ್ತಿನ ಪಾ೦ಡವೆರೆಗ್‌ ಬೊಕ್ಕೊಲಾ ಅಪಶಕುನದನೇ 
ಸರಮಾಲೆ! ದ್ರೌಪದಿನ ಬಲತ ಕಣ್ಣ್‌ ಅದ್‌ರ್‌೦ಡ್‌. ಭೀಮಾರ್ಜುನೆರೆಗ್‌ ದತ್ತಕಣ್ಣ್‌, ದತ್ತಬುಜೊಲು ಅದ್‌ರ್‌ಂಡ್‌. 
ಭೀಷ್ಮಾದಿಲೆನ ಮೋನೆ ಕಂಗ್‌೦ಡ್‌! ಆಂಡ ಶಕುನಿ ಸುಯೋಧನನಕ್ಷೆಗ್‌ ಉಳತ್ತಳಯಿ ಕುಸಿಯೇ ಕುಸಿ. 


ಜನಮೇಜಯಾ, ಕೇಣ್ಣ... ಈ ದ್ಯೂತ ಪ್ರಸಂಗೊನು ರಡ್ಡ್‌ ರೀತಿಡ್‌ ಅರ್ತ ಮಲ್ಲೊನೊಲಿ. ಉಂದು 
ಕುರುಪತಿಗ್‌ ಪುಣ್ಯಕಾಲ. ಆಂಡ ಭವಿಷ್ಕೊದ ದಿಟ್ಟಿಡ್‌ ತೂಂಡ, ಉಂದು ಭರತಖಂಡೊದ ರಾಜೆರ್ನಾಕ್ಷೆನ 
ಅಳಿಯಂತ್ರೊದ ಸೂಚನೆ! ನಿಜೊವಾದ್‌ಲ ಉಂದು ಪಾಂಡವೆರ ಪಾಲ್‌ಗ್‌ ಕೆಟ್ಟ ಕಾಲನೆ! ಅಂಚಾದೇ ಧರ್ಮರಾಯನ 
ಚಿ೦ತನೆದ ಗಟ್ಟಿತನ ಸಡಿಲ್‌ ಆಯಿನಿ! 


ಜನಮೇಜಯೆ ಪಶ್ನೆ ಕೇಣುವೆ, “ಕಬಟದಕಲ್ನೊಟ್ಟುಗು ಜೂಜು ಗೊಬ್ಬುನು ತಪ್ಪಂದ್‌ ತೆರಿದಿನ ಧರ್ಮರಾಯೆ 
ದಾಯೆ ಒಪ್ಯೊಂಡೆನ?” 


“ಜೂಜು ಪಂಡ ಅಂಚೆನೆ. ಅವ್ವೊಂಜಿ ಗಿರ. ಜಾನೊದ ಅಡಿಮುದೆಲ್‌ ತಪ್ಪಾವುನ ಚಟ! ಬಂಗಾರ್‌ದೊಟ್ಟುದ 
ಕರ್ಬ! ಧರ್ಮರಾಯನ ಬುದ್ದಿ ಒರ ಪೋಂಡು. ಗೇನೊದ ಮೋನೆ ತಿರ್ಡ್‌ಂಡ್‌. ನಾಚಿಕೆ ದೂರ ಆಂಡ್‌. 
ಅಂತರಂಗೊಡು ಸೋಲುದ ನಿರೆಲ್‌ ತೋಜೊಂದಿತ್ತ್‌ಂಡ್‌! ಅ೦ಚಿ೦ಚಿ೦ದ್‌, ರಾಜಕುಲೊಟೇ ಪುದರಾತಿನ 
ಧರ್ಮರಾಯೆ ಕೌರವ ಕೂಟ ಒಡ್ಡುದಿನ ಬಲೆಟ್‌ ತಿಕ್ಕ್‌ದ್‌ ಬೂರೆ. ಪಗಡೆ ಗೊಬ್ಬುದ ಗದ್ದಿಗೆನ್‌ ಯೇರ್ಸ್‌ 
ಕುಲ್ಲಿಯೆ. ಭೀಮನಕುಲ್ಲಾ ಬತ್ತದ್‌ ಧರ್ಮರಾಯನ ದತ್ತಮೆಯಿಟ್‌ ಕುಲ್ಲಿಯೆರ್‌. ಧೃತರಾಷ್ಟೆಲಾ ಬತ್ತ್‌ದ್‌ 
ಕುಲ್ಲುವೆ! ಆ ಕಡೆಟ್‌ ಕೌರವೆ, ಶಕುನಿನಕುಲು ಕುಲ್ಲಿಯೆರ್‌. 


ಪಗಡೆಗೊಬ್ಬು ಸುರುವಾಂಡ್‌. ದಾಳೊಲೆನ್‌ ಪಾಡ್ಬಾಂಡ್‌। ಗೊಬ್ಬೊಂದುಪ್ಪನಗ ಧರ್ಮರಾಯೆ ತಾನ್‌ 
ಒಡ್ಡಿನ “ಪಣೊ'ನು ಕಳೆವೊಂದೇ ಪೋಪೆ. ಶಕುನಿ ತುಡೆ ತಟ್ಟೈರೆ ಸುರುಮಲ್ಪುವೆ. ಸೋತೊಂದಿಪ್ಪುನ ಧರ್ಮರಾಯೆ 
ಜೂಜುಗೊಬ್ಬುನೆನ್‌ ಉಂತಾವೆನ ಪಣ್ಣಿನನೆ ಶಕುನಿಗ್‌ ಆತಂಕ. ಆಯಿಡ್ದಾವರ ಧರ್ಮರಾಯನ ಮನ ಬಿಗಡುಲೆಕನೇ 
ಪಾತೆರುವೆ. ಧರ್ಮರಾಯನ ಚಿತ್ತ ಅತಂತ್ರ ಆಂಡ್‌. “ಶಕುನೀ, ಗೊಬ್ಬು ಸುರು ಆಯಿನಪಗನೇ ಬೊಬ್ಬೆ 
ದಾಯೆಗ್‌9 ಬಾಯಿ ನಿಲಿಕೆ ಪಾತೆರ್‌೦ಡ ಗೆಂದೆರಾಪುಜಿ. ನಿನಡ ಜೂಜುದ ಬುದ್ಯಂತಿಕೆ ಉಂಡುಡ ತೋಜಾಲ. 
ಯುದ್ಧೊಡು ಗೆಂದೊಡಾಂಡ ಖಡ್ಗ ಕಸರತ್ತ್‌ ಮುಕ್ಕ ಅತ್ತ)” 


ಸಭಾಪರ್ವೊ 135 


ಶಕುನಿನವು ಬಜೀ ತೆಲಿಕೆ. “ಗೊಬ್ಬುನೆಟ್‌ ಯಾನ್‌ ಕಮ್ಮಿ ಇಜ್ಜಿ. ಈ ದಾಲ ತರೆಬೆಚ್ಚ ಮಲ್ಲೊಡ್ಡಿ” 

ಕೌರವೆ ನಡುಟ್‌ ಬಾಯಿಪಾಡುವೆ. 

“ಧರ್ಮರಾಯಾ, ನಿನ “ಪಣೊ' ಎಂಚಿನ? ಪಣ್‌.” 

“ಪಣ್ಣೆ ಜೂಜು ದುಂಬರಿಯಡ್‌. ನಿಕ್ಷೆಡ್‌ ಯೇರ್‌ ಗೊಬ್ಬುವರ್‌? ಈಯಾ? ಅತ್ತ್‌ ಶಕುನಿಯ? 
ಶಕುನಿಯೇ ಗೊಬ್ಬಡ್‌, ಚಿಂತೆ ಇಜ್ಜಿ.” 

ಇರ್ದೆರ್ಲಾ ಪಣೊನ್‌ ಒಡ್ಕೊಂದು ಪೋಪೆರ್‌! ದಾಳೊಲು ಪುರೆಲ್‌೦ಡ್‌. ಇರ್ವೆರ್ನಲಾ ಕೈಯಿ ಚಲೊಕೊಲು 
ಬಿಗುತನೆ! ಅಂಚ ಆ ಗೊಬ್ಬು ದುಂಬರಿನಂಚ ತಾಮಸ ಬಾಮೊಗೇ ಇಡೆ ಆಂಡ್‌. ಹಟ, ತಂತ್ರೊಲೆನ ನಡುಟು 


ಬೊಬ್ಬೆ ಸುರುವಾಂಡ್‌! ಈ ಗಡಿಬಿಡಿತ ನಡೆಟ್‌, ಧರ್ಮರಾಯೆ ಸೋತೊಂದೇ ಪೋಯೆ! ಆಯೆ ಬಯಕಿದಿನ 
ದಾಳ ಬೂರ್ಟಿನೇ ಇಜ್ಜಿ! ಅ೦ಚಿಡ್ಜ್‌ ಶಕುನಿಗ್‌ ಗೇಲ್‌ದ ಮಿತ್ರ್‌ ಗೇಲೇ!! 


“ಹೊ! ಕೌರವೆ ಗೆಂದಿಯೆ।! ನನ ದುಂಬುಗು ನಿನ “ಪಣ' ದಾದ” ಶಕುನಿ ಕೇಣುವೆ. 


ಈ ಸರ್ತಿ ಧರ್ಮರಾಯನ "“ಪಣ' ಮಲ್ಲೆನೇ ಆಂಡ್‌. ಬಂಗಾರ್ನಲೆಕ್ಕಂತಿನ ರಡ್ಡ್‌ ಸಾವಿರ ರತೊಕುಲು, 
ಎಣ್ಣಸಾವಿರ ಕುದುರೆಲೆನ್‌ “ಪಣೊ'ಕ್‌ ದೀಪೆ! ದಾಳೊಲು ಬೂರಿಯ! ಆಂಡ! ದೈವ ದುರ್ಜನೆರೆನ್‌ ತರ್ಕೊಂಡು! 
ಶಕುನಿ ಅಬ್ಬರೊಡೇ ಅರೆದೈ! 


ಶಕುನಿ ಧರ್ಮರಾಯನ್‌ ಗೊಬ್ಬುದ ಚಲೊಟು ಉಬ್ಬಾವೊಂದೇ ಪೋಪೆ! ಅಂಚ ಈ ಸರ್ತಿ ಪತ್ತ್‌ಸಾವಿರ 
ಆನೆಲು!.... ದಾಳ ಚೆಲ್ಲ್‌ದ್‌ ತೂನಗ ಅವುಲಾ ಕೌರವನ ಕೈ ಸೇರ್‌ಂಡ್‌. ಶಕುನಿ ನಲಿಪುವೆ. 

“ಯಾನ್‌ ಆತ್‌ ದಾಲ ದರಿದ್ರೆ ಅತ್ತ್‌ ಇಂಚಾಂದ್‌ ಪಣೊಂದು ಧರ್ಮರಾಯೆ ಈ ಸರ್ತಿ ತನ ಬೊಡೆದಿನ 
ದಾಸಿಪೊಣ್ಣುಲೆನ್‌ “ಪಣೊ'ಕ್‌ ದೀಪೆ! 

“ಜನಮೇಜಯಾ, ಯೇತ್‌ ಜಾಗ್‌ರ್ದೆಡ್‌ ಗೊಬ್ಬುಂಡಲಾ ದಾನೆ ಪಲ) ದೈವೊದ ಲೀಲೆ ನಡಪೊಡತ್ತ? 
ಪಣೊತ ಪೊಣ್ಣುಲೆನ್ಲಾ ಧರ್ಮರಾಯೆ ಸೋಪುವೆ. 

ಶಕುನಿ ಜೂಜುಡು, ಅಂಚೆನೇ ಕುಹಕೊದ ಪಾತೆರೊಡು ಗಟ್ಟಿಗೆನೆ! 

“ರಾಜ ಧರ್ಮಜಾ. ಈ ಸೋತುದ! ಕಟ್ಟ್‌ದೀತಿನ ಬುತ್ತಿದಲೆಕ ಜಯ ಯೆಂಕ್ಷೆಗಾಂಡ್‌! ಇತ್ತೆಲಾ ಪಣೊಂದುಲ್ಲೆ! 


ನಿಕ್ಕ್‌ ಸೋಮನ ಪೋಡಿಗೆ ಮಿನಿ ಉಂಡುಡ ಇತ್ತೆನೇ ಜೂಜುನು ಉಂತಾವುನವು ಎಡ್ಡೆ! ಅತ್ತ್‌ ದೈರ ಮಿನಿ 
ಉಂಡುಡ, ಅರಸುಡ ಪಂತೊದ ಚಲ ಮಿನಿ ಉಂಡುಡ ದುಂಬುದ ಪಣ ದಾದಂದ್‌ ಪಣ್‌!” 


ಶಕುನಿ ತನ ಗೆಲ್ಮೆದ ಹಮ್ಮುನು ನಲ್ಡ್‌ದೇ ತೋಜಾವೆ. 


ಧರ್ಮರಾಯೆಲ ಸೊತ್ತ ಕುಲ್ಲುಜೆ. “ಏ..... ಸೌಬಲಾ, ಎ೦ಕುಲು ಯೇರ್‌ಂದ್‌ ಗೊತ್ತುಂಡತ್ತ? ಎಂಕುಲು 
ಪಾಂಡು ಮಾರಾಜನ ಜೋಕುಲು! ಎಂಕ್ಷೆನ ಸಂಪೊತ್ತು ದಾನೆ ಕಡಿಮೆದನ? ಯಾನ್‌ ಮಾಮಲ್ಲ ಸೀಮೆದ 
ರಾಜೆ! ಯೆನನ್‌ ಮೀರುನ ರಾಜೆ ಯೇರುಲ್ಲೆ? ಆವಡ್‌! ಇತ್ತೆ ಪಶ್ತ್‌ಸಾರ ರತೊಕುಲೆನ್‌ ಒರಾನೆ "ಪಣ' 
ದೀವೊಂದುಲ್ಲೆ. ಉಂದೆತೊಟ್ಟುಗು ನಲ್ಬಸಾರ ಕುದುರೆಲೆನ್ಹ ಸೇರ್ದಾದೆ.” 


ಗೊಬ್ಬು ಸಾಗ್‌೦ಡ್‌. ತೂವ ತೂನಗ ಧರ್ಮರಾಯೆ ಅವ್ವೆನ್ಸಾ ಸೋಪುವೆ! ಶಕುನಿನ ಮಂತ್ರತಂತೊಲೆನ್‌ 
ದಾನೆಂದ್‌ ಪಣೊಲಿ? ಅರಸು ಒವ್ವೆನ್‌ “ಪಣ' ದೀ೦ಡಲಾ ಶಕುನಿನ ಚೇಷ್ಟೆ ಇಜ್ಜಿಂದಿಜ್ಜಿ! 

“ಪಣ ದೀದ್‌ ಗೊಬ್ಬುಲ ಧರ್ಮರಾಯಾ. ನಿಕ್ಕಾಂಡಲ ಕೃಷ್ಣನ ಸಾಯ ಉಂಡು. ಕೌರವಗ್‌ ಯೇರ್ನ 
ಸಾಯೊಲ ಇಜ್ಜಿ. ಕೌರವನ ಪುಣ್ಯೊಡೇ ದಾಳ ಬೂರೊಂದುಂಡು!” 


ಬೊಕ್ಕೊಲ ಗೊಬ್ಬುದ ನಡೆ ಅವ್ವೇ| ಧರ್ಮರಾಯೆ ಪಣ ಒಡ್ಡುನು, ಸೋಪುನು. ಇಂಚೆನೇ! ಈ ನಡೆಟ್‌, 
ಸರ್ವ ಸೈನಿಕೆರೆನ್‌, ಸರ್ವ ಸ೦ಪೊತ್ತುಲೆನ್‌, ಕಳೆವೊ೦ಡೆ. ಅಯಿಡ್ಸ್‌ ಬೊಕ್ಕೊಲ ಅಜಿಪ ಸಾರ ಆನೆದ ಕಿನ್ನಿಲೆನ್‌, 
ಒರುಂಬ ಸಾವಿರ ಕುದುರೆಲೆನ್‌ ಪಣ ದೀಪೆ. ಆವುಲ ಕೌರವಗೇ ಪೋಂಡು. ಧರ್ಮರಾಯೆ ಸೋಪುನು 
ಸೀದೊದ ಬಗೆಟತ್ತಂದ್‌ ವಿದುರಗ್‌ ಗೊತ್ತಾತ್‌೦ಡ್‌. ಅಯಗ್‌ ಅಳ್ಕ್‌ಆತಂಕ ಬೊಕ್ಕ ಕೋಪ ರಡ್ಡ್ಜ್‌ಲ 
ಒಟ್ಟಾಂಡ್‌. 


“ಧರ್ಮರಾಯಾ, ನನ ಜೂಜಾಟ ಯಾವು. ಈ ಕಬಟ ಗೊಬ್ಬುದ ಶಕುನಿನೊಟ್ಟುಗು ದಾಯೆಗ್‌ ಗೊಬ್ಬೊಡು? 
ಆಯೆ ಓಲು? ಭರತವಂಶೊದ ರಾಜೆರ್‌ ಓಲು9 ಮುಲ್ಪ ನಡಪುನ ಚೇಷ್ನೆಲ್‌ ದಾದವು? ಭೀಷ್ಮ ದ್ರೋಣ 
ದುಂಬಾಯಿ ಮಹನೀಯೆರೇ, ನಿಕುಲು ಮಾತೆರ್ಲಾ ಮನಿಪಂದೆ ಉಲ್ಲರತ್ತ? ನಿಕ್ಷೆಗ್‌ ಉಂದು ತೆರಿಯುಜ? 
ಮುಲ್ಪ ಉಪ್ಪನ ಹೆರಿಯೆರೆಗ್‌ ಮಾತ ಉಂದು ಸಮ್ಮತೊನ?” 


ವಿದುರನ ಪಾತೆರೊಗು ಧರ್ಮರಾಯ ಆವಡ್‌, ಭೀಷ್ಮೆ ಆವಡ್‌, ಬಾಯಿ ಬುಡುಜೆರ್‌! ವಿದುರೆನೇ 
ಪಣೊಂದು ಪೋಪೆ. “ಧರ್ಮರಾಯಾ, ನಿಕ್ಷೆನ ವಂಶೊದ ಪುರೂರವೆ, ನಹುಷೆ, ದುಷ್ಕಂತೆ, ಕುರು, ಸ೦ವರಣೆ, 
ಯಯಾತಿಲೆಕಂತಿನ ಮಾರಾಜೆರ್‌ ಬುಳೆಪಾಯಿನ ರಾಜ್ಯ ಉಂದು! ಆಹಾ! ಇಂಚಿತ್ತಿನ ವಂಶೊಡು ಪುಟ್ಟುದಿನ 
ಈ, ನಾಶೊಗಾಪಿನ ಪಜ್ಜಿ ದೀವೊಂದುಲ್ಲತ್ತ?” 


ಆಂಡ, ಧರ್ಮರಾಯೆ ಪಂದುಜೆ! ವಿದುರನ ಕೋಪ ಕೌರವೆರ್ನಂಚಿ ತಿರ್ಲ್‌೦ಡ್‌. 


“ಕೌರವಾ. ಧರ್ಮರಾಯೆ "ಪಣೊ'ತ ಮಿತ್ತ್‌ “ಪಣ' ದೀವೊಂದುಲ್ಲೆ! ಈ ಯೆ೦ಚನಾ ಗೆಂದೊಂದೇ ಉಲ್ಲ. 
ಇತ್ತೆ ನಿನ ಕೈಯೇ ಮಿತ್ತ್‌ ಆ೦ಡಲ ಉಂದೆಟ್‌ ಅಕೇರಿಗ್‌ ನಿಕ್ಕ್‌ ಎಡ್ಡೆ ಆಪುಜಿ! ಈ "ಪಣ' ಪಣ್ಣಿನವು ಯಮನ 
ಸಾಲ ಪಂಡ್ಹ್‌ ತೆರಿಯೊಣ್ಣ! ಇತ್ತೆನೇ ಸಾರಿಸಾರಿದ್‌ ಪಣೊಂದುಲ್ಲೆ! ಈ ಕಬಟ ಜೂಜುನು ಇಡೆಗೇ ಉಂತಾಲ. 
ಯಾವು. ಈ ಗೆಂದಿಯಡಲ ಗೆಂದಿನ ಸಂಪೊತ್ತು ನಿಕ್ಕ್‌ ದಕ್ಕಂದೆ ಪೋವು! ಸೋತಿನಾಕುಲು ಪೋಡ್ಯುವೆರ್‌ ಪಣ್ಣ್‌ 
ಎಣ್ಣಡ! ಆಕ್ಷೆನ ಕಣ್ಣ್‌ಕೆಬಿಕ್‌ಲೆನ್‌ ತೂಲ! ಅಪಗ ನಿಕ್ಕೇ ತೆರಿಯುಂಡು! ಕೌರವಾ. ಉಂದು ಚೀಪೆ ಪಣ್ಣ್‌ 
ತೋಜಿಂಡಲಾ ಕಯ್ದೆ ವಿಷ ಪಣ್ಣಿನೆನ್‌ ಮದಪಡ! ಉಂದು ನಿನನ್‌ ಕೆರ್ದುಂಡಾ, ದೆರ್ದುಂಡಾ ಯಾನ್‌ ಪಿಣಯೆ. 
ನಿನ ಲೋಬ ಬುದ್ಧಿ ಈತೆಟೇ ಕಡೆ ಆವಡ್‌. 


“ಕೌರವಾ ಗೆಂದಿನೆತ ಹಾ೦ಕರೊಡು ಲಾಗ್ಯಡ. ಕೇಡ್‌ಗ್‌ ಮೂಲ ಆದುಪ್ಪುನ ಶಕುನಿನ್‌ ಮುಲ್ಪಡ್ಸ್‌ 
ಕಡಪುಡ್ಜ್‌ ಕೊರು. ಸೋತೆ ಪಂಡ್ಸ್‌ ಅಪಮಾನ ಮಲಂದೆ ಧರ್ಮರಾಯನ್‌ ಪೊರ್ಗುಡು ಪಾತೆರಲ. ಏಕ 
ಚಕ್ರಾಧಿಪತ್ಯೊಗು ಈ ಬೂಮಿನ್‌ ಸುರೂಟು ಹದ ಮಲ್ಲುಲ. ನಿನ ವಂಶ ಒರಿಯೊಡಾ೦ಡ ಉಂದು ಅಗತ್ಯ. 
ಈ ಹೆರಿಯೆರೆನ ನುಡಿತಂಚ ನಡಪುಲ.” 


ಕೌರವಗ್‌ ವಿದುರೆ ಇಂಚ ನಡುಟ್‌ ಅಡ್ಡಿ ಮಲ್ತಿನವು ಇಸ್ಟ ಆಯಿಜಿ. ಈತ್ನೇಟ ಆಯನ ಯೋಜನೆದಂಚನೇ 
ನಡತಿನೆತ ಕುಸಿನ್‌ ಕಡೆ ಮಲ್ಪುನ ವಿದುರಗ್‌ ಕೊಲ್ತೊನುಲೆಕ ಪಣ್ಣೆ, 

“ಎದುರಾ, ಈ ಎಂಚಿನಾಯೆಂದ್‌ ಪಣೊಡು? "ಖೂಳ' ಪಣೊಲಿಯ? ಆಪುಜಿ. ಸಕಲಕಲೆನ್‌ ಕಲ್ಮೊಂದ. 
ಮಲ್ಲ ಮನಸ್‌ದಾಯೆಂದ್‌ ಪಣೊಲಿ ಪಂಡ ಲೋಕೊಡಿತ್ತಿನ ದಡ್ಡೆರೆನ ಅಧಿದೈವೊನೆ ಈಯಾದುಲ್ಲ. ಪಂಡಿತನ 


ಸಭಾಪರ್ವೊ 137 


ಗುಣೊಲ ನಿನಡ ಇಜ್ಜಿ. ಪಂಡಿತೆರ್‌ ಯೇರಾಂಡಲಾ ಸಲಹೆ ಕೇಣ್‌೦ಡ ಮಾತ್ರ ಹಿತಾಹಿತೊನು ಪಣ್ಣೆರ್‌. 
ವಿದುರಾ ಎಂಕುಲು ಯೇರಾಂಡಲಾ ಇತ್ತೆ ನಿನ ಸಲಹೆನ್‌ ಕೇಂಡನ? ನಿಕ್ಕ್‌ ಪಾಂಡವೆರೆನ ಹಿತೊನೇ ಮುಕ್ಕ. 
ಯೆಂಕ್ಷೆಗ್ಗ ಪಾಂಡವೆರೆಗ್ದ ನಡಕೆಡ್‌, ನಂಬಿಕೆಡ್‌ ದಿಂಜ ಪರಕ್‌ ಉಂಡು. ಅ೦ಚಾದೇ ಯೆಂಕ್ಷೆಗ್‌ ಸರಿ ಬರುಜಿ. 
ಉಂದು ನಿಕ್ಕ್‌ ಗೊತ್ತುಂಡು. ನಿಕ್ಕ್‌ ಪಗಡೆ ಗೊಬ್ಬುದ ವಿಧಾನೊಲು, ನಸೆ, ರುಚಿ ಗೊತ್ತಿಜ್ಜಿ ಆ೦ಡಲ ಪಾತೆರೊಂದುಲ್ಲ! 
ಈ ಪಗಡೆ ಯಾಗೊದ ರೀತಿನೀತಿಲ್‌ ಪಗಡೆ ಗೊಬ್ಬುನಕ್ಷೆಗೇ ಗೊತ್ತು ನಿನಲೆಕ ಗೊಬ್ಬಂದಿನಕ್ಷೆಗತ್ತ್‌.” 


ವಿದುರೆ ಮನಿಷುಜೆ. ಕೌರವೆನೇ, “ವಿದುರಾ, ಈ ಎಂಕ್ಷೆಗ್‌ ಮಾತೆರೆಗ್ಲಾ ಬುದ್ದಿ ಪಣ್ಣಿನ ಹೆರಿಯೆ.. ಆಂಡ 
ಈ ಶಕುನಿನ್‌ ರಾಜದ್ರೋಹಿ ಪಣೊಂದುಲ್ಲ! ಅವು ಸುಳ್ಳು. ದಯದೀದ್‌ ಇತ್ತೆನೇ ಪಗಡೆದ ಅಂಗಣೊಡ್ಡು 
ಪಿದಯಿ ಪೋಲ. ಯಾನ್‌ ನಯವಂಚಕೆ ಅತ್ತ್‌. ನಿಕ್ಕ್‌ ದಾಯೆಗಾ ಯೆನ ಮಿತ್ತ್‌ ಅನ್ಮಾನ ಉಂಡು. ಅವು ನಿಜ 
ಅತ್ತ್‌ಂದ್‌ ದುಂಬುಗು ನಿಕ್ಕೇ ಗೊತ್ತಾಪು೦ಡು. ಪಗಡೆ ಗೊಬ್ಬುದ ಕಳೊಟು ಈ ಅಜಕೆ ಪಾತೆರುನ ಅಗತ್ಯ ಇಜ್ಜಿ. 


ಸಭೆಟ್‌ ಇತ್ತಿನ ಆಚಾರ್ಯದ್ರೋಣೆರ್‌ ಈ ಗೊಬ್ಬುದ ಬಗ್ಗೆಡ್‌ ಬಾಯಿ ಬುಡುಜೆರ್‌. ಭೀಷ್ಮೆರ್‌ ಎಂಕ್ಷೆಗ್‌ 
ನೆರ್ದುಜೆರ್‌. ಕೃಪಾಚಾರ್ಯೆರ್‌ ದಾಲ ಮನಿಮಜೆರ್‌. ಎಂಕ್ಷನ ಅಮ್ಮೆರ್‌ ಧೃತರಾಷ್ಟ್ರ ತಂಟೆಗೇ ಬರ್ಬುಜೆರ್‌. ಬಾಡ್ಲಿಕೆ 
ದಾದಾಂಡಲ ಪಂಡೆರ? ಅಕ್ಷೆಗ್‌ ಮಾತ ಯೆನ ರಾಜಗ್‌ ಸಾಜವಾಯಿನ ನಡಕೆಡ್‌ ತಪ್ಪು ತೋಜುಜಿ. ಅಂಚ 
ಮನಿಪಂದೆ ಇಜ್ಜೈರ? ಆಕುಲು ಮಾತೆರ್ಲಾ ದಡ್ಡೆರ? ಈ ಒರಿಯೆ ಬುದ್ಯಂತೆನ? ತತ್ವ ತೆರಿದಿನಾಯೆ ಈಯೆ 
ಒರಿಯೆನ? ಪೊಕ್ಕಡೆ ಮುಲ್ಪ ಬತ್ತ್‌ದ್‌ ಅಡ್ಡಿ ಮಲ್ಲೊಡ್ಡಿ. ಧರ್ಮರಾಯನ ರಾಜಸೂಯಯಾಗೊಗ್‌ ಅಡ್ಡಿ 
ಬಯ್ದಿನಕ್ಷೆನ್‌ ಶ್ರೀ ಕೃಷ್ಣೆನೇ ಸವುರ್ಸ್‌ ಪಾಡ್ದೆ! ಅಂಚೆನೇ ಎಂಕ್ಷೆನ ಈ ಸುಖದ್ಯೂತ ಯಾಗೊಗ್‌ ಅಡ್ಡಿ ಒಡ್ಡುನ ಈ 
ವಿದುರನ್‌ ಸವುರ್ಸ್‌ ಪಾಡುನಕುಲು ಯೇರ್ಲಾ ಇಜ್ಜೆರತ್ತ?” 


ದುರ್ಯೋಧನನ ದರ್ಪೊದ ನುಡಿ ಕೇಂಡಿನ ವಿದುರೆ ಬಿಗುಬೇಜರ್‌ಡ್‌, “ಕೌರವಾ, ಈತೊಂ೦ಜಿ ಹಾ೦ಕರ 
ಎಡ್ಡೆ ಅತ್ತ್‌, ಉ೦ದೆಡ್ಡಾವರ ನಿಕ್ಕ್‌ ತೊಂದರೆ ಉಂಡು. ಅನರ್ತೊದ ಉರ್ಲುಲೆನ್‌ ಈಯೆ ಬಲ ಮಲ್ಲೊಂದುಲ್ಲ. 
ಉಂದೆಡ್ಡಾದ್‌ ವೀರನಾರಾಯಣೆ ನಿನನ್‌, ಅ೦ಚನೇ ನಿನ ದುಸ್ಪಕೂಟೊದ ಶಕುನಿ, ಕರ್ಣೆ, ಸೈಂಧವನಕ್ಷೆನ್‌ 
ಭೀಮಾರ್ಜುನೆರೆ ಬಾಣೊಲೆಡ್‌ ಮುಗಿಪಾವೆ. ಉಂದು ನೆಂಪುಡುಪುಡ್‌.* 


ವಿದುರನ ಪಾತೆರೊದ ನಡುಟೇ ಕೌರವೆ ಶಕುನಿಗ್‌ ಕಣ್ಣ್‌ ಸನ್ನೆ ಮಲ್ಪುವೆ. ಬೊಕ್ಕ ಧರ್ಮರಾಯಗ್‌, 
“ನಿನ ಸಂಪೊತ್ತುಲೆನ್‌, ಸೇವಕೆರೆನ್‌ ಮಾತ ಪಣ ದೀದ್‌ ಸೋತುದ. ಸುಯೋಧನೆ ಯಾನ್‌ ಕಟುಕೆ 
ಅತ್ತ್‌. ಇತ್ತೆ ಈ ಸೋತೆ ಪಣ್ಣ್‌ ಒಪ್ಪಿದ್‌, ಜೂಜುನು ಉಂತಾಲ.” 


ಅಪಗನೇ ಶಕುನಿ ಸುರುಮಲುವೆ. “ಧರ್ಮರಾಯಾ, ಪಗಡೆ ಗೊಬ್ಬು ಉಂತಾವೊಡ? ನಿನ ಕಂಗ್‌ದಿನ 
ಮೋನೆನ್‌ ತೂವೆರೆಗೇ ಆಪುಜಿ. ಅತ್ತಾಂದೆ ನಿನ ಮೆಗ್ಗ್ಯನಕುಲು ಕೆಂಗುಡೆರ್ನಂಚ ಕಣ್ಣ್‌ಡ್ಲೇ ಜೂಜು ಉಂತಾವುನ 
ಸೂಚನೆ ಕೊರೊಂದುಲ್ಲೆರ್‌. ನಿನ್ನವು ಕ್ಷತ್ತಿಯೆರ್ನ ಸಾಜ ಹಟನೆ! ಎಂಕ್ಷೆಗ್‌ ಪಣ ಇಜ್ಜಂದಿ ಗೊಬ್ಬು ಮೆಚ್ಚುಜಿ.” 

ನಂಜಿ ತೆಲ್ಪೆದ ಶಕುನಿನ ತಂತ್ರ ನಡತ್‌೦ಡ್‌. ಧರ್ಮರಾಯೆ ಪಿಸ್‌ರ್ಚ ಚಿತ್ತೊಡು, ಒಂಜಿ ಕೋಟಿ ಪಣವುನು 
ಪಣ ಒಡ್ಡುವೆ. ಇತ್ತೆ ಸೋತಡ ಐಕ್‌ ರಡ್ಡ್‌ಪಟ್ಟ್‌ ಕೊರೊಡುಂದು ಕೌರವೆ ಪಣ್ಣೆ. ಇಂಚೆನೇ ಮೂಜಿ ಪಟ್ಟ್‌, ಐನ್‌ 
ಪಟ್ಟ್‌, ಏಳ್‌ಪಟ್ಟ್‌, ಒರು೦ಬಪಟ್ಟ್‌ ದೀವೊಡಾ೦ಡ್‌. ಆಂಡ ಮಾತೆಟ್ಟ ಗೇಲ್‌ ಕೌರವಗೇ! ಆಯೆ ಗೆಂದಿನೆತ 
ಮಾತ ಲೆಕ್ಕಾಚಾರೊನ್ಹ ಬರೆವೊಂದಿತ್ತೆರ್‌. 


ಕೌರವನ ಚೇಷ್ಟೆ ಹೆಜ್ಜಾಂಡ್‌. “ಧರ್ಮರಾಯಾ, ನನೊಲ ಪಣ ದೀಪಿನಾ೦ಡ ದೀಲ. ದೊಡ್ಡುದ ಜಣಜಣ 

ಕೇಣ್‌ ಬರಡ್‌” ಪಣ್‌ ಕೆಣಕಿನೆಕ್‌ ಧರ್ಮರಾಯ ತನಡ ಪದ್ಮ ಸಂಕೆದ ಸಂಪೊತ್ತುದ ಪೆರ್ಗೆ ಉಂಡುಂದು 


ಸೆರೆಡ್‌ ಪಣೊಂದು, ಅಪ್ಪನ ಪಣ ದೀದ್‌ ಒಂಜೇ ಗಳ್ಗೆಡ್‌ ಕಳೆವೊಂಡೆ. ಅಡೆಗ್‌ ಸ್ವ ಸಂಪೊತ್ತು ಪೊಂಜೊಲೆನ 
ಅಯ್ತಸಿಂಗಾರೊದ ಪದ್ದೆಯಿ ಬಂಗಾರ್‌, ಮುಕುಟ ಮಣಿರತ್ನೊಲು ಮಾತ ಕೈ ತತ್ತ್‌ ಪೋದು, ಕೈ ಕಾಲಿ 
ಆಂಡ್‌. ಮಾಯೊದ ವಿಧಿ ಮುನಿಂಡ್‌. ರಾಜ್ಯ ಲಕ್ಷ್ಮೀ ಬೆರಿ ಪಾಡ್ಜ್‌ ಪೋಯೊಲು. ಮನಸ್‌ಗ್‌ ದುಕ್ಕ ಆಂಡಲ 
ಚಟ ಚಿರ್‌ಂಟ೦ದಿನೆಟಾದ್‌, ಧರ್ಮರಾಯೆ ಇಂಚ ಎಣ್ಣೊಂಡೆ- ಸರಕು ಸಂಪೊತ್ತು ಪೋಂಡ ದಾನ್ನೆ? ಜೂವ 
ಸಂಪೊತ್ತು ಉಂಡತ್ತ?- ಎಣ್ಣಿನಂಚೆನೇ ನಕುಲನ್‌ ಪಣ ಒಡ್ಡಿಯೆ. ಅಯನವು ಸೋಪುನನೇ ಸಾದಿ! ನಕುಲನ್‌ 
ಸೋತುದಾಂಡ್‌. ಸಹದೇವನ್‌ ಪಣ ಒಡ್ಡುದು, ಅಯನ ಸೋತುದಾಂಡ್‌. 


ಶಕುನಿ ಕುಹಕೊದ ಸೊಲಕ ಲಕ್ಕಾಯೆ. “ಕೌರವಾ, ರಾಜೆರೆಡ್‌ ಈಯೇ ಮಿಗಿಲ್‌. ಧರ್ಮರಾಯನ್‌ 
ತೂಯನ? ಮಾದ್ರಿ ಜೋಕುಲೆನ್‌ ಪಣ ದೀದ್‌ ಸೋತುದೆ. ತನ ಮೆಗ್ಳಾಡ್ಜೆನ್‌ ಒಡ್ಕಂದೆ ಒರಿಪಾವೊಂದೆ..” 


ಧರ್ಮರಾಯಡ ಈ ಪರಬೇದೊದ ಅಲಚನೆಲ ಇತ್‌ಜಿ. ಇತ್ತೆ ಕುಯಿಂತ್ರಿದ ಶಕುನಿನ ನುಡಿ ಕೇಣ್ಟ್‌ 
ಬೇಜಾರಾಂಡ್‌. ಜತೆಟ್‌ ಜೂಜುಡು ಗೆಂದುನ ಹಟ ನಿಮಿರ್‌೦ಡ್‌! ಅರ್ಜುನನೇ ಒಡ್ಡಿಯೆ. 


ಶಕುನಿ ಸೊತ್ತ ಕುಲ್ಲುಜೆ. “ಅರ್ಜುನಾ, ಭೀಮಾ ನಿಕಲ್ಲ ಪರಯೆನೇ ನಿಕಲೆನ್‌ ಕೌರವಗ್‌ ಮಾರೊಂದುಲ್ಲೆ 
ನಿಕುಲು ಒಪ್ಕೊಡ್ಡಿ ಆಪುಜಿ ಪಣ್ಣೆ.” ಪಂಡೆ. ಆಂಡ ಅಕುಲು ಇಂಬ್ಯನ ಬಲೆಕ್‌ ಬೂರ್ವೆರ) “... ಶಕುನಿ, 
ಯೆಂಕುಲು ಪರಯನ ದೇಹಾಂಗೊಲೇ. ಬೇತೆ ಬೇತೆ ಅತ್ತ್‌ ನಿನ ಕಬಟ ನುಡಿ ಪೊಕ್ಕಡೆಗೆ!” ಪಂಡೆರ್‌. 


ಧರ್ಮರಾಯಗ್‌ ಜೂಜು ವಿಧಿತ ಉದ್ದೇ ಆಂಡ್‌. ಅರ್ಜುನ, ಭೀಮನಕುಲ್ಲಾ ಪಣ ಆಯೆರ್‌! ಕೌರವಗೇ 
ಸೇರೈರ್‌. 
“ಧರ್ಮರಾಯಾ, ಈತ್‌ ಮಾತ ಕಳೆವೊಂಡಲ ಜೂಜುದ ಚಟ ಪಿರಿಯುಜ?” ಶಕುನಿ ಕೇಂಡೆ. 


“ಶಕುನೀ, ಇತ್ತೆ ಯಾನೇ ಜೂಜುದ ಪಣ ಆದ್‌ ಕಳೆವೊಂಡಿನೆನ್‌ ಗೆಂದುವೆನೆ.” ಪಣೊ೦ದು ಗರ್ವೊಡೇ 
ತನನ್‌ ಪಣ ದೀದಾಂಡ್‌. ಆಂಡ ಕಳೆವೊಂಡಿನೆನ್‌ ಗೆಂದೆರೆಗ್‌ ವಿಧಿ ಒಪ್ಪ್ಯೊಡತ್ತ) ಆಯೆ ಸೋತೆ! 


“ಇತ್ತೆ ದಾದ ಒರಿದ್‌೦ಡ್‌ ನಿನಡ. ಪಣ ದೀಪುಜನ?” ಶಕುನಿ ಉರಿನಡೆಗ್‌ ಉಪ್ಪು ಪಾಡಿಯೆ! 
“ನಿಕ್ಷೆನ್‌ ಸೋಪಾವಂದೆ ಕುಲ್ಲುವೆನ? ಇತ್ತೆ ದ್ರೌಪದಿನ್‌ ಪಣ ಒಡ್ಡುವೆ.” 
ಕೌರವೆ ಬಯಕಿಲೆಕ್ಕನೇ ಆಂಡ್‌. 


ಜನಮೇಜಯಾ, ಧರ್ಮರಾಯೆ ಇತ್ತೆ ಮನ್ನಥಗೇ ಪಗೆ ಆಯೆ! ಮದನನ ಮಂತ್ರದೇವತೆದಂಚಿನ ದ್ರೌಪದಿನ್‌ 
ಪಣ ದೀಯೆ. ಶಕುನಿನ ಕುಟಿಲ ತಂತ್ರೊಡು ಸೋತುದು, ದೌಪದಿನ್ನ ಕಳೆವೊಂಡೆ. ಧರ್ಮರಾಯೆ ಈತಾಂಡಲ 
ಜೂಜು ಉಂತಾವುಜೆ. ಜೂಜುದ ಮರ್ಲೆನೇ ಆಯೆ. ಅಯನ ಚೈತನ್ಯ ಆಜಿದ್‌ ಪೋಂಡು. ಮೋನೆದ ತೇಜಿ 
ಮಾಜಿದ್‌ ಪೋಂಡು. ಅಂಚಿಡ್ಸ್‌ ಕೌರವನ ದುಸ್ಪ ಕೂಟೊಗು ಆನಂದ. ತೆಲಿಕೆದ ಪಠ್ಗ! ಒರಿಯನೊರಿ 
ತೂವೊಂದು, ಸನ್ನೆಡೇ ಆನಂದೊನು ಪಟೊಂಡೆರ್‌! ಭೀಷ್ಮೆ ದ್ರೋಣೆ, ವಿದುರೆ, ವಿಕರ್ಣೆ, ಗೌತಮನಂಚಿನಕುಲು 
ಕುರುವಂಶ ಹಾಳಾಪಿನ ಆತಂಕೊಡಿತ್ತೆರ್‌. ನಾಲಯಿದ ಪಸೆ ಆಜಿ೦ಡ್‌, ಕಣನೀರ್‌ ಅರಿಯಿಂಡ್‌. ಪಗೆನಕುಲು 
ಪೊತ್ತಾಯಿನ ಅಗ್ಗುಡೆದ ತೂಟು ಉಡಲ್‌ ಪೊತ್ತಾವೊಂಡಿನ ಸ್ಥಿತಿ ಪಾಂಡವೆರ್ನವು!! 

ಆ ಮಹಾಸಭೆಟಿತ್ತಿನ ರಾಜೆರ್‌, ವಿದ್ವಾಂಸೆರ್‌, ವರ್ತಕ ವಣಿಕೆರ್‌ ಮಾತೆದ್ದ ಜೂಜುದ ಬಗ್ಗೆಡ್‌ ಚಿಂತನೆಡಿತ್ತೆರ್‌. 
ಧರ್ಮರಾಯನ ಜೂಜುದ ಉಮೇದ್‌, ಭೀಮನಕ್ಷೆನ ತಾಳೆ ಕೌರವನ ಚೇಷ್ಟೆ, ಶಕುನಿನ ಕಬಟ ಮಾತೆನ್ಸಾ 
ತೂವೊಂದು, ಅಕುಲು ಬ್ರಹ್ಮ ವಿಷ್ಣು ಮಹೇಶನಕ್ಷೆನೇ ದೂರೊಂದಿತ್ತೆರ್‌. 


ಅಪಗನೇ ಶಕುನಿ, ಧರ್ಮರಾಯಡ, “ಪ್ರಭೂ, ಈರ್‌ ಸೊಂತ ಇಚ್ಛೆಡೇ ಮಾತೆನ್ಲಾ ಪಣ ದೀದ್‌ 
ಸೋತುದರ್‌. ಇತ್ತೆ ಕೌರವೆ ಗೆಂದ್‌ದೆ. ಆಯೆ ಅಯನ ಇಚ್ಛೆದಂಚ ನಡತೊನಡ್‌. ಯೆಂಕುಲು ದಾಲ ಅನ್ನೆಯ 
ಮಲ್‌ದ್‌ಜ” ಪಣ್ಣೆ. ಬೊಕ್ಕ ಕೌರವನಂಚಿ ತಿರ್ಲ್‌ದ್‌, “ಕೌರವಾ, ಯಾನ್‌ ನಿಕ್ಕ್‌ ಕೊರ್ತಿನ ಬಾಸೆದಂಚ ಧರ್ಮರಾಯನ 
ಸೇನೆನ್‌, ಭಂಡಾರೊನು, ಪಂಚ ಪಾಂಡವೆರೆನ್‌, ದ್ರೌಪದಿನ್‌ ಮಾತ ಗೆಂದ್‌ದ್‌ ಕೊರೆ. ನನ ದುಂಬುದ ಕಜ್ಜ 
ನಿನ್ನನೇ” ಪಣ್ಣ್‌ ಬಿರೆಲ್ಲ್‌ ದಾದನಾ ಸನ್ನೆ ಮಲ್ಪುವೆ. 

ದುರ್ಯೋಧನಗ್‌ ಅರ್ತ ಆಂಡ್‌. ದ್ರೌಪದಿನ್‌ ಸಭೆಕ್‌ ಲೆಪುಡಾವುನ ಯೋಜನೆ ಅಯನವು. ಅಯಿಕ್‌ 
ಪಾಂಡವ ಪಕ್ಷಪಾತಿ ವಿದುರನೇ ಕಡಪುಡು೦ಡ ಅಯನ ತೇಜಸ್‌ಗ್ಲಾ ಕಳಂಕ ಬತ್ತ್‌ದ್‌, ಒಂಜೇ ಕಲ್ಲ್‌ಡ್‌ ರಡ್ಡ್‌ 
ಪಕ್ಕಿಲೆಗ್‌ ಹಾಕಿಲೆಕ ಆಪುಂಡುಂದು ಎಣ್ಣೊಂಡೆ. 

“ವಿದುರಾ, ಇತ್ತೆ ಯೆಂಕ್ಷೆನಾಲ್‌ ಆತಿನ ದ್ರೌಪದಿನ್‌ ಈ ಸಬೆಕ್‌ ಲೆತೊ೦ದು ಬಲ್ಲ. ಪೋಡ್ಕೊಡ್ಡಿ. ಯಾನುಲ್ಲೆ. 
ಅಲೆಡ ಇಂಚ ಕೇಣ್ಕೆರೆಗು೦ಡು. “ದ್ರೌಪದೀ, ನಿನ ಆಸೆ ದಾದವು? ಯೆನ ದಾಸಿಯೆರ್ನೊಟ್ಟುಗುಪ್ಪುವನ? ಅತ್ತ್‌, 
ರಾಣಿ ವಾಸೊಡಿಪ್ಪುವನ?” 


ವಿದುರಗ್‌ ಗರ್ವೊಡ್ಡೆಚ್ಚ ಸಂಕಡ ಆಂಡ್‌. ಕೌರವಗ್‌ ತಾನ್‌ ಪಣಿನೆತ ಅರ್ತ ತೆರಿದಿಜ? ಉಂದು ಕೌರವಗೇ 
ಕೇಡ್‌ ಕಣಪಿನ ನಡಕೆ! ಉಂದೆನ್‌ ತಡೆಪೊಡುಂದು, ಚುರ್ಕುದ ಸಂದಾಯ ಕೊರೆ. 


“ಕೌರವಾ, ನಿಕ್ಕ್‌ ಸೊಯ ಇಜ್ಞ? ಯೇರಾಂಡಲಾ ತೆಡಿಲ್‌ನ್‌ ಕ್ಲಿಗೆಡ್‌ ದೀದ್‌ ಸಿಕೆ ದೆತೊಂಬೆರ? 
ಈಶ್ವರನ ಉರಿ ಕಣ್ಣ್‌ಡ್‌ ಮಾಸ ಬೆಯ್ದಾವೆರೆ ಬಯಕುವೆರ? ಕಾಳಿಂಗ ಸರ್ಪೊಡು ಕಂಟೆಲ್‌ ಕಿರ್‌೦ಬೊನುವೆರ? 
ಪಾಂಡವೆರೆನ ಬೊಡೆದಿ ನಿಕ್ಕ್‌ ದಾಸಿ ಆವೊಡ?9 ಕೌರವಾ ಕಾಲಕೂಟೊದ ವಿಷೊಟು ಮುರ್ಕುದು ಗೊಬ್ಬುನ 
ಯೋಜನೆನ? ಯಮನ ಕೂಲಿಗ್‌ ಉಜ್ಜಾಲೆ ಕಟ್ಟ್‌ದ್‌ ನೇಲುನ ಆಸೆನ? ಕಾಲರುದನ ತಾಂಡವ ನಲಿಕೆ ತೂಪಿನ 
ಅಂಗಮೆನ?” ಇಂಚ ಪಣ್ಣಗ ವಿದುರನ ಕಣ್ಣ್‌ಡ್‌ ನೀರ್‌ ದಿಂಜಿಂಡ್‌. ಕೌರವಗ್‌ ಪಾಂಡವೆರೆನ ತಂಟೆಗ್‌ 
ಪೋವಡ ಪಣ್ಣ್‌ ಬಗೆಬಗೆಟ್‌ ಪಂಡೆ. ಧರ್ಮರಾಯನ ವೈಭವೊದ ರಾಜಸೂಯ ಯಾಗೊದ ನೆಂಪು ಮಲ್ತೆ. 
ದ್ರೌಪದಿನ ಸ್ವಯ೦ವರೊಡು ಪಂತ ಗೆಂದುನಗ ಅರ್ಜುನೆ ತೋಜಾದಿನ ಬಿರುಬರವುದ ಎಚ್ಚಲ್ಲೆನ್‌ ಪಣೊಂಡೆ. 
ಅಂಚ ಗೆಂದ್‌ದ್‌ ಕೈ ಪತ್ತ್‌ದಿನ ದ್ರೌಪದಿನ್‌ ದಾಸಿ ಪಣ್ಣ್‌ ಲೆಪ್ಪುನನೇ ತಪ್ಪುಂದ್‌ ತೆರ್ಬಾಯೆ! ಪಾಂಡವೆರೆನ 
ಸಾಮರ್ತಿಕೆನ್‌ ಬಣ್ಣನೆ ಮಲ್‌ದ್‌, ಜೂಜು, ಪಣ, ಇಂಚಿನೆತ ಬೇತೆನೇ ಅರ್ತೊನು ಪಣಿಯೆರೆ ಪ್ರಯತ್ನ ಮಲ್ರೆ 
ಕೌರವೆ ಇತ್ತೆ ಜೂಜುಡು ಗೆಂದಿನೆತ ನೂದು, ಸಾವಿರ ಪಟ್ಟ್‌ ಎಚ್ಡಿಗೆಡ್‌ ಪಾ೦ಡವೆರ್‌ ಯುದ್ಧ ಪಣ್ಣಿ ಜೂಜುಡು 
ಪಡೆತೊನುವೆರ್‌ಂದ್‌ಲ ಪಣ್ಯೆ. 


ಆಂಡ, ದುರ್ಯೋಧನೆ ಕೇಣೊಡತ್ತ? 
“ಹೋ! ಇಂಬೈ ವಿದುರೆ! ಇಂಬೈ ಪಾಂಡವೆರೆನ್‌ ಪುಗರೈರೆಗ್‌೦ದೇ ಪುಟ್ಟುದಿನಾಯೆ ಪಣ್ಣಿನವು 

ಯೆಂಕ್‌ ಮದತ್‌ ಪೋಂಡು. ಇಂಬ್ಯಗ್‌ ಬೋದನೆನೇ ಸಾದನೆ ಪಣ್ಣಿನ ಬೆರೈೆ[ ಇಂಬ್ಯನ ಸಾಯ ಯೇರೆಗ್‌ 
ಬೋಡು? ..ಏಯ್‌, ಸೇವಕಾ, ಪ್ರಾತಿಕಾಮೀ, ಈ ಪೋದು ಆಲೆನ್‌ ಲೆತೊಂದು ಬಲ್ಲ.” 


ಸೇವಕೆ ಪ್ರಾತಿಕಾಮಿ ಅರಮನೆಕ್‌ ಪೋಪೆ. ದಾಸಿನಕುಲು ದ್ರೌಪದಿನ ಒಪ್ಪಿಗೆಡ್‌ ಆಯನ್‌ ಉಳಯಿ 
ಲೆಪ್ಪುವೆರ್‌. ದ್ರೌಪದಿಗ್‌ ಅರಮನೆಟ್‌ ನಡತ್ತಿನ ಒಂಜಿ ಸ೦ಗತಿಲಾ ಗೊತ್ತುಜ್ಜಿ. ಆಲೆನ ಅಂತ:ಪುರೊಟು ದಿಂಜ 
ಸಂಕೆಡ್‌ ಪೊರ್ಲುದ ಪೊಣ್ಣುಲು ಇತ್ತೆರ್‌. ಆಕುಲು ಗಿಳಿಟ, ಪಕ್ಕಿಲೆಡ ಪಾತೆರೊಂದು, ವೀಣೆಡ್‌ ಇನಿದನಿ 
ಪುಟ್ಟಾವೊ೦ದು, ಕುಸಿತ ಗೊಬ್ಬು ಗೊಬ್ಬೊಂದು ಸರಸೊಡಿತ್ತೆರ್‌. ಪ್ರಾತಿಕಾಮಿ ಬತ್ತ್‌ದ್‌ ತೂಪೆ. ಆಯನ ಕಣ್ಣ್‌ಗ್‌ 
ದ್ರೌಪದಿ ಶಕ್ತಿದೇವಿ ಪಾರ್ವತಿನಂಚ, ಮಂತ್ರದೇವಿನಕಲ್ಲ ನಡುತ ಸಾವಿತ್ರಿನಂಚ, ರತ್ನೊಲೆನ ನಡುತ ಕೌಸ್ತುಭದಂಚ 
ತೋಜಿಯೊಲು. ತೂದು ಪೆ್ಚಿಕಟ್ಟಿನ ಪ್ರಾತಿಕಾಮಿ ಪೋಡಿಗೆಡೇ ಕಯ್ತಲ್‌ ಪೋದು, ಅಡ್ಡ ಬೂರ್ಗು, “ಅಪ್ಲೇ, 
ಒಂಜಿ ಬಿನ್ನಪ. ಈರೆನ ಕ೦ಡನಿ ಇನಿ ಜೂಜುಡು ಕೋಶ, ಆನೆ, ಕುದುರೆ, ಮಾತೆನ್ಲಾ ಸೋತೆರ್‌. ಆತೇ ಅತ್ತ್‌, 
ಮೆಗ್ಯನಕ್ಷೆನ್‌, ಅಕೇರಿಗ್‌ ಈರೆನ್ಸಾ "ಪಣ” ದೀದ್‌ ಸೋತುದ್‌ ಪೋಯೆರ್‌!” ಪಣ್ಟೆ 

ಈ ಸುದ್ದಿ ಕೇಣ್ಣ್‌ ಅಂತಃಪುರೊಟು ದಿಗಿಲ್‌ ಪರ್‌೦ಬು೦ಡು. ಅರಳ್ಲಿನ ತಾಮರೆದ ಮಿತ್ತ್‌ ಮಯಿಂದ್‌ 
ಬೂರಿಲೆಕ, ತಿಂಗೊಲ್ಪ ಬೊಳ್ಬು ಮಾಜಿದ್‌ ಕತ್ತಲೆ ಕಬಿಲೆಕದ ಸ್ಥಿತಿಟ್‌, ಮಾತೆರ್ನ ಮೋನೆಲಾ ಕಂಗ್‌ದ್‌ 
ಪೋಂಡು. ಮಾತೆರ್ನ ದನಿಮನಿಲಾ ಉಂತುದು ಪೋಂಡು! 


ದ್ರೌಪದಿಗ್‌ ನಂಬೈರೆ ಆವಂದಿಲೆಕದ ಅಚ್ಚಿರ! 


“ಸೇವಕಾ, ದೊರೆ ಧರ್ಮರಾಯ ಜೂಜು ಗೊಬ್ಬುದು ಸೋತೆರಇ? ಕೌರವೆರ್‌, ಬೊಕ್ಕ ಶಕುನಿ ಸೇರೊಂದು 
ಕಬಟ ಗೊಬ್ಬುಡು ಸೋಪಾಯಿರ? ಕಬಟ ಬೆನಂದಿನ ದೊರೆ ಧರ್ಮರಾಯ ದಾದ ಮಾತ "ಪಣ' ದೀತಿನಿ? 
ಒವ್ವೆನ್‌ ಮಾತ ಸೋತಿನಿ! ಮಾತೆನ್ಲಾ ಸರೀಟೆ ಪಣ್ಣ. ನಾರದೆರ್‌ ಇಂಚಿನ ಅನಾಹುತೊದ ಬಗ್ಗೆಡ್‌ ಸೂಚನೆ 
ಕೊಡ್ಬಿತ್ತೆರ್‌. ಅವು ನಿಜ ಆಂಡ್‌. ಇತ್ತೆ ಸುರೂಡ್ಡಿಂಚಿ ಪಣ್ಣ. ಯೆನನ್‌ ಎಂಚ "ಪಣ' ದೀಯೆರ್‌? ಪಣ್ಣ.” 

ಪ್ರಾತಿಕಾಮಿ ಕ್ರಮ ಪಿರ್ಕಾರನೇ ಪಣ್ಣಗ, ಕೇಣೊಂದಿತ್ತಿನ ದ್ರೌಪದಿ ನಡುಟು ಉಂತಾದ್‌ ಕೇಂಡೊಲು. 

“ದಾದವು? ಸುರೂಕು ತನನೇ ಪಣ ದೀದ್‌ ಸೋತಿನೆಡ್ಜ್‌ ಬೊಕ್ಕ ದೊರೆ ಯೆನನ್‌ ಪಣ ಒಡ್ಡಿಯೆರ?” 

ಪ್ರಾತಿಕಾಮಿ ಅಂದ್‌೦ದ್‌ ತರೆಪಂದಾವೆ. 

“ಎಡ್ಡೆನೇ ಆಂಡ್‌! ಇತ್ತೆ ಪೋದು ಯೆನ್ನೊಂಜಿ ಪ್ರಶ್ನೆಗ್‌ ಉತ್ತರ ಕೇಣೊಂದು ಬಲ್ಲ. 

“ದೊರೆ ತನನ್‌ ಸೋತಿಬೊಕ್ಕ ಯೆನನ್‌ ಪಣ ಒಡ್ಡುಂಡ ಅವು ಸಲ್ಲುಂಡಾ?” ಈ ಪ್ರಶ್ನೆನ್‌ ಯಾನ್‌ ಕೇಣ್ಣೆ 
ಪಣ್ಣ. ಆ ಸಭೆಟ್‌ ಕೆಲವೆರ್‌ ದಿಂಜ ಗೇನದಕುಲು, ಎಡ್ಡೆ ಗೇನದಕುಲು ಉಲ್ಲೆರತ್ತಾ? ಆಕುಲು ಈ ಪ್ರಶ್ನೆಗ್‌ ಉತ್ತರ 
ಕೊರಡ್‌. ಈ ಧರ್ಮಸೂಕುಮೊನು ಬುಡ್ಬಾದ್‌ ವಿವರ್ದೆ ಕೊರ್‌೦ಡ ಅಪಗ ಯಾನ್‌ ಸಭೆಕ್‌ ಬರ್ದೆ” ಪಣ್ಣೊಲು. 
ಆಯೆ ಬತ್ತಿಲೆಕನೇ ಪಿರ ಪೋಪೆ. ಸಭೆಟ್‌ ಪಣೊಡಾಯಿನೆನ್‌ ಪಣೊಂಬೆ. 

ಕೌರವಗ್‌ ದ್ರೌಪದಿನ ತಿರಸ್ಕಾರ ಬೊಕ್ಕ ಪ್ರಶ್ನೆ ರಡ್ಡ್‌ಲಾ ತಪ್ಪುಂದ್‌ದೇ ತೋಜಿಂಡ್‌. 


ಪ್ರಾತಿಕಾಮಿಗ್‌ ಪಣ್ಟೆ, “ಯೆಂಕುಲು ಅನ್ನೆಯೊಡು ಲೆತ್ತೊಂದಿಜ್ಞ ಧರ್ಮರಾಯೆನೇ ಸೋತುದೆ. ಅಂಚ 
ಆಲೆನ್‌ ದಾಸಿಯೆರ್ನ ಕೂಟೊಗು ನೂಕೊಡಾಪುಂಡು.” 


ಪ್ರಾತಿಕಾಮಿಗ್‌ ದಿಗಿಲಾಂಡ್‌. ಅಡೇಗೆ ಮರಕಟ್ಟ್‌ದ್‌ ಬಾಯಿಬುಡೊ೦ದು ಉಂತುದಿನಯನ್‌ ತೂದು 

ಕೌರವೆ ಪಣ್ಣೆ, “ಆಹಾ! ಇಂಬೈೆ ಬಾಯಿಬುಡ್ತಿನ ಪೊರ್ಲು ತೂಲೆ. ಇಂಬ್ಯಗ್‌ ಭೀಮನ ಪೋಡಿಗೆ ಉಂಡೊಡೊ! 
ದುಶ್ವಾಸನಾ ಈಯೆ ಪೋಲ. ಬತ್ತ್‌ಜೊಲ್ಹ ನಿನ ಸಗ್ಗಿಡ್‌ ಒಯ್ತೊಂದು ಬಲ್ಲ. ಪೋಡ್ಕೊಡ್ಡ್ವಿ ಈ ಪಂಚಪಾ೦ಡವೆರ್‌ 
ಇತ್ತೆ ಯೆನ ಸೇವಕೆರ್‌! ಅಕ್ಷೆಗ್‌ ದಾಲಾ ಮಲ್ಫೈರೆಗಾಪುಜಿ. ಉ೦ದೆಟ್‌ ನಮ್ಮವು ದಾಲ ತಪ್ಪ ಇಜ್ಜಿ. ಪಾಂಡವೆರೆ 
ಕರ್ಮೊದ ಫಲ ಆಕ್ಷೆನ್‌ ಬೆರಿಪತ್‌ದ್‌೦ಡ್‌!” 


ದುಶ್ಶಾಸನಗ್‌ ಬಾರೀ ಸಂತೋಸಾಂಡ್‌. ಸುರೂಟೆ ಭಂಡ ಬುದ್ದಿದ ಈ ಮೆಗ್ಯಗ್‌ ಪರಯನ ನುಡಿ ಕೇಣ್ಣ್‌ 
ಪೊತ್ತುನ ತೂಕು ಗಾಳಿ ಬೀಜಿಲೆಕಾಂಡ್‌.! ಆಯೆ ತಡ ಮಲ್‌ಜೆ. ಅರಮನೆತ ಅಂತಃಪುರೊಕು ಪೋಯಿನೆ! 
ಅಲ್ಪ ಚಾರನಕುಲು ಅಡ್ಡಿ ಮಲ್ತಿನೆಕ್‌ ಅಕ್ಷೆನ್‌ ದೊಂಕುದು ಕಠಾರಿಡ್‌ ಕುತ್ತಿಯೆ! ಅಲ್ಲದ ದಾಸಿ ಪೊಣ್ಣುಲೆಗ್‌ 
ಪೋಡಿಗೆಡ್‌ ಲೋಕ ತೋಜಿಜಿ! ಅಕುಲು ಪಾರ್‌ ಪೋದು ದೌಪದಿನ ಪಿರಾವುಡು ಉಂತಿಯೆರ್‌. ಆಂಡ 
ದುಶ್ಶಾಸನೆ ಚಂದನ್‌ ದೆಂಗಾವುನ ರಾಹುನಂಚ ದುಂಬೇ ಬತ್ತೆ. ದ್ರೌಪದಿನ ಮುಟ್ಟ ಬನ್ನಗ ಆಲ್‌ ಗತ್ತ್‌ಡೇ 
ಉಂತುದಿನೆನ್‌ ತೂದು ಕೋಪೊದ ಮರ್ದ್‌ಡ್‌, 


“ದಾನೆದೇ. ನಿನ ಗತ್ತ್‌ಗಿತ್ತ್‌ ಮಾತ ಇ೦ದ್ರಪ್ರಸ್ಥೊದ ಅರಮನೆಟ್‌ ನಡತ್ತ್‌ಂಡ್‌೦ದ್‌ ಹಸಿನಾವತಿತ ಕುರುರಾಜ 
ಭವನೊಡು ನಡಪಂದ್‌. ಇತ್ತೆ ಈ ಯೆಂಕ್ಷೆನ ದಾಸಿ ಆತಿನೆನ್‌ ಬೇಗೊಡು ಅರ್ತ ಮಲ್ತೊಂದು, ಕುಲ್ಲುದಿನ 
ಪಲ್ಲಂಗೊಡ್ಡು ತಿರ್ಟ್‌ ಜಪ್ಪುಲ. ಯೆಂಕ್ಷೆನ ದಾಸಿಯೆರ್ನೊಟ್ಟು ಸೇರೊನ್ನ” ಪಣ್ಣೆ. 

ಅಯನ ನಡೆನುಡಿ ರಡ್ಡ್‌ಲಾ ದೌಪದಿಗ್‌ ನಾಟ್‌೦ಡತ್ತ ತಿರ್ಡ್‌ ಜಪ್ಪುನು? ಆಲ್‌ ದೈರೊಡು, ರಾಣಿನ 
ಗಾಂಬಿರೊಡು, “ಓಹ್‌! ಈ ಕೌರವನ ಮೆಗೈ ದುಶ್ಶಾಸನೆ ಅತ್ತಾ? ಯೆಂಕ್‌ ಮೈತಿನೆ! ಈ ಇಡೆಗ್‌ ಬತ್ತಿನೆಟ್‌ ತಪ್ಪು 
ಇಜ್ಜಿ. ಆಂಡ ಯಾನ್‌ ಒಂಜಿ ಪ್ರಶ್ನೆ ಪಾಡ್ಜೆ. ಅಯಿಕ್‌ ಉತ್ತರ ಪತೊಂದು ಬಲ್ಲ. ಬೊಕ್ಕ ಬರ್ತೆ!” 

ದುಶ್ಶಾಸನೆ ರೌಸುಡು ಇತ್ತೆನೇ ಪಿದಾಡ್ಡ ಪಣ್ಣ್‌ ಅಮಸರಕುಟ್ಟುನಗ, ದ್ರೌಪದಿ ತಾನ್‌ ಪಿದಡಂದಿನೆತ ಸೊಂತ 
ಕಾರಣೊನ್ಹಾ ಪಣೊಡಾಂಡ್‌. 


“ಮೈತಿನಾ, ದುಶ್ಶಾಸನಾ, ನನೊಂಜಿ ಕಾರಣೊಗಾದ್‌ಲ ಯಾನ್‌ ಇತ್ತೆ ಸಭೆಕ್‌ ಬರುಜಿ.” 
“ಅಂಚಿನ ದಾದ ಕಾರಣ?” ದುಶ್ಶಾಸನೆ ಸಿಡ್‌ಕುವೆ. 
“ಯಾನ್‌ ಖುತುಚಕ್ರೊದ ಮೈಲೆಡುಲ್ಲೆ. ರಾಜಸಭೆಕ್‌ ಬರ್ಬಿನವು ಸರಿಯತ್‌” 


ಉಪ್ರಾಟದ ದುಶ್ಶಾಸನಗ್‌ ಆಲ್‌ ಪಂಡಿನೆನ್‌ ಅರ್ತ ಮಲ್ತೊನುನ ಬುದ್ಧಿ ಇಜ್ಞಾಂಡ್‌. ಆಯೆ ಉರುಂಟಿ 
ಉಡಾಫೆಡ್‌, “ಯತುಚಕ್ರೊದ ಮೈಲೆನ? ಮಲ್ಲ ಸಂಗತಿ ದಾಲ ಅತ್ತ್‌ ಅಡೆಗ್‌ ಬತ್‌ದ್‌ ಕುರುರಾಯ 
ಭವನೊಡು ಫಲವತಿ ಆವೊಲಿ. ನಡಪು. ನಿನ ದುಸ್ಪ ಕ೦ಡನಿ ನಿನನ್‌ ಸೋತುದು ಪೋತೆ. ಇತ್ತೆ ಈ ಎದುರು 
ಪಾತೆರೊಡ್ಡಿ” ಪಣ್ಣೆ. 

ಆತೆಟೇ ಉ೦ತಂದೆ, ದುರ್ಬುದ್ದಿದ ಮೇಲಾಟೊಡು ಅಲೆನ ಜುಟ್ಟು ಪತ್ತ್‌ದ್‌ ಒಯ್ದುನ ಅಜಕೆಗ್ಲಾ ದುಂಬಾಯೆ. 
ಅಂಚೆ ಒಯ್ದುನಗ ಆಲೆನ ಕುಜಲ್ಬ ಸಿರಿಮುಡಿ ಗಿದ್‌ರ್ಸ್‌ ಪೋಂಡು. ಜನಮೇಜಯಾ, ಅವು ಯೆಂಚಿನ 
ತರೆಸೂಡಿ ಗೊತ್ತುಂಡ? ರಾಜಸೂಯ ಯಾಗೊದಪಗ ಮುನಿಕುಲು ಏಳ್‌ ಕಡಲ್ಬ ನೀರ್‌ನ್‌ ಮಂತ್ರದೊಟ್ಟುಗು 
ಅಭಿಷೇಕ ಮಲ್ತ್‌ದಿನ ಸಿರಿಮುಡಿ! ಅಂಚಿತ್ತಿನೆಕ್‌ ದುಶ್ಶಾಸನೆ ಕೈಯಿ ಪಾಡ್ನಗ ಪೊಂಜೊಲು, "ಅಯ್ಯಯ್ಯೋ! 
ಮಹಾಸತಿನ ಸಿರಿಮುಡಿ! ಶಿವಶಿವಾ' ಪಣೊಂದು ಮುರೆಡ್ಕೆರ್‌. 

ದುಶ್ಶಾಸನೆ ಆಲೆನ ತರೆಕುಜಲ್ಡ್‌ ಪತ್ತೊಂದು ಒಯ್ತೊಂದು ಪೋಪೆ. ಅಲೆನ ಜತೆ ಪೊಣ್ಣುಲು ಬೊಬ್ಬೆ 
ಪಾಡೊಂದು ಬೆರಿಪತ್ತೊಂದೇ ಪೋಪೆರ್‌. ಬೀದಿಡ್‌ ಒಯ್ತೊಂದು ಪೋನಗ ದ್ರೌಪದಿನ ಮೋನೆಡ್‌ ದೂಲು 
ಕುಲುಂಡು. 


ಇಂಚನೇ ರಾಜಸಭೆಕ್‌ ಬತ್ತಿನ ದ್ರೌಪದಿನ್‌ ತೂದು ಸಭೆಕ್‌ ಸಭೆನೇ ಬೆಕ್ಕಸ ಆಂಡ್‌. ವಿಧಿತ ಗೊಬ್ಬುಗು 
ಸೋದ್ಯ ಬುಡೊಂದು ಬುಲ್ತ್‌ಂಡ್‌. ಅಕಲ್ನ ಸಂಕಡ ಅಕ್ಷೆಗೇ ಗೊತ್ತು. ಪಾ೦ಡವೆರೆನ ಪಟ್ಟೊದರಾಣಿಗ್‌ ಬತ್ತಿನ 
ಬಂಗೊನು, ಗಿದ್‌ರ್ಸ್‌ ಪೋತಿನ ಅಲೆನ ಸಿರಿಮುಡಿತ ಬಗೆನ್‌ ಸಭೆತಕುಲು ಒರಿಯಗೊರಿ ಪಣೊಂದು ಬೇಜರ್‌ 
ಮಲ್ಲೊಂಡೆರ್‌. ಒಂಟಿ ಕುಂಟುಡುಪುನ ರಾಣಿನ್‌ ಸಭೆಕ್‌ ಒಯ್ತೊಂದು ಬಯ್ದಿನ ನೀಚ ಕಜ್ಜೊದಯಗ್‌ 
ಮನಸ್‌ಡೇ ನೆರೊಂಡೆರ್‌. ಮೋನೆನ್‌ ಸೀರೆದ ಸೆರಂಗ್‌ಡ್‌ ಮುಚ್ಚೊಂದು ಬರ್ಬಿನ ರಾಣಿನ್‌ ತೂವೆರಾವಂದೆ 
ಕೆಲವೆರ್‌ ಕಣ್ಣ್‌ ಮುಚ್ಚೊಂಡೆರ್‌. ಕೆಲವೆರೆಗ್‌ ದಿಂಜಿದಿನ ಕಣನೀರ್‌ಡಾದ್‌ ಆಲ್‌ ತೋಜೊಂದೇ ಇತ್ತಿಜೊಲು. 
ಅಲ್ಪ ಇತ್ತಿನ ಜ್ಞಾನಿಲ್‌, “ಇಂಚಿತ್ತಿನ ಕೆಟ್ಟ ನೋಟೊನು ತೂಪಿನವು ಕಣ್ಣ್‌ದ ಕಡುಕೆಟ್ಟ ಬಾಗ್ಗೆನೆ!” ಪಣೊಂಡೆರ್‌. 


ಣಿ ಆ 

ಧರ್ಮರಾಯೆ ಭೀಮನ, ಅರ್ಜುನನ ಮೋನೆನೇ ತೂವೊಂದಿತ್ತೆ! ಭೀಮಾರ್ಜುನೆರ್‌ ದ್ರೌಪದಿನ ದುರವಸ್ಥೆನ್‌ 
ತೂವೆರಾವಂದೆ, ಮನಸ್ಸ್‌ಡೇ ಕೌರವನ, ದುಶ್ಶಾಸನನ ಕರ್ಲ್‌ನ್‌ ನೆತ್ತೆರ್ಸ್‌ ಕೊದಿಪ್ಪಾವುನ ಬಗೆ ನಾಡೊಂದಿತ್ತೆರ್‌. 
ಅಕುಲು ಪೆಟ್ಟ್‌ದ ನೋಟೊಡುಪ್ಪುನೆನ್‌ ತೆರಿದ್‌ ಧರ್ಮರಾಯೆ ಅಕ್ಷೆನ್‌ ದುರುದುರು ತೂಪೆ! ತನ ಪುರ್ದುದ 
ಸನ್ನೆಡೇ ಅಕಲ್ನ ಅಬ್ಬರೊನು, ಮನಸ್‌ದ ಸೆಡಕ್ಕ್‌ನ್‌ ತಡೆಪುವೆ! 

ಸಭೆಟಿತ್ತಿನ ಭೀಷ್ಮೆರೆಗ್‌ ಧರ್ಮರಹಸ್ಯೊದ ನಿಷ್ಠೆಡಾದ್‌, ಶೋಕ ಮಿಗಿಲಾಂಡ್‌. ಬುದ್ಧಿ ಮಂದ ಆಂಡ್‌. 
ದ್ರೋಣೆ, ಗೌತಮೆ, ವಿದುರೆ ಮೊಕುಲು ಸಂಕಡೊಡೇ ಮೂಕೆರಾಯೆರ್‌.! ಉಂದು ಧರ್ಮರಾಯೆ ತಾನಾದೆ 
ಲೆತ್ತೊಂದಿನ ವಿಪೊತ್ತುಡ್ಬಾವರ ಯೇರ್ಲಾ ಪಾತೆರುಲೆಕ ಇಜ್ಜಿ. ತಪ್ಪುಂದು ತಡೆಪುಲೆಕಲಾ ಇಜ್ಜಿ. 


ಕೌರವೆ ದ್ರೌಪದಿನ್‌ ತೂಪೆ. ಆಲ್‌ ಮುರೆಡೊಂದುಲ್ಲೊಲು. “ಬುಲ್ತ್‌ಂಡ ಪ್ರೇಜನ ಇಜ್ಜಿ. ನಿನ ರಾಜೆನೇ 
ನಿನನ್‌ ಮಾರ್ಟ್‌ ಆತ್‌೦ಡ್‌. ಮನೀಪಂದೆ ಪೋದು ಯೆನ ದಾಸಿಲೆನ ಒಟ್ಟುಗು ಸೇರೊನ್ನ.” ಪಣ್ಣೆ. 


ದ್ರೌಪದಿನ ದೈರೊನು ಮೆಚ್ಚೊಡಾಯಿನನೇ! ಆಲೇ ಅಲೆನ ರಕ್ಷಣೆದ ಪ್ರಯತ್ನ ಮಲ್ತೊಲು. ಸಭೆತಕ್ಷೆನ್‌ 
ಪಾತೆರೈರೆ ಲೆತ್ತೊಲು. “ಸೊರ್ದಯೊದ ಸಭೆಸಾರ ಜನೊಕುಲೇ, ಯೆನ್ನಂಚಿ ತೂಲೆ. ಯಾನ್‌ ದಿಟ್ಟೆ, ದಿಡುಂಬಿ 
ಪಣ್ಣ್‌ ದೂರೊಡ್ಡಿ/ ಕೌರವಾ, ಉಂದು ರಾಜಸಭೆ! ಮುಲ್ಪ ತಪ್ಪಲೆಗ್‌ ಅವಕಾಸ ಇಜ್ಜಿ. ಈ ಗೆಂದ್‌ದ ಪಣ್ಣಿನವು 
ಯೆಂಕ್‌ ಸರಿತೋಜುಜಿ. ಧರ್ಮರಾಯೆ ಸುರೂಟೇ ತನನ್‌ ಪಣ ಒಡ್ಡುದು ಸೋತುದು, ಬೊಕ್ಕ ಯೆನನ್‌ ಪಣ 
ದೀದ್‌, ಸೋತುದಿಪ್ಪೆರೆ ಯಾವು! ಆಂಡ ಉಂದು ನಿಯಮದಂಚ ಸರಿಯಾ? ಈ ಬಗೆಟ್‌ ಗೆಂದಿನವು ನ್ಯಾಯ 
ಸಮ್ಮತನ? ಸಭೆತಕುಲು ಉಂದೆಕ್‌ ಉತ್ತರ ಕೊರೊಡು..” 


ದ್ರೌಪದಿ ಆ ಸಭೆನ್‌ ಕೊಡಿಕಡೆ ಸಮೋಟು ತೂಪೊಲು. ಸಭೆಟಿತ್ತಿನ ಹೆರಿಯೆರ್‌ ಯೇರ್ಲಾ ಮನಿಪಂದಿನೆನ್‌ 
ತೂದು ಆಲೆಗ್‌ ಉರು ಆಂಡ್‌. ಅಕಲ್ಲನೇ ಪಣ್ಣೊಲು. “ಹೆರಿಯೆರ್‌ ಇಜ್ಞ್ಯಾಂದಿನ ಸಭೆ ಕಯ್ಯಂಜಿಲೆನ ಕಿದೆತ 
ಲೆಕ್ಕನೇ! ಹೆರಿಯೆರ್‌ ಯಥಾರ್ಥ ತೆರಿದ್‌ಲ ಪಣಿಯೆರೆ ಪೋಡಿಯೆರ್ದ ಅಕಲ್ಲ ಹೆರಿತನ ಇಜ್ಜಿಂದೇ ಅರ್ತ.” 


ಸಭೆಟಿತ್ತಿನಕುಲು ಒರಿಯಡೊರಿ ಮೆಲ್ಲೊಡು ಪಣೊಂಡೆರ್‌. “ಭೀಷ್ಮೆರ್ನ೦ಚಿನ ಹೆರಿಯೆರ್‌ ಕೌರವನ ಕ್ರಮ 
ತಪ್ಪುಂದು ತೆರಿದ್‌ಲ ಪಣೊಂದಿಜ್ಜಿರತ್ತ?” ಅಂಚ ಪಣ್ಯೆರೆ ಪೋಡ್ಕುನೆನ್‌ ತೂದು, ದ್ರೌಪದಿ ಅಕ್ಷೆಗ್‌ ಕೊಲ್ತೊನುಲೆಕ 
ತನ ವಾದೊನು ದುಂಬರಿಯೊಲು. 

“ನ್ಯಾಯ ತೆರಿದಿನ ಹೆರಿಯೆರೇ, ಯೆನ್ನಂಚಿನ ಪೊಣ್ಣನ ಒಂಜಿ ಪ್ರಶ್ನೆಗ್‌ ನಿಕ್ಷೆಡ ಯೇರೆಡ್ಲಾ ಉತ್ತರ 
ಇಜ್ಞ್ಯಾ?” 

ಕರ್ಣಗ್‌ ದ್ರೌಪದಿನ ವಾದ ಸರಿ ತೋಜಂದಿನೆಕ್‌, “ಚಪಲ ಬುದ್ಧಿದ ದ್ರೌಪದೀ, ಜನೊಕ್ಷೆಡ ಯೆಂಚೆ 
ಗೌರವೊಡು ನಡತೊನೊಡುಣ್ವಿನೆನ್‌ ಅರಮನೆತ ಪೊಣ್ಣುಲೆಡ ಕಲ್ತೊನುಲ. ಈತ್ನೇಟ ಐವೆರೆನ್‌ ಕಟ್ಟೊಂದಿನಾಲ್‌ 
ಪಣ್ಣಿನ ಸೂತಕ ನಿಕ್ಕ್‌ ಇತ್ತ್‌ಂಡತ್ತ? ನನ ಅವು ಬುಡ್ಬು ಪೋಪುಂಡು. ದೊರೆ ದುರ್ಯೋಧನೆ ಮಲ್ಲ 
ಮನಸ್‌ದಾಯೆ! ಅಯನ ಐಬೋಗೊಲೆನ್‌ ಅನ್ನೇಸುನ ಅವಕಾಸ ನಿಕ್ಕ್‌ ಇತ್ತೆ ತಿಕ್‌೦ಡ್‌!” ಪಣ್ಣೆ. 


ಆತಾನಗ ಶಕುನಿಲ ಕರ್ಣನ ದಾಟಿಡೇ ಪಾತೆರುವೆ. ದ್ರೌಪದಿ, ಕೌರವನ ಅಂತಃಪುರೊಟು ಕನಕರತ್ನೊದ 
ಪದ್ದೆಯಿಲೆನ್‌ ಪಾಡೊಂದು ಸುಕಬೋಗೊಡು ಬದ್ಯಡ್‌ ಪಣ್ಣಿನ ತನ ಸಲಹೆನ್‌ ಕೊರಿಯೆ! 


ಭೀಷ್ಮೆರ್‌ ಇತ್ತೆ ಪಾತೆರೈರ್‌. “ಕನಕರತ್ನೊದ ಪದ್ದೆಯಿ, ಐಬೋಗೊದ ಬದ್ಕ್‌, ಉಂದೆತ ಬಗ್ಗೆದ ಪಂಚೆತಿಗೆ 
ಲಕ್ಕ್‌ದಿನತ್ತ್‌. ದ್ರೌಪದಿ ಕೇಣೊ೦ದಿಪ್ಪುನು ಧರ್ಮಸೂಕ್ರುಮೊದ ಪ್ರಶ್ನೆ. ಅಯಿಕ್‌ ಉತ್ತರ ಕೊರ್ಲಿನ ಯೋಚನೆ 
ಮಲ್ಪುಲೆ. ಬಾಕಿದ ವಾದ, ಚಿಂತನೆ, ಸಲಹೆಲ್‌ ಇತ್ತೆ ಅಗತ್ಯ ಇಜ್ಜಿ. ಅವು ಗೌರವೊದಕ್ಷೆನ ಕಮಲಾ ಅತ್ತ್‌. 
ಧರ್ಮರಾಯೆ ಸತ್ಯದಾಯೆ! ಸ೦ಪೊತ್ತು. ಮಾನ, ಪ್ರಾಣ ಪೋ೦ಡಲ ಸತ್ಯ ಬುಡ್ಬುಜಿಣ್ಣಿನ ಅಯನ ನಿಚ್ಚಯೊನು 
ಮೆಚ್ಚಿದಿನ ಮೆಗ್ಯನಕುಲು ಅಯಿಕಾದೇ ಮನಿಪಂದೆ ಕುಲ್ಲುದೆರ್‌. ಇಜ್ಜಾ೦ಡ, ಕತೆ ಬೇತೆನೇ ಆತು! ಧರ್ಮರಾಯೆ 
ಸೊತ್ತ ಕುಲ್ಲುದೆ ಪಣ್ಣ್‌ ನಿಕುಲು ಈತ್‌ ಸದರೊಡು ಪಾತೆರೊಡುಂದಿಜ್ಜಿ. ಪಾತೆರೊಡ್ವಿ” 

ಕೃಪಾಚಾರ್ಯೆರ್ದ ಅಂದಿಣ್ಣಿಲೆಕ ತರೆ ಪಂದಾವೆರ್‌. 


ಕೌರವೆ ಕೇಣ್ಣೆ, “ಮೊಕುಲು ಸೋತುದೆರ್‌. ಅಂಚ ಯೆಂಕ್ಷೆನಕುಲಾತೆರ್‌. ಯೆಂಕುಲ್ಲಾ ಸತ್ಕೊದ ಸಾದಿ 
ಬುಡ್ಬು ನಡಪುನಕುಲತ್ತ್‌. ನಿಕುಲೇ ಯದ್ವಾತದ್ವಾ ಪಾತೆರೊಂದುಲ್ಲರ್‌. ನಿಕುಲು ಪಾತೆರ್ಯರ್‌೦ದ್‌ ಯೆಂಕುಲು 
ಪೋಡ್ಯುನಕುಲತ್ತ್‌. ದ್ರೌಪದಿ ದಾಸಿಲೆಡಪ್ಪ ಸೇರೊನಡ್‌. ಯಾವು.” 

ಕೌರವೆ ಪಂಡಿನೆನ್‌ ತಡೆತೊನ್ನೆರೆಗಾವಂದಿನ ಭೀಮನ ಸಂಕಡ ಧರ್ಮರಾಯನ ಮಿತ್‌ದ ಗರ್ವೊಗು 
ತಿರ್ಲ್‌ಂಡ್‌. ಆಯೆ ಸಹದೇವಡ ಇಂಚ ಪಣ್ಣೆ. “ಸಹದೇವಾ, ತೂ ಕಣತ್‌ ಕೊ್ದ. ಮಾತೆರ್ದ ತೂವೊಂದಿತ್ತಿಲೆಕ್ಕನೇ 
ಜೂಜು ಗೊಬ್ಬುದಿನ ಧರ್ಮರಾಯನ ಬಲತ್ತ ರಟ್ಟೆನ್‌ ಪೊತ್ತಾದ್‌ ಬುಡೆ,” 


ಸಹದೇವಗ್‌ಲ ಉಂದು ಸರಿಪಣ್ಣ್‌ ತೋಜಿಂಡ್‌. ಲಕ್ಕುವೆ. ಅಪಗ ಅರ್ಜುನೆ ಆಯನ್‌ ತಡೆತ್‌ದ್‌, 
ಭೀಮಗ್‌ ಪಣ್ಣೆ. “ಭೀಮಾ, ದಾದ ಉಂದು? ಉಂತುಲ. ಧರ್ಮರಾಯೆ ನಂಕ್‌ ರಾಜೆ. ಆಯೆ ನಮ 


ಗಃ 


ಸ೦ಪೊತ್ತುಡ್ಬು, ನಮ ಪ್ರಾಣೊಡ್ಡು ಮುಕ್ಕ ಆದುಲ್ಲೆ. ದ್ರೌಪದಿಡ್ಜ್‌ಲ ಮುಕ್ಕನೇ! ನಂಕ್‌ ಮಾತೆರೆಗ್ದ ಅಣ್ಣೆನೇ ಗತಿ!” 
ಭೀಮೆಲ ಬಿರ್ಬ್‌ಡೇ ಪಂಡೆ! 


“ಧನಂಜಯಾ, ಬೊಡ್ಡಾವಂದಿನ ಪಾತೆರ ದಾಯೆಗ್‌? ಯೆನ ಪೆರಣ ಪೋವಡ್‌, ಚಿಂತೆ ಇಜ್ಜಿ. ಯೆನ 
ಸಪಾಂಗ ಉಡಲ್‌ ಬೆಯ್‌ ಪೋವಡ್‌, ಚಿಂತೆ ಇಜ್ಜಿ! ಈಯೇ ಪಣ್ಣ. ಬೊಡೆದಿನ್‌ “ಪಣ' ಆದ್‌ ದೀವೊಲಿಯಾಗ? 


ಇಂ ಇಂ 


ದೌಪದಿಗ್‌ ನಮ ಎದುರುಡೇ ಈ ಕೆಟ್ಟ ಸ್ಥಿತಿ ಬರೊಡ?9 ಯಾನ್‌ ಉಂದೆನ್‌ ಸಯಿಸೊನಯೆ! ಅಣ್ಣನ ರಟ್ಟೆನ್‌ 


ಲ್ಭ 


ಪೊತ್ತಾವೆರೆಗ್‌ ಯೆಂಕ್‌ಲ ಇಸ್ಟ ಇಜ್ಜಿ. ಅಯಿಕಾದ್‌ ಯಾನ್‌ ಯೆನ ರಟ್ಟಿನೇ ಪೊತ್ತಾವೊನುವೆ'” 


“ದಾಯೆಗ್‌?” 

“ದಾಯೆ ಪಣ್‌೦ಡ ದೌಪದಿನ್‌ ಈ ಸ್ಥಿತಿಟ್‌ ಉ೦ತಾವೊ೦ದಿನ ಕೌರವ ನಾಯಿಲೆನ ತಿಗಲೆನ್‌ ದರ್ದುನ 
ಯೆನ ರಟ್ಟೆದ ತೀಟೆನ್‌ ತೀರಾವೊನ್ನೆರೆ ಆಪುಜಿ೦ದಾಂಡ, ಈ ರಟ್ಟೆಲ್‌ ದಾಯೆಗಿಪ್ಲೊಡು? ಯೆನ ಉಡಲ್‌ 
ದಾಯೆಗಿಪ್ಪೊಡು. ಉಂದೆನ್‌ ಇತ್ತೆನೇ ಅಗ್ನಿಗ್‌ ಅರ್ಪಣೆ ಮಲ್ಪುವೆ! ಉಡಲ್‌ ದಾನ್ನೆ ಸಾಸಿತನ? ಇನಿಯೇ 
ಅಗ್ನಿಗ್‌ ಆಹುತಿ ಆವಡ್‌.” 


ದ್ರೌಪದಿ ಮನಿಪಂದೆ ತೂವೊಂದಿತ್ತೊಲು. ಇತ್ತೆ ಕಂಡೆನಿನಾಕ್ಷೆನ ಬೊಕ್ಕ ಹೆರಿಯೆರ್ನ ಕಡೆಕ್‌, ತಿರ್ಲ್‌ದ್‌ 
ಪಂಡೊಲು.“ಅಯ್ಯೋ!। ಧರ್ಮರಾಯಾ, ಭೀಮಾ, ಪಲ್ಲುಣಾ, ನಕುಲಾ, ಸಹದೇವಾ, ನಿಕುಲು ಮತಿ ಸೆಟ್‌ದಿಲೆಕ 
ಯೆನನ್‌ ಮರಣೊದ ಬಾಯಿಗ್‌ ಕೊರ್ಕರತ್ತ? ಆವಡ್‌. ಹೆರಿಯೆರಾಯಿನ ಭೀಷ್ಮೆರೇ, ದ್ರೋಣೆರೇ, ಕೃಪಾಚಾರ್ಯೆರೇ, 
ಬಾಹ್ಲೀಕಾ.. ನಿಕುಲಾ೦ಡಲಾ ಉತ್ತರ ಕೊರ್ಲೆ.” 


ಯೇರ್ಲಾ ಉತ್ತರ ಕೊಡ್ಡೆರ್‌. ಸಭೆಟ್‌ ಮಾತೆರ್ಲಾ ಪೋಡಿಗೆಡ್‌, ಬೇಜರ್‌ಡ್‌ ಮರಕಟ್ಟ್‌ದಿಲೆಕ ಇತ್ತೆರ್‌. 
ಪಾತೆರುಜೆರ್‌. ಆಂಡ ಅಕ್ಷೆನ ಕಣ್ಣ್‌ಲೆಡ್‌ ಪ್ರಶ್ನೆ ಇತ್ತ್‌ಂಡ್‌. ಕೈಯಿ ಬಿರೆಲ್‌ದ ಸನ್ನೆಲೆಡ್‌ ಉತ್ತರೊಲಾ ಇತ್ತ್‌ಂಡ್‌! 
ಆಕ್ಷೆನ ಪುರ್ದುದ ನಲಿಕೆಡ್‌ ಅನ್ನಾನೊಲಾ ಇತ್ತ್‌ಂಡ್‌. ಮೋನೆದ ಒರುಟು ಉಂದು ಸರಿಯತ್ತ್‌. ಉಂದು ವಿಕೃತಿ 
ಪಣ್ಣಿನ ಬಾಮೊನೇ ತೋಜೊಂದಿತ್ತ್‌೦ಡ್‌. 


ಈ ಮೌನೊನು ತೂದು ದುರ್ಯೋಧನನ ಮೆಗೈ ವಿಕರ್ಣೆ ಲಕ್ಕ್‌ದ್‌ ಉಂತುವೆ. ಹೆರಿಯೆರ್‌, ತೆರಿದಿನಕುಲು 
ಸೇರೊಂದಿನ ಸಭೆಟ್‌ ಇಂಚಾಂದ್‌ ಪಣ್ಣೆ, 


“ಸಭೆಟಿತ್ತಿನಕುಲು ತೆರೀದ್‌ಲ ಮನೀಪಂದೆ ಉಲ್ಲರತ್ತ? ದ್ರೌಪದಿ ನನೊಲ ಬುಲ್ಲೊಡಿಣ್ಣಿನ ಇರಾದೆನ? 
ಅತ್ತ್‌ಡ ನಿಕ್ಷೆಗ್‌ ಉತ್ತರ ಕೊರ್ಕೆರೆಗಾಪುಜ? ಪಿರಯ ಸಂದೊಂದುಪುನ ನಿಕ್ಷೆಗ್‌ ಜೂವೊದ ಬೀತಿ ಬಾರಿ 
ಉಂಡೊಡೊ? ಸಭೆಟ್‌ ನಿಕಲ್ನ ಕರ್ತವ್ಯ ದಾಯೆಗ್‌ ಮದಪುವರ್‌? ಸುಳ್ಳು ಪಣ್ಣಿನಕ್ಷೆಗ್‌, ಕೆಟ್ಟ ನುಡಿತಕ್ಷೆಗ್‌, 
ಪೊಣ್ಣ ಮೋಹದಕ್ಷೆಗ್‌, ಬೆರೈಡಿತ್ತಿನಕ್ಷೆಗ್‌, ಧರ್ಮರಹಸ್ಯ ತೆರಿದುಪ್ಪುಂಡ? ವೇದಸಾರ ತೆರಿದಿನ ಭೀಷ್ಮೆರೇ, ಈರ್‌ 
ದಾಯೆಗ್‌ ಬಾಯಿ ಬುಡ್ಬುಜರ್‌? ಯಾನೇ ಕೇಣುವೆ, ಧರ್ಮರಾಯೆ ಜೂಜುಡು ತನನ್‌ ತಾನ್‌ ಸೋತಿನೆಡ್ಸ್‌ 
ಬೊಕ್ಕ ದ್ರೌಪದಿಗ್‌ ಆಯೆ ದೂರದಾಯೆನೆ ಅತ್ತ? ತನನ್‌ ಸೋಪುನೆಡ್ಜ್‌ ದುಂಬು ಆಯೆ ತನ್ನಾಲ್‌ ಆಯಿನ 
ದೌಪದಿನ್‌ ಪಣ ದೀತುಂಡ ಕೌರವೆ ಪಣ್ಣಿನವು ಸರಿ. ತಾನ್‌ ಸೋತುದು, ದ್ರೌಪದಿನ್‌ ಶಕುನಿನ ಸಲಹೆದಂಚ 
ಪಣ ದೀಪಿನ ಪೆದ್ದುಬುದ್ಧಿ ತೋಜಾದೆ.” 

ವಿಕರ್ಣನ ವಾದ ಕರ್ಣಗ್‌ ವಿಕಾರ ವಾದ ಪಣ್ಣಿಲೆಕ ತೋಜಿಂಡ್‌. ವಿಕರ್ಣನ್‌ ಬರಿಕ್‌ ಒಂದಾವುನೆಕ್‌ 
ದುಂಬಾಯಿನ ಕರ್ಣೆ, “ವಿಕಾರ ಬುದ್ಧಿದ ವಿಕರ್ಣಾ, ಯೆಂಕ್ಷೆಗ್‌ ಧಡಿ ಪಾಡೊಂದುಲ್ಲನ? ಈ ದುರ್ಯೋಧನನ 
ಮೆಗೈಂದ್‌ ಬುಡೆ. ಧರ್ಮೊದ ಆದಿ ಅಂತ್ಕೊಲೆನ ಗೊಡವೆ ನಿಕ್ಕ್‌ ದಾಯೆಗ್‌ ಪಣ್ಣ? ಹೆರಿಯೆರ್‌ ಭೀಷ್ಮೆರೆಗೇ 
ಸಂದಾಯ ಕೊರೈರಾವಂದಿನ ಸಂಗತಿಡ್‌ ನಿನ್ನವೆಂಚಿನ ಅಜಕೆದ ನುಡಿ? ವಿಕರ್ಣಾ, ಲೋಕ “ಬಹುಪತ್ನಿತ್ವ 
ಪದ್ಧತಿನ್‌ ಒಪ್ಪು೦ಡು. “ಬಹುಪತಿ ತ್ರ ಪದ್ಧತಿನ್‌ ಒಪ್ಪ್ಯುಂಡ? ಏಕರ್ಣಾ, ಈ ಕೌರವನ ಕುಲೊಟು ಜನ್ಮಿದಿನಂಚ 
ಪಾತೆರುಜ.” 

ಕೌರವೆಲ ವಿಕರ್ಣಗ್‌ ಪೆದಂಬು ಪಾತೆರುವೆ. 

“ಅಂದ್‌, ಕರ್ಣೆ ಪಣ್ಣಿನನೇ ಸರಿ. ಈ ವಿಕರ್ಣೆ ಪಾತೆರೊಡು ಪಂಡಿತೆನೆ! ಅಡ್ಡ ನಡಕೆದಾಯೆನೆ! ಇಂಬೈೆ 
ಯೆಂಕ್ಷೆನ ಕುಲೊಟು ಪುಟ್ಟುದುಲ ಪೇಜನ ಇಜ್ಜಿ. ಇಂಬೈ ಆ ಬಂಜೆಲೆ ಭೀಮನ ಸೇವೆ ಮಲ್ಪುನ ಯೋಗಿತೆದಾಯೆ! 
ಅಯನ ಪಾತೆರೊಗು ಬಿಲೆ ಕೊರೈರೆ ಬಲ್ಲಿ.” 

ಈತ್‌ ಪಂಡ್‌ದ್‌ ಕೌರವೆ ಪಾಂಡವೆರೆನ್‌ ತೂಪೆ. ಅಕುಲು ರಾಜ ತುತ್ತೈತೊಲೆಡ್‌ ನೆಗತ್‌ ತೋಜೊಂದುಲ್ಲೆರ್‌. 
ಅಕ್ಷೆನ್‌ ತೂನಗ ಕಣ್ಣ್‌ ಕುತ್ತಿಲೆಕಾ೦ಡ್‌. ದುಶ್ವಾಸನಗ್‌ ಅವೆನ್‌ ಮಾತ ದೆತ್ತೊನ್ನೆರೆಗ್‌ ಸೂಚನೆ ಕೊರ್ರೆ. ದುಶ್ಶಾಸನೆ 
ತಡ ಮಲ್ಲುವೆನ? ಮಾತೆನ್ಷ ದೆತೊನ್ನೆರೆ ದುಂಬಾಯೆನೆ! ಅಕುಲು ಒಂಜೊಂಜಿ ಕುಂಟರಿವೆ ಒರ್ತೊಂದು 
ಬಾಕಿದೆನ್‌ ತಿರಸ್ಕಾರೊಡೇ ದೆತ್ತ್‌ ದಕ್ಕುವೆರ್‌. ಕೌರವೆ ದ್ರೌಪದಿನ ಸೀರೆ, ಬಂಗಾರ್‌ ದೆಪ್ಪೆರೆಗ್‌ ಅಪ್ಪಣೆ ಮಲ್ಪುವೆ. 


ಪಾಂಡವೆರೆನ ಪರಿಸ್ಥಿತಿ ತೂಯಿನ ದುಶ್ಶಾಸನಗ್‌ ಕುಸಿಟ್‌ ಅಕಲ್‌ ಒರ್ದ ಆಂಡ್‌. ಗರ್ದೊನೇ ಮಲ್ಲ 
ಕುಂಬುಡ ಪಣ್ಣಿಲೆಕ ದ್ರೌಪದಿನ ಕಯ್‌ಲ್‌ ಬತ್ತ್‌ದ್‌, ಸೀರೆದ ಸೆರಂಗ್‌ನ್‌ ಪತ್ತುವೆ. ಸಭೆ ಕಣನೀರ್‌ ಒರೆಸೊನುನೆನ್‌ 
ತೂದುಲಾ ಸೆರಂಗ್‌ಡ್‌ ಸೀರೆನ್‌ ಒಯ್ದುವೆ! ಮಾನೊದ ಮದೆ ತಪ್ಪುನ ಅಳ್ಳ್‌ಡ್‌ ದ್ರೌಪದಿ ಬುಲ್ತೊಂದೇ, 
ಪಾಂಡವೆರೆನ್‌ ತೂಪೊಲು. ಧರ್ಮರಾಯನ ಮೆಗ್ಯನಕುಲು ಧರ್ಮಸೂಕ್ರುಮೊಡು ತಿಕ್ಕ್‌ದ್‌ಬೂರ್ಬ್‌ ಮನೀಪಂದೆ 
ಕುಲ್ಲುವೆರ್‌! ಅಕಲ್ಲ ದ್ರೌಪದಿನ ಪಾಡ್‌ಗ್‌ ಪರಿಹಾರ ತೋಜಿಜಿ. ಆಲ್‌ ಭೀಷ್ಮಲೆಕಂತಿನ ಹೆರಿಯೆರ್ನ೦ಚಿ ತೂಪೊಲು. 
ಇಜ್ಜಿ, ಅಲಲಾ ಪರಿಹಾರೊದ ಬಗೆ ತೋಜಿಜಿ! ಅಯಿಡ್ಲ್‌ ಬೊಕ್ಕ ಗಾಂಧಾರಿ, ಭಾನುಮತಿ. ದುಶ್ಶಲೆ. ಈ ಮಾತ 
ಪೊಂಜೊಲೆನಂಚಿ ತೂದು, ಸೆರಂಗ್‌ ಒಯುನೆನ್‌ ತಡೆಪುಲೆಕ ಕೇಣೊ೦ಬೊಲು. ಅಲ್ಲಲಾ ಆತೇ। ಸಭೆಟಿತ್ತಿನ 
ರಾಜೆರ್‌, ಮಂತ್ರಿಲು, ಮಾತೆರೆನ್ನ ತೂದು ಮಾನೊದ ಮದೆ ಒರ್ರೊನ್ನೆರೆ ಸಾಯ ನಟ್ಟಿಯೊಲು. 


“ಯೆನ ಕಂಡನಿಯೆರ್‌ ಯೆನನ್‌ ಮಾರ್ಟ್‌ ತಂಕ್ಷೆನ ಧರ್ಮ ಒರಿತೊಂಡೆರ್‌. ಹೆರಿಯೆರ್‌ ಪೋಡಿದ್‌, 
ಪರಹಿತೊನು ಮದತೆರ್‌. ಆಹಾ! ಗಾಂಧಾರಿಗ್‌ ತನ ಮಗೆ ಮಲ್ತಿನನೇ ಸರಿಯೊಡೊ? ಅಯ್ಯೋ ಯೆಂಕ್‌, 
ಯೇರ್ಲಾ ಗತಿ ಇಜ್ಜಿ. ಯೇರ್ಲಾ ಯೆನ ಸಾಯೊಗು ಬರೊಂದಿಜ್ಜೆರ್‌!” ಇಂಚ ಪಣೊಂದು ಬೊಬ್ಬೆ ಪಾಡುವೊಲು. 
ಅಕೇರಿಗ್‌ ತನ ಲೌಕಿಕ ಪ್ರಯತ್ನೊಲು ಮುಗಿನೆಕ್‌ ಶ್ರೀಕೃಷ್ಣನ್‌ ನಿನೆತೊ೦ದು ನಟ್ಟೊಂಬೊಲು. 


“ಕೃಷ್ಣಾ ಯೆನ ಉಸುರು ಆದಿಪ್ಪೊಡಾಯಿನ ಐವೆರ್‌ ಪಾ೦ಡವೆರ್‌ ಯೆನನ್‌ ಕಾತೊನ್ನೆರೆ ಬರಂದೆ ಪಿರ 
ಉಂತುದೆರ್‌. ಯೆಂಕ್‌ ಸಾಯ ಮಲ್ಪುನಕುಲು, ಮಾನ ಪೋಷಿನ ದುಕ್ಕ ದೂರ ಮಲ್ಪುನಕುಲು ಯೇರ್ಲಾ 
ಇಜ್ಜೆರ್‌. ನಿನ ಮೈತಿನನಕಲ್ನ ಮರ್ಸ್‌ ಬುದ್ದಿನ್‌ ದಾನೆಂದ್‌ ಪಣೊಲಿ. ಕೃಷ್ಣಾ... ಕರುಣಾನಿಧಿ ಕೃಷ್ಣಾ ಈಯೇ 


ಇಂಚ ಬಗೆತರೊಟು ಪಣೊಂದು, ಲೆತ್ತೊಂದು ನಟ್ಟೊನುವೊಲು. ಪಾಂಡವೆರ್‌ ಕಾತೊನಂದೆ ಬುಡ್ತಿನ 
ತನನ್‌ ಕಾತೊನ್ನ.. ರಕ್ಷಣೆ ಕೊರ್ಲ ಪಣ್ಣ್‌ ರಂದುವೊಲು. “ಸಾದಿ ತತ್ತ್‌ದಿನ ಜಿಂಕೆದಂಚದ, ಕಾಡ್‌ಡ್‌ ಬುಡ್ಡುಪೋತಿನ 
ಬಾಲೆದಂಚದ ಯೆಂಕ್‌ ಸಾದಿ ತೋಜಾಲ, ಕಾತೊನುಲ. ಅಯ್ಯೋ! ಕಕ್ಕೆದ ಪುಂಡು ಕೋಗಿಲೆನ್‌ ಕೆರೊ೦ದುಲ್ಲ. 
ಈಯೇ ಕಾತೊನುಲ. ಸುಕೊಟುಪ್ಪುನಗ ನಿನೆತೊನಂದೆ ಕಸ್ಬೊಡು ಮಾತ್ರ ನಿನೆತೊಂದುಲ್ಲೊಲ್‌ ಪಣ್ಣ್‌ ಎಣ್ಣೊನಂದೆ 
ದಯೆ ತೋಜಾಲ. ಓ ನಂದಗೋಪನ ಮಗಾ, ಗೋಪಿಯೆರ್ನ ಮೋಕೆದ ಕೃಷ್ಣಾ, ಮುಕುಂದಾ, ಮುರಹರಾ, 
ಭಕ್ತವತ್ತಲಾ ಯೆನ ಬಂಗೊನು ದೂರ ಮಲ್ಲುಲ. ಮಾನೊನು ಒರ್ರ್ತೊನ್ನೆರೆ ಸಾಯ ಮಲ್ಲುಲ. ಹರೀ, ಗೋವಿಂದಾ.” 
ಪಣೊಂದು ಒಂಜೇ ಮನೊಟು, ಒಂಜೇಲೆಕ ಧ್ಯಾನೊಡಿತ್ತೊಂದು ನಟ್ಟೊಂಡೊಲು. 


ಶ್ರೀಕೃಷ್ಣಗ್‌ ದ್ರೌಪದಿನ ಲೆಪ್ಪು ಕೇಣ್‌೦ಡ್‌. ಅಲೆನ ದುಕ್ಕೊದ ಉರಿ ತೆರಿಂಡ್‌. ದೌಪದಿಗಾಯಿನ ಅಪಮಾನ 
ತನ್ಮೇ ಆಯಿಲೆಕದ ಬಾಮ ಬತ್ತ್‌ದ್‌ “ದ್ರೌಪದಿ ತುತ್ತುದಿನ ಒಂಟಿ ಕುಂಟು ಅಕ್ಷಯ ಆವಡ್‌' ಪಣ್ಣ್‌ ಇತ್ತಿನಲ್ಲಡ್ಲೇ 
ಆಶೀರ್ವಾದ ಮಲ್ಪುವೆ. 


ದುಶ್ಶಾಸನನ ದುಸ್ಟ ಸ೦ತೋಸುದ ದುಸ್ಪ ಸಾದನೆ ದುಂಬರಿಯೊಂದುಂಡು. ದ್ರೌಪದಿನ ಮಾನೊದ ಮದೆ 
ದೆತ್ತ್‌ಂಡ ಅಲೆನ ಹಮ್ಮು ಹಾಂಕರ ತಗ್ಗುಂಡುಣ್ಬಿನನೇ ತರೆಟ್‌ ದೀವೊ೦ದು, ಸೆರಂಗ್‌ನ್‌ ಬಲಪಾಡ್ಸ್‌ ಒಯ್ದುವೆ. 

ಒಯ್ದುವೆ. ಯೇತ್‌ ಒಯ್ತ್‌ಂಡಲಾ ಸೀರೆ ಮುಗಿಯೊಂದಿಜ್ಜಿ. ಒಯ್ದುನ ದುಸ್ಸಾಹಸೊಲ ಮುಗಿಯುಜಿ. ಅಕೇರಿಗ್‌ 
ಅಯನ ಕೈ ಬಚ್ಚಿಂಡ್‌! ಮೆಯಿ ಬೆಗರ್‌ಂಡ್‌! ಒಯ್ರ್‌ ಪಾಡ್ದಿನ ಸೀರೆದ ರಾಸಿ ಗುಡ್ಡೆ ಬೂರ್ಗುಂಡು! 


ಇಡೀ ಸಭೆ ಅಚ್ಚಿರೊಡು ತೂಂಡು. ಆನಂದೊಡು ತೂಂಡು. ಸಮಾಧಾನೊಡು ಉದ್ದುದ್ದ ಉಸುರು 
ದೆತ್ತ್‌ಂಡ್‌. ಮುಕುಂದನ ದಿವೃನಾಮಸ್ನರಣೆ ಮಲ್‌ಂಡ್‌! ಹೆರಿಯೆರ್‌, ಕಿರಿಯೆರ್‌ ಮಾತೆರ್ನ ಕಣ್ಣ್‌ಡ್ಲಾ ಸಂತೋಸುದ 
ಕಣನೀರ್‌! 


ಕೌರವಗ್‌ ಬುದ್ಧಿ ಪಣ್ಯೆರೆ ಉಂದುವೇ ಸರಿ ಸಮಯ ಪಣ್ಣ್‌ ಎಣ್ಣೊಂಡಿನ ಎದುರೆ, 


“ಕೌರವಾ ದ್ರೌಪದಿನ್‌ ಬುಡ್ಬು ಬುಡ್ಡ. ಪಾಂಡವೆರೆನ್‌ ದಾದ ಬೋಡಾ೦ಡಲ ಮಲ್ಲುಲ” ಪಣ್ಣೆ. ಆಂಡ 
ಕೌರವಗ್‌ ಸಲಹೆ ಕೇಣುನ ಇರಾದೆ ಇತ್ತ್‌ಂಡತ್ತ? 


ಆಯೆ, ರಾಶಿ ಬೂರ್ಲಿನ ಸೀರೆನ್‌ ದ್ರೌಪದಿಡನೇ ಕಟ್ಟಾದ್‌ ತು೦ಬಾವೊ೦ದು ಅಲೆನ್‌ ದಾಸಿಲೆನ ಜತೆಟ್‌ 
ಸೇರಾವುನ ನೋಟೊಡೇ ಉಲ್ಲೆ. ಕರ್ಣಡನೇ ಅಂಚ ಮಲ್ಟೆರೆ ಪಣ್ಣೆ ದ್ರೌಪದಿನ್‌ ತೂನಗ ಕೌರವಗ್‌ ಅಲೆನ 
ಸ್ವಯಂವರೊದ ನೆಂಪು ಮಗ್ಗುಂಡು. ತನ ಅಭಿಮಾನೊನು ಧಕ್ಕೆ ಮಲ್ತ್‌ದಿನ ನೆಂಪು ಮಗ್ದುಂಡು. ಮಯನ 
ಸಭಾಭವನೊಡು ತಾನ್‌ ದಂಟ್‌ದ್‌ ಬೂರ್ಬಿನಪಗ ಕಿಸಕ್ಕ ತೆಲ್‌ದಿನ ನೆಂಪುಲಾ ಬರ್ದುಂಡು. ಅಂಚ ಕಡೇಕ್‌ 
“ಯೆನ ಬಗೆಬಗೆತ ಪುಣ್ಯೊಡಾದೇ ದ್ರೌಪದಿ ಯೆಂಕ್‌ ತಿಕ್ಕ್‌ದೊಲು” ಪಣ್ಣ್‌ ಅಲೆನ್‌ ನೋಚಾವುಲೆಕ ಪಣೊಂಬೆ. 


ದ್ರೌಪದಿಗ್‌ ಅನ್ನೆಯೊಡು ಜೂಜು ಗೆಂದ್‌ದಿನ ನೀಚ ಕೌರವಡ ಪಾತೆರೈರೆ ಮನಸಾಯಿಜಿ. 


ಕರ್ಣೆ, ಅಂಚಿಂಚಿ ಅಲಚನೆ ಮಲಂದೆ, “ದಾನೆದೇ, ಈ ಇತ್ತೆ ಕೌರವಕುಲತಿಲಕ ದುರ್ಯೋಧನನ್‌ 
ನಟ್ಟೊನ್ನ. ನಿನ ಕ೦ಡನಿನಾಕ್ಷೆನ್‌ ಮದಮಲ. ನಿಕ್ಕ್‌ ಬದ್ವೊಡತ್ತ?” 


ದ್ರೌಪದಿಗ್‌ ಉಂದೆನ್‌ ಕೇಣ್ಕೆರಾಪು೦ಡ? ಆಲ್‌ ದೆತ್ತಿ ಬಾಯಿಡ್‌, “ಕರ್ಣಾ ನಿನ ಕೌರವಕುಲತಿಲಕನ್‌ 
ಭೀಮೆ ಕೆರ್ಡ್‌ ನೆತ್ತೆರ್‌ ಪರೆ” ಪಣ್ಟೊಲು. 


ಕೌರವಗ್‌ ಉಂದು ಕುಸೆಲ್ಬ ಸಂಗತಿ ಆಂಡ್‌. 


“ಕರ್ಣಾ, ಆಲೆನ್‌ ದಾಯೆಗ್‌ ನೋಚಾವ. ಪಾಪ ಉಣ್ಣೆಲ್‌ ಬೆಜಕ್ರೆದಂಚ ಬಂಟ್‌ ಪಾತೆರ್ಹೊಲು. ಯುದ್ಧೊಡು 
ಅಲೆನ ಕಂಡನಿ ಭೀಮೆ ಯೆನನ್‌ ಕೆರ್ಬೆಗೆನ9” ಇಂಚ ಕೇಣೊಂದು ತನ ಕಾಲಿ ತುಡೆನ್‌ ಬೊಟ್ಟೊಂದು 
ತೋಜಾಯೆ. ಭೀಮೆ ಉಗ್ರ ಸಿಂಗದಂಚ ಲಕ್ಕ್‌ದುಂತುನಗ ಧರ್ಮರಾಯೆ ಸನ್ನೆ ಮಲ್‌ದ್‌ ತಡೆಪುವೆ. ಅರ್ಜುನೆಲ 
“ಭೀಮಾ, ನಮ ಗರ್ವ ಮಲ್ಪುನ ಪೊರ್ತು ಉಂದತ್‌. ಇತ್ತೆ ಅಕುಲೇ ಗರ್ವ ವಿಕಾರೊಡು ಮೆರೆವಡ್‌. ನಂಕ್‌ಲಾ 
ಕಾಲ ಬರ್ಬುಂಡು. ಇತ್ತೆ ಅಣ್ಣನ ಧರ್ಮ ನಡಕೆಗ್‌ ಅಡ್ಡಿ ಆಫಿನಿ ಬೊಡ್ಡಿ ಅವು ಒರಿಯಡ್‌. ಬೇತೆ ಮಾತ 
ಪೋವಡ್‌, ಬುಡು.” 


ಕೌರವಗ್‌ ದ್ರೌಪದಿನ್‌ ದಾಸಿಯೆರ್ನ ಇಲ್ಲಗ್‌ ನೂಕುದು ಬುಡ್ಡಿನನೇ ಅಮಸರ. ಪಾಂಡವೆರೆನ್‌ ಕುಲ್ಲುದಿನ 
ಆಸನೊಡ್ಜ್‌ ತಿರ್ಟ್‌ ಜಪ್ಪಾವುನನೇ ತುರ್ತು! ಅಂಚ ದಿಂಜ ತರ್ಕ ಮಲ್‌ಜೆ. 


ದುಶ್ಶಾಸನೆನೇ ಆಲೆನ್‌ ದಾಸಿಯೆರ್ನ ಕೋಣೆದಂಚಿಗ್‌ ನೂಕೊಂದು ಪೋಪೆ. ದ್ರೌಪದಿ ಕುಡ ಮಾತೆರೆಡ್ಲಾ 
ಸಾಯ ಕೇಣುವೊಲು. ತಿಕ್ಕಂದಿನೆಕ್‌ ತಾನೇ ದುಶ್ಶಾಸನನ ಕೈಯಿಡ್ಜ್‌ ಬುಡ್ದಾವೊನೆರೆ ಪ್ರಯತ್ನ ಮಲ್ತೊಂದು, 
ಧೃತರಾಷ್ಟಗ್‌ ಕೇಣುಲೆಕ್ಕ ಜೋರುಡೆ ಬೊಬ್ಬೆ ಪಾಡುವೊಲು. 

“ಮಾಮೆರೇ ಇರೆನ ಉಳಕಣ್ಣ್‌ಡ್ಲಾ ದಿಸ್ಪಿ ಇಜ್ಜೊಡೊ? ಗಾಂಧಾರೀ, ಇರೆಗ್ಲಾ ಯೆನ ಪಾಡ್‌ ತೂದು ಕುಸಿ 
ಆಪಂಡ? ಈರ್ಲಾ ಜೂವ ಇಜ್ಜಂದಿಲೆಕ ಮನಿಪಂದೆ ಉಲ್ಲರತ್ತ?” ಕೇಣುವೊಲು. 


ಅಯಿಡ್ಜ್‌ ಬೊಕ್ಕ ದ್ರೌಪದಿ ಕುಲಹೆರಿಯೆರೆನ್‌, ದೇವದೇವತೆಲೆನ್‌ ಮಾತ ನಟ್ಟೊನುವೊಲು. ಅಲೆನ 
ಸಂಕಡೊನು ತೂವೆರೆಗಾವಂದಿನ ವಿದುರೆ ಒರಿ ಮಾತ್ರ ಅಲೆಗ್‌ ದೈರೊದ ಪಾತೆರ ಪಣ್ಣೆ ಆಂಡ ಅಲೆನ 
ದೈರೊಗು ಕುಂದು ಆಪಿಲೆಕ ಕೌರವೆ, “ಏಯ್‌! ನಿನ್ನ ಕಂಡನಿಯೆರ್ನ ಪರಾಕ್ರಮ ಮಾತ ದಿಕ್ಕೆಲ್ಲ ಕೆಂಡದಂಚ 
ಆತ್‌೦ಡ್‌. ಅಕುಲು ನನ ದಾದ ಮಲ್ಬುಲೆಕ ಉಲ್ಲೆರ್‌?” ಪಣೊಂದು ಕುಡ ತನ ತುಡೆನ್‌ ಬೊಟ್ಟೊಂದು ತೆಲ್ಪುವೆ. 
ತನ ಎದುರುಡು ಕಾಲಿ ತುಡೆನ್‌ ತೋಜಾದ್‌ ಬೊಟ್ಟೊನುನ ಕೌರವನ ನೀಚ ನಡಕೆನ್‌ ತೂವೆರೆಗಾವಂದಿನ 
ದ್ರೌಪದಿ, “ಈ ತುಡೆ ಮುಜಿದ್‌ ಸೈತ್‌ ಸರಿಯಾದ್‌ ಪೋಲ” ಪಣ್ಣ್‌ ಸಾಪ ದೀಪೊಲು. 


ಭೀಮೆಲ ಪೊಕ್ಕಡೆ ಕುಲ್ಲುಜೆ. ಕಡಲ್ಬುಲಯಿಡ್ಜ್‌ ಅಗ್ನಿದಂಚ, ಮುಗಲ್ಬುಲಯಿಡ್ಹ್‌ ತೆಡಿಲ್‌ದಂಚ ರಪ್ಪ ಸಭೆಕ್‌ 
ಬರ್ರೆ. “ಈ ದುಸ್ಪೆ ದುಶ್ಶಾಸನನ ನೆತ್ತೆರ್‌ ಪರ್ಪೇ ಬುಡೆ! ಈ ನೀಚೆ ಕೌರವನ ತುಡೆ ಮುಯಿತೇ ಪಾಡುವೆ! 
ಧರ್ಮರಾಯನ ಕೋಪೊಗು ಯಾನ್‌ ಪೋಡ್ಯುಜಿ” ಪಣ್ಣೆ. 

ಭೀಮನ ಉಗ್ರ ಅಬತಾರ ತೂದು ಸಭೆ ಪೋಡಿದ್‌ ನಡ್ಡ್‌೦ಡ್‌. ಕೌರವನ ತಿಗಲೆಡ್ಡ ಬಿರಿಯಿನಂಚದ ಬೇನೆ 
ಲಕ್ಕ್‌ಂಡ್‌! ಧರ್ಮರಾಯಗ್‌ ಕೆಪ್ಪಾಮುಪ್ಪಾಂಡ್‌. ಆಯೆ ಮರಕಟ್ಟ್‌ದೇ ಪೋಯ! ಭೀಷ್ಮೆ ಬೊಕ್ಕ ಬಾಕಿದಕ್ಷೆಗ್‌ 
ಭೀಮೆ ಅಂಚ ಮಲ್ತ್‌೦ಡ ತಪ್ಪುಂದು ತೋಜಿಜಿ. ದೌಪದಿಗ್‌ ಕುಸಿಟ್‌ ಮೆಯಿ ಕೊಕ್ಕೆರ್‌೦ಡ್‌. 


ದುಶ್ಶಾಸನೆ ನಡ್ಗಿಯೆ. ದ್ರೌಪದಿನ್‌ ಬುಡ್ಬು ಕೌರವನ ಪಿರವುಡು ದೆಂಗಿಯೆ. 
ಭೀಮೆ ದ್ರೌಪದಿನ ಕಯ್ತಲ್‌ ಬರೆ 


“ದ್ರೌಪದೀ, ಪೋಡ್ಕೊಡ್ಡಿ. ಧರ್ಮರಾಯನ ಅಪ್ಪಣೆದ ತೊಡಮೆ ದಾಂಟ್‌ದೇ ಬಯ್ದೆ. ಈ ದೈರೊಡು 
ಪೋಲ. ಯಾನಿತ್ತೆ ಕರ್ಣನ ರುಂಡೊದ ಬಾಜನೊಡು ಅಯನ ನೆತ್ತೆರ್‌ ಕೊದ್ಯಾದ್‌, ಅಯಿಟ್‌ ದುರ್ಯೋಧನನ 
ಕೊಬ್ಬುನು ಪಾಡುವೆ. ಅಯಿಕೇ ದುಶ್ಶಾಸನನ ಮಂಡೆದ ಬೊಂಡುನ್ಹಾ ಬೆರಕೆ ಮಲ್ಪುವೆ! ಮಾತೆನ್ಸಾ ಒಟ್ಟುಡು 
ಬೆಯ್ದಾದ್‌, ಉಗ್ರ ಬೂತೊಲೆಗ್‌ ಪನಿಯಾರ ಬಳಸುವೆ. ಅಣ್ಣನ ಧರ್ಮೊದ ಡೌಲುನು ಯಾನ್‌ ಗೆಣ್ಣುಜಿ. 
ಪರಬೆ ಧೃತರಾಷ್ಟ್ರ ಪಾಡ್ಬಿನ ನಂಬಿಕೆದ ಅಮಲ್‌ ಮರ್ದ್‌ ಅಣ್ಣನ ತರೆಕ್‌ ಯೇರ್ಸ್‌೦ಡ್‌. ಸಬೆಟಿತ್ತಿನ ದೊ೦ಬ 
ಗೊಬ್ಬುದಕ್ಷೆನ್ನ ಯಾನ್‌ ಪೊಕ್ಕಡೆ ಬುಡ್ತುಜಿ” ಪಣ್ಣೆ. 

ಅರ್ಜುನೆ ಚುರ್ಕಾಯೆ. ಆಪಿನ ಕೇಡ್‌ ತಪ್ಪಾವುನೆಕ್‌ ರೊಯ್ಯ ಭೀಮನಡೆಗ್‌ ಬರೆ. 


“ಅಯ್ಯೊ! ಭೀಮಾ, ಈ ಇಂಚ ಮಲ್ಲಡ ಧರ್ಮರಾಯೆ ಆತ್ಮಹತ್ಯೆ ಮಲ್ಲೊನುವೆ! ತನ ನುಡಿನಡಕೆಗ್‌ 
ತತ್ತ್‌ಂ೦ಡ ಅಣ್ಣೆ ಬದ್ಕುಜೆ. ಕೋಪೊಡು ಕೇಡ್‌ಗ್‌ ದುಂಬಾವಡ. ಪಗೆನಕ್ಷೆಗ್‌ ಬಗೆ ನಾಡುನ ಪೊರ್ತು ಉಂದತ್ತ್‌. 
ಭೀಮಾ ತಯಿರೊನ್ನ.” 


ಭೀಮನ ಕೋಪ ಬೇಗೊಡು ಬೆಚ್ಚ ಅರಪುಜಿ. ಕಡೇಕ್‌ “ಅ೦ಚನೇ ಆವಡ್‌. ಆಂಡ, ನಿನೆಪು ದೀವೊನ್ಹ. 
ನೂದು ಜನ ಕೌರವ ನಾಯಿಲೆನ ರುಂಡ ಪಣ್ಣ್ರಿ ಕಂಡೊನು ಯುದ್ಧೊಡು ಯಾನ್‌ ಗೇಣಿಗ್‌ ದೆತೊನುವೆ. 
ಅಯಿಡ್ಜ್‌ ಬೊಕ್ಕ ದುರ್ಯೋಧನನ ತುಡೆಕ್‌ ಯೆನ ಗದೆಟ್‌ ಹಾಕ್‌ದ್‌ ಮುಯ್ಕ್‌ ಪಾಡುವೆ. ಈ ದುಶ್ಯಾಸನನ 
ಬೆಚ್ಚ ನೆತ್ತೆರ್ನ್‌ ಪಠ್ವೆ. ಇತ್ತೆ ಇಂಚದ ಯೆನ ತಾಳ್ಗೆಗ್‌ ಧಿಕ್ಕಾರ! ದ್ರೌಪದೀ ದುಶ್ಶಾಸನನ ನೆತ್ತೆರ್‌ನ್‌ ನಿನ ತರೆಕ್‌ 
ಪೂಜಿದ್‌. ಇಂಬ್ಯನ ಪರು ಕದೆತ್‌ದ್‌ ನಿನ ಕುಜಲ್‌ ಬರ್ದುವೆ. ಇಂಬ್ಯನ ಕರ್ಸ್‌ದ ಮಾಲೆನ್‌ ನಿನ ಸಿರಿಮುಡಿಕ್‌ 

ಮುಡಿಪಾವೆ! ಯುದ್ಧಬೂಮಿಡ್‌ ಶಾಕಿನಿಡಾಕಿನಿಯೆರೆಗ್‌ ನಿನ ಕೈಯಿಡ್ಬೇ ಬಾಗಿನ ಕೊರ್ಲಾವೆ! ಯೆನ್ನ ಈ 
ಪ್ರತಿಜ್ಞೆನ್‌ ಮಾತ ದೇವತೆಲ್‌ಲಾ ಕೇಣ್ಣೆ..” ಪಣೊನ್ನಗ ಕೇಂಡಿನಕುಲು ಬೆಪ್ಪುಕಟ್‌ದೇ ಪೋಯೆರ್‌! 


ಇತ್ತೆ ಅರ್ಜುನೆಲ ತನ ಪ್ರತಿಜ್ಞೆ ಕೇಣ್ರಾಯೆ. 

“ಮಾತೆದ್ದ ಕೇಣ್ಣೆ. ಕರ್ಣನ ಕೆಕ್ಕಿಲ್‌ಗ್ದ ಯೆನ ಬಾಣೊಲೆಗ್ಗಾ ಉಂಗಿಲಮದ್ಕೆ ಉಂಡು.” 
ಸಹದೇವೆಲ ದುಂಬು ಬತ್ತ್‌ದ್‌ ಪ್ರತಿಜ್ಞೆ ಪಾಡೊನುವೆ. 

“ಶಕುನಿನ ತರೆಕ್‌ ಯಾನ್‌ ಇತ್ತೆನೇ ಸ೦ಚಕಾರ ಕೊರೊಂದುಲ್ಲೆ.” 


ಈತಾನಗ ಬಗೆತರೊತ ಉತ್ಪಾತೊಲಾಂಡ್‌. ಬೂಮಿಡ್‌ ಬಿರಿ ತೋಜಿಂಡ್‌. ಕೆಂಪು ನೀರ್‌ದ ಬರ್ಸ 
ಪನಿಂಡ್‌. ಯಾಗಶಾಲೆದಲ್ಲನೇ ಕುದೈೆರ್ಸ್‌ ಕಲ್ಕಿಯ. ಕಯ್ದುಕಡ್ಡಲೆಡ್‌ ಕೆಡಿ ರಟ್ಟ್‌ಂಡ್‌. ಆನೆ, ಕುದುರೆಲ್‌ ಕಣನೀರ್‌ 
ಜಪುಡಾಯ. ಧೂಮಕೇತು ತೋಜಿಂಡ್‌. ಬಿರುಗಾಳಿ ಬೀಜಿ೦ಡ್‌. ಗುಡಿಗೋಪುರೊದ ಮುಗುಳಿ ದರಿಂಡ್‌. 
ಸೂರ್ಯ ಗ್ರಹಣ ಆಂಡ್‌. ತೋರಣೊಡು ತೂ ಲಕ್ಕ್‌ಂಡ್‌. ಬೂಮಿ ನಡ್‌ಗ್‌೦ಡ್‌. ಮರೊಕುಲು ಮಗ್‌ರ್ಟ್‌ 
ಬೂರ್ಯ. ಉಂದೆನ್‌ ತೂದು ಜನೊಕುಲು ದಿಗಿಲಾಯೆರ್‌. 


ಭೀಷ್ಮೆರೆಗ್‌ ಅರ್ತ ಆಂಡ್‌. ಉಂದು ಕುರುಕುಲೊಕು ಕೇಡ್‌ ಆಪಿನೆತ ಅಪಶಕುನ ಸೂಚನೆಲ್‌! ದ್ರೌಪದಿನ 
ಪ್ರಾರ್ಥನೆ ದೇವತೆಲೆಗ್‌ ಮುಟ್ಟ್‌ದಿನೆತ ಪರಿಣಾಮ! ಭೀಷ್ಮೆರ್‌ ಧೃತರಾಷ್ಟ್ರನಡೆಗ್‌ ಪಾರಿಯೆರ್‌. ವಿದುರೆ, ದ್ರೋಣೆ, 
ಕೃಪೆಲಾ ಪೋಯೆರ್‌. ಧೃತರಾಷ್ಟ್ರಗ್ನ ಅರ್ತ ಆಂಡ್‌. ಮಗನ ಅಭಿಮತೊಕು ಕಾಪಂದೆ ಆಯೆ ದೌಪದಿಡ 
ಮಾಪು ಕೇಣುವೆ. ಆಲೆನ್‌ ಸಮದಾನ ಮಲ್ಮ್‌ದ್‌ “ವರ ಕೇಣ್ಣ” ಪಣ್ಣೆ. 


ದ್ರೌಪದಿ ಕೇಣುವೊಲು. ಸುರೂಟು ಪಾಂಡವೆರೆನ್‌ ದಾಸ್ಕೊಡ್ಡು ಬುಡುಗಡೆ ಮಲ್ಲೊಡು ಪಣ್ಣೊಲು.ಬೊಕ್ಕ 
ಆಕ್ಷೆಗ್‌ ಮಾತೆರೆಗ್ಲಾ ಶಸ್ತೊಲೆನ್‌ ಕೇಣ್ವೊಲು. ಧೃತರಾಷ್ಟ್ರ ಒಪ್ಪಿಯೆ. ಪಾ೦ಡವೆರೆನ ರಾಜ್ಯೊನುಲ ಪಿರ ಕೊರೆ. 


ಇಂಚಿಡ್ಸ್‌ ಕೌರವೆ ಬುಸುಗುಟ್ಟೊಂದಿತ್ತೆ! ಅಮ್ಮೆರ್‌ ಕೊರ್ತಿನ ವರೊನು ಪಿರ ದೆತೊನ್ನೆರೆಗಾಪುಂಡಾ ಪಣ್ರಿನ 
ನೋಟೊಡು, ಕರ್ಣ, ಶಕುನಿ, ದುಶ್ವಾಸನೆರ್ನ ಒಟ್ಟುಗು ಅಮ್ಮೆರ್ನ ಕಯ್ದಲ್‌ ಪೋಪೆ. 


“ಆಹಾ! ಇರೆಗ್‌ ಯೆಂಕುಲೇ ಪಿದಾಯಿದಾಕುಲು! ಪಾಂಡವೆರೆನ ಜೂವ ಒಂಜೆನ್‌ ಬುಡ್ಬು ಬಾಕಿದೆನ್‌ 
ಪೂರ ಯೆಂಕುಲು ಒಯ್ರ್‌ ದೆತೊಂದ. ಈರ್‌ ಬಾರಿ ದಯೆ ಗುಣತ್ತಾರ್‌! .ಅಂಚ ಈರ್‌ ಮಲ್ತಿನವು ಸಮನೆ?” 
ಇಂಚ ಅಮ್ಮೆರೆಗ್‌ ತುಚ್ಚುಲೆಕ ಪಾತೆರುವೆ. ಬೊಕ್ಕ ಗಾಂಧಾರಿನಂಚಿ ತಿರ್ಲ್‌ದ್‌, “ಅಪ್ಪೇ, ಯೆಂಕ್ಷೆಗ್‌ ಅಪ್ಪಣೆ ಕೊರ್ದೆ. 
ಪಾಂಡವೆರೆನ ಕೈಯಿಟ್‌ ಸಯ್ಯೆರೆಗ್‌ ಯೆಂಕ್ಷೆಗ್‌ ಇಸ್ಟ ಇಜ್ಜಿ. ಯೆ೦ಕುಲು ಪೋಪ. ಕಡಲ್ಬರುತ ಒವ್ವಾಂಡಲಾ 
ರಾಜೆರೆನ ಆಸರೆಡಿತ್ತ್‌ದ್‌ ಬದ್ಯೊನುವ! ದಯೆ ಗುಣಾದಿಗೆರಾಯಿನ ಅಮ್ಮೆರ್‌ ಪಾಂಡವೆರೆನ ಒಟ್ಟುಗು ಸುಕೋಟು 
ಬದ್ಧಡ್‌.” 


ಣ 


ಸರಿಮಿಗಿಲ್‌ದ ಪಾಂಡವೆರೆಗ್‌ ಕೇಡ್‌ ಬಯಕುವೆ ಪಣ್ಣಿನ ಸಂಕಡೊಲ ಆಂಡ್‌. ಆ ಸಂಕಡೊಡೇ ಕೌರವನ 
ಅಭಿಪ್ರಾಯ ದಾದಂದ್‌ ಕೇಣುವೆ. 


ಕೌರವನ ಮತಿ ಮಸೆಲುನ ಬಗೆನ್‌ ಎಣ್ಣ್‌ದೇ ಧೃತರಾಷ್ಟಗ್‌ ದುಕ್ಕ ಆಂಡ್‌. ಪರಾಕ್ರಮೊಡು ದೇವತೆಲೆಗ್‌ 


ಕೌರವಗ್‌ ತಿಕ್ಕಿನನೇ ಅವಕಾಸ! ಆಯೆ ಕಡಾಕಂಡಿತ ಮಲ್‌ ಪಂಡೆನೆ! 
“ಅಮ್ಮೆರೇ ಯಾನ್‌ ಪಣ್ಣಿನಿ ಈತೇ. ಇತ್ತೆ ಸಾಮ್ರಾಜ್ಕೊಡು ಯಾನ್‌ ಒರಿಯೇ "ಏಕಚಕ್ರಾಧಿಪತಿ' ಆದ್‌ 

ಉಪ್ಪೊಡು. ಇಜ್ಜಾಂಡ ಪಾ೦ಡವೆರೇ ಅರಸ್ತಾನ ಮಲ್ಲೊಡು. ಇತ್ತೆ ದ್ರೌಪದಿಡಾದ್‌ ಬೂಮಿದ ಪಾಲ್‌ ಪಿರ 
ಪಡೆತೊಂಡೆರ್‌. ಅಕಲ್ನ ಅಬ್ಬರ, ಅಬತಾರ ಮಾತ ಇರೆಗ್‌ ಗೋಚರ ಉಂಡತ್ರ? ಇತ್ತೆ ಈರ್‌ ದಾದಲ 
ಮಲ್ಲೊಡ್ಡಿ. ಅಕುಲು ತಂಕ್ಷೆನ ಅರಮನೆತ ಕಡಿ ತೂವಂದಿಲೆಕದ ತಂತ್ರೊನು ಯಾನ್‌ ನಾಡೊಂದೆ.” 


“ದಾದ ತಂತ್ರ? ಪಣ್‌.” 


“ಇತ್ತೆ ಕುಡ ಒರ ಅಕ್ಷೆನ್‌ ಲೆಪ್ಪುಡಾದ್‌, ಜೂಜು ಗೊಬ್ಬೊಡು. ಒಂಜೇ ದಾಳೊದ ಜೂಜು! ಅಯಿಟ್‌ 
ಅಕುಲು ಸೋತುಂಡ ಪದ್ರಾಡ್‌ ವರ್ಸ ಕಾಡ್‌ಡ್‌ ಬದ್ಕೊಡು. ಅಯಿಡ್ಜ್‌ ಬೊಕ್ಕ ಒಂಜಿ ವರ್ಸ ಅಜ್ಞಾತವಾಸ 
ಮಲ್ಲೊಡು. ಈ ಒಂಜಿ ವರ್ಸ ಅಕುಲು ಓಲುಲ್ಲೆರ್‌೦ದ್‌ ಯೆಂಕ್ಷೆಗ್‌ ತೆರಿಯೆರೆ ಬಲ್ಲಿ. ಒ೦ಜೇಳ್ಯ ತೆರಿಂಡ ಕುಡ 
ಪದ್ರಾಡ್‌ ವರ್ಸ ಕಾಡ್‌ಡ್‌ ಬದ್ಕೊಡು, ಒಂಜಿ ವರ್ಸ ಅಜ್ಞಾತ ವಾಸೊಡಿಪ್ಲೊಡು. ಜೂಜುಡು ಅಕುಲು 
ಸೋತುದು, ಕಾಡ್‌ಡಿತ್ತ್‌ದ್‌, ಅಜ್ಞಾತ ವಾಸ ಮಲ್ಲುನಗ ಸೋಯಿ ತೂದು ನಾಡ್‌೦ಡ ಆಂಡ್‌. ಅಕುಲು 
ಅಂಚಿಗೇ! ಇಂಚಿಡ್‌ ಯೆಂಕುಲೇ! ಯೆಂಚ? ಇತ್ತೆ ವಿದುರನಕ್ಷೆನ ದೂರುದುರ್ಜನೊಗು ಕೆಬಿ ಕೊರಂದೆ, 
ಪಾಂಡವೆರೆನ್‌ ಪರ ಲೆಪ್ಪುಡಾಲೆ.” 


ಧೃತರಾಷ್ಟಗ್‌ ಬೇತೆ ಸಾದಿಯೇ ಇಜ್ಞಾಂಡ್‌. ಪ್ರಾತಿಕಾಮಿನ್‌ ಲೆತ್ತ್‌ದ್‌ ಎಡ್ಡೆ ನಯನಯ್ಮನೆದ ಪಾತೆರೊಡು 
ಪಾಂಡವೆರೆನ್‌ ಪಿರ ಬರ್ಕೆರೆ ಒಪ್ಪ್ಯಾದ್‌ ಲೆತೊ೦ದು ಬರಿಯೆರೆ ಅಪ್ಪಣೆ ಕೊರೆ. 


ಈ ಸುದ್ದಿ ಯೆಂಚನಾ ಭೀಷ್ಮನಕ್ಷೆಗ್‌ ತೆರಿದ್‌ ಅಕುಲು ಧೃತರಾಷ್ಟಗ್‌ ಬುದ್ಧಿ ಪಣೆರ್‌. 


ಜನಮೇಜಯಾ, ದುಸ್ಪೆರೆಗ್‌ ಎಡ್ಡೆ ಪಾತೆರ ಇಸ್ಟ ಆಪುಜಿ. ವಿಧಿ ಕೊರ್ತಿನ ಇಸೊಕು ಗರುಡ ಮಂತ್ರ 
ನಾಟುಜಿ. ಬುದ್ಧಿ ಪಂಡಿನಕ್ಷೆಗ್‌ ವಂಚನೆ ಮಲ್ತ್‌ದ್‌ ನಡು ಇರ್ಲ್‌ಡೇ ಪ್ರಾತಿಕಾಮಿನ್‌ ಪಾಂಡವೆರ್‌ ಇತ್ತಿನಡೆಗ್‌ 
ಕಡಪುಡ್ವೆ. ಪ್ರಾತಿಕಾಮಿ ಅರ್ಪ ಸಾದಿಡಿತ್ತಿನ ಪಾ೦ಡವೆರೆನ್‌ ತೂದು ಧೃತರಾಷ್ಟನ ಸಂದೇಶೊನು ತೆರ್ಹಾವೆ. 


“ಜೂಜುದ ಸಂದರುಡು ನಿಕಲ್ಲ ಬೊಕ್ಕ ಕೌರವೆರೆನ ನಡುಟು ನಡತಿನ ವಂಚನೆದ ಬಗೆಟ್‌ ಯೆಂಕ್‌ 
ಬೇಜಾರಾತ್‌ಂಡ್‌. ಇತ್ತೆ ಕುಡ ನಿಕುಲು ನಿರ್ಮಲ ಮನಸ್‌ಡ್‌ ಜೂಜು ಗೊಬ್ಬುಂಡನೇ ಯೆಂಕ್‌ ಸಲ್ಲಿತ. ಅಂಚ 
ನಿಕುಲು ಬರೊಡು. ಕುಡ ನಿಕುಲು ಜೂಜು ಗೊಬ್ಬೊಡು.” 


ಸಂದೇಶ ಕೇಣ್ಣ್‌ ಭೀಮಗ್‌ ಅನ್ಮಾನ ಆಂಡ್‌. “ಉಂದು ಮಾತಾ ಕೌರವನನೇ ಗೊಬ್ಬು. ನನೊರ 
ಲೆಪ್ಪನಾಕುಲು ಭಂಡೆರಾ? ತೆರೀದ್‌ ತೆರೀದ್‌ ಬೊಕ್ಕೊಲಾ ಜೂಜು ಗೊಬ್ಬೆರೆ ಪೋಪಿನಾಕುಲು ಭಂಡೆರಾ? 
ಒಂಜಿಲಾ ಯೆಂಕ್‌ ಅರ್ತ ಆಪುಜಿ. ಧೃತರಾಷ್ಟನ ಉಡಲ್‌ಲ ನಿರ್ಮಲ ಇಜ್ಜಿ.” ಇಂಚ ಪಂಡೆ. 


ಧೌಮ್ಯ ರುಸಿನಕುಲ್ಲಾ ಭೀಮನ ಅಭಿಪ್ರಾಯೊನು ಒಪ್ಪಿಯೆರ್‌. ಎಚ್ಚರೊದ ನುಡಿ ಪಂಡೆರ್‌. 


ಆಂಡ ಧರ್ಮರಾಯಿ ಒಪ್ಪ೦ದೆ, “ಭೀಮಾ ದಾದ ಮಾತ ಪಣೊಡ್ಡಿ. ಅಮ್ಮೆರ್‌ ನಮನ್‌ ಬರೈರೆ ಪಣ್ಣೆರ್‌. 
ಅಪ್ಪೆ ಗಾಂಧಾರಿಗ್‌ ನಮಡ ಕೋಪ ಇಜ್ಜಿ. ನನೊಂಜಿ ವಿಷಯ, ಜೂಜುಗು, ಯುದ್ಧೊಗು ಯೇರಾಂಡಲ 
ಲೆತ್ತ್‌ಂಡ ಪೋಷಿನವು ರಾಜಧರ್ಮ! ಅಯಿಟ್ಟಾ, ನಂಕ್‌ ಗುರುಹೆರಿಯೆರ ತಾನೊಡುಪ್ಪುನ ಧೃತರಾಷ್ಟೆ ಲೆಪ್ಪುನಗ 
ನಮ ಪೋವೊಡಾಪುಂಡು. ಪೋವೊಡೆ. ಉಂದೆಟ್‌ ನಿಕ್ಷೆಗ್‌ ದಾದಾಂಡಲ ತಪ್ಪು ತೋಜಿ೦ಡ ಪಣ್ಣೆ. ನಿಕುಲು 
ಪಂಡಿನೆಕ್‌ ಯೆನ ಒಪ್ಪಿಗೆ ಉಂಡು.” ಪಣ್ಣೆ. 


ಭೀಮನಕ್ಷೆಗ್‌ ನಾಲಾಯಿ ಕಟ್ಟಿಲೆಕಾಂಡ್‌. “ಅಣ್ಣಾ, ಈ ಯೆಂಕ್ಷೆನ ಆತ್ಮ ಯೆಂಕುಲು ಇಂದ್ರಿಯೊಲು ಆತೇ। 
ಈ ಪಂಡಿಲೆಕ ಯೆಂಕುಲು. ಈ ಓಲು ದೀಪನಾ ಅಲ್ಪ ಉಪ್ಪುನಕುಲು.” ಪಣ್ಣೆರ್‌. 

ಪಾ೦ಡವೆರ್‌ ಕುಡ ಜೂಜು ಗೊಬ್ಬೆರೆ ಬತ್ತೆರ್‌೦ದ್‌ ಕೇಣ್ಣ್‌ ಹಸ್ತಿನಾವತಿಡ್‌ ಮಾತೆರೆಗ್ಲಾ ಸೋದ್ಯ! 
ಧರ್ಮರಾಯೆಲ ಕೌರವೆಲ ಗೊಬ್ಬೆರೆ ಕುಲ್ಲಿನಪಗ ಮಾತೆರೆಗ್ದ ಉಳತ್ತುಳಯಿಡ್‌ ಧರ್ಮರಾಯನ ಬಗ್ಗೆಡೇ 
ಬೇಜಾರ್‌! ದಾಳ ಪಾಡೊಡು ದುಂಬು ಶಕುನಿ ಒಂಜೇ ಗೊಬ್ಬುದ ಒಪ್ಪಂದ ದಾದಂದ್‌ ಪಣೊಂಬೆ. 

“ನಿಕ್ಕ್‌ ಪೋಡಿಗೆ ಉಂಡುಡ ಗೊಬ್ಬೊಡ್ಡಿ. ಜೂಜು ಪಣ್ಣಿನ ಈ ಮೇಲ್ಲೆದ ಗೊಬ್ಬುನು ಅರ್ದ ಗೊಬ್ಬುದು 
ಬುಡಿಯೆರೆ ಬಲ್ಲಿ. ಯೆಂಕುಲು ಈ ಪವಿತ್ರ ಗೊಬ್ಬುನು ಬಜೀ ಸ೦ತೋಸುಗಾದ್‌ ಗೊಬ್ಬುನತ್ತ್‌. ಜೂಜುದ 
ಬಗ್ಗೆಡ್‌ ಯಾನ್‌ ಬಹ್ಮೆನೆ! ಯೆನಡ ಗೊಬ್ಬೆರೆಗ್‌ ಮಾತೆರ್ದ ಪೋಡ್ಯುವೆರ್‌.” 


ಸಭೆತ ಹೆರಿಯೆರ್‌, ಗಾಂಧಾರಿ, ವಿಕರ್ಣೆ, ಸ೦ಜಯೆರ್‌... ಮಾತೆರ್ಲಾ ಶಕುನಿಗ್‌ ಅಡ್ಡಿ ಮಲ್ತೆರ್‌. ಆಂಡ 
ಧರ್ಮರಾಯಿ ಗೊಬ್ಬುನೆಕ್‌ ಒತ್ತೊಂಡೆನೆ! ಕೆಟ್ಟ ಶಕುನೊಲೆನ್‌ ಗೆಣ್ಣಂದೆ ಗೊಬ್ಬೆರೆಗೇ ದುಂಬಾಯೆ. ಭೀಮನಕುಲು 
ಉಳತ್ತುಳಯಿಡೇ ಕೊದೈೆರ್‌! 


ಗೊಬ್ಬು ಸುರು ಆಂಡ್‌. ಬೇಗೊಡೆ ಕಡೆ ಆಂಡ್‌. ಶಕುನಿ ಅಬ್ಬರೊಡು ಪಣೊಂಡೆ. 

“ಧರ್ಮರಾಯೆ ಸೋತೆ. ಕೌರವೆ ಗೆಂದಿಯೆ. ಊರೊರ್ದಡಿ ಉಚ್ಚಯ ನಡಪಡ್‌.” 

ಧರ್ಮರಾಯನ ಮೋನೆ ಕಂಗ್‌೦ಡ್‌.. ಕಂಟೆಲ್ಲ ಪಸೆ ಆಜಿಂಡ್‌. ದುಕ್ಕೊಡು ನಿಲ ತೂವೊಂದಿತ್ತೆ.. 

ಗೊಬ್ಬುದ ಒಪ್ಪಂದದ೦ಚ ಸೋತಿನ ಪಾ೦ಡವೆರ್‌ ಕೃಷ್ಣಾಜಿನ ತುತ್ತೊಂದು ಕಾಡ್‌ಗ್‌ ಪಿದಾಡ್ಕೆರ್‌. ದ್ರೌಪದಿಲಾ 
ಅಂಚೆನೇ ಮಲ್ತೊಲು. ಜನೊಕುಲು ಮುರೆಡೊಂದೇ ಕಡಪುಡ್ಕೆರೆ ಪಿರಾವುಡೇ ಬತ್ತೆರ್‌. 


ದುಂಬುಡು ಅರ್ಜುನೆ, ಅಯನ ಪಿರಾವುಡು ಧರ್ಮರಾಯೆ, ಅಯಡ್ಡ್‌ ಬೊಕ್ಕ ನಕುಲೆ, ಸಹದೇವೆ, 
ಅಕಲ್ಲ ಪಿರಾವುಡು ದ್ರೌಪದಿ. ಅಲೆನ ಪಿರಾವುಡು ಕುಂತಿ. ಬೊಕ್ಕ ಭೀಮೆ. ಕುಂತಿನ್‌ ವಿದುರನ ಇಲ್ಲಡ್‌ ಬುಡು, 
ಪಂಚಪಾ೦ಡವೆರ್‌ ದ್ರೌಪದಿನೊಟ್ಟಗು ಕಾಡ್‌ದಂಚಿಗ್‌ ಪೋಯೆರ್‌. 


ಹಸ್ಕಿನಾವತಿತ ಬೀದಿಲೆಡ್‌ ಪೋವೊ೦ದುಪ್ಪನಗ ದುಶ್ಶಾಸನೆ ಅಕ್ಷೆನ ದುಂಬುಡು ಬತ್ತ್‌ದ್‌, “ಕಾಡ್‌ ಎರುಕುಲು 
ಪೋವೊಂದುಲ್ಲ ತೂಲೆ. ಕಾಡ್‌ದ ಎರುಕುಲು!” ಇಂಚ ಪಣೊಂದು, ಭೀಮನ್‌ ತೂದು ತೆಲಿಪುವೆ. ಭೀಮಗ್‌ 
ಕೋಪೊಡು ಕಣ್ಣೇ ತೋಜಿಜಿ. ಆಂಡಲಾ ಯೆಂಚನಾ ಹದೊಟು ದೀವೊನುವೆ! 


ಮಾತೆರೆನ್ಲಾ ಕಡಪುಡ್ಬು, ಕುಂತಿನ್‌ ತನ ಇಲ್ಲಡ್‌ ಬುಡ್ಡು ವಿದುರೆ ಧೃತರಾಷ್ಟನ ಅರಮನೆಕ್‌ ಬರೆ 
ಧೃತರಾಷ್ಟಗ್‌ ನಡತ್ತಿನೆನ್‌ ವಿದುರನ ಬಾಯಿಡ್‌ ಕೇಣುನ ಅಮಸರ| ವಿದುರೆ ಸೂಕ್ರುಮೊಡು ಪಣ್ಣೆ. 

“ಧೌಮ್ಯೆರ್‌ ದುಂಬುಡು ಅಗ್ನಿಸೂಕ್ತೊನು ಪಣೊ೦ದು ಪೋಪೆರ್‌. ಆರೆನ ಪಿರಾವುಡು ಆಯುಧ ಪತೊಂದಿನ 
ಭೀಮನಕುಲು ದ್ರೌಪದಿನ್‌ ನಡುಟು ಮಲ್ತೊಂದು ನಡತೊ೦ದು ಪೋಯೆರ್‌. ಧರ್ಮರಾಯೆ ವೀರನಾರಾಯಣನ 
ಸ್ಮರಣೆ ಮಲ್ಲೊಂದೇ ದುಂಬರಿಯೆ.” 


ಜೇ ೫ kkk 





ಜನಮೇಜಯಾ ಕೇಣ್ಣ. ಗಂಗೆದ ದಂಡೆಡ್‌ ಪಾ೦ಡವೆರ್‌ ಜತೆಟ್‌ ಬತ್ತಿನಕ್ಷೆನ್‌ ಪಿರ ಕಡಪುಡ್ಬು, ತಂಕುಲು 
ಬಡಕ್ಕಾಯಿ ದಿಕ್ಕ್‌ಗ್‌ ನಡಪುನ ಅಂದಾಜಿ ಪಾಡೊಂಡೆರ್‌. ಆಂಡ ಜತೆಟ್‌ ಬತ್ತಿನಕುಲು ಪಾ೦ಡವೆರ್ನ ಜತೆನ್‌ 
ಬುಡ್ಕೆರೆ ಒಪ್ಪಿಜೆರ್‌. ಕಾಡ್‌ದ ಬದ್ಕ್‌ದ ಕಸ್ಬೊನು ಭೀಮೆ ಪಂಡ್‌ ತೋಜಾಯೆ. ಆಂಡ ಅಕುಲು ಬೆರಿ ಪತೊಂದೇ 
ಬತೆರ್‌। 


“ಧರ್ಮರಾಯಾ, ನಿಕುಲೇ ಯೆಂಕ್ಷೆಗ್‌ ಜೂವ. ನಿಕುಲೇ ಯೆಂಕ್ಷೆಗ್‌ ಗತಿ, ಮತಿ. ಯೆಂಕುಲು ಮಾತೆರ್ಲಾ 
ನಿಕಲ್ಲಪ್ಪ ಬರ್ದಿನಕುಲೇ” ಪಂಡೆರ್‌. ಧರ್ಮರಾಯಗ್‌ ಯೆತೆನೇ ಆಂಡ್‌. “ಅಯ್ಯೋ ಯೆನ ವಿಧಿಯೇ? ಮೊಕ್ಷೆಗ್‌ 
ದಾನೆಂದ್‌ ಪಣ್ಣಿನಿ? ಯೆನಡ ಸಂಪೊತ್ತು ಇಜ್ಜಿ. ಇತ್ತೆ ಈ ಸ್ಥಿತಿಟುಪ್ಪುನ ಯಾನ್‌ ಮೊಕ್ಷೆಗ್‌ ವಣಸ್‌, ತಿನಸ್‌ 
ತುತ್ತುಪುದೆಪು ಒಲ್ಬಡ್ಜ್‌ ಕೊರ್ಬಿನಿ? ಮೊಕ್ತೆಗ್‌ ಬದ್ದೆರೆ ಬುಡಾರ ಒಲ್ಬ ಕೊರ್ತಿನಿ?” ಪಣ್ಣ್‌ ಯೆತೆ ದೆಪ್ಪುನಗ 
ಧೌಮೈರ್‌, 

“ಧರ್ಮರಾಯಾ, ಈ ಚಿಂತೆ ಬುಡೊಡ್ಡಿ. ದ್ವಾದಶಾತ್ಮೆ ಸೂರ್ಯನ್‌ ನಟ್ಟೊನುಲ. ಉಣ್ಣುಗು ಬಗೆ 
ಆಪುಂಡು” ಪಣ್ಣ್‌ ಸಲಹೆ ಕೊರಿನಂಚೆನೇ ಧರ್ಮರಾಯೆ ನಡತೊನುವೆ. ಗಂಗೆಡ್‌ ಮೀಯೊ೦ದು ಉದಪನೊದ 
ಸೂರ್ಯನೇ ತೂವೊಂದು ಕಯಿನ್‌ ದೆರ್ರ್‌ ಮುಗಿದ್‌, ಸಮಾಧಿಸ್ಥಿತಿಟ್‌ ಧ್ಯಾನೊಡು ಸೂರ್ಯನ್‌ ಮೆಚ್ಚಾವೆ. 
ಸೂರ್ಯೆ ತೋಜಿಬತ್‌ದ್‌, 


“ಧರ್ಮರಾಯಾ, ನಿಕ್ಕ್‌ ವರ ಕೊರೊಂದುಲ್ಲೆ. ಈ ಬ೦ಗಾರ್ದ ಬಾಜನೊನ್‌ ದೆತೊನ್ನಾ. ನಿನ ಬೊಡೆದಿ ಈ 
ಬಾಜನೊಡ್ಬು ವಣಸ್‌ಗ್‌ ಬೋಡಾಯಿನ ಉಣ್ಣು ತಿನಸ್‌ ಪಡೆತೊನೊಲಿ. ಲಕ್ಷಲಕ್ಷ ಜನೊಕುಲೆಗ್‌ ಬಂಜರ 
ಆಪಿಲೆಕ ಬಳಸೊಲಿ. ಅಯಿಡ್ಜ್‌ ಬೊಕ್ಕೊನೇ ಆಲ್‌ ವಣಸ್‌ ಮಲ್ಲೊಡು. ಆಲ್‌ ಉಂಡಿನೆಡ್ಸ್‌ ಬೊಕ್ಕ ಮನದಾನಿ 
ಬೊಳ್ಳುಗೇ ಕುಡ ಪಡೆತೊನ್ನೆರೆಗಾಪಿನಿ” ಪಂಡ್‌ದ್‌ ಬ೦ಗಾರ್ದ ಬಾಜನ ಕೊರ್ದು ಆಶೀರ್ವಾದ ಮಲ್ತ್‌ ಪೋಪೆ. 

ಈ ಅಕ್ಷಯ ಬಾಜನೊಡಾದ್‌ ಪಾಂಡವೆರೆನ ಕಾಡ್‌ದ ಬದ್ಯ್‌ ಯೆತೆಸಿಂತೆ ಇಜ್ಜಂದೆನೇ ಸಾಗ್‌ಂಡ್‌. 
ಕಾಡ್‌ಡ್‌ ಸಂಚಾರ ಮಲ್ತೊಂದು ಅಕುಲು ಕುಸೀಟ್‌ ಇತ್ತೆರ್‌. 

ಒಂಜಿದಿನ ಮೈತ್ರೇಯ ರುಸಿ ಕೌರವನಡೆಗ್‌ ಬತ್ತೆರ್‌. “ಪಾಂಡವೆರೆಡ ಪಗೆ ದಾಯೆಗ್‌? ಅಕಲ್ಲ ರಾಜ್ಕೊನು 
ಆಕ್ಷೆಗ್‌ ಕೊಲ್ಲ” ಪಣ್ಣ್‌ ಹಿತನುಡಿ ಪಣ್ಣೆರ್‌. 

ಆಂಡ ಕೌರವೆ ತೆಲ್ತೊಂದು, ತುಡೆತಟ್ಟೊಂದು ಹಿತನುಡಿನ್‌ ತಿರಸ್ಕಾರ ಮಲ್ತಿನೆನ್‌ ತೂದು ಕೋಪೊಡು, 
“ಭೀಮೆ ಯುದ್ಧೊಡು ನಿನ ತುಡೆನ್‌ ಪೊಳಿಪ್ಪಡ್‌' ಪಣ್ಟ್ಣ್‌ ಸಾಪ ಕೊರೆರ್‌! 

ಧೃತರಾಷ್ಟಗ್‌ ಈ ಸುದ್ದಿ ತೆರೀದ್‌ ಕಂಗಾಲಾದ್‌, ವಿದುರನ್‌ ಲೆಪ್ಪುಡಾದ್‌ ದಾದ ಮಲ್ಲೊಲಿ ಪಣ್ಟ್ಣ್‌ 
ಕೇಣುವೆ. ಆಂಡ ಆಯೆ “ಪಾಂಡವೆರೆಗ್‌ ಅರ್ಹ ರಾಜ್ಯ ಕೊರ್ಟಿನನೇ ಪರಿಹಾರ. ಇಜ್ಞಾಂಡ “ಮೃತ್ಯುದೇವತೆ' ನಿನ 
ಜೋಕ್ಷೆನ್‌ ತರ್ಕ್ಯೊನುವೊಲು” ಪಂಡಿನೆನ್‌ ಕೇಣ್ಟ್‌ ಧೃತರಾಷ್ಟೆ ಕಿಡಿಕಿಡಿ ಆಪೆ. 

“ಈ ಯೇತಾಂಡಲಾ ಪಾಂಡವೆರ್ನ ಪಕ್ಷಪಾತಿಯೆ! ಇತ್ತೆ ಈ ಅಕಲ್ಲಡೆಗೇ ಪೋಲ” ಪಣ್‌ ಗರ್ವೊಡು 
ವಿದುರನ್‌ ಗಿಡಪ್ಪುವೆ! ಆಂಡ ಕೋಪ ಪಿರಿನೆಡ್ಸ್‌ ಬೊಕ್ಕ ಅಯನ್‌ ಪಿರ ಲೆಪ್ಪುವೆ. 


ಕಾಡ್‌ಡ್‌ ಭೀಮೆ ಕಿಮ್ಮೀರೆ ಪಣ್ಣಿ ರಕ್ಕಸನ್‌ ಕೆರೈ. ಈ ಕಿಮ್ಮೀರೆ ಏಕಚಕ್ರನಗರೊಡು ಭೀಮೆ ಕೆರ್ಮಿನ 
ಬಕಾಸುರನ ಬಂಧು. ಆಯೆ ಭೀಮಡ ಪಗೆ ಕಟೊಂದು ಬತ್‌ದ್‌, ಭೀಮಡನೇ ಸೈತ್‌ ಪೋಯೆ! 


ಅಯಿಡ್ಜ್‌ ಬೊಕ್ಕ ಪಾಂಡವೆರ್‌ “ಕಾಮ್ಯಕ ಬನ' ಪೊಗ್ಗುವೆರ್‌. 
ಇಂಚಿಡ್‌ ಪಾಂಡವೆರೆ ಸುದಿ ದ್ರಾರಕೆಗ್‌ ಮುಟುಂಡು. ಕಷ್ಟಗ್‌ ಬಾರೀ ಬೇಜಾರ್‌! 
೦ ದ ಪ pt) ಲ 


“ಅಯ್ಯೋ! ಕೌರವೆರ್‌ ಕಬಟಗೊಬ್ಬುಡು ಪಾಂಡವೆರೆನ ರಾಜ್ಯೊನು ದೆತೊಂಡೆರತ್ತ? ಸೊಚ್ಚ ಮನಸ್‌ದ 
ಸಜ್ಜಂದಿಕೆದ ಪಾಂಡವೆರೆಗ್‌ ಕಾಡ್‌ದ ಬದ್ಯೇ ಆಂಡತ್ತ?” ಪಣ್ಣ್‌ ಅಲಚನೆ ಮಲ್ಪುವೆ. 


ಜನಮೇಜಯಾ, ಬೂಮಿಡ್‌ ದುಸ್ಪೆರೆ ಸಂಕೆ ಮಿತಿಮೀರೊಂದೇ ಪೋಂಡು. ಬೂಮಿದ ದುನ್ನೊಲ 
ದಿಂಜ ಆಂಡ್‌. ಅವ್ವೆನ್‌ ತಗ್ಗಾವುನ ಇಂಗಿತೊನೇ ಕೃಷ್ಣನವು. ಆಯೆ ಯಾದವ ಸೇನೆದೊಟ್ಟುಗೇ ಪಾ೦ಡವೆರುಪ್ಪುನ 
ಕಾಡ್‌ಗ್‌ ಬರ್ತೆ, ಪಾ೦ಡವೆರೆನ್‌ ತರ್ಕೊಂದು ಪೀತಾ೦ಬರೊಡು ಅಕ್ಷೆನ ಕಣನೀರ್‌ ಪೂಜುವೆ. ದ್ರೌಪದಿ ಕೃಷ್ಣನ 
ಕಾರ್‌ಗೇ ಬೂರ್ಬು ಬುಲ್ತೊಲು. ಕೃಷ್ಣನ ಕರುಣೆನ್‌ ಪಣೊಂದು ಸುಗಿಪುವೊಲು. ಕೃಷ್ಣೆ ಅಲೆನ ತರೆ ಪೂಜಿದ್‌ 
“ಲಕ್ಕ್‌ಲ ಪಾಂಚಾಲೀ.. ಈ, ದುಕ್ಕೊಡು ಸಿರ್ಕ್‌ದೇ ಪೋಯತ್ತ” ಪಣ್ಣ್‌ ಕಣನೀರ್‌ ಒರೆಸುವೆ. ಇಂಚ ಮಲ್ತಿನೆಟ್‌ 
ಅಲೆನ ದುಕ್ಕ ಉರ್ಕುದು ತಮೆಲ್‌೦ಡ್‌. ಸರ್ಪೊನು ಮುಚ್ಚಿದ್‌ ದೀತಿನ ಕುರುವೆದ ಮುಚ್ಚೆಲ್‌ ದೆತ್ತಿಲೆಕ್ಕಾಂಡ್‌. 
ಆತೇ। ಆಲೆನ ದುಕ್ಕೊದ ಬಗೆನ್‌ ತೂದು ಅಲ್ಪ ಇತ್ತಿನ ಜನೊಕುಲುಲ ಮುರೆಡ್ಕೆರ್‌! 


ಕೃಷ್ಣೆ ಪಣ್ಣೆ, “ತಂಗಡೀ, ನಿನ ತರೆಕುಜಲ್‌ ಸರಿಮಲ್ಲೊನ್ನ. ನಿಕ್ಕೊಂಜಿ ಪೊಸ ಸೀರೆ ಕಣತ್‌ದ. ಅವೆನ್‌ 
ತುತ್ತೊನ್ನ. ಕೌರವ ರಾಜಸಂತೇಸಿ ಒತ್ತರೆ ಆ೦ಡ್‌೦ದೇ ತೆರಿಯೊಣ್ಣ. ಪಾ೦ಡವೆರ್‌ ಪೊಡುಂಬೆರಾದ್‌ ರಾಜ್ಯೊನು 


ನಸ್ತ ಮಲ್ಲೊಂಡೆರ್‌. ಕಾಡ್‌ದ ಬದ್ಕ್‌ ಮುಗಿನೇಟ ಎ೦ಚಲಾ ಸಯಿಸೊನ್ನ.” 


ಕೃಷ್ಣೆ ಕುಜಲ್‌ ಕಟೊನೆರೆ ಪಂಡಿನೆಕ್‌ ದೌಪದಿ ಒಪ್ಪಿಜೊಲು. “ಕಷ್ಟಾ ಯೆನ ಕುಜಲ್‌ ಕಟುನೆತ ಬಗೆಡ್‌ 
ಣು ಬವ ಐ ಬರೆ ಲ್‌" [ಹೆ fa 


ಯಾನ್‌ ಪ್ರತಿಜ್ಞೆ ಮಲ್ತ್‌ದಿನವು ನಿಕ್ಕ್‌ ತೆರಿದ್‌೦ಡತ್ತ?” ಕೇಂಡೊಲು. 

“ತೆರಿದ್‌೦ಡ್‌. ಭೀಮೆ, ಅರ್ಜುನೆ ಮೊಕಲ್ಲ ಯುದ್ದೊಡು ಗೆಂದೆರೆಗ್‌ ದೇವತೆಲೆಗ್ಗ ಬಂಗನೇ! ಕೌರವನಕುಲು 
ವಾ ಲೆಕ್ಕೊಗು? ದುಸ್ಪೆ ದುಶ್ಶಾಸನನ ನೆತ್ತೆರ್‌ಡ್‌ ನಿನ ಕುಜಲ್‌ ಚ೦ಡಿ ಮಲ್ತ್‌ದೇ ಕುಜಲ್‌ ಕಟ್ಟೊನುಲ. ನಿನ್ನ 
ಪ್ರತಿಜ್ಞೆನೇ ಯೆನ ಪ್ರತಿಜ್ಞೆ ಪಣ್ಣ್‌ ತೆರಿಲ. ಈ ಮಾಮಲ್ಲ ತಾಪಸಿಯೇ! ನಿನ್ನಂಚಿನಲೆನೇ ಅಪಮಾನ ಮಲ್ತ್‌ 
ನೋಚಾವುನು ಪಂಡ ಅವು ನಾಶೊನೇ ಲೆತ್ತೊಂಡಿಲೆಕ! ಕೌರವಕುಲ ಮಗ್‌ರ್ಟ್‌ ಬೂರ್ಲಿನ ಬಾರೆದಲೆಕ್ಕೊಗೇ! 
ಕಣ್ಣ್‌ ತೋಜಂದಿನ ಧೃತರಾಷ್ಟ್ರ ತೆರಿಯಂದೆ ಪೋಯೆ. ಆಂಡ ಆ ಭೀಷ್ಯೆ ವಿದುರೆ ಮೊಕುಲು ಕಣ್ಣ್‌ ಇತ್ತ್‌ದ್ಲಾ 
ಕುರುಡೆರ? ಆ ಕೆಟ್ಟ ಬುದ್ಧಿದ ಶಕುನಿನ ಕಬಟೊಡು ಮಾತೆದ್ದ ಮ೦ದಮತಿಲೇ ಆತೆರ್‌. ಜೂಜುದಪಗ ಯಾನ್‌ 
ಇತ್ತ್‌ಜಿ. ಯೆಂಕ್‌ ತೆರಿದಿಜಿ. ಇಜ್ಞಾಂಡ ಕಬಟೊಗು ಮರ್ದ್‌ ಮಲ್‌ದೊಲಿ” ಪಣ್ಣೆ. 


ದ್ರೌಪದಿ ಆ ಪಾತೆರೊಗು ಒಪ್ಪ್ಯುವೊಲ? 


“ಅತ್ತ್‌ ಕೃಷ್ಣಾ, ಸರ್ವ ಜೂವೊದ ಚೈತನ್ಯಸ್ಪರೂಪಿ ಆದುಪುನ ನಿಕ್ಕ ಉಂದು ತೆರಿಯಂದ್‌ ಪಣ್‌೦ಡ 
ನಂಬೊಡಾ?” ಕೇಣುವೊಲು. 

“ದ್ರೌಪದೀ ಯೆನ ಅಮ್ಮೆರ್‌ ವಸುದೇವನ ಆಜೆ. ಯೆಂಕ್‌ ಉಂದು ತೆರಿದಿಜಿ. ನಡತ್ತಿನ ಸ೦ಗತಿನ್‌ ಪಣ್ಣೆ 
ಕೇಣ್ಣ. ನಿಕುಲು ಮಲ್‌ದಿನ ರಾಜಸೂಯ ಯಾಗೊದ ಗಮೃತ್ತ್‌ಡ್‌ ಯಾನ್‌ ನಿಕಲ್ಲ ಜತೆಟ್‌, ಇ೦ದಪ್ರಸ್ಥೊಡುಪ್ಪುನಗ 
ಆ ಕಡೆಟ್‌ ಸಾಲ್ವನ ಸೇನೆ ಯೆಂಕ್ಷೆನ ದ್ವಾರಕೆಗ್‌ ಪೊಗ್ಗುದಿತ್ತ್‌ಂಡ್‌. ಯಾಗ ಮುಗಿನೆಡ್ಜ್‌ ಬೊಕ್ಕ ದ್ವಾರಕೆಗ್‌ 
ಪೋಯಿನ ಯೆಂಕ್‌ ಸಾಲ್ವಡ ಯುದ್ಧ ಮಲ್ಪುನ ತುರ್ತು ಉಂಡಾಂಡ್‌. ಅಪಗನೇ ನಿಕಲ್ಲ ಜೂಜುದ ಪ್ರಸಂಗ 
ನಡತ್‌ದ್‌ ನಿಕುಲು ಕಾಡ್‌ಗ್‌ ಪೋಪಿಲೆಕ್ಟಾಂಡ್‌!” 

ಅಪಗ ದ್ರೌಪದಿ, “ಕೃಷ್ಣಾ, ಈ ಒಲ್ಲ ಇತ್ತ್‌ಂಡಲಾ ಯೆಂಕ್ಷೆನ ಮಿತ್ತ್‌ ನಿನ್ನ ಕೃಪೆ ಉಪ್ಪಡ್‌. ಯೆಂಕ್ಷೆಗ್‌ ಈಯೇ 
ರಕ್ಷಕೆ. ಕಾಡ್‌ಡ್‌ ಕಸ್ಬೊಡುಪ್ಪುನ ಯೆಂಕ್ಷೆಗ್‌ ಕಾರ್ನಿಕೊದ ನಿನ ರಕ್ಷೆಡೇ ನಂಬಿಕೆ!” ಪಣೊಂದು ಕೃಷ್ಣನ ಕಾರ್‌ಗ್‌ 
ಅಡ್ಡ ಬೂರ್ಕೊಲು. ಆಲೆನ್‌ ಮಿತ್ತ್‌ ದೆರ್ತಿನ ಶ್ರೀಕೃಷ್ಣೆ ಸಮಾದಾನ ಮಲ್ಪುವೆ. 


“ಸುಭದ್ರೆನ್‌ ಬೊಕ್ಕ ಜೋಕ್ಷೆನ್‌ ಯೆನಡಪ್ಪ ಕಡಪುಡ್ಚ್‌ ಕೊರ್ಲೆ. ಬಾಕಿದ ರಾಣಿನಕ್ಷೆನ್ನ ಅಕಲಕಲ್ನ ಅಪ್ಪೆ ಇಲ್ಲಗ್‌ 
ಕಡಪುಡ್ಲೆ” ಪಂಡೆ. 


ಪಾ೦ಡವೆರ್‌ ಅಂಚನೇ ಮಲ್ತೆರ್‌. ಕೃಷ್ಣೆ ತಂಗಡಿನ್‌, ಜೋಕ್ಷೆನ್‌ ಲೆತೊ೦ದು ದ್ವಾರಕೆಗ್‌ ಪೋಪೆ. 


ಜೇ ೫ ೫ 


ಜನಮೇಜಯಾ, ಪಾಂಡವೆರ್‌ ದ್ರೌಪದಿನೊಟ್ಟುಗ್‌ ಕಾಡ್‌, ಬೊಟ್ಟು ಗುಡ್ಡೆ, ಸುದೆತ ದಂಡೆ ಇಂಚ ಸುತ್ತು 
ಪಾಡುವೆರ್‌. ಕಾಮ್ಯಕ ಕಾಡ್‌ನ್‌ ಬುಡ್ತು, ದ್ವೈತಬನೊಕು ಪೋಷಿನ ಮನಸ್‌ ಮಲ್ಪುವೆರ್‌. ಕಾಮ್ಯಕ ಕಾಡ್‌ಡ್‌ 
ಫಲಪರ್‌೦ದ್‌, ಮುರ್ಗಪಕ್ಕಿಲ್‌ ಮಾತ ಕಮ್ಮಿ ಆಂಡ್‌. ಅಂಚ ಕಾಡ್‌ಡ್ಜ್‌ ಕಾಡ್‌ಗ್‌ ಪೋವೊಡಾದ್‌ ಬತ್ತ್‌ಂಡ್‌. 


ದ್ವೈತ ಬನೊಟು ಉಪ್ಪನಗ ಚಾರೆರ್‌ ಬತ್ತ್‌ದ್‌ ಹಸ್ತಿನಾವತಿದ ಸಂಗತಿಲೆನ್‌ ಪಣೊ೦ದು, ಕೌರವನ 
ಸ೦ಪೊತ್ತು ಉರ್ಕೊಂದುಪ್ಪುನೆನ್‌, ಅಯನ ಮದ ಏರೊಂದುಪ್ಪುನೆನ್‌ ತೆರ್ಲಾವೆರ್‌. ಉಂದೆನ್‌ ಕೇಣ್ಣ್‌ ದ್ರೌಪದಿ 
ಪಾಂಡಎರ್ನ ಮನಸ್‌ಗ್‌ ನಾಟುಲೆಕ ಪಾತೆರಿಯೊಲು. ಭೀಮಗ್‌ ತಡೆವೆರಾವಂದೆ ಗರ್ವ ಮಲ್ಕೊಂಡೆ. ಅಯನ್‌ 
ಧರ್ಮರಾಯೆ ಎಂಚಲಾ ಸಮಾದಾನ ಮಲ್ಲುನಗ ವೇದವ್ಯಾಸೆರ್ಲ ಬತ್ತೆರ್‌. ವೇದವ್ಯಾಸೆರೆನ್‌ ಮಾತೆರ್ಸ ಎಡ್ಡೆಡ್‌ 
ಸತ್ಕಾರ ಮಲ್ತೆರ್‌. ದ್ರೌಪದಿನ ಮನಸ್‌ದ ಕೊದಿನ್‌ ಧರ್ಮರಾಯೆ ವೇದವ್ಯಾಸೆರೆಡ ಪಣ್ಣೆ. 


“ತೂಲೆ ಪೂಜೈರೇ, ಯೆನ ಜೂವ ಪೋಂಡಲಾ ಚಿಂತೆ ಇಜ್ಜಿ. ಈ ಮೆಗ್ಯನಕುಲು ಯೆನನ್‌ ಬುಡ್ಜ್‌ 
ಪೋಯೆದ್ದಲಾ ಚಿಂತೆ ಇಜ್ಜಿ. ದ್ರೌಪದಿ ಕೋಪ ಮಲ್ತೊಂಡಲಾ ಚಿಂತೆ ಇಜ್ಜಿ. ಕೌರವೆನೇ ರಾಜೆ ಆದಿತ್ತೆಡಲಾ ಚಿಂತೆ 
ಇಜ್ಜಿ. ಆಂಡ ಯೆನ ಸತ್ಕೊದ ನುಡಿನಡಕೆಗ್‌ ಬಂಗ ಆವಂದಿಲೆಕ ಆಶೀರ್ವಾದ ಮಲ್ಟುಲೆ.” 

ವ್ಯಾಸೆರ್‌, “ಕೃಷ್ಣನ ಕೃಪೆ ಉಪ್ಪುನೆಡ್ಬಾವರ ನಿಕ್ಷೆಗ್‌ ದಾಲ ಗಂಡಾಂತೊಲು ಬರಂದ್‌” ಪಣ್ಣ್‌ ದೈರ 
ಪಂಡೆರ್‌. ದೌಪದಿಗ್ದ ಸಮಾದಾನ ಪಣ್ಣ್‌, ಧರ್ಮರಾಯಗ್‌ ಏಕಾಂತೊಡು ಈಶ್ವರ ಮಂತ್ರೊನು ಉಪದೇಶ 
ಮಲ್ತೆರ್‌. ಆ 'ಪ್ರತಿಸ್ಮೃತಿ' ಪಣ್ಣಿ ವಿದ್ಯೆನ್‌ ಅರ್ಜುನಗ್‌ ಗುಟ್ಟುಡು ಪಂಡ್‌ ಕೊರೊಡುಂದು ಸಲಹೆ ಮಲ್ಲುವೆರ್‌. 

“ಧರ್ಮರಾಯಾ, ಅರ್ಜುನೆ ಇಂದ್ರಕೀಲ ಪರ್ವತೊದ ಜಾಗೆಗ್‌ ಪೋವಡ್‌. ಶಿವನ್‌ ಧ್ಯಾನೊಡು ಮೆಚ್ಚಾವಡ್‌. 
ನಿಕಲ್ನ ಇಷ್ಟಾರ್ಥ ಸಿದ್ಧಿಗ್‌ ಉಂದು ಮುಕ್ಕ” ಪಣ್ಣ್‌ ವೇದವ್ಥಾಸೆರ್‌ ಮಾತೆರೆಗ್ಲಾ ಆಶೀರ್ವಾದ ಮಲ್ತ್‌ದ್‌ 
ಪಿರಪೋಪೆರ್‌. 


ವ್ಯಾಸೆರ್‌ ಪಂಡಿಲೆಕ್ಕನೇ ಧರ್ಮರಾಯೆ ಅರ್ಜುನಡ, “ಕೈಲಾಸ ಪ್ರಾಂತ್ಕೊಡು ಇಂದ್ರಕೀಲ ಪರ್ವತ 

ಉಂಡು. ಅಲ್ಪ ಉಪ್ಪುನ ಶಿವನಡೆಗ್‌ ಪೋಲ. ಪೊರ್ತು ಮೂಡೊಡಾಂಡ ಲಕ್ಕ್‌ದ್‌, ಮೀದ್‌, ಸಂಧ್ಯಾವಂದನೆ 
ಮಲುಲ. ಅಲ್ಲ ಧ್ಯಾನೊಡಿತ್‌ದ್‌ ಶಿವನ್‌ ಮೆಚ್ಚುಲೆಕ ಮಲ್ಮ್‌ದ್‌, ಶಿವನ ಕೃಪೆಟ್‌ ಶಸ್ತ್ರಾಸ್ತ್ರ ಪಡೆತೊನುಲ. ಆ 
ಪರಶಿವೆ ವೇದೊಗ್ಗಾ ತಿಕ್ಕಂದಿನಾಯೆ. ಬ್ರಹ್ಮೆ ಇಂದ್ರೆ ಸೂರ್ಯನ ಅಧಿದೈವ. ತಂಕುಲೇ ಸರ್ವಜ್ಞೆರ್‌ಂದ್‌ 
ಪಣ್ಣಿನಕಲ್ಲ ಹಾ೦ಕರೊನು ಪಿರ್ಲಾವುನಾಯೆ! ಭಕ್ತ ವತ್ನಲೆ ಆಯಿನ ಶಿವನ ಕೃಪೆ ನಂಕ್‌ ಒದಗಡ್‌. ನನೊಂಜಿ 
ಪಾತೆರ. ದೇವಲೋಕೊದ ಪೊಣ್ಣುಲೆನ ತಂಗಣೆಮಂಗಣೆದ ಮಾಯೊಡು ತಿಕ್ಕದ್‌ ಬೂರಡ. ಅಹಂಕಾರೊಡು 
ಮೆರೆವಡ. ಆತ್ಮದೈರೊನು ಕಳೇವೊನಡ. ಸುಳ್ಳು ಪಣಡ, ಕಬಟ ಬೆನಡ. ಅಡ್ಡಬುದ್ದಿದಕಲ್ಲ. ದ್ರೋಹಿನಕಲ್ಲ 
ಜತೆಟ್‌ ಸೇರೊನಡ. ಹಿಂಸೆ ಕೊರ್ಬಿನ ಕ್ರೂರಿ ಆವಡ. ಅಂಚಿತ್ತಿನಾಕ್ಷೆಗ್‌ ಸದ್ಗತಿ ಇಜ್ಜಿಣ್ಣಿನೆನ್‌ ಮದಪಡ..” ಪಣ್ಣೆ. 


ಧರ್ಮರಾಯೆ ಪಂಡಿನೆನ್‌ ಒತ್ತೊಂಡಿನ ಅರ್ಜುನೆ, ಪ್ರಸಾದ ಅಕ್ಷತೆ ದೆತೊ೦ದು, ಇಂದ್ರಕೀಲ ಪರ್ವತೊಗು 
ಪಿದಾಡುವೆ. ಅಪಗ ದ್ರೌಪದಿ ಅರ್ಜುನಗ್‌ ನಮಸ್ಕಾರ ಮಲ್ತ್‌ದ್‌, 


“ಅರ್ಜುನಾ ನಿಕ್ಕ್‌ ಪಗೆ ಕೌರವನ ಮದಮಚ್ಚರೊದ ನೆಂಪು ಉಪ್ಪಡ್‌” ಪಣ್ಣೊಲು. 
ಅರ್ಜುನೆ, “ಅವು ಮದಪುನ ಸಂಗತಿಯೇ ಅತ್ತ್‌ ಅತ್ತ?” ಪಂಡಿಗಿನ ಅಲೆಗ್‌ ಸಮಾದಾನ ಆಂಡ್‌. 


ಅರ್ಜುನೆ ಶಸ್ತ್ರಾಸ್ತ್ರ ಪತೊಂದು ಬೀರೊದ ಬಂಟೆ ಬೊಕ್ಕ ರುಸಿಮುನಿನ ಯೇಸೊಡು ಪಿದಾಡುವೆ. ಆಯೆ 
ಪಿದಾಡ್ನಗ ಶುಭ ಶಕುನೊಲೇ ಆಪ. ಕೋಗಿಲೆದ ಸೊರ ಕೇಣ್‌೦ಡ್‌. ಬಲತ್‌ಡ್‌ ಎಡ್ಡೆ ಶಕುನೊದ ಮುರ್ಗ 
ಪಕ್ಕಿಲ್‌ ತೋಜಿಬತ್ತ. ಆಯೆ ನೀಲಕಂಠೆ ಶಿವನ್‌ ನಿನೆತೊಂದು ಪೋನಗ ನೀಲಕಂಠ ಪಣ್ಣಿಲೆಕದ ನವಿಲೇ 
ಎದುರು ಬತ್ತ್‌ಂಡ್‌! 


ಅರ್ಜುನೆ ಭರತ ದೇಸೊನು ದಾಂಟ್‌ದ್‌, ಇಂದ್ರನ ರಾಜ್ಕೊಡು ಜಪುವೆ. ಇಂದ್ರಕೀಲ ಪರ್ವತೊಗು ಬಲೆ. 
ಅಲಲಾ ಪಕ್ಕಿಲೆನ ದನಮನಿತೊನೇ ಸಂಬುರ್ಮ! ಆತಾನಗ ಬಾನೊಡು ದನಿ ಕೇಣ್‌೦ಡ್‌! 


“ಅರ್ಜುನಾ, ಮುಲ್ಲನೇ ಉ೦ತುಲ. ಉಂದುವೇ ಶಿವನ ಕ್ಷೇತ್ರ.” 


ಅರ್ಜುನೆ ಆ ಗಿರಿಬನೊಟೆ ಇತ್ತ್‌ದ್‌, ಮನದಾನಿ ಬೊಳ್ಳುಗು ಸರೋವರೊಟು ಮೀದ್‌, ಸೂರ್ಯಗ್‌ 
ಅರ್ಯ ಕೊರ್ದು ದೇವತೆಲೆನ್‌ ನಿನೆತೊನುವೆ. ಶಂಭುಮಂತ್ರೊದ ಜಪೊಟ್‌ ಮನಸ್‌ ಸುದ್ದ ಆಂಡ್‌. ಶಿವನೇ 
ನಿನೆತೊಂದು, ಕೈಗೋಡಿದ್‌ ದೆರ್‌ ಪತೊ೦ದು, ಕೊಡಿಕಾರ್‌ಡ್‌ ಉಂತುವೆ. ಕಣ್ಣ್‌ ಮುಚ್ಚಿದ್‌, ಮಂತ್ರ ಪಣೊ೦ದು 
ಉಂತುವೆ. ಅಯನ ಬೆರಿಟ್‌ ಬತ್ತಳಿಕೆ, ಬುಜೊಟು ಅಡಾಯುಧ. ಸೊಂಟೊಡೊಂಜಿ ಎಲ್ಯ ಕಠಾರಿ. ತೂನಗ 
ಪೊಸ ದೇಕಿದ ತಾಪಸಿ! 

ದೇವೇಂದ್ರೆ ಇಂಬ್ಯನ್‌ ತೂಪೆ. ಬೆರಣ ಯೇಸೊಡು ಅಡೆಗ್‌ ಬರೆ. 


“ಅಯ್ಯಾ, ಉಂದು ದಾದವು? ಮುತ್ತು ಬಂಗಾದ್ದ ಪದ್ದೆಯಿಲ್‌! ತುಗಲ್ಪ ತುತ್ತೈತ, ತರೆಕ್‌ ಪೂಪುರ್ಟೊದ 
ದಂಡೆ! ಅತ್ತ್‌, ಈ ಮಲ್ಪುನ ಜಪೊಕು ಈ ಬಿರುಪಗರಿಲ್‌ ದಾಯೆಗ್‌? ವಿಭೂತಿದ ತಪಸ್ವಿಗ್‌, ಕವಚ, ಕತ್ತಿಕಯ್ದುಲ್‌ 
ದಾಯೆಗ್‌? ಈ ಇಚಿತ್ರ ತಪಸ್ಸ್‌ದ ಪುದರ್‌ ದಾದನ? ಉಂದು ತಪಸ್ಸಾ? ಕಬಟೊದ “ಸಮಾಧಿಸ್ಥಿತಿಯ'? ಈರ್‌ 
ವಾ ಬಗೆತ ರುಸಿ ಪಣ್ಚಿನವೇ ಯೆಂಕ್‌ ತೆರಿಯೊಂದಿಜ್ಜಿ?” ಪಣೊಂಬೆ. 


ಅರ್ಜುನೆ ಮೆಲ್ಲ ಕಣ್ಣ್‌ ಜಪ್ಪವೆ. 


“ಪಿದಯಿದ ಯೇಸೊಡು ಸಂದೆಗ ದಾಯೆಗ್‌ ಎಣ್ಣೊಂದುಲ್ಲ? ಯಾನ್‌ ಉಡಲ್ಲ್‌ ಶಿವನ್‌ ದೀವೊಂದು 
ಸಮಾಧಿಡ್‌ ಆಯನ್‌ ಮೆಚ್ಚಾವೊನುವೆ..” ಪಣ್ಣೆ. 

ದೇವೇಂದಗ್‌ ಸಂತೋಸಾಂಡ್‌. “ಮಗಾ ಅರ್ಜುನಾ, ನಿನ ಧ್ಯಾನೊಗ್‌ ಮೆಚ್ಚಿದ್‌, ಶಿವೆನೇ ಇಡೆಗ್‌ 
ಬತ್ತ್‌ದ್‌ ಬಯಕಿನೆನ್‌ ನಡಪಾದ್‌ ಕೊರಡ್‌. ನಿನ ಪಗೆನಕಲ್ಲ ಪುಗೆ ತೂಪಿಲೆಕಾವಡ್‌” ಪಣ್ಣ್‌ ಆಶೀರ್ವಾದ 
ಮಲ್‌ದ್‌ ಪೋಪೆ. 

ಅರ್ಜುನನ ತಪಸ್ಪ್‌ ಬಿಗಿ ಆಂಡ್‌. ಭೂತಪಂಚಕ, ಮರುತಪಂಚಕ, ವಿಷಯಪಂಚಕ, ಇಂದ್ರಿಯ ಕರಣೊಲೆನ 
ಪಂಚವಿಂಶತಿ ತತ್ವಾತ್ಮಕವಾಯಿನ ಶಿವ ಧ್ಯಾನ ಮಲ್ಪುವೆ. ಮೂಜಿ ದಿನೊಕು ಒರ ಫಲಾಹಾರ ದೆತೊನುವೆ. ಆತೇ। 
ಇಂಚನೇ ಒಂಜಿ ತಿಂಗೊಲು ಕರೀಂಡ್‌. ಅಯಿಡ್ಜ್‌ ಬೊಕ್ಕೊದ ರಡ್ಡ್‌ ತಿಂಗೊಲು ಆಜಿ ದಿನೊಕು ಒರ 
ಫಲಾಹಾರ. ಆತೇ! ಬೊಕ್ಕೊದ ಮೂಜಿ ತಿಂಗೊಲು ಪದ್ರಾಡ್‌ ದಿನೊಕು ಒರ ಫಲಾಹಾರ! ಬೊಕ್ಕೊದ ನಾಲ್‌ 
ತಿಂಗೊಲು ಬಜೀ ಕಂದಮೂಲ ಸೇವನೆ. ಅಯಿಡ್ಜ್‌ ಬೊಕ್ಕ ಅವ್ವೆನ್ಲಾ ಬುಡ್ಬು ಗಾಳಿಡೇ ಬದ್ಧಿಯೆ. ಆಂಡಲಾ 
ಆಯನ ಸಗ್ನಿ ಕುಂದುಜಿ. ಶಿವಪಾದ ಬಗ್ನಿಡ್ಬಾವರ ಅಯನ ಉಡಲ್‌ ಒಂತೆಲ ಸಿರ್ಕುಜಿ. ಸತ್ವ, ಚಿತ್ತ ಸ್ಥಿಮಿತ ಕಮ್ಮಿ 
ಆಯಿಜಿ. ಇಂದ್ರಿಯಾರ್ಥಭ್ರಮೆತ ಜಾಗೃತ್‌ ಅವಸ್ಥೆ, ಅ೦ತಸ್ಥಿಮಿತ ಕರಣಭ್ರಮೆತ ಸ್ವಪ್ನಾವಸ್ಥೆ, ಸುಷುಪ್ತಿದ ಅವಸ್ಥೆಲೆನ್‌ 
ದಾಂಟ್‌ದ್‌ ಶಿವಧ್ಯಾನೊದ ತುರೀಯಾವಸ್ಥೆನ್‌ ಸೇರಿಯೆ. ತಾನ್‌ ಬೊಕ್ಕ ಶಿವೆ ಅದ್ವೈತ ಪಣಿನಾತ್‌ ಚಿತ್ತಶುದ್ಧಿ 
ಉಂಡಾಂಡ್‌. 


ವೈಶಂಪಾಯನೆರ್‌ ಪಣೊಂದುಪುನಗ ಜನಮೇಜಯ ತನ ಮನಸ್ಪ್‌ಡ್‌ ಬತ್ತಿನ ಒಂಜಿ ಅನ್ನಾನೊನು 
ಪಣೊಂಬೆ. 


“ವೈಶಂಪಾಯೆನೆರೇ, ಉಂದು ದಾದನಾ ಇಚಿತ್ರೊನೇ. ಅಂಚ ತತ್ವಜ್ಞಾನೊದ ಕಡಲ್ಲ್‌ ಮುರ್ಕುದಿನ ಅರ್ಜುನೆ 
ಲಕ್ಕ್‌ದ್‌ ಶಿವಡ ಶಸ್ತಾಸ್ತೊಲೆನ್‌ ನಟ್ಟುವೆ ದಾಯೆಗ್‌?” 


ವೈಶಂಪಾಯೆನೆರ್‌ ತೆಲಿತ್‌ದ್‌, “ಜನಮೇಜಯಾ, ಯೇತಾಂಡಲ ಅರ್ಜುನನವು ರಾಜಸ ಮನಸ್‌! ಕ್ಷತ್ರಿಯೆರ್‌ 
ತಂಕುಲು ಬಯಕಿನೆನ್‌ ಪಡೆತೊನ್ನೆರೆಗ್‌ ಇಂಚ ತಪಸ್ಪ್‌ ಮಲ್ಪುವೆರ್‌ ಧ್ಯಾನೊದ ಸ್ಥಿತಿಟ್‌ ಈಶ್ವರನ ಧ್ಯಾನೊಡಿತ್ತಿನ 
ರಾಜಸ ಚೇತನ ಬೊಕ್ಕ ತಂಕುಲು ಬಯಕಿನೆನ್‌ ಪಡೆತೊನುನಂಚಿ ತಿರ್ಲುಂಡು! ಅರ್ಜುನೆಲ ಕ್ಷತಿಯೆನೆ ಅತ್ತ) 


ಅರ್ಜುನನ ತಪಸ್ಸ್‌ದ ಪ್ರಭೆ ಪ್ರಪಂಚೊಡು ಕೊಡಿಕಡೆ ಪಸೆರ್‌೦ಡ್‌. ಬೇತೆ ತಾಪಸಿಲ್‌ ಇ೦ಬ್ಯನ ನ ಉಗ್ರ 
ತಪಸ್ಸ್‌ಡಾದ್‌ ಕಂಗಾಲಾಯೆರ್‌! ಅಕ್ಷೆನ ತಪಸ್ಟ್‌ಗ್‌ ಅಡ್ಡಿ ಆದ್‌ ಅಕುಲು ಬ೦ಗೊಡು ಬೂರೈರ್‌! ಆಕ್ಷೆನ ಜಿಡೆ, 
ಜಪಸರ, ಮಾತ ಅತಂತ್ರ ಆಂಡ್‌. ಅಕುಲು ಕೋಪೊಡು ಕೈಲಾಸೊದ ಶಿವನಡೆಗೇ ಪೋದು, “ಜಯಜಯ 
ಮಹೇಶ, ಕರುಣಾಸಾಗರ” ಪಣ್ಣ್‌ ಸ್ತುತಿ ಮಲ್ತೊಂದು ಕಾರ್‌ಗ್‌ ಅಡ್ಡ ಬೂರೊಂಬೆರ್‌. ಶಿವೆ ದಾದ ಸಮಸ್ಯೆ 
ಪಣ್ಣ್‌ ಕೇಣ್ಣಗ ತಪಸ್ಥಿಲೆಡ್‌ ಒರಿ ದೈರೊಡು ತಂಕ್ಷೆನ ಜಪತಪೊಕು ಬಂಗ ಬಯ್ದ್ಬಿನೆನ್‌ ಪಣ್ಣೆ. 


“ಎಂಚ ಬಂಗ ಬಯ್ದಿನಿ?” 


“ನಿನ ಪಾದೊನು ನಿನೆತೊಂದು, ವೇದ ತತ್ಪೊಲೆನ್‌ ಚಿಂತನೆ ಮನನ ಮಲ್ತೊಂದಿಪ್ಲುನ ಯೆಂಕ್ಷೆಗ್‌ ಇತ್ತೆ 
ಅಡ್ಡಿ ಬಯ್ಸ್‌ಂಡ್‌. ಯೇರಾ ಒರಿ ಬತ್ತದೆ. ಆಯೆ ರುಸಿಯತ್ತ್‌, ತೂಂಡ ಯೋಧೆನೆ! ರುಸಿಯಾದಿತ್ತ್‌ಂಡ 
ಆಯುಧ ದಾಯೆಗ್‌9 ಬಿರುಪಗರಿ ದಾಯೆಗ್‌? ಇಂಬೈೆ ನಿಜ ಸನ್ನೇಸಿ ಅತ್ತ್‌. ಕಬಟದಾಯೆನೆ! ಯೆಂಕುಲು 
ಅಯನ ಬಗ್ಗೆ ಇಂಚ ಪಂಡಡ ಈರ್‌ ತಪ್ಪು ಎಣ್ಣೊಡ್ಡಿ. ಯೆಂಕುಲು ಮಚ್ಚರೊಡು ಪಣೊಂದಿಜ್ಜ. ಆಂಡ 
ಯೆಂಕ್ಷೆನ ದಿನ ನಿಚ್ಚೊದ ಕರ್ಮವಿಧಿಕ್ಷೆಗ್‌ ಉರಿದಗೆತ ಅಡ್ಡಿ ಆವೊ೦ದುಂಡು. ಯೆಂಕ್ಷೆನ ತಪಸ್ಟ್‌ಗ್‌ ಅಡ್ಡಿ ಮಲ್ಪುನ 
ಅಯನ್‌ ಈರ್‌ ಮುಲ್ಲಡ್ಸ್‌ ದೂರ ಕಡಪುಡೊಡು. ಯೆಂಕುಲು ಚಾಡಿ ಪಣೊ೦ದುಲ್ಲಂದ್‌ ಎಣ್ಣಂದೆ ಯೆಂಕ್ಷಿನ 
ಕಸ್ಟೊನು ದೂರ ಮಲ್ಟುಲೆ.” 

ಶಿವೆ ಗೇನೊದ ದಿಟ್ಟಿಡ್‌ ಆ ತಪಸ್ವಿ ಅರ್ಜುನೆ ಪಣ್ಣ್‌ ತೆರಿಯೊಂದು ಮುಗುರು ತೆಲಿಕೆಡ್‌, 


“ಯೆಂಕ್‌ ತೆರಿಂಡ್‌. ಪೋಡ್ಕೊಡ್ಡಿ. ಆಯೆ ನಿಕಲ್ನ ಪಗೆನಾಯೆ ಅತ್ತ್‌. ಆಯೆಲಾ ದಾದನಾ ಬಯಕೊಂದು 
ತಪಸ್ಸ್‌ಡುಲ್ಲೆ. ಆವಡ್‌, ಆಯನ್‌ ಲಕ್ಕಾದ್‌ ನಿಕ್ಷೆನ ತಪಸ್ಟ್‌ಗ್‌ ಅಡ್ಡಿ ಆವ೦ದಿಲೆಕ ತೂವೊನುವೆ.” 


ಆಕುಲು ಮಾತೆರ್ಲಾ ಪೋಯಿಬೊಕ್ಕ ನ೦ದೀಶ್ವರನ್‌ ಲೆತ್ತ್‌ದ್‌ ಬೋಂಟೆಗ್‌ ಸಜ್ಜಾಪಿಲೆಕ ಸೂಚನೆ ಕೊರ್ಪೆ. 
ಬೋಂಟಿದ ಬಗ್ಗೆಡ್‌ ಡಂಗುರ ಪಾಡುವೆರ್‌. ಶಿವೆ ರುಂಡಮಾಲೆನ್‌ ದೆತ್ತ್‌ದ್‌ ಪಚ್ಚೆ ತುತ್ತೈತೊಡು ತಾನೇ ಕಿರಾತ 
ಯೇಸೊಡು ಬಿರುಪಗರಿಲೆನ್‌ ಪತೊಂದು ಪಿದಾಡುವೆ. ಪಾರ್ವತಿಲಾ ಕಿರಾತೆರೆನ ಪೊಂಜೊವೆಲೆಕ ಪಿದಾಡುವೊಲು. 
ಗುಹೆ, ಗಣಪತಿ ಮಾತೆರ್ಲಾ ಕಿರಾತೆರೇ ಆಯೆರ್‌. ನಂದೀಶೆ, ವೀರಕೆ, ದೇವಲಕೆ, ರೇಣುಕೆ, ಮಹೋದರೆ, 
ದಾವಶಿಖಿಮುಖೆ, ವೀರಭದ್ರೆ... ಇಂಚದ ಮಾತ ಭೂತ ಗಣೊಕುಲು ಬೋಂಟೆಗ್‌ ಪಿದಾಡ್ಕೆರ್‌. ಸಪ್ತಮಾತೃಕೆಯೆರ್‌, 
ಉಪನಿಷತ್‌ ನಿತಂಬಿನಿಯೆರ್‌, ದಿಶಾದೇವಿಯೆರ್‌, ಶುತಿವಿದ್ಯೆ... ಇಂಚಿತ್ತಿನ ಶಕ್ತಿಲ್‌, ಉರಗಿಯೆರ್‌, ವಿದ್ಯಾಧರಿಯೆರ್‌, 
ಅಪ್ಪರೆಯೆರ್‌, ಔಷಧಮಂತ್ರದೇವತೆಲು ಮಾತೆರ್ಲಾ ಕಿರಾತೆರ್ನಂಚ ಒಟ್ಟುಗಿತ್ತೆರ್‌. ಧೃತಿ, ಮಹೋನ್ನತಿ, ತುಪ್ಟಿ ಪುಷ್ಟಿ 
ಸ್ಮೃತಿ, ಸರಸ್ವತಿ, ಸಂವಿಧಾಯಕಿ, ಮತಿ, ಮನಸ್ಸಿನಿ, ಸಿದ್ಧಿ, ಕಲಾವತಿ, ರತಿ, ರಸವತಿ, ಚಂಡಿ, ಜಯೆ, ಮಧುಮತಿ 
ದೇವಿಯೆರ್ಲಾ ಅಂಚೆನೇ ಬತ್ತೆರ್‌. ಮಾರಿ, ಚಾಮುಂಡಿ, ಶ್ಶಶಾನಾಕಾರವತಿ, ಕಾಳರಾತ್ರಿ, ಭೂಲಕ್ಷ್ಮಿ ಜಯಲಕ್ಷ್ಮಿ 
ವನಲಕ್ಷ್ಮಿ ಯೋಗಿನಿ, ಯಜ್ಞದೇವಿ, ಶಾಕಿನಿ, ಡಾಕಿನಿ. ಮಾತೆದ್ದ ಬೋಂಟೆಗಾಪಿಲೆಕ ಪಿದಾಡ್ಕೆರೆ! 

ಮಾತೆರ್ಷ ಶಿವನ ಸುತ್ತೊಡು ಉಂತಿಯೆರ್‌. ಆಕುಲು ಬಿರುಪಗರಿ ಬಡಿಕೋಲು, ಸಂಕೋಲೆ, ಕಾವಲ್‌ 
ನಾಯಿ, ಕೋಲುಬಲೆ, ಸಿಡಿಬಲೆ, ಮಿಡಿಬಲೆ, ತಳೆಬಲ್ಸ್‌, ಮಾರಿಬಲೆ, ಬೆಳ್ಳಾಲಬಲೆ, ತಂದೇಲ್‌ ಮೇಲ್‌ಕೊಂಬುಲೆನ್‌ 
ಮಾತ ಒಟ್ಟು ಪಾಡಿಯೆರ್‌. ಶುತಿಕುಲು, ತರ್ಕಶಾಸ್ತೊಲುಲ ಇತ್ತ ಮಂತ್ರ ಮಾಯೊಲು, ಜಪ, ಯಜ್ಞೊಲು ಈ 
ಬೋಂಟೆಡ್‌ ಬಲೆ ಆಂಡ್‌. ವ್ರತ ಯಂತ್ರೊಲು ಬಲ್ಲ್‌ಲಾಯ. ಪುಣ್ಯಫಲೊಕುಲು ಕೋಲ್ಲುಂಡುಲಾಯ. 
ಯೋಗಸ್ಥಿತಿಯೇ ಬಾಣೊಲಾಯ. ಶ್ರವಣ, ಮನನ, ನಿಧಿಧ್ಯಾಸೊಲು ಬೀಸುನ ಬಲೆ ಆಂಡ್‌. ಶಾಂಭವ 
ಸುವೇದಾ ದೀಕ್ಷೆಲು ಕವಣೆಲಾಂಡ್‌. ಪಶುಪಾಶಬಂಧೊಲುಲ ಬಾಣೊಲೆ. ನವವಿಧಭಕ್ತಿಲು ಬೋಂಟೆದ 
ಉಲ್ಲಾಸೊಗಾಯ. ಇಂಚ ರಣ ತವಕೊಡು ಈ ಕಿರಾತ ಪಡೆ ಪಿದಾಡ್‌೦ಡ್‌. 


ಈ ಕಿರಾತ ಪುಂಡು ಬೊಬ್ಬೆ ಪಾಡ್ನಗ ಮುರ್ಗೊಲು ದಿಕ್ಕ್‌ದಿಕ್ಕ್‌ಗ್‌ ಬಲ್ಕ್‌ ಪೋದು ಬಲೆಟ್‌ ತಿಕ್ಕ್‌ದ್‌ 
ಬೂರ್ಯ ಇಂಚ ಶಿವನ ಪರತತ್ಪೊನೇ ಬೋಂಟಿದ ರೂಪೊಡು ಮೆರೆಂಡ್‌! ಇಂದ್ರಕೀಲ ಪರ್ವತೊಗ್ಗ ಈ ಕಿರಾತ 
ಪಡೆ ಪೊಗ್ಗುಂಡು. ಆ ಪರ್ವತೊದ ಕಾಡ್‌ಡ್‌ "ಮೂಕದಾನವ' ಪಣ್ರಿ ವರಾಹ ರೂಪೊದ ರಕ್ಕಸೆ ಇತ್ತೆ ಮೊಕ್ಷೆನ 
ಗಲಾಟೆನ್‌ ಕೇಣ್ಣ್‌ ಆಯೆ ಕೋಪೊಡು, ಪಂಜಿಯಾದ್‌, ತಿಕ್ಕಿನಾಕ್ಷೆನ್‌ ದೊಂಕೊಂದೇ ಬತ್ತೆ. ಚಂದನ್‌ ದಿಂಗೈೆರೆ 
ಬರ್ಬಿನ ರಾಹುಲೆಕ ತೋಜಿಯೆ. ಕೋರೆದಾಡೆ, ನೀಲ ಪರ್ವತದಂಚಿನ ಜೂವ, ಕೆಡಿ ರಟ್ಟುನಂಚಿನ ಕಣ್ಣ್‌! 
ಪಂಜಿನ್‌ ತೂದು ಬೋಂಟೆದಕುಲು ಉಮೇದ್‌ಡ್‌ ಬೆರಿ ಪತ್ತಿಯೆರ್‌. ಆಂಡ ಆ ಪಂಜಿ ಕಿರಾತೆರೆಗಾವಡ್‌, 
ಅಕಲ್ಲ ನಾಯಿಲೆಗಾವಡ್‌ ಪೋಡ್ಯಂದೆ ಅಕ್ಷೆಗೇ ಪೋಡಿಗೆ ಪುಟ್ಟಾಂಡ್‌. ಉ೦ದುವೇ ಸರಿಯಾಯಿನ ಸಮಯ 
ಪಣ್ಣ್‌ ಕಿರಾತೆ ರಾಪಾಯಿನ ಪಗರಿ ಪಂಜಿದ ಮೈಯಿಕ್‌ ನಾಟ್‌ಂಡ್‌. ಅವು ಬೊಬ್ಬೆ ಪಾಡೊಂದು ಪಗರಿದೊಟ್ಟುಗೇ 
ಅರ್ಜುನನಡೆಗ್‌ ಬಲ್‌ಪೋಂಡು. ಅಲ್ಪ ಇತ್ತಿನ ರುಸಿನಾಕ್ಷೆಗ್‌ ಗಾಯ ಮಲ್ರ್‌ಂಡ್‌. ಆಕ್ಷೆನ ಅರಬಾಯಿ ಕೇಣ್ಟ್‌ 
ಅರ್ಜುನೆ ತಪಸ್ಪ್‌ಡ್‌ ಲಕ್ಕ್‌ದ್‌, ಬೇಗೊಡೆ ಪಂಜಿಗ್‌ ಪಗರಿನ್‌ ಬುಡೆ. ಪಂಜಿ ತಿರ್‌ ಬೂರುಂಡು. 


ಕಿರಾತೆ ತನ ಪಡೆತೊಟ್ಟುಗು ಅಡೆಗ್‌ ಬರ್ತೆ. “ನಮ ಕೆರ್ತಿನ ಈ ಪಂಜಿನ್‌ ಪತೊಂದು ಪೋಲೆ' ಪಣ್ಣ್‌ 
ತನ್ನಕ್ಷೆಗ್‌ ಪಣ್ಣೆ ಅಪಗ ಅರ್ಜುನೆ “ಉಂದು ಯೆನ ಪಗರಿಡ್‌ ಸೈತಿನೆಡ್ಡಾವರ ಯೆನ್ನವು” ಪಣ್ಣೆ. ಇಂಚ ಶಿವೆ- 

ಅರ್ಜುನೆರ್‌ ಇರ್ವೆರ್ಲಾ ಒಂಜೆನೇ ಬಯಕುವೆರ್‌. ಈ ಕಿರಾತೆ ಶಿವೆ ಪಣ್ಣ್‌ ಅರ್ಜುನಗ್‌ ದಾನೆ ಗೊತ್ತು? ಒರಿ 
ಬೋಂಟೆದಾಯೆ ಪಣ್ಣೇ ತೆರೀದ್‌, “ಏ ಕಿರಾತಾ, ಈಲಾ ಯೆನ ಪಗರಿದ ಬಲೆಕ್‌ ಬೂರುನ ಮುರ್ಗ ಆವೊಡ್ಡಿ. 
ಕಾಡ್‌ದ ಕುದ್ಕೆ, ಮುಗೇರ್‌, ಉರೆತ ಎದುರುಡು ಬರಮ್ಮು ತೋಜಾವುನ ಬೀರೆ ಆವೊಡ್ಡಿ. ನಿನ ದರ್ರ ತೂದು 
ಯೆಂಕ್ಷೆಗ್‌ ಪೋಡಿಗೆ ಆತ್‌೦ಡ್‌ ಪೋಲ, ನಿಕ್ಷೆನ ಗುರ್ಕಾರೆ ಮಿನಿ ಉಲ್ಲೆಡ ಅಯನ್‌ ಲೆತೊಂದು ಬಲ್ಲ” ಪಣ್ಣೆ. 


ಕಿರಾತೆ ತೆಲಿಪುವೆ. ಅರ್ಜುನನ ದೈರ, ಪರಾಕ್ರಮೊನು ಪಾರ್ವತಿಡ ಪಣೊಂದು ಪುಗಾರುವೆ. 


ಬೊಕ್ಕ ಅರ್ಜುನನಂಚಿ ತಿರ್ಲ್‌ದ್‌, “ಅಯ್ಯಾ, ಈರ್‌ ವಾ ಬಗೆತ ಸನ್ನೇಸಿ? ರುಸಿಕುಲೆನ ಯೇಸ!। ಕೈಯಿಟ್‌ 
ಕತ್ತಿ! ಬಿರುಪಗರಿ! ಇರೆನ ಉದ್ದೇಸ ದಾದವು? ಇರೆಗ್‌ ಶಾಸ್ತೊದ ಗೇನ ಉಂಡುಂದು ಎಣ್ಣೊಂಬೆ. ಯೆಂಕುಲು 
ಬೋಂಟೆದ ಕಸುಬುದಕುಲು. ಬೋಂಟೆ ಯೆಂಕ್ಷೆನ ಜಾತಿಧರ್ಮ. ಬಲಾಡಿಗೆರಾಯಿನ ಇರೆಡ ಯೆಂಕುಲು 
ಹೊರುಂಬಾಟ ಮಲ್ಲುನವು ಸರಿಯತ್ತ್‌ ಆಂಡ ಈತೊಂಜಿ ಪಣ್ಣೆ. ಇರೆನಂಚ ಶಸ್ತ್ರವಿದ್ಯೆದ ತಪಸ್ವಿಲ್‌ ಬೇತೆ 
ಯೇರಾಂಡಲಾ ಉಲ್ಲೆರಾ?” 


ಅರ್ಜುನಗ್‌ ಅರ್ತ ಆಂಡ್‌. 


“ಏ ಕಿರಾತಾ, ಕುಸೆಲ್‌ ಪಾತೆರೊಡ್ಡಿ. ಯೆಂಕುಲು ತೂಪರೈದ ತಪಸ್ಟಿಲ್‌೦ದ್‌ ಮಾತೆರೆಗ್ಲಾ ಗೊತ್ತುಂಡು. 
ಉಂದೆಟ್‌ ದಾದ ತಪ್ಪ? ಉಂದೆತ ಬಗ್ಗೆಡ್‌ ನಿನಲೆಕಂತಿನಯಡ ಚರ್ಚೆ ಮಲ್‌ದ್‌ ದಾನೆ ಪ್ರೇಜನ? ಆಂಡಲಾ 
ಪಣ್ಣೆ ಕೇಣ್ಣ. ಕೆಂಚಿ ಜಿಡೆ, ಜಿ೦ಕೆದ ಚರ್ಮ, ವಿಭೂತಿದ ಶಿವೆ ಧನುರ್ವಿದೈಡ್‌ ಪಾರಂಗತೆ ಆದಿಜ್ಜೆನ? ಈ ತಪಸ್ವಿ 
ಯೇಸೊಡುಪ್ಪುನ ಯಾನ್‌ ಶಿವನ ಶಿಷ್ಕೆನೆ!” 

ಅರ್ಜುನನ್‌ ನನಲಾತ್‌ ಪರೀಕ್ಷೆ ಮಲುನೆಕಾದ್‌, ಶಿವೆ, “ಓಹೋ! ನಿಕುಲು ಲೋಕ ಶಿಕ್ಷಕೆರತ್ತಾ? ಆವಡ್‌! 
ನಿಕ್ಷನ ತಪಸ್ಸ್‌ನ್‌ ಕಟ್ಟೊಂದು ಯೆಂಕ್‌ ದಾನೆ ಆವೊಡು? ಆಂಡ ಆ "ಪಿನಾಕಪಾಣಿ'ಯಾದುಪ್ಪನ ಶಿವೆನೇ 
ಯೆಂಕ್ಷೆಗ್‌ ಅಡ್ಡಬತ್ತ್‌ಂಡಲಾ ಯೆಂಕ್ಷೆನ ಛಲ ಬುಡ್ತುಜ. ಈ ಮುರ್ದೊದ ಮೆಯಿಟ್‌ ಕಂತ್‌ದಿನ ಪಗರಿ ಯೆನ್ನವು. 
ಅಂಚ ಮುರ್ಗ ಯೆನ್ನವು” ಪಣ್ಣೆ. 


ಕಿರಾತನ ಪಾತೆರ ಕೇಣ್ಟ್‌ ಅರ್ಜುನೆ ಗರ್ವೊಡು ಲಕ್ಕುನ ಪಿಲಿತಲೆಕ, ಪೆಟ್ಟಾತಿನ ಪಂಜಿದಲೆಕ, ನೋಚಾದಿನ 
ಸರ್ಪೊದಲೆಕ ಗರ್ವೊಡು ಒಂಜಿ ಪಗರಿನ್‌ ಬುಡ್ಚೆ. ಆಯಿಡ್ಜ್‌ಬೊಕ್ಕ ಕುಡ ಬೆರಿಬೆರಿಯೆ ಪಗರಿಲ್‌ ರಟ್ಟಿಯ! ಅವು 
ಕಿರಾತನ ಮಿತ್ತ್‌ ಬೂರುಂಡು. ಆಂಡ ಅರ್ಜುನಗ್‌ ಆಯೆ ಶಿವೆ ಪಂಡ್ಜ್‌ ಗೊತ್ತಾಯಿಜಿ. ಆಯೆ ಬುಡಿನ 
ಪಗರಿಲು ಅಧಿದೇವತೆ ಚಂಡಿಕಾದೇವಿಗ್‌ ತೆರಿಯಂದೆ ಉಪ್ಪ೦ಡಾ? ಆ ಅರ್ಜುನನ ಅಸ್ತೊಡು ಸೂರ್ಯ- 
ಅ೦ಧಕಾರ, ಗರುಡ-ಸರ್ಪ, ಸಮಾನ ಸತು ಇತ್ತಿನೆಟಾದ್‌ ಅರ್ಜುನನ ಆಟ ನಡತ್‌ಜಿ. ಅರ್ಜುನೆ ಕುಡಕುಡಲಾ 
ಪಗರಿ ಬರ್ಸೊನೇ ದೊರೊಂದಿತ್ತೆ! ಅವು ಶಿವನಡೆಗ್‌ ಬರುಂಡು. ಮಯಿಂದ್‌ಗ್‌ ಪೋಡ್ಕಂದಿನ ಪರ್ವತದಂಚ 
ಕಿರಾತೆ ಅಯಿಕ್‌ ಪೋಡ್ಯುಜೆ. ಪೂಪನಿ ಬರ್ಸೊಗು ತೆಕ್ಕಂದಿನ ಬಡಬಾಗ್ನಿದಂಚ ಕಿರಾತೆ ಪನಿ ಪಂದುಜೆ. 
ಆನೆನ್‌ ತಾಮರೆದ ದಂಟ್‌ಡ್‌ ಕಟ್ಟ್‌ ಪಾಡುನ ಪ್ರಯತ್ನದಂಚ ಅರ್ಜುನನ ಬಾಣ ಪ್ರಯೋಗ ನಡತೊಂದೇ 
ಉಂಡು. ಅರ್ಜುನನ ಅಟ್ಟಹಾಸೊನು ತೂದು ಶಿವನ ಕಡೆತಕುಲು ಕೋಪೊಡು ಅಬ್ಬರ ಮಲ್ತೆರ್‌! ಶಿವೆ ಆಕ್ಷೆನ್‌ 
ತಡೆತ್‌ದ್‌, ಅರ್ಜುನನ ಪಗರಿಲೆನ್‌ ಮಾತಾ ತವುರ್ದು ಪಾಡ್ಕೆ. ಅರ್ಜುನಗ್‌ ಅಪಗ ಇಂಬೈೆ ಸಾಮಾನ್ಯ ಕಿರಾತೆ 
ಅತ್ತ್‌ಂದ್‌ ತೆರಿಂಡ್‌. 


“ಅಯ್ಯಾ ಕಿರಾತ! ಈಲಾ ಬಿರ್ಲೆನೇ! ಮಲ್ಲ ಬಿಲ್ಲ್‌ಗಾರೈದಾಯೆನೇ!” ಇಂಚ ಪಣೊಂದು ಪೊಸ ಬಗೆತ 
ಬಿರ್ಸ್‌ದ ಅಸ್ತೊಲೆನ್‌ ಪ್ರಯೋಗ ಮಲ್ಲುವೆ. ಆ ಪಗರಿಲು ಪುಗೆಕೆಡಿ ರಟ್ಟಾವೊ೦ದು ಬತ್ತ್‌ಂಡಲಾ ಶಿವೆ 

ಕರುಣಾನಿಧಿಯತ್ತಾ? ಅರ್ಜುನನ ಬಿಲ್ಲಾರಿಕೆನ್‌ ಪುಗಾರೊಂದು ಕತ್ತೆರ್ಟ್‌ ಪಾಡೊಂದಿತ್ತೆ. ಅರ್ಜುನನ ಅಸ್ತೊಲು 
ಪೂರಾ ಮುಗೀ೦ಡ್‌. ಅಪಗ ಅರ್ಜುನೆ ಆ ಕಿರಾತಗ್‌, “ಅಯ್ಯಾ ಕಿರಾತ! ಈ ಮಾಮಲ್ಲ ಬೀರೊದಾಯೆನೇ. 
ಆಂಡ ದೇವದಾನವೆರೆಡ್‌ ಯೆನನ್‌ ಸೋಪಾವುನಕುಲಿಜ್ಜೆರ್‌. ಇತ್ತೆ ಯೆನ ಈ ಪೆಟ್ಟ್‌ನ್‌ ಸಯಿಸೊನುಲ” ಇಂಚ 
ಪಣೊಂದು ಮಂತ್ರ ಪಣ್ಣ್‌ ದಿವ್ಯಾಸ್ತೊನು ಬುಡೆ. 


ಆಂಡ ಕಿರಾತೆ ಅವ್ವೆನ್‌ ಪೂರಾ ತವುರೊಂದೇ ಇತ್ತೆ. ಇಂಚಿತ್ತಿ ವೀರೆ ಯೇರಾದುಪ್ಪೆರೆ ಯಾವು ಪಣಿ 
ಅನ್ನಾನ ಅರ್ಜುನಗ್‌ ಬರೊಡಿತ್ತ್‌ಂಡ್‌. ಆಂಡ, ಜನಮೇಜಯಾ, ನಿಕ್ಷೆನ ಕ್ಷತ್ರಿಯ ಜಾತಿಗ್‌ ಕ್ಷಾತ್ರ ತಾಮಸ 
ಬುದ್ಧಿಯೇ ಮಲ್ಲೆ! 


ಅರ್ಜುನಗ್‌ ಚಿಂತೆ ಸುರು ಆಂಡ್‌. “ಖಾಂಡವವನ ಸುಡ್ನಗ ಅಗ್ನಿಡ್ಜ್‌ ತಂಕ್‌ ಒದಗ್‌ದ್‌ ಬಯ್ದಿನ 
ದಿವ್ಯಾಸ್ತೊಲುಲ ಮುಗಿಂಡ್‌. ಚ೦ದ್ರಮೌಳಿ ಶಿವನ ತಪಸ್ಸ್‌ಗ್‌ಲ ಈ ಕಿರಾತೆ ಅಡ್ಡಿಯಾದುಲ್ಲತ್ತಾ?” ಪಣ್ಣ್‌ 
ಬೊಕ್ಕೊಲಾ ಕೋಪೊಡು ಅರೆದುವೆ. ಅಕೇರಿಗ್‌ ಬಿರುನೇ ಕೈಯಿಟ್‌ ಪತ್ತೊಂದು ಕಿರಾತಗ್‌ ಪೆಟ್ಟ್‌ ದೀಯೆ. 
ಆಂಡ ಕಿರಾತಗ್‌ ಒಪ್ಪುಲಾ ನಾಟುಜಿ. ಆಯೆ ತೆಲ್ತೊಂದು ಬಿರುನ್‌ ಒಯ್ಸ್‌ ದೆತೊನುವೆ! ಈತಾಂಡಲಾ 
ಅರ್ಜುನಗ್‌ ಗೇನ ಮೂಡ್ಬ್‌ಜಿ. ದಾಯೆ ಪಂಡ ಆಯನ ಅಕಲ್‌ ಮಬ್ಬು ಕಟ್‌ದ್‌೦ಡ್‌. ಗರ್ವೊನೇ ದುಂಬು 
ಪೋವೊಂದುಂಡು. ಆಯೆ ತನ ಸೊಂಟೊಡಿತ್ತಿನ ಖಡ್ಡೊನ್‌ ದೆತ್ತ್‌ದ್‌ ಪಶುಪತಿನ್‌ ಹಾಕ್ಕೆರೆ ತೂಯೆ! ಆಂಡ 
ಆ ಖಡ್ಗೊನೇ ಪೊಳಿದ್‌ ಅರ್ಜುನನ ಕೈಯಿಟ್‌ ಆ ಖಡ್ಗೊದ ಪುಡಿ ಮಾತ್ರ ಒರೀ೦ಡ್‌. ಇಂಬ್ಯನ ಅಬ್ಬರೊಗು 
ಶಿವೆ ಪೋಡಿವೆನಾ? ಈತಾ೦ಡಲಾ ಅರ್ಜುನಗ್‌ ಅಕಲ್‌ ಸೆಲಿದಿಜಿ! ಮರತ ಗೆಲ್ಲ್‌ಲೆಡ್‌ ಕಿರಾತಗ್‌ ದರುವೆ. 
ಅಯಿಡ್ಜ್‌ ಬೊಕ್ಕ ಗುಂಡುಕಲ್ಲ್‌ಲೆಡ್‌ ಹಾಕುವೆ. ಅವು ಒಂಜಿಲಾ ಬೇಲೆಗ್‌ ಬರ್ಬುಜ। ಕಿರಾತೆ ಬೊಕ್ಕೊಲ 
ತೆಲ್ತೊಂದೇ ಯುದ್ಧೊಗು ದುಂಬಾಪೆ. “ಅಯ್ಯಾ, ಮರ್ಸ್‌ ಸನ್ನೇಸೀ, ನನ ದಾದಾಂಡಲ ಆಯುಧೊಲುಲ್ಲನ? 
ಕಣತ್ತ್‌ದ್‌ ಯುದ್ದ ಮಲುಲ” ಪಣ್ಣೆ 


ಅರ್ಜುನೆ ಕೋಪೊಡು, “ಎಲಾ ಕಿರಾತ! ನಿಕ್ಕ್‌ ಸಾಮರ್ತಿಗೆ ಉ೦ಡುಡ ಮಲ್ಲಯುದ್ದೊಗು ಬಲ್ಲ. ಯೆನ 
ಮುಸ್ಟಿಯೇ ಯೆನ ಆಯುಧ! ಯೆನ ಮುಸ್ಟಿದ ಪಟ್ಟುಲೆನ್‌ ಸಯಿಸೊನೆರೆ ಆಪು೦ಡ ತೂಲ! ನಿನ ಜತೆಟಿತ್ತಿನಕುಲು 
ಉಂತುದು ತೂವಡ್‌” ಇಂಚ ಪಣೊಂದು ಬುಜೊನು ಬೊಟ್ಟೊಂದು, ಉಂತುವೆ. ಅಪಗ ಭೂತ ಗಣೊಕುಲು 
ಬೆಕ್ಕಸ ಆಯೆರ್‌. ಶಿವೆ ಪಾರ್ವತಿಗ್‌ ಪಣ್ಣೆ. “ದೇವೀ ಅರ್ಜುನನ ಉರುಂಟಿ ಬುದ್ಧಿನ್‌ ತೂಯನ?9 ಇಂಬೈೆ 
ತಪಸ್ಸ್‌ ಮಲ್ಲುನಗ ನಾಲ್‌ ತಿಂಗೊಲು ಬೆಜಕ್ರೆನ್‌ ತಿನ್ನೊಂದಿತ್ತೆ. ಅಯಿಡ್ಜ್‌ ಬೊಕ್ಕ ಗಾಳಿ ಸೇವನೆಡ್‌ ಶರೀರೊನು 
ದಂಡನೆ ಮಲ್ತ್‌ದೆ. ಈತಾ೦ಡಲಾ ಯೆನ ಪೆಟ್ಟ್‌ಲೆನ್‌ ಸಯಿಸೊ೦ದು ಸರಿಸಮ ಪುಣೆವೊಂದುಲ್ಲೆ! ಆಯುಧೊಲು 
ನಸ್ತ ಆಂಡಲಾ, ಅಯನ ವೀರರಸೊತ ನುರೆ ಆಜಂದೆ ಆಯೆ ಪನೀತ್‌ಲ ಪೋಡ್ಯುಜೆ! ಇತ್ತೆ ಆಯನ 
ಬುಜಬಲೊನು ತೂಲ! ಆಯನ ಪರಾಕ್ರಮ ಚೆಂಡ್‌ದಲೆಕ, ಪೆಟ್ಟ್‌ಡ್‌ ಚಟ್ಟೆ ಆಪುಜಿ! ದೇವೀ, ಇಂಬೈೆ ಯೇರ್‌ 
ಗೊತ್ತಾಂಡ? ನರ ಪಣ್ರಿ ಪುದರ್ದ ಇಂಬೈೆ ನಾರಾಯಣ ರುಸಿನ ಸಂಗಡ ಉಪ್ಪುನಾಯೆ. ಮೊಕುಲು ಮಾತಾ 
ಚಂದವಂಶೊದಾಕುಲು. ಯೆಂಕ್ಷೆನ ಭಕ್ತೆರ್‌. ಇತ್ತೆ ನಮಡ್ಜ್‌ ಪಾಶುಪತಾಸ್ತೊನು ನಟೈೆರೆ ತಪಸ್ಸ್‌ ಮಲ್ತೊಂದುಪ್ಪನಾಯೆ. 
ಯಾನ್‌ ಇಂಬ್ಯಗ್‌ ಆ ಅಸ್ತೊನು ಕೊರ್ರೆ. ಇತ್ತೆ ಆಯನ ಬುಜಬಲೊನು ತೂಲ” ಇ೦ಚ ಪಂಡ್‌ದ್‌ ಮಲ್ಲಯುದ್ದೊಗು 

ಇರ್ದೆರ್ಲಾ ಕೈಯಿಕ್‌ ಕೈ ತಾಂಟಾವೊಂದು ನಾನಾ ಬಗೆತ ಪಟ್ಟುಲೆಡ್‌ ಪೆಟ್ಸ್‌ಗ್‌ ಸುರುಮಲ್ತೆರ್‌. ಕಟ್ಟುನು, 
ಬಿಗಿಪ್ಪುನು, ಬುಡ್ಬಾವುನು, ಬ೦ದನೊಡು ದೀಪಿನಿ, ತಪ್ಪಾವೊಂಬಿನಿ... ಇಂಚಿತ್ತಿನೆನ್‌ ಮಾತ ಮೆರೆವೊಂದು 

ಪುಣೆಯೆರ್‌! ಡೊಕ್ಕರ, ಖೊಪ್ಪರ, ದುವಂಗುಲ, ಕಂದ, ತೋರಹತ್ತ, ಸರಿಸ, ವಂಕಡ, ಬಂಧ, ಪಟ್ಟಸ, 
ಉರಗಬಂಧನ, ಅ೦ತರಗಡಿ. ಇಂಚಿತ್ತಿನ ಪಟ್ಟುಲೆನ್‌ ಕಿರಾತ ಪಡೆ ಬೆಕ್ಕಸ ಬೆರಗ್‌ಡ್‌ ತೂಂಡು! ಶಿವೆ ಅರ್ಜುನಗ್‌ 
ಮಾತಾ ಬಗೆತ ಪಟ್ಟುಲೆನ್‌ ಕ್ರಮೋಟು ತೋಜಿಪಾವುನಲೆಕ ಪೊರುಂಬೊಂದಿತ್ತೆ! ಒಂಜಿ ಸರ್ತಿ ಅರ್ಜುನೆ ಹರನ 
ತಿಗಲೆಗ್‌ ಗುದ್ದಿಯೆ. ಆಯೆಲಾ ಅರ್ಜುನಗ್‌ ಮೆಲ್ಲೊಡು ಒಂಜಿ ಗುದ್ದಿಯೆ. ಆ ಗುದ್ದುಡೇ ಅರ್ಜುನೆ ನಡ್‌ಗ್‌೦ಡಲಾ 
ಶಿವನ ತಿಗಲೆಗ್‌ ಬೊಕ್ಕೊಲಾ ಗುದ್ದುವೆ. ಮೊಕುಲು ಇರ್ವೆರ್ಲಾ ದಿಂಜ ಪೊರ್ತು ಮಲ್ಲ ಯುದ್ಧ ಮಲ್ತೆರ್‌. 
ಅಕೇರಿಗ್‌ ಶಿವೆನೇ, “ಶಿವ ಶಿವಾ, ನಿನ ಸಗ್ಮಿ ದಿ೦ಜನೇ. ಈ ನಿಜವಾದ್ದಾ ಬಾರಿ ಬೀರೊದಾಯೆ, ಗಟ್ಟಿಗೆ!” ಇಂಚ 
ಪಂಡ್‌ದ್‌ ಪಾರ್ವತಿನ ಕಡೆಕ್‌ ತೂವೊಂದು, “ಇಂಬ್ಯಗ್‌ ಗಾಳಿಯೇ ವಣಸ್‌! ಆಂಡಲಾ ಮಾಮಲ್ಲ ಪರಾಕ್ರಮಿ! 
ಗುಣೊಕು ಮಚ್ಚರ ಸರಿಯತ್‌” ಪಣ್ಣೆ. 

ಅರ್ಜುನಗ್ಗಾ ಕಿರಾತನ ಪರಾಕ್ರಮ ಮೆಚ್ಚಿದ್‌, “ಅಯ್ಯಾ ಕಿರಾತಾ, ನಿನ ಪರಾಕ್ರಮೊನು ಯಾನ್‌ ಮೆಚ್ಚಿಯೆ. 
ಅಂಚ ತೂಂಡ ದೇವದಾನವೆರ್ಲ್ದ ಯೆಂಕ್‌ ಸಮಾನೆರತ್ತ್‌ ಈ ಯೇರ್‌? ಸೂರ್ಯನ? ಚಂದ್ರೆನ? ಶಿವನ 
ಮಗೆನ? ಹರಿಯಾ? ಅತ್ತಾಂಡ ಮಹಾದೇವೆ ಈಯೆನ?” ಪಣ್ಣ್‌ ಪುಗಾರೊಂದೇ ಪೊರುಂಬುದು ಶಿವಗ್‌ 
ಗಾಯ ಮಲುವೆ! ಶಿವೆಲಾ ಅರ್ಜುನಗ್‌ ಬಲಪಾಡ್ಸ್‌ ಗುದ್ದಿನೆಟ್‌ ಅಯನ ಮೂಂಕುಡು, ಬಾಯಿಡ್‌ ನೆತ್ತೆರ್‌ 
ಒಸರ್‌೦ಡ್‌. ಅವೆನ್‌ ತೂದು ಶಿವೆ, “ಅಯ್ಯೊ, ತಪ್ಪಾಂಡ್‌, ತಪ್ಪಾಂಡ್‌” ಪಣ್ಣ್‌ ಬೇಜರ್‌ ತೋಜಾವೆ. 


ಅರ್ಜುನನ ಗರ್ವ ಜತ್‌ದ್‌ ಪೋ೦ಡು. ಇಂದ್ರಿಯೊಲು ಸೋತುದು ಪೋಯ! ನೆಂಪು ಮಾಜಿಂಡ್‌. 
ಬೆಗರ್‌ ಅರೀಂಡ್‌, ಸಗ್ಗಿ ಕುಂದು೦ಡು. ಅಪಗ ಅರ್ಜುನೆ ಚಿಂತನೆ ಮಲ್ರೆ. “ಯಾನ್‌ ಒವ್ವು ವ್ರತೊನು ಮಲ್ಲಂದೆ 
ಬುಡೆ? ದೈವೊಗು ಮಿನಿ ದ್ರೋಹ ಮಲ್‌ದೆನ? ಅತ್ತಾಂಡ ಪಿರಾವುದ ಜನ್ಮೊಡು ಶಿವಭಕ್ತಗ್‌ ಅಪಮಾನ 
ಮಲ್‌ದೆನ? ಹೆರಿಯೆರೆಗ್‌ ಅಪಮಾನ ಮಲ್‌ದೆನ? ಯಾನ್‌ ದಾಯೆಗ್‌ ಸೋತೊಂದುಲ್ಲೆ? ಇಂಬೈ ನಿಜೊವಾದ್ದಾ 
ಕಿರಾತೆನ? ಅತ್ತ್‌ ರೂಪ ಪಲ್ಲಟನ? ಈ ತಪಸ್ವಿ ರೂಪೊದ ಯಾನಾ ನಿಜೊಟು ಅರ್ಜುನೆ ಅತ್ತ?” ಇಂಚ 
ಅಲಚನೆ ಮಲ್ರೆಡಲಾ, ಅಯಗ್‌ ಕಿರಾತೆ ಶಿವೆ ಪಣ್ಣಿನವು ಗೇನೊಗು ಬತ್ತಿನೇ ಇಜ್ಜಿ. ಆಯೆ ಪ್ರತ್ಯಕ್ಷ ಶಿವನ್‌ 
ತೆರಿಯೊನ್ನೆರೆಗಾವಂದಿನ ಮಾಯೊದ ಸುಳಿಟ್‌ ತಿಕ್ಕೊಂದಿತ್ತೆ. 


“ಅತ್ತ್‌, ಈ ಪಂಜಿ ಯೆಂಕ್‌ ನಿಜೊವಾದ್ದಾ ಬೋಡಿತ್ತ್‌ಂ೦ಡ? ಕಾಡ್‌ದ ಕಿರಾತನೊಟ್ಟುಗು ಪೊರುಂಬುನ 
ಅಗತ್ಯ ಇತ್ತ್‌ಂಡ? ಇತ್ತೆ ಈ ಕಿರಾತೆನೇ ಮಿಗಿಲಾಯೆ! ಶಿವನ್‌ ಯಾನ್‌ ದಂಟ್‌ದ್‌ ನಡತೆನ? ಮದತ್‌ದ್‌ 
ನಡತೆನ? ಯಾನೆ ಅಜ್ಞಾನಿ ಆಯೆನೊಡೊ? ಅಂಚಾದ್‌ ಶಿವೆ ದಾನ್ನೆ ಮಲೆರೆಗಾವು? ಇತ್ತೆ ಆ ಪರಶಿವನ್‌ 
ನಟ್ಟೊಂದು ಬೊಕ್ಕ ಕಿರಾತನ್‌ ಗೆಂದುವೆ” ಪಣ್ಣ್‌ ಎಣ್ಣುವೆ. ಪೊಯ್ಯೊಡು ಒಂಜಿ ಶಿವಲಿಂಗೊನು ನಿರ್ಮಿತ್‌ದ್‌ 
ಪೂಜೆ ಮಲ್ಪುವೆ. ಕಣಗಿಲೆ, ಬಂದುಗೆ, ಕಕ್ಕೆ ಎಕ್ಕ ದುಂಬಾಯಿ ಪೂಕುಲೆಡ್‌ ಅರ್ಚನೆ ಮಲ್ಪುವೆ. ಶಿವ 
ಮಂತೊನು ಪಣೊಂದು ಸುದ್ದ ಮನಸ್‌ಡ್‌ ಕೈ ಮುಗ್ಗಿವೆ. “ಶಿವಾ, ಈ ಕಿರಾತೆ ಯೆನನ್‌ ಗೆಂದ್‌ದೆ. ಇಂಬ್ಯನ್‌ 
ಸೋಪಾವುನ ಸಗ್ಗಿನ್‌ ಯೆಂಕ್‌ ಕೊರ್ದ” ಪಣ್ಣ್‌ ನಟ್ಟೊನುವೆ! ಕಡೆಕ್‌ ಕಿರಾತನಂಚಿ ತಿರ್ಲ್‌ದ್‌, “ಅಯ್ಯಾ ಕಿರಾತಾ, 
ಇತ್ತೆ ತೂಲ. ಶಿವನ ಕೃಪೆ ಯೆನ ಮಿತ್ತ್‌ ಉಂಡು. ಅಂಚ ನಿನನ್‌ ಪುಜೆಂಕ್‌ದ್‌ ಪಾಡುವೆ! ಕೆಕ್ಕಿಲ್‌ ಮುಯ್ತ್‌ 
ದಕ್ಕುವೆ! ಶಿವನ ಆಜೆ! ಇತ್ತೆ ಯುದ್ದೊಗುಬಲ್ಲ.” ಪಣೊಂದು ಕಿರಾತನಂಚಿ ತೂನಗ, ಅಚ್ಚಿರೊನೇ ತೋಜಿಂಡ್‌! 
ತಾನ್‌ ಪೂಜೆಗ್‌ ದೀತಿನ ಪುರೊಲು ಕಿರಾತನ ತರೆತ ಮಿತ್ತ್‌ ಉಂಡು! ಅರ್ಜುನಗ್‌ ಬೆಕ್ಕಸ ಆಂಡಲಾ ಅಕಲ್‌ 
ಎಚ್ಚರ ಆಯಿಜಿ! ಕುಡ ಶಿವಪೂಜೆ ಮಲ್ಪುವೆ. ಅಪಗೊದ ಪುರ್ಬೊಲುಲ ಕಿರಾತನ ತರೆಟ್‌ ಕುಲ್ಲುಂಡು! ಅಪಗ 
ಅಕಲ್‌ ಎಚ್ಚರ ಆಂಡ್‌. ಕಿರಾತೆನೇ ಶಿವೆ ಪಣ್ಣ್‌ ತೆರಿ೦ಡ್‌! ಅಯನ ಪಸಿತಾಪೊಗು, ಸಂಕಡೊಗು ಮಿತಿಯೇ 
ಇಜ್ಞಾಂಡ್‌. 

“ಅಯ್ಯೋ, ಇಂಬ್ಯೆರ್‌ ಶಿವೆ ಅತ್ತ? ಲೋಕ ಪೂಜಿಪುನ ಮಂಗಳ ರೂಪಿ ಅತ್ತ?ಯೆಂಕ್‌ ಅನುಗ್ರಹ 
ಮಲೆರೆಗಾದೇ ಕಿರಾತ ರೂಪೊಡು ಬತ್ತೆರ? ಯಾನ್‌ ಉಪ್ಪಾಸೊಡಿತ್ತ್‌ದ್‌ ತಪಸ್‌ ಮಲ್ಪುನಗ ಪಿತ್ತ ನೆತ್ತಿಗೇರ್‌ದ್‌ 
ಅಕಲ್‌ ಕಮ್ಮಿ ಆಂಡೊಡೊ9” ಇಂಚಾಂದ್‌ ಪಣೊಂಡೆ. ಸಂಕಡೊಡೇ ತಿಗಲೆಡ್‌ ಉರಿ ಲಕ್‌ಂಡ್‌! ಕಣ್ಣ್‌ಡ್‌ 
ನೀರ್‌ ಜತ್ತ್‌ಂಡ್‌! ಸಂಕಡ, ಪೋಡಿಗೆ, ಪಸಿತಾಪ ಮೂಜಿಲಾ ಮುಡೆಯಿಲೆಕ ಮನಸ್‌ಡ್‌ ಆತಂಕ ಉಂಡಾಂಡ್‌. 
“ಯೆನ ಅಸ್ತೊಲೆನ್‌, ಶಸ್ತೊಲೆನ್‌ ತಡೆಪುನಗನೇ ಯೆಂಕ್‌ ತೆರಿದುವೊಡು. ಉಂದು ಯೆನ ಕಣ್ಣ್‌ದ ದೋಷ 
ಆದಿಪ್ಪಂದ್‌. ಪಿರಾವುದ ಜನ್ಮೊದ ಜಾಡ್ಯ ಅಡ್ಡ ಬತ್ತಿಪ್ಪೊಡು” ಇಂಚ ದಾದ ಮಾತ ಎಣ್ಣೊಂಡೆ. 


“ಯೇರೆನ್‌ ಜಪ ಯಜ್ಞೊಲೆಡ್‌ ಗೌರವ ಮಲ್ಪುವೆರೋ, ಯೇರೆನ ಪಾದೊದ ಸೇವೆಲೆಡ್‌ ಸನಕಾದಿ 
ರುಸಿಕುಲು ಧನೈರಾತೆರೋ, ಯೇರ್‌ ನಾದಬಿಂದು ಕಲಾತೀತೆನೋ, ಅಂಚಿತ್ತಿ ಮಹಿಮಾವಂತನೊಟ್ಟುಗು 
ಯಾನ್‌ ಯುದ್ಧ ಮಲ್ತೆತ್ತ? ಶಿವ ಶಿವಾ! ಕ್ಷೇತ್ರಜ್ಞೆ, ಅಂತರ್ಯಾಮಿ, ಓಂಕಾರ ಸ್ವರೂಪಿ, ಅಕ್ಷಯೆ, ವಚೋನಿಯಾಮಕೆ, 
ಆದಿಪುನ ಈ ಪರಶಿವನೊಟ್ಟುಗು ಸಮಬಲೊಟು ಯುದ್ಧ ಮಲ್ತೆ ಪಣ್ಣ್‌ ಹಮ್ಮುಡಿತ್ತೆ ಅತ್ತ? ರಡ್ಡ್‌ ಕಣ್ಣ್‌ದ 
ಯಾನ್‌ ಲೋಕೊನೇ ಕಣ್ಣಾದುಪುನಯಡ, ರಡ್ಡ್‌ ಬುಜೊತ ಯಾನ್‌, ವಿಶ್ವೊನೇ ಬುಜ ಆದಿಪ್ಪುನ ಈ ವಿಶ್ವ 
ರೂಪಿ ಶಿವಡ ಯುದ್ಧ ಮಲ್ತೆ ಅತ್ತ) ಸೇವ್ಯ, ದ್ರಷ್ಟವ್ಯ, ಮಂತ್ರವ್ಯ, ಶ್ರೋತವ್ಯ, ಸಂಕೀರ್ತಿತವ್ಯ, ಅಕ್ಷಯ, ಅಭವ, 
ಅವ್ಯಧ, ಪಣ್ಣಿನಂಚಿನ ಮೈಮೆದ ಪರಶಿವನೇ ಯಾನ್‌ ಕಿರಾತಕೆ ಪಣ್ಣ್‌ ಕಾದಿಯೆ ಅತ್ತ? ಬ್ರಹ್ಮ ವಿಷ್ಣು, ರುದೆರ್‌ 
ಮಾತೆರ್ಲಾ ಪಾದ ಸೇವೆ ಮಲ್ಪುನ ಆ ಪರಮಶಕ್ತಿ ಪಾರ್ವತಿದೇವಿ ಯೇರೆನ ಪಾದೊಗು ತರೆತಗ್ಗಾವೊಲಾ ಆ 
ಮಹೋತ್ತಮಡಪ್ಪ ಯಾನ್‌ ಪೊರುಂಬಿಯತ್ತ) 

ಇಂಚ ಸಂಕಡೊಡುಪುನ ಅರ್ಜುನನ್‌ ಶಶಿಮೌಳಿ ಶಿವೆ ತೂದು ತಾನೇ ದಂಬಡಿಪುವೆ. 


ಜನಮೇಜಯಾ, ನಿಕಲ್ಲ ಪಾರ್ಥೆ ಪುಣ್ಯಾದಿಗೆನೆ! ಶಿವೆ ತನ ನಿಜ ರೂಪೊಡು ಅರ್ಜುನಗ್‌ ತೋಜಿ ಬತ್ತೆ. 
ತಿಂಗೊಲ್ಪ ಬೊಲ್ಲುದಂಚ ಮೆಂಚುನ ಮೆಯಿ, ಪಿಲಿತ ಚರ್ಮೊದ ತುತ್ತೈತ, ಕೆಂಜಿಡೆ, ಚಂದ್ರೆ, ಸರ್ಪೊಲು 
ಪದ್ದೆಯಿಲ್‌, ಪವಿತ್ರ ಅಕ್ಷಮಾಲೆ, ಅಭಯ ಹಸ್ತೊದ ಶಂಭು, ಅರ್ಜುನಗ್‌ ತೋಜಿ ಬತ್ತೆ. ಅಯಿಡ್ಜ್‌ ಬೊಕ್ಕ 
ವಾಮದೇವ ರೂಪೊಡು, ಆಘೋರ, ಈಶಾನ ರೂಪೊಡುಲ ತೋಜಿ ಬತ್ತೆ! ಗೌರೀದೇವಿನೊಟ್ಟುದ ಶಿವನ 
ಸುತ್ತೊಡು ವೇದ ಉಪನಿಷತ್ತು ಇಂಚಿತ್ತಿನೆತ ದೇವಿಯೆರ್‌, ಸನಕ, ನಾರದ, ಭೃಗು, ವ್ಯಾಸ, ಭಾರದ್ವಾಜ, ಗೌತಮ, 
ವಸಿಷ್ಠ, ಸನತ್‌ಕುಮಾರ... ಮಾತೆರ್ಲಾ ಬತ್ತ್‌ದ್‌ ಉಂತಿಯೆರ್‌. “ಅರ್ಜುನಾ ನಿಕ್ಕ್‌ ಉಂದು ಸಿದ್ಧಿ. ಎಂಕ್ಷೆಗ್‌ 
ಮಂಗಳ” ಪಣ್ಣ್‌ ಪುಗಾರ್ಡ್‌ ಶಿವನ ಪಾದೊಲೆಗ್‌ ಅಡ್ಡಬೂರೈರ್‌. ಅಪಗನೇ ಮಂಗಳವಾದ್ಕೊಲು ಕೇಣ್‌ಂಡ್‌! 
ಅರ್ಜುನಗ್‌ ಸ೦ಂತೋಸುಡು ಮೆಯಿ ಇರೈನ ಆಂಡ್‌! ಶಿವನ ಬಗೆಟ್‌ ಕೇಣುನ ಉಮೇದ್‌ಡ್‌, “ಸರ್ವೇಶಾ, 
ಕ್ಷಮೆ ಉಪ್ಪಡ್‌. ಯಾನ್‌ ಬೀರೆ ಪಣ್ಣಿನ ಬೆರೈೆಡ್‌, ಅ೦ಗಲಪ್ಪುದ ಕಿರೆಟ್‌ ಮುರ್ಕುದಿನ, ಬುದ್ಧಿ ಸೆಟ್‌ದಿನ ಪಾಪಿ. 
ಕಣ್ಣೆದುರುಡು ತೂದುಲಾ ತೆರಿಯಂದಿನ ಮೋಡೆ. ಯೆನನ್‌ ಮಾಪು ಮಲ್ಲುಲ. ಲಿಂಗಮಯ, ನಿರ್ಲಿಂಗ, 
ತೇಜೋಲಿಂಗ, ಸದಾಶಿವ ಲಿಂಗ, ನಿರ್ಮಲಲಿಂಗ, ಮಹಾಲಿಂಗ, ಚಿನ್ನಯಲಿಂಗ, ದುರ್ಗಾ ಆಲಿಂಗಿತ ಅಂಗ 
ವಿಲಾಸ, ನಿರವಧಿಕ, ನಿರ್ದ್ವಂದ್ವ, ನಿರಾಮಯ ರೂಪೊದ ಪರಶಿವಾ ಯೆನನ್‌ ಮಾಪು ಮಲ್ಟುಲ. ಹರ, 
ಗಂಗಾಧರ, ಗಿರಿಜಾವರ, ಶಶಿಶೇಖರ, ದಕ್ಷಾಧ್ವರಹರ, ಶಂಕರ, ನಿಜಭಕ್ತ ಮನೋಹರ, ಕರುಣೆಡ್‌ ಯೆನನ್‌ 
ಕಾತೊನುಲ. ಯೆನ ತಪ್ಪುಲೆನ್‌ ಮಾಪು ಮಲ್ಲುಲ” ಪಣೊಂದು ಕಾರ್‌ಗ್‌ ಬೂರುವೆ. 


ಶಿವೆ ಮೋಕೆಡ್‌ ಅರ್ಜುನನ ಮೆಯಿ ಪೂಜಿದ್‌, “ಗುಹ, ಗಣಪತಿಲೆನ ಆಜೆ, ಯೆಂಕ್‌ ನಿನಡ ಪಗೆ ಇಜ್ಜಿ. 
ನಿನ ಬಗಿಗ್‌ ಮೆಚ್ಚಿಯೆ. ಈ ಪಿರಾವುಡು ವಿಷ್ಣುನ ವಿಮಲಾಂಶೊಡು ಪುಟ್ಟುದಿನ ನರ ಪಣ್ಣಿ ರುಸಿಯಾದಿತ್ತ. ನನ 

ದುಂಬುಗು ನಿಕ್ಕ್‌ ಚಿಂತೆ ಉಪ್ಪಜಿ. ಈ ಖಡ್ಗ. ಶರ, ಧನುಸ್ಸ್‌, ಪಾಶುಪತಾಸ್ತ್ರ, ಬಹ್ಮಶಿರ ಅಸ್ತೊಲೆನ್‌ ನಿಕ್ಕ್‌ 
ಕೊರೊಂದುಲ್ಲೆ. ಈ ಪ್ರಬಲ ಅಸ್ತೊಲು ನರಮಾನಿ, ರಕ್ಕಸೆ, ದೇವತೆ, ಯೇರೇ ಎದುರು ಬತ್ತ್‌ಂಡಲಾ ನಿನನ್‌ 
ಕಾತೊಂಬುಂಡು. ಉಂದು ಪದಿನಾಲ್‌ ಲೋಕೊನು ಸುಡ್ಡು ಬುಡ್ಡಿನ ಸಗ್ಮಿದವು!” ಪಣ್ಣ್‌ ಅವೆನ್‌ ಮಾತ ಕೊರೆ. 
ಅರ್ಜುನೆ ಮೀದ್‌ ಬತ್ತ್‌ದ್‌ ಬಗ್ಗಿಡೇ ಅವ್ವೆನ್‌ ದೆತೊನುವೆ. ಅಪಗ ಮಾತೆರ್ಲಾ ಜಯಘೋಷ ಮಲುವೆರ್‌. 
ಶಿವಗ್‌ ಪೂತ ಪೂಜೆ ಮಲ್ಪುವೆರ್‌. ಶಿವೆ ಆಶೀರ್ವಾದ ಮಲಿನೆಟ್‌ ಅರ್ಜುನನ ತೇಜಸ್ಟ್‌ ಬೆಳಗ್‌೦ಡ್‌. 


ಅವೆಡ್ಜ್‌ ಬೊಕ್ಕ ಗಿರಿಜೆನ ಕಾರ್‌ಗ್‌ ಅಡ್ಡ ಬೂರುವೆ. “ಗಿರಿಜೆ, ತ್ರಿಜಗನ್ಮಾತೆ, ಲಕ್ಷ್ಮಿ ಸರಸ್ವತಿ, ಚಂಡಿ, ದುರ್ಗಿ 
ಪಣ್ಣಿ ಬಗೆಬಗೆ ರೂಪೊಡು ಮೆರೆಪಿನ ಕರುಣಾಮಯೀ, ಕಾತೊನುಲ” ಪಂಡೆ. 


ಗಿರಿಜೆಗ್‌ ಸಂತೋಸಾಂಡ್‌. “ಅರ್ಜುನಾ, ಇಂದಾ ಯಾನ್‌ ಮೆಚ್ಚಿದ್‌, ನಿಕ್ಕ ಅಂಜನಾಸ್ತೊನು ಕೊರೊಂದುಲ್ಲೆ. 
ದೆತೊನ್ನ. ಈ ಅ೦ಜನಾಸ್ತ್ರ ಕೋಟಿ ಸಂಕೆಡ್‌ ತೆಗ್‌ಲ್ಡ್‌ ನಿನ ಶತ್ರುಲೆನ್‌ ನಾಶ ಮಲ್ಪುಂಡು” ಪಂಡ್‌ದ್‌ 
ಮಂತ್ರೋಪದೇಶ ಮಲ್ತ್‌ ಕೊರ್ದೊಲು. ಅಂಚೆನೇ ಗಣಪತಿ, ಸ್ಕಂದೆರ್ದಾ ಅಸ್ತೊಲೆನ್‌ ಕೊರ್ಷೆರ್‌! ಶಿವೆ, “ಅರ್ಜುನಾ, 
ಈ ನನ ದುಂಬುಗು ಇಂದ್ರನ ನಗರೊಗು ಪೋಲ. ದುಂಬು ಆಪಿನ ಮಾತ ಕಜ್ಜೊರೆಡ್‌ ಕೃಷ್ಣೆ ನಿಕ್ಕ್‌ ಸಾಯ 
ಮಲ್ಪುವೆ. ಕೃಷ್ಣೆ ಯೆನ ಸತ್ವೊದ ಪರಮರೂಪ. ನಿಕ್ಷೆನ ಕತೆ ವೇದೋಕ್ತ ಆವಡ್‌. ನಿಕ್ಷೆನ ಚರಿತ್ರೆ ಎಡ್ಡೆನೇ ಆದ್‌, 
ಅವೆನ್‌ ಕೇಂಡಿನಾಕ್ಷೆನ ಪಾಪ ನಾಶ ಆವಡ್‌..” ಪಣ್ಟೆ ಮಾತೆರ್ಲಾ ಅರ್ಜುನಗ್‌ ಎಡ್ಡೆ ಬಯಕ್‌ದ್‌ ರಜತಗಿರಿಕ್‌ 
ಪೋಯೆರ್‌. 


ಶಿವೆ ಪೋಯಿಬೊಕ್ಕ ಆರ್ಜುನಗ್‌ ಯೆತೆ ಆಪುಂಡು. “ಶಿವೆನೇ ತೋಜಿನಗ ಯಾನ್‌ ಆಯಡ ಅಸ್ತೊನು 
ಪಡೆತೊಂಡೆ. ಲೌಕಿಕೊದ ಅ೦ಗಲಪ್ಪುಡಿತ್ತ್‌ದ, ಅಯನ ಪಾದ ಕಮಲೊದ ಸಾನಿಧ್ಯೊನು ಕೇಣ್‌ಜಿ ಅತ್ತ?” 
ಇಂಚ ಯೆತೆ ದೆಪ್ಪುವೆ. ಆ ಪೊರ್ದುಡೇ ವರುಣೆ ತನ ಕುಟುಮೊದೊಟ್ಟುಗು ಅರ್ಜುನನ್‌ ತೂವೆರೆಗ್‌ ಕುಸಿಟೆ 
ಬರ್ದೆ, ಒಂತೆ ಪೊರ್ತುಡು ದೇವೇಂದೆಲಾ ಅಡೆಗ್‌ ಬರ್ಬೆ ಆಯೆ ಮಗೆ ಅರ್ಜುನಗ್‌ ಐ೦ದ್ರಾಸ್ತೊನು ಕೊರ್ದು, 
“ಮಗಾ, ಉಗ್ರ ತಪಸ್ಸ್‌ಡ್‌ ಬಾಡ್ಜ್‌ ಪೋತ. ಯಾನ್‌ ಮಾತಲಿನ್‌ ಕಡಪುಡ್ಡೆ. ಆಯಡಪ್ಪ ಈ ಯೆನ ನಗರೊಗು 
ಬತ್ತ್‌ದ್‌ ಆಯೆಸ ಪರಿಹಾರ ಮಲ್ಲೊನುಲ” ಪಣ್ಣೆ. 

ಅರ್ಜುನೆ “ಅಪ್ಪಣೆ. ನೂದು ಯಜ್ಞೊಲೆನ್‌ ಮಲ್ತ್‌ಂಡಲ ದೇವಲೋಕೊಗು ಬರೈರೆ ಸೊಲಬ ಆಪುಜಿ. 
ಇತ್ತೆ ಇರೆನ ದಯೊಟು ಯೆಂಕ್‌ ದಿವ್ಯಲೋಕೊಗು ಬರ್ಲಿನ ಅವಕಾಸ ಆವೊ೦ದುಪ್ಪುನವು ಯೆನ ಬಾಗ್ಗೆ” 
ಪಂಡ್‌ದ್‌ ಒಪ್ಕೊಂಬೆ. 

ದೇವೇಂದನ ಸಾರಥಿ ಮಾತಲಿ ಬತ್ತೆ ಇಂದ್ರನ ರಥ ದಾನೆ ಸಾಮಾನ್ಕೊದನ? ಅಯಿಕ್‌ ಪತ್ತ್‌ ಸಾರ 
ಕುದುರೆಲೆನ್‌ ಕಟ್ಟ್‌ದ್‌೦ಡ್‌. ದಿವ್ಯಾಂಬರೊದ ಕಾಂತಿ, ಸಾಲ್‌ಸಾಲ್‌ ಬೊಳ್ಳುಡೆ. ಪತಾಕೆ! ಅವು ಸೂರ್ಯಚಂದ್ರರೆನ 
ಕಾಂತಿಡ್‌ ಮೆರೆವೊ೦ದಿತ್ತ್‌ಂಡ್‌. 


ಮಾತಲಿ ಪಣ್ಣೆ, “ಫಲ್ಲುಣಾ ಬಲ್ಲ. ಈ ರಥೊಟು ಪ್ರಯಾಣ ಮಲ್‌ದ್‌ ಅಮರಾವತಿಕ್‌ ಪೋಪಿನ ಪುಣ್ಯ 
ನಿಕ್ಕ್‌ ಉಂಡು” ಪಂಡಿನೆಕ್‌ ಅರ್ಜುನೆ ಉಂದು ಮಾತ ಶಿವನ ದಯೆ ಪಣ್ಣೆ ರಥೊನು ಏರ್‌ ಇಂದಕೀಲೊದ 
ಬನ, ಬೆಟ್ಟ ಸರೋವರ, ಮುರ್ನಪಕ್ಕಿಲೆಡ “ಪೋದು ಬರೆ' ಪಣೊಂದು ಪಿದಾಡ್ವೆ.. 


ರಥ ಮಿತ್ತ್‌ದ ಸಾದಿಡ್‌ ಯೇರುನಗ ಮಾತಲಿನೊಟ್ಟುಗು ಪಂಚೆತಿಗೆ ಪಾಡುವೆ. ಬೂಮಿ ಒಯಿತ ಮಿತ್ತ್‌ 
ಉಂತುದುಂಡು, ಬ್ರಹ್ಮಾಂಡದ ವ್ಯಾಪ್ತಿ ಯೇತ್‌? ಗ್ರಹರಾಶಿಲು ಒವ್ಸ್‌? ಇಂಚಿತ್ತಿನೆನ್‌ ಕೇಣ್ಟ್‌ ತೆರಿಯೊನುವೆ. 

ತಿರ್ಡ್‌ದ ಬಾಗೊಡು ಇರ್ವತ್ತೈನ್‌ ಕೋಟಿ ಪ್ರಮಾಣೊಡು ನೀರ್‌ ದಿಂಜಿದ್‌೦ಡ್‌. ಬೂಮಿ ಅಯಿತ ಮಿತ್ತ್‌ಡ್‌ 
ಒ೦ಜಿ ಕೋಟಿ ಎಸಲ್ಲ್‌ ಉಂಡು. ಅಲ್‌ಡ್ಸ್‌ ಇರ್ವತ್ನಾಲ್‌ ಕೋಟ ಅಳತೆಡ್‌ ಬ್ರಹ್ಮಾಂಡ ಉಂಡು. ಕೈಯಿತಲ್ಜ್‌ 
ಉಪ್ಪನವೇ ಅತಳ, ಅಲ್ಟ್‌ಡ್ಜ್‌ ಈ ಕಡೆಟ್‌ ವಿತಳ, ಸುತಳ, ತಳಾತಳ. ಅಯಿತ ಬರೀಟ್‌ ಮಹಾತಳ, ರಸಾತಳ, 
ತಿರ್‌ಡ್‌ ಪಾತಾಳ. ಮಲ್ಲ ಲೋಕೊಲು ಏಳ್‌. ಉತ್ತಮೊದ ಲೋಕೊನೇ ಭೂಲೋಕ. ಅಯಿತ ಇಂಚಿಡ್ಸ್‌ 
ಭುವ, ಸುವ, ಮಹ, ತಪ ದು೦ಬಾಯಿ ಲೋಕೊಲು ಉಲ್ಲ. ಬೂಮಿನ್‌ ದೆರ್ರೊಂದಿನಾಯೆ ವೀರೆ ಕಮಠ. ಎಡ್ಮ 
ಅನೆಲು ಈ ಲೋಕೊನು ದೆರ್ತೊಂದು ನೀರ್‌ಡ್‌ ಮುರ್ಳಂದಿಲೆಕ ಮಲ್‌ದ. ವಿಸ್ತಾರೊದ ಭೂಮಿದ ಪಿದಾಯಿಡ್‌ 
ಏಳ್‌ ಕಡಲ್‌ ಉಲ್ಲ. ಜ೦ಬೂದ್ವೀಪ, ಭದ್ರಾಶ್ವ್ತ ಭರತವರ್ಷ, ಕೇತುಮಾಲ, ಕುರುವರ್ಷ, ಸುರಗಿರಿ, ಕನಕಾದ್ರಿ 
ಉಲ್ಲ. ದಿಕ್ಕ್‌ದ ಪಾಲಕೆರಾದ್‌ ಎಡ್ಮ ನಗರೊಲುಂಡು. ಬ್ರಹ್ಮನ ನಗರ ಪದಿನಾಜಿ ಸಾವಿರ ಯೋಜನ ಅಳತೆದವು. 
ಆ ನಗರೊದ ಪಿದಾಯಿದ ಬಾಗೊಡು ದೇವಗಂಗಾನದಿ. ಅಯಿತ ಧಾರೆ ಪರ್ವತೊಗು ದೀತಿನ ಬೊಳ್ಳಿದ 
ಕಂಬೊದಲೆಕ ಉಂಡು. ಗಂಗೆ ಕನಕಗಿರಿಡ್ಜ್‌ ನಾಲ್‌ ಕೋಡಿಗ್‌ ಪರತೊಂದುಂಡು. ಸುಚಕ್ಷು, ಭದ್ರೆ, ಸತ್ಯ, 
ಅಲಕನಂದೆ ಪಣ್ಣಿ ಪುದಾರ್‌ಡ್‌ ಈ ನಾಲೆನ್‌ ಲೆಪ್ಪವೆರ್‌. ಸುರ ಪರ್ವತೊದ ಸುರೂಟು ಅರುಣೋದೆ, ಭದ್ರೆ, 
ಸಿತೋದೆ, ಮಾನಸ ಪಣ್ರಿ ನಾಲ್‌ ಸರೋವರೊಲು, ನಾಲ್‌ ಉದ್ಯಾನೊಲು ಉಲ್ಲ. ಇಂದ್ರದಿಕ್ಕ್‌ಡ್‌ ಜಂಬೂ 
ಮರ, ವರುಣ ದಿಕ್ಕ್‌ಡ್‌ ಕದಂಬ ಮರ, ಕುಬೇರ ದಿಕ್ಕ್‌ಡ್‌ ವಟಕುಜ ಉಲ್ಲ. ಉಂದು ಪೂರ ಕೀಲಕ ಗಿರಿತ 
ಮಿತ್ತ್‌ ಉಂಡು. ಮೂಡಾಯಿಡ್‌ ಮಂದರ ಪರ್ವತ, ತೆಣ್ಕಾಯಿಡ್‌ ಗಂಧಮಾದನ, ಪಡ್ಡಾಯಿಡ್‌ ಸುಪಾರ್ಶ್ವ, 
ಬಡಕಾಯಿಡ್‌ ನಂದನ ಪರ್ವತೊಲುಲ್ಲ. ಅಂಚನೇ ವೈಭ್ರಾಜ, ಗಂಧಮಾದನ ಛೈತ್ರರಥ, ನಂದನದಂಚಿನ 
ಉದ್ಯಾನೊಲುಲ್ಲ. ಶೃಂಗಗಿರಿ, ಶ್ವೇತಗಿರಿ, ನೀಲಗಿರಿ, ನಿಷಧಗಿರಿಕುಲು ಮುಲ್ಪ ಉಂಡು. ಹೇಮಕೂಟೊದ ಗಿರಿ 
ಹಿಮಾಲಯೊಡ್ಡು ಪಡ್ಡಾಯಿ ಕಡಲ್‌ ಮುಟ್ಟ ಉಂಡು. ಪಿದಾಯಿಡ್‌ ಲವಣಸಮುದ್ರ ಉಂಡು. ಅವೆಡ್ಜ್‌ ಆಪೆಲ್‌ 
ಲಕ್ಷದ್ವೀಪ, ಇಕ್ಷು ಸಮುದ, ದಧಿ ಸಮುದ್ರ, ಕ್ಷೀರಸಮುದ್ರ ಉಲ್ಲ. 

ಮಾತಲಿ ಬ್ರಹ್ಮಾಂಡೊದ ಸಂಗತಿಲೆನ್‌ ಪಣೊ೦ದೇ ಪೋಯೆ. ಗಿರಿ, ದ್ವೀಪ, ಕಡಲ್‌ದ ಬಗ್ಗೆ, ಸೂರ್ಯನ 
ರಥೊತ ಚಲನೆದ ಬಗ್ಗೆ, ಗಹರಾಶಿ, ಸಪ್ತರ್ಷಿ ಸದನ, ಧ್ರುವಲೋಕ, ದೇವನಗರಿ, ಕಾಲದ ನಡೆ, ತೀರ್ಥ 
ವಿಹಾರೊದ ಬಗ್ಗೆ. ಭರತ ಹರಿಶ್ಚಂದನಂಚಿನ ಅಷ್ಟಾದಶ ರಾಜೆರೆನ ಬಗ್ಗೆ. ಭಾರತ ಭೂಮಿದ ಬಗ್ಗೆ ಬಣ್ಣನೆ 
ಮಲ್ಪುವೆ. ಆತಾನಗ ಇಂದ್ರನ ರಾಜಧಾನಿ ಅಮರಾವತಿ ಬತ್ತ್‌ಂಡ್‌. 


ಜೇ ೫ ೫ 


ಊರ್ವಶೀ ಪ್ರಸಂಗೊ 


ರಥೊಡ್ಜ್‌ ಜತ್ತ್‌ದ್‌ ಅರ್ಜುನೆ ದೇವೇಂದನ ಅರಮನೆಕ್‌ ಬರ್ಬೆ ಇಂದೆನೇ ಮಗನ್‌ ಎದ್ಕೊಂದು, ತನ 
ಸಿಂಹಾಸನೊದ ಅರ್ದ ಬಾಗೊಡು ಕುಲ್ಲಾವೆ. ದೇವತೆಲ್‌ ಅಚ್ಚಿರೊಡು ಅರ್ಜುನನ್‌ ತೂಪೆರ್‌. ಬೂಮಿದ 
ನರಮಾನಿಲ್‌ ಪಂಡ ಉಮಿಲ್ಲಲೆಕ ಪಣ್ಣ್‌ ಎಣ್ಣೊಂದಿನಕ್ಷೆಗ್‌ ಅರ್ಜುನನ್‌ ತೂನಗ "ಉಂದು ಯೇರಪ್ಪಾ?” 
ಪಣ್ಣಿನನೇ ಪ್ರಶ್ನೆ! ತೂಪಿನಕ್ಷೆನ ಸಂಕೆ ಎಚ್ಚಿದ್‌ ಒರಿಯನೊರಿ ನೂಕೊಂಡೆರ್‌. ಸುರೇಂದನ ಪೊಂಜೊಲು, 
ಅಪ್ಪರೆಲ್‌, ಮಾತೆರ್ಲಾ ಓಲಗೊಗು ಬತ್ತೆರ್‌. ತಿಲೋತ್ತಮೆ, ರಂಭೆ, ಮಧುರಸ್ಪರೆ, ಫೃತಾಚಿ, ಸುಕೇಶಿ, ಗೌರಿ, 
ಪೂರ್ವಚಿತ್ರೆ, ಸುಲೇಖ, ಊರ್ವಶಿ... ಇಂಚಿತ್ತಿನಕುಲೇ ಅಲ್ಪ ದಿಂಜಿಯೆರ್‌! 


ಜನಮೇಜಯಾ, ಅವು ದೇವೇಂದ್ರನ ಆಸ್ಥಾನ ಅತ್ತ? ಸುರೂಟು ರಂಭೆನಕಲ್ಲ ನಲಿಕೆ ನಡತ್‌೦ಡ್‌. 

ವಾದ್ಯಮೇಳ, ಸಂಗೀತೊಡು, ಅರ್ಜುನನ ಮನಸ್‌ ಅರ್ಲ್‌೦ಡ್‌! ಆತಾನಗ ಅಯಗ್‌ ಊರ್ವಶಿ ತೋಜಿಯೊಲು. 
ಆಲೆನ್‌ ತೂದು, “ಇಂಬ್ಯಲ್‌ ಯೇರ್‌? ಮನ್ಮಥನ ಕತ್ತಿದಂಚ ಉಲ್ಲೊಲತ್ತ?” ಪಂಡ್‌ದ್‌ ಆಲೆನೇ ತೂಪೆ 
ಮುಗಿನೆಡ್ಜ್‌ ಬೊಕ್ಕ ದೇವೇಂದ್ರೆ ಚಿತ್ರಸೇನೆ ಪಣ್ಣಿ ಗಂಧರ್ವನ್‌ ಲೆಪುಡಾದ್‌ “ಅರ್ಜುನಗ್‌ ಊರ್ವಶಿನ ಮಿತ್ತ್‌ 
ಮನಸ್ಸ್‌ ಇತ್ತಿಲೆಕ್ಕ ತೋಜು೦ಡು. ಆಲೆನ್‌ ಅರ್ಜುನನಡೆಗ್‌ ಕಡಪುಡ್ಡ” ಪಣ್ಣೆ. ದೂತದ್ಹ್‌ ಸುದ್ದಿ ತೆರಿನ ಊರ್ವಶಿ 
ದೇವೇಂದ್ರನ ಆಜ್ಜೆನ್‌ ಅರ್ತ ಮಲ್ತೊಂಡೊಲು. ಆ ಆಜ್ಞೆ ಇಂಚ ಇತ್ತ್‌ಂಡ್‌. “ಊರ್ವಶೀ, ಅರ್ಜುನೆ ಯೆನ 
ಮಗೆ. ನಳ, ನಹುಷಾದಿ ರಾಜೆರೆಡ್ಲಾ ಮಿಗಿಲಾಯಿನಾಯೆ! ದೇವಲೋಕೊದ ಪೊರ್ಲುದ ನಿಧಿ ಆದಿಪ್ಪುನ ಈ, 
ಇನಿ ಯೆಂಕ್‌ ಮರ್ಮಾಲ್‌. ಇನಿತ ದಿನೊಟು ನಿನ ಪೊರ್ಲುಡು, ತನಿಬನಿಟ್‌, ಅರ್ಜುನನ ಮನಸ್ಸ್‌ದ ಬೆಂಗ್‌ಬೆಸರ್‌ನ್‌ 
ದೂರಮಲ್ಪುಲ. ಈ ಕಮಲಮುಖಿಯಾಂಡ ಆಯೆ ತುಂಬಿ ಆವಡ್‌. ಈ ದೇವಲೋಕೊದ ನಂದನೊದ 
ಸಿರಿಯಾಂಡ ಆಯೆ ವಸಂತೆ ಆವಡ್‌..” 


ಊರ್ವಶಿಗ್‌ ದೇವೇ೦ದ್ರನ ಅಪ್ಪಣೆ ಕೇಣ್ಣ್‌ ಮೆಯಿಮನ ಕೊಕ್ಕೆರ್ಟ್‌, ಉಲ್ಲಾಸ್‌ದ ಎರ್ತೆನೆ! ಆ ಸ್ಥಿತಿಟ್‌ 
ಅರ್ಜುನಡ ಮೋಕೆಸೂಕೆ ಎಚ್ಡಿಂಡ್‌. ಆಲ್‌ ಒಪ್ಪಿಯೊಲು. ಅರ್ಜುನನ ಚಿತ್ರೊನು ತನ ಮನಸ್‌ದ ಗೋಡೆಡ್‌ 
ಬರೆಯೊಲು. 


ಅರ್ಜುನೆ ನಿಜವಾದ್‌ ಊರ್ವಶಿನ ಹಾವಭಾವ ವಿಲಾಸೊನು ಕಲಾತ್ಮಕ ದಿಸಿಡೇ ತೂದಿತ್ತೆ. ಮನ್ನಥನ 
ಕತ್ತಿದಲೆಕದ ಊರ್ವಶಿನ್‌ ತೂದುಲ ಅಯನ ಮನಸ್‌ಡ್‌ ಅಡ್ಡ ಅಲಚನೆ ಪುಟುದುಜಿ. 


ಊರ್ವಶಿ ಸಂಬುರ್ಕೊಡು ತನ ಮೇಳದಕ್ಷೆನ್‌ ಲೆಪುಡಾದ್‌, ಮೀದ್‌, ರೇಷ್ಮೆದ ತುತ್ತೈತೊಡು, ರತ್ನೊದ 
ಪದ್ದೆಯಿಲೆಡ್‌, ಕಮ್ಮೆನೊದ ಪೂಮಾಲೆಡ್‌, ಪೊರ್ಲುದ ತಿಲಕೊಡು, ಅಯ್ತಸಿಂಗಾರ ಮಲ್ಲಾವೊಂಡೊಲು. 
ಪಾಸಡಿದ ಸಗ್ಮಾಲ್‌ ಪೊಣ್ಣುಲೇ ಅಲೆನ ಪೊರ್ಲು ತೂದು ದಿಸ್ಟಿ ದೆತ್ತೆರ್‌. ಇಂಚಿತ್ತಿನ ಪೊಣ್ಣುಲು ವಿಟ 
ಪುರುಷೆರೆನ ಬಾಗ್ಗೆಡೇ ಒದಗುನು ಪಣ್ಣ್‌ ಪಣೊಂಡೆರ್‌. “ಭಾಗ್ಯೊದ ಕಲ್ಪತರು', “ಮನ್ನಥನ ವಿಜಯದ್ಧಜ', 
“ಕಾಮಶಾಸ್ತೊದ ಮೂಲಮಂತ, “ವಶೀಕರಣ ತಿಲಕ”, ಆದ್‌ i ಊರ್ವಸಶಿನ್‌ ಬಣ್ಣನೆ ಮಲ್ಲೆರೆಗ್‌ 
ಅಕ್ಷೆಗ್‌ ಸಬ್ಬೊನೇ ತಿಕ್ಕುಜಿ. ಲೋಕೊದ ಪೊರ್ಲು ಮಾತ ಸೇರ್ಟಿಶ್ತಿಲೆಕದ, ಸೊರ್ಲ ಸುಕ 8 ರೂಪೊಡೇ 
ಇತ್ತಿಲೆಕದ ಊರ್ವಶಿ ಬಿಂಕೊಡು ಪಿದಾಡುವೊಲು. ಪೊರ್ಲುದ ಪೊಣ್ಣುಲ್ಲಾ ಬಗೆಬಗೆತ ಆಯ್ತ ಸಿಂಗಾರೊಡು, 
ಕುಜಲ್ಬ ಅಲಂಕಾರೊಡು, ಅಲೆನ ಸುತ್ತು ಮದಿಲ್‌ಡ್‌ ಮೆಂಚಿದ್‌ ಮೆರೆಯೆರ್‌. ಮನ್ಮಥನ ಸೇನೆದಂಚಿನ ಆ 
ಪೊಣ್ಣುಲು ಊರ್ವಶಿನ ಬೂಳ್ಕದರಿಯಣ, ಕನ್ನಡಿ, ಬ೦ಗಾರ್ಬ ಕಲಶ, ಪೊರ್ಲುದ ಎದ್ದೊಣ್ಣೆ. ಮಾತ 
ಪತೊಂದು ಸೇವೆಗ್‌ ಸಜ್ಜಾದಿತ್ತೆರ್‌. ಊರ್ವಶಿ ಏರ್ಸ್‌ ಬತ್ತಿನ ದಂಡಿಗೆದ ರತ್ನ ಪದ್ದೆಯಿದ ಕಾಂತಿದೊಟ್ಟುಗು ಈ 
ಪೊಣ್ಣುಲೆನ ಮೆಯಿ ಕಾಂತಿಲಾ ಸೇರ್ಸ್‌ ನನಲಾತ್‌ ಪಳಪಳ ಆಂಡ್‌! 


ಜನಮೇಜಯಾ, ಅಶ್ವಮೇಧಯಾಗ, ರಾಜಸೂಯಯಾಗೊಲೆನ್‌ ಮಲ್ರಿನಕ್ಷೆಗ್ಗ ಊರ್ವಶಿನ ಕಾರ್‌ದ 
ಬಿರೆಲ್ಲ ಕೊಡಿನ್‌ ತೂಪಿನ ಬಾಗ್ಗೆ ತಿಕ್ಕುಜಿ. ಇಂಚಾದಿಪ್ಪುನಗ ಅರ್ಜುನನ ಪ್ರ ಪ್ರಣ್ಯೊನು ದಾನೆಂದ್‌ ಪಣೊಲಿ? 
ಊರ್ವಶಿ ತಾನಾದೆ ಆಚಕನೆನತಕ್‌ ಬರ್ಬಿನೆನ್‌ ತೂದು ವಂದಿಮಾಗಧೆರ್‌ ಅಚ್ಚರಿಡ್‌, ಇಂದನ ಮಗನ್‌ 
ಪುಗಾರುವೆರ್‌. ಊರ್ವಶಿನ್‌ ತೂವೆರೆ ಯಾಗ ಕರ್ಮಿಲೆಗ್‌ ಆಪುಜಿ. ಅಕ್ಷೆನ್‌ ಬುಡ್ಕ, ವರುಣನ ಮಗೆ ಪುಷ್ಕರೆ 
ಆವಡ್‌, ದೇವೇ೦ದ್ರನ ಮಗೆ ಜಯಂತೆ ಆವಡ್‌ ಅಲೆನ್‌ ತೂವೆರೆಗ್‌ ಅಲೆನ ಇಲ್ಲಬಾಕಿಲ್‌ಡ್‌ ಒಂಜಿ ವರ್ಸೊನೇ 
ಕಾಪೊಡಾಪುಂಡು. ಅಂಚಿತ್ತಿ ಪೊರ್ಲುದ ಪೊಣ್ಣು, ಮನ್ಮಥನ ಸಂಜೀವಿನಿ ಮರ್ಟ್‌, ಕಾಮಿನಿಕುಲರಾಣಿ, ಅರ್ಜುನನ 
ಅರಮನೆಕ್‌ ಬತ್ತೊಲು. ಆಲೆನ ದನಿ ಕೇಣ್ಣ್‌ ಗಿಳಿಕುಲು ಕೈತಲ್‌ ಬರ್ತ, ಮೆಯಿತ ಕಮ್ಮೆನೊಗು ತುಂಬಿಲ್‌ ಬತ್‌ದ್‌ 

ಸುತ್ತು ಪಾಡಿಯ. ತಿಂಗೊಲ್ಬ ಬೊಳ್ಳುದಂಚ ಬೆಳಗುನ ಮೋನೆನ್‌ ತೂದು ಚಕೋರ ಪಕ್ಕಿಲ್‌ ಮುಟ್ಟ ಬತ್ತ. 
ಆಲೆನ ಗೆಜ್ಜೆದ ಸಬ್ಬೊಗು ಹಂಸೊಲು ಕೆಬಿ ಕೊರ್ಯ! 

ಅರಮನೆಕ್‌ ಬತ್ತಿನ ಊರ್ವಶಿ, ಮೆಂಚಿದ ಬಳ್ಳಿದ ನಡುಟು ಜತ್ತ್‌ಬರ್ಬಿನ ಮೆಂಚಿದ ಗೊ೦ಚಿಲ್ಬಂಚ 
ದಂಡಿಗೆಡ್ಜ್‌ ಜತ್ತೊಲು. ಪೊಣ್ಣುಲು ಜನಮಂದೆಡ್‌ ಜಾಗೆ ಮಲ್ಲೊಂದು ಬಾಕಿಲ್ಲಡೆಗ್‌ ಲೆತೊ೦ದು ಪೋಯೆರ್‌. 
ಚಾಮರದಾಕುಲು, ಹಡಪದಾಕುಲು ಉಳ ಅದೆತ ಬಾಕಿಲ್ದ್‌ ಉಂತಿಯೆರ್‌. ಊರ್ವಶಿ ಉಳಾಯಿ ಪೋಯೊಲು. 
ಅರ್ಜುನೆ ಜೆತ್ತ್‌ದಿನೆನ್‌ ತೂಪೊಲು. ಅಲೆನ ಕಣ್ಣ್‌ಗ್‌ ಆಯೆ ಆದಿಶೇಷನ ಮಿತ್ತ್‌ ಜೆತ್ತ್‌ದಿನ ಎಷ್ಟುಲೆಕನೇ 
ತೋಜೊಂದಿತ್ತೆ. ಆಯೆ ಜೆತ್ತ್‌ದಿನಿ ಮಣಿರತ್ನಪಲ್ಲಂಗೊಡು. ಊರ್ವಶಿನ ಕಣ್ಣ್‌ದ ಕಾಂತಿ ಪಲ್ಲಂಗೊದ ಕಾಂತಿನ್‌ 
ಕಮ್ಮಿ ಮಲ್ತ್‌ಂಡ್‌. ಅಲೆನ ಮೆಯಿತ ಕಾಂತಿ ಚ೦ದ್ರಕಾ೦ತಶಿಲೆನ್‌ ಕಮ್ಮಿ ಮಲ್ತ್‌೦ಡ್‌. ಊರ್ವಶಿ ವೈಯಾರೊಡು 
ಬತ್ತ್‌ದ್‌ ಪಾಸಡಿ ಪೊಣ್ಣುಲೆನ ಬುಜೊಕು ಕೈಯಿದೀದ್‌, ಉಂತೊಂದು ಅರ್ಜುನನೇ ತೂಪೊಲು. 


ಅಲೆನ ಮೆಯಿತ ಕಾಂತಿ ಬೊಕ್ಕ ಕಮ್ಮೆನೊಡಾದ್‌ ಅರ್ಜುನಗ್‌ ಎಚ್ಚರ ಆಂಡ್‌. ಜೆತ್‌ದಿಲೆಕ್ಕನೇ ಮನಸ್‌ಗ್‌ 
ಹಿತಮುದ ಆಯಿನಂಚಿನ ಆನಂದ ಅನ್ಸೇಸುವೆ! “ಈತೊಂಜಿ ಕಮ್ಮೆನ ಒಲ್ಮುಡ್ಡು?” ಪಣೊಂದು, ಕಣ್ಣ್‌ ಜತ್‌ದ್‌ 
ತೂನಗ, ಊರ್ವಶಿ ಉಂತೊಂದೊಲು! ಅರ್ಜುನಗ್‌ ಅಚ್ಚಿರ, ಅಯಿಡ್ಜೆಚ್ಚ ಆನಂದ! 


“ಓಹ್‌! ಮಹಾದೇವಿ! ಇಂದನ ಓಲಗೊಡು ನಲಿಕೆಡ್‌ ದೇವಸಭೆನ್‌ ರಂಜನೆ ಮಲ್‌ದಿನ ಪೊಂಜೊವು! 
ಪವಿತ್ರ ಚಂದ್ರವಂಶೊದ ಅಪ್ರೆ ಆದಿತ್ತಿನಾಲ್‌!” ಪಣ್ಟ್‌ ಮನಸ್‌ಡೇ ಪುಗಾರೊ೦ದು ಮಂಚೊಡ್ಡು ಜತ್ತ್‌ದ್‌ ಬಾರೀ 
ಗೌರವೊಡೇ “ದಾನೆ ದೇವಿಯೆರ್‌ ಇಡೆಗ್‌ ಬಯ್ದರ್‌? ಮಾನನಿಧಿ ದೇವೀ, ಈರ್‌ ಬಲ್ಲೆ. ಕುಲ್ಲೆ. ಈರ್‌ 
ದೇವೇಂದನ ಬೊಡೆದಿ ಅತ್ತ? ಪುಣ್ಯಜೀವಿ ಆಯಿನ ಇರೆನ್‌ ತೂದು ಯೆನ ಜನ್ಮ ಸಾರ್ಥಕ ಆಂಡ್‌! ಅಪ್ಪೆರೇ, 
ಪಣ್ಣೆ ದಾದ ಅಪ್ಪಣೆ? ದಾಕಿಣ ದಾಯೆಗ್‌? ಯಾನ್‌ ಈರೆನ ಮಗೆ. ದಾದ ಆವೊಡಾ೦ಡಲಾ ಯೆನಡ ಪಣ್ಣೆ...” 


ಈ ಪಾತೆರ ಕೇಣ್ಣ್‌ ಊರ್ವಶಿ ಬೆಕ್ಕಸ ಬೆರಗ್‌ಡ್‌, ಬಾಮೊದ ಮೇಲಾಟೊಡು ಮನಿಪಂದೆ ಉಂತೊಂಡೊಲು. 
ಆಂಡ ತನ ಶೃಂಗಾರ ಬಾಮೊನು ತಡೆತೊನ್ನೆರೆಗಾಯಿಜಿ. ಒಂಜಿ ಕಡೆಟ್‌ ಅರ್ಜುನನ ನಯನಡಕೆ ಆಲೆಗ್‌ 
ಮೆಚ್ಚಿಂಡ್‌. ಆಂಡ ಉಡಲ್ಲ್‌ ಕಾಮಲಾಲಸೆ ಒರಿದ್‌೦ಡ್‌! ಅಂಚಾದ್‌ ನಾಚಿಕೆಡ್‌ ಮಿಡ್ಕಿಯೊಲು, ನಿರಾಸೆಡ್‌ 
ಸಿಡ್ಕಿಯೊಲು! ಕೋಪೊಡು ಸಿಡಿಮಿಡಿ ಮಲ್ಲುವೊಲು. ತನ ಉಳಯಿಡೇ ತರ್ಕ ಮಲ್ತೊನುವೊಲು. “ಇಂಬ್ಯನಡೆಗ್‌ 
ಪೋಲ ಪಣ್ಣ್‌ ಆ ಗಂಧರ್ವೆ ಚಿತ್ರಸೇನೆ ಬತ್ತ್‌ದ್‌ ಪಂಡಿನಿ ದಾಯೆಗ್‌? ಆಯೆ ಪಂಡಿನಪಗನೇ ಯಾನ್‌ 
ದಾಯೆಗ್‌ ಪಿದಾಡ್ದ್‌ ಬತ್ತೆ? ಇಂಬ್ಯಗ್‌ ವ್ಯವಹಾರೊದ ಜಾನಗೇನನೇ ಇಜ್ಜ? ಬೇತೆಕ್ಷೆನ ಮನಸ್‌ನ್‌ ತೆರಿಯೊಂಬಿನ 
ಸಗ್ನಿಲಾ ಇಂಬ್ಯಗಿಜ್ಜ? ಇಂಚಿತ್ತಿನ ಜಡ ನರಮಾನಿಲ್‌ಲ ಉಲ್ಲೆರ? ಉಗ್ರ ತಪಸ್ಸ್‌ಡ್‌ ಮುಡಕಟ್‌ದೆನೊಡೊ? 
ಇಂಬ್ಯನಡೆಗ್‌ ಬತ್ತಿನವೇ ದಂಡೊಗಾಂಡ? ಅಯ್ಯೋ! ಯಾನೇ ಹಾಳಾಯೆನೆ” ಪಣ್ಣ್‌ ಯೆತೆ ದೆತ್ತೊಲು. “ಅತ್ತ್‌ 
ಇಂಬ್ಯಗ್‌ ಬುದ್ಧಿ ಮಿನಿ ಸರಿ ಇಜ್ಜ.? ನಪುಂಸಕೆನ? ಶ್ರೋತ್ರಿಯೆನ? ಹಿಂಸಾಪ್ರಿಯೆನ? ದುಸ್ಪೆನ) ಅತ್ತಾಂಡ 
ನರಮಾನಿಲೆಗ್‌ ಇಂಚ ಬುದ್ಧಿ ವಿಕಾರ ಆಪುಂಡ?9” ಇಂಚ ಚಿಂತನೆಲ ಮಲ್ತಿನ ಊರ್ವಶಿ ಅರ್ಜುನಡ ತಾನ್‌ 
ಬತ್ತಿನೆತ ಬಗ್ಗೆಡ್‌ ತಾನೇ ಪಾತೆರುವೊಲು. 


“ಅರ್ಜುನಾ, ನಿನ ಅಮ್ಮೆರ್‌ ದೇವೇ೦ದ್ರನ ಅಪಣೆದಂಚ ಗ೦ಧರ್ವೆ ಚಿತ್ರಸೇನೆ ಯೆನನ್‌ ಇಡೆಗ್‌ ಕಡಪುಡ್ಡೆ! 
ಮನ್ಮಥನ ಪೂಪಗರಿಲ್‌ ಯೆನ ಅ೦ತರಂಗೊಡು ಕಂತಿನೆಡ್ಬಾವರ ಯಾನ್ಲಾ ನಿನನ್‌ ಮೆಚ್ಚಿದ್‌ ಇಡೆಗ್‌ ಬಯ್ದೆ. 
ಮೆಚ್ಚಿದ್‌ ಬಯ್ದಿನ ಪೊಣ್ಣನ್‌ ತಿರಸ್ಕಾರ ಮಲ್ಪುನವು ರಸಿಕೆರೆನ ಧರ್ಮೊನ? ಅರ್ಜುನಾ, ಯಾನ್‌ ಯೇರ್‌ 
ಪಣ್ಣಿನೆನ್‌ ಸರೀಟೆ ತೆರಿಯೊಂದು ನಡತೊನ್ನ” ಪಣ್ಣೊಲು. 


ಅರಣ್ಯಪರ್ವೊ 167 


ಆ ಪಾತೆರ ಕೇಣ್ಸ್‌ ಅರ್ಜುನೆ ಕೆಬಿ ಮುಚ್ಚೊಂದು “ಶಿವ ಶಿವಾ! ಈ ಬಗೆತ ಪಾತೆರನ? ಕಾಮನ 
ಪ್ರಭಾವೊದ ವಿಕಾರೊಡು ಈರ್‌ ತೆರಿಯಂದೆ ದಾದನಾ ಪಣೊಂದುಲ್ಲರ್‌. ದೇವೇಂದ್ರೆ ಚಿತ್ರಸೇನೆರ್‌ ದಾನೆ 
ಆಂಡಲ ಪಣಡ್‌. ಈರ್‌ ನಮ್ಮ ಸಮ್ಮಂದೊಡೇ ಚಿಂತನೆ ಮಲ್ಪುಲೆ. ತೂಲೆ, ಈರ್‌ ಚಿಂದ್ರವಂಶೊದ ಅಪ್ಪೆ 
ಅತ್ತ?” ಪಣ್ಣ್‌ ಬಾರೀ ವಿನಯೊಡು, ಗೌರವೊಡು ಪಣ್ರೆ “ಈರ್‌ ಯೆಂಕ್ಷೆನ ವಂಶೊದ ಪುರೂರವ ರಾಜನ 
ಬೊಡೆದಿ, ನಿಕ್ಷೆಗ್‌ ಆಯುಕುಮಾರೆ ಪುಟ್ಟಿಯೆ ಅತ್ತ? ಆಯುಕುಮಾರನ ಮಗೆ ನಹುಷೆ ಅತ್ತ? ಆ ವೀರರಾಜ 
ಪರಂಪರೆಡ್‌ ಯೆಂಕುಲು ಪಾ೦ಡವೆರ್‌ ಪುಟ್ಟುದಿನಿ. ಈರ್‌ ನಮ ಸಮ್ಮಂದೊದ ನಿಲೆಟ್‌ ಅಲಚನೆ ಮಲ್‌ಜರ್‌ 
ಪಣ್ಣ್‌ ತೋಜುಂಡು” ಪಣ್ಣೆ. 

ಊರ್ವಶಿನ ಚಿಂತೆನೇ ಬೇತೆ ಬಗೆತವು. ಆಲೆಗ್‌ ಚರ್ಚೆ ಇಸ್ಟ ಆಯಿಜಿ. ಅರ್ಜುನನ ತರ್ಕೊನೇ ತಪ್ಪುಣ್ಣಿಲೆಕ, 
“ಅರ್ಜುನಾ, ಓಂಕಾರ ಪ್ರಣವದ ಚರ್ಚೆ ಓಲು? ಗಣಿಕೆಯೆರ್ನ ಅರಮನೆತ ಸ್ವರಾಕ್ಷರ ಗಣಿತೊದ ಸಂಗೀತ 
ಲಕ್ಷಣ ಓಲು? ರತಿಗೊಬ್ಬುದಪಗ ಉಂದು ಪೂರ ಚರ್ಚೆಗ್‌ ಬರ್ಬಿನ ವಿಷಯೊಲತ್ವ್‌. ಭರತಭೂಮಿದ ಎಲ್ಯ 
ಮನಸ್‌ದ ಜನೊಕುಲ್ನ ಇಂಚಿತ್ತಿ ಪಾತೆರ, ಕುಬೇರನ ಚೈತ್ರರಥ ತೋಟೊಡು ಸೆಣಬು ಬುಳೆಪಾಯಿಲೆಕ 
ಕುಸಾಲ್ಲನೇ! ದಾಯೆಗ್‌೦ದ್‌೦ಡ ಭೂಲೋಕ, ಸ್ಪರ್ಗಲೋಕದಕಲ್ಲ ಸಮ್ಮಂದ ಕಲ್ಪನೆಡ್‌ ಬಾರೀ ಪರಕ್‌ ಉಂಡು. 
ಅಮ್ಮೆರ್‌, ಅಜ್ಜೆರ್‌, ಪಿಜ್ಜೆರ್‌, ಬಾವೆ, ನನೆ, ಪರಯೆ, ಮೆಗ್ಕೆ, ಮೈತಿನೆ, ಮೈತಿದಿ., ಪಣ್ಣಿನ ನಂಟ್‌ ಬೇತೆ. ಯೆಂಕ್ಷೆನ 
ಸೊರ್ಗೊದ ವಿಧಿವಿಧಾನೊಲೇ ಬೇತೆ. ಮುಲ್ಪ ನೆತ್ತೆರ್ದ ಸಮ್ಮಂದೊದ ನೆಂಟಸ್ಕಿಕೆ ಬರುಜಿ. ಯುದ್ಧೊಡು ಬೀರ 
ಮೆರೆತಿನಕ್ಷೆಗ್‌, ಇಜ್ಞಾಂಡ ಯಜ್ಞ ಮಲ್ತಿನಕ್ಷೆಗ್‌ ಯಾನ್‌ ಯೆನನ್‌ ಕುಸಿಟೆ ಕೊರ್ದು ಬುಡ್ಡೆ” ಪಣ್ಣ್‌ ತೆಲ್ಪುವೊಲು. 


ಅಕೇರಿಗ್‌ “ಅರ್ಜುನಾ, ಅವು ಮಾತ ಬುಡ್ಡ. ಇತ್ತೆ ಯಾನ್‌ ಒಂಜಿ ಪಣ್ಣೆ ಕೇಣ್ಣ, ಒರಿ ಪೊಣ್ಣನ ಬಯಕೆ 
ಅರ್ತ ಮಲ್ಲೊನಂದಿನ ಆಣ್‌ ಒಂಜಿ ಕುರಿ! ಆಯೆ ಸುರೇಂದ್ರೆ, ಚಂದ್ರೆ, ಯೇರೇ ಆದಿಪ್ಪಡ್‌, ಕುರಿ ಕುರಿಯೇ। 
ನಿಕ್ಕ್‌ ಉಂದು ಅರ್ತ ಆಪುಂಡಇ” 


ಅರ್ತ ಆದ್‌, ಅರ್ಜುನೆ ಪೋಡಿಯೆ. ಊರ್ವಶಿಗ್‌ ಕೈಯಿ ಮುಗಿತ್ತ್‌ದ್‌ ಪಣ್ಣೆ, 
“ಅ೦ಚತ್ತ್‌ ದೇವೀ, ಯೆನ್ನವು ಮಾನವ ಶರೀರ. ಸೈಪಿನೇಟ ಈ ಶರೀರ ಧರ್ಮೊಡು, ಪಣ್‌೦ಡ ಶರೀರ 
ಸಮ್ಮಂದೊದ ನಿಯಮ ನೀತಿಲೆನ್‌ ನಡಪಾವೊಡು. ಸೈತ್‌ದ್‌ ದೇವಲೋಕೊಗು ಬತ್ತ್‌ಂಡ ಅಪಗ ದೇವ 


ಧರ್ಮೊದಂಚ ನಡತೊನ್ನೆರೆ ಆಪುಂಡು. ಯಾನ್‌ ನರಮಾನಿಯಾದೇ ಸೊರ್ಗೊಗು ಬಯ್ದಿನೆಡ್ಬಾವರ ನಿಕ್ಷೆನ 
ಧರ್ಮೊಡು ಯಾನ್‌ ದುಂಬರಿಯೆರೆ ಆಪುಜಿ.” 


ಈ ಪಾತೆರೊಡು ಊರ್ವಶಿಗ್‌ ಉಗ್ರ ಕೋಪೊನೇ ಬತ್ತ್‌ಂಡ್‌. 


“ಅಹಾ! ಅಂದ್‌, ಅಂದ್‌ ನಿಕುಲು ಶ್ರುತಿ ವಿಧಿನ್‌ ಪಾಲನೆ ಮಲ್ಪುನಕುಲು! ಉಂದು ಮೂಜಿ ಲೋಕೊಗ್ಗ್ಸಾ 
ಗೊತ್ತುಪುನನೇ! ಅತ್ತ್‌, ಐವೆರ್‌ ಅ೦ಜೊಲು ಒರಿ ಪೊ೦ಜೊವೆನೊಟ್ಟುಗು ಸಂಸಾರ ಮಲ್ಕೊಂದು ಬಯ್ದರತ್ತ? 
ಬಾರೀ ಸುದ್ದ ನಡಕೆದಕುಲು!” ಇಂಚ ನೋಚಾದ್‌ ಪಂಡೊಲು. 


ಅರ್ಜುನಡ ಅಯಿಕ್‌ ಸಂದಾಯ ಇತ್ತ್‌ಂಡ್‌. 


“ಅಂದ್‌, ಅಪ್ಪೆನ ಅಪ್ಪಣೆದ೦ಚ ಯೆಂಕುಲು ಐವೆರ್‌ ಒರ್ತಿನ ಒಟ್ಟುಡು ಸಂಸಾರ ಮಲ್ತೊಂದುಲ್ಲ. ಅಯಿಟ್‌ 
ದಾದ ತಪ್ಪ? ಅಪ್ಪೆನ ಪಾತೆರೊನು ಪಾಲನೆ ಮಲ್ಲೊಡತ್ತ? ತೂಲೆ, ಯಾನ್‌ ಈ ಶರೀರೊದ ಸುಕೊಕಾದ್‌,. 
ಕಾಮತತ್ತೊದ ಬಲೆಕ್‌ ಬೂರ್ಸ್‌ ನರಕೊಗ್‌ ಪೋಪುಜಿ.” 

ಊರ್ವಶಿ ಇತ್ತೆ ತಗ್ಗ್‌ದೇ ತರ್ವೊಗು ದುಂಬಾಪೊಲು. 


“ಅಂದ್‌ ಒಪ್ಪಿಯೆ. ಅಪ್ಪೆನ ಪಾತೆರೊಗಾದ್‌, ನಿಕುಲು ಐವೆರ್‌ ಆ ದೌಪದಿನ್‌ ಮದ್ಮೆ ಆತರ್‌. ಅವ್ವೇ 
ಪಾತೆರೊಡು ಪಣ್ತಿನಾ೦ಡ ದೇವೇಂದ್ರೆ ನಿನ ಅಮ್ಮೆರ್‌ ಅತ್ತ) ಅಮ್ಮೆರೆನ ಪಾತೆರೊನು ಪಾಲನೆ ಮಲ್ಪೊಡತ್ರ? 
ದೇವೇ೦ದ್ರನ ಅಪ್ಪಣೆದಂಚ ಯಾನ್‌ ನಿನ್ನಡೆಗ್‌ ಬಯ್ಚೆ. ಮನ್ಮಥ ಬಾದೆಡ್‌ ಸಯ್ಯೊಂದುಲ್ಲೆ. ಅಂಚೆ ಸಯ್ಯಂದಿಲೆಕ 
ಕಾತೊನ್ನೆರೆಗ್‌ ನಿಕ್ಕ್‌ ಆಪುಂಡು. ಕಮ್ಮೆನೊಗು ತುಂಬಿ ಕಯ್ತಲ್‌ ಬರ್ಬುಂಡು, ತಿಂಗೊಲ್ಪ ಬೊಲ್ಬುಡು ಚಕೋರಿ 
ಚಕೋರನ್‌ ಬಯಸುಂಡು, ಅಂಚನೇ ಪೊಣ್ಣು ತಾನಾದೇ ಪುರುಷನ್‌ ಬಯಕೊಂದು ಬತ್ತ್‌ಂಡ, ಅಲೆನ 
ಬಯಕೆ ನಡಪಾವುನವು ಪುರುಷಧರ್ಮ ಅತ್ತ? ತೂಲ ಅರ್ಜುನಾ, ನಿಕ್ಕ್‌ ವಿವರಣೆ ಕೊರ್ಕೆರೆ ಪೋಂಡ 
ದೇವಲೋಕೊದ ಪೊ೦ಜೊವುಲು ಹರಟೆದಕುಲುಂದು ಪಣುವ. ಆಂಡ ಈತ್‌ ಪಣ್ಣೆ ಕೇಣ್ಣ. ಈ ಕಾಮದೇವೆ 
ಉಲ್ಲೆತ್ತಾ, ಆಯೆ ಬಾರೀ ದುಸ್ಪೆ! ಆಯನ ಪೀಡೆನ್‌ ಪಣ್ಯೆರೆ ತೀರುಜಿ. ಕರುಣೆಡ್‌ ಈ ಯೆನ ಉಡಲ್ಬ ಕಾಮೊದ 
ಉರಿಉರ್ದಾಲೊನು ತೆಕ್ಕಾಲ.” 


ಅರ್ಜುನಗ್‌ ಅಲೆನ ಪಾತೆರ ನಾಟುನೇ ಇಜ್ಜಿ. ಆಯೆ ನನಲಾತ್‌ ವಿನಯೊಡು, 


“ಅಪ್ಪೇ, ಇರೆನ ಪಾತೆರೊದಂಚ ಯೆಂಕ್‌ ನಡತೊನೆರೆಗಾವಂದಿನೆಕ್‌ ಮಾಪು ಮಲ್ಬುಲೆ. ಯೆನ ಮನಸ್‌ಗ್‌ 
ದೈರೊದ ಪೊದ್ಕೆ ಪಾಡೊಂದಿನೆಟಾದ್‌ ಕಾಮನ ಪಗರಿಲ್‌ ಯೆಂಕ್‌ ನಾಟುಜಿ. ಯೆನ ಆಮ್ಮೆರೆನ ಪೊಂಜೊವು 
ಈರ್‌. ಯಾನ್‌ ಇರೆಗ್‌ ಮಗೆ. ಅಂಚ ಉಂದು ಹಗರಣೊದ ಸಂಗತಿ ಅತ್ತ್‌. ಅಪ್ಪೆ. ಮಗನ್‌ ತೂವೆರೆ ಬತ್ತಿನ 
ಸಂಗತಿ. ಇತ್ತೆ ಈರ್‌ ದಯದೀದ್‌ ಪಿರಪೋಲೆ” ಪಣ್ಣ್‌ ಪಣ್ಣೆ, 


೦ಎ 
ಊರ್ವಶಿಗ್‌ ಅಪಮಾನೊಡು, ಗರ್ವ ಇಚ್ಚಡಿಯಾ೦ಡ್‌. ನಾಚಿಕೆ ಪೋದು ಹಟ ಗಮೆಲ್‌ಂಡ್‌.. ನಿರಾಸೆಡ್‌ 
ಉಸುರು ಬೆಚ್ಚ ಆಂಡ್‌. ಕಣ್ಣ್‌ ಕೆ೦ಂಪಾ೦ಡ್‌. ಮೋನೆದ ಐಸಿರಿ ಮಾಜಿದ್‌ ಉರಿಮೋನೆ ಆಂಡ್‌. ಉಡಲ್‌ 
ಸಿಡ್ಕ್‌ದ್‌ ನಡ್ಗ್‌ಂಡ್‌. ಬೆಗರ್‌ ಜತ್ತ್‌ಂಡ್‌. ಚಪ್ಪೆಡ್‌ ಬೆಚ್ಚ, ಚೀಪೆಡ್‌ ಕಯ್ದೆ, ನಯ್ಮನೆಡ್‌ ಬಿರ್ಬ್‌, ಅಮುರ್ಕೊಡು ವಿಷ 
ಬೆರೆಯಿಲೆಕಾಂಡ್‌. ಉಗ್ರ ಉದ್ವೇಗೊಡು, ಆತ್ಮವ೦ಚನೆಡ್‌ ಸಾಪ ಕೊರ್ಕೆರೆ ದುಂಬಾದ್‌ ಉಂತಿಯೊಲು. ಈ 
ಪೊರ್ತುಡು ಅಲೆನ ಪದ್ದೆಯಿದ ಕಾಂತಿ ಕುಂದುದು ಪೋಂಡು. ರಾಹು ಪತ್‌ದಿನ ಚೆಂದಲೆಕ, ತುಚ್ಚೆರೆ ಬರ್ಬಿನ 
ಉಚ್ಚುದಲೆಕ, ತಿಗತನೆಯಿ ಪೂಜಿದಿನ ಕತ್ತಿದಲೆಕ, ತೋಜೊಂದಿತ್ತಿನ ಆಲ್‌, 


“ಭಂಡ ಅರ್ಜುನಾ, ದುಸ್ಟ ಕೇಡಿಂಗಾ, ಕಬಟಬುದ್ದಿದ ಪೊಡು೦ಬಾ, ನಿಕ್ಕ್‌ ಮರ್ಲ್‌! ಯಾನ್‌ ಯೇರ್‌ಂದ್‌ 
ಗೊತ್ತುಂಡತ್ತ? ನಿನ ಯೋಗಿತೆಲಾ ಮಾತೆರೆಗ್‌ ಗೊತ್ತಿತ್ತಿನನೇ। ಈ ಪೊಣ್ಣುಲೆನ್‌ ಆಕರ್ಷಣೆ ಮಲ್ಪುನ ಮಿಂಡೆ| 
ಆಂಡ ನಿಜೊಟು ಈ ಒರಿ ಷಂಡೆ! ಛೀ! ನಪುಂಸಕಾ, ಆಂಜೊವೆನ ಯೇಸ ನಿಕ್ಕ್‌ ದಾಯೆಗ್‌? ಏಯ್‌! 
ನರಮುರ್ಗಾ, ಒಂಜಿ ವರ್ಸ ಈ ಭರತಖಂಡೊಡು ನಪುಂಸಕ ಯೇಸೊಡು ಸುತ್ತು ಬಲ್ಲ. ಉಂದು ಯಾನ್‌ 
ನಿಕ್ಕ್‌ ಕೊರಿನ ಸಾಪ. ಶಿವನ್‌, ವಿಷ್ಣುನು, ದೇವೇಂದನ್‌ ಈ ನಟ್ಟೊಂಡಡಲ ಯೆನ್ನ ಈ ಸಾಪ ತಪ್ಪುಜಿ.” 


ಇಂಚ ಪಣ್ಣ್‌ ರಪ್ತ ಪಿದಾಡ್ಜ್‌ ಪೋಯೊಲು. ಅರ್ಜುನೆ ದೈರ ಕುಂದಿಲೆಕಾದ್‌ ಮುಡಕಟ್‌ದ್‌ ಉಂತೊಂದಿನಾಯೆ 
ಕಡೇಕ್‌ ತನ್ನಾತೆಗೇ ಪಣೊಂಬೆ. “ಉ೦ದುಲಾ ಆವಡ್‌. ಆಲ್‌ ಸುರಭವನೊದ ಷೊರ್ದೆದಿ. ಯಾನ್‌ ಭರತಭೂಮಿದ 
ನರಮಾನಿ. ವಿಧಿಯೇ ಇಂಚ ಮಲ್ತಿನಿ।! ಯಾನ್‌ ಊರ್ವಶಿನ್‌ ಮೆಚ್ಚಿದ್‌ ದೇವೇಂದ್ರಡ ಪಂಡೆನ? ಊರ್ವಶಿನ್‌ 
ಲೆಪುಡಾಯೆನ? ಊರ್ವಶಿ ಕಟುರ ನುಡಿ ಪಂಡೊಲು. ಆಂಡ ಉಂದೆಟ್‌ ಯೆನ ತಪ್ಪು ದಾದಿ. ಬೀರಬಂಟೆ 
ಯಾನ್‌ ಒಂಜಿ ವರ್ಸೊ ನಪುಂಸಕೆಯಾದ್‌ ಉಪ್ಪೈರೆ ಆಪಂಡ?9 ಛಿ! ಯೆನ ಜನ್ಮೊನೇ। ಅಯ್ಯೋ! ವಿಧಿಯೇ! 
ತಪ್ಪು ಮಲ್ರಿನಕ್ಷೆಗ್‌ ಸಿಗ್ಗೆ ಆಪಿನವು ಧರ್ಮ. ಆಂಡ ಯಾನ್‌ ಪವಿತ್ರವಾಯಿನ ವೇದೊದ ಸಾದಿಡೇ ನಡತೊಂದುಲ 
ಯೆಂಕ್‌ ಸಾಪನ? ಯಾನ್‌ ಸಗ್ಗಿ ಕುಂದಾವೊಂಬಿನ ತಿತಿಟ್‌ ಯೆಂಚ ಬದೊಡು?” 

ನನೊಂಜಿ ಧರ್ಮಸೂಕ್ರುಮೊಲ ಅರ್ಜುನಗ್‌ ತೋಜಿಂಡ್‌. 


“ಯಾನ್‌ ಕಟುರ ತಪಸ್‌ ಮಲ್ವೆ. ಆಯಿಡ್ದಾವರ ಶಿವಡ ಪಾಶುಪತಾಸ್ತ ಪಡೆತೊಂಡೆ. ಆಂಡ ಇತ್ತೆ 
ಧರ್ಮೊನೇ ತಪಸ್‌ ಪಣ್ಣ್‌ ಊರ್ವಶಿನೊಟ್ಟುಗು ನಡತೊಂಡಿನೆಕ್‌ ನಪುಂಸಕೆ ಆಪಿನ ಸಾಪ ತಿಕ್ಕ್‌೦ಡ್‌! ರಡ್ಡ್‌ಲಾ 
ತಪಸ್ಸೇ. ಆಂಡ ಫಲ ಬೇತೆ ಬೇತೆ! ಅಯ್ಯೋ! ಕರ್ಮಸ್ಥಿತಿ ನಿಜೊವಾದ್ದಾ ಕಸ್ತನೆ! ಯಾನ್‌ ದ್ರೌಪದಿನಡೆಗ್‌ 
ಪೋದು, ಅಲೆಡ ಪಾಶುಪತಾಸ್ತೊದ ಲಾಬೊನು ಪಣೊಂದು, ಪಗೆನಾಕ್ಷೆನ ನೆತ್ತೆರ್‌ನ್‌ ಅಲೆನ ತರೆಕುಜಲ್ಲ್‌ 
ಪೂಜಿದ್‌, ಬುಡುಕುಜಲ್‌ ಕಟ್ಟಾವೆ ಪಣ್ಣ್‌ ಪಣೊಡ್‌ಂದ್‌ ಇತ್ತೆ. ಆಂಡ ಈ ಊರ್ವಶಿ ಯೆನನ್‌ ಸಗ್ಗಿಹೀನೆ 
ಮಲ್‌ ಬುಡ್ಕೊಲು. ಉಂದೆನ್‌ ಯೇರೆಗ್‌ ಪಣೊಲಿ? ಅಂಚಿತ್ತಿ ಪೊಂಜೊವು ಇಂಚಿತ್ತಿ ಸಾಪ ಕೊರ್ತಿನವು 


ಸರಿಯಾ?” ಪಣ್ಣ್‌ ಬೇಜಾರ್‌ ಮಲ್ಲೊನುವೆ! 


( 


ಜನಮೇಜಯಾ, ಇಂಚಿಡ್ಸ್‌ ಊರ್ವಶಿ ಚಿತ್ರಸೇನನ್‌ ಲೆಪುಡಾದ್‌ ಪಾರ್ಥನ ಸೆಡಕ್‌ನ್‌ ದೂರು ಪಣ್ಣೊಲು. 
ಚಿತ್ರಸೇನೆ ಇಂದ್ರಗ್‌, ಪಾರ್ಥ-ಊರ್ವಶಿನಕಲ್ಲ ನಡುಟು ನಡತಿನೆನ್‌ ತೆರ್ಬಾವೆ. ದೇವೇಂದ್ರೆ ಅರ್ಜುನನಡೆಗ್‌ 
ಬತ್ತ್‌ದ್‌ ಮಗನ್‌ ತರ್ಕೊಂದು, ಅರ್ಜುನಡ ಊರ್ವಶಿನ ನಡಕೆದ, ಸಾಪೊದ ಬಗ್ಗೆ ಕೇಣ್ಟ್‌ , “ಅರ್ಜುನಾ, ಈ 
ಸಾಮೊದ ಬಗೆಕ್‌ ಯೆತೆಸಿಂತೆ ಮಲ್ಲೊನಡ. ಅಲೆನ ಕೋಪೊದ ಸಾಪೊಡು ನಿಕ್ಕ್‌ ಉಪಕಾರನೇ ಆಪುಂಡತ್ತ್ರ) 
ಪದ್ರಾಡ್‌ ವರ್ಸೊ ಕಾಡ್‌ಡ್‌ ಇತ್‌ದ್‌ ಬೊಕ್ಕ ಒಂಜಿ ವರ್ಸೊದ ಅಜ್ಞಾತವಾಸ ಮಲ್ಲೆರೆ ಉಂಡತ್ತ? ಅಪಗ ಈ 
ಸಾಪ ನಿಕ್ಕ್‌ ವರೊನೇ ಆಪುಂಡು!” ಪಣ್ಣ್‌ ಕಾ! 


ಅರ್ಜುನಗ್‌ ಯೆತೆ ದೂರ ಆಂಡ್‌. ಆಯೆ ದೇವಲೋಕೊಡು ಇಂದ್ರಡ ಶಸ್ತ್ರಾಸ್ತ್ರ ಮಂತ್ರ ವಿದ್ಯೆಲೆನ್‌ 
ಕಲ್ಲುವೆ. ಅಂಚೆನೇ ಚಿತ್ರಸೇನಡ ನಾಟ್ಯ ವಿದ್ಯೆನ್ಷ ಕಲ್ತೊನುವೆ! ಅತ್ತಾಂದೆ ದೇವತೆಲೆಗ್‌ "ಪೀಡ್ನೆ ಕೊರೊಂದಿತ್ತಿನ 
ನಿವಾತಕವಚ ಬೊಕ್ಕ ಕಾಲಕೇಯ ರಕ್ಕಸರೆನ್‌ ಸೋಪಾದ್‌, ದೇವೇಂದಗ್‌ ಸಾಯ ಮಲ್ಪುವೆ. ಇಂಚ ಅರ್ಜುನನ 
ಕೀರ್ತಿ ಅಮರಾವತಿಡ್‌ ಕೊಡಿಕಡೆ ಪಸೆರ್‌ಂ೦ಡ್‌. 


ಜನಮೇಜಯಾ, ಕೇಣ್ಣ. ಇಂಚ ಪಾರ್ಥೆ ಇಂದಲೋಕೊಡು ಐನ್‌ ವರ್ಸ ಇತ್ತೆ ಈ ಕಡೆಟ್‌ ಧರ್ಮರಾಯೆ, 
ಅರ್ಜುನೆ ಓಲು, ಯೆಂಚ ಉಲ್ಲೆನ? ತಂಕ್ಷೆನ್‌ ಮದತೆನಾ ಪಣ್ಣಿನ ಯೆತೆಟುಪ್ಪುನಗ, ದೇವೇಂದ್ರೆ ಲೋಮಶ 
ಮಹರ್ಷಿಲೆನ್‌ ಕಾಮ್ಯಕ ಕಾಡ್‌ಗ್‌ ಕಡಪುಡ್ಬು, ಅರ್ಜುನನ ವಿಷಯ ತೆರ್ಬಾವೆರೆ ಪಣ್ಟೆ ಧರ್ಮರಾಯಗ್‌ ಕುಸಿ 
ಆಂಡ್‌. ಆಯೆ ಲೋಮಶ ಮಹರ್ಷಿ ಬೊಕ್ಕ ಕುಟುಮದೊಟ್ಟುಗು ತೀರ್ಥಯಾತ್ರೆಗ್‌ ಪಿದಾಡುವೆ. 


ಅಂಚ ಪೋನಗ ಬೃಹದಶ್ಚನ್‌ ತೂದು ತನ ವಿಷಯೊನು ಪಂಡೊನುವೆ. ಅಪಗ ಬೃಹದಶ್ವೆ ಪಿರಾವುಡು 
ನಳ ಚಕ್ರವರ್ತಿ ಜೂಜು ಗೊಬ್ಬುದು ಪುಷ್ಕರಗ್‌ ರಾಜ್ಕೊನು ಕೊರ್ದು, ಬುಡೆದಿನ್‌ ಬುಡ್ಬು ಕಾಡ್‌ಗ್‌ ಪೋಯಿನೆನ್‌, 
ಕಾರ್ಕೋಟಕನ ಇಸೊಟು ರೂಪ ಸೆಟ್ಸ್‌ದ್‌, ಯತುಪರ್ಣನಡೆಗ್‌ ಪೋದು, ಅಶ್ವಹೃದಯೊನ್‌ ತೆರೀದ್‌, ಪಿರ 
ಬತ್ತ್‌ದ್‌, ಪುಷ್ಕರಡ ರಾಜ್ಯೊನ್‌ ಪಿರದೆತೊಂದಿನೆನ್‌ ಪಣ್ಣೆ. ಅಲ್ಪಡ್ಜ್‌ ಮಾತೆರ್ದ ಅಗಸ್ತ್ಯನ ಆಶ್ರಮೊಗು ಬೆರ್‌. 
ಅಲ್ಪ ಅಗಸ್ತೆರ್ನ ವಿಷಯೊನು ಲೋಮಶ ಮಹರ್ಷಿಲೇ ಪಣ್ಣೆರ್‌. ಜತೆಟ್‌ ಈ ಕತೆನ್‌, ಭಗೀರಥೆ 
ದೇವಗಂಗೆನ್‌ ಬೂಮಿಗ್‌ ಜಪುಡಾದಿನ ಬಗೆನ್‌ ಪಣ್ಣೆರ್‌. 


ಯಾತ್ರೆ ದುಂಬರಿನಗ ಧರ್ಮರಾಯೆ ಯಷ್ಠ್ಕಶ್ಶಂಗನ, ಪರಶುರಾಮನ ಚರಿತ್ರೆನ್ಲಾ ತೆರಿವೆ. ಪ್ರಭಾಸ ಕ್ಷೇತೊಗ್‌ 
ಪೋದು ಯಾದವೆರೆನ್‌ ತೂದು ಪಾತೆರುವೆ. ಅವೆಡ್ಜ್‌ ಬೊಕ್ಕ ಗಯ, ಸಂಯಾತಿ, ಚ್ಯವನನಕಲ್ಲ ಕತೆನ್‌ 
ಲೋಮಶೆರ್‌ ಬಣ್ಣನೆ ಮಲ್ಪುವೆರ್‌. ಅಂಚೆನೇ ದುಂಬು ಪೋನಗ, ಮಾಂಧಾತ, ಸೋಮಕ, ಮರುತ್ತರಾಯ, 
ಯಯಾತಿ, ಅಷ್ಟಾವಕ್ರನಕಲ್ನ ಬಗ್ಗೆಡ್ಲಾ ಲೋಮಶೆರ್‌ ಪಣ್ಣೆರ್‌. ಗಂಧಮಾದನ ಜಾಗೆಗ್‌ ಬನ್ನಗ ದ್ರೌಪದಿ 

ಆಯೆಸೊಡು ಬೂರುವೊಲು. ಪ್ರಜ್ಞೆಲಾ ಉಪ್ಪುಜಿ. ಆಲೆನ್‌ ಉಪಚಾರ ಮಲ್ತಿನ ಧರ್ಮರಾಯೆ, ಫಟೋತ್ಕ್ಯಚನ್‌ 
ನಿನೆತೊನುವೆ. ಘಟೋತ್ಕ್ಯಚೆ ಅಡೆಗ್‌ ಬತ್ತ್‌ದ್‌ ಪಂಡಿನ ಪಾತೆರೊಡು ಧರ್ಮರಾಯಗ್‌ ಜೂವ ಬತ್ತಿಲೆಕ್ಕಾಂಡ್‌. 
ಧರ್ಮರಾಯನ ಅಪ್ಪಣೆದಂಚ ಘಟೋತ್ಕಚೆಲಾ ಅಯನ ಒಟ್ಟುದಕುಲ್ಲಾ, ಪಾ೦ಡವೆರೆನ್‌ ಬೊಕ್ಕ ಪಾಂಡವೆರೆನ 
ಪರಿವಾರದಾಕ್ಷೆನ್‌ ಬೆರಿಟ್‌ ದೆರ್ಕೊಂದು ದುಂಬರಿಯೆರ್‌. ಅಂಚ ಪಾಂಡವೆರ್‌ ಸೊಲಬೊಡು 
ನರನಾರಾಯಣಾಶ್ರಮೊಗು ಪೋದು ಅಲ್ಪ ಎಡ್ಮ ದಿನ ಇತ್ತೆರ್‌. 


ಸೌಗಂಧಿಕಾ ಪ್ರಕರಣೊ 


ಪಾ೦ಡವೆರ್‌ ನರನಾರಾಯಣ ಆಶ್ರಮೊಡುಪ್ಪುನಗ ಒಂಜಿ ದಿನ ಬಾರಿ ಕಮ್ಮೆನೊದ ಗಾಳಿ ಬೀಜುಂಡು. 
ಸಿರಿಗಂದೊದ ಬರ್ನಿಗ್‌ ಮುಗಿಬೂರುನಂಚ ಎಲೈಲ್ಯ ತುಂಬಿಲ್‌ ಸಾಲ್‌ಕಟ್ಟ್‌ದ್‌ ಗಾಳಿಡ್‌ ರಾವೊಂದಿತ್ತ! ಅವು 
ಸೌಗಂಧಿಕ ಪೂತ ಕಮ್ಮೆನ! ಸರೋವರ ದಾಂಟ್‌ದ್‌ ಬರಿನ ಈ ಕಮ್ಮೆನೊದ ತಂಪುಗಾಳಿ ಮಾತೆರೆಗ್ಲಾ ಕುಸಿ 
ಕೊರುಂಡು. ದ್ರೌಪದಿಗ್‌ ಕುಸಿಯೇ ಕುಸಿ. ಈತೊಂಜಿ ಕಮ್ಮೆನೊದ ಪೂ ಏತೊಂಜಿ ಪೊರ್ಲು ಉಪ್ಪ ಪಣ್ಣ್‌ 
ಎಣ್ಣೊಂದು ಇಚಾರ್ದುನಗ ದೂರೊಡು ಸೌಗಂಧಿಕ ಬನ ಉಂಡುಂದು ಗೊತ್ತಾಂಡ್‌. ಅಲೆಗ್‌ ಸೌಗಂಧಿಕ ಪೂ 
ಬೋಡುಂದು ತೊಡು ಆಂಡ್‌. ಯೇರೆನ್‌ ಕೇಣುನು? ಧರ್ಮರಾಯಡ ಪಣ್ಣ್‌ ಪ್ರೇಜನ ಇಜ್ಜಿ. ನಕುಲೆ- 
ಸಹದೇವೆರೆನ್‌ ಕೇಂಡಲಾ ಪ್ರೇಜನ ಇಜ್ಜಿ. ಅರ್ಜುನನ್‌ ಕೇಣೊಲಿ ಪಂಡ ಆಯೆ ಮುಲ್ಪ ಇಜ್ಜೆ ಸದ್ಯ ಭೀಮೆನೇ 
ಸರಿ, ಪಣ್ಣ್‌ ಎಣ್ಣೊಂದು ಭೀಮನಡೆಗ್‌ ಪೋಪಲ್‌. ಆ ಸೌಗಂಧಿಕೊದ ಕಮ್ಮೆನೊನು ಪುಗಾರೊಂದು ಅವ್ವೆನ್‌ 
ಕಣತ್‌ ಕೊರೈರೆ ಪಣ್ಣೊಲು. ಭೀಮೆ ಅಲೆನ ತರೆಕುಜಲ್‌ ಈಸ್‌ದ್‌, ಸೌಗಂಧಿಕ ಪೂ ಕಣಪೆಂದ್‌ ಒಪ್ಕೊಂದು, 
ಗದೆನ್‌ ಬೀಜಾವೊಂದು, ಬಿರು ಪಗರಿ ಪತೊಂದು, ಕೃಷ್ಣನ್‌ ನಿನೆತೊಂದು ಪಿದಾಡ್ವೆ. ಆಯೆ ಪೋಷಿನ 
ರಬಸೊಗು ಕಾಡೇ ನಡ್ಡ್‌೦ಡ್‌. 


ಭೀಮೆ ಬೊಬ್ಬೆ ದೀಂಡ ಗಿರಿತ ಕಲ್ಲ್‌ಲ್‌ ತಿರ್ಟ್‌ ಮಗುರುವ! ತೊರ್ತುಂಡ ಮಲ್ಲ ಮರೊಕುಲು ಅಡ್ಡ 
ಬೂರುವ. ಗದೆತ ಪೆಟ್ಟ್‌ಗ್‌ ಪರ್ವತೊನೇ ಪೊಡಿ ರಟ್ಟುಂಡು! ಬೂಮಿ ಬಾಯಿ ಬುಡ್ದುಂಡು! ಪಿಲಿ, ಕರಡಿ, 
ಸಿಂಗ, ಕಾಡಾನೆ ಮಾತ ಇಂಬ್ಯನ ಸೊರೊಕೇ ದೂರ ಪಾರೊಂದಿತ್ತ! ಇಂಚ ಮಾಮಲ್ಲ ಕಾಡ್‌ಡ್‌ ಪೋನಗ 
ಒಂಜಿ ಬಾರೆದ ಬಿತ್ತಿಲ್‌! ಅಯಿಟ್‌ ರಾಮನ್‌ ನಿನೆತೊ೦ದು ಆನಂದೊಡು ಹನುಮೆ ಜೆತ್ತೊಂದಿತ್ತೆ! ಆ ಮಾರುತಿಗ್‌ 
ಭೀಮನ ಬೊಬ್ಬೆಡ್‌ ಎಚ್ಚರ ಆಂಡ್‌. ಕಣ್ಣ್‌ ಬುಡ್ಬು ತೂಪೆ. ಬೊಬ್ಬೆ ಒಲ್ಪಡ್ಜ್‌೦ದ್‌ ಕೆಬಿ ಕೊರೆ. 


“ಈ ಗಿರಿ ಸಾಲ್‌ ದೇವತೆಲ್‌ ವಿಹಾರೊಗು ಬರ್ರಿನ ತಾನ. ಇತ್ತೆ ಕೇಣುನ ಸೊರ ನರಮಾನಿನವು! ಇಂಬೈೆ 
ಮಲ್ಲ ಗಟ್ಟಿಗೆನೇ ಆದಿಪ್ಲೊಡು. ಬೊಬ್ಬೆಲಾ ಬಯಂಕರದನೆ! ತ್ರೇತಾಯುಗೊತ ವಾನರನಕಲ್ಲ ಬೊಬ್ಬೆ 
ಕೇಣಿಲೆಕಾಪುಂಡು!” ಪಣೊಂದು, ಲಕ್ಕ್‌ದ್‌ ಕುಲ್ಲುವೆ. ಅಡೆಗೇ ಬತ್ತಿನ ಭೀಮನ್‌ ಪಾತೆರ್ಲಾವೆ 


“ಬಾರಿ ಬೀಸೊಡು ಬರೊಂದುಲ್ಲ! ಈ ಯೇರ್‌? ಒಂಚಿಗ್‌ ಪಿದಾಡ್ಡ? ಈ ಮಾನವೆನ? ರಕ್ಕಸೆನ? 
ಕಿನ್ನರೆನ? ದೇವತೆನ? ಯೇರ್‌ ಪಣ್‌” ಪಣ್ಣ್‌ ಕೇಣುವೆ. 

“ಯಾನ್‌ ಮಾನವೆನೆ. ದೂರೊಡ್ಡು ಸೌಗಂಧಿಕಾ ಪೂತ ಕಮ್ಮೆನ ಬತ್ತ್‌ಂಡ್‌. ಯೆನ ರಾಣಿಗ್‌ ಆ ಪೂ 
ಬೋಡುಗೆ. ಅಂಚ ಅವೆನ್‌ ಕಣವೆರೆ ಪೋವೊಂದುಲ್ಲೆ.” 

ಈತ್‌ ಪಂಡಿನ ಭೀಮಗ್‌ ದುಂಬು ಪೋಪಿನ ಅಮಸರ! ಅಂಚ ಪೋನಗ, ಸಾದಿಡ್‌ ಹನುಮನ ಬೀಲ 
ಅಡ್ಡ ಇತ್ತ್‌ಂಡ್‌. ಅಯಿನ್‌ ತೂದು ಭೀಮೆ ಸುರೂಟು ತನ ಗದೆಟ್‌ ಆ ಬೀಲೊನು ನೂಕುವೆ. ಆಂಡ ಆ 
ಬೀಲೊದ ಕುಜಲ್‌ಲ ಪನಿ ಪಂದುಜಿ! “ಉಂದು ದಾದ ಇಚಿತ್ರ” ಪಣೊಂಡಿನ ಭೀಮೆ, 


“ಅಯ್ಯಾ, ಯಾನ್‌ ದೊಂಕಿಯೆಡ ಗಟ್ಟಬೊಟ್ಟುಲೇ ಪುಡಾದ್‌ ಬೂರುಂಡು. ಯಾನ್‌ ಬಲೊಟು ಬಾರೀ 
ಬಿಗುತಾಯೆ. ಈ ನಿನ ಬೀಲೊನು ದೆಪ್ಪುಲ.” ಪಣ್ಣೆ 


“ಓ ಈ ಬಾರಿ ಬಲಾಡಿಗೆನೆ! ಅನ್ಮಾನನೇ ಇಜ್ಜಿ. ಇಜ್ಜ್ಯಾಂಡ ಈ ಕಾಡ್‌ದ ಪಕ್ಕಿ ಮುರ್ಗೊಲು ಇಂಚ 
ಪೋಡ್ಯುಜ. ಆಂಡ ಯೆಂಕ್‌ ಪಿರಯ ಆಂಡತ್ತ? ಯೆನ ಬೀಲೊನು ದೆರುನ ಸಗ್ಮಿ ಯೆಂಕ್‌ ಇಜ್ಜಿ. ದಯೆದೀದ್‌ 
ಈಯೇ ದೆರ್‌ ದೀದ್‌ ನಿನ ಸಾದಿಡ್‌ ದುಂಬರಿಲ.” 


ಈ ಕಪಿನ ನುಡಿ ಕೇಣ್ಟ್‌ ಭೀಮಗ್‌ ದಯೆ ತೋಜಿಂಡ್‌. 


“ಆತೇ ಅತ್ತಾ! ತಪ್ಪ ದಾನೆ?” ಪಣೊಂದು ತನ ಬಲೊಟು ಬೀಲೊನು ದೆಗ್ದೆರೆ ತೂಪೆ. ಆಪುಜಿ. ಆ 
ಬೀಲೊನು ಪಂದಾವೆರೆಗ್ಲಾ ಆಪುಜಿ. ಕುಡ ಒರೊತ ಪ್ರಯತ್ನೊಲಾ ದಂಡೊಗೇ! ಭೀಮೆ ಬುಡ್ಡೆನ? ದಮ್ಮು 
ಕಟ್ಟೊಂದು ಜೋರುಡು ದೆರುನಗ ಆಯೆನೇ ನಡುವೆ ಅತ್ತಾಂದೆ ಬೀಲ ಪಂದಾವೆರೆಗಾಪುಜಿ! ಆಯೆಸೊಡು 
ಒಂತೆ ಪೊರ್ಮು ಸುದಾರ್ಕೊಂದು, ದೆರ್ದುನಗಲಾ ಅಂಚೆನೆ! ಪರ್ಕೆ ಬಿರಿಯುಲೆಕ ಬೆಂದ್‌೦ಡಲಾ ಬೀಲ ಲಕ್ಕುಜಿ. 


ಭೀಮನ ದರ್ರ ಕರಂಡ್‌. ಆ ಮಾರುತಿನ ಉಡಲ್ಪ ಕಾಂತಿನ್‌ ತೂದು, “ಅಯ್ಯೋ! ಯೆನ ಪೆರೈೆಗ್‌ ಕುಂದು 
ಬತ್ತ್‌ಂಡತ್ತ? ಈ ಮಲ್ಲ ಮೈಮೆದ ಎಲ್ಯ ಮಾರುತಿ ಯೇರಾದಿಪ್ಪು? ಕಪಿರೂಪೊದ ದೇವೇಂದೆನ? ಅತ್ತಾಂಡ 
ಈಶ್ವರೆನ) ತ್ರೇತಾಯುಗೊಟು ರಾವಣಡಪ್ಪ ಕಾದ್‌ದಿನ ಹನುಮಂತೆನ? ಬೀಲೊದ ಸತ್ತೊಡೇ ಇಂಬೈ ಯೆನನ್‌ 
ಗೆಂದಿಯಿ! ಇಂಬೈಡ ಯೆನ ಅಬ್ಬರ ಮಾತ ದಂಡೊಗೆ! ಇಂಬ್ಯನ ಸಗ್ಗಿ ಸಾಮರ್ಶಿಗೆ ಯೇತ? ಶಿವ ಶಿವಾ. ಯೆನ 
ಭೀಮಗದೆಕೇ ಇಂಬ್ಯನ ಬೀಲ ಪಂದುಜಿ! ಯೆನ ಬಲೊಟು ಬೀಲೊನ್‌ ತಿಕ್ಕ್‌ನಗ ಕೆಡಿ ಲಕ್ಕ್‌ದ್‌ ಯೆನ ತರೆನೇ 
ಬೆಚ್ಚ ಆಂಡ್‌. ಆಂಡ ಇಂಬ್ಯಗ್‌ ಎಚ್ಚರೊನೇ ಆತ್‌ಜಿ. ಉ೦ದೆಂಚಿನ ಇಚಿತ್ರೊನ? ನರಮಾನಿನ ಸಗ್ನಿ ಯೇತಾಂಡಲ 
ಆತೇ.” 


ಇಂಚ ಎಣ್ಣೊಂದು ಭೀಮೆ ಅಯನಂಚಿ ತಿರ್ಲ್‌ದ್‌, “ಮಾಮಲ್ಲ ಸಗ್ನಿದ ಕಪಿದೇವಾ, ಈ ಯೇರ್‌ ಪಣ್‌” 
ಪಣ್‌ ತಗ್‌ಬಗ್‌ದ್‌ ಕೇಣುವೆ. ಹನುಮಂತನ ಸಂದಾಯೊಲ ಹದನದಾನದವೆ! 


೦ ೧ ೧ 

“ಯಾನ್‌ ಕಪಿಕುಲತಾಯೆ. ಕಾಡ್‌ದ ಕಾಯಿ ಪರ್‌ಂದ್‌ ತಿ೦ದ್‌ದ್‌ ಮುಲ್ಲನೇ ಬದ್ಯೊಂದುಲ್ಲೆ. ಯೆಂಕ್‌ 
ಬೇತೆ ಕಡೆಕ್‌ ಪೋವೆರೆಗ್‌ ಸಗ್ನಿಲಾ ಇಜ್ಜಿ. ಯೆನ ಸಂಗತಿ ಬುಡ್ಡ ಈ ಯೇರ್‌ಂದ್‌ ಪಣ್ಣ. ಸುರ, ನರ, 
ಭುಜಂಗ ವರ್ಗೊಡು ಈವಾ ವರ್ಲೊದಾಯೆ?” 


ಭೀಮೆ ತನ ಬಗ್ಗೆಡ್‌ ಪಣೊಂಬೆ. 


“ಯಾನ್‌ ನರಮಾನಿ. ಚಂದ್ರವಂಶೊದ ಪಾಂಡು ಮಾರಾಜನ ಐವೆರ್‌ ಜೋಕ್ಷೆಡ್‌ ರಡ್ಡನೆದಾಯೆ. 
ವಾಯುದೇವನ ಮಗೆ, ಭೀಮೆ. ಧರ್ಮರಾಯೆ ಯೆನ ಪರಯೆ. ಅರ್ಜುನೆ, ನಕುಲೆ-ಸಹದೇವೆ ಮೆಗ್ಯನಕುಲು. 
ದಾಯಾದಿಲಾಯಿನ ಕೌರವೆರೊಟ್ಟುಗು ಜೂಜು ಗೊಬ್ಬುದು, ದಾಯಾದಿಲೆನ ಕಬಟೊಡು ರಾಜ್ಯೊನು ಕಳೇವೊಂದು 
ಯೆಂಕುಲು ಕಾಡ್‌ಡ್‌ ಬದ್ಯೊಂದುಲ್ಲ. ಇತ್ತೆ ಈ ಕಾಡ್‌ಡ್‌ ಉಪ್ಪುನಗ ಸೌಗಂಧಿಕ ಪೂತ ಕಮ್ಮೆನ ಬತ್ತ್‌ಂಡ್‌. 
ಯೆಂಕ್ಷೆನ ಬೊಡೆದಿ ದ್ರೌಪದಿಗ್‌ ಅವು ಮೆಚ್ಚಿಗೆ ಆದ್‌, ಆ ಪೂ ಬೋಡುಂದು ಬಯಕಿಯೊಲು. ಯಾನ್‌ ಅವೆನ್‌ 


172 ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


ಕಣವೆರೆಗ್‌ ಪೋವೊಂದುಲ್ಲೆ. ಯೆನ ಸಂಗತಿ ಪಂಡೆ. ಇತ್ತೆ ಈ ನಿನ ಸಂಗತಿ ಪಣೊಡು. ಮಾಮಲ್ಲ ಬಲಾಡಿಗೆ, 
ಪುಣ್ಯವಂತೆ, ಮಹಾತ್ಮೆ ಈ ಯೇರ್‌ಂದ್‌ ದಯೆದೀದ್‌ ಪಣ್ಣ.” 


ಕೈ ಮುಗ್ಗಿದ್‌ ಕೇಣೊಂಬಿನಯಗ್‌ ವಾನರೆ ನಿಜ ಸಂಗತಿ ಪಣ್ಣೆ. 


“ಯಾನ್‌ ತ್ರೇತಾಯುಗೊತಾಯೆ! ರಾಮನ ಬಂಟೆ! ಸುಗ್ರೀವನ ಮಿತೆ! ವಾಯುದೇವೆ ಬೊಕ್ಕ ಅ೦ಜನಾನ 
ಮಗೆ! ಈಲಾ ವಾಯುದೇವನ ಮಗೆ ಅತ್ತ? ಅಂಚಾದ್‌ ನಮ ಮೆಗೈೆ ಪರಯನಕುಲು. ನಿನ ಇಸ್ಟ ನಡಪುಂಡು.” 


ಈ ಪಾತೆರ ಕೇಣ್ಸ್‌ ಭೀಮೆ ಹನುಮಂತನ ಕಾರ್‌ಗ್‌ ಅಡ್ಡ ಬೂರುವೆ. 


“ಹನುಮಂತಾ, ಬ೦ಗಾರ್ಬ ಪೊಡಿ ನಾಡುನಲ್ಲ ಬಂಗಾರ್ದ ನಿಧಿಯೇ ತಿಕ್ಕಿನವು ಯೆನ ಪುಣ್ಕೊನೆ! ಉಂದೊಂಜಿ 
ಅಚ್ಚಿರೊದ ಸಂಗತಿಯೆ! ಸರೋವರ ಓಲು?9 ಕಮ್ಮೆನೊದ ಗಾಳಿ ಓಲು9 ನಿನನ್‌ ತೂಪಿನ ಬಾಗ್ಗೆ ತಿಕ್ಕಿನವುಲಾ 
ಯೆನ ಪುಣ್ಯೊನೇ! ನಿನನ್‌ ತೂದು ಯೆನ ಆಯೆಸ ಅರತ್‌ಂಡ್‌. ಯೆನ ಮೆಗೈೆ ಅರ್ಜುನೆ ಅಸ್ತೊಲೆನ್‌ 
ಪತೊಂದು ಬರ್ಕೆರೆ ದೂರ ಪೋತಿನಪಗದ ಬೆಸರ್‌ ಕಮ್ಮಿ ಆಂಡ್‌. ಯೆಂಕ್ಷೆನ ರಾಜ್ಯ ನಸ್ಬೊದ ಸಂಕಡೊಲ 
ಇಜ್ಜಾಂಡ್‌. ನಿನ ಕರುಣೆ ಪಡೆತೊಂಡಿನ ಯಾನ್‌ ಪುಣ್ಯವಂತೆನೆ! ಅಣ್ಣಾ, ಯೆಂಕ್‌ ಇತ್ತೆ ಇರುವೆರ್‌ ಹೆರಿಯೆರ್‌. 
ಒರಿ ಧರ್ಮರಾಯೆ, ಬೊಕ್ಕ ಈ ಹನುಮೆ! ಯೆಂಕ್‌ ಪಾಂಡು ಮಾರಾಜೆ ಬೊಕ್ಕ ವಾಯು ಇಂಚ ಇರ್ದೆರ್‌ 
ಅಮ್ಮೆರ್‌! ಗುರುಕುಲುಲಾ ಇರುವೆರ್‌. ಒರಿ ಬಾದರಾಯಣ ವೇದವ್ಯಾಸೆರ್‌. ಬೊಕ್ಕ ಈ ಹನುಮೆ!” ಪಣ್ಣ್‌ 
ಕುಂತಿ ಕುಮಾರೆ ಭೀಮೆ ಆ ಅ೦ಜನಾ ಕುಮಾರಗ್‌ ಗೌರವೊಡು ಪಣ್ಣೆ. 


ಹನುಮಂತಗ್‌ ಸಂತೋಸಾಂಡ್‌. “ಮೆಗ್ಯಾ, ನಿನ ನುಡಿ ಕೇಣ್ಟ್‌, ಪರ್ದಯ ತೆರಿದ್‌ ಕುಸಿ ಆಂಡ್‌. 
ಚಂದ್ರವಂಶೊದ ಪಾಂಡು ಜೋಕ್ಷೆಗ್‌ ಜಯ ಆಪುಂಡು. ಅರ್ಜುನೆಲ ನನ ಒಂತೆ ದಿನೊಟೇ ಬರ್ತೆ. ಯೆಂಕ್‌ಲ 
ನಿನನ್‌ ತೂಪಿನ ಬಾಗ್ಗೆ ಒದಗ್‌೦ಡ್‌” ಪಂಡೆ. 


ಭೀಮಗ್‌ ಒಂಜಿ ಆಸೆ. ಅವ್ವೆನ್‌ ಪಣೊಂಬೆ. “ಈ ಯೆನ ಪರಯೆ ಆಯಿನೆಟ್‌ ಯೆನ ಒಂಜಿ ಆಸೆನ್‌ 
ಪಣೊಂಬೆ. ಈ ಲಂಕೆನ್‌ ಪೊತ್ತಾಯಿನ ಬಗೆನ್‌, ರಾಕ್ಷಸ ದಮನ ಮಲ್ತಿನ ಬಗೆನ್‌ ಪಣೊಡು. ಅಂಚೆನೇ 
ಕಡಲ್‌ಕಡಪ ಲಾಗ್ಯಿದಿನ ರೂಪೊನು ತೋಜಾವೊಡು.” 


ಹನುಮಂತೆ ಸುರೂಟು ಒಪ್ಕಿಜೆ. 


“ಭೀಮಾ, ಈ ದ್ವಾಪರ ಯುಗೊತ ಗುಣಧರ್ಮೊಲು ತ್ರೇತಶಾಯುಗೊತಾಕ್ಷೆಗ್‌ ಗೊತ್ತಾಪುಜಿ. ಅ೦ಚೆನೇ 
ಕೃತಯುಗದಾಕ್ಷೆಗ್‌ ತ್ರೇತಾಯುಗೊತ ಗುಣಧರ್ಮೊಲು ಅರ್ತ ಆಪುಜಿ. ಆ ಯುಗೊಟು ನರಮಾನಿನ ಆಯುಷ್ಯ, 
ಸತ್ವ, ಸಾಮರ್ಥ್ಯೊಲು ದುಂಬುದ ಯುಗೊತಾಕ್ಷೆಗ್‌ ಸರಿಸಮ ಉಪ್ಪುಜಿ. ಆಂಡಲಾ ಪಣ್ಣೆ. ಕೃತಯುಗೊತ ಜನ 
ತ್ರೇತಾಯುಗೊತಾಕ್ಷೆಡ್ಜ್‌ ಎಚ್ಚಿಗೆ ಸಾಮರ್ತಿಕೆದಾಕುಲು! ಅಂಚೆನೇ ತ್ರೇತಾಯುಗತಾಕುಲು ದ್ವಾಪರಯು?ತಾಕ್ಷೆಡ್ಜ್‌ 
ದಿಂಜ ಬೀರೆರ್‌. ಸತ್ತದಾಕುಲು! ಕಲಿಯುಗೊತಾಕುಲು ಸತ್ಪೊಡು ಕಮ್ಮಿ ಸ್ವಾರ್ಥ ದಿಂಜ. ಸತ್ಯಧರ್ಮೊಗು 
ದೂರ. ದೂರುದುರ್ಜನೊಡು ದುಂಬು! ವರ್ಣಾಶ್ರಮ ಕ್ರಮೊನು ದೂಷಣೆ ಮಲ್ಲುನಾಕುಲು, ದುಸ್ಪೆರೆಗ್‌ ದಾನ 
ಮಲ್ಪುನಾಕುಲು. ಗರ್ವೊದಕುಲು. ಆಯಿಡ್ಡಾವರ ದ್ವಾಪರದಕ್ಷೆಗ್‌ ಯೆಂಕ್ಷೆನ ರೂಪ ಗೋಚರ ಆಪುಜಿ” ಪಂಡಿಗಿನ 
ಭೀಮೆ ಹನುಮನ ಕಾರ್‌ಗ್‌ ಅಡ್ಡಬೂರ್ದು ದಯೆದೀದ್‌ ನಿನ ಆನಿದ ರೂಪೊನು ತೋಜಾಲ” ಪಣ್ಣ್‌ ರಂದುವೆ. 


ಕಡೇಕ್‌ ಹನುಮಂತೆ ಒಪ್ಕುವೆ. ಆಯನ ಬೀಲ ಬುಳೇದ್‌ ನಕ್ಷತ್ರ ಮಂಡಲೊನು ಮುಟ್ಟುಂಡು! ಅಪಗ 
ಬೂಮಿದ ದಿಕ್ಲಾಲಕೆರ್‌ ಪೋಡಿಯೆರ್‌. ಪರ್ವತೊಲು ನಡ್‌ಗ್‌ಂಡ್‌. ಏಳ್‌ ಕಡಲ್‌ಲಾ ಪೋಡ್ಕುಲೆಕ ಹನುಮನ 

ರೂಪ ಮಲ್ಲೆ ಆಂಡ್‌. ಇಂದಬಿರುತಂಚ, ಜ್ಯೋತಿರ್ಗಣತ೦ಚ. ಹನುಮಂತೆ ಮೆಂಚುವೆ! ಆ ರೂಪೊನು 
ತೂದು ಭೀಮಗ್‌ ಸಂತೋಸುದೊಟ್ಟುಗು ಪೋಡಿಗೆಲ ಆಂಡ್‌. ಮೋನೆ ಬಾಡ್‌ಂಡ್‌. ಕಣ್ಣ್‌ಡ್‌ ನೀರ್‌ 
ಜತ್ತ್‌ಂಡ್‌. ಆಯೆನೇ, “ಯಾವು ಹನುಮಾ, ಪೋಡಿಗೆ ಆವೊಂದುಂಡು. ಈ ರೂಪೊನು ಅಲೆರಾಯಿನ 
ನರಮಾನಿಲೆಗ್‌ ತೂವೆರೆಗಾಪುಜಿ. ಪೋಡಿಗೆ ಆಪುಂಡು. ದಯದೀದ್‌ ಸುರೂತ ನಿಜ ರೂಪೊಗು ಬಲ್ಲ. 
ಪಣ್ಣ್‌ ರಂದುವೆ. ಹನುಮಂತೆ ಅಂಚೆನೇ ಮಲ್ಪುವೆ. “ಯೆಂಕ್ಷೆನ ಅಪ್ಪೆ ಅಂಜನಾದೇವಿಯೇ ಕುಂತಿಯತ್ತ? ಈ 
ದಾದಾಂಡಲಾ ಕೇಣ್ಣ. ಕೊರೆ” ಪಣ್ಣ್‌ ಒತ್ತಾಯ ಮಲ್ಲುನಗ, ಭೀಮೆ ತೆಲ್ತೊಂದು, “ಅಪಗಾ೦ಡ, ದಯೆದೀದ್‌ 
ಯೆನ ಮೆಗ್ಯೆ ಧನಂಜಯನ ಧ್ವಜದ೦ಡೊಡು ಬತ್ತ್‌ ನಿಲೆ ಆವೊಡು.” ಪಣ್ಣ್‌ ನಟ್ಟೊನುವೆ. ಹನುಮಂತೆ “ಆವಡ್‌' 
ಪಣ್ಣ್‌ ಮಾಯಕ ಆಪೆ. 


ಇತ್ತೆ ಸೌಗಂಧಿಕಾ ಪೂತ ಕೋಡಿಗ್‌ ಭೀಮೆ ನಡಪುವೆ. ಇತ್ತೆನೇ ತಡ ಆಂಡ್‌, ನನ ಯೇತ್‌ ದೂರ 
ಪೋವೊಡ? ಪಿರ ಪೋನಗ ಕಡೆಸ್‌೦ಡ, ದ್ರೌಪದಿ ಕೋಪ ಮಲ್ಲಂದೆ ಕುಲ್ಲಯೊಲು. ಇಂಚ ತರೆಬೆಚ್ಚೊಡೇ 
ಪಚ್ಚೆ ಪಾಡುವೆ. ಕಾಡ್‌, ಗುಡ್ಡೆ ದಾ೦ಟ್‌ದ್‌ ಕಮ್ಮೆನೊದ ದಿಕ್ಕ್‌ಡ್‌ ನಡತ್‌ದ್‌ ಸರೋವರೊತ ಬರಿಕ್‌ ಬರ್ಬೆ ಆ 
ಸರೋವರೊತ ಪೊರ್ಲು ತೂದು ಕುಸಿಟುಪ್ಪುನಗ ಪರ್ಮಳೊದ ಗಾಳಿಯಾದ್‌ ವಾಯುದೇವೆ ಅಯನ್‌ ತರ್ಕೊನುವೆ! 
ಅಯಿಟಾದ್‌ ಅಯನ ಆಯೆಸ ಪೂರಾ ಅರತ್‌ಂಡ್‌! ಬಡವು ಬಾಜೆಲ್‌ ತೆಕ್ಕ್‌ಂಡ್‌. ಪೂ ಪತೊಂದು ಪೋವೊಲಿ. 
ಪೂ ತೂಂಡ ದ್ರೌಪದಿಗ್‌ ಸಂತೋಸು ಆವು. ಇಂಚ ಎಣ್ಣೊಂಡೆ. 


ಆಂಡ ಕಿರೆತಡೆಗ್‌ ಬನ್ನಗ ಅವ್ವೆನ್‌ ಕಾತೊಂದಿತ್ತಿನ ಕುಬೇರನ ಕಡೆತಕುಲು ಆಯಗ್‌ ಅಡ್ಡ ಬತ್ತೆರ್‌. 
ಭೀಮನ್‌ ಪೂತ ಕಿರೆಕ್‌ ಜಪ್ಪೆರೆಗೇ ಬುಡಂದೆ, ಅಕಲ್ಲ ಗುಂಪುದ ಗುರ್ಳಾರೆ, 


“ಈ ಯೇರ್‌? ರಣಗಿಡಿಕ್ಷೆಗ್‌ ಆರ ಕೊರೊಡಾಪಿನಾಯೆನ? ಅತ್ತಾಂಡ ಯೆಂಕ್ಷೆಗ್‌ ಮಿತ್ರಬಾಮೊದ 
ಬಿನ್ನೆನ? ನಿನ ಮೋನೆ ತೂನಗ ಸುಬಗೆ ಆದ್‌ ತೋಜುಜ. ಇಡೆಗ್‌ ಬಯ್ದತ್ತ? ನಿನ ಜಂಬರ ದಾದವು? ಈ 
ಯೇರ್‌ ಪಣ್‌” ಪಂಡೆ. 


ಭೀಮೆ ಗತ್ತ್‌ಡೇ ಪಣ್ಣೆ. “ಯಾನ್‌ ಕುಂತಿನ ಮಗೆ. ರಾಜಕುಲತಾಯೆ.... ಬೊಡೆದಿ ದ್ರೌಪದಿಗ್‌ ಈ ಕಿರೆತ 
ಕಮ್ಮೆನೊದ ಪೂತ ಮಿತ್ತ್‌ ಮನಸಾತ್‌೦ಡ್‌. ಅಂಚ ಯಾನ್‌ ಅಲೆಗಾದ್‌ ಪೂ ಕಣವೆರೆಗ್‌ ಬಯ್ದೆ. ನಿಕುಲು 
ಪೂತ ಕಿರೆ ಕಾಪುನ ಬ೦ಟೆರ್‌೦ದ್‌ ಗೊತ್ತಾಯಿಜಿ.” 


“ಓಹ್‌! ಅಂಚನ.? ಕಿರೆತ ಪೂ ಬಯಕಿನೆಟ್‌ ದಾದಲ ತಪ್ಪು ಇಜ್ಜಿ, ಆಂಡ ಯೆಂಕ್ಷೆನ ಯಕ್ಷರಾಜೆ 
ಕುಬೇರನಡೆಗ್‌ ಪೋದು ನಟ್ಟೊಂಡ ಎಡ್ಡೆ. ಯೆಂಕ್ಷೆನ ರಾಜೆ ಮಲ್ಲಾಯೆ. ಮಲ್ಲ ಮನಸ್‌ದಾಯೆ! ಆಯಡ 
ಕೇಣೊಂಡ ಒಪ್ಕುವೆ! ಆಂಡ ನೆಂಪು ಉಪ್ಪಡ್‌. ಅಪ್ಪಣೆ ಇಜ್ಜಂದೆ ಈ ಕಿರೆಟ್‌ ದಾದಲಾ ಮುಟ್ಟುಲೆಕ ಇಜ್ಜಿ.” 

ಭೀಮನ ಗರ್ವೊನೇ ದುಂಬು ಪೋಂಡು. ಕಿರೆತ ಪೂ ದೆಪ್ಪೆರೆಗ್ಲಾ ಅಪ್ಪಣೆನ? ಇಂಚ ಎಣ್ಣೊಂದು, 


“ಯೆಂಕ್ಷೆಗ್‌ ಯೇರೆನ್ಸಾ ನಟ್ಟ್‌ದ್‌ ಗೊತ್ತುಜ್ಜಿ. ನಟ್ಟೋಜಿಲೆನ ಜತೆಟ್‌ ಗೊಬ್ಬುದುಲಾ ಗೊತ್ತುಜ್ಜಿ. ನಟ್ಟೊಡೇ 
ಪಣ್ಣಾಂಡ ಯೆಂಕುಲು ಲಡಾಯಿನ್‌ ನಟ್ಟುವ. ಅಯಿಕ್‌ ಒಪ್ಪಿಗೆಯಾಂಡ ನಿಕ್ಷೆನ ರಾಜೆ, ಆ ಮಲ್ಲಾಯನ್‌ ಇಡೆಗ್‌ 
ಲೆಪ್ಟಲೆ. ಯೆನ ಗದೆಟ್‌ ನಿಕಲ್ಲ ತಿಗಲೆನ್‌ ಪುಡತ್ತ್‌ ನೆತ್ತೆರ್ದ ಓಕುಳಿ ಮಲ್ಪೊಡುಂದುಲ್ಲೆ” ಪಂಡೆ. ಗದೆ ದೆರ್‌ದ್‌ 

ಬೀಜಾಯೆ! ಯಕ್ಷನಕ್ಷೆಗ್‌ಲ ಪಿಸ್‌ರ್‌ ಯೇರ್‌೦ಡ್‌. “ಇಂಬ್ಯನ್‌ ಸುತ್ತುಪಾಡ್ಜೆ, ಆಹಾ! ಇಂಬೈ ನಮ ಯಕ್ಷದಳೊತ 
ಮಿತ್ತ್‌ ಯೇರ್ಟ್‌ ಬರೆಗೆ! ಇಂಬೈೆ ಪಿಲಿತ ಮಿತ್ತ್‌ ಬೂರೈರೆ ಬರ್ಬಿನ ಎರುತ೦ಚ ಉಲ್ಲೆ” ಪಣೊಂದು ತೆಲ್ಬುವೆರ್‌. 
“ನಮ ಈ ಭೀಮನ ತರೆನೇ ಕಡ್ಡುಗ” ಪಣೊ೦ದು, ಈಟಿ, ಸಬ್ಬಲ್‌ದಂಚಿನ ಆಯುಧ ಪತೊಂದು ಜೋರುಡೇ 
ಬರೆರ್‌. 


ಜನಮೇಜಯಾ, ಎಲ್ಯ ಮುಳ್ಳುಗು ಆನೆ ಪೋಡಿದ್‌ ಪೋಪು೦ಡ? ಮಿತ್ತ್‌ ಬೂರುನ ಅಜಕೆದಕ್ಷೆನ್‌ ಭೀಮೆ 
ಕೋಪೊಡು ದರ್‌ ಜೆಪುಡಾವೆ. “ಕುಬೇರನ ಬೂಡುದ ಬಂಟೆರೇ, ದುಂಬು ಬಲ್ಲೆ. ಕಿರೆ ಕಾಪುನ ಆರಬೀರೊದ 
ಬಂಟೆರೇ ದುಂಬು ಬಲ್ಲೆ” ಪಂಡ್‌ದ್‌ ಬತ್ತಿನಕ್ಷೆಗ್‌ ಭೀಮೆ, ಗದೆತ ಪೆಟ್ಟ್‌ದ ರುಚಿ ತೋಜಾವೆ! ಕೆಲವೆರ್‌ ಸೈಪೆರ್‌. 
ಗಾಯಗಡಿತ ಉರಿಬೇನೆದ ಬೆಂಗ್‌ಡ್‌, ನಾಚಿಕೆಡ್‌, ಕೆಲವೆರ್‌ ಕುಬೇರನ ಇಲ್ಲದಂಚಿಗೇ ಪಾರೊಂದು ಪೋಪೆರ್‌! 


ಭೀಮೆ ನೆತ್ತೆರ್‌ ಅಂಟ್‌ದಿನ ತನ ಗದೆನ್‌ ನೀರ್‌ಡ್‌ ದೆಕ್ಸದ್‌, ಅ೦ಚನೇ ಕೈ, ಕಾರ್‌, ಮೋನೆ ದೆಕ್ಕ್‌ದ್‌ 
ಸರೋವರೊತ ನಡುಕು ಪೋದು ಸೆಲಿ ನೀರ್‌ ಪರೆ. ಅಲ್ಪಡ್ಡೇ ಬೋಡುತ್ತಿನಾತ್‌ ಸೌಗಂಧಿಕಾ ಪೂ ಕೊಯ್ಯೊಂದು 
ಮಿತ್‌ಬರ್ರೆ. ಸೊಂಟೊಡು ಪೂ ತಿಕ್ಕಾವೊಂದು, ದೂರೊಡು ಪೋಡಿದ್‌ ಉಂತೊಂದಿನ ಯಕ್ಷ, ರಕ್ಕಸ, 
ಕಿನ್ನರನಕ್ಷೆನ್‌ ಗಟ್ಟಿಡ್‌ ಲೆತ್ತ್‌ದ್‌, “ತೂಲೆ, ನಿಕಲ್ನ ಸರೋವರೊನು ದಾಲ ಮಲ್‌ದ್‌ಜಿ. ಅಂಚನೇ ಒರಿತ್‌ದೆ. 
ಯೆನನ್‌ ಪೊಕ್ಕಡೆ ದೂರೊಡ್ವಿ” ಪಣ್ಣ್‌ ನರನಾರಾಯಣ ಆಶ್ರಮೊದ ಕಡೆಕ್‌ ಪೋಪೆ. 


ಜೇ ೫% ೫ 


ಇಂಚಿಡ್ಸ್‌ ನರನಾರಾಯಣ ಆಶ್ರಮೊದ ಪ್ರದೇಶೊಡು ಧರ್ಮರಾಯೆ ಉಪ್ಪುನಗ ದಿಂಜ ಉತ್ಪಾತೊಲು 
ಆಪುಂಡು. ಧೌಮೈರ್‌ ಆ ಶಕುನದ ಸಂಗತಿಲೆನ್‌ ಪಣೊಂದಿತ್ತೆರ್‌. ಭೀಮೆ ಸೌಗಂಧಿಕಾ ಪೂ ಕಣವೆರೆ 
ಪೋತಿನೆನ್‌ ದ್ರೌಪದಿಡ್ಜ್‌ ತೆರಿನ ಧರ್ಮರಾಯೆ ಬಾರೀ ಚಿಂತೆಡ್‌ ಮುರ್ಕುವೆ.. ಮಾತೆರೆನ್ಹಾ ಕೂಡೊಂದು, 
ನಾಡೊಂದು ಪೋನಗನೇ ಸಾದಿಡ್‌ ಭೀಮೆ ತಿಕ್ಕಿನೆಟ್‌, ಕುಸಿಟೆ ಪಿರ ಬೆ. 


ಧರ್ಮರಾಯಗ್‌ ಗಂಧಮಾದನ ಗಿರಿತ ಕೊಡಿಕ್‌ ಪೋಪಿನ ಆಸೆ. ಆಂಡ ಬೊಡ್ಡಿ ಪಣ್ಟ್ಣ್‌ ಬಾನ್‌ದನಿ 
ಕೇಂಡಿನೆಕಾದ್‌ ಬದರಿಕಾಶ್ರಮೊಗು ಪಿರತಿರ್ಗುವೆ. ಅಲ್ಪ ಉಪ್ಪುನಗನೇ ಜಟಾಸುರೆ ಪಣ್ಣಿ ರಕ್ಕಸೆ ಭೀಮೆ ಇಜ್ಜಂದಿನಪಗ 
ಇಲ್ಲಗ್‌ ಪೊಗ್ಗುದು ಪಾಂಡವೆರೆನ್‌ ನೋತುದು ದೌಪದಿನ್‌ ದೆರ್ತೊಂದು ಪೋಪೆ. ಜನೊಕುಲು ಬೊಬ್ಬೆ 
ಪಾಡಿನೆನ್‌ ಕೇಣ್ಟ್‌ ಅಡೆಗ್‌ ಬತ್ತಿನ ಭೀಮೆ ಜಟಾಸುರನ್‌ ಅಡ್ಡಕಟ್ಟ್‌ದ್‌, ಕೆಕ್ಕಿಲ್‌ ಪುಜೆಂಕ್‌ದ್‌ ಕೆರ್ಚೆ 


ಬದರಿಕಾಶ್ರಮೊಡ್ಡು ಪಾ೦ಡವೆರ್‌ ತೆಣ್ಮಾಯಿ ದಿಕ್ಕ್‌ಡ್‌ ನಡತ್‌ದ್‌ ವೃಷಪರ್ವತದಡೆಗ್‌ ಬರ್ಬೆರ್‌. ಅಲ್ಪ 
ಮಣಿಮಾನ ಪಣ್ಣಿ ರಕ್ಕಸನೊಟ್ಟುದ ಪೊರುಂಬಾಟೊಡು ಭೀಮೆ ಆಯನ್‌ ಕೆರೆ 


ಅಪಗ ಕುಬೇರೆನೇ ಅಡೆಗ್‌ ಬತ್ತ್‌ದ್‌ ಪಾಂಡವೆರೆಗ್‌ ಸಮ್ಮಾನ ಮಲ್ಪುವೆ. 


ಪಾಂಡವೆರೆಗ್‌ ಅರ್ಜುನೆ ಬರಂದಿನೆತನೇ ಬೇಜಾರ್‌. ಧರ್ಮರಾಯನ ಸಂಕಡೊನು ಪಣ್ಣಿನನೇ ಅತ್ತ್‌! 
ಭೀಮೆ, ನಕುಲೆ, ಸಹದೇವೆ, ದೌಪದಿನಕಲೆಗ್ಲಾ ಅರ್ಜುನನ ಸಾದಿ ತೂಪಿನನೇ ಆಂಡ್‌. ಧರ್ಮರಾಯಗ್‌ 
ಅನ್ಮಾನ. ಅರ್ಜುನೆ ದೇವೇಂದನ ಅಮರಾವತಿದ ಸುಕೊಟು ತಂಕ್ಷೆನ್‌ ಮದತೆನ? ಇಂಚ ಉಪ್ಪುನಗ ಒಂಜಿ 
ದಿನ ಆಯನ ಬಲತ್ತ ಕಣ್ಣ್‌ ಅದ್‌ರ್‌೦ಡ್‌! ದೌಪದಿಗ್‌ ದತ್ತ ಕಣ್ಣ್‌ ಅದ್‌ರ್‌೦ಡ್‌! ಅವು ಎಡ್ಡೆ ಶಕುನೊಲೆ. ಅಂಚ 
ಅರ್ಜುನೆ ಪಿರಬರ್ಬೆ ಪಣ್ಟ್ಣ್‌ ಆಸೆಡ್‌ ಕಾತೊಂದುಪುವೆರ್‌. 

ಕಾತಿನವು ಫಲ ಕೊರುಂಡು. ಒಂಜಿ ದಿನ ಅರ್ಜುನೆ ಇಂದನ ರಥೊಟು ಬತ್ತ್‌ದ್‌ ಜಪುವೆ. ಧರ್ಮರಾಯಗ್‌ 
ಅವು ದೇವೇಂದನ ಮಣಿರಥ ಪಣ್ಣಿನವು ತೆರಿ೦ಡ್‌. ಮಾತೆರ್ರಾ ಬತ್ತ್‌ದ್‌ ಸಂತೋಸುಡು ಅರ್ಜುನನ್‌ ಎದ್ದೊನುವೆರ್‌. 
ಅರ್ಜುನೆ ತನ ಈತ್ತೇಟದ ಅನ್ಸವೊಲೆನ್‌ ಪಣೊಂಬೆ. 


“ಯಾನ್‌ ತಪಸ್ಟ್‌ಗ್‌ ಪೋಯೆ ಅತ್ತ? ದೇವೇಂದ್ರೆ ಯೆಂಕ್‌ ಸಾಯ ಮಲ್ರೆ ಶಿವೆ ಅಸ್ತ್ರ ಕೊರೈ. ಶಿವನ 
ಅಸ್ತೊದ ಲಾಬೊಡ್ಡಾವರ ದೇವೆಂದ್ರನ ಸೊರ್ಡೊಗು ಪೋಷಿಲೆಕಾಂಡ್‌” ಪಣ್ಣ್‌ ಮಾತಾ ಸಂಗತಿಲೆನ್‌ ಪಣ್ಣಗ 
ಧರ್ಮರಾಯೆ ಕುಸಿಟ್‌ ಮೆಗ್ಕನ್‌ ತರ್ಕೊನುವೆ. “ನನ ಪಗೆನಾಕುಲು ನಾಶ ಆಪಿನಿ ಕಂಡಿತ. ಈ ದ್ರೌಪದಿನ 
ಸಿರಿಮುಡಿ ಗಿರಿನಕ್ಷೆಗ್‌ ಯಮಲೋಕ ಕಾತೊಂದುಂಡು” ಪಣ್ಣೆ. 


ಧರ್ಮರಾಯೆ ಅರ್ಜುನಡ ಇಂದಕೀಲೊಡು ಮಲ್ತಿನ ತಪಸ್ಟ್‌, ಶಿವದರ್ಶನ, ಅಮರಾವತಿದ ತಿರ್ಲಾಟ 
ಉಂದು ಮಾತೆತ ಕತೆನ್‌ ಕೇಣ್ಕೆರೆ ಬಯಕುವೆ. ಅರ್ಜುನೆ ಅವ್ವೆನ್‌ ಪೂರ ವಿವರವಾದೇ ಪಣ್ಣೆ. ಅಂಚೆನೇ 
ದೇವೇಂದ್ರನ ಅಪ್ಪಣೆದಂಚ, ನಿವಾತಕವಚ, ಕಾಲಕೇಯ ರಕ್ಕಸೆರೆನ್‌ ಕೆರಿನ ಪ್ರಸ೦ಗೊಲೆನ್‌ ಪಣ್ಣೆ ಅರ್ಜುನೆ 
ದೇವೇಂದ್ರನ ಕಸ್ಟೊನು ಕಡೆಮಲ್ತಿನೆಕ್‌ ಧರ್ಮರಾಯೆ ಮೆಗ್ಯನ್‌ ಕೊಂಡಾಡೈ! 


ದ್ರೌಪದಿ ಅರ್ಜುನನ ನಿಸಲ್ಲ್‌ ಬೊಟ್ಟು ದೀದ್‌ ಮಂಗಳ ಬಯಕುವೊಲು. ಮುನಿ ಜನೊಕುಲು ಅಕ್ಷತೆ 
ಪಾಡ್ಸ್‌ ಆಶೀರ್ವಾದ ಮಲ್ಪುವೆರ್‌. ಅಕಲ್ಲ ಆಸೆದಂಚ ಒಂಜಿ ದಿನ ಅರ್ಜುನೆ ತನ ಪೊಸ ಅಸ್ತೊಲೆನ್‌ 
ಪ್ರಯೋಗ ಮಲ್ತ್‌ ತೋಜಾವೆ. ಆ೦ಡ ಬ್ರಹ್ಮಾಸ್ತೊನ್‌ ಪ್ರಯೋಗ ಮಲ್ಪುನ ಹೊರ್ತುಡು ನಾರದೆರ್‌ ಬತ್ತ್‌ದ್‌ 
ತಡೆಪುವೆರ್‌ 

“ಅರ್ಜುನಾ, ಬ್ರಹ್ಮಾಸ್ತೊಗು ಒಂಜೇ ಚಣೊಟು ಲೋಕೊನು ಪೊತ್ತಾದ್‌ ಬುಡ್ಡಿನ ಸಗ್ತಿ ಉಂಡು. 
ಇಂಚಿತ್ತಿನ ಅಸ್ತೊಲೆನ್‌ ಗುರಿ ಉಪ್ಪಂದೆ ಬುಡ್ಕೆರೆ ಬಲ್ಲಿ. ದಾಯೆ ಪಂಡ ಅವು ಲಕ್ಷ್ಯ ಶರ! ಲಕ್ಷ್ಯ ಇತ್ತ್‌ದೇ 
ಪ್ರಯೋಗ ಮಲ್ಲೊಡು. ಮಹಾಸ್ತೊಲು ಗೊಬ್ಬುನ ಸೊತ್ತುಲತ್ತ್‌ ಅಲಚನೆ ಮಲ್ತ್‌ದೇ ಪ್ರಯೋಗ ಮಲ್ಪೊಡು. 
ನನ ಯುದ್ಧ ಮಿನಿ ಆಂಡ, ಬೋಡಾಂಡ ಪ್ರಯೋಗ ಮಲ್ಪು. ಇತ್ತೆ ಬೊಡ್ಡಿ” ಪಣ್ಣೆರ್‌. 


ಚ 


ಅರ್ಜುನೆ ನಾರದೆರ್‌ ಪಂಡಿಲೆಕ ಕೇಣುವೆ. ಅಸ್ತೊನು ಪಿರ ಪಡೆತೊ೦ದು ಜೋಕೆಡ್‌ ಕಾತೊನುವೆ! 


ನಹುಷ ವೃತ್ತಾಂತೊ 


ಪಾಂಡವೆರ್‌ ಕಾಮ್ಯಕ ಕಾಡ್‌ಡ್ಬ್‌ ಘಟೋತ್ಕಚನ ಸಾಯೊಡು ಯಾಮುನ ಪುದಾರ್ದ ಪರ್ವತದಡೆಗ್‌ 
ಬರ್ಬೆರ್‌. ಬೊಕ್ಕ ಕಾರ್ತಿಕೇಯನ ಆಶ್ರಮೊಡು ಒಂಜಿ ವರ್ಸ ಇತ್ತೆರ್‌. ಅಲ್ತ್‌ಡ್ಜ್‌ ಬೃಹದಶ್ಚನ ಆಶ್ರಮೊಗು ಬೆರ್‌. 
ಬೃಹದಶ್ಚನ ಆಶ್ರಮೊಡುಪ್ಪುನಗ ಭೀಮನ ಪಠ್ದಯೊದ ಒರಿ ಕಿರಾತೆ, ದೂರೊದ ಕಾಡ್‌ಡ್‌ ಮುರ್ಗ ಬೋಂಟೆಗ್‌ 
ಬಲ್ಲ ಪಣ್ಣ್‌ ಲೆಪ್ಪುವೆ. ಭೀಮೆ ಮಾತ ಅಟ್ಟಣೆ ಮಲ್ಲೊಂದು ಬೋಂಟೆಗ್‌ ಪೋಪೆ. ಸಾದಿಡ್‌ ಅಪಶಕುನೊಲು 
ಆಂಡಲಾ ಗೆಣಂದೆ ಬೋಂಟೆ ಜಯೆನೆ! 

ಆಂಡ ಒಂಜಿ ಪಂಜಿ ಬತ್ತ್‌ದ್‌ ಕಿರಾತೆರೆಗ್‌ ತಾಡುಂಡು. ಭೀಮೆ ಅವೆನ್‌ ಬೆರಿಪತ್ತಿಯೆ! ನಡುಟು ಒಂಜಿ 
ಘಟಸರ್ಪ ಜೆತ್ತ್‌ದಿತ್ತ್‌೦ಡ್‌. ಭೀಮೆ ಪಾರುನ ಬರಸ್‌ಡ್‌ ಅವ್ವೆನ್‌ ತೂವಂದೆ ದೊಂಕುವೆ. ಅಯನ ತುಡೆಕುಲು 


ಅವ್ವತ ನಡುಟು ತಿಕ್ಕೊಂಡು! ಅವು ತನ ಪತ್ತ್‌ನ್‌ ಬಿಗಿ ಮಲ್ತ್‌ಂಡ್‌! ಭೀಮೆ ಬುಡ್ಬಾವೊ೦ಬಿನ ಪ್ರಯತ್ನೊಡು 

ಗದೆಟ್‌ ಹಾಕುವೆ. ಆಂಡ ಅವು ಚೆಂಡ್‌ದಲೆಕ ಪುರೆಲ್ಟ್‌ ಭೀಮನ್‌ ಬಿಗ್ಸ್‌ದ್‌ ನುರ್ಬೆರೆ ತೂಂಡು! ಗಿಡಿತ್ತ ರೆಂಕೆಡ್‌ 
ತಿಕ್ಕೊಂದಿನ ಗಿಳಿತಲೆಕ ಭೀಮೆ ತುಲ್ಲರೈ! ಆಂಡ ಅವ್ವೆತ ಬಿಗು ಪತ್ತ್‌ಡ್‌ ಭೀಮನ ಬಲ ಬಚ್ಚೊಂದೇ ಪೋಂಡು. 
ಭೀಮಗ್‌ ದಿಗಿಲಾಂಡ್‌! 


ಇಂಚಿಡ್ಸ್‌ ಧರ್ಮರಾಯೆ ಇತ್ತಿನಲ್ಲ ಉತ್ಪಾತೊಲು ತೋಜಿದ್‌ ಬತ್ತ. ಆಯೆ ಪೋಡಿದ್‌, ಧೌಮೈೆರೆಡ 
ಪಣ್ಣಗ, ಆರೆಗ್ಲಾ ಅಪಘಾತೊದ ಸೂಚನೆನೇ ತೋಜಿದ್‌ ಮಾತೆಥ್ದ ಕಂಗಾಲಾದ್‌, ಬೋಂಟೆಗ್‌ ಪೋತಿನ 
ಭೀಮನ್‌ ನಾಡೊ೦ದು ಪೋಯೆರ್‌. ಅಲ್ಲ ಭೀಮನ ಸ್ಥಿತಿನ್‌ ತೂಪಿನೆಂಚಿನ? ಘಟಸರ್ಪೊದ ನಡುಟು 
ನುರಿಯೊಂದು, ಬುಡ್ಡಾವೊಂಬಿನ ಪ್ರಯತ್ನೊಡು ಸೋತು ಪೋವೊಂದುಪ್ಪುನ ಭೀಮನ ಕಣ್ಣ್‌ದ ಪಾಪೆಲ್‌ 
ಮಿತ್ತಾವೊಂದುಂಡು.. ಕುಜಲ್‌ ಬುಡ್‌ಪೋತುಂಡು. ಗದೆ ಜಾರ್ಜ್‌ ಪೋತುಂಡು. ದಮ್ಮ ಪಿರಿದ್‌, ಪೋಡಿದ್‌, 
ಬುಲ್ಕೊಂದಿತ್ತೆ. 

ಭೀಮನ ಪಾಡ್‌ ತೂಯಿನ ಧರ್ಮರಾಯೆಲಾ ಬುಲ್ಲೆರೆಗೇ ಸುರು! 


“ಅಯ್ಯೋ, ಈತ್ನೇಟದ ಕಂಟಕೊಡ್ಡುಲಾ ಬಿಗುತ ಕಂಟಕೊಡೇ ವಿಧಿ ಯೆನನ್‌ ಪಾಡ್‌೦ಡತ್ರ? ಶಿವ ಶಿವಾ! 
ಆನೆಬಲೊತ ಭೀಮನ್‌ ಉಂದು ನುರಿತೊಂದುಂಡತ್ತ?” ಪಣ್ಟ್‌ ಬುಲ್ತೊಂದೇ ಭೀಮಡ ಪಾತೆರುವೆ. 


“ಭೀಮಾ ಈ ನಿಜವಾದ್ದಾ ಆಪೊತ್ತುಡುಲ್ಲನ? ಅತ್ತ್‌ ಉಂದು ಕುಸಾಲ್ಪ ಗೊಬ್ಬಾ? ನಿನಲೆಕಂತಿನ ಬಲಾಡಿಗೆ 
ಉಚ್ಚುಗು ತಿಕ್ಕೊಂಬಿನಿ ಪಂಡ ದಾದನಾ ವಂಚನೆನೇ ನಡತ್‌ದ್‌೦ಡ್‌! ಇತ್ತೆ ಯೆಂಕುಲು ದಾದ ಮಲ್ಲೊಡು?” 

ಭೀಮೆ ಕಸ್ಟೊಡು ಕಣ್ಣ್‌ ಜಪ್ಪವೆ. ಅವು ಕೆಕ್ಕಿಲ್‌ಗ್ಲಾ ಸುತ್ತು ಪಾಡ್ಬಿನೆಟಾದ್‌ ಕೈಯಿಟೇ ಸನ್ನೆ ಮಲ್ಪುವೆ. 
ಧರ್ಮರಾಯಗ್‌ ಅರ್ತ ಆಂಡ್‌. ಪೋಡಿದ್‌ ಘಟಸರ್ಪೊನೇ ಪಾತೆರ್ಲಾವೆ. 

“ಈ ಸಾದಾರೈದ ಸರ್ಪ ಅತ್ತ್‌ ನಿಜವಾದ್‌ ಈ ಯೇರ್‌ಂದ್‌ ಪಣ್ಣ. ಭೀಮೆ ದಾನೆ ಆಂಡಲ್‌ ತಪ್ಪ 
ಮಲ್ತೆನ? ಅತ್ತಾಂಡ ಪೀಡನೆ ಮಲ್ಪುನನೇ ನಿನ ಅಬ್ಬೆಸನ? ಈ ಯೇರ್‌? ರಕ್ಕಸೆನಾ, ಗಂಧರ್ವೆನಾ, ಯಕ್ಷೆನಾ 
ಆದಿತ್ತ್‌ದ್‌ ಇತ್ತೆ ಈ ರೂಪೊಡು ಉಲ್ಲನ? ಈ ಯೇರ್‌ ಪಣ್‌. ಯೆಂಕ್‌ ದಾದಲಾ ತೆರಿಯುಜಿ.” 

ಈ ಪಾತೆರ ಕೇಣ್ಸ್‌ ಭೀಮಸೇನನ್‌ ಸುತ್ತು ಪಾಡ್ಬಿನ ಬಯಂಕರ ರೂಪೊದ ಸರ್ಪ 

“ಯೆನ ಪರಯ ಬೊಕ್ಕ ಪಣ್ಟೆ. ಸುರೂಟು ಈ ಯೇರ್‌ ಪಣ್ಣ. ಇಂಬ್ಯೆ ನಿಕ್ಕ್‌ ದಾನೆ ಆವೊಡು? ನಿನ 
ಪುದರೆಂಚಿನ? ನಿನ ಜಾತಿ ಒವ್ಪು? ಈ ಕಾಡ್‌ಗ್‌ ದಾಯೆಗ್‌ ಬಯ್ದ?” 

ಧರ್ಮರಾಯೆ ತನನ್‌ ಬೊಕ್ಕ ತನ ಮೆಗ್ಯನಕ್ಷೆನ್‌ ಪಾ೦ಡವೆರ್‌೦ದ್‌, ಪುದಾರ್‌ ಪಣೊಂದು ಪಠ್ನಯ 
ಮಲ್ಪುವೆ. ಕಾಡ್‌ಗ್‌ ಬತ್ತಿನ ಕಾರಣೊನ್ನ ಪಣ್ಣೆ. ಕಡೇಕ್‌ “ಎಡ್ಡೆ ಕುಲೊತಕುಲು ಪರಪೀಡನೆ ಮಲೆರೆಗಾವಂದ್‌, 
ಈ ಯೆನ ಮೆಗ್ಯನ್‌ ಬುಡ್ಡ” ಪಂಡಿನೆಕ್‌ ಅವು, “ಸಗ್ಮಿ ಉಂಡುಡ ಯೆನಡ ಪೊರುಂಬುದು ಮೆಗ್ಯನ್‌ 
ಬುಡ್ಬಾವೊನ್ಹ.. ಇಜ್ಞಾಂಡ ಧರ್ಮದ ಬಗ್ಗೆಡ್‌ ಯಾನ್‌ ಕೇಣುನ ಪ್ರಶ್ನೆಲೆಗ್‌ ಸರಿಸಂದಾಯ ಕೊರೊಡು” 
ಪಂಡ್‌ದ್‌ ಪ್ರಶ್ನೆಲೆನೇ ಕೇಣ್‌ಂಡ್‌. 


“ಬೆರಣೆ ಪಂಡ ಯೇರ್‌? ಬೆರಣಗ್‌ ಶೋಭೆ ಒಯಿಟ್‌?” 


“ಶುದ್ಧವಾಯಿನ ಅಪ್ಪೆಅಮ್ಮೆರೆನ ವಂಶೊದಾಯೆನೆ ಬೆರಣೆ. ಯೇಪೊಲಾ ಅಗ್ನಿಹೋತ್ರ, ಸ್ವಾಧ್ಯಾಯ, ಸತ್ಯ, 
ಅಹಿಂಸೆದ ಗುಣೊಟು ಇತ್ತಂಡನೇ ಬೆರಣಗ್‌ ಶೋಭೆ.” 

“ದಮ” ಪಂಡ ದಾದವು? ಸ್ವಾಧ್ಯಾಯ ಪಂಡ ದಾದವು? ಜಾತಿಡ್‌ ಉತ್ತಮೆರೇರ್‌? ಅಹಿಂಸೆ ಒಪ್ಪು?” 


“ಪಂಚೇಂದ್ರಿಯ ನಿಗ್ರಹೊನು ದಮ ಪಣ್ಣೆರ್‌. ಸತ್ಕೊನೇ ಸ್ವಾಧ್ಯಾಯ. ಸತ್ಕೊದ ಉಡಲ್‌ ನಿತ್ಯಕರ್ಮವಿಧಾನ. 
ಸತ್ಕೊಡು ನಡಪುನಾಯೆನೇ ಜಾತಿಡ್‌ ಉತ್ತಮೆ. ಸತ್ಕೊಡು ನಡಪಂದಿನಾಯೆನೇ ಜಾತಿಡ್‌ ಹೀನೆ. ನನೊರ್ಯನ್‌ 
ಪೋಡಿಗೆ ಕಟ್ಟಾವಂದೆ, ಪೀಡನೆ ಕೊರಂದೆ ಉಪ್ಪುನವೇ ಅಹಿಂಸೆ.” 


“ಧೀರೆ ಯೇರ್‌? ವಿಕಾರಿ ಯೇರ್‌? ವಿನಯದಾಯೆ ಯೇರ್‌? ಆಚಾರಹೀನೆ ಯೇರ್‌? ವ್ರತಿ ಯೇರ್‌?) 
ಮುಮುಕ್ಷು ಯೇರ್‌? ಸಯಿಸೆರಾವಂದಿನಾಯೆ ಯೇರ್‌? ವಿಚಾರಿ ಯೇರ್‌? ಮುಕ್ತೆ ಯೇರ್‌?” 


“ಪೊಂಜೊವೆನ ಕಡೆಕಣ್ಣ್‌ದ ದಿಸ್ಟಿಗ್‌ ಪೋಡ್ಕಂದಿನಾಯೆ ಧೀರೆ. ತಾಂಬೂಲೊಡು ಅಮಲ್‌ ಬರ್ಲಾವುನಾಯೆ 
ವಕಾರಿ. ವಿಚಾರವಂತೆನೇ ವಿನೀತೆ. ತನ ಆಚಾರ ಬುಡ್ತಿನಾಯೆ ಆಚಾರಹೀನೆ. ದ್ವಂದ್ವೊಲೆನ್‌ ಸಹಿಸೊ೦ಬಿನಾಯೆನೇ 
ವತಿ. ವಿಚಾರ ಮಲ್ಪುನಾಯೆನೇ ಮುಮುಕ್ಷು.. ಲೋಭಿಯೇ ಸಯಿಸೆರಾವಂದಿನಾಯೆ! ಆತ್ಮಧ್ಯಾನೊಡು ಇಪುನಾಯೆ 
ಮುಕ್ತೆ. ವೇದಮಾರ್ಗೊಗು ತತ್ತ್‌ ನಡಪುನಾಯೆನೇ ಇಹ-ಪರೊಕು ದೂರ.” 


“ಭಂಡೆ ಯೇರ್‌? ನಿಂದೆ ಯೇರ್‌9 ವಿಷ ಸ್ವರೂಪಿ ಯೇರ್‌?) ಸಜ್ಜನೆ ಯೇರ್‌? ಶುದ್ಧ ಯೇರ್‌?9 ಪಗೆ 
ಯೇರ್‌?) ಮಿತ್ರೆ ಯೇರ್‌? ದುರ್ಲಭೆ ಯೇರ್‌? ದುಸ್ಸಾಹಸಿ ಯೇರ್‌? ದುರ್ಮತಿ ಯೇರ್‌?” 


“ರಣಭೂಮಿಡ್ಜ್‌ ಬಲ್ಬುನಾಯೆ ಭಂಡೆ. ಕೆಟ್ಟ ಚಟ ಇತ್ತಿನಾಯೆ ನಿಂದ್ಯೆ. ಮಿತ್ರ ದ್ರೋಹಿ ವಿಷಸ್ವರೂಪಿ. 
ಚಾಡಿದಾಯೆನೇ ಪಗೆನಾಯೆ. ನನೊರ್ಕನ ಸೊತ್ತು ಬಯಕಂದಿನಾಯೆ ಸಜ್ಜನೆ. ಪರಸ್ತ್ರೀ ಮೋಹ ಉಪ್ಪಂದಿನಾಯೆನೇ 
ಶುದ್ಧ. ಆಪೊತ್ತುಗಾಪಿನಾಯೆನೇ ಮಿತ್ರೆ. ಲೋಕೊಡು ಜಿತೇ೦ದ್ರಿಯೆರೇ ದುರ್ಲಭೆರ್‌. ಸಹನೆ ಉಪ್ಪಂದಿನಾಯೆ 
ದುಸ್ಸಾಹಸಿ. ದುರ್ಜನೆರೆಗ್‌ ಆಶ್ರಯ ಕೊರಿನಾಯೆ ದುರ್ಮತಿ..” 


ನಹುಷಗ್‌ ಒಪ್ಪಿಗೆಯಾಂಡ್‌. ಧರ್ಮರಾಯನ್‌ ಸತ್ಯಸಾರ ತೆರಿದಿನಾಯೆ ಪಣ್ಣ್‌ ಪುಗಾರ್ವೆ ಬೊಕ್ಕ ತಾನ್‌ 
ನಹುಷೆ. ಇಂದ ಪದವಿ ಪಡೆತಿನಾಯೆ ಪಣ್ಣ್‌ ಪರ್ಹಯ ಮಲ್ತೊಂದು ತನ ಕತೆನ್‌ ಪಣೊಂಬೆ. 


“ಧರ್ಮರಾಯಾ, ಯಾನ್‌ ನೂದು ಯಾಗೊಲೆನ್‌ ಮಲ್ತ್‌ದ್‌ ಇಂದ್ರ ಪದವಿ ಪಡೆತೊಂಡೆ. ಆಂಡ 
ರುಸಿಕ್‌ ಅಪಮಾನ ಮಲ್ತ್‌ದ್‌ ಪದವಿನ್‌ ದೆತ್ತೊಂಡೆ. ರುಸಿಕುಲು ಮುನಿಯೆದ್ದ ನಮ್ಮ ತಪಸ್‌ದ ಫಲಲಾ ದಂಡ 
ಆಪುಂಡು. ನಿಕ್ಷೆನ ವಂಶೊದ ಹೆರಿಯೆ ಯಯಾತಿನ ಅಮ್ಮೆರ್‌ ಯಾನ್‌. ನಹುಷೆ ಪಣ್ಣ್‌ ಪುದಾರ್‌. ಇಂದ್ರ 
ಪದವಿಡುಪ್ಪುನಗ ಐಬೋಗೊದ ಬದ್ವ್‌. ಜತೆಟ್‌ ಅಪ್ಪರೆರ್‌! ಆ೦ಡಲಾ ಇಂದನ ರಾಣಿ ಶಚಿದೇವಿನ ಮಿತ್ತ್‌ 
ಯೆಂಕ್‌ ಮೋಹ ಉಂಡಾಂಡ್‌! ನನೊರ್ಯನ ಬೊಡೆದಿನ್‌ ಬಯಕ್‌ಂಡ ಕೇಡ್‌ ತಪ್ಪಂದ್‌. ಯೆನ ಈ ಮೋಹ 
ಯೆನ ಮಾತಾ ಸಂಪೊತ್ತುಗು ಮಾರಕ ಆಂಡ್‌. ಶಚಿದೇವಿ ಯೆನಡ ಎಂಟ್‌ ಗೊಬ್ಬಿಯೊಲು. ಯೆನನ್‌ 
ಸಪ್ತರ್ಷಿಲ್‌ ವಾಹನೊಡು ತನ್ನಡೆಗ್‌ ದೆರ್ರೊಂದು ಬರೊಡು ಪಂಡಿನೆಕ್‌ ಸಪ್ಪರ್ಷಿಲೆನ್‌ ಒಪ್ಕಾಯೆ. ಅಕುಲು 
ಯೆನನ್‌ ದೆರ್ಕೊಂದು ಮೆಲ್ಲೊಡು ಪೋವೊಂದಿತ್ತೆರ್‌. ಅಕುಲು ಬೀಸ ಪಾರಡ್‌ ಪಣ್ಣ್‌ ಯಾನ್‌, “ಸರ್ಪ, 
ಸರ್ಪ” ಪಂಡೆ. ಅಗಸ್ಕೈರ್‌ ಕೋಪೊಡು ಯೆಂಕ್‌ “ಸರ್ಪ ಆದ್‌ ಪುಟ್ಟುಲ” ಪಣ್ಣ್‌ ಸಾಪ ಕೊರೆರ್‌. ಅಪಗ 
ಯಾನ್‌ ಅರೆನ ಕಾರ್‌ಗ್‌ ಬೂರ್ಗು ನಟ್ಟೊಂಡಿನೆಕ್‌, “ಧರ್ಮರಾಯನ ಪಾತೆರೊಡು ಈ ಸಾಪೊಗು ಮುಕ್ತಿ” 
ಪಣ್ಣ್‌ ಪಂಡೆರ್‌. ಆ ಪುಣ್ಯ ಯೆಂಕ್‌ ಇನಿ ಒದಗ್‌ದ್‌ ಬತ್ತ್‌ಂಡ್‌. 


ಈತ್‌ ಪಂಡಿನ ನಹುಷೆ ದೇವತಾರೂಪೊನು ಪಡೆವೊಂದು, ಭೀಮನ್‌ ಧರ್ಮರಾಯಗ್‌ ಒಪ್ಯಾದ್‌ 
ಮಾಯ ಆಪೆ| 

ಭೀಮೆ ನನೋಲ ಬೆಂಗ್‌ಬೇನೆಡೇ ಉಲ್ಲೆ. ಧರ್ಮರಾಯೆ ಅಯನ್‌ ತರ್ವೊಂದು, ಸಮಾದಾನ ಮಲುವೆ. 
“ಅಂಚ ತೂವೆರೆ ಪೋ೦ಡ ನಹುಷೆ ನಮ ಕುಲತಾಯೆನೆ ಅತ್ತಾ? ಆಯಡ್ಜ್‌ ಅಪಮಾನ ಆಂಡ್‌ ಪಂಡ್‌ದ್‌ 
ಎಣ್ಣಡ. ಆ ಮಹಾತ್ಮೆ ನಹುಷಗೇ ಈ ಪಾಡ್‌ ಬತ್ತ್‌ದುಪ್ಪನಗ ನಮ್ಮವು ದಾದವು? ಈಯೇ ಒಂತೆ ಅಲಚನೆ 
ಮಲ್ಲುಲ. ನಿನಡ್ಬಾದ್‌ ನಹುಷಗ್‌ ಸಾಪ ನಿಮುರ್ತಿ ಆಂಡತ್ತಾ? ಅವ್ವೆನ್‌ ಪುಣ್ಯ ಪಣ್ಣ್‌ ಎಣ್ಣ್‌ಲ. ತನ ಕಸ್ಬೊಡು 
ನನೊರ್ಯಗ್‌ ಇಸ್ಟ ಆಪಿಲೆಕ ಮಲ್ಲುನಾಯೆ ಉತ್ತಮೆನೇ! ಯಾವು, ದುಕ್ಕ ಬುಡು” ಪಣ್‌ ಭೀಮನ ಕಣನೀರ್‌ 
ಒರೆಸುವೆ. ಭೀಮನ್‌ ಆಶ್ರಮೊಗು ಲೆತೊಂದು ಬತ್ತ್‌ದ್‌ ದ್ರೌಪದಿಡಲ ದಂಬಡಿಪಾವೆ! 


ಅಕೇರಿಗ್‌ “ಭೀಮಾ ನಮ ಕಸ್ಟ, ಅಪಮಾನ ಮಾತಲಾ ಯದುಕುಲತಿಲಕೆ ವೀರ ನಾರಾಯಣನ ಕರುಣೆಡ್‌ 
ಕಂಡಿತ ದೂರ ಆಪುಂಡು” ಪಣ್ಣೆ 


ಧರ್ಮರಾಯಗ್‌ ಕುಡ ಕಾಮ್ಯಕಬನೊಕೇ ಪೋಷಿನ ಅಲಚನೆ. ಮಾತೆರೆನ್ಷ ಕೂಡಾದ್‌ ಪಣ್ಣೆ. 
“ಈ ಕಾಡ್‌ಡ್‌ ಫಲಪರ್‌೦ದ್‌ ಮುರ್ಗೊಲು ಕಮ್ಮಿ ಆವೊಂದುಂಡು. ಅಂಚ ನಮ ಕುಡ ಕಾಮ್ಯಕ ಬನೊಕೇ 


ಇಲಿ ೨೨ 


ಪೋಯಿ. 

ಮಾತೆರ್ಲಾ ಆವು ಪಣ್ಣೆರ್‌. 

ಮರಿಯಾಲ ಕರೀನಗ ಎಡ್ಡೆ ಶಕುನೊಲೇ ತೋಜುವ. ಬವುಸ ಶೀಕೃಷ್ಣೆ ಬರ್ಬಿನೆತ ಸೂಚನೆ ಉಂದು ಪಣ್ಣ್‌ 
ಎಣ್ಣೊಂದುಪ್ಪುನಗನೇ ದ್ವಾರಕೆದ ಸೇವಕೆ ಬತ್ತ್‌ದ್‌ ಶೀಕೃಷ್ಣೆ ಕುಟುಮ ಕೂಡೊಂದು ಬರೊಂದುಪ್ಪುನೆನ್‌ 
ಪಂಡೆ. ಮಾತೆರ್ಲಾ ಆ ಕರುಣೆದ ಕಡಲ್‌ ಕೃಷ್ಣನ್‌ ಎದ್ಯೊನ್ನೆರೆ ಪೋಪೆರ್‌. 

ಶ್ರೀಕೃಷ್ಣೆ ದಂಡಿಗೆಡ್ಡ್‌ ಜತ್ತ್‌ದ್‌ ನಡತ್ತೊಂದು ಬತ್ತ್‌ದ್‌ ಧರ್ಮರಾಯನಕ್ಷೆನ್‌ ತರ್ಕೊನುವೆ. ದ್ರೌಪದಿನ 
ಕಣನೀರ್‌ ಒರೆಸುವೆ. ಪಾಶುಪತಾಸ್ತ ಪಡೆವೊಂಡಿನೆಕ್‌ ಅರ್ಜುನನ ಬೆರಿ ಬೊಟ್ಟಿಯೆ... 

ಧರ್ಮರಾಯ “ಕೃಷ್ಣಾ "ವೈಷ್ಣವಾಸ್ತ' ಯೆಂಕ್ಷೆನ್‌ ಯೇಪೊಡ್ಡಿಂಚ ಕಾತೊಂದೇ ಉಂಡು. ಇತ್ತೆ ಪಾಶುಪತಾಸ್ತೊಲಾ 
ಸೇರಿಲೆಕ್ಕಾಂಡ್‌” ಪಣ್ಣೆ. ಬೊಕ್ಕ ತಂಕುಲು ಕಾಡ್‌ಡ್‌ ಬಲಿಬರೊಂದು ಬದ್ಗುನ ಬಗೆನ್ನ ಪಣ್ಣೆ ಊರ್ವಶಿನ, 
ನಹುಷನ, ಪರ್ತಂಗೊನ್ಹಾ ಪಣೊಂಬೆ. 

ಇಂಚ ಪಾತೆರೊ೦ಂದುಪ್ಪನಗನೇ ಮಾರ್ಕಾಂಡೇಯ ಮುನಿ ಬೊಕ್ಕ ನಾರದೆರ್‌ ಬರ್ಬೆರ್‌. 


“ಅಯ್ಯಾ ಕೃಷ್ಣಾ, ಅಪ್ಪೆ ಜೋಕುಲೆನ್‌ ಬುಡ್ಬು ಉಪ್ಪಜೊಲು. ಅಂಚೆನೇ ಈ ನಿನ ಬಗ್ಗೆರ್ನ ಮೋಕೆಡ್‌ 
ಪಾಂಡವೆರೆನಡೆಗ್‌ ಬತ್ತ್‌ದ. ಯೆಂಕುಲು ಕಟುರ ತಪಸ್‌ ಮಲ್ಮ್‌ದ್‌, ಸಮಾಧಿ ಯಾಗೊಡಿತ್ತ್‌ದ್‌, ಹೋಮ, 
ಜಪ ನಡಪಾದ್‌, ಕರ್ಮನಿಷ್ಠೆಡಿಪ್ಪುವ.. ಪಾ೦ಡವೆರೆಗ್‌ ಸಲೀಸ್‌ಡ್‌ ಒದಗ್‌ ಬರ್ಬಿನ ಈ, ಯೆಂಕ್ಷೆಗ್ಲಾ ಒಂತೆ ಕೃಪೆ 
ತೋಜಾಲ” ಪಣ್ಣೆರ್‌. ಧರ್ಮರಾಯನಕಲ್ಪಂಚಿಗ್‌ ತಿರ್ಲ್‌ದ್‌, “ತೂಲೆ, ಈ ದೇವೆರ್ನ ದೇವೆರ್‌ ತಾನಾದೇ 
ನಿಕಲ್ನಡೆಗ್‌ ಬತ್ತ್‌ದೆರ್‌... ಪಿರಾಕ್‌ಡ್‌ ಭರತೆ, ಭಗೀರಥೆ ಇಂಚಿತ್ತಿನ ಯೇತ್‌ ರಾಜೆರ್‌ ಇತ್ತ್‌ಜೆರ್‌ ಪಣ್ಣೆ. ಆಂಡ 
ಆಕ್ಷೆಗ್‌ ಶ್ರೀಕೃಷ್ಣನ ಸೇವೆ ಮಲ್ಪುನ ಬಾಗ್ಗೆ, ಒಟ್ಟುಡು ವಣಸ್‌ ಮಲ್ಪುನ ಬಾಗ್ಗೆ ಇತ್ತ್‌ಂಡ?” ಕೇಣುವೆರ್‌. 


ಕೃಷ್ಣನ ಜತೆಟ್‌ ಆಯನ ಕುಟುಮ ಬೊಕ್ಕ ಪರಿವಾರದಕುಲು ಬಯ್ದೆರತ್ತಾ? ಸತ್ಯಭಾಮೆ ತೆಲಿತೊಂದು 
ದ್ರೌಪದಿಗ್‌ ಒಂಜಿ ಪ್ರಶ್ನೆ ಪಾಡುವೊಲು. 

“ರಾಣಿ ದ್ರೌಪದೀ, ಈ ಐನ್‌ ಅಂಜೊಲೆಗ್‌ ಬೊಡೆದಿ. ಐವೆರ್‌ ಕಂಡೆನಿನಾಕ್ಷೆನ ಮನಸ್‌ನ್‌ ಈ ಎಂಚ 
ಮೆಚ್ಚಾವ ಪಣ್ಣ. ಮಂತ್ರತಂತ್ರೊಡ? ಕ್ಷುದ್ರ ಯಂತ್ರರಕ್ಷೆಡ? ಅತ್ತಾಂಡ ಅಕ್ಷೆನ್‌ ಮರ್ಲ್‌ ಮಲ್ಪುನ ಮರ್‌ ಮಿನಿ 
ಉಂಡ ಐವೆರೆನ್ನ ಮುಸ್ಟಿಡ್‌ ದೀವೊ೦ದಿನ ಗುಟ್ಟು ದಾದಂದ್‌ ತೆರಿಯುನ ಚಪಲ ಯೆಂಕ್‌. ಪಣ್ಣನ?” 


ದ್ರೌಪದಿ ಇಂಚ ಪಣ್ಣೊಲು. “ಸತ್ಯಭಾಮೇ, ನಿಕುಲು ಮುಗ್ಗೆರ್‌. ಯಾನ್ಸಾ ಮಂತ್ರತಂತ್ರ ವಿದ್ಯೆ ಗೊತ್ತಿತ್ತಿನಾಲತ್ತ್‌ 
ಯಾನ್‌ ಸುದ್ದ ಬಾಮೊಡು ಐವೆರೆಗ್ಲಾ ಗೌರವ ಕೊರ್ಟೆ ಆಕ್ಷನ್‌ ಅರ್ತ ಮಲ್ತೊಂದು ಬುದ್ಯಂತಿಕೆಡ್‌ ಉಪಚಾರ 
ಮಲ್ಪುವೆ. ಕಂಡನಿನ ಮೋಕೆನ್‌ ತೆರೀದ್‌, ಅಕುಲು ಕೋಪೊಡುಪ್ಪುನಗ ಕೋಕಯಿ ಪಾತೆರಂದೆ ಮನಿಪಂದೆ 
ಕುಲ್ಲುವೆ. ಸಮಚಿತ್ತೊಡಿತ್ತಿನೆನ್‌ ತೂದೇ ಕಯ್ತಲ್‌ ಪೋಪೆ. ಉಂದು, ಮಾತ ಪೊಣ್ಣುಲೆಗ್ಲಾ ಮುಕ್ಕನೇ. ಅವು 
ಉಪ್ಪಡ್‌, ಯೆಂಕ್‌ ಇರೆನ ಬಗ್ಗೆಡ್‌ಲ ಕೇಣುನ ಆಸೆ. ಅಂಚ ಒಂಜಿ ಪ್ರಶ್ನೆ... 


ಶ್ರೀಕೃಷ್ಣೆ ಮಹಾರಸಿಕೆ. ಪದಿನಾಜಿ ಸಾವಿರ ಪೊಣ್ಣುಲೆನ ಮಿತ್ತ್‌ ಮೋಹ ಇತ್ತಿನಾಯೆಗೆ! ಆಯನ ಗೊಬ್ಬುಲೆನ್‌ 
ತೆರಿಯುನವೇ ಕಸ್ಟ! ಈರ್‌ ಬಾರೀ ಮುಗ್ಗೆರ್‌. ಕೃಷ್ಣೆ ಮಹಾಪಂಡಿತೆ. ಯೆನ್ನಕುಲು ಅ೦ಚತ್ರ್‌. ಆಕುಲು ಧರ್ಮೊನ್‌ 
ನಂಬುದಿನಾಕುಲು. ಕಾಮಲೀಲೆಡ್‌ ಮಿತಿಟುಪ್ಪುನಕುಲು. ಇರೆನ ಕಂಡನಿಗ್‌ ಯೇತೊಂಜಿ ಬೊಡೆದ್ಯಾಡ್ಲ್‌ ಇತ್ತ್‌ಂಡಲಾ 
ಈರ್‌ ಅರೆನ್‌ ಸೊಲಬೊಡು ವಶ ಮಲ್ಲೊಂಬಿನ ಬಗೆ ದಾದವು? ಇರೆನ ಪೊರ್ಷೇ ಯಾವುಂಡೊಡೊ?” 
ಇಂಚಾಂದ್‌ ದ್ರೌಪದಿ ತೆಲಿಪುವೊಲು. 


ಸತ್ಯಭಾಮೆಗ್ಲಾ ತೆಲೈೆನೆ! ಇರುವೆದ್ದ ಇಂಚ ಕುಸೆಲ್‌ ಪಾತೆರೊಂದು ಕುಸಿಟ್‌ ಉಪ್ಪುವೆರ್‌. 


ಅಯಿಡ್ಜ್‌ ಬೊಕ್ಕ ಮಾರ್ಕಂಡೇಯೆರ್‌, “ಯೆಂಕ್‌ ಪದಿನಾಜಿ ವರ್ಸೊ ಆನಗ ಮೃತ್ಯುಯೋಗ ಪಣ್ಣ್‌ ವಿಧಿ 
ನಿಚ್ಚಯ ಮಲ್‌ದಿತ್ತ್‌ಂಡ್‌. ಆಂಡ ಯಾನ್‌ ಪೋಡ್ಕ್ಯಂದೆ ಅರ್ಪಣೆ ಬಾಮೊಡು ಮುರಹರನ ಸೇವೆಡೇ ಮನ 
ದೀಯೆ.. ಈ ಮುರಹರೆ ಯೆನನ್‌ ಮರಣೊಡ್ಡು ಒರಿಪಾಯೆ” ಪಂಡ್‌ದ್‌ ಶ್ರೀಕೃಷ್ಣನ ಮೈಮೆನ್‌ ಕೊಂಡಾಡುವೆರ್‌. 
ಬೊಕ್ಕ ಲೋಕಸೃಷ್ಟಿ, ಪ್ರಳಯ, ಚತುರಾಶ್ರಮ ಸಂಗತಿಲೆನ್‌ ತೆರ್ಬಾದ್‌, ಧರ್ಮವ್ಯಾಧನ ಕತೆನ್‌ ಪಣ್ಣೆರ್‌. 


ಮುದ್ಗಲವಂಶೊದ ಕೌಶಿಕ ಪಣ್ಣಿನ ಬ್ರಹ್ಮಚಾರಿ ಬೆರಣೆ ಒರಿ ಒಂಜಿ ಮರೊತ ಮುದೆಲ್ಡ್‌ ಕುಲ್ಲುದು 
ವೇದಪಾಠ ಮಲ್ರೊಂದಿತ್ತೆ. ಅಪಗ ಆಯನ ತರೆತ ಮಿತ್ತ್‌ ಕಕ್ಕೆ ಉದ್ದಿಂಡ್‌! ಬಾರೀ ಕೋಪೊಡು ಮಿತ್ತ್‌ ತೂಪೆ. 
ಆಯನ ಉರಿದಿಸ್ಟಿಡ್‌ ಕಕ್ಕೆ ಪೊತ್ತುದು ಕರ್‌೦ಟ್‌ದ್‌ ಆಯನ ದುಂಬುಡು ಬೂರುಂಡು. ಆಯಗ್‌ ಸಮದನ 
ಆಂಡ್‌. ಆಯೆ ದಿನನಿಚ್ಚದ೦ಂಚ ಪಡಿಕೇಣ್ಕೆರೆ ಬೆರಣೆರ್ನ ಅಗ್ರಹಾರೊಗು ಪೋಪೆ. ಒಂಜಿ ಇಲ್ಲಡ್‌ ಬಿಗ್ಗೆಗ್‌ 
ಉಂತುವೆ. ಇಲ್ಲ್‌ದ ಪೊಂಜೊವು, “ಉಂತುಲ.. ಕಣಪೆ.” ಪಂಡ್‌ದ್‌, ತನ ಪರಬೆ ಕಂಡನಿನ ಸೇವೆ ಮಲ್‌ದ್‌ 
ಬೊಕ್ಕೊನೇ ಬಿಗ್ಗೆ ಪತೊ೦ದು ಬರ್ಟೊಲು. 

ಆ ಬೆರಣೆ ಗರ್ವೊಡು ಆಲೆನೇ ದುರುದುರು ತೂಪೆ. 

ಆಲ್‌, “ಅಯ್ಯೋ! ಮರ್ಲಾ, ಯಾನ್‌ ಮರೊತ ಮಿತ್‌ದ ಕಕ್ಕೆದಂಚ ಪೊತ್ತುದು ಕರ್‌೦ಟುವೆ ಪಂಡ್‌ದ್‌ 
ಎಣ್ಣೊಂದನ? ನಿಕ್ಕ್‌ ವೇದನೀತಿ ತೆರಿಯಂದ್‌. ಧರ್ಮೊದ ಸೂಕ್ರುಮೊಲಾ ತೆರಿಯಂದ್‌. ಯೆಂಕ್‌ ಈ 
ಪೊರ್ತುಡು ಯೆನ ಲಕ್ಕೆರೆ ತೀರಂದಿನ ಕ೦ಡನಿನ ಸೇವೆನೇ ಮುಕ್ಕ. ಅವ್ವೇ ಯೆನ ಧರ್ಮ.. ಅವ್ವೆನ್‌ ಪಾಲನೆ 
ಮಲ್‌ದೇ ಬಿಗ್ಗೆ ಕಣತ್‌ದೆ” ಪಣ್ಣೊಲು. ಅಂಚೆನೇ, “ಮುಲಡ್ಸ್‌ ನಾಲೈನ್‌ ಯೋಜನ ದೂರೊಡು, ಧರ್ಮವ್ಯಾಧೆ 
ಉಲ್ಲೆ. ಅಯನಡೆಗ್‌ ಪೋದು, ಧರ್ಮೊದ ಗುಪಿತೊಲೆನ್‌ ತೆರಿಯೊಣ್ಣ” ಇಂಚಲ ಪಂಡೊಲು. 


ಕೌಶಿಕೆ ಧರ್ಮವ್ಯಾಧನ್‌ ನಾಡೊಂದು ಬೋಂಟೆದೇರುನಕಲ್ಲ ಕೇರಿಗ್‌ ಬರ್ದೆ. ಅಲ್ಪ ಒಂಜಿ ಮಾಸೊದ 

ಅಂಗಡಿ. ಅಲ್ಪ ಮುರ್ಗೊದ ತುಂಡುಲು, ಮಂಡೆಲ್‌, ನುಂಗಾದಿನ ಚರ್ಮೊಲು! ಆ ಅಂಗಡಿದ ಮಾಲಿಕೆ 
ಧರ್ಮವ್ಯಾಧೆ ತಾನೇ ಬತ್‌ದ್‌ ಕೌಶಿಕನ್‌ ಗೌರವೊಡು ಪಾತೆರ್ಲಾವೆ. ದೂರೊಡೇ ಉಂತುದು "ಬತ್ತರಾ! ಆ 
ಬೆರಣ ಪೊಂಜೊವು ಯೆನನ್‌ ಮಿನಿ ದೂರೊಂದುಲ್ಲೊಲ? ಅಯ್ಯಾ, ಉಂದು ಬೆರಣೆರ್‌ ತಿರ್ಗುನ ಜಾಗೆ ಅತ್ತ್‌ 
ಈರ್‌ ಯೆನ ಇಲ್ಲಗ್‌ ಬಲ್ಲೆ” ಪಂಡ್‌ದ್‌ ಒತ್ತಾಯೊಡು ಇಲ್ಲಗ್‌ ಲೆತೊಂದು ಪೋಪೆ. 


ಅಲ್ಪ ಆಯನ ಪರಬೆರಾತಿನ ಅಪ್ಪೆ ಅಮ್ಮೆ ಇತ್ತೆರ್‌. “ಮೊಕುಲು ಯೆನ ಅಪ್ಪೆ ಅಮ್ಮೆರ್‌. ಇಂಬ್ಯಲ್‌ ಯೆನ 
ಬೊಡೆದಿ. ಇಂಬ್ಯೆ ಯೆನ ಮಗೆ. ಯಾನ್‌ ದಿನನಿಚ್ಚೊಲಾ ಕಾಡ್‌ಡ್‌ ಬೋಂಟೆ ಮಲ್ಪುವೆ. ಮುರ್ಗೊಲೆನ್‌ ಕೆರ್ಟ್‌ 
ಕಬಕೆಕೋಲುಗು ಕಟ್ಟ್‌ದ್‌ ನೇಲ್ಬಾವೊ೦ದು ಅಂಗಡಿಗ್‌ ಕಣತ್ತ್‌ದ್‌ ದಿಂಜ ಕಿರಾಯೊಗು ಮಾರುವೆ. ಬತ್ತಿನ 
ಸಂಪಾದ್ದೆಡ್‌ ಯೆನ ಕುಟುಮದಕ್ಷೆನ್‌ ತಾಂಕುವೆ. ಯಾನ್‌ ಮಲ್ಪುನು ಹಿಂಸೆ ಅಂದ್‌. ಆಂಡ ಅಪ್ಪೆ ಅಮ್ಮೆ 
ಬೊಡೆದಿ ಜೋಕ್ಷಿನ್‌ ತಾಂಕುನವು ಯೆನ ಧರ್ಮ. ಅವೆನ್‌ ಯಾನ್‌ ಮಲ್ಲೊಂದುಲ್ಲೆ. ಮುರ್ಗ ಜಯ್ದುನವು. 
ಮಾಸ ಮರುನವು ಯೆನ ಜಾತಿಧರ್ಮ. ಅಂಚಿ ಅವೈೆನೇ ಮಲ್ಲೊಂದು್ಲೆ. 


ಕೌಶಿಕೆರೇ, ಯೆನ ಲೆಕ್ಕೊಡು ಸುಳ್ಳು ಪಣ್ಣಿನವು, ನನೊರ್ಯಡ ಒಯ್ತ್‌ ದೆತೊ೦ಬಿನವು, ನನೊರ್ಯಗ್‌ ದ್ರೋಹ 
ಮಲ್ಪುನವು, ತನನ್‌ ತಾನೇ ಪುಗರೊಂಬಿನವು, ನನೊರ್ಯನ ಬೊಡೆದಿನ್‌ ಬಯಕುನವು, ಅತ್ಯಾಚಾರೊಗು 
ದುಂಬಾಪಿನವು, ಕಬಟ, ಕೇಡ್‌, ಢಂಬಾಚಾರ, ಹಿಂಸೆ, ಮಲ್ಲುನವು, ಕುಲಧರ್ಮೊನು ಬುಡ್ಡಿನವು, ಉಂದು 
ಮಾತ ದೋಷೊಲು. ಅಂಚೆನೇ ಯೆನ ಲೆಕ್ಕೊಡು ಸದ್ಧರ್ಮ ಪಂಡ, ವೇದಾಧ್ಯಯನ, ಶ್ರವಣನಿಧಿಧ್ಯಾಸನೊಡು 
ಕುಲ ಮದ, ಜವನಾದಿಗೆದ ಮದ, ವಿದ್ಯೆದ ಮದ, ಪರಿಜನೊತ ಮದ, ಐಬೋಗೊದ ಮದ, ಅಚಾರ ಮದ. 
ಉಂದೆನ್‌ ಮಾತ ಬುಡ್ಬು , ಸಜ್ಜನಸ೦ಗೊಡು, ಶಾಸ್ತ್ರ ಕೇಣೊಂದು, ತೆರಿಯೊಂದು ಉಪುನವು! ನಿಕುಲು 
ಉತ್ತಮ ಜಾತಿದಾಕುಲು. ಯೆಂಕುಲು ಜಾತಿಡ್‌ ಹೀನೆರ್‌. ಆಂ೦ಡಲಾ ಸುದ್ದ ಮನಸ್‌ಡ್‌, ಸ್ವಧರ್ಮೊದ ಸಾದಿಡ್‌ 
ನಡತೊಂದುಲ್ಲ” ಪಣ್ಣೆ. 


ಇಂಚ ಮಾರ್ಕಂಡೇಯೆರ್‌ ಮುನಿ ಧರ್ಮವ್ಯಾಧನ ಕತೆನ್‌ ಪಂಡ್‌ದ್‌, “ಧರ್ಮರಾಯಾ, ಧರ್ಮೊದ 
ಸಾದಿಡಿಪ್ಪುನ ಈ ತಪ್ಪ ಮಲ್ತ್‌ದಿಜ. ನಿಕ್ಕ್‌ ದ್ರೋಹ ಮಲ್ತಿನ ಆ ಕೌರವೆರ್‌ ಒರಿಯುಜೆರ್‌. ಅತ್ತಾಂದೆ ನಿಕ್ಕ್‌ 
ಶ್ರೀಕೃಷ್ಣನ ಕರುಣೆ ಉಂಡು. ಬೇತೆ ದಾಲಾ ಬೊಡ್ಡಿ” ಪಣ್ಣ್‌ ನಾರದೆರ್ನೊಟ್ಟುಗು ಪಿದಾಡ್ಜ್‌ ಪೋಯೆರ್‌. 


* ಜೇ ಜೇ 


ಧರ್ಮರಾಯನಕುಲು ಮುನಿಕುಲೆಡ್ಜ್‌ ಎಡ್ಡೇನ ರಸದಿಂಜಿದಿನ ಕತೆಕುಲೆನ್‌ ಕೇಣೊ೦ದು ಇತ್ತೆರ್‌. ಒಂತೆ 
ದಿನ ಕರೀನಗ, ಶ್ರೀಕೃಷ್ಣೆ ಪಿರ ಪೋಪಿನೆಕ್‌ ಅಮಸರ ಮಲೆ. ಅಯಿಕ್‌ ಕಾರಣೊನ್ಹ ಪಂಡೆ. 


“ತೂಲ ಧರ್ಮರಾಯಾ, ಯೆಂಕ್‌ ರಕ್ಕಸೆರ್‌ ಪಗೆನಾಕುಲು. ಇತ್ತೆ ಯಾನ್‌ ಇಜ್ಜಂದೆ ದ್ವಾರಕೆಗ್‌ ರಕ್ಕಸೆರೆನ 
ಕಾಟ ಬರು. ಬಲರಾಮನಕುಲು ಅಕಲ್ಲ ಗಮ್ಮತ್‌ಡೇ ಉಪ್ಪುನಕುಲು. ಅಂಚ ಯಾನ್‌ ಪೋವೊಡೇ ಆತ್‌ಂಡ್‌. 
ನಿಕ್ಷೆನ್‌ ಬುಡ್ಡು ಪೋವೆರೆ ಮನಸಿಜ್ಜಿ. ಆಂಡ ನಿಕಲ್ಲಪ್ಪ ಕಾಡ್‌ಡ್‌ ಉಪ್ಪೆರೆಗ್‌ ಯೆಂಕ್‌ ಪುರ್ಲೋತಿಜ್ಜಿ” ಪಣ್ಣ್‌ 
ಕಡೇಕ್‌ ಆಕ್ಷೆಗ್‌ ಎಚ್ಚರಿಕೆದ ನುಡಿನ್ಹಾ ಪಣ್ಣೆ. 

“ಕಾಡ್‌ಡ್‌ ಬದ್ಕುನ ಕಾಲ ಕರಿಯೊಂದು ಬತ್ತ್‌ಂಡ್‌. ನಿಕುಲು ಬಾರೀ ಬುದ್ಯಂತಿಕೆಡ್‌ ಸತ್ಕೊಡು ನಡತೊಂದು 


ಬಯ್ದರ್‌. ನನ ಒರಿದಿನ ಒಂತೆ ಕಾಲೊಡು ನಿಕಲ್ಲ ಪೆರೈೆನ್‌ ಹಾಳ್‌ ಮಲ್ಕೊನೊಡ್ಡಿ. ದುಸ್ಟ ಸುಬಾವುದ ಕರ್ಣೆ, 
ಕೌರವನಕುಲು ತತ್ತ್‌ದ್‌ ನಡತೆದ್ದಲ ನಿಕುಲು ತಾಳ್ಮೆಡ್‌ ಉಪ್ಪೊಡು. ಧರ್ಮೊನು ಬುಡಂದೆ ಇತ್ತರ್ದ ದುಂಬುಗು 

ಯುದ್ದೊಡು ನಿಕುಲೇ ಗೆಂದುವರ್‌. ನನೊಲ ಕಾಡ್‌ಡ್‌ ಬದ್ಗುನಗ, ಬೊಕ್ಕ ಅಜ್ಞಾತವಾಸೊದ ಕಾಲೊಡು 
ನಿಕುಲು ಬಾರೀ ಜಾಗ್‌ರ್ರೆಡ್‌ ಉಪ್ಪೊಡು. ಬೋಡಾ೦ಡ ಯೆನ ಸಾಯ ಕೇಣ್ಣೆ. ಆಂಡ ಸುರೂಟು ನಿಕುಲೇ 
ಚರ್ಚೆ ಮಲ್ಲೊಂದು ನಿಚ್ಚಯ ಮಲ್ಲೊನ್ನೆ. ಧರ್ಮರಾಯಾ ಯಾನ್‌ ಇತ್ತೆ ಪಂಡಿನೆನ್‌ ಮದಪಡ.” 


ಲಿ 


ಶ್ರೀಕೃಷ್ಣೆ ಪಿರಪೋಪೆ. 

ಜನಮೇಜಯಾ, ಶ್ರೀಕೃಷ್ಣೆ ಪಾ೦ಡವೆರೆನ್‌ ರಕ್ಷಣೆ ಮಲ್ಪುನೆಟಾದ್‌ ಪಾ೦ಡವೆರೆನ ಭಾಗ್ಯೊನು ದಾನೆಂದ್‌ 
ಪಣೊಲಿ? ಆ ದೈವೊನ್‌ ನಾಡೊಂದು ಪೋಷಿನ ವೇದಶಾಸ್ತೊಲುಲಾ ಸೋತುದು ಪೋಪ. ರುಸಿಕುಲು 
ಯೇತ್‌ ಸಾಧನೆ ಮಲ್ಟ್‌ಂಡಲಾ ಆಕ್ಷೆಗ್‌ ಭಗವಂತನ ಉಗುರುದ ಕೊಡಿಲಾ ಕಣ್ಣ್‌ಗ್‌ ಬೂರುಜಿ. ಅಂಚಿತ್ತಿ 


ಶೀಕೃಷ್ಣೆ, ವೀರನಾರಾಯಣೆ ತಾನಾದೇ ತನನ್‌ ನಂಬುದು ನಡಪುನ ಪಾಂಡವೆರೆನ್‌ ತಾನೇ ಮೋಕೆಡ್‌ 
ನಾಡೊಂದು ಪೋವೊಂದುಲ್ಲೆ! 


ದೂರ್ವಾಸಾತಿಥ್ಯೊ 


ಪಾ೦ಡವೆರ್‌ ಕಾಡ್‌ಡ್‌ ಎಡ್ಮ ವರ್ಸೊ ಇತ್ತ್‌ದ್‌ ಬೊಕ್ಕ ಯಮುನಾ ಪ್ರಾಂತ್ಕೊಗು ಬತ್ತೆರ್‌. ಅಲ್ಪ 
ಮುನಿಜನೊಕ್ಸೆನ ಸೇವೆ ಮಲ್ಲೊಂದು ನೆಮ್ಮಡಿಡಿತ್ತೆರ್‌. 


ಹಸಿನಾವತಿಡ್‌ ದುರ್ಯೋಧನೆಲ ಸುಕೊಟು ರಾಜ್ಯಭಾರ ಮಲ್ರೊಂದಿತ್ತೆ. 


ಒಂಜಿ ದಿನ ತನ ಶಿಷ್ಠೆರೆನ್‌ ಕೂಡೊ೦ದು ದೂರ್ವಾಸ ಮುನಿ ಹಸ್ತಿನಾವತಿಗ್‌ ಬರ್ಬೆರ್‌. ಮುನಿ ಬತ್ತಿನೆನ್‌ 
ತೆರೀದ್‌ ದುರ್ಯೋಧನೆ ತಾನೇ ಭೀಷ್ಮೆ ದ್ರೋಣೆ, ಕೃಪೆ, ಕರ್ಣೆ, ಅಶ್ವತ್ಥಾಮೆ, ಎದುರೆ. ಬೊಕ್ಕ ಸುಮಂಗಲೆ 
ಪೊಂಜೊಲೆನೊಟ್ಟುಗು ಬತ್ತ್‌ದ್‌ ಎದ್ಯೊನುವೆ. ದೂರ್ವಾಸೆರೆನ ಪಾದಪೂಜೆ ಮಲ್ತ್‌ದ್‌ ಗಡ್ಜ್‌ಡ್‌ ಸಮ್ಮನ 
ಮಲ್ಪುವೆ. ಉಡ್ಡಿರೆ ಕೊರೆ. ದೂರ್ವಾಸೆರ್‌ ಸಲ್ಲಿತೊಡು ಕೌರವನ ಮೆಯಿ ಪೂಜಿದ್‌, “ನಿಕ್ಕ್‌ ಮೆಚ್ಚಿಗೆ ಆಪಿನೆನ್‌ 


೨೨ ಓವಿ 


ಕೇಣ್ಣ” ಪಣ್ಣೆರ್‌. 

ಜನಮೇಜಯಾ, ಅಂಗೈಡ್‌ ದೀತಿನ ಸ್ಪರ್ಶಮಣಿನ್‌ ಕಲ್ಲ್‌ ಪಣ್ಣ್‌ ಅಡಕ್ಕ್‌ದ್‌, ಪೊಡಿ ಕಲ್ಲ್‌ನ್‌ ದೆತೊಂದು 
ಸಂತೋಸುಡುಪುನ ಪೊಡುಂಬಲೆಕ ಕೌರವೆ ದೂರ್ವಾಸೆರೆಡ, 

“ಪೂಜೈರೇ, ನಿಕುಲು ಮಾತೆರ್ಲಾ ಎಂಕ್ಷೆನ ಪರಯೆ ಧರ್ಮರಾಯನಡೆಗ್‌ ಬಿನ್ನೆರಾದ್‌ ಪೋವೊಡು. 
ಪಾ೦ಡವೆರ್‌ ಬೊಕ್ಕ ದ್ರೌಪದಿನ ವಣಸ್‌ ಮುಗಿನೆಡ್ಜ್‌ ಬೊಕ್ಕೊನೇ ನಿಕುಲು ಅಡೆಗ್‌ ಪೋವೊಡು. ಕಾಡ್‌ಡಿಪ್ಪುನ 
ಪಾಂಡವೆರ್ನ ಸಮ್ಮನ ದೆತೊಂಬಿನ ಕೃಪೆ ಮಲ್ಲೊಡು” ಇಂಚ ಕೇಣೊಂಬೆ. ದೂರ್ವಾಸೆರೆಗ್‌ ಈ ಪಾತೆರೊದ 
ಗುಟ್ಟು ತೆರಿಯಂದೆ “ಆವಡ್‌ ಕೌರವಾ, ಈ ಪಂಡಿನೆಕ್‌ ಅತ್ತ್‌ ಪನುಜಿ' ಪಣ್ಣ್‌ ಒತ್ತೊನುವೆರ್‌. ಅಲ್ಪಡ್ಜ್‌ 
ಪಿದಾಡುವೆರ್‌. 


ಭೀಷ್ಮೆ ವಿದುರನಕ್ಷೆಗ್‌ ತರೆಬೆಚ್ಚ ಆಂಡ್‌. “ಈ ದುಸ್ಟ ಬುದ್ಧಿದ ಕೌರವೆ ಮುನಿನ ಸಾಪೊಗು ಪಾಂಡವೆರೆನ್‌ 
ತಿಕ್ಕಾದ್‌, ಕುಡ ಕಸ್ಬೊಡು ಪಾಡುವೆ” ಪಣ್ಣ್‌ ಅಕ್ಷಾಸೊಡಿಪ್ಪುನಗ, ಕೌರವೆ ತನ್ನಾತೆಗೇ ತೆಲಿಪುವೆ. 


ದೂರ್ವಾಸೆರ್‌ ಶಿಷ್ಕೆರ್ನೊಟ್ಟುಗು ಧರ್ಮರಾಯನಕುಲು ಇತ್ತಿನಡೆಗ್‌ ಬತ್ತೆರ್‌. ಆಕುಲು ಮಾತೆರ್ಲಾ ಆರೆಗ್‌ 

ಪುಡಾಡೈರ್‌. ಆರ್‌ ಆಶೀರ್ವಾದ ಮಲ್ತೆರ್‌. ಧರ್ಮರಾಯ, “ಪೂಜೈರೇ, ಯೆಂಕ್‌ ಇತ್ತೆ ಕಾಡೇ ರಾಜ್ಯ ಆತ್‌ಂಡ್‌. 
ಮುಲ್ಲದ ಜನೊಕುಲೇ ಅಂದ್‌ಬಂದುಲಾತೆರ್‌. ನಾರುಮಡಿಯೇ ಕುಂಟಂಗಿ. ಬೇರ್‌, ಕಂಡೆ, ಗಿರೆಂಗ್‌, 
ಫಲಪರ್‌೦ದ್‌ಲೇ ವಣಸ್‌, ತುದೆತ ನೀರೇ ತೀರ್ಥ, ಯೆಂಕುಲು ಉಪ್ಪನ ಜಾಗೆನೇ ಗುರುಭವನ. ಉ೦ದುವೇ 
ಯೆಂಕ್ಷೆನ ಮಲ್ಲಾದಿಗೆ” ಪಣ್ಣೆ. 

ದೂರ್ವಾಸೆರ್‌ ಅಯನ್‌ ಮೆಚ್ಚಿದ್‌, “ರಾಜರ್ಷಿ' ಪಂಡ್‌ದ್‌ ಪುಗಾರ್ವೆರ್‌! 


ಬೊಕ್ಕ “ಧರ್ಮರಾಯಾ, ಪೊರ್ತು ಕಂತೊಂದುಂಡು. ಎಂಕ್ಷೆನ ಬ೦ಜಿ ಬಡಾವುಡು ಮುರೆಡುಂಡು. 
ಬಡವುದ ತೂ ತೆಕ್ಕಾವೆರೆ ನಿನಡ ದಾದಾ೦ಡಲ ಉಂಡ?” ಕೇಂಡಿನೆಕ್‌ ಧರ್ಮರಾಯೆ ಅಲಚನೆನೇ ಮಲ್ಲಂದೆ, 


“ಅಯ್ಯಾ, ಈರ್‌, ಇರೆನ ಶಿಷ್ಕೆರ್‌ ಬಯ್ದಿನನೇ ಯೆನ ಬಾಗ್ಗೆ... ನಿಕುಲು ಮಾತೆರ್ದ ವಣಸ್‌ ಮಲ್ಪುಲೆ” ಪಣ್ಣೆ. 
ದೂರ್ವಾಸೆರ್‌ ತನ್ನಕ್ಷೆನ್‌ ಕೂಡೊ೦ದು ಮೀಯೆರೆಗ್‌೦ದ್‌ ಯಮುನೆಗ್‌ ಪೋಪೆರ್‌. 


ಧರ್ಮರಾಯೆ ದ್ರೌಪದಿಗ್‌ ಪಂಡ್‌ದ್‌ ಕಡಪುಡ್ಡೆ. ಅಪಗನೇ ವಣಸ್‌ ಮುಗಿತ್‌ದ್‌ ಕುಲ್ಲುದಿನ ಆಲ್‌ 
ಬತ್ತೊಲು. ಅಲೆನ ವಣಸ್‌ ಆಂಡ್‌ಂದ್‌ ತೆರಿಗಿನ ಧರ್ಮರಾಯಗ್‌ ಲೋಕ ತೋಜಂದಿಲೆಕ ಆಂಡ್‌. ದೊಂಬುಡು 
ಉಣ್ಣಿನ ತಾಮರೆದಂಚ ಮೋನೆ ಕಂಗ್‌೦ಡ್‌. ಪೋಡಿಗೆಲ ಆಂಡ್‌. ಕಣ್ಣ್‌ಡ್‌ ನೀರ್‌ ಜತ್ತ್‌ಂಡ್‌. 


“ಅಯ್ಯೋ, ಈ ದೂರ್ವಾಸೆರ್‌ ಉಗ್ರ ಪಿಸ್‌ರ್‌ದಾರ್‌! ಇಂದನ ಮಿತ್ತ್‌ದ ಗರ್ವೊಗು ಅಯನ ಸ೦ಪೊತ್ತುನೇ 
ಕಡಲ್‌ಗ್‌ ಅಡಕ್ಕ್‌ದೆರ್‌. ಕೋಪೊದ ಎರ್ತೆಡ್‌ ಮೂಜಿ ಲೋಕೊನೇ ಪೊತ್ತಾದ್‌ ಬುಡ್ಚಿಂಚಿನಾರ್‌! ಇತ್ತೆ 
ದ್ರೌಪದಿನ ವಣಸ್‌ ಆಯಿನೆಡ್ಡಾವರ ಅಕ್ಷಯಪಾತ್ರೆ ಕಾಲಿ ಆತ್‌೦ಡ್‌. ಅಕುಲು ಮೀದ್‌ ಬತ್ತ್‌ದ್‌ ವಣಸ್‌ಗ್‌ 
ಕುಲ್ಲುನಗ ದಾದೆನ್‌ ಬಳಸುನು? ಬಳಸ್‌ಜಿಡ ಆರ್‌ ಸಾಪ ಕೊರುವೆರ್‌. ಆತೇ ಅತ್ತ್‌ ಯಾನ್‌ ವಣಸ್‌ 
ಪಾಡುವೆ ಪಂಡಿನ ಪಾತೆರೊಗು ತತ್ತ್‌ ನಡತಿಲೆಕಲಾ ಆಪುಂಡು. ಅಯ್ಯೋ ಪಂಡಿ ಪಾತೆರೊಗು ತತ್ತ್‌ದ್‌ 
ಯಾನ್‌ ಸೆಟ್ಟುಲೆಕ ಆಂಡತ್ತ?” ಪಣ್ಣ್‌ ದುಕ್ಕಿವೆ. 

ಪರಯನ ಮೋಣೆನೇ ತೂವೊಂದಿತ್ತಿನ ಭೀಮೆ, “ದಾದ ಅಣ್ಣಾ, ಉಂದು? ಈ ದುಕ್ಕ ಮಲ್ಲಡ. ಈ 
ಕೊರ್ತಿನ ಪಾತೆರೊಗು ದಕ್ಕೆ ಬರೈರೆ ಯಾನ್‌ ಬುಡೆನಾ? ಆ ದೇವೇಂದನ ಕಾಮಧೇನುನ್‌ ಬೋಡಾಂಡಲಾ 
ಇತ್ತೆನೇ ಕಣತ್‌ದ್‌ ನಿನ ದುಂಬುಡು ದೀಪೆ” ಪಂಡೆ. 


ಭೀಮೆ ಪಂಡಿನೆನ್‌ ಕೇಂಡಿನ ಧೌಮೈರ್‌, “ಧರ್ಮರಾಯಡ, ಉಂದು ಮಾತ ಇತ್ತೆಗ್‌ ಅವಂದಿಪೋವಂದಿನ 
ಪಾತೆರೊಲು. ಸದ್ಯ ನಮ ನಿನೆಪೊಡಾಯಿನಿ ಕೃಷ್ಣನ್‌. ರಾಜಸಭೆಟ್‌ ದ್ರೌಪದಿ ಬೊಬ್ಬೆ ಪಾಡ್ನಗ ಅಕ್ಷಯಾಂಬರ 
ಕೊರ್ದು ಕಾತಿನಿ ಕೃಷ್ಣೆನೆ! ಇತ್ತೆಲಾ ಕೃಷ್ಣನೇ ನಿನೆಪೊಡು. ನಮ ಕಸ್ಟೊಗು ಆಯನ ಮನಸ್‌ ಕರಗುಂಡು. ಅಯಿಟ್ಲಾ 
ದ್ರೌಪದಿನ ಕಸ್ಬೊಗು ಕೃಷ್ಣೆ ಅಪಗನೇ ಪರಿಹಾರ ತೋಜಾವುನ ಕರುಣೆದಾಯೆ! ದ್ರೌಪದಿ ಕೃಷ್ಣನ್‌ ಬಗ್ಗಿಡ್‌ 
ನಿನೆತೊನಡ್‌” ಪಣೆರ್‌ 


ದ್ರೌಪದಿ ಮನಿಪಂದೆ ಉಂದೆನ್‌ ತೂವೊಂದು ಉಂತುದಿತ್ತೊಲು. ಧರ್ಮರಾಯನ ದುಕ್ಕ, ಭೀಮನ 
ರೌಸು, ಅರ್ಜುನನ ಸಂಕಡ, ಧೌಮ್ಯೆರ್ನ ಹಿತನುಡಿ ಮಾತೆನ್ಸಾ ತೂದು, ಕೇಣ್ಣ್‌, ಬಯ್ಯದನಗದ ಸೂರ್ಯಗ್‌ ಕೈ 
ಮುಗಿದ್‌, ಕಣ್ಣ್‌ ಮುಚ್ಚಿದ್‌ ಕೃಷ್ಣನ್‌ ಒ೦ಜೇಲೆಕ ಸುಗಿತೊ೦ದು ಧ್ಯಾನೊಡು ಕುಲ್ಲಿಯೊಲು. “ಶ್ರೀ ರಮಾವರ, 
ದೈತ್ಯಕುಲ ಸಂಹಾರ, ಶ್ರೀಹರೀ ಕೃಪೆ ಮಲ್ಲುಲ. ಮುನಿ ದೂರ್ವಾಸೆರೆನ ಕೋಪೊದ ಉರಿಕಣ್ಣ್‌ಡ್‌ ಪೊತ್ತುದು 
ಪೋಷಿನ ಪಾಡ್‌, ಪಾಂಡವೆರೆಗ್‌ ಬರಂದಿಲೆಕ ಈಯೇ ಕಾತೊನೊಡು. ಈಯೇ ಯೆಂಕ್ಸೆಗ್‌ ಗತಿ. ಈಯೇ 

ಯೆಂಕ್ಷೆನ್‌ ಒರಿಪೊಡು.. ದಯೆ ದೀದ್‌ ಯೆಂಕ್ಷೆನ್‌ ಈ ಆಪೊತ್ತುಡು ಕಾತೊನುಲ. ದೂರ್ವಾಸೆರ್ನ ಕೋಷೊಡ್ಡು 
ಈಯೇ ಅಂಬರೀಷನ್‌ ಕಾತೊಂದತ್ತ? ಇತ್ತೆ ಯೆಂಕ್ಷೆನ್ಷಾ ಈಯೇ ಕಾತೊನೊಡು” ಇಂಚ ಬಗೆಬಗೆಟ್‌ 
ಮನದೀದ್‌ ನಟ್ಟೊನುವೊಲು. 


ಜನಮೇಜಯಾ, ಶಾಸ್ತೊಲೆಡ್‌ ಮೆಚ್ಚಾವೆರೆಗಾವ೦ದಿನ ಕೃಷ್ಣನ್‌ ನಿನ ಕುಲಹೆರಿಯೆರ್‌ ಪಾ೦ಡವೆರ್‌ ಯೇತ್‌ 
ಜನ್ಮೊಡು ಭಜನೆ ಮಲ್ತ್‌ದೆರ? ಅಂಚಾದ್‌, ಕೃಷ್ಣೆ ದ್ರೌಪದಿನ ಸಂಕಡೊನು ತೆರಿಯೊಂದು, ಅಲೆನ ಲೆಪ್ಪುಗು 
ಓಕೊಣುವೆ. ಅಪಗನೇ ಆಶ್ರಮೊಗು ಬರ್ದೆ! ದೂರೊಡೇ ಕೃಷ್ಣರಥೊದ ಗರುಡದ್ದಜೊನು ಪಾ೦ಡವೆರ್‌ ತೂಪೆರ್‌. 
ಸಂತೋಸುಡು ಮೆಯಿಮನಸ್‌ ಇರ್ನನೆ ಆಪುಂಡು. ಧೌಮ್ಯೆರ್‌ ಕೃಷ್ಣಗ್‌ ನಮಸ್ಕಾರ ಮಲ್ಪುವೆರ್‌. ರಥೊಡ್ಡು 
ಜತ್ತಿನ ಕೃಷ್ಣೆ ಪಾ೦ಡವೆರೆನ್‌ ತರ್ಕೊನುವೆ. ಬೊಕ್ಕ ಸೀದಾ ದ್ರೌಪದಿನಡೆಗ್‌ ಪೋಯೆ. 

ದ್ರೌಪದಿಗ್‌ ಉಂದು ಮಾತ ಗೊತ್ತೇ ಆತ್‌ಜಿ. ಅಲೆನ ಧ್ಯಾನೊದ ಮಟ್ಟೊಡು ಆಲ್‌ ಮನಸ್‌ಡ್‌ ಭಗವಂತೆ 
ಕೃಷ್ಣನ್‌ ತೂವೊಂದಿತ್ತೊಲು. ಇತ್ತೆ ನರಮಾನಿ ರೂಪೊಡು ಕಣ್ಣೆದುರು ಬಯ್ದಿನ ಕೃಷ್ಣೆ “ತಂಗಡಿ ದ್ರೌಪದೀ, 
ದಾದನಾ ಯೆತೆಸಿಂತೆಡ್‌ ಇತ್ತಿಲೆಕ ತೋಜುವ! ದಾದ ಆಂಡ್‌ ಪಣ್ಣ. ದಾಯೆಗ್‌ ಮನಿಪಂದೆ ಉಲ್ಲ?” ಕೇಣ್ಣಗ, 
ಆಲ್‌ ನಿದಾನೊಡು ಕಣ್ಣ್‌ ಜತ್ತ್‌ದ್‌ ತೂಪೊಲು. ಆಲೆನ ಆನಂದೊಗು ಮಿತಿಯೇ ಇಜ್ಞಾಂಡ್‌. ಕಣ್ಣ್‌ಡ್‌ 
ಆನಂದೊದ ಕಣನೀರ್‌! ಶ್ರೀಕೃಷ್ಣನ ಪಾದೊಗು ಪುಡಾಡೊ೦ದು ಅಯನ ಮೈಮೆನ್‌ ಸುಗಿಪುವೊಲು. 


“ಪ್ರಭೂ, ಇರೆನ ಈ ಪಾದೊಲು ಬೂಮಿನೇ ಅಳತೆ ಮಲ್‌ದಿನ ಪಾದೊಲು! ಗಂಗೆನ್‌ ಉಂಡು 
ಮಲ್ಮ್‌ದಿನ ಪಾದೊಲು! ಕಲ್ಲಾದಿತ್ತಿನ ಅಹಲ್ಕೆನ ಸಾಪ ನಿಮುರ್ತಿ ಮಲ್‌ದಿನ ಪಾದೊಲು! ಕಾಳಿಂಗಮರ್ದನ 
ಮಲ್‌ದಿನ ಪಾದೊಲು. ಶಕಟಾಸುರನ್‌ ಕೆರ್ತಿನ ಪಾದೊಲು” ಇಂಚನೇ ಬಗೆಬಗೆಟ್‌ ಸುಗಿತೊಂದುಪುವೊಲು. 

ಶೀಕೃಷ್ಟೆ ಕುಸಾಲ್ಡ್‌, “ತಂಗಡೀ, ಉಂದು ಯೆನನ್‌ ಪುಗಾರುನ ಪೊರ) ಸುಗಿಪುನ ಪೊರ) ನಿನ 
ಮನಸ್‌ಡ್‌ ದಾದನಾ ಗಡಿಬಿಡಿತ ಸಂಗತಿ ಇತ್ತಿಲೆಕ ತೋಜುಂಡತ್ತಾ, ಎಂಚಿನವು?” ಪಣೊಂದು ಅಲೆನ್‌ 
ಕಯಿಟ್‌ ಪತ್‌ದ್‌ ದೆರುವೆ. 

ಜನಮೇಜಯಾ, ಈ ತಗೆತಂಗಡಿನ ದುಂಬುದ ಪಾತೆರಕತೆನ್‌ ಪಣ್ಣೆ. ಕೇಣ್ರ. 
ದೌಪದಿ: ಕೃಷ್ಣಾ, ಉಣ್ಣೆಲ್‌ ಮರೊಕು ಗಿಳಿಕ್ಷೆಗ್‌ ತಿನಸ್‌ ಕೊರೈರೆಗಾವ? ಮುಲ್ಪ ದಾದ ಆತ್‌೦ಡ್‌ ಪಂಡ, 

ದೂರ್ವಾಸ ಮುನಿ ಶಿಷ್ಠೆರ್ನೊಟ್ಟುಗು ಬಿನ್ನೆರಾದ್‌ ಬಯ್ಬೆರ್‌. ಧರ್ಮರಾಯೆ ಆಕ್ಷನ್‌ ಮಾತೆರೆನ್ಹಾ 
ವಣಸ್‌ಗ್‌ ಲೆತ್ತ್‌ದೆ. ಅಕುಲು ಯಮುನೆಡ್‌ ಮೀಯೊಂದು ಇತ್ತೆ ಬಡವುಡು ವಣಸ್‌ಗ್‌೦ದೇ 
ಬರ್ದೆರ್‌. ಆಂಡ ಇಂಚಿಡ್ಸ್‌ ಯಾನ್‌ ವಣಸ್‌ ಮಲ್‌ದ್‌ ಆಯಿನೆಡ್ಬಾವರ ಅಕ್ಷಯ ಪಾತ್ರೆ ಕಾಲಿಯಾತ್‌ಂಡ್‌. 
ಇತ್ತೆ ಬಡವುಡು ಬರ್ಲಿನ ದೂರ್ವಾಸೆರೆನ ಕೋಪೊಗು ನಿನ ಮೈತಿನೆ ಧರ್ಮರಾಯೆನೇ ತಿಕ್ಕೊಂಬಿನ 
ಕಂಟಕ ಬಯ್ಜ್‌ಂಡ್‌.” 


ಕೃಷ್ಣೆ: “ತಂಗಡೀ, ಯಾನ್ಸಾ ಬಡವುಡೇ ಬತ್‌ದೆ. ಇತ್ತೆ ಈ ಇಂಚ ದೂರು ಪಣೊಂದು ಕುಲ್ಲುನವು 
ಸರಿಯತ್ತ್‌. ಸುರೂಟು ಯೆನ ಬಡವುಗು ದಾದಾ೦ಡಲಾ ಬಗೆ ಮಲ್ಬುಲ.” 


ದೌಪದಿ: “ದೇವಾ, ಇರೆನ ಬಡವುನು ಕಮ್ಮಿ ಮಲ್ಲೊಡಾಂಡ ಅಯಿಕ್‌ ಸುದ್ದ ಬಾಮೊದ ಬಗ್ಗಿ ಬೋಡಾಪುಂಡು. 
ಯೆನ್ನವು ಇತ್ತೆ ತಿಮಿತ ತತ್ತದಿನ ಮನಸ್‌.. ಯಾನಿತ್ತೆ ದಾನೆ ಮಲ್ಪೊಲಿ?” 


ಕೃಷ್ಣ: “ತಂಗಡಿ ದ್ರೌಪದೀ, ಅವು ಮಾತ ಯೆಂಕ್‌ ಗೊತ್ತುಜ್ಜಿ. ಬಡವುಡುಪ್ಪುನಗ ಭಾಷಣ ಮಲ್ತ್‌ಂಡ ದಾದ 

ಪೇಜನ? ಸುರೂಟು ಉಳಯಿ ಫೋದು ದಾದಾಂಡಲಾ ಪತೊಂದು ಬಲ್ಲ. ತಡ ಮಲಡ. ಬಡವುಡುಪುನ 
ಯೆಂಕ್‌ ಈ ದಾದ ಕೊರ್ಕಡಲಾ ಅಮುರ್ತನೇ ಆಪುಂಡು.” 


ದ್ರೌಪದಿ ಬಗೆ ಇಜ್ಜಂದಿನೆಕ್‌ ಅಳ್ಳ್‌ಡ್‌ ನಡ್ಡೊಂದೇ ಉಳಯಿ ಪೋದು, ಅಕ್ಷಯ ಪಾತ್ರೆನ್‌ ಕೈಯಿಟ್‌ 
ಪೂಜುವೊಲು. ತೂವನಗ ಅಯಿಟ್‌ ಪನೀತ್‌ ಪಾಕ ಒರಿದಿತ್ತ್‌ಂಡ್‌. ಬೇತೆ ಗತಿ ಇಜ್ಜಂದಿನೆಕ್‌ ಒರಿದಿನ ಆ 
ಪಾಕೊನೇ ಕಣತ್‌ ಕೊರ್ಲೊಲು. ಕೃಷ್ಣೆ ಅವೆನ್‌ ದೆತೊಂದು, ಕುಸಿಟೆ ತಿಂದ್‌ದ್‌. ಬ೦ಜರ ಆಯಿಲೆಕ ಆರ್ಲೆ 
ದೆಪ್ಪುವೆ. 
ಕೃಷ್ಣೆ: “ಸದ್ಯ, ಯೆನ ಬಡವು ತೆಕ್ಕಾಯ ಅತ್ತ? ಯಾವು.” 

ಇಂಚ ತಂಗಡಿನ್‌ ಪುಗಾರೊಂದುಪ್ಪುನಗ ಮಾತೆರ್ಲಾ ಕೃಷ್ಣನೇ ಮನಿಪಂದೆ ತೂವೊಂದಿತ್ತೆರ್‌. 


ಕೃಷ್ಣೆ ಉಂಡುದು ಆರ್ಗೆ ಬುಡಿನೆತ ಪರ್ನಾಮ ಆಚ್ಚಿರದನೆ! ಯಮುನೆಡ್‌ ಮೀದ್‌ ಮಿತ್‌ಬತ್ತಿನ ದೂರ್ವಾಸೆರೆಗ್ಲಾ 
ಆರೆನ ಸಾವಿರದಾತ್‌ ಶಿಷ್ಕೆರೆಗ್ಲಾ ಬಂಜರ ಉಂಡಿಲೆಕಾದ್‌, ಬ೦ಜಿ ಉಬ್ಬೆರ್ಟ್‌, ಆಧ್ಲೆದ ಮಿತ್ತ್‌ ಆರ್ಲೆನೇ।! ದೂರ್ವಾಸೆರ್‌ 
ಅಚ್ಚಿರೊಡು ತನ ಧ್ಯಾನೊಡು ತೂನಗ ಉಂದು ಕೃಷ್ಣನ ಲೀಲೆ ಪಣ್ಣ್‌ ಗೋಚರ ಆಂಡ್‌. ಶೀಕೃಷ್ಣ ಬಯ್ದಿನೆನ್ನ 
ತೆರೀದ್‌, “ಗೋವಿಂದನ ರಕ್ಷೆಡಿಪ್ಪುನ ಪಾಂಡವ ಪಗೆನಕುಲು ಅಳಿಗೊಳಿ ಆಪಿನಿ ಕಂಡಿತ” ಪಣೊಂದು 


ಆಶ್ರಮೊಗು ಬರ್ಗರ್‌. 


ಅರೆನ್‌ ತೂಯಿನ ಕೃಷ್ಣೆ ತಾನೇ ಲಕ್ಕ್‌ದುಂತುದು, “ಹ್‌! ದೂರ್ವಾಸೆರ್‌! ಒಲಡ್ಸ್‌ ಬತ್ತರ್‌?” ಕೇಣೊಂದು 
ಕೈ ಮುಗಿದ್‌ ಸೊಲ್ಮೆ ಸಂದಾವೆ... ದೂರ್ವಾಸೆರೆಗ್‌ ಆಯನ ಗೊಬ್ಬು ತೆರಿಯಂದ?9 


“ಆಹ। ಯಾವು, ಯಾವು! ನಾಟಕೊಡು ಬಾರೀ ಬುದ್ಯಂತೆ!” ಪಣ್ಣ್‌ ದುಂಬು ಬತ್ತ್‌ದ್‌ ಕೃಷ್ಣನ್‌ ತರ್ಯೊನುವೆರ್‌. 
“ಕೃಷ್ಣಾ, ಬತ್ತಿನ ಬಿನ್ನೆರೆಗ್‌ ಇಲ್ಲಡಿತ್ತಿನಕುಲು ಗೌರವ ಕೊರೊಡುಣ್ಣಿನೆನ್‌ ತೆರ್ಬಾವೊ೦ದುಲ್ಲ. ಇತ್ತೆ ಮಾತೆದ್ದ 
ಕುಲ್ಲುಲೆ. ದ್ರೌಪದೀ, ಮುತ್ತೈದೆಯಾದೇ ಉಪ್ಪುಲ. ದೈವೊನೇ ನಿನ ಸಂಗತ ಉಪ್ಪುನಗ ನಿಕ್ಷೆಗ್‌ ಬರ್ಬಿನ 
ಕಂಟಕೊಲು ಕಡೆ ಆಪನೆ!” ಪಣ್ಣೆರ್‌. 


ಬೊಕ್ಕ ಪಾಂಡವೆರೆಡ, “ನಿಕುಲು ಭಗವಂತನೇ ಮೆಚ್ಚಾದಿನಕುಲು! ಈ ಕೃಷ್ಣನೇ ಭೀಮೆ, ಅರ್ಜುನೆ ಪಣ್ಣಿ 
ರಡ್ಡ್‌ ಅಸ್ತೊಲೆಡ್‌ ಕುರುಕುಲೊತ ಬೇರ್‌ನೇ ಮುಯ್ದುವೆ! ನಿಕ್ಷೆನ್‌ ಕಾತೊನುವೆ! ಕೃಷ್ಣನ ಸಾಯೊಡು ನಿಕುಲು 
ರಾಜ್ಯಲಕ್ಷ್ಮಿನ್‌ ಪಡೆತೊನುವರ್‌” ಪಂಡೆರ್‌.. 


ಅಪಗ ಧರ್ಮರಾಯೆ, “ದೂರ್ವಾಸ ಮುನಿಕುಲೇ, ಈರ್‌ ನಿಜ ಪ೦ಡರ್‌. ಇಹಪರ ರಡ್ಜೆಕ್ಲಾ ಗತಿಯಾದಿಪ್ಪುನ 
ಇರೆನ, ಬೊಕ್ಕ ಕೃಷ್ಣನ ಮೋಕೆಡ್‌ ಯೆಂಕ್ಷೆಗ್‌ ಒಯಿಕ್ತಾ ಕಮ್ಮಿ ಆವಂದ್‌. ಇತ್ತೆ ಪೊರ್ತು ಆವೊಂದುಂಡು. 
ದಯದೀದ್‌ ವಣಸ್‌ಗ್‌ ಲಕ್ಕ್‌ಲೆ” ಪಂಡಿನೆಕ್‌ ದೂರ್ವಾಸೆರ್‌ ತೆಲ್ತೊಂದು, 


“ಧರ್ಮರಾಯಾ, ಬೇರ್‌ಗ್‌ ನೀರ್‌ ಪಾಡ್‌೦ಡ ಮರೊತ ಎಗ್ಗೆಲೆಗ್‌ ತಿಕ್ಕಿಲೆಕ್ಕನೇ! ಅಂಚೆನೇ ಶ್ರೀರಮಣೆ 
ಕೃಷ್ಣೆ ಸಂತುಷ್ನೆಯಾಯೆಡ ಬೊಕ್ಕ ಬೇತೆ ವಣಸ್‌ ದಾಯೆಗ್‌ ಪಣ್‌. ಸಂಗತಿ ದಾದಂದ್‌ ಇತ್ತೆ ಪಣ್ಣೆ. ಕೌರವನಡೆಗ್‌ 
ಪೋಯಿನಪಗ ಆಯನ ಉಪಚಾರೊಡು ಕುಸಿ ಆದ್‌, "ನಿಕ್ಕ್‌ ದಾದ ಬೋಡು? ಕೇಣ್ಣಾ' ಪಂಡೆ. ದುರ್ಯೋಧನೆ 
ದುಸ್ಟ ಬುದ್ಧಿಡ್‌, ಯೆನನ್‌ ನಿಕಲ್ನಡೆಗ್‌ ಕಡಪುಡ್ಕೆ. ಇತ್ತೆ ಕೌರವಗೇ ಕಸ್ಟ ಅಂಟೊಂಡಿನಿ. ಶ್ರೀಕೃಷ್ಣನ್‌ ನಂಬಿನಕ್ಷೆಗ್‌ 
ದುಸ್ಸೆರೆಡ ಬರ್ಬಿನ ದುರಿತೊಲು ಕಡೆ ಆಪನೇ!” ಪಂಡ್‌ದ್‌ ತನ ಆಶ್ರಮೊಗು ಪಿದಾಡುವೆರ್‌. ಶ್ರೀಕೃಷ್ಣಲಾ 
ದ್ವಾರಕೆಗ್‌ ಪಿರ ಪೋಪೆ| 

ಕೃಷ್ಣೆ ಪೋಯಿನೆಡ್ಜ್‌ ಬೊಕ್ಕ ಪಾಂಡವೆರೆಗ್‌ ಒಂತೆ ಪೊರ್ತು ಆಯನನೇ ಅಲಚನೆ. 


ಧರ್ಮರಾಯೆ ಇಂಚ ಪಣೊಂಡೆ. “ ೈಷ್ಣನ್‌ ಬುಡ್ಬು ಆ ನಂದಗೋಕುಲೊದ ಗೋಪಿಕೆಯೆರ್‌ ಎಂಚ 
ಬದ್ಧಿಯೆರ? ಕೃಷ್ಣಡ್ಟ್‌ ದೂರ ಉಪ್ಪುನು ಪಂಡ ತೂಟು ಪೊತ್ತುಲೆಕನೇ. ನಿಜವಾದ್ದಾ ಪಣ್ಟೆ ಯೇರಾಂಡಲಾ ಈ 
ತೂ ಇಜ್ಜಂದಿಲೆಕ ಮಲ್ತೆರ್ದ ಅಕ್ಷೆಗ್‌ ಯೆನನೇ ಕೊರೆ” 


ಅ೦ಚಿಡ್ಜ್‌ ಕಾಮ್ಯಕಬನೊಡ್ಜ್‌ ಒರಿ ಬೆರಣೆ, ಹಸಿನಾಪುರೊಕು ಬಯ್ದೆ ಪಣ್ಣಿನೆನ್‌ ತೆರಿಯೊಂಡಿನ ಧೃತರಾಷ್ಟೆ 
ಆಯನ್‌ ಅರಮನೆಕ್‌ ಲೆಪ್ಪುಡಾವೆ. ಸುರುಟು ಪಾಂಡವೆರೆನ ಕಾಡ್‌ದ ಬದ್‌ದ ಬಗ್ಗೆಡ್‌ ಇಚಾರುವೆ. ಆ 
ಬಂಗೊದ ಬದ್ಯ್‌ದ ಬಗೆನ್‌ ಕೇಣ್ಟ್‌, “ಅಯ್ಯೋ, ಪಾಂಡವೆರೆಗ್‌ ಈ ವಿಧಿ ಬತ್ತ್‌ಂಡ? ಯೆಂಕ್‌ ಸಾವು 
ಬರ್ಬುಜತ್ತ? ಯೇತ್‌ ಜನ್ಮೊಡು ಯಾನ್‌ ಯೇತ್‌ ವ್ರತ ಹಾಳ್‌ ಮಲ್‌ದೆನ? ಈ ಐಸಿರಿ, ಈ ಪಟ್ಟ, ಈ 
ಜೋಕುಲು, ಮಾತ ದಾಯೆಗೆಂಕ್‌?” ಪಣ್ಣ್‌ ಮುರೆಡುವೆ! ಅಯಿಡ್ಜ್‌ ಬೊಕ್ಕ ಯುಧಿಷ್ಠಿರನ ಸಂಕಡ, ಭೀಮನ 
ಗರ್ವ. ಅರ್ಜುನನ ಅಬ್ಬರ, ನಕುಲ-ಸಹದೇವನಕ್ಷೆನ ದರ್ರ, ದ್ರೌಪದಿನ ದುಕ್ಕ, ಧೌಮ್ಯರೆನ ಯೆತೆ, ಮಾತೆನ್ಷ ಕೇಣ್ಣ್‌ 
ಬುಲ್ಬುನೆನ್‌ ತೂದು ಕರ್ಣೆ ಶಕುನಿನಕುಲು ಕೈಕೈ ಬೊಟ್ಟೊಂದು ತೆಲ್ತೆರ್‌! ಬೊಕ್ಕ ಧೃತರಾಷ್ಟ್ರಡ ದುಕ್ಕೊಗು 
ಕಾರಣ ದಾದಂದ್‌ ಕೇಂಡೆರ್‌ಲ!। 


“ಅಯ್ಯೋ! ಯೆನ ಸಂಕಡೊನು ದಾದಂದ್‌ ಪಣ್ಣಿನಿ? ಪಾಂಡುನ ಜೋಕುಲು ಸಾದಿಡ್‌ ಬೂರೈರ್‌. 
ಆಕುಲು ಬನೊಟು ಬಂಗ ಬರ್ಲಿನೆನ್‌ ತೆರಿನಗ ಯೆನ್ನ ತಿಗಲೆ ಪುಡಾ೦ಡ್‌, ಮನಸ್‌ ಕೊದಿಂಡ್‌.” ಪಣ್ಣೆ. 


ಅಪಗ ಶಕುನಿ, “ಬಾವೆರೇ, ಆ ಕುಮಾರೆರ್‌ ಇಜ್ಞಾಂಡ ದಾನೆ? ಈ ಕುಮಾರೆರ್‌ ಇಜ್ಜಿರ) ಪಾಂಡವೆರೆನ 
ಸಂಕಡೊದ ಸುದ್ದಿಡ್‌ ದುಕ್ಕ ಅತ್ತ್‌, ಸಂತೋಸಾವೊಡು. ಅತ್ತಾಂದೆ ಕೌರವೆ ದಾನೆಂಡಲಾ ಅನ್ನೆಯ ಮಲ್‌ದೆನ? 
ಧರ್ಮರಾಯಗ್‌ ಜೂಜು ಗೊಬ್ಬುನ ಚಟ. ಅಯಿಕಾದ್‌ ರಾಜ್ಕೊನು ಪಣ ದೀದ್‌ ದೆತ್ತೊಂಡೆ. ನಿನ ಜೋಕುಲು 
ಯೇರ್ಲಾ ಅಂಚಿನ ಅನ್ನೆಯ ಮಲ್‌ದ್‌ಜೆರ್‌. ಆ ಪಾಂಡವೆರ್‌ ಸತ್ಯ ಪಾಲನೆಗಾದ್‌ ಕಾಡ್‌ಗ್‌ ಪೋತೆರ್‌. ಅಕುಲು 
ಮಲ್ತಿನ ಕರ್ಮೊನು ಅನ್ನೇಸೊಂದುಲ್ಲೆರ್‌. ಆಕ್ಷೆಗಾದ್‌ ದಾಯೆಗ್‌ ದುಕ್ಕ ಬುಡೊಡು? ಬಾವೆರೇ, ಅಕುಲು 
ಈತೆಗೇ ಉಂತುನಾಕುಲತ್‌] ದಾನೆಂಡಲಾ ಕುಯಿಂತ್ರಿಡ್‌ ಕೌರವೆರೆನ್‌ ಮುಗಿಪುನ ಇರಾದೆ ಆಕ್ಷೆಗುಂಡು. 
ಅಂಚಿತ್ತಿನಾಕ್ಷೆನ್‌ ಈರ್‌ ಎಡ್ಡೆನಕುಲು ಪಣ್ಣ್‌ ತೆರಿದರ್‌. ಕೌರವೆರ್‌ ನೀಚೆರ್‌೦ದ್‌ ಎಣ್ಣುವರ? ತೂಲೆ, ಭೀಮೆ 
ಪೊಕ್ಕಡೆ ಬರಮ್ಮು ತೋಜಾವೆ. ಅರ್ಜುನೆ ಹಾಂಕರೊದ ಬಿತ್ತ್‌ ಅಕಲ್ಲ ನಿರೆಲ್‌ ಆ ಮಾದ್ರಿ ಜೋಕುಲು! 
ಮಾತೆರ್ಲಾ ಬಾರೀ ಆರಬಾರದಕುಲೇ! ಆಕ್ಷೆನೊಟ್ಟುದ ಧರ್ಮರಾಯೆ ಕೌರವೆರೆಗ್‌ ಎಡ್ಡೆ ಬಯಕುವೆನ? ಆಕುಲು 
ಮಾತೆರ್ಲಾ ಸಾದುಸಜ್ಜನೆರತ್ತ್‌, ನಿಜ ಪಣ್ತಿನಾ೦ಡ ಪಾ೦ಡವೆರ್‌ ಕಾಡ್‌ಡುಪ್ಪುನ ಕಾಲೊನೇ ನಮ ಸಂತೋಸುದ 
ಕಾಲ| ಅಜ್ಞಾತವಾಸ ಮುಗಿತ್‌ದ್‌ ಬತ್ತಿಬೊಕ್ಕ ಅಕುಲು ಆರಬೀರೊದ ಗೊಬ್ಬು ಗೊಬ್ಬಂದೆ ಕುಲ್ಲುವೆರ?” 
ಕೇಣುವೆ. 


ಶಕುನಿ ಪಂಡಿನೆತ ಸಮರ್ತನೆಗ್‌ ಕರ್ಣೆ! “ಕಯ್ದೆ ಬಳ್ಳಿಗ್‌ ಕೈಬೇವುದ ಸಾಕ್ಷಿ' ಪಣ್ಣಿನ ಗಾದೆನೇ ಉಂಡತ್ತ? 
ಅಂಚೆನೇ ಕರ್ಣೆಲಾ ಧೃತರಾಷ್ಟಗ್‌ ಪಣ್ಣೆ. “ಪ್ರಭೂ, ಶಕುನಿ ಪಣ್ಣಿನವು ನಿಜ. ಪಾಂಡವರ್‌ ಬಂದುದ್ರೋಜಿಲ್‌. 
ಅಕುಲು ಪಿರಬತ್ತಿ ಬೊಕ್ಕ ನಂಕ್‌ ಕೇಡ್‌ 'ಮಲುನಕುಲೇ ಈರ್‌ ಆ ಕಬಟಿಲೆಡ ಮೋಕೆ ದೀವೊಂಡ ಕೌರವೆರೆಗ್‌ 
ಕೇಡ್‌ ಕಂಡಿತ. "ಇತ್ತೆ ರಾಜ್ಯ ಸ೦ಪೊತ್ತುನು ಅನ್ನೇಸೊಂದುಪುುನ ಕೌರವೆರೆನ್‌ ತೂದು ಕುಸಿಟುಪ್ಪುಲೆ. ಅವೆನ್‌ 
ಬುಡ್ಡು ಪಾ೦ಡವೆರ್‌ ಕಾಡ್‌ಡ್‌ ಕಸ್ಟೊಡುಲ್ಲೆರ್‌೦ದ್‌ ಮುರೆಡುನತ್ರ್ತ್‌” 

ಧೃತರಾಷ್ಟಗ್‌ ಅಂದ್‌ ಪಣ್ಣಿಲೆಕಾ೦ಡ್‌. ಕಣನೀರ್‌ ಒರೆಸೊಂದು, ಕರ್ಣನ್‌ ಪುಗರುವೆ. 


“ಅಂದ್‌ ಕರ್ಣಾ, ಬಯಂಕರ ಇಸೊಟು ಚೀಪೆ ಉಪ್ಪಂದ್‌! ಅಕಲ್ಲ ಚಿಂತೆ ಬುಡಿಯೆ. ಇತ್ತೆ ಪಣ್ಣೆ, ನಿಕಲ್ಲ 
ಅಲಚನೆ ದಾದವು?” 


“ಪ್ರಭೂ, ಒಂಜಿ ಅಲಚನೆ ಉಂಡು. ನಮ ಸಿರಿಸಂಪೊತ್ತುನು, ಬದ್ಕ್‌ಬಾಗ್ಗೆನ್‌, ಅಧಿಕಾರೊದ ಎಚ್ಚಲ್ಲೆನ್‌ 
ಪಾಂಡವೆರ್‌ ಇತ್ತಿನಡೆಗ್‌ ಪೋದು ತೋಜಾವೊಡು! ನಮ ಅರಮನೆತ ಪೊ೦ಜೊಲು ಅಯ್ದಸಿಂಗಾರೊಡು, 
ಕಮ್ಮೆನೊದ ಪ್ರಸಾದನೊಲೆಡ್‌ ಅಲ್ಪ ತೋಜಿ ಬರೊಡು. ಈ ನಮ ಸಿರಿ ಸ೦ಪೊತ್ತುನು ತೂದು ಅಕಲೆಗ್‌ 
ಕಿಚ್ಚಿಮಚ್ಚರೊಡು ಬ೦ಜಿ ಪೊತ್ತೊಡು.” 

ಧೃತರಾಷ್ಟಗ್‌ ಕುಸಿ ಆಂಡ್‌. 


“ಅಂದ್‌, ಅಂಚ ಮಲ್ತ್‌ಂಡ ನಮ ಸಿರಿ ಸಂಪೊತ್ತು ಸಾರ್ಥಕ ಆಪುಂಡು. ಆ೦ಡ ಒಂಜಿ, ನಿಕುಲು 
ಅಕುಲಿತ್ತಿನಡೆಗ್‌ ಪೋದು ಮೆರೆಪಿನವು ಸಮನ? ಒ೦ಜೇಳ್ಯ ಅಕುಲು ಕೋಪೊಡು ಬತ್ತ್‌ ತಾಂಟಿಯೆರ್ದ 
ಬಂಗನೇ. ಭೀಮನ್‌ ನಂಬೈರಾಮಜಿ. ಅಲ್ಪ ಭೀಮೆಲ ಕೌರವೆಲ ಕಾಳಗ ಮಿನಿ ಮಲ್ರ್ತೊಂಡೆದ್ದ ಕಸ್ಟ ಅತ್ತ?” 


ಕರ್ಣೆ, ಶಕುನಿ ಇರುವೆರ್ದ ಸೇರೊಂದು ಧೃತರಾಷ್ಟನ ಅಳ್ಳ್‌ನ್‌ ದೂರ ಮಲ್ಪುವೆರ್‌. 


“ದೊರೇ, ಯೆಂಕುಲು ಲಡಾಯಿಗ್‌ ಅವಕಾಸೊನೇ ಕೊರ್ದುಜ. ಈ ಘೋಷಯಾತ್ರೆಡ್‌ ಯೆಂಕುಲು 
ಯೆಂಕ್ಷೆನಾತೆಗೇ ಉಪ್ಪುವ. ಅಂತ:ಪುರೊತ ಪೊಂಜೊಲೆನ ಸಂಬುರೊೊನು ತೋಜಿಪಾದ್‌ ಬರ್ತ, ಆತೇ.” 

ಧೃತರಾಷ್ಟೆ ಒಪ್ಕುವೆ. 

ಈ ಗುಟ್ಟುದ ಘೋಷಯಾತ್ರೆದ ಸುದ್ದಿ ಭೀಷ್ಮರೆಗ್‌, ದ್ರೋಣ, ಕೃಪ, ವಿದುರೆರೆಗ್‌ ತೆರಿಂಡ್‌. ಅಕುಲು 


ಬ್‌ 


ಪಾಂಡವೆರಿತ್ತಿನಡೆಗ್‌ ಘೋಷಯಾತ್ರೆ ಮಲ್ಪುನವು ಸರಿಯತ್‌ಂ೦ದ್‌ ಬುದ್ದಿಪಾತೆರ ಪಂಡೆರ್‌. 


ಮಾತೆರೆನ್ಲಾ ಲೆಪುಡಾದ್‌ ಭೀಷ್ಮೆರ್‌ ಪಣ್ಣೆರ್‌, “ತೂಲೆ, ನಿಕುಲು ಬೀರದಕುಲು. ನಿಕಲ್ನ ಸೇನೆ ಪೋಯಿನಲ್ಪ 
ಮನಿಪಂದೆ ಉಪ್ಪಂದ್‌. ದಾದಾ೦ಡಲಾ ಅತ್ರುವಣೊ ಮಲ್‌ಂ೦ಡ, ಕಾಡ್‌ಡ್‌ ರುಸಿಮುನಿಕ್ಷೆನ್‌ ಮಿನಿ ನೋಚಾಂಡ, 
ಕಾಡ್‌ನ್‌ ಹಾಳ್‌ ಮಲ್ತ್‌ಂಡ, ಅರಮನೆತ ಪೊಣ್ಣು ಜೋಕ್ಷೆನ ಸೇಲೆ ಸೇಬಿನೊಡು ತಾಪಸಿಲೆನ ಧ್ಯಾನೊಗು 
ದಾದಾಂಡಲಾ ಅಡ್ಡಿ ಮಿನಿ ಆಂಡ, ಕಾಡ್‌ದ ಮುನಿಜನೊತ ದೂರು ಕೇಣೊಂದು ಪಾಂಡವೆರ್‌ ಸೊತ್ತ 
ಕುಲ್ಲಯೆರ್‌. ನಿಕಲ್ಲ ಲಡಾಯಿಗ್‌ ಉಂತುವೆರೆ. ಪೋಯಿನಲ್ಪ ಲಡಾಯಿ ಎಡ್ಡೆನ? ಯಾನ್‌ ಸೊಸ್ಪ ಪಣೊಂಬೆ. 
ನಿಕಲ್ಲ ಈ ಘೋಷಯಾತ್ರೆಡ್‌ ಯಾನ್‌ ಸೇರೊನುಜಿ. ನಿಕುಲು ಒತ್ತಾಯೊಲ ಮಲ್ಲೆರೆ ಬಲ್ಲಿ. ಎಲ್ಲೆ ದಾದಾಂಡಲ 
ಎಚ್ಚಿಕಮ್ಮಿ ಆಂಡ ಯೆನನ್‌ ದೂರೈರೆಲ ಬಲ್ಲಿ.” 


ಅಯಿಕ್‌ ಕೌರವೆ, “ಛೇ! ಛೇ! ಯೆಂಕುಲು ಅಂಚ ಮಾತ ಅನ್ನೆಯೊಗು ದುಂಬಾಪುಜ. ಮಿತಿ ಮೀರ್ಬ್‌ 
ನಡಪುಜ. ಇರೆನ್‌ ದೂರುನ ಪ್ರಸಂಗೊನೇ ಬರುಜಿ. ಯೆಂಕುಲು ಯೆಂಕ್ಷೆನ ಕುಸಿಕಾದ್‌ ಘೋಷಯಾತ್ರೆ 
ಮಲ್ಲುವ. ಆತೆಟೇ ಪಿರ ಬರ್ತ” 


ಭೀಷ್ಮೆರ್‌ ಮನಿಪಂದೆ ಕುಲ್ಲಿಯೆರ್‌. ಆಂಡಲಾ, “ಪೋಯಿನಲ್ಪ ದಾಲ ಆವೆರೆ ಬಲ್ಲಿ. ಆಂಡ ಒರೊರ ನಮ 
ಗ್ರಾಚಾರೊಡು ಎಣ್ಣಂದಿನ ಕೇಡ್‌ ಬರ್ಪುಂಡು. ಜಾಗ್‌ರೈಡುಪ್ಪುಲೆ.” ಪಂಡೆರ್‌. 


ಕೌರವನಕುಲು ಕುಸಿಟೆ ಪಿದಾಡ್ಕೆರ್‌. ಭೀಷ್ಮೆರ್‌ ಬರಂದಿನವುಲಾ ಆ ದುಸ್ಟ ಕೂಟೊದಕ್ಷೆಗ್‌ ಇಸ್ಟ ಆಂಡ್‌! 

ಊರುಡಿಲಾ ಘೋಷಯಾತ್ರೆದನೇ ಸುದ್ದಿ. ಭಂಡಾರೊದ ಪದ್ದೆಯಿ ಬಂಗಾರ್‌ನ್‌ ಯಾತ್ರೆಡ್‌ ಪಾಲ್‌ ಪಡೆಪಿನ 
ಪೊಂಜೊಲೆಗ್‌ ಪಟ್ಸ್‌ದ್‌ ಕೊರಿಯೆರ್‌. ಕಮ್ಮೆನೊದ ದ ವ್ಯೊಲೆನ್‌ ಪಿಠಾರಿಲೆಡ್‌ ದಿಂಜಾಯೆರ್‌. ಬಂಡಿಲ್‌ 
ಸಜ್ಜಾಯ. ಬಾರಿ ಸಂಕೆಡ್‌ ರಾಣಿವಾಸೊದ ಪೊಂಜೊಲು ರಥ ಮಿತ್ತೇರೈರ್‌. ಆನೆದ ಮಿತ್ರ್‌ ವಿಲಾಸಿ ಪೊಣ್ಣುಲು 
ಕುಲ್ಲಿಯೆರ್‌. ಪೊಂಜೊಲೇ ನೆಗತ್‌ ತೋಜುನ ಈ ಯಾತ್ರೆ, ಗಡ್ಜ್‌ಗೌಜಿಡ್‌ ಮೆರೆವೊಂದು ಪಿದಾಡ್‌೦ಡ್‌! 
ಜನಮೇಜಯಾ, ಕೇಣ್ಣ. ಪತ್ತ್‌ಸಾರ ಆನೆಲ್‌, ಎಣ್ಮ ಸಾರ ರಥೊಕುಲು, ಕೋಟಿದಾತ್‌ ಕುದುರೆಲ್‌,! 
ಸೈನಿಕೆರ್ನ ಸಂಕೆ ಲೆಕ್ಕೊಗು ತಿಕ್ಕುನನೇ ಅತ್ತ್‌. ವಂದಿಮಾಗಧೆರ್‌, ಕವಿಕುಲು, ವಿದ್ದಾಂಸೆರ್‌, ಬೇಲೆದಾಕುಲು, 
ಹಾಸ್ಕದಕುಲು, ಕಥನಕಾರೆರ್‌, ಪಾಠಕೆರ್‌, ಕುಸ್ತಿದಕುಲು, ಬೋ೦ಟೆದಕುಲು, ಇಂಚ ಮಾತೆರ್ದ ಕುಸಿಟೆ ಪಿದಾಡಿಯೆರ್‌. 


ಆಂಡ ಪೋನಗ ಕಕ್ಕೆಲ್‌ ದತ್ತ ಕೋಡಿಡ್‌ ರಾವೊ೦ದು ಬತ್ತ ಶಕುನೊದ ಪಕ್ಕಿಲ್‌ಲ ತೋಜಿ ಬತ್ತ ಕತ್ತೆಲ್‌ 
ತೋಜಿಯ. ಇಂಚಿತ್ತಿನ ಹಾಳ್‌ ಶಕುನೊಲೆನ್‌ ಗೆಣಂದೆ ಕೌರವನ ಯಾತ್ರೆದ ಗುಂಪು ದುಂಬು ಪೋಂಡು. 
ದ್ವೈತಬನೊಟು , ಸುದೆತ ಬರಿತ ಪೊರ್ಲು ಕಂಟ್‌ ಜಾಗೆಡ್‌ ಬುಡಾರ ಮಲ್‌ಂಡ್‌. ರಾಜೆರ್‌, ರಾಣಿಯೆರೆಗ್‌ 
ಅರಮನೆತಂಚಿನ ಬುಡಾರೊಲು ನಿರ್ಮಾಣ ಆಂಡ್‌. ಮಂಡವಿಗೆ, ಚಂಪೆ ಪಣ್ಣಿ ಗುಡಾರೊಲುಲ ಇತ್ತ್‌ಂಡ್‌. 
ಪಾಂಡವೆರ್‌ ಇತ್ತಿನ ಕೋಡಿಡೇ ಪೊರ್ಲು ಕಂಟ್‌ದ ಮಲ್ಲದಿಗೆದ ಬುಡಾರೊಲೆನ್‌ ನಿರ್ಮಿದ್‌ ತಂಕ್ಷೆನ ಐಬೋಗೊದ 
ತೂಪಾಟಕೆಗ್‌ ವ್ಯವಸ್ಥೆ ಆಂಡ್‌. 


ಕೈಕಂಜಿ ಕಾಪುನಕ್ಷೆನ್‌ ಲೆಪುಡಾಯೆರ್‌. ಅಕಲ್ಲ ಕೈಕಂಜಿಲೆನ್‌ ಪರೀಕ್ಷೆ ಮಲ್ಪುವೆರ್‌. ಗಟ್ಟಿಮುಟ್ಟ್‌ದ ಕೆಲ 
ಬೋರಿಲೆನ್‌ ಬೆನ್ಬಾಟೊಗಾದ್‌ ದೀವೊಂಡೆರ್‌. ಕೌರವೆ ಬೆರಣೆರೆಗ್‌ ಪೆತ್ತ ಕಂಜಿ ದಾನ ಮಲೆ. ಕೆಲವೆರೆಗ್‌ 
ಉಡ್ಗಿರೆ ಕೊರೆ. ಕಾಡ್‌ಡ್‌ ಬೋಂಟೆಲ ದೇರಿಯೆರ್‌. 


ಕೌರವೆರೆನ ರಾಣಿನಕುಲು ತಂಕ್ಷೆನ ಸಗ್ಮಾಲ್‌ ಪೊಣ್ಣುಲೆನ ಜತೆಟ್‌ ಬನೊಟು ತಿರ್ಲಾಟ ಮಲ್ರೊಂದಿತ್ತೆರ್‌. 
ಸರೋವರೊತ ತಾಮರೆದ ಕಮ್ಮೆನದೊಟ್ಟುಗು ಅಕುಲು ಪೂಜೊಂದಿನ ದ್ರವ್ಯೊಲೆನ ಕಮ್ಮೆನ ಬೆರೆಸ್‌೦ಡ್‌. 
ಕೆಲವೆರ್‌ ಕಿರೆತ ನೀರ್‌ಡ್‌ ಗೊಬ್ಬಿಯೆರ್‌. ಕೆಂಪು ತಾಮರೆ ಕೊಯ್ಯೊಂಡೆರ್‌. ಕೆಲವೆರ್‌ ಬನೊತ ಫಲ 
ಪುರ್ಬೊಲೆನ್‌ ಕೊಯ್ಯೆರ್‌. ಗಿಳಿಕ್ಷನ್‌ ಪತ್ತುನ ಉಮೇದ್‌ಲಾ ಕೆಲವೆರೆಗಿತ್ತ್‌ಂಡ್‌. ಅಕಲ್ಲ ಗೆಜ್ಜೆದ ರುಣರುಣ 
ಜೋರಾದಿತ್ತ್‌ಂಡ್‌. ಅಕ್ಷೆನ ತುತ್ತೈತೊದ ಮಿರಿಮಿರಿಲಾ ಮಿಗಿಲಾಯಿನನೇ! ಅವು ಬನೊತ ರುಸಿಕ್ಷೆನ ತಪಸ್ಸ್‌ಗ್‌ 
ಅಡ್ಡಿ ಆವೊಂದಿತ್‌೦ಡ್‌. ರುಸಿಕ್ಷನ ಹೋಮದ ಪರ್ಮಳೊಡ್ಡು ಪೊಂಜೊಲೆನ ಗಂಧ ಲೇಪನೊದ ಪರ್ಮಳೊನೇ 
ಬಿಗು ಆಂಡ್‌. ಜವಣಾದಿಗೆದ ಪೊ೦ಜೊಲೆನ ಗದ್ದಲ, ಮಿಡ್ಕಾಟಿಗೆಲ ಕಮ್ಮಿದವತ್ತ್‌! ಅವು ಬನೊತ ಬ್ರಹ್ಮಚಾರಿಲೆನ, 
ತಾಪಸಿಲೆನ ಮನಸ್‌ನ್‌ ಒಯ್ತುಲೆಕದನೆ! ಸೇಲೆ ಸೇಬಿನೊದ ಪೊಣ್ಣುಲೆನ ಕಡೆಕಣ್ಣ್‌ದ ನೋಟೊದ ಬಲೆಕ್‌ 
ಮುನಿಜಿಂಕೆಲು ತಿಕ್ಕ್‌ದ್‌ ಬೂರುಲೆಕ್ಕ ಇತ್ತ್‌ಂಡ್‌. 


ಈ ಪೊಣ್ಣುಲು ರುಸಿಕುಲು ಯಾಗೊಗು ಗಳಸೊನುನ ಸ್ರುಕ್‌ ಸ್ರುವ ಪಣ್ಣಿ ಯಜ್ಞ ಬಾಜೊನೊಲೆನ್‌ 
ಮುಟ್ಟ್‌ದ್‌ ಮೈಲಿಗೆ ಮಲ್ರೆರ್‌. ರುಸಿಕ್ಷೆನ ಕು೦ಟುನು, ರುಸಿಕ್ಷನ ಮೆಯಿಮೋನೆನ್‌ ಮುಟ್ಟುನು, ಪರುಂಕುನು, 
ಜುಟ್ಟುನು, ಗಡ್ಡೊನು, ಜನಿವಾರೊನು ಒಯ್ದುನು, ತಂಕ್ಷೆನ ಮಡೆ ತಾ೦ಬೂಲೊನ್‌ ಅಕಲ್ನ ಬಾಯಿಗ್‌ ದೀಪಿನಿ, 
ಇಂಚ ಮಾತ ಗಮ್ಮತ್‌ದ ಚೇಸ್ಟೆ ಮಲ್ತೊಂದಿತ್ತೆರ್‌. ಆಕ್ಷೆಗ್‌ ಅಡ್ಡಿ ಮಲ್ಪುನಕುಲೇ ಇತ್ತ್‌ಜೆರ್‌! ಅಲ್ಲದ ಮಾಣಿಲ್‌, 
ರುಸಿಕುಲು ಮಾತೆರ್ಲಾ ಪೋಡಿದ್‌ ಬಲ್ಕ್‌ ಪೋಪೆರ್‌. ಕೆಲವೆರ್‌ ಕೋಪೊಡು, “ಮೊಕಲ್ಲ ತಂಟೆತಗಾದೆಲೆನ್‌ 
ಕುಂತಿ ಜೋಕ್ಷೆಡ ಪಣೊ೦ಬ. ಉಂದು ಮಹರ್ಷಿಲ್‌ ಯಾಗ ಮಲ್ತಿನ ಪವಿತ್ರ ಆಶ್ರಮ. ಮುಲ್ಪ್ಬದ ಶಿಷ್ಟಾಚಾರೊಗು 
ಕೇಡ್‌ ಮಲ್ತಿನಾಕುಲು ಹಾಳಾದ್‌ ಪೋಪೆರ್‌” ಪಣ್ಣ್‌ ಎಚ್ಚರ ಪುಟ್ಟಾಂಡಲ ಪೊಣ್ಣುಲು ಕೇಣೊಡತ್ತ? 

“ನಿಕುಲು ಪೋದು ಪಣ್‌೦ಡ, ಆ ಕುಂತಿ ಜೋಕುಲು ದಾನೆ ಮಲ್ಪುವೆರ್‌? ಸದ್ಯ ಯೆಂಕುಲೇ ಈ ಬನೊತ 
ಪಾಲಕೆರ್‌. ಯೆಂಕ್ಷೆಗ್‌ ಅಡ್ಡಿ ಮಲ್ತ್‌ಂಡ ಯೆಂಕುಲು ಯೆಂಕ್ಷೆನ ರಾಜೆ ಕೌರವಡ ಪಣ್ಣ. ನಿಕುಲು ಅರ್ಜುನನ್‌, 
ಭೀಮನ್‌ ಲೆತೊಂದು ಬಲ್ಲೆ” ಪಣ್ಣ್‌ ನೆರೆರ್‌. ರುಸಿಕುಲು ಬಗೆತರೊಟು ಬುದ್ದಿ ಪ೦ಡಲಾ ಅಕ್ಷೆಗ್‌ ನಾಟ್‌ಜಿ! 
ರುಸಿಕ್ಷೆಡನೇ ಸವಾಲ್‌ ಕಡ್ಡೆರ್‌. ಯೆಂಕುಲು ಕಾರ್‌ಡ್‌ ದೊಂಕುದು "ದೋಹದ ಕ್ರಿಯೆ'ಡ್‌ ಮರೊಕುಲು 
ಚಿಗುರುಲೆಕ, ಪೂ, ಫಲ ಪರ್‌೦ದ್‌ ಕೊರ್ದಿಲೆಕ ಮಲ್ತ್‌ದ. ನಿಕುಲು ರುಸಿಕುಲು ದಾದ ಮಲ್‌ದರ್‌. ನಿಕುಲು 
ಮಾಮಲ್ಲ ಸಂಗತಿಯ?” ಇಂಚ ಕೇಂಡೆರ್‌. 


ಬೊಕ್ಕ ಈ ಜವನ್ನಿಲೆನ ಗುಂಪು ದ್ರೌಪದಿ ಇತ್ತಿನಡೆಗ ಪೋದು, ಬಾಯಿ ಬತ್ತಿಲೆಕ ಪಾತೆರ್‌೦ಡ್‌.! ಒರ್ತಿ 
ಪಣೊಲು “ತೂಲೆ, ಇಂಬ್ಯಲ್‌ ದ್ರೌಪದಿ.” ನನೊರ್ತಿ “ಛೀ! ಬುಡು! ಇಂಬ್ಯಲ್‌ ಸಾಮಾನ್ಯ ಪೊಂಜೊವು! 
ದ್ರೌಪದಿ ಉಳಯಿಡ್‌ ಅಂತ:ಪುರೊಟು ಉಲ್ಲೊಲು” ಪಣೊಂದು ತೆಲ್ತೊಲು. ಉಂದೆನ್‌ ಮಾತ ತೂದು 
ಬನೊತ ಬೆರಣೆರ್‌ ಧರ್ಮರಾಯಡ ಪಣ್ಣೆರ್‌. ಆಂಡ ಧರ್ಮರಾಯೆ ಪಂಡಿನಕ್ಷೆಗೇ ಸದು ಪಣ್ಟೆ “ತೂಲೆ, 
ಚಕ್ರವರ್ತಿ ಕೌರವೆ ಗೋವು ಸ೦ಪೊತ್ತುದ ಪರೀಕ್ಷೆಗ್‌ ಬತ್‌ದೆ. ಅಯನ ಸಂಗಡ ಈ ಜವಣ್ಣಿ ಪೊಂಜೊಲು 
ಗಮ್ಮತ್ತ್‌ಗಾದ್‌ ಬಯ್ದೆರ್‌. ಆಕುಲು ಮಾತೆರ್ಲಾ ನಮ್ಮಕುಲೇ ಅತ್ತ? ದಾಯೆಗ್‌ ಬೊಬ್ಬೆ ಪಾಡೊಂದುಲ್ಲರ್‌?” 
ಪಣ್ಣ್‌ ಪೀಡ್ನೆದ ಪ್ರಸ೦ಗೊನು ಮುಚ್ಚಿದ್‌ ಪಾಡ್ಕೆರೆ ತೂಪೆ. ಆಂಡ ಭೀಮೆ, ಕೂಲಿ ಕಟಕಟ ಅಗ್ಕೊಂದು, 
ಗರ್ವೊಡು ಗದೆ ಪತೊಂದು ಪಿದಾಡ್ಯೆನೆ! ಆಂಡ ಧರ್ಮರಾಯೆ ತಡೆತ್‌ದ್‌ ಉಂತಾಯಿ! 


ಒರ ಪೊಂಜೊಲು ಕೌರವನ ಇಚ್ಚೆದಂಚ ನೀಂದೆರೆಗ್‌ ನೀರ್‌ಗ್‌ ಜತ್ತೆರ್‌. ಅವ್ವೆನ್‌ ತೂಯೆರೆ ರಾಜಕುಮಾರೆರ್‌, 
ಮಂತ್ರಿಕುಮಾರೆರ್‌, ವಿಟವಿನೋದಿಲ್‌, ಮಾತೆರ್ಲಾ ಸೇರೈರ್‌. ಅವ್ವೊಂಜಿ ದೈವಬನ! ಅಯಿಕ್‌ ಸುತ್ತುಮದಿಲ್‌ಡ್‌ 
ಮುಳ್ಳುದ ಬೇಲಿ ಇತ್ತ್‌ಂಡ್‌. ಪೊ೦ಜೊಲು ಅಯಿಕ್‌ ಪೊಗ್ಗುದು ತಡಮೆ ಕಾಪುನಯಡ ತಂಕ್ಷೆನ್‌ ಕಿರೆಟ್‌ 
ಗೊಬ್ಬೆರೆ ಬುಡ್ಡ ಪಂಡೆರ್‌. “ಉಂದು ಗಂಧರ್ವರಾಜನ ಬನ. ನಿಕ್ಷೆನ್‌ ಉಳಾಯಿ ಬುಡ್ಕೆರೆ ಆಪುಜಿ. ಉಳಾಯಿ 
ಬತ್ತರ್ದ ನಿಕ್ಷೆನ ಕಣ್ಣ ರೆಪ್ಪೆ ಪೊತ್ತುದು ಪೋವು” ಪಣ್ಣ್‌ ತಡೆತ್ತ್‌ಂಡಲಾ ಕೇಣಂದೆ ಬೇಲಿನ್‌ ಪೊಲ್ತುದು ಪೊ೦ಜೊಲು 
ಪೊಗ್ಗಿಯೆರ್‌. ಉಂದೇ ಕಾರಣೊಗು ಗಂಧರ್ವನ ಬೊಕ್ಕ ಕೌರವನ ಸೇನೆಗ್‌ ತಾಗ್‌ ಬತ್ತ್‌ಂಡ್‌! ಲಡಾಯಿಡ್‌ 
ಕೌರವನ ಸೇನೆ ಸೋತುಂಡು. 


ಗಂಧರ್ವೆರ್‌ “ಉಂದು ನೀರ್‌ದ ಗೊಬ್ಬು ಅತ್ತ್‌, ಪಗರಿದ ಗೊಬ್ಬು' ಪಣ್ಣ್‌ ಕೌರವನ ಸೇನೆನ್‌ ಗಿಡತ್ತೆರ್‌! 
ಸುದ್ದಿ ತೆರಿನ ಕೌರವೆ ಅಪ್ಪಣೆ ಮಲ್ತಿನೆಕ್‌ ಸೇನಾ ನಾಯಕೆನೇ ಲಡಾಯಿಗ್‌ ದುಂಬಾಯೆ. ಅಕುಲು ಉರ್ದೊನ್ನಗ 
ಬನೊತ ಮರಗಿಡ ಬಳ್ಳಿಲೆಗ್‌ ಪೆಟ್ಟಾದ್‌ ಬನೊತ ಪೊರ್ಲು ಹಾಳಾಂಡ್‌. ಗಂಧರ್ವೆರ್‌ ತಂಕ್ಷೆನ ದೊರೆ 
ಚಿತ್ರಸೇನಗ್‌ ದೂರು ಕೊರ್ಟೆರ್‌. ಚಿತ್ರಸೇನನ ದೇವಲೋಕೊದ ಸೇನೆ ಜೋರುಡು ಪ್ರತಿದಾಳಿ ನಡಪಾಯಿನೆಟ್‌, 
ಕೌರವ ಸೇನೆದ ನಪ್ಪು ಪಿರಿಂಡ್‌. ಸೇನೆದಕುಲು ಮಾತೆ್ದ ಪುಣೊನೇ ಆದ್‌ ಕೌರವಗ್‌ ಹಾಳ್‌ ಪುದರ್‌ 
ಬತ್‌ಂಡ್‌. 


ತನ ದಂಡ್‌ದ ಪಾಡ್‌ ತೆರಿದ್‌ ಕೌರವೆ ಬೆಪ್ಪು ಕಟ್ಟಿಯೆ. ಅಪಗ ಕರ್ಣೆ “ದೇವಲೋಕೊದಕುಲು ದಾನೆ 
ಮಲ್ಲ ಬೀರೊದಕುಲಾ? ಅಕ್ಷೆಗ್‌ ನಮ ದಾಯೆಗ್‌ ಪೋಡ್ಕೊಡು” ಪಣೊಂದು ಒರಿದಿನ ಸೇನೆದೊಟ್ಟುಗು 
ಗಂಧರ್ವೆರೆಡ ಪೊರುಂಬಾಟ ಮಲ್‌ದ್‌ ಅಕ್ಷೆನ್‌ ಗಿಡತ್ತೆನೆ. ಅಯನ ಸಾಯೊಗು ಶಕುನಿಲಾ ಸೇರೊನುವೆ. ಪಿರ 
ಪಾರ್ಟ್‌ ಪೋಯಿನ ಗಂಧರ್ವೆರ್‌ ಚಿತ್ರಸೇನಡ ದೇವಸೇನೆದ ಪಾಡ್‌ನ್‌ ಪಣೊಂಡೆರ್‌. ಚಿತ್ರಸೇನೆ ತಾನೇ ಕೌರವ 
ಸೇನೆದೊಟ್ಟುಗು ಯುದ್ಧೊಗು ಬರೆ. ರಡ್ಡ್‌ ಸೇನೆದಕ್ಷೆಗ ಬಿರ್ಸ್‌ದ ಯುದ್ಧ ನಡತ್‌ದ್‌ ನೆತ್ತೆರ್ದ ಸುದೆ ಪರತ್‌೦ಡ್‌. 

ಈತಾನಗ ಕರ್ಣೆ, ಶಕುನಿ, ದುಶ್ವಾಸನೆ ಮೊಕಲ್ನ ಸಗ್ಳಿ ಕಮ್ಮಿ ಆವೊ೦ದು ಬತ್ತಿನೆಟ್‌ ಚಿತ್ರಸೇನನ ಕೈ ಮಿಗಿಲಾಂಡ್‌. 
ಕರ್ಣಿ, “ಗಂಧರ್ವೆರ್‌ ನಲೈಕುಣೈೆಗೇ ಸರಿ” ಪಣ್ಣ್‌ ಕೋಂಗಿ ಕಟೊ೦ದು ಪೊರುಂಬಿಯೆಡ್ಡ ಗೇಲ್‌ ಚಿತ್ರಸೇನನಂಚೇ 
ಮಾಲೊಂದಿತ್ತ್‌ಂಡ್‌. 


ಈ ಯುದ್ದೊನು ಪಾಂಡವೆರ್‌ ಗುಡ್ಡೆದ ಮಿತ್ತ್‌ಡ್‌ ಉಂತೊಂದು ತೂವೊಂದಿತ್ತೆರ್‌. ಓಲು ತೂ೦ಡಲಾ 
ಪೆಟ್ಟ್‌ಡ್‌ ಪೊಡಿ ಆತಿನಕುಲೇ। ಕರ್ಣನ ಕಡ್ಮೆ ಕಮ್ಮಿ ಆಯಿನೇ ತಟ್ಟ್‌, ಕೌರವೆರ್‌ ಸೋತಿಲೆಕ್ಕೊಗೇ ಆಯೆರ್‌. 
ಅಪಗ ದುರ್ಯೋಧನೆ ಗಂಧರ್ವೆರೆನ ಬಲೆಕ್‌ ತಿಕ್ಕಿಲೆಕ ಆಯೆ. ಚಿತ್ರಸೇನೆ ಅಯನ ಬಿಲ್ಲ್‌ ಒಯ್‌ದೆತೊಂದು, 
ಬಲ್ಲ್‌ಡ್‌ ಅಯನ್‌ ಅಟ್ಟೆಮುಟ್ಟೆ ಕಟ್ಟ್‌ದ್‌, ರಥೊಟು ಪಾಡೊಂಡೆ. ದುಶ್ಶಾಸನನ್‌, ದುರ್ಜಯನ್‌, ಅಂಚೆನೇ 
ಪತ್ತಿರುವ ಕೌರವೆರೆನ್‌ ಬಂದನೊಡು ದೀಯೆ. ಅವ್ವೆನ್‌ ತೂದು ಕೌರವ ಸೇನೆ ಮಾತ್ರ ಅತ್ತ್‌, ಕರ್ಣನಕುಲ್ಲಾ 
ಮೋನೆ ಮುಚ್ಚೊಂದು ಪಿರ ಪಾರಿಯೆರ್‌! 


ಉಂದೆನ್‌ ಪೂರ ದೂರೊಡೇ ತೂವೊಂದಿತ್ತಿನ ಪಾಂಡವೆರೆಡ್‌ ಅರ್ಜುನಗ್‌ ಬಾರೀ ಸಂಕಡ ಆಂಡ್‌. 
ಭೀಮೆ, ನಕುಲ, ಸಹದೇವೆರೆಗ್‌ ಸಂತೋಸೇ! ರುಸಿಕ್ಷೆನ ಬೊಡೆದಿನಕುಲ್ಲಾ “ನನ ಕೌರವನ ರಾಜ್ಯ ಪಾ೦ಡವೆರೆಗೇ 
ತಿಕ್ಕುಂಡು. ಅಂಚಾ೦ಡ ನಂಕ್‌ ಎಡ್ಡೆನೇ” ಪಣೊಂದು ಕುಸಿಟಿತ್ತೆರ್‌. 


ದೌಪದಿಲಾ “ಪಾಪ, ದುರ್ಯೋಧನೆ ಗಮ್ಮತ್‌ಗ್‌೦ದ್‌ ಬತ್ತ್‌ದ್‌ ಗಂಧರ್ವನ ಬಂಧನೊಡು ತಿಕ್ಕುಲೆಕ 
ಆಂಡತ್ತ?” ಪಣ್ಣ್‌ ತೆಲಿಪುವೊಲು. ಜತೆಟ್‌ ಚಕ್ರಾಧಿಪತ್ಯ ಪಾ೦ಡವೆರೆಗೇ ಬತ್ತಿಲೆಕ ಕಲ್ಪನೆ ಮಲ್ತೊನುವೊಲು! 


ಧರ್ಮರಾಯಗ್‌ ಕೌರವನಕ್ಷೆನ ಬಂಧನ ಆತಿನ ಸುದ್ದಿ ಬತ್ತ್‌ಂಡ್‌. ಆಯೆ ಸಂಕಡೊನೇ ಅನ್ನೇಸಿಯೆ! 
“ಅಯ್ಯೋ! ನಳ, ನಹುಷ ಭರತ ರಾಜಪರಂಪರೆಡ್‌, ಚಂದ್ರವಂಶೊಡು ಪುಟ್ಟನ ಯೆಂಕ್ಷೆನ ಕೀರ್ತಿಗ್‌ ಕಳಂಕ 
ಬತ್ತ್‌ಂಡತ್ತಾ? ಯೆಂಕ್ಷೆನ ಬದ್ಕ್‌ಗ್‌ ತೂ ಬೂರಡ್‌” ಪಣ್ಣ್‌ ನೆರೊಂದು ವೀರನಾರಾಯಣನ್‌ ನಿನೆತೊನುವೆ. 


ಜನಮೇಜಯಾ, ಕೌರವನ ಬಂಧನೊಡಾದ್‌, ಬುಡಾರೊಡು ಪೋಡಿಗೆ ಪರತ್‌ಂಡ್‌. ಸೇನೆ ಅತಂತ್ರ 
ಆಂಡ್‌. ಬುಡಾರೊಡು ಸಂಪೊತ್ತುದ ಲೂಟಿಲಾ ನಡತ್‌೦ಡ್‌. ಸುಕಸಂತೋಸುಡಿತ್ತಿನ ಒಯ್ಮಾಲೆದ ಪೊಣ್ಣುಲು 
ಕಕ್ಕಾಬಿಕ್ಕಿಡ್‌ ಕಂಗಾಲಾದ್‌ ಬೀದಿಗೇ ಜತ್ತೆರ್‌! ಕೌರವಗ್‌ ದಾದ ಆಂಡ್‌ಂದ್‌ ತೆರಿಯಂದೆ ರಾಣಿನಕುಲ್ಲಾ 
ಬುಲ್ತೊಂದು ಬೀದಿಗೇ ಬತ್ತೆರ್‌. ಕರ್ಣೆ, ಶಕುನಿನಕಲ್ಲಾದೇ ರಾಜಗ್‌ ಇಂಚ ಅಪಮಾನ ಆಂಡ್‌ಂದ್‌ ದೂರಿಯಿರ್‌! 


ಅಕೇರಿಗ್‌ ಭಾನುಮತಿನ್‌ ಕೂಡೊಂದು, ದೌಪದಿನ್‌ ನಾಡೊಂದು ಪೋಯೆರ್‌. ಭಾನುಮತಿ ದೌಪದಿನ 
ಕಾರ್‌ಗ್‌ ಬೂರ್ಬು ಬುಲುವೊಲು. ಧರ್ಮರಾಯನ ಪಾದೊಲೆನ್‌ ಕಣನೀರ್‌ಡ್‌ ದೆಕ್ಕುವೊಲು. ಆಲೆನ ಪಾತೆರೊದ 
ದಾಟಿಲಾ ಬದಲಾದಿತ್ತ್‌ಂಡ್‌. “ಬಾವೆರೇ, ಕೌರವೆರ್‌ ದುಸ್ಪ ಗೊಬ್ಬುದಕುಲು. ನಿಕುಲು ಸಜ್ಜನೆರ್‌. ಕರುಣೆದಕುಲು! 
ಯೆಂಕುಲು ನಿಕ್ಷೆಗ್‌ ದಿಂಜ ಅನ್ನೆಯ ಮಲ್‌ದ! ಆಂಡ ಪೇರ್‌ ಕಡಲ್‌ದಂಚಿನ ಮನಸ್‌ದ ನಿಕುಲು ಅವೆನ್‌ 
ಮದಪುನಕುಲು! ಪೇರ್‌ಗ್‌ ಪುಳಿ ಪುಂಟುಂಡ ಪೇರ್‌ ಸೆಟ್ಟುಂಡು. ಆಂಡ ಪೇರ್‌ ಕಡಲ್‌ ಪುಳಿತ ಪನಿ 
ನೀರ್‌ಡ್‌ ಸೆಟ್ಟಂದ್‌. ಬಾವೆರೇ ಇರೆನ ಮೆಗ್ಯನ್‌, ಯೆನ ಕಂಡನಿನ್‌ ಗಂಧರ್ವೆರ್‌ ಕಟ್‌ದ್‌ ಪತೊಂದು 
ಪೋತೆರ್‌. ನಿಕುಲೇ ರಕ್ಷಣೆ ಮಲ್ಲೊಡು” ಇಂಚಾಂದ್‌ ದುಕ್ಕಿದ್‌ ಪಣ್ಣೊಲು. ಅಲ್ಲನೇ ಉಂತುದಿನ ದ್ರೌಪದಿಡ, 
“ದ್ರೌಪದೀ, ನಿನ ಮೈತಿನೆ ನಿಕ್ಕ್‌ ಬಾರೀ ಅಪಮಾನ ಮಲ್‌ದೆ. ಚಂದನೊದ ತುಂಡುನು ತಿಕ್ಕ್‌ದ್‌ ತಲೆತ್‌೦ಡಲಾ 
ಅವು ಕಮ್ಮೆನೊನೇ ಕೊರ್ದುಂಡತ್ತ? ಅಂಚ ಯೆಂಕ್ಷೆನ ತಪ್ಪುನು ಮದತ್ತ್‌ದ್‌ ಯೆನ ಪರವಾದ್‌ ಬಾವೆರೆಗ್‌ 
ಈಯೇ ಪಣ್ಣ” ಪಣ್ಣ್‌ ರಂದುವೊಲು. 


ಭಾನುಮತಿನ ಬಂಗೊನು ತೂದು ಧರ್ಮರಾಯೆ ಮನಸ್‌ಡೇ ಮುರೆಡುವೆ! ಕರುಣೆಡ್‌, 


190 ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


“ಭಾನುಮತೀ, ಸಂಕಡ ಮಲ್ಲೊನಡ. ಕುರುಪತಿ ಯೆಂಕ್ಷೆನ ಬಂಧು ಅತ್ತ? ಯೆನ ಎದುರುಡು ಕೌರವಗ್‌ 
ಅಪಮಾನ ಆಂಡ ಸಯಿಸೊನುವೆನ? ಪೆರಿಯಮ್ಮೆರ್‌ ಧೃತರಾಷ್ಟ್ರ ಯೆಂಕ್‌ ದಾನೆ ಪಣುವೆರ್‌? ನಿನ ಬಂಗೊಗು 
ಯೆಂಕುಲು ಉಲ್ಲನೆ!” ಪಣೊಂದು ಆಲೆನ್‌ ಲಕ್ಕಾದ್‌ ಉಂತಾವೆ. ಅಪಗನೇ ಭೀಮನ್‌ ಲೆತ್ತ್‌ದ್‌, “ಕೌರವನ್‌ 
ಬುಡ್ಬಾವೊ೦ದು ಬಲ್ಲ” ಪಣ್ಣ್‌ ಅಪ್ಪಣೆ ಕೊರೆ 

ಆಂಡ ಭೀಮೆ ಒಪ್ಕೊಡತ್ತ? “ಅಣ್ಣಾ, ಬುದ್ಧಿ ಇತ್ತಿನಕುಲು ನೀತಿಗ್‌, ರಾಜಧರ್ಮೊಗು ಅಪಚಾರ ಆವಂದಿಲೆಕ್ಕ 
ಪಾತೆರೊಡು. ಕೌರವಗ್‌ ಯಾನ್‌ ಮಲ್ಲೊಡುಂದು ಬಯಕಿನೆನೇ ಚಿತ್ರಸೇನೆ ಮಲ್‌ದೆ. ಆತೇ! ಅಣ್ಣಾ, ಈ 
ಪೊಂಜೊವು ತಂಕ್‌ ಸಂಕಡ ಬತ್ತಿನೆಕ್‌ ಇಂಚ ನಮಡ ನಟ್ಟೊಂದುಪ್ಪುನು! ಅಕುಲು ಮಲ್ತಿನ ಕೆಟ್ಟ ಕಜ್ಜೊಲೆಗ್‌ 
ತಕ್ಕಂತಿನ ಫಲ ತಿಕ್ಸ್‌ದ್‌೦ಡ್‌. ನಮ ದಾಯೆಗ್‌ ಅವ್ವೆನ್‌ ತಪ್ಪಾವೆರೆ ಪೋವೊಡು?” ಪಣ್ಣ್‌ ಅಣ್ಣನ ಅಪ್ಪಣೆಗ್‌ ಅಡ್ಡ 
ಪಾತೆರುವೆ. 


ಧರ್ಮರಾಯೆ, “ಭೀಮಾ, ಅಪಕಾರದಕ್ಷೆಗ್‌ ಉಪಕಾರ ಮಲ್ಲುನನೇ ಧರ್ಮ. ಗುಣ ಇಜ್ಜಂದಿನಕ್ಷೆಡ ಗುಣ 
ತೂಪಿನವೇ ಕರ್ತವ್ಯ. ಯೇತ್‌ ಪಂಡಲಾ ಕೌರವೆ ಯೆನ ಮೆಗೈೆನೆ! ಆಯನ ತಪ್ಪು ಕಜ್ಜೊಲೆನ್‌ ಗೆಣ್ತೊಂದು 
ಕುಲ್ಲುನ ಪೊರ್ತು ಉ೦ದತ್ತ್‌. ಸುರೂಕು ಆಯನ್‌ ಬುಡ್ದ್ಡಾವೊಡು. ಯೆನ ಮೆಗ್ಯಗ್‌ ಆಯಿನ ಅಪಮಾನ ನಂಕ್‌ 
ಆಯಿನ ಅಪಮಾನ ಪಣ್ಣೇ ಎಣ್ಣೊಡು. ಬಂದುಲೆಡ್‌ ಒರಿಯಗ್‌ ಬತ್ತಿನ ಬಂಗ ಮಾತೆರ್ನಲಾ ಆವೊಡು. 
ಕೌರವಗ್‌ ಅವು ಗೊತ್ತಾಪುಜಿ. ಅಂಚಂದ್‌ ನಮ ಮನಿಪಂದೆ ಉಪ್ಪೈರೆ ಬಲ್ಲಿಯತ್ತ? ತೂಲ, ನಮ ಐನ್‌ ಜನ. 
ಅಕುಲು ನೂದು ಜನ. ನಮ ನಮ ವಿರೋಧಿಲ್‌ ಅಂದ್‌. ಒಪ್ಕೊಂಬೆ. ಆಂಡ ಬೇತೆ ಯೇರಾಂಡಲಾ ಬತ್‌ದ್‌ 
ಕೇಡ್‌ ಮಲ್ಲುನಗ ನಮ ನೂತ್ತ ಐನ್‌ ಜನ ಆವೊಡು. ರಾಜಧರ್ಮೊದಂಚ ಯೇರಾಂಡಲಾ ಬತ್‌ದ್‌ ಕೇಣ್‌೦ಡ 
ಸಾಯಮಲ್ಲೊಡೆ. ಕೌರವೆ ನಂಕ್‌ ಪಗೆನಾಯೆನೇ ಆವಡ್‌, ಇತ್ತೆ ಅಯನ್‌ ಕಾತೊನೊಡು. ಉಂದು ನಮ 
ಕ್ಷತ್ರಿಯ ಜವಾಬ್ದಾರಿಲಾ ಅಂದ್‌. 

ಮೆಗ್ಯಾ, ಈ ಲೋಕೊಡು ನಮ ಯೇರೆಗ್ಲಾ ಉಪಕಾರಿಲತ್ತ್‌. ಅಪಕಾರಿಲ್‌ಲಾ ಅತ್ತ್‌. ಮಾತಾ ಆಕ್ಷೆನಾಕ್ಷೆನ 
ಕರ್ಮ ಫಲ! ಅವ್ವೇ ಲಡಾಯಿ ಮಲ್ಲಾವುಂಡು. ಅತ್ತಾಂಡ ರಾಜಿ ಮಲ್ಲಾವುಂಡು, ಸುಕ ಕಸ್ಟೊನು ಕೊರುಂಡು. 
ಯೇರೆಗ್‌ ಯೇರ್‌ ಹಿತವಂದಿಗೆರ? ಯೇರ್‌ ಪಗೆನಕುಲ? ಅವು ವಿಧಿಕೇ ಗೊತ್ತು. ನಮ ಕಸ್ಸೊಗು, ಕಾಡ್‌ದ 
ಬದ್ಯ್‌ಗ್‌ ಕೌರವೆ ಕಾರಣ ಅತ್ತ್‌. ನಮ ವಿಧಿ, ಕರ್ಮಫಲ ಕಾರಣ. 


ಯಾನ್‌ ದಿಂಜ ಪಾತೆರುಜಿ. ಆಂಡ ಕೌರವನ್‌ ಪಿರಲೆತೊ೦ದು ಬನ್ನೇಟ ಯಾನ್‌ ಉಪ್ಪಾಸ ಉಪ್ಪುವೆ. 
ಅರ್ಜುನಾ, ಈಲಾ ಆವು, ಇತ್ತೆನೇ ಪೋದು ಪಗೆನಾಯನ್‌ ಸೋಪಾದ್‌, ಕೌರವನ್‌ ಬುಡುಗಡೆ ಮಲ್ಲೊಂದು 
ಬಲ್ಲ” ಪಂಡೆ. 

ಅರ್ಜುನೆ ಈತೆಕೇ ಕಾತೊಂದಿತ್ತೆ! 


“ಅಣ್ಣಾ ಇತ್ತೆನೇ ಪೋಪೆ. ಈ ಪಂಡಿನನೇ ಯೆಂಕ್‌ ನೀತಿದ ಪಾಟ. ಈ ತೋಜಾಯಿನ ಬೇಲೆನೇ ಯೆಂಕ್‌ 
ಕರ್ತವ್ಯ. ಅಣ್ಣಾ, ಭೀಮನ ಗರ್ವೊದ ಒರಟು ನುಡಿಕ್‌ ಬೇಜಾರ್‌ ಮಲ್ಕೊನಡ. ಗಂಧರ್ವನ್‌ ಗೆಂದ್‌ದ್‌ ಆಯೆ 
ಕಟ್‌ ಕೊಣತಿನ ಕೌರವನಕ್ಷೆನ್‌ ಲೆತೊ೦ದೇ ಬರ್ದೆ” ಪಣ್ಣ್‌ ಪ್ರತಿಜ್ಞೆ ಮಲ್ತ್‌ದೇ ಪಿದಾಡ್ಜ್‌ ಪೋಪೆ. 


ಚೆಲ್ಲಾಪಿಲ್ಲಿಯಾತಿನ ಕೌರವಸೇನೆ ಅರ್ಜುನನ ಸಾಯೊಗು ಬರ್ಪುಂಡು. 


ಅರ್ಜುನೆ, “ಚಿತ್ರಸೇನಾ ಬ೦ಧನೊಡಿತ್ತಿನಕ್ಷೆನ್‌ ಬೇಗ ಬುಡ್ಡ. ಇಜ್ಞಾಂಡ ಗಂಧರ್ವ ಲೋಕೊನು ಪ್ರೌತ್ತಾದ್‌ಬುಡ್ವೆ 

ನಿನ ಸಾಯೊಗು ಯೇರಾಂಡಲಾ ಬತ್ತೆರ್ದ ಆಕ್ಷೆನ ರುಂಡೊಡು ಚೆಂಡ್‌ ಗೊಬ್ಬುವೆ” ಪಣ್ಣ್‌, ಬಾಣೊಲೆನ್‌ ಬುಡ್ಡು 
ಗಂಧರ್ವ ಸೇನೆಗ್‌ ಹಾನಿ ಮಲ್ಪುವೆ. ಆಂಡ “ನಿಕ್ಷೆಗ್‌ ದಾಲಾ ಮಲುಜಿ, ಕೌರವನ್‌ ಕಟ್ಟ್‌ದ್‌ ಕೊಣೊತಿನ 
ಚಿತ್ರಸೇನನ್‌ ಲೆಪ್ಪಲೆ..” ಪಣ್ಣೆ ಅಪಗನೇ ಚಿತ್ರಸೇನೆ ಅರ್ಜುನನ ದುಂಬುಡೇ ತೋಜಿಬರ್ರೆ. ಅರ್ಜುನೆ ಆಯನ 
ರಥೊನು ತಡೆಪುನಗ ಚಿತ್ರಸೇನೆ ಬಾನೊದ ಸಾದಿಡ್‌ ದುಂಬು ಪೋಪೆ. ಆಂಡ ಲೋಕೊಡೇ ಬೀರೊಗು 
ಪುದರಾತಿನ ಅರ್ಜುನೆಲಾ ಬಾನೊದ ಸಾದಿಡೇ ಅಯನ ಬೆರಿಪತ್ತುವೆ! 


ಗ೦ಧರ್ವೆ ಉಂತಿಯೆ. ಆಯಗ್‌ ಪಾಂಡವೆರ್‌ ಇಂಚ ತನನ್‌ ಬೆರಿಪತ್ತುವೆರಿಣ್ರಿನ ಕಲ್ಪನೆನೇ ಇಜ್ಜಿ. ಅರ್ಜುನಡ, 
“ಪಾರ್ಥಾ, ಈ ದಾನೆ ಮರ್ಲೆನ) ಪಿತ್ತ ಕೆಜೆಲ್ಟಿನಾಯೆನ? ನಿನ ಆಯುಧೊಲೆನ್‌ ತಿರ್ಕ್‌ದೀದ್‌ ಯೆನ ಪಾತೆರೊನು 
ಕೇಣ್ಣ. ಅತ್ತ್‌, ಪಿಲಿಕ್‌ ಹಿಂಸೆ ಮಲ್ತ್‌ಂಡ ಪೆತ್ತೊಲೆಗ್‌ ದಾಯೆಗ್‌ ಸಂಕಡ? ಕಕ್ಕೆಗ್‌ ಹಾಕ್‌೦ಡ ಕೋಗಿಲೆ 
ಬುಲ್ಲುಂಡ? ದುಸ್ಟಗ್‌ ಕಸ್ಟ ಕೊರುಂಡ ಶಿಷ್ಟಗ್‌ ಬೇನೆ ಆಪುಂಡ? ಯಾನ್‌ ಕೌರವ ಕುಲೊನು ಮುತ್ತಾಯೆಡ 
ನಿಕ್ಷೆಗ್‌ ದಾಯೆಗ್‌ ಕೊಲ್ಲೊನೊಡು? ಪೋಯಿನ ಮಾರಿನ್‌ ಈ ಇಲ್ಲ್‌ಗ್‌ ಲೆತ್ತೊಂದುಲ್ಲ! ತೆಕ್ಕುನ ಗೆಂಡೊನು 
ಗಾಳಿ ಪಾಡ್ಸ್‌ ಕುಡ ಗಮೆಲಾವೊ೦ದುಲ್ಲ. ಬಜಿ ಕೈಯಿಟುಪ್ಪುನ ಪಗೆನಾಯನ ಕೈಯಿಕ್‌ ಕತ್ತಿ ಕೊರೊಂದುಲ್ಲ. ಪಗೆ 
ಕೌರವನ್‌ ಬುಡ್ಬಾವೆರೆ ಬರೊಂದುಲ್ಲತ್ತಾ, ನಿಕ್ಕ್‌ ದಾದ ಆತ್‌೦ಡ್‌? ಉಂದು ರಾಜನೀತಿಯಾ? ಅತ್ತಾಂಡ ಇತ್ತೆನೇ 
ಲಡಾಯಿದ ಅಬ್ಬೇಸ ಮಲ್ಲೊಂದುಲ್ಲನ? ಎಡ್ಡೆ ಪಾತೆರೊಡು ಪಿರ ಪೋಲ” ಇಂಚ ಪಣ್ಣೆ. 


ಅರ್ಜುನೆ, “ಚಿತ್ರಸೇನಾ, ಯೆಂಕ್‌ ದಾದ ಆತ್‌ಂಡ್‌ಂದ್‌ ಪಣ್ಣೆ ಕೇಣ್ಣ. ಯೆನ ಪರಯೆ, ಧರ್ಮರಾಯೆ 
“ಕೌರವನಕ್ಷೆನ್‌ ಬುಡುಗಡೆ ಮಲ್ತೊಂದು ಬಲ್ಲ.” ಪಣ್ಕೆ ಇತ್ತೆ ಯೆಂಕ್‌ ಅಣ್ಣನ ಅಪ್ಪಣೆನೇ ಮುಕ್ಯ. ಅಣ್ಣನ ಅಪ್ಪಣೆ 
ಸರಿಯಾ, ತಪ್ಪಾ, ಕಯ್ದೆನ, ಚೀಪೆನ.. ವಿಷನ, ಅಮುರ್ರೊನ. ಯಾನ್‌ ಪಿಣಯೆ. ನಿಕ್ಷೆಗ್‌ ಯಾನ್‌ ಪೋಡ್ಯುಜಿ. 
ನಿಕುಲು ಮಾತೆರ್ಲಾ ದೇವಲೋಕೊದ ನಟನರ್ತಕೆರ್‌. ಚತುರೋಕ್ತಿಡ್‌ ಮಿಸ್ಮೆರ್‌! ಆಂಡ ಯಾನ್‌ ಅಯಿಕ್‌ ಕೆಬಿ 
ಕೊರ್ಬುಜಿ. ಚಿತ್ರಸೇನಾ, ಕೌರವನಕ್ಷೆನ್‌ ಬೇಗ ಬುಡುಗಡೆ ಮಲ್ಲುಲ. ಯಾನ್‌ ಅಕಲ್ನ ಬುಡುಗಡೆಕ್‌ ಬಯ್ದಿನವು 
ಧರ್ಮೊನಾ, ಅಧರ್ಮೊನಾ, ರಾಜನೀತಿಯಾ, ಯೆಂಕ್ಷೆಗ್‌ ಎಡ್ಡೆನಾ ಪಡೈನಾ ಪಣ್ರಿನೆತ ಪಂಚತಿಕೆಗ್‌ ಯಾನ್‌ 
ಬಯ್ದಿನತ್ತ್‌. ಅಯಿಕ್‌ ಯೆಂಕ್‌ ಪೊರ್ದಲಾ ಇಜ್ಜಿ ಧರ್ಮರಾಯನ ಪಾತೆರ ಪಾಲಿಪುನ ಯಾನ್‌ ನಿಕ್ಕ್‌ ಕೇಡ್‌ 
ಮಲ್ಪುಜಿ. ಉಂದೆಕ್‌ ಧರ್ಮರಾಯನ ಆಜೆ. ಕೌರವನಕ್ಷೆನ್‌ ಬುಡ್ಡ. ಆಪುಜಿಡ ಲಡಾಯಿಗ್‌ ಬಲ್ಲ.” 


ಚಿತ್ರಸೇನಗ್‌ ಉಂದು ವಿಚಿತ್ರೊನೇ ಆದ್‌ ತೋಜಿಂಡ್‌. 


“ಅರ್ಜುನಾ, ಈ ನಿನ ಪರಯನ ಪಾತೆರ ಕೇಣ್ಟ್‌ ಬುಡ್ದಾವೆರೆ ಬಯ್ದ, ಆಂಡ ಮೊಕ್ತೆನ್‌ ಕಟ್ಟ್‌ದ್‌ 
ಪತೊಂದು ಬರೈರೆ ಯೆಂಕ್‌ ನಿನ ಅಮ್ಮೆರ್‌ ದೇವೇ೦ದ್ರನ ಅಪ್ಪಣೆ ಉಂಡು. ಆಯನ ಪಾತೆರೊಗ್ಗ ಈ ಮಿನ್ನತ್‌ 
ಕೊರೊಡತ್ತ?” ಪಂಡ್‌ದ್‌ ತರ್ಕ ಮಲ್ಪುವೆ. 


ಅಯಿಕ್ಸಾ ಅರ್ಜುನಡ ಸಂದಾಯ ಇತ್ತ್‌ಂಡ್‌. 


“ಅಂದಾ? ಕೌರವನ್‌ ಕಟ್ಟ್‌ಲ ಪಣ್ಣ್‌ ದೇವೇಂದೆ ನಿಕ್ಕ್‌ ಪಂಡೆನ? ಆವಡ್‌ ಈ ದೇವೇಂದ್ರೆ ಪಂಡಿಲೆಕ 
ಮಲ್‌ದ! ಅವು ಸರಿ. ಆಂಡ ಕೌರವನ್‌ ಬುಡ್ಡಾವೊನ್ನ ಪಣ್ಣ್‌ ಯೆನ ಅಣ್ಣೆ ಪಂಡಿನೆನ್‌ ಯಾನ್‌ ಮಲ್‌ಜಿಡ 
ಆಪುಂಡ? ಈ ಬುಡಿಯಡ ಯಾನ್‌ ಕೌರವನ ಕಟ್ಟ್‌ ಬುಡ್ಲಾವೆ. ಬುಡ್ಡಿಂದಾಂಡ ನಿನ ಉಸುರುನೇ ಉಂತಾವೆ” 
ಪಣೊಂದು ಅರ್ಜುನೆ ಪಗರಿಲೆನ್‌ ಬುಡ್ಬೆ. ಅವ್ವೆನ್‌ ಮಾತೆನ್ಹಾ ಕತ್ತೆರ್ಸ್‌ ಚಿತ್ರಸೇನೆ ಅರ್ಜುನಗ್‌ ಇಂಚಾಂದ್‌ 

“ಅರ್ಜುನಾ, ನಂಕ್‌ ಇರುವೆರೆಗ್‌ ಲಡಾಯಿ ದಾಯೆಗ್‌9 ನಿಕ್ಕ್‌ ಗೆಂಡೊನ್‌ ಸೆರಂಗ್‌ಡ್‌ ಕಟ್ಟೊಂಬಿನ 
ಮರ್ಲ್‌! ನಿನ ಇಸ್ಟೊದ೦ಚನೇ ಆವಡ್‌. ಯಾನ್‌ ಮಾತೆರೆನ್ಹಾ ಬುಡೆ, ನಡಪು, ಯಾನ್ಹಾ ಬರೆ” ಪಣ್ಣ್‌ ಆಯೆಲಾ 
ಅರ್ಜುನನೊಟ್ಟುಗು ಬರೆ. 


ಅಂಚ ಬತ್ತಿನ ಚಿತ್ರಸೇನೆ, ಧರ್ಮರಾಯಡ, “ಯಾನ್‌ ಸೋತುದು ಪೋಯೆ. ಅರ್ಜುನೆ ಗೆಂದಿಯೆ. ನಿನ 
ಮೆಗ್ಯನಕುಲು ನಿನ ಅಪ್ಪಣೆದಂಚ ನಡಪುನಕುಲು. ಅರ್ಜುನೆ ಯೆನ ಸೇನೆನ್‌ ಪೊಡಿ ರಟ್ಟಾದೆ! ವೀರ ನಾರಾಯಣೆ 
ನಿಕ್ಷ್‌ ಮೋಕೆ ಮಲ್ತೊಂದುಪ್ಪುನಗ ಯಾನ್‌ ದಾದ ಪಂಡಲಾ ಪ್ರೇಜನ ಇಜ್ಜಿ. ಕೌರವನ್‌ ಬುಡ್ಡಾಯಿನೆಟ್ಸ್‌ 
ದುಂಬುಗು ನಿಕ್ಷೆಗ್‌ ಕಸ್ಟ ಉಂಡುಂದು ಪಣ್ಣೆ. ಆತೇ। ಯಾನ್‌ ನನ ಬರ್ದೆ” ಪಂಡೆ. 


ಧರ್ಮರಾಯೆ, “ಅ೦ಚತ್ತ್‌ ಗಂಧರ್ವರಾಜಾ, ಯೆಂಕ್ಷೆಗ್‌ ಬಂಗ ಬತ್ತ್‌ಂಡಲಾ ಚಿಂತೆ ಇಜ್ಜಿ. “ಶರಣು” 
ಪಣ್ಣಿನಕ್ಷೆನ್‌ ಕಾತೊ೦ಬಿನವು ಧರ್ಮ ಅತ್ತ? ಯೆಂಕ್ಷೆನ ಹಿತ ಬಯಕುನ ನಿನನ್‌ ಯೆಂಕ್ಷೆನ ಬಂಧು ಪಣ್ಣೇ 
ಚಿತ್ರಸೇನನ್‌ ಗೌರವೊಡೇ ಕಡಪುಡ್ಬು ಕೊರೆರ್‌. 


ಗ೦ಧರ್ವೆ ಪಾಡ್ಡಿನ ಬಿಗುತ ಕಟ್ಟ್‌ಲೆನ್‌ ಬುಡ್ದಾವೆರೆ ಆವಂದಿನೆಕ್‌ ಧರ್ಮರಾಯೆ ಪತಿವ್ರತೆ ದ್ರೌಪದಿನ್‌ 
ಲೆಪುಡಾವೆ. ದೌಪದಿಗ್ಲಾ ನಿಲಟ್‌ ಜೆತೊ೦ದಿನ ಕೌರವನ ಇರಸ್ಸಿಗೆನ್‌ ತೂದು ಬೇಜಾರಾಂಡ್‌. “ವಿಧಿ, ಸಾರ್ವಭೌಮನ್ಸಾ 
ಬಂಧನೊದ ಪಾಡ್‌ಗ್‌ ಪಾಡ್‌೦ಡ್‌” ಪಣೊಂದು ದುರ್ಯೋಧನನ ಕಟ್ಟ್‌ಲೆನ್‌ ಬುಡ್ಬಾವೊಲು. ಬಾಕಿದಕ್ಷೆನ 
ಕಟ್ಟ್‌ಲೆನ್‌ ಬೇತೆ ಪೊಂಜೊಲು ಬುಡ್ಲಾಯೆರ್‌. ಕೌರವೆರ್‌ ತರೆ ಕಂತ ಪಾಡುವೆರ್‌! 


ದ್ರೌಪದಿ ತನ ಪೊರ್ಲು ಪಾತೆರೊಡೇ ಕೋಂಗಿದ ಇಂಗಿತೊನು ಮುರೆತೊಲು. 
“ಪಾಪ। ಆ ಗಂಧರ್ವೆ ನಿಕ್ಷೆನ್‌ ಬಂಗೊಡು ಪಾಡ್ಕೆನ?” ಕೇಂಡೊಲು. 
ಧರ್ಮರಾಯಡ, “ಛೇ! ಆ ಕೇಡಿ ಗ೦ಧರ್ವನ್‌ ಕೆರಂದೆ ಕಡಪುಡ್ಸ್‌ ಕೊರ್ಕರತ್ತಾ!” ಪಂಡೊಲು. 


“ಕೌರವ ಬಾವೆರೇ, ಬೇನೆ ಆಂಡಾ? ಇರೆನ ಮೆಯಿಕ್ಳೆ ಒತ್ತುದು ಬೇನೆ ಅರಪಾವೆರೆಗ್‌ ಬಡವೆರಾಯಿನ 
ಯೆಂಕ್ಷೆಡ ಅಯಿಕಾಪಿನ ಬಲಾಡಿಗ ಜಟ್ಟಲೇ ಇಜ್ಜೆರ್‌! ಯೆಂಕ್ಷೆಲೆಕಂತಿನ ಬಡವೆರ್ನ ಇಲ್ಲಡ್‌ ಜೆತ್ತ್‌ಂಡ ನಿಕ್ಷೆಗ್‌ ಕಲ್ಲ್‌, 
ಕಡ್ಡಿ ಕಂತುಂಡು. ಮೀಯೆರೆ ಪಣೊಲಿ ಪಂಡ ಮುಲ್ಪ ಬೆಚ್ಚ ನೀರ್‌ ಇಜ್ಜಿ. ಕಿರೆತ ನೀರ್‌ಡೇ ಮೀಯೊಡು! 
ಹಾಸೆರೆಗ್‌ ಯೆಂಕ್ಷೆಗ್‌ ಜಿಂಕೆದ ಚರ್ಮ, ಪಿಲಿತ ಚರ್ಮೊನೇ ಗತಿ. ಯೆಂಕ್ಷೆಡ ರುದ್ರಾಕ್ಷಿದನೇ ಪದ್ದೆಯಿಲ್‌! 
ಮುಲ್ಲೊದ ಗಿಡಮರೊಕುಲೇ ಯೆಂಕ್ಷೆನ ಕುದುರೆಲು, ಗುಡ್ಡೆ ಬೊಟ್ಟುಲೇ ಆನೆಲು, ಮರೊತ ನಿರೆಲೇ ಕೊಡೆಕುಲು. 
ಯೆಂಕ್ಷೆನ ನಿರೆಕರೆ ಪಂಡ ಪರಪುನ ಉಚ್ಚುಲೇ! ಇಂಚಿನೆಟೇ ನಿಕ್ಷೆಗ್‌ ಉಪಚಾರ ಮಲ್ಲೊಡಾಂಡ್‌ ಪಣ್ಣಿನನೇ 
ಯೆನ ಕಂಡನಿನ ಸಂಕಡ?” 


ಮಾನಿನಿ ದ್ರೌಪದಿನ ಕುಸೆಲ್ಪ ಅಸ್ತೊಗು ಸಂದಾಯ ಇಜ್ಜಂದೆ, ಕೌರವೆ ಬಾಯಿ ಬರಂದಿನ ಪೊಟ್ಟಲೆಕ 
ತೂವೊಂದೇ ಉಪ್ಪುವೆ. ಅಯನ ಮೆಯಿಮನಸ್‌ ರಡ್ಡ್‌ಲಾ ಮರಕಟ್‌ದಿಲೆಕನೆ ಇತ್ತ್‌ಂಡ್‌! ಇಂಚಿಡ್ಸ್‌ ಭಾನುಮತಿ 
ಬತ್ತ್‌ದ್‌ ಧರ್ಮರಾಯನ ಕಾರ್‌ಗ್‌ ಬೂರ್ಟ್‌ “ಯೆನ ಓಲೆ ಬಾಗ್ಗೆನ್‌ ಒರಿತರ್‌” ಪಣ್ಣ್‌ ಪುಗಾರ್ಕೊಲು. 


ಧರ್ಮರಾಯೆ ಕೌರವಗ್‌ ಹಿತನುಡಿ ಪಣ್ಣೆ 
“ಕೌರವಾ, ದಾಯೆಗ್‌ ತರೆ ತಗ್ಗಾದ? ನಿಕ್ಕ್‌ ಬತ್ತಿನ ಆಪೊತ್ತು ಯೆಂಕ್ಷೆಗ್‌ ಬತ್ತಿಲೆಕ್ಕೊನೆ ಅತ್ತಾ? ಯೆಂಕ್ಷೆನ 

ಕಸ್ಬೊಲು ನಸ್ಟೊಲು ನಿನ್ನವುಲಾ ಅತ್ತಾ? ನಿನ ಅಪ್ಪೆ ಗಾಂಧಾರಿ ಯೆಂಕ್ಷೆಗ್ಲಾ ಅಪ್ಪೆನೇ. ಕುಂತಿ, ಗಾಂಧಾರಿಯೆರ್‌ 
ಯೆಂಕ್ಷೆಗ್‌ ರಡ್ಜ್‌ ಆದೆರ್ದುಲು।! ನಮ ಅಕುಲಿರುವೆರೆಗ್ಲಾ ಆದೆರ್ರು ಆವೊಡು. ಇತ್ತೆ ಇಂಚ ಆಯಿನೆಕ್‌ ಅನ್ಯ 
ಎಣ್ಣೊಡ್ಡಿ. ನನ ಮಿಶ್ತ್‌ಗ್‌ ಭೀಷ್ಮೆರ್‌, ದ್ರೋಣೆರ್‌, ವಿದುರನಕುಲು ಪಂಡಿನೆನ್‌ ಒತ್ತೊನ್ನ. ಅಕಲ್ಲ ನುಡಿನ್‌ 
ಕಯ್ದೆನುಡಿ ಪಣ್ಣ್‌ ಎಣ್ಣೊನಡ. ನಿನ ಉಸುರುದ೦ಚದ ಅಕ್ಷೆನ ಸಾಯ ತತ್ತ್‌ಂಡ ಈ ನಿತ್ರಾಣಿ ಆಪ!” 


ಈತ್‌ ಪಂಡಲಾ, ಆಯೆ ಮನಿಪಂದೆನೇ ಅಲಡ್ಹ್‌ ಪಿದಾಡ್ಜೆ ರಾಣಿಯೆರ್‌ಲ ಆಯಡಪ್ಪ ಪಿದಾಡ್ಜೆರ್‌. ಕರ್ಣೆ, 
ಶಕುನಿನಕುಲು ಸೇನೆದೊಟ್ಟುಗು ಪಿರ ಪೋಯೆರ್‌. ಯೇರ್ಲಾ ಮನಿಷುಜೆರ್‌! ವಂಧಿಮಾಗದೆರೆಗ್‌ ಪುರ್ಲೋತು! 
ವಾದ್ಯ, ಮೃದಂಗದಕ್ಷೆಗ್‌ ಬೇಲೆನೇ ಇಜ್ಞಾಂಡ್‌. ಆನೆ, ಕುದುರೆಲುಲ ಚಪ್ಪೆನೇ। ಇಂಚ ಕೌರವ ಸೇನೆ ದನಿಮನಿ 
ದಾಂತೆನೇ ಹಸ್ತಿನಾವತಿಕ್‌ ಪಿರ ನಡತ್‌೦ಡ್‌. 


ಗಂಗೆದ ದಂಡೆಗ್‌ ಬತ್ತಿಗಿನ ಕೌರವೆ ಸೇನೆದಾಕ್ಷೆನ್‌ ಕಡಪುಡ್ಬು, ತಾನ್‌ ಅಲ್ಲನೇ ಸೈಪಿನ ಮುಟ್ಟ ಉಪ್ಪಾಸ 
ಉಪ್ಪುನ ವ್ರತ ಪತ್ತುವೆ! ತನ ಬುಡಾರೊಗು ಯೇರೆನ್ಸಾ ಬುಡ್ಕೆರೆ ಬಲ್ಲಿಂದ್‌ ಅಪ್ಪಣೆ ಮಲ್ತೆ. ಕರ್ಣನಕ್ಷೆನ್‌, 
ಪರಿವಾರದಕ್ಷೆನ್‌ ಯೆರೆನ್ಸಾ ಬರ್ದಿನಿ ಬೊಡ್ಡಿ ಪಣ್ಣೆ ಆ೦ಡ ಭಾನುಮತಿ ಬಾಕಿಲ್ಬ ಕಂಚುಕಿನ್‌ ನೂಕುದು ಅಮಸರೊಡು 
ಬುಡಾರ ಪೊಗ್ಗುದು, ಕಂಡನಿಡ ಕೇಣ್ವೊಲು. 


“ಇರೆನ ಸಂಕಲ್ಪ ದಾದವು? ಯೆಂಕ್‌ ಪಣ್ಣೆ. ತೂಕು ಬೂರುನಾ೦ಡಲ, ಸುದೆಟ್‌ ಮುರ್ಕುನಾ೦ಡಲ, ಇಸ 
ಪರ್ಚಿನಾ೦ಡಲ, ಯಾನ್‌ ಇರೆನೊಟ್ಟುಗೇ ಉಪ್ಪುವೆ. ಇತ್ತೆ ಸೈಪಿನ ನಿಚ್ಚಯನ? ದಾಯೆಗ್‌)” 


“ದೇವೀ, ಈ ಪಂಡಿನಂಚ ಯಾನ್‌ ದುರ್ಮರಣೊಗು ಮನ ಮಲ್ಬುಜಿ. ಆಂಡ ಯಾನ್‌ ಮುಲ್ಪ ದರ್ಭೆನ್‌ 
ಹಾಸ್‌ದ್‌ ಪವಿತ್ರ ಪ್ರಾಯೋಪವೇಶ ಮಲ್‌ದ್‌ ಕಾಯ ಬುಡೊಡುಂದುಲ್ಲೆ. ಪಾಂಡು ಜೋಕ್ಷೆನ ಕರುಣೆಡ್‌ 
ಒರಿಯೊಂದಿನ ಈ ಕುರ್ದೆಲ್‌ ಕಾಯೊನು ಒರೊನ್ನೆರೆಗ್‌ ಯೆಂಕ್‌ ಇಸ್ಟ ಇಜ್ಜಿ.” 


ಇಂಚ ಪಂಡಿನ ಕ೦ಡನಿಗ್‌, ಭಾನುಮತಿ, “ಪ್ರಭೂ, ಅಭಿಮಾನೊಗು ಪೆಟ್ಟಾಂಡ ಬೆಸುಗೆ ಪತ್ತುಜಿ. ಕೆಟ್ಟ 
ಪುದಾರ್‌ ಬತ್‌ದಾತ್‌ಂಡ್‌. ಭೀಷ್ಮೆ ವಿದುರೆರ್‌ ಪಂಡಿನೆನ್‌ ಕೇಣ್ಣ್‌೦ಂಡ ಇಂಚ ಆತುವಂದ್‌. ಇತ್ತೆ ಯಾನ್‌ 
ಪಣ್ಣಿನೆನ್‌ ಆಂಡಲಾ ಕೇಣ್ಣೆ. ಪೊಣ್ಣು, ಪೊ೦ಜೊವು ಯೆಂಕ್‌ ದಾಲಾ ತೆರಿಯಂದ್‌ ಪಣ್ಣ್‌ ಎಣ್ಣೊನಡೆ. ನಮ 
ಗಂಡಾಂತ್ರೊಡು ಪಾ೦ಡವೆರ್‌ ನಮನಮ ಉಳಯಿದ ಪಗೆನ್‌ ಮದತ್‌ದ್‌ ಸಾಯ ಮಲ್ತೆರ್‌. ಈರ್‌ ಪಿರಾವುದೆನ್‌ 
ಮಾತ ಮದತ್‌ದ್‌ ಆ ಪಾಂಡವೆರೆನ್‌ ಪಿರಲೆಪುಡಾಲೆ. ಅಕಲ್ನ ರಾಜ್ಯೊನ್‌ ಪಿರ ಕೊರ್ಲೆ! ಅಪಗ ದಕ್ಕೆ ಆತಿನ 
ಇರೆನ ಅಭಿಮಾನ ಒರಿಯುಂಡು. ಲೋಕ ಇರೆನ್‌ ಮೆಚ್ಚುಂ * ಪಣ್ಟೊಲು. 


ಆಂಡ ಕೌರವಗ್‌ ಅವು ಸರಿತೋಜುಜಿ. 

“ಭಾನುಮತೀ, ಆಕ್ಷೆನ ಸುಬಾವು ನಿಕ್ಕ್‌ ಗೊತ್ತುಜ್ಜಿ. ರಾಜ್ಯ ಕೊರ್ರೆ ಪಣ್ಣ್‌ ಪಿರ ಲೆತ್ತ್‌೦ಡ ಬರ್ಬಿನಕುಲತ್ತ್‌! 
ಪದಿಮೂಜಿ ವರ್ಸೊ ಮುಗಿಯಂದೆ ಆಕುಲು ಇಂಚಿ ಮುಕುಡಾಯೆರ್‌. ಈ ನಿಲೊನ್‌ ಮುಟ್ಟಾಯೆರ್‌! 
ಅತ್ತಾಂದೆ ಜನೊಕುಲು, “ಪಾಂಡವೆರ್‌ ಪೆರಣ ಒರ್ದಾಯಿನೆಕ್‌ ಕೌರವನ ಗೊಬ್ಬು ಉಂದು” ಇಂಚ ಯೆನನೇ 
ಗೇಲಿ ಮಲ್ಪುವೆರ್‌” ಪಣ್ಣೆ. 

ಭಾನುಮತಿ ಕುಡ ಅವ್ವನೇ ಪಣ್ಣೊಲು. 


“ಅಂಚತ್ತ್‌ ಪದಿಮೂಜಿ ವರ್ಸೊಡ್ಡು ದುಂಬೇ ಲೆಪುಡಾದ್‌ ರಾಜ್ಯ ಕೊರ್ಕದ್ದ, ಜನೊಕುಲು ಇರೆನ್‌ 
ಗುಣಾದಿಗೆದಾರ್‌ ಪಣ್ಣಿನ ದಿಸ್ಟಿಡೇ ತೂಪೆರ್‌.” 

ಕೌರವೆಲ ಪಂಡಿನನೇ ಪಣ್ಣೆ. 

“ಭಾನುಮತೀ, ಪಾ೦ಡವೆರೆಗ್‌ ಅಂಚ ಮಾತ ಒರ್ಗುಜಿ. ಅಯಿಟ್ಲಾ ಆ ದ್ರೌಪದಿ ಬೊಕ್ಕ ಭೀಮೆ ಉಲ್ಲೆರತ್ತಾ, 
ಆಕುಲು ಇರ್ನೆರ್ದಾ ಯೆನ ತಿಗಲೆ ಕುತ್ತುನ ಕತ್ತಿಲ್‌! ಭಾನುಮತೀ, ಈ ಯೆಂಕ್‌ ಪೀಡ್ನೆ ಕೊರಂದೆ ಪಿರಪೋಲ. ನಿನ 
ಮಗಕ್‌ ರಾಜ್ಯೊದ ಪಟ್ಟ ಕಟ್ಟ್‌ಲ” ಪಣ್ಣ್‌ ಕಂಡಿತ ಸೊರೊಟೇ ಪಣ್ಣೆ 

ಅಪಗ ಗಾಂಧಾರಿ ಬರೊಲು. 

“ಮಗಾ, ದಾಯೆಗ್‌ ಇಂಚ ಮಲ್ಲೊಂದುಲ್ಲ?” ಕೇಂಡೊಲು. 

ದುರ್ಯೋಧನೆ ತನ ನಿಚ್ಚಯೊನು ಪಣೊಂಬೆ. 


“ಅಪ್ಪೆರೇ, ದಾದ ಪಣ್ಣಿನಿ? ಪಾ೦ಡವೆರ್‌ ಕಾತೊ೦ದಿನ ಈ ಕಾಯೊದ ಆಯೆಸೊನು ಪಣ್ಯೆರೆಗೇ ಆಪುಜಿ. 
ಈರ್‌ ಯೆನ ಯೋಚನೆ ಮಲಡೆ. ಇರೆನ ನೂದು ಜೋಕುಲೆಡ್‌ ಯಾನ್‌ ಒರಿಯೆ ದುಸ್ಪೆ ಯಾನ್‌ 
ಪ್ರಾಯೋಪವೇಶ ಮಲ್ತ್‌ದ್‌ ಕಾಯ ಬುಡ್ಟಿನ ನಿಚ್ಚಯ ಮಲ್‌ದೆ. ಈರ್‌ ದುಶ್ಶಾಸನನಕ್ಷೆನ್‌ ತೂದು 
ಸ೦ತೋಸುಡುಪ್ಪುಲೆ. ಯಾನ್‌ ಸೈತ್‌೦ಡ ಕುಲೊಕು ಕಳಂಕ ತಪ್ಪುಂಡು. ಎಡ್ಡೆ ಆಪುಂಡು. ಯೆಂಕ್‌ ರಾಜ್ಯ 
ಬೊಡ್ಡಿ. ಈರ್‌ ದುಶ್ಶಾಸನಗ್‌ ಪಟ್ಟ ಕಟ್ಕೆರೆ ವ್ಯವಸ್ಥೆ ಮಲ್ಪೊನ್ನೆ.” 

ಕೌರವನ ಸೈಪಿನ ಸಂಕಲ್ಲೊನು ತಪ್ಪಾವೊಡುಂದು ಗಾಂಧಾರಿ ಧೃತರಾಷ್ಟಡ ನಟ್ಟೊನುವೊಲು. 

ಆಯೆಲಾ ಬತ್ತ್‌ದ್‌ ಭಾನುಮತಿ, ಗಾಂಧಾರಿನಕುಲು ಪಂಡಿಲೆಕನೇ ಮಗಕ್‌ ಪಣ್ಣೆ. 


ಆಂಡ, ದುರ್ಯೊಧನನವು ಒಂಜೇ ಹಟ! “ಅಮ್ಮೆರೇ, ಯೆನ ಆಯಿಸ ಸಮೆದ್‌೦ಡ್‌. ನನ ಬೂಮಿಗ್ತಾ 
ಯೆಂಕ್‌ಲ ಸೇರ್ಡ್‌ ಬರ್ಬುಜಿ. ಯೆನನ್‌ ಮದತ್‌ ಬುಡ್ಡೆ. ಅರ್ಧರಾಜ್ಯೊನ್‌ ದುಶ್ಶಾಸನಗ್‌ ಕೊರ್ಲೆ, ಒರಿದಿನೆನ್‌ 
ಪಾಂಡವೆರೆಗ್‌ ಕೊರ್ಲೆ. ಪಾರ್ಥೆ ಬತ್ತ್‌ದ್‌ ಗಂಧರ್ವರಾಜನ ಬ೦ಧನೊಡ್ಜ್‌ ಯೆನನ್‌ ಬುಡ್ದಾಯೆ. ಆ ದ್ರೌಪದಿ 
ಕೆಡುನುಡಿಟ್‌ ನೋಚಾವೊಂದೇ ಯೆನ ಕಟ್ಟ್‌ಲೆನ್‌ ಬುಡ್ಬಾಯೊಲು. ಈ ಅಪಮಾನೊಡು ಯಾನ್‌ ಬದ್ಗುನೆಂಚ? 
ಅಮ್ಮೆರೇ, ಇರೆನ ದಾಲಾ ದೋಷ ಇಜ್ಜಿ. ಯೆನ ಮಿತ್ತ್‌ದ ಮೋಕೆನ್‌ ಬುಡ್ಡೆ. ಪಾ೦ಡವೆರೇ ಆರಸ್ತಾನ ಮಲ್ಪಡ್‌. 
ಉಂದು ಪೊಟ್ಟು ಪಾತೆರ ಅತ್ತ್‌ ಯೆನ ಸತ್ಯ ನುಡಿ. ಅಂಚ ಇರೆಗ್‌ ಇಸ್ಟ ಇಜ್ಜಿಂದಾಂಡ, ದುಶ್ವಾಸನಗೇ ಪಟ್ಟ 
ಕಟ್ಸ್‌ಲೆ. ನನ ದಾಲ ಕೇಣೊಡ್ಡಿ. ಅರಮನೆಕ್‌ ಪಿರಪೋಲೆ.” 


ಅಯಿಡ್ಜ್‌ ಬೊಕ್ಕ ಭೀಷ್ಯೆ ಕರ್ಣಿ, ದ್ರೋಣೆ, ಗೌತಮೆರ್‌ ಬತ್ತೆರ್‌. 


ಭೀಷ್ಮೆರ್‌, “ಕೌರವಾ, ಘೋಷಯಾತ್ರೆಡ್‌ ಇಂಚ ಆವೆರೆಗ್ಲಾ ಯಾವುಂದು ಯಾನ್‌ ಸುರುಟೆ ಪಣ್ಣ್‌ಜೆನ? 
ಆಂಡ ಈ ಯೆನ ಪಾತೆರ ಕೇಂಡನಇ” ಕೇಂಡೆ. 


“ಅಜ್ಜಿರೇ, ಆಯಿನೆನ್‌ ಬುಡ್ಡೆ. ಈತ್‌ ದಿನ ಯಾನ್‌ ಸಾಮ್ರಾಜ್ಯ ಸುಕೊತ ಅಮಲ್‌ಡಿತ್ತೆ. ಇತ್ತೆ ಅಮಲ್‌ 
ಪಿರಿ೦ಡ್‌. ಕಾಯ ಬುಡ್ಬು ಮುಕ್ತಿಗ್‌ ಸಂದುನ ಅ೦ಗಲಾಪುಡುಲ್ಲೆ. ಯೆಂಕ್‌ ರಾಜ್ಕೊದ ಆಸೆ ಇಜ್ಜಿ. ವಿರಕ್ಷಿಯೇ 
ಮುಕ್ಕ ಆತ್‌ಂಡ್‌.” 


“ಕೌರವಾ, ನಿನ ಈ ವಿರಕ್ಷಿದ ಪಿರವುಡುಪ್ಪುನು ಅಪಮಾನೊದ ಸಿಕೆ! ಅರ್ಜುನೆ ಗಂಧರ್ವನ ಬಂದನೊಡ್ಜ್‌ 
ಬುಡ್ಬಾದಿನ ಅಪಮಾನೊನು ನಿಕ್ಕ್‌ ತಡೆಯೆರೆ ಆವೊಂದಿಜ್ಜಿ ಅತ್ತಾ? ಈ ದಾಲಾ ಚಿಂತೆ ಮಲ್ಲೊಡ್ಡಿ. ಆ 
ಪಾಂಡವೆರೆನ್‌ ಮಾತೆರೆನ್ಲಾ ಇಡೆಗೇ ಲೆಪುಡಾವೆ. ಆ ಭೀಮೆ ಅರ್ಜುನೆರೆನ್‌ ನಿನ ಸೇವೆಗ್‌ ಉಂತಾವೆ. ಈ ನಿನ 

ಭೀಷ್ಮೆರ್‌ ಯೇತ್‌ ಪಂಡಲಾ ದುರ್ಯೋಧನನ ತರ್ಕ ಬೇತೆನೇ. 


“ಅಜ್ಜಿರೇ, ಈತ್ನೇಟ ಯಾನ್‌ ಧೃತರಾಷ್ಟನ ಮಗೆ. ಇತ್ತೆ ಯಾನ್‌ ಬದ್ಕೊಂದುಪ್ಪುನು ಧರ್ಮರಾಯನ 
ಕೃಪೆಟ್‌. ಅಂಚ ಯಾನಿತ್ತೆ ಧರ್ಮರಾಯನ ಮಗೆ! ಅಕಲ್ಲ ಮಿತ್ತ್‌ ಯೆಂಕ್‌ ಮಚ್ಚರೊನೇ ಇಜ್ಜಿ. ಯಾನ್‌ 


ವೈರಾಗ್ಕೊಡು ಸೈತೊಂದುಲ್ಲೆ ಅತ್ತಾಂದೆ ಪೋಡಿಗೆಡ್‌ ಅತ್ತ್‌ ನಿಕುಲು ನನ ಪೋವೊಲಿ” ಪಣ್ಣೆ. 


“ದುರ್ಯೋಧನಾ, ಯೆಂಕ್ಷೆನ ಪಾತೆರ ಸರಿ ತೋಜಿಜಿಡ ಕರ್ಣನಕ್ಷೆಡ ಕೇಣ್ಣ. ಅಕುಲು ಈ ಸೈಪಿನನೇ ಸರಿ 


ಪಂಡೆರ್ದ ಅಂಚನೇ ಮಲ್ಪುಲ. ಸರಿಯತ್ತ್‌ ಪಂಡೆರ್ದ ಉಪ್ಪಾಸ ಉಂತಾಲ. ಕ್ಷತ್ರಿಯಗ್‌ ರಣಕಣೊತ ಸಾವೇ 
ಧರ್ಮ ಪಣ್ಣಿನೆನ್‌ ಮದಪಡ.” 


“ಛೀ! ಯುದ್ಧನ? ಈ ಬೂಮಿಡ್‌ ಯೆನ ಎದುರು ಉಂತುನಕುಲು ಪಾಂಡು ಜೋಕುಲತ್ತ್‌ಡ ಬೇತೆ 
ಯೇರುಲ್ಲರ್‌? ಆಂಡ, ಆ ಪಾಂಡು ಜೋಕುಲೆಡ ಯುದ್ಧ ಮಲ್ಪುನ ಮನಸ್‌ ಯೆಂಕ್‌ ಇಜ್ಜಿ” 


ದೈವೊದ ಪೆಟ್ಟ್‌ಗ್‌ ತಿಕ್ಕೊಂದಿನ ಕೌರವನ ಮನಸ್‌ಗ್‌ ಬುದ್ಧಿ ಪಾತೆರ ನಾಟಂದಿನೆನ್‌ ತೆರಿದ್‌ ಭೀಷ್ಮನಕುಲು 
ಪಿರಪೋಪೆರ್‌. 


ಅಯಿಡ್ಜ್‌ ಬೊಕ್ಕ ಕರ್ಣೆಲ, ಶಕುನಿಲ ಬರ್ಬೆರ್‌. 


“ದುರ್ಯೋಧನಾ, ದಾದಯಾ ಉಂದು? ಬಜೀ ಜೋಕುಲಾಟಿಕೆ ಆ೦ಡತ್ತಾ? ನಿನ ಉಪ್ಪಾಸ ಉಂತಾಲ. 
ಬೋಡಾಂಡ ಗಂಧರ್ವೆರೆನ್‌ ಲಡಾಯಿಗ್‌ ಲೆಪ್ಪಡಾಲ. ಭೀಮೆ, ಅರ್ಜುನೆರೊಟ್ಟುಗ್‌ ರಾಜಿ ಬೊಡ್ಡಿ. ಅಕ್ಷೆನ್‌ 
ಯೆಂಕುಲು ತೂವೊನುವ. ಈ ಸೈಪಿನನೇ ನಿಚ್ಚಯ ಮಲ್ತ್‌ದಡ ಯೆಂಕುಲ್ಲಾ ನಿನಡಪ್ಪ ತೂಕು ಬೂರ್ದು ಸೈಪ. 
ಈ ತೀರ್ಥಯಾತ್ರೆಗ್‌ ಪೋಪಡ ಯೆಂಕುಲ್ಲಾ ಬರ್ತ, ಬೇತೆ ಪಾತೆರೊನೇ ಬೊಡ್ಡಿ” ಪಂಡೆರ್‌. 


ಆಂಡಲಾ ಕೌರವೆ ತನ ಹಟೊನು ಬುಡಂದಿನೆಕ್‌ ದಾಲ ಪಣಂದೆನೇ ಪಿರ ಪೋಪೆರ್‌. 


ಆತಾನಗ ದುಶ್ಶಾಸನೆ ಬತ್ತೆ. ಕೌರವನ ಎದುರುಡು ಕುಲ್ಲುದು ದುಕ್ಕಿದುಕ್ಕಿದ್‌ ಬುಲ್ಬುವೆ. ಆಯನ ದುಕ್ಕೊನು 
ತೂದು ಕೌರವಗ್‌ ಮೆಗ್ಯನ ಮಿತ್ತ್‌ ಮೋಕೆ ಮೂಡುಂಡು. ಜೆತ್ತ್‌ದಿತ್ತಿನಾಯೆ ಲಕ್ಕ್‌ದ್‌ ಕುಲ್ಲುವೆ. ಮೆಗ್ಯನ್‌ 
ತರ್ಕೊಂದು, “ದುಶ್ವಾಸನಾ, ಯಾನ್‌ ಸೈತಿನೆಡ್ಜ್‌ ಬೊಕ್ಕ ಪಾಂಡು ಜೋಕುಲು ಈ ರಾಜ್ಕೊನು ಒಯ್ಸ್‌ 
ದೆತೊನ್ನೆರೆ ಬರ್ಬೆರ್‌. ಆಂಡ ರಾಜ್ಯೊನು ಈ ಒರಿಪಾವೊನೊಡು” ಪಣ್ಣೆ. 


“ಅಣ್ಣಾ ಈ ಸೈತಡ ಯಾನ್‌ ಒರಿವೆನಾ? ರಾಜ್ಯ ನಿನ ಬೊಡೆದಿ. ಯೆಂಕ್‌ ಅವು ಮೈತಿದಿ. ಅಂಚಿತ್ತಿನ 
ರಾಜ್ಕೊಡು ಯೆಂಕ್‌ ಆಸೆ ಇಜ್ಜಿ. ರಾಜ್ಯೊನು ಕುಂತಿನ ಜೋಕುಲೇ ಅರಸ್ತಾನ ಮಲ್ಲಡ್‌. ಮಲ್ಕ್‌ಜಿಡ ಬುಡಡ್‌. 
ಆಂಡ ಯಾನ್‌ ನಿನನ್‌ ಬುಡ್ಬು ಬದ್ಧಯೆ. ಈ ಸೈತಡ ಯಾನ್ಹ ಸೈಪೆನೆ!” 


“ಮೆಗ್ಯಾ, ಕ್ಷತ್ರಿಯೆರ್‌ ಇಂಚ ಮರ್ಲ್‌ ಕಟ್ಟೆರೆ ಬಲ್ಲಿ. ರಾಜ್ಯೊಗಾದ್‌ ಅಮ್ಮೆ ಮಗೆ, ಮೆಗೈ, ಪರಯೆ 
ಕಂಟ್ಯೊಂಬಿನವು ಕ್ಷತ್ರಿಯೆರೆಡ ಇತ್ತಿನನೇ. ಯಾನ್‌ ರಾಜ್ಯೊನು ಸ೦ತೋಸುಡೇ ಕೊರೊಂದುಲ್ಲೆ. ಯೆಂಕ್‌ 
ರಾಜ್ಯೊಡು ಆಸೆ ಇಜ್ಜಿ” ಪಣ್ಣೆ. 

ದುಶ್ಶಾಸನೆ ಬತ್ತಿನವುಲಾ ಪ್ರೇಜನ ಆಯಿಜಿ. 

ಅವೆಡ್ಸ್‌ ಬೊಕ್ಕ ಹಸ್ಲಿನಾವತಿತ ವರ್ತಕೆರ್‌, ಸಿರಿವಂತೆರ್‌, ಪ್ರಜಾ ಜನೊಕುಲು, ಮಾತ ಬತ್ತ್‌ದ್‌ ಕೌರವನ 
ಉಪ್ಪಾಸೊನು ಉಂತಾಯೆರೆ ತೂಂಡಲ ಕೌರವೆ ಆಪುಜಿಂದೇ ಪಂಡೆ. ಪಿರ ಕಡಪುಡಿಯೆ! 

ಮಾತೆರ್ಲಾ ಪೋಯಿನೆಡ್ಜ್‌ ಬೊಕ್ಕ, ರಕ್ಕಸೆರ್‌ ಬತ್ತೆರ್‌. 

“ಕೌರವಾ, ಪ್ರಾಯೋಪವೇಶ ಮರಣೊದ ಪ್ರಯತ್ನೊಡುಲ್ಲತ್ತ? ಉಂದು ನಿನ ರಾಜವಂಶೊದ ಪೆರೈಗ್‌ 
ಸರಿ ಅತ್ತ್‌. ಈ ಸೈತಡ ಪಾಂಡವೆರ್‌ ರಾಜೆರಾಪೆರ್‌. ಆಕುಲೇ ನರರೂಪೊಡಿಪ್ಪುನ ದೇವತೆಲು! ಯೆಂಕುಲು 
ರಕ್ಕಸೆರ್‌. ಆಕುಲು ರಾಜೆರಾವೆರೆ ಅವಕಾಸೊನೆ ಕೊರ್ದುಜ. ಈ ಸೈಪಿನಿ ಬೊಡ್ಡಿ ಪಾ೦ಡವೆರೆಗ್‌ ಒಂಜಿ 
ಚೂರುಲಾ ಬೂಮಿ ಕೊರೊಡ್ಡಿ. ಯೆಂಕುಲು ಯುದ್ದೊಡು ನಿಕ್ಷೆನ ಕಡೆಟ್‌ ಉಂತುವ. ನಿಕ್ಷೆಗಾದ್‌ ಸೈಯೆರೆ 
ತಯಾರಾದುಲ್ಲ.” 


ಕೌರವೆ ಈ ಪಾತೆರೊಗ್ಗಾ ಒಪ್ಕುಜೆ. ದ್ರೌಪದಿನ ಪೆದಮ್ಮುನು, ಭೀಮನ ಬರಮ್ಮುನು ನಿನೆತ್‌ದ್‌ ಯೆತೆ 
ದೆಪ್ಪುವೆ. 

ಅದೊಗ ರಕ್ಕಸೆರ್‌ “ಗ೦ಧರ್ವೆರ್ನ ಕಡ್ಡ್‌ನ್‌ ದೆತ್ತ್‌ ತಿನ್ಹ ಪಣ್ಣೆರ್‌. ಅಂಚೆನೇ ಬಗೆತರೊಟು ಸಮಾದಾನ 
ಪಂಡ್‌ದ್‌, ಉಪ್ಪಾಸ ಉಂತಾವುಲೆಕ ಕೌರವನ್‌ ಒಪ್ಯಾವೆರ್‌. 

ಇಂಚ ಕೌರವನ ಬೊಕ್ಕ ರಕ್ಕಸೆರೆನ ಸಮ್ಮಂದ ಸುರು ಆಂಡ್‌. 

ನೀಚ ಸಗ್ನಿಗ್‌, ದುಸ್ಪ ಸಗ್ಗಿ ಸೇರ್‌ಂಡ್‌! 

ಕೌರವೆ ತನ ಅಪಮಾನೊನು ಮದತೆ. ಕುಸಿಟೆ ರಕ್ಕಸೆರೆಡ, ಪಾ೦ಡವೆರೆನ ದರ್ಬ ದರ್ಲೊಡಿಣ್ಷಿನ ತನ 
ಸಂಕಲ್ಲೊನು ಪಣೊಂಡೆ. 

ಹಸ್ತಿನಾವತಿಗ್‌ ಪಿರಬರ್ದೆ! ಯಾಗಶಾಲೆಡ್‌ ಮಹಾಯಾಗ ಮಲ್ಫೈರೆ ನಿಚ್ಚಯ ಮಲ್ಪುವೆ. 

ಈ ಸಂಗತಿಲ್‌ ಮಾತಾ ಪಾಂಡವೆರೆಗ್‌ ತೆರಿಂಡ್‌. ಅಕುಲು ದುಂಬುಗು ನಡಪುನಂಚಿನ ಯುದ್ಧೊದ 


ವಿಚಾರೊನು ಚರ್ಚೆ ಮಲ್ತೊಂದು, ಶೀಕೃಷ್ಣನ್‌ ಧ್ಯಾನ ಮಲ್ಲೊನುವೆರ್‌. 
ಶೇ ಜೇ % 


ಸೈಂಧವನ ಸೋಲು 


ಪಾಂಡವೆರ್ನ ಕಾಡ್‌ದ ಬದ್ಧ್‌ದ ಪದ್ರಾಡನೇ ವರ್ಸೊ ಸುರು ಆಂಡ್‌. ಒ೦ಜೊ೦ಜೇ ಕಸ್ಟೊಲೆನ್‌ ದಾಂಟೊಂದು, 
ಅಕುಲು ಸಿಂಧು ದೇಸೊಗು ಬತ್ತೆರ್‌. ಈ ಸುದ್ದಿ ಸೈಂಧವಗ್‌ ತೆರಿಂಡ್‌. ಕುರುಡೆ ಧೃತರಾಷ್ಟ್ರನ ಮರ್ಮಾಯೆ ಈ 
ಸೈಂಧವನ ಕುರುಡುನು ದಾನೆಂದ್‌ ಪಣೊಲಿ? ಯೇರ್‌, ಯೇತ್‌ ಪಂಡಲಾ ಕೇಣಂದೆ ಮಲ್ಲ ಸೇನೆನ್‌ 
ಸೇರಾವೆ. ಪದಿನಾಜಿ ಸಾವಿರ ಆನೆ, ಐವ ಸಾವಿರ ಕುದುರೆ, ಪದಿನಾಲ್‌ ಸಾವಿರ ಕನಕರಥ, ಐನ್‌ ಲಕ್ಷ ಸೈನಿಕೆರ್‌, 
ಮಾತೆನ್‌ ಕೂಡಾವೊಂದು ಪಿದಾಡ್ಕೆ 


ಜೋಯಿಸೆರ್‌ ಬತ್ತ್‌ದ್‌, “ಲಡಾಯಿಗ್‌ ಪೋಪಿನಾಕ್ಷೆಗ್‌ ಉಂದು ಅಪಜಯೊದ ಸೂಚಕ. ಇತ್ತಿನಲ್ಲೇ 
ಉಪ್ಪನಾಕ್ಷೆಗ್‌ ಜಯಕಾರಕ. ಆಯಿಡ್ದಾವರ ಪೋವೊಡ್ಡಿ.” ಪಣ್ಣ್‌ ಎಚ್ಚರ್ಗೆ ಕೊರೆರ್‌. 

ಆಂಡ ಜಯದ್ರಥೆ ಜೋಯಿಸೆರ್ನ ಪಾತೆರೊನು ಕೇಣಂದೆ ಪಿದಾಡೊಂದು ಪೋಪೆನೆ! ಸಾದಿಡ್‌ ಅಪಶಕುನೊಲು 
ತೋಜುವ. ಪುಗೆ ಪರತ್‌ಂಡ್‌. ಪಕ್ಕಿಲ್‌ ಪಾರಿಯ. ಕುದೈಲ್‌ ಕಲ್ಕಿಯ. ಉಂದೆನ್‌ ತೆರಿದ್‌ಲಾ ಆಯೆ ಸೀದಾ 
ಪಾಂಡವೆರ್‌ ಇತ್ತಿನ ವಿಮಲಾಶ್ರಮೊದ ಕಾಡ್‌ದ ಕಯ್ತಲ್‌ ಬುಡಾರ ಪಾಡುವೆ. 


ಅರಣ್ಯಪರ್ವೊ 197 


ಆಯಗ್‌ ದ್ರೌಪದಿನ ಮಿತ್ತ್‌ ಮೋಹ ಆದಿತ್ತ್‌ಂಡ್‌. ಆಯಿಡ್ಬಾವರ ಪದ್ದೆಯಿ ಬಂಗಾರ್‌, ಸುಗಂಧ 
ದ್ರವ್ಯೊಲೆನ್‌ ಚಾರರೆಡ ಕೊರ್ದು, "ಉಂದೆನ್‌ ದ್ರೌಪದಿಗ್‌ ಮುಟ್ಟಾಲೆ. ಅಲೆಗ್‌ ಯೆನ ಮಿತ್ತ್‌ ಮನಸಾಪಿಲೆಕ 
ಮಲ್ತುಲೆ' ಪಣ್ಣ್‌ ಕಡಪುಡ್ಡೆ. 

ಚಾರೆರ್‌, ಉಂದು ಗುಪಿತ ಸಂಗತಿ ಪಣ್ಣ್‌ ತೆರಿಯೊಂಡೆರ್‌. ಕಾಡ್‌ಡ್‌ ಪಾಂಡವೆರೆನ ಆಶ್ರಮದಲನೇ 
ದೆಂಗ್‌ದ್‌ ಕುಲ್ಲಿಯೆರ್‌. 


ಈ ಕಡೆಟ್‌ ಪಾಂಡವೆರ್‌ ಬೋಂಟೆಗ್‌ ಪಿದಾಡಿಯೆರ್‌. ಧೌಮ್ಮೆರೆನ್‌ ಆಶ್ರಮೊದ ಕಾವಲ್‌ಗ್‌ ಬುಡ್ಜ್‌ 
ಪೋಪೆರ್‌. ಉಂದೆಕೇ ಕಾತೊಂದಿತ್ತಿನ ಸೈಂದವೆ ಜಯದ್ರಥನ ಜನ ಉಳಾಯಿ ಬತ್ತೆರ್‌. ದ್ರೌಪದಿನ್‌ ತೂಯೆರೆ 
ಬಯಕುವೆರ್‌. ರುಸಿ ಜನೊಕುಲೆಗ್‌ ಗೌರವ ಕೊರ್ದು, ಆಯುಧೊಲೆನ್‌ ಪಿದಾಯಿಡೇ ದೀದ್‌ ದ್ರೌಪದಿನಡೆಗ್‌ 
ಬತ್ತ್‌ದ್‌ ಸೊಲ್ಮೆ ಪಣ್ಣೆರ್‌. 

“ದೇವೀ ಕೇಣ್ಣೆ, ಇರೆನ ಮೈತಿನೆ ಕೌರವನ ಮೆಗ್ಗಿ ದುಶ್ಕಲೆನ ಕಂಡನಿ ಸೈಂಧವರಾಜೆ ಜಯದ್ರಥೆ ಈ 
ರತ್ನಾಭರಣ, ತುತ್ತೈತೊಲೆನ್‌ ಕಡಪುಡ್ಡೆರ್‌, ದೆತೊನ್ಲೆ” ಪಣ್ಣ್‌ ದುಂಬು ದೀಪೆರ್‌. 

ದೌಪದಿ ಸಂತೋಸುಡು, “ಅಂದಾ! ದುಶ್ಕಲೆ ಸುಕೊಟುಲ್ಲೊಲ? ಜಯದಥೆ ಸೌಕ್ಯನ)” ಪಣ್ಟ್‌ ಕೇಣುವೊಲು. 
ಅಯಿಡ್ಜ್‌ ಬೊಕ್ಕ, “ತೂಲೆ, ಯಾನ್‌ ಪೊಂಜೊವು. ಈ ಉಡ್ಡಿರೆನ್‌ ದೆತೊ೦ಬಿನಂಚ ಇಜ್ಜಿ. ಪಾಂಡವೆರ್‌ 
ಬತ್ತಿನೆಡ್ಜ್‌ ಬೊಕ್ಕ ಅಕ್ಷೆಡನೇ ಕೊರ್ಲೆ. ಯಾನ್‌ ನಾರ್‌ದ ಸೀರೆನ್‌ ತುತ್ತುನಾಲು. ಯೆಂಕ್‌ ಮುತ್ತೇಸಿತನೊನೇ 
ಸಿಂಗಾರ! ಪಾಂಡವೆರ್‌ ಬರಮುಟ್ಟ ನಿಕಲ್ಲ ಬುಡಾರೊಡೇ ಉಪ್ಪುಲೆ? ಪಣೊಲು. 


ಚಾರೆರ್ಲಾ ಬುದ್ಯಂತೆರೇ! 


“ಅಪ್ಪೇ, ಈರ್‌ ದಯದೀದ್‌ ಉಂದೆನ್‌ ದೆತೊನ್ಷೆ. ಯೆಂಕ್ಷೆನ ರಾಜೆ ಮಲ್ಲಾಯೆ! ಪಾಂಡವೆರೆಗ್‌ ಬೇತೆ 
ಪಾವುಡೊಲೆನ್‌ ಕಡಪುಡ್ನೆರ್‌” ಪಣ್ಣೆರ್‌. 


ಆಂಡ ದ್ರೌಪದಿ ಬೊಡ್ಡಿ ಪಣ್ಣ್‌ ಪಿದಾಡ್ಸ್‌ ಪೋಪಲ್‌. 

ಚಾರೆರ್ನ ಮೋನೆ ಬಾಡ್‌೦ಡ್‌. ಜಯದ್ರಥನಡೆಗ್‌ ಪರ ಬರ್ಬೆರ್‌. 

“ಪ್ರಭೂ, ಎಂಚ ಪಣೊಲಿ? ಆ ದ್ರೌಪದಿನ್‌ ಉಪಾಯೊಡು ಗೆಂದ್ಕೆರೆ ಆವಂದ್‌” ಪಣ್ಣೆರ್‌. 

ಅಪಗ ಜಯದ್ರಥೆ ತಾನೇ ಪೋದು ತೂಪೆ ಪಣ್ಟ್‌ ಆಶ್ರಮೊಗು ಬರೆ ರಾಜೆ ಸೈಂಧವನ್‌ ತೂದು 
ಆಶ್ರಮೊದ ಮುನಿಕುಲು ದೂರ ಪೋಪೆರ್‌. ಆಯೆ ಸೀದಾ ಆಶ್ರಮೊದ ಉಳಯಿ ಬತ್‌ದ್‌, 

“ದ್ರೌಪದೀ, ಯಾನ್‌ ಜಯದ್ರಥೆ. ಈ ದಾಯೆಗ್‌ ಪೋಡ್ಯುವ?” ಪಣೊಂದು ಕುಲ್ಲುವೆ. 

ದ್ರೌಪದಿ ದೈರೊಡು, “ಪೋಡ್ಕುನ ಪ್ರಶ್ನೆ ಇಜ್ಜಿ. ಈ ಯೆನ ಮೈತಿದಿನ ಕಂಡನಿಯತ್ತಾ? ಯೆಂಕ್‌ ಮೆಗ್ಕಲೆಕನೆ. 
ಆಂಡ ಇತ್ತೆ ಪಾಂಡವೆರ್‌ ಇಲ್ಲಡ್‌ ಇಚ್ಜೆರ್‌. ಯಾನ್‌ ಒರ್ತಿ ಉಪ್ಪುನಗ ಈ ಮುಲ್ಪ ಕುಲ್ಲುನವು ಸರಿಯತ್ತ್‌. 
ಉಂದು ನಿಕ್ಕ್‌ ಗೊತ್ತುಪುನ ಇಚಾರೊನೇ ಅತ್ತ?” ಪಣ್ಣೊಲು. 

ಜಯದ್ರಥೆ ತೆಲ್ಮೊಂದು, “ಆಹಾ! ಈ ಮಾಮಲ್ಲ ಪತಿವ್ರತೆ ಅತ್ತಾ? ಐವೆರೆನ ಬೊಡೆದಿ ಪತಿವ್ರತೆ ಆಪಿನೆಂಚ? 
ಲೋಕ ಉಂದೆನ್‌ ಒಪ್ಕುನೆಂಚ?” 

ದೌಪದಿಗ್‌ ಸೈಂದವನ ನಡಕೆ ತೂದು ಪೋಡಿಗೆ ಪುಟ್ಟುದು ಪಿದಾಯಿ ಪೋಪೊಲು. 


KS) 


ಸೈಂಧವೆ ಅಡ್ಡಬತ್ತ್‌ದ್‌ ಆಲೆನ ಸೆರಂಗ್‌ನ್‌ ಒಯ್ಕ್‌ದ್‌ ಹಿಂಸೆಗ್‌ ದುಂಬಾಪೆ! 


ನ) 


ದ್ರೌಪದಿ “ಹಾ! ಭೀಮಾ. ಹಾ! ಧರ್ಮರಾಯಾ” ಪಣ್ಣ್‌ ಬೊಬ್ಬೆ ಪಾಡ್ಜೊಲು. 
ಸೈಂದವೆ ಅಲೆನ ಕೆಕ್ಕಿಲ್ಸ್‌ ಕೈಯಿಪಾಡ್ಜ್‌ ಒಯ್ತೊಂದೇ ಪೋಪೆ. ಅಪಗ ಅಲ್ಪ ಇತ್ತಿನ ಬೆರಣೆರ್‌, 
“ಅಯ್ಯೋ, ಇಂಬ್ಯಲ್‌ ಪಾ೦ಡವೆರ್ನ ಬೊಡೆದಿ ಅತ್ತಾ? ರಾಜಾ ಬುಡ್ಡ” ಪಣ್ಣ್‌ ಅಡ್ಡ ಉಂತಿಯೆರ್‌. 


ಸೈ೦ಧವೆ ಕತ್ತಿ ಬೀಜಾದ್‌ ಆಕ್ಷೆನ್‌ ಗಿಡಪ್ಪುವೆ! “ರಮಣೀ, ನಡಪು! ಈ ಮುನಿಕ್ಷೆನ ಜತೆಟ್‌ ಬದ್ಕೊಡು 
ದಾಯೆಗ್‌? ಯೆನ ಅರಮನೆಕ್‌ ಬಲ್ಲ.” ಪಣೊ೦ದು ಒಯ್ತೊಂದೇ ಪೋಪೆ. ಧೌಮೈರ್‌ ಪಿರಾವುಡೇ ಬತ್ತೆರ್‌. 
ರಕ್ಷೋಘ್ನ ಸೂಕ್ತೊನು ಪಠಣ ಮಲ್ತೆರ್‌. ಜಯದ್ರಥನ್‌ ತಡೆಪ್ಪೆರೆ ಪ್ರಯತ್ನೊಲ ಮಲ್ತೆರ್‌. 


ಆಂಡ ದುಸ್ಪೆ, ಪೊಡುಂಬೆ, ಸೈಂದವೆ ಪೋಡ್ಯಂದೆ ದ್ರೌಪದಿನ್‌ ರಟ್ಟಿದ ಬಲೊಟು ರಥೊಟು ಕುಲ್ಲಾವೊಂಡೆನೆ! 


ಮುನಿಕುಲು ಪಾಂಡವೆರೆನ್‌ ನಾಡೊಂದು ಬತ್ತೆರ್‌. ಧರ್ಮರಾಯೆ ಬೋಂಟೆನ್‌ ಬುಡ್ಡು ಅಕಲ್ಪ ದಾನೆ 
ಬತ್ತರ್‌೦ದ್‌, ಕೇಣ್ಣಗ, ಅಕುಲು ಪೋಡಿದೇ ಪಂಡೆರ್‌, “ಪ್ರಭೂ, ಯೆಂಚ ಪಣ್ಣಿನಿ? ಸೈಂಧವ ದೊರೆ, ಇನಿ 
ರಾವಣಲೆಕ ಆತೆ! ಪಾಂಚಾಲಿ ಜಾನಕಿಲೆಕ ಆತೊಲು. ನಿಕುಲು ಇತ್ತೆನೇ ರಾಮನಂಚ ಆರಬಾರೊದ ಬೀರ 
ತೋಜಿಪಾವೊಡು.? 


ಅಪಗನೇ ಭೀಮೆ, ಅರ್ಜುನೆರ್‌ ಅಣ್ಣನ ಒಪ್ಪಿಗೆ ದೆತೊ೦ದು ಸೈಂದವನ ಬೆರಿಪತ್ತಿಯೆರ್‌! 


ಸಾದಿಡ್‌ ಆಕ್ಷೆಗ್‌ ನೆಂಪಾಂಡ್‌. ಆಕ್ಷೆಡ ಉಪ್ಪುನು ಬೋಂಟೆಗಾಪಿನ ಕಯ್ದುಲತ್ತಂದೆ ಅಸ್ತೊಲತ್ತ್‌. ಆಶ್ರಮೊಗು 
ಪೋದು ಕಣಪಿನಾತ್‌ ಪೊರ್ಮು ಇಜ್ಜಿ. ಆಂಡ, ಸೈಂಧವನ ಮುಸುಂಡು ತಿರ್ಲಾವೆರೆಗ್‌ ಈತೇ ಯಾವು ಪಣೊಂದು, 
ದುಂಬೊತ್ತಿಯೆರ್‌. ಇನಿ ದುರ್ಯೋಧನನ ತಂಗಡಿ ದುಶ್ಕಲೆನ ಕರಿಯಣಿ ಬಾಗ್ಗೆ ಕಡ್ಡಿಲೆಕನೆ!” ಇಂದ್‌ ಪಣೊಂಡೆರ್‌. 


ಆತಾನಗ ಸೈಂಧವನ ಸೇನೆ ತೋಜಿಂಡ್‌. ಸೇನೆಗೇ ಪಗರಿಲೆನ್‌ ರಟ್ಟಾಯೆರ್‌. 


ಜಯದ್ರಥೆ ಸೇನೆಗ್‌ ಪಂಡೆ, “ಓ.. ಮೊಕುಲು ಬಾರಿ ಬೀರೊದಕುಲ? ಸೈನಿಕೆರೇ, ನಿಕುಲು ಪೋಡ್ಯಡೆ. 
ಯಾನ್‌ ದ್ರೌಪದಿನ್‌ ಲೆತೊ೦ದು ಊರುಗು ಪೋಪೆ. ನಿಕುಲು ಮೊಕಲ್ಲ ಕಡುಕಟುರ ಕಾಳಗ ಮಲ್ತ್‌ದ್‌ 
ಮುಲ್ಪನೇ ತಡೆತ್‌ದ್‌ ಉಂತಾಲೆ.” 


ಆಯನ ರಥ ದುಂಬು ಪೋಂಡು. 


ಆಂಡ ಆಯೆ ಪಂಡಿಲೆಕ ನಡತ್‌ಜಿ. ಭೀಮನಕ್ಷೆಗ್‌ ಅಯನ ಮನಸ್‌ ಅರ್ತ ಆಂಡ್‌. ಅಂಚ ಭೀಮೆ 
ಮರೊತ ದಿಂಡ್‌ ಕೊಂಬೆಲೆನೇ ಪೊಳ್ತುದು, ಅಯಿಟೇ ಸೈನಿಕೆರೆನ್‌ ದರ್‌ ಜೆಪುಡಾದ್‌, ಜಯದ್ರಥನ ಬೆರಿ 
ಮುಟ್ಟಿಯೆನೆ! ಅಯಿಡ್ಜ್‌ ದುಂಬೇ, ಗಟ್ಟಿ ಸೊರೊಟು, “ದ್ರೌಪದೀ, ಪೋಡ್ಕೊಡ್ಡಿ. ಧೌಮೈರ್‌ ಈತ್‌ನೆಟ್ಟನೇ ನಿಕ್ಕ್‌ 
ರಕ್ಷಾ ಮಂತ್ರೊದ ವಜಪಂಜರೊನು ನಿರ್ಮಿದೆರ್‌” ಪಣ್ಣ್‌ ದೈರೊದ ನುಡಿ ಕೇಣ್ಟಾದೆ. 

ಒಂಜೇ ಗುತ್ತುಡು ಭೀಮೆ ಸೈಂಧವನ ರಥೊಕು ಲಾಗಿದ್‌ ಸೈಂಧವನ ಕೆಕ್ಕಿಲ್‌ ಪುಜೆಂಕೆರೆಗೇ ಸುರು! 
ಆಂಡ ಅರ್ಜುನೆ, “ಭೀಮಾ, ಆಯನ ಕೆಕ್ಕಿಲ್‌ ಮುಯ್ದಡ. ಆಯನ್‌ ಒಯ್ತೊಂದು ಪೋದು ಅಣ್ಣನ ದುಂಬು 
ದೀಕ. ಅಣ್ಣೆ, ಆಯನ್‌ ದೀವಡ್‌. ಇಜ್ಜಾಂಡ ಕೆರಡ್‌. ಇತ್ತೆ ಒಯ್ತೊಂದು ಬಲ್ಲ” ಪಣ್ಣೆ. 

ಭೀಮಗ್‌ ಸೈಂಧವನ್‌ ಸೈಪಾವುನನೇ ಆಸೆ. ಅಯಿಕ್‌ ಅರ್ಜುನೆ, “ಭೀಮಾ ದ್ರೌಪದಿ ರಥೊಟೇ ಉಪ್ಪಡ್‌. 
ಆ ಸೈಂದವ ನಾಯಿನ್‌ ತಿರ್ದ್‌ ನೂಕುದು ಬುಡ್ಡ. ಧೌಮೈರ್‌ ರಥೊಟೇ ದೌಪದಿನ್‌ ಧರ್ಮರಾಯನಡೆಗ್‌ 
ಲೆತೊಂದು ಪೋವಡ್‌” ಪಣ್ಣ್‌ ಸೂಚನೆ ಕೊರೆ. 

ಸೈಂಧವನ್‌ ಗಟ್ಟಿಮುಟ್ಟುದ ಬಲ್ಡ್‌ಡ್‌ ಕಟ್ಟಿಯೆರ್‌! 

“ಮೊಣ್ಣನ್‌ ಕಂಡೊಂದು ಪೋಪಿನಾಯಾ, ನಡಪು” ಪಣೊ೦ದು ನಡಪಾವೊಂದು ಬತ್ತೆರ್‌. ಸೈಂಧವಗ್‌ 
“ಈ ನೀಚ ಕಜ್ಜದ ಅಜಕೆ ನಿನ್ನನೆನ? ಅತ್ತ್‌ ಕೌರವೆ ಪಣ್ಷಿನನ? ಪೊಣ್ಣನ್‌ ಕಂಡುನ ಕಲ್ಪೊನು ಯೇರೆಡ ಕಲ್ಲ?” 
ಪಣ್ಣ್‌ ಅರ್ಜುನೆ ಕೋಂಗಿ ಪಾತೆರುವೆ. 


ಧರ್ಮರಾಯೆ ಮೆಗ್ಯನಕಲ್ಲ ಮಾತ ಸಾದಗೊನು ಮೆಚ್ಚುನ ಮನೋಧರ್ಮೊದಾಯೆ ಅತ್ತತ್ತ? ಆಯೆ 
ಮೊಕ್ಷೆನ್‌ ತೂದು, “ಛೀ! ಇಂಬೈೆ ಸಿಂಧು ರಾಜೆ ಅತ್ತಾ? ಆಯಗ್‌ ಬೇನೆ ಆವೊಂದುಂಡು. ನಿಕಲೆಗ್‌ ಕರುಣೆನೇ 
ಇಜ್ಜ? ಬೇಗ ಬುಡ್ತಾಲೆ” ಪಂಡಿನೆಕ್‌ ಭೀಮೆ ಒಪ್ಕಿಜೆ. 


ಧರ್ಮರಾಯಗ್‌ ಆಯೆ ಪಂಡಿನಂಚನೇ ಆವೊಡು. “ಛೆ! ಆಯನ್‌ ಬುಡ್ಡಿನವೇ ಎಡ್ಡೆ. ನಮ ಮೆಗ್ಬಿ 
ದುಶ್ಕಲೆ ಕಂಡನಿನ್‌ ಕಳೆವೊಂದು ವಿಧವೆ ಆವೊಡ? ಗಾಂಧಾರಿ-ಕುಂತಿಯೆರ್ನ ಜೋಕುಲೆಡ್‌ ಬೇದಬಾಮೊಲು 
ದಾಯೆಗ್‌? ಭೀಮಾ ಬಲ್ಲ್‌ನ್‌ ಬುಡ್ಡ. ಶಿವಶಿವಾ! ಲಡಾಯಿಡ್‌ ಪತ್‌ಕಣತಿನಕ್ಷೆನ್‌ ಕೆರಿನವು ರಾಜಧರ್ಮ 
ಅತ್ತ್‌ಂದ್‌ ಪಣೊಂದುಲ್ಲೆ. ಆತೇ. ಬೇತೆ ದಾದಲ ಪಣಜಿ” ಪಣ್ಣ್‌ ಮನಿಪಂದೆ ಕುಲ್ಲುವೆ. 


ಭೀಮೆ ಸುಲಬೊಡು ಒಪ್ಪಿಜೆ. “ಯೆಂಕ್‌ ಇಂಬ್ಯನ್‌ ಕೆರ್ಟಿನ ಆಸೆ. ಧರ್ಮರಾಯಗ್‌ ಇಂಬ್ಯನ್‌ ಬುಡ್ತಿನ 
ಆಸೆ. ಇತ್ತೆ ಇರುವೆರೆಗ್ಲಾ ಸಲ್ಲಿತ ಆಪಿಲೆಕ ದಾದಾಂಡಲ ಮಲ್ಲೊಡು” ಪಂಡಿಗಿನ ಧರ್ಮರಾಯೆ ಧೌಮೈರೆಡ 
ಧರ್ಮನಿರ್ಣಯ ಕೇಣುವೆ. ಆರ್‌ ಇಂಚ ಪಣ್ಣೆರ್‌. 

“ಆತ್ಮ ಗೌರವ ಉಪ್ಪುನ ಸೈಂಧವಗ್‌ ಮಾನಭಂಗ ಮಲ್ತ್‌ಂಡ ಅವು ಮರಣೊಗು ಸಮ.” 


ಭೀಮೆ ಒಪ್ಕುವೆ. ಪರ್ರೆದ ಬಿಸತ್ತಿಡ್‌ ಸೈಂಧವನ ತರೆಕುಜಲ್‌ ಗೀಸ್‌ದ್‌, ಬೋಳುಮಂಡೆ ಮಲ್ತ್‌ದ್‌ ಬುಡ್ವೆ. 
ಬೊಕ್ಕ ಪೊಂಜೊವುಲು ಬತ್ತ್‌ದ್‌ ಆ ಬೋಳುಮಂಡೆನ್‌ ಬಿರೆಲ್ಲ್‌ ಬೊಟ್ಟಿಯೆರ್‌. ಮಾತೆರ್ಲಾ ಬ೦ಜರ ತೆಲ್ತೆರ್‌. 
ಕಡೇಕ್‌ ಭೀಮೆ ಕಟ್ಟ್‌ಲೆನ್‌ ಬುಡ್ಬಾದ್‌, “ಥೂ! ನಾಯಿ ಪೋಲ” ಪಣ್ಣೆ. 

ಸೈಂಧವಗ್‌ ಅಪಮಾನೊಡು ಜೂವ ದೆತ್ತೊಂಬಿಲೆಕ ಆಂಡ್‌. ಕಾಮೊದ ಉರ್ಕಲ್‌ ಜತ್‌ದ್‌, ವೈರಾಗ್ಯ 
ಉರ್ದುಂಡು! ಮನ್ನಥವೈರಿ ಶಿವನ ಧ್ಯಾನೊಡು ಉಗ್ರ ತಪಸ್‌ ಮಲ್ತೆ. ತಪಸ್ಟ್‌ನ್‌ ಮೆಚ್ಚಿದ್‌, ತೋಜಿ ಬತ್ತಿನ ಶಿವಡ 
“ಪಾಂಡವೆರೆನ್‌ ಒಂಜಿ ದಿನೊತ ಮಟ್ಟ್‌ಗಾ೦ಡಲಾ ಗೆಂದುನ ಆಸೆ' ಪಣ್ಣೆ. 

ಆಂಡ ಶಿವೆ, “ಅವು ಯೆನಡ ಆವಂದ್‌, ದಾಯೆ ಪಣ್‌೦ಡ ಅರ್ಜುನಗ್‌ ಯಾನ್‌ ಪಾಶುಪತಾಸ್ತೊನು 
ಕೊರ್ದು ಆತ್‌೦ಡ್‌. ಆಯನ್‌ ಬುಡ್ತು ಬಾಕಿದಕ್ಷೆನಾಂಡ ಒಂಜಿ ದಿನ ಈ ಗೆಂದೊಲಿ” ಪಣ್ಣ್‌ ವರ ಕೊರೆ. 
ಸೈಂಧವಗ್‌ ಆತೆಟ್ಲಾ ಸಂತೋಸಾಂಡ್‌. 


ಇಂಚಿಡ್ಸ್‌ ಧರ್ಮರಾಯಗ್‌ ಚಿಂತೆ ಸುರು! 
“ಒ೦ಜೆದ ಮಿತ್ತ್‌ ಒಂಜಿ ಆಪೊತ್ತುಲೇ ತನನ್‌ ಬೆರಿಪತೊ೦ದು ಬರ್ತತ್ತ? ದಾಯೆಗ್‌ ಇಂಚ?” 


ತನ ಮನಸ್‌ದ ಈ ಅಕ್ಷಾಸೊನು ಮಾರ್ಕಂಡೇಯ ರುಸಿಕ್ಷೆಗ್‌ ಪಣ್ಣಗ ಆರ್‌, ವಿಶ್ವಂಭರಿ, ಕೈಟಭಾ೦ತಕೆ, 

ಶ್ರೀರಾಮಚಂದ್ರೆ ಮೊಕುಲು ಮಾತ ಅನ್ಸೇಸಿನ ಕಸ್ಬೊಲೆನ್‌, ರಾಮಾಯಣ ಕತೆನ್‌ ಪಂಡ್‌ದ್‌ ಸಮಾದಾನ 
ಮಲ್ಪುವೆರ್‌. ಕೇಂಡಿನ ಧರ್ಮರಾಯೆ ತನ ಬೆಂಗ್‌ ಬೇನೆನ್‌ ದೆಂಗಾದ್‌ ದೀಪೆ. ವೀರನಾರಾಯಣನ ಕರುಣೆನ್‌ 
ನಟ್ಟೊನುವೆ. 


ಯಕ್ಷ ಪ್ರಶ್ನೆ 


ಮಾರ್ಕಂಡೇಯ ಮುನಿಕುಲು ರಾಮಾಯಣೊದ ಕತೆನ್‌, ಅಂಚೆನೇ ಸತಿಸಾವಿತ್ರಿ ತನ ಸತಿಧರ್ಮೊಡು, 
ಗುಣಸುಬಾವುಡು, ಯಮನ ಕೈಯಿಟಿತ್ತಿನ ಕಂಡನಿನ್‌ ಬದ್ಯಾಯಿನ ಸಂಗತಿಲೆನ್ಸಾ ಪಂಡೆರ್‌. ದ್ರೌಪದಿಲ ಸಾವಿತ್ರಿನಂಚೆನೇ 
ಕ೦ಡನಿಯೆರೆಗ್‌ ನಿಷ್ಠೆಡ್‌ ನಡಪುನಾಲ್‌೦ಂದ್‌ ಪುಗಾರ್ವೆರ್‌. ಕ೦ಡನಿನಾಕ್ಷೆನ ಎಡ್ಡೆನ್‌ ಬಯಕುನ ದ್ರೌಪದಿಡಾದ್‌, 
ಪಾಂಡವೆರೆಗ್‌ ಸೋಲು ಆವಂದೆ, ಏಳ್ಗೆನೇ ಆಷುಂಡುಂದು ಪಂಡಿನೆಟ್‌ ಧರ್ಮರಾಯನ ಮನಸ್‌ದ ದಿಗಿಲ್‌ 
ದೂರ ಆಂಡ್‌. ಕಾಡ್‌ದ ಬದ್ಯ್‌ ಮುಗಿತಲೊಕು ಬರೊಂದುಂಡು ಪಣ್ಣಿನ ಸಮಾದಾನಲ ಸೇರೊಂದು ಮಾತೆದ್ದ 
ಗೆಲವುಡಿತ್ತೆರ್‌. 


ಆತಾನಗ ನನೊಂಜಿ ಆಪೊತ್ತು ಒದಗ್‌ಂಡ್‌. 


ಮುನಿಜನೊಕ್ಷೆನ ನಡುಟು ಮೊಕುಲು ಒಂಜಿ ಆಶ್ರಮೊಡಿಪ್ಪುನಗ, ನಿರೆಕರೆತ ಒರಿ ಬೆರಣನ ಆಶ್ರಮೊಡ್ಬು, 
ಯಜ್ಞಸಾಧನ “ಆರಣಿ'ನ್‌ ಸಾರಂಗ ಮುರ್ಗ ಪತೊ೦ದು ಪೋದಿತ್ತ್‌ಂಡ್‌. ಯಾಗೊಡು ಅಗ್ನಿ ಉಂಡುಮಲ್ಲೆರೆ 
ಬೋಡಾಯಿನ ಶಮೀಮರೊತ ತುಂಡು ಅವು. ಆವು ಉಪ್ಪಂದೆ ಬೆರಣೆ ಯಾಗ ಮಲ್ಬುಲೆಕ ಇಜ್ಜಿ. ದಾದ 
ಮಲುನು? ಸಾರಂಗ ಕಾಡ್‌ದುಳಾಯಿ ಬಲ್‌ ಪೋತುಂಡು. ಆ ಮುನಿನ ಬೊಡೆದಿ ಉಂದೆನ್‌ ತೂದು 
ಪೋಡಿಗೆಡ್‌ ನಡ್ಗಿಯೊಲು. ಬೆರಣೆಲಾ ಕಂಗಾಲಾದ್‌, ಧರ್ಮರಾಯನಡೆಗ್‌ ಬಲ್ಡ್‌ ಬರ್ತೆ. ಬತ್ತಿನಾಯೆ, “ಧರ್ಮರಾಯಾ, 
ಈ ದೋಷ ನಿಕ್ಕ್‌ ತಟ್ಟುಂಡು” ಪಣ್ಣ್‌ ದೂರುವೆ. 

ಧರ್ಮರಾಯುಗ್‌ ಕಡೆಕೊಡಿ ಅರ್ತ ಆವಂದೆ, ಇಚಾರ್ದುನಗ ಬೆರಣೆ, ಆರಣಿನ್‌ ಪತೊ೦ದು ಪೋಯಿನ 
ಸಾರಂಗ ಕಾಡ್‌ ಪೊಗ್ಗುದು ಪೋಯಿನೆನ್‌ ಪಂಡ್‌ದ್‌, “ಅಗ್ನಿಕಾರ್ಯೊಗು ಅಡ್ಡಿ ಆಯಿನ ದೋಷ ಯಜಮಾನೆ 
ನಿಕ್ಕ್‌ ತಾಗುಂಡು” ಪಣ್ಣಗ ಧರ್ಮರಾಯಗ್‌ ನಡತಿನಿ ದಾದಂದ್‌ ತೆರಿಂಡ್‌. 


ಆಯೆ ತಡ ಮಲ್‌ಜೆ. ಮೆಗ್ಯನಕ್ಷೆನ್‌ ಲೆತೊ೦ದು ಬೋಂಟೆದಕ್ಷೆನ ಯೇಸೊಡು ಸಾರಂಗೊನು ನಾಡೊಂದು 
ಕಾಡ್‌ಗ್‌ ಪಿದಾಡೈೆನೆ! ಶ್ರೀರಾಮೆ ಮಾಯೊದ ಮುರ್ಲ್ಗೊನು ಬೆರಿಪತ್‌ದ್‌ ಪೋಯಿಲೆಕನೇ ಪೋಯೆರ್‌. ಕಾಡ್‌ 
ಇಡಿಲಾ ಬಲಿಬತ್ತೆರ್‌. ಅಕೇರಿಗ್‌ ಬೆಳ್ಳಾರ ಬಲೆ ಪಾಡ್ಜ್‌, ತೊಪ್ಪು ಪರಡ್ಬ್‌, ಸಾರಂಗೊನು ಪತ್ತಿಯೆರ್‌. ಅಯಿತ 
ಕಬಕೆಕೊಂಬುಡು ನೇಲೊಂದಿತ್ತಿನ ಆರಣಿನ್‌ ದೆತೊಂಡೆರ್‌. ನನ ಪಿರ ತಿರ್ಸ್‌ಗ ಪಣ್ಣಗ ದೊ೦ಬುದ ಉರಿಟ್‌, 
ಬಾಡ್ಜ್‌ ಪೋತಿನಕ್ಷೆನ ಕಂಟೆಲ್ಲ ಪಸೆ ಆಜಿದಿತ್ಕ್‌ಂಡ್‌. ಆಯೆಸೊಡು ದಾಲ ತೀರಂದೆ ನಿರೆಲ್ಲ ಕೋಡಿಡ್‌ 
ಜೆತೊಂಡೆರ್‌. 


ಅಪಗ ಅಸರ್‌ ಅರತೊನುನ ಆಸೆಡ್‌, ಧರ್ಮರಾಯೆ ನಕುಲಡ, “ಬಾಜೆಲ್ಲ್‌ ದಾಲ ತೀರುಜಿ. ನಮ 
ಆಶ್ರಮ ದೂರ. ಮುಲ್ಪ ಮುಟ್ಟೊಡು ನೀರೇ ತೋಜುಜಿ. ಒಂತೆ ದೂರೊಡೊಂಜಿ ಸರೋವರ ಉಂಡತ್ರ) ಅಲ್ಪ 
ಪೋದು, ತಾಮರೆದ ಇರೆಟ್‌ ನೀರ್‌ ಪತೊಂದು ಬಲ್ಲ” ಪಂಡ್‌ದ್‌ ಕಡಪುಡುವೆ. 


ಅರಣ್ಯಪರ್ವೊ 201 


ನಕುಲೆ ಉಲ್ಲೇಸೊಡೇ ಪೋಪೆ. ತಂಪು ಗಾಳಿ ಬೀಜುನ ಕೋಡಿಡೇ ನಡತ್‌ದ್‌ ಕಿರೆನ್‌ ನಾಡಿಯೆ. ಒಂತೆ 
ದೂರೊಡೇ ತಂಪುಸೆಲಿನೀರ್ದ ಪೊರ್ಲುದ, ಕಿರೆನ್‌ ತೂದು ಆನಂದೊಡು, “ಸುರೂಟು ಯಾನ್‌ ಅಸರ್‌ 
ಅರತೊನುವೆ.. ಬೊಕ್ಕ ಆಕ್ಷೆಗ್‌ ನೀರ್‌ ಪತೊ೦ದು ಪೋಪೆ" ಪಣ್ಣಿನ ನಿಚ್ಚಯೊಡು ನೀರ್‌ಗ್‌ ಜತ್ತೆ ಕೈಕಾರ್‌ಮೋನೆ 
ದೆಕ್ಕ್‌ದ್‌ ನೀರ್‌ ಪರೈರೆ ಸುರು ಮಲ್ಲುನಗ, ಅಲ್ಪ ಇತ್ತಿನ ಒರಿ ಯಕ್ಷೆ ತೆಲ್‌ದ್‌, 

“ಅಯ್ಯಾ, ನಕುಲ ಒಂತೆ ಉ೦ತುಲ! ಯಾನ್‌ ಕೇಣುನ ಪ್ರಶ್ನೆಲೆಗ್‌ ಸರಿಯಾಯಿನ ಸಂದಾಯ ಕೊರ್ದು 
ಅವೆಡ್ಜ್‌ ಬೊಕ್ಕನೇ ನೀರ್‌ ಪ್ದ” ಪಣ್ಣೆ. 


ನಕುಲಗ್‌ ಬಾಜೆಲ್ಲ್‌ ದಾಲ ತೀರಂದ್‌. ಯಕ್ಷನ ಪಾತೆರೊಗು ಕೆಬಿ ಕೊರಂದೆ ಸುರೂಟು ನೀರ್‌ ಪರೈ. 
ಬೊಕ್ಕ ತಾಮರೆದ ಇರೆಟ್‌ ನೀರ್‌ ಪತೊಂದು ದಂಡೆಗ್‌ ಬರೆ. ಆಂಡ ಅಲನೇ ಮತಿ ತತ್ತ್‌ದ್‌ ಬೂರೆ. 


ಮೆಗೈ ದಾಯೆಗ್‌ ಬತ್‌ಜೆ ಪಣ್ಣಿನ ಚಿಂತೆಡ್‌ ಧರ್ಮರಾಯೆ ಸಹದೇವನ್‌ ಕಡಪುಡ್ಡೆ. ಆಯಗ್ಲಾ ಅವ್ವೆ 
ಅನ್ನವ! ಆಯೆಲಾ ಯಕ್ಷನ ಪ್ರಶ್ನೆದ ಪಂಚೆತಿಗೆನ್‌ ಗೆಣ್ಣಂದೆ ನೀರ್‌ ಪರ್ಟ್‌ ದಂಡೆಡ್‌ ಮತಿತತ್ತ್‌ದ್‌ ಬೂರೆ! 
ಇರುವೆರೆಗ್ದಾ ದಾದ ಆಪೊತ್ತು ಬತ್ತ್‌ಂಡ ಪಣ್ಣ್‌ ಕಂಗಾಲಾಯಿನ ಧರ್ಮರಾಯೆ ಅರ್ಜುನನ್‌ ಕಡಪುಡ್ಡೆ. ಆಯೆ 
ಕಿರೆತ ದಂಡೆಡ್‌ ಇರುವೆರ್‌ ಮೆಗ್ಮನಕುಲು ಮತಿ ಇಜ್ಜಂದೆ ಬೂರ್ಬಿನೆನ್‌ ತೂ೦ಡಲಾ ಸುರೂಟು ನೀರ್‌ ಪರ್ಟ್‌ 
ಬೊಕ್ಕ ಇಚಾರ್ದುನ ಇರಾದೆಡ್‌ ನೀರ್‌ ಪರೈರೆ ಪೋಯೆ. ಅಪಗ ಕೇಣ್ಣ್‌ ಬತ್ತಿನ ಯಕ್ಷನುಡಿನ್‌ ಗೆಣ್ತ್‌ಜೆ. 
ನೀರ್‌ಪರ್ಕೆ. ಮಿತ್ತ್‌ ಬತ್ತಿನಾಯೆ ಮೆಗ್ಯನಕಲ್ನಂಚ ಮತಿ ಇಜ್ಜಂದೆ ಬೂರೊನುವೆ! 


ಜನಮೇಜಯಾ, ಅಕಲ್ಲವುಲಾ ತಪ್ಪತ್ತ್‌. ಬಾಜೆಲ್‌ ಆತಿನಾಯೆ, ಕಾಮ ಕೆಜಲ್ಲಿನಾಯೆ, ಜೂಜುದ ಚಟ 
ಇತ್ತಿನಾಯೆ ವಿವೇಕೊನು ಒರೊನುಜೆ. ಮೊಕಲೆಗ್ಲಾ ಅಂಚನೇ ಆಯಿನಿ. 


ಅರ್ಜುನೆಲಾ ಬರಂದಿನೆನ್‌ ತೂದು ಧರ್ಮರಾಯಗ್‌ ಚಿಂತೆ ಎಚ್ಚಿದ್‌ ಭೀಮನ್‌ ಕಡಪುಡ್ವೆ. ಮೆಗ್ಯನಕಲೆನ 
ಪಚ್ಚೆ ಗುರ್ದೊಡೇ ಕಿರೆತಡೆಗ್‌ ಪೋಯಿನ ಭೀಮೆ , ಕಿರೆತ ದಂಡೆಡ್‌ ಮೂವೆರ್ಲಾ ಮತಿ ಇಜ್ಜಂದೆ ಬೂರ್ಹಿನೆನ್‌ 
ತೂಯೆ. “ಓ! ಮೊಕುಲು ಸೈತ್‌ದೆರ್‌ಂದ್‌ ತೋಜುಂಡು. ಕೆರ್ತಿನಯನ್‌ ಯಾನ್‌ ಬುಡುಜಿ. ಆಂಡ ಸುರೂಟು 
ನೀರ್‌ ಪರೊನುವೆ. ಆಯೆಸ ಪರಿಹಾರ ಮಲ್ಲೊಂದೇ ಪಗೆನ ಎಲು ಪೊಡಿ ಮಲ್ಪುವೆ. ಕೆರ್ತನಾಯೆ ಯಮೆ 
ಆಂಡಲಾ ಅಯನ್‌ ಬುಡಯೆ. ಕಂಟೆಲ್ದೇ ಪತ್ತುವೆ” ಪಣೊಂದು ನೀರ್‌ ಪರೈರೆ ಪೋಪೆ. 


“ಅಯ್ಯಾ, ಈ ಸರೋವರ ಯೆಂಕ್‌ ಸೇರ್ದಿನವು. ಯೆನ ಒಪ್ಪಿಗೆ ಇಜ್ಜಂದೆ ನೀರ್‌ ಪರೈರೆ ಪೋವಡ” ಪಣ್ಣ್‌ 
ಯಕ್ಷನುಡಿ ಕೇಣ್ಣ್‌ ಬತ್ತ್‌ಂಡ್‌. ಆಂಡ ಭೀಮೆ ಬಾಜೆಲ್‌ ತಡೆತೊನ್ನೆರೆಗಾವಂದೆ ಆ ನುಡಿನ್‌ ಗೆಣ್ಣಂದೆ ಸುರೂಟು 
ನೀರ್‌ ಪರೊಂಡೆ. ಮಿತ್ತ್‌ ಬತ್ತಿನಾಯೆ ಮೆಗ್ಯನಕಲ್ಲ ಬರಿಟೇ ದಢಾಲ ಮಗ್‌ರ್ಟ್‌ ಮತಿತತ್ತ್‌ದ್‌ ಬೂರೊಂಡೆ! 


“ಎಲ ಕತೆನೇ, ದಾಯೆಗ್‌ ಇಂಚಾಂಡ್‌? ಪೋಯಿನಕುಲು ಒರಿಲಾ ಪಿರ ಬತ್ತ್‌ಜೆರತ್ತ?” ಇಂಚ 
ಅನ್ಮಾನೊಡು, ಯೆತೆಟ್‌, ಧರ್ಮರಾಯೆ ತಾನಾದೇ ನಾಡೊಂದು ಪೋಪೆ. ಕಿರೆತಡೆಗೇ ಬನ್ನಗ, ಸೈತಿಲೆಕ 
ಸಾಲ್‌ಡ್‌ ಬೂರೊಂದಿನ ಮೆಗ್ಯನಕುಲು! ಎಣ್ಣಿಂದಿನ ಈ ನೋಟ ಮನಸ್‌ನ್‌ ತುಚ್ಚಿಂಡ್‌. ದುಕ್ಕೊಡು ಬುಲ್ತೊಂದು 
ಮೆಗ್ಯನಕಲ್ಲ ಉಡಲ್ಡ್‌ ಉಸುರು ಉಂಡಾ ತೂಪೆ. ಗಾಯಗಡಿ ಇಜ್ಜಂದೆನೇ ಅಕಲೆನ ಉಸುರು ಉಂತುದು 
ಪೋತಿಲೆಕ ಉಂಡು. 


“ಉಂದು ದಾದ ಇಚಿತ) ಅಯ್ಯೋ! ಯೆಂಕ್ಷೆನ ಪವಿತ್ರ ಚ೦ದವಂಸೊಗು ಹಾನಿಯಾಂಡತ್ತಾ? ಕೌರವಾ, 
ನಿನ ಛಲ ಗೆಂದ್‌೦ಡತ್ತ? ಯೆಂಕ್ಷೆನ ಪಗೆನಕ್ಷೆಗ್‌ ಉಂದು ಸಂತೋಸುದ ಸುದ್ದಿ ಆಂಡತ್ತ? ಅಯ್ಯೋ! ನಾಲ್ವೆರೆನ್ಲಾ 
ಇಂಚ ಕೆರಿನಕುಲೇರ್‌? ಯೆಂಕ್ಷೆಗ್‌ ಶ್ರೀಕೃಷ್ಣನ ಕೃಪೆನೇ ಇಜ್ಜಾಂಡ? ಶಿವಶಿವಾ!” ಪಣ್ಣ್‌ ಬುಲ್ವೆ. 

ಅಯಗ್ದಾ ಬಾಜೆಲ್ಲ್‌ ದಾಲ ತೀರಂದಿನೆಕ್‌ ಸುರೂಟು ನೀರ್‌ ಪರ್ಟ್‌, ಬೊಕ್ಕ ದುಂಬುದ ಕಜ್ಜ ಮಲ್ಪುವೆ 
ಪಣ್ಣ್‌ ನೀರ್‌ಗ್‌ ಜಪುವೆ. 


ಅಪಗನೇ ಯಕ್ಷವಾಣಿ ಕೇಣ್‌ಂಡ್‌! 


ಧರ್ಮರಾಯೆ 
ಯಕ್ಕೆ 
[0 


ಧರ್ಮರಾಯೆ 


: “ಈ ಯೇರ್‌? ಮದೆಟ್‌ ದಾದ ಮಲ್ಲೊಂದುಲ್ಲ? ಈ ರಕ್ಕಸೆನಾ? ಕಿನ್ನರೆನಾ? ದೇವತೆನಾ? 


: “ಯಾನ್‌ ಯಕ್ಷೆ, ಈ ಸರೋವರ ಯೆನ್ನವು. ನಿನ ಮೆಗ್ಯನಕಲೆನ್‌ ಅಂಚ ಜೆಪುಡಾದಿನಿ 
ಯಾನೇ! ಯಾನ್‌ ಕೇಣುನ ಪ್ರಶ್ನೆಲೆಗ್‌ ಸಂದಾಯ ಕೊರ್ದು ನೀರ್‌ ಪ್ಲೆ ಪಂಡಿನೆನ್‌ 
ಕೇಣ೦ದೆ ಅಂಚ ಆತೆರ್‌! ನಿಕ್ಕ್‌ಲಾ ಪ್ರಶ್ನೆ ಕೇಣುವೆ. ಈಯಾ೦ಡಲಾ ಸಂದಾಯ ಕೊರ್ಚ. 
ಇಜ್ದಾಂಡ ಅಕಲ್ನ ಸಾಲ್‌ಡೇ ಅಂಚೆನೇ ಜೆತೊನ್ನ.” 


: “ಆವಡ್‌, ದಾದ ಪ್ರಶ್ನೆಲ್‌? ಕೇಣ್ಣ.” 


: “ಕಡಲ್‌ಗ್‌ ಸರಿಸಮ ಒವು 2 ಬೂಮಿಗ್‌ ಹಿತ ಮಲುನಾಯೆ ಯೇರ್‌? ಬೂಲೋಕದಕ್ಷೆಗ್‌ 
ಅಪ್ಪೆ ಯೇರ್‌? ಸೂರ್ಯವಪುಭೆಗ್‌ ಸಮ ಆಪಿನವು ದಾದವು? ಮಾತ ಧರ್ಮೊಲೆನ ಸಾರ 
ಯೆಂಚಿನ?” 


: “ಕಡಲ್‌ಗ್‌ ಸಮಾನ ಆಕಾಶ. ಲೋಕೊಗು ಹಿತಕಾರಿ ದೇವೇಂದ್ರೆ. ಮನುಜೆರೆಗ್‌ ಅಪ್ಪೆ 
ಗೋವು. ಸೂರ್ಯ ಪ್ರಭೆಕ್‌ ಸತ್ಕೊನೇ ಸರಿಸಮ.” 


: “ಕ್ಲತ್ರಿಯೆರ್‌ ಯೇರ್‌?” 

: “ಗಟ್ಟಿ ಮನಸ್‌ದಾಯೆನೇ ಕ್ಷತ್ರಿಯೆ.” 

: “ಬೆರಣೆರೆಡ್‌ ಶ್ರೋತ್ರಿಯೆರ್‌ ಯೇರ್‌?” 

: “ವೇದೊದ ಸಾರೊನು ಸರಿಯಾದ್‌ ತೆರಿದಿನಾಯೆ.” 
: “ಸುಜನೆರೆಡ್‌ “ಮಹಾಪುರುಷೆ' ಯೇರ್‌?” 

: “ಅಹಿಂಸೆನ್‌ ಪಾಲನೆ ಮಲ್ಪುನಾಯೆ.” 

: “ಧೀಮ' ಪಣ್ಟ್‌ ಯೇರೆನ್‌ ಪಣೊಲಿ?” 

: “ತ್ರಿಕರಣಪೂರ್ವಕ ಸಾಧುಲೆನ ಸೇವೆ ಮಲ್ಪುನಾಕುಲೇ "ಧೀಮೆ'ರ್‌.” 
: “ದೇವಪ್ರಿಯೆ' ಯೇರ್‌?” 

: “ಪರೋಪಕಾರಿಯೇ ದೇವಪ್ತಿಯೆ.” 

“ಕಸ್ಟ ಆಪಿನಿ ಯೇರೆಡ9? 

: “ನನೊರ್ಯನ ಏಳ್ಗೆನ್‌ ಬಯಕಂದಿನಾಯಡ.” 


“ಜಗತ್ತ್‌ಡ್‌ ನಿಂದ್ಯೆ ಯೇರ್‌?” 

ಧರ್ಮರಾಯೆ : *ನನೊರ್ಕನ್‌ ನಿಂದನೆ ಮಲ್ಪುನಾಯೆನೇ ನಿಂದ್ಯೆ.” 

ಯಕ್ಷಿ ; “ಅಭಿವಂದ್ಯೆ ಯೇರ್‌?” 

ಧರ್ಮರಾಯೆ : “ನನೊರ್ಯನ ಹಿತೊನೇ ಬಯಕುನಾಯೆ ಅಭಿವಂದನೆಗ್‌ ಯೋಗ್ಯೆ?” 
ಯಕ್ಷೆ : “ಬದ್ಯ್‌ದ್‌ ಸೈತಿಲೆಕ್ಕ ಉಪ್ಪುನು ಯೇರ್‌?” 

ಧರ್ಮರಾಯೆ : “ಕಡು ಬಡವೆ ಬದ್ಯ್‌ದ್‌ಲಾ ಸೈತಿಲೆಕ್ಕೊಗೆ.” 

ಯಕ್ಷೆ : “ದೇಶೊನು ಹಾಳ್‌ ಮಲ್ಪುನು ಯೇರ್‌?” 

ಧರ್ಮರಾಯೆ : “ತನ ಇಸ್ಪದಂಚೆನೇ ಮಾತಲಾ ನಡಪೊಡು ಪಣ್ಣಿನ ರಾಜಡ್ಸ್‌ ದೇಶೊಗು ಹಾಳ್‌.” 
ಯಕ್ಷೆ : “ಯಾಗ ಹಾಳಾಪಿನಿ ಒಯಿಟ್‌?” 

ಧರ್ಮರಾಯೆ : “ದಕ್ಷಿಣೆ ಸರಿಕಟ್ಟ್‌ ಕೊರ್ಟಿಡ” 

ಯಕ್ಷೆ : “ನರಕೊಗಾಪಿನಾಯೆ ಯೇರ್‌?” 

ಧರ್ಮರಾಯೆ : “ಉಪಕಾರೊನು ಮದಪ್ಪುನಾಯೆ” 

ಯಕ್ಷಿ : “ಸುಜನರೆಡ್ಜ್‌ ದೂರ ಒರಿಯುನು ಯೇರ್‌?” 

ಧರ್ಮರಾಯೆ ಕ “ಎದೆ ಬೊಕ್ಕ ಸಂಪೊತ್ತುದ ಮದೊಟು ಕಣ್ಣ್‌ ತೋಜಂದಿನಾಯೆ” 
ಯಕ್ಷಿ : “ಹೇಡಿ ಯೇರ್‌?” 

ಧರ್ಮರಾಯೆ : “ಲಡಾಯಿದ ಕಳೊಡ್ಬು ಬಲ್ಕ್‌ ಪೋಪಿನಾಯೆ” 

ಯಕ್ಷೆ : “ಮನ್ಲೆ ಯೇರ್‌?” 

ಧರ್ಮರಾಯೆ : *ಗುರುಕ್ಷೆನ್‌ ತೆರಿಯೊನ್ನೆರೆಗಾವಂದಿನಾಯೆ” 

ಯಕ್ಷಿ : “ಅಭಿಮಾನ ಇಜ್ಜಂದಿನಾಯೆ ಯೇರ್‌?” 

ಧರ್ಮರಾಯ : “ಪೊಂಜೊಲೆನ ಪಿರ ಪೋಪಿನಾಯೆ” 


ಯಕ್ಷಗ್‌ ಸಂತೋಸಾಂಡ್‌. ಧರ್ಮಸಂಗತಿಲೆನ ಚರ್ಚೆಡ್‌ ಧರ್ಮರಾಯೆ ಗೆಂದುವೆ. ಈ ಯಕ್ಷೆ ಯಮೆನೇ। 
ಯಮಗ್‌ ತನ ಮಗನ ಸರಿ ಸಂದಾಯೊಲೆನ್‌ ಕೇಣ್ಟ್‌ ಕುಸಿ ಆಂಡ್‌. ನನೊಲ ಮಗನ್‌ ಪರೀಕ್ಷೆ ಮಲ್ಪುನ 
ಉಮೇದ್‌. ಅಯಿಕ್‌ ಇಂಚ ಪಣ್ಣೆ. 


“ಧರ್ಮರಾಯಾ, ಈ ಸರಿ ಸಂದಾಯ ಕೊರ್ತಿನೆಟ್‌ ಯಾನ್‌ ಮೆಚ್ಚಿದೆ. ಇತ್ತೆ ನಿನ ಮೆಗ್ಯಾಡ್ಜೆಡ್‌ ಒರಿಯನ್‌ 
ಬದ್ಧಾವೆ. ಯೆರೆನ್‌ ಬದ್ಯಾವೊಡುಂದು ಈಯೆ ಪಣ್ಣ.” 


“ಅಂಚಾಂಡ, ಸಹದೇವೆ ಬದ್ಧಡ್‌” ಪಣ್ಣೆ. 


ಸಹದೇವೆ ಲಕ್ಕ್‌ದ್‌ ಉಂತುವೆ. ಯಮಗ್‌ ನನೊಲಾ ಧರ್ಮರಾಯನ್‌ ಪರೀಕ್ಷೆ ಮಲ್ಪುನ ಆಸೆ. 

“ನನೊಲ ಒರಿಯನ್‌ ಬದ್ಧಾವೆ. ಯೇರೆನ್‌? ಈಯೆ ಪಣ್ಣ.” 

“ಅ೦ಚಾ೦ಡ ನಕುಲೆ ಬದಡ್‌.” 

ಯಮನ ಕೃಪೆಡ್ಡಾವರ ನಕುಲೆ ಲಕ್ಕ್‌ದ್‌ ಕುಲ್ಲುವೆ. 

ಆಂಡ ಧರ್ಮರಾಯೆ ಕೇಂಡಿನೆತ ಬಗ್ಗೆಡ್‌ ಯಮಗ್‌ ಅಚ್ಚಿರನೆ! 

“ಧರ್ಮರಾಯಾ, ದಾಯೆಗ್‌ ಇಂಚ ಕೇ೦ಡ?9 ಭೀಮೆ ಅರ್ಜುನೆರ್‌ ನಿನ ಸೊಂತ ಮೆಗ್ಯನಕುಲು. ನಿಕ್ಕ್‌ 
ಹಿತವೆರಾದ್‌ ಉಪ್ಪುನ ಬಲಾಡಿಗೆರೆನ್‌ ಬುಡ್ಬು ಮಾದಿನ ಜೋಕ್ಸೆನ್‌ ದಾಯೆಗ್‌ ಬದ್ಯಾವೊ೦ಡ?” 

ಧರ್ಮರಾಯೆ ತನ ಬಯಕೆದ ಮೂಲೊನು ಪಣೊಂಬೆ. 

“ಯಕ್ಷಾ, ಯೆಂಕ್ಷೆನ ಅಮ್ಮೆರ್‌ ಶತಶೃಂಗ ಪರ್ವತೊಡು ಸೈತಿನಪಗ, ಸಹಗಮನೊಗು ಸಜ್ಜಾಯಿನ ತಿದ್ದಪ್ಪೆ 
ಮಾದಿದೇವಿ, “ಧರ್ಮರಾಯಾ, ನಕುಲ-ಸಹದೇವೆರೆನ್‌ ನಿನ ಕೈಯಿಕ್‌ ಕೊರೊಂದುಲ್ಲೆ. ಅಕಲ್ಲ ಕಸ್ಟ ಸುಕೊಲು 


ನಿನ್ನವು. ಮೊಕ್ಸೆನ್‌ ಈಯೇ ಕಾತೊನೊಡು. ನಿನ ಬೇತೆ ಮೆಗ್ಯನಕಲ್ನಂಚೆನೇ ಬೇದ ಇಜ್ಜಂದೆ ತೂವೊನ್ಹ” 
ಪಣ್ಣಿನೆನ್‌ ಯಾನ್‌ ಯೆಂಚ ಮದಪೊಲಿ?” 


ಯಮಗ್‌ ಈ ಪಾತೆರೊಲ ಒಪ್ಪಿಗೆಯಾಂಡ್‌. ಬೊಕ್ಕ ಭೀಮ, ಅರ್ಜುನೆರೆನ್ಲಾ ಬದ್ಧಾವೆ. 


ಮಗನ್‌ ತರ್ಕೊಂದು “ಮಗಾ, ಧರ್ಮರಾಯಾ ನಿಕಲ್ಲ ಕಾಡ್‌ದ ಬದ್‌ಕ್‌ ಮುಗಿಯೊಂದುಂಡು. 
ಮುನಿಜನೊಕ್ಷೆನ್‌ ಕಡಪುಡ್ಡ್‌ ಕೊರ್ಲೆ. ನನ ಅಜ್ಞಾತವಾಸೊದ ಬಗೆಟ್‌ ವ್ಯವಸ್ಥೆ ಮಲ್ತೊನುಲೆ. ಯಾನೊಂಜಿ ವರ 
ಕೊರ್ಟೆ. ಆವು ದಾದ ಪಣ್‌೦ಡ ಅಜ್ಞಾತವಾಸೊದ ಒಂಜಿ ವರ್ಸೊ ಯೇರೆಗ್ದಾ ನಿಕುಲು ಪಾಂಡವೆರ್‌ಂದ್‌ 
ಗೊತ್ತಾವಂದೆ ಉಪ್ಪಡ್‌. ಅಜ್ಞಾತವಾಸೊನು ಸುಕೊಟು ಮುಗಿತ್‌ದ್‌ ನಿಕುಲು ಎಡ್ಡೆಡ್‌ ರಾಜ್ಕೊನು ಅರಸ್ತಾನ 
ಮಲ್ಲೊಂದುಖುಲೆ. ದೈವೊದ ಬಲ ನಿಕ್ಷೆನಂಚಿ ಉಪ್ಪನೆಡ್ದಾವರ ನಿಕ್ಷೆನ ಸಾದನೆಗ್‌ ಅಡ್ಡಿ ಆಪುಜಿ.” 

ಇಂಚ ಮೋಕೆಡ್‌ ಪಂಡ್‌ದ್‌ ಯಕ್ಷ ರೂಪೊದ ಯಮೆ ಪಾಂಡವೆರೆನ್‌ ಕಡಪುಡ್ಬ್‌ ಕೊರೆ. 


ಪಾ೦ಡವೆರ್‌ "ಅರಣಿ'ನ್‌ ಕಣತ್ತ್‌ದ್‌ ಬೆರಣಗ್‌ ಕೊರ್ಟೆರ್‌. ಅವೆಡ್ಜ್‌ ಬೊಕ್ಕ ತಂಕ್ಷೆನ ಒಟ್ಟುಡೇ ಬತ್ತ್‌ದಿತ್ತಿನ 
ಬೆರಣೆರ್‌, ಮುನಿಕುಲು, ಪರಿವಾರದಕುಲು, ಮಾತೆರೆನ್ಲಾ ಗೌರವೊಡೇ ಪಿರ ಕಡಪುಡುವೆರ್‌. ಧೌಮ್ಯೆರೆನ್‌, 
ಅಂಚೆನೇ ಅಡೆಗ್‌ ಬತ್ತಿನ ಸುಭದ್ರೆ, ಪಾ೦ಚಾಲೆರ್‌, ಧೃಷ್ಟದ್ಯುಮ್ನೆ ಮೊಕಲೆನ್ಲಾ ಪಿರ ಕಡಪುಡುವೆರ್‌. 

ಪಾ೦ಡವೆರ್‌ ಬೊಕ್ಕ ದ್ರೌಪದಿ ಶ್ರೀಕೃಷ್ಣನ್‌ ನೆಂಪು ಮಲ್ಲೊಂದು, ಸುಗಿತೊ೦ದು ಉಪ್ಪುವೆರ್‌. 


ಣ ಮು Ww 


ನಮನ ನಮನ ಓ ಭಕ್ಷ ರಕಕಾ. 


uf) 
ಶ್ರ ಕೃಷ್ಣಾ ಕೇಶವಾ. ನಮೋ ನಾರಾಯಣಾ. 


ಜೇ ೫ ೫ 





ವಿರಾಟ ನಗರೊಡು 


ಧರ್ಮರಾಯ ಅಜ್ಞಾತವಾಸೊಗು ಆಪಿನ ಅಲಚನೆ ಮಲ್‌ದಿತ್ತೆ. ಒಂಜಿ ಎಡ್ಡೆ ದಿನತಾನಿ ಶುಭ ಶಕುನೊದ 
ಸೊರ ಕೇಣ್ಟ್‌, ಮೆಗ್ಯನಕಲೆನ್‌, ದೌಪದಿನ್‌ ಲೆತೊಂದು ಪಿದಾಡುವೆ. ದಿಂಜ ದೂರ ನಡತಿನ ಅಕುಲು ಒಂಜಿ 
ಗೋಳಿದ ಮರತ ನಿರೆಲ್ಲ್‌ ಜೆತ್ತ್‌ದ್‌ ಆಯೆಸ ಅರತೊನುವೆರ್‌. 


ಬೊಕ್ಕ ಧರ್ಮರಾಯೆ ಅಜ್ಞಾತವಾಸೊನು ಒಲ ಮಲ್ಲುನು ಪಣ್ಣಿನೆತ ಬಗೆಕ್‌ ಪಾತೆರಕತೆಕ್‌ ದುಂಬಾಪೆ... 
ತಾನೇ ಪಾತೆರೊನು ಸುರು ಮಲ್ಪುವೆ. 


“ಬಡಕಾಯಿ ದಿಕ್ಕ್‌ ಕೌರವೆರನೆ. ಮೂಡಾಯಿದಾಕುಲು ಕೌರವೆರ್ನ ಮಿತ್ರೆರ್‌. ತೆನ್ಕಾಯಿಗ್‌ ಪೋವೊಲಿ 
ಪಂಡ ಅಲ್ಲದಕ್ಷೆಗ್‌ ನಮ ಮೋನೆದ ಪಠ್ದಯ ಉಂಡು. ನಿರೆಕರೆತ ರಾಜ್ಯೊದಕುಲು ಚಾಡಿಕೋರೆರ್‌. ನಮನ್‌ 
ಕೌರವೆರೆಗ್‌ ತೋಜದ್‌ ಕೊರ್ಬಿನಕುಲೇ। ಪಡ್ಡಾಯಿ ರಾಜ್ಯೊದಕ್ಷೆಡ ಬಲ ಕಮ್ಮಿ. ನಂಕ್‌ ಆಸರೆ ಕೊರಯೆರ್‌. 
ಕೊರೈರ್ದಲಾ ನಮ ಅಲ್ಪ ಉಪ್ಪುಲೆಕ ಇಜ್ಜಿ. ನಮ ಗುಪಿತ ಬದ್‌ಕ್‌ಗಾಪಿನ ಜಾಗೆ ಬೇತೆ ಒವ್ವು? ಪಣ್ಣೆ.” 


ಅರ್ಜುನೆ, “ಅಣ್ಣೆರೇ, ವಿರಾಟ ರಾಜ್ಯೊದ ಕೀಚಕಗ್‌ ಕೌರವೆರೆ ಮಿತ್ತ್‌ ಪಗೆ ಉಂಡು. ಕೌರವಗ್‌ ವಿರಾಟ 
ರಾಜನ್‌ ತೂ೦ಡನೇ ಆಪುಜಿ. ಕೀಚಕನ ಸಾಯೊಡ್ಡಾದ್‌, ವಿರಾಟರಾಜೆ, ಕರ್ಣನ ಅಂಗರಾಜ್ಯ ಬೊಕ್ಕ ಅಯಿತ 
ಸುತ್ತುಮುದೆಲ್ಲ ತ್ರಿಗರ್ತ ರಾಜೆರೆಗ್‌ ಪೋಡ್ಕೊಂದಿಜ್ಜೆ. ಈತ್‌ನೇಟನೇ ಆಕುಲು ಮಾತೆರ್ಲಾ ಸೋತುದು ಸಿರ್ಕ್‌ದೆರ್‌! 
ಆಯಿಡ್ಬಾವರ ನಮ ವಿರಾಟನ ಮತ್ಪ್ಯರಾಜ್ಕೊಡು ಯೇರೆಗ್ಲಾ ತೆರಿಯಂದಿಲೆಕ ಒಂಜಿ ವರ್ಸೊ ಎಂಚಲಾ 
ಬದ್ಯೋ * ಪಣ್ಣೆ. 


ಧರ್ಮರಾಯಗ್‌ ಅಂಚನೇ ಆವುಣಿಲೆಕ ತೋಜಿಂಡ್‌. 


“ಆವಡ್‌, ವಿರಾಟ ನಗರೊಡು ಉಪ್ಪುನೆಕ್‌ ಯೆನ್ನಲಾ ಒಪ್ಪಿಗೆ ಉಂಡು. ಆಂಡ ಅಲ್ಲಲ ನಂಕ್‌ ಆಪೊತ್ತುಲು 
ಬರ್ಬನೆ. ಅವೆನ್‌ ಮಿಂಜೆಸೊಂದು ಬದ್ಕೊಡಾಪುಂಡು. ಅಲ್ಪ ಮಾತೆರ್ಲಾ ಗುಟ್ಟಾದ್‌ ದಿನ ದೆಪ್ಪೊಡತ್ತ? ಅತ್ತಾಂದೆ 
ಯೆಂಕ್‌ ನನೊಂಜಿ ಅನ್ಮಾನ, ನಮ ಈತ್ನೇಟ ರಾಜೆರಾದ್‌ ಮೆರೆವೊಂದಿತ್ತಿನಕುಲು. ಕಾಡ್‌ಡ್ದ ಗತ್ತ್‌ಡೇ ಬದಿಯ. 
ಆಂಡ, ವಿರಾಟರಾಜನಲ್ಪ ಬೆಂದ್‌ದ್‌ ಬದ್ಕೊಡತ್ತ? ಯೆಂಚ ಬದ್ಯುವರ? ಯಾನ್‌ "ಕಂಕಭಟ್ಟ' ಪಣ್ಣಿ ಪುರೋಹಿತಲೆಕ 
ರಾಜನಡೆಗ್‌ ಪೋಯೆರೆ ನಿಚ್ಚಯ ಮಲ್‌ದೆ.” 


ಭೀಮೆಲಾ ತನ ನಿಚ್ಚಯ ಪಣೊಂಡೆ. 

“ಯಾನ್‌ ಅಟ್ಟಿಲ್ಲ ಬೇಲೆದಾಯನ ಯೇಸೊಡು ವಿರಾಟ ರಾಜಡ ಬೇಲೆ ಕೇಣುವೆ.” 

ಅರ್ಜುನೆ ದಿಂಜ ತರೆಬೆಚ್ಚ ಮಲ್‌ಜೆ. 

“ಯೆಂಕ್‌ ಯೆಂಚಲಾ ಊರ್ವಶಿನ ಸಾಪೊದ ವರ ಉಂಡತ್ರ) ನಪುಂಸಕ ಯೇಸೊದ ತುತ್ತೈತೊಡು 


ರಾಜಕುಮಾರಿಗ್‌ ನೃತ್ಯ, ಸಂಗೀತೊದ ಗುರುವಾದ್‌ ಸೇರೊನುವೆ” ಪಣ್ಣೆ. 


208 ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


ನಕುಲ-ಸಹದೇವೆರ್‌ “ಕುದುರೆಲ್‌ ಬೊಕ್ಕ ಕಯಿಕಂಜಿಲೆನ ರಕೋಲೆದ ಬೇಲೆಗ್‌ ಸೇರೊನುವ.? ಪಣ್ಣ್‌ 
ತೆರಾವೆರ್‌. 


ಧರ್ಮರಾಯೆ ದೌಪದಿನಂಚಿಗ್‌ ತೂಪೆ. 

ಆಲ್‌ ತಾನ್‌ "ಸೈರಂದ್ರಿ' ಯೇಸೊಡು, ರಾಣಿ ಸುದೇಷ್ಟೆನ ಕಯ್ತಲ್‌ ಅಯ್ತಸಿ೦ಗಾರೊದ ಬೇಲೆ ಮಲ್ತೊಂದುಫ್ಪವೆ 
ಪಣ್ಚಿನ ನಿಚ್ಚಯೊನು ಪಂಡೊಲು. 

ದಿಂಜ ಜನೊಕುಲು ಉಪ್ಪನಲ್ಪನೇ ಗುಟ್ಟಾದ್‌ ಬದ್ಕೊಡಿಣ್ಬಿನವು ಅಜ್ಞಾತವಾಸೊದ ನಿಯಮ. 

ಅಂಚ ಈ ಉಪಾಯೊನೇ ಮಾತೆರೆಗ್ಲಾ ಇಸ್ಟ ಆಂಡ್‌. 


ಧರ್ಮರಾಯಗ್‌ ಸಂಕಡ ಆಯಿಲೆಕ ಆಪುಂಡು. “ಯೆನಡ್ಬಾದೇ ನಿಕ್ಷೆಗ್‌ ಈ ಪಾಡ್‌” ಇಂಚ ಪಣ್ಣಗ 
ಆಯನ ಕಂಟೆಲ್‌ ಕಟ್‌ಂ೦ಡ್‌! ಪಸಿತಾಪೊದ ಸೊರೊಟು ಇಂಚಲಾ ಪಣ್ಣೆ. 


“ನಿಕುಲು ಮಾತೆರ್ಲಾ ನಿಕಲ್ಲ ನಿಜ ತೇಜಿನ್‌ ದೆಂಗಾದ್‌ ಕಾಡ್‌ಡ್‌ ಬದ್ಧಿಯರ್‌. ಇತ್ತೆ ರಾಜಮನೆತನೊದ 
ನಿಕುಲು ನನೊರ್ಕನಿಲ್ಲಡ್‌ ಬೇಲೆಗ್‌ ಉಂತುಲೆಕಾಂಡತ್ತ? ಇಂಚ ಆಯಿನಿ ಪಾಪಿ ಯೆನಡ್ಡಾದೇ! ಯೆನ್ನಂಚಿನ 
ಪಾಪಿ ಯೇರುಲ್ಲೆರ್‌?” 

ಆಂಡ ಅಕುಲು ಯೇರ್ಲಾ ಅಂಚಿತ್ತಿ ಬಾಮೊಡಿಜ್ಜೆರ್‌. 


“ಅಣ್ಣಾ, ಶರೀರ ಇತ್ತಿನಲ್ಲ ನಿರೆಲ್‌ ಉಪ್ಪೊಡೇ ಅತ್ತಾ) ನಿರೆಲ್‌ ಅಲಾಯ್ದ ಉಪ್ಪೆರೆಗಾಪುಂಡ? ಯೆಂಕುಲು 
ನಾಲ್ಪೆರೆಗ್‌ ಈಯೇ ಜೂವಾತ್ಮೆ ಈ ಉಪ್ಪುನ ಕಾಡ್‌ಲ ಯೆಂಕ್ಷೆಗ್‌ ಸಾಮ್ರಾಜ್ಯೊನೆ! ಈ ಇಜ್ಜಂದಿ ಸಾಮ್ರಾಜ್ಯೊಲ 
ಯೆಂಕ್ಷೆಗ್‌ ಕಾಡೇ! ಅಯಿಡ್ಡಾವರ ಈ ಬಗ್ಗೆಡ್‌ ಈ ದುಕ್ಕ ಮಲ್ಲೊನ್ನೆರೆ ಬಲ್ಲಿ.” 


ಧರ್ಮರಾಯಗ್‌ ಸಮಾದಾನ ಆಂಡ್‌. 


ಅಕುಲು ತೆನ್ಕಾಯಿ ದಿಕ್ಕ್‌ಡ್‌ ಪ್ರಯಾಣ ಮಲ್ತೆರ್‌. ನಡುಟು ದುಸ್ಟ ಮುರ್ದೊಲೆನ ಬೋಂಟೆಲ ಆಂಡ್‌. 
ವಸಿಷ್ಠೆರ್ನ ಆಶ್ರಮೊದಡೆಗ್‌ ಬತ್ತ್‌ದ್‌ ಅಲ್ಪ ಇತ್ತಿನ ರುಸಿಮುನಿಕ್ಷೆನ ಆಪೊತ್ತುಗು ಒದಗಿಯೆರ್‌. ಬೊಕ್ಕ ದುರ್ಗಾ 
ದೇವಿನ್‌ ಪೂಜೆ ಮಲ್‌ದ್‌, ಮತ್ಸ್ಯನಗರೊದ ಕಡೆಕ್‌ ಪಿದಾಡಿಯೆರ್‌. ಊರುಡ್ಬು ಪಿದಾಯಿಡುಪ್ಪುನ ಒಂಜಿ 
ಬಿತ್ತ್‌ಲ್ಟ್‌ ಇತ್ತೊಂದು ಯೇರೆಗ್ಲಾ ಗೋಚರೊಗು ಬರಂದಿಲೆಕ, ಚರ್ಮೊದ ಒಂಜಿ ಮಲ್ಲ ಚೀರವುಡು, ತಂಕ್ಷೆನ 
ಮಾತಾ ಶಸ್ತ್ರ ಅಸ್ತ್ರ ಆಯುಧೊಲೆನ್‌ ದಿಂಜಾದ್‌ ಒಂಜಿ ಪುಣೊತ ಒರುಟು ಗಂಟ್‌ಮುಟ್ಟೆ ಕಟ್ಟಿಯೆರ್‌. ಅಲ್ಲನೇ 
ಇತ್ತಿನ ಶಮೀವೃಕ್ಷ ಯೇರ್ಸ್‌ ಮರೊತ ಮಲ್ಲ ಗೆಲ್ಸ್‌ಗ್‌ ಆ ಚೀರವುನು ಗಟ್ಟಿಡ್‌ ತಿಕ್ಕಾದ್‌ ನೇಲ್ಲಾವೆರ್‌! 


ಇಂಚ ದೆಂಗಾದ್‌ ಬನ್ನಗನೇ ಪೆತ್ತ ಮೇಪಾವುನ ಗೊಲ್ಲ ಜೋಕುಲು ಬರೊಡ?! ಜೋಕ್ಷೆಗ್‌ ಉಂದು 
ಪುಣೊತ ಚೀರವು ಪಣ್ಣ್‌ ನಂಬಿಕೆ ಪುಟ್ಟಾಯೆರ್‌. ಉಂದೆನ್‌ ಮುಟ್ಟುಂಡ ಕೇಡ್‌ ಬರಿನಿ ಕಂಡಿತ ಪಣ್ಟ್ಣ್‌ 
ಪೋಡಿಪಾದ್‌ ದೂರ ಗಿಡಪುವೆರ್‌! 


ಧರ್ಮರಾಯೆ ಧ್ಯಾನೊಡಿತ್ತೊಂದು ಇಂದ್ರ, ಯಮ, ವರುಣೆರೆಡ ಇಂಚ ನಟ್ಟೊನುವೆ. 


“ಓ... ದೇವತೆಲೇ ಈ ಭೀಮೆ ಮಹಾ ಬೀರೆನೆ! ಆಂಡ ಇಂಬೈ ಕೇಣ್‌೦ಡ ದಯದೀದ್‌ ಈ ಶಸ್ತಾಸ್ತೊಲೆನ್‌ 
ಕೊರಡೆ. ಯಾನ್‌ ಕೇಂಡ ಕೊರ್ಲೆ. ಅರ್ಜುನೆ ಬತ್ತ್‌ದ್‌ ಕೇಂಡಲಾ ಕೊರ್ಲೆ.” 


ಭೀಮೆ ಸುರುಟೇ ಕೋಪೊದ ಕಂಡೆ! ಇತ್ತೆ ಕೋಪೊಡು ಕುಂಬರೊಂದು, ಪರಯನಂಚಿ ತೂದು, 

“ಅಣ್ಣಾ, ಯೆಂಕ್‌ ಕೊರೈರೆ ಬಲ್ಲಿಂದ್‌ ಕೇಣೊ೦ಡನ? ಯಾನ್‌ ಕೌರವನ ಕಡೆತ್ತಾಯೆಂದ್‌ ಎಣ್ಣೊಂಡನ?” 

ಪಣೊಂದು "ಬಿಮ್ಮ ಅಗ್ಯೊ ವ “ಈ ದೇವತೆಲು ಯೆಂಕ್‌ ಶಸ್ತ್ರಾಸ್ತೊಲೆನ್‌ ಕೊರಂದೆ ಅಂಚೆನೇ ದೀವೊಂದುಪ್ಪಡ್‌. 

ಈ ಬೂಮಿಲಾ ಜ್‌ ದಾದಲಾ ಕೊರಂದೆ ಉಪ್ಪಡ್‌. ಚಿಂತೆ ಇಜ್ಜಿ. ದೇವತೆಲೆನ ಮುಸುಡು ತಿರ್ಲಾದ್‌, 
ಯಾನೇ ಈ ಅಸ್ತೊಲೆನ್‌ ತುಂಬೊಂದು ಹಸ್ಮಿನಾಪುರೊಕು ಪೋಪೆ.” 


ಭೀಮನ ಅಬ್ಬರ ಧರ್ಮರಾಯಗ್‌ ಪೊಸತ್‌ ಅತ್ತ್‌ ಆಯೆ ದುಂಬು ಬತ್ತ್‌ದ್‌ ಭೀಮನ್‌ ತರ್ವೊಂದು, 
ಮೆಯಿ ಪೂಜಿದ್‌, ಪಂಡೆ. 

“ಅ೦ಚತ್ತ್‌ ಭೀಮಾ, ನಮ ಪದ್ರಾಡ್‌ ವರ್ಸೊದ ಕಾಡ್‌ದ ಬದ್ಭ್‌ನ್‌ ಮುಗಿತೊಂದುಲ್ಲ. ಒಂಜೇ ವರ್ಸೊದ 
ಅಜ್ಞಾತವಾಸ ಒರಿದ್‌೦ಡ್‌. ಒಂಜಿ ವರ್ಸೊದ ಈ ಗಡುನು ಎಂಚಲಾ ತಾಳ್ಮೆಡ್‌ ಕಳೇವೊಡಾತ್‌ಂಡ್‌. ಆಂಡ 
ನಿಕ್ಕ್‌ ಕೋಪೊನೇ ದುಂಬು! ಎಲ್ಯ ಎಲ್ಯ ಸಂಗತಿಗ್ಲಾ ಬಿಗಾಡ್ಕಡ ಕೌರವೆ ನಮನ್‌ ಪತ್ತೆ ಮಲ್ಪುವೆನೆ. ಅಂಚಾಂಡ 
ಕುಡ ಪದ್ರಾಡ್‌ ವರ್ಸೊ ಕಾಡ್‌ಗ್‌ ಪೋವೊಡಾಪುಂಡು. ಅಂಚ ಪೋಡಿದ್‌ ಇಂಚ ನಟೊಂಡೆ.” 


ಭೀಮಗ್‌ ಅರ್ತ ಆಂಡ್‌. 


ಒಂಜಿ ದಿನ ಧರ್ಮರಾಯೆ ಕಂಕಭಟ್ಟನ ಯೇಸೊಡು ವಿರಾಟನ ಓಲಗೊಗು, ಬರ್ರೆ. ಆಯನ ಕಿದ್ದಿಲ್ಲ್‌ 
ಬಂಗಾರ್ದ “ದಾಳ' ದೀವೊಂದಿನ ಚೀರವು. ಕಂಕಭಟ್ಟನ ಮೋನೆದ ತೇಜಸ್ಸ್‌ನ್‌ ತೂದು ಸಭೆತಕುಲು ಕೈ 
ಮುಗಿಯೆರ್‌. ರಾಜೆ ವಿರಾಟೆಲಾ ದಿಂಜ ಗೌರವೊಡೇ. 


“ಬಲ್ಲೆ, ಕುಲ್ಲುಲೆ. ಇರೆನ್‌ ತೂದು ಮಾತೆರ್ಲಾ ಧನ್ಯರಾವೊಂದುಲ್ಲ. ಒಲ್ಲಡ್ಸ್‌ ಬತ್ತರ್‌?” ಕೇಂಡೆ. 


“ವಿರಾಟ ರಾಜಾ, ಈತ್ನೇಟ ಯಾನ್‌ ಒರಿ ರಾಜನಲ್ಪ ಸೇವೆ ಮಲ್ರೊಂದಿತ್ತೆ ಅವು ತತ್ತ್‌ದ್‌ ಇತ್ತೆ ಈ 
ರಾಜ್ಯೊಗು ಇರೆನ ಸೇವೆಗ್‌೦ಂದೇ ಬಯ್ದೆ. ಧರ್ಮರಾಯನ ಇಂದ್ರಪ್ರಸ್ಥ ನಗರೊಗು ಆಪೊತ್ತು ಬಯ್ಬ್‌ಂಡ್‌. 
ಪಾ೦ಡವೆರ್‌ ಯೆಂಕ್ಷೆನ್‌ ಬುಡ್ಬು, ನಾರುಮಡಿ ತುತ್ತೈತೊಡು ಕಾಡ್‌ಗ್‌ ಪೋಯೆರ್‌. ಅಲ್ಪ ಆಸರೆ ಇಜ್ಜಂದಿನೆಟಾದ್‌ 
ನಿಕ್ಷೆನ ಸೇವೆಗಾದ್‌ ಇಡೆಗ್‌ ಬಯ್ದೆ. ಯೆನ ಪುದಾರ್‌ ಕಂಕಭಟ್ಟೆ” 


ಧರ್ಮರಾಯನ ನಡೊಲ್ಗೆಲ, ಬೇಲೆ ಕೇಣೊ೦ದು ಬಯ್ದಿನ೦ಚಿನನೇ! 
ಅಯಗ್‌ ಪೂಜೆದ ಭಟ್ಟನ ಬೇಲೆ ತಿಕ್‌೦ಡ್‌! 


ವೈಶಂಪಾಯನೆರ್‌, “ಜನಮೇಜಯಾ, ಎ೦ಚಿನ ಆಂಡತ್ತ? ಸಾರಗಟ್ಟೆಡ್‌ ರಾಜೆರ್‌ ಸೊಲ್ಮೆ ಸಂದಾವೊಂದಿತ್ತಿನ 


ಧರ್ಮರಾಜೆನೇ, ಮುಲ್ಪ ಮತ್ಸ್ಯರಾಜನ ಸೇವೆಗಾದ್‌ ಬಯ್ದೆ ಪಣೊಂದುಲ್ಲೆ! ಉಂದು ಕಾಲದ ಮೈಮೆನೇ। ಈ 
ಮೈಮೆ ಯೇರೆನ್ಸಾ ತಿರ್‌, ಮಿತ್ತ್‌ ಮಲ್ಪುಂಡು ಪಣೊಂದು ಕತೆ ದುಂಬರಿಪುವೆರ್‌. 


ಒಂತೆ ದಿನ ಕರೀಂಡ್‌. ಭೀಮೆ “ವಲಲ' ಪಣ್ಣಿ ಪುದಾರ್‌ಡ್‌ ಅಟಿಲ್‌ದಾಯನ ಯೇಸೊಡು ಬರೆ, 


“ಪ್ರಭೂ, ಯಾನ್‌ ಅಟ್ಟಿಲ್‌ ಮಲ್ಪುನಾಯೆ. ಭೀಮನ ಅರಮನೆಟ್‌ ಬೇಲೆಡಿತ್ತೆ ಒಂತೆ ಮಲ್ಲಯುದ್ಧೊದ 
ಅಬ್ಬೇಸಲಾ ಆತ್‌ಂಡ್‌. ಭ್ರೀಮನಕುಲು ಓಡೆ ಪೋಯೆರ? ಯೆಂಕ್‌ ಬೇಲೆಗಾದ್‌ ತಿರ್ಲುನನೇ ಬೇಲೆ ಆತ್‌ಂಡ್‌. 
ಮುಲ್ಪ ಮಿನಿ ಬೇಲೆ ತಿಕ್ಕುವ ಪಣ್ರಿನ ಆಸೆಡ್‌ ಬಯ್ದೆ.” 


ವಿರಾಟಗ್‌ ಉಡಲ್‌ ದಿಂಜಿದ್‌ ಬತ್ತ್‌ಂಡ್‌. ಭೀಮಗ್‌ ಬೇಲೆ ತಿಕ್‌೦ಡ್‌! 


ಆಯಿಡ್ಜ್‌ ಬೊಕ್ಕ ಒಂಜಿ ದಿನ ಬ್ರಹನ್ನಳೆ ಆದ್‌ ಅರ್ಜುನೆ ಬತ್ತೆ. ರಾಜ ಕುಮಾರಿಗ್‌ ನಾಟ್ಯಾಚಾರ್ಯೆ ಆದ್‌ 
ಬೇಲೆಗ್‌ ಸೇರೊಂಡೆ. 

ನಕುಲ-ಸಹದೇವೆರ್‌ಲ ಬೇಲೆ ನಾಡೊಂದು ಬತ್ತಿಲೆಕ ಬತ್ತ್‌ದ್‌ ಕುದುರೆ, ಅಂಜೆನೇ ಗೋಶಾಲೆದ ಮುತಾಲಿಕೆದ 
ಬೇಲೆಗ್‌ ಸೇರೊನುವೆರ್‌! 


ದ್ರೌಪದಿ ಅಯ್ತಸಿ೦ಗಾರ ಮಲ್ಪುನ "ಸೈರಂಧಿ'ನ ಯೇಸೊಡು ರಾಣಿ ಸುದೇಷ್ಟೆನ ಅರಮನೆತ ಎದುರು 
ಬತ್ತ್‌ ಉಂತಿಯೊಲು. ಆಲೆನ ಬುಡ್ದಾವೊಂದಿತ್ತಿನ ಕಪುಕುಜಲ್ಲ ಸಿರಿಮುಡಿನ್‌ ತೂನಗ ಸೂರ್ಯನ ಉರಿಉಷ್ಣೊಗು 
ಪೋಡ್ಕಂದಿನ ಚಂದನಂಚ ಇತ್ತ್‌ಂಡ್‌. ಆಲೆನ ಕಣ್ಣ್‌ದ ನೋಟ, ಸೆರಂಗ್‌ದ ಪೊರ್ಲು ತೂದು ಜನೊಕುಲೆನ 
ಮನಸ್‌ ಚಂಚಲ ಆವೊಂದಿತ್‌೦ಡ್‌. ಸೈರಂಧ್ರಿ ರಾಜಬೀದಿಡ್‌ ನಡತ್ತೊಂದು ಅ೦ತಃಪುರದಡೆಗ್‌ ಬರ್ರೊಲು. 


ಮತ್ಸ್ಯರಾಜ್ಯೊದ ರಾಣಿಯೆರ್‌ ಮಾತೆರ್ಲಾ ಆಲೆನ್‌ ತೂವೊಂದು, ಬೂಮಿದ ನರಮಾನಿ ಪೊಂಜೊವು 
ಈತೊಂಜಿ ಪೊರ? ಇಂಬ್ಯಲ್‌ ದೇವಲೋಕೊದ ದೇವಕನೈನೇ ಆದುಪೊಡು” ಪಣ್ಣ್‌ ಎಣ್ಣೊನುವೆರ್‌. ಸುದೇಷ್ಟೆಗ್‌ 
ದಿಂಜ ಸಂತೋಸಾಂಡ್‌. ಸೇವೆದ ಪೊಣ್ಣುಲೆಡ ಆಲ್‌ ಯೇರ್‌ಂದ್‌ ತೆರಿಯೊಂದು, ಭವನೊಗು ಲೆತೊಂದು 
ಬಲ್ಲೆ ಪಂಡೊಲು. ಅಕುಲು ಲೆತೊಂದು ಬತ್ತೆರ್‌ಲ! ದ್ರೌಪದಿ ಹಿತ ಕಮ್ಮೆನದೊಟ್ಟುಗೇ ರಾಜಭವನೊಗು 
ಪೊಗ್ಗುವೊಲು. ಈ ರೂಪವತಿನ್‌ ಸುದೇಷ್ಟೆ ಇಚಾರ್ದುನಗ ಆಲ್‌ ತಗ್ಗ್‌ ಬಗ್ಗ್‌ದ್‌ ಪಂಡಿನಿ ಇಂಚ. 


“ಯಾನ್‌ ಸೈರಂಧ್ರಿ. ಐವೆರ್‌ ಗಂಧರ್ವೆರ್‌ ಯೆನ ಕಂಡನಿಲ್‌. ಅಕುಲು ಯೆಂಕ್‌ ಕೋಪ ಬರ್ದಿಲೆಕ 
ಮಲ್ರಿನೆಕ್‌ ಆಕ್ಷೆನ್‌ ಒಂಜಿ ವರ್ಸೊದ ಮಟ್ಟ್‌ಗ್‌ ಬುಡ್ಡು ಬಯ್ದೆ ಆಂಡ ಯೆಂಕ್‌ ಬೇತೆ ಯೇರ್ದ ಉಪದ್ರ 
ಮಲ್‌೦ಡ ಯೆನ ರಕ್ಷಣೆಗ್‌ ಅಕುಲು ಬರ್ಬೆರ್‌. ಯಾನ್‌ ಒರ ದ್ರೌಪದಿನ ಅಂತಃಪುರೊಟುಲ ಸೈರಂಧ್ರಿಯಾದ್‌ 
ಸೇವೆ ಮಲ್‌ದೆ. ಇತ್ತೆ ಇಡೆಗ್ಗ ಬೇಲೆ ನಾಡೊಂದು ಬಯ್ದೆ ರಾಣಿಗ್‌ ಯೆಂಚಿತ್ತಿನ ಸೇವೆನ್ಲಾ ಮಲ್ಪುವೆ. 
ರಾಣಿವಾಸೊದಕಲ್ನ ಸಿರಿಮುಡಿನ್‌ ದಿಂಜ ಪೊರ್ಲುಡು ಕಟ್ಟುವೆ. ಪೂಮುಡ್ಬಾದ್‌ ಸಿಂಗಾರ ಮಲ್ಪುವೆ. ಮಯಿ 
ಪಾಡ್ಜ್‌ ಕಣ್ಣ್‌ದ ಪೊರ್ಲು ನೆಗತ್ತ್‌ ತೋಜಿಪಾವೆ..” 


ಣ (se) 
ಸುದೇಷ್ಟೆ ಕುಸಿಟೆ ಸೇವೆಗ್‌ ಸೇರಾವೊಂಡೊಲು. 

ಇಂಚ ಆಜಿ ಜನೊಕುಲಾ ಒಂಜೇ ಕೋಡಿಡ್‌ ಬೇಲೆ ಶಿಕ್‌೦ಡ್‌! 
ವಿರಾಟನಗರೊಡು ಪಾಂಡವೆರ್‌ ಪತ್ತರೆ ತಿಂಗೊಲ್‌ ಕಳೇಯೆರ್‌. 


ಆತಾನಗ, ಸುದೇಷ್ನೆನ ಮೆಗೈ ಕಾಮ ಕಣ್ಣ್‌ದ ಕೀಚಕೆ ವಿರಾಟನ ಅರಮನೆಕ್‌ ಬರ್ತೆ. ಈ ಪತ್ತ್‌ ತಿಂಗೊಲ್ಲು 
ಓಲಾ ಇತ್ತಿನ ಕೀಚಕೆ, ಇತ್ತೆ ಊರುಗು ಬತ್ತಿನ ಕುಸಿಟ್‌, ಸುದೇಷ್ಟ ಬಾರೀ ಸಂಬುರ್ಕೊಡು ಅಯನ್‌ ಎದ್ಯೊನುವೊಲು. 
ಆ ಪೊರ್ತುಡು ಆಯೆ ತನ ಅಕ್ಕೆನ ಸಗ್ಮಾಲ್‌ ಪೊಣ್ಣುಲೆನ ನಡುಟಿತ್ತಿನ ಸೈರ೦ಧ್ರಿನ್‌ ತೂಪೆ. ನಕ್ಷತ್ರ ಮಾಲೆದ 
ಇಡೆಟ್‌ ರೋಹಿಣಿಲೆಕ, ದೇವ ಕನ್ಯೆಯೆರೆ ನಡುಟ್‌ ಊರ್ವಶಿಲೆಕ, ಸುದೆಸಾಲ್‌ಡ್‌ ಗಂಗೆದಲೆಕ, ನೆಗತ್‌ 
ತೋಜುನ ಈ ಪೊರ್ಲು ಪರ್ನಳೊದ ಪುರ್ಲೊನು ತೂದು ಕೀಚಕೆ ಅಚ್ಚಿರೊಡು ಮರಕಟ್ಟ್‌ದ್‌ ಉಂತಿಯೆ! ಕಣ್ಣದಿಸ್ಟಿ 
ಅಂಚಿಂಚಿ ಆಪುಜಿ. ಮನ್ಮಥನ ಪಗರಿಗ್‌ ತಿಕ್ಕ್‌ದ್‌ ಬಿಂಗಿರಿ ಆಪೆ! ಉಂದು ಮನ್ಮಥನ ಬಲೆನ? ಮನ್ಮಥನ 
ಆಯುಧೊನ? ಅಯಗ್‌ ಅರ್ತ ಆವೊಂದಿಜ್ಜಿ. ರತಿ, ಪಾರ್ವತಿ, ಸರಸ್ಪತಿ, ದ್ರೌಪದಿನ್‌ ಮೀರ್ದಿನ ರೂಪಪೊರ್ದೆದಿ 
ಈ ಸೈರಂಧ್ರಿ ಪಣ್ಣ್‌ ಎಣ್ಣೊಂಬೆ. 

ಆಲೆನ್‌ ತೂವೊಂದಿತ್ತಿನ ಕೀಚಕನ ಅಕಲ್‌ ಮಬ್ಬು ಕಟ್‌೦ಡ್‌. ನಾಚಿಕೆ ದೆಂಗ್‌ದ್‌ ಕುಲ್ಲುಂಡು. ಆಲೆನ್‌ 
ಕಣ್ಣ್‌ಡೇ ದಿಂಜಾವೊಂದು ಪಲ್ಟಿನಡೆಗ್‌ ಬತ್ತ್‌ದ್‌ ಆಲೆನ ಬಗ್ಗೆಡ್‌ ಇಚಾರುವೆ. ಸುದೇಷ್ನೆಗ್‌ ಕೀಚಕನ ಸುಬಾವು 
ಗೊತ್ತಿತ್ತಿನನೇ। ಆಲ್‌ ಸೈರ೦ಧ್ರಿನ ಪರ್ಹಯದೊಟ್ಟುಗು ಎಚ್ಚರ್ಲೆದ ನುಡಿ ಮುರೆತ್ತ್‌ದೇ ಇಂಚ ಪಂಡೊಲು. 

“ಕೀಚಕಾ, ಈ ಸೈರಂಧ್ರಿ ಗ೦ಧರ್ವೆರ್ನ ಬೊಡೆದಿ. ಇತ್ತೆ ನಮ್ಮಲ್ಪ ಬೇಲೆಗುಲ್ಲೊಲು. ಯಾನ್‌ ಇಂಬ್ಯಲೆನ್‌ 
ದಿಂಜ ಗೌರವೊಡು ತೂವೊಂದುಲ್ಲ. ಇಂಬ್ಯಲೆನ ಕಂಡನಿಯೆರ್‌ ಮಾಮಲ್ಲ ಚಲ ಚೆಂಡನಕುಲುಗೆ! ಬೊಡೆದಿಗ್‌ 
ಉಪದ್ರ ಮಲ್ತಿನಕ್ಷೆನ್‌ ಗುದ್ದುಡೇ ಕೆರ್ದೆರ್ದೆ! ನಿಕ್ಕ್‌ ಆಲೆನ ಅಲಚನೆನೇ ಬೊಡ್ಡ. ಆಲ್‌ ಆಲೆನಾತೆಗೇ ಉಪ್ಪಡ್‌. ನನ 
ರಡ್ಡ್‌ ತಿಂಗೊಲುಡು ಆಲ್‌ ಪಿರ ಪೋಪೊಲು. ಅದ ಮುಟ್ಟ್‌ ಆಲೆನ್‌ ಕಾತೊಂಬಿನ ಜವಾಬ್ದಾರಿ ಯೆಂಕ್‌ 
ಉಂಡು. ಕೆಟ್ಟ ದಿಸ್ಬಿಡ್‌ ಆಲೆನ್‌ ತೂವಡ. ಬಯಕಡ. ನಿನ ಇಲ್ಲಗ್‌ ಪೋಲ..” 


ಆನಿದ ಮಟ್ಟ್‌ಗ್‌ ತನ ಅಕ್ಕೆನ ನುಡಿ ಕೇಣೊಂದು ಕೀಚಕೆ ಪಿರ ಪೋಯೆ! 


ಕಾಮುಕ ಕೀಚಕೆ 


ಪಿರ ಪೋಯಿ. ಆಂಡ ಆಯೆ ಕಾಮದೇವನ ಪೂ ಬಾಣೊದ ಪೆಟ್ಟ್‌ಡ್‌ ಪುರೆಲೊ೦ಂದೇ ಪೋಯೆ!| 
ಇಲ್ಲಡ್‌ಲ ಆ ಸಂಕಡ ಯೇರೊಂದೇ ಪೋಂಡು. ಮನಸ್‌ದ ಮಂಗಲಾಗೊಗು ಮಿತಿಯೇ ಇಜ್ಜಾಂಡ್‌. 
ಅಂಚಾದ್‌ ಮನದಾನಿ ಬೇತೆ ಯೇಸೊಡು ಅರಮನೆಕ್‌ ಪೋಯೆ. ಅಲ್ಪ ಬಾಕಿಲ್ಲ ಬರಿಟೇ ಆಲೆನ್‌ ತೂಯೆ! 
ಅಲ್ಪ ಇತ್ತಿನಕ್ಷೆನ್‌ ಒರಿಯನ್ಸಾ ಉಂತ್ಯೆರೆ ಬುಡಂದೆ ದೂರ ಕಡಪುಡ್ಬು ಸೈರಂಧ್ರಿನ ಮುಟ್ಟ ಬತ್ತೆ. ಗರುಡನ 
ಬೊಡೆದಿನ್‌ ಬಯಕ್‌ದ್‌ ಉಚ್ಜು ಬತ್ತಿಲೆಕ ಬರ್ರಿನ ಈ ಕಾಮುಕನ್‌ ದೂರೊಡೇ ತೂಯಿನ ಸೈರಂಧ್ರಿ ಪೋಡಿಯೊಲು. 
“ಅಯ್ಯೋ! ಈ ಕಾಮುಕೆ ಕಯ್ತಲ್‌ ಬರೊಂದುಲ್ಲೆನೇ? ಯೆಂಕ್‌ ಕೇಡ್‌ ಮಲ್ಲುವೆನೇ?” 


ಆಯಡ್ಡ್ಜ್‌ ತಪ್ಪಾವೊ೦ಬಿನ ನಿಚ್ಚಯೊಡು ಬೀಸಬೀಸ ಪಜ್ಞೆ ಪಾಡಿಯೊಲು. ಆ೦ಡ ಮತಿ ಮಲ್ಲೆ ಅಲೆನ 
ಎದುರುಗೇ ಬತ್ತ್‌ದ್‌ ತಡೆತ್‌ದ್‌ ಉಂತಾಯೆ!। 


“ಪೊರ್ಲುದ ಪೊಣ್ಣೇ, ದಾನೆದೇ? ಯೆನಡ ಪಾತೆರುಜನ?” 


“ಏಯ್‌, ಮರ್ಲಾ, ಇಂಚ ಪೊಣ್ಣ ಗಿರೊಟು ಪಿರ ತಾಗಿಯಡ ಕೇಡ್‌ ತಪ್ಪಂದ್‌. ಯಾನ್‌ ನಿಕ್ಕ್‌ ತಿಕ್ಕುನಾಲತ್ತ್‌. 
ನಿನ ಕೆಕ್ಕಿಲ್‌ನ್‌ ಪರೃತ್ತಿಗ್‌ ಒಡ್ಡೊನಡ. ಯೇರಾ೦ಡಲಾ ನಿನನ್‌ ತೂಂಡ ತತೆಲ್ಲೆರ್‌. ನಿಕ್ಕ್‌ ಸೈತಿಬೊಕ್ಕ ಸದ್ಗತಿಲಾ 
ತಿಕ್ಕುಜಿ.” 


“ಸೈರಂಧ್ರೀ ಉ೦ತುಲ. ಯಾನ್‌ ಕಾಮನ ಪೀಡೆಡ್‌ ಸೈಯೊಂದುಲ್ಲೆ. ಅಯಿಕ್‌ ಮರ್ಟ್‌ ದಾದಂದ್‌ ನಿಕ್ಕ್‌ 
ಗೊತ್ತುಂಡತ್ತ? ಯೆನನ್‌ ಕಾತೊನ್ನ. ಪೋವಡ. ಉಂತುಲ. ಯಾನ್‌ ಪಣ್ಣಿನೆನ್‌ ಕೇಣ್ಣ. ನಿನ ಕೊಡಿ ಕಣ್ಣ್‌ಡ್‌ 
ಯೆನನ್‌ ಒರ ತೂಲ. ಸೈಪಿಲೆಕದ ಯೆಂಕ್‌ ಉಸುರು ಕೊರ್ದ. ಅಯ್ಯೋ! ಯಾನ್‌ ಕೈ ಮುಗಿದ್‌ ನಟ್ಟೊನುವೆ. 
ಪೋವಡ. ಉಂತುಲ!” 


“ಕೀಚಕಾ, ನನೊರ್ಯನ ಬೊಡೆದಿನ್‌ ಬಯಕುನವು ಪಾತಕ ಅತ್ತ? ನಿನ ಸಂಪೊತ್ತು ಅಧಿಕಾರ ಮಾತ 
ಉಂದೆಟ್‌ ಹಾಳ್‌ ಆಪುಂಡು. ನಿನ ಕೀರ್ತಿ ಮಾಜುಂಡು. ಸೈತಿನೆಡ್ಜ್‌ ಬೊಕ್ಕ ಸದ್ಗತಿ ತಿಕ್ಕುಜಿ. ರಾವಣನ ಪಾಡ್‌ 
ತೆರಿದತ?” 


“ಅಯ್ಯೋ, ಸೊರ್ಗ ಯೇರೆಗ್‌ ಬೋಡು? ಅವು ಪೊತ್ತ್‌ದ್‌ ಪೋವಡ್‌. ಯಮ ಕಿಂಕರೆರ್‌ ಒಯ್ತೊಂದು 
ಪೋಯೆರೆ ಬತ್ತೆರ್ದಲಾ ಯೆಂಕ್‌ ಪೋಡಿಗೆ ಇಜ್ಜಿ. ಬಂದುಲು ಛೀ ಪಂಡೆರ್ದ ಪಣಡ್‌. ದೂರ ದೀಯೆರ್ದ ದೀವಡ್‌. 
ಓ ಪೊಣ್ಣೇ ಯೆಂಕ್‌ ನಿನ ಮಿತ್ತ್‌ ಮನಸಾತ್‌೦ಡ್‌. ಯೆಂಕ್‌ ಈ ಬೋಡು. ಬಲ್ಲದೇ ಬೇಗ. ನಿನ ಮುಗುರು 

ತೆಲಿಕೆದ ತಿಂಗೊಲ್ಪ ಬೊಳ್ಳುಡು ಯೆನ ಮೆಯಿತ ಕಾವು ಕಮ್ಮಿ ಮಲ್ಲುಲ. ನಿನ ಸಂಗತೊಡು ಯೆನ ಕಾಮೊದ 
ಬೆಚ್ಚ ಅರಪಡ್‌. ಬಲ್ಲದೇ.” 


ಸೈರಂಧ್ರಿ ಕೇಣ್ಯೆರೆ ಆವಂದೆ ಕೆಬಿ ಮುಚ್ಚೊನುವೊಲು. ಶಿವನ್‌, ಕೃಷ್ಣನ್‌ ಜಪ ಮಲ್ಪುವೊಲು. ಸೂರ್ಯನ್‌ 
ತೂವೊಂದು “ಅಯ್ಯೋ! ಈ ಮತಿಮಂದೊದ ದುಸ್ಪಗ್‌ ತನ ಅಳಿಯಂತ್ರೊದ ಚಿಂತೆಲಾ ಇಜ್ಜತ್ತ? ಈ 
ಮದಾಂಧನ್‌ ಬಗ್ಗಾವುನಾಕುಲು ಯೇರುಲ್ಲೆರ್‌?” ಪಣ್ಣ್‌ ಎಣ್ಣೊಂದು ತರೆಬಗ್ಗಾವೊಲು. ಅವೆಡ್ಜ್‌ ಬೊಕ್ಕ 
ಕೀಚಕನ ಕಡೆಕ್‌ ತಿರ್ಡ್‌ದ್‌, 


“ಏಯ್‌ ದುರಾತ್ಮಾ ವಂಶೊದ ಬೇರ್‌ ಕತ್ತೆರುನಂಚಿನ ಮಲ್ಲ ಪಾಪ ಕಜ್ಜೊಗು ಕೈ ದೀವಡ. ಇಂಚ ಕೆಟ್ಟ 
ಪುದಾರ್‌ ಕೇಣಡ. ಯೆನ ಆಸೆನ್‌ ಬುಡ್ಡ. ಜನೊಕುಲೆ ಅಪವಾದೊಗು ತಿಕ್ಕ್‌ದ್‌ ಬೂರಡ. ಯಾನ್‌ ದಾಲಾ ತಪ್ಪ 
ತೆರಿಯೊನುಜಿ. ಇತ್ತೆನೇ ಖದಾಡ್ಸ್‌ ಪೋಲ. ಯೆನ ಕಂಡೆನಿಯೆರೆಗ್‌ ಈ ಸುದ್ದಿ ತೆರೀ೦ಡ ಅಕುಲು ಮನಿಪಂದೆ 
ಕುಲ್ಲುಜೆರ್‌..” 


ಭಂಡೆ ಕೀಚಕನ ತರ್ಕೊನೇ ಬೇತೆ. 


“ಸೈರಂಧ್ರಿ, ಯೆಂಚಲಾ ಯೆಂಕ್‌ ಸೈಪಿನವು ತಪ್ಪಜಿ ಪಣ್ಣತ್ತ? ಆವಡ್‌, ಆಂಡ ಸೈಯ್ಕೊಡು ದುಂಬು 
ನಿನನ್‌ ಅನ್ನೇಸ್‌ದೇ ಸೈಪೆ! ಪೊಕ್ಕಡೆ ಮನ್ಮಥನ ಪಗರಿಡ್‌ ನರಕೊಂದು ಸೈಮುಜಿ. ಯೆಂಕ್‌ ಕೃಪೆ ಮಲ್ಲುಲ. ಯೆನ 
ಕಾಮೊದ ಜರೊನು ನಿನಡಪ್ಪದ ಕೂಡಾಟಕೆಡ್‌ ತಂಪು ಮಲ್ಲೊನುವೆ!” ಪಣೊಂದು ಸೈರಂಧಿಗ್‌ ಕೈಮುಗ್ಗಿವೆ. 

ಆಂಡ ಆಲ್‌ ಆಯನ್‌ ತಿರಸ್ಕಾರ ಮಲ್‌ದ್‌, “ಪೋಲ. ನಿನ ಇಲ್ಲಗ್‌” ಪಣ್ಣೊಲು. 

ಕೀಚಕೆ ಪೊಕ್ಕಡೆ ಹೋಪಿನಾಯೆನ? 

“ಸೈರಂಧ್ರೀ, ಯೆನ ಸಗ್ನಿ ನಿಕ್ಕ್‌ ತೆರಿಯಂದ್‌. ಬಡವೆರ್ನ ಕೋಪ ದವಡೆಗ್‌ ಕೇಡ್‌ಗೆ! ನಿನ ಕಂಡೆನಿಯೆರ್‌ 
ಯೆಂಕ್‌ ದಾನೆ ಮಲ್ಲೆರ್‌? ಈ ಯೆನನ್‌ ಒಪ್ಪಿಯಡ ಯಾವು. ಯಾನ್‌ ಕೋಪೊಡು ಲಕ್ಕ್‌ದುಂತಿಯಡ ಶಿವೆಲಾ 
ಪೋಡಿದ್‌ ಕುಂಬರುವೆ! ಯಾನಿತ್ತೆ ಮನ್ಮಥ ಬಾದೆಗ್‌ ತಿಕ್ಕ್‌ದ್‌ ಒದ್ದಾಡೊಂದುಲ್ಲೆ. ಮನ್ನಥನ ಅಸ್ತೊಲಾಯಿನ 
ತುಂಬಿ, ಕೋಗಿಲೆ, ಚಂದ್ರೆ, ವಸಂತೆ, ತಂಪುದ ಗಾಳಿ ಮೊಕ್ಷೆನ ಪೀಡ್ನೆ ಎಚ್ಚಾವೊ೦ದು೦ಡು. ಕುಕ್ಕುದ ಮರೊತ 
ಚಿಗ್‌ರ್‌ನ್ಹ ತೂವೆರೆ ಬೊಡ್ಜಾತ್‌೦ಡ್‌. ಮನ್ನಥೆ ಯೆನ ಮಲ್ಲ ಪಗೆ ಆದ್‌ ಯೆನನ್‌ ಕೆರೊಂದುಲ್ಲೆ. ಸೈರಂಧ್ರೀ 
ಈಲಾ ಯೆನನ್‌ ದೂರ ದೀದ್‌ ಕೆರನ? ತರ್ವೊನುಜನ?” 


“ಕೀಚಕಾ, ಯಾನ್‌ ನಿನನ್‌ ಕೆರುಜಿ. ನಿನನ್‌ ಕೆರ್ಟಿನಕುಲು ಬೇತೆ ಉಲ್ಲೆರ್‌. ಪೊಕ್ಕಡೆ ಪಾತೆರ್ಟ್‌ ಪ್ರೇಜನ ಇಜ್ಜಿ. 
ಯೆನ ಗಂಧರ್ವೆರೆಗ್‌ ಈ ಸಂಗತಿ ಗೊತ್ತಾಂಡ ನಿಕ್ಕ್‌ ಗಂಡಾ೦ತ್ರ ಉ೦ಡೇ! ಅಕುಲು ದುಂಬುಪಿರ ತೂವಂದೆ 
ಕೊಲೆ ಕಜ್ಜೊಗೇ ದುಂಬಾಪಿನಕುಲು.... ಅಪಗ ಕೊಲೆಕ್‌ ಮೂಲ ಯಾನ್‌ಂದ್‌ ನಿನ ರಾಣಿಲ್‌ ಯೆನನ್‌ 
ದೂರುವೆರ್‌.” 


“ಓ ಪೊರ್ಲುಪೊಲಿಕೆದ ಪೊಣ್ಣೇ, ಪೋಡ್ಕೊಡ್ಜಿ. ವಿಷ್ಣು ಬ್ರಹ್ಮನಾಕುಲೇ ಯೆನ ಎದುರುಡು ಉಂತುಜೆರ್‌. 
ಅವು ಯೇರ್‌ ನಿನ ಕಂಡನಿಯೆರ್‌? ಓಲುಲ್ಲೆರ್‌? ಲೆಪ್ಪುಲ. ಅಕ್ಷೆಡ ಒಂಜಿ ಕೈ ತೂದೇ ಬುಡ್ರೆ” 


“ಕೀಚಕಾ, ರಾವಣೆ ಸೀತೆನ್‌ ಕಂಡ್‌ದ್‌ ಕೊಣೊಯಿನಪಗ ಮಂಗೆದ್ದೆನ ದಂಡೇ ಆಯನ್‌ ಲಗಾಡಿ 
ದೆತ್ತ್‌ದಿಜ? ಬೀರೊಡು ಮಿಗಿಲಾಯಿನ ರಾವಣೆನೇ ಮಣ್ಣ್‌ ಮುಕ್ಕುದಿಜೆನ? ನಿಕ್ಕ್‌ ಒವ್ವಾ ಮರ್ಲ್‌! ಗೆಂಡೊದ 

ಗೊಂಬೆನ್‌ ತರ್ಕೊಂಬಿನ ಮರ್ಲ್‌! ಯೆನ ಕಂಡನಿಯೆರ್‌ ನಿನನ್‌ ಕಡ್ಡ್‌ ಕೊಚ್ಚಿದ್‌, ದಿಕ್ಕ್‌ ದಿಕ್ಕಗ್‌ ದಕ್ಕ್‌ದ್‌ ಬುಡ್ಡೆರ್‌ 
ಜೋಕೆ.” 


“ಸೈರಂದ್ರೀ, ಕಾಮದೇವತೆನ ಕಾಟೊಡು ಯಾನ್‌ ಸೈಯ್ಯೊಂದುಲ್ಲ. ನಿಕ್ಕ್‌ ಸಾವುದೊಟ್ಟುಡು ಕುಸೆಲ? 
ಯೆನನ್‌ ತರ್ಕೊಂದು ಕಾತೊನುಲ. ಯೆನ ರಾಣಿಯೆರೆನ್‌ ನಿನ ಸೇವೆಗ್‌ ಉಂತಾವೆ. ಯೆನ ಮಿತ್ತ್‌ ನಿನ್ನನೇ 
ಅಧಿಕಾರ. ಸೈರಂಧ್ರೀ ಕೃಪೆ ಮಲ್ಲುಲ. ಕೈ ಮುಗಿದ್‌ ನಟ್ಟೊನುವೆ.” 


“ಕೀಚಕಾ, ಅನ್ನೆಯೊದ ಸಾದಿ ಪತ್ತಡ. ಅನ್ನೆಯೊದ ಕತ್ತಲೆಗ್ದ ನ್ಯಾಯೊದ ಬೊಳ್ಳುಗ್ಗ ದಿಂಜ ಪರಕ್‌ 
ಉಂಡು. ನಾಯಿದಂಚಿನ ಕೀಚಕೆ ಈ, ಸಿಂಗೊದಂಚಿನ ಯೆನ ಕಂಡನಿಯೆರೆಗ್‌ ಸಮ ಅತ್ತ್‌ ಪೋಲ.” 


ಇಂಚ ಪಣೊಂದು ಸೈರಂಧ್ರಿ ಪೋದೇ ಬುಡ್ಕೊಲು. ಕೀಚಕೆ ಕೈಟ್‌ ಕತ್ತಿ ಪತೊಂದೇ ಸುದೇಷ್ಟೆನ 
ಅರಮನೆಕ್‌ ಪೋದು, ಪಲ್ಟಿನ ಕಾರ್‌ ಪತ್ತ್‌ದ್‌, ಕಾಮನ ಪೀಡನೆದ ಬಂಗೊನು, ಸೈರಂಧ್ರಿ ಒಪ್ಪಿಜೊಲ್ಲ ತಾನ್‌ 
ಬದೈೆರೆಗೇ ಆಪುಜಿಣಿನೆನ್‌ ಪಣೊಂಡೆ. 


ಈ ಮೆಗೆ ಯೆಂಕ್ಷೆನ ವಂಶೊದ ಬಳ್ಳಿನೇ ಉಣ್ಣಾವೊಂದುಲ್ಲೆ! ಇಂಬ್ಯಗ್‌ ರಾವಣನ ಗತಿ ಬರುಂಡು! ಇಂಚ 
ಅಲಚನೆ ಮಲ್ತಿನ ಆಲ್‌, “ಮೆಗ್ಯಾ, ನನೊರ್ಕನ ಬೊಡೆದಿಗ್‌ ಅಂಗ್‌ ಅರ್ಟಾವುನವು ಸರಿಯತ್ತ್‌. ನನೊರ್ಯನ 
ಸಂಪೊತ್ತುನು ಬಡ್ತೊಂಬಿನಲಾ ಸರಿಯತ್ತ್‌. ರಾಜವಂಶೊದ ಈ, ಕಾಡ್‌ ಜನೊಕ್ಷೆನಂಚ ನಡಪುನವು ನಿಕ್ಕ್‌ 
ಎಡ್ಡೆಗತ್ತ್‌. ಈ ಇತ್ತೆ ವಿರಾಟರಾಜನೇ ಆಪೊತ್ತುಗು ನೂಕೊಂದುಲ್ಲ. ಆಲೆನ ಗಂಧರ್ವ ಕಂಡನಿಯೆರೆಗ್‌ ನಮ 
ಸಮನ? ಆಲೆನ್‌ ಮದತ್‌ಬುಡ್ಡ. ನಮ ರಾಣಿವಾಸೊದ ಪೊಣ್ಣುಲೆಡ್‌ ಬೇತೆ ಯೇರೆನ್‌ ಬೋಡಾಂಡಲಾ 
ಕೇಣ್ಣ. ಯಾನೇ ದುಂಬು ಉಂತುದು ನಿಕ್ಕ್‌ ಮದ್ಮೆ ಮಲ್ಲಾವೆ” ಪಂಡೊಲು. 


ಆಂಡ ಕೀಚಕೆ, ತನ ಹಟೊನು ಬುಡಂದೆ, 


“ಅಕ್ಕಾ, ನಿಕ್ಕ್‌ ಮರ್ಲ್‌! ಆಲೆಡನೇ ತಿಕ್‌ದ್‌ ಬೂರ್ಟಿನ ಯೆಂಕ್‌ ಬುಡುಗಡೆನೇ ಇಜ್ಞಾಂಡ ಬೇತೆ ಪೊಣ್ಣುಲೆನ್‌ 
ಮದ್ಮೆ ಆಪಿನೆಂಚ? ನಿಕ್ಕ್‌ ಯೆನನ್‌ ಕಾತೊ೦ಬಿನ ಅ೦ಬಲ್‌ ಉಂಡುಡ ಆ ಸೈರಂಧ್ರಿನ್‌ ಯೆಂಕ್‌ ಜತೆ ಮಲ್ಟುಲ. 
ಬೇತೆ ಯೇರ್ಲಾ ಯೆಂಕ್‌ ಬೊಡ್ಡಿ. ಕರ್ಲ್‌ ಕಡಿದಿನ ಉರೆತಲೆಕ ನರೆಲುನ ಯೆನನ್‌ ಕಾತೊನುಲ” ಪಂಡ್‌ದ್‌ ಕುಡ 
ಕಾರ್‌ಗ್‌ ಬೂರುವೆ| 


ಸುದೇಷ್ಟೆನ ಮನಸ್‌ ಕರದ್‌ ಮೆದು ಆಂಡ್‌. ಕಣ್ಣ್‌ಡ್‌ ನೀರ್‌ ಜತ್ತ್‌ಂಡ್‌. 


“ಕೀಚಕಾ, ಲಕ್ಕ್‌ದ್‌ ನಿನ ಇಲ್ಲಗ್‌ ಪೋಲ. ಎಲ್ಲೆ ಸೈರ೦ಧಿನ್‌ ನಿನ ಇಲ್ಲಗ್‌ ಕಡಪುಡ್ವೆ. ಆಂಡ ಒಂಜಿ ಪಾತೆರ 
ಕುಡ ಪಣ್ಟೆ ನನೊರ್ಯನ ಬೊಡೆದಿನ್‌ ಬಯಕ್‌೦ಡ ಕೇಡ್‌ ಆವಂದೆ ಕುಲ್ಲುಜಿ.” 

ಕೀಚಕಗ್‌ ಬೋಡಿತ್ತಿನ್ಲಾ ಆತೇ. ಸ೦ತೋಸುಡೆ ಇಲ್ಲಗ್‌ ಪೋಪೆ. ಇರ್ಸ್‌ಡ್‌ ನಿದ್ರೆ ಕಜೆರೈ! ಸೈರ೦ಧ್ರಿನ 
ರೂಪೊನೇ ಎಣ್ಣೊಂದು, ಆಲೆಗ್‌ ಆತ್‌ ಪೊರ್ಲುದ ರೂಪ ಕೊರ್ತಿನ ಬ್ರಹ್ಮನ ಬಗ್ಗೆಡೇ ಸೋದ್ಯ ಬುಡ್ವೆ. ಆಲ್‌ 
ಕೈತಲಿಜ್ಜಂದೆ ಆಯಗ್‌ ಹಾಸಿಗೆಡ್‌ ಮುಳ್ಳು ಇತ್ತಿಲೆಕ ಆಪುಂಡು. ತಿ೦ಗೊಲ್ಬ ಬೊಳ್ಳುನು ಸಯಿಸೆರಾಪುಜಿ. 
ಮೆಯಿತ ಬೆಚ್ಚೊನು ತಡೆತೊನ್ನೆರೆಗಾವಂದೆ ತಂಪುದ ಚಂದಕಾಂತ ಕಲ್ಲ್‌ದ ಮಿತ್ತ್‌ ಜೆತ್ತೊನುವೆ. 

ಪುಲ್ಲೆ ಆಂಡ್‌. ಸುದೇಷ್ಟೆ ಸೈರೆಂಧ್ರಿನ್‌ ಲೆಪುಡಾದ್‌, “ಯೆನ ಮೆಗ್ಯನಿಲ್ಲಡ್‌ ಎಡ್ಡೆನ ನುರೆಕಳಿ ಉಂಡು. 
ಪೋದು ಕಣತ್‌ ಕೊಠ್ದ. ಬೇಗ ಬರೊಡು” ಪಂಡೊಲು. 


ಆಂಡ ಸೈರಂಧ್ರಿ ಒಪ್ಪಿಜೊಲು. 

“ದೇವೀ, ಯಾನ್‌ ಅಡೆಗ್‌ ಪೋವಯೆ. ಇರೆನ ಮೆಗೈ ಸಮ ಇಜ್ಜಿ! ಆಯೆ ಮಿನಿ ಸೈತ್‌ ಪೋಯೆಡ ಆ 
ಪಾಪ ಯೆಂಕ್‌ ತಾಗುಂಡು. ಯೆಂಕ್‌ ಹಾಳ್‌ ಪುದರ್‌ ಬರುಂಡು. ಯಾನ್‌ ಈತ್‌ ದಿನೊಟು ಇರೆನ ಸೇವೆ 
ಮಲ್‌ದ್‌ ಇತ್ತೆ ಇರೆನ ಮೆಗ್ಯನ್‌ ಕೆರ್ದಾವುನ ಪಾಪ ಮಲ್ಲೊಡತ್ತ? ಬೇತೆ ಯೇರೆನಾಂಡಲಾ ಕಡಪುಡ್ಡು ನುರೆಕಳಿ 
ತರುಡಾಲೆ|” 


“ಛೀ! ನಿನಲೆಕ್ಕಂತಿನ ಅಲ್ಲೆರೆಡ, ಯೆಂಕ್ಷೆಗ್‌ ಉಪದ್ರನ? ನಿಕ್ಕ್‌ ಬಾರೀ ಹಮ್ಮು ಯೆನ ಮೆಗ್ಕೆ ಮಾಮಲ್ಲ 
ಬೀರೆ! ಅವು ಮಾತ ದಾಯೆಗ್‌? ಮನಿಪಂದೆ ಪೋದು ಬಲ್ಲ.” 


ಸೈರಂಧ್ರಿ ಬಗೆ ಇಜ್ಜಂದಿನೆಕ್‌ ಕೀಚಕನ ಇಲ್ಲಗ್‌ ಪೋಯೊಲು. ದೇವಿ ಸುದೇಷ್ಟೆನ ನುಡಿ ನಡಕೆಡ್‌ ಆಲೆಗ್‌ 
ಬೇಜಾರಾದಿತ್ತ್‌ಂಡ್‌. “ಅರಮನೆಟ್‌ ಸೇವೆ ಪಣ್ಣಿನವು ಯೇತ್‌ ಕಸ್ಟ! ಆ ಕೃಷ್ಣೆನೇ ಕಾತೊನೊಡು” ಪಣೊಂದು 
ಪೋನಗ, ಹಸ್ಮಿನಾವತಿಡ್‌ ಕೌರವ ಸಭೆಟಾತಿನ ಅಪಮಾನೊದ ಪೋಡಿಗೆ ಮಗ್ಗಿಲೆಕಾಂಡ್‌. ಇಂದ್ರೆ, ಅಗ್ನಿ 
ಯಮೆ, ನಿಯತಿ, ವರುಣಾದಿಲೆನ್‌ ನಿನೆತೊಂದು ಒಂತೆ ಪೊರ್ತು ಕಣ್ಣ್‌ ಮುಚ್ಚಿದ್‌ ಸೂರ್ಯನ್‌ ಧ್ಯಾನ 
ಮಲ್ಟುವೊಲು. ಸೂರ್ಯೆ ಒರಿ ಬಲಾಡಿಗನ್‌ ಆಲೆನ ರಕ್ಷಣೆಗ್‌ ಕಡಪುಡುವೆ. 


ಆಲ್‌ ಕೀಚಕನ ಇಲ್ಲಗ್‌ ಬರ್ಗೊಲು. ಆಲೆನ ಗೆಜ್ಜೆದ ರುಣ ರುಣೊಕು ಅರಮನೆತ ನವಿಲ್‌ಲ್‌ ನಲಿಪುವ. 
ಮೆಯಿತ ಕಮ್ಮೆನೊಗು ತುಂಬಿಲು ಆಲೆನ್‌ ಸುತ್ತು ಪಾಡುವ. ಕೀಚಕೆ ಆಲ್‌ ಬರ್ಬಿನೆನ್‌ ತೂವೊ೦ದೇ ಇತ್ತೆ. ಆಲ್‌ 
ಒರ ಮನ್ಮಥನ ಆನೆದಲೆಕ ತೋಜಿಂಡ, ನನೊರ ಮನ್ಮಥನ ಮಂತ್ರದೇವತೆಲೆಕ ತೋಜೊಂದಿತ್ತಲ್‌. ಸಂಸಾರ 
ಸುಕೊಸಾರೊದ ಒರುತಂಚ, ಮನ್ಮಥನ ಆಯುಧೊದಂಚ ತೋಜುನಗ, ಆಯನ ಅಂಗೊಲು ಮಾತ ನಡ್‌ಗ್‌ಂಡ್‌. 


“ಆಹಾ! ಇಂಬ್ಯಲ್‌ ಕತ್ತಿದ ಪರುತಂಚ ಯೆನನ್‌ ಉಳತ್ತುಳಯಿಡೇ ಮೂರೊಂದುಲ್ಲೊಲು! ಇಂಬ್ಯಲನ 
ಪೊರ್ಲು ಚಮ್ಮಟಿಗೆದಂಚ ಮೆಯಿಕ್‌ ದರ್ದುಂಡು. ಕಣ್ಣ್‌ದ ಸಿರಿನೋಟ ಕೆಕ್ಕಿಲ್‌ ಕತ್ತೆರು೦ಡು. ತೂಪಿನಕಲ್ಲ ಅಕಲ್‌ 
ಸೆಟ್ಟಾವು೦ಡು. ಶಿವಶಿವಾ! ಇಂಬ್ಯಲೆನ ಕಂಡೆನಿಯೆರ್‌ ಯೇತ್‌ ಪುಣ್ಯ ಮಲ್‌ದೆರ?” ಇಂಚ ಎಣ್ಣೊಂದು ಆಲೆನ್‌ 
ಎದ್ದೊನೆರೆಗ್‌ ದುಂಬು ಬಲೆ. 


“ಬಲ್ಲದೇ ಪೊಲ್ಲೆದಿ ಪೊಣ್ಣೇ, ಕಯ್ದಲ್‌ ಕುಲ್ಲುಲ. ಈ ಬತ್ತಿನೆಟ್‌ ಯೆನ ಮನಸ್‌ ತುಲ್ಲರುನವು ಉಂತುಂಡು. 
ಯಾನ್‌ ನನ ಮನ್ಮಥಗ್‌ ಪೋಡ್ಯುಜಿ. ನಿನಡಾದ್‌ ಯಾನ್‌ ಚಂದ್ರಗ್‌, ತುಂಬಿಲೆಗ್‌, ಕೋಗಿಲೆಗ್‌ ವಣಸ್‌ 


ಗಸಿ 


ಪಾಡುವೆ” ಪಣ್ಣೆ. 

“ಛೀ! ಹಲ್ಕಟ್‌ ಪಾತೆರೈಡ ನಿನ ಬಾಯಿಡ್‌ ಪುರಿ ಬೂರುಂಡು. ಯಾನ್‌ ಬತ್ತಿನ ನಿಕ್ಕಾದ್‌ ಅತ್ತ್‌ ರಾಣಿ 
ಸುದೇಷ್ಟೆ ಕುಜಿಲಿಡ್‌ ನುರೆಕಳಿ ಕಣವೆರೆ ಪಂಡಿನೆಕ್‌ ರಾಣಿನ ಅಪ್ಪಣೆಗಾದ್‌ ಬಯ್ದೆ. ಆತೇ. ನಿಕ್ಕ್‌ ಸೈಪಿನ ಆಸೆ 
ಉಂಡುಡ ಸುರಿಯ ಪಾಡೊಂದು ಸೈತ್‌ ಪೋಲ” ಪಣೊಲು. 

“ಸೈರಂದ್ರೀ, ಈ ನೆರ್ಯಡ ಯೆಂಕ್‌ ದಾಲ ಬೇನೆ ಆಪುಜಿ. ಕುಸಿಯೇ ಅಪುಂಡು” ಪಣೊಂದು ಕೀಚಕೆ 
ಆಲೆನ್‌ ಪತ್ತುವೆ. ಆಂಡ ಸೈರಂಧ್ರಿ ಅಯನ ಕೈಯಿಕ್‌ ಪರ್‌ಂಕ್‌ದ್‌, ಕೈಟಿತ್ತಿನ ಕಳಿತ ಕುಜಿಲಿನ್‌ ದಕ್ಕ್‌ದ್‌ ಪಿರ 
ಪಾರುವೊಲು. ವಿರಾಟರಾಜನ ಸಭೆಕ್‌ ಪೋ೦ಡ ದಾದಾಂಡಲ ರಕ್ಷಣೆ ತಿಕ್ಕುಣ್ಣಿನ ಆಸೆಡ್‌ ಬೀಸ ಪಾರ್ನಗ ಕೀಚಕೆ 
ಪಿರಾವುಡೇ ಬರೆ! ಆಲೆನ ಜಿಡೆನ್‌ ಒಯ್ತ್‌ದ್‌, 


“ಏಯ್‌! ದಾಸಿ ಪೊಣ್ಣೇ, ಈ ಬಲ್ಲಡ ಯಾನ್‌ ದಾನೆ ಬುಡ್ಜ್‌ ಬುಡ್ಡೆನ” ಪಣ್ಣ್‌ ಕಾರ್‌ಡ್‌ ಆಲೆನ್‌ 
ದೊಂಕುವೆ. ಸೈರಂಧ್ರಿನ ಬಾಯಿಡ್‌ ನೆತ್ತೆರ್‌ ಅರೀಂಡ್‌. ಆಲ್‌ ಮಣ್ಣ್‌ಡ್‌ ಪುರೆಲ್ನಗ ಆಲೆನ ರಕ್ಷಣೆಗ್‌ ಸೂರ್ಯೆ 


ವಿರಾಟಪರ್ವೊ 215 


ಕಡಪುಡ್ಡಿನ ರಕ್ಕಸೆ, ಕೀಚಕನ ಕಣ್ಣ್‌ಗ್‌ ತೋಜಂದೆನೇ ಅಯಗ್‌ ಸಮೊಟು ದರುವೆ! ತಬ್ಬಿಬ್ಬಾಯಿನ ಕೀಚಕೆ, 
ಕಲ್ಕೊಂದು ತನ ಅರಮನೆಕ್‌ ಬಲುವೆ. 


ಇತ್ತಿತ್ತಿಲೆಕನೇ ನಡತಿನ ಈ ಬಿರ್ಸ್‌ಡ್‌ ಸಭೆತಕುಲು ಪೋಡ್ಕೆರ್‌. ದ್ರೌಪದಿ ಲಕ್ಕ್‌ದ್‌ ತರೆತ ದೂಲುನು 
ಕುಡ್ತೊಂದು, ಜಾರ್ನಿನ ಸೆರಂಗ್‌ನ್‌ ಸರಿಮಲ್ಲೊನುವೊಲು. ಅರಿದಿನ ನೆತ್ತೆರ್‌ನ್‌ ಒರೆಸೊನುವೊಲು. ಬೊಕ್ಕ 
ಸಭೆತಕಲ್ಲ ಇಂಚಾಂದ್‌ ಪಣ್ಣೊಲು. 


“ಆಹಾ! ನಿಕುಲು ಯೇರ್ಲಾ ಬಾಯಿ ಬುಡ್ತುಜರತ್ತ? ದುಸ್ಪೆ ಒರ್ಮಿ ಪೊಣ್ಣಗ್‌ ಪೀಡ್ನೆ ಕೊರ್ನಗ ತೂವೊಂದೇ 
ಉಂತಿಯರತ್ರ? ಆಹಾ! ಹೆರಿಯೆರವು ಮೌನ ವ್ರತನೊಡೊ? ನಿಕುಲು ಮಾತೆರ್ಲಾ ಪಾಪಿಲು! ಯೆನ ಕಂಡನಿಯೆರೆಗ್ಲಾ 
ಯೆನ ಉಸುರ್ದ ಬೆಚ್ಚ ಮುಟ್ಟಡ್‌! “ನಾಲ್‌ ಜನೊಕುಲೆನ ನಡುಟು ಸರ್ಪ ಸೈಪುಜಿ' ಪಣಿನ ಗಾದೆದಲೆಕ ಯೆನ 
ಗತಿ ಆಂಡ್‌. ಬಯಂಕರ ಕಾಡ್‌ಗ್‌ ಬತ್ತಿಲೆಕ ಆಂಡ್‌. ಅಯ್ಯಾ ಕಂಕಭಟ್ಟಾ, ಈ ಧರ್ಮ ಸಂಗತಿನ್‌ ತೆರಿದಿನಾಯೆ! 
ರಾಜೆರೆಗ್‌ ಬೋದನೆ ಮಲ್ಲುನಾಯೆ. ನಿನ ಬೋದನೆ ನಿನಲೆಕಂತಿನ ಸನ್ನೇಸಿಲೆಗೇ ಸಮ! ಈಲಾ ಪರ 
ಊರುಡ್ಡು ಇಡೆಗ್‌ ಬಯ್ಬಿನಾಯೆ. ಯಾನ್ಸಾ ಅಂಚೆನೇ ಬಯ್ದಿನಾಲ್‌. ಅಂಚ ಪರ ಊರುದ ಈಯಾಂಡಲಾ 
ಈ ಪರ ಊರುದ ಪೊಣ್ಣಗ್‌ ಆಪೊತ್ತುಡು ಸಾಯೊಗು ಬರೊಡಿತ್ತ್‌ಂಡ್‌. ನಿಕ್ಕ್‌ ಉಂದು ಗೊತ್ತೇ ಇಜ್ಜೊಡೊ? 
ಪರ ಊರುದ ಯೆನನ್‌ ಮುಲ್ಪ ಬೇತೆ ಯೇರ್‌ ಪಾತೆರ್ಲಾವೆರ್‌? ಈ ಸಭೆಟ್‌ ಏತೊ೦ಜಿ ಜನ ಉಲ್ಲೆರ್‌. ಆಂಡ 
ಬಡವೆರೆಗ್‌ ಬಂಗ ಬನ್ನಗ ಯೇರ್ಲಾ ಇಜ್ಜೆರ್‌!” 


ಗಲಾಟೆ ಕೇಣ್ಟ್‌ ಅಡ್ಡಿಲ್ಸ್‌ಡ್ಜ್‌ ಪಿದಾಯಿ ಬತ್ತಿನ ಭೀಮಸೇನೆ ದ್ರೌಪದಿಗ್‌ ಆತಿನ ಅಪಮಾನೊನು ತೆರಿದ್‌ 
ಪರು ಅಗ್ಕೊಂದು, ಅರಮನೆತ ದುಂಬುಡಿತ್ತಿನ ಮಲ್ಲ ಮರೊನು ತೂಪೆ. ಕೀಚಕೆ ಪಣ್ರಿ ಮರೊನು ಮರತ್ತ್‌ಪಾಡುನ 
ತನ ಸಂಕಲ್ಪೊದ ಸೂಚನೆ ಕೊರ್ಟೆ ಆಯೆ ಕೀಚಕನ್‌, ಆಯನ ಸಂತೇಸಿನ್‌, ವಿರಾಟನ್‌ ಮುಗಿತ್ತ್‌ದ್‌ ಅವೆಡ್ಜ್‌ 
ಬೊಕ್ಕ ಕೌರವನ್‌ ನುರಿಪ್ಪುನಾತ್‌ ಕೋಪೊಡುಲ್ಲೆ. 


ಅಯನ ಈ ಸಂಕೇತ ಬಾಸೆ ಧರ್ಮರಾಯಗ್‌ ಗೊತ್ತಾಂಡ್‌. ಆಯೆ ಭೀಮನಂಚೆನೇ ಸಂಕೇತ ಬಾಸೆಡ್‌, 
“ವಲಲಾ, ಗರ್ವೊಡು ಅಮಸರ ಸರಿ ಅತ್ತ. ಈ ಮರೊನು ಮಗ್ಗ ಪಾಡ್ಕೆರೆ ಪೋವೊಂದುಲ್ಲತ್ತಾ)... ಒಂತೆ 
ಉಂ೦ತುಲ. ಉಂದು ಎಡ್ಡೆ ಜನೊಕುಲೆಗ್‌ ಆಸರೆ ಕೊರೊಂದುಂಡು. ನಿನ ಅಟಿಲ್‌ಗ್‌ ಕನಕ್‌ ಬೋಡಾಂಡ 
ಊದ್ದ ಅಂಚಿಡ್‌ ಒಂಜಿ ಮಲ್ಲ ಮರ ಉಂಡತ್ತಾ? ಅವ್ವನ್‌ ಕಡ್ಬುಲ” ಪಂಡೆ. 


ಉಂದೆತ ಅರ್ತ ಕೀಚಕನ್‌ ಮುಲನೇ ಮುಗಿತ್‌೦ಡ ಕೌರವೆರ್‌ ನಮನ್‌ ನಾಡ್ಜ್‌ ಪತ್ತುವೆರ್‌. ಬೊಕ್ಕ ನಮ 
ಕುಡ ಕಸ್ಟ ಬರೊಡಾಪುಂಡು. ಆಯಿನೆಡ್ದಾವರ ಊರ್ಪ ಅಂಚಿಗ್‌, ನಾಟ್ಯ ಸಾಲೆದಲ್ಪ ಉಪ್ಪನ ಮರೊನು ಕಡ್ಡಡ, 
ಪಂಡ ಕೀಚಕನ್‌ ಅಲ್ಪ ಗುಟ್ಟುಡು ಕೆರ್ಯಡ ಆವು. ಪಣ್ಷಿನ ಸೂಚನೆ. 


ಬೊಕ್ಕ ಧರ್ಮರಾಯೆ ಸೈರಂಧ್ರಿಡ, “ಮಾನಿನೀ, ಉಂದು ನಿನ ಕರ್ಮೊದ ಫಲ. ಇತ್ತೆ ಚರ್ಚೆ ಬೊಡ್ವಿ, 
ಇಲ್ಲಗ್‌ ಪೋಲ. ಈ ಸಭೆ ನಿನನ್‌ ಕಾತೊನುಜಿ. ಕೀಚಕಗ್‌ ಸಿಗ್ಗೆ ಕೊರುಜಿ. ದಾಯೆ ಪಣ್‌೦ಡ ಆ ಕೀಚಕಗ್‌ 
ಮತ್ಸ್ಯರಾಜನ ಪೋಡಿಗೆನೇ ಇಜ್ಜಿ. ಅತ್ತಾಂದೆ ಸೈರಂಧ್ರೀ ಉಂದು ಗರ್ವೊಗಾಪಿನ ಪೊರ್ಮುಲ ಅತ್ತ್‌ ನಿನ 
ಕಂಡೆನಿಯೆರ್‌ ಗಂಧರ್ವೆರ್‌ ಉಲ್ಲೆರತ್ತಾ? ಆಕುಲು ದಾನೆ ಸಾಮಾನ್ಯೊದಾಕುಲ? ತೂಲ, ಕ್ಷಮೆ ಪಣ್ಣಿನವು 
ಅರ್ಲುನ ಬೊಳ್ಳು ಇತ್ತಿಲೆಕ್ಕ ಅವು ಪಾಪೊಲೆನ್‌ ಮಾಜಾವುಂಡು. ಈ ಕ್ಷಮೆ ಪಣ್ಷಿನವು ಶೌರ್ಯ ಬೊಕ್ಕ ಧರ್ಮೊದ 
ರೂಪೊಡುಪ್ಪುಂಡು” ಪಣ್ಣ್‌ ಸಮಾದಾನ ಮಲ್ಪುವೆ. 

ಕ್ಷಮೆ ಪಣ್ರಿ ಪಾತೆರೊದ ದಾಟನ್‌ ಕೇಣ್ಣ್‌ ದ್ರೌಪದಿ ಬೆಸರ್ಟ್‌, “ತೂಲೆ, ಯೇರಾ೦ಡಲ ನೀರ್‌ಗ್‌ ಬೂರುಂಡ 
ನೀರ್ಲಾ ಮೂಜಿ ಸರ್ತಿ ಕ್ಷಮೆ ಮಲ್ತ್‌ದ್‌ ಮಿತ್ತ್‌ ಲಕ್ಕಾವುಂಡು. ಆ೦ಡ ಬೊಕ್ಕ ಮುರ್ಕಾವುಂಡು. ಅನ್ನೆಯೊಲು 
ಒಂಜಿ, ರಡ್ಡ್‌, ಮೂಜಿ ಆಂಡ ಸಹಿಸೊನೊಲಿ. ಕುಡ ಕುಡ ಅನ್ನೆಯೊಲೇ ನಡತೊಂದಿತ್ತ್‌ಂಡ ದಾನೆ ಮಲ್ಲೊಲಿ? 
ಸಯಿಸುನೆಕ್ಸಾ ಒಂಜಿ ಮಿತಿ ಉಂಡತ್ತ? ನಿಕ್ಷೆಗ್‌ ಪೌರುಷ ಬೊಡ್ಡಾತ್‌೦ಡ್‌. ಸಮಾದಾನ ಮಲ್ಪುನನೇ ಕಸುಬು 


೨೨ ವಿ 


ಆತ್‌೦ಡ್‌!” ಪಣ್ಣೊಲು. 


“ಸೈರಂಧದ್ರೀ, ಈ ಬಿರ್ಸಾದಿಗೆದಾಲ್‌. ಆಂಡ ಒಂತೆ ಮನಿಪಂದೆ ಇತ್ತ್‌ಂಡ ಎಡ್ಡೆ? ಅತ್ತಾಂದೆ ರಾಜೆರೆನ 
ಎದುರುಡು ಇಂಚ ಬೊಬ್ಬೆ ಪಾಡುನವು ಗೌರವೊದ ನಡಕೆ ಅತ್ತ್‌” 


ಸೈರಂಧ್ರಿಗ್‌ ಕೋಪ ಬತ್ತ್‌ಂಡ್‌. ಈ ಹೆರಿಯಡ ದಾಲ ಬೆಯ್ಬುಜಿ. ಸುರೂಟು ಭೀಮಡನೇ ಪರಿಹಾರ 
ಕೇಣುವೆ ಪಣ್ಣ್‌ ಎಣ್ಣೊಂದು ಇಲ್ಲಗ್‌ ಪಿದಾಡಿಯೊಲು. 

ಸೈರಂದ್ರಿನ ಮೋನೆನ್‌ ತೂದು ಸುದೇಷ್ಟೆ ಕಾರಣ ಕೇಣುವೊಲು. ಸೈರಂದ್ರಿಗ್‌ ಸುದೇಷ್ಟೆನ ಮಿತ್ತಲಾ 
ಕೋಪೊನೆ ಬತ್ತಿತ್ತ್‌ಂಡ್‌. ಆಲೆ ಅತ್ತಾ ತನನ್‌ ಕೀಚಕನಡೆಗ್‌ ಕಡಪುಡ್ಡಿನಿ? ಇತ್ತೆ ದಾಲಾ ಗೊತ್ತಿಜ್ಜಂದಿಲೆಕ ನಟನೆ 
ಮಲ್ಪುವೊಲತ್ತ? ಅಂಚ ಸೀದಾ ಕೇಣುವೊಲು, 


“ಈರೆಗ್‌ ಈತ್‌ ಬೇಗೊಡು ಮದತ್‌ ಪೋ೦ಡ? ಉಂದು ಈರೆನ ತಪ್ಪತ್ತ್‌ ನಿಕುಲು ರಾಜ ವಂಶೊದಾಕುಲು. 
ಯೆಂಕುಲು ನಟ್ಟುನಾಕುಲು. ನನ ಮುಲ್ಪ ಉಪ್ಪನವೇ ಸರಿಯತ್ರ್‌ ರಾಜೆನೇ ಯೆನನ್‌ ಕಾತೊನ್ನೆರೆಗಾವಂದೆ 
ಮನಿಪಂದೆ ಉಪ್ಪುನಗ ಬೇತೆ ಯೇರ್‌ ಕಾತೊನುವೆರ್‌? ಒಂಜಿ ಬೇಲೆ ಮಲ್ಪುಲೆ. ಆ ಕೀಚಕನ್‌ ಲೆಪುಡಾದ್‌ 
ಬುದ್ಧಿ ಪಣ್ಣೆ. ಇಜ್ಜಾ ೦ಡ ಯೆನನ್‌ ಕಡಪುಡ್ದ್‌ ಕೊರ್ಲೆ.” 

ಸುದೇಷ್ಟೆಗ್‌ ಮನಸ್‌ ಕರಗ್‌೦ಡ್‌. “ಸೈರಂಧ್ರೀ, ಅನ್ನೆಯ ಯಾನ್‌ ಸಯಿಸೊನುಜಿ. ನನೊರ್ಯನ ಬೊಡೆದಿನ್‌ 
ಬಯಕುನಾಯೆ ಮೆಗೈೆ ಆಂಡಲಾ ಯೆಂಕ್‌ ಪಗೆನಾಯೆನೇ! ಪಾಪಿಗ್‌ ದಂಡನೆ ಆವೊಡೇ”ಪಣ್ಣೊಲು. 


ತನ ಬುಡಾರೊಗು ಬತ್ತ್‌೦ಡಲಾ ದೌಪದಿಗ್‌ ಮನಸ್‌ಡ್‌ ಕೊದಿ ಉಂಡೇ. ಸೈಪಿನ ಅಲಚನೆ ಬತ್ತ್‌ಂಡಲಾ, 
ಅವು ಮಾಮಲ್ಲ ಪಾಪ ಕಜ್ಜ ಪಣ್ಣ್‌ ಆ ಅಲಚನೆನ್‌ ಬುಡಿಯೊಲು. ದುಂಬುದ ಬಗೆನ್‌ ಚಿಂತನೆ ಮಲ್ಪುವೊಲು. 


KN ಪೊಣ್ಣನ ಜನ್ಮೊಗು ಧಿಕ್ಕಾರ! ಪೊಣ್ಣಾದ್‌ ಯಾನ್‌ ಅನ್ನೇಸಿನ ಕಸ್ಬೊಲೆಗ್‌ ಮಿತಿ ಉಂಡ? ಯೆಂಕ್‌ 
ಸಾವು ಆಂಡಲಾ ಬರೈರೆ ಬಲ್ಲಿಯಾ?” ಪಣ್ಣ್‌ ಸಂಕಡ ಬುಡ್ಗೊಲು. 


“ಧರ್ಮರಾಯಗ್‌ ಪಣೊಲಿ ಪಣ್‌೦ಡ ಆಯಗ್‌ ಧರ್ಮ, ಕ್ಷಮೆ ಉಂದು ಮಾತ್ರ ಗೊತ್ತು. ಅರ್ಜುನಗ್‌ 
ಯೆನಡ ಮೋಕೆ ದಿಂಜ. ಆಂಡ ಆಯೆ ಅಣ್ಣನ ಅಪ್ಪಣೆ ಮೀರಂದಿನಾಯೆ! ನಕುಲೆ ಸಹದೇವೆ ಮೊಕ್ತೆಡ ಕೀಚಕಡ 
ಪೊರುಂಬುನಾತ್‌ ಸಾಮರ್ತಿಗೆ ಇಜ್ಜಿ. ಇತ್ತೆ ಒರಿದಿನಿ ಕಲಿಭೀಮೆ ಒರಿಯೆ! ಗರ್ವೊನೇ ಸುಬಾವು ಪಣ್ಣಿಲೆಕದ 
ಆಯೆ ಯೆನ ಕಸ್ಬೊಗು ಕಂಡಿತ ಆಪೆನೆ! ಸಂಕಲ್ಪ ಮಲ್ಪೆಡ ಕೀಚಕನ್‌ ಕೆರುವೆನೆ! ಆಯಡನೇ ಗುಟ್ಟುಡು 
ಪಣೊಂಬೆ. ಆಯೆಲಾ ಆಪುಜಿ ಪಂಡೆಡ ಇಸ ಪರ್ಟ್‌ ಸೈಪೆನೆ!” ಇಂಚ ನಿಚ್ಚಯೊಗು ಬತ್ತೊಲು. 


ಜೇ ೫ ೫ 


ಆನಿದ ಪಗೆಲ್‌ ಯೆಂಚಲಾ ಕರೀಂಡ್‌. ಇರ್ಸ್‌ಡ್‌ ದ್ರೌಪದಿ ಭೀಮನ ಅಡ್ಡಿಲ್ಲಗ್‌ ಬರ್ದೊಲು. ಆಲೆನ ಕಣ್ಣ್‌ದ 
ಮೆಂಚಿ ಕತ್ತಲೆನ್‌ ಕಳೆಪಿನಂಚಿನನೇ. ಅಡ್ಡಿಲ್ಲ್‌ದ ನೋಟ ಸೋದ್ಯದನೆ! ರಾಸಿರಾಸಿ ತೊಪ್ಪು, ಕಾಯಿಕಜಿಪು, 

ಪರ್‌೦ದ್‌, ಕಾಯಿ,. ಸಂಬಾರೊದ ಅಟ್ಟಣೆಲ್‌! ಮಲ್ಲಮಲ್ಲ ಬಾಜನೊಲು. ಅಯಿತ ಇಡೆಟ್‌ ನಡತೊಂದು, 
ಮದ್ದಾನೆದಲೆಕ ಮೆಲ್ಲೊಡು ಬತ್ತೊಲು. ಕುರಿತ, ಪಂಜಿದ, ಮುಗ್ಗೇರ್‌ದ ಮಾಸೊದ ರಾಸಿಲಾ ತೋಜಿಂಡ್‌. 
ಎಲ್ಯ, ಮಲ್ಲ ಪಕ್ಕಿಲೆನ ಚಿಪ್ಪ ದೆತ್ತ್‌ದ್‌ ದೀತಿನವುಲಾ ಉಂಡು. ಆಲೆಗ್‌ ಭೀಮನ ಅಡ್ಡಿಲ್ಲ್‌ದ ಅಚ್ಚಿಕಟ್ಟ್‌ ತೂದು 
ಮೆಚ್ಚಿಗೆನೇ ಆಂಡ್‌. 


“ಅತ್ತ್‌, ಈ ಭೀಮೆ ಅಟ್ಟಿಲ್‌ ಅಡಿನೆನ್‌ ಏರೆಡ ಕಲ್ಲೆನ? ವಿಧಿ ಮುನಿತ್ತ್‌ದ್‌ ಯೇರೆನ್‌ ಒಲ್ಲ ದೀಪುಂಡ? 
ಶಿವಶಿವಾ!” ಪಣೊ೦ದು ಉಳಯಿಡ್‌ ಭೀಮೆ ಜೆತ್ತದಿನ ಮಂಚದಡೆಗ್‌ ಪೋಪೊಲು. ಆಯೆ ನಿದೆರೊಂದು 
ಕುರೆಪುನಗ ಲಕ್ಕಾವೆರೆಗ್‌ ಪೋಡಿಗೆಲಾ ಆಂಡ್‌. ಲಕ್ಕಾಂಡ ದಾಯೆಗ್‌ ಈ ಪೊರ್ಮುಡು ಒರ್ತಿಯೇ ಬಯ್ದ ಪಣ್ಣ್‌ 
ಕೇಣುವೆನ? ಅತ್ತ್‌ ನಿದ್ರೆಡ್‌ ಲಕ್ಕಾಯಿನೆಕ್‌ ನೆರುವೆನ? ಯೆನ ಬಂಗೊನು ಕೇಣ್ಟ್‌ ಸಮದನ ಮಲುವೆನ? 
ಯಾನ್‌ ಬತ್ತಿನ ಗಳ್ಗೆ ಎಂಚಿತ್ತಿನನ? ಪಣೊಂದು, ದಾದ ಮಲ್ಲೊಲಿ? ಲಕ್ಕಾದೇ ಬುಡೆ, ಆಪಿನವು ಆವಡ್‌ಂದ್‌. 
ಆಯೆ ಪುದೆತೊಂದಿನ ಮಂದಿರಿನ್‌ ದೆರ್ದ್‌ದ್‌, ಗಲ್ಲೊನು ಪಂದಾವೊಲು. ಒರಾನೆ ಎಚ್ಚರಾದ್‌ ಲಕ್ಕ್‌ದ್‌ ಕುಲ್ಲಿನ 
ಭೀಮೆ ಪುಣ್ಯೊಗು ಕೋಪ ಮಲ್‌ಜೆ! “ದ್ರೌಪದೀ, ಈ ಕತ್ತಲೆಗ್‌ ದಾಯೆಗ್‌ ಬತ್ತಾ? ನಿನ ಮೋನೆಡ್‌ 
ಪೋಡಿಗೆದ ನಿರೆಲೇ ಉಂಡು! ದಾದ ಜ೦ಬರ? ಬೇಗ ಪಣ್ಣ. ಈ ಅಡಿಲ್ಲ್‌ದಕುಲು ಅಯಿಟ್ಲಾ ಪೊ೦ಜೊಲು 
ನಿನನ್‌ ತೂಯೆರ್ದ ಸಯಿಸೊನಯೆರ್‌. ಮೊಕುಲು ಮಾತಾ ಚಾಡಿಚಂಗಾಯಿದಕುಲು! ನಮ ಪರ ಊರುದಕುಲತ್ತ? 
ನಿಕ್ಕ್‌ ಯೆರೆಡ್ಡಾವರ ಬಂಗ ಬಯ್ಬ್‌ಂಡ್‌? ಬೇಗ ಪಣ್ಣ” ಪಣ್ಣೆ. 


“ಕೋಡೆ ಕಾಂಡೆ ದುಸ್ಪೆ ಕೀಚಕೆ ಯೆನನ್‌ ದೊಂಕಿನೆನ್‌ ಈ ತೂದುಪ್ಪೆರೆ ಯಾವು! ನಿನ್ನಂಚಿನ ಕಂಡನಿ 
ಇತ್ತ್‌ದ್‌ಲ ಯೆಂಕ್‌ ಈ ಪಾಡ್‌ ಬಯ್ಡ್‌ಂಡ್‌! ಉಂದು ಸರಿಯಾ? ಆಯೆ ನನೊಲ ಯೆನ ಪಿರ ತಾಗ್‌ದೆ. ನನ 
ಯಾನ್‌ ಬದ್ಕುಜಿ. ಯಾನ್‌ ಸೈತೆಡ ಆ ಪಾಪ ನಿಕ್ಕ್‌ ತಟ್ಟುಂಡು.” 


ಈ ಪಾತೆರೊನ್‌ ಕೇಣ್ಸ್‌ ಭೀಮಗ್‌ ರಪ್ಪ ಪಿಸ್‌ರೆರ್ಕ್‌೦ಡ್‌... 


“ದೇವೀ, ಯಾನ್‌ ದಾದಲ ಪಣ್ಣಿಲೆಕ ಇಜ್ಜಿ. ನಿನನ್‌ ಕಾತೊನ್ನೆರೆ ಬರ್ದಿಲೆಕಲಾ ಇಜ್ಜಿ ಬೊಡೆದಿನ ಕಸ್ಬೊಗಾಪಿನ 
ಅವಕಾಸ ಯೆಂಕ್‌ ಓಲುಂಡು? ಇಂಚ ಐವೆರ್‌ ಒರ್ತಿನ್‌ ಕಟ್ಟೊಂದು ಬದುಕುನ ಪುರುಷತನೊನು ಸುಡೊಡು! 
ನಿನ ಈ ಕಸ್ಬೊಗ್‌ ಯಾನ್‌ ಕಾರಣ ಅತ್ತ್‌. ಯೆನ್ನಡೆಗ್‌ ದಾಯೆಗ್‌ ಬಯ್ಬ? ಮಾಮಲ್ಲ ಬೀರೆರಾಯಿನ ಬೇತೆ 
ಕಂಡನಿಯೆರ್‌ ಉಲ್ಲೆರತ್ತ? ಅಕಲ್ಲಡೆಗ್‌ ಪೋಲ....” 


ದ್ರೌಪದಿ ಭೀಮೆ ಇಂಚ ಪಣುವೆ ಪಣ್ಣ್‌ ಎಣ್ಣ್‌ದೇ ಇತ್ತೊಲು. 


“ಅ೦ಚತ್ತ್‌ ಭೀಮಾ, ಒರಿದಿನಕುಲು ಮೋಕೆಗಾನಗ ದುಂಬು, ಮಾನ ಮರ್ಯಾದಿದ ಪ್ರಶ್ನೆ ಬನ್ನಗ ಪಿರ 
ದುಂಬು ತೂಪಿನಕುಲು! ಅಕ್ಷೆಡ ಸೇಡ್‌ಗಾಪಿನ ಸಗ್ನಿಲಾ ಇಜ್ಜಿ. ಇತ್ತೆ ಯೆನ ಮಾನ ಒರಿಯೊಡಾಂಡ ನಿನಲೆಕಂತಿನ 
ಮಾಮಲ್ಲ ಬೀರೆನೇ ಮನಸ್‌ ಮಲ್ಲೊಡು. ಶಾಂತಿ, ಕ್ಷಮೆ ಪಣ್ಣಿನೆನ್‌ ದೂರ ದೀದ್‌ ದುಸ್ಟನ ಮಾರ್ದೊಗು 
ದುಂಬಾವೊಡು” ಪಣ್ಣ್‌ ೈಮುಗಿದ್‌ ಕೇಣೊನುವೊಲು. 


ಭೀಮಗ್‌ ಕೋಪೊನೆ ಉರ್ಕುಂಡು. 


“ದ್ರೌಪದೀ, ಲಡಾಯಿಗ್‌ ಯಾನ್‌. ಮೋಕೆಗ್‌ ಆಕುಲು! ಎಡ್ಡೆ ಪಂಡ. "ಕೆಲವೆರ್‌ ಬೆಂದೆರೆಗ್‌. ಕೆಲವೆರ್‌ 
ತಿಂದ್‌ ಮೆರೆವೆರೆಗ್‌!' ಪಣ್ಣಿ ಗಾದೆದಂಚದ ನುಡಿ! ದೌಪದೀ, ಯಾನ್‌ ದಾಲಾ ಮಲುಲೆಕ ಇಜ್ಜಿ. ಧರ್ಮರಾಯಗ್‌ 
ಪೋಡ್ಕೊಂದುಲ್ಲೆ. ಈ ಆಯನಡೆಗೇ ಪೋದು ನಿನ ಬಂಗೊನು ಪಣೊಣ್ಣ.” 

ದ್ರೌಪದಿಗ್ಲಾ ಕೋಪೊನೇ ಬುಗಿಲಾಂಡ್‌. 


“ಬೊಡೆದಿನ ಮಾನ ಪೋನಗ ಪಗೆನಾಕ್ಷೆನ್‌ ಕಡ್ತ್‌ ಅಡಕ್ಕುನ ಕಡ್ಕೆದಕುಲು ನಿಕ್ಸೆಡ್‌ ಯೇರ್ದ ಇಜ್ಜೆರ್‌. 
ಲೆಕ್ಕೊಗು ಐನ್‌ ಜನ! ಮೂಜಿ ಲೋಕೊದ ಬೀರೆರ್‌! ಒರ್ತಿ ಬೊಡೆದಿನ್‌ ಮಾನೊಡು ಬದ್ಯಾವೆರೆಗಾವಂದಿನ 
ನಿಕುಲು ಕಂಡಿನಿಯೆರ? ಅತ್ತಾಂಡ ಭಂಡೆರಾ?. ಈ ಆಪೊತ್ತು ಇನಿತನೇ ಅತ್ತ್‌ ಆನಿ ದಿಂಜಿದಿನ ಸಭೆಟ್‌, ಆ 
ಸೊರ್ಕುದ ಕೌರವೆ ಪಣ್ಣಿ ನಾಯಿ ಯೆನನ್‌ ಒಯ್ಸ್‌ ಕಣಪಾದ್‌ ಬೀರ ಪೋಯೆ. ಇನಿ ರಾಜ ಸಭೆತ ದುಂಬುಡೇ 
ಆ ಕೀಚಕೆ ನಾಯಿ ಯೆನನ್‌ ದೊಂಕಿಯೆ. ರಡ್ಡ್‌ ಸರ್ತಿಲಾ ನಿಕುಲು ಮನಿಪಂದೆ ಕುಲ್ಲಿಯರ್‌. ನಿಕುಲು 
ಬಲಾಡಿಗೆರ್‌೦ದ್‌ ಎಣ್ಣೊಂದು ಬತ್ತಿನ ಪೊಣ್ಣು ಯೆನನ್‌ ಕೆರಿಯರ್‌... ಅಹಾ! ದಾನೆಂದ್‌ ಪಣೊಲಿ.? 


“ದ್ರೌಪದೀ, ಈ ದೂರುದು ಪಾತೆರ್ಯಡ ಯೆಂಕ್‌ ದಾಲ ಕೋಪ ಇಜ್ಜಿ ನಿಜ ಪಣೊಡ? ಯಾನ್‌ ಈ 
ನಪುಂಸಕೆರ್ನೊಟ್ಟುಗು ದಾಯೆಗ್‌ ಪುಟ್ಟಿಯನ? ದ್ರೌಪದೀ, ಈ ನಿನ ಮನಸ್‌ಗ್‌ ಬತ್ತಿಲೆಕ ಪಣೊನ್ನ. ಅಡ್ಡಿ ಇಜ್ಜಿ. 
ಯಾನ್‌ ಪೋಡ್ಯುಜಿ. ಆನಿದ ದಿನ ಕೌರವನ ಸಭೆಟ್‌ ಯಾನ್‌ ಮನಿಪಂದೆ ಕುಲ್ಲುದೆ ಪಣ್ಣ್‌ ತೆರಿದನ? ಆ 
ದುರುಳೆ ದುಶ್ಶಾಸನನ ಕರ್ಸ್‌ ಕತ್ತೆರೈಗ್‌ ಪೋನಗ, ಅಣ್ಣೆ, ನಿನ ಕಂಡನಿ, ದಾನೆ ಮಲ್ಲೆ? ಕೂಲಿ ಬುಡೊಂದು 
ಯೆನನ್‌ ತಡೆತೆ! ಇನಿ ಈ ಕೀಚಕನ್‌ ಕೆರೈರೆ ಮರೊನು ತೂನಗ ಬೊಡ್ಡಿಂದ್‌ ತಪ್ಪಾಯಿನೆನ್‌ ಈಯೇ 
ತೂಯತ್ತ? ಉಂದೆಟ್‌ ಯೆನ ತಪ್ಪು ದಾದ? ಈಯೆ ಪಣ್ಣ. ಯಾನ್‌ ಅಣ್ಣನ್‌ ಮೀರ್ಡ್‌ ದುಂಬು ಹೋಯಿಡ, 
“ಪೊಣ್ಣಗಾದ್‌ ಈ ಕುಂತಿ ಮಗೆ ಭೀಮೆ ತನ ಪರಯನ ಅಪ್ಪಣೆನ್‌ ಮೀರಿಯೆ' ಪಣ್ಟ್‌ ಲೋಕೊದಕುಲು ಪಣ್ಣೆರ್‌. 
ಉಂದು ಯೆಂಕ್‌ ದಿಂಗೆರೆ ಆವಂದಿನ ಉರಿ. ಬೋಡಾ೦ಡ ಅಣ್ಣಡ ಯಾನ್‌ ಇಂಚ ಪಂಡೆ ಪಣ್ಣ್‌ ಪಣೊನ್ಹ. 
ದ್ರೌಪದೀ, ಯೆಂಕುಲು ಮಾತೆರ್ಲಾ ಅಣ್ಣನ ಅಪ್ಪಣೆದ ಉರ್ಲುಡು ತಿಕ್ಕ್‌ದ್‌ ಬೂರೊ೦ದ. ಬೋಡಾಂಡ ಈ 
ಅರ್ಜುನನ ಕಾರ್‌ಗ್‌ ಬೂರ್ಬು, ಧರ್ಮರಾಯನ ಮನಸ್‌ ಬದಲ್ಲೆರೆ ಕೇಣೊನ್ನ. ಅತ್ತಾಂಡ ನಕುಲೆ ಸಹದೇವೆರೆಡ 
ಅಣ್ಣಗ್‌ ಪಣ್ಣಲ. ಆಕುಲು ಅಣ್ಣನ ಮನಸ್‌ನ್‌ ಲಡಾಯಿದ ಕಡೆಕ್‌ ತಿರ್ಲಾದ್‌ ನಿನನ್‌ ಕಾತೊನುವೆರ್‌. ಅಂಚ 
ಅಕುಲು ನಿನನ್‌ ಕಾತೊ೦ಜೆರ್‌ಡ ಆ ದೋಷ ಆಕ್ಷೆಗೇ ತಟ್ಟಡ್‌. ಈ ಪೊಕ್ಕಡೆ ಯೆಂಕ್‌ ಉಪದ್ರ ಕೊರಡ. ಯಾನ್‌ 
ಬರಮ್ಮು ತೋಜಾವುಜಿ. ಯೆನ ನೀತಿಯೇ ಬೇತೆ! ಭಂಡತನ ಯೆಂಕ್‌ ಒರ್ಗುಜಿ. ಅಣ್ಣನ ನೀತಿ ಇಸ್ಟ ಆಪುಜಿ. 
ಇತ್ತೆ ಈ, ಅಣ್ಣಡನೇ ಪಂಡ್‌ದ್‌ ಕೀಚಕನ್‌ ಮುಗಿಪಾಲ. ಇಜ್ಞಾಂಡ ಅರ್ಜುನನಡೆಗ್‌ ಪೋಲ.” 


ದ್ರೌಪದಿ ಕೇಣೊಂದಿತ್ತೊಲು. ಆಲೆಗ್‌ ಕಂಟೆಲ್‌ ಕಟ್‌೦ಡ್‌. ದುಕ್ಕಿದುಕ್ಕಿದ್‌ ಬುಲ್ತೊಲು. ಬ೦ಜಿಗ್‌ ಪಾಡಿನ 
ಕತ್ತಿ ಬೆರಿಟ್‌ ಬತ್ತಿಲೆಕದ ಸ೦ಕಡ ಅನ್ಟೇಸಿಯೊಲು. ಕೆನ್ನೆ ಬಾಡ್‌೦ಡ್‌. ಉಸುರುದ ಬೆಚ್ಚೊಡು ಮುತ್ತುದ ಸರ ಕಪ್ಪು 
ಕಟ್‌ಂ೦ಡ್‌ “ಅಯ್ಯೋ! ಯೆನ ಇರಸ್ತಿಗೆನೆ! ಯಾನ್‌ ಪಿರಾವುದ ಜನ್ಮೊಡು ಪೊಣ್ಣುಲೆನ ಕಣನೀರ್‌ಗ್‌ ಕಾರಣ 
ಆತೆನ ದಾನ್ನೆ? ಧರ್ಮೊಗು ಕೇಡ್‌ ಮಲ್‌ದೆನ ದಾನೆ? ಯೆನ ಕರ್ಮೊದ ಫಲ ಅನ್ನೇಸೊಂದುಲ್ಲೆನ ದಾನೆ? 
ಯೆನಲೆಕ ಅಪಮಾನ ಅನ್ಟೇಸುನ ಪೊ೦ಜೊಲು ಪುಟ್ಕಿರೆಗೇ ಬಲ್ಲಿ. ಅಂಜೆನೇ ನನ ದುಂಬುಗು ಈ ಲೋಕೊಡು 
ಭೀಮಲೆಕ್ಕಂತಿನ ಆಂಜೊವು ಪುಟ್ಕೆರೆ ಬಲ್ಲಿ. ಯಾನ್‌ ಬೊಕ್ಕ ಪಾ೦ಡವೆರ್‌ ಅನ್ನೇಸಿನಂಚದ ದುಕ್ಕ ಯೇರ್ಲಾ 
ಅನ್ನೇಸೆರೆ ಬಲ್ಲಿ. ಯಾನ್‌ ಇತ್ತೆ ಒವ್ಪು ಇಸೊನು ಪರೊಲಿ? ವಾ ಬೊಟ್ಟುಡ್ಡು ಕಣಿಕ್‌ ಲಾಗ್ಯೊಲಿ? ಯೆಂಕ್‌ 
ದಾಯೆ ಸಾವು ಬರುಜಿ? 

ಆನಿ ಪಾಪಿ ದುಶ್ಶಾಸನೆ ಯೆನ ಕುಜಲ್‌ ಪತ್ತ್‌ದ್‌ ಒಯ್ತೆ ಆ ಸೈಂಧವೆ ಯೆನನ್‌ ಒಯ್ತೊಂದು ಪೋಯೆ. 
ಇನಿ ಕೀಚಕೆ ನಾಯಿ ಕಾರ್‌ಡ್‌ ದೊಂಕಿಯೆ. ಇಂಚ ಮೂಜಿ ಬಗೆತ ಅಪಮಾನ ಆಂಡತ್ತ? ಯಾನ್‌ 
ಪಾಂಚಾಲರಾಯನ ಇಲ್ಲಡ್‌ ಪುಟ್ಟಿನಾಲ್‌. ಯೆನ ಕ೦ಡನಿಯೆರ್‌ ದೇವತೆಲೆಡ್ಸ್‌ ಮಿಗಿಲಾಯಿನಕುಲು! ಆಂಡ 

ಯೆಂಕ್‌ ವೀರಾಟನ ರಾಣಿಯೆರೆನ್‌ ಅಯ್ದಸಿಂಗಾರ ಮಲ್ಪುನ, ಕಾರ್‌ ಒತ್ತುನ ಸೇವೆದ ಇರಸಿಗೆ! ಅಯ್ಯೋ! 
ಪಗೆನಾಕ್ಷೆಗ್‌ ಇಸ್ಟ ಆಪಿಲೆಕ ಬದ್ಕುನ ಪಾಂಡವೆರ್ನಂಚಿನ ಪಾಪದಕುಲು ಬೇತೆ ಯೇರುಲ್ಲರ್‌? ತಂಕ್ಷೆನ ಪರಾಕ್ರಮೊನು 
ಬುಡ್ಡು ಮೂಂಕುಗು ಬಲ್ಲ್‌ ಸುರಿಯೊಂದು ಧುನಿಪಂದೆ, ಮನಿಪಂದೆ ಕುಲ್ಲುನಾಕುಲು ಬೇತೆ ಯೇರುಲ್ಲೆರ್‌? 


ನಿಕುಲು ಐವೆರ್‌ ದಾನೆ ಕಮ್ಮಿದಕುಲಾ? ಮಲೆದ್‌ ಉಂತಿಯದ್ದ ಯಮನೇ ಮರತ್ತ್‌ ಪಾಡುನ ಸಗ್ಗಿದಕುಲು! 
ಆಂಡ ಯೆನನ್‌ ಒರ್ತಿನ್‌ ತಾಂಗೊನೆರೆಗ್‌ ಆಪುಜಿ. ಪಾಪಿಲೇ, ನಿಕ್ಷೆಗ್‌ ಅಪಕೀರ್ತಿದ ಪೋಡಿಗೆಲಾ ಇಜ್ವ್ಯತ್ತಾ. 
ನಿಕ್ಷೆಗ್‌ ಬುಜೊಟು ಬಲ ಇತ್ತ್‌ದ್ದಾ ಪ್ರೇಜನ ಇಜ್ಜಿ. ನಿಕುಲು ರಾಜೆರೆನ ಕುಲೊಟು ದಾಯೆಗ್‌ ಪುಟ್ಟುದರ? ನುಪ್ಪ 
ದಂಡೊಗು ಬದ್ಗುನಕುಲು! ಪಾಪಿ ಕೌರವೆ ರಾಜ್ಯ ಕೋಶ, ಇ೦ದ್ರಪ್ರಸ್ಥ ನಗರ, ಆನೆ, ಕುದುರೆ, ರಥ, ಸೇನೆ, 
ಮಾತೆನ್ಲಾ ಜೂಜೂದ ನಿಮನೊಡು ದೆತೊಂದು ನಿಕಲೆನ್‌ ಗಿಡತ್‌ದೆ. ಇತ್ತೆ ದುರುಳೆ ಕೀಚಕಗ್‌ ಯೆನನ್‌ 
ಒಪ್ಯಾವೆರೆ ಉಲ್ಲರ್‌. ನಿಕ್ಷೆನ ಬದ್ಕ್‌ ಸೇವೆಡೇ ಮುಗಿಯೊಂದುಂಡು. ಎಡ್ಡೆ ಆಂಡ್‌. ಕೌರವನಂಚಿ ತೂಲೆ. 
ಆಯನ ಬಾಗ್ಗೆನ್‌ ತೂಲೆ| ಕೃಷ್ಣನ ಸಾಯೊಡಾದ್‌, ಒಂತೆ ಕಾಲ ರಾಜ್ಯ ಪಡೆತೊಂಡರ್‌. ಇತ್ತೆ ಅವೆನ್‌ ನಸ್ಟ 
ಮಲ್ಲೊಂದು, ಜೂವೊದ ಪೋಡಿಗೆಡುಲ್ಲರ್‌. ಬ೦ಜಿದ ಗುಜರೈಗಾದ್‌ ನನೊರ್ಕನಿಲ್ಲಡ್‌ ಬೇಲೆ ಬೆನ್ನರ್‌! ಯಾನ್‌ 
ಸೈಯೆರೆ ನಿಚ್ಚಯ ಮಲ್ಲಿನೆಡ್ಡಾವರ ನಿಕ್ಷೆಗ್‌ ಪೋಡ್ಕಂದೆ ಈತ್‌ ಮಾತ ಪಣೊಂದುಲ್ಲೆ.” 


ದ್ರೌಪದಿ ಒರಾನೆ ಪಾತೆರೊದ ದಾಟಿನ್‌ ಪಗತ್ತ್‌ದ್‌ ಭೀಮನ್‌ ತೂವೊಂದು, 


“ಭೀಮಾ, ಯೆಂಕ್‌ ಸೈಯೆರೆ ಒಪ್ಪಿಗೆ ಕೊರತ್ತಾ? ನಿಕುಲು ನನ ದುಂಬುಗು ವಾವೊಂಜಿ ಅಡ್ಡಿ ಇಜ್ಜಂದೆ 
ಅಣ್ಣನ ಅಪ್ಪಣೆಗ್‌ ತಪ್ಪಂದೆ ಬದ್ಕ್‌ಲೆ| ಧರ್ಮೊನು ತೆರಿಯೊನ್ನೆ. ಯಾಪಾಂಡಲಾ ಬೇತೆ ಪೊಣ್ಣನ್‌ ಕೂಡ್ನಗ 
ಯೆನನ್‌ ನೆಂಪು ಮಲ್ತೊನ್ಹೆ. ಯೆನ ಬಿಗುಸೆರೆತ ನುಡಿಕ್‌ ಕ್ಷಮೆ ಉಪ್ಪಡ್‌” ಪಣ್ಣ್‌ ಆಯನ ಕಾರ್‌ಗ್‌ ನಮಸ್ಕಾರ 
ಮಲ್ಪುವೊಲು. 


ಭೀಮನ ಕಣ್ಣ್‌ಡ್‌ ನೀರ್‌ ದಿ೦ಜಿ೦ಡ್‌. ಆಯನ ಮನಸ್‌ಡ್‌ ತಲ್ಲಣ ಸುರು ಆಂಡ್‌. ಇತ್ತಿತ್ತಿಲೆಕನೇ ರೌಸು 
ಉರ್ಕುಂಡು. ಪಗೆನಾಕ್ಷೆನ್‌ ಮನಸ್‌ಡೇ ಪುಂಟುವೆ. ದ್ರೌಪದಿಡ ಮೋಕೆ ಮೀರ್ಟ್‌, ಅಲೆನ್‌ ತರ್ಕೊಂದು ಕಣನೀರ್‌ 
ಒರೆಸುವೆ. ತರೆನ್‌ ಪೂಜುವೆ. ಮಂಚದ ಬದಿಟ್‌ ದೀತಿನ ಗಿಂಡೆದ ನೀರ್‌ಡ್‌ ಆಲೆನ ಮೋನೆ ದೆಕ್ಕುವೆ! 


“ರಾಣೀ, ದುಕ್ಕ ಮಲ್ಲೊನಡ, ಒಂಜೇ ಪಾತೆರೊಡು ಪಣ್ಣೆ. ಯೆನ ಪರಯೆ ಪಾಡಿನ ಗೆರೆನ್‌ ದಾಂಟಿಯೆ. 
ಇತ್ತೆ ಯಾನ್‌ ಪಣ್ಣಿನೆನ್‌ ಕೇಣ್‌. ಆ ಕೀಚಕನ ಬಂಜಿನ್‌ ಬಿಚ್ಚಾವೆ. ವಿರಾಟೆರ್‌ ಅಡ್ಡ ಪಾತೆರ್‌೦ಡ ವಿರಾಟಕುಲೊನೇ 
ಒತ್ತರೆ ಮಲ್ಪುವೆ! ಕೌರವೆರೆಗ್‌ ನಮ ತಿಕಾಣಿ ತೆರಿಂಡ ಆ ಕೌರವ ಪಡೆನೇ ಕೊಚ್ಚಿದ್‌ ದಕ್ಕುವೆ. ದೇವತೆಲ್‌ 
ತೂವೊಂದು, “ಅಯ್ಯೋ ಭೀಮೆ, ತಪ್ಪು ಮಲ್‌ದೆ' ಪಣ್ಣಿ ಸೊಲಕ ಮಿನಿ ಲಕ್ಕಾಯೆರ್ದ ಆಕ್ಷೆನ ಮುಸುಡುನೆ ಕೈಲಾಸ 
ಪರ್ವತೊದ ಕೋಡು ಕಲ್ಲ್‌ಗ್‌ ತೇತ್‌ದ್‌ ಬುಡೆ, ಉಂದೆಟ್‌ ಆಣ್ಣೆ ಧರ್ಮರಾಯಗ್‌ ಕೋಪ ಬತ್ತ್‌ಂಡ 
ಸಮ್ಮಂದೊದ ಇಳನೇ ಪರ್‌ ದಕ್ಕುವೆ. ಪಾರ್ಥೆ, ನಕುಲೆ ಸಹದೇವನಕುಲು ಅಣ್ಣನ ಪಕ್ಷೊಡು ಯೆನ ಮಿತ್ತ್‌ 
ತಿರ್ಲ್‌ದ್‌ ಬೂರೈರ್ದ ಮೆಗ್ಯನಕುಲು ಪಣ್ಣಿನೆನ್‌ ಮದತ್ತ್‌ದ್‌ ಪೊರುಂಬುವೆ. ನನ ಕೃಷ್ಣೆ ಒರಿ ಉಲ್ಲೆತ್ತ? ಆಯೆ 
ನಡುಟ್‌ ಮಿನಿ ತರೆ ಪಾಡ್ಕೆಡ ಆ ಪೂಜ್ಯ ಮುರಾರಿನ ಪಾತೆರೊನ್ನ ದಂಟ್‌ದೇ ನಡಪುವೆ. ಯಾವತ್ತ? ನನ 
ಯೆಂಕ್‌ ಸರಿಸಮ ಯೇರ್‌? ಇತ್ತೆ ಸದ್ಯೊಗು ಕೀಚಕ ಕುಲೊನು ಸವುರ್ದು ಬುಡೆ. 

ದ್ರೌಪದೀ ಯಾನ್‌ ಈತ್‌ ದಿನ ಯೆಂಕ್ಷೆನ ಅಣ್ಣನ ಅಪ್ಪಣೆ ಪಣ್ಚಿ ಬಲ್ಸ್‌ಡ್‌ ತಿಕ್ಕ್‌ದ್‌ ಬೂರ್ಬಿತ್ತೆ. ಅವ್ವೆನ್‌ 
ತೂದು ಸಿಂಗೊದ ಕಿನ್ನಿನ್‌ ಕುದ್ಕೆಲ್‌ ನೋಚಾಯಿಲೆಕ, ಈ ಕೌರವೆ, ಕೀಚಕೆ ಇಂಚಿತ್ತಿನಕುಲು ನೋಚಾಯೆರ್‌. 
ಉಪದ್ರ ಕೊರೈರ್‌. ನನ ವಾವೊಂಜಿ ಕಸ್ಟ ಅಡ್ಡಿ ಇಜ್ಜಂದೆ ಮೊಕ್ಷೆನ ನಪ್ಪು ಪಿರ್ಲಾವೆ. ಜೂವ ಪುಂಟುವೆ! ಯೆನ 
ಚಲ, ಇನಿ ಧರ್ಮೊದ ಗಿರೆನ್‌ ದಾಂಟ್‌೦ಡ್‌.” 

ಇಂಚ ರೌಸುದ ಬಿಗುಟು ಪಾತೆರ್ಟ್‌ ದ್ರೌಪದಿಗ್‌ ದುಂಬುದ ಯೋಜನೆನ್‌ ಪಣ್ಣೆ. 


“ದ್ರೌಪದೀ, ಯಾನ್‌ ಕೀಚಕೆ, ಕೌರವೆ ಮೊಕ್ತೆನ ಪೆರಣೊಗು ಮುಂಗಡ ಕೊರೊಂದುಲ್ಲೆ. ಯಾನ್‌, 
ಭೀಮೆ, ಚಲೊಟು ಉಂತಿಯೆಡ ನೀತಿ-ಗೀತಿ, ನೇಮ ನಿಯಮ ಗೆಣ್ಣುನಾಯೆ ಅತ್ತ್‌. ತೆರಿಂಡಾ? ಈ ಈತ್ನೇಟನೇ 
ಯೆನನ್‌ ಪಾತೆರೊಡು ಕುಡತ್ತ್‌ದ. ನಿನ ಜವಾಬ್ದಾರಿ ಯೆನ್ನವು. ಆ ನಾಯಿ ಬುದ್ಧಿದ ಕೀಚಕ ಜಾರನ್‌ ಲೆತ್‌ದ್‌ 
ಎಲ್ಲೆ ಇರ್ಸ್‌ಡ್‌ ನಾಟ್ಯಭವನೊಗು ಬರ್ತಿಲೆಕ ಗುಟ್ಟುಡು ಪಣ್ಣ. ಆ ಜಾಗೆಗ್‌ ಇರ್ಸ್‌ಡ್‌ ಯಾನ್‌ ಪೊಣ್ಣ ಯೇಸೊಡು 
ಪೋದು ದೆಂಗ್‌ ಕುಲ್ಲುದು, ದುಸ್ಟನ್‌ ಪೆಟ್ಟ್‌ಡ್‌ ಪೊಡಿ ಮಲ್‌ದ್‌, ಶಾಕಿನಿಡಾಕಿನಿನಕ್ಷೆಗ್‌ ಬ೦ಜರ ಬಳಸುವೆ. 
ಉಂದೆಟ್‌ ಅನ್ನಾನನೇ ಇಜ್ಜಿ. ಒಂಜೇಳ್ಯ ಅಲ್ಲದಕುಲು ಯೆನನ್‌ ತೂಯೆದ್ದ ಅಯಿಕ್ಲಾ ಯೆನಡ ಮರ್ಟ್‌ ಉಂಡು. 
ಪೋಡ್ಯೊಡ್ಡಿ. ದೈರೊಡು ಪೋಲ” ಪಣ್ಣ್‌ ಪಣ್ಣೆ 

ದ್ರೌಪದಿ ಬಯಕಿಲೆಕ್ಕನೇ ಆಂಡ್‌. ಸಲ್ಮಿತೊಡು, “ಭೀಮಾ, ಈ ಪುರುಷೆರೆಡ್‌ ಪುರುಷ. ಯೆನ ಪರಮ 
ಪುಣ್ಕ್ಯೊದ ಫಲ ಈಯೆ ಆದುಲ್ಲ!” ಇಂಚ ಮೆಚ್ಚಿನುಡಿ ಪಣ್ಣ್‌ ಇಲ್ಲಗ್‌ ಪಿದಾಡ್ಕೊಲು. 

ಪುಲ್ಕ ಆಂಡ್‌. ಸೂರ್ಯನ್‌ ತೂದು ತಾಮರೆಲ್‌ ಅರಳ್ಸ್‌ ಪೊರ್ಲಾಂಡ್‌. ಕೀಚಕೆ ವಿರಾಟನ ಅರಮನೆಕ್‌ 
ಬರೆ. ದುಂಬಿನಾನಿ ಸೈರ೦ಧ್ರಿನ್‌, ಗಂಧರ್ವ ಬೊಡೆದಿನ್‌ ಮುಟ್ಟನೆಕ್ಕ್‌ ತನ್ಕ್‌ ಆಯಿನ ಸಿಗ್ಗೆದ ನೆಂಪುಡು, ಇನಿ 
ಆಲೆನ್‌ ಮುಟ್ಟೆರೆ ಪೋಡಿದ್‌ ದೂರೊಡೇ ಪಾತೆರ್ಟಾವೆ! ದಾಟಿ ಮಾತ್ರ ಅವ್ವೇ| 


“ಸೈರಂಧ್ರೀ, ಕೋಡೆದ ಇರ್ಸ್‌ ಯೆಂಕ್‌ ಒಂಜಿ ವರ್ಸೊದಂಚ ಆದ್‌ ತೋಜಿಂಡ್‌! ಮನ್ನಥೆ ಯೆನ 
ಪಾಲ್‌ಗ್‌ ಯಮೆನೇ ಆದಿತ್ತೆ. ಈ ದಯೆ ಇತ್ತಿನಾಲ್‌. ಯೆನ ಕಸ್ಟ ನಿಕ್ಕ್‌ ಅರ್ತ ಆದಿಪ್ಲೊಡು ಅತ್ತ?” ಪಣ್ಣ್‌ 
ಕೇಣುವೆ. 


ದ್ರೌಪದಿ ಸೆಡಕ್ಕ್‌ದ ಸೊರೊಟು, “ಪಾಪಿ, ಕೀಚಕಾ, ಕಾಮನ ಕೈಯಿಟ್‌ ತಿಕ್ಕೊಂಡ ಮಾತೆರ್ನ ತಿತಿಗತಿಲಾ 
ಅವ್ವೇ। ಅಂಚಿನಾಕ್ಷೆಗ್‌ ಮನ್ನಥೆ ಪಗೆಯಾಪೆ. ಅಮುರ್ತ ಇಸ ಆಪುಂಡು. ಸಿಮೊತ ಆಲಿಕಲ್ಲ್‌ ಬೆಚ್ಚ ಆಪುಂಡು. 
ಬಂದುಲು ಪಗೆನಾಕುಲು ಆಪೆರ್‌. ಆತೇ ಅತ್ತ್‌, ನನೊರ್ಯನ ಬೊಡೆದಿನ್‌ ಬಯಕುನ ದುರಾತ್ಮನ್‌ ಈ ಬೂಮಿ 
ದೆರ್ನೊನುಜಿ” ಪಣ್ಣಗ, ಕೀಚಕಗ್‌ ಉ೦ದು ಪೂರ ಪುರಾಣ ಕಗ್ಗೊಲಾದ್‌ ತೋಜಿಂಡ್‌. 


“ಸೈರಂಧ್ರೀ, ಬೇತೆ ಯೇಪಾ೦ಡಲಾ ನಿನಡ ಪುರಾಣೊದ ಕತೆಕ್ಷೆನ್‌ ಕೇಣುವೆ. ಇತ್ತೆ ಬೊಡ್ಡಿ. ಇತ್ತೆ ಬೋಡಾತಿನಿ 
ನಿನ ಪೊರ್ಲುದ, ಕರುಣೆದ ನೋಟ! ಅವ್ವೇ ಯೆನ ಕಸ್ಟೊಗು ಕೋಟೆ! ಆ ಕೋಟೆಡ್‌ ಕಾಮನ ಪೀಡೆನ್‌ ದೂರ 
ಮಲ್ತ್‌ದ್‌ ಯೆನನ್‌ ಕಾತೊನ್ನ. ಯಾನ್‌ ನಿನ ಸೇವೆ ಮಲ್ಪುವೆ!” ಇಂಚಾಂದ್‌ ಪಣ್ಣ್‌ ಕೈಯಿ ಗೋಡಿದ್‌ 
ಉಂತುವೆ. 


ದ್ರೌಪದಿ ಕೀಚಕಗ್‌ ಕುಸಿ ಆಪಿಲೆಕ ಪಾತೆರುವೊಲು. 


“ಏಯ್‌ ಕೀಚಕಾ, ಈ ಸಂಗತಿ ಯೆನ ಗಂಧರ್ವೆರೆಗ್‌ ತೆರಿಂಡ ನಿನ ಕುಲಕುಟುಮೊನು ಸವುರ್ದು 
ಪಾಡುವೆರ್‌. ಆಯಿಕಾದ್‌, ನಿರೆಕರೆತ ಯೇರೆಗ್ಲಾ ಗೊತ್ತಾವಂದಿಲೆಕ ಇರ್ಸ್‌ಡ್‌ ಬತ್ತ್‌ದ್‌ ನಾಟ್ಯ ಮಂದಿರೊಡು 
ಉಪ್ಪಲ. ನಿಕ್ಕ್‌ ಆಯಿಸ ಬರ್ತಿ ಆತಿಲೆಕ ತೋಜು೦ಡು. ಯೇತ್‌ ಬಗೆಟ್‌ ಪ೦ಂಡಲಾ ಯೆನನ್‌ ಬುಡ್ಬುಜ. ದಾದ 
ಮಲ್ಪುನು? ಆಪಿನವು ಆವಡ್‌. ಯಾನ್‌ ಕತ್ತಲೆಡ್‌ ಬತ್ತ್‌ದ್‌ ಮದೆಟ್‌ ಉಪುವೆ.” 

ಕೀಚಕೆ ಆಲೆನ ಪಾತೆರೊನು ಪ್ರಸಾದ ಪಣ್ಣಿಲೆಕ ಒಪ್ಕೊನುವೆ. ಇಲ್ಲಗ್‌ ಪೋಪೆ. 


ಬಯ್ಯದನ ಆಂಡ್‌. ಸೂರ್ಯೆ ಪರ್ವತೊದ ಆಪೆಲ್ಪ ತಾಮರೆದ ಕಿರೆಟ್‌ ಜಪ್ಪುವೆ. 

ಈ ಕಡೆಟ್‌ ಅರಳ್ಲಿನ ತಾಮರೆದಂಚದ ಮೋನೆದ ದ್ರೌಪದಿ ಕತ್ತಲೆಡ್‌ ತನ ಕಣ್ಣ್‌ದ ಕಾಂತಿಡೇ ಸಾದಿ 
ತೆರಿಯೊಂದು ಭೀಮೆ ಇತ್ತಿನ ಅಡ್ಟಿಲ್ಸ್‌ಗ್‌ ಬರೊಲು. 


“ಭೀಮಾ, ಈ ನಾಟ್ಯಶಾಲೆದ ಬರಿಟ್‌ ಪೋದು ಉಂತೊನ್ನ. ಆ ಕಾಮೊದ ಕುರುಡಗ್‌ ಪಂಡ್‌ದ್‌ ಬಯ್ದೆ. 
ಈ ಒವ್ವೇ ನೆಪ ಮಲಂದೆ, ಆ ಕಾಮುಕೆ ಕೀಚಕನ್‌ ದರ್‌ ಜೆಪುಡಾದ್‌ ಯೆನ ಮಿತ್ತ್‌ದ ಮೋಕೆನ್‌ ತೋಜಿಪಾಲ..” 


ಭೀಮೆ ತೆಲ್ಮೊಂದು, ಪಂಚೆನ್‌ ಗಂಟ್‌ ಪಾಡ್ಜ್‌ ತುತ್ತೊನುವೆ. ದ್ರೌಪದಿ ಸಂತೋಸುಡು ಭೀಮನ ನಿಸಲ್ಲ್‌ 
ಬೊಟ್ಟು ದೀದ್‌ “ಆ ದುಸ್ಟನ್‌ ಕೆ” ಪಣ್ಣೊಲು. ಮಂತ್ರಾಕ್ಷತೆನ್‌ ಪಾಡುವೊಲು. ಭೀಮೆ ಉಮೇದ್‌ಡೇ 
ನಾಟ್ಯಮ೦ದಿರೊಗು ಪೋಪೆ. ಮಂದಿರೊದ ನಡುಟು ರತ್ನೊದ ಪಲ್ಲಂಕೊದ ಮಿತ್ತ್‌ ಜೆಪ್ಪವೆ. 


ಜೇ ೫ ೫ 


ಉರಿಮಾರಿನ್‌ ಬಯಕಿನ ಕೀಚಕೆ ತುತ್ತೈತೊಲೆಡ್‌ ಅಲಂಕಾರ ಆದ್‌, ಮಲ್ಲಿಗೆ ಪೂತ ಮುಕ್ಕೆಲೆನ್‌ ಕೈಯಿಕ್‌ 
ಸುತ್ತೊಂದು, ಕಮ್ಮೆನೊದ ರಸ ಪೂಜೊಂದು, ಸೋಕುಡು ಸೆರಂಗ್‌ನ್‌ ಕಟ್ಟೊಂದು, ಕತ್ತಿನ್‌ ತಿರ್ಲಾ ವೊಂದು, 
ಇನಿತ ಇರ್ಲ್‌ಗಾಪಿನ ಕನ ತೂವೊಂದು ಇಲ್ಲಡ್ಜ್‌ ಪಿದಾಡ್ವೆ. ಸರೀ ಕತ್ತಲೆ ಆತ್‌ಜಿ, ಅಂಚ ಪೊರ್ತು ದೆಪ್ಪೆರೆಗಾದ್‌, 
ಯಮನ ಪಾಶೊಡ್ಬು ಒಯಿಪಾವೊ೦ದು ಪೋಪಿನಂಚ ನೀಚ ಮತಿತ ಕೀಚಕೆ ಪ್ರೇತಬನ ಮಸಣೊಡು ಒಂಜಿ 
ಸುತ್ತು ಪಾಡುವೆ. ಅಲ್ಲಡ್ಡ್‌ ನಿದಾನೊಡು ಬತ್ತ್‌ದ್‌, ಯಮನ ಬಾಯಿಗ್‌ ಪೊಗ್ಗಿಲೆಕ ನಾಟ್ಯ ಮಂದಿರೊನು 
ಪೊಗ್ಗಿಯೆ. ಆಯನ ದುರಾದೃಷ್ಟೊಗು ಒಂಜೆದ ಮಿತ್ತ್‌ ಒಂಜಿ ಅಪಶಕುನೊಲಾಂಡ್‌. ಆಂಡಲಾ ಗೆಣ್ಬಂದೆ 
ಕುಸಿಟೆ ನಾಟ್ಯ ಮಂದಿರೊದ ಪಲ್ಲಂಕ ಇತ್ತಿನಡೆಗ್‌ ಅಮಸರೊಡು ಬರೆ. ಬನ್ನಗನೇ ಬಚ್ಚಿರೆ, ಪರಿಮಳೊದ 
ವಸ್ತುಲು, ಮಲ್ಲಿಗೆದ ಮಾಲೆ, ಪದ್ದೆಯಿ ಬಂಗಾರ್‌, ಇಂಚಿತ್ತಿನನ್‌ ಮಾತ ಪತೊಂದು ಬಯ್ಲಿತ್ತೆ. ಅವೆನ್‌ 
ಸೈರಂಧಿಗ್‌ ಕೊರೊಂದು, 


“ಯೆನ ಮೋಕೆದ ಸಿಂಗಾರೀ, ನಿಕ್ಕ್‌ ಇಸ್ಟೊದನೇ ಕಣತ್‌ದೆ. ದೆತೊನ್ನ. ಯೆನಲೆಕ ಪೊರ್ಲುದಾಯೆ ನಿಕ್ಕ್‌ 
ದೇವತೆಲೆಡ್ಡ ತಿಕ್ಕಾಯೆ. ಆಜ ಮಲ್ತ್‌ದ್‌ ಪಣ್ಣೆ. ನಿನಲೆಕಂತಿನ ಪೊಣ್ಣುಲು ಯೇತೋ ಯೆನನ್‌ ಬಯಕುವೆರ್‌. 
ಅಕ್ಷೆಗ್‌ ಯೆನಡ ಮೋಹ ತಡೆತೊನೆರೆಗಾಪುಜಿ. ಆಂಡಲಾ ಯಾನ್‌ ಒಪ್ಕ್ಯುಜಿ. ಆ೦ಡ ನಿನನ್‌ ಮಾತ್ರ ಯೆಂಕ್‌ 
ಮದಪೆರಾಪುಜಿ” ಪಣ್ಣೆ, 

ಅಲ್ಪ ಜೆತ್‌ದಿತ್ತಿನ ಭೀಮೆ ಪೊ೦ಜೊವೆನ ಸೊರೊಟು, ಅಯನಾತೇ ಹಮ್ಮುಡು ಇಂಚ ಪಣ್ಣೆ. 


“ಕೀಚಕಾ, ಈ ಲೋಕೊಡು ಈಯೆ ಪೊರ್ಲು. ಯಾನ್ಲಾ ಕಮ್ಮಿದಾಲತ್ತ್‌. ಯಾನ್‌ ಬೇತೆ ಪೊಂಜೊಲೆಲೆಕ 
ಅತ್‌. ಯೆನ ಪೊರ್ಲುಲ ಬೇತೆ ಬಗೆತನೆ! ಇನಿ ಯಾನೇ ನಿನನ್‌ ಮೆಚ್ಚಿದ್‌ ಬಯ್ಚೆ. ಯೆನ ನಿಜ ಪೊರ್ಲುನು ಇನಿ 
ತೋಜಾವೆ! ಯೆನನ್‌ ತೂದು ಮೆಚ್ಚಂದಿ ಪುರುಷೆರೇ ಇಜ್ಜೆರ್‌. ನಿಕ್ಕ್‌ ಯಾನ್‌ ಸರಿಸಮನೆ! ಇತ್ತೆ ಯೆನ ಪೊಣ್ಣ 
ಪೊರ್ಲುನು ತೂಲ.” 

ಕೀಚಕಗ್‌ ಇತ್ತೆ ಸೊರ್ಲೊಗು ಮೂಜೇ ಗೇಣ್‌! ಕತ್ತಲೆಡೇ ಭೀಮನ ಮೆಯಿ ಪೂಜುವೆ. ಆಲೆನ ತಿಗಲೆ 


ಪೂಜುನಗ ಅನ್ನಾನ ಆಂಡಲಾ ತೆಲ್ತೊಂದು, “ದಾದದೇ ಸಿಂಗಾರಿ ಪೊಣ್ಣೇ, ನಿನ ಮೆಯಿ ಈತ್‌ ಬಿಗು 
ದಾಯೆಗ್‌ದೇ? ಮಾಯೊದ ಯೇಸೊಡು ಮಿನಿ ಉಲ್ಲನ?” 

ಇತ್ತೆ ಭೀಮೆನೇ ಪಾತೆರಿಯೆ! “ಏಯ್‌! ನನೊರ್ಯನ ಪೊಣ್ಣನ್‌ ಬಯಕಿನಯಗ್‌ ಅಮುರ್ತೊಲ ಇಸೊನೇ 
ಆಪುಂಡು. ಗೊತ್ತುಂಡ?” ಪಣ್ಣ್‌ ರಪ್ಪ ಅಯನ ತರೆಕುಜಲ್‌ ಪತ್‌ದ್‌ ಒಯ್ದುವೆ! ಕೀಚಕಗ್‌ ಆಲ್‌ ಸೈರಂಧ್ರಿಯೇ 
ಪಣ್ಣಿನ ಬೆರೆ “ದಾದದೇ ಕುಸಾಲ್‌9” ಪಣೊಂದು ಕೀಚಕೆ ಕಾಮ ಗೊಬ್ಬುಗು ದುಂಬರಿನಗ, ಭೀಮೆ ಪಿರವುಡ್ದು 
ಆ ಮಹಾಬಲನ್‌ ಒಯ್ತಿನೆಟ್‌ ಒರಾನೆ ಕಂಗಾಲಾಯೆ! 


“ಓಹೋ! ಉಂದು ಪೊಂಜೊವತ್ತ್‌ ಯೇರಾ ಯೆನ ಪಗೆ! ಇಂಬ್ಯನ ಕರ್ಸ್‌ ಪೀಂಕ್ಲಾವೊಡು!” ಪಣ್ಣ್‌ 
ಎಣ್ಣುನಗ ಭೀಮನ ಹೊಡ್ತ ಜೋರಾಂಡ್‌. ಬೊಕ್ಕದವು ಮಲ್ಲಯುದ್ಧೊನೇ। ಜೋಡಿ ಮಂದಾರ ಪರ್ವತೊದಲೆಕ 
ಇರ್ವೆರ್ಲಾ ತಾಂಟೊನ್ನಗ, ಅಲ್ಲನೇ ಬತ್ತ್‌ದ್‌ ಉಂತೊಂದಿನ ದ್ರೌಪದಿ ಕುಸಿಟೆ ತೂಪೊಲು. 


ಒರ ಕೀಚಕನ ಗುದ್ದುಡು ಭೀಮೆ ಅಕಲ್‌ ತತ್ತ್‌ ಬೂರುವೆ. ಆಂಡ ಅಪಗನೇ ಲಕ್ಕ್‌ದ್‌, ರೌಸುಡು ಬಿಮ್ಮ 
ಅಗ್ಕೊಂದು ಕೀಚಕನ್‌ ಜಡ್ತುವೆ! ತೆಡಿಲ್‌ ಹಾಕಿಲೆಕದ ಪೆಟ್ಟ್‌ಡ್‌ ನೆತ್ತಿ ಪುಡಪುವೆ! ಆಯೆ ಬೇನೆಡ್‌, ದಿಕ್ಕ್‌ 
ತೋಜಂದೆ ಬೂರೊನುವೆ. ಕೋಪೊದ ಸಿಂಗೊದಂಚ ಭೀಮನ ಪರೈಗ್‌ ಬೊಟ್ಟುವೆ. ಭೀಮೆಲಾ ಅಂಚ 
ಮಲ್ತಿನೆಟ್‌ ಕೀಚಕನ ಪರ್ವ ಪರೀಂಡ್‌. ತಿಗಲೆ ದರೀಂಡ್‌. ಕರ್ಸ್‌ ಪಿದಾಯಿ ಬತ್ತ್‌ಂಡ್‌. ಕಣ್ಣ್‌ದ ಪಾಪೆಲ್‌ 
ಮಿತ್ತಾಂಡ್‌! ಒಂತೆ ತುಲ್ಲರ್ಸ್‌ ಕೀಚಕೆ ಅಡೇಗೆ ಸೈಪೆ! ಭೀಮೆ ಕೀಚಕನ ಅಂಗ ಅಂಗೊಲೆನ್‌ ತುಂಡುನಂಡ್‌ 
ಮಲ್ರ್‌ ದಕ್ಕ್‌ದ್‌ ದೌಪದಿನ್‌ ಲೆತ್ತೊಂದು ಪೋನಗ, ಆಲೇ ಬತ್ತ್‌ದ್‌ ಕುಸಿಟ್‌ ತ್ಕೊನುವೊಲು. ಆಲ್‌ ಬಯಕಿನನೇ 
ಆಂಡ್‌. ಭೀಮೆ ಕತ್ತಲೆಡೇ ತನ ಸಾದಿ ಪತೊ೦ದು ಪೋಪೆ. 


ಸೈರಂಧ್ರಿ ನಾಟ್ಯ ಮಂದಿರೊನು ಕಾತೊಂಬಿನಕ್ಷೆನ್‌ ಲೆತ್ತ್‌ದ್‌ “ಈ ದುಸ್ಪೆ ಕೀಚಕೆ ಬಲತ್ಕಾರೊಡು ಒಯ್ತೊಂದು 
ಬತ್ತೆ. ಅವ್ವೆನ್‌ ತೂಯಿನ ಯೆನ ಗಂಧರ್ವ ಕಂಡನಿಯೆರ್‌, ಗರ್ವೊಡು ಇಂಬ್ಯನ ಕತೆನ್‌ ಮುಗಿತೆರ್‌!” 
ಪಣೊಲು. ಅಕುಲು ಅಮಸರೊಡು ಬತ್ತ್‌ದ್‌ ಜೀಟಿಗೆದ ಬೊಳ್ಳುಡು, ತೂಯಿನಿ ದಾದೆನ್‌? ಕೀಚಕನ ತುಂಡುನಂಡ್‌ 
ಪುಣ! ಕೀಚಕನ ಕಡೆತಕ್ಷೆಗ್‌ ಸುದ್ದಿ ಕೊರ್ಟೆರ್‌. ಅಕುಲ್ಲಾ ಬತ್ತ್‌ದ್‌ ತೂದು, ಅರಬಾಯಿ ಕೊರ್ದು ಬುಲ್ತೆರ್‌. 
“ಪರಯನ್‌ ಕೆರ್ತಿನಾಕುಲು ಯೇರ್‌?” ಪಣ್ಣ್‌ ಬೊಬ್ಬೆ ಪಾಡ್ಜೆರ್‌. ಅಲ್ಪನೇ ಇತ್ತಿನ ಸೈರಂಧಿನ ಮೋನೆದ 
ಮುಗುರು ತೆಲೈನ್‌ ತೂದು ಇಂಬ್ಯಲೆನ ಕಾರಣೊಡೇ ಕೀಚಕೆ ಸೈತೆಂದ್‌ ಸೊಸ್ಟ ಆಂಡ್‌. ನಡು ಇರ್ಲ್‌ಡೇ 
ವಿರಾಟನ ಅರಮನೆಕ್‌ ಸುದ್ದಿ ಮುಟ್ಟಾಯೆರ್‌. ಕೀಚಕನ ಪುಣ ಪೊತ್ತಾವೆರೆಗ್‌ ಅಪ್ಪಣೆ ಕೇಣುವೆರ್‌. ಜತೆಟ್‌ 
ಸೈರಂಧ್ರಿನ್‌ ಕಾಟೊಗು ಪಾಡುನ ಅಂದಾಜಿಲಾ ಇತ್ತ್‌ಂಡ್‌. ನಾಟ್ಯ ಮಂದಿರೊಗು ಪಿರಬತ್ತಿನಕುಲು ಕೀಚಕನ 
ಪುಣೊನು ಜೆಪುಡಾಯಿನ ಮಂಚೊಗೇ ದೌಪದಿನ್‌ ಕಟ್ಟ್‌ದ್‌ ಪಾಡ್ಕೆರ್‌. 

“ಗ೦ಧರ್ವೆರ್‌ ಕೆರಿಯೆರ್‌೦ದತ್ತ? ಮುಕ್ಕುರು ತೆಲ್ಕೆಡಿತ್ತತ್ತ? ಇತ್ತೆ ತೆಲಿಪು ತೂಕ” ಪಣ್ಣೆರ್‌. 

ಸೈರಂಧ್ರಿ, “ಜಯ, ಜಯಂತ, ವಿಜಯ, ಜಯೋದ್ಧವ, ಜಯಸೇನ' ಪಣ್ಣ್‌ ಐನ್‌ ಪುದರ್‌ಲೆನ್‌ 
ಜಪಿಸೊಂದಿತ್ತೊಲು. ಉಂದು ಪಾಂಡವೆರ್ನ ಅಜ್ಞಾತ ವಾಸೊದ ಗುಟ್ಟುದ ಪುದಾರ್‌ಲ್‌! 

ಭೀಮಗ್‌ ಈ ಜಪ ಕೇಣ್‌ಂಡ್‌. 

“ಓಹೋ! ಕೀಚಕನ ಮೆಗ್ಯನಕುಲು! ಮೊಕ್ಷೆನ್‌ ಪರಯನ ಪಿರವುಡೇ ಕಡಪುಡುನವು ಎಡ್ಡೆ.” ಪಣೊಂದು., 
ಮಲ್ಲ ಮರೊತ ಗೆಲ್ಲ್‌ ಮುಯ್ತ್‌ ಪತೊಂದು ಪಾರೊಂದೇ ಬತ್ತೆ. ಅಕ್ಷೆಗ್‌ ಗಂಧರ್ವೆನೇ ಬತ್ತೆನೊಡೊ ಪಣ್ಣಿ 
ಬೆರ್ದೆಡ್‌ ಲೋಕ ತೋಜಂದ್‌. ಗಾಬ್ರಿಡ್‌, ಗಡಿಬಿಡಿಟ್‌, ದ್ರೌಪದಿನ ಕಟ್ಟ್‌ ಬುಡ್ದಾದ್‌ ಪೀಂಕಣ್‌ಗ್‌ ಕಾರ್‌ಕೊರೊಂದು 
ಬಲ್ತೆರ್‌. ಭೀಮೆ, “ಏಯ್‌! ನಾಯಿಲೇ! ಬಲ್ಪರ್ದ ಬುಡ್ಬೆನ?” ಪಣ್ಣ್‌ ಗರ್ಜನೆ ಮಲ್ಲೊಂದು ಮರೊತ ಗೆಲ್ದ್‌ನೇ 
ಬೀಜಾದ್‌ ಆಕ್ಷೆನ್ಲಾ ಕೆರ್ಟ್‌ ಪಾಡ್ಜ್‌, ದಾಲಾ ಆವ೦ದಿನ೦ಚ ಮನಿಪಂದೆ ಅಟಿಲ್ಲ ಇಲ್ಲಗ್‌ ಪೋಪೆ! 

ಈ ಕಡೆಟ್‌ ಸೈರಂಧಿಲಾ ಪಿದಾಡ್ವೊಲು. ಆ ಪೊರ್ತುಡು ಒರಿಯೊರಿಯೇ ಬತ್ತೆರ್‌. ಸೈರಂಧ್ರಿ ಮೀಯೊಂದು 
ಬರಿನೆನ್‌ ತೂದು, ಅಲೆಗ್‌ ಕೈ ಮುಗಿಯೊಂದು ಇತ್ತೆರ್‌. ಅಲೆಡ ಪಾತೆರೈರೆ ಪೋಡಿಗೆ! ಆಂಡ ಅಕುಲಕುಲೇ 
ಪಣೊಂಡೆರ್‌, “ಆ ಅಕಲ್‌ ಸೆಟ್ಟ್‌ದಿನ ಕೀಚಕೆ ಇಂಬ್ಯಲೆನ್‌ ಪತ್ಯೆರೆ ಪೋದು ಸೈತೆ.” 

ನನ ಕೆಲವೆರ್‌ “ಶಿವ ಶಿವಾ! ನಂಕ್‌ ದಾಯೆಗ್‌ ಬೊಡ್ಡಾವಂದಿ ಪಂಚೆತಿಗೆ” ಪಂಡೆರ್‌. 


ಸೈರಂಧ್ರಿ ನಡತೊಂದು ಅಡ್ಡಿಲ್ಲದ ಬರಿಟ್‌ ಪೋವೊ೦ದುಪ್ಪುನಗ ಮೆಲ್ಲ ತೆಲಿಕೆಡ್‌, ಕಣ್ಣ ಸನ್ನೆಡ್‌, ಭೀಮಗ್‌, 
“ಗಂಧರ್ವ ಕಂಡನಿಗ್‌ ಸೊಲ್ಲೆ” ಪಣ್ಣ್‌ ಉಲ್ಲಾಸ್‌ಡೇ ತನ ಇಲ್ಲಗ್‌ ಪೋಪಲ್‌. 


ಮನದಾನಿ ಬೊಳುಗೇ ಊರಿಡಿಕ್‌ ಸುದ್ದಿ ಪಸೆರ್‌ಂಡ್‌. 


“ಕೀಚಕೆ ದಳಪತಿ ಆದ್‌ ನಿರೆಕರೆತ ರಾಜ್ಯೊದಕುಲು ಉಪದ್ರ ಕೊರಂದಿಲೆಕ ತೂವೊಂದಿತ್ತೆ ನನ ಯೇರುಲ್ಲರ್‌?” 
ಪಣೊಂಡಿನ ವಿರಾಟರಾಜೆ, ಬೊಡೆದಿನ್‌ ಲೆತ್‌ದ್‌ “ಇಂಬ್ಯಲ್‌ ಮಾರಿನಾ9 ಸೈರಂಧಿನಾ? ಇಂಬ್ಯಲೆನ್‌ 
ಅಂತ:ಪುರೊಡ್ಡು ಪಿದಾಯಿ ಕಡಪುಡು” ಪಂಡ್‌ದ್‌ ಅಪ್ಪಣೆ ಮಲ್ಪುವೆ. ಮೆಗ್ಯನ ಮರಣೊಗು ಮುರೆಡೊಂದೇ, 
ಸುದೇಷ್ಟೆ ಸೈರಂಧಿನ್‌ ಲೆಪುಡಾವೊಲು. 

“ಸೈರಂಧ್ರೀ, ಈ ಅಂಚಿನ ಇಂಚಿನ ಪೊಣ್ಣತ್ತ್‌ ಮಾದೇವಿ! ಈ ಯೆಂಕ್ಷೆನ ಒಟ್ಟುಡಿತ್ತ್‌ಂಡ ಯೆಂಕ್ಷೆಗ್‌ 
ಪೋಡಿಗೆ ತಪ್ಪಂದ್‌. ಈ ಮುಲ್ತುಡ್ಬು ಪೋಪಿನನೇ ಎಡ್ಡೆ. ನಿಕ್ಕ್‌ ಓಡೆ ಪೋವೊರೆ ಇಸ್ಟ ಉಂಡಾ ಅಡೆಗ್‌ 
ಪೋಲ. ದಯೆದೀದ್‌ ಪೋಲ. ಯೆಂಕ್ಷಿನ ತರೆಬೆಚ್ಚೊನು ದೂರ ಮಲ್ಲುಲ” ಪಣ್ಣ್‌ ಕೇಣೊಂಬೊಲು. 

ಆಂಡ ಸೈರಂಧ್ರಿ “ತೂಲೆ ಮಾರಾಣೀ ದುಸ್ಬೆರ್‌ ತಂಕ್ಷೆನ ಇಸ್ಪದಂಚನೇ ನಡತೊಂದು ತಂಕ್ಷೆಗೇ ಕೇಡ್‌ 
ಮಲ್ತೊನುವೆರ್‌. ಉಂದೆಟ್‌ ಯೆನ್ನ ದಾಲ ತಪ್ಪ ಇಜ್ಜಿ. ಇರೆನ ಮೆಗೈ ಕ್ರಮ ತತ್ತ್‌ದ್‌ ನಡತಿನೆಟ್‌, ಯೆನ 
ಗಂಧರ್ವ ಕ೦ಡನಿಯೆರ್‌ರ್ಹ ಪೆಟ್ಸ್‌ ತಿಂದ್‌ದ್‌ ಸೈತಿನಿ. ಬಾಕಿದಕುಲ್ಲಾ ಅಜಕೆಗ್‌ ಪೋಯಿನೆಟೇ ಸೈತೆರ್‌. ಯಾನ್‌ 
ಸುರೂಟೆ ಇರೆಡ ಪಣ್ತಿಜೆನ?” ಪಣೊಲು. 

ಸುದೇಷ್ಟೆ ನಡುಟೇ ಬಾಯಿಪಾಡ್ಜ್‌, “ಅಂದ್‌, ನಿನ ತಪ್ಪೇ ಇಜ್ಜಿ. ಕೀಚಕನುಕುಲೇ ಮರಣೊನು ಲೆತ್ತೊಂಡಿನಿ. 
ಇತ್ತೆ ಯಾನ್‌ ಪಣ್ಣಿನಿ ಈ ಮುಲಡ್ಸ್‌ ಪೋಲ ಪಂಡ್‌ದ್‌.” 


ದ್ರೌಪದಿಗ್‌ ನನೊಲ ಪದಿಮೂಜಿ ದಿನೊತ ಅಜ್ಞಾತ ವಾಸ ಆವೊಡು. ಅಂಚಿ ಆಲ್‌, “ಯಾನ್‌ ಪೋಪೆ. 
ಆಂಡ ಪದ್ಮೂಜಿ ದಿನ ಯಾನ್‌ ಮುಲ್ಪ ಉಪ್ಪುನೆಕ್‌ ಅವಕಾಸ ಕೊರ್ಲೆ. ಆತ್ನೇಟ ಈರ್‌ ನೂಕಿಯೆರ್ದಲಾ 
ಪೋಷುಜಿ. ನನೊಂಜಿ ಪಾತೆರ ಪಣ್ಣೆ. ನಿಕುಲು ಪೋಡ್ಕೊಡ್ಜಿ. ಪದ್ಮೂಜಿ ದಿನ ಕರೀ೦ಡ ಮಾತೆರೆಗ್ಲಾ ಎಡ್ಡೆನೇ 
ಆಪುಂಡು. ಯಾನ್‌ ಯೆರೆಗ್ಲಾ ಕೇಡ್‌ ಬಯಕುಜಿ. ಕೇಡ್‌ ಮಲ್ಬುಜಿ” ಪಣ್ಣ್‌ ಬಾಸೆ ಕೊರ್ಟೊಲು. 


ಊರುಡು ಈ ಸುದ್ದಿಲಾ ಪಸೆರ್‌ಂಡ್‌. 


ಗೋಗಹಣೊ 


ಈ ಕಡೆಟ್‌ ಕೌರವೆಲಾ ಮನಿಪಂದೆ ಇತ್‌ಜೆ. ಅಜ್ಞಾತವಾಸೊದ ವರ್ಸೊಡು ಅಕುಲು ಓಲುಲ್ದೆರ್‌ ಪಣ್ಣಿನೆನ್‌ 
ಸೋಯಿ ತೂವೆರೆ ಬೇತೆ ಬೇತೆ ಕಡೆಕ್‌ ಗುಪ್ತಚಾರೆರೆನ್‌ ಕಡಪುಡ್ವೆ ಅಂಚ ಪೋಯಿನಕ್ಷೆಗ್‌ ಯೇರೆಗ್ದಾ 

ಪಾಂಡವೆರೆನ ಪತ್ತೆನೇ ಆಯಿಜಿ. ಆತಾನಗ ವರ್ಸೊದ ಗಡುಲಾ ತೀರೊಂದು ಬತ್ತ್‌ಂಡ್‌. ಅಕುಲು ಪೋಯಿಲೆಕನೇ 
ಪಿರ ಬತ್ತೆರ್‌. ತಂಕ್ಷೆನ ಅನ್ನವೊಲೆನ್‌ ಪಣೊಂಡೆರ್‌. 


“ಕೌರವ ಪ್ರಭೂ, ಪಾ೦ಡವೆರ್‌ ಪಾತಾಳೂಗು ಅತ್ತ್‌ಡ ಅಮರಾವತಿಗ್‌ ಪೋದಿಪ್ಪೊಡು. ಈ ಬೂಮಿಡ್‌ 
ಇಜ್ಜೆರೇ। ಯೇತ್‌ ಬುದ್ಯಂತಿಕೆಡ್‌ ಸೋಯಿ ತೂಂಡಲಾ ಅಕ್ಷೆನ ಪತ್ತೆನೇ ಇಜ್ಜಿ. ಪ್ರಭೂ, ಬವುಸ ಇರೆನ 
ಪಗೆನಕುಲು ಪಾಂಡವೆರ್‌ ನಾಸ ಆಯೆರೊಡೊ!|? 


ಕೌರವಗ್‌ ಇಂಚಿನ ನುಡಿ ಕೇಣ್ಕೆರೆಗೇ ಕುಸಿ! ಇಂಚಿತ್ತಿನ ಸುದ್ದಿ ಕಣತಿನ ಮಾತೆರೆಗ್ಲಾ ಸಮ್ಮನ ಮಲ್ಪುವೆ. 
ಆತಾನಗ, ವಿರಾಟ ರಾಜ್ಕೊಡು ಸುತ್ತುದು ಬತ್ತಿನ ಒರಿ, ಅಲ್ಲದ ಸಂಗತಿಲೆನ್‌ ಮಂತ್ರಿಡ ಪಣ್ಣಗ ಕೌರವನ ಕೆಬಿ 
ಕೊಂಡೆ ಆಂಡ್‌. 


ಗುಪ್ತಚಾರೆ “ಮಂತ್ರಿಲೇ, ವಿರಾಟನಗರೊಗು ಇರ್ಸ್‌ಡ್‌ ಬತ್ತಿನ ಗಂಧರ್ವೆರ್‌ ಸೇನಾಪತಿ ಕೀಚಕನ್‌ ಕೆರ್ಟ್‌ 
ಪಾಡ್ಕೆರ್‌ಗೆ! ಪಾಪ ಕೀಚಕಗ್‌ ರಾವಣನ ಪಾಡ್‌ ಬತ್ತ್‌ಂಡ್‌೦ದ್‌ ಜನೊಕುಲು ಪಣೊಂದುಲ್ಲೆರ್‌.” 


ಕೌರವನ ತರೆಟ್‌ ದಾದನಾ ಗುಟ್ಟು ರಟ್ಟಾಪಿನ ಮೆಂಚಿ ಮೆಣ್ಕಿಲೆಕ ಆಂಡ್‌. 


“ದಾದ? ಮಾಮಲ್ಲ ಬೀರೊದ ಕೀಚಕೆ ಸೈತೆನ? ಗಂಧರ್ವೆರ್‌ ಆಯನ್‌ ಕೆರಿಯೆರಾ? ಅವು ಸುಳ್ಳು. ಅಲ್ಪ 
ಗಂಧರ್ವೆರ್‌ ಲಡಾಯಿಗ್‌ ಬರ್ಬಿನ ಸ೦ದರ್ಟು ಇಜ್ಜಿ. ಕೀಚಕನ್‌ ಗ೦ಧರ್ವೆರ್‌ ಕೆರ್ತಿನ ಸುದ್ದಿಡ್‌ ದಾದನಾ ಗುಪಿತ 
ಸಂಗತಿಲ್‌ ಉಲ್ಲ. ಯಾನ್‌ ಅವ್ವೆನ್‌ ಒಪ್ಕುಜಿ.” 

“ಪ್ರಭೂ, ಯಾನ್‌ ಕೇಂಡಿನ ಸುದ್ದಿ ಉ೦ದುವೇ. ಕೇಂಡಿನೆನ್‌ ಮಾತ ಸೇರಾದ್‌ ಪಣ್ಣೆ ಗಂಧರ್ವೆರೆನ 
ಬೊಡೆದಿ ಸೈರಂಧ್ರಿಯಾದ್‌ ವಿರಾಟರಾಜನ ಬೊಡೆದಿ ಸುದೇಷ್ನೆನ ಜತೆಟ್‌ ಅಂತಃಪುರೊಟೇ ಬೇಲೆಗ್‌ ಇತ್ತೊಲುಗೆ. 
ಆಲೆನ ಮೆಗ್ಯೆ ಸೇನಾಪತಿ ಕೀಚಕೆ, ಸೈರ೦ಧ್ರಿನ ಪೊರ್ಲು ತೂದು, ದುಸ್ಪ ಬುದ್ಧಿಡ್‌ ಆಲೆನ್‌ ಬಯಕುವೆಗೆ! ಆಲ್‌ 
ನಾಟ್ಯ ಮಂದಿರೊಗು ಅಯನ್‌ ಬರೈರೆ ಪಣ್ಣ್‌, ತನ ಕಂಡನಿಯೆರ್‌ ಗಂಧರ್ವೆರೆನ್‌ ಲೆಪುಡಾದ್‌, ಗುಟ್ಟುಡೆ 
ಕೀಚಕನ್‌ ಕೆರ್ರಾಯೊಲುಗೆ! ಸುದ್ದಿ ತೆರಿದ್‌ ಗರ್ವೊಡು ಬತ್ತಿನ ಆಯನ ಮೆಗ್ಯನಕ್ಷೆನ್ಹಾ ಅಕುಲೇ ಕೆರ್ಡ್‌ ಪಾಡ್ಕೆರ್‌ಗೆ!” 


ಕೇಣೊಂದಿತ್ತಿನ ಕೌರವನ ಅಕಲ್‌ ಚುರ್ಕಾಂಡ್‌. ಅಮಸರೊಡೇ ಘೋಷಣೆ ಮಲ್ಪುವೆ. 


“ತೂಲೆ, ಗಂಧರ್ವೆರೆನ ಬೊಡೆದಿ ಬೇತೆ ಯೇರ್ಲಾ ಅತ್ತ್‌ ಆಲ್‌ ದೌಪದಿಯೆ! ಆ ಕೀಚಕನ್‌ ಕೆರ್ತಿನಿ 
ಗ೦ಧರ್ವೆ ಅತ್ತ್‌ ಭೀಮಸೇನೆ. ಗಂಧರ್ವ ರಾಣಿಗ್ದ, ವಿರಾಟ ರಾಜನ ಅರಮನೆತ ಬೇಲೆಗ್ದ ಒಂದಾಣಿಕೆ ಆಪುಜಿ. 
ಉಂದು ಮಾತ ಪಾಂಡವೆರೆನ ಗುಪಿತ ತಂತ್ರೊನೇ. ತಂತ್ರೊಡು ಕೆರ್ಟಿನೆಟ್‌ ಅಕುಲು ಬಿರ್ದೆರೇ!” 


ಮಂತ್ರಿಲೆಗ್‌ ಕೌರವನ ಊಹನೆ ಸರಿ ತೋಜಿಂಡ್‌. ಅಕುಲು ಮೆಚ್ಚಿಗೆ ತೋಜಾವೆರ್‌. 
“ಪ್ರಭೂ, ಪಾ೦ಡವೆರ್ನ ನಡಕೆದ ಬಗೆನ್‌ ಈರ್‌ ಸರೀಟೆ ತೆರಿಯೊಂದರ್‌.” ಪಣ್ಣ್‌ ಪುಗಾರ್ವೆರ್‌. 


ಆಂಡ ಕೌರವೆ ಪಣ್ಣೆ “ಅಂಚ ದಾಲಾ ಇಜ್ಜಿ. ಯಾನ್‌ ಕೇಂಡಿನಂಚ ಮಲ್ಲ ಯುದ್ದೊಡು ಭೀಮೆ, 
ಬಲರಾಮೆ, ಕೀಚಕೆ, ಶಲೈ, ಮೊಕುಲು ನಾಲ್ದೆರೇ ಸಮಬಲೆರ್‌. ಇತ್ತೆ ಪಾ೦ಡವೆರ್‌ ಅಜ್ಞಾತ ವಾಸೊಡುಲ್ಲೆರ್‌. 
ಭೀಮೆನೇ ಬೇತೆ ಯೇಸೊಡು, ಬೇತೆ ಪುದಾರ್‌ಡ್‌ ಈ ಕೊಲೆ ಕಜ್ಜ ಮಲ್ಟ್‌ದಿಪ್ಪೊಡು. ನಮ ಇತ್ತೆ ತಡ 
ಮಲಂದೆ, ಪತ್ತೆ ಮಲ್ಲೊಡಾತ್‌ಂಡ್‌.” 


ಕೌರವೆ ರಾಜಸಭೆ ಸೇರಾವೆ. ಭೀಷ್ಯೆ ದ್ರೋಣೆ, ಕೃಪೆ, ಅಶ್ವತ್ಥಾಮೆ, ಸಂಜಯೆ, ಸೈಂಧವೆ, ಕರ್ಣೆ ಮಾತೆದ್ದ 

ಬತ್ತೆರ್‌. ತೆನ್ವಾಯಿದ ರಾಜೆರೆನ್ಸಾ ಲೆಪುಡಾವೆ. ದಿಕ್ಕ್‌ದಿಕ್ಕ್‌ಡ್ಜ್‌ ಗುಪ್ತ ಚಾರೆರೆನ್‌ ಬರೈರೆ ಪಣ್ಣೆ ಆಕ್ಷೆಡ ಮಾತ ಇಂಚ 
ಪಣೊಂಬೆ. 

“ತೂಲೆ, ಕಾಮುಕೆ ಕೀಚಕೆ ಒರ್ತಿ ಪೊರ್ಲುದ ಪೊಣ್ಣನ್‌ ಬಯಕ್‌ದ್‌, ಪಡೆತೊನುನ ಪ್ರಯತ್ನೊಡು ಆಲೆನ 
ಕಂಡನಿಯೆರ್‌ ಗಂಧರ್ವೆರೆಡ ಸೈತೆ ಪಣ್ರಿ ಸುದ್ದಿ ಬಯ್ಸ್‌೦ಡ್‌. ಗಂಧರ್ವೆರ್‌ ಕೆರ್ದೆರ್‌ ಪಣ್ಣಿ ಪಾತೆರೊಗು ಅರ್ತ 
ಇಜ್ಜಿ. ಬವುಸ ಕೀಚಕೆ ಬಯಕಿನಿ ದ್ರೌಪದಿನ್‌! ಕೀಚಕನ್‌ ಕೆರ್ತಿನ ಗಂಧರ್ವೆ ಭೀಮೆನೇ ಆದುಪ್ಪೊಡು. ದಾನೆ 
ಪಣ್ಣರ್‌?” 

ಸುರೂಟ್‌ ಭೀಷ್ಮೆರ್‌ ಪಾತೆರೈರ್‌. “ಅಂದ್‌, ನಿನ ಊಹನೆ ಸರಿ ತೋಜುಂಡು. ಸಂದರುಲ ಹೊಂದುಂಡು. 
ದಾಯೆ ಪಣ್‌೦ಡ, ಧರ್ಮರಾಯೆ ಒಲ್ಬ ಉಪ್ಪವೆನಾ ಆ ರಾಜ್ಯೊಡು ಬರಗಾಲ ಉಪುುಜಿ. ಬುಳೆಚ್ಚಿಲ್‌ 
ಎಚ್ಚುಂಡು. ಸುಳ್ಳು, ಕಬಟ, ದುರಾಚಾರೊಲು ಕಮ್ಮಿ ಆಪುಂಡು. ಆ ನಿಲೆಟ್‌ ಶಾಂತಿಲಾ ಉಪುಂಡು. ಬವುಸ 
ಧರ್ಮರಾಯೆ ಅಲ್ಪ ಉಲ್ಲೆ ಪಣ್ಣೇ ಅರ್ತ.” 


ದ್ರೋಣೆರ್‌, “ನಿಜ. ಆ ಕಡೆಟ್‌ ಹಿಮಗಿರಿ, ಈ ಕಡೆಟ್‌ ಮೂಜಿ ಸಮುದ್ರೊದ ಗಡಿನ್‌ ದೀವೊಂಡ 
ಉಂದೆತ ನಡುಟ್‌ ಉಪ್ಪುನ ಮಾತಾ ದೇಸೊಲು ಬರಗಾಲೊದ ಬಂಗೊಡುಲ್ಲ. ನಡುತ ವಿರಾಟ ದೇಸೊಡು 
ಮಾತ್ರ ಬುಳೆಸಲೆತ ಸಂಪೊತ್ತು ಉಂಡು. ಆಯಿಡ್ಬಾವರ ಪಾಂಡವೆರ್‌ ಅಲ್ಪ ಉಪ್ಪೆರೆಗ್ರ ಯಾವು” ಪಣ್ಣೆರ್‌. 

ಪಾಂಡವೆರೆನ್‌ ಕೊ೦ಡಾಡುನನೇ ದುಂಬರಿನಗ ಕರ್ಣಗ್‌ ಇಸ್ಟ ಆಯಿಜಿ. 

“ಪಾ೦ಂಡವೆರ್ನ ಅಜ್ಞಾತವಾಸೊದ ವರ್ಸೊ ಮುಗಿಯೊಡಾಂಡ ನಮ ಆಕ್ಷೆನ್‌ ಪತ್ತೆ ಮಲ್ಲುಗ. ಅಪಗ 
ಅಕುಲು ಪ್ರತಿಜ್ಞಾ ವಿಧಿತಂಚ ಕುಡ ಪದ್ರಾಡ್‌ ವರ್ಸೊದ ಬದ್ಭ್‌ಗ್‌ ಕಾಡ್‌ಗ್‌ ಪೋವೊಡಾಪುಂಡು. ಆಕ್ಷೆನ್‌ 
ಎಂಚ ಪತ್ತೆ ಮಲ್ಪುನು ಪಣ್ಣಿನೆಕ್ಕ್‌ ಯೆನಡ ಒಂಜಿ ಸೂಚನೆ ಉಂಡು” ಪಂಡೆ. 

ಆಂಡ ಭೀಷ್ಮೆರ್‌ ಆ ಪಾತೆರೊಗು ಇಂಚ ಅಡ್ಡಿ ಮಲ್ತೆರ್‌. 


“ಪಿ೦ಗಾಣಿನ್‌ ನೆಯ್ಡ್‌ಂಡ ಅವು ಬೊಳ್ಳಿದ ಪದ್ದೆಯಿಲಾಪನ? ಅಂಚೆನೇ ನೀತಿ ಇಜ್ಜಂದಿನ ಮಂತ್ರಿಡ ರಾಜ್ಯ 
ಹಾಳಾಪುಂಡುಗೆ. ಕೌರವಾ, ಆ ಪಾ೦ಡವೆರ್ನ ಅಜ್ಞಾತವಾಸೊದ ವರ್ಸೊ ಮುಗಿಯೆರಾಂಡ್‌. ಅಕುಲು ಪಿರ 
ಬತ್ತಿಗಿನ, ಆಕ್ಷೆನ್‌ ಲೆಪುಡಾದ್‌ ಆಕ್ಷೆನ ರಾಜ್ಯೊನ್‌ ಕೊರ್ಕಡ ದುಂಬುಗಾಪಿನ ಕೇಡ್‌ಲೆನ್‌ ತಪ್ಪಾವೊಲಿ.” 


ಕೌರವಗ್‌ ಭೀಷ್ಮೆರೆನ್‌ ಕೇಣ್ಕೆರೆಗೇ ಬೊಡ್ವಿ. 


“ಈತ್‌ ನಿಜ. ಇರೆನ ಪಾತೆರೊಗು ಒಪ್ಪಿದ್‌ ಯಾನ್‌ ಪಾಂಡವೆರೆಗ್‌ ರಾಜ್ಯೊನು ಕೈ ದೆರ್ತ್‌ ಕೊರಯೆ. 
ಇರೆನ ಬಣ್ಣೊದ ಪಾತೆರೊಲು ಯೆನಡ ನಡಪುಜಿ. ರಾಜಿ ಪಂಚತಿಗೆಗ್‌ ಯಾನ್‌ ಮರ್ಸ್‌ ಆಪುಜಿ. ಆಕ್ಷೆನ 
ಜನನೊದ ಗುಟ್ಟು ದಾದ? ಅಂಚಿನಕ್ಷೆನ್‌ ಪುಗಾರುನನೇ ಇರೆನ ಕುಸಿತ ಬೇಲೆ! ಆಂಡ ಯಾನ್‌ ಒಪ್ಕೊಡತ್ತ? 
ವಿರಾಟರಾಜನ ಊರುಗು ಪೋದು, ಆಯನ ಗೋವುಲೆನ್‌ ಸೆರೆ ಪತ್ತಾವೆ. ಅಪಗ ಧರ್ಮೊದ ಇಚಾರ 
ತೆರಿದಿನ ಪಾ೦ಡವೆರ್‌ ಅಲ್ಪ ಇತ್ತೆರ್ದ ತಡಮಲ್ಪಂದೆ ವಿರಾಟನ ಸಾಯೊಗು ಬರ್ಬೆರ್‌. ಅಲ್ಲನೇ ಆಕ್ಷೆನ್‌ ಪತ್ತೆ 
ಮಲ್‌ಂ೦ಡ ಕುಡ ಪದಿಮೂಜಿ ವರ್ಸ ಪಾಂಡವೆರ್‌ ಅಂಚಿಡಂಚಿಡೇ ಉಪ್ಪೊಡಾಪುಂಡು. ಅಕ್ಷೆಗ್‌ ರಾಜ್ಯ ಕೊರ್ಬಿನ 
ತುರ್ತು ಬರುಜಿ.” 


ಕರ್ಣೆ ತನ ಯೋಜನೆನ್‌ ಪಣ್ಣುಜೆ. ಆಂಡ ಕೌರವನ ಯೋಜನೆನ್‌ ಒಪ್ಕುವೆ. ಭೀಷ್ಮೆರೇ ಪಂಡಿಲೆಕ ಸಿರಿ 

ಸಂಪೊತ್ತುದ ವಿರಾಟರಾಜ್ಯೊಡು ಪಾಂಡವೆರ್‌ ಕಂಡಿತ ಉಲ್ಲೆರ್‌೦ದ್‌ ವಾದ ಮಲ್ಪುವೆ. ವಿರಾಟ ನಗರೊದ 
ಬರಿತ ತ್ರಿಗರ್ತ ರಾಜೆ ಸುಶರ್ಮೆಲಾ ಕೌರವನ ಯೋಜನೆಗ್‌ ಒಪ್ಕುವೆ. ಅಂಚ ಕೌರವೆ ಪಂಡಿಲೆಕನೇ ನಡತೊನ್ಗ 
ಪಣ್ಣ್‌ ಪಣ್ಣೆ. ಭೀಷ್ಮೆರೆಗ್ಲಾ ಅವು ಸರಿಯಾದೇ ತೋಜುಂಡು. ಆಂಡ, ಅಜ್ಞಾತ ವರ್ಸ ಮುಗಿಯೆರೆಗ್‌ ನನ 
ಕೆಲವೇ ದಿನೊಕುಲು ಒರಿದ್‌೦ಡ್‌. ಅವು ಮುಗೀ೦ಡ ಅರ್ಚ ರಾಜ್ಯ ಪಾಂಡವೆರ್ನವೇ ಪಣ್ಣ್‌ಲಾ ಪಂಡೆರ್‌. ಅಧಿಕ 
ಮಾಸ, ನ್ಯೂನ ತಿಂಗೊಲು. ಮಾತ ಲೆಕ್ಕ ಪಾಡ್‌೦ಡ ಯೇತ್‌ ದಿನ ಬಾಕಿ ಪಣ್ಣ್‌ ತೆರಿಯುಂಡು. ನನೊಲ ದಿನ 
ದಿಂಜ ಉಂಡುಡ ಮಾತ್ರ ಪತ್ತೆ ಮಲ್ರಿನೆಟ್‌, ಇಡೀ ರಾಜ್ಯ ಕೌರವಗಾಪಿನಿ. ಇಂಚ ಮಾತ ಪಾತೆರೊಂದೇ 
ಕೌರವನ ಯೋಜನೆಗ್‌ ಮಾತೆರ್ನಲಾ ಒಪ್ಪಿಗೆ ತಿಕ್ಕುಂಡು. 


ಕೌರವೆ ಅಮಸರ ಮಲುವೆ. “ನಮ್ಮ ಸೇನೆ ಸಜ್ಜಾವಡ್‌” ಪನ್ತೆ. ಸೇನಾನಾಯಕೆರೆನ್‌ ಲೆಪುಡಾದ್‌, ಧ್ವಜ, 
ಪರದೆ, ಪರ್ಮಳೊದ ದ್ರವ್ಯ, ಇಂಚಿತ್ತಿನೆತ ಬ೦ಡಿಲೆನ್‌, ಸೇವೆದಕ್ಷೆನ್‌ ಪಿದಾಡ್ಬವೆರೆಗ್‌ ಅಪ್ಪಣೆ ಮಲ್ಪುವೆ. 


ಎಡ್ಡೆ ಮೂರ್ತೊಡು ಕೌರವೆ ಸುಶರ್ಮಾದಿಲೆನ ಒಟ್ಟುಗು ಪಿದಾಡ್ವೆ. ಮಾತಾ ಹೆರಿಯೆರ್ಲಾ ಜತೆಟ್‌ ಬರ್ಬೆರ್‌. 
ಚತುರಂಗ ಸೇನೆಲಾ ಪಿದಾಡ್‌ಂಡ್‌. ಬೇಹುದಕ್ಷೆನ್‌, ಗೋವುಲೆನ್‌ ಮಾಣಾವುನಕ್ಷೆನ್‌, ಮಾತಾ ಲೆತೊಂದು 
ಪೋಪೆ. ಸೇನೆ ಪಿದಾಡ್ನಗ ಆಯಿನ ಭೂಕಂಪದಂಚಿನ ಉತ್ಪಾತೊಲು, ಕೌರವಗ್‌ ಲೆಕ್ಕೊಗೇ ಇಜ್ಜಾಂಡ್‌. 
ಅಬ್ಬರೊಡೇ ಮಾಮಲ್ಲ ಸೇನೆ ದುಂಬರಿಂಡ್‌. ಸೇನೆದ ದೂಲು ಅಕ್ಕಸೊಗೇ ರಟ್‌ಂಡ್‌! 


ಅಕೇರಿಗ್‌ ಕೌರವ ಸೇನೆ ರಡ್ಜ್‌ ಗುಂಪು ಆದ್‌, ಕೌರವೆ ಇತ್ತಿನ ಸೇನೆ ಬಡಕಾಯಿ ದಿಕ್ಕ್‌ಡ್‌ ಗೋಗ್ರಹಣೊಗ್‌ 
ಸಾಗ್‌೦ಡ್‌. ತ್ರಿಗರ್ತರಾಜೆ ಸುಶರ್ಮನ್‌, ಪದಿನಾಜಿ ಸಾವಿರ ಮಹಾರಥಿಕೆರೆನ್‌ ಕೂಡೊಂದಿನ ಸೇನೆ ತೆನ್ವಾಯಿ 
ದಿಕ್ಕ್‌ಡ್ಟ್‌ ಗೋಗ್ರಹಣೊಗು ಸಾಗ್‌ಂಡ್‌. 


ಕೃಷ್ಣ ಪಕ್ಷೊದ ಅಷ್ಟಮಿದ ದಿನ ಸುಶರ್ಮನ ಸೇನೆ ವಿರಾಟರಾಜನ ಗೋವುಲೆಗ್‌ ಮುತ್ತಿಗೆ ಪಾಡ್‌೦ಡ್‌. 
ಗೋವು ರಕೋಲೆದ ಗೊಲ್ಲೆರೆಗ್‌ ಹಾಕ್‌ದ್‌ ಮರತ್ತ್‌ ಪಾಡ್‌ಂಡ್‌. ಕೈಕಂಜಿಲ್‌ ಈ ಪೊಸಬೆರೆನ್‌ ತೂದು 
ತಾಡ್ಕೆರೆ ತೂಯ. ದಿಕ್ಕ್‌ ತೆರಿಯಂದೆ ಬಲ್ಕ್‌ ಪಾರಿಯ! ಕೈಕ೦ಜಿಲೆನ “ಅ೦ಬಾ' ಲೆಪ್ಪು ಕೊಡಿಕಡೆ ಕೇಣ್‌೦ಡ್‌! 
ಆಂಡ ಸೈನಿಕೆರ್‌ ಸುತ್ತೊಲಾ ಅಡ್ಡಕಟ್ಟ್‌ದ್‌, ಬೊಬ್ಬೆ ಗೌಜಿಡ್‌ ಪೆತ್ತೊಲೆನ್‌ ಪತ್‌ದ್‌ ದೀಯೆರ್‌. ಲಡಾಯಿಗ್‌ 
ಬತ್ತಿನ ಗೊಲ್ಲೆರೆನ್‌ ಕೆರ್ಟ್‌ ಪಾಡಿಯೆರ್‌. ಬಾರೀ ಸಂಕೆಡ್‌ ಬತ್ತ್‌ದ್‌ ಬಿರ್ಬೊಲಿ ಪೋಷಿನ ಸೈನಿಕೆರೆನ್‌ ತೂದು 
ಗೊಲ್ಲೆರ್‌ ಪಿರ ತಿರ್ಲ್‌ದ್‌ ಪೋಪೆರ್‌. ಕಂಬೊಲಿ, ಪುರಾಲ್‌, ಬುತ್ತಿ ಮಾತ ದಕ್ಕ್‌ದ್‌, ಪೋಡಿಗೆಡ್‌, ಗಾಯೊದ 
ಬೇನೆಡ್‌ ನಾಲಯಿ ಆಜಿದ್‌, ಬೆಗರ್ಸ್‌ ಪೋಯೆರ್‌. ಸೈತೊಂದುಲ್ಲ ಪಣ್ಣ್‌ ಕೈಯಿಟ್‌ ಸನ್ನೆ ಮಲ್ಪುವೆರ್‌. ಕಡೇಕ್‌ 
ಎಂಚಲಾ ಊರುದ ಉಳಾಯಿ ಪೋದು, ರಾಜಗ್‌ ಪಣ್ಣೆರ್‌. 

ಅಜಿಪ ಸಾವಿರ ಪೆತ್ತೊಲೆನ್‌ ಸುಶರ್ಮೆ ಪತ್‌ ಕೊಣಯಿನೆನ್‌ ಕೇಣ್ಟ್‌ ವಿರಾಟೆ ಯೆತೆ ಬುಡೆ. ಕೀಚಕೆ 
ಇತ್ತ್‌ಂಡ ಇಂಚ ಆತುವಂದ್‌, ಪಣ್ಣ್‌ ಮೈತಿನನ್‌ ನಿನೆತೊನುವೆ. ಅದೊಗ ಆಯನ ಕಡೆತ ಸೈನಿಕೆರ್‌ ಯುದ್ದೊದ 
ಉಮೇದ್‌ಡ್‌, “ಯೆಂಕ್ಷೆಗ್‌ ಯುದ್ಧೊಗು ಬೂಳ್ಯ ಕೊರ್ಲೆ” ಪಣ್ಣ್‌ ಕೇಣ್ಟ್‌, ದೆತ್ತೊಂದು, ಜೋರುಡು ಗರ್ಜನೆ 
ಮಲ್ತೊಂದು ಯುದ್ದೊಗು ಪಿದಾಡ್ಕೆರೆ! 

ಅಜ್ಞಾತೆರಾದಿತ್ತಿನ ಪಾ೦ಡವೆರೆಗ್‌ ಸುದ್ದಿ ತೆರೀಂಡ್‌. ಕೌರವನ ಸೇನೆನೇ ವಿರಾಟರಾಜನ ಗೋಗ್ರಹಣ 
ಮಲ್‌ದಿನಿ ಪಣ್ಣ್‌ ಅಕ್ಷೆಗ್‌ ನಿಚ್ಚಯ ಆಂಡ್‌. 


“ನಮನ್‌ ಕುಡ ಕಾಡ್‌ದ ಬದ್ಕ್‌ಗ್‌ ನೂಕ್ಕೆರೆ ಕೌರವೆರ್‌ ಬಯ್ದೆರ್‌. ನಮ ಅಜ್ಞಾತವಾಸೊದ ಕಾಲ ತೀರಡ್‌, 

ಒರಿಯಡ್‌, ಇತ್ತೆ ಮನಿಪಂದೆ ಕುಲ್ಲುಲೆಕ ಇಜ್ಜಿ. ಪೆತ್ತೊಲೆನ ಬೊಬ್ಬೆ ಕೇಣ್ಟ್‌ ನೀರ್‌ ಪರ್‌೦ಡಲಾ ಪಾತಕ ಬೆರಿ 
ಪತ್ತುಂಡು. ಅಂಚಾದ್‌, ಸುರೂಟು ಪೆತ್ತೊಲು ಕಸ್ಬೊಡು ಬೂರಂದಿಲೆಕ ಕಾತೊನೊಡು. ಯಾನಿತ್ತೆ ಪಗೆನಾಕ್ಷೆನ್‌ 
ಗಿಡ್ಡೊಂದು ಪೋದು ಪೆತ್ತಕೈಕ೦ಜಿಲೆನ್‌ ಬುಡ್ಲಾವೊಂದು ಬರ್ದೆ” ಪಣ್ಟ್‌ ಧರ್ಮರಾಯೆ ಪಂಡೆ. ಅರ್ಜುನನ್‌ 
ಬುಡ್ಡು ಬಾಕಿದ ನಾಲ್ವರ ಮತ್ತ್ಯರಾಜೆ ವಿರಾಟರಾಯನ ಜತೆಟ್‌ ಯುದ್ಧಭೂಮಿಗ್‌ ಪಿದಾಡುವೆರ್‌. ವಿರಾಟರಾಯನ 
ಮೆಗ್ಯನಕುಲು ಶತಾನೀಕೆ, ಮದಿರಾಕ್ಷೆ, ರಾಜನ ಜೋಕುಲು ಮಾತೆದ್ದ ಯುದ್ಧೊಗು ಸಜ್ಜಾಯೆರ್‌. 


ವಿರಾಟನ ಸೇನೆ ರೌಸುಡು ಬತ್ತಿನೆನ್‌ ತೂದು ಸುಶರ್ಮನ ಸೈನಿಕೆರ್‌ ಉಂತುದು, ಪೆತ್ತಕೈಕಂಜಿಲೆನ್‌ 
ಪಿರವುಡು ದೀವೊಂದು ಯುದ್ಧೊಗು ಸುರು ಕೊರೈರ್‌. ವಿರಾಟ ಸೇನೆನ್‌ ತೂದು ತೆಲ್ತೊಂದು, 


“ಓಯ್‌... ವಿರಾಟನ ಕಡೆತಕುಲೇ, ಅಮಸರ ಮಲ್ಲೊಡ್ಡಿ. ಯುದ್ಧೊದ ಬೇಲೆಗ್‌ ನಿಕುಲು ಆವಯರ್‌. 
ಯೆಂಕ್ಷೆನ ಪಾಲ್‌ಗ್‌ ಇಸ ಸರ್ಪೊನೇ ಆದಿತ್ತಿನ ಕೀಚಕೆ ಸೈತಿಬೊಕ್ಕ ನಿಕುಲು ಯೆಂಕ್ಷೆಗ್‌ ಲೆಕ್ಕೊಗಿಜ್ಜರ್‌. ಪಾಪ! 
ಕುದ್ಧೆ, ಸೇನೆದ ನಡುಕು ಬತ್‌ದ್‌ ಕೂಲಿ ಚಿಲ್ಕಾಯಿಲೆಕ ಆಂಡ್‌ ವಿರಾಟನ ಇರಸಿಗೆ!” ಪಣ್ಣ್‌ ಹಾಕ್ಕೆರೆಗೇ ಸುರು! 


ರಡ್ಡ್‌ ಕಡೆಕ್ಸಾ ದಿಂಜ ನಸ್ಟ ಆಂಡ್‌. ರುಂಡೊಲು ಚೆಂಡ್‌ದಲೆಕ ಲಾಗಿಂಡ್‌. ಸೈನಿಕೆರ್‌ ಬೇಗಬೇಗ ಸೈತಿನೆಟ್‌ 
ವಿರಾಟನ ಕಡೆತ ರಾಜೆರೇ ಜವಾಬ್ದಾರಿಡ್‌ ಪೊರುಂಬೊಡಾಂಡ್‌. ಆಕುಲು ಬಿಂಕೊಡು ಪಗೆನಾಕ್ಷೆನ ಮಿತ್ತ್‌ ಏರ್ದ್‌ 
ಪೋಯೆರ್‌. ತ್ರಿಗರ್ತೆರೆಗ್‌ ಪೋಡಿಗೆ ಪುಟ್ಟಾಯೆರ್‌. ಸುಶರ್ಮೆ ರೌಸುಡು ಲಾಗಿಯೆ. ವಿರಾಟನ್‌ ಗಿಡತ್ತೊಂದು 
ಪೋದು ಸೆರೆ ಪತ್ತುವೆ. ಬಾಕಿದಕ್ಷೆಗ್‌ ಪುಕ್ಕು ಪೊಗ್ಗುದು ನಡ್ಡಿಯೆರ್‌. ಆಕ್ಷೆಗ್ಲಾ ಕೀಚಕೆ ಉಪ್ಪಂದಿನೆತ ಬೆಚ್ಚ 
ಮುಟುಂಡು. ಆಯನ್‌ ನಿನೆತೊನುವೆರ್‌. 


“ಎಂಕ್ಷೆನ ವಿರಾಟ ದೊರೆ ತಿಕ್ಕ್‌ದ್‌ ಬೂರ್ಕೆ. ಕೀಚಕೆ ಮುಲ್ಪ ಇತ್ತ್‌ದ್‌೦ಡ ಇಂಚ ಆವೆರೆ ಬುಡ್ತುವಯೆ. 
ನಮ್ಮ ಮಹಾರಥೆರ್‌ ಬರ್ತಿಗೇ ಸರಿ. ರಾಜನ್‌ ಪಗೆನಕ್ಷೆಗ್‌ ಬುಡು ಕೊರ್ಕೆರ್‌” ಪಣ್ಣ್‌ ಮೋನೆ ಮುಯ್ತೆರ್‌. 
ಶತಾನೀಕೆ, “ಅಯ್ಯೋ! ಪೊಕ್ಕಡೆ ಉಮೇದ್‌ ಮಲ್ಫ್‌ಂಡ ಪ್ರೇಜನ ಇಜ್ಜಿ. ಬುಜೊಕು ಕೇಡ್‌ ಆತೇ। ಯುದ್ಧ 
ಪಂಡ ಜೋಕ್ಷೆನ ಗೊಬ್ಬತ್ತ್‌ ನಮ ದಾಯೆಗ್‌ ಉಂದೆಟ್‌ ತಿಕ್ಕ್‌ದ್‌ ಬೂರೊಡು?” ಪಣ್ಣ್‌ ಜಾರೊನುವೆ. 
ಬಾಕಿದಕುಲ್ಲಾ ಜಾರುನೆಕ್‌ ಕಡಿ ನಾಡೊಂದುಲ್ಲೆರ್‌. 


“ಮತ್ಸ್ಯಸೇನೆ ಸೋತುಂಡು. ಇತ್ತೆ ನಮ ಮನಿಪಂದೆ ಉಪ್ಪುನವು ಸರಿಯತ್ತ” ಪಣ್ಣ್‌ ಧರ್ಮರಾಯೆ, 
“ಭೀಮಾ ಈ ಪೋದು ವಿರಾಟನ್‌ ಬುಡ್ಬಾವೊ೦ದು ಬಲ್ಲ. ಸುಶರ್ಮೆ ಗೆಂದ್‌ದೆ. ಆಯನ್‌ ಸೋಪಾವೊಡು. 
ವಿರಾಟನ್‌ ಬುಡ್ಬಾವೊನೊಡು. ಸದ್ಯೊಗು ಆತೇ ಮುಕ್ಕ. ಪೋಲ” ಪಣ್ಣೆ. 

ಪಗೆನಾಕ್ಷೆನ್‌ ಪುಡಿಬೀಲ ಪತ್ತುನ ಇಚ್ಛೆದ ಭೀಮೆ, ಅಣ್ಣನ ಆಪ್ಪಣೆ ತಿಕ್ಕಿನ ಉಮೇದ್‌ಡ್‌ ಕಯ್ತಲ್ಪ ಮಾಮಲ್ಲ 
ಮರನ್‌ ತೂಪೆ. ಅಯಿಟೇ ಸುಶರ್ಮನ್‌ ಮುಗಿಪುನಂಚಿನ ನೋಟ ಆಯನವು. 


ಧರ್ಮರಾಯಗ್‌ ಅವು ತೆರಿಂಡ್‌. 


“ಭೀಮಾ ತಡೆತೊನುಲ. ಮರೊನು ಮುಯ್ದಡ. ಅಂಚ ಮಲ್ಲಡ ನಂಕೇ ಕೇಡ್‌. ಉಂದು ಭೀಮನನೇ 
ಬೇಲೆ ಪಣ್ಣ್‌ ಕೌರವೆ ತರ್ಕ ಮಲ್ಪುವೆ. ನಮ ಅಜ್ಞಾತವಾಸೊದಪಗನೇ ನಮನ್‌ ಸುಲಬೊಡು ಪತ್ತೆ ಮಲ್ಪುವೆ.” 
ಪಣ್ಣ್‌ ಎಚ್ಚರ ಪುಟ್ಟಾವೆ. 


ಉಂದು ಭೀಮಗ್‌ ಒಪ್ಪಿಗೆ ಆಯಿಜಿ. 

“ಅಣ್ಣಾ ಆ ಕೌರವೆರೆನ್‌ ಪುದಾರ್‌ ಇಜ್ಜಂದಿಲೆಕ ಒರೆಸ್‌ದ್‌ ಬುಡುಂಡ ಆ೦ಡತ್ತಾ? ಅಕುಲು ಒರಿಂಡತ್ತ 
ನಮನ್‌ ಪತ್ತೆ ಮಲ್ಪುನ ಪ್ರಶ್ನೆ?” 

“ಭೀಮಾ, ಉಗ್ರ ಪಜ್ಞೆ ದೀವಡ. ಈತ್ನೇಟ ಕಾಡ್‌ಡ್‌ ಎಡ್ಡೆಡೇ ಬದ್ಕ್‌ದ. ಇತ್ತೆ ಅಜ್ಞಾತವಾಸೊಲಾ ಪೊರ್ಲುಡೇ 
ಮುಗಿಯೆರೆಗಾತ್‌೦ಡ್‌. ಅಕೇರಿಡ್‌ ಅಜಕೆಗ್‌ ಪೋವೆರೆ ಬಲ್ಲಿ. ಈ ಯುದ್ಧೊಡೇ ಗೆಂದ್‌ದ್‌ ಎರಾಟನ್‌ 
ಬುಡ್ಬಾವೊ೦ದು ಬಲ್ಲ. ಯಾವು.” 


ಭೀಮೆ ಒಪ್ಪಿದ್‌ ಪಗೆನ್‌ ಗೆಂದೆರೆ ಪೋಪೆ. ಅಲ್ಪ ಸಾರಸಾರ ರಥ, ಕುದುರೆ ಸೈನಿಕೆರೆನ್‌ ಅರೆತ್ತ್‌ದ್‌ ಪಾಡ್ಜೆ, 
ಐನೂದು ಅನೆಲೆನ್‌ ಜೆಪುಡಾವೆ. ಸುಶರ್ಮನ್‌ ಗಿಡತ್ತೊಂದು ಪೋದು, ಪತ್‌ದ್‌ ಕಟ್‌ಪಾಡ್ಜ್‌, ವಿರಾಟನ್‌ 
ಬುಡ್ಬಾವೊ೦ಡೆ. ವಿರಾಟಗ್‌ ಬಾರೀ ಸ೦ತೋಸು. 


“ವಲಲಾ, ಈ ಮಾಮಲ್ಲ ಬಿಂಕಬೀರೊದಾಯೆ!” ಪಣ್ಣ್‌ ಪುಗಾರ್ತೆ. 


ಅಪಗ ಧರ್ಮರಾಯೆ ಸುಶರ್ಮಗ್‌ ಮಾಪು ಮಲ್ಲುಲ ಪಂಡಿನೆಕ್‌ ಒಪ್ಪಿನ ವಿರಾಟೆ, ಆಯನ್‌ ಬುಡಿಯೆರೆ 
ಪಣ್ಟೆ. ಪೆತ್ತೊಲು ಪಿರ ಬತ್ತ್‌ಂಡ್‌. ಇಂಚ ತೆನ್ವಾಯಿ ಗೋಗ್ರಹಣೊದ ಇರ್ದ್‌ದ ಯುದ್ದೊಡು ವಿರಾಟಗ್‌ ಗೇಲ್‌ 
ಆಂಡ್‌. 


ಶಿಬಿರೊಗು ಬತ್ತಿಬೊಕ್ಕ ವಿರಾಟೆ ಧರ್ಮರಾಯಗ್‌ಲ, ಭೀಮಗ್‌ಲ ಪಣ್ಣೆ. 


“ಇತ್ತೆ ನಿಕುಲೇ ರಾಜೆರ್‌. ಯಾನ್‌ ನಿಕ್ಷೆನ ಸೇವೆ ಮಲ್ಲೊಂದು ಉಪ್ಪವೆ. ನಿಕುಲು ನಾಲ್ವೆರ್ಲಾ ವಾ 
ದೇಸೊದಕುಲಾ ಯಾನ್‌ ಪಿಣಯೆ! ಆಂಡ ನಿಕುಲು ಮಾಮಲ್ಲ ಮನಸ್‌ದಕುಲು. ಬಾರಿ ಯೋಗಿತೆದಕುಲು!” 


ಧರ್ಮರಾಯೆ, “ಪ್ರಭೂ, ಅಂಚ ದಾಲ ಬೊಡ್ವಿ ನಿಕಲ್ಲ ಆಸರೆಡ್‌ ಯೆಂಕುಲು ಸುಕೊಟು ಉಲ್ಲ”ಪಣೆ. 


ಈ ಕಡೆಟ್‌ ತ್ರಿಗರ್ತನ ಬೊಕ್ಕ ಕೌರವನ ಸೇನೆ ಅಪಮಾನೊಡು ಪಿರ ಪೋಂಡು. ಬಂಧನೊಡು 
ಬುಡುಗಡೆ ಪಡೆಯಿನ ಸುಶರ್ಮಗ್‌ ಮೋನೆ ತೋಜಾವೆರೆಗೇ ಬೊಡ್ಡ ಮೋನೆ ಮುಚ್ಚೊಂದೇ ಶಿಬಿರೊಗು 
ಪೋಪೆ. 

ಮನದಾನಿ ನಿಸರ್‌ ಉದಿತ್‌೦ಡ್‌. ಲೋಕೊಡು ಬೊಳ್ಳು ಪಸೆರ್‌ಂಡ್‌. 


ಇನಿ ಕೌರವನ ಸೇನೆ ಬಡಕಾಯಿಡ್‌ ಬತ್‌ದ್‌ ವಿರಾಟನ ಗೋಗ್ರಹಣ ಮಲ್ತ್‌ಂಡ್‌. ಈ ಸೇನೆಡ್‌ ಭೀಷ್ಮೆರ್‌, 
ಅಂಚೆನೇ ಮಾಮಲ್ಲ ಪರಾಕ್ರಮಿಲ್‌ ಬತ್ತಿತ್ತೆರ್‌. ಆಕಲ್ಲ ಬಾಣೊದ ಬಿರ್ಟೊಲಿಡ್‌, ಗೋವು ಕಾಪುನಕುಲು 
ಗಾಯೊಡು ನಂಡಾಯೆರ್‌. ಕೌರವ ಸೇನೆದಕುಲು ಲಡಾಯಿಡ್‌ ಮಿಂಜೆಸ್‌ದ್‌, ಗೋವುಲೆನ್‌, ಗೋವು ಕಾಪುನಕ್ಷೆನ್‌ 
ಮಾತ ಸೆರೆ ಪತ್ತುವೆರ್‌. ಗೋಪಾಲಕೆರ್‌ ಚೆಲ್ಲಾಪಿಲ್ಲಿ ಆಯೆರ್‌. ಅಕ್ಷೆಡ್‌ ಒರಿ ಗೊಲ್ಲನ್‌ ಪತ್ತ್‌ದ್‌ ಮೂಂಕುದ 
ಮಿತ್ತ್‌ ಸುಣ್ಣೊಡು ಬರೆದ್‌ ರಾಜದಾನಿಗ್‌ ಕಡಪುಡುವೆರ್‌. ಆಯೆ “ಬದ್ಭ್‌ಂಡ ನಟ್ಟ್‌ದ್‌ ತಿನೊಲಿ' ಪಣೊಂದು 
ಪಾರೊ೦ದು ಊರುಗು ಬರ್ತೆ. ಆಯೆ ಪಾರ್ಟ್‌ ಬರ್ಲಿನೆನ್‌ ತೂನಗನೇ ಇನಿತ ಯುದ್ಧ ಉಗ್ರ ಮಟ್ಟೊದವುಂದು 
ಊರುಡು ಮಾತೆರೆಗ್ಲಾ ತೆರಿಂಡ್‌. ಆಯೆ ಸೀದಾ ಅರಮನೆಕೇ ಪೋಪೆ. ಅಲ್ಪ ರಾಣಿವಾಸೊದ ಸಗ್ಮಾಲ್‌ಪೊಣ್ಣುಲೆನ 
ನಡುಟು ಪರೆಡಿ ಪಾತೆರೊಂದು ಕುಲ್ಲುದಿನ ರಾಜಕುಮಾರೆ ಉತ್ತರನ್‌ ತೂಪೆ. ವಿರಾಟ ರಾಜೆ ಅರಮನೆಟ್‌ 
ಇಜ್ಜಂದಿನೆಕ್‌, ಈ ಗೊಲ್ಲೆ ರಾಜಕುಮಾರನಡೆಗೇ ಪೋದು, ನಡತ್ತಿನ ಲಡಾಯಿನ್‌ ಬಣ್ಣನೆ ಮಲ್ಪುವೆ. 


“ರಾಜಕುಮಾರಾ, ಕೇಣ್ಣೆ. ಕೌರವ ಸೇನೆ ನಮ್ಮ ಕಯಿಕಂಜಿಲೆನ್‌ ಪತೊ೦ದು ಪೋಂಡು. ಅಬ್ಬಬ್ಬಾ! 

ಸೇನೆನೇ! ಬೂಮಿಡ್‌ ಓಲು ತೂಂಡಲಾ ಸೇನೆನೇ ದಿಂಜಿದ್‌ ಪೋತುಂಡು. ರಾಜಕುಮಾರಾ, ಈರ್‌ ಇತ್ತೆ 
ಅಂತ:ಪುರೊತ ಪಾಳಯೊನು ಬುಡ್ತು, ನಮ್ಮ ಸೇನೆನ್‌ ಲಡಾಯಿದಂಚಿ ನಡಪಾವೊಡು. ಬೇತೆ ಬಗೆನೇ ಇಜ್ಜಿ” 
ಇಂಚ ದಮ್ಮು ಬುಡೊಂದು ಪಣೊಂದು ಗಡಿಬಿಡಿ ಮಲ್ಪುವೆ. 


ಒರಾನೆ ಗಡಿಬಿಡಿ ಮಲ್ಪುನ ಗೊಲ್ಲನ್‌ ಉತ್ತರಕುಮಾರೆ ಅಚ್ಚಿರೊಡೇ ತೂಪೆ. ಆಯನ ಯೇಸ ತೂದು, 
ಕುಸಾಲ್‌ ಪಾತೆರುವೆ. 


“ದಾದಯಾ ಉಂದು? ಮೂಂಕುಗ್‌ ಸುಣ್ಣೊದ ಅಲಂಕಾರನ9 ದಮ್ಮು ದೆಪ್ಪರೆ ಪುರ್ಬೋತಿಜ್ಜಂದೆ 
ಪಾತೆರುವ! ಕೋಡೆ ವಿರಾಟರಾಜೆರ್‌ ಗೆ೦ದಿನ ಸುದ್ದಿ ಬತ್ತ್‌ಂಡತ್ತ? ಅವು ದಾನೆ ಆಂಡ್‌? ಪೋಡಿಗೆ ಮಲ್ಪಡ. 
ಯುದ್ಧೊದ ತಿತಿಗತಿನ್‌ ಸರಿಯಾದ್‌ ಪಣ್ಣ” 


“ರಾಜಕುಮಾರಾ, ಕೌರವ ಸೇನೆ ಬಡಕಾಯಿ ದಿಕ್ಕಡ್‌ ಗೋಗ್ರಹಣ ಮಲ್ತ್‌ದ್‌೦ಡ್‌. ಪೆತ್ತಕಯಿಕಂಜಿಲೆನ್‌ 
ಕಟ್ಟ್‌ದ್‌ ಪಾಡ್ದೆರ್‌. ಈ ಲಡಾಯಿಡ್‌ ಕೌರವೆನೇ ಉಲ್ಲೆ. ಭೀಷ್ಮೆಗೆ, ದ್ರೋಣೆಗೆ, ಅಶ್ವತ್ಥಾಮೆಗೆ, ಕರ್ಣೆಗೆ. ಯೇರಾ, 
ಯೇರ್‌ಗೇ। ಸೇನೆ ತೂಂಡ ಮಲ್ಲ ಕಡಲ್‌ದಂಚನೆ! ಅವ್ವೆತ ಬಣ್ಣನೆ ಯೆಂಕ್‌ ತೀರಂದ್‌. ಒಂಚಿ ತೂಂಡಲಾ 
ಸೇನೆನೆ! ಸೇನೆನೇ ಒಂಜಿ ಅದುಬುತ! ಕೌರವ ಸೇನೆದ ಧ್ವಜಪತಾಕೆ ಛತ್ರಚಾಮರದಿಡೆಟ್‌ ನಿಸರ್ದ ಬೊಳ್ಳುಗ್ಲಾ 
ಪೊಗ್ಗೆರೆ ಬ೦ಗನೇ। ಗಾಳಿಗ್ಲಾ ಉಳಯಿಡ್‌ ದಮ್ಮು ಕಟ್ಟುಂಡು! 


ದೊರೆಕುಮಾರಾ, ಈರ್‌ ಇತ್ತೆನೇ ಯುದ್ದೊಗು ಪಿದಡೊಡು. ಯೆ೦ಚ ಉಳಯಿಡೇ ಕುಲ್ಲುವರ? ಅತ್ತ್‌ 
ಪಿದಡುವರ?” 


ಉತ್ತರಕುಮಾರೆ ವೀರ ಕಂಠೀರವಲೆಕ ಲಕ್ಕ್‌ದುಂತುವೆ! ತನ ಸುತ್ತುಮುದೆಲ್‌ಡ್‌ ಪಟ್ಟಾಂಗೊಗು ಕುಲ್ಲುದಿನ 
ಸೇಲೆಸೇಬಿನೊದ ಪೊಣ್ಣುಲೆನ್‌ ತೂವೊಂದು, ಮೀಸೆನ್‌ ಮಿತ್ತ್‌ ಈಸುವೆ! 


“ಛೀ! ಛೀ! ಈ ಗೊಲ್ಲ ನಾಯಿನ್‌ ಅಂಚಿಗ್‌ ನೂಕುಲೆ. ಯುದ್ಧೊಗು ಪೋಡಿದ್‌ ಪೆರಣ ಒರ್ರೊನ್ನೆರೆಗ್‌ 
ಪಾರ್ಟ್‌ ಬಯ್ದೆ. ಬೊಡೆದಿ ಜೋಕುಲೆನ್‌ ಎಣ್ಣ್‌ಂಡೊಡೊ? ಪುಕ್ಕೆಲೆ ಇಂಬ್ಯೆ ಯೆನ ಬಗ್ಗೆಡ್‌ ಹಗುರೊಡೇ 
ಪಾತೆರೊಂದುಲ್ಲೆ. ಯೆನ ಸಂಗತಿ ಆಯಗ್‌ ತೆರಿಯಂದ್‌. ಯಾನ್‌ ಮಿನಿ ಗರ್ವೊಡು ಲಕ್ಕ್‌ದುಂತಿಯಡ ಆ 
ಪಿನಾಕಪಾಣಿ ರುದ್ರಗ್ಲಾ ಎನಡ ಪೊರುಂಬೆರೆ ಪುರೆಸಂದ್‌” ಪಣ್ಣ್‌ ಕೊಚ್ಚೊನುವೆ. 

ಕೇಣೊಂದಿತ್ತಿನ ಪೊಣ್ಣುಲುಲಾ ಉತ್ತರನ್‌ ಉಬ್ಬಾವೆರ್‌. 

“ಅಯ್ಯಾ ಉತ್ತರ ಕುಮಾರಾ, ಪಗೆನಾಕ್ಷೆನ ಸೇನೆ ನಿಕ್ಕ್‌ ದಾಲ ಮಲ್ಲ ಸಂಗತಿ ಅತ್ತ್‌, ಅತ್ತ? ಸೂರ್ಯನ 
ಎದುರುಡು ಕತ್ತಲೆಗ್‌ ಉಂತ್ಯೆರೆಗಾವ? ಕೌರವೆರೆನ ಬಿಂಕ ಗೊಲ್ಲನ್‌ ಗಿಡಪ್ಪುನಾತೆಕೇ ಉಂತುಂಡ ಅಕ್ಷೆಗ್‌ 


ಕ್ಷೇಮ. ರಾಜಕುಮಾರನ ಮುಟ್ಟ ಬತ್ತ್‌ಂಡ ಆಕ್ಷೆಗ್‌ ಕೇಡ್‌ ತಪ್ಪಂದ್‌. ರಾಜಕುಮಾರಾ, ಇತ್ತೆನೇ ಪೋದು, ಕೌರವ 
ಸೇನೆಗ್‌ ನಿನ ಆರಬಾರ ಬೀರೊದ ರುಚಿ ತೋಜಾಲ.” 


ಪೊಣ್ಣುಲೆನ ಮೆಚ್ಚಿನುಡಿ ಕೇಂಡಿನ ಉತ್ತರಕುಮಾರೆ ಒರಾನೆ ತಾನ್‌ ಮಾಮಲ್ಲ ಪರಾಕ್ರಮಿಂದೇ ಬೆರ್ಕೆ 
ಪುಟ್ಟಾವೊಂಡೆ. ಮೀಸೆ ತಿರ್ಲಾವೊಂದು ತೆಲಿಪುವೆ. ಇರ್ಕನೆದ ಕುಸಿಟ್‌ ಪೊಣ್ಣುಲೆಡ ಅಬ್ಬರೊಡೇ ಪಣೊಂಬೆ. 


“ಕೌರವೆ ಯೆನಡ ಯುದ್ಧ ಮಲುವೆನ? ಬರಡ್‌ ತಪ್ಪ ದಾದ? ಆಂಡ ಕಬಟ ಜೂಜುಡು ಧರ್ಮರಾಯನ್‌ 
ಗೆಂದ್‌ದ್‌ ರಾಜ್ಯ ಬಡ್ಕೊಂಡಿಲೆಕ ಯೆನಡ ಆವಂದ್‌. ಯೆಂಕ್‌ ತಾಂಟೈರೆ ಬಯ್ದೆನ? ಇತ್ತೆನೇ ಪೋದು ಯೆನ 

ಸಾಹಸೊಡು ಗೋವುಲೆನ್‌ ಬುಡ್ಡಾವೊಂದು ಬರ್ತೆ. ಅಯಿಡ್ಜ್‌ ಬೊಕ್ಕ ಕೌರವನ್‌ ಆತೆಗೇ ಬುಡ್ಲೆನ? ಆಯನ 
ರಾಜಧಾನಿನೇ ಲೂಟಿ ಮಲ್ರ್‌ ಬುಡೆ ಯೆನನ್‌ ಬಡ ಯುಧಿಷ್ಠಿರೆ ಪಣ್ಣ್‌ ಗಯಿತೆನ? ಗರ್ವ ಬತ್ತ್‌ಂಡ ಕೌರವನ 
ಕೀರ್ತಿನೇ ಮಾಜದ್‌ ಬುಡೆ. ಆಯಗ್‌ ಬಡ ಪಾಂಡವೆರೆನ ರಾಜ್ಯನು ಬಡ್ತೊಂದಿನ ಸೊರ್ಕು ಯೇರ್ಬ್‌ 
ಪೋದಿಪ್ಪೊಡು. ಅವೆನ್‌ ಪಿರ್ಲಾದ್‌ ಯಮನ ಇಲ್ಲಗ್‌ ಕಡಪುಡುನ ಯಾನ್‌ ಉಪ್ಪುನಗ ಆಯೆ ಅರಸು ಆದ್‌, 
ಮೆರೆವುನೆಂಚ? 

ಅಹಾ! ಕೌರವೆ ಯೆನ ತಂಟೆಗ್‌ ಬತ್ತಿನವು ಯಮನ ಮೀಸೆನ್‌ ಪೂಜೆರೆಗ್‌ ಬತ್ತಿಲೆಕ ಆಂಡ್‌! ಭೈರವನ 
ಕೂಲಿನ್‌ ಪಂದಾವುನ ಅಜಕೆದಂಚ ಆಂಡ್‌! ಮೃತ್ಯುದೇವತೆನ ಮೋನೆದ ಪರದೆನ್‌ ಒಯ್ತಿಲೆಕ ಆಂಡ್‌! ಪಾಪ! 
ಆಯಗ್‌ ಲಡಾಯಿಡ್‌ ಸಯ್ಯೆರೆ ಮನಸಾಂಡೊಡೊ9” 


ಇಂಚೆನೇ ಬಂಟ್‌ ಪಾತೆರೊಂದು ಅಂಚಿಇಂಚಿ ನಡತ್‌ದ್‌, ಅಲಚನೆ ಮಲ್‌ದ್‌, 


“ಯಾನ್‌ ಆಕ್ಷೆಡ ಯೇರ್ನ ಮಿತ್ತ್‌ ಯುದ್ದ ಮಲ್ಟೊಡು? ಅಲ್ಲ ಉಪ್ಪುನು, ಭೀಷ್ಮಲೆಕ್ಕಂತಿನ ಪರಬೆರ್‌! 
ಅಕುಲು ಯಮಪುರೊಕು ಕಯ್ತಲಾತಿನಕುಲು| ಕೆಲವೆರ್‌ ಕರ್ಣಲೆಕಂತಿನ ಹೀನ ಕುಲತಕುಲು! ಕೆಲವೆರ್‌ 
ದ್ರೋಣಲೆಕ ಬೆರಣೆರ್‌! ಮೊಕುಲೇ ಅತ್ತಾಂದೆ ನಿಜ ವೀರೆರ್‌ ಯೇರುಲ್ಲೆರ್‌? ರಾಜೆರ್‌ ಯೇರಾಂಡಲಾ 
ತಂಕುಲೇ ಬತ್ತ್‌ದ್‌ ಗೋಗ್ರಹಣ ಮಲ್ಪುವೆರ? ಇಂಚ ಓಲಾಂಡಲ ಉಂಡ? ಕೌರವನವು ಎಲ್ಯ ಮನಸ್‌, 
ಪನೀತ್‌ ಪೌರುಷ ಆದಿಪ್ಲೊಡು! ಉಂದೆಟ್‌ ಆಯಗ್‌ ಕೆಟ್ಟ ಪುದರೇ ಬರುಂಡು. ಯುದ್ಧೊಡು ಆಯೆ ಯೆನನ್‌ 
ಗೆಂದುನಂದ? ಆ ದುಸ್ಟನ್‌ ಗೆ೦ದಿನೆಡ್ಜ್‌ ಬೊಕ್ಕ ಯಾನ್‌ ಹಸ್ತಿನಾಪುರೊಟೇ ಬುಡಾರ ಮಲ್ಪುವೆ. ಕೌರವ ಸೇನೆದ 
ಬಲ ಬಜೀ ತೂಪಾಟಿಗೆದನೇ! ಆ ಭೀಷ್ಮೆ ಯೆಂಕ್‌ ದಾನೆ ಗೊತ್ತಿಜ್ಜಂದಿನಾಯೆನ? ಗುರು ಪೆರೈದ ದ್ರೋಣೆ ದಾನೆ 
ಯೆಂಕ್‌ ಪೊಸಬೆನ? ಕುಲಹೀನೆ ಕರ್ಣೆ ಮಲ್ಲ ಮಿಸ್ಮೆನ? ಬಲೊಟು ಯೆಂಕ್‌ ಸಮನ? ಮೊಕುಲು ಯೆಂಕ್ಷೆನ 
ಪೆತ್ತೊಲೆನ್‌ ಪತ್ತ್ಯೆರೆ ಬಯ್ದೆರ್ದ, ಯಾನ್‌ ಪೋದು ಆಕ್ಷೆನ ಬೊಡೆದಿನಾಕ್ಷೆನ್‌ ಒಯ್ತೊಂದು ಬರಂದೆ ಬುಡುಜಿ.” 


ಪೊಣ್ಣುಲು ಕಣ್ಣರತ್‌ದ್‌, ಕೆಬಿ ಕೊಂಡೆ ಮಲ್ಲೊಂದು ಕೇಣೊಂದಿತ್ತೆರ್‌. 


ಬಂಟ್‌ ಪಾತೆರ ಪಣೊಂದು ಉತ್ತರ ಕುಮಾರಗೇ ಆಯೆಸ ಆಂಡ್‌. ಒಂತೆ ಪೊರ್ತು ಅಲಚನೆಡ್‌ 
ಉಪ್ಪುವೆ. ಬೊಕ್ಕ ಒರಾನೆ ಅಯಗ್‌ ತನ ಸಾರಥಿನ ನೆಂಪು ಆಂಡ್‌. 


“ಅಯ್ಯೋ! ಕೋಡೆದ ಯುದ್ಧೊಡು ಯೆನ ಸಾರಥಿ ಸೈತ್‌ದೆ. ಸಾರಥಿ ಇಜ್ಜಂದೆ ಯೆನ ಸಗಿಗೇ ಕುಂದು 
ಬಯ್ಬ್‌ಂಡ್‌. ಶಿವ ಶಿವಾ! ಇನಿ ಯೆನ ಸಂಕಲ್ಲೊಗು ಬೊಕ್ಕ ಯುದ್ಧ ಚಾತುರೈಗ್‌ ಸರಿಯಾಪಿನ ಒರಿ ಸಾರಥಿ 
ತಿಕ್ಕ್‌ಂಡ ಕೌರವ ಸೇನೆಗ್‌ ಬುದ್ಧಿ ಕಲ್ಲಾದುವೆನೇ! ಯೆನ ಕೈಗುಣೊನು ತೋಜಿಪಾದುವೆನೇ! ಶಿವಾ, ಇನಿ ಯೆಂಕ್‌ 
ಎಡ್ಡೆನ ಸಾರಥಿನ್‌ ಕೊರ್ಕಡ ಮಾರಿದೇವತೆಗ್‌ ಪರ್ಬ ಮಲ್ಪುವೆ! ಯಮನ ಊರುನು ದಿಂಜಾವೆ! ಶಾಕಿನಿಡಾಕಿನಿಯೆರೆಗ್‌ 


ಷಿ 


ಬಂಜರ ಬಳಸುವೆ[” ಪಣೊಂಬೆ. 

ಅಲ್ಲನೇ ಇತ್ತಿನ ಬೃಹನ್ನಳೆ ಯೇಸೊದ ಅರ್ಜುನೆ ಈ ಕುಮಾರನ ಕೊಜೆಲ್‌ ಯೋಚನೆದ ಬಿಂಕೊದ 
ನುಡಿನ್‌ ಮನಿಪಂದೆ ಕೇಣುವೆ. ಆಯೆ ಸಾರಥಿ ಇಜ್ಜಂದಿನೆಕ್‌ ಬ೦ಜಿ ಪುಡೆಂಕುನೆನ್‌ ತೂದು, ಅಲ್ಲನೇ ಇತ್ತಿನ 
ಸೈರ೦ಧ್ರಿನ್‌ ಲೆತ್ತ್‌ದ್‌ ಗುಟ್ಟುಡು, 

“ದ್ರೌಪದೀ, ಯಾನ್‌ ನನೊಲ ಮನಿಪಂದೆ ಇತ್ತ್‌ಂಡ ಸರಿ ಆಪುಜಿ. ಯೆಂಚಲಾ ನಮ್ಮ ಅಜ್ಞಾತವಾಸೊದ 
ಕಾಲ ಕರಿಂಡ್‌ಂ೦ದೇ ಲೆಕ್ಕ ನಮ ರಾಜ್ಕೊನು ಪಡೆತೊನೊಡೆ. ಕೌರವ ಪಡೆ ನಮನ್‌ ನಾಡೊಂದು ಬಯ್ಬ್‌ಂಡ್‌. 

ಬರಡ್‌, ಇತ್ತೆ ನಿಕ್ಕೊಂಜಿ ಬೇಲೆ ಉಂಡು. ಈ ಉತ್ತರಕುಮಾರಡ "ಈ ಬ್ರಹನ್ನಳೆ ಅರ್ಜುನನ ಸಾರಥಿ” ಪಣ್ಣ್‌ 
ಪಂಡ್‌ದ್‌ ಯೆನನ್‌ ಸಭೆಕ್‌ ಲೆಪುಡಾವೊಡು.” 


ದ್ರೌಪದಿ ಕುಸಿಟೆ ಉತ್ತರಕುಮಾರನ ಮೆಗ್ಗಿ ಉತ್ತರೆ ಇತ್ತಿನಡೆಗ್‌ ಪೋದು, ಖಾಂಡವವನೊನು ಅರ್ಜುನೆ 
ಸುಡ್ಡಗ, ಈ ಬೃಹನ್ನಳೆ ಆಯಗ್‌ ಸಾರಥಿಯಾದಿತ್ತಿನ ಸಂಗತಿನ್‌ ಪಣ್ಣೊಲು. ಉತ್ತರೆಗ್‌ ಸ೦ತೋಸಾಂಡ್‌. 
ಆಲ್‌ ಅಪಗನೇ ಪರಯನಡೆಗ್‌ ಬತ್ತ್‌ದ್‌, ಬೃಹನ್ನಳೆ ಅರ್ಜುನಗ್‌ ಸಾರಥಿ ಆದಿತ್ತಿನೆನ್‌ ತೆರ್ಬಾಯೊಲು. 


ಉತ್ತರಕುಮಾರೆ, “ಉತ್ತರೇ, ಈ ಸಂಗತಿನ್‌ ನಿಕ್ಕ್‌ ಪಂಡಿನಕುಲೇರ್‌? ಆಹಾ! ಅರ್ಜುನನ ಸಾರಥಿಯಾತಿನ 
ಯೋಗಿತೆದ ಸಾರಥಿ ಯೆಂಕ್‌ ತಿಕ್ಕುವೆನ? ಅಪಗಾ೦ಡ ಯೆನನ್‌ ಸೋಪಾವುನಕುಲೇ ಇಜ್ಜೆರ್‌. ನಿಜವಾದ್‌ಲ ಈ 
ಯೆನ ಪರಾಕ್ರಮ ತೋಜಾವೆರೆಗ್‌ ಸಾಯ ಮಲ್ರ. ಭೇಷ್‌!” ಪಂಡೆ. 


“ಅಂದ್‌, ಅಣ್ಣಾ ಯೆಂಕ್‌ ಸೈರಂಧ್ರಿ ಪಂಡಿನಿ. ಖಾ೦ಂಡವ ಬನೊನು ಸುಡ್ತಿನದಗ ಅರ್ಜುನನ ಸಾರಥಿ ಈ 
ಬೃಹನ್ನಳೆನೇ ಆದಿತ್ತೆಗೆ! ಇತ್ತೆನೇ ಬೃಹನ್ನಳೆನ್‌ ಲೆಪುಡಾಲ.” 


ಉತ್ತರಕುಮಾರೆ ಸೈರಂಧಿನ್‌ ಲೆಪುಡಾದ್‌, 


“ಸೈರಂಧ್ರೀ, ನಿನಡ್ಡ್‌ ಉಪಕಾರ ಆಂಡ್‌. ಯೆಂಕ್‌ ಸಾರಥಿನ್‌ ಒದಗಾದ್‌ ಎಡ್ಡೆ ಬೇಲೆನೇ ಮಲ್ತ್‌ದ. 
ಈಯೇ ಪೋದು ಆ ಪಾರ್ಥನ ಸಾರಧಿನ್‌ ಲೆತೊಂದು ಬಲ್ಲ” ಪಣ್ಣೆ. 


“ರಾಜಕುಮಾರಾ, ಯೆನ ಪಾತೆರೊಗು ಆ ಬೃಹನ್ನಳೆ ಗೌರವೊನೇ ಕೊರ್ಬುಜೆ. ಈರೆನ ತಂಗಡಿ 
ಉತ್ತರೆನೇ ಕಡಪುಡ್ಜ್‌ ಆಯನ್‌ ಲೆಪುಡಾಲೆ. ಈರೇ ಆಯಡ ಕೇಣ್ಣೆ.” 


ದ್ರೌಪದಿ ಪಂಡಿಲೆಕನೇ ಉತ್ತರೆನೇ ಬೃಹನ್ನಳೆನಡೆಗ್‌ ಕಡಪುಡುವೆ. ಆಲ್‌ ಪೋದು ಗೋಗ್ರಹಣೊದ 
ಗಟನೆಲೆನ್‌ ಪಂಡ್‌ದ್‌, “ಅಣ್ಣನ ರಥೊಕು ಈರ್‌ ಸಾರಥಿ ಆವೊಡು” ಪಣ್ಣ್‌ ಕೇಣೊನ್ಮೊಲು. ಬೃಹನ್ನಳೆ ಆಲೆನ 
ಪಾತೆರೊಗು ಆಪುಜಿ ಪಣ್ಕೆರಾವಂದೆ ಜತೆಟೇ ಬರೆ. ಉತ್ತರಕುಮಾರೆ ಬೃಹನ್ನಳೆಡ ಗೌರವೊಡೇ. 


“ಯೆಂಕ್‌ ಕೌರವೆರೆಡ ಲಡಾಯಿದ ತುರ್ತು ಬಯ್ಡ್‌ಂಡ್‌. ಆಂಡ ಯೆನ ಸಾರಥಿ ಸೈತಿನೆಡ್ಬಾದ್‌, ಸಾರಥಿನ 
ಸಮಸ್ಯೆ ಬತ್ತ್‌ದ್‌ಂಡ್‌. ಬೃಹನ್ನಳೇ, ಈ ಅರ್ಜುನನ ಸಾರಥಿಯಾದ್‌ ಇತ್ತಗೆ! ಅಂಚ ಇತ್ತೆ ಈಯೇ ಯೆಂಕ್‌ 
ಸಾರಥಿ ಆವೊಡುಂದು ಯೆನ ಆಸೆ. ಈ ಒಪ್ಪಿದ್‌ ಯೆನಡಪ್ಪ ಸಾರಥಿ ಆದ್‌, ಬತ್ತ್‌ಂಡ ಯಾನ್‌ ಪಗೆನಾಕ್ಷೆನ್‌ 
ಪೊಡಿ ರಟ್ಟಾವೆ” ಪಣ್ಣೆ. 

ಬೃಹನ್ನಳೆ ದಾಕಿಣೊಡಿತ್ತಿಲೆಕ, “ಯೆಂಕ್‌ ಗಂಧರ್ವ ವಿದ್ಯೆದನೇ ಪರ್ಡಯ. ಸಾರಥಿನ ಬೇಲೆ ಬೆನಂದೆ ದಿಂಜ 
ವರ್ಸೊಲೇ ಆಂಡ್‌. ಇತ್ತೆ ಆ ಬೇಲೆ ಮದತ್‌ದೇ ಪೋತುಂಡು. ಅತ್ತಾಂದೆ ಪಗೆನಾಕುಲು ಭೀಷೈೆ ದ್ರೋಣೆ... 
ಇಂಚಿತ್ತಿನಕುಲುಂದು ಪಣೊಂದುಲ್ಲರ್‌. ಜೂವ, ಮನಸ್‌ ರಡ್ಜ್‌ಲ ಜಡಕಟ್‌ದಿನ ಯಾನ್‌ ಆ ವೀರೆರ್ನ ಎದುರುಡು 
ಉಂತುನು ಅಂದಾ?” ಪಣ್ಣ್‌ ತನ ಪೋಡಿಗೆನ್ಷ ಪಣೊಂಬೆ. 


ಉತ್ತರಕುಮಾರೆ ಬೃಹನ್ನಳೆಗ್‌ ದೈರ ದಿಂಜಾವುನ ಪ್ರಯತ್ನೊಡು, 


“ಬೃಹನ್ನಳೇ, ಯಾನ್‌ ಉಪ್ಪುನಗ, ಭೀಷ್ಮನಕುಲು ನಿಕ್ಕ್‌ ದಾನೆ ಮಲ್ಫೈರೆ ಆವು? ಈ ಪೋಡ್ಕ್ಯಂದೆ ರಥೊನು 
ನಡಪಾಲ, ಯಾವು. ಬೀರೆ ಯಾನ್‌ ತಡ ಮಲ್ಲಂದೆ ಮಾತೆರೆನ್ಹಾ ಗೆಂದ್‌ದ್‌ ಬುಡೆ. ಆ ಕರ್ಣೆ ಅಶ್ವತ್ಥಾಮನಕುಲು 
ಯೆಂಕ್‌ ಗೊತ್ತು ಇತ್ತಿನಕುಲೇ। ಈ ಸಾರಥಿ ಆದ್‌ ಬತ್ತಂಡ ಯಾವು” ಪಣ್ಣೆ. 

ಅರ್ಜುನೆ ಒಪ್ಪಿಲೆಕ ಮಲ್‌ದ್‌, 


“ಉತ್ತರಕುಮಾರಾ, ಆವು. ನಿನಲೆಕಂತಿನ ಜವಣೆ ಬೀರೆ ಜತೆಟುಪ್ಪುನಗ ದಾಯೆಗ್‌ ಪೋಡಿಗೆ? ಸಾರಥಿ 
ಆಪೆ. ರಥೊನು ತರ್ದುಡಾಲ” ಪಣ್ಟೆ ತಾನೇ ಕುದುರೆ ಲಾಯೊಗು ಪೋದು ಜಾತಿ ಕುದುರೆಲೆನ್‌ ಅಜತ್ತ್ಕ್‌ದ್‌, 
ರಥೊನು ಸಜ್ಜು ಮಲ್ತ್‌ದ್‌, ರಥೊಟು ಕುಲ್ಲುವೆ. 


ಪೊಂಜೊಲು ಉತ್ತರಕುಮಾರಗ್‌ ಮಂಗಳಾರತಿ ಮಲ್ಪುವೆರ್‌. ಆಯೆ ಯುದ್ಧೊಗಾಪಿನ ಸಿಂಗಾರ 
ಮಲ್ಲೊಂದು ರಥೊನು ಏರುವೆ! ತಾನ್‌ ಕಣತ್‌ದಿನ ಬ೦ಗಾರ್ಬ ಕುಸುರಿದ ಕವಚೊನು ಬೃಹನ್ನಳೆಗ್‌ ಕೊರ್ಟೆ 
ತಾನ್ಲಾ ಜೋಡು ಸೀಸಕೊದ ಕವಚೊಲೆನ್‌ ಪಾಡೊನುವೆ. 
ಬೃಹನ್ನಳೆ ಕವಚೊನ್‌ ತಿರ್‌ಮಿತ್ತಾದ್‌ ಪಾಡೊನ್ಕೆರೆ ಸುರುಮಲ್ಲುನಗ ಪೊಂಜೊಲು ಕಿಸಕ್ಕ ತೆಲುವೆರ್‌. 
ತಾಟಿ ಬೊಟ್ಟುವೆರ್‌. ಅರ್ಜುನೆ ನಾಚಿಕೆನ್‌ ನಟನೆ ಮಲ್ತೊಂದು, ಕುಡ ಸರೀಟೆ ಪಾಡೊನ್ನೆರೆ ತೂನಗ ಉತ್ತರೆಲಾ 
ತೆಲುವೊಲು. 


ಉತ್ತರ ಕುಮಾರೆ ಗಾಂಬಿರೊಡೇ, “ತಂಗಡೀ, ಅಂಚ ಮಾತ ತೆಲ್ಲೆರೆ ಬಲ್ಲಿ. ಪಾಪ, ಸಾರಥಿಗ್‌ ಉಂದು 
ಮಾತ ಮದತ್‌ ಪೋತುಂಡು. ಉಂದೆಟ್‌ ತಪ್ಪು ದಾನೆ?” ಪಂಡ್‌ದ್‌ ತಾನೇ ಕವಚೊನ್‌ ಪಾಡುವೆ. ಆಂಡಲಾ 
ಅಲದ ಪೊಣ್ಣುಲು ತೆಲ್ಕೆ ಉಂತಾಯಿಜೆರ್‌. 

“ಕವಚೊನೇ ಪಾಡೊನ್ಕೆರೆ ಬರಂದಿನ ಇಂಬೈೆ ಸಾರಥಿಯಾದ್‌ ಬೆನುವೆನ9” ಕೇಣೊಂಡೆರ್‌! 


ತನ ನಾಟ್ಯ ಗುರುನ ಬಗೆಕ್‌ ಅನುಕ೦ಪೊಡು ಉತ್ತರೆ, “ಯೆನ ಅಣ್ಣೆ ಯುದ್ಧ ಮಲ್‌ದ್‌ ಗೆಂದುವೆ. ಈ 
ಶತ್ರು ವೀರೆರ್ನ ರತ್ನೊದ ಪದ್ದೆಯಿಲೆನ್‌, ಕುರ್ಜತ್ತ್‌ದ ತುತ್ತೈತೊನು ಸಂಗಯಿತ್‌ದ್‌ ಯೆಂಕ್ಷೆಗ್‌ ಕಣತ್‌ ಕೊರ್ಬ” 

ಅರ್ಜುನೆ ಮುಗ್ಗಲೆಕ ತೆಲ್ಮೊಂದು ರಥೊನು ನಡಪಾವನಗ, ಒಂಜೇ ಚಣೊಟು ಆಯನ ರಥೊತ 
ಕುದುರೆಲು ಬೀಸೊಡು ಪಾರಿಯನೆ! ಪಿರವುಡೇ ಪಿದಾಡ್ಬಿನ ಚತುರಂಗ ಸೇನೆಗ್‌ ಆ ರಥೊತ ಬೆರಿಯೆ 
ಪೋವೆರೆಗಾಯಿಜಿ. ಆಕುಲು ಮಾತೆರ್ಲಾ ಪಿರಾವುಡೇ ಒರಿವೆರ್‌. 


“ಅಬ್ಬಾ! ಇಂಬ್ಯೆ ಯೇರಾ ಪೊಸ ಬಗೆತ ಸಾರಥಿ. ಇಂಬ್ಯನೊಟ್ಟುಗು ನಮ ಪೋಪಿನೆಂಚ?” ಪಣ್ಣಿನ ನೆಪ 
ಪಣೊಂದು ಪಿರನೇ ಒರಿಯೆರ್‌. ಕುದುರೆಲ್‌ ಹೂಂಕಾರ ಮಲ್ತೊಂದು, ಅರ್ಜುನೆ ನಡಪಾವುನೆಕ್‌ ಸರಿಯಾದ, 
ಅಸ್ಕಂದಿತ, ರೇಚಿತ, ಧೋ೦ತ, ಪಲ್ಲಿತ, ಫ್ಲತ ಪಣ್ರಿ ಐನ್‌ ಗತಿಟ್‌ ಉಲ್ಲಾಸೊಡೇ ಸಾಗಿಯ. ಆ ಬೀಸೊಡು 
ಲಕ್ಕಿನ ದೂಲುಡು ಮುರ್ಕೊಂದೇ ಅರ್ಜುನೆ ಕೌರವ ಸೇನೆದಡೆಗ್‌ ಪೋಪೆ! 


ಇಂಚ ಅರ್ಜುನೆ ರಥೊನು ಯುದ್ಧ ಭೂಮಿದ ಮುಟ್ಟ ಕೊಣತ್‌ದ್‌ ಉಂತಾಗಿನ ಉತ್ತರಕುಮಾರೆ 
ಕೌರವನ ಸೇನೆನ್‌ ತೂಪೆ. ಎದುರುಡು ಪರ್ತೆದ ಕಯ್ದುಕಡ್ಡಲೆ ಪತೊಂದಿನ ಬೀರೊದ ಬಂಟೆರ್‌! ಅಕಲ್ನ ರಥ, 
ಕುದುರೆ, ಛತ್ರಚಾಮರೊಲು!.. ಸಾಲ್‌ಸಾಲ್‌ ಸೇನೆದ ಕೂಟ! ಕೌರವನ ಮಾಮಲ್ಲ ಸೇನೆದ ಆನೆಲ್‌ ಒಡ್ಡುದಿನ 
ಕಲ್ಲ್‌ದಲೆಕ, ಕುದುರೆಲ್‌ ಕಡಲ್ಬ ಸಿರೆತಲೆಕ, ರಥೊಕುಲು ನೀರ್ಬ ಸುಳಿತಲೆಕ, ಬೊಳ್ಳುಡೆಲ್‌ ನುರೆತಲೆಕ ಸೈನಿಕೆರ್‌ 
ಮೀನ್‌ದಲೆಕ, ವಾದ್ಯೊದಬ್ಬರ ಕಡಲ್ಬ ಗರ್ಜನೆದಲೆಕ ತೋಜಿನಗ, ಸೇನಾ ಸಮುದ್ರ ಪಣ್ಣಿನೆತ ಅರ್ತ ಉತ್ತರಗ್‌ 


ಆಂಡ್‌. ಜತೆಟ್‌ ಕತ್ತಿಲೆಡ್ಸ್‌ ರಟ್ಟುನ ತೂತ ಕೆಡಿಕುಲು! ಬೀರೊದ ಸೊರೊಕುಲು! 


ಉತ್ತರಗ್‌ ಒರಾನೆ ಮಾಮಲ್ಲ ತೂತ ಅಗ್ಗುಡೆದ ಕಯ್ತಲ್‌ ಪೋಯಿಲೆಕಾಂಡ್‌. ಸೋದ್ಯ ಆಂಡ್‌. 

ಉಂದು ಸೇನೆನ? ಅತ್ತ್‌ ಪ್ರಳಯೊದ ಮುಗಲಾ? ಪ್ರಳಯೊದ ಅಗ್ನಿಯ? ಆನೆದ ಪಂಡಾ? ಅತ್ತ್‌ ತೆಡಿಲ್ಬ 
ಗರಡಿಯ? ಒಂಜಿಲಾ ಅರ್ತ ಆವಂದೆ ಕಂಗಾಲಾಪೆ. ದಿಕ್ಕೇ ತೆರಿಯಂದಿಲೆಕ ಕಕ್ಕಾಬಿಕ್ಕಿಯಾದ್‌, ರಾಜಕುಮಾರೆ 
ಪೋಡಿಗೆಡ್‌ ಕುಂಬರೊಂದು, ಅರ್ಜುನಗ್‌ ಪಣ್ಣೆ. 


“ಸಾರಥೀ, ಯೆನ ಕಣ್ಣ್‌ಗ್‌ ಈ ಸೇನೆದ ಕಡಲ್‌ನ್‌ ತೂವೆರೆಗಾಪುಜಿ. ಯೆಂಕ್‌ ಈ ಸೇನೆದ ಕಡಲ್‌ಡ್‌ 
ನೀಂದೆರೆಗಾವಂದ್‌. ಭೂಮಿಯೇ ಸೇನೆನ್‌ ಪೆದ್‌ದಿಲೆಕ ತೋಜೊಂದುಂಡು. ಉಂದೆತೊಟ್ಟುಗು ಲಡಾಯಿಯಾ? 
ನಿಜವಾದ್ದಾ ಈ ಸೇನೆಡ ಲಡಾಯಿ ಮಲ್ಲೊಡಾಂಡ ಶಿವೆನೇ ಸಮ. ಶಿವ ಶಿವಾ! ಯಾನ್‌ ಲಡಾಯಿ ಮಲ್ಪುನಂದ? 
ಗೆಂದುನಂದ? ಆಹಾ! ಆ ಪಗೆನಾಕ್ಷೆನ ಸೇನೆಗ್‌ ದೂರೊಡೇ ಸಾರಸಾರ ಸೊಲ್ಮೆಲ್‌!” 


ಅರ್ಜುನೆ ದಾದನಾ ಪಣ್ಕೆರೆ ಪೋನಗ ತಡೆತ್ತ್‌ದ್‌, 


“ಸಾರಥೀ, ಬಡಾವುಡು ಬಾಯಿ ಅ೦ಗದಿನ ಮಾರಿದೆದುರುಡು ಕುರಿ ಉಂತುದಿಲೆಕ ಆಂಡ್‌ ಯೆನ ಪಾಡ್‌! 
ಬೃಹನ್ನಳೇ, ಉ೦ತಾಲ. ಕುದುರೆ ದು೦ಬರಿಯುನೇ ಬೊಡ್ಡಿ. ಚಮಟಿಗೆನ್‌ ದಕ್ಕ್‌ದ್‌ ಬುಡು. ಉ೦ದು ಪುಣೆದ್‌ 
ಪುರೆಸುನವತ್ತ್‌ ಪ್ರಳಯ ರುದ್ರನ ಮುಸ್ಕು ದೆಪ್ಪನಾಕುಲು ಯೇರುಲ್ಲೆರ್‌? ಅಬ್ಬಾ! ಆ ಕೌರವೆ ಕಮ್ಮಿದಾಯೆ ಅತ್ತ್‌! 
ಆಯೆ ಯೆಂಚನೇ ಉಪ್ಪಡ್‌, ಇತ್ತೆ ಈ ಮಲ್ಲೊಡಾತಿನಿ ಈತೇ. ರಥೊನು ಉಂತಾಲ. ಪಿರತಿರ್ಲಾಲ. ಯಾನ್‌ 


ರ ಖಲ 


ಅರ್ಜುನೆ ಇತ್ತೆ ಗಾಂಬಿರೊಡು ಕುಮಾರಗ್‌ ನಾಟುನ೦ಚ ಪಾತೆರುವೆ. 

“ಅತ್ತ್‌ ಕುಮಾರಾ, "ಸುರೂತ ಮುತ್ತುಗೇ ಪರು ಕದೆಲ್‌ಂಡ್‌' ಪಣ್ಣಿಲೆಕ, ನಮ ಯುದ್ಧೊಗು ಜಪ್ಪೊಡಾ೦ಡನೇ 
ಈತೊಂಜಿ ಪೋಡ್ಕುನ? ಇಂಚ ಪೋಡ್ಯೊಡ್ಡಿ. ನಿನ ಅಮ್ಮೆರೆನ ವಂಸೊದ ಪೆರೈೆಗ್‌ ಕೇಡ್‌ ಆಪುಂಡು. ಇತ್ತೆ 
ಬೋಡಾಯಿನಿ ದೈರ. ಅಂಚ ದೈರೊಡೇ ದುಂಬರಿಗ” ಪಂಡ್‌ದ್‌ ನನೊಲ ಬೀಸೊಡು ರಥೊನು ನಡಪಾವೆ. 

ರಥ ದುಂಬರಿನಂಚೆನೇ ಉತ್ತರನ ಜೂವ ತುಲ್ಲರ್‌೦ಡ್‌. ಅಯಿಟಾದ್‌, ಸರಿತಪ್ಪುದ ಗೇನ ಇಜ್ಞಾಂಡ್‌. 


ಕಂಟೆಲ್ಲ ಪಸೆ ಆಜಿಂಡ್‌. ಕಣ್ಣ್‌ದ ಇವೆ ಉರಿಂಡ್‌. ಕಣ್ಣ್‌ ಕಡ್ಕ ಮುಚ್ಚೊಂಡೆ. ತಾನ್‌ ಪಂಡಿನೆನ್‌ ಕೇಣಂದೆ 
ರಥೊನು ದುಂಬೊತ್ತಾವುನ ಸಾರಥಿಗ್‌ ಗರ್ವೊಡು ರಾಜಾಜ್ಞೆದ ಕಡುನುಡಿಟ್‌ ನೆರೆ! 


“ಸಾರಥೀ, ರಥೊನು ಉಂತಾವಂದೆ ದಾಯೆಗ್‌ ಯೆನ ಕಂಟೆಲ್‌ ಕಡ್ತೊಂದುಲ್ಲ. ನಿಕ್ಕ್‌ ದಾನೆ ಕಣ್ಣ್‌ 
ಪುಡಾದ್‌ ಪೋತು೦ಡ? ದುಂಬುಡಿಪ್ಪುನ ಸೇನೆಸಾಗರ ತೋಜೊಂದಿಜ್ಜ? ದೇವತೆಲೇ ಪೋಡ್ಕುನಂಚಿನ ಸೇನೆಗ್‌ 
ಯಾನ್‌ ಪೊಗ್ಗುನಂದ? ನಿಕ್ಕ್‌ ಮರ್ಲ್‌ ಮಿನಿ ಉಂಡ? ದೆಪ್ಪು, ದೆಪ್ಪ. ಯಾವು. ಕಡಿವಾಣ ಒಯ್ತ್‌ದ್‌ ಕುದುರೆಲೆನ್‌ 
ಪಿರತಿರ್ಲಾಲ...” 


ಅರ್ಜುನೆ ಕೇಣ೦ದಿಲೆಕ ದು೦ಬುಗೇ ನಡಪಾವೆ. ಪೋಡಿಗೆಡ್‌ ಕುಂಬರುನ ಉತ್ತರನ ಕೈಟಿತ್ತಿನ ಅಸ್ತೊಲು 
ತಿರ್‌ ಬೂರುಂಡು. ಆಯೆ ಅಬ್ಬರ ದೀಯೆ. 


“ಸಾರಥೀ, ಓ ಕೊಲೆಕಟುಕಾ, ಕಡಿವಾಣೊನು ಬಿಗಿತ್ತ್‌ ಪತ್ತ್‌ಲ. ರಾಜಕುಮಾರೆ ಯಾನ್‌ ಪಂಡಿಲೆಕ ಕೇಣ್‌. 
ಯಾನ್‌ ದಾನೆ ನಿನ ಪಗೆನ? ಸ್ವಾಮಿದ್ರೋಹ ಯಾವು. ಉಂತಾಲ.” 


ಆಂಡಲಾ ಅರ್ಜುನೆ ತೆಲ್ತೊಂದೇ ರಥೊನು ದುಂಬು ದುಂಬೇ ಪರಪ್ಪಾವೆ. 


“ಅಯ್ಯೋ! ಈ ಸಾರಥಿಡಾದ್‌ ಯಾನ್‌ ಸೈತೆನೇ. ಇಂಬ್ಯನ ಕಾಟೊನೇ ಬೊಡ್ಡಿ” ಪಣೊಂದು ಪಂಚೆನ್‌ 

ಪನೀತ್‌ ಮಿತ್ತ್‌ ದೆರ್ದೊಂದು, ಮೆಲ್ಲೊಡು, ರಥೊತ ಪಿರಾವುಗು ಪೋದು, `ಬದ್ಧಿಯೆ' ಪಣೊಂದು ಧುತ್ತ 
ಲಾಗ್ಯುನಗ ಅಯನ ತರೆಕುಜಲ್‌ ಗಿದ್‌ರ್ಟ್‌ ಪೋಂಡು! 


ಈ ಪುಕ್ಕೆಲೆ ಲೈತ್‌ ಪಾರುನೆನ್‌, ಆಯನ ಬುಡುಪೋತಿನ ಕುಜಲ್‌ನ್‌ ಅರ್ಜುನೆ ತೂಪೆ. 
“ರಣಕಣೊಡ್ಬು ಜಾರೊಂದುಪ್ಪುನ ಪಾಪಿ” ಪಣೊಂದು ಆಯನ ಬೆರಿಪತ್ತುವೆ. 


ಈ ನೋಟೊನು ತೂವೊಂದಿತ್ತಿನ ಕೌರವ ಸೇನೆ, ಗಹಗಹಂದ್‌ ಅಡ್ಡಡ್ಡ ಬೂರ್ಗು ತೆಲ್ತ್‌ಂಡ್‌. ಕೆಲವೆರ್‌ 
“ಅಲ. ಅಲಾ, ತೂಲೆ. ಲಡಾಯಿಗ್‌ ಬಯ್ದಿನ ಬೀರೆ ಪಿರ ಪಾರೊಂದುಲ್ಲೆ! ಶಿವ ಶಿವಾ!” ಪಂಡೆರ್‌. 


ನನೊಲ ಕೆಲವೆರ್‌ “ಆಯನ್‌ ಗಿಡತ್ತೊಂದು ಪೋಷಿನ ಬೀರನ್‌ ತೂಲೆ. ಯೇರಾಯೆನ.? ಬಾರಿ 
ಬೀರೊದಾಯಿನೇ ಆದಿಪ್ಪು?” ಪಣ್ಣೆರ್‌. 


ಕೆಲವೆರ್‌, “ಆಯೆ ಅರ್ಜುನಲೆಕನೇ ತೋಜೊಂದುಲ್ಲೆ” ಪಣ್ಣೆರ್‌. 


ಕರ್ಣಗ್‌ ಜನೊಕ್ಷೆನ ಪಾತೆರಕತೆ ಕೇಣೊಂದಿತ್‌೦ಡ್‌. ಕೋಪೊಡು, “ಇಂಬ್ಯೆ ಯೇರಾಂಡ ನಂಕ್‌ ದಾನೆ? 
ಅರ್ಜುನೆ ಆದುಪ್ಪಡ್‌, ದೇವೇಂದ್ರೆ ಆದುಪ್ಪಡ್‌, ಅತ್ತಾಂಡ ಶ್ರೀರಾಮಚಂದ್ರೆನೇ ಆದುಪ್ಪಡ್‌, ಆಯೆ ಯುದ್ದೊಗು 
ಬತ್ತ್‌ಂಡ ಕೆರ್ಟ್‌ ಬುಡೆ. ಬರಡ್‌ ತೂವೊನ್ಗ” ಪಣ್ಣೆ. 


ಆ ಕಡೆಟ್‌ ಅರ್ಜುನೆ ಉತ್ತರನ ಬೆರಿಪತೊ೦ದು ಪೋಪೆ. 


“ಓ ಉತ್ತರಾ, ಉಂತುಲಯ. ಈ ಬಲ್ಕ್‌ ಪೋಯಡ ನಿನ ರುಂಡೊನ್‌ ಯಾನೇ ಕೊಚ್ಚಿದ್‌ ಪಾಡ್ವೆ, 
ಉಂತು.” ಪಣ್‌ ಕಲ್ಫ್‌ದ್‌ ಪಣ್ಣೆ. 


೦ಎ 
ಉತ್ತರಗ್‌ ಸಾರಥಿನ ನಡಕೆ ಇಚಿತ್ರ ಆದ್‌ ತೋಜಿಂಡ್‌. “ಇಂಬೈ ಸಾರಥಿಯಾ? ಅತ್ತ್‌, ಯೆನ ಪಾಲ್‌ದ 
ಮೃತ್ಯುವ? ಈ ಪಾಪಿ ಯೆಂಕ್‌ ಒಲ್ಬ ಗಂಟ್‌ ಬೂರೈನ?” ಇಂಚ ಗುಣುಗುಣು ಪಣೊಂದು, ಬಲ್ಕೊಂದೇ ಇತ್ತೆ! 
ನೂದು ಪಜ್ಜಿದಾತೆಡೇ ಅರ್ಜುನೆ ಉತ್ತರನ್‌ ಪತ್ತುವೆ. ಗರ್ವೊಡು ಇಂಚ ಕಡಕ್ಕ್‌ ಪಾತೆರುವೆ. 


“ಫೀ! ಪಾಪಿ! ಈ ದಾನೆ ಕ್ಷತ್ರಿಯೆನ? ಹಾದರೊಗು ಪುಟ್ಟಿನಾಯೆನ? ಅಲ್ಪ ಅಂತಃಪುರೊಡು ಪೊ೦ಜೊಲೆನ 
ನಡುಟು ತೌಡು ಮೆತ್ತೊಂದಿತ್ತತ್ತ? ಇತ್ತೆ ಪಗೆನಾಕ್ಷೆನ ಎದುರುಡು ನಿನ ಬಣ್ಣ ಗೊತ್ತಾಂಡತ್ತ? ದುರಾತ್ಮಾ ವಿರಾಟ 
ವಂಸೊಗು ಕೇಡ್‌ ಕಣತ್ತನ?” 


ಉತ್ತರಕುಮಾರೆ ಕೇಂಡಲಾ ಕೇಣಂದಿಲೆಕ ಉಲ್ಲೆ. ಅರ್ಜುನನ ಎದುರುಡು ಪರು ಅಗ್ಯೊಂದು, ಬಾಯಿಡ್‌ 
ಬಿರೆಲ್‌ ದೀವೊಂದು, ಅಂಡ್ಕೊಂದು ತರೆಬಗ್ಗಾದ್‌ ಪಣ್ಣೆ, 


“ಸಾರಥೀ, ಯೆನನ್‌ ಬುಡ್ಬು ಬುಡ್ಡ. ನಿನ ಮಗೆನೇ ಪಣ್ಹ್‌ ಕರುಣೆ ದೀಲ. ಕೌರವನ ಸೇನೆಡ ಪೊರುಂಬೆರೆ 
ಯೆನಡ್ಜ್‌ ಆವಂದ್‌. ಅಯ್ಯಾ, ಸಾರಥೀ, ಒಂಜಿ ಬೇಲೆ ಮಲ್ಲುಲ. ಈ ಸೇನೆದಕ್ಷೆಡ ಯೆನನ್‌ ಕೆರ್ದಾವಡ. ಈಯೇ 
ಬೋಡಾಂಡ ಯೆನನ್‌ ನುರ್ದುನೋತುದು ಕೆದ್ದ. ಇಂದಾ ಈ ಕಠಾರಿನ್‌ ದೆತೊನ್ನ” ಪಣ್ಣ್‌ ನಟ್ಟೊನುವೆ. ಅರ್ಜುನೆ 
ಜೋರುಡು ತೆಲಿಪುವೆ. 


“ಉತ್ತರಾ, ಪೋಜೊಲೆನ ಸಭೆಟ್‌ ಯೆಂಚ ಕಡ್ಮೆ ಕೊಚ್ಚೊಂದಿತ್ತ? ಇತ್ತೆ ಸೇನೆನ್‌ ತೂದೇ ಕುಂಬರುವನ? 
ಅಂಡ್ಕೊಂದು ಕುದ್ಕಲೆಕ ಕೂಲಿ ಚಿಲ್ಕಾಯಡ ಯಾನ್‌ ಬುಡೆನ? ನಡಪು. ಯುದ್ಧೊಗು ದುಂಬಾಲ. ಅತ್ತ್‌ 
ರಾಜಕುಮಾರೆ ನಿಕ್ಕ್‌ ಒಂತೆಲಾ ನಾಚಿಕೆ ಇಜ್ಜಾ? ಹೇಡಿಲೆಕ ಜೂವ ಒರೊನೆರೆಗೇ ಸಾದಿ ನಾಡೊಂದುಲ್ಲತ್ತ? 
ಹೇಸಿಗೆ ಆಪುಜ.9 ಇತ್ತೆ ಯೆನನ್‌ ತೂಲ. ಯಾನ್‌ ನಪುಂಸಕೆ. ಈ ವೀರೆ ರಾಜಕುಮಾರೆ, ಅಂದಾ, ಅತ್ತಾ?” 

“ಅಯ್ಯಾ ಬೃಹನ್ನಳೇ, ಇತ್ತೆ ಆ ಪಾತೆರ ದಾಯೆಗ್‌? ಈಯೇ ಬೀರೆ. ಯಾನೇ ನಪುಂಸಕೆ ಪಣ್ಣ್‌ 
ತೆರಿಯೊನ್ನ. ಯೆಂಕ್‌ ಸೈಯೆರೆ ಇಸ್ಟ ಇಜ್ಜಿ. ಹೇಡಿ ಪಂಡತ್ತ? ಜೂವಕಳುವೆ ಪಂಡತ್ತ? ಅಂದ್‌. ಯಾನ್‌ ಈ 
ಲೋಕೊಡುಪುನ ಹೇಡಿಲೆಗ್‌, ಜೂವಕಳುವೆರೆಗ್‌ ಗುರು ಪಣ್ಣೇ ತೆರಿಯೊನು. ದಯದೀದ್‌ ಯೆನನ್‌ ಬುಡ್ಬು 


“ಛೀ! ಸುದ್ದ ಮಣ್ಣ್‌ ಬುದ್ಧಿದಾಯನ ಪಾತೆರ! ನಿನ ಅಮ್ಮೆರ್‌ ರಾಜವಂಶೊಡು ಬಾರೀ ಪುದಾರ್‌ದಾರ್‌. ಆ 
ವಂಶೊದ ಕೀರ್ತಿ ಒರಿಪೆರೆಗ್‌ ಈ ಇನಿ ಯುದ್ದ ಮಲ್ಪುನ ಅಗತ್ಯ ಉಂಡು. ಜವಣಡ ನಿನಡ ಬೋಡಿತ್ತಿನ 
ಸಗ್ನಿಲಾ ಉಂಡು. ಈ ಇನಿ ಪಾರ್ಟ್‌ ಪೋಯಡ ಸೂರ್ಯೆ ಚಂದ್ರೆ ಉಪ್ಪುನೇಟಲಾ ನಿನ ವಂಸೊಗು ಅಪಕೀರ್ತಿ 
ಒರಿಯುಂಡು. ಛೀ! ನರ ದೇಕಿದ ಕುರಿಯೇ, ಯುದ್ಧ ಮಲ್ಪು ನಡಪು” ಪಣೊಂದು ರಥೊಕು ಒಯ್ತೊಂದೇ 
ಪೋಪೆ. 

ಕ್ಷತ್ರಿಯನ ಕರ್ತವ್ಯೊನು ಪಣೊ೦ದು, “ಉತ್ತರಾ, ಯುದ್ದರಂಗೊಡ್ಡು ಬಲ್ಡ್‌ಂಡ ಒ೦ಜೊಂಜಿ ಪಜ್ಜೆಗ್ಲಾ 
ಪಾತಕ ಉಂಡು. ದೈರೊಡು ದುಂಬುಗು ಪಜ್ಜೆ ದೀಂಡ ಅಶ್ವಮೇಧದ ಫಲ ಉಂಡು. ಒ೦ಜೇಳ್ಯ ಸೈತ್‌ಂಡ ವೀರ 
ಸೊರ್ಸ ತಿಕ್ಕುಂಡು. ದೇವಲೋಕೊಡು ಅಪ್ಪರೆಲ್‌ ಎದ್ಯೊಣುವೆರ್‌. ನಿನ ಒಂಜೊಂಜಿ ಪಜ್ಜೆಗ್ಗಾ ಮಂಗಳೊದ 
ಆರತಿ ಮಲ್ಪುವೆರ್‌. ಅವ್ವೊಂಜಿ ದಿವ್ಯ ಅನ್ಸವೊನೇ!” 


ಪುಕ್ಕೆಲೆ ಆ೦ಂಡಲಾ ಉತ್ತರೆ ಪಾತೆರೊಡು ಬಿರ್ಲೆನೆ! ಆಯೆ ಅರ್ಜುನನ ಪಾತೆರೊನೇ ದೆರ್‌ ಪತೊಂದು 
“ತೂಲ, ಪಲಾಯನ ಮಲ್ತ್‌ಂಡ ಪಾಪ ಪಣ್ಣ್‌ ಪಣೊಂದುಲ್ಲ. ಒಪ್ಪಿಯೆ. ಆಂಡ ಬೆರಣೆರ್‌ ಪಾತಕೊನು 
ಸೊಲಬೊಡು ದೆಪ್ಪನ ಬಗೆ ನಾಡುವೆರ್‌. ನನ ಅಶ್ವಮೇಧ ಪುಣ್ಯೊದ ಬಗ್ಗೆ ಪಣೊಂದುಲ್ಲ. ಬದ್ಕ್‌ಂಡ 
ದುಂಬಗ್‌ ಪುರೋಹಿತೆರೆನ್‌ ಲೆಪುಡಾದ್‌ ನಿಜ ಆಶ್ಚಮೇಧ ಯಾಗೊನೇ ಮಲ್ಲಾವೊಲಿ. ನನ ಅಪ್ಪರೆಯೆರ್‌ 
ಎದ್ಯೊಂಬಿನ ಅಂಬಲ್‌ ಯೆಂಕ್‌ ಇಜ್ಜಿ. ಯೆಂಕ್ಷೆನ ಅರಮನೆತ ಪೊಣ್ಣುಲು ಅಪ್ಪರ್ನಂಚನೇ ಮೋಕೆಡ್‌ ಎದ್ದೊನುವೆರ್‌. 
ಯೆಂಕ್‌ ಅವು ಯಾವು! ಈ ಪನ್ನಿನಂಚಿನ ಇಂದ್ರೆನೇ ಬತ್ತ್‌ದ್‌ ಪೂಜೆ ಮಲ್ಪುನ ಸೊರ್ಲೊದ ಅರಸ್ತಾನ ಯೆಂಕ್‌ 
ಬೊಡ್ಡ. ಯೆನ ಬಾಗ್ಗೆಡ್‌ ಇತ್ತೆ ಉಪ್ಪುನ ಅರಸ್ತಾನನೇ ಯೆಂಕ್‌ ಯಾವು. ಇತ್ತೆ ದಯೆದೀದ್‌ ಕಡಪುಡ್ಬ್‌ ಕೊರ್ದ” 
ಪಣ್ಣ್‌ ನಟ್ಟೊನ್ವ 

ಅರ್ಜುನಗ್‌ ಉತ್ತರನ ಎಂಚಾಂಡಲಾ ದೈರೊದ ಸಾದಿಗ್‌ ಕಣಪಿನ ಉಮೇದ್‌. 

“ಅಯ್ಯಾ ಉತ್ತರಾ, ಈ ಮಾಮಲ್ಲ ಬೀರೆ ಪಣ್ಣೇ ಈತ್ನೇಟ ಪುದಾರ್‌ ಪಡೆತೊಂದ. ಅರಮನೆಟ್‌ 
ಗಣಿಕೆಯೆರ್ನ ಎದುರುಡು ಬಡಾಯಿ ಪಾತೆರ್ಟ್‌, ಇತ್ತೆ ಯುದ್ದರಂಗೊಡು ಉಂತೆರೆಗೇ ಪೋಡ್ಕುವತ್ತ? ಮುಲ್ಪ 
ಪಗರಿನೇ ಬುಡ್ತುಜ. ಪಗೆನಕ್ಷೆಗ್‌ ಗಾಯೊಲ ಆತ್‌ಜಿ. ಅಯಿಡ್ಜ್‌ ದುಂಬೇ ಪದ್ರಾಡ್‌ ಪಾಡುನ ಪ್ರಯತ್ನೊದ ಈ 
ಎಲ್ಲೆ ರಾಜಸಭೆಟ್‌ ನಾಚಿಕೆದಾಂತೆ ಎಂಚ ಕುಲ್ಲುವನ?” 


“ಅ೦ಚತ್ರ್‌ ಸಾರಥೀ, ನಾಚಿಕೆಗಾದ್‌ ಕೇಡ್‌ ಲೆತ್ತೊಂಬಿನವು ಸರಿಯತ್ತ್‌. ಯಾನ್‌ ಪಕ್ಕೆಲೆ, ಹೇಡಿ, ಅಂದ್‌ 
ಪಣ್ಣ್‌ ಸುರುಟೇ, ಸರೀಟೇ ಪಣೊಂದೆ, ಯಾನ್‌ ಯುದ್ದೊಗು ಪೋಡ್ಕುನಾಯೆನೆ! ಈ ಯೆನ ಸೇವೆಗಾದ್‌ 
ಬಯ್ಸ. ಯಾನ್‌ ಪಂಡಿಲೆಕ ಕೇಣೊಡಾಯಿನ ಈ, ಯೆನ ಪಾಲ್‌ಗ್‌ ಮೃತ್ಯು ಆಪಿನವು ನ್ಯಾಯೊನ? ಸಾರಥೀ 
ನಿಕ್ಕ್‌ ದಾದ ಬೋಡು ಪಣ್‌. ಕೇಂಡಿನೆನ್‌ ಕೊರ್ಚೆ ದಯದೀದ್‌ ಯೆನನ್‌ ಬುಡ್ಬು ಬುಡ್ಡ. ದಾದ ಬೋಡು? 
ಬೂಮಿ, ಕುದುರೆ, ಮುತ್ತು. ರತ್ನೊಲು ಜೋಡ? ಕೊರ್ಟೆ” 


236 ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


“ಅತ್ತ್‌, ಉತ್ತರಕುಮಾರಾ. ರಾಜವಂಶೊಡು ಪುಟ್ಟುದಿನ ನಿಕ್ಕ್‌ ಉಡಲ್ಬ ಮೋಹೊನು ಕಾಳಗೊದಂಚಿ 
ತಿರ್ಲಾವೊಡು ಪಣ್ಣಿನ ಗೇನನೇ ಇಜ್ಜಿ. ನಿನ್ನಂಚಿನ ಪುಕ್ಕೆಲೆರ್‌ ಈತ್ನೇಟ ಇತ್ತ್‌ಜೆರ್‌. ದು೦ಬುಗು ಉಪ್ಪಯೆರ್‌. ಛೀ! 
ಪೊಟ್ಟು ಪಾತೆರೊದ ನಿನ ಜನ್ಮ ದಂಡೊಗೆ! ಏಯ್‌! ಕುಲೊಕು ಬೊಡ್ಡಾಯಿನ ನಡಕೆದಾಯಾ, ನಡಪು. ಯುದ್ಧ 
ಮಲ್ಲೊಡ್ಡಿ. ರಥೊನು ನಡಪಾಲ. ಯಾವು. ಯಾನೇ ಯುದ್ಧ ಮಲ್ಪುವೆ. ಈ ದಾಲಾ ಯೋಚನೆ ಮಲಂದೆ 
ರಥೊಟು ಉಪ್ಪುಲ, ಯಾವು. ರಾಜಕುಮಾರೆ ಸಾರಥಿ ಆಪಿನವು ಸರಿಯಾ ಕೇಣೊಡ್ಡಿ. ಸಾರಥಿ ಯಾನೇ 
ಲಡಾಯಿ ಮಲ್ಪುವೆ” ಪಣ್ಣ್‌ ಜೋರುಡೆ ಪಣ್ಣೆ. 

ಉತ್ತರಗ್‌ ಬೃಹನ್ನಳೆ ಯುದ್ಧ ಮಲ್ಪುನ ಸಾಮರ್ತಿಕೆಡ್‌ ನಂಬುಗೆ ಇಜ್ಜಿ. 


“ಅತ್ತ್‌, ಲಡಾಯಿ ಮಲ್ಪುವೆ ಪಣೊಂದುಲ್ಲತ್ತ? ಬೃಹನ್ನಳೇ, ಈ ಪಿರಾವುಡು ಒವು ರಾಜಡಪ್ಪ ಯುದ್ಧ 
ಮಲ್‌ದ್‌ ಗೆಂದ್‌ದ ಪಣ್‌. ನಾಟ್ಯೊದ ನಿಕ್ಕ್‌ ಯುದ್ದೊದ ಪಂಚೆತಿಗೆ ದಾಯೆಗ್‌? ಅವು ಗಂಧರ್ವ ವಿದ್ಯೆ ಅತ್ತ್‌ 
ಪಣ್ಣ್‌ ಗೊತ್ತುಂಡತ್ತಾ! ರಾಜಕುಮಾರೆ ಯಾನೇ ಈ ಸೇನೆಗ್‌ ಪೋಡಿದ್‌ ಪಾರೊಂದುಲ್ಲೆ. ಈ ಯೆನನ್‌ ಸಾರಥಿ 
ಮಲ್‌ದ್‌ ಹೊರುಂಬುನಂದ? ಈ ಗೆಂದುವನೂ ನಿನ ಬಂಟ್‌ ಪಾತೆರೊಗು ಯಾನ್‌ ತೊಪ್ಪು ಪಾಡುಜಿ. 
ಹೋಯಿ, ನಮ ಪಿರ ಪೋಯಿ.” 

ಅರ್ಜುನಗ್‌ ಸಹನೆ ತತ್ತ್‌ಂಡ್‌. “ಉತ್ತರ ಕುಮಾರಾ, ಈ ಸುರೂಟ್‌ ಸಾರಥಿಯಾದ್‌ ಬೇಲೆ ಮಲ್ಲು 
ನಡಪು. ಮನಿಪಂದೆ ಉಪ್ಪುಲ. ಬಾಯಿ ಬುಡಿಯಡ ನಾಲಯಿ ಮೂರ್ಟು ಪಾಡುವೆ. ನನೊಂಜಿ ಪಾತೆರ ಕೇಣ್ಣ. 
ಈ ಸೇನೆನ್‌ ಯಾನ್‌, ನಿನ ಆಜೆ ಪಾಡ್ಜ್‌ ಸೋಪಾವೆ. ಅವೆಡ್ಜ್‌ ಬೊಕ್ಕ ಬೋಡಾಂಡ ತೆಲಿಪುಲ. ಇತ್ತೆ ನಡಪು” 
ಪಣ್ಣ್‌, ಉತ್ತರನ್‌ ಮಿಡ್ಕಂದಿಲೆಕ ಕೆಕ್ಕಿಲ್‌ಡೇ ಪತ್‌ದ್‌ ಲೆತೊ೦ದು ಬತ್ತ್‌ದ್‌ ರಥೊಟು ಕುಲ್ಲಾವೆ! ಪಾತೆರೊಡೇ 


ದೈರ ದಿಂಜಾವೆ. 


“ಉತ್ತರಾ, ಪೋಡ್ಕೊಡ್ಜಿ. ಯಾನ್‌ ಪಗೆನಾಕ್ಷೆನ್‌ ಪೊಡಿ ರಟ್ಟಾವೆನೆ! ಯಮನ ನಗರೊಗು ಕಡಪುಡ್ಜ್‌ 
ಕೊರ್ಲೆನೆ! ಈ ದೈರೊಡು ರಥ ನಡಪಾ೦ಡ ಯಾವು.” 

ಅರ್ಜುನೆ ರಥೊನು ತಂಕ್ಷೆನ ಶಸ್ತಾಸ್ತ ಕಟ್‌ದೀತಿನ ಬನ್ನಿಮರೊತಡೆಗ್‌ ಪತೊ೦ದು ಪೋಪೆ. ಇರೆರ್ದಾ 
ಮರೊನ್‌ ಏರಿಯೆರ್‌. 

ಅರ್ಜುನೆ ಪಣ್ಣೆ. 

“ಉತ್ತರಕುಮಾರಾ, ಈ ಮರೊತ ಮಿತ್ತ್‌ ಪಾಂಡವೆರ್‌ ತನ್ಫುಲೆ ಶಸ್ತಾಸ್ತೊಲೆನ್‌ ದೀದ್‌ ಪೋತೆರ್‌. ಆ 
ಅಸ್ತೊಲೆಗ್‌ ನಮನ್‌ ಕಾಪುನ, ಪಗೆನಾಕ್ಷೆನ್‌ ಕೆರ್ಟಿನ ಸಾಮರ್ತಿಕೆ ಉಂಡು. ಅವೆನ್‌ ಯೆಂಕ್‌ ದೆರ್ಟ್‌ ಕೊದ್ಡ.” 


ಉತ್ತರೆ ಮಿತ್ತಾರೈ, “ಉಂದು ಪುಣೊತಲೆಕ ಉಂಡು. ರಾಜಕುಮಾರೆರ್‌ ಉಂದೆನ್‌ ಮುಟ್ಟೆರೆ ಬಲ್ಲಿ. 
ಬೃಹನ್ನಳೇ, ಉಂದೆನ್‌ ಬುಡ್ಹ್‌ ಬೇತೆ ಒವ್ವ್‌ ಬೇಲೆನಾಂಡಲಾ ಪಣ್‌. ಮಲ್ಪುವೆ, ಉಂದು ಆಪುಜಿ” 

“ಅ೦ಚತ್ತ್‌ ಉತ್ತರಾ, ಪಾ೦ಡವೆರ್‌ ಏರೆಗ್ಲಾ ಗೊತ್ತಾವೆರೆ ಬಲ್ಲಿ, ಯೇರ್ಲಾ ಮುಟ್ಟೆರೆ ಬಲ್ಲಿ ಪಂಡ್‌ದ್‌ 
ಚರ್ಮೊಡು ಈ ಆಯುಧೊನ್‌ ಕಟ್ಟ್‌ದೆರ್‌. ಉಂದು ಪುಣೊತಲೆಕ ತೋಜುಂಡು ಆತೆ! ಆಂಡ ಪುಣ ಅತ್ತ್‌” 


ರಾಜಕುಮಾರೆ ಪೋಡಿಗೆ ಬುಡ್ಡು ಮಿಶ್ತ್‌ಡ್‌ ದೀತಿನ ಶಸ್ತಾಸ್ತೊಲೆನ್‌ ತೂಪೆ. ಅವೆನ್‌ ತೂದು ಕುಡೊಂಜಿ 
ಬಗೆತ ಪೋಡಿಗೆ ಆಂಡ್‌! ಅಂಚ ಅವ್ವೆನ್‌ ಮುಟ್ಟಂದೆನೇ ಅರ್ಜುನಡ ಕೇಣುವೆ. 


ವಿರಾಟಪರ್ವೊ PRY 


“ಉಂದು ದಾದವು? ಕಾಲಸರ್ಪೊದ ನಾಲಾಯಿಯ? ಬಾಣೊಲೆನ ಬಲೆನ? ಪ್ರಳಯೊದ ಜಾಲೆನ? 
ಅತ್ತಾಂಡ ಕಾಲ ಯಮನ ದಾಡೆನ? ಉಂದೆತ ದುನ್ನೊನು ಬುಜೊಕುಲು ದೆರ್ದೊನುವನ? ತೂವನಗನೇ ಕಣ್ಣ್‌ 
ಕಾಯುಂಡು. ಬೃಹನ್ನಳೇ ಕೆಟ್ಟ ಬೇಲೆಲೆನೇ ಮಲ್ತೊಂದುಲ್ಲ. ಉಂದುಲಾ ಯೆನನ್‌ ಕೆರ್ಲಿನ ಬೇಲೆನೇ! ತೂಲ 
ಕತ್ತಿದ ಪುಡಿ ಮೆಂಚೊಂದುಂಡು. ಕತ್ತಿದ ಕಾಂತಿ ಕಣ್ಣ್‌ಗ್‌ ಹಾಕೊಂದುಂಡು. ಪಗರಿಲ್‌ ಗಹಗಹ ತೆಲಿಪುಲೆಕ 
ಆವೊಂದುಂಡು. ಯಾನ್‌ ಅಸ್ತೊಲೆನ ರಾಜ್ಯೊಡು ತಿಕ್ಕ್‌ದ್‌ ಬೂರೊಂದೆ. ಯೆನನ್‌ ಬುಡ್ಡಾಲ. ಅತ್ತ್‌, 
ದೋಷಿಯಾದುಪ್ಪನಾಯೆ ಸರ್ಪೊದ ಕೊಡಪಾನೊಗು ಕೈಯಿ ಪಾಡ್ಕೆರೆ ಆಪುಂಡಾ? ಯೆಂಕ್‌ ಈ ಕಟ್ಟ್‌ಗ್‌ ಕೈ 
ಪಾಡ್ಕೆರೆಗೇ ಪೋಡಿಗೆ ಆಪುಂಡು. ಸಾರಥೀ, ಯೆನನ್‌ ಒರೊಕು ಬುಡುಗಡೆ ಮಲ್‌ದ್‌ ಪುಣ್ಯ ಪಡೆತೊನ್ನ.” 


“ಉತ್ತರಾ, ಪೋಡಿಗೆ ಆಂಡ ಅರ್ಜುನನ್‌ ನಿನೆತೊನ್ಹಾ. ಅಪಗ ಆ ಅಸ್ತೊಲು ನಿನ ವಶೊಕು ತಿಕ್ಕುವ..” 


ಅರ್ಜುನೆ ಪಂಡಿಲೆಕನೇ ಉತ್ತರಕುಮಾರೆ, ಅರ್ಜುನನ್‌ ನಿನೆತೊಂದು, ಬಲಪಾಡ್ಜ್‌, ಶಸ್ತ್ರಾಸ್ತೂಲೆನ್‌ 
ದೆರುವೆ. ಬೆಗರ್ದ್‌ ಪೋಪೆ. ಅರ್ಜುನಗ್‌ ಗಾ೦ಡಿವೊನು ಅಂಚೆನೇ ಒರಿದಿನೆನ್‌ ಮಾತ ದೆರ್‌ ಕೊರೆ. ಅರ್ಜುನೆ 
ಸುಲಬೊಡು ಅವ್ವೆನ್‌ ದೆತೊನ್ನಗ ಮೆಚ್ಚೊಂದು, "ನಿಕ್ಕ್‌ ಶರಣು' ಪಣೊ೦ದು, ಶಂಖ, ಪರಶು, ತೋಮರ 
ಕುಂತ, ಕತ್ತಿ, ಮುದ್ಗರ ಇಂಚಿತ್ತಿನೆನ್‌ ದೆತ್ತ್‌ ಪತೊ೦ದು ಬರ್ತೆ. ಉಮೇದ್‌ಡ್‌ ಕೇಣುವೆ, “ಸಾರಥೀ, ಬೃಹನ್ನಳೇ, 
ಈ ಬಿರು ಯೇರೆನ ಬುಜೊನು ಅಲಂಕಾರ ಮಲ್ತಿತ್ತ್‌ಂಡ್‌? ಈ ಬಾಣೊಲು ಯೇರೆನವು? ಯೆನ ಸಂದೆಗೊಲು 
ಒಂಜಿ ರಡ್ಡತ್ತ್‌, ಮಾತೆನ್ಷ ಈಯೆ ಪರಿಹಾರ ಮಲ್ಲೊಡು.” 


ಅರ್ಜುನೆ ಒಪ್ಕೊಂದು, "ಗಾ೦ಡೀವ' ಪಂಡ್‌ದ್‌ ಒಂಜಿ ಮಾಮಲ್ಲ ಧನುಸ್ಟ್‌ನ್‌ ತೋಜ್ಞಾವೆ. 


“ಉಂದು ಪಾರ್ಥನವು. ಉಂದು ಮಾತ ಧರ್ಮರಾಯೆ, ಭೀಮೆ, ನಕುಲೆ ಸಹದೇವನವು.” ಪಣ್ಣೆ. 
ಉತ್ತರಗ್‌ ಬೇತೆ ಅನ್ಮಾನೊಲು ಸುರು ಆಂಡ್‌. ಪಾಂಡವೆರೆನ ಶಸ್ತ್ರಾಸ್ತೊಲೆನ್‌ ಇಂಬೈೆ ದಾಯೆಗ್‌ ತೋಜ್ಞಾಯೆ? 
ಈ ಅನ್ಮಾನೊಡು ಇಂಚ ಕೇಂಡೆ, “ಸಾರಥೀ, ಈ ಯೇರ್‌ ಪಣ್‌. ಅರ್ಜುನೆನ? ನಕುಲೆನ? ಭೀಮೆನ? 
ಸಹದೇವೆನ? ಧರ್ಮರಾಯೆನ? ಅತ್ತಾಂಡ ಪಾಂಡವೆರ್ನ ಬಂದುವ?9 ಪಾಂಡವೆರೆನ ಶಸ್ತ್ರಾಸ್ತೊಲು ನಿಕ್ಕ್‌ ಎಂಚ 
ಪರ್ಹಯ?)” 

ಅರ್ಜುನೆ ತಾನೇ ಅರ್ಜುನೆ ಪಣೊಂದು ಬಾಕಿದಕ್ಷೆನ ಗುರೊನ್ಹ ಪಣ್ಟೆ. ಉತ್ತರಗ್‌ ಇತ್ತೆ ಸೊಸ್ಟ ಆಂಡ್‌. 
“ಪಾಂಡವೆರೆಗ್‌ ಅತ್ತಾಂದೆ ಬಾಕಿದಕ್ಷೆಗ್‌ ಈ ಸಾಮರ್ತಿಗೆ ಒಲ್ಲದವು?” ಪಣೊಂದೇ ಅರ್ಜುನನ ಕಾರ್‌ಗ್‌ 
ಪುಡಾಡುವೆ! “ಅರ್ಜುನಾ, ಯಾನ್‌ ತತ್ತ್‌ದ್‌ ಪಾತೆರಿನೆಕ್‌ ಮಾಪು ಮಲ್ಲುಲ. ಯೆನ ಕುಂದುಲೆನ್‌ ಮದಪುಲ. 
ಯೆನ ನಡಕೆನ್‌ ಹಾಸ್ಯ ಮಲ್ಲಡ. ಯೆನನ್‌ ಈಯೇ ಕಾತೊನೊಡು.” ಪಂಡ್‌ದ್‌ ನಟ್ಟುವೆ. 


ಅರ್ಜುನೆ ಕರುಣೆಡ್‌, ಮೋಕೆಡ್‌ ಪಾತೆರ್ದಾವೆ. ಅರ್ಜುನಗ್‌ ಪತ್ತ್‌ ಪುದಾರ್‌ ಉಂಡುಂದು ಉತ್ತರಗ್‌ 
ಗೊತ್ತಿತ್ತ್‌ಂಡ್‌. ಆ೦ಡಲಾ ಅವೆನ್‌ ಆಯನ ಬಾಯಿಡ್ಬೇ ಕೇಣುನ ಆಸೆನ್‌ ಪಣೊಂಬೆ. 


ಅರ್ಜುನೆ ತೆಲಿಕೆಡೇ, “ಯೆನ ಒಂಜಿ ಪುದರ್‌ ಫಲುಗುಣ. ಪೂರ್ವಫಲುಗುಣೀ ಉತ್ತರ ಫಲುಗುಣಿ 
ನಕ್ಷತೊಲೆನ ಸ೦ಧಿಕಾಲೊಡು ಪುಟ್ಟಿನೆಡ್ಡಾವರ ಈ ಪುದರ್‌. 


ಧನಂಜಯ- ಭೂಮಂಡಲೊನು ಗೆಂದ್‌ದ್‌ ಧನ ಸಂಪೊತ್ತುನು ಕಣತಿನೆಕ್‌ ಈ ಪುದಾರ್‌. 


ಜಿಷ್ಣು- ಯಾನ್‌ ಪಗೆನಕ್ಷೆನ್‌ ಕೆರ್ಟೆನೆ. ಅಣ್ಣಗ್‌ ಅನ್ನೆಯ ಮಲ್ರಿನಕ್ಷೆನ್‌ ನಾಶ ಮಲ್ಪುನ ಪ್ರತಿಜ್ಞೆಡಾದ್‌ ಈ 
ಪುದಾರ್‌. 

ಸಿತವಾಹನ- ಶ್ರೇತವಾಹನ.- ಯೆನಡ ಶೈಬ್ಯ, ಸುಗ್ರೀವ, ಬಲಾಹಕ, ಮೇಘಪುಷ್ಪ ಪಣ್ಣಿನ ಬೊಳ್ಳು 
ಕುದುರೆಲ್‌ ಉಪ್ಪುನೆಟಾದ್‌ ಈ ಪುದಾರ್‌. 


ವಿಜಯ-ಯೇರೆನೇ ಆವಡ್‌ ಗೆಂದುನ ಸಾಮರ್ತಿಗೆಡಾದ್‌ ಈ ಪುದಾರ್‌. 

ಭೀಭತ್ಸು- ಪಗೆನಾಕ್ಷೆನ ತಿಗಲೆದ ಪಲ್ಲೆ ಲೈಪುನಾತ್‌ ಬಯಂಕರ ಯುದ್ಧ ಮಲುನೆಕಾದ್‌ ಈ ಪುದಾರ್‌. 
ಪಾರ್ಥ - ಪೃಥೆ (ಕುಂತಿ) ಪಣಿನಾಲೆನ ಮಗೆ ಆಯಿನೆಡ್ದಾವರ ಈ ಪುದರ್‌. 

ಕಿರೀಟಿ - ದೇವೆಂದನ ಕಿರೀಟೊನು ಪಡೆತಿನೆಟಾದ್‌ ಈ ಪುದಾರ್‌. 


ಕೃಷ್ಣ — ಎಲ್ಕಿಡ್‌ ಯಾನ್‌ ಮುದ್ದು ಆದ್‌ ಉಂತೊಂದಿತ್ತಿನೆಕ್‌ ಪಾಂಡುರಾಜೆ ದೀತಿನ ಪುದಾರ್‌. 


ಸವ್ಯಸಾಚಿ - ದತ್ತ್‌ಬಲತ್ತ್‌ ರಡ್ಡ್‌ ಕೈಯಿಟ್ಲಾ ಬಾಣ ಬುಡ್ಡಿನ ಯೆನ ಸಾಮರ್ತಿಗೆಡಾದ್‌ ಈ ಪುದಾರ್‌. 


ಅರ್ಜುನಡನೇ ಈತ್‌ ಕೇ೦ಡಿನ ಉತ್ತರಗ್‌ ಕುಸಿ ಆಂಡಲಾ ಒಂಜಿ ಅನ್ನಾನ ಒರೀ೦ಡ್‌. ಅವ್ವೆನ್‌ ಕೇಣ್ಟೇ 
ಬುಡೆ. “ಮಾತಾ ಸರಿ, ಆಂಡ ಈ ನಾಟಕ ದಾಯೆಗ್‌? ಬೃಹನ್ನಳೆನ ರೂಪ ದಾಯೆಗ್‌9 ಶ್ರೀಕೃಷ್ಣನ ಸಾಹಸೊದ 
ಪಡಿರೂಪುದಂಚಿನ ನಿಕ್ಕ್‌ ಈ ವಿಕಟ ಯೇಸ ದಾಯೆಗ್‌?” 


ಅರ್ಜುನೆ ಪಾಶುಪತಾಸ್ತ್ರ ಪಡೆತೊ೦ದು, ಇಂದಲೋಕೊಗು ಪೋದುಪ್ಪನಗ ಊರ್ವಶಿಡ್ಜ್‌ ಬತ್ತಿನ ಸಾಪೊದ 
ಸಂಗತಿನ್‌ ಪಣ್ಟೆ. ಅವೆಡ್ಜ್‌ ಬೊಕ್ಕ ತನ ಸಾಪೊದ ಸಮಯ ಮುಗಿನೆನ್‌ ಲೆಕ್ಕಾಚಾರೊಡು ತೆರಿಯೊಂದು. 
ಯುದ್ಧೊದ ತುತ್ತೈತ ಪಾಡೊಂದು, ತಿಲಕ ದೀವೊಂದು, ಕಠಾರಿ ಪತೊಂದು ಆಂಜೊವೇ ಆಪೆ. ರಥೊಕು 
ಕುದುರೆಲೆನ್‌ ಕಟ್ಟುವೆ. ಅವೆಡ್ಜ್‌ ಬೊಕ್ಕ ಹನುಮಂತನ್‌ ನಿನೆತೊನ್ನಗ ಆಯೆ ಬತ್ತ್‌ದ್‌ ಧ್ವಜೊಟು ನಿಲೆ ಆಪೆ. 
ಸೀಸದ ಕವಚೊಲೆನ್‌ ಪಾಡೊಂದು, ಗರ್ಜನೆ ಮಲ್ತ್‌ದ್‌ ಧನುಸ್ಟ್‌ನ್‌ ದೆರ್ದೊಂದು, “ಧರ್ಮರಾಯಗ್‌ ಜಯ 
ಆವಡ್‌' ಪಣ್ಣ್‌ ಘೋಷಣೆ ಮಲ್ತ್‌ದ್‌, ಗುರು ದ್ರೋಣೆರೆಗ್‌ ನಮಸ್ಕಾರ ಪಣೊಂದು, ಕೌರವ ಸೇನೆದ 
ಎದುರುಡೇ ತೋಜಿ ಬರೆ. 


ಉತ್ತರಕುಮಾರೆ ಸಾರಥಿಯಾದ್‌ ಕಡಿವಾಣೊನ್‌ ಸಡ್ಡ್‌ ಬುಡೆ. ಪಗೆಸೇನೆನ್‌ ತೂವೊಂದು, ಕೇಣುವೆ. 


೧೧. Ww 


“ಅರ್ಜುನಾ, ಮೊಕ್ಷೆಡ್‌ ಕೌರವೆ, ಭೀಷ್ಮೆ ಕೃಪೆ, ದ್ರೋಣೆ, ಅಶ್ವತ್ಥಾಮೆ ಯೇರ್‌? ಕರ್ಣೆ ಯೇರ್‌?” 


ಅರ್ಜುನೆ, ಒರಿಯೊರಿಯನೇ ತೋಜಾದ್‌ ಪಠ್ದಯ ಮಲ್ಪುವೆ. ಅಂಚನೇ ಭೂರಿಶ್ರವೆ, ಜಯದ್ರಥೆ ಬೊಕ್ಕ 
ಬೇತೆ ರಾಜೆರೆನ ಬಗ್ಗೆಡ್ಲಾ ಪಣ್ಣೆ ಆ ಮಾಮಲ್ಲ ಸೇನೆ ಅಂಧಾಸುರನ ಸೇನೆದ ರಡ್ಜ್‌ ಪಟ್ಟ್‌ ಉಂಡು. ರಾವಣನ 
ಸೇನೆದ ಮೂಜಿಪಟ್ಸ್‌ ಉಂಡು ಪಣ್ಣ್‌, ಗಾಂಡೀವ ಪತೊ೦ದು ಯುದ್ಧೊಗು ಉಂತುವೆ. 

ರಥ ರಬಸ್‌ಡ್‌ ದು೦ಬರಿನಗ, ದೂಲು ಮಿತ್‌ಮಿತ್ತೇ ರಟ್ಟ್‌ಂಡ್‌. ಅರ್ಜುನೆ ತನ ದೇವದತ್ತ ಶಂಖೊನು 
ಜೋರುಡೇ ಉರ್ದೆ! ಆ ಸಬ್ಬೊಗು ಹನುಮಂತನ ಅಬ್ಬರೊಲ ಸೇರ್ಟ್‌ ಕೌರವ ಸೇನೆನ್‌ ಅಚ್ಚಿರೊಡು ನಿದ್ದ 
ಉಂತಾಂಡ್‌. ರಥೊಟಿತ್ತಿನ ಉತ್ತರಕುಮಾರೆನೇ ಮತಿ ತತ್ತ್‌ದ್‌ ಬೂರೆ. ಅರ್ಜುನೆ ಆಯನ್‌ ರಥೊಟು 
ಕುಲ್ಲಾದ್‌ ಸೆರಂಗ್‌ಡ್‌ ಗಾಳಿ ಪಾಡುವೆ. ನನ ಅಂಚ ಮಲ್ಲ ದನಿ ಮಲ್ಪುಜಿ ಪಂಡಿಗಿನ ಉತ್ತರಗ್‌ ಸಲ್ಮಿತ ಆಂಡ್‌. 


ಕೌರವೆರ್‌ ಪೋಡ್ಯುವೆರ್‌. ಭೀಷ್ಮ ದ್ರೋಣನಕ್ಷೆಗ್‌ ಅವು ಪಾರ್ಥನ ಶಂಖದನೇ ದನಿ ಪಣ್ಣ್‌ ಗೊತ್ತಾಂಡ್‌. 
ಕೌರವನ ಪಾಳಯೊಡು ದುಶ್ಯಕುನ ತೋಜಿ ಬತ್ತ್‌ಂಡ್‌. ಆನೆ ಕುದುರೆಲ್‌ ಕಣನೀರ್‌ ಪಾಡಿಯ. ಅಡಾಯುಧೊಲು 

ಮುಜಿದ್‌ ಬೂರ್‌೦ಡ್‌. ಅವು ಅರ್ಜುನನವೇ ಶಂಖದನಿ ಪಣ್‌ 


ನ ಭೀಷ್ಮೆ ದ್ರೋಣೆರ್‌ ಪಂಡಿನಪಗ ಕರ್ಣಗ್‌ 
ಬೇಜಾರ್‌ ಆಪುಂಡು. 


“ನಿಕುಲು ನಮ್ಮ ಸೇನೆನ್‌ ಪೋಡಿಪಾದ್‌ ಪಗೆನಾಕ್ಷೆನ್‌ ಪುಗಾರೊಂದುಲ್ಲರ್‌. ಉಂದು ಎಡ್ಡೆಗತ್ತ್‌. ಶಂಖದನಿ 
ಯೇರ್ನನೇ ಆವಡ್‌, ಯಾನ್‌ ನಮ ಸೇನೆನ್‌ ಗೆಂದಾವೆನೇ. ಯೆನ ಎದುರುಡು ಲೋಕಪಾಲಕೆರ್‌ ಉಂತಿಯೆರ್ನಲ 
ದೊಂಸ ಮಲುವೆನೆ! ಯಾನ್‌ ಪಾಂಡವೆರೆಡ ಕಾಳಗ ಮಲ್ವೆಡ ಅಕ್ಷೆನ್‌ ಕಾತೊನುನಕುಲೇರ್‌? ಗಿಡಿತ ಕೊಕ್ಕುಗು 
ತಿಕ್ಕಿನ ಉಚ್ಚುನು ಒರೊಂಬಿನಕುಲೇರ್‌? ಸೈನಿಕೆರೇ, ಈ ಪರಬೆರ್ನ ಪಾತೆರೊಗು ಕೆಬಿಕೊರಡೆ” 


ಇಂಚ ಗಟ್ಟಿಡ್‌ ಲೆತ್ಕ್‌ ಪಣ್ಣೆ. 
ಅದೊಗ ಕೃಪಾಚಾರ್ಯೆರ್‌ ಗರ್ವೊಡು ಅರ್ಜುನನ್‌ ನನಲಾತ್‌ ಪುಗಾರೈರೆ ಸುರುಮಲ್ತೆರ್‌. ಆಯೆ 
ಶಿವನೊಟ್ಟುಗು ಪೊರುಂಬುದಿನೆನ್‌, ರಾಜಸೂಯದಪಗೊದ ದಿಗ್ವಿಜಯೊನ್‌, ಸ್ವಯಂವರ ಮಂಟಪೊಡು 


ರಾಜೆರ್ನ ಗು೦ಪುನೇ ಗೆಂದ್‌ದಿನೆನ್‌, ಸೈಂಧವನ್‌ ಸೋಪಾದಿನೆನ್‌ ಮಾತ ನೆಂಪು ಪುಟ್ಟಾವೆರ್‌. 
ಕರ್ಣಗ್‌ ಗರ್ವೊಡು ದಾಲ ತೀರಂದ್‌. 


“ಗುರುಕುಲೇ, ಮಲ್ಲನ ಕಣ್ಣ್‌ಗ್‌ ನೆಯಿಪಿಜಿನ್ಸಾ ಕಟ್ಟೆ ಪಿಜಿನ್ನಲೆಕ ತೋಜುಂಡು. ಇರೆಗ್ಲಾ ಅಂಚೆನೆನೊಡೊ? 
ಸರಸೊದ ಕತೆಕಬಿತೆ ಕಟ್ಟುನ ಇರೆಗ್‌ ಯುದ್ದೊದ ಬರವುಸರವು ದಾಯೆಗ್‌? ನಿಸಲ್‌ ನಿಲಿಕ್ಕೆ ಬೊನ್ನೆ ಪೂಜೊಂದು. 
ದರ್ಭೆ ಪತೊಂದು, ಧೋತ್ರೊನು ನೆರಿ ಪಾಡೊಂದು, ತಿಥಿ, ವಾರ, ದಿನ ಪಣ್ಚಿನನೇ ಇರೆಗ್‌ ಗೊತ್ತಿಪ್ಪುನು. 
ದಾನೊಡು ತಿಕ್ಕಿನೆನ್‌ ಅರಂಟ್‌ದ್‌, ಗಂಟ್‌ ಕಟ್ಟುನ ಇರೆಗ್‌ ವೀರೆರ್ನ ಸುದ್ದಿ ದಾಯೆಗ್‌? ಉಂದು ಪಗೆನಕುಲು 
ಪಗೆಪತ್‌ದ್‌ ನಡಪಾವುನ ಕಾಳಗ. ಇರೆಗ್‌ ಪಂಡಿನವತ್‌? ಪಣ್ಣೆ. 


ಅವೆನ್‌ ಕೇಣ್ಟ್‌ ಅಶ್ವತ್ಥಾಮೆ ಬಿಗಾಡುವೆ! 


“ಕುಲೊನು ನಾಲಾಯಿಯೇ ಪಂಡ್‌ ತೋಜಾವುಂಡು. ಸೂತನ ಮಗೆ ಕರ್ಣಡ ಎಡ್ಡೆ ಪಾತೆರ ಬರಿನೆಂಚ? 
ಬೆರಣನ ಮೇಲ್ಮೆದ ಗುಣೊನು ಸೂತನ ಮಗಕ್‌ ತೆರಿಯೆರೆಗಾವ? ಕರ್ಣಾ, ನಿನನ್‌ ಈಯೇ ಪುಗಾರೊಂದುಲ್ಲ. 
ಮರ್ಯಾದಿದಕುಲು ನನೊರಿ ಪುಗಾರ್‌೦ಡ ವಿನಯೊಡು ತರೆ ತಗ್ಗಾವೆರ್‌. ಈ ಪೆರಟ್ಸ್‌ ಪಾತೆರೊಂದು, ಪೊಕ್ಕಡೆ 
ಕೊಚ್ಚೊನಡ. ಅಜಕೆ ಮಿನಿ ಪಾತೆರೃಡ, ನಿನ ನಾಲಯಿನ್‌ ಮುದೆಲ್ಲೇ ಕುತ್ತು ಬುಡ್ಬೆ” ಪಣೊಂದು ಕತ್ತಿ 
ಪತ್ತೊಂದು ದುಂಬಾನಗ ಕೌರವೆ ತಡೆಪುವೆ. 


“ನಮ ನಮನೇ ಕಂಟ್ಕೊಂಬಿನ ಸಮನ?” ಕೇಣುವೆ. 


ಬೊಕ್ಕ ಭೀಷ್ಮೆರೆಡ, “ಇಂಬೈ ಅರ್ಜುನೆನೇ ಆದಿತ್ತಂಡ ನಮ ಪತ್ತೆ ಮಲ್ತಿಲೆಕ ಆಂಡತ್ತ? ನನೊಲ 
ಅಜ್ಞಾತವಾಸ ಮುಗಿದಿಜಿ. ಜೂಜುಡು ಆತಿನ ಒಪ್ಪಂದದಂಚ ಪಾಂಡವೆರ್‌ ಕುಡ ಕಾಡ್‌ದಂಚಿ ಮುಕುಡೊಡಾಪುಂಡು” 
ಪಣೆ. 


ಭೀಷ್ಮೆರ್‌ ಲೆಕ್ಕ ಪಾಡೊಂದೇ ಪಣ್ಣೆರ್‌. 


“ಕೌರವಾ, ಪತ್ತ್‌ ವರ್ಸೊಗು ರಡ್ಡ್‌ ತಿಂಗೊಲು ಹೆಚ್ಚಿಗೆ ಒರಿಯುಂಡು. ಈ ಹೆಚ್ಚಿಗೆ ತಿಂಗೊಲ್ಬ ಲೆಕ್ಕೊಡು 
ಕೋಡೆ ಮದ್ದೆನೊಗು ಅಕಲ್ಲ ಪದಿಮೂಜಿ ವರ್ಸೊದ ಗಡು ಮುಗಿಯುಂಡು. ಪಾಂಡವೆರ್‌ ತೋಜಿದ್‌ ಬತ್ತಿನಿ 
ಇನಿ. ಈ ದಿನ ಆಕ್ಷೆಗ್‌ ಸೇರ್ಬಿನವು. ಇತ್ತೆ ಆಕ್ಷನ್‌ ದಾದ ಮಲ್ವೈರೆಲಾ ಆಪುಜಿ. ಧರ್ಮರಾಯೆ ಯೇಪೂಗ್ಲಾ 

ಸತ್ಕೊನು ಮೀರ್ಡ್‌ ನಡಪುಜೆ. ಆಕ್ಷೆನ್‌ ಕುಡ ಕಾಡ್‌ಡ್‌ ಬಲಿಬರ್ಬಾವುನ ಯೋಚನೆ ಉಂತಾಲ. ಇತ್ತೆ ಅರ್ಜುನನ್‌ 
ತಡೆತ್‌ದ್‌ ಯುದ್ಧ ಮಲ್ಪುನ ಬಗೆಕ್‌ ಯೋಚನೆ ಮಲ್ಪುಲ. ಪಾರ್ಥೆ ಯುದ್ದೊಗು ಉಂತಿಯೆಡ, ಕೆರೈರೆ 
ಪಿದಾಡಿಯೆಡ ಯೇರೆಡ್ಲಾ ತಪ್ಪಾವೆರೆ ಆಪುಜಿ. ಪೊಕ್ಕಡೆ ಸೈಪಿನ ಸಾದಿ! ಆಯಿನೆಡ್ದಾವರ ಆ ಬೀರೆರ್‌ ಪಾಂಡುಜೋಕ್ಷೆನ್‌ 
ಲೆಪುಡಾದ್‌, ರಾಜಿ ಮಲ್ಲೊನ್ನ. ಅಪಗ ಮೂಜಿ ಲೋಕೊಡ್ಡಾ ನಿನ್ನಾತ್‌ ಸಾಮರ್ತಿಕೆದಾಕುಲೇ ಉಪ್ಪಜೆರ್‌.” 


ಆಂಡ ಕೌರವೆ ಅಯಿಕ್‌ ಕೆಬಿ ಕೊರಿನಾಯೆನ? 


“ಭೀಷ್ಮೆರೇ, ಪಾಂಡವೆರ್ಲೊಟ್ಟುಡು ಯೆಂಕ್ಷೆಗ್‌ ಯುದ್ಧೊನೇ ಆಪಿಲೆಕ ತೋಜೊಂದು೦ಡು. ಯೆನ ಮನಸ್‌ಡ್‌ 
ಉಪ್ಪುನು ಒಂಜೇ ಸಂಗತಿ. ಅವು ಯುದ್ದೊದನೆ! ಅಂಚ ಅಕಲ್ಲ ರಾಜಿಡ್‌, ಒಟ್ಟುಡು ಬದ್ದುನ ಆಸೆ ಯೆಂಕ್‌ 
ಇಜ್ಜಿ. ಅಕಲ್ಲ ಯೆಂಕ್‌ ಉಪ್ಪುನು ಪಗೆನೇ! ಅಂಚ ಅಕಲ್ಲ ಪಗೆ ಸಾದನೆನೇ ಯೆಂಕ್‌ ಇಸ್ಟ” ಪಣ್ಣ್‌ ಕಡಾಕಂಡಿತ 
ಪಣೆ, 


“ಅಪಗಾಂಡ ದುಂಬುದ ಯೋಜನೆನ್‌ ಈಯೇ ಪಣ್‌” 


ಇಂಚ ಪಂಡಿನ ಭೀಷ್ಮೆರ್‌ ಉಳತ್ತುಳಾಯಿಡ್‌, “ಅಯ್ಯೋ! ಕೌರವೆ ಹಾಳಾದ್‌ ಪೋಯಿ. ”ಪಣೊಂದು 
ದುಕ್ಕಿಯೆರ್‌. 


“ಕೌರವಾ, ಅಪಗಾಂಡ ಯುದ್ದೊನೇ ಮಲ್ಪುಗ. ಈ ಒಂತೆ ಸೇನೆದೊಟ್ಟುಗು ಪೋದು ಗೋವುಲೆನ್‌ 
ದೇರಾವೊ೦ದು ಊರುಗು ಪೋಲ” ಪಣ್ಣ್‌ , ಸೇನೆನ್‌ ರಡ್ಡ್‌ ಬಾಗ ಮಲ್ಪುವೆರ್‌. ಒಂಜೆನ್‌ ಕೌರವಗ್‌ ಕೊರ್ದು 
ಊರ್ಹ ಕಡೆಕ್‌ ಪಿದಾಡ್ಕೆರೆ ಪಣ್ಣೆರ್‌. ಅವೆಡ್ಜ್‌ ಬೊಕ್ಕ ನನೊಂಜಿ ಬಾಗ ಸೇನೆನ್‌ ತಾನೇ ದುಂಬು ಕೊಣೊದು 
ಅರ್ಜುನಡ ಯುದ್ದೊಗು ಉಂತುವೆರ್‌. 


ಈ ಕಡೆಟ್‌ ಅರ್ಜುನೆ ಮಾತೆನ್ಹಾ ತೂವೊಂದಿತ್ತೆ. ಭೀಷ್ಮೆರ್‌ ಕೌರವನ್‌ ಗೋವುಲೆನ ಒಟ್ಟುಗೆ ಹಸ್ತಿನಾವತಿಕ್‌ 
ಕಡಪುಡ್ದ್‌ ಕೊರಿನೆನ್‌ ತೂದು ತೆಲ್ತೊಂದು ಉತ್ತರಗ್‌ ಪಣೆ, 


“ಉತ್ತರಕುಮಾರಾ, ನಮ್ಮ ಕೈಕಂಜಿಲೆನ್‌ ಕಾತೊ೦ಬಿನವು ನಮ ಕರ್ತವ್ಯ. ಅವೆಡ್ಜ್‌ ಬೊಕ್ಕೊನೇ ಕೌರವೆರೆನ 
ಸಾಹಸ ಪರೀಕ್ಷೆ. ಇತ್ತೆ ಸುರೂಟು ಪಗೆನಾಕುಲು ಅಡ್ಡ ಬತ್ತ್‌ಂಡಲಾ ಪೋಡ್ಯಂದೆ ರಬಸೊಡು ಗೋವುಲೆನ 
ಕಡೆಕ್‌ ರಥೊನು ಗಿಡಪ್ಪುಲ. ಭೀಷ್ನರ್ನ ತಂತ್ರೊಗು ಪ್ರತಿತಂತ್ರ ಉಂದುವೆ” ಪಣ್ಣೆ. 

ಉತ್ತರಗ್‌ ಅರ್ತ ಆಂಡ್‌. ಸೇನೆನ್‌ ಗೆಣಂದೆ ಕೌರವನಂಚಿ ರಥ ಗಿಡತ್ತೊಂದು ಗರ್ಜನೆ ಮಲ್ಪುವೆ. 
ದ್ರೋಣೆ, ಕೃಪೆ ದುಂಬಾಯಿನಾಕುಲು ಅರ್ಜುನೆ ತನ್ಶುಲೆನ್‌ ದಾ೦ಟ್‌ದ್‌ ಕೌರವನ ಬೆರಿಪತ್ತಿನೆನ್‌ ತೂಪೆರ್‌. 
ರಥೊಕು ಅಡ್ಡ ಉಂತುದು, ಸೇನೆದಂಚಿ ತಿರ್ಗಾವೆರೆ ಸೂಚನೆ ಕೊರೊಂದು, ಸುರೂಟು ತಂಕ್ಷೆಡ ಯುದ್ಧ 
ಮಲ್ಬುನೆಕ್‌ ಅರ್ಜುನಗ್‌ ಲೆಪ್ಪು ಕೊರೈೈರ್‌. 


ಆಂಡ ಅರ್ಜುನೆ ತೆಲ್ತೊಂದು ರಡ್ಟ್‌ ಪಗರಿಲೆನ್‌ ಆಕ್ಷೆನ ಪಾದೊದಂಚಿ ರಟ್ಟಾವೆ! ತಾನ್‌ ಕೌರವನ 
ದುಂಬುಡು ಬತ್ತ್‌ದ್‌ ಉಂತುವೆ. ಆಯನ ದತ್ರ್‌. ಬಲತ್ವ್‌ ಎದುರು, ಮೂಜಿ ಕೋಡಿಡ್ಲಾ ಬಾಣೊದ ಗೋಡೆ 
ಕಟ್ಟುವೆ! ಉಂದೆಟಾದ್‌ ಕೌರವನ ಇರಸಿಗೆ ಸುಡ್ಟಿನ ದೊಂಬುಡು ಬಾಡ್‌ದ್‌ ಪೋಯಿನ ಎಲ್ಯ ಸಸಿತಲೆಕ, 
ಚಿಗುರುನ ದಯಿತಲೆಕ ಆಂಡ್‌! 


ಅರ್ಜುನನ ಬಿರುತ ಸೆಡಿ ಸಬ್ಬೊಡು, ಶಂಖ ಸೊರೊಟು, ಧ್ವಜೊತ ಹನುಮನ ಗರ್ಜನೆಡ್‌ ಅತಿರಥೆರೆಗೇ 

ಗುರಿ ತತ್ತ್‌ಂಡ್‌. ಕುರುಸೇನೆಗ್‌ ತರೆಬೇನೆ ಸುರಾಂಡ್‌! ಸೈನಿಕೆರ್‌ ಪಾರ್ಟ್‌, ಮತಿ ತತ್ತ್‌ದ್‌ ಬೂರ್ಕೆರ್‌! ಪೋಡಿಗೆಡ್‌ 
ಪುರೆಲೈರ್‌! ಮಾತೆರ್ಲಾ ಮನಿಪ೦ದಿನ ಮುಗುಡೆರೇ! ದೊರೆ ಕೌರವೆ ಗೋಗ್ರಹಣ ಮಲ್ಬುಜೆಡ ಈ ಅನರ್ತ 
ಆತುವಂದ್‌ ಪಣ್ಣ್‌ ತೆರಿಯೊಂಡಿನ ಸೇನೆದಕುಲು, ಕೌರವನಡೆಗೇ ಬತ್ತ್‌ದ್‌ “ಗೋವುಲೆನ್‌ ಪಿರ ಕಡಪುಡ್ಸ್‌ 
ಬುಡ್ಡೆ. ಗೊಲ್ಲೆರೆನ್‌ ಬುಡ್ಸ್‌ ಬುಡ್ಡೆ. ರಾಜೆ ಗೋವುಲೆನ್‌ ಸೆರೆ ಪತ್ತುನವು ಸಮ ಅತ್ತ್‌ ಅರ್ಜುನೆ ನಮನ್‌ 
ದೀಪುಜೆ. ನಮ ಪೆರಣ ದೆಪ್ಪುವೆ” ಇಂಚ ಮಾತ ಪೋಡಿಗೆದ ಬರಸ್‌ಡ್‌ ಪಣೊಂದು ಬೊಬ್ಬೆ ಪಾಡ್ಯೆರ್‌. 

ಅರ್ಜುನನ ಪಗರಿಲ್‌ ಸುತ್ತೊಡ್ಡುಲಾ ರಟ್ಟೊಂದು ಬನ್ನಗ ಸೇನೆ ಚೆಲ್ಲ್‌ದ್‌ ಪೋಂಡು. ಆನೆಲೆನ್‌ 
ಮರತಶ್ತ್‌ಂಡ್‌. ಕುದುರೆಲೆನ ಬಂಜಿಗ್‌ ಕೊಲ್ಲೊಂಡು! ಅಕ್ಕಸೊಡುಲಾ ಪಗರಿಲ್‌ ಕಬ್ಬಕ್ಕಿ ಪಕ್ಕಿಲೆ ಲೆಕ ಪಾರೊಂದಿತ್ತ್‌ಂಡ್‌. 
ರುಂಡ ತಿಕ್ಕಾವೊ೦ದು ರಟ್ಟುನ ಪಗರಿಲೆನ್‌ ತೂನಗ ಮಾಂಸ ಪತೊಂದು ಪಾರುನ ಗಿಡಿಕುಲೇ! ಸೈನಿಕೆರ್ನ ಕರ್ಲ್‌ 
ಬಾಯಿಡ್‌ ಬತ್ತ್‌ಂಡ್‌! ರಣರಂಗ ನಟ್ಟಿಗ್‌ ಸಜ್ಜಾತಿನ ಕಂಡೊದಂ೦ಚ ಬಿಜಿಕ್‌ಬಿಜಿಕ್‌ ತೋಜಿ೦ಡ್‌. ಅರ್ಜುನನ 
ಪಗರಿಲೆಗ್‌ ಮಾತೆರ್ಲಾ ಬಲಿ ಆಯೆರ್‌. ನನ ಪಗರಿಲೆಗ್‌ ಬೇಲೆ ಇಜ್ಜಿಣಿಲೆಕ ರಣರಂಗ ಕಾಲಿ. ಕಾಲಿ.! ಅರ್ಜುನನ 
ಯುದ್ಧ ರೀತಿನ್‌ ಹನುಮಂತೆನೇ ಮೆಚ್ಚಿಯೆ. ಇಂಚಿತ್ತಿನ ಲಾಘವ, ಗಾಡಿಕೆ, ಕೈಚಳಕ, ಶರಸಂಧಾನ ಉಂದೆನ್‌ 
ತಾನ್‌ ರಾವಣಡ ಆವಡ್‌, ರಾಮ ಲಕ್ಷ್ಮಣೆರೆಡ ಆವಡ್‌, ತೂತುಜಿ. ಭಲಾ. ಪಣ್ಣ್‌ ಪುಗಾರ್ವೆ. 


ಮೆಲ್ಲೊಡು ಪಿರ ಜಾರೊಂದಿತ್ತಿನ ಕೌರವನ್‌ ತೂದು ಅರ್ಜುನೆ ಬೆರಿಪತೊ೦ದು ಪೊಪೆ. 
“ಏಯ್‌! ಗೋವು ಕಂಡೆಲಾ, ಪೋವಡ ಉಂತು” ಪಣ್ಣ್‌ ಕುಚ್ಚೊಣುವೆ! 


ಕೈಕ೦ಜಿಲ್‌ ಬುಡುಗಡೆಯಾದ್‌ ಊದ್ದ ಕಡೆಕ್‌ ಪೋಯ. ಪೆತ್ತೊಲು ಕೆರ್‌೦ದೆಲ್‌ ಬುಡೊಂದು ಕಂಜಿಲೆಗ್‌ 
ಪೇರ್‌ ಕೊರ. ಕಂಜಿಲ್‌ ಬಂಜಿ ದಿಂಜಿನ ಕುಸಿಟ್‌ ಕುತ್ತ ಲಾಗ್ಕೊಂದು ದಿಕ್ಕ್‌ ದಿಕ್ಕಗ್‌ ಪಾರಿಯ. ಊರುದಂಚಿ 
ಹೋಪಿನ ಸಾಲ್‌, ಸಾಲ್‌, ಕೈಕ೦ಜಿಲೆನ ಗೋಧೂಳಿ ಕಮ್ಮಿದವತ್ತ್‌! ಅವು ಪಿರಪೋಯಿನೆಡ್ಜ್‌ ಬೊಕ್ಕೊಲಾ 
ಅರ್ಜುನೆ ಯುದ್ಧ ದುಂಬರಿತೆ. ಪಗೆ ಸೇನೆಗ್‌ ಕೇಣುಲೆಕ ಗಟ್ಟಡ್‌ ಪಣ್ಣೆ. 


“ಯೆಂಕ್ಷೆನ ಗೋವುಲೆನ ಸೆರೆ ಬುಡ್ಬಾದ. ತಡೆಪುನ ಬೀರೆರಿತ್‌೦ಡ ಬಲ್ಲೆ.” 


ಶತ್ರುವೀರೆರ್‌ ಅರ್ಜುನೆ ಪಣ್ಣಿ ಭೈರವನ್‌ ಅಡ್ಡಕಟ್ಟುವೆರ್‌. ಕುಲ ಪರ್ವತೊದ ನೆತ್ತಿ ಬಿರಿವುಲೆಕ ಕೌರವ 
ಸೇನೆದ ವಾದ್ಯ ಘೋಷ ಕೇಣ್‌೦ಡ್‌! ಚಂಬಕ, ಡಕ್ಕೆ ಹರೆ, ಡಮರು, ಬೊಂಬುಳಿ, ಗೋಮುಖ, ಡೌಡೆ, 
ಕೊಂಬು ಕಹಳೆ, ರಾಯಗಿಡಿ, ಪಟಹ, ಡಿಂಡಿಮ, ತಂಬಟ, ನಿಸ್ಸಾಳ ದು೦ಬಾಯಿ ವಾದ್ಕೊಲೆನ ಗೌಜಿಡ್‌ ಕೆಬಿ 
ಕೆಪ್ಲಾಂಡ್‌. ಕೌರವ ಸೇನೆದ ರಧಥಿಕೆರ್‌, “ಅರ್ಜುನಾ, ಗೋವುಲೆನ ಸೆರೆ ಬುಡ್ಡಾದ ಪಂಡಿನ ನಿನ ಗರ್ವೊದ 
ಗಿರಿಕ್‌ ಉಂದು ಯೆಂಕ್ಷೆನ ವಜದಂಡ! ಯೆಂಕ್ಷೆನ್‌ ಒರೆಸ್‌ದ್‌ ಪಾಡ್ದೆ ಪಂಡಿನ ನಿನ ಪೆರೆದ ಕಡಲ್‌ಗ್‌ ಉಂದು 
ಯೆಂಕ್ಷೆನ ಬಡಬಾಗ್ನಿ. ಕೌರವೆ ಪೋಡಿಯೆ ಪಂಡಿನ ನಿನ ಬೆರೈದ ಬುಳೆಚ್ಚಿಲ್‌ಗ್‌ ಉಂದು ಯೆಂಕ್ಷೆನ ಉರಿದೊಂಬು?” 
ಪಣೊ೦ದು ಯುದ್ಧೊಗು ಸುರುಮಲ್ಲುವೆರ್‌. ರಾವುತೆರ್‌, ಯೋಧೆರ್‌ ನುರ್ತೊಂದು ಬತ್ತೆರ್‌. ಆನೆಲ್‌ಲ 
ಮದೊತ ಮತ್ತ್‌ಡೇ ಬತ್‌ದ್‌ ತಾ೦ಟಿಯ.. ಶತ್ರುಲು ಅರ್ಜುನನ್‌ ಗೇಲಿ ಮಲ್ತೆರ್‌! 


“ಅರ್ಜುನಾ, ಖಾ೦ಡವ ಕಾಡ್‌ನ್‌ ಸುಡಿನೆಕ್‌ ಉಂದು, ಅಮರಾವತಿದ ಗಂಧರ್ವೆ ಚಿತ್ರಾಂಗದನ್‌ ಗೆಂದಿನೆಕ್ಕ್‌ 
ಉಂದು, ಮತ್ಸ್ಯಯಂತ್ರೊದ ಪಂತೊನು ಗೆಂದಿನೆಕ್‌ ಉಂದು, ಶಿವನೊಟ್ಟುಗು ಯುದ್ಧ ಮಲ್ತಿನೆಕ್‌ ಉಂದು, 
ಸುಭದೆನ್‌ ರಟ್ಟಾಯಿನೆಕ್‌ ಉಂದು” ಇಂಚ ಅರ್ಜುನನ ದುಂಬುದ ಕಡ್‌ಗಾರೈನ್‌ ಸಸಾರ ಮಲ್ಟುಲೆಕ ಒಂಜೊಂಜೇ 
ಬಾಣೊಡು ಹಾಕ್ಕೆರೆ ತೂಯೆರ್‌. 

ಅರ್ಜುನೆಲಾ ಅವ್ವೆನ್‌ ಹಾಕೊಂದೇ ದುಂಬರಿದ್‌ ಬಾಯಿಡ್‌ ಬೀರೆರಾಯಿನ ಅಕ್ಷೆನ್‌ ಕೆರ್ಟ್‌ ಜೆಪುಡಾಯೆನೆ! 
ಈ ಯುದ್ಧೊಡು ಸೈತಿನ ಆನೆ ಕುದುರೆಲೆನ ಲೆಕ್ಕ ಬಂಗನೇ। ಪುಣೊತ ರಾಸಿ ಪಂಡ ಪರ್ವತೊನೇ! ಗಾಯಗಡಿತಕ್ಷೆನ 
ಅರ್ಯಮುರ್ಯ ಕೇಂಡನೇ ಯುದ್ಧೊದ ಅನರ್ತೊಲು ಅರ್ತ ಆವೊಡು! 


ಈ ನಡುಟ್‌ ಅಶ್ವತ್ಥಾಮೆ ಕರ್ಣನ ಬಗೆಕ್‌ ಪಣ್ಣೆ. 


“ಕರಾ, ಪಗೆ ಪಣ್ಣಿ ಕಾಡ್‌ಗ್‌ ಈಯೇ ಅಗ್ನಿ ಪಣ್ಣ್‌ ಎಣ್ಣೊಂಡಿನ ನಿಕ್ಕಲ ಗಾಯ ಆಂಡ? ನಿನಲೆಕ೦ತಿನ 
ಪರಾಕ್ರಮಿ ಇತ್ತ್‌ದ್ದಾ ಕೌರವನ ಸೇನೆಗ್‌ ಈ ಗತಿ ಬತ್ತ್‌೦ಡತ್ತ? ಛೀ! ನಿನನ್‌ ಈಯೇ ಪುಗಾರೊಂದು, ಕೌರವನ 
ಸಂಪೊತ್ತುನು ದೆತೊಂಬಿನನೇ ಆಂಡತ್ತ ನಿಕ್ಕ್‌? ಇತ್ತೆ ಬೀರೊದ ಅರ್ಜುನೆ ಎದುರುಗೇ ಉಲ್ಲೆ. ಆಯಡ ನಿನ 
ಉರಿಬೋರೊನು ತೋಜಾಲ. ಕರ್ಣಾ, ಯೇಪೊಲ ಈ, ಸೋಲು ಪಣ್ಣಿನ ಪೊಣ್ಣನ್‌ ಬಯಕುನಾಯೆ। 
ಯುದ್ಧೊಡು ದೈರ ಯಾರಂದಿನಾಯೆ! ಮಾಮಲ್ಲ ಬೀರೆ ಪಣ್ಣ್‌ ಪಣೊಂಬಿನ ಈ, ಇತ್ತೆ ಗೋವುಲೆನ್‌ ಪರ 
ದೇರೊಂದು ಬರುವನ?” 


ಕರ್ಣಗ್‌ ಈ ಕೋಂಗಿ ಕೇಣ್ಕೆರಾಯಿಜಿ. 


“ಗುರುಕುಮಾರ ಅಶ್ವತ್ಥಾಮಾ, ಗರಡಿಡ್‌ ಬರವು ಕಲ್ಲಾದ್‌, ಕಲ್ಕಿನಕ್ಷೆನ ಆಸರೆಡ್‌ ಬದ್ಕುನ ಪೀನಸ್‌ ಬುದ್ಧಿದ 
ನಿಕ್ಕ್‌ಲ ಯೆಂಕ್‌ಲ ದಾದ ಸಮ್ಮಂದ?) ಇತ್ತೆ ತೂಲ” ಪಣೊಂದು ಅರ್ಜುನನಂಚಿ ತಿರ್ಸ್‌ದ್‌, 

“ಪಾರ್ಥಾ, ಇಂಚಿಗ್‌ ಯೆನ ಕೋಡಿಗ್‌ ಬಲ್ಲ. ಭೀಷ್ಮೆರೆನ್‌, ದ್ರೋಣೆರೆನ್‌, ಪೋಡಿಪಾದ್‌, ಪೊರ್ತು 
ದೆತ್ತಂಡ ಯಾವಂದ್‌! ನಿನ ಬೇರ್‌ನೇ ಪರ್‌ದ್‌ ಕಡಲ್ಬ ನೀರ್‌ಡ್‌ ದೆಕ್ಕುನ ಮೃತ್ಯುವಾಯಿನ ಈ ಕರ್ಣನಂಚಿಗ್‌ 
ಬಲ್ಲ” ಪಣೊಂದು ತಾನೇ ದುಂಬು ಬರ್ತೆ. ಅರ್ಜುನೆಲಾ “ಕರ್ಣಾ, ನಿನ ಮಾಸೊನು ಬೂತೊಲೆಗ್‌ ಬಳಸುವೆ” 
ಪಣೊಂದು ಬಯಂಕರ ಕಾಳಗ ಕೊರ್ಟೆ. ಕರ್ಣನ ಬಾಣೊಲು ಸುತ್ತೊಡುಲಾ ಬನ್ನಗ ಉತ್ತರಕುಮಾರೆ 
ಪೋಡಿದ್‌ ಕಣ್ಣ್‌ ಮುಚ್ಚೊನುವೆ! ಅರ್ಜುನಗ್‌ ಬಾಣೊಲೆನ್‌ ಪೊಡಿಮಲುನೆಟೇ ಉರ್ದು ಉಲ್ಲಾಸ್‌! 

ಕರ್ಣಗ್‌ ತಡೆವುಜಿ. 


“ಅಹಾ! ಅರ್ಜುನಾ, ಕಾಡ್‌ಡಿತ್ತಿನ ರಾಜಕುಮಾರಾ, ಕೌರವನ ಬಡ್ಕಟ್‌ ಬೋರಿದಲೆಕದ ನಿಕ್ಕ್‌ ಈತೊಂಚಿ 
ಬೀರನ?” ಕೇಣುವೆ. 


“ಕರ್ಣಾ, ಈಲಾ ಮಾಮಲ್ಲ ಬೀರೊದಾಯೆನೆ! ದೊರೆಕಾದ್‌ ತರೆಕೊರಿನಾಯೆನೆ! ನಿನ ನೀಚ ನಾಲಾಯಿಗ್‌ 
ಯಾನ್‌ ಕೋಪ ಮಲ್ಲೊನುಜಿ. ನಿಕ್ಕ್‌ ಆಮ೦ಡಾ೦ಡ ಇಂದಾ, ಈ ಪೆಟ್ಸ್‌ನ್‌ ತಡೆತೊನ್ನ.” 


ಅರ್ಜುನನ ಬಾಣೊದ ಬರ್ಸೊಡು ಸೂರ್ಯನ ಮಗೆ ಕರ್ಣೆ ಪಗೆಲ್‌ಗೇ ತೋಜಂದಿನೆಕ್‌ ಆಯನ ಕತೆ 
ಮುಗಿಂಡ್‌ಂ೦ದೇ ಎಣ್ಣ್‌ದ್‌ ಆಯನ ಕಡೆತ ಸೈನಿಕೆರ್‌ ಸಂಕಡ ಅನ್ನೇಸಿಯೆರ್‌. ಆಂಡ ಕರ್ಣೆ ಬೇಗೊಡೇ 
ಪಗರಿಪಂಜರೊನು ಬಿಚ್ಚಾವೊ೦ದು ಬತ್ತೆನೇ! ಅರ್ಜುನನ ರಥೊನು ಮುಚ್ಚಿದ್‌ ಪಾಡಿಯೆನೇ। ಸೈನಿಕೆರ್‌ ಕರ್ಣನ್‌ 
ಪುಗಾರ್ನಗನೇ ತೋಜಿ ಬತ್ತಿನ ಅರ್ಜುನೆ ಕರ್ಣನ ಬಿರುನ್‌ ಕಡ್ಜ್‌ ರಟ್ಟಾಯೆನೇ। 

ಕರ್ಣೆ ಪಾತೆರಂದೆ ಪಿರತಿರ್ಸ್‌ದ್‌ ಪೋಪೆ. 

ಇತ್ತೆ ದ್ರೋಣೆರ್‌ ದು೦ಬು ಬತ್ತೆರ್‌. 

“ಅಂದಾ? ಕರ್ಣೆ ಬಲ್ತೆನಾ? ಛೇ! ಕೌರವನ ದುಸ್ಪ ಕಜ್ಜೊದ ಕೀರ್ತಿಗ್‌ ಜತೆ ಆಯಿನ ಇಂಬೈ ಕೊಚ್ಚೊಂಬಿನಿ 
ದಿಂಜ. ಸಾದನೆ ಕಮ್ಮಿ” ಇಂಚ ಪಣೊಂಡೆರ್‌. 

ನನೊಲ ದುಂಬು ಬತ್‌ದ್‌ “ಪಾರ್ಥಾ, ಕರ್ಣನ್‌ ಸೋಪಾಯಿನ ಹಮ್ಮು ಬೊಡ್ವಿ ಇತ್ತೆ ಯೆನ ಕೈಗುಣೊನು 
ಒಂತೆ ತೂಲ. ನಿಕ್ಕ್‌ ಪಾಶುಪತಾಸ್ತ ತಿಕ್‌ದ್‌೦ಡತ್ತ? ಅಯಿತ ರುಚಿನ್‌ ಯೆಂಕ್‌ ಒಂತೆ ತೋಜಾಲ. ತೂಕ.” 


ದ್ರೋಣೆರ್ನ ಸವಾಲ್‌ ಅರ್ಜುನಗ್‌ ಇಸ್ಪದನೆ! ಆಯೆ ಸುರೂಟು ಗುರುನ ಪಾದೊಗು ಒಂಜಿ ಪಗರಿಡ್‌ 
ಸೊಲ್ಮೆ ಸಂದಾವೆ! “ಗುರುಕುಲೇ, ಸೊಲ್ಲೆಲ್‌. ಯೆನ ಏಳ್ಗೆ ಈರ್ನನೇ ಅತ್ತ? ಇರೆನ ದಯೊಟು ಯೆಂಕ್‌ ಬಿರು 
ಬರವು ತೆರಿದ್‌೦ಡ್‌. ಈರೇ ಯೆನ ಪಾಲ್‌ಗ್‌ ರುದ್ರೆ, ವಿಷ್ಣು ಮಾತಲಾ. ಈರೆಡ ಲಡಾಯಿಗ್‌ ಯಾನ್‌ ಮನ 
ಮಲ್ಬುಜಿ. ಕರುಣೆ ಉಪ್ಪಡ್‌” ಪಣ್ಣೆ 


ದ್ರೋಣೆರ್‌, “ಅರ್ಜುನಾ, ಇಂಚ ಪಣ್ಣಿನವು ಸರಿ ಅತ್ತ್‌. ಯುದ್ಧ ನೀತಿದಂಚ ಯೇರ್‌ ಎದುರು ಬತ್ತ್‌ಂಡಲ 
ಅಕ್ಷೆಡ ಯುದ್ಧ ಮಲ್ಲೊಡೆ! ಅವು ಕ್ಷತ್ರಿಯ ಧರ್ಮ. ಅಂಚ ಮುಲ್ಪ ಗುರು ಶಿಷ್ಯ ಸಮ್ಮಂದ ಬರ್ತುಜಿ. ಪಗರಿದ 
ರುಚಿ ತೂಪಿನವು ಮುಕ್ಯ ಇಂದಾ ಪಗರಿ ಬುಡೆ. ರುಚಿ ತೂಲ.” 


ಅರ್ಜುನೆ ಬುಡೆನ? ಅವೆನ್‌ ಕತ್ತೆರ್ಸ್‌, 


“ಗುರುಕುಲೇ, ಈರ್‌ ಬಿಂಬ, ಯಾನ್‌ ಪ್ರತಿಬಿಂಬ. ಈರ್‌ ಕಲ್ಲಾದ್‌ ಕೊರ್ತಿನೆನ್‌ ಇರೆಗೇ ಪಿರ ಕೊರೊಂದುಲ್ಲಿ” 
ಪಂಡ್‌ದ್‌, ನಿಲ, ಅಕ್ಕಸೊದ ಅಂತರ ತೋಜಂದಿಲೆಕ ಬಾಣೊಲೆಡ್‌ ಮುಚ್ಚುವೆ. ದ್ರೋಣೆರೆಗ್‌ ಶಿಷ್ಯನ ವಿನಯ, 
ಗುರುಬಗಿ, ಯುದ್ಧ ಚಾತುರ್ಮೆ ಮಾತಲಾ ಕುಸಿತನೆ! ಅಂಚ ಉಡಲ್‌ ದಿಂಜಿದ್‌ ಬತ್ತ್‌ಂಡ್‌. 


“ಅರ್ಜುನಾ, ಯೆನ ಮಗೆ ಅಶ್ವತ್ಥಾಮೆ. ಆಂಡ ಯೆನ ಮೋಕೆದ ಮಗೆ ಪಣ್‌೦ಡ ಈಯೇ. ನಿನ್ನಾತ್‌ 
ಬಿರು ಬರವು ಬೇತೆ ಯೇರೆಗ್‌೦ಡ್‌?” ಪಣೊಂದು ಪಗರಿನ್‌ ಬುಡ್ಡೆರ್‌. ಇರ್ವೆರ್ಲಾ ದಿಂಜ ಪೊರ್ತ ಕಾದುವೆರ್‌. 
ಅರ್ಜುನೆ, "ಭಾರದ್ದಾಜರೇ ಈರ್‌ ಬಿರುಬರವುಡು ಪೊಸ ರುದ್ರೆರೇ! ಶಸ್ತ್ರಾಸ್ತೊಲೆನ ಬಹೆರೇ” ಇಂಚಾಂದ್‌ 
ಕೊಂಡಾಡೊಂದೇ ದ್ರೋಣೆರ್ನ ಪಗರಿಲೆನ್‌ ಕತ್ತೆರ್ಟ್‌ ಪಾಡ್ಜೆ. 

ಅರ್ಜುನನ ಪರಾಕ್ರಮೊನ್‌ ದೇವತೆಲ್‌ ಮೆಚ್ಚಿಯೆರ್‌. ಯುದ್ದೊದ ನಡುಟು ದ್ರೋಣೆರೆಗ್‌ ಪೆಟ್ಟ್‌ಡ್‌ 
ಆಯೆಸ ಆಯಿನಪಗ, ಆರೆನ ಸಾರಥಿ ಉಪಾಯೊಡು ರಥೊನು ಬೇತೆ ಕಡೆಕ್‌ ತಿರ್ಲಾವೆ. 


ಉಂದೆನ್‌ ತೂವೊಂದಿತ್ತಿನ ಕರ್ಣೆ, 


“ಅಹಾ! ದ್ರೋಣೆರ್‌ ಅರ್ಜುನನ್‌ ಗೆಂದಿಯೆರ್‌? ಕೌರವೆರ್ನ ಪಗೆನಕುಲು, ಪಾಂಡವೆರ್‌ ನಿರ್ನಾಮ 
ಆಯೆರ್‌. ಇತ್ತೆ ಕೌರವನ ಏಳ್ಗೆದ ಸಾದಿ ದುಂಬರಿಂಡ್‌” ಇಂಚ ಕೋಂಗಿ ಪಾತೆರುವೆ. 


ಕರ್ಣನ ಅಪನುಡಿ ಕೇಣ್ಣ್‌ ಅಶ್ವತ್ಥಾಮೆ ದುಂಬು ಬತ್ತ್‌ದ್‌ “ಕರ್ಣಾ, ಸಾರಥಿ ರಥ ತಿರ್ಲಾಯೆಡ, 
ದ್ರೋಣೆರ್‌ ಸೋತೆರ್‌೦ದ್‌ ಅರ್ತನ?” ಕೇಣೊ೦ದು ಕೋಪೊಡು ಸುಯಿಂತೊಂದು ತಾನೇ ಯುದ್ಧೊಗು 
ದುಂಬು ಬರೆ. 


“ಅರ್ಜುನಾ, ಧನುರ್ವಿದ್ಯೆದ ಮಹತ್ವ ದಾದವು? ಚಾಪವಿದ್ಯಾನಿಧಿಲೆನ ಚಿಂತನೆ ದಾದವು? ಉಂದೆನ್‌ 
ತೆರಿದನ?” ಪಣೊಂದು ಬಾಣ ಪ್ರಯೋಗೊಗು ಸುರು ಕೊರೆ. 


ಅಯಿಕ್‌ ಅರ್ಜುನೆ “ದಾದ ಪಂಡ? ಯೆನ್ನವು ಅಕ್ರಮನ? ತ್ರಿಭುವನ ವಿದ್ಯಾಚಕ್ರವರ್ತಿಲ್‌೦ದ್‌ ಪಣೊಂಬಿನ 
ನಿಕುಲು ಬಡಾಯಿ ಪಾತೆರುನತ್ತಂದೆ ರಟ್ಟಿದ ಬಲ ನಿಕಲ್ಲ ಓಲುಂಡು? ನಿಕುಲು ಕಾಳಗೊಡ್ಡಾ ಕಬಟ ಬೆನ್ನಿನಕುಲು!” 
ಪಣ್ಣ್‌ ಜೋರುಡೆ ಬಾಣ ಬುಡ್ಜೆ. ಇರುವೆರ್ಲಾ ಸರಿಸಮ ಪೊರು೦ಬಾಟ ಮಲ್ಪುವೆರ್‌. ಅಕೇರಿಗ್‌ ಅಶ್ವತ್ಥಾಮನ 
ಪಗರಿಲ್‌ ಮುಗಿದ್‌, ಆಯೆ ಮೋನೆ ತಿರ್ಲಾವೊ೦ದು ಪಿರ ಪೋಪೆ. 

ಆತಾನಗ ಕೃಪಾಚಾರ್ಯೆ ದುಂಬು ಬತ್ತ್‌ದ್‌, “ಅರ್ಜುನಾ, ಅಕುಲು ಅಮ್ಮೆ ಮಗೆ ಸೋತೆರ್‌ ಪಣ್ಣ್‌ ಈ 
ಹಮ್ಮುಡು ಮೆರೆವಡ.. ಉಂತುಲ” ಪಂಡೆ. 


ಅರ್ಜುನೆ ಗುರುನ ಕಾರ್‌ದ ಬರಿಕ್‌ ರಡ್ಡ್‌ ಪಗರಿನ್‌ ಬುಡ್ಜೆ. ಬೊಕ್ಕ ಇರುವೆರ್ದ ಒಂತೆ ಪೊರ್ತು ಕಾದಿಯೆರ್‌. 
ಕಡೆಕ್‌ ಅರ್ಜುನನ ಅರ್ಧಚಂದ್ರ ಬಾಣೊಡು ಕೃಪನ ಬಿರು ಮುಜಿಂಡ್‌. ಅಂಚ ಪಿರ ತಿರ್ಲಿಯೆ. 


ಭೀಷ್ಮೆರ್‌, ಮೊಕುಲು ಸೋಪುನೆನ್‌, ಸೇನೆ ಕಂಗಾಲಾಯಿನೆನ್‌ ಗಯಿತ್‌ದ್‌ ಸೇನೆನ್‌ ನಡಪಾವೊಂದು 
ತಾನೇ ಬತ್ತ್‌ದ್‌ ಅರ್ಜುನನ್‌ ತಡೆಪುವೆರ್‌. ಅರೆನ ಸೈನಿಕೆರ್‌ ಅರ್ಜುನಗೇ ಗಟ್ಟಿಡ್‌ ಪಣ್ಣೆರ್‌. 


“ಅರ್ಜುನಾ, ಪಿರ ಪೋಲ! ಭೀಷ್ಮೆರ್‌ ಉಗ್ರೆರ್‌. ರುದ್ರನ ಬೊಕ್ಕ ಕೃಷ್ಣನ ಭಕ್ತೆ ಅಯಿನ ಈ ಅಕ್ಷೆನೇ 
ಭೀಷ್ಮೆರೆಡ ಯುದ್ದೊಗು ಲೆಪುಡಾಲ. ದಾಯೆ ಪಣ್‌೦ಡ ಈ ನನಲಾ ಎಲ್ಯಾಯೆನೆ!” 


ಭೀಷ್ಮೆರ್‌, “ಬಲಾ! ಪಾರ್ಥ! ಲೋಕೊಡೇ ಬೀರೊಡು ಪುದರಾತತ್ತ? ದಾದನಾ, ಗುರು ದ್ರೋಣ, ಕೃಪ, 
ಕೌರವನಕ್ಷೆನ್‌ ಗೆಂದಿಯ. ನಿಕಲ್ನ ಅಜ್ಞಾತವಾಸೊದ ವರ್ಸೊ ಮುಗೀ೦ಡ? ಇತ್ತೆ ಕೌರವೆರೆನ್‌ ಕೊಚ್ಚಿದ್‌ ಪಾಡ್ಜ್‌ 
ರಾಜ್ಯೊನು ದೆತೊನುವರ?” ಇಂಚ ಪಣೊಂದು ಬಾಣೊದ ಬರ್ಸೊನೇ ಬರ್ಬಾವೆರ್‌. 


ಅರ್ಜುನೆ ಗೌರವೊಡು, “ಈರೆನ ಕರುಣೆದ ದಿಸ್ಪಿ ಯೆಂಕ್ಷೆನ ಮಿತ್ತ್‌ ಇತ್ತ್‌ಂಡ ಅವ್ವೇ ಯೆಂಕ್ಷೆನ ಬಾಗ್ಗೆ! 
ಇರೆಡ ಪರಾಕ್ರಮ ತೋಜಿಪಾಯೆರೆ ಎಂಕ್ಷೆಡ್ಸ್‌ ಆವ? ಯೆಂಕುಲು ಇರೆನ ಸೇವೆ ಮಲ್ಲೊಡಾಯಿನಕುಲು! 
ಯೆಂಕ್ಷೆಗ್‌ ರಾಜ್ಯೊದ ಆಸೆನ?” ಪಣ್ಣ್‌ ಯುದ್ಧೊಗು ದುಂಬಾಪೆ. 


ಭೀಷ್ಮೆರ್‌ ರಡ್ಜ್‌ ಬಾಣೊಡು ಉತ್ತರಕುಮಾರನ್‌ ಗಾಯ ಮಲ್ತ್‌ದ್‌ ಅರ್ಜುನನ ಕವಚೊನು ಉಡೆಪುವೆರ್‌. 
ಪರ್ಕೆ ಬಿರಿಯುನಂಚ ಆರ್‌ ಬಾಣ ರಟ್ಟಾಯಿನೆಟ್‌ ಉತ್ತರಗ್‌, ಅರ್ಜುನಗ್‌ ಇರುವೆರೆಗ್ಲಾ ಗಾಯೊಲಾಂಡ್‌. 
ಧ್ವಜೊತ ಹನುಮಂತಗ್ಲಾ ಪೆಟ್ಸ್‌ ಬೂರ್ನಗ, ರಾವಣಡ ತಿನ್ತಿನ ಪೆಟ್ಟ್‌ನ್‌ ನಿನೆತೊ೦ದು ಕಲ್ಕುವೆ! ಅರ್ಜುನೆ 
ಸಾರಥಿಗ್‌ ಉಪಚಾರ ಮಲ್ತ್‌ದ್‌, ಪಾತೆರೊಡೇ ದೈರ ದಿಂಜಾವೆ. 


ಸಾರಥಿ ಉತ್ತರಕುಮಾರೆ, ಸೊಯ ಸಮ ದಾಂತಿಲೆಕ “ಯೆನನ್‌ ಯೇರ್‌ ಕೆರಿನಿ ಭೀಷ್ಮೆನ.? ಈಯಾ” 
ಕೇಣ್ಣಗ, ಅರ್ಜುನೆ ತನ ತಪ್ಪುಡಾದ್‌ ನಿಕ್ಕ್‌ ಪೆಟ್ಸ್‌ ನಾಟ್‌೦ಡ್‌ ಪಣ್ಣೆ ತನ ಮೆಯಿತ ಗಾಯೊಲೆನ್ನ ತೋಜಿಪಾವೆ. 
ಹನುಮಂತನಂಚಿನ ವಜ ಕಾಯೊದಯನ ಗಾಯೊನ್ಹಾ ತೋಜಾದ್‌, ಭೀಷ್ಮೆರ್‌ ಮುನಿಯೆದ್ದ ರುದ್ರೆರಾಪೆರ್‌೦ದ್‌ 
ಪಂಡೆ. 

ಕುಡ ಒರೊತ ಯುದ್ಧೊಡು ಭೀಷ್ಮೆರೆನ ಧ್ವಜಕ೦ಬ ಮುಜಿಂಡ್‌! ರಥ ಪೊಡಿ ಆಂಡ್‌! ಸಾರಥಿಗ್‌ ಗಾಯ 
ಆಂಡ್‌. ಅಂಚೆನೇ ಭೀಷ್ಮೆರೆನ ಬಾಣೊಡು ಅರ್ಜುನನ ಉದಡಲ್ಡ್‌ ನೆತ್ತೆರ್‌ ದೊರಿಂಡ್‌! ಭೀಷ್ಮೆರ್‌ ಅರ್ಜುನನ 
ವಾಯವ್ಯಾಸ್ತೊನ್‌ ಆಗ್ನೇಯಾಸ್ತೊಡು ತಡೆಪುವೆರ್‌. ಇರುವೆದ್ದ ರೌಸುದ ತೂಟೆ ಅರ್ಲಾವೊ೦ದೇ ಇತ್ತೆರ್‌. 

ಭೀಷ್ಮೆರೆನ ಪರಾಕ್ರಮೊನು ತೂದು ದೇವತೆಲ್‌, “ಛೇ! ಭೀಷ್ಮೆರ್‌ ಸುರುಟೇ ಪುಟ್ಟುದಿತ್ತೆದ್ದ ಹಿರಣ್ಯಕಶಿಪು 
ಬೂಮಿನ್‌ ಕಂಡೊಂದು ಪೋಷಿನ ಜಕ್ಕೆಗೇ ಹೋತುವಯೆ! ಸೀತೆ ಅಶೋಕವನೊಟು ಬಂಗ ಬರೊಡುಂದೇ 
ಇತ್ತ್‌ಜಿ” ಪಣೊಂಬೆರ್‌. ಉತ್ತರಗ್‌ ಭೀಷ್ಮೆರೆನ ಪರಾಕ್ರಮ ತೂದು ಬಾರೀ ಸೋದ್ಯನೆ. 


ಅರ್ಜುನೆ ಅವ್ವನ್‌ ಒಪ್ಪಿದ್‌ ಉತ್ತರಗ್‌ ಪಣ್ಣೆ. 


“ಉತ್ತರ ಕುಮಾರಾ, ಕಾರ್ತವೀರ್ಯಾರ್ಜುನನ ಸಾರ ರಟ್ಟಿನ್‌ ಕಡ್ದ್‌ದ್‌ ಗೆಂದಿನ ಪರಶುರಾಮನ್ಹಾ 
ಮೀರುನಂಚಿನ ಕಡ್‌ಗಾರೈದಾರ್‌ ಈ ಭೀಷ್ಮೆರ್‌!” 

ಕುಡ ಸುರು ಆಯಿನ ಯುದ್ಧೊಡು ಪೆಟ್ಸ್‌ ತಿಂದಿನ ಕೋಪೊಡು ಅರ್ಜುನೆ ಪತ್ತ್‌ ಪಗರಿಲೆನ್‌ ಬುಡ್ರೆ ಅವು 
ಭೀಷ್ಮೆರೆನ ತಿಗಲೆಗೇ ನಾಟ್‌೦ಡ್‌. ಅರೆನ ಮೆಯಿ ನಡ್ಗ್‌ಂಡ್‌. ಆರ್‌ ರಥೊತ ಕಂಬೊಗು ಎರ್ಸ್‌ದ್‌ ಉಂತಿಯೆರ್‌. 
ಅಪಗ ಕೌರವೆ ಅರ್ಜುನನ ದುಂಬುಗು ಬರ್ತೆ. ವಂದಿ ಮಾಗಧೆರ್‌ ಕೌರವನ ಪುಗರ್ತೆ ಪಣೊಂದಿಪುನಗ ಸೇನೆ 
ಕುಡ ಒಟ್ಟು ಸೇರ್‌೦ಡ್‌.. ವಾದ್ಯೊದ ಗದ್ದಲದೊಟ್ಟುಗೆ ಕೌರವನ ಸೇನೆ ಪಾರ್ಥನ ಮಿತ್ತ್‌ ಬೂರ್‌ಂಡ್‌. 


“ಪಗೆನಕಲ್ಲ ಸೊರ್ಕು, ಹಾಂಕರ ಪಿರ್ಬಾವೆ * ಪಣೊಂದು ಅರ್ಜುನೆ ಬಿಗುತ್ತ ಕಾಳಗೊಡು ಕುರುಸೇನೆನ್‌ 
ಅರೆವಾಸಿ ಮುಗಿತ್ತೆನೆ! ಅವ್ವೆನ್‌ ತೂಯಿನ ಕೌರವೆ ಇಂಚ ಕುಚ್ಜೊನುವೆ. 


“ಅರ್ಜುನಾ, ಜೋಕ್ಷೆನ್‌, ಪರಬೆರೆನ್‌, ಬೆರಣೆರೆನ್‌, ಮಿಂಜೆಸ್ಕೆ ಪಣೊಂದು ರೈಸೊಡ್ಡಿ. ನಿಕ್ಕ್‌ ಒಂಜಿ 
ನಮೂನೆದ ಮರ್ದ್‌. ಕಾಡ್‌ಡ್‌ ಬದ್ದುನ ನಿಕ್ಕ್‌ ರಾಜ್ಕೊಡು ಪಾಲ್‌ ಕೊರೆನ? ನಿಕ್ಕ್‌ ಕಾಡ್‌ಗ್‌ ಬಲ್ಬ್‌ ಹೋಪಿನನೇ 
ಗತಿ ಪಣ್ಣ್‌ ತೆರಿಯೊಣ್ಣ.” 

ಕೌರವನ ಪಾತೆರೊಗಾವಡ್‌, ಪಗರಿಲೆಗಾವಡ್‌ ಅರ್ಜುನೆ ಮಿಸ್ಕಂದೆ, 


“ಕೌರವಾ, ದಿ೦ಜ ಜಕ್ಕೆಗ್‌ ಮಿನಿ ಪೋಯಡ, ನಿನ ರುಂಡ ರಟ್ಟಾದ್‌ ರಾಜ್ಕೊನು ಒಯ್ತ್‌ ದೆತೊನ್ವೆ. ಒಂತೆ 
ಹದನಿದಾನೊಡುಪ್ಪುಲ” ಪಣ್ಣೆ. 

“ಮರ್ಲ್‌ ಅರ್ಜುನಾ, ಗಿಡಿತ ಕಣ್ಣ್‌ ತಪ್ಪಾದ್‌ ಉಚ್ಚು ಬದೈೆರೆಗಾವ? ರಾಜ್ಕೊದ ಮೋಹ ದೀವೊಂದು 
ಯೆನಡ ದೆತೊನ್ನೆರೆಗಾವ? ಪಾಂಡವೆರ್ನ ರುಂಡೊಡು ಚೆಂಡ್‌ ಗೊಬ್ಬುನನೇ ಈ ಕೌರವನ ಆಸೆ.” 


“ಕೌರವಾ, ಈ, ಪಾ೦ಡವೆರೆನ್‌ ಒಂಚಿದ್‌ ಕುಲ್ಲುದಿನ ಗಿಡಿ! ಆ೦ಡ ಗಿಡಿಕ್‌ ತನ ರೆಂಕೆ ಮುಯ್ತ್‌ದ್‌ ಕೆಕ್ಕಿಲ್‌ 
ಪುಂಜೆಂಕುನಕುಲುಲ್ಲೆರ್‌೦ದ್‌ ನೆಂಪುಡಿತ್ತ್‌೦ಡ ಎಡ್ಡೆ.” 


ದುಂಬರಿಯಿನ ಯುದ್ದೊಡು ಕೌರವನ ಮೆಯಿ ನೆತ್ತೆರ್ಡ್‌ ಚಂಡಿಯಾಂಡ್‌. ಕೌರವೆ ಬಲದಾಂತಿಲೆಕ 
ಆಯಿನೆನ್‌ ತೂದು ಸಾರಥಿ ರಥೊನು ಬೇತೆ ಕೋಡಿಗ್‌ ತಿರ್ಲಾವೆ. 


ಅರ್ಜುನೆ ಕುಸೆಲ್‌ಡೇ, “ಕೌರವಾ, ಬಲ್ದೊಡ್ಡಿ ಯಾನ್‌ ನಿನನ್‌ ಕೆರುಜಿ. ಕ್ಷತ್ರಿಯೆ ತನ ಪೆರೈೆನ್‌ ಕೊಚ್ಚೊಂದಿತ್ತಿಲೆಕನೇ 
ಯುದ್ದರಂಗೊಡ್ಡು ಜಾರೊಂಡ ವಂಶೊದ ಕೀರ್ತಿಗ್‌ ಕರಂಕ್‌ ಪತ್ತುಂಡು” ಪಣ್ಣೆ. 


ಕೌರವಗ್‌ ನಾಚಿಕೆ ಆಪುಂಡು. ಕುಡ ಯುದ್ದೊಗು ದುಂಬಾಪೆ. ಕೌರವನ ಪಾಡ್‌ ತೂದು ಸೈನಿಕೆರ್‌ 
ಮಾತೆರ್ಲಾ ಬೆರಿಸಾಯೊಗು ಬತ್‌ದ್‌, ಪೆರಣ ಕೊರೈರೆಗ್ದ ದುಂಬಾಪೆರ್‌. ಕರ್ಣೆ ಕೌರವಗ್‌ ಕಸ್ಟ ಆಯಿನೆನ್‌ 
ತೂದು ತಾನೇ ಯುದ್ದೊಗು ಪಿದಾಡ್ವೆ. ಅಶ್ವತ್ಥಾಮೆ, ಕೃಪೆ, ದುಶ್ತಾಸನನಕುಲ್ಲಾ ಬತ್ತೆರ್‌. ದ್ರೋಣೆ, ಬಾಹ್ಲೀಕೆರ್‌, 
ಸುಕೇತ್‌, ಭೂರಿಶ್ರವೆರ್‌ ಅರ್ಜುನನ ಮಿತ್ತ್‌ ಏರ್ದ್‌ ಬತ್ತೆರ್‌. ಸೇನೆಲಾ ಮುತ್ತಿಗೆ ಪಾಡ್‌೦ಡ್‌. ಭೈರವನ ನಲಿಕೆಗ್‌ 
ಸಜ್ಜಾಯಿನ ರಂಗಭೂಮಿದಂಚ ಆಯಿನ ಯುದ್ಧಭೂಮಿನ್‌ ತೂದು ಉತ್ತರಗ್‌ ಪೋಡಿಗೆ ಆಪುಂಡು. 


ಅರ್ಜುನೆ ಸಮ್ಮೋಹನಾಸ್ತೊನ್‌ ಬುಡೆ. ಆ ಅಸ್ತೊ ಮಾತ ಕಡೆಕ್‌ ಪಸೆರ್‌೦ಡ್‌. ಈ ಅಸ್ತೊದ ಪರ್ನಾಮೊಡು 
ಸೈನಿಕೆರ್‌ ಉಂತಿನವುಲೇ ಮಾಲೊಂದಿತ್ತೆರ್‌. ಇತ್ತಿತ್ತಿಲೆಕನೇ ಗು೦ಪುಗು೦ಪಾದ್‌ ಜೆತ್ತೆರ್‌. 
ಗಡ್ಜ್‌ ನಿದ್ರೆಡ್‌ ಗೊರೆಪೆರೆಗ್ದ ಸುರುಮಲ್ತೆರ್‌. ಆನೆ ಕುದುರೆಲ್‌ಲ ತೂಂಕೊಂದು ಬೂರ್ಯ. ಕುದುರೆ 


ಸವಾರೆರ್‌ ನಿದೆರೈರ್‌. ಮಾಮಲ್ಲ ರಥಿಕೆರೆನ ಪಾಡ್‌ಲ ಉಂದುವೆ! ನಿದ್ರೆದ ಅಮಲ್‌ಡೇ ಪಗರಿಲೆನ್‌ ಬುಡೊಂದಿತ್ತೆರ್‌, 
ಕತ್ತಿಲೆನ್‌ ಬೀಜಾವೊಂದಿತ್ತೆರ್‌. ಬತ್ತಳಿಕೆನ್‌ ಬರಿಟ್‌ ದೀದ್‌ ರಟ್ಟೆಗೇ ತರೆ ದೀದ್‌ ಜೆತ್ತ್‌ದಿನಕುಲೇ ದಿ೦ಜ. 

ದ್ರೋಣೆರೇ, ಅಶ್ವಶ್ನಾಮನೊಟ್ಟುಗು ರಥೊಟು ಜೆತ್ತೊಂಡೆರ್‌. ಕರ್ಣೆ ಕುಲ್ಲುದಿನವುಲೇ ನಿದೆರೈ. ಕೌರವೆ ಮಾಲುನಗ 
ಅಯನ ತರೆ ತಿಗಲೆಗ್‌ ತಾಗೊಂದಿತ್ತ್‌೦ಡ್‌. 


ಈತ್‌ ಆಂಡಲಾ ಗಂಗೆನ ಮಗೆ ಭೀಷ್ಮೆರ್‌ ನಿರ್ಮಲ ತೇಜಿಡ್‌ ಮೆರೆವೊಂದು ಎಚ್ಚರ್ಗೆಡೇ ಇತ್ತೆರ್‌. 


ಅರ್ಜುನನ ಸಮ್ಮೋಹನಾಸ್ತೊದ ಪರ್ನಾಮೊನು ತೂಪಿನನೇ ದೇವತೆಲೆಗ್‌ ಸಂಬುರ್ಮ ಆಂಡ್‌! ಅಂಚ 
ಪೂತ ಬರ್ಸೊನು ದೊರ್ತೆರ್‌. 

ಇತ್ತೆ ಅರ್ಜುನೆ ರಥೊನು ಕೌರವನ ಸೇನೆದ ರಾಜೆರ್ನಂಚಿಗ್‌ ಕೊಣೊವೆರೆಗ್‌ ಪಣ್ಣೆ ಅಲ್ಪ ಜತ್ತ್‌ದ್‌ 
ಸುರೂಟು ದ್ರೋಣೆರ್ನ ಕಾರ್‌ಗ್‌ ಅಡ್ಡಬೂರ್ವೆ. ಅವೆಡ್ಜ್‌ ಬೊಕ್ಕ ಭೀಷ್ಮೆರಡೆಗ್‌ ಪೋದು, ರಥೊಟು ಕುಲ್ಲೊಂದೇ 
ನಮಸ್ಕಾರ ಮಲ್ಪುವೆ. ಕರ್ಣನಡೆಗ್‌ ಪೋದು ಆಯನ ಕಿರೀಟೊನು, ರೇಷ್ಮೆದ ಸಾಲ್‌ನ್‌ ಒಯ್ರ್‌ ದೆತೊನುವೆ. 
ದುರ್ಯೋಧನನ ಪದ್ದೆಯಿ ಬಂಗಾರ್‌ ಕೊಣವೆರೆಗ್‌ ಉತ್ತರಗ್‌ ಪಣ್ಟೆ ಉತ್ತರಗ್‌ ಅವು ಬಂಗೊದ ಬೇಲೆನೇ 
ಆಂಡ್‌. ಅರ್ಜುನೆ ರಾಜೆರ್ನ ಕಿರೀಟೊಲೆನ್‌ ದೆಪ್ಪವೆ. ದುಶ್ಶಾಸನನ ಕಿರೀಟೊದ ರತ್ನೊಲೆನ್‌ ದೆಪ್ಪುವೆ. ಭೂರಿಶ್ರವೆ, 
ಜಯದ್ರಥೆರ್ನಲಾ ಮಣಿರತ್ನೊನು ದೆತೊನ್ವೆ. 


ಅಪಗ ಬಿರು ಪತ್ತೊಂದಿನ ಭೀಷ್ಮೆರ್‌ ಅಡ್ಡ ಬರ್ಬೆರ್‌. ಅರ್ಜುನೆ ಆರೆನ ಬಿರುನು ರಡ್ಜ್‌ ಪಗರಿಲೆಡ್‌ ಕತ್ತೆರ್ಟ್‌ 
ಭೀಷ್ಮೆರೆಗ್‌ ಯುದ್ಧ ಮಲ್ಲೆರೆಗಾವಂದಿಲೆಕ ಮಲ್ತೆ. ಕೌರವನ ಕಿರೀಟೊನು ಮೂಜಿ ಪಗರಿಲೆಡ್‌ ಕತ್ತೆರ್ವೆ. 


ಅವೆಡ್ಜ್‌ ಬೊಕ್ಕ ಉತ್ತರಕುಮಾರೆಲ, ಅರ್ಜುನೆಲ ಬನ್ನಿ ಮರತಡೆಗ್‌ ಪೋದು, ಆಯುಧೊಲೆನ್‌ ಸುರುತಂಚನೇ 
ಕಟ್‌ದ್‌ ಮರೊಟು ದೀಯೆರ್‌. ಸಾಮಾನ್ಯ ರಥೊಟು ವಿರಾಟ ನಗರೊಗು ಪಿರ ಬರ್ಬೆರ್‌. 


ಅಜ್ಞಾತವಾಸೊದ ಮುಗಿತಲೊ 


ಪಾಂಡವೆರ್ನ ಸೋಯಿ ತೂವೆರೆ ಬತ್ತ್‌ದ್‌, ಸೋತು ಸುಣ್ಣ ಆಯಿನ ಕೌರವೆರ್‌ ಒರಿದಿನ ಸೇನೆದೊಟ್ಟುಗು 
ಹಸ್ತಿನಾವತಿಗ್‌ ಪಿರ ತಿಡ್ಲಿಯೆರ್‌. ಮಾತೆರ್ನಲಾ ಮೋನೆ ಬಾಡ್ಜ್‌೦ಡ್‌. ದನಿಮನಿ ಇಜ್ಜಾಂಡ್‌. ಸಾಯೊಗು 
ಬಯ್ದಿನ ರಾಜೆರ್‌ ಪಿರ ಪೋಯಿರ್‌. 


ಇಂಚಿಡ್ಜ್‌ ಅರ್ಜುನೆ ಬನ್ನಿಮರಟ್‌ ಆಯುಧೊಲೆನ್‌ ದೀದ್‌, ಸಾರಥಿ ಯೇಸೊಡೇ ರಥೊನು ಪಿದಾಡ್ದಯೆ. 
ಹನುಮಂತೆ ರಥೊಡ್ಡು ತಿರ್ಕ್‌ ಜತ್ತ್‌ದ್‌ ಅರ್ಜುನನ ಮೆಯಿ ಪೂಜಿದ್‌ ಕಾಡ್‌ಗ್‌ ಪೋಪೆ. ನಗರೊದ ಪಿದಾಯಿಡ್‌ 
ಉಂತುದು ಅರ್ಜುನೆ ಉತ್ತರಗ್‌ ಪಣ್ಣೆ. 

“ಉತ್ತರಕುಮಾರಾ, ದೂತೆರೆನ್‌ ಲೆಪ್ಪ. ಈಯೇ ಯುದ್ಧೊಡು ಗೆಂದ್‌ದ್‌ ಬತ್ತೆ ಪಂಡ್ಜ್‌ ಮಾತೆರೆಗ್ಲಾ 


ತೆರ್ದಾಲ. ಯೆನ ಯುದ್ಧೊದ ಸಂಗತಿನ್‌ ಪಣಂದೆ, ನಿನ ಕೀರ್ತಿನೇ ಪ್ರಚಾರ ಮಲ್ಲುಲ. ರಾಜೆ ನಿನನ್‌ ಗೌರವ 
ಮಲ್ಲಡ್‌. ಪ್ರಜೆಕುಲು ನಿನ ವಿಜಯೋತ್ಸವದ ಕುಸಿ ಅನ್ನೇಸಡ್‌. ಇತ್ತೆ ಈ ಇಂಚೆನೇ ಮಲ್ಲೊಡು. ಗೊತ್ತಾಂಡ?” 


ಉತ್ತರಗ್‌ ಇಂಚ ಪಣೊನ್ನೆರೆ ಇಸ್ಟ ಆಯಿಜಿ. ಆಂಡ ಅರ್ಜುನನ ಪಾತೆರ ಮೀರುನಂಚಲಾ ಇಜ್ಜಿ. ಆಯೆ 
ದೂತೆರೆನ್‌ ಲೆಪುಡಾದ್‌ ತನ ವಿಜಯೊನು ಪ್ರಚಾರ ಮಲ್ಪುವೆ. 

ಆ ಕಡೆಟ್‌ ವಲಲನ ಸಾಯೊಡು ತೆನ್ವಾಯಿದ ಗೋಗ್ರಹಣೊನು ತಡೆತ್‌ದ್‌ ಗೆಂದ್‌ದ್‌ ಬತ್ತಿನ ವಿರಾಟೆ 
ಅರಮನೆಕ್‌ ಬತ್ತ್‌ಂಡ ಅಲ್ಪ ಉತ್ತರಕುಮಾರೆ ಇಜ್ಜೆ. ರಾಣಿಯೆರ್‌ ನಡತಿನ ಸ೦ಗತಿಲೆನ್‌ ಪೂರಾ ಪಂಡೆರ್‌. 
ಆ೦ಡ ವಿರಾಟಗ್‌ ಮಗೆ ಬ್ರಹನ್ನಳೆನ ಜತೆಟ್‌ ಯುದ್ಧೊಗು ಪೋತಿನೆನ್‌ ತೆರಿದ್‌ ತಿಗಲೆಗ್‌ ಉಜ್ಜೆರ್‌ಡ್‌ ಎಡ್ತಿಲೆಕ 
ಸಂಕಡ ಆಂಡ್‌. 


“ಅಯ್ಯೋ, ಕುಮಾರೆ ಕೌರವ ಸೇನೆಡಪ್ಪ ಯುದ್ಧೊಗ್‌ ಪೋಯೆನ? ಅಲ್ಲ ಬಯ್ದಿನಾಕುಲು, ಭೀಷ್ಮೆ 
ದ್ರೋಣೆನಂಚಿನ ಮಾಮಲ್ಲ ಬೀರೆರ್‌.. ಅಕಲ್ಲ ಗೆಂದೈರೆಗ್‌ ಕುಮಾರೆ ದಾನೆ ಈಶ್ವರೆನ? ಅಯ್ಯೋ! ಆಯಗ್‌ 
ದಾಯೆಗ್‌ ಈ ಮರ್ತ್‌?” ಪಣ್ಣೆ ಮನಸ್‌ ತಡೆವಂದೆ ಮಂತ್ರಿಲೆನ್‌ ಉತ್ತರನ ಸಾಯೊಗು ಸೇನೆಸಮೇತ 
ಪೋಷಿಲೆಕ ಅಪ್ಪಣೆ ಮಲ್ಪುವೆ. ಆಂಡಲಾ ಆಯನ ದುಕ್ಕೊಗು ಒಡಿ ಇಜ್ಜಿ. 


ಆ ಪೊರ್ಮುಡೇ, ದೂತೆರ್‌ ಸಂಬುರ್ಕೊಡು ಪಾರ್ಟ್‌ ಬರ್ಬೆರ್‌. ಚೀಪೆ ಸುದ್ದಿದೊಟ್ಟುಗು ಚೀಪೆ ತಿನಸ್‌ಲಾ 
ಪತೊಂದು ಬತ್ತೆರ್‌. 


“ದೊರೇ, ಕೌರವ ಸೇನೆನ್‌ ಸೋಪಾದ್‌, ಪಿರ ಬರೊಂದುಪ್ಪುನ ರಾಜಕುಮಾರನ್‌ ಎದ್ಳೊನ್ನೆರೆ ಅಟ್ಟಣೆ 
ಮಲ್ಲಾಲೆ. ರಾಜಕುಮಾರೆ ಕೌರವೆರ್‌ ಪಣ್ಣಿನ ಆನೆಲೆನ ಪಾಲ್‌ಗ್‌ ಸಿ೦ಗೊನೇ ಆದ್‌ ಯುದ್ಧ ಜಯ್ತೆರ್‌. ಕರ್ಣೆ, 
ದ್ರೋಣೆ, ಭೀಷ್ಮೆ ಕೌರವೆ ಮಾತರೆನ್ಷ ಗೆಂದಿಯೆರ್‌. ಪೆತ್ತಕೈಕ೦ಜಿಲೆನ್‌ ಬುಡ್ಡಾವೊಂದು ಬರೊಂದುಲ್ಲೆರ್‌” ಪಣ್ಣ್‌ 
ಘೋಷಣೆ ಮಲುವೆರ್‌. 

ಈ ಸುದ್ದಿ ತೆರೀದ್‌ ವಿರಾಟನ ಮೆಯಿಮನಸ್‌ಗ್‌ ಇರ್ನನೆ ಆಂಡ್‌. ಸ೦ತೋಸುಡು ದಿಕ್ಕೇ ತೋಜುಜಿ. 
ಕುಸಿಟ್‌ ದೂತೆರೆಗ್‌ ಮೆಚ್ಚಿ ಕಾಣಿಗೆ ಕೊರ್ಟೆ. ಅಂತಃಪುರೊತ ಪೊಂಜೊಲೆನ್‌ ಲೆತ್ತ್‌ದ್‌ ಕುಮಾರನ್‌ ಎದ್ಳೊನ್ನೆರೆ 
ಬಲ್ಲೆ ಪಣ್ಣ್‌ ಅಪ್ಪಣೆ ಮಲ್ಪುವೆ. ಆಕುಲು ಮಾತೆರ್ಲಾ ಬೇಗೊಡು ಅಯ್ತಸಿಂಗಾರ ಆದ್‌ ಪಿದಾಡ್ಕೆರ್‌. ವಾದ್ಯ 
ಮೃದಂಗ, ಕಹಳದಕುಲ್ಲಾ ಸೇರೊಂಡೆರ್‌. 

ವಿರಾಟರಾಜನ ಆನಂದೊಗು ಮಿತಿಯೇ ಇಜ್ಞಾಂಡ್‌. ತಡೆಯೆರೆ ಆವಂದೆ ಕಂಕ ಭಟ್ಟನ್‌ ಲೆತ್ತ್‌ದ್‌, “ಈ 
ಕುಸಿಟ್‌ ಯೆ೦ಕ್‌ ಜೂಜು ಗೊಬ್ಬುನ ಬಯಕೆ ಆತ್‌೦ಡ್‌. ನಮ ಗೊಬ್ಬುಗ” ಪಣ್ಣೆ ಆಂಡ ಆಯನ ಆಸೆಗ್‌ 
ಕಂಕಭಟ್ಟಿ ಚೌಳಿನೀರ್‌ ಮಯ್ದುಲೆಕ, ಪಾ೦ಡವೆರ್‌ ಜೂಜುಡು ಮಾತೆನ್ಲಾ ಕಳೇವೊಂದಿನೆನ್‌ ಪಂಡ್‌ದ್‌, ಪಾಂಡವೆರ್ನ 
ಇತ್ತೆದ ತಿತಿಗತಿ ದಾದನ? ಪಣೊಂದು ತಪ್ಪಾವೆರೆ ತೂಪೆ. ಆಂಡ ವಿರಾಟೆ ಒಪ್ಕುಜೆ. 


“ಪಾಂಡವೆರ್‌ ರಾಜ್ಯೊನು ಪಣ ದೀದ್‌ ಜೂಜುಡು ಸೋತೆರ್‌. ಆಂಡ ಯಾನ್‌ ಪಣದೀದ್‌ ಗೊಬ್ಬುಜಿ 
ಅತ್ತ? ಮಗೆ ಗೆಂದ್‌ದಿನ ಸಂತೋಸುಗಾದ್‌ ಗೊಬ್ಬುನು. ಗೊಬ್ಬುಗು ವ್ಯವಸ್ಥೆ ಮಲ್ಟಾಲ” ಪಣ್ಣೆ. 


ಬೇತೆ ವಿಧಿ ದಾಂತೆ ಕಂಕಭಟ್ಟೆ ಗೊಬ್ಬುಗು ಕುಲ್ಲುವೆ. ನಡುಟು ರಾಜೆ ಕಂಕಭಟ್ಟಡ ಕೇಣುವೆ, “ಕಂಕಾ, 
ತೂಲ. ಉತ್ತರಕುಮಾರೆ ರುದ್ರಗ್ಲಾ ಪೋಡ್ಕಂದಿನ ಆ ಕೌರವಸೇನೆನ್‌ ಗೆಂದ್‌ದೆ. ಕುಮಾರಗ್‌ ಸರಿಸಮೊತಕುಲು 
ಇತ್ತೆ ದೇವವರ್ಗೊಡಾವಡ್‌, ಮಾನವೆರೆಡಾವಡ್‌ ಉಲ್ಲೆರ?” 


ಕಂಕಭಟ್ಟನ ನುಡಿ ಗಾಂಬಿರೊದನೆ! 


“ಅಂದ್‌ ಪ್ರಭೂ, ಪಗೆನಾಕ್ಷೆನ ಸೇನೆ ಸೋತುದುಂಡು. ಗೋವುಲು ಪಿರ ಬಯ್ದ. ಅಂಚೆನೇ ಈ ಗೇಲ್‌ 
ಅಚ್ಚಿರದನೆ! ಅದುಬುತನೆ! ಲೋಕೊಡೇ ಪುದರಾತಿನ ಸಾರಥಿ ಇತ್ತಿನೆಟ್‌ ಕುಮಾರಗ್‌ ಪೋಡಿಗೆ ಇಜ್ಞಾಂಡ್‌. 
ಅಂಚ ಈ ಸಾದನೆ ಸಾಜನೆ!” 

“ಏಯ್‌! ಮರ್‌ ಭಟ್ಟಾ ಈ ಮಚ್ಚರೊದ ಮನಸ್‌ದಾಯೆ! ಅನ್ನಾನೊನೇ ಇಜ್ಜಿ. ಯೆನ ಮಗೆ 
ಪೋಡಿಗೆದಾಯೆನ? ಈ ದಾನೆ ಆ ನಪುಂಸಕನ್‌ ವಯಿಸೊಂದು ಪಾತೆರುವ? ನಪುಂಸಕೆ ಬ್ರಹನ್ನಳೆ ಲೋಕೊಡು 
ಪುದರಾತಿನ ಸಾರಥಿಯ? ಅಯಡ್ಡಾದ್‌, ಉತ್ತರಕುಮಾರೆ ಪೋಡಿಗೆ ಇಜ್ಜಂದೆ ಗೆಂದ್‌ದೆನ? ಈ ದಾದ 
ಪಣೊಂದುಲ್ಲ ಪಣ್ಣಿನ ಗೋಚರ ಉಂಡತ್ತ? ಈ ಪಂಡಿನೆನ್‌ ಯಾನ್‌ ಎಂಚಲಾ ಸಯಿಸೊಂಡೆ. ಬೇತೆ 
ಯೇರೆಡ್ಲಾ ಇಂಚ ಪಣಡ. ಈ ಒರಿ ಎಲ್ಯ ಮನಸ್‌ದ ದುಸ್ಪೆ” ಪಣ್ಣ್‌ ವಿರಾಟೆ ಪೊಡಿಕುಟ್ಟುವೆ. 


“ಪ್ರಭೂ, ಕೋಪ ಮಲ್ಲೊನಡೆ. ಆವಡ್‌, ಈರ್‌ ಬಯಕಿನನೇ ಜನೊಕ್ಸೆಗ್‌ ಸಮ್ಮತ ಆವಡ್‌. ಇತ್ತೆ 
ಉತ್ತರಕುಮಾರೆನೇ ಸಾರಥಿ ಆದ್‌ ಯುದ್ಧ ಜಯ್ತ್‌ದೆ ಪಣ್ಣ್‌ ಡಂಗುರ ಪಾಡ್ಬಾಗ. ಸತ್ಯ ಪಣೊಡಾಂಡ ಯುದ್ಧ 
ಗೆ೦ದ್‌ದಿನಿ ಸಾರಥಿಯೆ! ಯೆಂಕ್‌ ಪಕ್ಷಪಾತ ಇಜ್ಜಿ, ರಡ್ಡ್‌ ನಾಲಾಯಿ ಇಜ್ಜಿ. ಮಗನ ಬಗ್ಗೆ ಮೋಕೆ ಉಪ್ಪುನವು 
ಸಂಸಾರಿಲೆಗ್‌ ಸಾಜನೆ! ಆಂಡ ಯುದ್ದೊಡು ಗೆಂದಿನಿ ಬ್ರಹನ್ನಳೆನೆ! ಆ ಭೀಷ್ಮನಕುಲು ಉತ್ತರಗ್‌ ಪೋಡ್ಕುನಾಕುಲ? 
ಒಂತೆ ಅಲಚನೆ ಮಲ್ಪುಲೆ.” 


ಧರ್ಮರಾಯನ ಪಾತೆರ ವಿರಾಟರಾಯನ ಕೋಪೊದ ಉರಿನ್‌ ಉರ್ಕಾಂಡ್‌. ಆಯೆ ಪರು ಅಗ್ಯೊಂದು, 
ಕೆಂಗುಡಲೆಕ ತೂವೊ೦ದು, ಬ೦ಗಾರ್ಬ ದಾಳೊನೇ ಕಂಕಭಟ್ಟನ ಮಿತ್ತ್‌ ದಕ್ಕುವೆ. 


ಕಂಕಭಟ್ಟನ ನಿಸಲ್‌ ಪುಡಾಂಡ್‌. ನೆತ್ತೆರ್‌ ದೊರೀಂಡ್‌! ಆಯೆ ತನ ಕೈಯಿನೇ ನೆತ್ತೆರ್‌ಗ್‌ ಅಡ್ಡ ಪತ್ತ್‌ದ್‌, 
ಓರೆ ಕಣ್ಣ್‌ಡ್‌ ಸೈರಂಧ್ರಿನ್‌ ಲೆಪ್ಪುವೆ. ಆಲ್‌ ಪಾರ್ಟ್‌ ಬರ್ದೊಲು. “ಅಯ್ಯೋ! ಪುರೋಹಿತ ಭಟ್ಟೆರೆಗ್‌ ಬೇನೆ 
ಆಂಡತ್ತ?” ಪಣೊಂದು ನೆತ್ತೆರ್ದ ಪನಿಲಾ ತಿರ್ಟ್‌ ಬೂರಂದಿಲೆಕ ಸೆರಂಗ್‌ಡ್‌ ಒರೆಸುವೊಲು. ಆಯನ ಕೈಯಿನ್ಸಾ 
ಸೆರಂಗ್‌ಡೇ ಒರೆಸುವೊಲು. ಅಂಚೆನೇ ನೆತ್ತೆರ್‌ ಕಟ್ಟುನ ಮುಟ್ಟ ಒರೆಸೊ೦ದೇ ಇತ್ತೊಲು. ಕಂಕಭಟ್ಟನ ಮೋನೆನ್ನ 
ತಾನೇ ದೆಕ್ಕುವೊಲು. 


ವಿರಾಟರಾಯಗ್‌ ಉಂದು ಅಚ್ಚಿರೊದ ನೋಟ. ಕಡೇಕ್‌ ಸೈರಂಧಿನೇ ಕೇಣುವೆ. 


“ಸೈರಂಧ್ರೀ, ದಾಯೆಗಿಂಚ ನಿನ ಸೆರಂಗ್‌ಡ್‌ ನೆತ್ತೆರ್‌ನ್‌ ಒರೆಸಿಯ? ಕಂಕಭಟ್ಟನ ಬೇನೆಗ್‌ ಈ ದಾಯೆಗ್‌ 
ಸಂಕಡ ಅನ್ನೇಸಿಯ?” 


ಸೈರಂಧ್ರಿ ನಿಜ ಕಾರಣೊನೇ ಪಣ್ಣೊಲು. 


“ಪ್ರಭೂ, ಇಂಬೈರ್ನ ನೆತ್ತೆರ್‌ ನಿಲಕ್‌ ಬೂರ್‌೦ಡ, ಇರೆನ ರಾಜ್ಯ ಸ೦ಪೊತ್ತು ಪೊತ್ತುದು ಬೊನ್ನೆ ಆತು! 
ಇಂಬೈರ್‌ ತನ ಕೈಯಿಟೆ ಅವ್ವೆನ್‌ ತಡೆತ್‌ದ್‌ ರಾಜ್ಯ ಸಂಹೊತ್ತುನು ಕಾತೊಂಡೆರ್‌. ರಾಜಾ, ಈ ಕಂಕಭಟ್ಟನ 
ಒಂಜಿ ಪನಿ ನೆತ್ತೆರ್‌ ಬೂಮಿಗ್‌ ಬೂರ್‌೦ಡಲಾ ಆ ರಾಜ್ಯೊನು ನಾಶ ಮಲ್ಪುವೆ ಪಣ್ಣ್‌ ಬ್ರಹನ್ನಳೆ ಪ್ರತಿಜ್ಞೆ 
ಮಲ್‌ದೆ.” 


ವಿರಾಟರಾಜಗ್‌ ತನ ತಪ್ಪುದ ಅರ್ತ ಆಂಡ್‌. ಆಂಡ, ಯತಿ, ಸೈರಂಧ್ರೀ, ಬಹನ್ನಳ ಮೊಕಲ್ನ ಸಮ್ಮಂದೊದ 
ತರೆಮುದೆಲ್‌ ಅಂದಾಜಿ ಆಯಿಜಿ. ತೆರಿಯೊಂದು ದಾದ ಆವೊಡುಳಣಿನ ಅಲಚನೆಲಾ ಬತ್ತ್‌ದ್‌ ಮನಿಪಂದೆ 
ಊರುಗು ಕಯ್ತಲಾಯಿನ ಉತ್ತರನ್‌ ಎದ್ದೊನ್ನೆರೆಗ್‌ ಜಯಕಾರದೊಟ್ಟುಗೇ ಜನ ನಿರೆಯೆರ್‌! ಮಂತ್ರಿಲು, 
ಸುಮಂಗಲಿಯೆರ್‌, ರಾಣಿಯೆರ್‌ ಉತ್ತರಕುಮಾರನ್‌ ಎದ್ಯ್ಕೊಂದು, ಆರತಿ ಮಲ್ಪುವೆರ್‌. ಮಂಗಳವಾದ್ಯೊಲು 
ಕೇಣ್‌೦ಡ್‌. ಜನ ಸಂತೋಸುಡು ತೂಪೆರ್‌. ಆಂಡ, ಉತ್ತರಕುಮಾರನ ಮೋನೆಡ್‌ ಯುದ್ಧ ಜಯ್ತಿನ ಕಳೆನೇ 

ಇಜ್ಜಿ. ಆಯೆ ದಾಯೆಗಿಂಚ ಚಪ್ಪೆ ಉಲ್ಲೆ ಪಣ್ಣ್‌ ಜನೊಕುಲು ಚರ್ಚೆ ಮಲ್ಪೊನ್ವೆರ್‌. ಗೆ೦ದ್‌ದಿನ ಕುಸಿ ಇಜ್ಜಿಂದಾಂಡ 
ಇಂಬೈೆ ಗೆಂದ್‌ದೆನ, ಇಜ್ಜಾ ಪಣ್ಣಿನ ಅನ್ನಾನೊಲ ಸುರಾಂಡ್‌. 


“ಅತ್ತ್‌, ಈ ಉತ್ತರಕುಮಾರೆ, ಯೇಪೊದಂಚೆನೇ ತೋಜೊಂದುಲ್ಲೆ. ಇಂಬ್ಯೆ ನಿಜವಾದ್ದಾ ಭೀಷ್ಮನ್‌ 
ಗೆಂದಿಯೆನ? ದ್ರೋಣೆ, ಕರ್ಣೆ, ಮೊಕಲೆನ್‌ ಮಾತ ಗಿಡತ್ತ್‌ದೆನ? ಛೇ ಛೇ! ಇಂಬೈೆ ಗೆಂದಿಲೆಕ ತೋಜೊಂದಿಜ್ಜೆ. 
ಬವುಸ, ಬೃಹನ್ನಳೆಡ್ಬಾವರ ಇಂಬ್ಯಗ್‌ ಗೇಲ್‌ ಆಂಡೊಡೊ9” ಇಂಚ ಅಭಿಮತೊಲು ಅಂಚಿಂಚಿ ಆಯ. 


ಜನೊಕುಲು ಉತ್ತರಗ್‌ ಜೈ ಜೈ ಪಣ್ಣೆರ್‌. ಆಂಡ ಉತ್ತರಗ್‌ ಒವುಲಾ ಬೊಡ್ಡಿ. ಆರತಿದಕ್ಷೆಡ ಬೊಡ್ಡಿ ಪಣ್ಣೆ. 
ಮೋನೆನ್‌ ಮುಚ್ಚೊನುವೆ. ನಿಲೊನೇ ತೂಪೆ. ಅ೦ಚನೇ ಅರಮನೆಕ್‌ ಬರ್ತೆ. ವಿರಾಟೆ ಕುಸಿಟ್‌ ದುಂಬು ಬತ್ತ್‌ದ್‌ 
ಮಗನ್‌ ತರ್ಕೊನುವೆ. ಬಗೆಬಗೆಟ್‌ ಪುಗಾರುವೆ. 


“ಬಲ್ಲ ಮಗಾ, ವಸುವಂಸೊದ ರಾಜ ಚಿಂತಾಮಣಿ ಬಲ್ಲ. ಕೌರವೆರ್ನ ಸೇನೆದ ಪಾಲ್‌ಗ್‌ ಧೂಮಕೇತು 
ಆದುಪ್ಪನ ಉತ್ತರಕುಮಾರಾ ಬಲ್ಲ” ಪಣ್‌ ಆಯನ್‌ ತಾನೇ ಭದ್ರಾಸನೊಡು ಕುಲ್ಲಾವೆ. ಕಾಮಿನಿಯೆರ್‌ 
ಉಪ್ಪಾರತಿ ಮಲ್ಬುವೆರ್‌. ರೇಷ್ಮೆದ ಕುಂಟುಲೆನ್‌ ಕೊರ್ಟೆರ್‌. ದಿಸ್ಪಿ ದೆಪ್ಪವೆರ್‌. ರತ್ನೊಲೆನ್‌ ಬಿರ್ಕುವೆರ್‌. ರಂಗ್‌ದ 
ತುಡಾರ್‌ ಅರ್ಲಾವೆರ್‌. ನಾಲ್‌ ಕೋಡಿಡ್ಡ ಸಂಬುರ್ಕೊನೇ ದಿಂಜಿದಿತ್ತ್‌ಂಡ್‌. 


ಆಂಡ ಉತ್ತರಕುಮಾರಗೇ ರಗಳ ಆದಿತ್ತ್‌ಂಡ್‌. ಆಯೆ ದಾಲಾ ಪಣ್ಯೆರೆ ಬಲ್ಲಿಂದ್‌ ಅರ್ಜುನನ ಅಪ್ಪಣೆ 
ಇತ್ತ್‌ಂಡತ್ತ? ಆಂಡಲಾ “ಅಮ್ಮೆರೇ, ಯಾವು, ಈ ಮಾತ ಆಡ೦ಬರೊಗಾಪಿನ ಯೋಗಿತೆದಾಯೆ ಯಾನ್‌ ಅತ್ತ್‌ 
ಉಂದು ಮಾತ ಆರಬಾರೊದ ಬೀರೆರೆಗ್‌ ಪಂಡಿನಂಚಿನವು, ಯೆಂಕ್‌ ಅತ್ತ್‌ ಆಡಂಬರೊದ ಅಲಂಕಾರೊನು 
ಎರಾಟೆ ಅವ್ವೆನ್‌ ಮಗನ ವಿನಯೊದ ಗುಣ ಪಣ್ಣೇ ತೆರಿಯೊಂದು, ತೆಲ್ಪುವೆ. 


“ನಿನಲೆಕಂತಿನ ಬೀರೊದ ಬ೦ಟನ್‌ ಈ ಮಟ್ಟೊಡು ಎದ್ಕೊನ್ನೆಡೇ ಅತ್ತ? ನಿಕ್ಕ್‌ ಉಂದು ಶೋಭೆನೇ 
ಮಗಾ. ಈತಾಂಡಲಾ ಈ ಬರಮ್ಮು ತೋಜಾವೊಂದಿಜ್ಜ. ಇಂಚಿತ್ತಿನ ವಿನಯಗುಣ ಬೇತೆ ಯೇರೆಗುಂಡು? 
ಕರ್ಣೆ, ದ್ರೋಣೆ, ಭೀಷ್ಮನಕ್ಷೆಡ ಒರಿಯೆ ಪೊರುಂಬುದು ಗೆಂದಿಯತ್ತ? ನಮ ಹೆರಿಯೆರೆಡ್‌ ಯೇರೆಗ್ಲಾ ಇಂಚಿನ 
ಸಾಮರ್ತಿಕೆ ಇತ್‌ಜಿ! ಮಗಾ, ದಾಯೆಗ್‌ ಗೆಲವುಡಿಜ್ಜ? ಮೋನೆ ಕಂಗ್‌ದಿನಿ ದಾಯೆಗ್‌? ಈ ಯೇರ್ನ ದಾಕಿಣೊಗ್ಗಾ 
ಬೂರೊಡ್ಡಿ. ಈ ತರೆತಗ್ಗಾವುನಾ೦ಡಲ ದಾಯೆಗ್‌?” ಇಂಚ ಪಣೊ೦ದು ಮಗನ ಬಗ್ಗಾದಿನ ತರೆನ್‌ ಮಿತ್ತ್‌ 
ದೆರುವೆ. ಅಪಗ ಉತ್ತರಕುಮಾರಗ್‌ ಯುದ್ಧ ಗೆಂದಿನೆತ ಬಗ್ಗೆಡ್‌ ನಿಜ ಸಂಗತಿನ್‌ ಲೆತ್ತ್‌ ಪಣೊಡಾಂಡ್‌. 


“ಅಮ್ಮೆರೇ, ಯುದ್ಧ ಮಲ್ತ್‌ದ್‌ ಕಾಳಗೊಡು ಗೆಂದಿನಾಯೆ ಯಾನಶ್ರ್‌ ಆಯೆ ಬೇತೆನೇ. ಯಾನ್‌ ಸಾರಥಿಯಾದಿತ್ತೆ 
ಆತೇ. ಸಾರಥಿಗ್‌ ಇಂಚಿತ್ತಿ ಮರ್ಯಾದೆ ದಾಯೆಗ್‌? ಈರ್‌ ಗೌರವೊ ಕೊರಿಯರ್ದ* ಯೆಂಕ್‌ ಗೋವುಲೆನ್‌ 
ಬುಡ್ಲಾವೊಂದು ಬರೈರಾಪುಂಡ?” ಪಣ್ಣೆ. ಆಂಡ ವಿರಾಟನ ಬೆರ್ಕೆ ಪಕ್ಕೊಗು ಪೋಷಿನವತ್ತ್‌. 

“ಅಂಚ ದಾಯೆಗ್‌ ಪಣ್ಣ ಮಗಾ? ಯುದ್ಧ ಬೆಂದಿನಿ ಈಯೇ. ಸಾರಥಿ ನಿನ ತಂಗಡಿನ ಗುರು ಬೃಹನ್ನಳೆ. 
ಉಂದು ಮಾತ ಯೆಂಕ್‌ ಗೊತ್ತುಂಡು. ಪೊಕ್ಕಡೆ ವಾದ ಮಲ್ಟೊಡ್ಡಿ ಈ ಯೇತ್‌ ಮಲ್ಲ ಬೀರೆ ಪಣ್ಣ್‌ಲಾ ಯೆಂಕ್‌ 
ಗೊತುಂಡು...” 


“ಅಮ್ಮೆರೇ, ದಾದ ಪಣ್ಬರ್‌? ಆತ್‌ ಪರಾಕ್ರಮ ಯೆಂಕ್‌ ಒಲ್ಬಡ್ಜ್‌? ಸುರುಟೇ ಯಾನ್‌ ಯೆನ ಅಲ್ಪ 
ಪರಾಕ್ರಮೊದ ಬಗ್ಗೆಡ್‌ ಬೇಜಾರ್‌ಡುಲ್ಲೆ. ಈರ್‌ ಇಂಚ ಪೊಕ್ಕಡೆ ಪುಗಾರ್ಟ್‌ ಆ ಬೇಜಾರ್‌ನ್‌ ಎಚ್ಚಾವೊಡ್ಡಿ. ಇನಿತ 

ಪಗೆಲ್ಲ ಸಾದನೆ ಮಲ್‌ದಿನಾಯೆ ಯಾನತ್ತ್‌ ಬೇತೆ ಬೀರೆನೇ! ಇತ್ತೆ ಆ ಪಾತೆರ ಬೊಡ್ಡಿ. ಎಲ್ಲೆ ಕಾ೦ಡೆದ ಪೊರ್ತುಡು 


ಗಾ 


ಆ ಸಾಧಕನ್‌ ಲೆಪುಡಾದ್‌ ಇರೆನ ದುಂಬುಡು ಉಂತಾವೆ. ಇತ್ತೆ ದಯೆ ದೀದ್‌ ಯೆನನ್‌ ಅರಮನೆಕ್‌ 


ಪೋಯೆರೆ ಬುಡ್ಡೆ” ಇಂಚ ಪಣೊಂದೇ ಪಿರತಿರ್ಗಿಯೆ. 


ಈ ಕಡೆಟ್‌ ಅರ್ಜುನೆ ಉತ್ತರೆನ ಅರಮನೆಕ್‌ ಪೋಪೆ. ಯುದ್ದೊರಂಗೊಡ್ಡು ಕಣತ್‌ದಿನ ಎಡ್ಡೆಡ್ಡೆ ತುತ್ತುಪುದೆಪು 
ಪದ್ದೆಯಿಬಂಗಾರ್‌ಲೆನ್‌ ಕೊರೆ, ಬೊಕ್ಕ ಅಣ್ಣೆ ಧರ್ಮರಾಯನ ಇಲ್ಲಗ್‌ ಬರ್ತೆ. ಒಂತೆ ಪೊರ್ತುಡು ಬಾಕಿದ 
ಪಾಂಡವೆರ್ಲಾ, ದ್ರೌಪದಿಲಾ ಅಡೇಗೆ ಬರ್ಬೆರ್‌. ಅಕಲ್ನ ನಡುಟೇ ಪಾತೆರಕತೆ ನಡತ್‌೦ಡ್‌. ಗೋಗ್ರಹಣ, ವಿರಾಟರಾಜನ 
ಗೇಲ್‌, ಉಂದು ಮಾತೆನ್ಹಾ ಪಾತೆರೊಂಡೆರ್‌. ದಕ್ಷಿಣ ಗೋಗ್ರಹಣೊದ ಬಗ್ಗೆಡ್‌ ಅಕುಲು ಪಂಡಿನೆಡ್ಜ್‌ ಬೊಕ್ಕ 
ಅರ್ಜುನೆ ಉತ್ತರ ಗೋಗ್ರಹಣೊದ ಯುದ್ದೊಡು ಕೌರವ ಸೇನೆಗಾಯಿನ ಹೀನ ಪಾಡ್‌ನ್‌ ಪಣೊಂಬೆ. 
ಅಪಗನೇ ಅರ್ಜುನಗ್‌ ಧರ್ಮರಾಯನ ನಿಸಲ್ಬ ಗಾಯ ತೋಜಿಂಡ್‌. “ಅಣ್ಣಾ, ನಿನ ನಿಸಲ್ಡ್‌ ಗಾಯ! ಅಯಿಟ್‌ 
ನೆತ್ತೆರ್‌ ಅರಿದಿಲೆಕ ತೋಜುಂಡು!” 


“ಅಂದ್‌, ಒಂತೆ ಎಚ್ಚರಿಕೆ ತತ್ತ್‌ಂಡ್‌. ಅಂಚಾದ್‌ ಈತ್‌ ಆಂಡ್‌ ಆತೇ” 

ಧರ್ಮರಾಯೆ ಇಂಚ ಪಂಡಲಾ ಅರ್ಜುನನ ಸಂದೆಗ ಪೋಪುಜಿ. ದ್ರೌಪದಿನಡೆಗ್‌ ಪೋದು ಪ್ರಮಾಣ 
ಮಲ್ಪದ್‌, ನಿಜ ಸಂಗತಿ ತೆರಿಯೊನುವೆ. ಗರ್ವೊಡು, “ಯಾನ್‌ ಇತ್ತೆನೇ ಪೋದು ಆ ವಿರಾಟನ ಮೆಯಿತ ನೆತ್ತೆರ್ನ್‌ 
ಶಾಕಿನಿಡಾಕಿನಿಯೆರೆಗ್‌ ಅರ್ಪಣೆ ಮಲ್ಪುವೆ” ಪಣ್ಣ್‌ ರಂಪ ಲಕ್ಕಾವೆ. 


ಭೀಮಗ್ಲಾ ಈ ಸಂಗತಿ ಗೊತ್ತು ಇತ್ತಿಜಿ. ಆಯೆಲಾ ಗರ್ವೊಡು, “ಓಹೋ! ಈ ವಿರಾಟನ್ಹಾ ಕೀಚಕನಡೆಗೇ 
ಕಡಪುಡೊಡು. ಶಿವಶಿವಾ! ಅಣ್ಣನ ನೆತ್ತೆದ್ದ ಪನಿ ನಿಲಕ್‌ ಬೂರ್ಗುಂಡಾ ದಾನೆ? ಅಂಚ ಇತ್ತ್‌ಂಡ ವಿರಾಟನ್‌ 
ಅತ್ತಾಂದೆ ಆಯನ ಕುಲೊನೇ ತಿಗ್‌ತ್ತ್‌ದ್‌ ಬೂತ ಗಣೊಕ್ಷೆಗ್‌ ಬಲಿ ಕೊರೆ.” ಪಣೊಂದು ಲಕ್ಕ್‌ದ್‌ ಉಂತುವೆ. 


ಧರ್ಮರಾಯಗ್‌ ಇಂಚಿತ್ತಿನ ದುಸ್ಪ ಕಜ್ಜೊಡು ಇಸ್ಟ ಇಜ್ಜಿ. “ಭೀಮಾ ಅಧಿಕ ಪಾತೆರೊಡ್ಡಿ. ಯೆನ ನಿಸೆಲ್ಲ್‌ 
ನೆತ್ತೆರ್‌ ನಿಲೊಕು ಬೂರ್ಬುಜಿ. ನಿನ ಆಜೆಗ್ಲಾ ಅಂಚ ಆತ್‌ಜಿ. ಗಾಯೊದ ನೆತ್ತೆರ್‌ನ್‌ ದ್ರೌಪದಿ ತನ ಸೆರಂಗ್‌ಡ್‌ 
ಒರೆಸ್‌ದೊಲು. ಅಂಚ ಗರ್ವೊಗು, ಬೇಜಾರ್‌ಗ್‌, ಇಡೆ ಇಜ್ಜಿ” ಪಣೊಂದು ಆಯನ ಮೋನೆನ್‌ ಮೋಕೆಡ್‌ 
ಪೂಜುವೆ. ಸಮಾದಾನ ಮಲ್ಪುವೆ. ಅಜ್ಞಾತವಾಸೊದ ಕಾಲೊಡು ತಂಕ್ಷೆಗ್‌ ಮಾತೆರೆಗ್ಲಾ ಆಸರೆ ಕೊರ್ತಿನ ರಾಜಗ್‌ 
ಎದುರುಂತೆರೆ ಬಲ್ಲಿಣಿನನೇ ಆಯನ ಇಚ್ಛೆ. 


ಆಂಡ ಭೀಮೆ ಕೇಣೊಡತ್ತ! 


“ಯಾನ್‌ ಒಪ್ಕುಜಿ. ವಿರಾಟಗ್‌ ಎದುರುಂತುವೆನೆ. ತಾನೊರಿ ಮಲ್ಲ ಸಂಗತಿಂದ್‌ ರಾಪುನಯನ್‌ ನೋತುದೇ 
ಬುಡೊಡು. ಆಯನ ಸಂತೇಸಿ ಒರಿಯೆರೆ ಬಲ್ಲಿ. ಕೀಚಕೆ ದೌಪದಿಗ್‌ ಕಣ್ಣ್‌ ಪಾಡುಲೆಕ ಮಲ್ತ್‌ದಿನೇ ಇಂಬ! 
ಇಂಬ್ಯನ್‌ ಮುಗಿಪುನನೇ ಎಡ್ಡೆ. ಮುಗಿತ್‌ದೇ ಬುಡೆ” ಪಣ್ಣ್‌ ಹಟ ಮಲ್ಪುವೆ. 


ಆಂಡ ಧರ್ಮರಾಯೆ ಸೊಲಬೊಡು ಬುಡ್ಡಿನಾಯೆಲ ಅತ್ತ್‌ ಮನಸ್‌ದ ತಿಮಿತ ತಪ್ಪುನಾಯೆಲ ಅತ್ತ್‌ 
ಭೀಮನ ಕೋಪ ತಗ್ಗುನೇಟ ಕಾತ್‌ದ್‌, ಬೊಕ್ಕನೇ ಇಂಚ ಪಣ್ಣೆ 


“ಭೀಮಾ, ಯೆಂಕುಲು ಈತ್‌ ದಿನ ವಿರಾಟರಾಜನ ಆಸರೆಡ್‌ ಇತ್ತೊಂದು, ಇತ್ತೆ ಅಜ್ಞಾತವಾಸ ಮುಗಿನಗನೇ 
ಆಯಡ ಪೊರುಂಬುದು ಅನರ್ತೊಗು ಕಾರಣ ಆಂಡ, ಲೋಕೊದ ಜನೊಕುಲು ದಾನೆಂದ್‌ ಪನ್ನೆರ್‌. ಈ 
ಗರ್ವೊ ಯೇಪೊಲ ಹಾಳ್‌. ತಯಿರೊಂಬಿನನೇ ಮಲ್ಲ ಸಾದನೆ! ಉಂದು ನಮ ಯೇರೆಗ್ಷ ಎದುರುಂತುನ 

ಕಾಲ ಅತ್ತ್‌. ವಿಧಿ ನಮನ್‌ ಪರೀಕ್ಷೆಗ್‌ ಒಡ್ಡುದಿಪ್ಪುನಗ ಹಿಂಸೆಗ್‌ ಮನ ಮಲ್ರೆರೆ ಬಲ್ಲಿ. ಅಯಿಟ್‌ ನಂಕೇ ಹಾನಿ 
ಆಪುಂಡು.” 

ಕೋಪ ಸುಬಾವುದ ಭೀಮೆ ಬೊಕ್ಕೊಲ ಪರಯಗ್‌ ಅಡ್ಡ ಪಾತೆರುವೆ. “ಅಣ್ಣೆರೇ ಧರ್ಮ, ಧರ್ಮ 
ಪಣೊಂದು ಬಂಗ ಬತ್ತಿನವು ಯಾವುಜ? ಪದ್ರಾಡ್‌ ವರ್ಸೊಡು ನಮನ್‌ ನಮ ಮದೆತ್‌ದ್‌ ಕಾಡ್‌ಡ್‌ 
ತೊಪ್ಪುಗಿಪ್ಪು ತಿಂದಿನವು ಯಾವುಜ? ಒಂಜಿ ವರ್ಸೊಡು ನಮನೇ ಅತ್ತ್‌ ಇಣಿಲೆಕ ಬದ್ಧಿನವು ಯಾವುಜ? ನಮ 
ಕ್ಷತ್ರಿಯ ತೇಜಿನ್‌ ಮೆರೆಪಾವುನ ದಿನ ಯೇಪ ಬರ್ಪುಂಡು ಪಣ್ಣೆ. ಇರೆಗ್‌ ನನೊಲಾ ಉಂದು ಅರ್ತೊನೇ 
ಆಪುಜತ್ತ? ನನ ಆ೦ಡಲಾ ಯೆಂಕ್ಷೆನ್‌ ದುಂಬು ಪೋವೆರೆ ಬುಡ್ಡೆ” ಪಣ್ಣೆ. 


ಧರ್ಮರಾಯೆ “ಭೀಮಾ, ಈ ಯೆನ ಧರ್ಮ ನಿಲೆತ ನಡಕೆನ್‌ ದೂರುನ ಅಗತ್ಕೊನೇ ನನ ಇಜ್ಜಿ. ಎಲ್ಲೆ 
ಬೊಳುುಗೇ ನಮ ವಿರಾಟರಾಜನ ರಾಜ ದರ್ಬಾರ್‌ ಸಬೆಕ್‌ ರಾಜ ತುತ್ತೈತೊಡು ಪೋದು ಗತ್‌ಡೇ ಪೀಠೊಲೆಡ್‌ 
ಕುಲ್ಲುಗ. ಆ ಪೊರ್ತುಡು ವಿರಾಟ ರಾಜಗ್‌ ನಮಡ ಒಂಜಿ ತಪ್ಪಲಾ ತೋಜಿ ಬರೈರೆ ಬಲ್ಲಿ. ಆಯೆ ನಮ 
ರಾಜಪೀಠೊಲೆಡ್‌ ಕುಲ್ಲೊಂದುಪುನೆನ್‌ ತೂದು ಕೋಪ ಮಲ್ತ್‌ಂಡ ಅಪಗ ನಮಲಾ ಲಕ್ಕ್‌ದುಂತುಗ. ಸೋಪಾದ್‌ 
ಬುಡ್ಡ. ನಮನ್‌ ಆಯೆ ಸಂತೋಸುಡು ಎದ್ಯೊಂಡ ನಮೊಲ ಆಯನ್‌ ಗೌರವೊಡೇ ತೂವೊಲಿ. ಆವತ್ತ?” 
ಕೇಂಡಿನೆಕ್‌ ಭೀಮೆಲಾ ಒಪ್ಪಿಯೆ. ಬಾಕಿದಕ್ಷೆಗ್ದ ಸಲ್ಮಿತ ಆಂಡ್‌. “ಆವು” ಪಂಡೆರ್‌. 
೫ ೫ 3% 


ಜನಮೇಜಯಾ, ಪಾಂಡವೆರ್‌ ಒಂಜಿ ವರ್ಸೊದ ಅಜ್ಞಾತವಾಸೊನು ಮುಗಿಪಾಯೆರ್‌. ಆ ರಾತ್ರೆಡ್‌ 
ಆಕ್ಷೆಗ್‌ ಬಾರೀ ಸ೦ತೋಸು. ಮನದಾನಿ ಮಂಗಲೊದ ಏಳ್ಗೆನ್‌ ತೋಜಿಪಾವುಲೆಕ, ಸೂರ್ಯೆ ಮುಡಾಯಿ 
ಪರ್ವತೊಡು ಕೆಂಪಾದ್‌ ತೋಜಿದ್‌ ಬರ್ರೆ ಆ ಕೆಂಪು ರಂಗ್‌ದ ಪೊರ್ದೇ ಪೊರ್ಲು. ಅವು ಸೂರ್ಯನ 
ಸಪ್ತಾಶ್ಟೊಲೆನ ಕಾರ್‌ದ ಗೊರಸ್‌ದ ಮುದೆಲ್ಲ್‌ ಲಕ್ಕ್‌ದ್‌ ಬರ್ಬಿನ ಕೆಂಪು ದೂಲುದಲೆಕದ ಪೊರ್ಲು! ಅತ್ತಾಂದೆ 
ಕುಂತಿ ಜೋಕ್ಷೆನ ಏಳ್ಗೆದ ರಾಗರಸೊನೇ ಕೆ೦ಪಡರ್ಬಿನ ಪೊರ್ಲು! ಮೂಡಾಯಿ ದಿಕ್ಕ್‌ ಪಣ್ಣಿನ ಪೊಣ್ಣನ ಬೈತಲೆದ 
ಕುಂಕುಮ ರಂಗ್‌ದಂಚಿನ ಪೊರ್ಲು! ಉದಿಪನೊದ ಸೂರ್ಯೆ ತಾಮರೆ ಪೂಕುಲೆನ್‌ ಅರ್ಲಾದ್‌ ಅಯಿತ 
ಕಮ್ಮೆನೊಡು ತುಂಬಿಲೆನ್‌ ಆಹ್ವಾನ ಮಲ್ಪುವೆ. ಇರ್ಸ್‌ಡ್‌ ಜತೆ ಬುಡ್ತಿನ “ಚಕ್ರವಾಕ” ಜೋಡಿಲೆನ್‌ ಜತೆ ಸೇರಾವೆ. 
ಕತ್ತಲೆದ ರಾಜ್ಯೊಗು ದಾಳಿ ಮಲ್ಪುವೆ. ಪಕ್ಕಿಲೆನ ಇನಿದನಿ ಕೇಣ್ಲಾವೆ. 


“ಹರಿ, ಹರ, ಶ್ರೀಕಾಂತ!” ಇಂಚ ಪಣೊಂದು ಪಾಂಡವೆರ್‌ ಲಕ್ಕಿಯೆರ್‌. ಐವೆರ್ಲಾ ಮೀದ್‌ ಮಡಿ ಆಪೆರ್‌. 
ಗಂಧಚಂದನೊನು ಪೂಜೊಂದು, ಸೊಗಸ್‌ದ ತುತ್ತೈತೊಲೆಡ್‌ ಪೊರ್ಲಾಯೆರ್‌. ದಾನಕ್ರಿಯೆ ಮಲ್ತ್‌ದ್‌, ತನ್ಶುಲೆ 
ಸ್ವಾತಂತ್ರ್ಯೊನು ಘೋಷಣೆ ಮಲ್ಪುವೆರ್‌. ಸೂರ್ಯೆ ಕತ್ತಲೆನ್‌ ಮೀರ್ಬ್‌ ಪಿದಾಯಿ ಬರ್ಬಿಲೆಕ, ಅಜ್ಞಾತವಾಸೊದ 
ಕತ್ತಲೆಡ್ಜ್‌ ಬೊಳ್ಳುಗು ಬರ್ಬೆರ್‌. ಜೂವ ಬೆರೈದ ಪುದೆಪು ಕಳೇಯಿನ ಆತ್ಮೊದ ಬೊಳುುಡು, ಪರಾಕ್ರಮೊದ 
ತೇಜಿಡ್‌ ಮೆರೆವೆರ್‌. ಪದಿಮೂಜಿ ವರ್ಸೊದ ಮಾಮಲ್ಲ ವ್ರತ ಮುಗಿತ್‌ದ್‌, “ಅವಭೃಥಸ್ನಾನ' ಮಲ್ತಿಲೆಕದ 
ಸಮಚಿತ್ತೊದ ಸ್ಥಿತಿಟ್‌, ವಿರಾಟರಾಜನ ರಾಜದರ್ಬಾರ್‌ಗ್‌ ಬರ್ಬೆರ್‌. ಅಲ್ಪ ಇತ್ತಿನ ರತ್ನಮಯ ಪೀಠೊಲೆಡೇ 
ಏರ್ಟ್‌ ಕುಲ್ಲುವೆರ್‌. ಹೆರಿಯೆ ಧರ್ಮರಾಯನ ಪಾದೊಗು ಕಿರಿಯಾಕುಲು ಸೊಲ್ಮೆ ಸಂದಾವೆರ್‌. 


ರಾಜಸಭೆತಲ್ಪದ ಗದ್ದಲೊನು ಕೇಣ್ಟ್‌ ಕಂಚುಕಿಲ್‌ ಬತ್ತ್‌ದ್‌ ತೂನಗ ರಾಜ ಸಭೆತ ರತ್ನ ಪೀಠೊಡು 
ಯೇರಾ ಐವೆರ್‌ ಯೇರ್ಸ್‌ ಕುಲ್ಲುದೆರ್‌. ಅಕಲ್ಲ ತೇಜಸ್‌ ತೂಂಡ ತೂವೊಂದೇ ಉಪ್ಪುನವು! ಕಂಚುಕಿಲ್‌ 
ವಿರಾಟರಾಜನ ಭವನೊಗು ಪೋದು ರಾಜಸಭಾಂಗಣೊಡು ತನ್ಯುಲು ತೂಯಿನೆನ್‌ ಬಣ್ಣನೆ ಮಲ್ತೆರ್‌. 

“ಪ್ರಭೂ, ಸಿಂಹಾಸನೊನು ಯೇರ್ಟ್‌ ಕುಲ್ಲುದಿನ ಹೆರಿಯನ್‌ ತೂಂಡ, ಆಯೆ ದೇವೇಂದ್ರೆನೋ? ಶಿವೆನೋ? 
ಇಜ್ಜಾಂಡ ನಾರಾಯಣೆನೋ? ಆದುಪ್ಪರೆ ಯಾವುಣ್ಟಿಲೆಕ ತೋಜುಂಡು. ಆಕುಲು ಐವೆದ್ದ ಕಂಡಿತ ನರಮಾನಿಲತ್ತ್‌ 
ಈರೇ ಬತ್ತ್‌ದ್‌ ತೂಲೆ.” 


ವಿರಾಟರಾಜೆಲಾ ಬತ್‌ದ್‌ ತೂದು, ಎಣ್ಣೊಂಡಿನಿ ಅಂಚೆನೆ! ಮೊಕುಲು ನರಮಾನಿಲಶ್ಟ್‌! ಈ ದೇವಪುರುಷೆರ್‌ 
ಯೇರಾದುಪ್ಪೆರ್‌? ಇಂಚ ಅಲಚನೆಡೇ ಮುರ್ಕಿಯೆ! ರಾಜನೊಟ್ಟುಗೆ ಬಯ್ಬಿನ ಪುರೋಹಿತೆರ್ಲಾ, ಮಂತ್ರಿಲ್ಲಾ 
ಅವ್ವೇ ಅಲಚನೆಡಿತ್ತೆರ್‌. 


ಮೆಗ್ಯನಕಲ್ನ ನಡುಟು ಮೆರೆಪಿನ ತೇಜಸ್ಟ್‌ದಾಯನ್‌ ವಿರಾಟೆ ತೂಪೆ. ರಾಣಿ ಒರ್ತಿ ಅಯ್ತ ಸಿಂಗಾರೊಡು 
ಅಕಲ್ಲ ದತ್ತ ಮರ್ಲಿಲ್ಲ್‌ ಕುಲ್ಲುದೊಲು. ಪೊರ್ಲುಡು ಆಲೆಗ್‌ ಯೇರ್ಲಾ ಸಾಟಿ ಇಜ್ಜಂದಿಲೆಕ ತೋಜುವೊಲು.. 
ಯೇತ್‌ ಅಲಚನೆ ಮಲ್‌೦ಡಲಾ ವಿರಾಟಗ್‌ ಮೊಕುಲು ಯೇರ್‌ ಪಂಡ್‌ದ್‌ ಗೊತ್ತಾಯಿಜಿ. ಆಂಡ ಮೊಕುಲು 
ಮನುಷ್ಯೆರಾತ್‌೦ಡ ಯೆಂಕ್‌ ಮೊಕಲ್ಲ ಮಚ್ಚರ ಉಂಡಾತುವೊಡು. ಅಂಚ ಆವೊಂದಿಜ್ಜಿ! ಬವುಸ ಮೊಕುಲು 
ಮನುಷ್ಯ ರೂಪೊಡು ಬಯ್ದಿನ ದೇವತೆಲ್‌! ನನೊಂಜಿ ಇಚಿತ್ರ ಪಂಡ ಆಕ್ಷನ್‌ ತೂವೊಂದೇ ಉಪ್ಪುಗ 
ಪಣ್ಣಿನಂಚ ಆವೊ೦ದು೦ಡು. ಮೊಕುಲು ಯೇರಾದುಪ್ಪೆರ್‌? ಶಿವ ಸಗಿಲೇ ಆದುಪ್ಟೇರೆ ಯಾವು? "ಶಿವಾ ಶಿವಾ' 
ಪಣ್ಣ್‌ ವಿರಾಟೆ ಅಚ್ಚಿರೊಡೇ ಉಪ್ಪುವೆ. 

ವಿರಾಟನಂಚೆನೇ ಮಾತೆರ್ದ ಕಣ್ಣ್‌ ಬುಳಾದ್‌ ತೂವೊ೦ದುಪ್ಪುನಗ, ಕೆಲವೆರ್‌ ಐವೆರೆಡ್‌ ಒರಿ ವಲಲಲೆಕ, 
ನನೊರಿ ಬ್ರಹನ್ನಳೆಲೆಕ, ಬೊಕ್ಕೊರಿ ಕಂಕಭಟ್ಟಲೆಕ ತೋಜುವೆರ್‌೦ದ್‌ಲಾ ಪಣೊಂಡೆರ್‌. ಆಂಡ ಸರಿಕಟ್ಟ್‌ 


ಒವ್ವುಲಾ ತೆರಿಯಂದೆ ಗೊ೦ದಲೊಡಿತ್ತೆರ್‌. ಅದೊಗ ಜನೊಕ್ಸೆನ್‌ ನೂಕೊಂದು ಸಭೆಕ್‌ ಬತ್ತಿನ ಉತ್ತರಕುಮಾರೆ 
ವಿರಾಟರಾಜಗ್‌ ಒರಿಒರಿಯನೇ ಪರ್ದಯ ಮಲುವೆ. 


“ಅಮ್ಮೆರೇ, ಕೋಡೆದ ದಿನ ಯುದ್ದೊಡು ಪಗೆನಾಕ್ಷೆನ್‌ ಗೆಂದಿದಿನಾಯೆ ಇಂಬೈನೇ, ಅರ್ಜುನೆ! ಕೀಚಕನ್‌ 
ಕೆರ್ತಿನಿ ಇಂಬೈನೇ, ಭೀಮೆ! ಇಂಬ್ಯೆ ನಕುಲೆ. ದತ್ತ ಮರ್ಗಿಲ್ದ್‌ ಉಲ್ಲೆತ್ತಾ ಆಯೆ ಸಹದೇವೆ. ಇಂಬೈ ಮಾತೆರೆಡ್ಲಾ 
ಮಲ್ಲಾಯೆ ಧರ್ಮರಾಯೆ. ಇಂಬ್ಯಲ್‌ ದ್ರೌಪದಿ, ಮೊಕುಲು ಐವೆರೆನಲಾ ಬೊಡೆದಿ. ಮೊಕುಲೇ ಪಂಚ 
ಪಾಂಡವೆರ್‌. ಅಮ್ಮೆರೇ ಮೊಕುಲು ನಮ ಬಾಗ್ಗೆಡೇ ನಮ್ಮಡೆಗ್‌ ಬಯ್ದೆರ್‌. ಗುರ್ರ ತಿಕ್ಕ್‌ಂಡತ್ತ? ನನ ದಾಯೆಗ್‌ 
ತಡ? ಧರ್ಮರಾಯನ ಪಾದೊಗು ಅಡ್ಡಬೂರ್ದು ನಮ ಧನೈರ್‌ ಆವೊನುಗ. ಬಲ್ಲೆ.” 


ಉತ್ತರ ಕುಮಾರಗ್‌ ಇಂಚ ಪರ್ಹಯ ಮಲೆರೆಗಾಯಿನಿ ಅರ್ಜುನನ ಸಾಯೊಡ್ಡಾದೇ. 
ಅಚ್ಚಿರೊಡಿತ್ತಿನ ವಿರಾಟಗ್‌ ಒವ್ಪುಲಾ ಸೊಸ್ಪ ಆಯಿಜಿ. 


“ಆವಡ್‌, ಇಂಬೈ ಧರ್ಮರಾಯೆ ಪಣ್ಣಿನವು ನಿಜ. ಇಂಬೈೆ ಭೀಮೆ, ಇಂಬೈೆ ಅರ್ಜುನೆ, ಮೊಕುಲು 
ಇರುವೆರ್ಲಾ ಮಾದ್ರಿನ ಜೋಕುಲು, ಇಂಬ್ಯಲ್‌ ದ್ರೌಪದಿ. ಈ ಪಂಡಿನೆನ್‌ ಮಾತೆನ್ಲಾ ಒಪ್ಪವೆ. ಆಂಡಲಾ 
ಲೋಕೊಡೇ ಪುದರಾತಿನ ಮೊಕುಲು ಇತ್ತೆ ಒಲ್ಬಡ್ಜ್‌ ಮೂಡ್ಬ್‌ ಬತ್ತೆರ್‌, ಪಣ್ಣಿನನೇ ಸೋದ್ಯ ಇಡೆಗ್‌ ದಾಯೆಗ್‌ 
ಬತ್ತೆರ್‌? ಯೆಂಚ ಬತ್ತೆರ್‌? ಉಂದೆನ್‌ ತೆರಿಯುನ ಆಸೆ.” 


“ಅಮ್ಮೆರೇ ಈ ಪಾಂಡವೆರ್‌ ಒಂಜಿ ವರ್ಸೊದ ಅಜ್ಞಾತವಾಸೊನು ನಮ್ಮಲ್ಲನೇ ಕಳೇಯೆರ್‌! ಬೇತೆಬೇತೆ 
ಯೇಸೊಡು, ಬೇತೆ ಬೇತೆ ಪುದಾರ್‌ಲೆಡ್‌ ನಮಡಪ್ಪನೇ ಇತ್ತೆರ್‌. ಪರಮ ತತ್ವಜ್ಞಾನಿ ತೂಪಿನಾಕ್ಷೆಗ್‌ ಮದ್ತಲೆಕ 
ತೋಜುಜೆನ? ಅಂಚೆನೇ ಮೊಕುಲು ತಂಕ್ಷಿನ ನಿಜೊನು ಮದೆಟ್‌ ದೀದ್‌ ಯೇಸೊಗು ತಕ್ಕದ ನಡಕೆ 
ತೋಜಿಪಾವೊಂದಿತ್ತೆರ್‌. ನಮ್ಮ ಪುಣ್ಯೊದ ಫಲೊಟೇ ಮೊಕುಲು ನಮ್ಮಡೆಗ್‌ ಬತ್ತಿತ್ತೆರ್‌.” 

ವಿರಾಟನ ಅನ್ನಾನ ಪರಿಹಾರ ಆಂಡ್‌. ಅಕುಲೇ ಪಾಂಡವೆರ್‌ ಪಣ್ಣ್‌ ತೆರಿಂಡ್‌. ಅಪಗನೇ ಬಂಗಾರ್‌, 
ವಜವೈಢೂರ್ಯ ಮಾತ ಕಣಪಾದ್‌, ತನ ಪರಿವಾರ ಕೂಡೊಂದು, ಧರ್ಮರಾಯಗ್‌ ಕಾಣಿಕೆ ಕೊರ್ದು, 
ಅಡ್ಡಬೂರ್ಗು, “ಮಹಾರಾಜಾ, ಯೆಂಕ್ಷೆನ್‌ ಕರುಣೆಡ್‌ ಕಾತೊನುಲ. ಯಾನ್‌ ಮಲ್ತಿನ ಅಪರಾಧೊಲೆನ್‌ ಮಾಪು 
ಮಲ್ಲುಲ” ಪಣ್ಣ್‌ ತಗ್ಗ್‌ಬಗ್ಗ್‌ದ್‌ ಕೇಣೊನುವೆ.. 

ಆತಾನಗ ಸುಧೇಷ್ಟೆ ತನ ಮಗಲ್‌ ಉತ್ತರೆ ಕುಮಾರಿ, ಬೊಕ್ಕ ರಾಣಿವಾಸೊದ ಪೊಂಜೊಲೆನೊಟ್ಟುಗು 
ಅಡೆಗ್‌ ಬರ್ದೊಲು. ರಾಣಿವಾಸೊದಕಲ್ಲ ಲೆಕ್ಕೊಡು ಧರ್ಮರಾಯಗ್‌ ಕಾಣಿಕೆ ಕೊರ್ದು ಸೊಲ್ಮೆ ಸಂದಾವೊಲು. 
ರಾಜಸಭೆತ ಮಾತೆರ್ಲಾ ಧರ್ಮರಾಯಗ್‌ ಕಾಣಿಕೆ, ಸೊಲ್ಮೆ ಸಂದಾವೆರ್‌. 


ಧರ್ಮರಾಯೆ ನಯ್ಮನೆದ ತೆಲಿಕೆಡ್‌ ಮೆಗ್ಯನಕ್ಷೆನ್‌ ತೂಪೆ. ಆಕುಲು ಪರಯಗ್‌ ಕೈಮುಗಿವೆರ್‌. ಅಯಿಡ್ಜ್‌ 
ಬೊಕ್ಕ ಮಂತ್ರಿಲೆನ್ಲಾ, ಪರಿವಾರೊದಾಕ್ಷೆನ್ಲಾ ಗೌರವೊಡು ತೂಯಿನ ಧರ್ಮರಾಯೆ ವಿರಾಟನ್‌ ಪೀಠೊಡು 
ಕುಲ್ಲಾವನಗ, ಆಯೆ ದಾಕಿಣೊಡು, “ಪ್ರಭೂ, ಈ ರಾಜ್ಯ ನಿಕಲ್ನನೇ. ಯಾನ್‌ ಕುಲ್ಲುಜಿ, ಯೆಂಕ್‌ ರಾಜನ್‌ 
ತೂವೆರೆ ತಿಕ್ಕಿನನೇ ಪುಣ್ಯ. ಯಾನ್‌ ಇತ್ತೆ ಈ ನಗರ, ಈ ಭಂಡಾರ ಮಾತೆನ್ಲಾ ನಿಕ್ಷೆಗ್‌ ಅರ್ಪಣೆ ಮಲ್ಪುವೆ. ಎಡ್ಡೆ 
ದಿನತಾನಿ ಈರೇ ಸಿ೦ಹಾಸನೊಡು ಕುಲ್ಲೊಡು. ಪಟ್ಟಕಟ್ಟುನೆಕ್‌ ದಯೆದೀದ್‌ ಒಪ್ಕೊನ್ಹ” ಪಣ್ಣೆ. 


ಧರ್ಮರಾಯೆ, “ವಿರಾಟ ರಾಜಾ, ಈ ಎಂಕ್ಷೆಡ ವಿನಯೊಡು ನಡತೊಂಡಿನನೇ ಯೆಂಕ್ಷೆಗ್‌ ಮಲ್ಲ 
ಅಭಿಷೇಕ. ಆತೇ ಯಾವು. ಬೇತೆ ಅಭಿಷೇಕೊದ ಪಾತೆರೊನೇ ಬೊಡ್ಡಿ ಈಲಾ ನಿನ ಜನೊಕುಲುಲಾ, ಈ 
ರಾಜ್ಕೊಲಾ ಮಾತ ಯೆಂಕ್ಷೆನನೇ. ನನ ಉಪಚಾರೊದ ಪಾತೆರಲಾ ಬೊಡ್ಡಿ” ಪಂಡ್‌ದ್‌, ಬರಿಟಿತ್ತಿನ ಮೆಗ್ಯನಕ್ಷೆನ್‌ 
ತೂಪೆ. ಬೊಕ್ಕ ವಿರಾಟರಾಜಡ ಅಕಲ್ನ ಮನಸ್‌ದ ಸ್ಥಿತಿನ್‌ ಪಣೊಂಬೆ. 


“ವಿರಾಟ ರಾಜಾ, ಕೌರವೆರ್‌ ಯೆಂಕ್ಷೆಡ ಪಗೆ ಮಚ್ಚರೊಡು ಕಾಡ್‌ಗ್‌ ಅಂಚೆನೇ ಅಜ್ಞಾತವಾಸೊದ 
ಕಸ್ಬೊಗು ನೂಕಿಯೆರ್‌. ಇಂಚ ಪದಿಮೂಜಿ ವರ್ಸೊಡ್ಡಿಂಚದ ಬೆಂಗ್‌ ಬೆಸರ್‌ಡ್‌ ನುರಿದಿನ, ಉರಿದಿನ ಯೆನ 
ಮೆಗ್ಯನಕ್ಷೆಗ್‌ ಪಗೆನಕಲ್ಲ ಪಗೆ ಸಾದಗೊದ ಹಟ ಉಂಡಾತ್‌ಂಡ್‌. ಅಕ್ಷೆಗ್‌ ಹಸ್ತಿನಾವತಿಗ್‌ ಪಿರಪೋದು 
ಪಗೆನಕ್ಷೆನ್‌ ಹದಮಲ್ಪುನ ಅಮಸರ. ಅಂಚ ಯೆಂಕುಲು ಕುಲ್ಲುನಕುಲತ್ತ್‌. ಬೇಗೊಡೇ ಪಿದಾಡುನಕುಲು.” 


ಏರಾಟರಾಜೆ ಮನಸಿಜ್ಜಂದಿನ ಮನಸ್‌ಡ್‌ ಒಪ್ಪಿಯೆ। 


ಅಭಿಮನ್ಯು ಬೊಕ್ಕ ಉತ್ತರೆನ ಮದ್ವೆ 


ಇಂಚ ಪಾತೆರೊ೦ಂದುಪ್ಪುನಗ ಉತ್ತರಕುಮಾರೆ ಬತ್ತ್‌ದ್‌ ಧರ್ಮರಾಯನ ಕಾರ್‌ಗ್‌ ಅಡ್ಡ ಬೂರೊಂದು, 


“ಪ್ರಭೂ, ಒಂಜಿ ಕೇಣೊನುವೆ, ಯೆನ ತಂಗಡಿ ಉತ್ತರೆನ್‌ ಅರ್ಜುನಗ್‌ ಕೊರ್ದು ಮದಿಮೆ ಮಲ್ಫೈರೆ ಅಪ್ಪಣೆ 


ಧರ್ಮರಾಯೆ ಸಂತೋಸುಡೇ ಅರ್ಜುನನಂಚಿ ತೂಪೆ. ಅರ್ಜುನೆ ಲಕ್ಕ್‌ದುಂತುದು., 


“ಅಣ್ಣಾ, ಯಾನ್‌ ಉತ್ತರೆಗ್‌ ಒಂಜಿ ವರ್ಸೊಡು ನಾಟ್ಯ ಗುರುವಾದ್‌ ವಿದ್ಯೆ ಕಲ್ಲಾವನಗ ಆಲೆಗ್‌ ಯಾನ್‌ 
ಗುರು ಪಣ್ಷಿ ಬಾಮೊನೇ ಒರಿತೊ೦ದು ಬಯ್ದೆ. ಆಲ್‌ಲಾ ಯೆನನ್‌ ಅಮ್ಮೆರೆಗ್‌ ಸಮ ಪಣ್ಣ್‌ ಎಣ್ಣೊಂದೊಲು. 
ಯೆಂಕುಲು ಇರ್ದೆರೇ ಉಪ್ಪುನಗಲಾ ಬಗ್ತಿ ಗೌರವೊನೇ ತೋಜಾದೊಲು. ಇತ್ತೆ ಈಯೇ ಪಣ್ಣ. ಗುರು ಸ್ಥಾನೊಡು 
ಗೌರವ ಪಡೆತೊಂದಿತ್ತಿನ ಯೆಂಕ್‌ ಉತ್ತರೆನ್‌ ಬೊಡೆದಿಯಾದ್‌ ನಡಪಾವೊನೆರೆಗ್‌ ಆಪುಂಡ? ಇಜ್ಜಿ ರಾಜಕುಮಾರಿ 

ಉತ್ತರೆ ಯೆಂಕ್ಷೆಗ್‌ ಮಾತೆರೆಗ್ಲಾ ಬೋಡಿತ್ತಿನಾಲ್‌. ಆಯಿನೆಡ್ಡಾವರ ನಮ ಕುಟುಮೊಗೇ ಆಲ್‌ ಬರಡ್‌. ನಮ 
ಅಭಿಮನ್ಮುಡಪ್ಪ ಆಲೆನ ಮದಿಮೆ ಆವೊಡು ಪಣ್ಣಿನನೇ ಯೆನ್ನ ಅಭಿಮತ.” 


ಮದಿಮೆಡ್‌ ಪೊಣ್ಣು ಜೋಕ್ಷೆಡ ಕೇಣುನ ಪ್ರಶ್ನೆನೇ ಇಜ್ಜತ್ತ?! 


ಏರಾಟರಾಜೆ ಸುರುಟು ಅರ್ಜುನಗ್‌ ಮಗಲೆನ್‌ ಕೊರೈರೆ ಒಪಿದ್‌, ಇತ್ತೆ ಅರ್ಜುನನ ಮಗಕ್‌, ಅಭಿಮನ್ಮುಗು 
ಮಗಲೆನ್‌ ಮದ್ಮೆ ಮಲ್‌ ಕೊರ್ಕೆರೆ ಒಪ್ಪಿಯೆ. 


ಆಯೆ “ಆವು' ಪಂಡಿಗಿನ ಧರ್ಮರಾಯೆ ವಿರಾಟಗ್‌ ಬೂಳ್ಯ ಕೊರ್ದು, 


“ಯೆಂಕ್ಷೆಗ್‌ ಮಾತೆರೆಗ್ಲಾ ಒಪ್ಪಿಗೆ ಉಂಡು. ಆಂಡ, ಮುಕ್ಕವಾಯಿನ ಈ ಮದಿಮೆದ ನಿಚ್ಚಯೊಡು, 
ಯೆಂಕ್ಷೆನ ಪೆರಣದ೦ಚನೇ ಆದಿಪ್ಪುನ ಶ್ರೀಕೃಷ್ಣೆ ಒಪ್ಕೊಡು. ಯೆಂಕುಲು ಬಜೀ ರಾಜೆರ್‌ ಮಾತ್ರ ಆ೦ಡ ಯೆಂಕ್ಷೆನ 
ನಿಜ ರಾಜೆ ಶ್ರೀಕೃಷ್ಣ ಆಯೆ ಒಪ್ಪಿಯೆಡ ಮಾತ್ರ ಈ ಮದಿಮೆ ಸಲೀಸಾದ್‌ ನಡಪುಂಡು. ಆಯೆ ಒಪ್ಯುನ ಬಗೆಕ್‌ 
ನಿಕ್ಷೆಗ್‌ ಯೇರೆಗ್ಲಾ ಅನ್ನಾನ ಬೊಡ್ಡಿ ಯೆಂಕ್ಷೆಗ್‌ ನನ ದು೦ಬುಗು ರಾಜ್ಕೊದ ಅರಸ್ತಾನಲಾ ಕೃಷ್ಣನ ಕೃಪೆಡ್ಡಾವರನೇ 
ತಿಕ್ಕೆರೆಗು೦ಡು!” 


ವರಾಟೆ ಅಯಿಕ್ಷಾ ಸಂತೋಸುಡು ಒಪ್ಯುವೆ. 


“ಶ್ರೀಕೃಷ್ಣೆ ಮಾತೆರೆಗ್ಲಾ ಗುರುವೇ ಅತ್ತ? ನಿಕಲ್ಲ ಜತೆಟ್‌ ಯೆಂಕ್ಷೆಗ್ಗ ಮುರಾರಿನ್‌ ತೂಪಿನ ಬಾಗ್ಗೆ ಬತ್ತ್‌೦ಡ, 


ಮಿ 


ಯೆಂಕ್ಷೆನ ಬದ್ಕ್‌ಲಾ ಸಾರ್ತಕೊನೇ ಆಪುಂಡು” ಪಣ್ಣ್‌ ಪಣ್ಣೆ. 


ಧರ್ಮರಾಯೆ ಮದಿಮೆದ ಅಟ್ಟಣೆಗ್‌ ಸುರುಕೊರೊಡಾಂಡ, ಶ್ರೀಕೃಷ್ಣಗ್‌ ಒಂಜಿ ಓಲೆ ಬರೆದ್‌, ಕಾಣಿಕೆದೊಟ್ಟುಡು 
ದೂತೆರೆನ್‌ ಕಡಪುಡ್ಡೆ. ಆಕುಲು ದ್ಹಾರಕೆದ ರಾಜಮಂದಿರೊಗು ಪೋಪೆರ್‌. ಶ್ರೀಕೃಷ್ಣೆ ಆಕ್ಷೆನ್‌ ಗೌರವೊಡು 
ಲೆಪುಡಾಯೆ. ಅಕುಲು ಶ್ರೀಕೃಷ್ಣನ ಕಾರ್‌ಗ್‌ ಅಡ್ಡ ಬೂರ್ಟು, ಕಾಣಿಕೆಲೆನ್‌ ದೆತ್ತ್‌ದ್‌, 


“ಪ್ರಭುಕುಲೇ, ಉಂದು ಇರೆಗ್‌, ಉಂದು ರಾಣಿಯೆರೆಗ್‌, ಉಂದು ವಸುದೇವೆರೆಗ್‌ ಅಂಚೆನೇ ದೇವಕಿಯೆರೆಗ್‌, 
ಉಗಸೇನೆರೆಗ್‌, ಕುಲೊಗುರುಕ್ಷೆಗ್‌, ಅಕ್ರೂರೆರೆಗ್‌, ಉದ್ಭವೆರೆಗ್‌, ಉಂದು ಕೃತವರ್ಮೆ ಸಾತ್ಯಕಿಯೆರೆಗ್‌. ಉಂದು 
ಸಾಂಬ ಕುಮಾರಗ್‌, ಕಂದರ್ಪ ಅನಿರುದ್ದೆರೆಗ್‌” ಪಣ್ಣ್‌ ಬೇತೆ ಬೇತೆನೇ ದುಂಬುಡು ದೀಪೆರ್‌. ಶ್ರೀಕೃಷ್ಣೆ ಅವೆನ್‌ 
ಮಾತೆನ್ಸಾ ದೆತೊಂದು, ಸಂಧಿ ವಿಗಹಿಡ ಓಲೆನ್‌ ಓದಪಾವೆ. 


“ಮಂಗಳ. ಯದುಕುಲತಿಲಕಾ, ಪಾಪಪರಿಹಾರಕ ಮಹಾಪುರುಷಾ, ಸುದರ್ಶನಚಕ್ರಧಾರೀ, ಯೆಂಕ್ಷೆನ 
ಪ್ರಭೂ, ಯೆಂಕ್ಷೆನ ದೇವೆರೇ, ಕುಂತಿನ ಈ ಜೋಕ್ಷೆನ ಬಿನ್ನಪೊನು ದಯದೀದ್‌ ಕೇಣೊಡು. ದೇವಾ ಇರೆನ 
ಕೃಪೆ ಪಣ್ಣಿ ಸಂಜೀವಿನಿಡಾದ್‌ ಯೆಂಕುಲು ಬದ್ಕೊಂದುಲ್ಲ. ವನವಾಸ, ಅಜ್ಞಾತವಾಸ ಮುಗಿತಿನಿಲಾ ಇರೆನ 
ಅನುಗಹೊಡೇ! ಇತ್ತೆ ಈರ್‌, ಕೃಪೆ ಮಲ್ತ್‌ದ್‌ ಯೆಂಕ್ಷೆನಾಡೆಗ್‌ ಬತ್ತ್‌ದ್‌ ಇರೆನ ರೂಪದರ್ಶನೊಗು ಅವಕಾಸ 
ಕೊರೊಡು. 


ದೇವಾ, ಯೆಂಕುಲು ವಿರಾಟ ನಗರಿಡ್‌ ಅಜ್ಞಾತವಾಸೊನು ಸೊಲಬೊಡು ಮುಗಿತ್‌ದ. ಗೋಗ್ರಹಣೊದ 
ನಿಮನೊಡು ಯಂಕ್ಷೆನ್‌ ಪತ್ತೆ ಮಲ್ಟೈರೆ ಬತ್ತಿನ ಕೌರವನ್‌ ಸೇನೆದೊಟ್ಟುಗೇ ಸೋಪಾದ್‌, ಪಿರ ಕಡಪುಡ್ಡ. 
ವಿರಾಟರಾಜೆ ಯೆಂಕ್ಷೆಗ್‌ ಗೌರವ ಕೊರೊ೦ದು, ನಮ್ಮ ಅಭಿಮನ್ಯುಗು ತನ ಮಗಲ್‌ ಉತ್ತರೆಕುಮಾರಿನ್‌ ಕೊರ್ದು 
ಮದಿಮೆ ಮಲ್ಪುನ ಪ್ರಸ್ತಾಪ ಮಲ್‌ದೆ. ಈರ್‌ ದಯದೀದ್‌ ಇರೆನ ನಿಚ್ಚಯ ಪಣೊಡು. ಈ ಮದಿಮೆ ಪನ್ಹಿನ 

ನಿಮನೊಡು ಯೆಂಕ್ಷೆಗ್‌ ಮಾತೆರೆಗ್ಲಾ ಇರೆನ ಪಾದದರ್ಶನೊದ ಅವಕಾಸ ಮಲ್‌ದ್‌ ಕೊರೊಡು. ಅಪಗನೇ 
ಯೆಂಕ್ಷೆಗ್‌ ಕಾಡ್‌ದ ಬದ್‌ದ ಬಂಗೊಲೆನ್‌ ಮದಪೆರೆಗಾಪಿನಿ. ಯೆಂಕ್ಷೆಗ್‌ ಉಲ್ಲಾಸ್‌ ಉಂಡಾಪಿನಿ! ಎಲ್ಯ 
ಕಂಜಿನ್‌ ಪೆತ್ತ ನಾಡೊಂದು ಬರಿಲೆಕ, ಕರುಣಾಮಯಿ ಈರ್‌ ಇರೆನ ಬಗ್ಗೆರೆಗ್‌ ತೋಜಿ ಬರೊಡು. ಕಾತೊನೊಡು.” 


ಓಲೆದ ಒಕ್ಕಣೆಡ್‌ ಶ್ರೀಕೃಷ್ಣಗ್‌ ಕುಸಿ ಆಂಡ್‌. 
ಣ 


“ಆಹಾ! ಧರ್ಮರಾಯನಕ್ಷೆನ ಏಳ್ಗೆದ ಸುದ್ದಿನ್‌ ಕೇ೦ಡಿಲೆಕಾ೦ಡ್‌. ಅಂಚೆನೇ ಕೌರವನ ಅಲ್ದೇಸಿ ಬುದ್ದಿನ್ಹಾ 
ತೆರಿಲೆಕಾಂಡ್‌” ಪಣೊ೦ದು ಅಂಚಿಂಚಿದಕ್ಷೆಡ ಇಂಚ ಪಣ್ಣೆ, 


“ತೂಲೆ. ತಮ್ಮಲೆ ಪಾಂಡುರಾಜನ ಜೋಕುಲಾಯಿನ ಪಾಂಡವೆರ್ನ ಬಗ್ಗೆಡ್‌ ಎಡ್ಡೆ ಸುದ್ದಿ ಬತ್ತಿನೆಟ್‌ 
ಸಂತೋಸಾಂಡ್‌. ಅಮ್ಮೆರ್‌ ವಸುದೇವಗ್‌ ತಂಗಡಿ ಕುಂತಿ ಜೋಕ್ಷೆನನೇ ಚಿಂತೆ ಇತ್ತಿನವು ದೂರ ಆಂಡ್‌... 
ನಮ ಮುಲ್ಪ ಸುಕೊಟುಪ್ಪುನಗ ಅಕುಲು ಯೇತ್‌ ಬಂಗೊಡಿತ್ತೆರ? ಇತ್ತೆ ಅಕಲ್ಲವುಲಾ ಸುಕೊತ ಸಾದಿಯೇ! 
ಕಾಲ ಕೂಡ್ಲು ಬನ್ನಗ ಎಡ್ಡೆದ ಮಿತ್ತ್‌ ಎಡ್ಡೆ ಆಪುಂಡುಗೆ. ಅಜ್ಞಾತವಾಸ ಮುಗಿನಗನೇ ಒಂಜಿ ಮಂಗಳ 
ಕಾರ್ಯೊದ ಅವುಕಾಸ ಬಯ್ಡ್‌ಂಡ್‌. ಯೆನ ತಂಗಡಿ ಸುಭದ್ರೆನ ಮಗೆ ಅಭಿಮನ್ಯುಗು ಮದಿಮೆದ ಗಳ್ಗೆ ಕೂಡ್ಬು 
ಬಯ್ಸ್‌೦ಡ್‌. ಉಂದು ಬಾರೀ ಸಂತೋಸುದ ಸುದ್ದಿ. ನಮ ಮಾತೆರ್ಲಾ ವಿರಾಟನಗರಿಗ್‌ ಪ್ರಯಾಣ ಮಲ್ಟುಗ.? 


ಈತ್‌ ಪಂಡ್‌ದ್‌ ದೂತೆರೆಗ್‌ ಉಡ್ಲಿರೆ ಕೊರ್ದು, ಸಂದಾಯೊದ ಓಲೆ ಕೊರ್ದು, ಕಡಪುಡುವೆ. 


ಬೊಕ್ಕೊಂಜಿ ದಿನ ಎಡ್ಡೆ ಮೂರ್ತೊಡು ಮಾತೆರ್ಲಾ ಪಿದಾಡ್ಜ್‌ ಉಪಪ್ಸಾವ್ಯ ನಗರೊಗು ಬತ್ತೆರ್‌. ಅವು 
ಧರ್ಮರಾಯೆ ಪೊಸತಾದ್‌ ತನ್ಶ್‌ ಕಟ್ಟಾದಿನ ನಗರ. ಅಲ್ಪ ಬೇತೆಬೇತೆ ರಾಜ್ಕೊದ ರಾಜೆರ್‌ ಸೇನೆದೊಟ್ಟುಗು 
ಬತ್ತಿತ್ತೆರ್‌. ದ್ರೌಪದಿನ ಬಂದುಲುಲಾ ಬಯ್ದೆರ್‌. 


ಶ್ರೀಕೃಷ್ಣನ್‌ ಎದ್ಧೊನ್ನೆರೆಗಾದ್‌ ನಗರ ಅಲಂಕಾರೊಡು ಪೊರ್ತಾದಿತ್‌೦ಡ್‌. ಶೀಕೃಷ್ಣೆ ಗರುಡ ಧ್ವಜ ಇತ್ತಿನ 
ರಥೊಟು ಬನ್ನಗ ಪೊ೦ಜೊಲು ಆರತಿ ಮಲ್ತೆರ್‌. ಜನೊಕುಲು ಮಾತ್ರ ಎದ್ಕೊಂಡಿನತ್ತ್‌, ಆನೆಲ್‌ಲಾ ಸೊಂಡಿಲ್‌ 
ದೆರ್‌ ಎದ್ಧೊನಿಯ! ಕುದುರೆಲ್‌ ಸೊರ ಲಕ್ಕಾದ್‌ ಎದ್ಧೊನಿಯ! ಧರ್ಮರಾಯ ರತ್ನೊದ ದೇಸೆ ಪಾಡೊಂದೇ 
ಎದ್ಕೊಂಡೆ. ಜಯಘೋಷೊದ ಸಂಬುರ್ಕೊಗು ಗಡಿಮಿತ್ತ್‌ ಇಜ್ಜಿ. 

ಕೃಷ್ಣೆ ಬತ್ತಿನಾಯೆನೇ ಧರ್ಮರಾಯನ್‌ ಬೊಕ್ಕ ಬಾಕಿದ ಪಾ೦ಡವೆರೆನ್‌ ತರ್ಕೊನುವೆ. ರಾಣಿ ದ್ರೌಪದಿಡ 
ಮೋಕೆಡ್‌ ಪಾತೆರ್ಟಾದ್‌ ತನ ರಾಣಿವಾಸದಕಲ್ಲೊಟ್ಟುಗೇ ಆಲೆನ್‌ ಕಡಪುಡುವೆ. 


ಧರ್ಮರಾಯೆ ವಸುದೇವೆ, ದೇವಕಿ, ಉಗಸೇನೆ, ಬಲರಾಮೆ ಮೊಕಲೆನ್‌ ಮಾತ ಎದ್ಕೊಂದು, ಸುಭದ್ರೆ 
ಅಭಿಮನ್ಯು ಇರುವೆರೆಗ್ಲಾ ಆಶೀರ್ವಾದ ಮಲ್ಪುವೆ. ವಸುದೇವೆ ತನ ಅರುವದೆ ಧರ್ಮರಾಯನ ಮೆಯಿ 
ಪೂಜುವೆ. ತಂಕ್ಷೆನ ಎಡ್ಡೆಪಡ್ಕೆದ ಜವಾಬ್ದಾರಿನ್‌ ಶ್ರೀಕೃಷ್ಣೆ ವಯಿಸೊಂದಿನೆಟ್‌ ತಂಕ್ಷೆಗ್‌ ಒವ್ವೇ ಅರಕೆ ಆತ್‌ಜಿಂದ್‌ 
ಧರ್ಮರಾಯೆ ತಮ್ಮಲೆಡ ಪಣೊಂಬೆ. ವಸುದೇವಗ್‌ ಶ್ರೀಕೃಷ್ಣನ ಬೊಕ್ಕ ಪಾ೦ಡವೆರೆನ ಸಮ್ಮಂದೊದ ಬಿಗು 
ಕುಸಿತನೆ! ಕೃಷ್ಣಗ್‌ ತನ ಭಕ್ತೆರ್ನ ಮಿತ್ತ್‌ದ ವಿಶ್ವಾಸೊನು, ಮೋಕೆನ್‌ ವಸುದೇವೆ ಪುಗಾರುವೆ. ಕೃಷ್ಣಗ್‌ ಭಕ್ತೆರ್ನ 
ಬೇನೆಡ್‌ ಬೇನೆ ಆಪಿನೆನ್‌, ಸುಕೊಟು ಸುಕ ಆಪಿನೆನ್‌ ಪಣೊಂಬೆ. ಕೃಷ್ಣೆ, ಅಪ್ಪೆ, ಅಮ್ಮೆ ಬೊಡೆದಿ, ಜೋಕುಲು 
ಬಂದುಲು ಮಾತೆರೆಡ್ಲಾ ಎಚ್ಡಿಗೆ ಭಕ್ತೆರೆನೇ ಪತ್ತಾವೊಂಬಿನೆನ್‌ ನೆಂಪು ಮಲ್ತೊನುವೆ. ಪಾಂಡವೆರೆನ ಬಗ್ಗೆಡ್‌ 
ಆಯೆ ಮಯಣದಂಚ ಕರವುನೆನ್ಸಾ ತೆರ್ಟಾವೆ. 


ಉಂದೆನ್‌ ಕೇಣ್ಟ್‌ ಕೃಷ್ಣೆ “ಅಮ್ಮೆರೇ ಈರ್‌ ಯೆನ ದೂರು ಪಣಂದೆ ಬುಡ್ಟಿನಾರತ್ತ್‌ ಪಣ್ಣ್‌ ಕುಸೆಲ್‌ 

ಪಾತೆರುವೆ. ಬೊಕ್ಕ ಗೋಗ್ರಹಣೊದ ಕತೆನ್‌ ಧರ್ಮರಾಯಡ್ಹ್‌ ತೆರಿಯೊನುವೆ. ಪಾರ್ಥನ ಪರಾಕ್ರಮೊನು 


ಧರ್ಮರಾಯೆ, “ಕೃಷ್ಣಾ, ಈಯೇ ಯಂತ್ರ. ಯೆಂಕುಲು ಮಾತೆರ್ಲಾ ನಿನ ಗೊಂಬೆಲು. ಗೊಂಬೆಲೆಗ್‌ ದರ್ರ 
ಉಪ್ಪುಂಡ? ಯಂತ್ರೊದ ಗೊಂಬೆ ಯಂತ್ರೊನು ಬುಡ್ಬು ಉಪ್ಪ್ರ್ರೇರೆ ಸಾದ್ಯೊನಾ?” ಪಣ್ಣ್‌ ವಿನಯೊಡು 
ಕೇಣುವೆ. 


ಅಯಿಡ್ಜ್‌ ಬೊಕ್ಕೊದ ಪಂಚೆತಿಗೆಡ್‌ ಕೃಷ್ಣ “ಗೋಗ್ರಹಣೊಡು ಸೋತಿನ ದುರ್ಯೋಧನಗ್‌ ಬುದ್ದಿ 
ಬತ್ತ್‌ದುಪ್ಲಾ? ಪಾಂಡವೆರೆಗ್‌ ಅರ್ದ ರಾಜ್ಯ ಕೊರಿಯೆರೆ ಮನಸ್‌ ಮಲ್ಪುವೆನ?” ಕೇಣ್ಣಗ, ಧರ್ಮರಾಯ ಆ 
ಬಗೆಟ್‌ ದಾಲಾ ಪಣಂದೆ, “ಕೃಷ್ಣಾ, ಇತ್ತೆ ಅಭಿಮನ್ಯು-ಉತ್ತರೆನ ಮದಿಮೆದ ಪ್ರಸ್ತಾಪ ಬಯ್ಸ್‌ಂಡ್‌. ಈ ಸಮ್ಮಂದ 
ನಿಕ್ಕ್‌ ಇಸ್ಟ ಪಂಡ್‌ದಾ೦ಡ ಸುರೂಟು ಮದಿಮೆದ ಲೇಸ್‌ನೇ ಮುಗಿಪುಗ. ಈ ಪಂಡಿಲೆಕ ಯೆಂಕುಲು” ಪಂಡೆ. 


ಕೃಷ್ಣೆ ಮದಿಮೆಗ್‌ ಒಪ್ಕ್ಯುವೆ. 

“ವಿರಾಟಿ ವಸುನ ವಂಶೊದಾಯೆ. ನಿಕುಲು ಚಂದ್ರವಂಶೊದಾಕುಲು. ರಡ್ಡ್‌ ವಂಶೊಡುಲಾ ದಾಲ 
ದೋಷ ಇಜ್ಜಿ. ಸಂತೋಸುಡೇ ಮಂಗಳ ಮೂರ್ತೊನು ನಿಚ್ಚಯ ಮಲ್ಲುಲ” ಪಣ್ಣೆ. 

ದು೦ಬುಗು ಅಭಿಮನ್ಯು, ಉತ್ತರೆನ ಮದಿಮೆದ ಲೇಸ್‌ ಶಾಸ್ತೊದ ಪಿರ್ಕಾರೊಡೇ ನಡತ್ತ್‌ಂಡ್‌. ಮದ್ಮಾಯನ್‌ 
ಅಲಂಕಾರ ಮಲ್ಬುವೆರ್‌. ಯಾದವೆರ್‌, ಪಾಂಚಾಲೆರ್‌, ಮತ್ತೈರ್‌ ಮಾತೆರ್ಲಾ ಸೇರೊ೦ದು ರೂಡಿದ ಕ್ರಮೊಟೇ 
ಮದಿಮೆ ನಡಪಾಯೆರ್‌. ಮೂರ್ತೊದ ಗಳಿಗೆ ಬಟ್ಟಲ್‌ ದಿ೦ಜನಗ, ಪುಣ್ಯಾಕ್ಷತೆನ್‌ ಪಾಡ್ಜ್‌ ಪೊರ್ಲುದ ಮಂಟಪೊಗು 
ಮದ್ಮಾಲ್‌, ಮದ್ಮಯನ್‌ ಲೆತೊಂದು ಬತ್ತೆರ್‌. ಮದ್ಮಲೆನ್‌ ಮದ್ಮಾಯನ ದತ್ತಬರಿಟ್‌ ಉಂತಾದ್‌, ಮದಿಮೆದ 
ಕ್ರಮೊಕ್ಸೆನ್‌ ನಡಪಾಯೆರ್‌. ಅಯಿಡ್ಜ್‌ ಬೊಕ್ಕ ಬೆರಣೆರೆಗ್‌ ಬಾರೀ ದಾನ ದಕ್ಷಿಣೆ ಪಟ್ಟಿಯೆರ್‌. ಬತ್ತಿನಾಕುಲು 
ಮಾತೆರ್ಲಾ ಮದಿಮಾಯೆ ಮದಿಮಾಲೆಗ್‌ ಉಡ್ಡಿರೆ ಕೊರಿಯೆರ್‌. ಪೊ೦ಜೊಲು “ರುದ್ರ ಸಮಾನ ಪರಾಕ್ರಮಿ 
ಆಲ” ಪಣ್ಣ್‌ ಆಭಿಮನ್ಯುಗು ಆಶೀರ್ವಾದ ಮಲ್ತೆರ್‌. 


ಮದಿಮೆಗ್‌ ಬತ್ತಿನಾಕುಲು ಮದ್ದೆದ ಗಡ್ಜ್‌, ಗಮ್ಮತ್‌ನ್‌, ಪುಗಾರೊ೦ದೇ ಪೋಷಿಲೆಕ ವಿರಾಟೆ ಮಾತೆರೆಗ್ಲಾ 
ಸಮ್ಮನೊಡು ಕುಸಿ ಮಲ್‌ದಿತ್ತೆ. ಮದಿಮೆದ ನಾಲನೇ ದಿನ ಇರ್ಲ್‌ಡ್‌ ಮದಿಮಾಲ್‌ ಮದಿಮಾಯನ್‌ ಚತುರಂಗ 
ಸೇನೆದೊಟ್ಟುಗು ಮೆರಣ್ಣೆ ಮಲ್ತೆರ್‌. ಐನನೇ ದಿನ "ನೀರ್‌ ಮೀಪಾವುನ" ಕ್ರಮ ನಡತ್‌೦ಡ್‌. ಪನ್ನೀರ್‌ದ 
ಬಂಗಾರ್ದ ಬಾಜನೊಲೆಡ್‌, ಕುಂಕುಮೊದ ನೀರ್‌ದ ಕೊಡಪಾನೊಲೆಡ್‌ ಓಕುಳಿದ ಕ್ರಮ ನಡತ್‌೦ಡ್‌. ಕಸ್ತೂರಿ 
ಪನ್ನೀರ್‌ದ ಪರಪುಡು ದಿಕ್ಕ ದಿಕ್ಕ್‌ಲೆಡ್‌ ಕಮ್ಮೆನ ಪಸೆರ್‌೦ಡ್‌. ದೇವತೆಲೆನ ಲೋಕೊಗ್ಗಾ ಈ ಕಮ್ಮೆನ ಮುಟುಂಡು. 


ಇಂಚ ಅಭಿಮನ್ಯುನ ಮದಿಮೆ ಬಾರೀ ಗಡ್ಡ್‌ಡೇ ನಡತ್ತ್‌ಂಡ್‌. ಅಕೇರಿಡ್‌ ಧರ್ಮರಾಯೆ ಕೃಷ್ಣಗ್‌ ಪಣ್ಣೆ. 
“ಮದಿಮೆ ನಡತ್ತ್‌ಂಡ್‌. ಕರುಣೆದ ಕಡಲಾಯಿನ ನಿನ ಪಾದ ದರ್ಶನೊಡು ಯೆಂಕ್ಷೆನ ಏಳ್ಗೆ ಇಚ್ಚಡಿ ಆಂಡ್‌. 
ಯೆಂಕುಲು ರಾಜ್ಯೊನು ಅಡವು ದೀದ್‌ ಸತ್ಕೊನು ಕಾತೊ೦ದು ಬಯ್ಚ?” 


ಕಡೇಕ್‌ ಪಾ೦ಡವೆರ್‌ ಮಾತೆರ್ಲಾ, “ಕೃಷ್ಣಾ, ಯೆಂಕ್ಷೆಗ್‌ ಆಶೀರ್ವಾದ ಮಲ್ಲುಲ” ಪಣ್ಣ್‌ ನಟ್ಟೊನುವೆರ್‌. 


ಜೇ ೫ ೫ 





ಕೌರವೆ, ಅರ್ಜುನೆರ್‌ ಕೃಷ್ಣನಲ್ಪ 


ಜನಮೇಜಯ ರಾಜಾ, ಕುಂತಿ ಜೋಕ್ಷೆನ ಏಳ್ಗೆನ್‌ ದಾನೆಂದ್‌ ಪಣ್ಣಿನಿ? ಮಾತಲಾ ಆ ಕೃಷ್ಣನ ಕೃಪೆನೆ! 
ಅಕಲ್ಲ ಆಯಗ್‌ ಆತ್‌ಲಾ ಮೋಕೆ! ಕೃಷ್ಣನ ಮೈಮೆನ್‌ ವೇದೊಲೆಗೇ ಪಣ್ಯೆರಾಮುಜಿ. ಅಂಚಿತ್ತಿನ ಮೈಮೆದಾಯೆ 
ಪಾಂಡವೆರೆಡ ತನ ಮೈಮೆದ ಮಟ್ಸ್‌ ತೋಜಾವುಜೆ! ಆಯಗ್‌ ಅವು ಇಸ್ಟ ಇಜ್ಜಿ. ತನಡ್ಡ್‌ ಧರ್ಮರಾಯೆ 


ಪಿರಯೊಡು ಒಂತೆ ಮಲ್ಲೆ ಪಣ್ಣಿನೆಕಾದ್‌, ಧರ್ಮರಾಯನ ಕಾರ್‌ಗ್‌ ಅಡ್ಡಬೂರ್ವೆ. 


ಇಂಚ ಕೃಷ್ಣನ ಗುಣೊಕ್ಷೆನೇ, ಪಾ೦ಡವೆರೆಡ ಆಯನ ನಡಕೆದ ಬಗೆನೇ ಪಣೊಂದು ವೈಶಂಪಾಯನೆರ್‌ 
ಕತೆನ್‌ ದುಂಬರಿಪುವೆರ್‌. 


ಒಂಜಿ ದಿನ ಧರ್ಮರಾಯೆ ಸಬೆ ನಡಪಾವೊಂದಿತ್ತೆ. ದಿಂಜ ಜನ ರಾಜೆರ್ಲ ಇತ್ತೆರ್‌. ಅಕಲ್ಲ ಕೃಷ್ಣೆ ದುಂಬುದ 
ರಾಜಕಾರಣೊದ ಬಗ್ಗೆಡ್‌ ಪಾತೆರ್ವೆ. 


“ಧರ್ಮರಾಯೆ ಜೂಜು ಗೊಬ್ಬುದು ಬಾರೀ ನಸ್ಟಕಸ್ಪ ಅನ್ಸೇಸಿಯೆ. ಕಾಡ್‌ಡ್‌ ಅಯಡಪ್ಪ ಪಾಂಡವೆರ್‌ 
ಮಾತೆರ್ಲಾ ಬಯಂಕರ ಬಂಗೊಡೇ ದಿನ ದೆತ್ತೆರ್‌. ಇತ್ತೆ ಆ ಬಂಗೊದ ದಿನೊಕುಲು ಪಿರ ಒರಿದ. ನನ 
ದುಂಬುಗು ಆಕ್ಷೆಗ್‌ ನಾಡ್‌ಡ್‌ ನಿಲೆ ತಿಕ್ಕೊಡು. ಅಕಲ್ನ ಅರ್ದ ರಾಜ್ಯೊನು ಪಿರ ಕೊರ್ಬಾವೊಡು. ಉಂದೆಕ್‌ ದಾದ 
ಮಲ್ಟೊಲಿ? ಪಣ್ಣೆ.” 

ದ್ರುಪದ ರಾಜೆ, “ದೇವಾ, ನಿಕ್ಕೇ ಗೊತ್ತುಂಡತ್ರ? ಯೆಂಕ್ಷೆನ್‌ ದಾಯೆಗ್‌ ಕೇಣುವ? ಪಾಂಡವೆರ್ನ ಎಡ್ಡೆಪಡ್ಕೆ 
ಮಾತಲಾ ನಿಕ್ಕೇ ಸೇದ್ದಿನವು. ಆಕ್ಷೆನ್‌ ಒರಿಪುನಲಾ ನಿನ ಕೈಯಿಟೇ ಉಂಡು. ಯೆಂಕುಲು ದಾದ ಮಲ್ಲೊಲಿ? ಈ, 
ಕಾರ್‌ಡ್‌ ತೋಜಿಪಾಯಿನೆನ್‌ ಯೆಂಕುಲು ತರೆಟ್‌ ತುಂಬೊಂದು ನಡಪಾವ” ಪಣ್ಣೆ. 


“ಅಂಚಾಂಡ ಸುರೂಟು ಅರ್ದ ರಾಜ್ಯೊನು ಕೊರ್ಬಿಲೆಕ ಕೌರವಡ ಕೇಣ್ಯೆರೆಗ್‌ ಯೋಗ್ಯೆರಾಯಿನಕ್ಷೆನ್‌ 
ಕಡಪುಡೊಡು. ಅಂಚೆನೇ ಭೀಷ್ಮ ದ್ರೋಣನಂಚಿನಕಲ್ಲ ಮನಸ್‌ನ್‌ ನಮ ಎಡ್ಡೆ ನಡಕೆಡ್‌ ಮೆಚ್ಚಾವೊಡು. 
ಕೌರವನ ಮನಸ್‌ಡಿತ್ತಿನೆನ್‌ ತೆರಿಯೊನೊಡು. ಆತೆಕ್ಲಾ ಆಯೆ ಒಪ್ಕಂದೆ ತತ್ತ್‌ ನಡತ್ತೆಡ ಯುದ್ಧೊನೇ ಸರಿ.” 


ಬಲರಾಮಗ್‌ ಕೃಷ್ಣನ ನುಡಿ ಸರಿ ತೋಜುಜಿ. 


“ಕೃಷ್ಣಾ, ನಿಕ್ಕ್‌ ಮರಾ? ಕೌರವೆ ಉಂದೆಕ್‌ ಒಪ್ಯುನಾಯೆನೇ ಅತ್ತ್‌. ಜೂಜುದ ನೀತಿದಂಚ ಧರ್ಮರಾಯೆ 
ರಾಜ್ಯೊನು ಕಳೇವೊಂಡೆ. ಇತ್ತೆ ಕೌರವೆ ಕುಡ ಜೂಜುಗು ಲೆಪ್ಪೊಲಿ. ಅತ್ತ್‌ಡ ಯುದ್ಧ ಮಲ್ಲೊಲಿ. ಅವು ಆಯನ 
ಇಸ್ಟೊಗು ಬುಡಿನವು. ಯೆಂಕ್‌ ಕೌರವಡ್ಜ್‌ ದಾದಲಾ ತಪ್ಪು ಆಯಿಲೆಕ ತೋಜುಜಿ.” 


ಬಲರಾಮನ ನುಡಿ ಸಾತ್ಯಕಿಗ್‌ ಸರಿ ತೋಜುಜಿ. 


“ಬಲರಾಮಾ, ಎಡ್ಡೆ ಪಂಡ! ಯೆನ ದಿಸ್ಟಿಡ್‌ ಕೌರವೆ ನೀಚೆ! ಆಯನ್‌ ವಯಿಸೊಂದು ಪಾತೆರುವತ್ತ? 
ಗುಮ್ಮೆ ಪಕ್ಕಿಲೆಗ್‌ ಕತ್ತಲೆನೇ ಇಸ್ಟ ಆಪುಂಡತ್ತ? 

“ಧರ್ಮರಾಯಾ, ಇತ್ತೆ ಬಲರಾಮನ ಪಾತೆರ ಬೊಡ್ಡಿ ಈ ನೂದು ಜನ ಕೌರವೆರೆನ್‌ ಮುಗಿಪುನಂಚಿ 
ಅಲಚನೆ ದೀಲ. ಸಾಮೋಪಾಯ ಸರಿಯತ್ರ್‌. ಕ್ಷತ್ರಿಯೆರ್ನ ಸುಬಾವು ನಿಕ್ಕ್‌ ಗೊತ್ತುಜ್ಗ೪ಣ ಸಾಮೋಪಾಯೊಗು 
ಬಗ್ಗಂದಿನಕ್ಷೆಡ ಕತ್ತಿಡೇ ಪಾತೆರೊಡು. ಧರ್ಮರಾಯಾ ಈ ಕ್ಷತ್ರಿಯೆರೆನ ಸಾದಿನೇ ಪತ್ತ್‌ಲ. ಕಾಳಗೊಡು 
ಪಗೆನಾಯನ ನೆತ್ತಿಗ್‌ ಹಾಕ್‌ದ್‌ ರಾಜ್ಯೊನು ದೆತೊನೊಡು. ಅವ್ವನ್‌ ಬುಡ್ಬು ಬೆರಣೆರ್ನಂಚ ನಿಸಲ್ಲ್‌ ವಿಭೂತಿ 
ಪೂಜೊಂದು, ದರ್ಭೆ ಪತೊಂದು, ದಾನ ಕೇಣೊಂದು ಕೌರವಗ್‌ ಎಡ್ಡೆ ಬಯಕುನತ್ತ್‌” 


ದ್ರುಪದೆ ತೆಲಿಪುವೆ. ಆಯೆಲ ಸಾತ್ಯಕಿನ ಪಾತೆರೊನ್‌ ಒಪ್ಕುವೆ. ಆ೦ಡ ಶಿಷ್ಟಾಚಾರೊದ೦ಚ ಕೌರವಡ ರಾಜ್ಯ 
ಕೇಣ್ಕೆರೆಗ್‌ ಜನ ಕಡಪುಡುನೆಕ್‌ ಒಪ್ಕುವೆ. ಕೃಷ್ಣಲಾ ಉ೦ದೆಕೇ ಒಪ್ಯುವೆ. ಒಂಜಿ ಕಡೆಟ್‌ ತನ ಮಿತ್ರೆರಾಯಿನ 
ರಾಜೆರೆಡ ಸಾಯ ಕೇಣುನ ಓಲೆ ಬರೆಪಾವೊಡು. ನನೊಂಜಿ ಕಡೆಟ್‌ ರಾಜಿ ಪಂಚೆತಿಗೆದ ಪ್ರಯೊತ್ನಲಾ 
ಮಲ್ಲೊಡು” ಇಂಚ ಪಂಡ್‌ದ್‌, ದಿಂಜ ಚರ್ಚೆಗ್‌ ಅವಕಾಸ ಕೊರಂದೆ, “ಧರ್ಮರಾಯಾ ಯೆಂಕುಲು ಬಯ್ಬಿನಿ 
ಅಭಿಮನ್ಯುನ ಮದಿಮೆಗ್‌. ರಾಜಕಾರಣೊದ ಚರ್ಚೆ ಇತ್ತೆ ಬೊಡ್ಡಿ. ಬೊಕ್ಕ ಅಗತ್ಯ ಇತ್ತ್‌ಂಡ ಯೆಂಕ್‌ ಪಂಡ್‌ 
ಕಡಪುಡ್ಡ. ಬರೆ” ಪಣ್ಣ್‌, ಪಾಂಡವೆರೆನ್‌, ದ್ರೌಪದಿನ್‌, ಸುಭದ್ರೆನ್‌ ಹರಸ್‌ದ್‌, ದ್ರುಪದನ್ನ, ವಿರಾಟರಾಜನ್ನ 
ಲೆಪುಡಾದ್‌, “ನಿಕುಲು ಪಾಂಡವೆರೆನ ಜತೆಟ್‌ ಉಪ್ಪಲೆ. ಕೌರವನಡೆಗ್‌ ರಾಯಭಾರಿನ್‌ ಕಡಪುಡ್ಡೆ. ಪಾ೦ಡವೆರ್‌ 
ಜೆಪ್ಪುನ ಇಲ್ಲ್‌, ಉಣ್ಣಿನ ವಣಸ್‌ ಮಾತೆನ್ಹ ಸುರೂಟೆ ಪರೀಕ್ಷೆ ಮಲ್ಪುಲೆ. ಗೊತ್ತಾಂಡತ್ತ?” ಪಣ್ಣೆಲ. 

ಕೃಷ್ಣೆ ತನ್ನಕ್ಷೆನೊಟ್ಟುಗು ದ್ವಾರಕೆಗ್‌ ಪಿದಾಡುವೆ. ದ್ರುಪದೆ ಕೃಷ್ಣೆ ಪಂಡಿಲೆಕ್ಕೊನೆ ತನ ಪುರೋಹಿತೆರೆನ್‌ 
ಹಸ್ತಿನಾವತಿಗ್‌ ಕಡಪುಡ್ತೆ. 

ಈ ನಡುಟು ರಡ್ಡ್‌ ಕಡೆತಾಕುಲ್ಲಾ ತಂಕ್ಷೆನ ಮಿತ್ರೆರಾಯಿನ ರಾಜೆರೆಗ್‌ “ಯುದ್ಧ ಮಿನಿ ಆಂಡ ಸಾಯ 
ಮಲ್ಲೊಡು” ಪಣ್ಣಿನ ಓಲೆ ಕಡಪುಡುವೆರ್‌. ಬಾರೀ ಸಂಕೆಡ್‌ ರಾಜೆರ್‌ ಒಪ್ಪಿಗೆನ್ಲಾ ತೆರ್ಬಾವೆರ್‌! ಪಾ೦ಡವೆರ್ನ 
ಕಡೆಕ್ಷಾ ಸೈನ್ಯ ಸೇರೊಂದುಪುನೆನ್‌ ತೆರಿನ ಕೌರವೆ ತನ್ನಕ್ಷೆನ ಜತೆಟ್‌ ಕುಲ್ಲುದು ಯೋಜನೆ ಪಾಡುವೆ. ಆಯಗ್‌ 
ಕೃಷ್ಣೆ ತನ ಕಡೆಕ್‌ ಬತ್ತ್‌ಂಡ ಆವುಂದು ಉಂಡು. ಅಂಚ ತಾನೇ ದ್ವಾರಕೆಗ್‌ ಪೋದು ಕೃಷ್ಣನ ಸಾಯ ಕೇಣುನ 
ಯೋಜನೆ ಪಾಡೊಂದು ಪಿದಾಡುವೆನೆ! 


ಪಾಂಡವೆರ್ನ ಕಡೆತ ಗೂಢಚಾರೆರ್‌ ಈ ಸುದ್ದಿನ್‌ ಧರ್ಮರಾಯಗ್‌ ಮುಟ್ಟಾವೆರ್‌. ಆಯೆ ಗಡಿಬಿಡಿಟ್‌ 
ಅರ್ಜುನನ್‌ ಕೃಷ್ಣನ ದ್ವಾರಕೆಗ್‌ ಕಡಪುಡ್ಜೆ. ಅಂಚ ಕುಸಿಟೆ ಪಿದಾಡ್ಬಿನ ಅರ್ಜುನಗ್‌ ಸಾದಿಡ್‌ ಶುಭ ಶಕುನೊಲೇ 
ತೋಜಿ ಬತ್ತ್‌ಂಡ್‌. ಶುಭಶಕುನೊದ ಪಕ್ಕಿ ಹಂಗ ತರೆತ ಮಿತ್‌ಡ್ಸ್‌ ಬಲತ್ತ ಬರಿಕ್‌ ಪಾರ್‌೦ಡ್‌. ದತ್ತ ಮರ್ಗಿಲ್ಡ್‌ 
ಜಿಂಕೆಲ್‌ ತೋಜಿ ಬತ್ತ್‌ಂಡ್‌. ದ್ಹಾರಕೆಗ್‌ ಎತ್ತ್‌ನಗ ಮನಸ್‌ಡ್‌ ಗೆಲ್ವನೆನೇ ಉರ್ಕೊಂದುಂಡು. 


“ವೇದ ಉಪನಿಷತ್ತ್‌ಗ್ಲಾ ದಕ್ಕಂದಿನ ಕೃಷ್ಣನ ನಗರನೇ ದ್ವಾರಕೆ. ಉಂದು ನೆಮ್ಮದಿದ ನಿಲೆ.” 


ಇಂಚ ಎಣ್ಣೊಂದು ಅರಮನೆಕ್‌ ಬನ್ನಗ ಕೃಷ್ಣೆ ಮಂಚೊಡು ಜೆತ್ತ್‌ದುಪ್ಪುವೆ. ಆಯನ್‌ ಲಕ್ಕಾವೆರೆಗ್‌ 
ಮನಸಾಯಿಜಿ. ಆಯಗ್‌ ಎಚ್ಚರ ಆಪಿನೇಟ ಕಾರ್‌ದ ಬರಿಟ್‌ ಕಾತ್‌ದ್‌ ಕುಲ್ಲುನ ನಿಚ್ಚಯ ಮಲ್ಪುವೆ. 


ಆತಾನಗ ಕೌರವೆಲಾ ಬರ್ತೆ. ಆಯೆ ಕೃಷ್ಣನ ತರೆತ ಮಿತ್ತ ಬರಿಟ್‌ ಕುಲ್ಲುವೆ. 


ಒಂತೆ ಪೊರ್ತುಡು ಕೃಷ್ಣಗ್‌ ಎಚ್ಚರ್ಲೆ ಆಂಡ್‌. ಮೆಯಿಮುರಿ ದೆತ್ತೊಂದು ಲಕ್ಕ್‌ದ್‌ ಕುಲ್ಲುವೆ. ಅಪಗ 
ಎದುರುಡು ಕುಲ್ಲುದಿನ ಅರ್ಜುನೆ ತೋಜುವೆ. ಬೊಕ್ಕ ಪಿರ ತಿರ್ಲುನಗ ಕೌರವೆ ತೋಜುವೆ. ಅರ್ಜುನನ 
ಮೋನೆಡ್‌ ಸಂತೋಸುದ ಕಳೆ ತೋಜಿಂಡ್‌. ಆಂಡ ದುರ್ಯೋಧನನ ಮೋನೆಡ್‌ ಒಂಜಿ ನಮೂನೆದ 
ಮಚ್ಚರೊದ ನಿರೆಲೇ ತೋಜಿಂಡ್‌. 

ಕೌರವೆ ಸುರೂಟು ಪಾತೆರುವೆ. 


4 ೈಷ್ಣಾ, ಯಾದವೆರ್‌-ಕೌರವೆರೆಡ್‌ ಒಪ್ಪೊಂಜಿ ಬೇದೊಲ ಇಜ್ಜತ್ತ) ಆಯಿನೆಡ್ಡಾವರ ಯಾನ್‌ ಇಡೆಗ್‌ 
ಬತ್ತಿನೆಟ್ಟ್‌ ವಾ ತಪ್ಪಲಾ ಇಜ್ಜಿ. ನಿನ್ನಂಚಿನ ಮಿತ್ರೆರ್‌ ಯೆಂಕ್‌ ಬೇತೆ ಯೇರುಲ್ಲರ್‌? ಇತ್ತೆ ಯೆಂಕ್‌ ಒಂಜಿ ಸಂಗತಿ 
ಪಣ್ಕೆರೆಗು೦ಡು. ದಾಯಾದಿಲಾಯಿನ ಯೆಂಕ್ಷೆನ, ಕೌರವೆರ್‌ ಬೊಕ್ಕ ಪಾ೦ಡವೆರೆನ ನಡುಟು ಮನಸ್‌ ಕಲಂಕ್‌ದ್‌ಂಡ್‌. 
ರಾಜ್ಯೊಗಾದ್‌ ಯುದ್ಧ ಮಲ್ಪುನ ಸಂದರ್ದು ಬಯ್ದಂಡ್‌. ಅಂಚ ಯೆಂಕ್ಷೆಗ್‌ ನಿನ ಸಾಯ ಬೋಡು. ಅವ್ವೆನೇ 
ಕೇಣ್ಯೆರಾದ್‌ ಬತ್ತದೆ.” 

ಕೃಷ್ಣೆ ಕೌರವಗ್‌ ಪಣ್ಣೆ. 

“ಕೌರವೇಶ್ವರಾ ಕೇಣ್ಣ, ರಾಜ್ಯೊಗಾದ್‌ ಯುದ್ಧ ಪಣೊಂದುಲ್ಲತ್ತ? ರಾಜ್ಯಲಕ್ಷ್ಮಿ ಯೇತೋ ರಾಜೆರೆನ ಕೈ 
ಪತ್ತ್‌ದ್‌ಲಾ ಯೇರೆನ್‌ ಮೆಚ್ಚಿದೊಲು ಪಣ್ಣ. ಯೇರ್ನ ಜತೆಟ್‌ ಸರಿಟ್‌ ಸಂಸಾರ ಮಲ್ತ್‌ದೊಲು ಪಣ್ಣ. ಯೇರಾಂಡಲಾ 
ರಾಜೆ ಸೈತಿನಪಗ ಸಹಗಮನ ಮಲ್ತ್‌ದೊಲ ಪಣ್ಣ. ದಡ್ಡೆರಾಯಿನ ರಾಜೆರೆಗ್‌, ಆಲೆನ ಅ೦ಗಲಾಪ್ಪುಡಾದ್‌ 
ಇಚಾರ ಸಗ್ಮಿ ಆಜಿದ್‌ ಪೋಪುಂಡು. ರಾಜ್ಯ ಸಂಪೊತ್ತುನು ಸಾಸಿತ ಪಣ್ಣೇ ಎಣ್ಣೊಂದು ಅಕಲ್‌ ಇಜ್ಜಂದೆ ಪಗೆ 
ದಗೆಟೇ ನಡತೊಂದು ನರಕೊಗು ಪೋಪೆರ್‌. 

ನನೊಂಜಿ ಸಂಗತಿ ಕೌರವಾ, ಈ ಬ್ರಹ್ಮಾಂಡ ಉಪ್ಪುನೇಟ ಲೋಕೊದ ಜನೊಕುಲು ನಿಕಲ್ನ ಬಗೆಕ್‌ ದಾನೆ 
ಪಣುವೆರ್‌೦ದ್‌ ಅಲಚನೆ ಮಲ್ಲುಲ. ರಾಜ್ಯೊಗಾದ್‌ ಮೆಗೈೆಪರಯನ ಜೋಕುಲು ಲಡಾಯಿ ಮಲ್ಟ್‌ದ್‌ ಮಣ್ಣ್‌ 
ಮುಕ್ಕಿಯೆರ್‌ ಪಣ್ಣ್‌ ಪಣ್ಣುಜೆರಾ? ಆಯಿನೆಡ್ಡಾವರ ನಿಕಲ್ಲ ನಡುಟು ಲಡಾಯಿ ಬೊಡ್ವಿ. ಅಂದ್‌ಬಂದುಲಾದ್‌ 
ಎಡ್ಡೆಡ್‌ ಬದ್ಕ್‌ಲೆ. ಅವ್ವೆನ್‌ ತೂದು ಯೆಂಕ್ಷೆಗ್‌ ಆನಂದ ಆವೊಡು. ಲಡಾಯಿ ಪತ್ತಾವುನ ಚಾಡಿಚ೦ಗಾಯಿದಕ್ಷೆನ 
ಪಾತೆರೊನು ನಂಬೊಡ್ಡಿ. ಕುರಿಕ್ಷೆನ್‌, ಬೋರಿಲೆನ್‌, ಕೋರಿಲೆನ್‌ ತಾಡೊಂದು, ತಾಂಟೊಂದು, ಸೈಯೆರೆ 
ಬುಡ್ಬು, ಗಮ್ಮತ್‌ಡ್‌ ನಕೆರುನ ಜನೊಕುಲುಲಾ ಉಲ್ಲೆರ್‌. ಅಂಚಿನಕುಲು ನಿಕ್ಷೆನ್‌ ಲಡಾಯಿ ಮಲ್ಪೆರೆ ಬುಡ್ಡು 
ತನ್ನುಲು ಜಾರೊಂಬೆರ್‌. ಕಡೇಕ್‌ ಲಡಾಯಿಡ್‌ ನೋತೊಂದು ಲಗಾಡಿ ಪೋನಗ ಜನೊಕುಲು ನಿಕ್ಷೆನೇ ಸಸಾರ 
ಮಲುವೆರ್‌!” 


ಕೌರವೆ ಬಿರ್ಬ್‌ಡೆ ಪಣ್ಣೆ “ ೈಷ್ಣಾ, ಯಾನ್‌, ಧರ್ಮ ಪಾಠ ಕೇಣ್ಕೆರೆಗ್‌ ಇಡೆಗ್‌ ಬಯ್ಜ್‌ಜಿ. ಹರಿಕತೆ ಯೆಂಕ್‌ 
ಬೊಡ್ಡಿ. ಕ್ಷತ್ರಿಯೆರಾಯಿನ ಯೆಂಕ್ಷೆಗ್‌ ಯುದ್ಧೊದ ಬಯಕೆ ಸಾಜನೆ. ಯೆಂಕುಲು ಇರ್ವೆರ್ದಾ ನಿಕ್ಕ್‌ ಸಮಾನೆರೇ. 
ಅಂಚಾದ್‌ ಯೆಂಕ್ಷೆಗ್‌ ಇರುವೆರೆಗ್ಲಾ ಈ ಸಾಯ ಮಲ್ಲೊಡು.” 


ಈ ಪಾತೆರ ಕೇಣ್ಟ್‌ ಕೃಷ್ಣೆ ತೆಲೆ. 
ಎ ಓಜ ಕ್‌ 
ಕಡೆಕ್‌ ಅರ್ಜುನಡ, “ಅರ್ಜುನಾ, ಈ ಇಡೆಗ್‌ ಬಯ್ದಿನ ಜ೦ಬರೊನ್ಹ ಪಣ್ಣ” ಪಂಡೆ. 


ಅರ್ಜುನೆ ಮೆತ್ತನೆದ ದನಿಟ್‌, “ ೃಷ್ಣಾ ಯೆನ್ನವುಲಾ ದುರ್ಯೋಧನನ ಅಭಿಪ್ರಾಯೊನೇ. ನಿನನ್‌ ಸುಗಿಪುನೆನ್‌ 
ಕೇಣುನನೇ ಯೆನ ರೀತಿ. ಯೆಂಕ್‌ ಬೇತೆ ಸ್ವಾತಂತ್ರ್ಯ ಬೊಡ್ಡಿ” 


“ಅ೦ಚಾ೦ಡ ಇರುವೆರ್ಲಾ ಯೆನ ಸಾಯಸಕಾಯ ಕೇಣ್ಕೆರೆ ಬಯ್ದರ್‌. ಆವಡ್‌. ಯಾನ್‌ ಒರಿ ಒಂಜಿ 
ಗುಂಪು. ಯಾನ್‌ ಯುದ್ಧ ಮಲ್ಲುಜಿ. ನನೊಂಜಿ ಗುಂಪುಡು ಕೃತವರ್ಮೆ, ಬಲರಾಮೆ ಬೊಕ್ಕ ಯೆಂಕ್ಷೆನ 
ಮಹಾಸೇನೆ ಉಪ್ಪುಂಡು. ಅಕುಲು ಯುದ್ಧ ಮಲ್ಪುವೆರ್‌. ಅರ್ಜುನಾ ನಿಕ್ಕ್‌ ಯೇರ್‌ ಬೋಡಾ ಆಕ್ಷೆನ್‌ 
ಅಜತೊನ್ನ.” 

ಅರ್ಜುನೆ ವಾ ಅನ್ನಾನ ಇಜ್ಜಂದೆಲಾ ಪಣ್ಣೆ. 


“ಕೃಷ್ಣಾ, ಕೌರವರಾಯಗ್‌ ನಿಕಲ್ಲ ಮಾಮಲ್ಲ ಯಾದವ ಸೇನೆನ್‌ ಸಾಂಕುನ ಸಾಮರ್ತಿಗೆ ಉಂಡು. 
ಯೆಂಕುಲು ರಾಜ್ಯ ಸಂಪೊತ್ತು ಇಜ್ಜಂದಿನಕುಲು! ಕಾಡ್‌ಡ್‌ ತಿರ್ಲೊಂದಿತ್ತಿನಕುಲು! ಯೇರೆನ್ಸಾ ಸಾಂಕುನ ಸಾಮರ್ತಿಗೆ 
ಇಜ್ಜಂದಿನ ಯೆಂಕ್ಷೆಗ್‌ ಈ ಒರಿಯೆ ಯಾವು.” 


ದುರ್ಯೋಧನೆ ನಡುಟ್‌ ಬಾಯಿ ಪಾಡ್ವೆ “ಇಚ್ಛೆನ್‌ ದೆಂಗಾವೊಡು ದಾಯೆಗ್‌ ಕೃಷ್ಣಾ? ನಿಕ್ಕ್‌ ಪಾಂಡವೆರೆಡ 
ದಿಂಜ ಮೋಕೆ. ಪಾರ್ಥಡ ಬಾರೀ ಮೆಚ್ಚಿಕೆ. ನಿಕ್ಕ್‌ ಕೌರವೆರೆಂಕುಲು ಯೇಪೊಲ ಪಿದಾಯಿದಾಕುಲತ್ತ? ಉಪ್ಪಡ್‌, 
ಒಂಜಿ ಪಾತೆರ. ಈ ಯುದ್ಧ ಮಲ್ಪುಜಿ ಪಂಡ ಅತ್ತ?” 


“ಅಂದ್‌, ಕೌರವಾ. ಈತ್ನೇಟ ಯಾನ್‌ ಸಗ್ತಿ ತೋಜಿಪಾದಿನಿ ನಿಜ. ಮಲ್ಲಯುದ್ಧ ಮಲ್ತ್‌ದ್‌, ಯೇತೋ 
ಬೀರಬಿಂಕೊದಕ್ಷೆನ್‌ ಕೆರ್ರಿನಿ ನಿಜ. ಯೆನ ಮಾಮೆ ಕಂಸನ್‌ ಸೋಪಾದ, ಕೆಕ್ತಿನಿ ನಿಜ. ಕಾಲಯವನೆ, ದ೦ತವಕ್ತೆ, 
ಮುರೆ, ನರಕೆ, ಕುಂಭೆ, ಸಾಲ್ವೆ, ಹಂಸೆ, ಡಿಬಿಕೆ, ಪೌಂಡ್ರಕೆ, ಬಾಣೆ ಇಂಚಿತ್ತಿನಕ್ಷೆನ್‌ ಯುದ್ಧೊಡು ಸಂಹಾರ 
ಮಲ್ರ್‌ದಿನಿ ನಿಜ. ಉಂದು ಮಾತ ಆದ್‌ ಪೋತಿನ ಸಾದಗೊಲು. ಇಂಚ ಯುದ್ಧ ಮಲ್ತ್‌ಮಲ್ತ್‌ದ್‌ ಯೆನ ಸಗ್ರಿ 
ಕಮ್ಮಿ ಆತ್‌೦ಡ್‌. ಯೆನ ಚಕ್ರಾಯುಧ ಇತ್ತೆ ಪ್ರೇಜನೊಗು ಬರಂದೆ ಭಂಡಾರೊಡು ಬೂರೊಂದುಂಡು. ಇತ್ತೆ 
ಯಾನೊರಿ ಬೇಲೆಗ್‌ ಆವಂದಿನಾಯೆ, ಲೆಕ್ಕೊಗಿಜ್ಜಂದಿನಾಯೆ ಆದುಲ್ಲೆ!” 


ದುರ್ಯೋಧನಗ್‌ ತಾನ್‌ ಬತ್ತಿನ ಬೇಲೆ ಆಂಡ್‌ಣಿನಾತ್‌ ಸಲ್ಲಿತ ಆಂಡ್‌. ಆಯೆ ಬಲರಾಮೆ, ಕೃತವರ್ಮಾದಿ 
ಯಾದವೆರೆನ್‌ ಮಾತ ತೂದು, ಪಾತೆರ್ಲಾದ್‌ ಬೇಗೊಡೆ ಪಿರತಿರ್ಲುವೆ. 


ಆಯೆ ಪೋಯಿನೆಡ್ಜ್‌ ಬೊಕ್ಕ ಕೃಷ್ಣ ಅರ್ಜುನಗ್‌ ಪಣ್ಣೆ, 
“ದಾನೆ ಅರ್ಜುನಾ, ಕತ್ತಿನ್‌ ಬುಡ್ಡು ಕತ್ತಿದ ಪುಡಿನ್‌ ಅಜತೊ೦ದ ಅತ್ತ) ಅತ್ತ್‌ ಮಾಮಲ್ಲ ಯಾದವ 


ಸೇನೆನ್‌ ಬುಡ್ಡು ಲಡಾಯಿಗಾವಂದಿನ ಯೆನನ್‌ ದಾಯೆಗ್‌ ಕೇಣೊಂಡಗ ನಿಕ್ಕ್‌ ಅಕಲ್‌ ಕಮ್ಮಿ ಮರ್ಲ್‌ ಬುದ್ದಿ! 
ಇಂಚ ಮಲ್ರಿನೆನ್‌ ನಿನ ಪರಯನಾಕ್ಷೆಡ ಪಣ್‌೦ಡ ಆಕುಲು ನಿನನ್‌ ಮರ್ಲೆ ಪಣ್ಣೇ ಪಣಯೆರ?” 


ಅರ್ಜುನೆ ಕಿಸಕಿಸ ತೆಲಿಪುವೆ. ಸಲಿಗೆಡೇ ಕೃಷ್ಣಗ್‌ ಪಣ್ಣೆ. 


“ಮುರಾರೀ, ಯೆನಡ ದಾಯೆಗ್‌ ನಾಟಕೊದ ಗೊಬ್ಬು? ಯಾನ್‌ ನಿನ ಗರಡಿದನೇ ಶಿಷ್ಯೆ ಅತ್ತಾ? 
ಆಯಿನೆಡ್ಡಾವರ ನಿನ ಅಂತರಂಗ ಯೆಂಕ್‌ ತೆರಿದ್‌೦ಡ್‌. ಉಡಲ್ಬ ಸೊರದನಿತ ಪರ್ಹಯ ಉಂಡು. ಯೆನ 
ಪರಯನಕುಲು, ಮೆಗ್ಯನಕುಲು ಯೆನನ್‌ ಮರ್ಲೆ ಪಣ್ಣ್‌ ಗಯಿಪುವೆರ? ನಿನ ಮೈಮೆ ಆಕ್ಷೆಗ್‌ ದಾನೆ ತೆರಿಯಂದಿನನ?” 


“ಅ೦ಚತ್ತ್‌ ಅರ್ಜುನಾ, ಯಾನ್‌ ನಿಜ ಪಣೊಂದುಲ್ಲೆ. ಯೆನ್ನವು ಕಾಲಿ ಕೈ. ನಿಕಲ್ಲಪ್ಪ ಇತ್ತೊಂದು ಯುದ್ಧ 
ಮಲ್ಟುಲೆಕ ಇಜ್ಜಿ. ಅಲ್ಲ ಬತ್ತ್‌ದ್‌, ನುಪ್ಪು ದಂಡೊಗು ಉಪ್ಕೆರೆ ಯೆಂಕ್‌ ಇಸ್ಟ ಇಜ್ಜಿ ನನೊರ್ಯನ ಹಂಗ್‌ಗ್‌ 
ಬೂರುನ ಇಸ್ಪದಾಯೆ ಯಾನತ್ತ್‌ ನಿಕುಲು ಮಾತೆರ್ಲಾ ಎನನ್‌ ದೇವೆರ್‌೦ದ್‌ ತೆರಿದರ್‌. ಆಂಡ ಯೆನಡ 


ದೈವಾಂಶೊನೇ ಇಜ್ಜಿಂದ್‌ ಯೆಂಕ್‌ ಗೊತ್ತುಂಡು. ಯಾನ್‌ ಪೊಕ್ಕಡೆ ಬತ್ತ್‌ದ್‌, ದಾನೆ ಮಲ್ಟೊಲಿ ಪಣ್‌?” 


ಅರ್ಜುನೆ ಕೃಷ್ಣನ ಕಾರ್‌ಗ್‌ ಅಡ್ಡಬೂರೊಂದು ಪಣ್ಣೆ. 


“ಕೃಷ್ಣಾ ಈ ದೇವೆರ್‌ ಮಾತ್ರ ಅತ್ತ್‌ ದೇವೆರೆನ ದೇವೆರ್‌! ಈ ದೇವೆರೆನ್‌ ಪುಗಾರೈರೆ ವೇದೊಲೆಗ್ದಾ 
ಆವೊಂದಿಜ್ಜಿ. ಅವು ಉಪ್ಪಡ್‌. ಯೆಂಕುಲು ಭಕ್ತೆರ್‌. ಈ ಭಕ್ತೆರೆನ ಸೇವಕೆ! ದುಂಬುಗು ನಡಪುನ ಯುದ್ಧೊಡು 
ಯೆನ ರಥೊತ ಸಾರಥಿಯಾದ್‌ ಯೆಂಕ್ಷೆನ್‌ ಕಾತೊನೊಡು.” 

ಕಾರ್‌ಗ್‌ ಅಡ್ಡ ಬೂದ್ಲಿನ ಅರ್ಜುನನ್‌ ಮಿತ್ರ್‌ ದೆರ್ತಿನ ಕೃಷ್ಣೆ ತೆಲ್ಪುವೆ. ಭಕ್ತೆರ್ನ ಬಗ್ಗೆದ ಕೃಷ್ಣನ ಮೋಕೆನ್‌ 
ಪಂಡ್‌ದ್‌ ತೀರಂದ್‌. ಅಹಂಕಾರ ಇಜ್ಜಂದೆ ಭಕ್ತೆರ್ನ ಸೇವೆ ಮಲ್ಪುವೆ! ಆಯೆ ಬಲಿ ಚಕ್ರವರ್ತಿನ ಇಲ್ಲ್‌ದ ಬಾಕಿಲ್‌ 
ಕಾಪುನೆಕ್‌ ಒತ್ತೊಂದಿನ ಪರಮಾತ್ಮೆ ಅತ್ತ? ಇತ್ತೆ ಅರ್ಜುನನ ರಥೊತ ಸಾರಥಿ ಆವೆರೆಗ್‌ ಸಂತೋಸುಡೇ 
ಒಪ್ಕೊಂಡೆ. ಅರ್ಜುನನೊಟ್ಟುಗು ಉಪಪ್ಲಾವ್ಯ ನಗರೊಗು ಬತ್ತೆ. ಶ್ರೀಕೃಷ್ಣನ್‌ ಪಾ೦ಡವೆರ್‌ ಮಾತೆರ್ಲಾ ಭಕ್ತಿಡ್‌ 
ಎದ್ಕೊಂಡೆರ್‌. ತನನ್‌ ಅಕುಲು ಸುಗಿಪುನಗ, ಕೃಷ್ಣೆ “ಯಾನಿತ್ತೆ ಪಾರ್ಥನ ಸಾರಥಿ” ಆತೇ ಪಣೊಂದು 
ನಯ್ಮನೆದ ತೆಲೆ ತೆಲ್ಪುವೆ. 


ಸಂಜಯ ರಾಯಬಾರಿ 


ಇಂಚಿಡ್ಸ್‌ ಧರ್ಮರಾಯನ ಓಲೆ ಓದಿನ ಶಲ್ಕರಾಜೆ ತನ ಸೇನೆನ್‌ ಪತೊಂದು ಉಪಪ್ಲಾವ್ಯೊದ ಕಡೆಕ್‌ 
ಪ್ರಯಾಣ ಮಲ್ಟುವೆ. ಈ ಸುದ್ದಿನ್‌ ಸುರೂಟು ತೆರಿನಾಯೆ ಕೌರವೆ. ಈ ಮಾಮಲ್ಲ ಬಲಾಡಿಗೆ ಶಲ್ಯನ್‌ ತನ 
ಕಡೆಕ್‌ ಒಯ್ತೊನುನ ಯೋಜನೆ ಪಾಡುವೆ. ಶಲ್ಕೆ ಬರೊಂದುಪ್ಪುನ ಸಾದಿ ದೂರೊದನೆ. ಈ ದೂರೊದ 
ಸಾದಿಡ್‌ ಅಲ್ಲಲ್ಲ ಬುಡಾರೊದ ಅಟ್ಟಣೆನ್‌ ತಾನೇ ಮಲ್ಲ ಮಟ್ಟೊಡೇ ಮಲ್ಟಾವೆ. ಆನೆ, ಕುದುರೆ, ರಥೊತಕ್ಷೆಗ್‌, 
ಕಾಲಾಳುಲೆಗ್‌ ಮಾತ ಬೇತೆ ಬೇತೆ ವ್ಯವಸ್ಥೆಲ್‌! ಗಡ್ಸ್‌ ವಣಸ್‌ದ ವ್ಯವಸ್ಥೆಲ್‌! ದಿನೊಡ್ಡುದಿನೊಲಾ ಐಬೋಗದನೇ 
ಬುಡಾರೊದ ವ್ಯವಸ್ಥೆಲ್‌! ...ಆ೦ಡ ಕೌರವೆ ಈ ಮಾತ ವ್ಯವಸ್ಥೆದ ಗುಟ್ಟು ಬುಡ್ಡು ಕೊರೊಂದೇ ಇತ್‌ಜೆ! 


ಶಲ್ಯಗ್‌ ಬಾರೀ ಸಂತೋಸು. ಅಂಚೆನೇ ಅಚ್ಚಿರ! ಉಂದು ಮಾತ ಅಚ್ಚಿಕಟ್ಸ್‌ ಯೇರ್ನವು ಪಣ್ಣಿನ ಅಚ್ಚಿರ 
ಎಚ್ಚೊಂದೇ ಪೋಂಡು. “ಈತೊಂಜಿ ಅಚ್ಚಿಕಟ್ಟ್‌ದ ವ್ಯವಸ್ಥೆ ಮಲ್ತಿನಾಕುಲು ಯೇರ್‌? ಕೌರವೆನ? ಧರ್ಮರಾಯೆನ? 
ಯೇರೇ ಆವಡ್‌, ಈ ವ್ಯವಸ್ಥೆದ ಮುತಾಲಿಕೆರ್‌ ದುಂಬು ಬತ್ತ್‌ದ್‌ ಪಣೊಡೇ” ಪಣ್ಣ್‌ ಡಂಗುರ ಸಾರಿದ್‌ 
ಅಪಗ ಕೌರವೆ ತೆಲ್ತೊಂದು ಶಲ್ಯನಡೆಗ್‌ ಬರೆ, ಶಲ್ಕ ಆಯನ್‌ ತರ್ವೊಂದು, 


“ದುರ್ಯೋಧನಾ, ಸಂತೋಸಾಂಡ್‌. ನಿಕ್ಕ್‌ ದಾದ ಬೋಡು ಕೇಣ್ಣ. ಇತ್ತೆ ಯಾನ್‌ ನಿನ ಹಂಗ್‌ಡ್‌ ಉಲ್ಲೆ. 
ಅವ್ವೆನ್‌ ಯಾನ್‌ ತೀರಾವೊಡತ್ತ?” ಪಂಡೆ. 


ಕೌರವೆ, “ಮಾಮೆರೇ ಈರ್‌ ಪಾಂಡವೆರೆನ ಕಯ್ತಲ್‌ ಪೋಪಿನ ಯೋಚನೆನ್‌ ಬುಡ್ಬು, ಹಸ್ಕಿನಾವತಿಕ್‌ 
ದಯೆ ಮಲ್ಲೊಡು. ಯುದ್ಧೊಡು ಯೆಂಕ್‌ ಬೆರಿಸಾಯ ಕೊರೊಡು. ಇರೆಡ ಯಾನ್‌ ಕೇಣೊಂಬಿನಿ ಈತೆನೇ” 
ಪಣ್ಣಗ ಶಲ್ಯಗ್‌ ಒರಾನೆ ಇಚ್ಚಡಿಡ್‌ ತಿಕ್ಕೊಂಡಿನ ಅನ್ಸವೊ ಆಂಡ್‌. 


“ಕೌರವಾ, ಈ ಯೆನ ಅರುವದೆ. ಅಂಚೆನೇ ಧರ್ಮರಾಯೆಲಾ ಅರುವದೆನೆ. ಯೆಂಕ್‌ ನಿಕುಲು ಇರುವೆರ್ದಾ 
ಬೋಡಾಯಿನಾಕುಲೇ। ಆಯೆಲಾ ಯೆನಡ ಬೆರಿಸಾಯ ಕೇಂಡಿನೆಕ್‌ ಯಾನ್‌ ಬಯ್ದಿನಿ. ಇತ್ತೆ ಈ ಯೆನ 
ಪ್ರಯಾಣೊದ ಸುಕೊಕು ವ್ಯವಸ್ಥೆ ಮಲ್‌ದ್‌ ಯೆನನ್‌ ನಿನ ಹಂಗ್‌ಡ್‌ ಪಾಡಿಯ. ಈ ಕೇಂಡಿನೆನ್‌ 
ಕೊರೊಡಾಯಿನವುಲ ಸರಿಯೆ. ಅಂಚಾದ್‌ ಯಾನ್‌ ನಿನ ಕಡೆಕೇ ಸೇರೊನುವೆ” ಪಣ್ಣ್‌ ಒಪ್ಕುವೆ. 


ಶಲ್ಕ ತನ ಸೇನೆನ್‌ ಕೌರವಗ್‌ ಒಪ್ಯಾಗಿನ ಕೌರವಗ್‌ ಗೆಂದಿನಾತ್‌ ಕುಸಿ! 
“ಕೌರವಾ, ಸೇನೆನ್‌ ಲೆತೊಂದು ಹಸ್ಮಿನಾವತಿಗ್‌ ಪೋಲ. ಯಾನ್‌ ಪಾಂಡವೆರೆನಡೆಗ್‌ ಪೋದು ಅಕ್ಷೆನ್‌ 

ಪಾತೆರ್ಲಾದ್‌ ನಿನ್ನಡೆಗೇ ಪಿರ ಬರ್ತೆ, ಸಂಸಾರ ಪಣ್ಚಿ ಮರೊಕು ಬಂದುಲೆನ್‌ ತೂದು ಪಾತೆರುನನೇ ಫಲಪರ್‌ಂದ್‌ 
ಅತ್ತ? ಪಾಂಡವೆರೆನ್‌ ತೂದು ಪಾತೆರ್ರಾವಂದೆ ದಿಂಜ ಸಮಯ ಆತ್‌ಂಡ್‌. ಇತ್ತೆ ಪೋದು ಬರ್ದೆ” ಪಂಡ್‌ದ್‌ 
ಪಾಂಡವೆರೆನಡೆಗ್‌ ಪಿದಾಡುವೆ. 


ಶಲ್ಕನ್‌ ಪಾಂಡವೆರ್‌ ಗೌರವೊಡು ಎದ್ಯೊನುವೆರ್‌. ಸಾದಿಡ್‌ ಆಯಿನ ಪೋಯಿನ ಸಂಗತಿಲೆನ್‌ ಶಲೈನೇ 
ತೆರ್ದಾವೆ. ಕೌರವೆ ಬುದ್ಯಂತಿಕೆಡ್‌ ಶಲ್ಯನ್‌ ತನ ಪಕ್ಷೊಗು ಸೇರಾವೊಂಡಿನೆನ್‌ ತೆರಿದ್‌ಲ ಧರ್ಮರಾಯೆ ಸಮದಾನೊಡೇ 
ಉಪ್ಪವೆ. ಆಂಡ ಶಲ್ಯಗೇ ಒಂಜಿ ನಮೂನೆದ ಬೇಜಾರ್‌. ಅಂಚ ಆಯೆನೇ ಇಂಚ ಪಣ್ಣೆ 


“ಧರ್ಮರಾಯಾ, ಯಾನ್‌ ಒಲ್ಬ ಇತ್ತೆಡ ದಾನೆ? ನಿಕ್ಕ್‌ ಸಾಮ್ರಾಜ್ಯೊದ ಬಾಗ್ಗೆ ಕುಡ ಬರ್ಬಿನೆಟ್‌ ಯೆಂಕ್‌ 
ಅನ್ನಾನ ಇಜ್ಜಿ. ಸತ್ಯೊನು ಒರ್ದೊಂದು ಪದಿಮೂಜಿ ವರ್ಸೊ ಕಾಡ್‌ಡ್‌ ಬೊಕ್ಕ ಅಜ್ಞಾತವಾಸೊಡು ಕಸ್ಟ ಬತ್ತರ್‌. 
ನನ ನಿಕ್ಷೆಗ್‌ ಜಯ ಆಪುಂಡು. ವೃತ್ರಾಸುರನ್‌ ಕೆರ್ಟ್‌, ಅಪವಾದೊಗು ತಿಕ್ಕಿನ ದೇವೇಂದೆನೇ ರಾಜ್ಕೊನು 
ಕಳೇವೊಂದು ದುಕ್ಕೊಡಿತ್ತ್‌ದ್‌, ಶಚೀದೇವಿಡ್ಬಾದ್‌ ಕುಡ ಮಾತೆನ್ಲಾ ಪಿರ ಪಡೆವೊಂದುಜೆನ? ಇಂದ್ರಸ್ಥಾನೊಗು 
ಬತ್ತಿನ ನಹುಷಗೇ ಯಷಿಶಾಪ ತಾಗಿಲೆಕ, ನಿನ ಪಗೆನಕುಲ್ಲಾ ನಾಶ ಆದ್‌ ನಿಕ್ಕ್‌ ಎಡ್ಡೆ ಆಪುಂಡು.” 


ಧರ್ಮರಾಯೆ ಈ ಬಗ್ಗೆಡ್‌ ದಾಲಾ ಪಾತೆರುಜೆ. ಆಯೆ ಬೇತೆನೇ ಪಾತೆರೈ. 


“ಮಾಮೆರೇ, ಯುದ್ಧ ಆಂಡ, ಒಂಜೇಳ್ಯ ಈರ್‌ ಕರ್ಣಗ್‌ ಸಾರಥಿ ಆಪಿನ ಅವಕಾಸ ಬತ್ತ್‌ಂಡ, ಯುದ್ಧ 
ಬೂಮಿಡ್‌ ಆಯನ ಮನಸ್‌ಗ್‌ ಬೇನೆ ಆಪಿಲೆಕನೇ ನಡತೊನೊಡು. ಈರ್‌ ಕೌರವನ ಕಡೆಟ್‌ ಇತ್ತ್‌ದ್‌ 
ಯೆಂಕ್ಷೆಡ ಯುದ್ಧ ಮಲ್ತರ್ದಲಾ, ಯೆಂಕುಲೇ ಗೆಂದುಲೆಕ್ಕ ಆಶೀರ್ವಾದ ಮಲ್ಲೊಡು.” 


ತನಡ ಗೌರವ ದೀವೊಂದೇ ಧರ್ಮರಾಯೆ ಇಂಚ ಕೇಣೊಂಡಿನೆಕ್‌ ಶಲೈ ಒಪ್ಕೊಂದು ಆಶೀರ್ವಾದ 
ಮಲ್ಪುವೆ. ಅಕುಲು ಮಾತೆರ್ಲಾ ಗೌರವೊಡೇ ಶಲ್ಕನ್‌ ಕಡಪುಡ್ಬು ಕೊರ್ಟೆರ್‌. 


ರಡ್ಡ್‌ ಕಡೆತಾಕ್ಷಿಗ್ಲಾ ಬೇತೆ ಬೇತೆ ರಾಜೆರ್ನ ಸೇನೆಲ್‌ ಬಾರೀ ಸಂಕೆಡ್‌ ಬತ್ತ್‌ದ್‌ ಸೇರೊಂದೇ ಇತ್ತ್‌ಂಡ್‌. 
ಜನದಟ್ಟಣೆದ ದುನ್ನೊಗು ಬೂಮಿನ್‌ ದೆರ್ದೊಂದಿನ ಕೂರ್ಮ, ನಾಗನಕುಲು ಬಂಗ ಬತ್ತೆರ್‌. ದಿಕ್ಕ್‌ದಿಕ್ಕ್‌ದ 
ಆನೆಲೆಗ್‌ ಉಸುರು ಕಟ್ಟುಲೆಕ ಆಂಡ್‌. ಚೋಳ, ಪಾಂಡ್ಯ, ಕೇರಳ, ಮಾಗಧ, ಚೀನ, ಬೋಟಕ, ಕರ್ಪರೆ, ಇಂಚ 
ದೂರದೂರೊದ ರಾಜೆರ್ಲಾ ಬತ್ತೆರ್‌. ಶಿಶುಪಾಲನ ಮಗೆ, ಧೃಷ್ಟಕೇತು, ಪಾ೦ಡವೆರನ ಕಡೆಕ್‌ ಬತ್ತ್‌ಂಡ ಭಗದತ್ತೆ 
ದುಂಬಾಯಿನಕುಲು ಕೌರವನ ಕಡೆಕ್‌ ಸೇರೊಂಡೆರ್‌. 


ಇಂಚಿಡ್ಸ್‌ ದ್ರುಪದರಾಜನ ಪುರೋಹಿತೆ ಕೌರವನ್‌ ತೂದು ಪಾಂಡವೆರೆನ ಸಂಧಿದ ಸಂದೇಶೊನು 
ತೆರಿಪಾವೆ. ಕೌರವೆ ಆಯನ್‌ ಪಿರ ಕಡಪುಡ್ತು, ಭೀಷ್ಮೆ ದ್ರೋಣೆರ್ನ ಹಿತನುಡಿಕ್‌ ಕೆಬಿಯೆ ಕೊರಂದೆ, ಕರ್ಣನಕಲ್ನ 
ಜತೆಟ್‌ ಸೇರೊಂದು ಯುದ್ದೊನೇ ನಿಚ್ಚಯ ಮಲ್ಪುವೆ. ತನ ಹಟಸಾದಗೊದ ನಿಚ್ಚಯೊನು, ಧೃತರಾಷ್ಟ್ರನ 
ಮಚ್ಚರೊಡು, ಶಕುನಿನ ಕಬಟ ನೀತಿಡ್‌, ಮೆಗ್ಯನಕಲ್ಲ ಉಮೇದ್‌ಡ್‌ ನನಲಾತ್‌ ಗಟ್ಟಿ ಮಲ್ತ್‌ದ್‌ ಅಪಕೀರ್ತಿದ 
ಸಾದಿಡ್‌ ಪಜ್ಜೆ ದೀಪೆ. 

ಕೌರವೆ ಸಂಜಯನ್‌ ದೂತೆಯಾದ್‌ ಪಾಂಡವೆರ್ನಡೆಗ್‌ ಕಡಪುಡ್ಡೆ ಸಂಜಯೆ ಧರ್ಮರಾಯನ ಒಡ್ಡೋಲಗೊದ 
ವೈಭವೊನು ತೂದು ಅಚ್ಚಿರ ಬುಡೊಂದೇ ಆಯಗ್‌ ಸೊಲ್ಮೆ ಸಂದಾದ್‌, ಕಾಣಿಕೆ ಕೊರೆ. ಆಯನ ಜತೆಟುಪ್ಪುನ 
ರಾಜೆರ್ನ ಸಂಕೆನ್‌ ತೂನಗಲಾ ಅಚ್ಚಿರನೇ ಆಂಡ್‌. ಆಯನ ಮನಸ್‌ ಕೃಷ್ಣನ ಕಡೆಕ್‌ ತಿರ್ಲುಂಡು. ಪದಿಮೂಜಿ 
ವರ್ಸೊ ಸರಿಕಟ್ಸ್‌ ನಿಲೆ ದಾಂತೆ ಕಸ್ಟ ಬಯ್ದಿನ ಪಾಂಡವೆರೆನಲ್ಲ ಇತ್ತೆನೇ ಈತೊಂಜಿ ಸಂಕೆಡ್‌ ರಾಜೆರ್‌! 
ಒರಿಯಡ್ಡೊರಿ ಕದನ ಚಾತುರೈದಕುಲೇ। ಇಂಚ ಆಯಿನಿ ಶ್ರೀಕೃಷ್ಣನ ಕೃಪೆಟೇ ಪಣ್ಣ್‌ ಎಣ್ಣುವೆ. 

ಧರ್ಮರಾಯೆ ಬಾರೀ ಸಮಾದಾನೊಡು ಸಂಜಯಡ ಕೌರವೆರೆನ ಸುಕಸುಮನ ಇಚಾರುವೆ. ಕೌರವನ 
ಸಂದೇಶ ದಾದವು ಪಣ್ಣ್‌ ಕೇಣುವೆ. 


ಸ೦ಜಯೆ ಕೌರವೆ ಪಣ್ಣಿನ ಪಾತೆರೊನು ನೆಂಪು ಮಲ್ಕೊನುವೆ. 
“ಧರ್ಮರಾಯೆ ಬೂಮಿನ್‌ ಕೇಣ್ಣೆ. ಆವೈೆನ್‌ ಯುದ್ದೊಡು, ಕತ್ತಿದ ಬಾಯಿಡೇ ಕೊರ್ಟೆ ಪಣ್ಣ್‌ ಪಣ್ಣ.” 


ಇಂಚದ ಕೌರವನ ಮಾತ ನುಡಿನ್ಲಾ ಒಟ್ಟುಡು ನೆಂಪು ಮಲ್ತೊಂದು ಸೊಸ್ಪವಾದ್‌ ಕೌರವೆನೇ ಪಣಿಲೆಕ 
ಇಂಚ ಪಣೊಂಬೆ. “ಪ್ರಭೂ, ಕೇಣ್ಣ. ಕೌರವೆ ಪಣ್ಮಿಲೆಕನೇ ಪಣೊಂದಲ್ಲೆ.... "ಬೂಮಿ ಬೋಡುಣಿನಕುಲು 
ಯೆಂಕ್ಷೆನೊಟ್ಟುಗು ಯುದ್ಧ ಮಲ್ಲೊಡು. ಅವ್ವೆನ್‌ ಬುಡ್ಬು ರಾಜಿದ ಪ್ರಯತ್ನ ಮಲ್ಫೈರೆ ಬಲ್ಲಿ. ಕ್ಪತ್ರಿಯೆರ್‌, ರಾಜೆರ್‌ 
ಯೇಪೊಲ ನಟ್ಟೋಜಿಲಾಪಿನ ಮಟ್ಟೊಗು ಬರೈರೆ ಬಲ್ಲಿ. ನಿಕುಲು ಪುಟ್ಟಿನ ರೀತಿ ತೂನಗ, ನಿಕುಲು ಪಾಂಡು 
ಜೋಕುಲತ್ತ್‌. ಕ್ಪತ್ರಿಯೆರತ್ತ್‌ ಪಣ್ಣಿನವು ನಿಜನೆ. ಕಾಡ್‌ಡ್‌ ಇತ್ತ್‌ದ್‌ ನಿಕಲ್ಲ ವಾನಪ್ರಸ್ಥ ಮುಗಿದ್‌೦ಡ್‌. ನನ ನಿಕ್ಷೆಗ್‌ 
ಒರಿದಿನಿ ಸನ್ಯಾಸ ಆಶ್ರಮ! ಆವ್ವೆನ್‌ ಬುಡ್ಡು ಬೊಕ್ಕೊಲಾ ರಾಜ್ಯೊದ ಆಸೆ ದೀವೊ೦ಬಿನವು ಸರಿಯತ್ತ್‌. ಅಂಚೆನೇ 
ಭೀಮಾರ್ಜುನೆರೆಗ್‌ ಯೆನ ಮಿತ್ತ್‌ ಪಗೆತನೊದ ಬಿತ್‌ನ್‌ ಬಿತ್ತ್‌ದ್‌ ಬುಳೆಪಾವೊಂದುಪುನ ಕೃಷ್ಣೆ ಯೆಂಕ್‌ 
ಸುರೂತ ಶತ್ರು. ಬಾಕಿದ ವಿರಾಟ, ದ್ರುಪದನಕುಲು ಯೆನ ಕಣ್ಣ್‌ಗ್‌ ಪುರಿತಲೆಕ ತೋಜುವೆರ್‌. ಮೊಕ್ಷೆನ್‌ ಮಾತಾ 
ನಂಬೊಂದು ಈ ಹಾಳಾವೊಂದುಲ್ಲ..?” 


ಈ ಪಾತೆರ ಕೇಣ್ಟ್‌ ಭೀಮೆ, “ಅಣ್ಣಾ, ಆ ಕೌರವ ನಾಯಿ ಪಂಡಿನೆನ್‌ ದಾಯೆಗ್‌ ಕೇಣೊಡು? ದೂತನ್‌ 
ಪಿರ ಕಡಪುಡ್ಡ. ಆ ದುಸ್ಟ ಕೌರವನ್‌ ಆಯನ ನೆತ್ತೆರ್‌ಡೇ ಮೀಪಾವೊಡು. ಆತೇ!” 


ಸಾತ್ಯಕಿ, ಅಭಿಮನ್ಯುನಕುಲ್ಲಾ ಭೀಮನನೇ ಸರಿ ಪಂಡೆರ್‌. ಆಸ್ಥಾನೊಡಿತ್ತಿನ ಬೀರ ಬ೦ಟೆರ್ಲಾ ಬಿಗಾಡೈರ್‌. 
ಧರ್ಮರಾಯಗ್ಲಾ ಕೌರವನ ನುಡಿ ಇಸ್ಟ ಆಯಿಜಿ. ಆಂಡಲಾ ಸಭೆತಕ್ಷೆನ್‌ ಸಮಾದಾನ ಮಲ್ತ್ರೆ. 


ಮನದಾನಿ ಸಂಜಯಗ್‌ ಉಡ್ಲಿರೆ ಕೊರ್ದು ಹಸ್ತಿನಾವತಿಗ್‌ ಪಿರ ಕಡಪುಡ್ಕೆ 


ವಿದುರ ನೀತಿ 


ಸಂಜಯೆ ಧೃತರಾಷ್ಟನಡೆಗ್‌ ಬನ್ನಗ ಕತ್ತಲೆ ಆಂಡ್‌. ಅಂಚ ಮನದಾನಿ ಬತ್ತ್‌ದ್‌ ಮಾತ ಸಂಗತಿ ತೆರ್ಲಾವೆ 
ಔಣ್ಣ್‌ ಪೋಪೆ. ಧೃತರಾಷ್ಟಗ್‌ ಇರ್ಸ್‌ಡ್‌ ನಿದ್ರೆನೇ ಬರಂದಿನೆಕ್‌ ವಿದುರನ್‌ ಲೆಪುಡಾದ್‌ ತನ ಜಾಗದ್ದೆದ ಕಸ್ಬೊನು 


ಅವೆನ್‌ ಕೇಂಡಿನ ವಿದುರೆ ನಿದ್ರೆ ಕಜೆರುನ ಕಾರಣೊಲೆನ್‌ ಮಾತ ಪಣ್ಕೆರೆ ದುಂಬಾಪೆ.. 

“ಪ್ರಭೂ, ಸಗ್ತಿ ಇಜ್ಜಂದಿನಯಗ್‌ ಬಲಾಡಿಗೆರ್ದ ಯುದ್ಧ ಮಲ್ಪುನ ಸಂದರ್ರು ಬತ್ತ್‌ಂಡ ನಿದ್ರೆ ಬರ್ಬುಜಿ. 
ಕಾಮೊದ ತೊಡು ಲಕ್ಕ್‌ಂಡ ನಿದ್ರೆ ಬರುಜಿ. 

ಕಂಡುನ ಗಿರ ಇತ್ತ್‌ಂಡ ನಿದ್ರೆ ಬರುಜಿ. 

ದೈವೊದ ನಿಲೆ ತೆರಿಜಿಡಲ ನಿದ್ರೆ ಬರ್ಬುಜಿ.” 

“ಅವ್ವಂದ್‌, ವಿದುರಾ. ಅಪಗಾ೦ಡ ಯಾನ್‌ ಇತ್ತೆ ದಾದ ಮಲ್ಲೊಡು?” 

ವಿದುರಗ್‌ ತಿಕ್ಕಿನನೇ ಅವಕಾಸ! ತಾನ್‌ ತೆರಿಯೊಂದಿನ ನೀತಿ ಸಂಗತಿಲೆನ ಬುತ್ತಿ ಬುಡ್ಬಾದ್‌ ಧೃತರಾಷ್ಟಗ್‌ 
ಬಂಜರ ಬಳಸುವೆ! 


“ಧೃತರಾಷ್ಟ್ರಾ ಸರ್ಪ ದಿಂಜ ತೆತ್ತಿಲೆನ್‌ ದೀದ್‌ ಲೋಕೊಡು ಬೇನೆಗ್‌, ಸಾವುಗು ಕಾರಣ ಆಪುಂಡು. 
ಅಂಚೆನೇ ಬೂಮಿದ ದುನ್ನೊಗಾಪಿನ ನೂದು ಜೋಕ್ಷೆನ್‌ ಪಡೆತೊಂದಿನವು ಕೇಡ್‌ಗ್‌ ಕಾರಣ ಆಂಡ್‌. 
ಅರ್ಜುನನಂಚಿನ ಜಾನಗೇನ ಗುಣೊತ ಒರಿ ಮಗೆ ಇತ್ತ್‌ಂಡ ಯಾವುಜ? ಬೀದಿನಾಯಿಲ್‌ ಯೇತ್‌ ಇತ್ತ್‌ಂಡ 
ದಾದ ಪ್ರೇಜನ? ಕೆಟ್ಟ ಸಾದಿಡ್‌ ಸಂಪೊಲಿತಿನ ರಾಜ್ಕೊನು ಯೇರ್ಲಾ ಸುಕೊಟು ಅನ್ನೇಸುಜೆರ್‌. ಸುಬಗೆರೆನ 
ಸ೦ಪೊತ್ತುನು ಒಯ್ತ್‌ ದೆತೊಂದು ಬದ್ಕುನವು ಯೆಂಚಿತ್ತಿ ಬದ್ಕ್‌) 


ನಂಕ್‌ ಒಂಜಿ ಅಕ್ಷರ ಕಲ್ಲಾದಿನಾಯೆ ಗುರು. ಆಪೊತ್ತುಡು ಸಾಯ ಮಲ್ಲುನಾಯೆ ಗುರು. ಯುದ್ಧೊಡು 
ಕಾತೊಂಬಿನಾಯೆಲಾ ಗುರು. ಅಂಚಿತ್ತಿನ ಗುರು ಪಂಡಿನ ಬುದ್ಧಿ ಪಾತೆರೊನು ದಂಟ್‌ದ್‌ ನಡಪೆರೆ ಬಲ್ಲಿ. 


ಪ್ರಭೂ, ಉಚ್ಚು ತುಚ್ಚಿಂಡ ಅರಿಯುನ ನೆತ್ತೆರ್‌ ಉಚ್ಚುಗ್ಗಾ ಇಜ್ಜಿ. ತುಚ್ಚಾವೊ೦ಡಿನಯಗ್ಸಾ ಇಜ್ಜಿ, ಅವು 
ದಂಡೊಗೆ! ಅಂಚೆನೇ ದುಸ್ಟ ಅಧಿಕಾರಿಲೆನ ಕೆಟ್ಟ ಕಸುಬುಡಾದ್‌ ದುಡ್ಡು ದಂಡೊಗೇ ಪೋಪುಂಡು. ಪ್ರಜೆಕ್ಷೆಗ್‌ 
ಕಸ್ಟ ಬರ್ದುಂಡು. ಉಚ್ಚು ತುಚ್ಚಿಂಡ ಒರಿಯೆ ಸೈಪಿನಿ. ಕತ್ತಿಡ್‌ ಕಡ್ತ್‌ಂಡ ಒರಿಯೆ ಸೈಪಿನಿ. ಆಂಡ ಯುದ್ಧೊಡು 
ಸರ್ವೊಲಾ ನಾಸ ಆಪುಂಡು ಪಣ್ಣಿ ಗೇನ ರಾಜೆರೆಗ್‌ ಉಪ್ಪೊಡು. ಪರಪುನ ಸುದೆ, ದಂಡೆ ಮೀರ್ಸ್‌ ಪರತ್‌ಂಡ 
ರಡ್ಡ್‌ ಮರ್ಗಿಲ್ಬ ಬುಳೆಚ್ಚಿಲ್‌ ಹಾಳಾಪುಂಡು. ಅಂಚೆನೇ ರಾಜ್ಯಲಕ್ಷ್ಮಿಗಾದ್‌ ಪೊರುಂಬುಂಡ ರಡ್ಡ್‌ ಕಡೆಟ್ಲಾ ನಾಸ 
ಆಪುಂಡೆ| ಅವ್ವೆಕ್‌ ಅವಕಾಸ ಕೊರೈರೆ ಬಲ್ಲಿ. ಈ ಬೂಮಿಡ್‌ ದಡ್ಡೆರ್‌ ಇರುವೆರೇ। ಒರಿ ದುರ್ಯೋಧನೆ, 
ನನೊರಿ ರಾವಣೆ. ಕಾರವಗ್‌ ಗೋಗ್ರಹಣೊದಪಗ ಪಾಂಡವೆರ್‌ ಯೇತ್‌ ಸಾಮರ್ತಿಕೆದಾಕುಲು ಪಣ್ಣಿನವು 
ಅನ್ನವೊಗು ಬಯ್ಸ್‌೦ಡ್‌. ಆಂಡಲಾ ಅಯಗ್‌ ಬುದ್ಧಿ ಬರಂದೆ ನನಲಾತ್‌ ದಡ್ಡೆನೇ ಆತೆ! 


ಪ್ರಭೂ ಯೇಪೊಲಾ ಅಲಚನೆ ಮಲ್‌ದೇ ಪಜ್ಜೆ ದುಂಬು ದೀವೊಡು. ಸುರೂಟು ನಾಲ್‌ ಜನೊತ 
ಅಭಿಪ್ರಾಯೊನು ಕೇಣೊಡು. ಆ ನಾಲ್ವೆರೆಡ್‌ ಇರ್ವೆರೆನ್‌ ಬುಡ್ಡು ಬಾಕಿದ ಇರುವೆರೆನ ಅಭಿಪ್ರಾಯೊನು ಕೇಣೊಡು. 


ಆ ಇರ್ದೆರೆಡ್‌ ಒರಿಯನ್‌ ಬುಡ್ಬು ನನೊರಿಯನ ಅಭಿಪ್ರಾಯೊನು ಕೇಣೊಡು. ಅಕೇರಿಗ್‌ ಆ ನಾಲ್ವೆರೆನ 
ಅಭಿಪ್ರಾಯೊನ್ಸಾ ತುಲಿತ್‌ದ್‌ ನಮ್ಮನೇ ಆಯಿನ ನಿರ್ಣಯೊಗು ಬರೊಡು. 


ಸುಕೊದುಕ್ಕೊಗು ಆವಂದಿನ ಬಂದುಲೆಡ ನಂಕ್‌ ದಾದ ಪ್ರೇಜನ? ಅಂಚಿತ್ತಿನಾಕ್ಷೆನ್‌ ದೂರ ದೀವೊಡು. 
ಅಂಚೆನೇ ಪೊಕ್ಕಡೆ ಜತೆಟ್‌ ಇತ್ತ್‌ದ್‌ ಪೊರ್ಲುಡು ಉಂಡುತಿಂದ್‌ದ್‌ ಜಾರೊಂಬಿನಕ್ಷೆನ್ನ ಮುಟ್ಟ ಮಲ್ಪೊನ್ನೆರೆ ಬಲ್ಲಿ. 
ಅಯೋಗ್ಯರೆಗ್‌ ಗೌರವ ಕೊರ್ಲಿನವು ಆತ್ಮಹತ್ಯೆಗ್‌ ಸಮ ಪಣ್ಣ್‌ ತೆರಿಯೊನೊಡು. 


ನರಮಾನಿ ಆಯಿನಾಯೆ ಈ ಲೋಕೊದ ಹಿತೊನು ಅಲಚನೆ ಮಲ್ಲೊಡು. ಲೋಕೊಗು ಹಿತೊವಾಯಿನೆನ್‌ 
ಯೇರ್‌ ಮಲುವೆರ ಅಕ್ಷೆಗ್‌ ಜನನಿಂದನೆ ಬರುಜಿ. ಲೋಕಹಿತ ಮಲ್ಪಂದಿನಕುಲೇ ನಾಸಿಕೆರ್‌! ಅಂಚಿನ 
ನಾಸಿಕೆರ್‌ ಪಂಡಿನಂಚ ಕೇಣಂದೆ, ತತ್ವವಿಜ್ಞಾನೊದ ಆಸರೆಡುಪ್ಪುನಕುಲೇ ಉತ್ತಮೆರ್‌! ಗುರುಸೇವೆ, ಜನ್ಮ 
ಕೊರ್ಟಿನ ಅಪ್ಪೆನ ಸೇವೆ, ಪಂಚಾಗ್ನಿದ ಸೇವೆ ಮಲ್ಲುನಾಕ್ಷೆಗ್‌ ಮಂಗಳ ಅಪುಂಡು. 


ಹೆರಿಯೆರೆನ್‌, ದೈವೊನು, ಬಿನ್ನೆರೆನ್‌ ಗೌರವೊಡು ತೂಪಿನಾಯೆನೇ ಮಗೆ. ದೊಡ್ಡುದ ಮದ, ವಂಶೊದ 
ಮದ, ವಿದ್ಯೆದ ಮದ, ಜವಣಾದಿಗೆದ ಮದ, ಇತ್ತಿನಕುಲು ಗುರುಹಿರಿಯೆರೆನ್‌, ದೈವೊನು, ಯೆರೆನ್ಲಾ ಗೆಣಂದೆ 
ಹಮ್ಮು ಹಾಂಕರೊಡು ಮೆರೆದ್‌ ನರಕೊಗು ಪೋಪೆರ್‌. ಯೇಪೊಲ ತನ್‌ ರಕ್ಷಣೆ ಕೊರ್ಲಿನ ದೊರೆನ್‌, ಬರವು 

ಕಲ್ಲಾಯಿನ ಗುರುನು, ಅನಪತ್ತ್‌ಡ್‌ ಆಸರೆ ಕೊರ್ಲಿನಕ್ಷೆನ್‌, ನೀರ್‌ಡ್‌ ಮುರ್ಕುನಗ ಮಿತ್‌ದೆರ್ತಿನಕ್ಷೆನ್‌, ತೂಟು 
ಪೊತ್ತುನಗ ಜೂವ ಒರ್ಬಾದಿನಕ್ಷೆನ್‌ ಮದಪೆರೆ ಬಲ್ಲಿ. ಅಂಚ ಮದತ್ತ್‌ಂಡ ಕತ್ತಲೆದ ನರಕ ಅನ್ನೇಸೊಡಾಪುಂಡು. 

ತನಡ್ಜ್‌ ಎಚ್ಚಿಗೆ ಸಾಮರ್ತಿಕೆದಾಕ್ಷೆಡ ಪಗೆಪತ್ತುನ, ಇಹಪರೊತ ವಿಚಾರೊನೇ ಮದಪ್ಪುನ, ಲೋಕನೀತಿನ್‌ 
ದ೦ಟ್‌ದ್‌ ನಡಷಪ್ಪುನ, ಹಿತನುಡಿನ್‌ ಅತ್ತಣಿನ, ದಿಂಜ ಪಾತೆರುನ, ಪ್ರಜಾಜನತೆದ ಇಂಗಿತೊನು ಗಯಿಪಂದಿನ, 
ನನೊರ್ಯನ ಯೋಗಿತೆನ್‌ ತೆರಿಯಂದಿನ ರಾಜೆ, ಬಜೀ ಪೊಡುಂಬೆನೇ ಸರಿ! ರಾಜೆ ಆಯಿನಾಯೆ ದಾನಧರ್ಮ 
ಮಲ್ಲೊಡು. ವಿದ್ವಾಂಸೆರೆಗ್‌ ಮನ್ನಣೆ ಮಲ್ಲೊಡು. ಬುದ್ಯಂತೆರೆನ್‌ ಆಸ್ಥಾನೊಡು ಒರ್ರೊನೊಡು. 


ಬೊಡೆದಿ ಆಯಿನಾಲೆಗ್‌ ಜಾಗ್ರತೆ ಉಪ್ಪೊಡು. ತಪಸ್ಟ್‌ ಮಲ್ಪುನಾಯಗ್‌ ಜಾನಗೇನಲಾ ಬೋಡು. 
ಬೆರಣಗ್‌ ವೇದವಿಧಾನ ತೆರಿದಿಪ್ಲೊಡು. ಯುದ್ಧೊಡು ಶರಸಂಧಾನ ನಡಪೊಡು. ಇಜ್ಞಾಂಡ ದಂಡೊಗೆ!! 


ಲೋಕೊಡು ಮದಮತ್ತೆರೆಗ್‌, ದುರಹಂಕಾರಿಲೆಗ್‌, ಅಮಲ್‌ಡುಪುನಕ್ಷೆಗ್‌, ಕಾಮ ಕೋಟಲೆದಕ್ಷೆಗ್‌, 
ಅಂಗಮೆದಕ್ಷೆಗ್‌, ಬೀರೊದ ಬ೦ಟ್‌ದಕ್ಷೆಗ್‌, ಬಂಜಿದ ಬಡವುನೇ ಪಣೊಂಬಿನಕ್ಷೆಗ್‌ ಧರ್ಮೊದ ನಿಲೆ ತೆರಿಯುಜಿ. 


ಧೃತರಾಷ್ಟ್ರ, ನಿಕ್ಕ್‌ ಒಯಿಕ್ಷಾ ಕಮ್ಮಿ ಇಜ್ಜಿ. ಐಸುರ ಉಂಡು. ಸಪ್ತಾಂಗೊದ ಸಾಯ ಉಂಡು. ಬೊಡೆದಿ, 
ನೂದು ಜನ ಜೋಕುಲು ಉಲ್ಲೆರ್‌. ಹೆರಿಯೆರುಲ್ಲೆರ್‌. ಬಂಧುಬಳಗ ಉಂಡು. ಮಿತ್ರಬಳಗ ಉಂಡು. ಇಂಚ 
ಸುಕಬೋಗೊಡು ಉಪ್ಪೊಡಾಯಿನ ಈ ನಿನ ಮೆಗ್ಯ ಜೋಕುಲು ಆ ಸುಕ ಅನ್ನೇಸೆರೆ ಬಲ್ಲಿಂದ್‌ ಪ್ರಯತ್ನ 
ಮಲ್ಲುನಾಂಡಲಾ ದಾಯೆಗ್‌? 

ನಿಕ್ಕ್‌, ನಿನ ಜೋಕ್ಷೆಗ್‌ ಪಾ೦ಡವೆರ್‌ ಪಂಡ ಆಪುಜಿ. ಅಕಲ್ಲ ಯೇಪೊಲ ಕೋಪೊನೇ ತೋಜಾವರ್‌. 
ರಾಜೆರೆಗ್‌ ಕೋಪೊಡು ಮಿತಿ ಬೋಡು. ಇಜ್ಞಾಂಡ ಅನಿಸ್ಟೊಲೇ ಆವು. ಸಂಸಾರೊಗು ಅಡ್ಡಿ ಆಪಿನ, ಇಹಪರ 
ರಡ್ಡೆಟ್ಲಾ ಕೇಡ್‌ಗ್‌ ಕಾರಣ ಆಪಿನ ಕೋಪೊನು ರಾಜೆರ್‌ ಕಮ್ಮಿ ಮಲ್ತೊನೊಡು. 


ದುಸ್ಪೆರ್ನ ಒಡನಾಟೊಡು ಮುನಿಲಾ ದುಸ್ಪೆನೇ ಆಪೆ. ಕೆಟ್ಟ ಮಂತ್ರಿಲೆಡಾದ್‌ ರಾಜೆಲಾ ಹಾಳಾಪೆ. ಲೆಕ್ಕೊಡ್ಜೆಚ್ಚ 
ಮೋಕೆ ಮಲ್‌೦ಡ ಮಗೆಲಾ ಹಾಳಾದ್‌ ಪೋಪೆ. ಮನದೀದ್‌ ಬೆಂದ್‌ಜಿಡ ಬೆನ್ನಿಲಾ ಹಾಳಾಪುಂಡು. ಹೆಂಡ 
ಪರ್‌೦ಡ ಮತಿ ಸೆಟ್ಟುಂಡು. ದೂರು ದುರ್ಜನೊಡು ಸದ್ಗತಿ ತತ್ತ್‌ ಪೋಪುಂಡು. ದುಸ್ತ ಚಟ ಪತ್ತಾವೊಂಡ 


ಬೊಡೆದಿ ಹಾಳ್‌ ಆಪೊಲು. 

ವಿಧಿ ಯೇರೆನ್ಸಾ ಬುಡುಜಿ. ಜನ್ಮ್ನಜನ್ಮಾಂತರೊಡ್ಡ ಬೆರಿ ಪತ್ತುಂಡು. ನರಮಾನಿಲ್‌ ಅಕಲಕಲ್ನ ಪಾಪ 
ಪುಣ್ಕೊದ ಫಲೊನು ತಿಂದೇ ತೀರೊಡು. ವಿಧಿಕ್‌ ಪಗೆ, ಮಿತ್ರೆ ಪಣ್ರಿ ಬೇದ ಇಜ್ಜಿ. ಅವು ಮಾತೆರೆನ್ಹಾ 
ಹದಪತ್ತುಂಡು. 

ಅಪಗಪಗ ಹಾಳ್‌ ಕಸುಬು ಮಲ್ಪುನಾಕುಲು, ಮಿತ್ರೆರೆಗ್‌ ಕೇಡ್‌ ಬಯಕುನಾಕುಲು, ಸಾಯ ಮಲ್ರಿನಕ್ಷೆಗ್‌ 
ಅನ್ನೆಯ ಮಲ್ಪುನಾಕುಲು ನರಕೊಡೇ ಬೂರೊನುವೆರ್‌. 

ಮಣ್ಣ್‌ ಪತ್ತ್‌ದಿನ ಬ೦ಗಾರ್‌ನ್ಲ ಅಗ್ನಿ ಸುದ್ದ ಮಲ್ಪುಂಡು. ಅಂಚೆನೇ ನೀತಿದ ಬಲೊಟು ಎಡ್ಡೆ ಪಡೈಲೆನ್‌ 
ಅಲಾಯ್ದ ಮಲ್ಲೊಡು. ಮನಸ್‌ ಸುದ್ದ ಇತ್ತ್‌ಂಡ ಯೇರ್‌ ಸುಬಗೆ, ಯೇರ್‌ ನೀಚೆ ಪಣ್ಣಿನೆನ್‌ ಸೊಲಬೊಡು 
ತೆರಿಯೊನೊಲಿ. 


ರಾಜೆರ್‌ ಧನಧಾನ್ಕೊಲೆನ್‌ ಸಂಗಯಿತ್‌ದ್‌ ಜನೊಕ್ಷೆಗ್‌ ಅಪಗಪಗ ಕೊರ್ದು, ಕುಸಿ ಮಲ್ಪೊಡು. ಅಂಚೆನೇ 

ಸಪ್ತಾಂಗೊಲಾಯಿನ ರಾಜೆ, ಮಂತ್ರಿ, ಕೋಶ, ರಾಷ್ಟ್ರ ದುರ್ಗ, ಸೇನೆ ಬೊಕ್ಕ ಮಿತ್ರ ರಾಜೆರೆನ್‌ ಒರ್ತೊನೊಡು. 
ಸಜ್ಜನೆರ್‌ ಯೇಪೊಗ್ಲಾ ಪಂಡಿನ ಪಾತೆರೊಗು ತಪ್ಪಂದೆ ನಡತೊನುವೆರ್‌. ಸೂರ್ಯೆ ಪಡ್ಡಾಯಿ ದಿಕ್ಕ್‌ಡ್‌ ಪುಟ್ಟೈರೆ 
ಯಾವು, ಅಗ್ನಿ ಸುಡಂದೆ ಉಪ್ಪೆರೆ ಯಾವು, ಕನಕ ಪರ್ವತ ಅಂಚಿಇಂಚಿ ಪೋವು, ಪರ್ವತೊದ ನೆತ್ತಿಡ್‌ 
ತಾಮರೆ ಪೂ ಅರಲ್ಜ್‌ ತೋಜ್ಕೆರೆ ಯಾವು. ಆ೦ಡ, ಸಜ್ಜನೆರ್‌ ಪಂಡಿ ನುಡಿಕ್‌ ತಪ್ಪುಜೆರ್‌! 


ಪ್ರಭೂ, ಇತ್ತೆ ಪಾಂಡವೆರೆನ ಬಗೆಕ್‌ ಅಲಚನೆ ಮಲ್ಲುಲ. 


ಈಶ್ವರನ ಕೆಕ್ಕಿಲ್‌ದ ಪದ್ದೆಯಿ ಆಪಿನ ಬಾಗ್ಗೆ ಪಡೆಯಿನ ಸರ್ಪೊಗುಲಾ ಗಾಳಿಡೇ ಬದ್ಕುನ ಪರಿಸ್ಥಿತಿ! 
ಅಂಚೆನೇ ಪಾಂಡವೆರ್‌ ರಾಜ ವಂಶೊಡು ಜಲ್ಮಿದ್‌ಲಾ ಕಾಡ್‌ಡ್‌ ಕರಕಸ್ಬೊಡು ಬದುನವು ನಿಕ್ಕ್‌ ಸರಿ ತೋಜುಂಡ9) 
ಯೋಗ್ಯೆರಾಯಿನಕುಲು ಆ ಪಾಂಡವೆರೆಗ್‌ ಅಂಚ ಕಸ್ಟ ಕೊರ್ಟೆರ?) 


ದೇವತೆಲೆಗ್‌, ಬೆರಣೆರೆಗ್‌, ರಾಜೆರೆನ ಸೇವೆದಕ್ಷೆಗ್‌, ಪುಲ್ಕರೆ ಬೊಕ್ಕ ಬಯ್ಯದನದ ಪೊರ್ತುಡು ಗೋವುಲೆಡಪ್ಪ 
ಉಪ್ಪುನಕ್ಷೆಗ್‌, ವೃಂದಾವನೊಟುಪ್ಪುನಕ್ಷೆಗ್‌ ಅಡ್ಡಿ ಇಡ್ಡುರ ಮಲ್ಪೆರೆ ಬಲ್ಲಿಂದ್‌ ನಿಕ್ಕ್‌ ಗೊತ್ತುಂಡತ್ತ? 


ನಾಯಿದಲೆಕ ನರಮಾನಿಲೆಗ್‌ ಬಂಜಿದ ಗುಜರ್ಮನೇ ಮುಕ್ಕ ಅತ್ತ್‌ ಮಾತಲಾ ತನ್ನೇ ಬೋಡುಳಣಿಿನ 
ಅಂಗಲಾಪುಲ ಸರಿಯತ್ತ್‌ ಆಯಿನೆಟಾದ್‌, ಪ್ರಭೂ, ಆ ಧರ್ಮರಾಯನ್‌ ಲೆಪುಡಾಲ. ಭೀಷ್ಠೆರೆನಂಚಿನ ಹೆರಿಯೆರೆನ 
ಎದುರುಡು ಅರ್ಹ ರಾಜ್ಯೊನು ಪಾಂಡವೆರೆಗ್‌ ಕೊರ್ದು ನಿನ ಮನಸ್‌ದ ಮಲ್ಲಾದಿಗೆನ್‌ ಮೆರೆಪಾಲ. 


ಈ ಲೋಕೊಡು ಆ ಮುರಾರಿನ ಚಕ್ರೊನೇ ಆ ಪಾಂಡವೆರೆನ ರಕ್ಷಣೆಗುಂತುದುಂಡು. ಚಕ್ರಧಾರಿ ಶ್ರೀಕೃಷ್ಣನೇ 
ಪಾಂಡವೆರೆನ ಸೇವೆಗ್‌ ಬತ್ತ್‌ ದುಂತುವೆ. ಅಂಚಾದ್‌ ಯುಧಿಷ್ಠಿರೆ ನಿಜೊವಾದ್‌ಲ ಚಕ್ರವರ್ತಿಯೆ! ಆಯಗ್‌ ಸರಿ 
ಸಮ ಯೇರುಲ್ಲೆರ್‌ ಪಣ್ಣ? 


ಧೃತರಾಷ್ಟ್ರಾ ಎಡ್ಡೆ ನರಮಾನಿಲ್‌ ಒಂಜಿ ದಿನೊನ್ಹಾ ಹಾಳ್‌ ಮಲ್ಲಂದೆ ಬೇಲೆಡೇ ಮನ ದೀಪೆರ್‌. ಇಹಪರ 
ಚಿ೦ತನೆಡ್‌ ತಗ್ಗ್‌ಬಗ್ಗ್‌ದ್‌ ನಡಪುವೆರ್‌. ದೈವೊದ ಸೇವೆ, ಗುರು ಸೇವೆ. ವಿದ್ವಾಂಸೆರ್ನ ಸೇವೆ ಮಲ್ತೊಂದುಪುವೆರ್‌. 
ಕಾಲಕಾಲೊಡು ನಡಪುನೆನ್‌ ಕೇಣೊಂದು, ತೆರಿಯೊ೦ದು, ಮನನ ಮಂಥನ ಮಲ್ತೊಂದುಪುವೆರ್‌. ನನೊರಿಯನ 
ಏಕಾಂತೊಗು ಅಡ್ಡಿ ಮಲ್ಬುಜೆರ್‌. ಬಡವು ಆಯಿಜಿಡಲಾ ಬಂಜಿ ದಿಂಜಾವೊಂಬಿನ ಬಂಜೆಲೆರಾಪುಜೆರ್‌. 


ಮಾತೆಟ್ಲಾ ಮಿಗಿಲಾಯಿನವು ಒವ್ಪುಂದು ಪಣ್ಣೆ. ಕಾಲೊಡು ವಸಂತಕಾಲ, ವಿದ್ಯೆಡ್‌ ಕವಿತ್ವ ಮಿತ್ರೆರ್ನ ನಡುಟು 
ಪೊರ್ಲುದ ಪಾತೆರ, ದೈವೊಲೆಡ್‌ ಶಿವೆ, ಬಿಲ್ದಾಳುಲೆಡ್‌ ಮನಥೆ, ಆನೆದ ಸವಾರಿಡ್‌ ದೇವೇಂದ್ರೆ, ಸಂಪೊತ್ತುಡು 
ಅಭಿಮಾನ. 


ಮೆಚ್ಚಿ ಪಾತೆರ ಪಣ್ಣಿನವು, ಮೆಚ್ಚಿಗೆ ತೋಜಾವುನವು ಎಡ್ಡೆ ಗುಣೊನೆ. ಆಂಡ ಗುರುಜನೊನು ಯೇಪೊಲ 
ಎದುರುಡೇ ಪುಗಾರೊಡು. ಬಂಧುಲೆನ್‌ ಬೇತೆಕ್ಷೆಡ ಪಾತೆರ್ನಗ ಪುಗಾರೊಡು. ಬೇಲೆದಕ್ಷೆನ್‌ ಬೇಲೆ ಮುಗಿನೆಡ್ಸ್‌ 
ಬೊಕ್ಕನೇ ಮೆಚ್ಚೊಡು. ಬೊಡೆದಿ ಜೋಕುಲೆನ್‌ ಇತಿಮಿತಿಟೇ ಪುಗಾರೊಡು. 


ಪ್ರಕೃತಿ ಯೇಪೊಲಾ ನಮ್ಮ ಸಾಯೊಗು ಒದಗುಂಡು. ಸೀಕ್‌ಸಂಕಡ, ಬಡವು ಬಾಜೊಲುಗಾಪಿನ ವನಸ್ಪತಿ 
ಮರ್ಟ್‌, ಫಲಪರ್‌ಂದ್‌ ಕೊರ್ದು ಕಾತೊಂಬುಂಡು. ಆಂಡ ನರಮಾನಿಲ್‌ ಅಂಚತ್ತ್‌. ಸುಕೊಟುಪ್ಪುನಗ ಕಯ್ತಲ್‌ 
ಬರಿನ ಬಂಧುಲು, ಕಸ್ಬೊಡುಪ್ಪುನಗ ದೂರ ಆಪೆರ್‌. ಕಸ್ಟೊಡುಪ್ಪುನಗ ತೂ೦ಡಲಾ ತೂವಂದಿಲೆಕ ಮಲುವೆರ್‌. 
ಪಾತೆರ್ಲಾಂಡ ಮೋನೆ ತಿರ್ಲಾವೊ೦ದು ಪೋಪೆರ್‌. ಬೇಲೆದಕುಲ್ಲಾ ಸುಕೊಟುಪ್ಪುನಗ ಪಂಡಿಲೆಕ ಕೇಣುವೆರ್‌. 
ಕಸ್ಬೊಡುಪ್ಪುನಗ ತಂಕ್ಷೆನ ಹಿತೊತ ಸಾದಿನೇ ನಾಡೊನುವೆರ್‌. 

ಧೃತರಾಷ್ಟಾ, ನಿನ ಸ್ಥಿತಿನೇ ಒಂತೆ ಅಲಚನೆ ಮಲ್ಲುಲ. ನರಮಾನಿ ಆಯಿನ ಈಲಾ ಒರುಂಬ ಬಾಕಿಲ್ಬ 
ದೇಹೊಡು, ಪಂಚ ಇಂದ್ರಿಯೊಲೆಡ್‌, ಮನಸ್‌, ಚಿತ್ತ ಇಂದ್ರಿಯ, ಅಹಂಕಾರೊದ ಕರಣ ಚತುಷ್ಪಯೊದ 
ಜ೦ಜಡೊಡು ತಿಕ್ಕ್‌ದ್‌ ನರಳೂಂದುಲ್ಲ. ಈ ನಡುಟು ಕೌರವ ಪಾ೦ಡವೆರೆನ ಲಡಾಯಿಡ್‌ ನಿನ ಮನಸ್‌ಡ್‌ 


ಬೆಂಗ್‌ಬೆಸರೇ ದಿಂಜಿದುಂಡು. ಅಂದಾ? ಅತ್ತಾ? 


ಈ ಲೋಕೊಡು ನಳ-ದಮಯಂತಿ, ರಾಮೆ-ಸೀತೆ, ಧರ್ಮರಾಯೆ- ದ್ರೌಪದಿ. ಮೊಕುಲು ಆಜಿ ಜನ 
ಕೀರ್ತಿವಂತೆರಾದುಲ್ಲೆರ್‌. ಆಕುಲು ಸಾಮಾನ್ಯದಕುಲತ್ತ್‌. ಧರ್ಮರಾಯನ್‌ ಯುದ್ದೊಡು ಗೆಂದುನವು ಆವಂದಿನ 
ಬೇಲೆನೇ! 


ಷಣ್ಮುಖನ್‌, ರಾಮನ್‌, ಹನುಮನ್‌, ಭೀಮನ್‌, ಗರುಡನ್‌ ಸುದ್ದ ಬಾಮೊಡು ನಿನೆತ್‌೦ಡ ಪಾಪೊಲು 
ಮಾಜಿದ್‌ ಪೋಪುಂಡು ಪಣ್ಣೆರ್‌. ಇಂಚ ಉಪ್ಪುನಗ ಭೀಮನ್‌ ಗೆಂದ್ಯೆರೆಗಾವ? ಇಂದ್ರೆ, ಗುಹೆ, ರಾಮೆ, 
ಬಾಣಾಸುರೆ, ರಾವಣೆ, ಭೀಮಸೇನೆ ಮೊಕುಲು ಮಾತೆರ್ಲಾ ಶಿವನ ನಿಜ ಭಕ್ತೆರ್‌. ಭೀಮಡ ಪಗೆಪತ್ತುನು ಪಂಡ 
ಆ ಮೃತ್ಯುಂಜಯಡನೇ ಪಗೆ ಪತ್ತಿಲೆಕ ಆಪುಜ? ಅವು ಸರಿಯ? 

ಬಲಿ, ವಿಭೀಷಣೆ, ಭೀಷ್ಯೆ ನಾರದೆ, ಅರ್ಜುನೆ, ಪ್ರಹ್ಲಾದೆ ಮೊಕುಲು ಮಾತೆರ್ದಾ ವಿಷ್ಣುನ ಪರಮ ಭಕ್ತೆರ್‌. 
ಅಂಚಿನಾಕ್ಷೆಡ ಪೊರುಂಬುನವು ಸೊಲಬನ? ಅರ್ಜುನನ ಬುಜಬಲ, ಸಂಕಲ್ಲಬಲ ಯೇತ್‌ಂದ್‌ ನಿಕ್ಕ್‌ 
ತೆರಿಯಂದಿನನ9 


ನನೊಂಜಿ ಸಂಗತಿ. ಧೃತರಾಷ್ಟ್ರಾ ಉಂದೆನ್‌ ಯೇಪೊಗ್ಲಾ ನೆಂಪುಡು ಒರ್ರೊನೊಡು. ಒಲ್ಬ ಯೋಗಾಧಿಪತಿ 
ಕೃಷ್ಣೆ ಉಲ್ಲೆನ, ಅಲ್ಪ ಜಯ ಅತ್ತಾಂದೆ ಬೇತೆ ಉಪ್ಪುಜಿಂದ್‌ ಜ್ಞಾನಿಲೆಗ್‌ ಗೊತ್ತಿತ್ತಿನನೆ. ಕೌರವೆರ್‌ ಆ ಪಾಂಡು 
ಜೋಕುಲೆಗ್‌ ಸಮ ಅತ್ತ್‌ ನಿನ ಜೋಕುಲೆಡ್ದಾದ್‌ ಆಕುಲು ಅನ್ನೇಸ್‌ದಿನ ಬೆಂಗ್‌ ಬೇನೆಲೆನ್‌ ನೆಂಪು ಮಲ್ಲೊನ್ನ. 
ಗೋಗ್ರಹಣೊದ ಸಂದರ್ದುಡು ದಾದ ಆಂಡ್‌? ದ್ರೌಪದಿನ ಸ್ವಯಂವರ ಮಂಟಪೊಡು ದಾದ ಆಂಡ್‌? 
ಘೋಷಯಾತ್ರೆದಪಗ ಗಂಧರ್ವೆ ಚಿತ್ರಸೇನಡ್ಜ್‌ ನಿನ ಮಗೆ ಕೌರವಗ್‌ ದಾದ ಆಂಡ್‌? ಅಂಚಿತ್ತಿನ ದುರಿತೊಲೆನ್‌ 
ಮದತ್‌ದ್‌ ಇತ್ತೆ ಪಾಂಡವೆರ್ದೊಟ್ಟುಗು ಯುದ್ದೊದ ನಿಚ್ಚಯೊನ? ದೊರೆ ಧೃತರಾಷ್ಟ್ರಾ ಉಂದು ಸರಿಯತ್ತ್‌ 


ವಿದುರೆ ಈತ್‌ ಪಂಡ್‌ದ್‌ ಒಂತೆ ಪೊರ್ಮು ಮನಿಪಂದೆ ಕುಲ್ಲುವೆ. 


ಅವೆಡ್ಜ್‌ ಬೊಕ್ಕ, “ಧೃತರಾಷ್ಟಾ, ನೀತಿದ ನುಡಿನ್‌ ಮಾತೆನ್ಸಾ ಬುಡ್ಬಾದ್‌ ಪಣ್ತೆ. ಲೌಕಿಕೊದ ಈ ಹಿತನುಡಿಲ್‌ 
ನಿಕ್ಕ್‌ ಯಾವುಜಿಂದ್‌ ತೋಜಿಂಡ ಈ ಸನತ್‌ಸುಜಾತೆರೆನ್‌ ಸ್ಮರಣೆ ಮಲ್ಲುಲ. ಆ ಪರಮ ರುಸಿ ಬತ್ತ್‌ದ್‌ ನಿನ 
ಚಿತ್ತ ವಿಕಲತೆನ್‌ ದೆತ್ತ್‌ದ್‌, ಪವಿತ್ರ ಬ್ರಹ್ಮ ವಿದ್ಯೆನ್‌ ಬೋಧನೆ ಮಲ್ಪುವೆರ್‌” ಪಣ್ಣೆ 


ಸನತ್ಸುಜಾತ ನೀತಿ 


ಧೃತರಾಷ್ಟಗ್‌ ವಿದುರನ ಬೋಧನೆ ಕೇಣ್ಟ್‌ ಮನಸ್‌ ಕಲಂಕ್‌೦ಡ್‌. ಆತ್ಮ ವಿದ್ಯೆದ ಮೂಲ ತೆರಿಯುನ ಆಸೆ 
ಆಂಡ್‌. ವಿದುರಡ ಅವ್ವೆನ್‌ ಪಣ್ಯೆರೆ ಪಣ್ಣೆ. ಆಂಡ ವಿದುರೆ ಒಪ್ಕುಜೆ. 

“ಧೃತರಾಷ್ಟಾ, ಪರತತ್ವ ವಿದ್ಯಾ ಬೋಧನೆನ್‌ ಸೂತ ಜಾತಿದಾಯೆ ಯಾನ್‌ ಮಲ್ಬುಜಿ. ಮುನಿಕುಲಾಯಿನ 
ಸನತ್ತುಜಾತೆರ್ನ ಕರುಣೆಡೇ ನಿಕ್ಕ್‌ ಆ ಬ್ರಹ್ಮೋಪದೇಶ ಆವೊಡು. ಆರೆನ್‌ ಮನದೀದ್‌ ನಿನೆಪುಲ. ಆರೇ ಈ 
ಇತ್ತಿನಾಡೆಗ್‌ ಬರ್ದೆರ್‌.” 

ಧೃತರಾಷ್ಟೆ ವಿದುರೆ ಪಂಡಿಲೆಕ್ಕೊನೆ ಮಲ್ಪುನಗ ಮುನಿ ಸನತ್ತುಜಾತೆರ್‌ ಬತ್ತೆರ್‌. ಆರ್‌ ತನ್ನಡೆಗ್‌ ಬತ್ತಿನೆನ್‌ 
ದನಿಮನಿಟೇ ತೆರಿಯೊಂಡಿನ ಧೃತರಾಷ್ಟೆ ನಮಸ್ಕಾರ ಮಲ್ತ್‌ದ್‌, 


“ಮುನಿಕುಲೇ ಬ್ರಹ್ಮೋಪದೇಶೊದ ಕೃಪೆ ಮಲ್ಬುಲೆ” ಪಣ್ಣ್‌ ಕೇಣೊನುವೆ. 

ಸನತ್‌ಸುಜಾತೆರ್‌ ಒಪ್ಕೊಂದು ಮುಕ್ತಿ ಸಾಧನೆಗಾಪಿನ ಪರಾತತ್ಟೊನು ಪಣ್ಕೆರೆ ಸುರುಮಲುವೆರ್‌. 

“ಧೃತರಾಷ್ಟಾ, ಚರಾಚರ ಮಾತೆನ್ಲಾ ಸಮಾನವಾದ್‌ ತೂವೊಡು. ಸ೦ತೋಸು, ದುಕ್ಕ ರಡ್ಡೆಟ್ಲಾ ಮುರ್ಕಂದೆ 
ಸಮಚಿತ್ತೊಡುಪ್ಪೊಡು.. 

ಆತ್ಮೊಡ್ಡು ಬಾನೊ, ಬಾನೊಡ್ಡು ಗಾಳಿ ಪುಟ್ಟ್‌ಂಡ್‌. ಅಂಚೆನೇ ಗಾಳಿಡ್ಜ್‌ ಅಗ್ನಿ, ಅಗ್ನಿಡ್ಜ್‌ ಲೋಕ, 
ಲೋಕೊಡ್ಬು ಬೂಮಿ, ಬೂಮಿಡ್ಸ್‌ ಓಷಧಿ, ಓಷಧಿಡ್ಜ್‌ ಆದಿ ಪುರುಷೆ, ಪ್ರಕೃತಿ-ವಿಕೃತಿಲ್‌ ಪುಟ್ಸ್‌ಂಡ್‌. ನಮ್ಮ 
ಪಂಚೇಂದ್ರಿಯೊಲು ಒಂಜೇ ಸೂತ್ರೊಡು ಗೋಡ್ಕೊಂದಿನಂಚೆನೇ ನಮಲಾ ಈ ಪ್ರಪಂಚೊದ ಸೂತ್ರೊಡು 
ಗೋಡ್ಕೊಂದಿನಕುಲು. ಅಂಚೆನೇ ಉಪ್ಪುನೆಟಾದ್‌ ಪಾತ್ರ, ಅಪಾತ್ರ ಪಣ್ಣಿ ಬೇದ ದೀವೊನಂದೆ ಮಾತೆರ್ನೊಟ್ಟುಗು 
ಒ೦ಜಾದ್‌ ಬದ್ಕೊಡು. 


ದುಸ್ಪೆರ್ನ ಸಂಗ ಮಲ್ಪೆರೆ ಬಲ್ಲಿ. ಎಡ್ಡೆನಾಕ್ಷೆನ ಸಂಗೊಡೇ ಉಪ್ಪೊಡು. ಧರ್ಮೊಡೇ ನಡತೊನೊಡು.. ನಿತ್ಯ, 
ಅನಿತ್ಯ ವಸ್ತುಲೆನ ಬಗೆಕ್‌ ಚಿಂತನೆ ಬೋಡು. 


ನಮ್ಮ ಈ ಶರೀರ ಸಾಸಿತ ಅತ್ತ್‌ ಸ೦ಪೊತ್ತು. ಅಧಿಕಾರ ಉಂದು ಮಾತ ಮಾಯೊದ ರೂಪೊದ 
ಮೃತ್ಯುಂದು ತೆರಿಯೊನೊಡು. ನಮ್ಮ ಕಾಲಗತಿ ಯೇಪೊಗು ಮುಗಿಯುಂಡುಂದು ಕಾತೊಂದುಂಡು ಆ 
ಮೃತ್ಯು. ಈ ಸ೦ಗತಿನ್‌ ನೆಂಪು ದೀವೊ೦ದು ಮಹಾತ್ಮೆರ್‌ ಪಣ್ಣಿಲೆಕದ ಮುಕ್ತಿದ ನಿಲೆನ್‌ ಪಡೆತೊನುನ ಅಲಚನೆ 
ಮಲೊಡು. 


ಕೆಟ್ಟ ಸಾದಿಡ್‌, ಇ೦ದ್ರಿಯೊಲೆನ ಚಿಟ್ಟುಮುರಿ ಗೊಬ್ಬುಡು ನುರಿದ್‌, ಸಂಸಾರೊದ ಸುಕೊಟು ಮುರ್ಕೊಂದು, 
ಜನನಮರಣ ಚಕ್ರೊಡು ತಿಕ್ಕ್‌ದ್‌ ಬೂರೊ೦ದು, ಬಂಗ ಬರ್ಬಿನವು ಸರಿಯತ್ತ್‌ ಪಣ್ಣಿನ ಚಿಂತನೆ ಮಲ್ಲೊಡು. 


ಪೆತ್ತೊಲೆನ ಮೆಯಿತ ರಂಗ್‌ ಬೇತೆ ಬೇತೆ ಆಂಡಲಾ ಪೇರ್‌ದ ಬಣ್ಣ ಒಂಜೇ! ಅಂಚನೇ ಬೇತೆ ಬೇತೆ 
ಬಗೆಟ್‌ ತೋಜುನ ವಿಶ್ವ ಸಂಗತಿಲೆಡ್‌ ಉಪುನ ಸತ್ಯ ಒಂಜೇ! ಲೋಕೊಡು ನಿಜವಾದ್‌ ಉಪುನು ಒಂಜೇ 
ವಸ್ತು. ಅವ್ವನ್‌ ರಡ್ಡ್‌ ಮಲ್ಪುವೆ ಪನ್ಚಿ ಬೆರೆಡೇ ಉಂಡು ಈ ಲೋಕ! ಅಂಚೆನೇ ಸತ್ಯೊದ ಮೂಲ ನಿಲೆ 
ತೆರಿಯಂದೆ ಬಂಗೊಡುಂಡು. 

ನಿಸರ್‌ ಕ೦ಂತಿನಪಗನೇ ಬೇತೆ ಬೇತೆ ಜಾತಿದ ಪಕ್ಕಿಲ್‌ ಮರೊಟು, ಪುದೆಲ್‌ಡ್‌ ಆಸರೆ ಪಡೆತೊನುವ. 


ನಿಸರ್‌ ಉದಿಪುನಗ ಬೇತೆ ಬೇತೆ ದಿಕ್ಕ್‌ಗ್‌ ಪಾರ್ಟ್‌ ಪೋಪ. ಅಂಚೆನೇ ಈ ಲೋಕೊದ ಬೋಗ ತೀರ್ಬ್‌ 
ಪೋಯಿನಪಗನೇ ಜೂವೊಲು ಲೋಕಾಂತರೊಗು ಪೋಪ. 


ಬೂಮಿದ ಜನೊಕ್ಷೆನ ಕೆಟ್ಟ ಕಜ್ಜೊಲು ಸುರುಟು ರಾಜಗ್‌ ಅಂಟ್‌ದ್‌ ಬುಡ್ದುಂಡು. ಅಯಿಡ್ಜ್‌ ಬೊಕ್ಕ 
ಪುರೋಹಿತಗ್‌, ಆಯನ ಶಿಷ್ಯಗ್‌ ಹೋಪುಂಡು. ಪಾಪ ಕಜ್ಜೊಲು ಶಿಷ್ಯನವು ಗುರುಕು, ಬೊಡೆದಿನವು 
ಕಂಡನಿಗ್‌ ಅಂಟುಂಡು. ಈ ಪರಮಾರ್ಥೊನು ಲೋಕೊದಕುಲು ಅರ್ತ ಮಲ್ಲೊನೊಡು. 


ಲೋಕೊದ ಜನೊಕ್ತೆನ ಸುಬಾವುಲ ಇಚಿತೊನೆ! ಲೋಕ, ಸಜ್ಜನೆರೆಗ್‌ ಫೋಡ್ಯುಜಿ. ದುರ್ಜನೆರೆಗ್‌ ಫೋಡ್ಕುಂಡು! 

ಜನೊಕುಲು ಗರುಡನ್‌ ಪೂಜೆ ಮಲುಜೆರ್‌. ಸರ್ಪೊನು ಪೂಜೆ ಮಲ್ಪುವೆರ್‌. ಮೂಡ ಜನೊಕ್ತೆಗ್‌ ಬಗ್ನಿಡ್ಜೆಚ್ಚ 
ಪೋಡಿಗೆ! ಅಂಚ ಒವ್ವೊವ್ವೋ ಬೊಡ್ಡಾಯಿನ ಸಾದಿಡ್‌ ನಡಪುವೆರ್‌. 


ಸೂರ್ಯೆ ನಮ ಆಯಿಸೊನು ಲತ್ತೊಂದೇ ಉಲ್ಲೆ ಪಣ್ಣಿನೆನ್‌ ತೆರಿಯೊಂದು ಎಡ್ಡೆ ಸಾದಿಡೇ ನಡಪೊಡು. 
ಧೃತರಾಷ್ಟಾ, ಈ ಅಂಚೆನೇ ಮಲ್ಲುಲ. ಕಾಮ, ಕ್ರೋಧ, ಲೋಭ, ಮೋಹ, ಮದ, ಮಚ್ಚರೊದ ಒಯಿಲ್‌ಡ್‌ 
ತಿಕ್ಕೊನಡ. ಲಾಭ, ನಸ್ಟ, ಸುಕ, ಕಸ್ಟ ಮಾತಲಾ ವಿಧಿತ ಕಟ್ಟಳೆ ಪಣ್ಣ್‌ ತೆರಿಯೊಂಡ ಈ ಒಯಿಲ್‌ಡ್‌ ತಿಕ್ಕೊಂಬಿನ 
ಗತಿ ಬರುಜಿ. 


ಲೋಕೊಡು ಕಲ್ಲ್‌ದ ರೂಪುಲೆನೇ ದೇವೆರ್‌ ಪಣ್ಣ್‌ ನಂಬುನಕುಲುಲ್ಲೆರ್‌! ಅಗ್ನಿನೇ ದೈವ ಪಣೊಂದು 
ಪೂಜೆ ಮಲ್ಪುನ ಬೆರಣೆರುಲ್ಲೆರ್‌. ಆಂಡ ಯೋಗಿಲ್‌ ನಮ ಉಡಲ್ಲೇ ದೇವೆರುಲ್ಲೆರ್‌ ಪಣ್ಣ್‌ ನಂಬುದೆರ್‌. 


ಈ ಲೋಕೊಡು ಜ್ಞಾನಿಲೆನ್‌ ಸೊಲಬೊಡು ಒಪ್ಕಾವೊಲಿ. ಅಜ್ಞಾನಿಲೆನ್ಹಾ ಯೆಂಚಾಂಡಲಾ ಒಪ್ಯಾವೊಲಿ. 
ಆಂಡ ಅರೆಬರೆ ಜ್ಞಾನೊದ ಅಂಸಾಣಿದ ವಿದ್ವಾಂಸೆರೆನ್‌ ಒಪ್ಯಾವೆರೆ ಯೇರೆಗ್ಲಾ ಆಪುಜಿ. 


ಬದ್ಕೊಂದುಪ್ಪುನಗ ಯಾನ್‌ ಅರಸೆ, ಯಾನ್‌ ಸೇನಾಧಿಪತಿ, ಯಾನ್‌ ಉಲ್ಲಾಯೆ, ಯಾನ್‌ ಗುರು, 
ಯಾನ್‌ ಹಿರಿಯೆ, ಯಾನ್‌ ಸತ್ತುರುಷೆ ಪಣ್ಣ್‌ ಕೊಚ್ಚೊಂದುಪ್ಪೊಲಿ. ಆಂಡ ಸೈಶಿನೆಡ್ಸ್‌ ಬೊಕ್ಕ ಮಾತೆರ್ಲಾ "ಪುಣ', 
ಆತೇ. ಲೆಪ್ಪುನ್ಹಾ ಮಣ ಪಂಡ್‌ದೇ! 

ಒಂಜಿ ಬೂಮಿಡ್‌ ಬೇತೆ ಬೇತೆ ಬಗೆತ ಮುರ್ಗಜ೦ತುಲು ಪುಟ್ಟುವ. ಒಂಜಿ ಜ್ಯೋತಿಡ್‌ ಬೇತೆ ಬೇತೆ 
ಜ್ಯೋತಿಲ್‌ ಪುಟ್ಟುವ. ಮಾತಲಾ ವಿಷ್ಣುಮಯ ಪಣ್ಣ್‌ ಎಣ್ಣೊನೊಡು. 

ಪಗೆ-ಮಿತ್ರೆ, ವಿವೇಕ-ಅಜ್ಞಾನ ಈ ರಡ್ಡೆದ ಸೂಕುಮೊನು ತೆರಿದ್‌ ದಾನಧರ್ಮ, ಪರೋಪಕಾರೊಗು 
ದುಂಬಾಪಿನಕುಲು ಮಾನ್ಯೆರಾಪೆರ್‌. 


ಅಂಚೆನೇ ಮನಸ್‌, ನುಡಿ, ಕಾಯ ಪಣ್ಣಿ ತ್ರಿಕರಣೊಲೆನ್‌, ಸತ್ವ, ರಜಸ್‌, ತಮ ಗುಣೊಕುಲೆನ್‌ ತೆರಿದ್‌ 
ನಡಪುನಾಯಗ್‌ ಮಾತೆನ್ಹಾ ಮಿಂಜೆಸೆರೆಗಾಪುಂಡು. 


ಧೃತರಾಷ್ಟಾ, ವೇದೊಲು ನಾಲ್‌, ಆಶ್ರಮೊಲು ನಾಲ್‌, ಆದಿ ಮೂರ್ತಿಲ್‌ ನಾಲ್‌, (ವಿರಾಟ್‌ ಮೂರ್ತಿ, 
ಅವ್ಯಾಕೃತ ಮೂರ್ತಿ, ಸೂತ್ರಾತ್ಮ ಮೂರ್ತಿ ಬೊಕ್ಕ ತುರೀಯ ಮೂರ್ತಿ) ವರ್ಣೊಲು ನಾಲ್‌, ಕರಣೊಲು 
ನಾಲ್‌ (ಚಿತ್ತ, ಮನಸ್ಸ್‌, ಅಂತಃಕರಣ ಬೊಕ್ಕ ಬುದ್ದಿ), ಉಪಾಯೊಲು ನಾಲ್‌, ಪುರುಷಾರ್ಥೊಲು ನಾಲ್‌. ಈ 


ಚತುರಂಗೊದ ಸಾದಿನ್‌ ತೆರಿಂಡ ಮುಕ್ತಿ ಪಡೆಪಿನೆಟ್‌ ಅನ್ನಾನ ಇಜ್ಜಿ. 


ಇತ್ತೆ ಐನೆಗ್‌ ಬರ್ಕ: ಪಂಚಭೂತೊಲು ಪಣ್‌ಂಡ ಪೃಥ್ವಿ, ಆಪ್‌, ವಾಯು, ತೇಜ, ಆಕಾಶ. ಐನ್‌ 
ವರ್ಣಸ್ಥಾನೊಲು ಪಣ್‌೦ಡ ಶುಕ್ರ, ನೀಲ, ಪಿಂಗಲ, ಹರಿತ, ಲೋಹಿತ. ಪಂಚಸ್ಥಾನೊಲು ಪಣ್‌೦ಡ ಆಲೀಢ, 
ಪ್ರತ್ಯಾಲೀಢ, ಸಮಪಾದ, ವಿಶಾಖ ಬೊಕ್ಕ ಮಂಡಲ. ಪಂಚ ಸ್ಥಾವರ ಸೃಷ್ಟಿ ಸರ್ಗ ಪಣ್‌೦ಡ ವೃಕ್ಷ ಗುಲ್ವ ಲತಾ, 
ವೀರುತ್‌ ಬೊಕ್ಕ ತೃಣ. ಪಂಚಕೃತ್ಕೊಲು ಪಣ್‌೦ಡ ಜನನ, ರಕ್ಷಣೆ, ಹರಣ, ರೋದನ ಬೊಕ್ಕ ಅನಿಗ್ರಹ. ಪಂಚ 
ಆವರಣೊಲು ಪಣ್‌೦ಡ ಮಾಯೆ, ಬ್ರಾಂತಿ, ಅಜ್ಞಾನ, ಅವಿದ್ಯೆ ಬೊಕ್ಕ ಸಂವೃತ. ಪಂಚ ಧಾತು ಮೂಲೊಲು 
ಪಣ್‌೦ಡ ಚರ್ಮ, ಮಾಂಸ, ನರ, ಎಲು ಬೊಕ್ಕ ಕೊಬ್ಬು. ಉಂದು ಮಾತೆತ ಗೇನ ಪಡೆತೊ೦ದು ಇಹಪರ 
ರಡ್ಡೆನ್ಲಾ ಗೆಂದೊಡು. 

ಇತ್ತೆ ಆಜಿನೆದ ಸಂಕೆಗ್‌ ಬರ್ಕ. ಅವು ಷಡ್ಗುಣ, ಷಡೃತು, ಷಡ್ಬರ್ಣ, ಷಡ್ವೈರಿ ಬೊಕ್ಕ ಷಡ್ಬರ್ಶನ. ಆಜಿ 
ಗುಣೊಕುಲು ಪಣ್‌೦ಡ ಶಮ, ದಮ, ತಿತಿಕ್ಷೆ, ಸಮಾಧಾನ, ಶ್ರದ್ಧೆ. ಭಕ್ತಿಲ್‌ ಅತ್ತಾಂಡ ಕರ್ತೃತ್ವ, ನಿಯಂತ್ರತ್ವ 
-ಭೋಕ್ತತ್ವ, ವಿಭುತ್ವ ಸಾಕ್ಷಿತ್ವ ಬೊಕ್ಕ ಸರ್ವಜ್ಞತ್ವ. ಷಡೃತುಲು ಪಣ್‌೦ಡ ವಸಂತ, ಗ್ರೀಷ್ಯ ವರ್ಷ, ಶರತ್‌, 
ಹೇಮಂತ ಬೊಕ್ಕ ಶಿಶಿರ. ಷಡ್ವರ್ಣೊಲು ಪಣ್‌೦ಡ ಕಪಿಲ, ಕಾಂಚನ, ಶ್ವೇತ, ಪಾಂಡು, ತಾಮ್ರ ಬೊಕ್ಕ ಕೆಂಪು. 
ಷಡ್ವೈರಿಲ್‌ ಕಾಮ, ಕ್ರೋಧ, ಲೋಭ, ಮೋಹ, ಮದ, ಮತ್ತರ. ಷಡ್ಬರ್ಶನೊಲು ಪಣ್‌೦ಡ ಆತ್ಮಜ್ಞಾನೊನು 
ಪ್ರತಿಪಾದನೆ ಮಲ್ಪುನ ಸಾಂಖ್ಯದರ್ಶನ, ನ್ಯಾಯದರ್ಶನ, ಯೋಗದರ್ಶನ, ವೈಶೇಷಿಕ ದರ್ಶನ, ಪೂರ್ವ 
ಮೀಮಾಂಸೆ ಬೊಕ್ಕ ಉತ್ತರ ಮೀಮಾಂಸೆ. ಉಂದು ಮಾತೆತ ಬಗೆನ್‌ ಎಡ್ಡೆ ಮಾರ್ಗೊಡು ತೆರೀದ್‌ ಮುಕ್ತಿ 
ಪದವಿನ್‌ ಪಡೆತೊನೊಡು. 

ಏಳ್‌ ಸಂಕೆದ ಇಚಾರೊಡು ಸುರೂತವು ಏಳ್‌ ಸಮುದ್ರೊಲು. ಅವು ಇಕ್ಷು ಸಮುದ್ರ, ಲವಣ ಸಮುದ್ರ, 
ಸುರಾ ಸಮುದ್ರ, ಸರ್ಪಿಸ್‌ ಸಮುದ್ರ, ದಧಿ ಸಮುದ್ರ, ಕ್ಷೀರ ಸಮುದ್ರ, ಬೊಕ್ಕ ಜಲ ಸಮುದ್ರ. ಅವ್ಚೇ ರೀತಿ ಏಳ್‌ 
ಮಾತೃಕೆಯೆರ್‌: ಬ್ರಾಹ್ಮೀ, ಮಾಹೇಶ್ವರೀ, ಕೌಮಾರೀ, ವೈಷ್ಣವೀ, ವಾರಾಹೀ, ಇಂದ್ರಾಣೀ ಬೊಕ್ಕ ಚಾಮುಂಡಾ. 
ಏಳ್‌ ವಾರೊಲು: ಸೋಮ, ಮಂಗಳ, ಬುಧ, ಗುರು, ಶುಕ್ರ, ಶನಿ, ಬೊಕ್ಕ ಆದಿತ್ಯ. 


ಏಳ್‌ ಕುಲಗಿರಿಕುಲು: ಮಲಯ, ಮಹೇಂದ್ರ, ಸಹ್ಯ, ಯಕ್ಷ, ವಿಂಧ್ಯ, ಶುಕ್ತಿಮಂತ, ಬೊಕ್ಕ ಪಾರಿಯಾತ್ರ. 
ಏಳ್‌ ವಿಭಕ್ತಿಲ್‌, ಏಳ್‌ ದ್ವೀಪೊಲು: ಜಂಬೂ, ಫ್ಲಕ್ಷ, ಶಾಲ್ಮಲೀ, ಕುಶ, ಕೌಂಚ, ಶಾಕ ಬೊಕ್ಕ ಪುಷ್ಕರ. ಏಳ್‌ 
ಸರ್ಪೊಲು: ವಾಸುಕಿ, ತಕ್ಷಕ, ನಾಗ, ಐರಾವತ, ಧನಂಜಯ, ಮಹಾಪದ್ಮ ಬೊಕ್ಕ ಕಾರ್ಕೋಟಕ. ಏಳ್‌ 
ರುಸಿಕುಲು: ವಿಶ್ವಾಮಿತ್ರ, ಜಮದಗ್ನಿ, ಭಾರದ್ವಾಜ, ಗೌತಮ, ಅತ್ರಿ, ವಸಿಷ್ಠ, ಬೊಕ್ಕ ಕಶ್ಯಪ. ಏಳ್‌ ಧಾತುಲು: ರಸ, 
ರಕ್ತ ಮಾಂಸ, ಮೇದಸ್ಸು, ಮಜ್ಜೆ, ಅಸ್ಥಿ, ಬೊಕ್ಕ ಶುಕ್ರ ಏಳ್‌ ಕಾಲ: ನಿಮೇಷ, ಕಾಷ್ಠಾ, ಕಲಾ, ಕ್ಷಣ, ಘಳಿಗೆ, 
ಮುಹೂರ್ತ, ಬೊಕ್ಕ ಇರ್ಸ್‌ಪಗೆಲ್‌. ಉಂದು ಮಾತಾ ಸಪ್ತಮೊಲೆನ ಗತಿ ಗಮನ ತೆರೀದ್‌ ನಡತ್‌೦ಡನೇ 
ಮುಕ್ತಿಗ್‌ ಯೋಗ್ಯೆರಾಷಿನಿ. 


ಅಂಚೆನೇ ಎಣ್ಮ ಪಣ್ಣಿ ಸಂಕೆಡ್‌ ಅಷ್ಟಕಾಮೊಲು: ಸ್ಥೂಲ, ಸೂಕ್ಷ್ಮ ನಿರ್ಮಲ, ಕಾರಣ, ಆನಂದ, ಬುದ್ಧಿ, 
ಚಿತ್ತ ಬೊಕ್ಕ ಚಿನ್ನಯ. ಎಣ್ಮ ದಿಗ್ಗಂಧೊಲು: ಪೂರ್ವ, ಪಶ್ಚಿಮ, ದಕ್ಷಿಣ, ಉತ್ತರ, ಈಶಾನ್ಯ, ನೈಯತ್ಯ, ವಾಯುವ್ಯ, 
ಆಗ್ನೇಯ. ಎಣ್ಮ ಪ್ರಮಾಣೊಲು: ಸಂದೇಹ, ಹೇತು, ಪ್ರತಿಜ್ಞೆ, ಯುಕ್ತಿ, ನಿಗಮನ, ದೃಷ್ಟಾಂತ, ನಿರ್ಣಯ ಬೊಕ್ಕ 
ಸಂಭವ. (ಪ್ರತ್ಯಕ್ಷ, ಅನುಮಾನ, ಉಪಯಾನ, ಶಬ್ದ, ಅರ್ಥಪತಿ, ಅನುಪಲಬ್ಬ, ಸಂಭವ, ಐತಿಹ್ಯ). ಎಣ್ಮ 
ಅರ್ಚನೆ ಪಣ್‌೦ಡ ಜಲ, ಗಂಧ, ಪುಷ್ಪ ಧೂಪ, ದೀಪ, ನೈವೇದ್ಯ, ತಾಂಬೂಲ ಬೊಕ್ಕ ಫಲ. 

ಎಣ್ಮ ಯೋಗೊಲು: ಯಮ, ನಿಯಮ, ಆಸನ, ಪ್ರಾಣಾಯಾಮ, ಪ್ರತ್ಯಾಹಾರ, ಧ್ಯಾನ, ಧಾರಣ ಬೊಕ್ಕ 
ಸಮಾಧಿ. 


ಎಣ್ಮ ಸಿದ್ಧಿಲ್‌: ಪಾರ್ಥಿವ, ಜಲ, ಅಗ್ನಿ, ವಾಯು, ಆಕಾಶ, ಮನಸ್‌, ಬುದ್ಧಿ ಬೊಕ್ಕ ಅಹಂಕಾರ ಸಿದ್ಧಿ. 
ಉಂದು ಮಾತ ಎಣ್ಮ ಲಕ್ಷಣೊದ ಸಾರ ಸತ್ತೊನು ತೆರಿದ್‌ ಓಲೋಲು ಲಾಭನಸ್ತ ಆತ್‌೦ಡ್‌ ಪಣ್ಣ್‌ ವಿವೇಚನೆ 
ಮಲ್ಲೊನೊಡು. 


ಸಂಕೆ ಒರುಂಬೊಡು ನವವ್ಯೂಹೊಲು: ಅಸ್ಥಿ, ಸ್ನಾಯು, ಪಚನೇ೦ದ್ರಿಯ, ಅಭಿಸರಣ, ಶ್ವಾಸ, ಉತ್ಸರ್ಜ 
ಶೋಷಣೆ ಇಂಚಿತ್ತಿನವು. ನವಬ್ರಹ್ಮೆರ್‌: ಬ್ರಹ್ಮನ ಮಾನಸ ಪುತ್ರೆರಾಯಿನ ಭೃಗು, ಪುಲಸ್ತ್ಯ, ಕ್ರತು, ಅಂಗೀರಸ, 
ಮರೀಚಿ, ದಕ್ಷ, ಅತ್ರಿ ಬೊಕ್ಕ ವಸಿಷ್ಠೆರ್‌. ನಾಟಕೊಡು ಬೊಕ್ಕ ಕಾವ್ಯೊಡು ಬರ್ಬಿನ ನವರಸೊಲು: ಶೃಂಗಾರ, 

ಹಾಸ್ಯ, ಕರುಣ, ರೌದ್ರ, ವೀರ, ಭಯಾನಕ, ಬೀಭತ್ರ, ಅದ್ಭುತ, ಶಾಂತ. ಅಂಚೆನೇ ನವಗ್ರಹೊಲು. ನವವಿಧಭಕ್ತಿ 
ಶ್ರವಣ, ಕೀರ್ತನೆ, ಸ್ಮರಣೆ, ಪಾದಸೇವೆ, ಅರ್ಚನೆ, ವಂದನೆ, ದಾಸ್ಯ, ಸಖ್ಯ ಬೊಕ್ಕ ಆತ್ಮ ನಿವೇದನೆ. 


ಉಂದೆತ ಮಾತ ಉಳಾಯಿದ ಮರ್ಮೊ೯ನು ವಿವೇಚನೆ ಮಲ್ಲೊಡು. 


ಪತ್ತ್‌ ಸಂಕೆದೆಟ್‌ ಕೆಲವೆನ್‌ ಪಣ್ಣೆ ಈ ಲೋಕೊದ ಚರಾಚರೊಲು ಮಾತ ಪುಟುದಿನಿ ದೇವೆರ್ನ ಪತ್ತ್‌ 
ಮೋನೆಲೆಡ್‌. ಶ್ರೀಹರಿ ಮಿತ್ತ್‌ ತಿರ್ರ್‌ ಪಣ್ಣಿ ಭೇದ ದೀವಂದೆ ಮಾತೆತ ಅಂತರಂಗೊಡು ಸುತ್ತೊಂದುಪುವೆ. 
ಆಯನ ಈ ಸಾಧನೆ ಇಚಿತೊನೆ! ಆಯಿನೆಡ್ದಾವರ ಆಯೆ ಕಪಟನಾಟಕ ಸೂತ್ರಧಾರೆ! ಉಂದೆನ್‌ ತೆರಿಯೊಂದು 
ಈ ಸುಕೊಟುಪ್ಪುನ ಪ್ರಯತ್ನ ಮಲ್ಲುಲ.” 

ಧೃತರಾಷ್ಟಗ್‌ ಈತ್‌ ಮಾತ ಕೇಣ್ಸ್‌ ಸ೦ತೋಸಾಂಡ್‌. 


“ಪೂಜೈರೇ ಇರೆನ ಉಪದೇಶೊಡು ಯೆನ ಮನಸ್‌ದ ದೊಂದ್ವ, ಅಳ್ಕ್‌, ಆತಂಕ ಕಮ್ಮಿ ಆಂಡ್‌. 
ಅಂಗ್‌ಅಂಗಮೆಲ್‌ ದೂರ ಆಂಡ್‌. ಆಂಡ ನನೊಲಾ ಕೇಣ್ಕೆರೆ ಮನಸಾಪುಂಡು. ಸೊರ್ಗ ನರಕೊದ ಬಗ್ಗೆಡ್‌ 
ಪಣ್ಣರ?” 

“ಆವು. ಕೇಣ್ಣ. ದೈವಸ್ತೋತ್ರೊನೇ ಸೊರ್ಲ. ದೇವೆರ್‌ ಸೊಲಬೊಡು ಒದಗುನಾಯೆ. ಅರ್ತಗೇನ ಉಪ್ಪುನಾಯೆ. 
ಮಂಗಳ ಮಲ್ಲುನಾಯೆ. ಮಾಮಲ್ಲ ಮೈಮೆದಾಯೆ. ವಂಶೊಗು ಶೋಭೆದಾಯೆ. ಸಾಟಿಯಿಜ್ಜಂದಿ ಗುಣೊತಾಯೆ. 
ಮಾತೆರೆನ್ನ ಕಾಪನಾಯೆ. ಪುಣ್ಯೊದ ನಿಧಿ, ಕರುಣಾನಿಧಿ, ಸಕಲಕಲಾನಿಧಿ. ಇಂಚ ಎಣ್ಣೊಂದು ನೆಂಪುಡು 
ಸುಗಿತ್‌ಂಡ ಬೂಲೋಕೊನೇ ಸೊರ್ಸ ಆಪುಂಡು. 


ಪಾತಕಿ, ಪತಿತೆ, ಘಾತುಕೆ, ಕೃತಫೈ, ದುರಾಢೆ, ಭೀತಕೆ, ದೂಷಕೆ, ದುರ್ಜನೆ, ಅಪ್ರಯೋಜಕೆ, ನೀತಿಹೀನೆ, 
ಜಾತಿದ್ರೋಹಿ, ಧರ್ಮೊದ್ರೋಹಿ, ದೈವದ್ರೋಹಿ ಮೊಕುಲು ಮಾತೆರ್ಲಾ ಇತ್ತ್‌ಂಡ ಆ ಬೂಲೋಕೊನೇ ನರಕ 
ಆಪುಂಡು.” 

“ಪೂಜೈರೇ, ಈ ದೇಹೊದ ಅತ್ತಾಂಡ ವಿಗ್ರಹೊದ ಬಗೆಕ್‌ ಪಣ್ಣರಾ?” 


“ಕೇಣ್‌. ಈ ದೇಹ, ಸಕಲ ಪುರುಷಾರ್ಥೊಗುಲ ಸಾಧನವಾದುಂಡು. ಇಹಪರ ರಡ್ಡೆದ ಎಡ್ಡೆಪುಗುಲ 
ಉಂದು ಬೋಡಾಪುಂಡು.” 


“ದೊರೇ, ವಿಷಸರ್ಪೊದ ಪೋಡಿಗೆ ಮಾತೆರೆಗ್ಗ ಉಂಡು. ಆಂಡ ಗರುಡ ಪಂಚಾಕ್ಷರಿನ್‌ ತೆರಿಯೊಂಡ 
ಸರ್ಪೊಲಾ ದಾಲ ಮಲ್ಬುಜಿ. ಅಂಚೆನೇ ನಮ ಪಾತಕೊಲೆಗ್‌ ವಷ್ಟು ನಾಮಸ್ಕರಣೆಡ್‌ ಬುಡುಗಡೆ ತಿಕ್ಕುಂಡು. ಈ 
ಸಂಸಾರ ಪಣ್ಣಿ ಕಡಲ್‌ನ್‌ ದಾಂಟೊಡಾಂಡ ಗುರುನ ಕೃಪೆ ಬೋಡಾಪುಂಡು. 


ರಾಜೆ ತನ ರಾಜ್ಯೊಡು ಬಾರೀ ಮಿಗಿಲಿಣಿಲೆಕ ತೋಜುವೆ. ಆಂಡ ಜ್ಞಾನಿಲೆನ ಕೀರ್ತಿಗ್‌ ಇತಿಮಿತಿ ಇಜ್ಜಿ. 
ಸರ್ವಗುಣ ಸಂಪನ್ನೆರಾಯಿನ ವಿದ್ವಾಂಸೆರ್‌ ಪೂಜೆಗ್‌ ಯೋಗ್ಯೆರಾದುಪ್ಪವೆರ್‌. 


ರಾಜೆರಾಯಿನಾಕುಲು,. ಜೋರೆ, ಕ೦ಟಕೆ, ಚಾಡಿಕೋರೆ, ಜಾರೆ, ಷಂಡೆ ಬೊಕ್ಕ ಜಾತಿಬೇದ ಮಲ್ಲುನಾಯೆ 
ಮೊಕುಲು ಆಜಿ ಜನೊನು ದೂರೊನೇ ದೀವೊಡು. ಎದುರುಗು ಬತ್ತ್‌ಂಡಲಾ ಗೌರವ ಕೊರೈರೆ ಬಲ್ಲಿ. 

ಇತ್ತೆ ಪುಣ್ಯೊದ ಮಾರ್ಗೊನು ಪಣ್ಟೆ ಜಾತಿ ಧರ್ಮೊಗು ಸರಿಯಾದ್‌ ನಡತೊನೊಡು. ಅಪ್ಪೆ ಅಮ್ಮೆರೆನ 
ಸೇವೆ ಮಲ್ಲೊಡು. ಬೇತೆಕ್ಸೆನ್‌ ಪುಗಾರುನ, ನೆರ್ಟಿನ ಬುದ್ದಿನ್‌ ಬುಡ್ಜ್‌ ಬುಡೊಡು. ದೇವೆರೆನ ಸ್ಮರಣೆ ಮಲ್ಲೊಡು. 
ಗುರುನೊಟ್ಟುಗು ಗೌರವೊಡು ನಡತೊನೊಡು. ಇಂಚಿತ್ತಿನಾಕುಲು ಸೊರ್ಲ ಸೇರುವೆರ್‌.” 


“ಗುರುಕುಲೇ, ಅರ್ಥಸಿದ್ಧಿ, ಅನರ್ಥ, ಸ್ವಾರ್ಥ, ಪರಾರ್ಥ ಒವ್ಗ್‌? ತೀರ್ಥಕ್ಷೇತ್ರೊಲು ಒವ್ಸ್‌? ವಿಪರೆಡ್‌ 
ಸಮರ್ಥೆರ್‌ ಯೇರ್‌? ಈ ಲೋಕೊಡು ವ್ಯರ್ಥ ಜೀವಿಲು ಯೇರ್‌?” 


“ದೊರೇ, ಕೈಟ್‌ ದುಡ್ಡು ಇತ್ತ್‌ಂಡ ನಿನೆತ್ತಿನೆನ್‌ ಪಡೆತೊನೊಲಿ. ದುಡ್ಡು ಇಜ್ಜಿಡ ಬಯಕಿನವು ಒವ್ಗುಲಾ 
ತಿಕ್ಕಂದ್‌. ಅಂಚ ದುಡ್ಡುಲಾ ಜೋಡಾಪುಂಡು. ಉಂದುವೇ ಅರ್ಥಸಿದ್ಧಿ. 


ನನೊರ್ಕನ ದುಡ್ಡುಡೇ ಬದ್ಗುನಕುಲು, ಪ್ರೇಜನ ಇಜ್ಜಂದಿನ ಸ೦ಪೊತ್ತುನು ಮೆರೆಪಾವುನಕುಲು, ದಾನ 
ಮಲ್ಪ್ಬಂದಿನಕುಲು ಅನರ್ಥಕಾರಿಲ್‌. 


ಎಡ್ಡೆ ಜನೊಕ್ಷೆನ ಒಡನಾಟೊಡೇ ಉಪ್ಪೊಡು. ಎಡ್ಡೆ ಬೇಲೆನ್‌ ತ್ರಿಕರಣ ಪೂರ್ವಕವಾದ್‌ ಮಲ್ಪೊಡು. 
ನನೊರ್ಯಗ್‌ ಕಸ್ಟ ಕೊರೈರೆ ಬಲ್ಲಿ. ಪಾಪಪುಣ್ಯೊಲು ನಮ್ಮ ಬೆರಿಪತ್ತ್‌ದ್‌ ಬರ್ತನೇ. ಆನೆ, ಕುದುರೆ, ಬಂಧುಲು, 
ಮಿತ್ರೆರ್‌ ಯೇರ್ಲಾ ಪಿರಾವುಡು ಬರ್ಬುಜೆರ್‌. ಆಯಿನೆಡ್ಬಾವರ ಯೇರೆನ್ಸಾ ದಿಂಜ ಪತ್ತಾವೊನ್ನೆರೆ ಬಲ್ಲಿ. ನರಮಾನಿ 
ಧರ್ಮೊಡೇ ನಡತೊನೊಡು. ಧರ್ಮಾತ್ಮಗ್‌ ನನೊರ್ಯನ್‌ ಆದೆರ್ದುನ ಸಗ್ಮಿ ಬರ್ದುಂಡು. ಧರ್ಮೊದ ನಡಕೆ 
ಜನ್ಮಜನ್ಮೊದ ಪಾತಕೊನು ದೂರ ಮಲ್ಪುಂಡು. ಧರ್ಮೊಡೇ ಇಹಲೋಕೊಡು ಗೌರವ, ಪರಲೋಕೊಡು 
ಸದ್ಗತಿ ತಿಕ್ಕೆರೆ ಸಾದ್ಯ. ಧರ್ಮೊಡ್‌ ಇತ್ತ್‌ಂಡನೇ ಬದ್ಯ್‌. 


ಜೂವೊಲು ಕುಡಕುಡ ಪುಟುದು ಸುಕೊನು ಕಸ್ಟೊನು ಅನ್ಸೇಸುವ. ಕಡೇಕ್‌ ಗೇನೊದ ಅಕೇರಿದ 
ಮಜಲ್‌ಡ್‌ ನರಮಾನಿ ಜನ್ಮ ಪಡೆಪಿನವು ಕರ್ಮಫಲೊತ ಸಂಗತಿ. ನರಮಾನಿ ಜನ್ಮೊಡುಲ ಅಜ್ಜಾನಿಲಾಂಡ 
ಕುಡ ಬೇತೆಬೇತೆ ರೂಪೊಡು ಪುಟ್ಟುವೆರ್‌. ಪ೦ಜಿಲಾದ್‌, ಕಕ್ಕೆ ಕೋರಿಲಾದ್‌, ಕುಷ್ಠ ರೋಗಿಲಾದ್‌, ಮರ್ದೆರಾದ್‌, 
ಪುಟ್ಟುವೆರ್‌. 

ನರಮಾನಿಲ್‌ ಉತ್ತಮೆರಾವೆರೆ ಅವಕಾಸ ಉಂಡು. ಆಕುಲು ಪೊಕ್ಕಡೆ ಪೊಕ್ಕಡೆ ವಾದ ಮಲ್ಪೆರೆ ಬಲ್ಲಿ. 
ನನೊರ್ಯನ್‌ ಯೇರಾ೦ಡಲ ದೂರ್ನಗ ಕೇಣಂದಿಲೆಕ ಉಪ್ಪೊಡು. ನನೊರ್ಕನ ದೋಷ ತೋಜುನಗ ಕುರುಡನಂಚ 
ಉಪ್ಪೊಡು. ದಿಂಜ ಸಿದ್ದಿ ಆವೊಡಾಂಡ ಸಜ್ಜನೆರ್ನ ಒಡನಾಟ ಬೋಡೇ ಬೋಡು. ದುಸ್ಟ ಕರ್ಮಿಲೆಗ್‌ ಅವಕಾಸ 
ಕೊರೈರೆ ಬಲ್ಲಿ. ಜನೊಕ್ಷೆನ ಸುಕದುಕ್ಕೊಗು ಒದಗೊಡು. ಲಾಬನಸ್ಪ ಗೆಣ್ಣಂದೆ ಪರೋಪಕಾರೊಗು ದುಂಬಾವೊಡು. 
ಅಂಚಿತ್ತಿನಕುಲು ಸಿದ್ಧಿಗ್‌ ಯೋಗೈೆರಾಪೆರ್‌. 

ಬಲಿ ಚಕ್ರವರ್ತಿನ ರಾಜ್ಯ ವಿಭೀಷಣನ ಸ೦ಪೊತ್ತು. ಕಡಲ್ಲ ಗಾಂಬಿರ, ಬಾಣಾಸುರನ ಸಗ್ರಿ, ಹನುಮಂತನ 
ಬುಜಬಲ, ಶ್ರೀರಾಮನ ಛಲ, ದಧೀಚಿನ ದಾನ, ಅರ್ಜುನನ ಸ್ನೇಹ, ಧರ್ಮರಾಯನ ಸಹನೆ ಉಂದೆನ್‌ ಮಾತ 
ಒಟ್ಟುಗು ಸೇರಾವೊ೦ಡಿನ ಬದ್ಯೇ ಪ್ರತಿಷ್ಠೆದ ಬದ್ಕ್‌ ಪಣ್ಣ್‌ ತೆರಿಯೊಣ್ಣ. 

ರಾಜಗ್‌ ಕೆಟ್ಟ ಮಂತ್ರಿ ಉಪ್ಪೈರೆ ಬಲ್ಲಿ. ನೀತಿ ತೆರಿಯಂದಿನ ಪುರೋಹಿತೆ ಉಪ್ಪೇರೆ ಬಲ್ಲಿ. 


ಅಂಚಿತ್ತಿನಾಕ್ಷೆಡ್ಜ್‌ ದಾನೆ ಪ್ರೇಜನ? ಅಂಚೆನೇ, ಅಮಸರೊಡು ಯುದ್ಧ ನಿಚ್ಚಯ ಮಲ್ತ್‌ದ್‌, ಯುದ್ಧ 
ರಂಗೊಡ್ದು ಬಲ್ಕ್‌ ಪೋಪಿನ ರಾಜನ ಮಾತ ಸಂಪೊತ್ತುಲಾ ದಂಡೊಗೇ! 

ಬೊಡೆದಿನ್‌ ಜತೆಟ್‌ ಒರ್ತೊಂದು ನಡಪಾವುನ ಧರ್ಮಕಾರ್ಯೊಲೆಡ್‌ ಪುಣ್ಯ ಪ್ರಾಪ್ತಿ ಆಪುಂಡು. ಇಲ್ಲಗ್‌ 
ಬತ್ತಿನ ಬಿನ್ನೆರೆನ್‌ ಕಂಡನಿಬೊಡೆದಿ ಒಟ್ಟುಗೆ ಗೌರವೊಡು ಎದ್ಯೊನೊಡು, ಸಮ್ಮಾನ ಮಲ್ಲೊಡು. ಮಾತ 
ಜೀವಿಲೆಗ್ಲಾ ಉಪಕಾರ ಮಲ್ಲೊಡು. ಅಂಚ ಮಲ್ಪಂ೦ದಿನಕ್ಷೆಗ್‌ ನರಕ ತಪ್ಪಂದ್‌. 


ಧೃತರಾಷ್ಟಾ, ನರಮಾನಿಗ್‌ ಸರಿಯಾದ್‌ ಬದೈೆರೆಗ್‌ ಮೂಜೇ ಮೂಜಿ ಮಾರ್ಗೊಲು ಉಲ್ಲ. ದುಡ್ಡು 


ಟು 
ಸಂಪಾದನೆ, ಗುರುಸೇವೆ, ಬೊಕ್ಕ ಸಮಾಜ ಪರಿವರ್ತನೆ. 
ಜೂಜು, ಹೆಂಡ, ನಿದ್ರೆ, ಪೆಟ್ಸ್‌ಪುಡೆ, ಮಿತಿಮೀರ್ಬ್‌ ತಿನ್ನಿನಿ, ಪೊ೦ಜೊಲೆ ಮರ್ಲ್‌ ಉಂದು ಮಾತ ಬದ್ಯ್‌ನ್‌ 
ಹಾಳ್‌ ಮಲ್ಪುನ ಸಂಗತಿಲ್‌. ಜನೊಕುಲು ಪಿರದುಂಬು ತೂವಂದೆ ಕೇಡ್‌ಗ್‌ ಕೈ ಪಾಡುವೆರ್‌. ಬೊಕ್ಕ ಕೆಟ್ಟ ಫಲ 
ಅನ್ಟೇಸುನಗ ದುಕ್ಕಿವೆರ್‌. ಎಡ್ಡೆ ಬೇಲೆ ಮಲಂದೆನೇ ಪುಣ್ಯಫಲ ಬಯಕುವೆರ್‌. ದಾನ, ಧರ್ಮೊದ ಸಾದಿಡ್‌ 
ನಡತ್‌ಜಿಡ ಸೊರ್ಗ ತಿಕ್ಕುಜಿಂದ್‌ ತೆರಿಯೊನುಜೆರ್‌. 


ಈ ಬೂಮಿಗ್‌ ಮೇದಿನಿ ಪಣ್ರಿ ಪುದಾರ್‌ಗ್‌ ಕಾರಣ, ಮಧು ಬೊಕ್ಕ ಕೈಟಭ ಪಣ್ಣಿ ರಕ್ಕಸೆರೆನ್‌ ಕೆರ್ಸ್‌ ಆಕ್ಷೆನ 
ಮೇದಸ್ಸ್‌ಡ್‌ ಉಂಡು ಮಲ್‌ದಿನನೇ! ಈ ವಾಸನೆನ್‌ ದೆಪ್ಪೊಡಾ೦ಡ ಪುಣ್ಯಕೀರ್ತಿ ಪಣ್ಣಿ ಕಮ್ಮೆನೊದ ಸುದೆಟ್‌ 
ಮೀದ್‌ ಬರೊಡು. 


ದಾನಗುಣ ಎಡ್ಡೆನೆ. ಒರಿಕೊರಿನ ದಾನೊನು ಒಯ್ರ್‌ ದೆತೊಂಬಿನಕುಲು, ದಾನೊಗು ಅಡ್ಡ ಬರಿನಕುಲು 
ಅಜಿಪ ಸಾರ ವರ್ಸೊಮುಟ್ಟ ಕ್ರಿಮಿಕುಲಾದ್‌ ಪುಟ್ಟುವೆರ್‌. ಆಯಿನೆಡ್ಬಾವರ ಪಾ೦ಡವೆರೆಗ್‌ ಅರ್ದ ರಾಜ್ಕೊನು ಈ 
ಕೊರ್ದು ಆತ್‌೦ಡ್‌. ಜೂಜುಡು ಗೆಂದ್‌ದ್‌ ಅವೆನ್‌ ಪಿರ ದೆತೊ೦ದು ಆತ್‌೦ಡ್‌. ಪಾಂಡವೆರ್‌ ಕಾಡ್‌ಡ್‌, 
ಅಜ್ಞಾತವಾಸೊಡು ಇತ್‌ದ್‌ ಪಿರ ಬತ್ತಿಬೊಕ್ಕ ಅವೆನ್‌ ಪಿರ ಕೊರ್ರೆ ಪಣ್ಣ್‌ ಪಣ್ತಿನ ಪಾತೆರೊದಂಚಿ ತಕರಾರ್‌ 
ಇಜ್ಜಂದೆ ಅವೆನ್‌ ಕೊರ್ದು ಪಾತೆರ ಒರ್ರೊನುಲ. 

ಲೋಕೊಗು ಒಪ್ಪಿಗೆ ಆಯಿನೆನ್‌ ತಿರಸ್ಕಾರ ಮಲ್ಪುನಕುಲು ಪುಕ್ಕೆಲೆರ್‌. ಆಕ್ಷೆಗ್‌ ಒವ್ಪು ಬೋಡು, ಒವ್ವು 
ಬೊಡ್ಡಿ ಪಣ್ಣಿನೆನ್‌ ನಿಚ್ಚಯ ಮಲ್ಪುನ ಸಗ್ಮಿ ಉಪ್ಪುಜಿ. ಅಕಲ್ಲ ಪ್ರಾಮಾಣಿಕತೆಲ ಆತೆಕಾತೇ! 


ಶ್ರುತಿ ಬೊಕ್ಕ ಸ್ಮತಿ ಉಂದು ರಡ್ಡಲಾ ಬೆರಣೆರ್ನ ಕಣ್ಣ್‌ಲ್‌ ಇತ್ತಿಲೆಕ! ಉ೦ದೆಟ್‌ ಒಂಜಿ ಕಮ್ಮಿ ಆ೦ಡಲಾ ದಿಸ್ಟಿ 
ಕಮ್ಮಿಯೆ. ರಡ್ಜ್‌ಲಾ ತೆರಿಯ೦ದಿನಾಯೆ ಕುರುಡೆನೆ! ದಿವ್ಯ ದರ್ಶನೊಗು ಉಂದು ರಡ್ಡೆದ ದಿಸ್ಸಿಲಾ ಬೋಡು. 
ಬೆರಣೆ ಏಪೊಲ ಅಧ್ಯಯನೊಡು ಮನ ದೀವೊಡು. ವೇದೊದ ತಿರ್ಲ್‌ ತೆರಿಯೊನೊಡು. ಆಚರಣೆಡ್‌ 
ಒರ್ರೊನೊಡು. ನನೊರ್ಯಡ ದಾನ ಪಡೆವೊ೦ದು ಬಂಜಿ ದಿಂಜಾವೊನೆರೆ ಬಯಕುನಾಯೆ ಬೆರಣೆ ಅತ್ತ್‌ ಆಯೆ 
ನೀಚ ಮಟ್ಟದಾಯೆ. ಆಯನ ಕಣ್ಣ್‌ಲೆನ್‌ ಮೃತ್ಯುದೇವತೆ ಒಯ್ತ್‌ ದೆತೊನ್ನೊಲು. ವೇದೊಡಿತ್ತಿಲೆಕ ನಡಪಂದೆ, 
ನನೊರ್ಯ್ಕನ್‌ ನಿಂದನೆ ಮಲ್ಪುನ ಕೆಟ್ಟ ನಡಕೆದಕ್ಷೆನ್‌, ಅಧರ್ಮೊಡು ನಡಪುನಕ್ಷೆನ್‌, ಹಾ೦ಕರೊಡು ಮೆರೆಪಿನಕ್ಷೆನ್‌, 
ಮೃತ್ಯು ದೇವತೆ ದಯೆದಾಕಿಣ ಇಜ್ಜಂದೆ ಪತ್‌ದ್‌ ದರ್ದುವೊಲು. 


ರಾಜಾ, ಸ೦ಸಾರೊಗು ಶೋಭೆ ಬರ್ತಿನಿ ಜೋಕುಲೆಡಾದೇ. ಜೋಕುಲಿತ್ತಿನ ಅಪ್ಪೆ ಅಮ್ಮೆರ್‌ ಪುಣ್ಯವಂತೆರ್‌. 


ದೇವೆರೆಗ್‌ ಯೇರ್ನ ಮಿತ್ತ್‌ ಮೋಕೆ ಉಪ್ಪಂಡ ಆಕುಲು ಅಶ್ವತ್ಥಾಮಲೆಕ ಚಿರಂಜೀವಿಲಾಪೆರ್‌. ಬಲರಾಮಲೆಕ 
ಸಗ್ಗಿದಕುಲಾಪೆರ್‌. ದಶರಥಲೆಕ ಸಿರಿವಂತೆರಾಪೆರ್‌. ಭೀಷ್ಮೆರೆಲೆಕ ಶೂರೆರಾಪೆರ್‌. ಶ್ರೀರಾಮಲೆಕ ಶತ್ರು ಸ೦ಹಾರಕೆರಾಪೆರ್‌. 
ನಹುಷಲೆಕ ಮಲ್ಲಾಕುಲಾಪೆರ್‌. ಮಾರುತಿಲೆಕ ಬೀಸಬಿರ್ಸ್‌ದಕುಲಾಪೆರ್‌. 

ಶ್ರುತಿಕುಲ್ನಂಚ ಪವಿತ್ರವಾಯಿನವು ಇಜ್ಜಿ. ವಿಷ್ಣುಲೆಕ ಕೀರ್ತಿದಕುಲು ಇಜ್ಜೆರ್‌. ವಿದುರಲೆಕ ಜ್ಞಾನಿಲು ಇಜ್ಜೆರ್‌. 
ಬೂಮಿದಂಚ ತಾಳ್ಗೆದಕುಲಿಜ್ಜೆರ್‌. ಮಿತೆರ್ನಂಚ ಸ೦ತೋಸು ಕೊರ್ದಿನಕುಲಿಜ್ಜೆರ್‌. ಕುಂತಿ ಜೋಕ್ಷೆಲೆಕ ಸತ್ಯವಂತೆರ್‌ 
ಇಜ್ಜೆರ್‌. ಅಂಚೆನೇ ನಿನ ಮಗೆ ಕೌರವಲೆಕ ಅಭಿಮಾನದಕುಲು ಯೇರ್ಲಾ ಇಜ್ಜೆರ್‌. 


ಧೃತರಾಷ್ಟಾ, ಪಾ೦ಡವೆರೆನ್‌ ಕಾತೊನುನು ಶೀಕೃಷ್ಣೆ ಪಣ್ಣಿನೆನ್‌ ಮದಪಡ. ವರಾಹರೂಪೊಡು, ವಾಮನ 
ರೂಪೊಡು, ನರಸಿ೦ಹರೂಪೊಡು, ಬತ್ತ್‌ದ್‌ ಬಗ್ಗೆರೆನ್‌ ಕಾತೊ೦ದಿನ, ಮೂಜಿ ಲೋಕೊದ ಉಲಾಯಿ- 
ಪಿದಾಯಿ ಉಪ್ಪುನ ಈ ಮಾಯೊದ ಮಗೆ, ಗೊಲ್ದೆರ್ನ ಬಾಲೆ ಸಾಕ್ಟಾತ್‌ ದೇವೆರ್‌ ಪಣ್ಣಿನೆನ್‌ ಮದಪಡ. 


ಕತ್ತಲೆದ ರಾಪು ಯೇತ್‌ ಇತ್ತಂಡಲಾ ಸೂರ್ಯನ್‌ ಬರಿಕ್‌ ನೂಕ್ಕೆರೆ ಆಪುಂಡಾ? ದುಸ್ಪ ಬುದ್ಧಿಲ್‌ 
ಮಹಾತ್ಮೆರೆಗ್‌ ಕಯ್ದಲಾಪೆರ? ವಿಷಸರ್ಪೊಲು ಗರುಡಗ್‌ ಎದುರುಂತೆರೆಗಾವ? ಅವ್ವೇ ರೀತಿಡ್‌ ಸಾಮಾನ್ಯ 
ನರಮಾನಿಲ್‌ ಕೃಷ್ಣಭಕ್ತೆರಾಯಿನ ಪಾಂಡವೆರೆಗ್‌ ದಾದ ಮಲ್ವೈರೆಗಾವು? 


ಅರಸುತನ ಪಂಡ ಸೊಲಬ ಅತ್ತ್‌. ಚಾಡಿ ಪಣ್ರಿನ ಒರಿಯೇ ಪತ್ತ್‌ ಜನ ಕಟುಕೆರೆಗ್‌ ಸಮ. ಅಂಚಿನ 
ತ್ತ್‌ಜನ ಚಾಡಿದಕ್ಷೆಗ್‌ ಒಂಜಿ ಕ್ರೂರ ಸರ್ಪ ಸಮ. ಅಂಚಿನ ಪತ್ತ್‌ ಸರ್ಪೊಲೆಗ್‌ ಒರ್ತಿ ಸೂಳೆ ಸಮ. ಅಂಚಿನ 
ತ್ರ್‌ ಸೂಳೆರ್ನ ಪಾತಕೊಲು ಅರಸನ್‌ ಅರಾದ್‌ ಪತ್ತೊನೆರೆ ತೂಪುಂಡು. ಆಯಿನೆಡ್ಡಾವರ ಅರಸು ದಿಂಜ 
ಚ 
ಜ 


ಇ 
೮) 
ದ್‌್‌ 
Ww 


ರ್ರ 
ಧೃತರಾಷ್ಟ್ರಾ ದುಂಬುದ ದಿನೊಕುಲು ನಿಕ್ಷೆಗ್‌ ಬಾರಿ ಕಟುರ ದಿನೊಕುಲೆ! ಅಂಚ ಈ ದಿಂಜ ಜಾಗ್‌ರೆಡುಪ್ಪೊಡು. 
ನಿನ ಜೋಕ್ಷೆನ ಪಗೆ ಬುದ್ದಿಡಾದ್‌ ದುಂಬುಗು ದಿಂಜ ಅನಿಸ್ಟೊಲಾವೆರೆಗು೦ಡು. ಅಯಿತ ಎಡ್ಡೆಪಡ್ಕೆಲ್‌ 
ದೈವಾಧೀನವಾದುಂಡು. ಶೀಕೃಷ್ಣ ಸಾಮಾನ್ಕೆ ಪಣ್ಣ್‌ ತೆರಿಯೊನಡ. ಲೊಕೊದ ದುಸ್ವೆರೆನ್‌ ಮುಗಿತ್‌ದ್‌ ತನ 
ಭಕ್ತೆರೆನ್‌ ಕಾತೊಂಬಿನೆಕೇ ಶ್ರೀಕೃಷ್ಣನ ಅಬತಾರ ಆತಿನಿ. ಪಾ೦ಡವೆರೆನ್‌ ಒರೊನೆರೆಗಾದೇ ಆಯೆ ಅರ್ಜುನನ 
ರಥೊಕು ಸಾರಥಿ ಆಪೆ. ಆಯೆ ಪಾಂಡವೆರೆನೊಟ್ಟುಗು ಉಪ್ಪುನೇಟ ನಿಕ್ಷೆಗ್‌ ಜಯ ಆವಂದ್‌. ಆಯಿಡ್ಜಾವರ, 
ಧೃತರಾಷ್ಟ್ರಾ, ಈ ಅರ್ಪ ರಾಜ್ಯೊನು ಪಾಂಡವೆರೆಗ್‌ ಕೊರ್ದು, ಶ್ರೀಕೃಷ್ಣಗ್‌ ಶರಣು ಪಣೊ೦ದು ಬದ್ಯ್‌ಲ. 


ಧರ್ಮರಾಯೆಲ ಸಾಮಾನ್ಯೆ ಅತ್‌. ಸಮುದ್ರೊಲೆಡ್‌ ಕ್ಷೀರಸಾಗರ ಉಪ್ಪಲೆಕ, ಮಾಮಲ್ಲ ಸುದೆ ಗಂಗೆ 
ಉಪ್ಪಲೆಕ, ರುಸಿಕ್ಷೆಡ್‌ ವೇದವ್ಯಾಸೆರ್‌ ಉಪ್ಪಲೆಕ, ವ್ರತನಿಷ್ಠೆರೆಡ್‌ ಹನುಮಂತೆ ಉಪ್ಪಲೆಕ, ದೈವೊಲೆಡ್‌ ಶ್ರೀಕೃಪ್ಣೆ 
ಉಪ್ಪಲೆಕ, ಈ ಬೂಮಿದ ರಾಜೆರೆಡ್‌ ಧರ್ಮರಾಯೆ ಮಿಗಿಲ್‌ ಆದುಲ್ಲೆ. 


ಜನಮೇಜಯಾ, ಇಂಚ ಮಾತ ಹಿತನುಡಿ ಪಂಡ್‌ದ್‌ ಸನತ್ನುಜಾತೆರ್‌ ಧೃತರಾಷ್ಟ್ರನ ಮನಸ್‌ದ ತಳಮಳೊನು 
ದೂರ ಮರಲ್ತೆರ್‌. ಕುತಂತ್ರಿ ಪಣ್ಷಿನ ಅಪಕೀರ್ತಿ ಒರಿಯಂದಿಲೆಕ ಎಡ್ಡೆ ಗೇನೊನು ಕೊರಿಯೆರ್‌. ಈ ಜಾನಗೇನೊದ 
ಬೊಳ್ಳುಡು ಧೃತರಾಷ್ಟ್ರ ಆನಂದೊಡುಪುನೆನ್‌, ಶ್ರೀಹರಿನ್‌ ಸುಗಿಪುನೆನ್‌ ತೂದು ಸನಶ್‌ಸುಜಾತೆರ್‌ ತನ 
ಆಶ್ರಮೊಗು ಪಿರತಿರ್ಗಿಯೆರ್‌. 


ಮನದಾನಿ ಕೌರವೆ ಆಪ್ತಮಂತ್ರಿಲೆನ್‌ ಕೂಡೊಂದು ಓಲಗ ಸಭೆ ನಡಪಾದ್‌ ಇಂಚ ಪಣ್ಣೆ. 


“ಯಾನ್‌ ಇತ್ತೆ ಸಂಜಯನ್‌ ಲೆಪುಡಾವೆ. ಪಾ೦ಡವೆರ್ನ ನುಡಿನ್‌ ಆಯನ ಬಾಯಿಡ್ನೇ ಕೇಣ್‌ಗ.” 


ಸಂಜಯಿ ಬತ್ತ್‌ದ್‌ ಸೊಲ್ಮೆ ಸಂದಾವೆ. 

“ಪ್ರಭೂ, ಧರ್ಮರಾಯನ ಸಭೆಕ್‌ ಪೋದಿತ್ತೆ. ಅಲ್ಪ ದಿಂಜ ಸಂಕೆಡ್‌ ಮಾಮಲ್ಲ ಬೀರೊದ ಕೀರ್ತಿದ 
ರಾಜೆರ್‌ ಇತ್ತೆರ್‌. ಅಕುಲು ಬಾರಿ ಕುಸಿಟ್‌, ಯುದ್ಧೊದ ಉಮೇದ್‌ಡ್‌ ಇತ್ತೆರ್‌. ಆಕ್ಷೆಗ್‌ ಯಾನ್‌ ಪಾತೆರುನವು 
ಇಸ್ಟ ಆವಂದೆ ಅಡ್ಡಿ ಮಲ್ಲೆರೆ ಇತ್ತೆರ್‌. ಆಂಡ ಧರ್ಮರಾಯೆ ಆಕುಲು ಮಾತೆರೆನ್ಸಾ ಸದು ಪಾತೆರೊಡು ಸೊತ್ತ 
ಕುಲ್ಲಾಯೆ. ಯೆನನ್‌ ಶ್ರೀಕೃಷ್ಣನ ಇಲ್ಲಗ್‌ ಲೆತೊಂದು ಪೋಯೆ. ಯಾನ್‌ ಆಡೆಗ್‌ ಪೋನಗ ಕೃಷ್ಣೆ ಅರ್ಜುನನ 
ತುಡೆತ ಮಿತ್ತ್‌ ಕಾರ್‌ದೀವೊಂದು, ಸತ್ಯಭಾಮಾ ದೇವಿನೊಟ್ಟುಡು ಕುಲ್ಹೊಂದಿತ್ತೆ. ಯೆನನ್‌ ಎದ್ಯ್ಕೊಂದು, ಇಂಚ 
ಪಂಡೆ. 

“ಸಂಜಯಾ, ಯೆಂಕ್‌ ರಡ್ಭ್‌ ಪಕ್ಷೊಲುಲ ಸರಿಸಮನೆ! ರಡ್ಡ್‌ಪಕ್ಷೊಗ್ಗ ಎಡ್ಡೆ ಆವೊಡು ಪನ್ನಿನವೇ ಯೆನ್ನ 
ಬಯಕೆ. ಒಂಜಿ ಸಂಗತಿ ದಾದ ಪಂಡ, ದ್ರೌಪದಿ ಕಸ್ಬೊಡು ಯೆನನ್‌ ಸುಗಿತೊಂದು ಲೆಪ್ಪುನಗ ಯೆನ ಮನಸ್‌ 
ಬೆಯ್ದುಂಡು. ಆಲ್‌ ನಟ್ಟೊಂಬಿನವು ಯೆನ ಮನಸ್‌ಗ್‌ ತಟ್ಟುಂಡು. ಅಂಚಾದ್‌ ಯೆಂಕ್‌ ಪಾಂಡವೆರೆಡ ಸಮ್ಮಂದ 
ಗಟ್ಟಿ ಆತ್‌೦ಡ್‌. ಪಾ೦ಡವೆರ್ನ ಕ೦ಟಕೆರ್‌ ಯೆಂಕ್‌ಲ ಕಂಟಕೆರ್‌ ಪಣ್ಣ್‌ ಎಣ್ಣೊಡಾತ್‌೦ಡ್‌.” 


ಕೃಷ್ಣೆ ಪಾತೆರ ಮುಗಿತಿಗಿನ ಅರ್ಜುನೆ, ಇಂಚ ಪಂಡೆ. “ಕಾಡ್‌ಡ್‌ ಗಂಧರ್ವಡ್ಸ್‌ ಆತಿನ ಅಪಮಾನೊನು, 
ಗೋಗಹಣೊದ ಯುದ್ಧೊದ ಅಪಜಯೊನು, ದ್ರೌಪದಿನ ಸ್ವಯಂವರದಪಗದ ಸೋಲುನು ಕೌರವೆ ನೆಂಪು 
ಮಲ್ತೊನಡ್‌. ಭೀಮ, ನಕುಲ, ಸಹದೇವೆರೆ ಪರಾಕ್ರಮೊನ್ಸಾ ಕೌರವೆ ನೆಂಪುಡು ದೀವೊನಡ್‌. ಜೂಜುದ ಸಭೆಟ್‌ 
ಪಣ್ಮಿನ ಮಾತ ಪಾತೆರೊಲೆನ್‌ ಕೌರವೆರ್‌, ಕರ್ಣೆ, ಶಕುನಿ ಮಾತೆರ್ಲಾ ನೆಂಪು ಮಲ್ತೊಂದು ದುಂಬುದೆನ್‌ 
ನಿಚ್ಚಯ ಮಲ್ಪಡ್‌” 


ಅಯಿಡ್ಜ್‌ ಬೊಕ್ಕ ಭೀಮೆ ಇಂಚ ಕೇಂಡೆ, “ಸಂಜಯಾ, ನಿನ ದೊರೆ ದುರ್ಯೋಧನನ ತುಡೆಕುಲು 
ಎಡ್ಡೆಸ್ಮಿತಿಟೇ ಉಂಡತ್ತ? ದುಶ್ಶಾಸನನ ಮೈಯಿಟ್‌ ನೆತ್ತೆರ್‌ ದಿಂಜಿದೇ ಉಂಡತ್ತ? ಕೌರವೆರ್‌ ಮಾತೆರ್ಲಾ ಎಡ್ಡೆಡೇ 
ಉಲ್ಲೆರತ್ತ? ಮಾತೆರೆಗ್ಲಾ ನೆತ್ತೆರ್ಟ್‌ ಮೀಯೆರೆಗ್‌ ಉಂಡುಂದು ನೆಂಪು ಮಲ್ಲುವತ್ತ?” 


ಕರ್ಣಗ್‌, ಸಂಜಯನವು ಪಾಂಡವೆರೆನ ಎಚ್ಚಲ್ಲೆದ ಪುಗರ್ತೆದಂಚ ತೋಜಿದ್‌ ಕೇಣ್ಕೆರೆಗ್‌ ಇಸ್ಟ ಆಯಿಜಿ. 


“ಸಂಜಯಾ, ಯಾವು ಉಂತಾಲ. ಕೌರವಾ, ಈ ಸ೦ಜಯನ್‌ ಅಂಚಿಗ್‌ ಕಡಪುಡ್ಡ ಇಂಬ್ಯನ್‌ ಪಾಂಡವೆರೆನಡೆಗ್‌ 
ದಾಯೆಗ್‌ ಕಡಪುಡ್ಯ? ಆ ಕೆಟ್ಟ ಪಾಂಡವೆರೆನ ಜಕ್ಕೆದ ನುಡಿ ಕೇಣ್ಣ್‌ ಈ ದಡ್ಡನ ಅಕಲ್‌ ಸೆಟ್‌ದ್‌೦ಡ್‌. ಅಲ್ಪ 
ಕೇಂಡಿನೆನ್‌ ಅಂಚೆನೇ ಬಡಬಡ ಪಣೊಂದುಲ್ಲೆ. ಇಂಬ್ಯಗ್‌ ಸಭೆತ ಮರ್ಯಾದಿಲ ಗೊತ್ತಿಜ್ಜ. ಈ ಭಂಡಗ್‌ ಯೆನ 
ವಿಷಯ ಗೊತ್ತಿಜ್ಜಿ ಯೆನಡ ಪೊರುಂಬೆರೆಗ್‌ ಶಿವೆನೇ ದುಂಬು ಪಿರ ತೂಪಿಲೆಕ ಉಪ್ಪುನಗ ಆ ಕುಂತಿ 
ಜೋಕುಲು ಮಲ್ಲ ಸಂಗತಿಯ?” 


ಕರ್ಣನ ಪಾತೆರೊಲು ಭೀಷ್ಮೆರೆಗ್‌ ಕೊಲ್ಲೊಂಡು. 


“ಕರ್ಣಾ ದೂತೆಯಾದ್‌ ಪೋಯಿನ ಸಂಜಯನ್‌ ಭಂಡೆಂದ್‌ ಪಂಡತ್ತ? ಈಲಾ ಒರಿ ಭಂಡೆನೆ! ಪಾಂಡವೆರ್‌ 
ದಾಯೆಗ್‌? ಪಾಂಡವ ಸೇನೆದ ಒರಿಯೇ ನಿನನ್‌ ಕೊಚ್ಚಿದ್‌ ಪಾಡೊಲಿ. ಅಂಚಿತ್ತಿನ ನಿನ ಈ ಹಮ್ಮು ಹಾಂಕರ 
ನಿನಡನೇ ದೀವೊನ್ಹ. ಅರ್ಜುನಗ್‌ ಕೋಪ ಬತ್ತ್‌ಂಡ ನಿನನ್‌ ದೀಪುಜೆ ಪಣ್ಣಿನ ಎಚ್ಚ್ಲೆ ನಿಕ್ಕ್‌ ಉಪ್ಪೊಡೆ.” 


ಇಂಚ ಪಂಡ್‌ದ್‌, ಕೌರವನಂಚಿ ತಿರ್ಲ್‌ದ್‌, “ಕೌರವಾ, ನಿಕ್ಕ್‌ ಮರ್ಲ್‌ ಮಿನಿ ಉಂಡ? ಇಂಬೈೆ ತಾನ್‌ 
ಮಾಮಲ್ಲ ಬೀರೆ ಪಣೊಂದು ಕೊಚ್ಜೊಂದುಲ್ಲೆ. ನಿಜ ಪಣೊಡ? ಅರ್ಜುನಗ್‌ ಸರಿಸಮತಕುಲು ನರಮಾನಿಲೆಡಾವಡ್‌, 
ದೇವತೆಲೆಡಾವಡ್‌ ಇಜ್ಜೆರ್‌೦ದ್‌ ಇಂಬ್ಯಗ್‌ ಗೊತ್ತಿಜ್ಜ” ಪಣ್ಣೆರ್‌. 

ಭೀಷ್ಮೆರ್ನ ನುಡಿಕ್‌ ದ್ರೋಣೆದ್ದ ಸೈಗುಟ್ಟಿಯೆರ್‌. 
“ದುರುಳೆರ್ನ ಪೊಟ್ಟು ಪಾತೆರೊಲೆಗ್‌ ಕೆಬಿ ಕೊರ್ಯೆರೆ ಬಲ್ಲಿ” ಪಂಡ್‌ದ್‌ ಕೌರವಗ್‌ ಎಚ್ಡರ್ಗೆ ಪುಟ್ಟಾವೆರ್‌. 
ತನ ಕಡೆತಕುಲೇ ಪಾ೦ಡವೆರ್ನ ಸುಗಿಪು ಮಲ್ಲುನಗ ಕೌರವಗ್‌ ಕೋಪೊಡು ಪಿತ್ತ ನೆತ್ತಿಗೇರ್‌೦ಡ್‌. 


“ನಿಕುಲು ಇರುವೆರ್ಲಾ ಪಾಂಡವೆರ್ನ ಪಕ್ಷಪಾತಿಲ್‌ ಪಣ್ಣ್‌ ಯೆಂಕ್‌ ಗೊತ್ತುಂಡು. ಯೆಂಕ್ಷೆನ ತೇಜೋವಧೆ 
ನಿಕ್ಷೆಗ್‌ ಕುಸಿತ ಜಂಬರ! ಯೆನ್ನೊಟ್ಟುಗಿತ್ತ್‌ದ್‌ ಪಾಂಡವೆರೆಗ್‌ ಎಡ್ಡೆ ಬಯಕುನಕುಲು! ಪಾಂಡವೆರ್‌, ಕೌರವೆರ್‌ 
ಯೆಂಕುಲು ಭರತಕುಲೊತಕುಲೇ. ಆಂಡ ನಿಕ್ಷೆಗ್‌ ಪಾಂಡವೆರ್‌ ಪಂಡ ದೇವತೆಲ್‌, ಕೌರವೆರ್‌ ಪಂಡ ಬಜೀ 
ನರಮಾನಿಲ್‌! ಉಂದೆನೇ ಪಾತೆರ್ಟ್‌ ದಾನೆ ಪ್ರೇಜನ? ಯೆಂಕ್ಷೆನ ಸತ್ವ ಯುದ್ದೊಡು ನೆಗತ್‌ ತೋಜುನೆನ್‌ 


ಸಭೆಟ್‌ ಈತ್‌ ಮಾತ ಪಾತೆರಕತೆ ನಡತಿನೆನ್‌ ಕೇಂಡಿನ ಧೃತರಾಷ್ಟ್ರ ಮಗಕ್‌ ಬುದ್ದಿ ಪಣ್ಯೆರೆ ಉಂದುವೇ 
ಸರಿಪೊರ್ದುಂದ್‌ ಎಣ್ಣೊಂದು, 

“ಮಗಾ, ದುರ್ಯೋಧನಾ, ಯುದ್ಧ ಕಂಡಿತೊಗ್ಗ ಬೊಡ್ಚಿ. ದಾಯೆಗ್‌೦ದ್‌೦ಡ, ಪಾಂಡವೆರೆ ಕಡೆಟ್‌ 
ಮಹಾನುಭಾವೆ ಶ್ರೀಕೃಷ್ಣೆ ಉಲ್ಲೆ. ಆಯೆ ಸಾಕ್ಷಾತ್‌ ವಿಷ್ಣು ಪಣ್ಟೇ ಪಣ್ಣೆರ್‌. ಅಂಚಿತ್ತಿ ಕೃಷ್ಣೆ ಪಾ೦ಡವೆರೆಗ್‌ ಕೇಡ್‌ 
ಆವಂದಿಲೆಕ ಕಾತೊನುವೆನೆ! ಅಂಚಾದ್‌ ಯುದ್ದೊದ ಸಂಗತಿನೇ ಬುಡ್ಡು ಪಾಂಡವೆರೆಗ್‌ ಅಕಲ್ಲ ಅರ್ಟ ರಾಜ್ಕೊನು 
ಕೊರ್ದು ಬುಡ್ಡ.” 

ದುರ್ಯೋಧನೆ ತೆಲ್ಮೊಂದು ಇಂಚ ಪಣ್ಣೆ. 


“ಅಮ್ಮರೇ, ಈರೆಗ್‌ ದಾದನಾ ಬೆರೈ ಈರ್‌ ಪಣ್ಣಿಲೆಕ ಕೃಷ್ಣನೇ ವಿಷ್ಣು, ಇಂಚ ಪಣ್ಣಿನೆನ್‌ ಯಾನ್ಹ ಕೇಣ್ಣೆ. 
ಈರ್‌ ದಾಲ ಪೋಡ್ಕೊಡ್ವಿ ಈರೆಗ್‌ ಒವ್ವೇ ತೊಂದರೆ ಆಪುಜಿ. ಪಾಂಡವೆರೆನ ಕಡೆಟ್‌ ಕೃಷ್ಣೆ ಇತ್ತ್‌ಂಡ, ನಮ್ಮ 
ಕಡೆಟ್‌ ಆಚಾರ್ಯೆ ದ್ರೋಣೆರ್‌, ಅಜ್ಜೆರ್‌ ಭೀಷ್ಮೆರ್‌ ಇಜ್ಜೆರ? ಆಕುಲು ಉಪ್ಪನೇಟ ಕುರುಕುಲೊಕು ಕೇಡ್‌ 
ಆಪುಜಿ. ಯೆಂಕ್ಷೆನ್‌ ಮುಗಿಪೆರೆ ಅರ್ಜುನಗ್‌ ಆವಂದ್‌. 


ಬೂಮಿಡ್‌ ದುಸ್ಬೆರ್ನ ಬಿದೆ ಎಚ್ಚಿಗೆ ಆಂಡ್‌೦ದ್‌ ಬೂದೇವಿ ಬುಲ್ತೊಲುಗೆ! ಅಯಿಕ್‌ ಪರಮಾತ್ಮೆ ಕೃಷ್ಣನ 
ಅಬತಾರೊಡು ಬತ್‌ದ್‌ ದುಸ್ಪೆರೆನ್‌ ಸಂಹಾರ ಮಲ್ತೆರ್ಲೆ| ಇತ್ತೆ ಅರ್ಜುನಡ ಯೆಂಕ್ಷೆನ್‌ ಕೆರ್ಲಾವೆರ್ಗೆ! ಉಂದು ಮಾತ 
ಕಟ್ಟ್‌ಕತೆ. ಪೊಟ್ಟು ಕತೆ. ಉಂದೆನ್‌ ಕೇಣ್ಟ್‌, ನಂಬೊಂದು, ಈರ್‌ ಪೋಡ್ಕೊಡು೦ದು ಇಜ್ಜಿ. ಮಾತೆರೆನ್ಹಾ 
ಕಾಪುನಾಯೆಲ ಕೃಷ್ಣನೆ! ಕೆರ್ಟಿನಾಯೆಲ ಕೃಷ್ಣನೆ! ಅತ್ತ? ಆವಡ್‌. ಯಾನ್‌ ಕೃಷ್ಣಡ, ಅತ್ತಾಂಡ ಆಯೆ ಕೆರ್ರಾವುನಕ್ಷೆಡ 
ಸೈಯ್ಯೆರೆಗ್‌ ಬಯಕುವೆ. ಯಾನ್‌ ಸೈತಿನೆಡ್ಜ್‌ ಬೊಕ್ಕ ಈರ್‌ ಪಾ೦ಡವೆರೊಟ್ಟುಡು ಸುಕೊಟು ಉಪ್ಪುಲೆ. 
ಸೈಯ್ಯೊಡಾಯಿನ ಯಾನೇ ಈತ್‌ ದೈರೊಡು ಉಪ್ಪುನಗ, ಬದ್ಕ್‌ದ್‌ ಒರಿಯುನ ಈರ್‌ ಪೋಡ್ಕುನು ದಾಯೆಗ್‌? 
ಯೆತೆಸಿಂತೆ ಬುಡ್ತು, ಕೃಷ್ಣನ್‌ ನಿನೆತೊ೦ದು ನೆಮ್ಮದಿಡ್‌ ಉಪ್ಪುಲೆ.” 


ಕೃಷ್ಣ ರಾಯಭಾರೊ 


ಧರ್ಮರಾಯೆ ಶ್ರೀಕೃಷ್ಣನ ಸಭೆಕ್‌ ಬರ್ತೆ. ಕೌರವೆರ್ನ ಸಭೆಟ್‌ ದಾದ ನಡತ್ತೊಂದುಂಡು ಪಣ್ಣಿನ 


ಚಿಂತೆಡ್‌, “ಕೃಷ್ಣಾ ಕೌರವೆರ್‌ ತಪ್ಪುಒಪ್ಪುದ ಗೇನ ಇಜ್ಜಂದೆ, ಭವಿಷ್ಕೊದ ಅಲಚನೆನೇ ಮಲ್ಲಂದೆ, ಯುದ್ದೊನೇ 

ನಿಚ್ಚಯ ಮಲ್ತೆರ್ದ ಯೆಂಕ್ಷೆನ ವಂಶೊದ ಕೀರ್ತಿಗ್‌ ಕರಂಕ್‌ ಪತ್ತುಂಡು. ಈ ನಿಲೆಟ್‌ ಯೆಂಕುಲು ಪತ್ತೊಡಾಯಿನ 
ಸಾದಿ ಒಪ್ಪು? ಸಂಧಿನಾ? ಸಮರೊನಾ? ಈಯೆ ಕಂಡಿತ ಅಭಿಪ್ರಾಯ ಕೊರೊಡು. ಈ ಪಂಡಿಲೆಕ ಯೆಂಕುಲು 
ಕಂಡಿತ ನಡತೊನುವ. ಆಂಡ ಅವೆಡ್ಜ್‌ ದುಂಬು ಯಾನೊಂಜಿ ಸಂಗತಿ ಪಣೊಂಬೆ. ನಮ ತೆರಿದಿಲೆಕ ಈ ದೇಹ 
ಸಾಸಿತ ಅತ್ತ್‌ ಕೀರ್ತಿ ಸಾಸಿತ. ಯುದ್ಧ ಆಂಡ ಮೆಗ್ಗೆ ಪರಯನಕುಲು ಯುದ್ಧ ಮಲ್ರ್‌ ಸೈತೆರ್‌ ಪಣ್ಣಿನ ಕೆಟ್ಟ 
ಪುದಾರ್‌ ಒರಿಯುಂಡತ್ತ? ಕೃಷ್ಣಾ, ಯೆಂಕ್ಷೆಗ್‌ ಈ ರಾಜ್ಯ ಬೊಡ್ಡಿ. ಕೌರವಡ ಪಂಡ್‌ದ್‌ ಕೆಲವು ಊರುಲೆನ್‌ 
ಕೊರ್ಬಾಂಡ ಯಾವು. ನೆಮ್ಮದಿಡ್‌ ಬದ್ಗುವ. ಆಯಿನೆಟಾದ್‌ ಈಯೇ ರಾಯಭಾರಿಯಾದ್‌ ಪೋದು, ರಾಜಿಪಂಚೆತಿಗೆ 
ಮಲ್ಲುಲ. ರಡ್ಡ್‌ ಕಡೆಟ್ಲಾ ಯುದ್ಧೊದ ಉಮೇದ್‌ ಪುಟ್ಟಾವುನ ಚಾಡಿಚಂಗಾಯಿದ ದುಸ್ಬೆರುಲ್ಲೆರ್‌. ಅಕುಲು 
ಪಂಡಿಲೆಕ ಕೇಣ್ಣ್‌ ಯುದ್ಧ ಮಲ್ತ್‌ಂಡ ವಿನಾಶ ಕಂಡಿತ. ಯೆಂಕ್ಷೆಗ್‌ ಕೌರವೆರ್ನ ಮಿತ್ತ್‌ ಪಗೆ, ಕೋಪ ಇಜ್ಜಿ ಅಂಚೆ 
ರಾಜಿ ಪಂಚಾತಿಕೆಗ್‌ ಕೌರವೆ ಒಪ್ಕುಲೆಕ ಮಲ್ಲುಲ.” 


ಕೃಷ್ಣಗ್‌ ಮನಸ್ಸ್‌ ಪುಳಿ ಪುಳಿಯಾಂಡ್‌. ಧರ್ಮರಾಯೆ ಸಂಧಿದಂಚೇ ಉಲ್ಲೆ. ಸಂಧಿ ಆಂಡ ಬೂಮಿದ 
ದುನ್ನ ಕಮ್ಮಿ ಮಲ್ಪುನೆಂಚ? ಐನ್‌ ಊರುಲೇ ಯಾವು ಪಣ್ಣ್‌ ಪಣೊಂದುಲ್ಲೆತ್ತಾ? ಕುಶಸ್ಥಳ, ವೃಕಸ್ಥಳ, ಆವಂತಿ, 
ವಾರಣಾವತ, ಬೊಕ್ಕ ಕೌರವಗ್‌ ಇಸ್ಟ ಆಯಿನ ನನೊಂಜಿ ಊರು ಕೊರುಂಡ ಯಾವು. ಪಣ್ಣೆತ್ರ? 


ಕೃಷ್ಣಗ್‌ ಉಂದು ಬೊಡಾಂಡ್‌. 
ಣಿ ಜ 


“ಧರ್ಮರಾಯಾ, ಈ ಯಮನ ಮಗೆ, ಪಗೆನಾಯಡ ಪಗೆ ಪತ್ತೊಡಿತ್ತ್‌ಂಡ್‌. ಆಂಡ ಈ ಒಪ್ಪುಲಾ 
ಬೊಡ್ಡಿಂದ್‌ ಸಲೀಸ್‌ಡ್‌ ಪಣೊಂದುಲ್ಲ. ಆಂಡ ಆ ದುರ್ಯೋಧನೆ ನಿನ್ನಾತ್‌ ಎಡ್ಡೆ ಮನಸ್‌ದಾಯೆ ಅತ್ತ್‌. 
ಆಯೆ ಪಿತ್ತಲೆ ಕೆಬಿತ್ತಾಯೆ! ಕುರೆ ಮನಸ್‌ದಾಯೆ! ಆಯೆ ಒಂಜಿ ಅಂಗೈದಾತ್‌ ಬೂಮಿನ್ನ ಕೊರ್ಟಿನಾಯೆ ಅತ್ತ್‌. 
ಈ ಪಾತೆರೊಡು ನಿಕ್ಕ್‌ ದಾಲ ಫಲ ತಿಕ್ಕಂದ್‌.” 


ಇಂಚ ಕೇಣೊಂದೇ ಭೀಮನಂಚಿಗ್‌ ತಿರ್ಸ್‌ದ್‌ ಪಣೆ. 


“ಭೀಮಾ, ನಿನ ಪರಯೆ ರಾಜಿದ ಪಾತೆರ ಪಣೊಂದುಲ್ಲೆ. ನಿನ ಮನಸ್‌ಡಿತ್ತಿನೆನ್‌ ಈ ಸೊಸ್ಟ ಪಣ್ಣ. 
ದೆಂಗಾದ್‌ ದೀಪಿನಿ ಬೊಡ್ಡಿ” 

ಭೀಮೆ, “ಕೃಷ್ಣಾ, ಯೆಂಕ್ಷೆನ ಅಣ್ಣೆ ಯೇಪೊಗ್ಗಾ ತತ್ತ್‌ದ್‌ ನಡತೊನುಜೆ. ಯುದ್ಧೊಡು ಪ್ರೇಜನ ದಾದ? 
ಮೆಗೈ ಪರಯನಕುಲು ಪಗೆ ಕಟೊಂದು, ಅಕುಲಕುಲೇ ನೋತುದು ಕೆರೊಂಬಿನವು ಯೆಂಕ್‌ಲ ಸಲ್ಲಿತ ಆಪುಜಿ. 
ಕೌರವನಕ್ಷೆಗ್‌ ಯೆಂಕ್ಷೆಡ ಅಪನಂಬಿಕೆ. ಅಂಚ ಅಕುಲು ಪಗೆ ಬುದ್ದಿಡುಲ್ಲೆರ್‌. ಆಂಡ ಆವು ಮಾತ ಕರ್ಮಫಲ 
ಪನ್ನೇ ತೆರಿಯೊನೊಡು. ಯೆಂಕ್ಷೆಗ್‌ ಆತಿನ ಅಪಮಾನೊನು ಯಾನ್‌ ನೆಂಪು ಮಲ್ತೊನುಜಿ. ಕೌರವೆರ್ದಾದ್‌ 
ಅನ್ನೇಸ್‌ದಿನ ಕಸ್ಟನಸ್ಪೊನ್ನ ನೆಂಪು ಮಲ್ಲೊನುಜಿ. ಅಂಚಾದ್‌ ಅಣ್ಣೆ ಪಂಡಿಲೆಕ ರಾಜಿ ಪಂಚೆತಿಕೆನೇ ಸರಿ.” 

ಕೃಷ್ಣಗ್‌ ಸೋದ್ಯನೇ ಸೋದ್ಯ. 

“ಭೀಮನ ಬಾಯಿಡ್‌ ಇಂಚಿತ್ತಿನ ನುಡಿಯ?” 

ದಾನೆ ಪಣೊಡುಂದು ತೆರಿಯಂದೆ ತೆಲ್ರೆ. ತೆಲ್ಲೊಂದೇ, 


“ಶಿವಮಹಾದೇವಾ, ಇಸೊಲಾ ಅಮುರ್ಕೊನೇ ಆಂಡತ್ತ? ಅಗ್ನಿಡ್‌ ಉರಿ ಇಜ್ಞಾಂಡತ್ತ? ತೆಡಿಲ್ಲ ಅಬ್ಬರ 
ಪೊಟ್ಟು ಕಟ್‌೦ಡತ್ರ? ಭೀಮಗ್ಸಾ ಯುದ್ಧ ಬೊಡ್ಡಾಂಡತ್ತ) ಆಹಾ! ಕುಂತಿ ಯೆಂಚಿತ್ತಿನ ಮಗನ್‌ ಪೆದ್ದಿಯೊಲು!” 
ಇಂಚ ಕುಸೆಲ್‌ ಪಾತೆರೊ೦ದು, ಅರ್ಜುನಡ, ನಕುಲಡ, ರಾಜಿದ ಬಗ್ಗೆಡ್‌ ಅಭಿಪ್ರಾಯ ಕೇಣುವೆ. 

ಅಕುಲ್ಲಾ ಸಂಧಿನೇ ಬಯಕುವೆರ್‌. 
ಕೃಷ್ಣೆ ಸಹದೇವಡ ಕೇಂಡೆ. ಆಯೆ, “ದೇವಾ, ಯೆಂಕ್‌ ಸಂಧಿ ಇಸ ಇಜ್ಜಿ. ಯುದ್ಧೊನೇ ನಡಪೊಡು. 


ಕ ೪ 
ಎ೦ಚಾ೦ಡಲಾ ಮಲ್ತ್‌ದ್‌ ಯುದ್ದೊನೇ ನಿಚ್ಚಯ ಮಲ್ತ್‌ದ್‌ ಬಲ್ಲ” ಪಣ್ಣೆ. 


ಪ 


ದ್ರೌಪದಿನ್‌ ಲೆಪುಡಾದ್‌ ಅಲೆನ ಅಭಿಪ್ರಾಯೊನ್ಷ ಕೇಣುನೆಕಾದ್‌ ಕೃಷ್ಣೆ ಸೇವಕೆರೆನ್‌ ಕಡಪುಡುವೆ. 


ಣ 


ಅಕುಲು ಮಾತ ಸಂ೦ಗತಿನ್‌ ಪಂಡಿನೆನ್‌ ಕೇಂಡಿನ ದ್ರೌಪದಿ, 


“ದಾದಗೆ? ಕೌರವೆರೊಟ್ಟುಗು ರಾಜಿ ಪಂಚೆತಿಗೆನ) ಯೆನ ಕಂಡನಿಯೆರ್‌ ಉಂದೆಕ್‌ ಒಪ್ಪಿಯೆರ? ಶ್ರೀಕೃಷ್ಣನ 
ರಾಯಭಾರನ? ಈ ಪಾಪಿಲ್‌ ಯೆನನ್‌ ಕೆರಿಲೆಕನೇ ಆಂಡ್‌.” 


ಇಂಚ ಕೇಣೊಂದೇ, ದಂಡಿಗೆಡ್‌ ಬತ್ತ್‌ದ್‌, ಧುನಿತೊಂದೇ ಸಭೆಕ್‌ ಬರ್ಬೊಲು. ಪೊಸ ಮುಗಲ್ಪ ನಡುಟು 
ಮೆ೦ಚುನ ಮುಗಲ್‌ ಬತ್ತಿಲೆಕ ತೋಜುನ ಆಲೆನ್‌ ತೂನಗ ಕೃಷ್ಣಗ್‌ ದ್ವಾರಕೆದ ಮರಿಯಾಲದ ನೆಂಪಾಂಡ್‌. 
ದ್ರೌಪದಿನ ಪುರ್ಬು ಕಾಮನ ಬಿರುತಂಚ, ಬಿರ್ಕ್‌ಡ್‌ ಬುಡ್ತಿನ ಕಪ್ಪು ಕುಜಲ್‌ ಮರಿಯಾಲೊದ ಮುಗಲ್ಲಲೆಕ 
ಇತ್ತ್‌ಂಡ್‌. ಆಲೆನ ಕಣ್ಣ್‌ಲೆಡ್‌ ಮೆ೦ಚಿಲ್‌ ತೋಜೊಂದಿತ್ತ್‌ಂಡ್‌. ದಡದಡ ಬತ್ತಿನೆನ್‌ ತೂನಗ ಮರ್ಕಾಲದನೇ 
ಬಿರ್ಸ್‌ದ ನೋಟ! ಬತ್ತಿನಾಲ್‌ ದುಂಬತ ಭೀಮನಡೆ ಬತ್ತೊಲು. 


ಭೀಮನ ಅಭಿಪ್ರಾಯೊನು ಸುರುಟೆ ಸೇವಕೆರ್‌ ಪಂಡ್‌ದಿತ್ತೆರತ್ತ? 


“ಭೀಮಾ, ನಿಕ್ಕ್‌ಲಾ ಸಂಧಾನೊಡು ಬಯಕೆನ? ನಿನ ಕಲಿತನ ಬಲ್ಕೊಂದು ಹೋಂಡ ನಿಕ್ಕ್‌ ಕೌರವೆರೆನ್‌ 
ತರ್ಕೊನೆರೆ ಮನಸಾಂಡ? ಕೃಷ್ಣನ್‌ ಸಂಧಿಗಾದೇ ಹಸ್ಮಿನಾವತಿಗ್‌ ಪೋಲ ಪಂಡಗೆ! ಛೀ! ಚಂದ್ರವಂಶೊದ 
ಕೀರ್ತಿಗೇ ಕೇಡ್‌ ಕಣತತ್ತ? ಅಹ! ಧರ್ಮರಾಯೆ ಐನ್‌ ಊರುಲೆನ್‌ ನಟ್ಟೊಂಬಿನ ರಾಯಬಾರಿ ಕಜ್ಜೊಗು 
ಕೃಷ್ಣನ್‌ ಕೇಣೊಂದೆಗೆ! ಆ ಕೇಡಿಂಗೆ ಕೌರವನ್‌ ಕೂಡೊಂದು ಬದ್ಕುನ ಬುದ್ದಿ, ನಿಕ್ಕ್‌ಲಾ ಬತ್ತ್‌ಂಡತ್ರ? ಗರ್ದೊದ 
ಪನಿ ಇಜ್ಜಂದಿನ, ಧರ್ಮತತ್ವೊನು ಚಿಂತನೆ ಮಲ್ಪುನ ನಿಕುಲು ಸನ್ನೇಸಿಲೇ ಆವೊಂದುಲ್ಲರ್‌. ನಿಕ್ಷೆಗ್‌ ಯುದ್ಧೊದ 
ಸಂಗತಿಯೇ ದೂರೊಡ್ಡು ದೂರ! ಆವಡ್‌ ನಿಕುಲು ಸನ್ನೇಸಿಲೆಲೆಕನೇ ಉಪ್ಪುಲೆ. ಕೌರವನ ಅಂದ್‌ಬಂದುಲಾದ್‌ 


ಈತ್‌ ಪಂಡ್‌ದ್‌ ಪಾಂಡವೆರ್‌ ಮಾತೆರೆನ್ನ ಬೆಪ್ಪು ಕಟ್ಟಾಯಿನ ದ್ರೌಪದಿ, ತನ ಅಭಿಪ್ರಾಯೊನು ಇಂಚ 
ಪಣೊಲು. 


“ಇತ್ತೆ ಸೋಲ್‌ಗೇಲ್‌ದ ಪಾತೆರನೇ ನಿಕ್ಷೆಗ್‌ ಬೊಡ್ಡಿ ನಿಕುಲು ಕೌರವೆರ್‌ ಪಾ೦ಡವೆರ್‌ ಮೆಗೃಪರಯನಕುಲು. 
ನಿಕುಲು ಯೇಪೊಗ್ಸಾ ಒಂಜೇ ಕುಟುಮದಕುಲು. ಒಂಜೇ ಕೂಟದಕುಲು. ಆಂಡ ಪಾಂಚಾಲೆ ಯಾನ್‌ 
ಪಿದಾಯಿದಾಲ್‌. ನಿಕ್ಷೆಡ ಯೆಂಕ್‌ ಸಲಿಗೆ ದಾಯೆಗ್‌? ಬೊಡೆದಿ ಬೋಡಾಂಡ ಪಡೆತೊನುನವು ನಿಕ್ಷೆಗ್‌ ಕಸ್ಟ 
ಅತ್ತತ್ತ? ಇತ್ತೆ ಸಂಧಿ ಮಲ್ತೊಂದು ರಾಜ್ಯ ಪಡೆತೊನುಲೆ. ಸ೦ತೋಸುಡುಪ್ಪುಲೆ.? 

ಪಾಂಡವೆರ್‌ ಮಾತೆರ್ಲಾ ಮರಕಟ್ಟ್‌ದ್‌ ಪೋಪೆರ್‌. ದ್ರೌಪದಿ ಭೀಮನಂಚಿ ತೂವೊಂದು, 

“ಭೀಮಾ, ಪಗೆಸೇನೆಗ್‌ ಪೋಡಿಗೆ ಪುಟ್ಟಾವೊಂದಿತ್ತಿನ ಬಲಾಡಿಗಾ, ಕುರುಕುಲೊಕು ಬಾಣರೂಪೊಡಿತ್ತಿನ 
ಬೀರೊದ ಬಯಂಕರಾ, ನಿಕ್ಕ್‌ ಆತಿನ ಅಪಮಾನೊನು ಮದತನೂ ನಿನ ಬೊಡೆದಿಗ್‌ ಸಭೆಟ್‌ ಆತಿನ ಅಪಮಾನೊನು 


ಮದತನ? ಸೀತೆಗಾದ್‌ ಶ್ರೀರಾಮೆ ಮಹಾಸಂಗ್ರಾಮೊನೇ ಮಲ್‌ದಿನ ಸಂಗತಿ ಗೊತ್ತುಂಡತ್ತ? ದಯದೀದ್‌ ಈ 
ನಿನ ಬೊಡೆದಿನಂಚಿ ಒರ ತೂಲ” ಪಣೊಂದು ಬುಲ್ಬುವೊಲು. ಬೊಕ್ಕ, 

“ಭೀಮಾ, ಕ್ಷತ್ರಿಯೆರೆಗ್‌ ಆಕ್ಷೆನ ಬೊಡೆದಿನ ರಕ್ಷಣೆಲ ಮಲ್ಲ ಜವಾಬ್ದಾರಿ. ಈ ಜವಾಬ್ದಾರಿಡ್‌ ಸೋತಿನಕುಲು 
ಜೂವ ದೆತ್ತೊನ್ನೆರೆಗೇ ದುಂಬಾಪೆರ್‌, ಗೊತ್ತುಂಡ?” 


ಇಂಚ ಕೇಣೊಂದು ದ್ರೌಪದಿ ಕೃಷ್ಣನಂಚಿ ತಿರ್ಲ್‌ದ್‌, 


“ಕೃಷ್ಣಾ, ಮೊಕುಲು ಐವೆರ್‌, ಬೀರೊಡು ಪುದರಾಯಿನಕುಲು ಒರ್ತಿ ಪೊಣ್ಣನ್‌ ರಕ್ಷಣೆ ಮಲ್ಪುನೆಟ್‌ 
ಸೋತುದು ಕೆಟ್ಟ ಸ್ಥಿತಿಟ್‌ ಉಲ್ಲೆರ್‌. ಆನಿದ ದಿನ ಸಭೆಟ್‌, ಅತ್ಯಾಚಾರಿ ಬೊಡೆದಿನ ಜುಟ್ಟು ಪತ್ತುನಗ, ಸೀರೆನ್‌ 
ಒಯ್ದುನಗ, ಅಪಮಾನೊಡು ಬೊಡೆದಿ ಅದ್ದನ ಅನ್ಟೇಸುನಗ ಮೊಕುಲು ಉಸುರು ಬುಡಂದೆ ಮುಗುಡೆರ್ನಂಚ 
ಕುಲ್ಲುದಿತ್ತಿನವು ನಿಕ್ಕಲ ಗೊತ್ತುಂಡತ್ತ? ಆನಿ ಈಯೇ ಯೆನ ಮಾನೊನು ಕಾತೊನೆರೆಗ್‌ ಸಾಯ ಮಲ್ತ್‌ದ. ಇತ್ತೆ 
ಈಲಾ ಅವ್ವೆನ್‌ ಮಾತ ಮದತ್‌ದ್‌ ಸಂಧಿದ ಪಂಚೆತಿಗೆಗ್‌ ಪೋವೊಂದುಲ್ಲತ್ತ?” 


ದ್ರೌಪದಿನ ಕೋಪೊಗು ನಿಲೆನೇ ಇಜ್ಜಿ. ಇತ್ತೆ ಮಾತೆರೆಗ್ಲಾ ನಾಟುಲೆಕ ಗಟ್ಟಿದನಿಟ್‌ ಪಣೊಂಬೊಲು. 


“ಮಾತೆರ್ಲಾ ಕೇಣ್ಣೆ. ಯೆಂಕ್‌ ನಿಕಲ್ಲ ಹಂಗ್‌ ಬೊಡ್ಡಿ. ನಿಕಲ್ನ ಸಾಯಸಕಾಯೊಲಾ ಬೊಡ್ಡಿ ಯೆಂಕ್‌ ಐವೆರ್‌ 
ಜೋಕುಲುಲ್ಲೆರ್‌. ಸುಭದ್ರೆನ ಮಗೆ ಬೀರೊದ ಬಿತ್ತ್‌ ಅಭಿಮನ್ಯು ಉಲ್ಲೆ. ಯೆನ ಅಮ್ಮೆರ್‌ ದ್ರುಪದರಾಜೆ ಬೊಕ್ಕ 
ಅಮ್ಮೆರ್ನ ಮೂಜಿ ಆಕ್ಷೋಹಿಣಿ ಸೇನೆ ಉಂಡು. ಅಕುಲೇ ಯುದ್ಧ ಮಲುವೆರ್‌. ದುಶ್ಶಾಸನನ ನೆತ್ತೆರ್‌ ಪರ್ಬ್‌, 
ಕುರುಕುಲೊನು ಸುಡ್ಡು ಪಾಡುವೆರ್‌.” 


ಈತ್‌ ಪಣ್ಣಗ ಕಣನೀರ್‌ ಅರಿಯೊಂದಿತ್ತ್‌ಂಡ್‌.. 


ಇತ್ತೆ ಭೀಮೆ ಮಸೆಲೈೆ! ಸಂಧಿದ ಸಂಗತಿ ಮದತೇ ಪೋಂಡು. ಬೊಡೆದಿನ ಚಿಲ್ಲಣಿಕೆಡ್‌ ಕೋಪೊದ ಕೆಂಡ 
ನಿಗಿನಿಗಿ ಗಮೆಲ್‌೦ಡ್‌! ರೌಸುಡು ಬಿಮ್ಮೊನು ಅಗ್ಯೊಂದು, ಕೌರವೆರ್ನ ಮಿತ್ತ್‌ ಮುಗಿ ಬೂರುನಂಚ ಗಲ್ಲಗಾಸಿ 
ದನಿಟ್‌ ದೌಪದಿಗ್‌ ಪಣ್ಣೆ, 

“ದ್ರೌಪದೀ ತಯಿರೊನ್ಹ. ನಿನ ಕಣನೀರ್ದ ಒಂಜಿ ಪನಿಕ್‌ ನೂದು, ಸಾವಿರ ಪನಿ ಕಣನೀರ್‌ ಪಗೆನಕಲ್ಲ 
ಬೊಡೆದಿಲೆನ ಕಣ್ಣ್‌ಡ್‌ ಜಪುಡಾವೆ” ಪಣೊಂದು, ಕೃಷ್ಣಡ, 


ಣಿ 

ಪ ೈಷ್ಣಾ, ಕುಲ ಪರ್ವತೊಲೆನೇ ಅಡಿಮೇಲ್‌ ಮಲ್ಲುನಂಚಿನ ಯೆಂಕ್‌ ಆ ಕೌರವ ಕುದೈಲ್‌ ಸಮನ? 
ಯಾನ್‌ ಧರ್ಮರಾಯನ ಪಾತೆರೊಗು ಗೌರವ ಕೊರ್ದು ಸಂಧಿಗ್‌ ಒಪ್ಕೊಂಡಿನಿ ಅಂದ್‌. ಆಂಡ ಇತ್ತೆ ದ್ರೌಪದಿನ 
ಜವಾಬ್ದಾರಿನ್‌ ಐವೆರ್‌ ಕಂಡನಿಯೆರೆಡ್‌ ಯಾನ್‌ ಒರಿಯೆ ದೆತೊನುವೆ. ಇತ್ತೆ ಯೆನ ನಿಚ್ಚಯ ಇಂಚ. ಯೆಂಕ್‌ 
ಸಂಧಿಡ್‌ ಇಸ್ಟ ಇಜ್ಜಿ. ಯುದ್ದೊನೇ ಮುಕ್ಯ ಯೆನ ಕೋಪೊದ ಅಗ್ನಿ ತೆಕ್ಕೊಡಾ೦ಡ ಪಗೆನಾಕ್ಷೆನ ನೆತ್ತೆರ್‌ 
ಪರೊಡೇ ಆಪುಂಡು. ಆ ದುಸ್ಪೆ ದುಶ್ವಾಸನನ್‌ ಮರತ್ತ್‌ ಪಾಡ್ಜ್‌ ಆಯನ ಕರ್ಲ್‌ದ ಮಾಲೆನ್‌ ದ್ರೌಪದಿಗ್‌ 
ಮುಡ್ದಾವೊಡಾಪುಂಡು. ಕೌರವೆರ್‌ ಮಾತೆರ್ನಲಾ ನೆತ್ತೆರ್‌ ರಟ್ಲಾವೊಡಾಪುಂಡು. ಕೃಷ್ಣಾ, ಈ ಪೋದು ಸಂಧಿ 
ಮಲ್ಲೊಂದು ಮೊಕ್ತೆಗ್‌ ಒಂಜೊಂಜಿ ಊರುಲೆನ್‌ ಕೊರ್ಬಾಲ. ಆಂಡ ಯಾನ್‌ ಯೆನ ರಟ್ಟಿದ ಬಲೊಟು 
ದುಯೋಧನನ ರಡ್ಡ್‌ ತುಡೆನ್‌ ಪೊಳ್ಳು ಪಾಡುನು ಕಂಡಿತನೆ! ಯಾನ್‌ ಸಹದೇವೆ, ಸಾತ್ಯಕಿ, ಉತ್ತಮೌಂಜಸೆರ್ನ 
ಒಟ್ಟುಗು ಸೇರೊಂದು ಯುದ್ದೊನೇ ಮಲ್ಪುವೆ. ಧರ್ಮರಾಯೆ, ಅರ್ಜುನೆ, ನಕುಲೆರ್ನ ಕಡೆಟ್‌ ಉಂತುಜಿ.” 


ಕೃಷ್ಣೆ ಅಲಚನೆ ಮಲ್ಪುವೆ. ಪಾ೦ಡವೆರ್‌ ಐವೆರೆಡೇ ರಡ್ಡ್‌ ಕೂಟೊಲಾಂಡತ್ತ? 


ಆಯೆ ಧರ್ಮರಾಯಡ ಅವ್ವನೇ ಪಣ್ಣೆ, 


282 ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


“ಧರ್ಮರಾಯಾ, ನಿಕಲ್ಲ ಉಳಯಿಡೇ ಒಮ್ಮತ ಇಜ್ಜಿ. ಕೆಲವೆರೆಗ್‌ ಸಂಧಿ ಬೋಡು. ಕೆಲವೆರೆಗ್‌ ಯುದ್ಧೊನೇ 
ಆವೊಡು. ಈ ಭಿನ್ನಮತೊಟು ರಾಜಕೀಯ ನಡಪುನೆಂಚ? ಯಾನ್‌ ಕೌರವನಡೆಗ್‌ ಪೋವೆರೆಗ್‌ ಪೋಪೆ. 
ಪೋದು ದಾದ ಮಲ್ಲೊಡುಂದು ನಿಚ್ಚಯ ಮಲ್ತ್‌ ಪಣ್ಣ.” 


“ಕೃಷ್ಣಾ, ಈ ಎಂಚಲಾ ಪೋವೊಂದುಲ್ಲತ್ತ? ಯೆಂಕ್ಷೆಗಾದ್‌ ಐನ್‌ ಊರುಲೆನ್‌ ಕೇಣ್ಣ. ಕೊರೈರ್ಡ ಸರಿ. 
ಕೌರವೆ ಆತೆಕ್ಷಾ ಒಪ್ಯಂದೆ ಅವುಂಟುಅಂಸಾಣಿ ತೋಜಾಯೆಡ ಯುದ್ಧೊನೇ ನಿಚ್ಚಯ ಮಲ್ತ್‌ ಬಲ್ಲ. ಎಡ್ಡೆ, ಪಡ್ಕೆ 
ರಡ್ಡೆನ್ಲಾ ತುಲಿಪುನವು ನಿಕ್ಕ್‌ ಬಂಗ ಅತ್ತ್‌. ಯೆಂಕ್ಷೆನ ಎಡ್ಡೆಪು ನಿಕ್ಕೇ ಸೇರ್ಬಿನವು.” 

೪ 
ಮಂಗಳ ಮೂರ್ತೊಡು ಕೃಷ್ಣೆ ಪದಾಡ್ಡ್ಗಗ ವಾದ್ಯೊಲು ಸೊರ ಲಕ್ಕಾಯ. ಆಯೆ ಬೆರಣೆರೆಗ್‌ ಪುಡಾಡ್ಜ್‌, 
ಆಕ್ಷೆಡ್ಜ್‌ ದರ್ಭೆ, ಅಕ್ಷತೆಲೆನ್‌ ದೆತೊಂದು ದುಂಬೊತ್ತುವೆ. ಸಾರಥಿ ದಾರುಕೆ, ಕನಕರಥೊಕು ಸುಗ್ರೀವ, ಮೇಘಪುಷ್ಪ 
ಪಣ್ಣಿನ ಕುದುರೆಲೆನ್‌ ಕಟ್ಟುವೆ. ಶಸ್ತ್ರಾಸ್ತ್ರ ಸುದರ್ಶನಚಕ್ರ, ಕವಚ, ಇಂಚಿತ್ತಿನೆನ್‌ ಸಾತ್ಯಕಿಡ ಪಂಡ್‌ದ್‌ ರಥೊಟು 
ದೀಪಾವೆ. 


ಶೀಕೃಷ್ಟೆ ರಾಯಭಾರಿಯಾದ್‌ ಪೋಷಿನೆನ್‌ ಮಾಂಡಲಿಕೆರೆಗ್‌ ಮಾತೆರೆಗ್ಲಾ ತೆರಿಪಾಯೆರ್‌. ಮನದಾನಿ 


“ಸಾತ್ಯಕೀ, ಪಾ೦ಡವೆರೆನ ಪರವಾದ್‌ ಅರ್ಹ ರಾಜ್ಯೊನು ಕೇಣ್ಣಗ ಕೌರವೆ ಗರ್ವೊಡು ಅಕ್ರಮ ನಡಕೆ ಮಿನಿ 
ತೋಜಾಯೆಡ ಶಸ್ತೊಲು ಬೋಡಾಪುಂಡತ್ತ?” ಪಣ್ಣೆ. 


ರಥ ಪಿದಾಡ್‌೦ಡ್‌. ಒಂತೆ ದೂರ ತನಡಪ್ಪ ಬತ್ತಿನ ಪಾ೦ಡವೆರೆನ್‌ ಪಿರ ಕಡಪುಡ್ಡು ಕೊರೆ. 


ಭೀಮೆ “ಯುದ್ಧೊನೇ ನಿಚ್ಚಯ ಮಲ್ಲೊಂದು ಬಲ್ಲ” ಪಂಡಿಗಿನ "ಹೂಂ' ಪಣ್ಣೆ. ಪಾ೦ಡವೆರ್‌ ಪಿರ 
ಪೋಂಡಲಾ ದ್ರೌಪದಿ ಕುಡಲಾ ಒಟ್ಟುಗೇ ಬತ್ತೊಲು. ಕೃಷ್ಣೆ ಪೋಲ ಪಣ್ಣಗ ಆಯನ ಕಾರ್‌ಗ್‌ ಬೂರ್ಟು, 
ಬುಲ್ತೊಂದು, 


“ಕೃಷ್ಣಾ, ಈ ಯೆನ ಪಾಲ್‌ದ ದೈವ. ಯೆನ ಉಸುರು. ಧರ್ಮರಾಯನ ಮನಸ್‌ಡ್‌ ಸಂಧಿದನೇ ಅಲಚನೆ 
ದಿಂಜಿದ್‌೦ಡ್‌. ಅವೆನ್‌ ಒತ್ತೊಂಬಿನ ಯೆನ ಕಂಡನಿಯೆರೇ ಯೆಂಕ್‌ ಶತ್ರುಲಾತೆರ್‌. ಆ ಕೌರವ ದುಸ್ಟೆರ್‌ ಮೊಕ್ಷೆನ 
ಏಳ್ಗತಿದ ಕೀಲ್‌ ತಪ್ಪಾದೆರ್‌. ಕೃಷ್ಣಾ, ಯಾನ್‌ ದಿಂಜ ಬೆಂಗ್‌ ಬೇನೆ ಅನ್ನೇಸ್‌ದೆ. ಯೆನ ಎಷ್ಡೆಪಡ್ಕೆ ನಿನ್ನನೇ 
ಜವಾಬ್ದಾರಿ. ಯೆನನ್‌ ಒರ್ದೊನುನ, ಕಾತೊನುನ ಜವಾಬ್ದಾರಿಲ ನಿನ್ನನೇ!” ಪಣ್ಣೊಲು. 


ಕೃಷ್ಣಗ್‌ ಉಡಲ್‌ ದಿಂಜಿದ್‌ ಬತ್ತ್‌ಂಡ್‌. ಆಲೆನ್‌ ದೆರ್‌ ಲಕ್ಕಾದ್‌, 


“ಲಕ್ಕ್‌ಲ ದ್ರೌಪದೀ. ಕಾಡ್‌ಡ್‌ ಈ ಬಾರೀ ಬಂಗ ಬತ್ತ್‌ದ. ನಿನ ಕ೦ಡನಿನಕುಲೇ ನಿಕ್ಕ್‌ ವಿರೋಧ ಆತಿನೆನ್ನ 
ತೆರಿದೆ. ನಿನ ಜವಾಬ್ದಾರಿ ಯೆನ್ನವು. ಯಾನ್‌ ಯುದ್ದೊನೇ ನಿಚ್ಚಯ ಮಲ್ತ್‌ದ್‌ ಬರೆ. ಬತ್ತಿನೆಡ್ಜ್‌ ಬೊಕ್ಕ 
ಮೊಕುಲು ಯೇರಾ೦ಡಲಾ ಅಡ್ಡ ಸೊಲಕ ಲಕ್ಕಾಂಡ ಯಾನೇ ಯುದ್ಧ ಮಲ್ತ್‌ದ್‌ ಪಗೆನಾಕ್ಷೆನ್‌ ಸಿಗ್ಲ್‌ದ್‌, ಆಕ್ಷೆನ 
ಕರ್ಲ್‌ದ ಮಾಲೆನ್‌ ನಿನ ತರೆಕ್‌ ದೀಪೆನೇ. ಆವತ್ತ?” 


ಈತ್‌ ಪಂಡಲಾ ಆಲ್‌ ಪಂದಂದಿನೆಕ್‌, ಕೃಷ್ಣೆ 


“ದ್ರೌಪದೀ, ಯೆನ ಅಪ್ಪೆ ದೇವಕಿ ಮಿತ್ತ್‌, ಅಮ್ಮೆರ್‌ ವಸುದೇವನ ಮಿತ್ತ್‌, ಆಜೆ ದೀದ್‌ ಪಣ್ಣೆ ಯಾನ್‌ 
ಸಂಧಿಗಾದ್‌ ಪೋದು, ಯುದ್ದೊನೇ ನಿಚ್ಚಯ ಮಲ್ಲೊಂದು ಬರ್ತೆ” 


ಇಂಚ ಪಂಡಿಗಿನ ದ್ರೌಪದಿ ಸಲ್ಮಂತೊಡು ಪಿರಪೋಪೊಲು. 

ಪ್ರಯಾಣೊದ ಪೊರ್ತುಡು, ಕೃಷ್ಣಗ್‌ ಹಸ್ತಿನಾವತಿಕೇ ಪಿದಾಡ್ಬಿನ ಭಾರದ್ದಾಜ, ಗೌತಮ, ಕಣ್ವ, ಮಾತಂಗ, 
ಅ೦ಗೀರಸ ರುಸಿಕುಲು ತಿಕ್ಕಿಯೆರ್‌. ಕೃಷ್ಣೆ ಕುಶಸ್ಥಳಪುರೊಕು ಬರ್ದೆ ಈ ಸುದ್ದಿನ್‌ ಗುಪ್ತಚಾರೆರ್‌ ಕೌರವಗ್‌ 
ಪಂಡೆರ್‌. ಧೃತರಾಷ್ಟಗ್‌ ಈ ಸುದ್ದಿ ತೆರ್ರಾಗಿನ ಬಾರೀ ಸಂತೋಸಾಂಡ್‌. ಭಂಡಾರೊಡಿತ್ತಿನ ರತ್ನಾಭರಣೊಲೆನ್‌ 
ತರುಡಾದ್‌, ವಿದುರನ್‌ ಲೆಪುಡಾದ್‌, 


“ವಿದುರಾ, ಆಸ್ಥಾನೊದ ಪುಧಾನೆರ್‌ ಮಾತೆರ್ಲಾ ಕೃಷ್ಣನ್‌ ಎದ್ಕೊನಡ್‌. ನಗರೊಗು ತೋರಣೊದ ಅಯ್ತಸಿಂಗಾರ 
ಆವಡ್‌. ಕಳಶಕನ್ನಡಿ ಪತೊ೦ದು ಸುಮ೦ಗಲಿಯೆರ್‌ ಪೂರ್ಣಕುಂಭ ಕ್ರಮೊಟು ಎದ್ಕೊಂಬಿನ ವ್ಯವಸ್ಥೆ ಮಲ್ಲಾಲ” 
ಪಂಡೆ. 


ಅಪಗ ಎದುರುಡೇ ಇತ್ತಿನ ದುರ್ಯೋಧನೆ ಅಡ್ಡ ಪಾತೆರೈ. 


“ಅಮ್ಮೆರೇ ಕೃಷ್ಣಗ್‌ ಅಮೂಲ್ಯ ಕಾಣಿಕೆ ಕೊರೊಡುಂದು ಇಜ್ಜಿ. ಆಯೆ ನಮ ಪಾಲ್‌ಗ್‌ ಪಗೆನಾಯೆನೆ! ನಿಜ 
ಪಣ್ಣಿನಾಂಡ ಪಾ೦ಡವೆರ್‌ ನಂಕ್‌ ಪಗೆನಾಕುಲತ್ತ್‌ ಕೃಷ್ಣೆನೇ ಪಗೆನಾಯೆ! ನಮ ಕಾಣಿಕೆ ಕೊರ್ಯ ಪಣ್ಟ್‌ ಆಯೆ 
ನಮನ್‌ ಕಾತೊನುಜೆ. ಇತ್ತೆ ಎದ್ಧೊನುನ ಅಟ್ಟಣೆದ ಅಗತ್ಯ ಇಜ್ಜಿ. ಮನಿಪಂದೆ ಕುಲ್ಲುಲೆ. ಆಯೆ ಬರಡ್‌. ಆಯನ 
ಜೇಷ್ಟೆಗ್‌ ಮರ್ಟ್‌ ಮಲ್ಲೊಡು. ಸಭೆಟ್‌ ಆಯನ್‌ ಕಟ್ಟ್‌ದ್‌, ಮರತ್ತ್‌ ಪಾಡೊಡು. ಆತೇ.” 


ಭೀಷ್ಮೆರ್‌ ಉಳತ್ತುಳಯಿಡ್‌ ಕೊದ್ಕೆರ್‌. 


“ಕೌರವಾ, ಪಾತಕೀ, ಕೃಷ್ಣನ್‌ ಕಟ್ಟ್‌ದ್‌ ಪಾಡುವನ? ನಿನ ಬಿರ್ಬೊಲಿ ಯೆಂಕ್‌ ಗೊತ್ತಿತ್ತಿನನೆ! ನಿನ ಪಾತೆರ 
ಕೇಂಡನೇ ಪಾಪ ತಟ್ಟುಂಡು” ಪಣೊ೦ದು ತನ ಇಲ್ಲಗ್‌ ಪಿದಾಡ್ಜ್‌ ಪೋಯೆರ್‌ 


ಕೃಷ್ಣೆ ಬರಿನ ಸುದ್ದಿ ಪರ್‌೦ಬೊಂದಿತ್ತಿಲೆಕನೇ ಸಂಬುರ್ಕೊಲಾ ಪರ್‌೦ಬುಂಡು. ಜನೊಕುಲು ಕೊಡಿಕಾರ್‌ಡೇ 
ಉಂತೊಂದು ಕಾತೆರ್‌. ದೂರೊಡು ಗರುಡಧ್ವಜ ತೋಜಿನೇ, ಕೃಷ್ಣನ ಪೊರ್ಲು ಸುರ್ಟೊದ ದಿವ್ಯ ಕಾಂತಿನ್‌ ಕಣ್ಣ್‌ 
ದಿಂಜಾವೊಂಡೆರ್‌. ಮೆಯಿ ಮನ ಇರ್ನನೆ ಆಪಿನೆತ ಅಕಲ್ಲ ಕುಸಿ ಆತೀತತ್ತ್‌ 


ಕೃಷ್ಣೆ ಮಾತೆರೆನ್ಲಾ ಮೋಕೆದ ದಿಸ್ಟಿಡ್‌ ತೂದು ಕೈ ಬೀಜಾವೆ. ಎದ್ದೊನ್ನೆರೆ ಬತ್ತಿನ ಮುಕ್ಕೆರೆಗ್‌, ಭೀಷ್ಠರೆಗ್‌ 
ಮಾತ ಗೌರವ ಸೊಲ್ಮೆ ಸಂದಾವೆ. ತನನ್‌ ಎದ್ಯೊನ್ನೆರೆಗಾದ್‌ ನಗರ ಸಿಂಗಾರ ಆತಿನೆನ್‌, ಹಸ್ತಿನಾವತಿತ 
ವೈಭವೊನು ತೂದು ಮೆಚ್ಚೊನುವೆ. ಮೆರಣ್ಣೆಡ್‌ ಕುಸಿಟೆ ಬರ್ಬೆ. ಮೆರಣ್ಣೆಲಾ ಬಾರಿ ಪೊರ್ಲುದನೇ! ಆನೆ, ಕುದುರೆ, 
ರಾಜೆರ್ನ ಗುಂಪು, ಜನಮಂದೆ, ಮಾತ ಯೇತ್‌ ಪಂಡ ಗೆಣ್ಣುಲೆಕನೇ ಇಜ್ಜಿ. ಗಾಳಿಗ್ಗಾ ಪೊಗ್ಳೆರೆಗ್‌ ಇಡೆ 
ಇಜ್ಜಂದಿಲೆಕದ ಸ್ಥಿತಿ. ನಿದಾನೊಡು ದುಂಬರಿಯೊಂದು ಕೃಷ್ಣೆ ಧೃತರಾಷ್ಟ್ರನ ಅರಮನೆಕ್‌ ಬರ್ತೆ. ಧೃತರಾಷ್ಟೆ ಭಕ್ತಿಡ್‌ 
ನಮಸ್ಕಾರ ಮಲ್ಪುವೆ. ಕೃಷ್ಣೆ ಧೃತರಾಷ್ಟ್ರನ. ಗಾಂಧಾರಿನ ಯೋಗಕ್ಷೇಮೊನು ಇಚಾರುವೆ. 


ಇಂಚಿಡ್ಜ್‌ ಕೌರವೆ, ಕೃಷ್ಣ ತನ ಇಲ್ಲಗ್‌ ಬರ್ದೆನೇ ಪಣ್ಣಿನ ಅಂದಾಜಿಡ್‌ ಗಡ್ಜ್‌ ವಣಸ್‌ದ ಅಟ್ಟಣೆ ಮಲ್ಟಾದೆ. 
ಕೌರವಲೆಕನೇ ಭೀಷ್ಮೆ ದ್ರೋಣೆ. ಇಂಚಿತ್ತಿನ ಮುಕ್ಕೆರ್ಲಾ ಕೃಷ್ಣಗಾದ್‌ ಅಟಲ್‌ ಅಡ್ಜಾದ್‌ ಕಾತೊಂದಿತ್ತೆರ್‌. ಆಂಡ 
ಓಡೆಗ್ಲಾ ಪೋವಂದೆ, ಕೃಷ್ಣೆ ವಿದುರನ ಇಲ್ಲಡೆಗ್‌ ಪೋಪೆ. 


ಎದುರೆ ಪಿದಾಯಿ ಬತ್ತ್‌ದ್‌ ತೂಪೆ ಎದುರುಡೇ ಶ್ರೀಕೃಷ್ಣ! ಆಯನ ಮನಸ್‌ ದಿಂಜಿದ್‌ ಬತ್ತ್‌ಂಡ್‌. 


ಸಂತೋಸುಡು ಮೆಯಿ ಮದತ್‌ ಪೋಂಡು. ನಿರ್ಮಲ ಭಕ್ತಿಡ್‌ ಕೃಷ್ಣನೇ ತೂವೊ೦ದು ಉಂತುವೆ. ಜತ್ತೊಂದುಪ್ಪುನ 


ಕೃಷ್ಣೆ ಮುಗಲ್‌ಡ್ಜ್‌ ಮೆಂಚಿದ ತೇಜಿಯೇ ಜತ್ತ್‌ ಬರಿಲೆಕ ತೋಜಿನಗ ವಿದುರಗ್‌ ಆನಂದೊನು ತಡೆತೊನೆರೆಗೇ 


ಆಯಿಜಿ. ಕೃಷ್ಣನ ಮೋನೆದ ಪೊರ್ಲೇ ಒಂಜಿ ಸ೦ಪೊತ್ತು. ರಥೊಟು ಪ್ರಯಾಣ ಮಲ್‌ದಿನೆಟಾದ್‌ ಪನೀತ್‌ 

ಬೆಗರ್ಸ್‌ಂಡ್‌. ತರೆಕುಜಲ್ಡ್‌, ಕೊಡಿಮೀಸೆಡ್‌ ಪನೀತ್‌ ದೂಲು ಕುಲ್ಲುದುಂಡು. ದೊಂಬುಡು ತುಳಸಿದ ಮಾಲೆ 
ಪನೀತ್‌ ಬಾಡ್ಬಿತ್ತ್‌ಂಡ್‌. ವಿದುರೆ ಕೃಷ್ಣನ್‌ ಕಣ್ಣ್‌ ಬುಳಾದ್‌ ತೂಪೆ. ಅಂಚೆನೇ ನಾರಾಯಣನ ಪಾದದರ್ಶನೊದ 
ಆನಂದೊದ ಒಸಯೊಡುಪ್ಪುವೆ. ಕೃಷ್ಣ ಕರುಣೆಡ್‌ ತನ ಇಲ್ಲಗ್‌ ಬತ್ತಿನೆತ ಅಚ್ಚಿರೊನು ಪಣ್ಣಿನನೇ ಅತ್‌] ಆಯೆ 
ಕೃಷ್ಣನ ಕಾರ್‌ಗ್‌ ಮೆಯಿ ಒಡ್ಡುದು ಅಡ್ಡ ಬೂರ್ಸ್‌ ಪುಡಾಡುವೆ. ಇರ್ಮನೆತ ಈ ಸ್ಥಿತಿಟ್‌, ಕೃಷ್ಣನ್‌ ಉಳಾಯಿ 
ಲೆಪೆರೆಗ್ಲಾ ಮದೆಪುವೆ. ಮನಿಪಂದೆ ಆ ದಿವ್ಯ ಮೂರ್ತಿನ್‌ ತೂವೊಂದೇ ಉಂತುವೆ. ಆತೇ ಅತ್ತ್‌, ಆನಂದೊದ 
ಅಮಲ್‌ಡ್‌ ಬೀದಿಡ್‌ ಬಲ್ಬ್‌ಪಾರ್ಟ್‌ ಬರ್ತೆ. ಗೆಲ್ಮನೆಡ್‌ ನಲಿಪುವೆ. ತನ ಇಲ್ಲ್‌ದ ಓರೆಕೋರೆ ಜಪುಡುಲೆನ್‌ ದೆತ್ತ್‌ 
ಪಾಡುವೆ. ಇಂಚ ಭಕ್ತಿದ ಬರಕ್‌ಡ್‌ ಬಲ್ಕೊಂದು ಆನಂದೊಡುಪುನ ವಿದುರನ್‌ ತೂದು ಕೃಷ್ಣಗ್‌ ತೆಲ್ಕೆನೇ 
ಬತ್‌ಂಡ್‌. 


“ದಾದಯಾ ವಿದುರ? ಯಾನ್‌ ಬಡವುಡ್‌ ನಿನ ಇಲ್ಲಗ್‌ ಬಯ್ದೆ. ಉಲಾಯಿಗ್ಲಾ ಲೆಪ್ಪಂದೆ ಬೀದಿಡೇ 
ನಲಿತೊಂದುಲ್ಲತ್ತ? ದಾನೆ? ಇಲ್ಲ್‌ನೇ ಗಿರ್‌ ದಕ್ಕುವನ? ಇತ್ತೆ ಬಂಜಿದ ಬಡವುಗು ಬಗೆ ದಾದವು? ತೂಲ, 
ಚಕ್ರವರ್ತಿಲೇ ಒಣಸ್‌ಗ್‌ ಬಲ್ಲೆ ಪಣ್ಣ್‌ ಅರ್ತಿಡ್‌ ಲೆತ್ತ್‌ಂಡಲಾ ಒಪ್ಕಂದೆ ನಿನ್ನಡೆಗ್‌ ಬಯ್ದೆ. ಯೆಂಕ್‌ ಇತ್ತೆ ನಾಚಿಗೆ 
ಆವೊಂದುಂಡು” ಪಣೊಂದು ತಾನೇ ಇಲ್ಲ್‌ದ ಉಳಾಯಿ ಪೋಪೆ. 


ವಿದುರೆ ಅಚ್ಚಿರೊಡೇ ಬೆಪ್ಪಲೆಕ ಆತೆ.. ಕೃಷ್ಣಗ್‌ ವಿದುರಡ ಮೋಕೆ ಉರ್ಭುಂಡು. ಆಯೆ ವಿದುರನಿಲ್ಲಡ್‌ 
ಒಂಜಿ ಗಿಂಡೆ ಪೇರ್‌ ಮಾತ್ರ ಪರ್ಚೆ. ಆತೆಕೇ ಆಯನ ಬಡವು ಮಾಜಿಂಡ್‌. ವಿದುರೆ ಕೃಷ್ಣನ ಪಾದೊಗು ಪೇರ್‌ 
ಮಯ್ಕ್‌ದ್‌ ಪೇರ್ಬ ಅಭಿಷೇಕ ಮಲ್ಪುವೆ. ಅಂಚ ಮಯ್ತಿನ ಪೇರ್ಬ ಪನಿಪನಿಲಾ ಪನಿಕ್‌ಪನಿ ಆದ್‌ ಎಚ್ಚಾವೊ೦ದು 
ಪೇರ್ದ ಬೊಳ್ಳನೇ ಪರತ್‌ಂಡ್‌. ಕೌರವನ ಅರಮನೆನೇ ಮುರ್ಕುಲೆಕದ ಬೊಳ್ಳ! 

ಉಂದೆನ್‌ ತೂಯಿನ ಭೀಷ್ಮೆರೆಗ್‌ ಉಂದು ಕೃಷ್ಣನ ಲೀಲೆ ಪಣ್ಣ್‌ ತೆರಿಂಡ್‌. 

“ಅರರೆ! ಮುರಹರನ ಜತೆಟ್‌ ಪೇರ್‌ ಕಡಲ್‌ ಮಿತಿ ಮೀರ್ದ್‌ ಪರತೊಂದು ಬರೊಂದುಂಡು.? 

ಇಂಚ ಕೃಷ್ಣ ಲೀಲೆನ್‌ ಪುಗಾರೈೆರ್‌. 

ಬಾಕಿದಕುಲ್ಲಾ ಈ ಸೋದ್ಯೊಡು ಕೃಷ್ಣನೇ ನಿನೆತೊಂಡೆರ್‌. 

ಉಳಾಯಿಡಿತ್ತಿನ ಕುಂತಿಗ್‌ ಕೃಷ್ಣೆ ಬತ್ತಿನ ಸುದ್ದಿ ತೆರೀದ್‌, ಪೋತಿನ ಪೆರಣ ಬತ್ತಿಲೆಕ್ಕಾಂಡ್‌. ನಿಸರ್‌ 
ಮೂಡಿನೆನ್‌ ತೂದು ಪಕ್ಕಿಲೆಗಾಪಿಲೆಕದ ಕುಸಿಟ್‌ ಕೃಷ್ಣೆ ಇತ್ತಿನಾಡೆಗ್‌ ಪಾರ್‌ ಬತ್ತೊಲು. 


ಮಂಚೊಡು ಕುಲ್ಲೊಂದಿತ್ತಿನ ಶೀಕೃಷ್ಣ ತಾನೇ ಲಕ್ಕ್‌ದ್‌ ಬತ್ತ್‌ದ್‌, ಮಾಮಿಗ್‌ ಸೊಲ್ಮಿ ಸಂದಾವೆ. ನರಮಾನಿಲೆಕದ 
ನಾಟಕೊಡು, ಹೆರಿಯೆರೆಗ್‌ ಹೆರಿಯೆ ಆಯಿನ ಕೃಷ್ಣೆ, ತಾನ್‌ ಕಿರಿಯೆ ಆದ್‌ ಹೆರಿಯೆದಿ ಕುಂತಿಗ್‌ ಗೌರವ 
ತೋಜಾವೆ. ಕುಂತಿ ವಸುದೇವ, ದೇವಕಿ, ಬೊಕ್ಕ ಯಾದವೆರೆನ ಯೋಗಕ್ಷೇಮೊನು ಇಚಾರ್‌ದ್‌ ತನ ಜೋಕ್ಲೆನ 
ಬಗ್ಗೆಡ್‌ ಕೇಣುವೊಲು. 


ಕೃಷ್ಣೆ, ಸತ್ಕೊದ ಸಾದಿಡೇ ನಡತೊ೦ದುಪ್ಪುನ ಪಾಂಡವೆರ್‌ ಅಜ್ಞಾತವಾಸೊನು ಮುಗಿತ್‌ದ್‌ ತನ್ಮುಲೆ 
ಬೆರಿಸಾಯೊಗುಂತುನ ರಾಜೆರೆನ ಸೇನೆನ್‌ ಕೂಡಾವೊಂದಿನ ಸಂಗತಿಲೆನ್‌, ಅಂಚೆನೇ ಪಾಂಡವೆರೆಗ್‌ ಅರ್ದ 
ರಾಜ್ಯೊನು ಕೊರ್ರಾವುನ ರಾಯಭಾರೊಗಾದ್‌, ಇತ್ತೆ ತಾನೇ ಬತ್ತ್‌ದಿನೆನ್‌ ಪಣ್ಣೆ. 


ಬೊಕ್ಕ ವಿದುರಡ, “ವಿದುರಾ, ಪೋಲ, ಕೌರವೆರ್ನ ಅರಮನೆತ ಸಮಯ ತೂದು "ಪಾಂಡವೆರೆನ ಪ್ರೀತಿದ 

ಕೃಷ್ಣ ಬಯ್ದೆ. ನಿನ್ನಡೆಗ್‌ ಬರೈರೆ ಪೊರ್ತು ಕಾತೊಂದುಲ್ಲೆ.” ಪಣ್ಣ್‌ ಕೌರವಗ್‌ ತೆರ್ಬಾಲ. ಆಯನ ನಡಕೆನ್‌ ಯೆಂಕ್‌ 
ತೂವೊಡಾತ್‌ಂಡ್‌” ಪಣ್ಣೆ. 

ವಿದುರೆ ಅಮಸರೊಡು ಓಲಗ ಶಾಲೆಗ್‌ ಪೋಪೆ. ಅಲ್ಪ ಮೂರ್ಕೆರೆಡ್‌ ಮೂರ್ಕೆ ಪನ್ನಿಲೆಕದ ಕೌರವನ್‌ 
ತೂದು, “ಕೌರವಾ, ಸಿರಿಪತಿ ಶ್ರೀಕೃಷ್ಣೆ ಓಲಗೊಗು ಬರೊಲಿಯಾ?” ಕೇಣುವೆ. 


ಕೌರವಗ್‌ ಮೈಯಿಟ್‌ ಉರಿ ಲಕ್‌ಂಡ್‌. 


“ಆ ವಂಚಕೆ ದಾಯೆಗ್‌ ಬಯ್ದೆಂದ್‌ ಯೆಂಕ್‌ ಗೊತ್ತುಂಡು! ಪಾಂಡವೆರೆನ್‌ ಕಾತೊನುನ ಜವಾಬ್ದಾರಿ 
ಆಯಗ್‌ ಉಂಡತ್ರ? ರಾಜಿ ಪಂಚಾತಿಕೆಗ್‌ ಬಯ್ದೆ. ಇನಿ ಬೊಡ್ಡಿ. ಎಲ್ಲೆ ಬತ್ತ್‌ದ್‌ ಯೆನನ್‌ ತೂವಡ್‌” ಪಣ್ಣೆ. 
ಬೊಕ್ಕ ಕರ್ಣನ ಅಂಗೈಗ್‌ ಕಯಿಟ್‌ ಬೊಟ್ಟುದು, “ಕರ್ಣಾ, ಆ ನೀತಿಸೆಟ್‌ದಿನ ಕುಂತಿನ ಜೋಕುಲಾಯಿನ 
ಪಾಂಡವೆರೆನ್‌ ಈ ಕೃಷ್ಣೆ ಸೇರೊಂದೆ!” ಇಂಚ ಪಣೊಂದು ತನ ಗತ್ತ್‌ದ ಮಟ್ಟೊನೇ ಮೆರೆಪೆ. 


ಕೃಷ್ಣಸಂಧಾನೊ 


ಮನದಾನಿ ಕೌರವೆ ಒಡ್ಡೋಲಗೊನು ವ್ಯವಸ್ಥೆ ಮಲ್ಟಾದ್‌, ಪ್ರತಿಷ್ಠೆದ ರಾಜೆರೆನ್‌, ಸಾಮಂತೆರೆನ್‌ ಮಾತ 
ಸೇರಾವೆ. ಮಾತೆರ್ಲಾ ಪೊರ್ಲುಪೊಲಿಕೆದ ತುತ್ತೈತೊಡೇ ಬತ್ತ್‌ದೆರ್‌. ರಾಜವಂಶೊದ ಪೊ೦ಜೊಲು, ಜೋಕುಲುಲಾ 
ಬತ್ತ್‌ದಿತ್ತೆರ್‌. ಭೀಷ್ಮೆ ಕೃಪಾಚಾರ್ಯೆ, ದ್ರೋಣಾಚಾರ್ಯೆ ಮಾತೆರ್ದ ಅಕಲಕಲ್ನ ಮಟ್ಟೊಗಾಪಿನ ಆಸನೊಡು 
ಕುಲ್ಲುದಿತ್ತೆರ್‌. ಸಗ್ಮಾಲ್‌ ಪೊಣ್ಣುಲು ಅಯ್ತಸಿ೦ಗಾರ ಆವೊಂದು ಎದ್ದೊಣ್ಣೆಡ್‌ ಬೆನೊ೦ದಿಪ್ಪುನವುಲಾ ಪೊರ್ಲುದ 
ನೋಟನೇ!। 

ದತ್ತ ಮದ್ಗಿಲ್ದ್‌ ಮಂತ್ರಿಲು. ಅಕುಲು ಯುದ್ಧ ಇಜ್ಜಂದೆನೇ ಯುಗ್ನಿಡೇ ಪಗೆನಾಯನ ಮುಂಡಮುಚ್ಚಾವುನ 
ಬುದ್ಯಂತೆರ್‌! ಕುಲ್ಲಿನವುಲೇ ಶತ್ರು ರಾಜೆರೆನ ತಿಗಲೆ ನಡ್ಗಾವುನಕುಲು! ಸಾಮ ಉಪಾಯೊಡು ರಾಜೆರೆನ್‌ ವಶ 
ಮಲ್ತೊಂಬಿನ ಸಗ್ಮಿದಕುಲು! ಯೇರೆನ್ಲಾ ಕುತಂತ್ರೊಡೇ ಬಗ್ಗಾವುನಕುಲು! ಮಂತ್ರ, ತಂತ್ರ, ಸೀಂತ್ರಿ ಮಾತೆನ್ಹಾ 
ತೆರಿದಿನಕುಲು! 


ನನೊಂಜಿ ಕಡೆಟ್‌ ನಿಗಮಶಾಸ್ತ್ರ ತರ್ಕ, ಪುರಾಣೊಲೆನ್‌ ತೆರಿದಿನಕುಲು. ಬೆಗರ್ಸ್‌ ಬೆನ೦ದಿನೆಟಾದ್‌ ಬ೦ಜಿ 
ಬುಳೇದಿನಕುಲು. ಗಡ್ಡ ಬುಳೆಪಾವೊಂದಿನ ಉಪಾಧ್ಯಾಯೆರ್ನಕುಲ್ಲಾ ಇತ್ತೆರ್‌. ಕವಿಕುಲು, ಪಂಡಿತೆರ್‌, ವಿದ್ವಾಂಸೆರ್‌, 
ವಾಗ್ಮಿಲ್‌, ಅವಧಾನಿಲ್‌, ತಾರ್ಕಿಕೆರ್‌, ವಂದಿಮಾಗಧೆರ್‌, ಶಾನುಭೋಗೆರ್‌, ಕರಣಿಕೆರ್‌, ಮಾತೆರ್ಲಾ ಇತ್ತೆರ್‌. 
ಶಾನುಭೋಗೆರೆಡ್‌ ಕೆಲವೆರ್‌ ಲಂಚೊಗು ಕೈ ಒಡ್ಡುನಕುಲು. ಬೇಜವಾಬ್ದಾರಿ ಬರವುದ ಕರಣಿಕೆರ್ಲಾ ಇತ್ತೆರ್‌. ಆನೆ, 
ಕುದುರೆ ಸವಾರಿ ಮಲ್ಪುನಕುಲು, ಮಾಂಡಳಿಕೆರೆಡ್ಸ್‌ ಕಪ್ಪಕಾಣಿಕೆ ಕಣಪಿನ ಅಧಿಕಾರಿಲ್‌, ರಾಯಭಾರಿಲ್‌, 
ಮಾತೆರ್ಲಾ ಸೇರ್ಬಿತ್ತೆರ್‌. ಆ ಸಭೆತ ಮಲ್ಲಾದಿಗೆನ್‌, ಪೊರ್ಲುನು, ಸಂಬುರ್ಕೊನು ಪಣೊಂಬಿನವು ಬಂಗನೆ! 


ಇಂಚಿತ್ತಿನ ಸಭೆಟ್‌ ಸರ್ಪಧ್ವಜೆ ಕೌರವೆ ಶ್ರೀಕೃಷ್ಣನ್‌ ತೂಯೆರೆ ಬಯಕುವೆ. ಪೂರ ವ್ಯವಸ್ಥೆ ಮುಗಿನೆಡ್ಸ್‌ 
ಬೊಕ್ಕ ಸೇವಕೆರೆನ್‌ ಲೆತ್ತ್‌ದ್‌, 


“ಆ ವಂಚನೆದ ಮಾಮಲ್ಲ ಗುರುನು ಲೆತೊಂದು ಬಲ್ಲೆ” ಪಣ್ಣೆ. 


ಸೇವಕೆರ್‌ ಗಾಳಿದ ಬೀಸೊಡು ಶ್ರೀಕೃಷ್ಣೆ ಇತ್ತಿನಾಡೆಗ್‌ ಬತ್ತ್‌ದ್‌, 

“ದೇವಾ, ಉಂದು ಇರೆನ್‌ ತೂಪಿನ ಪೊರ್ತು ಪಣ್ಣ್‌ ಕೌರವ ರಾಜೆ ಇರೆನ್‌ ಸಭೆಕ್‌ ಲೆತ್ತ್‌ದೆರ್‌. ಇರೆನ್‌ 
ಎದ್ಯೊನ್ನೆರೆಗ್‌ ಕಾತೊಂದುಲ್ಲೆರ್‌” ಪಣ್ಣೆರ್‌. 


ವಿದುರನ ಇಲ್ಲಡಿತ್ತಿನ ಕೃಷ್ಣೆ ತೆಲಿತೊಂದು, 


“ಓಹ್‌! ಅಂಚನ। ಬಾವೆರ್‌ ಯೆನನ್‌ ಬರೈರೆ ಪಣ್ಣ್‌ ಕಡಪುಡ್ಬೆರಾ? ಬರ್ತೆ. ನಿಕುಲು ಪೋಲೆ” ಪಣ್ಣೆ. 


೦ 
ಅಕ್ಷೆನ್‌ ಕಡಪುಡ್ದು ವಿದುರಡ, 


“ಇಂಬೈ ರಾವಣಲೆಕ ಮರಣೊಗು ಪೋಡ್ಯಂದಿನ ದುಸ್ಪೆ ಆದುಲ್ಲೆ. ಆಂಡ ನಡಕೆಡ್‌ ಮೆದು ಮನಸ್‌ದ 
ತೂಪಾಟಿಗೆಲಾ ದೀವೊಂದೆ! ಇಂಬ್ಯಡ ನಮ್ಮ ಯುಗ್ಮಿ ನಡಪುಜಿ” ಪಂಡ್‌ದ್‌ ಪಿದಾಡುವೆ. 


ಆಯನ ರಥ ಬೀದಿಡ್‌ ಪರಪುನಗ, ಕುರೆ ಕಟ್‌ದಿನ ಹಸ್ತಿನಾಪುರ ನಿರ್ಮಲ ಆಂಡ್‌. ಆಯನ್‌ ತೂಯಿನಕ್ಷೆನ 
ಬಾಗ್ಗೆ ಮಿಗಿಲಾಂಡ್‌. ಜನೊಕುಲು ಗೆಲ್ಮನೆ ಆಯೆರ್‌. ದೇವೆರೇ ಬತ್ತೆರ್‌ ಪಣ್ಣಿಲೆಕದ ಸಂಬುರ್ಗೊಡು, ಬಗ್ಗಿ 
ಬಾಮೊಡು ಜನೊಕುಲಿತ್ತೆರ್‌. 


ಕೃಷ್ಣೆ ಆಸ್ಥಾನದಡೆಗ್‌ ಬನ್ನಗ ದ್ರೋಣೆರ್‌, ಅಂಚೆನೇ ಮಾತಾ ರಾಜೆರ್‌ ಎದುರು ಬತ್ತ್‌ದ್‌ ರಥೊಟು 
ಕುಲ್ಲುದಿನ ಕೃಷ್ಣನ ಕಾರ್‌ಗ್‌ ಅಡ್ಡಬೂರೈರ್‌. ರಾಜೆರೆನ ಕಿರೀಟೊದ ಕಾಂತಿ ಕೃಷ್ಣನ ಪಾದೊದ ಮಿತ್ತ್‌ ಬೂರ್ನಗದ 
ಪೊರ್ಲು ತೂವೊಡು! ಭೀಷ್ಠೆರ್‌ ಭಕ್ತಿ ಬಾಮೊಡು ರಥೊತ ಪುಡೆಕ್‌ ಬತ್ತ್‌ದ್‌ ಕೈ ಪತ್‌ದ್‌ ಕೃಷ್ಣನ್‌ ಜಪುಡಾವೆರ್‌. 
ನೀಲ ಪರ್ವತದಂಚಿಡ್ಜ್‌ ರುಳಕ್ಕುನ ಮೆಂಚಿದಲೆಕ, ಕೃಷ್ಣೆ ತನ ಕೌಸ್ತುಭಪ್ರಭೆಟ್‌ ಬ೦ಗಾರ್ಬ ರಥೊಡ್ಡು ತಿರ್ಸ್‌ 
ಜಪ್ಪವೆ. ಆಸ್ಥಾನೊಗು ಬನ್ನಗ ಜಾನೊಡು, ಗೇನೊಡು, ಬೀರೊಡು ಮಾತ ಮಿಗಿಲಾಯಿನ ರಾಜೆರ್‌ ಲಕ್ಕ್‌ದು೦ತುದು 
ಕೃಷ್ಣಗ್‌ ಗೌರವ ಸಂದಾವೆರ್‌. ಇಡೀ ಓಲಗ ಶಾಲೆದಕ್ಷೆಗ್‌ ಕೃಷ್ಣನ್‌ ತೂಪಿನನೇ, ತರೆ ಬಗ್ಗಾದ್‌ ಕೈ ಗೋಡಿದ್‌ 


ಎದ್ಯೊನುನನೇ ಮಾಮಲ್ಲ ಸಂಬುರೃ 
ಆಂಡ ಕೌರವನ ಬಗೆ ಬೇತೆನೇ! 


“ಹ್‌! ಇಂಬೈ ತಾಮರೆ ಪೂತ ಎಸಲ್‌ದಂಚದ ಕಣ್ಣ್‌ದಾಯೆನ? ಕಮಲನಯನೆನ? ಇಂಬ್ಯಗ್‌ ಯಾನ್‌ 
ದಾದ ಮಲೆೆರೆಗುಂಡು?” ಇಂಚ ಪಣೊಂದು ಸಿಂಹಾಸನೊಡ್ಡು ತಿರ್‌ ಜತ್‌ಜೆ! 


ಶ್ರೀಕೃಷ್ಣೆ ಮಾತೆನ್ಸಾ ತೂವೊಂದಿತ್ತೆ. ಕೌರವನ ಅಂಸಾಣಿದ ಬಗೆಲಾ ಅಯಗ್‌ ಗೋಚರ ಆಂಡ್‌. ಏಪೊಲಾ 
ಶ್ರೀಕೃಷ್ಣೆ ಉರುಂಟಿ, ಅ೦ಸಾಣಿಗ್‌ ಮರ್ಟ್‌ ಅರೆಪುವೆನೆ! ಇತ್ತೆಲಾ ಮೋನೆಡ್‌ ಮುಗುರು ತೆಲಿಕೆ ದೀವೊಂದೇ, 
ಕಾರ್‌ದ ಉಂಗುಸ್ಟೊಡು ಆಸ್ಥಾನೊದ ನಿಲೊನ್‌ ಒತ್ತುವೆ. ಅಂಚ ಒತ್ತಿನೆಟ್‌ ದುರ್ಯೋಧನನ ಸಿಂಹಾಸನೊದ 
ಬಂಗಾರ್ದ ಪೀಠೊದ ಕೀಲ್‌ ಮುಜಿಂಡ್‌. ಸಭೆ ತೂವೊಂದಿತ್ತಿಲೆಕನೇ ಕೌರವೆ ದಡದಡ ಪುರೆಲ್ಡ್‌ ಶ್ರೀಕೃಷ್ಣನ 
ಪಾದೊದ ಮಿತ್ತೇ ಬೂರ್ವೆ ಶ್ರೀಕೃಷ್ಣೆ ಆಯನ್‌ ಪತ್ತ್‌ದ್‌ ಮಿತ್ತ್‌ ಲಕ್ಕಾದ್‌ ಬೊಕ್ಕ ನಾಟಕೊದ ಸೊರೊಟು, 

“ಧರಣಿಪತೀ, ಭೂಪಾ, ಛೆ! ಛೆ! ಈ ದಾಯೆಗ್‌ ಯೆನ್ನಡೆಗ್‌ ಬತ್ತ್‌ದ್‌ ಕಾರ್‌ಗ್‌ ಬೂರ್ಗ? ಯಾನೇ ಮಿತ್ತ್‌ 


ಬತ್ತ್‌ದುವೆ. ನಿನ್ನಡೆಗ್‌ ಯಾನ್‌ ಬತ್ತ್‌ಂಡ ತಪ್ಪು ದಾದ? ಪೋವಡ್‌ ಬುಡು...” ಪಣ್ಣ್‌ ಬಾಯಿಡ್‌ ಉಪಚಾರೊದ 
ನಟನೆ ಮಲ್ಪುವೆ. 


ಕೃಷ್ಣಗ್‌ ಭೀಷ್ಮೆರ್‌ ಸತ್ಕಾರ ಮಲ್ಬುವೆರ್‌. 
ಣ ಠ ೦2 
ಮೋನೆನ್‌ ಕಪುಮಲ್ರೊಂದೇ ಕುಲ್ಲೊಂದಿನ ಕೌರವನ್‌ ಶ್ರೀಕೃಷ್ಣ ಮೋಕೆಡೇ ಪಾತೆರ್ಲಾದ್‌ ತನ ಕಯ್ತಲ್‌ 


ಬರೈರೆ ಪಣ್ಣೆ. 

ಆಂಡ ಕೌರವೆ ಬಿಂಕೊಡೇ, “ಕೃಷ್ಣಾ, ನಿಕ್ಕಾದ್‌ ಯೆನ ಇಲ್ಲಡ್‌ ಬಗೆತರೊತ ಅಟಲ್‌ ಅಟ್ಟಣೆ ಮಲ್ಟಾದ್‌ 
ಕಾತೊಂದಿತ್ತೆ. ಆಂಡ ಈ ಯೆನ್ನಡೆಗ್‌ ಬರಂದೆ ವಿದುರನ ಇಲ್ಲಗ್‌ ಪೋಯತ್ತ? ಯೇತ್‌ ಪಂಡಲಾ ಈ ಪೆತ್ತ 
ಮೇಪಾವುನ ಕುಲತ್ತಾಯೆ ಅತ್ತಾ? ಯೆನ್ನಡೆಗ್‌ ಬತ್ತ್‌ಜ. ದ್ರೋಣೆರ್‌, ಭೀಷ್ಮೆರ್‌, ಕೃಪಾಚಾರ್ಯೆರ್ನ ಇಲ್ಲಗಾ೦ಡಲಾ 
ಪೋಯನ? ಇಜ್ಜಿ. ಆ ದಾಸಿನ ಮಗೆ, ಅಕಲ್‌ ಕಮ್ಮಿದ ವಿದುರನಡೆಗ್‌ ಪೋಯತ್ರ) ನಿನನ್‌ ಸಾಂಕ್‌ಸಲಗ್‌ದಿನಿ 
ನಂದ ಗೋಪೆ.! ಅಂಚ ನಿಕ್ಕ್‌ ರಾಜೆರ್ನ ನೀತಿ ಬೊಡ್ಜಾತ್‌ಂಡ್‌.? 


ಈ ವ್ಯಂಗ್ಯೊದ ಪಾತೆರ ವಿದುರಗ್‌ ಕೋಪ ಬರ್ಬಾಂಡ್‌. 


“ದುಸ್ಟ ಕೌರವಾ, ಕೃಷ್ಣೆ ಹೀನ ಕುಲತ್ತಾಯೆಂದ್‌ ಪಣೊಂದುಲ್ಲತ್ತ? ಇಸ್ಟ ಇಜ್ಜಿಡಲಾ ಪಣೊಂದುಲ್ಲೆ. ನಿನ 
ಅಪ್ಪೆನ ಕುಲ ನಿಕ್ಕ್‌ ತೆರಿದ್‌೦ಡ? ನಿನ ಅಪ್ಪೆನ ಸುರೂತ ಕ೦ಡನಿ ಯೇರ್‌, ಪಣ್ಣ?” 


ಇಂಚ ಪಣೊಂದೇ ವಿದುರೆ ತನಡ ಇತ್ತಿನ ಬಿರುನು ದೆರ್ರ್‌ ಪತೊಂದು, 


“ಕೌರವಾ, ಈ ಬಿರುನು, ಯುದ್ಧರಂಗೊಡು ಭೀಮೆ ನಿನ ತುಡೆನ್‌ ಮುಯ್ದುನಗ ನಿನನ್‌ ಒರೊೊನೆರೆಗ್‌ಂದ್‌ 
ದೀವೊಂದಿತ್ತೆ. ಇತ್ತೆ ನಿನ ಕೆಡು ನುಡಿ ಕೇಣ್ಣ್‌ ನಿನನ್‌ ಒರ್ರೊನುನ ಆಸೆ ಬುಡಿಯೆ.” ಪಂಡ್‌ದ್‌ ಆ ದಿವ್ಯ 
ಧನುಸ್ಸುನು ಲಟಲಟ ಪಣ್ಣಿಲೆಕ ಮುಯ್ತ್‌ ದಕ್ಕುವೆ. 

ಧೃತರಾಷ್ಟೆ, ಗಾಂಧಾರಿ ಈ ಸ೦ಗತಿನ್‌ ಕೇಣ್ಟ್‌ ಸ೦ಕಡ ಅನ್ನೇಸುವೆರ್‌. ಕೌರವಗ್ಲಾ ಒಂತೆ ಪೋಡಿಗೆ ಆಂಡ್‌. 
ಭೀಷ್ಮನಕುಲು ಪೆದ್ದಿ ಕಟಿಯೆರ್‌! 


ಕೃಷ್ಣೆ ಕೌರವಗ್‌, “ಕೌರವಾ, ಯೆನ ಬಗೆನೇ ಬೇತೆ. ನಿನ ಇಲ್ಲಡ್‌ ಒಣಸ್‌ ಮಲ್ಟ್‌ಜಿಂದ್‌ ಪಣ್ಣತ್ತ?” 
“ಅಂದ್‌!” 


“ಒಣಸ್‌ ಮಲ್ಬುನೆಕ್ಲಾ ಕೆಲವು ಸಂಗತಿಲ್‌ ಮುಕ್ಕ ಆಪ. ನಂಕ್‌ ಪ್ರಿಯೆರಾಯಿನಕ್ಷೆನ ಇಲ್ಲಡೇ ಒಣಸ್‌ 
ಮಲ್ಲೊಡು. ಒಂಜೇಳ್ಯ ನಂಕ್‌ ಆಪೊತ್ತು ಬತ್ತ್‌ದ್‌ ಗತಿ ಇಜ್ಜಂದಿಲೆಕ ಆಂಡ ಯೇರ್ನ ಇಲ್ಲಡ್‌ಲ ಉಣೊಲಿ. ಈ 
ಶಾಸ್ತ್ರ ಪ್ರಕಾರ ತೂ೦ಡ ಈ ಯೆಂಕ್‌ ಪ್ರಿಯೆ ಆದುಪ್ಪನಾಯೆ ಅತ್ತ್‌. ಅಂಚೆನೇ ಯೆಂಕ್‌ ಆಪೊತ್ತು ದಾಲ 
ಬಯ್ಬ್‌ಜಿ. ಅಂಚ ನಿನ ಇಲ್ಲಡ್‌ ಎಂಚ ಒಣಸ್‌ ಮಲ್ಲೊಲಿ? ರಾಜನೀತಿ ನಿಕ್ಕ್‌ ಗೊತ್ತುಂಡತ್ತಾ, ಅವು ದಾನೆ 
ಪಣ್ಣುಂಡು? ಪಗೆನಾಕ್ಷೆನ್‌ ಉಳಾಯಿ ದೀವೊನೈರೆ ಬಲ್ಲಿ. ಆಕ್ಷೆನ ಇಲ್ಲಡ್‌ ನುಪ್ಪ ನೀರ್‌ ದೆತೊನ್ಕೆರೆ ಬಲ್ಲಿಂದ್‌ 
ಶಾಸ್ತ್ರ ಪಣ್ಣುಂಡು. ಪಾ೦ಡವೆರೆಗ್‌ ಈ ಪಗೆನಾಯೆ. ಆ ಪಾ೦ಡವೆರ್‌ ಯೆಂಕ್‌ ಯೆನ ಜೂವೊದಂಚ! ಅಂಚ 
ಯೆಂಕ್‌ ಈ ಪಗೆನಾಯೆನೆ ಆದುಲ್ಲ. ಪಗೆನ್‌ ನಂಬುನವು ಸರಿಯಾ? ಈಯೇ ಪಣ್ಣ.” 


ಕೌರವೆ ಸಂದಾಯೊಡು ಮಿಸೆನೆ! 


“ಕಳಂಕ ಉಪ್ಪುನ ಚಂದ್ರೆ ಕಡಲ್‌ಗ್‌ ಸೇರುನವು ಸರಿಯೆ. ಅಂಚೆನೇ ಗೋಪೀಜಾರೆಯಾಯಿನ ನಿಕ್ಕ್‌ ಆ 
ಜಾತಿದ ಜೋಕುಲು ಜೂವ ಆದುಪುನೆಟ್‌ ತಪ್ಪ ದಾಲ ಇಜ್ಜಿ. ನಿನ್ನಂಚಿನ ಮಹಾತ್ಮೆರೆ ಕಯ್ತಲ್‌ ಪಂಚ 
ಪಾಂಡವೆರತ್ತಂದೆ ಬೇತೆ ಯೇರ್‌ ಬರುವೆರ್‌ ಪಣ್‌. ಉಪ್ಪಡ್‌, ಪಾ೦ಡವೆರ್‌ ನಿನಡ ಎಡ್ಡೆಡಿತ್ತೆರ್ದ ಯೆಂಕ್‌ ಅಡ್ಡಿ 
ಇಜ್ಜಿ. ಈ ಇತ್ತೆ ಸಭೆಕ್‌ ಬಯ್ದಿನಿ ದಾಯೆಗ್‌? ಅವ್ವೆನ್‌ ಪಣ್ಣ.” 


೧೧೨ 


ರಾಜಸಭೆಟ್‌ ಕೃಷ್ಣೆ ಪಣ್ಣೆ, 


w 


“ಪಾಂಡವೆರ್ನ ವನವಾಸ, ಅಜ್ಞಾತವಾಸ ರಡ್ಡೆತಲಾ ವಾಯಿದೆ ಕರಿದ್‌೦ಡ್‌. ಪಾಂಡವೆರ್‌ ನಿಕಲ್ದಾಕುಲೇ. 

ಕಾಡ್‌ದ ವಾಸೊಡು ಆಕುಲು ಬಾರೀ ಬಂಗ ಬಯ್ದೆರ್‌. ಆಕ್ಷೆನ್‌ ಜತೆಟ್‌ ಸೇರಾವೊಂಡ ನಿಕ್ಷೆಗ್‌ ಎಡ್ಡೆ ಆಪುಂಡು. 
ಈ ಬದ್ಕ್‌ ಸಾಸಿತ ಅತ್ತ್‌ ಬದ್‌ಡ್‌ ಪುರುಷಾರ್ಥೊಲೆನ್‌ ಕೂಡ್ದು ಪಾಡೊಡು. ಇತ್ತೆದ ರಾಜೆರೆಗ್‌ ಅಧಿಕಾರ 
ಎಚ್ಡಿಗೆ ಆಯಿಲೆಕ ಕಣ್ಣ್‌ದ ದಿಸ್ಪಿಗ್‌ ದೋಷ ತಾಗುಂಡು. ಸಂಪೊತ್ತುದ ಮದ ಯೇರ್ಟ್‌ ಕಣ್ಣ್‌ ಮಂದ ಆಪುಂಡು. 
ಅಂಚಿನಕುಲು ನೀತಿವಂತೆರ್ನ ಪಾತೆರ ಪಣ್ಣಿನ ಅಂಜನ ಪೂಜೊಂಬಿನವು ಎಡ್ಡೆ...ಕೌರವಾ, ಸಪ್ತಾಂಗ ಪಂಡ 
ಏಳ್‌ ಸಗ್ಗಿಲೆನ ಕೂಟ. ಅವು ಕೋಶ, ಬಲ, ತಳತಂತ್ರ, ರಾಷ್ಟ್ರ ದುರ್ಗ, ಅಮಾತ್ಯ ಬೊಕ್ಕ ಮಿತ್ರ ವರ್ಗ. ನಿನಡ 
ಉಂದೆಟ್‌ ಆಜಿ ಮಾತ್ರ ಉಂಡು. ಮಿತ್ರರಾಜೆರ್‌ ಇಜ್ಜೆರ್‌. ಪಾ೦ಡವೆರ್‌ ನಿನ ಮಿತ್ರೆರಾಯೆರ್ದ ನಿಕ್ಕ್‌ ಯೇರ್ಲಾ 
ಎದುರುಂತುಲೆಕ ಆಪುಜಿ. 


ಕೌರವಾ, “ಸಾಮ' ಪಣ್ಣಿನವು ರಾಜನೀತಿಗ್‌ ಮೆರುಗು ಕೊರ್ಲಿನವು. ಬದ್ಕೈೆರೆ ಬಯಕುನ ರಾಜೆರ್ನ ವೈಭವೊಗು 
ಉಂದು ಬೀಜಕೋಶ ಅಇತ್ತಿಲೆಕ. ಉಂದೆನ್‌ ಬುಡ್ಬು "ದಂಡ' ದ ಸಾದಿನ್‌ ಪತ್ತ್‌ಂಡ ನೀತಿಗ್‌ ದೂರ ಆಪೆರ್‌. ಇತ್ತೆ 
ತೂಲ, ಪಾ೦ಡವೆರ್‌ ಈ ಮಲ್‌ದಿನ ಅಪರಾಧ ಮಾತೆನ್ಷ ಮದತ್‌ದೆರ್‌. ನಿನ ಜತೆಟ್‌ ಬದೈೆರೆ ಬಯಕೊಂದುಲ್ದೆರ್‌. 
ಕಾಡ್‌ಡ್‌ ಬಾರೀ ಕಸ್ಟ, ದುಕ್ಕ ಅನ್ಸೇಸ್‌ದೆರ್‌. ಆಕ್ಷೆಗ್‌ ಈ ಅರ್ದ ರಾಜ್ಯೊನು ಕೊರಿಯಡ ಎಡ್ಡೆ. ನಿನ ಸಭೆತ 
ಹೆರಿಯೆರ್‌ ಕಿರಿಯೆರ್‌ ಮಾತೆರೆಗ್ಲಾ ಉಂದು ಸಂತೋಸುದ ಸಂಗತಿಯೇ ಆವು. ಈ ಮಲ್ಲ ಮನಸ್‌ ಮಲ್ತ್‌ದ್‌ 
ಆಕ್ಷೆಗ್‌ ಇ೦ದ್ರಪಸ್ಥದೊಟ್ಟುಗು ಅರ್ಪ ರಾಜ್ಯೊನು ಕೊರ್ದು ಪಾ೦ಡವೆರೆನ್‌ ಕುಡ ರಾಜೆರಾದ್‌ ನಿಲೆ ಮಲ್ವಡ ಬಾರೀ 

ಸಭೆಟಿತ್ತಿನ ಭಾರ್ಗವ, ಕಣ್ವ, ವಿಶ್ವಾಮಿತ್ರ, ನಾರದೆ.. ಮಾತೆರ್ಲಾ ಉಂದೇ ಅಭಿಪ್ರಾಯೊನು ಕೊರ್ಟೆರ್‌. ಅಕ್ಷೆನ 
ಪಾತೆರೊನ್ಸಾ ಸೇರಾವೊಂದು. ಕೃಷ್ಣೆ. 


“ಕೌರವಾ, ಯಾನಾ೦ಡ ಪಾಂಡವೆರೆನ ಕಡೆತಾಯೆ ನಿಜ. ಈ ರುಸಿಕುಲೆಗ್‌ ಯೇರ್ನ ಹಂಗ್‌ಲಾ ಇಜ್ಜಿ. 
ಯೇರ್ನ ಪಕ್ಷೊಲಾ ಬೊಡ್ಡಿ. ಅಂಚಾದ್‌ ಈ ರುಸಿಕ್ಷೆನ ಪಾತೆರೊನಾ೦ಡಲ ಕೇಣೊಲಿ ಅತ್ತ?” ಕೇಂಡೆ. 


ಕೌರವೆ ಮೀಸೆ ತಿರ್ಲಾವೊಂದು, ಮುಗುರು ತೆಲಿಕೆಡ್‌ ಕರ್ಣನಕ್ಷೆನ ಮೋನೆ ತೂಯೆ. ಕೃಷ್ಣನ ಪಾತೆರ 
ಗೆಣ್ಣಂದಿಲೆಕ, “ಕೃಷ್ಣಾ, ಈ ಮರ್ಲ್‌ ಪಂಚೆತಿಗೆ ದಾಯೆಗ್‌? ಪಾ೦ಡವೆರ್‌ ಯೆಂಕ್ಷೆಡ ಸರಸೊಡಿಜ್ಜೆರ್‌. ಆಕ್ಷೆನ 
ಯೋಜನೆ ಯೆಂಕ್‌ ಇಸ್ಟ ಇಜ್ಜಿ. ಅರ್ವ ರಾಜ್ಕೊದ ಪಂಚೆತಿಗೆಗ್‌ ಈ ಬೋಡುಂದೇ ಇಜ್ಜಿ. ಯುದ್ದ ಬೋಡಾಂಡ 
ಕೇಣೊನಡ್‌. ಪಾಂಡವೆರೆನ ಹಣೆತ ಬರವೇ ಇಂಚ. ಸುರುಟು ದ್ರುಪದನ ಸಾಯ ತಿಕ್ಕ್‌ಂಡ್‌, ನಡುಟು 
ವಿರಾಟರಾಯನ ಸಾಯ ಪಡೆತೊಂಡೆರ್‌. ಇತ್ತೆ ಈ, “ಪಾಂಡವೆರ್‌ ಯೆನ ಜೂವ” ಪಣ್ಣ್‌ ಪಣೊಂದುಲ್ಲ. 


ಅಂಚ ತೂನಗ ಯಾನೇ ಆಕ್ಷೆಗ್‌ ದೂರದಾಯೆ. ಯೆಂಕ್ಷೆಗ್‌ ಮಿತ್ರರಾಜೆರ್ನ ಅಗತ್ಯ ಇಜ್ಜಿ. ಅಂಚ ಸಾಯ 
ಕೇಣನವು ಯೆಂಕ್‌ ನಾಚಿಗೆದ ಸಂಗತಿ. ಸಂಧಿ ಮಲ್ಪುನವುಲಾ ನಾಚಿಗೆದ ಸಂಗತಿ. ಸಂಧಿದ ಪಾತೆರೊನು 
ಮದತ್‌ದೇ ಬುಡ್ಡ” ಪಣ್ಣೆ. 

ಆಂಡ ಕೃಷ್ಣೆ ತನ "ಸಾಮ' ತಂತ್ರೊಡೇ ಇತ್ತೊಂದು, 

“ಅ೦ಚತ್ತ್‌ ದುರ್ಯೋಧನಾ, ಚಾಡಿದಕಲ್ಲ ನೀಚ ನಾಲಾಯಿದಕಲ್ಲ ಪಾತೆರೊಗು ಕೆಬಿ ಕೊರಂದೆ, ಸಂಧಿ 
ಮಲ್ಲೊನ್ನ. ನಿಕಲ್ಲ ವಂಶೊನೇ ನೀತಿನಡಕೆದ ಪರಂಪರೆತವು. ಇಂಚಿತ್ತಿನ ಕುಲೊತ್ತಾಯೆ ಈ, ಕುಲಘಾತಕೆ 
ಆವೊಡ್ಡಿ. ರಾಜೆರೆಗ್‌ ನಿನ ಅರಮನೆಕ್‌ ಬರ್ಲಿನನೇ ಪುಣ್ಯೊದ ಅವಕಾಸ. ಈ ಪುಣ್ಯ ಪಾ೦ಡವೆರೆಗ್ಲಾ ತಿಕ್ಕಡ್‌. 
ನನೊಂಜಿ ಸಂಗತಿ, ಐವೆರ್‌ ಪಾಂಡವೆರ್ದಾ ನಿನ ಬಗ್ಗೆಡ್‌ ಎಡ್ಡೆ ಬಾಮೊಡೇ ಉಲ್ಲೆರ್‌. ಈ ಅಡ್ಡ ಅಲಚನೆ 
ಮಲ್ಪಂದೆ ಸಂಧಿಗ್‌ ಒಪ್ಕೊನ್ಹ” ಪಣ್ಣೆ. 


ಉದ್ಯೋಂಪರ್ವೊ ಬಿ 


ಕೌರವನ ವಾದ ಬೇತೆನೇ. 


“ಪಾಂಡವೆರೆಡ ಪ್ರೀತಿಗೀತಿದ ಪಾತೆರ ಬುಡ್ಡ. ಯೆಂಕ್ಷೆನ ಸಾಮ್ರಾಜ್ಕೊಡು ಪಾಲ್‌ ನಟ್ಟುನಕ್ಷೆನ್‌ ಯೆಂಕುಲು 
ಬಂದುಲು ಪಣ್ಣ್‌ ಗೆಣ್ಣುಜ. ಯೆನ ಮೆಗೈೆ ದುಶ್ಶಾಸನೆ ಸಂಧಿಗ್‌ ಒಪ್ಕುನಾಯೆನೇ ಚ್ರತ್ರ್‌? 


ತನ ಪುದಾರ್‌ ಈ ಪೊರ್ತುಡು ಬತ್ತಿನೆತ ಕುಸಿಟ್‌, ದುಶ್ಶಾಸನೆ ಕೃಷ್ಣನ್‌ ತೂವೊಂದು ಗಟ್ಟಿಡ್‌ ಪಣ್ಣೆ, 


“ಪಾಂಡವೆರ್‌ ಬಂದುಲಿಣ್ಣಿನ ಪಾತೆರೊನೇ ಯೆಂಕ್ಷೆಗ್‌ ಮೆಚ್ಚುಜಿ. ಸೂರ್ಯಗ್ತಾ ಕತ್ತಲೆಗ್ಲಾ ಎಂಚಿನ 
ಸಮ್ಮಂದ?” 


ಶ್ರೀಕೃಷ್ಣ ಇತ್ತೆ ಧೃತರಾಷ್ಟ್ರನಂಚಿ ತಿರ್ಲ್‌ದ್‌, ಯುದ್ಧೊದ ಎಡ್ಡೆಪಡ್ಕೆಲೆನ್‌ ಆಯಡನೇ ಪಂಡ್‌ದ್‌, ತಪ್ಪು 
ಅಲಚನೆದ ಕುಲಗೇಡಿ ಜೋಕ್ಷೆಗ್‌ ಬುದ್ಧಿ ಪಂಡ್‌ದ್‌ ಸಂಧಿಗ್‌ ಒಪ್ಯಾವೆರೆ ಪಣ್ಟೆ. ಆತಾನಗ ಭೀಷ್ಮೆರ್ಲಾ ಕೌರವಗ್‌ 
ಬುದ್ದಿ ಪಣ್ಣೆರ್‌. ದ್ರೋಣೆರ್ಲಾ, ಪಾ೦ಡವೆರ್‌ ರಾಜ್ಯೊಡು ಪಾಲ್‌ ಕೇಂಡಿನೆಟ್‌ ತಪ್ಪು ಇಜ್ಜಿ೦ದೇ ಪಣ್ಣೆರ್‌. ಕೃಷ್ಣನ 
ಪಾತೆರೊನು ತಿರಸ್ಕಾರ ಮಲ್ಪುನವು ಸರಿಯತ್ತ್‌ಂದ್‌ಲ ಬುದ್ದಿ ಪಣ್ಣೆರ್‌. 

ಕೌರವೆ ಇತ್ತೆ ತನ ಅಭಿಪ್ರಾಯೊನು ಕಂಡಿತ ನುಡಿಟ್‌ ಪಣೊಂಬೆ. 


“ಕೃಷ್ಣಾ, ದೆಂಗಾವುನಾಂಡಲಾ ದಾಯೆಗ್‌? ಯಾನ್‌ ಪಾಂಡವೆರೆಗ್‌ ದಿಂಜ ಬಗೆಟ್‌ ದ್ರೋಹ ಮಲ್‌ದೆ. 
ಇಜ್ಜಿಂದ್‌ ಪಣ್ಣುಜಿ. ಈ ಸಾಮ್ರಾಜ್ಯೊದ ಆಸೆಡಾದೇ ಅಂಚ ಮಲ್ತ್‌ದಿನಿ. ಜೂಜುದ ನಿಮನೊಡು ರಾಜ್ಕೊನು 
ಪಡೆತೊಂಡಿನ್ದ ಆತೆಕಾದೇ. ಅಂಚ ರಾಜ್ಕೊಡು ಪಾಲ್‌ ಕೊರ್ರಿನ ಪ್ರಶ್ನೆನೇ ಇಜ್ಜಿ. ಪಾಂಡವೆರೆಗ್‌ ಕಾಡೇ ಗತಿ. 
ಬೇತೆ ನಿಲೆ ಇಜ್ಜಿ. ಯಾನ್‌ ಪಾಲ್‌ ಕೊರುಜಿ.” 


ಕೃಷ್ಣೆ ಇತ್ತೆ ಐನ್‌ ಊರುದ ಸೊಲಕ ಲಕ್ಕಾವೆ. 

“ಕೌರವಾ, ಅಪಕೀರ್ತಿಗ್‌ ಪೋಡ್ಕಿದ್‌ ಆಕುಲು ಸತ್ಯನಿಷ್ಠೆರಾದ್‌ ಕಾಡ್‌ಡ್‌ ಇತ್ತಿನವು ದೋಷ ಅತ್ತ್‌ 
ಜೂಜುದಪಗ ಪಣ್ಣಿನ ಪಾತೆರೊದಲೆಕ ಇತ್ತೆ ಅದ್ನ ರಾಜ್ಕೊನು ಕೊರಂದೆ ಇತ್ತಡ ಭೀಮೆ ನಿನನ್‌ ಪೊಕ್ಕಡೆ 
ಬುಡ್ಡೆನ? ಪೋವಡ್‌, ಅರ್ಪ ರಾಜ್ಯ ಬೊಡ್ಡಿ, ಐನ್‌ ಊರುಲೆನಾ೦ಡಲಾ ಕೊದ್ದ. ಯಾವು. ವೃಕಸ್ಥಳ, ಕುಶಸ್ಥಳ. 
ಆವಂತಿ, ವಾರಣಾವತ ಈ ನಾಲ್‌ ಊರುದ ಒಟ್ಟುಡು, ನಿಕ್ಕ್‌ ಇಸ್ಟ ಬತ್ತಿನ ನನೊ೦ಜಿ ಊರುನು ಸೇರಾದ್‌ 


ವಿದುರೆಲಾ ಕೃಷ್ಣನ ಪಾತೆರೊನು ಕೇಣ್ಣ ಪಣ್ಣ್‌ ಕೌರವಗ್‌ ಹಿತನುಡಿ ಪಣ್ಣೆ. 
ಆಂಡ ಕೌರವೆ ತೆಲ್ತೊಂದೇ, 


“ಕೃಷ್ಣಾ, ಈ ಕೇಣೊ೦ದಿನ ಒ೦ಜೊ೦ಜಿ ಊರುಲು ಯೆಂಕ್ಷೆನ ಸಾಮ್ರಾಜ್ಯೊದ ಮುಕ್ಕ ಬಾಗೊನೇ. ಆ 
ಊರುಲೇ ಬುಳೇಂಡ ಅವ್ವೇ ಹಸ್ತಿನಾವತಿ. ನನೊ೦ಜಿ ಪೋಡಿಗೆಲ ಉಂಡು. ಪುಣ್ಯಾತ್ಮಾ ಈ ಮೂಜಿ ಮುಟ್ಟು 
ಬೂಮಿ ನಟ್ಟ್‌ದ್‌ ಬಲಿ ಚಕ್ರವರ್ತಿನ್‌ ಮೂಜಿನೇ ಮುಟ್ಟುಡು ದೊಂಕುದಿನ ಮಹಾತ್ಮೆಗೆ! ಪಾಪ, ಆ ಬಲಿಚಕ್ರವರ್ತಿ 
ನಿಕ್ಕ್‌ ಮೂಜಿ ಮುಟ್ಟು ಬೂಮಿ ಕೊರ್ದು ಪಾತಾಳೊಗು ಪೋಯೆ. ನನ ಐನ್‌ ಊರ್‌ಲೆನ್‌ ಕೊರ್‌೦ಡ ಯೆಂಕ್‌ 
ವಾ ಲೋಕ ಕಾತೊಂದುಂಡಾ ಗೊತ್ತುಜ್ಜಿ! ಪರಮ ಪುರುಷೆಯಾಯಿನ ನಿಕ್ಕ್‌ ಮಲ್ಲ ನಮಸ್ಕಾರ. ದಯದೀದ್‌ 
ಎಂಚ ಬತ್ತನಾ ಅಂಚೆನೇ ಪಿರತಿರ್ಸ್‌ದ್‌ ಪೋಲ. 


ಕೃಷ್ಣಾ, 


ಯಾನ್‌ ಪಾಂಡವೆರೆಗ್‌ ಅರ್ತ ರಾಜ್ಯೊನು ಎಂಚಲಾ ಕೊರುಜಿ. ಈ ಕೇಂಡಿನಂಜಿನ ಐನ್‌ 

ಊರುಲೆನ್ಸಾ ಕೊರ್ದುಜಿ. ಕೊರೈಡ ನಿನ್ನಾಜೆ! ಆತೇ ಅತ್ತ್‌, ಒಂಜಿ ಸೂಜಿದ ಮುನೆ ಕಂತಾವುನಾತ್‌ ಬೂಮಿನ್ಹಾ 
ಕೊರುಜಿ. ಧರ್ಮರಾಯನ ಸಂಕಡೊಗು ಯಾನ್‌ ದಾನೆ ಮಲ್ವೇರೆ ಆಪುಂಡು?” 


ಇತ್ತೆ ಕೌರವಗ್‌ ಕೃಷ್ಣನ ಮಿತ್ತೇ ಅನ್ಮಾನ ಬತ್ತ್‌ಂಡ್‌. ಆಯನ್‌ ಅಪಮಾನ ಮಲ್ಪುನ ಮನಸಾಂಡ್‌. 


6 ಷ್ಟಾ, ಈ ಇಡೆಗ್‌ ದಾನೆ ಬತ್ತ? ಪೆತ್ತ ಮೇಪಾವುನ ಬೇಲೆ ಇತ್ತ್‌ಜ? ಕಾಡ್‌ಡ್‌ ಬಲ್ಲುನವು ಮುಗೀಂಡ? 
ಪುಗರುನ ರುಸಿನಾಕ್ಷೆನ್‌ ಕಾರ್‌ಗ್‌ ಬೂರ್ಲಾವೊಂಬಿನೆನ್‌ ಬುಡ್ಡು ಇಡೆಗ್‌ ದಾಯೆಗ್‌ ಬತ್ತ? ಕ್ಷೀರಸಾಗರೊಡು 
ಸರ್ಪೊದ ಹಾಸಿಗೆಡ್‌ ಜೆತೊಂಬಿನೆನ್‌ ಬುಡ್ಬು ಯೆಂಕ್ಷೆನ ಯೆತೆಸಿಂತೆನ್‌ ದೂರ ಮಲ್ಬುನೆಕಾದ್‌ ಇಡೆಗ್‌ ಬರಿನ 
ಅಗತ್ಯ ಇತ್ತ್‌ಂಡ” 


ಕೃಷ್ಣಗ್‌ ತನನ್‌ ಇಂಚ ನಿಂದನೆ ಮಲ್ಲಿನೆಕ ಕೋಪ ಬತ್ತ್‌ಂಡ್‌. ಭೀಷ್ಮನಕ್ಷೆನ್‌ ತೂವೊಂದು, ವಿದುರಡ 


dl 


ಷ್‌ 
ಉಲಿ 


₹ 


“ವಿದುರಾ, ಯಾನ್‌ ಮೊಕ್ಸೆನ ನಡುಟು ರಾಜಿ ಮಲ್ಲಾವೆರೆ ಬತ್ತ್‌ಂಡ ಇಂಬ್ಯೆ ಯುದ್ದೊದ ಪಾತೆರೊನು 
ಪಣೊಂದುಲ್ಲೆ. ಇಂಬ್ಯನ ಬೊಡೆದಿನ ಕೆಬಿತ ಓಲೆ ಪಂದುಲೆಕ ತೋಜೊಂದುಂಡತ್ತ? ಯುದ್ಧ ನಡತ್ತ್‌ಂಡ 
ಜೋಕ್ಷೆನ್‌ ಕಳೇವೊಂಡಿನ ಈ ಧೃತರಾಷ್ಟ್ರ ಬೊಡೆದಿನೊಟ್ಟುಗು ಪಾಂಡವೆರ್ನ ರಾಜ್ಕೊಡು ಪುಂಡಿ ನುಪ್ಪುಗಾದ್‌ 
ಭೀಮನ ಹಂಗ್‌ಡ್‌ ಉಪ್ಪೊಡಾಪುಂಡತ್ತ?” 


ಪರಿಸ್ಥಿತಿ ಬಿಗಾಡುನೆನ್‌ ತೂದು ಭೀಷ್ಯೆ ವಿದುರೆ, ಧೃತರಾಷ್ಟೆ ಮಾತ ಪಾತೆರೊಂದು ದುರ್ಯೋಧನನ್‌ 
ಇತಿಮಿತಿಟ್‌ ದೀಪಿನ ಬಗೆಕ್‌ ಚಿಂತನೆ ಮಲ್ಲುನವು ದುಶ್ವಾಸನಗ್‌ ಗೊತ್ತಾಂಡ್‌. ಆಯೆ ದುರ್ಯೋಧನನಡೆಗ್‌ 
ಪೋದು, 


“ಅಣ್ಣಾ, ನಮ್ಮಕುಲೇ ನಂಕ್‌ ಎಡ್ಡೆ ಎಣ್ಣುಜೆರ್‌. ಭೀಷ್ಮೆರ್‌, ಎದುರೆ, ಅಮ್ಮೆರ್‌ ಮಾತ ಮನಸ್‌ ಕಲಡಾವೊಂದು, 
ನಮ ರಾಜ ಕಾರ್ಯೊನು ಹಾಳ್‌ ಮಲ್ಪುನ ಅಂದಾಜಿಡುಲ್ಲೆರ್‌. ಯಾನ್‌ ಉಂದೆನ್‌ ತೂವಯೆ” ಪಂಡಿನತ್ತಂದೆ 
ಸಭೆಡ್ಜ್‌ ಪಿದಾಯಿ ಪೋಯೆ. ಆಯನ ಪಿರಾವುಡೇ ಕೌರವೆ, ಕರ್ಣೆ, ಶಕುನಿನಕುಲ್ಲಾ ಪೋಯೆರ್‌. ಅಲ್ಪನೇ ಕೃಷ್ಣನ 
ಕಿತಾಪತಿತ ಬಗೆನ್‌ ಪಾತೆರೊನುವೆರ್‌. 


ಕೌರವೆ ಪಣ್ಣೆ, “ಈ ಯಾದವನ ಎಂಟ್‌ ದಾದ ಗೊತ್ತುಂಡ? ನಮನ್‌ ಬೊಕ್ಕ ಪಾಂಡವೆರೆನ್‌ ಒರಿಯ 
ಮಿತ್ತ್‌ ಒರಿಯನ್‌ ಬೂರೈರೆ ಬುಡ್ಬು ಮಾತೆರೆನ್ಹಾ ಕೆರ್ಬಾವುನನೆ! ನಿಜ ಪಣೊಡಾ೦ಡ ಈ ಕೃಷ್ಣೆನೇ ನಮ ಸುರೂತ 
ಪಗೆ! ಪಾ೦ಡವೆರತ್ರ್‌. ಆಯಿನೆಡ್ಡಾವರ ಇಂಬ್ಯನ್‌ ಸಭೆಟೇ ಬಲ್ಲ್‌ಡ್‌ ಕಟ್ಟ್‌ಗ. ಗಾಳಿನ್‌ ಕಟ್ಟ್‌ದ್‌ ಪಾಡ್‌೦ಡ ತೂಕು 
ಅವಕಾಸ ಆಪುಜಿ. ಕೃಷ್ಣನ ರಟ್ಟೆಲೆನ್‌ ಕಟ್ಟ್‌ಂಡ, ಪಾ೦ಡವೆರೆನ ಬಲ ಕು೦ದು೦ಡು. ಪೋಯಿ. ಕಟ್ಟುನೆಕ್‌ ಬಲ್ಸ್‌ 
ಕಣಪಾಲೆ.” 


ಉಂದೆನ್‌ ಕೇಂಡಿನ ಕೃತವರ್ಮೆ ಪಿಸುಪಾತೆರೊಡು ಸಾತ್ಯಕಿಗ್‌ ಪಣ್ಣೆ. ಸಾತ್ಯಕಿ ಗರ್ವೊಡು, ತನ ಸೇನೆನ್‌ 
ಬಾಕಿಲ್ಲಡೆಗೇ ಲೆಪುಡಾವೆ. ಅಗತ್ಯ ಇತ್ತ್‌ಂಡ ಕುರುಸೇನೆದ ಮಿತ್ತ್‌ ಬೂರ್ಬು, ದುರ್ಯೋಧನನ್‌ ನೆತ್ತೆರ್ಸ್‌ ನನೆಪಾವುನನೇ 
ಆಯನ ನಿಚ್ಚಯ. ಸೇನೆನ್‌ ಉಂತಾದೇ ಕೃಷ್ಣನ ಕೆಬಿಟ್‌ ದುರ್ಯೋಧನನ ದುಸ್ಟ ಉದ್ದೇಸೊನು ಪಣ್ಣೆ. 


ಕೃಷ್ಣೆ ಅಪಗನೇ ಭೀಷ್ಮೆರೆಗ್‌, “ಎಡ್ಡೆ ಮನಸ್‌ದಾಕುಲು ಎಡೆ ಕಜ್ಜೊಗು ಒಪ್ಪುವೆರ್‌. ಆಂಡ ಮೂಡ 
ಣಿ (ನಿ (ನಿ ಜ ಸ್ರಿ 


ಮತಿತಕುಲು ಎಡ್ಡೆನೆಕ್‌ ಬಗ್ಗುಜೆರ್‌. ಅಮೃತಶಿಲೆ ಚಂದ್ರನ ಬೊಳ್ಳುಡು ತಂಪು ಆಪುಂಡು. ಆಂಡ ವಜ್ರಾಯುಧ 
ನಾಟಜಿಡ ಪರ್ವತ ಪಂದುಜಿ” ಪಣ್ಣೆ. 

ಭೀಷ್ಮೆರೆಗ್‌ ಅರ್ತ ಆವಂದೆ ಕೃಷ್ಣನೇ ತೂಪೆರ್‌. 


“ಭೀಷ್ಮೆರೇ, ದೂತೆರೆನ್‌ ಕಟ್ಟ್‌ದ್‌ ಪಾಡುನವು ರಾಜೆರೆಗ್‌ ಎಡ್ಡೆನ? ಇರೆನ ಪಲ್ಕಾಡ್ಲೆನ್‌ ಲೆಪುಡಾದ್‌ ಕೇಣ್ಣೆ. 
ಯೆಂಕ್‌ ಪೋಡಿಗೆ ದಾಲ ಇಜ್ಜಿ” 


ಭೀಷ್ಮೆರೆಗ್‌ ಅರ್ತ ಆದ್‌ ಧೃತರಾಷ್ಟಗ್‌ ಪಣ್ಣೆರ್‌. 
ಧೃತರಾಷ್ಟೆ ಗಾಂಧಾರಿನ್‌ ಬೊಕ್ಕ ಕೌರವನ್‌ ಲೆಪುಡಾವೆ. 
ಶ್ರೀಕೃಷ್ಣನ್‌ ಕಟ್ಟ್‌ದ್‌ ಪಾಡುನ ಸಂಗತಿ ತೆರಿನ ಗಾಂಧಾರಿ ಮಗಕ್‌, 


“ಮಗಾ, ಕೃಷ್ಣನ್‌ ಕಟ್‌ ಪಾಡುನ ಅಜಕೆನ? ಪೆತ್ತಿನ ಬ೦ಜಿಗ್‌ ಸ೦ತೋಸು ಕೊರ್ಟಿನ ಬಗೆ ಉಂದುವೆನ?” 
ಪಣ್ಣ್‌ ನೆರ್ಸ್‌ ಕೇಣುವೊಲು. ಬೊಕ್ಕ ಧೃತರಾಷ್ಟಗ್‌ ಪಣ್ಣೊಲು, 


೦ 

“ಉಂದು ಮಾತ ನಮಡ್ಸೇ ಆಯಿನ ತಪ್ಪು ಪುಟ್ಟಿನಪಗನೇ ಈ ಪಾಪಿನ್‌ ದೆತ್ತ್‌ ದಕ್ಕಂದಿನನೇ ನಮ ತಪ್ಪು. 
ಈ ದರಿದ್ರ ಬುದ್ದಿದ ಮಗೆ ಶ್ರೀಕೃಷ್ಣನೇ ಕಟ್ಟ್‌ದ್‌ ಪಾಡುವೆಗೆ! ಅಕ್ಕಸೊದ ಮೆಯಿ ಮುಟ್ಟುವೆಗೆ! ಇಂಬ್ಯಗ್‌ ದಾನೆ 
ಪಣೊಡು?” 


ಧೃತರಾಷ್ಟೆಲ “ಎಯ್‌! ದುಸ್ಟಾ. ಕೃಷ್ಣನ್‌ ಯೇರಾ೦ಡಲಾ ನೋಚಾವೆರ? ಯಾದವೆರ್‌ ನಂಕ್‌ ದೂರದಕುಲಾ? 
ವಸುದೇವನ ಮಗೆ ಕೃಷ್ಣಡ ಇಂಚ ನಡತೊನುವನ? ದುಸ್ಪೆರ್ನ ಒಟ್ಟುಗು ಸೇರ್ಡ್‌ ನರಕೊದ ಸಾದಿ ಪತ್ತುವನ?” 
ಕೇಣುವೆ. 


ವಿದುರೆ ಧೃತರಾಷ್ಟನ್‌ ಸಮದಾನ ಮಲ್ಪುವೆ. 


“ಪಭೂ, ಕಿರ್ಮಿಲೆಗ್‌ ಕಡಲ್‌ ಪೋಡ್ಕುಂಡ? ಕಿಲೆಂಜಿಗ್‌ ಪರ್ವತ ಪೋಡ್ಕುಂಡ? ಸೊರ್ಕುದಿನ ಕೇರೆದ 
ಕಿನ್ನಿಗ್‌ ಗರುಡೆ ಪೋಡ್ಕುಂಡ? ಅಂಚೆನೇ ಕೃಷ್ಣೆ ನಿನ ಜೋಕ್ಷೆನ ದುಸ್ಪ ಕಜ್ಜೊಗು ಪೋಡ್ಯುಜೆ. ಕೃಷ್ಣೆ ಸಾಕ್ಟಾತ್‌ 
ಪರಬ್ರಹ್ಮೆನೆ! ಇಂಚಿತ್ತಿನ ಪರಬ್ರಹ್ಮ ಶ್ರೀಕೃಷ್ಣನ್‌ ಕೌರವನ ಕಡೆತ ಸೈನಿಕೆರ್‌ ಬಲ್ಲ್‌ಡ್‌ ಕಟ್ಟ್‌ದ್‌ ಪಾಡ್ಕೆರೆ ತೂಂಡ 
ದಾದ ಆವು?” 


ಎದುರೆ ಪಣೊಂದಿತ್ತಿಲೆಕನೇ ಕೃಷ್ಣೆ ಮೆಯಿಮುರಿ ದೆತ್ತೊಂದು, ಮೆಯಿ ನಿಮುರ್ಟ್‌, ಲಕ್ಕ್‌ದುಂತುವೆ. 


ದಾದ ತೂಪಿನಿ?। ಒರಾನೆ ಮೆಂಚಿದ ಗೊಂಚಿಲ್ಲಲೆಕ ಕೃಷ್ಣನ ಮೈಯಿಟ್‌ ನೂದು ಸೂರ್ಯೆರ್‌ ಉಂಡಾಯೆರ್‌. 
ತೇಜಸ್ಥ್‌ದ ಲಹರಿ ಲಕ್ಕ್‌ದ್‌ ಆಸ್ಥಾನೊನು ಸ್ಥಿರ ಉಂತಾಂಡ್‌! ಶ್ರೀ ಹರಿ ತನ ವಿಶ್ವರೂಪೊನು ಸಭೆಕ್‌ ತೋಜಾವೆ. 
ಆಯನ ಉಂಗುಟೊಡು ದೈವೊಲು ದಿಂಜಿಯ! ನಿಸಲ್ಡ್‌ ಬ್ರಹ್ಮೆ ಉಂತಿಯೆ! ತಿಗಲೆಡ್‌ ರುದ್ರೆ ತೋಜಿಯೆ! 
ಮೋನೆಡ್‌ ವಾಯು! ಬಿರೆಲ್ಡ್‌ ಇಂದನಕುಲು.! ಪೂವೊಲ್ಲು ಸೂರ್ಯೆ! ಬುಜೊಕ್ಷೆಡ್‌ ದಿಕ್ಲಾಲಕೆರ್‌! ರೋಮರೋಮೊಡು 
ಸುರೆರ್‌, ಖೇಚರೆರ್‌, ಕಿನ್ನರೆರ್‌, ಕಿಂಪುರುಷೆರ್‌, ವಿದ್ಯಾಧರೆರ್‌, ವಸುಲು, ಮನುಲು, ಆದಿತ್ಕೆರ್‌, ಸರ್ಮ್ಪೊಲು, 
ಗರುಡೆ, ಗಂಧರ್ವೆರ್‌, ಅಶ್ವಿನಿ ದೇವತೆಲ್‌, ವಿಶ್ವೇಶ್ವರೆರ್‌! ಅಪ್ಪರೆಲ್‌ ಸೇರೊಂಡೆರ್‌. ಬಲತ ಬುಜೊಟು 
ಅರ್ಜುನೆ! ದತ್ತಬುಜೊಟು ಬಲರಾಮೆ! ಪಾದೊಡು ಧರ್ಮರಾಯೆ, ಭೀಮೆ, ನಕುಲೆ, ಸಹದೇವನಕುಲು! 
ಯಾದವೆರ್‌! ಆಯನ ಕೆಬಿ, ಕಣ್ಣ್‌, ಮೂಂಕುಲು ಮಾತ ಕಾಂತಿಡ್‌ ಮೆರೆಂಡ್‌. ಆ ಬೊಳ್ಳು ಅಕ್ಕಸೊಗೇ 
ಎತ್ತ್‌ಂಡ್‌. ಆಯನ ಆಯುಧೊಲೆನ ಕಾಂತಿಡ್‌ ಸೂರ್ಯೆ ಮಸ್ಕ್‌ ತೋಜಿಯೆ. 


ಇಂಚ ಸಾವಿರ ಬುಜೊಕ್ಷೆಡ್‌ ವಿಷ್ಣು ವಿಶ್ವರೂಪೊನು ತೋಜಾಯೆ. ದೇವತೆಲ್‌ ವಾದ್ಯ ದನಿತೊಟ್ಟುಗೆ 

ಪೂತ ಬರ್ಸ ದೊರ್ತೆರ್‌. ಕಡಲ್‌ಡ್‌ ನೀರ್ಬ ಬರಕ್‌ ಬತ್ತ್‌ಂಡ್‌. ಕೌರವೆ ಒರಿಯನ್‌ ಬುಡ್ತು ಬಾಕಿದಕುಲು 
ಮಾತೆರ್ಲಾ ಈ ವಿಶ್ವರೂಪೊನು ತೂಪೆರ್‌. ಭೀಷ್ಮೆರ್‌, ಅ೦ಚನೇ ಮಾತೆರ್ಲಾ ಬಗ್ಗಿಡ್‌ ನಡ್ಡೊ೦ದೇ ಪುಡಾಡುವೆರ್‌. 

ಶೀಕೃಷ್ಣೆ ಮಾತೆರ್ನಲಾ ಉಳಾಯಿಡ್‌, ಅಂಚೆನೇ ಪಿದಾಯಿಡ್ಲಾ ಮೆ೦ಚುವೆ. ಇಡೀ ಸಭೆಟ್‌ ತಾನ್‌ ಅತ್ತಾಂದೆ 
ಬೇತೆ ಯೇರ್ಲಾ ಇಜ್ಜೆರ್‌ ಪಣ್ಷಿಲಕದ ಮಾಯೆ ತೋಜಾಯೆ. 

ದುರ್ಯೋಧನನ ಕಡೆಟ್‌ ಕೃಷ್ಣನ್‌ ಕಟ್ಟ್‌ದ್‌ ಪಾಡ್ಕೆರೆ ಬತ್ತಿನಾಕುಲು ತೂನಗ ಸಭೆಟಿತ್ತಿನಕುಲು ಮಾತೆರ್ಲಾ 
ಕೃಷ್ಣಲೆಕನೇ ತೋಜಿಯೆರ್‌! “ಯೇರೆನ್‌ ಕಟ್‌ದ್‌ ಪಾಡುನು? ಈತ್‌ ಜನೊಲ ಕೃಷ್ಣರಾ?” ಪಣ್ಣಿ ಪ್ರಶ್ನೆದ, 
ಅನ್ನಾನೊದ, ಅಚ್ಚಿರೊದ ನಡುಟು ತಿಕ್ಕ್‌ದ್‌ ಬೂರೊಂಡೆರ್‌. 

ಮನಸ್‌ಡ್ಲಾ ಮುಟ್ಟಿರೆ ಆವಂದಿನ ಈ ಪರಮ ಪುರುಷನ್‌ ಕಟ್ಟುನವು ಆಪಿನಪೋಪಿನ ಬೇಲೆ ಅತ್ತ್‌ಂದ್‌ 
ಕರ್ಣನಕುಲ್ಲಾ ಎಣ್ಣೊಂಡೆರ್‌. 


ಗಾಂಧಾರಿನ ಉಡಲ್‌ ದಿಂಜಿದ್‌ ಬತ್ತ್‌ಂಡ್‌. 


“ಕೃಷ್ಣಾ, ಕರುಣೆದ ಕಡಲ್‌ ಆದುಪ್ಪುನ ಮೈಮೆದ ಮೂರ್ತಿಯೇ, ನಿನ ಪಾದೊಲೆನ್‌ ತೂದು ಯೆನ ಪಾಪ 
ಮಾತ ನಾಶ ಆಂಡ್‌. ದೇವಾ! ಶರಣು ಪಣೊಂದುಲ್ಲೆ. ಕರುಣೆಡ್‌ ಕಾತೊನ್ನ” ಪಣ್ಣ್‌ ಪುಡಾಡುವೊಲು. 


ಕೌರವನ ಬೊಡೆದಿ ಭಾನುಮತಿ, “ದೇವಾ, ಮಾನ, ಅಪಮಾನ ಮಾತಲಾ ನಿನ್ನವೇ! ಹಾನಿ, ವೃದ್ಧಿಲ್‌ 
ಮಾತಲಾ ನಿನ್ನವೆ! ಶರಣು ಪಣೊಂದುಲ್ಲೆ. ಯೆಂಕ್ಷೆನ ತೇಜಸ್ಸ್‌ನ್‌, ಅಭಿಮಾನೊನು ಒರ್ಬಾದ್‌ ಕೊರ್ಪ”ಪಣ್ಟ್ಣ್‌ 
ಪುಡಾಡುವೊಲು. 


ಧೃತರಾಷ್ಟಗ್ಲಾ ಶ್ರೀಕೃಷ್ಣೆ ಕಣ್ಣ್‌ದ ದಿಸ್ಸಿನ್‌ ಅನುಗ್ರಹ ಮಲ್ತಿನೆಟ್‌ ಆಯನ ಮಂಗಳ ಮೂರ್ತಿನ್‌ ಉಡಲ್‌ 
ದಿಂಜುಲೆಕ ತೂದು, 


“ದೇವಾ, ಯೆನ ದಿಸಿ ಇತ್ತೆನೇ ಆಜಿದ್‌ ಪೋಪಿಲೆಕ ಕೃಪೆ ಮಲುಲ. ದಾಯೆಗ್‌ಂದ್‌೦ಡ, ನಿನ್ನ ದಿವ್ಯ ಸಿರಿ 
ರೂಪೊನು ತೂಯಿನೆಡ್ಜ್‌ ಬೊಕ್ಕ ಬೇತೆ ಒವ್ವೆನ್ಲಾ ತೂಪಿನ ತೊಡು ಯೆಂಕ್‌ ಇಜ್ಜಿ.” ಪಣ್ಣ್‌ ಕೇಣೊನುವೆ. 


ದುರ್ಯೋಧನೆ ಮಾತ್ರ ಉಂದು ಒಯಿಟ್ಲಾ ಮನಸ್‌ ಮಗ್ಗಂದೆ ಇತ್ತಿನಂಚೆನೇ ಉಲ್ಲೆ. 


“ಅಮ್ಮೆರೇ ಈ ಮುಕುಂದನ ವಂಚನೆಗ್‌ ಪೋಡ್ಯೊಡ್ಡಿ. ಸಂಧಿ ಸಂಧಿ ಪಣೊಂದುಳ್ಲೆತ್ತ? ಈ ಪಾತೆರ 
ಆಯನ ಉಡಾಲ್ಡ್‌ ಬರೊಂದುಂಡಾ ಪಣ್ಣ್‌ ಕೇಣ್ಣೆ. ಇಂಬ್ಯೆ ಸರ್ವಾಂತರ್ಯಾಮಿ ಆದುಪ್ಪೆರೆ ಯಾವು! ಇಂಬೈೆ 
ಪಂಡಿಲೆಕ ಲೋಕ ನಡಪೆರೆಗ್ಲಾ ಯಾವು! ನಿಸ್ಸಂಗಿಯಾದುಪ್ಪುನ ಇಂಬ ಲೋಕೊನು ಉಂಡು ಮಲ್ತ್‌ದ್‌ 
ಬೊಕ್ಕ ಪ್ರಳಯೊಡು ನಾಶ ಮಲ್ಲೆರೆಗ್ಲಾ ಯಾವು! ಇಂಬೈ ಕರುಣೆದ ಕಡಲ್‌ ಅಂದ್‌. ಮಾತೆರೆನ್ಸಾ ಕಾತೊನುವೆ. 
ಘನೊಕು ಘನ, ಕಣೊಕು ಕಣ ಆದುಲ್ಲೆ. ಆ೦ಡ, ಮಾತೆರ್ನೆಲಾ ಉಡಾಲ್ಡ್‌ ನಿಲೆಯಾತಿನ ಇಂಬ್ಯೆ ಎನ್ನ ಉಡಾಲ್ಡ್‌ 
ಇತ್‌ದ್‌ ದಾನೆ ಮಲ್ತೊಂದುಲ್ಲೆ ಗೊತ್ತುಂಡ? "ಸಂಧಿ ಬೊಡ್ಡಿ' ಪಣ್ಣಾವೊಂದುಲ್ಲೆ. ತಾನ್‌ ಸಂಧಿದ ಬಗೆಕ್‌ 
ಪಣೊಂದುಲ್ಲೆ. ಇಂಬ್ಯೆ ಪಣ್ಣಿಲೆಕ ಇಜ್ಜೆ. ತೋಜುಲೆಕಲಾ ಇಚ್ಛೆ. ಆಯನ ಬಗೆ ಬೇತೆನೇ! ಮಾತೆರ್ನ ಉಳಾಯಿಡ್ಲಾ 
ಇತ್ತೊಂದು ಗೊಬ್ಬಾವುನ ಇಂಬ್ಯಗ್‌ ನಮ ದಾಯೆಗ್‌ ಪೋಡ್ಕೊಡು? ಅಮ್ಮೆರೇ ಇಂಬ್ಯೆ ಸೂತ್ರಧಾರೆ. ನಮನ್‌ 
ಗೊಂಬೆದಂಚ ಗೊಬ್ಬಾವೆ! ಒಂ೦ಜೆಕ್ಕೊಂಜಿ ತಾಂಟಾದ್‌, ಲಡಾಯಿ ಮಲ್ಟಾವೆ. ಆ ಗೊಂಬೆಲೆಗ್‌ ಪಾಪ- 
ಪುಣ್ಯೊಲು ಇಜ್ಜಿ. ಅವು ಸೂತ್ರಧಾರನವೇ ಅತ್ತಾ? ಅಂಚೆನೇ ಇಂಬೈ. ಕೆರ್ಟೆ, ಕೆರ್ದಾವೆ, ಮಾತೆಕ್ಲಾ ಆಯೇ 
ಜವಾಬ್ದಾರಿ! ನಮಲೆಕಂತಿನ ಜೀವಿಲೆಗ್‌ ಸ್ವಾತಂತ್ರ್ಯ ಓಲುಂಡು? ಪಣ್ಣೆ. 

ಇಂಬ್ಯೆ ಬೂಮಿದ ದುನ್ನ ಕಮ್ಮಿ ಮಲ್ಪುನೆಕಾದ್‌ ಅಬತಾರೊಡು ಬೂಮಿಗ್‌ ಬಯ್ಬೆ. ನಮನಮ ನಡುಟು 
ಪಗೆತ ಬಿತ್ತ್‌ ಬಿರ್ಕ್‌ದ್‌, ಯುದ್ಧ ಮಲ್ಟಾದ್‌ ಮಾತ ಸೇನೆನ್‌ ಮುಗಿಪಾವೆ! ರಾವಣನಂಚಿನಕುಲು ಯೇರೆಗ್ಲಾ 
ತರೆತಗ್ಗಾವಂದೆನೇ ಸೈದೆರ್‌. ಕೀರ್ತಿಲಾ ಪಡೆತೆರ್‌. ನಮ್ಮ ದೇಹ ನಾಶ ಆಪಿನನೇ. ಆಂಡ ಕೀರ್ತಿ ಒರ್ದಾವೊಡು. 
ಅಂಚೆ ಇಂಬ್ಯಗ್‌ ಹೋಡಿದ್‌ ಬದ್ಯೊಡುಂದು ದಾಲ ಇಜ್ಜಿ. 


ಯಾನ್‌ ಸಂಧಿಗ್‌ ಒಪ್ಕುವೆ. ಅಯಿಟ್‌ ಅನ್ಮಾನ ಬೊಡ್ವಿ ಆಂಡ ಯೆಂಕ್‌ ಕೃಷ್ಣನ ಅಂತರಂಗ ತೆರಿದ್‌೦ಡ್‌. 
ಆಯಗ್‌ ಸಂಧಿ ಬೊಡ್ಡೇ ಬೊಡ್ವಿ ನಿಕುಲು ಮಾತಾ ದಂಡೆಡ್‌ ಉಂತುದು ಸುದೆತ ಕಂತೊನು ತೆರಿಯೊನೆರೆ 
ಪ್ರಯತ್ನ ಮಲ್ಲುನಾಕುಲು! ಆಂಡ ಯೆಂಕ್‌ ಈ ರಾವಣ ವೈರಿನ ಅಂತರಂಗೊದ ಗುಂಡಿ ಯೇತ್‌ಂದ್‌ 
ಗೊತ್ತುಂಡು. ನಿಕುಲು ದಾಲಾ ಪೋಡ್ಕೊಡ್ಡಿ. ಇಂಬ್ಯನ ಕೈಯಿಟೇ ಯಾನ್‌ ಸೈಪೆ. ಯಾನ್‌ ಯೇಪೊಗ್ಲಾ 
ತರೆತಗ್ಗಾದ್‌ ಬದ್ಯುನಾಯೆ ಅತ್ವ. ಪಗೆನೊಟ್ಟುಗು ಪೊರು೦ಬುನನೇ ಯೆನ ನಿಚ್ಚಯ. ಯೆಂಕ್‌ ರಾಜ್ಯೊದ 
ಅ೦ಗಲಾಪು ಪಣ್ಣ್‌ ಎಣ್ಣೊನಡೆ. ಯುದ್ಧೊನೇ ಯೆಂಕ್‌ ಸಲ್ಫಿತ. ಕೈ ಸೋಪುನೇಟ ಪಗೆನಾಯಡ ಪೊರುಂಬೊಡು. 
ಈ ಕೃಷ್ಣನ್‌ ಕೆಣಕ್‌ದೇ ಬೇಗ ಮುಕ್ತಿ ಪಡೆತೊನೊಡು.? 

ಈ ಪಾತೆರ ಕೇಣ್ಣ್‌ ಕೃಷ್ಣೆ ತೆಲ್ಪುವೆ. ತನ ಕೃಷ್ಣ ರೂಪೊಡು ಉಂತುವೆ. 


ಭೀಷ್ಮೆ ಧೃತರಾಷ್ಟೆರೆಡ, “ಯಾನ್‌, ನನ ಪಿದಾಡುವೆ . ಕೌರವ ಪಾಂಡವೆರೆನ ನಡುತ ವಿವಾದೊಡು 
ಯಾನ್‌ ದಾಯೆಗ್‌ ತರೆ ಪಾಡೊಡು? ಮಾತ ಅಕಲಕಲ್ಲ ಇಸ್ಟ” 


ಇಂಚ ಪಣೊಂದು ಆಸ್ಥಾನೊಡ್ಡು ಪಿದಾಯಿ ಹೋಯಿ. 

ಕುಡ ವಿದುರನಿಲ್ಲಡೆಗೇ ಬರೆ. ಕುಂತಿನ್‌ ಲೆತ್ತ್‌ದ್‌ ಕೌರವಗ್‌ ಪಾಂಡವೆರ್ನ ಮಿತ್ತ್‌ ಉಪ್ಪುನ ವೈರೊನು, 
ಸಂಧಿಗ್‌ ಒಪ್ಯಂದಿನೆನ್‌ ಪಣ್ಣೆ. 

ಬೊಕ್ಕ, “ನಿನ ಮಗೆ ಕರ್ಣನಡೆಗ್‌ ಪೋದು, ಈ ಆಯನ್‌ ನಿನ ಜೋಕ್ಷೆನ ತರೆಕಾತೊನುಲೆಕ ನಟ್ಟೊನುಲ” 
ಪಂಡ್‌ದ್‌, ಒಪ್ಯಾದ್‌, ಬತ್ತಿನ ಸಾದಿಡೇ ಹಸ್ಮಿನಾವತಿಡ್ಜ್‌ ಿರತಿರ್ಗುವೆ. 


ಎದುರೆ, ಕರ್ಣೆ, ಭಾರದ್ವಾಜೆ, ಗೌತಮೆ, ಕೃಪೆ, ಭೀಷ್ಮೆ ಧೃತರಾಷ್ಟ್ರ, ಗಾಂಧಾರಿ ಮಾತೆರ್ಲಾ ಬೇಜಾರಡೇ 
ಶ್ರೀಕೃಷ್ಣನ ಪಿರಾವುಡು ಬತ್ತೆರ್‌. ಆಕ್ಷೆಡ “ಸಂಧಿದ ಪ್ರಯತ್ನ ದುಂಬರಿಪುಲೆ. ಪಾಂಡವೆರೊಟ್ಟುಗ್‌ ಸಂಧಿ 


ಮಲ್ಮೊಂಡ ಕ್ಷೇಮ. ಯುದ್ಧ ನಡತ್ತ್‌೦ಡ ಕುರುವಂಶ ಕಂಡಿತ ಒರಿಯುಜಿ ಪಣಿನೆನ್‌ ಕೌರವಗ್‌ ಮನಮುಟ್ಟುಲೆಕ 
ಪಣ್ಣೆ” ಪಂಡ್‌ದ್‌ ಪೀತಿದ ಪಾತೆರೊಡೇ ಪಿರ ಕಡಪುಡ್ಕೆ. 

ಆಂಡ, ಕರ್ಣಡ ತನ ರಥೊತ ದುನ್ನೊನು ಸರಿ ಮಲ್ತೊನ್ನೆರೆಗಾದ್‌ ರಥೊಟು ಜತೆಟ್‌ ಬಲ್ಲ ಪಣ್ಣ್‌ 
ರಥೊಕು ಲೆಪ್ಪುವೆ. 


ವೈಶಂಪಾಯನೆರ್‌ ಜನಮೇಜಯಗ್‌ ಕೃಷ್ಣನ ಸುಬಾವುದ ಬಗೆಟ್‌ ಇಂಚ ಪಣ್ಣೆರ್‌. 


“ಜನಮೇಜಯಾ, ಶ್ರೀಕೃಷ್ಣಗ್‌ ತನನ್‌ ನಂಬಿನಾಕ್ಷೆನ್‌ ಕಾತೊ೦ಬಿನನೇ ಮುಕ್ಕ. ಅಂಚೆನೇ ಉರುಂಟಿದಕ್ಷೆನ್‌ 
ಮುಗಿಪುನಲಾ ಆತೇ ಮುಕ್ಕ. ಭಕ್ತೆರೆನ್‌ ಕಾತೊನುನ ನಿಲೆಟ್‌ ಕೃಷ್ಣೆ “ಭೇದ' ತಂತ್ರೊಡು ಕೌರವನ್‌ ಮುಗಿತಿನ 
ಬಗೆನ್‌ ಪಣ್ಣೆ ಕೇಣ್ಣ” ಪಂಡ್‌ದ್‌, ಕರ್ಣ-ಕೃಷ್ಣೆರ್ನ ನಡುತ ಪಾತೆರಕತೆನ್‌ ಬಣ್ಣನೆ ಮಲ್ಪುವೆರ್‌. 


ಶ್ರೀಕೃಷ್ಣೆ ಕರ್ಣನ್‌ ಜತೆಟ್‌ ಲೆತೊಂದು ಬತ್ತೆ ಅತ್ತ? ಕರ್ಣೆ ರಥೊಟು ಕುಲ್ಲಿನೆಡ್ಜ್‌ ಬೊಕ್ಕ ಕೃಷ್ಣನ ನಡಕೆ 
ಬೇತೆನೇ ಆಂಡ್‌. ಆಯೆ ತನ ಮೈತಿನೆ ಪಣ್ಣಿಲೆಕದ ಮೋಕೆಡ್‌ ಕರ್ಣನ್‌ ತನ ಬರಿಟೇ ಕುಲ್ಲಾವೊನುವೆ.. 

ಅಯಿಡ್ಜ್‌ ಬೊಕ್ಕ ಪಂಚೆತಿಗೆಗ್‌ ಸುರು ಕೊರೆ. 


ಕರ್ಣಗ್‌ ಬಾರೀ ದಾಕಿಣ. ತಾನ್‌ ಜಾತಿಡ್‌ ಹೀನೆ ಪಣ್ಣಿನ ನೆಂಪುಡು ಕೃಷ್ಣನ ಜತೆಟ್‌ ಕುಲ್ಲುದಿನೇ 
ಬಂಗೊಡು! ಅವ್ವೇ ಮನಸ್ಥಿತಿಡ್‌, 


“ದೇವಾ, ಈರೆನೊಟ್ಟುಗ್‌ ಯಾನ್‌ ಕುಲ್ಲುನವು ಸಮನ? ಛೇ! ಛೇ! ಬೊಡ್ಡಿ ಬೊಡ್ಡಿ ಮುರಾರಿ! ಯೆಂಕ್‌ 
ಇಸ್ಟ ಆಪುಜಿ. ಕಸ್ಟ ಆವೊಂದುಂಡು.” 

“ಅಂಚ ದಾಲಾ ಇಜ್ಜಿ ಕರ್ಣ! ನಿಕ್ಕಲಾ ಯಾದವೆರೆಗ್ಲಾ, ಕೌರವೆರೆಗ್ಲಾ ವಂಶೊದ ಗೌರವೊಡು ಬೇದ ಇಜ್ಜಿ, 
ನಿನ್ನಾಜೆ! ನಿಜ ಪಣೊಡಾಂಡ ಈಯೇ ಬೂಮಿದ ದೊರೆ! ಆಂಡ ನಿಕ್ಕ್‌ ಅವು ಈತ್ನೇಟ ತೆರಿದಿನೇ ಇಜ್ಜಿ.” 


ಇಂಚ ಪೊಸತ್‌ ಸಂಗತಿನ್‌ ಕೇಣ್ಣಾಯೆ. ನನಲಾತ್‌ ಕಯ್ತಲ್‌ ಬತ್ತೆ. ಕರ್ಣಗ್‌ ನನೊಲಾ ಅಳ್ಕ್‌ ಪೋತುಜಿ. 


“ದಾನವಾಂತಕಾ, ದಾಯೆಗ್‌ ಇಂಚ ಮಲ್ಲೊಂದುಲ್ಲ? ಕುಲಹೀನೆ ಆಯಿನ ಯೆನನ್‌ ನಿಕ್ಕ್‌ ಸಮಾನ ಪಣ್ಣ್‌ 
ಸನ್ಮಾನನ? ಉಂದು ಸರಿಯತ್ತ. ಯಾವು.” ಪಣೊಂದು ಕೃಷ್ಣಗ್‌ ಕೈಮುಗ್ಗಿವೆ. 


ಕೃಷ್ಣೆ ಬುಡೊಡತ್ತ? 
“ಮಾನನಿಧಿ ಕರ್ಣಾ, ನಿನ್ನಾಜೆ! ಈ ಯೆಂಕ್ಷೆಗ್‌ ಮಾತೆರೆಗ್ಲಾ ಸರಿಸಮತಾಯೆನೆ! ಸೂರ್ಯ ವಂಶೊದಾಯಿನೆ! 
ಶ್ರೀರಾಮಗ್‌ ಸಮಾನೆ ಪಣ್ಣ್‌ ಗಯಿಪೊಲಿ.” 


ಇಂಚ ಪಂಡಿನತ್ತಾಂದೆ, ತಾಂಬೂಲೊನು ಆಯನ ಕೈಯಿಕ್‌ ಕೊರ್ದು, ಆಯನ ಅಂಗೈಗ್‌ ತನ ಅಂಗೈ 
ಸೇರಾದ್‌ ಕಯ್ತಲ್‌ ಬಲ್ಲಂದ್‌ ಒಯ್ದುವೆ. ಬೊಕ್ಕ, 


“ಏಯ್‌! ಸೂರ್ಯಕುಮಾರಾ, ನಿಕ್ಕ್‌ ನಿನ ಪೆರ್ಮೆದ ಗೇನನೇ ಇಜ್ಜಿ. ಪೊಕ್ಕಡೆ ಆ ಕೌರವನ ಸೇವೆಡ್‌ 
ಬೆನೊಂದುಲ್ಲ. ಈ ಇಂಚ ಉಪ್ಪುನವು ಸರಿಯತ್ತ್‌. ದಾಯೆಗ್‌ಂದ್‌ ಪಣ್ಣೆ ಕೇಣ್ಣ. ಕುಂತೀ ದೇವಿ ಗೊತ್ತುಂಡತ್ತ) 
ಆಲ್‌ ದೂರ್ವಾಸೆರೆನ್‌ ನಟ್ಟೊಂದು ದೆತೊಂದಿನ ಐನ್‌ ಮಂತ್ರೊದ ವರೊಟು, ಸುರೂತ ಮಂತ್ರೊಡು 
ಪುಟ್ಟುದಿನಿ ಈಯೆ! ಅವ್ಲೆಡ್ಜ್‌ ಬೊಕ್ಕ ಧರ್ಮರಾಯೆ, ಭೀಮೆ, ಅರ್ಜುನೆ ಪುಟ್ಟಿಯೆರ್‌. ಬೊಕ್ಕ ಕುಂತಿಡ್ಜ್‌ 
ಮಂತ್ರೊನು ದೆತೊಂದು ಮಾದ್ರಿ ನಕುಲ, ಸಹದೇವೆರೆನ್‌ ಪಡೆತೊಂಡೊಲು. ಆಯಿನೆಡ್ದಾವರ ಐನ್‌ ಜನ 
ಪಾಂಡವೆರೆಗ್‌ ಈಯೇ ಹೆರಿಯೆ! ಕುಂತಿನ ಕಡೀರ ಮಗೆ ಈಯೆ। ಮಾತೆರೆಡ್ಲಾ ಮಲ್ಲೆ ಈಯೆ! ಇಂಚ 
ಉಪ್ಪುನಗ ಕೌರವೆರಾವಡ್‌, ಪಾ೦ಡವೆರಾವಡ್‌ ರಾಜ್ಯೊನು ಬಯಕ್‌ದ್‌ ಯುದ್ಧ ಮಲ್ಲುನವು ತಪ್ಪಾಪುಂಡು. 
ಕರ್ಣಾ, ನಿಕ್ಕ್‌ ಈ ವಿಚಾರೊಲೆನ್‌ ತೆರಿಪಾವೆರೆಗೋಸ್ಕರ ಲೆತೊ೦ದು ಬತ್ತೆ ಯೆಂಕ್‌ ನಿನ ಏಳ್ಗೆನೇ ಬೋಡುಪುನು. 
ಈ ಇತ್ತೆ ಯೆನ ಜತೆಟ್‌ ಬತ್ತ್‌ಬುಡ್ಡ. ನಿನ ಕುಲೊತ ಗುಪಿತ ಸಂಗತಿನ್‌ ಮಾತೆರೆಗ್ಲಾ ತೆರ್ರಾದ್‌ ಪಾ೦ಡವೆರ್‌ 
ಐವೆರೆನ್ಲಾ ನಿನ ಕಾರ್‌ಗ್‌ ಬೂರ್ಪಾವೆ. 


ಆತೇ ಅತ್ತ್‌, ನಿಕ್ಕ್‌ ಹಸ್ಕಿನಾಪುರೊತ ರಾಜ್ಯೊನು ಒಪ್ಕಾದ್‌ ಕೊರ್ಟೆ. ಪಾ೦ಡವೆರ್‌ ಕೌರವೆರ್‌ ಮಾತೆರ್ಲಾ 
ನಿನಡ ಗೌರವೊಡು ನಡತೊನುವೆರ್‌. ನಿನನೇ ಸಿ೦ಹಾಸನೊಡು ಕುಲ್ಲಾವೆರ್‌. ಕರ್ಣಾ, ರಡ್ಡ್‌ ಸಂತತಿದಾಕುಲ್ಲಾ 
ನಿನ ಸೇವೆನ್‌ ಸಂತೋಸುಡು ಮಲ್ಬುವೆರ್‌! ಇಂಚ ನಿನ ತಾನಮಾನೊನು ಅನ್ಬೇಸುನೆನ್‌ ಬುಡ್ಬು ಆ ಕೌರವನ 
ಮಡೆ ತಾಂಬೂಲೊಗು ತೊಡು ಬುಡ್ಡಿನವು ಸರಿಯಾ? 


ಕರ್ಣಾ, ನಿನ ದತ್ತ ಮರ್ಗಿಲ್ಬ್‌ ಕೌರವೆರ್ನ ಕೂಟ! ಬಲತ್ತ ಮರ್ಲಿಲ್ಲ್‌ ಪಾಂಡವೆರ್‌! ಎದುರುಡು ಮಾದೆರ್‌, 

ಮಾಗಧೆರ್‌, ಯಾದವೆರ್‌! ನಡುಟು ಚಕ್ರವರ್ತಿಯಾದ್‌ ಮೆರೆಪಿನ ಈ ಕರ್ಣೆ! ಇಂಚಿನ ಮಿತ್ತ ಮಟ್ಟ್‌ದ 
ತಾನಮಾನೊನು ಬುಡ್ಬು, ಆ ಕೌರವನ ಕಯ್ತಲ್‌ ಪೋದು "ಜೀಯಾ, ಸ್ವಾಮೀ, ಈರ್‌ ಕೊರಿನನೇ ಪ್ರಸಾದ' 
ಪಣ್ಣ್‌ ಪನ್ನಿನವು ನಿನ ಯೋಗಿತೆಗ್‌ ಸರಿಯಾಯಿನವ? 


ಕರ್ಣಾ, ನಿನ ಬಗೆಕ್‌ ಒಂತೆ ಅಲಚನೆ ಮಲ್ಲುಲ. ಪರಾಕ್ರಮೊಡು ನಿನನ್‌ ಮೀರುನಕುಲೇರುಲ್ಲೆರ್‌? 
ಕುಲೊತ ಬಗ್ಗೆದ ಅಜ್ಞಾನೊಡಾದ್‌ ಒಂತೆ ಪಿರ ಉಂತುದಿತ್ತ. ಆಂಡ ಇತ್ತೆ ತೆರಿಂಡತ್ತ? ಈ ಸೂರ್ಯನ ಮಗೆ! 
ಒಪ್ಪ ಪುಟ್ಟುದಿನಕುಲು ಐವೆರ್‌ ಬೀರೆರ್‌ ಪಾಂಡವೆರ್‌! ನಿನ ಐಬೋಗೊಗು ಯೇರ್ನವುಲಾ ಸಾಟಿ ಅತ್ತ್‌. ಇತ್ತೆ 
ಯುದ್ದೊನೇ ಬೊಡ್ಡಿ. ಈ ಬತ್ತ್‌ದ್‌ ಇಡೀ ಸಾಮ್ರಾಜ್ಯೊಗು ಚಕ್ರವರ್ತಿ ಆವೊಡು. ಹೆರಿಯೆ ಈ ಮಿತ್‌ದ 
ತಾನಮಾನೊಡು ಇತ್ತಡ ರಡ್ಡ್‌ ಪಕ್ಷೊದಾಕ್ಷೆಗ್‌ ಯುದ್ಧ ಮಲ್ಲೊನುನ ಸಂದರ್ದು ಬರ್ತಿನೇ ಇಜ್ಜಿ!” 


ತನ ನಿಲೆನೇ ಬದಲ್ಲುನಂಚಿನ ಈ ಪಾತೆರೊನು ಕೇಣ್ಣಗ ಕರ್ಣನ ಕಂಟೆಲ್‌ ಕಟ್‌೦ಡ್‌! ಬಳಬಳ ಕಣನೀರ್‌ 
ಜತ್ತ್‌ಂಡ್‌! ಮನಸ್‌ಗ್‌ ಬಾರೀ ಬೇನೆ ಆಂಡ್‌. 


“ಅಯ್ಯೋ! ಕುರುಪತಿಗ್‌ ಕೇಡಾ೦ಡತ್ತಾ ಪಣ್ಣಿನ ಯೆತೆಟ್‌ ಮನಸ್‌ ಪುಡೆಂಕ್‌೦ಡ್‌! ಅಂಚೆನೇ ಕೃಷ್ಣನ 
ಬಗೆಕ್ಷಾ ಚಿಂತನೆ ಮಲ್ಪುವೆ. 

“ಈ ಕೃಷ್ಣಡ ಪಗೆತನ ಕಟೊಂಡ ಸುಕ ಇಜ್ಜಿ. ಈ ಕೃಷ್ಣೆ ಈ ಪೊರ್ತುಡು ಯೆನ ವಂಶೊದ ನಿಜ ಸಂಗತಿನ್‌ 
ತೆರ್ದಾದ್‌ ಯೆನನ್‌ ಇಡೆಕಟ್ಟ್‌ಡ್‌ ತಿಕ್ಕಾದ್‌ ಕೆರೈ ಅತ್ತ?” ಪಣ್ಣಿನ ಧರ್ಮಸಂಕಡ ಸುರು ಆಂಡ್‌. 

ಅಯನ ಅಲಚನೆಗ್‌ ಮಿತಿಯೇ ಇಜ್ಞಾಂಡ್‌. 

“ಇತ್ತೆ ಯುದ್ದೊಡು ಮನದೀದ್‌ ಪೊರುಂಬೊಲಿ ಪಂಡ ಒಪ್ಪಪುಟ್ಟುದಿನಕ್ಷೆನ್‌ ಕೆರೊಡಾಪುಂಡು. ಆಕ್ಷೆನ್‌ 
ಕೆರಂದೆ ಬುಡ್‌೦ಡ ಕೌರವಗ್‌ ಈ ಬೂಮಿಡ್‌ ನಿಲೆ ಇಜ್ಜಂದಿಲೆಕ ಆಪುಂಡು. ಅಯ್ಯೋ! ಈ ಕೃಷ್ಣೆ “ಭೇದ' 
ತಂತ್ರೊಡು ಯೆನನ್‌ ಉಳತ್ತುಳಯಿಡ್‌ ಕೆರಿಯೆ ಅತ್ತ?” 


ಕೃಷ್ಣೆ ಯೆತೆಸಿಂತೆದ ಕಡಲ್ಲ್‌ ಮುರ್ಕುದಿನ ಕರ್ಣನ ಮೋನೆನೇ ತೂವೊಂದಿತ್ತೆ. 


“ದಾನೆ ಕರ್ಣಾ? ಯೆಂಚಿನೆತ ಯೆತೆ? ಕುಂತಿನ ಜೋಕ್ಷೆಡ ಸೇವೆ ಮಲ್ಲಾವೊಂಬಿನವು ನಿಕ್ಕ್‌ ಇಸ್ಟ ಇಜ್ಜ? 
ದಾಯೆಗ್‌ ಅಂಡ್ಯುವ ಪಣ್ಣತ್ತ? ನಿಕ್ಕ ಯಾನ್‌ ಕಂಡಿತ ಕೇಡ್‌ ಬಯಕುಜಿ. ನಿನ ಮನಸ್‌ಡ್‌ ದಾದ ಉಂಡುಣಿನೆನ್‌ 
ಪಣ್ಣತ್ತ?” 

ಕರ್ಣಗ್‌ ಚಿಂತೆದ ಇಡೆಟ್ಟಾ ಕೃಷ್ಣನ ಗಡಿಬಿಡಿ ತೂನಗ ತೆಲಿಕೆನೆ. 


“ಮರ್ಸ್‌ ಮಾಧವಾ, ಯೆಂಕ್‌ ಈ ಸಾಮ್ರಾಜ್ಯ ಪೀಠೊದ ವೈಭವ ಸೇರುಜಿ. ಈ ಕಡೆಟ್‌ ಕೌರವೆರ್‌, ಆ 
ಕಡೆಟ್‌ ಪಾ೦ಡವೆರ್‌ ಯೆನ ಸೇವೆ ಮಲ್ಲುನವುಲ ಯೆಂಕ್‌ ಬೊಡ್ಡಾಯಿನನೇ! ಯೆನ ಮನಸ್‌ಡ್‌ ಈತ್ನೇಟಲ 
ಇತ್ತಿನಿ ಒಂಜೇ ನಿಚ್ಚಯ.. ಯೆನಡ ಗೌರವೊಡು, ಅರ್ಮಿಪಿರ್ತಿಡ್‌ ನಡತೊ೦ದಿನ ಕೌರವನ ಪಗೆನಾಕ್ಷೆನ ತರೆಕಡ್‌ದ್‌, 
ಆಯನ ದುಂಬು ದೀವೊಡು. ಉಂದುವೇ ಯೆನ ಈತ್ನೇಟದ ನಿಚ್ಚಯ..ಆಂಡ ಇತ್ತೆ ಈ, ನಿನ ಎಂಟ್‌ಡೇ, ಭೇದ 
ತಂತ್ರೊಡೇ ಕೌರವನ್‌ ಕೆರ್ಯತ್ತ? 


ಅಯ್ಯಾ, ಕೃಷ್ಣಾ ಪಾ೦ಡವೆರ್‌ ಯೆನ್ನಕುಲು ಪಣ್ಣಿನೆನ್‌ ಇತ್ತೆ ಪಂಡ್‌ದ್‌ ಈ ಮಲ್ತಿನ ಸಾದನೆ ಮಲ್ಲನೆ! 
ಅರ್ಜುನೆ ಯೆನ ಪಗರಿಲೆಗ್‌ ಬಲಿ ಆಪಿನೆನ್‌ ತಪ್ಪಾದ್‌ ಬುಡಿಯ. ನಿಕ್ಕ್‌ ಮಾತೆನ್ಲಾ ಪಣೊಡುಂದು ಇಜ್ಜಿ. ಈ 
ಮಾತೆನ್ಹಾ ತೆರಿದಿನಾಯೆನೆ! ಆಂಡಲಾ, ಯೆನ ಮನಸ್‌ಡ್‌ ದಾದ ಉಂಡುಂದು ತೆರಿದಿಜ! ಪಣ್ಣೆ ಕೇಣ್ಣ. 


ples ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


ಯಾನ್‌ ನಿನ ಒಟ್ಟುಡು ಬರ್ಬುಜಿ. ಈ ನಿನ್ನಾಕ್ಷೆನ್‌ ಸಾಮ್ರಾಜ್ಯೊದ ಪಟ್ಟೊಡು ಕುಲ್ಲಲ. ಬೊಡ್ಡಿ ಪಣ್ಣುಜಿ. 
ಯಾನ್‌ ಮಾತ್ರ ಯೆನ ಅರಸು, ಕೌರವನ ಜತೆಟೇ ಇತ್ತ್‌ದ್‌ ಯುದ್ಧ ಮಲ್ಪುವೆ. ಆಯಗ್‌ ದಾದ ಆಪುಂಡಾ 
ಅವ್ವೇ ಯೆಂಕ್‌ಲಾ ಆವಡ್‌. 


ಕೃಷ್ಣಾ ದಾಯೆಗ್‌ ದಿಂಜ ಪಾತೆರೊಡು? ಯಾನ್ಹಾ ಗಯಿತ್‌ದೆ. ಜನೊಕ್ಷೆಗ್‌ ಯಾನ್‌ ಬದ್ಯುನವು ಬೊಡ್ಡಾತ್‌ಂಡ್‌. 
ಯೆಂಕ್‌ ತಿಕ್ಕದಿನಿ ಕೌರವ ರಾಜನ ಪ್ರೀತಿ ಮಾತ್ರ ಆಯನ್‌ ಬುಡುಂಡ ಯೆಂಕ್‌ ಬೇತೆ ಅಂದಿಗೆರ್‌ ಯೇರ್ಲಾ 
ಇಜ್ಜೆರ್‌. ಕೌರವೆ ಬಾರೀ ಅಭಿಮಾನೊಡು, ಗೌರವೊಡು, ಮೋಕೆಡ್‌ ಯೆನನ್‌ ತಾಂಕ್‌ದೆ. ಯೇಷೊಲಾ 
ಯೆನನ್‌ ಸಸಾರ ಮಲ್‌ದ್‌ಜೆ. ಯೆನಡ ತತ್ಕ್‌ದ್‌ ನಡತ್‌ದ್‌ಜೆ. ಅಂಚಿನ ಕೌರವನ್‌ ಯಾನ್‌ ಮದಪುನೆಂಜ? 
ಕೌರವಗ್‌ ಯೆನನ್‌ ತೂಯಿನಾತ್‌ ಯಾರಂದ್‌! ಯೆನ ಬಿರುದುಲೆನ್‌ ಕೇ೦ಡಿನಾತ್‌ ಯಾರಂದ್‌. ಅಂಚಿನ 
ಮಾನನಿಧಿನ್‌ ಯಾನೆಂಚ ಮದಪುನು? 


ಕೃಷ್ಣಾ ಯೆನನ್‌ ಒತ್ತಾಯ ಮಲ್ಲಡ. ಯೆನಡ ಕೋಪ ಮಲ್ಲೊನಡ. ನಿನಡಪ್ಪ ಬರಿಯೆರೆ ಯೆನ ಸುಬಾವುಗು 
ಸರಿ ಆಪುಜಿ. ಲೋಕೊಲಾ ಮೆಚ್ಚುಜಿ. ಯೆಂಕ್‌ ಒರಿದಿನಿ ಒಂಜೇ ಸಾದಿ! ಒಂಜೇ ಗುರಿ! ಅವು ಕೌರವನ 
ಜತೆಟಿತ್ತ್‌ದ್‌, ಕೌರವನ ಪಗೆನಕ್ಷೆನ್‌ ಮುಗಿಪುನವು! 


ಮುರಾರೀ, ಈ ಯುದ್ದೊಲಾ ಒಂಜಿ ಬಗೆತ ಯಜ್ಞ ಪಣ್ಣೇ ತೆರಿದುಲ್ಲೆ. ಯಾನ್‌ ಈ ಯಜ್ಞೊಗು 
ದೀಕ್ಷಿತೆಯಾಪೆ. ಯೋಧೆರ್ನ ಮೆಯಿತ ನೆತ್ತೆರೇ ನೆಯಿ! ಪಗೆನಾಕ್ಷೆನ ಕಥೇ ಹವಿಸ್ಸು! ಎಲುತ ರಾಸಿಯೇ ಸಮಿತ್ತು! 
ಮಾಂಸೊನೇ ಆಹುತಿ! ನರಮಾನಿಲೆನ ಕಪಾಲೊಲೇ ಬಾಜನೊಲು! ತರೆತ ಕುಜಲೇ ದರ್ಭೆ! ಇಂಚ ಯಜ್ಞ 
ದೀಕ್ಷಿತೆ ಆದ್‌ ಯಾನ್‌ ಕೌರವನ ರುಣೊನು ತೀರ್ಲಾವೆ. ದುಂಬುಗು ನಡಪುನ ಭಾರತ ಯುದ್ದೊಡು ಮಾರಿಗ್‌ 
ಗಡ್ಜ್‌ ಒಣಸ್‌ ಆವೆರೆಗುಂಡು. ಯಾನ್‌ ಯೆನ ದೊರೆ ಕೌರವಗಾದ್‌ ಯುದ್ಧ ಮಲ್ಪುವೆ. ಯುದ್ಧೊಡೇ ಸೈಪೆ. 
ಕೃಷ್ಣಾ ಈ ಯೆನ ಜನನೊದ ಗುಪಿತೊನು ತೆರಿಪಾಯ. ಯಾನ್‌ ಸೂರ್ಯನ ಮಗೆ ಪಣ್ಣ್‌ ಪಂಡ. ಆಯಿನೆಡ್ಡಾವರ 
ಸೂರ್ಯನ ಆಜೆ ಪಾಡ್ದ್‌ ಪಣ್ಣೆ, ಕೃಷ್ಣಾ, ಯಾನ್‌ ನಿನ ಐನ್‌ ಜನ ಪಾಂಡವೆರೆಗ್‌ ಬೇನೆ ಮಲ್ಬುಜಿ.” 


ಕರ್ಣನ ಗಟ್ಟ ನಿಚ್ಚಯೊನು ಕೇಂಡಿನ ಕೃಷ್ಣಗ್‌ ಸಂತೋಸಾಂಡ್‌. ಆಂಡಲಾ ತೋಜಾಯಿಜೆ. 


“ಪಾಂಡವೆರ್ನ ಕ್ಷೇಮ ನಿನ ಕೈಯಿಟೇ ಉಂಡು” ಪಣ್ಟೆ ಕರ್ಣಗ್‌ ಸುಕೊಟುಪ್ಪಲಾ ಪಣ್ಣ್‌ ಆಶೀರ್ವಾದ 
ಮಲ್ಪುವೆ. ಅಯಿತ ಇಡೆಟ್‌, “ಎಂಚಾ೦ಡಲಾ ಕೌರವನ್‌ ಸಂಧಿಗ್‌ ಒಪ್ಕಾಲ, ನಿನ ಮೆಗ್ಯನಕ್ಷೆಗ್‌ ಅಕಲ್ನ 
ರಾಜ್ಯೊನು ಕೊರ್ಟಾಲ. ಕೌರವೆ ನಿನ ಪಾತೆರೊನು ದೆತ್ತ್‌ ಪಾಡುಜೆ” ಇಂಚದ ಒತ್ತಾಯೊನ್ಸಾ ಸೇರಾವೆ. 

ಕರ್ಣಗ್‌ ಆಯಡಪ್ಪ ದಿಂಜ ಪೊರ್ಮು ಉಪ್ಪೈೇರೆ ಇಸ್ಟ ಇಜ್ಜಂದಿನೆಕ್‌ ಇಂಚ ಪಣ್ಣೆ. 

ಫು ೈಷ್ಣಾ, ಈತ್‌ನೇಟನೇ ಯುದ್ಧ ನಿಚ್ಚಯ ಆದ್‌ ಆತ್‌ಂಡ್‌! ಯಾನಿತ್ತೆ ಸಂದಿದ ಸೊಲಕ ಲಕ್ಕಾಯೆಡ 
ಕೌರವಗ್‌ ಯೆನಡನೇ ಅನ್ಮಾನ ಉಂಡಾಪುಂಡು. ಯೆಂಕುಲು ಮಾತೆರ್ಲಾ ಪೊರುಂಬಾಟೊನು ಮೆಚ್ಚುನಕುಲು! 
ನೀತಿದ ಬಗೆಕ್‌ ಪಂಚತಿಗೆ ಪಾತೆರೆರೆ ಬಲ್ಲಿ. ಅಂಚ ಮಲ್‌ ೦ಡ ನಮ್ಮ ಪರಾಕ್ರಮೊಗು ದಕ್ಕೆ ಬರ್ಬುಂಡು. ಕೃಷ್ಣಾ 
ಸಂಧಿಗ್ಲಾ ಯೆಂಕ್‌ಲಾ ಸಮ್ಮಂದ ಇಜ್ಜಿ. ದೇವಾ, ದಯೆದೀದ್‌ ಯೆನನ್‌ ಕಡಪುಡ್ಡು ಕೊರ್ಹ. ಇತ್ತೆನೇ ಕತ್ತಲೆ 
ಆವೊಂದು ಬತ್ತ್‌ಂಡ್‌. ಸಂಧಿದ ಪ್ರಯತ್ನ ಬೂರ್ಸ್‌ ಪೋತುಂಡು. ಈ ಪಗೆನಾಕ್ಷೆನ ಕಡೆತಾಯೆ. ನಿನ ಜತೆಟ್‌ 
ಯಾನ್‌ ಉಪ್ಪುನವು ಸರಿಯತ್ತ್‌. ಪುಂಚೊದ ಬರಿಟ್‌ ಬಲ್ಸ್‌ ಇತ್ತ್‌ಂಡಲಾ ಜನ ಉಚ್ಚು ಪಣ್ಣೇ ಗಯಿಪುವೆರ್‌. 
ಉಂದು ಚಾಡಿಕೋರೆರ್‌ ಚಾಡಿ ಪೊಸುಡ್ಕೆರೆಗ್‌ ಕಾತೊ೦ದುಪ್ಪುನ ದಿನೊಕುಲು. ಆಕ್ಷೆಗ್‌ ಅವಕಾಸ ಆವೆರೆ ಬಲ್ಲಿ. 
ದಯೆದೀದ್‌ ಯೆನನ್‌ ಕಡಪುಡ್ಡ. ನಿಕ್ಕ್‌ ಸಾರ ಸೊಲೈೆಲ್‌.” 

ಕೃಷ್ಣನ ಒಪ್ಪಿಗೆ ದೆತೊ೦ದು ಪಿರ ಪಿದಡಿನ ಕರ್ಣಗ್‌ ಚಿಂತೆನೇ ಬೆರಿಪತ್ತ್‌ಂಡ್‌! ಶ್ರೀಹರಿನ ನುಡಿ ಆಯನ 
ಮನಸ್‌ಡ್‌ ಗಾಯೊನೇ ಕುರೆಂಡ್‌. 


“ಈ ಗೋಪಾಲೆ ಮಲ್ಲ ಎಂಟ್‌ದಾಯೆ! ಇಂಬ್ಯೆ ಈತೆಕೇ ಬುಡಿನಾಯೆಲ ಅತ್ತ್‌. ಯೆನ ಜೂವ ಗೆಪುನೇಟ 
ಮನಿಪಂದೆ ಉಪ್ಪನಾಯೆಲ ಅತ್ತ್‌ ಛೇ! ಯೆನ ಮನಸ್‌ಡ್‌ ದೊಂದ್ದೊನೇ ನಿಲೆ ಆಂಡತ್ತ? ಉಂದು ಕಡೆ ಆಪಿನ 
ದೊಂದ್ದೊಲಾ ಅತ್ತ್‌. ಯೆನ ಈ ಮನಸ್ಥಿತಿ ಕೌರವನ ಬದ್ಧ್‌ನ್ಹ ಹಾಳ್‌ ಮಲ್ಲೊಂದುಂಡು! ಛೇ!” ಪಣ್ಟ್ಣ್‌ 
ಕಡುಸಂಕಡ ಅನ್ಸೇಸುವೆ! 


ಒಂಜಿ ದಿನ ಗಂಗೆಡ್‌ ಸೂರ್ಯಗ್‌ ಅರ್ಯ ಕೊರೊಂದುಪ್ಪನಗ ಕುಂತಿ ಅಡೆಗ್‌ ಬರ್ಲೊಲು. ಕರ್ಣೆ 
ದಂಡೆಗ್‌ ಬತ್ತ್‌ದ್‌ ಅಪ್ಪೆನ ಪಾದೊಗು ಪುಡಾಡುವೆ. ಕುಂತಿ ಮಗನ್‌ ಅಮರ್‌ ಪತೊನುವೊಲು. ಬಾಮೊಲೆನ 
ಬರಸ್‌ಡ್‌ ಕಣನೀರ್‌ ದೊರಿಯುಂಡು! 


ಅಪಗನೇ ಗಂಗಾದೇವಿ ತೋಜಿ ಬರೊಲು. 


“ಕುಂತಿ, ಈ ಯೆಂಕ್‌ ಕೈಯಿ ಇಡೆ ಕೊರ್ತಿನ ನಿನ ಬಾಲೆನ್‌, ಈ ಕರ್ಣನ್‌ ನಿಕ್ಕ್‌ ಪಿರ ಕೊರೊಂದುಲ್ಲೆ. 
ದೆತೊನುಲ. ಈತ್‌ ದಿನ ಇಂಬ್ಯನ ಜವಾಬ್ದಾರಿ ಯೆಂಕ್‌ ಇತ್ತ್‌ಂಡ್‌. ನಿಕ್ಕ್‌ ಕೊರ್ತಿನ ಪಾತೆರದಂಚ ಇಂಬ್ಯನ್‌ 
ಈತ್ನೇಟ ಅರ್ತಿಡೇ ಕಾತೊಂದೆ. ಇತ್ತೆ ನಿಕ್ಕ್‌ ಒಪ್ಕಾವೊ೦ದುಲ್ಲೆ” ಪಂಡ್‌ದ್‌ ಕರ್ಣನ್‌ ಒಪ್ಯಾದ್‌ ಕೊರ್ಕೊಲು. 


ಆತಾನಗ ಸೂರ್ಯೆ ಬತ್ತ್‌ದ್‌ ಮಗನ್‌ ಲೆಪ್ಪುವೆ. ಆಯನ ಕೆಬಿಟ್‌ ಮೆಲ್ಲೊಡೇ “ಕುಂತಿ ನಿನ ಅಪ್ಪೆ ಅಂದ್‌! 
ಆಂಡ ಆಲ್‌ ನಿನಡ, "ಒರ ಗುರಿಪತ್ತಿನ ಪಗರಿನ್‌ ನನೊರ ಗುರಿ ಪತ್ತುಜಿ” ಪಿನ ಪಾತೆರ ಕೊಲ್ಲ ಪಣ್ಣ್‌ ಕೇಂಡ, 
ಈ ಕೊರೊಡ್ಡಿ. ಜೋಕೆ” ಪಣ್ಣ್‌ ಪೋಪೆ. 


ಅಂಚೆನೇ ಆಂಡ್‌ಲ. 


ಕುಂತಿ ಪಣ್ಣೊಲು. “ಮಗಾ, ಕರ್ಣಾ, ನಿನ ಮೆಗ್ಯನಕ್ಷೆನ್‌ ಕಾತೊನುಲ. ಅಕಲ್ಲ ಪಗೆ ಪತ್ತಡ ಮಗಾ. ರಡ್ಡ್‌ 
ಕಡೆತಾಕ್ಷೆನ ಬುದ್ದಿಗುಣ ತೆರಿದಿನ ಈ ಕೌರವನ ಸೇವೆಡ್‌ ಉಪ್ಪುನವು ಸಮನ? ಚಾಡಿದಕ್ಷೆನ ನುಡಿಕ್‌ ಮರ್ದ್‌ 
ಆವಡ, ಯಾನ್‌ ಪಣ್ಚಿನೆನ್‌ ಕೇಣ್ಣ ಮಗಾ.” 


ಕರ್ಣೆ ರಪ್ಪ ಸಂದಾಯ ಕೊರೆ. 


“ಅಪ್ಪೇ, ಯಾನ್‌ ಇರೆನ ಜೋಕ್ಷೆಡ್‌ ಹೆರಿಯೆ ಅಂದ್‌. ಆಂಡ ಇತ್ತೆ ಯಾನ್‌ ಸಾಮ್ರಾಜ್ಕೊನು ಬಯಕುನವು 
ಸರಿಯಾಪುಜಿ. ದಾಯೆ ಪಣೊಡ? ಕೌರವೆ ಯೆನನ್‌ ಮೋಕೆಜೋಕೆಡ್‌ ಕಾತೊಂದಿನ ದೊರೆ! ಆಯನ ಆ 
ಉಪಕಾರೊದ ರುಣ ಯೆಂಕ್‌ ಉಂಡು. ಉಪಕಾರೊನು ಮದಪುನ ಕೆಟ್ಟ ಗುಣ ಯೆನಡ ಇಜ್ಜಿ. ಆಯನ್‌ 
ಬುಡ್ಡು ಯಾನ್‌ ರಾಜೆ ಆಪಿನವು ದೇವೆರ್‌ ಮೆಚ್ಚುನ ಸಂಗತಿಲ ಅತ್ತ್‌. 


ಅಪ್ಪೇ, ಇನಿತ ದಿನ ಈರ್‌ ಬತ್ತ್‌ದ್‌, ಯೆನನ್‌ ಮಗೆ ಪಣ್ಣ್‌ ಲೆತ್ತರ್‌. ಯೆನ ಜನನೊದ ಗುಟ್ಟುನು 
ಪಂಡರ್‌. ಆಂಡ ದುರ್ಯೋಧನೆ ಯೆನ ಕುಲ ತೆರಿಯಂದೆನೇ ಯೆನನ್‌ ಆದೆರ್‌ದೆ. ಕುಲಹೀನೆ ಪಣ್ಣಿನ 
ಅಪಮಾನೊಡು ಕುಸ್ಕುದು ಪೋತಿನ ಯೆಂಕ್‌ ರಾಜನ ತಾನಮಾನೊದ ಗೌರವ ಕೊರೆ! ಎಡ್ಡೆ ಮನಸ್‌ಡ್‌, 
ಮೋಕೆಡ್‌ ಕಾತೊಂದಿನ ಕೌರವನ್‌ ಬುಡ್ತು ಇನಿ ಈರ್‌ ಪ೦ಡರ್‌೦ದ್‌ ಪಾಂಡವೆರೆನ್‌ ಸೇರ್‌೦ಡ ಲೋಕ 
ಯೆಂಕ್‌ 'ಛಿ!ಛೀ!' ಪಣಂದೆ ಕುಲ್ಲುಂಡ? ಇತ್ತೆ ಕೌರವನ್‌ ಬುಡ್ಡಿನ, ಪಾ೦ಡವೆರೆನ್‌ ಪತ್ತುನ ಪಾತೆರೊನೇ ಬೊಡಿ. 
ಈರ್‌ ಇನಿ ಯೆನ್ನಡೆಗ್‌ ದಾಯೆಗ್‌ ಬತ್ತರ್‌೦ದ್‌ ಪಣ್ಣೆ. ಯಾವು.” 

ಕು೦ತಿಗ್‌ ಬೋಡಿತ್ತಿನಿಲಾ ಆತೇ। ಕೃಷ್ಣೆ ಪಂಡ್‌ದ್‌ ಕೊರ್ರಿನೆನ್‌ ಅಂಚನೇ ಪಂಡೊಲು. 
“ಮಗಾ, ಈ ಒರ ಗುರಿ ಪತ್ತಿನ ಪಗರಿನ್‌ ನನೊರ ಗುರಿ ಪತ್ತುಜಿ ಪಣ್ಣ್‌ ಯೆಂಕ್‌ ಬಾಸೆ ಕೊರೊಡು” 
ಕರ್ಣೆ ಅಮ್ಮೆರ್‌ ಸೂರ್ಯನ ಎಚ್ಚರೊದ ನುಡಿನ್ಹಾ ಗೆಣಂದೆ, ಅಪೆಗ್‌ ಬಾಸೆ ಕೊರ್ಪೆನೆ! 


ಜೇ ೫ ೫ 


ಸಾತ್ಯಕಿ ಸುರುಟೇ ಬತ್ತ್‌ದ್‌ ಸಂಧಿದ ಪ್ರಯತ್ನ ಪೊಕ್ಕಡೆ ಪೋಯಿನೆನ್‌, ಯುದ್ದೊದ ನಿಚ್ಚಯ ಆಯಿನೆನ್‌, 
ಕೃಷ್ಣೆ ಪಿರ ಬರೊಂದುಪುನೆನ್‌ ಪಾಂಡವೆರೆಗ್‌ ತೆರಿಪಾವೆ. ಆತಾನಗ ಕೃಷ್ಣೆಲಾ ಬತ್ತೆ ಮೋನೆಡ್‌ ಆನಂದೊದನೇ 
ಅಲಂಕಾರ! ತೆಲ್ತೊಂದೇ ಪಾಂಡವೆರೆನ್‌ ತೂದು ಪಣ್ಣೆ, 

“ಕೌರವಡ ಯಾನ್‌ ಕೇಂಡಿನಿ ಬೂಮಿನ್‌. ಆಯೆ ನಂಕ್‌ ರಣಬೂಮಿನೇ ಕೊರೆ! ನಿಕಲ್ಲ ಪಗೆ ಕಾದುನ 
ಆಯಡ "ಸಾಮ' ತಂತ್ರೊಡು ಪ್ರೇಜನ ಸೊನ್ನೆನೆ| ಆಯಗ್‌ ಪೊರುಂಬಾಟೊಡೇ ಮನಸ್‌. ಅಂಚ ಯುದ್ಧೊನೇ 
ನಿಚ್ಚಯ ಆತ್‌೦ಡ್‌. ಯಾನ್‌ ನಡುಟು ತರೆ ಪಾಡುಜಿ. ಯೇತಾ೦ಡಲಾ ನಿಕುಲು ದಾಯಾದಿಲ್‌. ಮೆಗ್ಯ, 
ಪರಯನ ಜೋಕುಲು. ನಿಕುಲು ಲಡಾಯಿಲಾ ಮಲ್ಲುವರ್‌. ರಾಜಿಲಾ ಆದ್‌ ಒರಿಯನೊರಿ ತರ್ವೊನುವರ್‌. 
ಯಾನ್‌ ದಾಯೆಗ್‌ ನಡುಟು ಬರೊಡು?9 ರಾಜಿದ ಪಂಚೆತಿಗೆಗ್‌ ಪೋಯಿನ ಯೆಂಕ್‌ ಕೌರವನ ಸಭೆಟ್‌ 
ಆಯಿನಿ ದಾದ? ಯೆನ ಮರ್ಯಾದಿಗ್‌ ಬಂಗ ಆಯಿನಿ ಆತೇ!” 


ಧರ್ಮರಾಯಗ್‌ ಸಂಗತಿ ಗೊತ್ತಿತ್ತ್‌ಂಡ್‌. ಕೃಷ್ಣಗ್‌ ದೊಗ್ಗು ಸೊಲ್ಮೆಡ್‌ ಪಣ್ಣೆ, 
“ಕೃಷ್ಣಾ ಅಂಚ ಪಣಡ. ಯೆಂಕುಲು ಅಕ್ಕಸೊಗು ಕತ್ತಿಡ್‌ ಕುಯಿಂತ್‌ದ್‌ ಬಿಚ್ಚಾವುನಂದ? ಯೆಂಕ್ಷೆಗ್‌ 


ಮಾತೆಕ್ಸಾ ನಿನ ಕರುಣೆ ಮುಕ್ಕ. ನಿನ ಕೃಪೆನೇ ಮುಕ್ಕ. ಅವು ತತ್ತ್‌ಂಡ ದಾದಲಾ ಒದಗುಜಿ. ಕರುಣಾನಿಧಿ ಕೃಷ್ಣಾ, 
ಕೌರವೆರ್ನ ತಪ್ಪು ನಡಕೆಡಾಯಿನ ಅಪಮಾನೊನು ಯೆಂಕ್ಷೆನ್‌ ತೂದು, ಮದಪುಲ.” 


ಕೃಷ್ಣಗ್‌ ಧರ್ಮರಾಯನ ನಡಕೆ ಇಸ್ಟೊದನೆ! 


“ಧರ್ಮರಾಯಾ, ಲಕ್ಕ್‌ಲ. ಪೊಕ್ಕಡೆ ನಟ್ಟೊನೊಡ್ಡಿ. ಯಾನ್‌ ಅಪಮಾನೊನು ಮದತ್‌ದಾತ್‌ಂಡ್‌! ಆ 
ಕೌರವಗ್‌ ದೂರೊದ ಅಲಚನೆ ಇಜ್ಜಿ. ಅಂಚ ತಪ್ಪು ಪಜ್ಜೆ ದೀವೊಂದುಲ್ಲೆ. ಅವು ಪೋವಡ್‌. ಇತ್ತೆ ಯುದ್ಧ 
ನಿಚ್ಚಯ ಆತ್‌೦ಡ್‌. ಕೌರವೆ ಅಮಸರೊಡುಲ್ಲೆ. ಆಯೆನೇ ಸುರೂಕು ನಿಕಲ್ಲ ಮಿತ್ತ್‌ ಬೂರೈರೆ ಯಾವು.. ನಿಕುಲು 
ಯುದ್ಧೊದ ಅಟ್ಟಣೆ ಮಲ್ತ್‌ದರ್ದ ಬೇಗೊಡೇ ನಿಕಲ್ನ ಸೇನೆನ್‌ ಕುರುಕ್ಷೇತ್ರೊಗು ಪಿದಡ್ಡಾಲೆ.” 

ಭೀಮಗ್‌ ಕೃಷ್ಣನ ರಾಯಭಾರ ಎಡ್ಡೆಡ್‌ ಮುಗಿಂಡ್‌೦ದೇ ತೋಜಿಂಡ್‌. 

“ಕೃಷ್ಣಾ, ಆಪೊತ್ತುಡು ಈಯೆ ನಿನ ಸೇವಕೆರಾಯಿನ ಯೆಂಕ್ಷೆನ ಮಾನೊನು, ಪೆರಣೊನು ಕಾತೊನೊಡು. 
ಈಯೆ ಯೆಂಕ್ಷೆನ ಆಪೊತ್ತುಗಾಪಿನ ಬಂದು..! ಯುದ್ಧ ನಿಚ್ಚಯ ಮಲ್ತ್‌ದ್‌ ಯೆಂಕ್ಷೆನ ಮಾನ ಒರಿಪಾಯ. 
ಯಾನ್‌ ಸುರೂಟು ಮಾರಿದೇವತೆನ ಬಡವು ತೆಕ್ಕಾವೆ. ಯಮನ ನಗರೊನು ದಿಂಜಾವೆ. ಶಾಕಿನಿ, ಡಾಕಿನಿಯೆರೆಗ್‌ 


ಸಲ್ಮಿತ ಆಪಿಲೆಕ ಮಲ್ಪುವೆ. ಬೊಕ್ಕ ಕೌರವನ ಕರ್ಲ್‌ದ ಮಾಲೆನ್‌ ನಗರೊದ ಬಾಕಿಲ್‌ಗ್‌ ತೋರಣ ಪಾಡ್ಬ್‌ 
ಹಸ್ಮಿನಾವತಿಕ್‌ ಪೊಗ್ಗುವೆ” ಇಂಚ ಬರಮ್ಮುಡು ಪಣೊಂಬೆ. 


ಪಾ೦ಡವೆರಿತ್ತಿನ ಉಪಪ್ಲಾವ್ಯ ನಗರೊಡು ಗಡಿಬಿಡಿಟ್‌ ಯುದ್ದೊದ ಅಟ್ಟಣೆ ನಡತ್ತ್‌ಂಡ್‌. ಶಸ್ತಾಸ್ತೊಲೆನ್‌ 

ಕೂಡುಪಾಡುನ ಬೇಲೆ ಬರಸ್‌ಡ್‌ ನಡತ್‌ಂಡ್‌. ರಾವುತೆರ್‌, ಕುದುರೆ ಸವಾರೆರ್‌, ಆನೆದ ಮಾವುತೆರ್‌ ಬಾರೀ 
ಗೆಲ್ಮನೆಟಿತ್ತೆರ್‌. ಮಿತ್ರರಾಜೆರೆಗ್‌ ಲೆಪ್ಪೋಲೆನ್‌ ಪತೊ೦ದು ರಾಯಸೊದಾಕುಲು ಮೂಲೆ ಮೂಲೆಗ್‌ ಬಗ್ತೆರ್‌. 
ರಾಜೆರ್ಲಾ ಅಮಸರೊಡೇ ಸೇನೆ ಪತೊಂದು ಬತ್ತೆರ್‌. 


ಪಾಂಡವೆರ್ದ ಸೇನೆ ಉಪಪ್ತಾವ್ಯ ನಗರೊಡ್ಡು ಪಿದಾಡ್ನಗದ ಗೌಜಿಗದ್ದಲ ಆತೀತತ್‌| ನಿಲೊನೇ ಪುಡಾಯಿಲೆಕದವು! 
ಆದಿಶೇಷನೇ ಮಗ್‌ರ್ಬಾವುಲೆಕದವು! ಆನೆ ಕುದುರೆ, ರಥ, ಕಾಲಾಳು. ಇಂಚ ರಾಜರಾಜೆರೆನ ಚತುರಂಗ ಸೇನೆದ 
ಮೆರಣ್ಣೆದ ನೋಟೊನೇ ತೂದು ಮರಕಟ್ಟುನಂಚದವು! ಕೃಷ್ಣೆ ಧರ್ಮರಾಯೆರ್‌ ಆನೆದ ಮಿತ್ತ್‌ ಮಿತ್ತಾರೈರ್‌. 
ಭೀಮೆ, ಅರ್ಜುನೆರೆಗ್‌ ಸೇನೆನ್‌ ತೂಪಿನನೇ ಕುಸಿ! ಯುಧಾಮನ್ಯು, ಉತ್ತಮೌಂಜಸೆ, ಶಿಖಂಡಿ, ಚೇಕಿತಾನ 
ಇಂಚಿತ್ತಿನ ಮುಕ್ಕೆರ್‌ ಸಾವಿರ ಸಂಕೆಡ್‌ ಸೇನೆದೊಟ್ಟುಗು ಬರೊಂದಿತ್ತೆರ್‌. ದುಪದೆ ತನ ಮೂಜಿ ಅಕ್ಷೋಹಿಣೀ 
ಸೇನೆದೊಟ್ಟುಗು ಪಿದಾಡ್ಬಿತ್ತೆ ವಿರಾಟೆ, ಶಂಖೆ, ಶತಾನೀಕೆ, ಶತಚ೦ದ್ರೆ ದು೦ಬಾಯಿ ರಾಜೆರ್‌ ತಂಕ್ಷೆನ ಅಕ್ಷೋಹಿಣಿ 
ಸೇನೆದ ಜತೆಟೇ ಇತ್ತೆರ್‌. ಗಂಧರ್ವ ರಾಜೆ ಅಂಗಾರವರ್ಮೆಲಾ ಅರ್ಜುನನ ಮಿತ್ರೆ ಆದ್‌ ಪಾಂಡವೆರ್ನ ಜತೆಟಿತ್ತೆ. 
ಕರಿಕತ್ತಲೆದ ನಗರೊಗು ಚಂದ್ರ ತೋರಣ ಬಿಗಿತ್ತ್‌ದ್‌ ಅಯ್ತ ಸಿಂಗಾರ ಮಲ್‌ದೆರ ಪಣ್ಣಿಲೆಕ, ಬೊಳ್ಳು ಕೋರೆ 
ಕೂಲಿದ ಘಟೋತ್ಕಚನ ಕೂಟ ತೋಜೊಂದಿತ್ತ್‌ಂಡ್‌. 


ಕೃಷ್ಣನ್‌ ಅಂಚೆನೇ ಆಪ್ಪೆರಾಯಿನ ನಾಯಕೆರೆನ್‌ ಲೆಪುಡಾದ್‌ ಧರ್ಮರಾಯೆ ಸಭೆ ಸೇರ್ದಾಯೆ. ಸಭೆಟ್‌ 
ಸೇನಾಧಿಪತಿನ ಆಯ್ಕೆದ ಚರ್ಚೆ ನಡಪಾವೆ. ದ್ರುಪದೆನೇ ಸೇನಾಧಿಪತಿ ಆವಡ್‌ ಪಣ್ಣಿನ ಅಭಿಪ್ರಾಯೊದ ಜತೆಟ್‌ 
ವರಾಟೆ, ಘಟೋತ್ಯಚೆ, ಶಿಖಂಡಿಲೆನ ಪುದಾರ್ದ ಕೇಣ್ಟ್‌ ಬತ್ತ್‌ಂಡ್‌. ಕಡೇಕ್‌ ಅರ್ಜುನೆ ಧೃಷ್ಟದ್ಯುಮ್ನನ ಪುದಾರ್‌ 
ಪಂಡಿಗಿನ, ಕೃಷ್ಣೆಲಾ ತನ ಒಪ್ಪಿಗೆನ್‌ ಪಣೊಂಬೆ. ಯೇರ್ಲಾ ಅಡ್ಡ ಸೊಲಕ ಲಕ್ಕಾಯಿಜೆರ್‌. ಮಾತೆರ್ಲಾ ಒಪ್ಪಿಯೆರ್‌ 
ಅಂಚ ಗಡ್ಜ್‌ಡೇ ಧೃಷ್ಟದ್ಯುಮಗ್‌ ಸೇನಾಧಿಪತಿ ಪಟ್ಟ ಕಟ್ಟಿಯೆರ್‌. 

ಎಡ್ಡೆ ಮೂರ್ತೊಡೇ ಸೇನೆ ಉಪಪ್ಪಾವ್ಯೊಡ್ಡು ಪಿದಾಡ್ನಗ ಪಾ೦ಡವೆರ್‌ ಕೃಷ್ಣನ ಪಾದೊಲೆಗ್‌ ಅಡ್ಡ 
ಅಡ್ಡಬೂರ್ಟ್‌, ಅಕಲಕಲ್ಲ ರಥೊನು ಮಿತ್ತಾರೈರ್‌. 


ದುಂಬುಡು ದಾರುಕೆ ನಡಪಾವೊಂದಿತ್ತಿನ ಶ್ರೀಕೃಷ್ಣನ ರಥ! ಅಯಿತ ಪಿರಾವುಡ್‌ ಧರ್ಮರಾಯನವು! ದತ್ತ್‌ 
ಬಲತ್ತ್‌ಡ್‌ ಪಾ೦ಡವೆರೆನ ಜೋಕುಲ್ನವು! ಬೊಕ್ಕ ಭೀಮಾರ್ಜುನೆರ್ನ ರಥೊಕುಲು! . ಇಂಚ ಪೋಪಿನ ನೋಟ 
ಮಿಗಿಲಾಯಿನನೇ! ಸೈನಿಕೆರ್ನ ಆಯುಧೊಲೆಗ್‌ ಮೆಂಚಿದ ರುಳಕ್ಕ್‌ ಇತ್ತ್‌ಂಡ್‌. ಸೈನಿಕೆರ್ನ ಗರ್ಜನೆ ಕಡಲ್‌ 
ಮೊರೆಸುಲೆಕದನೆ! ಸೇನೆದ ದುನ್ನೊಡು ಆದಿಶೇಷಗ್‌ ಬಂಗನೇ ಆಂಡ್‌! ದಿಗ್ಗಜೆರ್‌ ಮೊರಂಪು ಊರ್ಟು 
ಆದೆರೊೊಂಡೆರ್‌! ಸೈನ್ಯ ಬುಡಾರ ಮಲ್ಪುನಲ್ಪ ಅರಮನೆಲ್‌, ಸೇನಾ ಗುಡ್ಡಿಲ್‌ಲ್‌ ಪೊರ್ಲುಡು, ಅನ್ಕೂಲೊಗಾಪಿಲೆಕ 
ಸಜ್ಜಾದಿತ್ತ್‌ಂಡ್‌. ಬುಡಾರೊದ ಆವರ್ದೊಡು ಕಲ್ಲ್‌ದ ಕೋಟೆ. ಸುತ್ತುಮುದೆಲ್‌ಡ್‌ ಅಂಗಡಿಮುಂಗಟ್ಸ್‌ಲ್‌! ಇಂಚ 
ಕುರುಕ್ಷೇತ್ರೊದಲ್ಪದ ಪಾಂಡವೆರ್ನ ಪಾಳಯೊಡು ಮಾತೆರ್ಲಾ ಗೆಲ್ಮನೆಡೇ ಬೂಡು ಬುಡಿಯೆರ್‌. 

ಸೇನಾನಿ ಭೀಷ್ಮೆ 


ಜನಮೇಜಯಾ, ಕುರುಕ್ಷೇತ್ರೊಡು ಪಾಂಡವೆರ್ನ ಸೇನೆ ಸಜ್ಜಾಯಿನೆಡ್ಜ್‌ ಬೊಕ್ಕ ಧರ್ಮರಾಯೆ ಕೌರವಗ್‌ 
ಯುದ್ಧೊಗು ಲೆಪ್ಪುದ ಓಲೆ ಕಡಪುಡ್ಬು ಕೊರೆ. ಕೌರವೆ ತಡ ಮಲ್ಟ್‌ಜೆ. ಮಂತ್ರಿಲೆನ್‌, ಆಪ್ತೆರೆನ್‌ ಲೆಪುಡಾದ್‌, 
ಸಭೆ ಸೇರಾವೆ. ಭೀಷ್ಯೆ ಕರ್ಣೆ, ಅಶ್ವತ್ಥಾಮೆ, ಶಲ್ಕೆ, ದ್ರೋಣೆ, ಶಕುನಿ ಮಾತೆರ್ಲಾ ಬತ್ತ್‌ದಿತ್ತಿನ ಸಭೆಟ್‌ ದುಂಬುದ 
ವ್ಯವಸ್ಥೆದ ಚರ್ಚೆ ನಡತ್‌ಂಡ್‌. ಕೌರವೆ ಪಣ್ಣೆ, 


“ಕುರುಕ್ಷೇತ್ರೊಡು ಪಾಂಡವ ಸೇನೆ ನಿಲೆ ಆತ್‌ಂಡ್‌ಗೆ.. ಬಾರಿ ಸಂಕೆಡ್‌ ಸೇನೆ ಸೇರ್ಡ್‌ಂಡ್‌ಗೆ! ಪಾ೦ಡವೆರ್ನ 
ದೂತೆರ್‌ ಬತ್ತ್‌ ತೆರ್ಬಾದೆರ್‌. ಯಾನ್‌ ಪಣ್ಣಿನಾ೦ಡ, ಪಾ೦ಡವೆರೆಗ್‌ ಈತೊಂಜಿ ಸೊರ್ಕು ಬಯ್ದಿನಿ ಆ ನಂದಗೋಪನ 
ಮಗೆ, ಚಾಡಿನುಡಿತ ಕೃಷ್ಣಡಾದೇ! ಆಯಡಾದೇ ಪಾಂಡವೆರೆಗ್‌ ಕಲಿತನೊದ ಬೆರೆ ಪಾಪ। ಅಂಚಿತ್ತಿನ ಪೊಡುಂಬೆರೆನ್‌ 
ಕೆರ್‌೦ಡ ಯೆಂಕ್ಷೆಗ್‌ ಅಪಕೀರ್ತಿ ಬರ್ಬಿನೆತನೇ ಯೆಂಕ್‌ ಯೋಚನೆ! ದಾನೆ ಮಲ್ಪುಗ ಪಣ್ಣೆ.” 


ಯೇರ್ಲಾ ಮನಿತಿಜೆರ್‌. ದುರ್ಯೋಧನೆನೇ ದುಂಬರಿಪುವೆ. 


“ಮಲ್ಲ ಸಂಕೆದ ಸೇನೆದ ಗುರ್ಕಾರೆ ಧೃಷ್ಟದ್ಯುಮೈೆಗೆ! ಮಾತೆರೆನ್ಲಾ ಸುದಾರುನು ಆ ಕೃಷ್ಣೆಗೆ! ಆಯನ್‌ 
ನಂಬುದು ಪಾಂಡವೆರ್‌ ಬೂಮಿದ ಅ೦ಗಲಪ್ಪುಡು ಯುದ್ಧೊಗು ಬಯ್ದೆರ್‌! ಬರಡ್‌! ಅಡ್ಡಿ ಇಜ್ಜಿ. ಯಮನ 
ಪರಿವಾರದಕ್ಷೆಗ್‌ ಬ೦ಜರ ವಣಸ್‌ ತಿಕ್ಕಡ್‌.! ನಾಡ್‌ದ ಮಾನ್ಯೆರೆನ್‌ ಕೂಡೊ೦ದು ನಂಕ್‌ ಯದ್ಭೊಗು ಲೆಪ್ಪೋಲೆ 
ಕಡಪುಡ್ಬೆ. ಕಾಡ್‌ಡ್‌ ಬದ್ಯೊಂದಿತ್ತಿನಕ್ಷೆಗ್‌ ಕಿರೀಟೊಗು ತರೆ ಒಡ್ಡುನ ತೊಡು. ಅಕಲ್ಲ ಕಲಿತನೊದ ಬೆರೈಗ್‌ ಸಾಟಿ 
ಇಜ್ಜಾತ್‌೦ಡ್‌!” 


ಇತ್ತೆ ಕರ್ಣೆ ಲಕ್ಕ್‌ದುಂತುದು ಪಾತೆರುವೆ. 


“ಪ್ರಭೂ, ಮಲೆವುನ ಆ ನಿತ್ರಾಣಿಲೆನ್‌ ಮರತ್ತ್‌ ಪಾಡುನವು ಬ೦ಗದ ಬೇಲೆ ಅತ್ತ್‌ ಧರ್ಮರಾಯಗ್‌ ನಮ್ಮ 
ಶತ್ರು ರಾಜೆರ್ನ ಸಾಯ ತಿಕ್ಕ್‌ದುಪ್ಪು! ಆಂಡ ನಿನ ಕಡೆತ ಬಲಾಡ್ಕೆರೆಗ್‌ ಆಕುಲು ಎದುರತ್ತ್‌! ಪಾ೦ಡವೆರ್ನ ಕಡೆತ 
ಒ೦ಜೊಂಜಿ ಆನೆಲೆಗ್ಲಾ ನಮ್ಮ ಕಡೆಟ್‌ ಒಂಜೊಂಜಿ ಸಿಂಗೊಲುಲ್ಲ! ಅಂಚ ತರೆ ಬೆಚ್ಚ ಮಲ್ಲುನಾತ್‌ ಮಲ್ಲ 
ಸಂಗತಿ ದಾಲ ಇಜ್ಜಿ. ಸಿಂಗೊದಲೆಕದ ಯೆನನ್‌ ಸುರೂಟು ಕಡಪುಡ್ಡ ಯಾವು! ಯಾನ್‌ ಪಾಂಡವ ಸೇನೆದ 
ಸುದೆನ್‌ ಕಲಡಾದ್‌ ಬುಡ್ಬೆ. ಯೆನ ಎದುರುಗು ಬರ್ಲಿನ ರಥಿಕೆರ್ನ ರುಂಡ ರಟ್ಟಾವೆ. ಮುಕ್ಕದಕಲ್ಲ ರುಂಡೊನು 
ಹಸ್ತಿನಾವತಿತ ಪಿದಯಿಡಿತ್ತಿನ ಶೂಲ ತಲೊಟು ಶೂಲೊಗು ಪಾಡ್ಬಾವೆ! ಯೆಂಕ್‌ ರಣಬೂಳ್ಯ ಕೊದ್ಡ.” 


ದ್ರೋಣಗ್‌ ರಾಪು ಪಾತೆರುನಕುಲು ಪಂಡ ಸಸಾರೊನೆ! ಅತ್ತಾಂದೆ ಕರ್ಣನ ಪಾತೆರೊಡು ಸುರೂತ 
ಸೇನಾನಿ ತಾನೇ ಆವೊಡುಣಿನೆನ್‌ ಪಿಣೊ೦ದು, ಕುರುಕುಸೆಲ್ಪ ನುಡಿ ಪಂಡೆರ್‌. 

“ಕೌರವಾ, ನುಗನಾಯೆರ್‌ಡೇ ಪರ್ವತೊನು ಪುರೆಲ್ಬಾವುನಾಯೆ ಉಪ್ಪುನಗ ವಜ್ರಾಯುಧೊನು ದಾಯೆಗ್‌ 
ಲೆತ್ತೊಂದುಲ್ಲ? ನಿನ ಪಗೆನಾಕ್ಷೆನ್‌ ಒತ್ತರೆ ಮಲ್ಲೆರೆಗ್‌ ಕರ್ಣೆ ಒರಿಯೇ ಯಾವತ್ತಾ? ಕುರುಕ್ಷೇತ್ರ ಯುದ್ಧ ನಿನ 
ಮುಟ್ಟ ಬರ್ಬಿನಾತ್‌ ಬಿಗುತವತ್ತ್‌! ಈ ಇತ್ತೆ ಮಲ್ಪೊಡಾಯಿನಿ ಈತೇ. ಯುದ್ಧೊಡು ಕರ್ಣೆನೇ ಮಾತೆರೆನ್ಲಾ ನಾಶ 

ಮಲ್ಪುವೆ ಪಣ್ಣ್‌ ಊರೊರ್ಬ್ಚಡಿ ಡಂಗುರ ಸಾರ್ಟ್‌ ಪಣ್ಣ ಯಾವು! ಆಪೆಲೀಪೆಲ್ಪ ರಾಜೆರೆನ್ಲಾ ಸೇರಾಲ. ಕರ್ಣೆ 
ಅಕಲ್ಲಲಾ ಕಾದ್‌ದ್‌ ಗೆಂದುವೆ. ಕೌರವಾ ಚತುರಂಗ ಸೇನೆನ್‌ ಇಂಬ್ಯನೊಟ್ಟುಗು ಕಡಪುಡ್ಡ. ಬೇಗ ಗೆಂದ್‌ದ್‌ 
ಬರಡ್‌!” 


ತನ ಕುಸೆಲ ನುಡಿ ಕೌರವಗ್ಗಾ ತಾಂಟುಲೆಕ, “ಕೌರವಾ, ಕರ್ಣನವು ತರೆಕ್‌ ತಾಗ್‌೦ಡಲಾ ಬಗ್ಗಂದಿನ 
ತುಡಿಪು! ಇಂಬ್ಯನ ಪಾತೆರ ಕೇಣೊಂದಿತ್ತ೦ಡ ಕುರುಕುಲ ಅಪಕೀರ್ತಿಡ್‌ ಮುರ್ಕುಂಡತ್ತ ಪಣ್ಣಿನನೇ ಯೆಂಕ್‌ 
ಅನ್ಸಾನ! ದಾಯೆಗ್‌೦ದ್‌೦ಡ ಕರ್ಣಗ್‌ ಪಿರಾವುಡು ಕೊಚ್ಚೊಂಬಿನನೇ ಅಬ್ಬೆಸ! ಬಾಯಿಗ್‌ ಬತ್ತಿಲೆಕ ಪಣೊಂಬಿನನೇ 
ಪೌರುಷ! ಇತ್ತೆದ ಆಯನ ಪಾತೆರ ಕೇಂಡತ್ರ? ಯುದ್ಧ ಮುಗಿದ್‌ ಪೋಂಡು ಬುಡು. ಈತ್ನೇಟನೇ ಕರ್ಣೆ 
ಪಾ೦ಡವೆರೆನ್‌ ಕೆರ್ದಾಂಡ್‌! ನನ ಯೇರೆಡ ಯುದ್ಧ ಮಲ್ಲೊಡು? 


ಕರ್ಣನ ಚರಿತ್ರೆ ನಿಕ್ಕ್‌ ಗೊತ್ತಿತ್ತಿನನೆ! ಆ ಗಂಧರ್ವೆ ಚಿತ್ರಾಂಗದೆ ನಿನನ್‌ ಕಟ್ಟ್‌ದ್‌ ಪಾಡ್ನಗ ನಡತ್ತಿನ 
ಲಡಾಯಿಡ್‌ ನಿನನ್‌ ಬುಡ್ಡಾಯಿನಾಕುಲು ಯೇರ್‌ ಪಣ್‌? ಕರ್ಣೆನ? ಅತ್ತ್‌ ಅರ್ಜುನೆನ? ಆಯೆ ಪಣ್ಣಿಲೆಕ್ಕೊಡು 
ಪಾ೦ಂಡವೆರ್ನ ಕಡೆಟ್‌ ಗಟ್ಟಿಗೆರೇ ಇಜ್ಜೆರ್‌. ಕೃಷ್ಣೆ ಇಂಬ್ಯನ ಲೆಕ್ಕೊಡು ಒರಿ ಗೊಲ್ಲೆ! ಪಂಚ ಪಾ೦ಡವೆರ್‌ ಕಾಡ್‌ಡ್‌ 
ಕೇನೆಕೆರೆಂಗ್‌ ತಿನೊಂದಿತ್ತಿನಕುಲು! ಅಕಲ್ಲ ಕಡೆಟ್‌ ಬಯ್ದಿನ ರಾಜೆರ್‌ ಚೆರ್ಲೆ ಬರ್ತಿದಕುಲು! ಆಯೆ ಇಂಚ ಪಣ್ಣಗ 
ಯೆಂಕುಲು ದಾಯೆಗ್‌? ನಿನ ತಲ್ಪಾರ್‌ದಾಕುಲು ಉಲ್ಲೆರತ್ತ ಆಕ್ಷೆನ್‌ ಕಡಪುಡ್ಕಡ ಯಾವು! ರಾಜೆ ಈ ಸುಕೊಟು 
ರಾಜ್ಯೊನು ಅನ್ಟೇಸೊಂದು ಉಪ್ಲೊಲಿ!” 

ಈತ್‌ ಪಂಡ್‌ದ್‌ ದ್ರೋಣೆರ್‌ ವ್ಯವಹಾರೊದ ಪಾತೆರೊನು ಸುರುಮಲ್ಲುವೆರ್‌. 

“ಕೌರವಾ, ಯೇರೇ ಆವಡ್‌, ಅಕಲ್ಲಂಚಿ ಗೋಚರ ದೀಜಿಡ ನಂಕೇ ಬಂಗ. ಪಗೆನಕಲ್ನ ಸೇನೆ ಪುರ್ಕಟ್‌ 
ಪುಸ್ಕಟ್‌ ಪಣ್ಣ್‌ ಗಯಿಪಡ. ಭೀಮಾರ್ಜುನೆರ್‌ ಮಾಮಲ್ಲ ಬೀರದಕುಲು! ಆ ಶ್ರೀಹರಿನ ಸಗ್ತಿದ ನಿಲೆ ನಂಕ್‌ 
ತೆರಿಯೆರೆಗೇ ಆವಂದ್‌! ನನೊಂಜಿ ಸಂಗತಿ ಪಂಡ, ನಂಕ್‌ ದೈವೊದ ಬಲ ಕಮ್ಮಿ ಅಕ್ಷೆಗ್‌ ಅವು ಉಂಡು. ನಮ 
ಆಕ್ಷೆನ್‌ ಸಸಾರದಕುಲು ಪಣ್ಣ್‌ ಗಯಿತ್‌೦ಡ, ನಂಕ್‌ ಕೇಡಾಪಿನಿ ಕಂಡಿತ. ಅಂಚ ಯಾನ್‌ ಒಂಜಿ ಸಲಹೆ ಕೊರ್ಟೆ” 


ಇಸಾ 


“ಆವು. ಪಣ್ಣೆ 

“ಆಕ್ಷೆಗ್‌ ಅಸುರಾಂತಕೆ ಕೃಷ್ಣನ ಸಾಯ ಉಂಡತ್ತಾ? ಅಂಚೆನೇ ನಿಕ್ಷೆಗ್‌ ಪೂಜೈರಾಯಿನ ಗಂಗಾಪುತ್ರೆ 
ಭೀಷ್ಮೆರೆನ ಸಾಯ ಉಂಡು. ಆಯಿನೆಡ್ದಾವರ ಭೀಷ್ಮೆರೆಗ್‌ ಸೇನಾಧಿಪತ್ಕೊನು ಕೊರ್ಬು, ಆ ಹೆರಿಯೆರ್‌ ಪಂಡಿಲೆಕ 
ಮಲ್ಪುನನೇ ಎಡ್ಡೆ. ಅವೆನ್‌ ಬುಡು, ಪೊಕ್ಕಡೆ ಅಕಲ್ನ ಮೊಕಲ್ಲ ಪಾತೆರ ಕೇಣೊಂದು ಕುಲ್ಲಿಯಡ ಆವಂದ್‌” 

ದುರ್ಯೋಧನಗ್‌ ದ್ರೋಣೆರ್ನ ಸಲಹೆ ಸರಿ ತೋಜಿಂಡ್‌. 

“ಗುರೂ, ಇರೆನ ಸಲಹೆ ಸರಿಯಾಯಿನನೆ. ಭೀಷ್ಮೆರೆನೇ ಸೇನಾಧಿಪತಿ ಆಪಿಲೆಕ ಒಪ್ಯಾಗ” ಪಂಡ್‌ದ್‌ 
ಮಾತೆರ್ನಲಾ ಒಪಿಗೆಡ್‌ ದ್ರೋಣೆ ಬೊಕ್ಕ ಅಶ್ವತ್ಥಾಮನ್‌ ಭೀಷ್ಮೆರ್ನ ಕಯ್ತಲ್‌ ಕಡಪುಡುವೆ. 

ಅಪಗ ಬಯ್ಯದನದ ಪೊರ್ತು. 

ಸಭೆ ಮುಗಿತಿನ ದುರ್ಯೋಧನೆ ತನ ಮಂತ್ರಿಲೆನ್‌, ಆಪ್ಪೆರೆನ್‌ ಮಾತ ತನ ಇಲ್ಲಡ್‌ ಕೂಡಾವೊಂದು, 
ಒಟ್ಟುಡೇ ಕುಲ್ಲುದು ವಣಸ್‌ ಮಲ್ಪುವೆ. ಅಯಿಡ್ಜ್‌ ಬೊಕ್ಕ ಇರ್ಸ್‌ಡೇ ಭೀಷ್ಮೆರ್ನ ಇಲ್ಲಡೆಗ್‌ ತಾನ್ಲಾ ಪೋಪೆ. 
ದಂಡಿಗೆಡ್‌ ಬತ್ತಿನ ದುರ್ಯೋಧನನ ಮೋನೆ ಬಾಡ್ಬ್‌ ಪೋದಿತ್ತ್‌ಂಡ್‌. ಭೀಷ್ಮೆರ್‌ ಅರ್ಲಿಡೇ ಆಯನ್‌ ತರ್ಯೊನುವೆರ್‌. 

“ದಾನೆ ಕೌರವ! ಇರ್ಸ್‌ಡೇ ಇಡೆಗ್‌ ಬತ್ತತ್ತ, ದಾಯೆಗ್‌? ಪಂಡ್‌ದ್‌ ಕಡಪುಡ್ಡುವಡ ಯಾನೆ ಬಯ್ದುವೆತ್ತ? 
ದಾದ ಜಂಬರ ಪಣ್ಣ.” 


“ಅಜ್ಜೆರೇ, ದಾನೆ ಪಣ್ಣಿನಿ? ಪಾಂಡವೆರ್‌ ಸೇನೆದೊಟ್ಟುಗು ಕುರುಬೂಮಿಡ್‌ ಬುಡಾರ ಮಲ್‌ದೆರ್‌. 
ಉಂದು ಮಾತ ಆ ಚಾಡಿಚೆಂಗಾಯಿದ ಕೃಷ್ಣನ ಕಿತಾಪತಿ! ಆಯೆ ಪಾ೦ಡವೆರೆಗ್‌ ಯೆಂಕ್ಷೆಡ ಪಗೆನೇ ಪರ್‌೦ಬುಲೆಕ 
ಮಲ್‌ದ್‌, ಆಸ್ತಿದ ಪಾಲ್‌ಗಾದ್‌ ಲಡಾಯಿಗೇ ಲೆತೊಂದು ಬಯ್ಗೆ! ಅಜ್ಜೆರೇ ಈರ್‌ ಈಶ್ಟರಗ್‌ ಸಮಾನೆರ್‌. ಇರೆನ 
ಸಾಯ ಇತ್ತ್‌ಂಡ ಯೆಂಕ್ಷೆನ್‌ ಯೇರ್ಲಾ ಗೆ೦ದುಲೆಕ ಇಜ್ಜಿ. ಉಂದೆನ್‌ ತೆರಿಯಂದಿನ ಧರ್ಮರಾಯೆ ನಿಜವಾದ್ದಾ 
ಮರ್ದೆನೆ!” 


“ಓಹ್‌! ಪಾಂಡವೆರ್‌ ಲಡಾಯಿದ ಕಳೊಕು ಬತ್ತ್‌ದ್‌ ನಿನನ್‌ ಲಡಾಯಿಗ್‌ ಲೆತ್ತೊಂದುಲ್ಲೆರ? ನಿನ ಕಡೆತ 
ಕರ್ಣೆ, ಶಕುನಿನಂಚಿನ ಗುರ್ಯ್ಕಾರೆರ್‌ ದಾನೆ ಪಣ್ಟೆರ್‌? ದಾದ ಮಾತ ಪ್ರತಿಜ್ಞೆ ಮಲ್ತ್‌ದೆರ್‌? ಆ ಪಾಂಡವೆರ್‌ ನಮ್ಮ 
ಚಂದ್ರವಂಸೊಡು ಮಾನಾದಿಗೆ ಪಡೆಶಿನಕುಲೇ! ಆಕುಲು ಪಾಲ್‌ಗ್‌ ಬತ್ತ್‌ಂಡ ತಪ್ಪು ಆಪುಜಿ. ಅಕುಲಾಂಡಲಾ 
ನನ ಯೇತ್‌ ಕಾಲ ಅಡಿಮುದೆಲ್‌ ಇಜ್ಜಂದೆ ಕಸ್ಟ ಬುಡೊಡು.? ಪಣ್ಣ.” 


ಬೊಕ್ಕ ಪನೀತ್‌ ಹೊರ್ತು ಚಿಂತನೆಡಿತ್‌ದ್‌, 
“ಕೌರವಾ, ಆ ಕೃಷ್ಣೆ ಲೋಕೊದ ಗುರು! ಮಾಮಲ್ಲ ಮೈಮೆದಾಯೆ! ಸಗುಣ, ನಿರ್ಗುಣ ರೂಪೊದ ಆ 


ಮಹಾಮಹಿಮಡ ಪಗೆ ಕಟ್ಟೊಂಡ ಗೆ೦ದುನ೦ದ? ಮಗಾ, ನಿನ ಯುದ್ಧ ನೀತಿನ್‌ ಬುದ್ಯಂತೆರ್‌ ಮೆಚ್ಚುನವತ್ತ್‌! 
ಕೆಲವೆರ್‌ ಮದಮತ್ತೆರೆನ ಪಾತೆರ ಕೇಣೊ೦ದು ಈ ಕೇಡ್‌ದ ಕೋಡಿಗೇ ಪುರೆಲೊಂದುಲ್ಲ.” 


“ಅಜ್ಜೆರೇ, ಇತ್ತೆ ಆ ಪಂಚೆತಿಗೆ ಬೊಡ್ಡಿ ಈರ್‌ ಯೆನ ಜತೆಟ್‌ ಇತ್ತ್‌ದ್‌ ಆದೆರ್ದರ್‌ಡ ಯೆಂಕ್‌ ಕಂಡಿತ ಕೇಡ್‌ 
ಆಪುಜಿ. ಯಾನ್‌ ಎಲ್ಯ ಬಾಲೆ ಅತ್ತ್‌. ಇರೆನ ಆರಬಾರೊದ, ಬೀರಬಿಂಕೊದ ಮಟ್ಟ ತೆರಿದಿನಾಯೆನೆ! ಇತ್ತೆ 
ಈರ್‌ ಸೇನಾಪತಿ ಆವೊಡು. ಯುದ್ಧರಂಗೊಡು ಪಗೆನಾಕ್ಷೆನ ಪರ್ಶೆ ಜಾರಾವೊಡು! ಯೆನ ಸಂತೋಸುದ 
ಕಡಲ್‌ನ್‌ ಉರ್ಯಾವೊಡು. ಈತೇ ಯಾನ್‌ ಕೇಣೊಂಬಿನಿ. ಅತ್ತ್‌, ನಟ್ಟೊಂಬಿನಿ.” 


ಭೀಷ್ಮೆರ್‌ ಅಲಚನೆ ಮಲ್ಲೊಂದು, 


“ದುರ್ಯೋಧನಾ ಪಾಂಡವೆರೆಗ್‌ ದೈವೊದ ಬಲ ಉಂಡು. ನಿಕ್ಷೆಗ್‌ ಅವು ಇಜ್ಜಿ. ಅಕುಲು ಐವೆರ್ಲಾ 
ಧರ್ಮೊಡೇ ನಡಪುನಕುಲು! ಎಡ್ಡೆ ಗುಣೊತಕುಲು! ನಿಕ್ಷೆಗ್‌ ಧರ್ಮೊಡು ನಡಪೊಡುಣಿನ ಗೇನನೇ ಇಜ್ಜಿ. 
ನಿಕಲ್ನ ಗುಣ ನಡಕೆಲಾ ಯೇರೆಗ್ಲಾ ಮೆಚ್ಚುನವತ್ತ್‌. ಅಂಚ ಜನೊಕುಲು ಪಾಂಡವೆರೆಗ್‌ ಪುಗ್ಗೆಲ್‌ ಕೊರ್ಟೆರ್‌. 
ನಿಕ್ಷೆಗ್‌ ನೆರ್ಟೆರ್‌! ನನೊಂಜಿ ಸಂಗತಿ, ಅಕುಲು ನಿಕ್ಷೆಡ್ಟ್‌ ಐನ್‌ ಪಟ್ಟ್‌ ಬೀರೊದಕುಲು. ಬೀರೊಡು ಅಕಲ್ಲ 
ಎದುರುಡು ನಿಕುಲು ಅಲ್ಲೆರ್‌..” 


ಕೌರವಗ್‌ ಉಂದು ದಿನೊಲಾ ಕೇಣೊಂದಿತ್ತಿನ ಕತೆ. 

“ಅಜ್ಜೆರೇ, ಇರೆಗ್‌ ಪಾಂಡವೆರೆಡನೇ ಕರುಣೆ, ಮೋಕೆ. ಯೆನನ್‌ ಪೋಡಿಗೆದ ಕಡಲ್ಡ್‌ ಮುರ್ಕಾವೆರೆಗೇ 
ತೂಪರ್‌। ಯುದ್ಧೊಡು ಗೆಂದುನ ಯೆನ ಆಸೆನೇ ಮಣ್ಣ್‌ ಮಲ್ಪೆರೆ ತೂಪರ್‌! ಈರ್‌ ಯೇಪೊಲ ನೀತಿ 
ಬೋದನೆಡೇ ಇತ್ತರ್ದ ಗೆಂದುನ ಯೆನ ಸ೦ಕಲ್ಪೊಗು ಸಾಯ ಆಪುಂಡ? ದಾದ ಮಲ್ಲುನು? ಯಾನೊರಿ 
ಬಾಗ್ಗೆಹೀನೆನೇ ಆದುಲ್ಲೆ!” ಪಣೊಂದು ಕುಸ್ಕುದು ಕುಲ್ಲುವೆ. 


ಬಿನ ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


ಭೀಷ್ಮೆರ್‌, “ಕೌರವಾ, ನಿಕ್ಕ್‌ ದಾನೆ ಪಣೊಡುಂದು ಯೆಂಕ್‌ ಗೊತ್ತಾಪುಜಿ. ಪಿರಯ ಪೋತಿನ ಯೆನ 
ಇಚಾರೊಲು ನಿಕ್ಕ್‌ ಇಸ್ಟ ಆಪುಜಿ. ಪೋವಡ್‌ ಬುಡು. ಕುಟಿಲ ಬುದ್ದಿದಕಲ್ನ ಸಲಹೆನೇ ತರ್ಕೊಂಬಿನ ನಿಕ್ಕ್‌ 
ಹಿತವಂದಿಗೆರ್ನ ನುಡಿ ಸಯಿಸುಜಿ. ಆವು. ನಿನ ಇಚ್ಚೆದಂಚ ಯೆನನ್‌ ಸೇನಾಧಿಪತಿ ಮಲ್ಲುಲ.” 


ದುರ್ಯೋಧನಗ್‌ ನೆಮ್ಮದಿ ಆಂಡ್‌. 
ಆಯೆ ಪೋಯಿನೆಡ್ಜ್‌ ಬೊಕ್ಕ ಭೀಷ್ಮೆರ್‌ ತನ ಉಡಲ್ಲ್‌ ಕೊದಿ ಅನ್ನೇಸಿಯೆರ್‌! 


“ಇತ್ತೆ ದಾದ ಮಲ್ಲೊಲಿ? ಪುಲ್ಯಾಡ್ಲೇ ಆಯಿನ ಪಾಂಡವೆರೆನ್‌ ಕಾತೊನುನ ಜವಾಬ್ದಾರಿಲ ಯೆಂಕ್‌ 
ಉಂಡತ್ತ? ಅಕಲ್ಲ ಕಟುರ ಕದನ ಮಲ್ಲುನಾಂಡಲ ಯೆಂಚ? ಮಲ್‌ಂ೦ಡಲ ಅಕ್ಷೆನ್‌ ಶ್ರೀಕೃಷ್ಣೆ ಕಾತೊನುವೆನೆ! 
ಲಡಾಯಿ ಮಲಂದೆ ಪಿರ ಜಾರ್‌೦ಡ ಈ ಸರ್ಪಧ್ದಜೆ ಕೌರವನ್‌, ಈ ಕಡು ಪೊಡುಂಬನ್‌ ಕಾತೊಂಬಿನಕುಲೇ 
ಇಜ್ಞಾಪುಂಡು. ದಾನೆ ಮಲ್ಲೊಲಿ?” 


ಭೀಷ್ಮೆರೆಗ್‌ ಒಂಜಿ ಸಾದಿ ತೋಜಿಂಡ್‌. 


“ಯುದ್ಧೊಡು ಪಾಂಡವೆರ್ನ ಸೇನೆನ್‌ ಸಂಹಾರ ಮಲ್ಲುವೆ. ಆ೦ಡ ಪಾಂಡು ಜೋಕ್ಷೆನ್‌ ಕೆರ್ದುಜಿ. ರಣ 
ರಂಗೊಡು ಬೀರ ಮೆರೆಪಾದ್‌ ಯೆನ ಉಡಲ್‌ನೇ ದಕ್ಕ್‌ದ್‌ ಬುಡೆ. ಯೆಂಕ್‌ ಇತ್ತೆ ಮರಣ ಬಯಕುನನೇ 
ಒರಿದಿನಿ. ಅಂಚೆನೇ ಮಲ್ಪುವೆ.” 


ಇಂಚ ಎಣ್ಣೊಂದು ಮನಸ್‌ದ ಒಯ್ತಪತ್ತೊನು ಒಂಜಿ ಸಮನಿಲೆಕ್‌ ಕಣತ್‌ದ್‌ ನಿದೆರೈರೆ ಪೋಯೆರ್‌. 

ಮನದಾನಿ ಕಾಂಡೆ ಕೌರವೆ ಸೇನಾಧಿಪತಿ ಪಟ್ಟ ಕಟ್ಟುನೆಕ್‌ ಅಟ್ಟಣೆ ಮಲ್ಮೊಂದು ಭೀಷ್ಮೆರೆನ್‌ ಲೆಪುಡಾವೆ. 

ಭೀಷ್ಮೆರೊಟ್ಟುಗೇ ಆಚಾರ್ಯನಕುಲು, ರಾಜೆರ್‌ ಮಾತ ಬತ್ತೆರ್‌. ಪಟ್ಟ ಕಟ್ಟುನ ಕಾರ್ಯಕ್ರಮ ಪೊರ್ಲುಡೇ 
ಆಂಡ್‌. ಆರತಿ, ಉಪ್ಪಾರತಿ ಆಯಿನೆಡ್ಜ್‌ ಬೊಕ್ಕ ರಾಜೆರೆನ ಕಡೆತಕುಲು ಕಾಣಿಕೆ ಕೊರ್ಟೆರ್‌. ಕಾರ್ಯಕ್ರಮ 
ಪೊರ್ಲಾಯಿನೆನ್‌ ತೂಯಿನ ಕೌರವೆ, 

“ಈ ಗಂಗಾಪುತ್ರೆ ಭೀಷ್ಮೆರ್ನ ಕೃಪೆಟ್‌ ಯೆಂಕ್ಷೆನ ಸೇನೆ ಶಿವಗ್ಲಾ ಪೋಡ್ಯುಜಿ. ನನ ಪಾಂಡವೆರೆಗ್‌ ರಾಜ್ಕೊ 
ತಿಕ್ಕುನಾಂಡಲ ಯೆಂಚ? ಆಕ್ಷೆಗ್‌ ಕಾಡೇ ಗತಿ. ಈ ಭೀಷ್ಮೆರ್ನ ಎದುರು೦ತುನ ಬ೦ಟೆರ್‌ ಅಕ್ಷೆಡ ಯೇರುಲ್ಲೆರ್‌?” 


ಕೌರವೆ ಭೀಷ್ಮೆರೆಗ್‌ ಆತೊಂಜಿ ಮಿನ್ನತ್‌ ಕೊರ್ದು ಪಾತೆರಿನವು ಕರ್ಣಗ್‌ ಹಿತ ಆಯಿಜಿ. ಆಯೆ ಆಯನ 
ನಿಲೆಟೇ ಅಲಚನೆ ಮಲ್ತೊಂದು ಗಹಗಹ ಶೆಲ್ರೆ. ಆ ತೆಲ್ಕೆದ ಬರಸ್‌ಡೇ, 


“ಪಭೂ, ನಿಕ್ಕ್‌ ದಾದನಾ ಮರ್ಲ್‌! ಭೀಷ್ಮೆರ್‌ ಕುರುಕುಲೊಕು ಹೆರಿಯೆರ್‌ ನಿಜ. ಧರ್ಮೊದ ಇಚಾರ 
ತೆರಿದಿನಾರ್‌ ನಿಜ. ಆಂಡ ಉಗ್ರ ರಣಬೀರೆರ್‌ ಪಾಲ್‌ ಪಡೆಪಿನ ಕುರುಕ್ಷೇತ್ರ ಯುದ್ಧೊಡು ಈ ಪರಬೆರೆಗ್‌ 
ಸೇನಾಧಿಪತಿನ ಪಟ್ಟ ಕಟ್ಟೊಲಿಯ?” ಇಂಚ ಅಪಸೊರ ಲಕ್ಕಾಯೆ! 


ಆತೆಟೇ ಮುಗಿಪಂದೆ, “ಪ್ರಭೂ, ಈ ಹೆರಿಯೆರೆನ್‌ ತೂಲ. ಮೋನೆಡ್‌ ಕೆನ್ನೆಲ್‌ ಬಚ್ಚಿದ್‌ ನೂರ್ಬು 
ಪೋತುಂಡು. ಮುಡು ಜಾರ್ಡ್‌ಂಡ್‌. ಮೆಯಿತ ಎಲ್ಕಟೆಲ್‌ ಮಿತ್ತೇ ತೋಜುಂಡು. ಮೀಸೆ ನರೆದ್‌ಂಡ್‌. ಕೂಲಿ 
ತಾಲ್‌ ಪೋತುಂಡು. ಪಿರಯ ಸಂದ್‌ದಿನ ಜೂವ ಕುಸ್ಕುದು ಪೋತುಂಡು. ತರೆ ಸರ್ತ ಉ೦ತಂದೆ ತೂಂಕುಂಡು. 
ಇಂಚಿತ್ತಿ ಪಿರಯ ಪೋತಿನ ಪರಬೆರೆನ್‌ ಯುದ್ದೊಡು ದುಂಬು ಉಂತಾದ್‌ ಸೇನೆಲ್‌ ತೆಲ್ಬುಲೆಕ ಮಲುವತ್ತ? 
ಕೌರವಾ, ನಮ್ಮ ಸೇನೆಡ್‌ ಭೀಷ್ಮ್ಕೆರ್‌, ರಾಮನ ಸೇನೆಡ್‌ ಜಾಂಬವಂತೆ ಮೊಕುಲೇ ಮಾಮಲ್ಲ ಬೀರೆರ್‌! 

ಬಾಕಿದಕಲ್ಲ ಪೌರುಷ ನಿಕ್ಕ್‌ ಲೆಕ್ಕೊಗೇ ಇಜ್ಜಿ. ಕೌರವಾ, ಅಮಸರ ಮಲ್ಲಡ. ನಿಕ್ಕ್‌ ಭೀಷ್ಮನ್‌ ಕೆರೊಡುಂದು 
ಉಂಡುಡ ಯೆನಡ ಪಣ್ಣ. ಯಾನ್‌ ಯೆನ ಬಾಣೊಲೆಡೇ ಆರೆನ್‌ ಮುಗಿಪುವೆ. ಅವು ಬುಡ್ಬು ಪಾಪ ಪರಜೆರೆನ್‌ 
ರಣಕಣೊಕು ನೂಕುದು ಪಗೆನಕಲ್ಲ ದಾಯೆಗ್‌ ಕೆರ್ರಾವ?” 


ಈ ಪಾತೆರ ದ್ರೋಣಾಚಾರ್ಯೆರೆಗ್‌ ಸಯಿಸೆರಾಯಿಜಿ. ಆರೆನ ಮೈಯಿ ಮಾತ ಉರಿಂಡ್‌. 


“ಕರ್ಣಾ, ಬಾಯಿ ಮುಚ್ಚಿಲ. ಭೀಷ್ಮೆರೆನ್‌ ನಿನ ಮಟ್ಟೊದ ನರಮಾನಿಂದ್‌ ಗ್ರಯಿತನ? ನಿಕ್ಕ್‌ ಕುರ್ನತ್‌ನ್‌ 
ಗುರ್ತ ಪತ್ತುನ ಯೋಗಿತೆನೇ ಇಜ್ಜಿ. ನಿಕ್ಕ್‌ ನಿನ ಅಲ್ಪ ಯೋಗಿತೆದೊಟ್ಟುಡು ಜವ್ಹನೊದ ಸೊರ್ಕು ಸೇರೊಂದುಂಡು! 
ಅಲ್ವೆ, ಈ, ಭೀಷ್ಮೆರೆಗ್‌ ಸರಿಸಮನ? ಶ್ರೀರಾಮನ ಸೇನೆದ ಜಾಂಬವಂತನ ಬಗೆಕ್ಲಾ ಪಂಡತ್ತ? ರಾಮನಸೇನೆಗ್‌ 
ಹಾನಿ ಆವಂದಿಲೆಕ ಕಾತೊಂದಿನಿ ಜಾಂಬವಂತೆ ಪಣ್ಷಿನ ಜಾನಗೇನ ನಿಕ್ಕ್‌ ಇಜ್ಜಿ. ನನೊರ್ಯನ ಬಗೆಟ್‌ ತೆರಿಯಂದೆ 
ಪಾತೆರುನೆಟ್‌ ನಿನನ್‌ ಮೀರುನಕುಲಿಜ್ಜೆರ್‌!” 


ಕರ್ಣಗ್‌ ಅಪಮಾನೊದ ಬೆಚ್ಚೊಡು ಬುದ್ದಿ ಮಂದ ಆಂಡ್‌. ಇಂಚ ಸಿಡಿನುಡಿ ಪಣ್ಣೆ. 

“ಆಚಾರ್ಯಾ, ಕೇಣ್ಣೆ. ಸೇನಾಧಿಪತಿ ಪಟ್ಟೊದ ತರೆತ್ರ ಕಟ್ಟೊಂದು ಮೆರೆಪಿನ ಈ ಭೀಷ್ಮೆರ್‌ ಪಗೆನಾಕ್ಷೆನ್‌ 
ಮಿನಿ ಗೆಂದಿಯೆರ್ದ ಯಾನ್‌ ಯುದ್ಧಬೆಂದುನೆನ್‌ ಬುಡ್ಡು ತಪಸ್ಟ್‌ಗ್‌ ಕಾಡ್‌ಗ್‌ ಪೋಪೆ. ಯುದ್ದೊಡು ಭೀಷ್ಮೆರ್‌ 
ಸೋತುದು ಪೋ೦ಡ ಅಪಗ ಯಾನ್‌ ಲಡಾಯಿದ ಕಳೊಕು ಜಪ್ಪುವೆ. ಆತ್ನೇಟ ಯಾನ್‌ ಯುದ್ಧ ಮಲ್ಬುಜಿ. 
ಯೆನ ಬಿರು ಪಗರಿ ಪತ್ತುಜಿ.” 

ಭೀಷ್ಮೆರೆಗ್‌ ಗರ್ದೊಡು ದಾಲ ತಡೆಯಿಜಿ. 


“ರಾಧೇಯಾ, ನಿನ ಕುಲ ತೆರಿಯೊನಂದೆ ಪೊಕ್ಕಡೆ ಪಾತೆರೊಡ್ಡಿ. ದುರ್ಯೋಧನನ ಮಲ್ಲಾದಿಗೆ ಬೊಕ್ಕ 
ದುರ್ಯೋಧನನ ಬಗ್ಗೆಡ್‌ ನಿಕ್ಕ್‌ ಉಪ್ಪುನ ಪ್ರೀತಿ ಗೌರವೊಡು ಈ ಇಂಚ ಪಾತೆರೊಂದುಲ್ಲ. ನರಮಾನಿಲೆಡಾವಡ್‌, 
ದೇವದಾನವೆರೆಡ್‌ ಆವಡ್‌, ಯೆನಡ ಪೊರುಂಬೆರೆ ಉಂತುನ ಕಲಿತನದಕುಲು ಯೇರ್ಲಾ ಇಜ್ಜೆರ್‌. ಉಂದು 
ನಿಕ್ಕ್‌ ಗೊತ್ತುಜ್ಜಿ. ನಿಕ್ಕ್‌ ಪಂಡ್‌ದ್‌ಲಾ ಪ್ರೇಜನ ಇಜ್ಜಿ!” 


ಭೀಷ್ಮೆರ್‌ ಬಾಕಿದಕ್ಷೆಡ ಪಂಡೆರ್‌. 


“ಕೌರವಾ, ಜಯದ್ರಥಾ. ಅಶ್ವತ್ಥಾಮಾ, ದ್ರೋಣೆರೇ, ದುಶ್ಶಾಸನಾ, ವಿಕರ್ಣಾ ಮಾತೆರ್ಲಾ ಇಂಚಿ ಕೇಣ್ಣೆ. 
ಮಣಿಖಚಿತ ಮುಕುಟ ಪಾಡೊಂದುಪುನ ಪತ್ತ್‌ ಸಾರ ರಾಜೆರೆನ್‌ ಯಾನ್‌ ದಿನ ನಿಚ್ಚಲಾ ರಣದೇವತೆಗ್‌ ಬಲಿ 
ಕೊರೆ. ರಡ್ಡನೇದಾದ್‌ “ಚಕ್ರ ಪತ್ತುಜಿ” ಪಣ್ಣ್‌ ಪ್ರತಿಜ್ಞೆ ಮಲ್‌ದಿನ ಶ್ರೀಹರಿ ಚಕ್ರ ಪತ್ತುಲೆಕ ಮಲ್ಪುವೆ. ಹನುಮಧ್ವಜೆ 
ಅರ್ಜುನನ ರಥ ಪಿರ ಪೋಪಿಲೆಕ ಮಲ್‌ದ್‌ ಆ ಮಹಿಮೆರ್‌ ಇರ್ದೆದ್ದ ನಡೆ ತಪ್ಪುಲೆಕ ಮಲ್ಪುವೆ. ದೇವತೆಲ್‌, 
ನರಮಾನಿಲ್‌, ಉರಗೆರ್‌ ಯೇರೇ ಯೆನನ್‌ ನೋಚಾಯೆದ್ದಲ ಅಕ್ಷೆನ್‌ ತಡೆಪುವೆನೆ. ಇಂಚಿತ್ತಿನ ಯೆನಡ ಕರ್ಣೆ 
ಗತ್ತ್‌ ಗದರ್‌ ಮೆರೆಯೆಡ, ದಾನೆ ಮಲ್ಪುವೆ ಗೊತ್ತುಂಡ? ಛೆ! ಒಂಜಿ ಪುರ್ಕಟ್‌ ಪುರಿನ್‌ ಕೆರ್ಕೆರೆ ಕುಡರಿ ದಾಯೆಗ್‌ 


ಇನೆ 
ಉಲ. 
ಣಿ 


ಮೊಕಲ್ನ ವಾದ ವಾರ್ಜಿಕೊಡು ಸಭೆ ಅಂಚಿಂಚಿ ಆಂಡ್‌! ಕೆಲವೆರ್‌ ಭೀಷ್ಮೆರೆನ್‌, ಬೊಕ್ಕ ಕೆಲವೆರ್‌ ಕರ್ಣನ್‌ 
ಪುಗಾರ್ವೆರ್‌. ಕೌರವೆ ಗೊ೦ದಲೊಡು ಬೂರೈ! ಅಕೇರಿಗ್‌ ಭೀಷ್ಮೆರೆನೇ ನಟ್ಟೊಂದು ಸಮಾದಾನ ಆಪಿಲೆಕ 
ಮಲುವೆ. 


ಮನದಾನಿ ಕೌರವೆ ಎಡ್ಡೆ ಮೂರ್ತೊಡೇ ಸೇನೆನ್‌ ಪಿದಾಡ್ಬಾವೆ. ಆನೆ ಕುದುರೆ ರಥೊತ ಸಾಲ್‌ಸಾಲ್‌! 
ಅಕ್ಕಸೊದ ಬಿತ್ತರೊಡು ರಾಜೆರ್ನ ಬೊಳ್ಳುಡೆಲ್‌! ಅವ್ವೆತ ಮಿರಿಮಿಂಚೊಂದು ಪಂದುನ ರುಲ್ಲರಿಲ್‌! ಸೇನೆದ 


Ks) ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


ಕಡಲೇ ದು೦ಬರಿಯುನ ಗೌಜಿ ತೂವೊಡು! ಮೃದಂಗ, ಪಟಹ, ಕಹಳೆ, ಇಂಚಿತ್ತಿನ ವಾದ್ಯೊಲೆನ ದನಿ ಪತ್ತ್‌ 
ದಿಕ್ಕ್‌ಲೆಡ್‌ ಪಸೆರ್‌೦ಡ್‌. ಸೃಷ್ಟಿಕರ್ತೆ ಬ್ರಹ್ಮನೇ, ವಿಲಯ ರುದ್ರೆ ಆಯೆನಾ ಪಣ್ಣಿಲೆಕ ದೂಲು ಲಕ್ಕ್‌ದ್‌ ಅಕ್ಕಸೊಗೇ 
ರಟ್ಟ್‌ಂಡ್‌. ಗ೦ಗೆನ್‌ ಸೇರ್‌೦ಡ್‌. ಪರ್ವತೊನು ಮುಚ್ಚಿಂಡ್‌. ನಿಸರ್‌ನ್‌ ಮಸ್ಕ್‌ ಮಲ್ಟ್‌ಂಡ್‌. 


ಇಂಚ ಬಿರ್ಗ್‌ಡ್‌ ಬತ್ತಿನ ಕೌರವನ ಸೇನೆ ಕುರುಕ್ತೇತ್ರೊದ ಮುಡಾಯಿ ಮರ್ಲಿಲ್ಜ್‌, ಭೋಗವತೀ ಸುದೆತ 
ದಂಡೆಡ್‌ ಬುಡಾರ ಮಲ್ಟ್‌ಂಡ್‌. ಅಲ್ಲನೇ ರಾಜ ಭವನೊಲೆನ್‌ ನಿರ್ಮಿಯೆರ್‌. ಭೀಷ್ಮೆರ್‌ ಸೇನೆದ ಅಂದಾಜಿ 
ಪಾಡೊಂಡೆರ್‌. ರಾಜೆರಕ್ಷೆನ್‌ ಕಾತೊನುನ ಜವಾಬ್ದಾರಿನ್‌ ತಾನೇ ವಯಿಸೊಂಡೆರ್‌. ಇಡೀ ಸೇನೆದ ಎಡ್ಡೆ ಪಡ್ಕೆ, 
ಬೋಡು ಬೊಡ್ಡಿ. ಮಾತೆಕ್ಷಾ ಗಮನ ದೀಯೆರ್‌. ಆರ್‌ ಪಂಡಿಲೆಕ ಸೇನೆ ನಡತ್‌೦ಡ್‌. ಕೌರವ ಸೇನೆಗ್‌ ಆರೇ 
ಒಂಜಿ ವಜ್ರ ಪಂಜರ ಪಣ್ಣಿಲೆಕದ ಮುತಾಲಿಕೆ ಆರೆನವು! 


ಜನಮೇಜಯಾ, ಈ ಕಡೆಟ್‌ ರಾಜೆ ಧೃತರಾಷ್ಟೆ ಜೋಕುಲೆನ್‌ ನಿನೆತ್ತೊಂದು ಬುಲ್ತೊಂದು ಕುಲ್ಲಿಯೆ. 
ಕಣ್ಣ್‌ಡ್‌ ದಿಸ್ಪಿ ಇಜ್ಜಂದೆ ಜನ್ಮಿದಿನ ತನ ಜನ್ಮೊಗು ಧಿಕ್ಕಾರ ಪಣೊಂಡೆ. ಯುದ್ಧೊಡು ಜೋಕುಲು ದಾನೆ 
ಆಯೆರಾ ಪಣೊಂದು ದುಕ್ಕಿಯೆ. 

ಆ ಪೊರ್ತುಡೇ ವೇದವ್ಯಾಸೆರ್‌ ಅರಮನೆಕ್‌ ಬರೆರ್‌. ಧೃತರಾಷ್ಟಗ್‌ ಸಮದಾನ ಪಂಡಿನ ಆರ್‌ ಸಂಜಯನ್‌ 
ಲೆಪುಡಾವೆರ್‌. ಆಯಗ್‌ ಪಣ್ಣೆರ್‌. 


“ಈ ಕುರುಕ್ಷೇತ್ರ ಯುದ್ಧೊದ ವೃತ್ತಾಂತೊಲು ನಿಕ್ಕ್‌ ಮುಲ್ಲನೇ ತೋಜಿ ಬರಡ್‌. ನಿಕ್ಕ್‌ ತೆರಿಯುನ ಮಾತ 
ನೋಟೊಲೆನ್‌, ನುಡಿಕ್ಷನ್‌ ಈ ಧೃತರಾಷ್ಟಗ್‌ ಬಣ್ಣನೆಡ್‌ ಪಣೊಡು” ಪಣ್ಣೆರ್‌. 


ಪರಮ ಮುನಿನ ಕರುಣೆದ ಮೈಮೆಡ್‌ ಸಂಜಯನ ಕಣ್ಣೆದುರುಡೇ ಕುರುಕ್ಷೇತ್ರ ರಣಕಣೊಟು ನಡಪುನ 
ಯುದ್ಧೊದ ನೋಟೊಲು ತೋಜಿಯೆರೆ ಸುರುವಾಂಡ್‌. ರಣಕಣೊಟು ಪುಣೆವುನಕ್ಷೆನ ನುಡಿಲಾ ಕೇಣ್ಣ್‌ 
ಬತ್ತ್‌ಂಡ್‌. ಆಯಗಾಯಿನ ಈ ದೂರದರ್ಶನೊದ ಸಂಗತಿಲೆನ್‌ ಆಯೆ ಧೃತರಾಷ್ಟಗ್‌ ಇತ್ತಿನೆನ್‌ ಇತ್ತಿಲೆಕನೇ 
ಪಣ್ಯೆರೆ ಸುರುಮಲ್ಲುವೆ. 


“ಧೃತರಾಷ್ಟಾ, ಕೇಣ್ಣ, ಕೌರವನ ಪಾಳಯೊಡ್ಡು ಭೀಷ್ಮೆರ್‌, ಶಕುನಿನ ಮಗೆ ಉಲೂಕನ್‌ ದೂತೆಯಾದ್‌ 


ಆ 


ಪಾಂಡವೆರ್ನೆ ಪಾಳಯೊಗು ಕಡಪುಡುವೆರ್‌. ಆಯೆ ಬತ್ತ್‌ದ್‌, 


“ಧರ್ಮರಾಯಾ, ಕೌರವೆರ್‌ ಯುದ್ಧೊಗು ಸಜ್ಜಾತೆರ್‌. ನನ ದಾಯೆಗ್‌ ತಡ? ನನೊಂಜಿ ಪಾತೆರ, 
ಯೆಂಕ್ಷೆನ ಚಕ್ರವರ್ತಿ ಮಾಮಲ್ಲ ಬಲಾಡಿಗೆ! ನಿಕುಲು ಯುದ್ದೊಗು ಬತ್ತ್‌ದ್‌ ಹಾಳಾಪರ್‌. ನಿಕಲ್ನ ಕಡೆಟ್‌ 
ಸೇರೊಂದಿನ ಬಂಜೆಲೆರ್‌ ರಾಜೆರ್‌, ಸೈನಿಕೆರ್‌ ನಿಕ್ಷೆಗ್‌ ಬೂಮಿನ್‌ ಗೆಂದ್‌ದ್‌ ಕೊರ್ಲೆರ? ಅವು ಆಕ್ಷೆಡ್ಜ್‌ 
ಆಪಿನಪೋಷಿನನ? ತೂಲೆ, ಯುದ್ದೊಡು ಸೇನೆಲ್‌ ಮಾತ ನಾಸ ಆಪುಂಡು. ನಿಕುಲು ಐವೆರೆನ ಒಗ್ಗಟ್ಟ್‌ 
ಬಿರಿಯುಂಡು. ಆ ಕೃಷ್ಣನ ಪಾತೆರ ಕೇಣ್ಣ್‌ ಯುದ್ಧೊಗೇ ಬಯ್ದರ್‌. ಆಯನ್‌ ನಂಬುದು ಹಾಳ್‌ ಆಪರ್‌. 
ಕೌರವೆ, ಆ ರುದ್ರೆ, ಇಂದ್ರೆ ಅಂಚಿತ್ತಿನಕ್ಷೆನೇ ಗೆಣ್ಣುಜೆ. ನಿಕುಲು ವಾ ಲೆಕ್ಕೊಗು9” 


ದೂತೆ ಉಲೂಕನ ಅಜಕೆನುಡಿ ಕೇಂಡಿನ ಭೀಮೆ, 


“ಆ ನಾಯಿದ ಬಾಯಿನ್‌ ಸಿಗ್ಸ್‌ ಪಾಡ್ದೆ” “ಆಯನ ನೆತ್ತಿನ್‌ ಪುಡತ್ತ್‌ ಪಾಡ್ದೆ” ಇಂಚ ಲೆತ್ತ್‌ ಪಣ್ಣೆ. 

“ಏಯ್‌! ಮುಲ್ಪ ನಾಯಿದ ನುಡಿ ಕೇಣುನಕುಲಿಜ್ಜೆರ್‌. ಇತ್ತೆನೇ ಪೋದು ನಿನ ದೊರೆ ಕೌರವಡ, ಭೀಮೆ 
“ಕುರುಕುಲ ಕಾಲಭೈರವೆ' ಪಣ್ಣ್‌ ಸೂಚನೆ ಕೊರ” ಪಣ್ಣೆ. 


ಧರ್ಮರಾಯಗ್‌ ತೆಲಿಕೆನೆ! 


“ಉಲೂಕಾ, ಯೆಂಕುಲು ಮಲ್ಲೊಡಾಯಿನೆನ್‌ ಮಲ್ಡ್‌ ತೋಜಾವುನಕುಲು! ಆ ಕೌರವೆ ಬೋಡಾಂಡ 
ಪಣೊಂದು ಹಾಳಾವಡ್‌. ಮಲ್ತ್‌ದ್‌ ಹಾಳಾವಡ್‌. ಯೆಂಕ್ಷೆಗ್‌ ಯೆತೆ ಇಜ್ಜಿ. ಯೆಂಕುಲು ಮುರಾರಿನ ಮಿತ್ತ್‌ 
ನಂಬಿಕೆ ದೀವೊಂದ. ಇತ್ತೆ ಯುದ್ಧೊದ ಪಾರುಪತ್ಯ ಮುರಾರಿನನೆ!” 


ಇಂಚ ಪಂಡ್‌ದ್‌ ಉಲೂಕನ್‌ ಕಡಪುಡ್ಬು ಕೊರೆ 


ಅಯಿಡ್ಜ್‌ ಬೊಕ್ಕ ಧರ್ಮರಾಯೆ ವಂಧಿಮಾಗದೆರೆನ ಜಯಘೋಷದುೊಟ್ಟುಗೆ ಬಂಗಾರ್ದ ರಥೊಟು 
`ಶ್ರೀಹರಿನ್‌ ಬರ್ಬಾದ್‌, ಪಾದೊಗು ಅಡ್ಡ ಬೂರುವೆ. ಯುದ್ಧಬೂಮಿಗ್‌ ಕಡಪುಡ್ನಗ ರಥೊತ ದುಂಬುಗು ರತ್ನ 
ಮಣಿಕ್ಷೆನ್‌ ಬಿರ್ಕುವೆ! ಶ್ರೀಹರಿ ರಥ ಯೇರ್ನಗ ವಾದ್ಕೊಲೆನ ಅಬ್ಬರ ಜೋರಾಂಡ್‌. 

ಧರ್ಮರಾಯೆ ಶ್ರೀಕೃಷ್ಣಗ್‌ ಸುತ್ತು ಬತ್ತೆ. ಪಾದೊಗು ಪುಡಾಡೆ. 

ತಂಕ್ಷೆನ ಶಸ್ತಾಸ್ತೊಲೆನ್‌ ದಿಂಜಾವೊಂದು ಭೀಮೆ, ಅರ್ಜುನೆ, ನಕುಲೆ, ಸಹದೇವೆರ್‌ ಅಕಲಕಲ್ಲ ರಥೊಕ್ತೆನ್‌ 
ಮಿತ್ತಾರೈರ್‌. 

ದ್ರುಪದೆ, ಸಾತ್ಯಕಿ, ವಿರಾಟೆ ಮೊಕುಲು ಮಾತ ದುಂಬುಡು ನಡತೆರ್‌. 


ಅವೆಡ್ಸ್‌ ಬೊಕ್ಕ ಧೃಷ್ಟದ್ಯುಮ್ನನ ಅಪ್ಪಣೆದಂಚ ರಡ್ಬ್‌ ಕಡೆತ ಸೇನೆಲ್‌ ಯುದ್ಧೊಗು ದುಂಬಾಯ. ಮೂಡಾಯಿದ 
ಕಡಲ್‌ ಪಡ್ಡಾಯಿದ ಕಡಲ್‌ಗ್‌ ತಾಂಟ್‌೦ಡ ಪಣ್ಣಿನಾತ್‌ ರಬಸೊದ ಗಟ್ಟಣೆ ಅವು! ಚತುರಂಗ ಸೇನೆದ ಗದ್ದಲ, 
ಸೈನಿಕೆರೆನ ಬೊಬ್ಬೆ, ವಾದ್ಯೊದ ಸೊರದನಿ ಬೆರೆಸುನಗದ ಬಯಂಕರ ಸಬ್ದೊದ ಬಿರ್ಬ್‌ದ ಬಗೆನೇ ಒಂಜಿ ಬೇತೆ! 


ಭೀಷ್ಮೆರ್‌ ದುರ್ಯೋಧನಗ್‌ ಪಾಂಡವ ಸೇನೆದ ಮುಕ್ಕೆರ್ನ ಪರ್ಹಯ ಮಲ್ಪುವೆರ್‌. 


“ಮುಗಲ್ಪ ಕೂಟೊಡು ಮೆಂಚಿ ಮೆಣ್ಕಿಲೆಕ ಆನೆದಳೊತ ನಡುಟು ಉಪ್ಪನಾಯೆನೇ ಪಾಂಡವ ಸೇನಾಪತಿ 
ಧೃಷ್ಟದ್ಯುಮ್ನ. ಯುದ್ಧೊಡು ಬಿಗುಸೆರೆತ ಪಾಂಚಾಲ ವಂಶೊದ ದ್ರುಪದೆ, ದ್ರುಪದನ ಬಂದುಲು, ಸೃಂಜಯ, 
ಯುಧಾಮನ್ಯು ಉತ್ತಮೌ೦ಜಸ ಮಾತ ಅವುಲೇ ಉಲ್ಲೆರ್‌. ನನೊಂಜಿ ಕಡೆಟ್‌ ವಿರಾಟರಾಜೆ. ಇಂಬ್ಯನ ಜತೆಟೇ 
ಉಂತುದುಂಡು ರಡ್ಡ್‌ ಅಕ್ಷೋಹಿಣೀ ಸೇನೆ. ಅಕಲ್ನ ಅಂಚಿಡ್‌ ಕು೦ತೀಭೋಜೆ, ಕೇಕೆಯೆರ್‌. ಆಕ್ಷೆನ ಜತೆಟ್ಲಾ 
ರಡ್ಡ್‌ ಅಕ್ಷೋಹಿಣೀ ಸೇನೆ. ಅಲ್ಲನೇ ಪಾಂಡ್ಕ್ಯರಾಜೆ, ಶಿಖಂಡಿ, ಸೋಮಕೆರ್‌. ಅಕಲ್ನವು ಒಂಜಿ ಅಕ್ಷೋಹಿಣೀ 
ಸೇನೆ. ಪಿರಾವುದ ದಳೊಟ್‌ ಪಂಚಪಾಂಡವೆರ್ನ ಕುಮಾರೆರ್‌. ಆಕ್ಷೆಗ್‌ ತಾಂಗ್‌ದ್‌ ಉಂತುದಿನಾಯೆ ವಿಳಯ 
ರುದ್ರನ ಪಿಸ್‌ರ್ಬ ಪುಗೆತ೦ಚ, ತೆಡಿಲ್ಬ ತೆಂಡೆದಂಚ ಉಂತುದಿನಾಯೆ ಘಟೋತ್ಯಚೆ. ಆಯನ ಬರಿಟ್‌ ಒಂಜಿ 
ಕೋಟಿ ರಕ್ಕಸೆರ್ನ ಗುಂಪು. ಆಕುಲು ಮಾತೆರ್ಲಾ ಕುಂಭಕರ್ಣನ ಬೊಕ್ಕ ಯಮನ ಕೂಟದಂಚಿನಕುಲು! 


ಆಕ್ಷೆನ ಕಯ್ದಲ್ಲೇ ಉಲ್ಲೆ ಪಗೆನಕಲ್ಲ ಪಾಲ್‌ಗ್‌ ಕಾಲಾಗ್ನಿಲೆಕದ ಅಭಿಮನ್ಯು! ಆಯಡಪ್ಪ ಉಂತುದಿನಿ, 
ಸಾತ್ಯಕಿ, ಚೇಕಿತಾನ, ಬೊಕ್ಕ ಮುಕ್ಕ ನಾಯಕೆರ್‌. ಅಕಲ್ಲವು ಒಂಜಿ ಅಕ್ಷೋಹಿಣೀ ಸೇನೆ! ಅಲನೇ ಉಲ್ಲೆರ್‌, 
ಧೃಷ್ಟಕೇತು, ನಕುಲೆ ಸಹದೇವನಾಕ್ಷು! 


ಆ ಕಡೆಟ್‌ ತೂಲ. ಧರ್ಮರಾಯನ ಸೊರ್ಕುದಿನ ಆನೆದಂಚದ ಭೀಮಸೇನೆ. ಆಯಡಪ್ಪನೇ, ಸೇನೆದ 
ನಡುಟು ಉಲ್ಲೆ ದೊರೆ ಧರ್ಮರಾಯೆ. ಧರ್ಮರಾಯನ ದತ್ತ ಮರ್ಗಿಲ್ಡ್‌ ಹನುಮದ್ವಜೊತ ಗಾಂಬಿರೊಡು 


KO ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


ಬಂಗಾರ್ಟ ತೇರ್‌ಡ್‌ ಮೆರೆಪಿನಾಯೆನೆ ಅರ್ಜುನೆ! ಆಯನ ರಥೊಟುಪ್ಪುನ ಸಾರಥಿ ಶ್ರೀಕೃಷ್ಣನ್‌ ತೂಲ. ಯೇರ್ನ 
ರೋಮರೋಮೊಡು ಬ್ರಹ್ಮಾಂಡಕೋಟಿಲುಲ್ಲನ, ಯೇರ್‌ ಶುತಿವೇದೊಲೆಗ್ತಾ ತಿಕ್ಕೊಂದಿಜ್ಜೆನ, ಆ ನಾರಾಯಣನ್‌ 
ತೂಲ. ಬಾರೀ ಸಂಕೆದ ಬೀರೆರ್‌ ಪೊರು೦ಬುನ ಈ ಯುದ್ಧ ಮಾಮಲ್ಲ ಯುದ್ದೊನೆ! ಯೇರ್‌ ಗೆಂದುವೆರಿಣಿನ 
ಚಿಂತೆ ನ೦ಕ್‌ ಪೊಕ್ಕಡೆಗ್‌! ಕೌರವಾ ಅವ್ವೆನ್‌ ತೆರಿದಿನಾಯೆ ಮುರಾರಿ ಒರಿಯೇ ಆದುಲ್ಲೆ.” 


ಭೀಷ್ಮೆರ್‌ ಕೌರವಗ್‌ ತನ ಸೇನೆದ ಪಠ್ನಯೊನ್ನ ಮಲ್ಪುವೆರ್‌. 


“ಕೌರವಾ, ಪಾಂಡವೆರ್ನವು ಏಳ್‌ ಆಕ್ಷೋಹಿಣಿ ಸೇನೆ ಆ೦ಡ ನಿನ್ನವು ಪತ್ತೊಂಜಿ ಅಕ್ಷೋಹಿಣಿ ಸೇನೆ. ಈ 
ಪದಿನೆಡ್ಮ ಅಕ್ಷೋಹಿಣೀ ಸೇನೆನ್‌ ನಾಶ ಮಲ್ಫೈರೆಗ್‌ ಯೆಂಕ್‌ ಒಂಜಿ ದಿನ, ದ್ರೋಣೆರೆಗ್‌ ಮೂಜಿದಿನ, ಕರ್ಣಗ್‌ 
ಐನ್‌ ದಿನ, ಅಶ್ವತ್ಥಾಮಗ್‌ ಒಂಜಿ ನಿಮಿಷ, ಅರ್ಜುನಗ್‌ ಅರ್ದ ನಿಮಿಷ ಬೋಡಾಪುಂಡು.” 


ಅಂಚಿಡ್‌, ರಡ್ಡ್‌ ಕಡೆತಾಕುಲ್ಲಾ ಸಜ್ಜಾದ್‌ ಯುದ್ಧ ಉದಿಪನೊದ ಸನ್ನೆಗ್‌ ಕಾತೊಂದಿತ್ತೆರ್‌. ಅಪಗ 
ಧರ್ಮರಾಯೆ ಶತ್ರು ಬಲೊನ್‌ ಕೊಡಿಡ್ಜ್‌ ಕಡೆ ತೂವೊನುವೆ. ಲಡಾಯಿ ಸುರು ಆವೊಡಾ೦ಡನೇ ಭೀಷ್ಮಾದಿಲೆನ 
ಮನಸ್‌ನ್‌ ಬೇದ ನೀತಿಡ್‌ ಗೆಂದೊಡುಣಿನ ಇರಾದೆಡ್‌ ಸೀದಾ ಭೀಷ್ಮೆರಡೆಗ್‌ ಪೋದು, ಗೌರವ ಸಂದಾದ್‌ 
ಕೇಣುವೆ. 


ಅಜ್ಜಿರೇ ಯೆಂಕುಲು ರಾಜ್ಕೊಗು ಹಕ್ಕ್‌ದಕುಲು ಪಣ್ಣ್‌ ಇರೆಗ್‌ ಗೊತ್ತುಂಡು. ಆಂಡಲಾ ಕೌರವೆರ್‌ 
ಬಗೆತರೊಟು ಯೆಂಕ್ಷೆಗ್‌ ಅಪಮಾನ ಮಲ್ರೆರ್‌. ಕಸ್ಟ ಕೊರಿಯೆರ್‌. ಅವ್ವೆನ್‌ ಮಾತೆನ್ಲಾ ಸಯಿಸೊಂದು ಈರ್‌ 
ಮೆಚ್ಚುನಂಚ ಸತ್ಕೊದ ಸಾದಿಡೇ ನಡತ್ತ್‌ದ. ಇತ್ತೆ ಈರ್‌ ಯೆಂಕ್ಷೆನ್‌ ಕರುಣೆಡ್‌ ತೂವೊಡು. ಯೆಂಕುಲು ದಾದ 


ಅಜ್ಜೆರೇ ಯುದ್ಧ ಯೆಂಕ್ಷೆಗ್‌ ಅಗತ್ಯನೇ ಆದ್‌ ಪೋಂಡತ್ತೆ? ಇತ್ತೆ ಈರ್‌ ಯೆಂಕ್ಷೆನ ಪಗೆ ಪಕ್ಷೊದ 
ನಾಯಕೆರಾದ್‌ ಕಾಳಗ ಮಲ್ತರ್ದ ಈ ಯುದ್ಧ ಬೇಗ ಮುಗಿಯುಂಡ?9 ಯೆಂಕುಲು ಗೆಂದುನಾಂಡಲ ಯೇಪಗ 
ಯೆಂಚ?” 


ಭೀಷ್ಮೆರ್‌, ತನ ಕಾರ್‌ಗ್‌ ಬೂರ್ದು ಪುಡಾಡುನ ಪುಲ್ಲಿನ್‌ ದೆರ್‌ ಉಂತಾದ್‌, 


“ಮಗಾ, ಯೆನ ಇಚಾರೊನು ಪಣೊಂಬೆ. ಕೇಣ್ಣ. ದೊರೆ ಕೌರವನ ಹಂಗ್‌ಡುಪ್ಪುನ ಇರಸ್ತಿಗೆ ಯೆನ್ನವಾತ್‌ಂಡ್‌. 
ನನೊರ್ಯನ ಸೇವೆಡುಪ್ಪುನ ಯೆನನ್‌ ದಾಯೆಗ್‌ ಪಾತೆರ್ರಾವ? ತೂಲ ಮಗಾ, ಈ ಲೋಕೊಡು ಹೆರಿಯೆರ್‌, 
ಸಜ್ಜನೆರ್‌, ಮಾನ್ಕೆರ್‌, ಯೇರೇ ಆವಡ್‌ ಆಕುಲು ಸಂಪೊತ್ತುದಾಕ್ಷೆನ ಸೇವೆಡೇ ಉಪ್ಪುಲೆಕದ ಸ್ಥಿತಿ! ಆಂಡ ಈ 
ನಮೂನೆದ ಸೇವೆಡ್‌ ಎಚ್ಚೆಲ್ಲೆ ದಾಲ ಇಜ್ಜಿ. ಅಭಿಮಾನೊಲ ಇಜ್ಜಿ. ನಿಜೊ ಪಣೊಡಾ೦ಡ ಅಂಚಿನಕುಲು ತಿರ್ತ 
ಮಟ್ಟೊದ ಪುರುಷೆರೆ! ಯಾನ್ಹಾ ಕೌರವನ, ಸಂಹೊತ್ತುದ ಸಿರಿನ್‌ ತರ್ವೊಂದಿನಾಯೆನೆ!” 


ಧರ್ಮರಾಯೆ ಕೈಯಿಗೋಡಿದ್‌, 


“ಅ೦ಚತ್ತ್‌ ಅಜ್ಜೆರೇ, ಪಗೆನೊಟ್ಟುಗು ಪೊರು೦ಬುನ ಈ ರಣರಂಗೊಡು ಯೆಂಕ್ಷೆಗ್‌ ಗತಿ ಯೇರ್‌? ರಡ್ಡ್‌ 
ಕಡೆತಾಕ್ಷೆಗ್ಲಾ ಹೆರಿಯೆರ್‌ ಆದುಪ್ಪುನ ಈರೇ ಯೆಂಕ್ಷೆಡ ಪಗೆ ಪತ್‌ದ್‌ ಕಾದಿಯರ್ದ ಯೆಂಕುಲು ರಾಜ್ಕೊದ ಆಸೆನ್‌ 
ಬುಡ್ಬೇ ಬುಡೊಡತ್ತ?” 


ಧರ್ಮರಾಯನ ನುಡಿ ಭೀಷ್ಮೆರೆಗ್‌ ನಾಟ್‌ಂಡ್‌. 


ಜೀಷ್ಕಪರ್ವೋ 311 


“ಮಗಾ, ಮಾನನಿಧಿ ಧರ್ಮರಾಯಾ, ಕೇಣ್ಣ. ಯೆನ ಈ ಉಡಲ್‌ ಕೌರವಗ್‌ ಸೇರಿನವು. ಅಂಚ ಯಾನ್‌ 
ಆಯನ ಕಡೆಡ್ಜ್‌ ಕದನ ಕಾದುವೆನೆ! ಅವು ಯೆನ ಧರ್ಮಲಾ! ಆಂಡ ನಿಕ್ಕ್‌ ಇತ್ತೆನೇ ಯಾನ್‌ ದಾಲ ಪಣ್ಣುಜಿ. 
ಯೆನ ಅಕೇರಿದ ಕಾಲೊಡು, ನಿಕ್ಕ್‌ ಈ ದಾದ ಮಲ್ಲೊಡುಂದು ಪಣ್ಣೆ, ಇತ್ತೆ ಈ ಪಿರ ಪೋಲ.” 


ಧರ್ಮರಾಯಗ್‌ ಬೋಡಿತ್ತಿನ್ಲಾ ಆತೇ। 

ಅಯಿಡ್ಸ್‌ ಬೊಕ್ಕ ಆಚಾರ್ಯೆ ದ್ರೋಣೆರ್ನಡೆಗ್‌ ಪೋಪೆ. ಆರೆನ ಕಾರ್‌ ಪತ್ತ್‌ದ್‌ ಪುಡಾಡುವೆ. ಗುರು 
ಶಿಷ್ಯನ್‌ ದೆರ್ತ್‌ ತರ್ಕೊನುವೆರ್‌. ಯುದ್ಧೊದ ಪೊರ್ತುಡುಲಾ ತನ್ನಡೆಗ್‌ ಬತ್ತಿನ ಕಾರಣ ಕೇಣುವೆರ್‌. 

“ಗುರುಕುಲೇ, ಈರೇ ಯೆಂಕ್ಷೆಗ್‌ ದೈವ! ಈ ಮಾಮಲ್ಲ ಸಮರೊಡು ಯೆಂಕ್ಷೆನ್‌ ಕಾತೊಂಬಿನ ಪ್ರಭುಲಾ 
ಈರೇ! ರಾಜ್ಯೊದ ಮೋಹೊಡಾದ್‌ ಯೆಂಕ್ಷೆಗ್‌ ಯುದ್ಧ ಮಲ್ಲೊಡಾಂಡ್‌. ಯೆಂಕುಲು ರಾಜ್ಯ ಗೆಂದೊಡಾಂಡ 
ದಾನೆ ಮಲ್ಲೊಡು?” 


ದ್ರೋಣೆರ್‌ ಭೀಷ್ಮೆರ್ನ ದಾಟಿಡೇ ಪಾತೆರೈರ್‌. 


“ಧರ್ಮರಾಯಾ ಕೇಣ್ಣ. ಯಾನ್‌ ಪಣವುಗಾದ್‌ ರಾಜ ಸೇವೆಗ್‌ ಸೇರ್ದಿನಾಯೆ! ಅಂಚಾದ್‌ ಯೆಂಕ್‌ 
ರಾಜನ ಹಂಗ್‌ ಉಂಡು. ರಾಜನ ಸೇವೆಡುಪ್ಪುನ ಯೆಂಕ್‌ ಸ್ವಾತಂತ್ರ್ಯ ಇಜ್ಜಿ.” 


“ಆಚಾರ್ಯೆರೇ ಈರೇ ಇಂಚ ಪಂಡ್‌೦ಡ ಯೆಂಕ್ಷೆನ ಗತಿ ದಾನೆ? ಯೆಂಕುಲು ಯೆಂಚ ರಣ ಕಾದೊಡು? 
ಯೆಂಕ್ಷೆಗ್‌ ಗೇಲ್‌ ಆಪಿನಾಂಡಲ ಯೆಂಚ9 ಯೆಂಕ್ಷೆನ್‌ ಗೆಂದಾವುನಕುಲೇರ್‌?” 


ದ್ರೋಣೆರ್‌ ಗೆಲೈೆಗಾಪಿನ ಸಂಗತಿದ ಸೂಚನೆ ಕೊರ್ಲೆರ್‌. 


“ಧರ್ಮರಾಯಾ, ರಣೊತ ಒಸಯೊಡುಪ್ಪುನಗ ಯೆಂಕ್‌ ದಾದಾಂಡಲಾ ಅನಿಸ್ತ ಸುದ್ದಿ ಕೇಣ್‌೦ಡ 
ಯುದ್ಧ ಮಲ್ರೆರೆಗಾಪುಜಿ. ಅವು ಯೆಂಕ್‌ ಮರಣಾಂತಿಕೊನೇ ಆಪುಂಡು. ಈ ನಿನ ಗೆಲ್ಮೆದ ಬಗ್ಗೆಡ್‌ ದಾಲ ಚಿಂತೆ 
ಮಲಡ.” 


ಧರ್ಮರಾಯಗ್‌ ದೈರ ಆಂಡ್‌. ಅವೆಡ್ಸ್‌ ಬೊಕ್ಕ ಕೃಪ ಆಚಾರ್ಯಗ್‌ ಸೊಲ್ಮೆ ಸಂದಾದ್‌ ಶಲ್ಯನಡೆಗ್‌ 
ಪೋದು, “ಮಾಮೆರೇ, ಯೆಂಕ್ಷೆನ ಮಿತ್ತ್‌ ದಯೆ ಉಪ್ಪಡ್‌. ರಣಬೂಮಿಡ್‌ ಈರ್‌ ಕರ್ಣನ ತೇಜಸ್ಸ್‌ನ್‌ ಕಮ್ಮಿ 
ಮಲ್ಪುನ ಪ್ರಯತ್ನ ಮಲ್ತೊಂದೇ ಉವಪ್ಪುಲೆ” ಪಣ್ಣೆ. ಶಲ್ಕ ಒಪ್ಕುವೆಲ! 

ಇಂಚ ಪಗೆ ಪಕ್ಷೊದ ನಾಲ್ಟೆರ್‌ ಬೀರೊದ ಬಲಾಡಿಗೆರೆನ ಮನಸ್‌ನ್‌ ತನ ನಡೆನುಡಿಟ್‌, ತಂಕ್ಷೆಗಾದ್‌ 
ಮೆದು ಮಲ್ಲಾವೊಂಡಿನ ಧರ್ಮರಾಯೆ ಿರತಿರ್ಗುವೆ. 


ಆತಾನಗ ಕೌರವೆರೆನ ಪಕ್ಷೊದ ಯುಯುತ್ಸು ಭೀಮಡ್ಟ್‌ ಕೌರವೆರ್‌ ನಾಶ ಆಪಿನಿ ಕಂಡಿತ ಪಂಡ್‌ದ್‌ 
ಎಣ್ಣೊಂದು, ಪಕ್ಷಾಂತರೊಗು ದುಂಬಾಯೆ. ಧರ್ಮರಾಯನಡೆಗ್‌ ಬತ್ತ್‌ದ್‌, ಆಯಡ ಅಭಯ ನಟೊಂದು, 
ಪಂಡ್‌ ಪುಡಾಡುನ ಯುಯುತ್ತುನು ರಡ್ಡ್‌ ಸೇನೆದಕುಲ್ಲಾ ಅಚ್ಚಿರೊಡು ತೂಯೆರ್‌. ರಾಮನ ಕಯ್ತಲ್‌ ಬತ್ತಿನ 
ವಿಭೀಷಣಲೆಕ ತಾನ್‌ ಧರ್ಮರಾಯನ ಕಯ್ತಲ್‌ ಬಯ್ದೆ ಪಣೊಂಡಿನಯನ್‌ ಧರ್ಮರಾಯೆಲಾ ಪ್ರೀತಿ ಗೌರವೊಡೇ 
ತನ ಪಕ್ಷೊಗು ಸೇರಾವೊನುವೆ. 

ರಡ್ಡ್‌ ಸೇನೆಲಾ ಸಜ್ಞಾಂಡ್‌. ಧರ್ಮರಾಯೆ ಅನಂತವಿಜಯ ಪಣ್ಷಿನ ಶಂಖ ಉರುವೆ. ಭೀಮೆ ಪೌಂಡ್ರಕ, 
ನಕುಲೆ ಮಣಿ, ಸಹದೇವೆ ಪುಷ್ಪಕ ಪನ್ನಿನ ಶಂಖೊಲೆನ್‌ ಉರುವೆರ್‌. ಶ್ರೀಕೃಷ್ಣ ಪಾಂಚಜನ್ಯ, ಅರ್ಜುನೆ ದೇವದತ್ತ 
ಪನ್ಪಿ ಶಂಖೊಲೆನ್‌ ಉರುವೆರ್‌. 


ಕೃಷ್ಣೆ ರಥೊನು ಕುರುಕ್ಷೇತ್ರ ರಣಜಾಲ್‌ಡ್‌ ಉಂತಾದ್‌, 


“ಅರ್ಜುನಾ, ನಮ ಎದುರುಡು ಮಾಮಲ್ಲ ರಥಿಕೆರ್‌ ರಣಬೆಂದ್ಕೆರೆ ಸಜ್ಜಾತೆರ್‌. ನಿನ ರಟ್ಟೆ ಬೊಕ್ಕ ಮನಸ್‌ 
ಗಟ್ಟಿ ಉ೦ಡತ್ತ? ಉಂದು ಬಜೀ ಗರಡಿದ ತಾಲೀಮು ಅತ್ತ್‌ ಪಗೆನಾಕ್ಷೆಡ ಎದ್ರ್‌ಬದ್ರ್‌ ಪೊರು೦ಬುನ ಕಳ! 
ಪಗೆನಾಕ್ಷೆನ್‌ ಪುಡಿಬೀಲ ಪತ್ತುನ ಪೊಡಿ ರಟ್ಟಾವುನ ಬೀರಬಿರ್ಟೊಲಿ ಮೆರೆಪಿನ ಕಳ! ಯೆಂಚಾ? ನಿನ ಸಂಕಲ್ಪ 
ಬಿಗು ಮಲ್ತೊಂದನ??” ಪಣ್ಣ್‌ ಪ್ರಶ್ನೆ ಮಲ್ಪುವೆ. 

ಅರ್ಜುನಗ್‌ ಸೋದ್ಯ. 


“ಪ್ರಭೂ, ಉಂದು ಆತೊಂಜಿ ಮಲ್ಲ ಸಾಹಸೊದ ಸಂಗತಿಯ? ಮುಲ್ಪ ಎದುರುಡು ಉಪ್ಪುನ ಪಗೆಸೇನೆ 
ಯೆಂಕ್‌ ಜಯ್ದೆರೆಗಾವ೦ದಿನನ? ಉಪ್ಪಡ್‌, ಇತ್ತೆ ಪಗೆ ಸೇನೆದ ಮುಕ್ಕೆರೆನ್‌ ಪರ್ದಯ ಮಲ್ತರ್ದ ಮಲ್ಲ ಉಪಕಾರ 


೨೨ ಎದಿ 


ಆಪುಂ ಪಣ್ಟೆ. 
ಕೃಷ್ಣೆ ಪಠ್ಹಯೊಗು ಸುರು ಕೊರೆ. 
ಣ ಚ w 
“ಕಡಲ್ಲಂಚೆದ ಕೌರವ ಸೇನೆದ ನಡುಟು ಉಪ್ಪನಾಯೆನೇ ಮಾಮಲ್ಲ ಪರಾಕ್ರಮಿ, ಸೇನಾಧಿಪತಿ ಭೀಷ್ಟ! 
ಇಚ್ಛಾಮರಣೊದ, ದಿಂಜ ಆಯಿಸೊದ, ಛಲಬಲೊತ ಅಂಕಬಿಂಕೊದ ಬೀರೆ! 


ಅರ್ಜುನಾ ಅಂಚಿ ತೂಲ. ಆಚಾರ್ಯೆ ದ್ರೋಣೆರ್‌. ಆರೆನ ಜತೆಟ್‌ ಪತ್ತ್‌ಸಾವಿರ ರಾಜೆರ್‌. ಅಕುಲು 
ಮಾತೆರ್ಲಾ ರಣಬೀರೊದಕುಲೇ! ನನೊಂಜಿ ಮೆಯಿಟ್‌ ಮದ್ರ ರಾಜೆ ಶಲ್ಕೆ ಆಯನವು ಒಂಜಿ ಅಕ್ಷೋಹಿಣೀ 
ಸೇನೆನ್‌ ತೂಲ... ಕ೦ಟೆಲ್ಡ್‌ ಕಪ್ಪದಾರ, ನಿಸಲ್ಫ್‌ ಅಗ್ನಿನೇತ್ರದಾಯೆನೇ ಅಶ್ವತ್ಥಾಮೆ! ಕೃಪಾಚಾರ್ಯನವು ಒಂಜಿ 
ಆಕ್ಷೋಹಿಣಿ ಸೇನೆ ಉಂತುದುಂಡು ತೂಲ. ಅಂಚೆನೇ ಬಾಹ್ಲೀಕ ವಿ೦ದ್ಕೆರ್‌ ಒಂಜೊಂಜಿ ಆಕ್ಷೋಹಿಣಿ ಸೇನೆಗ್‌ 
ನಾಯಕೆರಾತೆರ್‌. 


ಈ ಕಡೆಟ್‌ ಮಾಳವ, ಕೊಂಕಣ, ಗುಜ್ಜರ, ಬರ್ಬರ, ಕೋಸಲ, ಹಮ್ಮೀರ, ಖೇಟಕ, ಕೇರಳ, ಸಿಂಹಳ, 
ಬೋಟಕ, ಚೀನಕ, ಮಾಗಧ, ದ್ರಾವಿಡ, ಗೌಳ ರಾಜೆರ್‌ ಮಾತೆರ್ಲಾ ಬೇತೆ ಬೇತೆ ಕಾರಣೊಗಾದ್‌ ಕೌರವನ 
ಪಕ್ಷೊಡು ಉಲ್ಲೆರ್‌. ಸೇವೆಗಾದ್‌ ಕೆಲವೆರ್‌, ಗೊಬ್ಬುದ ಮಿತ್ರೆರ್‌ ಕೆಲವೆರ್‌, ಪೊದ್ದೆರಾದ್‌ ಕೆಲವೆರ್‌, ಬಂದುಲಾದ್‌ 
ಕೆಲವೆರ್‌, ಲಡಾಯಿದ ಚಟತಕುಲು ಕೆಲವೆರ್‌... ಇಂಚ ಮಾತ ಕೌರವನ ಸೇನೆಡ್‌ ಬರ್ತಿ ಆತೆರ್‌. ಓ ಅಲ್ಪ 
ಕೌರವನ ಮೆಗ್ಯನಕುಲು ಉಲ್ಲೆರ್‌. ಒಂತೆ ದೂರೊಡು ಜಯದ್ರಥೆ ಉಲ್ಲೆ. ನನೊರಿ ಪರ್ವತೊದಂಚ ಗತ್ತ್‌ಡ್‌ 
ಉಂತುದಿನಾಯೆ ಭಗದತ್ತೆ. ನನೊರಿ ಭೂರಿಶ್ರವೆ. ಅಂಚೆನೇ ಕರ್ಣನ ಜೋಕುಲು, ಕೌರವೆರೆನ ಜೋಕುಲು 
ಉಂತೊಂದಿನೆನ್‌ ತೂಲ. ಅಕಲ್ನ ಆಪೆಲ್ಡ್‌ ಕಲಿ ಕರ್ಣೆ ಉಲ್ಲೆ. 


ಅರ್ಜುನಾ, ಇಂಚಿತ್ತಿನ ಸಾರಗಟ್ಟೆ ಬಿ೦ಕಬೀರೊದಕ್ಷೆಡ ಪೊರುಂಬೆರೆಗ್‌ ನಿಕ್ಕ್‌ ಮಾತ್ರ ಆಪಿನಿ! ಪಗೆನಾಕ್ಷೆನ 
ಪಠ್ದಯ ಕಿಂಚಿತ್ತ್‌ಡೇ ಪಂಡೆ. ಯಾವು. ಇತ್ತೆ ಯುದ್ಧೊಗು ಸುರು ಕೊರ್ಲ. ಗಾಂಡೀವ ಬಿರುನು ದೆರ್ತ್‌ ಪತೊ೦ದು 

ಪಗರಿ ಗೋಡಿಲ. ಇಂದನ ಮಗೆಯಾಯಿನ ಅರ್ಜುನಾ, ನಿಕ್ಕಾದ್‌ ಕೌರವ ಸೇನೆದ ಮುಕ್ಕೆರ್‌ ಕಾತೊಂದುಲ್ಲೆರ್‌. 
ಓ.. ವಾಯುದೇವನ ಮಗೆ ಭೀಮನ ಮೆಗ್ಯಾ, ಅರ್ಜುನಾ ಮಲೆವುನ ಪಗೆಸೇನೆದ ಮುಗಲ್‌ನ್‌ ಚೆಲ್ಲ್‌ದ್‌ 
ರಟ್ಟಾಲ. 

ಊ 


ಅರ್ಜುನೆ ಪಗೆ ಸೇನೆದ ಕಡೆಕ್‌ ತೂಪೆ. 
ತೂವೊಂದಿತ್ತಿಲೆಕನೇ ಆಯನ ಮನಸ್‌ಡ್‌ ದಾದನಾ ಬೇನೆದ ಒಸರ್‌ ಪರತ್‌ಂಡ್‌! 
ನಿದಾನೊಡು ಉಳತ್ತುಳಯಿಡೇ ಸಂಕಡ ಕೊದಿಂಡ್‌! 


“ಅತ್ತ್‌, ಒಂತೆ ಆಯಿಸೊದ ಈ ಬದ್ಭ್‌ಗಾದ್‌ ಮೆಗ್ಯಪರಯನಕ್ಷೆನ್‌ ಕೆರ್‌೦ಂಡ ಪಾತಕ ಬೆರಿ ಪತ್ತುಜ? 
ಪರಿತಾಪೊಗು ಬಗೆ ಆಪುಜ? ಪಗೆ ಸೇನೆಡುಪುನಕ್ಷೆನ್‌ ಕೆದ್ಟಿನಾಂಡಲಾ ದಾಯೆಗ್‌? ಅಕುಲೇರ್‌? ಮೆಗ್ನಪರಯನಕುಲು, 
ಅಜ್ಜಿರ್‌, ಗುರುಕುಲು, ಮಾಮೆರ್‌, ಮೈತಿನೆ, ಅರ್ವದೆ, ಮಗೆ, ಪುಲ್ಲಿ. ಇಂಚಿತ್ತಿನಕುಲೇ! ರಾಜ್ಯೊದ ಅ೦ಗಲಾಪುಡು 
ಯಾನ್‌ ಮೊಕ್ತೆನ್‌ ಮಾತೆರೆನ್ಹಾ ಕೆರೊಡ? ದುಕ್ಕೊದ ಕಡಲ್‌ ಮುರ್ಕೊಡ? 


ಈ ಕೃಷ್ಣೆ ಯೆನನ್‌ ಕೆರ್ಲಿನ ಕಜ್ಜೊಡು ದುಂಬರಿಯೆರೆ ಬೆರಿ ಬೊಟ್ಟೊಂದುಲ್ಲೆತ್ತ? ಇಂಬ್ಯಗ್‌ ಮದ ಮಿನಿ 
ಯೇರ್ಡ್‌ಂಡ? ಯೆಂಕ್‌ ಕಡುಕೆಟ್ಟ ಸಾದಿ ತೋಜಾವೊಂದುಲ್ಲೆನ? ಘಾತಕ ಮಲ್ಲೊಂದುಲ್ಲೆನ? ಈ 
ಯದುವಂಶೊದಾಕ್ಷೆಗ್‌ ಒರಿಯಗೊರಿಯನ್‌ ಪತ್ತಪಾಡುನನೇ ಕಸುಬ?! ಕರುಣೆನೇ ಕಮ್ಮಿಯ? ಅಬ್ಬಬ್ಬ! ಈ 
ಮುರಾರಿನ ಮನಸ್‌ ಬಾರಿ ಕಟುರನೆ! 

ಕೃಷ್ಣನ ರೀತಿಯೇ ವಿಚಿತ್ರ! ಇಂಬ್ಯೆ ಇಹಪರ ಸುಕೊಕು ಬೊಡ್ಡಾಯಿನ, ನರಕ ಸಿದ್ದಿಗಾಪಿನ ಪಾಪ 
ಕಜ್ಞೊದಂಚಿನ ಯುದ್ಧೊಗು ಯೆನನ್‌ ಒತ್ತಾಯ ಮಲ್ಲುನಾಂಡಲಾ ದಾಯೆಗ್‌? ಶಿವಶಿವಾ! ಪಾಪೊದ ಫಲ 
ಅನ್ಚೇಸೆರೆ ಯಾನ್‌ ಬದ್ಕೊಡ?” 

ಅರ್ಜುನನ ಚಿಂತೆ ಅಂತರಂಗೊಡು ಕಂತ್‌ದ್‌ ಒಂಜಿ ಕಂಡಿತ ಅಲಚನೆಗ್‌ ಎತ್ತಾಂಡ್‌! ಆಯೆ ಕೃಷ್ಣನ 
ಕಡೆಕ್‌ ತಿರ್ಡ್‌ದ್‌, 

“ಕೃಷ್ಣಾ, ಕೋಪ ಮಲ್ತೊನೊಡ. ನಿಕ್ಕ್‌ ತತ್ವೊನು ತೆರ್ಬಾವುನ ಸಾಮರ್ತಿಗೆ ಯೆಂಕ್‌ ಇಜ್ಜಿ. ಆ೦ಡ ಕೃಷ್ಣಾ, 
ಯಾನ್‌ ಯೆಂಕ್ಷೆನ ವಂಶೊದ ವಿನಾಶೊನು ಬಯಕುಜಿ. ಯೆನ ಉಡಲ್‌ಡ್‌ ಕರುಣೆ ಉಂಡಾತ್‌ಂಡ್‌. ಯೆನ 
ಪರಾಕ್ರಮೊದ ಪೆರೈೆನ್‌ ಯುದ್ಧೊಡು ತೋಜಾವುನ ಇಚ್ಛೆ ಇಜ್ಞಾವೊಂದುಂಡು. ಈ ಬೂಮಿದ, ಸಿರಿ ಸಂಹೊತ್ತುದ, 
ಐಬೋಗೊದ ಬೆರ್ಕೆ ಜಾರೊಂದುಂಡು. ಕೃಷ್ಣಾ, ಈಯೇ ಅಲಚನೆ ಮಲ್ಲುಲ. ದಂಕ್‌ದ್‌ ಬೂರ್‌೦ಡ, ರೋಗ 
ಪೀಡ್ನೆ ಕೊರು೦ಡ, ಕಸ್ಟ ಬತ್ತ್‌ಂಡ... ಇಂಚದ ಕಾರಣೊಡು ಈ ಉಡಲ್‌ ಸೈಯ್ಕೊಡು. ಅಂಚ ಸೈತ್‌ದ್‌ ಸುಡ್ಡು 
ಹೋಪಿನ ಉಡಲ್‌ನ್‌ ನಂಬೊ೦ದು, ಸಮ್ಮಂದದಾಕ್ಷೆನ್‌ ಕೆರ್ಟಿನ ಯುದ್ಧೊಡು ಸಾದನೆ ಮಲ್ಲೊಡ? ಈ ಪಾತಕ 
ಕರ್ಮೊಗು ಯಾನ್‌ ನರಕೊಡು ಬೂರೊಡ?? 


ಈತ್‌ ಪಂಡಿನ ಅರ್ಜುನೆ, ತನ ಗಾಂಡೀವೊನು ತಿರ್ಕ್‌ ದೀಯೆನೆ! ಆಯನ ಅಂತರಂಗ ಯುದ್ಧ ಮಲ್ಲೊಡ್ಡಿಂದೇ 
ಪಣೊಂದುಂಡು. 


ಶೀಕೃಷ್ಣೆ ತೂಪೆ. ಉಳತ್ತುಳಾಯಿಡ್‌ ತೆಲ್ಪುವೆ! 
“ಪಾಪ, ಇಂಬೈೆ ನನೊಲಾ ಎಲ್ಯ ಆಣ್‌! ಅದ್ವೈತ ವಿಚಾರ ತೆರಿದಿನವು ಯಾವುಜಿ. ಉಂದೆನೇ ನಿಮನ 
ಮಲ್ತೊಂದು ಇಂಬ್ಯಗ್‌ ಆತ್ಮ ತತ್ವೊದ ಬೋದ ಪುಟ್ಟಾವೊಡು..” ಇಂಚ ಎಣ್ಣೊಂದು, ಅರ್ಜುನಡ ಕೇಣುವೆ. 


“ದಾನೆ ಅರ್ಜುನಾ, ಯುದ್ಧ ಬೂಮಿಡ್‌ ಉಬ್ಬೆಸ ಸುರು ಆಂಡ? ಅತ್ತ್‌, ನಾಟಕನ? ನಿಕ್ಕ್‌ "ತ್ರಿಜಗ 

ಚೌಪಟಮಲ್ಲೆ' ಪಣ್ಣ್‌ ಬಿರುದು ಉಂಡತ್ತಾ? ಅಯಿಕ್‌ ದಕ್ಕೆ ಆಪುಜ? ನಿನ ಅಭಿಮಾನ ನಸ್ಟ ಆಪುಜ? ಪಗೆನಾಕ್ಷ್‌ 
ನಿನನ್‌ ತೂದು ತೆಲ್ಪುಜೆರ? ಮುಟ್ಟ ಬಯ್ದಿನ ಯುದ್ಧೊಡು ಆಪುಜಿಂದ್‌ ಕೈ ಕಟ್‌ದ್‌ ಕುಲ್ಲುವೆರ? ಗಾಂಡೀವೊನು 
ದಾಯೆಗ್‌ ದಕ್ಕಿಯ? ಸುರೂಟು ಅವ್ವೆನ್‌ ದೆರ್‌ ಪತ್ತೊನ್ನ” ಇಂಚ ತಾಕೀತ್‌ ಮಲ್ಪುವೆ. 


ಆಂಡಲಾ ಅರ್ಜುನೆ ಪಂದುಜೆ. 


“ಅತ್ತ್‌, ಅರ್ಜುನಾ, ಉಂದು ವಾ ಕ್ಷೇತ್ರೊದ ಧರ್ಮ? ನಿಕಲ್ನ ಚಂದ್ರವಂಶೊದ ಒವ್ವ್‌ ನಂಬಿಕೆ ಉಂದು. 
ನಿನ ಯೋಗಿತೆಗ್‌ ಸರಿಯಾಯಿನ ಬೇತೆ ಒವ್ವು ಕ್ಷೇತ್ರ ಉಂಡು ಪಣ್ಣ. ವೀರೆರ್‌ ಯುದ್ಧೊಗು ಪೋಡ್ಯುಜೆರ್‌. 
ಆಂಡ ಇತ್ತೆದ ನಿನ ನಡಕೆ ತೂಂಡ ಇಸ್ಮಯೊದನೆ! 


ಕ್ಷತ್ರಿಯೆರ್ನ ರೀತಿ ಯೆಂಚ? ನಿನಡ ಅವು ಒಪ್ಪುಲಾ ಇತ್ತೆ ತೋಜುಜಿ. ಕ್ರತ್ರಿಯಗ್‌ ಮೆಯಿಟ್‌ ಗಾಯೊದ 
ಗುರ ಉಪ್ಪೊಡು. ಅವು ಇಜ್ಜಿ. ಮೆಯಿಟ್‌ ಪಗರಿದ ಅಚ್ಚಿಲ್‌ ಉಪ್ಪೊಡು. ಅವು ಇಜ್ಜಿ. ನಿಸೆಲ್ಡ್‌ ಭಲ್ಲೆ ಕಂತ್‌ದಿನ 
ಕಲೆ ಉಪ್ಪೊಡು. ಅವು ಇಜ್ಜಿ. ತುತ್ತೈತೊಡು ಪಗೆನಾಕ್ಷೆನ ನೆತ್ತೆರ್ದ ಕಲೆ ಉಪ್ಪೊಡು, ಅವು ಇಜ್ಜಿ. ಯುದ್ಧ 
ಮಲ್ಲೊಡ್ಡು ದುಂಬೇ ಬಿರುಪಗರಿನ್‌ ತಿರ್ಕ್‌ ದೀತತ್ತ? ಛೇ! ಉಂದು ನಿನ ಯೋಗಿತೆಗ್‌ ಸರಿ ಅತ್ತ್‌” 


ಅರ್ಜುನೆ ಬಾಯಿ ಬರಂದಿನಂಚ ಉಪ್ಪುನೆನ್‌ ತೂದು ಕೃಷ್ಣಗ್‌ ಕೋಪ ಕೊದಿಂಡ್‌. 


“ಓಹ್‌! ಅರ್ಜುನಾ, ನಿನ ಸಾಮರ್ತಿಗೆ ಇತ್ತೆ ತೆರಿಂಡ್‌! ಕೆಲವೆರ್‌ ಪೊಂಜೊಲೆನ ಎದುರುಡು ಕತ್ತಿ 
“ಬೀಜಾವೊ೦ದು, ಪರಾಕ್ರಮೊಡು ಮಿಗಿಲ್‌ಂದ್‌ ಕೊಚ್ಚುನುವೆರ್‌! ಆಂಡ ರಣ ಬೂಮಿಡ್‌ ಆನೆ ಕುದುರೆ, ಕತ್ತಿ, 
ಕಯ್ದುಲೆನ್‌ ತೂದೇ ಪಿರ ಪಾರುವೆರ್‌! ಅಕ್ಷೆಡ್‌ ಈಲಾ ಒರಿ” 


ಕೃಷ್ಣನ ಒಪ್ಪು ನುಡಿಲಾ ನಾಟಂದಿನ ಅರ್ಜುನೆ ಬಂದುಲೆನ್‌ ಕೆರ್ಲಿನ ಪಾತಕಿ ಆಪುಜಿಂದೇ ಪಣ್ಣೆ. ರಾಜಿಡ್‌ 
ರಾಜ್ಯ ತಿಕ್ಕ್‌ಂಡ ತಿಕ್ಕಡ್‌. ಇಜ್ಯಾಂಡ ಬೊಡ್ವಿ ಯುದ್ಧ ಬೊಡ್ಡೇ ಬೊಡ್ಡಿಂದ್‌ ತರ್ಕ ಮಲ್ಪುವೆ. 


ಆಂಡ ಕೃಷ್ಣೆ ಆತೆಕ್‌ ಬುಡ್ತಿನಾಯೆನ? 


“ಏಯ್‌! ಫಲ್ಲುಣಾ, ನಿಕುಲು ಯುದ್ಧ ಮಲ್ಪುನೆಟ್‌ ಅನ್ನೆಯ ಆಪುಜಿ. ನಿಕುಲು ಕೊರ್ತಿನ ಪಾತೆರದಂಚ 
ವನವಾಸ, ಅಜ್ಞಾತವಾಸ ಪಂಡ್‌ದ್‌ ಪದಿಮೂಜಿ ವರ್ಸೊಡು ಬರಂದಿ ಬಂಗ ಬತ್ತರ್‌. ಅವೆಡ್ಜ್‌ ಬೊಕ್ಕನೇ 
ರಾಜ್ಯೊಡು ಪಾಲ್‌ ಕೇ೦ಡರ್‌. ರಾಜಿಡೇ ದೆತೊನೊಡುಂದು ಯೆನನ್‌ ರಾಜಿ ಪಂಚೆತಿಗೆಗ್‌ ಕೌರವನಡೆಗ್‌ 
ಕಡಪುಡ್ಕರ್‌. ಆಯೆ ದಾದ ಮಲ್ಲೆ? ಯೆನನ್‌ ಅಪಮಾನ ಮಲ್ತ್‌ದ್‌ ಪಿರ ಕಡಪುಡ್ಕೆ. ನೆಂಪುಂಡ) 


ಅರ್ಜುನಾ ಈ ಅಪಗಪಗ ಯೆಂಕ್‌ ಉತ್ತರಕುಮಾರನ ಪೌರುಷೊದ ಬಗ್ಗೆಡ್‌ ಪಣೊಂದಿತ್ತತ್ತ? ಅವ್ವೆನ್‌ 
ಪಂಡ್‌ದ್‌ ತೆಲ್ಲೊಂದುಲ ಇತ್ತತ್ತ? ಇತ್ತೆ ಈ ದಾನೆ ಮಲ್ತ್ಮೊಂದುಲ್ಲ? ಇತ್ತೆ ಈಯೇ ಆ ಉತ್ತರ ಕುಮಾರಗ್‌ 
ಗುರು ಆಯತ್ರ) ತೂಲ, ಅರ್ಜುನಾ, ಜನೊಕುಲು ನಿನನ್‌ ತೂದು ತೆಲಿಪುವೆರ್‌. ಅಂಚ ಆವಂದಿಲೆಕ ಕಡಕ್ಕಡೇ 
ಯುದ್ಧ ಮಲ್ಲೊಡು. “ಯುದ್ಧೊಡು ಗೆಂದ್‌ದೇ ರಾಜ್ಯೊನು ಪಿರ ದೆತೊನೊಡು” ಪಣೊಂದಿತ್ತಿನ ನಿನ ಪೌರುಷ 
ನುಡಿ ಇತ್ತೆ ಮದತ್ತ್‌ ಹೋಂಡ?” 

“ಕೃಷ್ಣಾ, ಯೆನ ಪರಾಕ್ರಮೊನು ಪರೀಕ್ಷೆ ಮಲ್ಲುವಡ, ಬೇತೆ ಪರಾಕ್ರಮಿಲೆನ್‌ ಯೆನ ಎದುರುಡು ಉಂತಾಲ. 


ಅಪಗ ಯಾನ್‌ ಯುದ್ಧೊಗು ಪಿರ ಜಾರಿಯೆಡ ನಿನ ಮೈತಿನೆನೇ ಅತ್ತ್‌! ಯೆನ ಅಳ್ಕ್‌ ಆತಂಕೊನು ಅರ್ತ 
ಮಲ್ತೊನ್ನ. ಯೆಂಕ್‌ ಪೆಟ್ಸ್‌ ದೀಪಿನೆಟ್‌ ಪೋಡಿಗೆ ಇಜ್ಜಿ. ಆಂಡ, ಭೀಷ್ಮೆರೆನ್‌ ಯುದ್ಧೊಡು ಕೆರ್ಬಿನಾಂಡಲ 

ಯೆಂಚ? ಆಚಾರ್ಯೆರ್‌ ದ್ರೋಣೆರೆನ್‌ ಕಲುಮನಸ್‌ಡ್‌ ಕಡ್ತುನೆಂಚ? ಕೃಪಾಚಾರ್ಯೆರೆಡ, ಅಶ್ವತ್ಥಾಮಡ 
ಪುಣೆವುನೆಂಚ? ಅಂಚೆನೇ ಯೇತೇತೋ ಬಂದುಲೆನ ಕೊಲೆ ಪಾತಕಿ ಆಪಿನೆಂಚ? 

ಕೃಷ್ಣಾ ಮೆಂಚಿದ್‌ ಮಾಯಕ ಆಪಿನ ಸಂಪೊತ್ತುಗಾದ್‌, ಪಾಪಕಜ್ಜ ಮಲ್‌ದ್‌ ಜಲ್ಮಜಲ್ಮೊಡು ನರೆಲುನ 
ಪಾಡ್‌ ಯೇರೆಗ್‌ ಬೋಡು? ಅಂಚ ಮಲ್ಲುಲ ಪಣ್ಣ್‌ ಪಣ್ಣಿನವು ಪೊಡುಂಬೆರ್ನ ಬೋದನೆನೆ! ಅವ್ವೆನ್‌ ಯಾನ್‌ 
ನಡಪಾವುಜಿ. ಯುದ್ದೊಗು ಮನ ಮಲ್ಬುಜಿ. ಕೃಷ್ಣಾ ಉಂದೆಡ್ಜ್‌ ಲಾಬ ದಾದವು? ಯೆಂಕುಲು ಕ್ಷತ್ರಿಯೆರಾದ್‌ 
ಛಲಬಲ ಒರ್ರೊನೊಡು. ಅಂಚೆನೇ ಅಲೇಸಿಲಾದ್‌ ಕೆರ್ಲಿನ ಕಜ್ಜ ಮಲ್ಲುನವು ಎಡ್ಡೆ ಅತ್ತ್‌ ಪನ್ನಿನ ಅಕಲ್‌ಲ ನಂಕ್‌ 
ಬೋಡು. ಆವು ಬುಡ್ಬು ಬಂದುಲೆನ್‌, ಗುರುಕ್ಷೆನ್‌, ಮಾತ ಕೆರ್ಟ್‌ ನೆತ್ತೆರ್ದ ನುಪ್ಪು ಉಣ್ಣಿನ ಬಯಕೆ ಯೆಂಕ್‌ ಇಜ್ಜಿ. 
ಅಂಚಿತ್ತಿನ ರಾಜ್ಕೊದ ಸಿರಿ ಯೆಂಕ್‌ ಮೆಚ್ಚುಜಿ. ಕುಡಕುಡ ಪಣೊಂಬೆ, ಯುದ್ಧೊಡು ಯಾನ್‌ ಯೇರೆನ್ಸಾ 
ಕೆರ್ದುಜಿ... ಕೃಷ್ಣಾ ಕೆರ್ದುಜಿ.” 

ಇತ್ತೆ ಕೃಷ್ಣೆ ಗೀತೆ ಸುರು ಮಲ್ಪುವೆ. 

“ಅರ್ಜುನಾ, ಈ ಯೇರೆನ್‌ ಕೆರಿನಿ? ಸೈಪಿನಕ್ಷೆನ ಉಡಲ್‌ನ್‌ ಕೆರ್ದನ? ಅಕಲ್ಲ ಆತ್ಮೊನು ಕೆರನ? ನೆತ್ತೆರ್‌ 
ಮಾಸೊದ ಉಡಲ್‌ ಪಂಚಭೂತೊಲೆಡ್‌ ಸೇರ್ಸ್‌ ಪೋಪಿನವು. ಆಂಡ, ಆತ್ಮ ಯೇಪೊಗ್ಗಾ ಇತ್ತಿಲೆಕನೇ 
ಉಪ್ಪುನವು. ಉಡಲ್‌ ಒಂಜಿ ಆಯಿನೆಡ್ಜ್‌ ಬೊಕ್ಕ ನನೊಂಜಿ. ಒಂಜೊಂಜೆಡ್ಡ ಎಲ್ಯಾದಿಗೆ, ಜವನಾದಿಗೆ, ಮುಪ್ಪು 
ಪಣ್ಣಿನ ಅವಸ್ಥೆಲ್‌ ಉಲ್ಲ. ಅಂಚೆನೇ ಎಡ್ಡೆ ಕರ್ಮೊಲು, ಕೆಟ್ಟ ಕರ್ಮೊಲು ಪಣ್ಣಿನೆತ ಸಮ್ಮಂದೊಲು ಉಲ್ಲ. ಆಂಡ 
ಉಂದು ಒವ್ಸುಲಾ ಆತ್ಮೊಗು ಅನ್ವಯ ಆಪುಜಿ. ಆತ್ಮೊದ ಬಗೆನೇ ಬೇತೆ! ಆತ್ಮ ಸೈಪುಜಿ, ಪುಟ್ಟುಜಿ. ಮೆರೆವುಜಿ, 
ದೆಂಗುಜಿ. ಉಡಲ್ಬ ಜವಾಬ್ದಾರಿ ಆತ್ಕೊಗಿಜ್ಜಿ. ಅವು ಸಚ್ಚಿದಾತ್ಮಕ. ಆತ್ಮ ಇತ್ತ್‌ಂಡ ದೇಹ ಒರಿಯುಂಡು. ಇಜ್ಜಿಡ 
ದೇಹ ಬೂರ್ದು ಪೋಪುಂಡು. ಆಯಿನೆಡ್ಬಾವರ ದೇಹೊಗು ಆತ್ಮ ಬೋಡು. ಆತ್ಕೊಗು ಕಟ್ಫ್‌ಪಾಡ್‌ ಇಜ್ಜಿ. 


ಅರ್ಜುನಾ, ಒಂಜಿ ತೆರಿಯೊಣ್ಣ. ಆತ್ಮ ನಿನಡ್ಜ್‌ ಸೈಪುಜಿ. ಆತ್ಮೊಗು ಬೇನೆಲಾ ಆಪುಜಿ. ಅಕ್ಕಸೊಗು ಕತ್ತಿಡ್‌ 
ಕುಡತ್ತ್‌ಂಡ ಅವು ಪೋಡ್ಕುಂಡ? ಆಯಿನೆಟಾದ್‌ ನರಮಾನಿಗ್‌ ಯಾನೇ ಮಲ್ರಿನಿ ಪಣ್ಷಿನ ಹಾ೦ಕರ ಉಪ್ಪೈೇರೆ 
ಬಲ್ಲಿ.” 

ಅರ್ಜುನನ ಮನಸ್‌ಡ್‌ ಗೊಂದಲನೇ ಕೂಂತುದು ಕುಲ್ಲುದುಂಡು. 


“ಅ೦ಚಾ೦ಡ, ಕೃಷ್ಣಾ, ಯುದ್ಧೊಡು ಎದುರು ಬತ್ತಿನ ಬಂದುಲೆನ್‌ ಅರ್ಜುನೆ ಕೆರಿಯೆ ಪಣ್‌ ಎಲ್ಲೆ ಲೋಕ 
ಪಣೊಂಬುಜ? ಅಪವಾದೊಗು ತಿಕ್ಕುನಾಯೆನೆ ಅವೈದಿಕೆ ಪಣ್ಣೆರತ್ತ? ಈ ಅಪವಾದೊಗು ದಾನೆ ಗತಿ?” 


“ಅರ್ಜುನಾ, ಪರತತ್ವಜ್ಞಾನೊಡು ನಂಬಿಕೆ ಉಪ್ಪುನಾಯನ ನಡೊಳ್ಳೆಡ್‌ ತಪ್ಪು ಉಪ್ಪುಜಿ. ಆಯಗ್‌ 
ಸತ್ಯರ್ಮ ದುಷ್ಕರ್ಮ ಒವ್ವುಲಾ ಅ೦ಟೊನುಜಿ. "ಯಾನೇ ಕೆರೆ. ಅಂಚ ಯೆಂಕ್‌ ಪಾತಕ ಅಂಟುಂಡು' ಪಣ್ಣ್‌ 
ಎಣ್ಣೊಂದುಪ್ಪುನಯಡ ಅಹಂಕಾರ ಮಮಕಾರ ಒರಿದುಪ್ಪುಂಡು. ಅವ್ವೆನ್‌ ಬುಡ್ಬು, "ಯಾನ್‌ ಆತ್ಮ ಪುಟ್ಟು ಸಾವು 
ಇಜ್ಜಂದಿನ ಆತ್ಮ ಯೆಂಕ್‌ ಒವ್ವೇ ಕುಂದುಕಲೆ ಅಂಟೊಂಬುಜಿ' ಪಣ್ಣ್‌ ಎಣ್ಣೊಂಡ, ಪಾಪ ಪತ್ತುಜಿ.” 


“ಕೃಷ್ಣಾ, ಅಹಿಂಸೆನೇ ಪರಮಧರ್ಮ. ಅವ್ವೇ ಮಾತ ದರ್ಶನೊಲೆಗ್‌ ಸಾರೋದ್ಧಾರ ಅತ್ತ? ಜನೊಕ್ಷೆನ್‌, 
ಬಂದುಲೆನ್‌ ಹಿಂಸೆಡ್‌ ಕೆರ್‌೦ಡ, ಕೆರಿನಾಯನ ನೂತ್ತೊಂಜಿ ಕುಲ ನರಕೊಡು ಮುರ್ಕುಜ9” 

“ಅರ್ಜುನಾ, ಅಹಿಂಸೆನೇ ಪರಮಧರ್ಮ ನಿಜ. ಅಹಿಂಸೆದ ಬಗೆನ್‌ ಪಣ್ಣೆ ಕೇಣ್ಣ. ಸಚ್ಚಿದಾನಂದ ಆತ್ಮೊದ 
ವಿಚಾರ ತೆರಿಯಂದೆ, ಜಡ ಪಣ್ಣ್‌ ಎಣ್ಣುನನೇ ಹಿಂಸೆ. ಅಹಿಂಸೆ ಪಂಡ ಈತೆ. ಪಂಚಭೂತೊಲೆನ, ಕರಣೇಂದ್ರಿಯೊದ 

ಗೊಂಚಿಲ್‌ ಆಯಿನ ದೇಹೊಡು ಅತ್ಮ ಸೇರ್ಟ್‌ಜಿ. ಆತ್ಮ ಸಯ್ದುಜಿ. ಅವ್ವೆನ್‌ ಕೆರಿಯೆ ಪಿನ ಅಲಚನೆ ಸರಿಯತ್ರ್‌ 
ಆ ಬೆರ್ಕೆ ಬುಡ್ಸ್‌ ಪೋ೦ಡ ಪರಮ ಸ್ವರೂಪಿ ಆತ್ಮ ಉಪ್ಪುನವು ತೆರಿಯುಂಡು. ದೇಹ ಬೊಕ್ಕ ಆತ್ಮೊದ ಸ್ವರೂಪ 
ನಿಕ್ಕ್‌ ತೆರಿದಿಪ್ಟೊಡು ಆತೇ. ಅದೊಗ ಹಿಂಸೆ ಅಹಿ೦ಸೆದ ಗೇನ ಬರುಂಡು. 

ಇತ್ತೆ ಕರ್ಮೊದ ಬಗೆಕ್‌ ಪಣ್ಣೆ ದೇಹೊನು ನಾಶ ಮಲ್ಪುನು, ಒರಿಪಾವುನು ಕರ್ಮೊನೆ! ಜೀವ ಬೆರೈದಕ್ಷೆನ್‌ 
ಕರ್ಮೊನೇ ದೆತ್ತ್‌ದ್‌ ಪಾಡುಂಡು. ಆಯಿನೆಡ್ಬಾವರ ಕರ್ಮ ದಾದನೇ ಆದುಪ್ಪಡ್‌ ಅವ್ವೆನ್‌ ನಿರ್ಮಲ ಮನಸ್‌ಡ್‌ 
ಮಲ್ತ್‌ಂಡ ಕರ್ಮೊದ ಫಲ ನಿಕ್ಕ್‌ ಪತ್ತುಜಿ.” 
ಸ ೈಷ್ಣಾ, ಅಂಚಾಂಡ ಸುರುಡ್ಡಿಂಚದ ಕರ್ಮಫಲ ಜೀವನ್‌ ಕೂಡೊಂದುಪುಂಡು ಪಣ್ಣೆರ್‌. ಕರ್ಮೊದ 
ಎಡ್ಡೆಪಡ್ಕೈಲ್‌ ಕರ್ತೃ್ಯಗ್‌ ದಾಯೆಗ್‌ ಬಂಗ ಕೊರೊಡು? ಶಾಸ್ತೊಲು ಪಣ್ಣತ್ತ? “ಕೆರ್ದಿನೆಟ್‌ ಪಾಪ. ಉಪಕಾರೊದ 
ಪವಿತ್ರ ಕಜ್ಜೊಲೆಡ್‌ ಪುಣ್ಯ' ಪಣ್ಣ್‌?” 


“ಅರ್ಜುನಾ, ಕಜ್ಜೊಲೆಡ್‌ ಎಡ್ಡೆ ಪಡ್ಕೆಲುಲ್ಲ ಪಣತ್ತ? ಅವು ಜೀವಗ್‌ ಬಾದೆ ಕೊರ್ಲಿನನೆ! ಮಾತ ಬಗೆತ 
ಅಹಂಕಾರೊಗು ಉಂದುವೇ ಮೂಲ ಬಿತ್ತ್‌! ಇಂಚದ ಎಡ್ಡೆಪಡ್ಡೆ ಕಜ್ಜೊಲು ಆತ್ಕೊಗ್‌ ಇಜ್ಜಿ. ಪಿತ್ತ ನೆತ್ತಿಗೇದ್ದಿನಾಯಗ್‌ 
ತರೆ ತಿರ್ಲುನಗ, ಲೊಕೊನೇ ತಿರ್ಲೊಂದುಂಡು ಪಣ್‌೦ಡ ನಂಬೊಲಿಯಾ?ಫಲ್ಗುಣಾ, ಕೇಣ್ಣ. ಈ ಚರಾಚರ 
ಲೋಕ, ಯೆನ ಲೀಲೆಡೇ ತೋಜುಂಡು. ಮಾಜುಂಡು. ಲೋಕೊಡು ಮಾತಲಾ ಯೆನ ನೇಮನಿಯಮದಂಚೆನೇ 
ನಡಪುಂಡು. ಲೊಕೊಡು ಯಾನೇ ಸುತ್ತೊಂದುಲ್ಲೆ. ಈ ಲೊಕ ಯೆನ್ನನೇ ಮಾಯೆ! ಯಾನ್‌ ತೋಜಾಂಡ 


ಉಂಡು. ಇಜ್ಞಾಂಡ ದೆಂಗುಂಡು. 


ಆತ್ಮ ಪಣ್ಣಿನವು ಒಂಜೇ! ಅವು ಅನಂತ, ಅಚಲ, ಅಶೋಕ, ಅದ್ವಯ, ಅಮಲ.! ಅಂಚೆನೇ ಅಮಿತಕ್ರಿಯ, 
ಅಹತ, ಅಭ್ರಮ.! ಮಾಯಾ ವಿಲಾಸೊನು ತೆರಿದಿನಾಯಗ್‌ ಈ ಗುಟ್ಟು ಗೊತ್ತಾಪುಂಡು. ಆಯಿನೆಟಾದ್‌, ಇತ್ತೆ 
ಈ ನಿನ "ಅಹಂಕಾರ' ಬುಡ್ಬು ಗಾಂಡೀವೊನು ದೆರ್‌ ಪತೊನ್ನ.” 


ಅರ್ಜುನಗ್‌ ಕೃಷ್ಣನ ಇಂಗಿತ ತೆರಿ೦ಡ್‌. ಕೃಷನ್‌ ಅರಿಡ್‌ ನಟೊನುವೆ. 
ಇ ಲ J) ಟಿ 


“ಕೃಷ್ಣಾ, ನರಮಾನಿನವು ಜಡ ಸುಬಾವು! ಯೇತ್‌ ಸರ್ತಿ ಪಂಡಲಾ ಆಯೆ ಮನಸ್‌ದ ವಿಕಾರೊನು 
ಬುಡುಜೆ. ಯಾನ್ಸಾ ಅಂಚಿತ್ತಿನಾಯೆನೇ! ಅಂಚ ಯೆನಡ ಕೋಪ ಮಲ್ಲೊನಡ. ನಿನಡ ಸಲಿಗೆ ಇತ್ತಿನೆಟಾದ್‌ 
ಕೇಣೊಂದುಲ್ಲೆ. ಕೃಷ್ಣಾ, ದಯೆದೀದ್‌ ನಿನ ಆ ಅಂಗಸಿರಿನ್‌ ಪಣ್‌೦ಡ, ನಿನ ವಿಶ್ವರೂಪೊನು ಯೆಂಕ್‌ 
ತೋಜಾವುನ ಕೃಪೆ ಮಲ್ಬುಲ. ಈತ್ನೇಟ ಈ ಪಂಡಿನ ನಿರ್ಮಲ ಪರಮತತ್ವ ಯೆಂಕ್‌ ಬೊಡ್ಡಿ, ದಾಯೆಗ್‌ಂದ್‌೦ಡ, 
ಯಾನ್‌ ಜ್ಞಾನಿ ಅತ್ತ್‌. ನಿನ ಪರಮ ಭಕ್ತೆ. ನಿನ ಲೀಲೆದ ಭವ್ಯ ಮೂರ್ತಿನ್‌ ಯೆಂಕ್‌ ತೂವೊಡು.” 


ತನ ಮೋಕೆದ ಭಕ್ತಗ್‌ ಕೃಷ್ಣೆ ಕೃಪೆ ಮಲ್ಪುವೆ. ತರ್ಕೊಗು ತಿಕ್ಕಂದಿನ ತನ ದಿವ್ಯ, ಭವ್ಯ ಆಕಾರೊನು 
ತೋಜಾವೆ. ಪಾರ್ಥನ ಜಾಣ್ಮೆಗ್‌ ಮೆಚ್ಚೊಡು. 

ಆಯೆ ರೂಪ ಇಜ್ಜಂದಿ ದೇವೆರ್ನ ರೂಪೊನು ತೂಪಿನ ಬಾಗ್ಗೆನ್‌ ನಟ್ಟ್‌ದ್‌ ಪಡೆತೊನುವೆ! ಆ ವಿಶ್ವರೂಪೊನು 
ತೂವೊಂದಿತ್ತಿಲೆಕನೇ ಅರ್ಜುನಗ್‌ ಕೃಷ್ಣಡ ಈತ್ನೇಟ ಇತ್ತಿನ ಸಲಿಗೆ ಪೋದು, ಪಶ್ಚಾತ್ತಾಪ ನೆಗತ್‌೦ಡ್‌. 

“ಅಯ್ಯೋ! ಯಾನ್‌ ಪರಮಾತ್ಮನ ಸಂಗಡನೇ ಇತ್ತ್‌ಂಡಲಾ ಅವ್ವೆನ್‌ ತೆರಿಯಂದೆ ಪೋಯೆತ್ತ? ಕೃಷ್ಣಡ 
ಬಾವನ ಸಮ್ಮಂದೊನೇ ಮನಸ್‌ಡ್‌ ದೀವೊಂದಿತ್ತೆನೇ! ಯದುವಂಶೊದ ಕೃಷ್ಣೆ ಯೆಂಕ್ಷೆಗ್‌ ಬಂಧು, 
ಉಪಕಾರೊಗಾಪಿನಾಯೆ.. ಈತೇ ಬಾಮೊಡು ತೂಯೆನೇ!” 

ಇತ್ತೆ ಆ ಸಮ್ಮಂದ ಮುಕ್ಕ ತೋಜಿಜಿ. ಕೃಷ್ಣಗ್ಗಾ ತನ್ಕ ಲಾ ಯೇತೊಂಜಿ ಅಂತರ ಉಂಡುಣಿನವು ತೆರಿಂಡ್‌. 
ತನ ಬಗ್ಗೆಡ್‌ ಬೇಜಾರ್‌ ಬತ್ತ್‌ಂಡ್‌. ಸ೦ಕಡಲಾ ಆಂಡ್‌. 


“ಅಯ್ಯೋ! ಸ್ಪರ್ಶಮಣಿನ್‌ ಕಲ್ಲ್‌೦ದ್‌ ತೆರಿಯೆನೇ! ದಡ್ಡೆರೆಡ್‌ ದಡ್ಡೆ ಆಯೆನೇ। ಕಾಮಧೇನುನ್‌ ಏರೆಗೋ 
ಮಾರುನಂಚಿನ, ಚಿ೦ತಾಮಣಿನ್‌ ಕಲ್ಲ್‌ದ ಪರೆಲ್‌೦ದ್‌ ಅಡಕ್ಕುನಂಚಿನ ಬಡ್ಡೆ ಯಾನ್‌! 


ಮುರಹರನ ಮೈತಿನೆ ಪಣ್ಷಿನ ಬರಮ್ಮು ಯೆನನ್‌ ಸೆಟ್ಟಾಂಡ್‌! ಯಾನ್‌ ಓಲು? ಮುರಹರೆ ಓಲು? 
ಯಾನೊಂಜಿ ಕಿರ್ಕಿಕಿಲೆಂಜಿ. ಆಯೆ ಮಾಮಲ್ಲ ಗಿರಿ ಯಾನ್‌ ಒಂಜಿ ಮೆಣ್ಣುರಿ. ಆಯೆ ಕೋಟಿಸೂರ್ಯ 
ಪ್ರಭೆತಾಯೆ! ಯಾನ್‌ ಒರಿ ನೀಚ ನರಮಾನಿ! ಆಯೆ ಉನ್ನತ ಪರಮತತ್ಪ! 


“ಅಹಹಾ! ಯೆನ ಬೆರಂತ್‌ನ್‌ ದಾನೆಂದ್‌ ಪನೊಲಿ? ಕೃಷ್ಣೆ ಯೆನ ಮಿತ್ರೆಗೆ! ಯೆನ ಬಾವೆಗೆ! ಯೆಂಕುಲು 
ರಾಜೆರ್‌ಗೆ! ಶ್ರೀಹರಿ ಯೆನ ಸಾರಥಿಗೆ!” 


ಆನಂದೊಡು ಅರ್ಜುನನ ರೋಮ ನಿಮುರುಂಡು! 
ಬಗಿಡ್‌ ಕೃಷ್ಣನ ಕಾರ್ಬ ಮಿತ್ತ್‌ ಪುರೆಲೊಂದು, 
ಮುರಹರ ಕಾತೊನುಲ 
ಕರುಣಾಕರ ಕಾತೊನುಲ 
ಲಕಿ ಆವರ ಕಾತೊನುಲ 
೬ 
ಧನುಜಾಂತಕ ಕಾತೊನುಲ 
ಭಕ್ತಜನ ಪರಿಪಾಲಕ ಕಾತೊನುಲ 
ದುರಿತ ಪರಿಹಾರಕ ಕಾತೊನುಲ 
ಭವಹರ ಕಾತೊನುಲ....... 
ಇಂಚ ನಟ್ಟೊಂದು ಸುಗಿಪುವೆ! 
ವಿಶ್ವರೂಪೊದ ಪ್ರಭೆನ್‌, ತೇಜಿನ್‌ ತೂವೆರಾವಂದೆ ಕೃಷ್ಣಡ ನಟ್ಟುವೆ. 
“ಕೃಷ್ಣಾ ನಿನ ನಿಜ ರೂಪೊನೇ ತೋಜಾಲ” ಇಂಚ ನಟ್ಟೊಂದು, ಕುಡಕುಡ ಸುಗಿಪುವೆ. 
ದಿಂಜ ಹೊರ್ತು ವಿಶ್ವ ರೂಪೊನು ತೂವೆರಾವಂದಿನ ತನ ಸಗಿದ ಮಿತಿನ್‌ ಇಂಚ ಪಣ್ಣೆ. 
ಬಾಲೆಗ್‌ ಮೇರು ಪರ್ವತೊದ ದುನ್ನ ದೆರ್ರೊನೆರೆಗಾಪುಂಡ? 
ಉರೆತ ಕಿನ್ನಿಗ್‌ ಸಿಂಗದೊಟ್ಟುಗು ಪೊರುಂಬೆರೆಗಾವ? 
ಲತ್ತ್‌ಚಿಗ್‌ರ್‌ ಬಳ್ಳಿ, ಮಾಳಿಗೆ ಕಟ್ಟುನ ತೊಲೆಕಂಬ ಆವ? 
ಪರ್ನಿದ ಮುಟ್ಟೆಗ್‌ ತೆಡಿಲ್‌ ದರ್‌೦ಡ ತಡೆತೊನೆರೆಗಾವ? 
ಪರಮ ತತ್ವೊದ ವಿಶ್ವರೂಪೊನು ಯೆಂಕ್‌ ತೂವೆರೆಗಾವ9 
ವಿಶ್ವರೂಪೊಡು ಕೃಷ್ಣೆ ತನ್‌ ಯೆಂಚ ತೋಜೊಂದುಲ್ಲೆ ಪಣ್ಣಿನೆನ್ಲಾ ಪಣೊಂಬೆ. 

ವಿಶ್ವ ನಿನ್ನನೆ ಮಾಯೆ 
ವಿಶ್ವರೂಪಿ ಈಯಾದುಲ್ಲ 
ವಿಶ್ವ ನಿನ ಲೀಲೆಡೇ ತೋಜುಂಡು, ಮಾಜುಂಡು. 
ವಿಶ್ವವಲ್ಲಭೆ ಈಯೆ! 
ವಿಶ್ವ ಪಾಲಕೆ ಈಯೆ। 
ವಿಶ್ವ ಜೇಷ್ಟಕೆ ಈಯೆ! 
ವಿಶ್ವದಾಧಾರ ಈಯೆ! 
ಜಡಆತ್ಮನ್‌ ಯೆನನ್‌ ಕಾತೊನೊಡು ಈಯೆ. 
ಅರ್ಜುನನ ಸುಗಿಪು ಕೃಷ್ಣಗ್‌ ಮೆಚ್ಚಿಂಡ್‌. 
ಣಿ ಬ 
“ಅರ್ಜುನಾ, ಇತ್ತೆ ಅರ್ತ ಆಂಡ ಸೇನೆನ್‌ ಕೆರಿನಾಯೆ ಈ ಅತ್ತತ್ತ? ಅಂಚೆನೇ ಕಾತೊಂಬಿನಿಲಾ ಈ 
ಅತತ್ತ? ಸಮ್ಮಂದದಾಕ್ಷೆನ್‌ ಕೆರಿನವು ಸಮನಾ ಪಣ್ಣಿನ ಅನ್ನಾನ ಮಿನಿ ಒರಿದ್‌೦ಡ? ಅಂಚೆ ಒರಿದ್‌೦ಡ ದಾಕಿಣ 
ದಾಂತೆ ಪಣ್ಣ.” 
ವಿಶ್ವರೂಪೊದ ಕಣ್ಣ್‌ಡ್‌ ಯೇತ್‌ ಜಗತ್ತ್‌ಲ್‌, ಯೇತ್‌ ಕೌರವೆರ್‌, ಪಾಂಡವೆರ್‌, ಭೀಷ್ಮೆದ್ರೋಣೆರ್‌, ದೆಂಗ್‌ದ್‌ 
ಕುಲ್ಲುದೆರ್‌ ಪಣ್ಣ್‌ ಅರ್ಜುನನ ಅನ್ನವೊಗು ಬಯ್ದಿತ್ತ್‌ಂಡ್‌. ಅಂಚ ಅನ್ನಾನ, ದಾಕಿಣ ದಾದಲಾ ಇಜ್ಜಂದೆ, ಯುದ್ಧ 
ಅವೆಡ್ಜ್‌ ಬೊಕ್ಕ ಕೃಷ್ಣೆ ತನ ತೆಲಿಕೆ ಮೋನೆದ ನಿಜ ರೂಪೊಗು ಬತ್ತ್‌ದ್‌, ಕಡಿವಾಣ ಪತ್ತ್‌ದ್‌, ಕುದುರೆಲೆನ್‌ 
ತಿರ್ಲಾವೆ. ಪಾರ್ಥನ ಮಿತ್ತ್‌ ಮಾಯೆನ್‌ ಪಸೆರ್ಸ್‌ ಯುದ್ಧೊಗು ಸಿದ್ಧ ಮಲ್ಪುವೆ. 
ಜನಮೇಜಯಾ, ಕೇಣ್ಣ! ಕೃಷ್ಣಗ್‌ ಪಾಂಡವೆರೆ ಮಿತ್ತ್‌ ದಿಂಜ ಮೋಕೆ! "ಮಮಪ್ರಾಣಾ ಹಿ ಪಾಂಡವಾ' 
ಪಣ್ಣೆಲ! ಅತ್ತಾಂದೆ ಬೂಮಿದ ದುನ್ನ ಕಮ್ಮಿ ಮಲ್ಪುನ ಜವಾಬ್ದಾರಿಲ ಇತ್ತ್‌ಂಡತ್ತ? ಅಂಚ ಭಕ್ತ ಬಂಧು 
ಶ್ರೀಮನ್ನಾರಾಯಣೆ ರಥೊನು ರಣಬೂಮಿಡ್‌ ದುಂಬು ದುಂಬು ನಡಪಾಯೆ! 


ಸ್ಯ ಸ್ಯ ಸ್ಯ 


ಮಹಾಭಾರತ ಯುದ್ದೊ 


ರಡ್ಡ್‌ ಸೇನೆಲ್‌ ಎದ್‌ ಬದ್ರ್‌ ಆದ್‌ ರಣ ಉರ್ದುಡು ಪುಣೆವೆರೆ ಪತ್ತುನಗ "ಮಹಾಭಾರತ ಯುದ್ಧ' 
ಸುರುವಾಂಡ್‌. ಒಂತೆ ಪೊರ್ತುಡೇ ರಣಬೀರೆರೆನ ಬೀರಬಿರ್ಲೊಲಿಡ್‌ ರಣಬೂಮಿಡ್‌ ದೂಲು ದಿಂಜಿಂಡ್‌. ಆ 
ದೂಲು ದೇವಗಂಗೆಡ್‌ ಮೀದ್‌, ರಜತಾದಿಗ್‌ ಪೋದು ಶಿವನ ಪಾದೊಗು ಸೊಲ್ಮೆ ಸಂದಾದ್‌, ಸೊರ್ಗ್ಸ 
ಸೇರೊಂದು, ದೇವತೆಲೆನ ತರೆಕುಜಲ್‌ಡ್‌ ರಾವುದು ಕುಲ್ಲುನ ಪುಣ್ಯ ಪಡೆವೊಂಡು. 


ಇಂಚಿಡ್‌ ಲಡಾಯಿ ಬಿಗು ಆವೊಂದೇ ಪೋಂಡು. ಸೈನಿಕೆರ್‌ ಕಡ್ಗೆಡ್‌ ಕಡ್ತೊನೈರೆ ಸುರುಮಲ್ತೆರ್‌. ಸೇನೆದ 
ಕಡಲ್‌ ನೆತ್ತೆರ್ದ ಕಡಲ್‌ಲಾ ಆಂಡ್‌! ಬಗೆತರೊತ ಕತ್ತಿಕಯ್ದುಲು ತಾಂಟೊಂಡ! ಸೈನಿಕೆರ್‌ ಈಟಿಭಲ್ಲೆಡ್‌ ಎಡ್ಡೊಂಡೆರ್‌, 
ನುರ್ತು ನೋತೊಂಡೆರ್‌. ಆನೆಲ್‌ ತಂಕ್ಷೆನ ಪಗೆಪಕ್ಷದಕ್ಷೆನ್‌ ನುಗ್ಗುನುರಿ ಮಲ್ತ. ಗುಜ್ಜರ, ಮಾಳವ. ಕಾಶ್ಮೀರ, 
ಗೌಳವ, ತಿಗುಳ, ಸೇವುಣ ಮೊಕಲ್ಲ ರಾವುತೆರ್‌ ತಂಕ್ಷೆನ ಪಗೆನಾಕ್ಷೆನ್‌ ಒ೦ಜೇಲೆಕ ದರ್‌ ಪಾಡ್ಕೆರ್‌! 

ಭೀಮೆ, ಕೌರವ ಸೇನೆದ ಪಿರಾವುದ ಸೇನೆದೊಟ್ಟುಗು ಪುಣೆಯಿನೆಟ್‌, ಆ ಸೇನೆ ಸೋತುದು ಸುಣ್ಣ 
ಆಂಡ್‌. ಸೈನಿಕೆರ್‌ ಕೌರವನಡೆಗೇ ಪಾರ್ಟ್‌ ಪೋಯಿನಪಗ ಕೌರವೆನೇ ಭೀಮನ್‌ ತಡೆಪುವೆ. 

“ಏಯ್‌! ಭೀಮಾ, ನಿಕುಲು ಮಲ್ತಿನಿ ದಾದ? ಐವೆರ್‌ ಪಾತೆರೊಂದು ದ್ರೌಪದಿನ್‌ ಪಟ್ಟೊಂಡಿನವು 
ಯಾವುಜ? ಇತ್ತೆ ಯೆನ ಸಾಮ್ರಾಜ್ಯೊನು ಪಟ್ಟೊಂಬಿನ ನೋಟೊಡುಲ್ಲರ? ಯಾನ್‌ ಛಲದಂಕೊಡು ಬಿಗುತ್ತಾಯೆ 
ಪಂಡ್‌ದ್‌ ಗೊತ್ತುಂಡತ್ತ?” ಇಂಚ ಕೌರವೆ ತನ ಅಭಿಮಾನೊನು ಕೊಚ್ಚೊನ್ನಗ ಭೀಮೆ ಗರ್ವೊಡು ಗಗ್ಗೆಲೊಂದು, 


“ಛಿ! ಕೌರವಾ, ಯಾನ್‌ ಬೂಮಿಡ್‌ ಪಾಲ್‌ ಬೋಡುಂದು ಕೇಣ್ಣಿನೇ ಇಜ್ಜಿ. ಯೆಂಕ್ಷೆಗ್‌ ಇಡೀ ಸಾಮ್ರಾಜ್ಕೊನೇ 
ಬೋಡು. ಅಂಚೆನೇ ಯೆಂಕ್ಷೆನ ಬೊಡೆದಿ ದ್ರುಪದನ ಮಗಲೆನ ಮಿತ್ತ್‌ ಯೇರಾಂಡಲ ಕಣ್ಣ್‌ ದೀಂಡ ಆಕ್ಷೆನ್‌ 
ಕಡ್ತ್‌ಕೊಚ್ಚಿದ್‌ ದಕ್ಕೊಡಾಪುಂ * ಪಣ್ಣೆ. 

ದುರ್ಯೋಧನೆ ಭೀಮನ್‌ ತಡೆಪುನ ಕಜ್ಜೊನ್‌ ಭೀಷ್ಮೆರೆಗ್‌ ಬುಡ್ಬು ಕೊರೆ. ಭೀಷ್ಮೆರ್‌ ಎಣ್ಮ ಬಾಣೊಲೆಡ್‌ 
ಭೀಮನ್‌ ಗೆಂದುವೆರ್‌. ಅಯಿನ್‌ ತೂದು ಪಾಂಚಾಲೆರ್‌, ಚೈದ್ಕೆರ್‌, ಮತ್ಸ್ಯ ಸೃಂಜಯೆರ್‌ ಭೀಷ್ಮನ್‌ ಸುತ್ತುಕಟ್ಟುವೆರ್‌. 
ಭೀಷ್ಮೆರೆಗ್‌ ಅಕುಲು ವಾ ಲೆಕ್ಕೊಗು? ಆಕ್ಷೆನ್‌ ಗಾಯಗಡಿತ ಬಿರ್ದ್‌ಡೇ ಪಿರ ಪಿಜಿರ್ರಾಯೆರ್‌! 

ಭೀಮನ ಬಿರ್ದೊಲಿ ಬೊಕ್ಕೊಂಜಿ ಕೋಡಿಡ್‌ ದುಂಬರಿಂಡ್‌! ಪಗೆನಾಕ್ಷೆನ ಸೇನೆನ್‌ ಲಗಾಡಿ ದೆತ್ತೊಂದೇ 
ಬತ್ತೆ. ಭೀಷ್ಮೆರ್ಲಾ ತಿಕ್ಕಿನಾಕ್ಷೆಗ್‌ ಗಾಯೊದ ರುಚಿ ಪಟ್ಟೊಂದೇ ಧರ್ಮರಾಯನ ಕಯ್ತಲ್‌ ಬತ್ತೆರ್‌. ಆತಾನಗನೇ 
ಧರ್ಮರಾಯನ ರಥೊನು ಶಲೈ ಮುಯಿತ್‌ ಪಾಡುವೆ. ಅಪಗ ಶಲ್ಕನ್‌ ತಡೆಪೆರೆ ಬತ್ತಿನ ಉತ್ತರಕುಮಾರೆ ಶಲ್ಯನ 
ಪಗರಿಗ್‌ ಜೂವ ಕೊರಿಲೆಕಾಂಡ್‌. 

ಸಮರ ಸರಿಸಮ ದುಂಬರಿಂಡ್‌. 

ರಡ್ಡ್‌ ಕಡೆತ ಸೇನೆದ ನೆತ್ತೆರ್ಹ ದಾರೆ ರಟ್ಟ್‌ದ್‌ ಮಸ್ಕ್‌ ಆಯಿನ ತನ ಬಿಂಬೊನು ಕಡಲ್ಟ್‌ ದೆಕ್ಕೆರೆಗಾದ್‌ 
ಸೂರ್ಯೆ ಪಡ್ಡಾಯಿ ಕಡಲ್‌ಗ್‌ ಜಪ್ಪವೆ. 

ಸುರುತ ದಿನೊತ ಯುದ್ಧ ಆಡೆಗ್‌ ಮುಗಿತಲ ಆದ್‌, ಸೈನಿಕೆರ್‌ ಅಕಲಕಲ್ಲ ಪಾಳಯೊಗು ಪಿರ ಪೋಪೆರ್‌. 

ತಂಕ್ಷೆನ ಕಯ್ದುಲೆನ್‌ ಸರಿ ಮಲ್ತೊನುನ, ಗಾಯೊಲೆಗ್‌ ಮರ್ಟ್‌ ಪೂಜೊನುನ, ಪಗರಿದ ಮುನೆನ್‌ 


ಮೆಯಿಕೈಯಿಡ್ಜ್‌ ಒಯ್ಸ್‌ ದೆತ್ತೊಂಬಿನ, ಊನ ಅಂಗ ಅಂಗೊಲೆಗ್‌ ಹೊಲಿಗೆ ಪಾಡ್ಲಾವೊಂಬಿನ, ಬಿಗ್ಸ್‌ ಕಟ್ಟೊಂಬಿನ, 
ಆನೆ, ಕುದುರೆಲೆನ ಆನಪಾನೊದ ತುರ್ರುಡಿತ್ತೆರ್‌. 


ಅ೦ಚಿಡ್‌ ಯುದ್ಧ ಬೂಮಿಡ್‌ ಇರ್ಸ್‌ಡ್‌ ಶಾಕಿನಿ ಡಾಕಿನಿಯೆರೆನ, ಬೂತಗಣೊಕುಲೆನ, ಬೇತಾಳಕಾಳಿಯೆರ್ನ 
ಸಂಬುರ್ಕೊನೆ ಸಂಬುರ್ಮ[ 

ಮನದಾನಿದವು ನನೊಲಾ ಬಿಗುಸೆರೆತ ಯುದ್ಧೊನೇ। ನೆತ್ತೆರ್ದ ಬೊಳ್ಳನೇ ಪರತ್‌೦ಡ್‌! ಭೀಮನ ಬಿರ್ಬ್‌ 
ಮಿತಿ ಮೀರ್ನಗ, ಭೀಷ್ಮೆರೇ ಆಯನ್‌ ಅಡ್ಡಕಟ್ಟ್‌ದ್‌ ಪಗರಿ ಬುಡ್ಡಗನೇ ಭೀಮಗ್‌ ಅಜ್ಜಿರ್ನ ತಾಕತ್ತ್‌ದ ಪೊಲಬು 
ಆಯಿನಿ. ಭೀಷ್ಮೆರ್‌ ಭೀಮನ್‌ ಬುಡ್ಡು ಸಾತ್ಯಕಿಡ ಪೊರುಂಬಿಯೆರ್‌. ಅಂಚೆನೇ ಇಡೆಇಡೆಟ್‌ ಪತ್ತ್‌ ಸಾವಿರ 
ರಾಜೆರೆನ್‌ ಕೆರ್ಸ್‌ ಜೆಪುಡಾಯೆರ್‌. 

ರಡ್ಡನೇ ದಿನೊತ ಯುದ್ಧ ಮುಗಿಂಡ್‌. 


ಮೂಜಿನೆದಾನಿಲ ಭೀಷ್ಮೆರ್‌ ಸಾತ್ಯಕಿಡನೇ ಹೊರುಂಬುವೆರ್‌. ಭೀಷ್ಮೆರೊಟ್ಟುದ ಕಾಳಗ ಪಾಂಡವ ದಳೊಕು 

ಬಂಗ ಆದ್‌, ಪಿರ ತಿರ್ಲುನ ಮಟ್ಟೊಗು ಬನ್ನಗ, ಅರ್ಜುನೆನೇ ಭೀಷ್ಮೆರ್ನ ಎದುರುಡು ಕಾಳಗೊಗು ಉಂತೊಡಾಂಡ್‌. 
ಅರ್ಜುನೆ ದಿಕ್ಕ್‌ದಿಸೆತ ಗೋಚರ ಆವಂದಿಲೆಕ ಮಾಲೆಮಾಲೆ ಪಗರಿಲೆಡ್‌ ಮುಚ್ಚಿನೆನ್‌ ತೂದು ಭೀಷ್ಮೆರ್‌ 
ಮೆಚ್ಚಿಯೆರ್‌. ಆಂಡ ಪಗರಿಲೆನ್‌ ಸರೈಡ್‌ ಕಡ್ಪ್‌ ಪಾಡ್ಕೆರ್‌! 


ಆತಾನಗ ದುರ್ಯೋಧನೆ, ದುಶ್ಶಾಸನೆ, ಶಲ್ಯನಕುಲು ಭೀಷ್ಮೆರೆಗ್‌ ಬೆರಿಬಲೊಕು ಬತ್ತೆರ್‌. ಅಂಚ ಯುದ್ಧ 
ಕಡಕ್‌ ಆಂಡ್‌. ಪಾರ್ಥನ ಕುದುರೆ ಪೋಡ್ಕಿಂಡ್‌. ಸಾರಥಿ ಮುರಾರಿನ ತಿಗಲೆ ಪಂದ್‌೦ಡ್‌. ರಥೊತ ಚಕೊಲು 
ಮಿಡ್ಕಿನೆಟ್‌ ಧ್ವಜೊತ ಹನುಮೆಲಾ ಗಾಬ್ರಿ ಆಪೆ. ಪಾ೦ಡವೆರ್ನ ಬಲ ಕುಸ್ಕುಂಡು. ಅಕ್ಕಸೊಡ್ಬು ತೂವೊಂದಿತ್ತಿನ 
ಅರ್ಜುನ ಪಕ್ಷಪಾತಿ ದೇವತೆಲೆಗ್‌ ದುಕ್ಕ ಆಂಡ್‌. 


ಆಂಡ ಅರ್ಜುನೆ ದಾನ್ನೆ ಬೀರೊಡು ಕಮ್ಮಿದಾಯೆನ? ಬಾಣ ರಾಪಾವುನೆಟ್‌ ಮೆಂಚಿಯೆನೆ! ಅಯಿತ 
ಪರ್ನಾಮೊಡು, ಶಲ್ಯಗ್‌ ಗಾಯ! ದುಶ್ಶಾಸನೆ ನೆತ್ತೆರ್‌ ಕಕ್ಕಿಯೆ! ಅಶ್ವತ್ಥಾಮೆ ಬೇನೆ ತಿಂದೆ! ಭೀಷ್ಮೆರ್ನ ಮೆಯಿನಿಲಿಕ್ಕೆ 
ಪಗರಿಲ್‌ ನಾಟ್‌ಂಡ್‌! 


ಭೀಷ್ಮೆರೆಗ್‌ ಕೋಪ ತಡೆಯಿಜಿ. ಭೀಷ್ಮೆ-ಪಾರ್ಥೆರೆಗ್‌ ಖಡಾಖಡಿ ಕಾಳಗ ಸುರು ಆಂಡ್‌. ಭೀಷ್ಮೆರ್ನ 
ರಥೊನು ಬೆರಿಪತ್ತುನ ಚಲ ಕೃಷ್ಣನವು. ಅಂಚ ಭೀಷ್ಮೆರೆಗ್‌ ಕೃಷ್ಣಡಲಾ ಕೋಪ! ಮುರಾರಿನ ಅಂಸಾಣಿ 
ತಗ್ಗಾವುನನೇ ಸ೦ಕಲ್ಪ! ಅಂಚ ಆಯಗ್ದಾ ಪಗರಿ ಬುಡ್ಚೆರ್‌. ಕೆಂಪುರೆಂಕೆದ ತುಂಬಿ ತಾಮರೆಗ್‌ ಮುತ್ತೊನುಲೆಕ 
ಭೀಷ್ಮೆರ್ನ ಪಗರಿಲ್‌ ಹರಿನ ಮೋನೆಗ್‌ ನಾಟಿಯ. ಅವ್ವೆನ್‌ ಒಯ್ತ್‌ದೆಪ್ಪುನಗ ಅರಿಯಿನ ನೆತ್ತೆರ್‌ ತೂದು ಕೃಷ್ಣೆಲಾ 
ಬಿಗು ಆಯೆ. ಕಣ್ಣ್‌ ಕೆಂಪಾ೦ಡ್‌, ಗರ್ವೊಡು ಕುದುರೆದ ಕಡ್ಕಣ ದಕ್ಕ್‌ದ್‌ ಚಕೊನು ಕೈಟ್‌ ದೆತೊಸನ್ವೆ. “ಶಸ್ತ್ರ 
ಪತ್ತುಜಿ' ಪಣ್ಣ್‌ ಪ್ರತಿಜ್ಞೆ ಮಲ್ಲಿನೆನ್‌ ಗೆಣ್ಣಂದೆ, ಇಂಚ ಪಣೊಂಬೆ. 

“ಲೋಕ ಉರಿಯಡ್‌. ದೇವತೆಲ್‌ ನಾಶ ಆವಡ್‌, ಮೇರು ಪರ್ವತ ಜರಿದ್‌ ಬೂರಡ್‌, ಬೂಮಿ 
ಪಾತಾಳೊಗು ಜಪ್ಪಡ್‌. ಯಾನ್‌ ಭೀಷ್ಕೆರೆನ್‌ ಕೆರಂದೆ ಬುಡ್ಬುಜಿ. ಈತ್ನೇಟ ದುಸ್ಟ ಬಲಾಡಿಗ ದಾನವೆರ್ಲಾ ಯೆಂಕ್‌ 
ಈತ್‌ ಗಾಯ ಮಲ್‌ದಿಜೆರ್‌!” 


ಇಂಚ ಪ್ರಳಯ ಕಾಲೊದ ರುದ್ರಲೆಕ, ಕೃಷ್ಣ ಕೆಡಿ ಕಣ್ಣ್‌ ಮಲೆವುನಗ ದೇವತೆಲೆಗ್‌ ಯುದ್ಧೊಡು, ಉಂದೊಂಜಿ 
ಎಣ್ಣಂದಿನ ತಿರ್ಲಾಸ್‌ ಆದ್‌ ತೋಜಿದ್‌ ಅಚ್ಚಿರೊಡುಪ್ಪುವೆರ್‌. 


“ಲೋಕೊನು ಕಾತೊಂಬಿನಾಯೆನೇ ಲೋಕೊದ ನಾಶೊಗು ದುಂಬಾಯೆನ? ಅಕಾಲ ಪ್ರಳಯ ಮಿನಿ 
ಆಪುಂಡ9” ಇಂಚ ಪಾತೆರೊನುವೆರ್‌. 


ಬ್ರಹ್ಮಾಂಡೊನೇ ತಾಮರೆದಿರೆತ ಮಿತ್ತ್‌ದ ಪನಿನೀರ್‌ದಂಚ ಪಂದ್‌ಂಡ್‌. ಕಡಲ್ಟ್‌ ನೀರ್ಬ ಜಪ್ಪೆಲ್‌ ಜೋರಾಂಡ್‌. 
ಅವ್ವೆನ್‌ ತೂದು ಕೂರ್ಮನ ತಿಗಲೆ ನಡ್ಗ್‌ಂಡ್‌! ಲೋಕೊದ ಗತಿ ದಾದ ಪಣ್ಣ್‌ ಬ್ರಹ್ಮಗ್‌ ಯೆತೆ ಆಂಡ್‌. 


ಶ್ರೀಕೃಷ್ಣನ ಚಕ್ರೊದ ತುದಿ ಮೆಂಚಿನೆಟ್‌ ಸೂರ್ಯಗ್‌ ಗ್ರಹಣ ಪತ್ತಿಲೆಕ ಆಂಡ್‌. ದುಸ್ಟ ದಾನವೆರೆನ್‌ 
ಕೆರ್ತಿನಪಗದ ನೆತ್ತೆರ್ದ ಕಲೆ ಉಪ್ಪುನಂಚಿನ ಉಗ್ರ ಚಕೊನು ಕೃಷ್ಣೆ ತೂಪೆ. ಅವು ಸಾರ ಸೂರ್ಯ ಪ್ರಭೆತ ಚಕ 

ಅವ್ವೆನ್‌ ಕಣ್ಣ್‌ ಜತ್ತ್‌ದ್‌ ಯೇರ್ಲಾ ತೂವೆರೆಗಾಯಿಜಿ. ಕಡಲ್‌ನ್‌ ಬಚ್ಚಾದ್‌, ಉರಿ ಪೊಯ್ಕೊಡು ಮಾಣಿಕೊಲೆನ್‌ 
ಬೆಚ್ಚ ಮಲ್ಲುಲೆಕದ ತಾಪ ಅಯಿಕ್‌ ಇತ್ತ್‌ಂಡ್‌. 


ಅರ್ಜುನಗೇ ದಾಲ ತೋಜಂದಿಲೆಕ ಆಂಡ್‌. ಬಾಕಿದಕ್ಷೆಗ್‌ ಅವು ರುದ್ರನ ನಿಸಲ್‌ ಕಣ್ಣ್‌ದ ಉರಿಯೇ 
ಪಣ್ಣಿಲೆಕಾಂಡ್‌. 

ಕೃಷ್ಣೆ ಚಕ್ರೊನು ಪತೊಂದು. ರಥೊಡ್ಡು ತಿರ್ರ್‌ ಲಾಗಿದ್‌, ಮೆಯಿತ ಶಾಲ್‌ನ್‌ ದೆತ್ತ್‌ ದಕ್ಕ್‌ದ್‌, ಅಡ್ಡ 
ಬತ್ತಿನಾಕ್ಷೆನ್‌ ದೊಂಕೊಂದೇ ನಡಪುವೆ. “ಪಗೆನ ವಂಶೊನು ಸುಡ್ವೆ. ಭೀಷ್ಮನ್‌ ಕಡ್ಡ್‌ಕೆರ್ಟ್‌ ಬೂತಗಣೊಕು 
ವಣಸ್‌ ಬಳಸುವೆ. ತೂವೊಂದುಪ್ಪುಲೆ. ಯೆನಡ ಸದರದ ಗೊಬ್ಬಾ?” ಪಣೊ೦ದು ದುಂಬೊತ್ತುನಗ, ಮಾತೆರ್ಲಾ 
ಪೋಡಿಗೆಡ್‌ ಮರಕಟ್‌ದೇ ಪೋಯೆರ್‌. 


ಈತಾಂಡಲಾ ಭೀಷ್ಮೆರ್‌ ಪೋಡ್ಯಂದೆ, ಬಗ್ಗಿಡ್‌ ಸುಗಿತೊ೦ದು ಮುರಾರಿನ ಪಾದೊನು ಪುಡಾಡೊಂದು 


“ಆಣಲೆಕಂತಿನ ಯೆನ ಗುಣದೋಷೊಲೆನ್‌ ಗೆಣ್ಣುವನ? ದೇವಾ, ನಿಕ್ಕ್‌ ಕೋಪ ಬರ್ಬಾವುನಾತ್‌ ಮೇಲ್ಮೆ 
ಯೆಂಕ್‌ ಇಜ್ಜಿ? ನಮ ನಡುಟು ಕಿರ್ಮಿಪುರಿಕ್ಲಾ ದೇವೆರೆಗ್ಹಾ ಉಪ್ಪುನ ಅಂತರ ಉಂಡು. ಯೆನ ಮಿತ್ತ್‌ ಕೋಪ 
ಬರ್ತಿನಿ ಪಂಡ ಯೆನ ಪರಾಕ್ರಮೊಗು ಗೌರವ ಕೊರಿಲೆಕನೆ! ಮಿತ್ತ್‌ಡ್‌ ದೇವತೆಲ್‌ಲಾ ನಿನನ್‌ ತೂದು ಬೆಪ್ಪು 
ಕಟ್‌ದೆರ್‌. ನಿನ ಈ ಕಜ್ಜ ಒ೦ಬುಜಿ. ನಿನ ಮೈಮೆದ ಮಟ್ಟ ಒವ್ಪು? ಇತ್ತೆ ಮಲ್ತೊಂದುಪುನ ಕಜ್ಜ ಒಪ್ಪು? ನಿಕ್ಕ್‌ 
ನಿನ ಮೈಮೆ ಮದತ್‌ ಪೋತಿನೆನ್‌ ತೂನಗ ಯೆಂಕ್‌ ತೆಲ್ಕೆ ಬರ್ದುಂಡು! ಪುರುಷೋತ್ತಮಾ, ಈ ಮನಿಪಂದೆ ಒರ 
ಮೈಯಿಮುರಿ ದೆತ್ತ್‌ಂಡ ಸಾರಸಾರ ಬ್ರಹ್ಮೆರ್‌ ದಡ್ಕ ಬೂರ್ವೆರ್‌! ಅಂಚಿನ ಎಚ್ಚಲ್ಲೆದ ನಿಕ್ಕ್‌ ಯಾನ್‌ ದಾನೆ ಮಲ್ಲ 
ಸಂಗತಿಯ? ಯೆನಲೆಕಂತಿನ ನರಮಾನಿ ಪುರಿತ ಮಿತ್ತ್‌ ಬೂರೈರೆ ಪಾರೊಂದು ಬರ್ಬಿನವು ನಿನ ಯೋಗಿತೆಗ್‌ 
ಸಮ ಅತ್ತ್‌. ಉಂದೆತ ಫಲ ಎಣ್ಣ್‌ಂಡ ಯೆಂಕ್‌ ನಾಚಿಗೆ ಆಪುಂಡು. ಉಂದೆತ ಕೇಡ್‌ ಕಾತೊಂದುಂಡು 
ಪಣ್ಣ್‌ಲಾ ಎಣ್ಣುಂಡು.” 

ಇಂಚ ತಾನ್‌ ಕೃಷ್ಣನ ಎದುರುಡು ಎಲ್ಯಾಯೆ ಪಣ್ಣಿನೆನ್‌ ತೆರ್ಲಾದ್‌, ಅಕೇರಿಗ್‌, 


“ದೇವಾ, ನನೊಂಜಿ ಸಂಗತಿ, ಇತ್ತೆ ಈ ಕೆರೈರೆ ಪ್ರಯತ್ನ ಮಲ್ತಡಲಾ ಯಾನ್‌ ಸೈಪುಜಿ. ಯಾನ್‌ ಯೇರ್‌ 
ಗೊತ್ತುಂಡಾ? ಯಾನ್‌ ನಿನ ಪರಮ ಬಗ್ಗೆ. ನಿನ ಸುಗಿಪುದ ಪುದೆಷು ಯೆನನ್‌ ಕಾತೊಂಬುಂಡು. ಅಂಚ ಈ 
ಮುನಿಂಡಲಾ ಯಾನ್‌ ಪೋಡ್ಯುಜಿ. ಪರಮಾತ್ಮನ್‌ ಸುಗಿಪುನಕ್ಷೆನ್‌ ಪರಮಾತ್ಮೆನೇ ಕಾತೊನಡತ್ತ? 

ದೇವಾ, ನಿನಡ್ಜ್‌ ನಿನ ಬಗ್ಗೆರೇ ಮಲ್ಲೆ! ದಾಕಿಣ ದಾಂತೆ ಪಣೊಂದುಲ್ಲೆ. ಮಂಗಳ ರೂಪೊದ ಕೃಷ್ಣಾ, 
ಯೆಂಕ್‌ ನಿನ ಹಂಗ್‌ ಬೊಡ್ಡಿ. ನಿನ ಪುದಾರ್ಬ ಮೈಮೆನೇ ಯಾವು! ಅವು ಮುಕ್ತಿದ ಸಾದಿಡ್‌ ನಡಪಾವುನ, 
ಸೋಪಂದಿನ ಕಾರ್ಚ ಗೆಜ್ಜೆದ ದನಿಮನಿ!” 


ಮುರಾರಿನ ಮತ್ತ್‌ ಜರ್ರ ಜತ್ತ್‌ದ್‌ ಪೋಂಡು. ನಾಚಿಗೆಡ್‌ ಚಕ್ರೊನು ಮುಚ್ಚಿದ್‌ ಪತೊ೦ದು, ಅರ್ಜುನನ 
ರಥೊತಂಚಿಗ್‌ ಪೋಪೆ. ಪೋಡಿಗೆಡ್‌ ಪೆರ್ಟಿ ಕಟ್‌ದಿನ ಸೇನೆಗ್‌ ದೈರ ಕೊರ್ತಿನ ಭೀಷ್ಮನ ಸೊಚ್ಚ ಬಗ್ಮಿನ್‌ 
ನಿನೆತ್‌ದ್‌ ತರೆ ಪಂದಾವೆ! 

.. ಧೃತರಾಷ್ಟ್ರ ಪ್ರಭೂ, ಅಯ್ಯಬ್ಬ! ಒಂಜಿ ಆಪಮೃತ್ಯು ತತ್ತ್‌೦ಡ್‌. ಜಗತ್ತ್‌ ಸದ್ಯೊಗು ಒರಿಂಡ್‌! ದೇವನ 
ಮಿತ್ತ್‌ ಬರ್ಬಿನ ಮಲ್ಲ ಅಪವಾದ ಬರಂದಿಲೆಕ ಆಂಡ್‌. 


ಮಹಾಭಾರತ ಯುದ್ಧೂನು ಗಮನ ದೀದ್‌ ಮಿತ್ತ್‌ಡ್ಸ್‌ ತೂವೊಂದಿತ್ತಿನ ಬ್ರಹ್ಮ ಇಂಚ ಪಣೊಂಬೆ. 
“ಅಹಾ! ಈ ಭೀಷ್ಮೆರ್‌ ಕಮಲನಾಭಗ್‌ ಸುರುಟು ಕೋಪ ಪುಟ್ಟಾದ್‌, ಕಡೇಕ್‌ ಬಗ್ನಿಡ್‌ ಸಲ್ಮಂತ ಮಲಿನವು 
ಪುಣ್ಯೊದ ಬೇಲೆನೇ ಆಂಡ್‌.” 


ಇಂಚಿಡ್ಸ್‌ ಅರ್ಜುನೆ ನಡ್ಗೊಂದಿತ್ತೆ. ಆಯನ್‌ ದುಂಬತ ತರ್ಕೊಂದು, ಬೊಕ್ಕನೇ ಶ್ರೀಹರಿ ಕಡ್ಕಾಣ ಪತ್‌ದ್‌ 
ಕುದುರೆಲೆನ್‌ ನಡಪಾಯಿನಿ! 

ಆತಾನಗ ಪಗೆಲ್‌ ಕರೀಂಡ್‌. ಕೃಷ್ಣೆ ಕುಡ ಮಿನಿ ಚಕ್ರೊನು ಕೈಯಿಕ್‌ ದೆತೊನುವೆನ ಪಣ್ಣಿನ ಪೋಡಿಗೆಡ್‌ 
ಸೂರ್ಯೆ ಕಂತಿಯೆ! 


ಜನಮೇಜಯಾ, ಇಂಚ ಮೂಜಿದಿನೊತ ಯುದ್ಧ ಮುಗೀಂಡ್‌. 


ನಾಲ್‌, ಐನ್‌ ಆಜಿ, ಏಳ್‌, ಎಡ್ಕ ಒರು೦ಬ ದಿನೊತ ಯುದ್ಧೊಲಾ ನಡತ್‌೦ಡ್‌. ಪರ್ದಾಮೊಡು, ಪಾಂಡವ 
ಸೇನೆಡ್‌ ಬಾರೀ ಸಂಕೆಡ್‌ ಸೈನಿಕೆರ್‌ ಸೈತೆರ್‌. ಏಳನೇ ದಿನೊಡ್ಡಿಂಚ ಮಹಾರಧಿಕೆರೇ ದಿಂಜ ಸಂಕೆಡ್‌ 
ರಣಬೂಮಿಡ್‌ ಲಕ್ಕಂದಿಲೆಕ ಜೆತ್ತೊಂಡೆರ್‌. ಎಡ್ನನೆದ ದಿನ ಕೌರವನ ಮೆಗ್ಯನಕುಲು ಕೆಲವೆರ್‌ ಸೈತೆರ್‌. ಒರು೦ಬನೇ 
ದಿನ ಭೀಷ್ಮೆರ್‌ ಕೃಷ್ಣನೇ ಮೆಚ್ಚುಲೆಕ ರಣ ಬೂಮಿಡ್‌ ತನ ಬೀರೊನು ಮೆರೆಯೆರ್‌! 


ಭೀಷ್ಮನ ಕಡೆಕಾಲೊ 


ಕುರುಕ್ಷೇತ್ರ ಯುದ್ಧೊದ ಒರು೦ಬನೇ ದಿನೊತ ಇರ್ದ್‌ಡ್‌ ಧರ್ಮರಾಯೆ ಮೆಗ್ಯನಕಲ್ಲ ಜತೆಟ್‌ ಶ್ರೀಕೃಷ್ಣನಡೆಗ್‌ 
ಬರೆ. ಭೀಷ್ಮೆರೆನ ಯುದ್ಧ ನೀತಿಡಾದ್‌ ಆಯನ ಮನಸ್‌ಡ್‌ ಪೋಡಿಗೆದ ತಡಿತಪತ್ತನೆ! ಅವ್ವನೇ ಕೃಷ್ಣಡ 
ಪಂಡೊನುವೆ... 


“ಕೃಷ್ಣಾ, ಭೀಷ್ಕೆರ್‌ ನಮ್ಮ ಸೇನೆದ ಅಡಿ ಪೂಜುನೆಕೇ ಮನ ಮಲ್‌ದೆರೊಡೊ. ನಮ್ಮ ಮಟ್ಟ್‌ಗ್‌ ಉಗೆರೇ 
ಆತೆರ್‌| ಅತ್ತಾಂದೆ ಆರೇ ಕೌರವಗ್‌ ವಿಜಯಲಕ್ಷ್ಮಿಡ ಮಾಲೆ ಪಾಡ್ಬಾವುಲೆಕ ತೋಜುಂಡು.! ನಮ್ಮ ಸೇನೆದ ಸಗ್ಗ 
ಕುಂದುದುಂಡು. ಸೇನೆದ ಇರಸಿಗೆ ತೂಂಡ ಸೋತುದಿನ ಪಿಲಿತಲೆಕ! ದಾಡೆಲ್‌ ಪೊಲಿದ್‌ ಪೋಯಿನ ಆನೆದಲೆಕ, 
ಚಿತ್ತೊಡಿತ್ತಿನ ಸಿಂಗೊದಲೆಕ ಉಂಡು. ಯಾನ್‌ ದೂರೊಂದುಲ್ಲೆ ಪಣ್ಣ್‌ ಎಣ್ಣೊನಡ. ಕೃಷ್ಣಾ, ನಮ ಕಡೆತಕ್ಷೆನ 
ಮನಸ್‌ ಬೇತೆ, ಪಾತೆರ ಬೇತೆ ಉಂಡುಣ್ಣಿಲೆಕ ತೋಜುಂಡು. ಮಾತೆರೆಗ್ಲಾ ಪೆಟ್ಸ್‌ ಬಂಜರ ಆತ್‌ಂಡ್‌. 
ಈತ್ನೇಟನೇ ನೂದು ಸಾರ ರಾಜೆರ್‌ ಸೈತ್‌ದೆರ್‌. “ಶತ್ರು ಸಾಗರ ಬಡಬಾಗ್ನಿ' ಬಿರುದುದ ಭೀಷ್ಕೆರೆನ್‌ ಗೆಂದೈೆರೆ 
ಆವೊಂದಿಜ್ಜಿ ಅತ್ತ? ಮುಕುಂದಾ, ದುಂಬುಗುಲಾ, ಯೆಂಕ್ಷೆಗ್‌ ಕಾಡ್‌ದ ಬದ್ಯೇ ಗತಿಯಾ?” 

ಕೃಷ್ಣೆ ತೆಲಿಪುವೆ. 

“ಓ... ಪಾ೦ಡವೆರೇ, ನಿಕುಲು ಮಾತೆರ್ಲಾ ಅಂತರಂಗೊಡು ಕಾಡ್‌ದ ಬದ್ಧ್‌ನೇ ಬಯಕುನಕುಲು! ಪಿದಾಯಿಡ್‌ 
ಯುದ್ಧೊನು ಬಯಕುನಕುಲು! ಆವಡ್‌. ಬೀರೊದ ಭೀಷ್ಮೆರೆನ್‌ ಸೋಪಾವೆರೆಗ್‌ ರುದ್ರಗ್ಗಾ ಬಂಗನೆ! ಅಯಿಕ್‌ 
ಒಂಜಿ "ಸಾಮ' ಉಪಾಯೊನೇ ನಾಡೊಡು. ದಂಡನೀತಿಡ್‌ ಪೊರುಂಬಾಟೊಗು ಬತ್ತಿನಕ್ಷೆನ್‌ ಅಕಲ್ಲ ಎಡ್ಡೆ 
ನಡಕೆಡೇ ಬಗ್ಗಾವೊಡು. ಸುದೆತ ದಂಡೆಡ್‌ ಜೊಂಡುಲೆನ್‌ ತೂತರತ್ತಾ? ಸುದೆಟ್‌ ನೀರೆರ್ಟ್‌ದ್‌ ಒಯ್ಸ್‌ ಜೋರು 
ಆನಗ, ಮಲ್ಲ ಮರೊಕುಲೆನ್‌ ಮರತ್ತ್‌ ಕೊಣೊಪುಂಡು. ಆಂಡ ಜೊಂಡುಲು ಬಗ್ಗಿಲೆಕ ಆಪ. ಆಂಡ ನೀರ್‌ದ 
ಒಯ್ಸ್‌ಗ್‌ ತಿಕ್ಕಂದೆ ಒರಿಯೊ೦ಬ. ಯುದ್ಧೊಡು ರುದಗ್ಗಾ ಬಗ್ಗಂದಿನ ಭೀಷ್ಮೆರೆನ್‌ ಉಪಾಯೊಡು ಮರಪ್ಪೊಡು.” 


ಕೃಷ್ಣನ ತಂತ್ರ ಧರ್ಮರಾಯಗ್‌ ಸರಿ ತೋಜಿಂಡ್‌. ಆ ಇರ್ಸ್‌ಡೇ ಪಾ೦ಡವೆರ್‌ ಕೃಷ್ಣನ ಜತೆಟ್‌ ಗುಟ್ಟುಡೇ 
ಭೀಷ್ಮೆರ್ನ ಇಲ್ಲಗ್‌ ಬತ್ತೆರ್‌. ಸೇವಕೆರ್‌ ಬತ್ತ್‌ದ್‌ ಸುದ್ದಿ ತೆರಿಪಾನಗ ಭೀಷ್ಮೆರ್‌, 

“ಓಹ್‌! ಧರ್ಮರಾಯೆ ಕೃಷ್ಣನ್‌ ಲೆತೊಂದು ಬಯ್ದೆನ? ಅಂಚಾಂಡ ಕೌರವಗ್‌ ಕಡೆಕಾಲ ಬತ್ತ್‌ಂಡ್‌೦ದೇ 
ಅರ್ತ” ಇಂಚ ಎಣ್ಣೊಂದು, ಮಾತೆರೆನ್ಲಾ ಉಳಾಯಿ ಲೆಪುಡಾದ್‌, ಕೃಷ್ಣನ ಪಾದೊಗು ಪುಡಾಡುವೆರ್‌. ಕೃಷ್ಣೆ 
ಅರೆನ್‌ ದೆರ್‌ದ್‌ ಗೌರವೊಡೇ ಪಾತೆರುವೆ. 

ಭೀಷ್ಮೆರ್‌ ಅಂಚಿಂಚಿ ತೂವೊ೦ದು ಮೆಲ್ಲೊಡು, 


“ಧರ್ಮರಾಯಾ, ನಿಕುಲು ಕೃಷ್ಣನ ಬೆರಿಬಲ ಉಂಡುಂದು ನಡು ಇರ್ಸ್‌ಡ್‌ ಪಗೆಪಾಳಯೊಗು ಬರೈರೆ 
ಬಲ್ಲಿ. ಕೌರವನ ಮೆಗ್ಯನಕುಲೇ ಮುಲ್ಲ ಸುತ್ತು ತಿರ್ಲೊಂದುಲ್ಲೆರ್‌. ಆಕುಲು ಎಡ್ಡೆಪಡ್ಕೆ ತೆರಿಯೊನುನ ತಯಿರ್‌ತಾಕ್ಕೆ 
ಇಜ್ಜಂದಿನ ದುರುಳೆರ್‌. ಇಂಚ, ಈ ಪೊರ್ತುಡು ಪಗೆಪಾಳಯೊಡು ತಿರ್ಗುನವು ಆಪೊತ್ತುಗು ಲೆಪ್ಪು ಪಣ್ಣ್‌ 
ರಾಜನೀತಿ ಪಣ್ಣುಂಡು. ಆ ನೀತಿನ್‌ ಮದಪೆರೆ ಬಲ್ಲಿ. ದಂಟೆರೆಗ್ಲಾ ಬಲ್ಲಿ. ಇತ್ತೆ ನಿಕುಲು ಬಯ್ದಿನಿ ದಾದ 
ಜಂಬರೊಗು? ಬೇಗ ಪಣ್ಣೆ.” 


ಧರ್ಮರಾಯೆ ತಗ್ಗ್‌ಬಗ್ಗ್‌ದ್‌, “ಅಜ್ಜಿರೇ, ಯೆಂಕ್ಷೆಗ್‌ ಹಾಳ್‌-ಎಡ್ಡೆದ ಅಲಚನೆ ಇಜ್ಜಿ. ಯೆಂಕ್ಷೆನ್‌ ಕಾತೊನುನ 
ಜವಾಬ್ದಾರಿ ಕೃಷ್ಣನವು ಬೊಕ್ಕ ಈರೆನವು. ಯೆಂಕುಲು ತೆರಿದುಪ್ಪಡ್‌, ಮದಪಡ್‌, ಈರೇ ಯೆಂಕ್ಷೆನ್‌ ಕಾತೊನುನಾರ್‌... 
ಬಾಲೆಗ್‌ ದಾಲ ತೆರಿಯಂದೆ ಉಪ್ಪುಂಡು. ಆಂಡ ಅಪ್ಪೆ ಜೋಕ್ಷೆನ್‌ ಕಾತೊನುನ ಜವಾಬ್ದಾರಿನ್‌ ಮದಪುವೊಲ? 
ಈರೇ ಯೆಂಕ್ಷೆಗ್‌ ರಚ್ಚಣೆದ ಪೊದಿಕೆ! ಅಂಚ ಯೆಂಕ್ಷೆಗೆಂಚಿನೆತ ಬಯಬೀತಿ? 


ಅಜ್ಜೆರೇ, ಯುದ್ಧೊದ ಬಗ್ಗೆಡ್‌ ಪಾತೆರುನಾ೦ಡ, ಯೆಂಕ್ಷೆಗ್‌ ಗೆಲ್ಮೆ ಯೆ೦ಚ ಆವೊಡು? ಯೆಂಕುಲು 
ಯೇತಾಂಡಲಾ ರಾಜ್ಯೊದ ಆಸೆದ ರಾಜಸ ಬುದ್ದಿದಾಕುಲು. ಬೀರೊಡು ಯೇತಾಂಡಲಾ ಆತೆಕಾತೇ। ಆಂಡ 
ಈರ್‌ ಮೂಜಿ ಲೋಕ ಗೆಂದುನಂಚಿನ ಪರಾಕ್ರಮಿ! ಯುದ್ದೊಡು ಯೆಂಕುಲು ಸೋತುದ. ಯೆಂಕ್ಷೆನ ಸೇನೆನ್‌ 
ಈರೇ ಸಕತ್ತ್‌ ಅರೆತೊಂದುಲ್ಲರ್‌! ಅಂಚ ಸೇನೆ ಮುಗಿಯೊಂದು ಬಯ್ಬ್‌ಂಡ್‌. ಕೌರವನ ಸೇನೆದ ಸಂಕೆ 
ಮಿಗಿಲಾದ್‌ ಒರಿದ್‌ಂಡ್‌! 


ಅಪ್ಪೆ ಗಂಗೆನ ಪೇರ್‌ ಪರ್ಟ್‌ ಬುಳೆತಿನ ಈರೆಡ ಪೊರು೦ಬುದು ಯೆಂಕುಲು ಗೆಂದುನಂದ? ಅಂಚ ಈರ್‌ 
ದಯೆದೀದ್‌ ಯೆಂಕ್ಷೆಗ್‌ ಕುಡ ಕಾಡ್‌ಗೇ ಪೋವೆರೆಗ್‌ ಅಪ್ಪಣೆ ಕೊರ್ಲೆ.” 


ಕೃಷ್ಣೆ ನಡುಟೇ ಪಾತೆರುವೆ. 
ಣ 


“ಅಂಚ ತೂನಗ ರಡ್ಡ್‌ ಕಡೆತಾಕುಲ್ಲಾ ಇರೆನ ಪಲ್ಕಾಡ್ಲೆ! ಇತ್ತೆ ಮೊಕಲ್ನ ಪೆರಣ ಇರೆನ ಕೈಯಿಟುಂಡು. 
ಮಾತೆರ್ಲಾ ಈರೆನೇ ನಂಬುದೆರ್‌. ಮೊಕ್ತೆನ್‌ ಎಲ್ಕಿಡ್ಬಿ೦ಂಚಿ ಸಾ೦ಕ್‌ಸಲಗಿನಾರ್‌ ಈರೇ! ಇತ್ತೆ ಕಾತೊನುಜರ?” 


ಕೃಷ್ಣೆ ಇಂಚ ಕೇಣ್ಣಗ ಭೀಷ್ಮೆರ ಉಡಲ್‌ ದಿಂಜಿದ್‌ ಕರುಣೆ ನೆಗತ್‌೦ಡ್‌. ಕಣ್‌ಡ್‌ ನೀರ್‌ ಜತ್‌೦ಡ್‌. ಆ 
ಣಿ ಸ ವ ಣ ೦ 


ಬಾಮೊಡೇ ಇಂಚ ಪಣ್ಣೆರ್‌, 

“ಯೆನ್ನ ಕಾಲ ಮುಗಿಯೊಂದು ಬತ್ತ್‌ಂಡ್‌! ಮಗಾ, ಧರ್ಮರಾಯಾ, ಈ ದಾಲಾ ಪೋಡ್ಕುನು ಬೊಡ್ಡಿ. 
ಕೌರವೆ ಆನಿ ಕೃಷ್ಣನ ಬಗೆಕ್‌ ನಡತೊಂದಿನ ರೀತಿಡೇ, ಗೆಲ್ಮೆ ನಿಕ್ಷೆಗ್‌ ಕಟ್ಸ್‌ದಿನ ಬುತ್ತಿ. ಧರ್ಮರಾಯಾ, ಯಾನ್‌ 
ಯುದ್ಧೊಡು ಲೆಕ್ಕ ದಾಂತಿನಾತ್‌ ರಾಜೆರೆನ್‌, ಸೈನಿಕೆರೆನ್‌ ಕೆರೆ ಆಂಡ ನಿಕ್ಷೆನ ಮಿತ್ತ್‌ ಯೆ೦ಕ್‌ ಕೋಪೊನೇ 
ಇಜ್ಜಿ.” 

ಒಂತೆ ಅಲಚನೆ ಮಲ್ತ್‌ದ್‌, 


“ಧರ್ಮರಾಯಾ, ಎಲ್ಲೆದ ಯುದ್ಧೊಡು ಯಾನ್‌ ಅರ್ಜುನನ ರಥೊನು ತಡೆಪುವೆ. ಅಪಗ ಶಿಖಂಡಿನ್‌ 
ಯೆನ ದುಂಬುಗು ಕಡಪುಡ್ಕರ್ದ ಯಾನ್‌ ಅಪಗನೇ ಯೆನ ಆಯುಧೊಲೆನ್‌ ದಕ್ಕ್‌ದ್‌ ಯುದ್ಧ ಉಂತಾವೆ. 
ಮನಿಪಂದೆ ಉಂತೊಂಬೆ. ಆ ಪೊರ್ತುಡೇ ಅರ್ಜುನೆ ಯಾನ್‌ ಅಜ್ಜಿರಿನ್ಚಿನ ಕಾರಣೊಗು ಸೊತ್ತ ಕುಲ್ಲಂದೆ, 
ದಯೆದಾಕಿಣ ಮಲ್ಲಂದೆ ತನ ಪರ್ತೆದ ಬಾಣೊಲೆಡ್‌ ಯೆನನ್‌ ಬೂರ್ಟಾವಡ್‌. ಅವೆಡ್ಜ್‌ ಬೊಕ್ಕ ನಿಕುಲು ಕೌರವನ್‌ 
ಗೆಂದೈರೆ ಆಪುಂಡು” ಪಣ್ಣ್‌ ಸೂಚನೆ ಕೊರ್ಟೆರ್‌. 

ಪಾರ್ಥೆ ಅಜ್ಜಿರ್ನ ಈ ಪಾತೆರೊನು ಕೇಣ್ಣ್‌ "ಶಿವಶಿವಾ' ಪಣೊಂದು ಕೆಬಿ ಮುಚ್ಚೊನುವೆ. ಬೊಕ್ಕ ದುಕ್ಕೊದ 
ಕಣನೀರ್‌ನ್‌ ಒರೆಸೊಂದು, ಮನಸ್‌ದ ಬೇನೆಡ್‌ ಪಣ್ಣೆ. 


“ಆವಡ್‌ ಪೂಜ್ಯೆರೆ! ಯೆಂಕ್‌ ಜಯ ಆಂಡತ್ತ? ಯೆಂಕುಲು ಕೃತಾರ್ಥೆರ್‌! ಲೋಕೊಡು ಯೆನಲೆಕಂತಿನ 
ವೀರೆರ್‌, ಇರೆಲೆಕಂತಿನ ಪಗೆ ಯೇರುಲ್ಲೆರ್‌!?” 


ಸಂಕಡೊಡು ಮುದ್ದೆ ಕಟ್ಟುವೆ! ಬೊಕ್ಕ ಪಿರಾವುದೆನ್‌ ನೆಂಪು ಮಲ್ತೊಂದು, ಕೃಷ್ಣಡ, 


“ಕೃಷ್ಣಾ, ಯೆಂಕ್ಷೆನ ಅಮ್ಮೆರ್‌ ಪಾ೦ಡುರಾಜೆ ಶತಶೃಂಗ ಪರ್ವತೊಡು ತೀರ್ಬ್‌ ಪೋಯಿ ಬೊಕ್ಕ ಯೆಂಕುಲು 
ಭೀಷ್ಮೆರ್ನ ಮೋಕೆದ ಆಸರೆಡೇ ಬುಳೆಯ. ಯೆಂಕ್ಷೆನ ಜೋಕ್ಲಾಟಗೆದ ಗೊಬ್ಬು ತೂವೊಂದೇ ಆರ್‌ ಯೆಂಕ್ಷೆನ್‌ 
ಸಾಂಕ್‌ ಸಲಗೈೆರ್‌.. ಯೆಂಕ್ಷೆನ ರೆಂಕೆ ಬಲತ್ತ್‌ಂಡ್‌ ಪಣ್ಣಗ ಅರ್ದ ರಾಜ್ಯೊನು ಕೊರ್ದು ಆಶೀರ್ವಾದ ಮರಲ್ತೆರ್‌. 
ಇಂಚಿತ್ತಿನ ಮಹಾನುಭಾವೆರೆನ್‌ ಕೆರೈರೆ ಮನ ಮಲ್ಪುನಾಂಡಲಾ ಯೆಂಚ9 


ಕೃಷ್ಣಾ, ಭೀಷ್ಠೆರೆನ್‌ ಕೆರ್‌ಂಡ ಲೋಕೊಡು ಪುದಾರ್‌ ಕೇಣೊಲಿ! ಆಂಡ ನಮ ಪುಣ್ಯೊನು ಆ ದರಿದ್ರ 
ರಾಜ್ಯ ಲಕ್ಷ್ಮಿಗಾದ್‌ ದಾಯೆಗ್‌ ಸುಡೊಡು? ಅಂಚ ಕೆರ್ಟಿನ ಯೆಂಕ್‌ ಧಿಕ್ಕಾರ ಉಪ್ಪಡ್‌! ಜನ ಯೆನ ಪುದಾರ್‌ 
ಕೇಂಡನೇ ಪಾತಕಿ, ಪಣೊಂದು ಇರ್ಲುಲ್ಲರ್‌. ಛೀ! ಪಣ್ಣೆರ್‌!” 


ಅರ್ಜುನನ ಆತ್ಮ ನಿಂದನೆನ್‌ ಭೀಷ್ಮೆರ್‌ ಒಪ್ಕಿಜೆರ್‌. ನಿದಾನೊಡು ಪಣ್ಣೆರ್‌. 


“ಯಾವು ಅರ್ಜುನಾ, ಈ ಮಲ್ಪೊಡಾಯಿನವು ಪಾಪೊದ ಕರ್ಮ ಅತ್ತ್‌. ನಿಕ್ಕ್‌ ಕ್ಷತ್ರ ಧರ್ಮೊದ ಬಗ್ಗೆಡ್‌ 
ತೆರಿದ್‌ಂಡ್‌. ಈ ಯೆಂಕ್ಷೆಗ್‌ ಪಗೆನಾಯೆ ಅತ್ತ್‌. ನೀತಿ ಬಾಹಿರೆ ಅತ್ತ್‌! ಕೀರ್ತಿ, ಅಪಕೀರ್ತಿದ ಬಗ್ಗೆಡ್‌ 
ಪಣೊಂದುಲತ್ತ? ಉಂದು ವಿಧಿ ಆತೇ. ನಿನಡಾದ್‌ ಬರಿನವತ್ತ್‌. ಈತೆಕ್ಷಾ ಕೆರೈರೆ ಈ ಯೇರ್‌ ಪಣ್‌? ಒಂಜಿ 
ಸಂಗತಿ ತೆರಿಯೊಣ್ಣ. ಮಾತೆನ್ಲಾ ನಡಪಾದ್‌ ಕೊರಿನ ಯಂತ್ರಿ ಒರಿ ಉಲ್ಲೆ. ಎಂಕುಲು ಮಾತ ಆ ಯಂತ್ರಿನ 
ಕೈಯಿತ ಗೊಂಬೆಲು. ಗೊಂಬೆಲ್‌ ನೋತೊಂದು ಕೆರೊಂಡಲಾ ಕೆರ್ಬಾಟೊದ ಜವಾಬ್ದಾರಿ ಗೊಂಬೆದವಶ್ತ್‌! 
ಯಂತ್ರಿನನೆ! ಆ ಯಂತ್ರಿ ಯೇರ್‌ ಗೊತ್ತುಂಡ? ಶ್ರೀಕೃಷ್ಣೆನೇ ಆ ಯಂತ್ರಿ. ಯಾನ್‌, ನಿಕುಲು, ಈ ಸೇನೆಲ್‌, 
ಅಂಚೆನೇ ಮಾತ ಚರಾಚರೊಲು ಆ ಯಂತ್ರೊದ ರೂಪೊಲು! ಆಯಿನೆಡ್ಡಾವರ ನಿಕುಲು ಯೇರ್ಲಾ ದುಕ್ಕ 
ಮಲ್ಲೊನೊಡ್ಡಿ. 

ಅರ್ಜುನಾ, ಶ್ರೀಕೃಷ್ಣನೇ ಮೂಜಿ ಮೋನೆದಾಯೆ. ಒಂಜಿ ಮೋನೆಡ್‌ ಲೋಕೊನು ಸೃಷ್ಟಿ ಮಲ್ಪುವೆ. 


ನನೊಂಜೆಟ್‌ ಸಲಗುವೆ ಬೊಕ್ಕೊಂಜೆಟ್‌ ನಿಸಲ್‌ ಕಣ್ಣ್‌ಡ್‌ ಸುಡ್ಡು ಪಾಡುವೆ. ಕೃಷ್ಣನ ಕರುಣೆನೇ ನಮನ್‌ 
ಮಾತೆರೆನ್ಲಾ ಕಾತೊಂಬಿನಿ! ಕೃಷ್ಣೆ ಮುನೀ೦ಡ ಮಾತೆರೆಗ್ಲಾ ಮರಣೊನೆ! ಈತ್‌ ತೆರಿಯೊನ್ಲೆ. ಕೃಷ್ಣೆ ಕೆರ್‌ಂಡಲಾ 
ನಮ್ಮ ಪಗೆನಾಯೆ ಅತ್ರ್‌ ಸಲಗುವೆಡಲಾ ನಮ್ಮ ಮಿತ್ತ್‌ ಮೋಕೆ ಉಂಡುಂದು ಪಣ್ಯೆರಾಪುಜಿ. ಇತ್ತೆ ಪೋಲೆ. ನನ 
ಒವ್ಪು ಪೋಡಿಗೆಲಾ ಬೊಡ್ಡಿ. ಸುದ್ದ ಚಿತ್ತೊಡು ಯೆನಡ ನಂಬಿಕೆ ದೀವೊ೦ದು ಯಾನ್‌ ಪಂಡಿನೆನ್‌ ಮಲ್ತುಲೆ..” 

ಪಾಂಡವೆರೆನ ಮೋನೆ ಅರ್ಲ್‌೦ಡ್‌. ಮನಸ್‌ದ ಅನ್ಮಾನೊಲು ಮಾಜಿದ್‌, ಗೇಲ್‌ದ ಗುಂಗುಡು ಒರಿಯೆರ್‌. 
ಭೀಷ್ಮೆರೆಗ್‌ ಉಡಲ್‌ ದಿಂಜಿದಿನ ಸೊಲ್ಮೆ ಸಂದಾದ್‌, ಆಶೀರ್ವಾದ ನಟ್ಟೊಂದು ತಂಕ್ಷೆನ ಪಾಳಯೊಗು ಬತ್ತೆರ್‌. 


ಯುದ್ಧೊದ ಪತ್ತನೇ ದಿನ. 
ರಡ್ಡ್‌ ಸೇನೆಲ್‌ ಅರಬಟೆಡೇ ಎದುರೆದುರಾಯ. 

ಆ ಸೇನೆದ ಕಡಲ್ಬ ಬೊಬ್ಬೆ ಪಂಡ ನಿಜವಾಯಿನ ಕಡಲ್ಲ್‌ ಪೋಡಿಗೆ ಆವೊಡು! 
ಕುರುಸೇನೆದ ಬಂಟ್‌ ಬಾರೀ ಜೋರು! 

“ಪಾಂಡವೆರ್ನ ಮನಸ್‌ದ ಆನಂದ ಪಣ್ಣಿ ಚಿತ್ರೊಗು ಇನಿಯೇ ಪುಗೆ ಪತ್ತುಂಡು.” 
“ಕುಂತಿನ ಜೋಕುಲು ಇನಿಯೇ ಸೊರ್ಲೊಗು ಸವಾರಿ ಬುಡ್ದೆರ್‌.” 

“ಭೀಮನ, ಪಾರ್ಥನ ಪರಾಕ್ರಮೊತ ವಿಷೊಕು ಇನಿಯೇ ಗರುಡೆ ಕಬಿ ಬೂರುಂಡು.” 
ಇಂಚ ಗಟ್ಟಿಡ್‌ ಅರೆದೊಂದು ಸೇನೆದಕುಲು ಕುಸಿನ್‌ ಪಟ್ಟೊನುವೆರ್‌! 

ಭೀಷ್ಮೆರ್‌ ರಥೊತ ನಡುಟು ಇತ್ತ್‌ದ್‌ ಘೋಷಣೆ ಮಲುುವೆರ್‌. 


“ಪಾಂಡವೆರ್ನ ಪಕ್ಷೊದ ಬಲದಾಂತಿನ ಸೈನಿಕೆರ್‌ ದೂರ ಪೋವಡ್‌. ಪಾರ್ಥೆ, ಭೀಮೆ ಇಂಚಿತ್ತಿನಕುಲು 
ಯುದ್ಧೊಗು ಬರಡ್‌. ಬೋಡಾ೦ಡ ಕೃಷ್ಣನ ಸಾಯಸಕಾಯೊನ್ಹಾ ದೆತೊನಡ್‌..” 


ಇಂಚ ಪಂಡಿನ ಭೀಷ್ಮೆರ್‌ ದ್ರುಪದನ೦ಚಿನ ನಾಯಕೆರ್‌ ಮಾತೆರೆನ್ಲಾ ಒಂಜಿ ಕೋಡಿಗ್‌ ಒಂದಾಯೆರ್‌! 
ಭೀಷ್ಮೆರ್ನ ಜತೆಟ್‌ ಕೌರವ ಸೇನೆದ ಮುಕ್ಕೆರ್‌ ಸಾಲ್‌ ಕಟ್ಟ್‌ದ್‌ ಉಂತಿಯೆರ್‌. ಆಕ್ಷೆಗ್‌ ಎದುರಾದ್‌, ಪಾಂಡವ 
ಸೇನೆದ ಮುಕ್ಕೆರ್‌ ಶಸ್ತಾಸ್ತೊದ ಬರೊೊನೇ ದೊರ್ತೆರ್‌. 


ಅಶ್ವತ್ಥಾಮೆ, ದ್ರೋಣೆ ಮೊಕ್ಷೆನ್‌ ತೂದು ಮತ್ತ್ಯರಾಜೆ, 


“ಆಹಾ! ನಿಕ್ಷೆನ್‌ ಗೆಂದ್‌೦ಡ ಯೆಂಕ್ಷೆಗವು ಗೇಲ್‌ ಅತ್ತ್‌ ನಿಕ್ಷನ ರಾಪಾಟ ಗೊತ್ತಿತ್ತಿನನೇ। ಅರಸು ಸಿ೦ಹಾಸನೊದ 
ಕಯ್ತಲ್‌ ಲೆತ್ತ್‌ಂಡ ಯಾವು, ಜನ್ಮ ಸಾರ್ಥಕ ಆ೦ಡ್‌೦ದ್‌ ಮಾತೆನ್ಲಾ ಮದಪುವರ್‌! ಯೆಂಕುಲು ಅಂಚ ಅತ್ತ್‌ 
ಗಿಡಿ ಕಕ್ಕೆಲೆನ್‌ ಲೆತ್ತ್‌ದ್‌, ಪಗೆನಾಕ್ಷೆನ ಮಾಸೊದ ಸಮ್ಮನ ಮಲ್ಪುನಕುಲು. ಇತ್ತೆ ಇಡೆಗ್‌ ಬಯ್ದಿನ ನಿಕುಲು 
ಯಮನಿಲ್ಲಗ್‌ ಪಿದಾಡ್ಕೆರೆ ಸಜ್ಜಾಲೆ” ಪಣ್ಣೆ. 

ಅಶ್ವತ್ಥಾಮೆ-ದ್ರುಪದೆ, ಕೃಪೆ-ಸಾತ್ಯಕಿ, ಭೀಮೆ-ದ್ರೋಣೆ, ಕೌರವೆ-ಧರ್ಮರಾಯೆ... ಮೊಕುಲು ಎದ್ರ್‌ಬದ್ರ್‌ 
ಕಾಳಗ ನಡಪಾವೆರ್‌! ಅಭಿಮನ್ಯು ಭೀಷ್ಮೆರೆಡ ಪೊರುಂಬೆರೆ ಬರ್ತೆ. ದುಶ್ಶಾಸನೆ ಅರ್ಜುನನ ಮಿತ್ತ್‌ ಬೂರೈರೆ 
ತೂಪೆ. ಭಗದತ್ತೆ ಬೊಕ್ಕ ಘಟೋತ್ಕ್ಯಜೆ ಮೊಕಲ್ನ ನಡುಟ್‌ ಕಡ್ಬುದ ಕದನ ಸುರು ಆಂಡ್‌! ಮತ್ಸ್ಯರಾಜೆ- 
ಸುಶರ್ಮೆರ್ಲಾ ಕಾದೊಂಡೆರ್‌! ಒರ ದ್ರುಪದೆ-ದ್ರೋಣೆರ್‌ ತಾ೦ಟೊಂ೦ದು, ದ್ರೋಣೆರ್ನ ಕೈಯಿ ಮಿತ್ತಾನಗ ಅರ್ಜುನೆ 
ಎದುರು ಪೋದು, 


“ಗುರುಕುಲೇ ಯಾನ್‌ ದ್ರುಪದೆ ಅತ್ತ್‌ ಅರ್ಜುನೆ! ಒಂತೆ ಯೋಚನೆ ಮಲ್ತ್‌ದೇ ಹಾಕ್‌ಲೆ. ಯಾನ್‌ 
ಬಿರುಬರವುದ ಗುಪಿತೊಲೆನ್‌ ಇರೆಡ್ಡೇ ಕಲ್ತೊಂದಿನಾಯೆ! ಅವ್ವೆನೇ ಇತ್ತೆ ಈರ್ನ ಎದುರುಡು ಒಪ್ಕಾವೆ! ಶಿಷ್ಯನ 
ಬಾಲೆಬಾಸೆನ್‌ ಸಯಿಸೊನ್ನೆ. ಯೆನಡ ಪಗೆಪತ್ತುನೆನ್‌ ಬುಡ್ಜ್‌ಬುಡ್ಡೆ” ಇಂಚ ಪಣೊಂದು ಅರ್ಜುನೆ ತನ ಶಸ್ತಾಸ್ತ್ರ 
ಬಿರ್ಹೊಲಿನ್‌ ಮೆರೆಪಾವೆ! 


ದ್ರೋಣೆರ್ಲಾ ಉಗ್ರ ಬಗೆಟೇ ಕಾದಿಯೆರ್‌. 
ಆಂಡ ಗುರುನ ಪಗರಿಲೆನ್‌ ಶಿಷ್ಯೆ ಕತ್ತೆರ್ಸ್‌ ಪಾಡ್ಯೆ. 


ಶಿಷ್ಯ ಬುಡ್ತಿನ ಬಾಣೊಲು ಅಕ್ಕಸೊಗು ಸಂಕ ಕಟ್ಟಿಲೆಕ ತೋಜಿ೦ಡ್‌. ಸೂರ್ಯನ ರಥೊನು ಪತ್ತುನ 
ಕೇತುಲೆಕ, ಗಿರಿಕುಲೆಗ್‌ ತಾ೦ಟುನ ಇಂದ್ರನ ವಜ್ರಾಯುಧದಲೆಕ ಇತ್ತ್‌೦ಡ್‌ ಅರ್ಜುನನ ಬಾಣೊದ ಬಿರ್ದಾದಿಗೆ! 


326 ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


ದ್ರೋಣೆರ್‌ ಆಯೆಸೊಡು ಉಂತಿಯೆರ್‌. ತನ ಅಮ್ಮೆರೆಗ್‌ ಆಯೆಸ ಆಯಿನೆನ್‌ ತೆರಿದ್‌, ಅಶ್ವತ್ಥಾಮೆ, 
ಅರ್ಜುನನ ಎದುರುಗು ಬರೆ! ಆಯನೊಟ್ಟುಡು ಶಕುನಿ, ಯವನರಾಜೆ , ಕಳಿಂಗ ರಾಜೆ, ಸುಕೇತು, ಭೂರಿಶ್ರವೆರ್‌ 
ಉಂತಿಯೆರ್‌. ಆಂಡ ಆಕುಲು ಮಾತೆರ್ನಲಾ ಕೈಯಿ ಸಾಗಂದೆ, ಅರ್ಜುನನ ಬಾಣೊಡು ಗಾಯಗಡಿ ಆದ್‌, 
ಬೇನೆಡ್‌ ಪಿರ ಜಾರಿಯೆರ್‌. 


ಅರ್ಜುನಡಾದ್‌ ಕೌರವ ಸೇನೆಗ್‌ ದಿಂಜ ನಸ್ಟ ಆಂಡ್‌. ಪತ್ತ್‌ ಸಾರ ಆನೆಲ್‌ ಸೈತ್‌ ಪೋಯ. ಪದ್ರಾಡ್‌ 
ಸಾರ ರಥೊಕುಲು ನಂಡ್‌ ಆಯ! ಕೋಟಿ ಸಂಕೆಡ್‌ ಸೈನಿಕೆರ್‌ ಪುಣ ಆಯೆರ್‌. ಆಂಡ ಕೌರವಡ ಸಂಕೆದ ಬಲ 
ದಿ೦ಜನೇ। ಕುಡಕುಡ ಮಲ್ಲ ಸಂಕೆಡೇ ಬತ್ತ್‌ದ್‌ ಪೊರುಂಬುದು ಪಡ್ಡ ಆಪಿನನೇ ನಡತ್‌ಂಡ್‌! 


ಅರ್ಜುನೆ ಬಿರ್ದೊಲಿಡ್‌ ಮೆಂಚೊಂದೇ ಉಲ್ಲೆ. ದ್ರೋಣೆ, ಕೃಪೆ, ಅಶ್ವತ್ಥಾಮೆ, ಕೌರವೆ, ಸೈಂಧವೆ, ಶಕುನಿ, 
ಕೃತವರ್ಮೆ.. ಮಾತೆರ್ಲಾ ಒಟ್ಟಾದ್‌ ಬೂಮಿ ಬಾನೊನು ಬಾಣೊಲೆಡ್‌ ಮುಚ್ಚಿದ್‌ ಬುಡೈರ್‌. 


ಆಂಡ ಅಕಲ್ನ ಪ್ರಯತ್ನ ಅಗ್ನಿಗ್‌ ಅರಕ್ಕ್‌ ತಾಂಟಿಲೆಕ ಆಂಡ್‌. ಎಲ್ಯ ಗಿರಿಬೊಟ್ಟುಲು ವಜ್ರಾಯುಧೊನು 
ತಡೆತಿಲೆಕ ಆಂಡ್‌. ಕೌರವ ನಾಯಕೆರ್‌ ಗಾಯೊದ ಬೇನೆ ತಿನೊಂದು ಪಿರತಿರ್ಲಿಯೆರ್‌. ಸೋತಿನಕುಲು 
ಇಹಪರೊತ ಹಿತ ಚಿ೦ತನೆಡ್‌ ಬೂರ್ಕೆರ್‌. ಬ೦ಗೊದ ರಾಸಿಡೇ ಪುರೆಲ್ಕೆರ್‌. ತನ ಸೇನೆಗ್‌ ಈ ರೀತಿದ ಬಂಗ 
ಬತ್ತಿನೆನ್‌ ತೂದು ಕೌರವಗ್‌ ಬೇಜಾರ್‌ ದಿಂಜಿಂಡ್‌. 


“ಓ ಸಾರಥೀ, ನಮ ಸೇನೆಲ್‌ ಚೆಲ್ಲ್‌ದೇ ಪೋಯತ್ತ? ಮಲ್ಲ ನಾಯಕೆರೇ ಪಿರ ತಿಡ್ಲಿಯೆರತ್ತ? ಛೀ! 
ದಾಯೆಗಿಂಚ ಆಂಡ್‌? ಆಕ್ಷೆನ್‌ ಮಾತಾ ಇಡೆಗ್‌ ಲೆಪುಡಾಲ. ದಾನೆ ಆಂಡ್‌ ಪಣ್ಣ್‌ ಕೇಣ್ಣ. ಅಲ್ಪ ಅಶ್ವತ್ಥಾಮೆ, 
ದ್ರೋಣೆರ್‌, ಶಲೈೆ, ಕೃಪೆ ಮಾತೆರ್ಲಾ ಇತ್ತುದೆರ್ದ ಸೇನೆ ಇಂಚ ಕಂಗಾಲ್‌ ಆತುವಂದ್‌. ಸೇನೆದಕುಲು ದಾಯೆಗಿಂಚ 
ಬಲ್ತೊಂದುಲ್ಲೆರ್‌. ದೊರೆನ ಎಡ್ಡೆಪುದ ಅಲಚನೆನೇ ಮೊಕ್ಷೆಗ್‌ ಇಜ್ಜೊಡೊ? ಗೆಂದೊಡು ಪನ್ತಿನ ಛಲೊನೇ 
ಇಜ್ಜೊಡೊ? ವೀರಸೊರ್ಗೊದ ಆಸೆಲಾ ಮೊಕ್ಷೆಗ್‌ ಇಜ್ಜೊಡೊ? ಗೆಂದಿನಕ್ಷೆಗ್‌ ಒದಗ್‌ದ್‌ ಬರ್ಲಿನ ಗೌರವೊದ 
ಗೇನೊಲಾ ಇಜ್ಜೊಡೊ? ಶಿವಶಿವಾ! ದ್ರೋಣೆರ್ಲಾ ಇಂಚಿತ್ತಿನ ಬೈರಾಗಿ ಮಹಾನುಭಾವೆರ?” 


ಕೌರವಗ್‌ ದಾದ ಮಲ್ಲೊಡುಂದು ಗೊತ್ತಾಯಿಜಿ. ಕಣ್ಣೆದುರುಡೇ ಆನೆಲ್‌ ಪಿರ ತಿರ್ಲೊ೦ದಿತ್ತ. ಪಿರ ಜಾರುನ 
ಬೀರಬಂಟೆರೆನ್‌ ತೂನಗ ಉರು ಆಂಡ್‌. 


“ಆಹಾ! ಮೊಕುಲು ಮಾತೆರ್ಲಾ ಕಾಮಧೇನುಲು! ಪಗೆಸೇನೆಗ್‌ ಪೇರ್‌ ಜಪುಡಾವುನಕುಲು! ಛೀ। ಛೀ! 
ಇಂಚಿತ್ತಿ ನಪುಂಸಕೆರೆನ್‌ ನಂಬುದೇ ಯೆನ ಗತಿ ಹಾಳಾಂಡ್‌” 


ಇಂಚ ಪಣೊಂದು ಕೌರವೆ ಭೀಷ್ಮೆರ್ನ ಬರಿಕ್‌ ಬರ್ದೆ. ಆರೆಡ ತನ ಕಡೆತಕಲ್ಲ ನಾಚಿಕೆದ ಸಂಗತಿನ್‌ ಪಣ್ಣಿನ 
ಇರಾದೆ ಆಯನವು. 


“ಭೀಷ್ಮೆರೇ। ತೂಲೆ, ನಮ್ಮ ಸೇನಾನಾಯಕೆರ್‌ ಮಾತೆರ್ಲಾ ಮೋನೆ ಮುಚ್ಚೊಂದು ಪಿರ ಬಲ್ಲೊಂದುಲ್ಲೆರ್‌. 
ಅಕಲ್ನ ಅಬ್ಬರ ಬಿರ್ಲೊಲಿ ಮಾತ ಪೊಕ್ಕಡೆದನೆ! ಈ ಬಂಜಲೆರ್‌ ಬ೦ಜರ ಉಂಡಿನ ಪರ್ನಾಮೊಡು ಪಲಾಯನೊದ 
ಬುಳೆಚ್ಚಿಲ್‌ ಪಯದಿನೆತ ಪೊರ್ಲು ತೂಲೆ.” 

ಭೀಷ್ಮೆರ್‌, “ದೊರೆ ಕೌರವಾ, ಉಂದೆಟ್‌ ದಾದ ತಪ್ಪ? ನಿಜ ಪಣೊಡಾ೦ಡ ಪಾರ್ಥಡ ಪೊರುಂಬುದು 
ಗೆಂದುನ ತಂಕದಕುಲು ನರಮಾನಿಲೆಡ್‌ ಇಜ್ಜೆರ್‌! ದೇವಲೋಕೊಡ್ಡಾ ಇಜ್ಜೆರ್‌. ರಕ್ಕಸ ಲೋಕೊಡ್ಡಾ ಇಜ್ಜೆರ್‌! 
ಅಂಚಾದ್‌ ಮೊಕಲ್ನ ಪಾಡ್‌ ಇಂಚ ಆವೊಡೇ ಅತ್ತ) ಯುದ್ಧ ನೀತಿದಂಚ ಸೋಪುನ ಆಪೊತ್ತುಡು, ಪಲಾಯನ 
ಸಾಜನೇ ಅತ್ತ? ಬೊಕ್ಕ ಸರಿಸಮಯ ತೂದು ಕಾದೊಡು.” 

ಕೌರವಡ ಇಂಚಿನೆಕಾಪಿನ ಸಂದಾಯ ಉಪ್ಪುಜಿ. ಭೀಷ್ಮೆರ್‌ ಯೇಪೊಲಾ ಬೇತೆಕ್ಷೆನ್‌ ಪುಗಾರುನಾರ್‌ 
ಪಣ್ಣಿನೆನ್‌ ಆಯೆ ದುಂಬೇ ತೆರಿದಿತ್ತೆ. ಆಯೆ ಈತೇ ಪಣ್ಣೆ, 


“ಯಾನ್‌ ದಾದಲ ಪಣ್ಣುಜಿ. ಈರ್‌ ಪಂಡಿನನೇ ಸರಿ. ಈರ್‌ ಪಣ್ಣಿನಾಂಡಲಾ ದಾದ? ಜಗತ್ತ್‌ಡ್‌ 
ಪಾರ್ಥೆನೇ ಪರಾಕ್ರಮೊಡು ಮಿಗಿಲ್‌. ನಮ್ಮ ಕಡೆತಕುಲು ಪೋಡ್ಕಿದ್‌ ಪಲಾಯನ ಮಲ್ತಿನನೇ ಯುದ್ದ ನೀತಿ! 
ಆತೇ ಅತ್ತ? ನಡು ಸುದೆಟ್‌ ನಮ ಕುಲ್ಲುದಿನ ಓಡದ ಮುಲ್ಲೆನ್‌ ಕಡ್‌ ೦ಡ ಅವು ನಮ ಬುಡುಗಡೆತ ಪುಣ್ಯಕಾಲ 
ಅತ್ತೆ?” 

ದುರ್ಯೋಧನಗ್‌ ಭೀಷ್ಮೆರ್‌ ಸದು ಪಣ್ಣಿನ ಪ್ರಯತ್ನ ಮಲ್ಪುವೆರ್‌. 


“ಸುಯೋಧನಾ, ಯಾನ್‌ ಪಂಡಿನೆಟ್‌ ನಿಕ್ಕ್‌ ಕೋಪ ಬಯ್ಬ್‌ಂಡ್‌. ನಮ್ಮಾಕುಲು ಪಲಾಯನದಕುಲು 
ಪಣ್ಣ್‌ ಎಣ್ಣೊಂದಿನೆನ್‌ ಬುಡ್ಡ. ನನ ದು೦ಬುದ ಯುದ್ಧೊದ ಬಗೆನ್‌ ತೂವೊಂದುಪುಲ” ಪಂಡೆರ್‌. 


ಪದ್ರಾಡ್‌ ಸಾರ ಬಿರು, ಬೇತೆ ಬಗೆತರೊತ ಕತ್ತಿಕಯ್ದುಲೆನ್‌ ತರ್ದುಡಾಯೆರ್‌. ತನ್ಶುಲೆ ಕಡೆತ ಬೀರೆರಾಯಿನ 
ಸೈಂಧವೆ, ಶಲೈ, ಕೃತವರ್ಮೆ, ಅಶ್ವತ್ಥಾಮೆ, ಭಗದತ್ತೆ ಶಕುನಿ, ದುಶ್ಶಾಸನೆ, ದ್ರೋಣೆ ಮಾತೆರೆನ್ಹಾ ಲೆಪುಡಾವೊ೦ದು 
ಪಣ್ಣೆರ್‌, 

“ಅರ್ಜುನನ್‌ ಒರಿಯನ್‌ ಯೆನ ಕಯ್ತಲ್‌ ಬರಂದಿಲೆಕ ಯೆಂಚಾಂಡಲಾ ತಡೆಪುಲೆ. ಆಯಗ್‌ ದುಂಬು 
ಬರೈರೆ ಅವಕಾಸೊನೇ ಕೊರೊಡ್ಡಿ. ನಿಕುಲು ಯೇರ್ಲಾ ಉಂತುದಿನಲ್ಲಡ್ಸ್‌ ಪಿರ ಪಜ್ಜೆ ದೆಪ್ಪೊಡ್ಡಿ. ಅಂಚ ದೆತ್ತರ್ದ 
ಪಾರ್ಥೆ ಆಯನ "ಶತ್ರುಬಲಮೃತ್ಯು' ಆಪೆ! ನಿಕುಲು ಆಯನೊರಿಯನ ಕಾಟ ತಪ್ಪಾಂಡ ಯಾನ್‌ ಇಂಚಿಡ್ಜ್‌ 
ಶತ್ರುಸೇನೆನ್‌ ಯಮಪುರೊಕು ರಟ್ಟಾದ್‌ ಬುಡ್ಚೆ” 


ಅಕುಲು ಒಪ್ಪಿಯೆರ್‌. ಪಾರ್ಥನ್‌ ದೂರೊಗು ಲೆತೊಂದು ಪೋಪೆರ್‌. ಈ ಕಡೆಟ್‌ ಭೀಷ್ಮೆರ್‌ ಪ್ರಳಯ 
ಕಾಲೊದ ರುದ್ರನ ನಿಸಲ್‌ ಕಣ್ಣ್‌ದ ತೂತಲೆಕ ನಿಗಿನಿಗಿ ಆಯೆರ್‌. ಪಾಂಡವ ಸೇನೆನ್‌ ಗಿಡತ್ತೊಂದೇ ದುಂಬರಿಯೆರ್‌! 
ರಾಜೆರೆನ್‌, ಅಭಿಮನ್ಯುನ್‌, ಸಾತ್ಯಕಿ, ಹೈಡಿಂಬೆರೆನ್‌ ಸೊಲಬೊಡೇ ತಡೆತೆರ್‌! ಪಾಂಡವ ಸೈನ್ಯಸಾಗರೊನೇ 
ಭೀಷ್ಮೆರ್ಗ ಮಿತ್ತ್‌ ಬತ್ತ್‌ಂಡಲಾ, ಭೀಷ್ಮೆರ್‌ ಪೋಡ್ಯಂದೆ ಅದುಬುತ ಬಗೆಟ್‌ ಕಾದಿನೆಟ್‌, ಓಲು ತೂಂಡಲಾ 
ಪಗರಿಲೇ। ರಣಬೂಮಿಡ್‌ ಪುಣತೊನೇ ರಾಸಿ! ಭೀಷ್ಮೆರ್ನ ಕೈಯಿತ ಚಾತುರೈಗ್‌ ಪಗೆಬಲೊತಕುಲು ಉಡಲ್‌ 
ಕೊರೈರ್‌. ಚತುರಂಗೊಲಾಯಿನ ಆನೆ, ಕುದುರೆ, ರಥ, ಭಟೆರ್‌ ಮಾತೆರ್ಲಾ ಭೀಷ್ಮೆರೆಗ್‌ ಆಹುತಿ! ಭಟೆರ್‌ 
ಪುರೆಲ್ಡ್‌ ಬೂರೊಂದಿತ್ತೆರ್‌! ಪುಣೊತ ಮುಟ್ಟೆನ್‌ ದಂಟ್‌ದ್‌ ಬೂರೊಂದಿತ್ತೆರ್‌. ನೆತ್ತೆರ್ದ ಸುದೆಟ್‌ ಮುರ್ಕೊಂದಿತ್ತೆರ್‌. 
ನೀಂದೊಂದಿತ್ತೆರ್‌. 


ಈತೊಂಜಿ ಮಲ್ಲ ಮಟ್ಟೊದ ಹಾನಿ ಮಲ್ರಿನೆಡ್ಸ್‌ ಬೊಕ್ಕ ಭೀಷ್ಮೆರ್‌, 


“ಛೆ! ಛೆ! ಧರ್ಮರಾಯೆ ಈ ಸೇನೆನ್‌, ಆನೆ, ಕುದುರೆಲೆನ್‌ ದಾಯೆಗ್‌ ಕಳೇವೊಂದುಲ್ಲೆ? ದೊರೆಕ್ಷೆನ್‌ 
ಕಡಪುಡ್ಕೆರೆ ಆಪುಜ? ಭೀಮೆ, ಫಲ್ಲುಣೆರ್‌ ಯೆನ ಎದುರುಗು ಬರೈರೆ ಬಲ್ಲಿಯ? ಸೈನಿಕೆರೆನ್‌ ದುಂಬು 
ನೂಕುದು, ಅಕುಲು ಇರ್ವೆರ್ಲಾ ಪೊಕ್ಕಡೆ ಕುಲ್ಲುದೆರೊಡೊ? ಯುದ್ಧೊಡು ಯಾನ್‌ ಅಂಚ ನಡತೊನುಜಿ” 
ಪಣ್ಣ್‌ ತೆಲಿತೊಂದು ಪಂಡೆರ್‌. ಪಗೆನ ದಂಡ್‌ದಕ್ಷೆನ್‌ ಲೆತ್ತೊಂದು, 


“ನಿಕ್ಷೆಗ್‌ ಮಾತೆರೆಗ್ಲಾ ದೇವಲೋಕೊದ ಸೂಳೆಗೇರಿಗ್‌ ಪೋವೊಡು ಪಣ್ಣ್‌ ಬಯಕೆ ಉಂಡಾ? ನಿಕುಲು 
ಯೇತ್‌ ಜನ ಬೋಡಾಂಡಲಾ ಯೆನಡ ಯುದ್ದೊಗು ಬಲ್ಲೆ” ಪಣ್ಣ್‌ ಪಾತೆರೊಡು ಕಿಣ್ಕ್‌ದ್‌ ಪಗರಿಲೆನ್‌ 
ಬುಡೆರ್‌. 


ಬಿ] ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


ಈ ಲೆಪ್ಪುಗು ಪಗೆಸೇನೆ ಕಯ್ತಲ್‌ ಬತ್ತ್‌ಂಡ್‌. 
ಪೆಟ್ಟ್‌ ತಿನೊಂದು, ಬತ್ತಿಲೆಕನೇ ಪಿರ ಪೋಂಡು. 


ರಾಜೆರ್‌ ಭೀಷ್ಮೆರ್ನ ದುಂಬುಗು ಉಂತಿಯೆರ್‌. ಕೆಲವೆರ್‌ ಭೀಷ್ಮೆರೆಗ್‌ ಹಾಕುನೆಕ್‌ ಖಡ್ಗ ದೆರ್ತೊಂದೇ 
ಬತ್ತೆರ್‌. ಅ೦ಚ ಬತ್ತಿನನೇ ಗೊತ್ತು. ಬೊಕ್ಕ ಸೈತಿನನೇ ಗೊತ್ತು. 


ಆನಿದ ದಿನ ಪತ್ತ್‌ ಸಾರ ರಾಜೆರ್ನ ಮರಣೊದ ದಿನ ಆಂಡ್‌. ಭೀಷ್ಮೆರ್‌, ದಿನೊಕು ಪತ್ರ್‌ ಸಾರ ರಾಜೆರೆನ್‌ 
ಕೆ್ಟಿನ ಪ್ರತಿಜ್ಞೆನ್‌ ಈ ಪತ್ತ್‌ ದಿನೊಟ್ಲಾ ನಡಪಾಯೆರ್‌. ಆಂಡ ಲೆಕ್ಕ ಎಚ್ಚಿಕಮ್ಮಿ ಮಿನಿ ಆತ್‌೦ಡ ಪಣ್ಣಿನ 
ಅನ್ಮಾನೊಡು ಕುಡ ಪತ್ತ್‌ ಸಾರ ಎಚ್ಚಿಗೆನೇ ರಾಜೆರೆನ್‌ ಜೆಪುಡಾಯೆರ್‌. 

ಭೀಷ್ಮೆರ್ನ ಕೆರ್ಟಾಟೊದ ಒಸಯೊನು ಸಯಿಸೊನೆರೆಗಾವಂದೆ ಸೈನಿಕೆರ್‌, 

“ಈ ಭೀಷ್ಮೆರ್ನ ಪರಾಕ್ರಮೊನು ನನ ಸಯಿಸೊನಯ. ಇಂಬೈರ್‌ ಕಾಲರುದನ ಪಡೆತೊಟ್ಟುಡು ಗೊಬ್ಬುದಿನಾರ್‌. 
ಇಂಬೈರ್ನ ಪಗರಿಗ್‌ ಯೇರ್ಲಾ ತಿಕ್ಕ್‌ದ್‌ ಬೂರಡೆ. ಗುಂಪುನು ಉಡೆತೊಂದು ಪಿದಾಯಿ ಬಲ್ಲೆ. ಬಲ್ಬ್‌ದ್‌ 


ತಪ್ಪಾವೊನ್ಹೆ. ಸುರೂಟು ಇಂಬ್ಯರೆಡ್ಜ್‌ ಜೂವ ಒರೊನ್ನೆ! ಅವೆಡ್ಜ್‌ ಬೊಕ್ಕ ಕೌರವ ದೊರೆನ್‌ ಒರೊನುಗ” 
ಇಂಚಾಂದ್‌ ಲೆತ್ತ್‌ ಪಂಡೆರ್‌. ಶತ್ರುಬಲ ಪಣ್ರಿ ಮುಗಲ್‌ ಭೀಷ್ಮೆರ್ನ ಪಗರಿಪೆಟ್ಟ್‌ದ ಗಾಳಿಗ್‌ ಚೆಲ್ಲ್‌ಚೆಲ್ಲ್‌ ಆಂಡ್‌! 


ಭೀಮೆ ಭೀಷ್ಮೆರ್ನ ಸೇನೆನ್‌ ಉಂತಾವೆರೆ ಆವಂದೆ ಪೋಡ್ಕಿದ್‌ ಪೋಪೆ. ಸಹದೇವೆ ಪಿರವುಡೇ ಒರಿಯೆ. 
ಧೃಷ್ಟದ್ಯುಮ್ಮೆ, ನಕುಲೆರ್‌, ದಾದ ಮಾತ ತಂತ್ರೊಲೆನ್‌ ನಿನೆಪು ಮಲ್ತೊನುವೆರ್‌. ಕಲಿ ಘಟೋತ್ಕಚಿಗ್‌ ರಕ್ಕಸ 
ನಿಲೆತನೇ ಅಲಚನೆಲ್‌. ಪಾಂಚಾಲೆರ್‌, ಮತ್ತೈರ್‌ ಬಲ್ಬ್‌ ಪೋಷಿನ ಸಾದಿನೇ ತರ್ಕೊನುವೆರ್‌... 


ಮಹಾಭಾರತ ಯುದ್ದೊಡು ಭೀಷ್ಮೆರ್ನ ಕಡ್‌ಗಾರೈನ್‌ ತೂವೊಂದಿತ್ತಿನ ದೇವತೆಲ್‌, 


“ಪಾಂಡವ ಸೇನೆಗ್‌ ದೈರ ದಿಂಜಾವುನಾಕುಲೇ ಇಜ್ಜಿ. ಮಾಮಲ್ಲ ಬೀರೆರೇ ಬಲ್‌ ಪೋವೊಂದುಲ್ಲೆರ್‌. 
ಧರ್ಮರಾಯನ ಗೆಂದುನ ಬಯಕೆ ಒರಿದೇ ಪೋಂಡತ್ತ? ಭೀಷೆರ್‌ ಮಾತೆರೆನ್ಲಾ ನಾಶ ಮಲ್ತೇ ಬುಡೆರತ್ತ” 
ಪಣೊಂದು ದುಕ್ಕೊಡಿತ್ತೆರ್‌. 


ಇಂಚಿಡ್ಸ್‌ ಅರ್ಜುನೆ ತೂಪೆ. ನಾಲ್‌ ದಿಕ್ಕ್‌ಲೆಡ್ಲಾ ಪಾಂಡವ ಸೇನೆ ಪಾರ್ಟ್‌ ಪಿರ ಜಾರೊಂದುಂಡು.. ಕೃಷ್ಣಗ್‌ 
ಅರ್ಜುನೆ ತನ ಸೇನೆದ ತಿತಿಗತಿನ್‌ ಪಣೊಂಬೆ! ನಕುಲೆ, ಧೃಷ್ಟದ್ಯುಮ್ನನಂಚಿನಕುಲ್ಲ ಪಾರ್ಟ್‌ ಬತ್ತಿನವು ಸೋದ್ಯನೆ! 
ಅರ್ಜುನನ ಇಚ್ಛೆದಂಚ ಕೃಷ್ಣೆ ರಥೊನು ಭೀಷ್ಮೆರ್ನ ದುಂಬುಗೇ ಕೊಣಯೆ! ಅರ್ಜುನನ್‌ ತೂದು ಚೆಲ್ಲಾಪಿಲ್ಲಿ 
ಆತಿನ ಸೇನೆ ಒಟ್ಟಾದ್‌ ದೈರೊಡು ದುಂಬು ಬತ್ತ್‌ಂಡ್‌. ಅರ್ಜುನೆ ಭೀಷ್ಮೆರೆಡ, 


“ಭೀಷ್ಮೆರೇ, ಯೆಂಕ್ಷೆನ ಸೇನೆಗ್‌ ನಾಯಕೆರ್‌ ಇಜ್ಜಿಂದ್‌ ಎಣ್ಣೊಂಡರ? ಎಲ್ಯ ಎಲ್ಯ ಸೇನೆಗ್‌ ಇರೆನ 
ಚಾತುರ್ಮೆ ಯಾವು! ಅಕಲ್ಲ ಇರೆನ ಬಿರುಪಗರಿದ ಬಲ್ಶೆ ಮೆರೆಪಾವೊಲಿ! ಆ೦ಡ ಇರೆನ ಕಸರತ್ತ್‌ ಯೆನಡ ಮಿನಿ 
ನಡಪಂದ್‌. ಒರ ಯೆನಡ ಯುದ್ಧ ಮಲ್ತ್‌ದ್‌, ಗೆಂದ್‌ಲೆ. ಅಪಗ ಇರೆಗ್‌ ಬಿರುದುಲು ಬರುವ!” 


ಭೀಷ್ಮೆರ್‌ ತೆಲಿಪುವೆರ್‌. 
“ಮಗಾ! ಯಾನ್‌ ಪಿರಯ ಆತಿನ ಪರಬೆ. ಬಿರುದುಗಿರುದುಲು ಯೆಂಕ್‌ ದಾಯೆಗ್‌? ಈಯಾಂಡ 


ಜಕ್ಕ್‌ಡ್‌ ಜವಣೆ! ಈಯೇ ಎದುರುಡುಪುನಗ ನಿಕಲ್ಲ ಸೇನೆಗ್‌ ನಾಯಕೆರ್‌ ಇಜ್ಜಿರ್‌೦ದ್‌ ಪಣ್ಯೆರೆ ಆಪುಂಡ9 
ನಿಕಲ್ನ ಸೇನೆನ್‌ ಸಸಾರ ಮಲ್ಪುನಾತ್‌ ಮಿಗಿಲ್‌ ಮಟ್ಟೊಡು ಯಾನ್‌ ಉಲ್ಲೆನ?” 

“ದ್ರ ಬಡ್ಡ್‌ ನುಡಿ ದಾಯೆಗ್‌? ಈರ್‌ ಪರಶುರಾಮಡ ಪೊರುಂಬುದಿನಾರತ್ತ? ಆ ರುದ್ರನ ಬುಜಬಲೊಕು 
ಇರೆನ ಬುಜಬಲ ಸಮ! ಯೆಂಕ್‌ ಕುಟಿಲ ಕೂಟುದು ಪಾತೆರೆರೆ ತೆರಿಯಂದ್‌. ಈರ್‌ ಮಾಮಲ್ಲ ಬೀರೆರ್‌. 
ಅವೆನ್‌ ಯಾನ್‌ ಒಪ್ಕುವೆ| ಆ೦ಡ ಇರೆನ ಮಿತ್ತ್‌ಲಾ ಕಂತ್‌ದ್‌ ಕುಲ್ಲುಲೆಕದ ಯೆನ ಬಾಣ ಯುದ್ಧ ಚಾತುರೈನ್‌ 
ಈರ್‌ ತೂವೊಡು! 


“ಅರ್ಜುನಾ, ಪರಶುರಾಮೆ ಮಾತ ಪಿರಾಕ್‌ದಕುಲು! ಆರೆನ್‌ ಯಾನ್‌ ಮೆಚ್ಚಾದಿನಿ ಅಂದ್‌. ಇತ್ತೆದಕುಲು 
ಬಾರೀ ಬುದ್ಯಂತೆರ್‌. ಪೊಸ ಬಲ್ಲೆಡ್‌ ಪಗರಿ ಪಾರಾವುನಕುಲು! ಆಂಡ ಅಕುಲು ಯೆಂಕ್‌ ಎದುರುಂತುದು 
ಗೆಂದಯೆರ್‌.. ಆಂಡ ಈ ಉಲ್ಲತ್ತ!? ಬಿರು ಬರವುಡು ಮಾಮಲ್ಲ ಪಂಡಿತೆನೆ! ಇಂಚಿತ್ತಿನ ನಿನ ಎದುರುಗು 
ಯಾನ್‌ ಉಂತ್ಕೆರೆ ಆವ?” 


“ಭೀಷ್ಠೆರೇ ಪೊಕ್ಕಡೆ ಪಾತೆರುವರ? ಅತ್ತ್‌ ಯುದ್ಧ ಮಿನಿ ಮಲ್ಪುವರ? ಪೊರ್ತು ದಾಯೆಗ್‌ ದೆಪುವರ್‌? 
ಪಗರಿ ಪಣ್ಣಿನ ಬ೦ಜಿನಾಲ್‌ ಬೇಗೊಡು ಪೆದ್ದುಲೆಕ ಮಲ್ಪುಲೆ. ಅಪಗನೇ ಈರೆನ ಸಗ್ನಿದ ಅಂದಾಜಿ ಆಪಿನಿ!” 


ಈ ಪಾತೆರ ಕೇಣ್ಟ್‌ ಭೀಷ್ಮೆರ್‌, 


“ಅಂದ್‌! ಅಂದ್‌! ಅಪಗಾಂಡ, ಇಂದಾ ದೆತೊನು” ಪಣೊಂದು ಪಾರ್ಥನ್‌ ಪಗರಿದ ಮುಲ್ಲು ಮುಟ್ಟಿಡೇ 
ಮುರ್ಕಾಯೆರ್‌! 


ಅರ್ಜುನೆ ಅವ್ವೆನ್‌ ಮಾತೆನ್ಲಾ ಮುಯ್ತ್‌ದ್‌, 


“ಬಾರಿ ಪೊರ್ಲುಡು ಪುಣೆಯರ್‌! ಹರಹರ। ಆಂಡ ಪರಶುರಾಮೆರೆನ್‌ ಮೆಚ್ಚಾಯಿನ ಪೊರ್ಲು ಈತೆನ? 
ಉಂದೆಡ್ಜ್‌ ಎಚ್ಡಿಗೆ ಮಿನಿ ಉಂಡ? ಅತ್ತ್‌ ಭೀಷ್ಮೆರೇ! ನೀರ್ಬ ಕೇರೆದಂಚಿನ ಜನೊಕ್ತೆನ್‌ ಗಿಡತ್ತಿಲೆಕ ಯೆನನ್‌ 
ಗಿಡಪುವೆ ಪಣ್ಣ್‌ ಎಣ್ಣೊಂಡರ?” ಕೇಂಡೆ. 

ಭೀಷೆರ್‌ ಕೋಪೊಡು, “ಕಿರೀಟೀ, ಯೆನನ್‌ ಕಡೆ ಮುಟ್ಟಾವುನ ಬೇಲೆ ಆತ್‌ ಸೊಲಬ ಇಜ್ಜಿ. ನನೊರ್ಯನ್‌ 
ಸಸಾರ ಮಲ್ಪುನವು ನಿನ್ನಂಚಿನ ರಾಜಕುಲತಾಯಗ್‌ ಸರಿಯತ್ತ್‌. ಹಮ್ಮುಬಿಮ್ಮು ಪೆರ್ಮಲೆನ್‌ ತೋಜಾವೆರೆಗ್‌ 
ಶಸ್ತ್ರಾಸ್ತ್ರೊಲು ಉಲ್ಲತ್ತಾ? ಅಂಚ ಪಾತೆರ ಕಮ್ಮಿ ಮಲ್ಲುಲ. ಯುದ್ಧೊಗು ಜೂ ರುದ್ರಡ ಪೊರುಂಬುದು 
ಗೆಂದ್‌ದಿನ ಬೀರಬಂಟೆ ಈ ಇತ್ತೆ ಯೆನ ಅಸ್ತೊದ ಹೊಡ್ತೊನು ತಡತನಕಗಾಪೂಡ ತೂಲ.” 


ಕಾಲೊದ ಬರ್ಲದಂಚ। ಬಾಣೊದ ಕೆಡಿ ದಿಕ್ಕ್‌ ದಿಕ್ಕ್‌ಲೆಗ್‌ ರಟ್ಟುನಂಚ! ಪಳಪಳ ಮೆಂಚುನಂಚ। ಅಂಚಿತ್ತಿನವು ರಪ್ಪ 
ಬತ್ತ್‌ದ್‌ ಅರ್ಜುನನ್‌ ಕಟ್ಟ್‌ದ್‌ಲ ಆ೦ಡ್‌! ಕವಚೊನು, ಶಿರಸ್ತಾಣೊನು, ಪಾದೊದ ಪೊದಿಕೆಲೆನ್‌, ಮುಚ್ಚಿದ್‌ಲ 
ಆಂಡ್‌. ಧ್ವಜೊತ ಹನುಮಂತಗ್ತಾ ಪೆಟ್ಸ್‌ ಬೂರ್‌೦ಡ್‌. ಸಾರಥಿ ಕೃಷ್ಣೆಲಾ ಬೇನೆ ತಿನೊಂದು ಗರ್ವೊಡು ಮಸೆಲ್ಟ್‌ 
ಉಂತಿಯೆ! ಅರ್ಜುನಗ್‌ ಆತಿನ ಪೆಟ್ಸ್‌ ಜೋರುದನೆ! ಕುದುರೆಲ್‌ ತರೆ ಕಂತಾವೊಂದು ರಥೊನು ಕುಡ್ದ್‌ದ್‌ 
ಬಲ್ಕ್‌ ಪೋಷಿನ ನೋಟೊಡಿತ್ತ.! 


ಭೀಷ್ಮೆರ್ನ ಅಸ್ತ ಪ್ರಯೋಗೊಲು ಪೊಸ ಬಗೆತವೇ! ಕಡಲ್ಪ ಗಡು, ಮೀರ್‌ ಪೋಷಿನಂಚ। ಪ್ರಳಯ 


ಆಂಡ ಅರ್ಜುನೆ ದಾನೆ ಪುಕ್ಕೆಲೆನ? ಮೆಯ್ಕಿಡೀ ನೆತ್ತೆರ್‌ ಒಸರೊಂದಿತ್ತಿಲೆಕನೇ, ಬಿಮ್ಮೊನು ತುಚ್ಚಿದ್‌, 
ಪುರು ಬಿಗ್ನೊಂದು, ಪೊಸ, ಪರ್ತೆ ಪಗರಿಲೆಡ್‌ ಭೀಷ್ಮೆರೆನ್‌ ಮುರ್ಕಾದ್‌, ಪನಿಪಂದಂದಿಲೆಕ ಮಲ್ಕ್‌ ಬುಡಿಯೆ! 

ಬೊಕ್ಕೊಲಾ ಪಗರಿದ ಬರ್ಲೊಡು ಆರೆಗ್‌ ಸುದಾರೊನೆರೆಗೇ ಬುಡ್ತುಜೆ! ಸರ್ಪೊಲು ಪುಂಚೊದುಲಾಯಿ 
ಪೋಪಿಲೆಕ, ಪಗರಿಲ್‌ ಭೀಷ್ಮೆರ್ನ ಉಡಲ್‌ದುಳಾಯಿ ಕಂತ್‌೦ಡ್‌. ಅಂಗಅಂಗೊಲೆಡ್‌, ತಿಗಲೆದ ಅಟ್ಟೆಡ್‌ ತಾಗ್‌೦ಡ್‌. 
ಕವಚ ಕದೆಲ್ಟ್‌ ಬೂರುಂಡು. ಬಾಣೊಲು ಬನ್ನಗ ಅವ್ವೆನ್‌ ತಪ್ಪಾವೊನೆರೆ ಅಂಚಿಇಂಚಿ ಮಾಲೊಂದು ಭೀಷ್ಮೆರೆಗ್‌ 
ಆಯೆಸ ಎಚ್ಚಿಂಡ್‌. ಧ್ವಜೊತ ದಂಡ್‌ ತುಂಡಾದ್‌ ತಿರ್ಕ್‌ ಬೂರ್‌೦ಡ್‌. ಸಾರಥಿನ ಜೂವ ಪಾರ್ಟ್‌ ಪೋಂಡು. 
ಕುದುರೆಲ್‌ ಪೆಟ್ಟ್‌ದ ರಬಸೊಗು ಅಡ್ಡ ಬೂರೊಂಡ! 


ಆರೆನ ಪಾಡ್‌ ತೂದು ಮಾತೆರ್ಲಾ ಬೊಬ್ಬೆ ದೀಯೆರ್‌. ದ್ರೋಣೆ, ಅಶ್ವತ್ಥಾಮೆ. ಮಾತ ಆರೆನ್‌ ಒರ್ರೊನುನ 
ತುರ್ತುನು ತೆರಿಯೊಂದು, ಬಾಕಿದಕ್ಷೆನ್‌ ಲೆತ್ತೊಂಡೆರ್‌. ಅಂಚ ಲೆಪ್ಪುನೆನ್‌ ಕೇಂಡಿನ ಭೀಷ್ಕೆರ್‌ ಗರ್ವೊಡು 
ಕು೦ಬರ್ಕೆರ್‌. 


“ಛಿ! ಪೋಲೆ! ದೂರ ಪೋಲೆ! ಬೇತೆಕ್ಷೆನ ಸಾಯ ನಟ್ಟುನ ಹಂಗ್‌ದಾಯೆ ಈ ಭೀಷ್ಮೆ ಅತ್ತ್‌. ಯಾನ್‌ 
ರುದ್ರನೇ ಗೆಂದುನಂಚಿನ ಬೀರೆ! ಅರ್ಜುನೆ ಯೆಂಕ್‌ ಲೆಕ್ಕೊಗಿಜ್ಜಿ ಈತ್ನೇಟ ಜೋಕುಲತ್ತಾ ಪಂಡ್‌ದ್‌ ಹದನಿದಾನೊಡೇ 
ಯುದ್ಧ ಮಲ್‌ದೆ! ಪಗೆ ಬುದ್ಧಿಲಾ ಇಜ್ಜಂದೆ ಇತ್ತೆ! ಆಯೆ ಯೆನನ್‌ ತೆರಿಯೊನಂದೆ ಯೆನಡ ಬಿಂಕ ತೋಜಾವೊಂದುಲ್ಲಿ! 


ಇಂಚ ಪಂಡ್‌ದ್‌ ಕುಡ ಲಡಾಯಿಗ್‌ ಜತ್ತೆರ್‌. 


ಇರುವೆರ್ನ ನಡುಟ್‌ ದಿಂಜ ಪೊರ್ತು ಯುದ್ಧ ನಡತ್ತ್‌ಂಡ್‌. ಅರ್ಜುನೆ ಉರಗ ಬಾಣೊನ್‌ ರಟ್ಟಾವನಗ, 
ಭೀಷ್ಮೆರವು ಗರುಡಾಸ್ತ್ರ ಆರೆನ ಆಗ್ನೇಯಾಸ್ತೊಗು ಅರ್ಜುನನ ವರುಣಾಸ್ತ! ಅಂಚೆನೇ ಪರ್ವತಾಸ್ತೊಗು 
ವಜ್ತಾಸ್ತ ತಿಮಿರಾಸ್ತೊಗು ಸೂರ್ಯಾಸ್ತ! 

ಇರುವೆರ್ನಲಾ ಒಂಜೇ ನಿಟ್ಟ್‌ದ, ಒಂಜೇ ಮಟ್ಟೊದ ಚಾತುರ್ದೆ! ಅಸ್ತೊಗು ಸರಿ ಪೋಷಿನ ಪ್ರತ್ಯಾಸ್ತ್ರ! ಒಂಜಿ 
ಬಿರು ತುಂಡಾದ್‌ ಭೀಷ್ಮೆರ್ನ ಕೈಯಿಕ್‌ ನನೊಂಜಿ ಬಿರು ಬತ್ತ್‌ಂಡ್‌. ಅವ್ಲಾ ತು೦ಡಾದ್‌, ಮೂಜಿನೆದೆನ್‌ 
ಪತ್ತಿಯೆರ್‌. ಅರ್ಜುನೆ ಧನುಸ್ತುಲೆನ್‌ ಕತ್ತೆರೊ೦ದೇ ಪೋಯೆ. ಇಂಚ ಭೀಷ್ಮೆರ್‌ ಧನುಸ್ಟ್‌ಲೆನ್‌ ಕಳೇವೊ೦ದಿಪ್ಪುನಗ 
ಆರೆನ ಕೋಪ ಉರ್ಕೊಂದಿತ್‌೦ಡ್‌! ಆರ್‌ ಶಕ್ತಿ ಅಸ್ತೊನ್‌ ರಟ್ಟಾಂಡ ಅರ್ಜುನೆ ಅವ್ವನ್‌ ತಡೆತ್ತ್‌ದ್‌ ತುಂಡು 
ಮಲ್‌ದೇ ಬುಡೆ. ಅಂಚೆನೇ ಅರ್ಜುನನ ಅಸ್ತೊಲೆನ್‌ ಭೀಷ್ಮೆರ್‌ ತುಂಡರಿತ್ತೊಂದೇ ಬತ್ತೆರ್‌. ಪಗರಿನ್‌ ಬಿರುಕು 
ಗೋಡ್ಕುನೆಡ್ಜ್‌ ದುಂಬೇ ಕತ್ತೆರ್ಟ್‌ ಪಾಡುನ ಬಿರ್ದಾದಿಗೆನ್‌ ಇರುವೆರ್ಲಾ ಮೆರೆಯೆರ್‌! 


ಭೀಷ್ಠೆರೆನ ಉರಿಬೀರೊದ ರಣರೀತಿನ್‌ ತೂಯಿನ ಕೌರವೆ ಆರೆಗ್‌ ಬೆರಿಬಲ ಆದ್‌, ದುಶ್ಶಾಸನ, ಭೂರಿಶ್ರವ, 
ಜಯದ್ರಥ, ದ್ರೋಣ, ಕೃಪ ಇಂಚಿತ್ತಿನಕ್ಷೆನೇ ಕಡಪುಡುವೆ. ಆಕುಲು ಮಾಮಲ್ಲ ಸೇನೆದೊಟ್ಟುಗು ಬತ್‌ದ್‌ 
ಉಂತಿಯೆರ್‌. 


ಉಂದೆನ್‌ ತೂದು, ಧರ್ಮರಾಯೆ ಕೌರವ ದಂಡ್‌ಗ್‌ ಸಮಬಲ ಆಪಿಲೆಕ, ಪಾಂಚಾಲ, ಮತ್ಸ್ಯ ಸೇನೆನ್‌, 
ಭೀಮ, ನಕುಲ, ಸಹದೇವ, ಧೃಷ್ಟದ್ಯುಮ್ನ, ಸಾತ್ಯಕಿ ಮೊಕ್ತೆನ್‌ ಕಡಪುಡ್ಕೆ. ಮೊಕಲ್ಲೊಟ್ಟುಗೇ ಶಿಖಂಡಿಲಾ 
ಪಿದಾಡ್ಕೆ! ಪಗರಿಲೆನ್‌ ಬಿರೆಲ್ಡ್‌ ತಿರ್ಲಾವೊ೦ದು ಗರ್ಜನೆದ ಅಬ್ಬರೊಡು ರಥೊಟು ಕುಲ್ಲೊಂದು ಬತ್ತಿನ ಶಿಖಂಡಿ 


ಸೀದಾ ಭೀಷ್ಮೆರ್ನ ಕಯ್ತಲ್ಲೇ ಪೋದು ಎದುರುಡೇ ಉಂತಿಯೆ. 


ಧೃತರಾಷ್ಟ್ರ ಪ್ರಭೂ, ಬಾರೀ ಗತ್ತ್‌ಗದರ್‌ಡೇ ಬತ್ತಿನ ಶಿಖಂಡಿನ್‌ ಅರ್ಜುನೆ ತೂಯೆ. ಆಯನ್‌ ಗೌರವೊಡು 
ಎದ್ವೊಂದು, ಮಾಮಲ್ಲ ಬೀರೆ ಪಣ್ಣ್‌ ಪುಗಾರೊ೦ದು ತನ ಕಯ್ತಲ್‌ಗೇ ಲೆಪ್ಪುವೆ! ಭೀಷ್ಮೆರೆಡ ಯುದ್ಧ ಮಲ್ಪುಲ. 
ಪೋಡ್ಕೆರೆ ಬಲ್ಲಿ, ತಾನ್‌ ಜತೆಟ್‌ ಉಂತುವೆ ಪಣ್ಣ್‌ ಉಮೇದ್‌ ಪುಟ್ಟಾವೆ! ತಾನೇ ಸುರೂಕು ಭೀಷ್ಮೆರೆನ ಮಿತ್ತ್‌ 
ಪಗರಿ ರಟ್ಟಾಯೆ। ಬೊಕ್ಕ ಶಿಖಂಡಿಲಾ ಅಂಚೆನೇ ಮಲ್ತೆ. 

ಭೀಷ್ಮೆರ್‌ ತೂಪೆರ್‌. ತನ ದುಂಬುಡು ತೋಜಿ ಬರ್ಚಿನಿ ಶಿಖಂಡಿ! ಶಿಖಂಡಿಲಾ ತನ ಮಿತ್ತ್‌ ಬಾಣ ರಟ್ಟಾವೆರೆ 
ಸಜ್ಜಾದುಲ್ಲೆ | ಭೀಷ್ಮೆರೆಗ್‌ ದಾದ ಮಾತ ಎಣ್ಣ್‌ಂಡ್‌! ಆಯಿಪೋಯಿನೆನ್‌ ಮನಸ್‌ ಕಾಯಿಕಡೆಂಡ್‌.. ಪಗೆನ 
ಪಗರಿಗ್‌ ಪ್ರತಿ ಪಗರಿದ ಚಲ ತೆಕ್ಕ್‌ಂಡ್‌. ಪಗರಿ ದೆಪ್ಪೆರೆಗೇ ಮನಸ್‌ ಕೇಣೊಂದಿಜ್ಜಿ. 

“ಅಯ್ಯೋ! ಶಿವಶಿವಾ! ಈ ನಪುಂಸಕನೊಟ್ಟುಗು ಯಾನ್‌ ಯುದ್ದ ಮಲುಜಿ. ಆಯೆನೇ ಯೆನ ಮಿತ್ತ್‌ 
ಯುದ್ಧೊಗು ಬರೊಂದುಲ್ಲೆತ್ತ? ಆಯನ್‌ ದೂರ ದೀಲೆ” ಇಂಚಾಂದ್‌ ರಥೊಟು ಕುಲ್ಲೊಂದೇ ಭೀಷ್ಠೆರ್‌ ತನ 
ಧನುಸ್ಸುನು ತಿರ್ತ್‌ ದೀಪೆರ್‌! ಆರೆಗ್‌ ಅಪಗನೇ ವೈರಾಗ್ಯ ಸುರು ಆಂಡ್‌. 


ಅಂಚಿಡ್ಸ್‌ ಅರ್ಜುನೆ ಇಡೆಬುಡಂದೆ ಭೀಷ್ಮೆರೆನ ಮಿತ್ತ್‌ ಅಸ್ತ ಸೆಡ್ಕೊಂದೇ ಉಲ್ಲೆ. ಭೀಷ್ಮೆರ್‌ ಅವ್ವಕ್‌ ಮೆಯಿ 
ಒಡ್ಕೊಂದೇ ತನ ಕಡೆತ ಶಲ್ಯ, ದ್ರೋಣ, ಕೃಪ, ಅಶ್ವತ್ಥಾಮ ಮೊಕ್ತೆನ್‌ ಲೆತ್ತ್‌ದ್‌ ಇಂಚ ಪಣ್ಣೆರ್‌. 


“ತೂಲೆ, ಉಂದು ಒವ್ಪುಲಾ ಶಿಖಂಡಿನ ಪಗರಿಲತ್‌. ಉಂದು ಮಾತ ಅರ್ಜುನನ ಪಗರಿಲೇ। ಪ್ರಳಯ 
ರುದ್ರನ ತ್ರಿಶೂಲೊದ ಗಾಯೊಡ್ಡುಲಾ ಮಿಗಿಲಾಯಿನ ಗಾಯೊಲು ಆತ್‌೦ಡ್‌! ನನ ದಾನೆ ಪಣ್ಣಿನಿ? ಯಾನ್‌ ಈ 
ಬೇನೆನ್‌ ಸಯಿಸೊನಯೆ. ದೇವೇಂದನ ವಜ್ರಾಯುಧೊದ ಪೆಟ್ಟ್‌ಲೆನ್‌, ಯಮದಂಡೊದ ಪೆಟ್ಟ್‌ಲೆನ್‌ ಸಯಿಸುನ 
ಸಾಮರ್ತಿಗೆದ ಯೆಂಕ್‌ ಈ ಪಾರ್ಥನ ಅಸ್ತೊಲೆನ ಮುನೆ ನಾಟ್‌ದಿನ ಬೇನೆನ್‌ ತಡೆತೊನೆರೆಗಾವೊಂದಿಜ್ಜಿ. 


ಅರ್ಜುನನ ಈ ಪೆಟ್ಟ್‌ದ ಬೇನೆನ್‌ ಯೆಂಚ ಪಣೊಂಬಿನಿ? ಯಾನ್‌ ವಿಷ್ಣುನ ಕೌಮೋದಕೀ ಗದೆತ 
ಪೆಟ್ಟ್‌ನ್‌ ಸೊಲಬೊಡು ಸಯಿಸೊನುವೆ. ಕುಲ ಪರ್ವತೊಲು ಯೆನ ಮಿತ್ತ್‌ ಬೂರುಂಡಲಾ ಅವೆನ್‌ ಯೆನ 
ಉಗುರ್ದ ಕೊಡಿಟೇ ತಡೆಪುವೆ. ಆದಿ ವರಾಹಮೂರ್ತಿಯೇ ಬತ್‌ದ್‌ ದಾಡೆನ್‌ ನುರ್ದುಂಡಲಾ ಯಾನ್‌ ಪೋಡ್ಕುಜಿ. 
ಆ ನರಸಿಂಹೆನೇ ಬತ್ತ್‌ದ್‌ ಉಗುರುಡು ಯೆನ ತಿಗಲೆನ್‌ ಬಗ್ಗ್‌೦ಂಡಲಾ ಯಾನ್‌ ಗೆಣ್ಣುಜಿ. 


ಆಂಡ ಈ ಅರ್ಜುನನ ಪಗರಿಪೆಟ್ಸ್‌ನ್‌ ಎಣ್ಣ್‌೦ಡನೇ ಪೋಡಿಗೆ ಆಪುಂಡು! ಅರ್ಜುನನ ಬಾಣೊಲೆಗ್‌ 
ಯೆನ ಮೆಯಿತ ನೆತ್ತೆರ್‌ ಯಾವುಜಿ! ಅವು ಉಳಾಯಿ ಪೊಗ್ಗುದು ಯೆನ ಕಠ್ಲ್‌ನೇ ಕುಯಿಂತೊಂದುಲ್ಲ! ಯೆನ 
ಪೈಡ್‌ ಪೊಗ್ಗುದು ಬೆರಿಡ್ಸ್‌ ತೋಜೊಂ೦ದುಲ್ಲ. ಚೀರೊಲಿದ ಬೆರಿಡ್ಜ್‌ ಪುಟ್ಟುನ ಚೀರೊಲಿದ ಕಿನ್ನಿದಲೆಕ ಅವು 
ತೋಜಿ ಬರಿನೆನ್‌ ತೂಲೆ! ಉಂದು ಒಂಜೊಂಜಿಲಾ ಅರ್ಜುನನ ಬಾಣೊಲೇ, ಶಿಖಂಡಿನವತ್ತ್‌ ನಿಜ ಪಣ್ಣಿನಾಂಡ 
ಯಾನ್‌ ನನ ಯುದ್ಧ ಉಂತಾವುನ ಸ್ಥಿತಿಕ್‌ ಬಯ್ದೆ.” 


ಮಾತೆರ್ಲಾ ಭೀಷ್ಮೆರೆನ್‌ ತೂಯೆರ್‌. ಅರೆನ ಇಡೀ ಮೆಯಿಟ್‌ ಪಗರಿಲೇ ದಿಂಜಿದ್‌ ಪೋದಿತ್ತ್‌ಂಡ್‌. ರಟ್ಟೆ, 
ತುಡೆ ಓಲು ತೂ೦ಡಲಾ ನಾಟೊಂದಿನ ಪಗರಿಲೆ! ಪಣೊಂದಿತ್ತಿಲೆಕನೇ ಸಗ್ನಿ ಕಮ್ಮಿ ಆವೊಂದು ಪೋಯಿನೆಕ್‌ ಆ 
ಪಗರಿದ ರಾಸಿದ ಮಿತ್ತೇ ಭೀಷ್ಮೆರ್‌ ಜೆತ್ತೆರ್‌. 

ಸಾರಥಿಗ್‌ ಭೀಷ್ಮೆರೆನ್‌ ತೂದು ದುಕ್ಕ ತಮೆಲ್‌ಂಡ್‌! 


“ಅಯ್ಯೋ! “ವೀರಭಟರುದೆ?' ಭೀಷ್ಮೆರ್‌ ನಿಲೊಕು ಬೂರೈರೇ! ಅಯ್ಯೋ! ಕೌರವನ ಸಂಪೊತ್ತೇ ಲೂಟಿ 
ಆಂಡತ್ತ? ಪಗೆನಾಕ್ಷೆಗ್‌ ಗೇಲ್‌ ಆಂಡತ್ರ) ಅಯ್ಯೋ! ವಿಧಿ ಮುನೀಂಡ ಯೇರೆನ್ಸಾ ಒರಿಪುಜಿ! ಶಿವಶಿವಾ” 
ಪಣೊಂದು ಒಂಜೇಲೆಕ ಬುಲ್ಬುವೆ| 


ಯುದ್ಧರಂಗೊಡು ಇತ್ತಿನ ಭೀಷ್ಮೆರ್ನ ಅಂದಿಗೆರ್‌, ಹಡಪಿಗೆರ್‌, ಸೀಗುರಿದಾಕುಲು, ಸತ್ತಿಗೆದಾಕುಲು, ಆಯುಧ 


ಒದಗಾವುನಾಕುಲು ಮಾತೆರ್ಲಾ ದುಕ್ಕ ಬುಡಿಯೆರ್‌. ತಂಕ್ಷೆನ್‌ ಸಾಂಕ್‌ದಿನ, ಗುರು ಆದಿತ್ತಿನ ಈ ಹೆರಿಯೆರೆಗ್‌ 
ಪಾಂಡವೆರ್‌ ಅನ್ನೆಯ ಮಲ್ತಿನೆನ್‌ ಎಣ್ಣೊಂದು. “ಪಾ೦ಡವೆರೆನ್‌ ಸುಡ್ಡು ಬುಡೊಡು” ಪಣೊಂಡೆರ್‌. 

ಮಾತೆರೆಗ್ಲಾ ಪೋಡಿಗೆನೆ! ನೋಟೊಲಾ ದುಕ್ಕೊದನೆ! ಕೌರವ ಸೇನೆ ಬಲ್ಕ್‌ ಪೋಂಡು. ಕೌರವ ಕಡೆತ 
ರಾಜೆರ್ಲಾ ಬಯಬೀತಿಡ್‌ ಮುಡಕಟಿಯೆರ್‌! 


ಅಂಚಿಡ್‌ ಪಾಂಡವೆರೆ ಕಡೆತಕ್ಷೆಗ್‌ ಸಂತೋಸು! ಯುದ್ಧೊದ ಚಿಂತೆ ಇಜ್ಜಂದೆ ಗಮ್ಮತ್‌ಡ್‌ ಇತ್ತೆರ್‌. 


ಭೀಷ್ನೆರ್‌ ಜೆತ್ತ್‌ದಿನೆನ್‌ ತೂದು ಕೌರವಗ್‌ ಅಚ್ಚಿರನೇ ಎಚ್ಚಾಂಡ್‌! ದುಕ್ಕೊಲಾ ಉರ್ಕುಂಡು. ತನ ತಿಗಲೆಗೇ 
ಬಾಣ ಕಂತಿಲೆಕದ ಬೇನೆಡೇ ಅಡೆಗ್‌ ಬರೆ. ಅವ್ವೊಂಜಿ ದುಕ್ಕದನೇ ನಿಲೆ! ಯೆತೆಸಿಂತೆದನೇ ಪೊರ್ತು[ 


“ನಮ್ಮ ಸಂಪೊತ್ತು ನಡುಟೇ ಜಾರ್ಜ್‌ ಪೋ೦ಡು. ಅಯ್ಯೋ! ನನ ದುಂಬುಗು ಭೀಷ್ಮೆರ್‌ ಬಜೀ ಗೋಡೆದ 
ಮಿತ್ತ್‌ ನೇಲ್ಪ ಪಾಡುನ ಚಿತ್ರಪಟತ೦ಚ ಆಪೆರತ್ನ? ಕುರು ವಂಶ ಅಂತಾರ ಆಪಿನ ಕಾಲ ಬರಿಲೆಕ ತೋಜುಂಡತ್ತಾ! 
ಶಿವಶಿವಾ?” ಇಂಚ ಎಣ್ಣೊಂದು ಬುಲ್ಬುನ ದುರ್ಯೋಧನನ ಸಂಕಡ ಆಯಗೇ ಗೊತ್ತು. 


ದುಕ್ಕೊನೇ ಮಸೆಲೊಂದಿತ್ತಿನ ಆ ಜಾಗೆಡ್‌ ಆನೆ, ಕುದುರೆಲ್‌ಲಾ ಕಣನೀರ್‌ ಜಪುಡಾಯ! ಸಂಕಡೊಡು 
ಮೆಯಿ ಕುಡ್ತೊಂಡ! ಸೈನಿಕೆರ್‌ ಕುಸ್ಕುದು ಕುಲ್ಲೊಂಡೆರ್‌. ಕೌರವನ ಕಡೆತ ಬಲೊನೇ ತಗ್ಗಿಲೆಕ, ಚಲಬಲೊತ 
ಉರಿಉಷ್ಣ ಚೌಲಿ ಆಯಿಲೆಕ ಮಾತೆರ್ನಲಾ ಮೋನೆ ಕಂಗ್‌ದೇ ಪೋಂಡು! 


ಕೌರವೆಲಾ ಮೋನೆ ಕಂಗಾವೊಂದು ಬತ್ತ್‌ದ್‌ ಭೀಷ್ಮೆರೆನ ಪಾದೊಗು ಅಡ್ಡಬೂರೈೆ. ತಡೆಯೆರೆ ತೀರಂದೆ 
ದುಕ್ಕಿದುಕ್ಕಿದ್‌ ಬುಲ್ರೆ! ಕೌರವನ ಮೆಗ್ಯಾಡ್ಜ್‌ಲ ಬತ್ತ್‌ದ್‌ ಉಂತಿಯೆರ್‌. ಕೌರವನ ಕಡೆತ ನಾಯಕೆರ್‌ ಅಕಲೆನ್‌ 
ಸೇರೊಂಡೆರ್‌. ಬೊಕ್ಕೊಂಜಿ ಕಡೆಟ್‌ ಕೃಷ್ಣೆ ಬೊಕ್ಕ ಪಾಂಡವೆರ್‌ ಬತ್ತ್‌ದ್‌ ಉಂತೊಂಡೆರ್‌. 


ಧರ್ಮರಾಯೆ ಭೀಷ್ಮೆರ್ನ ಮರ್ಗಿಲ್ಲ್‌ ಪೋದು ಕೆನ್ನೆಗ್‌ ಕೈದೀದ್‌ ಕುಲ್ಲುವೆ. 
ಆಯನ ಸಂಕಡೊನು ಪಣ್ಯೆರೆಗೇ ತೀರಂದ್‌. 


“ಅಯ್ಯೋ! ಯಾನ್‌ ಎಣ್ಣೊಂದಿನಿ ಯೆಂಚಿನ? ಮಲ್ತಿನಿ ಯೆಂಚಿನ? ಯೆನ ಪುಣ್ಕ್ಯೊಗಾಯಿನ ಕೇಡ್‌ನ್‌ 
ಯೆಂಚ ಪಣೊಂಬಿನಿ? ಪೂಜ್ಕೆರಾಯಿನ ಭೀಷ್ಮೆರೇ, ಯೆನಡ್ಜ್‌ ತಪ್ಪಾದ್‌ ಪೋಂಡು. ಧರ್ಮತತ್ತೊದ ಮೂಲ 
ಒವ್ವ್‌ ಪಣ್ಣ್‌ ತೆರಿಯಂದೆ ಯಾನ್‌ ಇತ್ತೆ ಯಮನ ಹಂಗ್‌ಗ್‌ ಬೂರೈ” 

ಭೀಷ್ಮೆರ್‌ ಆಯನ ಸಂಕಡೊದ ನುಡಿ ಕೇಣೊಂಡೆರ್‌. ಮೆಲ್ಲೊಡು ಕಣ್ಣ್‌ ಜತ್ತೆರ್‌. 

“ಮಗಾ! ದಾಯೆಗ್‌ ನಿಕ್ಕ್‌ ಸಂಕಡ ಆವೊಡು? ಲೋಕೊಡು ನಿನಲೆಕಂತಿನ ಎಡ್ಡೆ ನಡಕೆದಾಯೆ ಯೇರುಲ್ಲರ್‌? 
ಕ್ಷತ್ರಿಯಗ್‌ ಕ್ಷತ್ರಧರ್ಮೊಡು ನಡಪುನನೇ ಧರ್ಮ! ಅಂಚಾದ್‌ ನಿನಡ್ಜ್‌ ಪಾತಕ ಆತ್‌ಜಿ. ನಿಕ್ಕ್‌ ಅಪವಾದ ಬರುಜಿ. 
ಪಾಂಡವೆರ್‌ ನಿಕಲ್ನ ಎಡ್ಡೆ ಕರ್ಮೊಲೆಗ್‌ ಮಾತ ಕರುಣಾನಿಧಿ ಶ್ರೀಕೃಷ್ಣೆನೇ ಹೊಣೆ ಆದಿಪ್ಪುನಗ ದಾಯೆಗ್‌ 
ಪೋಡಿಗೆ9?” 

ಒಂತೆ ಪೊರ್ತು ಬೇನೆಡ್‌ ಪಾತೆರ್ಟೆರ್‌. ಬೊಕ್ಕ, ಅರ್ಜುನನ್‌ ತೂವೊಂದು, 

“ಮಗಾ, ಪಾರ್ಥಾ, ಈ ಪಗರಿ ಮಂಚ ಎಡ್ಡೆ ಉಂಡು. ಉಂದೆಕ್‌ ಆಪಿಲೆಕದ ಒಂಜಿ ತಲೆಂಬುನ್ಹಾ ಮಲ್ಲ್‌ 
ಕೊದ್ಡ.” 


4 


ಅರ್ಜುನೆ ಬಾಣೊಲೆಡೇ ತಲೆಂಬು ಮಲ್ತ್‌ಕೊರ್ಕೆ. ಅಯಿಟ್‌ ತರೆದೀದ್‌ ಜೆತ್ತಿನೆಟ್‌ ಒಂತೆ ಹಿತ ಆಂಡ್‌. 


ಭೀಷ್ಮೆರ್‌ ಈ ಲೋಕೊದ ವ್ಯವಹಾರೊನು ಮಾತ ಮದತಿಲೆಕ ಜೆತ್ತ್‌ದ್‌ ಬುಡಿಯೆರ್‌! ಅಂತರಂಗೊಡು 

ಶ್ರೀಹರಿನ ರೂಪು ನಿಲೆ ಆಂಡ್‌. ಮೆಯಿಕೈೆಯಿತ ಬೇನೆಡ್‌ ಮರ್ಕ ಸಂಕಡ ಆಯಿಜಿ. ರಣಬೂಮಿಡ್‌ ಪಗರಿಮ೦ಚವುಡು 
ಆರ್‌ ಸಲ್ಮಿತೊಡೇ ಜೆತ್ತಿಲೆಕ ತೋಜಿಯೆರ್‌. 


ಆಂಡ ದೇಹಧರ್ಮ ಉಪುಂಡತ್ತ? ಪಗರಿ ಕಂತಿನೆಟಾದ್‌ ಮೆಯಿಡಿಲಾ ಗಾಯಗಡಿ! ಪಗರಿಲೆನ್‌ ಒಯ್‌ದೆತ್ತಿನಲ್ಲ 
ನೆತ್ತೆದ್ದ ಒಸರ್‌! ದೇಹೊದ ದಗೆಟ್‌ ಕಂಟೆಲ್‌ ಉಣ್ಣುದು ಪೋಂಡು! ಅಂಚ ದನಿಮನಿ ಮೆಲ್ಲ ಆಂಡ್‌! 
“ಜೋಕುಲೇ, ಪಾತೆರೈರೆ ಆವೊಂದಿಜ್ಜಿ. ಬಾರೀ ಬಾಜೊಲು ಆವೊಂದುಂಡು” ಪಣ್ಣೆರ್‌. 


ದುರ್ಯೋಧನೆ ಅಪಗನೇ ದೂತೆರೆಡ ಪಂಡ್‌ದ್‌ ತಂಪು ನೀರ್‌ ಕಣಪಾವೆ. ಕಮ್ಮೆನೊದ ಪಾನಕೊನ್ನಾ 
ಕಣಪಾವೆ. ಅಂಚೆನೇ ಬಗೆಬಗೆತ ತಿಂಡಿತಿನಸ್‌ನ್ಲಾ ಕಣಪಾವೆ. ಕೌರವೆನೇ ಗಿಂಡೆಡ್‌ ನೀರ್‌ ಪತೊಂದು ಭೀಷ್ಠೆರೆಗ್‌ 
ಪರ್ಬಾವೆರೆ ಪೋಯೆ. ಆಂಡ ಆರ್‌ ಆ ನೀರ್‌ನ್‌ ಪರೈರೆ ಒಪ್ಕಿಜೆರ್‌. ಮೆಲ್ಲೊಡು ತೆಲ್ತೊಂದೇ “ಕೌರವಾ, 
ಅರ್ಜುನನ ಬಾಣೊದ ಗಾಯೊಡಾದ್‌ ಉಂಡಾತಿನ ಈ ಅಸರ್‌ನ್‌ ಈ ಕೊರ್ಬಿನ ನೀರ್‌ ಅರಪುಲೆಕ ಇಜ್ಜಿ. ಈ 
ನೀರ್‌ ಯೆಂಕ್‌ ಬೊಡ್ಡಿ. ಕೌರವಾ, ಪೊಡುಂಬೆರೆನ ಗುರು ಆದಿಪ್ಪುನ ಈ ಮುಲ್ಬಡ್ಜ್‌ ಪೋಲ” ಪಣ್ಣೇ ಪಣ್ಣೆರ್‌. 
ಬೊಕ್ಕ, ಅರ್ಜುನನಂಚಿ ತೂದು, 


“ಅರ್ಜುನಾ. ಕಂಟೆಲ ಪಸೆ ಆಜಿದ್‌೦ಡ್‌. ನಿನ ಚಾತುರೈಡ್‌ ಯೆಂಕ್‌ ಬೇಗೊಡೇ ನೀರ್‌ ಕೊರ್ದು ಅಸರ್‌ 


ಗಾ 


ಅರಪಾಲ” ಇಂಚ ಲೆತ್ತ್‌ ಪಣ್ಣೆರ್‌. 


ಅರ್ಜುನಗ್‌ ಅರ್ತ ಆಂಡ್‌. ತನ ಬತ್ತಳಿಕೆಡ್ಸ್‌ ನೀರ್ಬ ಪಗರಿ ದೆಪ್ಪುವೆ. ಆ ಪಗರಿನ್‌ ಬುಡ್ಬು, ಲೋಹ 
ಸತ್ವೊದ ಸುದ್ದ ಗಂಗಾ ಜಲೊನು ನಿಲೊತ ಗಾಂತ್ರೊಡ್ಬು ಮಿತ್ತ್‌ ರಟ್ಟಾದ್‌ ಭೀಷ್ಮೆರೆನ ಅಂಗಾದಿನ ಬಾಯಿಗೇ 
ಬೂರುಲೆಕ ಮಲ್ಪುವೆ! ಭೀಷ್ಮೆರ್‌ ಬೋಡಾಯಿನಾತ್‌ ಪರ್ಟ್‌ ತನ ಬಾಜೆಲ್‌ ತಣಿತೊಂಡೆರ್‌. ಬೊಕ್ಕ ಸಲ್ಲಿತೊಡು, 

“ಯಾವು, ಯಾವು ಪಾರ್ಥಾ, ಯೆನ ಬಾಜೆಲ್‌ ಜತ್ತ್‌ದ್‌ ಪೋ೦ಡು. ಸಂತೋಸು ಮಿತಿ ಮೀರೊಂದುಂಡು'' 
ಪಂಡ್‌ದ್‌ ಅರ್ಜುನನ ಅಲಚನೆನ್‌, ಯುಗ್ತಿನ್‌ ಪುಗಾರ್ವೆರ್‌. ಅರ್ಜುನನ್‌ ಪುಗಾರಿನೆನ್‌ ಕೇಣ್ಣಗ ಕೌರವೆ ಚಿಂತೆಡ್‌ 
ಬೂರೈೆ. 

ಅವ್ವೆನ್‌ ತೆರಿಯೊಂಡಿನ ಭೀಷ್ಮೆರ್‌, 

“ಕೌರವೇ೦ದ್ರಾ, ಅರ್ಜುನನ ಸಗ್ಗಿದ ಪೊಲಬು ಆಂಡತ್ತ? ದ್ರೋಣೆ, ಕೃಪೆ, ಅಶ್ವತ್ಥಾಮೆ ಮೊಕುಲು 
ಉಂದೆನ್‌ ದುಂಬೇ ತೆರಿಯೊಂದೆರ್‌. ಇತ್ತೆ ಯೆನ್ನೊಂಜಿ ಪಾತೆರ ಪಣ್ಣೆ, ಕೇಣ್ಣ. ಮಂದಮತಿ ಆವಡ. ಅಯಿಟ್‌ 
ನಿಕ್ಕ್‌ ಎಡ್ಡೆ ಆಪುಜಿ. ಈ ನನ ನಿನ ಉರುಂಟಿ ಬುದ್ದಿ ಬುಡ್ಡು ಮಲ್ಲ ಮನಸ್‌ದಾಯೆ ಆವೊಡು. ಒಂತೆ ಅಲಚನೆ 
ಮಲುಲ. ನಿನ ಮೆಗ್ಯನಕುಲು ಕೆಲವೆರ್‌ ಈತ್ನೇಟನೇ ಸೈತ್‌ ಪೋತೆರ್‌. ನಿನ ಕಡೆಟ್‌ ಸೇರೊಂದು ಪೊರುಂಬಿನ 
ಯೇತೋ ರಾಜೆರ್‌ ಪೆರಣ ಬುಡ್ಡೆರ್‌. ಒರಿದಿನಕುಲು ಅರ್ಜುನೆ ಪಂಡ ಪೋಡಿದ್‌ ನಡ್ಗುವೆರ್‌. ಬೋಡಾಂಡ 
ದ್ರೋಣನಕ್ಷೆನ್‌ ಕೇಣ್ಣ. ಇತ್ತೆ ಯಾನ್‌ ಈ ಸ್ಥಿತಿಟ್‌ ಇತ್ತೊಂದು ಒಂಜಿ ಪಾತೆರ ಪಣೊಡಾ?” 


“ಣೆ” 
“ನನ ನಿಕಲ್ನ ನಡುಟು ಕಾಳಗ ಬೊಡ್ಡಿ, ರಾಜಿ ಮಲ್ತೊಂದು ಸುಕೊಟು ಬದ್ಕ್‌ಲೆ? 
ದುರ್ಯೋಧನೆ ತಿಗಲೆ ಮರತ್ತೊಂದೇ ಇತ್ತಿನೆನ್‌ ತೂದು ಪಣ್ಣೆರ್‌. 


“ಕೌರವೇಂದ್ರಾ, ಯೆನ ಪಾತೆರ ನಿಕ್ಕ್‌ ಕಯ್ದೆಕಸ ಆದ್‌ ತೋಜಿದ್‌ ಬರು. ಆಂಡ ಉಂದು ಬಾಕಿದಕ್ಷೆಗ್‌ 

ಇಸ್ಪದನೇ! ಪಾಂಡವೆರ್ನ ಅಲಚನೆ ದಾದಂದ್‌ ಚಿಂತೆ ಮಲ್ಪಡ. ಆಕುಲು ಯೆನ ಪಾತೆರ ಮೀರ್‌ ನಡಪುಜೆರ್‌ 
ಪಣ್ಣಿನ ನಂಬಿಕೆ ಯೆಂಕ್‌ ಉಂಡು. ಕೌರವಾ ಸಾರಿದ್‌ ಪಣ್ಣೆ ಕದನ ಪಂಡ ಕಸ್ತನಸ್ತ ದುಕ್ಕ ದುರಿತೊನೆ! 
ಅಂಚಾದ್‌ ಕದನ ದುಂಬರಿಪುನ ಮೂರ್ಕ ಬುದ್ದಿ ಬೊಡ್ಡಿ. ಕೌರವೆರ್‌ ಪಾಂಡವೆರ್‌ ನಿಕುಲು ರಾಜ್ಕೊನು ಪಾಲ್‌ 
ಪಟೊಂ೦ದು, ಅರ್ತಿಪಿ್ತಿಡ್‌ ಬದ್ಕುನನೇ ನಿಕುಲು ಯೆಂಕ್‌ ಮಲ್ಪುನ ಮಲ್ಲ ಉಪಕಾರ! ಪೊರ್ಗುಡು ಬುಳೇದ್‌ 
ಬಯ್ದಿನ ಕುರುಕುಲ ಪಣ್ಣಿನ ತೋಟೊಗು ತೂ ಪಾಡಡ, ಕೌರವಾ.” 


ಈತಾಂಡಲಾ ಕೌರವನ ಮನಸ್‌ ಬದಲಾಪುಜಿ. 


“ಹೆರಿಯೆರೇ, ನಿಕುಲು ಪಣೊಂದುಪುನ ಪಾತೆರ ಯೆಂಕ್‌ ಒಪ್ಪಿಗೆ ಆವೊ೦ದಿಜ್ಜಿ. ಯಾನ್‌ ಛಲದಂಕಮಲ್ಲ! 
ಉಂದುವೇ ಈತ್ನೇಟದ ಯೆನ ಕೀರ್ತಿ! ಯೆಂಕ್‌ ರಾಜ್ಯೊನು ಒರಿಪಾವೊಂಬಿನ ಆಸೆ ಉಂಡು. ಲೋಕೊಡು 
ಪುದಾರ್‌ ಪಡೆಪಿನ ಆಸೆಲಾ ಉಂಡು. ಉಂದುವೇ ಯೆನ ರೀತಿನೀತಿ. ಉಂದೆನೇ ಯಾನ್‌ ದುಂಬರಿಪುನಾಯೆ. 
ಉಂದೆಕ್‌ ತತ್ತ್‌ದ್‌ ನಡತೆಡ ಯಾನ್‌ ಇರೆನ ಪುಲ್ಲಿಯೇ ಅತ್ತ್‌ 

ಅಜ್ಜಿರೇ, ರಾಜಿದ ಪಾತೆರೊನು ಈರ್‌ ಸುರೂಟೆ ಪಣ್ಣಿತ್ತರ್‌. ಅವೆಡ್ಜ್‌ ಬೊಕ್ಕ ಕೃಷ್ಣೆಲಾ ಪಃಣ್ಣಿತ್ರೆ. ರುಸಿಕುಲುಲ 
ಉಂದೆನೇ ಪಣ್ಣೆರ್‌. ಯೆನ ಅಮ್ಮೆರ್‌ ದೊರೆ ಧೃತರಾಷ್ಟೆಲಾ ಪಣ್ಣೆರ್‌. ವಿದುರೆಲಾ 
ಉಂದೆನೇ। ಮಾತೆರ್ನೆಲಾ ಆಸೆ ಉಂದುವೇ। ಆಂಡ ಯೆಂಕ್‌ ಒರಿಯಗ್‌ ಮಾತ್ರ ಯುದ್ಧೊಡೇ ಮನಸ್‌! 
ಉಂದು ಇನಿಕೋಡೆದ ಆಸೆ ಅತ್ತ್‌ ಸುರೂಡ್ಡಿಂಚಲಾ ಯಾನ್‌ ಉಂದೇ ಅಭಿಪ್ರಾಯೊನ್‌ ಪಣೊಂದಿತ್ತೆ! 


ಅಜ್ಜೆರೇ, ಯಾನ್‌ ಪಣ್ಣಿನಿ ಒಂಜೇ ಪಾತೆರ! ಉಂದೆತ ದುಂಬುಪಿರವುದೆನ್‌ ಇತ್ತೆ ಪಂಡ್‌ದ್‌ ಪ್ರೇಜನ ಇಜ್ಜಿ. 
ಯೆಂಕ್‌ ಪಾಂಡವೆರೆಡ ರಾಜಿ ಮಲ್ತೊನೆರೆ ಆಪುಜಿ. ಈರ್ಲಾ ಅಲಚನೆ ಮಲ್ತ್‌ದ್‌ ಪಣ್ಣೆ. ಇನಿ ಈರೆಗ್‌ ಈ ಸ್ಥಿತಿ 
ಬರೈರೆ ಯಾನೇ ಕಾರಣ ಅತ್ತಾ? ಈರೆನ್‌ ಇಂಚ ಆಪೊತ್ತುಡು ಪಾಡ್ಜ್‌ ಆಯಿನೆಡ್ಜ್‌ ಬೊಕ್ಕ ಇತ್ತೆ ರಾಜಿ 
ಮಲ್ಕೊನಡ? ಯೆನ ಜೂವ ಒರ್ತೊನೊಡ? ಈರ್‌ ಇಂಚ ಪಣ್ಯೆರೆನೇ ಬಲ್ಲಿ. 


ಅಜ್ಜಿರೇ, ಯೆಂಕ್‌ ದಿಂಜ ಕಾಲ ಬದ್ಕುನ ಬಯಕೆ ಇಜ್ಜಿ. ನರಮಾನಿನ ಬದ್ಕ್‌ ಯೇತ್‌ ಕಾಲದವು ಪಣ್ಣಿನ 
ಲೆಕ್ಕಾಚಾರ ಯೇರೆಡಲ ಇಜ್ಜಿಂದ್‌ ಯೆಂಕ್‌ ಗೊತ್ತುಂಡು. ಸ೦ಪೊತ್ತುಲಾ ಸಾಸಿತ ಅತ್ತ್‌ಂದ್‌ ಗೊತ್ತುಂಡು. 
ಆಂಡ ಪಾಂಡವೆರೆಗ್‌ ಯಾನೇ ಮೃತ್ಯು ಪಣ್ಣಿ ಬಿರುದು ಯೆಂಕ್‌ ಬಯ್ಸ್‌ಂಡ್‌. ಆ ಬಿರುದುನು ಯಾನ್‌ 
ಯೇಪೊಲಾ ಬುಡ್ಬು ಕೊರಯೆ!” 


ಉಂದೆನ್‌ ಮಾತ ಈತ್ನೇಟ ಕೇಣೊಂದು, ತೂವೊ೦ದು ಮನಿಪಂದೆ ಕುಲ್ಲುದಿತ್ತಿನ ಭೀಮೆ ಇತ್ತೆ ಒರಾನೆ 
ಕೌರವನ ಮಿತ್ತ್‌ ರೌಸು ತೋಜಾವೆ! 


“ಏಯ್‌! ದುರ್ಯೋಧನಾ, ಭೀಷ್ಮೆರೆನ ಪಾತೆರೊನು ಒಪ್ಕೊನ್ನ, ಬುಡ್ಡ, ರಾಜಿ ಮಲ್ಲೊನ್ನ್ಹ, ಜೂವ 
ಒರ್ರೊಂಬಿನ ಪ್ರಯತ್ನ ಮಲ್ಲುಲ. ಆಂಡ ಯಾನ್‌ ಮಾತ್ರ ಒಯಿಕ್ಸಾ ಒಪ್ಕುಜಿ. ನಿನ ಮೆಯಿತ ಎಲುತ ಅಟ್ಟೆಮುಟ್ಟೆನ್‌ 
ಮುಯಿತ್‌ದೇ ಬುಡೆ! ನಿನ ಮೆಗ್ಯನ ನೆತ್ತೆರ್ನ್‌ ಪರ್ಚೇ ಬುಡೆ! ಉಂದು ಭೀಮನ ಕಂಡಿತ ನುಡಿ. ಉಂದೆನ್‌ 
ಮದಪಡ” 

ಭೀಮೆ ನಡುಟು ಬಾಯಿ ಪಾಡ್ಬ್‌ ವಾತಾವರಣೊನು ಕಲಕಂಬುಲ ಮಲ್ತಿನವು ಧರ್ಮರಾಯಗ್‌ ಸರಿ 
ತೋಜುಜಿ. ಆಯೆ ಅಮಸರೊಡು ಭೀಮಗ್‌ ನೆರೆ 


“ಭೀಮಾ, ಸೊತ್ತ ಕುಲ್ಲುಲ. ನಂಕ್‌ ಮಾತೆರೆಗ್ಲಾ ಇತ್ತೆ ಅಜ್ಜೆರ್ನ ನುಡಿಯೇ ಮುಕ್ಯ. ಆರ್‌ ಪಂಡಿನೆಕ್‌ 
ಒಪ್ಕುನನೇ ಮುಕ್ಕ. ಈ ನಿನ ಒರಟು ನುಡಿಟ್‌, ಕುರಿ ಮಂದೆಡ್ಜ್‌ ದೂರ ಆಪಿನ ಒಂಟಿ ಕುರಿ ಆವಡ.” 

ತನ ಪರಯೆನೇ ಮಾತೆರ್ನ ಎದುರುಡು ಇಂಚ ಪಂಡಿನವು ಭೀಮಗ್‌ ಇಸ್ಟ ಆವಂದೆ, ಪರಯನ್‌ ಒರ 
ಕಣ್ಣ್‌ ಬುಳಾದ್‌ ತೂಪೆ. ಆಂಡ ಪರಯಗ್‌ ದಾಲ ಪಣ್ಣಿಲೆಕ ಇಜ್ಜತ್ತ? ಅಂಚ ಮೆಲ್ಲೊಡು ಆ ಜಾಗೆಡ್ಜ್‌ ದೂರ 
ಪೋಪೆ. 


ಕೃಷ್ಣಗ್‌ಲಾ ಈ ಬಗೆತ ಪಾತೆರಕತೆ ಬೊಡ್ಗಾದ್‌ ಅವ್ವೆನ್‌ ಉ೦ತಾವುನ ಮನಸ್‌ ಆಂಡ್‌. 


“ಯಾವು. ಬುಡ್ಡೆ. ಭೀಮೆ ಎಲ್ಯ ಜೋಕ್ತೆಲೆಕ ಪಾತೆರುವೆ! ಈ ಭೂಪೆ ಕೌರವೆ ಮೂರ್ಕೆರೆಗ್‌ ಗುರು 
ಪಣ್ಣಿಲೆಕ ನಡತೊನುವೆ. ಯುದ್ಧೊಡು ಅಕುಲು ನಮ್ಮ ಸೇನೆದ ಮಿತ್ತ್‌ ಬೂರಡ್‌. ಸೈಯಡ್‌. ಅತ್ತಾಂಡ ಬದ್ಯಡ್‌! 
ಅಕಲ್ಲ ಇಸ್ಪದಂಚ ಮಲ್ಲಡ್‌. ಬೀಷ್ಮೆರೇ ಈರ್‌ ಪಣ್ಣಿನೆನ್‌ ಪಣ್ತರ್‌. ಸರಿಯಾಯಿನನೇ ಪಣ್ತರ್‌. ಆತ್‌ ಯಾವು!” 

ಭೀಷ್ಮೆರ್‌ ಅಕೇರಿಗ್‌, 

“ಧರ್ಮರಾಯಾ, ಕೃಷ್ಣೆ ಪಣ್ಣಿನವುಲಾ ಸರಿಯಾದೇ ಉಂಡು. ನನ ಯಾವು. ಇತ್ತೆ ಮಾತೆರ್ಲಾ ಪಿದಾಡ್ಜೆ. 
ಪಾರ್ಥಾ ಈಲಾ ಪೋಲ. ಎಲ್ಲೆ ನಿಕ್ಷೆಗ್‌, ಯೆಂಕುಲು, ರಾಜ್ಯ ಸಂಪೊತ್ತುದ ಆಸೆಡ್‌ ತಪ್ಪು ಮಲ್‌ದನ ದಾನ್ನೆ? 
ಪಣ್ಣಿನ ಅನ್ಮಾನ ಬರೈರೆ ಬಲ್ಲಿ ಅತ್ತ? ಆಯಿನೆಡ್ಡಾವರ ಯಾನ್‌ ರಾಜಿದ ಪ್ರಯತ್ನೊನು ಅಕೇರಿ ಮುಟ್ಟೊಲಾ 
ಮಲ್‌ ದೆ! ನಿಕ್ಷೆಗ್‌ ಗೇಲ್‌ ಆವಡ್‌. ಪೋಲೆ” ಪಣ್ಣೆರ್‌. 

ಪಾಂಡವೆರ್‌ ಮಾತೆರ್ಲಾ ಪಿರಪೋಪೆರ್‌. ಭೀಷ್ಮೆರ್‌ ಮಾಧವನ್‌ ಮಾತ್ರ ಉಂತಾವೊಂದು, ಆಯನ ಶ್ರೀಪಾದೊಲೆನ್‌ 
ತರ್ಕೊಂದು, ಆ ದೇವ ಮೂರ್ತಿನ್‌ ಪೂಜೊಂದು ಕಣ್ಣ್‌ ದಿಂಜಾವೊಂಬಿಲೆಕ ತೂಪೆರ್‌! ತೂವೊಂದು ಪರಮ 
ಆನಂದೊನು ಅನ್ವೇಸಿನೆಡ್ಜ್‌ ಬೊಕ್ಕನೇ ಕಡಪುಡುವೆರ್‌. 

ಅಕೇರಿಡ್‌ ಸುಯೋಧನನ್ನಾ ಕಡಪುಡ್ಬ್‌ ಕೊರ್ದೆರ್‌. 


ಬಯ್ಯದನ ಆಂಡ್‌. ಸೂರ್ಯೆ ಪಡ್ಡಾಯಿ ದಿಕ್ಕ್‌ದ ಪರ್ವತ ಕಂಬೊಡು ಅರ್ಲುನ ತುಡರ್‌ದಂಚ ಮೆರೆಪೆ! 
ಕಡೆಕಾಲೊಡು ತುಡರ್‌ ಅರ್ಲಾವುನ ಕ್ರಮ ಉಂಡತ್ತಾ? ಅಯಿಕಾದೇ ಸೂರ್ಯೆ ಭೀಷ್ಮೆರ್ನ ಕಡೇತ ಕಾಲೊಡು 
ತಾನೇ ತುಡರ್‌ದಂಚ ಬೆಳಗ್‌ದ್‌ ಮೆರೆವೊಂದು ನಿದಾನೊಡು ಕಂತಿಯೆ. 


ಸೇನಾಧಿಪತಿನ್‌ ಕಳೇವೊಂಡಿನ ಕೌರವೆರ್‌ ಬಾರೀ ಸಂಕಡೊಡೇ ಪಾಳಯೊಗು ಪೋಯೆರ್‌. 
ಪಾಂಡವೆರ್ಲಾ ಆತೇ. ಬಾರೀ ಬೇಜಾರ್‌ಡೇ ಭೀಷ್ಕೆರೆನ್‌ ಬುಡ್‌ ಪಿದಾಡ್ಜೆರ್‌. 


ಭೀಷ್ಮೆರ್‌ ಬೇನೆಡ್‌ ಪಗರಿದಟ್ಟೆಡ್‌ ಜೆಪ್ಪುಲೆಕ ಮಲ್ತಿನ ದುಕ್ಕ, ಪಾಂಡವೆರೆಗ್‌ ಗೆಂದಿನ ಸಂತೋಸುನು 
ದೂರ ಮಲ್‌ಂಡ್‌! 


ಅಂಚ ಅಕುಲು ವೀರನಾರಾಯಣನ್‌ ನಿನೆತೊಂದೇ ಇರ್ಸ್‌ ಪುಲ್ಕ ಮಲ್ರೆರ್‌. 


ಸೇ ೫ ೫% 

ಸೇನಾನಿ ದ್ರೋಣೆರ್‌ 


ಭೀಷ್ಮೆರ್‌ ಶಸ್ತ್ರ ಸನ್ಯಾಸ ಮಲ್ನ್‌ದ್‌ ರಣಕಣೊಟು ಒರ್ಲೊಂಡಿನೆನ್‌ ಸಂಜಯೆ ಧೃತರಾಷ್ಟಗ್‌ ಪಣೊಂದಿತ್ತೆ. 
ಧೃತರಾಷ್ಟ್ರ ಮಾರಾಜಗ್‌ ಉಂದು ದುಕ್ಕೊದ ದಿನೊಕುಲೆ! ಕೆಬಿಕ್‌ ಬೂರುನ ಸುದ್ದಿಲ್‌ ಒಂಜೆಡ್ಡೊಂಜಿ ಬೀಕರೊನೆ! 
ಹಟಮಾರಿ ಕೌರವೆ ಅಂಸಾಣಿಡ್‌ ಮೆರೆಯಿನೆತ ಫಲ ಉಂದುವೇ!। 


“ಮಾರಾಜಾ, ಪಣ್ಯೆರೆ ದಾದ ಉಂಡು? ಭೀಷ್ಠೆರ್‌ ಇತ್ತೆ ನೆತ್ತೆರ್‌ ಕೆಂಪುದ ಪಗರಿಮ೦ಚೊಡು ಜೆತ್ತೊಂದುಲ್ಲೆರ್‌. 
ಅರೆನವು ಲಕ್ಕೆರೆಗಾವ೦ದಿನ ಇರಸ್ತಿಗೆ! ಇಂಚಿಡ್‌ ನಮ ನಾಶೊದ ನಡೆ ಸಾಗೊಂದೇ ಉಂಡು. ಆಯ್ತ 
ಅಬ್ಬರೊದ ಸಾರೊನು ಪನೀತ್‌ ಪಣ್ಣ್‌ ಬುಡೆ. ನಿನ ಮಗನ ಅದೃಷ್ಟ ಎಡ್ಡೆ ಇಜ್ಜಿ! ಆಯೆ ಕಾರ್‌ದೀಪಿನಲ್ಬ ಕಡಲ್‌ 
ಬಚ್ಚಿದ್‌ ಪೋಪಿನಂಚಿನ, ನಿಲ ಉರಿಲಕ್ಕುನಂಚಿನ, ದುರದೃಷ್ಟ ಅಯನವು! ಆಯಗಿತ್ತೆ ಈ ಅಕ್ಕಸೊದ ಅಡಿಟ್‌ 
ದೆಂಗ್‌ದ್‌ ಕುಲ್ಲೆರೆಗ್ದ ಇಡೆ ಇಜ್ಜಾತ್‌೦ಡ್‌. ನಿನ್ನಕ್ಷೆನ್‌ ಮತ್ಯು ನೆಚ್ಚೊಂದೊಲು! ದ್ರೋಣೆರ್‌ ಪೊಕ್ಕಡೆದಾರ? ಬಾರಿ 
ಬಿಗುತಾರ್‌! ಐನ್‌ ದಿನೊಲ ಒಂಜೇಲೆಕ ಪೊರುಂಬುದು ಬೀರೊದೆಚ್ಚಿದ ಪಗೆಪಡೆನ್‌ ಮುಗಿತೆರ್‌. ಆಂಡ 
ದಾನೆ? ಅಕೇರಿಗ್‌ ಅಂಚಿತ್ತಿನ ಯದ್ಧರುದ್ರೆಲ ಮಿತ್ತ ಲೋಕೊಗು ಸಂದಿಯೆರ್‌! 


ಧೃತರಾಷ್ಟಗ್‌ ಉಂದು ಕೇಣ್ಯರಾವಂದಿನ ಸುದ್ದಿ. ಸಂಕಡೊಡು ನರೆಲೈೆ! 


“ಶಿವ! ಶಿವಾ! ಭೀಷ್ಮೆರ್‌ ಅರ್ಜುನನ ಬಾನೊದ ಪೆಟ್ಟ್‌ಡ್‌ ನುರಿದ್‌ ರಣಕಣೊಡ್ದು ದೂರ ಒರಿಯೆರ್‌೦ದ್‌ 
ಕೇಂಡಿನ ಬೆರಿಕೇ ದ್ರೋಣೆರ್‌ ಕಾಯ ಬುಡಿನೆನ್‌ ಕೇಣೊಡಾ೦ಡತ್ತ? ಅಯ್ಯೋ! ಯೆನ ವಿಧಿಯೇ” ಪಣೊಂದು, 
ಗಲ್ಲೊಗು ಅಂಗೈ ದೀವೊ೦ದು ಕುಲ್ಲುವೆ! ದುಕ್ಕೊದ ಒಸಯೊಡು ಮೆಯಿ ಮದತ್ತಿನಯನ್‌ ಸ೦ಜಯೆ ದಂಬಡಿತೆ. 


“ದೃತರಾಷ್ಟ್ರಾ, ಇತ್ತೆ ದುಕ್ಕ ಮಲ್ತ್‌ದ್‌ ದಾದ ಪ್ರೇಜನ? ಈ ದುಕ್ಕ ಅಯಿತಾತೆಗೇ ಬಯ್ದಿನತ್ತ್‌. ನಮನೇ 
ಬರ್ಬಾವೊ೦ದಿನವು! ಮಲ್ರಿನೆನ್‌ ತಿನೊಡಾಪು೦ಡು. ಅಕಲ್‌ ಅಡವು ದೀದ್‌, ಮಗೆ ಪಂಡಿನೆಕ್‌ ಮಂಡೆ ಆಡಾದ್‌ 
ದುರಂತೊನು ಈಯೆ ಲೆತ್ತೊಂದ! ಜವಾಬ್ದಾರಿ ಇಜ್ಜಂದೆ ಬುಳೆತಿನ ನಿನ ಮಗೆ ಕಲ್ಮೊಂದಿನೇ ಕುಹಕ ಕಜ್ಜೊಲೆನ್‌! 
ಬೀರೊಡು, ಬುದ್ಧಿಡ್‌ ಮಿಗಿಲಾಯಿನ ಪಾಂಡೆವೆರೆಡ ಮಚ್ಚರೊಡು ಪಗೆ ಪಠ್ತ್‌ಂದೆ, ಒಪ್ಪತಪ್ಪೊಡಿತ್ತುದೆಡ ಈ 
ಸುದ್ದಿಲೆನ್‌ ಕೇಣ್ಯೆರಿತ್ತ್‌ಂಡ? 

ನನೊಂಜಿ ಸಂಗತಿಲ ಪಣೊಡಾಪುಂಡು. ದುಸ್ಪೆರ್‌, ದೂರು ದುರ್ಜನದಕುಲು, ಅಜಕೆದಕುಲು, ಇಂಚಿತ್ತಿನಕುಲೇ 
ನಿನ ಮಂತ್ರಿಲಾದ್‌, ಅಧಿಕಾರಿಲಾದ್‌ ಮೆರೆಯೆರ್‌! ಹಿತವಂತೆರೆನ್‌ ಅಪಮಾನ ಮಲ್ಟ್‌ ದೂರ ದೀಪಿನನೇ ನಿಕಲ್ಲ 
ಅಬ್ಬೇಸ ಆದಿತ್ತ್‌ಂಡ್‌! ಅಂಚಾದೇ ಈ ಯುದ್ಧ! ಇಂಚಿನ ದುರಂತ ಸುದ್ದಿಲ್‌! ಪಗೆನಕುಲು ನಿನ್ನಕ್ಷೆನ್‌ ಮುತ್ತಾವುನ 
ಪೊರ್ತುಡು ಕಾತೊನುನಕುಲೇರುಲ್ಲೆರ್‌? ಎಡ್ಡೆ ಕಾಲ ಕರಿದಾ೦ಡ್‌. ನನ ದುರಿತದುರಂತೊಲೇ ದಿಗ್ಗಣ ಪಾಡುನ 
ಕಾಲ. ಪೊಕ್ಕಡೆ ಮುರೆಡೊಂದುಪುಡ.” 


“ಸಂಜಯಾ, ಮನಸ್‌ಡ್‌ ತಿಮಿತ ಇಜ್ಜಂದಿನ ಯೆಂಕ್‌ ಇತ್ತೆ ಮಗನ ಮಿತ್ತ್‌ ಲ ಮೋಕೆ ಇಜ್ಜಿ. ಉರಿಜಾಲೆದ 
ಗಾಯೊಗು ಸಾಸೆಮಿದ ಲೇಪ ಪಾಡೊಡ್ವಿ. ನಿಕ್ಕಲ ದಯೆ ಇಜ್ಜಿ. ವಾಸುದೇವನ ಆಸರೆಡಾದ್‌ ಪಗೆನಕುಲು 
ನಂಕ್‌ ಬಗ್ಗುಜೆರ್‌೦ದ್‌ ಯಾನ್‌ ಯೇತ್‌ ಸರ್ತಿ ಯೆನ ಮಗಕ್‌ ಪಣ್ಣೆ? ಪಾಂಡವೆರೆಡ ಸಂಧಿ ಮಲ್ಲೊನ್ನ ಪಣ್ಟ್‌ 

ಯೇತ್‌ ಸರ್ತಿ ರಂದ್‌ದೆ!? ಶ್ರೀಕೃಷ್ಣಡ ಪಗೆ ಬೊಡ್ಡಿ. ಅವು ದೈವೊಡ ಪಗೆ ಕಟೊಂಡಿನಂಚ ಪಣ್ಣ್‌ ಪಣ್ಹ್‌ಜೆನ? 
ಬಂದುಲೆಡ ಪಗೆ ಕಟೊಂಡಡ ಕೇಡ್‌ ತಪ್ಪಂದ್‌೦ದ್‌ ಮಗಕ್‌ ಪಣಿನೆನ್‌ ಈಲಾ ಕೇಣೊಂದಿತ್ತತ್ತ? ಸಂಜಯಾ 
ಪೋವಡ್‌! ಇತ್ತೆ ಆ ಪಾತೆರ ಮಾತ ದಾಯೆಗ್‌? ಪಾಪ ಪುಣ್ಯೊದ ಇಚಾರೊಡು ಯೆತೆ ದೆಪ್ಪೊಡು 
ದಾಯೆಗ್‌? ಈ ಯುದ್ಧೊಡು ನಮ ವಜ್ರಕೋಟೆಡ್‌ ಕಂಡಿ ಬುಡ್ಡಾಯಿನಿ ಯೇರ್‌? ದ್ರೋಣನ ಸಾವುದ 
ಸ೦ಗತಿಲ್‌ ಯೆಂಚಿನ? ಉಂದೆನ್‌ ಮಾತ ಪಣ್ಣ..” 


ಸಂಜಯೆ ಇಂಚ ಪಣೊಂದು ಪೋಪೆ. 


“ಧೃತರಾಷ್ಟ್ರಾ ಕೇಣ್ಣಯ ಪಗರಿಮಂಚೊಡು ಜೆತ್ತ್‌ದಿನ ಭೀಷ್ಮೆರೆನ್‌ ಪಾತೆರ್ಹಯಿನ ಕೌರವೆರ್‌, ಅಂಚೆನೇ 
ಪಾಂಡೆವೆರ್‌ ತಂಕ್ಷೆನ ಪಾಳೆಯೊಗು ಪಿದಾಡಿಯೆರ್‌! ಕೌರವೆ, ಭೀಮಾರ್ಜುನೆರೆಡ ತನ ಕಬಟ ಗೊಬ್ಬು 
ನಡಪುಜಿಣಿನ ಬೇಜಾರ್‌ಡೇ, ಯುದ್ಧ ಗೆ೦ದೆರಾಪುಜಿನ್ಹಿನ ಅಳ್ಳ್‌ಡೇ, ಸಭೆ ಕೂಡಾಯೆ. ಕರ್ಣೆ ಸಭೆಕ್‌ ಬಯ್ದೆ. 


ಅಂಚೆನೇ ಬರೊಡಾಯಿನ ಮುಕ್ಕೆರ್‌ ಮಾತಾ ಬತ್ತಿತ್ತೆರ್‌! ಕೌರವೆ ಕರ್ಣನ್‌ ಕಯ್ತಲ್‌ ಲೆತ್ತ್‌ದ್‌ ಇಂಚ ಪಂಡೆ! 
“ಕರ್ಣಾ, ಕುರುಕುಲೊತ ಬಲಾಡಿಗಾ ಇಂಚಿ ಬಲ್ಲ, ಕುಲ್ಲುಲ!” 
ತನ ದೊರೆನ ದುಕ್ಕೊನು ದೂರ ಮಲ್ಪುನ ಪ್ರಯತ್ನ ಕರ್ಣನವು. 


“ಕೌರವಾ, ಗಾ೦ಂಗೇಯೆ ತನ ರಣಬೀರೊನು ಉಂತಾಯಿನೆಕ್‌ ದುಕ್ಕಿವನ? ದಾಯೆಗ್‌? ಬಂಗಾರ್ಬ 
ರಾಸಿಡ್‌ ಒಂಜಿ ಪಣವು ಪೋಂಡ ರಾಸಿ ಪೊಲ್ಕುಂಡ? ನಮ ಕಡೆಟ್‌ ರಣಕಣ ಪೊಡಿ ರಟ್ಟಾವುನಂಚಿನ 
ರಾಜೆರ್‌, ಜಗಜಟ್ಟಿಲ್‌ ಬೋಡಿತ್ತಿನಾತ್‌ ಉಲ್ಲೆರ್‌! ಅಕುಲು ಪಗೆನಕಲ್ನ ಮುಕುಟೊಲೆನ್‌ ಮಣ್ಣ್‌ಪಾಲ್‌ ಮಲ್ಪುನ 
ತರಾತುರಿಡೇ ಉಲ್ಲೆರ್‌!” 


ಕರ್ಣನ ಪಾತೆರೊಡಾದ್‌ ಸೇನೆಗ್‌ ಜೂವ ಕೂಡಿಲೆಕಾಂಡ್‌.! ಸೇನೆ ಒಂಜೇ ಸೊರೊಟು ಕರ್ಣನ್‌ 
ಲೆತ್ತ್‌ಂಡ್‌. “ಕರ್ನಾ, ಪರಮವೀರಾ, ದುಂಬು ಬತ್ತ್‌ದ್‌ ಉಂತುಲ! ಶತ್ರುಸೇನೆದ ಸಾಗರೊಡು ನಿನ ಪರಾಕ್ರಮೊದ 
ಬಡಬಾಗ್ನಿನ್‌ ಲಕ್ಕಾದ್‌ ಬುಡ್ಡ. ಅಂಕೊದ ಬೀರಾ, ಈಯೆ ಕುರುಸೇನೆದ ಕಂಟೆಲ್ಲ ಪದ್ದೆಯಿ ಆದುಪ್ಪುಲ!” 

ಪತ್ತ್‌ ದಿನೊಡ್ಡಿಂಚ ಖಡ್ಗ ಪತ್ತಂದಿನ ಕರ್ಣೆ ಇತ್ತೆ ತನ ಚಲೊನು ಪಣೊಂಬೆ. 

“ಪಗೆಸೇನೆನ್‌ ಸವುರ್ಬೇ ಪಾಡುವೆ. ಅಕಲ್ಲ ನೆತ್ತೆರ್‌ಡೇ ಬೂಮಿನ್‌ ಮೀಪಾವೆ” 

ಕರ್ಣೆ ಉಂದೆಡ್ಜ್‌ ದುಂಬೇ ಭೀಷ್ಮೆರಡೆಗ್‌ ಪೋದು ಪಾತೆರ್ಟ್‌ ಬಯ್ದೆ. ಅಯಗ್‌ ತಾನ್‌ ಭೀಷ್ಮೆರೆಡ ಅಜಕೆ 
ಪಾತೆರ್ಟ್‌, ಯುದ್ಧರಂಗೊಡ್ಬೇ ಪಿದಾಯಿ ಪೋತಿನೆತ ಬೇಜಾರ್‌ ಇತ್ತ್‌ಂಡ್‌. ಅಂಚ ಭೀಷ್ಮರೆನ್‌ ತೂವೊಡು, 
ಆಶೀರ್ವಾದ ದೆತೊನೊಡುಣ್ರಿನ ಆಸೆ! ಅಯಿಡ್ದಾವರ ಭೀಷ್ಮೆರೆನ ಕಯ್ತಲ್‌ ಪೋಪೆ. ಪೋನಗ ಸಾದಿಡ್‌ 
ಕುದ್ಕೆಲ್‌, ನಾಯಿಲ್‌, ಬೂತೊಲು ಎದುರೆದುರು ಬರ್ತ. ಓಲು ತೂ೦ಡಲಾ ತುಂಡುಬಂಡ್‌ ಆಯುಧೊಲೆ! 
ರುಂಡಮುಂಡೊದ ಅಟ್ಟೆಲೆ! ಅಲನೇ ಒಂಜಿ ಕೋಡಿಡ್‌, ಪಗರಿದ ರಾಸಿಡ್‌ ಜೆಯ್ದಿನ ಭೀಷ್ಮೆರೆನ ಬರಿಕ್‌ 
ಪೋಪೆ! ಆಯಗ್‌ ಭೀಷ್ಮೆರೆನ ಪೌರುಷೊದ ಬಗ್ಗೆಡ್‌ ಗೌರವೊ ಉರ್ಕುದು ತಮೆಲೊಂದಿತ್ತ್‌ಂಡ್‌. ಅರೆನ 
ಪಾದೊಲೆಗ್‌ ತರೆದೀದ್‌ ಸೊಲ್ಮೆಲೆನ್‌ ಸಂದಾವೆ! 


“ಗಾಂಗೇಯೆರೇ ಕರುಣೆ ಮಲ್ಪುಲೆ! ಯೆನ ಹಮ್ಮು ಹಾಂಕರೊದ ದುಸ್ಟ ನಡಕೆನ್‌ ಮಾಪು ಮಲ್ಪುಲೆ.” 
ಶ್ರೀಕೃಷ್ಣನ ಧ್ಯಾನೊಡು ಆನಂದೊಡಿತ್ತಿನ ಭೀಷ್ಮೆರ್‌ ಕರ್ಣನ್‌ ತೂದು ಇಂಚ ಪಣ್ಣೆರ್‌. 

“ಕರ್ಣಾ. ದುಕ್ಕ ಮಲಡ! ಈ ಕೌರವನ್‌ ಆದೆರ್ದುನ ಆನೆ! ವೈರಿಲೆನ ಮಂಡೆ ಸಿಗುನ ಶೂಲ! ದಾಯೆಗ್‌ 
ಕಣನೀರ್‌ ಪಾಡುವ? ಕೌರವನ್‌ ಒರಿಪ್ಲಾವುನ ಜಂಬರ ನಿನ್ನವು. ಯುದ್ಧ ಜಯಿಪುನ ಕಜ್ಜ ನಿನ್ನವು. ನಿಕ್ಕ್‌ ಗೇಲ್‌ 
ಆವಡ್‌.” 


ಕರ್ಣಗ್‌ ಪಸಿತಾಪೊದ ಬೇನೆ! “ಅಜ್ಜಾ, ಯೆನ ತಪ್ಪುಗು ಯೆಂಕ್‌ ಮಾಪು ಕೊಲ್ಲೆ. ಕೌರವನ ಬಂಟೆ 
ಪಣ್ಣಿನ ಕೆಟ್ಟ ಹಾಂಕರೊಡು ಇರೆಡಪ್ಪ ಲಡಾಯಿ ಮಲ್‌ದೆ. ಈ ದುಸ್ಟ ನಡಕೆನ್‌ ಮಾತೆರ್ಲ ದೂರುವೆರ್‌. 
ಅತ್ತಾವ೦ದೆ ಈರ್‌ ಸೇನಾನಿ ಆದಿಪ್ಪುನಗ ಯುದ್ಧೊಡು ಪಾಲ್‌ ದೆತೊನಂದೆ ಕಯಿಕಟ್‌ದ್‌ ಕುಲ್ಲಿಯೆ! ಇತ್ತೆ 
ತೆರಿಂಡ್‌ ಇರೆನ ಪೆರ್ಟೈ. ಪರಾಕ್ರಮೊಡು ಈರ್‌ ನೀಲಮಣಿ. ಯಾನ್‌ ತರೆಕ್‌ ಕುತ್ತಾವುನ ಕಡ್ಡಿ” 


ಭೀಷ್ಮೆರ್‌ ಸಗ್ಗಿಡ್‌ ಎಂಚನಾ ಗುಣೊಟುಲ ಮೇಲ್ಮಟ್ಟ್‌ದಾರೇ! ಆರ್‌ ಕರ್ಣನ ನಡಕೆಡ್‌ ತಪ್ಪು ನಾಡ್ಹ್‌ಜೆರ್‌. 
“ಕರ್ಣಾ, ಯುದ್ಧೊಡು ಸೇನಾಪತಿ ಆಪೆ ಪಣ್ಣಿನವು ಪರಾಕ್ರಮಿಲೆಗ್‌ ಸಾಜ ನಡಕೆನೆ. ಅಯಿಕಾದ್‌ ಯೆಂಕ್‌ ನಿನ 
ಮಿತ್ತ್‌ ಕೋಪ ಇಜ್ಜಿ. ನಿಜ ಪಣೊಡಾಂಡ ಕೌರವೆ ಬೇತೆ ಅತ್ವ, ಈಲ ಬೇತೆ ಅತ್ತ್‌ ನಿಕ್ಕ್‌ ಎಡ್ಡೆ ಆವಡ್‌. 
ಯುದ್ಧೊಡು ಈ ಗೆಂದ್‌ಲ.” 


“ಹೆರಿಯೆರೇ ಅವು ಇರೆನ ಹೆರಿತನೊದ ಪಾತೆರ. ಪೂಜೈರೇ ಯಾನ್‌ ಇರೆಡ ಪಂತೊಗು ಜತ್ತಿನನೇ ಯೆನ 
ತಪ್ಪು. ಈರ್‌ ಯೆಂಕ್‌ ಗುರು, ದೈವೊದ ಸ್ಥಾನೊಡಿಪ್ಪುನಾರ್‌. ಅವ್ವೆನ್‌ ಎಣ್ಣೊನಂದೆ, ಈರೆಡ ಹಮ್ಮು ಹಾಂಕರ 
ತೋಜ್ಞಾದ್‌ ಪಂತ ಕಟ್ಟನವು ಯೆನ್ನ ಮಾಮಲ್ಲ ತಪ್ಪು. ಈ ತಪ್ಪು ನಡಕೆದ ದುಸ್ಟನ್‌ ಈರ್‌ ದಯೆದೀದ್‌ 
ಮನ್ನಿಪೊಡು.” 

“ಕರ್ಣಾ, ಯಾನ್‌ ನಿನನ್‌ ಅ೦ಚ ಎಣ್ಣುಜಿ. ಕೃಷ್ಣನಾಜೆಗ್ಲಾ ಅಂಚ ಎಣ್ಣುಜಿ. ಯೆನ ಜೂವ ಕೌರವಗಾದ್‌ 
ಕರಗೊಂದುಂಡು! ಅಂಚಾದ್‌, ಆಯಗ್‌ ಮುಟ್ಟದಾಕ್ಷು ಯೇರುಲ್ಲೆರ ಅಕುಲು ಯೆಂಕ್‌ಲ ಮುಕ್ಕೆರೇ! ಈ 
ಇಚಾರೊಡು ಅನ್ನಾನ ಬೊಡ್ಡಿ ಇತ್ತೆ ಈ ಕೌರವನ್‌ ಯೆಂಚ ಕಾತೊನೊಡುಣಿನ ಯೋಚನೆ ಮಲ್ಬುಲ[” 


ಕೌರವನ್‌ ಕಾತೊಂಬಿನೆತ ಕಸ್ಟ ಕರ್ಣಗ್‌ ಗೊತ್ತುಂಡು. ಕೌರವನ್‌ ಕಾತೊಂಬಿನಿ ಪಂಡ ಪಾಂಡವೆರೆನ್‌ 
ಕೆರಿನಿ! ಅವ್ವೇ ಚಿ೦ತನೆಡ್‌ ಪಣ್ಣೆ, “ಅಜ್ಜಿರೇ, ಈರ್‌ ಪಂಡಿನೆನ್‌ ತೆರಿಯೊಂಡೆ. ಆಂಡ, ಎದ್ದೊಣ್ಣೆಡ್‌ ಗಾಳಿ 
ಪಾಡ್‌೦ಡ ಮುಗಲ್‌ ಸೆಲಿದ್‌ ಪೋಪು೦ಡ? ಮೆಣುರಿಕ್‌ ಕತ್ತಲೆ ಪೋಡ್ಕುಂಡ? ಸೀಸೊದ ಕಡ್ಡಿಡ್‌, ಗುಡ್ಡೆಬೊಟ್ಟುನು 
ಸಿಗ್ಗೆರೆಗಾಪು೦ಡ? ಕೃಷ್ಣನ ರಕ್ಷಣೆಡ್‌ ಉಪ್ಪುನಾಕ್ಷೆನ್‌ ಸಾಮಾನ್ಯ ನರಮಾನಿಲ್‌ ದಾದ ಮಲ್ಲೆರೆಗ್‌ ಆವು ಪಣ್ಣೆ?” 

ಭೀಷ್ಮರೆಗ್‌ ಈ ಪಾತೆರ ಮೆಚ್ಚಿಂಡ್‌! 

“ಎಡ್ಡೆ ಪಾತೆರ! ಕರ್ಣಾ, ಈ ಇಂಚಿತ್ತಿನ ಜ್ಞಾನಿಂದ್‌ ಯೆಂಕ್‌ ಈತ್ನೇಟ ತೆರಿಯಂದೆ ಪೋಂಡು! ಈ 


ನಿಜೊವಾಧ್ದ ಎಡ್ಡೆ ಕುಲೊತಾಯೆನೆ. ಸುಸಂಸ್ಕೃತೆನೆ! ಈ ಇತ್ತೆ ಮಲ್ಪೊಡಾಯಿನಿ ಈತೆ. ಕೌರವಡ ಪಾತೆರ್ಸ್‌ 
ಪಾಂಡೆವೆರೊಟ್ಟುಗು ರಾಜಿ ಮಲ್ಲಾಲ. ನಿನ ಪಾತೆರೊನು ಕೌರವೆ ಕಂಡಿತ ದೆತ್ತ್‌ಪಾಡಯೆ!” 


ಕರ್ಣಗ್‌ ಈ ಬಗ್ಗೆಡ್‌ ತನ ಇತಿಮಿತಿ ಗೊತ್ತಿತ್ತ್‌ಂಡ್‌! 


“ಅಜ್ಜೆರೇ, ಮಂತ್ರಾಲೋಚನೆದ ಪಾತೆರ ಯೆಂಕ್‌ ದಾಯೆಗ್‌? ಅವು ಯೆನ ತಾನಮಾನೊಗು ಒಪ್ಪುಜಿ. 
ಕೌರವೆ ಯೆಂಕ್‌ ಪ್ರಭು, ಆಯೆ ಪಂಡಿಲೆಕ ಯಾನ್‌ ನಡಪೊಡು. ಅಯನ ಇಸ್ಟೊಗು ಅಡ್ಡಿಯಾದ್‌ ಯಾನ್‌ 
ಯೆಂಚಿನವುಲಾ ಮಲ್ಲುಜಿ! ಉಂದು ಯೆನ ನಿಚ್ಚಯ. ಅತ್ತಾಂದೆ ಯುದ್ಧ ಬೊಕ್ಕ ಸಂಧಿ ವಿಚಾರೊಲೆಡ್‌ ಯಾನ್‌ 
ಪಾತೆರುನು ಸರಿಯತ್ತ್‌|” 

ಭೀಷ್ಮೆರೆಗ್‌ ಈ ಪಾತೆರ ಮೆಚ್ಚಿಂಡ್‌. ಕರ್ಣೆ ಅರೆಗ್‌ ಸೊಲ್ಮೆ ಸಂದಾದ್‌ ಕೌರವನ ಸಭೆಕ್‌ ಬತ್ತ್‌ದೆ.. 


ಸಭೆಟ್‌ ನನದುಂಬುದ ಸೇನಾಪತಿನ ಆಯ್ಕೆ ಆವೆರೆಗಿತ್ತ್‌ಂಡ್‌. ಕೌರವೆ ಕರ್ಣನ ಅಭಿಪ್ರಾಯೊನು ಕೇಣುವೆ! 
“ಆಚಾರ್ಯದ್ರೋಣೆರ್‌ ಉಪ್ಪುನೇಟ ಬೇತೆ ಯೋಚನೆ ಮಲ್ಲುನನೇ ಬೊಡ್ಡಿ” ಇಂಚ ಪಂಡಿನ ಕರ್ಣನ 
ಅಭಿಪ್ರಾಯೊನೇ ಮಾತೆರ್ಲಾ ದೆರ್‌ ಪತ್ತಿಯೆರ್‌. ನನೊರಿಯನ ಗುಣೊಕು ಮಿನ್ನತ್‌ ಕೊರ್ಲಿನ ಕರ್ಣನ್‌ "ಇಂಬೈೆ 
ಸತ್ಯಯುಗೊತ ಮಹಾನುಭಾವೆ” ಇಂಚ ಪಣೊಂದು ಮೆಚ್ಚಿನಕುಲೇ ದಿಂಜ. 


ದೋಣೆರೆಗ್‌ ವಿಧ್ಯುಕ್ತವಾದ್‌ ಸೇನಾಪತಿ ಪಟ್ಟಾಭಿಷೇಕ ಆಂಡ್‌! ಮಾತೆರ್ಲಾ ಬತ್ತ್‌ದ್‌ ಗೌರವ ಸೊಲ್ಮೆ 
ಸಂದಾಯೆರ್‌. ಕಾಣಿಗೆನ್‌ ಅರ್ಪಣೆ ಮರಲ್ತೆರ್‌. ಅಂಚ ತರೆತಗ್ಗಾವುನ ರಾಜೆರೆನ ಕಿರೀಟೊದ ಕಾಂತಿಡ್‌, 
ಖಡ್ಗೊದ ರುಳಕ್‌ದ ಮೆಂಚಿಡ್‌, ದ್ರೋಣಾಚಾರ್ಯೆರೆನ ಗಾಂಬಿರೊದ ಮೋನೆ ಸೂರ್ಯ ತೇಜಸ್ಟ್‌ಡ್‌ 
ಬೆಳಗ್‌೦ಡ್‌. ದ್ರೋಣೆರೆಗ್‌ ಬಾರೀ ಸ೦ತೋಸು! ಇಂಚಿತ್ತಿ ಗೌರವೊನು ಕೊರ್ತಿನೆಟಾದ್‌ ತಾನ್‌ ಜವಾಬ್ದಾರಿಡ್‌ 
ಸಾಧನೆ ಮಲ್ಪೊಡುಂದು ನಿಚ್ಚಯ ಮಲ್ಲೊಂಡೆರ್‌. ಕೌರವಗ್‌ ಬೋಡಿತ್ತಿನ ವರ ಕೊರೈರೆ ಮನಮಲ್ತೆರ್‌. ಆಯೆ 
ಕೇಂಡಿನ ವರ ಈತೇ, “ಧರ್ಮಜನ್‌ ಕಟ್ಟ್‌ದ್‌ ಕೊರ್ಲೆ.” 


ಆಂಡ ವರ ಕೊರ್ನಗ ಮರಣಮಂತ್ರೊದ ಅನುಗ್ರಹ ಸರಿಯತ್ತ್‌ಂದ್‌ ಎಣ್ಣೊಂಡಿನ ದ್ರೋಣೆರ್‌, 


“ಕೌರವಾ, ಈ ಆವಂದಿನನೇ ಕೇಣೊಂದುಲ್ಲ. ಪಂಡಿ ಪಾತೆರೊಗು ತಪ್ಪುನ ಅಬ್ಬೆಸ ಯೆಂಕ್‌ ಇಜ್ಜಿ. ಅಂಚ 
ಬೇತೆ.” 


ಕೌರವೆ ನಡುಟೇ, “ಆಚಾರ್ಯೆರೇ, ಕೊರ್ಬಿನಾ೦ಡ ಉಂದೆನೇ ಕೊರ್ಲೆ! ವರ ಕೊರ್ರೆ ಪಣ್ಣ್‌, ಇತ್ತೆ ಅವ್ವತ್ತ್‌, 
ಉಂದತ್ತ್‌ ಪಣ್ಣಿನವು ಇರೆನ ಘನತೆಗ್‌ ಸರಿಯಾವ? ಈರ್‌ ಒಂಜೇ ಪಾತೆರೊದಾರ್‌ಂದ್‌ ಪಣ್ಣೆರ್‌. ಇತ್ತೆ ಇರೆನ 
ಪಾತೆರೊಗು ತೆಗ್‌ಲ್‌ ಕೊಡಿಂಡ ಸರಿಯಾವ?” 


ದ್ರೋಣೆರ್‌ ತೆಲ್ಮೊಂದು ಇಂಚ ಪಣ್ಣೆರ್‌! 

“ಆವು ಕೌರವಾ, ಧರ್ಮರಾಯನ್‌ ಪತ್ತ್‌ದ್‌ ಕಟ್ಟ್‌ದ್‌ ಪಾಡುವೆ! ಆಂಡ ಆ ಪಾರ್ಥೆ ಕಯ್ತಲಿತ್ತ್‌ಂಡ 
ಬಂಗನೆ! ಆಯೆ ದೂರೊಡು ಯುದ್ಧ ಮಲ್ಬುಲೆಕ ದಾದಾಂಡಲಾ ಯೋಜನೆ ಮಲ್ಟ್ಬುಲೆ. .ಆವಡ್‌, ನಿನ 
ಪುಣ್ಕ್ಯೊದ ಪ್ರಮಾಣೊದ ಪರೀಕ್ಷೆಲ ಮಲ್ತ್‌ಬುಡ್ಕ[” 

ಕೌರವೆ ಒಪ್ಪಿದ್‌, ದ್ರೋಣೆರ್‌ ಬಿರುಪಗರಿ ವಿದ್ಯೆಡ್‌ ಶಿವ ಸಮಾನೆರ್‌೦ದ್‌ ಪುಗರುವೆ. ಮಾತೆರೆನ್ಲಾ 
ಬುಡಾರೊಲೆಗ್‌ ಕಡಪುಡುವೆ| 


ಮನದಾನಿ ಪುಲ್ಕೆದ ಪೊರ್ತುಡು, ರಡ್ಡ್‌ ಸೇನೆಲಾ ಯುದ್ಧೊಗು ದುಂಬಾಂಡ್‌. ಬ್ರಹ್ಮಾಂಡೊಗೇ ಪಸೆರುನಾತ್‌ 
ಗೌಜಿಡ್‌ ರಣಕಹಳೆ ಕೇಣ್‌೦ಡ್‌. ಕೌರವೆರ್‌ “ಮಂಡಲಾಕಾರವ್ಯೂಹ' ಮಲಿನೆಕ್‌ ಸರಿಯಾದ್‌, ಪಾಂಡೆವೆರ್‌ 
"ಅರ್ಧಚಂದ್ರ ವ್ಯೂಹ' ಒಡ್ಡಿಯೆರ್‌. ಇನಿತ ಯುದ್ಧೊದ ರೀತಿ ಪಂಡ, ಮಾರಿಯೇ ಮುಸುಕು ದೆತ್‌ದ್‌ 
ಮಾರ್ದಕಜ್ಞೊನು ದುಂಬರಿತಿಲೆಕದನೆ! ಸೇನೆ ಜೂವೊದ ಹಂಗ್‌ ಬುಡ್ಬು ಪುಣೆವೆರೆ ಸಜ್ಞಾಂಡ್‌! 


ದ್ರೋಣೆರ್‌ ರಬಸೊಡು ದುಂಬೊತ್ತಿಯೆರ್‌. ಆರೆನ ಜತೆಟ್‌ ಸಾರಸಾರ ರಧಿಕೆರ್‌. ದ್ರೋಣೆರ್‌ ಉತ್ತೇಜನ 
ಕೊರೊಂದು, ಅಂಚೆನೇ ಪಗೆ ಪಕ್ಷೊದ ಸಾಹಸಿಲೆಗ್‌ ಲೆಪ್ಪು ಕೊರೊಂದು ಇತ್ತೆರ್‌. ನಡುನಡುಟು ರಣಕಣೊಡ್ಡು 
ಬಲ್ಕ್‌ ಪೋಷಿನ ಹೇಡಿಲೆನ್‌ ಕೆರೊಡ್ಡಿ ಪಂಡ್‌ ಚೇಸ್ಪೆಲ ಮಲ್ತೊಂದಿತ್ತೆರ್‌. ಭೀಮಾರ್ಜುನೆರೆನ್‌ ಪಾಂಚಾಲೆರೆನ್‌, 
ಮತ್ಯ್ಯರಾಜೆರೆನ್‌ ಯುದ್ದೊಗು ಲೆಪ್ಪುನೆಟೇ ದಾದನಾ ಅಣಕ ಇತ್ತ್‌೦ಡ್‌! 

ಅಂಚ ಧೃಷ್ಟದ್ಯುಮ್ನೆ ಬಿಗಡೈೆ! 


“ಓಹ್‌! ಹಾಂಕರೊದ ಬೆರಣಾ, ಭೀಮಾರ್ಜುನೆರೆ ಮುಟ್ಟೊಗು ಈ ದಾಯೆ ಪೋವೊಡು? ಯೆನ 
ಎದುರು ಬಲ್ಲ. ಯಾನೇ ನಿನನ್‌ ಕಡ್‌ದ್‌ ರಣಬೂತೊಲೆಗ್‌ ಬಲಿಪಾಡುವೆ!” 


ಆಂಡ ಕೋದಂಡ ರುದ್ರೆ ದ್ರೋಣೆರೆನ್‌ ಬಲಿಪಾಡುನವು ಆಯೆ ಎಣ್ಣಿನಾತ್‌ ಸೊಲಬನ? ಧೃಷ್ಟದ್ಯುಮ್ನಗ್‌ 
ದ್ರೋಣೆರ ಬಾಣೊದ ಬಿರ್‌ಗ್‌ ದಾತ್‌ತತ್ತ್‌ಂಡ್‌! ದ್ರೋಣೆರ್‌ ಪಾಂಚಾಲೆರೆನ್‌ ಕೇರೆಜಾತಿಗ್‌ ಹೋಲಿಕೆ ಮಲ್‌ದ್‌, 
ತನ ಪಗರಿದ ಪರ್ತೆಗ್‌ ಪೋಡಿದೇ ದಾತ್‌ತತ್ತ್‌ದ್‌ ಬೂರುನಕುಲುಂದ್‌ ಕೋಂಗಿ ಕಟಿಯೆರ್‌! ಧರ್ಮರಾಯನ 
ರಟ್ಟಿದ ಬಲ ಏತ್‌೦ದ್‌ ತೂಪೆ ಪಣೊ೦ಂದುಪ್ಪುನಗನೇ ಧರ್ಮರಾಯೆ ಎದುರು ಬರೆ. 


“ಓ... ಅರಸು! ಉಂತುಲ ಪೋವಡ್ಡಿ[ ಮುಲ್ಪ ಸಾಮದ ಸರಸ ನಡತೊಂದಿಜ್ಜ. ಬಿರು ಪತ್ಕ್‌ಲ। ಈ 
ಯೆನಡ ಕಾದುನಗ ಶಿವೆಲಾ ನಿನನ್‌ ಕಾತೊಂಬಿಲೆಕ ಇಜ್ಜಿ” ಪಂಡ್ದ್‌ ಗರ್ಜನೆ ಮಲ್ತೆರ್‌. ಧರ್ಮರಾಯೆ 
ದೈರೊಡೇ ಪೊರುಂಬೆರೆ ದುಂಬು ಬತ್ತಿಗಿನ ದ್ರೋಣೆರ ಕುಸೆಲ್‌ ಎಚ್ಚೊಂದೇ ಪೋಂಡು. 


“ಶಿವ! ಶಿವಾ! ತಿ೦ಗೊಲ್ಬ ಬೊಲ್ಬುಗು ಮೆಯಿ ಬೆಗಪ್ಪುಂಡಾ? ಅಂಚನೆ ಈ ಧರ್ಮರಾಯನ ಪೆಟ್ಸ್‌ಗ್‌ 
ಯೇರಾಂಡಲ ಬೆಗರ್ಸ್‌ ಪೋಪೆರ?” 


ದ್ರೋಣೆರ್‌ ದುಂಬರಿಪುನ ರಬಸ ತೂದು, ಧರ್ಮರಾಯೆ ಇತ್ತೆನೇ ತಿಕ್ಕ್‌ದ್‌ ಬುಡಿಯೆನಾ ಪಣ್ಣಿಲೆಕಾಂಡ್‌. 
ಅಪಗ ಸಾತ್ಯಕಿ, ಘಟೋತ್ಕಚ ಮೊಕುಲು ಗಾಬರಿಡ್‌, “ಅರೆರೆ! ದೊರೆ ತಿಕ್ಕ್‌ದ್‌ ಬುಡಿಯೆ! ದೊರೆನ ದಂಡ್‌ದ 
ಸ್ವಾಮಿದ್ರೋಹಿಲು ಬೇತೆ ಬೇತೆ ದಿಕ್ಕ್‌ಗ್‌ ಪಾರ್ಟ್‌ ಹೋಯೆರ್‌!” ಪಂಡ್ದ್‌ ಬೊಬ್ಬೆ ಪಾಡೊಂದುಪುನಗ 
ಅರ್ಜುನೆಲ ಕೃಷ್ಣೆಲ ಅಡೆಗ್‌ ಬರ್ಬೆರ್‌! ವಿಷ ದಾಳಿನ್‌ ಶೂಲಿ ತಡೆತಿಲೆಕ, ದ್ರೋಣೆರೆನ ರಥೊನು ಅರ್ಜುನೆ 
ತಡೆತ್‌ದ್‌ ಉಂತಾಯೆ. ದ್ರೋಣೆರ್‌, ಕೌರವನ ಅದೃಷ್ಟ ಎಡ್ಡೆ ಇಜ್ಜಿಂದ್‌ ಎಣ್ಣೊಂದು, ನನೊಂಜಿ ಕಡೆಕ್‌ 
ತಿರ್ಲಿಯೆರ್‌.! ಆಂಡ ಕೌರವೆರೆಗ್‌ ದ್ರೋಣೆರ್ನ ಕ್ರಮ ಸರಿ ತೋಜಿಜಿ. ಸರಿಯತ್ತ್‌ಂದ್‌ ವಾದ ಮಲ್ಪುವೆರ್‌! 
ಶೂರೆರೆಡ್‌ ಶೂರೆ ದೋಣೆರ್‌ ಪಾರ್ಥಗ್‌ ಪೋಡ್ಕೊಡು ದಾಯೆಗ್‌? ಆಯೆ ದಾನೆ ಅಂಧಾಸುರೆನ? ತಾರಕಾಸುರೆನ9) 
ಹಿರಣ್ಯಾಕ್ಷೆನ? ಕೈಟಭೆನ? ಆಚಾರ್ಯೆರ್ನ ಎದುರುಡು ಅರ್ಜುನೆ ವಾ ಮಲ್ಲ ವಿಕ್ರಮಿ?” 

ದ್ರೋಣೆರ್‌ ಅರ್ಜುನಡನೇ ಸಮರೊಗು ಸಜ್ಜಾಯೆರ್‌! 

“ಏ ಪಾರ್ಥಾ, ಭೀಷ್ಮೆರೆನ್‌ ಸೋಪಾದೆ ಪಣ್ಣಿನ ನಿನ ಹಮ್ಮು ಯೆನಡ ನಡಪುಜಿ!” ಪಣೊ೦ದು ಬಾಣೊಲೆನ 
ಬರ್ಸೊನೇ ಬರ್ಬಾವೆರ್‌! ಅರ್ಜುನೆ ಸುರುಟು ಅರೆನೊಟ್ಟುದ ನಾಲ್‌ಸಾರ ಸೇನೆಡಪ್ಪ ಪುಣೆದ್‌ ಆ ಬೀರೊದ 
ಪುಂಡುನೇ ಗಿರ್‌ಗಿಡಪುವೆ! ಅಕುಲು ಬಲ್‌ ಪಾರುನೆನ್‌ ತೂದು, ದ್ರೋಣೆರ್‌, 

“ಏ ನಿತ್ರಾಣಿಲೇ ಅರ್ಜುನಗ್‌ ನಿಕುಲು ಸರಿಗಟ್ಟುನಂದ? ಪೊಕ್ಕಡೆ ಬಂಡಾಟ ದಾಯೆಗ್‌9 ಬಲ್‌ಪೋದು 
ಬದ್ಯೊನ್ನೆ! ಸುರಪತಿನ ಮಗೆ ಅರ್ಜುನೆ ಅಂಕೊಡು ಗೆ೦ದುನಾಯೆನೆ!” ಇಂಚ ತನ ಜತೆತಕ್ಷೆನೇ ಜರೆವೊಂಡೆರ್‌. 


ಕೌರವನ ಸೇನೆದ ಪಾಡ್‌ ಗಜಿಬಿಜಿತನೆ! ಪಾರ್ಥನ ಪಗರಿಲ್‌ ಚತುರಂಗ ಸೇನೆನ್‌ ಪೊಡಿ ರಟ್ಟಾಯ. 
ಅಯನ ಪಗರಿಲೆಗ್‌ ರೆಂಕೆ ಪುಟಿಲೆಕ ದಿಕ್ಕ್‌ದಿಕ್ಕ್‌ಲೆಗ್‌ ಪಾರ್‌೦ಡ್‌! ಇಂಚೆನೇ ಕಾಳಗ ದುಂಬರಿನಗ ಪೊರ್ತು 
ಕಂತ್‌೦ಡ್‌! ಅಡೆಗ್‌ ಪತ್ತೊಂಜಿನೆ ದಿನೊತ ಕಾಳಗ ಮುಗೀಂಡ್‌! 


ಆನಿಯೇ ಇರ್ಸ್‌ಡ್‌ ಕೌರವನ ಸಭೆಟ್‌ ದ್ರೋಣೆರ್‌ ಧರ್ಮರಾಯನ್‌ ಬೆರಿಪತೊ೦ದು ಪೋತಿನ ಪ್ರಸಂಗೊನೇ 
ಚರ್ಚೆಗ್‌ ಬತ್ತ್‌ಂಡ್‌! ಕೌರವೆ ಕರ್ಣಡ ಯುದ್ಧೊದ ಕ್ರಮೊನು ಕೇಣ್ಕೆರೆ ಬಯಕಿನೆಕ್‌ ಆಯೆ ಇಂಚ ಪಣ್ಣೆ! 

“ದಾನೆ ಪಣ್ಣಿನಿ ಕೌರವಾ? ದ್ರೋಣೆರ್‌ ಕಾಡ್‌ದ ತೂ ರಾಪುಲೆಕನೇ ಪೊರುಂಬುದು, ಪಾಂಡವಪಕ್ಷೊದ 
ಕಡ್ಗೆದ ಬಂಟೆರೆನ್‌ ಜಡ್ಜ್‌ ಬುಡಿಯೆರ್‌! ಶತುಸೇನೆ ನಡ್ಲ್‌ದ್‌ಪೋಂಡು! ನೀರ್‌ ಬಚ್ಚಿದ್‌ ಪೋತಿನ ಕಡಲ್ಫ್‌ 
ಮೀನ್‌ಲ್‌ ತುಲ್ಲರುಲೆಕ ಪಾಂಡವ ಸೇನೆ ತುಲ್ಲರೊಂ೦ದಿತ್ತ್‌ಂಡ್‌! ದ್ರೋಣೆರ್‌ ಧರ್ಮರಾಯನ ಬೆರಿಪತ್ತ್‌ದ್‌ 
ಪೋಯಿನಪಗ, “ಧರ್ಮರಾಯ ಸೆರೆತಿಕ್ಕಿಯೆ! ದ್ರೌಪದಿನ ಮುತ್ತೇಸಿ ಸಿರಿ ಕರಿದ್‌ ಪೋಂಡು!” ಪಂಡ್ಚ್‌ ಸೇನೆ 
ಬೊಬ್ಬೆ ಪಾಡ್‌೦ಡ್‌. ಆ ಬೊಬ್ಬೆನ್‌ ಕೇಣ್ಟ್‌ ಪಾರ್ಥೆ ಅಡೆಗ್‌ ಬರ್ಬೆ! ಬೊಕ್ಕದವು ನಂಕ್‌ ಬೇಜಾರ್ದನೇ ಬಗೆ! ನಮ 
ಕಡೆಟ್‌ ಮಾಮಲ್ಲ ಬಲಾಡಿಗೆರ್‌ ಇತ್ತ್‌ಂಡಲ ಪಾರ್ಥನ ಬೀರೊನೇ ಮೆರೆಂಡ್‌. ದೈವೇಚ್ಛೆದ ನಿಲೆ ಒವ್ವಾ?” 


ಕರ್ಣೆ ಇಂಚ ಸೇಂಕೆಬುಡೊಂದು ಪಣೊಂದುಪುನೆನ್‌ ಕೇಣ್ಟ್‌ ಸಭೆಕ್‌ ಸಭೆನೇ ಗಾ೦ಬೀರ ಆಂಡ್‌. 
ಅಪಗನೇ ರಣಬೀರೆರಾಯಿನ ತ್ರಿಗರ್ತ ರಾಜೆರ್‌, ಸ೦ಶಪ್ತಕೆರ್‌ ಲಕ್ಕ್‌ದ್‌ ಉಂತುದು ಲೆತ್ತ್‌ ಪಣ್ಣೆರ್‌! 


“ಸೇನಾಧಿಪತಿ ದ್ರೋಣೆರೇ ಕೇಣ್ಣೆ. ಕುರುಪತಿ ಕೇಣ್ಣ. ಕರ್ಣಾ ಕೇಣ್‌. ಮಾತೆರ್ಲ ಕೇಣ್ಣೆ. ಎಲ್ಲೆಡ್ಡಿಂಚಿ 
ಯೆಂಕುಲು ಅರ್ಜುನನ್‌ ಕುರುಕ್ಷೇತ್ರೊದ ಸೂತ್ರೊಗು ಬರಂದಿಲೆಕ, ಯೆಂಕ್ಷೆನೊಟ್ಟುಗು ಬೇತೆನೇ ಕೋಡಿಡ್‌ 
ಅಂಕೊಡುಪ್ಪುಲೆಕ ಮಲ್ಪುವ! ನಿಕುಲು ಈ ಕಡೆಟ್‌ ಧರ್ಮರಾಯನ್‌ ಪತ್ತ್‌ದ್‌, ಬೋಡಾಂಡ ಕಟ್ಟ್‌ದ್‌ ಪಾಡ್ಲೆ[ 
ಬೊಡ್ಡಾಂಡ ಬುಡ್ಲೆ! ಆಂಡ ಎಲ್ಲೆಡ್ಡಿಂಚಿ ಅರ್ಜುನನ ಪೋಡಿಗೆ ನಿಕ್ಷೆಗ್‌ ಇಜ್ಜಿ!” 


ಇಂಚ ತ್ರಿಗರ್ತೆರ್‌ ಶಪಥ ಪಾಡುವೆರ್‌. ಅತ್ತಾಂದೆ ತಂಕ್ಷೆನ ಸೇನೆದ ಬಿರ್ಸ್‌ ಬಿರ್ದೊಲಿನ್‌ ಪಣೊಂಬೆರ್‌. 
ಸಂಶಪ್ತಕೆರಾಯಿನ, ಸತ್ಯರಥ, ಸುಶರ್ಮನಕಲ್ಲ ಐವ ಸಾವಿರ ರಥೊಕುಲು ಉಪುನೆನ್‌ ಕೇಣ್ಟ್‌, ದ್ರೋಣೆರೆಗ್‌ 
ಆನಂದ ಆಂಡ್‌. ಶಿವೆನೇ ಅಡ್ಡ ಬತ್ತ್‌ಂಡಲಾ ಗೆಣಂದೆ, ಧರ್ಮರಾಯನ್‌ ಪತ್ತ್‌ದ್‌ ಕಟ್ಟ್‌ದೇ ಬುಡ್ರೆ ಪಣ್ಣೆರ್‌. 


ಮನದಾನಿ ನಿಸರ್‌ ಉದಿಪುನೆಡ್ಸ್‌ ದುಂಬೇ ತ್ರಿಗರ್ತೆರ್‌ ಪಾರ್ಥೊನ ಶಿಬಿರದಡೆಗ್‌ ಬತ್ತ್‌ದ್‌, “ಏ 
ಅರ್ಜುನಾ, ಲಕ್ಕ್‌ಲ. ಆ ಗೊಲ್ಲ ಕೃಷ್ಣಗ್‌ ದಾದ ಕೂಡುಂಡು? ಈ ನಿನ ಸಾಯೊಗು ಬೋಡಾಂಡ ಕಈಶ್ನರನೆ 
ಲೆತೊಂದು ಬಲ್ಲ! ಯೆಂಕ್ಷೆಡ ದೊ೦ದ್ವಯುದ್ಧ ಮಲ್ಲುಲ” ಇಂಚಾಂದ್‌ ಘೋಷಣೆ ಮಲ್ಪುವೆರ್‌! 


ಇಂಚಿತ್ತಿನ ಸವಾಲ್‌ ಅರ್ಜುನಗ್‌ ಬೋಡಿತ್ತಿನನೆ! ಒಪ್ಪೊಂಡೆ! ಯುದ್ಧೊಗು ಪಿದಾಡ್ಕೆರೆ ದುಂಬು ಅರ್ಜುನೆ 
ಧರ್ಮರಾಯನಡೆಗ್‌ ಬತ್ತೆ! ನೀಲ, ಸತ್ಯಜಿತು, ಕೌಶಲ, ಶತಾನೀಕ, ಘಟೋತ್ಕಚ, ದುಪದ, ಬೊಕ್ಕ ಕೈಕಯೆರ್‌ 
ಮೊಕುಲು ಧರ್ಮರಾಯನ್‌ ಕಾತೊನೊಡು, ಭೀಮ, ನಕುಲ ಸಹದೇವೆರ್‌ ದ್ರೋಣಡ ಕಾದೊಡು. ಇಂಚ 
ಪಂಡ್‌ದ್‌ ಒಪ್ಪ್ಯಾವೆ. 


ಪೊರ್ತು ಮೂಡುಂಡು! ದ್ರೋಣೆರ್‌ "ಗರುಡವ್ಯೂಹ' ನಿರ್ಮಿಯೆರ್‌. ಗರುಡನ ತರೆತ ಬಾಗೊಡು 
ದುರ್ಯೋಧನೆ, ದುಶ್ಶಾಸನೆರೆನ್‌ ಉಂತಾಯೆರ್‌! ಬಲತ ರೆಂಕೆಡ್‌ ಮದ್ರೇಶ್ವರ, ಭಗದತ್ತ, ಸುಬಾಹುಲೆನ್‌ 
ಉಂತಾಯೆರ್‌! ದತ್ತ್‌ದ ರೆಂಕೆಡ್‌ ವಂದ್ಯ, ಅಶ್ವತ್ಥಾಮ, ಕರ್ಣನ ಜೋಕುಲು, ಕಾ೦ಬೋಜ ರಾಜೆ ಮೊಕುಲು, 
ಇಂಚ ಒಟ್ಟುಗು ರಡ್ಡ್‌ ಅಕ್ಷೋಹಿಣಿ ಸೇನೆದ ಗರುಡ ವ್ಯೂಹ! 

ಇಂಚಿದ ಪಕ್ಷೊಡು ಧೃಷ್ಟದ್ಯುಮ್ನನ "ಅರ್ಧಚಂದವ್ಯೂಹ' ಸಜ್ಞಾಂಡ್‌. ಬೊಕ್ಕೊಂಜಿ ಕೋಡಿಡ್‌ ತ್ರಿಗರ್ತವೀರೆರ್‌ 
ಪಣ್ಣಿ ಕಡಲ್‌ನ್‌ ಅರ್ಜುನೆ ಬಚ್ಚಾವೊ೦ದುಲ್ಲೆ! 

ದ್ರೋಣೆರೆನ ರಥ ಧರ್ಮರಾಯನಂಚಿ ಪಿದಾಡ್‌೦ಡ್‌! ಕಾಡ್‌ಡ್‌ ಉಂಡಾಯಿನ ಅಗ್ನಿ ಬೆದ್‌ರ್ದ ಪುಂಡೆಲ್‌ನ್‌ 
ಪೊತ್ತಾವುಲೆಕ ದ್ರೋಣೆರ್‌ ಶತ್ರುಸೇನೆನ್‌ ದೊ೦ಸ ಮಲ್ರೊಂದುಲ್ದೆರ್‌. ಧೃಷ್ಟದ್ಯುಮ್ನೆ ದ್ರೋಣೆರೆಗ್‌ ಎದುರಾದ್‌ 
ಉಂತಿಯೆ! ಆಂಡ ಕಾಳಗೊಡೇ ಪೊರ್ತು ದೆಪ್ಪುನ ಇಚ್ಛೆ ಇಜ್ಜಂದಿನ ದ್ರೋಣೆರ್‌ ಆಯನ್‌ ಗೆಣ್ಣಂದೆನೇ 

ಧರ್ಮರಾಯನಂಚಿ ಪೋನಗ, ಪಾಂಡವ ಸೇನೆದ ಬೀರೆರ್‌ ಬತ್ತ್‌ದ್‌ ಅಡ್ಡ ಉಂತಿಯೆರ್‌! ಆಂಡ ದ್ರೋಣೆರ್‌ 
ಬೀರೊದ ಒಸಯೊಡು ಪಾಂಡವಸೇನೆನ್‌ ಕಲಂಕ್‌ದ್‌, ಧರ್ಮರಾಯನ ಮುಟ್ಟ ಪೋನಗ, ಶಿಖಂಡಿ ಅಡ್ಡ 
ಬತ್‌ದ್‌ ಉಂತುವೆ! ಆಯನ್‌ ಸೋಪಾದ್‌, ಶತಾನೀಕನಾಕ್ಷೆನ್‌ ದರ್‌ ಜೆಪುಡಾದ್‌, ಧರ್ಮರಾಯನಡೆಗೇ 
ಬತೆರ್‌। 


“ಧರ್ಮರಾಯಾ, ಒಂಚಿ ಪೋವೊಂದುಲ್ಲ? ಕುಂತಿನ ಬ೦ಜಿದುಲಾಯಿ ಅತ್ತತ್ತ?” ಕೇಂಡೆರ್‌. 


ಅಪಗನೇ ದ್ರುಪದೆ ಎದುರುಗು ಬರ್ತೆ. ಪಂಚಕೈಕಯೆರ್‌, ಕುಂತಿಭೋಜ, ಯವನ, ಸಂವೀರ, ಸುಷೇಣಕ 
ಇಂಚಿತ್ತಿನಕುಲು ತಡೆ ಒಡ್ಡೊಂದು ಬತ್ತಿಗಿನ ಅಕ್ಷೆನ್‌ ಒಂಜೇಲೆಕ ನಾಶಮಲ್ಲೊಂದು, ಕಾಲಭೈರವಲೆಕ ದ್ರೋಣೆರ್‌ 
ಯುದ್ಧ ದುಂಬರಿತೆರ್‌! ದ್ರೋಣೆರೊಟ್ಟುಗು ಮೊಕಲ್ನ ಯುದ್ಧ ಪಂಡ ಗುಡ್ಡೆದ ಜೋಕುಲು ವಜ್ರಾ ಯುಧದೊಟ್ಟುಗು 
ಸರಸ ಗೊಬ್ಬಿಲೆಕನೇ ಆದ್‌ಪೋಂಡು। ಅಪಗ ಸಾತ್ಯಕಿ, ಭೀಮೆ, ಅಭಿಮನ್ಯು ಅಡ್ಡ ಬತ್ತೆರ್‌. ದುರ್ಯೋಧನೆ 
ದ್ರೋಣನ ಸಾಹಸೊನು ಮೆಚ್ಚೊಂದು ಕರ್ಣಡ “ತೂಲ ಕರ್ಣಾ, ದ್ರೋಣೆರ್‌, ದೈರ ಸಾದಗೊಡು ರುದಗ್‌ 
ಸಮವಾದೇ ಉಲ್ಲೆರ್‌. ಇತ್ತೆ ಯುಧಿಷ್ಠಿರೆ ತಿಕ್ಕ್‌ದ್‌ ಬೂರ್ವೆನೆ!” ಪಂಡೆ. 


“ದೊರೆ ದುರ್ಯೋಧನಾ, ಗೆಲ್ಮೆ ಯೆಂಕ್ಷೆಗ್‌ ಒಲ್ಲು? ಕಂಡಿತ ಧರ್ಮರಾಯೆ ತಿಕ್ಕ್‌ದ್‌ ಬೂರುಜೆ! 
ಶ್ರೀಕೃಷ್ಣನ ಆಸರೆದ ನಿರೆಲ್‌ ಉಪ್ಪುನೇಟ ನಿನ ಪಗೆನಕುಲು ನಿಕ್ಕ್‌ ತಿಕ್ಕುಜೆರ್‌. ಶ್ರೀಕೃಷ್ಣೆ ಈ ಬೂಮಿದ ದುನ್ನೊನು 
ತಗ್ಗಾಯೆರೆ ಪಂಡ್ಬೇ ಬತ್ತ್‌ದುಲ್ಲೆತ್ತ? ಆಯನ ಕಡೆತಾಕ್ಷೆಗ್‌ ಕೇಡ್‌ ಬರಂದ್‌. ಅರೊೊಂದುಪ್ಪುನ ಅಗ್ನಿನ್‌ 
ಅರಕ್ಕ್‌ಡ್ಜ್‌ ತೆಕ್ಕಾವೆರೆಗ್‌ ಆಪು೦ಡ? ಕತ್ತಲೆಗ್‌ ನಿಸರ್‌ಡ್‌ ಸುಕ ಆಪು೦ಡ? ಅಂಚನೆ ನರಮಾನಿಲೆಗ್‌ ಕೃಷ್ಣನ 
ರಕ್ಷೆಡಿತ್ತಿನಕ್ಷೆನ್‌ ಸೋಪಾವೆರೆಗ್‌ ಆಪುಂಡ9” 

“ಅಂಡ ಕೃಷ್ಣೆ ಇತ್ತೆ ಮುಲ್ಪ ಇಚ್ಛೆ ಅತ್ತ?” 

ಷ್ಣ ಕಯ್ತಲ್‌ ಇತ್ತ್‌ಂಡ ದಾನೆ? ದೂರ ಇತ್ತ್‌ಂಡ ದಾನೆ? ತಾನ್‌ ಉಪ್ಪುನಲ್ಬಡ್ಡೇ ತನ್ನಾಕ್ಷೆನ್‌ ರಕ್ಷಣೆ 
ಮಲ್ಲೊಂದುಪುವೆ! ಅಯನ ಕೃಪೆತ ರೀತಿಯೇ ಅಚ್ಚಿರದವು! ಅವು ಉಪ್ಪಡ್‌! ಇತ್ತೆ ತೂಲ ಭೀಮೆ, ಘಟೋತ್ಕಚ, 
ಅಭಿಮನ್ಯು ಸಾತ್ಯಕಿಲು ಒಟ್ಟು ಸೇರೊ೦ದು ದ್ರೋಣನ ಮಿತ್ತ್‌ ಬೂರ್ಬೆರ್‌! ಆಚಾರ್ಯೆರೆನ ಸಾಯೊಗು 
ಬೀರೊದ ಬಂಟೆರೆನ್‌ ಕಡಪುಡ್ಡ!” 


ಕೌರವೆ, ದುಶ್ಶಾಸನೆ, ಜಯದ್ರಥೆ, ಅಶ್ವತ್ಥಾಮೆ, ಕೃಪಾಚಾರ್ಯೆ, ಮಾದ್ರೇಶೆ, ಭಗದತ್ತನಕುಲು ಅಂಚಿ ಪೋಯೆರ್‌. 
ಆಂಡ ಭೀಮೆ ಕಡಲ್ಪ ಸಿರೆಕ್ಷೆನ್‌ ತಡೆತ್‌ದ್‌ ಪೊಲಿಪುನ "ಮ೦ದರ' ಪರ್ವತದ೦ಚ ಎದುರುಡು ಉಂತುವೆ! 
ಆಯನಂಚನೇ, ಅಭಿಮನ್ಯು, ಘಟೋತ್ಕಚ, ಸಾತ್ಯಕಿಲು ನನೊಂಜಿ ಕಡೆಟ್‌ ಬತ್‌ದ್‌, ಕಾಳಗ ನಡಪಾದ್‌ 
ಶತ್ರುಲೆನ್‌ ಬೆದ್ರ್‌ ಸವುರಿನಂಚ ಸವುರೊಂದೇ ಬತ್ತೆರ್‌! ಕೌರವೆರೆನ ಬಲ ಕಮ್ಮಿ ಆಂಡ್‌. ದ್ರೋಣೆ 
ಒಬ್ಬಂಟಿಯಾದಿಪ್ಪುನೆನ್‌ ತೂದು ತನ ಸೇನೆಗ್‌ ನೆರೊ೦ದು, ಜರೆವೊ೦ದು, ಕೌರವೆನೆ ಅಂಚಿ ಪೋಪೆ. ಅಪಗ 
ಭೀಮೆ ಕೌರವನ ಮಿತ್ತ್‌ ಬೂರ್ಬು “ಎಲಾ! ದುರಾತ್ಮಾ ಜೂಜುದ ಲಂಪಟಾ... ಉಂತುಲ! ಉಂತುಲ!" ಪಣ್ಣ್‌ 
ಅರೆದೊಂದು ವ್ಯೂಹ ಪೊಗ್ಗುದು, ಕೌರವನ ರಥೊನು ಉಂತಾವೆ! ಅಪಗ ಕೌರವನಡೆಗ್‌ ದುಶ್ಶಾಸನೆ, ವಿಕರ್ಣೆ, 
ಮೊಕುಲು ಮಾತ ಬತ್ತೆರ್‌! ಬತ್ತಿನಕುಲು ಗುಡ್ಡೆಡ್‌ ರಾವುನ ಕಿಮಿಕ್ಷೆಲೆಕ ರಾವುದು ಬೂರೈರ್‌! ಆ ಪೊರ್ಮುಡು 
ಆನೆಲ್‌ ಭೀಮನಂಚಿ ನುರ್ತೊಂದು ಬತ್ತಡಲ ಭೀಮೆ, ಬೂಮಿಗ್‌ ಬಯ್ಲಿನ ಕಾಲಯಮನಂಚ, ಪಗೆದಂಡ್‌ನ್‌ 
ನುರಿಪುವೆ! ಭೀಮನ ಪೆಟ್ಟ್‌ದ ಅನ್ನವೊಡು ಕುರುಸೇನೆ ಕುಂಬರ್‌ಂಡ್‌. 

ಭಗದತ್ತ ವಧೆ 


ಕೌರವೆರೆನ ಕಡೆತ ಭಗದತ್ತೆ ತೂವೊಂದೇ ಇತ್ತೆ! ಧರ್ಮರಾಯನ್‌ ಕಟ್ಟ್‌ದ್‌ ಪಾಡುನ ಶಪಥ ದ್ರೋಣೆರೆನವು! 
ಆ ಆಸೆ ತೀರುನ ಸಂಗತಿ ಉಪ್ಪಡ್‌. ಇತ್ತೆ ಕುರುಕುಲಪತಿ ಕೌರವೆನೇ ಎಕ್ಕ್‌ ಒರಿತೊ೦ಬಿನ ಕಸ್ಟ! ತನ ದೊರೆನ್‌ 
ಭೀಮೆ ಕಟ್ಟ್‌ದ್‌ಪಾಡ್ದೆ! ಶತ್ರುಲೆನ ಮಿತ್ತ್‌ ಬೂರೈರೆ ಉಂದುವೇ ಸಮಯ ಎಡ್ಡೆಂದ್‌ ಭಗದತ್ತಗ್‌ ತೋಜುಂಡು! 
ಪಾಗ್ಟೋತಿಷ ನಗರೊದ ಯವನಾಧಿಪತಿ ಭಗದತ್ತಡ "ವೈಷ್ಣವಾಸ್ತ' ಬೊಕ್ಕ "ಸುಪ್ರತೀಕ' ಪಣ್ಣಿನ ಆನೆ ಇತ್ತ್‌ಂಡ್‌. 
ಆಯೆ ತನ ಆನೆ ಏರೊಂದು ಪಾಂಡೆವೆರೆನ ಸೇನೆಡ ಯುದ್ದೊಗು ಪಿದಾಡಿಯೆ. 

ಅವು ಬಾರೀ ಬಲಾಡಿಗ ಆನೆ! ಅಯಿಕ್‌ ಸರಿಯಾಯಿನ ತುತ್ತೈತೊದ ಸಿಂಗಾರ! ಬಡಿಗೆ, ಅಂಕುಶ, 
ಕೊಡತಿ, ಕೈಪಾರೆಲೆನ್‌ ಗೋಡಿದಿತ್‌೦ಡ್‌! ದೇವಗಂಗಾ ಸುದೆಕ್‌ ಕಾಲುವೆ ತೋಡೊಂದು ಪೋಯೆರ ಪಣ್ಣಿಲೆಕ 
ಧ್ವಜವಸ್ತದೊಟ್ಟುಗೆ ಬಾರಿ ಪೊರ್ಲು ತೋಜೊಂದಿತ್ತ್‌ಂಡ್‌! ಯೋಧೆರ್‌ ಅವ್ವೆನ್‌ ಏರ್ಡ್‌ ಕುಲ್ಲಿಯೆರ! ಜಯಘೋಷೊದ 
ರಬಸೊಡು ಭಗದತ್ತೆಲ ಏರ್‌ ಕುಲ್ಲಿಯೆ. ವಾದ್ಯ ಘೋಷೊದೊಟ್ಟುಗು ಆನೆ ದುಂಬರಿಂಡ್‌! ದೇವೇಂದ್ರೆ 
ಪರ್ವತೊನು ತರಿಪುನಗ, ಕುಲಗಿರಿತ ತೂ ಜೊಲ್ಕೊಂದು ಬತ್ತಿಲೆಕ, ವಿಷ್ಣುಪಾದೊಡ್ಡು ಜಪ್ಪುನ ಗಂಗಾ 
ಧಾರೆದಂಚ ಮದಮತ್ತ ಆನೆದ ನೆತ್ತಿಡ್ಸ್‌ “ಮದದಾರೆ' ಜತ್ಕೊಂದಿತ್ಕ್‌ಂಡ್‌! ಇಡೀ ಲೋಕೊನೇ ಜೆತ್ತಿನಪಗ 
ಮೆಯಿತಮಿತ್ತ್‌ ಬೂರುನ ಮುಗಲ್ಬಲೆಕ ತೋಜೊಂದಿತ್ತ್‌ಂಡ್‌! ಎಣ್ಮ ದಿಕ್ಕ್‌ದ ದಿಗ್ಗಜೊಲು ಒಂಜಾದ್‌ ಈ 
ಆನೆದ ರೂಪು ಪಡೆತಿಲೆಕ ಇತ್ತ್‌ಂಡ್‌. ಬಾನೊಗು ಕೈಕಾರ್‌ ಮೂಡ್ಬಿಲೆಕದ ಮಾಮಲ್ಲ ಗಾತ್ರೊದ ಈ ಆನೆನ್‌ 
ತೂದು, ಪಾಂಡವೆರೆ ಸೇನೆ, “ಉಂದು ದಾದವು? ಗಜಾಸುರೆನ? ಮಹಿಷಾಸುರೆನ? ಮಾಯೊದ ಆನೆನ?) 
ಭೀಮೆ ಫಲ್ಲುಣೆರ್‌ ಈ ಆನೆನ್‌ ಗೆಂದುಲೆಕ ಉಲ್ಲೆರ? ಉಂದು ದೇವತೆಲೆಗ್ಗ ಕಂಟಕ ಕಣಪಿನನೇ!” ಇಂಚ 
ಪಣ್ಣೊಂದೇ ಪದ್ರಾಡ್‌ ಪಾಡಿಯೆರ್‌! 


ಆ ಆನೆ ಪಿಸ್‌ರ್ಲ ಮಾರಿ! ನರಮಾನಿ ಸೇನೆದ ನಿರೆಲ್‌ನ್ಹ ನನೊಂಜಿ ಆನೆ ಪಣ್ಣಿ ಬೆರೈಡ್‌, ಗರ್ವೊಡು 
ಪಾರೊಂದೇ ಬರ್ಬುಂಡು. ಆನೆಡ್ಬಾವರ ಪಾಂಡೆವೆರೆ ಸೇನೆಗ್‌ ದಿಂಜ ನಸ್ಟ ಆಂಡ್‌. ಅವು ತಿಕ್ಕಿನ ಆನೆಲೆನ್‌ 
ತಿಗ್‌ತ್ತ್‌ದೇ ಪಾಡುಂಡು. ನೇಪಾಳ ಕುದುರೆಲೆನ್‌ ತನ ಪಿರಾವುದ ಕಾರ್‌ಡೇ ತೊರ್ತು ಪಾಡೊಂದಿತ್ತ್‌ಂಡ್‌! ಒರ 
ತಾಂಟ್‌೦ಡ ಆಜಿ ಏಳ್‌ ರಥೊಕುಲು ಪೊಡಿಕಸನೆ! ಅಯಿತ ಮರ್ಸ್‌ ಗೊಬ್ಬುಡು ಸೈನಿಕೆರ್‌ ಸಯ್‌ದ್‌ ಯಮನ 
ಪಟ್ಟಣೊಗು ಒಕ್ಕೆಲ್‌ ಪೋಪಿನ ಪೊರ್ಲು ತೂವೊಡು! ಮಂದರಗಿರಿತ ಒಯ್ದುಡು ಕಡಲ್‌ ಕಲೆಂಕಿಲೆಕ ಈ 
ಆನೆದ ಬೀರೊಡು ಪಾಂಡೆವೆರೆನ ಸೇನೆ ಚಿಪ್ಪುಡುಚೂರಾದ್‌ ಪೋಂಡು! 


ಕೌರವೆರೆನ ದಂಡ್‌ದ ದಳವಾಯಿಲ್‌ ಆನಂದೊಡು ಪಣೊಂಡೆರ್‌. “ಈ ಆನೆ ದ್ರೋಣೆರೆಗ್‌ ಸುಕ 
ಆಪಿಲೆಕ ಶತ್ರುಲೆನ್‌ ದೊಂಕೊಂದುಂಡು! ಇತ್ತೆ ದ್ರೋಣೆರ್‌ ಕಂಡಿತ ಧರ್ಮರಾಯನ್‌ ಕಟ್ಟ್‌ದ್‌ ಪಾಡುವೆರ್‌! 
ಸಾತ್ಯಕಿ, ನಕುಲೆ, ಭೀಮೆ ಯೇರೆಡ್ಡಾ ತಡೆಪೆರೆಗಾವಂದ್‌! ಅಕುಲ್ಲಾ ಬಲ್ಕ್‌ ಪೋನಗ ಪಾರ್ಥನೇ ಲೆಪ್ಪುವೆರ್‌.” 


ಅಪಗ “ಚೌಪಟಮಲ್ಲ' ಬಿರುದುದ ಭೀಮೆ ದುಂಬು ಬರ್ತೆ. ಅಯನ ಜತೆಟಿತ್ತಿನ ಪಾಂಡವ ಬಂಟೆರ್‌, 
ಅತಿರಥ ಮಹಾರಥೆರ್‌, ಆನೆನ್‌ ಮುತ್ತಿಯೆರ್‌! ಆಂಡ ಅಯಿಕ್‌ ನಾಟೊಡ? ಪಾಂಡವೆರ್ನ ಸೇನೆದ ಪಗರಿ 
ಬರ್ಸೊಗು ಆನೆ ಅಂಡ್ಕುಂಡ) ಪರ್ವತೊನು ಪೊಡಿ ಮಲ್ಲೆರೆ ವಜ್ರಾಯುಧೊನೇ ಬೋಡತ್ತ) ಆ ಆನೆ 
ತಿಕ್ಕಿನಕ್ಷೆನ್‌ ಅರೆಪುನ ಒಸಯೊಡೇ ಉಂಡು! 


ಸಂಜಯೆ ಈ ಕತೆನ್‌ ಧೃತರಾಷ್ಟಗ್‌ ಪಣೊಂದಿತ್ತೆ “ಪ್ರಭೂ, ಆನೆ ಪೊಡಿ ಕುಟ್ಟುನ ಕಜ್ಜೊನೇ ದುಂಬರಿತೊಂದು 
ಪಜ್ಞೆ ದೀಂಡ್‌. ಅಪಗ ಸೈನಿಕೆರ್‌ ಯೆಂಚಿನ ಪಣೊಂದಿತ್ತೆರ್‌ ಗೊತ್ತುಂಡ?” 

“ಯೆಂಚಿನವು”? 


“ಅತ್ತ್‌ ಈ ಆನೆ "ಚೌಪಟಮಲ್ಲ'ಗೇ ಮಲ್ಲ ಸವಾಲಾಂಡ ಯೆಂಕ್ಷೆನ ಪಾಡ್‌ ದಾದನ? ಯೆಂಕ್ಷೆಗ್ದಾ 
ಕಾದೊಡುಂದು ಆಸೆ ಉಂಡು. ಆಂಡ ಉಡಲ್‌ಡ್‌ ಉಸುಲು ಬೋಡತ್ತ?” ಇಂಚ ಪಣೊಂದು ದೂರೊಡೇ 
ಉಂತುದು ಬುಡಿಯೆರ್‌! 


ಧೃತರಾಷ್ಟೆ ತೆಲಿಪುವೆ! ತನ ಸೇನೆಡಿತ್ತಿನ ಆನೆದ ಸಾಹಸೊನು ಕೇಣ್ಣಗ ಕೆಬಿಕ್‌ ರಂಗ್‌ ಆಂಡ್‌! 
ಸಂಜಯೆ, “ಆಂಡ.” 
“ಆ೦ಡ??” 


“ಅಂದ್‌ ದೊರೆ. ಆ೦ಡ ಪಾಂಡೆವೆರ್‌ ದೈವ ಬಲ ಇತ್ತಿನಕುಲತ್ತ? ಅಂಚ ಗೇಲ್‌ದ ಮೋನೆ ಅಕಲ್ನ 
ಕೋಡಿಗೇ!। ಇತ್ತೆ ಕತೆ ದುಂಬರಿಪುವೆ ಕೇಣ್ಣ! 


ಗೊಲ್ಲೆ ತನ ಕೋಲುಡೇ ಕಯ್ಯಂಜಿಲೆನ್‌ ಬಗ್ಗಾಯಿಲೆಕ, ಗುಮ್ಮೆ ಪಕ್ಕಿ ಕಕ್ಕೆಲೆನ್‌ ಗಿಡಪುಲೆಕ, ಈ ಆನೆದ 
ಮೇಲಾಟ ನಡತ್‌೦ಡ್‌. ಉಂದೆತ ಎದುರು ಉಂತೆರಾವಂದೆ ದ್ರುಪದೆ ಪಾರ್ಟ್‌ ಪೋಯೆ! ಭೀಮೆ ಬರಿಕ್‌ ತಿಲದ್‌ 
ಪೋಯೆ।! ಒರಿನಾಕುಲು ಸಯ್ತ್‌ ಮರಕಟಿಯೆರ್‌! ಮಹಾರಥೆರ್‌ ಮಂಡೆ ಬೆಚ್ಚ ಮಲ್ಲೊಂಡೆರ್‌. ಅಕುಲು 
ಆನೆಗ್‌ ತಾ೦ಟುನೆತ ಪರ್ನಾಮ ಪಂಡ ನೀರ್ದುಲಯಿದ ಪರ್ವತೊಗು ಕಪ್ಪಲ್‌ ತಾಂಟ್‌ದ್‌ ಪೊಡಿಯಾಯಿನಂಚೆನೆ| 
ಸರ್ಪೊದ ರಕ್ಷಣೆಡಿತ್ತಿನ ನಿಧಿತಂಚ ಆ ಆನೆದ ರಕ್ಷಣೆಡಿತ್ತಿ ರಾಜ್ಯ ಸ೦ಪೊತ್ತು ಪಾಂಡವೆರೆಗ್‌ ದಕ್ಕಂದ್‌ 
ಪಣಿಲೆಕಾಂಡ್‌.” 

ಸಂಜಯೆ ದುಂಬರಿಪುವೆ. ಇಂಚಿತ್ತಿ ಅನೆಡ್‌ ಕುಲ್ಲುದಿನ ಭಗದತ್ತೆಲ ಶತ್ರು ಸಂಹಾರಕ ಬಿರ್ದ್‌ದಾಯೆನೆ! 
ಆಯೆ ಅರೆದೊಂದೇ ಆನೆನ್‌ ಭೀಮನೆದುರು ಕಣತ್‌ ಉಂತಯೆ. ಭೀಮೆ ಅಲಚನೆ ಮಲೆ. ತನ ಬಿರುನ್‌ ದೂರ 
ದಕ್ಕ್‌ದ್‌ ಗದೆನ್‌ ಪತ್ತೊಂಡೆ. ಬಲಪಾಡ್ಜ್‌ ಪೆಟ್ಟ್‌ದೀಯೆ. ಲಾಗ್ಕೊಂದೇ ಹಾಕ್ಕೆ! ಆನೆಗ್‌ ಪಿಸ್‌ರೇರ್‌೦ಡ್‌! ತನ 
ತರೆಕೇ ಹಾಕುನಯನ್‌ ಹದ ಮಲ್ಲಂದೆ ಬುಡುವ? ಅವು ಭೀಮನ ನಿರೆಲ್‌ನ್ಹ ಸಯಿಸಂದಿನವು! ಉಗ್ರ 
ಕೋಪೊಡು, ಸೊಂಡಿಲ್‌ನ್‌ ಬಿರ್ಫ್‌ಡ್‌ ಬೀಜಾ೦ಡ್‌. ಭೀಮನ ಸೊರ ಕೇಣೊಂದೇ ಸುಯಿಂತೊಂದು ಬತ್ತದ್‌ 
ಸೊಂಡಿಲ್‌ಡ್‌ ಪೀಂಟಾವುನ ರಬಸೊಡು ಭೀಮನ ಕತೆ ಮುಗಿಯೊಂದು ಬಶ್ತ್‌ಂಡ್‌೦ದ್‌ ಬಗೆಯಿನ ಧರ್ಮರಾಯೆ 
ಆಯನ ಸಾಯೊಗು ಬೀರೆರೆನ್‌ ಕಡಪುಡುವೆ! ಆ೦ಡ ಆನೆಗ್‌ ಅಕುಲು ವಾ ಲೆಕ್ಕ? 


ಭಗದತ್ತೆ ಬಾರಿ ಗತ್ತ್‌ಡ್‌ ಇ೦ಚ ಪಣ್ಣೆ! 


“ನಿಕಲ್ಲ ರಾಪಾಟ ಯಾವು. ಆನೆದ ಬಲ ತೆರಿಯರತ್ತ) ನನ ದಾಯೆಗ್‌ ಕಾಳಗ? ಈ ಸುಪ್ರತೀಕ 
ಆನೆದೊಟ್ಟುಗು ಪೊರುಂಬೆರೆ ಈಶ್ವರೆಲಾ ಅಲಚನೆ ಮಲ್ಪುವೆ! ನನ ನಿಕ್ಷೆನ ಪಾಡ್‌ ದಾನೆ? ನಿಕುಲು ಮುಲ್ಬಡ್ಜ್‌ 
ದೂರ ಪೋಷಿನನೇ ಎಡ್ಡೆ. ಆ ಕಿರೀಟ ಪಾರ್ಥನೇ ಇಡೆಗ್‌ ಲೆಪುಡಾಲೆ.” ಇಂಚ ಸಸಾರೊದ ದಾಟಿಡ್‌ 
ಪಾತೆರುವೆ. ಆಯೆ ಪಂಡಿನಿಲ ನಿಜೊನೆ! ತಿಮಿಂಗಿಲದೊಟ್ಟುಗು ತರುತಪ್ಪಟೆ ಮೀನ್‌ಲ್‌ ಪುಣೆವುನಂದ? ಆನೆದ 
ತೊರ್ಬಾಟೊದ ರಬಸೊಗು ಪಾಂಡವೆರೆ ಸೇನೆಗ್‌ ಪಲಾಯನದನೇ ರಬಸ! ಅ೦ಚಿಡ್ಜ್‌ ದ್ರೋಣೆರ್‌ ಧರ್ಮರಾಯನ್‌ 
ಪತ್ತ್‌ದ್‌ ಕಟ್ಟ್‌ದ್‌ ಪಾಡುನ ಅಮಸರೊಡುಲ್ದೆರ್‌! 


ಪಾಂಡೆವೆರೆ ಸೇನೆಡ್‌ ಬೊಬ್ಬೆ ಲಕ್ಕ್‌ಂಡ್‌! 

“ಈ ಆನೆದ ಹಿಂಸೆನ್‌ ತಡೆಪೆರೆಗ್‌ ಕಲಿ ಪಾರ್ಥೆ ಓಲು ಇತ್ತ್‌ಂಡಲ ಬರೊಡು. ಆನೆಡ್ದಾದ್‌ ಪಾಂಡವೆರೆನ 
ಸೇನೆ ನಿಲಸಮ ಆವೊಂದುಂಡು. ಸೈನಿಕೆರ್‌ ಪೋಡಿದ್‌ ಮುಡಕಟ್‌ದೆರ್‌. ಈ ಆನೆ ರಣಗಿಡಿಕ್ಷೆಗ್‌ ಅಟಲ್‌ 
ಅಡೊಂದುಂಡು!” 


ಸೇನೆದ ಈ ಕಂಗಾಲ್‌ದ ಬೊಬ್ಬೆ ಕೃಷ್ಣನ ಕೆಬಿಕ್‌ ಬೂರುಂಡು! ಪರಶುರಾಮೆರ್ನ ಕ್ರೋಧೊಗು ಕಡಲ್‌ 
ಬಾಯ್‌ ಬುಡಿಲೆಕ ಪಾಂಡೆವೆರೆ ಸೇನೆ ಆನೆಗ್‌ ಪೋಡಿದ್‌, ಬುಲ್ತೊಂದು ಬಲ್ಬುನೆನ್‌ ಅರ್ಜುನಗ್‌ ತೋಜಾಯೆ. 
“ನಮ ಇತ್ತೆನೇ ಆನೆದಡೆಗೇ ಪೋವೊಡು!” ಪಂಡೆ. 


ಆಂಡ ಸಂಶಪ್ರಕೆರ್‌ ಪ್ರತಿಜ್ಞೆನ್‌ ನೆಂಪು ಮಲ್ತ್‌ದ್‌ ಅರ್ಜುನೆ ಪೋವಂದಿಲೆಕ ತಡೆಪುವೆರ್‌. ನನೊಂಜಿ 
ಕಡೆಟ್‌ ಕರ್ಣೆ, ಶಲೈರ್ಲಾ ಎದುರು ಬರ್ಬೆರ್‌. ಆಂಡಲಾ ಅರ್ಜುನೆ ತಡ ಮಲ್‌ಜೆ! ಅಡ್ಡಿದಕ್ಷೆನ್‌ ದರ್‌ ದೂರ 
ಮಲ್ಲೊಂದೇ ಆನೆದ ಬರಿಕ್‌ ಬರ್ದೆ! 


ಅರ್ಜುನೆ ಬತ್ತಿನವು ಪಾಂಡೆವೆರೆ ಸೇನೆಗ್‌ ಜೂವ ಕೂಡಾಂಡ್‌. ದೊಂಬುಡು ಬಾಡೊಂದಿತ್ತಿನ ತಾಮರೆ 
ಪೂಪುರ್ಲೊಲೆಗ್‌ ಚಂದನ ಬೊಳ್ಳು ಒದಗಿಲೆಕಾಂಡ್‌! ದೈತ್ಯೆರೆನ ಕಾಟ ಅನ್ಟೇಸುನ ದೇವತೆಲೆಗ್‌ ಶಿವನ ಅನುಗ್ರಹ 
ತಿಕ್ಕಿಲೆಕ ಆಂಡ್‌. ತಾಪತ್ರಯೊಲೆಡ್‌ ನರೆಲುನ ಭವಜೀವಿಲೆಗ್‌ ಸಾತ್ತಿಕ ಚೈತನ್ಯ ಒದಗಿಲೆಕಾ೦ಡ್‌. 


ಅರ್ಜುನೆ, ಭಗದತ್ತೆರ ನಡುಟು ಬಯಂಕರ ಕಾಳಗ ನಡತ್‌೦ಡ್‌. ಭಗದತ್ತೆ ಅಂಕುಶೊಡು ಆನೆನ್‌ 
ಕುತ್ತೊಂದು ಅರ್ಜುನನ ರಥೊತ ಕಡೆಕೇ ಬರ್ತೆ ಶ್ರೀಕೃಷ್ಣೆ ಪೊಕ್ಕಡೆ ತೂವೊಂದುಪ್ಪುವೆನ? ಗೊಬ್ಬು ಗೊಬ್ಬಿಯೆ! 
ರಥೊತ ದಿಕ್ಕ್‌ನ್‌ ಬದಲ್‌ ಮಲ್ಪುವೆ! ಉಂದೆನ್‌ ತೂದು ಭಗದತ್ತೆ, ಸುರುಟು ಈ ಅಜಕೆ ಗೊಬ್ಬುದ ಸಾರಥಿ 
ಕೃಷ್ಣನೇ ಮುಗಿಪ್ಪಾವುನ ನೋಟ ತೂಯೆ. ಅರ್ಜುನ ಸಂಹಾರ ಆವೊಡಾಂಡ ಸಾರಧಿನ್‌ ಕೆರೊಡೆ. ಇಂಚ 
ಎಣ್ಣೊಂದು ಐನ್‌ ಬಯಂಕರ ಪಗರಿಲೆನ್‌ ಶ್ರೀಕೃಷ್ಣನ ಮಿತ್ತ್‌ ಪ್ರಯೋಗ ಮಲ್ಪುವೆ.! ಆಂಡ ಅರ್ಜುನೆ ಅವ್ವೆನ್‌ 
ಕತ್ತೆರ್ಟ್‌ ಪಾಡಿಗಿನ ಕೋಪೊಡು ಕೊದ್ಕೊಂದು, ಭಗದತ್ತೆ ದಿವ್ಯಾಂಕುಶೊನೇ ಅರ್ಜುನನ ಮಿತ್ತ್‌ ಪ್ರಯೋಗ 
ಮಲ್ಪೆ! ಘಟಸರ್ಪೊದ ಕೊಡಿ ನಾಲಾಯಿದಂಚದ ಈ ಬಾಣೊಗು ಇಂಚ ಪಣ್ಣೆ. “ಎಲಾ, ಅಂಕುಶಾ! ಕಿರೀಟಿನ 
ನೆತ್ತೆರ್‌ನ್‌ ಪಠ್ಷ! ಪಗೆನಾಯೆ ನಾಶ ಆವಡ್‌! ಕೌರವರಾಯೆನೆ ಬೂಮಿನ್‌ ಆಳೊಡು! ಕೌರವನ ಬಳಗದಾಕ್ಷೆಗ್‌ 
ಸಂತೋಸಾವಡ್‌. ಓ ದಿವ್ಯಾಂಕುಶಾ, ನಿನನ್‌ ದಿಂಜ ಕಾಲೊಡ್ಡಿಂಚ ಉಪ್ಪಾಸ ಪಾಡ್ಬಿನವು ಯೆನ ತಪ್ಪು ಅಯಿಕ್‌ 
ಕೋಪ ಮಲ್ಟಂದೆ ಇತ್ತೆ ನಿನ ಹಾರ ದೆತೊನ್ನ” 


ದಿವ್ಯಾಂಕುಶ ಪ್ರಯೋಗ ಆನಗ ಪಾಂಡವ ಸೇನೆ ತನಡ್‌ತಾನೆ ಪಂದ್‌೦ಡ್‌. ಸೇನೆ ಸಂಕಡೊಡು, 


“ಅಯ್ಯೋ! ನನ ದಾನೆ? ಪಾಂಡವೆರೆಗ್‌ ಕೇಡ್‌ ಕಾಲ ಬತ್ತ್‌ಂಡತ್ರ? ಭಗದತ್ತೆ ರುದ್ರನ ಸುಡುಕಣ್ಣ್‌ಗ್ನ 
ಪೋಡ್ಯಂದಿನ ದಿವ್ಯಾಂಕುಶ ಪ್ರಯೋಗ ಮಲ್‌ದೆ 1 ಧರ್ಮರಾಯಗ್‌ ರಾಜ್ಯ ಸುಕೊನು ಅನ್ಸೇಸೆರೆಗಿಜ್ಞಾಂಡತ್ತ? 
ಅರ್ಜುನನ್‌ ಯೇರ್‌ ಕಾತೊನುವೆರ್‌?” 

ಪಾಂಡೆವೆರೆ ಸೇನೆ ದಿಕ್ಕಾಪಾಲಾದ್‌ ಪೋಂಡು! ಅಂಚನೆ ಆ ಕಾಳಗೊನು ತೂವೊಂದಿತ್ತಿ ದೇವತೆಲ್‌ ಈ 
ಸಾಮ್ರಾಜ್ಯ ಕೌರವಗೇ ಸೇರ್ಟ್‌ ಪೋಪುಂಡತ್ತಾ, ಪಂಡ್ಬ್‌ ಅಕ್ಷಾಸ ಬುಡಿಯೆರ್‌! 

“ಧೃತರಾಷ್ಟ್ರ ದೊರೇ, ಈ ಅಸ್ತೊದ ಪಾಡ್‌ ದಾದಾವು? ಯೆಂಚಿತ್ತಿನ ಕಂಟಕೊಲೆಡ್‌ ಮಾತ ಪಾಂಡವೆರ್‌ 
ಬದ್ಭ್‌ದೆರ್‌! ಅಕುಲು ಕೃಷ್ಣಭಕ್ತೆರಾಯಿನೆತ ಫಲ ಅವು. ಉದಲ್‌ ಪುರಿಕ್ಷೆಗ್‌ ಉರಿಗೆಂಡೊನು ತೆಕ್ಕಾವೆರೆಗಾವ?” 


“ಉರಿಗೆ೦ಡ. ಉದಲ್‌ಪುರಿ. ಇಂಚ ಯೆಂಚಿನವು ಸಂಜಯ! ಬುಡ್ಬಾದ್‌ ಪಣಯನ?9?” 

“ಅಂದ್‌, ಧೃತರಾಷ್ಟ್ರ... ಭಗದತ್ತನ ದಿವ್ಯಾಂಕುಶ ಕೆಡಿ ರಟ್ಟಾವೊಂದು ಬನ್ನಗ ಶ್ರೀಕೃಷ್ಣೆ ಆ ಮಹಾಸ್ತೊಗು 


ತನ ತಿಗಲೆನೇ ಒಡ್ಡಿಯೆ!” 
“ಹಾಂ। ಅಯಿಡ್ಜ್‌ ಬೊಕ್ಕ?” 


“ಅಯಿಡ್ಜ್‌ ಬೊಕ್ಕ, ಆ ದಿವ್ಯಾಸ್ತ್ರ “ಕೌಸ್ತುಭ ಮಣಿ ತನ ಬಾಲೆನ್‌ ಕಡಪುಡ್ಬುಂಡಾ ಪಣ್ಣಿಲೆಕ ಕೃಷ್ಣನ 
ತಿಗಲೆಡ್‌ ಪದ್ದೆಯಿದಂಚ ಮೆರೆವೊಂದು* ಮೆಂಚೊಂದು ಉಂತುಂಡು! ಪಾಂಡವಸೇನೆಗ್‌ ಪೋಡಿಗೆಡ್‌ ಬಿಡುಗಡ 
ಆದ್‌ ಒರಾನೆ ಸಂತೋಸು ಪಸೆರ್‌೦ಡ್‌!” 


“ಅಂಚ ಆಂಡ ಬೊಕ್ಕ ದಾದಾಂಡ್‌.... ಸಂಜಯಾ!” 


“ಅಂಡ ಅರ್ಜುನಗ್‌ ಈ ನೋಟ ಇಸ್ಟ ಆಯಿಜಿ. ತನ ಪೌರುಷೊಗು ಸಾರಥಿ ಅಡ್ಡ ಬತ್ತೆ ಪಣ್ಣಿನ ಪಿಸ್‌ರ್‌! 
“ಶ್ರೀಕೃಷ್ಣಗ್‌ ಬವುಸ, ಸಾರಥಿಯಾದ್‌ ಉರು ಆಂಡೊಡೊ? ನನ ಆಯೆನೇ ಕೌರವೆರೆಡ ಕಾಳಗ ಕೊರಡ್‌. 
ಯಾನ್‌ ಸಾರಥಿ ಆಪೆ” ಇಂಚ ಎಣ್ಣೊಂದು ಯೆಂಚಿನ ಮಲ್ತೆ ಗೊತ್ತುಂಡಾ?” 


“ಯೆಂಚಿನ?” 


“ಅರ್ಜುನೆ ತನ ಗಾಂಡೀವೊನು ದಕ್ಕ್‌ದ್‌, ಯೆತೆಟ್‌ ಕುಲ್ಲುವೆನೆ! ಶ್ರೀಕೃಷ್ಣಗ್‌ ಉಂದು ಗೊತ್ತಾಯಿಜಿ! ಪಿರ 
ತಿರದ್‌ ತೂಪೆ, ಪಾರ್ಥನ ಪಾಡ್‌ ಇಂಚ! ಆಯೆ ತೂದು ತೆಲ್ತೊಂದು, “ಅರ್ಜುನಾ. ಆನೆ ಕುಡ ಬರೊಂದುಂಡು! 
ನಿನ ಕಯಿಟ್‌ ಗಾಂಡೀವ ಇಜ್ಜತ್ತ? ಯುದ್ದೊಡು ಬೊಡಿ ಪೋಂಡ? ದಾಯೆ ಯೆತೆ ದೆತ್ತೊಂದುಲ್ಲ? 
ದಾದಾಂಡ್‌? ಯೆನ್ನಾಜೆ. ಪಣ್ಣ.” 


“ಅ೦ಚತ್ತ್‌ ಕೃಷ್ಣಾ. ನಿಜವಾದ್‌ ಯುದ್ಧ ಮಲ್ತೊಂದುಪ್ಪುನು ಈಯೇ. ಭಗದತ್ತನ ದಿವ್ಯಾಸ್ತೊನು ತಡೆತಿನ್ನ 
ಈಯೇ!। ಅಂಚಾಂಡ ಯಾನ್‌ ದಾಯೆಗ್‌ ಯುದ್ಧ ಮಲ್ಲೊಡು? ಕೃಷ್ಣಾ ಯಾನ್‌ ನನ ಯುದ್ಧ ಮಲುಜಿ. ಸಾರಥಿ 
ಆದಿಪ್ಪುವೆ. ಯೆನ ಆಯುಧೊಲೆನ್‌ ಈಯೆ ದೆತೊನ್ನ. ಕಡಿವಾಣೊನು ಯೆನಡ ಕೊದ್ಡ.” 


ಶ್ರೀಕೃಷ್ಣೆ ತೆಲಿಪುವೆ. ಅರ್ಜುನಗ್‌ ನಿಜ ಸಂಗತಿನ್‌ ತೆರ್ಲಾವೆ. 


“ಅರ್ಜುನಾ. ಯಾನ್‌ ಉಂದೆನ್‌ ಪೂರ ಬಾಯಿಬುಡ್ದು ಪಣ್ಮೆರಾವಂದ್‌. ಪಂಡೆಡ ಈ ಎಲ್ಯ ಆಪ! ಅರ್ಜುನಾ, 
ಈ ದಿವ್ಯಾಂಕುಶೊದ ಬಗೆ ನಿಕ್ಕ್‌ ಗೊತ್ತುಜ್ಜಿ. ಅವ್ವೆನ್‌ ಒರ ತೂ೦ಡಲ ಕಣ್ಣ್‌ ಪುಡಾವುಂಡು. ತಿಗಲೆ ಉಡೆವುಂಡು! 
ಅವು ನಿನ ಅಂಕೆಗ್‌ ಬರಿನ ಆಯುಧ ಅತ್ತ್‌! ಅವು ಇಡೀ ಲೋಕೊನೇ ನಾಶ ಮಲುನಾತ್‌ ಬಿರ್ದ್‌ದವು! ಅವು 
ರುದಗ್ರ ಹೋಡ್ಯಂದಿನ ಅಸ್ತ! ದೇವತೆಲೆನ ದೈರ ತಗ್ಗಾವುನ ಅಸ್ತ ಅರ್ಜುನಾ ಈ ನನೊಂಜಿ ಸಂಗತಿನ್ನ 
ತೆರಿಯೊನೊಡು. ಉಂದೆಡ್ಜ್‌ ದುಂಬು ನಿಕ್ಕ್‌ ಉಪನಿಷತ್ತ್‌ದ ಸಾರ ಸರೊನು ಪಂಡ್‌ದಿತ್ತೆ. ಆಂಡ ನಿಕ್ಕ್‌ ಅವು 
ಪೂರ ಅರ್ತ ಆತ್‌ಜಿ. ದಾಯೆ ಪಂಡ? ನಿನ್ನವು ಕತ ತಾಮಸ ಬುದ್ದಿ! ನನಲಾ ಅವ್ಳು ಬುಡ್ತು ಪೋತುಜಿ। 
ಯಾನ್‌ ಯೇರ್‌ಂದ್‌ ಪಣೊಡ? ಸಾತ್ವಿಕ ಭಕ್ತೆರೆಗ್‌, ಧರ್ಮನಿಷ್ಠೆರೆಗ್‌, ನಿಷ್ಠಳಂಕೆರೆಗ್‌ ನಿರ್ಮಲ ಕಾಂತಿಡ್‌ 
ತೋಜಿ ಬರಿನ ಚಿನ್ನಯ ರೂಪಿ! ಕಲ್ಲಾಂತ್ಯೊಡು ಬೂಮಿ ಕರಗಿನಪಗ ಯಜ್ಞವರಾಹ ರೂಪೊಡು ಬತ್ತ್‌ದ್‌ 
ಬೂಮಿನ್‌ ಮಿತ್ತ್‌ ದೆರ್ತಿನಾಯೆ ಯಾನೆ! ಅಪಗ ಬೂಮಿ ದೇವಿ ತನ್ಶ್‌ ಒರಿ ಆಣ್‌ ಮಗನ್‌ ಕರುಣಿಸಾವೊಡು 
ಪಂಡ್ಸ್‌ ನಟ್ಟೊನುವಲ್‌! ಅಂಚ ಯೆನ ಕೃಪೆಟ್‌ ಪುಟ್ಟಿದಿನಾಯೆನೇ ನರಕಾಸುರೆ! ಆಯೆ ರಕ್ಕಸೆ ಆದ್‌ ದೇವತೆಲೆಡ್ಸ್‌ 
ಮಿಗಿಲಾಯೆ. ಯಾನ್‌ ವರಾಹ ಅಬತಾರೊಡು ಬೂಮಿನ್‌ ದೆರ್ದುನಗ ಬೂಮಿ ದೇವಿನ ಆಸೆದಂಚ ಯೆನ 
ಒಂಜಿ ದಾಡೆನ್‌ ಕೊರ್ತಿನವು ಇಂಬ್ಯಡ " ೈಷ್ಟವಾಸ್ತ' ಆದ್‌ ಇತ್ತಿನವು ಕಾಲಪರಂಪರೆಡ್‌ ಇಂಬ್ಯನ ವಂಶೊದಾಯೆನೇ 


KIO ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


ಆದುಪ್ಪನ ಈ ಭಗದತ್ತನ ಕೈಯಿಕ್‌ ಬಯ್ಸ್‌ಂಡ್‌. ಈ ಅಸ್ತೊಡು ಶಿವ, ಬ್ರಹ್ಮನಕಲೆನ್ನ ಗೆಂದೊಲಿ! ಯಾನ್‌ 
ಅತ್ತಾಂದೆ ಬೇತೆ ಯೇರೆಡ್ಜ್‌ಲಾ ಉಂದೆನ್‌ ತಡೆಪೆರಾಪುಜಿ.. ನನ ಭಗದತ್ತನ ಸಗಿ ಆತೆಕಾತೆ| ಇತ್ತೆ ಗಾ೦ಡೀವೊನು 
ಕಯಿಕ್‌ ದೆತೊನ್ನ. ನಿನ ಮಹಾಸ್ತೊಲು ಪಿದಯಿ ಬರಡ್‌.” 


ಉಂದೆನ್‌ ಕೇಣ್ಣ್‌ ಅರ್ಜುನಗ್‌ ಅಕಲ್‌ ಸೆಲಿಂಡ್‌. ಮುಗ್ಗಲೆಕ ಬಗ್ನಿಡ್‌ ಕೃಷ್ಣಗ್‌ ಸೊಲ್ಮೆ ಸಂದಾವೊಂದು 
ಆಯನ ದೈರನುಡಿ ಕೇಣೊಂದು ಗಾ೦ಡೀವೊನು ದೆರ್ತ್‌ ಪತೊಂಬೆ. ಪಳಪಳ ಮೆಂಚುನ ಪರೆ ಪಗರಿಲೆನ್‌ 
ಆನೆದ ನೆತ್ತಿಗೇ ಗುರಿ ದೀಪೆ! ಈ ಪಗರಿ ಸುಪ್ರತೀಕ ಆನೆದ ನೆತ್ತಿಗ್‌ ನಾಟ್‌ದ್‌, ಆನೆ ದಾಡೆನ್‌ ಊರೊಂದು 
ಮಗರ್ದ್‌ ಬೂರುಂಡು! ಕುಡ ಅರ್ಜುನೆ ನನೊಂಜಿ ದಿವ್ಯಾಸ್ತೊನು ದೆತ್ತ್‌ದ್‌ ಭಗದತ್ತನ ತಿಗಲೆಗ್‌ ಗುರಿದೀಪೆ! 
ಭಗದತ್ತೆ ಪರ್ವತೊದ ನೆತ್ತಿಡ್‌ ಬುಳೇದಿನ ಮಾಮಲ್ಲ ಆಲದ ಮರ ಮಗ್‌ರ್ಟ್‌ ಜಾರ್ಟ್‌, ಬೂರುನಂಚ ಬೂಮಿಗ್‌ 
ಬೂ 

ಅಯಿಡ್ಜ್‌ ಬೊಕ್ಕ ಅರ್ಜುನೆ ತನ ಮಿತ್ತ್‌ ಯೇರೊಂದು ಬತ್ತಿನ ಸುಬಲನ ಮಗನ್‌, ಅ೦ಚನೇ ಕೌರವನ 
ಜೋಕುಲೆನ್‌ ಕೆರ್ಫ್‌, ದ್ರೋಣೆರ್‌, ಅಶ್ವತ್ಥಾಮ, ಕರ್ಣ, ಮದ್ರೇಶ, ಜಯಧೃಥನಕಲ್ಹ ಕಾದ್‌ದ್‌ ಗಾಯಗಡಿತ ಬೇನೆ 
ಪತೊಂದು ಅಕುಲು ಮಾತ ಪಿರ ಜಾರುಲೆಕ ಮಲ್ತೆ. ಇಂಚ ವೀರ ನಾರಾಯಣನ ಕರುಣೆಡ್‌ ಪಾಂಡೆವೆರ್‌ 
ಜಯಘೋಷ, ವಾದ್ಯ ಘೋಷ ಮಲ್ತೊಂದು ಪಾಳಯೊಗು ಪೋಪಿಲೆಕಾಂಡ್‌. 


ಚಕ್ರವ್ಯೂಹೊ-ಅಭಿಮನ್ಯು ಪ್ರತಾವೊ 


“ಧೃತರಾಷ್ಟ್ರಾ ನಿನ ಪುಣ್ಯಫಲೊನು ದಾನೆಂದ್‌ ಪಣ್ಣಿನಿ? ನಿನ ಕಡೆತ ಇಸ್ಮಯೊದ "ಸುಪ್ರತೀಕ' ಆನೆದ ಕತೆ 
ಮುಗೀಂಡ್‌! ನಿನ ಸೇನೆ ಪೊಡಿ ರಟ್‌ಂಡ್‌। ನಿನ ಕಡೆತಾಕ್ಷೆನ ದನಿಮನಿ ಇಜ್ಞಾಂಡ್‌! ಆ ಕಡೆತಾಕ್ಷೆಗ್‌ ಗೇಲ್‌ದ 
ಸಂಬುರ್ಧ! ಧರ್ಮೊದ ಬಲ ಇತ್ತಿನೆಟಾದೇ ಅಂಚ. ಇತ್ತೆ ಪಣ್ಣ ದೊರೆ! ಕುರುರಾಯೆ ತನನ್‌ ಪೆದ್ದಿನ ಉಡಲ್‌ಗ್‌ 
ತಂಪು ಕೊರ್ಟೆನ? ತಾಪ ಕೊರ್ಬೆನ?” 

ಸಂಜಯನ ಪಾತೆರ ಕೇಣ್ಕೆರೆಗೇ ಧೃತರಾಷ್ಟಗ್‌ ಬೊಡ್ಡಾಂಡ್‌. ದುಕ್ಕೊಡು, “ಯಾವು ಸಂಜಯ. ಕೇಣ್ಕೆರಾವಂದಿನ 
ಸಂಗತಿಲೆನ ಕತ್ತಿಡ್‌ ಯೆನ ಕಂಟೆಲ್‌ನ್‌ ದಾಯೆಗ್‌ ಕುದ್ದುವ? ಯಾನ್‌ ಅಕಲಿಜ್ಜಂದೆ ಮಲ್ರಿನೆತ ಫಲೊನು 
ಅನ್ನೇಸೊಡತ್ತ? ಯಾವು! ಯಾನ್‌ ನನ ಯೆಂಚಿನೆನ್‌ ಮಾತ ಕೇಣೊಡಾವ? ಅಯ್ಯೋ! ಯೆನ ಮಗೆ ಬೊಕ್ಕ 
ದಾದ ಮಲ್ಲೆ? ಅವೆನ್‌ ಪಣ್ಣ.” 

ಕೌರವೆ ಮಾತೆರೆನ್ನ ಕಣ್ಣ್‌ಬುಡ್ಡು ತೂಯೆ! “ಕರ್ಣಾ, ಜಯದೃಥಾ.. ನಿಕುಲು ಯೇರ್ಲಾ ಕಮ್ಮಿದಕುಲತ್ತ್‌.! 
ದೈರೊಡೇ ಪಗೆನಕ್ಷೆನ್‌ ಪಿರ ದೊಂಕಿಯರ್‌. ಆಂಡ, ಆಚಾರ್ಯೆರ್‌ ಪಾಡ್ಬಿನ ಶಪಥ ಒರಿದೆ ಪೋಂಡತ್ತ? 
ಯಾನ್‌ ಆಚಾರ್ಯರೆಡ ದೀತಿನ ನಂಬಿಕೆಲ ಪೊಕ್ಕಡೆ ಆಂಡ್‌. ದ್ರೋಣೆರ್‌ ಮನಸ್‌ ಮಲ್ತೆರ್‌ಡ ವಿಷ್ಣುಲಾ 
ಅರೆನ ಸಮೊಕು ಬರಯೆ! ಆಂಡ ಯೆಂಕ್ಷೆನ ವಿಧಿ ಯೆಂಕ್ಷೆನ ಅಟ್ಟಿಲ್‌ಡ್‌ ಇಸ ದೊರ್ತೊಂದುಂಡು. ಅಯಿಟಾದೇ 
ನಮ ಪಾಡ್‌ ಇಂಚ ಆಂಡೊಡೊ? ತನ ಶಪಥೊಗಾದ್‌ ದ್ರೋಣೆರ್‌ ಧರ್ಮರಾಯನ್‌ ಅಡ್ಡಕಟ್‌ದಿನಿ ನಿಜ! 
ಆಂಡ ಯೆಂಕ್ಷು ಪಾಪಿಲ್‌। ನಮ ಕಡೆತ ಬಂಟೆರೇ ಸಯ್ತೆರ್‌! ನಮ ಕಡೆತ ಆನೆ ಕುದುರೆಲೇ ಜೂವ ಕೊರ್ಯ! ಆ 
ಭೀಮೆ, ಪಾರ್ಥೆರೆನ್‌ ಮಟ್ಟ ಪಾಡುನಕುಲು ನಮ ಕಡೆಟ್‌ ಇಜ್ಜಾಂಡ್‌. ಯೆಂಕ್‌ ಆಪೊತ್ತುಗಾಪಿನಕುಲು 
ಯೇರ್ಲಾ ಇಜ್ಜಿ. ಯಾನ್‌ ಮುರೆಡ್ಜ್‌ ದಾನೆ ಪ್ರೇಜನ?” 

ಈ ಪಾತೆರೊದ ಮುನೆ ದ್ರೋಣೆರೆಗ್‌ ತುಚ್ಚಿಂಡ್‌! ಯುದ್ಧೊದ ಬಗೆನ್‌ ತುಲಿತೊಂದು ಪಂಡೆರ್‌. 


“ಅತ್ತ್‌ ಕೌರವಾ. ಉಗ್ರ ಇಸೊಕುಲ ಪರಮಗರುಡನ್‌ ಸುಡ್ಕರಾವಂದ್‌! ಅಂಚೆನೆ ನಮ ಪ್ರಬಲ 
ಶಸ್ತೊಲೆಗ್ನ ಕೃಷ್ಣ ಕೃಪೆತ ಪೊದಿಕೆನ್‌ ಪರ್ತ್‌ ಪಾಡ್ಕೆರಾಪುಜಿ. ದೊರೆ ದುರ್ಯೊಧನಾ, ಕೇಣ್ಣಯ ಯಾನ್‌ ಧರ್ಮರಾಯನ್‌ 
ನೋಚಾಯಿನಿ ನಿಜನೆ! ಆಂಡ ಮುರಹರನ ಮೈತಿನೆ, ಅರ್ಜುನೆ ಬತ್ತ್‌ದ್‌ ತಡೆತೆ! ದಾದ ಮಲ್ಪುಗ? ಮುಲ್ಪ 
ಕೇಣ್ಣ! ಇತ್ತೆಲಾ ಕಾಲ ಮೆಂಚಿದಿಜಿ! ಎಲ್ಲೆ ಅರ್ಜುನೆ ಎದುರು ಬತ್ತಿಜೆಡ ಧರ್ಮರಾಯನ್‌ ಕಂಡಿತ ಕಟ್ಟ್‌ದ್‌ 
ಪಾಡುವೆನೆ! ರುದ್ರೆ ಅಡ್ಡ ಬತ್ತ್‌೦ಡಲಾ ಬುಡುಜಿ! ಚಿಂತೆ ಮಲ್ಲಡ! ಕೌರವಾ ಕೇಣ್ಣ. ಎಲ್ಲೆ ಯಾನ್‌ ನಿರ್ಮಿಪುನ 
ಚಕ್ರವ್ಯೂಹೊನು ಪೊಗ್ಗುನ ಪಗೆಬಂಟೆ ಪಿದಯಿ ಪೋಪುಜೆನೆ! ಅಂಚ ಮಿನಿ ತತ್ತ್‌ದ್‌ ಪೋಯೆಡ ಯೆನ 
“ಅಸ್ಪವಿದ್ಯಾರುದ' ಪಣ್ಣಿನ ಬಿರುದುನು ತ್ಯಾಗ ಮಲ್ಪುವೆ!” 

ಸಂಶಪ್ತಕೆರ್‌ ಲಕ್ಕ್‌ದುಂತಿಯೆರ್‌. 
“ಕೌರವೇಂದ್ರಾ. ಎಡ್ಡೆನೇ ಆಂಡ್‌. ಯೆಂಕ್ಷೆನ ಶಪಥೊನು ಕೇಣ್ಣೆ. ಎಲ್ಲೆದ ದಿನ ಅರ್ಜುನನ್‌ ಯೆಂಕುಲು 


ಯುದ್ಧೊಗು ಲೆಪ್ಪುವ. ಆಯೆ ಒವ್ವೇ ಕಾರಣೊಗು ಇಂಚಿ ಬರಂದಿಲೆಕ, ಯೆಂಕಲ್ಲೊಟ್ಟುಗೇ ಕಾಳಗೊಡಿಪ್ಪುಲೆಕ 
ರಣಸವಾಲ್‌ ಒಡ್ಡುವ. ನಿಕುಲು ನಿಕಲ್ಲ ಜ೦ಬರ ಒವ್ಪುಂಡಾ ಅವ್ವೆನ್‌ ಸಾದನೆ ಮಲ್ತೊನುಲೆ!” ಪಂಡೆರ್‌. 


ಕೌರವಗ್‌ ಕುಸಿ ಆಂಡ್‌. ಮಾತೆರೆಗ ಕರ್ಪೂರ ಬೂಳ್ಳ್ಕೊನು ಕೊರ್ದಾಯೆ. ಸಭೆ ಮುಗಿಂಡ್‌. 
ಮನದಾನಿ ವಾದ್ಯಧೋಷೊಡು ದ್ರೋಣೆರ್ನ ಮಾಮಲ್ಲ ದಂಡ್‌ ಪಿದಾಡ್‌ಂಡ್‌! 


ಇಸಲ್‌ ಇಸಲಾದ್‌ ದ್ರೋಣೆರ್‌ ಪದ್ಮವ್ಯೂಹೊನು ನಿರ್ಮಿಯೆರ್‌! ಪದ್ಮೊದ ಬಿದೆಕೋಶೊದಲ್ಲ ಕೌರವನ್‌ 
ಉಂತಾಯೆರ್‌! ಕೌರವನ ಜೋಕ್ಷೆನ್‌ ಪದ್ಮಕೇಸರೊಡು ಉಂತಾಯೆರ್‌! ಪಿದಾಯಿದ ವಲಯೊಡು ರಾವುತೆರೆನ್‌, 
ಅಕಲ್ನ ಪಿರಾವುಡು ಅಡ್ಡಡ್ಡ ಆದ್‌ ಗಜಸೇನೆನ್‌, ರಥದಳತಲ್ಪ ಕೌರವನ ಮೆಗ್ಯನಾಕ್ಷೆನ್‌ ಉಂತಾಯೆರ್‌. ದುಂಬುದ 
ಸೇನೆದ ಆದೆರ್ದುಗು ಪಿರಾವುಡೊಂಜಿ ಕಾವಲ್‌ ಸೇನೆನ್‌ ದೀಯೆರ್‌. ಅಲ್ಲನೇ ಬಾಹ್ಲಿಕ, ಕರ್ಣಿ, ದುಶ್ವಾಸನೆ, 
ಕೃಪಾಚಾರ್ಯನಕುಲು, ಬೊಕ್ಕ ರಡ್ಜ್‌ ಬರಿಟ್‌ ಶಲ್ಯ ಶಕುನಿಲೆನ ಸೇನೆ. ಈ ಸೇನೆದ ಸುತ್ತೊದ ಜವಾಬ್ದಾರಿಗ್‌ 
ದ್ರೋಣೆರ್‌ ತಾನೇ ಉಂತಿಯೆರ್‌! ಮುಕಬಾಗೊಡು ಸೈಂದವೆ, ಅಯನ ಸುತ್ತೊಡು ಭೂರಿಶ್ರವನಕುಲು! 
ಪದ್ಮೊದ ಇಸಲ್‌ ಇಸಲ್‌ಡ್‌ ರಾಜೆರ್ನ ದಳೊಕುಲು. ಇಂಚ ಯಮನ ಬಳಗೊಗು ವಣಸ್‌ ಬಳಸೆರೆಗಾದೇ 
ಪದ್ಮದಂಚಿನ ಚಕ್ರವ್ಯೂಹ ನಿಲೆ ಆಂಡ್‌! ಪಾಂಡವ ಸೇನೆಗ್‌ ಲೆಪ್ಪು ಕೊರುಂಡು. 


ಆ ಕಡೆಟ್‌ ಸ೦ಶಪ್ತಕೆರ್ನ ದೂತೆರ್‌ ಅರ್ಜುನಗ್‌, “ಇನಿತ ಕಾಳಗೊಡು ಬದ್‌ಕ್‌ದ್‌ ಒರಿಯಡ ಯೇಪೊಗ್ಗಾ 
ಬದ್‌ಕ್‌ದ್‌ ಒರಿವ” ಪಣ್ಣಿ ಸಂದೇಶೊನು ತೆರಿಪಾಯೆರ್‌! ಅರ್ಜುನೆ ಅಯಿಕ್‌ ಒಪ್ಪಿಯೆ! ಅಪಗನೇ ದ್ರೋಣೆರ್ಲಾ 
ಒಂಜಿ ಮಾಹಿತಿನ್‌ ಕಡಪುಡಿಯೆರ್‌! 


“ಅರ್ಜುನಾ, ಇನಿತ ಚಕ್ರವ್ಯೂಹೊನು ಪೊಗ್ಗೆರೆಗ್‌, ಧರ್ಮಜ, ಭೀಮ, ನಕುಲ, ಸಹದೇವ, ಘಟೋತ್ಕಚ, 
ಯೆರೆಗ್ಸ ಆಪುಜಿ! ಈಲಾ ಆತೆ! ಸದ್ಧತಿಗಾದ್‌ ನಿನ ಇಸ್ಟ ದೈವೊನು ನಟೊಣ್ಣ! ಶಿವಡ್ಜ್‌ ಪಡೆತಿನ ಪಾಶುಪತಾಸ್ತೊನು 
ಪತೊಂದು ಬಲ್ಲ! ಗುರು ಮುನೀ೦ಡ ಬೇತೆ ಯೇರ್‌ ಒರ್ಬಾವೆರ್‌? ಇನಿ ಈಯೇ ಬತ್ತ್‌ದ್‌ ಯುದ್ಧ ಮಲ್ಲುಲ.” 

ಅರ್ಜುನಗ್‌ ಓಡೆಗ್‌ ಪೋವೊಡು ಪಂಡ್ಚ್‌ ಗೊತ್ತಾಪುಜಿ! ಶ್ರೀಕೃಷ್ಣನ್‌ ಸುಗಿತ್ತೊಂದು ಬರ್ಬಾವೊಂದು, 
ಆಯನ ಸಲಹೆ ಕೇಣುವೆ! ಶ್ರೀಕೃಷ್ಣನ ಆಲಚನೆನೇ ಬೇತೆ ಬಗೆತವು! ಕೃಷ್ಣೆ ಎಣ್ಣೊಂದಿತ್ತಿನಿ ಇಂಚ! ಅರ್ಜುನನ 
ಮಗೆ ಮಾಮಲ್ಲ ಬೀರೊದಬಿತ್ತ, ಅಭಿಮನ್ಯು ಇನಿತ ಯುದ್ಧೊಡು ಅತ್ತಾವಂದೆ ಬೇತೆ ಯೇಪೊಲ ಸಯ್ದಿಲೆಕ 


ಬಿ) ತುಚುಭಾಷೆಡ್‌ ಹುಮಾರವ್ಯಾಸ ಭಾರತೊ 


ಇಜ್ಜಿ. ಆಯನ್‌ ಬದ್ದೆರೆ ಬುಡುಂಡ ಕಲಿಯುಗೊಕು ಗತಿ ಇಜ್ಜಿ! ಅಯಿಡ್ದಾವರ ಅಯಗ್‌ ಮರಣ ಬರೊಡು. 
ಮರಣ ಬರೊಡಾಂಡ ಯಾನ್‌ ಅರ್ಜುನನ್‌ ಬೇತೆ ಕಡೆಕ್‌ ಲೆತೊಂದು ಪೋವೊಡೆ. 


ಇಂಚದ ಅಲಚನೆಡ್‌ ಶ್ರೀಕೃಷ್ಣೆ ಅರ್ಜುನಗ್‌, “ಅರ್ಜುನಾ,. ಗುಣೊಕು ಮಚ್ಚರ ಉಂಡ? ನಿನ ಮಗೆ 
ಅಭಿಮನ್ಯು ಮಾಮಲ್ಲ ಪರಾಕ್ರಮಿ! ಅಯಗ್‌ ಯುದ್ಧ ಪಂಡ ಗೊಬ್ಬಿಲೆಕನೆ! ಸೂರ್ಯಗ್‌ ತುಡರ್‌ದ ವಣಸ್‌ 
ಯಾರಂದಿಣಿಲೆಕ ಅಯಗ್‌ ಚಕ್ರವ್ಯೂಹ ಮಲ್ಲ ಸವಾಲ್‌ ಅತ್ತ್‌ ಈ ದಾಯೆಗ್‌ ತರೆಬೆಚ್ಚ ಮಲ್ಲುವ? ಪೋಲ। 
ಸಮಸಪ್ರಕೆರೆಡ ಕದನ ಕಾದ್‌ಲ. ಯಾನ್‌ ಜೋಕುಲಾಟಿಕೆಗ್‌ ಪಣ್ಣಿನತ್‌! ನಿನ ಮಗೆ ಕುರುಸೇನೆದ ಅತಿರಥ, 
ಮಹಾರಥೆರೆನ್‌ ಗೆಂದುವೆ!” 


ಕೃಷ್ಣೆ ಪಂಡಿನೆನ್‌ ಅರ್ಜುನೆ ಒಪ್ಪ್ಯೊ೦ದು, ರಥೊಟು ಕುಲ್ಲುದು ಸಮಸಪ್ತಕೆರೆನ ಕೋಡಿಗ್‌ ಪೋಯ! 
ಅಂಚಿಡ್ಸ್‌ ಕೌರವ ಪಡೆ ಸಜ್ಜಾತ್‌೦ಡ್‌. ಪಾ೦ಡವಸೇನೆ ಚಕ್ರವ್ಯೂಹದಡೆಗ್‌ ಪೋ೦ಡಲಾ ಅವ್ವೆನ್‌ ಪೊಗ್ಗುನ ಬಗೆ 
ತೆರಿಯಂದೆ ತರೆಬೆಚ್ಚೊಡುಂಡು! ಅಕಲ್ಲ ಸ್ಥಿತಿ ತೂಯಿನ ಭೀಮೆ ಮಾಂಡಳಿಕೆರೆಡ ಬಂಟ್‌ ಪಾತೆರೊಂದು ತಾನೇ 
ದುಂಬು ಪೋದು ಪೊಗ್ಳೆರೆ ತೂಂಡ, ಅಯಗ್ಗ ಚಕ್ರವ್ಯೂಹೊದ ತರೆಮುದೆಲ್‌ ಅರ್ತ ಆಪುಜಿ. ಭೀಮೆಲ 
ಎಣ್ಣೊಂಡೆ, ಉಂದು “ದುರ್ಭೇಧ್ಯ ಕೋಟೆ'! ಆಯೆಲ ಪಿರತಿರ್ಲಿಯೆ. ಅಯನ ಪಾಡ್‌ ತೂದು ಕೌರವಸೇನೆ ಗೇಲಿ 


ಮಲ್ಪಂಡ್‌! 


ಧರ್ಮರಾಯಗ್‌ ಚಕ್ರವ್ಯೂಹೊದ ಪೊಲಬು ದುಂಬೇ ಉಂಡು. ಅವೆನ್‌ ಪೊಗ್ಗುದು ಜಯಿಪೆರೆಗ್‌ 
ಬಲರಾಮೆ, ಕೃಷ್ಣೆ, ಅರ್ಜುನಗ್‌ ಮಾತ್ರ ತೆರಿದಿಪ್ಪುನ ಸಂಗತಿಲಾ ಗೊತ್ತುಂಡು. ಅಭಿಮನ್ಯುಲ ಅವ್ಚೆನ್‌ ತೆರಿದಿನ 
ಸಾಹಸಿಂದ್‌ ಗೊತ್ತಿತ್ತ್‌ಂಡ್‌.! ಧರ್ಮರಾಯಕಗಿತ್ತೆ ಚಕ್ರವ್ಯೂಹ ಸವಾಲ್‌ನ್‌ ಎಂಚ ಮಿಂಜೆಸುನು ಪಣ್ಣಿನನೇ ಚಿಂತೆ! 
ಈ ಚಿಂತೆದ ಸುದ್ದಿ ಅಭಿಮನ್ಯುನ ಕೆಬಿಕ್‌ ಬೂರುಂಡು! ತನ ಭುಜಕೀರ್ತಿ, ಆಭರಣೊಲೆನ್‌ ರುಣ ರುಣಿತೊಂದು 
ಪೆರಿಯಮ್ಮೆರೆನಡೆಗ್‌ ಬರೆ! ಸೊಲ್ಮೆ ಸಂದಾವೆ! ಚಕ್ರವ್ಯೂಹಭೇದವಿದೆ ತನ್ಕ್‌ ಗೊತ್ತುಂಡು! ಕಾಳಗೊಗು ತನನ್‌ 
ಕಡಪುಡೊಡುಂದು ಕೇಣೊನುವೆ. ಆಂಡ ಧರ್ಮರಾಯಗ್‌ ಸರಿ ತೋಜಿಜಿ. 


“ಬಾಲೇ. ಅಭಿಮನ್ಯೂ, ಶತ್ರು ನಿರ್ಮಿದಿನ ಚಕ್ರವ್ಯೂಹ ಕುಸಾಲ್ಪ ವ್ಯೂಹ ಅತ್ತ್‌! ಅವ್ವೆನ್‌ ಕಾತೊಂದುಪ್ಪುನು 
ಕೃಪಾಚಾರ್ಯ, ಅಶ್ವತ್ಥಾಮೆ, ಕರ್ಣೆ, ಭೂರಿಶ್ರವೆ, ಜಯದಥೆ. ಇಂಚಿತ್ತಿನ ಮಹಾ ಪರಾಕ್ರಮಿಲು. ಶಿವಡ ಪೊರುಂಬೆರೆಗ್ನ 
ಪೋಡ್ಯಂದಿನಕುಲು! ಅಂಚ ಅಕಲ್ಲ ಕಾಳಗ ಕೊರ್ಟಿನಿ ಪಂಡ ಸೊಲಬ ಅತ್ತ್‌! ಎಲ್ಯ ಕುಮಾರೆ ನಿನನ್‌ ಅಕಲ್ಲ 
ಯುದ್ಧೊಗು ಕಡಪುಡುಜಿ.” 

ಧರ್ಮರಾಯನ ನುಡಿ ಅಭಿಮನ್ಯುಗು ನಾಟೊಡತ್ತ? ಜವನಾದಿಗೆ ಅಂಚಿತ್ತಿನೆಕ್‌ ಜಗ್ಗೈರೆ ಕೇಣೊಡತ್ರ? 
“ಪೆರಿಯಮ್ಮೆರೇ ಬಾರೀ ಪೊರುಡೇ ಪಂಡರ್‌! ಯಾನ್‌ ಯುದ್ದೊಗು ಪೋಡ್ಯುಜಿ. ಗಾಳಿ ಏಪೊಲ ಬೆಗರುಂಡ 
ಅಗ್ನಿಗ್‌ ಮಯಿಂದ್‌ ಪೋಡ್ಕುಂಡ? ಉರಿದೊಂಬುದೊಟ್ಟುಗು ಮಯಿಂದ್‌ ಪುಣೆದ್‌ ಗೆಂದುಂಡ? ಯಾನ್‌, 
ಗಾಳಿ, ಅಗ್ನಿ ದೊಂಬುದಲೆಕ! ಯೆನನ್‌ ನನೊಲ ಎಲ್ಯ ಬಾಲೆ ಪಣ್ಣ್‌ ಗ್ರಯಿಪೊಡ್ಡಿ. ದಯೆದೀದ್‌ ಯೆಂಕ್‌ 
ಅಪ್ಪಣೆ ಕೊರ್ಲೆ! ಯಾನ್‌ ಚಕ್ರವ್ಯೂಹ ಪೊಗ್ಗುದು ಪಗೆನಕ್ಷೆನ್‌ ಪೊಡಿ ರಟ್ಟಾವುನ ಎಡ್ಡೆ ನೋಟೊನು ಈರ್‌ 
ತೂಲೆ!” 


ಧರ್ಮರಾಯೆ ದಾನೆಂದ್‌ ಪಣೊಲಿ9 


“ಅಂದ್‌ ಬಾಲೇ. ಈ ಮಾಮಲ್ಲ ಬಲಾಡಿಗೆ! ಆಂಡ ಒಂತೆ ಅಲಚನೆ ಮಲ್ಪುಲ| ಪಗೆನಕುಲು ಈತ್ನೇಟನೇ 

ಭೀಮನ ಗರ್ವೊನು ಮುಯ್ಕ್‌ದೆರ್‌. ನಕುಲ ಸಾತ್ಯಕಿಲೆನ್‌ ಕರುಣೆಡ್‌ ಬುಡ್ಬು ಬುಡಿಯೆರ್‌! ದುಪದೆ ಬೊಕ್ಕ 
ವರಾಟೆರೆನ ರಣರೌಸ್‌ನ್‌ ತಗ್ಗಾಯೆರ್‌! ಆಕ್ಷೆಗಿತ್ತೆ ಗೆಲೆದ ಹಮ್ಮು) ಇಂಚಿಪ್ಲುನಗ ಈ ಒರಿಯೆ ಪೋದು ಅಕಲ್ಲ 
ಪುಣೆವುನವು ಸರಿಯತ್ವ್‌” 

“ಪೆರಿಯಮ್ಮೆರೇ, ತುಂಬಿಲೆಗ್‌ ಬೇತೆ ಬೇತೆ ಬಗೆತ ಪೂಪುರ್ಟೊಲು ಇಸ್ಟ. ಆಂಡ ಸಂಪಗೆದ ಕಮ್ಮೆನನೇ 
ಆಪುಜಿ, ಅತ್ತ? ಅಂಚನೆ ಈ ಶತ್ರುಲು ಭೀಮನಕ್ಷೆನ್‌ ಗೆಂದ್‌ದಿಪ್ಪೆರೆ ಯಾವು. ಆಂಡ ಯುದ್ಧೊ ಭೂಮಿಡ್‌ 
ಆಕುಲು ಯೆನ ತಂಟೆಗ್‌ ಮಿನಿ ಬತ್ತ್‌ಂಡ ಬುದ್ಧಿ ಕಲ್ಪಾದೇ ಬುಡೆ!” 


ಏತ್‌ ಪಂಡಲ ಅಭಿಮನ್ಯು ಕೇಣುನ ಮಟ್ಟೊಡಿಜ್ಜೆ. ಅಕೇರಿಗ್‌ ಧರ್ಮರಾಯ ಒಪ್ಪ್ಯೊಡಾದೇ ಬತ್ತ್‌ಂಡ್‌! 
ಆಂಡ ಕಡೇತ ಒಂಜಿ ಎಚ್ಚರ್ಲೆದ ಪಾತೆರೊನ್ಹಾ ಪಣ್ಣೆ! 


“ಬಾಲೇ, ಶಸ್ತದೊಟ್ಟುದ ಪಗೆನಕಲ್ನ ಬೀರ ಬಿಗುತ್ತವು! ಈ ಮಲ್ಲೊಡಾಯಿನಿ ಈತೇ. ನಿಕ್ಕ್‌ ವ್ಯೂಹ 
ಉಡೆಪುನ ತಂತ್ರ ಗೊತ್ತುಂಡತ್ತ? ಈ ಸುರೂಕು ವ್ಯೂಹೊದ ಬಾಕಿಲ್‌ ಜತ್ತ್‌ ಕೊರ. ಅವ್ವೇ ಪೊರುಡು 
ಯೆಂಕುಲು ಮಾತೆರ್ಲಾ ಬತ್ತ್‌ದ್‌ ನಿನನ್‌ ಸೇರೊಣುವ! ಅಯಿಡ್ಜ್‌ ಬೊಕ್ಕ ಈ ಗರ್ವೊಡು, ಹಟೊಟು ದುಂಬರಿಯೆರೆ 
ಆವಂದ್‌. ನಿನನ್‌ ಈ ಕಾತೊನುಲೆಕ ಯುದ್ಧ ಮಲುಲ. ಅಂಚ ಮಲ್ಟ್‌ಂಡ ನಿನಡ್ದಾದೇ ನಂಕ್‌ ಜಯ 
ಆಪುಂಡು.” 

ಅಭಿಮನ್ಯು ಆವು ಪಣ್ಣ್‌ ಒಪ್ಪ್ಯೊನುವೆ. 


“ಪೆರಿಯಮ್ಮೆರೇ, ಪೋಡ್ಕೊಡ್ವಿ ಯಾನ್‌ ಮದ ಏರ್ದಿನ ಆನೆದಲೆಕ ಚಕ್ರವ್ಯೂಹೊನು ಪೊಗ್ಗುದು ನುಗ್ಗುನುರಿ 
ಮಲ್ಪುವೆ. ಯೆನ ಬೀರೊದ ಬಿರ್ದೊಲಿಡ್‌ ಚಕ್ರವ್ಯೂಹ ಪೊಡಿರಟ್ಟುನ ಪೊರ್ಲುನು ಈರೇ ತೂಲೆ.” 


ಅಭಿಮನ್ಯು ಯುದ್ಧೊಗು ದುಂಬಾಯಿನವು ಪಾಂಡವ ಸೇನೆಗ್‌ ಇಸ್ಟ ಆಯಿಜಿ. ಏತಾ೦ಡಲಾ ಅಭಿಮನ್ಯು 
ಎಲ್ಯ ಆಣ್‌ ಮಗೆ. ಕೌರವ ಸೇನೆದಕುಲು ಯಮನಂಚಿನ ಮಹಾರಧಿಕೆರ್‌! ಚಕ್ರವ್ಯೂಹೊನು ಒರಿಯೆ ಪೊಗ್ಗುನವುಲ 
ಸರಿ ಅತ್ತ್‌. ಈ ಧರ್ಮರಾಜೆ ದಾಯೆಗ್‌ ಒಪ್ಪ್ಯೊಡು? ಬಾಲೆನ್‌ ಬಲಿಕೊರ್ದು ರಾಜ್ಯ ಗೆಂದ್‌ಂಡ ಅವ್ವೆಂಚಿನೆತ 
ಗೇಲ್‌? ಅಯಿಟ್‌ ದಾನೆ ಪ್ರೇಜನ? ತಿ೦ಗೊಲ್ಬ ಬೊಳ್ಳುದಂಚಿನ ಪೊರ್ಲು ಕಂಟ್‌ ಸುಕುಮಾರೆ ಕಾಡ್‌ದ 
ಗಮೆಲುನ ತೂಕು ತಿಕ್ಕೆರೆ ಬಲ್ಲಿ. ಕಲ್ಲವೃಕ್ಷೊದ ಲತ್ತ್‌ ಚಿಗ್‌ರ್‌ಗ್‌ ವಜ್ರಾಯುಧೊದ ಪೆಟ್ಸ್‌ ತಡೆತೊನೆರೆಗಾವ? 
ತಾಮರೆದ ದಂಟ್‌ಗ್‌ ಆನೆದೊಟ್ಟುಗು ಉರುಡೈೆರೆಗಾವ? ಈ ದಯೆ ಇಜ್ಜಂದಿ ಧರ್ಮರಾಯೆ ಲತ್ತ್‌ ಪಿರಯೊದ 
ಅಭಿಮನ್ಯುನು ಕದನ ಕಳೊಕು ಕಡಪುಡುನವು ಸರಿಯ9?”.. ಇಂಚ ಏತೇತೋ ಅಭಿಪ್ರಾಯೊಲೆನ್‌ ಪಟೊಂಡೆರ್‌. 


ಆಂಡ ಅಭಿಮನ್ಯುನ ರಣ ಒಸಯೊನು ತಡೆಪುನೆಂಚ9 ಎಲ್ಯಾಯೆ ಅಭಿಮನ್ಯುನು ತೂದು ಹೆರಿಯೆರೆಗೇ 
ನಾಚಿಗೆ ಆಂಡ್‌! ಆಯೆ ಕುದುರೆಲೆಗ್‌ ನಮಸ್ಕಾರ ಮಲ್ರೆ. ರಥೊಕು ಸುತ್ತು ಬತ್ತೆ. ಯುದ್ಧ ತುತ್ತೈತೊಡು 
ಸಜ್ಜಾದ್‌, ಧರ್ಮರಾಜೆ, ಭೀಮೆರೆನ ಆಶೀರ್ವಾದ ದೆತೊಂಡೆ. ನಕುಲ, ಸಹದೇವೆ... ಇಂಚ ಮಾತೆರೆಗ್ಷ ಸೊಲ್ಮೆ 
ಸಂದಾಯೆ. ಅಪಗ ಸಾರಥಿ ಶತ್ರುಲೆನ ಬಿ೦ಕಬೀರೊನು ಪಂಡೆ. ಅವ್ವೆನ್‌ ಕೇಣ್ಟ್‌ ತೆಲ್ತೊಂದು, ಅಭಿಮನ್ಯು 
ಸಾರಥಿಡ ಇಂಚ ಪಣ್ಣೆ. 


“ಸಾರಥೀ, ಯೆನ ಯೋಗಿತೆ ನಿಕ್ಕ್‌ ತೆರಿಯಂದ್‌! ಆಂಡ ಅವೆನ್‌ ಯಾನ್‌ ಪಣೊಂಬಿನವುಲ ಸರಿ ಯತ್ತ್‌ 
ಕೊಚ್ಚೊಂಬಿನ ಕ್ರಮ ಯೆಂಕ್‌ ಸೇರುಜಿ. ಯೆನ ಲೆಕ್ಕೊಡು ಮೊಕುಲು ಯೇರ್ಲ ಯೆಂಕ್‌ ಸರಿಸಮ ಅತ್ತ್‌! ಇತ್ತೆ 
ಯೆನ ನುಡಿನ್‌ ಕೇಣ್ಣ! ಕಾಳಗ ಆಂಡ, ಯಾನ್‌ ಈಶ್ವರನ ನೆಸಲ್‌ಡ್‌ ಬೆಗರ್‌ ಜಪ್ಪುಡಾವೆ! ದೇವೇ೦ದ್ರನ್‌ ದರ್‌ 

ಪಾಡುವೆ! ಪರಶುರಾಮೆರ್‌ ಯೆನನ್‌ ಭಲೆಭಲೇ ಪಣ್ಣ್‌ ಪುಗಾರುಲೆಕ ಪೊರು೦ಬುವೆ. ಯಮನ್‌ ಸೋಪಾದ್‌ 
ಬುಡೆ! ಇಂಚ ಉಪ್ಪುನಗ ಈ ಅಶ್ವತ್ಥಾಮೆ, ಕೃಪ, ಕರ್ಣಲೆಕಂತಿನ ನರಮಾನಿಲ್‌ ಯೆಂಕ್‌ ಲೆಕ್ಕೊಗಿಜ್ಜೆರ್‌! 
ಮೊಕ್ತೆನ್‌ ಬುಡ್ಡ. ಒ೦ಜೇಳ್ಕ ಅರ್ಜುನೆ, ಕೃಷ್ಣೆರೇ ಯೆನಡ ಯುದ್ಧೊಗು ಉಂತಿಯೆ್ದಲ ಪೋಡ್ಯಂದೆ ಗೆಂದುವೆನೆ! 
ದೈರೊಡು ರಥೊನು ದುಂಬರಿಪುಲ. ಯಾನ್‌ ಎಲ್ಯ ಆಣ್‌ ಪಣ್ಣ್‌ ಎಣ್ಣೊನಡ. ನಮ ಪೋಯಿ, ಪಗೆಪಕ್ಷೊದ 
ಪಾಲ್‌ಗ್‌ ಮುಕ್ಕಣ್ಣೆ ಪಣ್ಣಿಂಚಿತ್ತಿನ ವೀರ ಅರ್ಜುನಗ್‌ ಜಯ ಆವಡ್‌.” 


ಇಂಚ ಪಣೊಂದು ಕೋದಂಡೊನು ಠೇಂಕಾರ ಮಲ್‌ದ್‌ ಉಂತುವೆ! ಈ ಠೇಂಕಾರೊಡಾದ್‌, ಬಾನ 
ಅದ್‌ರ್‌೦ಡ್‌! ಆದಿಶೇಷನ ಸಾವಿರ ಜಿಡೆ ನಡಿಲೆಕಾದ್‌ ಪಾತಾಳೊಗು ಕುಸ್ಥಿಯೆ| 


ಧೃತರಾಷ್ಟಾ, ಆ ರಥೊತ ಪೆರೈೆನ್‌ ದಾನೆಂದ್‌ ಪಣೊಲಿ? ಅವು ಗಂಗೆಗ್‌ ರುದಲೆಕ, ಕಡಲ್‌ಗ್‌ ಅಗಸ್ತ್ಯಲೆಕ, 
ಸೂರ್ಯಗ್‌ ರಾಹುಲೆಕ ಆಂಡ್‌! ರಥ ಪೋನಗದ ದೂಲುಡು, ಸತ್ವ, ರಜಸ್‌, ತಮೋ ಗುಣೊಕುಲೆಡ್‌ ಬಜೀ 
ರಜೋಗುಣೊನೇ ದುನಿತೊಂದಿತ್ತ್‌ಂಡ್‌! 


ಕೌರವ ಸೇನೆಗ್‌ ಆ ದೂಲುಲ ಅಚ್ಚರಿಗ್‌ ಕಾರಣ ಆಂಡ್‌. 


“ಯೆಂಕ್ಷೆನ ಸೇನೆಸಾಗರೊನು ಕಬಿಯೊಂದುಪುನ ಈ ದೂಲು ಯೆರೆನ ರಥೊತವಪ್ಪ.? ಈ ರಥ 
ನಡಪಾವುನು ರುದೆನ? ತಿವಿಕಮೆನ? ಸುರೇಂದ್ರ?” 


ಇಂಚ ಪಣೊಂದು ಸೌಬಲ, ಜಯದಥನಂಚಿನಕುಲು ರಥೊನು ಅಡ್ಡಕಟ್ಟೆರೆ ಬತ್ತೆರ್‌! ಆಕ್ಷೆಗ್‌ ದಿಂಜ ನಸ್ಟ 
ಮಲ್ಲೊಂದು, ಕಸ್ಟ ಕೊರೊಂದು, ಸಸಾರೊದ ನುಡಿ ಪಣೊಂದು, ಅಭಿಮನ್ಯು ದುಂಬೊತ್ತುವೆ! ಚಕ್ರವ್ಯೂಹೊನ್‌ 
ಉಡೆತ್ತ್‌ ಉಳಯಿ ಪೊಗ್ಗುನಗದ ಪರಾಕ್ರಮ ತೂವೊಡು! “ವ್ಯೂಹಭೇದಾಹವ ವಿಜಯ ವಿಜಯಾತ್ಮಕ' ಬಿರುದುದ 
ಅರ್ಜುನಗ್‌ ಸರಿಯಾಯಿನ ಮಗೆ ಪಣ್ಣಿ ಮಾನಾದಿಗೆದ ನುಡಿ ಕೇಣ್ಟ್‌ ಬತ್ತ್‌ಂಡ್‌. ಅಯನ ಪೆಟ್ಟ್‌ಗ್‌ ತಿಕ್ಕಿನ ರಥ, 
ಕುದುರೆ, ಸೈನಿಕೆರೆನ್‌ ಗೆಣ್ಣುಲೆಕ ಇಜ್ಜಿ! ಅಂಚ ತಿಕ್ಕಿನಕ್ಷೆನ್‌ ಸವುರೊ೦ದು ನುರ್ತೊಂದು ದುಂಬರಿಯುನ ಈ 
ಜವಣನ ರಣ ಬೀರೊನು ತೂದು ಕೌರವೆ ಕಂಗಾಲಾಯೆ! ಕಾಳಗರಂಗ ಕಾಲಯಮನ ಗೊಬ್ಬುದ ಕಳ ಆಂಡ್‌. 
ಆಯನ ಬಾಣೊದ ಬಿರ್ರ್‌, ಗುರಿ ಸಾಧನೆದ ಗೇಲ್‌ ಉಂದೆನ್‌ ತೂಯಿನಕುಲು ಅಚ್ಚರಿಡ್‌ ಪಣೊಂಡೆರ್‌, 
“ಉಂದು ವಾ ಗುರು ಕಲ್ಲಾದಿನ ಬರವ? ವಾ ಗರಡಿಡ್‌ ಕಲ್ಮ್‌ದಿನ ವದನ?” 


ಅಭಿಮನ್ಯುಗ್‌ ಸಾಮಾನ್ಯ ಸೈನಿಕೆದ್ದ ಯುದ್ಧ ಬೊಡ್ಡಾಂಡ್‌. ಆಯೆ ಅತಿರಥ, ಮಹಾರಧಿಕೆರಾಯಿನ 
ರಾಜೆರೆನೇ ಯುದ್ಧೊಗು ಲೆಪ್ಪುವೆ. ಬತ್ತಿನಕುಲು ಪತ್ತುನ ಸಾದಿ, ಸೀದಾ ಯಮಲೋಕದನೆ! ಪಗೆನಕಲ್ಲ 
ಚತುರಂಗ ಸೇನೆ ಮಿಳಿಮಿಳಿ ತೂಂಡ್‌! ಕಂಗಾಲಾಯಿನ ಕೌರವೆಲ ಅಭಿಮನ್ಯುನ ಪರಾಕ್ರಮೊನು 
ಕಣ್ಣ್‌ದಿಂಜಾವೊಂಬಿಲೆಕ ತೂದು ಮೆಚ್ಚಿದ್‌ ಎಣ್ಣೊಂಡೆ, “ಠೂ ಪಾರ್ಥಕುಮಾರಗ್‌ ಸರಿಸಾಟಿ ಯೇರುಲ್ಲೆರ್‌?” 
ಅಭಿಮನ್ಯುಡನೇ ಪಣೊಂಡೆ.. “ಅಭಿಮನ್ಯೂ, ಅಮ್ಮೆ ಮಗನ್‌ ಪಡೆತೊನುವೆ ಪಣ್ಣಿನವು ರೂಡಿದ ನುಡಿ. ಆಂಡ 
ನಿನ ಅಪ್ಪೆ ಸುಭದ್ರೆ ನಿನನ್‌ ಪಡೆತೊನೆರೆಗ್‌ ಸಹಸ್ರಕಲ್ಪ ವ್ರತ ಮಲ್‌ದಿಪ್ಲೊಡು! ನಿನ ಬಲ್ಮೆಗೆಲ್ಲೆದ ಪೊರ್ಲು, 
ಬಿರುಬರವುದ ಚಾತುರೈ ತೂನಗ ಆನಂದ ಆಪುಂಡು. ಮಗಾ, ಯೆನ ಉಡಲ್ಬ ಪಗೆನ್‌ ಮದತ್ತ್‌ದೇ ಬುಡೆ! 
ನಿನ ಏಳ್ಗೆ ಯೆಂಕ್ಷೆನ ರಡ್ಡ್‌ ಕುಲೊತ ಪಣ್ಯಸಿರಿ! ನಿನಲೆಕಂತಿನ ಮಗನ್‌ ಪಡೆಯಿನ ಪಾರ್ಥೆ ಕೃತಾರ್ಥೆ!!” 


ಇಂಚ ಪಣೊಂದು ದುರ್ಯೋಧನೆ, ತನ ಸೇನೆನ್‌ ದೂರೊಂದು, ತಾನೇ ಅಭಯಕೊರೊಂದು ಅಭಿಮನ್ಯುನ 
ರಥೊಕು ಎದುರಾದ್‌ ಉಂತುವೆ! “ಅಭಿಮನ್ಯೂ ಈ ನನೊಲ ಬಾಲೆನೆ! ಯುದ್ಧೊಗು ಈತ್‌ ಅಮಸರೊಡು 
ಬರೈರೆ ಬಲ್ಲಿತ್ತ್‌ಂಡ್‌. ನನ ಆಂಡಲಾ ಪಿರ ಪೋಲ.” 


ದ್ರೋಣಪರ್ವೊ Kl 


ಅಭಿಮನ್ಯು ತೆಲಿಪುವೆ! 
“ನಿಜ, ಯಾನ್‌ ಇರೆನ ಎದುರುಡು ಬಾಲೆನೇ! ಆಂಡ ಯಾನ್‌ ಬುಡ್ಡಿನ ಬಾಣೊಲು ಬಾಲೆಲತ್ತ್‌!” 
ಇಂಚ ಪಣೊಂದು ಬಾಣ ರಟ್ಟಾಯೆನೆ! 


ಬೊಕ್ಕ ನಡತಿನ ಯುದ್ದೊಡು ಕೌರವನ ರಥ, ಪನಿಪಂದಂದೆ ಉಂತಿನಲ್ಲನೆ ಉಂತುಂಡು! ಕವಚ 
ಪೊಳೀದ್‌ ಬೂರುಂಡು! ಮೆಯಿಟ್‌ ನೆತ್ತೆರ್‌ ದೊರೀಂಡ್‌! ಮಾತೆಡ್ಜ್‌ಲ ಮಿಗಿಲಾದ್‌, ಕೌರವೊನ ಕಡ್ಮೆ 
ತಗ್ಗ್‌ಂಡ್‌. ಸೊರ್ಕು ಪಿರಿಂಡ್‌! ಆಯನ ತಿತಿಗತಿ ತೂದು, ದ್ರೋಣೆರ್‌ ಅಯನ ಸಾಯೊಗು ಕರ್ಣನಕ್ಷೆನ್‌ 
ಕಡಪುಡುವೆರ್‌! ಈ ಎಲ್ಯ ಅಭಿಮನ್ಯುನು ಕೆರ್‌೦ಡ ಭ್ರೂಣ ಹತ್ಯಾ ಪಾಪ ಆಪುಂಡುಂದು ಪೋಡ್ಕೊಂಡಿನ 
ದ್ರೋಣೆರ್‌ ವಿಧಿ ಇಜ್ಯಾಂದೆ, ತಾನೇ ಪೋದು, ಎಂಚಾ೦ಡಲ ಒರೊಕು ಕೌರವನ್‌ ಒರ್ಲಾವೊಂಡೆರ್‌.” 


ಧೃತರಾಷ್ಟಗ್‌ ಯುದ್ಧೊದ ನಡೆನ್‌ ಬುಡ್ಬಾದ್‌ ಪಣೊಂದಿತ್ತಿನ ಸಂಜಯೆ ಅಭಿಮನ್ಯುನು ತಾರಕಾಸುರ 
ಸಂಹಾರಿ ಬಾಲಸುಬ್ರಹ್ಮಣ್ಯಗ್‌, ಶಂಭರಾಸುರ ಸಂಹಾರಿ ಪ್ರದ್ಯುಮ್ನಗ್‌ ಹೋಲಿಕೆ ಮಲ್ಪುವೆ! ಕೌರವ ಪಕ್ಷೊದ 
ಅಶ್ವತ್ಥಾಮ, ಶಲ್ಯ, ಕೃಪ, ಕೃತವರ್ಮ, ಬಾಹ್ಲಿಕ, ಶಕುನಿ, ಸೋಮದತ್ತ ಇಂಚಿತ್ತಿನ ಮಾತ ಬೀರೆರ್‌ ಅಭಿಮನ್ಮುಡಾದ್‌ 
ಗಾಯಗಡಿತ ಬೇನೆ ಅನ್ನೇಸುವೆರ್‌! ಅಭಿಮನ್ಯುನ ಪೆಟ್ಟ್‌ಡ್‌ ಕರ್ಣನ ತಿಗಲೆಲ ನಡ್ಲುಂಡು! ಆಯೆ ಮತಿ ತತ್ತ್‌ದ್‌ 
ಬೂರ್ವೆ ಅಪೊಗ ಶಲ್ಕ ಎದುರು ಬರ್ಬೆ. ಆಯೆಲ ತನನ್‌ ಬಾಲೆ ಪಣ್ಣ್‌ ಲೆತ್ತಿನೆಕ್‌ ಅಭಿಮನ್ಯು ಮನಿಪಂದೆ 


ಕುಲ್ಲುಜೆ. 


“ಅತ್ತ್‌ ಶಲ್ಯಾ, ಜೋಕ್ಷಾಟಿಗೆ ಪಣ್ಚಿನವು ಮಲ್ಲ ಕೊರತೆನ? ರಾಜೆರ್‌ನಾಕ್ಷೆಗ್‌ ಪರಾಕ್ರಮೊನೇ ಪದ್ದೆಯಿಲತ್ತ) 
ವಿಪ್ರೆರೆಗ್‌ ವಿದ್ಯೆನೇ ಅಲಂಕಾರ ಅತ್ತ? ಯೆಂಕ್ಷೆಗ್‌ ಪರಾಕ್ರಮೊನೇ ಮುಕ್ಕ! ಪರಯ ಮುಕ್ಕ ಅತ್ತ್‌” 


ಇಂಚ ಪಣೊಂದು ಒಂಜಿ ಪಗರಿಡ್‌ ಶಲ್ಯನ ತಿಗಲೆನ್‌ ಕುಯಿ೦ಂತಿನೆಟ್‌ ಅಯಗ್‌ ದಾಲ ತೀರಂದಿಲೆಕಾದ್‌, 
ಅಯನ ಸಾರಥಿ ರಥೊನು ತಿರ್ಲಾವೊಂದು ದೂರ ಪೋಯೆ! ಶಲ್ಯನ ಇರಸ್ತಿಗೆ ತೂದು, ಅಯನ ಮೆಗೈೆ 
ಗರ್ವೊಡು ಬತ್ತ್‌ ಅಭಿಮನ್ಯುಗು ಸವಾಲ್‌ ಪಾಡೊಂದು ತಾಂಟ್‌ದ್‌, ಅಪಗನೇ ಸೋತು ಪಿರ ಜಾರಿಯೆ! 


ಕಾಲರುದ್ರನಂಚ ರಣರ೦ಗೊಡು ಅಭಿಮನ್ಯು ಮೆರೆಯಿನ ಬಿರ್ದಾದಿಗೆನ್‌ ದ್ರೋಣೆರ್‌ ಕೃಪಾಚಾರ್ಯೆರೆಡ 
ಪಣೊಂದು, ಪುಗರೊಂದಿಪ್ಪುನೆನ್‌ ಕೌರವೆ ಕೇಣೊಂಬೆ! ಅಭಿಮನ್ಯು ಎಲ್ಕಾಯೆ ಆದಿಪ್ಪುನೆಟಾದ್‌ ಮೊಕುಲು 
ಯೇರ್ಲಾ ಮನದೀದ್‌ ಕದನ ಮಲ್ಲಂದಿನವುಲ ಅರ್ತ ಆಂಡ್‌. ಅಂಚ ತಾನೇ ಯುದ್ದೊಗು ಪಿದಾಡ್ನಗ 
ದುಶ್ವಾಸನೆ ಬತ್ತ್‌ದ್‌ ತಡೆತ್‌ದ್‌, ಆಯೆನೇ ಮಲ್ಲ ಸೇನೆದೊಟ್ಟುಗು ಅಭಿಮನ್ಮುಡ ಕಾಳಗೊಗು ಉಂತುವೆ! ಆಂಡ 
ಮಲ್ಲ ಸೇನೆ ಅಭಿಮನ್ಯುನ ಪರಾಕ್ರಮೊತ ಅಗ್ಗುಡೆಡ್‌ ಅರಕ್ಕದಂಚ ಕರದ್‌ ಪೋಂಡು! ದುಶ್ವಾಸನೆ ತಿಗಲೆ 
ಮರತೊಂದು ದುಂಬು ಬನ್ನಗ, ಅಭಿಮನ್ಯು ಅಯನ್‌ ಪಿರ ತಿರ್ಲ್‌ದ್‌ ಪೋಷಿಲೆಕ ಮಲ್ಪುನ ಶಪಥ ಪಾಡುವೆ. 
ದುಶ್ಶಾಸನೆ ಅಭಿಮನ್ಯುನು ಬಾಲೆ ಪಣ್ಣಿ ಕನಿಕರೊಡೇ ತೂವೊಂದು, “ಈ ಯೆನ ಎದುರು ಬರೊಡ್ಡಿ. ಭೀಮನ್‌ 
ಅತ್ತ್‌ಡ ಪಾರ್ಥನ್‌ ಕಡಪುಡ್ಡ!” ಪಣ್ಣ್‌ ಪರಿಹಾಸ ಮಲ್ಪುವೆ. ಅಭಿಮನ್ಯು ಕೇಣುವೆನ) 


“ದುಶ್ಶಾಸನಾ.. ಕೆಲವೆರ್‌ ಉಲ್ಲೆರ್‌. ಕೆಸರ್‌ ನೀರ್‌ಡ್‌ ಮುರ್ಕೊಂದು ಲಕ್ಕೊಂದು, ಕೆಸರ್‌ ನೀರೇ ಎಡ್ಡೆ 
ಪಣ್ಣಿ ಬಾಮೊಡು, ಕಡಲ್‌ನ್‌ ಎಲ್ಯ ತುದೆ ಪಣ್ಣೆರ್‌! ಈಲಾ ಒರಿ ಆ ನಮೂನೆದ ಭಂಡೆ! ಸುರೂಟು ಎಲ್ಯಾಯೆ 
ಯೆನನ್‌ ಗೆಂದ್‌ಲ. ಬೊಕ್ಕ ಭೀಮಾರ್ಜುನೆರೆನ್‌ ಲೆಪ್ಪುಗ. ದುಶ್ಶಾಸನಾ, ನಿನನ್‌ ಸಿಗ್ಡ್‌ದ್‌, ನಿನ ಸೆಲಿ ನೆತ್ತೆರ್ಡ್‌ ಅಪ್ಪೆ 
ದ್ರೌಪದಿನ ತರೆ ಸೂಡಿನ್‌ ನನೆಪುವೆ!” 


356 ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


ಯುದ್ಧ ಸುರು ಆಂಡ್‌. ಅಭಿಮನ್ಯುಗು ದುಶ್ಶಾಸನೆ ವಾ ಲೆಕ್ಕ) ಆಂಡ ಅಯನ್‌ ತನ ಪಗರಿಲೆಗ್‌ ಬಲಿ 
ಕೊಠ್ಜೆ. ಭೀಮಸೇನನ ಪ್ರತಿಜ್ಞೆ ನೆಂಪುಗು ಬತ್ತ್‌ದ್‌ ದುಶ್ಶಾಸನನ್‌ ಕೆರಂದೆ, ಗಾಯೊಗಡಿತ ಬೇನೆಡೇ ಪಿರ ಗಿಡತ್ತೆ. 
ಆತಾನಗ ಕರ್ಣೆನ ದುಂಬು ಬತ್ತೆ. ಒರ ಪಿರ ಪೋತಿನ ಕರ್ಣೆ ಕುಡ ಬತ್ತಿನೆನ್‌ ತೂದು ಅಭಿಮನ್ಯುಗು ಅಚ್ಚಿರ 
ಆಂಡ್‌. 


“ಆಹಾ! ಕರ್ಣಾ। ಬೇಲಿಡುಪ್ಪುನ ಕೇರೆ ವಾಸುಕಿಗ್‌ ಉಡ್ಗಿರೆ ಕಡಪುಡುನಂಚ ಆಂಡ್‌!” ಪಣೊಂದು 
ಕಾಳಗೊಗೇ ಸುರು ಕೊರ್ಯೆ ಅವು ಉಗ್ರ ಕಾಳಗೊನೆ! ಇರ್ಸ್‌ಡ್‌ ಮರೊಟು ಮೆಣ್ಣುರಿಲ್‌ ಮೆಂಚುಲೆಕ ಕರ್ಣನ 
ಬಾಣೊಲು ಅಭಿಮನ್ಯುನ ಮೆಯಿಕ್‌ ಮುತ್ತುಂಡು! ಗರ್ವೊಡು ಕರ್ಣನ್‌ ಕೆರೈರೆ ದುಂಬಾಯಿನ ಅಭಿಮನ್ನು 
ಅರ್ಜುನನ ಶಪಥೊನು ನೆಂಪು ಮಲ್ಲೊಂದು, ಅಯನ ಆಯುಧೊಲೆನ್‌ ಪೊಡಿ ಮಲ್ತ್‌ದ್‌ ಆತೆಟೇ ಪಿರ 
ತಿರ್ಲಾಯೆ! ಆಂಡ ಅಪಗನೇ ಬತ್ತ್‌ದ್‌ ತನನ್‌ ನೋಚಾಯಿನ ಕರ್ಣನ ಮಗನ್‌ ಕೆ್ದೇ ಬುಡೆ! 


ಧೃತರಾಷ್ಟಾ, ಮೊಕಲ್ಲ ಪಾಡ್‌ ಇಂಚಾದ್‌ ಪೋಂಡತ್ತ? ಉಂದೆನ್‌ ತೂದು ಶಲ್ಯನ ಮಗೆ ಯುದ್ಧೊಗು 
ಉಂತಿಯೆ! ಆಂಡ "ರಿಪುಕುಲಾಂತಕೆ' ಪಣ್ಣಿಲೆಕದ ಅಭಿಮನ್ಯುಡ ಕಾದೆರೆಗ್‌ ಅಯಗ್‌ ಪುರೆಸಂದೆ, ಸಯ್ಯೆರೆಗೇ 
ಬತ್ತಿಲೆಕ ಅಪಗನೇ ಸಯ್ತ್‌ ಪೋಯೆ! ಇಂಚನೇ ಆಂಡ್‌, ಅಭಿಮನ್ಯುಗು ತಾಂಟೆರೆ ಬತ್ತಿನ ಬೀರ ಬಂಟೆರ್ನ 
ಪಾಡ್‌! 


ಈ ಕಡೆಟ್‌ ಧರ್ಮರಾಯಗ್‌ ಅಭಿಮನ್ಯುನನೇ ಚಿಂತೆ! “ತೂವೊ೦ದು ಬಲ್ಲೆ' ಪಂಡ್ಜ್‌ ಭೀಮೆ, ನಕುಲೆ, 
ದ್ರುಪದೆ, ಧೃಷ್ಟದ್ಯುಮ್ನನಕ್ಷೆನ್‌ ಕಡಪುಡಿಯೆ! ಆಂಡ ಅಕ್ಷೆನ್‌ ಚಕ್ರವ್ಯೂಹೊದ ಬಾಕಿಲ್‌ದಲನೇ ಸೈಂಧವೆ ತಡೆಪುವೆ. 
ಇನಿತ ದಿನ ಯುದ್ಧೊಡು ಕಲಿಪಾರ್ಥನ್‌ ಬುಡ್ತು ಬಾಕಿದಕ್ಷೆಗ್‌ ಸೈಂಧವನ್‌ ಗೆಂದೈರೆಗಾಪುಜಿ ಪಣ್ರಿನ ಈಶ್ವರನ 
ವರ ಸೈಂಧವಗಿತ್ತಿನೆಡ್ದಾವರ ಇಂಚ ಆಂಡ್‌. ಅಂಚಾದ್‌ ವ್ಯೂಹದುಲಯಿಡ್‌ ಅಭಿಮನ್ಯು ಒರಿ ಒಬ್ಬಂಟಿಯಾಯೆ. 
ಸೈಂಧವಗ್‌ ಬೋಡಿತ್ತಿನಿಲ ಅವ್ವೇ! 


ವ್ಯೂಹದುಲಯಿಡ್‌ ಅಭಿಮನ್ಯುನ ಪರಾಕ್ರಮೊದ ಬಿರ್ಲೊಲಿಲ್‌ ಒಂಜಿ ರಡ್ಡತ್ತ್‌. ಪತ್ತ್‌ ಕೋಡಿಗ್‌ ರಥೊಟು 
ಪಾರೊಂದು, ಪದ್ನೆಡ್ಮ ಸಾರ ಆನೆ, ಐವ ಸಾರ ಕುದುರೆ, ಮುಪ್ಪ ಸಾರ ರಥಿಕೆರ್‌, ಒಂಜಿ ಲಕ್ಷ ಸೈನಿಕೆರೆನ್‌ ಕೆರ್ಟ್‌ 
ಜೆಪುಡಾಯೆ! ತಂಕ್ಷಿನ ಮಿತ್ರೆ ಶಲ್ಯ ಕುಮಾರನ್‌ ಕಳೆವೊಂಡಿನ ಯೆತೆಟ್‌, ಕೌರವನ ಜೋಕುಲು ಅಭಿಮನ್ಯುನ್‌ 
ಮುತ್ತಾವೆರೆ ಬತ್ತೆರ್‌. ಆಕ್ಷೆನ ಬೆರಿ ಸಾಯೊಗು ಸೈನ್ಯ ಬಲ ಇತ್ತ್‌೦ಂಡ್‌. ಆಂಡ ಸರ್ಪೊಗೇ ಪೋಡ್ಕಂದಿನ ಮಗೆ 
ಪಂತಿದ ಪುರಿಬಲ್ದ್‌ಗ್‌ ಪೋಡ್ಯುವೆನ? ಅಭಿಮನ್ಯುಗು ಮೊಕುಲು ಗೊಬ್ಬುಗಾಪಿನ ಗೊಂಬೆಲೇ।! ದುರ್ಯೋಧನನ 
ಮಗೆ ಲಕ್ಷಣಕುಮಾರೆ, ಅಂಚನೇ ಬಾಕಿದಕಲೆನ್‌ ಅಭಿಮನ್ಯು ಬರಸ್‌ಡೇ ಮರತ್ರ್‌ ಪಾಡ್ಯೆ! 


ಕೌರವಗ್‌ ಈ ಸುದ್ದಿ ತೇರಿದ್‌ ಬೊಜ್ಬೆನೇ ಪಾಡಿಯೆ! “ಅಯ್ಯೊ ಜೋಕುಲೆನ್‌ ಬಲಿ ಕೊರ್ದು ಬುಡಿಯರತ್ತಾ? 
ಸ್ವಾಮಿ ದ್ರೋಹಿಲೇ.. ಈ ದ್ರೋಣನಂಚಿನ ನಾಯಕೆರ್‌ ಪೊಗ್ಗುದಿನ ಇಲ್ಲ್‌ ಹಾಳಾವಂದೆ ಪೋವ? ನಮ 
ದಂಡ್‌ದಕುಲೇ ಸಯಿನತ್ತಂದೆ ಅಭಿಮನ್ಯುನ ಅಂತ್ಯ ಆತ್‌ಜಿ! ಪಾಂಡವೆರೆನ ಪುಣ್ಯೊಗು ಸರಿಸಾಟಿ ಇಜ್ಜಿ!..” 


ಕೌರವನ ಕುಚ್ಚಣೊದ ಪಾತೆರ ಕೇಣೈರಾವಂದೆ ಕೌರವ ಕಡೆತ ಪರಮ ಪರಾಕ್ರಮಿಲ್‌ ಪೂರ ಒಟ್ಟಾದ್‌ 
ಅಭಿಮನ್ಯುನಡೆಗ್‌ ಪೋಯೆರ್‌. “ಷಡ್ರಥೆರ್‌' ಪಣ್ಣಿನ ಹೆಗ್ಗಳಿಕೆದ ಕರ್ಣಿ, ಶಲೈ, ಕೃಪಾಚಾರ್ಯೆ, ದುಶ್ಶಾಸನೆ, 
ಕಟಕಾಚಾರ್ಯೆ ದ್ರೋಣೆ, ಅಶ್ವತ್ಥಾಮೆ... ಮೊಕುಲು ಮಾತೆರ್ಲಾ ಅಯನ ಮಿತ್ತೇ ಬೂರೈರ್‌! ಬಯಂಕರ ಕದನ 
ಸುರು ಆಂಡ್‌! ಅಭಿಮನ್ಯು ಬಯಂಕರ ಸಾಹಸ ಮೆರೆವೊಂದಿತ್ತೆ! ಅಯಿಟಾದ್‌ ಕರ್ಣನ, ಶಲ್ಯನ, ಕೃಪನ, 
ಸೇನೆಲ್‌ ಸಯ್ತ್‌ ಸರಿಯಾದ್‌ ಕಕ್ಕೆ ಗಿಡಿ ಕುದೈೆಲೆಗ್‌ ಗಡ್ಜ್‌ ವಣಸಾಂಡ್‌! 

ಇತ್ತೆ ಷಡ್ರಥೆರ್‌ ಒಟ್ಟುಗಾಯೆರ್‌. ಅಭಿಮನ್ಯುನು ತಡೆತೆರ್‌. ಅಯನ್‌ ಸೆರೆ ಪತ್ತುನನೇ ಜ೦ಬರ ಅಕಲ್ಪವು. 
ಆಂಡ ಆ ಜಂಬರ ತೆರಿಯೊಂಡಿನ ಅಭಿಮನ್ಯು ಷಡ್ರಥೆರೆನ ಕೂಟೊನು ನಾಲೀಸ್‌ ಮಲ್‌ದ್‌ ಪಾತೆರುವೆ! 


“ಓಹೋ! ನಿಕುಲಾ? ನಿಕುಲು ಬಿರುಬರವುನು ಒಲ್ಲ ಕಲ್‌ದಿನಿ? ನಿಕುಲು ಮಾತೆರ್ಲಾ "ಗೋಗ್ರಹಣ'ದ 
ಸಂದರುಡು, ಯೆನ ಅಮ್ಮೆರ್‌ ಅರ್ಜುನಡೆ ಕಾದೆರೆಗ್‌ ಪುರೆಸಂದೆ ನಿದೆರುಲೆಕ ಮುಸ್ಕು ಪಾಡೊಂದು ಬದ್ಕ್‌ದ್‌ 
ಒರಿದಿನಕುಲತ್ತ?” 


ಇಂಚ ಪಂಡ್‌ದ್‌ ಪೊರುಂಬಾಟೊಗೇ ದುಂಬಾಪೆ. ಅಕುಲ್ಲಾ ಅಯಗ್‌ ಮರ್ಮೊನು ತುಚ್ಚುನಂಚಿನ 
ಪಾತೆರ ಪಣ್ಣೆರ್‌. 

“ಏ... ಅಭಿಮನ್ಯೂ. ನಿನ ಜೋಕ್ಷಾಟಿಗೆ ನನೊಲ ಮುಗಿದಿಜಿ. ದಿಂಜ ಪಾತೆರಡ. ಪಿರ ಪೋದು ನಿನ 
ಅಮ್ಮೆರೆನ್‌ ರಣಕಣೊಕು ಕಡಪುಡ್ಡ! ಯೆಂಕ್ಷೆನ ಬಾಣೊಲೆಗ್‌ ಕೆರೈರೆಗ್‌ ನಾಚಿಗೆ ಇಜ್ಜಿ. ಆಂಡ ಎಲ್ಯ ಜೋಕ್ಷೆನ್‌ 
ಕೆರ್ಟಿನವು ಪಾಪೊದ ಬೇಲೆ! ಅಂಚ ನಿನನ್‌ ಕೆರಂದೆ ಒರ್ದಾದ!” 


ಅಭಿಮನ್ಯು ಗಟ್ಟಿಡ್‌ ತೆಲಿಪುವೆ! 


“ಆಹಾ! ನಿಕಲ್ಲ ಪೊರುಂಬಾಟೊದ ಮಟ್ಟೊಗು ಅರ್ಜುನೆ ದಾಯೆಗ್‌? ಕಡ್ಕ್‌ಕಾಳಗೊಗು ಆವಂದಿನ 
ನಿಕುಲು ಪೊಕ್ಕಡೆಗೆ! “ಸಮರವ್ಯರ್ಥಜೀವೆರ್‌' ಪಂಡ ನಿಕುಲೇ! ಕೌರವನ ಸ೦ಪೊತ್ತುನು ತಿನಿಯೆರೆ ಪುಟ್ಟುದಿನ 
ನಿಕ್ಷೆಗ್‌ ಯುದ್ಧಬೆಂದುನವು ಬೊಡ್ಡಾತ್‌೦ಡ್‌! ಸೊಂತ ಸಾಮರ್ತಿಗೆ ಇಜ್ಜಂದಿನ ಸ್ವಾರ್ಥಿಲೇ, ನಿಕ್ಷನ್‌ ಯೆನ 
ಬಾಣೊದ ಬರ್ಲೊಡು ಮುರ್ಯಾವೆ!” 


ಕಟುನುಡಿತೊಟ್ಟುಗೇ ಕಟುರ ಯುದ್ಧೊಲ ನಡತ್ತ್‌ಂಡ್‌! ಮದಯೇರ್ಬಿನ ಆನೆಲು ಸಿಂಗೊದ ಕಿನ್ನಿಗ್‌ 
ಮುತ್ತಿಗೆ ಪಾಡುನ೦ಚ ರಾಜೆರ್ನ ಕೂಟ ಅಭಿಮನ್ಯುನ ಸುತ್ತೊಡ್ಡ ಬತ್ತ್‌ದ್‌ ಪರಾಕ್ರಮ ಮೆರೆಂಡ್‌! ಆಂಡಲ ಆಯೆ 
ಪೋಡ್ಕಂದೆ ಒರಿ ಒಬ್ಬಂಟಿ ಪುಣೆವೊಂದು, ಅಕಲ್ಲ ಅಸ್ತಶಸ್ತೊಲೆನ್‌ ತುಂಡುಬಂಡ್‌ ಮಲ್ಪೆ! 

ದೊರೆ, ದೃತರಾಷ್ಟ್ರಾ ಕೇಣ! ಅಭಿಮನ್ಯು ಪನೀತ್‌ಲ ಪೋಡ್ಕಂದೆ, ನರಂದೆ, ಬೆರಿ ಪಾಡಂದೆ ಪೊರುಂಬಿಯೆನೇ। 
ಅಯನ ಈ ಏಕಾಕಿ ಪೊರುಂಬಾಟೊನು ತೂವೊಂದಿತ್ತಿನ ದ್ರೋಣೆರೆಗೇ ಬೆಕ್ಕಸ ಆಂಡ್‌! 


“ಪೂತು! ಮರು! ಕುಮಾರ! ನಿನ ಬಿರು ಪಗರಿದ ಚಾತುರ್ಮೆಲ್‌ ಆ "ಭೂತನಾಥ'ಗ್ಲಾ ಇಜ್ಜಿ! ಆಂಡ ಇತ್ತೆ 
ಯುದ್ಧೊನೇ ಬೊಡ್ಡಿ ಈ ಪಿರತಿರ್ಸ್‌ದ್‌ ಪೋಲ!। ದಾಯೆ ಪಂಡ ನಿನನ್‌ ಸೋಪಾಂಡಲ ಅವು ಯೆಂಕ್ಷೆಗ್‌ 
ಗೇಲ್‌ ಆಪುಜಿ! ಉರೆತಕಿನ್ನಿನ್‌ ಕೆರ್ಟಿನವು ಮಲ್ಲ ಸಾಹಸ ಅತ್ತ್‌. ಬಾಲೇ, ಅಭಿಮನ್ಯೂ ಪಿರತಿರ್ಸ್‌ದ್‌ ಪೋಲ” 
ಪಣ್ಣೆರ್‌. 

ಅಭಿಮನ್ಯುನ ಅಭಿಮಾನೊದ ಪಾತೆರೊದ ಪರೆ ತೂವೊಡು! 


“ಗುರುವರ್ಯೆರೇ, ಈ ನಯನಯ್ಕೆನೆದ ಪಾತೆರ ದಾಯೆಗ್‌? ಯಾನ್‌ ಇರೆನ್‌ ಮಾಮಲ್ಲ ಬೀರೆರ್‌೦ದೇ 
ಎಣ್ಣೊಂದೆ. ಈರ್‌ ಯೆನ ಒಟ್ಟುಡು ಕಾದ್‌ದ್‌, ಇರೆನ ಪ್ರತಾಪೊನು ಯೆಂಕ್‌ ತೋಜಾದ್‌, ಯಾನ್‌ ಎಣ್ಣೊಂಡಿನೆನ್‌ 
ನಿಜ ಮಲ್ಲುಲೆ. ಯೆನನ್‌ ಈರ್‌ ಜಯಿತರ್ದ ಯಾನ್‌ ನನ ದುಂಬುಗು ಶಸ್ತ್ರ ಪತ್ತುಜಿ. ಈರ್‌ ಇತ್ತೆ ಬಾಯಿಡ್‌ 
ಪಾತೆರೊಡ್ಡಿ ಪಗರಿಡ್‌ ಪಾತೆರ್ಲೆ.” 


ಈತ್‌ ಪಂಡ್‌ದ್‌ ಪಗೆಪಕ್ಷೊದ ಮಹಾರಧಿಕೆರೆನ್‌, ಅಂಚನೇ ದ್ರೋಣೆರೆನ್‌ ಬಾಣೊಲೆಡ್‌ ಊನ ಮಲ್ಪುನ 

ಬೇಲೆನೇ ಬೆಂದಿಯೆ! ಆಕ್ಷೆನ ಪೆರ್ಮೆ ಅಡಗ್‌೦ಡ್‌. ಅಬ್ಬರ ಉಂತುಂಡು. ಆಂಡ, ಎ೦ಚನಾ ಸುದಾರೊಂದು, 
ಮಾತೆದ್ದ ಒಂ೦ಜ್ಯಾದ್‌ ಬತ್ತೆರ್‌. ಕುಡಲ ಅನ್ಸೇಸಿನ್‌ ಬಂಗೊನೇ! ಕೆಲವೆರ್‌ ಧಾತ್‌ ತತ್ತ್‌ದ್‌ ಬೂರ್ಯೆರ್‌! ಈ 
ಗ೦ಡಾಂತ್ರೊಡು, ಗುರು ಪಿರ ಉಂತಿಯೆರ್‌. ಕೃಪಾಚಾರ್ಯೆರ್‌ ಸುರೂಡ್ಡಿಂಚ ತೋಜೊಂದಿಜ್ಜೆರ್‌. ಈತ್ನೇಟನೇ 
ಕರ್ಣೆ ಮೂಜಿ ಸರ್ತಿ ಧಾತ್‌ ತತ್ತ್‌ದ್‌ ಬೂ್ತಿತ್ತೆ! ಧೃತರಾಷ್ಟ್ರಾ ನಿನ ಮಗೆ ಕೌರವೆಲ ದುಂಬುದ ಸಾಲ್‌ ಬುಡ್ಬು 
ಪಿರವುದೆಕ್‌ ಸೇರೊಂದೆ! ಅಲ್ಪಡ್ಡೇ ತನ್ನಕ್ಷೆಗ್‌ ನಾಟುಲೆಕ ಪಾತೆರ! 


“ಆಹಾ। ಉಂದುವೇ ನಿಕಲ್ಲ ಕದನ ಕಸ್‌ರತ್ತ? ದ್ರೋಣೆರೇ, ಇರೆನ್‌ ಭಂಡೆರ್‌೦ದ್‌ ಪಣ್ಣಿಲೆಕ ಇಜ್ಜಿ. 
ಏತಾ೦ಡಲಾ ಈರ್‌ ಯೆಂಕ್ಷೆನ ಗುರು! ನನ ಬಾಕಿದಕ್ಷೆಗ್‌ ಯುದ್ಧ ದಾಯೆಗ್‌? ನಿಕುಲು ರಣಕಣೊಡ್ಡು ಪಿರ 
ಪೋಲೆ! ತುತ್ತೈತ ಬದಲ್‌ ಮಲ್ಮೊಂದು ಪಗೆನಕಲ್ಲ ದಂಡ್‌ದ ದಾಂಡಿಗೆರೆಗ್‌ ಬೊಡೆದಿಲ್‌ ಆಲೇ..” 


ಚಕ್ರವ್ಯೂಹೊಡಿತ್ತಿನಕಲ್ಲ ಸ್ಥಿತಿ ಕರುಣೆ ಪುಟ್ಟಾವುಲೆಕದನೇ! ಪಿರ ಪೋಂಡ ಕೌರವನ ನಂಜಿನುಡಿ! ದುಂಬು 
ಹೋಂಡ ರುದ್ರರೂಪೊದ ಅಭಿಮನ್ಯು! ಅಕುಲು ಯೆತೆ ದೆತ್ತೆರ್‌. ಪಣೊಂಬಿಲೆಕ ಇಜ್ಜಿ ಈ ಯುದ್ಧೊಡು 
ಸೇರೊಂದಿನಿ ತಂಕ್ಷೆನ ಒವ್ವಾ ಜನ್ಮೊದ ಪಾತಕೊದ ಫಲ ಅನ್ನೇಸೆರೆಗ್‌೦ದೇ ಪಂಡ್ಬ್‌ ಗಯಿತೆರ್‌. ಒಂಚಿ 
ಹೋಂಡಲ ಸುಕ ಇಜ್ಜಿಂದ್‌, ಕಡೆಕ್‌ ಯುದ್ಧಮುಕೊಕೇ ದುಂಬರಿಯೆರ್‌. ಷಡ್ರಥೆರೆನ ಪಾಡ್‌ಲಾ ಪಂಡ್‌ದ್‌ 
ತೀರಂದ್‌. ಅಕುಲು ಕಾದೊಂದೇ ಇತ್ತೆರ್‌. ಮತಿ ತತ್ತ್‌ ಬೂರೊಂದುಲಾ ಇತ್ತೆರ್‌. ಲಕ್ಕೊಂದು ಕುಡ ಕದನೊಡು 
ಮನ ಮಲ್ತೊಂದಿತ್ತೆರ್‌! ಅಕಲ್ಲ ತಿತಿಗತಿ ಪಂಡ ಅಪಕೀರ್ತಿ ಪೊಣ್ಣನ ಸೆರಂಗ್‌ ಪತ್‌ದಿನಂಚದನೆ! 


ದ್ರೋಣೆರ್‌ ಇತ್ತೆ ಚುರ್ವಾಯೆರ್‌! ಕಂಟಕೊಗು ಕಡೆಕಟ್ಟೊಡತ್ತ? ಕರ್ಣನ್‌ ಕಯ್ತಲ್‌ ಲೆತ್ತೆರ್‌. 


“ಕರ್ಣಾ, ಅಭಿಮನ್ಯುನು ನಮ ಗೆ೦ದುನ ಬಗೆ ತೋಜುಜಿ. ಅಂಚಾದ್‌ ನಮ ಮಾತೆರ್ಲಾ ಕೌರವನ 
ಹಂಗ್‌ಡ್‌ ಇತ್ತಿಲೆಕ ಆತ್‌೦ಡ್‌. ನಮ ಚಲಬಲ ರಡ್ಡ್‌ಲ ಸಿಮ ಕಟ್‌ದ್‌೦ಡ್‌! ಉಪ್ಪಡ್‌. ಯಾನಿತ್ತೆ ಬೇತೆನೇ ತಂತ್ರ 
ನಾಡೊಂದುಲ್ಲೆ. ಅವ್ವೆಂಚ ಪಂಡ, ಯಾನ್‌ ಅಭಿಮನ್ಯುಗ್‌ ಎದುರಾದ್‌ ಪೋಪೆ. ಯೆನ ದತ್ತ ಮಲ್ಲಿಲ್ಲ್‌ ಶಲ್ಕ, 
ಬಲತ್ತ ಮರ್ಲಿಲ್ಲ್‌ ಕೃಪಾಚಾರ್ಯೆ ಬರಡ್‌! ಕರ್ಣಾ ಈ ಯೆನ ಪಿರವುಡ್ಜ್‌ ಬತ್ತ್‌ದ್‌ ಅಭಿಮನ್ಯುನ ಬಿರುನು 
ತುಂಡು ಮಲುಲ! ಬಿರು ತುಂಡಾಂಡ, ಬೊಕ್ಕ ನಂಕ್‌ ಬಂಗ ಇಜ್ಜಿ. ಕಯಿಟ್‌ ಬಿರು ಇತ್ತ್‌ಂಡ ಈಶ್ವರೆ 
ಬತ್ತ್‌ಂಡಲಾ ಆಯನ್‌ ಗೆಂದೆರೆಗಾಪುಜಿ!” 


ಕರ್ಣೆ ಕೇಣುವೆ, “ಯಾನ್‌ ಪಿರಾವುದ ಮರ್ಲಿಲ್ಲ್‌ ಬತ್ತ್‌ದ್‌ ಬಿರು ಪೊಲಿಪೊಡ? ಅಂಚ ಮಲ್ಲುನವು 
ಪಾಷೊದ ಕಜ್ಜ ಆಪುಜ?” 


“ಕರಾ. ಅಂದ್‌, ಆಪುಂಡು, ಆಂಡ ಈ ಪೋಡ್ಯಡ! ಉಂದು ಸ್ವಾಮಿ ಕಾರ್ಯೊಗಾದ್‌ಂದೇ ತೆರಿಯೊಣ್ಣ! 
ಈ ಗೊತ್ತಾವಂದಿಲೆಕ ಪಿರಾವುಡ್ಬೇ ಬತ್ತೆದ್‌ ಅಯನ ಕಯ್ತ ಬಿರು ರಟ್ಟಾಲ. ಇಜ್ಞಾಂಡ ಕೌರವೆ ಒರಿಯುಜೆ! 
ಕೌರವನ್‌ ಒರೊೊಂಬಿನ ನಿಲೆಟ್‌, ಉಂದು ನಿನ ಕರ್ತವ್ಯ ಕರ್ಮ!” 


ಕರ್ಣೆ ಒಪ್ಪ್ಯೊಡಾದೇ ಬತ್ತ್‌ಂಡ್‌! ಆಂಡ ಆಕ್ಷೆನ ಈ ಕುತಂತ್ರ ಗ್ರಯಿತಿನ ಉಗ್ರ ಕೋಪಿ ಅಭಿಮನ್ಮುನ 
ಬಾಣೊಲು ಮಾತೆರೆಗ್ನ ಅರ್ಯಮರ್ಕ ಮಲ್ಪುನಗ ಅಕುಲು ದೂರೊಂಡಿನಿ ಕರ್ಣನೇ! ಅಭಿಮನ್ಯು ಚಕ್ರವ್ಯೂಹೊದ 
ಉಳಯಡ್‌ ಪೋಷಿನ ಬೀರ ಬಿರ್ಟೊಲಿಡ್‌ ಮಾತೆರೆಗ್ದ ಬೊಡಿದ್‌ ಬಚ್ಚಿದ್‌ ಪೋ೦ಡು. ಅಯಿತ ನಡುಟೊಂಜಿ 
ಅನ್ನಾನ! ಕರ್ಣೆ ಬೋಡುಂದೇ ಅಭಿಮನ್ಯುನ ಬಿರು ಪೊಲಿಪಂದೆ ಉಂತುದೆನ? ಈ ಅನ್ಮಾನೊಡು ಕರ್ಣಗ್‌ 
ನನಲಾತ್‌ ನೆರೊಂಡೆರ್‌. ಅಶ್ವತ್ಥಾಮೆಲ ಕರ್ಣನೇ ಸಸಾರೊಡು ತೂಯೆ! ಕರ್ಣಗ್‌ ಸ್ವಾಮಿ ಕಾರ್ಯ ಮುಕ್ಕನೇ. 

ಆಯೆ ಅವ್ವೇ ಚಲೊಟು ಅಡ್ಡೊಡು ಬತ್ತ್‌ದ್‌ ಅಭಿಮನ್ಯುನ ಬಿರುನು ಮೂಜಿ ತುಂಡು ಮಲ್ತೇ ಬುಡ್ಕೆ! ಈ ನೀಚ 
ಕಜ್ಜೊನು ತೆರಿದ್‌ ಅಭಿಮನ್ಯು ಕರ್ಣನ್‌ ಮೂದಲಿಕೆದ ಸುದೆಟ್‌ ಮುರ್ಯಮುರ್ಕ ಲಕ್ಕಾಗಿನ ಆಯೆ ನಾಚಿಗೆಡ್‌, 
ಅಪಮಾನೊಡು, ತರೆತಗ್ಗಾದ್‌ ಪಿರ ತಿರ್ಲುವೆ! ಅಪಗನೇ ಒರಿದಿನ ಸೇನೆ ಅಭಿಮನ್ಯುನ ರಥೊನು, ಸಾರಧಿನ್‌, 
ಕುದುರೆಲೆನ್‌ ಪೊಡಿ ರಟ್ಟಾಂಡ್‌! ಆಂಡ ಅಭಿಮನ್ಯು ಪೊಕ್ಕಡೆ ಉಂತುವೆನ) ಯುದ್ಧ ಬೂಮಿಗ್‌ ಲಾಗಿದ್‌ 
ಖಡ್ಗ ಪತೊಂದು ಪಗೆ ಸೇನೆನ್‌ ಸವುರೊಂದು ಪೋಪೆ! 

ಸಂಜಯೆ ಧೃತರಾಷ್ಟ್ರಗ್‌ ಅಯಿಡ್ಜ್‌ ಬೊಕ್ಕ ನಡತಿನೆನ್‌ ಬಣ್ಣನೆ ಮಲ್ಪುವೆ! 


ಧೃತರಾಷ್ಟಾ, ಆ ಬಾಲೆ ಮಗೆ ಖಡ್ಗ ಪತೊಂದು ರಣಕಾದುನ ಒಸಯೊನು ತೂದು ಕೌರವ ಸೇನೆ 


ಅಯನೇ ತೂವೊಂದು ಅಚ್ಚಿರ ಬುಡೊ೦ದು ಉಂತುವೆರ್‌. ಅಪಗ ಕೌರವೆ ಕುರುಕುಸೆಲ್ಲ ನುಡಿಟ್‌ ತನ 
ಕಡೆತಕ್ಷೆನ್‌ ಕುಡಪುವೆ! 


“ಮಾತೆರ್ಲಾ ಕೇಣ್ಣೆ. ಅಭಿಮನ್ಯುನು ನಮ ಕಡೆತಕುಲು ಗೆಂದಿಯೆರ್‌. ಈ ಮಾಮಲ್ಲ ಸಾಧನೆ ಮಲ್ರಿನಕ್ಷೆಗ್‌ 
ಮಾನಾದಿಗೆ ಮಲ್ಲೊಡತ್ತ? ತಾಂಬೂಲ ತಟ್ಟೆಲೆನ್‌ ಕಣಲೆ! ಮಾತೆರೆಗ್ಗ ಒಟ್ಟುಡೇ ಮರ್ಯಾದಿ ಮಲ್ಪುವೆ!” 


ಕೌರವನ ಮರ್ಮೊಗೇ ನಾಟುನ ಮದಿಪು ಕೇಣೊಂಡಿನ ಬೀರೆರ್‌ ಕುಡ ರಥ ಕುದುರೆ ಯೇರೊಂದು 
ಯುದ್ಧೊಗು ಸಜ್ಜಾಯೆರ್‌! ರೌಸುಡು ಕದನೊಗು ಸುರು ಕೊರ್ಕೆರ್‌! ಆಂಡ ಕೆಲೆಂಜಿಲ್‌ ಇಸೊತ ಕೊಪ್ಪರಿಗೆಗ್‌ 
ಬೂರ್ಬು ಬದ್ವೆರೆಗಾವ? ಅಭಿಮನ್ಯುನ ರಣಬೀರೊಡು ಅಯನ ದುಂಬು ಪೋಯಿನಕುಲ್ನ ಬೂಮಿದ ರುಣ 
ತೀರ್‌೦ಡ್‌! ಕುದುರೆಲ್‌, ಸೈನಿಕೆರ್‌ ಯಮರಾಜ್ಕೊಗೇ ಸಂದಿಯೆರ್‌! ಅಭಿಮನ್ಮುನ ಖಡ್ಗ ಪಣ್ಣಿ ಕಾಡ್‌ ಮಯಿರ್‌, 
ಪಗೆ ಸೇನೆದ ಹಾಹಾಕಾರೊದ ತೆಡಿಲ್‌ ಕೇಣೊಂದು, ನೆತ್ತೆರ್‌ನೀರ್ದ ಬರ್ಸೊಡು ಮೀಯೊಂದು, ರಣಕಣೊತ 
ಬನೊಟು ನಲ್ಕ್‌ಂಡ್‌। ಅಭಿಮನ್ಯುನ ಖಡ್ಗೊಗು ಸಲ್ಮಿತ ಆಂಡ್‌! 


ಧೃತರಾಷ್ಟ್ರ ಕೇಣ್ಣ. ಅಭಿಮನ್ನುನು ಬಾಲೆಂದ್‌ ಎಣ್ಣೊಂಡಿನಕುಲೇ ಅಯನ ಖಡ್ಗೊದ ಪೆಟ್ಟ್‌ಗ್‌ ಪೋಡಿದ್‌, 
ದೆಂಗ್‌ದ್‌ ಕುಲ್ಲೈರೆ ನಿಲೆ ನಾಡೊಂದಿತ್ತೆರತ್ತಂದೆ ಎದುರೆದುರು ಪೋದು ಕಾದೆರೆಗ್‌ ಮನ ಮಲ್‌ಜೆರ್‌! ತೆಡಿಲ್‌ 
ಹಾಕೊ೦ದೇ ಉಂಡಾ, ಪ್ರಳಯ ರುದ್ರೆನೇ ಲಕ್ಕೊಂದು ಬತ್ತೆನಾ ಪಣ್ಣಿಲೆಕ ಈ ಆಣ್‌ ಬೀರ ಪೋವೊ೦ದುಂಡತ್ತಾ, 
ಪಣ್ಣ್‌ ಕೌರವೆಲ ಪಣೊಂಡೆ! 


ಕರ್ಣೆ ಬೊಕ್ಕೊರ ಬತ್ತ್‌ದ್‌ ಅಭಿಮನ್ಯುನ ಖಡ್ಗೊನು ತುಂಡು ಮಲ್ಪುವೆ. ಆಂಡ ಅಭಿಮನ್ಯು ಪೋಡ್ಯಂದೆ 
ಗದೆಟ್‌ ಹಾಕ್‌ದ್‌ ಕರ್ಣನ್‌ ಅಲಡ್ಸ್‌ ಗಿಡಪುವೆ! ಕರ್ಣೆ ಕುಡ ಬತ್ತ್‌ದ್‌ ಬಾಣೊದ ಬರ್ತ ದೊರುವೆ! ಅಯಿಟ್‌ 
ಅಭಿಮನ್ಯುನ ಮೆಯಿನಿಲಿಕ್ಕೆ ಬಾಣ ಕಂತ್‌ಂಡ್‌! ಅವ್ವೆನ್‌ ಗೆಣಂದೆನೇ ಅಭಿಮನ್ಯು ಕರ್ಣನ್‌ ಹಾಕ್ಕೆರೆ ಬನ್ನಗ ಕುಡ 
ಕರ್ಣನ ಬಾಣೊಲೇ ಅಯನ ಬಂಜಿದ ತಿರ್‌ಗ್‌ ಕೊಲ್ಲುಂಡು. ಅಂಚನೆ ಕರ್ಣೆ ಅಭಿಮನ್ಯುನ ರಡ್ಡ್‌ ಕೈಯಿನ್ಸಾ 
ಬಾಣೊಡು ಕತ್ತೆರ್ಸ್‌ ಪಾಡುವೆ! ಕೈ ತುಂಡಾದ್‌ ಬೂರ್ಬು ಪೋಂಡಲಾ ವೀರೆ ಅಭಿಮನ್ಯು ಒಂತೆಲಾ ಜಗ್ಗಂದೆ 
“ಏಯ್‌. ಸೂತನ ಮಗಾ, ಮರ್ಲಾ, ಯೆನ ಕೈ ತುಂಡಾಯಿನೆಟ್‌, ಯಾನ್‌ ಸೋತೆ ಪಣ್ಣ್‌ ಎಣ್ಣಡ!” ಇಂಚ 
ಪಣೊಂದೇ ಕಾರ್‌ಡ್‌ ರಥೊತ ಚಕ್ರೊಲೆನ್‌ ನೂಕುದು ತಿರ್ಲಾವೊಂದು ಯುದ್ದೊನು ದುಂಬರಿಪುವೆ! ಇಂಚದ 
ಕರಕಸ್ಬೊಡೇ ಕಾಳಗ ಕೊರೊಂದುಪ್ಪುನಗ ದುಶ್ಶಾಸನನ ಮಗೆ ಎದ್ರ್‌ ಬರೆ. ಇರ್ವೆರ್ಲಾ ರಬಸೊಡು ಕಾದುವೆರ್‌! 
ಒರಿಯನೊರಿ ನೋಂತುದು ಅಕೇರಿಗ್‌ ಇರುವೆರ್ದ ಸಯ್ತ್‌ ಬೂರೈರ್‌! 


ಅಡೆಗ್‌ ಮಾಮಲ್ಲ ಬಿರ್ದೊಲಿಡ್‌ ಬೀಜಿನ ಗಾಳಿ ಉಂತಿಲೆಕ್ಟೊನೇ ಆಂಡ್‌! ಇಂದಕುಮಾರೆ ಅರ್ಜುನನ 


KT ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


ಮಗೆ ಅಭಿಮನ್ಮುಗು ರಣಬೂಮಿಡ್‌ ಮರಣ ಬತ್ತ್‌ಂಡ್‌! ಆಯೆ ಸಯ್ಕ್‌ ಬೂರ್ಬಿನೆತ ನೋಟ ಎಂಚಿತ್ತಿನವು? 
ಗರ್ವೊಡು ಬಿಗಿಲೆಕದ ಪುರ್ದುಲು! ಬುಳಾವೊ೦ದು ಮೆಂಚೊಂದಿತ್ತಿನ ಕಣ್ಣ್‌ಲ್‌! ತೇಜಿ ಆಜ೦ದಿನ ಮೋನೆ! ಬಿರ್ಕ್‌ 
ಪೋತಿಲೆಕದ ತರೆಕುಜಲ್‌! ಬಾಣೊಲು ಕಂತ್‌ದಿನ ಮೆಯಿ! ನೆತ್ತೆರ್‌ ಜತ್ಕ್‌ದಿನ ಉಡಲ್‌!! 


ಅಭಿಮನ್ಯುನ ಯುದ್ದೊದ ಎಚ್ಚಲ್ಲೆನ್‌ ತೂವೊಂದಿತ್ತಿನ ದೇವತೆಲ್‌ "ಛೆ, ಛೆ' ಪಣೊಂಡೆರ್‌. 


“ಛೆ ಅಭಿಮನ್ಶುಗ್‌ ಮರಣೊದ ಪಿರಯನ?9 ಪಗೆನಕುಲು ಕೂಟ ಕಟೊಂದು, ಕಬಟೊಡು ಬಾಲೆಮಗನ್‌ 
ಕೆರೈರತ್ತ?.” ದೇವೇಂದನ ಸಾರ ಕಣ್ಣ್‌ಲೆಡ್ಲಾ ಕಣನೀರ್ಬ ಉಜೆ ಪರತ್‌ ಜತ್ತ್‌ಂಡ್‌! 


ಟ್ರಾ ನ 

ಕೈಲಾಸೊಡ್ಡು ತೂವೊಂದಿತ್ತಿನ ಗೌರಿದೇವಿಲ ಅಭಿಮನ್ಯುನ ಕೊಲೆ ಕಜ್ಜೊಗಾದ್‌ ಮುರೆಡ್ಕೊಲು. ತನ್ಮೇ 
ಇಂಚ ಆವೊಂದುಪುನಗ ಪೆದಿ ಅಪ್ಪೆ ಸುಭದ್ರೆಗ್‌ ಮಗನ ಮರಣೊದ ಸುದ್ದಿ ಕೇಣ್ಣ್‌ ಯೆಂಚ ಆವುಂದ್‌ ಯೆತೆ 
ದೆತ್ತೊಲು! ಅಪ್ಪರೆಲ್‌ ಬೂಮಿಗ್‌ ಜತ್ಸ್‌ ಬತ್ತೆರ್‌. ಅಭಿಮನ್ಯುನ ಆ ಲತ್ತ್‌ ಉಡಲ್‌ನ್‌ ಕೊಣೊದು 
ದೇವೇಂದ್ರನ ಸಿಂಹಾಸನೊದ ಬರಿಟೆ ದೀಯೆರೆಗ್‌ ಸಜ್ಞಾಯೆರ್‌. 


ಧೃತರಾಷ್ಟ್ರಾ ಕೇಣ್ಣ. ಈ ಕಡೆಟ್‌ ಕೌರವನ ಪಕ್ಷೊದಕುಲು ಮಾತೆರ್ಲಾ ಸೇರೊಂದು, “ಪ್ರಳಯ ರುದ್ರ' ನೇ 
ಗೆಂದಿಲೆಕ ಆಂಡ್‌. ಯಮನ ಬಲ್ಲ್‌ನೇ ಕಂಟೆಲ್ಲ್‌ ತಪ್ಪಾವೊ೦ಡಿಲೆಕ ಆಂಡ್‌.” ಇಂಚ ಪಣೊಂದು ಗೆಲ್ಮೆದ 
ಬಾಮೊಡೇ ಬುಡಾರೊಗು ಪಿರಪೋಯೆರ್‌. ರಣಬೀರೊದ ಒಸಯೊಡು ನಂಡಾದ್‌ ಬೂರ್ಟಿನ ಬಾಲೆಮಗೆ 
ಅಭಿಮನ್ಯುನ ಪುಣೊನು ತೂದು ದುಕ್ಕೊನು ತಡೆತೊನೆರೆಗಾವಂದೆ ಸೂರ್ಯೆ ಪಡ್ಡಾಯಿ ದಿಕ್ಕ್‌ಡ್‌ ಜಾರೊಂದು 
ಪೋಯೆ! 


ಆನಿದ ಯುದ್ಧ ಆತೆಕೇ ಮುಗೀಂಡ್‌! 


ಈ ಮರಣ ಕೌರವನ ಗೇಲ್‌ ಅತ್ತ್‌ಂದ್‌ ಪಣ್ಣಿನ ಆಸೆ ಸಂಜಯಗ್‌. ಉಂದೆನ್‌ ಕೇಣ್ಣ್‌ ಧೃತರಾಷ್ಟಗ್‌ 
ಸಂತೋಸು ಆಂಡ್‌. ಆಂಡ ಅವು ದಿಂಜ ಪೊರ್ತು ಒರಿಯುನವತ್ತ್‌ಂದ್‌ ಸ೦ಜಯೆ ಸೂಚನೆ ಕೊರೆ. 


“ಧೃತರಾಷ್ಟಾ, ಪಾಂಡೆವೆರೆಗ್‌ ಸೋಲಾಂಡ್‌. ಆ೦ಡ ಅವು ನಿಜವಾದ್ದಾ ಕೃಷ್ಣಗಾತಿನ ಸೋಲು! ಆಯಿನೆಡ್ಲಾದ್‌ 
ದುಂಬುದ ದಿನ ಕೌರವನ ಪಾಲ್‌ಗ್‌ ಪ್ರಳಯ ಕಾಲ ಆಂಡ್‌! ವೀರನಾರಾಯಣನ ಭಕ್ತೆರೆಗ್‌ ಸೋಲು 
ಬರಂದತ?9” 


ಅಭಿಮನ್ಯುನ ಮರಣ ವಾರ್ತೆ ಧರ್ಮರಾಯನ ಕೆಬಿಕ್‌ ವಜ್ರಾಯುಧೊದ ಪೆಟ್ಟ್‌ದಲೆಕನೇ ಆಂಡ್‌! ಆಯೆ 
ಕುಲಗಿರಿ ಬೂರುನ೦ಚ ಮತಿ ತತ್ತ್‌ದ್‌ ಬೂರ್ವೆ! ಈ ಸುದ್ದಿ ಪಾಳಯೊನು ನನಲಾತ್‌ ಅತಂತ್ರ ಮಲ್ತ್‌ಂಡ್‌! 
ಸುದ್ದಿಲ್‌ ಗಜಬಜ ಆದ್‌ ಧರ್ಮರಾಯೆ ತೀರ್ಡ್‌ ಪೋಯೆ ಪಣ್ಣಿಲೆಕ ಪರ್‌೦ಬುಂಡು! ಇಡೀ ಪಾಳಯೊ 
ನಡ್ಲ್‌೦ಡ್‌! ಕಳ್ಳೆರ್‌ ಉಂದುವೇ ಎಡ್ಡೆ ಪೊರ್ತುಂದು ಪಾಳಯೊಡು ಕಂಡ್ಯೆರೆ ದುಂಬಾಯೆರ್‌. 


ಪುಣ್ಕೊಗು ಧರ್ಮರಾಯೆ ಸುದ್ದಿದ ಪೆಟ್ಟ್‌ಡ್‌ ಸಯ್ದ್‌ಜೆ. ಅಂಚಾದ್‌ ಕಂಡುನಕ್ಷೆನ್‌ ಅಪಗನೇ ಮಟ್ಟ 
ಪಾಡುನ ಬೇಲೆ ತುರ್ದುಡೇ ನಡತ್‌೦ಡ್‌! ಆತಂಕೊದ ಗೌಜಿಗದ್ದಲ ಉಂತುಂಡು! ಬೂರ್ಬಿನ ಧರ್ಮರಾಯ ಲಕ್ಕ್‌ 
ಕುಲ್ಲುದು, “ಓಲುಲ್ಲೆ ಅಭಿಮನ್ಯು. ನಮ ಮೋಕೆದ ಆನೆ ಓಲುಂಡು?” ಇಂಚ ಮಾತ ಕೇಣೊಂದು, ಲೆತ್ತೊಂದು 
ಇತ್ತೆ! ಉಳತ್ತುಳಯಿ ಪೊತ್ತೊಂದುಪ್ಪುನ ಮರೊತ ಕೊಡಿಟ್‌ ನೀರ್‌ ಒಸರುಲೆಕ ಧರ್ಮರಾಯನ ಕಣ್ಣ್‌ಡ್‌ 
ಕಣನೀರ್‌ ಜತ್ತ್‌ಂಡ್‌! 

ಧರ್ಮರಾಯೆ ದುಕ್ಕೊಡು ಅ೦ಚನೇ ಅಲಚನೆಡ್‌ ಇತ್ತೆ! ಅರ್ಜುನೆ ಬತ್ತ್‌ದ್‌ ತನ ಮಗೆ ಓಲುಲ್ಲೆ ಪಂಡ್ಬ್‌ 
ಕೇಣ್ಣಗ ದಾದ ಪಣ್ಣಿನಿ? ಪಗೆನಕುಲು ಕೆರಿಯೆರ್‌ಂದ್‌ ಪಣೊಡ? ಇಜ್ಯಾಂಡ ಯಾನೇ ಕೆರಿಯೆ ಪಣ್ಣ್‌ 
ಪಣೊಡ? ಅಯಗ್‌ ಮಂಡೆ ಅಲಂಕಿಲೆಕಾಂಡ್‌. 


ಈ ಮರಣವಾರ್ತೆ ದ್ರೌಪದಿನ ಕೆಬಿಕ್‌ ಬೂರ್ದು ಆಲ್‌ ತೂತ ಗೆಂಡೊಡು ಬಾರೆದ ಇರೆ ಪೊತ್ತಿಲೆಕ ಬೆಂಗ್‌ 
ಅನ್ನೇಸಿಯೊಲು. ಅರ್ಜುನನ ಬೊಡೆದಿ, ಅಭಿಮನ್ಯುನು ಪೆದ್ದಿನ ಸುಭದ್ರೆ ಉಂದೆನ್‌ ಸಯಿಸೊಂಬಿನೆಂಚ? ಆಲ್‌ 
ಇಂಚ ಬುಲ್ತೊಂದು, ನಿಲೊಟು ಬೂರ್ದು ಪುರೆಲ್ಕೊಲು! ತನ ಮಗನ್‌ ಯುದ್ಧೊಗು ಕಡಪುಡ್ಬಿನ ಧರ್ಮರಾಯನ್‌ 
ದೂರೊಂದು ಅಯನ ಕಣನೀರ್‌ ನಿಜ ಅತ್ತ್‌ಂದ್‌ ಜರೆಯೊಲು! 


“ಯುಧಿಷ್ಠಿರಾ, ಜನೊಕ್ಷೆನ್‌ ಮೆಚ್ಚಾವೆರೆ ಬುಲ್ಲುನ ನಾಟಕ ದಾಯೆಗ್‌? ಭೀಮಾ, ನಕುಲ ಸಹದೇವಾ, 
ನಿಕಲ್ನ ಇಂಗಿತೊಲಾ ಯೆಂಕ್‌ ತೆರಿಂಡ್‌! ನಿಕುಲು ಬಯಕಿನನೇ ಆಂಡತ್ತ? ಬುಲ್ಬುವರ್‌ ದಾಯೆಗ್‌? ಯೆನ 
ಮಗೆ ಮಾಮಲ್ಲ ಪರಾಕ್ರಮಿ, ಬದ್ಯ್‌ದ್‌ ಒರಿ೦ಡ ನಿಕಲ್ನ ಜೋಕ್ಷೆಗ್‌ ಅಡ್ಡಿ ಆಪೆ! ರಾಜ್ಯೊದ ಆಸೆ ಬುಡೊಡಾವು. 
ಉಂದುವೇ ಪೋಡಿಗೆಡ್‌, ಯೆನ ಮಗನ್‌ ಯುದ್ದೊಗು ನೂಕುದರ್‌! ನಿಕಲ್ಲ ಇಚ್ಛೆ ಗೆಂದ್‌೦ಡ್‌! ನಿಕ್ಷೆಗ್‌ ಅಡ್ಡಿ 
ಆದಿತ್ತಿನ ಯೆನ ಮಗೆ ರಣಬೀರ ಮೆರೆದ್‌ ಜೂವ ಕೊರಿಯೆ! ನಿಕುಲು ನಿಕಲ್ನ ಜೋಕ್ಷೆನ್‌ ಲೆತೊಂದು 
ಹಸ್ಕಿನಾವತಿಗ್‌ ಪೋಲೆ!” ಇಂಚ ಪಂಡಿನ ಸುಭದ್ರೆ ದುಕ್ಕೊದ ಒಯಿಲ್‌ಡೇ ಬಲ್ಕೊಂದಿತ್ತೊಲು. 


“ಅಯ್ಯೋ! ಯೆನ ಬಾಲೇ. ಅಭಿಮನ್ಯೂ, ಯೆನ ಲೆಕ್ಕಂತಿನ ಪಾಪಿನ ಬಂಜಿಡ್‌ ದಾಯೆಗ್‌ ಪುಟ್ಟಿಯ? 
ನಕುಲೆ, ಸಹದೇವೆ, ಭೀಮೆ, ಧರ್ಮರಾಯಗ್‌ ಮಗೆಯಾದ್‌ ಪುಟ್ಟುದಿತ್ತ್‌ಂಡ ಬದ್ಕ್‌ದ್‌ ಒರಿದುವ ಅತ್ತ? 
ಅರ್ಜುನೆ ಮಹಾಪಾತಕ!” ಇಂಚ ಪಣೊಂದೇ ದುಕ್ಕೊದ ಕಟ್ಟೆ ಉಡೆಯಿಲೆಕ ಒ೦ಜೇಲೆಕ ಬುಲ್ತೊಲು! 


ಬೊಕ್ಕ ಧರ್ಮರಾಯನ ಕಯ್ತಲ್‌ ಪೋದು, “ಅತ್ತ್‌ ಬಾವಾ, ಯೆನ ಮಗೆ ರಣಕಣೊಕು ಜಪುನ 
ಪಿರಯದಾಯೆನ?9 ಬಾಲೆ ಮಗಕ್‌ ಚಕ್ರವ್ಯೂಹೊನು ಪೊಗ್ಗುದು ಪಿರಬರ್ಟಿನ ಸಾಮರ್ತಿಗೆ ಇತ್ತ್‌ಂಡ? ನಿಕುಲು 
ರಣಬೂಮಿಡ್‌ ದಾದ ಮಲ್ರೊಂದಿತ್ತರ್‌? ನಿಕ್ಷೆಗ್‌ ರಾಜ್ಯೊದ ಅ೦ಬಲ್‌! ಅಯಿಡ್ದಾವರನೇ ಯೆನ ಮಗನ್‌ 
ಕಡಪುಡಿಯರ್‌! ಧರ್ಮರಾಜಾ, ಇರೆನ್‌ ದಯೆಯಿತ್ತಿನಾರ್‌೦ದ್‌ ಪುಗಾರುವೆರ್‌. ದಯೊತ ಉಳಯಿಡ್‌ ಕೆಕ್ಕಿಲ್‌ 
ಕುದ್ದುನ ಕೆಡು ಬುದ್ಧಿಲ ಉ೦ಡುಂದು ಪುಗಾರುನಕ್ಷೆಗ್‌ ತೆರಿಯೊಡತ್ತ?” ಇಂಚಾಂದ್‌ ದುಕ್ಕೊದ ಬಿರ್ಸ್‌ಡ್‌ 
ಪಣೊಂಬೊಲು!। 

ದುಂಬೇ ದುಕ್ಕೊಡು ಬೆಯ್ಕ್‌ ಪೋದಿತ್ತಿನ ಧರ್ಮರಾಯಗ್‌ ಸುಭದ್ರೆನ ಪಾತೆರೊದ ಸಾಣೆಡ್‌, ದುಕ್ಕ 
ಇಚ್ಚಡಿಯಾಂಡ್‌! ತಿಗಲೆಡ್‌ ತಂಕ ನಡ್‌ಗ್‌ಂಡ್‌! ದುಕ್ಕೊದ ಜಾಲೆಗ್‌ ಗಾಳಿ ಬೀಜಿಲೆಕಾಂಡ್‌! ತಾನ್‌ ನನ 
ಬದ್ಕುಲೆಕ ಇಜ್ಜಿ. ಸಯ್‌ತ್‌೦ಡನೇ ಸರಿ ಪಣ್ಣಿನ ನಿಚ್ಚಯೊಗು ಬಲೆ! 

“ಭೀಮಾ, ನಕುಲಾ, ಸಾತ್ಯಕಿನಕುಲೇ, ತಂಗಡಿನ ದುಕ್ಕೊನು ಉಂತಾಲೆ! ಅಲೆನ ಮಗೆ ತೀರ್ಟ್‌ ಪೋಯಿನೆಕ್‌ 
ಯೆನ ಮರಣ ಸರಿಯಾಪುಂಡು. ಸುಭದ್ರೆ ಪಾತೆರೊಡುಂದು ಇಜ್ಜಿ. ಶ್ರೀಹರಿನ ಕರುಣೆದ ಒಸರ್‌ ಬಚ್ಚಿಂಡ 
ಯೇರೆಡ್ಸ್‌ ದಾನೆ ಮಲ್ವ್ಯರೆಗ್‌ ಆವು? ಅಯ್ಯೋ! ಯೆನಲೆಕ್ಕಂತಿ ಪಾಪಿಲ್‌ ಯೇರುಲ್ಲೆರ್‌?” 


ಧರ್ಮರಾಯನ ದುಕ್ಕೊಗುಲಾ ಮಿತಿ ಇಜ್ಞಾಂಡ್‌. 


ಧರ್ಮರಾಯನ ಸೈಪಿನ ನಿಚ್ಚಯೊನು, ಸುಭದ್ರನ ದುಕ್ಕೊದ ಒಯ್ಸ್‌ನ್‌ ತಡೆಪುನಕಲೇರ್‌? ಯೋಗಸಮಾಧಿಡ್‌ 
ಉಂದೆನ್‌ ಮಾತ ತೆರಿಯೊಂದು, ವ್ಯಾಸಮುನಿಯೇ ಅಡೆಗ್‌ ಬತ್ತೆರ್‌! ಕಾರ್‌ಗ್‌ ಬೂರೊಂಡಿನ ಧರ್ಮರಾಯನ್‌ 

ದೆರ್‌ದ್‌ “ಯುಧಿಷ್ಠಿರಾ. ದಾದಾಂಡ್‌? ಪ್ರಳಯೊದ ಆತಂಕನ? ಭೀಮನ ಸಂತೋಸುಗು ಅಡ್ಡಿ ಆತ್‌೦ಡ? 
ನಕುಲಗ್‌ ದುಸ್ಥಿತಿ ಮಿನಿ ಬತ್ತ್‌ದ್‌೦ಡ? ಸಹದೇವೆ ದುಕ್ಕೊಡುಲ್ಲನ? ಇಜ್ಯಾಂಡ ಸುಭದ್ರೆ, ದೌಪದಿಯೆರೆಗ್‌ ಇಸ್ಟ 
ಇಜ್ಜಂದಿನವು ಮಿನಿ ನಡದ್‌೦ಡ?” ಇಂಚಾಂದ್‌ ಕೇಣ್ಣಗ ಮಾತೆದ್ದ ಮೌನೊಡೇ ಉಂತಿಯೆರ್‌. 


“ಧರ್ಮರಾಯಾ, ಆಪೊತ್ತುಡು ದೈರೊಡಿಪ್ಲೊಡು. ಅವ್ವೇ ಬುದ್ಯಂತೆರ್ನ ಕ್ರಮ. ಗೊತ್ತಾಂಡ? ಬಾಲೆ 
ಅಭಿಮನ್ಯುನು ಕಳೆವೊಂಡಿನ ದುಕ್ಕ ನಿಕಲ್ಲ ಉಡಲ್‌ ಪೊತ್ತಾವೊಂದುಂಡು. ಆಂಡ ಬುಲ್ತುಂಡ ಅಭಿಮನ್ಯು 
ಲಕ್ಕುವೆನ? ಮಾತೆದ್ದ ಅಕಲಕೆಲ್ಲ ಪಾಪ ಪುಣ್ಯೊಲೆದ ಫಲೊನು ಅನ್ನೇಸ್‌ದೇ ತೀರೊಡು! ಉಂದೆನ್‌ ತೆರಿಯೊಂಜಿಡ 
ಒಯಿಟ್ಲಾ ಸುಕ ಇಜ್ಜಿ” 

ಧರ್ಮರಾಯೆ ಇಂಚ ಪಣ್ಣೆ. “ಪೂಜ್ಯರೇ ಪಾತೆರೊದ ಸಬ್ಬಲ್‌ಡ್‌ ಯೆನನ್‌ ನೋಪುನು ಬೊಡ್ವಿ. 
ಅಭಿಮನ್ಯು ಸಾದಾರ್ದೆದ ಬಾಲೆನ? ರಣ ಸಾದಗೊಡು, ಗುಣೊಟು, ಅಯಗ್‌ ಸರಿಸಾಟಿ ಯೇರಿತ್ತೆರ್‌? ಆ 
ಮಾಣಿಕೊದಂಚಿನ ಬಾಲೆನ್‌ ಕಳೇವೊಂಡಿನ ಪಾಪಿ ಯಾನ್‌!” 


ವ್ಯಾಸೆರ್‌ ನಿಧಾನೊಡು, “ಧರ್ಮಜಾ, ಪುಟ್ಟುನೆತ ಒಟ್ಟುಡೇ ಸಾವುಲ ಉಂಡು. ಮರಣೊಡೇ ಜನನೊದ 
ಬಿದೆ ಉಂಡು. ನೆತ್ತೆರ್‌ ಮಾಸೊದ ಗೂಡುದಂಚದ ಉಡಲ್ಬ ಬಗ್ಗೆಡ್‌ ದಿಂಜ ಮೋಹ ಸರಿಯತ್ವ್‌, ಪರಮಾತ್ಮನ 
ನೆಂಪು ದೀವೊಂದು, ಬಗ್ಗಿಡಿತ್ತೊಂದು, ಲೋಕೊದ ಮೋಕೆ ಪಣ್ಣಿ ಬಂದನೊಡ್ಡು ದೂರ ಒರಿಯೊಡು. 
ಧರ್ಮರಾಯಾ, ಒಂತೆ ಯೋಚನೆ ಮಲ್ಲುಲ! ಹರನೊಟ್ಟುಗೇ ಕಾದ್‌ದಿನ ವೀರೆ ಅರ್ಜುನೆ ಅಭಿಮನ್ಯುನ ಅಮ್ಮೆ 
ಲೋಕೊನೇ ನಡಪಾವುನ ಶ್ರೀಕೃಷ್ಣನೇ ಮಾಮೆ! ಆಂಡಲಾ ದಾನೆ ಆಂಡ್‌! ಯುದ್ಧ ರಂಗೊಡು ಇಂಚ ಆಂಡ್‌. 
ನನ ಸಾಮಾನ್ಕೆರೆನ ಪಾಡ್‌ ದಾದ ಪಣ್ಣ. ತೂಲ, ಧರ್ಮರಾಯಾ. ಅಭಿಮನ್ಯು ಪಂಡ ಈ ಜಡ ಉಡಲ್‌ ಅತ್ತ್‌ 
ಅವು ಇನಿ ಬೂರ್ಸ್‌ ಪೋ೦ಡು. ಪೋವಡ್‌. ಜಡ ಉಡಲ್‌ ಯೇಪೊಲ ಸಾಸಿತ ಅತ್ತ್‌” 


ವೇದವ್ಯಾಸರೆನ ತರ್ಕ ದುಂಬರಿಯುಂಡು! 


“ಈ ಜೀವೊಗು ಬಂಗ ಬರ್ಬಿನೇ “ಯಾನ್‌, ಎನ್ನವು' ಪಣ್ಣಿ ರಡ್ಡ್‌ ಬಾಮೊಲೆಡ್‌! ಆಂಡ ಆತ್ಮೊಗು ಬಂಗ 
ಪಣ್ಣಿನನೇ ಇಜ್ಜಿ! ಬಂದನೊಲ ಇಜ್ಜಿ! ಕನೊಟು ತೂಯಿನ ಬಂಗಾರ್‌ ಎಚ್ಚರಿಗೆಡ್‌ ತೂವೆರೆ ತಿಕ್ಕುಂಡ? 
ದೈವೇಚ್ಛೆದ ಈ ಮರಣೊನು ತಡೆಪೆರೆಗ್‌ ಯೇರೆಡ್ಜ್‌ಲಾ ಆಪುಜಿ.” 


ತನ ಅಭಿಪ್ರಾಯೊನು ಸೊಸ್ಪ ಮಲ್ಬುನೆಕ್‌ ವ್ಯಾಸೆರ್‌ ಒಂಜಿ ಕತೆನೇ ಪಣ್ಣೆರ್‌. 


ಕೃತಯುಗೊಟು ಕಂಪನ ಪಣ್ಣಿ ರಾಜೆ ಒರಿ ಇತ್ತೆ! ಆಯನ ಮಗೆ ಹರಿ! ಆಯೆ ಮಲ್ಲೆ ಆಯಿನೆಡ್ಜ್‌ ಬೊಕ್ಕ 
ದಿಗ್ವಿಜಯ ಮಲ್ಪುವೆ! ಆ೦ಡ ಒಂಜಿ ಸರ್ತಿ ಪಗೆನ್‌ ಪೊಡಿ ರಟ್ಟಾವೊ೦ದುಪ್ಪುನಗ ಆಯಗೇ ಸಾವು ಬರ್ಪುಂಡು. 
ಈ ಸುದ್ದಿನ್‌ ತೆರಿದ್‌, ಕಂಪನ ರಾಜೆ ನಿನಲೆಕನೇ ದುಕ್ಕೊಡು ಮುರ್ಳುವೆ. ಅಪಗ ಅಡೆಗ್‌ ಬತ್ತಿನ ನಾರದೆರ್‌, 
ಮರಣೊನು ಯೇರ್ಲಾ ಗೆಂದ್ಕೆರಾಪುಜಿ೦ದ್‌ ಪಣ್ಣೆರ್‌! ಕ೦ಪನೆ ಅಚ್ಚಿರೊಡು, ಅಂಚಾ೦ಡ ಈ ಮೃತ್ಯು ಯೇರ್‌ಂದ್‌ 
ನಾರದೆರೆಡ ಕೇಂಡಿನೆಕ್‌ ಆರ್‌ ಇಂಚ ಪಣ್ಣೆರ್‌. 


“ಒರ ಬ್ರಹ್ಮಗ್‌ ಯೆಂಚಿನೆಕಾ ಕೋಪ ಬತ್ತ್‌ದ್‌ ಆ ಕೋಪೊಡ್ಡಾವರ ರುದ್ರೆ ಪುಟ್ಟಿಯೆ! ಅಯಿಡ್ಜ್‌ ಬೊಕ್ಕ 
ಮೃತ್ಯು ಪುಟ್ಟಿಯಲ್‌! ಅಲೆನ ಕಣನೀರೇ ರೋಗರುಜಿನೊಲು! ಅಂಚೆನೇ ಕಾಮ, ಕ್ರೋಧ, ಲೋಭ, ಮೋಹ, 
ಮದ, ಮತ್ತರ, ಪಣ್ಣಿನ ಆಜಿ ವೈರಿಲ್‌ಲ ಪುಟ್ಟೊಂಡ। ಆ ಮೃತ್ಯುಗು ಜನೊಕುಲೆನ ಕೊಲೆಕಜ್ಜ ಇಸ್ಟ ಆಂಡ್‌. 
ಆಲ್‌ ತನ್‌ ಬೋಡಾಯಿಲೆಕ ತನ ಸಾದನೊಲೆಡ್‌ ತಾನೇ ಈ ಕಜ್ಜ ಮಲ್ಪುವಲ್‌। ತಾನ್‌ ತೂಪಿನಕ್ಷೆನ್‌ ಕೆರ್ಟೊಲು. 
ಅಂಚ ಈ ಮೂಜಿ ಲೋಕೊಲ ಅಲೆನ ಇಚ್ಛೆದಂಚೆನೇ ನಡತೊಂದುಂಡು...!” 

ಇಂಚ ವ್ಯಾಸೆರ್‌ ಕ೦ಪನನ ಕತೆ, ಅಂಚೆನೇ ಪದಿನಾಜಿ ರಾಜೆರ್ನ ಕತೆ ಪಣ್ಟ್‌ ಧರ್ಮರಾಯನ್‌ ದಂಬಡಿಪುವೆರ್‌. 
ಭರತ, ಪೃಥು, ಪೌರವ, ಭಗೀರಥ, ಯಯಾತಿ, ಮರುತ್ತರಾಯ, ನಹುಷ, ಪುರೂರವ, ರಂತಿದೇವ, ಗಯ, 
ಅಂಬರೀಷ, ಪರಶುರಾಮ, ದಿಲೀಪ, ಮಾಂಧಾತ, ಹರಿಶ್ಚಂದ್ರ ಮೊಕುಲುಲ ಮೃತ್ಯುನ ಬಾಯಿಗ್‌ ಬೂರ್ಬೆರ್‌ 
ಪಣ್ಣೆರ್‌. 

ಆ ಕಡೆಟ್‌ ಕೃಷ್ಣಗ್‌ ಅಭಿಮನ್ಯುನ ಸಾವುದ ಸುದ್ದಿ ತಿಕ್ಕ್‌ಂಡ್‌! ಅವ್ವನ್‌ ಅರ್ಜುನಗ್‌ ಪಣ್ಣಿಲೆಕ ಇಜ್ಜ್ಯತ್ರ? 
ಯುದ್ಧೊದ ಕಜ್ಜೊಲೆನ್‌ ಮುಗಿತ್ತ್‌ದ್‌ ಪಿರ ಪಿದಾಡ್ನಗ ಕೃಷ್ಣೆ ಅರ್ಜುನನ್‌ ಮೀಯೆರೆಗ್‌ಂದ್‌ ಸಾದಿಡುಪ್ಪುನ 
ಮದಗೊಗು ಲೆತೊಂದು ಪೋಪೆ! ಅರ್ಜುನೆ ನೀರ್‌ಡ್‌ ಮುರ್ಕೊಂದುಪ್ಪುನಗ ಶ್ರೀಕೃಷ್ಣ ಆಕಾಶವಾಣಿದ೦ಚ. 
“ಎಲಾ ಸುರೇ೦ದ್ರಕುಮಾರಾ, ನಿನ ಮಗೆ ಅಭಿಮನ್ಯು ಕೌರವನ ಸೇನೆದೊಟ್ಟುಗು ಪುಣೆವೊಂದು, ಕೌರವನ 
ನೂದು ಜೋಕ್ಷೆನ್‌ ಕೆರ್ಟ್‌, ಪಗೆನಕ್ಷೆಗ್‌ ದಿಂಜ ನಸ್ಟ ಮಲ್‌ದ್‌ ಅಕೇರಿಗ್‌ ತಾನ್ಹಾ ತೀರಿಯೆ.” 


ಇಂಚಾಂದ್‌ ಗಟ್ಟಿ ಸೊರೊಟು ಪಂಡೆ! ತಾನ್‌ ಕೇಂಡಿನೆನ್‌ ನಿಜ ಪಣ್ಹ್‌ ತೆರಿಯೊಂಡಿನ ಅರ್ಜುನೆ ದಾಲ 
ಗೊತ್ತಿಂಜ್ಞಂದಿಲೆಕ ಉಂತೊಂದಿನ ಕೃಷ್ಣಗೇ ತಾನ್‌ ಕೇಂಡಿನ ಸುದ್ದಿನ್‌ ಪಂಡೆ! ಇರ್ದೆರ್ಲಾ ಪಾಳಯೊದ ಕಡೆಕ್‌ 
ಪಿದಾಡಿಯೆರ್‌! 


ಮಗನ ಮರಣೊದ ಸುದ್ದಿ ಅರ್ಜುನನ ಮನಸ್ಸ್‌ಗ್‌ ಗಾಯ ಮಲ್ತ್‌ದ್‌ಂ೦ಡ್‌! ಅಯಿಕ್‌ ಸರಿಯಾದ್‌ 
ಪಾಳಯೊಡುಲ ದನಿಮನಿ ಇಜ್ಜಂದಿನೆನ್‌ ತೂದು ಕಂಗಾಲಾಯೆ! ಉಜ್ಜಿಸೊಡೇ ಕೋಟೆನ್‌ ದಾಂಟ್‌ದ್‌ 
ರಾಜಮಂದಿರೊಗು ಬನ್ನಗ ಅಲ್ಲಲಾ ಮಸಣ ಮೌನ! ಅತ್ತಾಂದೆ ಇಡೀ ಜಗತ್ತ್‌ಡೇ ಮೌನ! 


ಸುರನಗರಿ ನಡ್ಲ್‌೦ಡ್‌! ಸುರರಾಜೆ ಪೋಡಿಗೆಡ್‌ ಹರನ್‌ ನಿನೆತೊನುವೆ! ಮೃತ್ಯುಲ ಮಹೇಶ್ವರನ ಆಸರೆಗ್‌ 
ಪೋಯೊಲು! ಬೀರೆರ್‌ ನಡ್ಗಿಯೆರ್‌! ರಾಜೆರ್‌ ಮೋನೆ ಮೋನೆ ತೂವೊಂಡೆರ್‌! ಎದ್ಕೊಂಬಿನಕ್ಷೆನ್‌ ಆಯೆ 
ದೂರ ಕಡಪುಡ್ಡು, ಕೆಂಗುಡ ದಿಸ್ಟಿಡೇ ಅಂಚಿ೦ಚಿ ತೂವೊ೦ದು ರಥೊಟು ಜತ್ತೆ ಇಂಬೈನ ಕೋಪೊದ ಬಲ್ಶೆ 
ತೆರಿಯೊಂದು ಕೃಷ್ಣೆಲಾ ಯಾದವೆರೊಟ್ಟುಗು ತನ ಪಾಳಯೊಗೇ ಪೋಯೆ! ಅರ್ಜುನೆ ಸೀದಾ ಧರ್ಮರಾಯನಡೆಗೇ 
ಪೋದು, ಅಯನ ಮೋನೆದ ಚರ್ಕೊಡೇ ತನ ಬಾಲೆದ ನಿಜೊನು ನಿಚ್ಚಯ ಮಲ್ತೊಂಡೆ. ದುಕ್ಕೊದ ಕಡಲ್‌ಡ್‌ 
ಉರ್ಯಿನ ಉರಿಕೋಪೊಡು ರುದ್ರೆನೇ ಆಯೆ! ಉಪಪಾಂಡವೆರೆ ಕಡೆಕ್‌ ದಿಟ್ಟಿ ದೀದ್‌ ಒರ ತೂಪೆ! ಪರಯಗ್‌ 


“ಯೆನ ಮಗನ್‌ ಬಲಿ ಕೊರ್ದು ಬುಡಿಯರ? ಮಾಮಲ್ಲ ಬೀರೆರ್‌ ನಿಕುಲು ಎಡ್ಡೆ ಕಜ್ಜೊನೇ ಮಲ್ರ್‌ 
ಬುಡಿಯರ್‌!” 


ಈತ್‌ ಪಣ್ಣಗನೇ ದುಕ್ಕ ಗಮೆಲ್ಟ್‌ ಒಂಜೇಲೆಕ ಬುಲ್ತೆ! 


ಧರ್ಮರಾಯೆ ಅರ್ಜುನನ್‌ ದೆರ್ತ್‌ ಪತ್ತುವೆ! ಬಯೊಟು ತರೆತಗ್ಗಾದ್‌ ಉಂತುವೆ! ಭೀಮಸೇನೆ ಅಲ್ಲನೇ 
ಜೆತ್ತ್‌ದ್‌ ಬುಡೆ! ಸಭೆ ತಲ್ಲಣ ಆಂಡ್‌! ಸುಭದ್ರೆ ಕ೦ಡನಿನ ಕಾರ್‌ದಲ್ಪ ಪುರೆಲ್ಕೊಲು! 

ಅರ್ಜುನೆ, “ಬಾಲೆ ಓಲುಲ್ಲೆ? ಯೆನ ಮೋಕೆದ ಸಿಂಧು ಓಲುಲ್ಲೆ?” ಇಂಚ ಕೇಣೊಂದು ದುಕ್ಕೊಡು 
ಪಾತೆರ ಕಟಿಲೆಕಾದ್‌, ಸುಭದೆನ್‌, ಧರ್ಮರಾಯನ್‌ ತೂಪೆ. 


“ದೊರೆ ಧರ್ಮರಾಯಾ.! ನಿನ ಆಸ್ಥಾನ, ರತ್ನ ಇಜ್ಜಂದಿನ ಪದಕದೊಲೆಕ ಉಂಡು. ಓಲುಂಡು ಯೆನ 
ಕುಮಾರರತ್ನ? ಯೆನ ಮಗೆ ಓಲುಲ್ಲೆ? ಪಣ್ಣತ್ತ? ಯೆನ ಬಾಲೆ ಯಾನ್‌ ಬನ್ನಗನೇ ಪಾರೊಂದು ಕಯ್ತಲ್‌ 

ಬರೊಂದಿತ್ತೆ. ಯೆನ ರಥ ಮಿತ್ತೆರ್ಟ್‌, ಮೆಯಿ ಪೂಜಿದ್‌, ಗಾಯೊಲೆನ್‌ ತೂದು ದುಕ್ಕ ಬುಡೊಂದಿತ್ತೆ! ಅಪಗ 
ಯೆನ ಯುದ್ಧೊದ ಆಯೆಸ ಮಾಜೊಂದಿತ್ತ್‌ಂಡ್‌! ಇತ್ತೆ ಆಯಿ ತೋಜೊಂದಿಜ್ಜೆ[ ಆಯೆ ಓಲುಲ್ಲೆ? ಲೆಪ್ಪುಲ. 
ಯೆಂಕ್‌ ಅಯನ್‌ ತೂವೊಡು. ಯೆನ ಮಗನ ರಥ, ಕುದುರೆಲ್‌ ಓಲುಲ್ಲ? ರತ್ನ ಕಾಂತಿದ ಬೊಳ್ಳುಡೆ 
ಓಲುಂಡು? ಅಯನ ಬಿರು ಓಲುಂಡು? ಓ.. ಯೆನ ಮಗೆ ನನ ಇಡೆಗ್‌ ಬರ್ಬುಜೆನ? ಆಯನ ಆ ಪೊರ್ಲು 
ತೆಲಿಕೆದ ಮೋನೆ ತೂವಂದೆ ಇತ್ತೆಡ ಯೆನ ಗತಿ ದಾದವು?” 


ತನ ದುಕ್ಕ ಕೊದಿದ್‌ ಉರ್ಕುನಗ ಮಗನ್‌ ಲೆತ್ತೊಂದೇ ಇತ್ತೆ! 


“ಬಲ್ಲ ಮಗಾ. ಯೆನ ಮನಸ್‌ಗ್‌ ಆನಂದ ಕೊರ್ಪ. ಬಲ್ಲ! ಪುಣ್ಣಮೆದ ಚಂದಲೆಕದ ಪೊರ್ಲುದ ಬಾಲೇ 
ಬಲ್ಲ. ಪಗೆಕುಲೊನು ನುರಿಪುನ ಪೆರೈದ ಬಾಲೇ ಬತ್ತ್‌ದ್‌ ಮೋನೆ ತೋಜಾಲ! ಶಿವ ಶಿವಾ! ಯೆನ ಕೆಟ್ಟ 
ಬಾಗ್ಗೆನೇ! ಯೆಂಕ್‌ ನಿನ ರುಣ ತೀರ್‌೦ಡ ಮಗಾ.” 


ಧರ್ಮರಾಯೆ ಕಣನೀರ್‌ ಜಪುಡೊಂದೇ ನಡೆತಿನೆನ್‌ ಪಣ್ಣೆ. ಅಭಿಮನ್ಯು ಚಕ್ರವ್ಯೂಹೊನು ಪೊಗ್ಗುದು, 
ಮದ ಏರ್ದಿನ ಆನೆ, ಬಾರೆದ ಬಿತ್ತಿಲ್‌ನ್‌ ಪೊಡಿ ರಟ್ಟಾಯಿಲೆಕ ಮಲ್‌ದಿನೆನ್‌, ಪಗೆನಕ್ಷೆನ್‌ ತತ್ತರ ಸವುದ್ದಿನೆನ್‌, 
ಕೌರವನ ನೂದು ಜೋಕ್ಷೆನ್‌ ಕೆರ್ವಿನೆನ್‌ ಪಣ್ಣೆ. ರಣಕಣೊಡ್ಡು ತನ್ಮುಲು ಪಿರತಿ್ಲಿನಪಗ ಸೇನೆದ ಮಾನ 
ಒರಿತಿನೆನ್‌ ಪಣ್ಣೆ. ಅಕೇರಿಗ್‌ ತಾನೇ ತೀರ್ಡ್‌ ಪೋಯಿನೆನ್‌ ಪಣ್ಣೆ, 


ಕೇಣೊಂದಿತ್ತಿನ ಅರ್ಜುನೆ ಬೊಕ್ಕೊಲಾ ತನ ಕಡೆತಕ್ಷೆಗ್‌ ನೆರ್ಟ್‌ ಜರೆಯೆ! ಕಡೇಕ್‌, 


“ಅತ್ತೆ ಪಾತೆರ್ಟ್‌ ದಾನೆ ಪ್ರೇಜನ? ಯಾನ್‌ ಇತ್ತ್‌ದ್‌ಲ ಇಜ್ಜಂದಿಲೆಕನೇ ಆಯೆ! ಇತ್ತೆ ಪಣ್ಣೆ. ಯೆನ ಮಗನ್‌ 
ಕೆರ್ರಿನ ಪಗೆನಾಯೆ ಯೇರ್‌? ಅಯನ ಜೂವೊಗು ಸಂಚಕಾರ ದೆತೊಕ್ಷೆ!” 


ಅಪಗ ಧರ್ಮರಾಯೆ ಹರನ ವರ ಇತ್ತಿನ ಜಯದ್ರಥೆ ತಂಕ್ಷೆನ್‌ ತಡೆತಿನೆನ್‌ ಬುಡ್ಬಾದ್‌ ಪಣ್ಣಗ ಅರ್ಜುನಗ್‌ 
ಒರ ಸೊಯ ತತ್ತಿಲೆಕ ಆಂಡ್‌. ಆಂಡ ಕುಡ ಧಡಕ್ಕ ಲಕ್ಕ್‌ದ್‌, “ಪಣ್ಣ. ನನೊರ ಪಣ್ಣ! ಯೇರ್‌? ಜಯಧ್ರಥೆ 
ಮಾರಿಡಪ್ಪ ಮೇಳ ಗೊಬ್ಬಿಯೆನ? ಎಲ್ಲೆ ಬಯ್ಯ ಆವೊಡಾಂಡ ಆಯನ್‌ ಸಿಗ್ತ್‌ ಪಾಡ್ಜೆ! ಉಂದು ಯೆನ ಪ್ರತಿಜ್ಞೆ! 
ಆಯೆ ಹರನ ಕೋಟೆಡ್‌ ದೆಂಗ್‌ದುಪ್ಪಡ್‌! ಪೇರ್‌ಕಡಲ್‌ಡ್‌ ಮುರ್ಕುದುಪ್ಪಡ್‌, ಇಜ್ಯಾಂಡ ಬ್ರಹ್ಮನ ಕೈಯಿತ 
ಕಮಂಡಲೊಡು ದೆಂಗ್‌ದುಪ್ಪಡ್‌! ಸೂರ್ಯಡಪ್ಪ ಉಪ್ಪಡ್‌, ಅತ್ತ್‌ ಪಾತಾಳೊಡುಪ್ಪಡ್‌! ಸಾಗರೊಡು ಮುರ್ದುದುಪ್ಪಡ್‌! 
ಎಲ್ಲೆ ಪಡ್ಡಾಯಿದಿಕ್ಕ್‌ಡ್‌ ನಿಸರ್‌ ಕಂತೊಡಾ೦ಡ, ಯೆನ ಕಡುವೈರಿ ಸೈಂಧವೆ ಸಯ್ಯೊಡೇ. ಯಾನ್‌ ಆಯನ್‌ 
ಕೆರೆನೆ! ಆಯೆ ಕೌರವನ ಪಕ್ಷ ಬುಡ್ಡು ಯುಧಿಷ್ಠಿರನ ಅರಮನೆಟ್‌ ಆಸರೆ ದೆತೊಂಡಲ ಯಾನ್‌ ಆಯನ್‌ 
ಕೆರಂದೆ ಬುಡಯೆ! ಕೃಷ್ಣಗ್‌ ಶರಣು ಬತ್ತ್‌ಂಡಲ ಬುಡಯೆ! ದೇವೇಂದ್ರೆ, ಯಮೆ, ಸೂರ್ಯೆ, ಬ್ರಹ್ಮೆ ಯೇರ್‌ 
ಅಡ್ಡ ಬತ್ತ್‌ಂಡಲಾ ಬುಡಂದೆ ಎಲ್ಲೆ ಪೊರ್ತು ಕಂತೊಡಾ೦ಡ ಆಯನ್‌ ಕೆರೆನೆ!” 


ಉಸುಲು ಬಿಗಿತ್ತ್‌ ಪತೊಂದು ಪ್ರತಿಜ್ಞೆ ಮಲ್ತಿನ ಅರ್ಜುನೆ ಕುಡಲಾ ಲೆತ್ತ್‌ ಪಣೊನುವೆ! 


“ಅಣ್ಣಾ, ಎಲ್ಲೆ ಯಾನ್‌ ಆಯನ್‌ ಕೆರಾಂದೆ ಇತ್ತ್‌ಂಡ ಯೆಂಕ್‌ ಗುರುದ್ರೋಹ ಮಲ್ತಿನ, ವೇದನಿಂದೆ 
ಮಲ್ತಿನ, ಪರಶ್ವೀ ಸಂಗ ಮಲ್ತಿನ, ಶಿವವಿಷ್ಣುನ ನಡುಟು ಭೇದ ಉಂಡು ಮಲ್ತಿನ, ಗುಣೊಕು ಮಚ್ಚರ 
ತೋಜಾಯಿನ.. ಹಿಂಸೆ, ಚಾಡಿದಂಚಿನ ತ ಬುದ್ಧಿದಕಲೆಗ್‌ ತಿಕ್ಕುನ ನರಕ ತಿಕ್ಕಡ್‌! ಆತೆ ಅತ್‌] ದುಸನ, 
ನಾಸ್ತಿಕನ, ಕಂಡುನಯನ, ಕೃತಫ್ನನ. ಮಾನಹೀನನ, ಪಾತೆರೂಗು ತಪ್ಪುನಯನ, NNER ವಿಕಳವ್ರತನ 
ಗತಿ ಯೆಂಕ್‌ ಬರಡ್‌! ಆತೆ ಅತ್ತ್‌, ಎಲ್ಲೆ ನೆಸರ್‌ ಕಂತೊಡಾ೦ಡ ಆಯನ್‌ ಕೆರಾಂದೆ ಇತ್ತ್‌ಂಡ ಯಾನೇ ಅಗ್ನಿಗ್‌ 


ದ್ರೋಣಪರ್ವೊ 365 


ಆತಾನಗ ಕೃಷ್ಣೆ ಬರೆ. ಅರ್ಜುನನ ಪೌರುಷೊದ ನುಡಿ ಕೇಣ್ಟ್‌, “ಶ್ರೀರಾಮಗ್‌ ಒಂಜೇ ಪಾತೆರ! ಒಂಜೇ 
ಬಾಣ! ಈಲ ರಾಮನಂಚೆನೆ!” ಪಂಡ್ಜ್‌ ಪುಗಾರ್ಟ್‌ "ಪಾಂಚಜನ್ಯ ಘೋಷ' ಮಲ್ಪುವೆ! ಅರ್ಜುನೆಲಾ ತನ 
“ದೇವದತ್ತ' ಶಂಖೊನು ಉರಿಪುವೆ! ಗಾಂಡೀವ ಧನುಸ್ಸುದ ಬಲ್ಲ್‌ನ್‌ ಠೇಂಕಾರ ಮಲ್ಪುವೆ! ಅಪಗ ಪ್ರಳಯೊದ 
ತೆಡಿಲ್‌ದಲೆಕ ಪಸೆರಿನ ಬಯಂಕರ ದನಿ ಅಲೆ ಅಲೆಯಾದ್‌ ಕೌರವೆರೆ ಪರಿವಾರೊನು ನಡ್ಗಾಂಡ್‌! ಪಾಂಡೆವೆರ್‌ 
ಇರ್ಲ್‌ಡೇ ಕಾಳಗೊಗು ಬರೈರೆ ಯಾವು ಪಣ್ಣಿ ಅನ್ನಾನ ಬತ್ತ್‌ದ್‌ ಅಕುಲ್ಲಾ ಕಾಳಗೊಗು ಸನ್ನಯ ಮಲ್ಟುವೆರ್‌! 
ಆಂಡ ಗುಪ್ತಚಾರೆರ್‌ ಬತ್ತ್‌ದ್‌ ನಿಜ ಸಂಗತಿನ್‌ ತೆರಿಪಾವೆರ್‌! ಸೈಂಧವೆ ಪೋಡಿದ್‌, ತಾನ್‌ ದೇಸಾಂತ್ರ ಪೋಪೆ 
ಪಣ್ಣೆ! ಅಪಗ ಕೌರವೆ ದೈರ ಕೊರ್ದು ಉಂತಾವೆ. ದ್ರೋಣೆರ್‌ ಅಯಗ್‌ ವಜ್ರ ಕವಚ ಆದಿಪ್ಪುವೆರ್‌೦ದ್‌ ಪಣ್ಣೆ. 


“ಅಯ್ಯಾ ಸೈಂಧವಾ.. ಗರುಡನ ಊರುದಾಕುಲು ನಾಗಗ್‌ ತನು ಮಯುವೆರ?” ಕೇಣುವೆ. 


“ನಮ ರಕ್ಷಕೆರಾಯಿನ ಗುರು ದ್ರೋಣೆರೆಗ್‌ ಅರ್ಜುನೆ ವಾ ಲೆಕ್ಟೊಗು? ಆರ್‌ ಅರೆಗಳ್ಗೆಡೇ ನರನ ನುಡಿನ್‌ 
ಪೊಟ್ಟು ಕಟ್ಟಾವೆರ್‌..!” ಇಂಚ ಪಂಡ್‌ದ್‌ ಕೌರವೆ ಇರ್ಸ್‌ಡೇ ಗುರುನಡೆಗ್‌ ಬಾವನ್‌ ಲೆತೊ೦ದು ಪೋಯೆ। 
ಅರ್ಜುನನ ಪ್ರತಿಜ್ಞೆದ ಸಂಗತಿನ್‌ ತೆರಿಪಾವೆ! ನಿಜವಾದ್‌ ಅಭಿಮನ್ಯುನು ಕೆರ್ರನಾಯೆ ದುಶ್ಶಾಸನನ ಮಗೆ 
ಆಂಡಲಾ ಕೊಲೆಕಜ್ಜೊನು ಸೈಂಧವನ ತರೆಕ್‌ ಕಟ್ಟ್‌ದ್‌ನೆನ್‌ ಪಂಡ್‌ದ್‌ ಅಯನ್‌ ಕಾತೊನೊಡುಂದು ಕೇಣೊನುವೆ! 


ದ್ರೋಣೆರ್‌ ಅಲಚನೆ ಮಲ್ಡ್‌ದ್‌ ಇಂಚ ಪಣ್ಣೆರ್‌! 


“ಕೌರವಾ. ಚಂದ್ರವಂಶೊದ ರಡ್ಡ್‌ ಕಬಕೆಲೆನ್‌ ಬೇದ ಎಣ್ಣೊಂದು ತೂಪಿನ ದುರ್ಗುಣ ಯೆಂಕ್‌ ಇಜ್ಜಿ! 
ಯೆನ ಮಿತಿ ಯೆಂಕ್‌ ಗೊತ್ತುಂಡು! ಅರ್ಜುನೆ ಎದ್ರ್‌ ಉಂತುಂಡ ಅಯಡ ಕಾದೆರೆಗ್‌ ಯೆಂಕ್‌ ಆಪುಜಿ. 
ಕೌರವಾ, ನನೊಂಜಿ ಸಂಗತಿ ದಾನೆ ಪಂಡ ನಿಜೊವಾದ್ದಾ ಕೆರಿನಾಯೆ ಅರ್ಜುನೆ ಅತ್ತ್‌ ಕಾಪುನಾಯೆಲ 
ಕೆರ್ಟಿನಾಯೆಲ ಒರಿಯೆ. ಆಯೆನೇ ಕೃಷ್ಣೆ! ಆ೦ಡಲಾ ಜನ ತಂಕ್ಷಿನ ಹಾ೦ಕರೊಡು ಬೊಡ್ಡಾವಂದಿನೆನ್‌ ಮಲ್ತ್‌ದ್‌ 
ಹಾಳಾದ್‌ ಪೋಪೆರ್‌!” ಇಂಚ ಪಣೊಂದು ದ್ರೋಣೆರ್‌ ಬಾಮೊದ ಮಟ್ಟೊಗು ಏರ್ವೆರ್‌! 


“ತೂಲ ಕೌರವಾ. ಉಂದು ಮುರಾರಿನ ಲೀಲೆಗಾದ್‌ ಉಂಡಾತಿನ ಜಗತ್ತ್‌! ತನ ಗೊಬ್ಬುಡೇ ಆಯೆ 
ಒರಿಯನ್‌ ಕಾತೊನುವೆ! ಒರಿಯನ್‌ ಕೆರ್ಟೆ! ಈ ಶಪಥ ಅರ್ಜುನನವು ಪಂಡ್ದ್‌ ತೆರಿಯೊನಡ! ಅವು ಮುರಾರಿ 
ಕೃಷ್ಣನ ನುಡಿಯೇ ಆದುಂಡು! ಆ ಮುರಾರಿನ ಬಲ ಉಪ್ಪುನೇಟ ಅರ್ಜುನನ ನುಡಿ ಸುಳ್ಳಾಪುಜಿ!” 


ಗಾಂಬಿರೊಡು ಕೇಣೊಂದಿತ್ತಿನ ಕೌರವೆ ಕರ್ಣನಂಚಿ ತಿರ್ಲ್‌ದ್‌ ದ್ರೋಣೆರೆನ್‌ ತನ ಪಾತೆರೊಡೇ ಕುಡಪ್ಪುವೆ.. 
“ಕರ್ಣಾ. ಕೇಂಡನ? ನಮ ಇಡೆಗ್‌ ಯುದ್ಧೊದ ತಂತ್ರೊನು ಚರ್ಚೆ ಮಲ್ಪೆರೆ ಬತ್ತುದುಲ್ಲನ? ಇಜ್ಯಾಂಡ 
ಬ್ರಹ್ಮಸತ್ವೊದ ಗುಪಿತೊನು ಕೇಣ್ಕೆರೆ ಬತ್ತ್‌ದುಲ್ಲನ? ಕಾಳಗೊಡು ಗೆಲ್ಮೆ ಸಾದನೆ ಮಲ್ತ್‌ದ್‌ ಕೊರ್ಲೆ ಪಂಡ್ಬ್‌ 
ಕೇಣೊನ್ನೆರೆಗತ್ತ ನಮ ಬತ್ತಿನಿ? ಕರ್ಣಾ, ಈ ಆಚಾರ್ಯೆರೆನ ಪಾತೆರೊನೆ ಒಂಜೆಕೊಂಜಿ ಸೇರುಜಿ. ಗರಡಿ 
ಆಚಾರ್ಯೆರ್‌ ಮೇರ್‌ ಇತ್ತೆ ಮುನಿಯೇ ಆದ್‌ ಬುಡ್ಡೆರತ್ತ? ಈ ಮುನಿತನೊತ ಇಂಬೈರೆಡ್ಸ್‌ ಯೆಂಚಿನ 
ರಣಸಾದನೆ ಆವು?” 


ದ್ರೋಣೆರೆಗ್‌ ಇಂಚಿತ್ತಿನ ನಂಜಿ ಮನಸ್‌ದ ಕುರುಕುಸೆಲ್‌ ಬೇಗ ಅರ್ತ ಆಪುಂಡು. ಆರ್‌ ತಿರ್ಲ್‌ದ್‌ 
ಬೂರಿಯೆರ್‌!| 


“ಕೌರವಾ, ಈ ಕುಯಿಂತ್ರಿದ ಪಾತೆರ ದಾಯೆಗ್‌? ಅಂದ್‌ ದುರ್ಯೋಧನಾ, ಯೆಂಕುಲು ವಿಪ್ರೆರ್‌! 
ಯೆಂಕ್ಷೆಡ ಬೀರೊಬಿರ್ಲೊಲಿದ ಅಂಸಾಣಿ ಕಮ್ಮಿಯೆ! ಯೆಂಕುಲು ನಿಜ ಸಂಗತಿನ್‌ ಸೊಸ್ಟವಾದ್‌ ಪಣ್‌೦ಡ ನಿಕ್ಷೆಗ್‌ 
ಉಗ್ರ ಕೋಪ ಬರ್ದುಂಡತ್ತ? ಆವಡ್‌! ಯಾನ್‌ ಮಲ್ಲುನೆನ್‌ ಪಂಡ್ಬೇ ಬುಡೆ!” 


ಬಿಬನ ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


“ಯೆಂಚಿನವು?” 


“ಎಲ್ಲೆ ರುದ್ರೆ ಬತ್ತ್‌ಂಡಲಾ ಉಡೆಪೆರೆಗ್‌ ಆವ೦ದಿನ ಸೇನಾವ್ಯೂಹ ರಚನೆ ಮಲ್ಪುವೆ! ಈ ಪೋಡ್ಕೊಡ್ಡಿ! 
ಯಾನ್‌ ಪೊಸ ರೀತಿದನೇ ವ್ಯೂಹೊನು ರಚನೆ ಮಲ್ಪುವೆ! ಷಡ್ರಥೆರ್‌ ಮಾತೆರ್ಲಾ ಸೇನೆದೊಟ್ಟುಗು ಕೂಡೊಂದು 
ಒರಿಯಗೊರಿ ಸಾಯೊಗು ಉಂತಡ್‌! ಪುಲೈ ಕಾಂಡೆನೇ ಯೆನ ಸಗ್ಗಿನ್‌ ತೋಜಾವೆ! ಸೈಂಧವನ್‌ ಕಾತೊಂಬಿನ 
ವ್ಯವಸ್ಥೆನ್‌ ವಂಚನೆ ಇಜ್ಜಂದೆ ಮಲ್ಪುವೆ! ಕೃಷ್ಣನ ಮನಸ್‌ದ ಇಚ್ಚೆ ಯೆಂಚಿನವ? ಅವ್ವೆನ್‌ ಬೊಕ್ಕ ತೂವೊಣುಗ!” 


ದ್ರೋಣೆರ್ನ ವ್ಯೂಹ ವ್ಯವಸ್ಥೆನ್‌ ಕೇಣ್ಣ್‌ ಕರ್ಣಗ್‌ ಇಸ್ಟ ಆಂಡ್‌. 
“ಕೌರವಾ, ನನ ಈ ದಾಲ ಚಿಂತೆ ಮಲ್ಲೊಡ್ಡಿ! ಪಿನಾಕಪಾಣಿ ರುದ್ರೆನೇ ಬತ್ತ್‌ಂಡಲಾ ತಾ೦ಟ್‌ದ್‌ ತಡೆಪುನ 


ಸಗ್ಗಿ ಯೆಂಕ್ಷೆಗ್‌ ಉಂಡು! ನನ ಕೃಷ್ಣಾರ್ಜುನೆರೆನ ಪಾಡ್‌ ದಾನೆ? ತೂವೊಂದುಪ್ಪುಲ! ಕಡುಕಡ್ಕೆದ ಬೀರೆರಾದುಪ್ಪುನ 
ಯೆಂಕುಲು ಮಾತೆಡ್ಲಾ ಸೇರ್ಡ್‌ ಸೈಂಧವನ್‌ ಕಾತೊನುವನೆ!” 


ರಾಜನ ಸಭೆ ಮುಗಿತಲ ಆ೦ಡಲಾ ಸೈಂಧವಗ್‌ ಸೈಪೆನ, ಬದ್ಯುವೆನ ಪಣ್ಣಿನ ಅನ್ಮಾನೊನೇ ಇತ್ತ್‌ಂಡ್‌! 
ಮಾತೆರ್ಲ ಅಕಲಕಲ್ಲ ಪಾಳೆಯೊಗು ಪಿದಾಡಿಯೆರ್‌! ಈ ಸ೦ಂಗತಿನ್‌ ಕೇಂಡಿನ ವೀರನಾರಾಯಣೆ ಮುಗುರು 
ತೆಲ್ಮೊಂದು ಅರ್ಜುನಗ್‌ ಮಾತ ಸಂಗತಿನ್ಸಾ ತೆರ್ಲಾವೆ! 


ವೈಶ೦ಪಾಯನೆರ್‌ ಜನಮೇಜಯಗ್‌ ಪಣೊಂದೇ ಪೋಯೆರ್‌!| 


“ಜನಮೇಜಯಾ ಕೇಣ್ಣ! ಆ ಇರ್ಸ್‌ಡ್‌ ಅರ್ಜುನೆ ಆಯುಧೊದ ಕೊಟ್ಟ್ಯನ್‌ ಪೊಗ್ಗುದು ಬಿರು, ಪಗರಿ, 
ಕೃಪಾಣ, ಪರಶು, ತ್ರಿಶೂಲ, ಮುದ್ದರ, ಚಕ್ರ, ಶಲ್ಯ ಶಕ್ತಿ ತೋಮರ, ಸವಗ, ಮೊಚ್ಚಯ ಇಂಚಿತ್ತಿನ ಆಯುಧೊಲೆನ್‌ 
ದೆತ್ತ್‌ದ್‌ ದೀಪೆ! ದುರ್ಗೆನ್‌ ಸುಗಿತ್ತದ್‌ ಆಯುಧೊಲೆಗ್‌ ನೆಯಿ, ಚರು, ನೆತ್ತೆರ್‌, ಮಾಸೊಲೆನ್‌ ಅರ್ಪಣೆ 
ಮಲುವೆ. 


ನಡು ಇರ್ಸ್‌ಡ್‌ ಈ ಪೂಜೆ ನಡತ್ತೊಂದುಪ್ಪುನಗ ಶ್ರೀಕೃಷ್ಣೆ ತನ ಸಾರಥಿ ದಾರುಕನ್‌ ಲೆತೊ೦ದು ಮನದಾನಿದ 
ಯುದ್ದೊದ ಬಗೆನ್‌ ಚಿಂತನೆ ಮಲ್ತೊಂದು ಅಡೆಗ್‌ ಬರ್ತೆ! ದ್ರೋಣೆರ್‌ ಬಲವಾಯಿನ ವ್ಯೂಹ ರಚನೆ ಮಲ್ಲುನೆಡ್ಡಾವರ 
ಅರ್ಜುನಗ್‌ ಪ್ರತಿಜ್ಞೆ ಒರ್ಬಾವೊನೆರೆಗ್‌ ಬಂಗ ಉಂಡು. ಅಯಿಕಾದ್‌ ಅರ್ಜುನನ್‌ ನಿದೆರೊಂದಿತ್ತಿಲೆಕನೇ ರುದ್ರನಡೆಗ್‌ 
ಲೆತೊಂದು ಪೋದು ಶಿವಡ್ಹ್‌ ಸಗ್ಮಿ ಕೂಡಾವೊಂದು ಪಿರ ಲೆತೊ೦ದು ಬರೆ! ಅರ್ಜುನಗ್‌ ಎಚ್ಚರ ಆಯಿನಪಗ 
ಶಿವನ ಅನುಗಹ ಆತಿನ ಸಂಗತಿನ್‌, ಪಾಶುಪತಾಸ್ತೊದ ಪ್ರಯೋಗ ಸಿದ್ದಿನ್‌ ಶಿವೆ ಕನೊಟು ಬತ್ತ್‌ದ್‌ ತೆರ್ದಾಯಿನೆನ್‌ 


ಕೃಷ್ಣಡ ಪಣೊಂಬೆ! 
ಣ 


ಇರ್ಲ್‌ ಕರಿದ್‌ ಪುಲ್ಕ ಆಂಡ್‌! ರಡ್ಡ್‌ ಕಡೆತ ಸೇನೆಲ್‌ ಕದನೊದ ಕಳೊಕು ಬತ್ತ್‌ದ್‌ ಸಜ್ಜಾಯ. ದ್ರೋಣೆರ್‌ 
ಆಜಿ ಯೋಜನೆದ ಅಗೆಲೊಡು ಶಕಟವ್ಯೂಹೊನು ರಚನೆ ಮಲ್‌ದ್‌ ವೀರೆರೆನ್‌ ಆಯಕಟ್ಟ್‌ದ ನಿಲೆಟ್‌ ಉಂತಾಯೆರ್‌! 
ದುಶ್ಶಾಸನೆ, ಬಾಹ್ಲಿಕೆ, ಮಾಗಧನಕುಲು ಕಾವಲ್‌ ಉಂತಿಯೆರ್‌! ಈ ಶಕಟವ್ಯೂಹೊದ ಪಿರಾವುದ ಮೆಯಿಟ್‌ 
ಐನ್‌ ಯೋಜನೆ ಜಾಗೆಡ್‌ ಚಕ್ರವ್ಯೂಹ! ಅಲ್ಲ ವಿಂದ, ಅನುವಿಂದ, ಕಾಂಬೋಜ, ಸಮಸಪ್ಪಕೆರೆನ್‌ ಉಂತಾಯೆರ್‌! 
ಅಜಿಪತ್ತಾಜಿ ಕೋಟಿ ಕುದುರೆ, ಎಣ್ಮ ಲಕ್ಷ ಮದಮತ್ತ ಆನೆಲು, ಬೊಕ್ಕ ಗೆಣ್ಣೆರಾವ೦ದಿನ ಸಂಕೆದ ಸೈನಿಕೆರ್‌ ಇತ್ತಿನ 
ಮೂಜನೆದ ಹಂಸವ್ಯೂಹ ರಚನೆ ಆಂಡ್‌! ಈ ಮೂಜೇ ಅತ್ತಾವಂದೆ ಸಂವೀರ, ಸಿಂಹಳರ್‌ ಸೇರೊಂದಿನ 
ಗರ್ಭವ್ಯೂಹ ಸಜ್ಞಾಂಡ್‌. ಅಯಿಡ್ಜ್‌ ಬೊಕ್ಕ ಅಶ್ವತ್ಥಾಮ, ಕೃತವರ್ಮ, ಸೋಮದತ್ತ ಕ್ಷೇಮಧೂರ್ತ ಇಂಚಿತ್ತಿನಕುಲಿತ್ತಿನ 
ಸೂಚೀವ್ಯೂಹ ರಚನೆಯಾಂಡ್‌! ಪದ್ಗವ್ಯೂಹ ಬೊಕ್ಕ ಸೂಚೀವ್ಯೂಹ, ಉಂದೆಕ್ಷೆನ ನಡುಟು ಸೈಂದವನ್‌ ಉಂತಾಯೆರ್‌. 

ಇಡೀ ಸೇನಾಬಂಧ ಭದ್ರ ಆಯಿನೆಡ್ಜ್‌ ಬೊಕ್ಕನೇ ಶಕಟವ್ಯೂಹೊದ ಕಯ್ತಲ್‌ ಬತ್‌ದ್‌ ಸುತ್ತ ತೂಯೆರ್‌. ತನ್ಶ್‌ 
ಮೆಚ್ಚಿಗೆ ಆಯಿನೆಡ್ಸ್‌ ಬೊಕ್ಕ ದ್ರೋಣೆರ್‌ ಪಾ೦ಡವೆರೆಗ್‌ ಯುದ್ಧೊಗು ಲೆಪ್ಪು ಕೊರ್ಟೆರ್‌.. 


ಪಾಂಡವೆರೆನ ಸೇನೆಲ ಸಜ್ಜಾದೇ ಬತ್ತ್‌ಂಡ್‌! ಧರ್ಮರಾಯೆ ಕೃಷ್ಣನ ಕಯ್ತಲ್‌ ಬತ್ತ್‌ದ್‌, 


“ಕೃಷ್ಣಾ, ಅರ್ಜುನೆ ಮಗನ ಮರಣೊದ ದುಕ್ಕೊಡು ಪ್ರತಿಜ್ಞೆ ಮಲ್ತೊಂದೆ. ಆಯೆ ಒರಿಯೆಡ ಯೆಂಕುಲು 
ಒರಿಯೊನುವ. ಆಯೆ ಒರಿಜೆಡ ಯೆಂಕುಲ್ಲಾ ಒರಿಯುಜ.” ಪಂಡಿಗಿನ ಕೃಷ್ಣೆ ದೈರ ಪಣ್ಟೆ. ಅರ್ಜುನೆಲಾ ಸೇನೆಡ್ಜ್‌ 
ಐನ್ನೂದು ಬಿರು ಅ೦ತರೊಡಿತ್ತೊಂದೇ ಮಹಾಸ್ತ್ರ ಮಂತ್ರೊನು ಜಪಮಲ್ತೊಂದು ನಿರ್ಮಲ ಮನಸ್‌ಡ್‌ ಕೃಷ್ಣನ 
ಪಾದೊಲೆಗ್‌ ನಮಸ್ಕಾರ ಮಲ್ಪುವೆ! 


ಅರ್ಜುನನ ರಥೊಕು ಸುರೂಕು ಎದುರಾಯಿನಿ ದುಶ್ಶಾಸನೆ! ಆಂಡ ಆಯನ್‌ ಕೆರ್‌ಂಡ ಭೀಮನ 
ಶಪಥೊಗು ಊನ ಆಮಂಡುಂದು, ಅರ್ಜುನೆ ಆಯನ್‌ ಪೊಕ್ಕಡೆ ಗಾಯ ಮಲ್ತ್‌ದ್‌ ದೂರ ಕಡಪುಡುವೆ. 
ಬೊಕ್ಕ ಎದುರು ಬತ್ತಿನ "ಶಸ್ತ್ರವಿದ್ಯಾರುದ' ದ್ರೋಣೆರೆ! ಬಯಂಕರ ಕಾಳಗ ನಡತ್‌೦ಡ್‌. ದ್ರೋಣೆರೊಟ್ಟುಗು 
ಪೊರುಂಬೊಂದಿತ್ತ್‌ಂಡ ಕಾಲ ಮೀರ್ದ್‌ ಪೋಪುಂಡು ಪಣ್ಣಿನ ಅಲಚನೆಡ್‌ ಅರ್ಜುನೆ ಒಂಜಿ ಉಪಾಯ 
ಮಲ್ಪುವೆ. ತನ ಬಿರುನು ತಿರ್ದ್‌ ದೀದ್‌, ಬತ್ತಳಿಕೆನ್‌ ದೆತ್ತ್‌ ದೀದ್‌, ರಥೊಡ್ಡು ಜತ್ತ್‌ದ್‌ ದ್ರೋಣೆರ್ನಡೆಗ್‌ ಪೋದು 
ಸೊಲ್ಮೆ ಸಂದಾದ್‌ ಇಂಚ ಪಣ್ಣೆ. 

“ಆಚಾರೈರೇ ಯೆಂಕುಲು ಐವೆರೆನ್‌ ಒರಿಪುನ ಅತ್ತ್‌ಡ ಕೆರ್ಲನ ಇಸ್ಟ ಇರೆನವು. ನನೊಂಜಿ ಪಾತೆರ, 
ಯೆಂಕ್ಷೆನ ಅಮ್ಮೆರ್‌ ಎಲ್ಕಿಡೇ ತೀರ್ಜ್‌ಪೋತೆರ್‌! ಗಾ೦ಗೇಯರೆನ ಕೃಪೆಡ್ಬಾವರ ಈರೆನ್‌ ಗುರುವಾದ್‌ ಪಡೆತೊಂದು 
ಯೆಂಕುಲು ಬದ್ಕೊಂದುಲ್ಲ! ಈರ್‌ ಚಲ ಪತ್‌ದ್‌ ಸೈಂಧವನ್‌ ಒರಿಪ್ಲಾವರ್‌೦ದಾಂಡ ಯಾನ್‌ ಇತ್ತೆನೇ ಯುದ್ಧ 
ಉಂತಾದ್‌ ಪಿರ ಪೋಪೆ. ಈರ್‌ ಕೃಪೆ ಮಲ್ತ್‌ಂಡ ಮಾತ್ರೊನೆ ಯುದ್ಧ ಮಲ್ಪುವೆ! ಮಾತಲಾ ಈರೆನ ಚಿತ್ತೊಗು 
ಬುಡೆ!” 


ಆಪ್ತ ಶಿಷ್ಯೆ ಇಂಚ ನಟೊನ್ನಗ ದ್ರೋಣೆರೆಗ್‌ ಉಡಲ್‌ ದಿಂಜಿದ್‌ ಬತ್ತ್‌ಂಡ್‌! 


“ಅರ್ಜುನಾ, ಈಲಾ ಯೆಂಕ್‌ ಅಶ್ವತ್ಥಾಮಲೆಕ ಮಗೆನೇ। ನಿನಡಾದೇ ಯೆನ ಕೀರ್ತಿ ಮೂಜಿ ಲೋಕೊಡ್ಡಾ 
ಮೆರೆವೊಂದುಂಡು! ಅಮೆರ್‌ ಮಗಟ ಕೋಪ ಮಲ್ಲುವೆರ? ನಿನ ಶಪಥ ನಡಪಡ್‌. ಈ ಯುದ್ದೊಗು ಹೋಲಿ!” 


ಅರ್ಜುನಗ್‌ ಬೋಡಿತ್ತಿನಿ ಆತೇ! ಉಲ್ಲಾಸೊಡೇ ಪಿದಾಡಿಯೆ! 


ಇಂಚ ನಡತಿನೆನ್‌ ಸಂಜಯೆ ಪಣೊಂದು, “ಧೃತರಾಷ್ಟ್ರ ಪ್ರಭೂ. ನಿನ ಪಕ್ಷೊಡು ಯೆಂಚೆಂಚಿನಕುಲು 
ಉಲ್ಲೆರ್‌ ತೂಲ! ಬಲೊಟು ಮಿಗಿಲಾಯಿನಕುಲು! ಬೀರೊಡು ಮೆರೆಪಿನಕುಲು! ಬರವುದ, ತಪಸ್ಸ್‌ದ ಪೆರ್ನೆದಕುಲು! 
ಗುಣೊಟು ಎಡ್ಡೆಂತಿನಕುಲು! ಆಂಡ ಪ್ರಭೂ ನಮ ದಂಡ್‌ದ ಸ್ಥಿತಿ ಉಸುಲುದಾಂತಿನ ಉಡಲ್‌ದಂಚ ಆತ್‌ಂಡ್‌! 
ಶ್ರೀಹರಿನ ಒಲುಮೆ ಪಾಂಡವೆರೆಗ್‌ ಇತ್ತಿನೆಡ್ದಾವರ ಆಕುಲು ಗೆಂದುನ ಸಾದಿನೇ ಪತ್ತುವೆರ್‌! 


ದ್ರೋಣೆರೆಡ ಪಾತೆರ್ಟ್‌ ಬತ್ತಿನ ಅರ್ಜುನನ ರಥೊನು ಕೃಷ್ಣ ಗುರುಸೇನೆಗ್‌ ಗೊತ್ತಾವಂದಿಲೆಕ ಬಲಬಾಗೊಡ್ಡು 
ದುಂಬು ಪರಪಾವೆ. ಇತ್ತೆ ಅರ್ಜುನೆಲ ದೈರೊಡೆ ಪಗೆಸೇನೆನ್‌ ಸವುರೊಂದುಪುವೆ. ಕೌರವನ ಸೇನೆಗ್‌ ನಸ್ತನೇ 
ನಸ್ಪ! “ಎಲಾ! ದ್ರೋಣೆರ್‌ ಪ್ರಳಯ ರುದನಂಚಿನ ಅರ್ಜುನನ್‌ ತರೆ ಪೂಜಿದ್‌ ಬುಡ್ಬು ಬುಡಿಯೆರ? ಅನ್ಯಾಯ 
ಆಂಡ್‌! ಕೌರವೆರೆಗ್‌ ಆಪ್ತೆರೆಡನೇ ಇಂಚ ಸ್ವಾಮಿ ದ್ರೋಹ ಆಂಡ್‌! ಇತ್ತೆ ಯೆಂಕ್ಷೆನ ಸರ್ವನಾಶ ಅರ್ಜುನಡ್ಡೇ 
ಆಪುಂಡು! ಆ ಪಾಪಿ ದ್ರೋಣೆರೇ ಯೆಂಕ್ಷೆನ ಪಾಲ್‌ಗ್‌ ಕೊಲೆಗಾರೆ ಆಯೆರತ್ತ?” ಇಂಚ ಪಣೊಂಬಿನ ಕೌರವ 

ಸೇನೆಗ್‌ ಓಲು ತೂ೦ಡಲ ಅರ್ಜುನೆನೇ ತೋಜೊಂದಿತ್ತೆ! ಸೇನೆ ಕಕ್ಕಾಬಿಕ್ಕಿಯಾದ್‌, ಚೆಲ್ಲಾಪಿಲ್ಲಿಯಾದ್‌ ಪೋಂಡು! 
ಅರ್ಜುನನ ಪ್ರತಾಪೊಗು ಮಿತಿಯೇ ಇಜ್ಞಾಂಡ್‌! ಚತುರಂಗ ಸೇನೆ ನಾಶೊದ ಸಾದಿಡುಂಡು. ಉಂದೆನ್‌ 
ತೂವೊಂದಿತ್ತಿನ ಶ್ರುತಾಯುಧೆ ಅರ್ಜುನನ ದುಂಬುಗು ಬತ್ತ್‌ದ್‌ ಉಂತಿಯೆ! ಯುದ್ಧ ಮಲ್ಲೊಂದೇ, ಆಯುಧ 
ಇಜ್ಜಂದಿನ ಸಾರಥಿ ಕೃಷ್ಣನ ಮಿತ್ತ್‌ ಗದೆನ್‌ ದಕ್ಕುವೆ. ಯುದ್ಧೊಡು ಬಜಿ ಕೈಯಿಟುಪ್ಪುನಾಕ್ಷೆನ್‌ ಹಾಕ್‌೦ಡ ಅಕುಲೇ 
ನಾಶ ಆಪೆರ್‌೦ದ್‌ ವರುಣನ ನುಡಿ ಉಂಡು. ಅಂಚನೇ ನಡತ್‌೦ಡ್‌. ಶ್ರುತಾಯುಧನ ಗದೆ ಪಿರ ಬತ್ತ್‌ದ್‌ 
ಅಯನ ತಿಗಲೆಗೇ ದರ್ತಿನೆಟ್‌, ಆಯೆ ಸಯ್ತ್‌ ಬೂರ್ವೆ! ದೈವದ್ರೋಹಿ ಒರಿವೆನ? 


ಬೊಕ್ಕ ಕಾ೦ಭೋಜರಾಜೆ ಎದುರು ಬತ್ತೆ. ಬೇಗೊಡೆ ಸಯ್ತೆ! ಅಯಿಡ್ಜ್‌ ಬೊಕ್ಕ ಶ್ರುತಾಯುನ ಕಡೆತಕುಲು 
ಆಯುತಾಯು, ನಿಯತಾಯು, ಧೀರ್ಫಾಯು ಇಂಚಿತ್ತಿನ ದಿಂಜ ಕೌರವ ವೀರೆರ್‌ ಅರ್ಜುನಗ್‌ ತಾಂಟ್‌ದ್‌ 
ಅಂಚಿಗೇ ಸಂದಿಯೆರ್‌..! ಇಂಚ ಚಕ್ರವ್ಯೂಹೊನು ನುರಿತ್ತ್‌ದ್‌, ಅರ್ಜುನೆ ಹಂಸವ್ಯೂಹೊನು ಪೊಗ್ಗುವೆ! 


ಅರ್ಜುನನ ಬಿರುತ್ತ ಸಬ್ಬೊದ ತೆಡಿಲ್‌, ಕೃಷ್ಣಾರ್ಜುನೆರೆನ ತೇಜಸ್ಸ್‌ದ ಮುಗಲ್‌, ಬ೦ಗಾರ್ಬ ತುಯಿತಂಚ 
ದೊರಿಯುನ ಬಾಣ ಬರ್ಲೊದ ನಡುಟು ಹಂಸ ಬದೈೆರೆಗುಂಡ? ಅರ್ಜುನೆ ವಿಂದಾನುವಿಂದೆರೆನ್‌ ಕೆರಿಯೆ! 
ಸೈನಿಕೆರ್‌ ಮಗ್‌ರ್ಸ್‌ ಬೂರ್ಬು ಮಾಸೊದ ಮುದ್ದೆ ಆಯೆರ್‌। ಬೊಡಿ ದಾಂತೆ ಬಲ್ತೊಂದಿತ್ತಿನ ಅರ್ಜುನನ 
ಕುದುರೆಲ್‌ ಆಯೆಸೊಡು ಉಂತೊಂಡ. ಪಗರಿ ಕಂತ್‌ದ್‌ ಮೆಯಿ ಪೂರ ನಂಡಾತ್‌ಂಡ್‌! ಕುದುರೆಲೆನ್‌ 
ತೂದು ಅರ್ಜುನಗ್‌ ಬೇಜರಾಂಡ್‌! ಆಂಡ ಯುದ್ಧ ಉಂತಾವುಲೆಕ ಇಜ್ಜಿ. ಪರಾಗ ಪಂಡ ನೀರ್‌ಲ ಇಜ್ಜಿ. ದಾನೆ 
ಮಲ್ಲೊಲಿಂದ್‌ ಕೃಷ್ಣೆ ಕೇಣ್ಣಗ ಅರ್ಜುನೆ ರಥೊಡ್ಜ್‌ ತಿರ್ತ್‌ ಬತ್ತ್‌ದ್‌, ನೀರ್ಬ ಉಜೆತ ಜಾಗೊನು ನಾಡ್ಜ್‌ 
ಪಗರಿಲೆಡ್‌ ಚೌಕಾಕಾರೊಡು ಕುರೆಯೆ! ವರುಣ ಬಾಣೊನು ಬುಡ್ತು ನೀರ್‌ ದಿ೦ಜಾವೊಡು ಪಣ್ಣಗನೇ ಶತ್ರುಲು 
ಬತ್ತ್‌ದ್‌ ಮುತ್ತಿಯೆರ್‌! 


ಸುರೂಕು ಆಕ್ಷೆನೇ ವರುಣಾಸ್ತೊಡು ದೂರ ರಟ್ಟಾಯೆ. ಒಂಜಿ ಕಿರೆ ನಿಲಿಕ್ಕೆ ನೀರ್‌ ದಿ೦ಜಾದ್‌ ಕುದುರೆಲೆಗ್‌ 
ನೀರ್ಬ ವ್ಯವಸ್ಥೆ ಮಲ್‌ದೇ ಬುಡಿಯೆ! ಅಪಗ ಕೃಷ್ಣನೇ ಕುದುರುಲೆನ್‌ ನೀರ್‌ಗ್‌ ಜಪ್ಪುಡಾಯೆ. ಬೊಕ್ಕ ಮೆಯಿತ 
ಗಾಯೊಲೆಗ್‌ ಮರ್ಟ್‌ ಪೂಜಿಯೆ! ಸನಕಾದಿ ಮುನಿನಕ್ಷೆಗ್ಲಾ ಕೃಷ್ಣಡ ಸೇವೆ ಮಲ್ಲಾವೊಂಬಿನ ಬಾಗ್ಗೆ ತಿಕ್ಕುಜಿ.. 
ಆಂಡ ಆ ಕುದುರುಲೆಗ್‌ ಒದಗ್‌ದ್‌ ಬತ್ತ್‌ಂಡ್‌! ಅವು ಆನಂದೊಡು ಕೆಕ್ಕಿಲ್‌ ದೆರ್‌ದ್‌ ಕೃಷ್ಣನೇ ತೂವೊಂದಿತ್ತ[ 
ಕೃಷ್ಣಾರ್ಜುನೆರ್‌ ಇರ್ದೆರ್ದಾ ನೀರ್‌ಗ್‌ ಜತ್ತೆರ್‌! ಈ ದೃಶ್ಯೊನು ತೂವೊಂದಿತ್ತಿ ದೇವತೆಲ್‌ ಕೃಷ್ಣನ ಲೀಲೆನ್‌ 
ಮೆಚ್ಚಿಯೆರ್‌! ಈ ಕೃಷ್ಣನ ಲೀಲೆನೇ ಇಂಚ। ಮೆಚ್ಚಿಂಡ ಬ್ರಹ್ಮಾಂಡ ಕೋಟನೇ ಸೃಷ್ಟಿ ಮಲ್ಪುವೆ! ಮುನಿಂಡ 
ಬ್ರಹ್ಮಾಂಡನೇ ಅಂತಾರ ಮಲ್ಪುವೆ ಉಂದುಲ ನನೊಂಜಿ ಲೀಲೆ! ಇತ್ತೆ ನರಮಾನಿಯಾದ್‌ ನರಮಾನಿಲೆಕ 
ನಡತೊಂದುಲ್ಲೆ! ಇಂಚ ಕೃಷ್ಣನ್‌ ಲೀಲಾಸಾಗರ ಪಂಡ್ಚ್‌ ದೇವತೆಲ್‌ ಬಣ್ಣನೆ ಮಲ್ಲ್‌ ಪಣೊಂಡೆರ್‌! 


ಪದ್ಮವ್ಯೂಹೊಡ್ಲಾ ಅರ್ಜುನೆ ಮಿಂಚೊಂದು ಉಪ್ಪುನೆನ್‌ ತೂದು ಕರ್ಣನಕ್ಷೆಗ್‌ ಜಬಕ್ಕಾಂಡ್‌! ಕೌರವೆ 
ದುಂಬು ಬತ್ತ್‌ದ್‌ ದ್ರೋಣೆರೆನ ಎದುರುಡೇ ಉಂತುವೆ. 


“ಆಚಾರ್ಯೆರೇ, ಈ ಅರ್ಜುನನ ಬಿರ್ಲಾದಿಗೆನ್‌ ನಮ ಕಡೆತಕಲ್ಲ ಸಾಧುಸುಬಾವುದ ಪೊರ್ಲುನು ತೂಯರತ್ತ? 
ಜಗಭಂಡೆರಾಯಿನ ನಮ ವೀರೆರೆಗ್‌ ಮಹಾವೀರೆರ್‌ ಪಣ್ಣಿ ಬಿರ್ಸ್‌ ಬಾವಲಿಲ್‌ ದಾಯೆಗ್‌? ಅತ್ತ್‌ ಯುದ್ಧೊದ 
ಭೂಮಿಡೇ ಕಿರೆ ನಿರ್ಮಿದ್‌, ನಮ ಎದುರುಡೇ ಮುರ್ಕುದು ಮೀಯೊಂದು ಪೋಯೆರತ್ತ? ಯೆಂಕ್ಷೆನ್‌ 
ಒ೦ಜೀತ್‌ಲ ಗೆಣ್ಮ್‌ಜೆರತ್ತ?” ಇಂಚ ಅಕ್ಷಾಸೊಡೇ ಪಣೊಂಡೆ. 


ಅಯಗ್‌ ದ್ರೋಣೆರ್‌ ದಾನೆಂದ್‌ ಪಣ್ಣಿನಿ? 

“ಕೌರವಾ, ಮೃತಸಂಜೀವಿನಿ ಪಣ್ರಿ ಮೂಲಿಕೆ ಕೈಟಿತ್ತ್‌ಂಡ ರೋಗೊಲು ದಾನೆ ಮಲ್ವ್ಯರೆ ಆಪುಂಡು, 
ಈಯ ಪಣ್ಣ! ಪಾಂಡವ ವೀರೆ ಅರ್ಜುನಗ್‌ ಶ್ರೀಕೃಷ್ಣನ ಅಭಯೊದ ಬಿಗು ಪೊದಿಕೆ ಉಂಡತ್ತ?” 


“ಆ೦ಡಲಾ ಗುರುಕುಲೇ, ಶತ್ರುಲೆನ್‌ ಪುಗಾರೊ೦ದು ಉಪುನೆಟೇ ಇರೆನ ನಾಲಯಿಗ್‌ ಸ೦ತೋಸು 
ಆಪುಂಡೊಡೊ? ಇತ್ತೆ ಕಾಳಗೊಗು ಯೆನನ್‌ ಬುಡ್ಡು ತೂಲೆ!” 


“ಆವಡಪ್ಪ ನಿಕ್ಕ್‌ ಸೋಲು ಬರಂದೆ ಇತ್ತ್‌ಂಡ ನಮ ಪುಣ್ಯ ಪಂಡ್ಚ್‌ ತೆರಿಯೊಣುವೆ! ತೂಲ. ನಿಕ್ಕ್‌ 
ತೊಂದರೆ ಆವಂದಿಲೆಕ ಯೆನ ಅನಾದಿ ಕವಚೊನು ನಿಕ್ಕ್‌ ರಕ್ಷೆಯಾದ್‌ ಕೊರೊಂದುಲ್ಲೆ! ಉಂದು ಅಂಚಿಂಚದ 
ಕವಚ ಅತ್ತ್‌! ವೃತ್ರಾಸುರನ ಕದನದಪಗ ಶಿವೆ ಉಂದೆನ್‌ ಇಂದ್ರಗ್‌ ಕೊರ್ಬಿತ್ತೆ[ ಆಯೆ ಆಂಗೀರಸಗ್‌ ಕೊರಿಯೆ! 
ಆಂಗೀರಸೆ ದೇವಗುರು ಬೃಹಸ್ಪತಿಗ್‌, ಅಯಡ್ಜ್‌ ಯೆಂಕ್ಷೆನ ಅಮ್ಮೆರ್‌ ಭರದ್ದಾಜೆರೆಗ್‌ ಬತ್ತ್‌ದ್‌, ಆರ್‌ ಯೆಂಕ್‌ 
ಕೊರ್ಬುಪ್ಪುನ ದಿವ್ಯ ಕವಚ ಉಂದು!” 


ದ್ರೋಣೆರ್‌ ತನ ಕವಚೊನು ತಾನೇ ಕೌರವಗ್‌ ಕಟ್ಟಿಯೆರ್‌. ಮಾತ ಅಂಗೊಗ್ಲಾ ರಕ್ಷಣೆ ಕೊರ್ಲಿನ 
ಕವಚೊಡಾದ್‌ ದೈರ ದಿಂಜಾವೊಂಡಿನ ಕೌರವೆ ಅರ್ಜುನಡಪ್ಪ ಕಾದೆರೆ ಅಮಸರೊಡೇ ಪೋಯೆ! ಕೌರವಾರ್ಜುನ 
ಕಾಳಗ ಬಯಂಕರೊಡೇ ನಡತ್‌ಂಡ್‌. ಕಾಳಗದೊಟ್ಟುಡು ಒರಿಯನೊರಿ ಜರೆವೊಂಬಿನಲಾ ಜೋರುಡೇ 
ನಡತ್‌ಂಡ್‌! 


ಆಂಡ ಅರ್ಜುನಗ್‌ ಇನಿ ಪೊರ್ತುಲ ಮುಕ್ಕನೇ. ಪೊರ್ತು ದಂಡ ಮಲ್ಪುಲೆಕ ಇಜ್ಜಿ. ಕೌರವನ್‌ ತಾನ್‌ 
ಕೆರ್ಟಿಲೆಕಲ ಇಜ್ಜಿ. ಆಯನ ಕತೆ ಭೀಮಡನೇ ಮುಗಿಯೊಡು. ಅಂಚ ಒಂತೆ ಅಲಚನೆ ಮಲ್ತ್‌ದ್‌, ಕಡೆಕ್‌ 
ಗಾಯಗಡಿಟೇ ಕೌರವೆ ದೂರ ಪೋಷಿನ೦ಚ ಮಲ್ಪೆ! ಆಂಡ ಕೌರವನ ಮಾಮಲ್ಲ ಸೇನೆ ಅರ್ಜುನನ ರಥೊಕು 
ಮುತ್ತಿಗೆ ಪಾಡ್‌೦ಡ್‌. ಆ ಕಡೆಟ್‌ ನಕುಲ ಸಾತ್ಯಕಿ ಮತ್ತ್ಯ, ಕೇಕಯೆರೆನ ಬಲೊನು ಒತ್ತರೆಡ್‌ ಮುಗಿತ್‌ದ್‌ 
ಧರ್ಮರಾಯನ್‌ ಪತ್ಕೆರೆ ಬತ್ತ್‌ಂಡ್‌. ಸಾದಿಡ್‌ ಭೀಮನ್‌, ಘಟೋತ್ಸಚನ್‌ ದ್ರೋಣೆರ್‌ ಗೆಂದ್‌ದ್‌ ದುಂಬರಿತ್ತ್‌ದ್‌ 
ಬತ್ತೆರ್‌! ಈ ಕಡೆಟ್‌ ಕೃಷ್ಣೆ ಪಾ೦ಚಜನ್ಯೊನು ಉರ್ತಿನೆನ್‌ ತೂದು ಹನುಮೆಲಾ ಗರ್ಜನೆ ಮಲೆ! ಅರ್ಜುನೆ 
ಬಿರ್ಲ್‌ಡ್‌ ಶತ್ರುಲೆನ್‌ ಸವುರೊಂದೇ ದುಂಬೊತ್ತಿಯೆ! 


“ಧೃತರಾಷ್ಟ್ರ ದೊರೇ, ರಕ್ಕಸೆರ್‌ ಮಾತೆರ್ಲಾ ಬಲಾಡಿಗೆರೇ! ಆ೦ಡ ಯುದ್ಧೊಡು ಅಕೇರಿಗ್‌ ಅಕುಲು 
ಸೋಪುವೆರೆ! ದೇವತೆಲ್‌ ಗೆಂದುವೆರೆ! ಮುಲ್ಪ್ಲಲಾ ಅಂಚನೆ! ನಮ ಕಡೆಟ್‌ ಮಾಮಲ್ಲ ಪರಾಕ್ರಮಿಲಿತ್ತ್‌ಂಡಲ 
ಯುದ್ಧೊಡು ಗೆಂದೊಂದುಪುನು ವೀರನಾರಾಯಣನ ಭಕ್ತೆರ್‌ ಪಾಂಡವೆರೆ! ಕೃಷ್ಣಗ್‌ ಪಾಂಡೆವೆರೆನ ಏಳ್ಗೆನೇ 
ಮುಕ್ಕ ಪಣ್ಣಿನವು ನಿಜೊನೆ!” 


ಶ್ರೀಕೃಷ್ಣನ ಶಂಖನಾದ ಬಯ ಪುಟ್ಟಾವುನನೆ. ಅರ್ಜುನನ್‌ ಮುತ್ತಿಗೆ ಪಾಡ್ಬಿನ ಆತೊಂಜಿ ಸಂಕೆದ ಸೈನಿಕೆರ್‌ 
ಅರ್ಜುನಗ್‌ ಕೇಡ್‌ ಮಲ್ಲುವೆರ ಪಣಿನ ಚಿಂತೆ ಧರ್ಮರಾಯಗ್‌. ಒಂಜಿ ಚಣ, ಅರ್ಜುನೆ ತೀರೈನ ಪಣ್ಣಿನ 
ಅನ್ಮಾನೊಲ ಬತ್ತ್‌ಂಡ್‌! ಸಾತ್ಯಕಿನ್‌ ಲೆತ್ತ್‌ದ್‌ ಸುದ್ದಿ ತೆರಿಯೊಂದು ಬರೈರೆ ಪಣ್ಣೆ! “ಅರ್ಜುನಗ್‌ ಅಂಚ 

ದಾದಾಂಡಲ ಆಂಡ ಯಾನ್ಹಾ ಬದುಕುಜಿ” ಪಣ್ಟೆ 
ಅಂಚ ದಾಲ ಆತ್‌ಜಿಂದ್‌ ತೆರಿದಿನ ಸಾತ್ಯಕಿ ಅನ್ನಾನೊನು ದೂರ ಮಲ್ಪುವೆ. 


“ದೊರೆ, ಧರ್ಮರಾಯಾ, ಮುಗ್ಗೆರ್‌ಲ್‌ ಬಲೆ ಪಾಡ್ದ್‌ ದೀಂಡ ಆನೆ ತಿಕ್ಕದ್‌ ಬೂರುಂಡ? ಅರ್ಜುನನ 
ಸಗ್ಗಿ ನಿಕ್ಕ್‌ ಗೊತ್ತಿಜ್ಯ? ಅತ್ತಾವಂದೆ ಆಯನ ಜತೆಟೇ ಉಪ್ಪುನ ಕೃಷ್ಣೆ ಯೇರ್‌ಂದ್‌ ನಿಕ್ಕ್‌ ತೆರಿಯಂದ9 ಆಂಡಲಾ 


KYO ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


ನಿನ ಪಾತೆರೊನು ಯಾನ್‌ ಮೀರುಜಿ! ಇತ್ತೆನೇ ಪೋದು ತೆರಿಯೊಂದು ಬರ್ತೆ!” ಪಂಡ್‌ದ್‌ ಸೇನೆದೊಟ್ಟುಗು 
ಪಿದಾಡಿಯೆ! ದಾರುಕೆ ರಥೊನು ನಡಪ್ಲಾಯೆ! ಸುರೂಕು ಆಯನ ಕಣ್ಣ್‌ಗ್‌ ತೋಜಿನಿ, ಗುರು ದ್ರೋಣೆರ್‌. 
“ಅರ್ಜುನಲೆಕ್ಕೊನೇ ವಂದನೆ ಸಂದಾದ್‌ ದುಂಬು ಪೋಲ. ಇಜ್ಜಿಂದಾಂಡ ಎನ್ನೊಟ್ಟುಗು ಕಾಳಗ ಮಲ್ಲುಲ.” 


ದ್ರೋಣೆರ್‌ ಪಂಡಿಲೆಕನೇ ಸಾತ್ಯಕಿ ತರೆತಗ್ಗಾದ್‌ ವಂದನೆ ಮಲ್ಪುವೆ. ತಾನ್‌ ಬತ್ತಿನ ಉದ್ದೇಸೊನು ಪಣ್ಣೆ. 
ಬೊಕ್ಕ ದುಂಬು ಪೋನಗ, ಪಾರಸಿಕ, ನೇಪಾಳ, ಸಿಂಹಳ, ಬಾಹ್ಲಿಕನಕ್ಷೆನ ಸೇನೆ ಎದುರಾದ್‌ ಬಿರ್ಸ್‌ದ ಕಾಳಗೊನೇ 
ನಡತ್‌ಂಡ್‌. ಸಾತ್ಯಕಿ ದಿಂಜ ರಾಜೆರೆನ್‌, ಸೈನಿಕೆರೆನ್‌, ಆನೆಲೆನ್‌ ಕೆರಿಯೆ! ಜಲಸ೦ಧ ರಾಜನ್ನ ತಿರ್ಟ್‌ ಮಗ್‌ರ್ಲಾಯೆ! 
ಕೃತವರ್ಮೆ ಎದುರು ಬತ್ತೆ. ಅಯನ್‌ ಗಾಯೊದ ಬೇನೆಡೇ ಪಿರ ಉಂತಾದ್‌. ಹಂಸವ್ಯೂಹೊದ ಉಳಯಿ 
ಪೊಗ್ಗುವೆ! ಅರ್ಜುನಗ್‌ ಸಾಯ ಮಲ್ಲೆರೆಗೇ ಪೋವೊಂದುಲ್ಲೆ ಪಣ್ಹ್‌ ಎಣ್ಣೊಂಡಿನ ಅತಿರಥೆರ್‌ ಸಾತ್ಯಕಿನ 
ಸಾದಿಗ್‌ ಅಡ್ಡ ಬತ್ತೆರ್‌. ಆಂಡ ಅರ್ಜುನೆ ತೂದು ಅತಿರಥೆರೆನ್‌ ದರ್‌ ಗಿಡತ್ತೆ! 


ಅಂಚಿಡ್‌ ಸಾತ್ಯಕಿಗಾದ್‌ ಕಾತೊಂದಿತ್ತಿನ ಧರ್ಮರಾಯಗ್‌ ಶ್ರೀಕೃಷ್ಣನ ಶಂಖನಾದ ಕೇಣ್ಣ್‌ ಮನಸ್‌ 
ಅಳ್ಕ್‌೦ಡ್‌. ಕಣ್ಣ್‌ಡ್‌ ಕಣನೀರ್‌! ಮಗನ್‌ ಕಳೇವೊಂಡಿನ ದುಕ್ಕೊಡು ಶಪಥ ಪಾಡ್ಬ್‌ ಪೋಯಿನ ಮೆಗ್ಯಗ್‌ 
ವ್ಯೂಹೊಲೆಡ್ಜ್‌ ಬುಡ್ಬಾವೊನೆರೆ ಆವಂದೆ, ಆಯಗ್‌ ದಾದನಾ ಆದ್‌ ಪೋಂಡ ಪಣಿನ ಚಿಂತೆ ಎಚ್ಡಿಂಡ್‌! 
ಭೀಮನ್‌ ಲೆತ್ತ್‌ದ್‌ ಅರ್ಜುನನ ಪರಿಸ್ಥಿತಿನ್‌ ತೂವೊಂದು ಬರೈರೆ ಪಣ್ಣೆ! ಭೀಮೆ ಧರ್ಮರಾಯನ್‌ ಕಾತೊನೆರೆಗ್‌ 
ವೀರ ಸೈನಿಕೆರೆನ್‌ ಉಂತಾದ್‌ ತನ ವಾಯುದಧ್ದಜೊಕು ನಮಸ್ಕಾರ ಮಲ್‌ದ್‌ ರಥ ಏರ್ದ್‌ ಪಿದಾಡಿಯೆ! ಸಾತ್ಯಕಿನ್‌ 
ತಡೆತಿಲೆಕನೇ ಶತ್ರು ಸೇನೆ ಭೀಮನ್ಸಾ ತಡೆತ್‌೦ಡ್‌. ಗದ್ದಲೊಡೇ ಯುದ್ಧ ನಡತ್‌೦ಡ್‌! ದೂಲು ಲಕ್ಕ್‌ದ್‌ 
ಸೂರ್ಯನ್‌ ಮದೆ ಮಲ್ತ್‌ಂಡ್‌! ಕೈದುಕಡ್ಡೊಲೇ ಮೆಂಚೊಂದಿತ್ತ್‌ಂಡ್‌! 


ಪಾಂಡವಸೇನೆದ ನೆತ್ತೆರ್‌ದ ಅರವಟಿಕೆಡ್‌ ಬಾಜೆಲ್‌ ಅರತೊನೆರೆಗ್‌ ಬೇತಾಳೊಲೆನ್‌ ಲೆಪ್ಪುಲೆ ಪಣೊಂದೇ 
ದ್ರೋಣೆರ್‌ ಅಂಚಿಂಚಿ ಪೋವೊಂದಿತ್ತೆರ್‌. ಉಳಯಿ ಪೊಗ್ಗಂದಿಲೆಕ ಭೀಮನ್ಸಾ ತಡೆತೆರ್‌! ಆಂಡ ಭೀಮೆ 
ಸುರೂಕು ಮೆಗ್ಯನ ಸುದ್ದಿ ತೆರಿಯೊಂದು ಬತ್ತ್‌ದ್‌ ಬೊಕ್ಕ ಯುದ್ದೊಗುಂತುವೆ ಪಣ್ಣೆ! ದುಂಬು ಪೋವೊಡಾಂಡ 
ಸೊಲ್ಮೆ ಸ೦ದಾವೊಡು, ಅಪ್ಪಣೆ ದೆತೊನೊಡು ಪಂಡಿನೆಕ್‌, ಭೀಮೆ ಗದೆ ಪತೊಂದು ಸಾರಧಿನ್‌ ಕೆರ್ಟ್‌ ರಥೊತ 
ಕುದುರೆಲೆನ್‌ ಕೆರ್ಟ್‌ ಉಂದುವೇ ತನ ಗುರುವಂದನೆ ಪಣೊಂದು ಸೈನಿಕೆರೆನ್‌ ಗದೆಟ್‌ ಮರತ್‌ ಪಾಡೊಂದು 
ಪೋನಗ ದ್ರೋಣೆರ್‌ ಪಿರ ಉಂತುವೆರ್‌! 


ಭೀಮೆ ಶತ್ರುಸೇನೆದ ನಡುಕು ಪೊಗ್ಗುದು ಆನೆದಲೆಕ, ಕಾಡ್ಶಿಚ್ಚಿದಲೆಕ ಶತ್ರುಸೇನೆನ್‌ ನೋತುದು ದರ್ತ್‌ದ್‌, 
ವ್ಯೂಹೊಲೆನ್‌ ದಾಂಟೊಂದು ಪೋಯೆ. ಅಲ್ಪ ಕೌರವನ ಮೆಗ್ಯನಕುಲು ಕಾಟ ಕೊರ್ಕೆರೆ ತೂಯೆರ್‌. ಅಕುಲು 
ಮಾತೆರ್ಲಾ ಕುಲೊತ ಮದ, ಜವಣೊದ ಮದ, ಬೀರೊದ ಮದ, ಅಸ್ತಶಸ್ತ ಗೇನೊದ ಮದ ಇತ್ತಿನಕುಲೇ! 
ಆಂಡ ಭೀಮನ ಎದುರುಡು ಅವು ಮಾತ ಪೊಕ್ಕಡೆಗಾಂಡ್‌. ಲತ್ತ್‌ ಬಾರೆದ ಸುಳಿ, ಸೀಗೆದ ಮುಳ್ಳು ಪುದೆಲ್ಲೊಟ್ಟುಗು 
ಸರಸ ಗೊಬ್ಬೆರೆ ಪೋಯಿಲೆಕ ಭೀಮನ ಪೆಟ್ಟ್‌ಡ್‌ ಪೊಡಿ ಆಯೆರ್‌. ಭೀಮೆ ಶತ್ರು ಪಣಿನ ಉರೆಕ್ಷೆಗ್‌ ಕಿರಾತೆನೇ 
ಆಯೆ! 


ತನ ಕಡೆತಾಕ್ಷೆಗ್‌ ಒದಗ್‌ ಬತ್ತ್‌ದಿನ ಬಂಗೊನು ತೆರಿಯೊಂದು ಆಚಾರೈ ದ್ರೋಣೆರೇ ಭೀಮನ್‌ ಹದಪತ್ಯೆರೆ 
ಪಿದಾಡಿಯೆರ್‌! ರಣರಂಗೊಡು ಪೊಳಿದ್‌ ಬೂರ್ಲಿನ ರಥ, ಆನೆ, ಕುದುರೆ, ಬ೦ಟೆರೆನ್‌ ತೂದೇ ಆರ್‌ ಭೀಮೆ 
ಉಪ್ಪುನ ಜಾಗೊದ ಗುರ್ತ್ದ ಪತ್ತಿಯೆರ್‌! ಆನೆ ಕಲಂಕ್‌ದಿನ ಮಲ್ಲ ಕಿರೆತಂಚ ತನ ಸೇನೆ ಕಲಂಕ್‌ದಿನೆನ್‌ 
ತೂವೊ೦ದು ಪೋಯಿರ್‌.. 

ಆಚಾರೈರ್‌ ಕುಡ ರಣರಂಗೊಗು ಬತ್ತಿನೆನ್‌ ಭೀಮೆ ತೂಯೆ! ಮನಸ್ಟ್‌ಡೇ ಆರೆನ ಪಾದೊಲೆಗ್‌ ಪುಡಾಡೊಂಡೆ. 
“ಕುಡ ದಾಯೆಗ್‌ ಬಯ್ದರ್‌?” ಕೇಂಡೆ। 

ದ್ರೋಣೆರೆಗ್‌ ಕೋಪೊಡು ದಾಲ ತೀರಂದ್‌! 

“ಭೀಮಾ, ಪಿರ ತಿರ್ಲ್‌ದ್‌ ಪೋಲ! ಇಂಚಿತ್ತಿ ಕಬಟೊದ ನಡಕೆ ಯೆಂಕ್‌ ಮೆಚ್ಚುಜಿ.. ಕೌರವನ ಮೆಗ್ಯನಕಲೆನ್‌ 
ಸೋಪಾದಿನ ಹಮ್ಮು ಯಾವು.” 

ಇಂಚ ಪಣೊಂದೇ ಪಗರಿದ ಬರ್ಸೊನೇ ದೊರ್ತೆರ್‌. ಅವ್ವೆನ್‌ ಪೂರ ಪೊಲ್ತುದು ಭೀಮೆ ತೆಲ್ತೊಂದೇ 


ನ್‌ 
ರಕ) 
ಬೆ 


“ಸ್ವಾಮೀ ಈರ್‌ ಯೆಂಕ್‌ ಗುರು. ಯಾನ್‌ ಇರೆನ ಸೇವೆ ಮಲ್ಲೊಡು! ಈರ್‌ ಯೆನ ನಡಕೆದ ಬಗೆಕ್‌ 
ಪಣೊಂದುಲ್ಲರ್‌! ನಮ ರಡ್ಡ್‌ ಸೇನೆಡ್ಡಾ ಕೆಲವೆರ್‌ ಸಜ್ಜಂದಿಗೆರ್‌..! ಕೆಲವೆರ್‌ ಧೂರ್ತೆರ್‌! ಅರ್ಜುನೆ, ಧರ್ಮರಾಯೆ, 
ನಕುಲ ಸಹದೇವನಕಲ್ನಂಚ ಯೆಂಕ್‌ ಈರೆಡ ದಿಂಜ ಗೌರವೊ ಇಜ್ಜಿ! ಯುದ್ಧೊಡು ಯೆನ ರೀತಿಯೇ ಬೇತೆ! 
ಈರ್‌ ದೂರ ಪೋಪಿನವೇ ಸರಿ ತೋಜುಂಡು!” 


ದ್ರೋಣೆರೆಗ್‌ ಪಿಸ್‌ರ್‌ ಯೇರ್‌ಂಡ್‌.! 


“ಓ ಭೀಮಾ, ದುಸ್ಟ ಗ್ರಹ ಪೀಡೆನ್‌ ಉಂತಾವುನ ಬಗೆ ಮಂತ್ರವಾದಿಲೆಗ್‌ ತೆರಿದುಪ್ಪುಂಡು. ಸೇನೆಗ್‌ 
ಪೋಡಿಗೆ ಪುಟ್ಟಾಯಿನ ನಿನ ಕೊಬ್ಬು ಯೆನಡ ನಡಪಂದ್‌. ಜೋಕ್ಷೆಲೆಕದ ನಿಕಲ್ಹ ಯೆಂಕ್‌ ಚಲ ದಾಯೆಗ್‌ಂದ್‌ 
ಯಾನ್‌ ಮನಿಪಂದೆ ಉಲ್ಲೆ. ಈ ನಿನನೇ ಮಾಮಲ್ಲ ಬೀರೊದಾಯೆಂದ್‌ ಗ್ರಯಿತೊಂದು ಅಜಕೆ ತೋಜಾವ 
ಯಾವು ನಿನ ರಾಷು! ಪಿರ ಪೋಲ.!” 


“ಗುರು ದ್ರೋಣೆರೇ, ಉಂತುಲೆ! ಯೆನ ಲೆಕ್ಕೊಡು ಯಾನ್‌ ತಪ್ಪು ಮಲ್ಟ್‌ದಿಜಿ. ಅರ್ಜುನ ಸಾತ್ಯಕಿನಕಲ್ನಂಚ 
ಯೆಂಕ್‌ ತಗ್ಗ್‌ಬಗ್ಗುನೆಟ್‌ ಇಸ್ಟ ಇಜ್ಜಿ. ಯೆನಡ್ಡ್‌ ದಿಂಜ ಗೌರವೊನ್ನ ಬಯಕೊಡ್ಡಿ ಯಾನ್‌ ಇತ್ತೆ ದಾನೆ 
ಮಲ್ಲೊಡು? ಮಾಮಲ್ಲ ಬೀರೊದಾರ್‌ಂದ್‌ ಪುಗರ್ತೆ ಪಡೇವೊ೦ದಿನ ಇರೆನ ಬಿಂಕೊನು ಪಿರ್ಬಾದ್‌ ಆ ಕೀರ್ತಿನ್‌ 
ಸೆಟ್ಟಾಯಿನ ಕೀರ್ತಿ ಯೆಂಕ್‌ ಬರ್ತುಂಡು. ಆತೆ|” 


ಬರ್ಸೊಗು ಪೋಡ್ಕಂದೆ ಕೊಂಬುಲೆನ್‌ ಬಗ್ಗಾವೊ೦ದು ಗೋಣೆ ಎರು ಸದ್ರೊಂಗೊಗು ಬರ್ತಿಲೆಕ 
ದ್ರೋಣೆರ್ನ ಪಗರಿದ ಬರ್ಸೊಗು ಭೀಮೆ ಸಡ್ಜ್‌ ಪಾಡೊಂದು ಬತ್ತಿನ ಭೀಮೆ ಅರೆಗ್‌ ಖಡ್ಗೊಡು ಗಾಯ ಮಲ್ಲೆ! 
ರಥೊನು ಉಂತಾಯಿ! ಕೈಟ್‌ ದೆರ್‌ದ್‌ ಬೊಗ್ಗೊರಿದಂಚ ಗಿರ ಗಿರ ತಿರ್ಲಾದ್‌ ಮಿತ್ತ್‌ ದಕ್ಕ್‌ದ್‌ ಬುಡ್ಡೆ! ಅವ್ಳ 
ಒಂಜಿ ಯೋಜನದಾತ್‌ ದೂರೊಗು ಪೋದು ನಿಲಟ್‌ ಬೂರ್‌ಂಡ್‌! ದ್ರೋಣೆರ್‌ ತೆಲಿತೊಂದು ಮೊರಂಪು 
ಊರ್ದು ಕುಲ್ಲಿಯೆರ್‌! ರಥೊನು ರಾಪಾಯಿನೆತ ಪೊರ್ಲು ತೂದು ರಡ್ಡ್‌ ಸೇನೆಲ ಮೆಚ್ಚಿಂಡ್‌! 


ದ್ರೋಣೆರ್‌ ನನೊಂಜಿ ರಥೊನು ಏರ್ದ್‌ ಬತ್ತ್‌ದ್‌ ಭೀಮನ್‌ ತಡೆತ್‌ದ್‌, ಆಯೆ ತರೆತಗ್ಗಾವುಲೆಕ ಮಲ್ಪುವೆ 
ಪಣೊಂದು ಶಕಟವ್ಯೂಹೊದ ಬಾಕಿಲ್ಲೇ ಉಂತಿಯೆರ್‌! ಇಂಬೈರೆನ್‌ ಕೆರಿನವು ಸರಿಯತ್ಕ್‌ಂದ್‌ ಭೀಮೆ ಕುಡ 
ರಥೊನೇ ದೆರ್‌ದ್‌ ದಕ್ಕ್‌ದ್‌ ಬುಡಿಯೆ! ಭೀಮನ ಗರ್ಜನೆ ಕೇಣ್ಟೇ ಭೀಮೆ ಬರೊಂದುಪುನೆನ್‌ ಕೃಷ್ಣೆ ಪಾರ್ಥಗ್‌ 
ಪಣ್ಣೆ, ಸಾತ್ಯಕಿ ಭೀಮೆರೆನ್‌ ತೂದು ಪಾರ್ಥಗ್‌ ಕುಸಿ ಆಂಡ್‌. ಅಂಚಿಡ್‌, ಸುದ್ದಿ ತೆರಿದ್‌ ಧರ್ಮರಾಯನ 
ಮನಸ್‌ ಹಗುರಾಂಡ್‌! 

ಇತ್ತೆ ಬಾರೀ ಸಂಕೆಡ್‌ ಭೀಮನ ಮಿತ್ತ್‌ ಬೂರೈರೆ ಬತ್ತಿನ ಕೌರವ ಕಡೆತ ಸೈನಿಕೆರ್‌ ಪೆಟ್ಟ್‌ಡ್‌ ಪೊಡಿಯಾದ್‌, 
ನೆತ್ತೆರ್‌ ಕಕ್ಕೊ೦ದು ಪಿರ ಜಾರಿಯೆರ್‌! ಭೀಮನ ಅಟ್ಟೆಸೊನು ಕೇಂಡಿನ ಕರ್ಣೆ, ಆಯನ್‌ ಕೆರ್ಟ್‌, ಬಲಿ ಕೊರ್ಟಿನ 
ಇಚ್ಚೆಡ್‌ ಎದುರು ಬರ್ದೆ. ಐನ್‌ ಬಾಣೊಲೆನ್‌ ಬುಡ್ತು, ಅಯನ ಬೀರೊಲು ತನಡ ನಡಪಂದ್‌ಂದ್‌ ಜರೆವೆ! 


“ಕರಾ, ದೇವದಾನವೆರ್ನ ಕಡೆತಕುಲೇ ಯೆನಡ್ಸ್‌ ಪೊಡಿಪೊಡಿಯಾದುಪ್ಪುನಗ ಈ ಒವ್ವು ಲೆಕ್ಕೊಗಾಪಿನಾಯೆ! 
ಭೀಮಡ ನಿನ ಅಂಸಾಣಿ ಪೊಕ್ಕಡೆಗಾವು! ನಿನಲೆಕಂತಿನ, ತಂಕ್ಷೆನ ಬೆರಿನ್‌ ತಂಕುಲೇ ಬೊಟ್ಟೊಂಬಿನ ಬೀರೆರೆನ್‌ 
ಯಾನ್‌ ತೂದಾತ್‌ಂಡ್‌!” ಪಂಡ್ದ್‌ ಚೇಷ್ಟೆ ಮಲ್ಪುವೆ! 


ಭೀಮ ಕರ್ಣರೆನ ಯುದ್ಧ ಸಮಬಲತಕಲ್ಲವತ್ತ? ಬಿರ್ಸ್‌ ಬಿರ್ಬೊಲಿಡೇ ನಡತ್‌೦ಡ್‌. ಅಕೇರಿಗ್‌ ಭೀಮೆ 
ಕರ್ಣನ ರಥೊನು ಪೊಳ್ಳ್‌ದ್‌, ಸಾರಧಿನ್‌ ಕೆರ್ಯೆ. ಕರ್ಣೆ ಪೊಸ ರಥೊನು ಯೇರೊಂದು ಬನ್ನಗ ಕೌರವನ 
ಮೆಗ್ಯನಕುಲು ಬತ್ತ್‌ ಸೇರೊನುವೆರ್‌. ಯೇರ್‌ ಬತ್ತ್‌ಂಡ ದಾನ್ನೆ? ತೆಡಿಲ್‌ಗ್‌ ಎದುರ? ಕೌರವನ ಮೆಗ್ಯನಕುಲು 
ಭೀಮಗ್‌ ಸಾಟಿಯ? ಭೀಮೆ ಗದೆನ್‌ ದೆರ್ದ್‌ದ್‌ ಆಕ್ಷನ್‌ ಮಾತಾ ಅರೆತ್‌ ಅರೆತ್‌ದ್‌ ಕೆರಿಯೆ! ಸುಲೋಚನ, 
ಚಿತ್ರರಥ, ದುರ್ಮರ್ಷಣ, ಶತಾನೀಕ, ನೀಲಾ೦ಬರ ಮೊಕುಲು ಸೈತೆರ್‌. ಕರ್ಣೆ ಕುಡ ಭೀಮನ ಮಿತ್ತ್‌ ಬೂರ್ಗು 
ರಥೊನು ಪೊಡಿ ಮಲ್ಲಾವೊಂಡೆ! ಕೌರವೆ ತನ ಮೆಗೈೆ ದುರ್ಜಯನ್‌ ಕಡಪುಡಿಯೆ! ದುರ್ಜಯೆ ಯುದ್ಧ 
ಮಲ್ತೊಂದುಪುನಗನೇ ಕರ್ಣೆ ನನೊಂಜಿ ರಥ ಏರ್‌ ಭೀಮನ್‌ ನಾಡೊಂದು ಬತ್‌ದ್‌ ಒಂತೆ ಪೊರ್ತು 
ಪೊರುಂಬುದು, ಸೋತುದು ಪಿರತಿರ್ಲಿಯೆ! 


ಧೃತರಾಷ್ಟ್ರ ಪ್ರಭೂ, ನಿನ ಜೋಕುಲೆಡ್‌ ಕೆಲವೆರ್‌ ಬತ್ತ್‌ದ್‌ ಭೀಮಡ ಯುದ್ಧೊಗು ಉಂತಿಯೆರ್‌. ನಿನ 
ಜೋಕುಲು ಯೆಂಚಿತ್ತಿನಾಕುಲು ಪಂಡ್ದ್‌ ನಿಕ್ಕ್‌ ಗೊತ್ತುಂಡ) ಆಕುಲು ಬೀರೆರ್‌, ಬಿರ್ದೆರ್‌ ಪಣೊಂದು ತಿರ್ಲುನಕುಲು 
ಆತೆ! ಬೀರ ಸೊನ್ನೆನೆ! ಯುದ್ಧರಂಗೊಡು ಪೊರ್ಲುಗಾವೆರ್‌. ಪೊರುಂಬೆರೆಗ್‌ ಆವಯೆರ್‌. ಇತ್ತೆ ಮಾರಿಮೋನೆದ, 
ದಯೆದಾಕಿಣ ಇಜ್ಜ೦ದಿನ ಭೀಮನೊಟ್ಟುಗು ಯುದ್ಧೊಗು ಉಂತುಂಡ ದಾದ ಆವೆರ್‌9 ಭೀಮೆ ಅಕಲ್ನ 
ಗುಂಪುನೇ ಪುಂಟುದು ದಕ್ಕಿಯೆ! ದುಮ, ವಿಕರ್ಣ, ಸುಷೇಣ, ಚಾರುಕ್ರಮ, ವಿವಿತ್ಸುಕ, ವಜಬಾಹುಕ, ದಮನ, 
ದೀರ್ಫೋದರ, ಮಹೋದರ ಬೊಕ್ಕ ಕುಂಡದಾರುಕ ಮೊಕುಲು ಮಾತ ಒರಾನೆ ಸೈತೆರ್‌! ಭೀಮನ ಸಿಂಗೊದಂಚದ 
ಸೊರ ಕೇಣ್ಣ್‌ ಧರ್ಮರಾಯಗ್‌ ಸಂತೋಸಾಂಡ್‌. 


ಕರ್ಣೆ ನನೊರ ಬರೆ! ಇಂಚನೇ ಪದಿನೆಡ್ಮ ಸರ್ತಿ ಬತ್ತ್‌ದ್‌ ಭೀಮಡ ಸೋತುಂಡಲಾ ಬುಡಂದೆ ಬರೊಂದಿತ್ತಿನ 
ಕರ್ಣೆ ಇತ್ತೆ ಪರಶುರಾಮೆರ್‌ ಕೊರ್ತಿನ ಒಂಜಿ ದಿವ್ಯಾಸ್ತೊದ ಪ್ರಯೋಗೊಗು ಪಿದಡುವೆ. 


“ಎಯ್‌! ಭೀಮಾ, ಗೆಂದಿನ ಚದಿ ತೋಜಾವಡ! ಗೇಲ್‌ ನಿಕ್ಕೇ ಪಣ್ಟ್‌ ಗಯಿಪಡ!” 


ಇಂಚ ಪಣೊಂದೇ ಭೀಮನ ಕುದುರೆಲೆನ್‌ ಕೆರ್ಟ್‌ ರಥೊನು ಪೊಡಿ ಮಲ್ಪುವೆ! ಸಾರಧಿಗ್ಲಾ ಬಾಣೊಲು 
ಕ೦ತ್‌೦ಡ್‌! ಭೀಮನ ಬಿರು ಪಗರಿಲೆನ್‌ ತುಂಡು ಮಲ್‌ಗಿನ ಆಯೆ ಕೋಪೊಡು ಕತ್ತಿ ಗುರಾಣಿಲೆನ್‌ 
ಪತೊಂದು ಬತ್ತೆನೆ! ಅಪಗ ಕರ್ಣೆ ತೋಜಿಜೆ! ಗದಾಯುಧೊನು ಪತೊಂದು ಭೀಮೆ ಬನ್ನಗಲಾ ಕರ್ಣನ 
ಪತ್ತೆನೇ ಇಜ್ಞಾಂಡ್‌! ಆಂಡ ನಡುನಡುಟು ತೋಜುನ, ತೋಜಂದಿಲೆಕದ ಕರ್ಣನ ಮಿತ್ತ್‌ ಭೀಮೆ ಯುದ್ಧ 
ರಂಗೊಡು ತಿಕ್ಕಿನೆನ್‌ ಮಾತ ದೆತ್ತ್‌ದೆತ್ತ್‌ ದಕ್ಕೊಂದು ಗುದ್ದೊಲಿ ಪೋಯೆ..! 


“ಭೀಮಾ ಇತ್ತೆ ಮಾತಲ ಮುಗೀಂಡತ್ತ? ನನ ಯೆಂಕ್ಷೆನ ಕೈಯಿಕ್‌ ತಿಕ್ಕಿಲೆಕ್ಕನೆ! ಬದುನ ಬಯಕೆ ಉಂಡುಡ 
ಪೋಲ. ಕೃಷ್ಣನ ಸಾಯೊನು ನಟ್ಟೊನುಲ. ಆಯೆ ಯೇತಾಂಡಲಾ ಮೈತಿನೆ ಅತ್ತಾ? ನಿನನ್‌ ಕಾತೊನೆರೆ 

ಯಾವು? ಇತ್ತೆ ಪಣ್ಣ! ಪಾಂಚಾಲಿ ಕಂಡನೆರೆನ್‌ ಕಳೇವೊ೦ಬೊಲ? ಅಲೆನ ಮೂಂಕುಮುಸುನು ದೆಪ್ಪೊಡಾವ? 
ಈಯೆ ಪಣ್ಣ! "ದುರ್ಯೋಧನನ ತುಡೆ ಪೊಳಿಪ್ಪುವೆ' ಪಣ್ಣ್‌ ಕೊಚ್ಚೊಂದಿತ್ತತ್ತ?! ದುಶ್ಶಾಸನನ ನೆತ್ತೆರ್‌ ಪರೆ 
ಪಣ್ವತ್ರ? ಇತ್ತೆ ಓಲುಂಡು ನಿನ ಪಾತೆರ? ದಾಯೆಗ್‌ ತರೆ ತಗ್ಗಾವ? ದುಕ್ಕ ಬುಡೊಡ್ಡಿ. ಆಪಿನನೇ ಆಪಿನಿ, 
ದುಂಬು ಬಲ್ಲ, ಕಾದ್‌ಲ. ಓ... ನಿನ ಬರಮ್ಮುದ ನಿಲೆ ಪಂಡ ಅಡ್ಡಿಲ್ಲ್‌ ಅತ್ತ? ಪರ್‌ಂದ್‌, ತಿನಸ್‌, ನೆಯಿ, 
ಕೊಜಪು ತೂಂಡ ಜೊಲ್ಲೆ ಅರ್ರಾವುನ ನಿಕ್ಕ್‌, ಜಟಾಪಟಿತ ಜ೦ಬರ ದಾಯೆಗ್‌? ಭೀಮಾ ಯಾನ್‌ ಯೆನ 
ಅಪ್ಪೆಗೊಂಜಿ ಪಾತೆರ ಕೊರ್ರೆ. ಆ ಪಾತೆರೊಗಾದ್‌ ಯಾನ್‌ ನಿನನ್‌ ಬುಡೊಂದುಲ್ಲೆ! ಬದ್ಕ್‌ಲ, ಪೋಲ” 
ಪಂಡ್‌ದ್‌ ಮನೀಪಂದೆ ಉಂತುವೆ! ಆ ಕಡೆಟ್‌ ಕೃಷ್ಣೆ ಭೀಮನ ಬಂಗೊನು ಪಣೊಂದು ಅರ್ಜುನನ್‌ ಅಡೆಗ್‌ 
ಲೆತೊಂದು ಬರೆ! ಅರ್ಜುನೆ ಕರ್ಣನ್‌ ಅಲಡ್ಹ್‌ ಗಿಡತ್ತ್‌ ಬುಡೆ! 


ಧೃತರಾಷ್ಟ್ರ ದೊರೇ, ಕೇಣ್ಣ. ಕರ್ಣೆ ಅಂಚಿ ಪೋಯೆ! ಇಂಚಿಡ್ಬ್‌ ಭೀಮೆ ಬಾರೀ ದುಕ್ಕೊಡು ಸಾತ್ಯಕಿನಡೆಗ್‌ 
ಬರ್ದೆ! ಈ ಕಡೆಟ್‌ ಕರ್ಣಿ, ಅಶ್ವತ್ಥಾಮೆ, ನನೊಂಜಿ ಕಡೆಟ್‌ ಶಲೈ, ಶಕುನಿ, ಬೊಕ್ಕೊಂಜಿ ಕಡೆಟ್‌ ಭೂರಿತ್ರವೆ, 
ಕೃತವರ್ಮೆ, ಇಂಚ ಕೌರವಸೇನೆದಾಕುಲು ಬತ್ತ್‌ದ್‌ ಅರ್ಜುನನ್‌ ಸುತ್ತುಪಾಡಿಯೆರ್‌! ಭೂರಿಶ್ರವೆ ಪತ್ತ್‌ಸಾರ 
ರಥದೊಟ್ಟುಗು ಬನ್ನಗ ಸಾತ್ಯಕಿ ಎದುರು ಬತ್ತ್‌ ತಡೆಪುವೆ! ಇರುವೆದ್ದ ಬಾರಿ ಬಿರ್ಬೊಲಿ ಪೋಪೆರ್‌। ಕಡೆಕ್‌ 
ಕತ್ತಿಕಾಳಗೊಡು ಪಾಕ ಪೊರ್ತು ಕಳೆಯೆರ್‌! ಅಕೇರಿಗ್‌ ಭೂರಿಶ್ರವನ ಪೆಟ್ಸ್‌ಗ್‌ ಸಾತ್ಯಕಿನ ಹಟ ತಗ್ಗ್‌ಂಡ್‌! ಒಂಜಿ 
ಮಜಲ್‌ಡ್‌, ಭೂರಿಶ್ರವೆ ಸಾತ್ಯಕಿನ ಕತ್ತಿನ್‌ ರಟ್ಟಾದ್‌, ಜುಟ್ಟೊಯ್ತ್‌ದ್‌, ಕಡೆಕಾರ್‌ಡ್‌ ದೊಂಕಿಯೆ! ಕತ್ತಿಡ್‌ 
ಸಾತ್ಯಕಿನ ಕೆಕ್ಕಿಲ್‌ ಕಡ್ಪೆರೆ ಪೋಷಿನೆನ್‌ ಕೃಷ್ಣೆ ಅರ್ಜುನಗ್‌ ತೋಜಾಯೆ! 


“ಅರ್ಜುನಾ. ಇತ್ತೆ ಪಾತೆರೊಗು ಪೊರ್ತು ಇಜ್ಜಿ! ಮಹಾಸ್ತೊನು ಪತ್ತ್‌ಲ! ನಿನ ಶಿಷ್ಯೆ ಸಾತ್ಯಕಿನ ಪ್ರಾಣ 
ಒರಿಪಾವೆರೆಗ್‌ ಭೂರಿಶ್ರವನ್‌ ಇತ್ತೆನೇ ಮುಗಿಪ್ಲೊಡು?” 

ಅರ್ಜುನಗ್‌ ಉಂದು ಇಸ್ಟೊದ ಕಜ್ಜ ಅತ್ತ್‌ “ಅತ್ತ್‌ ಕೃಷ್ಣಾ, ನಮ ಮಲ್ತೊಂದುಪುನ ಈ ಧರ್ಮಯುದ್ಧೊದ 
ನಡುಟು ಈ ಇಂಚ ಪಣೊಂದುಲ್ಲತ್ತ? ಸಾತ್ಯಕಿನ್‌ ಒರಿಪುನವು ಮಲ್ಲ ಸಂಗತಿಯತ್ತ್‌! ಆಂಡ ಯುದ್ಧೊದ 
ಸುರುಟು ನಮ ಮಲ್ತ್‌ದಿನ ನಿಚ್ಚಯ ಬೇತೆನೇ ಉಂಡತ್ತ?” 


ಕೃಷ್ಣಗ್‌ ತೆಲಿಕೆ! “ಅರ್ಜುನಾ, ಮರ್ಸ್‌ ಪಾತೆರಡ! ಆ ಕೌರವೆ ಧರ್ಮೊಡು ನಡತೊಂದೆನ? ಪಣ್ಣ. ಆಯನ 
ಕಡೆತ ಷಡ್ರಥೆರ್‌ ಒಟ್ಟು ಸೇರ್ಸ್‌ ಒರಿ, ರಣಬೀರೆ ಬಾಲೆಮಗನ್‌ ಕೆರ್ಸ್‌ ಮುಗಿತಿಜೆರ?” 


ಪಗೆಕೂಟೊದ ಕಬಟೊಡು ಸಯ್ದಿನ ಬಾಲೆ ಮಗನ ನೆಂಪು ಅರ್ಜುನನ ತಿಗಲೆಡ್‌ ಮಲಕ ಲಕ್ಕಾಂಡ್‌! 
ತಚ್ಚಣನೇ ಅಯನ ಬಿರುಡ್ಡು ಪಾರಿನ ಪಗರಿ ಭೂರಿಶ್ರವನ ಬಲತ್ತಕ್ಕೆಯಿನ್‌ ಕತ್ತೆರ್ಟ್‌ ಸಾತ್ಯಕಿನ್‌ ಒರಿಪ್ಲಾಂಡ್‌! 


ಭೂರಿಶ್ರವಗ್‌ ಕತ್ತೆರ್ಡ್‌ ಬೂರ್ಬಿನ ತನ ಕೈ ತೂದೇ ಉಂದು ಪಾರ್ಥನ ಪರಾಕ್ರಮ ಪಣ್ಣ್‌ ತೆರಿದ್‌, 
ತೆಲ್ಮೊಂದು “ಅಬ್ಬಬ್ಬ! ಎಡ್ಡೆ ಬೇಲೆನೇ ಬೆಂದಿಯ.! ಮಹಾ ಧರ್ಮನಿಷ್ಠೆರ್‌ ನಿಕುಲು! ಅರ್ಜುನಾ. ಈ ಅಸ್ತೊನು 
ನಿಕ್ಕ್‌ ಕೊರ್ರಿನಾಕುಲು ಯೇರ್‌? ಶಿವೆನ? ಇಂದ್ರೆನ? ಕೃಷ್ಣನ? ದ್ರೋಣೆರ? ಆಹ! ನಿನ ಬೀರೊದ ಬಗೆನ? 
ನಿನ್ನಂಚಿನ ಬಿಲ್ಲುಗಾರೆರ್‌ ಯೇರುಲ್ಲರ್‌? ಈ ಬಗೆತ ಅಸ್ತವಿದ್ಯೆ ಕಲ್ಲಾಯಿನ ನಿನ ಗುರು ಯೇರ್‌? ಪಣ್ಣ” 
ಇಂಚಾಂದ್‌ ತನ ದತ್ತ ಕೈಯಿತ ಬಿರೆಲ್ಲ್‌ ಅರ್ಜುನನಂಚಿ ತೋಜಾವೆ! ಬೊಕ್ಕ ತಾನೇ ಪಣೊಂಬೆ. 


“ಅರ್ಜುನಾ, ಈ ಇಂಚಿನ ವಿದ್ಯೆನ್‌ ಕೃಷ್ಣಡ್ಸ್‌ ಕಲ್ಪನ? ಪಾಪ ದ್ರೋಣೆರೆಗ್‌, ಇಂದಗ್‌ ಈ ಕಬಟ ವಿದ್ಯೆ 
ಗೊತ್ತಿಜ್ಜಿ! ಕೃಷ್ಣೆ ಆಂಡ ಅಡ್ಡಮುರಿ ದಂದೆಡೇ ಮದೆ ಮದೆಟ್‌ ರಕ್ಕಸೆರೆನ್‌ ನಾಶ ಮಲ್‌ದೆ! ಇತ್ತೆ ನಿಕ್ಷೆನ್‌ 

ಕಾತೊನುನ ಜವಾಬ್ದಾರಿ ದೆತೊಂದೆ! ಆಂಡ ಈ ಕುಹಕೊದ ಕೃಷ್ಣಡ್ದಾದ್‌ ನಿಕುಲು ಹಾಳಾದ್‌ ಪೋಯರ್‌! 
ಕೃಷ್ಣನ ಬಿರ್ಲೊಲಿದ ಕತೆಕುಲು ನಿಕ್ಕ್‌ ಗೊತ್ತಿಜ್ಯ? ಕೃಷ್ಣೆ ಪಲಾಯನ ಸೂತ್ರೊದ ತಂತ್ರೊಡು ಕಾಲಯವನನ್‌ ಕೆಕ್ತಿನ 
ನೆಂಪುಂಡತ್ತ? ನಟ್ಟುನ ನಿಮನೊಡು ಕೈಟಭನ್‌ ಕೆರ್ತಿನ ನೆಂಪುಂಡ? ಮಾಗಧ, ಜರಾಸಂಧನಕ್ಷೆನ್‌ ಭೀಮಡ್ಬ್‌ 
ಕೆರ್ರಾದಿನತ್ತ? ನಿಕುಲು ಅಭಿಮಾನ ಇಜ್ಜಂದೆ, ಅಧರ್ಮಿ ಕೃಷ್ಣನ ಜತೆಟ್‌ ಸೇರೊಂದುಲ್ಲರ್‌! ಕೃಷ್ಣೆ ಗೊಬ್ಬಾವುಲೆಕ 
ಗೊಬ್ಬೊಂದುಲ್ಲರ್‌! ನಿಕುಲ್ಲಾ ದುಸ್ಪೆರೆ! ಅರ್ಜುನಾ, ಕ್ಷತ್ರಿಯೆರೆಗ್‌ ಕೇಡ್‌ ಮಲ್ಪುನ ಯಾದವ ಕುಲೊತ ಈ ಕೃಷ್ಣೆ 
ಕೊಲೆ ಕಟುಕೆ! ಸರ್ವೊದ ಪುಂಚೊಡು ಬುಲೇತಿನ ಕದಿಕೆಪಂತಿದಂಚದ ನಡಕೆ ಇಂಬ್ಯನವು! ನನೊರ್ಯನ 
ಬೊಡೆದಿನಕ್ಷೆಗ್ಗ ಇಂಬೈ ಕ೦ಡನಿ! ಠಕ್ಕೆರೆನ ಗುರು ಇಂಬ್ಯನ್‌ ನಂಬುದಿನ ನಿಕ್ಷೆಗ್‌ ಇಹಪರ ರಡ್ಡೆಕ್ಷ ಸಂಚಕಾರನೆ!” 


“ಭೂರಿಶವಾ. ಕೃಷ್ಣನ್‌ ನಂಬುನಾಕ್ಷೆಗ್‌ ಇಹಪರ ಚಿಂತನೆ ಇಜ್ಜಿ! ಈ ಬಜೀ ಮಂದಮತಿ! ಯಾನ್‌ 
ಮಲ್ತಿನವು ತಪ್ಪು ಪಣೊ೦ದುಲ್ಲತ್ತ) ಸಾತ್ಯಕಿ ಯೆನ ಶಿಷ್ಯೆ, ಅಯನ್‌ ಕಾತೊನುನ ಜವಾಬ್ದಾರಿ ಗುರುವಾಯಿನ 
ಯೆನ್ನವತ್ತ? ಆಯನ್‌ ಕೆರ್ಟಿನೆನ್‌ ಯಾನ್‌ ತೂವೊಂದುಪ್ಲೊಡಗ ಅತ್ತ್‌, ಯೆಂಕ್ಷಿನ ಪಕ್ಷೊಡಿತ್ತೊಂದು ಪುಣೆವುನಯನ್‌ 
ನಿಕ್ಕ್‌ ಬಲಿ ಕೊರೊಡ? ಯೆಂಕ್ಷೆನ ಧರ್ಮಯುದ್ದೊದ ಬಗೆ ಲೋಕೊಗೇ ತೆರಿದ್‌ಂಡ್‌! ಅವ್ವೆನ್‌ ಈ ಪಣೊಡುಂದಿಜ್ಜಿ! 
ಹೋಲ?” 


ಮನಸ್ಟ್‌ಡೇ ತೆಲ್ತೊಂದು ಭೂರಿಶ್ರವೆ ಸಾತ್ಯಕಿನ್‌ ಪತ್‌ದಿನ ಕೈ ಸಡಿಲ್‌ ಬುಡೆ. 
“ಸಾತ್ಯಕೀ, ಅರ್ಜುನಡಾದ್‌ ಬದ್ಕೊಂಡ! ಹೋಲ!” 


ಇಂಚ ಪಂಡ್‌ದ್‌ ರಣಬೂಮಿಡೇ ಒಂಜಿ ಕಡೆಟ್‌ ಚಕ್ರಮುಟ್ಟೆ ಪಾಡ್ಜ್‌, ಸೂರ್ಯ ಮಂಡಲೊಗು ದಿಸ್ಟಿ 
ದೀದ್‌ ಯೋಗಸಮಾಧಿಡ್‌ ಕುಲ್ಲುವೆ! ಲೋಕೊದ ಚಿಂತನೆ ಬುಡ್ಡು ವೇದಾಂತೊದ ಗೇನೊಡಿತ್ತೆ ಅಯನ್‌ 
ತೂದು ಸಾತ್ಯಕಿ ಕೋಪೊಡು ಜುಟ್ಟು ಪತ್ತ್‌ದ್‌ ಒಯ್ತೆ. ಕೃಷ್ಣೆ ಅರ್ಜುನೆ, ಬೊಡ್ಡಿ ಪಂಡಲ ಕೇಣ೦ದೆ ಅಯನ 
ರುಂಡ ಕಡ್ತುವೆನೆ! ಇಂಚಿತ್ತಿ ರಾಜಯಷಿನ್‌ ಕೆರ್ರಿನೆಕ್‌ ಮಾತೆರ್ಲಾ ಛೀ ಪಂಡೆರ್‌! ಸುರಲೋಕದಕುಲ್ಲಾ ಮೆಚ್ಚಿಜೆರ್‌. 
ಅ೦ಚಿಡ್ಬ್‌ ಕೌರವೆರೆ ಕಡೆತಕುಲು ಕೃಷ್ಣಾರ್ಜುನೆರೆನೇ ಕುಚ್ಚೊಂಡೆರ್‌! 


ಪೊರ್ತು ಕರಿಯೊಂದುಂಡು. ಸೈಂಧವನ್‌ ಕೆರಿಯೆರೆ ನನ ದಿಂಜ ಪೊರ್ತು ಒರಿದಿಜಿ ಪಂಡ್ದ್‌ ಕೃಷ್ಣೆ 
ಅರ್ಜುನಗ್‌ ನೆಂಪು ಮಲ್ತ್‌ದ್‌, ರಥೊನು ದುಂಬರಿತ್ತೊಂದು ಪೋಪೆ! ಸೂಚೀವ್ಯೂಹೊದ ಸುರುತ ಬಾಗೊಡು 
ಅಶ್ವತ್ಥಾಮೆ, ಕೃಪಾಚಾರ್ಯೆ, ಕರ್ಣೆ, ಶಲೈ, ಸುಯೋಧನೆ, ಚಿತ್ರಸೇನೆರ್‌ ಒಟ್ಟುಗಾದ್‌ ಬತ್ತ್‌ದ್‌ ಅರ್ಜುನಡ 
ಕಾದಿಯೆರ್‌. ಆಂಡ ಅರ್ಜುನನ ಬೀರೊಡು ಅಕ್ಷೆಗ್‌ ದಾಲ ಸಾಧನೆ ಆಯಿಜಿ. ಕೃಷ್ಣನ, ರಥಕುದುರೆಲೆನ, 
ಗಾಂಡೀವ ಧನುಸ್ಸುದ, ಹನುಮ ಧ್ವಜೊತ ಒಟ್ಟು ಗೌಜಿಡ್‌ ಅರ್ಜುನೆ ಪಗೆನಕ್ಷೆನ್‌ ಹದ ಪತ್ತುನಗ, ಅಕಲ್ನ 
ಗುಂಪು ದರೀಂಡ್‌! ಅರ್ಜುನೆ ಸೈಂಧವೆ ಇತ್ತಿನ ವ್ಯೂಹೊದುಲಯಿ ಪೊಗ್ಗಿಯೆ! 


ಆ೦ಡಲಾ ಕೌರವ ಸೈನಿಕೆರ್‌ ದೈರೊಡಿತ್ತೆರ್‌. “ನಮ ಮಾತೆರ್ಸ ಒಟ್ಟುಗಾದ್‌ ನನ ಒಂತೆ ಪೊರ್ತು ಸೈಂಧವನ್‌ 
ಕಾತೊ೦ಡಡ ಅರ್ಜುನೆ ಸಯ್ತಿಲೆಕನೆ! ಮಾತೆರ್ಲಾ ಯುದ್ಧೊಗು ಉಂತುಲೆ! ಇತ್ತೆನೇ ನಿಸರ್‌ ದಂಗೊಂದುಂಡು. 
ಒಂತೆ ಪೊರ್ತು ಅರ್ಜುನನ್‌ ತಡೆಪುಲೆ” ಇಂಚ ಲೆತ್ತ್‌ ಪಣೊನುವೆರ್‌! ಕೌರವೆರ್ನ ಸೈನಿಕೆರೆಗ್‌ ಈ ಒಂತೆ ಪೊರ್ತು 
ಪಣ್ಣಿನನೇ ಉಲ್ಲಾಸ ಉರ್ಕಾಂಡ್‌. ಹಟ ಪತ್‌ದ್‌, ಅರ್ಜುನನ್‌, ಕೃಷ್ಣನ್‌, ಬಾಣೊಲೆಡ್‌ ಮುಚ್ಚಿದ್‌ ಬುಡ್ಬೆರ್‌! 
ಅರ್ಜುನೆಲ ಕೌರವೆ, ಕರ್ಣೆ ಮೊಕ್ಸೆನ್‌ ಮಾತ ಬಾಣೊಡು ಗಾಸಿ ಮಲ್ಪುವೆ! ಕೌರವ ಕಡೆತಕುಲು ಬೇನೆಡ್‌ 
ನನೊಲ ಹಟ ಕಟಿಯೆರ್‌. ಒಂಜಾದ್‌ ಬತ್ತೆರ್‌! 

ಅರ್ಜುನೆ ತೂವೊಂದುಲ್ಲೆ. ಮುತ್ತಿಗೆ ಪಾಡ್ಬಿನ ಈತೊಂಜಿ ಸಂಕೆದ ಸೈನಿಕೆರೆನ್‌ ಇನಿಕ್‌ ಮುಗಿಪುಲೆಕ ಇಜ್ಜಿ. 
ಪೊರ್ತು ಕಂತೆರೆಗಾಂಡ್‌! ಸೈಂಧವೆ ಕಣ್ಣ್‌ಗ್‌ ತೋಜೊಂದಿಜ್ಜೆ! ಕೃಷ್ಣಡ ಪಣೊಂಬೆ. “ಕೃಷ್ಣಾ. ನನ ಯೇತಾಂಡಲ 
ಆತೆ. ಅಗ್ನಿ ಕುಂಡ ಮಲ್ಪುನನೇ ಸರಿ. ಯಾನ್‌ ಅಗ್ನಿಗ್‌ ಆಹುತಿ ಆಪೆ!” 


ಆಂಡ ಕೃಷ್ಣಗ್‌ ಜವಾಬ್ದಾರಿ ಉಂಡತ್ತ? ಭಕ್ತನ ಪ್ರತಿಜ್ಞೆನ್‌ ಒರೊನೆರೆ ಸಾಯ ಮಲ್ಪೊಡತ್ತ? ಕೃಷ್ಣೆ 
ಸುದರ್ಶನ ಚಕ್ರೊನು ಸೂರ್ಯನಂಚಿ ಕಡಪುಡ್ಬು ಸೂರ್ಯನ್‌ ಅರೆಗಳ್ಗೆ ಮದೆಮಲ್‌್‌ದ್‌ ಬುಡೆ! ಒರಾನೆ 
ಯುದ್ಧರಂಗೊಡು ಕತ್ತಲೆ ಕಬೀ೦ಡ್‌! ಕೌರವಸೇನೆ ಕುಸಿಟ್‌ ನಲ್ಮ್‌ಂಡ್‌! ಗಮ್ಮತ್‌ಡ್‌ ಬೊಬ್ಬೆ ಪಾಡ್‌ಂಡ್‌! ವಾದ್ಯ 
ಕೊಂಬು ನಗಾರಿದ ಗೌಜಿಯೇ ಗೌಜಿ! ಅರ್ಜುನೆ ಅಗ್ನಿಗ್‌ ಆಹುತಿ ಆಪಿನೆನ್‌ ತೂಪಿನ ಉಮೇದೇ ಉಮೇದ್‌! 


ಧೃತರಾಷ್ಟ್ರಾ ಸೆರೆಟ್‌ ತಿಕ್ಕ್‌ದ್‌ ಬೂರ್ಬಿನ ಪಿಲಿತಲೆಕ ಅರ್ಜುನೆ ತನ ಪ್ರತಿಜ್ಞೆದ ಪ೦ಜರೊಡು ತಿಕ್ಕ್‌ದ್‌ 
ಬೂರಿಯೆ ಪಂಡ್ಚ್‌, ನಿನ ಮಗಲ್‌ ದುಶ್ವಲೆನ ಕಂಡನಿ, ಸೈಂಧವೆ ಅರಬಟೆ ಕೊರೊಂದೇ ವ್ಯೂಹೊಡ್ಡು ಪಿದಯಿ 
ಬತ್ತ್‌ದ್‌, ಅರ್ಜುನನ್‌ ನಾಡೊ೦ದು ಪೋಯಿ! ಕೃಷ್ಣೆ ಚುರ್ಕು ಆಯೆ. ಅರ್ಜುನನ್‌ ಲೆತ್ತ್‌ದ್‌ ಜೋರುಡೆ ಪಂಡೆ, 
“ಸೈಂಧವನ ರುಂಡೊಗು ಪಾಶುಪತಾಸ್ತೊನು ಇತ್ತೆನೆ ಪ್ರಯೋಗ ಮಲ್ಲುಲ.” 


ಅರ್ಜುನಗ್‌ ಈ ಕಜ್ಜೊಡು ಮನ ಇಜ್ಜಾಂಡ್‌. ಏತಾಂಡಲ ಅವು ಸರಿಯತ್ತ್‌ ಪಂಡ್ಬೇ ತೋಜಿಂಡ್‌! 


“ದೇವಾ! ನಿಸರ್‌ ಕಂತ್‌ದಾಂಡತ್ತ? ನನ ಈ ಪಗರಿ ರಟ್ಟಾದ್‌ ದಾನೆ ಪ್ರೇಜನ? ಅವು ಸರಿ ಅತ್ತ್‌ 
ದಾಯೆಗಂಚ ಪಣ್ಣ?” 


“ಅರ್ಜುನಾ. ದಾಲ ಪೋಡ್ಕೊಡ್ಜೀ ಇತ್ತೆ ಬುಡ್ಬಾದ್‌ ಪಣ್ಯೆರೆಗ್‌ ಪುರ್ಲೋತಿಜ್ಜಿ.! ಬೇಗೊಡೇ ಬಾಣ 
ರಾವೊಡು.. ತಪ್ಪುಒಪ್ಪು ಎಣ್ಣಂದೆ ಬೇಗ ಈ ಸೈಂಧವನ್‌ ಮುಗಿಪುಲ! ಯಾನ್‌ ಸೂರ್ಯನ್‌ ಇತ್ತೆನೇ 
ತೋಜಾವೆ” ಪಣ್ಣ್‌ ದೈರ ಕೊರೆ. 

ಅರ್ಜುನೆ ಮೊರಂಪು ಊರ್ದು ಕೆನ್ನೆದ ಮುಟ್ಟ ಬಿರುತ್ತ ಬಲ್ಸ್‌ ಒಯ್‌ದ್‌ ಬಾಣೊನು ಸೈಂಧವನ ಕಂಟಿಲ್ಲೇ 
ಗುರಿ ದೀದ್‌ ರಾಪಾವೆ. ಬಾಣ ಎಣ್ಣಿನಂಚೆನೇ ಬೆಂದ್‌ಂಡ್‌. ಸೈಂದವನ ಕಂಟೆಲ್‌ ಕಡಿಂಡ್‌! ಕಿರೀಟದೊಟ್ಟುಗು 
ರುಂಡ ಅಕ್ಕಸೊಗೇ ಲೈತ್‌೦ಡ್‌! ಈ ರುಂಡ ಮುಂಡೊದ ನಡುಟು ನೆತ್ತೆರ್ದ ದಾರೆನೇ ನೆಗತ್‌ಂಡ್‌. 


“ಬೂರ್ತ ಸೈಂದವಾ ಬೂರ್ಬ! ಅಭಿಮನ್ಯುನ ಕೊಲೆ ನಿನನ್‌ ಬದ್ವೆರೆ ಬುಡ್ಡುಂಡ?” 
ಅರ್ಜುನೆ ಅರೆದುನಗ ಕೃಷ್ಣ ತಡೆಮುವೆ! 


“ಅರ್ಜುನಾ. ನಿಕ್ಕ್‌ ಅಕಲ್‌ ಸೆಟ್‌ದ್‌ಂಡ9 ಇಂಬ್ಯನ ರುಂಡೊನು ಯೇರ್‌ ಭೂಮಿಗ್‌ ಬೂರ್ಟಾವೆರ, 
ಅಕಲ್ಲ ಮಂಡೆ ಸಾರ ತುಂಡು ಆದ್‌ ಪೋವಡ್‌ ಪಣ್ಣ್‌ ಇಂಬ್ಯನ ಅಮ್ಮೆ "ವೃದ್ಧಕ್ಷತ್ರ'ನ ಸಾಪ ಉಂಡು! ಇತ್ತೆ ಈ 
ಇಂಬ್ಯನ ರುಂಡೊನು ಅಯನ ಅಮ್ಮೆರ್ನ ಕೈಯಿತ ಮಿತ್ತೇ ಬೂರ್ಬಾವೊಡು!” 


ಅರ್ಜುನೆ ಅಪಗನೇ ಆ ಮಹಾಸ್ತೊಗು ಅಂಚೆನೇ ಮಲ್ಪುಲೆಕ ಅಪ್ಪಣೆ ಮಲ್ಪುವೆ! ರಣಗಿಡಿ ಮಾಸೊನು 
ಕೋಕಯಿಡ್‌ ಪತೊಂದು ರಾವುಲೆಕ, ಆ ಅಸ್ತ ಸೈಂಧವನ ರುಂಡೊನು ಕೊಣೊದು ಜಲತರ್ಪಣ ಮಲ್ಲೊಂದಿತ್ತಿನ 
ವೃದ್ಧಕ್ಷತ್ರನ ಕೈಯಿಕ್‌ ಪಾಡ್‌೦ಡ್‌! ಅಯಗ್‌ ಸೋದ್ಯ! ದಾದ ಉಂದು ಅದುಬುತ ಪಣೊಂದು ಆಯೆ 
ಗಡಿಬಿಡಿಟ್‌ ಕೈ ಕುಡ್ತೊನುವೆ! ಸಾಪ ಸುಳ್ಳಾಯಿಜಿ. ಅಯನ ಮಂಡೆನೇ ಸಾರ ತುಂಡುಲಾದ್‌ ಸೆಡಿಂಡ್‌! 
ಇಂಚಿಡ್ಸ್‌ ಕೃಷ್ಣೆ ತೆಲ್ಲೊಂದು ಸುದರ್ಶನೊದ ಮದೆನ್‌ ದೆಪ್ಪುವೆ. 


ಬಿನ ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


ಅರೆ! ಸೂರ್ಯೆ ನನೋಲ ಕಂತ್‌ದಿಜೆ. ಕಂತೊಂದುಲ್ಲೆ ಆತೇ। 


ಕೌರವೆ ಪಿಸರ್ಡ್‌ ನೆರೊಂಡೆ. ಬಾಕಿದಕುಲು ಬೇಜರ್‌ಡ್‌, ನಾಚಿಗೆಡ್‌ ಮುಡಕಟಿಯೆರ್‌! ಸೂರ್ಯೆ ಕಂತಿ 
ಬೊಕ್ಕ ದಾದ ಬೇಲೆ? ಉಳತ್ತುಳಯಿಡ್‌ ಕೊದ್ಯೊಂದೇ ಪಾಳೆಯೊನು ಸೇರೊಂಬೆರ್‌! 


“ಧೃತರಾಷ್ಟ ಪ್ರಭೂ, ದೈವಬಲ ಮಾತೆಟ್ಟ ಮಿಗಿಲ್‌” ಪಣೊ೦ದು ಸಂಜಯೆ ಯುದ್ಧಸಂಗತಿಲೆನ ಬಣ್ಣನೆನ್‌ 
ದುಂಬರಿಪುವೆ. 


ಕರ್ಣೆ ಪಣೊಂಡೆ, “ದೈವಕೃಪೆ ಇಜ್ಜಂದಿನಕ್ಷೆನ ಅ೦ಗೈಯಿಡ್‌ ಸ್ಪರ್ಶಮಣಿ ದೀಂಡಲಾ ಅವು ಇಸ ಆಪುಂಡು!” 
ಕರ್ಣನ ನುಡಿನ್‌ ಮಾತೆಥ್ದ ಒಪ್ಪಿಯೆರ್‌. ಕರ್ಣಗ್‌ ಸೋದ್ಯನೆ! 

“ಅತ್ತ್‌, ನಮ ಕಡೆತಕಲ್ಲ ಗೌಜಿ ಕಡಲ್ಬ ಸೊರೊನು ಮೀರುನನೇ! ದ್ರೋಣೆರೆನ ಅಚ್ಚಿಕಟ್ಟ್‌ದ ವ್ಯೂಹೊಲು 
ಯುಗಾ೦ತರೊಗ್ಗಾ ಸಲ್ಲುನವೆ! ಆ೦ಡಲ ಸೈನ್ಯ ಜೆದರ್‌೦ಡ್‌. ಸೈಂಧವೆ ಸಯ್‌ ದಾಯೆಗಿಂಚ ಆಂಡ್‌? ಯೆಂಕುಲು 
ಪಾಂಡೆವೆರೆಡ ಯುದ್ಧ ಮಲ್ರೊಂದಿಜ್ಜನ? ದೈವೊಡನೇ ಯುದ್ಧ ಮಲ್ಲೊಂದುಲ್ಲನ?” 


ಕರ್ಣೆ ದಾನೆ ಮಲ್ಲೆರೆಗಾವು? ಮಾತೆರ್ಲ್ದ ಒಂಜೇ ಬಾಮೊಡುಲ್ಲೆರ್‌. “ಕೌರವಗಾದ್‌ ಯೆಂಕುಲು ಬತ್ತದ. 
ಯೆಂಕ್ಷೆನ ಪ್ರಾಣೊನ್ನ ಅಯಗಾದ್‌ ಕೊರ್ಟ ಅಂಚ ಚಿಂತೆ ದಾಯೆಗ್‌?” 


ಆ ಕಡೆಟ್‌ ವೀರನಾರಾಯಣೆ ಸಂತೋಸುಡು ಪಾರ್ಥನ ರಥೊನು ಪಾಳೆಯೊದ ಕಡೆಕ್‌ ತಿರ್ಲಾವೆ! 
ಸೈಂಧವನ್‌ ಕೆರ್ಟ್‌ ಬತ್ತಿನ ಪಾರ್ಥಗ್‌, ಕೃಷ್ಣಗ್‌ ಪಾಳೆಯೊಡು ಎದ್ಯೊನುನ ಸಂಬುರ್ಮ[ 
ಈ ಸಂಬುರ್ಕೊನು ವೈಶ೦ಪಾಯನೆರ್‌ ಇಂಚ ಪಣೊಂದಿತ್ತೆರ್‌. 


ಜನಮೇಜಯಾ ಧರ್ಮರಾಯನ ಸಂತೋಸುನು ಪಂಡ್‌ದ್‌ ಪರೆಸಂದ್‌! ಆನಂದೊದ ಕಣನೀರ್‌ಡೇ 
ಶ್ರೀಕೃಷ್ಣನ ಪಾದೊಲೆನ್‌ ಪತೊನುವೆ! ಮೆಯಿ ಮದಪನಂಚಿನ ಬಾಮೊದ ಒಸಯೊ ಆಯನವು! ಕೃಷ್ಣೆ 
ಮೋಕೆಡ್‌ ತರ್ವೊಂದು, ತನ ಆನ೦ದೊನ್ಹ ಉಡಲ್‌ ದಿಂಜಿದ್‌ ಪಣ್ಟೆ “ಅರ್ಜುನನ ಶಪಥೊಡು ಎಡ್ಡೆನೇ ಆಂಡ್‌. 
ಪುಣ್ಯೊಗು ಕಳಶ ದೀಯಿಲೆಕಾಂಡ್‌” ಇಂಚ ಪಂಡಿನೆಕ್‌ ಧರ್ಮರಾಯನ ನುಡಿ ಒಂಜೇ. “ಅವು ಮಾತ 
ನಿನ್ನನೇ ಕೃಪೆ.” 

“ಯಾವು ಧರ್ಮಜಾ. ಪೊಕ್ಕಡೆ ಪುಗರೊಂದಿತ್‌೦ಡ ಆಪುಜಿ. ಶತ್ರುಸೇನೆಡ್‌ ಏಳ್‌ ಅಕ್ಷೋಹಿಣಿ ಸೇನೆ 
ನಸ್ಟ ಆಯಿನಿ ಭೀರ್ಮಾಜುನೆರ್ನಂಚಿನ ಬೀರೊದಕಲ್ಲನೆ!” ಕೃಷ್ಣನವು ಪುಗರ್ದೆದ ಮಾನಾದಿಗೆ! 

ಕೌರವನ ಪಾಳೆಯೊಡು ಕೌರವನ ದುಕ್ಕ ದಿಂಜಿದಿನ ಮೋನೆನ್‌ ತೂನಗ, ಬಾಕಿದಕ್ಷೆಗ್ದ ತಿಗಲೆ ಪೊತ್ತೊಂದಿತ್ತ್‌ಂಡ್‌! 
ಕರ್ಣೆ ಕೋಪೊಡು “ಶತ್ರುಲೆನ್‌ ಇತ್ತೆನೇ ಸೈಂಧವನಡೆಗ್‌ ಕಡಪುಡ್ಡ್‌ ಬುಡೆ! ಕಿರೀಟಿನ ಬೆರಿಡ್ಜ್‌ ಕರ್ಸ್‌ನ್‌ ಒಯ್ಮ್‌ 
ಬುಡೆ! ಆಯೆ ಜಯದೃಥನ್‌ ವಂಚನೆಡೇ ಕೆರಿ ನಿ. ಆ ಅಧರ್ಮಿ ಅರ್ಜುನನ್‌ ಪೊಕ್ಕಡೆ ಬುಡಯೆ. ಯಾನ್‌ 
ಅಯನ್‌ ಕೆರ್ಲಿನೆನ್‌ ಈ ತೂವೊಂದು ನಿನ ಕಣ್ಣ್‌ದ ಆಯೆಸೊನು ಪರಿಹಾರ ಮಲ್ತ್ಪೊನ್ಹ!” 


ಕೃಪಾಚಾರ್ಯರೆಗ್‌ ಇಂಚಿತ್ತಿ ಬಾಯಿ ಬೊಗಳೆ ಇಸ್ಟ ಆಪುಜಿ. 


“ಆಹಾ! ಬೇಲಿಕೇರೆ ಗರುಡನ್‌ ಪತ್ಯೆರೆ ಪಿದಾಡ್ಜ್‌ ಪೋಯಿಲೆಕನೆ! ಯೇತಾಂಡಲಾ ಕರ್ಣೆ ಕೌರವನ 
ಬಳಗೊಡು ಬಾರಿ ಮಾನಾದಿಗೆದಾಯೆನೆ!! ನನ ದಾಯೆಗ್‌ ಯೋಚನೆ? ಕರ್ಣಾ ಯೆಂಕುಲು ತೆಲ್ತೊಂದುಲ್ಲ 
ಪಣ್ಣ್‌ ಪೋಡ್ಕಡ! ಇತ್ತೆ ಪಂಡಿನೆಡ್ಸ್‌ ಎಡ್ಮ ಪಟ್ಟ್‌ ಬಿಂಕೊದ ನುಡಿ ಪಣೊನ್ನ. ಅಡ್ಡಿ ಇಜ್ಜಿ!” 

ಕರ್ಣಗ್‌ ಕರಕರಿ ಆಂಡ್‌. “ಆಹ! ಯೆಂಕ್‌ ದೂರುದುರ್ಜನೊದ ಪಾತೆರೊನ? ಈರ್‌ ದಾದ ಮಲ್‌ದರ್‌? 
ಸೈಂಧವನ್‌ ಕಾತೊನುವೆ ಪಣ್ತರ್‌, ಆತೆ! ಬೇತೆ ಬೇತೆ ವ್ಯೂಹ ನಿರ್ಮಿದಿನತ್ತಾಂದೆ ದ್ರೋಣೆರ್‌ ದಾದ ಮಲೆರ್‌? 
ನಿಕುಲು ನಿಜವಾಯಿನ ಬಂಟೆರತ್ವ್‌! ಭಂಡೆರ್‌, ಜಗಭಂಡೆರ್‌! ಜನಕುಲೆನ್‌ ಪೊಕ್ಕಡೆ ಜರೆವುನ ಜಂಬರೊಡೇ 
ನಿಕಲ್ಲ ಎಚ್ಚಲ್ಲೆ?” 

ತನ ಮಾಮೆರಾಯಿನ, ಕೃಪಾಚಾರ್ಯೆರೆನ್‌ ಕರ್ಣೆ ನಿಂದನೆ ಮಲ್ತಿನೆಕ್‌ ಅಶ್ವತ್ಥಾಮೆ ಬೆಚ್ಚ ಆಯೆ! 

“ಎಲಾ, ಪಟಿಂಗ! ಮಾಮೆರೆನ್‌ ನಿಂದನೆ ಮಲ್ಲುವನ? ನಿನ ನಾಲಾಯಿನ್‌ ಪರ್ತ್‌ ಪಾಡುವೆ!” 

ಇಂಚ ಪಣೊಂದು ಕತ್ತಿ ಪತೊಂದು ಕರ್ಣನ೦ಚಿ ಪೋಯೆನೆ! ಕೌರವೆ ನಡುಕು ಬರೊಡಾಂಡ್‌! 


ಇಂಚ ಕೌರವ ಕಡೆತಕಲ್ಲ ಕಟಪಿಟಿ ಪಿದಯಿದ ಯುದ್ದೊಡ್ಡ ದಿಂಜ ಪರ್ನಾಮದನೆ. ಅಂಚಾದೇ ಕೌರವನ 
ಪಾಡ್‌ ಹಾಳಾಂಡ್‌೦ದ್‌ ಜನೊಕುಲು ಪಾತೆರೊಂಡೆರ್‌. 


ಮಾತೆರೆಗ್ಗ ಒಟ್ಟುಡು ಕೌರವೆ ಪಣ್ಣೆ. “ನಿಕುಲು ನಿಕುಲೇ ಕಂಟ್ಯೊಂಬಿನವು ಸರಿಯತ್‌! ಉಂತಾಲೆ! ಇನಿತ 
ಯುದ್ಧೊಡು ಯಾನ್‌ ಅದೃಷ್ಟೊಗು ದೂರದಾಯಿನೆ| ನಿಜೊವಾದ್ದಾ ನಿಕ್ಷೆಗ್‌ ಯುದ್ದೊಡು ಮನ ಉಂಡುಂದಾಂಡ 
ಭೀಮನ್‌, ಪಾರ್ಥನ್‌ ಮುಗಿಪುಲೆ! ಇಜ್ಞಾಂಡ ರಣೊತ ಎಚ್ಚಿಡ್‌ ವೀರ ಸೊರ್ಗೊನು ಪಡೆತೊನುಲೆ! ಇಂಚದ 
ಪೊಡಿ ಲಡಾಯಿಡ್‌ ಪ್ರೇಜನ ಇಜ್ಜಿ. ಸೈಂಧವನ್‌ ಕಾತೊನುವೆ ಪಣ್ಣಿನ ವಚನ ದಂಡೊಗಾಂಡ್‌! ಇತ್ತೆಲಾ 
ಸಾಮರ್ತಿಗೆ ಉಂಡುಂದಾಂಡ ಪಗೆನಕ್ಷೆನ್‌ ಮುಗಿಪುಲೆ.. ಡೌಲು, ಬೂಟಾಟಿಕೆದ ಪೊರ್ತು ಉ೦ದತ್ರ್‌. ಬೀರ 
ಮೆರೆಪಿನ ಪೊರ್ತು ಯೆಂಕ್‌ ಗೊತ್ತುಂಡು, ನಿಕುಲು ಯೇರ್ಲಾ ಕಮ್ಮಿದಕುಲತ್ತ್‌.! ನಿಜೊವಾದ್ದಾ ನಿಕುಲು ಬಿರ್ದೆರೇ! 
ಆಂಡ ಯೆನ ಅದ್ಯಷ್ಟೊನೇ ಇಂಚ! ನಿಕುಲಾಂಡಲ ದಾದ ಮಲ್ಲೊಲಿ?” 


ದ್ರೋಣೆರ್‌ ತಾಳ್ಗೆಡೇ ಯುದ್ಧೊದ ಬಗೆನ್‌ ತುಲಿತ್‌ ತೂವೊನುವೆರ್‌.. 


“ದಯೆ ದೀದ್‌ ಯೇರ್ಲಾ ದುಕ್ಕ ಮಲ್ತೊನೊಡ್ಡಿ ಒರಿಯಡೊರಿ ಕೋಪೊಡು ಕಂಟ್ಕೊನೊಡ್ಡಿ. ಸೈಂಧವನ್‌ 
ಕಾತೊಂಬಿನವು ನಮ ಸಾಮರ್ತಿಗೆಗ್‌ ಮಿದ್ದಿನ ಸಂಗತಿ. ರುದ್ರಡ ಪಡೆತಿನ ಪಾಶುಪತಾಸ್ತ್ರ ಅರ್ಜುನಡ ಇತ್ತ್‌ಂಡ್‌. 
ಆಯೆ ಅವ್ಹೆನೇ ಪ್ರಯೋಗ ಮಲ್ತ್‌ದೆ! ಅವ್ವೆನ್‌ ಮುಯಿಪುನಕುಲು, ಯೇರುಲ್ಲರ್‌ ಪಣ್ಣೆ! ಇತ್ತೆ ಯುದ್ಧೊದ ನನ 
ದುಂಬುದ ಪಜ್ಜೆಗತಿನ್‌ ಅಲಚನೆ ಮಲ್ಲುನೆನ್‌ ಬುಡ್ಡು ಪೊಕ್ಕಡೆ ಪರಂಚೆಲ್‌ ಪಾತೆರೊಂಡ ದಾನೆ ಪ್ರೇಜನ? 
ಅರ್ಜುನನ ಬತ್ತಳಿಕೆಡ್‌ ಯೇತ್‌ ಮಾತ ದಿವ್ಕಾ ಸ್ತೊಲುಲ್ಲನ? ಶಿವನ, ಇಂದ್ರನ, ಕುಬೇರನ, ಅಗ್ನಿನ, ವಾಯುನ, 
ಇಂಚ ಮಾತೆರ್ದ ಅಸ್ತೊಲು ದಿಂಜಿದಿಪು! ಆ ಅಸ್ತೊಲು ಪ್ರಯೋಗ ಆಂಡ ನಂಕ್‌ ಅವೆನ್‌ ಕಡ್ತ್‌ ಬುಡ್ಕರಾವಂದ್‌, 
ಪರಿಸ್ಥಿತಿ ಜಸ ಉಪೆನಗ ನಮ ಗೆಂದೊಡಾಂಡ ಬಂಗನೆ[” 


ಈತ್‌ ಪಂಡಿನ ದ್ರೋಣೆರ್‌ ಕೌರವನಂಚಿ ತಿರ್ಲಿಯೆರ್‌! 


ಘಟೋತ್ಕಚನ ಪರಾಕ್ರಮೊ 


ದ್ರೋಣೆರ್‌ ಪಂಡೆರ್‌, “ದುರ್ಯೋಧನಾ, ಅರ್ಜುನನ ರುದ್ರಾಸ್ತೊನು ತಡೆತೊನುನವು ಬಂಗನೇ! ಸದ್ಯೊಗು 
ಹರನ ಪಾಶುಪತಾಸ್ತ್ರ ಇಜ್ಜ ತ್ತ? ಒಂಜಿ ಯೋಜನೆ ಪಾಡ್‌ಗ। ಇನಿ ಇರ್ದಡ್ಡ ಯುದ್ಧ ನಡಪಗ. ಯುದ್ಧೊದ 
ಘೋಷಣೆ ಮಲ್ಲುಗ. ಅಪಗ ಶತ್ರುಲು ಗಡಿಬಿಡಿಟೇ ಬರ್ಬೆರ್‌. ಶತ್ರುಲೆನ್‌ ಪು೦ಟುದು ಪಾಡ್ಕೆರೆಗ್‌ ಸೊಲಬ 
ಆಪುಂಡು. ಇರ್ಲ್‌ ಯುದ್ಧೊಗು ಬೋಡಿತ್ತಿನಾತ್‌ ಜೀಟಿಗೆಲ್‌ ಸಜ್ಜಾವಡ್‌.” 


ಬಿ1(2) ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


ಇಂಚ ಪಂಡಿನತ್ತಾಂದೆ ದ್ರೋಣೆರ್‌, ಬಗೆತರೊತ ಕತ್ತಿ ಕಯ್ದುಲೆನ್‌ ತರುಡಾದ್‌, ಎಡ್ಡೆ೦ತಿನೆನ್‌ ಅಜತ್ತ್‌ದ್‌, 
ಸೈನಿಕೆರೆಗ್‌ ಕೊರ್ದು, ರಣಬೂಳ್ಯದೊಟ್ಟುಗು ರಣರಂಗೊಗು ಕಡಪುಡ್ಕರೆ ಸುರುಮಲ್ತೆರ್‌. ಜತೆಟ್‌ ಸೂಚನೆನ್‌, 
ಉಮೇದ್‌ದ ನುಡಿನ್‌ ಪಂಡೆರ್‌. 


“ಸೈನಿಕೆರೇ ದುಂಬು ದೀತಿನ ಪಜ್ಜಿನ್‌ ಪಿರ ದೆಪ್ಪಡೆ. ಶಸ್ತಧಾರೆದ ಪುಣ್ಯ ತೀರ್ಥೊಡು ಲೌಕಿಕೊದ ಕುರೆನ್‌ 
ಮಾತೆನ್ಸಾ ದೆಕ್ಕೊನ್ಸೆ! ಜೂವೊದಾಸೆ ಬುಡ್ಡೆ! ಕುಲಕೀರ್ತಿನ್‌ ಕಾತೊನ್ದೆ! ಸದ್ಗತಿನೇ ಆಯ್ಕೆ ಮಲ್ತೊನ್ಹೆ!” 

ಇಂಚಿತ್ತಿನ ನುಡಿ ಕೇಂಡಿನೆಡ್ಸ್‌ ಬೊಕ್ಕ, ಕದನಕರ್ದುಲು ಮನಿಪಂದೆ ಉಪುುವೆರ? ದುಂಬು ನುರ್ತೊಂದು 
ಪೋಯೆರೇ. 

ದ್ರೋಣೆರ್‌ ಆತೆಕೇ ಉಂತಾವಂದೆ ಇರ್ಲ್‌ದ ಯುದ್ಧೊಡು ಗೆಂದೊಡೇ ಪಣೊಂದಿತ್ತೆರ್‌. 

ಪಾಂಡೆವೆರೆಗ್‌ ಯುದ್ಧೊಗು ಲೆಪ್ಪು ಪೋಂಡು. 


“ಓಹೋ! ಸೋತುದು ಪೋಯಿನಕುಲು ಕುಡ ಬತ್ತೆರ? ಬರಡ್‌ ಯುದ್ಧ ಗೆಂದುನ ಸಗ್ಳಿ ಯೆಂಕ್ಷೆಡನೇ 
ಉಪ್ಪುನತ್ತ? ಅಕುಲು ಲೆಪ್ಪುನಗ ಪಿರ ಉಂತೊಡು ದಾಯೆಗ್‌9 ಕೌರವ ಕಡೆತಕುಲು ಬಾಯಿಡ್‌ ಬಿರ್ಲೆರ್‌, 
ಮನಸ್‌ಡ್‌ ಪೋಡಿಗೆ ಪಕ್ಕೆಲೆರ್‌! ಕೌರವನಕುಲ್ಲಾ ಅಂಚಿತ್ತಿನಕುಲೇ। ಪಲಾಯನ ಪಂಡಿತೆರೆ!” 


ಪಾಂಡವ ಕಡೆತಕುಲ್ಲಾ ಸಜ್ಜಾದ್‌ ಬತ್ತೆರ್‌. 


ಯುದ್ಧ ರಂಗೊಡು ಕತ್ತಲೆ! ಕೇಡಿಲೆನ ಮನಸ್‌ದ ಕತ್ತಲೆದಂಚ, ಗುಮ್ಮೆಲೆನ ಕಣ್ಣ್‌ದ ಕಪ್ಪುದಂಚ, ಪ್ರಳಯಪೊರ್ತುದ 
ಕತ್ತಲೆದ ಬೀಜೊದಂಚ, ಕಪ್ಪುಕರಿ ಬೆಟ್ಟದಂಚ ಅಕ್ಕಸೊಡು ಕತ್ತಲೆ ಕಬಿಂಡ್‌. 


ಕದನ ಬ೦ಟೆರೆನ ಬೀರೊದ ಮಯಿರ್‌ ನಲ್ಲೆರೆಗಾಪಿಲೆಕ ರಣಕಣ ಸಜ್ಞಾಂಡ್‌. ರಡ್ಜ್‌ ಕಡೆತಕುಲ್ಲಾ ಬೊಬ್ಬೆ 
ಪಾಡಿಯೆರ್‌. ಘೋಷಣೆ ಮಲ್ತೆರ್‌. ರಾಜೆರೆನ ಕಿರೀಟೊಲು ಪಳಪಳ ಮೆಂಚಿಂಡ್‌. ಅಂಚನೇ ಶಸ್ತಾಸ್ತೊಲು 
ಸರಬರ ರಾವೆರೆ ಸುರಾಂಡ್‌। 


ಅರೆಬರೆ ಬೊಳ್ಳುಡು ಸರಿಕಟ್ಸ್‌ ತೋಜಾಂದೆ ಒರಿಯಗೊರಿ ಎದುರಾನಗ ಒವು ಪಕ್ಷ ಪಣ್ಣ್‌ ಕೇಣೊಂದು 
ಬೊಕ್ಕನೇ ತಾಂಟೊನೊಡಾಂಡ್‌. ಆನೆಲೆಗ್‌ ಪತ್ರ್‌ ಬೊಂಬಾಳ ದೀಟಿಗೆಲು, ರಥಿಕೆರೆಗ್‌ ನಾಲ್‌, ಕುದುರೆಗ್‌ 
ರಡ್ಜ್‌ ಕಾಲಾಳ್‌ಗ್‌ ಒಂಜಿ, ಇಂಚ ದೀಟಿಗೆದ ದಾಮಾಶಯ ಇತ್ತ್‌ಂಡ್‌. ಎಣ್ಣೆದ ಕೊಪ್ಪರಿಗೆಲೆನ್‌ ಅಲ್ಲಲ್ಲ 
ದೀದಿತ್ತೆರ್‌! ಆಂಡ ಯೇತ್‌ ದೀಟಿಗೆ ಅರ್ಲ್‌ಂಡಲ ಯುದ್ಧೊಗು ಯಾರುಜಿ. ಇರ್ಸ್‌ ಪಗೆಲ್‌ನ್‌ ಪೆದ್ದಿಲೆಕ 
ತೋಜೊಂದಿತ್ತ್‌ಂಡ್‌. ದೀಪ್ತಿಕೆ ಪಣ್ಣಿ ತುಂಬಿಲ್‌ ಕತ್ತಲೆನೇ ಕಕ್ಕೊಂದಿತ್ತ! 


ದ್ರೋಣೆರ್‌ ತನ ಕಡೆತಕ್ಷೆನ್‌ ಉಮೇದ್‌ ಉಲ್ಲಾಸೊಡೇ ಒರಿತೆರ್‌. ಆಂಡ ಪಾಂಡೆವೆರೆ ಸೇನೆ, ಗಾಯಗಡಿ 
ಪತೊಂದು ಪಿರ ಕಾರ್‌ ದೀಯೆರೆ ತೂಯೆರ್‌. ಅಪಗ ಶ್ರೀಕೃಷ್ಣನ ಅಭಯಹಸ್ತ ಲಕ್ಕದ್‌ ತೋಜಿಂಡ್‌. ಅಯಗ್‌ 
ಕರುಣೆನೆ. 


“ಉಂತುಲೆ! ಯೇರ್ಲಾ ಪಾರ್ಟ್‌ ಪೋವೊಡುಂದಿಜ್ಜಿ ಬಯಬೀತಿಲ ಬೊಡ್ಡಿ ದೊಂದಿದೀಪೊಲೆನ್‌ ಅರ್ರಾವೊಂದು 
ಬತ್ತಿನೆಟೇ ಕೌರವಸೇನೆಗ್‌ ಬಲ ಬತ್ತ್‌ ಸೇರುಜಿ. ಅಕುಲು ಬತ್ತಿನೆಕ್‌ ನಿಕುಲು ಬಲ್ಲುನ ಅಗತ್ಯ ಇಜ್ಜಿ” 


ಇರ್ಲ್‌ದ ಈ ರಣ ನೋಟೊನು ಬಣ್ಣನೆ ಮಲ್ತೊಂದು, ವೈಶಂಪಾಯನೆರ್‌ ಜನಮೇಜಯಗ್‌ ಪಣ್ಣೆರ್‌. 
“ತೂಲ ಜಯಮೇಜಯ.. ಯೇರೇ ಆವಡ್‌, ಎಡ್ಡೆನೇ ಪಾತೆರ್‌೦ಡ, ಅಭಯ ಕೊರ್‌೦ಡ ಜನೊಕುಲೆಗ್‌ 

ಉಲ್ಲೆಸ ಕೂಡ್ಬು ಜನ್ಮಾಂತರೊದ ಪಾಪ ಪಣ್ಷಿ ತೂ ಪೊತ್ತುದೇ ಪೋಪುಂಡು! ನನ ಸಾಕ್ಷಾತ್‌ ಶ್ರೀಕೃಷ್ಣನ 
ಅಭಯ, ಮಧುರ ನುಡಿ ಕೇಣ್‌೦ಡ ಎಂಚ ಆವು? ಸೈನಿಕೆರೆನ ಬಯ ದೂರ ಆಂಡ್‌. ಉಮೇದ್‌ ಉರ್ಕುಂಡು. 
ಅಕುಲು ದೈರ ಬೀರೊಡು ಕದನ ಕಳೊಟು ಮೆರೆಯೆರ್‌. 


ಪಗೆಲ್‌ಡ್‌ ಕಾದ್‌ದೇ ಮಾತೆರ್ಲಾ ಸೋತುಸುಣ್ಣ ಆದಿತ್ತೆರ್‌! ಆ೦ಂಡಲ ದ್ರೋಣೆರ್‌ ಇರ್ಲ್ಸ್‌ಡ್‌ ಯುದ್ಧ 
ಘೋಷಣೆ ಮಲ್‌ದ್‌ನ ಕುತಂತೊಗು ಕೃಷ್ಣನವು ಪ್ರತಿತಂತ್ರೊದ ಯೋಜನೆ! 


ಇರ್ದ್‌ದ ಯುದ್ಧೊಗಾಪಿನ ಬಲಾಡಿಗೆರೆನ್‌ ಮಾತ್ರ ಲೆತ್ತ್‌ದ್‌ ಘಟೋತ್ಕಚನ ನಾಯಕತ್ತೊಡು ಕಡಪುಡುನ 
ಕೃಷ್ಣನ ಸಲಹೆ ಭೀಮನಕ್ಷೆಗ್ರ ಒಪ್ಪಿಗೆ ಆಂಡ್‌. ಧರ್ಮರಾಯೆ ಘಟೋತ್ಕಚನ್‌ ಲೆಪುಡಾವೆ. ಫಟೋತ್ಕ್ಯಚೆ 
ಉಬ್ಬಣ' ಪಣ್ಷಿ ಮಲ್ಲ ಆಯುಧೊನು ಬೀಜಾವೊಂದು, ಗೆಜ್ಜೆ ಕಾರ್‌ಡ್‌ ಮಲ್ಲ ಪಜ್ಜಿ ದೀವೊಂದು, ಗಾಂಬಿರೊಡು 


ಬ 


ಬತ್ತೆ. ಈ ಮಲ್ಲ ಜೂವೊದ, ಮುರಿಮೀಸೆ, ಕೆಂಪು ಕಣ್ಣ್‌, ದಾಡೆಕೂಲಿದ ದಾನವೆ ಘಟೋತ್ಸಚೆ, ಬತ್ತಿನಾಯೆನೇ 
ತನ ಪೆರಿಯಮ್ಮಡ ತನನ್‌ ದಾಯೆಗ್‌ ಲೆಪುಡಾಯರ್‌ಂದ್‌ ಕೇಂಡೆ. 


“ಫಟೋತ್ಕಚಾ, ಪಗೆನಕುಲು ಮುತ್ತಿಗೆ ಪಾಡ್ಜೆರ್‌[- ಇರ್ಲ್‌ ಯುದ್ಧೊ...” 


“ಹ ಹ್ಹ ಹ್ಹಾ! ಆತೆನ? ಅಂಚಾಂಡ ತಡ ದಾಯೆಗ್‌?” ಪಣೊಂದು ಘಟೋತ್ಸಚೆ ಬೂಳ್ಕೊಗು ದತ್ತ ಕೈಯಿ 
ನೀಡ್ಜ್‌, “ಪೆರಿಯಮ್ಮೆರೇ, ಕೇಣ್ಣೆ. ಯಾನ್‌ ದಾನವೆರೆಡ್‌, ಅ೦ಚನೇ ದೇವತೆಲೆಡ್‌ ಯೆನಡ್ಡ್‌ ಮಿಗಿಲಿಜ್ಜಣ್ಣಿಲೆಕ 
ಕಾದುವೆ” ಪಣೊಂದು ತನ ಸೇನೆದಂಚಿ ಮುಕುಡುವೆ! ಅಯನ ರಕ್ಕಸ ಕೂಟ ತೆಡಿಲ್‌ದ ಅಬ್ಬರೊಡೇ 
ದುಂಬೊತ್ತುಂಡು! ಮಾತೆರೆನ ಕೈಯಿಟ್‌ ಅರ್ಲುನ ದೀಟಿಗೆಲ್‌! ಅಯಿತ ಬೊಳ್ಳುಡು ಮೆಂಚುನ ಕಡ್ಗಕಯ್ದುಲು! 
ಆಕ್ಷೆನ್‌ ತೂನಗ ಕಾಳರಾತ್ರೆದ ದಂಡಾ? ಕಾಲರುದ್ರನ ಪಡೆನಾ? ಪಣ್ಣಿಲೆಕದ ಸಂದೆಗ ಆವೊಂದಿತ್‌೦ಡ್‌. 


ದ್ರೋಣೆರ್ನ ಸೇನಾಧಿಪತ್ಕೊಡು ಕೌರವ ಸೇನೆ ಸಜ್ಞಾಂಡ್‌. ಸೇನೆದ ಪಿರಾವುಡು ಕೌರವನಕುಲು ಉಂತಿಯೆರ್‌! 
ಘಟೋತ್ಕಚನ ಪಿರಾವುಡು ಭೀಮನಕುಲು ಉಂತಿಯೆರ್‌! ಘಟೋತ್ಸಚೆ ಯುದ್ಧರಂಗೊನು ಪೊಗ್ಗಿಯೆ! ಆಯನ್‌ 
ತೂನಗ ನೀಲಪರ್ವತೊಗೇ ಕೈಕಾರ್‌ ಬುಳೇತಿಲೆಕ ತೋಜೊಂದಿತ್ತ್‌೦ಡ್‌! ಅಯನ ತರೆ ಅಕ್ಕಸೊದ ಎತ್ತರೊಗೇ 
ಮುಟ್ಟಿಲೆಕ! 


ಕೌರವೆನೇ ಘಟೋತ್ಕಚನ್‌ ಜರೆವೆ! “ಏಯ್‌. ರಕ್ಕಸಾ, ನಿನ ಗುರ್ಕೆ ಬ೦ಜಿನ್‌ ತೋಜ್ಞಾದ್‌ ಯೆಂಕ್ಷೆನ್‌ 
ಪೋಡಿಪಾಯಿರೆ ಬಯ್ದನ? ನಿನ ಅಮ್ಮೆ ಭೀಮನ್‌ ಲೆಪ್ಪುಲ! ನಿಕಲ್ಲ ನಿರೆಲ್‌ದಂಚ ಉಪ್ಪುನ ಆ ಕೃಷ್ಣನ್‌ 
ಲೆತೊ೦ದು ಬಲ್ಲ..” 


“ಮರಾ, ಕೌರವಾ, ಈ ಪಂಡಿನವು ಸರಿ! ಆಂಡ ಜಡ ಜಂಗಮ ಆಯಿನೆಕ್‌ ಮಾತ್ರ ನಿರೆಲ್‌ ಉಪ್ಪುನು. 
ನಿಸರ್‌ಗ್‌ ನಿರೆಲ್‌ ಉಂಡುಣಿನೆನ್‌ ಈ ಕೇಣ್ಣನ? ತೂವೊ೦ದನ? ಯಾನ್‌ ಯೇರೆಡ್ಜ್‌ಲ ಸಾಯ ಬಯಕುಜಿ, 
ದೆತೊನುಜಿ. ಕೃಷ್ಣನ ಇಚಾರ ಮುಲ್ಪ ದಾಯೆಗ್‌? ಆಯೆ ದೈವ! ದೈವೊದ ಸುದ್ದಿಯೇ ಮುಲ್ಪ ಬೊಡ್ಡಿ” 


ಕೌರವೆ ತೆಲ್ಲೊಂದು.. “ದಾನವನ ಗೇನ ಯೇತ್‌೦ದ್‌ ಲೋಕೊಗೇ ಗೊತ್ತುಂಡು! ಪುಣೊಕುಲೆನ್‌ 
ನಾಡುನು, ನೆತ್ತೆರ್‌ ಪರಿನೆಕಾದ್‌ ಶಾಕಿನಿ ಡಾಕಿನಿಲೆನೊಟ್ಟುಗು ಲಡಾಯಿಗು೦ತುನು ಈತೇ। ನಿನ ಲೆಕ್ಕಂತಿನಾಕುಲು 
ರಣಬೂಮಿಗ್‌ ಬತ್ತ್‌ದ್‌ ವೀರಸೈನಿಕೆರೆನ್‌ ಕೆಣಕ್‌ದ್‌ ಗೆಂದುನ ಸಂಗತಿನ್‌ ಯಾನ್‌ ಈತ್ನೇಟ ಪಿಣಯೆ! ಯುದ್ಧ 
ಮುಗಿಬೊಕ್ಕ ಪುಣೊಕ್ಸೆನ್‌ ತಿನೈರೆ ಬರೊಡಾಯಿನಕುಲು ಇತ್ತೆ ದಾಯೆಗ್‌ ಬಯ್ದರ್‌?” 


ಅಪಗ ಘಟೋತೈಜೆ, “ಆಹಾ! ಕೌರವ. ನನೊರ್ಯಗ್‌ ನೆರ್ಟಿನನೇ ನಿನ ಬಿರ್ಬಾದಿಗೆ! ನೆರಡೆಲೇ ನಿನ ಅಸ್ತೊಲು! 


KI] ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


ಬೇತೆ ಬಾಣೊಲು ನಿನ ಬತ್ತಳಿಕೆಡಿಜ್ಜ! ಯೆನ ಅಮ್ಮೆರೆನ್‌ ಲೆಪ್ಪೊಡು ಪಂಡತ್ತ? ನಿನನ್‌ ಯಾನ್‌ ಪೊಕ್ಕಡೆ 
ಬುಡುವೆನ? ಸಿಂಗೊದ ಕುಜಲ್‌ಡ್‌ ಉಜ್ಜಾಲೆ ತೂಂಕ್ಕೆರೆ ಬಯಕುನ ಈ ಬದೈೆರೆಗಾವ?” 


ಪಣೊಂದಿತ್ತಿಲೆಕನೇ ಪೊರುಂಬಾಟೊಲ ಸುರುವೆ! ಕೌರವೆ ಅಯನ ಪೆಟ್ಟ್‌ಗ್‌ ಪೋಡಿದ್‌ ಪೋಯೆ. 
ಕೌರವನ ಸಾಯೊಗು ಅಯನ ಕಡೆತ ರಕ್ಕಸೆರ್‌ ಬತ್ತೆರ್‌. ಅಕುಲು ಬಕಾಸುರೆ, ಜಟಾಸುರೆ, ಕಿಮ್ಮೀರೆ ಇಂಚಿತ್ತಿನ 
ರಕ್ಕಸೆರೆನ ಜೋಕುಲು. ಬೊಕ್ಕ ಹಿಡಿಂಬೆನ ಮೆಗ್ಯನಕುಲು. ಶಿಶುಪಾಲನ ಜೋಕುಲು. ಘಟೋತ್ಕಚಡ ಮೊಕುಲು 
ಮಾತೆರ್ಸ ಪಗೆ ಕಟೊಂದಿನಕುಲೇ! ಅಯಗ್ದ ಅಕಲ್ಲ ಬಯಂಕರ ಕೋಪ! ಆ ಕೋಪೊಡೇ, “ಓ ರಕ್ಕಸ 
ಕುಲೊತಕುಲೇ, ರಕ್ಕಸೆರ್‌ ಪಂಡ ಲೋಕೊನೇ ಪೋಡಿದ್‌ ನಡ್ಗುಂಡು! ಅಂಚಿತ್ತಿ ಬೀರ ರಕ್ಕಸ ಕುಲೊತ 
ನಿಕುಲು ಈ ಉಮಿಲ್‌ದಂಚಿನ ಕೌರವನ ಆಸರೆಡ್‌ ಉಲ್ಲರತ್ತ?” ಕೇಣೊಂದು ದರೆರೆಗೇ ಸುರು ಕೊರೆ! 


ಘಟೋತ್ಕಚೆ ಮಲ್ಲ ಮಲ್ಲ ತಿಮಿಂಗಿಲೊನೇ ತಿಗಿಪ್ಲುನಾಯೆ! ಅಯನ ಎದುರುಡು ಕೌರವ ಪಕ್ಷೊದ 
ರಕ್ಕಸೆರ್‌ ಬಜೀ ತರುತಪ್ಪಟೆ ಮೀನ್‌ದಲೆಕ ಆದಿತ್ತೆರ್‌! ಘಟೋತ್ಕಚನ ಬಿರ್ಲೊಲಿಡ್‌ ನೆತ್ತೆರ್ದ ದಾರೆನೇ ಪರತ್‌ಂ೦ಡ್‌! 
ಬಕಾಸುರನ ಮಗೆ, ಹಿಡಿಂಬನ ಜೋಕುಲು, ಚೈದ್ಯ, ಮಾಗಧ, ನರಕ, ಕಿಮ್ಮೀರಕ, ಜಟಾಸುರನ ಜೋಕುಲು 
ಮಾತೆರೆನ್ಹಾ ಕೆರ್ಸ್‌ ಪಾಡಿಯೆ! “ಯೆನ ಎದುರುಗು ಬರಿನಾಂಡ, ಕರ್ಣಿ, ದ್ರೋಣೆ, ಬರಡ್‌೦ದ್‌ ಕೌರವ ಕಡೆತಕಲ್ಲ 
ಪಂಡಿನೆಕ್‌, ಸೈನಿಕೆರ್‌ ಗರ್ವೊಡು ದುಂಬು ಬತ್ತೆರ್‌. ಆಂಡ ಫಟೋತ್ಯಚೆ ಅಕ್ಷೆನ್‌ ಗೆಣ್ಮ್‌ಜೆ! 


“ಪಾಪ! ಸೈನಿಕೆರ್‌ ನಿಕುಲು ಗಟ್ಟಿಗೆರಾದುಪ್ಪರ್‌. ಆಂಡ ಯಾನ್‌ ಕಾಲಾಳು ಸೈನಿಕೆರೆಡ ಕಾದುಜಿ. ಅಶ್ವದಳ, 
ಆನೆದಳ, ರಥಿಕೆರ್‌ ಯೆರೆಡ್ಲಾ ಯಾನ್‌ ಯುದ್ಧ ಮಲ್ಲುಜಿ. ದೈರ ಇತ್ತ್‌ಂಡ ಕರ್ಣೆ, ದ್ರೋಣೆ ಬರ್‌ಡ್‌” ಪಂಡೆ. 


ಈ ಘಟೋತ್ಕ್ಯಚೆ ಇರ್ಲ್‌ ಯುದ್ಧೊದ ಮರ್ಮ ತೆರಿದಿನಾಯೆಂದ್‌ ದ್ರೋಣೆರೆಗ್‌ ಗೊತ್ತಿತ್ತ್‌ಂಡ್‌! ಕೌರವ 
ಕಡೆತಕ್ಷೆಗ್‌ ಇತ್ತೆ ಗೊತ್ತಾಂಡ್‌! ಆ೦ಡಲಾ ದಿಂಜ ಸಂಕೆಡ್‌ ಕೌರವ ಸೇನೆ ಘಟೋತ್ಕಚನ ಮಿತ್ತ್‌ ಬೂರ್‌ಂಡ್‌. 
ಆಂಡ ಮಾಯಾ ಯುದ್ಧ ತೆರಿದಿನ ಘಟೋತ್ಕಚಗ್‌ ಮೊಕುಲು ಲೆಕ್ಕೊಗೇ ಇಜ್ಜಿ. ಶತ್ರು ಸೇನೆನ್‌ ಬಗೆತರೊತ 
ಕಯ್ದುಕಡ್ಗಲೆಡ್‌ ಪೊಡಿಪೊಡಿ ಮಲ್ರೆ! ಅಯಿಡ್ಜ್‌ ಬೊಕ್ಕ ಮಾಯಾ ಯುದ್ಧೊಗೇ ಸುರುಕೊರೈ! ಮಾಯೊಡು 
ಪಿಲಿಯಾದ್‌, ಸಿ೦ಗ ಆದ್‌, ಭೈರವ ರೂಪಿಯಾದ್‌, ಪಗೆ ಪಡೆನ್‌ ಕಲಕಂಬುಲ ಮಲ್ರೆ! ಬಿರ್ದ್‌ದ ಗಾಳಿಯಾದ್‌ 
ರಥೊಕ್ಷೆನ್‌ ಮಗ್‌ ಪಾಡಿಯೆ! ಕಾಡಾಗ್ನಿಯಾದ್‌ ಪೊತ್ತಾಯೆ! ಉಚ್ಚು ಆದ್‌ ಕುಡತ್ತೆ! ಕಡಲಾದ್‌ ಪತ್ತೆ! 
ಪರ್ವತೊಲೆನ್‌ ದೆರ್‌ ಪಗೆನಕಲ್ಲ ಮಿತ್ತ್‌ ದಕ್ಕಿಯೆ! ತೆಡಿಲಾದ್‌ ಹಾಕಿಯೆ! ಮೆಂಚಿ ಆದ್‌ ಕಣ್ಣ್‌ ಕುತ್ತಿಯೆ! 
ಗರುಡಗ್‌ ತಿಕ್ಕಿನ ಉಚ್ಚುದಂಚನೇ ಆಂಡ್‌ ಕೌರವ ಸೇನೆದ ಗತಿ! ಸೇನೆ ಪೋಡಿಗೆಡ್‌ ಚೆಲ್ಲಾಪಿಲ್ಲಿ ಆಂಡ್‌! 
ದೋಣಾಚಾರೈರೇ ಪೋಡಿಯೆರ್‌!। ಶಲ್ಕ ಕುಸ್ಕುದು ಪೋಯೆ! ಅಶ್ವತ್ಥಾಮೆ ದಂಗಾಯಿ! ರಕ್ಕಸನ ಮಾಯಾಯುದ್ದೊದ 
ರಬಸೊನು ತೂದು ಕೌರವಸೇನೆಗ್‌ ಬಲ್‌ ಪೋಷಿನನೇ ಸರಿ ತೋಜಿಂಡ್‌! 


ಸೈನಿಕೆರ್‌ ಇಂಚ ಎಣ್ಣೊಂಡೆರ್‌. ಇಂಬ್ಯನ ಕೈಯಿಕ್‌ ತಿಕ್ಕುನೆಡ್ಜ್‌ ಪಾರ್‌ಪೋದು ದುರ್ಯೋಧನನ 
ಕೈಯಿಟ್‌ ಸಯ್ದಿನನೇ ಎಡ್ಡೆ. ಬೊಕ್ಕ ತಂಕ್ಷೆನ ರಥ, ಕುದುರೆ ಆನೆಲೆನ್‌, ಆಯುಧೊಲೆನ್‌ ಪೂರಾ ಬುಡ್ಡು 
ರಣಬೂಮಿಡ್ಜ್‌ ಕಾರ್‌ ಕಲೆಯೆರ್‌!! ಓಲು ತೂ೦ಡಲಾ ದ್ರೋಣೆರೆನ್‌ ಸಾಯೊಗು ಲೆಪ್ಪುನಕುಲೇ! ಆಂಡ ಆರ್‌ 
ಓಲುಲ್ಲರ್‌? ನಿರ್ಯಾಣ ದೀಕ್ಷೆ ಪಡೆತಿನಂಚ ಆರ್ಲಾ ಆ ಪೊರ್ತುಡು ಮಾಯ! ಅಶ್ವತ್ಥಾಮೆಲ ಅದೃಶ್ಯಾಂಜನ 
ಮುಟ್ಟಾವೊ೦ದು ಮಾಯೊನೆ! ನನ ಕೃಪ, ಶಲ್ಯ, ಕೃತವರ್ಮೆರ್‌ ಮಾತೆರ್ಲಾ ಪಿರ ಮುಕುಡ್ದಿನಕುಲೇ! ಆಕೇರಿಡ್‌, 
ಸಮುದ್ರಮಥನದಪಗ, ಇಸೊತ ಉರಿ ತಡೆತೊನೆರೆಗಾವಂದೆ ದೇವದಾನವೆರ್‌ ಮಾತೆದ್ದ ಶಿವಡ ರಕ್ಷಣೆ ನಟೊಂದಿಲೆಕ 


ಕೌರವಸೇನೆದ ರಾಜೆರ್‌ ಮಾತೆರ್ದ ಕರ್ಣನಡೆಗ್‌ ಬತ್ತ್‌ದ್‌, ದುರುಳನ ದೂರು ಪಣೊಂದು, ರಕ್ಷಣೆ ನಟೊಂಡೆರ್‌. 

ಕರ್ಣೆಲಾ ಘಟೋತ್ಕಚನ ಸಾಹಸೊನು ತೂವೊಂದಿತ್ತೆ. ಅಯನ ಕಡೆದ ಎಚ್ಚಲ್ಲೆನ್‌ ಮೆಚ್ಚೊಂದಿತ್ತೆಲ! 


“ಬೀರೊದ ಬಂಟೆರೇ, ಘಟೋತ್ಸಚೆ ಒಂಜಿ ಲೆಕ್ಕೊಡು ಕೃತಾರ್ಥೆನೆ! ನಮ ಯೇರ್ಲಾ ಇಂಬ್ಯನ ಮಟ್ಟೊಗು 
ಬರೈರಾವ೦ದ್‌. ಇಂಬ್ಯನ್‌ ಗೆಂದೆರೆಗ್ದ ಆವಂದ್‌. ಆಂಡ ಇಂಬ್ಯನ ಗೇಲ್‌ ಇಂಬ್ಯನನೇ ಅತ್ತ್‌. ಅವು ಕೃಷ್ಣನ 
ಗೇಲ್‌. ಕೃಷ್ಣನ ಕೈಯಿತ ಗೊಂಬೆ ಈ ಫಟೋತೃೈಜೆ. ಆಯೆ ಗೊಬ್ಬಾಯಿಲೆಕ ಗೊಬ್ಬುವೆ. ಆತೇ। ಅಂಚಾದ್‌ ನಂಕ್‌ 
ಉಂದು ಸೋಲುದ ಕಾಲೊನೇ!” 


ಕೌರವೆ ಬೇತೆನೇ ಪಣ್ಣೆ. 


“ಕರ್ಣಾ, ಯಾವು! ರಕ್ಕಸೆರೆನ್‌ ಈ ತಡೆಪೊಡೆ. ಪೊಕ್ಕಡೆ ಪೊರ್ತು ದಂಡ ಮಲ್ಲೊಡ್ಡಿ. ಸೇನೆನ್‌ ದುಂಬೊತ್ತುಲೆಕ 
ನಡಪಾಲ. ಕರ್ಣಾ ನಮ ಕಡೆತ ರಾಜೆರೆನ್‌ ತೂಲ. ತೆಕ್ಕ್‌ದಿನ ತೂತಲೆಕ ತೋಜುವೆರ್‌! ಅಕಲ್ಲ ಕೀರ್ತಿದ 
ಬೊಳ್ಳು ಕರದ್‌, ಮೋನೆ ಕಂಗ್‌ದ್‌೦ಡ್‌. ಬಯಬೀತಿ ಪೆರ್ರು ಕಟ್‌ದ್‌೦ಡ್‌. ಮೊಕುಲು ಯದ್ಭೊಗಾಪಿನಕುಲತ್ತ್‌. 
ಚೀಪೆ ಪಾತೆರೊದ ಸೋಗಲೆರ್‌. ಸಫಲಿಗೆರ್‌೦ದ್‌ ಪಣೊಂದು ಬಂಗಾರ್‌ ಲೂಟುನಕುಲು!” 


ಕರ್ಣೆ ಕೌರವೆ ಪಂಡಿನೆನ್‌ ಒಪ್ಕಿಜೆ. 


“ಅ೦ಚತ್ತ್‌, ದೊರೆ. ನಡಪುನಗ ಪಟ್ಟದ ಆನೆ ದಂಟ್‌೦ಡ ಆನೆಗ್‌ ದರುನವು ಸರಿಯತ್ತ್‌ ಯೋಚನೆ 
ಮಲ್ಲುಲ. ಇರ್ಲ್‌ದ ಯುದ್ಧ ನರಮಾನಿಲೆಗ್‌ ಅಪಾಯೊನೆ! ಅಂಜೆನೇ ರಕ್ಕಸೆರೆಗ್‌ ನಡು ಮದ್ದೆನದ ಯುದ್ಧ 
ಆಪುಜಿ. ನಮ ಕಡೆತಕುಲು ರುದಗ್ತಾ ಹೋಡ್ಯಂದಿನಕುಲೇ! ಅಕ್ಷೆನ ನಿಂದನೆ ಸರಿಯತ್ರ್‌” 


ದುರ್ಯೋಧನೆ ಕರ್ಣಡ ವಾದವಾರ್ಜಿಕೊಗು ಪೋಯಿಜೆ.. ಆಂಡ ಪಣ್ಣಿನೆನ್‌ ಪಣ್ಣೆ! 


“ಕರ್ಣಾ, ಗಟ್ಟೊಲೆಗ್‌ ವಜ್ರಾಯುಧೊನು ಹಾಕುನ ಸಗ್ಮಿ ಇತ್ತ್‌ದ್‌೦ಡ, ಕಡಲ್‌ಗ್‌ ಪೋದು ದಾಯೆಗ್‌ 
ಬೂರೊಡು? ಪೋವಡ್‌, ಈ ಬಗೆಕ್‌ ಚರ್ಚೆ ಬೊಡ್ತಿ. ಇತ್ತೆದ ಇಚಾರೊನು ಚರ್ಚೆ ಮಲ್ಬುಗ! ಘಟೋತ್ಕಚನ 
ಬಿರ್ಬೊಲಿ ಬಯಂಕರ ಆವೊಂದುಂಡು. ಸುರೂಕು ಅವ್ವನ್‌ ಉಂತಾಲ! ನಮ್ಮಕುಲು ಇತ್ತೆ "ದಂಡ ಇಜ್ಜ೦ದಿನ 
ಯೋಗಿಲ್‌' ಆತೆರ್‌. ಅಂಚಾದ್‌ ಈಯೇ ಘಟೋತ್ಕಚನ್‌ ಕೆರ್ಸ್‌ ಬುಡ್ಡ!” 


ಕರ್ಣಗ್‌ ಅರ್ತ ಆಂಡ್‌. ತನ ಬತ್ತಳಿಕೆಡುಪ್ಪುನ ಶಕ್ತ್ಯಾಯುಧ ಪ್ರಯೋಗ ಮಲ್‌ದ್‌ ದೈತ್ಯನ ಕತೆ 
ಮುಗಿಪ್ಲಾವೊಡುಂದು ಕೌರವೆ ಬಯಕೊಂದುಲ್ಲೆಂದ್‌ ತೆರಿಂಡ್‌. ಆಂಡ ಅವೆನ್‌ ಪ್ರಯೋಗ ಮಲ್ಲೆರೆಗ್‌ ಕರ್ಣಗ್‌ 
ಇಸ್ಟ ಇಜ್ಜಿ! ಅವೆನ್‌ ಸೀದಾ ಪಣೊಂಚೆ! 


“ಪ್ರಭೂ, ಪಾರ್ಥನ್‌ ಕೆರೈರೆಗ್‌೦ದ್‌ ಕಾತ್‌ದ್‌ ದೀವೊಂ೦ದಿಪ್ಪುನ ಶಕ್ತ್ಯಾಯುಧೊನು ಇತ್ತೆ ದೆತ್ತ್‌ಂಡ ನನ 
ದುಂಬುಗು ಅರ್ಜುನೆ ಎನನ್‌ ಲೆಕ್ಕೊಗೇ ದೆತೊನುಜೆ. ಆ೦ಡ ಬೇತೆ ಅಸ್ತೊಲೆಗ್‌ ಈ ದೈತ್ಯ ಬಗ್ಗುಜೆ! ದಾದ 
ಮಲ್ಲೊಡುಂದು ಯೆಂಕೇ ತೆರಿಯುಜಿ.” 


ಕೌರವಗ್‌ ಕರ್ಣನ ಸಬೂಬು ಇಸ್ಟ ಆಯಿಜಿ. 


“ಕರ್ಣಾ ಈಯೆ ಒಂತೆ ಯೋಚನೆ ಮಲ್ಕ್‌ ತೂಲ. ನಮ ಸೇನೆಲು ಪೂರಾ ಇತ್ತೆ ಈ ದಾನವನ 
ಬಿರ್ದೊಲಿಡ್‌ ಅಡಿ ಪೂಜೊಂದುಂಡು.! ಈ ರಕ್ಕಸನ್‌ ಇಂಚನೇ ಬುಡು೦ಡ ನಮ ಮಾತೆಕ್ಷ ಮುಗಿದೇ ಪೋಪ! 
ನಮ ಇಜ್ಜಂದಿ ಬೊಕ್ಕ ಅರ್ಜುನೆ ಯೇರೆನ್‌ ಕೆರ್ಬಿನಿ ಪಣ್ಣ! ಎದುರುಗಿತ್ತಿನ ಆಪೊತ್ತುನು ಕಡೆ ಮಲ್ತೊನೊಡು. 
ಅಯಿಡ್ಜ್‌ ಬೊಕ್ಕೊನೆ ದುಂಬುದ ಯೋಜನೆ. ಸುರೂಕು ಈ ಮರಣ ಮಾರ್ತಾಂಡನ್‌ ಕೆದ್ದ. ಅಯನ ಸಾವುಡೇ 
ನಂಕ್‌ ಸದ್ಯೊದ ಗೇಲ್‌! ಅರ್ಜುನಡ ಬರೈರುಪ್ಪುನ ಗಂಡಾಂತೊಗು ಬೊಕ್ಕ ಮರ್ದ್‌ ಅರೆಪುಗ[” 

ಕರ್ಣಗ್‌ ಸರಿ ತೋಜಿಂಡ್‌! 


“ಅಂಚಾಂಡ ಕೌರವಾ, ಈ ದೈತ್ಯನ್‌ ಯಾನ್‌ ತೂವೊನುವೆ. ಅಯನ ಆ ಮಲ್ಲ ಜೂವೊದ ನೆತ್ತೆರ್ಡ್‌ ದಿಕ್ಕ್‌ 
ದಿಕ್ಕಲೆನ್‌ ಚಂಡಿ ಮಲ್ತ್‌ ಬುಡ್ಬೆ! ಯೆನ ಯುದ್ಧೊದ ಬಗೆನ್‌ ನಿಕುಲು ಮನಿಪಂದೆ ಕುಲ್ಲುದು ತೂವೊ೦ದುಪ್ಪುಲೆ[” 
ಇಂಚ ಪಂಡಿನಾಯೆ, ಘಟೋತ್ಕಚನ್‌ ಲೆತ್ತೊಂದೇ ರಥೊಟು ದುಂಬು ಸಾಗುವೆ! 


“ದೈತ್ಯಾ. ಈ ಕೋಡಿಗ್‌ ಬಲ್ಲ! ನಿನಡ ಕಾದೆರೆಗ್‌ ಯಾನ್‌ ಕಾತೊಂದುಲ್ಲೆ. ಸೈನಿಕೆರೆನ್‌ ಕತ್ತಲೆಡ್‌ 
ಪೋಡಿಗೆಕಟ್ಟಾದ್‌ ಗಿಡತ್ತಿನ ಗದರ್‌, ಯೆನಡ ನಡಷಪ್ಪುಜಿ! ನಿನ ಮೃತ್ಯು ಯಾನೇ ತೆರಿಯೊಣ್ಣ. ಬಲ್ಲ. ತಡ 
ದಾಯೆಗ್‌?” 


ಕರ್ಣನ್‌ ತೂದು ಸೇನೆಗ್‌ ಸೋದ್ಯ. ಆಂಡ ಫಟೋತ್ಕ್ಯಚೆ ಸೀದಾ ಕರ್ಣನ ದುಂಬುಗೇ ಬತ್ತೆ. 


“ಒಹೋ! ಈ ಒರಿ ಆಣ್‌ ಮಗೆನೆ! ಯೆನ ಎದುರುಗು ಮಲೆವೊಂದು ಬತ್ತಿನ ನಿನನ್‌ ಮೆಚ್ಚೊಡೇ! ಆಂಡ 
ಯೆನ ಸಗ್ಮಿ ನಿಕ್ಕ್‌ ತೆರಿಯಂದ್‌. ಯೆಂಕ್‌ ದೇವತೆಲ್‌ ಲೆಕ್ಕೊಗಿಜ್ಜೆರ್‌. ನನ ನರಮಾನಿಲೆನ ಪಾಡ್‌ ದಾದ? 
ಆಂಡಲ ಈ ಬತ್‌ದತ್ತ? ಎಡ್ಡೆ ಆಂಡ್‌. ಸೈತ್‌೦ಡಲ ಯೆರಡ ಸಯ್ತಿನಿಣಿನನೆ ಕೀರ್ತಿದ ಸಂಗತಿ. ಈ ಬತ್ತಿನನೇ 
ಯೆಂಕ್‌ ಕುಸಿ. ಕಾದ್‌ಗ ಬಲ್ಲ.” 


ಕರ್ಣೆ ಘಟೋತ್ಕಚನ್‌ ಪಾತೆರೊಡು ನೋಚಾವೆ! 


“ಏ.... ದಾನವಾ. ಪರಾಕ್ರಮಿಲ್‌ ತಂಕ್ಷೆನೇ ಪುಗರೊನುಜೆರ್‌.ಯಾವು!ಯಾವು! ನಿನ ರಕ್ಕಸ ಪಿಸ್‌ರ್‌ನ್‌, 
ಭಂಡ ಬರವುನು ಬರಿಕ್‌ ದೀಲ। ಯೆನಡ ಪೊರುಂಬೆರೆಗಾಪಿನ ಪೊಸತ್‌ ಕಸರತ್ತ್‌ ಮಿನಿ ಉಂಡುಡ 
ಪ್ರಯೋಗ ಮಲ್ಲುಲ. ಪೊಕ್ಕಡೆ ಅಂಸಾಣಿಡ್‌ ಪ್ರೇಜನ ಇಜ್ಜಿ. ಬಿರು ಪತೊನ್ನ. ನಿನ ಯೋಗಿತೆನ್‌ ತೊಜಿಪಾಲ.” 


“ಆಹಾ! ಕರ್ಣಾ, ನಿನ ಉಗ್ರ ನುಡಿತ ನಾಲಾಯಿನ್‌ ಮುದೆಲ್‌ಡ್ಟೇ ಕತ್ತೆರ್ಸ್‌ ಬುಡೆ! ಕರ್ಣಾ ಯೆನಡ 
ಕಾದಿಯೆರ್ದ ಇಂದ್ರೆ, ಯಮೆಲ ಒರಿಯುಜೆರ್‌! ಪೌರುಷ ಕೊಚ್ಚೊಂಬಿನಕಲ್ನ ಹಾ೦ಕರೊದ ಇಸೊನು ಪಿರ್ಲಾವುನ 
ಗರುಡ ಬರವು ಯೆನಡ ಉಂಡುಂದು ತೆರಿಯೊನ್ನ.” 


ಇಂಚ ಪಣೊಂದೇ ಒಂಜೇಲೆಕ ಬಾಣ ಬುಡಿಯೆ! ಅಯಿತ ಬಿರ್ಫ್‌ಡೇ ಕರ್ಣಗ್‌ ಆಯೆ ತನ್‌ 
ಸರಿಮಿಗಿಲ್‌ದಾಯೆಂದ್‌ ಅಂದಾಜಿ ಆಂಡ್‌. ಈ ದಾನವೆ ಮುಸ್ಟಿ ಯುದ್ಧೊಡು ಮಾತ್ರತ್ತ್‌. ಅಸ್ತ್ರ ಪ್ರಯೋಗೊಡುಲ 
ಮಿಸ್ಮೆನೇ ಪಣ್ಣ್‌ ತೆರಿಗಿನ ಕರ್ಣಗ್‌ ಮೆಚ್ಚಿಕೆನೇ ಆಂಡ್‌. ಇರ್ವೆರ್ಲಾ ರಣ ಬಯಂಕರೆರಾಯೆರ್‌! ಆ ರಬಸೊಡು 
ಇರುವೆರ್ನಲ ಕವಚೊಲು ಕದೆಲ್ಜ್‌ ಮೆಯಿನಿಲಿಕೆ ಕಂತ್‌ದಿನ ಬಾಣೊಲು! ಘಟೋತ್ಕಚನ ಕದನ ಚಾತುರೈನ್‌ 
ದೇವತೆಲ್‌ಲ ಮೆಚ್ಚೊಂಡೆರ್‌! 


“ಆಹಾ! ಇಂಬ್ಯನ ಯುದ್ಧೊದ ಗಾಂಬಿರೊನೇ। ತಾರಕ, ಕೈಟಭ, ಮಹಿಷಾಸುರ, ಜಂಭ, ಕಾಲನೇಮಿ, 
ತಾರಕಾಕ್ಷ, ಕುಂಭಕರ್ಣ, ಮುರ, ಗುಹಾಸುರ... ಮೊಕಲ್ನ ಪೌರುಷೊಲು ಮಾತ ಇಂಬ್ಯಡನೇ ಒಟ್ಟಾತ್‌೦ಡೊಡೊ?” 
ಇಂಚ ಪುಗರೊಂಡೆ್ರ! 

ಈ ಯುದ್ದೊನು ತೂವೊಂದಿತ್ತಿನ ಒರಿ ಬೀರೆ “ಘಟೋತ್ಕಚಗ್‌ ಕರ್ಣೆನೇ ಸರಿಸಾಟಿ!” ಪಣೊಂಡೆ. 

ರಡ್ಡ್‌ ಕಡೆತಕ್ಷೆಗ್ಗ ಮೊಕಲ್ಲ ಯುದ್ಧೊದ ಬಿರ್ಬ್‌ ನ್‌ ತೂಪಿನನೇ ಕುಸಿ. ಸದ್ಯ ಅವ್ವೇ ಅಕಲ್ಲ ಬೇಲೆಲ ಆಂಡ್‌! 
ಫಟೋತ್ಯಚೆ ಶೂಲ ಯುದ್ದೊಗು ಸುರು ಕೊರೆ. ಕೆಡಿ ರಾಪಾವೊಂದು ಬರ್ತಿನ ಆ ಶೂಲೊನು ಕರ್ಣೆ 

ತೆಲ್ಮೊಂದೇ ಮೂಜಿ ಬಾಣೊಲೆಡ್‌ ನಂಡ್‌ ಮಲ್ಪೆ! ತನ ಪತ್ತ್‌ ಬಾಣೊಲೆಡ್‌ ಘಟೋತ್ಕಚನ ತಿಗಲೆ ಬಗಿತ್ತೆ! 
ಆಂಡ ಆಯೆ ಗೆಣ್ಣುವೆನ? ಕಣಿಟ್‌ ಉಚ್ಚುಲು ಎಚ್ಚಾಯಡ ಗಟ್ಟೊಗು ಬಾದಕನ? ದಾನವೆ ನನಲಾತ್‌ ಗಟ್ಟಿಡ್‌ 
ಉಂತೊಂಡೆ! ಅಯಗ್‌ ಗಾಯೊದ ಬೇನೆ ನನೊಲ ಅನ್ನವೊಗು ಬಯ್ಬ್‌ಜಿ. ಇತ್ತೆ ತನಡ ಇತ್ತಿನ ಪರಿಘಾಯುಧೊನು 
ಕರ್ಣಗ್‌ ಪ್ರಯೋಗ ಮಲ್ಪುವೆ! ಉರಿಯೊಂದು, ಗರಗರ ತಿರ್ಲೊಂದು ಬನ್ನಗ ತಡೆಪುನವು ಬಂಗನೆ! ಆಂಡ 
ಕರ್ಣಗ್‌ ಕಸ್ಟ ಆಯಿಜಿ. ರಡ್ಡ್‌ ಬಾಣೊಲೆಡೇ ಆ ಪರಿಘಾಯುಧೊನು ಚಿಪ್ಪಡ್‌ ಚೂರು ಮಲ್ಪುವೆ! ಅಂಚೆನೇ 
ಘಟೋತ್ಕಚನ ಸಾರಥಿನ್‌, ಕುದುರೆನ್‌ ಕೆರ್ಟ್‌ ರಥೊನ್ನ ಪೊಳಿತ್ತ್‌ ಪಾಡಿಯೆ! ಘಟೋತ್ಕಚನ ಸಮರಸಾಧನೊಲು 
ಕರವೊ೦ದುಪ್ಪುನಗ ಕೋಪೊದ ತೂ ಗಮೆಲ್‌ಂಡ್‌. ಬಾಣೊದ ಬರ್ಸೊ ದೊರಿಂಡ್‌! ಕರ್ಣೆ ಅವ್ವೆನ್ಲಾ 
ಆಜಾದ್‌ ಬುಡೆ! ಕರ್ಣನ ಪೌರುಷ ಘಟೋತ್ಕಚಗ್‌ ಇಸ್ಟ ಆದ್‌, 


“ಧಾನ್ಯೊನು ಗಾಳಿಡ್‌ ತೂಪುನಗ ಪೊಟ್ಟುಲು ರಟ್ಟ್‌ದ್‌ ದೂರ ಪಾರುವ. ಆಂಡ ಯೆನ ಪರಿಘಾಯುಧೊನೇ 
ತಡೆತೊ೦ದು ಉಂತುದಿನ ನಿನ ಸಾಮರ್ತಿಗೆ ಮಿಗಿಲಾಯಿನನೇ। ಭೇಷ್‌! ಕರ್ಣಾ, ನಮ ರಡ್ಡ್‌ ಕಡೆಟ್ಲಾ ನಿಕ್ಕ್‌ 
ಸರಿಗಟ್ಟುನಕುಲು ಬೇತೆ ಯೇರ್ಲ ಇಜ್ಜಿರ್‌. ಈ ಮಾಮಲ್ಲ ಬೀರೆನೆ!” ಪಣ್ಣೆ. 


ಇಂಚ ಮೆಚ್ಚೊಂದೇ, “ಅಡಾಯುಧ' ದೆತ್ತ್‌ ಪ್ರಯೋಗ ಮಲ್ಪುವೆ. 


“ಅಯ್ಯಾ ಕರ್ಣಾ, ಈ ಪರಾಕ್ರಮಿ ಅಂದ್‌. ಆಂಡ ಯೆನಡ ಕಾದಿಯಡ ಯಾನ್‌ ರಡ್ಜ್‌ ತುಂಡು ಮಲ್ತ್‌ 
ಬುಡ್ಗೆನೆ. ನಿನ ಕಡೆತಾಕ್ಷೆನ್‌ ಲೆಪ್ಪು! ದುರ್ಯೋಧನಡ ಕಾತೊನೆರೆ ಪಣ್ಣ. ಯೆನ ಈ ಆಯುಧೊಗು ನಿನ ನೆತ್ತೆರ್‌ 
ಪರ್ದಾವೊಂದುಲ್ಲೆ!” 


ದಾನವನ ಆಯುಧೊದ ರಬಸ ತೂದು ಸೇನೆ ಪೋಡಿಂಡ್‌. “ಅಯ್ಯೋ! ಶಿವ! ಶಿವಾ! ಕರ್ಣನಂಚಿನ 
ಸೂರ್ಯಗ್‌ ಇತ್ತೆ ದೈತ್ಯರಾಹುನ ಗಿರಣ ಪತ್ತುಂಡ? ಕರ್ಣಸೂರ್ಯನ ಕಾಂತಿ ಮಾಜಿದ್‌ ಪೋಂಡ9” ಪಣೊಂದು 
ದುಕ್ಕಿಯೆರ್‌. 


ಆಂಡ ಕರ್ಣೆ ಅಯಿಕ್‌ ಪ್ರತಿ ಅಸ 


ಸ್ಪ ಪ್ರಯೋಗ ಮರಲ್ತಿನೇ ತಟ್ಟ್‌ "ಅಡಾಯುಧ' ಓಲು ಅಡಂಗ್‌ಂ೦ಡ? 
ಯೇರ್‌ ತೆರಿದೆರ್‌? 


ಘಟೋತ್ಕಚನ ದಿಸ್ಪಿ ಇತ್ತೆ ಬೇತೆ ಬೇತೆ ದಳೊತ ಮಿತ್ತ್‌ ತಿರ್ಸ್‌ಂಡ್‌. ಮರೊತ ಪುಡಿಯುಪ್ಪುನ ಒಂಜಿ ಮಲ್ಲ 
ಕಠಾರಿನ್‌ ಪತೊಂದು ಕೌರವಸೇನೆದ ಮಿತ್ತ್‌ ಬತ್ತೆ ಕರ್ಣನ ಬಾಣೊಲೆಡ್ಜ್‌ ಆತಿನ ಗಾಯೊಡು ನೆತ್ತೆರ್‌ 
ಜತ್ತೊಂದಿತ್ತ್‌ಂಡ್‌. ಯುದ್ಧರಂಗೊಡು ಮೆರೆವೊಂದುಪುನ ಈ ರಣಬೀರೊದ ದಾನವನ್‌ ತೂದು ಸೈನಿಕೆರ್‌, 
ಇಂಬೈ ಯೇರ್‌? ಯೇರ್‌? ಕೇಣೊಂದಿತ್ತೆರ್‌. ಕೆಲವೆರ್‌ ಇಂಬೈ ಭೀಮ ಮಗೆ, ಹಿಡಿಂಬೆನ ಮಗೆ, ಬಕಾಸುರ 
ಮಗೆ. ಇಂಚ ಮಾತ ಅನ್ಮಾನೊಡೇ ಇತ್ತೆರ್‌. 


ದೈತ್ಯರಾಜೆ ಘಟೋತ್ಸಚೆ, ಅಶ್ವತ್ಥಾಮಡ, ಅ೦ಚೆನೇ ಕಾರವಡ ಕಾದಿಯೆ! ದ್ರೋಣೆರೆನ್‌ ಕೆಣಕಿಯೆ. ದುಶ್ಶಾಸನಗ್‌ 
ಗಾಯ ಮಲ್ರೆ ಕೃಪಾದಿಲೆನ್‌ ಗಿಡತ್ತೆ. ಇಂಚ ಒಂಜಿ ಮ೦ಡಲೊನು ಬೇಗೊಡು ಮುಗಿತ್‌ದ್‌ ಕುಡಲಾ ಕರ್ಣಗೇ 
ಎದುರಾಪೆ! ಶತ್ರು ಸೇನೆಗ್‌ ಉಳತ್ತಳಯಿಡ್‌ ಪೋಡಿಗನೆ! ಕೆಲವೆರ್‌, “ಕರ್ಣಡ ರಕ್ಷಣೆ ಕೇಣ್ಟ್‌ ಬಯ್ಚ ಆಂಡ 
ಕರ್ಣೆ ರಕ್ಕಸಡ ಬಜೀ ಪೊರುಂಬಾಟೊಡೇ ಉಲ್ಲೆ. ಕೆರ್ಲನ ಅಂದಾಜಿ ತೋಜುಜಿ. ಕರ್ಣಡ ಶಕ್ತ್ಯಾಯುಧ 


ಉಂಡುಗೆ. ಅವು ಓಡೆಗ್‌ ಪೋಂಡು9? 


ಇಂಚ ಗುಣುಗುಣು ಪಾತೆರೊಂದಿತ್ತೆರ್‌. 

ನನ ಕೆಲವೆರ್‌, ಬೋಗಾರ್‌ದುಕ್ಕೊಡು, “ನಂಕ್‌ ಪುಣ್ಕೊದ ಆದೆರ್ರು ಇಜ್ಜಿ. ಕರ್ಣನ್‌ ದೂರುನು ದಾಯೆಗ್‌? 
ದೈರ ಕಮ್ಮಿದ, ಪೆಟ್ಟ್‌ಗ್‌ ಪೋಡ್ಕುನ ನಮ ಯೆರೆಗ್ದ ದಾಲ ಪಣ್ಣಿನವು ಸರಿಯತ್ತ್‌” ಪಣೊಂಡೆರ್‌. 

ಕರ್ಣಗ್‌ ಜನೊಕ್ಷೆನ ಯೆತೆ ಅರ್ತ ಆಂಡ್‌. ಘಟೋತ್ಕಚನ ಬಿರ್ಲೊಲಿಗ್‌ ಗಡಿಮಿತ್ತ್‌ ಇಜ್ಜಿ. ಕರ್ಣೆ ತನ 
ಸೇನೆಗ್‌ ಅಭಯ ಸೂಚನೆ ಕೊರೈ. “ನನ ತಡ ಮಲ್ಲುಜಿ. ರಕ್ಕಸನ್‌ ನೆತ್ತೆರ್‌ ಕಕ್ಕಾವೆ. ಅಯನ ಕರ್ಸ್‌ ಒಯ್ಸ್‌ 
ದಕ್ಕುವೆ” ಪಣೊಂದು “ಶಕ್ತ್ಯಾಯುಧ' ಪಿದಾಯಿ ದೆಪ್ಪುವೆ. ಆ ಆಯುಧೊನು ತೂದೇ ಪಾಂಡವೆರೆನ ಉಲ್ಲಾಸ್‌ದ 
ಕಡಲ್‌, ಕೌರವೆರೆನ ದುಕ್ಕೊದ ಕಡಲ್‌ ಸಿರ್ಕ್‌ದ್‌ ಎಲ್ಯ ಪಲ್ಲದಲೆಕ ಆಂಡ್‌. ಆ ಮಹಾಸ್ತೊನು ಪತೊಂದು ಕರ್ಣೆ, 


“ಫಟೋತ್ಯಚಾ, ನಿನನ್‌ ಕಾತೊನುನ ಸಗ್ರಿ, ಕೃಷ್ಣಗ್‌ ಉ೦ಡುಡ ಆಯನ್‌ ಬರೈರೆ ಪಣ್ಣ. ನಿಕ್ಕ್‌ ಬದ್ದುನ 
ಆಸೆ ಮಿನಿ ಉಂಡುಡ ಇತ್ತೆನೇ ಭೀಮಡ, ಪಾರ್ಥಡ ರಕ್ಷಣೆ ಕೇಣ್ಣ. ಇತ್ತೆ ಆಯುಧೊನು ಬುಡೊಂದುಲ್ಲೆ. ನಿನನ್‌ 
ಕಾತೊಂಬಿನಕುಲು ಇತ್ತ್‌ಂಡ ಬೇಗ ಲೆತ್ತೊನ್ನ.” 


ಕರ್ಣೆ ಶಕ್ತ್ಯಾಯುಧೊನು ಬುಡೆ. 


ಧೃತರಾಷ್ಟ್ರ ಭೂಪತೀ, ಈ ಶಕ್ತಾ $ಯುಧೊನು ತಡೆಪುನೇರ್‌? ಉಂದೆನ್‌ ಕರ್ಣಗ್‌ ಕೊರ್ರಿನಾಯೆ ದೇವೇಂದ್ರೆ 
ಬ್ರಹ್ಮ ರುದ್ರೆರೆಗ್ದ ಉಂದೆನ್‌ ತಡೆಪೆರೆಗಾಪುಜಿಂದ್‌ ಪಂಡ್‌ದೇ ಕೊರೆ. ಈ ಬಯಂಕರ ಆಯುಧ ಕೆಡಿ 
ರಟ್ಟಾವೊ೦ದು ಬಿರ್ಬ್‌ಡೆ ಬತ್ತ್‌ದ್‌, ಘಟೋತ್ಕಚನ ತಿಗಲೆಗ್‌ ಹಾಕ್‌ದ್‌, ದೇವೇಂದನಡೆಗೇ ಪೋನಗ, ರಕ್ಕಸೆ 
ಅರೆದೊಂದು ಪೆರಣ ಬುಡಿಯೆ! ಅಯನ ಪುಣ ಬೆಟ್ಟೊನೇ ಬೂರಿಲೆಕ ಬಡಾಲ ಬೂರ್‌ಂಡ್‌!! ಆಯೆ 


ಬೂರ್ನಗ ರಡ್ಜ್‌ ಸೇನೆದ ರಥ, ಆನೆ, ಕುದುರೆ, ಸೈನಿಕೆರ್‌ ಅಡಿಕ್‌ ಬೂರ್ಬು ನುಜ್ಜುಬಜ್ಜಿ ಆಯೆರ್‌. 


ಪ್ರಭು ಧೃತರಾಷ್ಟಾ, ರಕ್ಕಸನ ಮರಣ ನಂಕ್‌ ಗೇಲ್‌೦ದ್‌ ತೆರಿಯೊನಡ. ಅವು ಶತ್ತುಸೇನೆದ ಗೇಲ್‌! 
ಉಂದು ಕೃಷ್ಣನನೇ ತಂತ್ರ! ಕೃಷ್ಣೆ ಆನಂದೊಡುಲ್ಲೆ. ಕಾರಣ ಕರ್ಣನ ಶಕ್ತ್ಯಾಯುಧೊಲಾ ಮುಗೀದ್‌ ಪೋಂಡು.! 
ಪಾಂಡೆವೆರ್‌ ಮಾತೆದ್ದ ಘಟೋತ್ಕಚ ಕುಮಾರನ ಮರಣೊಗು ಮುರೆಡ್ಕೆರ್‌. ಕೃಷ್ಣನೇ ಆಕ್ಷೆಗ್‌ ಸದು ಪಾತೆರ 


ಪಂಡೆ. 


“ತೂಲ ಧರ್ಮರಾಯಾ. ಇತ್ತೆ ಕರ್ಣೆ ಬಚ್ಚಿದ್‌ ಪೋಯುಲೆಕ್ಕನೇ! ಅರ್ಜುನಗ್‌೦ದ್‌ ಒರೊೊಂದಿನ 
ಶಕ್ತ್ಯಾಯುಧೊದ ಕತೆ ಮುಗೀಂಡ್‌!। ಇತ್ತೆ ಆಯೆ ಇಸ ಇಜ್ಜಂದಿ ಉಚ್ಚು ಪೊಕ್ಕಡೆ "ಬುಸ್ತು' ಪಣುವೆ ಆತೆ! 
ತೆರಿಂಡಾಇ!” 


ಸಂಜಯೆ ದುಂಬರಿಪುವೆ. ಧೃತರಾಷ್ಟ್ರ ಕೇಣ್ಣ. ಪತ್ತ್‌ದಿನೊತ ಯುದ್ಧ ಕರಿನಗ ಭೀಷ್ಮೆರ್‌ ಪಗರಿಮಂಚೊಡು 
ಜೆತ್ತ್‌ ಬುಡಿಯೆರ್‌! ಶಕ್ತ್ಯಾಯುಧ ಇಜ್ಜಂದಿನ ಕರ್ಣೆ ಬೇರ್‌ ಮುಜಿದಿನ ಮರ ಆಯೆ! ನನ ದಾನೆ? ದುಂಬುದೆನ್ನಾ 
ಪಣ್ಣ್‌ ಬುಡ್ಬೆ. ಮಾಮಲ್ಲ ಸತ್ವೊದ ದ್ರೋಣೆಲಾ ಮರಣ ಆಪೆರ್‌! ಆ ಕತೆನ್‌ ಇತ್ತೆ ಪಣ್ಟೆ. ಒಟ್ಟುಡು ತುಲಿತ್‌ 
ತೂನಗ ವೀರನಾರಾಯಣನ ಕರುಣೆ ಪಾಂಡವೆರೆನ್‌ ಕಾತೊ೦ದುಪ್ಪುನವು ನಿಜೊನೆ! 


ಧೃತರಾಷ್ಟ್ರ ಪ್ರಭೂ, ಕೇಣ್ಣ! ನೀಲಗಿರಿತಂಚ ಫಟೋತ್ಕಚೆ ಬೂರ್ಬಿತ್ತೆ ಅಯಿಡ್ಜ್‌ ಬೊಕ್ಕ ರಡ್ಜ್‌ ಕಡೆತ 
ದಂಡ್‌ಲ ಉಂತಿನವುಲೇ ಉಂತುಂಡು! ಕತ್ತಲೆ ಕಡು ಆಂಡ್‌. ರಕ್ಕಸನ ಕಾಟ ಇಜ್ಜಂದಿನೆಟ್‌ ನಮ ಸೇನೆಗ್‌ 
ಪೋಡಿಗೆ ಕರದ್‌ ಪೋಂಡು. ಪಾಂಡವಸೇನೆ ಕೋಪೊಡು, ಕರ್ಣನ ಕರ್ಡ್‌ ದೆಪ್ಪುವ ಪಣೊ೦ದು ದುಂಬು 
ಬತ್ತೆರ್‌. ಇತ್ತೆ ರಡ್ಜ್‌ ಕಡೆತಕ್ಷೆಗ್ಗ ಗೆಂದುನ ಹಟ. ಕಾರ್‌ಡ್‌ ಉಮೇದ್‌, ಕೈಯಿಟ್‌ ಬಲ, ಕಣ್ಣ್‌ಡ್‌ ಕೋಪ 
ಇತ್ತ್‌ಂಡಲ ಮನಸ್‌ದ ಉಲ್ಲಸೊ ಆ ಕತ್ತಲೆಡಾದ್‌ ದಿಂಜ ಪೊರ್ತು ಒರಿಯಿಜಿ. 

ಸೈನಿಕೆರ್‌ ನಿದೆರುಲೆಕದ ಚರ್ಯೆಲೆನ್‌ ಅರ್ಜುನೆ ತೂಯೆ. “ಕತ್ತಲೆ ಕರೀದ್‌ ತಿ೦ಗೊಲ್ಬ ಬೊಳ್ಳು ಬರಮುಟ್ಟ 
ಯುದ್ಧ ಮಲ್ಲುನು ಬೊಡ್ಡಿ” ಪಂಡೆ. ಸೇನೆಗವು ಸ೦ತೋಸುದ ಸುದ್ದಿ ಆಂಡ್‌. ಅಲ್ಲಲ್ಲನೇ ತರೆತಡಿಕ್‌ ಕೈ 
ದೀವೊಂದು ಜೆತ್ತೆರ್‌. ಆನೆ ಕುದುರೆಲ್‌ಲ ನಿದೆರಿಯ! ಅಂಚಾದ್‌ ರಣರಂಗೊಡು ಮೌನನೆ! ಅಲ್ಲಲ್ಲ ಕೆಲವೆರ್‌ 
ನಿದ್ರೆಡ್‌ ಕಲ್ಕೊಂದಿತ್ತೆರ್‌! 


ಕವಿನುಡಿ ಕೇಣ್ಟ್‌, ರುಸಿಕುಲೆನ ಮನಸ್‌ ತಂಪಾಪಿಲೆಕ, ಚಂದ್ರನ ಬೊಳ್ಳು ಪಸೆರ್ದ್‌ ಲೋಕ ತಂಪಾಂಡ್‌. 
ಸೇನೆಲ್‌ ಎಚ್ಚರ ಆಯ. ಕುಡ ಯುದ್ಧ ಸುರು ಆಂಡ್‌. ಆಚಾರ್ಯ ದ್ರೋಣೆರ್‌ ತನ್ನಕ್ಷೆನ್‌ ಉಬ್ಬಾವೊ೦ದು, ರಣ 
ಬೂಮಿಡ್‌ ತಾನೇ ಅಡ್ಡಾಡೊ೦ದು, ಭೀಮಾರ್ಜುನೆರೆನ್‌ ಯುದ್ಧೊಗು ಲೆತ್ತೆರ್‌. ದ್ರೋಣೆರ ಸಮೊಕು ರಣ 
ಕೊರಿನಕುಲೇರ್‌? ಪಾಂಡವೆರ್‌ ಅಕಲ್ನ ಎದುರುಡು ನಕ್ಷತದೆದುರುದ ರಾಹುಲು. ಕಾಡ್ಗಿಚ್ಚಿದ ಎದುರುದ 
ಉಣ್ಣೆಲ್‌ ಪಜಿರ್‌! ದ್ರೋಣೆರ್‌ ಕಡಲ್ಲ ಸಿರೆನ್‌ ತೊರ್ಬುನ ಮಂದರ ಪರ್ವತೊದಂಚ, ಬಾರೆದ ಪಿತ್ತಿಲ್‌ 
ಪೊಗ್ಗುದಿನ ಮದ್ದಾನೆದ೦ಚ ಶತ್ರು ಸೇನೆದ ಮಿತ್ತ್‌ ಬೂರೈರ್‌. ಬೆದ್ರ್‌ ಪುಂಡೆಲ್‌ಗ್‌ ತೂ ಬೂರ್ಬು ಪೊತ್ತಿಲೆಕ 
ಪಗೆಸೇನೆ ಪೊತ್ತುಂಡು. ಅರೆನ ಪರಾಕ್ರಮೊತ ಬಗೆನೇ ಅದುಬುತ! ಸೇನೆದ ಸಾಲ್‌, ಸಾಲ್‌ ನೆತ್ತೆರ್ಡ್‌ ಮುರ್ಕುಂಡು. 
ಆರ್‌ ಮುಟು೦ಡ ಉಡಲ್‌ ತುಂಡಾಪುಂಡು. ಮೋನೆ ತೂಂಡನೇ ಪುಣ ಬೂರುಂಡು! ಬಡವುಡಿತ್ತಿನ ಪಿಲಿ 
ಉರೆತ ಗುಂಪುಗು ಪೊಗ್ಗಿಲೆಕ ದ್ರೋಣೆರ್‌ ಪಗೆಸೇನೆನ್‌ ಪೊಗ್ಗುದು, ನುರಿಪ್ಪುನ ಬಗೆ ತೂವೊಡು. ಅಬ್ಬಬ್ಬ 
ಬಯಂಕರೊನೆ! 


ನಡುನಡುಟು ಪಗೆನಕ್ಷೆನ್‌ ಜರೆವುನ್ನ ಜೋರುಡೆ! 


“ಭೀಮಾರ್ಜುನೆರ್‌ ಕ್ಷೇಮೊಡುಲ್ಲರ? ಪಾ೦ಡವೆರೆನ್‌ ಪಾಲನೆ ಮಲ್ಪುವೆ ಪಣ್ಣಿನ ಶ್ರೀಕೃಷ್ಣೆ ತನ ಪಾತೆರ 
ಒರ್ಬಾವೊ೦ಬೆನ ತೂವೊಡು. ಅಕ್ಷೆನ್‌ ಲೆಪ್ಪುಲೆ” ಇಂಚ ಜರೆವೊ೦ದೇ ಪಗೆನಕ್ಷೆನ್‌ ಪೊಡಿ ರಟ್ಟಾಯಿನ ಬಗೆ 
ತೂವೊಡು. ಅರೆನ ಅಸ್ತವಿದ್ಯೆದ ಚಾತುರೈಡ್‌ ಸೈತಿನೆತ ಅಂದಾಜಿ ಪಟ್ಟಿ ಪಂಡ, ಆಜಿ ಸಾರ ಕುದುರೆಲ್‌, ನೂದು 
ಆನೆ, ಸಾರೊತ್ತ ಮುನ್ನೂದು ರಥೊಕುಲು, ಒಂಜಿ ಲಕ್ಷದಾತ್‌ ಸೈನಿಕೆರ್‌! ಗಾಯಗಡಿತಕುಲು ಲೆಕ್ಕೊಗೇ 
ತಿಕ್ಕುಜೆರ್‌. ಪಾರ್ಟ್‌ ಪೋತಿನಕುಲು ಯೇತ?9 


ದ್ರೋಣೆರೆನ ಗರ್ಜನೆ ಕೇಣ್ಣ್‌, ಪಾಂಚಾಲ, ಸೃ೦ಜಯೆ, ಮತ್ಸ್ಯ, ಕೇಕಯೆರ್‌ ಬತ್ತೆರ್‌. ದ್ರೋಣೆರೆಗ್‌ ಆ 
ಬೀರೆರೆನ್‌ ತೂದು ಆನಂದೊನೆ! “ಆಹಾ! ದ್ರುಪದೆ ಅತ್ತಾ? ಬಲ್ಲ. ಓಹ್‌! ರಾಜೆರ್‌! ದಾನೆ? ಇರ್ಸ್‌ಡ್‌ ಕಳುವೆರೆನ 
ಜತೆಟ್‌ ಸೇರೊ೦ದಿನ ಮರ್ದೆರೆಲೆಕ ತೋಜೊಂದುಲ್ಲರ್‌. ನಿಕ್ಷೆನ್‌ ದುಂಬು ಕಡಪುಡ್ಬು ಪಾ೦ಡವೆರ್‌ ಪಿರವುಡು 
ಜಾರೊಂದೆರ?” 


ದ್ರೋಣೆರ್‌ ದುಂಬು ಬರೊಂದೇ ಇತ್ತೆರ್‌. ಅರೆನ ಮಿತ್ತ್‌ ಸುರೂಟು ಬೂರ್ಲಿನಿ ಪಾಂಚಾಲ ನಾಯಕೆರ್‌. 
ಆಂಡ ಆ ಸೇನೆನ್‌ ಒಂಜಿ ಚಣೊಟೇ ಗುರುದ್ರೋಣೆರ್‌ ಒರೆಸ್‌ದ್‌ ಪಾಡಿಯೆರ್‌. ಚದುರಂಗ ಬಲೊನು 
ಸವುರ್ದು ಪಾಡಿಯೆರ್‌. ವಿರಾಟ ರಾಜನ್‌ ಸೋಪಾದ್‌ ಬುಡಿಯೆರ್‌. ದ್ರುಪದನ ಮಿತ್ತ್‌ ಬಾಣೊದನೇ ಬರ್ಸೊ! 
ಕೈಕಯೆರೆ ರಥೊಕುಲು ಪೊಡಿ ದೂಲು! ಪಾಂಡವ ಸೇನೆ ದುಂಬು ಬರ್ತಿನಿ, ಸೈತ್‌ ಮಗುರುನು. ಇಂಚೆನೇ 
ಏತೋ ಹೊರ್ತು ನಡತ್‌ಂಡ್‌! 


ಯುದ್ಧೊ ರಂಗೊಡು ನಾಲ್‌ ಕೋಡಿಗ್‌ ಪೋವೊಂದು, ಅಕೇರಿಗ್‌ ದ್ರುಪದನಡೆಗ್‌ ಬತ್ತ್‌ದ್‌ ಅಯನ್‌ 
ಜರೆಯೆರ್‌! 

“ಏ, ಪಾಂಚಾಲ. ಸೇನೆನ್‌ ಮೃತ್ಯುಗು ಒಪ್ಪ್ಯಾದ್‌ ನಿಕುಲು ಜಾರ್ಜ್‌ ಪೋವೆರೆ ತೂವೊಂದುಲ್ಲರ?” 
ಪಂಡ್‌ದ್‌ ಪಗರಿ ರಟ್ಟಾಯೆರೇ! ಆಂಡ ಪಾಂಚಾಲೆ ಅಂಚಿನಾಯೆ ಅತ್ತ್‌ ಅತ್ರ? 

“ದ್ರೋಣೆರೇ ಈರ್‌ ಬ್ರಾಣೆ, ಪಾತೆರುನನೇ ಇರೆನ ಚಾಳಿ. ಯೆಂಕ್ಷೆಗ್ನ ಈರೆಗ್ದ ಎಂಚ ಸಾಟಿ?” ಪಣೊಂದು 
ಯುದ್ಧೊಗೇ ಉಂತಿಯೆ. 


“ದ್ರುಪದಾ, ದುಂಬು ನಡತಿನೆನ್‌ ಮಾತ ನೆಂಪು ಮಲ್ಲೊನ್ನ. ಯೆಂಕುಲು ಯೇರಿಣಿನೆನ್‌ ಮದಪಡ. ಆಂಡ 
ಅವು ಇತ್ತೆ ಮುಕ್ಕ ಅತ್ತ್‌ ಇತ್ತೆ ದಾದ ಪಣ್ಣೆ ಕೇಣ್ಣ. ನಿನ ಯೋಗಿತೆಗ್‌ ಒಂಜಿ ಬಾಣ ಯಾವು! ಒ೦ಜೇಳ್ಯ ನಿನ 
ಪೆರಣ ಒಂಜಿ ಬಾಣೊಡು ಕಡ್ಕಂದೆ, ನನೊಂಜಿ ಬಾಣ ದೆಪ್ಪುನ ಪರಿಸ್ಥಿತಿ ಬತ್ತ್‌ಂಡ, ನಿನ ಬಾಯಿದ ತಂಬುಲ 
ತಿಂದಿನಯನ ಪಾಡ್‌ ಯೆನ್ನವಾಪುಂಡು!” ಪಣೊಂದು, ಒಂಜೇ ಬಾಣೊಡು ದ್ರುಪದನ ಕಂಟೆಲ್‌ ಕಡ್ಡ್‌ 
ಪಾಡಿಯೆರ್‌. ಬೊಕ್ಕ ಪಾಂಚಾಲೆರೆನ್‌ ತೂವೊಂದು, “ನಿಕಲ್ನ ರಾಜೆ ಸಯ್ತೆನ? ಸ್ವಾಮಿ ದ್ರೋಹಿಲ್‌ ನಿಕುಲು, 
ಮನಿಪಂದೆ ತೂವೊಂದುಲ್ಲರ್‌! ದಾಯೆಗ್‌ ಉಂತುದರ್‌, ಪೋಲೆ” ಇಂಚ ಕುಸೆಲ್‌ ಮಲ್ಪುವೆರ್‌. 


ಅಪಗ ಪಾಂಚಾಲೆರ್‌ ಪದ್ರಾಡ್‌ ಸಾರ ಸಂಕೆಡ್‌ ಯುದ್ಧೊಗು ಉಂತಿಯೆರ್‌. ಆ ಪೊರುಗು, ವಿರಾಟರಾಜೆ 
ಬತ್ತೆ. ಪಾಂಚಾಲೆರೆನ್‌ ಪಿರ ಉಂತಾದ್‌ ದ್ರೋಣೆರೆಗ್‌ ತಾನೆ ಎದುರುಂತಿಯೆ! ಆಂಡ ದ್ರೋಣೆರೆಗ್‌ ಆಯೆ ವಾ 
ಲೆಕ್ಕ? “ಗಟ್ಟೊನೇ ದಿಂಗುನಯಗ್‌ ಫಲ ಪರ್‌ಂದ್‌ಲ್‌ ತಿಕ್ಕಂದೆ ಇಪ್ಪುವನ? ಅಂಚಿತ್ತಿ ದ್ರುಪದನ ಹಾಡ್ಗತಿ ಅಂಚ 
ಆನಗ ಇಂಬೈೆ ಪೊಕ್ಕಡೆಗೆ ಆಪೆ!?” ಇಂಚ ಸೈನಿಕೆರ್‌ ಅಕುಲಕುಲೇ ಪಾತೆರೊಂಡೆರ್‌. ವಿರಾಟನ ಪಾಡ್‌ ದಾನೆ 
ಆವು ಪಣ್ಣಿನೆನ್‌ ಒರಿ ಸೈನಿಕ ನನವೊರಿಯಗ್‌ ಪಣೊಂದಿತ್ತೆ. 


ಆತಾನಗ ಕುಂತೀಭೋಜೆ ಬತ್ತೆ. ಬಿರುಪಗರಿ ದೆತ್ತೆ ಪಣ್ಣಗನೇ ಸೈತ್‌ ಬೂರೈ! ಅಯಿಡ್ಜ್‌ ಬೊಕ್ಕ ಸೃಂಜಯೆ, 
ಕೈಕಯೆರ್‌, ಚೈದ್ಯ ರಾಜೆ, ಮಾಗಧ, ಯಾದವ, ಮಾಳವೆರ್‌ ದ್ರೋಣೆರೆಡ ಕಾಳಗೊಗು ಬತ್ತೆರ್‌. ಧೃತರಾಷ್ಟ್ರಾ 
ಅಕುಲು ಮಾತೆರ್ಲಾ ಬತ್ತಿನಂದ್‌. ಬರ್ಬಿನ ರಬಸೊಗು ಕೆಂಪು ದೂಲು ರಟ್‌೦ಡ್‌. ಅಯಿಟ್‌ ಅಕುಲೇ ಮುಚಿದ್‌ 
ಪೋಯೆರ್‌. ದೂಲು ದೂರ ಆವೊಡಾಂಡ ಮೊಕಲ್ಲ ಕತೆ ಮುಗಿದ್‌, ದ್ರೋಣೆರ್‌ ಒರಿಯೆ ಉಂತೊಂದೆರ್‌. 
ಏತಾಂಡಲ ಆರ್‌ "ಚಾಪಧೂರ್ಜಟಿ' ಅತ್ತ? 


ಸಂಜಯೆ ಒಂತೆ ಲಗು ದಾಟಡೇ ನಿರೂಪಣೆ ಮಲ್ಪೆ! 


ದ್ರೋಣೆರೆನ ಮರಣೊ 


ದ್ರೋಣೆರೆನ ಬಿರ್ದೊಲಿಗ್‌ ಸಾಟಿಯೇ ಇಜ್ಜಿ! ಅರೆಡಾದ್‌ ಪಾಂಡವೆರೆನ ಪಕ್ಷೊಡು ಏತೇತೋ ರಾಜೆರ್‌ 
ತೀರೈರ್‌. ರಾಜೆರ್ನ ಜೋಕುಲು.. ಮತ್ಸ್ಯ, ಪಾಂಚಾಲ, ಕೈಕಯ, ಚೈದ್ಯ, ಯಾದವ, ತುರುಕ, ಬರ್ಬರ, ಗೌಳ, 
ಮಾಗಧ, ಪಾರಿಯಾತ್ರೆರೆಡ್‌ ಸೈತಿನಕುಲೇ ದಿಂಜ. ಈತ್‌ ದಿನೊತ ಯುದ್ಧ ನಡತ್‌ದಿನ ಕುರುಕ್ಷೇತ್ರೊನು 
ತೂಪಿಲೆಕನೇ ಇಜ್ಜಿ. ಪೊಳಿದ್‌ ಬೂರ್ಬಿನ ಸಮರ ಸರಕ್‌ಲ್‌। ಸೈತಿನ ಪುಣೊಕುಲು! ಸಯ್ಯೊಂದಿಪ್ಪುನಕಲ್ನ 
ಲೆಪ್ಪುಲು! ಇತ್ತೆ ದ್ರೋಣೆರ್ನ ಕದನದೆಚ್ಚಿಡ್‌ ಆಯಿನ ನಸ್ಬೊನು ಗೆಣ್ಣುಲೆಕ ಇಜ್ಜಿ! ಇತ್ತೆ ಕೌರವನ ಪಕ್ಷೊಡು 
ಉಲ್ಲಾಸ್‌ ಒರಿದ್‌೦ಡ್‌. ಆಂಡ ಪಾಂಡವೆರ್ನ ಪಾಡ್‌ ಆತೆಕಾತೆ! ಪಾಂಡವ ಸೇನೆಗ್‌ ಸೋಲುದ ಬಯ! 
ಉಂದೆನ್‌ ಮಾತಾ ತೂವೊಂದಿತ್ತಿನ ನಿನ ಮಗೆ ಕೌರವೆಲ ಬಾರಿ ಕುಸಿಟೇ ಉಲ್ಲೆ. 


ಇರ್ಲ್‌ ಜಾರ್‌೦ಡ್‌. ಪುಲ್ಕ ಆಂಡ್‌. ಜತೆ ಅಗತ್ತಿನ ಬಾವಲಿಲ್‌ ಪಿರ ಬತ್ತ್‌ ಜತೆ ಆಯ! ತಾಮರೆನ್‌ 
ಅರ್ಲಾವೊ೦ದು ಮೂಡಾಯಿ ಬಾನೊಡು ನಿಸರ್‌ ಮೂಡ್ಬು ಬತ್ತ್‌ಂಡ್‌. 

ಇರ್‌ ಯುದ್ದೊಡು ಗೆಂದಿನೆತ ಕುಸಿಟ್‌ ಕೌರವೆ, ದ್ರೋಣೆರೆನ ಕೈಯಿತಲ್‌ ಬತ್ತ್‌ದ್‌, 


“ಗುರುಕುಲೇ, ಯುದ್ಧೊಡು, ಅಂಚನೆ ರಾತ್ರಿ ಯುದ್ಧೊಡು ನಮನೇ ಗೆಂದಿಯ. ಪಾ೦ಡವಸೇನೆಡ್‌ 
ಏತೋ ಮುಕ್ಕೆರೇ ಮುಗಿದ್‌ ಪೋಯಿರ್‌! ಗೆಲ್ಮೆ ನಮ್ಮನೇ” ಪಂಡ್‌ದ್‌ ಪುಗಾರೈ.. ಆಂಡಲಾ ಕೌರವೆ ತನನ್‌ 
ನಂಬುಜೆ ಪಣ್ಣಿನ ಅನ್ಮಾನ ದ್ರೋಣೆರೆಗ್‌ ಇತ್ತಿನೆಡ್ಬಾತ್ರ ಇಂಚ ಪಣ್ಣೆರ್‌, 


“ಕೌರವಾ, ರಾಜೆರ್‌ ಏಪೊಲ ಕಣ್ಣ್‌ಡ್ಜ್‌ಲ ಕೆಬಿಕೇ ಎಡ್ಡೆ ಆಪಿನಕುಲು! ಕಣ್ಣ್‌ಡ್‌ ತೂಯಿನೆನ್‌ ಅಕುಲು 
ನಂಬುಜೆರ್‌! ನನೊರಿ ಪಂಡಿನೆನ್‌ ಕೆಬಿಕೊ೦ಡೆ ಮಲ್‌ ಕೇಣುವೆರ್‌, ಅವ್ವೆನ್‌ ಅಂಚೆನೇ ನಂಬುವೆರ್‌! ಈ 
ಪಾತೆರೊನು ನಿಕ್ಕ್‌ ಪಣೊಂದಿಜ್ಜಿ. ಲೋಕೊಡಿತ್ತಿನೆನ್‌ ಪಣೊಂದುಲ್ಲೆ. ಆತೆ! ಯಾನ್‌ ಗುಟ್ಟುಡು ಪಾಂಡವ 
ಪಕ್ಷದಾಯೆ ಪಣ್ಣಿನ ದೂರು ನಿನ ಕೆಬಿಕ್‌ ಬೂರ್ಬಿಪ್ಪು ಈ ಅವೆನ್‌ ನಂಬೊಂದಲ! ಆಂಡ ಇತ್ತೆ ಸರಿಟಿ 
ಪಣೊಂದುಲ್ಲೆ. ಯೆಂಕುಲು ನಿನ್ನಕುಲೇ. ಉಂದೆನ್‌ ಎಲ್ಲೆದ ಕದನೊಡು ಈಯೆ ತೂದು ತೆರಿಯೊಣ್ಣ.” 


ಕೌರವೆ ಅಲಡ್ಸ್‌ ಪಿದಡುವೆ. ಅಯಗ್‌ ಯುದ್ಧೊಗಾಪಿನ ಅಟ್ಟಣೆ ಮಲ್ಲೊಂಬಿನ ಗೇನೊಲ ಉಂಡು. 


ಇನಿತ ಯುದ್ಧ ಸುರು ಆಂಡ್‌. ದ್ರೋಣೆರ್‌ ಬಿರುನು ಬೀಜಾದ್‌ ಪಗೆಸೇನೆಗ್‌ ಪುಕ್ಕು ಪಟ್ಟಾವೆರ್‌. 
ದ್ರೋಣೆರ್‌ ಮೆಂಚಿದಲೆಕ, ತೆಡಿಲ್ಲಲೆಕ ರಂಗೊಡು ಬೀಸೊಡು ತಿಲ್ಲಿಯೆರ್‌!. ಓಲು, ಎದೊಗ, ಎಂಚ ಬರ್ದೆರಿಣಿನನೇ 
ತೆರಿಯಂದೆ ಹೋಂಡು. ದ್ರೋಣೆರೆನ ರಥೊತ ಕುದುರೆಲೆನ ಗೊರಸುದ ಸೊರ, ಅವು ಕೆನೆಪುನ ಸೊರ 
ಕೇಣೊಂದೇ ಇತ್ತ್‌ಂಡ್‌. ಅರೆನ ಬಾಣೊಲು ಪಂಡ ಕೆಯಿತಕಂಡೊಗು ಜಪ್ಪುನ ಯಮಗಿಳಿಕುಲೇ! ರಣ 
ಬೀರೊಡಾದ್‌ ಬಾನೊಡು, ನಿಳಿನಿಳಿಲ್‌, ಛಿಟಿಛಿಟಿಲ್‌, ಖಣಿಖಣಿಲ್‌ಲ್ಬಂಚಿನ ಬಾರಿ ಗದ್ದಲನೇ! ಐನೂದು 
ಆನೆಲ್‌ ಸೈತ್‌ ಮಗ್‌ರ್ಯ! ಪದಿನೈನ್‌ ಸಾರ ಕುದುರೆಲ್‌ ದಡಕ್ಕ ಅಡ್ಡ ಬೂರೊಂಡ. ಏಳ್ನೂದು ರಥೊಕುಲು 
ಪೊಡಿ ರಟ್ಟಿಯ! ಸೈತಿನ ಸೈನಿಕೆರೆನ, ರಾಜೆರೆನ ಲೆಕ್ಕ ತಿಕ್ಕಂದ್‌! ಮುಗಲ್ಲ ಮಿತ್ತ್‌ ಮಾರಿ ಮಲಕ ಬೀಜುನಂಚ 
ದ್ರೋಣೆರ್‌ ಪಾಂಡೆವೆರೆನ ಸೇನೆನ್‌ ನುಗ್ಗುನುರಿ ಮಲ್ತಿನೆಟ್‌, ಪಾ೦ಡವೆರೆಗ್‌ ರಾಜ್ಕೊದ ಆಸೆ ಪನೀತ್‌ಲ 
ಒರಿಯಂದಿಲೆಕ ಆಂಡ್‌! 


ದ್ರೋಣೆರೆನ ಬೀರಬಿರ್ಲೊಲಿಡ್‌ ಬೊಂಡು ಬೆಚ್ಚ ಮಲ್ತೊಂಡಿನ ಸೈನಿಕೆರ್‌ ಧರ್ಮರಾಯನಡೆಗ್‌ ಪಾರೊಂದೇ 
ಬತ್ತೆರ್‌. “ದೊರೇ, ಈರ್‌ ನನೊಲ ಮನೀಪಂದೆ ಉಲ್ಲರತ್ತ? ಇರೆನ ಮಾಮೆರ್‌, ದ್ರುಪದೆರೆನ್‌ ದ್ರೋಣೆರ್‌ ಕೆಠ್ಬೇ 
ಬುಡ್ಕೆರ್‌. ಅಯಿಕ್‌ ಬಿಗಾಡ್ಸ್‌ ವಿರಾಟೆರ್‌ ಕೈಕಯೆರ್‌ ಬಯಂಕರ ಕಾಳಗ ಕೊರಿಯೆರ್‌. ಆಂಡ, ಅಕುಲು 
ದೇವತೆಲೆನ ಲೋಕೊಗೇ ಸೇರ್ಸ್‌ ಬುಡಿಯೆರ್‌. ಇತ್ತೆದ ಸಂಗತಿ ಪಣ್ಣಿನಾಂಡ, ದ್ರೋಣೆರ್‌ ವಿಜಯಲಕ್ಷ್ಮಿನ 
ಸೆರಂಗ್‌ನ್‌ ಪತ್ತ್‌ದೆರ್‌...? 

ಅಲ್ಪನೇ ಇತ್ತಿನ ಅರ್ಜುನೆ ಅಣ್ಣನ ಮೋನೆನೇ ತೂವೊಂದಿತ್ತೆ. ಮೇಲ್‌ ಮೇಲ್‌ಡ್‌ ತೋಜಂದೆ ಇತ್ತ್‌ಂಡಲ 
ಉಳಯಿಡ್‌ ಪುಕ್ಕು ಪೊಗ್ಗುದಿನೆನ್‌ ತೆರಿಯೊಂಡೆ. ಚಲ, ಬಲ, ದೈರ, ಮಾತಲಾ ತೋರ್ಬು ಪೋವೊಂದುಪ್ಪುಲೆಕ 
ಉಳತ್ತುಳಯಿ ಕುಸ್ಕೊಂದುಪ್ಪುನ ಅಣ್ಣಗ್‌ ದೈರೊದ ಪಾತೆರ ಪಂಡ್‌ದ್‌ ಯುದ್ದೊನು ದುಂಬರಿಪೆರೆ ಲಕ್ಕ್‌ದ್‌ 
ಉಂತಿಯೆ. 

“ಅಣ್ಣಾ, ಪೋಡಿಗೆಡೇ ಇಡೆಗ್‌ ಬತ್ತ್‌ದ್‌ ಬಗುಲುನ ನಾಯಿಲೆನ್‌ ಸುರೂಕು ದರ್ದ್‌ದ್‌ ಗಿಡಪ್ಪೊಡು. 
ಯುದ್ಧೊಗು ಪೋಯಿಬೊಕ್ಕ ಕ್ಷತ್ರಿಯೆರ್‌ ಸೈಯ್ಯೆರೆ ಸಜ್ಜಾದಿಪ್ಟುವೆರ್‌. ಅಕುಲು ಕಯಿಟ್‌ ಆಯುಧೊಲೆನ್‌ 
ಪತೊಂದೆರ? ಅತ್ತ್‌ ಅಕುಲು ಏಕದಂಡಿ ಸನ್ನೇಸಿಲ? ಅಣ್ಣಾ, ತರೆಬೆಚ್ಚ ಮಲ್ರೊನೊಡ್ಡಿ. ವೀರ ಮರಣೊಗು 

ಯೆತೆ ದೆಪ್ಪೆರೆ ಬಲ್ಲಿ. ಯಾನ್‌ ಇನಿತ ದಿನೊಟು ರುದ್ರೆನೇ ಅಡ್ಡ ಬತ್ತ್‌ಂಡಲಾ ಗೆಣ್ಣಂದೆ ಪಗೆಪಡೆನ್‌ ದೊಂಸ 
ಮಲ್‌ದೇ ಬುಡೆ!” 


ಈ ಪಾತೆರೊಗು ಸೇನಾಪತಿ ಧೃಷ್ಟದ್ಯುಮ್ನೆ ಇಂಚ ಪಣ್ಣೆ. 


“ಉಂತುಲ ಅರ್ಜುನ. ಈಯೇ ಪೋವೊಡಾಪಿನಾತ್‌ ಬಯಂಕರ ಯುದ್ಧ ಉಂದತ್ರ್‌ ಆ ಬೆರಣೆ 
ಸಾದಾರ್ನೆದಕ್ಷೆನ್‌ ಕೆರ್ಟ್‌ ಮಲ್ಲ ಸಾದನೆ ಮಲ್ತಿನ ಬೆರೈೆಡುಲ್ಲೆ! ಆಯನ ಯೋಗಿತೆ ನಿಕ್ಕ್‌ ಗೊತ್ತಿಜ್ಞ? ಅಯನವು 
ಮಾಯಮಂತ್ರೊದ ಗಾರುಡಿಗ ವಿದ್ಯೆ. ಅಯಿಕ್‌ ನಮ ಪೋಡ್ಕೊಡು ದಾಯೆಗ್‌? ಯಾನೇ ಪೋಪೆ..” 


ಧರ್ಮರಾಯೆ ಒಪ್ಪಿಯೆ. ಧೃಷ್ಟದ್ಯುಮ್ನನೊಟ್ಟುಗು ಸಾತ್ಯಕಿ, ಶ್ರುತಸೋಮ, ಶಿಖಂಡಿ, ಸೃಂಜಯ, ಚೇಕಿತಾನ 
ಇಂಚಿತ್ತಿನ ಮಹಾರಥೆರ್‌ ಯುದ್ದೊಗು ಪಿದಡಿಯೆರ್‌. ಪಾಂಡೆವೆರ್ನ ಸೇನೆದ ಅಬ್ಬರ ದಾಲ ಕಮ್ಮಿದವತ್ತ್‌! 


“ಆ ಬೆರಣೆ ಓಲುಲ್ಲೆ? ಸುಯೋಧನೆ ತೋಜುಜೆ! ರಾಧೇಯನ ಮಗೆ ಎದುರು ಬರುಜೆನ? ಗುರುಕುಮಾರೆ 
ಅಶ್ವತ್ಥಾಮೆ ಓಡೆ ಪೋಯೆನ? ದುಸ್ಪೆ ದುಶ್ಶಾಸನೆ ದೆಂಗ್‌ದ್‌ ಕುಲ್ಲುದೆನ?” ಇಂಚ ಅರೆದೊಂದೇ ಪಾಂಡವೆರ್ನ 
ಸೇನೆ ದ್ರೋಣೆರೆಗ್‌ ಎದ್ರ್‌ಬದ್ರಾದ್‌ ಮಲೆದ್‌ ಉಂತುಂಡು.. ಸೇನೆನ್‌ ತೂದು ಅರೆಗ್‌ ತೆಲಿಕೆನೆ! 


“ಆಹಾ! ನಿಕಲ್ನ ಪರಾಕ್ರಮೊದ ಪೊರ್ಲೇ। ಓ ನಿಕ್ಷೆಗ್‌ ರಣರುದ್ರಡ ಪೊರು೦ಬುನ ಅ೦ಗಲಾಪು! ಆಂಡ 
ಮನ್ನಥನ ಎದುರುಡೇ ಉಂತೈೆರೆಗಾವಂದೆ, ಮುಗ್ಗೇರಿದಲೆಕ ಪುದೆಲ್ಡ್‌ ದೆಂಗುನ ನಿಕುಲು ಯೆನಡ ಕಾದುನು 
ಅಂದಾ? ಏ.. ಧೃಷ್ಟದ್ಯುಮ್ಮಾ, ಯುದ್ದೊದ ಕಸ್ಟ ಅನ್ಟೇಸೊಡಾಂಡನೆ ದ್ರುಪದೆ ಸಯ್ತ್‌ ಮಗ್‌ರೈ ಅಯನ್‌ 
ದೂರುನು ಸರಿಯತ್ತ್‌. ಈ ಸಮರರುದ್ರನ ಉರಿಬೀರೊನು ತೆರಿಯೊಂದು ಯೆನಡ ಯುದ್ಧೊಗು ಬಲ್ಲ. 
ಅಪಗ ಯಾನ್‌ ಮೆಚ್ಚುವೆ.” 


ಧೃಷ್ಟದ್ಯುಮ್ನ ಪಣ್ಣೆ, “ಪೊಕ್ಕಡೆ ದಾಯೆಗ್‌ ಪರಂಚೆಲ್‌ ಪಾತೆರುವಗ? ಅವ್ವೇ ಈ ಕಲ್‌ದಿನ ಬರವ?) 
ಪಾತೆರೊಡು ಈ ಗೆಂದೊಲಿ. ನಿಕ್ಕ್‌ ಆತೇ ಆಪಿನಿ. ಯೆಂಕುಲು ಬಾಯಿದ ಬಲೊಟು ಗೆ೦ದುನತ್ತ್‌ ರಟ್ಟಿದ 
ಬಲೊಟು ಗೆಂದುನು! ಅಂಚ ಈಲಾ ಒಂತೆ ಅಲಚನೆ ಮಲ್ತ್‌, ದೈರೊಡು ದುಂಬು ಬರೊಡಾಪುಂಡು.” 


ದ್ರೋಣೆರೆಗ್‌ ಈ ಪಾತೆರೊಲು ಜೀರ್ಣ ಆಯಿಜಿ. ಪಿತ್ತ ನೆತ್ತಿಗೇರ್‌೦ಡ್‌! 


“ದಾನೆ ಪಂಡ? ನನೊರ ಪಣ್ಣ. ಎನ್ನಾಜೆ, ಪಣ್ಣ. ಯೆನ ಎದುರುಗು ಉಂತುಂಡ ನಿಕ್ಷೆಗ್‌ ಗೇಲ? ಶಿವ! 
ಶಿವಾ? ಅಂದಪ್ಪ ಅಂದ್‌! ಸಾರಥೀ, ಈ ಧೃಷ್ಟದ್ಯುಮ್ನೆ ಪೊಕ್ಕಡೆ ಪಣಯೆ. ಅಯಡ ನಿಜವಾಧ್ರ ಸತ್ಯನುಡಿ ಮಿನಿ 
ಉಂಡ? ಈ ತೆರಿದನ? ಇಂಬೈೆ ಸೇನಾಪತಿ! ಪಾಂಚಾಲಕುಲೊತ ದ್ರುಪದನ ಮಗೆ! ಪಾಂಡವೆರ್ನ ಮೈತಿನೆ! ಓ 
ಆಯೆ ಯಾದವಕುಲೊತ ಸಾತ್ಯಕಿ. ನನೊರಿ ಶಿಖಂಡಿ! ಇತ್ತೆ ಯೆನಡ ಯುದ್ಧೊಗು ಬಯ್ದಿನ ಮಾಮಲ್ಲ 
ಮಾನಾದಿಗೆದ ಬೀರೆರ್‌ ಮೊಕುಲೇ!” ಇಂಚ ಕುಸೆಲ್ಬ ದಾಟಿಡ್‌ ಕೇಂಡೆರ್‌. ಪಂಡೆರ್‌. ತೆಲ್ತೆರ್‌! 


ಸಮರ ಸುರು ಆಂಡ್‌. ಪಾ೦ಡವೆರ್ನ ಕಡೆತಕುಲು ಬುಡುಬುಡು ಬೂರೊಂಡೆರ್‌. ದ್ರೋಣೆರೆನ ಚಾತುರೈನ್‌ 
ಪಣ್ಣಿನಿ ದಾದ? ಮಹಾರಥೆರ್‌ ಮಗ್‌ರೈರ್‌! ಪಾಂಚಾಲ ಸೇನೆ ಒಂಜೆಡೇ ಐನ್‌ ಸಾರ ಆನೆಲ್‌, ರಡ್ಡ್‌ ಸಾರ 
ಕುದುರೆಲ್‌. ಎಡ್ಕ ಸಾರ ರಥೊಕುಲು, ಒಂಜಿ ಲಕ್ಷ ಸೇನೆ ದೊ೦ಸ ಆಂಡ್‌! ಜತೆಟ್‌ ಸಾರಗಟ್ಟೆಡ್‌ ರಾಜೆರ್‌ ಬಲಿ 
ಆಯೆರ್‌!। 


ಆಂಡಲಾ ಪಾ೦ಡವಸೇನೆ ಅಂಡ್ಯುಜಿ. ನಿಸರ್‌ಗ್‌ ಕಬಿಯುನ ಮಯಿಂದ್‌ದಲೆಕ ದ್ರೋಣೆರೆನ್‌ ಒಂಜಿ ಸರ್ತಿ 

ಮುಸ್ಕುದು ಬುಡಿನೆಟ್‌, ದ್ರೋಣೆರ್‌ ತೋಜ೦ದೆ ಪೋಯೆರ್‌। ಆಂಡ ಒಂಜೇ ಚಣ! ಕುಡ ತೋಜಿ ಬತ್ತಿನ 
ದ್ರೋಣೆರ್‌ ರಣ ಮಾರ್ತಾಂಡೆನೇ ಆದ್‌ ಶತುಸೇನೆನ್‌ ಬಲಿ ದೆತೊಂಡೆರ್‌. ಪಾಂಡವ ಪಕ್ಷೊದ ರಾಜೆರ್‌ 
ದೈರೊಡು ದುಂಬೊತ್ತಿಯೆರ್‌. ದ್ರೋಣೆರೆನ ಎದುರುಡು ಅಕ್ಷೆಗ್‌ ಸತುಸಗ್ಗಿ ಯಾರಂದೆ ಸೋತು ಸಿರ್ಕಿಯೆರ್‌... 
ಈ ಮಹಾರಧಿಕೆರೆಗ್‌ ಇಂಚಿತ್ತಿ ಅಪಮಾನ ಈತ್ನೇಟ ಆತಿನೇ ಇಜ್ಜಿ! 


ಭೀಮನಕ್ಷೆಗ್‌ ರಣರಂಗೊದ ಸುದ್ದಿ ಪೋಂಡು. ಅಪಗನೇ ಭೀಮಾರ್ಜುನೆರ್‌ ಪಿದಾಡಿಯೆರ್‌. ಅಕಲೆನ್‌ 
ತೂದು, ಸಯ್ಯಂದೆ ಒರಿದಿನ ಪಾಂಡವ ಪಕ್ಷೊದಕ್ಷೆಗ್‌ ದೈರ ಬತ್ತಂಡ್‌. ದ್ರೋಣೆರೆಗ್ಲಾ ಸಂತೋಸಾಂಡ್‌. 
“ಸೇನೆನ್‌ ಸೈಯೆರೆ ಬುಡ್ಬು ಪಿರಾವುಡ್ಡು ತೂಪಿನವು ಸರಿಯಾ?” ಇಂಚ ಕೇಣೊಂದೇ ಅಕಲ್ಲ ಕಾದಿಯೆರೆ 
ಸುರು ಕೊರಿಯರ್‌. ಅಕಲ್ಲ ಅಸ್ತೊಲನ್‌ ಬತ್ತಿಲೆಕನೇ ಕತ್ತೆರಿಯೆರ್‌! ತನನ್‌ ಪತ್ತುನಾಕ್ಷೇ ಇಜ್ಜಿಣ್ಣಿಲೆಕ ರಣಕಣೊಟು 
ದ್ರೋಣೆರ್‌ ಉರಿಬೀರ ಮೆರೆಯೆರ್‌. ಅವ್ವೇ ಒಸಯೊಡು, ತನ್ನಕ್ಷೆಡ ಪಂಡೆರ್‌. 


“ಕೌರವನ್‌ ಬರೈರೆ ಪಣ್ಣೆ. ಅಯನ ಪರವಾದ್‌ ನಡಪಾವುನ ಯೆನ ಯುದ್ಧೊದ ಹೊಡ್ತೊನು ಆಯೆ 
ಬತ್ತ್‌ದ್‌ ತೂವಡ್‌! ಆ ಬಾಯಿಬಡ್ಕೈೆರಾಯಿನ ಕರ್ಣೆ ದುಶ್ಶಾಸನೆರ್ಲಾ ಬತ್ತ್‌ದ್‌ ತೂವಡ್‌. ನಮ ಕಡೆತ ಶಸ್ತ್ರವೀರೆರ್‌ 
ಪಾಂಡವೆರೆಡ ಪೊರುಂಬುದು ಸತ್ನೊನು ಪರೀಕ್ಷೆ ಮಲ್ಲೊನಡ್‌. ಯೆನ ಯುದ್ದೊದ ಬಗೆನ್‌ ತೂದು ತೆರಿಯೊನಡ್‌!” 


ನಿಜೊವಾದ್ದಾ ದ್ರೋಣೆರೆನ್‌ ಮೀರುನಕುಲಿಜ್ಞಾಂಡ್‌. ಯೇರುನ ನಿಸರ್‌ದಂಚ ಆರ್‌ ಚಣೊಡ್ಡು ಚಣೊಕು 
ಸಗ್ಗಿಡ್‌ ಮೆರೆಯೆರ್‌! ಆರೆನ ವಿಕಮೊದ ಮೆರೆಪಾಟೊಡು ಭೀಮಾರ್ಜುನೆರ್ಸ ಸೋತುದು, ಅಪಮಾನೊಡು 
ಸೈತಿಲೆಕ ಆಯೆರ್‌! ಇಂಚಿತ್ತಿ ಕಾಳಗೊನು ಈತ್ನೇಟ ಯೇಕ್ಷ ತೂದುಪ್ಪಯೆರ್‌! ನರರೂಪೊದ ಪರಬ್ರಹ್ಮೆಯಾದುಪ್ಪುನ 
ಶ್ರೀಕೃಷ್ಣೆನೇ ರಥೊನು ಪಿರ ತಿರ್ಲಾವೊಂದು, ಪಣ್ಣೆ. 


“ಭೀಮಾ, ಅರ್ಜುನಾ.. ಉಂತಾಲೆ. ದ್ರೋಣನ್‌ ಕೆರೈರೆ ನಿಕ್ಷೆಡ್ಜ್‌ ಆವ೦ದ್‌. ಆರ್‌ ಇನಿತ ದಿನ ಪಿಸ್‌ರೆರ್ಕಿನ 
ರುದ್ರೆರೇ! ಗೊತ್ತಾಂಡಾ?” 


ಅಪಗನೇ ಧೃಷ್ಟದ್ಯುಮ್ನನ ಸೇನೆ ಬೀರೊದ ಒಸಯೊಡು ದ್ರೋಣೆರೆನ ಮಿತ್ತ್‌ ಬೂರುಂಡು. ಧೃಷ್ಟದ್ಯುಮ್ನೆ 


ಬಾಣೊಲೆಡೇ ಬಾನೊನು ದಿಂಜಾದ್‌ ದೀಯೆ! ದ್ರೋಣೆರೆಗ್‌ ಬೊಕ್ಕೊಲಾ ತೆಲಿಕೆ. 
“ಪಾಪ। ಈ ಜೋಕುಲು ಬಾಲೆಲ್‌ ಕತ್ತಿದ ಮುನೆಟ್‌ ತಿಗತ್ನೆಯಿತ ರುಚಿ ತೂವಡ್‌.” 


ಇಂಚ ಪಣೊಂದೇ ಬೊಕ್ಕೊಲಾ ಕದನ ಕಾದೊಂದು ಮೆಂಚಿಯೆರ್‌. ಈ ಸರ್ತಿ ಪಾಂಡವ ಸೇನೆನ್‌ ತನ 
ಸೇನೆದುಲಾಯಿ ಬರ್ಲಿಲೆಕ ಮಲ್ಟ್‌ದ್‌ ಅಲ್ಲನೇ ದೊಂಸ ಮಲ್ತೆರ್‌. ತೆಡಿಲ್‌ ಹಾಕಿಲೆಕಾಯಿನ ಪಾಂಡವ ದಂಡ್‌ 
ಪುರೆಲ್ಟ್‌ ಬೂರ್‌೦ಡ್‌. ಕದನ ಮುಕೊಟತ್ತಿನಕುಲು ಪಿರ ಪಜ್ಞೆ ಪಾಡಿಯೆರ್‌. ಅಕೇರಿಗ್‌ ಅರ್ಜುನೆ ಕೃಷ್ಣನ 
ಜತೆಟ್‌ ಎದುರು ಬತ್ತಿನೆಟ್‌ ಆವೆರೆಗಿತ್ತಿನ ಮಾಮಲ್ಲ ನಸ್ಟ ಆಯಿಜಿ. 


ಧೃತರಾಷ್ಟ್ರಾ. ನಿಜವಾದ್ದಾ ಕಬಟ ಇಜ್ಜಂದೆ ಕಾದ್‌೦ಡ ನಿನ್ನಾಕುಲು ಗೆಂದುನಾಕುಲೆ. ಉಪ್ಪಡ್‌, ಯುದ್ಧೊದ 


ನಡೆನ್‌ ತೂವೊಂದಿತ್ತಿನ ದುರ್ಯೋಧನಗ್‌ ಆನಂದ ಆಂಡ್‌. ವಿಜಯಲಕ್ಷ್ಮಿ ಸಿ೦ಗಾರಸಿರಿಟ್‌ ಕೌರವನ್‌ 
ಕಡೆಕಣ್ಣ್‌ಡ್‌ ತೂವೊಂದಿತ್ತಲ್‌. 


ಉಂದೆತ ಮಾತ ಗೋಚರ ದೀವೊಂದಿತ್ತಿನ ಕೃಷ್ಣೆ ಧರ್ಮರಾಯನ್‌ ಲೆಪುಡಾದ್‌ ಪಣ್ಣೆ. 


“ಧರ್ಮಜಾ, ಇನಿತ ದಿನೊಟು ಆ ಭೂತನಾಥ ರುದಗ್ಗಾ ದ್ರೋಣೆರೆನ್‌ ಗೆಂದೈರೆಗಾಪುಜಿ. ನಮ ಸೇನೆ 
ಪಿರ ಜಾರೊಂದುಂಡು. ಇತ್ತೆ ನಮ ಗೆಂದುನ ಬಗೆ ಯೆಂಜಿನ?” 

ಧರ್ಮರಾಯಗ್‌ ದಾದ ತೆರಿವು? ಆಯೆ ಗೆಂದುನ ಬಗೆ ನಾಡುನ ಜವಾಬ್ದಾರಿನ್‌ ಕೃಷ್ಣಗೇ ಕೊರೆ! ಕೃಷ್ಣೆ 
ಒಂಜಿ ಬಗೆ ನಾಡೊ೦ದು, ಅಯಡ ಪಣ್ಣೆ. 


“ಒಂಜೇ ಒಂಜಿ ಬಗೆ ಯೆಂಕ್‌ ತೋಜೊಂದುಂಡು. ಈ ಒಂಜಿ ಬೇಲೆ ಮಲ್ಲಡ ಮಾತ್ರ ನಮ ಗೆಂದೊಲಿ.” 
“ಯೆಂಚಿನವು?” 

“ಈ ಒಂಜಿ ಸುಳ್ಳು ಪಣೊಡಾಪಂಡು.” 

ಅರ್ಜುನೆ ನಡುಟು ಬಾಯಿ ಪಾಡುವೆ: “ದಾದಂದ್‌ ಸುಳ್ಳು ಪಣೊಡು?” 


“ಅಶ್ವತ್ಥಾಮೆ ರಣಬೂಮಿಡ್‌ ಸೈತೆ ಪಣ್ಣ್‌ ದ್ರೋಣೆರೆಡ ಪಣೊಡು. ಅಳ್ಕ್‌ ಇಜ್ಜಂದೆ ಸೊಸ್ಟವಾದ್‌ ಒರಾನೆ 


ಈ ಯೋಜನೆನ್‌ ಕೇಣ್ಯೆರಾವಂದೆ ಅರ್ಜುನೆ ಕೆಬಿ ಮುಚ್ಚೊನುವೆ! ಶ್ರೀಕೃಷ್ಣೆ ಕುಡ ಕುಡ ಪಂಡಿನೆಕ್‌ 
ಧರ್ಮರಾಯೆ ಒತ್ತೊನುವೆ! ಭೀಮಡ ಪಂಡಿನೆಕ್‌ ಆಯೆ ಒಪ್ಕೊಂದು ಪಿದಾಡಿಯೆನೆ. ಕೌರವ ಸೇನೆದ ಮಿತ್ರ್‌ 
ಬೂರ್ಬು ಪುಣೆವೊ೦ದು, ಒರಾನೆ ಗಟ್ಟಡ್‌ ಅರೆದೊಂದು ಪಣ್ಣೆ 


“ಇನಿತ ಯುದ್ಧೊಡು ಅಶ್ವತ್ಥಾಮೆ ಸೈತ್‌ ಪೋದಾಂಡ್‌!” 


ದ್ರೋಣೆರ್ನ ಕೆಬಿಕ್‌ ಈ ಭೀಮನುಡಿ ಕೇಣ್‌೦ಡ್‌! ಕೆಬಿನ್‌ ಸುಡಿಲೆಕದ ಸುದ್ದಿ! “ಉಂದು ಯೆಂಚಿನವು9 
ಕುಮಾರನ್‌ ಕೆರಿನಿ ಯೇರ್‌? ಉಂದು ನಿಜನ?” ಪಣೊ೦ದು ಸೊರ ಬತ್ತಿ ಕಡೆಕ್‌ ತೂವೊಂದುಪುನಗ ಗಟ್ಟಿಡ್‌ 
ಪಣೊಂದುಪ್ಪುನಾಯೆ ಭೀಮೆ. “ಈ ಭೀಮೆ ದುರಾತ್ಮೆ ಸುಳ್ಳು ಪಣೊಂದುಲ್ಲೆ. ಯೆನ ಮಗೆ ಯೆಂಚಿತ್ತಿನಾಯೆ? 
ಶಿವನೊಟ್ಟುಗು ಸರಿಸಮ ಆದುಪ್ಪುನ ಬಿರ್ದ್‌ದ ಬೀರೆ ಅಶ್ವತ್ಥಾಮೆ ಸೈತೆ ಪಣ್ಷಿನ ಪಾತೆರೊನೆ ಸುಳ್ಳು” ಇಂಚ 
ಎಣ್ಣೊದು, ದಾದಲಾ ಆವಂದಿಲೆಕ ಬೊಕ್ಕೊಲಾ ಯುದ್ಧೊಗೇ ದುಂಬಾಪೆರ್‌. ಭೀಮನಡೆಗ್‌ ಬತ್ತ್‌ದ್‌ ಆಯಗ್ಲಾ 
ಬಾಣೊಡು ಬೇನೆ ಮಲ್ಪುವೆರ್‌! ಅಪಗ ಭೀಮನ ಬದಲ್‌ಗ್‌ ಧೃಷ್ಟದ್ಯುಮ್ನೆ ದ್ರೋಣೆರೆನ ಎದುರುಗು ಬತ್ತ್‌ದುಂತುವೆ. 
ದ್ರೋಣೆರೆಗ್‌ ಪಿಸ್‌ರ್‌ ಯೆರ್ಕ್‌ದೇ ಪೋಂಡು! 


“ಧೃಷ್ಟದುಮ್ಮಾ, ಯೇತ್‌ ಸರ್ತಿ ಬರ್ತ. ಯೇತ್‌ ಸರ್ತಿ ಬಲ್ಕ್‌ ಪೋಪ? ನಿನ್ನಂಚಿನ ಭಂಡಡಪ್ಪ ಯಾನ್‌ 
ಯುದ್ಧ ಮಲ್ಪುಜಿ. ದೂರ ಉಂತುಲ” ಇಂಚ ಪಣೊಂದು ಆಯನ್‌ ಬುಡ್ಡು ಧರ್ಮರಾಯನ್‌ ನಾಡೊಂದು 
ಪಿದಾಡಿಯೆರ್‌. ಅಪಗನೇ ಕೌರವನ ಸೇನೆಲಾ ಧರ್ಮರಾಯನ ಮಿತ್ತ್‌ ಬೂರ್ಟ್‌, “ತಿಕ್ಕಿಯೆ ಪಗೆ” ಪಂಡ್ದ್‌ 
ಬೊಬ್ಬೆ ಪಾಡ್‌೦ಡ್‌! ಆಂಡ ಪಾಂಡವಸೇನೆಲ ತುರ್ತುಡು ದ್ರೋಣೆರೆನ್‌ ತಡೆತ್‌ದ್‌, ಸಾರಧಿನ್‌ ಪತ್‌ದ್‌, 
ಕುದುರೆಲೆಗ್‌ ಹಾಕ್‌ದ್‌, ರಥೊನು ಉಂತಾದ್‌, ಧ್ವಜದಂಡೊನು ಮುಯ್‌ ೦ಡ್‌! ಧೃಷ್ಟದ್ಯುಮ್ನೆಲಾ “ದ್ರೋಣೆ 
ತಿಕ್ಕದ್‌ ಬೂರಿಯೆ” ಪಂಡ್ಜ್‌ ಘೋಷಣೆ ಮಲ್ತೊಂದು ಎದುರುಗೇ ಬತ್ತೆ. ಅಪಗನೇ ಕರ್ಣೆ, ಕೃಪಾಚಾರ್ಯನಕುಲು 
ಧೃಷ್ಟದ್ಯುಮ್ನಗ್‌ ಮುತ್ತಿಗೆ ಪಾಡಿಯೆರ್‌. 

ಆಂಡ ದ್ರೋಣೆರ್‌ ಯೇರೆಗ್ಲಾ ಪತ್ಕೆರೆ ತಿಕ್ಕ್‌ಜೆರ್‌. ಆರ್‌ ಬಯಂ೦ಕರ ಕಾಳಗೊಡಿತ್ತ್‌ದ್‌, ಪಾಂಚಾಲ, 
ಯಾದವ, ದಂಡ್‌ದ ದಳವಾಯಿಲೆನ್‌ ನೆತ್ತೆದ್ದ ಮಡುಟು ಮುರ್ಯಾವೊಂದಿತ್ತೆರ್‌. ಒರಿಯೇ ಒರಿ ಸೂರ್ಯೆ 
ಕತ್ತಲೆನ್‌ ಗೆಂದುಲೆಕ ಒರಿ ಒಬ್ಬಂಟಿ ದ್ರೋಣೆರ್‌ ಪಗೆನಕ್ಷೆನ್‌ ದರ್ಟ್‌ ಪಾಡ್ಕೆರ್‌! ಅರ್ಜುನಗ್‌ ಗಾಯ ಆಂಡ್‌. 
ಭೀಮೆ, ಸಾತ್ಯಕಿ, ಧೃಷ್ಟದ್ಯುಮ್ನನಕುಲು ಪೆಟ್ಟ್‌ಡ್‌ ಹದ ಆಯೆರ್‌! ಪಾಂಡೆವೆರ್ನ ಜೋಕುಲು ಪೋಡಿದ್‌ ಕಲ್ಕಿಯೆರ್‌! 

ಬಾಕಿದಕಲ್ಲ ಪರಿಪಾಡ್‌ನ್‌ ಪಣ್ಣಿಲೆಕನೇ ಇಜ್ಜಿ! ಲಕ್ಷ ಲಕ್ಷ ಸೇನೆಲ್‌ ಸೈತಿಲೆಕ್ಟೊಗೇ! ಸೇನೆಗ್‌ ಸೇನೆನೇ ಬಲಿಬೂರ್ಬಿಲೆಕದ 
ನೋಟೊಲು! ಐನ್ನೂದು ಮಹಾರಥೆರ್‌ ಒರಾನೆ ಆ ಲೋಕೊಗೇ ಸಂದಿಯೆರ್‌! ಮಿತ್ತ ಲೋಕೊಡು ಜಾಗೆ 
ಯಾರಂದಿನ ಅನಪತ್ತ್‌ಡ್‌ ಯಮದೂತೆರೆಗ್‌ ಬಂಗ ಆಂಡ್‌. ಮೃತ್ಯು ದೇವತೆ ಡರ್ರ ಆರ್ಲೆ ದೆತ್ತೊಲು! 


ಸಂಜಯೆ ದುಂಬರಿಯೊಂದು, “ಧೃತರಾಷ್ಟ್ರ ಪ್ರಭೂ, ಅಪಗನೇ ಒಂಜಿ ಇಚಿತ್ರೊದ ಗಟನೆ ನಡತ್ತ್‌ಂಡ್‌. 
ಭಸ್ಮ ಪೂಜೊಂದಿನ ಅತ್ರಿ, ಭರದ್ವಾಜ, ವಿಶ್ವಾಮಿತ್ರ, ಗೌತಮ, ಕಣ್ವ, ಕಶ್ಯಪ, ವಸಿಷ್ಠ, ಅಂಗೀರಸ, ಭಾರ್ಗವ, 


ವಾಲಖಿಲ್ಯ ಇಂಚಿತ್ತಿನ ಯಷಿಕುಲು ಬಾನೊಡ್ಡು ಜತ್ತ್‌ ಬತ್ತೆರ್‌! ಖುಷಿಕ್ಷೆನ್‌ ತೂಯಿನ ದ್ರೋಣೆರ್‌ ಯುದ್ಧ 
ಮದತ್‌ದ್‌ ಗೌರವೊಡು ತರೆತಗ್ಗಾವೆರ್‌. ನಮನ ಪಣ್ಣೆರ್‌. 


ದ್ರೋಣೆರೆನ ಅಮ್ಮೆರ್‌ ಭರದ್ದಾಜೆರ್‌. “ದ್ರೋಣಾ, ಮಹಾಪಾತಕೊನು ಮಲ್ಲೊಂದುಲ್ಲತ್ತ? ನಿಕ್ಕ್‌ ಈ 
ಜೂವಹಿಂಸೆದ ಕಜ್ಜೊಲು ದಾಯೆಗ್‌? ಕ್ಷತಿಯೆರಾದ್‌ ಜನ್ಮಿನಕುಲ್ಲಾ ನಿನ್ನಾತ್‌ ಕಟುಮನಸ್‌ದಕುಲು ಆಮಯೆರ್‌। 
ಯುದ್ಧೊಡು ಸೋತುಂಡ ದಾನೆ ೨ ಕೌರವೆ ಸೋತುಂಡ ನಿನ ಗುರುಪದವಿಗ್‌ ಕಳಂಕ ಬರ್ಬುಂಡುಂದು 
ಎಣ್ಣೊಂದನ? ಬ್ರಹ್ಮೋಪಜೀವಿ ಆವೊಡಾಯಿನ ನಿಕ್ಕ್‌ ಇಂಚಿನ ಶಸ್ತೋಪಜೀವನ ದಾಯೆಗ್‌? ದ್ರೋಣಾ, 
ಕೇಣ್ಣ. ಈ ಲೋಕೊಡು ವರ್ಣಧರ್ಮ ನಡತ್ತೊಂದು ಬಯ್ಸ್‌ಂಡ್‌. ನಮ ವೈದಿಕ ಜವಾಬ್ದಾರಿದಕುಲು. 
ವೈದಿಕೊಡು ದಿಂಜ ತೆರಿದಿನಕುಲು! ನಮ ನಡಪೊಡಾಯಿನ ಸಾದಿ ಉಂದುವೆ. ಸಾದಿ ತತ್ತ್‌ದ್‌ ನಡತ್‌೦ಡ 
ವ್ಯವಸ್ಥೆಗ್‌ ತಿರ್ಲ್‌ದ್‌ ಬೂರ್ಬಿನ ಜನೊಕುಲಾಪ! ಅಪಗ ಬಾಕಿದಕುಲು ನಂಕ್‌ ಬಿರೆಲ್‌ ತೋಜಾದ್‌ ಕೆಡುನುಡಿ 
ಪಣ್ಣೆರ್‌. ಅಂಚಾದ್‌ ನಂಕ್‌ ಹಿತವಾದುಪ್ಪುನ ಕರ್ಮ ಬುಡ್ತು ಹಿಂಸೆದ ಸಾದಿನ್‌ ತರ್ವೊಂದು, ಅಪಕೀರ್ತಿ 
ಪಡೆತೊನುನವು ಸರಿಯತ್ತ್‌ 


ದ್ರೋಣಾ, ವೈದಿಕೆರಾದ್‌ ನಮ ಶ್ರುತಿಪಠಣ, ತರ್ಪಣಕ್ರಿಯೆ, ಅತಿಥಿ ಪೂಜೆ, ಭೂತಯಜ್ಞ ಅಂಚನೆ ಅಗ್ನಿ 
ಆರಾಧನೆ ಉಂದು ಐನೆನ್‌ ಮಾತ್ರ ಮಲ್ಲೊಡು. ಯುದ್ಧ ಉಂದೆಟ್‌ ಬರ್ಬುಜಿ. ವೇದ, ವೇದಾಂತ ಸ್ಮಶಿಲೆಡ್‌ 
ವ್ಯವಹರಿಸುನ ಪಂಡಿತ ಮಾರ್ಗೊನು ಬುಡ್ಡು ಮೂರ್ಕೆರೆನ ಸಾದಿಡ್‌ ನಡತಿನೆಟ್‌ ದಾದ ಎಡ್ಡೆ ಉಂಡು? 
ಮಗಾ, ಈತ್ನೇಟ ಈ ವೈದಿಕ ಮಾರ್ಗೊನು ಮೀರ್‌ ನಡತ್‌ದ. ಇತ್ತೆ ಅವೆನ್‌ ಪಾತೆರ್ಸ್‌ ಪ್ರೇಜನ ಇಜ್ಜಿ. ನೀರ್‌ 
ಜತ್ತ್‌ ಪೋಯಿ ಬೊಕ್ಕ ಸಂಕ ಕಟ್ಟುನ ಯೋಜನೆಡ್‌ ಪ್ರೇಜನ ಇಜ್ಜಿ. ಆಂಡ ನನದು೦ಬುಗು ಈ ಮಲ್ಲೊಡಾಯಿನಿ 
ಈತೇ। ಸುರೂಟು, ಯುದ್ಧ ಮಲ್ಲೊಡೇ ಪಣ್ಣಿನ ನಿನ ಕೆಟ್ಟ ಹಟೊನು ಬುಡ್ಬು ಶಸ್ತತ್ಯಾಗ ಮಲ್ಲುಲ. 
ಸಮಾಧಿಯೋಗೊಡು ಕುಲ್ಲುದು, ನಿಜನಿಲೆನ್‌ ಸೇರೊನೊಡು. ಅಂಗ್‌ಆಸೆಲೆನ್‌ ಬುಡ್ಬು ವಿರಾಗಿ ಆವೊಡು! 


ಮಗಾ, ಈ ಶರೀರೊದ ವಿಷಯೊನು ತೆರಿಲ. ಉಂದು ಭೂತೇಂದ್ರಿಯೊದ ನಿಲೆ! ಸುರಲೋಕ, ನರಲೋಕ, 
ತಿರ್ಯಲೋಕೊಡು ಮಾತೆ ಕರ್ಮಫಲೊಕು ಸರಿಯಾದ್‌ ಸುತ್ತೊಂದುಲ್ಲೆರ್‌. ಈ ಶರೀರ ಬೊಕ್ಕ ಪಂಚೇಂದ್ರಿಯೊಲು 
ತಾನ್‌ ಅತ್ತ್‌ಂದ್‌ ತೆರಿಯೊಂಡ, ಆಸೆನ್‌ ಮೀರ್ದಿನ ಜ್ಞಾನರೂಪೊನೇ ಈ ಆದುಪುವ! ಯೋಗ ಬೊಕ್ಕ 
ಗೇನೊಡು ಈ ಉಂದೆನ್‌ ತೆರಿಯೊಣ್ಣ.” 

ಈ ಪಾತೆರ ಕೇಣೊಂದಿತ್ತಿಲೆಕನೇ ದ್ರೋಣೆರೆನ ಅಂತಃಕರಣ ನಯ್ಮನೆ ಆಂಡ್‌! ರೋಮ ನಿಮಿರ್‌ಂಡ್‌! 


ಆನಂದೊದ ಕಣನೀರ್‌ಡ್‌ ನನೆಯೆರ್‌. ಒಂತೆ ಪೊರ್ತು ಕಣ್ಣ್‌ಮುಚಿದ್‌ ಸಮಾಧಿ ಸ್ಥಿತಿಟಿತ್ತೆರ್‌. ಅಮ್ಮೆರ್‌ 
ಪಂಡಿನವು ನಿಜ ಪಣ್ಣ್‌ ಒಪ್ಪಿಯೆರ್‌. ಅಮ್ಮೆರೆನ ಅಂಚನೇ ಮಾತ ಖಷಿನಕ್ಷೆನಂಚಿ ತಿರ್ಲ್‌ದ್‌, 


“ನಿಕ್ಷನ ಪಾದದರ್ಶನೊಡು ಯಾನ್‌ ಧನ್ಯ ಆಯೆ. ನನ ನಿಕುಲು ಪೋಲೆ” ಪಂಡಿಗಿನ ಅಕುಲು ಪೋಯೆರ್‌. 
ದ್ರೋಣೆರ್‌ ರಡ್ಡ್‌ ಸೇನೆಲೆನ್‌ ಕಣ್ಣ್‌ ಬುಳಾದ್‌ ತೂಯೆರ್‌. 

ಆಂಡ, ಖಷಿಕುಲು ಪಣ್ತಿನ ನುಡಿ ಅಕಲ್ಲ ಪಿರಾವುಡೇ ಪೋಯಿಲೆಕ, ದ್ರೋಣೆರ್‌ ಯುದ್ಧ ತುಡಿತೊದ 
ದ್ರೋಣೆರೇ ಆಯೆರ್‌! ಕೇಣೊಂದಿತ್ತಿನ ಸತ್ಯಜ್ಞಾನೊದ ಪ್ರಭೆ ಮಾಜಿದ್‌ ಮದತ್‌ ಪೋಂಡು! ಲೌಕಿಕದ 
ಅ೦ಗಲಾಪ್ಪುಲು ಧುನಿತ್‌೦ಡ್‌! ಮಗನ ಮೋಹ ಒರಿ೦ಡ್‌. ಮಗಕ್‌ ಮರಣ ಬತ್ತಿನೆನ್‌ ಭೀಮೆ ಪಣ್ತೆ. ಆಂಡ 
ಅಯನ ಪಾತೆರೊನು ನಂಬುಲೆಕ ಇಜ್ಜಿ. ಅಂಚಾದ್‌ ಈ ಬಗ್ಗೆಡ್‌ ಧರ್ಮರಾಯಡನೇ ಕೇಣ್ಣ್‌ ನಿಜ ತೆರಿಯೊನೊಡು. 
ಇಂಚ ಎಣ್ಣೊಂದು ಧರ್ಮರಾಯನ್‌ ನಾಡೊಂದು ಬತ್ತೆರ್‌. ಆಯನ್‌ ತೂದು, 


“ಅಯ್ಯಾ ಯುಧಿಷ್ಠಿರಾ, ನಿಜ ಪಣ್ಣ. ಯೆನ ಮಗೆ ಸೈತ್‌ದೆನ? ಭೀಮೆ ಪಂಡಿನ ಪಾತೆರ ಸತ್ಕೊನ? ಈ 
ಕಲುಕಬಟ ಇಜ್ಜಂದಿನ ಸತ್ಯನುಡಿತಾಯೆ! ಐಡ್ಬಾವರೊನೇ ನಿನನ್‌ ಕೇಣ್ಕೆರೆ ಬಯ್ಚೆ. ಪಣ್ಣ” ಇಂಚಾಂದ್‌ 
ಕೇಣುವೆರ್‌. 


ಅಪಗ ಕೃಷ್ಣೆ ಮೆಲ್ಲೊಡು ಧರ್ಮರಾಯಡ, “ಧರ್ಮರಾಯಾ, ಪೋಡ್ಯಡ. ಮಾಮಲ್ಲ ಸೇನೆದ ನಡುಟಿತ್ತಿನ 
“ಅಶ್ವತ್ಥಾಮೆ' ಪಣ್ಣಿ ಪುದರ್ದ ಆನೆ ಸೈತ್‌ ಪೋತಿನಿ ನಿಜ” ಇಂಚ ಪಣ್ಣೆ. 

ಧರ್ಮರಾಯೆಲ ದುಂಬುಪಿರ ತೂವಂದೆನೆ, “ಅಂದ್‌ ಗುರುವರ್ಯೆರೇ, ಸೈತಿನಿ ನಿಜ. ಅಶ್ವತ್ಥಾಮೆ.. 
ಪಣ್ಣಿನ ಆನೆ” ಇಂಚಾಂದ್‌ ಪಣ್ಣೆ. 

ಧರ್ಮರಾಯನ ಸುರುತ ನುಡಿ ಮಾತ್ರ ದ್ರೋಣೆರೆಗ್‌ ಸರಿಟ್‌ ಕೇಣ್‌೦ಡ್‌. ಆನೆ ಪಣ್ಣಿನೆನ್‌ ಮೆಲ್ಲೊಡು 
ಪಂಡಿನೆಟಾತ್ರ ಅವು ಕೇಣ೦ದೆ, ಆರ್‌ ತನ ಮಗೆ ಅಶ್ವತ್ಥಾಮೆ ಸೈತಿನಿ ನಿಜ ಪಣ್ಣೇ ನಂಬಿಯೆರ್‌! ಅರೆನ ಕೈಟತ್ತಿನ 
ಬಿಲ್ಲ್‌ ಬಾಣೊಲು ಜಾರ್ಜ್‌ ಬೂರುಂಡು. ಸಂಕಡೊಡು ಮತಿ ತಿಲ್ಲಿಲೆಕಾಂಡ್‌. ಆಂಡ ಕ್ರೋಧೊಲ ಗಮೆಲ್‌ಂಡ್‌! 
ಕುಡ ಯುದ್ಧೊಗೇ ಉಂತಿಯೆರ್‌! ಬಲೆಟ್‌ ತತ್ತ್‌ದ್‌ ಕಣಿಕ್‌ ಬೂರ್ಲಿಲೆಕದ ಸ್ಥಿತಿಟ್‌ ಘೋರ ಯುದ್ದೊಗೇ 
ದುಂಬಾಯಿನ ದ್ರೋಣೆರ್‌, ಭೀಮನ್‌, ಅರ್ಜುನನ್‌, ಧರ್ಮರಾಯನ ಸುತ್ತೊಡಿತ್ತಿನ ಬೀರೆರೆನ ಸಗ್ಮಿನ್‌ ತನ 
ಬಾಣೊದ ಬಿರ್ಬೊಲಿಡ್‌ ಬಚ್ಚಾದ್‌ ಬುಡಿಯೆರ್‌. ಧೃಷ್ಟದ್ಯುಮ್ನ, ಸಾತ್ಯಕಿ, ಯುಧಾಮನ್ಯು, ಉತ್ತಮೌಂಜಸ, 
ಮೊಕ್ತೆನ್‌ ಮಾತ ದರ್‌ ಮಗ್ಗೆರ್‌! 

ತನ ಕಯ್ತಲ್‌ಡೇ ಇತ್ತಿನ ದ್ರೋಣೆರೆನ್‌ ತೂದು, ಭೀಮೆ ಇಂಚ ಪಂಡೆನೆ. 


“ಲೋಕೊಡು ಮಾತೆರ್ಲಾ ಜೋಕ್ಲೆನ ಏಳ್ಗೆಗಾದ್‌ ದಾದಮಾತ ಮಲ್ಪುವೆರ್‌. ಜೋಕ್ಷೆಗಾದ್‌ ಸಂಪೊತ್ತು 
ಕೂಡಾವೆರ್‌. ಇರೆನ ಮಗೆ ತೀರ್ಬ್‌ ಪೋಯಿ ಬೊಕ್ಕೊಲ ಈರ್‌ ದಾಯೆಗಿಂಚ ಮಲ್ಲುವರ್‌. ಇರೆನ ಯುದ್ಧೊದ 
ಒಸಯೊನೇ ಪಿರಿಯುಜೊಡೊ? ಮಗನ ಮರಣೊಲ ಮನಸ್‌ಗ್‌ ನಾಟುಜೊಡೊ?” 


ದ್ರೋಣೆರೆಗ್‌ ಭೀಮನ ನುಡಿ ನಾಟ್‌೦ಡ್‌. ಮಗನ ಸಾವುದ ದುಕ್ಕ ಉಡಲ್ಲ್‌ ಪಸೆರ್‌೦ಡ್‌. ಕಣ್ಣ್‌ಡ್‌ ನೀರ್‌! 
ಕೈಯಿಟಿತ್ತಿ ಬಾಣೊಲು ಬೂರ್ಬು ಕೈ ಕಾಲಿ. “ನನ ಈ ಉಡಲ್‌ ದಾಯೆಗ್‌?ಯಾವು” ಇಂಚಾಂದ್‌ ಎಣ್ಣೊಂಡೆರ್‌. 
ದುಕ್ಕೊದ ದನಿಟೆ ಕೌರವ ಕರ್ಣನಕಲ್ಲ “ಮಗನ ಮರಣೊಡ್ಡಾವರ ಯಾನ್‌ ಶಸ್ತತ್ಯಾಗ ಮಲ್ತೊಂದುಲ್ದೆ” 
ಪಂಡೆರ್‌. 


ಅಯಿಡ್ಜ್‌ ಬೊಕ್ಕ ತನ ರಥೊಟೇ ಪದ್ಮಾಸನ ಪಾಡ್ಜ್‌ ಕುಲ್ಲಿಯೆರ್‌. ಇಂದ್ರಿಯೊದ ಚಟುವಟಕೆಲೆನ್‌ ನಿಗ್ರಹ 
ಮಲ್ತೊಂದು ದೇಹೊಡು ಮೂಲಾಧಾರ ಮಾರುತನ್‌ ಸ್ಥಾಪನೆ ಮಲ್ರ್ಪೊನುವೆರ್‌. ಸೂರ್ಯೆ ಚಂದ್ರೆರ್‌ ಒಂಜಾಪಿಲೆಕ 
ಮಲ್‌ದ್‌ ಶುದ್ಧ ನಾಡಿಲೆಡ್‌ ವಾಯು ಬಂಧನ ಮಲ್ತ್‌ದ್‌ ಬಿಂದುನಾದಕಲಾತೀತ ಸಮಾಧಿ ಸ್ಥಿತಿಕ್‌ ಸಂದ್‌ದ್‌ 
ಬುಡಿಯೆರ್‌. 

ಮೂಂಕುದ ಮಿತ್ತ್‌ ದಿಸ್ಪಿ ದೀವೊ೦ದು ಉಸುಲು ಕಟೊಂಡೆರ್‌. ಸುಧಾಮೃತೊನು ಚಬಿತೆರ್‌. ಸುಷುಮ್ನಾ 
ನಾಡಿಡ್‌ ಸೇರ್ದಿನ ಪವನ ಸಮಾಧಿವಿಳಾಸೊಡು ಶಾಂತ ಸ್ಥಿತಿಟಿತ್ತೆರ್‌. "ಅಹಂ' ಇಜ್ಜಂದಿನ, ನಿತ್ಯ, ಅನನ್ಯ, ಅಮಲ, 
ಜ್ಞಾನರೂಪು ತಾನ್‌ ಪಣ್ಣಿನ ಸತ್ಕೊನು ತೆರಿಯೊಂಡೆರ್‌. 


ಅಪಗ ಒಂಜಿ ಅದ್ಭುತೊನೆ ನಡಪುಂಡು. ಅರೆನ ನಡುನೆತ್ತಿನ್‌ ಉಡೆತೊಂದು ಒಂಜಿ ದಿವ ಪಭೆ 


ರಿ ಎ" 


ಸೂರ್ಯಮಂಡಲೊಗು ರಟ್ಟ್‌ಂಡ್‌. ಆ ರಶ್ಮಿಡ್‌ ದಿಕ್ಕದಿಕ್ಕಲೆಗ್‌ ರಂಜನೆ ಆಂಡ್‌! ಆಂಡ ಆ ದಿವ್ಯ ಪಭೆನ್‌ 


ತೂಯಿನಕುಲು ಯೇರ್‌ಂದ್‌ ಪಂಡ ಮುನಿಕುಲು, ಅರ್ಜುನೆ ಬೊಕ್ಕ ಕೃಪಾಚಾರ್ಯೆ ಮಾತ್ರ! ಬಾಕಿದಕ್ಷೆಗ್‌ ಅವು 
ತೋಜಿದಿನೇ ಇಜ್ಜಿ! 


ದೊರೆ, ಧೃತರಾಷ್ಟಾ, ಕೇಣ್ಣ. ಅಡೆಗ್‌ ನಿನ ಮಗನ ಅಬ್ಬರ ಉಂತುದು ಪೋಂಡು. ಆಚಾರೈರೆನ ಮರಣ 
ಆಂಡ್‌! ದೊರೇ, ನಂಕ್‌ ಆಪ್ಪೆರ್‌ ನನ ಯೇರುಲ್ಲೆರ್‌ ಪಣ್‌? ಯುದ್ಧೊಗು ನನ ಯೇರುಲ್ಲೆರ್‌ ಪಣ್‌? ಪ್ರಭೂ, 
ಉಪ್ಪೆರೆಗ್‌ ನನೊಲ ಉಲ್ಲೆರ್‌. ಆಂಡ ಯೇರೆಡ್ಜ್‌ಲಾ ದಾದಲಾ ಮಲ್ಲೆರೆಗಾಪುಜಿ. ಪಾ೦ಡವೆರೆನ್‌ ದೈವೊನೇ 


ಮೆಚ್ಚೊಂದುಪ್ಪುನಗ ಆಪಿನಿ ಇಂಚೆನೆ! 


ಧೃತರಾಷ್ಟ್ರ ಪ್ರಭೂ, ಇಂಚಿತ್ತಿ ಯೋಗಸ್ಥಿತಿಟೇ ದ್ರೋಣೆರ್‌ ದೇಹೊನ್‌ ಬುಡ್ಡುಕೊರಿಯೆರ್‌. ದಾನೆ ಪಣ್ಣಿನಿ? 
ಕೌರವನ ವಿಧಿ ಯೆಂಕ್ಷೆಗ್‌ ಮಾತೆರೆಗ್ಲಾ ಅಪಜಯೊತ ಉಗ್ರಾಣೊನೇ ಆದ್‌ ಪೊಂಡತ್ತಾ? ನಮ ಕಸ್ಟೊಲು 
ಈತೇ ಅತ್ತ್‌. ನನೊಲಾ ಉಂಡು, ಕೇಣ್ಣ. ದ್ರೋಣೆರೆನ ಈ ಸುದ್ದಿ ಧೃಷ್ಟದ್ಯುಮ್ನೊನ ಕೆಬಿಕ್‌ ಬೂರು೦ಡು. ಆಯೆ 
ಖಡ್ಗೊನು ಬೀಜಾವೊಂದು, ದ್ರೋಣೆರೆ ಕಯ್ತಲ್‌ ಬತ್ತ್‌ದ್‌, ತಪಸ್ಟ್‌ಗ್‌ ಕುಲ್ಲುದಿನಂಚ ಧ್ಯಾನ ಸ್ಥಿತಿಟಿತ್ತಿನರೆನ 
ಜುಟ್ಟು ಪತ್ತ್‌ದ್‌ ಬಗ್ಗಾದ್‌, ಕ೦ಟೆಲ್‌ ಕಡ್‌ದ್‌, ಪರೈಗ್‌ ಎಡುವೆ! ಬೆರಿಮುಳ್ಳು ಮುಯ್ತುವೆ! ಪುಣೊನು ಇಸ್ಟ 
ಬತ್ತಿಲೆಕ ಕೊಚ್ಚಿದ್‌ ರಥೊಟು ಬಿ್ಳುವೆ! ಕೋಪೊದ ಒಸಯೊಡು ಕುಂಬರುನಯನ್‌ ಸಾರಥಿ ತೂಪೆ. ಅಯಗ್‌ 
ತಡೆತೊನೆರೆಗಾಯಿಜಿ. 


“ಛಿ! ಪಾಪಿ! ಯೋಗನಿದ್ರೆಡಿತ್ತಿನರೆನ್‌ ಕೊಚ್ಚಿದ್‌ ಪಾಡ್ಜ್‌ ಈಯೆ ಮಾಮಲ್ಲ ಬೀರೆ ಪಣ್ಣ್‌ ಎಣ್ಣೊಂಬನ? 
ಛೀ। ಯೇರ್ಲಾ ಇಂಚ ಮಲ್ಬುಜೆರ್‌! ಈ ಮಾರಾಜ ಕುಮಾರೆ ಅತ್ತ) ಇತ್ತೆ ಅಶ್ವತ್ಥಾಮೆ ಸೈತ್‌ದಿನ ಸುದ್ದಿ ನಿಜ 
ಆಂಡ ಈ ಬದುವ. ಒಂಜೇಳ್ಯ ಅಶ್ವತ್ಥಾಮೆ ಬದ್‌ಕ್‌ದ್‌ ಒರಿದಿತ್ತ್‌ಂಡ ನಿನ ವಂಶೊನೇ ನಾಶ ಮಲ್ಪುವೆ. ನಿನ 
ರುಂಡೊಡು ಚೆಂಡ್‌ ಗೊಬ್ಬುವೆ! ತೆರಿಯೊಣ್ಣ...” 


ಧೃಷ್ಟದ್ಯುಮ್ನಗ್‌ ಕೋಪ ಕಮ್ಮಿ ಆಯಿಜಿ. ಸಾರಥಿನ ಬಾಯಿಗ್‌ ಬಿಗ್‌ದ್‌ ಒಂಜಿ ದೀಯೆ! ಆತೇ ಅತ್ತ್‌. 
ದ್ರೋಣೆರೆನ ಸೇವೆದಕಲೆನ್‌, ಆಪ್ತೆರೆನ್‌, ಚಾಮರಛತ್ರಧಾರಿಲೆನ್‌ ಮಾತ ಸವುರ್ದು ಪಾಡಿಯೆ. ಮಂದ ಮತಿ 
ಧೃಷ್ಟದ್ಯುಮ್ನನ ಈ ದುಷ್ಟ ನಡಕೆನ್‌ ತೂದು ಮಾತೆರ್ಲಾ “ಛೀ! ಇಂಬ್ಯನ್‌ ಸುಡೊಡೆ” ಪಣೊಂಡೆರ್‌! 


ಪೆಟ್ಸ್‌ ತಿ೦ದಿನ ಸಾರಥಿ, ದ್ರೋಣೆರೆನ ಪುಣತ ಚೂರುಲೆನ್‌ ನಾಡ್‌ ನಾಡ್‌ದ್‌ ಗೋಡಿಯೆ. ರಥೊತ ಧ್ವಜ 
ದಂಡೊನ್‌ ದೆರ್‌ ಪತ್ತಿಯೆ. ಕಡ್ಯಾಣ ಪತೊಂದು ಕುದುರೆಲೆನ್‌ ರಥೊಕು ಕಟ್‌ದ್‌, ಅಶ್ವತ್ಥಾಮೆ ಉಪ್ಪುನ 
ಜಾಗೊನು ನಾಡೊಂದು ಬತ್ತೆ. 


ಅಶ್ವತ್ಥಾಮೆ ತೂಪೆ. ಯೆಂಚಿನ ಸೋದ್ಯ! ಕೌರವೇಂದ್ರನ ಸೇನೆ ತರೆಕಂತ ಪಾಡ್ಜ್‌೦ಡ್‌. ಪಾ೦ಡವೆರೆ ಸೇನೆ 
ಗೇಲ್‌ದ ಗೋಸಣೆಡುಂಡು. ಅಂಚಾಂಡ ಯೆರೆನ ಮರಣ ಆಂಡ್‌. ಅವ್ವ ಯೇರ್‌? ಸೇನಾಪತಿ ದ್ರೋಣೆರ್‌, 
ಯೆನ ಅಮ್ಮೆರ್‌. ಉಂದು ದಾನೆ? ಅರೆನ ರಥ ಯೆನ್ನಡೆಗೇ ಬರೊಂದುಂಡತ್ತಾ? ಅಯ್ಯೋ! ಅಮ್ಮೆರೆಗ್‌ 
ದಾದಾಂಡಲ ಹಾನಿ ಆತ್‌ಂ೦ಡ?9 ಶಿವ! ಶಿವಾ” 

ಅಶ್ವತ್ಥಾ ಮೆ ತೂವೊಂದಿತ್ತಿನಂಚೆನೇ ಸಾರಥಿ, ರಥೊನು ಉಂತಾದ್‌, ಸೊಲ್ಮೆ ಸಂದಾವೆ. ತಚ್ಚಣನೆ ದ್ರೋಣೆರೆನ 
ಪರಿವಾರೊದಕುಲು ದುಕ್ಕೊಡು ಮುರೆಡೈರ್‌. ಕಂಟೆಲ್‌ ಕಟ್‌ದಿನಂಚ ಸಾರಥಿ ಪಣೊಂಬೆ. 


“ಸ್ವಾಮೀ, ಇರೆನ ಅಮ್ಮೆರ್‌, “ಚಾಪವೇದ ಮುಕುಂದ' ಬಯ್ದೆರ್‌. ಈರೆನ್‌ ತೂಯೆರೆ ಪಂಡ್ಬೇ ಬತ್ತ್‌ದುಲ್ಲೆರ್‌. 
ಆರೆನ್‌ ತರ್ಕೊಂದು ಪಾತೆರ್ಟಾಲೆ.” 


ಮಗೆ ತೂಪೆ! ಚಂಪನ್‌ ಚೂರಾತಿನ ಅಮ್ಮೆರ್ನ ಪುಣ! ದುಕ್ಕೊದ ಉರೈಲ್‌ಡ್‌ ಒರಾನೆ ಬೊಬ್ಬೆ ಪಾಡಿಯೆ. 
ದಸಲ್ಲ ದೊರಿಂಡ್‌ ಕಣನೀರ್‌! ದಿಸ್ಪಿ ಮಂದ ಆಂಡ್‌! ಅಮ್ಮೆರೆನ ಹೊಡಿ ಪುಣೊನು ತೂವೆರೆಗಾಯಿಜಿ. 
ಉಂದು ಮಾತ ಒಂತೆ ಪೊರ್ತು. ಬೊಕ್ಕ ಕಣ್ಣ್‌ಲೆಡ್‌ ಉರಿ ಕೆಡಿ ಲಕ್ಕ್‌ಂಡ್‌. ಅಯಗ್‌ ಯೇರ್ಲಾ ತೋಜಿಜೆರ್‌. 
ಆಯನ ದುಕ್ಕೊಗು ಪಿರಿ ಇಜ್ಞಾಂಡ್‌. ಕಡೆಕ್‌ ಆಯೆಸೊಡು ಮನಿಪಂದೆ ಕುಲ್ಲಿನಯಗ್‌ ನಿಲೊಟು ಪುರೆಲೊಂದುಪುನ 
ಸಾರಥಿ ತೋಜುವೆ. ಆಯನ ಮೆಯಿ ಪೂಜಿದ್‌ ದೆರುವೆ. ಆಯಡನೇ ಯುದ್ಧ ರಂಗೊಡು ದಾನೆ ಮಾತ 
ನಡತ್ತ್‌ಂಡ್‌ ಪಣ್ಣ್‌ ಕೇಣುವೆ. ಕೇಣೊ೦ದುಪ್ಪುನಗನೇ ಅಯನ ತಯಿರ್‌ತಾಳ್ಕೆ ಅಕಲ್‌ ಮಾತ ಮಾಜಿದ್‌ 
ಪೋದು, ದುಕ್ಕೊದ ತಲೊಡ್ಡು ಕೋಪೊದ ಅಗ್ನಿ ಅಡಿ ದೀಂಡ್‌! ರೌದ್ರ ಉಗ್ರ ಬಾಮೊಲು ದಿಂಜಿದ್‌ 
ಪೋಂಡು. 


ಧೃತರಾಷ್ಟಾ, ಅಶ್ವತ್ಥಾ ಮನ ಒರುವೇ ಬದಲಾಂಡ್‌. ಅವ್ವೆನ್‌ ತೂಯಿನ ರಾಜೆರ್ನಕುಲು, ದೇವತೆಲು, “ಇಂಬೈ 
ಉಗ್ರ ರುದೆನ? ಲೋಕ ಸುಡ್ಡಿನ ಮುಕ್ಕಣ್ಣೆನ?” ಪಣೊಂಡೆರ್‌. 


ಪು 


ಅಶ್ವತ್ಥಾಮೆ, ಕಣ್ಣ್‌ಡ್‌ ಉರಿಕಾರೊಂದು, ಬಿಮ್ಮ ತುಚ್ಚೊಂದು, ತನ ಬತ್ತಳಿಕೆಡಿತ್ತಿನ ನಾರಾಯಣಾಸ್ತೊನು 
ದೆತ್ತ್‌ದ್‌, ನಾರಾಯಣ ಮಂತ್ರೊನು ಮನಸ್ಟ್‌ಡೇ ಜಪಿತೊಂಡೆ. ಆ ಮಹಾಸ್ತೊದ ಪಭೆನ್‌ ಪಂಡ್‌ದ್‌ ತೀರುನವತ್ತ್‌! 
ಅಯಿತ ಪ್ರಭಾವೊಲ ಪಚಂಡನೆ!ಶಿವಶಿವಾ! ಪಳಯೊದ ಮುಗಲ್‌ನ್‌ ಉಡೆತೊಂದು ಬರ್ರಿನ ನಿಸರ್ಚ ಕೋಟಿಕೋಟಿ 
ಕಿರಣದಂಚ, ಉಗ್ರ ನರಸಿಂಹೊನ ದಾಡೆದಂಚ, ಲೋಕೊಗೇ ಹಾಕುನ ಮೆಂಚಿದಂಚ ತೋಜಿಂಡ್‌. ಆ 
ಉರಿಜಾಲೆಡ್‌ ಕಡಲ್ಬ ನೀರ್‌ ಕೊತಕೊತ ಕೊದಿಂಡ್‌! ಜಲಜೀವಿಲ್‌ ಬೆಯ್ಸ್‌ ಹೋಯ. ಬೂಮಿ ಬೆಚ್ಚ 
ಏರ್‌೦ಡ್‌! ಪರ್ವತೊಲು ನಡ್ಲಿಯ। ಕಾಡ್‌ಲ್‌ ಪೊತ್ತುದು ಪೋಯ! ದಿಗ್ಗಜೊಲೆನ ದಾಡೆಲ್‌ ಮುಜಿಂಡ್‌! 
ಆದಿಶೇಷೆ ಬಾರಿ ಬಂಗೊಡು ಬೂಮಿನ್‌ ತುಂಬೊನೊಡಾಂಡ್‌! ಪಾತಾಳೊಗುಲ ಉರಿ ಮುಟುಂಡು! ಗಹೊಕುಲೆನ 
ನಿಲೆ ತತ್ತ್‌ಂಡ್‌! ಯುದ್ಧ ಕುದುರೆಲ್‌ ಧಗೆಟ್‌ ಮಿತ್ತ್‌ ತೂವೊ೦ದು ಬಾಯಿ ಅಂಗಾವೊಂದಿತ್ತ! ರಡ್ಡ್‌ ಸೇನೆಲ 
ಕಂಗಾಲಾಂಡ್‌. ದೇವತೆಲ್‌ಲ ಉರಿ ತಡೆತೊನೆರೆಗಾವಂದೆ ಮುರ್ಯೊ. ಪಾಡ್ಕೆರ್‌! 


ಈ ಕಸ್ಟೊದ ನಡುಟುಲ ಕೌರವ ಸೇನೆ ಆನಂದೊಡಿತ್ತ್‌ಂಡ್‌! ಪಾಂಡೆವೆರ್‌ ಪೋಡಿದ್‌ ಪೋಯೆರ್‌. 
ಅಶ್ವತ್ಥಾಮನ ಕೋಪೊಗು ಕಾರಣ ಆಯಿನ ಧೃಷ್ಟದ್ಯುಮ್ನನೇ ಮಾತೆರ್ಸ ದೂರೊಂಡೆರ್‌. “ಧೃಷ್ಟದ್ಯುಮ್ನಾ, 
ನಿನಡ್ಸ್‌ ಗುರುಹತ್ಕೆದ ಮಹಾಪಾತಕ ನಡತ್‌ಂ೦ಡತ್ತ? ಇತ್ತೆ ತೂಲ, ಅಶ್ವತ್ಥಾಮನ ನಾರಾಯಣಾಸ್ತೊದ ಪ್ರಭಾವೊನು 
ತಡೆತೊನುನೆಂಚ? ತೂಲ, ಬರೊಂದುಂಡು. ಈಯೇ ಅವ್ವೆನ್‌ ನಾಶಮಲ್ಲೊಡು” ಪಂಡೆರ್‌. ಆಯೆ ತನನೇ 
ಇಂಚ ಸಮರ್ಥನೆ ಮಲ್ತೊಂಡೆ. 


“ಅತ್ತ್‌ ದ್ರೋಣೆರ್‌ ಯೆಂಚಿತ್ತಿ ಗುರು? ಆಯೆ ಒರಿ ನೀಚೆ ಬೆರಣೆ! ಶಸ್ತ್ರ ಬರವುನು ಮಾರ್ಟ್‌ 
ಬದ್ಯೊಂದುಪ್ಪುನಾಯೆ! ಆಯೆ ದಾನೆ ಯಷಿಯ? ಇಂಚಿತ್ತಿ ದ್ರೋಣನ್‌ ಯಾನ್‌ ಕೆರ್‌೦ಡ ಅವು ಪಾತಕೊನ? 
ಇಂಬ್ಯೆ ಯೆನ ಅಮ್ಮೆರೆನ್‌ ಎಲ್ಯ ಪಿರಯೊಡೇ ಅಪಮಾನ ಮಲ್‌ದಿತ್ತೆ. ಇಂಚಿನಯನ್‌ ಕೆರಿನೆಕ್‌ ನಿಕ್ಷೆಗ್‌ 
ದಾಯೆಗ್‌ ಕೋಪ” 


ದ್ರೋಣಪರ್ವೊ ಲವ 


ಸಾತ್ಯಕಿಗ್‌ ಧೃಷ್ಟದ್ಯುಮ್ನನ ತರ್ಕ ಸರಿ ತೋಜಿದಿಜಿ. 


“ಛಿ! ದ್ರೋಣೆರೆನ್‌ ದಾಯೆಗ್‌ ಜರೆವ? ಆರ್‌ ತನ ಬಗ್ಗೆ ಯೇಪೊಲ ದಾಲ ಕೊಚ್ಚೊಂದುಜೆರ್‌! ಆರ್‌ 
ಸೇನಾಧಿಪತಿ. ನಂಕ್‌ ಮಾತೆರೆಗ್ಲಾ ಗುರು. ಅಂಚಿತ್ತಿ ಮಹಿಮಾವಂತೆರೆನ್‌ ಸಸಾರೊಡು ಪಾತೆರುವ ಅತ್ತ? ಅವು 
ಸರಿಯತ್ತ್‌. ಆರ್‌ ನಿಕ್ಕ್‌ಲಾ ಗುರುವೆ! ಈ ಇಂಚ ಪಂಡಿನೆಟ್‌ ಮಾತೆರೆಗ್ಗ ಬೇಜಾರಾತ್‌೦ಡ್‌. ಛಿ! ಶಿವಶಿವಾ! 
ಯೆಂಕುಲು ಯೇರ್ತಾ ಗುರುನಿಂದೆನ್‌ ಕೇಣ್ಕೆರೆ ಬಯಕುಜ” 


ಸಾತ್ಯಕಿ ರಡ್ಡ್‌ ಕೆಬಿನ್ಸಾ ಮುಚ್ಚೊಣುವೆ. ಧೃಷ್ಟದ್ಯುಮ್ನಗ್‌ ಉಂದೆನ್‌ ತೂದು ತಡೆಯಿಜಿ. “ಅಂದ್‌. ಯಾನ್‌ 
ಗುರುನು ಕೊಲೆ ಮಲ್ತಿನ ಪಾತಕಿ! ಆಹಾ! ಈ ಸಾತ್ಯಕಿ ಗುರುಸೇವೆನೇ ಮಲ್ಲುನಾಯೆ! ಸಾತ್ಯಕೀ, ಈ ವಿಷಯೊಡು 
ಪಾತೆರೈರೆ ನಿನನ್‌ ಲೆತ್ತಿನಾಕುಲು ಯೇರ್‌ ಪಣ್‌?” 


ಸಾತ್ಯಕಿಗ್‌ ಕೋಪ ನೆತ್ತಿಗೇರ್‌೦ಡ್‌. 


“ಏಯ್‌! ಧೃಷ್ಟದ್ಯುಮ್ನ! ನಾಲಾಯಿನ್‌ ಮಿತಿಟ್‌ ದೀವೊಣ್ಣ. ನಿನ ದುರ್ಬುದ್ಧಿನ್‌ ಎನಡ ತೋಜ್ಞಾವಡ. 
ಈಯೇ ಮಹಾಪಾಪಿ! ನಿನನ್‌ ಇಂಚನೇ ಬುಡುಜ್ಜಿ. ನಿನನ್‌ ತೊರ್ತುದು, ಈ ಪುಟ್ಟುದಿನೇ ಇಜ್ಜಿಂದ್‌ ಮಲ್ಫ್‌ 
ಬುಡೆ” ಪಣೊಂದು, ಖಡ್ಗ ಪತ್ತ್‌ದುಂತುವೆ. ಪಾಂಡವೆರೆ ಸೇನೆಡ್‌ ಗಲಾಟೆ ಸುರುವಾಂಡ್‌. ಧರ್ಮರಾಯಗ್‌ 


ಉಳತ್ತುಳಯಿದ ಲಡಾಯಿ ಇಸ್ಟ ಆಪುಜಿ. ಆಯೆ ಗಟ್ಟಿ ಸೊರೊಟು ಇಂಚ ಪಣ್ಣೆ. 


“ಯೇರವುಲು? ಪತ್ತ್‌ಲೆ. ಸಾತ್ಯಕಿನ್‌ ದುಂಬು ಪೋವೆರೆ ಬುಡಡೆ. ಛಿ! ನಮನಮನೇ ಕಂಟ್ಯೊಂಬಿನವು 
ಸಮನ? ಕೌರವನ ಪಡೆತಂಚ ನಮಲ ನಮನಮನೇ ದುಸ್ಪ ಜೇಷ್ಟೆಗ್‌ ಸುರುಮಲ್‌೦ಡ ಯೆಂಚ? ಉಂತಾಲೆ!” 


ಸಾತ್ಯಕಿನ್‌ ಭೀಮೆ ಪತ್‌ದ್‌ ಉಂತಾಯೆ. ಆಯನ ಕೈಯಿಟ್ಟಿತ್ತಿನ ಖಡ್ಗೊನು ಒಯ್ಕ್‌ದ್‌ ದೆತೊಣುವೆ. 
ಈತೆಕ್‌ ಆಯೆ ಸಾತ್ಯಕಿನೊಟ್ಟುಗು ಸಮೋಟು ಉರ್ದಾಟ ಮಲ್ಲೊಡಾಂಡ್‌. ಆಂಡ ಲಡಾಯಿ ಉಂತುದಿಜಿ. ಇತ್ತೆ 
ಧೃಷ್ಟದ್ಯುಮ್ನ ಕತ್ರಿನ್‌ ದೆತ್ತ್‌ದ್‌ ಎದುರು ಬತ್ತೆ. ಸಾತ್ಯಕಿನ್‌ ಉಂತಾವೊಂದಿನ ಭೀಮಗ್‌ ಇಂಚ ಪಣ್ಣೆ. 


“ಭೀಮಾ... ಈ ಬಾಯಿಬಡ್ಕನ ಕೈಯಿಕ್‌ ಕತ್ತಿ ಕೊರ್ದು ಯೆನ ಎದುರುಗು ಕಡಪುಡ್ಡ. ಏ ಸಾತ್ಯಕೀ, ನಿಕ್ಕ್‌ 
ಕೃಷ್ಣೆ ನಿನ ಬಂಧು ಪಣ್ಣಿನನೇ ಅಂಸಾಣಿ! ಕೃಷ್ಣಗ್‌ ಪೋಡ್ಕೊಂದು, ಯಾನ್‌ ಮನೀಪಂದೆ ಉಪ್ಪುವೆ ಪಣಿನ 
ದೈರೊಡು ಬಾಯಿಗ್‌ ಬತ್ತಿಲೆಕ ಬಗುಲ್ವ ಅತ್ತ? ನಿನ ಆ ನಾಲಯಿನ್‌ ಕುತ್ತುಂಡನೇ ಎಡ್ಡೆ. ನನೊರಿಯಗ್‌ ಪಣ್ಣಿನ 
ಈ, ನಿನ ಅವಗುಣೊನು ಸುರುಟು ಸೋದನೆ ಮಲ್ತೊನುಲ. ನಿನ್ನಂಚಿನ ಭಂಡೆರೆನ್‌ ಯಾನ್‌ ಈ ಲೋಕೊಡೇ 
ತೂತಿಜಿ. ಕೋಡೆ ಈ ಯೆಂಚಿನ ಮಲ್ತ್‌ದ ಪಣ್‌. ಶಸ್ತೊನು ದಕ್ಕ್‌ದ್‌ ಬಜೀ ಕೈಯಿಟುಪ್ಪುನ ಭೂರಿಶ್ರವೆ ತಪಸ್ಸ್‌ 
ಮಲ್ತೊಂದುಪ್ಪುನಗ ಈ ಆಯನ್‌ ದಾನೆ ಮಲ್ಲ ಪಣ್‌. ಯೇಪೊಗ್ಗಾ ಸುರುಕು ನಮ ನಮನೇ ಪರೀಕ್ಷೆ 
ಮಲ್ತೊಂದು ಬೊಕ್ಕ ಬೇತೆಕ್ಷೆನ ಬಗ್ಗೆಡ್‌ ಪಾತೆರೊಡು.” 


ಸಾತ್ಯಕಿ ಗರ್ವೊಡು ಕೆಂಗುಡಲೆಕ ಧೃಷ್ಟದ್ಯುಮ್ನನ ಮಿತ್ತ್‌ ಬೂರೈರೆ ಪೋಯೆ. ಆಂಡ ಭೀಮೆ ಬುಡೊಡತ್ರ? 
ಅಯನ್‌ ಉಂತಾಯೆ. ಆಂಡಲ, ಧೃಷ್ಟದ್ಯುಮ್ಮೆ, “ಭೀಮಾ! ಸಾತ್ಯಕಿನ್‌ ಬುಡ್ಡ. ಧರ್ಮರಾಯನ ಆಜ ಉಂಡು. 
ಈ ದುಸ್ಟನ ನೆತ್ತೆರ್‌ನ್‌ ಪರ್ಪೇ ಬುಡೆ. ಬಡಾಯಿ ಕೊಚ್ಚೊಂದುಪ್ಪುನ ಆಯೆ ಯೆನಡ ಯುದ್ಧೊಗು ಬರಡ್‌” 
ಇಂಚ ತುಚ್ಚುಲೆಕ ಪಾತೆರುವೆ. 


ಧೃಷ್ಟದ್ಯುಮ್ನೆ ಸಾತ್ಯಕಿನ್‌ ಈ ರೀತಿಡ್‌ ಜರೆಯಿನೆಕ್‌ ಯಾದವಸೇನೆ ಕತ್ತಿ ಪತೊ೦ದು ಕಾಳಗೊಗು ಉಂತಿಯೆರ್‌. 
ಅವ್ವೆನ್‌ ತೂಯಿನ ಪಾಂಚಾಲ ಸೇನೆಲಾ ಸಜ್ಜಾಂಡ್‌. ಶ್ರೀಕೃಷ್ಣೆ ಈ ನೋಟೊನು ತೆಲಿತೊಂದೇ ತೂದು, “ಎಲಾ 

ಪಾಪಿಲೇ, ಪೊಕ್ಕಡೆ ದಾಯೆಗ್‌ ಕಂಟ್ಕೊನುವರ್‌? ಅಂಚಿಡ್ಸ್‌ ಅಶ್ವತ್ಥಾಮನ ನಾರಾಯಣಾಸ್ತ ಪಿದಾಡ್ಜ್‌೦ಡ್‌. 
ನಿಕುಲು ಪೊಡಿ ಪೆಟ್ಟ್‌ದ ಪಟ್ಟಾಂಗೊಡುಲ್ಲರ? ನಿಜವಾದ್ದ ಬಲಾಡಿಗೆ ರಾ೦ಡ ಅವ್ವೆನ್‌ ತಡೆಪುಲೆ. ಆ ಕಾಲಾಗ್ನಿಡ 
ನಿಕಲ್ನ ಸತ್ತೊನು ತೋಜ್ಞಾಲೆ” ಪಂಡ್ಸ್‌ ಆ ಬಜೀ ಪಾತೆರೊದ ಗಜಬಜೊನು ಉಂತಾಯೆ. 


ಆ ಕಡೆಡ್ಜ್‌ ನಾರಾಯಣಾಸ್ತೊದ ಅಬ್ಬರೊಡು ಜನಕುಲೆನ ಪಾಡ್‌ ತೂವೊಡು! ಉರಿಯೇ ಪರತೊಂದು 
ಬತ್ತಿಲೆಕ ಆ೦ಡ್‌. ಅಶ್ವತ್ಥಾಮೆ “ಪಗೆಸೇನೆನ್‌ ಆರ ದೆತೊನ್ಹ” ಪಣ್ಣ್‌ ಬುಡ್ಡಿನೇ ತಟ್ಟ್‌, ಅಗ್ನಿಯೇ ಅರಂಟೆರೆ 
ಬತ್ತಿಲೆಕಾದ್‌, ಬೊಬ್ಬೆ ಬೂರುಂಡು! ಆಂಡ ಕೌರವಸೇನೆಗ್‌ ಇತ್ತೆ ಸಂತೋಸುದ ಗಳ್ಗೆ[ ಪಾಂಡವಸೇನೆ, “ಹಾ! 
ಮುರಾಂತಕ ಕೃಷ್ಣ ಹಾ! ಧರ್ಮರಾಯ ಪಭು! ಹಾ! ಭೀಮ! ಹಾ! ಅರ್ಜುನ! ಅಯ್ಯೋ ಮಗಾ, ಅಯ್ಯೋ 
ಅಮ್ಮೆರೇ! ಓ ಯೆನ ಮೆಗ್ಯಾ.. ಹಾ! ಅಯ್ಯೋ! ಬೂಮಿ ಬಾಯಿ ಬುಡ್ತುಂಡ ಆತು. ಕಡಲ್‌ ಕಯ್ದಲಾತ್‌೦ಡ 
ಆತು, ಯೆಂಚ ಈ ಅಸ್ತೊಡ್ಡು ತಪ್ಪಾವೊಂಬಿನಿ? ಅಯ್ಯೋ...” ಇಂಚ ದುಕ್ಕ ಸೊಲಕ ಲಕ್ಕಾಂಡ್‌! ಅಸ್ತೊದ 
ಕೆಡಿಟ್‌ ಸೈನಿಕೆರೆ ಮೀಸೆ, ಮೂಂಕುಲು ಕರ್‌೦ಟ್‌೦ಡ್‌! ಸೇನೆದ ಸುತ್ತೊಲಾ ಉರಿ ಗೆಂಡ! ಕಪ್ಪು ಪುಗೆ! ಸೇನೆಡ್‌ 
ಬೊಬ್ಬೆನೇ ಬೊಬ್ಬೆ! ಬಲ್ತ್‌ ಪಾರುನ ಆನೆಲೆನ ಫೀಳಾಟೊನು ಕೇಣುಲೆಕನೇ ಇಜ್ಜಿ. ಕುದುರೆಲ್‌ ರಾವುತೆರೆನ್‌ ತಿರ್ಟ್‌ 
ದೊರ್ತುದು ಪಾರೊಂದುಲ್ಲ. ಸಾರಥಿಲ್‌ ನಿಲಟ್‌ ಪುಡೆಂಕುವೆರ್‌! ರಥೊಕುಲು ಅಡಿಮೇಲ್‌ ಆವೊಂದು ಪುರೆಲ್ಲ 


ಶೀಕೃಷ್ಣೆ ರಥೊಟತ್ತೊಂದೇ ಕೈಯಿ ದೆರ್‌ದ್‌ ಸೇನೆಗ್‌ ಇಂಚ ಪಣ್ಣೆ. 


“ಸೈನಿಕೆರೇೆ, ಈ ಕಬಟ ತಂತ್ರೊಗು ಪೋಡ್ಕೊಡ್ಡಿ. ಬೊಬ್ಬೆ ದೀಂಡ, ಅಸ್ತ್ರ ಪಿರ ಪೋಷುಂಡ? ದೈರ 
ಸೆಟ್ಟಾವೊನೊಡ್ವಿ ನಿಕ್ಷನ್‌ ಕಾತೊ೦ಬಿನ ಜವಾಬ್ದಾರಿ ಯೆನ್ನವು. ಆ೦ಡ ನಿಕುಲು ಯಾನ್‌ ಪಂಡಿನೆನ್‌ ಮಲ್ಲೊಡು. 
ನಿಕಲ್ಲ ಆಯುಧೊಲೆನ್‌ ನಿಲಕ್‌ ದಕ್ಕ್‌ದ್‌ ಬುಡ್ಡ. ನಿಕುಲ್ಲಾ ನಿಲೊಟೇ ಉಂತೊನುಲೆ! ಬದ್‌ಕ್‌ದ್‌ ಒರಿಯೊಡಾಂಡ 
ಉಂದು ಒಂಜೇ ಉಪಾಯ!” 


ಮಾತೆರ್ಲಾ ಅಂಚನೇ ಮಲ್ತೆರ್‌. ಕೈ ಮುಗಿದ್‌ ಉಂತಿಯೆರ್‌. 


ನಾರಾಯಣಾಸ್ತ ಬಯಂಕರ ಆದೇ ಬತ್ತ್‌ಂಡ್‌. ಬಜೀ ನಿಲೊಟು, ಕೈಗೋಡಿದ್‌, ತರೆತಗ್ಗಾದ್‌ 
ಉಂತೊಂದಿನಕ್ಷೆನ್‌, ಬಜೀ ಭ೦ಡೆರ್‌೦ದೇ ಗ್ರಯಿತ್‌ದ್‌ ದೂರ ಪೋಂಡು. “ಓಲುಲ್ಲೆ ಆ ಧರ್ಮಜೆ? ಪ್ರತಾಪಿ 
ಅರ್ಜುನೆ ಓಲುಲ್ಲೆ? ಭೀಮೆ, ನಕುಲೆ, ಸಹದೇವನಕುಲು ಓಲುಲ್ಲೆರ್‌?” ಇಂಚ ಕೇಣೊಂದು ನಾಡೊಂದು 
ಪೋಂಡು. 


ಕೃಷ್ಣೆ ಸುರುಟೇ ಪಂಡ್‌ದಿತ್ತೆತ್ತು ಅಂಚ ಧರ್ಮರಾಯಡ ಆಯುಧೊನೇ ಇತ್ತ್‌ಜಿ. ಮಾದ್ರೆಯೆರ್‌, ಶಿಖಂಡಿ, 
ಯುಯುತ್ಸು ಸಾತ್ಯಕಿ, ಸ್ಫಂಜಯೆ ಮೊಕುಲ್ಲಾ ಆಯುಧೊಲೆನ್‌ ಬುಡಿಯೆರ್‌. ಯುದ್ಧರಂಗೊಡು ಒರ್ದಡಿ 
ಸುತ್ತುಪಾಡಿನ ಆ ಅಸ್ತ್ರ, ಆಯುಧ ಇಜ್ಜಂದೆ ಮನಿಪಂದೆ ಉಂತೊಂದಿನ ಮಾತೆರೆನ್ಷ ಪೊ೦ಜೊವೆಗ್‌ ಸಮ 
ಪಣ್ಣ್‌ ಬಗೆದ್‌ ಅಕಲೆನ್‌ ಮುಟ್ಟುಜಿ೦ದ್‌ ಮುರಹರನ ಪಾದೊದ ಆಜ ಪಾಡ್‌೦ಡ್‌. “ಈ ಜನೊಕುಲೆಡ್‌ 
ಆಯುಧ ಪತೊಂದಿನಕುಲು ಯೇರಾ೦ಡಲ ಒರಿ ಮಿನಿ ಉಲ್ಲೆನ ಪಣ್‌ ನಾಡೊಂದು ಕುಡ ಸುತ್ತುಸುತ್ತು 
ಬತ್ತ್‌ಂಡ್‌. ಒರಿ ಇತ್ತೆ ಆಯೆ ಭೀಮೆ. ಆಂಡ ಕೃಷ್ಣೆ ಬುಡ್ಪೆನ? ರಪ್ಪ ಭೀಮನ್‌ ನಿಂದನೆ ಮಲ್ತೆನೆ! “ಭೀಮಾ, 
ಸುರೂಕು ರಥೊಡ್ಬು ಜಪ್ಪುಲ. ನಿನ ಆಯುಧೊನು ದಕ್ಕ್‌ಲ. ಯೆಂಕುಲು ಆಯುಧ ಇಜ್ಜಂದೆ ಉಂತುದಿನೆನ್‌ 
ತೂದಾಂಡಲ ಅಂಚನೆ ಮಲ್ಲುಲ” ಪಣ್ಣೆ. 


ಭೀಮೆ ತನ ಮಟ್ಟ್‌ ಬುಡುಜೆ. ತೆಲ್ತೊಂದು, “ಅತ್ತ್‌, ಕೃಷ್ಣಾ ಈ ಉಡಲ್‌ ಸಾಸಿತನ? ಕೀರ್ತಿ ಸಾಸಿತನ? 
ನಿಕ್ಕ್‌ ಇಸ್ಟ ಆಯಿನೆನ್‌ ಪಂಡಡಲ ಯಾನ್‌ ಅಂಚ ಮಲ್ಪುಜಿ. ಯೆನ ಸುಬಾವು ಗೊತ್ತುಂಡತ್ತ? ವಂಚನೆಡ್‌ 

ಯೆಂಚಾಂಡಲ ಬದುನ ತೊಡುತಾಯೆ ಯಾನ್‌ ಅತ್ತ್‌. ಧರ್ಮೊಡೇ ಬದುನ ಪ್ರಯತ್ನ ಮಲ್ಪುವೆ. ಇತ್ತೆ ಆ 
ಅಸ್ತೊನು ಯೆಂಚ ತಡೆಪುವೆ ತೂಲ.” 


ಪಂಡಿಲೆಕನೇ ಭೀಮೆ ಅಸ್ತೊದ ಎದುರುಗೇ ಬತ್ತ್‌ದ್‌ ಉಂತುವೆ. ಆ ಮಹಾಸ್ತೊಗು ಬಾರಿ ಸಂತೋಸಾಂಡ್‌. 
“ಭೇಷ್‌ ಭೀಮ! ಮುಲ್ಪ ಸೇರ್ದುಪ್ಪುನ ಮಹಾಸೇನೆಡ್‌ ನಿಜವಾಯಿನ ಬೀರೆಬಂಟೆ ಈಯೆನೆ! ಬಾಕಿದಕುಲು 
ಮಾತ ಅಂಜೊಲೆನ ಯೇಸದಕುಲು! ಈ ಇತ್ತೆ ಯೆನಡ ಸೋತುಂಡಲಾ ಗೆಂದಿಲೆಕನೆ!” ಇಂಚ ಮೆಚ್ಚಿದ್‌, 
ಆಯನಡೆಗೇ ಬತ್ತ್‌ಂಡ್‌. ಭೀಮಗ್‌ ತಾಗ್‌೦ಡ್‌. ಒರಾನೆ ಪುಗೆತ ಪರ್ವತೊನೇ ಲಕ್‌೦ಡ್‌! ತೂತ ನಾಲಾಯಿ 
ಲೈತ್‌ ನೆಗತ್‌ಂಡ್‌! 


ರಾಜೆರ್‌ ಮಾತಾ ಸೇರೊಂದು, “ಅಯ್ಯೋ, ಭೀಮಾ, ಅಗ್ನಿಗ್‌ ಆಹುತಿ ಆದ್‌ ಪೋಯತ್ತ?” ಪಣೊಂದು 
ದುಕ್ಕಿಯೆರ್‌. ಅರ್ಜುನೆಲ, “ಭೀಮಾ, ಅಯ್ಯೋ. ಹಾ!” ಪಂಡ್‌ದ್‌ ದುಕ್ಕಿಯೆ. ಕೃಷ್ಣೆ ದುಕ್ಕಿದ್‌ ಕುಲ್ಲುದಿನ 
ಅರ್ಜುನಗ್‌ ನೆರ್ಸ್‌ ವರುಣಾಸ್ತೊನು ಪ್ರಯೋಗ ಮಲ್ಪೆರೆ ಅಮಸರ ಮಲಿನೆಕ್‌ ಅರ್ಜುನೆ ಅಂಚೆನೇ ಮಲೆ. 


ಮಹಾಸ್ತ್ರ ಕೋಪೊಡು ಭೀಮನ ರಥೊನು ಮುಚ್ಚಿದೇ ದೀಂಡ್‌. “ಓಹೋ! ಮೊಕುಲು ಭೀಮನ್‌ 
ದುಂಬುಡುಂತದ್‌ ರಕ್ಷಣೆ ಪಡೆವೊ೦ಬಿನ ಪ್ರಯತ್ನದಕುಲು! ಇತ್ತೆ ಪಿರವುಡ್ಜ್‌ ಅಸ್ತ್ರ ಪ್ರಯೋಗ ಮಲ್ತ್‌ದ್‌ ಯೆನನ್‌ 
ಪಿರ ಕಡಪುಡುನ ಉಪಾಯದಕುಲು!” ಇಂಚಾಂದ್‌ ಎಣ್ಣ್‌ಂಡ್‌. ವರುಣಾಸ್ತೊಡಾದ್‌ ಚಂಡಿಯಾಯಿನೆನ್‌ 
ಕುಡ್ತೊಂದು ಗೆಂಡೊದ ಬರ್ಸೊ ಬರ್ಬಾಂಡ್‌. ಬೊಕ್ಕ ಒಂತೆ ಪೊರ್ತುಡು ವರುಣಾಸ್ತೊದ ಮೈಮೆ ಮುಗಿದ್‌ 
ಹೋಂಡು. ನೀರ್‌ದ ಮುಕ ಆಜ್‌ಂಡ್‌. ನನ ಈ ಮಹಾಸ್ತೊಗು ಎದುರಿಜ್ಜಿ. ಮೃತ್ಯುದೇವತೆಲಾ ಭೀಮನ್‌ 
ಒಯ್ತೊನೆರೆ ಬತ್ತೊಲು! 


ಧೃತರಾಷ್ಟಾ, ಯೆಂಚಿತ್ತಿ ಮಹಾಸ್ತ ಆ೦ಡಲ ದಾನೆ? ಶ್ರೀ ಕೃಷ್ಣನೇ ರಕ್ಷಣೆಗ್‌ ಉಂತುದೆ ಅತ್ತ) ಆ ಅಸ್ತ 
ಟು ಮೆ ಣ ಉೃ ಂ ಮೆ 


ಉರಿ ಉಬ್ಕೊಂದು ಭೀಮನ ಮಿತ್ತೇ ಬನ್ನಗ, ಶ್ರೀಕೃಷ್ಣೆ ಅಡ್ಡ ಬತ್ತ್‌ದ್‌ ಭೀಮನ್‌ ನೂಕುದು ಅಯನ 
ಶಸ್ತೊಲೆನ್‌ ಅರ್ಜುನನ ಗಾ೦ಡೀವೊನು ಮಾತ ತಾನೇ ಒಯ್ತ್‌ದ್‌ ನಿಲೊಕು ದಕ್ಕುವೆ. 


ಅಯಿಡ್ಜ್‌ ಬೊಕ್ಕ ಆ ಮಹಾಸ್ತೊದ ಕೆಡಿ ಚಪ್ಪೆ ಅರತ್‌೦ಡ್‌. ಮಹಾ ತೇಜಸ್ಸ್‌ದ ಆ ಅಸ್ತ ಶ್ರೀಕೃಷ್ಣನ 
ಪಾದೊಡು ಸೇರ್ಸ್‌ ಪೋಂಡು. ಪಾಂಡೆವೆರೆನ ಸೇನೆನ್‌ ಕಬಿದಿನ ಪೋಡಿಗೆದ ಮುಗಲ್‌ ಮಾಜಿದ್‌ ಪೋಂಡು. 
ವಾದ್ಯ, ಕೊಂಬು, ನಗಾರಿದ ಆನಂದ ನಾದ ಸುರು ಆಂಡ್‌. 


ಲೋಕೊಗೇ ಕುಡ ಜೂವ ಬತ್ತ್‌ಂಡ್‌. ಪಾಂಡೆವೆರೆನ ಸಂತೋಸುನು ಪಂಡ್‌ದೇ ತೀರಂದ್‌. ಧೃತರಾಷ್ಟಾ. 
ನಿನ ಮಗೆ ಸಂಕಡೊದ ಕೆಸರ್‌ಗೇ ಬೂರೊಂಡೆ! ಅಶ್ವತ್ಥಾಮನ ಮೋನೆಡ್‌ ಗರ್ವೊ ನೆಗತ್‌೦ಡ್‌. ಆಂಡಲಾ 
ಮನಿಪಂದೆ ಅಲಚನೆಡ್‌ ಮುರ್ಕಿಯೆ। 


“ನನ ಯಾನ್‌ ದಾನೆ ಮಲ್ಲೊಲಿ? ಕೌರವಗ್‌ ಬಾಗ್ಗೆ ಇಜ್ಜಿ. ಅಂಚಾದೇ ಕಾಮಧೇನು ಗೊಡ್ಡಾದ್‌ 
ಪೋಯಿಲೆಕಾಂಡ್‌। ಕಲ್ಪವೃಕ್ಷ ಕಾಟ್‌ ಮರ ಆಯಿಲೆಕಾಂಡ್‌! ಕೌರವನ ಕಡೆಟ್‌ ಯೇರ್‌ ಇತ್ತ್‌ಂಡ ದಾನೆ? 
ದೈವೊದ ಕೃಪೆ ಪಾಂಡವೆರ್ನ ಕಡೆಕೇ ಉಂಡತ್ತ?” ಇಂಚ ಪಣೊಂದು ತನ ಪಾಳೆಯೊದ ಕಡೆಕ್‌ ತಿರ್ಲ್‌ದ್‌ 
ಹೋಯೆನೇ.. 


ಗುರುವೇದವ್ಯಾಸೆರ್‌ ಅಶ್ವತ್ಥಾಮನಡೆಗ್‌ ಬತ್ತ್‌ದ್‌ ಅರ್ಜುನನ ಬೊಕ್ಕ ಕೃಷ್ಣನ ದುಂಬುದ ಸಂಗತಿಲೆನ್‌ 
ತೆರ್ರಾವೆರ್‌. “ಅಪೊಗ ಆಕುಲು ಇದ್ದೆರ್ದಾ ನರ, ನಾರಾಯಣ ಪಣ್ಣಿ ಯಷಿಕುಲಾದಿತ್ತೆರ್‌. ಅಕುಲೇ ಇತ್ತೆ ಕೃಷ್ಣಾರ್ಜುನೆರಾದ್‌ 
ಬೂಮಿದ ದುನ್ನೊನು ಕಮ್ಮಿ ಮಲ್ಪುನ ಕಜ್ಜೊಗಾದ್‌ ಬೂಮಿಡ್‌ ಜನ್ನಿದೆರ್‌.” 

ಬೊಕ್ಕ ವೇದವ್ಯಾಸೆರ್‌ ಅರ್ಜುನನಡೆಗ್‌ ಹೋಪೆರ್‌. ಅರ್ಜುನನ ಮನಸ್‌ದ ಬೆಸರ್‌ನ್ಲಾ ಅರಪುವೆರ್‌.. 
ಶಿವನೇ ಶೂಲೊನು ಪತ್ತ್‌ದ್‌ ಕೌರವಸೇನೆನ್‌ ನಾಶ ಮಲ್ರೊಂದಿತ್ತೆ ಪಣ್ಣಿ ಸತ್ಯ ಸಂಗತಿನ್‌, ಹರನ ಕರುಣೆ 
ಅರ್ಜುನನ ಮಿತ್ತ್‌ ಉಪ್ಪುನೆನ್‌ ಪಂಡ್‌ದ್‌, ತನ ಆಶ್ರಮೊಗು ಪಿದಾಡಿಯೆರ್‌. 


ಧೃತರಾಷ್ಟ್ರಾ ಆನಿದ ದಿನೊತ ಯುದ್ಧ ಮುಗೀಂಡ್‌. ಕತ್ತಲೆಯಾಂಡ್‌. ಆಯುಧೊಲೆನ್‌ ತಿರ್ಸ್‌ ದಕ್ಕ್‌ದಿತ್ತಿನಕುಲು 
ಸಂತೋಸುಡು ಪಾಳೆಯ ಸೇರೊನ್ನಗ, ಕೌರವೆರ್‌ ಬಯಬೀತಿಡೇ ಪಾಳೆಯದಂಚಿಗ್‌ ತಿರ್ಲಿಯೆರ್‌. 

ದೊರೆ ಧೃತರಾಷ್ಟಾ, ನಿಜವಾದ್ದಾ ನಿನ ಪಕ್ಷೊಡು ಮಾತಲ ಉಂಡು. ಪರಾಕ್ರಮಿಲುಲ್ಲೆರ್‌. ಮಹಾಸ್ತೊಲುಲ್ಲ. 
ಆಂಡ ದಾನೆ ಪ್ರೇಜನ? ನಿನ್ನಕುಲು ಅಧಿದೈವೊನು ಎದುರು ಪಾಡೊಂಡೆರ್‌. ಪಾ೦ಡವೆರೆಗ್‌ ಕೃಷ್ಣನ ಅನುಗ್ರಹ 
ಉಂಡು. ಅಂಚ ಗೇಲ್‌ ಪಾಂಡವೆರೆನ ಕಡೆಕ್‌ ಆಪಿನೆಟ್‌ ದಾದ ಅಚ್ಚಿರ? ಪಣ್ಣ. 


ಸೇ ಜೇ ೫ 





ಕರ್ಣೆ ಸೇನಾಧಿಪತಿ 


ಜನಮೇಜಯಾ, ಕೇಣ್ಣ, ದ್ರೋಣೆರ್‌ ತೀರ್ಬ್‌ ಪೋಯಿನೆಡ್ಜ್‌ ಬೊಕ್ಕ ರಡ್ಡ್‌ ಸೇನೆದಕುಲ್ಲಾ ಅಕಲಕಲ್ಲ 
ಪಾಳೆಯೊಗು ಪೋಯೆರ್‌. ಪಾಂಡವೆರೆನ ಸೇನೆ ಆನ೦ದೊಡಿತ್ತ್‌ಂಡ, ಕೌರವೆರೆನ ಸೇನೆಗ್‌ ದುಕ್ಕೊನೆ. 


ಇಂಚಿಡ್ಸ್‌ ಸಂಜಯೆ ದ್ರೋಣೆರ್ನ ಸಾವುದ ಸುದ್ದಿಣಿನ ಕಾಳಿ೦ಂಗಸರ್ಪೊದ ಕುರುವೆನ್‌ ಕಣತ್‌ದ್‌ 
ಧೃತರಾಷ್ಟನೆದುರು ಬುಡ್ಲಾಗಿನ, ಆಸ್ಥಾನೊಡು ಕಡು ದಿಗಿಲ್‌ ಪರತ್‌೦ಡ್‌. ಧೃತರಾಷ್ಟೆ ಕುಲ್ಲುದಿನವುಲೇ ಕುಂಬರೈ! 
ತರೆಕ್‌ ಕೈ ದೀವೊನೈ! ಸಂಜಯೆ ದುಂಬುದೆನ್ನ ಪಣೊಂದೇ ಪೋಯ. 

“ಪ್ರಭೂ, ಈರ್ನಾಜೆ! ಕರ್ಣನಲ ಕತೆ ಮುಗಿಂಡ್‌! ಕಲಿ ಕರ್ಣೆ ಕುರುಕ್ಷೇತ್ರ ರಣಕಣೊಟು ಬೂರ್ಗು 
ಪೋಯೆ..” 


ಸುದ್ದಿ ಕೇಂಡಿನ ಧೃತರಾಷ್ಟಗ್‌ ತೆಡಿಲೇ ಹಾಕಿಲೆಕಾಂಡ್‌. ಆಯೆ ಅಡೇಗೆ ಮಗ್‌ರೈ ಅಯನ್‌ ತೂದು 
ರಾಣಿಲ್‌ ಮಾತೆದ್ದ ದುಕ್ಕಿದುಕ್ಕಿದ್‌ ಬುಲ್ತೆರ್‌. ಆಯನ ಮರ್ಮಲಾಡ್ಜ್‌ ಇಂಚ ದನಿ ಕೊರೊಂಡೆರ್‌. “ಕೌರವರಾಯೆ 
ಓಲುಲ್ಲೆ ಮಾಮೆರೇ? ಬೀರೊದ ರಾಧೇಯೆ ಓಲುಲ್ಲೆ! ನಮ ನೂದು ಜೋಕುಲು ದಾನೆ ಆಯೆರ್‌?” 


ಅಕಲ್ಲ ನುಡಿ ಕೇಣ್ಣ್‌ ಮಂತ್ರಿಲ್‌ಲ ದುಕ್ಕಿಯೆರ್‌. ಸಂಜಯೆನೆ ದುಂಬು ಬತ್‌ದ್‌ ಧೃತರಾಷ್ಟನ ಕಣ್ಣ್‌ 
ಒರೆಸ್‌ದ್‌, ಮೆಲ್ಲೊಡು ದೆರ್‌ದ್‌, ಬೆರಿಕ್‌ ತಲೆಂಬು ದೀದ್‌ ಒರಗಾದ್‌ ಕುಲ್ಲಾವೆ. 


ಧೃತರಾಷ್ಟೆ ಸಂಜಯಡ ಕೇಣುವೆ. 


೫೬ 


66, 
ಪಣ್‌ 


aL 


೦ಜಯಾ, ನಮ ಬಾಗ್ಗೆದ ಬುಳೆಚ್ಚಿಲ್‌ ಪಯದ್‌ಂಡ9 ಕರ್ಣೆ ದೇವಲೋಕೊಗು ಸಂದಿಯೆನ? 
ಪಣ್‌, ಒವ್ವೇ ಸುದ್ದಿನ್‌ ದೆಂಗಾವಡ, ಕುರುಪತಿ ಕುರುಕ್ಷೇತ್ರೊಡು ಮರಣ ಪಡೆಯೆನ? ಪಣ್ಣ. ದಾಲ ಪೋಡ್ಯೋಡ್ವಿ. 
ಸಂಜಯಾ, ಕರ್ಣನ ಮರಣವಾರ್ತೆ ಕೇಣ್ಣ್‌ ಯಾನ್‌ ಸಯ್ದೆಂದ್‌ ಎಣ್ಣಡ. ಯಾನ್‌ ನನೊಲ ಜೂವೊಡುಲ್ಲೆ. 
ಯೇರ್‌ ಸೈತ್‌೦ಡಲಾ ಯೆನ್ನಂಚಿನ ಕಟುರ ತಂಕತಿಗಲೆದಯಗ್‌ ದಾಲ ಆಪುಜಿ. ಯೆನ್ನವು ವಜದಂಚ ಗಟ್ಟ 
ಕುದಡ್‌! ಸಂಜಯಾ, ದಾದ ಮಾತ ಆಂಡತ್ರ) ಭೀಷ್ಮೆರ್‌ ಗಾಯೊಡು ಜೆತ್ತ್‌ದೇ ಬುಡಿಯೆರ್‌! ದ್ರೋಣೆರ್‌ 
ಪ್ರಾಣೊನೇ ಬುಡಿಯೆರ್‌! ಕರ್ಣೆಲಾ ಲಕ್ಕೊಂದು ಪೋಯೆ! ಯೆನ ಮಗೆ ಕೌರವೆ ನನೊಲ ಒರಿದೆನ? ಆ 
ಹಟಮಾರಿನ ಬಗ್ಗೆಡ್‌ ಪಾತೆರುನೇ ಬೊಡ್ಡಿ. ಕಲಿಕರ್ಣಗ್‌ ಸಾವು ಬತ್ತಿನ ಬಗೆನ್‌ ಇತ್ತೆ ಪಣ್ಣ. ಅಯಗ್‌ ದಾನೆ 
ಆಂಡ್‌? ಬೋಡಿತ್ತಿನ ಪಗರಿಲ್‌ ತಿಕ್ಕಂದೆ ಪೋಂಡ?9 ಸಾರಧಿನ ಮಚ್ಚರೊಡು ಕೇಡಾಂಡ?9? ರಥ ಪೊಳಿಂಡ? 
ಮಹಾಸ್ತೊಲು ನಸ್ತ ಆಯನ? ಬಿರು ನಂಡಾಂಡ? ಪರಾಕ್ರಮೊದ ಪರ್ವತೊದಂಚಿನ ಆ ಸೂರ್ಯ ಕುಮಾರನ್‌ 
ಸೋಪಾಯಿನಿ ಯೇರ್‌9 ಎಂಚ” 


L 


ಸಂಜಯ ಇಂಚ ಪಣ್ಣೆ. 


“ಪ್ರಭೂ, ಕರ್ಣನ ರಥೊತ ಚಕ್ರ ರಣಕಣೊತ್ತ ಕೆಸರ್ಸ್‌ ಕಂತ್‌೦ಡ್‌! ಕರ್ಣನ ಸಾರಥಿ ಶಲೆ, ಅಯನ್‌ 
ಅಪಮಾನ ಮಲ್ಲೆ! ಬೋಡಾಯಿನ ಪೊರ್ದುಡೇ ಪಗರಿಲ್‌ ಕೈ ಕೊರ್ಳ! ಯೇತಾಂಡಲ ಆಯೆ ದೈವದ್ರೋಹಿಲೆನ 


PT) ತುಚುಭಾಷೆಡ್‌ ಹುಮಾರವ್ಯಾಸ ಭಾರತೊ 


ಕಡೆತ್ತಾಯೆ ಅತ್ತ? ಅಯಿಡ್ಬಾವರ ಶತ್ರುಲೆನ್‌ ಗೆಂದುನಾಂಡಲ ಎಂಚ ? ಕೌರವನಕಲ್ಲ ಮನಸ್ಟ್‌ಡ್‌ ಮಚ್ಚರೊದ 
ಕಯ್ದೆಕಸರೈನೇ ದಿಂಜಿದ್‌೦ಡ್‌. ಅಂಚ ಕೌರವೆರ್ನ ವಂಶೊದ ನಾಶೊಗು ಕೌರವೆರೇ ಕಾರಣ ಆತಿನೆಕ್‌ ಆಯೆ 
ದಾದ ಮಲ್ಲೊಲಿ?” 


“ಸಂಜಯಾ, ಯೆಂಕ್ಷೆನ್‌ ಪೊಕ್ಕಡೆ ಜರೆವಡ. ಯೆಂಕುಲು ಮಾತೆರ್ನಂಚ ಗುಣಧರ್ಮಿಲ್‌ ಅತ್ತ್‌ಂದ್‌ 
ಗೊತ್ತೇ ಉಂಡು. ಕುಡಕುಡ ಅವ್ವೆನೇ ದಾಯೆಗ್‌ ಪಣ್ಣ? ಕರ್ಣನ ಕಾಳಗೊದ ಪೊರ್ಲುನು ಪಣ್ಣ. ಆ ಕರ್ಣಾಮೃತೊನು 
ಕೆಬಿಕ್‌ ದಂಗಾಲ. ಯಾವು! ಅಯ್ಯೋ! ಯೆಂಕುಲು ಪಗೆನಕಲ್ನ ಗೇಲ್‌, ನಮಕ್ಷೆನ ಸೋಲುದ ಸಂಗತಿನ್‌ 
ಕೇಣುನಂಚಿನ ಪರಮಪುಣ್ಯ ಜೀವಿಲ್‌! ಈ ಇತ್ತಿನೆನ್‌ ಇತ್ತಿಲೆಕನೇ ಪಣ್ಣ ಸಂಜಯಾ. 


ಸಂಜಯೆ ಪಣೆ. 


ದ್ರೋಣೆರೆನ ಮರಣ ಆಯಿನ ದಿನನೇ ಇರ್ಸ್‌ಡ್‌ ಕೌರವೆ ಸಭೆ ಸೇರಾವೆ. ಆಂಡ, ಒರಿಯನ ಮೋನೆಡ್ಡ 
ಗೆಲವು ಇಜ್ಜಿ! ಕೌರವನ ಎದುರುಡು ಕುಲ್ಲೆರೆಗ್ದ ನಾಚಿಗೆಯಾದ್‌ ಕೈದೀಟಿಗೆದ ಮದೆಮದೆಟ್‌ ಮೋನೆ ಮುಚ್ಚೊಂದು 
ಕುಲ್ಲಿಯೆರ್‌! ಕೌರವೆ ಅಂಚ ಅಂಡ್ಕೊಂದು, ನಾಜಿದ್‌ ಕುಲ್ಲುದಿನಕಲೆನ್‌ ತೂಪೆ. ಇಡೀ ಸಭೆನೇ ದುಗುಡ 
ದಿಂಜಿದಿಲೆಕ ಮನಿಪುಜಿ। ರಾಜೆರ್ನಕುಲ್ಲಾ ತಂಕ್ಷೆನ ಬೇನೆಬೆಂಗ್‌ಡೇ ಉಲ್ಲೆರ್‌. ಉಳತ್ತುಳಯಿಡ್‌ ಗಮೆಲುನ ಗರ್ವ! 
ಕೌರವೆ ಗಾಂಬಿರೊಡೆ ಕೇಣುವೆ... 


“ನಿಕುಲು ಅಂಡ್ಕೊಂದು ಕುಲ್ಲುದರ್‌ ದಾಯೆಗ್‌? ನನ ದುಂಬುಗುಲ ಯುದ್ಧ ಉಂಡತ್ತ? ಅವ್ಚೆತ 
ಜವಾಬ್ದಾರಿ ನಿಕಲ್ಲನೆ! ಈ ಪೊರ್ತುಡು ನಮ ಬಾಗ್ಗೆದ ಬಿತ್ತಿಲ್‌ ಕರ್‌೦ಚಿದ್‌೦ಡ್‌ ಆತೆ! ಉಂದೆಕ್‌ ನಮ 
ಸೇನಾನಿಲ್‌ ದಾನೆ ಮಲ್ಲೊಲಿ? ನಮ ಕಡೆತ ಬೀರೆರ್‌ ದಾನೆ ಮಲ್ಲೊಲಿ? ಭೀಷ್ಮೆರ್‌, ದ್ರೋಣೆರ್‌, ಬಾರಿ ಕಡ್ಗೆಡೇ 
ರಣ ಬೆಂದ್ಕೆರ್‌. ರಣಕಣೊಟು ಮೆರೆಯೆರ್‌!” 


ಈತ್‌ ಪಂಡಲಾ ಸಭೆಟ್‌ ದನಿಮನಿ ಇಜ್ಜಿ. 
ಕೌರವೆ ಸಿ೦ಹಾಸನೊಡ್ದು ಜತ್ತ್‌ಬತ್‌ದ್‌ ಅಂಚಿಂಚಿ ಪಜ್ಜೆ ಪಾಡೊಂದೇ ಇಂಚಿ ಪಣ್ಣೆ, 


"ಯೆಂಚಿತ್ತಿ ಗರ್ಗ೦ಡ ಕತ್ತಲೆಲ ನಿಸರ್ದ ಎದುರುಗು ಉಂತುಜಿ. ಇತ್ತೆ ನಮ ಪಕ್ಷೊಗು ಕಬಿದಿನ ಕತ್ತಲೆನ್‌ 
ನನ ದುಂಬುಗು ನಮ ಸೇನಾನಿ ಆಪಿನ ಕರ್ಣನ ಆಯುಧೊಲು ಗಿಡಪ್ಪುವ. ಪೋಡಿಗೆಡ್‌ ಕಂಗ್‌ದಿನ ನಿಕಲ್ಲ 
ಮೋನೆನ್‌ ಅರ್ಲಾವ.” 


ಕರ್ಣನ ಸೇನಾಧಿಪತ್ಯೊದ ಘೋಷಣೆ ಆ ಸಭೆಟ್‌ ಒಂಜಿ ಬರೋಸ್‌ದ, ದೈರೊದ ಮೆಂಚಿನ್‌ 
ರುಳಕಾಂಡ್‌. ಬೀರೆರೆಗ್‌ ಉಲ್ಲಾಸ್‌ ಉರ್ಕಾಂಡ್‌. ಮಾತೆರ್ನಲಾ ಪರವಾದ್‌ ಒರಿ ನಾಯಕೆ ಇಂಚ ಪಣ್ಟೆ 


“ಸ್ವಾಮೀ, ಈರ್‌ ಪಂಡಿನಂಚೆನೇ ನಂಕ್‌ ಗೇಲ್‌ ಆಪುಂಡು. ದ್ರೋಣೆರ್‌, ಗಾಂಗೇಯೆರ್‌ ಇಜ್ಜಿಡಲ ನಮ 
ಸೇನೆಗ್‌ ಬೀರೊಡು ಬೀರೆ ರಾಧೇಯೆ ವಜ್ರಕೋಟೆ ಆದಿಪ್ಪುನಗ ನಂಕ್‌ ಪೋಡಿಗೆ ಇಜ್ಜಿ? ನಿಜ ಪಣ್ಣಿನಾಂಡ 
ನಮ ಕರ್ಣನ ಎದುರುಡು ಆ ಕೃಷ್ಣನ ಗೊಬ್ಬುಲು ಒವುಲಾ ನಡಪುಜಿ.” 


ಕೌರವೆ ಗೌರವೊಡು ಮುಗುರು ತೆಲಿತೊಂದು ಕರ್ಣನ್‌ ತೂಪೆ. ಕರ್ಣನ ಸ್ನೇಹ, ಸಲಿಗೆ, ಗೌರವ 
ಕಮ್ಮಿದನ? “ಕೌರವಾ, ಯೆಂಕ್‌ "ಮಹಾಸೇನಾನಿ' ಪಟ್ಟೊನ? ಆವು. ಒತ್ತೊನುವೆ. ಆಂಡ ಭೀಷ್ಮ ದ್ರೋಣೆರ್‌ 
ಗೆಂದೆರಾವಂದಿನ ಯುದ್ಧೊನು ಸದ್‌ರ್‌ ಪಣ್ಣ್‌ ಎಣ್ಣೊಂಬುಜಿ. ಯೆರೆನ್ಷ ದೂರುಜಿ.” 


ಹರ್ಣಪರ್ವೊ 403 


ಕೌರವೆ ಕೃಪಾಚಾರ್ಯೆರೆನ್‌ ತೂಪೆ. ಆರ್‌ ಇಂಚ ಪಣ್ಣೆರ್‌. 


“ಅಯ್ಯಾ, ಕೌರವಾ. ಕರ್ಣನ್‌ ಈ ತಾಂಕ್‌ದ್‌ ಸಲಗ್‌ದ. ಅಯಡ ಮಚ್ಚರ ದಾಯೆಗ್‌? ಆಯೆ “ಸೇನಾಧಿಪತಿ” 
ಆಪಿನ ಯೋಗಿತೆದಾಯಿನೆ!” 


ಕೌರವನ ದಿಸ್ಪಿ ಅಶ್ವತ್ಥಾಮನ ಕಡೆಕ್‌ ತಿರ್ಲ್‌೦ಡ್‌. ಆಯೆ ಇಂಚ ಪಣ್ಣೆ. 


“ಕೌರವಾ, ಯೆನ್ನಂಚಿ ತೂಪಿನ ಅಗತ್ಯೊನೇ ಇಜ್ಜಿ. ನಿನ ಮನಸ್ಸ್‌ಗ್‌ ಬತ್ತಿನೆನ್‌ ಸಂತೋಸುಡೇ ಮಲ್ಲುಲ. 
ಯೆನ ಸಂಕಡೊಡು ಯಾನುಲ್ಲೆ. ಯೆನ ಬಾಗ್ಗೆದ ಬುಳೆನೇ ಉಣ್ಣುದುಂಡು! ಇತ್ತೆ ಕರ್ಣೆನೇ ನಮ ಸೇನಾನಿ! 
ಮಹಾರಥೆರ್‌ ಭೀಷ್ಮೆರ್‌, ರುದ್ರ ಸಮಾನೆರ್‌ ದ್ರೋಣೆರ್‌ ಶತ್ರು ಸೇನೆನ್‌ ಪೊಡಿ ಮಲ್ತ್‌ಂಡಲಾ ಗೇಲ್‌ ನಮಡ್ಜ್‌ 
ದೂರೊನೇ ಉಂಡು. ಯೆನ ನಾರಾಯಣಾಸ್ತೊಲ ದಂಡ ಆಂಡ್‌! ಆವು. ದುರ್ಯೋಧನಾ ಕರ್ಣಗ್‌ 
ಸೇನಾಧಿಪತಿ ಪಟ್ಟ ಕಟ್ಸ್‌ಲ..” 

ಕರ್ಣಗ್‌ ಸೇನಾಧಿಪತಿ ಪಟ್ಟಾಭಿಷೇಕ ಆಂಡ್‌. ಕೌರವೆ, ಶಕುನಿ, ದುಶ್ಶಾಸನೆ, ವಿಕರ್ಣೆ... ಇಂಚದ ಮಾತೆರೆಗ್ತ 
ಸಂತೋಸು. 

“ತನ ಮಗೆ ಸೇನಾಧಿಪತಿ ಆಯೆ! ಅಯನ ಕಾಳಗೊನು ತೂವೊಡು'. ಇಂಚ ಎಣ್ಣೊಂದು ಸೂರ್ಯೆಲ 
ಉದಿಪನ ಆದ್‌ ಬತ್ತೆ ಕರ್ಣನ ಮುತಾಲಿಕೆಡ್‌ ಸೇನೆದ ಸಂಬುರ್ಮ ಇಚ್ಚಡಿಯಾಂಡ್‌! ಭೂಮಿಯೇ ಉಡೆವುಲೆಕ್ಟೊದ 
ಗೌಜಿಗದ್ದಲ! ವಾದ್ಯ, ಕೊಂಬು ಕಹಳೆ ನಗಾರಿಲೆನ ಅಬ್ಬರ! ದುಂಬೊತ್ತುನ ಗಡಿಬಿಡಿ! 


ಇಂಚಿಡ್ಜ್‌ ಪಾಂಡವೆರ್ಲಾ “ಅರ್ಧಚ೦ದ್ರವ್ಯೂಹೊ'ಡು ಸಜ್ಜಾದ್‌ ಉಂತ್ಯೆರ್‌. 

“ಸೋತು ಪೋತಿನಕ್ಷೆಡ್ಸ್‌ ಕುಡ ಜಯಘೋಷನ?” ಪಣ್ಣ್‌ ಕುಸೆಲ್ಟ್‌ ಕೇಣುವೆರ್‌. 

ಸುರುಟು ನುರ್ತು ದುಂಬರಿನಿ ಭೀಮೆನೆ. ಅಪಗನೆ ಕ್ಷೇಮಧೂರ್ತಿ ಪಣ್ರಿ ಕೌರವ ಸೇನೆದ ಬೀರನ ಮರಣ 
ಆಪುಂಡು. ಭೀಮನ ಮಿತ್ತ್‌ ಪತ್ತ್‌ಸಾರ ರಾವುತೆರ್‌ ಏರ್ದ್‌ ಪೋಯೆರ್‌. ಬತ್ತಿಲೆಕನೇ ಸಾತ್ಯಕಿನ ಬಾಣೊಲೆಗ್‌ 
ಬಲಿ ಆಯೆರ್‌! ತನ ಎದುರು ಬತ್ತಿನ ಉಪಪಾಂಡವೆರೆನ್‌ ಗೆಣಂದೆನೆ ಅಶ್ವತ್ಥಾಮೆ ಸಾತ್ಯಕಿನಂಚಿ ಹೋದು, ಚಿಟ್ಟೆ 
ಪಾಡೊಂದೆ “ಯಾದವೆರ್ನ ಬಡಪಾಯೀ, ಬಲ್ಲ” ಪಣ್ಣ್‌ ತೆಲ್ತೊಂದೇ ಲೆಪ್ಪುವೆ. ಸಾತ್ಯಕಿ ಬರೊಡಾ೦ಡ, ಭೀಮನ್‌ 
ತೂವೊಂದು “ಇಂ೦ಬ್ಯನ ಕರ್ಸ್‌ ಬಗಿತ್‌ದ್‌ ಮಾರಿಗ್‌ ಮುಡ್ದಾವೊಡು” ಪಣೊ೦ದು ಭೀಮನ್‌ ತಡೆತ್‌ದ್‌ 
ಉಂತಾವೆ. “ಭೀಮಾ ಯಾನ್‌ ದ್ರೋಣೆರೆ ಮಗೆ, ಪಗೆನಕಲ್ನ ಪಾಲ್‌ದ ರುದ್ರೆ” ಪಣ್ಣೆ. 


ಭೀಮೆ ದಾನೆ ಕೈ ಕಟೊಂಬೆನ? ಆಯನ ಬಾಣೊಲೆಗ್‌ ಎದುರಾದ್‌ ಇಂಬ್ಯನ ಬಾಣೊಲು ರಟ್ಟಿಯನೆ! 
ಅಶ್ವತ್ಥಾಮೆ ಬಾಣೊಲೆಡ್‌ ಬೂಮಿ ಬಾನೊನು ಒಂಜಿ ಮಲ್ತಿನೆಕ್‌, “ಏಯ್‌! ಬೆರಣಾ, ನಿನ ಮಾಯಾಜಾಲೊದ 
ನಾಟಕ ಯಾವು” ಪಣೊಂದು ಅವೆನ್‌ ತನ ಬಾಣೊಲೆಡ್‌ ಚೆಲ್ಲುವೆ! ಒರ ಭೀಮನ ಬಾಣೊದ ಹೊಡ್ತೊಡು 
ಅಶ್ವತ್ಥಾಮೆ ಮೆಯಿ ಮದತಿಲೆಕ ಬೂರ್ಬು ಅಪಗನೇ ಲಕ್ಕೊನುವೆ! ಅಶ್ವತ್ಥಾಮನ ಬಿರ್ಲೊಲಿಡ್‌ ಭೀಮನ ನಾಲಯಿದ 
ಪಸೆನೇ ಆಜಿದ್‌ ಪೋಂಡು! ಆಯೆಲ ತರೆತಿರ್ಸ್‌ದ್‌ ಬೂರಿಯೆ! 


ಭೀಮನ ಸಾರಥಿಗ್‌ ಪುಕ್ಕು ಪೊಗ್ಗುಂಡು. ಆಯೆ ನನ ದುರ್ಯೋಧನೆ ಗೆಂದಿಲೆಕನೇ ಪಣ್ಣ್‌ ಎಣ್ಣೊಂದು, 
ಭೀಮನ ರಥೊನು ದೂರ ಪತೊಂದು ಪೋಯೆ. ಆಂಡ ಯುದ್ಧ ಉಂತುಜಿ. ಬಿರು ಬೀಸೊಡೇ ದುಂಬರಿಂಡ್‌. 
ಪಾ೦ಡವೆರ್ನ ಜೋಕುಲು ಶಲ್ಕನ್‌ ಕೆಣಕ್‌ದ್‌ ಸೋತು ಪೋಯೆರ್‌. ಸಾತ್ಯಕಿ ಕೋಪೊಡು ಶಲ್ಕನ್‌, ದುಶ್ಶಾಸನೆ 
ಸಾತ್ಯಕಿನ್‌, ನಕುಲ ಸಹದೇವನಕುಲು ದುಶ್ಶಾಸನನ್‌ ಇಂಚ ಮಾತ ಎದುರು ಪಾಡೊಂದು ಪುಣೆಯೆರ್‌. 

ಸಹದೇವೆ “ಏಯ್‌! ದುಶ್ವಾಸನಾ, ನಿನನ್‌ ಇತ್ತೆ ಕೆರುಜಿ. ದಾಯೆ ಪಂಡ, ಯೆನ ಪರಯೆ ಭೀಮನ 
ಶಪಥೊಗು ಅಡ್ಡಿ ಆಪುಂಡು.” ಇಂಚ ಪಣ್ಣ್‌ ದುಶ್ಶಾಸನನ ಸಾರಥಿ, ರಥ, ಕುದುರೆ, ಆಯುಧೊಲೆನ್‌ ಮಾತಾ 
ತುಂಡ್‌ಬ೦ಡ್‌ ಮಲ್ಲುನಗ, ದುಶ್ವಾಸನೆ ಪಿರ ಮುಕುಡ್ಬು ಪಾರ್ಟ್‌ ಪೋಪೆ. ಆತಾನಗ ಕರ್ಣೆ ಸಹದೇವಡ, 
“ನಿನನ್‌ ಯಾನ್‌ ತೂವೊನುವೆ” ಪಣೊ೦ದು ಕಯ್ತಲಾನಗ ನಕುಲೆ ಸಹದೇವನ ಸಾಯೊಗು ಬರೆ! 


ನನೊಂಜಿ ಕೋಡಿಡ್‌ ಅರ್ಜುನನ ರಣಪ್ರತಿಭೆ ಮೆರೆವೊ೦ದೇ ಇತ್ತ್‌ಂಡ್‌. ಆಯನ ರಣಬೀರೊಡು, 
ಇರೃತ್ತೈನ್‌ ಸಾರ ಕೌರವ ರಥಿಕೆರ್‌ ಬಿರ್ಕಡ್ಜ್‌ ಪೋಯಿಲೆಕ ಆಯೆರ್‌. ಸಂಸಪ್ಪಕೆರ್ನ ಸೇನೆಲಾ ಸೆಟ್‌ದ್‌ 
ಉಂತುಂಡು. ಉಂದೆನ್‌ ತೂದು ಕೌರವೆ ತನ ಸೇನೆನ್‌ ಒಟ್ಟು ಪಾಡೊಂದು, ಪಾಂಡವೆರೆಡ ಕದನೊಗು 
ದುಂಬಾಯೆ. ಒರಿಯನೊರಿ ನೆರೊಂಬಿನ, ಪಾತೆರೊಡು ನೋಚಾವುನವುಲ ನಡತ್‌ಂಡ್‌. ಕಟುರ ಕ್ರಮೊಟು 
ಕದನ ಸಾಗ್‌೦ಡ್‌! “ನಿಕುಲು ಕುಂತಿನ ಜೋಕುಲು, ಪಾಂಡುನ ಜೋಕುಲತ್‌] ಛೇ! ಛೇ! ನಿಕುಲು ಯೆಂಕ್ಷೆಗ್‌ 
ಸಮನ?” ಇಂಚದ ನುಡಿಲ ಕೌರವನ ಬಾಯಿಡಿತ್ತ್‌ಂಡ್‌! ಬಾಯಿಪರ್ತೆದೊಟ್ಟುದ ಪೊರುಂಬಾಟೊಡು ಪೊರ್ತು 
ಹೋಯಿನನೇ ತೆರಿಯಿಜಿ. 


ಧೃತರಾಷ್ಟ್ರಾ ಕೇಣ್ಣ. ಕೌರವನ ಸೇನೆಗ್‌ ತಂಕುಲು ಇನಿ ಗೆಂದಿಯ ಪಣ್ಣಿಲಕದ ಕುಸಿ! ಆ೦ಡ ಅವು ನಿಜ 
ಆಯಿಜಿ. ಭೀಮನ ಗದ್‌ರ್‌ಡ್‌, ನಿನ ಮಗನ ಬಿರುಪಗರಿ, ರಥ, ಸಾರಥಿ, ಕುದುರೆಲ್‌ ಮಾತ ಅಳಿಗೊಳಿ 
ಆಯಿನೆಕ್‌ ಕೌರವೆ ಖಡ್ಗ ಪತೊಂದು ತಿರ್ಟ್‌ ಜಪ್ಲೊಡಾಂಡ್‌. ಕೌರವನ ಸೇನೆಡ್‌ ತಲ್ಲಣ ಸುರು ಆಂಡ್‌. ಅಪಗ 
ಕೃತವರ್ಮೆ, ಕೃಪಾಚಾರ್ಯೆ, ಸೌಬಲ, ದುಶ್ಶಾಸನೆ, ಶಲ್ಕ, ಅಶ್ವತ್ಥಾಮನಕುಲು ಕೌರವನ ಸುತ್ತೊಡುಂತುದು 
ಕಾದಿಯೆರ್‌. ಇತ್ತೆ ಕೌರವ ಧರ್ಮರಾಯನ ನಡುಟು ಯುದ್ಧ ನಡತ್‌ಂಡ್‌. ಆಂಡ, ಇರುವೆರ್ನಲಾ ಮನಸ್‌ದ 
ಕತ್ತಲೆದಂಚ, ಹೊರ್ತು ಕಂತ್‌ದ್‌ ಕತ್ತಲೆ ಕಬಿಂಡ್‌. ಅಡೆಗ್‌, ಆನಿದ ಯುದ್ಧ ಮುಗಿಂಡ್‌. 


ಅವು ಕುರುಕ್ಷೇತ್ರ ಯುದ್ಧೊದ ಪದಿನಾಜಿನ ದಿನ! 


ಶಲೈ ಸಾರಥಿ 


ಆ ಇರ್ಲ್‌ಡ್‌ ಕೌರವನ ಮಂತ್ರಾಲೋಚನೆದ ಸಭೆಟ್‌ ಯುದ್ಧೊಡಾಯಿನ ಸರಿತಪ್ಪುದ, ಸೋಲು ಗೇಲ್‌ದ, 
ಇಸ್ಟನಸ್ಟೊದ ತುಲಿಪು ನಡತ್‌ಂಡ್‌. ಕೌರವೆ, "ನಿಕುಲು ಯೇತ್‌ಲಾ ಪಣ್ಣೆ, ಇನಿತ ಯುದ್ದೊಡು ಕುಂತಿನ 
ಜೋಕ್ಷೆನ ಬಿರ್ದೊಲಿ ಬಾರಿ ಆಂಡ್‌!” ಪಂಡೆ. 


ಕರ್ಣಗ್‌ ಈ ಪಾತೆರೊದ ಉಳಯದ ಅರ್ತ ಆಯಿಜಿ. ಆಯೆ ತನ ಮನಸ್‌ಡಿತ್ತಿನ ಒಂಜಿ ಇಚಾರೊನು 
ಪಣೊಂಬೆ. “ದೊರೇ, ನಿಜವಾದ್ದಾ ಆ ಪಾರ್ಥೆ ಯೆನ ಸಮೊಕು ಬರ್ಬುಜೆ. ಆಂಡ ಅಯನ ಸಾರಥಿ, ಕೃಷ್ಣೆ ಉಲ್ಲೆ 
ಅತ್ತ? ಅಯನ ಎಂಟ್‌ಬಂಟ್‌ನ್‌ ದಾನೆ ಪಣ್ಣಿನಿ? ಯುದ್ಧೊಡು ಸಾರಥಿನ ಕೈಯಿತ ಚಾತುರೈೆಲ ಮುಕ್ಕನೆ! 
ಯೆನಡ ಬಾರೀ ಪೆರ್ಲದ ಬಿರು ಇತ್ತ್‌ಂಡಲ, ದಿವ್ಯಾಸ್ತೊಲು ಇತ್‌೦ಡಲ, ಯೆನ ರಟ್ಟಿಡ್‌ ದಿಂಜ ಬಲ ಇತ್ತ್‌ಂಡಲ, 
ಸರೀತ ಸಾದನೆ ಆವೊಂದಿಜ್ಜಿ! ಗುರಿ ಸಾದನೆಗಾಪಿನ ಸಾರಥಿನ ಕೊರತೆ ಯೆಂಕ್‌ ಉಂಡು. ಸರೀತ ಸಾರಥಿ 
ಒದಗ್‌೦ಡ ರಣೊತ ರಂಗೊನು ಪುಣೊತ ಮಸಣ ಮಲ್‌ದುವೆ!” 


ಕೌರವಗ್‌ ಒರಾನೆ ಉಲ್ಲಾಸ್‌ ದಿಂಜಿಂಡ್‌! 

“ಸರಿಯಾದೇ ಪಂಡ ಕರ್ಣ! ಸರಿಯಾಯಿನ ಸಾರಥಿ ಇತ್ತ್‌ಂಡ ನಿನ ಎದುರು ಸರ್ತ ಉ೦ತುದು ಪೊರುಂಬೆರೆಗ್‌ 
ಯೇರೆಗ್‌ ಆವು? ಕರ್ಣಾ, ನಮ ಕಡೆತ ರಾಜೆರೆಡ್‌ ನಿಕ್ಕ್‌ ಯೇರ್‌ ಸಾರಥಿ ಆವೊಡು, ಪಣ್ಣ. ಅಕ್ಷೆನೇ ನಿಕ್ಕ್‌ 
ಸಾರಥಿ ಮಲ್ಪುವೆ. 


ಕರ್ಣೆ ಮೆಲ್ಲೊಡು ಪಣ್ಣೆ. “ದೊರೇ, ನಮ ದೈವ ಗತಿಟ್‌ ನಮ ಎಣ್ಣಿನವು ಆಂಡ ನಿನ ಸಾಮ್ರಾಜ್ಯ ಲಕ್ಷ್ಮಿ 
ನಿನಡನೇ ಒರಿವೊಲು. ದೊರೇ, ಮಾದ್ರ ರಾಜೆ “ಶಲ್ಯ'ನ್‌ ಸಾರಥಿಯಾದ್‌ ಒಪ್ಪ್ಯಾವೆರೆಗಾವ? ಅಂಚ ಆಂಡ 
ಶತ್ರುಲೆನ ರುಂಡೊಗು ಇತ್ತೆನೇ ಸಂಚಕಾರ ಕೊರೊಲಿ.” 


ಕೌರವಗ್‌ ಹಿಗ್ಗ್‌ ಆಂಡ್‌. ಮೆಯಿ ಕೊಕ್ಕೆರ್‌೦ಡ್‌! ರೋಮ ನಿದ್ರ ಉಂತುಡು. ತಡ ಮಲ್ಕ್‌ಜೆ. ಅಪಗನೇ 
ಅರಮನೆಕ್‌ ಪಿದಾಡ್ಕೆ ಶಲ್ಯಗ್‌ ಲೆಪ್ಪು ಪೋದು, ಆಯೆ ಅಮಸರೊಡೇ ಬತ್ತೆ. ಕೌರವೆ ಆಯನ ಮನಸ್‌ಗ್‌ ಕುಸಿ 
ಆಪಿಲೆಕ ನಾಜೂಕುಡು ಪಾತೆರುವೆ. 


“ಮಾಮೆರೇ, ನಮ ಪುಣ್ಯೊದ ಬಗೆನ್‌ ದಾನೆಂದ್‌ ಪಣ್ಣಿನಿ? ನಮ ಸೇನೆಗ್‌ ಸೋಲುದ ಮಿತ್ತ್‌ ಸೋಲೇ 
ಆದ್‌ ಸೇನೆದ ದೈರ ಸಿರ್ಕೊಂದುಂಡು. ಅಂಚೆನೇ ನಮ ಪಾಳಯೊಡು ಸಂತೋಸು ಸೊರಗ್‌ದ್‌ಂಡ್‌. 
ಅಪಮಾನೊದ ನೆಂಪೇ ಮಗ್ತೊಂದುಂಡು! ಯೆನ ಜೂವೊಗು ಜೂವ ಕೊರಿನ ಮಾಮಲ್ಲ ಪರಾಕ್ರಮಿಲೆನ 
ಪಾಡ್‌ ಇಂಚ ಆಂಡ್‌! ಉಂದು ಮಾತಾ ಇರೆಗ್‌ ಗೊತ್ತಿತ್ತಿನ ಸಂಗತಿಲೇ! ನಮ ಪಕ್ಷ ಯುದ್ಧ ಜಯಿಪುನ 
ಸೂಚನೆ ತೋಜೊಂದಿಜ್ಜಿ. ತಳಮಳತನೇ ಇರಸಿಗೆ! ಭೀಷ್ಮೆ ದ್ರೋಣೆರ್‌ ಅಂಚ ಆಯೆರ್‌! ಇತ್ತೆ ಕರ್ಣೆ ಆ 
ತಳಮಳೊನು ಮೀರ್‌ ಯುದ್ಧೊದ ಚಲ ಕಟ್‌ದೆ! ಆಂಡ ಅಯಗ್‌ ಒಂಜೇ ಒಂಜಿ ಕೊರತೆ ಉಂಡು. ಆಯನ 
ರಥೊನು ಸರಿಯಾದ್‌ ನಡಪ್ಪಾವುನಾಕುಲು ತಿಕ್ಕ್‌ಂಡ...” 


ಶಲ್ಯಗ್‌ ಕೋಪ ಯೇರ್‌ಂಡ್‌! “ಪೊಕ್ಕಡೆ ಸುತ್ತು ಪಾಡೊಂದು ಪಾತೆರಡ. ಡೊಂಬರಾಟೊದ ಬಗೆ 
ದಾಯೆಗ್‌? ಯೆಂಕ್‌ ಬೆನ್ನುನೆಟೇ ಮನಸ್‌. ಯೆನಡ್ಜ್‌ ದಾದ ಆವೊಡು? ಅವ್ವೆನ್‌ ಪಣ್ಣ, ಕೇಣ್ಣೆ. ಎಂಚಿನಾಂಡ್‌ 
ಪಣ್‌..9” 

“ದಾಲ ಇಜ್ಜಿ; ಮಾಮಲ್ಲ ರಥಿಕೆ ಈರ್‌, ದೈರಸಾದಗೊನು ಮೆರೆಪಿನನೇ ಯೆಂಕ್‌ ಮಲ್ಲ ಸಾಯ?” 

“ಒಂತೆ ಬುಡ್ಬಾದ್‌ ಪಣ್ಣ ಕೌರವಾ!” 


“ದಾಲ ಇಜ್ಜಿ ಮಾಮೆರೇ. ಈರ್‌ ದಯೆದೀದ್‌ ಕರ್ಣಗ್‌ ಸಾರಥಿ ಆವೊಡು. ಅಯಿಡ್ಡಾವರನೇ ನಂಕ್‌ 
ಗೇಲ್‌! ಇರೆಡಾದೇ ಕೌರವ ವಂಶ ಒರಿಯುಂಡು..?” 


ಶಲೈ ಉಂದೆನ್‌ ಕನಮನೊಟ್ಟಾ ಎಣ್ಣ್‌ದಿಜೆ! ಕೋಪೊಡು ಕುಂಬರ ನಾಲಾಯಿ ನುಂಗಿಲೆಕಾಂಡಲ ಇಂಚ 
ಕೇಣುವೆ: 


“ಕೌರವಾ, ನಿನನ್‌ ಯೆಂಚಿನಾಯೆಂದ್‌ ಪಣೊಡು? ನಿಕ್ಕ್‌ ಜೋಕ್ಷಾಟಿಗೆನ? ಅತ್ತ್‌ ದುಸ್ಪ ಬುದ್ಧಿಯ? ಅತ್ತ್‌ 
ಬಡ್ಸ್‌ ಮಂಡೆದ ಪೊಡುಂಬೆನ) ನಿಕ್ಕ್‌ ಪಿರಯ ಆತಿನಿ ದಂಡೊಗೆ! ಛಿ! ಛಿ! ನಿನಡ ಇಂಚಿನಲ ಒಂಜಿ ಪಾತೆರನ? 
ತೂಕಾ, ನನ ಒರ ಪಣ್ಣ!.. ಆ ಸೂತನ ಮಗನ, ಕರ್ಣನ, ರಥೊಕು ಈ ಶಲ್ಯ ಮಾರಾಜೆ ಸಾರಥಿ ಆವೊಡ? 
ಶಿವ ಶಿವಾ!... ಅತ್ತ್‌, ಕೌರವಾ, ನಿಕ್ಕ್‌ ತಾನಮಾನೊದ ಗೇನೊನೇ ಇಜ್ಞಾ? ಮಿತ್ತ್‌ತಿರ್ಡ್‌ದ ಪೊಲಬೇ ಇಜ್ಜ? ಆ 
ಕರ್ಣೆ ಯೇರ್‌? ಯಾನ್‌ ಯೇರ್‌! ಎಂಕುಲು ಒರಿಯಗೊರಿ ಸಮನ? ಇಡೆಗ್‌ ಈ ಬರ್ದಿನೆಡ್ಡ್‌ ದುಂಬು 
ಯೇರೆಡಾ೦ಡಲ ಯೆಂಕ್ಷೆನ ತಾನಮಾನೊದ ಬಗ್ಗೆಡ್‌ ಕೇಣ್‌ ತೆರಿದ್‌ ಬರೊಡಿತ್ತ್‌ಂಡ್‌. ಕೌರವಾ, ನಿನ ಬುದ್ಧಿಗ್‌ 

ದಾದ ಪಣೊಡು? ಒರಿ ದುಸ್ತನ್‌ ಅಮಸರೊಡು ಅಂಗ ರಾಜೆ ಆದ್‌ ಮಲ್ಲ] ಅಯಿಡ್ಸ್‌ ಬೊಕ್ಕ ಈಲಾ ದುಸ್ಪೆನೇ, 
ಪೊಡುಂಬೆನೇ ಆವೊ೦ದುಲ್ಲ. ಉಂದೆಕೇ ಪಣ್ಣಿನಿ ಸಜ್ಜನ ಸಂಗ ಎಡ್ಡೆ ಪಣ್ಣ್‌'” 

ಕೌರವೆ ಶಲೈ ಪಾತೆರುನೆನ್‌ ತಡೆಪುಲೆಕ, “ಮಾಮೆರೇ ಇರೆಗ್‌ ಸರಿಸಮ ಯೇರುಲ್ಲೆರ್‌? ಆಂಡ, ಯುದ್ದೊದ 
ಪೊರ್ತುದ ತುರ್ತುಗಾದ್‌ ಇರೆನಡೆಗ್‌ ಬತ್ತದೆ. ತಾನಮಾನೊದ ಪೊಲಬು ಇತ್ತ್‌ದ್‌ಲಾ ಇಂಚ ನಟೊಂದುಲ್ಲೆ! 
ಒಪ್ಪಿಯದ್ದ ಯೆನ ಪುಣ್ಯ ಮಾಮೆರೇ, ಸಾರಥಿ ಆಪಿನವು ಅಪಮಾನನ? ಅರುಣೆ ಸೂರ್ಯಗ್‌ ಸಾರಥಿಯಾದಿಜ್ಜೆನ? 
ಶ್ರೀಕೃಷ್ಣೆ ಅರ್ಜುನಗ್‌ ಸಾರಥಿಯಾದುಲ್ಲೆ ಅತ್ತ? ಅಸುರೆರೆಡ ಕಾದುನಗ ಬ್ರಹ್ಮೆನೇ ಈಶ್ವರನ ಸಾರಥಿಯಾತೆಗೆ!” 


ಶಲ್ಯಗ್‌ ಉ೦ದು ಒವುಲ ತರೆಕ್‌ ಪೊಗ್ಗುಜಿ. ತನ ಪೆರೈದ ಮಟ್ಟ್‌ ಬುಡು ಕೊರುಜೆ! 


“ಕೌರವಾ, ಈ “ಶ್ವೇತಚ್ಛತ್ರ' ಪತ್ತೊಂದು ಉಂತುಲ. ಯಾನ್‌ ರಥೊನು ಗಿಡಪ್ಪುವೆ. ಕೌರವಾ, ಒಂಜಿ 
ವಿಚಾರ ಪಣ್ಣೆ ನಿನ ಅದೃಷ್ಟೊನು ನಿನ ಕಾರ್‌ಡೇ ದೊಂಕೊಂದುಲ್ಲ! ಭೀಷ್ಮೆರೆಗ್‌, ದ್ರೋಣೆರೆಗ್‌ ಜಗ್ಗಂದಿನ 
ಪಾಂಡವೆರ್‌ ಕರ್ಣಗ್‌ ಪೋಡ್ಯುವೆರ? ಬೆದರ್‌ನೇ ಸಿಗುನ ಪಾಂಡವ ಕುರುವಾಯಿಲ್‌, ಲತ್ತ್‌ ಕರ್‌೦ಬುನು 
ಕುಯಿಂಪುಜನಇ?” 


ಕೌರವೆ ಆತೆಟೇ ಬುಡುಜೆ! 


“ಮಾಮೆರೇ ಅರ್ಜುನಗ್‌ ಕೃಷ್ಣೆ ಉಲ್ಲೆ. ಈರ್‌ ಕೃಷ್ಣಗ್‌ ಸರಿಸಮನೆ! ನಮ ಕರ್ಣೆ ಅರ್ಜುನಗ್‌ ಸಮ! 
ಈರ್‌ ಕರ್ಣನ ರಥೊಟು ಉಂತುಲೆ. ಕೃಷ್ಣೆ ಗಾಡಿದೇರುನ ಕುಲತ್ತಾಯೆನ? ಈಶ್ವರನ ಸಾರಥಿಯಾತಿನ ಬ್ರಹ್ಮೆ 
ಸಾರಥಿ ಕುಲತ್ತಾಯೆ ಅತ್ತತ್ತ? ಮಾಮೆರೇ ಇತ್ತೆ ಕುರುವಂಶೊಗೇ ಕೇಡ್‌ ಆವೊ೦ದು೦ಡು. ಅರ್ಜುನನ ಕೋಪಾಗ್ನಿಡ್‌ 
ಪೊತ್ತೊಂದುಂಡು! ಅಂಚಾದ್‌, ಇತ್ತೆ ಇರೆನ ಕರುಣೆದ ಪನಿ ಬರ್ಸೊನೇ, ಉಣ್ಣುದು ಕರ್‌೦ಟೊಂದುಪ್ಪುನ 
ಕೌರವ ಸೇನೆನ್‌ ತೆಗ್‌ಲಾವೊಡು. ಕುರುಕುಲೊತ ಜೋಕ್ಷೆನ ಪುಣ ತೂದಾ೦ಡಲ, ಸಾರಥಿ ಆಪಿನೆಕ್‌ ಮನ 
ಮಲ್ಪುಲೆ. ಇರೆನ್‌ ಬುಡು೦ಡ ಕುರುಕುಲೊನು ಉದ್ಧಾರ ಮಲ್ಪುನಕುಲು ಬೇತೆ ಯೇರುಲ್ಲರ್‌?” ಇಂಚ 
ಪಣೊಂದು ಕೌರವೆ, ಮಾಮೆರೆನ ಕಾರ್‌ಗ್‌ ಅಡ್ಡಬೂರ್ಬು ಎಂಚಲ ಅಯನ್‌ ಒಪ್ಪ್ಯಾವೆ! 


ಒಪ್ಪೊ೦ಂಡಲ ಶಲ್ಯಗ್‌ ಉಳತ್ತುಳಯಿಡ್‌ ಉರಿಯೇ ಉಂಡು. 


ಶಿವ ಶಿವಾ! ಕೌರವೆ ಪಂಡಿನಂಚ ಕೇ೦ಡಿನವು, ತುಂಬಿಲೆಗ್‌ ಅಮಲ್‌ವಾಸನೆ ಮೂಸಾಯಿಲೆಕ ಆಪುಂಡ) 
ಅಬ್ಬಬ್ಬ! ಈ ರಾಜೆರೆಗ್‌ ಸೇವೆ ಮಲ್ಪುನನೇ ಕಡುಕಸ್ಟ! ಆಪಿನವು ಆವಡ್‌, ಒಪ್ಪಿನೆಕ್‌ ಸಾರಥಿ ಆಪೆ! ಇಂಚ 
ಮನಸ್‌ನ್‌ ಸಮದಾನ ಮಲ್ಲೊನುವೆ. ಬೊಕ್ಕ ದುರ್ಯೋಧನಡ “ಬ್ರಹ್ಮೆ ಶಿವಗ್‌ ಸಾರಥಿಯಾತಿನೆನ್‌ ಪಂಡತ್ತ? 
ಅವ್ವೆತ ವಿವದ್ದೆ ಕೊರ್ದ” ಪಂಡಿನೆಕ್‌, ಆಯೆ, "ತ್ರಿಮರದಹನ' ದ ಕತೆನ್‌ ಪಣೊಡಾಪುಂಡು. 


ಜೇ ೫ ೫ 


ತಾರಕಾಸುರಗ್‌, ತಾರಕಾಕ್ಷ. ಕಮಲಲೋಚನ, ಬೊಕ್ಕ ವಿದ್ಯುನ್ಮಾಲಿ ಪಣ್ಣಿ ಮೂವೆರ್‌ ಜೋಕುಲು. 
ಮೊಕುಲು ಬೀರೊದಕುಲು ಅಂಚೆನೇ ತಾಪಸಿಲ್‌! ತಪಸ್ಸ್‌ಡಾದೇ ಬ್ರಹ್ಮನ್‌ ಮೆಚ್ಚಾಯಿನಪಗ, ಬ್ರಹ್ಮೆ ಎದುರುಡೇ 
ತೋಜಿ ಬತ್ತ್‌ದ್‌, ದಾದ ಬೋಡುಂದು ಕೇಣ್ಯೆ! ಆಂಡ ದುರ್ಜನೆರೆಗ್‌ ಪುರುಷಾರ್ಥೊದ ಚಿಂತೆ ಉಪ್ಪುಂಡ? 
ಉಚ್ಚುದ ಇಸ ಗಾಳಿಡ್‌ ಆಜಿದ್‌ ಪೋಪು೦ಂಡ? ಅಸುರೆರೆಗ್‌ ಸುರೆರೆನ ಮಿತ್ತೇ ಕಣ್ಣ್‌! ಅಕ್ಷೆನ್‌ ಲಗಾಡಿ 
ದೆಪ್ಪುನನೇ ಅಂಗಲಾಪು! ಅಂಚಾದ್‌ ಅಕುಲು ಬ್ರಹ್ಮಡ ಇಂಚ ನಟ್ಟೊಣುವೆರ್‌.. 


ಹರ್ಣಪರ್ವೊ 407 


“ಯೆಂಕ್ಷೆಗ್‌ "ಅಮರತ್ತೊ'ನು ಕೆಸಿಸೂರೊಡು. ಮಾತೆದ್ದ ಯೆಂಕುಲು ಪಂಡಿಲೆಕ ಕೇಣೊಡು. ಯೆಂಕುಲು 
“ತ್ರಿಪುರ” ರಚನೆ ಮಲ್ಪೊಣುವ..” ಬ್ರಹ್ಮಗ್‌ ಗಾಬ್ರಿ ಆಂಡ್‌. “ಮೊಕ್ಷೆಗ್‌ ಈ ಸಗ್ಗಿನ್‌ ಕೊರ್‌೦ಡ ಶಿವ, ವಿಷ್ಣುನಕುಲ್ಲ 
ಮೊಕಲೆನ್‌ ಜಯಿಪುಲೆಕ ಇಜ್ಜಿ. ಪಿಲಿಕ್‌ ದೈರ, ಸರ್ಪೊಗು ರೆಂಕೆ, ದುಸ್ಬೆರೆಗ್‌ ಸಂಪೊತ್ತು, ಕತ್ತಲೆಗ್‌ ಕಠಿನತೆ, 
ಪರ್ವತೊಗು ಚೈತನ್ಯ, ಕೊಲೆಪಾತಕಿಲೆಗ್‌ ಅಮೃತ ಕೊರ್‌೦ಡ ಆಕುಲು ದಾನೆ ಮಾತಾ ಮಲ್ರ್‌ ಬುಡುವೆರ?” 
ಇಂಚ ಅಲಚನೆಡ್‌ ಬ್ರಹ್ಮೆ ಆ ಮೂವರೆಡ ಪಣೆ “ತ್ರಿಪುರ ಕಟ್ಟೊಂದು ಸಾವಿರ ವರ್ಸ ಬದ್ಭ್‌ಲೆ. ಆಂಡ, 


ಯೇರಾಂಡಲ ಒರಿ, ಒಂಜೇ ಬಾಣೊಡು ತ್ರಿಪುರೊಗು ಹಾಕ್‌೦ಡ ನಿಕಲ್ಲ ಅಂತ್ಯ ಆಪುಂಡು. ಅಯಿಡ್ಜ್‌ 
ದುಂಬು ನಿಕುಲು ಯೆಂಚ ಬೋಡಾಂಡಲ ಉಪ್ಪೊಲಿ. ಯೆರೆನ್‌ ಬೋಡಾಂಡಲ ಗೆಂದೊಲಿ.” 


ರಕ್ಕಸೆರ್‌ ಮೂವೆರೆಗ್ದ ಸಂತೋಸಾಂಡ್‌. “ಇರೆನ ಕೃಪೆ ಈತ್‌ ಇತ್ತ್‌ಂಡ ಯಾವು. ಯೆಂಕುಲು ದಾನ್ನೆ 
ಪೊಂಜೊಲ? ತ್ರಿಪುರೊನು ಒಂಜೇ ಬಾಣೊಡು ಹಾಕುನಾಯೆ ವಾ ಅಪ್ಪೆ ಬ೦ಜಿಡ್ದ ಪುಟ್ಟಾಯೆ!” ಇಂಚ 
ಪಣೊಂದು ಹಿದಡ್ಕೆರ್‌. ಶಿಲ್ಪಿ “ಮಯ'ನ್‌ ಲೆತ್ತ್‌ದ್‌ ಐಬೋಗೊದ ಮೂಜಿ ನಗರೊನು, ಬಂಗಾರ್‌, ಬೊಳ್ಳಿ, 
ಕರ್ಬೊಲೆಡ್‌ ನಿರ್ಮಾಣ ಮಲ್ಲಾಯೆರ್‌. ಒಂಜೊಂಜಿ ನಗರೊಲಾ ನೂದು ಯೋಜನ ವಿಸ್ತಾರೊದವು. 
ಅಲ್ಪಡ್ಜ್‌ ಆಕುಲು ದೇವಲೋಕೊಗು ದಂಡ್‌ ಕೊಣೊದು ಗೆಂದಿಯೆರ್‌. ಸುರಪತಿನ ಭಂಡಾರ ಲೂಟಿಯೆರ್‌! 
ಇಂದ್ರಾಣಿ ಅಂಚನೇ ದೇವಲೋಕೊದ ಪೊಣ್ಣುಲು ಅಕಲ್ಲ ಸೇವೆ ಮಲ್ಲೊಡಾಂಡ್‌. 


ದೇವತೆಲ್‌ ಇಂದನ್‌ ನಾಡೊಂದು ಬತ್ತೆರ್‌. ರಕ್ಕಸೆರೆಗ್‌ ವರ ಕೊರ್ತಿನ ಬ್ರಹ್ಮಗ್‌ ನೆರೊಂದೇ, ಬ್ರಹ್ಮನ್‌ 
ತೂವೊಡು ಪಣ್ಣ್‌ ಬ್ರಹ್ಮನ್‌ ಪ್ರಾರ್ಥನೆ ಮಲ್ಪುವೆರ್‌. ಬ್ರಹ್ಮೆ ಬೊಕ್ಕ ದೇವತೆಲ್‌ ಒಟ್ಟುಗಾದ್‌ ಈಶ್ವರನಡೆಗ್‌ 
ಪೋದು, ಪಂಡ್‌ಪುಡಾಡೊಂಡೆರ್‌. ಅಕ್ಷೆನ ಕಸ್ಬೊದ ಕತೆ ಕೇಣ್ಣ್‌ ಶಿವೆ ತೆಲ್ತೊಂದು, “ಬ್ರಹ್ಮನ ಅಜಕೆಡ್‌ ನಿಕಲ್ನ 
ಪಾಡ್‌ ಹಾಳಾಂಡತ್ತ? ಪೋಡ್ಕೊಡ್ಡಿ. ಪಶುಕುಲೆನ್‌ ಕಾತೊನುನ ಕರ್ತವ್ಯ ಪಶುಪತಿಗ್‌ ಉಂಡತ್ತ?” ಪಣ್ಣೆ. 
ದೇವತೆಲ್‌ ಸಂತೋಸುಡೇ ಶಿವಗ್‌ ತಂಕ್ಷೆನ್‌ ರಕ್ಷಣೆ ಮಲ್ಲುನ ಪಟ್ಟ ಕೊರ್ಟೆರ್‌. 


ಶಿವೆ ಅಕಲ, “ಒಂಜಿ ರಥೊನು ನಿರ್ಮಿದ್‌ ಕೊರ್ಲೆ. ಯೆನ ಪಾಶುಪತಾಸ್ತ್ರ ಆ ದೈತ್ಯರೆನ್‌ ಸಂಹಾರ 
ಮಲ್ಪುಂಡು” ಪಂಡಿನಂಚ, ದೇವತೆಲ್‌ ಶಿಲ್ಪಿ ವಿಶ್ವಕರ್ಮನ್‌ ಲೆಪ್ಪುಡಾದ್‌ ರಥ ಮಲ್ಲಾವೆರ್‌. ಆ ರಥ ಅಂಚಿ೦ಚಿನವತ್‌] 
ಜಗತ್ತೇ ರಥ ಆಂಡ್‌, ನಕ್ಷತೊಲೇ ಬಂಡಿದ ಪತಾಕೆಲಾಪ! ಕನಕ ಪರ್ವತೊನೆ ರಥೊತ ಛತ್ರಿ ಆಂಡ್‌. 
ಉದಯಶೈಲ ಅಧಿಷ್ಠಾನ ಆಂಡ್‌. ವಿಂಧ್ಯಗಿರಿ, ಹಿಮಗಿರಿಕುಲು ಪಲಾಯಿತಟ್ಟ್‌ ಆಂಡ್‌. ಕಡಲ್‌ಲೇ ಗಾಡಿದ ಅಚ್ಚಿ 
ಆಂಡ್‌. ಸೂರ್ಯೆ ಚಂದ್ರೆರೇ ಚಕ್ರೊಲು! ಗಂಗೆನಂಚಿನ ಸುದೆಕುಲೇ ಚಾಮರ ಪತ್ತುನಕುಲು! ನಾಲ್‌ ವೇದೊಲೇ 
ರಥೊತ ಕುದುರೆಲು! ಕಡಲ್‌ದ ರಂಗ್‌ರಂಗ್‌ದ ಸಿರೆಕುಲೇ ಬಾವುಟೊಲು! ಇಂಚ ಮಾಮಲ್ಲ ಮಟ್ಟೊಡೇ 
ಸಜ್ಜಾಯಿನ ರಥೊಟು ಕುಲ್ಲುದು, ಶಿವೆ ಪಿದಾಡ್ಡಗ ದೇವತೆಲ್‌ ಜಯಘೋಷ ಮಲ್ತೆರ್‌! ದೇವತೆಲೆನಂಚಿ ತಿರ್ಲ್‌ದ್‌ 
ಶಿವೆ ಕೇಣುವೆ. 


“ಈ ರಥೊಕು ಸಾರಥಿ ಯೇರ್‌? ಓಲುಲ್ಲೆ? ಸಾರಥಿ ಇಜ್ಜಾಂದೆ ಈ ರಥ ನಡಪನೆಂಚ? ರಕ್ಕಸೆರೆನ ನಾಶ 
ಆಪಿನಿ ಯೆಂಚ?” 


ದೇವತೆಲ್‌ ಕಂಗಾಲಾದ್‌, ಕುಡ ಬ್ರಹ್ಮನಡೆಗ್‌ ಪಾರಿಯೆರ್‌! ಬ್ರಹ್ಮನೇ ಸಾರಥಿಯಾದ್‌ ಬರೊಡುಂದು 
ರಂದ್‌ದ್‌ ಒಪ್ಪ್ಯಾಯೆರ್‌! 


ಮಾಮೆರೇ, ಇಂಚ ಬಹ್ಮೆ ಶಿವಗ್‌ ಸಾರಥಿ ಆತಿಲೆಕ್ಕೊನೇ ಮದ್ರರಾಜೆ ಈರ್‌ ಇತ್ತೆ ಕರ್ಣಗ್‌ ಸಾರಥಿ ಆದ್‌ 
ಬತ್ತರ್ದ ದೇವತೆಲೆಗಾಯಿನಂಚ ನಂಕ್‌ಲ ಗೇಲೇ ಆಪುಂಡು! ಯೆನ ಆಸೆ ನಡಪುಂಡು. 

ಮಾಮೆರೇ ತ್ರಿಪುರ ಪೊತ್ತಾಯಿನ ದುಂಬುದ ಕತೆ ಕೇಣ್ಣೆ. 


ಬಹ್ಮೆ ಸಾರಥಿಯಾದಿಪ್ಪುನ ರಥೊನು ಶಿವೆ ಯೇರ್ಬ್‌ ಕುಲ್ಲಿನಪಗ, ಆಯನ ದುನ್ನೊಗು ರಥ ನುರಿಲೆಕಾಂಡ್‌! 
ಕುದುರೆಲ್‌ ತರೆ ಬಗ್ಗಾಯೆ! ದೇವತೆಲ್‌ ಅಯ್ಯಯ್ಯೋ ಪಂಡೆರ್‌! ಆಂಡ ಶಿವೆ “ವೃಷಭ' ರೂಪೊಡು ರಥೊನು 
ಪುಗ್ಗೆಲ್ಡ್‌ ದೆರುವೆ! ರಥ ಸರಿ ಉಂತುಗಿನ ಕುದುರೆಲೆಗ್‌ ಸುಕ ಆಂಡ್‌. ದೇವತೆಲೆಗ್‌ ದೈರ ಆಂಡ್‌. ಆ 
ಕುದುರೆಲೆನ ವೇದಪ್ರಣವ ನಾದೊಗು ರಕ್ಕಸೆರ್‌ ನಡ್ಲುವೆರ್‌! 


ಈ ಯುದ್ಧೊದ ಬಗೆನ್‌ ಪಣ್ಣಿನನೇ ಬಂಗ. ಸುರುಟು ರಕ್ಕಸೆರ್ನ ಕೈಯೇ ಮಿತ್ತಾಂಡ್‌. ಶಿವನ ಈ 
ಇಸ್ಮಯೊದ ರಥೊಲ ನುರಿದ್‌ ಪೋಂಡು! ದೇವತೆಲ್‌ ಇತ್ತೆ ಇಂದಗೇ ನೆರಿಯೆರ್‌. ದೈತ್ಯೆರ್‌ ಗತ್ತ್‌ಡ್‌, “ಆಹಾ! 
ಮುಗ್ಗೆರಿದ ಕಿನ್ನಿಲ್‌ ಕತ್ತಿ ಪತೊಂದು ಪಿಲಿಕ್ಷೆನ ಮಿತ್ತ್‌ ಲಾಗೈರೆ ಬರೊಂದುಲ್ಲ!” ಪಣೊ೦ದು, ದುಂಬು ಬತ್ತ್‌ದ್‌ 
ದೇವಶೆಲೆನ ಬಂಜಿನೇ ಕೂಂತೆರ್‌! ಅಪಗ ಗಣೊಕುಲೆನ್‌ ಕೂಡಾವೊಂದು ನಂದೀಶೆನೇ ಶತ್ರು ಸಂಹಾರೊಗು 
ದುಂಬಾಪೆ. ಆಂಡ ರಕ್ಕಸೆರ್‌ ಸಯ್ದುಜೆರ್‌. ಶಿಲ್ಪಿ ಮಯೆ ನಿರ್ಮಿದಿನ ಅಮುರ್ತೊದ ಗುವೆಲ್‌ಗ್‌ ರಕ್ಕಸೆರ್ನ 
ಪುಣೊಕುಲೆನ್‌ ಜಪುಡಾದ್‌ ಮಾತೆರೆನ್ಲಾ ಬದ್ವಾಯೆರ್‌! ಅಪಗ ವಿಷ್ಣು ಪೆತ್ತದ ರೂಪೊಡು, ಬ್ರಹ್ಮೆ ಕಂಜಿದ 
ರೂಪೊಡು ಆ ಗುವೆಲ್ಸ್‌ ಜತ್‌ದ್‌ ಅವೆನ್‌ ಬಚ್ಚಾವೆರ್‌! ಆತೇ ಅತ್ತ್‌, ಎಷ್ಟು ಬುದ್ಧ ಅಬತಾರೊಡು ಬತ್ತಲೆಯಾದ್‌ 
ಉಂತುದು ರಕ್ಕಸೆರೆನ ತೇಜಸ್ಟ್‌ನ್‌ ತಗ್ಗಾವೆ! ಅಕಲೆನ ಶಿವಭಕ್ತಿಗ್‌ ಅಡ್ಡಿ ಮಲ್ಪುವೆ 

ಈತಾಯಿನೆ, ವಿಷ್ಣು, ಬ್ರಹ್ಮೆ ಇರ್ದೆರ್ಲಾ ಶಿವನ ಕೈಯಿತಲ್‌ ಬತ್ತ್‌ದ್‌ ದೇವೆತೆಲೆನ್‌ ಕಾತೊನೊಡುಂದು 
ನಟೊಂಬೆರ್‌! ದಯದೀದ್‌ ಮಹಾಸ್ತೊನು ಪ್ರಯೋಗ ಮಲ್ಲೊಡುಂದು ಕೇಣೊಂಬೆರ್‌! ಅಪಗ ರುದ್ರೆ ಲೋಕೊದ 
ಎಡ್ಡೆಪುಗಾದ್‌, ತನ ಮೂಜಿನೇ ಕಣ್ಣ್‌ ಬುಡೊಂದು, “ಪಾಶುಪತಾಸ್ತೊ'ನು ಪ್ರಯೋಗ ಮಲ್ತಿಗಿನ ತ್ರಿಮರೊಲು 
ಒರಾನೆ ಪೊತ್ತುದು ಬೊನ್ನೆ ಆಯ! ಆಂಡಲ ಶಿವನ ಉರಿಗಣ್ಣ್‌ದ ಉರಿ ಕಮ್ಮಿ ಆವಂದೆ ಇಡೀ ಬ್ರಹ್ಮಾಂಡೊನೇ 
ಸುಡಿಯೆರೆ ಸುರು ಕೊರುಂಡು! ಮಾತೆರ್ಲಾ ಒಂಜೇ ದನಿಟ್‌ ಶಿವನ್‌ ನಟ್ಟೊಂಡೆರ್‌. 


“ಶಿವಶಿವಾ, ದ್ರೋಹಿಲ್‌ ಪೊಡಿದೂಲು ಆಯೆರ್‌. ಆಂಡ ಲೋಕೊದ ರೂಪು ಸೆಟ್ಟೊಂದುಂಡು. 
ಈಯೇ, ಕಾತೊನುಲ ದೇವಾ. “ತ್ರಾಹಿ ಮದನಾ೦ತಕ ಪುರತ್ರಯದಾಹ. ಹರಶಂಕರ ಮಹೇಶ ತ್ರಾಹಿ. ಮೃತ್ಯುಂಜಯ 
ಪಿನಾಕಿ ತ್ರಾಹಿ. "ಇಂಚ ಬಗೆತರೊಟು, ದೀನ ಮನೊಟು ದೇವತೆಲ್‌ ನಟ್ಟೊನ್ನಗ, ಶಿವೆ ತನ “ಆಜ್ಞಾಹಸ್ತೊ'ನು 
ದೆರ್‌ದ್‌, ಉರಿ ತಗ್ಗಾದ್‌ ಬುಡೆ! ದೇವತೆಲ್‌ ಈಶ್ವರನ್‌ ಪುಗರೈರ್‌. 


ಈ ಕತೆನ್‌ ಹೊರ್ಗುಡು ಪಂಡಿನ ಕೌರವೆ “ಮಾಮೆರೇ, ಬ್ರಹ್ಮ ಸಾರಥಿ ಆಯಿನೆಟ್‌ ದೇವತೆಲೆನ ಉದ್ದಾರ 
ಆಂಡ್‌. ಈರ್‌ ಸಾರಥಿ ಆದ್‌ ಕೌರವಬಲೊನು ಗೆಂದಾವೊಡು” ಪಂಡೆ. ಅಂಚೆನೇ ಶಲ್ಯಗ್‌ ಒಪ್ಪಿಗೆ ಆಪಿಲೆಕ 
ಕರ್ಣನ ವೃತ್ತಾಂತೊನುಲ ಪಣೊಂಡೆ. 


“ಮಾಮಾ, ಪರಶುರಾಮೆರ್‌ ಈಶ್ವರಡ ಧನುರ್ವಿದ್ಯೆ ಕಲ್‌ದೆರತ್ತ? ಅಪಗ ಈತ್ವರೆ, “ಈ ವಿದ್ಯೆನ್‌ ಸತ್ಪಾತ್ರೆರೆನೇ 
ನಾಡ್ಜ್‌ ಅಕ್‌ಲೆಗ್‌ ಕಲ್ಲಾಲ” ಪಂಡ್‌ದಿತ್ತೆರ್ಗೆ. ಪರಶುರಾಮೆರ್‌ ದೇವತೆಲೆನ್ನ ಮೆಚ್ಚಂದೆ, ಈ ಕರ್ಣನ್‌ ಲೆತ್ತ್‌ದ್‌, 
ಆದರಿತ್‌ದ್‌, ತನ ಗರಡಿಡೇ ವಿದ್ಯೆ ಕಲ್ಲಾದೆರ್‌೦ದಾಂಡ, ಈ ಪ್ರತಾಪಿ ಕರ್ಣೆ ಅಧಮೆನ? ಕರ್ಣೆ ಪುಟುದಿನಿ ನೀಚ 
ಕುಲೊಟತ್ತ್‌. ಇಂಬ್ಯನ್‌ ಸೂತೆ ತಾಂಕ್‌ದಿನಂದ್‌. ಸ್ವಾತಿ ಬರ್ಸೊದ ಪನಿ ಮರುವಾಯಿದುಲಯಿಡ್‌ ಮುತ್ತು 
ಆಂಡ, ಆ ಮುತ್ತುನು ಮರುವಾಯಿಗ್‌ ಪುಟುದಿನವು ಪಣ್ಣ್‌ ಪಣ್ಣೆರ? ನಿಜ ಪಣೊಡ? ಕೇಣ್ಣೆ. ಕರ್ಣೆ ಸೂತೆ 
ಅತ್ತ್‌” 

ಕೌರವನ ಚದುರು ಪಾತೆರೊಗು ಶಲ್ಕ ತರೆಪಂದಾವೊಂದು, “ಕೌರವಾ, ಈ ಬಗೆತ ಕೆಟ್ಟ ಅಲಚನೆ ನಿನ 
ಮನಸ್‌ಡ್‌ ಇತ್ತ್‌ಂಡ ಯಾನ್‌ ದಾನೆ ಮಲ್ಲೊಲಿ! ಕೋಗಿಲೆ ಕೈಪೆ ಬೇವುನೇ ಚೀಪೆ ಕುಕ್ಕುಂದ್‌ ಮೆಚ್ಚಿಂಡ ದಾನೆ 
ಮಲ್ಟೊಲಿ? ಈತ್ನೇಟ ಪೊರುಂಬಿನ ಭೀಷ್ಮೆ ದ್ರೋಣೆರ್‌ ದಾನೆ ಆಯೆರ್‌ ನಿಕ್ಕ್‌ ಗೇಲ್‌ ಆಪಿನವು ಯೆನಡ್ಜ್‌ 
ತತ್ತ್‌ ಪೋಂಡುಣ್ಣಿನ ಪುಕಾರ್‌ ಯೆಂಕ್‌ ಬರ್ತಿನಿ ಬೊಡ್ವಿ. ಕರ್ಣನ್‌ ಲೆಪುಡಾಲ. ಯಾನ್‌ ಅಯಗ್‌ ಸಾರಥಿ 
ಆಪೆ” ಪಂಡೆ. ಆತೆಟೇ ಉಂತಾವಂದೆ, “ಆಂಡ ಒಂಜಿ ಪಾತೆರ.” 


ಕೌರವೆ ಗಾಬರಿಡ್‌, “ಯೆಂಚಿನ ಪಣ್ಣೆ” ಕೇಣುವೆ. 


“ತೂಲ! ಯುದ್ಧರಂಗೊಡು ಕರ್ಣೆ ಯೆನ ಪಾತೆರ ಮೀರ್ದ್‌ ಮಿನಿ ನಡತ್ತ್‌ಂಡ ಯಾನ್‌ ಸಯಿಸೊನುಜಿ. 
ಕಡಿವಾಣ ದಕ್ಕ್‌ದ್‌ ಪಿರತಿರ್ಲ್‌ದ್‌ ಬರ್ಬೆನೆ[” 


“ಆವು” ಪಂಡ್‌ದ್‌ ಕೌರವೆ ಕರ್ಣನ್‌ ಅಡೆಗೇ ಲೆಪ್ಪುಡಾದ್‌ ಕರ್ಣನ ಕೈ ಪತ್‌ದ್‌ ಶಲ್ಕಗ್‌ ಒಪ್ಪಿಸಾವೆ. ಶಲೈ 
ಬೊಕ್ಕ ಕರ್ಣೆ ಒಟ್ಟಾಯಿನೆನ್‌ ತೂದು ಆನಂದೊಡು, ಅಯನ ಮನಸ್‌ದ ಕೊದಿ ಕಮ್ಮಿ ಆಂಡ್‌. ಒಂಜಿ ಮಲ್ಲ 
ಕಜ್ಜೊಡು ಗೆಂದಿನಂಚದ ಅನ್ನೊವ ಆಂಡ್‌. 


ಇರ್ಲ್‌ಡ್‌ ಕರ್ಣೆ ಆಯುಧಶಾಲೆಡ್‌ ಶಸ್ತಾಸ್ತೊಲನ್‌ ಪೂಜೆ ಮಲ್ತೆ ಸಾಲ್‌ದೀಪೊದ ಬೊಲ್ಬುಡ್ಡೆಚ್ಚ ಶಸ್ತಾಸ್ತೊಲೆನ 
ಕಾಂತಿ ರುಳಕ್‌೦ಡ್‌! ಪೂಜೆದ ಪೊರ್ಮುಡು ಬಲಿಪೂಜೆಲ ಆಂಡ್‌. ಬಲಿಹಾರ ಆನಗ ಗೌಜಿ ಗದ್ದಲ, ಅಬ್ಬರ 
ಜೋರಿತ್ತ್‌ಂಡ್‌. ಕರ್ಣೆ ದರ್ಬೆದ ಮಿತ್ತೇ ಕುಲ್ಲುದು ಇರ್ಲಿಡೀ ಜಾಗರಣೆ ಮಲ್ತೆ. ಕೌರವನ ಪಾಳಯೊಡು ರಾಜೆರ್‌ 
"ಶಸ್ತೋತ್ಕರ' ಸಮಾರಾಧನೆ ನಡಪ್ಪಾಯೆರ್‌. ಮೂಡಾಯಿ ಕೆಂಪಾನಗನೇ ರಾಹುತೆರ್ನ ಕೇರಿಡ್‌ ಯುದ್ಧೊಗು 
ಪಿದಡುನನೇ ಗದ್ದಲ! ಯೋಧೆರೆಗ್ರ ಬಾರಿ ಉಮೇದ್‌! ಪುಲ್ಕ ಆನಗ ರಣವಾದ್ಕೊಲೆನ ಗೌಜಿ. ನಿಸರ್‌ 
ಮೂಡುನಗ ಕರ್ಣೆ ತಾಮರೆಲ್‌ ಅರಳ್ಲಿನ ಸರೋವರೊತ ನೀರ್‌ಗ್‌ ಜಪ್ಪುವೆ. ಮಂಗಳ ಸ್ತುತಿ ಕೇಣೊಂದಿತ್ತ್‌೦ಡ್‌. 
ಆಯೆ ತನ ಅಮ್ಮೆರ್‌ ಸೂರ್ಯನ್‌ ತೂವೊಂದು, ಬಂಗಾರ್‌ದ ಬಟ್ಟಲ್‌ಡ್‌ ಅರ್ಫ್ಯ ಕೊರೆ ಲಲಿತಮಂತಾಕ್ಷತೆಲೆನ್‌ 
ಅಂಗೈಡ್‌ ದೀವೊಂದು ಬೆರಣೆರೆಗ್‌ ಪೆತ್ತ ಬಂಗಾರ್‌, ರತ್ನ ಇಂಚಿತ್ತಿನೆನ್‌ ಕೊರೆ. ದಿನನಿಚ್ಚದಂಚ ಸುವರ್ಣದಾನ 
ಮಲುವೆ. 


ಜನಮೇಜಯಾ, ಕೇಣ್ಣ! ಆ ದಿನೊಟು ಕರ್ಣನ ಮನಸ್ಸ್‌ದ ಸಂಕಲ್ಪ ದಾದನ? ಯೇರೆಗ್ಲಾ ಗೊತ್ತಾಯಿಜಿ. 
ಆಯನ ತುತ್ತೈತೊಡಿತ್ತಿನ ಪದ್ದೆಯಿಲ್‌ ಬಾನೊದ ದಾರಗೆದಂಚ ಮೆ೦ಚೊ೦ದಿತ್ತ. ಆಯನ ಶರೀರೊದ ಕಳಲಾ 
ಚಂದಮಂಡಲೊದಂಚ ಕೊಡಿಕಡೆ ಪಸೆರ್‌೦ಡ್‌. ಶಸ್ತಾಸ್ತೊಲೆನ್‌ ದಿಂಜಾವೊಂದು ರಥೊತ ಬರಿಟ್‌ ಉ೦ತುನಗನೇ 
ವಾದ್ಯ, ನಗಾರಿ ಕೊಂಬುಕಹಳೆಲು ಅಬ್ಬರೊದ ದನಿ ಕೊರ್ಯ 


“ಓಹೋ! ಸೇನಾಪತಿನ ಪ್ರಯಾಣೊದ ಡೌಲು ಜೋರುಂಡು!” ಇಂಚ ಪಣೊಂದು ಅಶ್ವತ್ಥಾಮೆ, ಶಕುನಿ, 
ಕೃತವರ್ಮೆ, ಕೌರವೆ, ದುಶ್ಶಾಸನೆರ್‌... ಮಾತೆರ್ದ ಪಿದಾಡ್ಕೆರ್‌. ಕರ್ಣನ ಸನ್ನೆ, ಸೂಚನೆದ೦ಚನೇ ದುಂಬರಿಯೆರ್‌. 
ಘೋಷಣೆ ಆವೊಂದಿತ್ತಿಲೆಕನೇ ಕರ್ಣೆ ರಥ ಯೇರುವೆ. ಶಲ್ಕ ತನ ಚಾತುರೈಡ್‌ ಎಡತ್ತ್‌ ಬಲತ್‌ಗ್‌ ರಥೊನು 
ರಬಸೊಡ್‌ ನಡಪ್ಪಾವೊ೦ದು ಪೋಯೆ! ಪ್ರಳಯೊದ ಕಡಲೇ ಮೀರೊಂದು ಬರೊಂದುಂಡಾ ಪಣ್ಣಿಲೆಕ 
ಸೈನ್ಯೊದ ಸಾಲ್‌ಸಾಲ್‌ ಜೋರುಡೇ ದುಂಬರಿಂಡ್‌. 


ಜನಮೇಜಯಾ, ಕಲಿಕರ್ಣೆ ಬರೊಂದುಪುನಗ ತೋಜೊಂದಿತ್ತಿನ ಉತ್ಪಾತೊಲು ಒ೦ಜಿರಡ್ಡತ್ತ್‌. ಶಿವ 
ಶಿವಾ! ಕಕ್ಕೆ ಅಡ್ಡ ಬತ್ತ್‌ಂಡ್‌, ಭೂಮಿ ನಡ್ಗ್‌೦ಡ್‌, ಆಯುಧೊಲು ಕಿಡಿಕಾರ್‌೦ಡ್‌, ಆನೆಕುದುರೆಲ್‌ ಕಣ್ಣೀರ್‌ 

ಜಪುಡಾಯ. ಬರಿಂಕ, ಕುದ್ಕೆಲ್‌ ಕಲ್ಕಿಯ. ರಥೊತ ಕುದುರೆಲ್‌ ಕಾರ್‌ ದಂಟಿಯ. ಸೂರ್ಯಮಂಡಲ ಮಸ್ಕ್‌ 
ಆಂಡ್‌. ಬಿರುಗಾಳಿ ಲಕ್ಕ್‌ದ್‌ ಸೈನ್ಯ ಕಣ್ಣ್‌ ಮುಚ್ಚುಲೆಕ ಮಲ್ಟ್‌ಂಡ್‌. ಕೌರವೆ ಉಂದೆನ್‌ ಮಾತಾ ತೂಯೆ! ಆಂಡ 
ಕರ್ಣೆ ಉಂದೆನ್‌ ಒವ್ವೆನ್ನ ಗೆಣ್‌ಜೆ! ಎಂಚಿನಾ೦ಡಲಾ ಕೌರವೆರ್‌ ದುಷ್ಕರ್ಮೊದ ಫಲೊಕು ಬದ್ದೆರತ್ತ? ಯೇರ್‌ 
ದಾನ್ನೆ ಮಲೆರೆಗಾಪುಂಡು? ಕರ್ಣಗ್‌ ಯುದ್ಧೊದ ಅಮಸರ! ತನ ಸೇನೆನ್‌ ವ್ಯವಸ್ಥೆ ಮಲ್ತೆ. ಸೇನೆದ ಅತಿರಥೆರ್‌ 
ಒಂಜಿ ಕಡೆಟ್‌ ಸೇರಿಯೆರ್‌! ಬೊಕ್ಕ ಮಾತೆರೆಗ್‌ ಕೈಮುಗಿದ್‌, 


“ಯೋಧೆರೇ, ನಮ ಯುದ್ದೊಗು ಪಿದಾಡ್ಬ. ಪೋಡಿಗೆ, ಬಜ್ಚೆಲ್‌, ಉದೆಸಿನ ಮಾತ ಇತ್ತಿನಕುಲು, 
ನನೊರ್ಕನ್‌ ದೂರುನಕುಲು, ಒಗ್ಗಟ್ಟ್‌ನ್‌ ಉಡೆಪುನಕುಲು ಮುಲ್ಬಡ್ಚೇ ಪಿರತಿರ್ಸ್‌ದ್‌ ಪೋಲೆ. ಗಟ್ಟತಿಗಲೆದಕುಲು, 
ಬೀಸ ಪಜ್ಜಿದಕುಲು, ವೀರ ಸೊರ್ಸ., ಇಂದಪದವಿ ಬಯಕುನಕುಲು ಮಾತ್ರ ಯೆನ್ನೊಟ್ಟುಗು ದುಂಬು ಬಲ್ಲೆ. 
ಯಾನ್‌ ಕೋಪೊಡು ಪಣೊಂದಿಜ್ಜಿ. ನಮ ಮಲ್ಲೊಡಾಯಿನ ಕದನ ಬಾರಿ ಕಟುರದವು ನಮ ಮಲ್ಲೊಂದುಪುನವು 
ಸಮರಯಜ್ಞ ಈ ಯಜ್ಞೊದ ಸಾರೊನು ಯೇರ್‌ ತೆರೀದೆರ್‌?” 


ಇಂಚ ಪಣೊಂದು ಕರ್ಣೆ “ರಣಬೂಳ್ಯ' ಕೊರ್ಕರೆ ಸುರು ಮಲ್ಪುವೆ. 


ಸೈನಿಕೆರ್‌ ಪಾತೆರೊಂಡೆರ್‌, “ಯುದ್ಧೊಡು ಸಾವು ಬರಡ್‌, ಅಡ್ಡಿ ಇಜ್ಜಿ. ನಮ ಈ ರಾಧೇಯನ ಗೌರವೊಗು 
ಸರಿಯಾದಿಪ್ಪೊಡು. ಇಜ್ಜಿಡ ನಮಲೆಕಂತಿನಕ್ಷೆಗ್‌ ಇಹ-ಪರ ರಡ್ಡ್‌ಲಾ ಇಜ್ಜಿ.” 


ಅಕಲ್ನ ನುಡಿ ಕೇಣ್ಟ್‌ ಸಂತೋಸಾಯಿನ ಕರ್ಣೆ, “ಕೇಣ್ಣೆ ಸೈನಿಕೆರೇ. ಭೀಷ್ಮೆ ದ್ರೋಣೆರೆನ ಜವಾಬ್ದಾರಿನ್‌ ಇತ್ತೆ 
ಯಾನ್‌ ತುಂಬೊಂದುಲ್ಲೆ! ನಂಕ್‌ ಗೇಲಾ, ಸೋಲಾ ಪಣ್ಣಿನೆನ್‌ ವಿಧಿಯೇ ತೆರಿದುಪ್ಪು! ಪಗೆನಕ್ಷೆಗ್‌ ನಮ 
ಪರಾಕ್ರಮ ತೋಜಾಗ. ಇತ್ತೆ ಇಂಚಿ ತೂಲೆ, ಯುದ್ದರಂಗೊಡು ಅರ್ಜುನನ್‌ ತೋಜಿಪಾಯಿನ ಯೋಧಗ್‌ ಈ 
ಪದಕೊನು, ಈ ವಜ್ರಮಾಣಿಕೊದ ಕಾರಕಡಗೊನು, ಮುತ್ತುದ ಮಾಲೆನ್‌, ಮಾತ ಬಲ್ಮನ ಮಲ್ಪುವೆ. ಅರ್ಜುನನ್‌ 
ಯೆನ ಎದುರುಗು ಗಿಡತ್ತೊಂದು ಬರಿನ ಯೋಧಗ್‌ ನೂದು ಆನೆ, ಒಂಜಿಸಾರ ಕುದುರೆ ಕೊರ್ಟೆ ಬೋಡಾಂಡ 
ಇಂಚ ಕೊರ್ದೆಂದ್‌ ಬರೆದ್‌ಲ ಕೊರೆ. ಸೈನಿಕರೇ, ಆ ಬೊಲ್ಲು ಕುದುರೆದ ಸರದಾರನ್‌, "ವಿಜಯ' ಪಣ್ಣಿ 
ಪುದರ್ಚಯನ್‌ ಸ್ವಾಮಿಕಾರ್ಯೊಂದೇ ಎಣ್ಣೊಂದು ಯೆಂಕ್‌ ತೋಜಾಲೆ! ಅಪಗನೇ ಅಯನ ನೆತ್ತೆರ್‌ನ್‌ 
ಶಾಕಿನಿಡಾಕಿನಿಯೆರೆಗ್‌ ಅರ್ಪಣೆ ಮಲ್ಪುವೆ. ಅಪಗ ನಿಕುಲು ಅಯನ ಬಂಡಾರೊನು ಸೂರೆ ಮಲ್ಟೊಲಿ. 


ಕೌರವೇಂದ್ರನ ಆಣೆ ದೀದ್‌ ಪಣೊಂದುಲ್ಲೆ. ಯೆಂಕ್‌ ಪಾರ್ಥಡ ಖಡಾಖಡಿ ಪುಣೆವೊಡು. ಆಯನ 
ಪಗರಿಲೆಡ್‌ ಯೆನ ಉಡಲ್‌ ನಂಡಾವಡ್‌. ಯೆನ ಅಸ್ತೊಲೆಡ್‌ ಅಯನ ಉಡಲ್‌ ಬಿಚ್ಚಡ್‌, ಇರುವೆರ್ನಲ ಕರ್ಲ್‌ಲ್‌ 
ಒ೦ಜೆಕೊಂಜಿ ತಿಕ್ಕೊನಡ್‌!! ಇರುವೆರ್ನಲ ನೆತ್ತೆರ್‌ ಕೂಡೊನಡ್‌! ಯೆಂಕುಲು ಒರಿಯನ ಜುಟ್ಟು ಒರಿ ಪತೊನೊಡು! 
ಒರಿಯನ ಮೆಯಿತ ಗಾಯೊಗು ನನೊರಿಯನ ಮೆಯಿತ ಗಾಯ ತಾಗೊಡು! ಇರುವೆದ್ದ ಖಡ್ಗೊಡು ಕಡ್ತೊಂದು 
ಅಡಿಮೇಲಿಣಿಲೆಕ ಪುರೆಲೊಡು! ಇರುವೆದ್ದ ಕೈ ಸೋಪುನಾತ್‌ ಗುದ್ದೊನೊಡು! ಬಾಯಿ ಬಚ್ಚುನಾತ್‌ ಜರೆವೊನೊಡು! 
ಯೆಂಕ್‌ ಒಂಜೇ ಆಸೆ. ಅರ್ಜುನನೊಟ್ಟುದ ಯುದ್ಧೊಡು ಒಂಜೊಂಜಿ ಬಾಣೊದ ನೋಟೊಡ್ಡಾ ರೋಮ 
ಕೊಕ್ಕೆರೊಡು. ನೆತ್ತೆರ್ದ ಸುದೆ ಪರಪೊಡು. ಕರ್ಲ್‌ದನೇ ಪೂಮಾಲೆ ಪಾಡೊನೊಡು. ವೀರರಣಾಭಿಷೇಕೊಡು 
ಶತ್ರುಗು ಗಾಯಗಡಿ ಮಲ್ತೊಂದೇ, ರಣತ ಎಚ್ಡಿಡ್‌ ಧನೈ ಆವೊಡು. ಅಂಚ ರಣಬೀರ ಪೋಪಿನೆನ್‌ ಕೌರವೆ 
ತೂವೊಡು. ಈ ಯುದ್ಧೊಡು ಯಾನ್‌ ಮೃತ್ಯುಗು ನೆತ್ತೆರ್ದ ಓಕುಳಿ, ಪಗೆನಯನ ಪಜ್ಜಿಮಾಸೊದ ಬಾರಣೆ 
ಕೊರ್ಲಿನೆನ್‌ ತೂದು, “ಈ ಕರ್ಣನ್‌ ಸಾಂಕ್‌ಸಲಗಿನವು ಸಾರ್ಥಕ ಆಂಡ್‌” ಇಂಚ ಕೌರವೆ ಎಣ್ಣೊನೊಡು..” 


ಕರ್ಣಿ ಪಣೊಂದುಪುನೆನ್‌ ಶಲೈ ಮಚ್ಚರೊಡೇ ಕೇಣೊಂದು, ಬಿರೆಲ್‌ಡ್‌ ಮೀಸೆತಿರ್ಲಾವೊಂದು ಇಂಚ 

ಪಣ್ಟೆ. "ಕರ್ಣಾ, ಯಾನ್‌ ಅರ್ಜುನನ್‌ ತೋಜ್ಞಾವೆ! ಕೌರವನ ಆಣೆ! ಈ ಯೆಂಕ್‌ ದಾದ ಕೊರ್ಟ ಪಣ್‌! ಹಾರ, 
ಖಡ್ಗ, ಕುದುರೆ, ಆನೆ, ಪೊಣ್ಣುಲು. ಒವ್ವುಲಾ ಕೊರೊಡ್ವಿ. ಆಂಡಲ ಯಾನ್‌ ಅರ್ಜುನನ್‌ ತೋಜಾವೆನೆ! 
ಗರ್ವೊದ ಪಿಲಿತಂಚ ಮೆಯಿ ಪರುಂಕುನ, ಕಾಡಾನೆದಂಚ ಬೀರ ಪೋಷಿನ, ಮಹಾರಥೆರೆನ್‌ ಕೆರ್ಟ್‌ ಜೆಪುಡಾವುನ, 
ನಿನ ಕರ್‌ ಕದೆಪುನ, ಪರೈ ಜಾರಾವುನ, ನಾಲಿ ಒತ್ತುನ ಆ ಅರ್ಜುನನ್‌ ಇತ್ತೆನೇ ತೋಜಾವೆ! ಸೈನಿಕರೆಗ್‌ ಕೊರ್ಲೆ 
ಪಂಡಿನೆನ್‌ ಯೆಂಕೇ ಕೊರ್ಪ. ಸೈನಿಕೆರೆಡ ದಾಯೆಗ್‌ ನಟ್ಟೊನುವ? ಕರ್ಣಾ, ಯೇರಾಂಡಲ ಕಾಲಾಗ್ನಿನ್‌, 
ಕಾಲಮೃತ್ಯುನು ನಾಡೊಂದು ಪೋಪೆರ? ಈ ದಾಯೆಗ್‌ ದುಡ್ಕೊಡು? ಯಾನೆ ತೋಜ್ಪಾವೆ! ಪಾರ್ಥೆ ಎಂಚಿನಾಯೆ 
ಗೊತ್ತುಂಡಾ? ಯಾನ್‌ ಪಣ್ರೆ ಕೇಣ್ಣ! ಯೇರ್‌ ಒರ "ಧನುಷ್ಟಂಕಾರ' ಮಲ್ಟ್‌ಂಡ ಶತ್ರುಲೆನ ತಿಗಲೆನೇ ನಡ್ಗುಂಡಾ, 
ಯೇರ್ನ ಗರ್ಜನೆಡ್‌ ಶತ್ರುಲೆನ ದೈರೊದ ಕೊಪ್ಪರಿಗೆ ಕಂಕಣೆ ಬೂರುಂಡಾ, ಯೆರೆನ್‌ ತೂಂಡನೇ ಶತ್ರುಲೆಗ್‌ 
ಮರ್ಯಸಂಕಡ ಆಪುಂಡಾ, ಯೆಂಚಿತ್ತಿನ ಬೀರೊದ ಬಂಟೆರೇ ಪಂಡ್‌ಪುಡಾಡುನ ದೈವೊದಂಚಿನಾಯೆನೇ ಈ 
ಅರ್ಜುನೆ! ಆಯೆ ಬೋಡಾ! ತೋಜ್ಜಾವೆ ನಡಪುಲ. 


ಅತ್ತ್‌. ಕರ್ಣಾ. ಜೆತ್ತ್‌ದುಪ್ಪುನ ಉಚ್ಚುನು ಕುಟ್ಟುದು ಲಕ್ಕಾವೆರ? ಬದೆರೆ ಬಯಕುನಕುಲು ಮಾರಿನ ಮುಸ್ಕು 
ದೆಪ್ಪುವೆರ? ಉಮಿಲ್‌, ತೂತ ಜತೆಟ್‌ ಗೊಬ್ಬುಂಡ? ಒಂಜಿ ಕೇಣುವೆ. ನಿಕ್ಕ್‌ಲಾ ಆಯಗ್ಗ ಒಲ್ತು ಓಡೆಗ್‌? ಆಯೆ 
ಗರುಡೆ ಆಂಡ ಈ ಸೊರ್ಕುದಿನ ಕೇರೆ! ಆಯೆ ಸಿಂಗ, ಈ ಕುದ್ದೆ! ಅಯಗ್‌ ಈ ಸಮ ಅತ್ತ್‌ಣಿನವು ಲೋಕೊಗೇ 
ಗೊತುಂಡು.” 


ಶಲ್ಯಗ್‌ ಕರ್ಣನ ಮೂದಲಿಕೆಡೇ ಮನಸ್‌! ಅಂಚ ಕುಡಲ ಪಣ್ಣೆ. 


“ಅತ್ತ್‌ ಕರ್ಣಾ, ಈತ್ನೇಟ ಅರ್ಜುನೆ ನಿನಡ ಸೋತುದೆನ? ಅರ್ಜುನನ್‌ ತೋಜ್ಞಾಂಡ ದಾದ ಮಾತ 
ಕೊರ್ಲೆಂದ್‌ ಪಣೊಂದುಲ್ಲತ್ತ? ದುಂಬೊರ ನಡತಿನ ಘೋಷಯಾತ್ರೆಡ್‌ ಕೌರವನ್‌ ಗಂಧರ್ವೆ ಒಯ್ರ್‌ 
ಕೊಣೊಯಿನಪಗ, ರಾಣಿಲ್‌, ಮಂತ್ರಿಲ್‌, ಜೋಕುಲು ಮಾತೆಠ್ದ ನಟೊಂಡೆರತ್ತ? ಅಪಗ ಅರ್ಜುನೆನೇ ಬತ್ತ್‌ದ್‌ 
ಗಂದರ್ವೆರೆಡ ಕೌರವನ್‌ ಬುಡ್ಡಾವೊಂಡಿನೆನ್‌ ಅಲ್ಲನೇ ಇತ್ತಿನ ಈಲಾ ತೂವೊಂದಿತ್ತತ್ತ? ತೂದುಲ ಇತ್ತೆ ಇಂಚ 
ದರ್ಟೊಡು ಪಾತೆರುವತ್ತ? ಪೋವಡ್‌, ಅರ್ಜುನನ್‌ ತೋಜಿಪಾಂಡ, ದಾನೆ ಮಲ್ಲೊಡುಂದುಲ್ಲ? ಕಪ್ಪೆ ಲಾಗಿ೦ಡ 
ಕುದ್ರೆ ಆವಂದತ್ತ? ಯುದ್ಧೊರಂಗೊಡು ಚಾಪರುದೆರಿಣ್ಣಿನ ಭೀಷ್ಮೆರ್‌, ದ್ರೋಣೆರ್‌ ದಾನೆ ಮಲ್ತೆರ್‌ ಪಣ್‌? ನಿಜ 
ಪಣೊಡ? ರಾಜೆ ದುರ್ಯೋಧನೆ ಭಂಡೆನ) ನಿಕ್ಕ ಸಾರಥಿಯಾದ್‌ ಬಯ್ದಿನ ಯಾನೇ ಭಂಡೆನ? ಅರ್ಜುನಡ 
ಯುದ್ಧೊಗು ಪಿದಾಡ್ಬಿನ ಈಯೆ ಭಂಡೆನ? ಗೊತ್ತಾವೊಂದುಜ್ಜಿ. ನಿಕ್ಕ್‌ ಈ ಒರಿ ಮಾಮಲ್ಲ ಪರಾಕ್ರಮಿ ಪಣ್ಣಿನೆತ 
ಪಿತ್ತ ನೆತ್ತಿಗೇರ್ಸ್‌, ನಿನ ಬೆರಿನೇ ಬೊಟ್ಟೊಂಬಿನ ಅಜಕ್ಕೆಡುಲ್ಲ! ಅವೆನ್‌ ಕೇಣ್ಕೆರೆಗ್‌ ಇಸ್ಟ ಇಜ್ಞಾಂಡಲ ನಿನ 
ಚಾಕ್ರಿದಾಕುಲು, ಛತ್ರಚಾಮರದಕುಲು ದಾಕಿಣೊಗಾದ್‌ ಕೇಣೊಂದುಲ್ಲೆರ್‌. ಯೇತಾಂಡಲ ಈ ಅಕ್ಷೆಗ್‌ ಗುರ್ಳಾರೆ 
ಅತ್ತ)” 

ಶಲ್ಕ ಮೀಸೆ ನಲ್ಲಾವೊಂದು ಇಂಚ ಮಾತ ಸಸಾರ ಮಲ್ಬುನೆನ್‌ ಕೇಣ್ಣಗ ಕರ್ಣಗ್‌ ಅಯನ್‌ ಅಪಗನೇ 
ಕಡ್ತ್‌ ಕೆರ್ಚಿನಂಚದ ಉಗ್ರ ಕೋಪ ಬರ್ಪುಂಡು. ಕೆರ್‌೦ಡ ತನ ಸೇನೆ ಕಂಗಾಲಾಪುಂಡು. ಅಯಗ್‌ ನೆರ್ನ್‌ಲ ಪ್ರೇಜನ 
ಇಜ್ಜಿ. ಉಂದು ಯೆಂಕ್‌ ಪರಶುರಾಮೆರೆನ ಸಾಪೊದ ಫಲ ಆದಿಪ್ಪು! ಇಂಚದ ಅಲಚನೆಡ್‌ ಕೋಪೊನು 
ಯೆಂಚನಾ ತಡೆತೊನುವೆ. ಆಂಡಲ ಶಲ್ಕನ ಅಪಲಾಪ ಉಂತಾವುನೆಕಾದ್‌ ಇಂಚೆ ಪಣ್ಣೆ. 


“ಶಲ್ಯಾ, ಈ ಮಟ್ಟೊಡು ಅರ್ಜುನನ್‌ ಪುಗರುನು ದಾಯೆಗ್‌? ಯೆನ ದೊರೆ ಕೌರವೆ ನಿನನ್‌ ಆತೊಂಜಿ 
ನಂಬುದೆ ಅತ್ತ? ಆಯನ ಗತಿ ದಾನೆ ಪಣ್ಣಿನವೇ ಯೆನ ಚಿಂತೆ! ಸುಡ್ಡಿನ ಸೀಸ ಸೂರ್ಯನ್‌ ತಾಂಟ್‌೦ಡ ದಾದ 

ಆವು? ಅತ್ತ್‌ ಶಲ್ಯಾ, ಪಗೆನಯನ ಊನ ಪಣೊಂಬಿನೆನ್‌ ಬುಡ್ಬು ಈ ಯೆನನೇ ತರೆತೊಂದುಲ್ಲತ್ತ? ಈ ಯೇರ್‌ 
ಪಣ್ಣಿನವೇ ಯೆಂಕ್‌ ತೆರಿಯುಜಿ. ಈ ಅರ್ಜುನನ ಸೈನಿಕೆನ? ಅತ್ತ್‌ಡ ರಾಜೆ ಕೌರವಗ್‌ ಜಯ ಆವೆರೆಗೇ 
ಬಲ್ಲಿಣಿನ ಬಯಕೆದಾಯೆನ? ಯೆನನ್‌ ಜರೆವೊಂದುಲ್ಲತ್ತ? ಪೆತ್ತ ಕಾಪುನಕ್ಷೆಗ್‌ ಕುಪ್ಪಿದ ಮಣಿ ಮಾತ್ರನೇ ಗೊತ್ತು 
ರತ್ನಮಾಣಿಕೊದ ಪರ್ಹಯ ಉಪ್ಪುಜಿ. ಅಂಚನೇ ನಿಕ್ಕ್‌ ಅರ್ಜುನನ ಪರ್ಹಯ ಉಂಡು. ಬವುಸ ಈ ಅರ್ಜುನನ 
ಓಲೆಕಾರೆ! ಈ ಅರ್ಜುನನೇ ಕೊಂಡಾಡುನೆನ್‌ ಮೆಚ್ಜೊನೆರೆಗ್‌ ಕೃಪಾಚಾರ್ಯೆ, ಅಶ್ವತಾಮೆ ಉಲ್ಲೆರತ್ತ? ಯಾವುಜ? 
ನಿಕಲ್ಲನೇ ಒಂಜಿ ಗುಂಪು. ಒಂಜಿ ಗಾದೆ ಪಣ್ಣೆರತ್ತ? “ಮ೦ಗಗ್‌ ಮೋನೆ ತೂವೊನೆರೆಗ್‌ ಕಾವೊಲಿಲ ಕನ್ನಡಿ 
ಆಪುಂಡುಗೆ'! ನಿನಲೆಕಂತಿನ ಸೋಂಬೇರಿಲೆಗ್‌ ಯಾನ್‌ ದಾನೆ ಪಣೊಲಿ? ಒಟ್ಟುಡು ಪಣ್ಣಿನಾಂಡ ಕೌರವನ 
ಪಕ್ಷೊಡು ಐನ್‌ ಜನ ಪಾಂಡವ ಪಕ್ಷಪಾತಿಲುಲ್ಲೆರ್‌. ಪಾಂಡೆವೆರೆನ್‌ ಕೊಂಡಾಡೊಂದು ಕೌರವನ್‌ ಕಮ್ಮಿ 
ಮಲ್ಲುನನೇ ಅಕಲ್ಲ ಜಂಬರ! “ವೃಥಾತಕುಕ್ತಿಂಭರೆರ್‌” ಪಣ್ಣಿಲೆಕದಕಲ್ಲ ಬಾಯಿಡ್‌ ಯೆಂಕ್ಷೆನ ಬಗೆಟ್‌ ಎಡ್ಡೆ 
ಪಾತೆರೊನೇ ಬರಂದ್‌! ಅಕ್ಷೆಡ್‌ ಇರ್ವೆರ್‌ ಇತ್ತೆನೇ ಪಿದಾಯಿಪೋತೆರ್‌. ನನ ನಿಕುಲು ಮೂಜಿ ಜನ ಒರೀದರ್‌..” 


ಕೋಪ ಪಿರಿಯಂದಿನ ಕರ್ಣೆ ಪಾತೆರೊಂದೆ ಪೋಪೆ. 


“ಯೆಂಕುಲು ಭಂಡೆರ್‌! ನಿಕುಲು ಯೋಗ್ಯೈೆರ್‌! ಯೆಂಕುಲು ಬಾಹಿರೆರ್‌! ನಿಕುಲು ಚತುರೆರ್‌! ನಿಕಲ್ಲ ಶಕ್ತಿದ 
ಮಿತಿನೇ ತೆರಿಯಂದಿನ ನಿಕ್ಲೆಗ್‌ ಯಾನ್‌ ದಾನೆಂದ್‌ ಪಣೊಲಿ? ಶಲ್ಯಾ, ಯೆನಡ ನಂಜಿನುಡಿ ಬೊಡ್ಡಿ! ಯೆನ 
ಕೋಪಾಗ್ಗಿ ಕೋಟಿ ಕೃಷ್ಣಾರ್ಜುನೆರೆನ್ನ ಲೆಕ್ಟೊಗು ದೆತೊಂಬುಜಿ! ದುರ್ಯೋಧನ ದ್ರೋಹಿಲೆಗ್‌ ಯಾನೇ 
ಮೃತ್ಯು! ಪಾಂಡವ ಮುಗಲ್‌ಗ್‌ ಯಾನೇ ಬಿರುಗಾಳಿ! ಯೆಂಕ್‌ ಕೋಪ ಬರ್ಬಾವಡ. ನಿನನ್‌ ನಿನ್ನಕ್ಷೆನ್‌ ನಾಶ 
ಮಲ್ತ್‌ ಬುಡೆ! ಅಪಗ ನಿನನ್‌ ಕಾತೊನುನಕುಲೇರ್‌? 


ಶಲ್ಯಾ, ನಿನಡ್ಜ್‌ ದಾನೆ ಮಲ್ಪೈರಾವು? ಅಕಲಕಲ್ಲ ದೇಶೊದ ಸಂಸ್ಕಾರ ಆಕಲಕ್ಷೆಗ್‌! ಹಾಳ್‌ದೇಶ, ನೀಚ 
ವಂಶೊಲೆಡ್‌ ಪುಟ್ಟುನು ಪಂಡ ಬುದ್ಧಿದ ಬೇರ್‌ ಕಡ್ತೊಂಡಿಲೆಕನೆ! ನಿನ ಮಾದ್ರ ದೇಶೊದಾಕುಲೇ ಅಂಚ। 
ನಿಕುಲು ಮಹಾಪಾಪಿಲ್‌! "ಕ್ಷತ್ರ ತಿಮಿರ ವಿಕಾರ ಜಾತಿ ಸಂಭೂತೆರ್‌?' ನಿನ್ನಕ್ಷನ ಸಂಗತಿ ಯೆಂಕ್‌ ಗೊತ್ತಿಜ್ಜ್ಯ? ನಿನ 
ದೇಸೊನೇ ದುಸ್ಟದುರ್ಜನೆರೆನ ದೇಸೊ! ವಿಕಾರಿಲೆನ ಬೂಡುದಂಚಿನ ಮಾದ್ರ ದೇಸೊಡು ಪುರುಬಾಲೆಡ್ಜ್‌ 
ಪರಬೆರೆ ಮುಟ್ಟಲ ಉಪುನು ದುರ್ಗುಣೊಲೇ!। ನಿಕಲ್ಲ ನುಡಿತ ಜಾಡ್‌ಲ ಅಂಚಿತ್ತಿನನೇ! ಪರೊಂದು, ಕುಂಟಂಗಿದ 
ಗೇನ ಇಜ್ಜಂದೆ ನಲಿಪುನಕುಲು ನಿಕುಲು! ಜಾರಚೋರ ನಡಕೆಡ್‌ ಮಿಗಿಲಾಯಿನ ನಿಕುಲು ರಣಹೇಡಿಲ್‌! ಶಲ್ಯಾ, 
ಸರ್ಪನ ಇಸೊಕು ಗರುಡಮಂತ್ರೊಲುಲ್ಲ. ಆಂಡ, ದೂರುದುರ್ಜನೊದ ಇಸೊಕು ಒವ್ವು ಮಂತ್ರ?” 


ಕರ್ಣನ ಪಾತೆರೊಡು ಶಲ್ಯಗ್‌ ಉರಿಲಕ್‌ಂಡ್‌| 


“ಕರ್ಣಾ. ಎನನಾವಡ್‌ ಎನ ದೇಸೊನಾವಡ್‌ ಈ ದೂರೊಡ್ಡಿಂದ್‌ ಪಣಯೆ! ಯೇತಾಂಡಲ ಅರ್ಜುನನ 
ಬಾಣೊಗು ಮೀಸಲಾತಿನಾಯೆ ಅತ್ತ? ಅರ್ಜುನಗ್‌ ಸಾಟಿಂದ್‌ ಎಣ್ಣೊನಡ. ತಾಮರೆದ ಇಸಲ್‌ಡಿತ್ತಿನ ಪುರಿ 
ತುಂಬಿಯಾಪು೦ಡ? ಭೀಮಾರ್ಜುನೆರ್‌ ನಿಕ್ಷೆನ್‌ ಬಾಳೆ ತೋಟೊನು ಸವುರ್ದು ಪಾಡುಲೆಕ ಪಾಡುವೆರ್‌! ಕರ್ಣಾ, 
ಹಂಸ-ಕಕ್ಕೆದ ಕತೆ ಪಣ್ಣೆ ಕೇಣ್ಣ! ಒಂಜಿ ಕಕ್ಕೆ ಒರ ಕಡಲ್ಬ ಮಿತ್ತ್‌ ಪಾರೊಂದಿತ್ತಿನ ಹ೦ಸೊನು ತೂದು "ಈ ಕಡಲ್‌ 
ಬಾರಿ ಮಲ್ಲೆನ? ನಿನಡ ಯಾನ್‌ ಪಂತ ಪಾಡೊಡ?” ಕೇಣ್ಟ್‌, ರಪ್ಪ ಪೋದು ಕಡಲ್ಲೇ ಬೂರುಂಡ್‌ಗೆ! ಕರ್ಣಾ, 
ನಿನ್ನವುಲಾ ಆ ಕಕ್ಕೆದ ಕತೆನೆ ಆವು! ನಿಕ್ಕ್‌ ಪಾರ್ಥನೊಟ್ಟುಗು ಕದನ ದಾಯೆಗ್‌? ಪಿರ ತಿರ್ಗುನನೇ ಎಡ್ಡೆ!” 


ಕರ್ಣಗ್‌ ಕೇಣ್ಯೆರೆಗೇ ಕಸ್ಟ ಆಂಡ್‌. 

“ಶಲ್ಯಾ, ನಿಕ್ಕ್‌ ದಾದನ ಬೆರೆ ಅಂಚೆನೇ ಪಕ್ಷಪಾತ! ನಿನ ಪಾತೆರ ಸರಿ ಇಜ್ಜಿ. ಪಾರ್ಥನ ಪೆರ್ಶೆ ಯೆಂಕ್‌ 
ಗೊತ್ತುಂಡು! ಆಯೆಲ ಯೆನನ್‌ ತೆರಿಯೊಂದೆ! ನಿನಡ ಪಾತೆರುನೇ ಪೊಕ್ಕಡೆಗ್‌! ಯುದ್ದೊಡು ಆ ಭೀಮ 
ಪಾರ್ಥರೆನ್‌ ಅಡ್ಡ ಜೆಪುಡಾದ್‌ ಬುಡೆ! ತೂವೊಂದುಪುಲ! ತೂಲ ಶಲ್ಕ ಸೂರ್ಯನ  ಸಿಕೆಕ್‌ ರಾಹು 
ಪೋಡ್ಯುವೆನ? ದೊಂಬುಗು ಮುಗಲ್‌ ಪೋಡ್ಕುಂಡ? ಭೀಮನ ಬಲೊಕು, ಪಾರ್ಥನ ಬಾಣೊಗು ಯಾನ್‌ 
ಪೋಡ್ಯುಜಿ. ಎನ ಸಂಕಡ ಬೇತೆನೇ! ಅವ್ವನ್‌ ಪಣ್ಣೆ. ಕೇಣ್ಣ. 


ಯಾನ್‌ ಬೆರಣೆಂದ್‌ ಪಣೊಂದು ಪರಶುರಾಮೆರೆಡ ಬಿರುಬರವು ಕಲ್ಮ್‌ದೆ. ಅರೆಡ ದಿವ್ಯಾಸ್ತೊಲೆನ್‌ 
ಪಡೆತೊಂದೆ. ಆಂಡ ಆ ದೇವೇಂದನ ವಂಚನೆಗ್‌ ದಾನೆಂದ್‌ ಪಣ್ಣಿನಿ? ಆಯೆ ಕಡಪುಡ್ಡಿನ ವಜ್ರಕೀಟ ಎನ 
ತುಡೆಕ್‌ ತುಚ್ಚಿಂಡ್‌. ಆ ಪೊರ್ಮುಡು ಪರಶುರಾಮೆರ್‌ ಎನ ತುಡೆಟ್‌ ತರೆದೀದ್‌ ನಿದೆರೊಂದಿತ್ತೆರ್‌. ಅಯಿಕಾದ್‌ 
ಯಾನ್‌ ಬೇನೆನ್‌ ತಡೆತೊಂದು ಕೀಟೊನು ಗಿಡತ್‌ಜಿ. ತುಡೆತ ಗಾಯೊಡು ನೆತ್ತೆರ್‌ ಪರತ್‌ದ್‌ ಆರೆಗ್‌ ಎಚ್ಚರ್ಗೆ 
ಆಂಡ್‌. ಈತ್‌ ಬೇನೆ ತಡೆತೊಂಡಿನ ಯಾನ್‌ ಬೆರಣೆ ಅತ್ತ್‌ಂದೇ ಗಯಿತೆರೊಡೊ? ತಚ್ಚಣನೇ ಕೈದೆರ್‌ದ್‌, 
“ಬೆರಣೆಂದ್‌ ಸುಳ್ಳು ಪಂಡ್‌ದ್‌ ಬರವು ಕಲ್ಲುನಗ ಯೆನಡ ಪಡೆತೊಂದಿನ ದಿವ್ಯಾಸ್ತೊಲು, ಯುದ್ಧೊದ 
ಸಂದರ್ದುಡು ನಿರರ್ಥಕವಾದ್‌ ಪೋವಡ್‌” ಪಂಡ್ಸ್‌ ಶಾಪ ಕೊರಿಯೆರ್‌! ಈ ಯುದ್ಧೊಡು ಆ ಬಾಣೊಲು 
ಯೆನ ಸಾಯೊಗು ಬರ್ಬುಜ. ಪಾರ್ಥನ್‌ ಕೆರ್ಟಿನವು ಕಸ್ಟ ಅತ್ತ್‌ಡಲ ಕೌರವೆ ಪುಣ್ಯಹೀನೆಂದೇ ಪಣೊಡಾಪುಂಡು. 
ಉಂದುವೇ ಯೆನ ಮನಸ್‌ದ ಸಂಕಡ! ಉಪ್ಪಡ್‌! ಬೇತೆ ಅಸ್ತೊಲುಲಾ ಎನಡ ಉಂಡು. ರಾಜಗ್‌ ಏಳಿಗೆ ಆಪಿನ 
ಯೋಗ ಇತ್ತ್‌ಂಡ ಶತ್ರುಲೆನ್‌ ಅಯಿಟೇ ಜಯಿಪುವೆ[” ಷ್ಟ 


ಈ ಪಾತೆರ ಕೇಣ್ಟ್‌ ಶಲ್ಯಗ್‌ ತೆಲಿಕೆ 


“ಆಹಾ! ಕೌರವ ಅರಸು ಪುಣ್ಯೊದ ಬಲೊಟು ಗೆಂದುನಾಂಡ ನಿನ ಹಂಗ್‌ ದಾಯೆಗ್‌? ಅಯನ 
ಛತ್ರಿದಕುಲ್ಲಾ ಶತುಲೆನ್‌ ಕೆರುವೆರ! ಪೋಲ! ಪೋಲ! ಪರಶುರಾಮೆರ್ನ ಸಾಪೊಗೆ! ನಿನನ್‌ ನಂಬುದು 
ಸಾಂಕ್‌ದಿನ ಕೌರವೆನೇ ಮರ್ಲೆ! ಆತೆ! ಈ ಎನನ್‌ "ಮದ್ರ'ದೇಶದಾಯೆ ಪಂಡ್ಸ್‌ ಸಸಾರ ಮಲ್ತತ್ತ? ನಿನ 
ಅಂಗರಾಜ್ಕೊದ ಪೆರೈನ್‌ ಪಣ್ಣೆ ಕೇಣ್ಣ! ನಿನ ದೇಶದಾಕುಲು ವೇದಕರ್ಮ ವಿರೋಧಿಲ್‌! ನನೊರ್ಕನ್‌ ದೂರುನೆಟ್‌ 
ಮಿಸ್ಮೆರ್‌! ಜಾತಿನೀತಿ ಬುಡ್ತಿನಕುಲು! ಮಾತ ನಮೂನೆದ ಚಟ ಇತ್ತಿನಕುಲು! ಮೂಂಕು ಕುತ್ತುದು ಕನ್ನಡಿ 
ತೋಜಾವುನಕುಲು! ಬೆರಿಟ್‌ ಕಾದುನಕುಲು ಪಂಡ, ಕದನ ಕಳೊಕು ಬೆರಿ ಪಾಡುನಕುಲು! ಬಲ್ಕ್‌ಪೋಹಿನಕುಲು! 
ಅಕ್ಷೆನ ಆರಬೀರ ಮಾತ ಬೀದಿಲೆಡ್‌ ಪಾಪದಕ್ಷೆನ್‌ ನೋಂಪುನು ಆತೆ! ಕರ್ಣಾ, ನಿನನ್‌ ನೆರ್ಟ್‌ ದಾನೆ ಪ್ರೇಜನ? 
ನಿಕ್ಕ್‌ ಸಾರಥಿ ಆವೆರೆ ಯಾನ್‌ ಒಪ್ಪಿದಿನನೇ ತಪ್ಪು. ಎಂಕ್‌ ಉಂದೆಡ್ದ್‌ ಎಚ್ಡಿಗೆ ಮಂಡೆಬೆಚ್ಚದ ಬೇಲೆ ಒವ್ಪುಂಡು?” 


ಇಂಚ ಪಣೊಂಡಿನ ಶಲ್ಕೆ, ಕೋಪೊಡು ಕಡಿವಾಣೊನು ದಕ್ಕ್‌ದ್‌, ರಥೊಡ್ಬು ಜತ್ತ್‌ ಪೋಯೆನೆ! 

ಕರ್ಣೆಲ ಕೋಪೊಡು, “ಭಂಡಾ, ಪೋಪುಂಡ ಪೋಲ” ಪಣೊಂಡೆ. ಕೈಯಿತ ಖಡೊನು ತಿರ್ಲಾವೊಂದು, 

“ಯಾನ್‌ ಒರಿಯೆ ಭೀಮನ ನೆತ್ತೆರ್‌ನ್‌ ಪಾರ್ಥನ ಕಪಾಲೊಡು ದಿಂಜಾವೆ. ಕೌರವನ ರಾಜಕಾರ್ಯೊಗು 
ಅಡ್ಡಿ ಆವೆರೆಗಾಂದ್‌ ಪಣ್ಣಿನೆಕಾದ್‌ ನಿನನ್‌ ಕೆರಂದೆ ಕಡಪುಡ್ಡೆ” ಪಂಡೆ. 


ಕೌರವನ ಸೇನೆಡ್‌ ಗುಜುಗುಜು ಸುರಾಂಡ್‌! ಶಲ್ಯನ ಕಡೆತಾಕ್ಷು ಗರ್ವೊಡೆ ಉಂತಿಯೆರ್‌! ತನ ಸೇನೆದ 
ತಲ್ಲಣೊನು ತೆರಿದ್‌ ಕೌರವೆ ರಪ್ಪ ಬತ್ತದ್‌ ನಯ್ಮನೆದ ಪಾತೆರೊಡು ಶಲ್ಯಗ್‌ ಸದು ಪಣ್ಣ್‌ ಕುಡ ಕರ್ಣನ 
ರಥೊಕು ಮಿತ್ತೇರವೆ! ಕರ್ಣಗ್ತಾ, ರಡ್ಡ್‌ ಪಾತೆರ ಪಣ್ಣೆ! ಕರ್ಣೆ ಶಲ್ಯಗ್‌ ಸೊಲ್ಮೆ ಸಂದಾವುಲೆಕ ಆಂಡ್‌. ಅಯಿಡ್ಜ್‌ 
ಬೊಕ್ಕ ಇರುವೆದ್ದ ಕಂಟ್ಕೊನಂದೆ, ಒಂಜೇ ಮನಸ್‌ಡ್‌ ಯುದ್ಧೊಡು ಪಾಲ್‌ ಪಡೆವೊಡುಂದು ಕೇಣೊನುವೆ! 

ಆತಾನಗ ಪಾಂಡೆವೆರ್ನ ಸೇನೆ ರಬಸೊಡು ನುರ್ರೊಂದು ಬತ್ತ್‌ಂಡ್‌! ಅಂಚಿಡ್ಸ್‌ ಕರ್ಣೆಲಾ ಯುದ್ದೊಗು 
ಸಜ್ಜಾಯೆ. ಕೌರವನ ಕಡೆತ ಸ೦ಸಪ್ತಕೆರ್‌, ಕಾ೦ಭೋಜೆರ್‌, ಬರ್ಬರೆರ್‌, ಚೀನೆರ್‌, ಬೋಟಕೆರ್‌, ಕುರುರಾಜನ 
ಮೆಗ್ಯನಕುಲು, ವೃಷಸೇನೆ, ಸುಷೇಣೆ, ಶಕುನಿ ಮಾತೆದ್ದ ಯುದ್ಧೊದ ಕಳೊಕು ಜತ್ತೆರ್‌! 


ಸಂಜಯೆ ಧೃತರಾಷ್ಟಗ್‌ ಇಂಚ ಪಣ್ಣೆ, 
ಟ್ರ w 


“ಪಭೂ. ಭೀಷ್ಮೆರೆನ ಮುತಾಲಿಕೆಡ್‌ ಕೌರವ ಸೇನೆ ದಿಂಜ ಸಮೇದಿತ್‌ಂಡ್‌! ಬೊಕ್ಕ ದ್ರೋಣೆರೆ ಸೇನಾಧಿಪತ್ಕೊಡು 
ಸೇನೆದ ನಸ್ಟ ಆತ್‌ಜಿ! ಇತ್ತೆ ಮಾಮಲ್ಲ ಸೇನೆನೇ ದುಂಬರಿಂಡ್‌. ಅ೦ಚಿಡ್ಜ್‌ ಪಾಂಡೆವೆರ್‌ ವ್ಯೂಹ ನಿರ್ಮಿತೆರ್‌. 
ಕೃಷ್ಣನೇ ಪಂಡಿಲೆಕ ದತ್ತಡ್‌ ಭೀಮೆ, ಬಲತ್ತ್‌ಡ್‌ ಪಾರ್ಥೆ, ನಡುಟು ಧರ್ಮರಾಯನ ಸೇನೆ! ಸೂರ್ಯೆ ಚಂದ್ರೆ 
ಅಗ್ನಿಲೆಲೆಕ ಮೆರೆಪಿನ ಪಾಂಡೆವೆರ್ನ ಎದ್‌ರುಗು ಕುರುಪತಿ! ಬಾರಿ ತೇಜಿದ ರಾಜೆ ಅತ್ತ ಕುರುಪತಿ?” ಪಣೊಂದು 
ಸಂಜಯೆ ನಂಜಿಡ್‌ ತೆಲಿಪುವೆ. 


ಯುದ್ದ ಸುರುವಾಂಡ್‌! ನೆತ್ತೆರ್‌ ರಟ್ಟ್‌ಂಡ್‌. ರುಂಡೊಲು ಬೂರ್ಯ ಮಂಡೆದ ಬೊಂಡು ಚೆಲ್ಲ್‌ಂಡ್‌. ಕರ್ಸ್‌ 
ಜಾರ್‌೦ಡ್‌. ಮುಂಡೊಲು ಮಡೆಂಕಿಯ. ಅಬ್ಬಬ್ಬಾ! ಬಯಂಕರ ನೋಟೊಲು.! ಆತೆನ9 ಸೇನೆದ ಅರಬಾಯಿ! 
ಜೂವ ತುಲ್ಲರುನ ಕಲ್ವಾಟ! ನೆರೊ೦ಬಿನ ಅರಬಟೆ. ಅಟ್ಟಿಸೊದ ಗೌಜಿ. ಕಬಿದಿನ ಮುಗಲ್‌ಡ್ಜ್‌ ಬರ್ಸೊದಲೆಕ 
ದೊರಿಯುನ ಪಗರಿಲ್‌. ಭೀಮೆ ಆನೆದ ಗುಂಪುಗು ಪೊಗ್ಗುನಗ ಕೌರವನ ಕಡೆಟ್‌ ಆಯನ್‌ ತಡೆಪುನಕುಲೇ 
ಇಜ್ಞಾಂಡ್‌. ಅಯನ ಅರಬಟೆ ಕೇಣ್ಣ್‌ ಆನೆಲೆನ ದೈರ ದರಿ೦ಡ್‌. ಆಯನ ಗದೆತ ಪೆಟ್ಟ್‌ಡ್‌ ಆನೆಲ್‌ ಪೊಡಿ 
ಆಯ. ಕೌರವನ ಸೇನೆಗ್‌ ಭೀಮನ ಗುದ್ದೊರಲಿನ್‌ ತೆಕ್ಕಾವೆರೆಗಾಯಿಜಿ.! ಅಶ್ವತ್ಥಾಮಗ್ಲಾ ಪುಣೆದ್‌ ಸಾಕಾಂಡ್‌. 
ಕರ್ಣೆ ಪಾಂಚಾಲೆರೆಡ್‌ ಐವೆರೆನ್‌ ಕೆರಿಯೆ. ಕರ್ಣನ ಕೈ ಮಿಗಿಲಾಯಿನೆನ್‌ ತೂದು ಪಾಂಡವೆರ್ನ ಸೇನೆದ 
ರಥಿಕೆರ್‌ ಅಯನ ಮಿತ್ತೇ ಬೂರೈರ್‌. 


ಆಂಡ, ಧೃತರಾಷ್ಟ್ರಾ ಅಗ್ನಿದ ಸಂತೆಡ್‌ ಪಾಂತೆಲ್‌ ಮಾರ್ಟ್‌ ಪೋವಂದೆ ಒರಿದ್‌ ಪಿರ ಬರ್ಬಿನಂದ? 
ಪಾಂಡೆವೆರ್ನ ಸೇನೆಗ್‌ಲ ಬಾರೀ ನಸ್ತ ಆಂಡ್‌! ಭೀಮೆ ಕರ್ಣನ ಜೋಕ್ಷೆನ್‌ ತಡೆತೆ. ಆಕುಲು ಮಾತೆಥ್ಲ ಸೇರ್ಸ್‌ 
ಭೀಮಗ್‌ “ಅಯ್ಯಾ. ಸೂರ್ಯನ ತೆತ್ತಿಲೆನ್‌ ತಡೆಪುನ ಕತ್ತಲೆ ಉಂಡ?” ಇಂಚ ಕೇಣ್ಣಗ, ಈತ್ನೇಟ ಜೋಕುಲುಂದು 
ಮನಿಪಂದೆ ಇತ್ತಿನ ಭೀಮೆ ಸರ್ತ ಉಂತಿಯೆ! ಸಮಾ ಹಾಕಿನೆಟ್‌ ಕರ್ಣನ ಮಗನ ಮರಣ ಆಂಡ್‌. ಕುರುಸೇನೆಗ್‌ 
ಪುಕ್ಕು ಪೊಗ್ಗುಂಡು! ಅಶ್ವತ್ಥಾಮೆ, ಕೃಪ, ಶಕುನಿ, ಕೌರವೆ, ದುಶ್ಶಾಸನನಕುಲು ಭೀಮನಂಚಿ ಬನ್ನಗ, ಕರ್ಣೆ ಅಕ್ಷೆನ್‌ 
ದೂರ ಕಡಪುಡ್ಬು ತಾನೇ ದುಂಬು ಪೋಯೆ. “ಏಯ್‌! ಭೀಮಾ, ಜೋಕ್ಷೆನ್‌ ಕೆರ್ಲಿನ ಪಾಪೀ” ಪಣೊಂದು, 
ಅಸ್ತ ಪ್ರಯೋಗ ಮಲ್ತಿನಪಗ, ಭೀಮೆ, “ನಿನ ಬಾಣೊಲೆನ್‌ ಸರೀಟೆ ತಡೆಪುಗ ಪಂಡ ಯಾನ್‌ ಹೀನ ಜಾತಿಡ್‌ 
ಪುಟ್ಟಿನಾಯೆ ಅತ್ತ್‌” ಇಂಚ ಜಾತಿದ ಪಾತೆರ ದೆಪ್ಪುವೆ! ಕರ್ಣಗ್‌ ತಡೆವಂದೆ ದಿಂಜ ಪೊರ್ಮು ಘೋರ 
ಯುದ್ಧೊನೇ ನಡತ್‌೦ಡ್‌. ಈ ನೋಟೊನು ಕೌರವೆ ತೂವೊಂದೇ ಇತ್ತೆ. ದಳಪತಿ ಕರ್ಣಗ್‌ ಬೆರಿಬಲೊಕು 
ಯೇದ್ದ ಇಜ್ಜಿರತ್ತ ಪಣ್ಟ್‌ ಎಣ್ಣೊನ್ನಗನೆ ದುಶ್ಶಾಸನೆ ಎದುರು ಬತ್‌ದ್‌ ಮಹಾರಥೆರೊಟ್ಟುಗು ಭೀಮನ್‌ ಕೆಣಕುವೆ! 
ಭೀಮೆ ಬುಡ್ಬೆನ? 


“ಅಂದ್‌! ಅಂದ್‌! ಪಾಪ! ಕುರಿಕ್‌ ಪೋಡಿದ್‌ ತೋಳ ಬಲ್ಬ್‌ ಪೋಪುಂಡು! ಏಯ್‌! ದುಶ್ಶಾಸನಾ, 
ನಿನಲೆಕ್ಕ ಪರಂಚೆಲ್‌ ಪಾತೆರುನೆಟ್‌ ಯಾನ್‌ ಪಿರನೆ! ಕತ್ತಿಕಯ್ದುಲೆಡ್‌ ಪಾತೆರುನನೇ ಯೆಂಕ್‌ ಹಿತ” ಪಂಡ್ಜ್‌ 
ಪಗರಿ ರಟ್ಟಾವೆನೆ! ಕರ್ಣೇ ಅವೆನ್‌ ಕತ್ತೆರ್ಟ್‌ ಪಾಡಿಯೆಡಲ, ಕೌರವ ಕಡೆತ ಮಹಾರಹಥೆರೆಗ್‌ ಯುದ್ಧೊಡು 
ಸೋಪುಲೆಕನೇ ಆಂಡ್‌. ಅಪಗ ಕೌರವೆ ತಾನೇ ಸೇನೆದೊಟ್ಟುಗು ಭೀಮನಕಲ್ಲ ದುಂಬು ಬರ್ರೆ. ಆಯನ 

ಒಟ್ಟುಗು ಕರ್ಣನ ನನೊರಿ ಮಗೆ ಬತ್ತ್‌ದ್‌ ಗಂಡಾಂತ್ರೊಡು ತಿಕ್ಕ್‌ದ್‌ ಬೂರುವೆ! ಕೌರವನ ಬೊಬ್ಬೆ ಕೇಣ್ಣ್‌ ಕಲಿ 
ಕರ್ಣೆನೇ ಬರ್ಬೆ. ಮಗನ್‌ ದೂರ ಕಡಪುಡ್ಬು ಬಾಣೊದ ಬಲೆ ನೇಯ್ಡ್‌ ಭೀಮನ್‌ ಕಟ್ಟ್‌ದ್‌ ಪಾಡುವೆ. 
ಕೌರವೆರೆಗಿತ್ತೆ ಕುಸಿ ಆಂಡ್‌. “ಓಹ್‌! ನನ ಭೀಮನ ಕತೆ ಮುಗಿಲೆಕನೆ!” ಪಣೊಂಡೆರ್‌! 


ಇಂಚಿಡ್ಜ್‌ ಸಾತ್ಯಕಿ, ನಕುಲೆ, ದೃಷ್ಟದ್ಯುಮ್ಮೆ, ಚೇಕಿತಾನ, ಶಿಖಂಡಿ, ಸ್ಕಂಜಯೆರ್‌ ಭೀಮನ ಸಾಯೊಗು 


ಬನ್ನಗ, ಕರ್ಣನ ಘೋಷಣೆ ಕೇಣೊಂದಿತ್ತ್‌ಂಡ್‌! 
“ಪಗೆ ಪಕ್ಷೊದಕ್ಷೆನ್‌ ಪೊಡಿ ಮಲ್ಪುವೆ. ಭೀಮನ ರೌಸುನು ಪುಡಪ್ಪುವೆ.” 
ಪಣೊಂದಿತ್ತಿಲೆಕನೇ ಬಾಣೊಲುಲ ಬೆರಿಬೆರಿಯೆ ಬತ್ತ್‌ದ್‌ ಪಾ೦ಡವೆರೆಗ್‌ ಕಂತ್‌ಂಡೆ! 


ಧೃತರಾಷ್ಟ್ರಾ ನಿನ ಕರ್ಣನ ಪರಾಕ್ರಮೊನು ಯಾನೆಂಚ ಪಣೊಲಿ? ಷಣ್ಮುಖೆ ತಾರಕನ ಸೇನೆದ ಮಿತ್ತ್‌ 
ಬೂರಿಲೆಕ, ವೃತ್ರ-ತಾರಕಾಕ್ಷರ ಜೋಡಿನ್‌ ಇಂದ್ರೆ ನಾಶಮಲ್ರಿಲೆಕ, ಕರ್ಣೆ ಪಾಂಡವ ಪಡೆಕ್‌ ಮಾಮಲ್ಲ ಮಾರಿ 
ಆಯೆ. “ಕರ್ಣೆ, ಆ ಭೀಷ್ಮೆ ದ್ರೋಣೆರ್ನಂಚ ಅತ್‌” ಇಂಚ ಪಣೊಂಡಿನ ಪಾ೦ಡವೆರ್‌ ಒರಿಯಗೊರಿ ಬೆರಿಬಲ 
ಆದ್‌ ಉಂತಿಯೆರ್‌! ಆಂಡ “ಕಡಲ್‌ ಮಕರಂದ ಆಯಿನಪಗ ಬಡಬಾಗ್ನಿ ತುಂಬಿ ಆಪುಂಡು” ಪಣ್ರಿನ 
ಗಾದೆದಂಚ ಕರ್ಣೆ ಕೆರ್ಲಿನ ಕಜ್ಜೊಡೇ ಇತ್ತೆ. ಪಾಂಡವ ಪಡೆ ಲೆಕ್ಕ ಇಜ್ಜಂದಿನಾತ್‌ ಆನೆ ಕುದುರೆಲೆನ ನಸ್ಟ 
ಅನ್ನೇಸ್‌೦ಡ್‌. ರಥಿಕೆರ್‌, ಸೈನಿಕೆದ್ದ ದಿಂಜ ಸಂಕೆಡೆ ಸೈತೆರ್‌. ಓಲು ತೂ೦ಡಲ ಪುಣೊಕುಲು! ತುಂಡು ಬಂಡ್‌ 
ಕತ್ತಿ ಕಯ್ದುಲು! ಈ ನಡುಟು ಶಲ್ಕಗ್‌ ರಥೊನು ನಡಪಾವುನನೇ ಬಂಗ ಆಂಡ್‌. 


ಮನಸ್‌ಡ್‌ ಕಿರಿಕಿರಿ ಅನ್ಸೇಸಿನ ಶಲ್ಕ “ಕರ್ಣಾ, ಈ ಕಾಡ್‌ನ್‌ ಕಡ್‌ದ್‌ ಸಮಸರೈದ ಬೆನ್ನಿದ ಬೂಮಿ 
ಮಲ್‌ದ. ಈ ಕೆಸರ್ಲ್‌ ರಥ ನಡಪ್ಪಾವುನೆಂಚನ? ಕರ್ಣಾ, ನಿಜವಾದ್ದಾ ಈ ಸ್ಥಾಮಿಭಕ್ಕೆಂದ್‌ ಯೆಂಕ್‌ ಇತ್ತೆ 
ತೆರೀಂಡ್‌! ಇತ್ತೆ ನಿಕ್ಕ್‌ ಸರಿಗಟ್ಟುನ ಬಲಬೀರೆರ್‌ ಯೇರುಲ್ಲೆರ್‌?। ನನ ನಿನಡ ಯಾನ್‌ ಮಚ್ಚರ ಮಲ್ಹಯೆ[” 


ಇಂಚ ಪುಗಾರ್ಟ್‌, ರಥೊನು ತೆಣ್ವಾಯಿ ದಿಕ್ಕ್‌ಗ್‌ ತಿರ್ಲಾದ್‌ ಧರ್ಮರಾಯನಲ್ಪ ಉಂತಾವೆ. ಕರ್ಣೆ ಧರ್ಮರಾಯನ 
ಮಿತ್ತ್‌ ಅಸ್ತ ಪ್ರಯೋಗ ಮಲ್ಪುನಗ, “ಧರ್ಮರಾಯಾ, ಇತ್ತೆ ನಿನ ಸಾಯೊಗು ಯೇರ್ಲಾ ಬರಿಲೆಕ ಇಜ್ಜಿ” ಪಣ್ಣೆ. 


ಜ 
ಧರ್ಮರಾಯೆಲಾ ದರ್ಲೊಡು, “ಕರ್ಣಾ, ಬಾಯಿಬತ್ತಿಲೆಕ ಪಾತೆರಡ. ಯಾನ್‌ ನನೊರಿಯನ ಸಾಯೊನು 
ಬಯಕುಜಿ. ನಿಕ್ಕ್‌ ಯೆನನ್‌ ನೋಚಾವುನನೇ ನೀಚ ಬುದ್ಧಿ.” 


ಧರ್ಮರಾಯ ಯುದ್ದೊಗು ಸುರುಕೊರ್ನಗ ಕರ್ಣಗ್‌ ಧರ್ಮರಾಯನ ಬಗ್ಗೆಡ್‌ ಕನಿಕರನೇ ಇತ್ತ್‌ಂಡ್‌. 
ಆಯೆ ಶಲ್ಕಡ, “ಶಲ್ಯಾ, ತೂಲ. ಈ ಯುಧಿಷ್ಠಿರೆ ಬಾರೀ ಉಮೇದ್‌ಡ್‌ ಆಲಿಕಲ್ಲ್‌, ಬಾನೊದ ತೆಡಿಲ್‌ದ ಮಿತ್ತ್‌ 
ಬೂರಿಲೆಕ ಮಲ್ತೊಂದುಲ್ಲೆ.” ಪಂಡೆ. ಧರ್ಮರಾಯೆ ಐವ ಪಗರಿಲೆಡ್‌ ಕರ್ಣನ ರಥ, ಕುದುರೆ, ಛತ್ರ-ಚಾಮರ, 
ಧ್ವಜ ದಂಡೊಲೆನ್‌ ಮಾತ ಒತ್ತರೆ ಮಲ್ತೆನೆ॥| ಅತ್ತಾವಂದೆ ಕರ್ಣನ ತಿಗಲೆಗ್‌ ಬಾಣ ಕೊಲ್ಬುಲೆಕ ಮಲ್ರಿನೆಟ್‌, 
ಕರ್ಣೆ ನೆತ್ತೆರ್ಡ್‌ ನನೆದ್‌ ಪೋಯೆ! ಮತಿ ತತ್ತ್‌ದ್‌ ಬೂರೈ! ಆಂಡ ಅಪಗನೆ ಮರ್ದ್‌ನೀರ್‌ದ ಮಂತ್ರೊದ 
ಉಪಚಾರೊಡು ಲಕ್ಕ್‌ದ್‌ ಕುಲ್ಲುದು ಕೇಣುವೆ. “ಯೆನ ಕೋಪಮಾರಿದ ಮುಸುಕು ದೆತ್ತಿನಕುಲೇರ್‌?” 


ಯುದ್ಧ ದುಂಬರಿಂಡ್‌. ಪಾಂಡೆವೆರ್ನ ಸೇನೆ ಬಾರೀ ಸಂಕೆಡ್‌ ಬತ್ತ್‌ದ್‌ ಧರ್ಮರಾಯನ ಜತೆಟ್‌ 
ಉಂತಿನೆಟ್‌ ಕದನೊದ ರೀತಿ ಉಗ್ರ ಸರ್ಪೊದ ನಾಲಾಯಿನ್‌ ಕಿರೆತಿಲೆಕಾಂಡ್‌. ಕರ್ಣೆ ಕೇಣುವೆ, “ಓಹೋ! 
ಧರ್ಮರಾಯನ ಜತೆಟ್‌ ಈತೊಂಜಿ ಬೀರೊದ ಬ೦ಟೆರ? ನಿಕುಲು ಬತ್ತಿನವು. ಸೂರ್ಯನಿಲ್ಲಗ್‌ ಮೈಂದ್‌ 
ಕುದುರೆಲ್‌ ಬತ್ತಿಲೆಕಾಂಡ್‌! ಬಲ್ಲೆ...” 

ಪಣೊಂದಿತ್ತಿಲೆಕನೇ ಅಕಲೆನ್‌ ಗಿಡತ್ತ್‌ದ್‌, ಗಡಿಬಿಡಿಟೇ ಧರ್ಮರಾಯನ ಬರಿಕ್‌ ಪೋಪೆ! ಕರ್ಣಗ್‌ 
ಅನ್ನಾನ, ಧರ್ಮರಾಯೆ ಬಾಕಿದಕ್ಷೆನ್‌ ಎದುರುಂತಾದ್‌ ತಾನ್‌ ಪರಾರಿ ಮಿನಿ ಆಪೆನ ಪಣ್ಣ್‌. ಅಲ್ಪ ಸಾತ್ಯಕಿ, 
ಭೀಮೆ, ಸಹದೇವನಕುಲು ಧರ್ಮರಾಯನ ರಕ್ಷಣೆಗ್‌ ಉಂತಿಯೆರ್‌! ಕರ್ಣೆ ತೆಲ್ತೊಂದು, “ಶಲ್ಯಾ, ಈ 
ಜಗಜಟ್ಟಿಲೆನ್‌ ಧರ್ಮರಾಯನ ಎದುರುಡೇ ಮರತ್ತ್‌ ಪಾಡುವೆ ತೂಲ” ಪಂಡೆ. ರುದ್ರಾಗ್ನಿ ಜಾಲೆದ ಪಗರಿಲೆನ್‌ 
ರಾಪಾಯೆ! ಅವು ಮೆಂಚೊಂದು ಬನ್ನಗ ಕಣ್ಣ್‌ ಕಂತಿಲೆಕಾದ್‌ ಭೀಮೆ ಮೋನೆ ತಿರ್ಲಾವೆ. ಸೇನೆದ ಪಾಡ್‌ 
ಪಂಡ್‌ದ್‌ ಪಕರ ಇಜ್ಜಿ! 

ಧೃತರಾಷ್ಟ್ರ ಇಡೆಗ್‌ ಯುದ್ಧ ಉಂತಿಲೆಕ್ಕನೇ ಆದ್‌, ವಿಜಯಲಕ್ಷ್ಮಿ ಕೌರವನ ಕಡೆ ಸೇರುವೊಲ ಪಣ್ಣಿಲೆಕಾಂಡ್‌. 
ಧರ್ಮರಾಯೆ ಗಡಿಬಿಡಿಟ್‌ ತಾನೇ ಕರ್ಣಡಪ್ಪ ಯುದ್ದೊಗು ಉಂತಿಯೆ! ಕರ್ಣೆ ಧರ್ಮರಾಯನ್‌ ಗೇಲಿ 
ಮಲ್ಪುವೆ. “ಧರ್ಮರಾಜೆರೇ ಈರೆಗ್‌ ಯೆಂಕುಲು ಪೊಡ್ಕೊಂದುಲ್ಲ! ಸೇನೆದ ಪ೦ಜರೊಡಿತ್ತಿನ ಗಿಳಿತಂಚದ 
ಈರ್‌, ಇತ್ತೆ ಈ ಕರ್ಣಲೆಕಂತಿನ ಪುಚ್ಚೆದ ಎದುರು೦ತುನವು ಸಮನ?” 


ಧರ್ಮರಾಯೆ ಬರಮ್ಮುಡೇ ಸಂದಾಯ ಕೊರ್ಟೆ ಕರ್ಣೆ ತೆಲಿಪುವೆ. “ಈರ್‌ ಪಾತೆರೊಡು ಬೀರೆರ್‌! ಆಂಡ 
ಯುದ್ಧ ಮಲ್ಲುನಗ್‌ ಬಾಯಿದ ಬೊಬ್ಬೆಡ್ಸ್‌ ರಟ್ಟೆದ ಬಲ ಮುಕ್ಕ ಪಣ್ಣಿನ ಅಕಲ್‌ ಬೋಡತ್ತ?” 


ಬೊಕ್ಕೊದ ಪೊರುಂಬಾಟ ಬಯಂಕರದನೆ! ಧರ್ಮರಾಯಗ್‌ ಸರಿಕಟ್ಟ್‌ದ ಆಯುಧೊಲು ತಿಕ್ಕಾಂದೆ, 
ಆಯೆನೇ ಕರ್ಣನ ಕೈಯಿಕ್‌ ತಿಕ್ಕುವೆ! “ಈ ಯೆಂಕ್‌ ತಿಕ್ಕ್‌ದೇ ಬುಡಿಯತ್ತ? ನಿನ ಕಡೆತಕುಲು, ಸ್ವಾಮಿದ್ರೋಹಿಲ್‌, 
ನಿನನ್‌ ಬುಡ್ಬ್ಡೇ ಪೋಯೆರತ್ರ? ಆ ಪುಕುನಾಸಿಲೆನ್‌ ನಂಬೊಂದು ಎಲ್ಯ ಗಿಳಿತಂಚಿನ ಈ ಯೆನಡ ಕಾದೆರೆಗ್‌ 
ಬತ್ತತ್ತ?” ಈತ್‌ ಪಂಡೆಡಲ ಕರ್ಣೆ ತನ ಅಪ್ಪೆಗ್‌ ಕೊರ್ತಿನ ಪಾತೆರದಂಚ ಧರ್ಮರಾಯನ್‌ ಬುಡ್ಬು ಬುಡೆ. “ಬೇತೆ 
ಬೀರೊದ ಬಂಟೆರ್‌ ಯೇರುಲ್ಲೆರ್‌, ಅಕ್ಷೆನ್‌ ಕಡಪುಡ್ಡ” ಪಣ್ಣೆ, 


ಕೌರವ ಪಡೆಕ್‌ ಸಂತೋಸು. ಪಾಂಡವೆರ್ನ ಸೇನೆಡ್‌ ಸೋಲುದ ನಿರೆಲ್‌! ಉಂದೆನ್‌ ಧೃತರಾಷ್ಟಗ್‌ ಪಣ್ಣಿ 
ನಿಮನೊಡು, ಸಂಜಯೆ ಇಡೀ ಯುದ್ಧೊದನೆ ವಿವರ್ದೆ ಕೊರೆ. 


ದೊರೇ, ಯುದ್ಧೊದ ಸಂಗತಿ ಈತೆ! ಅವು ಜಯಿತಿನಕ್ಷೆನ್‌ ತೆಲಿಪಾವುಂಡು, ತೆಲ್ಲುನಕ್ಷೆನ್ನ ಬುಲ್ಬಾವು೦ಡು. 
ಸೋತಿನಕುಲು ಗೆಂದುವೆರ್‌, ಗೆಂದಿನಕುಲು ಸೋಪುವೆರ್‌. ಇತ್ತೆ ಸಂತೋಸುದ ಪೆರ್ಗೆ. ಬೊಕ್ಕ ದುಕ್ಕೊದ 
ಕೊಪ್ಪರ್ಗೆ! ಒವುಲ ಸ್ಥಿರ ಅತ್ತ್‌. ಅಂಚ ನಮ ಸ೦ತೋಸು, ದುಕ್ಕ ರಡ್ಡೆನ್ಷ ಆತೆಕಾತೇ ದೀವೊನೊಡು. ನನ 
ಪಣ್ಣಿನೆನ್‌ ಕೇಣ್ಣಾ. ಅವು ಸಂತೋಸುಡಿತ್ತಿನ ನಿನ್ನಕುಲು ದುಕ್ಕೊದ ಮದಗೊಡು ಮುರ್ಕುನ ಸಂಗತಿ! 


ಭೀಮಗ್‌ ತಂಕ್ಷೆನ ಪಾಡ್‌ ತಡೆತೊನೆರೆಗಾಯಿಜಿ. “ಅಯ್ಯೊ ಧರ್ಮರಾಯಗ್‌ ಇಂಚಿತ್ತಿ ಗತಿ ಬತ್ತ್‌ಂಡತ್ತ? 
ಯೆಂಕುಲು ಭೀಮಾರ್ಜುನೆರ್‌ ಇತ್ತ್‌ದ್‌ಲ ಸೈತಿಲೆಕ್ಕನೇ ಆಂಡತ್ತ? ಯೆನ ಕಣ್ಣೆದುರುಡೇ ರಾಜೆ ಧರ್ಮರಾಯ 
ಕರ್ಣನ ಕೈಯಿಕ್‌ ತಿಕ್ಕಿಯೆತ್ತ? ನನ, ಅರ್ಜುನೆ ಬತ್ತ್‌ದ್‌ ಯೇತ್‌ ಕೋಪ ಮಲ್ತೊಣುವೆನ ದಾನ್ನೆ? ಶಿವ! ಶಿವಾ! 
ಎನ ಪಾಡ್‌ ದಾದವು? ಅರ್ಜುನೆ ಕೋಪೊಡು ಯೆನನ್‌ ಜರೆವುಜೆನ? ಬುಡಾರೊಡು ಪೊಂಜೊಲು 
ಸಸಾರೊಡು ತೂಪುಜೆರ? ಯಾನ್‌ ಮುಲ್ಹನೇ ಇತ್ತ್‌ದ್ದ ಪರಯಗ್‌ ದಾಲ ಪ್ರೇಜನ ಆಯಿಜತ್ತ? ಪರಯಗ್‌ 
ಪನೀತ್‌ಲ ಕೇಡ್‌ ಆವಂದಿಲೆಕ ಕಾತೊನುವೆ ಪಣ್ಣ್‌ ಪಾತೆರ ಕೊರ್ದು, ಇತ್ತೆ ಅಯನ್‌ ಪಗೆನಾಯೆ ಪತ್ತಿನಪಗಲ 
ದಾಲ ಮಲೆರಾವಂದೆ ಅಯನ ಸೋಲುನು ತೂವೊಂದುಲ್ಲೆತ್ರ? ಸೋಲು ಪಂಡ ಸಾವುಗು ಸಮ! ಛಿ! ಈ 
ಬಲಭೀಮನ ಬಿರ್ಲೊಲಿ ಈತೆನ? ಛೀ!” 


ಭೀಮೆ ಯೆತೆಸಿಂತೆದ ಒಯ್ಲ್‌ಡ್‌ ಬಲ್ಕೊಂದು, ಕಣನೀರ್‌ ಜಪುಡಾಯೆ. 

ಧೃತರಾಷ್ಟ್ರ ಕೇಣ್ಣಾ, ಬೊಕ್ಕ ಭೀಮನ ದುಕ್ಕೊದ ಬರಕ್‌ ಜತ್ತ್‌ಂಡ್‌. ಕೋಪೊದ ತೂ ರಾವುಂಡು! 
ಕೊಡಿಮೀಸೆ ನಲ್ತ್‌ಂಡ್‌. ದಮ್ಮುದ ಪುಗೆ ಲಕ್ಕ್‌ಂಡ್‌! ಮೆಯಿ ನಡ್‌ಗ್‌ಂ೦ಡ್‌! ಪುರ್ಬು ಬಿಗಿತ್ತೊಂದು ಕಣ್ಣ್‌ ಕೆಂಚಿ 
ಕಟ್‌೦ಡ್‌! ಬೀರೊದ ಎಚ್ಚಿಡ್‌ ಲಕ್ಕ್‌ದ್‌ ಉಂತಿಯೆ! “ಕರ್ಣನ ಬೊಡೆದಿನಕ್ಷೆನ ಕಣನೀರ್ದ ಪರಪುಡು ಯೆನ 
ದುಕ್ಕೊದ ತೂ ತೆಕ್ಟಾವೊನುವೆ” ಪಣೊಂದು ರೌಸುಡು ದುಂಬೊತ್ತಿಯೆ. 


ಅಂಚ ಬರೊಂದುಪ್ಪುನ ಭೀಮನ ರುದ್ರ ರೂಪೊನು ತೂಯಿನ ಶಲೈ ಕರ್ಣಗ್‌ ಇಂಚ ಪಣ್ಣೆ. 


“ಕರ್ಣಾ, ಇತ್ತೆ ಭೀಮನ್‌ ತಡೆತ್‌೦ಡ ನಿನ ಉಡಲ್‌ ಉಡೆದ್‌ ಪೋವು! ದಾಯೆಗ್‌ ಅಂಚ ಆವೊಡು? 
ನಿನ ಉಡಲ್‌ನ್‌, ಪೆರಣೊನು ಒರೊೊಂಬಿನೆಕ್‌ ಉಪ್ಪುನ ಒಂಜೇ ಒಂಜಿ ಸಾದಿ ಪಂಡ ಬಲ್ಕ್‌ ಪೋಷಿನನೇ!। 
ಪೊಕ್ಕಡೆ ಪೊರ್ತು ದಂಡ ದಾಯೆಗ್‌? ನಮ ಬಲ್ಬ್‌ ಪೋಯಾ?9?” 

ಕರ್ಣೆ ಕೇಣೊಡತ್ತ? ರುದ್ರ ಭೀಮಡ ಯುದ್ಧೊಗೇ ಉಂತಿಯೆ! “ತಾಮಸ ಸಗ್ಗಿದ ಭೀಮನ್‌ ಕೆರ್ಟ್‌ 
ಭೂತಪ್ರೇತೊಲೆಗ್‌ ಬಾರ್ದೆ ಕೊರ” ಪಣ್ಣಿನ ಕರ್ಣಗ್‌ ಶಲೈ, “ಅಂಚತ್ತ್‌ ಕರ್ಣಾ! ಈ ಪ್ರಚಂಡೆನೆ. ಯಾನ್ಹ ಒಪ್ಕ್ಯುವೆ. 
ನಿನ ಸಾಧನೆಲ್‌ ದಾಲ ಕಮ್ಮಿದವತ್ತ್‌. ಆಂಡ ಇನಿತ ಭೀಮೆ ಈ ಎಣ್ಣಿಲೆಕ ಇಜ್ಜೆ. ಮೂಜಿ ಚೆರ್ಲೆದ ಗಜ್ಜಿಯಿನ್‌ 
ಜೋಕುಲು ತಿಂದ್‌ದ್‌ ಕರತೊಂಬಿನ೦ದ? ಉಂದು ನಿನ್ನಾಜೆಗ್ಲಾ...” 


ಈತ್‌ ಪಣ್ಣಗನೇ ಕರ್ಣೆ ತಡೆಪುವೆ. 
“ಶಲ್ಯಾ, ಅರೆಗಳ್ಗೆ ಮನೀಪಂದೆ ಉಪ್ಪುವನ? ನಿನ ಅಕಲಿಜ್ಜಂದಿನ ಕುಚ್ಚಣೊದ ಪಾತೆರ ಕೇಣ್ಣಗ ನಿನಡ 


ಯುದ್ಧ ಮಲ್ಲೊಡ, ಭೀಮಡನ ಪಣ್ಟ್ಣ್‌ ಅಲಚನೆ ಮಲ್ಲುಲೆಕ ಆಪುಂಡು. ಆಂಡ ಸುರೂಟು ಭೀಮನ ಬಂಡಾಟೊನು 
ಪಿರ್ಬಾದ್‌ ನಿನ ಮೆಚ್ಚಿಗೆನ್‌ ಪಡೆತೊನುನ ನಿಚ್ಚಯ ಮಲ್‌ದೆ.” 


ಅಪಗನೇ ಕರ್ಣನ ಜೋಕ್ಷೆನ್‌ ಬರಿಕ್‌ ನೂಕುದು, ಭೀಮೆ ಕರ್ಣನೆದುರುಗೇ ಬತ್ತೆ. 


“ಏಯ್‌! ಸೂತನ ಮಗಾ, ಯೆನ ಪರಯಡ ದಾದ ಪಣೊಂಡ “ನಿನ ಕಡೆಟ್‌ ಯೇರುಲ್ಲೆರ್‌ ಕೇಂಡನ? 
ಯಾನ್‌ ಇಜ್ಜಿಂದ್‌ ಗ್ರಯಿತನ? ಇತ್ತೆ ಯೆನಡ ನಿನನ್‌ ಯೇರ್‌ ಕಾತೊನುವೆರ್‌ ತೂವೊನುಗ.” 

ಕರ್ಣೆಲ ರೌಸುಡು ಬತ್ತ್‌ ತಾಂಟುವೆನೆ! ಇರುವೆರ್ದ ಒಯ್ದಪತ್ತೊಡೇ ದಿಂಜ ಪೊರ್ತು ಪುಣೆಯೆರ್‌. ಇಂಚ 
ಇತ್ತಿಲೆಕ್ಕೊನೇ ಭೀಮೆ ತಿರ್ಸ್‌ ಲಾಗ್ಯಿದ್‌ ಖಡ್ಗೊಡು ಕರ್ಣನ ರುಂಡ, ಇಜ್ಞಾಂಡ ನಾಲಾಯಿ ಕತ್ತೆರುನ ನೋಟೊಡಿತ್ತೆ 
ಆವಂದಿನೆಕ್‌, ಕರ್ಣನ ತಿಗಲೆಗೇ ಪೆಟ್ಸ್‌ ದೀಪೆ! ಕೌರವ ಸೇನೆಗ್‌ ಪೋಡಿಗೆಡ್‌ ಒರಾನೆ ಮೆಯಿ ಕೊಲ್ಲಿಂಡ್‌. 
ಕರ್ಣೆ ಬೂರ್ಬಿನೆನ್‌ ತೂಯಿನ ಶಲ್ಕ, “ಭೀಮಾ ದೂರ ಪೋಲ! ಇಂಬ್ಯನ್‌ ಮುಟ್ಟಡ! ಅರ್ಜುನೆ ಪ್ರತಿಜ್ಞೆ 
ಮಲ್‌ದಿನ ನೆಂಪುಂಡತ್ತ? ಅಮಸರೊಡು ಅಜಕೆಗ್‌ ದುಂಬಾವಡ. ಕರ್ಣನ್‌ ತಿರ್ಕ್‌ ಬೂರ್ಬಾಯತ್ತ್ರ? ಈತೇ 
ಯಾವು. ಪೋಲ?” ಇಂಚ ಪಂಡೆ. 


ಭೀಮಗ್‌ ಸಲ್ಲಿತ ಆಯಿಜಿ. 


“ಅ೦ಚತ್ತ್‌ ಮಾಮೆರೇ, ಇಂಬೈನ ಕೆಡುನುಡಿಟಾದೇ ಅಣ್ಣೆ ಸೋತಿನಿ. ಅಯಿಡ್ದಾವರ ಈ ದುರ್ಬುಂಡನ 
ಪರ್ರೆನಾಲಾಯಿನ್‌ ಸಿಗ್‌೦ಡನೆ ಯೆಂಕ್‌ ಸಲ್ಲಿತ. ಈರ್‌ ಮನಿಪೊಡ್ವಿ.” 


ಆಂಡಲಾ ಶಲ್ಕೆ ಮನಿಪಂದೆ ಕುಲ್ಲುಜೆ! 
“ಭೀಮಾ, ಅರ್ಜುನನ ಪ್ರತಿಜ್ಞೆ ಪಣ್ಣಿ ಮರೊಕು ಈಯೆ ಕುಡರಿ ಆಪನ? ಅಲಚನೆ ಮಲ್ಪುಲ. ಕುರುಸೇನೆದ 

ಮಹಾರಥಿ ಕರ್ಣನ್‌ ಇಂಚಿತ್ತಿನ ಬೆಂಗ್‌ಬೇನೆಡ್‌ ಪಾಡಿಯತ್ತ? ಉಂದುಲ ಮಾಮಲ್ಲ ಸಾದಗೊನೆ! ಈತ್‌ 
ಯಾವು” ಇಂಚ ಪಣೊಂದು ಶಲೈ ಭೀಮನ್‌ ರಥೊಡ್ಸ್‌ ಪಿದಾಯಿ ನೂಕುವೆ. ಆತೇ ಅತ್ತಾವಂದೆ ಕರ್ಣನ್‌ 
ದಂಬಡಿಪುವೆ. ತಾ೦ಬೂಲೊಡು, ಮಂತ್ರಮರ್ನ್‌ಡ್‌ ಕರ್ಣಗ್‌ ಚೈತನ ದಿಂಜಾವೆ. 


ಪಾಂಡವ ಪಕ್ಷೊದಕುಲು ಧುನಿತೊಂದಿತ್ತೆರ್‌! ಆಂಡ ಕೌರವ ಸೇನೆ ಬಾರಿ ದುಕ್ಕೊಡು ತರೆತಗ್ಗಾಂಡ್‌.! 
ಕರ್ಣನ ಜತೆಟಿತ್ತಿನಕ್ಷೆಗ್‌ ಆಯನ್‌ ಬುಡ್ತು ಪಿರ ಬಲ್‌ದಿನೆಕ್‌ ಇತ್ತೆ ಪಸಿತಾಪ ಆಂಡ್‌. ತಂಕ್ಷೆನೇ ಬಗೆತರೊಟು 
ನೆರೊಂಡೆರ್‌. ತಂಕ್ಷೆನ ಮೀಸೆನ್‌, ಸೈನಿಕ ಏಸೊನು ಛೀ ಪಣೊಂಡೆರ್‌. ತಂಕ್ಷೆನ ಬೊಡೆದಿನಕುಲು ತಂಕ್ಷೆನ್‌ 
ಹೇಡಿಲ್‌೦ದ್‌ ಮಕ್ಕರ್‌ ಮಲ್ಬುನೆನ್‌ ಎಣ್ಣ್‌ದ್‌ ನಾಚಿಯೆರ್‌. ಸೈತ್‌ಂಡ ವೀರ ಸೊರ್ಗ ತಿಕ್ಕುದತ್ತ? ಪಣೊಂಡೆರ್‌. 
ತಂಕ್ಷೆನ್‌ ದೈವದೇವೆರ್‌ ಮೆಚ್ಚಯೆರ್‌೦ದ್‌ ದುಕ್ಕಿಯೆರ್‌. 


ಅಯಿಡ್ಜ್‌ ಬೊಕ್ಕ ಕುಡ ಕದನೊಡು ತೊಡು ಆಯಿಲೆಕ ದಾಳಿಗ್‌ ದುಂಬಾದ್‌, ಭೀಮನ್‌ ಪತ್ತೆರೆ 
ತೂಯೆರ್‌. ಭೀಮೆ ಕಟ್ಟ್‌ಗ್‌ ತಿಕ್ಕುನಾಯೆನ? “ಸಂಪಿಗೆ ತೋಟೊಗು ತುಂಬಿದ ಪುಂಡು ಮುತ್ತುಂಡ ದಾನೆ 
ಆವು?” ಪಣೊಂದು ಗತ್‌ಡೇ ಉಂತಿಯೆ. ಆಂಡ ಕೌರವ ಕಡೆತಕ್ಷೆನ ಕೋಪೊಲ ಇಳ್ಳುನವತ್ರ್ತ್‌ 


“ಕರ್ಣನ ದ್ರೋಹಿ ಓಲುಲ್ಲೆ?” ಪಂಡ್ಜ್‌ ಬೊಬ್ಬೆ ಪಾಡೊಂದು ಭೀಮನ್‌ ಮುತ್ತಿಯೆರ್‌! 


“ಓಹ್‌! ಕರ್ಣದ್ರೋಹಿ ಭೀಮೆ ತಿಕ್ಕಿಯೆ! ಆಯನ ಅಟ್ಟೆಮುಟ್ಟೆ ಕಟ್ಟ್‌ಲೆ. ಆಯೆ ವಾ ಮಲ್ಲ ಜನ? ಆಯೆ 
ವಿಷ್ಣು ಅತ್ತ್‌! ಪೂವೊಲ್ಲು ಪೂ ಇಜ್ಜಿ! ಶಿವೆಲಾ ಅತ್ತ್‌! ನಿಸಲ್ಫ್‌ ಕಣ್ಣ್‌ ಇಜ್ಜಿ! ಆಯನ್‌ ಪತ್‌ಲೆ! ಅಯನ ನೆತ್ತೆರ್‌ 
ಮುಗೆತ್ತ್‌ದ್‌ ಪಠ್ಲೆ” ಇಂಚ ಪಣೊಂದು ನುರ್ತು ನೋಪೆರೆ ಬತ್ತಿನಪಗ ಭೀಮನ್‌ ಬುಡ್ಡಾಯೆರೆ ಪಾಂಚಾಲ, 
ಕೇಕಯ, ನಕುಲಸಹದೇವನಕುಲು ಬತ್ತೆರ್‌. ಕೌರವನ ಕಡೆಡ್ಜ್‌ ಅಶ್ವತ್ಥಾಮೆ, ಕೃಪ, ಯವ್ವನೇಶ್ವರ, ಕಳಿ೦ಗ, 
ಕರೂಷ, ದುರ್ಯೋಧನೆ ರಣಕಣೊಕು ಜತ್ತೆರ್‌! ಕರ್ಣೆ ಲಕ್ಕೊಂದು ಕುಡ ರಣಬೀರ ಪೋಯೆ. 


ಆಂಡ, ಧೃತರಾಷ್ಟ್ರ ದೊರೇ, ನಿನ ಸೇನೆಗ್‌ ಕಲಿಭೀಮೆ ಸಡ್ಡ್‌ ಪಾಡ್ಯೆನೆ! ಬಲೆಕ್‌ ಪಕ್ಕಿಲ್‌ ಜಿಂಕೆಲ್‌ 
ತಿಕ್ಕೊನುನತ್ತಂದೆ ಕಾಡಾನೆ ತಿಕ್ಕೊನುಂಡ? ಭೀಮೆ ಕೌರವ ಸೇನೆದ ಮಹಾರಧಿಕೆರೆನ್‌, ಸೈನಿಕೆರೆನ್‌ ಪೊಡಿಕುಟ್ಟುದು 
ಗಿಡತ್ತೆ. ರಥೊಡ್ಜ್‌ ಜತ್‌ದ್‌ ಗದೆಟ್ಟಾ ದರ್‌ಪಾಡ್ಕೆ! ಕೌರವ ಸೇನೆ ಪಣ್ಣಿ ಕಡಲ್‌ ಕಲಂಕ್‌ದೇ ಪೋಂಡು. ಅಯನ 
ಮೆಯಿ ನೆತ್ತೆರ್ಸ್‌ ನನೆದ್‌ ಪಳಯರುದಲೆಕ ಬಯಂಕರ ಆದ್‌ ತೋಜಿಯೆ. ಅಯನ ಅಬ್ಬರೊಲಾ ಆತೀತತ್ತ್‌ 
ಶಿವ! ಶಿವಾ! ಕೌರವನ ಒಪ್ಪಪುಟ್ಟಿನಕುಲು ಯಮಲೋಕೊಗೇ ಸಂದೊಂದುಪ್ಪುನೆನ್‌ ತೂದು ಕರ್ಣಗ್‌ ದಾಲ 
ತಡೆಯಿಜಿ. ಅಪಮಾನೊಡು, ಗರ್ವೊಡು ಕೊತಕೊತ ಕೊದ್ಯೊಂದಿತ್ತೆ. “ದೇವೆರೇ, ಶಸ್ತ್ರಾಸ್ತ್ರ ಇತ್‌ದ್‌ಲ ಭೀಮನ 
ಪೆಟ್ಟ್‌ಡ್‌ ಯಾನ್‌ ತೊಪ್ಪುದಲೆಕ ಆಯೆನೇ! ಕೌರವೆ ಯೆನನ್‌ ಮೋಕೆಡ್‌ ಸಾಂಕ್‌ಸಲಗ್ಯೆ. ಆಂಡ ಯೆನಡ್ಜ್‌ 
ಕೌರವಗ್‌ ಉಪಕಾರ ಆಯಿಜತ್ತ?” ಇಂಚ ಎಣ್ಣೊಂದು ಸಂಕಡ ಅನ್ಸೇಸಿಯೆ. 


ಕರ್ಣನ ಮನಸ್‌ದ ಕೊದಿನ್‌ ತೆರಿಯೊಂಡಿನ ಶಲೆ, “ಕರ್ಣಾ, ನಿಕ್ಕ್‌ ದಾನೆ ಮಠ್ಗ? ಆತ್‌ ಸಂಕಡ 
ಆವೊಡು ದಾಯೆಗ್‌? ನಿನಡ ದಾದ ತಪ್ಪಾಂಡ್‌? "ಸೋಲ್‌-ಗೇಲ್‌' ಪಣಿನವು ದೈವೊದ ಇಚ್ಛೆ! ಯುದ್ಧೊಡು 
ಈ ನಿನ ಪರಾಕಮೊಡೇ ದಿಂಜ ಬೆಂದ್‌ದ! ನಿನ ರಣಕರ್ಮೊಡು ಕುಂದು ಆತಿಜಿ! ದೇವದಾನವೆರ್ನ ಯುದ್ಧೊಲೆಡ್‌ 
ಬಲಾಡಿಗೆರೇ ಪಿರ ಜಾರ್ಟ್‌ಜೆರ? ಈ ಒವ್ವೇ ಯೆತೆ, ಅನ್ಮಾನ, ಅಳ್ಳ್‌ ಇಜ್ಜಂದೆ ಯುದ್ಧ ದುಂಬರಿಪುಲ” ಇಂಚ 
ದಂಬಡಿಪುವೆ. 


ಕರ್ಣಗ್‌ ಕುಡ ಚಲ ಬತ್ತ್‌ಂಡ್‌. ಸೈನಿಕೆರೆಗ್‌ ದೈರ ಕೊರೊಂದು “ಆ ಧರ್ಮರಾಯ ಭೂತನಾಥನ 

ಪಿರವುಡಿತ್ತೆಡಲ ಬುಡಯೆ” ಪಣೊ೦ದು ಧರ್ಮರಾಯನ ಬೆರಿ ಪತ್ತುವೆ! ಕರ್ಣೆ ಕಾಲಯಮನಂಚ ದುನಿತೊಂದು 
ಬರ್ಬಿನೆನ್‌ ತೂವೊಂದಿತ್ತಿ ಸೈನಿಕೆರ್‌ “ಅಯ್ಯೋ, ಪಾ೦ಚಾಲಿನ ಮಾಂಗಲ್ಯ ಕಾತೊನುನಕುಲೇರ್‌?” ಪಣೊಂದು 
ಬೊಬ್ಬೆ ಪಾಡ್ನಗ ಭೀಮೆ ಅಡೆಗ್‌ ಬರ್ದೆ! ಬೊಕ್ಕೊದವು ಬಯಂಕರ ಕಾಳಗೊನೆ! ಭೀಮನ ಬಿರ್ಬ್‌ನ್‌ ಗೆಣ್ಣಂದೆನೇ 
ಕರ್ಣನ ರಥ ಧರ್ಮರಾಯನ ಎದ್‌ರ್‌ ಪೋಂಡು. “ಧರ್ಮಜಾ, ಯೆನ ಪೆಟ್ಟ್‌ಗ್‌ ಪೋಡ್ಯಂದೆ ಕಲಿತನ 
ತೋಜಾಲ” ಪಂಡಿನ ಕರ್ಣಡ ಧರ್ಮರಾಯೆಲ ಜೋರುಡೆ ಪೊರುಂಬಿಯೆ! 


ಕರ್ಣೆ ಧರ್ಮರಾಯನ ರಟ್ಟೆಡ್‌ ಬಾಣ ಊರಿಯೆ! ರಥೊತ ಕೀಲ್‌ನೇ ಪೊಳ್ತೆ. ಕುದುರೆಲೆನ್‌ ದರ್ರೆ[, 
ಧ್ವಜೊನು ಮುಯ್ತೆ ಕಟುನುಡಿಟ್‌ ಮನಸ್‌ಗ್ನ್ದ ಬೇನೆ ಮಲ್ರೆ! ಉಂದೆನ್‌ ತೆರಿದ್‌ ಭೀಮೆ ಕುಡ ಕರ್ಣನಡೆಗೇ 
ಬತ್ತ್‌ದ್‌, “ಓಹ್‌! ಕರ್ಣೆ ಪಣ್ಣಿ ನಾಯಿ ಧರ್ಮರಾಯಗ್‌ ಬಂಗ ಕೊರೊಂದುಂಡ? ಅವ್ವನ್‌ ಅಪಗನೇ 
ಕೆರೊಡಿತ್‌೦ಡ್‌! ಶಲ್ಕನ ಪಾತೆರ ಕೇಣ್ಸ್‌ ಬುಡ್ಡಿನನೇ ತಪ್ಪಾಂಡ್‌! ಆಂಡಲಾ ಮಲ್ಲೆ ಇಜ್ಜಿ. ಇತ್ತೆ ರುಂಡ ಕಡ್‌೦ಡ 
ಆಂಡ್‌. ಅಯಿಕ್‌ ಯೇತ್‌ ಪೊರ್ಲು?” ಪಣೊಂದು ದುಂಬು ಬನ್ನಗ ಅಡ್ಡ ಬತ್ತಿನ ಕೌರವ ಬೀರೆರೆನ್‌ 
ಮುಗಿತೊಂದೇ ದುಂಬೊತ್ಯೆ.. 


ಇಂಚಿಡ್ಜ್‌ ಕರ್ಣನ ನೋಟ ಧರ್ಮರಾಯನಂಚೇ ಇತ್ತ್‌ಂಡ್‌! ಧರ್ಮರಾಯನ ಸೇನೆ ಓಡೆ ಪೋಂಡ 
ಅಡೆಗೇ ಕರ್ಣನ ರಥ ಪಾರ್‌ಂಡ್‌. ತಿಕ್ಕಿನಲ್ಬ ಧರ್ಮರಾಯನ್‌ ಜರೆವುನವುಲ ದುಂಬರಿಂಡ್‌. 


“ಅಯ್ಯಾ ಧರ್ಮರಾಯಾ, ದ್ರೋಣೆರ್‌ ನಿನನ್‌ ಸೆರೆಪತ್ತುವೆ ಪಣ್ಣ್‌ ಪಾತೆರ ಕೊರ್ಕೆರಾತೇ। ಯಾನ್ಸಾ 
ಅಂಚನೇ ಪಣ್ಣ್‌ ತೆರಿಯೊನಡ! ಕೌರವೆ ಎನನ್‌ ಲಾಬೊಗಾದ್‌ ಸಾಂಕ್‌ಸಲಗ್‌ದೆಂದ್‌ ಎಣ್ಣೊನಡ. ನಿನ 
ಜೀವೊದಾಸೆನ್‌ ಬುಡ್ಜ್‌ ಮಚ್ಚರ ಇಜ್ಯಾಂದೆ ಯೆನಡ ಕಾದ್‌ಲ” ಪಣೊಂದು ಬಾಣೊಡು ಹಾಕ್ಕೆರೆ ಸುರು 
ಮಲುವೆ! 


“ಈ ಕರ್ಣೆ ಧರ್ಮರಾಯನ ಬೆರಿ ಬುಡೊಂದಿಜ್ಜೆ. ಇಂಬ್ಯನ ನೆತ್ತೆರ್‌ ಅರ್ಬಾವುನನೇ ಎಡ್ಡೆ” ಪಣ್ಣಿನ 
ಅಭಿಮತೊಟು ಪಾಂಡೆವೆರ್ನ ಬೀರೆರ್‌ ಒಟ್ಟುಗಾದ್‌ ಕರ್ಣಗ್‌ ಮುತ್ತಿಗೆ ಪಾಡುವೆರ್‌! ಆಂಡ ಕರ್ಣೆ ಬಗ್ಗುವೆನ? 
ಆಯನ ಪಗರಿದ ಹೊಡ್ತ ಪಂಡ ಶಿವನ ಉರಿಕಣ್ಣ್‌ದ ಪರ್ನಾಮದನೆ! ಅವು ನಕುಲನಕ್ಷೆಗ್‌ ಲಕ್ಕೆರೆಗಾವ೦ದಿಲೆಕ 
ಮಲ್ರಿಗಿನ ಕರ್ಣೆ ಕುಡ ಧರ್ಮರಾಯನ್‌ ಜರೆವೊ೦ದೇ ಅಯನ ಬೆರಿ ಪತ್ತುವೆ| 


“ಅರಸು ಧರ್ಮರಾಯಾ, ಬಿರು ಪತೊನ್ನ. ಈ ಬೂಮಿಡ್‌ ನನ ದುಂಬುಗು ಇರುವೆರ್‌ ರಾಜೆರ್‌ ಬೊಡ್ಡಿ. 
ಕೌರವೆ-ಧರ್ಮರಾಯೆರೆಡ್‌ ಒರಿ ಮಾತ್ರ ಒರಿಯೊಡು. ಅಯಿಕಾದ್‌ ನಿನನ್‌ ಯಾನ್‌ ಬೂಮಿಡ್ಜ್‌ ದೂರ 
ಕಡಪುಡುವೆ” ಇಂಚ ಗರ್ಜನೆ ಮಲ್ಪುವೆ! ಶಲ್ಕಗ್‌ ಕರ್ಣೆ ನಕುಲನಕಲ್ನೊಟ್ಟುಗು ಯುದ್ಧ ಮಲ್ತಿನವು ಸರಿತೋಜಿಜಿ. 
“ಕರ್ಣಾ ಈ ನಕುಲೆ, ಸಹದೇವೆ, ಸಾತ್ಯಕಿ ಇಂಚಿತ್ತಿನ ಮೆದು ಮನಸ್‌ದ ಸಾದುಲೆಡ ದಾಯೆಗ್‌ ಪೊರುಂಬುವ. 
ಅಕ್ಷೆನ್‌ ಕೆರ್ಚಿನವು ಮಲ್ಲ ಸಾಧನೆನ? ಕೆರ್ಚಿನಾಂಡ ಭೀಮಾರ್ಜುನೆರೆನ್‌ ಕೆದ್ದ ಜೊಕ್ಷೆಡ ಪರಬೆರೆಡ ಯುದ್ಧ 
ಮಲ್ಲುನು ಪಂಡ ಕರುಂಬುದ ಬಿತ್ತ್‌ಲ್ಸ್‌ ಕುದೈದ ಕಡ್‌ಗಾರೈದಲೆಕನೆ! ನಿಕ್ಕ್‌ ಸಾದನೆದ ಮನಸ್‌ ಉಂಡುಡ 
ಭೀಮನ್‌ ಹದಪತ್ತ್‌ಲ” ಪಣ್ಣೆ. 


ಕರ್ಣೆ ಕಿಡಿಕಿಡಿಯಾಪೆ! “ಅಂಚಾ೦ಡ ಭೀಮಾರ್ಜುನೆರೆನ್‌ ತೋಜ್ಞಾಲ! ನಡಪುಲ[” 


ಇಂಚಿಡ್ಸ್‌ ಕೌರವ ಸೇನೆದ ಮಿತ್ತ್‌ ಭೀಮನ ದಾಳಿ ಪಂಡ, ಬಾರೆದ ತೋಟೊಗು ಕಾಡಾನೆ ಪೊಗ್ಗಿಲೆಕನೆ! 
ಮುರ್ಗ ಜಯ್ದೆರೆ ಕಿರಾತೆರ್‌ ಕಾಡ್‌ಗ್‌ ಪೊಗ್ಗಿಲೆಕದನೆ! ಕರ್ಣೆ ಧರ್ಮರಾಯನ ಬೆರಿಪತ್ತಿನಪಗ ಭೀಮೆ ಕೌರವನ 

ಬೆರಿಪತ್ತುವೆ! ಕೌರವ ಕಡೆತಕ್ಷೆಗ್‌ ಕಣ್ಣ್‌ ಕಟ್ಟಿಲೆಕಾಂಡ್‌! “ಅಯ್ಯೊ! ಮಾಯೊಡು ಕೌರವನ್‌ ಸೆರೆಪತ್ತೊಂದುಲ್ಲೆರ್‌, 
ಕಾತೊನ್ನೆ” ಪಣ್ಣ್‌ ಬೊಬ್ಬೆ ಪಾಡ್ಕೆರ್‌. ಅಶ್ವತ್ಯಾಮನಕುಲು ದೂರದೂರೊನೇ ಉಂತಿಯೆರ್‌. ಬೊಬ್ಬೆ ಕೇಣ್ಟ್‌ ಶಲೈ 
ಅಂಚಿಗ್‌ ಕೆಬಿ ಕೊರೆ, ಸಹನೆ ತತ್ತ್‌ದ್‌ “ಏಯ್‌! ಕರ್ಣಾ... ರಾಜೆ ಕೌರವೆ ಭೀಮನ ಕೈಯಿಟ್‌ ತಿಕ್ಕ್‌ದ್‌ ಬೂರೆ! 
ಆಯನ್‌ ಸುರೂಕು ಬುಡ್ದಾಲ” ಇಂಚ ಪಣೊಂದೇ ರಥೊನು ಭೀಮನಂಚಿ ತಿರ್ಲಾವೆ! 


ಸಂಜಯೆ ಧೃತರಾಷ್ಟಗ್‌ ದುಂಬುಗು ನಡತಿನೆನ್‌, ಕರ್ಣನ ಚರೈನ್‌ ಮಾತ ಬುಡ್ಚಾದ್‌ ಪಣ್ಣೆ. ಧೃತರಾಷ್ಟ್ರ 
ದೊರೇ, ಕರ್ಣನ ಸೇವೆನ್‌ ಕೆಲವೆರ್‌ ದೂರೊಂದಿತ್ತಿನಿ ಪೊಕ್ಕಡೆಗೆ. ಆಯೆ ಮಾಮಲ್ಲ ಪರಾಕ್ರಮಿ! ಯುದ್ಧೊಡು 
ಆಯಗ್‌ ಯೇರ್ಲ ಎದುರತ್‌] ಕೌರವಗ್‌ ಅಡ್ಡ ಬತ್ತಿನಕ್ಷೆನ ನಡುಕೆ ನುರ್ರೊಂದು ಪೋದು, ಭೀಮನ್‌ ಪುಡ್ತು 
ನೂಕಿಯೆನೆ! ಸಿಂಗೊದ ಪತ್ತ್‌ಡ್‌ ಆನೆನ್‌ ಬುಡ್ದಾಯಿಲೆಕ, ಕೆಕ್ಕಿಲ್‌ಗ್‌ ಸುತ್ತುಪಾಡ್ಬಿನ ಉಚ್ಚುನ್‌ ಒಯ್ತ್‌ದ್‌ 
ದಕ್ಕಿಲೆಕ ಭೀಮಡ್ಜ್‌ ಕೌರವನ್‌ ಬುಡ್ಡಾವೊಂದು ಬತ್ತೆನೆ! 


ಇಂಚಿಡ್ಸ್‌ ಗಾಯ ಆತಿನ ಧರ್ಮರಾಯನ್‌ ನಕುಲಸಹದೇವೆರ್‌ ದೆರ್ನೊಂದು ಬತ್ತೆರ್‌! ಆಯಗ್‌ ನಾಟ್‌ದಿನ 
ಪಗರಿಲೆನ್‌ ಒಯ್ತ್‌ದ್‌ ಗಾಯೊಲೆನ್‌ ದೆಕ್ಕ್‌ದ್‌ ಮರ್ಟ್‌ ಮಂತ್ರ ಮಲ್ತೆರ್‌. ಆಂಡಲಾ ಧರ್ಮರಾಯನ ಗಾಯೊಡ್ಡು 
ನೆತ್ತೆರ್‌ ಒಸರೊಂದೇ ಉಂಡು. ಅಯನ ದೈರೊಲ ಕುಂದೊಂದುಂಡು. ಬೇನೆಡ್‌ ಮತಿ ಮಂದ ಆದ್‌ ಆಯೆ 
ನರೆಲುನೆನ್‌ ತೂಯಿನ ನಕುಲಸಹದೇವೆರ್‌, “ನನ ನಂಕ್‌ ಗೇಲ್‌ ಆಪಿನೆಂಚ? ರಥೊನು ಪಿರತಿರ್ಲಾವೊಂದು 
ಪೋಯಿ! ನನ ಯೆಂಕ್ಷೆಗ್‌ ಈ ರಾಜ್ಯೊದ ಆಸೆ ದಾಯೆಗ್‌? ಈ ರಾಜ್ಯ ಆ ಕುಡ್ದನ ಜೊಕುಲೆಗೇ ಉಪ್ಪಡ್‌! 
ಧರ್ಮರಾಯ ಇಜ್ಜಿಡ ನಂಕ್‌ ರಾಜ್ಯ ದಾಯೆಗ್‌?” ಇಂಚ ಪಣೊಂದು ದುಕ್ಕಿಯೆರ್‌. 


ಅ೦ಚಿಡ್ಜ್‌ ಕರ್ಣನ ರಣ ಒಸಯೊಡು ಪಾಂಡವೆರ್ನ ದಂಡ್‌ ದರಿಯೊಂದುಂಡು! ಕರ್ಣನ ಪರಾಕ್ರಮೊತ 
ಮುಗಲ್‌ ಕೌರವಗ್‌ ಸಂತೋಸುದ ಬರ್ಸೊ ಬರ್ಬಾಂಡ್‌. ನನೊಂಜಿ ಕಡೆಟ್‌ ರಥೊನು ನಡಪಾವೊಂದಿತ್ತಿನ 
ಕೃಷ್ಣೆ ಈ ಗೌಜಿ ಕೇಣ್ಟ್‌ ಅರ್ಜುನಡ ಇಚಾರ್ದುನಗ ಆಯೆ ಮೋನೆ ಬಾಡಾಪೊಂದು, “ಕೃಷ್ಣಾ ನಮ ಸೇನೆ 
ಸೋತುದು ಪೋಯಿನೆಟ್‌ ಕೌರವನ ಸಂಕಡೊಲು ಆಜಿದ್‌ ಪೋಯಿಲೆಕ್ಕಾಂಡ್‌! ಹಸ್ಕಿನಾವತಿಟ್‌ ಸ೦ಬುರ್ಮ 
ಉಂಡಾತಿನೆಕ್‌ ಯೆಂಕ್‌ ಬೇಜಾರಿಜ್ಜಿ! ಆಂಡ ಯೆಂಕ್ಷೆನ ಅಣ್ಣೆ ಧರ್ಮರಾಯಗ್‌ ಎಂಚಿನನಾ ಆತ್‌೦ಡ್‌! ಅಣ್ಣನ 
ಮೋನೆಡ್‌ ದುಕ್ಕ ದಿಂಜಿದ್‌೦ಡ್‌. ಅಣ್ಣಗ್‌ ಪೆರಣಪುಂಟುನಂಚಿನ ಪೆಟ್ಸ್‌ ಮಿನಿ ಆತ್‌೦ಡ್ಗ ಒಂಜಿಲಾ ಗೊತ್ತಾಪುಜಿ| 
ಯೆನ ಅಣ್ಣೆ ಒರಿಯೊಡು. ಹಸ್ಮಿನಾವತಿನ್‌ ಯಾನ್‌ ಗೆಂದ್‌ದ್‌ ಕೊರೆ! ಒಂಜೇಳ್ಯ ಅಣ್ಣೆ ತೀರ್ಡ್‌ಪೋ೦ಡ 
ಅರೆಗಳ್ಗೆಲ ಯಾನ್‌ ಬದ್ಯಯೆ. ಕೃಷ್ಣಾ, ಇತ್ತೆನೇ ರಥೊನು ಆ ದಿಕ್ಕ್‌ಗ್‌ ತಿರ್ಲಾವೊಡು! ಯೆನ ಮನಸ್‌ ಅಂಚೇ 
ಪಾರೊಂದುಂಡು.” 


ಕೃಷ್ಣೆ ಅಂಚಿಗ್‌ ರಥೊನು ತಿರ್ಲಾವನಗ ಸಂಶಪ್ಪಕೆರ್‌ ಅಡ್ಡ ಬತ್ತೆರ್‌! ಅರ್ಜುನೆ ಆಕ್ಷನ್‌ ಸೋಪಾದ್‌ 


ದುಂಬರಿನಗ, ಅಶ್ವತ್ಥಾಮೆ ರಥೊಟು ಬತ್ತ್‌ದ್‌ ಅಡ್ಡ ಉಂತುವೆ! 
“ಪಾರ್ಥಾ, ಉಂತುಲ. ಪೋವಾೊಡ್ಡಿ[ ಯೆನ್ನಾಜೆ! ಭೀಷ್ಮೆ ದ್ರೋಣೆರೆಡ ನಿನ ವಂಚನೆ ನಡತ್‌ಂ೦ಡ್‌೦ದ್‌ 
ಯೆನಡ ಮಿನಿ ನಡಪಂದ್‌!” 


“ಕೃಷ್ಣಾ, ಈ ಅಶ್ವತ್ಥಾಮೆ ಅಡ್ಡ ಬರೊ೦ದುಲ್ಲೆ! ಆಯೆ ಯೆಂಕ್‌ ಲೆಕ್ಕೊಗಿಜ್ಜಿಡಲಾ, ಯೆಂಕ್‌ ಇತ್ತೆ ಧರ್ಮರಾಯನನೇ 
ಚಿಂತೆ! ಕೃಷ್ಣಾ ದಾನೆ ಮಲ್ಲೊಲಿ?” ಪಣೊಂದು, ಅಶ್ವತ್ಥಾಮನ್‌ ತನ ಬಾಣೊಲೆಡೇ ಕೈಕಾರ್‌ ಬುಡ್ತಾವೆ!! ಆಂಡ 
ಅಶ್ವತ್ಥಾಮೆ ಕಾರ್‌ ಪಿರ ಕಲೆಪೆನ? “ಅರ್ಜುನಾ, ದೈರ ಉಂಡುಡ ನಿನ ಮಹಾಸ್ತೊನು ಪ್ರಯೋಗ ಮಲುಲ!” 
ಪಣ್ಟೆ. ಅಯನ ಬಾಣೊಲುಲ ಬಾನೊನು ಮುಚ್ಚಿಂಡ್‌! 

ಅರ್ಜುನೆ ತೆಲಿಷುವೆ! 


“ಆಹಾ! ಪಗರಿಲೆನ ಇಂದ್ರಜಾಲೊಗು ಈಯೇ ಗುರು ಅತ್ತ?” ಇಂಚ ಪಣೊಂದು ಯುದ್ಧ ಚಾತುರ್ಕೆ 
ತೋಜಾಂಡಲ, ಅಶ್ವತ್ಥಾಮೆ ಅರ್ಜುನಗ್‌ ದೂಜಿ ಕೋಲುಲೆನ್‌ ಕಂತಾದ್‌ ಗಾಯ ಮಲ್ಪುವೆ. ಅರ್ಜುನೆ ಅಯನ 
ಕುದುರೆಲೆನ್‌, ಸಾರಥಿನ್‌ ಕೆರ್ಸ್‌ ಬುಡೆ! ಅಶ್ವತ್ಥಾ ಮೆ ಖಡ್ಗ ಪತೊಂದು ಅಡ್ಡ ಉಂತುವೆ! ಪಿರಾವುಡ್ಬು ಕೃಪಾಚಾರ್ಯ, 
ಸಂಸಪ್ಪಕೆರ್‌, ಅಂಚನೇ ಕೌರವಸೇನೆ ಮಾತ ಬತ್ತ್‌ದ್‌ ಉಂತುಂಡು! 


ಅರ್ಜುನಗ್‌ ತನ ಅಣ್ಣನ್‌ ತೂವೆರೆ ವಿಧಿ ಅಡ್ಡ ಬತ್ತ್‌ಂಡತ್ತ ಪಣ್ಣಿನನೇ ಚಿಂತೆ! ಆಯೆ ಅಡ್ಡಿಲೆನ್‌ 
ಅಡ್ಡಪಾಡೊಂದು ದುಂಬರಿಯೆಡಲ, ಕೌರವಸೇನೆ ಕುಡಕುಡ ಬತ್ತ್‌ದ್‌ ಅಡ್ಡ ತಡೆಪುಂಡು. ಅಶ್ವತ್ಥಾಮೆ ಭೀಮಡ 
ಕಾಳಗ ಕೊರ್ಟಿನ ಪೊರ್ತುನೇ ಕಾತ್‌ದ್‌, ಅರ್ಜುನನ ರಥ ಪಾಳೆಯೊದ ದಿಕ್ಕ್‌ಗ್‌ ಪಾರ್‌ಂಡ್‌! ಅದೊಗನೆ ಕರ್ಣನ 
ರಥ ಅಡ್ಡ ಬರೊಡ? ಅರ್ಜುನಗ್‌ ತನ ಅಣ್ಣನ್‌ ತೂಪಿನ ತುರ್ತು. ಆಂಡ ಮೇಲ್‌ಡ್ದ್‌ ಮೇಲ್‌ ಅಡೆತಡೆನೆ! 
ಧರ್ಮರಾಯನ ಬಂಗೊನು ಎಣ್ಣೊಂಡಿನ ಅರ್ಜುನೆ, ನಡುಮದ್ದೆನದ ಸೂರ್ಯಲೆಕ ಬಿರ್ಬ್‌ಡೆ ದುಂಬು ಬರ್ಬಿನ 
ಕರ್ಣನ್‌ ತೂದು ತನ ಅಸ್ತೊನು ತಿರ್ಕ್‌ ದೀಪೆ! 


ಸ ೈಷ್ಟಾ, ಯೆಂಕ್‌ ಧರ್ಮರಾಯನನೇ ಚಿಂತೆ. ಇತ್ತೆ ಈ ಕರ್ಣಡ ಯಾನ್‌ ಪುಣೆವುಜಿ! ಇಂಬೈ ಉಂತೊನಡ್‌. 
ನಮ ರಥೊನು ಪಾಳೆಯೊಗು ಪಿರತಿರ್ಗಾವೊಡು!” ಪಣ್ಣೆ. ಕೃಷ್ಣೆ ರಥ ತಿರ್ಲಾವೊಂದು ಬೀಸೊಡು ಪೋನಗ 
ಸಾದಿಡ್‌ ಭೀಮನ್‌ ತೂಪೆ. ಅಯಡ ಧರ್ಮರಾಯನ ಬಗ್ಗೆಡ್‌ ಕೇಣೊಲಿ ಪಂಡ, ಪೊರುಂಬಾಟೊಡಿತ್ತಿನ 
ಅಯಗ್‌ ಪುರ್ಲೋತು ಓಲುಂಡು? ಆಂಡಲ ಅರ್ಜುನೆ ಭೀಮಡ “ಯಾನ್‌ ಯುದ್ದೊನು ದುಂಬರಿಪುವೆ. ಈ 
ಧರ್ಮರಾಯನ ಪಾಳೆಯೊಗು ಇತ್ತೆನೇ ಪೋಲ” ಪಂಡೆ. 


ಭೀಮಗ್‌ ಸರಿತೋಜಿಜಿ. ಗರ್ವೊಡು, “ಅರ್ಜುನಾ, ಬೀರೆ ಈ ಒರಿಯೆನ? ಯೆಂಕುಲು ಮಾತೆದ್ದ 
ರಣಹೇಡಿಲ್‌೦ದ್‌ ಎಣ್ಣೊಂದನ? ಅಣ್ಣನಡೆಗ್‌ ಈಯೆ ಪೋಲ. ಪಗೆಸೇನೆನ್‌ ಯಾನೆ ಸುದಾರುವೆ” ಪಣ್ಣ್‌ 
ಪಾರ್ಥೆ, ಕೃಷ್ಣೆರೆನ್‌ ಧರ್ಮರಾಯೆ ಇತ್ತಿನೆಡೆ ಕಡಪುಡ್ಬು, ತಾನ್‌ ಸಾಗರೊಗು ಮಲೆಯಿನ ಅಗಸ್ತ್ಯಮುನಿಲೆಕ, 
ಪ್ರಳಯಕಾಲೊದ ರುದಲೆಕ, ಹಿರಣ್ಯಾಕ್ಷಗ್‌ ತಾಡಿನ ವರಾಹರೂಪಿಲೆಕ, ಬಯಂಕರ ಬೀರಬಿರ್ಲೊಲಿ ಪೋಯೆ. 
ಬಾರೀ ಸೇನೆದೊಟ್ಟುಗು ಎದುರು ಬತ್ತಿನ ಕೌರವೆ, ಒರಿ ಸೈನಿಕಡ ಭೀಮಗ್‌ ಒಂಜಿ ಸಂದೇಶೊನು ಕಡಪುಡೆೆ. 


“ಭೀಮಾ, ಈ ಮಾಮಲ್ಲ ಬೀರೆನೆ! ದುಂದುಮಾರ, ಕಾರ್ತವೀರ್ಯ, ಭರತ, ಭಗೀರಥನಕಲ್ಲಂಚ ಬಾರಿ 
ಬಲಾಡಿಗೆ! ಕೌರವ ಕಡೆಟ್‌ ಮಾತೆರ್ಲಾ ನಿನನೇ ಬಯಕುವೆರ್‌! ಇತ್ತೆ ಈ ಧರ್ಮರಾಯನಡೆಗ್‌ ಪೋದು, 
ಅರ್ಜುನೆ ನಕುಲೆ ಸಹದೇವನ ಜತೆಟಿತ್ತ್‌ರ್‌ ಧರ್ಮರಾಯನ್‌ ಸಮಾಧಾನ ಮಲ್ಲುಲ! ಯೆಂಕ್‌ ಇತ್ತೆ ನಿನಡ 
ಯುದ್ಧ ಬೊಡ್ಡಾತ್‌ಂಡ್‌.” 


ಭೀಮಗ್‌ ಈ ಕಬಟ ಕುಚ್ಚಣಿಕೆದ ಪಾತೆರ ಅರ್ತ ಆಂಡ್‌. ಅಂಚ ಸಂದೇಶೊದಂಚಿ ಗೋಚರ ದೀವಂದೆ, 
ಧರ್ಮರಾಯನ ಜವಾಬ್ದಾರಿಗ್‌ ಅರ್ಜುನೆ ಉಲ್ಲೆಂದ್‌ ಗಯಿತ್‌ದ್‌, ಒಬ್ಬಂಟಿ ಆದೇ ಕೌರವ ಸೇನೆಡ ಕಾದೆರೆಗ್‌ 
ಮನಮಲ್ಲುವೆ. ಯುದ್ಧ ಪಣ್ಚಿ ಯಾಗೊಡು ಶತ್ರುಪಶು ಹಿ೦ಸಾಯಾಗೊನು ಮಲ್ತ್‌ದ್‌ ತೋಜ್ಜಾವುನ ಸಂಕಲ್ಪ 
ಮಲ್ಲೊನುವೆ. ಕೌರವಗ್‌ ಕಾಣಿಕೆದೊಟ್ಟುಗು, “ಕೌರವೇಶ್ಚರಾ, ನಿಕ್ಕ್‌ ಜೂವೊದ ಆಸೆ ಉಂಡುಡ ರಾಜ್ಯೊನು 
ಬುಡುಕೊರ್ಹ. ನಿನ ಛಲೊತ ಪಾತೆರ ನೆಂಪುಂಡುಡ ಯುದ್ಧೊಗೇ ದುಂಬು ಬಲ್ಲ. ನಿನ ಕಡೆತ ಸುಶರ್ಮ, 
ಶಕುನಿ, ದುಶ್ಶಾಸನ ಇಂಚಿತ್ತಿನ ಪಿಜಿನ್‌ಲೆನ್‌ ಯೆನ ಎದುರುಗು ಕಡಪುಡ್ಡ” ಇಂಚ ಸಂದೇಶೊನ್ನ ಕಡಪುಡುವೆ. 

ಬೊಕ್ಕ ಯುದ್ಧೊನೇ ದುಂಬರಿಂಡ್‌. ಸ೦ಸಪ್ತಕೆರ್‌, ಇತ್ತೆ ಭೀಮೆನೇ ಯೆಂಕ್ಷೆನ ಪಾಲ್‌ಗ್‌ ಅರ್ಜುನೆ 
ಪಣೊಂದು ಯುದ್ಧೊಗು ಉಂತಿಯೆರ್‌| ಇರುವತ್ತೊಂಜಿಸಾರ ರಥಿಕೆರೆ ಜತೆಟ್‌ ಕೌರವೆ ಯುದ್ಧೊಗು ಉಂತುವೆ| 
ಆಂಡ, ವಿರಾಟ ನಗರೊಡು ಕೌರವೆರ್ನ ದಂಡ್‌ ಅರ್ಜುನಡ ಪೊರುಂಬುದು ಪೊಡಿಯಾಯಿನನೇ ಪಾಡ್‌ 
ಆಂಡ್‌. ಇತ್ತೆ ಭೀಮನ ಕದನೊದ ಬಗೆ ಪಂಡ ಸೊರ್ಳುದಿನ ಆನೆ ಕೆಲೆಂಜಿಲೆ ಗುಂಪುಗು ಪೊಗ್ಗಿಲೆಕ. 
ಉರಿಗೆ೦ಡ, ಕರ್ಪೂರೊದ ರಾಸಿಗ್‌ ಬೂರಿಲೆಕ! ಭೀಮೆ ಶತ್ರುಲೆನ್‌ ಕೊಚ್ಚಿಕೊಚ್ಚಿದೇ ಪಾಡುವೆ. ರಥಿಕೆರೆನ ಮತಿ 
ತಪ್ಪಾವೆ! ಸೇನೆನ್‌ ಲಗಾಡಿ ದೆಪ್ಪುವೆ| ಆನೆ, ಕುದುರೆ ಕಾಲಾಳುಲೆನ್‌ ಮರಣೊಗೇ ಮರಪುವೆ. ರಣರಂಗೊಡು 
ಭೀಮನನೇ ಉಗ್ರ ನಲಿಕೆ! ಮಾತೆರೆಗ್ದ ಭೀಮನ ಪೆಟ್ಟ್‌ದ ರುಚಿ ತಿಕ್‌೦ಡ್‌| ಕೆಲವೆರ್‌ ಆ ರುಚಿನ್‌ ಚಬಿತೊಂದು 
ಪಿರ ಜಾರೈರ್‌. ಯುದ್ಧರಂಗೊಡು ಭೀಮನ ಅಬ್ಬರೊನು ಪುಗರುನವುಲ ನಡತೊಂದಿತ್ತ್‌ಂಡ್‌. ಸ್ತುತಿಪಾಠಕೆರ್‌ 
ದನಿ ಕೊರಿಯೆರ್‌. “ಪೂತು ಮರು! ಶತ್ರು ಮನ್ಮಥ ಭೂತನಾಥ! ಶತ್ರು ಗಿರಿವುಜ! ಕ್ಷತ್ರಿಯಕುಲತಿಲಕ! 
ಗದಾರುದ್ರ!” 


ಧರ್ಮರಾಯನ್‌ ತೂವೆರೆ ಬನ್ನಗ ಸಾದಿಡ್‌ ಅರ್ಜುನೆ ದುಕ್ಕಿದ್‌ ಕೃಷ್ಣಡ ಕೇಣುವೆ. 


“ಮುರಹರ, ಯೆಂಕ್‌ ಅಣ್ಣನ ಕ್ಷೇಮೊದ ಬಗ್ಗೆಡ್‌ ದಾದಾಂಡಲ ಪಣ್ಣ. ಯೆನ ಜೂವ ಅಯನ್‌ ತೂವೆರೆ 
ತುಲ್ಲರೊಂದುಂಡು.” 


“ಅರ್ಜುನಾ, ಯೆಂಕ್‌ಲ ಆಯನ್‌ ಬೇಗ ತೂವೊಡುಂದಾಪುಂಡು. ಧರ್ಮರಾಯಗ್‌ ಕೇಡ್‌ ಬರ್ತಿನಿ 
ಪಂಡ, ಕಲಿಯುಗ ಸುರುವಾಯಿಲೆಕ್ಕೊನೆ! ಆಂಡ ಅವು ಇತ್ತೆನೇ ಅತ್ತ್‌ ಧರ್ಮೊದ ಸ್ಥಿತಿಕ್‌ ಒಂತೆಲಾ ಬಾದೆ 
ಆತ್‌ಜಿ. ಪೋಡ್ಕಡ.” 


ಧರ್ಮರಾಯನಡೆಗ್‌ ಪೋದು ಎತ್ತಿಯೆರ್‌. ಪಾರ್ಥನ್‌ ತೂದು ಬರಿಬರಿಕ್‌ ಪೋಪಿನ ಪುರಜನೊತ 
ಮೋನೆಡ್‌ ದುಕ್ಕೊನೇ ಉಂಡು. ಅಕುಲು ಗುಸುಗುಸು ದನಿಟೇ ಪಾತೆರೊನುವೆರ್‌. ಬಿಕೋ ಪಣ್ಣಿಲೆಕದ 
ಬೀದಿಲ್‌. ದಾದನಾ ಸರಿ ಇಜ್ಜಿಂದ್‌ ಪಣೊಂದೇ ಅರ್ಜುನೆ ರಾಜಮಂದಿರೊಡು ಯೋಧ ತುತ್ತೈತೊಲೆನ್‌ ದೆತ್ತ್‌ 
ದೀದ್‌, ತನ ಆಯೆಸೊನು ಗೆಣಂದೆ, ಅಣ್ಣನ ಭವನೊಗು ಪೋಪೆ. ಮತಿ ತತ್ತ್‌ದಿತ್ತಿನ ಅಣ್ಣನ್‌ ತೂದು 
ಕಂಗಾಲಾಪೆ. ಬಾಣೊಡಾತಿನ ಗಾಯೊಲೆಗ್‌ ವೈದ್ಯೆರ್‌ ಮರ್ಟ್‌, ಎಣ್ಣೆ, ಲೇಪ ಪಾಡೊಂದುಲ್ಲೆರ್‌. ದ್ರೌಪದಿ 
ಧರ್ಮರಾಯನ ತರೆ ಪೂಜೊಂದಿತ್ತಲ್‌. ಬೇನೆಡ್‌ ಸಿರ್ಕ್‌ದ್‌ ಸೋತಿಲೆಕ ಒರಗ್‌ದಿನ ಧರ್ಮರಾಯನ ಸುತ್ತೊಡು 
ಪಾಂಡವೆರೆ ಸೇನೆದ ಮುಕ್ಕೆರ್‌ ಸೊತ್ತ ಕುಲ್ಲುದಿತ್ತೆರ್‌. ಈ ನೋಟೊನು ತೂದು, ಅರ್ಜುನನ ಮನಸ್‌ 
ಕರಗ್‌೦ಡ್‌. ಕಣ್ಣ್‌ ಪಸೆ ಆಂಡ್‌. “ಅಯ್ಯೋ! ಅಣ್ಣಾ, ವಿಧಿ ದಾಯೆಗಿಂಚ ಮುನಿಂಡ್‌?” ಪಣೊಂದು, ಅಣ್ಣನ 
ಪಾದೊಗು ತರೆದೀದ್‌ ಬುಲ್ತೆ. ಅಣ್ಣಗ್‌ ಮತಿ ಬತ್ತ್‌ದ್‌ ಆಯೆ ಪಾತೆರುನೆನ್‌ ಕೇಣ್ಕೆರೆಗ್‌ ಕಾತೊಂದು ಕುಲ್ಲಿಯೆ. 


ಕೃಷ್ಣೆ ಕರುಣೆಡ್‌ ಧರ್ಮರಾಯನ್‌ ತೂದು, ಮೆಲ್ಲೊಡು ಅಯನ ಮೆಯಿ ಪೂಜುವೆ. ಅಪಗ ಧರ್ಮರಾಯೆ 
ಕಣ್ಣ್‌ಜತ್‌ದ್‌ ಕೃಷ್ಣಾರ್ಜುನೆರೆನ್‌ ತೂಪೆ! ಕೃಷ್ಣೆ ಮೆಯಿ ಪೂಜಿನವೇ ಮಾಮಲ್ಲ ಬಾಗ್ಗೆ ಪಣ್ಣ್‌ ಎಣ್ಣೊಂಡಿನ 
ಧರ್ಮರಾಯೆ ತನ ಗಾಯಗಡಿ, ಬೆಂಗ್‌ಬೇನೆ ಮದತ್‌ದ್‌, ಮೆಲ್ಲ ಲಕ್ಕ್‌ದ್‌ ಕೃಷ್ಣಡ ಇಂಚ ಪಂಡೊನುವೆ..! 

ki ೈಷ್ಟಾ, ಆಪೊತ್ತಗಾಪಿನ ಬಂಧು ಈಯೆನೆ! ಕೃಷ್ಣಾ, ಅರ್ಜುನೆ ಕ್ಷೇಮೊನ? ನಿಕುಲು ಆ ಸುಶರ್ಮನೊಟ್ಟುದ 
ಕಟುರ ಯುದ್ದೊನು ಮಿಂಜೆಸ್‌ದ್‌ ಬತ್ತರತ್ತಾ, ಆತೇ ಯಾವು...” 


ಬೊಕ್ಕ ಅರ್ಜುನನ್‌ ತೂದು, “ಧನಂಜಯಾ, ಕೌರವ ಸೇನೆನ್‌ ದಿಕ್ಕ್‌ದಿಕ್ಕ್‌ಗ್‌ ಗಿಡತ್ತನ? ಕರ್ಣನ ಕಡ್ಮೆದ 


ಹರ್ಣಪರ್ವೊ 423 


ಬಗೆ ಯೆಂಚಿನ? ಆಯೆ ನಿನನ್‌ ಜಡ್ಡೆನ? ಅತ್ತ್‌ ಆಯೆ ನಿನಡ ಕಾದ್‌ದ್‌ ಸೋತೆನ? ಆ ಸಂಶಪ್ತಕೆರೆಡ ಯೆಂಚ 
ಪೊರುಂಬಿಯ? ಕರ್ಣೆ ಅಕಲ್ಲಪ್ಪ ಇಜ್ಜಂದಿನೆಟ್‌ ಅಕ್ಷೆನ್‌ ಗೆಂದುನವು ಕಸ್ತ ಆವಂದ್‌. ಸುಶರ್ಮನಕಲ್ಲ 
ಪೊರುಂಬುನಗನೇ ಕರ್ಣೆ ಎದುರು ಬತ್ತೆನ? ಅತ್ತ್‌ ಬೊಕ್ಕ ಮಿನಿ ಬತ್ತೆನ? ಆ ಸೂತನ ಮಗೆ ಮಲೆವೊಂದು 
ಯುದ್ಧೊಗು ಬತ್ತೆಡ ಗೆಂದುನವು ಬ೦ಗನೆ! ಈ ಅಯನ್‌ ಸೋಪಾಯನ? ಅತ್ತ್‌ ಸೈಪಾಯನ? ನಿಕ್ಕ್‌ ದಾಲ 
ಆತ್‌ಜಿ ಅತ್ತ?” ಇಂಚಾಂದ್‌ ಕೇ೦ಡೆ| 


ಮನಸ್‌ಡ್‌ ಅಳ್ಕ್‌ ಆತಂಕೊಡಿತ್ತಿನ ಅರ್ಜುನಗ್‌ ಅಣ್ಣನ ನುಡಿ ಕೇಣ್ಣಗ ರಗಳೆನೇ ಆಂಡ್‌. 


“ಅಣ್ಣಾ, ಗಡಿಬಿಡಿ ಮಲ್ತೊನೊಡ್ಡಿ ಕರ್ಣನ್‌ ಒರಾನೆ ಕೆರ್ಕೆರೆ ಬಲ್ಲಿಂದ್‌ ಒರಿಪ್ಲಾದ್‌ ಬಯ್ದೆ. ಇತ್ತೆ ರಣಬೂಳ್ಯ 
ಕೊಠ್ರ. ಪೋದು ಅಯನ್‌ ಮುಗಿತ್‌ದೇ ಬರ್ಬೆ ಕರ್ಣನ ಆಯಿಸ ತೀರ್‌೦ಡ್‌೦ದೇ ತೆರಿಯೊಣ್ಣ. ಅಣ್ಣಾ 
ಪಗೆನಕ್ಷೆನ್‌ ಈತ್ನೇಟನೇ ಮುತ್ತಾವಂದಿನೆಕ್‌ ನಿನ ಮನಸ್‌ಗ್‌ ಈತೊಂಜಿ ಬೇಜಾರಾತ್‌೦ಡತ್ತ? ಉಂದು ಯೆಂಕ್ಷೆನ 
ದುರದ್ಯಷ್ಟೊನೆ! ಮಾರಾಜಾ, ಇರೆನ ಪಾದದಾಣೆ. ಯೆಂಕ್‌ ಅಪ್ಪಣೆ ಕೊರ! ಸುಯೋಧನನೊಟ್ಟುಗು ಆ ಕೌರವ 
ಸೇನೆ ಪಣ್ಣಿ ಕಡಲ್‌ನ್ಲಾ ಪರ್ಟ್‌ ಮುಕ್ಕಳಿತ್ತ್‌ದ್‌ ಬುಡೆ!” 


ಧರ್ಮರಾಯೆ ಅರ್ಜುನನ್‌ ಮೆಚ್ಚಿಜೆ. 


“ಅಂಚೆತ್ತ್‌ ಅರ್ಜುನಾ, ಬಾಯಿಡ್‌ ಯೇತ್‌ಲ ಪಣೊಲಿ. ಆಂಡ ಕರ್ಣನ ದೂಜಿಕೋಲು ಕಂತ್‌೦ಡ ನಿನ 
ಹಮ್ಮು ಪಿರಿಯುಜ? ಕರ್ಣನ ಆಯಿಸ ಮುಗಿಂಡ್‌. ರಣಬೂಳ್ಯ ಕೊರ್ಡ ಪಂಡ್‌೦ಡ ಆಂಡ? ಅವೆನ್‌ ಯಾನ್‌ 
ನಂಬೈೆರೆ ಆವ? ಇಂಚಿ ಕೇಣ್ಣ. ಕರ್ಣೆ ನಿನಡ ಸೋಪುನಾಯೆ ಅತ್ತ್‌! ಆಯೆ ಮಾಮಲ್ಲ ಪರಾಕ್ರಮಿ. ಆಯೆ ನಿಕ್ಕ್‌ 
ಪೋಡಿದ್‌ ಉಂತುನಾಯೆಲ ಅತ್ತ್‌ ನಿಕ್ಕ್‌ ಗೌರವೊ ಕೊರಿನಾಯೆಲ ಅತ್ತ್‌! ಉಂದು ನೆಪುಡುಪ್ಪಡ್‌! ಪೊಕ್ಕಡೆ 
ಈ ಅರಮನೆತ ಪೊಣ್ಣುಲೆನ ಎದುರುಡು ಬರಮ್ಮು ಪಾತೆರ್ಯಡ ಕರ್ಣನ್‌ ಸೋಪಾವುನ ಸತ್ವ ಬತ್ತ್‌ ಸೇರೊನುಂಡ? 
ಜಂಭೆ, ರಾವಣೆ, ಕೈಟಭೆರ್‌, ನಮುಚಿ, ಕಾಲನೇಮಿ, ನಿಶುಂಭ, ಹಿರಣ್ಯಕೇಶಿ ಇಂಚಿತ್ತಿನಕುಲು ಒಟ್ಟುಗಾದ್‌ 
ಬತ್ತೆರ್ದಲ ಕರ್ಣಡ ಸೋತುದೇ ಪೋಪೆರ್‌! ಅಂಜಿನಯನ್‌ ನಿನ್ನಂಚಿನಾಯೆ ಗೆಂದುನಂದ? 


ಯುದ್ಧೊದ ನಟನೆ ಮಲ್ಲುನ ದ್ರೋಣೆರ್ಲಂಚ ಕರ್ಣೆ ಅತ್ತ್‌. ಉಳತ್ತುಳಯಿಡ್‌ ನಮಡ ಕೊಂಡಡ ಇತ್ತಿನ 
ಭೀಷ್ಮೆರ್ನ೦ಚಲ ಅತ್ತ್‌ ಕರ್ಣೆ ಪಂಡ ಸಮೊಟು ಸಾಣೆ ಪತ್ತ್‌ದಿನ ಕತ್ತಿ! ಶತ್ರುನಾಶ ಸಂಕಲ್ಲೊದ ಬಲಬೀರೆ! ಆಯೆ 
ನಿನಲೆಕಂತಿನಯಗ್‌ ಅಳ್ಳುವೆನ? ನಿನಲೆಕಂತಿನಯಡ ಸೋಪುವೆನ? ಆಯೆ ಯೇರ್‌ಂದ್‌ ಗೊತ್ತುಂಡ? ಕರ್ಣೆ 
ನಿನ ಕೆಕ್ಕಿಲ್ಸ್‌ ಗಾಳ! ಇಡೀ ಪಾಂಡವ ಸೇನೆಗ್‌ ಆಯೆ ಒರಿಯೆ ಯಾವು! ಅಯಗ್‌ ಆಯೆನೇ ಸರಿಸಮ! 
ಬಾಕಿದಕುಲು ಯೇರ್ಹ ಅತ್ತ್‌! ಯುದ್ಧ ರಂಗೊಡು ಓಲು ತೂಂಡಲ ಕರ್ಣೆನೇ ತೋಜುವೆ! ಮಾತ ಕೋಡಿಡ್ಡ 
ಅಯನ ಧನುಸ್ಸುದನೇ ಠೇಂಕಾರ! ಅಯನನೇ ಜಯಘೋಷ! ಆಯೆನೇ ಶತ್ರುಲೆನ ತಿಗಲೆನ್‌ ನಡ್ಗಾವುನು! 
ಕರ್ಣನ ಕದನಕ್ರಮೊನೇ ಅಲಾಯ್ದ! ಸೋತಿನಕ್ಷೆನ್‌ ಆಯೆ ಸಂತೈಪುವೆ! ಕುಡ ಯುದ್ಧೊದ ತೊಡು ಪುಟ್ಟಾವೆ. 
ಪಗೆನಕ್ಷೆನ್‌ ಕೊಚ್ಚಿದ್‌ ದಕ್ಕುನ ಅಯನ ರೌಸು ದಾನ್ನೆ? ರಥಿಕೆರೆನ್‌ ಬೆರಿ ಪತೊಂದು ಪೋದು ಮರಪ್ಪುನ 
ಪೊರ್ತು ದಾನ್ನೆ? ಅಂಚಿತ್ತಿ ರಣಬಯಂಕರ ಕರ್ಣನ್‌ ಈ ಗೆಂದುನಂದ? ಯಾನೇ ಅಯಡ ಪೆಟ್ಸ್‌ ತಿನೊಂದು 
ಬಯ್ದೆ ಬೊಕ್ಕ ಭೀಮೆ ಅಯಗ್‌ ಅಡ್ಡ ಬತ್ತೆ. ಅಯಿಡ್ಸ್‌ ಬೊಕ್ಕ ನಕುಲ ಸಹದೇವೆರ್‌ ಅಯನ್‌ ತೂವೊಂಡೆರ್‌. 
ಆಂಡ ಆ ಬೀರೊದ ಬಿತ್ತ್‌ ಕರ್ಣನ್‌ ಗೆಂದೆರಾಂಡ? ಯೆನ ಸುತ್ತೊಡಿತ್ತಿನ ಗಟ್ಟಿಮುಟ್ಟುದ ಸೇನಾಬಲೆನೇ ಪರಿದ್‌ 
ಪರ್ಗಟ್‌ ಆಂಡತ್ತ? ನಿಕ್ಕ್‌ ಯೆನಡ ಆತ್‌ ಪ್ರೀತಿ ಇತ್ತುದು೦ಡ ಅಪಗನೇ ಬತ್‌ದ್‌ ಯೆನನ್‌ ಕರ್ಣಡ ಕಾತೊಂದುವೊಡತ್ತ? 
ದಾಯೆ ಬತ್ತ್‌ಜ? ಇತ್ತೆ ಇಡೆಗ್‌ ಬತ್ತ್‌ದ್‌ ದುಕ್ಕ ಬುಡೊಂದು, ಅಪಲಾಪ ಮಲ್ತೊಂದುಲ್ಲತ್ತ? ಯಾವು. 
ಉಂತಾಲ!” 

ಧರ್ಮರಾಯನ ನುಡಿಬೆತ್ತೊದ ಪೆಟ್ಟ್‌ಡ್‌ ಧನಂಜಯಗ್‌ ದುಕ್ಕ ಆಜಿದೇ ಪೋಂಡು. ಗರ್ನೊಡು ಗಗ್ಗೆಲೊಂದೇ 
ಪಂಡೆ. “ಅಣ್ಣಾ, ಯಾನ್‌ ನಿನ ಆಪೊತ್ತುದ ಪೊರ್ತುಡು ನಿನ್ನಡೆಗ್‌ ಬನ್ನಗ, ಸುರುಟು ಸುಶರ್ಮಕ ಸೈನ್ಯ ಬೊಕ್ಕ 
ಅಶ್ವತ್ಥಾಮೆ ತಡೆತೆರ್‌. ಈ ಕಾರಣೊನು ಯಾನಿತ್ತೆ ಪಂಡ್‌೦ಡಲ ದಾನೆ ಪ್ರೇಜನ? ಆ೦ಡ ಯಾನ್‌ ಕೈಕಟ್ಸ್‌ದ್‌ 
ಕುಲ್ಲುದಿಜಿ. ಕರ್ಣಡ ಪೊರು೦ಬುನಗ ಅಯನ ರಥ, ಕುದುರೆ, ಸಾರಥಿ, ಬಿಲ್ಲ್‌, ಮಾತೆನ್ಷ ಪೊಡಿ ರಟ್ಟಾದೆ. 
ಕರ್ಣೆ ಖಡ್ಗ ಪತೊಂದು ಬತ್ತಿನೆಕ್‌ ಖಡ್ಗ ಯುದ್ಧ ಮಲ್‌ದೆ. ಅಪಗ ಕೌರವನ ಮಾಮಲ್ಲ ಸೇನೆ ಯೆನ ಮಿತ್ತೇ 
ಆಕ್ರಮಣ ಮಲ್ಟ್‌ಂಡ್‌. ಅಂಚ...” 


ಧರ್ಮರಾಯಗ್‌ ಸಮದನ ಆಯಿಜಿ. “ಅಹಾ! ಅರ್ಜುನಾ, ಗರುಡೆ ಉಚ್ಚುಲೆಗ್‌ ದೀತಿ ಬಲೆಟ್‌ ತಿಕ್ಕ್‌ದ್‌ 
ಬೂರೈ ಅತ್ತ? ಕೌರವಸೇನೆ ನಿನನ್‌ ತಡೆತ್ತಿನೆಟ್‌ ತಪ್ಪುದಾನೆ? ನಿನ ಬೀರೊಡು ಕುಂದು ಉಂಡು. ಇಜ್ಯಾಂಡ 
ಯೆನ ಆಪೊತ್ತುದಪಗ ಅರ್ಜುನೆ ಪಿರ ಒರಿದುವೆನ? ಉಂದು ನಿನ ತಪ್ಪು ಅತ್ತ್‌. ಯೆಂಕ್‌ ಪುಣ್ಯ ಇಜ್ಜಿಂದೇ 
ಪಣೊಡು. ಘಟೋತ್ಸಚೆ, ಅಭಿಮನ್ಯು, ಭೀಷ್ಮೆರ್‌, ದ್ರೋಣೆರ್‌... ಮಾತ ಇದ್ದುಂಡ ಯೆಂಕ್‌ ಇಂಚ ಗಾಯೊಲಾತುವ? 
ಯಾನ್‌ ಸೋತುದುವೆನ? ಅಕುಲು ಯೆನ ಸಾಯೊಗು ಬರಂದೆ ಇದ್ದುವೆರ? ನಿನನ್‌ ನಂಬುನೆಡ್ಟ್‌ ಬೇತೆ 
ಯೇರೆನಾಂಡಲಾ ನಂಬುನನೇ ಎಡ್ಡೆ. ನಂಕ್‌ ಅರೆಗಾಲ, ವಸಂತಕಾಲೊದ ಆಸೆ ದಾಯೆಗ್‌? ಮರ್ಯಾಲನೇ 
ಯಾವು. ಬಲ ಇಜ್ಜಂದಿನ ನಂಕ್‌ ಕಾಡ್‌ದ ಬದ್ಯೇ ಗತಿ. ಅರ್ಜುನಾ, ಪೊಕ್ಕಡೆ ಪಾತೆರಡ. ಕರ್ಣೆ ಉಪ್ಪುನೇಟ 
ಕೌರವನ್‌ ಜಯಿಪೆರಾವಂದ್‌. ಕರ್ಣಲೆಕ ಯುದ್ಧೊಡು ಗೆಂದೈರೆ ತೀರಂದಿನ ನಂಕ್‌ ರಾಜ್ಯ ದಾಯೆಗ್‌? 
ರಾಜ್ಕೊದ ಆಸೆ ಬುಡ್ಬು, ಪಗೆನಕಲ್ಲೊಟ್ಟುಗು ಸೇರೊಂದು ಬದ್ಕ್‌ಗ. ಧೃತರಾಷ್ಟ್ರ ನಂಕ್‌ ಪೆರಿಯಮ್ಮೆನೇ ಅತ್ತ) 
ಒ೦ಜೇಳ್ಯ ನಿಕ್ಕ್‌ ಗೆಂದುನ ಆಸೆ ಉ೦ಡುಡ, ನಿನ ಬಿರುಪಗರಿಲೆನ್‌ ಕೃಷ್ಣನ ಕೈಟ್‌ ಕೊಲ್ಲ. ಈ ಕೃಷ್ಣಗ್‌ ಸಾರಥಿ 
ಆಲ!” 


ಧರ್ಮರಾಯನ ಈ ಕಟುರನುಡಿ ಕೇಂಡಿನ ಅರ್ಜುನೆ ಗರ್ವೊದೆಚ್ಚಿಡ್‌ ಲಕ್ಕ್‌ದುಂತಿಯೆ. ಕೆಂಗುಡಲೆಕ 
ಉಗ್ರ ಅಬತಾರೊಡು ಕತ್ತಿ ಬೀಜಾವೊಂದು ಧರ್ಮರಾಯನಡೆಗೇ ಪೋನಗ, ಮಾತೆರ್ಲಾ “ಹಾಹಾಕಾರ” ಮಲ್ತೆರ್‌! 
ಅಲ್ಲನೇ ಇತ್ತಿನ ದ್ರೌಪದಿ, ಹಾ! ಹಾ! ಪಣೊ೦ದು ಅರ್ಜುನನ ಕತ್ತಿಗ್‌ ತನನೇ ಒಡ್ಡಾವೊನ್ನಗ ಕೃಷ್ಣೆ 4 ೈವನಿಯಮೊನು 
ಮೀರುನಕುಲೇರ್‌?” ಕೇಣೊಂದು ಅರ್ಜುನನ್‌ ಪತ್ತುವೆ! 


ಅರ್ಜುನನ ಕೋಪ ಪಿರಿಯುಜಿ. 
ಧರ್ಮರಾಯಿ “ ೈಷ್ಣಾ, ಆಯನ್‌ ತಡೆಪೊಡ್ಡಿ. ದುಂಬು ಬರಡ್‌! ಆಯನ ಖಡ್ಗ ಯೆನನ್‌ ಬಲಿ 
ದೆತೊನಡ್‌. ಪಾಪ! ಮಾಮಲ್ಲ ರಾಜಕಜ್ಜೊಗು ಪಿದಡ್ಡಿನಯಗ್‌ ಅಡ್ಡಿ ಮಲ್ಲಡ” ಪಣ್ಣೆ. 


ಅಪಗ ಕೃಷ್ಣೆ ಅರ್ಜುನನ್‌ ತಡೆತ್‌ದ್‌, “ಅರ್ಜುನಾ, ವಾರೆ. ವಾಹ್‌! ಗುರುಹತ್ಯಾ ಪಾಪೊಗು ದುಂಬಾಯನ? 
ಆಹಾ! ಭರತವಂಶೊದ ನಾಶೊಗು ಈ ಒರಿ ಪುಟ್ಟಿಲೆಕ್ಟಾಂಡತ್ತ? ಆ ದುಸ್ಪ ಕೌರವೆರ್ದಲ ನಿನ್ನಂಚಿನಕುಲಿಜ್ಜೆರ್‌. 
ಅಬ್ಬ! ಈ ದಾನೆಂದ್‌ ತೆರಿಯೊಂದ? ಅತ್ತ್‌ ಈ ಖಡ್ಗ ದೆರ್ತಿನಿ ಯೆರೆನ್‌ ಕೆರೈರೆಗ್‌? ಧರ್ಮರಾಯನ? 
ದೌಪದಿನ? ನಕುಲನ? ಸಹದೇವನ? ಅತ್ತ್‌ ಯೆನನ? ಪಣ್‌. ಯೆನ ಆಜೆ, ಈ ಪಣೊಡೆ.” 


ಅರ್ಜುನಗ್‌ ಗರ್ವ ಪಿರಿಂಡ್‌, ಅಕಲ್‌ ಸೆಲಿಂಡ್‌. ಮೋಡೆ ಉಂತಿಲೆಕ ಉಂತೊಂದು ಇಂಚ ಪಣ್ಣೆ! 


ಜ್ಯ ೈಷ್ಣಾ, ಯೆಂಕ್‌ ಬಯ ಪುಟ್ಟಾವಡ. ಯಾನ್‌ ಯೇಪೊಲ ಕೆಟ್ಟ ಕಜ್ಜೊಗು ಜಪ್ಪುನಾಯೆ ಅತ್ತ್‌! ಆಂಡ, 
ಈ ರಾಜನ ನುಡಿ ಕೇಂಡತ್ತ? ಅವು ಬದ್ದನ? ನ್ಯಾಯೊದನ? ಅನ್ನೆಯೊನು ಅಂತಾರ ಮಲ್ಲುನನೇ ಯೆನ 
ಏಳಿಗೆದ ಸಾದಿ! ಅಯಿಟೇ ಯಾನ್‌ ಸೈತೆಡಲ ಅಡ್ಡಿ ಇಜ್ಜಿ! ಕೃಷ್ಣಾ ಯೆನ ಒಂಜಿ ಪ್ರತಿಜ್ಞೆನ್‌ ಈಲ ತೆರಿದತ್ತ? 

“ಯೇರಾಂಡಲಾ ಯೆನಡ, ದೇವ ಧನುಸ್ಸು, ಗಾಂಡೀವ ಯೆಂಕ್‌ ಪ್ರೇಜನ ಇಜ್ಜಿ. ಅವೆನ್‌ ಕೈ ಬುಡ್ಡ” ಪ೦ಡೆರ್ದ 
ಅಕಲ್ಲ ಜೂವ ದೀಪುಜಿಂದ್‌ ಪಣ್ಣಿಜೆನ? ಇತ್ತೆ ಧರ್ಮರಾಯೆ, “ನಿಕ್ಕ್‌ ಈ ಧನುಸ್ಟ್‌ ದಾಯೆ?” ಕೇಣ್ಣಗ ಯಾನ್‌ 
ಯೆನ ಪ್ರತಿಜ್ಞೆನ್‌ ನಡಪಾವೊಡತ್ತ? ಅವು ಅನ್ನೆಯನ? ಈಯ ಪಣ್ಣ.” 


ಅಂಚಾಂಡಲಾ ಧರ್ಮರಾಯೆ ಒಕ್ಕುನೆನ್‌ ಬುಡುಜೆ. 

“ಅಂದ್‌! ಅಂದ್‌! ಪಾರ್ಥನ ಪ್ರತಿಜ್ಞೆ ನಡಪೊಡು! ಯಾನ್‌ ಸೈಪಿನೆಕ್‌ ಪೊಡ್ಯುಜಿ! ಕೃಷ್ಣಾ ಅಯನ್‌ 
ತಡೆಪೊಡ್ಡಿ. ಯೆಂಕ್‌ ಈ ರಾಜ್ಯೊದ ಆಸೆ ಅತ್ತಾಂದೆ ಯೆನ ಜೂವೊದ ಆಸೆ ಇಜ್ಜಿ. ಅಯನ್‌ ಬುಡ್ಡ. ದೂರ 
ಹೋಲ.” 

ಶ್ರೀಕೃಷ್ಣಗ್‌ ಅರ್ಜುನಡನೇ ಕೋಪ. “ಅರ್ಜುನಾ ಮರ್ಲ್‌ ಕಟ್ಟಡ! ಸೊತ್ತ ಕುಲ್ಲುಲ. ಈ ಧರ್ಮರಾಯನ್‌ 
ಕೆರ್ಟ್‌ ನರಕೊಗು ಬೂರಡ! ನಿಕ್ಕ್‌, ಧರ್ಮಶಾಸ್ತೊದ ತಿರ್ಲ್‌ ಆವಡ್‌, ಪರಮತತ್ತೊದ ಸುರ್ರ ಆವಡ್‌ ತೆರಿಯಂದ್‌! 
ಕ್ಷತ್ರಿಯನ ತಾಮಸ ಬುದ್ಧಿ ನಿನನ್‌ ಬುಡೊಂದಿಜ್ಜಿ! ಅತ್ತ್‌, ಧರ್ಮಪುತ್ರನ್‌ ಕೆರಿಯೆರೆ ಪಿದಾಡ್ಜಿನವು ನಿನ 
ಎಚ್ಚಲ್ಲೆನ? ಕಲ್ಲ್‌ಮನಸ್‌ದ ನಿಕ್ಕ್‌ ಹಿಂಸೆದನೆ ಸಂಕಲ್ಲೊನ? ನಿರ್ಮಲ ಧರ್ಮರಹಸ್ಯೊನು ನಿಕ್ಕ್‌ ಪಂಡಿನವುಲ 
ದಂಡ ಆಂಡ್‌. ಪೊಕ್ಕಡೆ ಪಾತೆರ್‌ಂಡ ಆಪುಜಿ. ಧರ್ಮೊದ ಮಹತ್ವೊನು ತೆರಿಯೊನೊಡು. ಕೆಲವೆರ್‌ ಬಜೀ 
ಸತ್ಯೊನೇ ಪಣೊಂದು ನರಕ ತೂತೆರ್‌. ಕೆಲವೆರ್‌ ಹಿಂಸಾಧರ್ಮವೃತ್ತಿಡ್‌ ಸೊರ್ಗ ತೂತೆರ್‌. ಉಂದೆನ್‌ ಮಾತ 
ತೆರಿಯೊಂದು, ಒಂತೆ ಹದನಿದಾನೊಡುಪುಲ.” 


ತಾನ್‌ ಪಂಡಿನೆತ ಸಮರ್ತನೆಗಾದ್‌ ಕೃಷ್ಣೆ ಒಂಜಿ ಕತೆ ಪಣ್ಣೆ[ 


“ಅರ್ಜುನಾ, ಕೇಣ್ಣ. ಒಂಜಿ ಕಾಡ್‌ಡ್‌ ಕೌಶಿಕೆ ಪಣ್ಣಿ ರುಸಿ ಇತ್ತೆ. ತಪಸ್ಸ್‌ಡ್‌ ಸತ್ಕೊನೇ ಮಲ್ಲ ವ್ರತ ಪಣ್ಣ್‌ 
ನಂಬೊಂದಿತ್ತೆ! ಒರ ಕಳ್ಳೆರ್‌ ಬೆರಣೆರೆನ್‌ ಗಿಡತ್ತೊಂದು ಬತ್ತೆರ್‌! ಕೌಶಿಕನಡೆಗ್‌ ಬತ್ತ್‌ದ್‌ ಅಕುಲು ಓಲುಲ್ಲೆರ್‌೦ದ್‌ 
ಕೇಂಡೆರ್‌! ಸತ್ಯನಿಷ್ಠೆದ ಕೌಶಿಕೆ ಬೆರಣೆರ್‌ ಪಾರ್ನ್‌ ಪೋಯಿನ ಸಾದಿನ್‌ ಪಣ್ಟೆ ಕಳುವೆರ್‌ ಬೆರಣೆರೆನ್‌ ಪತ್‌ದ್‌ 
ಕೆರ್ಟ್‌, ಅಕಲ್ಲ ಇತ್ತಿನೆನ್‌ ದೋಚಿಯೆರ್‌. ಕಾಲ ಕರಿಂಡ್‌, ಕೌಶಿಕ ರುಸಿ ತೀರ್ಪ್‌ ಪೋಯೆ! ಕಾಲದೂತೆರ್‌ 
ವಿವೇಚನೆ ಇಜ್ಯಾಂದೆ ಸತ್ಯ ಪಣ್ಣ್‌ ಬೆರಣೆರ್ನ ಕೊಲೆಕ್‌ ಕಾರಣ ಆಯಿನ ಪಾಪೊಗಾದ್‌ ಕೌಶಿಕನ್‌ ನರಕೊಗು 
ನೂಕಿಯೆರ್‌. 


ಉಂದೆತ ಅರ್ತ ಸತ್ಯೊದ ತಿಠ್ಡ್‌ನ್‌ ತೆರಿಂಡನೇ ಎಡ್ಡೆ ಫಲ ತಿಕ್ಕುನು. 


ಅಂಚನೆ ನನೊಂಜಿ ಕತೆ ಕೇಣ್ಣ. ಒಂಜಿ ಕಾಡ್‌ಡ್‌ “ಬಲಾಕ' ಪಣ್ಣಿನಾಯೆ ಒರಿ ಮುರ್ಗ ಜಯಿತ್‌ದೇ 
ಕುಟುಮೊನು ತಾಂಕೊಂದಿತ್ತೆ. ಆಯಗ್‌ ಬೋಂಟೆ ಒಂಜಿ ಬುಡುಂಡ ಬೇತೆ ಬೇಲೆ ಗೊತ್ತಿಜ್ಜಾಂಡ್‌. ಅಯಗ್‌ 
ದಿಂಜ ಆಸೆ ಆವಡ್‌, ಲೋಬ ಬುದ್ದಿ ಆವಡ್‌ ಇತ್ತ್‌ಜಿ. ಆಯೆ ತೀರ್ಪ್‌ ಪೋಯಿಬೊಕ್ಕ ಯಮದೂತೆರ್‌, ಆಯೆ 
ತನ ಕುಟುಮೊನು ತಾಂಕುನ ತನ ಕರ್ತವ್ಯೊಗಾದ್‌ ಮಾತ್ರ ಹಿಂಸೆ ಬೆಂದ್‌ದೆ ಪಣ್ಣ್‌ ಸೊರ್ಗೊಗು ಕಡಪುಡಿಯೆರ್‌! 


ಅರ್ಜುನಾ, ಅಣ್ಣೆ ಪಂಡ ಅಮ್ಮೆರೆಗ್‌ ಸಮ ಪಣ್ಣ್‌ ತೆರಿದಿನಕುಲು ಪಣ್ಣೆರ್‌! ಈ ನಿನ ಪ್ರತಿಜ್ಞೆಗಾದ್‌ ಅಣ್ಣನ್‌ 
ಕೆರಿಯಡ ತಾಮರೆದ ದಂಟ್‌ಗಾದ್‌, ನಿರ್ಮಿದಿನ ಕಿರೆನೇ ಉಡೆತ್ತಿಲೆಕ ಆಪುಜ? ಜನೊಕುಲು ಪಂಡಿ ಪಾತೆರ 
ಒರೊಂಡಿನೆಕ್‌ ಗೌರವ ಕೊರುವೆರ್‌. ಆಂಡ ಅವ್ವೇ ಸರಿ ಪಣ್ಣಿಲೆಕಲ ಇಜ್ಜಿ. ಪಂಡಿ ಪಾತೆರ ನಡಪಾವನಗ 
ಸರಿತಪ್ಪುದ ಸೊಯ ದೀವೊನೊಡು. ಇಂಚಿತ್ತಿನ ಮಹತ್ವೊದ ತತ್ತ್ಯೊನು, ವೇದಶಾಸ್ತ್ರೊದ ತಿರ್ಸ್‌ನ್‌ ಈ 
ತೆರಿಯೊಂದತ್ತಾ” 

ಆ೦ಡಲಾ ಅರ್ಜುನಗ್‌ ಸರಿತಪ್ಪುದ ಪ್ರಜ್ಞೆ ಬರಂದಿನೆಕ್‌ ಕುಡ ಪಣ್ಣೆ. 


“ಅರ್ಜುನಾ, ನಿನ್ನವು ಈತೊ೦ಜಿ ಕಟುರ ಮನಸ್ಸ್‌ಂದ್‌ ಯೆಂಕ್‌ ಗೊತ್ತಿಜ್ಞಾಂಡ್‌! ಪರಯನ್‌ ಕೆರ್ಟಿನವುಲ 
ಒಂಜಿ ಯೋಚನೆನ? ನಿಕ್ಕ್‌ ಬರವುಸರವು ಇತ್‌ದ್‌ ದಾದ ಪ್ರೇಜನ? ನಿನ ಜನ್ಮ ಸಂಸ್ಕಾರ ಈತೆನ? 


ಕೃಷ್ಣೆ ಪಂಡಿನವು ಅರ್ಜುನನ ಮರ್ಮೊಗು ತಾಗ್‌೦ಡ್‌! ಮಧುಸೂದನನ "ಸೂಕ್ತಿಸುಧಾರಸ' ಅಂತಃಕರಣೊನು 
ಸೊಚ್ಚ ಲ್‌೦ಡ್‌. ಕಣನೀರ್‌ಡ್‌ ಮೀಯೊಂದು, ಖಡ್ಗೊನು ಒರೆಟ್‌ ದೀದ್‌ ಕೃಷ್ಣಗ್‌ ಅಡ್ಡ ಬೂರೊಂದು 


“ಕೃಷ್ಣಾ ಯೆಂಕುಲು ಅಪರಾಧಿಲ್‌! ಯೆಂಕ್ಷೆನ ಗುಣದೋಷೊಲೆನ್‌ ದಾಯೆ ಗೆಣ್ಣೊಂದುಲ್ಲ? ಧರ್ಮನಿರ್ಣಯೊದ 
ಸೂಕುಮೊನು ಈಯೆ ಪಣೊಡು. ಯಾನ್‌ ಪಂಡಿನಂಚ ನಡತೊನೊಡಾಂಡ ದಾದ ಮಲ್ಲೊಡು? ರಾಜನ್‌ 
ಕೆರಂದೆ ಬುಡೊಡಾಂಡ ದಾದ ಮಲ್ಲೊಡು? ದಯದೀದ್‌ ಪಣ್ಣ. ಯೆಂಕ್ಷೆನ ಇಹಪರ ರಡ್ಡೆದ ಜವಾಬ್ದಾರಿಲ 
ನಿನ್ನವೇ ಅತ್ತ? ಯೆಂಕುಲು ಕ್ಷತ್ರಿಯೆರ್‌. ಕುಲೊತ ಮದ, ಬಲೊತ ಮದ ಉಪ್ಪುನಕುಲು. ದಯದೀದ್‌ 
ಯೆಂಕ್ಷೆಗ್‌ ಸಾದಿ ತೋಜಾಲ.” 


ಕೃಷ್ಣೆ ಅಕುಲು ನಡಪೊಡಾಯಿನ ಸಾದಿನ್‌ ಪಣ್ಣೆ. 
“ಅರ್ಜುನಾ, ಕೆರ್ಲನವು ಸೊಲಬ! ಆಂಡ ನಿಂದನೆ ಮಲ್ಲುನವುಲ ಪರಮಹಿಂಸೆನೆ! ನಿಂದನೆಲ ತಿಗಲೆಗ್‌ 
ಕಂತಾವುನ ಪಗರಿಲೆ! ಕೆಡು ಪಾತೆರೊದ ಪೆಟ್ಟ್‌ ತಿನ್ಟಿನವುಲ ಸೈತಿಲೆಕ್ಕೊನೆ! ಅಂಚಾದ್‌ ಈ ನಿನ ಪರಯನ್‌ ಕೆಡು 


ಪಾತೆರೊಡೇ ಕೆ್ಲಿಲೆಕ ಮಲ್ಪುಲ. ನಿನ ಪ್ರತಿಜ್ಞೆ ಒರಿಯುಂಡು.” 


ಅರ್ಜುನಗ್‌ ಅರ್ತ ಆಂಡ್‌! ಅಯನ ಬಾಯಿಡ್ಸ್‌ ಧರ್ಮರಾಯನ ತಿಗಲೆಗ್‌ ತುಚ್ಚುನಂಚಿನ ಕೆಡುನುಡಿ 
ಪಿದಾಡುಂಡು! 


“ಧರ್ಮರಾಯಾ, ನಿನ ಮನಸ್‌ಡ್‌ ನಂಜಿ ದಿ೦ಜಿ ಪೋತುಂಡು. ಅಯಿಕ್‌ ಗರುಡರೂಪು ಕೊರೊಂದು 
ಚ೦ದ್ರವಂಶೊದ ವೀರಕ್ಷತ್ರಿಯೆರೆನ ಸಾಲ್‌ಡ್‌ ಈ ಜನ್ನಿದ. ನನೊಂಜಿ ಸಂಗತಿ, ನಿನ ಚರೈೆ, ನಿನ ಸುರ್ರ ತೂದೇ 
ಕೌರವೆರ್‌ ಸಲೀಸ್‌ಡೇ ರಾಜ್ಯೊನು ಬಡ್ಕೊಂಡೆರ್‌! ಯೆಂಕ್‌ ನೆರ್ಬತ್ರ? ಯೆನನ್‌ ಕುಚ್ಚೊನುವತ್ತ) ಈ ವಾ 
ಮಟ್ಟ್‌ದ ಬೀರೆ? ನಿನಡ್ಜ್‌ ಸಾರ ಪಾಲ್‌ ಮಿಗಿಲಾಯಿನ ಯೆನನ್‌ ಕೆಡು ಪಾತೆರೊಡು ಕುತ್ಕೆರೆ ತೂಯತ್ರ? ನಿನ 
ತಿಗಲೆಡ್‌ ಆತೊಂಜಿ ದೈರನ? ಪೋವಡ್‌! ನಿನ ಜೂಜುದ ಮರ್ಸ್‌ಡ್‌ ಯೆಂಕ್ಷೆಗ್‌ ರಾಜ್ಯ ಇಜ್ಞಾಂಡ್‌. ಪದ್ರಾಡ್‌ 
ವರ್ಸೊ ನಿನಡಪ್ಪ ಕಾಡ್‌ಗುಡ್ಡೆಲೆಡ್‌ ಬದ್ಕೊಡಾಂಡ್‌! ಇತ್ತೆ ಈ ಆಕ್ಷೆನೇ ಮಿತ್ತ್‌ ದೀದ್‌ ಪಾತೆರ್ಟ ನಿಕ್ಕ್‌ ನಾಚಿಕೆ 
ಮಿನಿ ಉಂಡ? ಈಯೇ ಇಂಚ ಇತ್ತ್‌ಂಡ ಕೌರವೆ ಯೆಂಕ್ಷೆಗ್‌ ರಾಜ್ಯೊನು ಕೊರುವೆನ? ಯೆಂಕ್‌ ದಾದಲ 
ಬೊಡ್ಡಿ! ಈಲಾ, ನಿನನ್‌ ಮೆಚ್ಚುನ ಭೀಮೆಲಾ ಕೌರವನ್‌ ಪುಗಾರೊಂದು ಬದ್‌ಕ್‌ಲೆ! ಪರಾಕ್ರಮಿಲ್‌ ಶತ್ರುಲೆನ್‌ 
ಕೆರ್ಟ್‌ ರಾಜ್ಯ ಪಡೆತೊನುವೆರ್‌. ಈ ಶತ್ರುಲೆನ್‌ ಪುಗಾರ್ಟ್‌ ರಾಜ್ಯೊಗು ಅಂಗ್‌ ಬುಡಿನಾಯೆ! ಆಂಡ ತೆರಿಯೊಣ್ಣ! 
ರಾಜ್ಯೊದ ಆಸೆ ಉಂಡುಡ ಕರ್ಲ್‌ಡೇ ಕಂಕಣ ಕಟ್ಟೊನೊಡು. ಮೆದುಳುಡೇ ಬಾಸಿಂಗ ಕಟ್ಟೊನೊಡು! ರಟ್ಟೆಲೆಡ್‌ 
ಗಾಯೊದ ಕಲೆನೇ ಭುಜಕೀರ್ತಿ ಆವೊಡು! ತುತ್ತೈತೊಲು ನೆತ್ತೆರ್ಟ್‌ ನನೆವೊಡು! ಉಂದುವೇ ಯುದ್ಧ ಪಣ್ಣಿ 
ಮದಿಮೆಗ್‌ ಪೊರ್ಲುದ ಪೆರೈ ಆ ಪೆರ್ಮೆ ಇಜ್ಜಿಡ ರಾಜ್ಯಲಕ್ಷ್ಮಿ ನಿನನ್‌ ಮೆಚ್ಚುವೊಲ? ಅವು ಉಪ್ಪಡ್‌, ಇನಿತವು 
ಪದ್ದೇಳನೆ ದಿನೊತ ಯುದ್ಧ. ಈ ಪದಿನಾಜಿ ದಿನೊಟು, ಭೀಷ್ಮೆ ದ್ರೋಣೆರ್‌ ಕಾದಿನಪಗ ನಿಕ್ಕ್‌ ಒಂಜಿ ದಿನ 
ಆಂಡಲ ಪೆಟ್ಟ್‌ ಬೂರ್ದುಂಡ? ಆ ನಮೂನೆಡ್‌ ಯೆಂಕುಲು ನಿನನ್‌ ಕಾತೊ೦ದ. ಇನಿ ಒಲ್ಬಡ್ಬಾ ಒಂಜಿ ಬಾಣ 

ನಾಟಿನೆಕ್‌ ಜೂವಪೋಯಿಲೆಕ ಬೊಬ್ಬೆ ಪಾಡೊಂದುಲ್ಲತ್ತ? ನಿನ ಜಲ್ಮೊಗು ತೂ ಪಾಡಡ್‌! ಅಂಚ ತೂಂಡ 
ಚಂದ್ರವಂಶೊಗು ಈಯೆ ಕಂಟಕೆ! ನಿನನ್‌ ಇತ್ತೆ ಕೆರ್‌೦ಡಲಾ ಪಾಪ ತಟ್ಟಂದ್‌!” 


ಇಂಚ ಪಣೊಂದು ಅರ್ಜುನೆ ಕುಡ ಒರೆಡ್ಜ್‌ ಕತ್ತಿನ್‌ ದೆತ್ತ್‌ದ್‌ ಉಂತುವೆ! ಆಂಡ, ಧರ್ಮರಾಯನ್‌ 
ಕೆರ್ಕರೆಗತ್ತ್‌, ತನ ಕೆಕ್ಕಿಲ್‌ನೇ ಕಡ್ತೊನೆರೆ ಪಿದಾಡಿಯೆ! ಪುಣ್ಯೊಗು, ಅಲ್ಪನೇ ಇತ್ತಿನ ಕೃಷ್ಣೆ ಅಡ್ಡ ಬತ್‌ದ್‌, ಕತ್ತಿನ್‌ 
ಒಯ್‌ದ್‌ ದೆತ್ತೊಣುವೆ! 


“ದಾನೆ ಅರ್ಜುನ? ದಾದ ನಿನ ಜಂಬರ?” 
ಅಪಗ ಅರ್ಜುನೆ ಉದ್ದೊದ ದಮ್ಮು ಬುಡೊಂದು, 


ಷ್ಣ ೈಷ್ಟಾ, ದಾದಂದ್‌ ಪಣ್ಣಿನಿ! ದಾಯೆಗ್‌ ಈ ಅಡ್ಡ ಬತ್ತಿನಿ? ಸತ್ಯೊಗು ತತ್ತ್‌ ನಡಪುನ ಯಾನ್‌ ದಾಯೆಗ್‌ 
ಬದ್ದೊಡು? ಕೆಡು ನುಡಿಟ್‌ ಅಣ್ಣನ್‌ ಕೆರ್ಟಾಂಡತ್ತ? ಇಂಚಿತ್ತಿ ನೀಚ ಬೇಲೆ ಬೆಂದಿನ ಯೆನ ರುಂಡ ಬೇತೆ 
ಆಪಿನನೇ ಎಡ್ಡೆ ಅತ್ತ? ಅವ್ವೆನ್‌ ಕಡ್‌ದೇ ಬುಡ್ವೆ. ಕತ್ತಿ ಕೊರ್ಡ. ಯೆನ ಬಾಯಿಡ್ಜ್‌ ಇಂಚಿತ್ತಿ ಪಾತೆರೊಲು ಬತ್ತಿನೆಕ್‌ 
ಉಂದುವೇ ಸರಿಯಾಯಿನ ಸಿಗೆ!” 


ಕಸ್ಟೊಲೆನ ಜಿಡ್ಕ್‌ ಬುಡ್ಬಾವುನೆಟ್‌ ಕೃಷ್ಣನ್‌ ಮೀರುನಕುಲೇರ್‌? ಅರ್ಜುನನ ಆತ್ಮಹತ್ಯೆನ್‌ ತಡೆತ್‌ದ್‌, 
“ಏಯ್‌! ಮರ್ಲಾ, ಈತ್ನೇಟ ಕೆಟ್ಟ ನುಡಿಟ್‌ ಪರಯನ ತೇಜೋವಧೆ ಮಲ್ತಿಲೆಕನೇ ನಿನನ್ಲಾ ಅವ್ವೇ ಕ್ರಮೊಟು 
ಕೆರೊನುಲ. ಕೆರ್ಟಿನಿ ಪಂಡ ಶರೀರ ನಾಶ ಮಲ್ಪುನು ಮಾತ್ರ ಅತ್ತ್‌. ನಿನ ಪರಾಕ್ರಮೊನ್‌ ಈಯೆ ಹಮ್ಮು 
ಹಾಂಕರೊಡು ಪಣೊಂಡಡ ನಿನನ್‌ ಈಯೇ ಕೆರೊಂಡಿಲೆಕನೆ! ಜನೊಕುಲೆನ್‌ ಜರೆವೊಂದು ನೆರ್ಲಿನವು ಒಂಜಿ 
ಬಗೆತ ಹಿಂಸೆ. ಅಂಚನೆ ತನನ್‌ ತಾನೇ ಪುಗರೊಂದು, ತಡೆಬಿಡೆ ದಾಂತಿಲೆಕ ಕೊಚ್ಚೊಂಬಿನವು ನನೊಂಜಿ 
ಬಗೆತ ಹಿಂಸೆ. ಸುರುತವು ಕೆರಿನೆಕ್‌ ಸಮ. ರಡ್ಡನೆದವು ಆತ್ಮ ಹತ್ಯೆಗ್‌ ಸಮ?” 


ಅರ್ಜುನಗ್‌ ಅರ್ತ ಆಂಡ್‌! ಅಪಗನೇ ಪರಯಡ ತನ ಎಚ್ಚಲ್ಲೆನ್‌ ಬಾಯಿಬತ್ತಿಲೆಕ ಪುಗರೊನುವೆ! 
“ಅಣ್ಣಾ, ಯುದ್ಧೊಡು ಯೆನನ್‌ ಮೀರುನಕುಲು ನರಮಾನಿಲೆಡ್‌ ಇಜ್ಜೆರ್‌. ಆತೇ ಅತ್ತ್‌ ಯಾನ್‌ ದೇವತೆಲೆನ್ನ 
ಗೆಂದುನ ಪರಾಕ್ರಮಿ. ಯಾನ್‌ ಪಣ್ಣಿನೆನ್‌ ಕೆಬಿಕೊಂಡೆ ಮಲ್ತೊಂದು ಕೇಣ್ಣ. ದ್ರೌಪದಿನ ಸ್ವಯಂವರೊಡು 
ರಾಜೆರೆನ್‌ ಮಾತಾ ಸೋಪಾದಿನಿ ಯೇರ್‌? ಯಾನೇ ಅತ್ತ? ಅಗ್ನಿ ಖಾಂಡವವನ ಸುಡೊಂದುಪುನಗ 
ಕಾತೊಂದಿತ್ತಿನಿ ಯೇರ್‌? ಯಾನೆ ಅತ್ತ? ಯೆನಡ ಕಾಳಗೊಗು ಬತ್ತಿನ ದೇವತೆಲೆನ ದಂಡ್‌ನ್‌ ದೇಕ್ಷಕಡಿ 
ಪತ್ತಾದಿನಿ ಯೇರ್‌? ಯಾನೆ ಅತ್ತ? ಗೋಗ್ರಹಣ ಮಲ್‌ದಿನ ಕಾರವೆರೆನ ಸೈನ್ಯೊನು ಅರ್ಕಾದ್‌ ಮುರ್ಕಾದ್‌ 
ಬುಡ್ತಿನಿ ಯೇರ್‌? ಯಾನೆ ಅತ್ತ? ಈ ಮಹಾಯುದ್ದೊಡು ಭೀಷ್ಮನ್‌ ಸೋಪಾದ್‌ ಗೆಂದಿನಾಯೆ ಯೇರ್‌?) 
ಯಾನೆ ಅತ್ತ? ದ್ರೋಣೆರ್ನ ಕೋಪಾಗ್ನಿನ್‌ ತೆಕ್ಕಾದಿನಿ ಯೇರ್‌? ಯಾನೆ ಅತ್ತ? ನನ ದುಂಬುಗು ಕರ್ಣನ್ನಾ 
ಕೆರಿನಿ ಯೇರ್‌? ಯಾನೆ ಅತ್ತ? ಇಂಚಿತ್ತಿ ಮಾಮಲ್ಲ ಬೀರೊದ ಬಂಟಗ್‌ ಕುರುಕುಸೆಲ್‌ ಮಲ್ಲುವನ?” 


ಧರ್ಮರಾಯಗ್‌ ಒವ್ಪುಲ ನಾಟುಜಿ. ಅಯನವು ದುಂಬುದನೇ ರಾಗ. 


“ಅಂದ್‌ ಅರ್ಜುನಾ, ನಿಕ್ಕ್‌ ಯೇದ್ದ ಸರಿಸಮ ಅತ್‌! ದೇವತೆಲೆಡ್ಡ ದಿಂಜ ಪರಾಕ್ರಮಿ ಪಣ್ಣ್‌ ಈಯೆ 
ಪಣೊನೊಡು. ಬಾಕಿದಕುಲು ಪಣಯೆರ್‌. ಪೊಕ್ಕಡೆ ಕೊಚ್ಚೊಂಬ ದಾಯೆಗ್‌? ಯೆಂಕುಲು ನಿನ ಪರಾಕ್ರಮೊದ 
ಬಗೆನ್‌ ತೂತುಜನ? ಇತ್ತೆ ಕೃಷ್ಣೆ ಪಂಡಿನೆನ್‌ ಕೇಣೊಡ್ಡಿ. ನಿನ ಅಸ್ತೊಡು ಯೆನ ಕಂಟೆಲ್‌ ಕಡ್ಡುಲ. ಭರತವಂಶೊಗು 
ಕೇಡ್‌ ಮಲ್‌ದೆ ಪಂಡತ್ತ? ಆಂಡ ವಿಧಿಯೇ ಅಂಚ ಉಂಡು. ಯೆನ ಕೋಪೊಡು ದಾದ ಆವು? ಈಯಾಂಡ 

ಮಾಮಲ್ಲ ಬೀರೆ. ಶತ್ರುಲೆನ್‌ ಮುಗಿತ್‌ದ್‌, ಸಾಮ್ರಾಜ್ಕೊನು ಗೆಂದ್‌ದ್‌ ಭೀಮಗ್‌ ಪಟ್ಟ ಕಟ್ಟ್‌ದ್‌, ನಿಕುಲು 
ಮಾತೆರ್ಲಾ ಸುಕೊಟು ಬದ್‌ಕ್‌ಲೆ!” 


ಧರ್ಮರಾಯನ ಪರಂಚೆಲ್‌ ಮುಗಿಯುಜಿ. 


“ರಣಬೀರೊದ ಪಿರಯ ಕರಿದ್‌ ಪೋಂಡು. ತರೆ ನರೆದ್‌೦ಡ್‌! ಯಾನ್‌ ಇತ್ತೆನೇ ಕರ್ಣನ ಬಾಣೊಗು 
ಬಲಿಯಾತೆ! ಇಂಚ ಉಪ್ಪುನ ಯೆನ ಪುಣೊನು ಈ ನಿನ ಪಾತೆರೊದ ಮುನೆಟ್‌ ಕೂಂತೊಂದುಲ್ಲ! ಪಗೆ 
ಪತ್ತುಲೆಕದ ಈ ಕ್ರಮ ದಾಯೆಗ್‌ಂದ್‌ ನಿಕ್ಕೇ ಗೊತ್ತಿಜ್ಜಿ! ನಮ ಅಪ್ಪೆನ ಬ೦ಜಿಡ್‌ ಸುರೂಟು ಪುಟುದಿನ ಯೆಂಕ್‌ 
ಹೆರಿಯೆ ಪಣ್ಷಿನ ಮಲ್ಲಾದಿಗೆ. ನನ ಈ ಮಲ್ಲಾದಿಗೆ ಯೆಂಕ್‌ ಯಾವು. ಯಾನ್‌ ಒರಿ ಸೈತ್‌೦ಡ ದಾನ್ನೆ? ನಿಕುಲು 
ಒಟ್ಟುಗೆ ಅನ್ಯಮನ್ಕೊಡು ಅರಸ್ತಾನ ಮಲ್ಪುಲೆ. ಆಂಡ, ಅರ್ಜುನಾ ಈ ಭೀಮನೊಟ್ಟುಡು ಪೊರ್ದುಡುಪ್ಪುಲ. 
ಆಯೆ ಗರ್ವೊದ ಮಂಡೆ. ಈಯೆ ಆಯನ್‌ ಸುದಾರ್ಕೊಂದು ನಡಪುಲ! ಅಂಚನೆ ನಕುಲಸಹದೇವನಕ್ಷೆನ್‌ 
ಮೋಕೆಡ್‌ ಕಾತೊನುಲ! ದ್ರುಪದ ಕುಮಾರಿಗ್‌ ಬೇಜಾರಾವಂದಿಲೆಕ ತೂವೊಣುಲ. ನಮ ಪರಿವಾರದಕ್ಷೆಡ 
ನಂಬಿಕೆಡ್‌ ಎಡ್ಡೆಡುಪ್ಪುಲ.” 


ಇಂಚ ಪಣ್‌ ಧರ್ಮರಾಯೆ ಕಿದ್ದಿಲ್ಲ್‌ ಕತ್ತಿನ್‌ ದೀವೊಂದು ಕಣನೀರ್‌ ಅರ್ದಾವೊಂದೇ ಕಾಡ್‌ಗ್‌ 
ಪಿದಾಡಿಯೆ! ಆಂಡ, ಎಂಚಿತ್ತಿನ ಸಂದರುಡ್ಡ ಅಯಡಪ್ಪನೇ ಇತ್ತಿನ ಮೆಗ್ಯನಕುಲು ಕಾಡ್‌ಗ್‌ ಪೋವೆರೆ ಬುಡೆರ? 
ರಾಜೆನೇ ಇಜ್ಜಾಂದಿ ಬೊಕ್ಕ ರಾಜ್ಯಲಕ್ಷ್ಮಿನ್‌ ದಾಯೆಗ್‌ ಪಡೆತೊನೊಡು? ಕುಂತಿ ಪಣಿನಿಲ ಒಟ್ಟುಡುಪ್ಪುಲೇ 
ಪಣ್ಣ್‌. ಅಂಚ ನಕುಲೆ ಸಹದೇವೆರ್‌ ಅಣ್ಣನ ಪಿರಾವುಡ್ಬೇ ಪಿದಾಡಿಯೆರ್‌! ದ್ರೌಪದಿ ಮನಿಪಂದೆ ಕುಲ್ಲುವೊಲ? 
ಆಲ್‌ ದುಕ್ಕೊಡು ತರೆ ಕಂತ ಪಾಡೊಂದು ತನ ವಿಧಿಕ್‌ ನೆರೊ೦ಬೊಲು! ದುಶ್ಶಾಸನನ ನೆತ್ತೆ್ದ ಅಭಿಷೇಕೊಡು 
ತರೆಕುಜಲ್‌ನ್‌ ಬರ್ದೊನುನ ಅವಕಾಶ ತತ್ತ್‌ಂಡತ್ತಾ ಪಣ್ಣ್‌ ಯೆತೆ ದೆತ್ತೊಲು. ಪೊರ್ತು ಕಂತಿನೆಡ್ಜ್‌ ಬೊಕ್ಕ 
ತಾಮರೆಗ್‌ ದಾದ ಬೇಲೆ ಪಣೊಂದು ದ್ರೌಪದಿ ಜತೆ ಪೊಣ್ಣುಲೆಡಪ್ಪ ಅರಮನೆಡ್ಡ್‌ ಪಿದಾಡ್ಕೊಲು! ಜತೆಟ್‌ 
ರಾಜೆರ್‌ನಾಕುಲ್ಲಾ ಪಿದಾಡಿಯೆರ್‌! ಪರಿವಾರೊಲಾ ಅಂಚನೇ ಮಲ್ಟ್‌ಂಡ್‌! ಮಾತೆರೆಗ್ನ ದುಕ್ಕೊನೆ! 


ಅರ್ಜುನೆ ಮನೀಪಂದೆ ತೂವೊಂದೇ ಇತ್ತೆ! ಆಯಗ್‌ ಅಣ್ಣನನೇ ಚಿಂತೆ. ಕಡಲ್‌ಡ್‌ ಸೊರ್ಬಿನ ಸಿರೆಕ್ಷೆಡ್‌ 
ಮುರ್ಕುಲಕ್ಕುಲೆಕ ಆವೊಂದುಂಡು. ಎ೦ಚಲಾ ಆ ಅದ್ದನೊಡ್ಡು ಬುಡುಗಡೆ ಮಲ್ಲೊಂದು ರಾಜನ್‌ ನಾಡೊಂದು 
ಪೋದು, ಆಯನ ಕಾರ್‌ಗ್‌ ಬೂರ್ಗು ಜೋರುಡೆ ಬುಲ್ಲೆ! 


“ಅಣ್ಣಾ, ಯಾನ್‌ ಪಾಪಿ! ಎನನ್‌ ಉದ್ದಾರ ಮಲ್ಲುಲ. ಯೆನನ್‌ ಕರುಣೆಡ್‌ ತೂಲ. ಯೆನ ತಪ್ಪುಲೆನ್‌ 
ಮನ್ನಿಮಲ. ಯಾನ್‌ ದುಕ್ಕೊದ ಉರಿಮಾರಿಗ್‌ ಬಲಿಯಾವೊಂದುಲ್ಲೆ!” 


ಧರ್ಮರಾಯನ ಮನಸ್‌ ಮೆದು ಆಯಿಜಿ. ಅರ್ಜುನಡ, “ಲಕ್ಕ್‌ಲಾ ಬಾಲೆ! ಕಿರೀಟಿ! ಎನ್ನಾಜೆ ಲಕ್ಸ್‌! 
ಯಾವು! ಯಾವು!. ಯೆಂಕ್‌ ನಮ ಈತ್‌ ವರ್ಸ ಬದ್ಯೊಂದಿತ್ತಿನ ಕಾಡೇ ಮಲ್ಲ ಸಂಪೊತ್ತು. ನಿಕುಲು ನನಲಾ 
ಜೋಕುಲು! ಉಂದು ಕೆಟ್ಟ ಕಾಲ! ಯಾನ್‌ ಸಾಮ್ರಾಜ್ಯ ಪಣ್ಣಿನ ಕಾಳಸರ್ಪೊಗು ಪೋಡ್ಕೊಂದುಲ್ಲೆ! ನಮ 
ಅಮ್ಮೆರ್ನ ಮಿತ್ತೇ ಆಣೆ! ಈ ಪೋಲ!। ದ್ವಾಪರ ಯುಗ ಮುಗಿದಿಜಿ. ಯುಗೊತ ಅಕೇರಿಡ್‌ ಯುದ್ಧ ನಡತೊಂದುಂಡು! 
ರಾಜ್ಯೊದ ಆಸೆಡ್‌ ಯಾನ್‌ ಹಾಳಾವೊಡು ದಾಯೆಗ್‌? ಪಣ್ಣ.” 


ಇಂಚ ಪಣ್ಣಗ, ರಾಜಿಗ್‌ ಕೃಷ್ಣನೇ ಬರೊಡಾಂಡ್‌. 


“ಧರ್ಮರಾಯಾ, ಯಾವು! ಅರ್ಜುನನ ಪಾತೆರೊನು ಕೇಣ. ನಿನ ನಾಲ್ವೆರ್‌ ಮೆಗ್ಮನಕುಲು ನಿನ ನಿರೆಲ್‌ಲ್‌ 

ಅತ್ತ) ನಿರೆಲ್‌ಗ್‌ ಸೊಂತಿಕೆ ಉಪ್ಪುಂಡ? ಅರಮನೆತ ಪೊಂಜೊವುಲು ದಾನೆ ಮಲ್ಲೊಡು! ನಿನ ಮೋಕೆದ 
ರಕ್ಷಣೆ ಅಕ್ಷೆಗ್‌ ಬೋಡತ್ತ?” ಇಂಚ ಮಾತ ತರ್ಕ ಮಲ್ತ್‌ದ್‌ ಧರ್ಮರಾಯನ್‌ ಅರಮನೆಕ್‌ ಪಿದಾಡುಲೆಕ ಮಲ್ಪೆ! 
ಆಯಗ್‌ ದುಕ್ಕ ಉರ್ಕುದು ಅರ್ಜುನನ್‌ ತರ್ಕೊನುವೆ. ಮಾತೆದ್ದ ಮುರೆಡೈರ್‌. ಮುರಹರನ ಪಾತೆರೊದ 
ಮಂತ್ರೊಡು, ರಾಜನ ದುಕ್ಕೊಜರ ತಗ್ಗ್‌ಂಡ್‌. ಧರ್ಮರಾಯೆ ತನ ಮೆಯಿಸಾಲ್‌ಡ್‌ ಅರ್ಜುನನ ಮೋನೆ 
ಒರೆಸಿಯೆ. ಮಾತೆಠ್ಷ ಅರಮನೆಕ್‌ ಬತ್ತೆರ್‌. ಧರ್ಮರಾಯಗ್‌ ಭೀಮನ್‌ ಒರಿಯನೇ ಶತ್ರುಲೆನ ನಡುಟು 
ಬುಡ್ತಿನವು ಸರಿಯತ್ತ್‌ಂದ್‌ ತೋಜಿದ್‌, ತನ ಕಡೆತ ಬೀರೆರೆಗ್‌ ಪಣ್ಣೆ! ಅರ್ಜುನೆ ಅಪಗನೇ ಒಂಜಿ ಪ್ರತಿಜ್ಞೆ 
ಮಲುವೆ! 


“ಅಣ್ಣಾ, ಕರ್ಣನ್‌ ಇನಿತ ದಿನ ಯಾನ್‌ ಕೆ್ಲಿಂದಾಂಡ, ಯೆಂಕ್‌, ದುಸ್ಪೆರ್‌, ಕ್ರೂರಿಲ್‌, ಡಾಂಬಿಕೆರ್‌, 
ನಾಸಿಕೆರ್‌, ದೂರುದುರ್ಜನದಕುಲು, ಕಲ್ಪೆರ್‌, ಧರ್ಮಕಂಟಕೆರ್‌ ಪಡೆವುನ ದುರ್ಗತಿ ತಿಕ್ಕಡ್‌.” 


ಇತ್ತೆ ಧರ್ಮರಾಯಗ್‌ ಸಲ್ಲಿತ ಆಂಡ್‌. ಮೆಗ್ಯನ್‌ ತರ್ಕೊಂದು ದಿಂಜ ಪುಗರೈೆ! ಅಯಗ್ಗ ಅಂಚೆನೇ ಬಾಕಿದ 
ರಣವೀರೆರೆಗ್ದ ರಣಬೂಳ್ಯ ಕೊರ್ಯೆ ಮಾತೆ ಉಲ್ಲಾಸೊಡೇ, ಮಂಗಳ ವಸ್ತುಲೆನ್‌ ರಥೊಟು ದೀಪೊಂದು 
ಯುದ್ಧೊಗು ಪಿದಡಿಯೆರ್‌. ಅರ್ಜುನೆ ಬರಿನೆನ್‌ ತೆರಿದ್‌ ಭೀಮಗ್ತಾ ಕುಸಿ. ಆಯೆ ತನಡಿತ್ತಿನ ಆಯುಧೊಲೆನ್‌ 
ಸಾರಥಿಡ ಗೆಣ್ಣಾಯೆ. ಪದ್ರಾಡ್‌ ಸಾರ ಬಿರುಪಗರಿಲ್‌, ಐನೂದು ಅರ್ಧಚಂದ್ರ ಬಾಣೊಲು ಇಂಚ ಲೆಕ್ಕ 
ಕೊರ್ನಗ, “ಅಂದಾ! ಭೇಷ್‌! ಯುದ್ದೊಡು ಉಂದೆನ್‌ ಪ್ರಯೋಗ ಮಲ್ಲೆರೆಗಾದ್‌ ಯೆನ ಕೈ ಕಿರ್‌ಂಬೊಂದುಂಡು. 
ಕೌರವನ ನೆತ್ತಿಗ್‌ ಉಂದೆಟೇ ಹಾಕುವೆ! ಸದ್ಯ ಧರ್ಮರಾಯೆ ಸೋತುದುಲ ಕುಡ ಯುದ್ಧೊದ ಉಲ್ಲಾಸೊಡುಲ್ಲ 
ಅತ್ತ? ಅವ್ವೇ ಮಲ್ಲ ಸಂತೋಸು” ಪಣೊಂದು ನಲ್ಬುವೆ. 


ಧೃತರಾಷ್ಟಾ, ಕೇಣ್ಣ! ಅರ್ಜುನನ ಸೇನೆ ಬರೊಂದುಪುನೆನ್‌ ತೂದು ಕೌರವೆರ್‌ ಕಂಗಾಲಾಯೆರ್‌. ಇತ್ತೆನೇ 
ಭೀಮನ ಪೆಟ್ಟ್‌ಲೆಡ್‌ ಪೆರ್ಟಿ ಕಟ್‌ದಿನಕುಲು ಅರ್ಜುನನ ಪೆಟ್ಟ್‌ನ್‌ ಎಣ್ಣ್‌ದೇ ಮುಡಕಟಿಯೆರ್‌! 


ದುಶ್ಯಾಸನ ವಧೆ 


ಅರ್ಜುನನ ರಥ ಭೀಮನ ರಥೊತಡೆಗೇ ಬತ್ತ್‌ಂಡ್‌. ಇರುವೆ್ದ ಲಡಾಯಿದ ನಡೆತ ಬಗ್ಗೆಡೇ ಪಾತೆರೊಂಡೆರ್‌!. 
ಭೀಮೆ ಶಕುನಿನ ಸೇನೆದಂಚಿ ಪೋವೊಂದು, ಸಿಂಗೊದಂಚ ಅರೆದುನಗ, ಪಗೆನಕಲ್ಲ ತಿಗಲೆಡ್‌ ತೆಂಬರೆ 
ಬೊಟ್ಟಲೆಕಾಂಡ್‌! ಅಯನ ಉರಿಬೀರೊಡು ಕೌರವ ಕಡೆತಕುಲು ಪಿರಕಾರ್‌ ಕಲೆವೊಂದುಪುನೆನ್‌ ತೂಯಿನ 
ದುಶ್ವಾಸನಗ್‌ ದೂರ ಒರಿಯೆರೆಗಾಯಿಜಿ. ಆಯೆ ಮಾಮೆ ಶಕುನಿನ ಸಾಯೊಗು ಬರ್ವೆ ಅಯನ್‌ ತೂದು 
ಬದ್ಧ್‌ದೊರಿದಿನ ಬಾಕಿದ ಕೌರವಕುಮಾರೆರ್‌ ಒರಿಯೊರಿಯೆ ಬತ್‌ದ್‌ ದುಶ್ವಾಸನನೇ ಸೇರೊಣುವೆರ್‌! ದುಶ್ವಾಸನನ 
ಸೇನೆದ ಡೌಲು ಬಾರೀ ಜೋರಾಂಡ್‌! ಅಟ್ಟಹಾಸೊದ ದುಶ್ಶಾಸನೆ ಕೃಷ್ಣಡ, 


“ಕೃಷ್ಣಾ ಪಾಂಡವ ಬಲಭೀಮಗ್‌ ದುಶ್ಶಾಸನೆ ಬಯ್ದೆಂದ್‌ ಪಣ್ಣ. ತ್ರಿಮರಹರಶಿವನ್‌ ತಡೆಪುನಂಚಿನ 
ಜಗಜಟ್ಟಿ ಯಾನ್‌, ಭೀಮೆ ಪಣ್ಣಿನ ಆನೆದ ನೆತ್ತಿ ಪುಡಪೆರೆ ಬಯ್ದೆಂದ್‌ ಪಣ್ಣ. ಯೆನ ಎದುರು ಬರ್ಬಿನ ತಂಕ 
ಇತ್‌೦ಡ ಇತ್ತೆನೇ ಬರಡ್‌..” 


ಆತಾನಗನೇ, ಬಿರ್ಲೆರ್ನ ಬಿಲ್ಲ್‌ದ ಬೀಸದಂಚೊಡು ಭೀಮೆ ಬತ್ತ್‌ ದಾಂಡ್‌. ಆಯನ ಅರಬಾಯಿಲ ದಮ್ಮು 
ದರಿಪುನನೇ! ಆಂಡ ಕೌರವನ ಒಪ್ಪಪುಟುದಿನಕುಲು ಅವ್ವೆನ್‌ ಗೆಣ್ಣಂದೆ ಭೀಮನ ಮಿತ್ತ್‌ ಬೂರ್ಟೆರ್‌! “ಭೀಮನ್‌ 
ಯೆಂಕ್‌ಲು ಬುಡ್ತುಜ! ಭೀಮನ ನೆತ್ತೆರ್ದ ರುಚಿ ತೂಪನೆ” ಇಂಚ ಪಣೊಂದು ಭೀಮನ ರಥೊಕು ಮುಗಿ 
ಬೂರ್ಟೆರ್‌. ಆನೆ, ಕುದುರೆ, ರಥ ಪದಾತಿಲೆನ್ನ ತಬೆರೊಂದು ದುಂಬುದುಂಬೇ ಬತ್ತೆರ್‌. 


430 ತುಚುಭಾಷೆಡ್‌ ಹುಮಾರವ್ಯಾಸ ಭಾರತೊ 


"ಹ ಹ್ಹ ಹ್ಹಾ! ಸ್ವಾಮಿ ದ್ರೋಹಿ ಭೀಮೆ, ಅದ್ರೋಣಿ ಮೀನ್‌, ನಮ ಮಾರಿಬಲೆಕ್‌ ತಿಕ್ಕದ್‌ ಬೂರ್‌ಂ೦ಡ್‌! 
ಪುಡೆಂಕ್‌ದ್‌ ಬಲೆಪರ್ತೊಂದು ಪೋವಂದೆ. ಜೋಕೆ.” 


ಕೌರವ ಕುಮಾರೆರ್‌ ಇಂಚ ಪಣ್ಣಗನೇ, ಸಿರೆಕ್ಷನ್‌ ರಾಪಾವೊ೦ದು ಕಡಲ್ಬ ಉಡಲ್ಲ್‌ ಪರ್ವತ ಲಕ್ಕೊಂದು 
ಬತ್ತಿಲೆಕ ಮುತ್ತಿಗೆದಿಡೆಟ್ಟೇ ಭೀಮೆ ಲಕ್ಕ್‌ದುಂತುವೆ! 


ಭೀಮನ ಬೀರದೆಚ್ಚಿನ್‌ ತೂಯಿನ ಅರ್ಜುನೆ ನಕುಲಗ್‌ ಪಣ್ಣೆ “ಭೀಮನ ಸಾಯೊಗು ನಿಕುಲೇದ್ದ ಬೋಡುಂದಿಜ್ಜಿ. 
ಕತ್ತಲೆನ್‌ ಕರಪುನೆಕ್‌ ನಿಸರ್‌ಗ್‌ ಯೆರೆನ ಸಾಯೊಲ ಬೊಡ್ಡತ್ತ? ಅಂಚ ನಿಕುಲು ಪಿರಪೋಲೆ.” 


ಅರ್ಜುನೆ ಪಂಡಿಲೆಕ್ಕನೇ ಆಂಡ್‌! ಭೀಮೆ ತನ ಮಿತ್ತ್‌ ಬರೊಂದುಪುನ ಆನೆದಂಡ್‌ಲೆನ್‌ ಕೊಚ್ಚಿದ್‌, 
ರಥೊತಕ್ಷೆನ್‌ ಪೊಡಿ ಮಲ್ತ್‌ದ್‌, ರಾಹುತೆರೆನ್‌, ಸೈನಿಕೆರೆನ್‌ ಜೆಪುಡಾವೊಂದು ದುಂಬರಿಯೆ. ರಡ್ಡ್‌ ಕೈಯಿಟ್ಸಾ, 
ಗದೆ ಖಡ್ಗೊಲೆನ್‌ ಪತೊಂದು, ಒಂಜೇಲೆಕ ಹಾಕೊಂದು ದುಶ್ಶಾಸನನ ಪಾಸಡಿಲೆನ್‌ ನಾಶ ಮಲ್ಪುವೆ. ಅಪಗ 
ಆಯನ ಮೆಗ್ಯನಕುಲು ಎದುರುಗು ಬರ್ಬೆರ್‌. ಭೀಮೆ ಉಂತುದು ಆಕ್ಷೆನ್‌ ಪೂರಾ ಸರೀಟೆ ತೂಪೆ! 


“ಓಹೋ! ಕೌರವೆರ್‌! ದಾನ್ನೆ ಬತ್ತರ್‌? ಇನಿತ “ಗದೆಪರ್ಬ' ತೂಪಿನ ಅಂಗಲಪುಡು ಬತ್ತರ? ಪರಯೆ 
ಕೌರವಗ್‌ ದಾನೆಂದ್‌ ಪಣ್ತರ್‌? ಪಿರ ಬರಂದ್‌ ಪಣ್ಮಿಜರತ್ತ?” ಇಂಚ ಕೇಣುನ ಭೀಮನ ಸೊರಲ ಸದ್‌ರ್‌ದವತಶ್ತ್‌! 


ಧೃತರಾಷ್ಟ್ರ ದೊರೇ ಕೇಣ್ಣ! ನಿನ ಜೋಕ್ಸು ಭೀಮಡಪ್ಪ ಪುಣೆಯಿನ ಪೊರ್ಲುನು ಪಣ್ಣೆ ಕೇಣ್ಣ. 

“ಗಿಡಿ' ಓಲು? 'ಗಿಳಿ'ಕುಲು ಓಲು? ತೋಳ ಓಲು? ಟಗರ್‌ಲ್‌ ಓಲು? ಪ್ರಳಯತೆಡಿಲ್ಬಂಚಿನ ಆ ಭೀಮೆ 
ನಿನ ಜೋಕ್ತೆನ ಬೆರಿಬುಡ್ಡೆ. ತಿಕ್ಕಿನಕ್ಷೆನ್‌ ದರ್ಟ್‌ ಜೆಪುಡಾಯೆ! ಬತ್ತ್‌ದ್‌ ಒಂತೆ ಪೊರ್ತುಡೇ ಇರುವ ಜೋಕುಲು 
ಅಂಚಿಗ್‌ ಸಂದ್‌ದಾಂಡ್‌! ಅಡೆಗ್‌ ನಿನ ನೂದು ಆಣ್‌ಜೋಕ್ಷೆಡ್‌ ಸೊಣ್ಣತ್ತೆಡ್ಮ ಯಮನ ದಾಕಲೆಗ್‌ ಸೇರೈರ್‌. 
ಇತ್ತೆ ಭೀಮಗ್‌ ಸೊಣತ್ತೊರುಂಬದಯನ ಮಿತ್ತೇ ಕಣ್ಣ್‌! ಅಂಚ ದುಶ್ಶಾಸನನ್‌ ಲೆಪ್ಪುವೆ! ಆಯೆಲ ಅಂಡ್ಕಂದೆ 
ಬತ್ತೆನೇ! ಭೀಮೆ ಆಯನ್‌ ತುರ್ದುಡು ಲೆತೊಂದು ಬತ್ತಿನ ಸಾರಥಿನ್‌ ಸುರುಟು ಪುಗರುವೆ. ಬೊಕ್ಕ ದುಶ್ಶಾಸನಡ 
ಇಂಚ ಪಣ್ಣೆ! 

“ದುಶ್ವಾಸನಾ. ಪೊಕ್ಕಡೆ ದಾಯೆ ಪೊರ್ತು ಕಳೇವೊ೦ದುಲ್ಲ! ನಮ ಪೊರುಂಬಾಟೊಗು ಸುರುಕೊರ್ಯ. ನಮ 
ಇರುವೆರೆ ಪೊರುಂಬುಗ. ನಮ ಸೇನೆಲ್‌ ತೂವೊಂದುಪುಡ್‌! ನಮಡ ಬಿರ್ಲೆರೇರ್‌೦ದ್‌ ಅಕುಲೇ ತೆರಿಯೊನಡ್‌!” 


ದುಶ್ಶಾಸನೆ ಒಪ್ಪಿದ್‌, ತನ ಸೈನಿಕೆರೆಗ್‌ ಇಂಚ ಪಣ್ಣೆ[ 


“ಸೈನಿಕೆರೇ ದೂರ ಉಂತುಲೆ| ಇಂಬೈ, ಪಂಡ ಈ ಭೀಮೆ, ಬಾರೆದಕುಲ್ದೆಲೆನ್‌ ತೊರ್ತುದೊಂಕುನ ಬೀರೆ! 
ಮುಗ್ಗೆದ್ದ ಬೋಂಟೆಡ್‌ ಬಾರಿ ಬಿರ್ದೆ!! ಉರೆಕ್ಷೆಗ್‌ ಹಾಕುವೆ! ಇಂಬೈನ ಕೀರ್ತಿದ ಕಮ್ಮೆನ ಪಂಡ ಕೇದಗೆದನೆ! 
ನಿಕುಲು ಮಾತೆರ್ಲಾ ತೂವೊಂದುಪ್ಪುಲೆ| ಕಾಳಗೊಡು ಯಾನ್‌ ಒರಿಯೆ ಇಂಬ್ಯನ್‌ ತೂವೊನುವೆ!” 


“ಭೇಷ್‌! ದುಶ್ವಾಸನಾ! ದೈರ ಪಂಡ ಉಂದುವೆ! ಇಂಚನೇ ಉಪ್ಪೊಡು! ಕೌರವನ ಮೆಗೈೆ ಪೊಟ್ಟು 
ಪಾತೆರೊದ ಬಂಟೆ ಅತ್ತತ್ತ? ಬೀರೊದಯನ ಬಗೆ ಉಂದುವೆ?” 

ಇರ್ದೆರ್ಲಾ ದಿಂಜ ಹೊರು ಉರ್ಲೊಂಬೆರ್‌! ರಥೊಡ್ಜ್‌ ಜತ್ತ್‌ದ್‌ ಕತ್ತಿ ಗುರಾಣಿಲೆನ್‌ ಪತೊಂದು, ದಂಡೆ 
ಮಂಡಿಲೆಡ್‌ ಉಂತ್ಯೆರ್‌! ಇರುವೆರ್ನಲಾ ನಡಪುನ ಗತ್ತ್‌. ಹೊಡ್ತೊದ ಬಿಗು, ಹಾಂಕರೊದ ನುಡಿ, ಕತ್ತಿ ಬೀಜುನ 
ಬಿರ್ಲಾದಿಗೆ, ಮಾತಲ ತೂಪಿನಕುಲು ಮೆಚ್ಚಿದ್‌ ತರೆತೂಂಕುನನೇ। ಏತೇತೋ ಬಗೆತ ಕೈದುಲೆನ್‌ ಪತೊಂದು 

ಕಾದಿಯೆರ್‌! ಈತಾಂಡಲ ದುಶ್ಶಾಸನಗ್‌ ಒಂಜಿಲಾ ಗಾಯ ಆವಂದಿನೆನ್‌ ತೂದು ಭೀಮೆ ಮೆಚ್ಚಿಯೆ! ಕಡೆಕ್‌ 
“ನಂಕ್‌ ಆಯುಧೊಲು ದಾಯೆಗ್‌? "ಮಲ್ಲಕುಸ್ಥಿ'ಡ್‌ ಸಗ್ನಿ ಪರೀಕ್ಷೆ ಮಲುಗನ?” ಕೇಂಡಿನೆಕ್‌ ದುಶ್ಶಾಸನೆ 
ಕಡಕ್ಕ್‌ಡೇ ಪಂಡೆ. 


“ಭೀಮಾ, ಬಾರಿ ಕೊಚ್ಚೊಂದುಲ್ಲತ್ತ? ಯಾವು. ಇತ್ತೆ ನಿಕ್ಕ್‌ ಒವ್ವೊವ್ವ ಆಯುಧೊಲೆಡ್‌ ಆಸೆ ಉಂಡಾ ಪಣ್ಣ. 
ಅವ್ವೇ ಆಯುಧೊಲೆದ ಬಾಯಿಗ್‌ ನಿನನ್‌ ಬೂರ್ಟಾವೆ! ಅಯಿಡ್ಜ್‌ ದುಂಬು ನಿಕ್ಕ್‌ ಜಟ್ಟಿ ಕಾಳಗೊಡು ತೊಡು 
ಉಂಡುಡ ಅಂಚನೇ ಮಲ್ಲುಗ. ನಿನ ಮಂಡೆದ ಬುದ್ದೆ ಅಯಿಟೇ ದರಿಯಡ್‌!” 


ಇಂಚ ಪಣೊಂದು ದುಶ್ಶಾಸನೆ ಜಟ್ಟ ಕಾಳಗೊಗೇ ದುಂಬಾಪೆ! ಸರಿ. ಇರ್ವೆರ್ಲಾ ಚಲ್ಲಣ ಬಿಗಿತ್ತೊಂಡೆರ್‌! 
ಸೊಂಟಪಟ್ಟಿನ್‌ ಗಟ್ಟಿ ಮಲ್ಲೊಂಡೆರ್‌! ಗರೊಡಿದೇವತೆಲೆನ್‌ ನಿನೆತೊಂದು ಜೈಕಾರ ಮಲ್ಲೊಂದು, ಕೈ ತಟ್ಟೊಂದು, 
ಜಟ್ಟಿಕಾಳಗೊದ ಕಳೊತ್ತ ಮಣ್ಣ್‌ನ್‌ ಬಿರೇಲ್ಡ್‌ ದೆತ್ತ್‌ದ್‌, ರಟ್ಟೆಲೆಗ್‌ ಬಿರ್ಕೊಂಡೆರ್‌! ಇಂಚ ಈ ಜಗಜಟ್ಟಲ್‌ ಪಗೆ 
ಉರ್ಕಾವೊಂದು ಎದುರೆದುರು ಬನ್ನಗ, ಮಿತ್ತ್‌ಡ್ಜ್‌ ತೂವೊಂದಿತ್ತಿನ ದೇವತೆಲೆಗ್‌ ಇರುವೆರೆನ್ನ ಪುಗರುನನೇ 
ಬೇಲೆ ಆಂಡ್‌! 


ಧೃತರಾಷ್ಟ್ರಾ ಇರುವೆರ್ಲಾ ಸಮಸಮ ಹಾಕೊಂಡೆರ್‌. ಒಂಜೆಗ್‌ ರಡ್ಡ್‌ ರಡ್ಡೆಕ್‌ ನಾಲ್‌, ಇಂಚ ಗುದ್ದೊಂಡೆರ್‌! 
ಸುರುಸುರುಟು ದುಶ್ಶಾಸನೆನೇ ದಿಂಜ ಹಾಕ್ಕೆ. ಆಂಡ ಅಕೇರಿಗ್‌ ಅಯನ ದಮ್ಮು ಪಿರಿಂಡ್‌. ತಂಕ ತಗ್ಗ್‌ದ್‌ 
ಬಚ್ಚೆಲ್ಡ್‌ ಸೇಂಕೊಂದುಪ್ಪುನಗ ಆಯನ ಜುಟ್ಟು ಪತ್ತಿನ ಭೀಮೆ, ತನ ಕಾರಮುದೆಲ್ಲ್‌ ಒಯ್ಸ್‌ ಪಾಡೊಂದು, 
ಮೂಂಕು ಮುಸ್‌೦ಟುಗ್‌ ಗುದ್ದುನಗ ನೆತ್ತೆರ್‌ ಜತ್ತ್‌೦ಡ್‌! ದುಶ್ಶಾಸನನ ನೆತ್ತೆರ್ಸ್‌ ಅಂಗ್‌ ಅರ್ಟಾವೊಂದಿತ್ತಿನ 
ಭೀಮಗ್‌ ಒರಾನೆ ಒಸಯೊ ಬತ್ತಿಲೆಕಾಂಡ್‌. ನರಸಿಂಹ ಅಬತಾರೊಡು ಹರಿ ಹರಣ್ಯಕಶಿಪುನು ತುಡೆಟ್‌ 
ಒಯ್ಕ್‌ ಪಾಡೊಂದಿಲೆಕ, ಭೀಮೆ ನಿನ ಮಗನ್‌ ಒಯ್ತ್‌ ಪಾಡೊಂಡೆ. 


“ಸ್ವಾಮಿ ದ್ರೋಹಿ, ಇತ್ತೆ ತಿಕ್ಕಿಯತ್ತ? ಅಬ್ಬಬ್ಬ! ಯೇತ್‌ ಸೊರ್ಕು ನಿಕ್ಕ್‌ ಆನಿ ಜೂಜುದ ಕಲಟ್ಟ್‌, ದೌಪದಿನ 
ತರೆಸೂಡಿ ಒಯ್ತ್‌ ಬುಡ್ಡಾದನ? ಆಹ! ನಿನ ಕಡೆತ ಕುದ್ಕೆರ್ದು ನಿನನ್‌ ಒರಿಯನೆ ಯೆನ ಕೈಕ್‌ ಕೊರ್ದು ಪೊರ್ಲು 
ತೂವೊಂದುಲ್ಲೆರ್‌! ಆಕ್ಷೆಗ್‌ ಯೆನನ್‌ ತಡೆಪೆರೆಗಾಂಡ ಬರಡ್‌.” 


ಭೀಮಗ್‌ ಆನಂದೊಡು ಮೈಯಿ ಕೊಕ್ಕೆರೊಂದುಂಡು. ದುಶ್ಶಾಸನನ ನೆತ್ತೆರ್‌ನ್‌ ಕಣ್ಣ್‌ಡೇ ಪರ್ದಿಲೆಕ ತೂವೊಂದುಲ್ಲಿ 


“ಯೆಂಕ್ಷೆನ್‌ ಆನಿ ಕಾಡ್‌ಗ್‌ ನೂಕುದರ? ಯೆಂಕ್ಷೆನ್‌ ನಿಕಲ್ನ ಗಾಡಿದ ಬೋರಿಲ್‌ಂದ್‌ ಗಯಿತರಗ? 
ಅಂಚಾಂದ್‌ ಬೀದಿ ಬೀದಿಲೆಡ್‌ ಕೋಂಗಿ ಕಟ್‌ದ್‌ ಪಣೊ೦ಡರ? ದೌಪದಿ ನಿಕಲ್ಲ “ತೊತ್ತು' ಅತ್ರ? ಯೆಂಕ್ಷೆನ್‌ 
ತೂಟು ಪೊತ್ತಾವೆರೆ ತೂಯರ? ಇಸೊಟು ಮುಗಿಪೆರೆ ಬಯಕಿಯರ? ನಿಕಲ್ಲ ದುಂಬುದ, ಕಾಟ್‌ಕರ್ಮೊಲು 
ನೆಂಪುಂಡ?” ಇಂಚ ಪಣೊಂದು ಆಯನ ಪರು ಕದೆತ್‌ದ್‌, ತಿಗಲೆ ಬಗ್‌ದ್‌, ನೆತ್ತೆರ್‌ ಮುಕ್ಕುಳ್ತೊಂದು, 
“ವಾಹ್‌! ಅಮುರೊೊಡ್ಬುಲ ರುಚಿ। ಕರ್ಣಾ, ಕೌರವಾ, ಶಕುನೀ, ಕೃಪಾ, ನಿಕುಲ್ಲಾ ಬಲ್ಲೆ. ಒಂತೆ ರುಚಿ ತೂಲೆ! ಅತ್ತ್‌! 
ಹೇಡಿಲೆಲೆಕ ಉಂತುದರತ್ರ? ಉಂದು ಸರಿಯಾ? ದುಶ್ಶಾಸನನ್‌ ಪಿಲಿತ ಬಾಯಿಗ್‌ ಪಾಡ್ಯರತ್ತ? ನಿಕುಲು ಆಣ 
ರೂಪೊದ ಪೊಣ್ಣುಲು। ಛೀ! ನಿಕ್‌ಲೆಗ್‌ ಧಿಕ್ಕಾರ!” 


ಭೀಮನ ಬಿರ್ಬೊಲಿದ ನೋಟೊಡೇ ಕೌರವನ ಕಡೆತಕುಲು ದನಿಮನಿ ದಾಂತಿನ ಒರುಕುಲಾಯೆರ್‌! 
ಅಕುಲು ಅಂಚ ಪನಿಪಂದಂದೆ ಉಂತುದಿಲೆಕನೇ ಭೀಮೆ, ದುಶ್ಶಾಸನನ ನೆತ್ತೆರ್ದ ಓಕುಳಿಡ್‌ ಗೊಬ್ಬೊಂದಿತ್ತೆ! 
ಅಂಚೆನೇ ತೋಜಿನಕ್ಷೆನ್‌ ಜರೆವೊ೦ದುಲ ಇತ್ತೆ “ಎಲಾ! ಎಲಾ! ಅಶ್ವತ್ಥಾಮಾ, ಈಲಾ ನಿನ ಅಮ್ಮದ ಪರಮವೀರೆರ್‌೦ದ್‌ 
ಪಣೊಂದಿತ್ತರತ್ತ? ಇತ್ತೆ ದುಶ್ಶಾಸನನ್‌ ಒರ್ರೊನ್ನೆರೆಗ್‌ ದಾಯೆಗ್‌ ದುಂಬಾಯಿಜ? ಓ! ಕೃಪಾಚಾರ್ಯಾ, ಓ. 

ಶಲ್ಯಾ, ಶಕುನೀ, ಬಾಹ್ಲೀಕಾ, ನಿಕ್ಷೆಗ್‌ ಒಟ್ಟುಗಾದ್‌ಲ ಬುಡಾವೊನೆರೆಗಾಯಿಜ? ಓಹ್‌! ಕರ್ಣೆ! ನಿನ ಪ್ರಭು 
ಕೌರವಗ್‌ ಈಯೆ ಮಾಮಲ್ಲ ಶೂರೆಗೆ.! ಕೌರವನ ಹಿತ ಕಾಪುನಾಯೆ ಈಯೆಗೆ! ಕೌರವೆರ್ನ ಕುಲೊಕು ಈಯೆ 
ಕಣ್ಣ್‌ಗೆ! ಈಯೆ ಗತಿಗೆ! ಈಯೆ ಮತಿಗೆ! ಇತ್ತೆ ತೂಂಡ ಇಂಚ! ಕೌರವನ ಮೆಗ್ಯಗೇ ಗತಿದಾಂತಿಲೆಕ ಆದ್‌ 
ಹೋಯಿನೆಟ್‌ ನಿನ ಪೆರೈೆಗ್‌ ಕುಂದು ಕೋರೆ ಆಂಡತ್ತ?” 


ಭೀಮೆ ದುಶ್ಕಾಸನನಂಚಿ ತಿರ್ಲುವೆ! ಏಯ್‌! ದುಶ್ಶಾಸನಾ. ಸಯ್ಯೊಂದುಲ್ಲತ್ತ? ಈ ಕಡೆಕಾಲೊಡು ನಿನ್ನಾಯೆ 
ಕೌರವನ್‌ ಲೆತ್ತೊಂಬನ? ನಿನ ಕಡೆಟ್‌ ಯೇರ್ಲಾ ಇಜ್ಜೆರತ್ತ?” 


ಭೀಮೆ ಅಂಚಿಂಚಿ ತೂಪೆ. ಕೌರವೆರ್ನ ಪಕ್ಷದಕ್ಷೆನ್‌ ಬುಡ್ಬು, ಪಾಂಡವ ಪಕ್ಷದಕ್ಷೆಗ್ಗ ಉಂದುವೇ ಸವಾಲ್‌ 
ಪಾಡುವೆ! “ಅಯ್ಯಾ. ಧೃಷ್ಟದ್ಯುಮ್ಮಾ, ಸಾತ್ಯಕೀ, ಶಿಖಂಡೀ, ನಿಕ್ಷೆಗ್‌ ಆಪು೦ಡು೦ದಾ೦ಡ ಇಂಬ್ಯನ್‌ ಒರಿಪ್ಪಾವೊಣ್ಣೆ!” 


ಕಡೆಕ್‌ ಕೃಷ್ಣನ್‌ ತೂದು, “ಮುರಾರೀ, ದಾನವವೈರೀ, ದುಸ್ಟದಮನಕಾರೀ, ಇತ್ತೆ ನಿಕ್ಕ್‌ಲಾ ಯೆನ್ನೊಂಜಿ 
ಲೆಪ್ಪು ಉಂಡು! ಕೌಮೋದಕೀ' ಗದೆ ಪತೊಂದು ಇಂಬ್ಯನ್‌ ಬುಡ್ಬಾವರೆ ಬಲ್ಲ” ಪಣ್ಣೆ. ಕೃಷ್ಣೆಲಾ ಮನೀಪುಜೆ! 
ಭೀಮನ ಗರ್ವೊಗು ಉರ್ದುನನೇ ಆಂಡ್‌! ಅರ್ಜುನನ್‌ ತೂವೊಂದು, “ಫಲ್ಗುಣಾ, ಕೇಣ್ಣ. ಮೂಜಿ ಲೋಕೊಡು 
ನಿನನ್‌ ಮಿಂಜೆಸುನಕುಲಿಜ್ಜೆರೆ! ಈ ಪೆರೈೆನ್‌ ಒರೊನುನ ಆಸೆ ಇತ್ತ್‌ಂಡ ಗಾಂಡೀವ ಪತೊಂದು ಈ ದುಸ್ಟನ್‌ 
ಒರ್ರೊನ್ನೆರೆಗಾದ್‌ ದುಂಬು ಬಲ್ಲ.” 


ಅರ್ಜುನಗ್ಗ ಒರಾನೆ ರೌಸು ಏರ್‌೦ಡ್‌! ರಥೊಡ್ಜ್‌ ಜತ್‌ದ್‌, “ಅಂದ್‌! ಅಂದ್‌! ತಪ್ಪು ದಾನೆ? ಪಗೆನಾಯೆ 
ಆ೦ಡಲ ದುಶ್ವಾಸನನ್‌ ಯಾನ್‌ ಕಾತೊನುವೆ! ಯೆಂಕ್‌ ಮಿಸಿ ಕಟ್ಟುನ ಈಯೇ ಇತ್ತೆ ಯೆನ ಪಗೆ!” ಪಣೊಂದು 
ಬಿರು ಪತೊಂದು ಪಿದಡ್ಕೆನೆ! ಅಪಗ ಕೃಷ್ಣೆ ಮುಟ್ಟ ಬತ್ತ್‌ದ್‌ ಅರ್ಜುನನ ಗಾಂಡೀವ ಒಯ್ರ್‌ ದೆತೊಂದು, 
ರಥೊಟು ಕುಲ್ಲಾವೊಂದು ಬುದ್ಧಿ ಪಣ್ಣೆ! 


“ಅರ್ಜುನಾ, ಅಂದ್‌ಯಾ, ಭೀಮನ್‌ ಗೆಂದುನಾಯೆ ಈಯೆನೆ! ಆಂಡ ಯೆಂಕ್ಷೆಗ್‌ ಬಯ ದಾದ ಗೊತ್ತುಂಡ? 
ಭೀಮೆ ಇತ್ತೆ ಭೀಮೆ ಆದ್‌ ಇಜ್ಜೆ. ಆಯೆ ಇತ್ತೆ ಒಂಜಿ ನಮೂನೆಡ್‌ ಕಾಲರುದೆನೆ! ಆಯನ್‌ ಸರೀಟೆ ತೂಲ, 
ಮಾರ್ದೊದ ಮಾರಿಯಾದುಪ್ಪುನಯನ್‌ ಕುಡ ಕುಡ ತೂಲ.” 


ಅರ್ಜುನೆ ಭೀಮನ್‌ ತೂಪೆ. ಆಯೆ ತ್ರಿಪುರಾರಿ ರುದ್ರಲೆಕನೇ ತೋಜಿಯೆ! ಅರ್ಜುನಗ್‌ ಅಕಲ್‌ ಬತ್ತಿಲೆಕಾಂಡ್‌! 
“ಅಂದ್‌, ಈ ಭೀಮೆ ಬಯಂಕರೊನೆ! ಕೃಷ್ಣಾ, ಈ ಪಂಡಿನನೇ ಸಮ. ಯಾನ್‌ ಪಿದಾಡ್ಬಿನನೇ ತಪ್ಪಾಂಡ್‌?” 


ಇಂಚ ಪಣೊಂದು ಕೃಷ್ಣಗ್‌ ಅಡ್ಡಬೂರ್ದು ಸೊಲೆ ಸಂದಾವೆ! 
ಣ ಉ ಎ ೬ 


ಭೀಮೆ ನೆತ್ತೆರ್‌ ಪರೊಂದೇ ಇತ್ತೆ! ರಡ್ಡ್‌ ಕಡೆತಕ್ಷೆನ್‌ ಜರೆವೊ೦ದುಲಾ ಇತ್ತೆ. ದ್ಯೂತ ಸಭೆಟ್‌ ನಡತ್ನ್‌ದಿನ 
ಅಪಮಾನೊದ ಉರಿನ್‌ ತೆಕ್ಕಾಪೊಂಬಿನ ತುರ್ತುಡುಲ್ಲೆ. ಆಯನ ಪಂಚೇಂದ್ರಿಯೊಲುಲ ಕುಸಿತ ಅನ್ನವೊಡುಲ್ಲ. 
ದುಶ್ಶಾಸನೆ ಕಲ್ಕುನವು ಕೆಬಿಕ್‌ ಹಿತ ಉಡೆದ್‌ ಪೋತಿನ ಉಡಲ್ಬ ನೋಟ ಕಣ್ಣ್‌ಗ್‌ ಹಿತ! ಉಡಲ್‌ ಬಗ್ಗುನ 
ಬೇಲೆಡ್‌ ಕೈಯಿಕ್‌ ಹಿತ! ನೆತ್ತೆರ್‌ ಮಾಸೊದ ಮೂರಿ ಮೂಂಕುಗ್‌ ಹಿತ! ನೆತ್ತೆರ್‌ ಪರ್ನಗ ನಾಲಯಿಗ್‌ ಹಿತ! 


ಈ ರಣಕಣೊಟು ಆಯೆ ಗಾಳಿಡೇ ಬದುನ ಸರ್ಪೊದಲೆಕ ದುಶ್ಶಾಸನನ ಜೂವೊದ ಗಾಳಿಡೇ ಬದ್ಯೊಂದುಲ್ಲೆ. 
ದುಶ್ಶಾಸನನ ಬಂಜಿ ಬಗ್‌ದ್‌. ಕರ್‌ ಕಲೆದ್‌ ಚೆಂಡ್‌ದಲೆಕ ಕೈಯಿಟ್‌ ಪತೊನ್ನಗದ ಸ೦ತೋಸುಡು ಮೋನೆ 
ಅರ್ಲ್‌೦ಡ್‌! ತುಂಡುಬಂಡ್‌ ಆಯಿನ ದುಶ್ವಾಸನನ್‌ ತೂವೊಂದು ನಲ್ತೆ! ಬೊಕ್ಕ ದ್ರೌಪದಿನ್‌ ಅಡೆಗೇ ಲೆಪುಡಾವೆ. 
ಆಲ್‌ ಕಾರ್‌ದ ಗೆಜ್ಜಿದ ದನಿಕೊರೊಂದು, ಗಾಂಬಿರೊಡೆ ಬನ್ನಗ, ಭೀಮನ ವಿಜಯಲಕ್ಷ್ಮಿಯೇ ಬರೊಂದುಲ್ಲಲ್‌ 

ಪಂಡ್ದ್‌ ಕೆಲವೆರ್‌ ಎಣ್ಣಿಯೆರ್‌! ನನ ಕೆಲವೆರ್‌ ಕೌರವರಾಯನ ಮರಣಸೂಚಕೊನೇ ಆದ್‌ ಬರೊಂದುಲ್ಲಲ್‌ 
ಪಂಡೆರ್‌। 


ದ್ರೌಪದಿ ಭೀಮನಡೆ ಬತ್ತ್‌ದ್‌, ಪರಾಕ್ರಮೊದ ಅಗ್ಗುಡೆನೇ ಆದಿಪ್ಪುನ ಭೀಮನ್‌ ದೂರೊಡೇ ತೂಯೊಲು. 
ಅಪಗ ಭೀಮೆ ಆಲೆನ್‌ ತಾನೇ ಲೆತೊಂದು ಬತ್ತೆ “ತೂಲ! ನಿನ ಬಯಕೆದಂಚೆನೇ ನಡತ್‌ದ್‌ಂಡ್‌!” ಪಂಡೆ. 
ಆಂಡ ಅಲೆಗ್‌ ಅರ್ತ ಆಯಿಜಿ! ದುಶ್ಶಾಸನನ ಗುರ್ರಲ ತಿಕ್ಕ್‌ಜಿ. ಭೀಮೆ ಅವು ದುಶ್ಶಾಸನನ ಪುಣ ಪಂಡಿಗಿನನೇ 
ಗೊತ್ತಾಯಿನಿ. ಅಲೆಗ್‌ ಸಮದನ ಆಂಡ್‌. ಭೀಮನ ಕಯ್ತಲ್‌ ಬರಲ್‌. 


ಕೋಪೊಡು ಆ ದುಸನ್‌ ಕಾರ್ಟ್‌ ತೊರುವೊಲು. ತನ್‌ ಬಾಸೆ ಕೊರ್ತಿಲೆಕ ನಡತೊಂದಿನ ಭೀಮನ್‌ 
ಮೆಚ್ಚಿದ್‌ ತೂಪೊಲು. ಆಯನ್‌ ಪುಗರೊಂದು ಉಂತ್ಕಲ್‌! ಭೀಮೆ, “ದ್ರೌಪದೀ ಕುಲ್ಲುಲ. ಇಂಬೈನ ಕರ್ಲ್‌ದ 
ಮಾಲೆನ್‌ ಪಾಡೊಣುಲ! ನೆತ್ತೆರ್ಲ್‌ ಮೀಪಿನ ಆಸೆ ಇತ್ತ್‌ಂಡ ಪಣ್ಣ!” ಪಣ್ಣೆ. ಬೊಕ್ಕ ರಡ್ಜ್‌ ಅಂಗೈಡ್‌ ನೆತ್ತೆರ್‌ 
ದೆತ್ತ್‌ದ್‌ ತರೆಕುಜಲ್‌ಗ್‌ ಪಾಡ್ಜ್‌, ದುಶ್ಶಾಸನನ ಪರುತ ಬರ್ಚಣೆಡ್‌ ಬರದ್ದಿದ್‌, ಬಗ್ಗಲೆ ದೆತ್ತ್‌ದ್‌ ಪೊರ್ಲುಡೆ 
ಪೂಜುವೆ! 


“ದ್ರೌಪದೀ ಆನಿದ ದಿನ ಈ ಪಣ್ಣಿನವು ನೆಂಪುಂಡ?” ಕೇಣುವೆ. 


“ತನ ತರೆತ ಸಿರಿಮುಡಿಕ್‌ ಕೈ ಪಾಡ್ಬಿನ ದುಸ್ಟನ ನೆತ್ತೆರ್‌ನ್‌ ಪೂಜಿದ್‌ ಭೀಮೆ ತರೆ ಬರ್ಚ್‌೦ಡ ಮಾತ್ರ 
ಗಿರಿದ್‌ ಪೋಯಿನ ಯೆನ ತರೆಕುಜಲ್‌ ಕಟ್ಟೊನುವೆ” ಇಂಚ ಪಣ್ಣಿನೆನ್‌ ನೆಂಪು ಮಲ್ತ್‌ದ್‌, “ರಮಣೀ ನಿನ 
ಬಯಕೆ ತೀರ್‌೦ಡತ್ತ?” ಪಣೊಂದು, ದುಶ್ಶಾಸನನ ಕರ್ಲ್‌ದ ಮಾಲೆನ್‌ ಅಲೆಗ್‌ ಮುಡಿಪ್ಪಾವೆ! ಮುಂಡೊಗು 
ನೆತ್ತೆದ್ದ ಬೊಟ್ಟು ದೀದ್‌ ಅಲೆನ ಪೊರ್ಲು ತೂಪೆ! ಇರುವೆರೆಗ್ದ ಕುಸಿ! ದ್ರೌಪದಿ ಭೀಮನ ದತ್‌ದ ತುಡೆಟ್‌ 
ಕುಲ್ಲುವಲ್‌! ಆ ರಣಕಣೊಟು, ನೆತ್ತೆರ್‌ ಮಾಸೊದ ನಡುಟು ಮೊಕಲ್ಲನೇ ಒಂಜಿ ಅಪ್ರೂಪೊದ ನೋಟ! 
ವಿಜಯಲಕ್ಷ್ಮಿಗ್‌ ಭೀಮನೊಟ್ಟುಗೆ ಮದ್ಮೆ ನಡಪುಲೆಕದ ನೋಟ. ಆಂಡ ಅವು ಅಂಚಿಂಚಿನ ನೋಟ ಅತ್ತ್‌! 
ತರೆತ ಓಡು ಗಳಿಗೆದ ಬಟ್ಟಲ್‌! ಸುತ್ತೊಡು ಬಿರ್ಕ್‌ದ್‌ ಬೂರ್ಡಿನ ಬೊಳ್ಳುಡೆಲ್‌! ಮಾಸ ಮಜ್ಜೆದ ವಣಸ್‌! 
ತುಂಡಾತಿನ ಪಗರಿಲ್‌, ಕತ್ತಿಲು, ಗುರಾಣಿಲು, ಅಸ್ತೊಲೆಗ್‌ ತಿಕ್ಕ್‌ದ್‌ ಬೂರ್ಲಿನ ಸೈನಿಕೆರ್ನ ಪುಣೊಕುಲು. ಉಂದೆನ್‌ 
ಮಾತ ತೂನಗ ಯಮನ ಅಂಗಡಿದಂಚ ತೋಜೊಂದುಂಡು. ಅಯಿತ ನಡುನಡುಟು ತೋಜುನ ಕಣ್ಣ 
ಪಾಪೆಲ್‌। 

ಭೀಮೆ ತನ ಸಾರಥಿನ್‌ ಲೆತ್ತ್‌ದ್‌ ಇಂಚ ಪಣ್ಣೆ 

“ತೂಲ, ದೊಂಡೆ ಆಜಿನಗ ಏತೇತೋ ಕಿರೆ, ಕೆದು, ಸುದೆತ ನೀರ್‌ ಪರೊಂದೆ. ಆಂಡಲಾ ಯೆನ 
ಕೋಪದ ಅಗ್ನಿ ಆಜಿದಿಜಿ. ಇತ್ತೆ ಒಂಜಿ ಮುಕ್ಕುಳಿ ನೆತ್ತೆರ್‌ ಪರಿನೆಟ್‌ ಕೋಪಾಗ್ನಿ ತಂಪಾಂಡ್‌. ಯೆನ ಬಾಜೆಲ್‌, 


ಯೆನ ಅಸರ್‌ ಆಜಿಂಡ್‌. ಇಂಬೈನ ನೆತ್ತೆರ್‌ ಪರ್ಟಿನ ಬಾಸೆ ತೀರ್‌ಂ೦ಡ್‌. ಇಂಬ್ಯನ ಪರಯೆ ಕೌರವನ್‌ ಒರಿಯನ್‌ 
ಬುಡ್ಡು ಮಾತ ಕೌರವೆರೆನ್‌ ಕೆರ್ದಾಂಡ್‌!” 


ತಾನ್‌ ಬಾಸೆ ತೀರ್ದಾವೊಂಡಿನೆನ್‌ ಲೋಕೊದ ಸಮಸ್ತೆರ್ಲ ಕೇಣೊಡುಂದುಲ ಪಣೊಂಡೆ. 


ದ್ರೌಪದಿ ಪಿರ ತಿಡ್ಲಿಯಲ್‌! ಭೀಮೆ ದತ್ತಕಾರ್‌ಡ್‌ ದುಶ್ಶಾಸನನ ಪುಣೊನು ತೊರ್ತುದು, ನೊರೆ ನೆತ್ತೆರ್‌ಡ್‌ 
ತನ ಮುಂಡೊಗು ಬೊಟ್ಟು ದೀವೊಂದು ರಥತಡೆಗ್‌ ಬತ್ತ್‌ದ್‌, ಅಲ್ಲನೆ ಕೈಕಾರ್‌ ದೆಕ್ಕ್‌ದ್‌ ಸುದಾರ್ತೊಂದು 
ಕಸ್ತೂರಿ ಗಂಧಲೇಪನ ಮಲ್ಲೊಂದು, ಪೊಸ ತುತ್ತೈತೊಲೆನ್‌ ಪಾಡೊಂದು, ರಥ ಮಿತ್ತಾರೈ. 

“ಯೆನ ಕಾಳಗೊಗು ಅಕೇರಿದಾಯೆ ಕೌರವೆನೆ. ಆಯೆ ಬತ್ತ್‌ದ್‌ ಧರ್ಮರಾಯನ ಕಾರ್‌ಗ್‌ ಅಡ್ಡ ಬೂರೊಡು!” 
ಇಂಚ ಗಟ್ಟಡೆ ಪಣೊಂದು ಕೌರವನಡೆಗ್‌ ಪಿದಾಡಿಯೆ! 


“ಓ ರಣಹೇಡಿ ರಥಿಕೆರೇ, ಪುರುಷ ಪುದರ್ದ ಪೊಂಜೊಲೇ, ಯೆನ ಎದುರು ಬಲ್ಲೆ! ಅಂಚೆನೇ ಕೌರವನ್‌, 
ಕಲಿಕರ್ಣನ್‌ ಲೆತೊಂದೇ ದುಂಬು ಬಲ್ಲೆ.” 


ಗೆಂದಿನೆತ ಗತ್ತ್‌ಡ್‌ ಭೀಮೆ ಅರಬಾಯಿ ಕೊರೆ! ಆಯನ್‌ ತೂದೇ ಪುಕ್ಕು ಪೊಗ್ಗಿನ ಪಗೆನಕುಲು ಕಡ್ಕೆಣ 
ತಿರ್‌ ಪಾಡಿಯೆರ್‌! ಯುದ್ಧ ಜಯಿಪುನ ಬಗೆ ತೋಜಂದೆ ಆಯುಧೊಲೆನ್ನ ಅಡಕ್ಕಿನೆಟ್‌ ಆಯುಧೊಲೆನ ಗುಡ್ಡೆ 
ಬೂರ್ದು ಭೀಮಗ್‌ ರಥ ದುಂಬರಿಪೆರೆ ಬಂಗ ಆಂಡ್‌! ಸೇನೆ ದಿಕ್ಕಾಪಾಲ್‌ ಆಯಿನತ್ತಂದೆ, ರಥಿಕ ರಾಜೆರ್‌ 
ತಂಕ್ಷೆನ ಬೊಳ್ಳುಡೆನ್‌, ಕೈಯಿತ ಕತ್ತಿಲೆನ್‌ ದಕ್ಕ್‌ದ್‌, ಮೋನೆ ತಿರ್ಲಾವೊಂದು ಪಿರಪೋಯೆರ್‌! ಅಕ್ಷೆಗ್‌ ತಂಕ್ಷಿನ 
ಈತ್ನೇಟದ ಕೀರ್ತಿದ ನೆಂಪುಲ ಇಜ್ಞಾಂಡ್‌! ಜಗಜಟ್ಟಿಲ್‌ಲ ಕೈಕಾರ್‌ ಬುಡಿಯೆರ್‌! 


ಕರ್ಣನ ಮಗೆ ವ್ಯಷಸೇನೆ ತನ ಕಡೆತಕ್ಷೆನ ಪರಿಪಾಡ್‌ನ್‌ ತೂಪೆ. ಕಡಲ್ಟ್‌ ಪಿರ ಮಗುರುನ ಸಿರೆತಲೆಕ ಸೇನೆ 
ಪಿರ ಪಾರೊಂದುಂಡು. ಬೀರೊಗು ಪುದರಾತಿನ ರಾಜೆರೇ ಮೋನೆ ಮುಚ್ಚೊಂದು ಪಿರಜಾರೊಂದುಲ್ಲೆರ್‌! 
ವೃಷಸೇನಗ್‌ ತೂದೇ ಉರು ಆಂಡ್‌. ಪಿಸ್‌ರ್‌ ಏರ್‌೦ಡ್‌! ಆಯೆ ದುಂಬುಪಿರ ಎಣ್ಣಂದೆ ರಪ್ಪ ಬತ್ತ್‌ದ್‌ 
ಭೀಮನ ಎದುರುಡೇ ಉಂತುವೆ! 


ಎಲ್ಯ ಪಿರಯದ ವೃಷಸೇನೆ ದುಂಬು ಬರ್ಯರೆ ಕಾರಣೊಲ ಉಂಡು! ಭೀಮೆ ದುಶ್ವಾಸನನ್‌ ಕೆರ್ರಿನ 
ಕಮೊಟು ಶತ್ರುಪಾಳೆಯೊನೇ ಕಂಗಾಲಾತ್‌೦ಡ್‌. ಕೌರವನ ಚದಿ ಜತ್ತ್‌ದೇ ಪೋತುಂಡು! ಮಿತಿ ಮೀ್ದಿತ್ತಿನ ಹಟ 
ಹದೊಕು ಬಯ್ಜ್‌ಂಡ್‌. ಬಾಕಿದಕಲ್ಲ ಹಮ್ಮುಬಿಮ್ಮುದ ಕುಜಿಲ್‌ ದರಿದ್‌ಂಡ್‌। ಆತ್ಮಗೌರವೊಗ್‌ ಪೆಟ್ಸ್‌ ಬೂರ್ಗುಂಡು! 
ಈ ಪೊರ್ತುಡೇ ಭೀಮೆ ದುಶ್ಶಾಸನನ ನೆತ್ತೆರ್ಸ್‌ ಚಂಡಿಪುಂಡಿ ಆತಿನಂಚೆನೇ ಬತ್ತ್‌ದ್‌ ಯುದ್ಧೊಗು ಲೆತ್ತೊಂದುಲ್ಲೆ[ 
ಆಯೆ ಕಲ್ಕುನೆನ್‌ ಕೇಣ್ಯೆರೆಗೇ ಕಂಟಾಳ ಆವೊ೦ದು೦ಡು. ಅಯನ ದೊಂಡೆ ಮುಚ್ಚಾವುನೆಂಚ ಪಣ್ಣಿನ ತರೆಬೆಚ್ಚ 
ಸೈನಿಕೆರೆಗ್‌. ಈ ತಿತಿಗತಿಟ್‌ ವೃಷಸೇನಗ್‌ ಮನಿಪಂದೆ ಉಂತ್ಯೆರಾವಂದಿನೆಕೇ ಆಯೆ ದುಂಬು ಬತ್ತಿನಿ. 


“ಏಯ್‌! ನೆತ್ತೆರ್‌ ಪರ್ಚಿನ ಭೀಮಬೂತಾ, ದುಶ್ಶಾಸನನ ನೆತ್ತೆರ್‌ನ್‌ ನಿನ ಮೂಂಕುಡ್ಬ್‌ ಜಪ್ಪುಡಾವೆ! ನಿನ 
ಕಲುಮನಸ್‌ದ ಗೊಬ್ಬುಲು ಯೆನಡ ನಡಪಂದ್‌! ಯೆಂಕುಲು ಪೊಂಜೊಲುಂದು ಗ್ರಯಿತನ? ಕರ್ಣನ್‌ 
ನಿಂದನೆ ಮಲ್ಪುನ ಯೋಗಿತೆ ನಿಕ್ಕ್‌ ಉಂಡ? ನೆತ್ತೆರ್ಹ ರಾವುಡು ಬೀರ ಪೋಪಿನ ನಿನ ತಿಗಲೆ ತಿಗ್ದುನನೇ ಯೆನ 
ಬೆನ್ಹಾಟ. ದುಂಬು ಬಲ್ಲ.” 


ವೃಷಸೇನನ ನಡೆ ತೂಯಿನ, ನುಡಿ ಕೇಂಡಿನ ಕೌರವ ಸೇನೆಗ್‌ ಜೂವ ಬತ್ತಿಲೆಕಾಂಡ್‌! 


“ಸೇನಾಪತಿ ಕರ್ಣನ ಮಗೆ ದುಂಬು ಬರೊಂದುಲ್ಲೆ! ನಮ ಮಾತೆರ್ಲಾ ಆಯನ ಜತೆಟ್‌ ಪೋಯಿ[? 
ಪಣೊಂದು ಆನೆ, ಕುದುರೆ, ರಥ, ಪದಾತಿ ಸೈನ್ಯೊಲು ಆಯನ ಬೆರಿಬಲೊಕು ಬತ್ತ 


ಆಂಡ ಭೀಮಗ್‌ ಯೇರ್ಲಾ ಲೆಕ್ಕೊಗಿಜ್ಜಿಣಿಲೆಕ! “ಪಾಪ! ಬಾಲೆದ ಜತೆಟ್‌ ಸೇನೆದ ನಾಯಕೆರ್‌ ಜೂವ 
ಕೊರೈರೆ ಬಯ್ದೆರ್‌!” ಇಂಚ ಕಲ್ಕೊಂದೇ ಉರಿಬೀರ ಪೋಯಿನೆಟ್‌, ಕೌರವ ಸೇನೆ ಮಣ್ಣ್‌ದ ಬಾಜನೊಲು 
ದೊಣ್ಣೆದ ಪೆಟ್ಟ್‌ಡ್‌ ಪೊಡಿ ಆಯಿಲೆಕ ಪೊಡಿ ಆಂಡ್‌! ಆಂಡ ಈ ಸರ್ತಿ ವೃಷಸೇನನ ಬಿರ್ಬೊಲಿಡ್‌ ಪಾಂಡವ 
ಸೇನೆಲ ಪೊಡಿ ಆಂಡ್‌. ಭೀಮೆ ವೃಷಸೇನನ್‌ “ಬೀರಬಲೈೆದ ಬಾಲೇ' ಇಂಚ ಲೆತ್ತೊಂದೇ ಅಯಡ ಕಾದೆರೆ ಬತ್ತೆ 
ವೃಷಸೇನನ ಬಿರುಡ್ಬು ಬರ್ಬಿನ ಪಗರಿಲ್‌ ಕಲ್ಪಾಂತೊದ ಉಜೆತಂಚ, ಕೆಯಿತ ಕಂಡೊಗು ರಪಕ್ಕ ರಾವೊಂದು 

ಬರಿನ ಗಿಳಿಪುಂಡುದಲೆಕ ಇತ್ತ! ಪಾಂಡವೆರ್ನ ಸೇನೆಡ್‌ ಹಾಹಾಕಾರ ಕೇಣ್‌೦ಡ್‌! ವೃಷಸೇನನ ಕದನ ತಂತ್ರೊಲು 
ಭೀಮನ ಬಿರ್ಲೊಲಿದ ಪೆರೈನ್‌ ಪುಡತ್‌ಂಡ್‌! ಭೀಮಗೇ ಬಂಗ ಆಂಡ್‌. ತನ ಪಗರಿಲ್‌ ಪೊಕ್ಕಡೆ ಪೊಟ್ಟು ಆದ್‌ 
ಪೋಷಿನೆನ್‌ ತೂದೇ ಅಯಗ್‌ ರಗಳೆ ಆಂಡ್‌. ಆಯಸೊಲ ಆಂಡ್‌! 


ಭೀಮನ ಸ್ಥಿತಿನ್‌ ತೂದು ನಕುಲೆ ದುಂಬು ಬರ್ದೆ! “ನಕುಲಾ, ಅರ್ಜುನನ್‌ ತೋಜಾಲ. ನಿಕ್ಕ್‌ ಯೆನಡ 
ಕಾದೆರೆ ಆವಂದ್‌” ಇಂಚ ವೃಷಸೇನೆ ಪಂಡ್‌೦ಡಲ ಕೇಣಂದೆ ನಕುಲೆ ಯುದ್ಧೊಗು ಉಂತುವೆ! ವೃಷಸೇನೆ 
ಬೇಗೊಡು ಅಯನ್‌ ಸೋಪಾದ್‌, ಭೀಮನನೇ ಬೆರಿಪತ್ತುವೆ! ಅಪಗ ಸಹದೇವೆ ಅಡ್ಡ ಬತ್ತೆ! ಆಂಡ ಸೋತುದು 
ಹೋಯಿ! ಸೋಮಕೆ, ಕೈಕಯ ಇಂಚಿತ್ತಿನಕುಲು ವೃಷಸೇನನ್‌ ತಡೆಪೆರೆ ತೂ೦ಡಲ ದಂಡೊಗಾಂಡ್‌! ಆಕ್ಷೆನ್‌ 
ಮಾತೆರ್‌ನ್ಲಾ ಸೋಪಾದ್‌, ಬರಿಕ್‌ ಒಂದಾದ್‌, ವೃಷಸೇನೆ ಭೀಮನ ಎದುರುಗೇ ಪೋದು ಉಂತುವೆ. 


“ಅಯ್ಯಾ. ಭೀಮಾ, ದುಶ್ಶಾಸನನ್‌ ಮುಕ್ಕುದತ್ತ? ಮುಕ್ಕಿನೆನ್‌ ಇತ್ತೆ ಕಕ್ಕ್‌ಲ! ನನ ಯೇರೆನ ಬಂಜಿ 
ಬಗ್ಗೆರೆ ಪೋವೊಂದುಲ್ಲ?” ಇಂಚ ಪಣೊಂದಿತ್ತಿಲೆಕನೇ ಭೀಮನ ರೂಪೊನೇ ತೋಜಂದಿಲೆಕ ಪಗರಿಲೆಡ್‌ 
ಕವುಂತಿನೆನ್‌ ತೂದು ಪಾಂಡೆವೆರೆ ಸೇನೆ ನಡ್ಗೆರೆಗೇ ಸುರು! ಭೀಮಗ್‌ ವೃಷಸೇನಡ್ಬಾವರ ಒದಗಿನ ಬಂಗೊನು 
ಶ್ರೀ ಕೃಷ್ಣೆ ಅರ್ಜುನಗ್‌ ಪಣ್ಟೆ ಅಯಗ್‌ ಅಚ್ಚಿರ. “ಅಂದಾ? ಯಾನ್‌ ಬಾಲೆ ಪಣ್ಣ್‌ ಎಣ್ಣೊಂದಿತ್ತಿನ ಆ 
ವೃಷಸೇನಡ ಈತೊಂಜಿ ಪೌರುಷನ?” ಕೇಣೊ೦ದು ಅಯನ ಎದುರುಗೇ ಪೋಪೆ. 

“ವೃಷಸೇನಾ, ನಿನ ಪೌರುಷೊನು ಯೆಂಕ್‌ ತೂವೊಡು” ಪಂಡಿನ ಅರ್ಜುನಗ್‌, “ಪೊಕ್ಕಡೆ ಬಾಯಿಡ್‌ 
ಪಾತೆರೊಂಬಿನೆಡ್ಜ್‌ಲ ಪರ್ತೆದ ಪಗರಿಲೆಡೇ ಪಾತೆರೊನುಗ. ಯೇರ್‌ ಪೌರುಷೊಡು ಮಿಗಿಲ್‌೦ದ್‌ ಅಯಿಟೇ 
ತೆರಿಯೊನೊಲಿ” ಪಣ್ಣ್‌ ವೃಷಸೇನೆ ಕಾಳಗೊಗೇ ದು೦ಬಾಯೆ. ಅರ್ಜುನಗ್‌ ವೃಷಸೇನನ ದೈರ, ಬೀರ ರಡ್ಜ್‌ಲ 
ಇಸ್ಟ ಆಂಡ್‌! ಅಯನ್‌ ಮೆಚ್ಚೊಂದೇ ಪಗರಿ ಬರ್ಸೊನೇ ದೊರೆ! ವ್ಯಷಸೇನೆ ಆ ಬರ್ಸೊಗು ಪೋಡ್ಕಂದೆ 
ಅವ್ವೆನ್‌ ಉಂತಾಯೆನೆ! 


“ಅಯ್ಯಾ ಅರ್ಜುನಾ, ಪರ್ವತೊಗು ಜಗ್ಗಂದಿನೆನ್‌ ಜಲ್ಲೊಡು ಜಾರವೆರೆ ತೂಪತ್ತ? ನಿನಡ ಈತ್ವರೆ 
ಕೊರ್ತಿನ ಅಸ್ರೊಲುಲ್ಲಗೆ! ಅವೆನ್‌ ಪ್ರಯೋಗ ಮಲುಲತ್ತ?” ಪಂಡಿನೆನ್‌ ಕೇಣ್ಟ್‌ ಕುಸಿ ಆಯಿನ ಅರ್ಜುನೆ ಕೃಷ್ಣಡ, 
“ಕೃಷ್ಣಾ, ಸುಳ್ಳತ್ತ್‌. ನಮ ಕಡೆಟ್‌ ಅಭಿಮನ್ಯು! ಅಕಲ್ನ ಕಡೆಟ್‌ ವ್ಯಷಸೇನೆ! ಈ ಇರುವೆರ್‌ ಜೋಕ್ಷೆನ ಯುದ್ಧ 
ಪಂಡ ಮೂಜಿ ಲೋಕ ಮೆಚ್ಚುನಂಚಿನನೇ! ಬಾಲೆಲೆನ್‌ ಕೆರೈರೆ ಬಲ್ಲಿಂದ್‌ ಈತ್ನೇಟ ಮೆಲ್ಲೊಡೇ ಇತ್ತೆ. ಇತ್ತೆ 
ಮಹಾಸ್ತ್ರ ಪ್ರಯೋಗೊದ ಹೊರ್ತು ಬಯ್ಸ್‌ಂಡ್‌” ಪಣೊಂದು ಬಾಣ ರಟ್ಟಾಯೆನೆ! ಆಂಡ ವೃಷಸೇನನ 
ರಭಾಪು ತಗ್ಗುಜಿ. ಆಯನ ಪೌರುಷ ಮೆಂಚೊಂದುಪುನೆನ್‌ ಪುಗಾರೊಂದು ದೇವತೆಲ್‌ಲ ತೂಯೆರ್‌. ಭೀಷ್ಮ 
ದ್ರೋಣ, ಕರ್ಣ, ಅಶ್ವತ್ಥಾಮ ಮೊಕುಲೆಡ್ಜ್‌ ಬೊಕ್ಕ ಕೌರವನ ಕಡೆಟ್‌ ಸಮರ ಸತ್ವ ತೋಜಾಯಿನಿ ವೃಷಸೇನೆನೇ 
ಪಣ್‌ ಪಣೊಂಡೆರ್‌. ಯುದ್ಧ ಜೋರಾಂಡ್‌. ಅಕೇರಿಗ್‌ ಅರ್ಜುನನ ಮಂತ್ರಸಗ್ಗಿದ "ವೈನಾಯಕಾಸ್ತ' ವೃಷಸೇನನ 
ಕಂಟೆಲ್‌ನ್‌ ಕತ್ತೆರ್‌೦ಡ್‌! 


“ಹಾ...! ಕರ್ಣಕುಮಾರಾ, ಅಯ್ಯೋ!” ಪಣೊಂದು ಕೌರವ ಪರಿವಾರ ಬೊಬ್ಬೆ ಪಾಡ್‌ಂಡ್‌। 


ಧೃತರಾಷ್ಟ್ರಾ ಅರ್ಜುನನ ಸಗ್ನಿಯೇ ಅಂಚಿನವು! ಅವು ಜ್ವಲಿಪುನ ತೂ! ತೂತ ಕಯ್ತಲ್‌ ಬತ್ತಿನ ಪಾಂತೆಲ್‌ 
ಪಿರತಿರ್ಲುನಂದ? ಅರ್ಜುನಡ ಪುಣೆಯಿನ ಯೋಧೆರ್ನ ಬುಡೆದಿನಕುಲು ಮುತ್ತೇಸಿಲಾದ್‌ ಒರಿಯುನಂದ9 
ಪೊಸ ಸಂಪಿಗೆದ ತನಿರಸೊನು ತುಂಬಿಲ್‌ ತನ್ಮುಲೇ ಪರಂದೆ ಕುಲ್ಲುವನ? ಅಂಚ ಜವನೆ ವೃಷಸೇನನ ಪೌರುಷ 
ಅರ್ಜುನಗೇ ಮಿಸೆಲ್‌ ಆಂಡ್‌! ಅರ್ಜುನನ ಸಾಣೆ ಪತ್‌ದಿನ ಬಾಣೊಲೆನ್‌ ತಡೆಪುನ ತಂಕದಕುಲು ಯೇರುಲ್ಲೆರ್‌? 

ಇತ್ತೆ ಕೌರವಸೇನೆದ ಸಗ್ತಿ ನನಲಾತ್‌ ಕಮ್ಮಿಯಾಂಡ್‌. ಇಂಚ ಸಗ್ತಿ ಕುಂದೊಂದುಪುನೆನ್‌ ಕರ್ಣೆ ತೂದು 
ತಡೆತೊನುನೆಂಚ? ಕೌರವನ ಗೆ೦ದುನ ಆಸೆ ತೀರೊಡುಣ್ರಿನ ನಿಚ್ಚಯೊಡು, ಪಗೆ ಪಾಂಡವೆರೆಡ ಘೋರಯುದ್ದೊಗು 
ದುಂಬಾಪೆ! ಯೆತೆಟ್‌ ಕುಸ್ಕುದಿನ ಕೌರವ ಸೇನೆಗ್‌ ಉಮೇದ್‌ ಪುಟ್ಟಾವೆ. “ಶತ್ರುಲೆನ್‌ ನಮ ದೊ೦ಸ ಮಲ್ಲೊಡೆ. 
ಮಾತೆರ್ಲಾ ಯುದ್ಧೊಗು ಸಜ್ಜಾಲೆ. ಇನಿತ ಯುದ್ಧೊಡು ಯಾನ್‌ ಕೃಪ, ಅಶ್ವತ್ಥಾಮೆರೆನ ಕಣ್ಣ್‌ಗಾಪಿನ ನೋಟೊದ 
ಗಡ್ಜ್‌ ವಣಸ್‌ ಪಾಡುವೆ! ದುರ್ಯೋಧನನ ಮೋನೆಡಿತ್ತಿನ ದುಕ್ಕೊನು ದೂರ ಮಲ್ಪುವೆ!” 

ಇಂಚ ಘೋಷಣೆ ಮಲ್ಕೊಂದು ಕಮ್ಮೆನೊದ ದ್ರವ್ಯೊಲೆನ್‌ ಶಲ್ಯಗ್‌ ಪೂಜುವೆ. ಪರಿವಾರದಕ್ಷೆಗ್‌ ಉಡ್ಡಿರೆ 
ಕೊರ್ದು ಗೌರವ ಸಂದಾದ್‌ ಬಾರಿ ಉಲ್ಲೆಸೊಡೇ ಕದನೊಗು ಸಜ್ಞಾಯೆ! ಕರ್ಣನ್‌ ತೂದು ಕೌರವ ಪಕ್ಷೊಡು 
ಕುಡ ದೈರ ಪರತ್‌ಂಡ್‌. ದುಶ್ಶಾಸನೆ ಬೊಕ್ಕ ವೃಷಸೇನೆ ಸೈತಿನ ದುಕ್ಕೊಡು ಮುರ್ಕುದಿನ ಕೌರವೆ ಇತ್ತೆ ಕರ್ಣನ್‌ 
ತೂದು ಕುಡ ಚೈತನ ಕೂಡಾವೊಂಡೆ! 


ಕರ್ಣೆ ರಥೊಕು ಸುತ್ತು ಪಾಡುವೆ. ಸೂರ್ಯಗ್‌ ನಮಸ್ಕಾರ ಮಲ್ಪುವೆ. ಕುದುರೆಲೆನ ಮೆಯಿ 
ಪೂಜುವೆ. ಶಲ್ಕಗ್‌ ಸೊಲ್ಮೆ ಸಂದಾವೆ. ಬೊಕ್ಕ ರಥೊಟು ಕುಲ್ಲುದು ಬಿರುನ್‌ ದೆರ್ತ್‌ ಪತ್ತೊಂದು, “ಯೇರ್‌ 
ಬರರ್‌ ಯೆನ ಎದುರುಗು? ಭೀಮೆನ? ಅತ್ತ್‌ ಅರ್ಜುನೆನ?” ಕೇಣುವೆ. ಶಲ್ಯನಂಚಿ ತಿರ್ಲ್‌ದ್‌. 


“ಶಲ್ಯಾ, ಇನಿತ ದಿನ ಇಂದ್ರ, ಅಗ್ನಿ, ಯಮನಕುಲು ನಂಕ್‌ ಸಾಯ ಮಲ್ಟಡ್‌. ಇನಿ ಸುಯೋಧನೆ 
ಪುಣ್ಯವಂತೆನ ಅತ್ತ್‌ ಧರ್ಮರಾಯೆನ, ತೂದೇ ಬುಡೊಡು!” ಪಣ್ಣೆ. 


ಯುದ್ಧ ಸುರುವಾಂಡ್‌! 


ಕರ್ಣನ ಪ್ರತಾಪೊದ ದೊಂಬು ಕಟುರ ಆಯಿನೆಟ್‌ ಪಾಂಡವೆರ್‌ ಬಾಡ್ಬ್‌ ಪೋಯಿಲೆಕ ಆಯೆರ್‌. 
ಕರ್ಣನ ಸೇನೆದ ಗರ್ಜನೆಲ ಗಡ್ಬ್‌ದನೆ! ಅಂಚನೆ ಅರ್ಜುನನ ಗಾ೦ಡೀವೊದ ಸೊರಲ ತೆಡಿಲ್‌ದನೆ! ಅರ್ಜುನೆ 
ಶ್ರೀಹರಿಗ್‌ ಕೈಮುಗಿದ್‌, ರಥೊತ ಕುದುರೆಲೆನ್‌ ಪೂಜುವೆ. ಪತಾಕೆದ ಹನುಮಂತಗ್‌ ತರೆ ತಗ್ಗಾವೆ. ದಿಕ್ಕ್‌ದಿಕ್ಕ್‌ದ 
ಪಾಲಕೆರೆಗ್‌, ಈಶ್ವರಗ್‌, ದೇವತೆಲೆಗ್‌ ವಂದನೆ ಸಂದಾವೆ. ಪಳಪಳಂದ್‌ ಮೆಂಚುನ ರಥ ರಬಸೊಡು ಕರ್ಣನ 
ದುಂಬು ಬತ್ತ್‌ಂಡ್‌. ಕೌರವೆರ್ನ ದಂಡ್‌ ದರ್ಲೊಡು ಪಣೊಂ೦ದಿತ್ತ್‌ಂಡ್‌, “ಇನಿ ಅರ್ಜುನನ ತರೆನ್‌ ತೆರಿಗೆ ಕೊರ್ಟಿನ 
ಜವಾಬ್ದಾರಿ ಯೆಂಕಲ್ಲನೇ.” 


ಕರ್ಣ, ಅರ್ಜುನನ್‌ ಅಕಲಕಲ್ನ ದಂಡ್‌ದಕುಲು ಕೊಂಡಾಡೊಂದಿತ್ತೆರ್‌. 


ಧೃತರಾಷ್ಟಗ್‌ ಕರ್ಣಾರ್ಜುನೆರೆ ಕಾಳಗೊದ ಬಗೆಕ್‌ ಕೇಣುನ ಅಮಸರ. ಅವು ಕೆಬಿಕ್‌ ಇಸ್ಪದನ ಅತ್ತ್‌ 
ಕಸ್ತದನ? ಆಂಡಲ ಕೇಣೊಡು ಪಣ್ಣಿನನೇ ತೊಡು. ಅಯಿಡ್ಬಾವರ ಸ೦ಜಯಗ್‌ ಇಂಚ ಪಣ್ಣೆ! 


“ಸಂಜಯಾ, ಪೋಡ್ಯಡ. ದಾನೆ ಆಂಡ್‌೦ದ್‌ ಪಣ್ಣ. ಕುರುಕುಲ ಕರಿಸರ್ಪೊದ ನಿಲೆ ಆದಿತ್ತಿನ ಯೆನ 
ಬಂಜಿ ತಂಪಾದೇ ಉಂಡು. ಯೆಂಚಿತ್ತಿ ಸುದ್ದಿನ್ಲಾ ಸಯಿಸೊನುಂಡು!” 


ಧೃತರಾಷ್ಟ್ರ ಮಾರಾಜಾ, ದಾನೆಂದ್‌ ಪಣೊಲಿ? ಕರ್ಣನ ಬೊಕ್ಕ ಅರ್ಜುನನ ರಥೊಕುಲು ಎದುರೆದುರಾನಗ 
ರಡ್ಡ್‌ ಪಕ್ಷೊದಕುಲ್ಲಾ ತೂಪಿನಕುಲೇ ಆಯೆರ್‌. ಮಿತ್ತ ಲೋಕೊಡು ವಿಷ್ಣು, ಬ್ರಹ್ಮ ಇಂದ್ರ, ದಿಕ್ಲಾಲಕೆರ್‌, 
ಪದಿನಾಲ್‌ ಮನುಕುಲು, ಆದಿತೈೆರ್‌, ಭುಜಂಗೆರ್‌, ವಿಶ್ವವಸುಕುಲು, ನಿರೆಯೆರ್‌! ಅಂಚೆನೆ ಶಿವಲೋಕ, ಬ್ರಹಲೋಕೊದ 
ಸಭೆತಕುಲ್ಲಾ ತೂವೊಂದಿತ್ತೆರ್‌. “ಕರ್ಣೆ ಮಿಗಿಲ್‌”, “ಅರ್ಜುನೆ ಮಿಗಿಲ್‌” ಇಂಚ ಅಕುಲ್ಲಾ ರಡ್ಡ್‌ ಗುಂಪಾಯೆರ್‌! 
ಪ್ರಕೃತಿ ಸಗ್ಗಿಲೆಡ್ಡ ಇಂಚೆನೇ ರಡ್ಡ್‌ ಗುಂಪಾಂಡ್‌! ಭರತ, ನಹುಷ ಇಂಚಿತ್ತಿನಕ್ಷೆಗ ಪಾರ್ಥಡ ಪ್ರೀತಿ. ಮಹಿಷಾಸುರೆ, 

ರಾವಣೆ, ತಾರಕೆ ಮೊಕಲ್ಲಂಚಿನಕ್ಷೆಗ್‌ ಕರ್ಣಡ ಪ್ರೀತಿ. ವೀರವಿಕ್ರಮ ಸಿದ್ಧಿವಿಭೂತಿ ಇಂಚಿತ್ತಿನೆಕ್‌ ಅರ್ಜುನೆ ಇಸ್ಟ 
ಆಂಡ, ಕಾಮ, ಕ್ರೋಧ, ದುರ್ನೀತಿ, ಕಲಿ, ಮದ, ಇಂಚಿತ್ತಿನೆಕ್‌ ಕರ್ಣೆ ಇಸ್ಟ ಆಂಡ್‌. ಭೃಗು, ವಸಿಷ್ಠ, ಆಂಗೀರಸ, 
ದಕ್ಷಾದಿಲೆಗ್‌ ಅರ್ಜುನಡ ಪಕ್ಷಪಾತ ಇತ್ತ್‌ಂಡ, ಪುಲಸ್ತ್ಯ, ಮರೀಚಿ, ವಿಶ್ವಾಮಿತ್ರ, ಗೌತಮೆರ್‌ ಕರ್ಣನ ಪಕ್ಷೊಪಾತಿಲ್‌! 
ಜಗತ್ತ್‌ದ ಜೂವ ಬೊಕ್ಕ ಧಾತುಮೂಲ ಸಗ್ಲಿಲೆಡ್ಡ ರಡ್ಡ್‌ ಪಕ್ಷೊಲಾಂಡ್‌! ಇಂಚ ಕರ್ಣೆ ಅರ್ಜುನೆರ್ನ ಕಾಳಗೊಡಾದ್‌ 
ಲೋಕೊಡೇ ಗಜಲ್‌ ತೋಜಿಂಡ್‌. 


ಧೃತರಾಷ್ಟ್ರ ಮಾರಾಜಾ, ಉಂದೆಟ್‌ ಪಕ್ಷಪಾತ ದಾಯೆಗ್‌? ಕರ್ಣೆ ಬಲೊಟು ಲೋಕೊಡೇ ಮಿಗಿಲ್‌! 
ಆಂಡ ಅಯಡ ಮಾತೆರೆಗ್ದ ಮಚ್ಚರನೆ! ಉಂದೆಕ್‌ ಕಾರಣ ಇಂದ್ರೆನ? ಸೂರ್ಯನ? ಇಜ್ಯಾಂಡ ಸಂಸಾರೊದ 
ತಪ್ಪು ಗಯಿಕೆನ? ಅರ್ಜುನೆ ಮಿಗಿಲ್‌, ಕರ್ಣೆ ಕಮ್ಮಿ ಪಣ್ಣಿನ ವಾದೊಲ ಸುರುವಾಂಡ್‌! ಇಂಚ ರಡ್ಜ್‌ ಗುಂಪಾದ್‌ 
ಲೋಕೊಡು ಗಡಿಬಿಡಿ ಎಚ್ಡಿದ್‌, ಸೂರ್ಯೆ ಚಂದ್ರೆರೇ ಪಗೆ ಕಟೊನ್ನಗ ಬ್ರಹ್ಮದೇವೆರೇ ರಾಜಿ ಮಲ್ಲೊಡಾಂಡ್‌. 


ಅವು ಉಪ್ಪಡ್‌, ಇತ್ತೆ ಯುದ್ಧೊದ ವಿಚಾರ ಪಣ್ಣೆ. ರಡ್ಡ್‌ ಕಡೆಟ್ಲಾ ಬಗೆಬಗೆತ ವಾದ್ಯ ಸೊರೊಕುಲು 
ಕೇಣ್‌೦ಡ್‌. ರಣಯೋಧೆರ್‌ ಗರ್ಜನೆಡೇ ಕಳೊಟು ದುಂಬರಿಯೆರ್‌. ಕರ್ಣನ ಆನೆ ಧ್ವಜೊಕು, ಅರ್ಜುನನ 
ಆಂಜನೇಯ ಧ್ವಜ ಮಲೆದ್‌ ಉಂತುಂಡು! 


ಕರ್ಣೆ ಶಲ್ಯಡ ಇಂಚ ಪಣ್ಣೆ! “ನಿಕ್ಕ್‌ ಕುದುರೆದ ಜಾನಗೇನನೇ ಇಜ್ಜಿ.” 
“ನಿನ್ನವು ಕೊರು೦ಗುದ ನುಡಿ” ಇಂಚ ಶಲೈಲ ಸಟಕ್ಕ ಸಂದಾಯ ಕೊರೆ 
ಅರ್ಜುನೆಲ ಕರ್ಣೆಲ ಒರಿಯನೊರಿ ಬೋಡಿತ್ತಿನಾತ್‌ ಜರೆವೊಂಡೆರ್‌. 
“ಸೂತಜಾತಿದ ನಿಕ್ಕ್‌ ಬಿರುಬರವು ಯೆಂಚ ಬತ್ತ್‌ಂಡ್‌?” 


“ಪಾಂಡವೆರ್‌ ನಿಕುಲು ಪಾಂಡು ರಾಜಗೇ ಪುಟುದಿನಕುಲ? ದ್ರೌಪದಿಗ್‌ ನಿಕುಲು ಐವೆರ್‌ ಕಂಡನಿಲ? 
ನಿಕ್ಕ್‌ ಬೃಹನ್ನಳೆ ಪಣ್ಣಿನ ಪುದರ್‌ ಉಂಡತ್ತ?” 


೦. 


“ಕರ್ಣಾ ಈ ಕೌರವನ ಮಡೆನುಪ್ಪುಗು ಬಾಯೊಡ್ಡುನ ನರಮಾನಿ.” 
“ಅಂದ್‌ ಯಾನ್‌ ಕೌರವನ ಸೇವಕೆನೆ! ನಿಕುಲ್ಲಾ ವಿರಾಟರಾಜನ್‌ ಧನಿ ಪಣೊಂದು ಆಸರೆ ದೆತೊನುಜರ?” 
ಇಂಚಿತ್ತಿ ನುಡಿ ಪೆಟ್ಸ್‌ ದೊಟ್ಟುಗೇ ಅಸ್ತೊಲುಲಾ ಅಂಚಿಂಚಿ ರಬಸೊಡು ರಟ್ಟಿಯ! 


“ಏಯ್‌ ಸೂತನ ಮಗಾ, ಕರ್ಣಾ, ಉಂದು ನೀರ್‌ ದಿಂಜಿದಿನ ಕಿರೆ ಅತ್‌! ಮುಲ್ಪ ಮೀನ್‌ ಪತ್ತುನ 
ಕುರುವೆ, ಗಾಳ, ಬಲೆ ಒವ್ಪುಲ ಪ್ರೇಜನ ಇಜ್ಜಿ. ಉಂದು ಕುರುಕ್ಷೇತ್ರ ರಣಬೂಮಿ..! ಮುಲ್ಪ ಸೋಯಿ ತೂದು 
ತಂತ್ರ ಒಡ್ಡುನ ಜಂಬರ ನಡಪುಜಿ. ದಯೆದಾಕಿಣ ದಾಂತೆ ಬೀರಬಿರ್ಲೊಲಿ ಪೋಷಿನನೇ ಪೊರ್ಲು!” 


“ಅಂದ್‌ ಅರ್ಜುನ! ಈ ಪಣ್ಣಿನವು ನಿಜೊನೆ! ಬುಟ್ಟಿಡ್‌ ಮೀನ್‌ ಪತ್ತುವ. ಆಂಡ ಕೆಸರ್‌ ಮಡ್ಡಿಲೆನ್‌ 
ದಿಂಜಾವುಜ! ಅಂಚೆನೇ ಪಗರಿಲೆಡ್‌ ಕ್ಷತ್ರಿಯ ಜಾತಿದ ಮುಂಗುಲಿಲೆನ್‌ ಕೆರ್ರ ಎನನ್‌ ಮೀನ್‌ಬೋಂಟೆದಾಯೆಂದ್‌ 
ಪಂಡನ? ಅಂದ್‌! ನಿನ ಗುಂಡಿಗೆದ ಕಡಲ್ದುಪ್ಪುನ ಜೂವ ಪಣಿನ ಮೀನ್‌ಗ್‌ ಯಾನ್‌ ಬಲೆ ಪಾಡೊಂದುಲ್ಲೆ. 
ಅರ್ಜುನಾ, ಎಚ್ಚರೊಡುಪುುಲ! ಈ ಈಶ್ವರಡ್ಜ್‌ ಪಗರಿಲೆನ್‌ ಪಡೆತೊಂದಗೆ! ಆಂಡ ಇತ್ತೆ ಇಂಚಿತ್ತಿನ ಪುಸ್ಕಟ್‌ 
ಪಗರಿಲೆನ್‌ ದಾಯೆಗ್‌ ಪೊಕ್ಕಡೆ ರಟ್ಟಾವ?” 

“ಆಹಾ! ಕರ್ಣಾ ನಿನ ಮಿತ್ತ್‌ ರುದ್ರಾಸ್ತ ದಾಯೆಗ್‌? ಛೆ! ಛೆ! ಮುಗ್ಗೆರಿದ ಜೋಂಟೆಗ್‌ ಸಿಂಗೊನು 
ಗಳಸೊನುವೆರ? ಕೊಚ್ಚೆದ ನೀರ್‌ಗ್‌ ಹರಿಗೋಲು ಗಳಸೊನುವೆರ?” 


“ಡಂಬಾಚಾರ ದಾಯೆಗ್‌ ಅರ್ಜುನ? ನಿನ ಪರಾಕ್ರಮೊಗು ರುದ್ರಾಸ್ತೊನೇ ಮಲ್ಲ ಪುದೆನೊಡೊ? ಆಂಡ 
ಜನೊಕುಲು ಪಣ್ಣಿಲೆಕ್ಕೊಡು ನಿನ ಪಗರಿಲ್‌ ಶ೦ಬರಾರಿ ಮನ್ಮಥನ ಪೂಪಗರಿದಾತ್‌ ಗಟ್ಟದವು! ಅವು ಸುಳ್ಳತ್‌!” 


“ಅಂದ್‌ ಕರ್ಣ! ನಿನ್ನಂಚಿನ ಆಣ್‌ ಏಸೊದ ಮದ್ಮಾಲ್‌ ಪೊಣ್ಣಡ ಪೊರುಂಬೆರೆಗ್‌ ಮನ್ನಥನ ಪೂ 
ಪಗರಿದಂಚಿನನೇ ಬೋಡಾಪಿನಿ. ಯಾನ್‌ ಪೂಪುರ್ಬೊಡು ಕುಲ್ಲೊಂದು, ಯೆನ ಪೂತಂಚಿನ ಬಾಣೊಲೆಡೇ 
ಕನ್ಯಾಮಣಿ ನಿನಡ ಪೊರುಂಬುವೆ[!” 


ಇಂಚನೇ ಒರಿಯನೊರಿ ಪಾತೆರೊಡು, ಜತೆಟ್‌ ಪಗರಿಲೆಡ್‌ ಹಾಕೊಂದಿತ್ತೆರ್‌! ತೂಪಿನಕ್ಷೆಗ್‌ ಕುಸಿತ 
ನೋಟ! ಅಶ್ವತ್ಥಾಮೆನೇ ಕರ್ಣನ ಅಸ್ತ್ರ ಪ್ರಯೋಗೊದ ಕ್ರಮೊನ್‌ ತೂದು ಅಚ್ಚಿರೊಡು ಮೆಚ್ಚಿಯೆ. ಕೌರವಡ 
ಪಣೊಂಡೆಲ. “ದುರ್ಯೋಧನಾ, ಕರ್ಣಡ ಪೊರುಂಬೆರೆಗ್‌ ಅರ್ಜುನಗತ್ತ್‌ ಮುಕ್ಕಣ್ಣೆ ಈಶ್ವರಗಾವಡ್‌, 
ಕೈಟಭಸಂಹಾರಿ ವಿಷ್ಣುಗಾವಡ್‌, ಕಮಲಸಂಭವೆ ಬ್ರಹ್ಮಗಾವಡ್‌, ಕಸ್ಪನೇ। ಗುಣೊಕು ಮಚ್ಚರ ಇಜ್ಜಂದಿನೆಟಾದ್‌ 
ಯಾನ್‌ ಇಂಚ ಪಣೊಂದುಲ್ಲೆ! ನಿನ್ನಾಜೆ! ಯೆನ ಅಮ್ಮೆರ್‌ ದ್ರೋಣನಾಜೆ! ಕೌರವಾ, ಅರ್ಜುನೆನೇ ಹರಿಹರನಕ್ಷೆನ್‌ 
ಮೀರುನ ಪರಾಕ್ರಮಿ! ಕರ್ಣೆಲ ಆಯನ ಸರಿಸಮೊಕೇ ಉಲ್ಲೆ. ಒಂಜಿ ಗುರ್ದುಂಜಿದಾತ್‌ಲ ಕಮ್ಮಿ ಇಜ್ಜೆ[ ರಡ್ಡ್‌ 
ಪಕ್ಷೊಲ ಪೊರುಂಬಾಟೊಡು ಮೆರೆದ್‌೦ಡ್‌! ಆಂಡ ನಮ ಪಕ್ಷೊನೇ ಒಂತೆ ಎಚ್ಡಿಗೆ ಮೆರೆದ್‌೦ಡ್‌ಂದ್‌ 


ಕೌರವಗ್‌ ಸಂತೋಸಾಂಡ್‌. ಆಂಡ ಇತ್ತೆ ಅಶ್ವತ್ಥಾಮೆ ಬಯ್ದಿನ ಜ೦ಬರ ಬೇತೆನೆ! ಅವ್ವೆನ್‌ ನಿದಾನೊಡು 

“ಕೌರವಾ, ರಡ್ಡ್‌ ಪಕ್ಷೊಲುಲಾ ಸರಿಸಮ ಉಲ್ಲಣ್ಷಿನ ಸಮಾದಾನೊಡು ಯಾನ್‌ ಇತ್ತೆ ಘೋಷಣೆ 
ಮಲ್ತೊಂದುಲ್ಲೆ! ಇತ್ತೆ ಯಾನೇ ಧರ್ಮರಾಯನ್‌ ಲೆಪುಡಾದ್‌, ನಿನ ಎದುರುಡು ಉಂತಾವೆ. ಇರ್ವೆರ್ಲಾ ಈ 
ಸಾಮ್ರಾಜ್ಕೊನು ಸರಿಸಮ ಪಾಲ್‌ ಪಟ್ಟೊಂದು ಬದ್‌ಕ್‌ಲೆ! ಕೌರವಾ, ಯಾನ್‌ ನಿಷ್ಠುರೊದ ನುಡಿ ಪಣೊಂದುಲ್ಲೆ. 
ಕೇಣ್ಣ. ಕರ್ಣನ್‌ ಹಾಳ್‌ ಮಲ್ಪಡ! ಸಯ್ಯೆರೆ ಬುಡಡ! ಕರ್ಪೂರೊನು ಗೆಂಡೊಗು ಪಾಡಡ?” 


ಕೌರವೆ ಈ ಪಾತೆರೊಗು ಒಪ್ಪ್ಯುನಾಯೆನ?! ಆಂಡಲಾ ಇಂಚ ಪಣ್ಣೆ 


“ಆವೊಲಿ ಅಶ್ವತ್ಥಾಮಾ, ಯುದ್ಧೊನೇ ಬೊಡ್ವಿ ರಡ್ಡ್‌ ಕಡೆಲ ಇತ್ತೆ ಸರಿಸಮ ಉಂಡುಂದು ಪಂಡತ್ತ? ಇತ್ತೆ 
ಯೆನ್ನ ಲೆಕ್ಕಾಚಾರೊನು ಕೇಣ್ಣ! ಲಕ್ಷಣಕುಮಾರೆ ನಮ್ಮ ಕಡೆಟ್‌ ಸೈತ್‌ದೆ. ಅಕಲ್ನೆಟ್‌ ಅಭಿಮನ್ಯು! ನಮ್ಮ 
ಸೈಂಧವಗ್‌ ಅಂಚಿಡ್ಸ್‌ ದುಪದೆ! ಭೀಷ್ಮೆ ದ್ರೋಣೆರೆನ ಲೆಕ್ಕ ರಡ್ಡ್‌ ಪಕ್ಷೊಗ್ಗಾ ಸರಿಸಮ! ಆಂಡ ಇತ್ತೆ ಪಣ್‌! 
ದುಶ್ಶಾಸನನ ನೆತ್ತೆರ್‌ ಪ್ತಿನ ಗೊಬ್ಬುದ ಅಬ್ಬರೊಗು ಆ ಕಡೆಟ್‌ ದಾದವು? ನಮ ವೃಷಸೇನನ ಮರಣೊಗು ಆ 
ಕಡೆಟ್‌ ಯೇರ್‌? ಇತ್ತೆನೇ ಸಂಧಾನೊದ ಸಂಗತಿ ಬೊಡ್ಡಿ ಅಶ್ವತ್ಥಾಮಾ. ಭೀಮನ ಕರ್ಹ್‌ಡ್‌ ಯೆನ ಕರ್ಲ್‌ಲ ಸೇರ್ಸ್‌ 
ಪೋವಡ್‌! ಅಯಿಡ್ಜ್‌ ಬೊಕ್ಕನೇ ಸಂಧಿ! 


ಅತ್ತ್‌ ಅಶ್ವತ್ಥಾಮಾ, ರಡ್ಡ್‌ ಕಡೆತಕುಲ್ಲಾ ದುಶ್ಶಾಸನನ್‌ ಭೀಮೆ ಕೆರ್ವಿನ ಬಗೆ ಸರಿಯತ್ತ್‌ಂದ್‌ ಬೇತೆ ಬೇತೆ 
ರೀತಿಡ್‌ ಪಂಡೆರ್‌! ಆಂಡ ಭೀಮೆ ಕೇಂಡೆನ? ಯೆನ ಮೆಗೈ ದುಶ್ವಾಸನನ್‌ ದರ್ನ್‌ದ್‌, ನೆತ್ತೆರ್‌ ಪರ್‌, ಬೀರಬಿರ್ಲೊಲಿ 
ಪೋಯೆತ್ತ? ಅಂಚಿನಾಯಡ ಎಂಚಿನೆತ ಸಂಧಾನ? ಯೆನ ಮೆಗ್ಯನ ಕರ್‌ ಚೆಲ್ಲಾಡ್ಬಿನೆನ್‌ ಈ ತೂತತ್ತ? "ನಿಕುಲ್ಲಾ 
ರುಚಿ ತೂಯೆರೆ ಬಲ್ಲೇ' ಪಣ್ಣ್‌ ನಿಕ್ಸೆನ್ಲಾ ಕೈ ತೋಜಾದ್‌ ಲೆತ್ತೆ ಅತ್ತ? ಅಂಚಿನ ದುಸ್ಪಡಲ ಸಂಧಾನೊನ?” 

ಕೌರವಗ್‌ ಕಂಟೆಲ್‌ ಕಟ್ಟ್‌ಂಡ್‌! 


“ಅಶ್ವತ್ಥಾಮಾ, ಅವು ಮಾತ ಇತ್ತೆ ದಾಯೆಗ್‌? ಪಿರಾವುದ ಕೇಡ್‌ಲೆನ್‌ ಎಣ್ಣ್‌೦ಡ ದಾನೆ ಫಲ? ಇತ್ತೆ ನಮ 
ಮಾತೆರ್ಲಾ ಪೊಂಜೊಲೆಲೆಕಾದ್‌ ಬುಡಿಯತ್ತ? ಸದ್ಯ ಆಯಿನೆನ್‌ ಮದಪುಗ. ಕರ್ಣನ ಪರಾಕ್ರಮೊನು ತೂಕ. 
ಅಶ್ವತ್ಥಾಮಾ ಯೆನ ಮೆಗ್ಯನಕುಲು ಮಾತೆ ಮರಣ ಆಯೆರ್‌! ಯೆನ ಬಂದುಲು ಉಲ್ಲೆರ್‌. ಆಂಡ ಆಕುಲು 
ಇತ್ತ್‌ಂಡಲ, ಇಜ್ಞಾಂಡಲ ಯೆಂಕ್‌ ಒಂಜೇ! ಅಶ್ವತ್ಥಾಮಾ, ಈ ಯೇಪೊಲ “ಕರ್ಣನ ಜೂವೊನೇ ಕೌರವನ 
ಜೂವ” ಇಂಚಂದ್‌ ಪಣೊಂದಿತ್ತತ್ತ? ಅಂಚಿನ ಕರ್ಣನ್‌ ತೂವೊಂದು ಬಾಕಿದಕಲ್ಲ ಮರಣೊನು ಮದಪುಗ.” 


ಅಶ್ವತ್ಥಾಮಗ್‌ ಕರ್ಣನಲ ಕೌರವನಲ ಸ್ನೇಹಸಲಿಗೆದ ಪರಯ ಇತ್ತ್‌ಂಡ್‌. ಆ ಕರ್ಣನ್‌ ತೂದೇ ಕೌರವೆ 
ಬೇತೆ ಮಾತೆರ್ನ ಮರಣೊನು ಮದತ್ತ್‌ದೆ! ಆಯೆ ಕರ್ಣೆ ಒರಿಯಡನೇ ತನ ಬಂಧುಲೆನ್‌ ಮಾತ ತೂವೊಂದುಲ್ಲೆ[ 
ಇಂಚಿತ್ತಿ ಕೌರವೆ ಇತ್ತೆ ಯುದ್ಧೊಡು ಕರ್ಣನ್‌ ಕಳೇವೊಂಡ ದಾನೆ ಗತಿ, ಪಣ್ಣಿನನೇ ಅಶ್ವತ್ಥಾಮನ ಚಿಂತೆ! ಅವ್ವನ್‌ 
ಕೌರವಡ ಪಣೊಂಬೆ. 


“ಕೌರವಾ, ನಿನ ಜೂವೊದಂಜಿನ ಕರ್ಣನ ಮರಣ ಮಿನಿ ಆಂಡ, ಈ ಯೆಂಚ ಬದ್ಯುವ? ಅಯಿಡ್ಡಾವರ 
ಅರ್ಜುನಡ್ಜ್‌ ಅಯನ್‌ ಒರೊೊನ್ಹ. ಸಂಧಿಗೇ ಮನ ಮಲ್ಲುಲ” 


ಅಶ್ವತ್ಥಾಮನ ಉಡಲ್‌ ದಿಂಜಿದ್‌ ಬತ್ತಿನ ಸಲಹೆಗ್‌ ಒಪ್ಯಂದೆ, ಕೌರವೆ ತನ ಇಸ್ಟೊನೇ ಪಣೊಂಬೆ! 


“ಅಶ್ವತ್ಥಾಮಾ, ನಿನ ಪಾತೆರೊನು ಯಾನ್‌ ಸಸಾರ ಮಲ್ಪುಜಿ. ಆಂಡ ಕರ್ಣನ ಕಡೀರ್ದ ಮಗನ್‌ ಆ 
ಅರ್ಜುನನ ಬಂಜಿಡ್ಸ್‌ ದೆಪ್ಪೊಡಾಪುಂಡು! ದುಶ್ಯಾಸನನ್‌ ಆ ದುಸ್ಪೆ ಭೀಮನ ಬಂಜಿಡ್ಸ್‌ ದೆಪ್ಲೊಡಾಪುಂಡು! 
ಇಂಚ ಮಲ್‌ದ್‌ ಯೆನ ಪ್ರತಿಜ್ಞೆನ್‌ ತೀರಾವೊನುವೆ. ಬೊಕ್ಕ ನಿಕುಲು ಬದ್ಕ್‌ದ್‌ ಒರಿಯುನ ಪಾಂಡೆವೆರ್‌.. 
ಧರ್ಮರಾಯೆ, ನಕುಲೆ, ಸಹದೇವನಕಲ್ಲೊಟ್ಟುಗು ಸಂಧಿ ಮಲ್ಗೊಣ್ಣೆ” 


ಈತ್‌ ಪಂಡ್‌ದ್‌ ಕೌರವೆ ಮೋನೆ ತಿರ್ಲಾ ವೊಂದು ಪೋಯೆ. ದ್ರೋಣಕುಮಾರೆ ಬಾರೀ ದುಕ್ಕೊಡೇ 
ಪಿರತಿರ್ಲಿಯೆ! ಎಣ್ಬ ಬ೦ಡಿಲೆಡ್‌ ಪಗರಿಲೆನ್‌ ದಿ೦ಜಾವೊ೦ದು ಕೌರವೆ ಕರ್ಣನ ಸಾಯೊಗು ಉಂತುವೆ! 


ಧೃತರಾಷ್ಟ್ರಾ ಕರ್ಣಾರ್ಜುನೆರೆನ ಕಾಳಗೊನು ದಾನೆಂದ್‌ ಪಣೊಲಿ! ಇರ್ವೆರಲ ಕೋದಂಡೊಲು ತೆಡಿಲ್ಬ 
ಸೊರದನಿ ಕೊರಿನವು ದಿಕ್ಕ್‌ದಿಕ್ಕ್‌ಗ್‌ ಕೇಣ್‌೦ಡ್‌! ಅರ್ಜುನೆ-ಕರ್ಣೆರ್‌ ಒ೦ಜೇ ಅಪ್ಪೆನ ಗರ್ದೊಡು ಜನ್ಮಿದಿನಕುಲುಂದ್‌ 
ದೇವತೆಲ್‌ ಪಣೊಂಡೆರ್‌. ಈ ಒಪ್ಪ ಪುಟುದಿನಕ್ಷೆನ ಒಯ್ದಪತ್ತೊನು ಬುಡು ಕಣ್ಣ್‌ದ ಈ ದೇವತೆಲ್‌ ಕಣ್ಣ್‌ 
ಬಚ್ಚುನಾತ್‌ ತೂವೊಂಡೆರ್‌! 


ಧೃತರಾಷ್ಟಾ, ಕೇಣ್ಣ. ಮೊಕ್ಷೆನ ಕದನೊದ ಕರಕರಿಲಾ ಕೆಬಿ ಕೆಪ್ಪಾಪಿನನೇ! ಬಿರುತ, ಕುದುರೆದ, ವಾದ್ಯೊದ, 
ಕಹಳೆದ, ಜೈಕಾರೊದ ಕರಕರಿಡ್‌, ಕದನ ಕಳ ಪಣ್ಣಿನವು ಸಬ್ಬಬ್ರಹ್ಮಮಯನೇ ಆಂಡ್‌! ಆತೆನ? ಅಕಲ್ನ 
ಗರ್ವೊದ ಬಿತ್ತ್‌ ಪೆರರನೇ ಆದ್‌, ಇತ್ತೆ ಒರಿಯನೊರಿ ಜರೆವೊಂಬಿನ ಪಾತೆರೊಡು ಪೂ ಆದ್‌ ದೊರಿಯೊಂದುಂಡು! 


ದೊರೇ, ನಿನ್ನಾಜೆ! ಕರ್ಣನ ಕಡ್ಗೆದ ಬಗೆನ್‌ ದಾನೆಂದ್‌ ಪಣೊಲಿ!? ಕರ್ಣನ ಬಾಣ ಶ್ರೀಕೃಷ್ಣನ ತಿಗಲೆಗ್‌ಲಾ 
ಕೊಲ್ತೊಂಡು! ಕುದುರೆಲೆಗ್‌ ಗಾಯ ಆಂಡ್‌. ಆತಾನಗ ಧನ೦ಜಯೆ ದರಂದೆ ಕುಲ್ಲುವೆನ? ಅಯನವು 
ವಜ್ರಾಯುಧೊದಂಚಿನ ಪೆಟ್ಟ್‌ ಅಯಿಟ್‌ ಕುಲಪರ್ವತೊಲು ಪಂದುಲೆಕ, ಕರ್ಣನ ರಥ ತಿರ್ರ ತಿರ್ಸ್‌ದ್‌, ಒಂಜಿ 
ಯೋಜನ ದೂರ ಪೋಂಡು! ಶಲೈ ಎಂಚಲಾ ರಥೊನು ಸರೀಟೆ ಉಂತಾಯಿ! ಕರ್ಣನ ಮಹಾಸ್ತೊಡಾದ್‌, 
ಅರ್ಜುನನ ರಥೊಲಾ ಒಂಜಿ ಬಿರುತ ದೂರ ಪಿರತಿರ್ಗ್‌೦ಡ್‌! ಉಂದೆನ್‌ ತೂವೊಂದಿತ್ತಿ ಕೃಷ್ಣೆ ಕರ್ಣನ್‌ 

ಬಾಯಿನಿಲಿಕ್ಕೆ ಪುಗರುವೆ! ಅರ್ಜುನಗ್‌ ಬೇಜಾರ್‌ ಆದ್‌, ಕೃಷ್ಣಗ್‌ ಕರ್ಣನ ಮಿತ್ತ್‌ ಮೋಕೆನೊಡೊ9 ಇಂಚ 
ಮನಸ್ಟ್‌ಡೇ ಎಣ್ಣೊಂದು ಗಾ೦ಡೀವೊನು ತಿರ್ಕ್‌ ದೀಪೆ! ಕೃಷ್ಣೆ ಕಾರಣ ಕೇಂಡಿನೆಕ್‌, 


ಣು ಣಿ 

ಚ ೈಷ್ಣಾ ಒಂಜೊಂಜಿ ಕಾಲೊಗುಲ ಒಂಜೊಂಜಿ ಗುಣ ಉಂಡೊಡೊ? ನಿಕ್ಕ್‌ ಈ ಪೊರ್ದುಡು ಯೆನ 
ಪರಾಕ್ರಮ ಕಮ್ಮಿ ಆದ್‌, ಕರ್ಣನ ಸಗ್ರಿ ದಿಂಜ ಆದ್‌ ತೋಜಿಂಡ! ಅತ್ತ್‌, ಯೆನ ಅಸ್ತೊಡು ಕರ್ಣನ ರಥ ಒಂಜಿ 
ಯೋಜನ ಪಿರ ಪೋತುಂಡು! ಆಂಡ ಆಯನ ಬಾಣೊದ ಬಿರ್ಬ್‌ಡ್‌ ನಮ್ಮ ರಥ ಬಜೀ ಒಂಜಿ ಬಿರುತಾತ್‌ ಪಿರ 
ತಿರ್ಲ್‌ದ್‌೦ಡ್‌! ಆತೆಕೇ ಈ ಕರ್ಣನ್‌ ಪುಗರೊಂದುಲ್ಲ! ಬವುಸ ಉಂದು ಕಾಲಗುಣೊನೇ!” 


ಕೃಷ್ಣಗ್‌ ತೆಲಿಕೆ! “ಅತ್ತ್‌, ಅರ್ಜುನಾ, ಬ್ರಹ್ಮಾಂಡ ಕೋಟಿಲೆನೇ ಯೆನ ಬಂಜಿಡ್‌ ದೀವೊಂದಿನಾಯೆ 
ಯಾನ್‌! ರಥೊತ ಮಿತ್ತ್‌ ಉಪ್ಪುನು ಹನುಮಂತೆ! ಇತ್ತೆ ನಿಕ್ಕ್‌ ಗೊತ್ತಾಂಡ? ಇಂಚಿತ್ತಿ ದುನ್ನೊದ ರಥೊನು 
ಕರ್ಣನ ಬಾಣ ಒಂಜಿ ಮಾರ್ಪು ದೂರ ನೂಕುದುಂಡು ಪಂಡ ನಿಕ್ಷೆಡ್‌ ಯೆರೆನ ಬಾಣ ಪ್ರಯೋಗ ಸಗ್ರಿ 
ಎಚ್ಡಿಗೆದವು? ಈಯ ಪಣ್ಣ!” 

ಅರ್ಜುನಗ್‌ ತನ ತಪ್ಪು ತೆರಿಂಡ್‌! ಕೃಷ್ಣಗ್‌ ತರೆ ತಗ್ಗಾಯೆ! ಯುದ್ಧೊದ ಹೊಡ್ತ ದುಂಬರಿಯುಂಡು! 

ಅಗ್ನೇಯಾಸ್ತೊಗು-ವರುಣಾಸ್ತ, ಮೇಘಾಸ್ತೊಗು ವಾಯವ್ಯಾಸ್ತ್ಯ, ಪರ್ವತಾಸ್ತೊಗು ವಜ್ರಾಸ್ತ! ಇಂಚೆನೇ 
ದುಂಬರಿಂಡ್‌. ಕರ್ಣೆ ಉರಗಾಸ್ತೊನು ಬುಡ್ನಗ ಶತ್ರುಪಕ್ಷೊದ ಮಿತ್ತ್‌ ಉಚ್ಚುಲೇ ದೊರಿಂಡ್‌! ಅಪಗ ಅರ್ಜುನೆ 
ಗರುಡಾಸ್ತೊಡು ತನ್ನಕ್ಷೆಗ್‌ ರಕ್ಷಣೆ ಕೊರಿಯೆ! 


ಇಂಚ ದಿಂಜ ಪೊರ್ತು ಯುದ್ಧೊದನೇ ಪೊರ್ಲು ತೂದು, ಕಡೆಕ್‌ ಭೀಮೆ ಅರ್ಜುನಗ್‌ ಎಚ್ಚರ ಪುಟ್ಟಾವೆ. 
“ದಾದಯಾ ಧನಂಜಯ? ಪಿಲಿತ ಎದುರುಡು ಉರೆತ ಕಿನ್ನಿ ಉಂತುದಿಲೆಕ ಆಂಡತ್ತಂ ಕಿನ್ನಿಗ್‌ ಬದ್ಧೆರೆ ಅವುಕಾಸ 
ಕೊರಡ. ಆ ಸೂತನ ಮಗನ ತರೆತ್ತ ಓಡುದ ಬೆಸುಗೆ ಬುಡ್ಬಾವುನ೦ಚಿನ ಬಾಣ ಬುಡ್ಡ. ಬಾಕಿದೆನ್‌ ದಾಯೆಗ್‌ 
ದೆಪುವ?” 


ಅರ್ಜುನಗ್‌ ಭೀಮೆ ಪಂಡಿನವು ಸರಿ ತೋಜಿಂಡ್‌. ಕೃಷ್ಣಗ್‌ಲ ಸರಿ ತೋಜಿಂಡ್‌! ನನಲಾತ್‌ ಪಿಸರ್ಡ್‌ 
ಕೆಂಗುಡೆ ಆಯಿನ ಅರ್ಜುನೆ ಕರ್ಣನ್‌ ತೂವೊಂದೇ ಬಹ್ಮಾಸ್ತೊನ್‌ ದೆತ್‌ದ್‌ ಕೈಯಿಟ್‌ ಪತೊಂದು. 
ಮೆ ಎಂ 


“ಕರ್ಣಾ, ನಿನ ಅಪ್ಪೆ ರಾಧೆ ಕಣನೀರ್ದ್‌ ಮುರ್ಕಡ್‌। ಆಲ್‌ ಮಗನ್‌ ಕಳೇವೊಂದು ಮುರೆಡಡ್‌! ನಿನ ಸೇನೆದ 
ಕಾಯಿಲೆಗ್‌ ಮರ್ಟ್‌ ಮೂಲುಂಡು” ಪಣೊ೦ದು ಆ ಮಹಾಸ್ತೊನು ಕರ್ಣನ ಮಿತ್ತ್‌ ಪ್ರಯೋಗ ಮಲ್ಟುವೆ 
ಅಪಗ ಬಾನೊಡು ತೂವೊಂದಿತ್ತಿ ದೇವತೆಲ್‌ “ಹಾ! ಹಾ! ಉಂದು ಬಹ್ಮಾಸ್ತ! ಲೋಕೊಗೇ ಕೇಡ್‌ ಮಲ್ಪುನವು!” 
ಇಂಚಾ೦ದ್‌ ಪೋಡಿಗೆಡೇ ಪಣೊಂಡೆರ್‌! ಆಂಡ, ಕರ್ಣೆ ಪೋಡ್ಕಿಜೆ. ಪ್ರತಿ ಅಸ್ತ್ರ ಆದ್‌, ಬ್ರಹ್ಮಾಸ್ತೊನೇ 
ಪ್ರಯೋಗ ಮಲ್ಪುವೆ! ರಡ್ಜ್‌ ಅಸ್ತೊಲುಲಾ ಒಂಜೆಕೊಂಜಿ ತಾಂಟೊಂದು ಮಾಜಿದ್‌ ಪೋಪುಂಡು! ಗರ್ವೊಡು 
ಅರ್ಜುನೆ ರಾಪಾಯಿನ “ಜಾತಮನ್ಯು?” ಅಸ್ತೊಗು ಕರ್ಣೆ ರುದ್ರಾಸ್ತೊಡು ಕಡೆ ಕಟ್ಟುವೆ! ಇಂಚನೆ ಕೌಬೇರ- 
ವಾಯವ್ಯ, ನೈರುತ್ಯ-ಸೋಮವರ್ತಿ, ಸಾಮುದ್ರರೋಷಣ-ವಡಬಾಸ್ತ್ರ ಇಂಚಿತ್ತಿ ಮಹಾಸ್ತೊಲೆದ ಗಟ್ಟಣೆಲ್‌ 
ನಡತ್ತ್‌ಂಡ್‌! ಈ ಯುದ್ಧೂನು ತೂಪಿನಲಾ ಒಂಜಿ ಬಾಗ್ಗೆನೇ ಪಣ್ಣಿಲೆಕ ಅಸ್ತ್ರ ಚಾತುರ್ಮೆ ಮೆರೆಂಡ್‌! ಕರ್ಣನ್‌ 
ಪುಗರಂದೆ ಕುಲ್ಲುಲೆಕನೇ ಇಜ್ಜಿ ಅಯಡಾದ್‌ ಪಾಂಡವ ಪಕ್ಷ ನನೊಲ ಬಯಬೀತಿಡೇ ಉಂಡು. ಈ ಯುದ್ಧೊದ 
ಬಣ್ಣನೆ ಪಂಡ, ಅವು ಕರ್ಣರಸಾಯನನೇ! ಆ ಬಣ್ಣನೆನ್‌ ಭೀಮೆ, ಅರ್ಜುನನಕುಲ್ಲಾ ಕೆಬಿಕೊಂಡೆ ಮಲ್ಸ್‌ 
ಕೇಣೊಡು! ಅಂಚಿತ್ತಿನವು! 

ಕರ್ಣೆ ಒಂಜಿ ಸರ್ತಿ ಕೃಷ್ಣನ್‌ ತೂದು, “ಮುರಾಂತಕಾ, ಯಾವು. ರಥೊಡ್ಡು ಜಪ್ಪುಲ। ಅರ್ಜುನನ ಧನುಸ್ಸು 
ಒಯ್ಸ್‌ ದೆತೊಣು! ಈಯೆ “ಕೌಮೋದಕಿ” ಗದೆನ್‌ ಪತೊಂದು ದುಂಬು ಬಲ್ಲ” ಪಣ್ಣ್‌, ಆಯಗ್ಗ್ಲಾ ಬುಡಿನ 
ಬಾಣೊಡು ಕೃಷ್ಣನ ಕವಚ ಪರಿದ್‌ ತಿಗಲೆಡ್‌ ಗಾಯ ಆಂಡ್‌. ಕೃಷ್ಣನ ಉಡಲ್‌ ಪಂಡ ಸಕಲ ಬ್ರಹ್ಮಾಂಡೊದ 
ನಿಲೆ ಅತ್ತ) ಅವ್ವೆಕೇ ಗಾಯ ಮಲ್ಬುನವು ನಾಡಾಡಿಲೆನ ನಾಟಕ ಅತ್ತತ್ತ? ಕರ್ಣೆ ರಥೊತ ಧ್ವಜೊಟುಪ್ಪುನ 
ಹನುಮಂತನ ಮಿತ್ತ್‌ಲ ಕೈ ಮಲ್ಪುವೆ! ಕಡೆಕ್‌ ಅರ್ಜುನಡ, “ಅರ್ಜುನಾ, ಈ ರುದ್ರನೊಟ್ಟುಗು ಪೊರುಂಬುದಿನ 
ರಣಧೀರೆ ಅತ್ತ)” ಕೇಣ್ಟ್‌ ಪರ್ರೆ ಪಗರಿ ಬುಡೆ! ಈತ್ನೇಟದ ಕಾಳಗೊಡೇ ಅರ್ಜುನಗ್‌ ದಿಂಜ ಗಾಯೊಲಾದಿತ್ತ! 
ಅಂಚ ಬೇನೆಡ್‌ ಮಾಲೊಂದಿತ್ತೆ! ಭೀಮೆ, ನಕುಲೆ, ಸಹದೇವೆ, ಸಾತ್ಯಕಿ, ಚೇಕಿತಾನೆ, ಉತ್ತಮೌಂಜಸ, ಶಿಖಂಡಿ 
ಮೊಕುಲ್ಲಾ ಕರ್ಣನ ಪೆಟ್ಟ್‌ಡ್‌ ಹದ ಆತಿನಕುಲೇ! 


ಕೌರವ ಕಡೆಟ್‌ ಇತ್ತೆ ಸಂಬುರ್ಕೊನೇ ಪಸೆರೊಂದುಂಡು. ಇಡೀ ಸೇನೆ ಕರ್ಣನ್‌ "ವೀರ ರಣ ನರಸಿ೦ಹ' 
ಪಣ್ಣ್‌ ಪುಗರೊಂದು, ಗಟ್ಟಿಡ್‌ ಘೋಷಣೆ ಮಲ್ತೊಂದಿತ್ತ್‌೦ಡ್‌! 


೦ 

ಧೃತರಾಷ್ಟ್ರಾ ನಿನ ಮಗೆ ಕೌರವೆ ಕುಸಿಟೆ ತೂವೊಂದಿತ್ತೆ. ತೂತ ಬರ್ಸೊದಲೆಕ ದೊರಿಯುನ ಕರ್ಣನ 
ಅಸ್ತೊಲೆನ್‌ ತೂಪಿನನೇ, ತೂದು ಮೆಚ್ಚುನನೇ ಅಯನ ಕಸುಬಾಂಡ್‌! ತೂತ ಎದುರುಡು ಅರಕ್ಕ್‌ದ ತೇರ್‌ 
ಉಂತ್ಕೆರೆಗಾವ? ಸೂರ್ಯಗ್‌ ಕತ್ತಲೆ ಕೋಟಿಕಟ್ಟೈರೆಗಾವ? ಕೌರವೆ ಕೃಪನ್‌, ಅಶ್ವತ್ಥಾಮನ್‌ ತೂದು ಇಂಚ 
ಪಣ್ಣೆ. “ನಮ ಕರ್ಣೆ ಪಂಡ ನಿಕಲೆಗ್‌ ಯೇರೆಗ್ಡ ಲೆಕ್ಕೊಗಿತ್ತಜಿ. ಮಾತೆರ್ಲ ಪುಗರೊಂದಿತ್ತಿನಿ, ಭೀಮನ್‌, 
ಅರ್ಜುನನ್‌! ಇತ್ತೆ ತೂಲೆ! ಇತ್ತೆ ದಾನೆ ಪಣರ್‌? ಪಾತೆರ! ದಾಯೆ ಮನೀಪಂದೆ ಉಲ್ಲರ್‌? ನಾಲಾಯಿದ ಪಸೆ 
ಆಜಿದ್‌೦ಡ? ಅಂಚಿಗ್‌ ತೂಲೆ! ಅರ್ಜುನೆ ಮತಿ ತತ್ತ್‌ದ್‌ ಮಗ್‌ರೊಂದುಲ್ಲೆ! ಭೀಮೆ ಪುಡೆಂಕೊಂದುಲ್ಲೆ. ಶ್ರೀಕೃಷ್ಣ 
ನರಕೊಂದುಲ್ಲೆ! ಅಲ್ಪ ತೂಲೆ! ಬೀರೊದ ಬಂಟೆರ್‌ ಬಲ್ಲೊಂದುಲ್ಲೆರ್‌. ಪದಾತಿಲ್‌ ಪಣಂದೆ ಪಿರ ಪಿಜುರುನೆನ್‌ 
ತೂಲೆ! ಅಂಚನೆ ಅಕ್ಕಸೊಡು ದೇವೇಂದೆ ದುಕ್ಕಿದ್‌ ಉಂತುದಿನೆನ್‌ ತೂಲೆ. ದ್ರೋಣೆ ಭೀಷ್ಮೆರ್‌ ಮೆರೆಪಾವಂದಿನ 
ಪರಾಕ್ರಮೊನು ಕರ್ಣೆ ಮೆರೆವೊಂದುಲ್ಲೆ. ಅಶ್ವತ್ಥಾಮಾ, ಯಾನ್‌ ಕಣ್ಣ್‌ಡ್‌ ತೂಯಿನೆನ್‌ ಪಣೊಂದುಲ್ಲೆ. ನಿಕ್ಷೆಗುಂದು 
ಕಟುರ ನುಡಿಯಾದ್‌ ತೋಜೆರೆ ಯಾವು?” 


ಮಾತೆರ್‌ಗ್ಲಾ ಕೌರವೆ ಪಂಡಿನನೇ ಸರಿ ಪಣ್ಣ್‌ ತೋಜುಂಡು! 


“ಅಂದ್‌ ದೊರೇ, ಪಗೆಸೇನೆ ಕೈಕಾರ್‌ ಬುಡೊಂದುಂಡು! ಪಾಂಡವೆರೆನ ಬಂದುಬಳಗ ಮುರೆಡೊಂದುಂಡು! 
ಆಂಡ ಕೌರವಾ, ಇತ್ತೆ ಅರೆವಾಸಿ ಗೇಲ್‌ ನಮ ಕಡೆಕುಂಡು. ಒಂತೆ ಪೊರ್ದುಡು ಅಕುಲು ಗೆಂದುನ ಸಂಭವೊಲಾ 
ಉಂಡು! ಯುದ್ಧೊಡು ಉಂದು ನಡಪುನನೆ! ಅಂಚ ಯೆಂಕ್ಷೆನ ಪಾತೆರ ಸುಳ್ಳಾವಂದೆಲ ಉಪ್ಪು ಯೆಂಕುಲು 
ತಪ್ಪು ಮಿನಿ ಪಣ್ಣಿನಿ ಅಂದಾ೦ಡ ಯೆಂಕ್ಷೆನ ನಾಲಾಯಿ ಕಡ್ಡೊನುವ?” 


ಅಪಗ ಅಶ್ವತ್ಥಾ ಮೆ, “ಕೌರವಾ, ಜಯಲಕ್ಷ್ಮಿನ್‌ ನಂಬೈರಾಪುಜಿ. ಒರಿಯನ್‌ ತೂದು ತೆಲುವೊಲು. ನನೊರ್ಕಡ 
ಪಾತೆರ್ವೊಲು! ಒರಿಯನ್‌ ತೂಪೊಲು, ನನೊರ್ಯಡ ಸೇಲೆ ತೋಜಾವೊಲು. ಒರ ಒರ ಒರಿಯೊರಿಯಗ್‌ 
ಅನುಗ್ರಹ ಮಲುವೊಲು! ಯೇಪೊಲ ಒರಿಯಡಪ್ಪನೇ ಉಪ್ಪುಜೊಲು. ಆಲ್‌ ಮಲ್ಲ ಪತಿವತೆ ಪಣ್ಣ್‌ ನಂಬೊಂದು 
ರಾಷುನವು ಸರಿಯತ್‌” ಪಣೊಂದು ತನ ಸೇನೆದಂಚಿ ಪೋಪೆ! 


ಧೃತರಾಷ್ಟಾ, ಕೇಣ್ಣ. ಇಂಚಿಡ್ಸ್‌ ಅರ್ಜುನಗ್‌ ಎಚ್ಚರ ಆಂಡ್‌. ಕಣ್ಣ್‌ ಜತ್ತ್‌ದ್‌, ಕಳಶೊದ ನೀರ್‌ಡೇ 


ಲು 


ಮೆಯಿಟ್‌ ಅರಿದಿನ ನೆತ್ತೆರ್‌ನ್‌ ದೆಕ್ಕೊಂದು, ಬೇತೆ ತುತ್ತೈತ ಪಾಡೊಂದು, ಬೂಳ್ಯ ತಿಂದ್‌ದ್‌ ಮೆಯಿಕುಡ್ತೊಂದು 
ಲಕ್ಕ್‌ದುಂತುವೆ! ಕೃಷ್ಣೆ ಹನುಮೆರ್‌ ತನಡ್ಬಾದ್‌ ಬಂಗ ಬರಿಲೆಕಾಂಡತ್ತ ಪಂಡಿನೆಕ್‌, ಕೃಷ್ಣಡ ಸದು ಪಾತೆರೊಲು 

ಉಲ್ಲನೆ! “ಅರ್ಜುನಾ, ರಣರಂಗೊಗು ಬರ್ತಿನಿ ಪಂಡ ಕಂರ್ಬುದ ಬಿತ್ತಿಲ್ಲ್‌ ಬತ್ತಿಲೆಕಂದ್‌ ತೆರಿಯೊಂದನ? 
ಯುದ್ಧೊಡು ಸೈಪಿನಿ, ಬೇನೆಡ್‌ ಬೆಯ್ದಿನಿ ಇತ್ತಿನನೇ! ಅಯಿಕ್‌ ಯೆತೆಸಿಂತೆ ಮಲ್ಪುನತ್ತ್‌. ಅರ್ಜುನಾ, ಈ ಕರ್ಣೆ 
ಬಾರೀ ಬಲಾಡಿಗೆ! ಇಂಬ್ಯನೊಟ್ಟುಡು ಬಲ, ಚಲ, ವಿವೇಚನೆಡೇ ಪೊರುಂಬೊಡು. ಇಂಬ್ಯನ್‌ ಗೆಂದುನು ಪಂಡ 
ಮಾಮಲ್ಲ ಸಾದಗೊನೆ[” 


ಅರ್ಜುನೆ ಒಪ್ಪಿಯೆ! “ಅಂದ್‌ ಕೃಷ್ಣಾ, ಕರ್ಣನ ಎದುರುಗೇ ಪೋಯಿ. ನಮ ಸೇನೆಗ್‌ ಪೋಡಿಗೆ 
ಪೊಗ್ಗುದುಂಡು. ಅಂಚ ಆಯಿನಾತ್‌ ಬೇಗ ಯೆನ ಬಾಣೊಡು ಕರ್ಣನ ಕಂಟೆಲ್‌ ಕತ್ತೆರ್‌೦ಡ ಸೇನೆಗ್‌ ದೈರ 
ಬರು. ಸುಕ ಆವು.” 


ಕರ್ಣನ ರಥೊಕು ಸರಿಯಾದ್‌ ಅರ್ಜುನನ ರಥ ಬಲ್ರಿನೆನ್‌ ತೂದು ಪಾಂಡವ ಸೇನೆಗ್‌ ಜೂವೊ 
ಬತ್ತ್‌ಂಡ್‌! ಕರ್ಣಾರ್ಜುನೆರೆನ ರಣಬೀರ ಸುರು ಆಂಡ್‌! ಒರ ಅರ್ಜುನೆ ಬುಡ್ಡಿ ಬಾಣೊಲು ಕರ್ಣನ 
ಕವಚೊಡ್ಡು ನೂರ್ದು ಬಂಜಿಡ್‌ ಕಂತ್‌ದ್‌ ಬೆರಿಟ್‌ ತೋಜಿಂಡ್‌! ನೆತ್ತೆರ್ಸ್‌ ನನೆಯಿನ ಕರ್ಣೆ ಮತಿ ತತ್ತ್‌ದ್‌ 
ಬೂರೈ! ಅರ್ಜುನೆ, ಕರ್ಣನ್‌ ಜರೆವೊಂದು, ಶಲ್ಯನ ಕೈಯಿತ ಕಡಿವಾಣೊನು ಕತ್ತೆರ್ರೆ ಅಂಚೆನೇ ಶಲ್ಕಗ್‌, 
ಕುದುರೆಗ್‌ ಗಾಯ ಮಲ್ಪುವೆ. ಕೌರವವೀರೆರೆನ್‌ ಹದ ಪತ್ತುವೆ! ಕೌರವನಂಚಿ ಪೋದು, ಕೌರವಗ್‌ ಕೋಟೆದಂಚ 
ಉಂತುದಿನ ಸೈನಿಕೆರೆನ್‌ ಸೋಪಾವೆ! ಅರ್ಜುನನ ಪರಾಕ್ರಮೊದ ಉರಿದೊಂಬುಡು ಕೌರವ ಸೇನೆದ ಬೀರೊದ 
ಕಿರೆ ಆಜಿದ್‌ ಪೋಂಡು! ಬಲ್ತೊಂದಿತ್ತಿನ ಬಂಟೆರೆನ್‌ ತೂದು ಅರ್ಜುನೆ, “ಅಂಚ ಪಾರ್ಟ್‌ ಪೋವಡೆ! 
ಸೇನಾಪತಿನ ಪಾಡ್‌ ತೂದೇ ಪೋಲೆ. ಕೌರವನ ಮೂಂಕುನು ಮಾರಿಗ್‌ ಮಾರಿಯರ? ಯೆಂಕುಲು ದೆತ್ತೊನುಜ! 
ನಿಕುಲು ಇಂಚ ಪಲಾಯನ ಪಂಡಿತೆರಾಂಡ ಎಂಚ? ಆಚಾರ್ಯಕೃಪಾ, ಅಶ್ವತ್ಥಾಮಾ, ನಿಕಲ್ನ ಸೈನ್ಕೊದ ಹಾಡ್ಗತಿ 
ತೂಲೆ! ಕರ್ಣೆ ರಣರಂಗೊದ ಈ ಕವಡೆ ಗೊಬ್ಬುಡು ಸೋತುದಿನೆನ್‌ ತೂಲೆ! ನಿಕುಲ್ಲಾ ಒಂಜಿ ರಡ್ಡ್‌ ಮುಸ್ಟಿ 
ಪಣ ದೀದ್‌ ಗೊಬ್ಬುಲೆ! ತೂವೊಣುವೆ!” ಇಂಚ ಸಸಾರೊಡು ಪಾತೆರುವೆ. 


ಆತಾನಗ ಕರ್ಣಗ್‌ ಎಚ್ಚೆರಾಂಡ್‌! ಆಯೆಲಾ ಅರ್ಜುನಲೆಕನೇ ನೆತ್ತೆರ್‌ ಅರಿದಿನ ಮೋನೆ, ಕೈ ದೆಕ್ಸ್‌ದ್‌ 
ಮೆಯಿ ಕುಡ್ತೊಂದು ಯುದ್ಧೊಗು ಸಜ್ಜಾಪೆ! ಶಲ್ಯನ್‌ ಲಕ್ಕಾವೆ. ಅರ್ಜುನೆ ಜೂಜುದ ಪಣ ಪಣ್ಣ್‌ ಅಶ್ವತ್ಥಾಮಡ 
ಪಣೊಂದಿತ್ತಿನೆನ್‌ ಕೇಣ್ಣ್‌, “ಅರ್ಜುನಾ ಆ ಬೆರಣಡ ಪಣ ದೀಪಿನ ಸಂಗತಿ ದಾಯೆಗ್‌ ಪಣ್ಣ? ಅವು ನಿಕ್ಕ್‌ಲಾ, 
ಯೆಂಕ್‌ಲ ಸಮ್ಮಂದ ಆಪಿನವು. ಯೆನ ಎದುರುಡು ಕೈ ಪತ್ತ್‌ದ್‌ ಉಂತುಲ! ಆಯ್ಕ್‌ ಬೋಡಿತ್ತಿನ ಪಣವುಲೆನ್‌ 
ದೊರ್ಮುದು, ನಿನ ತಿಗಲೆನ್‌ ದರಿಪುವೆ! ದುಂಬು ಬಲ್ಲ” ಪಣ್ಣೆ 


ಅರ್ಜುನೆ ದುಂಬು ಬತ್ತೆನೆ! ಅಂಚ ಬತ್ತಿನಯನ ಮೆಯಿಮೋನೆದ ಒರು, ಚರೈದ ಬಗ್ಗೆಡ್‌ ಕರ್ಣೆ ಕುರು 
ಕುಸೆಲ್‌ ಪಾತೆರುವೆ! “ಅಹಾ! ಯುದ್ಧರಂಗೊಡು ನಲಿಕೆದ ರಂಗಾಭಿನಯ.! ಅರ್ಜುನಾ, ಏತಾಂಡಲಾ ಈ 
ವೀರಾಟರಾಯನೊಟ್ಟುಗು ಕೂಲಿ ಬೇಲೆ ಬೆಂದಿನಾಯೆ ಅತ್ತ? ಇತ್ತೆ ಈ ನಲಿಕೆ ದಾಯೆಗ್‌? ಉಂದು ರಣರಂಗ! 
ಮುಲ್ಪ ಪೊರುಂಬಾಟೊದ ಅ೦ಗಮುದ್ರೆಲ್‌ ಬೋಡು. ಅವು ಮಿನಿ ಗೊತ್ತುಂಡುಡ ತೋಜಾಲ” ಪಣೊಂದು 
ಬಾಣ ಬುಡೆ. 


ಧೃತರಾಷ್ಟ್ರ ಭೂಪತೀ, ದಾನೆಂದ್‌ ಪಣ್ಣಿನಿ! ಅರ್ಜುನನ ಶಸ್ತ್ರ ಜ್ಞಾನ ಕಮ್ಮಿದನ? ಅವು, ಪರಶುರಾಮೆ, 
ಕಾರ್ತವೀರ್ಯೆ, ದಿಲೀಪೆ, ದುಂದುಮಾರೆ, ಭರತೆ, ನಹುಷೆ, ದಶರಥೆ, ನಳೆ, ರಾಮೆ, ಲಕ್ಷ್ಮಣೆ. ಮೊಕಲ್ನ ಶಸ್ತ್ರ 
ಜ್ಞಾನೊಗು ಸಮ. ದೇವತೆಲ್‌ ಇಂಚೆನೇ ಪಣೊ೦ದು ಅರ್ಜುನನ್‌ ಪುಗರಿಯೆರ್‌! ದೇವಗಣೊಕುಲು ಅರ್ಜುನನ್‌ 
ಪುಗರ್‌ಂ೦ಡ, ನನೊಂಜಿ ಪಕ್ಷೊದ ತಾರಕ, ಜಂಭ, ನಿಕು೦ಭ, ತಾರಕಾಕ್ಷ, ಕಾಲನೇಮಿ, ಮಹಿಷಾಸುರ.. ಮೊಕುಲು 

ಕರ್ಣನ್‌ ಪುಗರೈೆರ್‌! ಈ ರಡ್ಡ್‌ ಗುಂಪುಲೆನ್‌ ಬುಡ್ಕ. ಅರ್ಜುನನ ರಥೊತ ಧ್ವಜೊಟುಪ್ಪುನ ಹನುಮಂತೆನೇ 
ಕರ್ಣನ ಪರಾಕ್ರಮೊನು ಉಡಲ್‌ದಿಂಜ್‌ದ್‌ ಕೊಂಡಾಡ್ಕ್ಯೆ! 


“ಪೂತು! ಮರು! ಕರ್ಣಾ! ನಿನಡ ಉಪ್ಪುನ ದಿವ್ಯಾಸೆ ಸ್ತೊಲು ದಾನೆ ಕಮ್ಮಿದನ? ನಿನ ಬಿರುತ ಬಿರ್ಲಾದಿಗೆ 
ತೂನಗ, ಯೆಂಕ್‌ ಲಂಕೆಡ್‌ ಕಾಳಗ ಕೊರ್ತಿನ ಕಪಿಸೇನೆದನೇ ಕಡ್ಮೆ ನೆಂಪುಗು RE ನಿನ್ನ ೦ಚಿನ ಸ 
ಸಾಮರ್ತಿಗೆನ್‌ ಯಾನ್‌ ಭೀಷ್ಮೆ ದ್ರೋಣೆರೆಡ್ಡ ತೂಯೆರಾತಿಜಿ.” 


ಹನುಮಂತೆ ಮೆಚ್ಚಿ ನುಡಿ ಪಣೊಂದು, ತಾನೇ ತರೆಗದ್ದಾವೆ! 


ಧೃತರಾಷ್ಟ್ರ ದೊರೇ, ಸಂಕಡೊಡಿತ್ತಿನ ನಿನ ಸೇನೆ ಕುಡ ಲಕ್ಕ್‌ದ್‌ ಉಂತುದುಂಡು! ಆತೇ ಅತ್ರ್‌, ಸಂತೋಸುದ 
ಪೇರ್‌ಕಡಲ್‌ಡ್‌ ನೀಂದೊಂದುಂಡು! ನಿನ ಮಗೆ ಗೆ೦ದಿನ ಸಂಬುರ್ಕೊಡುಲ್ಲೆ. ಶತ್ರುಲು ಮುಗಿದೇ ಪೋಯೆರ್‌ಂದ್‌ 
ಎಣ್ಣೊಂದೆ. ತಾನ್‌ ಗೆಂದಿನೆಕ್‌ ಗಡ್ಡ್‌ ವಣಸ್‌ ಪಾಡುನ ಅಲಚನೆಲಾ ಬರೊಂದುಂಡು. ಸೈನಿಕೆರ್‌ ಅಯಿಟ್‌ 
ಪಾಲ್‌ ಪಡೆಪಿನ ಕನ ತೂವೊಂದುಲ್ಲೆರ್‌.... 


ಸ್ತೊದ ಪ್ರಸಂಗೊ 


ಕರ್ಣನ ರಣಬೀರೊನು ಧೃತರಾಷ್ಟ್ರ ಮನದೀದ್‌ ಕೇಂಡೆ! ಯೇತ್‌ ಕೇಂಡಲಾ ಯಾವಂದೆ, 


“ಪಣ್ಣ ಸಂಜಯಾ, ಯೆನ ಪಗೆನಾಕ್ಷೆಗ್‌ ಆಯಿನ ಅಡ್ಡಿ, ಆತಂಕೊಲು ದಾದವು? ಅಕಲ್ಲ ಅವುಂಟು 
ಅಂಸಾಣಿ ಪಿರಿಂಡ? ಕರ್ಣೆ ಗೆಂದಿಯೆನ? ಇಂಚಿತ್ತಿ ಸಂಗತಿಲೆನೇ ಪ ಣೊಂದಿತ್ತಡ ಯೆಂಕ್‌ ನೆಮ್ಮದಿದ ಪಠ್ಗನೆ!” 
ಪಣೊಂದು ತೆಲಿಪುವೆ! ಸಂಜಯಗ್ಲಾ ಪಣಿನನೇ ಉಮೇದ್‌! 


“ಅಂದ್‌ ದೊರೆ. ಸೇನಾಪತಿ ಕರ್ಣಗ್‌ ಗರ್ವೊಡು ತಾಮಸ ಬುದ್ದಿ ಏರ್‌೦ಡ್‌! ತನ ಬತ್ತಳಿಕೆಡಿತ್ತಿನ 
ಸರ್ಪಾಸ್ತೂನು ಪಿದಾಯಿ ದೆಪ್ಪುವೆ! ಆ ಅಸ್ತೊದ ಇಸೊತ ಗಾಳಿಗ್‌ ಬಾನೊಡು ರಾವುನ ಪಕ್ಕಿಲ್‌ ಸುಡ್ಡು 
ಪೋಯ. ಆ ಇಸೊತ ಗಾಳಿದ ನಾತೊಡು ಮಾತೆರೆಗ್ಲಾ ಯಾತನೆನೇ ಆಂಡ್‌! ಆ ಬಾಣೊನು ದೆಪ್ಪುನಗ 
ಕರ್ಣನ ಬಿರೆಲ್ಸ್‌ ಉರಿ ಲಕ್ಕ್‌ಂಡ್‌! ಗುಡ್ಡೆಲೆಡ್‌ ಉಣ್ಣೆಲ್‌ ಪುದೆಲ್ಲ್‌ ತೂ ಪತ್ತ್‌ದ್‌ ಪೊತ್ತುಂಡು. ಪುಗೆ ಕಬಿ 
ಪೋಂಡು! ಕಯ್ದಲ್ಲಕುಲು ಮರಕಟ್ಟಿಯೆರ್‌! ರಥೊಕುಲು ಲಟಲಟಾಂದ್‌ ನಡ್ಲಿಯ। ಕುದುರೆಲ್‌ ಅರಬಾಯಿ 
ಕೊರ್ಯ! ಶಲ್ಕ ಬೆಪ್ಪು ಕಟ್‌ದ್‌ ತೂಯೆ! “ಪುಷ್ಕರ ಆವರ್ತ” ಪಣ್ಣಿ ಮುಗಲ್‌ ಕಬಿದಿನಂಚಿನನೇ ಪರ್ನಾಮ। 
ದೇವಶೆಲೆಗೇ ದಮ್ಮು ಯಾರಂದಿನ ಇರಸ್ತಿಗೆ! ನಾಗಲೋಕೊಡು ಕಲಮಲಕಾಂಡ್‌! ತಕ್ಷಕೆರ್‌ ಭುಜ ಬೊಟ್ಟೊಂಡರ್‌! 
ಇಂದ್ರೆ ನಡ್ಗೊಂದು, ಅರ್ಜುನಗ್‌ ಕೇಡಾವಂದಿಲೆಕ ಕಾತೊನ್ನ ಪಣ್ಣ್‌ ಗರುಡನ್‌ ನಟೊಂಡೆ! ಪಾಂಡವೆರ್‌ 
ಪೋಡಿಯೆರ್‌. ಭೀಮನಕುಲು ಪಿರ ತಿರ್ಸ್‌ದ್‌ ಹೋಯಿರ್‌! ಅರ್ಜುನೆಲ, ಕೃಷ್ಣೆಲ ಜಪ ಮಲ್ತೆರ್‌! 


ಧೃತರಾಷ್ಟ್ರ ದೊರೇ, ಕೌರವ ಸೇನೆಗ್‌ ಮಾತ್ರ ಸಂಬುರ್ಕೊನೆ!! “ಆಹಾ! ಧರ್ಮರಾಯೆ ಕೌರವಡ ಯುದ್ಧ 
ಮಲ್ಪುವೆಗೆ! ಆಯೆ ಬೂಮಿನ್‌ ಅರಸ್ತಾನ ಮಲುವೆನ? ಅತ್ತ್‌ ಮಣ್ಣ್‌ ತಿನ್ನನ ತೂವೊಡು!” ಉಂದು ಕೌರವನ 
ಕುಸೆಲ್‌ ನುಡಿ! ಈತೇ ಅತ್ತ್‌ ಅಯಗ್‌ ಪಾತೆರುನೆಟ್‌ ಬೊಡಿಯೇ ಇಜ್ಜಿ. “ಅತ್ತ್‌, ಕರ್ಣೆ ಬತ್ತಳಿಕೆಡ್ಡ್‌ ಬಾಣ 
ದೆಪ್ಪುನಗನೇ ಈತ್‌ ಗಂಡಾತ್ರೊಲಾಂಡ, ನನ ರಾಪಾ೦ಡ ದಾದ ಮಾತ ಆವು? ಕೃಪಾ, ಅಶ್ವತ್ಥಾಮಾ, ಮಾತೆದ್ದ 
ಕೇಣ್ಣೆ. ಉಂದು ಮಹಾಸ್ತ। ಅವೆನ್‌ ತೂವೊಂದುಪ್ಪುಲೆ! ಮುಲಡ್ಸ್‌ ಬಲ್ಕ್‌ ಪೋವಡೆ!” ಇಂಚ ಪಣೊಂದು 
ಕೌರವೆ ಕುಸಿಟ್‌ ನಲಿಪುವೆ! 

ಆ ಬಯಂಕರವಾಯಿನ ಸರ್ಪಾಸ್ತ, “ಯೆಂಕ್‌ ಅಪ್ಪಣೆ ಕೊರ್ಲ! ಎನನ್‌ ಸರಿಯಾಯಿನ ಗುರಿ ದೀದೇ 
ಪ್ರಯೋಗ ಮಲ್ಲುಲ” ಪಣೊಂದುಂಡು. 


ಕರ್ಣೆ ಬಾಣೊನು ಅರ್ಜುನನ ಕೆಕ್ಕಿಲ್‌ಗ್‌ ಸರಿಯಾದ್‌ ಗುರಿ ದೀಪೆ. ಬೊಕ್ಕ ಶಲ್ಯನ್‌ ತೂದು, 


“ಕೌರವನ ಪುಣ್ಯೊದ ಬೂಡು ನಿಲೆ ಆಪಿನವು ನಿಕ್ಕ್‌ ಇತ್ತೆ ತೋಜಿದ್‌ ಬರು! ದಾನೆ ಸಾರಥೀ, ಈ ಬಾಣ 
ಪಾಂಡವೆರೆನ್‌ ಗೆಂದುಲೆಕ ಉಂಡತ್ತ? ಪಾರ್ಥನ ಬೊಡೆದಿ ದೌಪದಿಗ್‌ ವಿಧವೆ ದೀಕ್ಷೆ ಕೊರ್ಟಿಲೆಕ ಉಂಡತ್ರ) 
ಉಂದೆನ್‌ ತಡೆಪುನಕುಲೇ ಇಜ್ಜಿರ್‌. ನಿಕ್ಕ್‌ ಇತ್ತೆ ಸಂತೋಸು ಆಂಡಾ! ಪಣ್‌!” 

ಶಲ್ಯಗ್‌ ಸರ್ಪಾಸ್ತೊದ ಮೈಮೆ ತೆರಿದಿತ್ತ್‌ಂಡ್‌.! ಆಯಗ್‌ ಸ೦ತೋಸುಲ ಆದಿತ್ತ್‌ಂಡ್‌! ಈ ರೌದ್ರಾಸ್ತೊನು 
ಪುಗರೊಂದೇ ಇಂಚ ಪಣ್ಣೆ 

“ಕರ್ಣಾ, ಕೌರವೆ ಈತ್‌ ದಿನ ನಿನನ್‌ ಸಾಂಕ್‌ಸಲಗಿನೆಕ್‌ ಇತ್ತೆ ಎಡ್ಡೆ ಬೇಲೆನೇ ಬೆನೊ೦ದುಲ್ಲ. ಆಂಡ ಒಂಜಿ 
ಸಂಗತಿ.” 


“ಅವು ದಾದವು9 ಶಲ್ಯಾ” 

“ಅತ್ತ್‌, ಈತ್‌ ದಿನೊಟು ಈ ಬಯಂಕರ ಬಾಣೊನು ಒಲ್ಪ ಮುಚ್ಚಿದ್‌ ದೀದಿತ್ತ? ಈ ಆವೊಲಿ ಕರ್ಣಾ, 
ಈ ಧನೈೆನೆ! ಆಂಡ...” 

“ಬೊಕ್ಕ ಎಂಚಿನೆತ ಆಂಡ.” 


“ದಾಲತ್ತ್‌ ಅಸ್ತ ಎಡ್ಡೆನನೇ। ಉಂದು ಕೌರವನ್‌ ಗೆಂದಾವುನನೇ! ಆಂಡ ಈ ಬಾಣೊಗು ಗುರಿ ಗೋಡಿದಿನ 
ಬಗೆ ಯೆಂಕ್‌ ಒಪ್ಪಿಗೆ ಇಜ್ಜಿ! ಈ ಬಾಣೊಗು ಕುಡ ತಿರ್ನ ಗುರಿ ಪತ್ತ್‌ಲ. ಆ ಗುರಿಡ್ಜ್‌ ಕೌರವಗ್‌ ಕಂಡಿತ ಜಯ 
ಆಪುಂಡು!” 

ಕರ್ಣಗ್‌ ಅರ್ತನೇ ಆತ್‌ಜಿ. “ದಾಯೆ? ದಾನೆ?” ಪಂಡ್ಜ್‌ ಸೋದ್ಯೊಡು ಕೇಣುವೆ. 


“ಅ೦ಚತ್ತ್‌, ಕರ್ಣಾ. ಇತ್ತೆ ಈ ಬಾಣೊನು ಅರ್ಜುನನ ಕೆಕ್ಕಿಲ್ಸ್‌ ಗುರಿ ದೀತ. ಒ೦ಜೇಳ್ಯ ಗುರಿ ಒಂತೆ 
ಜಾರ್‌೦ಡ, ಗುರಿ ತತ್ತ್‌ದಿನ ಬಾಣ ಅರ್ಜುನನ ಕಿರೀಟೊಗು ತಾಗುಂಡತ್ತ?” 


“ಅಂಚಾಂಡ.” 


“ಅಯಿಕಾದ್‌ ಈ ಅರ್ಜುನನ ತಿಗಲೆಗ್‌ ಗುರಿ ದೀಲ! ಒ೦ಜೇಳ್ಯ ಗುರಿ ತತ್ತ್‌ಂಡಲಾ, ಬಾಣ ಆಯನ 
ಕೆಕ್ಕಿಲ್‌ನ್‌ ರಟ್ಟಾವುಂಡು. ಅಯಿಡ್ದಾವರ ತಿಗಲೆಗೇ ಗುರಿ ದೀಲ. ಅಪಗ ಕೌರವನ ಅರಸ್ತಾನ ಒರಿಯುಂಡು. 
ಯಾನ್‌ ಪಂಡಿನೆಕ್‌ ಬೆಸರಂದೆ ಬೇಗ ಬೇತೆ ಗುರಿದೀಲ|” 


ಕರ್ಣೆ ಕೇಣವೆನ? ಅಯನ ಚಲ ಅಯಡ್ಡ್‌ ದುಂಬು! ಶಲ್ಕ ಪಂಡಿಲೆಕದ ಗುರಿ ದೀಪಿನೆಕ್‌ ಅಯನ 
ಮನಸ್‌ ಒಪ್ಪಿಜಿ. ಅಂಚ ಶಲ್ಯಗ್‌ ಇಂಚ ಪಣ್ಣೆ! 


“ತೂಲ ಶಲ್ಯಾ. ಯೆಂಕ್‌ ನಾಲಾಯಿಡ್‌ ಒಂಜೇ ಪಾತೆರ! ಅಂಚನೇ ಒಂಜೇ ಸರ್ತಿ ಪಗರಿಗ್‌ ಗುರಿ ಪತ್ತುನು! 
ಯೇಪಾಂಡಲ ಎನಡ ಕಬಟ ಬುದ್ದಿನ್‌ ತೂತನ? ಅಧರ್ಮೊಡು ಪಜ್ಜೆ ಪಾಡ್ಬಿನೆನ್‌ ತೂತನ? ಗುರಿ ದೀಪಿನ 
ಕ್ರಮೊಲ ನಿಕ್ಕ್‌ ತೆರಿಯಂದಿನನ9 ಒರ ಗುರಿ ದೀಂಡ ಬೊಕ್ಕ ದೆಪ್ಪುನವು ಸರಿಯತ್ಸ್‌] ನಿಕ್ಕ್‌ ಉಂದು ಮಾತ 
ಗೊತ್ತಿಜ್ಜೊಡೊ? ಯೆಂಕ್‌ ಅಡ್ಡಿ ಬರಡ” ಇಂಚ ಪಣೊಂದು ಗರ್ವೊಡೆ ಅಸ್ತ್ರ ಪ್ರಯೋಗ ಮಲೆ! 

ಧೃತರಾಷ್ಟಾ, ಅಪಗದ ಗಂಡಾಂತ್ರೊಲೆನ್‌ ದಾನೆಂದ್‌ ಪಣ್ಣಿನಿ? ಸರ್ಪಾಸ್ತೊದ ಉರಿ, ಬಾನೊಡು ಪಸೆರ್ಸ್‌ 
ಮಿತ್ತ್‌ದಕುಲು ಗ್ಗೆ ಬುಡ್ಬು ಪಾರ್ಟ್‌ ಪೋಯೆರ್‌! ತಿಗತಪಟ್ಟ್‌ಗ್‌ ತೂತ ಕೆಡಿ ತಾಗಿಲೆಕ ಸರ್ಪಾಸ್ತ ನುರ್ರೊಂದು 
ಪೋಂಡು. 


ಧೃತರಾಷ್ಟಗ್‌ ಉಸುಲು ಕಟ್ಟಿಲೆಕ್ಕಾಂಡಲ, “ಬೊಕ್ಕ ದಾದಾಂಡ್‌?” ಕೇಂಡೆ! 
ಲ ಬ ಸು ಸು 


ದುಂಬುಗು, ಪಾಂಡವೆರ್‌ ಚಪ್ಪೆ ಕಟ್ಟಿಯೆರ್‌! ದೇವತೆಲೆಗ್‌ ದುರಂತೊದ ಅರ್ತ ಆಂಡ್‌. “ಕೌರವೆ ಪಗೆ 
ಸಾದನೆಡ್‌ ಗೆಂದಿಯೆ. ನನ ಅರ್ಜುನೆ ಅಂಚಿಗ್‌ ಸಂದಿಲೆಕನೇ. ಈ ಮಹಾಸ್ತೊಗು ತಡೆಪು ಇಜ್ಜಿ” ಇಂಚ 
ಪಣೊಂದು ದೇವತೆಲ್‌ ಯೆತೆಟ್‌ ಕುಸ್ಕುದು ಪೋಯಿೆರ್‌. 


ಪಾಂಡವಸೇನೆಡ್‌ ಹಾಹಾಕಾರ ಲಕ್ಕ್‌ಂಡ್‌! 


“ಹಾ| ವೃಕೋದರ! ಹಾ ನಕುಲ! ಹಾ ಸಹದೇವ! ಹಾ ಧರ್ಮಜ! ಹಾ ಧನಂಜಯ! ನಿಕುಲು ಮಾತಾ 
ಸರ್ಮೊದ ಅಗ್ನಿಕುಂಡೊಗು ಹವಿಸ್ಸಾದ್‌ ಬೂರಿಯರತ್ತಾ? ಮಹಾದೇವಾ! ಶಸ್ತೊದ ಪೆಟ್ಟ್‌ಡ್‌ ಸೈಪಿನವುಲಾ 
ಕ್ಷತ್ರಿಯ ಕುಲೊಕು ಬಂಗನೆ! ಹಾ ವಿಧಿಯೇ!” 


ಇಂಚಾಂದ್‌ ಸೈನಿಕೆರ್‌ ಸಂಕಡ ಅನ್ನೇಸಿಯೆರ್‌. ಸೇನೆದ ಕುದುರೆಲ್‌ ತರೆತಗ್ಗಾದ್‌ ಬುಡಿಯ! ಮದಮತ್ತ 
ಆನೆಲ್‌ ಸೊರ ದೆತ್ತ! ಇಸೊತ ಉರಿ ತಡೆತೊನೆರೆಗೇ ಬಂಗ ಆಂಡ್‌. ಇಸಗಾಳಿ ಸೋಂಕುದು ಅರ್ಜುನಗ್‌ 
ನಂಜಿ ಆಂಡ್‌! ಓಲು ತೂ೦ಡಲ ಗಂಡಾಂತ್ರೊದನೆ ಗಾಬು! ಮಾತೆರೆಗ್ಗಾ ಅಬ್ಬುದಿಬ್ಬು! 


ರಾಜೆರ್‌ ಮಾತ “ಗರುಡಪಂಚಾಕ್ಷರಿ' ಮಂತ್ರ ಪಣೊಂಡೆರ್‌. ಕೆಲವೆರ್‌ ಧ್ಯಾನ ಮುದ್ರೆಡ್‌ ಕುಲ್ಲಿಯೆರ್‌. 
ಕೆಲವೆರ್‌ ರಕ್ಷಾಮಂತ್ರ ತಂತ್ರೊಲೆಗ್‌ ಸುರುಕೊರ್ಕೆರ್‌. ಕೆಲವೆರ್‌ ರತ್ನೊದ ಕರಜನೊಡಿತ್ತಿನ ವಿಷನಾಶಕ ವಸ್ತುಲೆನ್‌ 
ಪಿದಾಯಿ ದೆತ್ತೆರ್‌! ಓಲು ತೂಂಡಲ ಸಂಕಡೊಡು ನರೆಲುನಕುಲೇ! ಪಾಂಡವೆರ್‌, ಪಾಂಡವ ನಾಯಕೆರ್‌, 
ಯೆರೆನ್ಲಾ ಬುಡಂದೆ ಇಸಗಾಳಿ ಬಂಗ ಬುಡ್ಟಾಂಡ್‌! ಸೈನಿಕೆರ್‌ ಕೆಲವೆರ್‌ ಪಿರಾವುದ ಗಟನೆಲೆನ್‌ ನಿನೆತೊಂಡೆರ್‌. 


“ದುಂಬುಡು, ಭಗದತ್ತನ ಶಕ್ತಾ $ಯುಧೊಡು, ಅಶ್ವತ್ಥಾ ಮನ ನಾರಾಯಣಾಸ್ತೊಡು, ಗೋವಿಂದನ ಕರುಣೆಡ್‌ 
ಎಂಚನಾ ಬದ್ಕ್‌ದ್‌ ಒರಿಯ. ಇನಿ ಸರ್ಪಾಸ್ತೊಡು ಬದುನ ಬಗೆ ಎಂಚನ? ಆ ಗೋವಿಂದಗೇ ತೆರಿದುಪ್ಪೊಡು..” 
ಇಂಚಂದ್‌ ಪಣೊಂಡೆರ್‌! 


ಅರ್ಜುನೆ, ಭೀಮೆ, ನಕುಲೆ, ಸಹದೇವೆ, ಸಾತ್ಯಕಿ ಮೊಕುಲು ಮಾತ ತಂಕ್ಲೆನ ದಿವ್ಯಾಸ್ತೊಲೆಡ್‌ ಆ ಸರ್ಪಾಸ್ತೊನು 
ತಡೆಪೆರೆ ತೂಯೆರ್‌. ಆಂಡ ಅವು ಪೂರ ಸರ್ಪಾಸ್ತೊಗು ಆಹುತಿಯಾಂಡ್‌. ನೆಯಿತ ಧಾರೆಗ್‌ ಉಗ್ರ ಆಪಿನ 
ಅಗ್ನಿದಂಚ ಅವು ಉಗ್ರ ಆವೊಂದೇ ಪೋಂಡು. ಆ ದುಸ್ತ ಸವಾಲ್‌ದ ಅಸ್ತೊನು ಉಂತಾವುನ ಬಗೆ ದಾದನ? 
ನಕರ. “ಅಯ್ಯೋ! ಅಯ್ಯೋ! ಉಂದು ಕೌರವನ್‌ "ಗೆಂದಾವುನನೇ. ಯೆಂಕ್ಷಿನ ಸಂಕಡೊನು ಯೇರೆಡ 

ಣೊಂಬಿನಿ? ರ ಚ್‌ ಬಾಣೊಲೆನ್‌ ಬಾರೆದ ಕುಲ್ದೆನ್‌ ಬೂರ್ದಾಯಿಲೆಕ ಬೂರ್ಬಾವುನ ಉಂದೆನ್‌ 
ಹ ತಡೆಪುನು?” 


ಈ ಹಾಹಾಕಾರೊದ ಪೊರ್ಮುಡೇ ಸರ್ಪಾಸ್ತ್ರ ಅರ್ಜುನನ ಕೆಕ್ಕಿಲ್ಲ ಸರಿಸಮೊಕು ಬತ್ತ್‌ಂಡ್‌! 


ಆಂಡ, ಧೃತರಾಷ್ಟಾ , ಕೇಣ್ಣ! ಯೇತ್‌ ಸರ್ತಿ ಪಾಂಡವೆರ್‌ ಗ೦ಡಾಂತ್ರೊಡ್ಬು ಬದ್ಕ್‌ದೆರ್‌! ಎಂಚೆಂಚಿನ 
ಆಯುಧೊದ ಪೆಟ್ಸ್‌ಲೆಡ್‌ ಒರಿಯೊಂದೆರ್‌!| ಯೇತ್‌ ಸರ್ತಿ ಮೃತ್ಯು ಬತ್ತ್‌ದ್‌ pS ಒಂಜೇ 
ಪಾತೆರೊಡು ಪಣ್ಣಿನಾ೦ಡ, ಅರ್ಜುನೆ ಕೃಷ್ಣನ ವಜ್ರಪ೦ಜರೊಡುಪ್ಪುನ ಅರಗಿಣಿ! ಅವು ಪುಚ್ಚೆಗ್‌ ಪೋಡ್ಯುಜಿ! 

ಶೀಕೃಷ್ಣೆ ಮನೀಪಂದೆ ತೂವೊಂದಿತ್ತೆ! ಅ೦ಚಿಡ್ಬ್‌ ಕೌರವಸೇನದ ಅಟ್ಟೆಸ! ದೇವತೆಲ್‌ ನಡ್ಲುವೆರ್‌! ಇಂಚಿಡ್ಸ್‌ 
ಪಾಂಡವ ಸೇನೆದಕುಲು ಅರ್ಜುನೆ ಒರಿಯೊಡುಂದು ನಟ್ಟುವೆರ್‌! ಸರ್ಪಾಸ್ತ್ರ ನನ ದಾನೆ ಅರ್ಜುನನ ಕೆಕ್ಕಿಲ್‌ 
ಕಡ್ಬುಂಡು ಪನ್ನಗ, ಶ್ರೀಕೃಷ್ಣೆ ರಥೊನು ಐನ್‌ ಅ೦ಗುಲದಾತ್‌ ಬೂಮಿಡ್‌ ಕಂತಾಯೆ! ಅಪಗ ಪಾರ್ಥನ ಕೆಕ್ಕಿಲ್ಲ 
ಗುರಿ ತತ್‌ದ್‌, ಸರ್ಪಾಸ್ತ್ರ ಕಿರೀಟೊಗು ತಾಗ್‌ದ್‌ ಕಿರೀಟೊನು ಬೂರ್ಬಾಂಡ್‌!! 


ಆಂಡ ಈ ಸಂಗತಿ ಯೇರೆಗ್ನ ತೆರಿದಿನೇ ಇಜ್ಜಿ! ಭೀಮನಕುಲು ಅರ್ಜುನಗಾದ್‌ ಮುರೆಡ್ಕೆರ್‌! 


“ಅಯ್ಯೊ! ಅರ್ಜುನನ ರುಂಡ ಬೂಮಿಗ್‌ ಬೂರ್ಬು ಪೋಂಡ? ಯೆಂಕ್ಷೆನ ಪೊರುಂಬಾಟೊದ ಉದ್ದೇಸ 
ಮುರ್ಕುದು ಹೋಂಡ ಜಯಲಕ್ಷ್ಮಿ ಕೌರವನ ಕಡೆಕೇ ಆಯೊಲ? ದ್ರೌಪದಿ ಯೆಂಕ್ಷೆನ ಸೋಲುದ ಸುದ್ದಿನ್‌ 
ಯೆಂಚ ಕೇಣುವೊಲ? ಧರ್ಮರಾಯನ ಸಾಮ್ರಾಜ್ಯ ಸಂಪೊತ್ತು ಓಲುಂಡು? ನಮ ಜೂವ ನನೊಲ ಒರಿದ್‌೦ಡತ್ತ?” 


ದೌಪದಿ ದುಕ್ಕ ತಡೇವಂದೆ ಇಸೊತ ಕರಜನ ಪಿದಾಯಿ ದೆಪ್ಪುವಲ್‌! ಧರ್ಮರಾಯೆ ಕಡ್ಗ ದೆರುವೆ! ಆ 
ಪೊರ್ಮುಗೇ ದೂತೆರ್‌ ಬತ್‌ದ್‌ ಗಟ್ಟಡೆ ಅರೆದೊಂದು, “ದೊರೇ, ಧರ್ಮಪುತ್ರಾ, ಅರ್ಜುನಗ್‌ ಕೇಡಾತ್‌ಜಿ. 
ಕಿರೀಟೊದ ಬೆಸ್ಗೆ ಬುಡ್ತುಂಡು, ಆತೆ! ಶ್ರೀ ಕೃಷ್ಣೆ ರಥೊನು ಬೂಮಿಡ್‌ ಕಂತಾಯಿನೆಟಾದ್‌ ಸರ್ಪಾಸ್ತೊದ ಗುರಿ 
ತತ್ತ್‌ಂಡ್‌!” ಪಣ್ತೆರ್‌... 


ಘೋಷಣೆ ಕೇಣ್ಸ್‌ ಧರ್ಮರಾಯನ ಪರಿವಾರೊಗು ಪೋಯಿನ ಜೂವ ಬತ್ತಿಲೆಕಾಂಡ್‌! ಪಾಂಡೆವೆರೆನ 
ಸೇನೆ ವಾದ್ಯ ಘೋಷ ಮಲ್‌ಂಡ್‌. 


ಧೃತರಾಷ್ಟಾ, ಇಂಚಿಡ್ಸ್‌ ಸರ್ಪಾಸ್ತೊಗು ಸೋದ್ಯ! “ಹಾ! ಕಿರೀಟಿನ ತರೆ ಒರಿಂಡ?” ಪಣೊಂದು, ಪರು 
ತುಚ್ಚೊಂದು, ಕರ್ಣನಡೆ ಪಿರ ಇರಾ ಬತ್ತ್‌ಂಡ್‌! ಸ ಸರ್ಪಾಸ್ತೊಗು ಕರ್ಣನ ಮಿತ್ತ್‌ಲ ಕೋಪ ಕೊದ್ಕೊದುಂಡು! 


“ಛಿ! ಕರ್ಣಾ! ದಾದ ಮಲ್ಲ? ಸರೀಟೆ ಗುರಿ ದೀವಂದೆ ಸ್ವಾಮಿ ಕಾರ್ಯೊಗು ಕೇಡ್‌ ಮಲ್ಲನ? ಗುರಿ 
ದೀಪಿನೆತ ಬಗ್ಗೆಡ್‌ ಅಪಗನೇ ಶಲೈ ಸೊಸ್ಪವಾದ್‌ ಪಂಡಿಜೆನ? ಕೇಣಂದೆ ಕುಲ್ಲಿಯತ್ವ ದಾಯೆಗ್‌? ಪೋವಡ್‌ 
ಬುಡು.. ಇತ್ತೆ ಯೆನನ್‌ ನನ ಒರ ಗುರಿ ದೀದ್‌ ಪ್ರಯೋಗ ಮಲ್ಲುಲ! ಈ ಸರ್ತಿ ಅರ್ಜುನೆ ಪದ್ನಾಲ್‌ 
ಲೋಕೊಡು ಒಲ್ಬ ದೆಂಗ್‌ದಿತ್ತ್‌ಂಡಲಾ ಬುಡಂದೆ ಕೆರೆ! ಶಿವಡ ರಕ್ಷಣೆ ಪಡೆಯೆಡಲ ಬುಡಯೆ! ಇಂದ್ರ 
ರಾಜ್ಯೊಡು ದೆಂಗಿಯೆಡಲ ಬುಡಯೆ! ಪಾತಾಳೊಗು ಜಪ್ಪಡ್‌, ಕಡಲ್ಡ್‌ ಕಂತಡ್‌, ಯಮನ ಬರಿಟೇ ಉಪ್ಪಡ್‌, 
ಯಾನ್‌ ಬುಡಂದೆ ಬೆರಿಪತ್‌ದ್‌ ಪಾರ್ಥನ್‌ ಕೆರೆನೆ” 

ಸರ್ಪಾಸ್ತ್ರ ಪಣ್ಣಿನೆನ್‌ ಕೇಣ್ಟ್‌ ಕರ್ಣೆ “ಓ ಸರ್ಪಾಸ್ತ್ರಾ ಯಾನ್‌ ಬುಡ್ಡಿನ ಅಸ್ತೊಲು ದುಂಬೇ ಪೋಪಿನತ್ತಂದೆ 
ಪಿರ ಮುಕುಡುಜ. ಕುಡ ಗುರಿ ದೀದ್‌ ಬುಡ್ಡ ಪಣ್ಣುಜ. ಈ ಪಣೊಂದುಪುನ ಸಂಗತಿ ಯೆಂಕ್‌ ಪೊಸ್ಟ್‌! 
ಅಯ್ಯಾ! ಈ ಯೇರ್‌ ಪಣ್‌!” 


“ಕರಾ, ಕಾಡ್‌ದ "ಕಾಳಕೂಟ' ಇಸೊನೇ ಯಾನ್‌! ಯೆನ ಕತೆ ಕೇಣ್ಣ! ಯಾನ್‌ ಒರಿ ಸರ್ಪರಾಜೆ. 
ಇಂದನ ಖಾಂಡವವನೊನು ಅರ್ಜುನೆ ಸುಡ್ನಗ ಯಾನ್‌ ಆ ಬನೊಟೇ ಇತ್ತೆ. ಯಾನ್‌ ಬನೊಡ್ಡು ತಪ್ಪಾವೊಂದು 
ಪೋಯಿರೆ ಅರ್ಜುನೆ ಬುಡ್ಡಿಜೆ! ಅತ್ತಾವಂದೆ ಎನನ್‌ ತುಂಡು ಕಡ್‌ದೆ! ಐಡ್ಜಾವರ ಯಾನ್‌ ಅಯಡ ಪಗೆ 
ಪಠ್ತ್‌ದೆ! ಯೆಂಕ್‌ ಪಗೆ ಸಾದನೆ ಆವೊಡೆ. ಇತ್ತೆನೇ ಯೆನನ್‌ ಕುಡ ಪ್ರಯೋಗ ಮಲುಲ. ಯೆನ ಪಗೆ ಅರ್ಜುನೆ 
ಒವೋ್ವೇ ಕೋಡಿ ಮುಲ್ಲೆಡಿತ್ತೆಡಲ ಅಯನ ತರೆ ಕತ್ತೆರ್ಟ್‌, ಕಣತ್‌ ನಿಕ್ಕೇ ಕೊರೆ. ತಡ ಮಲ್ಲಡ. ಗುರಿ ಪತ್ತ್‌ಲ.” 


ಸರ್ಪಾಸೊದ ಒತಾಯ ಕರ್ಣಗ್‌ ಸಲ್ಲಿತ ಆತ್‌ಜಿ! ಅಯಗ್‌ ತನ ಸತ್ಯೊದ ಸೀಮೆಡ್ಜ್‌ ಪಿದಾಯಿ ಪಜ್ಜೆ 
ಮೆ po) 
ದೀಯೆರೆ ಇಸ್ಟ ಆಯಿಜಿ. 

“ಅಯ್ಯೋ! ಸರ್ಪಾಸ್ತಾ, ಈ ಇಂಚಿತ್ತಿನಾಯೆ ಪಣ್‌ ಯೆಂಕ್‌ ತೆರಿದಿತ್ಕ್‌ಜಿ! ಯೆನ ಸುಬಾವು ನಿಕ್ಕ್‌ 
ತೆರಿಯಂದ್‌! ಬೇತೆಕ್ಷನ ಸಾಯಸಕಾಯೊಡು ಯಾನ್‌ ಪಗೆನಕ್ಷೆನ್‌ ಮುಗಿಪುನಾಯೆ ಅತ್ತ್‌! ನಿನನ್‌ ನನ ಒರ 
ಗುರಿ ದೀದ್‌ ಪ್ರಯೋಗ ಮಲ್ಬುಜಿ. ಕಂಡಿತೊಗ್ಗ ಯಾನ೦ಚ ಮಲ್ಬುಜಿ.” 


ಕರ್ಣನ ಹಮ್ಮು ನುಡಿ ಶಲ್ಕಗ್‌ ಸಯಿಸೆರಾಯಿಜಿ. ಅಂಚನೆ ದುಕ್ಕೊಲಾ ಆಂಡ್‌! 


“ರಾಧೇಯಾ, ನಿನ ಸ್ವಾಮಿ ಕೌರವನ್‌ ಈಯೆ ಕೆರ್ರನ? ಕರ್ಣಾ, ಸರ್ಪಾಸ್ತೊನು ಇತ್ತೆನೇ ನನ ಒರ 
ಪ್ರಯೋಗ ಮಲುಲ. ಶತ್ರುನ ತರೆ ಕಡ್‌ದ್‌ ಕಣಪೆಂದ್‌ ಸರ್ಪಾಸ್ತೊನೇ ನಿನಡ ಪಣೊಂದುಂಡತ್ತ? ಓಹೋ! 
ಈ ಕೌರವನ ದೊರೆತನ ಬಯಕಂದೆ ಧರ್ಮರಾಯೆನೇ ದೊರೆ ಆವೂಡುಂದು ಬಯಕುನಾಯೆನ? ಪಗೆನಕಲ್ಹ 
ಸುರುಟೆ ಮಿನಿ ಪಾತೆರೊಂದನ? ಯಾನ್‌ ಪಣ್ಣಿನೆನ್‌ ಈ ಕೇಣ೦ದೆನೇ ಉಲ್ಲ! ಉಪಕಾರೊದ ನೆಂಪು 
ದೀವಂದಿನ ನಿನನ್‌ ಕೌರವೆ ಸಲಗ್‌ದಿನಿ ಪೊಕ್ಕಡೆಗಾಂಡ್‌! ಕರ್ಣಾ, ಸೂತನ ಮಗೆ ಆಯಿನ ನಿನನ್‌ ಕೌರವೆ 
ಲೋಕೊಗೇ ಅರ್ತ ಆಪಿಲೆಕ ರಾಜೆ ಪಣ್ಣ್‌ ಮಲೆ. ಅಯನ ಜತೆಟೇ ತಾನಮಾನೊದ ಗೌರವ ಕೊರೆ! 
ಮೋಕೆಡ್‌ ಸಾಂಕ್‌ಸಲಗಿನಕ್ಷೆಗ್‌ ಯೆಂಚಿತ್ತಿನಾಯೆಲ ಉಪಕಾರ ಆಪೆ. ಆಂಡ ಈ ಇಂಚ ಮಲ್ಲೊಲಿಯಗ? 
ಪೋವಡ್‌. ನಿನ ಈತ್ನೇಟದ ಕೀರ್ತಿದ ಬೊಳ್ಳು ಮಾಜಿದ್‌ ಪೋಪುಜ? ಕೌರವನ ಪಾಡ್‌ ಓಡೆಗ್‌ ಬತ್ತ್‌ಂಡ್‌, 
ತೂಲ. ಆಯೆ ದಿಂಜ ನಂಬೊಂದಿತ್ತಿನ ಭೀಷ್ಮೆ ಪಗೆನಕಲ್ಲ ಪಗರಿಗ್‌ ತನ ಉಡಲ್‌ ಒಡ್ಕೊಂಡೆ. ಮಗನ ಮರಣ 
ಆ೦ಡ್‌೦ದ್‌ ದ್ರೋಣೆ ಧ್ಯಾನೊಡು ಮನದೀದ್‌, ಪೆರಣ ಬುಡೈೆ! ಇತ್ತೆ ತನನ್‌ ನನ ಒರ ಪ್ರಯೋಗ ಮಲ್ಲುಲ 
ಪಣ್ಣ್‌ ಸರ್ಪಾಸ್ತ್ರ ನಟ್ಟೊಂಡಲ, ಈ ಆಮಜಿ೦ದೇ ಪಣೊಂದುಲ್ಲ. ಒಟ್ಟುಡು ನಿಕುಲು ಮೂವೆರೆನ್ಲಾ ನಂಬುದು 
ಕೌರವರಾಯೆ ಹಾಳಾದ್‌ ಪೋಯೆ?” 


ಕರ್ಣಗ್‌ ತನ ಇಕ್ಕಟ್ಟ್‌ದ ಸ್ಥಿತಿನ್‌ ಶಲ್ಯಡ ಪಣೊಂಬಿಲೆಕ ಇಜ್ಜಿ! ಮನಸ್‌ಡೇ ಪಣೊಂಡೆ. “ನಿನ ಜೋಕುಲು 
ಐವೆರೆಡ್‌ ಯೇರ್‌ ಯೆನ ಎದ್ರ್‌ಗ್‌ ಬತ್ತ್‌ಂಡಲಾ ಆಕ್ಷನ್‌ ಕೆರ್ದುಜಿ” ಪಣ್ಣ್‌ ಅಪ್ಪೆ ಕುಂತಿಗ್‌ ಬಾಸೆ ಕೊರೆ. “ಒವ್ವೇ 
ಬಾಣೊನು ರಡ್ಡ್‌ ಸರ್ತಿ ಪ್ರಯೋಗ ಮಲ್ಲಡ” ಪಣ್ಣ್‌ ಕೇಂಡಿನೆಕ್‌ ಒಪ್ಪೋಂದೆ. ಪಂಡಿಪಾತೆರೊಗು ತಪ್ಪೆರೆ ಬಲ್ಲಿ. 
ಅಂಚೆ ಮಲ್ಬುನೆಡ್ಜ್‌ ಪಾರ್ಥನ ಪಗರಿಲೆಡ್‌ ಯಾನೇ ಸಯ್ದಿನವು ಎಡ್ಡೆ!” 

ಆಂಡ ಇತ್ತೆ ಶಲ್ಕಗ್‌ ದಾದಾಂಡಲಾ ಪಣೊಡತ್ತ? ನಿಜ ಸಂಗತಿನ್‌ ಮನಸ್ಟ್‌ಡೇ ದೀವೊ೦ದು ಇಂಚ ಪಣ್ಣೆ! 
“ಅಯ್ಯಾ, ಮದ್ರರಾಜಾ, ನಿಕ್ಕ್‌ ದಾದನ ಮರ್ಲ್‌! ಪಿರತಿರ್ಸ್‌ದ್‌ ಬತ್ತಿನ ಬಾಣೊನು ಯಾನ್‌ ಕುಡ ಪ್ರಯೋಗ 
ಮಲ್ಪುಜಿ. ಈ ಒಂತೆ ತಯಿರೊನ್ಹ.” 


ಆಂಡ ಶಲ ಕರ್ಣನ ಪಾತೆರ ಕೇಣುನ ಸ್ಥಿತಿಟ್‌ ಇತ್ತಿಜೆ! “ಆವಡಪ್ಪ ಕರ್ಣಾ, ಕೌರವೆ ಮೆಚ್ಚಿಲೆಕನೇ ಆವಡ್‌! 
ನಿಜ ಪಣ್ಣಿನಾಂಡ ಯಾನೆ ಮರ್ಲೆ! ನಿಕ್ಕ್‌ ಪಣ್ಣ್‌ ದಾನೆ ಪ್ರೇಜನ? ಕುಲಹೀನಡ ಗುಣ ನಾಡುನನೇ ಸರಿಯತ್ಶ್‌!” 

ಈತ್‌ ಪಂಡಿನ ಶಲ್ಕ ರಥೊಡ್ದು ದುಡುಮ್ಮ ತಿರ್ಟ್‌ ಲಾಗಿದ್‌ ಪಿದಾಡ್ಬೇ ಪೋಯೆ। 

ಅಪಗನೇ, ಸರ್ಪಾಸ್ತಲ ಕರ್ಣನ್‌ ರಂದ್‌ದ್‌ ಪ್ರೇಜನ ಇಜ್ಜಿಂದ್‌, ತನ ಸಾಮರ್ತಿಗೆನೇ ನಂಬೊಂದು, 
ಕೋಪೊಡು ಅರ್ಜುನನಂಚಿ ರಟ್ಟುಂಡು. 

ಕೃಷ್ಣೆ ಅರ್ಜುನಗ್‌ ಇಂಚ ಪಣ್ಣೆ! 


“ಅರ್ಜುನಾ, ಇಂಬೈೆ “ಚಕ್ಷುಶ್ರವ' ಪಣ್ರಿನ ಸರ್ಪೆ! ತಕ್ಷಕ ಪಣ್ಣಿನಯನ ಮಗೆ! ಖಾಂಡವವನ ಸುಡ್ನಗ ನಿನ 
ಬಾಣೊಡು ತುಂಡು ಕಡಿದ್‌ ಒರಿದಿನಾಯೆ! ಇಂಬೈ ನಿನಡ ಪಗೆಪತ್ತ್‌ದ್‌, ಕರ್ಣನ ಬತ್ತಳಿಕೆಡ್‌ ಸೇರೊಂದಿನಾಯೆ! 

ಇತ್ತೆ ಕರ್ಣೆ ರಡ್ಡನೇ ಸರ್ತಿ ಪ್ರಯೋಗ ಮಲ್ಬುಜಿ ಪಂಡಿನೆಕ್‌ ತಾನೇ ನಿನಡ ಪಗೆ ಸಾದಗೊಗು ಬರೊಂದುಲ್ಲೆ! 
ಈಯೇ ಆಯನ್‌ ಇಚಾರೊನ್ಹ.” 


ಸುರುತ ಸರ್ತಿ ಕರ್ಣನ ಬಲ, ಸಗ್ಗಿ ತೇಜಸ್ಸ್‌ಡಾದ್‌ ಈ ಸರ್ಪಾಸ್ತ ಮಿಗಿಲಾದಿತ್ತ್‌ಂಡ್‌. ಆಂಡ ಇತ್ತೆ ಅವು 
ಇಜ್ಜಾಂದೆ ಬಜೀ ಇಸ ಜಂತು, ಆತೇ। ಅರ್ಜುನೆ ಉಂದೆಕ್‌ ಪೋಡ್ಯುನಾಯೆನ? ಕೃಷ್ಣೆ ಪಂಡಿಲೆಕನೇ ಐನ್‌ 
ಬಾಣೊಲೆಡ್‌ ಸರ್ಪಾಸ್ತೊನು ಕಡ್ಕ್‌ಪಾಡುವೆ! 

ಧೃತರಾಷ್ಟೆ ಒಂತೆ ಪೊರ್ತು ಮನಿಪುಜೆ! 

ಮಹಾಪ್ರಭೂ, ನಿನ ಮಗೆ ಕೌರವೆ ಗೆಂದುನ ಅವುಕಾಸ ಆ ಸರ್ಪಾಸ್ತೊದ ಒಟ್ಟುಗೇ ಕರಿದ್‌ ಪೋಂಡು. 


ನನ ದಿಂಜ ಪಂಡ್‌ದ್‌ ದಾನೆ ಪ್ರೇಜನ? ದುಂಬುದೆನ್‌ ಕೇಣ್ಣ! ದುಂಬುದವು ಕರ್ಣಾಮೃತ ಪಣ್ಣಿಂಚಿನ ಕಾಳಗ 
ಅತ್ತ್‌! ಅಂಚಿತ್ತಿನ ಮರ್ಯಾಲ ಕರಿದ್‌, ಇತ್ತೆ ಕಣನೀರ್‌ದ ಮರ್ಯಾಲ ಸುರು ಆಯಿಲೆಕನೆ! 


ನನ ದುಂಬುದ ಸಂಗತಿಲ್‌ ನಮ ಪಾಲ್‌ಗ್‌ ಬಾಡ್ಬ್‌ ಬೂರೊಂದುಪ್ಪುನ ಪೂತ ಕಮ್ಮೆನದಂಚ. ಕಂತುನ 
ನಿಸರ್ಚ ದೊಂಬುದಂಚ. ಅರೆಗಾಲೊದ ಸುದೆತಂಚ. ಕಬಿಯುನ ಮುಗಲ್‌ದ೦ಚ. ಮಾಜುನ ಇಂದಬಿರುತಂಚ. 
ಜವ್ವನ ಜರಿಯುನಪಗದ ಮೋಕೆಸೂಕೆದಂಚ. ನನೊಡ್ದು ಬೊಕ್ಕ ಕೌರವ ಪಕ್ಷೊಡು ಗೆಂದುನ ಸಂಬುರ್ಮ 
ಜಾರೊಂದುಪ್ಪುನೆತನೇ ಸಂಗತಿಲ್‌. 


ಸಂಜಯಗ್‌ ಕರ್ಣನ ಸೋಲು ಪಂಡ ಮಹಾಭಾರತ ಯುದ್ಧೊದ ಕಡೇತ ಮಜಲ್‌! ಅವ್ರೆನೇ ಧೃತರಾಷ್ಟ್ರಗ್ಲಾ 
ಪಣ್ಣೆ! “ಪ್ರಭೂ, ಸರ್ಪಾಸ್ತ್ರ ದಂಡ ಆಯಿನಪಗನೇ ಜಯಲಕ್ಷ್ಮಿ ರಾಜ್ಯಲಕ್ಷ್ಮಿ ಭಾಗ್ಯಲಕ್ಷ್ಮಿ ಮಾತೆದ್ದ ಕೌರವನ ಕೈ 
ಬುಡ್ಮೆರ್‌೦ದೇ ತೆರಿಯೊಣೊಲಿ! ಅಪ್ಪೆಗ್‌ ಕೊರ್ತಿನ ಪಾತೆರೊನು ಒರ್ರಾವೊಂದು ತನ ಸತ್ಯಸ್ಥಿತಿ ಕಾತೊನ್ನೆರೆಗಾದ್‌ 
ಯುದ್ಧೊರಂಗೊದ ತನ ಜವಾಬ್ದಾರಿನ್‌ ಕರ್ಣೆ ಬುಡ್ಬೇ ಬುಡಿಲೆಕಾಂಡ್‌. 


ಕರ್ಣನ ಮರಣೊ 


ಸರ್ಪಾಸ್ತ್ರ ದಂಡ ಆಂಡಲಾ ಕರ್ಣನ ಪೌರುಷ ದಂಡ ಆತ್‌ಜಿ. ದೈವ ಮುನಿಯುಜಿಡ ಆಯನ್‌ 
ಜಯಿಪುನಕುಲೇರ್‌? ಸಾರಥಿ ಇಜ್ಞ್ಯಾಂಡಲ ಕರ್ಣೆ ಅರ್ಜುನಡ ಒಂಜೇಲೆಕ ಕಾದಿಯಿ! ಕುದುರೆಲೆಗ್‌ ಹಾಕ್‌ದ್‌, 
ಅರ್ಜುನನ ರಥೊತ ಧ್ವಜೊಟಿತ್ತಿನ ಹನುಮಂತನ್‌ ಬೇನೆ ಮಲ್ಪುವೆ. ಬೊಕ್ಕ ಕನಿಕರ ತೋಜಾಯಿಲೆಕ “ಅಯ್ಯಾ! 
ಹನುಮಂತಾ, ರಾಜ್ಯೊದಾಸೆಡ್‌ ಯುದ್ಧೊಗು ಬಯ್ದಿನ ಪಾಂಡವೆರ್‌ ಸೈಪಿನಿ ಕಂಡಿತ! ಆಕಲ್ಲ ಸಂಕಡೊದ 
ಪೊರ್ಮುಡು ಕಾತೊನುನ ಕೃಷ್ಣೆಲ ಒರಿವೆನಾ ಇಜ್ಯಾ? ಆಯೆ ದಾದಾಂಡಲ ಆವಡ್‌. ಈ, ಫಲ ಪರ್‌ಂದ್‌ 
ತಿನೊ೦ದು ಮೊಕ್ಷೆನ ಬಲೆಟ್‌ ತಿಕ್ಕೊಂದು ನರಕೊಂದುಲ್ಲತ್ತ? ನಿನ ಸ್ಥಿತಿನ್‌ ಎಣ್ಣ್‌ದೇ ಯೆಂಕ್‌ ಸಂಕಡ 


೨೨ ವಿ 


ಆಪುಂ ಪಣೆ. 
೦ 
ಅರ್ಜುನಗ್‌ ಬಾರೀ ಕೋಪ ಬರುಂಡು! 


“ರಾಧೇಯಾ, ಬಾಯಿಡ್‌ ಬಡಬಡ ಪನಿನ ನಿಕ್ಕ್‌ ಏತೊಂಜಿ ಮದ! ಸರ್ಪಾಸ್ತ್ರ ಸೈತಿನೆತ ಸೂತಕ ನಿಕ್ಕ್‌ 
ಉಂಡತ್ತ? ಅಯಿಕಾತ್ರ ಸುರೂಟು ನಿಕ್ಕ್‌ ಮೀಪಾವೊಡು. ಆಂಡ ಈ ರಣಕಣೊಟು ನೀರ್‌ ಓಲುಂಡು? ಅಂಚ 
ನೀರ್ಬ ಬದಲ್‌ಗ್‌ ನಿನ ನೆತ್ತೆ್ದ ಕೆದುಕೇ ನಿನನ್‌ ಜಪುಡಾವೆ! ನಿನ ಅಪ್ಪೆನ ಬಂಜಿಲಾ ನಿಕ್ಕ್‌ ಆಸರೆ ಕೊರಂದ್‌. 

ಬೊಕ್ಕ ಈ ಬದ್ಯುನಾಂಡಲ ಯೆಂಚ? ಈ ಸೈಪಿನೆನ್‌ ಕಣ್ಣ್‌ ನಿಲಿಕ್ಕೆ ತೂವೆರೆಗಾದ್‌ ನಿನ ಕೌರವರಾಜೆ ಬರಡ್‌! 
ಆಯನ್‌ ಇತ್ತೆನೇ ಲೆತ್ತೊನ್ನ!” 


ಕುಡ ಕಾಳಗ ಬಿರ್ದಾಂಡ್‌. ಅರ್ಜುನನ ಅಸ್ತೊಲೆನ್‌ ಕರ್ಣೆ, ಕರ್ಣನೆನ್‌ ಅರ್ಜುನೆ ಕಡ್ತ್‌ ಪೊಡಿ ಮಲ್ಲೊಂದೇ 
ಇತ್ತೆರ್‌. ಇರುವೆರೆಗ್ದ ಆಯಿನ ಗಾಯಗಡಿಕ್‌ ಲೆಕ್ಕನೇ ಇಜ್ಜಿ. ಅಕ್ಷೆಗ್‌ ಗೋಚರಲಾ ಇಜ್ಜಿ! 


ದೊರೇ ಧೃತರಾಷ್ಟಾ, ಕೌರವನ ಅರಸ್ತಾನೊಗು ಆದೆರ್ದುದ ಮೂಲ ಕಂಬದಂಚ ಇತ್ತಿನ ಕರ್ಣೆ ಸೋತಿನ 
ಬಗೆನ್‌ ಪಣೊಡ? ಕರ್ಣನ ಪರಾಕ್ರಮೊನು ತೂನಗ ಅರ್ಜುನಗ್‌ ಸೋಲು ಅವೊಡೆ. ಆಂಡ ಪಾಂಡೆವೆರ್‌ 
ದೈವೊನು ಮೆಚ್ಚಾದ್‌ ಬುಡೆರ್‌. ಅಂಚಾದ್‌ ಬೂಮಿ ದೇವಿಲಾ ನಿಕ್ಷೆಗ ಪೆದಮ್ಮು ಮಲ್ತೊಲು. 


ಧೃತರಾಷ್ಟಗ್‌ ಅರ್ತ ಆಪಿಲೆಕ ಸಂಜಯೆ ಕುರುಕ್ಷೇತ್ರೊಡು ನಡತೊ೦ದುಪ್ಪುನೆನ್‌ ನಿದಾನೊಡೇ ಪಣ್ಣೆ 
“ಪ್ರಭೂ, ಬೂಮಿದೇವಿ ಮಲ್ತಿನಿ ಈತೇ। ಪದಿನೇಳ್‌ ದಿನೊಟು ಯುದ್ಧ ನಡತಿನ ಬೂಮಿದ ತಿತಿಗತಿನ್‌ ಬಣ್ಣನೆ 
ಮಲ್ಟುಲೆಕನೇ ಇಜ್ಜಿ. ನೆತ್ತೆರ್ದನೇ ಪರಪುಡು ಕೆಸರ್‌ ಲಕ್ಕದಿನ ಕಳೊಟ್ಸ್‌ ಕರ್ಣನ ರಥೊತ ಚಕ್ರೊಲು ಕಂತ್‌ದ್‌ 
ಪೋಯ! ಕೆಸರ್ಟ್‌ ತಿಕ್ಕೊಂದು ಲಕ್ಕೆರೆ ಕೇಣುಜ. ಕಟಕಟ ಸಬ್ಬ ಮಲ್ತೊಂದು ಇತ್ತಿನಲ್ಲನೇ ತಿರ್ಲುನ ರಥ ಕರ್ಣನ 
ಸಾದಗೊಗು ಅಡ್ಡಿ ಆಂಡ್‌! ಉಂದು ಕರ್ಣಗ್‌ ಬೂಮಿ ಮಲ್ತಿನ ಅನ್ನೆಯನೆ! ಕೆಸರ್ಡ್‌ ತಿಕ್ಕೊಂದಿನ ರಥೊತ 
ಚಕ್ರೊಲು ತತ್‌ದ್‌ ಬೂರೈರೆ ಸುರಾಂಡ್‌. ಕುದುರೆಲ್‌ ಲಕ್ಕಾವೆರೆ ಪುಣೆದ್‌ ಸೋತು ಪೋಯ. ಅಂಚ ಒಯ್ಸ್‌ 
ಲಕ್ಕಾವುನಗ ಮೋನೆ ತಗ್ಗಾವೊ೦ದು ನಿಲಕ್‌ ಬೂರ್ಬು ಪೋಯ. ಆಂಡಲಾ ರಥ ಪನೀತ್‌ಲ ಪಂದುಜಿ. 
ಉಂದೆನ್‌ ತೂವೊಂದಿತ್ತಿನ ಕೌರವ ಪಡೆ ಪಿರ ಜಾರ್ನಗ ಪಾ೦ಡವೆರ್ನ ಸೇನೆ ಕುಸಿಟ್‌ ಸೊರ ಲಕ್ಕಾದ್‌ ನಲ್ತ್‌ಂಡ್‌! 


ಕರ್ಣೆ ಕಿರೀಟ ಪಂದಾವೊಂದು, ಅಚ್ಚಿರೊಡು ಉಂತುವೆ! ರಥೊತ ಗತಿ ತೂದು ಅಯಗ್‌ ತನ ಬಗ್ಗೆಡ್‌ 
ಅಲಚನನೇ ಇಜ್ಞಾಂಡ್‌! “ಅಯ್ಯೋ! ಕೌರವಾ. ನಿನ ದುರದೃಷ್ಟನೆ! ನಿಕ್ಕ್‌ ರಾಜ್ಯ ಕಳೆವೊಂಬಿನ ತಿತಿಗತಿ 
ಬತ್ತ್‌ಂಡತ್ತ? ಉಂದು ದಾದನಾ ವಿಧಿ? ಗುಪಿತ ವಿಧಿ! ಕುರುವಂಶ ವಜೊನು ಕುರೆವುನ ವಿಧಿ!” ಪಣೊ೦ದು 
ದುಕ್ಕ ಬುಡೆ. ಅಯನ ಮನಸ್‌ ಮುಕ್ಕೆ ಕಟ್‌೦ಡ್‌! ಮಾತಲಾ ತಂಕ್ಷೆಗ್‌ ಬೊಡ್ಡಾಪಿಲೆಕನೇ ನಡತೊಂದುಂಡತ್ರ) 
ಪಣ್ಣಿನ ಸಂಕಡೊಡು ತನಡ್‌ತಾನೇ ಪಾತೆರೊನುವೆ! 


“ಅಯ್ಯೊ ಯೆಂಕ್ಷೆಗ್‌ ಯೇರ್‌ ಉಲ್ಲೆರ್‌? ಶಿವನ್‌ ನಂಬೊನುಗನ? ಶಿವೆ ಅಕಲ್ಲನೇ ಕಡೆ! ಕೃಷ್ಣನ್‌ 
ನಿನೆಪುಗನ? ಆಯೆ ಪಾಂಡೆವೆರೆನ ರಥೊತ ಸಾರಥಿ! ಇಂದ್ರೆ ಅರ್ಜುನನ ಅಮ್ಮೆನೇ! ಕೌರವನ ಅದೃಷ್ಟ 
ಹಾಳಾದ್‌ ಆಯನ ಹಕ್ಕ್‌ದ ರಾಜ್ಯೊಲ ತಿಕ್ಕುನ ಬಗೆ ತೋಜುಜಿ.” 


ಕರ್ಣೆ ಮನೀಪಂದೆ ಕುಲ್ಲುಜೆ. ಬಿರುಪಗರಿಲೆನ್‌ ರಥೊಟು ದೀದ್‌, ದೋತ್ರೊನ್‌ ದೆರ್‌ ಬಿಗ್ಸ್‌ ಕಟ್ಟೊಂಡೆ! 
ರಥೊಡ್ದು ಜಪ್ಪುವೆ! ಚಕೊಲೆನ್‌ ಪಂದಾದ್‌ ತೂಪೆ! ಅವು ಪಂದುಜಿ.! ಪಾರ್ಥನಂಚಿ ತೂದು ಮುಗುರು 
ತೆಲಿಕೆಡ್‌, 


“ಓ... ಪಾರ್ಥಾ, ಅರೆಗಳ್ಲೆ ಉ೦ತುಲ. ಸುರುಟು ಈ ರಥೊನು ಮಿತ್ತ್‌ ಲಕ್ಕಾದ್‌ ಬೊಕ್ಕ ನಿನಡ ಕಾದುವೆ. 
ಅಪಗ ಯಾನ್‌ ಪೊರುಂಬುನ ಬಗೆನ್‌ ತೂಲ! ಯುದ್ಧೊದ ಕ್ರಮನಿಯಮೊಲೆನ್‌ ತೆರಿದಿನ, ಯುದ್ಧ ಶಾಸ್ತೊನು 
ಮೀರಂದಿನ, ಇಹಪರ ಗೇನ ಇತ್ತಿನ ನಿಕ್ಕ್‌ ಉಂದೆನ್‌ ಪಣೊಡು೦ದು ಇಜ್ಜಿ. ವಾಹನ ಇಜ್ಜಂದಿನಕ್ಷೆಗ್‌, ಶಸ್ತ್ರ 
ಇಜ್ಜಂದಿನಕ್ಷೆನ ಮಿತ್ತ್‌ ಕೈಮಲ್ಲೆರಾವಂದ್‌೦ದ್‌ ಈಲ ತೆರಿದಿನಾಯೆನೆ. ಇತ್ತೆ ಯಾನ್‌ ರಥೊನು ದೆರ್ರೊಂದುಲ್ಲೆ.” 
ಇಂಚ ಪಂಡ್‌ದೇ ಕರ್ಣೆ ರಥೊತ ಕೀಲ್‌ದಚ್ಚಿಗ್‌ ಮುಂಗೈ ಕೊರ್ದು ಮೊರಂಪು ಊರ್ಟು, ರಣ ಕೆಸರ್ಡ್‌ 
ಕಂತ್‌ದಿನ ರಥೊನು ಮಿತ್ತ್‌ ದೆರೆರೆ ಪ್ರಯತ್ನ ಮಲ್ಪುವೆ! 

ಕರ್ಣನ್‌ ತೂವೊಂದಿತ್ತಿನ ಕೃಷ್ಣ ಚಮ್ಮಟಿಕೆಡ್‌ ಮೆಲ್ಲೊಡು ಅರ್ಜುನನ್‌ ಕುತ್ತುವೆ! 
“ಅರ್ಜುನಾ, ಕರ್ಣನ ಇರಸ್ತಿಗೆನ್‌ ತೂವೊಂದುಲ್ಲತ್ವ.?” 

“ಅಂದ್‌, ತೂವೊಂದುಲ್ಲೆ!” 

“ತೂದು ಕೈಕಟ್ಟ್‌ದ್‌ ಕುಲ್ಲೊಂಬಿನತ್ತ್‌, ಇತ್ತೆನೇ ಅಯನ ಕತೆ ಮುಗಿಪೊಡು.” 
“ಛೆ! ಛೆ! ಕರ್ಣೆ ಆಷೊತ್ತುಡುಲ್ಲೆತ್ತ?” 


“ಮರಾ, ವೈರಿಲ್‌ ಆಪೊತ್ತುಡುಪ್ಪುನಗನೇ ಕೆರ್ಟ್‌ ಬುಡೊಡು. ಅವ್ವೇ ಕ್ಷತ್ರಿಯೆರೆನ ಧರ್ಮ. ಇತ್ತೆ ಅಂಚ 
ಇಂಚದ ಚರ್ಚೆ ಬೊಡ್ಡಿ. ದಿವ್ಯಾಸ್ತೊನು ಇತ್ತೆನೇ ಪ್ರಯೋಗ ಮಲ್ಲುಲ.” 


ಮೆ ದ ಣೆ 


“ದಾಯೆಗ್‌!” 


“ದಾಯೆಗ್‌ ಪಂಡ, ಈ ರುದ್ರ ಬಯಂಕರೆ ಕರ್ಣಿ ರಥೊನು ದೆರ್ಲೊಡಾಂಡ ಆಯನ ಎಕ್ಕ್‌ ತೆಕ್ಕೊಡು. 
ರಥೊನು ದೆರ್ಲೊಡಾಂಡ ಅಯನ ಮರಣ ಆಜಿ೦ದಾ೦ಡ ಬೊಕ್ಕ ಮಾರ್ತಾಂಡ ಶಿವಗ್ಲಾ ಕರ್ಣನ್‌ ಜಯಿಪೆರಾಪುಜಿ.” 


ಕೃಷ್ಣನೇ ಇಂಚ ಪಣ್‌೦ಡ ಅರ್ಜುನೆ ದಾನೆ ಮಲ್ಲೊಡು? ಮನಸ್‌ಡ್‌ ಬೇನೆದ ಮಲಕ ಲಕ್ಕ್‌ಂಡ್‌! ಕಣ್ಣ್‌ಡ್‌ 
ಧಾರೆಕಟ್ಟ್‌ದ್‌ ನೀರ್‌ ಜತ್ತ್‌ಂಡ್‌! ಅಯಗ್‌ ಇತ್ತಿತ್ತಿಲೆಕ್ಕನೇ ಕರ್ಣಡ ಬಂಧುಬಾಮ ಪುಟ್ಟೊಂದುಂಡು! ಕರುಣೆ 
ತೋಜಿಂಡ್‌! ಕೃಷ್ಣೆ ಪಂಡಿಲೆಕ ಮಲ್ಪುಜಿ ಪಣ್ಣಿಲೆಕ ಗಾಂಡೀವೊನು ರಥೊಕು ತಾಂಗ್‌ದ್‌ ದೀಯೆ. ಬಾರೀ 
ನಾಜೂಕುಡು ದಿವ್ಯಾಸ್ತೊಲೆನ್‌ ಅಲ್ಲನೆ ಒಪ್ಪೊಡು ಗೋಡಿವೆ. ಅಯನ ಮೋನೆ ಕಪ್ಪು ಕಟ್ಟ್‌ದ್‌ ಪೋದಿತ್ತ್‌ಂಡ್‌! 


ಉಂದೆತ ಗೋಚರ ಇಜ್ಯಾಂದಿನ ಕೃಷ್ಣೆ ಅರ್ಜುನನ್‌ ತೂಪೆ. ಆಯೆ ಕರ್ಣನ್‌ ಮುಗಿಪುನ ನೋಟೊಡಿಜ್ಜೆಂದ್‌ 
ತೆರಿಂಡ್‌. ಅರ್ಜುನನ ಅಬತಾರೊಲ ಯುದ್ಧವೀರನವತ್ತ್‌! ಯುದ್ಧ ಬೂಮಿಡ್‌ ಯೋಧೆ ಇಂಚ ಉಪ್ಪುವೆನ? 
ಅಚ್ಚಿರೊಡು ಅರ್ಜುನಡನೇ ಕೇಂಡೆ.. ಕೈಯಿಟ್‌ ಮಾಲೆ ಪತೊಂದನ9 ಕೆನ್ನೆಗ್‌ ಕಸ್ತೂರಿ ಪೂಜೊಂದನ? ಕದನ 
ಕಳೊಟು ಈ ಒಯ್ಮಾಲೆನ?) ಉಂದು ಇಚಿತ್ರ ಆಂಡ್‌” ಪಂಡೆ. 


ಕೃಷ್ಣೆ ಇಂಚ ಶೃಂಗಾರ ಪರಿಬಾಸೆಡ್‌ ಪಾತೆರೈರೆ ಕಾರಣ ಉಂಡು! ಅರ್ಜುನನ ಕಣನೀರ್ಬ ಪನಿ ಮುತ್ತುದಲೆಕ 
ಜತ್ತೊಂದಿತ್ತ್‌ಂಡ್‌! ಅವ್ವು ಕೃಷ್ಣಗ್‌ ಮುತ್ತುದ ಮಣಿಮಾಲೆದ೦ಚ ತೋಜಿಂಡ್‌. ಮೋನೆದ ರಂಗ್‌ ಕಪ್ಪು ಕಸ್ತೂರಿದನೇ 


ಆದ್‌ ತೋಜಿಂಡ್‌! ಉಂದೆನ್‌ ಅರ್ಜುನಗ್‌ ಅರ್ತ ಮಲ್ಲೆರೆಗಾದ್‌, 
“ದಾನೆಯಾ, ಅರ್ಜುನ, ಉಂದು ಕಣನೀರ್ಬ ಮಾಲೆನ? ಕೆನ್ನೆಡ್‌ ಕಸ್ತೂರಿಯ?” ಕೇಂಡೆ. 


ಹಾರ, ಗಂಧ ಕಸ್ತೂರಿ ರಣಬೂಮಿಗ್‌ ತಕ್ಕಂತಿನವತ್ತ್‌. ಅವು ಶೃಂಗಾರೊದ ಸೊತ್ತುಲು. ರಣಬೂಮಿಡ್‌ 
ರಣವೀರಲೆಕ ಉಪ್ಪೊಡಾಯಿನ ಈ ದಾಯೆಗಿ೦ಚ ಉಲ್ಲ. ಉಂದು ಸರಿಯತ್ತ್‌ಂದ್‌ ಸೂಚನೆ ಕೊರ್ಬಿನನೇ ಕೃಷ್ಣನ 
ಉದ್ದೇಸ। 

ಆಂಡ ಅರ್ಜುನಗ್‌ ಅವು ಒವ್ಪುಲಾ ಕೆಬಿಕ್‌ ಪೋವೊಂದಿಜ್ಜಿ! ಅರ್ಜುನಗ್‌ ಕರ್ಣನ್‌ ತೂನಗ ಕನಿಕರ 
ಉರ್ಕೊಂದುಂಡು! ಬಂದುಬಾಮೊನೇ ಎಚ್ಚೊಂದುಂಡು! ದಾಯೆಗಂಚಂದ್‌ ಅಯಗೇ ಗೊತ್ತಾಪುಜಿ. ಕಾರಣ 
ಗೊತ್ತಾವಂದಿನೆಕ್‌ ಕೃಷ್ಣಡ ಇಂಚ ಪಣ್ಣೆ. 


“ದೇವಾ, ದಾಯೆಗಾ ದಾನೆ ಯೆಂಕ್‌ ಕರ್ಣೆ ಪಗೆ ಪಣ್ಣ್‌ ಆವೊಂದಿಜ್ಜಿ. ಈ ಪಂಡಿಲೆಕ ಯೆಂಕ್‌ ಈ 

ಬಿರುನ್‌ ದೆರ್ಲೆರೆಗಾಪುಜಿ. ಯೆನ ಕೈಯೇ ಬಿರು ಪತ್ಕೆರೆ ಕೇಣುಜಿ. ಆತೇ ಅತ್ತ್‌, ಇಂಬ್ಯನ್‌ ತೂನಗ ಯೆನ ಜೂವ 
ಕರಗೊಂದುಂಡು. ಈತ್ನೇಟ ಇಂಬ್ಯೆ ಯೆನ ಪರಮ ಶತ್ರು ಪಣ್ಣೇ ಪಣೊಂದಿತ್ತೆ. ಆಂಡ ಇತ್ತೆ ಆ ಬಾಮೊನೇ 
ಬರುಜಿ. ಇಂಬ್ಯೆ ಯೆನ ಬಂದುವಾದ್‌, ಮಿತ್ರೆ ಆದ್‌ ತೋಜೊಂದುಲ್ಲೆ! ಕೃಷ್ಣಾ ನಿಜ ಪಣ್ಣ. ಈ ಕರ್ಣೆ ಯೇರ್‌? 
ಈ ಪಣೊಡೆ! ದಾಯೆಗಿಂಚ ಯೆನ ಮನಸ್‌ ಕರಗೊಂದುಂಡು! ಕರ್ಣಡ ಈತ್ನೇಟ ಬಲಿರೊಂದಿತ್ತಿನ ಪಗೆ ಇತ್ತೆ 
ದಾಯೆಗ್‌ ಇಜ್ಞಾಂಡ್‌? ಯೆಂಕ್ಷೆನ ಈ ಪರಮ ವೈರಿನ್‌ ಕೆರೊಡುಣ್ರಿನ ಸಂಕಲ್ಪ ದಾಯೆಗ್‌ ದರಿಯೊಂದುಂಡು? 
ಇಚಿತ್ರ ಪಂಡ ಇ೦ಬ್ಯನ್‌ ತೂನಗ ಯೆಂಕ್‌ ಅಣ್ಣೆ ಧರ್ಮರಾಯಡ್ಜ್‌ಲ ರಡ್ಡ್‌ ಪಾಲ್‌ ಗೌರವ ಎಚ್ಡಿಗೆ ಆವೊಂದುಂಡು! 
ದಾಯೆಗಿಂಚ? ನಿಜ ಪಣ್ಣ ಕೃಷ್ಣಾ. ಕರ್ಣೆ ಯೇರ್‌? ಯೇರ್‌?” 


ಕೃಷ್ಣೆ ಕೇಣೊಂದುಲ್ಲೆ. ಪಣ್ಣುಜೆ. ಅರ್ಜುನಗ್‌ ತಡೆವಂದೆ, “ಕೃಷ್ಣಾ, ಯೆಂಕ್‌ ಕರ್ಣಡ ಪಗೆ ಪೋದು, 
ಮೋಕೆ ಪುಟ್ಟೊಂದುಪುನೆಟ್‌ ದಾದಾಂಡಲ ವಂಚನೆ ಉಂಡ ನಿನ ಮೈಮೆಡಾದ್‌ ಇಂಚನ? ಕೃಷ್ಣಾ, ಸೊಸ್ಪ 
ಪಣೊಂದುಲ್ಲೆ. ಕರ್ಣೆ ಯೆನ ಪಗೆ ಅತ್ತ, ಅಯಡ ಯೆಂಕ್‌ ಒವ್ವೇ ಪಂತೊಡು ಮನಸ್‌ ಇಜ್ಜಿ. ಹಟಸಾದಗೊದ 
ಚಲ ಇಜ್ಜಿ ಅಯಡ ಯೆಂಕ್‌ ಗೌರವ ಎಚ್ಚೊಂದುಂಡು. ಕೃಷ್ಣಾ ಈ ಮಾತಲಾ ತೆರಿಯೊಂದಿನಾಯೆ! ಮೈಮೆದಾಯೆ! 
ದಯೆದೀದ್‌ ಪಣ್ಣ! ಈ ಕರ್ಣೆ ಯೇರ್‌? “ಕಾಲಯವನ'ನ್‌ ಈ ಉಪಾಯೊಡೇ ಮುತ್ತಾದ! ಜರಾಸಂಧನ್‌ 
ಭೀಮಡ ಕೆರ್ರಾದ! ನಿನ ತಂತ್ರ, ಮಾಯೆ, ಮೈಮೆಲೆಗ್‌ ಲೆಕ್ಕ ಉಂಡ? ಅವ್ವನ್‌ ಪಂಡ್‌ದ್‌ ಶತೀರುನವ? ಮಾಯ 
ಮೈಮೆದ ಕೃಷ್ಣಾ, ಇತ್ತೆ ಯೆನ ಮಿತ್ತ್‌ ಕರುಣೆ ದೀದ್‌, ಕರ್ಣೆ ಯೇರ್‌ಂದ್‌ ಪಣ್ಣ.” 


ಅನ್ಮಾನೊಡೇ ಅರ್ಜುನೆ ನಿಜ ಸ೦ಗತಿದ ಮುಟ್ಟ ಬತ್ತೆನೇ! 


4 ೈಷ್ಣಾ ದಾಯೆಗ್‌ ಮಣಿಪುಜ. ನಿಜ ಪಣೊಡ9 ಯೆನ ಅಲಚನೆ ಇಂಚ ಉಂಡು! ಈ ಕರ್ಣೆ ಯಷಿಕುಲೆನ 
ವರೊಡ್ಡಾದ್‌ ಯೆನ ಅಪ್ಪೆ ಕುಂತಿನ ಬ೦ಜಿಡೇ ಪುಟ್ಟಿದಿನಾಯೆನ? ಈ ಬಾಯಿ ಬುಡೊಂದಿಜ್ಜ! ದಾಯೆ ಪಂಡ 
ಈ ಕಬಟ ನಾಟಕ ಸೂತ್ರಧಾರಿ! ಅಸುರ ವೈರಿ! ನಿನ ಮೂಲ ಉದ್ದೇಸೊನೇ ಈ ಬೂಮಿದ ದುನ್ನೊನು ಕಮ್ಮಿ 
ಮಲ್ಲುನವು! ಯಾನ್‌ ಹೆಚ್ಚಿಗೆ ದಾಲಾ ಪಣೊಂದಿಜ್ಜಿ! ಯೆಂಕ್‌ ಉದ್ದೇಗ ಆವೊಂದುಂಡು. ದಾಯೆಗ್‌ಂದ್‌ 
ಗೊತ್ತಾವೊಂದಿಜ್ಜಿ! ಕೃಷ್ಣಾ, ಸತ್ಯ ಪಣ್ಣತ್ತ? ಕರ್ಣೆ ಯೇರ್‌9 ಯೆಂಕ್‌ ಸತ್ಯೊನು ತೆರಿಯೊನೊಡು. ಬೇತೆ ಒವ್ವುಲಾ 
ಬೊಡ್ಡಿ. ನಿಜ ಪಣೊಡ? ಇಡೀ ರಾಜ್ಕೊನೇ ಕುರುಪತಿಗ್‌ ಬುಡ್ಬು ಕೊರ್ರ. ಕಾಡ್‌ಗೇ ಪೋಪ. ಕಾಡ್‌ಡ್‌ ನಿನನ್‌ 
ಸುಗಿತೊಂದುಪುವ. ಸಾಸಿತ ಅತ್ತಾಯಿನ ರಾಜ್ಯಸಿರಿನ್‌ ಪಡೆತೊನ್ನೆರೆಗಾದ್‌ ಒಪ್ಪ ಪುಟ್ಟುದಿನ ತಗೆ ಕರ್ಣನ್‌ 
ಕೆರೊಡ? ಕೃಷ್ಣಾ. ಕರುಣೆ ಮಲ್ಟುಲ. ಸತ್ಯ ಸಂಗತಿನ್‌ ಪಣ್ಣ. ಕರ್ಣೆ ಯೇರ್‌? ಕೃಷ್ಣಾ ಯಾನ್‌ ನಿನನ್‌ ವಾ 
ಕಾರಣೊಗ್ಗಾ ದೂರುಜಿ! ಕೈಯಿ ಗೋಡಿದ್‌ ನಟ್ಟೊನುವೆ. ಯಾನ್‌ ಯೆನ ಮನಸ್‌ ಪಣೊಂದುಪ್ಪುನೆನ್‌ ಪಣ್ಣ್‌ 
ಬುಡೆ! ಯೆಂಕ್‌ ಕರ್ಣನ ಮಿತ್ತ್‌ ಪಗೆ ಪುಟ್ಟೊಂದಿಜ್ಜಿ! ಆಯೆ ಯೆನ ತಗೆ ಪಣ್ಣೇ ಆಪುಂಡು! ಅಂಚ ಈ ಯೇತ್‌ 
ಪಂಡಡಲ ಯಾನ್‌ ಅಯನ್‌ ಕೆರುಜಿ. ಕೆರೈರೆ ಯೆಂಕ್‌ ಆಪುಜಿ. ಎನನ್‌ ನಂಬುಲ ಕೃಷ್ಣಾ, ಕರ್ಣಡ ಯೆಂಕ್‌ 
ಸೊರ್ದಯೊದ ಬಾಮೊನೇ ಬರೊಂದುಂಡು. ಈತ್‌ ಮಾತ ಪಣ್ಣೆ! ಇತ್ತೆ ಆಂಡಲಾ ನಿಜ ಪಣ್ಣ! ಕರ್ಣೆ 
ಯೇರ್‌?” 


ಕೃಷ್ಣೆ ಮನೀಪಂದೆ ಅರ್ಜುನನ ಚಡಪಡಿಕೆನ್‌ ತೆರಿಯೊಂದುಲ್ಲೆ. ಯುದ್ಧೊದ ಬಂಟೆ, ಕರುಣೆಡಿಪ್ಪುನೆನ್‌, 


ಮಂದ ತೆಲಿಕೆಡಿಪ್ಪುನೆನ್‌ ತೂವೊ೦ದು ತನ ಮೋನೆನ್‌ ಗಂಟ್‌ಪಾಡ್ಸ್‌ ಜೋರುಡೆ ನೆರೆ. 


“ಐಛಿ। ಅರ್ಜುನಾ, ದಾದವು? ಈ ಒರಿ ಭೃಷ್ಟೆ ನಿನ ಕುಲಘನತೆನ್‌ ಬುಡ್ಬ್‌ ಪಾತೆರೊಂದುಲ್ಲತ್ತ? ನಿನ ವಂಶ 
ಒವ್ವು? ಈ ಸೂತನ ಮಗೆ ನಿಕ್ಕ್‌ ಸಮ್ಮಂದನ? ಈ!” 


ವೂ, ತುಚುಭಾಷೆಡ್‌ ಹುಮಾರವ್ಯಾಸ ಭಾರತೊ 


“ಅ೦ಚತ್ರ್‌ ಕೃಷ್ಣ” 

“ಅರ್ಜುನಾ, ಯಾನ್‌ ಪಣ್ಣಿನೆನ್‌ ಕೇಣ್ಣ. ದಾನೆ ಆಂಡ್‌ ನಿಕ್ಕ್‌? ದಾನೆ ಆಂಡ್‌ ನಿನ ದೈರ? ಓಡೆ ಪೋಂಡು 
ನಿನ ಛಲ? ಈ ಪೊಂಜೊವು ಮಿನಿ ಆದ್‌ ಬದಲಾಯನ? ಅವ್ಳಲಾ ಯುದ್ಧೊದ ಬೂಮಿಡ್‌ ಇಂಚ ಲಿಂಗ 
ಪರಿವರ್ತನೆನ? ಅರ್ಜುನಾ, ನಿನ್ನ ಪರಾಕ್ರಮ ಬಜೀ ಬಣ್ಣನೆಗೇ ಆಂಡ್‌. ಪೋವಡ್‌! ಮಾಮಲ್ಲ ಬೀರೊದ 
ಬಂಟೆ ಪಣ್ಣ್‌ ಪುದರಾತಿನ ಈ ಈತ್‌ ಚಪ್ಪೆ ಕಟ್ಟ್‌ದ್‌ ಪೋಯತ್ರ? ಛೆ! ಛೆ! ಶಿವೆನೇ ಗತಿ! ಈತ್ನೇಟ ದೋಷ 
ಇಜ್ಜಂದಿನ ನಿನ ಪರಾಕ್ರಮೊಡು ಇತ್ತೆ ಒರಾನೆ ದೋಷ ತೋಜೊಂದುಂಡು!” 


ಕರುಣೆದ ಉಜೆ ಆಜ೦ದಿನ ಅರ್ಜುನೆ ಕೃಷ್ಣನ ನುಡಿಟೇ ಅನ್ನಾನ ದೀವೊಂದು, 


ಷ್ಟ ೈಷ್ಣಾ, ಯುದ್ಧಬೂಮಿಡ್‌ ಬಿರು ಕಳೇವೊಂಡಿನಯನ್‌, ತರೆತ ಜಿಡೆ ಬುಡು ಪೋತಿನಯನ್‌, ಪೊಕ್ಕಡೆ 
ಉಂತೊಂದಿನಯನ್‌, ಗತಿಹೀನನ್‌, ಶರಣು ಬತ್ತಿನಯನ್‌, ಜೂವ ಬೋಡುಂದು ನಟ್ಟೊಂಬಿನಯನ್‌, ಮರೊಟು 
ಕುಲ್ಲುದಿನಯನ್‌, ನೀರ್‌ಡ್‌ ಮುರ್ಕುದಿನಯನ್‌, ಪುಂಚೊದ ಮಿತ್ತ್‌ ಉಂತುದಿನಯನ್‌, ಕೆರ್ಚಿನವು ಧರ್ಮ 
ಅತ್ತ್‌ಂದ್‌ ಮಾತೆರೆಗ್ದ ಗೊತ್ತುಂಡು. ಇಂಚ ಉಪ್ಪುನಗ ಈ ಯೆಂಕ್‌ ಪಣೊಂದುಪ್ಪುನವು ಪೊಸ ನೀತಿಂದೇ 
ತೋಜುಂಡತ್ತ?” 


ಅರ್ಜುನೆ ತನಡನೇ ಅನ್ಮಾನ ದೀವೊಂಡಿನವು ಕೃಷ್ಣಗ್‌ ಇಸ್ಟ ಆಯಿಜಿ. ಪೆದಮ್ಮು ಪಾತೆರುವೆ.. 


“ದಾದ ಪಂಡ) ನನ ಒರ ಪಣ್‌! ಧರ್ಮೊದ ಇಚಾರೊನೇ ಯೆಂಕ್‌ ತೆರಿಯುಜಿಣ್ಣಿಲೆಕ ಪಣೊಂದುಲ್ಲತ್ತ? 
ಆವಡ್‌, ಇತ್ತೆ ನಿನ ಬಾಯಿಡ್ಬೇ ರಾಜಧರ್ಮ ಸಂಗತಿಲೆನ್‌ ಕೇಣ್‌ಗ! ಈ ಕರ್ಣೆ ಯೇರ್ಸ ಗೆಂದೆರಾವಂದಿನಾತ್‌ 
ಪರಾಕಮಿಯ? ಆಹಾ! ಯೆನ ಅಮ್ಮೆರ್‌ ವಸುದೇವನಾಜೆಗ್ಲಾ ಪಣೊಂದುಲ್ಲೆ. ಈ ರಣರಂಗೊಡು ಅಪ್ರತಿಮ 
ವೀರೆ ಈಯೆನೆ!! ಅರ್ಜುನಾ, ಈ ಇತ್ತೆ ಯೆಂಕ್‌ ಕ್ರಮೊಟು ಧರ್ಮಶ್ರವಣ ಮಲ್ಟಾಯೆರೆ ಬತ್ತ್‌ದುಲ್ಲತ್ತ) ನಿನ ಅಣ್ಣೆ 
ಧರ್ಮರಾಯನ ಎದುರುಡು ಈ ಪಾಡ್ಬಿನ ಶಪಥ ಪೊಕ್ಕಡೆದನ? ಯೇಪೊಲ ನಿನ ಶಪಥೊಲು ಪೊಕ್ಕಡೆಗಾತ್‌ಜ. 
ಇತ್ತೆ ಬಜೀ ಪಾತೆರೊಂಬಿನತ್ತ್‌, ಬಾಣ ಪ್ರಯೋಗ ಮಲ್ಲುಲ! ರಾಜಕಾರ್ಯೊದ ಬಗ್ಗೆಡ್‌ ನಿಕ್ಕ್‌ ಉಪ್ಪುನ 
ಅಜ್ಞಾನೊನು ಬೊಕ್ಕೊನೇ ನಿವಾರಣೆ ಮಲ್ಪುವೆ! ಪೋಡ್ಯ್ಕೊಡ್ಡಿ! ಸುರೂಕು ಕರ್ಣನ ರುಂಡ ಕತ್ತೆದ್ದ.” 


ಈತಾಂಡಲಾ ಕೃಷ್ಣೆ ಪಂಡಿಲೆಕ ಕೇಣುನ ಮನಸ್‌ ಅರ್ಜುನಗಿಜ್ಜಿ. ಆತೇ ಅತ್ತ್‌ ಕೃಷ್ಣಗ್‌ ತಂಕ್ಷೆಡ ಉಳತ್ತುಳಯಿಡ್‌ 
ಪಗೆ ಮಿನಿ ಉಂಡಾ ಪಣ್ಣಿನ ಅನ್ಮಾನೊಲ ಬತ್ತ್‌ದ್‌ ಅವನ್ನ ಪಣೊಂಡೆ. 


ಣೆ ೈಷ್ಣಾ, ನಿಕ್ಕ್‌ ಪನೀತ್‌ ಕರುಣೆಲಾ ಇಜ್ಞಾ? ಯೆನಡ ಈ ಪಾಪ ಕಸುಬುನು ದಾಯೆ ಮಲ್ಟಾವೊಂದುಲ್ಲ? 
ಯುದ್ಧ ಮಲುನಾಕುಲು ಯೆಂಕುಲು! ಗೇಲ್‌ ಬಯಕೊಡಾಯಿನ ಯೆಂಕೇ ಈ ರೀತಿಡ್‌ ಹತ್ಯೆ ಮಲ್ಪುನೆಟ್‌ ಇಸ್ಟ 
ಇಜ್ಜಂದಿನಪಗ, ಈ ದಾಯೆ ಈತೊಂಜಿ ಒತ್ತಾಯೊ ಮಲ್ಪುವ? ಕೃಷ್ಣಾ, ಯೆಂಕ್‌ ದಾದವುಲಾ ತೋಜೊಂದಿಜ್ಜಿ! 
ನಿನ್ನವು ಯಾದವ ವಂಶ. ಯೆಂಕ್ಷೆನವು ಕುರುವಂಶ! ಯೆಂಕ್‌ ತೆರಿದಿನಂಚ ನಮ ವಂಶೊದ ನಡುಟು ಪಗೆ 
ಮಚ್ಚರ ಇಜ್ಜಿ! ಆಂಡ ಇತ್ತೆ ಈ ಪಣ್ಣಿನೆನ್‌ ಕೇಣ್ಣಗ ಅನ್ಮಾನ ಆಪುಂಡು. ಕೃಷ್ಣಾ ಯೆಂಕ್‌ ಕರ್ಣನ್‌ ಕೆರೈರೆಗ್‌ 
ಮನಸೇ ಬರ್ಬುಜಿ. ಅಂಚಂದ್‌ ಯಾನ್‌ ಬಜೀ ಮೆದು ಮನಸ್‌ದಾಯೆ ಅತ್ತ್‌ ಇಂದೆಡ್ದ್‌ ದುಂಬು ದ್ರೋಣೆರೆಡ 
ಯುದ್ಧ ಮಲ್ಲುನಗ, ಭೀಷ್ಮೆರೆನ್‌ ಪಗರಿಮಂಚೊಡು ಜೆಪುಡಾನಗ, ಸೈಂಧವನ್‌ ಕೆರ್ನಗ, ಕೃಪ, ಶಲ್ಕೆ ಇಂಚಿತ್ತಿನಕ್ಷೆಡ 
ಪೊರುಂಬುನಗ ಯೆಂಕ್‌ ಇಂಚ ಆತ್‌ಜಿ. ಆಂಡ ಇತ್ತೆ ಕರ್ಣನ ಎದ್ರ್‌ಡ್‌ ಮನಸ್‌ ಮೆದುಮೆತ್ತನೆ ಆತ್‌೦ಡ್‌.. 
ದಾಯೆಗ್‌ ಇಂಚ ಆಂಡ್‌ಂದ್‌ ತೆರಿಯುಜಿ. ಕೃಷ್ಣಾ, ಯಾನ್‌ ಕಂಡಿತ ಕರ್ಣನ್‌ ಕೆರುಜಿ!” 

ಧೃತರಾಷ್ಟ್ರಾ ಅರ್ಜುನನ ಮನಃಸ್ಥಿತಿ ಇಂಚಾಂಡ, ಕರ್ಣನ ಬಗೆಟ್‌ ಭೀಮನಕಲ್ಲ ಮನಸ್‌ಡ್ಲ ಅನ್ಮಾನ 
ಕುರೆಂಡ್‌! ಕರ್ಣನ್‌ ಕೆರೊಡ, ಬೊಡ್ಡಾ ಪಣ್ಣಿನ ಸಂದೆಗ, ಅರ್ಯಮರ್ಯ್ಕ, ಧರ್ಮರಾಯಗ್‌, ಅಂಚೆನೇ ದೌಪದಿಗ್ದ 
ಇತ್‌೦ಡ್‌! ರಡ್ಡ್‌ ಪಕ್ಷೊಡ್ಲಾ ಯುದ್ಧೊದ ಉಮೇದ್‌ ತಗ್ಗಿಲೆಕ, ಒವ್ವೆ ಗದ್ದಲ ಇಜ್ಜಂದೆ ದುಕ್ಕ ಬುಡೊಂದಿತ್ತೆರ್‌! 


ರಣರಂಗ ಚಪ್ಪೆ ಅರತೊಂದುಪುನಗ, ಕೃಷ್ಣೆ ಅರ್ಜುನಗ್‌ ಗಟ್ಟಡ್‌ ಪಣ್ಣೆ! ತರೆತಗ್ಗಾದ್‌ ಉ೦ತುದಿನಯನ್‌ 
ಪಾತೆರೊಡೇ ಕಿಣ್ಳುವೆ. ಅರ್ಜುನೆ ಅಯಡನೇ ವಾದ ಮಲ್ತೆ. ಆಂಡ ಕಡೇಕ್‌ ಕೃಷ್ಣನ ಬಾಯಿ ಮೇಲ್‌ ಆಪುಂಡು. 


“ಅರ್ಜುನಾ, ನಿಕಲ್ಲ ನಡುತ ಸಮ್ಮಂದ ಯೆಂಚಿನವು? ಈ ಚಂದವಂಶೊದ ಸುಕುಮಾರೆ! ಕರ್ಣೆ 
ಕುಲೊಟು ಹೀನೆ! ಇಂಬೈೆ ನಿಕ್ಕ್‌ ಸಮನ? ನನೊಂಜಿ ಸಂಗತಿ. ತನನ್‌ ದುರ್ಯೋಧನಗ್‌ ಮಾರೊಂದು, 
ಬಂಜಿದ ಗುಜರೈಗ್‌ ಕೌರವನ ಮಡೆಕ್‌ ಕೈ ಒಡ್ಡುನ ಈ ಕರ್ಣೆ ನಿಕ್ಕ್‌ ಬಂದು ಆಫಿನೆಂಚ? ಆತೆ ಅತ್ತ್‌. ಈ ಕರ್ಣೆ 
ಮಲ್‌ದಿನ ನೀಚ ಕಜ್ಜೊಲು ಕಮ್ಮಿದನ? ಕೇಡ್‌ದ ಕಿಡಿ ಪೊತ್ತಾದ್‌ ನಿಕ್ಷನ್‌ ಬೋಂಟೆ ಮಲ್ತ್‌ದಿನಿ ಇಂಬ್ಯೆನೆ! 
ಕಬಟ ಜೂಜುಡು ನಿಕಲ್ನ ರಾಜ್ಯ ಬಡ್ತೊಂದಿನ ಕೂಟೊಡು ಇಂಬೈಲ ಒರಿ! ಆತೇ ಅತ್‌] ಯಾನ್‌ ಸಂದಾನೊಗು 
ಪೋದುಪ್ಪುನಗ ಯೆನ ಬ೦ದನೊಗು ಮನ ಮಲ್‌ದಿನ ಕೂಟೊಡು ಇಂಬೈೆಲ ಒರಿ! ಆಹಾ! ಇಂಚಿತ್ತಿ ಕರ್ಣೆ 
ನಿಕ್ಕ್‌ ಇತ್ತೆ ಹಿತಬ೦ದು ಆದ್‌ ತೋಜುವೆನ?” 


ಕೃಷ್ಣೆ ಪಾತೆರುನೆನ್‌ ಉಂತಾಯಿಜೆ. 


“ತೂಲ ಅರ್ಜುನಾ, ನಿನ ಮಗೆ ಅಭಿಮನ್ಯುನು ಕೆರ್ರಾದಿನಿ ಇಂಬೈನೇ ಅತ್ತ? ನಿನ ರಥೊತ ಧ್ವಜೊಟಿತ್ತಿನ 
ಮಾರುತಿನ ಕೆಕ್ಕಿಲ್‌ ಒಯ್ದುನ ಪ್ರಯತ್ನ ಮಲ್‌ದಿನಿ ಇಂಬೈನೇ ಅತ್ತ? ಅರ್ಜುನಾ, ನಿಕ್ಕ್‌ ಸೊಯ ಇಜ್ಜ? 
ಇಂಚಿತ್ತಿನ ನೀಚೆ ನಿಕ್ಕ್‌ ಬಂದುವ??” 


ಧೃತರಾಷ್ಟಾ, ಕೃಷ್ಣೆ ಒಂಜೇಲೆಕ ಕರ್ಣನ್‌ ದೂಷಣೆ ಮಲ್‌೦ಡಲಾ ಅರ್ಜುನನ ಮನಸ್‌ ತಿರ್ಲಂದಿನೆಕ್‌ ಕೃಷ್ಣೆ 
ದಾನೆ ಮಲ್ತೆಂದ್‌ ಗೊತ್ತುಂಡ ಪ್ರಭೂ? 


“ದಾನೆ ಮಲ್ಲೆ?” 


“ತನ ಮಾಯೊದ ಬಲೊಟು ಅರ್ಜುನನ ಮೋಕೆದ ಮೆದು ಬಾಮೊನು ಮಾಜಾದ್‌, ಕರ್ಣಡ ಪಗೆ 
ದುನಿಪುಲೆಕ ಮಲುವೆ! ಅರ್ಜುನೆ ಬೇತೆನೇ ಆಯೆ. “ಕೃಷ್ಣಾ, ಪಾಪಪುಣ್ಕೊದ ಲೆಕ್ಕಾಚಾರ ಯೆಂಕ್‌ ದಾಯೆಗ್‌? 
ಯೆನ ಸುಬಾವುದ ಎಡ್ಡೆಪಡ್ಕೆ ಮಾತ ನಿನ್ನವೇ!” ಇಂಚ ಪಣೊಂದು ಗಾಂಡೀವೊನು ಕೈಯಿಟ್‌ ದೆರ್ತೊಂದು 
ಯುದ್ಧೊಗು ಸಜ್ಜಾದ್‌ ಕರ್ಣನ್‌ ಲೆಪ್ಪುವೆ! 

ಆ ಪೊರ್ತುಗು ಕರ್ಣೆ ರಥ ದೆರ್‌ದಾತ್‌ಂಡ್‌! ರಥೊನು ಸಮಸ್ಥಿತಿಟ್‌ ಉಂತಾದ್‌, ಕೈಕಾರ್‌ ದೆಕ್ಕೊಂದು 
“ಅಯ್ಯೋ! ಈ ಬೂಮಿ ಯೆಂಕ್‌ ಮಲ್ಲಿ ಉಪಕಾರ ಲೋಕೊಗೇ ತೆರಿಂಡ್‌. ಆವಡ್‌, ಕುಂತಿನ ಜೋಕುಲು 
ಬದ್ಕ್‌ದುಪ್ಪಡ್‌” ಪಣೊಂದೇ ಕಾಳಗೊಗು ಉಂತುವೆ. ವಾದ್ಯ ಕಹಳೆಲ್‌ ಸೊರ ಲಕ್ಕಾಯ। ಯುದ್ಧ ದುಂಬರಿಂಡ್‌. 
ಅಯಿತ ಹೊಡೊನು ತೂದು ವಂದಿ ಮಾಗದೆರ್‌, “ಭಾಪು! ಪಾಂಡವಬಲ ದಿಶಾಪಟ” ಪಂಡ್ದ್‌ ಪುಗರಿಯೆರ್‌!| 


ಸಂಜಯೆ ಧೃತರಾಷ್ಟ್ರಡ ಪಣ್ಟೆ, ಜೂಜುಡು ಗೆಂದಿನ ಸಂಬುರ್ಯ ಬಯ್ಯದನಗದ ತಾಮರೆದ ತೆಲಿಕೆ, 
ಸಜ್ಜನೆರ್ನ ಕೋಪ, ಪೊಣ್ಣುಲೆನ ಸ್ನೇಹ, ಪರಮ ಯೋಗಿನ ಲೀಲೆ, ಅಂಚನೆ ಕೌರವನ ಗೆಲ್ಲೆದ ಬಗೆ ಉಂದೆನ್‌ 
ಮಾತ ಬಾನೊದ "“ಅಜ್ಜಬಿರು'ಕು ಹೋಲಿಕೆ ಮಲ್ಟೊಲಿ. ಒರ ತೋಜಿದ್‌ ಬತ್ತ್‌ಂಡ್‌ಲಾ ಅಪಗನೇ ಮಾಜಿದ್‌ 
ಹೋಪಿನವು! ದೊರೇ ಕರ್ಣಾರ್ಜುನೆರ್‌ ಸರಿಸಮ ಯುದ್ಧ ಬೆಂದ್ಕೆರ್‌! ತೂಪಿನಕ್ಷೆಗ್‌ ಯೇರ್‌ ಗೆ೦ದುವೆರ್‌ಂ೦ದ್‌ 
ಪಣ್ಯೆರೆಗ್‌ ಆಯಿಜಿ! 

ಇಂಚ ಪಣೊಂದಿತ್ತಿಲೆಕನೇ ಸಂಜಯಗ್‌ ಒಂತೆ ಕಸಿವಿಸಿ ಆಂಡ್‌! ಕರ್ಣನ ಕತೆನೇ ಬಾಮೊನು ಉರ್ಕಾದ್‌ 
ತಮೆಲಾವುನವು! ಸ೦ಜಯಗ್ಸಾ ಅಂಚೆನೆ ಆಂಡ್‌. ಕ೦ಟೆಲ್‌ ಕಟಿಲೆಕಾಂಡ್‌. 


ದುಂಬುದೆನ್‌ ಪಣ್ಯೆರೆಗ್‌ ಅಂಚೆನೇ ಕೇಣ್ಕೆರೆಗ್‌ ಕಸ್ತನೇ! ಉಂದು ಕರ್ಣ ಕತೆ ಅತ್ವ, ಕರ್ಣ ಯತೆ! 
ಕರ್ಣಾರ್ಜುನೆರ್‌ ಕಠಿನ ಕಾಳಗ ಮಲ್ಪೆರ್‌. ಒರ ಅರ್ಜುನೆ ಕರ್ಣನ ರಥೊನು, ಧ್ವಜೊನು ಪೊಳ್ಳ್‌ ಪಾಡ. 
ಅವೆನ್‌ ತೂದು ಶಕುನಿ, ಅಶ್ವತ್ಥಾಮೆ, ಕೃಪಾ. ಮೊಕುಲು ಪುಗೆ ಪತ್ತ್‌ದಿನ ಚಿತ್ರಪಟತ೦ಚ ಆಯೆರ್‌! ರಣೊತ 
ಎಚ್ಚಿಡುಪ್ತುನ ಕರ್ಣಗ್ದಾ ಅ೦ತರಂಗೊಡು ಕರುಣೆನೇ ಒಸರ್‌೦ಡ್‌! ಆಂಡ ಕೌರವಗ್‌ ಎಡ್ಡೆ ಆವೊಡುಣಿನ 
ಚಿ೦ತನೆಡ್‌ ಕರುಣೆನ್‌ ದೂರ ಮಲ್ಲೊಂಡೆ! ಕೌರವನ ಸುತ್ತುಡೇ ಅಯನ ಅಲಚನೆ ಪರ್‌೦ಬೊಂದಿತ್ಕ್‌ಂಡ್‌. 


“ಪಾಪ ಕೌರವೆ! ಭೀಷ್ಮೆ ದ್ರೋಣೆರೆನ್‌ ನಂಬಿಯೆ. ಅಕಲ್ನ ಕತೆ ಮುಗಿಂಡ್‌. ಇತ್ತೆ ಎನನ್‌ ನಂಬೊಂದುಲ್ಲೆ! 
ಈ ಕೃಷ್ಣೆ ಯೆನ ಜನನೊದ ಗುಪಿತೊನು ಪಂಡ್‌ದ್‌ ಯೆನ ಕೆಕ್ಕಿಲ್ಲೇ ಕತ್ತೆರೈ! ಯೆನನ್‌ ಸಾದಿ ತಪ್ಪಾದ್‌ ತಾನ್‌ 
“ಪಾ೦ಡವಪ್ರಾಣ' ಪಣ್ಣಿ ಪಾತೆರೊನು ಒರ್ಲಾವೊಂದೆ! ಇತ್ತೆ ಕೌರವಗಾಪಿನಕುಲು ಯೇರ್ಲಾ ತೋಜೊಂದಿಜ್ಜೆರ್‌.” 


ಕರ್ಣಗ್‌ ಕೌರವನ್‌ ಎಣ್ಣೊನ್ನಗ ಕೌರವನ ಮಲ್ಲ ಮನಸ್‌, ಅಯನ ಘನತೆ, ಸೊರ್ದಯೊನೇ ನೆಂಪಾಪುಂಡು. 
ಮಾತೆರ್ದ ತನನ್‌ ಕುಲಹೀನೆಂದ್‌ ಪಣ್ಣಗ, ಕೌರವೆ ತನ್ಶ್‌ ರಾಜ್ಯಾಭಿಷೇಕ ಮಲ್ಟ್‌ದೆ! ಆ ನೋಟ ಕಣ್ಣೆದುರುಗೇ 
ಬರೊಂದುಂಡು! ತನ ಕುಲಮೈಲೆನ್‌ ದೆತ್ತ್‌ದ್‌ ಕೌರವಕುಲತೊಟ್ಟುಗೇ ತನನ್‌ ಸೇರಾವೊಂದಿನ ಮಹಾಶಯೆ 
ಸುಯೋಧನಗ್‌ ಇತ್ತೆ ಆಪ್ತೆರೇ ಇಜ್ಕಾಂದೇ ಪೋಂಡತ್ತ ಪಣ್ಣ್‌ ದುಕ್ಕಿವೆ! ಕೌರವೆ ಕೊರ್ತಿನ ಗೌರವ ಪ್ರೀತಿ 
ಕಣ್ಣೆದುರುಡುಂತುಂಡು! ಯೆಂಚಿತ್ತಿ ಪ್ರಭು ಕೌರವೆ! ಯೆಂಚಿತ್ತಿ ಮಿತ್ರೆ ಕೌರವೆ! ತನನ್‌ ಕುಲ್ಲಾವೊಂದು ತೂಪಿನನೇ 
ಅಯಗ್‌ ಸಂತೋಸು! ದಿನನಿಚ್ಚಲಾ ತಂಕ್‌ ಕಾಣಿಕೆ ಕೊರು೦ಡನೇ ಅಯಗ್‌ ಸಮಾದಾನ! ಯೆನಡಪ್ಪ ಗೊಬ್ಬುಂಡನೇ 
ಅಯಗ್‌ ಹಿತ! ...ಯುದ್ಧೊಡು ಪಗೆನಕ್ಷೆನ್‌ ಅರೆಪ್ಪೆರೆ ಆವಂದೆನೇ ಭೀಷ್ಮೆ ದ್ರೋಣೆರ್‌ ಅಯಗ್‌ ಪ್ರೇಜನ 
ಆಜೆರ್‌.! ತಾನ್‌ ಮಲ್ಲೊಂದುಪುುನುಲ ಅವ್ವನೇ ಪಣ್ರಿನ ದುಕ್ಕ ಕರ್ಣನವು! 


“ಪಾಪ ಕೌರವೆ! ತನ ಜೋಕುಲು ಸೈತಿನಪಗ ಮೆಗ್ಯನಕ್ಷೆನ್‌ ನಿನೆತೊಂದು ದುಕ್ಕ ಸಯಿಸೊನುನ ಪ್ರಯತ್ನ 
ಮಲ್ಪೆ! ಮೆಗ್ಯನಕ್ಷೆನ ಮರಣೊದಪಗ ಯೆನನ್‌ ತೂದು ದುಕ್ಕ ಮದತ್ತೆ! ಇತ್ತೆದ ಕಾಳಗೊಡು ಸಾವು ಯೆನನ್‌ 
ಸುತ್ತು ಪಾಡೊಂದುಂಡು. ಅಯ್ಯೋ! ಕೌರವಗ್‌ ನನ ಯೇರ್ಲಾ ಆಪ್ತ ಅಂದಿಗೆರೇ ಇಜ್ಜೆರತ್ತ?” 


ಯುದ್ಧೊಡು ಕರ್ಣನ ಮನಸ್‌ ಏಕಮುಕ ಆಪುಜಿ. ತನ ಕಡೆಕಾಲದ ಚಿಂತನೆನೇ ಮೇಲೊಡ್ಡುದು 
ಬರ್ದುಂಡು. “ಯೆಂಕ್‌ ಈತೇ ಮುಕ್ಕ. ಯೆನನ್‌ ಮೋಕೆಡ್‌ ತಾಂಗ್‌ತರ್ವೊಂದು ಸಾಂಕ್‌ ಸಲಗ್‌ದಿನ ಯೆನ 
ದೊರೆ ಕೌರವನ ರುಣೊಕು ಯೆನ ತರೆನ್‌ ಒಪ್ಯಾವುನವೇ ಒಂಜಿ ಪುಣ್ಕೊದ ಫಲ. ರಡ್ಡನೆದಾದ್‌ ಮರಣೊದ 
ಪೊರ್ತುಡು ಕೃಷ್ಣನ್‌ ತೂಪಿನ ಬಾಗ್ಗೆ ಯೇರೆಗ್‌ ತಿಕ್ಕುಂಡು? ಈತೆಟೇ ಯಾನ್‌ ಧನ್ಯ” 


ಇಂಚ ಎಣ್ಣೊಂದೇ ಒಂಜಿ ಮೂರ್ತೊಡು ಯುದ್ಧ ಉಂತಾದ್‌, ಕೃಷ್ಣನ್‌ ತೂವೊಂದೇ ಒರಿಯೆ! ಅಚ್ಚಿರ 
ಪಂಡ, ಅಯನ ಅಂತರಂಗೊದ ಹೃದಯ ತಾಮರೆದ ನಡುಟು ಶ್ರೀಕೃಷ್ಣ ನಿಲೆ ಆತೆ! ಎದುರುಡು ತೂನಗ 
ಅರ್ಜುನನ ರಥೊಟು ಶ್ರೀಕೃಷ್ಣೆ! ..ಕಣ್ಣ್‌ ಮುಚ್ಚಿದ್‌ ಉಳಯಿಡ್‌ ತೂನಗ ಅ೦ತರಂಗೊಡು ಶ್ರೀಕೃಷ್ಣ! ಇಂಚ 
ಕರ್ಣಗ್‌ ಉಳಯಿಡ್‌, ಪಿದಯಿಡ್‌ ಶ್ರೀಕೃಷ್ಣನೇ ತೋಜಿದ್‌ ಬಗ್ಗಿ ಬಾಮೊನೇ ಉರ್ಕೊ ೦ದಿತ್‌೦ಡ್‌! ಅಂಚಾದ್‌ 
ಕರ್ಣನವು “ಎಚ್ಚರ ಸಮಾಧಿ'ದ ಸ್ಥಿತಿ ಆಂಡ್‌! 


ಧೃತರಾಷ್ಟಾ, ಕೇಣ. ನಿಜ ಪಣ್ವಿನಾ೦ಡ, ನಿಕ್ಷೆನ ವಂಶೊದಾಕ್ಷೆನ್‌ ಕೆ್ದಿನಾಕುಲು ಆ ಭೀಮೆಲ ಅತ್ತ್‌. ಪಾರ್ಥೆಲ 

ಅತ್ತ್‌, ಶ್ರೀಕೃಷ್ಣನೇ ಅಕಲ್ಲ ಕೆರ್ರಾಯಿನಿ! ಇತ್ತೆಲಾ ಆತೇ। ಕರ್ಣನ ರುಂಡ ಕತ್ತೆರೈರೆ ಶ್ರೀಕ್ಷ ೈಷ್ಟನೇ ಪಣ್ಣೆ. ಆಂಡ 
ಅರ್ಜುನೆ ಅಮಸರ ಮಲಂದಿಸೆಕ್‌ ಅರ್ಜುನಡನೇ ಪಿಸ್‌ರ್‌ ತೋಜಾವೆ. 


“ಫಿ! ಅರ್ಜುನಾ, ನನೊಲ ನಿನ ಮನಸ್‌ಡ್‌ ಕರ್ಣಗಾದ್‌ ಕನಿಕರ ಉಂಡುಡ, ಈ ಕಾಳಗೊದ ಕಳೊಟ್ಟ್‌ 
ಉಂತಡ. ದೂರ ಪೋಲ. ಯಾನ್‌ ಭೀಮನ್‌ ಲೆಪುಡಾದ್‌ ಆಯನ್‌ ಕೆರ್ಲಾವೆ! ಯಾನ್‌ ಬಾರೀ ಕಟುರ 
ಸುಬಾವುದಾಯೆಂದ್‌ ಎಣ್ಣಡ. ಒಂಜೇಳ್ಯ ಭೀಮೆಲಾ ಆಪುಜಿ೦ದ್‌ ಪಂಡೆಡ ಯಾನೇ ಸುದರ್ಶನ ಚಕ್ರ ಬುಡ್ಡು 
ಕರ್ಣನ್‌ ಕೆರ್ಟೆ! ಯೆಂಕ್‌ ಧರ್ಮರಾಯನ ಅರಸ್ತಾನ ಸ್ಥಾಪನೆ ಆಪಿನನೇ ಮುಕ್ಯ ಪೋಡಿಗೆದಾಯೆ ಈ ಮುಲ್ಬಡ್ಜ್‌ 
ಪಿದಾಡ್ಬ್‌ ಪೋಲ(!” 

ಉಂದು ನಿಜವಾದ್ದ ನಿಸ್ಬುರೊದ ಪಾತೆರನೆ! ಅರ್ಜುನಗ್‌ ದಾದ ಮಲ್ಲೊಡುಂದು ತೋಜೊಂದಿಜ್ಜಿ! 
ಶ್ರೀಕೃಷ್ಣಗ್‌ ಕರ್ಣನ ಮಿತ್ತ್‌ ಈತೊಂಜಿ ಪಗೆ ದಾಯೆಗ್‌ ಪಣ್ಷಿನನೇ ಆಯಗೊಂಜಿ ಪಕ್ನೆ ಆಂಡ್‌! ಒಂಜಿ ಕಡೆಟ್‌ 
ತನ ಮಗನ್‌ ಕೆರ್ಲಿನೆತ ಬೊಕ್ಕ ತಂಕ್ಷೆಡ ಕರ್ಣಗುಪ್ಪುನ ಪಗೆತ ಬಗ್ಗೆಡ್‌ ಕೋಪ, ನನೊಂಜಿ ಕಡೆಟ್‌ ಅಂತರಂಗೊಡು 
ಕರ್ಣನ ಬಗ್ಗೆಡ್‌ ಪುಟ್ಟುನ ಕರುಣೆ. ಇಂಚಿತ್ತಿನ ಕ್ರೋಧ, ಕರುಣೆದ ಬುಡು-ಪತ್ತ್‌ ದ ನಡುಟು ಅರ್ಜುನೆ 
ಅರೆತ್ರಾಣಿ ಆಪೆ! ಅಕೇರಿಗ್‌ ಕರ್ಣನ್‌ ಒರಿಪ್ಪುನ ಆಸೆ ಬುಡ್ಬುಬುಡ್ಬೆ. "ಅ೦ಜಲಿಕಾ' ಅಸ್ತೊನು ದೆಪ್ಪುವೆ. ಉಂದು 
ಈಶ್ವರೆ ಪಾಶುಪತಾಸ್ತ್ರ ಕೊರಿನ ಸಂದರುಡು ಪಾರ್ವತಿ ಕೊಲಿನವು! ಈತ್ನೇಟ ಯೇರ್ಲಾ ಪ್ರಯೋಗ ಮಲ್ಪಂದಿನ 
ಈ "ದಿವ್ಯಾಸ್ತ ಉರಿಕೆಡ ರಟ್ಟಾವೊಂದು ಪೋದು ಕರ್ಣನ ತಿಗಲೆಡ್‌ ಊರು ಕುಲ್ಲುಂಡು! ಆಂಡ, ಕರ್ಣನ 
ಜೂವೊಗು ದಾದಲ ಆತ್‌ಜಿ! ಉಂದೆತ ಮರ್ಮೊನು ತೆರಿದಿನ ಕೃಷ್ಣೆ, ದೇವೇಂದಗ್‌ ಪ್ರೇರಣೆ ಕೊರ್ದು ಆಯೆ 
ಬೆರಣ ಯೇಸೊಡು ಕರ್ಣನಡೆಗ್‌ ಬರಿಲೆಕ ಮಲ್ಪುವೆ! 


ಯುದ್ಧ ಬೂಮಿಗ್‌ ಬತ್ತಿನ ಬೆರಣನ್‌ ತೂದು ಕರ್ಣಗ್‌ ಅಚ್ಚಿರ ಆಂಡಲ ಗೌರವೊಡೇ ಇಂಚ ಕೇಣುವೆ| 
“ಪೂಜ್ಯರೇ ಈ ಕಾಳಗೊದ ಕಳೊಕು ದಾನೆ ಬತ್ತರ್‌?” 


“ಕರ್ಣಾ ಈ ಮಾಮಲ್ಲ ತ್ಯಾಗಿಗೆ! ದಾನಗುಣೊತ್ತಾಯೆಗೆ! ಜನೊಕುಲು ಇಂಚ ಪಣ್ಣಿನೆನ್‌ ಕೇಣ್ಟ್‌ ನಿನಡ 
ನಟ್ಟೈರೆಗ್‌ ಬಯ್ಗೆ?” 


“ಅಂದಾ, ಯಾನೆಂಚಿನ ದಾನ ಕೊರೊಡು?9 ಪಣ್ಣೆ.? 


“ಮಿತ್ತಲೋಕೊಡು, ಮಿತ್ತಮಟ್ಟ್‌ದ ತಾನಮಾನೊನು ಬಯಕುವಡ ಈ ಯಾನ್‌ ಕೇಂಡಿನೆನ್‌ 
ಕೊರೊಡಾಪುಂಡು. ಕೊರ್ಯಡ ನಿಕ್ಕ್‌ ಮುಕ್ತಿ ತಿಕ್ಕುಂಡು.” 


ಬೆರಣನ ನುಡಿ ಕೇಣ್ಣ್‌ ಕರ್ಣಗ್‌ ತೆಲಿಕೆ ಬತ್ತ್‌ಂಡ್‌. 


“ಬೆರಣಾ ಯಾನ್‌ ಇತ್ತೆ ಸಿಂಹಾಸನೊದ ಮಿತ್‌ಡ್‌ ಇಜ್ಜಿ. ಕೇ೦ಡಿನೆನ್‌ ಕೊರಿನ ತ್ಕಾಗಿ ಆಪಿನೆಂಚ? ಈ 
ರಣರಂಗೊಡುಪ್ಪುನ ಯಾನ್‌ ದಾದ ಕೊರೊಲಿ. ಆಂಡಲಾ ಕೇಣ್ಣೆ. ಇರೆಗ್‌ ದಾದ ಬೋಡು?” 


ಬೆರಣೆಲ ತೆಲ್ತೊಂದೇ, “ನಿನ ಕೆಬಿಟ್‌ “ರತ್ನಕು೦ಡಲ' ನೇಲೊಂದುಂಡತ್ತ? ಅವ್ವೆನೇ ದಾರೆ ಮಯ್‌ ಕೊರ್ಬ.” 


ಕರ್ಣೆ “ಕರ್ಣಕು೦ಡಲ' ಕೊರೈರೆ ದುಂಬಾಯೆ. ಆಂಡ ದಾರೆ ಮಯ್ದೆರೆ ನೀರ್‌ ಓಲುಂಡು? ಸುತ್ತೊಲಾ 
ತೂಪೆ. ಅಪಗ ಬೆರಣೆ ತೆಲಿಪುವೆ! 


“ಪಿದಾಯಿಡ್ಜ್‌ ಒಲ್ಬಂದ್‌ ನಾಡೊಂದುಲ್ಲ ? ನಿನ ಉಡಲ್ಲೇ ಉಂಡತ್ತಾ ಆ ಅಮೃ ತಕಲಶ!? ಅಯಿಟಿತ್ತಿನ 
ಗಂಗಾಜಲೊನೇ ರಾಕಿ ಮಯ್ತ್‌ದ್‌ ಕೊರ! ನಿಕ್ಕ್‌ ಮುಕ್ತಿದ ಆಸೆ ಉಂಡುಡ ಅಂಚನೇ ಕೊದ್ಡ.” 

ಈ ಮಾಯೊದ ಬೆರಣೆ ಪಂಡಿಲೆಕನೇ ಕರ್ಣೆ ಒಂಜಿ ಬಾಣೊಡು ತನ ತಿಗಲೆನ್‌ ತಿಗ್‌ತ್‌ದ್‌ “ದಸ್‌ಲ್ಲ'೦ದ್‌ 
ತಮೆಲುನ ಪವಿತ್ರ ನೀರ್‌ಡ್‌ ತನ ರಡ್ಡ್‌ ಕೆಬಿತ ರತ್ನಕು೦ಡಲೊನು ದಾರೆಮಯ್ತ್‌ದ್‌ ಕೊರ್ಲೆ! ಅಂಚ ಕೊರ್ನಗ 
ಅಯನವು ಪರಮ ಸಂತೋಸುದ ಮನಸೇ! ಅವ್ವೆನ್‌ ತೂವೊಂದಿತ್ತಿನ ದೇವತೆಲ್‌ ಜಯಕಾರ ಮಲ್ಪುವೆರ್‌! 
ಕರುಣಾಸಿಂಧು ಶ್ರೀಕೃಷ್ಣೆ ಕರ್ಣಗ್‌ ತನ ನಿಜರೂಪೊನು ತೋಜಾದ್‌ ಮುಕ್ತಿ ಕೊರ್ಲೆ! 


ಇಂಚಿಡ್ಸ್‌ ಅರ್ಜುನಡ ಕರ್ಣನ ಮಿತ್ತ್‌ ಬಾಣ ಬುಡ್ಡಂದ್‌ ಅಮಸರ ಮಲ್ಪುವೆ! 
ಕೃಷ್ಣನ ರೀತಿ ದೇವಗಣೊಕುಲಾ ಸೋದ್ಯದನೆ! 


ಅರ್ಜುನೆ "ಪಾಶುಪತಾಸ್ತ'ದ ಜತೆಟೇ ತಿಕ್ಕ್‌ದಿನ “ಅ೦ಜನಾಸ್ತ' ದೆಪ್ಪುವೆ! ಪಾರ್ವತಿನ ಪಾದೊಲೆನ ಧ್ಯಾನೊಡೇ 
ಕರ್ಣನ ಕೆಕ್ಕಿಲ್‌ಗ್‌ ಗುರಿದೀದ್‌ ರಟ್ಟಾವೆ! 


ಧೃತರಾಷ್ಟ್ರ ದೊರೇ, ಕೇಣ್ಣ. ಕರ್ಣನ ಉಡಲ್‌ಡ್ಜ್‌ ಒಂಜಿ ಮಿರಿಮಿರಿತ ಬೊಳ್ಳು ಮಿತ್ತ್‌ ಲಕ್ಕ್‌ದ್‌ ಸೂರ್ಯ 
ಮಂಡಲೊದ ನಡುಕು ಸೇರುಂಡು! ಉಂದೆನ್‌ ಹನುಮಂತೆ ತೂವೊಂದು, 


“ಅರರೆ! ಭಾಪುರೆ! ಕರ್ಣ! ಮರು! ಭಾಷುರೆ! ಭಟಾಗ್ರಣಿ! ತ್ರೇತಾಯುಗ, ದ್ವಾಪರಯುಗೊಟು ನಿಕ್ಕ್‌ 
ಸರಿಯಾದುಪ್ಪುನಯನ್‌ ಯಾನ್‌ ತೂತಿನೇ ಇಜ್ಜಿ!” ಪಣೊಂಡೆ. ಕರ್ಣನ ಮರಣ ತೂಯಿನ ದೇವತೆಲ್‌ಲಾ 
ಕರ್ಣನ್‌ ಪುಗರೊಂದೇ ಇತ್ತೆರ್‌! “ಹಾ! ಸತ್ಯ ನಡಕೆಡ್‌ ಈ ಕರ್ಣಗ್‌ ಸರಿಯಾಯಿನಕುಲೇರ್‌? ಕರ್ಣೆ ತನ 
ಪಾತೆರದಂಚ ನಡತೊಂಡೆ. ಸರ್ಪಾಸ್ತೊನು ಕುಡತಿರ್ಸ ಪ್ರಯೋಗ ಮಲ್ತ್‌ದ್‌ಜೆ! ತಾನೇ ರಾಜೆ ಆಪಿನ ಅವಕಾಸೊನ್ನ 
ಬುಡ್ಡು ಪಾಂಡವೆರ್ನೊಟ್ಟುಗು ಸೇರಂದೆ, ಕೌರವನೊಟ್ಟುಗೇ ಕಡೆಮುಟ್ಟ ಉಂತಿಯಿ!” 


ಕರ್ಣನ ಸಾಹಸ, ಬಿರ್ದೊಲಿ, ಪೆರ್ಕೆ ಉಂದೆನ್‌ ಮಾತೆಥ್ಲ ಅಚ್ಚಿರೊಡು ಪಣೊಂಬಿನಕುಲೇ. “ದತ್ತ ಮೆಯಿಟ್‌ 
ಮಲ್ಲ ಬಿರು, ತಿಗಲೆಡ್‌ ಕಂತ್‌ದಿನ ಪಗರಿನ್‌ ಒಯ್ತ್‌ ದೆತ್ತ್‌ದ್‌ ನಿದ್ದ ತೋಜುನ ಬಲತ ರಟ್ಟೆ, ಮೊರಂಪು 
ಊರ್ದು, ಮೆಂಚುನ ಉಡಲ್‌ನ್‌ ಬಗ್ಗಾವೊಂದಿನ ದೇಕಿ, ದುರ್ಯೋಧನನ ಬೊಳ್ಳುಡೆನೇ ತಿರ್ಕ್‌ ಬೂರ್ಟಿಲೆಕ 
ಉಂಡು, ಕೌರವ ಕುಲೊತ ಐಬೋಗೊದ ಕೊಪ್ಪರಿಗೆನೇ ನಿಲಕ್‌ ಬೂರ್ಬಿಲೆಕ ಉಂಡು” ಪಣೊಂಡೆರ್‌. ಕರ್ಣನ 
ಕತ್ತೆರ್ಟ್‌ ಬೂರ್ಟಿನ ರುಂಡೊಡು ತೆಲಿಪುನ ಮೋನೆ! ಗಂಟ್‌ ಪಾಡೊಂದಿಲೆಕದ ಪರ್ದು! ಬುಳಾದ್‌ ತೂವೊಂದಿತ್ತಿಲೆಕದ 
ಕಣ್ಣ್‌ಲ್‌! ಮೆಂಚೊಂದಿತ್ತಿನ ಕೂಲಿಲ್‌। 


ಈ ನೋಟೊನು ತೂಪಿನ ಕೌರವನ ಸ್ಥಿತಿ ಕರುಣೆ ಪುಟ್ಟಾವುನನೇ। 


“ಕರ್ಣಾ! ಹಾಹಾ! ಯೆನ ಆನೇ.. ಹಾ! ಹಾ! ನಿನ ಬದ್ಕ್‌ಡೇ ಕುರುಕುಲೊತ ನಿರ್ಣಯ! ಅಯ್ಯೋ! 
ಕರ್ಣಾ. ನಿಕ್ಕ್‌ ಮರಣ ಬತ್ತ್‌ಂಡತ್ತಾ!?” 


ಇಂಚ ಪಣೊಂದು ಕೌರವೆ ರಥೊಡ್ದು ದೊಪ್ಪಂದ್‌ ನಿಲಕ್‌ ಬೂರೆ! 

ಪರಿವಾರದಕಲ್ಲ ದುಕ್ಕಸಂಕಡೊಲುಲ ಮಿತಿ ಇಜ್ಜಂದಿನವೆ! ಕೈಯಿಟಿತ್ತಿನ ಕತ್ತಿಲೆನ್‌ ದಕ್ಕ್‌ದ್‌, ದುಕ್ಕೊಡು 
ಬೊಬ್ಬೆ ಪಾಡ್ಕೆರ್‌! 

“ಹಾ! ರಾಧೇಯ! ಕೌರವ ಪಕ್ಷೊದ ಆನೇ, ಬಲ್ಲಾ. ಕೌರವಗ್‌ ಮತಿ ತತ್ತದ್‌೦ಡ್‌. ಈ ಬಲ್ಲ. ಆಯನೆದುರು 
ಬತ್ತ್‌ದ್‌ ಆಯಗ್‌ ಚಯ್ತನ ಕೊರ್ಪ.” 

ಧೃತರಾಷ್ಟಾ, ಕೌರವ ಸೇನೆ ದುಕ್ಕೊದ ಕಡಲ್ಲ್‌ ಮುರ್ಬುದೇ ಪೋಂಡು! ಅಕುಲು ಮಾತ್ರ ಅತ್ತ್‌, ಆನೆ 
ಕುದುರೆಲ್‌ಲ ಕಣನೀರ್‌ ಪಾಡ್ಯ! ರಡ್ಬ್‌ ಪಕ್ಷದಕುಲ್ಲಾ ಸಗ್ಮಿ ಕುಂದಿಲೆಕ ಆದ್‌ ದುಕ್ಕಿಯೆರ್‌! 


“ಅಯ್ಯೋ! ಕಲ್ಲವೃಕ್ಕೊನೇ ದೆತ್ತ್‌ ದಕ್ಕಿಯೆರತ್ತಾ? ಕಾಮಧೇನುನೇ ನೋತುದು ಬೂರ್ರಾಯೆರತ್ತ? ಸರ್ಶಮಣಿನ್‌ 
ಕೈದೆರ್ಸ್‌ ಕೊರೈರತ್ತ? ನನ ಭಾರತ ಯುದ್ಧ ಮುಗಿಲೆಕ್ಕೊನೆ! ಅಯ್ಯೋ! ಮೃತ್ಯು ಇಂಚ ನಾಡೊಂದು ಬತ್ತ್‌೦ಡತ್ತ?” 
ಇಂಚ ಪಣೊಂಡೆರ್‌! 


ಧೃತರಾಷ್ಟನ ದುಕ್ಕೊದ ಕೊಪ್ಪರಿಗೆ ದಿಂಜೊಂದು ಬತ್ತ್‌ಂಡ್‌. ಆಯೆ ಒಂಜೇಲೆಕ ಬುಲ್ರೆ[ ದುಕ್ಕೊದ ಬರಕ್‌ 
ತಗ್ಗುನೇಟ ಕಾತಿನ ಸಂಜಯೆ, 


“ಮಹಾಪ್ರಭೂ, ಬಾನೊಡ್ಡು ತೂವೊಂದಿತ್ತಿನ ಶಿವೆ, ಬ್ರಹ್ಮೆ ಮೊಕುಲು ಮಾತೆರ್ಲಾ ಕರ್ಣನ ಸತ್ಯ ನಡಕೆನ್‌ 
ಕೊಂಡಾಡಿಯೆರ್‌| ಆ ಕಡೆಟ್‌ ಅರ್ಜುನೆ ಬಾರೀ ದುಕ್ಕೊಡು ಪಾಳೆಯೊಗು ತಿರ್ಸ್‌ದ್‌ ಹೋಯಿ! ಮತಿ 
ಇಜ್ಜಂದಿನ ಕೌರವನ್‌ ದೆರ್ಕೊಂದೇ ಪಾಳೆಯೊಗು ಬತ್ತೆರ್‌! ಆ ಪಾಳೆಯ ಪಂಡ ಒಂಜಿ ನಮೂನೆದ ಕಡುಕೆಟ್ಟ 
ಇರಸ್ತಿಗೆದ ಮೇಳನೆ! 


ಸೂರ್ಯೆ ಬಾನೊನು ಬುಡ್ಬು “ಯೆನ ಮಗೆ ಮರಣ ಪಡೆಯೆನ?” ಪಣೊಂದು ಕಡಲ್ಲ ಕೋಡಿಗ್‌ 
ನಿದಾನೊಡು ನಡತೆ! 


ವೈ 


“ಜನಮೇಜಯಾ ಕೇಣ್ಣ! ಸೂರ್ಯೆ, ಕರ್ಣಸೂರ್ಯನ ಜತೆಟೇ ಮುರ್ಕಿಯೆ! ಅಂಚಿಡ್ಜ್‌ ತಾಮರೆದ ಪೂ, 
ಇಂಚಿಡ್ಸ್‌ ಕೌರವನ ಮೋನೆ ಪಣ್ರಿ ತಾಮರೆ ಬಾಡ್ಜ್‌ಪೋ೦ಡು! ಲೋಕೊಡು ಕತ್ತಲೆ, ಅಂಚನೇ ಸೇನಾಲೋಕೊಡು 
ದುಕ್ಕೊದ ಕತ್ತಲೆ ಕಬಿಂಡ್‌. ನಿಸರ್‌ ಕಂತಿನಪಗ ಚಕ್ರವಾಕ ಪಕ್ಕಿಲು ಒಂಜೆನೊಂಜಿ ಅಗತ್ತ್‌ ಪೋಯ. ಕೌರವನ 
ವಿಜಯಲಕ್ಷ್ಮಿಗ್‌ ಅಯನ್‌ ಅಗತ್ತ್‌ ಪೋಷಿನ ಪೊರ್ತು ಬತ್ತ್‌ಂಡ್‌! 


ಶಂಪಾಯೆರ್‌ ಜನಮೇಜಯಗ್‌ ಕರ್ಣನ ಮರಣೊದ ಬಗೆನ್‌ ಪಂಡ್‌ದ್‌ ಅಕೇರಿಗ್‌ ಇಂಚ ಪಣ್ಣೆರ್‌: 

ಶಲೈ-ಧರ್ಮರಾಯೆರ್ದ ಯುದ್ದೊ 


ಧೃತರಾಷ್ಟ್ರಗ್‌ ಯುದ್ಧ ಸಂಗತಿಲೆನ್‌ ಪಣೊಂದಿತ್ತಿನ ಸಂಜಯೆ ಶಲ್ಕ ಸೈತಿನೆನ್‌ ಪಣ್ಣೆ. 

“ಮರ್ತಾ, ಸಂಜಯಾ, ಬಿರ್ಬ್‌ದ ಗಾಳಿಗ್‌ ಕುಲಪರ್ವತೊದ ಮುದೆಲೇ ಕದೆಲ್ನಗ ಎಲ್ಯ ಗುಡ್ಡೆಲ್‌ ಸರ್ರ 
ಉಂತೊನುವನ? ಕರ್ಣನ ಪೌರುಷ ಉಂತಿಬೊಕ್ಕ ಕೌರವನ ಸ್ಥಿತಿನ್‌, ಶಲ್ಯನ ಮರಣೊನು ಕಟ್ಟೊಂದು ದಾನೆ 
ಪ್ರೇಜನ? ಉಪ್ಪಡ್‌! ಕೌರವಕುಲ ಅಳಿಗೊಳಿ ಆಂಡ? ಯೆನ ತಿಗಲೆ ಇಂಚಿತ್ತಿ ದುಕ್ಕೊದ ತೂಟುಲ ಪೊತ್ತಂದೆ 
ಒರಿದ್‌೦ಡತ್ತ? ಕರ್ಣೆ-ಕೌರವೆರ್‌ ಸೈತಿ ಬೊಕ್ಕೊಲಾ ಬದೈೆರೆ ಬಯಕುನ ಯಾನ್ಹಾ ಒರಿ ಅಮ್ಮೆನ? ಮೃತ್ಯುಲ 
ಯೆನ್ನಂಚಿನ ನತದೃಷ್ಟನ ಕೈತಲ್‌ ಬರಯೊಲು! ಯಾನ್‌ ಆಯಿಸ ಮುಗಿಯಂದಿನಾಯೆ! ಮಾರ್ಕಂಡೇಯನ್ನಾ 
ಸೋಪಾವುನ ತಂಕದಾಯೆ!” 


ಇಂಚ ಪಣೊಂದು ಧೃತರಾಷ್ಟೆ ಜೂವಸಂಕಡೊಡು ಬೂರೊನುವೆ! ಸ೦ಜಯೆ ಸೇವೆಮಲ್ತ್‌ದ್‌. “ಲಕ್ಕ್‌ಲ 
ದೊರೇ. ಈ ಬಿತ್ತ್‌ದಿನ ಇಸೊತ್ತ ಬಿತ್ತ್‌, ಮುಂಗೆ ದೀದ್‌, ದೈ ಆದ್‌, ಮರ ಆದ್‌, ಫಲ ಕೊರ್ತುಂಡು. ಅವ್ವೆನ್‌ 
ಅನ್ನೇಸೊಡತ್ತ? ಈ ಯುದ್ಧೊಡು ಜೋಕುಲು ಪಣ್ಣಿ ಮಹಾ ಸಂಪೊತ್ತುನೇ ಈ ಕಳೇವೊಂದುಲ್ಲ! ನಿನ 
ವಂಶೊದ ಸಿರಿ ಬಿತ್ತ್‌ನೇ ಭೀಮಗ್‌ ಮಾರ್ಟ್‌ ಬುಡ್ಡ” ಪಣೊ೦ದು ಆಯನ ಕಣನೀರ್‌ ಪೂಜಿದ್‌, ದಂಬಡಿತೊಂದು, 
ನಿದಾನೊಡು ಜೆಪುಡಾವೆ! 

“ಪೊತ್ತುದೇ ಪೋತಿನ ತಿಗಲೆ ಕುಡ ಪೊತ್ತುದು ಪೋವೆರೆ ದಾದ ಉಂಡು? ಸಂಜಯಾ ಪಣ್ಣ, ಕರ್ಣೆ 
ಸೈತಿನೆಡ್ಜ್‌ ಬೊಕ್ಕ ದಾದ ಮಾತ ಆಂಡ್‌? ಯೆಂಕ್‌ ಕೇಣೊಡು. ಯೆನ ಮನಸ್‌ನ್‌ ಗಟ್ಟಿ ಮಲ್ಕೊಣುವೆ. ಪಣ್ಣ.” 


ಕ್‌ 


ಧೃತರಾಷ್ಟಾ, ಕರ್ಣನ ಮರಣ ತೂಯಿನ ಕೌರವೆ ದುಕ್ಕದೆಚ್ಚಿಡ್‌ ಬೂರೊನುವೆ! ಸಾರಥಿ ರಥೊನು 


ತಿರ್ಲಾವೆ. ಅಶ್ಚತ್ಯಾಮನಕುಲು ಅಯನ್‌ ದೆರ್ದುನ ಪ್ರಯತ್ನ ಮಲ್ಲುನಗ, ಕೌರವೆ ಅಕಲಿಜ್ಜಂದಿಲೆಕ ಕರ್ಣಡನೇ 
ಪಾತೆರೊಂದುಪ್ಪುವೆ. “ಕರ್ಣಾ, ಕತ್ತಲೆ ಆಂಡ್‌! ಸೇನೆನ್‌ ಪಿರದೆಪ್ಪುಲ.” 


ಇತ್ತಿತ್ತಿಲೆಕನೇ ಅಯಗ್‌ ಧಾತ್‌ ತಪ್ಪುಂಡು! 


ಕೌರವ ಪಕ್ಷೊದ ನಾಯಕೆರ್‌ ಪೂರ ಬತ್ತ್‌ದ್‌ ಸೇರಿಯೆರ್‌! ಶಕುನಿ, ಕೃಪ, ಅಶ್ವತ್ಥಾಮ, ಕೃತವರ್ಮ, 
ಸುಕೇತು, ಸುಶರ್ಮ, ಸಂಸಪ್ಪೆಕೆರ್‌, ಶಲ್ಮೈ ಸುಬಾಹು, ಸುನಂದ, ಚಿತ್ರರಥೆರ್‌, ದಳಪತಿಯೋಧೆರ್‌, ಮಾತೆರ್ಲಾ 
ಸುತ್ತೊಡು ಉಂತಿಯೆರ್‌! ಚಿಂತೆಡ್‌ ಮುರ್ಕುದಿತ್ತಿನ ಅಕಲ್ಲ ಸ್ಥಿತಿ ಮೈಂದ್‌ ಬೂರ್ಬಿನ ತಾಮರೆದನೆ! ಸೋತುದಿನ 
ಬೇಜರ್ಲ ಸೇರ್ಸ್‌ ಮಾತೆರ್ನ ಮೋನೆಲ ಕಂಗ್‌ದೇ ಪೋತುಂಡು. ಅಕ್ಷೆನ್‌ ತೂದು ಕೃಪಾಚಾರ್ಯೆ ಅಶ್ವತ್ಥಾಮಡ 
ತನ ಜಂಬರೊನು ಪಣೊಂದು, ಕೌರವನ್‌ ಲಕ್ಕಾದ್‌ ಕುಲ್ಲಾವೊನುವೆ. 


“ದೊರೇ, ಕರ್ಣನ ಮರಣೊಡು ನಿನ ಜಯಲಕ್ಷ್ಮಿ ದೂರ ಒರಿದೊಲಂದ್‌! ಆಂಡ ಅವ್ವನೇ ಮನಸ್ಟ್‌ಡ್‌ 
ದೀವೊಂದು ಯೆತೆ ದೆಪ್ಪೊಡ್ಡಿ. ನಿನ ರಟ್ಟಿದ ಬಲ ಕಮ್ಮಿದನ? ಅವ್ವೆತ ಸಗ್ಗಿಡೇ ಗೆಂದ್‌ಲ. ದ್ರೋಣೆ ಕರ್ಣೆರಿಜ್ಜಂದೆನೇ 
ಸಾಮ್ರಾಜ್ಯ ಪಟ್ಟೊನು ಒರ್ರೊನುಲ. ಕರ್ಣಗಾದ್‌ ಯೆತೆ ದೆತ್ತ್‌ದ್‌ ನಿನ ಉಡಲ್ಪ ಸಗ್ಮಿನ್‌ ಹಾಳ್‌ ಮಲ್ತೊನೊಡ್ಡಿ..” 

ಕೌರವೆ ಎಚ್ಚರೊಡು ಕೇಣೊಂದೇ ಉಪುವೆ! 


“ಆ ಭೀಮೆ ಬೊಕ್ಕ ಅರ್ಜುನಡ ದುಶ್ಶಾಸನಗ್ಲಾ , ಕರ್ಣಗ್ಲಾ ದಿಂಜ ಪಗೆ ಇತ್‌೦ಡ್‌! ಭೀಮಾರ್ಜುನೆರೆನ್‌ 
ಕರ್ಣೆ ಕೆರ್ಟೆ ಪಣ್ಣಿನ ನಂಬಿಕೆಡಿತ್ತೆ! ಇತ್ತೆ ಆಯೆನೇ ಸೈತ್‌ದೆ! ನನ ಆ ಬಗ್ಗೆದ ಯೆತೆ ಬೊಡ್ಡಿ. ಎಲ್ಲೆದ ದಿನ ಯಾನ್‌ 
ಯುದ್ಧೊಗು ಜಪುವೆ! ಯೆನ ಪರಾಕ್ರಮ ತೋಜಾವೆ! ಅಯಿಡ್ಜ್‌ ಬೊಕ್ಕೊನೇ ಕರ್ಣನ ಪುಣ ತೂಪೆ. 
ಅದಮುಟ್ಟ ಯಾನ್‌ ಯೆನ ಬಾಯಿಡಿತ್ತಿನ ತಾಂಬೂಲೊನ್ಹ ಉಬ್ಯುಜಿ. ಅಶ್ವತ್ಥಾಮಾ, ಈ ಸೇನಾಧಿಪತಿ ಆವೊಡು.” 

ಆಂಡ ಅಶ್ವತ್ಥಾಮೆ ಯುದ್ಧೊಗು ಒಪ್ಪಿಯೆಡಲ ಸೇನೆದ ಪಟ್ಟೊನು ಒತ್ತೊನುಜೆ! 

“ಕೌರವಾ, ಸೇನಾಪತಿ ಪಟ್ಟೊನು ಆ ಮದ್ರರಾಜೆ ಶಲ್ಕಗೇ ಕಟ್ಟ್‌ಲ। ನಮ್ಮ ಕಡೆಟ್‌, ಭೀಷ್ಮೆ ದ್ರೋಣೆ, ಕರ್ಣಿ 
ಮೊಕ್ತೆಗ್‌ ಸರಿಮಿಗಿಲಾಯಿನ ಪರಾಕ್ರಮಿ ಪಂಡ ಶಲ್ಮನೇ! ಶಲ್ಕ ಸೇನಾಪತಿ ಆಂಡ ಗೆ೦ದುನು ನಮನೆ. 
ಪಾಂಡವೆರೆಗ್‌ ಸೋಲು ನಿಚ್ಚಯೊನೆ!” 


ಶಲ್ಯಗ್ಲಾ ಅಶ್ವತ್ಥಾಮಡ ನಂಬಿಕೆ ದಿಂಜ. ಆಂಡ ಕೌರವೆ ಅಯನ್‌ ಸೇನಾಪತಿ ಆವೊಡುಂದು ಕೇಣ್ಟ್‌ 
ಆತ್‌೦ಡ್‌. ಸೇನಾಪತಿ ಆಪಿನೆಕ್‌ ಪಂತೊಗುಂತುನವು ಸರಿಯತ್ತ್‌ ಪಣ್ಣಿನ ಅಲಚನೆಡ್‌ ಒರಾನೆ ಒತ್ತೊನುಜೆ! 


“ಛೆ! ಛೆ! ಅಶ್ವತ್ಥಾಮಾ. ದ್ರೋಣಾಚಾರ್ಯೆರೆನ ಮಗೆ ಈ ಉಪ್ಪುನಗ, ಕೃಪಾಚಾರ್ಯೆರುಪ್ಪುನಗ ಯಾನ್‌ 
ಸೇನಾಪತಿ ಆಪಿನವು ಸರಿಯತ್ರ್‌ ನಿಕುಲು ಇರ್ವೆರ್ಲಾ ಮಹಾ ತೇಜಸ್ಸ್‌ದ ಬೀರೆರ್‌. ಯೆಂಕ್ಲು ಆ ಮಟ್ಟೊದಕುಲತ್ತ್‌!” 
ಪಣ್ಣೆ, ಅಶ್ವತ್ನಾಮಗ್‌ ಈ ಪಾತೆರೊಡಾದ್‌, ಶಲ್ಯಡ ಗೌರವ ಎಚ್ಚಿಗೆನೇ ಆಂಡ್‌. 


“ಅ೦ಚತ್ಕ್‌ ಮಾದ್ರೇಶಾ, ಮಮಾಲ್ಲ ಪರಾಕ್ರಮಿ ಆದ್‌ಲ ಹಮ್ಮು ಇಜ್ಜಂದಿನ, ನನೊರ್ಯನ ಗುಣೊನು 
ತೆರಿಯೊಂದು ಕೊಂಡಾಡುನ ಈಯೇ ಸೇನಾಪತಿ ಆಪಿನೆಕ್‌ ಸರಿಯಾಯಿನ ಸುಬಾವುದಾಯೆ. ಅಂಚಾದ್‌ ಆ 
ಪಟ್ಟೊಗು ನಿನನೇ ಯಾನ್‌ ಸೂಚನೆ ಮಲ್ಪುವೆ” ಪಂಡೆ. ಕೃಪಾಚಾರ್ಯೆಲ ಶಲೈನೇ ನಾಯಕಪಟ್ಟೊಗು 
ಯೋಗ್ಯೆಂದ್‌ ಸೊಸ್ಟ ಅಭಿಮತ ಕೊರ್ನಗ ಕೌರವಗ್‌ ಇಕ್ಕಟ್ಟ್‌ದ ಸ್ಥಿತಿ! ಕೃಪನಂಚಿ ತಿರ್ಸ್‌ದ್‌, “ತೂಲೆ ಗುರುಕುಲೇ, 
“ತ್ರಿಕೂಟಾಚಲ' ಪಣ್ಣಿಲೆಕದ ನಿಕುಲು ಮೂವೆರ್‌, ನಿಕ್ಷೆಡ್‌ ಒರಿಯನ್‌, ನಿಕುಲೇ ಸೇನಾಪತಿ ಮಲ್ಪುಲೆ!” 


ಕೃಪಾಚಾರ್ಯೆರ್‌, “ಕೌರವಾ, ಭೀಷ್ಮ ದ್ರೋಣೆರ್‌ ಉಂತುದು ಯುದ್ಧ ನಡಪಾದಿನ ತಾನಮಾನೊಗು ಇತ್ತೆ 
ಶಲೈನೇ ಸರಿ! ನಿನ ಈ ಕಸ್ಟ ಕಾಲೊಡು ಜಯ ಸಾದನೆಗಾದ್‌, ಶಲ್ಯನೇ ಸೇನಾಪತಿ ಮಲ್ಲುಲ.” ಪಂಡಿನೆನ್‌ 
ಕೌರವೆ ಒತ್ತೊಂಡೆ. ಆಯನ ಇಚ್ಛೆಲಾ ಅ೦ಚನೇ ಇತ್ತಂಡ್‌. ಅಪಗನೇ ಮಂಗಳ ವಸ್ತುಲೆನ್‌ ತರ್ದುಡಾದ್‌ ಶಲ್ಕಗ್‌ 
ಸೇನಾಪತಿ ಪಟ್ಟೊಡು ಅಭಿಷೇಕ ಮಲ್ಪುವೆ! ವಾದ್ಯ ಭೇರಿ, ಕಹಳೆಲು ತೆಡಿಲ್ಬಂಚ ಸೊರ ಕೊರ್ಕ! ಮಂತಾಕ್ಷತೆದ 
ಬರ್ಸೊನೇ ಬೂರ್‌ಂಡ್‌! ಮಣಿರತ್ನದ ಕಿರೀಟ ಏರಾವೊಂದಿನ ರಾಜೆರ್‌ ಮಾತ ಅಯಗ್‌ ನಮಸ್ಕಾರ 
ಮಲ್ಪುವೆರ್‌. ಕಿರೀಟೊಲೆನ ಪಳಪಳೊಟು ಕತ್ತಲೆ ಕಮ್ಮಿ ಆಂಡ್‌! ಸೇನೆದ ಬಂಟೆರ್‌ ಶಲ್ಯಗ್‌ ಕಾಣಿಕೆ ದೀದ್‌ 
ಸೊಲ್ಮೆ ಪಂಡೆರ್‌. ಜಯಘೋಷ ಮರ್ತೆರ್‌. 

ಸಂಜಯೆ ಬೊಕ್ಕೊಲಾ ದುಂಬರಿಪುವೆ... "ಧೃತರಾಷ್ಟ್ರ, ಒಂಜೇ ಪಾತೆರೊಡು ಪಣ್ಣಿನಾ೦ಡ ನಿನ ಮಗೆ 
ದುರ್ಯೊಧನೆ ಬೊಕ್ಕೊಲಾ ಗೆಲ್ಲೆದ ದಿಕ್ಕಡೇ ದುಂಬು ಪೋಯೆ! ಶಲ್ಯಗ್‌ ಕೌರವನ ಮಿತ್ತ್‌ ಗೌರವೊನೇ 
ಉರ್ಕಾರೊಂದಿತ್ತ್‌ಂಡ್‌. ತನ್ಶ್‌ ತಿಕ್ಕಿನ ತಾನಮಾನೊದ ಬಗ್ಗೆಡ್‌ ಸ೦ತೋಸುಲ ಆಂಡ್‌. 


“ಕೌರವಾ, ಈ ಯೆಂಕ್‌ ದಿಂಜ ಗೌರವ ಕೊರೊಂದುಲ್ಲ! ಈ ಮಾಮಲ್ಲ ಬೀರೊದಕಲ್ಲ ನಡುಟು 
“ಶತ್ರುವಿನಾಶಕ' ಪಣ್ಣ್‌ ಯೆಂಕ್‌ ಮನ್ನಣೆ ಮಲ್ಲೊಂದುಲ್ಲ. ಸೇನಾಪತಿ ಪಟ್ಟೊಡು ಕುಲ್ಲಾವೊ೦ದುಲ್ಲ! ಯಾನ್‌ 

ನಿಕ್ಕ್‌ ವಂಚನೆ ಮಲ್ಪಂದೆ ಮನದೀದ್‌ ಪೊರುಂಬುವೆ. ಪಾಂಡೆವೆರೆಡ ಪುಣೆದ್‌ ನಿನನೇ ಗೆಂದಾವೆ!” ಪಂಡಿನೆನ್‌ 
ಕೇಣ್ಟ್‌ ಕೌರವಗ್‌ ಸ೦ಂತೋಸಾಂಡ್‌! 


ಈ ಸುದ್ದಿನ್‌ ಗುಪ್ತಚಾರಕೆರ್‌ ತೆರಿಯೊಂದು ಇರ್ಸ್‌ದ ಜಾಮೊಡೇ ಪಾಂಡೆವೆರೆ ಪಾಳೆಯೊಗು ಪೋದು 
ಧರ್ಮರಾಯಡ ಪಣ್ಣೆರ್‌. ಧರ್ಮರಾಯೆ ಶ್ರೀಕೃಷ್ಣನ ಬುಡಾರೊಗು ಪೋದು, ಜೆಯ್ದಿನಯನ್‌ ಲಕ್ಕಾದ್‌, 


“ಕೃಷ್ಣಾ, ಕೌರವೆ ಶಲ್ಕನ್‌ ಸೇನಾಪತಿ ಪಟ್ಟೊಡು ಕುಲ್ಲಾದೆಗೆ! ತಾನ್‌ ರಣಕಳೊಟು ಪಾಂಡವೆರೆನ್‌ ಸೋಪಾದ, 
ಕೌರವನೇ ಗೆಂದಾವೆ ಪಣ್ಣ್‌ ಶಲ್ಕೆ ಕೌರವಗ್‌ ಪಾತೆರ ಕೊರ್ತೆಗೆ! ಯೆಂಕ್ಷೆನ ಅಮ್ಮೆರ್‌ ಪಾ೦ಡುರಾಜನ ಬಾವೆ 
ಆಯಿನ ಈ ಶಲ್ಯಡ ಯೇರ್‌ ಪೊರುಂಬೊಡುಂದು ಈಯೆ ಪಣೊಡು. ಭೀಮೆ, ಅರ್ಜುನೆ, ನಕುಲೆ, ಸಹದೇವೆ 
ಮೊಕುಲ? ಅತ್ತ್‌ ಯಾನೆನ? ಯೇರ್‌ಂದ್‌ ಈಯೆ ಪಣೊಡು.” 


ಅಡೆಗೇ ಬತ್ತಿನ ನಾಲ್‌ ಜನ ಪಾ೦ಡವೆರ್ದ “ಯಾನ್‌, ಯಾನ್‌,” ಪಂಡೆರ್‌. ಕೃಷ್ಣಡ ತಂಕ್ಷೆನೇ ಕಡಪುಡ್ಡ 
ಪಣ್ಣ್‌ ರಂದಿಯೆರ್‌! ಶೀಕೃಷ್ಣೆ ಮುಗುರು ತೆಲಿಕೆಡ್‌, “ಉಂದು ಅರ್ಜುನಡ್ಜ್‌ ಆಪಿನ ಬೇಲೆ ಅತ್ತ್‌, ಭೀಮನ ಬಲ 
ಮುಲ್ಪ ಪ್ರೇಜನ ಇಜ್ಜಿ. ನಕುಲ ಸಹದೇವೆ ಇರುವೆರೆಗ್ಗ ಉಂದು ಪುರೆಸಂದಿನ ಬೇಲೆ! ಅಂಚಾದ್‌ ಧರ್ಮರಾಯಾ, 


ಶಲ್ಕನ್‌ ಸೋಲುಡು ಪಾಡೈೆರೆ ನಿಕ್ಕ್‌ ಮಾತ್ರ ಆಪಿನಿ. ನಿನನ್‌ ಎಲ್ಲೆ ಅಡ್ಡಕಟ್ಟುನಕ್ಷೆಗ್‌ ಕೇಡ್‌ ತಪ್ಪಂದ್‌!” ಪಣ್ಣೆ! 


೦ 
ಲ್ಪ 
ನ್‌ 
ಧರ್ಮರಾಯೆ ಒಪ್ಪಿಯೆ. “ ೈಷ್ಣಾ, ಈ ಪಣ್ಣಿನನೇ ಸರಿ! ಶಲೈ ಮಾಮಲ್ಲ ಪರಾಕ್ರಮಿ! ಯೆನ ಮೆಗ್ಯನಕುಲು 
ಈತ್‌ ದಿನೊತ ಯುದ್ದೊಡು ಕಾದ್‌ಕಾದ್‌ದ್‌ ಆಯೆಸೊಡುಲ್ಲರ್‌. ಅಂಚ ಎಲ್ಲೆದ ಯುದ್ಧೊಡು ಯಾನೇ 


ದುಂಬು ಪೋಪೆ. ಗೆಂದುವೆ| ಎನ್ನವು ನಳ, ನಹುಷ, ಭರತ. ರಾಜೆರ್ನ ವಂಶ ಅತ್ತ?” 


ಕೃಷ್ಣಗ್‌ ಕುಸಿ ಆಂಡ್‌. 
ಣ 


“ಧರ್ಮರಾಯಾ, ಈ ಕುಂತಿನ ಮಗೆ ಅತ್ತ? ನಿಕಲ್ನ ಅಪ್ಪೆ ಕುಂತಿ, ಲೋಕೊಡೇ ಬೀರೆರಿನ್ಸಿನ ಜೋಕ್ಷೆನ 
ಅಪ್ಪೆ! ಈಲ ಅಲೆನ ಪೇರೇ ಪರ್ತಿನ ಮಗೆ, ಮಹಾ ಕ್ಷತ್ತಿಯೆ!” ಇಂಚಾಂದ್‌ ಪುಗರೊಂದು, ಪೂ ಪನ್ನೀರ್‌ 
ತರುಡಾದ್‌ ದೇಸೆ ಪಾಡ್ಜ್‌, ಅಯನ್‌ ತರ್ಯೊನುವೆ! 


ದೊರೇ, ಮಹಾಭಾರತ ಯುದ್ಧೊದ ಪದಿನೇಳ್‌ ರಾತ್ರಿ ಕರೀಂಡ್‌! ಪಾಂಡೆವೆರೆ ಸೇನೆ ನೆಮ್ಮದಿಡ್‌ ನಿದ್ರೆ 
ಮಲ್ಟ್‌ಂಡ್‌.! ನಿನ್ನಾಕುಲು ಕರ್ಣನ ಮರಣೊದ ದುಕ್ಕೊಡು ನಿದ್ರೆ ಕಜೆರೈರ್‌. ಒಟ್ಟಾದ್‌ ಪಣ್ಷಿನಾಂಡ ಉಂದು 
ಮಾತಲ ಕೃಷ್ಣನ ಗೊಬ್ಬುಲೇ! ಶಿಖಂಡಿನ್‌ ತೋಜ್ಟಾದ್‌. ಭೀಷ್ಮನ್‌ ಪಗರಿಮಂಚೊಡು ಜೆಪುಡಾಯೆ। ಸುಳ್ಳು 
ಪಾತೆರೊದ ಎಂಟ್‌ಡ್‌, ದ್ರೋಣನ್‌ ಬೇಗೊಡೇ ಮಿತ್ತ್‌ ಕಡಪುಡಿಯೆ! ಪುಟ್ಟುದ ಗುಟ್ಟುನು ಪಂಡ್‌ದ್‌ ಕರ್ಣನ್‌ 
ಕಡೆ ಎತ್ತಾಯೆ! ಆ ವೀರನಾರಾಯಣಗ್‌ ತನ ಭಕ್ತೆರೆಡ ಮೋಕೆನೇ ಮೋಕೆ! 


ಸಂಜಯೆ ಇತ್ತೆ ಧೃತರಾಷ್ಟಗ್‌ ಕೌರವನ ತಿತಿಗತಿನ್‌ ಬುಡ್ದಾದ್‌ ಪಣ್ಣೆ, ಕೌರವೆ ತೂಪಾಟಕೆಗ್‌ ತೆಲ್ತೊಂದುಲ್ಲೆ. 
ಆಂಡ ತಿಗಲೆಡ್‌ ದಗದಗ ಪೊತ್ತೊಂದುಲ್ಲೆ! ಅಯಗ್‌ ತನ ಸೋಲುದ ಮೂರಿ ತಿಕ್ಕದಾತ್‌೦ಡ್‌! 


ಪುಲ್ಕ ಆಂಡ್‌! ವಾದ್ಯ ಸೊರ ಕೇಣ್‌ಂ೦ಡ್‌. ಶಲ್ಕ ಕುರುಸೇನೆದ ಸಂಬುರ್ಕೊನು ತೂಪೆ! ಆಂಡ ಕುರುಸೇನೆ 
ಸಂಕೆಡ್‌ ಬಾರಿ ಸಿರ್ಕ್‌ದಿನೆನ್‌ ತೂನಗ ಬೇಜಾರಾ೦ಡ್‌. ಆ೦ಡ ಒರಿದಿನಕುಲು ಉಮೇದ್‌ಡೇ ಉಲ್ದೆರ್‌. ಕೌರವೆ 
ಸನ್ನೆ ಮಲ್ರಿಸಾತ್‌ಗ್‌ ತಚ್ಚಣನೇ ಅಬ್ಬರೊಡೇ ಬತ್ತೆರ್‌. ಕಹಳೆ, ಡಿಂಡಿಮ, ಮುರಜ, ಗೋಮುಖವಾದ್ಯ, ಪಟಹ, 
ಜರ್ರುರ, ಕರಡೆ, ಪಣವ, ಮೃದಂಗ, ಡಮರುಗ, ಢಕ್ಕೆ ಡವುಡೆದ ದನಿಮನಿ ದಿಕ್ಕ್‌ದಿಕ್ಕ್‌ಗ್‌ ಪಸೆರ್‌೦ಡ್‌. ಈತ್‌ 
ದಿನೊತ ಯುದ್ದೊಡು ಕೌರವನ ನಾಲ್‌ ಬಗೆತ ದಂಡ್‌ಲೆಗ್‌ ಬಾರಿಬಾರಿ ನಸ್ಟ ಆದ್‌ ಗೆಂಡ ಮಾಜಿದಿನ 

ಮಜ್ಜಿದಂಚ ತೋಜೊಂದುಂಡು. ಪತ್ತೊಂಜಿ ಅಕ್ಷೋಹಣೀ ಸೇನೆದ ಇನಿತ ಲೆಕ್ಕಚಾರ ಈತೇ. ಪತ್ತ್‌ಸಾರೊದ 
ಏಳ್ನೂತ್ಮಜಿಪ ಆನೆಲ್‌, ಪತ್ತೊಂಜಿ ಸಾರೊದಾತ್‌ ರಥೊಕುಲು, ರಡ್ಡ್‌ ಲಕ್ಷೊದಾತ್‌ ಕುದುರೆಲ್‌, ಮೂಜಿ ಕೋಟಿ 
ಕಾಲಾಳು ಸೈನಿಕೆರ್‌! ಸಾಗರೊದಂಚ ಇತ್ತಿನ ಸೇನೆ ಬಚ್ಚಿದ್‌ ಅಲ್ಲಲ್ಲ ಕೆಸರ್‌ ಕೆದುತಂಚ ಶಲ್ಯಗ್‌ ತೋಜಿಂಡ್‌! 
ಪಾಂಡೆವೆರೆ ಸೇನೆಲ ಬಚ್ಚಿದ್‌೦ಡ್‌. ಅಲ್ಪ ಆಜಿಸಾರ ರಥೊಕುಲು, ಮೂಜಿಸಾರ ಆನೆಲ್‌, ಪತ್ತ್‌ಸಾರ ಕುದುರೆಲ್‌, 
ಒ೦ಜಿ ಕೋಟಿ ಸೈನಿಕೆರ್‌. 


ಶಲ್ಯನ ಸೇನೆ ಸಜ್ಞಾಂಡ್‌! ಒಂಜಿ ಕಡೆಟ್‌ ಶಕುನಿ ಬೊಕ್ಕ ಆಯನ ಸೇನೆಲ್‌! ಬೊಕ್ಕೊಂಜಿ ಕಡೆಟ್‌ 
ಸ೦ಸಪ್ತಕೆರ್‌! ನನೊಂಜಿ ಕಡೆಟ್‌ ಕೃತವರ್ಮೆ, ಕೃಪೆ ಅಶ್ವತ್ಥಾಮೆರೆ ಪಡೆ! ಬೊಕ್ಕೊಂಜಿ ಕೋಡಿಡ್‌ ಕೌರವನ 
ಸೇನೆ! ಅಪಗನೇ ಅಪಶಕುನೊದಂಚ ಸುಳಿಗಾಳಿ ಬೀಜಿಂಡ್‌! ಆನೆಲು ಕಾರ್‌ದಂಟಿಯ. ಧ್ವಜ ನಡ್‌ಗ್‌ಂಡ್‌! 
ಕುದುರೆಲೆನ ಪಜ್ಜೆ ತತ್ತ್‌ಂಡ್‌! ಸೈನಿಕೆರೆನ ಪೊದೈೆದ ತುತ್ತೈತೊಲೆಗ್‌ ಆಯುಧೊದ ಕೆಡಿ ಬೂರ್‌೦ಡ್‌. ಕುರುಬಲೊಕು 


ಇತ್ತಿತ್ತಿಲೆಕ್ಟೊನೇ ಇಂಚಿತ್ತಿ ಇಚಿತ್ರೊಲು ತೋಜಿ ಬತ್ತ್‌ಂಡಲಾ ಗಾಬು ಮಲ್ಲೊನಂದೆ ದುಂಬರಿಯೆರ್‌. 


ಆ ಕಡೆಟ್‌ ಧರ್ಮರಾಯನ ಎದುರುಡು ಸ್ತುತಿಪಾಠಕೆರ್‌! ಅಕಲ್ಲಪ್ಪ ಈಟಿಭಲ್ಲೆದ ಬೀರೆರ್‌. ಪಿರವುಡು 
ಕುದುರೆಲೆನ ದಂಡ್‌. ಅಯಿಡ್ಜ್‌ ಬೊಕ್ಕ ಆನೆಲ್‌. ರಥೊಕುಲೆಡ್‌ ರಾಜೆರ್‌. ನಡುಟು ಧರ್ಮರಾಯ! ಆಯನ 
ದತ್ತ ಮೆಯಿಟ್‌ ಸೋಮಕ, ಸಾತ್ಯಕಿ, ಯುಧಾಮನ್ಯು, ಉತ್ತಮೌಂಜಸ, ಸೃಂಜಯ ಇಂಚಿತ್ತಿನ ಬೀರೆರೆನ 
ಗುಂಪು! ಬಲತ್ತ್‌ಡ್‌ ಪಾಂಡೆವೆರೆ ಜೋಕುಲು! ಅಕಲ್ನ ಜತೆಟ್‌ ಭೀಮೆ, ಧೃಷ್ಟದ್ಯುಮ್ಮೆ, ಶಿಖಂಡಿ ಬೊಕ್ಕ 
ಪಾಂಚಾಲ ಪರಿವಾರ! 


ರಡ್ಜ್‌ ಸೇನೆಲ್‌ ಎದುರುಬದುರಾಯ. ನಾಯಕೆರ್‌ ಕೈಬೀಜಿದ್‌ ಸನ್ನೆ ಮಲ್ಪುವೆರ್‌! ಕಾಳಗ ಸುರುವಾಂಡ್‌! 
ಸಬಳಿಗೆರ್‌, ರಾವುತೆರ್‌, ರಥಿಕೆರ್‌ ಬೊಕ್ಕ ಬಿಲ್ಲಾರೆರೆನ ರಾಪು ಜೋರಾಂಡ್‌. ದಾಳಾಧೂಳಿಡ್‌ ರಣರಂಗ ಉಗ್ರ 
ಆಂಡ್‌. ಅಂಚೆನೇ ನೆತ್ತೆರ್ಸ್‌ ನಿಗ್ರ ಆಂಡ್‌! ನಕುಲೆ ಸಹದೇವನ ಜೋಡಿರಥ ಶಲ್ಯನ ಬರಿಕೇ ಬತ್ತ್‌ದ್‌ ಉಂತಿನೆನ್‌ 
ಶಲೈ ತೂಯೆ. “ಯೇರ್‌ ಮೊಕುಲು? ಓಹೋ! ನಕುಲ ಸಹದೇವನಕುಲು! ಬಲ್ಲೆ! ನಿಕುಲು ಬಾರೀ ಯೋಧೆರ್‌! 
ಗುರುದ್ರೋಣೆರೆನ ಮೋಕೆದ ಶಿಷ್ಕರ್‌!” ಇಂಚ ಪಣೊಂದು ಆಕ್ಷೆಡ ಕದನ ಕಡ್ಮೆಗ್‌ ಸುರು ಕೊರೆ. 


ಅರ್ಜುನೆ ಅಕಲ್ಲ ಬೆರಿಯೆ ಇತ್ತೆ. ಪಾಂಚಾಲ ಸೇನೆದೊಟ್ಟುಗು ಭೀಮೆಲಾ ಬರ್ತೆ. ವಾದ್ಯ ಕಹಳೆದ 
ಗದ್ದಲೊಡು ಧರ್ಮರಾಯೆಲ ಅಡೆಗೇ ಬರ್ತೆ. ದತ್ತ್‌ ಬಲತ್ತ್‌ಡ್‌ ಯುಯುತ್ತು ಶಿಖಂಡಿ, ಸ್ಕಂಜಯೆ ಉಂತುವೆರ್‌! 
ಆತೇ ಅತ್ತ್‌, ಸೇನೆಗ್‌ ಸೇನೆನೇ ಶಲ್ಯನ ಮಿತ್ತ್‌ ರಬಸೊಡು ಏರೊಂದು ಬತ್ತೆರ್‌. 


ಈ ಕಡೆಟ್‌ ಶಲ್ಯನ ಜತೆಟಿತ್ತಿನ ಅಶ್ವತ್ಥಾಮೆ, ಕೃಪೆ, ಸುಬಲಮಗೆ ಶಕುನಿ ರಣ ಬಯಂಕರೆರೇ ಆದ್‌ 
ಕಾದಿಯೆರ್‌! ದುರ್ಯೋಧನೆಲಾ ದುಂಬು ಬತ್ಕ್‌ದ್‌ ರಣರಂಗೊನು ನೆತ್ತೆದ್ದ ರಂಗ ಮಲ್ಪುವೆ. ರಡ್ಡ್‌ ಕಡೆತಕುಲ್ಲಾ 
ದರ್ಪೊಡು, ಗರ್ವೊಡು ಪೊರುಂಬಾಟ ಮರಲ್ರೆರ್‌. ಸುಶರ್ಮನ ಬೀರೊದ ರಥಿಕೆರ್‌ ಅರ್ಜುನನ್‌ ತನ್ಯುಲೆನ 
ಕಡೆಕ್‌ ಒಯ್ತೊನುವೆರ್‌! ಕೌರವೆ ಭೀಮಡ ಕಾದುವೆ! ಅಶ್ವತ್ಥಾಮೆ ಸಾತ್ಯಕಿನ ರಥೊನು ಬಾಣೊಲೆಡ್‌ ಮುಚ್ಚುವೆ! 
ಕೃಪೆ, ನಕುಲನ್‌ ಜಾಗೆ ಬುಡ್ಬಾವೆ! 


ಧರ್ಮರಾಯ ಶಲ್ಯನ್‌ ನೂದು ಪಗರಿಲೆಡ್‌ ಬೆರಿಪತೊ೦ದು ಪೋಪೆ! ಆ೦ಡ ಯೆಂಚಿತ್ತಿ ಬಾರೀ 
ತೆಡಿಲ್‌ಗ್ಲಾ ಪೋಡ್ಕಂದಿನ ಪರ್ವತೊದ೦ಚ ಶಲ್ಯನ ಬಾಣೊಲು ಅವೆನ್‌ ಎದ್ಕೊಂಡ! ಶಲ್ಯನ ಕಣ್ಣ್‌ಲೆಡ್‌ 
ಕೋಪೊದ ಕೆಡಿ ರಟ್ಸ್‌ಂಡ್‌. ಯಮಅಬ್ದರೊಡು, “ಯೆನ ಉರಿ ಪಗರಿದ ಪೆಟ್ಟ್‌ದ ರುಚಿ ತೆರಿಯೊಣ್ಣ” 
ಪಣೊಂದೇ ಧರ್ಮರಾಯನ ಮಿತ್ತ್‌ ಆಕ್ರಮಣ ಮಲ್ತೆ! ಸಾಲ್‌ಸಾಲಾದ್‌ ಪಗರಿಲ್‌ ರಬಸೊಡು ಬೂರೊಂದಿತ್ತ 

ಪಾಕ ಪಗರಿಲ್‌ ಧರ್ಮರಾಯನ ತಿಗಲೆದ ಪರೆಕವಚೊನು ಪರ್ತ್‌ ಪೊಗ್ಗಿಯ. ಶಲ್ಯನ ಬಾಣೊದ ಬರ್ಸೊಗು 
ಕೊಡೆ ಪತ್ತುಲೆಕದ ತುರ್ದುಗಾದ್‌ ಪಾಂಚಾಲ ಸೇನೆ ಧರ್ಮರಾಯನ ಬರಿಕ್‌ ಬತ್ತ್‌ಂಡ್‌! 

ಶಲೈ ಪಾಂಚಾಲರಾಜನ್‌ ತೂದು, “ಭಲೇ! ಪಾಂಚಾಲ! ಧರ್ಮರಾಯನ ಕಸ್ಟೊಗು ಪರಿಹಾರ ನಾಡೊಂದುಲ್ಲನ? 
ಇತ್ತೆ ಧರ್ಮರಾಯಗ್‌ ಹಿತ ಆದಿಪ್ಲೊಡತ್ತ?” ಇಂಚ ಪಣೊ೦ದು ಅಯನ ಸೇನೆನ್‌ ಅಡ್ಡ ಕಟ್ಟುವೆ. 


ಆತಾನಗ ನಕುಲೆ, ಸಹದೇವೆ ಶಲ್ಯನ೦ಚಿಗೇ ಬತ್ತೆರ್‌! ಶಲ್ಯಗ್‌ ತನ ಮೆಗ್ಬಿನ ಈ ಜೋಕುಲೆನ ಬಗ್ಗೆಡ್‌ 
ದುಂಬುಡ್ಡಿಂಚಲ ಇತ್ತಿನ ಕನಿಕರೊಡು, “ನಕುಲಾ, ಸಹದೇವಾ, ನಿಕುಲು ಜೋಕುಲು! ನಿಕ್ಷೆಗ ಕಾಳಗೊದ ಅಜಕೆ 
ದಾಯೆಗ್‌9 ಯುದ್ದೊನು ಜೋಕ್ಷಾಟಿಕೆಂದ್‌ ಬಗೆಯರ? ಧರ್ಮರಾಯನ್‌ ಪಿರಾವುಡೇ ಬುಡ್ಬು ನಿಕುಲು 
ದುಂಬು ಬಯ್ದರತ್ತ? ಇತ್ತೆ ಒಂಜಿ ಬೇಲೆ ಮಲ್ಪುಲೆ. ಇತ್ತೆನೇ ಪೋದು ಧರ್ಮರಾಯನ್‌ ದುಂಬು ಕಡಪುಡ್ಡೆ. 
ನಿಕುಲು ಪಿರ ಉಂತುಲೆ! ಒಂಜೇ ಬಾಣೊಡು ಆಯನ್‌ ಕೆರ್ಟ್‌ ಭೀಮಾರ್ಜುನೆರೆಗ್‌ ಗಡ್ದ್‌ ವಣಸ್‌ ಪಾಡುವೆ!” 
ಇಂಚ ಪಣೊಂದೇ ಅಕ್ಷೆನ್‌ ದಾಂಟೊಂದು ಧರ್ಮರಾಯನಡೆಗ್‌ ಪೋಯೆನೆ| 


ಶಲ್ಯನ ಪೊರುಂಬಾಟೊದ ರಬಸೊಡು ಪಾಂಡವಸೇನೆ ಪರ೦ಟುಲೆಕ ಆಂಡ್‌. ಶಲ್ಯನ ಬಾಣೊಲು ಬರ್ಬಿನ 
ಬಿರ್ನ್‌ಲ ಬಯಂಕರನೆ! ಸೇನಾಪತಿನ ಕಡ್‌ಗಾರೈನ್‌ ತೂಪಿನನೇ ಕೌರವಗ್‌ ಕುಸಿ! ಆ ಕುಸಿಟೇ ತನ ಕಡೆತಕ್ಷೆಗ್‌ 
ಉಮೇದ್‌ದ ನುಡಿ ಪಣೊಂದಿತ್ತೆ! ಸೇನೆಲಾ ಒರಿಯಗೊರಿ ಸಲಹೆ ಕೊರೊಂದು ತಂಕ್ಷೆನ ಸಗ್ಮಿ ಮೀರ್ಡ್‌ 
ಕಾದಿಯೆರ್‌. ವಂದಿಮಾಗಧೆರೆನ ಬಾಯಿಗ್ದ ಬೇಲೆನೇ ಬೇಲೆ! 


ಶಲ್ಕನ ಪರಾಕಮೊಡು ಧರ್ಮರಾಯನ ಸೇನೆ ಕಂಗಾಲಾಂಡ್‌. ಯೋಧೆರ್ನ ಕತ್ತಿ ಗುರಾಣಿಲ್‌ ತುಂಡುಬಂಡ್‌ 
ಆಂಡ್‌. ರಥೊಕುಲುಲ ಪೊಡಿಪೊಡಿಯೆ! ಬಿಗು ಪರ್ರೆದ ಪಗರಿಲ್‌ ಒಂಜೆದ ಬೆರಿಟ್‌ ನನೊಂಜಿ ಬರಿನೆಕ್‌ 
ಪುರ್ಲೋತೇ ಇಜ್ಜಿ! ಈ ಹೊಡ್ತೊಡು ಧೃಷ್ಟದ್ಯುಮ್ನ ತಿಕ್ಕ್‌ದ್‌ ಬೂರುವೆ! ಮದರಾಜನ ಜೋಕುಲು ಪೆಟ್ಸ್‌ 
ತಿನೊಂದು ಬಲ್ಪ್‌ ಪೋಯ! ಧರ್ಮರಾಯೆ ದಿಕ್ಕ್‌ ತೋಜಾಂದಿನ ಇರಸಿಗೆಡ್‌ ಉಂತಿನವುಲೇ ಉಂತೊಂಡೆ! 
ಅಯನ ಸೇನೆದ ನಾಯಕೆರೆನ ಹಾಡ್ಗತಿಲ ಅವ್ವೇ। ರಣರಂಗೊದ ಈ ಕಲಮಲಕೊನು ತೂವೊಂದಿತ್ತಿನ ಶ್ರೀಕೃಷ್ಣೆ 
ತನ ಸೈನಿಕೆರೆಗ್‌ ದೈರ ಕೊರಿನೆಕಾದ್‌, ರಥೊನು ಅಡೆಗೇ ಗಿಡತ್ತ್‌ದ್‌, ಅರ್ಜುನನ್‌ ಯುದ್ಧೊಗು ಬುಡೆ. ಶಲ್ಯಗ್‌ 
ಅಡ್ಡ ಬತ್ತಿನಾಕ್ಷೆನ್‌ ಕೌರವೆ ಬುಡ್ಡೆನ? ಮಾತೆರೆಗ್ದ ಲೆಪ್ಪು ಕೊರ್ದು ತನ್ನಕ್ಷೆನ ಯುದ್ಧೊದ ಬಿರ್ಬ್‌ ಬಚ್ಚಂದಿಲೆಕ 
ತೂವೊನುವೆ! 


“ತೂಲೆ! ತೂಲೆ| ಹನುಮದ್ವಜೊತ ಅರ್ಜುನನ ರಥ ಪಳಪಳಾಂದ್‌ ಮೆಂಚೊಂದು ಬರೊಂದುಂಡು! 
ಶಲೈ ಬಿರ್ಲಾದಿಗೆಡ್‌ ಯುದ್ಧ ಮಲ್ಲೊಂದುಲ್ಲೆ! ಇತ್ತೆನೇ ಅಶ್ವತ್ಥಾಮೆ, ಕೃಪನಕುಲು ಶಲ್ಯನ ಬೆರಿಬಲ ಆದ್‌ ಬರಡ್‌! 
ಸಂಸಪ್ಪಕೆರ್ನ ಸೇನೆಲ ಇಡೆಗೇ ಬರಡ್‌! ಕರ್ಣನ ಮಗೆಲ ಶತ್ರುಲೆನ್‌ ನಾಶಮಲ್‌ದ್‌ ಬುಡಡ್‌!” ಇಂಚ ಸೇನೆನ್‌ 
ಉಬ್ಬಾವೊಂದು ಐನ್ನೂದು ರಥೊಕುಲೆನ್‌ ಪಾಂಡೆವೆರ್ನ ಸೇನೆದಂಚಿ ಕಡಪುಡುವೆ! 


ದೊರೆನ ಲೆಪ್ಪುಗು ಓಕೊಂಡಿನ ಕೌರವ ಸೇನೆ ತುರ್ತುಡೇ ಶಲ್ಯನ ಕೋಡಿಗ್‌ ಬತ್ತ್‌ಂಡ್‌. ಅಶ್ವತ್ಥಾಮ, 
ಕೃಪನಕುಲು ಆಯಕಟ್ಟ್‌ದ ಜಾಗೆಡ್‌ ಉಂತಿಯೆರ್‌. ಪ್ರಳಯದಪೊಗದ ತೆಡಿಲ್ಬಲೆಕ, ಬ್ರಹ್ಮಾಂಡ ಮಂಡಲ 
ನಡ್ಗುಲೆಕ ಭೇರಿ, ಕಹಳೆದ ದನಿ! 


ಶಲ್ಯನ ಸಗ್ರಿ ಲೆಕ್ಕೊಗೇ ಇಜ್ಜಿಣ್ಣಿಲೆಕ ಭೀಮೆ ಆನೆ ಏರೊಂದು ದುಂಬು ಬತ್ತೆ. ಸಾತ್ಯಕಿನ ರಥೊಲ ಎದ್ರ್‌ 
ಬತ್ತ್‌ದ್‌ ಉಂತುಂಡು! ಪಾ೦ಡವೆರ್ನ ಜೋಕ್ಷಿನ ರಥೊಕುಲುಲ ಕಯ್ತಲ್‌ ಬತ್ತ ಸೇನೆದ ನಾಯಕೆರ್‌ ದುಂಬುದುಂಬೇ 

ಬತ್ತೆರ್‌. ಇಂಚ ಇಡೀ ಸೇನೆನೇ ಶಲ್ಕಗ್‌ ಎದುರಾಂಡ್‌. ಆಂಡ ಶಲ್ಕೆ ಪೋಡ್ಯಂದೆ ಪೊರುಂಬಾಟೊದ 
ಒಸಯೊಡು ಧುನಿತೊಂದೇ ಇತ್ತೆ. ಮುತ್ತಿಗೆದ ಪಾಂಡವ ಪದಾತಿಲೆನ್‌ ಕಡ್‌ದ್‌ ಪಾಡೈ! ಬಲ್ಕೊಂದುಪ್ಪುನ 
ಕುದುರೆಲೆನ ಕಾರ್‌ಗೇ ಹಾಕುವೆ! ಆನೆ, ಕುದುರೆಲೆನ ಗಾಯಗಡಿತ ನೆತ್ತೆರ್‌ ಪರತ್‌ದ್‌ ಗಟ್ಟಿ ಕಟ್‌೦ಡ್‌. ಪಾಂಡವ 
ಪಕ್ಷೊದ ಪರಾಕ್ರಮಿಲ್‌ ಒರಿಯೊರಿಯೆ ಅಂಚಿಗೇ ಸ೦ದಿಯೆರ್‌. 


ಅರ್ಜುನೆ ಶಲ್ಯನ ಸಗ್ಗಿನ್‌, ಚಾತುರೈನ್‌ ಗಮನ ದೀದ್‌ ತೂಯೆ. ಆಯನ ಬಾಣ ಪ್ರಯೋಗೊಡು 
ಭೀಷ್ಮೆರ್ನ ಕ್ರಮ ಇತ್ತ್‌ಂಡ್‌. ದ್ರೋಣೆರ್ನ ಚಮತ್ಕಾರ ಇತ್ತ್‌ಂಡ್‌. ಕರ್ಣನ ಬಿರ್ದಾದಿಗೆ ಇತ್ತ್‌ಂಡ್‌. ತಾನ್‌ ತೆರಿಯೊಂಡಿನೆನ್‌ 
ಪಣೊಂದು, ಧರ್ಮರಾಯನ ರಕ್ಷಣೆದ ಯೋಜನೆ ಪಾಡೊಂಡೆ. ಸಾತ್ಯಕಿ, ದೃಷ್ಟದ್ಯುಮ್ಮೆ, ಭೀಮೆ ಮೊಕ್ತೆನ್‌ 
ಒಟ್ಟುಗಾದ್‌ ಧರ್ಮರಾಯನ ರಕ್ಷಣೆಗ್‌ ಉಂತಾದ್‌, ತಾನೇ ಶಲ್ಯಗ್‌ ಎದ್ರ್‌ಬದ್ರ್‌ ಕಾಳಗ ಕೊರೆ. 


ಸಂಜಯೆ ಪಾರ್ಥನಲಾ ಶಲ್ಯನಲಾ ಕಾಳಗೊದ ಬಗೆನ್‌ ಧೃತರಾಷ್ಟಗ್‌ ಬಣ್ಣನೆ ಮಲ್ಪುವೆ. 


ದೊರೇ, ಶಲೈ ಬೊಕ್ಕ ಅರ್ಜುನೆರ್ನ ಅಸ್ತ್ರ ಯುದ್ಧ ಬಾರಿ ಬಿಗುಬಲತನೆ! ಅಕಲ್ಲ ಕೈಯಿತ ಚುರ್ಕು, ಪ್ರಯೋಗ 
ಚಾತುರೈ ಒರಿಯನೊರಿ ಪಾತೆರೊಡು ಕಿಣ್ಕೊಂಬಿನ ಕುಸೆಲ್‌, ಅಸ್ತೊಲೆನ ಮೆಣ್ಯಾಟ, ರಣರಂಗೊಗು ಕಳೆ 
ದಿಂಜಾಂಡ್‌. ಇಂಚಿತ್ತಿನ ಯುದ್ಧ ಬಗೆನ್‌ ಯಾನ್‌ ಈತ್ನೇಟ ತೂತುಜಿ. ಅವ್ವೊಂಜಿ ಅದ್ಭುತ ನೋಟನೆ! ಎಂಚೆಂಜಿ 
ಸಗ್ತಿದ ಬಾಣೊಲೆನೇ ಆವಡ್‌, ಒರಿಯನೆನ್‌ ಒರಿ ತಡೆತ್‌ದ್‌ ತುಂಡು ಕಡ್ತೊಂದೇ ಇತ್ತೆರ್‌! 


ಕೌರವಗ್‌ ಈ ಕಾಳಗೊದ ನೋಟೊಡೇ ಉಲ್ಲಾಸ್‌ ಎಜ್ಜೊಂದಿತ್ತ್‌ಂಡ್‌. ಶಲ್ಯಾರ್ಜುನೆರೆನ ಪೊರು೦ಬಾಟೊದ 
ಬಗೆನೇ ಅಂಚಿನವು! ಕೌರವೆ ಅವ್ವನ್‌ ಮೆಚ್ಚೊಂದು ಬಾಕಿದಕ್ಷೆನ್‌ ಭಂಡೆರ್‌, ದಂಡ್‌ಡ್‌ ದಂಡೊಗುಪ್ಪುನಕುಲು 
ಪಣ್ಣ್‌ ಜರೆಯೆ! “ನಮ ಸೇನೆ ಈ ಕಡೆಟ್‌ ನುರ್ರೊಂದು ಬರಡ್‌! ಅಶ್ವತ್ಥಾಮೆ ಇತ್ತೆನೇ ಅರ್ಜುನಡ ಕಾದೊಡು, 
ಸುಶರ್ಮ, ಭೋಜ, ಕೃಪಾನಕುಲು ಅಯಡಪ್ಪನೇ ಪೋವಡ್‌! ಮಾತ ಸೈನಿಕೆ್ದ ಯುದ್ಧೊಗು ಸಜ್ಜಾದೇ 
ಉಪ್ಪೊಡು. ಇತ್ತೆ ನಮ ಮಾತೆರ್ದ ಒಂಜಾದ್‌ ಪಾ೦ಡವೆರೆನ ಕಡೆಕ್‌ ಪೋವೊ೦ದುಪ್ಪುನ ಜಯಲಕ್ಷ್ಮಿನ್‌ ಜುಟ್ಟು 
ಪತ್‌ದ್‌ ಒಯ್ತೊಂದು ಬರೊಡು” ಇಂಚ ಗರ್ಜನೆಡೇ ಪಣ್ಣೆ. 


ಶಲ್ಯಗ್‌ ಅಶ್ಚತ್ಥಾಮನಕುಲು ಜತೆ ಆಯೆರ್‌. ಪಾರ್ಥನ ಪಗರಿ ಬರ್ಸೊದ ಬಿರ್ಸ್‌ ಆಜಾದ್‌, ಪನಿ ಕಡಿತೆರ್‌. 
ಅರ್ಜುನೆ ಶಲ್ಯನ್‌ ತೂವೊಂದು, “ಪಾಪ! ನಿನ ಕಡೆತ ಪೊಟ್ಟು ಪೆರ್ಲೆದಕುಲು ಪೋಡಿದೆರ್‌. ಯುದ್ಧೊದ 
ಸಂಕಡೊಡು ಬಾಡ್ಸ್‌ ಪೋತೆರ್‌. ಅಕುಲು ಅಂಚನೇ ಉಪ್ಪಡ್‌. ಇತ್ತೆ ಈ ಯೆನ ಪಗರಿದ ಪೆಟ್ಸ್‌ನ್‌ ತಯಿರೊನ್ಹ” 
ಪಣೊಂದು, ತನ ಬಾಣೊಡು ಶಲ್ಯನ ಬಾಣೊಲೆನ್‌ ದಂಡ ಮಲ್ತೆ. ಅಶ್ವತ್ಥಾಮನ ಸಾರಧಿನ್‌ ಕೆರೆ! ಸ೦ಸಪ್ರಕೆದ್ದ 
ಆಯಡ ಸೋತು ಪೋಯೆರ್‌! ಆತೆಕೇ ಬುಡಂದೆ, ಕೌರವಗ್‌ ಗಾಯ ಮಲ್ಪೆ ಕೌರವಸೇನೆ ಸೆಡಕ್ಕ್‌ಡ್‌ 
ಅರ್ಜುನನ ಮಿತ್ತ್‌ ದಾಳಿಗ್‌ ದುಂಬಾಂಡ್‌! 


ಶಲ್ಯಗ್‌ ಧರ್ಮರಾಯಡನೇ ಕಣ್ಣ್‌! ಅಯನೇ ನಾಡೊಂದು ಬತ್ತ್‌ದ್‌ ಕೇಡ್‌ಗಾಪಿನ ಬಾಣೊಲೆನೇ 
ರಟ್ಟಾದ್‌, ಇಂಚ ಜರೆವೆ! “ಧರ್ಮರಾಯಾ ನಿಕ್ಕ ಈ ಬೂಮಿದ ಆಸೆ ಉಂಡೊಡೊ? ಆಂಡ ಆಲ್‌ ಇತ್ತೆನೇ 
ನಿನ ತಗೆ ಆಯಿನ ದುರ್ಯೊಧನನ ರಾಣಿಯಾದುಲ್ಲೊಲು? ನಿಕುಲು ಬೂಮಿ ದೇವಿನ್ಲಾ ಅಯ್ದೆರ್‌ ಪಾಲ್‌ 
ಪಟ್ಟೊಂಬಿನಕುಲತ್ತ? ಅಂಚ ಆಲ್‌ ನಿಕ್ಷೆನ್‌ ಮೆಚ್ಚುನೆಂಚ?” 


ಧರ್ಮರಾಯ ಶಲ್ಯನ ಪಗರಿಲೆನ್‌ ತುಂಡು ಮಲ್‌ದ್‌ ಆಯನ ಬಾಸೆಡೇ ಸಂದಾಯ ಕೊರೆ. 
“ಮಾಮೆರೇ, ಈರೆಗ್‌ ದಾಯೆಗ್‌ ಈ ದುರ್ಬುದ್ಧಿ) ಯೆಂಕುಲು ಕೌರವನ ಜತೆಟ್‌ ರಾಜ್ಕೊನು ಪಟ್ಟೊನುಜ. 

ಇತ್ತೆ ರಾಜ್ಯಲಕ್ಷ್ಮಿ ಏಕಾಧಿಪತ್ಯೊದಾಲ್‌! ಆಲ್‌ ಯೆಂಕ್ಷೆನಾಲ್‌। ಈರ್‌ ಪೊಕ್ಕಡೆ ಪಾತೆರ್ಟ್‌ ಪೊರ್ತು ದೆಪ್ಪುನು ಬೊಡ್ವಿ 
ಯುದ್ಧ ಬೆಂದುನೆಟ್‌ ಇರೆನ ಸಗ್ಗಿನ್‌ ತೋಜಾಲೆ. ಯಾವು.” 


ಶಲ್ಯಗ್‌ ಬಾರಿ ಗರ್ವ ಬತ್ತ್‌ಂಡ್‌. 


“ಧರ್ಮರಾಯಾ, ಈಲಾ ಬಾಯಿದ ಅಬ್ಬರೊನು ಬುಡ್ಡ. ನಿನಡಲಾ ಸಾಹಸ ಮಿನಿ ಉಂಡುಡ ತೋಜಾಲ. 
ದ್ರೌಪದಿಲೆಕ ರಾಜ್ಯಲಕ್ಷ್ಮಿನ್ಲಾ ನಿಕುಲು ಪಟ್ಟೊಂದು ಬಾಳುನಕುಲೇ! ಅಂಚ ನಿಕುಲು ಅಲೆನ್‌ ಆಸೆ ಮಲ್ತರ್ದಲ ಆಲ್‌ 
ನಿಕ್ಷೆನ್‌ ಮೆಚ್ಚಯೊಲು. ಕೌರವಗ್‌ ರಾಜ್ಯ ದಕ್ಕುಜಿ ಪಣ್ಣತ್ತ? ಎಂಚ ಪಣ್ಣ? ಅತ್ತ್‌, ನಿಕ್ಕ್‌ಲ ರಾಜೆ ಆಪಿನ ಕನನ? 
ನಿಕ್ಕ್‌ಲ ಪಟ್ಟೊನ? ಯಾಪೊಡ್ಡಿಂಚ ಈ ಪಟ್ಟೊದ ಅರಸು? ಇತ್ತೆನ? ಎಲ್ಲೆಡ್ಡಿಂಚನ?” 

ಯುದ್ಧ ದುಂಬರಿಂಡ್‌. ಶಲ್ಯನ ಬಿಗುತ್ತ ಬಾಣೊಲೆಗ್‌ ಧರ್ಮರಾಯೆ ಉಗ್ರ ಬಾಣೊಲೆಡೇ ಸಂದಾಯ 
ಕೊರೆ. ಶಲ್ಕ ಸಾರಥಿನ್‌, ಕುದುರೆಲೆನ್‌ ನೋಪುವೆ! ಪೊರುಂಬಾಟ ಉಗ್ರ ಮಟ್ಟೊಡೇ ಸಮಸಮ ಸಾಗ್‌ಂಡ್‌! 
ಒರ ಶಲ್ಕ ಗೆಂದಿಲೆಕ, ನನೊರ ಧರ್ಮರಾಯೆ ಗೆಂದಿಲೆಕ ಆವೊ೦ದಿತ್ತ್‌ಂಡ್‌. ಪಾಂಡವ ಪಕ್ಷೊದ ಸಹದೇವೆ, 
ಸಾತ್ಯಕಿ, ನಕುಲೆ, ಸೃಂಜಯೆರ್‌, ಅಂಚನೆ ಪಾಂಚಾಲ ದಳ ಮಾತ ಕೂಡೊಂದು ಕೌರವಪಡೆತಂಚಿ ನುರ್ರೊಂದು 
ಬರ್ಬಿನೆನ್‌ ಕೌರವೆ ತೂಯೆ. ತನ ಕಡೆತಕ್ಷೆಡ “ನಿಕುಲ್ಲಾ ಶಲ್ಕನೊಟ್ಟುಗಾವೊಂದು ಪಗೆನಕ್ಷೆನ್‌ ದರ್‌ ಜೆಪುಡಾಲೆ” 
ಪಣ್ಟೆ. ಅಕುಲು ಶಲ್ಯನ ರಥೊತ ಸುತ್ತುಡು ಪಗೆನಕ್ಷೆಗ್‌ ಅಡ್ಡ ಉಂತಿಯೆರ್‌. ರಡ್ಡ್‌ ಕಡೆಲ ಚಲಬಲ ಕೂಡಾದ್‌ 
ಕಾದ್‌೦ಡ್‌. ಪರ್ನಾಮೊಡು ನೆತ್ತೆರ್ದ ತುದೆನೇ ಪರತ್‌೦ಡ್‌! ಶಲ್ಕ ಧರ್ಮರಾಯೆ ಇರ್ದೆರ್‌ ಮಾತ್ರ ಬದ್‌ಕ್‌ದ್‌ 
ಒರಿವೆರಾ ದಾನ್ನೆ ಪಣ್ಣಿಲೆಕ ಸೇನೆದಕುಲು ಸೈತ್‌, ಸೈತ್‌ ಬೂರೈರ್‌! 


ಶಲೈೆ, ಧರ್ಮರಾಯನೇ ನಾಡೊಂದು ಹೋಯಿ! ಒವ್ವೇ ವಂಚನೆ ಇಜ್ಜಂದೆನೇ ಕಾಳಗ ಕೊರೆ. ಆಯನ 
ಅಸ್ತೊಲು ಧರ್ಮರಾಯನ ಮೆಯಿಟ್‌ ದಿಂಜ ನೆತ್ತೆರ್‌ ರಟ್ಟಾಯ. ಆಂಡ ಅವ್ವನ್‌ ಗೆಣ್ಣಂದೆ ಧರ್ಮರಾಯೆ ತನ 
ಪಠ್ತೆ ಪಗರಿಲೆನ್‌ ಶಲ್ಯನ ಮೆಯಿನಿಲಿಕೆ ಕಂತಾಯೆ! ಇಂಚನೇ ಧರ್ಮರಾಯೆ-ಶಲೈ್ಕೆರ್‌ ಸರಿಸಮ ಕಾದಿಯೆರ್‌. 
ಅಕ್ಷೆನ ಸಾಯೊಗು ರಡ್ಡ್‌ ಪಕ್ಷದಕುಲ್ಲಾ ಕುಡಕುಡ ಬರೊಂದೇ ಇತ್ತೆರ್‌. ಬತ್ತಿನಕುಲು ಅಂಚಿಗ್‌ ಸಂದೊಂದೇ 
ಇತೆರ್‌. 


ಬೊಕ್ಕ ಧರ್ಮರಾಯನ ಬಲತ್ತ್‌ಡ್‌ ಭೀಮೆ ಉಂತಿಯೆ. ಸಾತ್ಯಕಿ, ನಕುಲೆರ್‌, ಪಾಂಚಾಲೆರ್‌ ದಶ್ಕ್‌ಡ್‌, 
ಅರ್ಜುನೆ ನನೊಂಜಿ ಮರ್ಡಿಲ್ಫ್‌, ಪಾ೦ಡವೆರ್ನ ಜೋಕುಲು ಬೊಕ್ಕೊಂಜಿ ಕೋಡಿಡ್ಜ್‌ ಶಲ್ಯನ ಮಿತ್ತ್‌ ಆಕ್ರಮಣ 
ಮಲ್ಪುವೆರ್‌. ಅರ್ಜುನೆ ಅಶ್ವತ್ಥಾಮಗ್‌ ತತ್ತ ಪಾತೆರಿನೆಕ್‌ ಅಶ್ವತ್ಥಾಮೆ ರೌಸುಡು ಅರ್ಜುನನ ಮಾತ ಅಸ್ತೊಲೆನ್‌ 
ತುಂಡು ಕಡ್ತೆ. ಅರ್ಜುನೆ ತೆಲಿತೊ೦ದು, "ಆಹ! ಅಶ್ವತ್ಥಾಮಾ, ರಣಪ್ರವೀಣಾ, ಇಂದಾ, ಯೆನ ಈ ಒಂಜಿ 
ಬಾಣೊನು ದಾದ ಮಲ್ರೆರೆಗಾವು ತೂಲ” ಪಣೊ೦ದು ಪ್ರಯೋಗ ಮಲ್ಪುವೆ. ಇತ್ತೆ ಅರ್ಜುನ ಅಶ್ವತ್ಥಾಮೆರೆನ 
ಕಾಳಗೊನೇ ಕಟುರ ಆಂಡ್‌. 


ಈ ನಡುಟು ಅರ್ಜುನಗ್‌ ಆಯಾಸ ಆಂಡ್‌ಂದ್‌ ತೆರಿಯೊಂಡಿನ ಭೀಮೆ, ಸಾತ್ಯಕಿನಕುಲು ಅಶ್ವತ್ಥಾಮನ 
ಎದುರುಗು ಬರ್ಲೆರ್‌. ಭೀಮನ್‌ ತೂಯಿನ ದುರ್ಯೋಧನಗ್‌ ಪಿರ ಉಂತೆರೆಗೇ ಆವಂದೆ ತನ ಸೇನೆದೊಟ್ಟುಗೇ 
ಆಯನಡೆಗ್‌ ಬರ್ತೆ. ಕೃತವರ್ಮ, ಕೃಪನಕುಲ್ಲಾ ಕೌರವ ಜತೆಟೇ ಬರ್ಬೆರ್‌. ಆತಾನಗ ಸುಶರ್ಮನಕುಲ್ಲಾ ಬತ್ತ್‌ 
ಸೇರೊಂಡೆರ್‌. ಮಾತೆರ್ದ ಪುಣೆವುನ ಪೊರ್ತುಡು ಭೀಮಗ್‌ ಆಯಾಸ ಆಂಡ್‌. ಭೀಮನ್‌ ತೂದು, ಸೇನೆ 
ಗಲಿಬಿಲಿ ಆಂಡ್‌. ಆಂಡ ಪಾಂಚಾಲೆರ್‌ ಬುಸುಕಟೊಂದು ಕೌರವಸೇನೆದ ಮಿತ್ತ್‌ ಬೂರ್ಡೆರ್‌. ಅರ್ಜುನೆಲ 
ಅಡೇಗೆ ಬತ್ತ್‌ದ್‌ ಬಾಣೊದ ಬರ್ಸೊನೇ ದೊರ್ತಿನೆಟ್‌, ಕೌರವ ಬಲ ಜಗ್ಗ್‌ದ್‌ ಜಡ ಆಂಡ್‌! 

ಇಂಚಿಡ್ಸ್‌ ಶಕುನಿ ಮಲ್ಲ ಸೇನೆದೊಟ್ಟುಗೆ ಬೀಸೊಡು ಬತ್ತೆಡಲ ಭೀಮನ ಪರಾಕ್ರಮೊಡು ಅವು ಬೇಗೊಡೆ 
ಕರ೦ಡ್‌. ಭೀಮನ ಪೆಟ್ಟ್‌ದ ಹೊಡ್ತೊಡು, ಐನ್ನೂದು ಆನೆಲು, ಸಾರ ಕುದುರೆಲ್‌, ಮೂಜಿ ಸಾರ ರಥೊಕುಲು, 
ಎಣ್ಮ ಲಕ್ಷ ಯೋಧೆರ್‌ ಪೊಡಿ ಪೊಡಿ! ಉಂದೆನ್‌ ತೂಯೆರಾವಂದೆ ಅಶ್ವತ್ಥಾಮೆ ಅಡ್ಡ ಬತ್ತ್‌ದ್‌ ಭೀಮನ 
ಹೊಡ್ತೊನು ಎಡ್ಮ ಬಾಣೊಲೆಡೇ ಹದೊಕು ಕಣಪೆ. ನಕುಲ ಸಹದೇವನಕ್ಷೆನ ಬೀರೊನ್ಹ ಉಂತಾವೆ! ಪಾಂಡವೆರ್ನ 
ಜೋಕ್ಷೆನ್‌ ಐವ್ವ ಬಾಣೊಲೆಡ್‌ ಸೊತ್ತ ಕುಲ್ಲಾವೆ! ಶ್ರೀಕೃಷ್ಣನ್‌ ಇರುವ ಬಾಣೊಲು ಮುಚ್ಚಿದ್‌ ದೀಯ. ಪಾಂಡೆವೆರ್ನ 
ಸೇನೆದ ಆನೆಲ್‌ ದಿಂಜ ಸಂಕೆಡ್‌ ಸೈತ್‌ ಪೋಯ. ಅಶ್ವತ್ಥಾಮನ ಒಂಜೊಂಜಿ ಬಾಣೊಲುಲ ದಿಂಜ ಬಲಿ 
ದೆತೊ೦ಡ. ಆಯನ ಬಾಣೊಲೆನ ಬಿರ್ದೊಲಿಡ್‌ ರಣರಂಗ ಪುಣರಾಸಿದ ಮಸಣ ಆಂಡ್‌! ಅಶ್ವತ್ಥಾಮನ ರುದ್ರ 
ರೂಪೊನು ತೂದು ಪಾಂಡವ ಸೇನೆ ನಡ್‌ಗ್‌ದೇ ಪೋಂಡು! ಆ೦ಡಲಾ ದಾಳಿನ್‌ ದುಂಬರಿತ್‌೦ಡ್‌. ಅವು 
ಒ೦ತೆಒಂತೆನೇ ಬಿರ್ದಾದ್‌ ಕಡೆಕ್‌ ಉಗ್ರ ಮಟ್ಟೊಗೇ ಪೋಯಿನೆನ್‌ ಗಯಿತಿನ ಶಲೈ ಚುರ್ಕಾಯೆ। ಉಂದು 
ಇಂಚೆನೇ ದುಂಬರಿಂಡ ಭೀಷ್ಕೆ ದ್ರೋಣೆರ್‌ ನಡಪಾದಿತ್ತಿನ ಕೌರವ ಸೇನೆಗೇ ಅಪಮಾನ ಪಣ್ಣ್‌ ಎಣ್ಣೊಂದು, 
ತಾನೇ ಯುದ್ಧೊಗು ದುಂಬು ಬತ್ತೆ. ಬನ್ನಗ ತನ ಕಡೆತಾಕ್ಷೆಗ್‌, “ನಿಕುಲು ಭೀಷ್ಠೆರ್ದ, ದ್ರೋಣೆರ್ನ ಕದನ ಕಡ್ಕೆನ್‌ 
ತೂದಿತ್ತರತ್ತ? ಇತ್ತೆ ಯೆನ ಕದನೊದ ಬಗೆನ್‌ ತೂಲೆ. ನಿಕ್ಷೆಗ್‌ ಅಚ್ಚಿರ, ಆನಂದ ಆಪುಂಡು” ಪಂಡೆ. ವಂದಿಮಾಗಧೆರೆಗ್‌ 
ದಿಂಜ ದಾನ ಕೊರೆ! 


ಬೊಕ್ಕ ಪಾಂಡವೆರೆನ್‌ ಲೆತ್ತ್‌ದ್‌, “ಯೆನಡ ಯುದ್ದೊಗುಂತುನಕುಲೇರ್‌? ಧರ್ಮರಾಯೆನ? ಪಾರ್ಥನ? 
ಭೀಮೆನ? ಅತ್ತ್‌, ಬೇತೆ ಯೇರ್ಲ ಬರ್ರೆರ? ಯೇರೇ ಬಲ್ಲೆ. ಯಾನ್‌ ಸಜ್ಜಾದೇ ಉಲ್ಲೆ. ನಿಕುಲು ಯೆನ ಕಡೆತ ಬೇತೆ 
ಯೇರೆಡಲ ಯುದ್ದ ಮಲ್ಲೆರೆ ಬಲ್ಲಿ. ಕೌರವನ ಆಜೆ! ಪೋಡ್ಕೊಡ್ಡಿ ದುಂಬು ಬಲ್ಲೆ” ಪಣೆ 


ಶಲ್ಯನ ಪೌರುಷೊದ ಪಾತೆರೊನು ಕೇಂಡಿನ ಕೌರವ ಸೇನೆ ಶಲ್ಕನ್‌ ಕೊಂಡಾಡ್‌ಂ೦ಡ್‌! “ಈ ಕುರುಕ್ಷೇತ್ರ 
ರಣರಂಗ ಭೀಷ್ಮೆ ದ್ರೋಣೆ, ಕರ್ಣನಕುಲು ಪೊರುಂಬುದಿನ ಪವಿತ್ರ ಬೂಮಿ! ಮುಲ್ಪ ಅಂಚೆನೇ ಕಾಳಗ 
ಕೊರೈರೆ ಶಲ್ಯಗ್‌ ಮಾತ್ರ ಆಪಿನಿ” ಪಣೊಂಡೆರ್‌. ಸಾತ್ಯಕಿ, ಸೋಮಕನಕುಲ್ಲಾ ಶಲ್ಯನ ದೈರ, ಗರ್ವ, ಬೀರ 
ಮಾತೆನ್ನ ಪುಗರೈರ್‌. “ಶಲ್ಯಗ್‌ ಶಲೈನೇ ಸರಿಸಾಟ' ಇಂಚಲ ಪಣೊಂಡೆರ್‌. 


ಶಲ್ಕ ಪಾಂಡವಸೇನೆನ್‌ ತಡೇತ್‌ದ್‌ ಉಂತುವೆ. ಗಟ್ಟಡ್‌ ಲೆತ್ತ್‌ ಪಣ್ರೆ “ತೂಲೆ! ನಿಕ್ಷೆನ ಗುರಿಕಾರೆ ಓಲುಲ್ಲೆ!? 
ನಿಕುಲು ಮಾತೆರ್ಲಾ ಒಟ್ಟುಗು ಸೇರ್ಸ್‌ ಬತ್ತ್‌ಂಡಲಾ ಯಾನ್‌ ಪೋಡ್ಯುನಾಯೆ ಅತ್‌] ಆತೇ ಅತ್‌! ಬೇತೆ ಯೇರೆನ 
ಮಿತ್ತ್‌ಲಾ ಯಾನ್‌ ಖಡ್ಗ ದೆರ್ದುಜಿ! ಧರ್ಮರಾಯನ್‌ ಒರಿಯನ್‌ ಮಾತ್ರ ತೂವೊನುವೆ. ಆಯೆ ಬರಡ್‌. 
ದುರ್ಯೋಧನೆ ಒರಿಯೆನೇ ಸಾಮ್ರಾಟೆ ಪಂಡ್ಸ್‌ ಯಾನ್‌ ಸಾರಿದ್‌ ಪಣೊಂದುಲ್ಲೆ. ಉಂದೆನ್‌ ಯೇರ್ಲಾ ಪ್ರಶ್ನೆ 
ಮಲ್ಲುನಂಚ ಇಜ್ಜಿ! ಅಂಚನೇ ಆ ಧರ್ಮರಾಯಗ್‌ ಪಣ್ಣೆ! ಆಯೆನೇ ಯೆನ ಎದುರುಗು ಬರಡ್‌. ಯೆನಡಪ್ಪ 
ಹೊರುಂಬಡ್‌.” 


ಪಾಂಡವ ಪಕ್ಷದ ವಂಧಿಮಾಗಧೆರ್‌ ಧರ್ಮರಾಯನ್‌ ಸುಗಿತ್‌ದ್‌, “ದೊರೆ ಧರ್ಮರಾಯೆ! ಚಂದವಂಶೊದ 
ಮುಕುಟಮಣಿಲಾದಿತ್ತಿನ ಬುಧ, ಪುರ, ಆಯು, ನಹುಷ, ಯಯಾತಿ ಮೊಕಲ್ಲಂಚ ಪೆರ್ನೆಡ್‌ ಮೆರೆಪಿನ ರಾಜೆ! 
ಕೌರವೆ ಜೂಜುಡು ಅನ್ನೆಯೊಡು ಗೆಂದ್‌ದಿನ ರಾಜ್ಯೊನು ಇತ್ತೆ ಸಗ್ಗಿಡ್‌ ಗೆಂದುನ ಮಾಮಲ್ಲ ಬೀರೆ!” ಪಣ್ಣೆರ್‌. 


ಧರ್ಮರಾಯೆ ಶಲೈ ಪಂಡಿನೆಕ್‌ ಒಪ್ಪಿದ್‌, ಶ್ರೀಕೃಷ್ಣಗ್‌ ಪುಡಾಡುವೆ. ಅಸ್ತವಿದ್ಯಾಗುರು ದ್ರೋಣೆರೆನ್‌ 
ಮನಸ್‌ಡೇ ನಿನೆಪುವೆ! ಸಾರಥಿಗ್‌ ಉಮೇದ್‌ದ ನುಡಿ ಪಣ್ಣ್‌, ರಥ ಯೇರ್ಬ್‌ ಯುದ್ಧೊಗು ಸಜ್ಜಾಯೆ. ಆಯನ 
ದತ್ತ್‌ ಬಲತ್ತ್‌ಡ್‌ ಭೀಮೆ, ಅರ್ಜುನೆ, ನಕುಲೆ, ಸಹದೇವೆ, ಸಾತ್ಯಕಿನಕುಲು ಉಂತಿಯೆರ್‌. 

ಧರ್ಮರಾಯ ಶಲ್ಯನ ದುಂಬುಗೇ ಬತ್ತ್‌ದ್‌ ಉಂತುವೆ! “ಮಾಮೆರೇ, ನಿಜ ಪಣ್ಣೆ! ಈರೆಗ್‌ ಹಿಂಸೆ 


ಮಲ್ಪುನ ಆಸೆ ಯೆಂಕ್ಷೆಗ್‌ ಯೇರೆಗ್ಲಾ ಇಜ್ಜಿ! ಆ೦ಡ ಕ್ಷತ್ರಿಯ ಜಾತಿದ ಜೀವನಧರ್ಮ ಉಂಡತ್ತಾ? ಅವು ಬಾರಿ 
ಕಸ್ಪದವು! ವೈರಿಲೆನ್‌ ಕೆರಂದೆ ಕುಲ್ಲುಲೆಕ ಇಜ್ಜಿ. ಈರ್‌ ಇತ್ತೆ ಯೆನ ಬಾಣೊದ ಪೆಟ್ಟ್‌ನ್‌ ದೆತೊನೊಡಾಪಂಡು.? 


ಇಂಚ ಪಣೊಂದೇ ಯುದ್ಧೊಗು ಸುರು ಕೊರೆ. ಶಲೈಲಾ ಅವ್ವೇ ದಾಟಿಡ್‌ ಪಾತೆರುವೆ| 


“ಅಂದ್‌ ಧರ್ಮರಾಯಾ, ಯಾನ್‌ ನಿಕ್ಕ್‌ ತಮ್ಮಲೆ! ಆಂಡ ಆ ಸಮ್ಮಂದೊದ ಪ್ರಶ್ನೆ ಇತ್ತೆ ಬೊಡ್ಡಿ! ನಮ 
ಕೋಪೊಡುಪ್ಪುನವುಲ ಧರ್ಮ ಅತ್ತ್‌! ನಿಕ್ಕ್‌ ದುಶ್ಶಾಸನೆ, ಜಯಧ್ಯಥೆಲಾ ಸಮ್ಮಂದದಕುಲೇ ಅತ್ತಾ? ಪಾಪ! ನಿಕ್ಕ್‌ 
ಇತ್ತೆ ಮಾತ್ರ ಕ್ಷತ್ರಿಯನ ಯುದ್ಧ ಧರ್ಮೊದ ಹಿಂಸೆ ಎಣ್ಣೊಂದುಂಡು! ಆ ಹಾ೦ಕರೊದ ಪೆರೆದ ಪಾತೆರೊಲು 
ಇತ್ತೆ ದಾಯೆ?” 


ಧೃತರಾಷ್ಟಾ ಕೇಣ್ಣ. ಶಲೈ-ಧರ್ಮರಾಯನ ನಡುಟು ನಡತ್ತಿನ ಯುದ್ಧ ಭೀಷ್ಮ ದ್ರೋಣ, ಕರ್ಣ, ಅರ್ಜುನೆ, 
ಭೂರಿಶ್ರವ, ಕೌರವ, ಭೀಮ, ವೃಷಸೇನ, ಅಭಿಮನ್ಯು ಮೊಕಲ್ಲ ಯುದ್ಧೂನು ಮದಪುನಂಚಿನವು! ಕಾಳಗದೊಟ್ಟುದ 
ನುಡಿಕಾಳಗೊಲ ಬಿರ್ಲಾದಿಗೆದನೆ! ಶಲ್ಕ ಇಂಚ ಪಣ್ಣೆ! 


“ಒಪ್ಪಿಯೆ ಧರ್ಮರಾಯಾ. ಈಯೆನೇ ರಾಜೆರೆಡ್‌ ದಿಂಜ ದೈರೊದಾಯೆ! ಈಯೆನೇ ಜಗಜಟ್ಟಿ! ನಿಕ್ಕ್‌ 
ಬಿರು ಬರವು ಕಲ್ಪಾದಿನಿ ಯೇರ್‌೦ದ್‌ ಯೆಂಕ್‌ ಗೊತ್ತುಂಡತ್ತ? ಆಂಡ ಈ ನಿನಡ್ಜ್‌ ಮಿತ್‌ದ ಪೌರುಷ 
ತೋಜಾವೆರೆ ಪೋವಡ. ಅವು ಪೊಕ್ಕಡೆಗೇ ಪೋವು. ಈ ಪಿರ ಉಂತುಲ. ಯೆನಡ ಪೊರುಂಬೆರೆ ನಿನ 
ಮೆಗ್ಯನಕ್ಷೆನೇ ಕಡಪುಡ್ಡ.” 

“ಮಾಮೆರೇ, ಯೆನ ಮೆಗ್ಯನಕ್ಷೆಡ ಕಾದುನ ಸಗ್ಮಿ ಉಂಡುಣ್ಣಿನ ಬೆರೈನ್‌ ಬುಡ್ಡು, ಇತ್ತೆ ಎನ್ನ ಈ ಅಪ್ರೂಪೊದ 
ಬಾಣೊನು ಕತ್ತೆರುನ ಪಾಂಡಿತ್ಯ ತೋಜಾಲೆ. ಯೆಂಕ್‌ ಅವ್ವೆನ್‌ ತೂವೊಡು.” 

ಇಂಚೆನೇ ಕಾಳಗ ದುಂಬರಿಂಡ್‌. ಶಲ್ಕನ ಸಾಹಸ ಮೆಚ್ಚುಲೆಕ್ಕಂತಿನನೆ! ಆಯೆ ಧರ್ಮರಾಯನ ಪೊಸಬಗೆತ 
ಬಾಣೊಲೆನ್‌ ಕತ್ತೆರೊಂದೇ ತನ ಬಾಣೊದ ರುಚಿ ತೋಜ್ಞಾವೆ! ಅಕಲ್ಲ ಪಗರಿ ಪ್ರಯೋಗೊದ ಬಿರ್ಬ್‌ಡ್‌ 
ಪರ್ವತೊಲೇ ನಡ್ಗೊಡು! ಒರಿಯನ ಬಾಣೊಗು ನನೊರ್ಕಡ ಪ್ರತಿಬಾಣೊಲು ಉಲ್ಲನೆ! ಧರ್ಮರಾಯೆ ರಟ್ಟಾದಿನ 
ಒಂಜಿ ಬಾಣ ಶಲ್ಯನ ತಿಗಲೆದ ಸೀಸಕವಚೊನ್‌ ನುರ್ತೊಂದು ಉಳಮೆಯಿಟ್‌ ಕಂತ್‌ದ್‌ ಬೆರಿಟ್‌ ಬತ್ತ್‌ಂಡ್‌! 
ಅಬ್ಬಬ್ಬ! ನೆತ್ತೆದ್ದ ದಾರೆ ದೊರಿಂಡ್‌! ರಥೊಟಿತ್ತಿನ ಶಲ್ಕ ಪ್ರಳಯಕಾಲೊದ ಬಿರ್ಬ್‌ದ ಗಾಳಿಗ್‌ ತಿಕ್ಕಿನ ಪರ್ವತೊದಲೆಕ 
ಉಂತಿನವುಲೇ ಕುಂಬರೈೆ! ಕಣ್ಣ್‌ ಮುಚ್ಚಿದ್‌ ಬೂರ್ಬಿನಯಗ್‌ ಸೊಯ ಇಜ್ಜಂದಿಲೆಕ ಆಂಡ್‌. ಆಂಡ ಒಂಜೇ 
ಗಳಿಗೆ ಅಂಚ। ಬೊಕ್ಕ ಎಂಚನಾ ಸುದಾರ್ತೊಂದು ಕಣ್ಣ್‌ ಜತ್‌ದ್‌ ಅಂಚಿಂಚಿ ತೂಪೆ! ತನ ಮೆಯಿಟ್‌ ನಾಟ್‌ದುಂತುದಿನ 
ಬಾಣೊಲೆನ್‌ ಒಯ್ರ್‌ ದೆತ್ತ್‌ದ್‌ ಗಾಯೊಲೆಗ್‌ ಮರ್ಟ್‌ ಪೂಜೊನುವೆ. ನೆತ್ತೆರ್‌ನ್‌ ದೆಕ್ಕ್‌ ದೆಕ್ಸ್‌ದ್‌ ಒರೆಸೊಣುವೆ! 
ಹೊಸ ತುತ್ತೈತೊಲೆನ್‌ ಪಾಡೊಂದು, ತಂಬುಲ ತಿನೊ೦ದು. ಮೋನೆ ಅರ್ಲಾವೊ೦ದೇ ಯುದ್ಧೊಗು ಉಂತುವೆ| 
ತಾನ್‌ ಪೆಟ್ಟ್‌ಡ್‌ ನುರಿದಿನಪಗ ಧರ್ಮರಾಯಗ್‌ ಸ೦ತೋಸು ಆಂಡೊಡೊ? ಇಂಚದ ಅಲಚನೆ ಬತ್ತ್‌ಂಡಲ 
ಯುದ್ಧೊಡು ಜಯ ಅಪಜಯ ಮಾತೆರೆಗ್ಗ ಉಂಡುಂದು ಸಮದಾನ ಮಲ್ತೊಂದು. ಧರ್ಮರಾಯಗ್‌ ತನ 
ಬಾಣೊಡು ಗಾಯ ಮಲುವೆ. 


ಶಲ್ಯನ ಪಗರಿ ಪಾರಾವುನ ಬಗೆನೇ ಇಸ್ಮಯದವು! ಬಾಣೊಲು ಚುಟಿತವು. ಅಂಚ ಧರ್ಮರಾಯಗ್‌ 
ತಡೆತೊನೆರೆಗಾಯಿಜಿ. ಅಯನ ಕವಚೊಲ ದರೀಂಡ್‌! ಎಣ್ಮ ಬಾಣೊಲು ಒರಾನೆ ತಿಗಲೆಗ್‌ ನಾಟ್‌ಂಡ್‌! 

ಗರುಡನ ಕುಡಪುಗು ಸರ್ಪೊದ ಜಿಡೆ ಉಡೆವುಲೆಕ ತಿಗಲೆಡ್‌ ಗಾಯೊಲಾಯ. ಅಯಗ್‌ ಯುದ್ಧೊದ ಆಸೆ 
ಕಡ್ಕುನಗನೇ ಮತಿಲ ತತ್ತ್‌ ಪೋಂಡು! ಕೌರವಸೇನೆಗ್‌ ಬಾರೀ ಸಂತೋಸು! “ಪಾಂಡವ ದೊರೆ ಬೂರೈ! 
ಕೌರವ ದೊರೆ ಗೆಂದಿಯೆ!” ಇಂಚ ಕಲ್ಫ್‌ದೇ ಪಣೊಂಡೆರ್‌. ನನ ಚಿಂತೆ ಇಜ್ಜಿಂದ್‌ ನಲ್ತೆರ್‌! ಶಲ್ಯಗ್‌ ಸಾದನೆದ 
ಆನಂದ. “ಅಯ್ಯೋ! ಪಾಪ ಪಾಂಡೆವೆರ್‌ ದುಕ್ಕೊದ ಕಡಲ್ಡ್‌ ಮುರ್ಕಿಯೆರತ್ತ? ಆ ಭೀಮಾರ್ಜುನೆರೆಗ್‌ ದಮ್ಮು 
ಮಿನಿ ಒರಿದ್‌೦ಡ ಕುಡ ಕದನೊಗು ದುಂಬಾವಡ್‌” ಪಣ್ಣ್‌ ಲೆತ್ತ್‌ ಪಂಡೆಲ. 


೦ 
ಆಂಡ ಯುದ್ಧೊದ ನಡೆ ನಮ ಎಣ್ಣುನ೦ಚ ಉಪ್ಪುಜಿ. ಧರ್ಮರಾಯೆ ಒಂಜೇ ಚಣೊಟು ಎಚ್ಚರಾಯೆ. 
ಸೇವೆದಕುಲು ಗಾಯೊಲೆಗ್‌ ಮರ್ಟ್‌ ಪೂಜಿಯೆರ್‌. ಧರ್ಮರಾಯೆಲಾ ಪೊಸ ತುತ್ತೈತೊಲೆನ್‌ ಪಾಡೊಂದು 
ಪೊಸ ಚಯ್ತನೊಡು ಯುದ್ಧೊಗು ಸಜ್ಜಾಪೆ! ಅಯನ್‌ ಅಂಚ ತೂಯಿನ ಶಲ್ಕ ಇಂಚ ಪಣ್ಣೆ! 


“ಹಾ! ಧರ್ಮರಾಯಾ! ನಿನ ಭೀಮಾರ್ಜುನೆರ್‌ ನಿನ ಸಕಾಯೊಗು ಬತ್ತ್‌ಜೆರತ್ತಾ? ನನ ನಿಕ್ಕ್‌ ಯುದ್ಧ 
ದಾಯೆಗ್‌? ಪೋವಡ್‌! ನಿಕ್ಕ್‌ ಬಿರುಬರವುದ ಗೇನ ಆತೆಕಾತೆ! ಇತ್ತೆ ಯಾನ್‌ ಬುಡೊಂದುಪುನೆತ ಬಗೆ 
ತೂಲ. ಈ ಪೆಟ್ಸ್‌ಲೆನ್‌ ತಡೆತೊನುಲ” ಪಣೊಂದು ಎಕ್ಕಿ ಪಗರಿಲೆನ್‌ ಒರಾನೆ ಬುಡ್ಬು ಧ್ವಜ, ರಥ, ಕುದುರೆ, 
ಸಾರಥಿ ಮಾತೆನ್ಷ ಒಟ್ಟುಡೆ ಹಾಕುವೆ! ನೆತ್ತೆರ್‌ ರಟ್ಟುನೆನ್‌ ತೋಜಾದ್‌, “ಧರ್ಮರಾಯಾ, ಈ ಸನ್ಯಾಸಿಯಾದಿತ್ತಿನಾಯೆ! 
ತಪಸ್ಸ್‌ದ ಸಗ್ನಿ ಇತ್ತಿನಾಯೆ! ನಿನ್ನಂಚಿನಕುಲು ಜಪ, ತಪ, ಮನನ, ಶ್ರವಣ, ನಿಯಮ, ಆಸನ, ಸಮಾಧಿ, 
ಧ್ಯಾನೊಲೆಡ್‌ ಮನ ದೀವೊಡು. ಯುದ್ಧೊದ ಜ೦ಬರ ನಿಕ್ಕ್‌ ದಾಯೆಗ್‌?” 

ಶಲ್ಕ ಪಂಡಿಲೆಕನೇ ಅಯನ ಬಾಣೊಲು ಬಿರ್ದ್‌ದನೆ! ಧರ್ಮರಾಯನ ಬಿರು ಪೊಳಿದ್‌ ಪೋಂಡು! 
ಸಾರಥಿಗ್‌ ಪೆಟ್ಟ್‌ಡ್‌ ಮತಿ ಮಂದ ಆಂಡ್‌! ರಥ ಪೊಡಿಪೊಡಿಯಾಂಡ್‌! ಕುದುರೆಲೆನ ಮೆಯಿನಿಲಿಕ್ಕೆ ಗಾಯೊಲೇ। 
ಪಾಂಡವ ಸೇನೆ ಪೆರ್ಟಿ ಕಟ್‌೦ಡ್‌! ಆಂಡಲಾ ಧರ್ಮರಾಯ ದೈರ ಒರ್ದೊಂದು, ನನೊಂಜಿ ರಥೊತ ವ್ಯವಸ್ಥೆ 
ಮಲ್ಮೊಂದು ಶಲ್ಯಡ ಪೊರುಂಬಿರೆ ಸಜ್ಜಾಯೆನೆ! ಅಯನ್‌ ತೂದು ಸೇನೆಲಾ ಚುರ್ಕಾಂಡ್‌. ದೊರೆ ಧರ್ಮರಾಯೆ 
ಕಂಡಿತ ಗೆಂದುವೆನೆ ಪಣೊಂದು ದುಂಬು ಬತ್ತೆರ್‌. ಧರ್ಮರಾಯನ ಕ್ಷಾತ್ರ ತೇಜಸ್ಟ್‌ ತೂನಗ ದೈರೊಲ ಕೂಡ್ದು 
ಬತ್‌ಂಡ್‌! 


ಧರ್ಮರಾಯೆ, “ಅಯ್ಯಾ, ಮಾದೇಶ! ನಿನನ್‌ ಒರ್ರೊನೆರೆಗ್‌ ಇಡೀ ಕೌರವ ಬಲೊನೇ ಲೆತ್ತೊನುಲ. ಇತ್ತೆ 
ಯಾನ್‌ ಬುಡೊಂದುಪ್ಪುನ ಬಾಣೊನು ನಿನ ಅರ್‌ವತ್ತನ ಕಾನಿಗೆ ಪಂಡ್ಜ್‌ ಎಣ್ಣೊನುಲ. ನಿನ ಕಡೆತಕ್ಷೆನ್‌ ಬೇಗ 
ಬರೈರೆ ಪಣ್ಣ. ಉಂದೆನ್‌ ತಡೆಪೆರೆ ನಿಕ್ಕ್‌ ಆವಂದ್‌” ಇಂಚ ಪಣೊಂದೇ ಧರ್ಮರಾಯೆ ಮುನ್ನೂತೈನ್‌ 
ಬಾಣೊಲೆನ್‌ ಬುಡ್ಬು ಸಾರಥಿ, ಕುದುರೆ, ರಥೊಕುಲೆಗ್‌ ಕೇಡ್‌ ಮಲ್ಪುವೆ! ಕುದುರೆಲ್‌ ಓಡೆ ಪೋಯನ? ರಥ 
ಹೊಡಿ ದೂಲು! ಸಾರಥಿನ ಮಂಡೆದ ಬೊಂಡು ಪೀಂಕ್‌ಂಡ್‌। 


ಶಲ್ಯನ ಕಣ್ಣ್‌ಡ್‌ ಕೋಪೊದ ಕೆಡಿ ರಟ್ಟ್‌ಂಡ್‌. ತನ್ನಕ್ಷೆಗ್‌ ದೈರ ಪಣೊಂದು, ಕತ್ತಿ ಗುರಾಣಿಲೆಡ್‌ ಧರ್ಮರಾಯನ್‌ 
ಹದ ಪತ್ತಿಯೆನೆ! ಸಾರಥಿ ರಥೊನು ಇಚಿತ್ರ ಗತಿಟ್‌ ತಿರ್ಲಾಯಿನೆಟ್‌ ಧರ್ಮರಾಯೆ ಒರಿಯೊಂಡೆ! ಕೋಪೊದ 
ಒಸಯೊಡು ಶಲ್ಕ ಪಾಂಡವ ಸೇನೆನ್ನ ಒಂಜಾತ್‌ ದೊಂಸ ಮಲ್ರೆ! ಅಡ್ಡ ಬತ್ತಿನ ಧೃಷ್ಟದ್ಯುಮ್ನೆ ಪೋಡ್ಕೊಂದು 
ಪಿರ ಬಲ್‌ ಹೋಯಿ! ಸೃ೦ಜಯೆ, ಸಾತ್ಯಕಿ, ಯುಧಾಮನ್ಮ್ಯು, ಉತ್ತಮೌಂಜಸೆರ್‌ ಪಾರ್ಟ್‌ ಪೋದು ಬದ್ಯೊಂಡೆರ್‌! 
ಚತುರಂಗ ಬಲೊಕುಲಾ ಬಾರಿ ನಸ್ತ ಆಂಡ್‌. ನಕುಲ, ಶಿಖಂಡಿಲೆನ್‌ ದಿಕ್ಕ್‌ ತಪ್ಪಾದ್‌ ಧರ್ಮರಾಯನಡೆಗೇ 
ಕಣತ್ತ್‌ ಉ೦ತಾದ್‌, ಧರ್ಮರಾಯನ್‌ ಪಾತೆರೊಡು ಪರ್‌ಂಕುವೆ! 

“ಧರ್ಮರಾಯಾ, ಯೆಂಕ್ಷೆಗ್‌ ಕವಚ ಇಜ್ಜಿ! ರಥ ಇಜ್ಜಿ! ಕತ್ತಿ ಗುರಾಣಿ ಮಾತ್ರ ಉಂಡು! ನಿಕ್ಕ್‌ ಆಪುಂಡುಡ 
ಅವ್ವೆನ್ನ ಕೊಚ್ಚಿದ್‌ ಪಾಡ್ಗ! ನಿನ ಈತೇ ಪೌರಷೊಗು ನಿಕ್ಕ್‌ "ಮಾಮಲ್ಲ ಬಿರುಗಾರೆ' ಬಿರುದು ಕೊರ್ರೆರತ್ತ? ನಿಕ್ಕ್‌ 
ಪೆರಣ ಒರಿತೊನೊಡುಂದು ಆಸೆ ಉಂಡುಡ ಕ್ಷತ್ರಿಯೆರೆಗುಪ್ಪುನ ರಣಪಲಾಯನೊದ ಅವುಕಾಸ ನಿಕ್ಕ್‌ಲ 
ಉಂಡು. ನಿಜವಾದ್‌ಲ ಕಾದುನನೇ ಮುಕ್ಕ ಆಂಡ ತಡ ದಾಯೆಗ್‌? ದುಂಬು ಬಲ್ಲ.” 


ಧರ್ಮರಾಯನ ಪಾಡ್‌ ತೂದು ಕುರುಬಲ ಬಾಕಿದ ಪಾಂಡವೆರೆನ್‌ ಪಾತಕೆರ್‌೦ದ್‌ ಜರೇಂಡ್‌! 
ಧರ್ಮರಾಯಗ್‌ ಅವು ಇಸ್ಟ ಆಯಿಜಿ. ಆಯೆ ರೌಸುಡು ರಾವೊಂದು ಬತ್ತಿಲೆಕ ಬತ್ತ್‌ದ್‌ ಶಲ್ಯನ ಕತ್ತಿನ್‌ ತುಂಡು 
ಮಲ್‌ಲ ಆಂಡ್‌! ಶಲ್ಯಗ್‌ ಉಂದು ಎಣ್ಣಂದಿನನೆ! ಆಯೆ ಭೀಮನಂಚಿ ತಿರ್ಲುವೆ. “ಮಾಮಲ್ಲ ಬೀರೊದ 
ಭೀಮಾ, ಪಾಂಡೆವೆರೆಡ್‌ ಪ್ರಚಂಡಾ, ದಾನ್ನೆ? ಅಣ್ಣೆರೆಗ್‌ ದೊರೆ ಪಟ್ಟೊದ ಆಸೆಡುಲ್ಲನ? ಆವಡ್‌. ಎಡ್ಡೆ ಆಸೆಡೇ 
ಉಲ್ಲ” ಇಂಚ ಜರೆದ್‌, ಪೊಸ ರಥೊಟು ಕುಲ್ಲೊಂದು ಕೌರವನಡೆಗ್‌ ಬತ್ತ್‌ದ್‌ ಆಯಗ್‌ ದೈರೊದ ಪಾತೆರ 

“ಅಯ್ಯಾ ಕೌರವಾ, ಪೃಥೆನ ಜೋಕುಲು ಪಾಂಡೆವೆರ್ನವು ಪೊಕ್ಕಡೆದ ಪರಾಕ್ರಮ! ನಿಕ್ಕ್‌ ದ್ರೋಣೆ, ಕರ್ಣಿ 
ಮೊಕಲ್ಲ ಮರಣೊದ ದುಕ್ಕ ಕಮ್ಮಿ ಆಪಿಲೆಕ ಇತ್ತೆ ಆ ಪಾಂಡು ಮಗನ್‌ ಮುಗಿಪುವೆ!” ಇಂಚ ಪಣೊಂದು, 
ಅಂಚಿಡ್ಸ್‌ ಧರ್ಮರಾಯನ್ಹಾ ಜರೆವೆ! ಧರ್ಮರಾಯೆ ಇತ್ತಿನಡೆಗೇ ಪೋದು ಎದ್ರ್‌ಬದ್ರ್‌ ಆದ್‌ ಉಂತುವೆ! 
ಒಂಜೇ ರಬಸೊಡು ಪಗರಿ ರಟ್ಟಾದ್‌, ಕದನ ಗೆಂದುನ ರಖಾಪು ತೋಜಾವೆ! 


ಧೃತರಾಷ್ಟ್ರಾ ಶಲ್ಕ-ಧರ್ಮರಾಯನಕಲ್ಲ ಯುದ್ಧೊಲ ಕರ್ಣಾರ್ಜುನೆರೆ ಯುದ್ದೊದಂಚನೇ ದುಂಬರಿಂಡ್‌! 
ಇರ್ವೆರ್ಲಾ ಸರಿಸಮತಕುಲೇ. ಸಮಬಲೊಟೇ ಕಾದಿಯೆರ್‌! ಆ೦ಡಲಾ ಧೃತರಾಷ್ಟ್ರಾ ಒಂಜಿ ಪಾತೆರ ಪಣ್ಣೆ ನಿನ 
ಕೌರವ ಬಲೊಕು ದೈವಬಲ ಇಜ್ಜತ್ತ? ಪಾಂಡವೆರೆಗ್‌ ಶ್ರೀಕೃಷ್ಣನ ಅನುಗ್ರಹ ತಿಕ್ಕೊಂದೇ ಉಂಡತ್ತ? ಇತ್ತೆಲಾ 
ಅವ್ವೇ ಆವೊಂದುಂಡು! ಶ್ರೀಕೃಷ್ಣೆ ಧರ್ಮರಾಯನ್‌ ಲೆತ್ಕ್‌ದ್‌ ಗುಟ್ಟುಡು ಪಣ್ಣೆ. 


“ಧರ್ಮರಾಯಾ, ನಿನ ಬತ್ತಳಿಕೆಡ್‌ “ಶಕ್ತ್ಯಾಯುಧ' ಉಂಡತ್ತಾ? ಅವ್ವೆನ್‌ ಪ್ರಯೋಗ ಮಲ್ಪುನ ಕಾಲ 
ಬಯ್ಬ್‌ಂಡ್‌!” 


ಧರ್ಮರಾಯಗ್‌ ಕೃಷ್ಣನ ಪಾತೆರ ಒಪ್ಪಿಗೆ ಆಂಡ್‌! 


ಯುದ್ಧ ದುಂಬರಿತೊಂದೇ ಧರ್ಮರಾಯೆ ತನಡುಪ್ಪುನ ದಿವ್ಯ ಶಕ್ತ್ಯಾಯುಧೊನು ದೆಪ್ಪುವೆ. ಅವ್ವೊಂಜಿ 
ಮಹಾ ಆಯುಧೊನೆ! ಅಯಿಟ್‌ ಬಂಗಾರ ಗೀಟ್‌, ದನಿಮನಿತ ಗಂಟೆ, ಎಣ್ಣೆ ಲೇಪೊದ ಕಾಂತಿ, ಕೆ೦ಪು ಗರಿ, 
ಪರ್ರೆದ ಬಾಯಿ, ಮಲ್ಲ ಗೊಂಡೆ ಇತ್ತ್‌ಂಡ್‌! ಅವು ಪಗೆನಯನ ಪುಗೆ ತೂವೆರೆ ಕಾತೊ೦ದಿತ್ತ್‌ಂಡ್‌! ಧರ್ಮರಾಯೆ 
ಆ ಶಕ್ತಿ ಆಯುಧೊನು ಶಲ್ಯನ ಮಿತ್ತ್‌ ಪ್ರಯೋಗ ಮಲ್ಟುವೆ! ಅವೆನ್‌ ತಡೆಪೆರೆ ಶಲ್ಕ ಬುಡ್ತಿನ ಬಾಣೊಲು 
ಅಪಗನೇ ಪೊತ್ತುದು ಬೊನ್ನೆ ಆಂಡ್‌! ಉರಿ ಜಾಲೆ ಎಚ್ಚಾವೊ೦ಡಿನ ಶಕ್ತ್ಯಾಯುಧ ಕೌರವ ಸೇನಾಪತಿ ಶಲ್ಯನ 
ತಿಗಲೆಗ್‌ ಕೊಲ್ಲುಂಡು! ಶಲೈ ನೆತ್ತೆರ್‌ ಕಕ್ಕೊಂದು ಧಡಾಲ ಬೂಮಿಗ್‌ ಬೂರೈ ನೆತ್ತೆರ್ದ ದಾರೆ ಪರತ್‌೦ಡ್‌. ಶಲ್ಕನ 
ಪೆರಣ ಪಾರ್ಟ್‌ ಪೋಂಡು! ಕೌರವದಳೊಟು ಬೊಬ್ಬೆನೇ ಬೊಬ್ಬೆ 


ಸೇನಾಪತಿ ಶಲ್ಕ ಸೈತ್‌ ನಿಲಟ್‌ ಬೂರೆ. ಕರ್ಣೆ, ದ್ರೋಣೆರ್ನ ಸಾಲ್‌ಗ್‌ ಶಲೈ ಸೇರೊಂಡಿನೆನ್‌ ತೂದು 
ಕೌರವ ಸೇನೆ ದುಕ್ಕೊದ ಕಡಲ್ಲ್‌ ಮುರ್ಕುಂಡು. “ನನ ನಮ ಕಡೆಟ್‌ ಯುದ್ಧ ಬೀರೆರ್‌ ಯೇರುಲ್ಲೆರ್‌?” ಪಣ್ಣಿನ 
ಪ್ರಶ್ನೆಲ ಬುಳೆವೊಂದಿತ್ತ್‌ಂಡ್‌! ಆಂಡ ಅಲನೇ ಇತ್ತಿನ ಶಲ್ಯನ ಮೆಗ್ಗೈ ಅಬ್ಬರ ಮಲ್ಲೊಂದು ಧರ್ಮರಾಯನ 

ಎದ್ರ್‌ಗ್‌ ಬತ್ತ್‌ದ್‌ ಪರಯನ ಮರಣೊದ ಪ್ರತೀಕಾರೊಗಾದ್‌ ಪೊರುಂಬುವೆ. ಆಂಡ ಧರ್ಮರಾಯೆ ಅಯನ್ನಾ 
ಪರಯನ ಮರಣೊದ ಸಾದಿಡೇ ಕಡಪುಡ್ಡೆ! ಅಯಿಡ್ಜ್‌ ಬೊಕ್ಕ ಸೋಡ್‌ಪಾಡ್‌ದ ಅ೦ಗಲಪ್ಪುಡು ದುಂಬು 
ಬತ್ತಿನ ಸಾಳ್ವ ರಾಜಗ್‌ಲಾ ಅವ್ವೇ ಗತಿ ಆಂಡ್‌! 


ಮಾದ್ರಪತಿ ಶಲ್ಯನ ಮರಣೊಡ್ಡಾವರ ಕೌರವಗ್‌ ಗತಿ ಸೆಟ್ಟ್‌ದಿಲೆಕನೇ ಅನ್ನವೊ ಆಂಡ್‌! ಸಂಕಡದೊಟ್ಟುಗು 
ಕೋಪ ಕೂಡೊಂಡಿನ ಒಸಯೊಡು ತನ ಸೇನೆನ್‌ ಒಟ್ಟು ಮಲ್ತೊಂದು ಪಾಂಡೆವೆರೆ ಮಿತ್ತ್‌ ಯುದ್ಧೊಗು 
ಪೋಯೆ! ಎದುರು ಬತ್ತಿನಕ್ಷೆನ್‌ ಬಾಯಿಗ್‌ ಬತ್ತಿಲೆಕ ಜರೆಯೆ. ಧೃಷ್ಟದ್ಯುಮ್ನನ್‌ ಪೊಡಿಕುಟ್ಟಿಯೆ! ಉಪಪಾಂಡೆವೆರೆನ್‌ 
ಸೋಲ್ಲಾವೆ! ಧರ್ಮರಾಯನ್‌ ಪಿರ ಗಿಡಪ್ಪುವೆ! ಪಗೆನಕ್ಷೆನ್‌ ಪೊಡಿರಟ್ಟಾವುನ ಆಯನ ರೌಸುನು ತೂದು 
ಶೀಕೃಷ್ಣೆ “ಅರ್ಜುನಾ, ನಮ್ಮ ಸೇನೆದ ಪಾಡ್‌ ಹಾಳಾವೊ೦ದು೦ಡು. ದುರ್ಯೊಧನನ ಪ್ರತಾಪ ಮೆ೦ಚೊದುಂಡು. 
ಆಯೆ ಮಾತೆರೆನ್ಲಾ ಜರೆವೊ೦ದು ಯುದ್ಧೊಗು ಲೆತ್ತೊಂದುಲ್ಲೆ! ಅಯನ್‌ ತಡೆಪಂದೆ ಬಗೆ ಇಜ್ಜಿ. ಪಾರ್ಥಾ, 
ಪತ್ತ್‌ಲ ಧನುಸ್ಸು. ಯುದ್ಧೊಗು ಸುರುಕೊದ್ಬ.” 


ಕೃಷ್ಣೆ ಪಂಡಿನೆಕ್‌ ಅರ್ಜುನೆ ಒಪ್ಕಂದೆ ಉಪ್ಪುವೆನ? ಗಾಂಡೀವ ಪತ್‌ದ್‌ ಸಜ್ಜಾಯೆನೆ! 





ವೈಶಂಪಾಯನ ಸರೋವರೊಟ್ಟು 


ಸ೦ಜಯೆ, ಕೌರವಗ್‌ ದಾನೆ ಆಂಡ್‌ಂದ್‌ ತೆರಿಯೆರೆಗಾದ್‌ ಧೃತರಾಷ್ಟನ್‌ ಬುಡ್ಡು ಕುರುಕ್ಷೇತ್ರ ರಣರಂಗೊಗು 
ಬರೆ. ಅಲ್ಪ ಅಯಗ್‌ ಆಪೊತ್ತು ಕಾತೊಂದಿತ್ತ್‌ಂಡ್‌. ದಾದ ಪಂಡ ಧೃಷ್ಟದ್ಯುಮ್ನೆ ಆಯನ್‌ ಕೆರೊಡುಂದು 
ಸಾತ್ಯಕಿಡ ಪಣ್ಣಿತ್ತೆ! ಕಾರಣ ಕುರುಡೆ ಧೃತರಾಷ್ಟಗ್‌ ರಣವಾರ್ತೆ ಪಣೊಂದುಪುನ ಸಂಜಯೆ ಕೌರವ ಕಡೆತ್ತಾಯೆನೇ 
ಪಣ್ಣಿನ ಅಂದಾಜಿ ಧೃಷ್ಟದ್ಯುಮ್ನನವು. ಸಾತ್ಯಕಿ ಸಂಜಯನ್‌ ಕೆರ್ಕೆರೆ ತೂಯೆಲ. ಆಂಡ ಆ ಕೊಲೆನ್‌ ವ್ಯಾಸೆರ್‌ 
ಬತ್ತ್‌ ತಡೆತೆರ್‌. “ಆಹಾ! ಸಾತ್ಯಕೀ ಯೆಂಚಿತ್ತಿ ಬೇಲೆಗ್‌ ಪಿದಾಡ? ಈ ಸಂಜಯೆ ಯೆನ ಶಿಷ್ಯೆ ಆಯನ್‌ 
ದಾಯೆಗ್‌ ಕೆರೈರೆ ದುಂಬಾಯ?” ಕೇಣ್ಟ್‌ ಅಯನ ಆಯುಧೊನು ಒಯ್ತ್‌ ದೆತ್ತೊಂಡೆರ್‌! ಸಾತ್ಯಕಿಗ್‌ ತನ ತಪ್ಪು 
ತೆರಿಂಡ್‌. “ದೇವಾ, ಈ ಸಂಜಯ ಈರೆನ ಶಿಷ್ಕೆಂದ್‌ ಯೆಂಕ್‌ ಗೊತ್ತಿತ್ತಿಜಿ. ಧೃಷ್ಟದ್ಯುಮ್ನ ಪಂಡಿನೆಕ್‌ ಕೆರೈರೆ 
ಪ್ರಯತ್ನ ಮಲ್ರಿನಿ. ಕೃಷ್ಣನ ಆಜೆ. ಯೆಂಕ್‌ ಮಾಪು ಮಲ್ಪುಲೆ” ಪಣ್ಣ್‌ ದುಕ್ಕಿದ್‌ ನಟ್ಟೊಂಡೆ. 

ವ್ಯಾಸೆರ್‌ ಸಂಜಯನ್‌ ದೈರೊದ ನುಡಿಟ್‌ ದಂಬಡಿತ್‌ದ್‌ ಬದರಿಕಾ ಆಶ್ರಮೊಗು ಪಿದಾಡಿಯೆರ್‌! 


ಸಂಜಯೆ ಒರಿಯೆ ಕೌರವನ್‌ ನಾಡೊಂದು ಪಿದಾಡಿಯೆ! ತೂನಗ, ಆ ಜನಮಾನಿಲ್‌ ಇಜ್ಜಂದಿನ ಜಾಗೆಡ್‌ 
ಯೇರಾ ಒರಿ ನಡತೊ೦ದು ಪೋವೊಂದುಲ್ಲೆ! ಆಯೆ ಸೀದಾ ನಡತೊಂದಿಜ್ಜೆ. ರಣ ರಂಗೊಡು ನಡಪುನ 
ಅಯನ ಕಾರ್‌ಗ್‌ ರಣೊಟು ಪುಣ ಆತಿನಕ್ಷೆನ ಕರ್‌ ಅಡ್ಡಿ ಆವೊ೦ದು೦ಡು. ಕುರಿಯೊಂದುಪ್ಪುನ ಮಾಸ, ಮಜ್ಜೆ 
ಬೊಂಡುದ ನಿಗ್ರೊಡು ಕಾರ್‌ ಜಾರೊಂದುಂಡು. ಆನೆದ ರಾಸಿಡ್‌ ಮಿತ್ತೆರೊ೦ದು ಜತ್ತೊಂದು, ನೆತ್ತೆರ್ದ ಗುಂಡಿಲೆಡ್‌ 
ಬೂರ್ತು, ಲಕ್ಕೊಂದು ಬಾರೀ ಬಂಗೊಡು ದುಂಬು ಪೋವೊಂದುಲ್ಲೆ! ಸಾದಿಡ್‌ ಬೂರೊಂದಿನ, ಎಕ್ಕ್‌ ತೆಕ್ಕಂದೆ 
ಜೂವ ಮರ್ಕೊಡು ಪಂದೊಂದುಪುನ ಸೈನಿಕೆರೆಗ್‌ ತನ ಗದೆಟ್‌ ಹಾಕ್‌ದ್‌ ಅಂಚಿಗೇ ಸಂದುಲೆಕ ಮಲ್ಪುವೆ. ತನ 
ಬೇಲೆಗ್‌ ತಾನೇ ಪಸಿತಾಪೊಡು ಸೇಂಕುವೆ! ಅಲ್ಲಲ್ಲ ತೋಜುನ ಕಕ್ಕೆ ಕುದ್ವೆ, ರಣಗಿಡಿಕ್ಷೆಗ ಇಂಬ್ಯೆ ಗದೆ 
ಬೀಜಾವೆ. ಆಂಡ ಅವು ಪನಿ ಪಂದುಜ! ಪುಣ ತಿನಿನ ಪಿಶಾಚಿ, ಭೂತ, ಬೇತಾಳ ಪುಂಡುನು ತೂವೊಂದು 
ಉಂತುವೆ! ಬೊಕ್ಕ ಪುಣ ಕುರಿಯುನ ಮೂರಿ ತಡೆತೊನೆರೆಗಾವಂದೆ, ಉಸುರು ಕಟ್ಟೊಂದು, ದುಂಬು ಪೋಪೆ! 
ತುಂಡು ನಂಡ್‌ ಆಯುಧೊಲೆನ ಮಿತ್ತ್‌ ಎಚ್ಚರೊಡೇ ಕಾರ್‌ ದೀವೊಂದು ನಡಪುನಗ ತನ ದುರ್ವಿಧಿಕ್‌ 
ನೆರೊಂದಿತ್ತೆ. ಭೂತ ಭೇತಾಳೊನು ತೂದು, ಪಾಂಡವೆರಿಣ್ಣಿನ ಬೆರ್ನೆಡ್‌ ಅಳ್ಕ್‌ದ್‌ ಬೂರೊಂದುಲ ಇತ್ತೆ. 


ಸಂಜಯೆ ಆಯನ ನಡೆನೇ ತೂವೊಂದುಪುವೆ! ಆಯೆ ಕೌರವನ೦ಚನೇ ತೋಜೊಂದುಲ್ಲೆ! ಗದೆ ಮಾತ್ರ 
ಪುಗ್ಗೆಲ್‌ಡುಂಡು. ರಾಜಗುರ್ದುಗಾಪಿನ ಛತ್ರಚಾಮರೊಲು ತೋಜೊಂದಿಜ್ಜಿ! ಇಂಬೈೆ ರಾಜೆನಇ? ಇಜ್ಯಾಂಡ 
ಸೇವೆದಾಯೆನ? ಗೊತ್ತಾವಂದೆ ಸಂಜಯೆ ಆಯನ ಕಯ್ತಲ್‌ ಪೋದೇ ಗುರ್ತ ಪತ್ತುವೆ! ಬೊಕ್ಕ, “ಕೌರವಾ, 
ದಾದ ಉಂದು? ನಿನ್ನ ನಯ್ಮನೆದ ಉಡಲ್‌ಗ್‌ ಈ ಉಗನಿಗ್ರ ರಣ ಮಸಣೊಡು ಸುತ್ತುನಂಚಿನ ದುರ್ಗತಿ 
ಬತ್ತ್‌ಂಡತ್ತ? ಈ ಒರಿಯೆ ದಾಯೆಗಿಂಚ ನಡತೊಂದುಲ್ಲ? ನಿನ ಇಡೆಪುಡೆತ್ತ ಸೇವೆದಕ್ಷೆನ್‌ ಓಲು ಬುಡ್ಡು 
ಬಯ್ದ? ಉಂದು ಮಾತ ಸಾರ್ವಭೌಮಚಕ್ರವರ್ತಿಗ್‌ ಪೆರೈದ ಸಂಗತಿಯ? ನಿನ ಪತ್ತೊಂಜಿ ಅಕ್ಷೋಹಿಣಿ 
ಸೇನೆದ ಸರ್ವ ನಾಯಕತ್ವ ಓಡೆಪೋಂಡು?9 ಆನೆ ಕುದುರೆ ರಥೊಕುಲು ಓಡೆಪೋಂಡು? ಒರಿಯೆ ದಾಯೆಗ್‌ 

ರಣರಂಗೊಡು ಸುತ್ತೊಂದುಲ್ಲ? ನಿನ ಪೌರುಷೊದ ಅಬ್ಬರ ದಾದ ಆಂಡ್‌? ದರ್ಲೊದ ನಡಕೆಗ್‌ ದಾನೆ 
ಆಂಡ್‌? ಈ ಸೋಲುದ ಗತಿ ದಾದೆಕ್‌ ಬತ್ತ್‌ಂಡ್‌?) ಪೋವಡ್‌, ನಿನ್ನಾಕುಲು ಮಾತ ಓಡೆಗ್‌ ಪೋಯೆರ್‌? 
ಪರಶುರಾಮೆರೆನೇ ಗೆಂದುನಂಚದ ಭೀಷ್ಮೆರ್‌, ಪಾಂಡವ ಪಕ್ಷೊದ ಮಹಾರಥಿಕೆರೆನೇ ಮರತ್ತ್‌ ಪಾಡ್ನಿನ ದ್ರೋಣೆರ್‌, 
ಪಾರ್ಥನ ತರೆನೇ ಕಡ್ಟ್ಯರೆ ಪಿದಾಡ್ಬಿನ ಕರ್ಣೆ... ಇಂಚಿತ್ತಿ ಸಾದಕೆರೆನ್‌ ಕಳೆವೊ೦ದು, ಅಕೇರಿಡ್‌ ಈ ಒರಿಯೆ 
ಇಂಚ ಬಲಿಬರೊಂದುಲ್ಲನ? ನಿನ ಪಗೆನಕುಲು ಪಾ೦ಡವೆರ್‌ ಐವೆರ್ದ ಬದ್‌ಕ್‌ದೆರ್‌! ಕೌರವೆರೆಡ್‌ ಈ ಒರಿಯೇ 
ಒರಿಯೊಂದ! ನಿನ ಜೋಕುಲುಲಾ ಯಮಲೋಕೊಗೇ ಸಂದಿಯೆರ್‌.. 


ಅಯ್ಯಾ, ಕೌರವಾ, ಉಂದು ಮಾತಾ ಆಯಿನಿ ದಾಯೆಗ್‌ ಗೊತ್ತುಂಡ? ದೈವೊನು ದಂಟ್‌ದ್‌ ನಡತಿನೆಟೇ 
ನಿಕ್ಕ್‌ ಇಂಚಿತ್ತಿ ಗತಿ ಬತ್ತಿನಿ. ನಿಕ್ಕ್‌ ಯಾನ್‌ ದಾದಂದ್‌ ಪಣೊಲಿ? ನಿನ ಅಮ್ಮೆರ್‌ ಧೃತರಾಷ್ಟ್ರನಡೆಗ್‌ ಪೋದು 
ಯಾನ್‌ ದಾದಂದ್‌ ಪಣ್ಣಿನಿ? ನಿನ ಮಗೆ ಕೌರವೆ ಗೆಂದ್‌ದೆ ಪಣ್ಣ?! ಸೋತುದು ತರೆದೆಂಗಾವೊಂದುಲ್ಲೆ ಪಣ್ಣ? 
ನಿನ ಅಪ್ಪೆಗ್‌, ನಿನ ರಾಣಿಯೆರೆಗ್‌ ದಾನೆಂದ್‌ ಪಣ್ಣಿನಿ? 


ಗಾಂಧಾರಿ ಯೆನಡ ಕೇಣುವಲ್‌! “ಸ೦ಜಯಾ, ಯೇರ್‌ ಒರಿದೆರ್‌? ಯೇರ್‌ ಸೈತೆರ್‌? ದಾದ ಸಂಗತಿ? 
ಶಕುನಿ ಯುದ್ಧೊಡು ದಾನೆ ಮಲ್ಲೆ?” ಇಂಚ ಕೇಣ್ಣಗ ಯಾನ್‌ ದಾನೆಂದ್‌ ಪಣೊಲಿ ಕೌರವಾ? ಧರ್ಮರಾಯನ 
ಪಟ್ಟದ ರಾಣಿ ದ್ರೌಪದಿನ್‌ ಸಭೆಕ್‌ ಒಯ್ತ್‌ ಕಣಪಾದ್‌, ಮಾನದ ಮದೆ ದೆಪ್ಪಾವೆರೆ ತೂಯ. ಅಲೆನ್‌ ತೊತ್ತು 
ಪೊಣ್ಣುಂದು ಅಪಮಾನ ಮಲ್‌ದ! ಶೀಕೃಷ್ಣೆ ಬತ್ತ್‌ದ್‌ “ಐನ್‌ ಗ್ರಾಮೊಲೆನ್‌ ಪಾಂಡೆವೆರೆಗ್‌ ಕೊರ್ದ” ಪಣ್ಣ್‌ 
ಕೇಣ್ಣಗ ಆಯಗೇ ಬೊಡ್ಡಾವಂದಿನ ಪಾತೆರ ಪಣ್ತ. ಯುದ್ಧೊನೇ ಆವಡ್‌ಂದ್‌ ಚಲ ಪತ್ತಿಯ! ಇತ್ತೆ ಯುದ್ದೊಡು 
ನಿನ ಅಂದ್‌ಬ೦ದುಲು ಮಾತೆರ್ಲಾ ಸೈತ್‌ದ್‌, ನಿನ ನಿರೆಲ್‌ ಮಾತ್ರ ಒರಿದ್‌೦ಡ್‌ ಆತೆ” 


ಕೌರವಗ್‌ ಅಂದ್‌ ಪಣ್ಣಿಲೆಕ ಆಂಡೊಡೊ9? ಸಂಜಯಡ ಇಂಚ ಪಣ್ಣೆ! 


“ಸಂಜಯಾ ಯೆಂಕ್ಷೆನ ಪೂರ್ವಪುಣ್ಯೊದ ಬುಳೆತ್ತ ಕಂಡ ಉಣ್ಣುದು ಪೋತಿನೆನ್‌ ಇತ್ತೆ ಪಣೊಂದು 
ಪ್ರೇಜನ ಇಜ್ಜಿ. ಭುಜಪದ್ದೆಯಿಡ್ಜ್‌ ವಿಜಯಲಕ್ಷ್ಮಿ ಜಾರ್ಸ್‌ ಪೋತಿನೆನ್‌ ಪಣೊಂಡ ದಾನೆ ಸುಕ? ನನೊಂಜಿ 
ಸಂಗತಿ, ವಿಧಿ ಯೆಂಕ್ಷೆನ ಹಣೆಬರವುನು ತಿರ್ಲಮುರ್ಗ ಬರೇದಿತ್ತ್‌ಂಡ ದಾನೆ ಮಲ್ಲೊಲಿ?” 

ಇಂಚ ಪಣೊಂದತ್ತಿಲೆಕನೇ ಕೌರವೆ ಒರಾನೆ ಗರ್ವೊಡು ಗಗ್ಗೆಲೈ! 


“ಅಯ್ಯಾ ಸ೦ಜಯಾ, ಪೊಕ್ಕಡೆ ಪಾತೆರ್ಟ್‌ ಪ್ರೇಜನ ಇಜ್ಜಿ. ನಡತ್ತ್‌ ಪೋಯಿನೆನ್‌ ಪಂಡ್‌ದ್‌ ಈ ಯೆನನ್‌ 
ಜರೆವುನು ಬೊಡ್ಡಿ. ಆ ಭೀಮೆ ಯೆನ ಮೆಗ್ಯನ್‌ ಬಗ್‌ತ್‌ದ್‌ ತಿನೊಂದು ಆರಿಗೆ ಬುಡ್ಡೆತ್ತಾ? ಆ ದುಸ್ಪನ ಬ೦ಜಿಡ್ಜ್‌ 
ಯೆನ ಮೆಗ್ಯನ್‌ ಪಿದಾಯಿ ಒಯ್‌ದ್‌ ದೆತ್ತ್‌ಜಿಡ ಕೇಣ್ಣ! ಯೆನ ಆ ಸಾದನೆನ್‌ ಈಯೇ ತೂಲ! ಆತೇ ಅತ್ತ್‌! 
ಅರ್ಜುನನ ಬಂಜಿನ್‌ ಸಿಗ್ನ್‌ದ್‌ ಕರ್ಣನ್‌, ಧರ್ಮರಾಯನ್‌ ಸಿಗ್‌ದ್‌ ಶಲ್ಕನ್‌, ನಕುಲಸಹದೇವನಕ್ಷೆಡ್ಜ್‌ ಶಕುನಿ, 
ಉಲೂಕೆರೆನ್‌. ಪಿದಾಯಿ ದೆತ್ತ್‌ದೇ ಬುಡೆ! ಪಾಂಡವೆರ್‌ ಮಾತೆರ್ಲಾ ಯುದ್ದೊಗು ಬರಡ್‌! ಬೋಡಾಂಡ 
ಶ್ರೀಕೃಷ್ಣೆನೇ ಆಕ್ಷೆನ್‌ ಕಾತೊನ್ನೆರೆ ಬರಡ್‌. ಯಾನ್‌ ತೂವೊನುವೆ. ಯೆನ ಪೊರುಂಬಾಟೊದ ಪೊರ್ಲುನು ಈ 
ತೂವೊಂದುಪ್ಪುಲ! ಅಗ್ನಿಗ್‌, ಸೂರ್ಯಗ್‌ ಕತ್ತಲೆ ಕಳೆವೆರೆಗ್‌ ಬೇತೆಕ್ಷೆನ ಸಾಯ ಬೊಡ್ಡತ್ತ? ಅಂಚ ಯೆನಡ ಈ 
ಗದೆ ಉಪ್ಪುನಗ ಕುಂತಿನ ಜೋಕ್ಷೆಗ್‌ ಪೋಡ್ಯುನ ಪ್ರಶ್ನೆನೇ ಇಜ್ಜಿ. ಸಂಜಯಾ, ಈ ಮನಸ್ಸ್‌ಡೇ ಎಣ್ಣೊಂದುಪ್ಪೆರೆ 
ಯಾವು. ಸೇನಾಧಿಪತಿಲ್‌ ಬೂರೈರ್‌. ನಾಯಕೆರ್‌, ಸೈನಿಕೆರ್‌ ಮಾತ ತೀರೈರ್‌. ನನ ಒರಿದಿನಿ ಯಾನ್‌ ಒರಿಯೇ 
ಪಣ್ಣ್‌! ಆಂಡ ಒಂಜಿ, ಯಾನ್‌ ಒರಿಯೆನೇ ಯೇರ್ನ ಸಾಯ ಬಯಕಂದೆ ಪೊರುಂಬುವೆ. ಇಜ್ಞಾಂಡ ಯಾನ್‌ 
ಅಮ್ಮೆರೆಗ್‌ ಪುಟುದಿನ ಮಗೆನೇ ಅತ್ತ್‌! 

ಸಂಜಯಾ, ಯೆನ ಕೋಪ ನನೊಲ ತೆಕ್ಕುಜಿ. ದೈರ ಆಜುಜಿ. ಸಗ್ಮಿ ಕುಂದುಜಿ. ಅಪಮಾನೊದ ನಾಚಿಕೆಡ್‌ 
ಕುಸ್ಕುಜಿ. ಆತೇ ಅತ್ತ್‌ ಧರ್ಮರಾಯನಕ್ಷೆಡ ಪಗೆ ಮಾಜುಜಿ. ಇಂಚ ಉಪ್ಪುನಗ ಈ ದಾಯೆ ಪರಂಚೆಲ್‌ 
ಪಾತೆರುವ. ಪಗೆ ಸಾದನೆನೇ ಯೆನ ಕೀರ್ತಿ. ಯೆಂಕ್‌ ರಾಜ್ಯೊದ ಆಸೆ ಇಜ್ಜಿ!” 


“ಕೌರವಾ, ಈ ಪಂಡಿಲೆಕ ಇತ್ತೆ ಬುಲ್ತುದು ಪ್ರೇಜನ ಇಜ್ಜಿ. ಅಪಗ ದ್ರೋಣೆರ್‌, ಭೀಷ್ಮೆರ್‌, ವಿದುರೆರ್‌ ಬುದ್ಧಿ 
ಪಂಡಿನೆಕೇ ಕೆಬಿ ಕೊರಂದಿನ ಈ, ಇತ್ತೆ ಯೆನ ನುಡಿನ್‌ ನಡಪಾವನ? ಆವಡ್‌! ಆ ಇಚಾರೊಲು ಇತ್ತೆ ಬೊಡ್ಡಿ 
ಕೌರವಾ, ಯಾನ್‌ ಇತ್ತೆನೇ ಹಸ್ತಿನಾವತಿಗ್‌ ಪೋವೊಡು. ಅರಮನೆಡ್‌ ನಿನ ಅಪ್ಪೆ ಅಮ್ಮೆರ್‌ ಕೇಣುನಗ ಆಕ್ಷೆಗ್‌ 
ಯಾನ್‌ ದಾನೆಂದ್‌ ಪಣೊಡು? ಅವೆನ್‌ ಈಯೇ ಪಣ್ಣ್‌ ಬುಡ್ಡ!” 


“ಸ೦ಜಯಾ, ಆವು. ಪಣ್ಣೆ, ಕೇಣ್ಣ! ಮುಲ್ಲನೇ ಕಯಲ್ಲ್‌ ವೈಶಂಪಾಯನ ಸರೋವರ ಉಂಡು. ಯಾನ್‌ 
ಅಡೆಗ್‌ ಪೋದು ಒಂಜಿ ದಿನೊತ ಮಟ್ಟ್‌ಗ್‌ ಆ ನೀರ್‌ಡ್‌ ಮುರ್ಕೊಂದು ಕುಲ್ಲುವೆ! ಅಯಿಡ್ಜ್‌ ಬೊಕ್ಕನೇ 
ಕುಂತಿನ ಜೋಕ್ಷೆಡಪ್ಪ ಯುದ್ಧ ಮಲ್ತ್‌ದ್‌ ಆಕ್ಷನ್‌ ಯಮಲೋಕೊಗು ಕಡಪುಡುವೆ! ಉಂದು ಗುಪಿತ ಸಂಗತಿ! 
ಉಂದೆನ್‌ ಯೆನ ಅಪ್ಪೆ ಅಮ್ಮೆರೆಗ್‌ ಮಾತ್ರ ಗುಟ್ಟುಡೇ ತೆರ್ಲಾವೊಡು! 


ಸಂಜಯಾ, ಈ ನನೊಂಜಿ ಬೇಲೆ ಮಲ್ಲೊಡು! ಯೆನ ಪಾಳೆಯೊಡಿತ್ತಿನ ಮಾತೆರೆನ್ಷ ಹಸ್ಮಿನಾವತಿಗ್‌ 
ಕಡಪುಡ್ಡ! ರಾಣಿಯೆರೆನ್‌ ಹಸ್ತಿನಾವತಿದ ಅರಮನೆಕ್‌ ಕಡಪುಡ್ಡ! ದುಶ್ಶಾಸನೆ, ಕರ್ಣೆ, ಮಾತೆರ್ನ ರಾಣಿನಕಲ್ಲ 
ದಂಡಿಗೆಲ್‌ ಅರಮನೆಕ್‌ ಪಿರ ಪೋವಡ್‌. ಪಾಂಡೆವೆರ್‌ ಯುದ್ಧೊಡು ಗೆಂದಿಯೆರ್‌ ಪಣಿನ ಸುದ್ದಿನ್‌ ಹಸ್ಮಿನಾವತಿಟ್‌ 
ಪಣೊಡ್ಡಿ! ರಾಣಿ ಭಾನುಮತಿಡ ವಿಶ್ವಾಸೊಡೇ ಪಾತೆರ್ಸ್‌ ಸಮದಾನ ಮಲ್ಲುಲ. ಇತ್ತೆ ಈ ಯೆನ ಜತೆಟ್‌ 
ಸರೋವರ ಮುಟ್ಟ ಬಲ್ಲ.” 


ಸಂಜಯನ ಜತೆಟೇ ಕೌರವೆ ಸರೋವರೊತ ಬರಿಕ್‌ ಬರೆ! ಅಲ್ಲದ ತಂಪುದ, ಕಮ್ಮೆನೊದ ಗಾಳಿಡ್‌ 
ಅಯನ ಮನಸ್‌ಗ್‌ ಮುದ ಆಪುಂಡು. ಕೋಪ ಅರಪುಂಡು. ಚಿಂತೆ ಕಮ್ಮಿ ಆಪುಂಡು. 


ಆಂಡ, ಆಯೆ ದೆಂಗ್‌ದ್‌ ಕುಲ್ಲುನ ಜಾಗೆ ಒವ್ಪುಂದು ಭೀಮನ ಅಮ್ಮೆರ್‌ ಮರುತಗ್‌ ತೆರಿಂಡ್‌! 


ಆ ವೈಶಂಪಾಯನ ಸರೋವರ ಲಕ್ಷ್ಮೀದೇವಿನ ಸಿಂಹಾಸನದಂಚನೇ ತೋಜೊಂದಿತ್ತ್‌೦ಡ್‌! ಕುಹುಕುಹೂ 
ಸೊರೊತ ಕೋಗಿಲೆಲೇ ಓಲಗೊದ ಪಾಠಕೆರ್‌! ಜೇಂಕಾರೊದ ತುಂಬಿಲೇ ಗಾಯೆಕೆರ್‌! ಹಂಸೊಲೇ ಸೈನಿಕೆರ್‌! 
ಸಾರಸ ಪಕ್ಕಿಲೇ ದ್ವಾರಪಾಲಕೆರ್‌! ಅರಳುನ ತಾಮರೆಲೇ ಲಕ್ಷ್ಮಿನ್‌ ಸೇವೆಡ್‌ ಮೆಚ್ಚಾವುಲೆಕ ತೋಜೊಂದಿತ್ತ್‌೦ಡ್‌! 


“ನಿತ ಇರ್ದ್‌ಡ್‌ ಯಾನ್‌ ಶಾಂತ ಆದಿಪ್ಪುನ ಈ ಸರೋವರೊಡು ಉಪ್ಪುವೆ. ಬೊಕ್ಕನೇ ಪಾ೦ಡವೆರೆನ್‌ 
ಗೆಂದ್‌ದ್‌ ಹಸ್ತಿನಾವತಿಗ್‌ ಬರ್ತೆ! ಯಾನ್‌ ಪಣ್ಣಿನೆನ್‌ ಪೂರಾ ಯೆನ ಅಪ್ಪೆಗ್‌ಲ ಅಮ್ಮೆರೆಗ್ದ ತೆರ್ದಾಲ” ಈತ್‌ 
ಪಂಡ್‌ದ್‌ ಕೌರವೆ ನೀರ್‌ಗ್‌ ಜಪ್ಪುವೆ! 


ಸಂಜಯಗ್‌ ಕೌರವನ ಇತ್ತೆದ ಅಂಚನೇ ಈತ್ನೇಟದ ನಡಕೆನ್‌ ತುಲಿಪುನಗ ಕಂಟಾಳ ಆಂಡ್‌. 


“ಅಯ್ಯೋ! ಕೌರವನ ವಿಧಿಯೇ! ಮೆದುಮೆತ್ತನೆದ ಐಬೋಗೊದ ಪಲ್ಲಂಗೊಡು ಜೆತ್ತೊಂದಿತ್ತಿನ ಕೌರವೆ 
ಇತ್ತೆ ಬಜೀ ನೀರ್‌ಡ್‌ ಜೆತ್ತೊಂದುಪುವೆತ್ತ?” ಇಂಚ ಎಣ್ಣೊಂದು ಸಂಕಡೊಡು ಮುರೆಡುವೆ! ಕೌರವೆನೇ 
ಆಯನ್‌ ದಂಬಡಿಪುವೆ. “ಸಂಜಯಾ, ಈ ಇಂಚ ಮಾತ ಎಣ್ಣೊಂದು ದುಕ್ಕೊಡು ಬುಲ್ಲೆರೆ ಬಲ್ಲಿ. ಯಾನ್‌ 
ದೆಂಗ್‌ದಿನ ಜಾಗೆ ಪಗೆನಕ್ಷೆಗ್‌ ಗೊತ್ತಾವೆರೆಗೇ ಆವಂದ್‌. ಅಯಿಕಾದ್‌ ಈ ಮಾತೆನ್ಷ ಮದತ್‌ದ್‌ ಯೆನ ಸೇನೆನ್‌ 
ಅಲ್ಲಡ್ಸ್‌ ದೆಪ್ಲಾದ್‌ ಬುಡ್ಡ! ಪೊಂಜೊಲೆನ್‌ ಪಿರ ಕಡಪುಡ್ಡ! ಯಾನ್‌ ಇತ್ತೆನೇ ಸರೋವರೊದ ಉಳಯಿ 

ಪೋಪೆ!” ಇಂಚ ಪಣೊಂದು ಕೌರವೆ ತನ ತುತ್ತೈತೊಲೆನ್‌ ಸರಿ ಮಲ್ಕೊಂದು ತಾನ್‌ ಕಲ್ತ್‌ದಿನ ಜಲಸ್ತಂಭನ 
ವಿದ್ಯೆನ್‌ ಗೇನೊಗು ದೆತೊಂಬೆ! ಕೈಕಾರ್‌ ದೆಕ್ಕೊಂದು ಆಚಮನಮಲ್‌ದ್‌ ಅಂಗನ್ಯಾಸ ವಿಧಿತೊಟ್ಟುಗು ಪ್ರಣವಮಂತ್ರ 
ಪಣೊಂದು ವರುಣ ಮಂತಾಕ್ಷರ ಜಲಸ್ತಂಭನ ಜಪ ಮಲ್ಪುವೆ. ಬೊಕ್ಕ ಸೂರ್ಯಗ್‌ ಅಂಚೆನೇ ಮಾತ 
ದೇವೆರೆಗ್‌ ನಮಸ್ಕಾರ ಮಲ್‌ದ್‌ ಧ್ಯಾನೊಡು ವರುಣನ್‌ ಹೃದಯೊಡು ನಿಲೆ ಮಲ್ಕೊನುವೆ| ಸುತ್ತೊಲಾ 
ತೂವೊಂದು ಯೇರ್ಲಾ ಇಜ್ಜಂದಿನೆನ್‌ ನಿಚ್ಚಯ ಮಲ್ಲೊಂದು, ನೀರ್‌ಗ್‌ ಜಪ್ಪುವೆ! ತುಡೆ, ಸೊಂಟ, ಮೋನೆ, 
ಮಂಡೆ ಮುಟ್ಟದ ನೀರ್‌ಡ್‌ ನಡತ್‌ ಪೋದು ಸರೋವರೊತ ನಡುಟು ಜೆತ್ತ್‌ ಬುಡಿಯೆ. 


ಸಂಜಯೆ ಹಸ್ತಿನಾವತಿದ೦ಚಿ ಪಿದಾಡಿಯೆ. ಮನಸ್‌ಡ್‌ ಸಾತ್ಯಕಿನ ಪೋಡಿಗೆನೇ ಇತ್ತ್‌ಂಡ್‌. ಸಾದಿಡ್‌ 
ಭೂತ ಪಿಶಾಚಿಲೆನ ಪೋಡಿಗೆಲಾ ದಿಂಜಿನೆಕ್‌ ಗುರುಧ್ಯಾನೊಡೇ ದುಂಬೊತ್ತಿಯೆ. 


ಕೌರವೆ ಪಂಡಿ ಬೇಲೆನ್‌ ಬೇಗೊಡು ಮುಗಿತ್‌ದ್‌ ಬರೊಂದುಪ್ಪುನಗ ಸಾದಿಡ್‌ ಕೃಪ, ಕೃತವರ್ಮ, 
ಅಶ್ವತ್ಥಾಮೆರ್‌ ಎದುರಾಪೆರ್‌! ಸದ್ಯೊಗು ಮೊಕುಲು ಶತ್ರುಪಕ್ಷೊದ ಮಹಾರಥಧಿಕೆರತ್ತ್‌ ಪಣ್ಣಿನನೇ ಸಮದನ! 
“ಒಂಜೇ ಆದಿತ್ತಿನ ಭರತವ೦ಶ ಪಾಂಡವೆರ್‌ ಕೌರವರೆಡ್ಡಾದ್‌ ರಡ್ಡ್‌ ಕಬಕೆಲಾಂಡ್‌! ಇತ್ತೆ ಮೊಕ್ಷೆಡ್‌ ಒಂಜಿ 
ಕಬಕೆಗ್‌ ಮಾತ್ರ ಜಯ ಆದ್‌, ಕುಡ ಒಂಜೇ ಒರಿಯುಂಡು” ಇಂಚ ತನಡ್‌ ತಾನೇ ಪಣೊಂದು, ದುಂಬು 
ಪೋಯೆ. 

ಅಶ್ವತ್ಥಾಮೆ, ಕೃಪ, ಕೃತವರ್ಮೆರ್‌ ಮೂವೆರ್ಲಾ ಸ೦ಜಯೆ ಇತ್ತಿನೆಡೆಗ್‌ ಬರ್ಬೆರ್‌! ಸಂಜಯನ್‌ ತರ್ಕೊಂದು, 
“ಅಯ್ಯಾ ಸಂಜಯಾ, ದೊರೆ ಧೃತರಾಷ್ಟ್ರನ ಪುಣ್ಯೊಡು ಪಗೆನಾಕ್ಷೆನ ನಡುಟು ತಿಕ್ಕ್‌ದ್‌ ಬೂರ್ದುಲ ಪ್ರಾಣ 
ಒರಿಂಡತ್ತ? ಸ೦ಜಯಾ, ಯೆಂಕ್ಷೆಗ್‌ ಕೌರವೆ ಶಕುನಿನ ದಳೊಟಿತ್ತಿನವು ಗೊತ್ತುಂಡು. ಅಯಿಡ್ಜ್‌ ಬೊಕ್ಕೊದ 
ಸಂಗತಿ ತೆರಿಯಂದ್‌. ಬೊಕ್ಕ ಕಾಳಗೊದ ನಡೆ ಯೆಂಚಿನಾಂಡ್‌?” ಪಣ್ಣ್‌ ಇಚಾರ್ದೆರ್‌! 


ಸಂಜಯೆ, ತ್ರಿಗರ್ತೆರ್‌, ಶಕುನಿ, ಸುಶರ್ಮ ಮೊಕ್ತೆನ್‌ ಪಾಂಡೆವೆರ್‌ ಕೆರ್ತಿನೆನ್‌, ನೂದು ಆನೆಲೆನ್‌ ಭೀಮೆ 
ದೊಂಸ ಮರ್ತಿನೆನ್‌ ಪಣ್ಣೆ. ತನನ್‌ ಸಾತ್ಯಕಿ ಕೆರೈೆರೆ ಬತ್ತಿನಪಗ ವ್ಯಾಸೆರ್‌ ತನನ್‌ ಕಾತೊಂಡಿನೆನ್‌ ಪಣೊಂಬೆ. 
ಕೌರವನ್‌ ತಾನ್‌ ತೂತಿನ ಸ೦ಗತಿನ್ಹಾ ಪಣೊಡಾಂಡ್‌. 


ಕೌರವೆ ನೀರ್‌ಡ್‌ ಮುರ್ಕುದುಪ್ಪುನೆನ್‌ ತೆರಿದ್‌ ಅಕ್ಷೆಗ್ಹ ದುಕ್ಕ ಆಂಡ್‌. 


ಅಶ್ವತ್ಥಾಮೆ “ಆಹಾ! ಕೌರವಕುಲೊನು ನಾಶ ಮಲ್ಲೊಡುಣ್ಷಿನ ಧರ್ಮರಾಯನ ಆಸೆ ನಡಪುಲೆಕನೇ ಆದ್‌ 
ಪೋಂಡು. ಧರ್ಮರಾಯೆ ದಾದನಾ ಮಾಯ ಮಾಟೊದ ಅಥರ್ವಣ ಮಲ್ಟಾದೆ| ಅಯ್ಯೊ ದುರ್ಯೋಧನನ 
ದುರ್ವಿಧಿಯೇ” ಇಂಚ ಸಂಕಡೊಡು ಪಣೊಂಬೆ. ಸಂಜಯೆನೇ ಸದು ಪಣೊಂದು ಸಂಧಿಯಾವೊಡು ಪಣ್ಣಿನ 
ಆಕೇರಿದ ಪ್ರಯತ್ನೊಡು ಇಂಚ ಪಣ್ಣೆ 


“ಅಲಚನೆ ಮಲ್ಟೊಡ್ಡಿ ಯಾನ್‌ ಇತ್ತೆ ಪೊಂಜೊಲೆನ್‌ ಹಸ್ತಿನಾವತಿಗೇ ಕಡಪುಡುನ ವ್ಯವಸ್ಥೆ ಮಲ್ಲೊಡಾತ್‌ಂಡ್‌. 
ಯಾನ್‌ ಪೋವೊಂದುಲ್ಲೆ! ನಿಕುಲು ಸರೋವರೊತ ದಂಡೆಡ್‌ ಯೇರೆಗ್ಲಾ ತೋಜಂದಿಲೆಕ ಉಂತೊಂದು 
ದುರ್ಯೊಧನನ್‌ ಪಾತೆರ್ಟಾಲೆ! ಯೆಂಚಾಂಡಲಾ ಮಲ್ತ್‌ದ್‌ ಆಯನ್‌ ಸಂಧಿಗ್‌ ಒತ್ತೊನುಲೆಕ ಮಲ್ಬುಲೆ.” 


ಸ೦ಜಯೆ ತನ ಬುಡಾರೊಗು ಬತ್ತ್‌ದ್‌ ಮಂತ್ರಿಲೆನ್‌ ಲೆಪುಡಾದ್‌ ನಡತ್ತಿನೆನ್‌ ಪಣ್ಟೆ. ಕಾಳಗೊಡು ಸೇನೆಲ್‌ 
ಸೋತುದಿನ ಅಂಚನೆ ರಣವೀರೆರ್‌ ಪಲಾಯನ ಮರಲ್ತ್‌ದಿನ ಸಂಗತಿನ್‌ ತೆರಿಯೊಂದು ಭಾನುಮತಿ ಬಾಕಿದಕ್ಷೆಗ್‌ 
ತೆರ್ಲಾವೊಲು. ಮಾತೆರೆಗ್ಲಾ ಪೋಡಿಗೆ ದಿಂಜಿಂಡ್‌. ಗೊಂದಲ ಆಂಡ್‌. ಪಾಳೆಯ ಗಿದ್‌ರ್‌೦ಡ್‌! ಜನೊಕುಲು 

ಗಡಿಬಿಡಿ ಮಲ್ಲೊಂಡೆರ್‌. ಅಂಗಡಿ ಮುಂಗಟ್ಟುಲೆಡ್‌ ಬೇರೊನು ಉಂತಾಯೆರ್‌. ಭಾನುಮತಿನ ಪಾಸಡಿದ 
ಪೊಂಜೊಲು, ಕರ್ಣ, ಸೈಂಧವ, ದುಶ್ಶಾಸನನಕ್ಷೆನ ರಾಣಿಯೆರ್‌ ದುಕ್ಕೊಡು ಮುರ್ಕುದೇ ರಥ ಮಿತ್ತೆರೈರ್‌. 
ರಥೊಕುಲು, ದಂಡಿಗೆಲ್‌, ಸರಕು ಗಾಡಿಲ್‌, ಹಸ್ತಿನಾವತಿಗ್‌ ಪಿದಾಡ್‌೦ಡ್‌. ಯೆರೆಗ್ಲಾ ಗೆಲವಿಜ್ಞಿ. ಕಣನೀರ್‌ 
ಮಾತ್ರ ಸುದೆನೇ ಆಂಡ್‌. ಪೋಡಿಗೆನೇ ಪರ್‌೦ಬುಂಡ್‌! 


ಒಟ್ಟುಗೇ ಬತ್ತಿನ ಸ೦ಜಯೆ ಆಕ್ಷನ್‌ ಪೂರಾ ಕಡಪುಡ್ದು ಧೃತರಾಷ್ಟ್ರನಡೆಗ್‌ ಬರ್ದೆ! ಧೃತರಾಷ್ಟ್ರ ಪುಡೆಂಕುನ 
ಮನಸ್ಥಿತಿಟ್‌ ಸುದ್ದಿಗಾದ್‌ ಕಾತೊಂದಿತ್ತೆ! ಸ೦ಜಯೆ ಬತ್ತಿನೆನ್‌ ತೆರಿದ್‌, “ದಾಯೆ ಕಡೆಸ್‌೦ಡ್‌ ಸಂಜಯ? 
ಜಯಲಕ್ಷ್ಮಿ ಕೌರವನ್‌ ಬುಡ್ಡು ಪೋಯೊಲ? ಪಾಂಡವೆರೆನ ಸ್ಥಿತಿಗತಿ ದಾನೆ ಆಂಡ್‌) ಶಕುನಿನ ಕತೆ ಯೆಂಚಿನಾಂಡ್‌!” 
ಇಂಚ ಕೇಣ್ಣಗ ಸಂಜಯೆ ಸರ್ವನಾಶೊದ ಸಂಗತಿನ್‌ ಬುಡ್ಬಾದ್‌ ಪಣ್ಣೆ. ಅಶ್ವತ್ಥಾಮನಕುಲು ಸರೋವರೊದ 
ಬರಿಕ್‌ ಪೋಷಿನಡೆ ಮುಟ್ಟೊದ ಸಂಗತಿಲೆನ್‌ ತೆರಿಯೊಂಡಿನ ಧೃತರಾಷ್ಟಗ್‌ ದುಂಬುದೆನ್‌ ತೆರಿಯೊಂಬಿನ 
ಉಮೇದ್‌. 


ಸಂಜಯೆ ಪಣ್ಕೆರೆ ಸುರುಮಲ್ಪುವೆ! 
ಅಶ್ವತ್ಥಾಮೆ, ಕೃಪಾಚಾರ್ಯೆ, ಕೃತವರ್ಮೆರ್‌ ರಥ ಕುದುರೆಲೆನ್‌ ದೂರೊಡೇ ಮದೆಟ್‌ ಉಂತಾದ್‌ 


ದುರ್ಯೋಧನನ್‌ ನಾಡೊಂದು ಬತ್ತೆರ್‌. ತಂಕ್ಷೆನ ಪುದರ್‌ ಪಂಡ್‌ದ್‌ ದುರ್ಯೋಧನನ್‌ ಲೆತ್ತೆರ್‌. ಆಯೆ 
ಮೆಲ್ಲೊಡು ಲಕ್ಕೊಂದು ಬತ್ತೆ ಅಯಗ್‌ ಮೂವೆರ್ದಲಾ ಮನಸ್‌ ಮುಜಿದ್‌ಂಡ್‌. ಅಕ್ಷೆನ್‌ ಜರೆದೇ ಪಾತೆರುವೆ! 


“ಆಹಾ! ಬದ್‌ಕ್‌ದ್‌ ಒರಿದರತ್ತಾ? ಭೀಮೆ ನಿಕ್ಷೆಗ್‌ ಗದೆತ ರುಚಿ ತೋಜ್ಜಾದಿಜೆ ಅತ್ತಾ? ಓಹ್‌! ಇತ್ತೆ ನಿಕ್ಷೆನ್‌ 
ತಾಂಕ್‌ದಿನಾಯನ ಸಕಾಯೊಗು ಬರೊಂದುಲ್ಲರ? ಯುದ್ದೊಡು ಶಕುನಿ, ಸುಶರ್ಮನಂಚಿತ್ತಿನಕ್ಷೆನ್‌ ಪಾಂಡೆವೆರ್‌ 
ಕೆರ್ನಗ ನಿಕುಲು ಮಾಮಲ್ಲ ಪರಾಕ್ರಮಿಲ್‌೦ದ್‌ ಪಣೊಂಬಿನಕುಲು ಉಂತೊಂದು ತೂಯರ? ದಾದ ಮಲ್ತರ್‌ 

ಮೂವೆರೆಗ್ಲಾ ಬಾರಿ ಬೇಜಾರಾಂಡ್‌! 


“ಪ್ರಭೂ, ಯೆಂಕ್ಷೆಡ ದಾಯೆಗ್‌ ಕೋಪ? ಆ ಕೃಷ್ಣನ ಬುದ್ಯಂತಿಕೆಡಾದ್‌ ಯೆಂಕ್ಷೆನ ಗೆಲ್ಮೆ ಕೈ ತತ್ತ್‌ಂಡ್‌! 
ಯೆಂಕ್ಷಿನ ಸೇನೆ ಸೋತುದು ಪೋಂಡು! ಅವೆನ್‌ ಇತ್ತೆ ಪಣ್ಣ್‌ ದಾನೆ ಪ್ರೇಜನ? ದ್ರೋಣೆ, ಭೀಷ್ಯೆ ಕರ್ಣೆ, ಶಲ್ಕ, 
ಸೈಂಧವೆ ಮೊಕುಲ್ಲಾ ನಿನನ್‌ ಕಾತೊಂದೆರ ಪಣ್ಣ? ಇತ್ತೆ ಯೆಂಕುಲು ಪೊರುಂಬುವ ನಿನನ್‌ ಕಾತೊನುವ. 
ಇಜ್ಞಾಂಡ ಯೆಂಕುಲ್ಲಾ ಅಪರಾಧಿಲೇ ಆಪ!” 


ಮೂವೆದ್ದ ಪೊರುಂಬುನ ಚಲೊನು ದೀವೊಂದು, ಕೌರವಡ ಪಣೊಂಬೆರ್‌. 


“ಪ್ರಭೂ, ಪಿದಾಡ್ಡ. ಯೆಂಕುಲು ಭೀಮನ, ಪಾರ್ಥನ ಕರ್ಡ್‌ನ್‌ ಭೂತೊಲೆಗ್‌, ಪಿಶಾಚಿಲೆಗ್‌ ಪಾಡ್ಬೇ ಬುಡ್ಡ! 
ಈ ಮನೀಪಂದೆ ತೂವೊಂದು ಇತ್ತಡ ಆಂಡ್‌. ನಿನ್ನಂಚಿನ ಗೌರವೊದ ಕ್ಷತ್ರಿಯೆ, ರಾಜೆ, ನೀರ್‌ಡುಪ್ಪೆರೆ ಆವಂದ್‌! 
ಚಂದವಂಶೊದ ಮಹಾಕೀರ್ತಿ ನೀರ್‌ಡ್‌ ಮುರ್ಕುನವು ಸರಿಯತ್‌] ಅಯ್ಯಾ, ಕೌರವಾ ಲಕ್ಕ್‌ಲ! ಪಾಂಡುಜೋಕುಲು 
ಪಣ್ಣಿ ಆನೆಲೆಗ್‌ ಸಿಂಗೊಲಾದ್‌ ಮುಲ್ಪ ಉಂತೊಂದಿನ ಯೆಂಕ್ಷೆನ್‌ ತೂಲ! ಕರ್ಣಿ, ದ್ರೋಣೆ, ಅಂಚಿತ್ತಿನಕ್ಷೆಡ್ಸ್‌ 
ಜಾರ್ಟ್‌ಪೋಯಿನ ಜಯಲಕ್ಷಿನ್‌ ಕಣತ್‌ದ್‌ ನಿನ ಕೈಯಿಟ್‌ ಕೊರ್ಟ ನನ ಓಡೆಗ್ಲಾ ಪೋವಂದಿಲೆಕ ಪಣ್ರ ಈ 
ಲಕ್ಕ್‌ದ್‌ ಮಿತ್ತ್‌ಬತ್ತ್‌ದ್‌ ಯೆಂಕ್ಷೆನ ಜತೆಟ್‌ ಬರೊಡು.” 


ಕೌರವಗ್‌ ಒಂತೆಲಾ ಕುಸಿಯಾಯಿಜಿ! 

“ಜವಣಲೆಕದ ಭೀಷ್ಮೆರೆಗೇ ಜಗ್ಗಂದಿನ ಜಯಲಕ್ಷ್ಮಿ ಪರಬೆರ್ನಂಚಿನ ನಿಕಲ್ಲ ಪೌರುಷೊನು ಮೆಚ್ಚಿದ್‌ 
ಪಿರವುಡು ಬರ್ದೊಲ? ಇಜ್ಜಿಜ್ಜಿ! ಯಾನ್‌ ಇತ್ತೆ ಒ೦ಟಿಯಾದುಲ್ಲೆ! ಯಾನ್‌ ಒಲನಾ ಒಂಜಿ ತಪ್ಪು ಮಲ್‌ದೆ! ಆ 
ತಪ್ಪುನು ಇಂಚ ಜಲಸ್ತಂಭನೊಡಿತ್ತದ್‌ ಸರಿ ಮಲ್ತೊಂದು ಎಲ್ಲೆನೇ ಮಿತ್ತ್‌ ಬರ್ದೆ! ನಿಕುಲು ದಯೆದೀದ್‌ 
ಪಿದಾಡ್ಜ್‌ ಪೋಲೆ!” 


“ಅಯ್ಯಾ ಪ್ರಭೂ, ಯೆಂಕ್ಷೆಡ ಮಹತ್ವೊದ ಶಸ್ತ್ರಾಸ್ತೊಲು ಉಲ್ಲ! ಮಹಾಧನುಸ್ಸು ಉಂಡು! ನಿನ ರಾಜ್ಕೊದ 
ಎಡ್ಡೆಪುಗಾಪಿನ ಮಂತ್ರೊದ ಅಸ್ತೊಲು ಉಲ್ಲ! ಈ. ಮಿತ್‌ ಬಲ್ಲ. ಯೆಂಕುಲು ಮೂವೆರ್‌ ಕಬ್‌ 
ಒರಿಯಗ್‌ ಸೇನಾಪತಿ ಪಟ್ಟ ಕಟ್ಸ್‌ಲ ಪಾಂಡೆವೆರೆಗ್‌ ಸಾಮ್ರಾಜ್ಕೊನಾ, ಅತ್ತ್‌, ಮಿತ್ತ ಮಿರಿಲೋಕೊನಾ 


ಪಣಿನೆನ್‌ ಒರಿದಿನಾಕುಲು ಮುನೀಪಂದೆ ತೂವೊಂದುಪ್ಪಡ್‌!” 
ಇಂಚ ಪಂಡಿನೆಟ್‌ ಕೌರವನ್‌ ನೀರ್‌ಡ್ಜ್‌ ಮಿತ್ತ್‌ ಬರ್ಬಾವೆರೆಗಾ೦ಡ್‌. 


ಕೌರವೆ ಲಕ್ಕ್‌ದ್‌ ಬತ್ತ್‌ದ್‌ ಅಶ್ವತ್ಥಾಮಡ ಇಂಚ ಪಣೆ। 


ಬ್‌ 
“ಅಶ್ವತ್ಥಾಮಾ, ಯಾನ್‌ ಭೀಷ್ಮೆರೆನ್‌ ಸೇನಾಪತಿ ಮಲ್ತ್‌ದ್‌ ದೇಸೆದರಿ ಬಿರ್ಕ್‌ದೆ! ದಾನೆ ಆಂಡ್‌? ಗುರು 
ದ್ರೋಣಾಚಾರ್ಯೆರ್‌ ತನ ಪ್ರತಿಜ್ಞೆನ್‌ ಒರ್ರೊಂಡೆರ? ಇಜ್ಜಿ. ಪೋವಡ್‌, ಆ ಕರ್ಣನ್‌ ಯಾನ್‌ ಯೇತ್‌ ಬಗೆಟ್‌ 
ಗೌರವೊಡು ದೀಯೆ! ಆಂಡ ಆಯೆ ದಾನೆ ಮಲ್ಲೆ? ಆ ಮಾದ್ರಪತಿ ಶಲ್ಕ ದಾದ ಮಲ್ಲೆ? ಜಾರ್‌ದ್‌ ಪೋಯೆ! 
ಅಯಿಡ್ಜ್‌ ಬೊಕ್ಕ ಈತ್‌ ಮಾತ ಆಂಡ್‌! ಉಂದು ಪೂರ ದೈವಬಲ ತತ್ತಿನೆತ ಫಲ! ಉಂದೆಕ್‌ ನಿಕ್ಷು ದಾನೆ 
ಮಲುವರ್‌?” 


ಅಶ್ವತ್ಥಾಮೆ ತಾಳ್ಮೆಡ್‌ ಮಾತಲಾ ಕೇಣೊಂದು ಕೌರವಗ್‌ ಇಂಚ ಪಣ್ಣೆ, 


“ಪ್ರಭೂ, ಈ ಒರ ಲಕ್ಕೊಂದು ಯೆಂಕ್ಷೆನೊಟ್ಟುಗು ಬತ್ತ್‌ದ್‌ ತೂಲ! ಆ ಭೀಷ್ಮೆರೆನ ರಡ್ಡ್‌ ಪಾಲ್‌ 
ಬೀರಬಿರ್ಲೊಲಿನ್‌ ಯಾನ್‌ ತೋಜಿಪಾವೆ! ಯೆನ ಅಮ್ಮೆರ್‌ ದ್ರೋಣೆರೆಡ್ಜ್‌ ರಡ್ಡ್‌ ಪಾಲ್‌ ಪರಾಕ್ರಮೊನು 
ಮೆರೆಪ್ಪಾವೆ! ಕರ್ಣಡ್ಜ್‌ ಮೂಜಿ ಪಾಲ್‌, ಮಾದ್ರರಾಜಡ್ಜ್‌ ನಾಲ್‌ಪಾಲ್‌, ಸುಶರ್ಮ ಶಕುನಿಲೆಡ್ಸ್‌ ಐನ್‌ಪಾಲ್‌ ಸಗ್ಗಿ 
ಸತ್ತೊಲೆನ್‌ ತೋಜ್ಞಾವೆ.. ತೂವೊ೦ದುಪ್ಪುಲ!” 


ಕೌರವೆ ತಟ ಸಂದಾಯ ಕೊರೆ! 
ಊ ಬ್‌ 


“ಅಂದ್‌! ನಿಕುಲು ಇರುವೆರ್‌ ಕೌರವ ಪಾಂಡವೆರೆನ ಗುರುಕುಲು! ನಿಕ್ಷೆಡ್‌ ಕುಂದು ಇಜ್ಜಿಂದೇ ಪಣೊಲಿ! 
ಕೃತವರ್ಮೆ ಯೆಂಚಲಾ ಯಾದವಶ್ರೇಷ್ಠೆ! ನಿಕುಲು ಯೆಂಚಿನಾಂಡಲಾ ಕಾಳಗೊಗು ಪೋವಂದೆ ಕುಲ್ಲುನ 
ವೀರೆರತ್‌] ಅಂಚ ತೂಂಡ ಯಾನೇ ಅರೆವಾಸಿ ಬೇಲೆ ಬೆಂದಿನಾಯೆ! ದೋಷ ನಿಕಲ್ಲ ಇಜ್ಜಿ. ಯೆಂಕ್‌ ಗೆಂದುನ 
ಬಾಗ್ಗೆ ಇಜ್ಜಿ.” 


“ಪ್ರಭೂ, ಬಾಗ್ಗೆನ್‌ ದೂರೊಡ್ಡಿ. ಈ ನನೋಲ ಕೋಪೊಡೇ ಪಾತೆರೊಂದುಲ್ಲ! ಅಂಚ ಪಾತೆರೊಡ್ಡಿ. 
ನಮ ಹಸ್ಲಿನಾವತಿಗ್‌ ಒಟ್ಟುಗು ಪೋಯಿ! ಅಲದ ಕೋಟೆಲೆನ್‌ ಗಟ್ಟಿ ಮಲ್ಲೊನುಗ. ಶತ್ರುಲು ಬತ್ತ್‌ಂಡ 
ಪೊರುಂಬುಗ. ನಂಕ್‌ ಒರಿದಿನಿ ಅವ್ವೊಂಜೇ ಸಾದಿ!” 


ದುರ್ಯೋಧನೆ ಒಪ್ಕಿಜೆ. ನಿಚ್ಚಯೊದ ಸೊರೊಟೇ ಇಂಚ ಪಣ್ಣೆ! 


“ಅ೦ಚತ್ತ್‌, ಯಾನ್‌ ನೀರ್‌ದುಲಾಯಿ ಉಪ್ಪುನು ಒಂಜೇ ದಿನ. ಅಂಚ ಉಪ್ಪುನೆಟೇ ಯೆನ ಗೆಲ್ಮೆಗ್‌ ಸಾದಿ 

ಉಂಡು. ಎಲ್ಲೆದ ದಿನ ಮದ್ದೆನ ಆವೊಡಾಂಡ ಪಾಂಡವೆರೆನ್‌ ಗೆಂದ್‌ದ್‌ ಬುಡೆ! ಉಂದುವೇ ಯೆನ ನಿಚ್ಚಯ! 
ಉಂದೆನ್‌ ಬುಡ್ಬು ರಣಬೂಮಿಡ್ಜ್‌ ಹಸ್ಮಿನಾವತಿಗ್‌ ಪೋದು ಪೊಂಜೊಲೆಡಪ್ಪ ಉಪ್ಪೊಡ? ಅವು ಮಾತ 
ಆಪಿನ ಪೋಪಿನ ಸಂಗತಿ ಅತ್ತ್‌! ನಿಕುಲು ಇತ್ತೆ ಪೋಲೆ! ದಾಯೆ ಪಂಡ ಭೀಮಗ್‌ ಗುಪ್ತಚಾರೆರ್‌ ಮಿನಿ 
ಪಂಡೆರ್ದ ಆಯೆ ಇಡೆಗ್‌ ಬರುವೆ! ನಿಕುಲು ಮುಲ್ಪ ಉಪ್ಪುನೇ ಬೊಡ್ಡಿ!” 


ಸಂಜಯೆ ದುಂಬರಿಪುವೆ| 


ಧೃತರಾಷ್ಟ್ರಾ ಕೇಣ್ಣ.. ದೈವಯೋಗೊನು ಮೀರೈರೆ ಯೇರೆಗ್‌ ಆವು? ದಾನೆ ಆಂಡ್‌ ಗೊತ್ತುಂಡ? ಭೀಮೆ 
ಮಾಸ ಕಣವೆರೆಗ್‌ ಕಿರಾತೆರೆಗ್‌ ಪಂಡ್‌ದಿತ್ತೆ. ಆಕುಲು ಮಾಸೊದ ಪುದೆ ತುಂಬೊಂದು, ಆಯೆಸೊಡು, ಅಸರ್‌ 
ತಣಿಪೆರೆ ಅವ್ವೇ ಸರೋವರದಡೆಗ್‌ ಬರೊಡ? ನೀರ್‌ ಪರೊಂದುಪ್ಪುನಗ ಆಕ್ಷೆಗ್‌ ಅಶ್ವತ್ಥಾಮನಕುಲು ಪಾತೆರುನ 
ಸೊರ, ಅಂಚೆನೇ ನೀರ್ದ ಉಳಾಯಿಡ್ಬ್‌ ಬರ್ತಿನ ಸೊರ ಕೇಣೊಂದಿತ್ತ್‌೦ಡ್‌! ಆಕ್ಷೆಗ್‌ ಬಾರೀ ಅಚ್ಚಿರ! ಜತೆಟ್‌ 
ಓಂಗೆರ್ಸ್‌ ಕೇಣುನ ಉಮೇದ್‌! ಮದೆಟ್‌ ಉಂತುದು ಕುರುಪತಿ ಅಕ್ಷೆಡ ಪಣೊಂಡಿನೆನ್‌ ಸರೀಟೆ ಕೇಣೊಂಡೆರ್‌. 
ಆಕ್ಷೆಗಾಯಿನ ಸ೦ತೋಸು ಆತೀತತ್ತ್‌ 


ಅಯಿಟ್‌ ಒರಿ ಪಣ್ಣೆ! “ಆಹಾ! ಉಂದು ಯೆಂಕ್ಷೆನ ದೊರೆ ಭೀಮದೇವೆರೆಗ್‌ ಬೋಡಾಯಿನನೇ! ಕುರುರಾಯೆ 
ಮುಲ್ಲನೇ ದೆಂಗ್‌ದ್‌ ಕುಲ್ಲೆ ಪಣ್ಣಿನ ಎಡ್ಡೆ ಸುದ್ದಿ ಮುಟ್ಟಾದ್‌ ಯೆಂಕುಲು ದಿಂಜ ಸ೦ಪೊತ್ತುನ್ನ ಪಡೆತೊನೊಲಿ. 
ಆಹಾ! ಓ ಸರೋವರದ ಅಪ್ಪೇ ಈರ್‌ ಯೆಂಕ್ಷೆಗ್‌ ಮೋಕೆದ ಅಪ್ಪೆ! ಯೆಂಕ್ಷೆಗ್‌ ಈರೇ ಬಾಗ್ಗೆ ದೇವತೆ!” 


ಅಕುಲು ಮಾಸ ತುಂಬೊಂದು, ಸ೦ಪೊತ್ತುದ ಕನ ತೂವೊಂದು ಪಿದಾಡಿಯೆರ್‌! 
ಜೇ ಜೇ ಶೇ 


ಜನಮೇಜಯಾ, ಕೇಣ್ಣ. ಈ ಕಡೆಟ್‌ ಪಾಂಡೆವೆರ್‌ ಸಂಸಪ್ಪೆಕೆರೆನ್‌ ಮುಗಿತ್ತ್‌ದ್‌, ಶಕುನಿನ್‌ ಕೆರ್ಡ್‌ ಕೌರವನ್‌ 
ನಾಡೊಂದಿತ್ತೆರ್‌. ಆಯೆ ಒಲಲಾ ತೋಜುಜೆ! ಬುಡಾರೊಡುಲ ಇಜ್ಜಿ. ಓಡೆ ಪೋಯ? ಹಸ್ತಿನಾವತಿಗ್‌ 
ದೂತೆರೆನ್‌ ಕಡಪುಡ್ಬು ಕೊರಿಯೆರ್‌! ಬೇತೆ ನಾಲ್‌ ಕೋಡಿಗ್ಲಾ ಜನ ಪೋಯೆರ್‌. ಮಾತೆದ್ದ ಕೌರವನ್‌ 
ನಾಡಿಯೆರ್‌. ಆಂಡ ಯೆರೆಗ್ಗಾ ಅಯನ ಪತ್ತೆನೇ ತಿಕ್ಕ್‌ಜಿ! ಧರ್ಮರಾಯಗ್‌ ದುಕ್ಕೊನೇ ಬತ್ತ್‌ಂಡ್‌. ಭೀಷ್ಠನಂಚಿನಕ್ಷೆನ್‌ 
ಗೆಂದ್‌ದ್‌ಲ ಕೌರವನ್‌ ಗೆಂದೆರಾಯಿಜಿ. ಆಯೆ ಓಡೆ ಪೋಯೆನ? ಹಸ್ತಿನಾವತಿತ ರಾಜ್ಯಲಕ್ಷ್ಮಿ ಯೆಂಕ್ಷೆಡ್ಸ್‌ 
ಜಾರ್ಟ್‌ ಪೋಯಿಲೆಕನೇ ಆಂಡ್‌. ಪಣೊಂದು ಕುಸ್ಕುದು ಕುಲ್ಲುವೆ. 


ಕಿರಾತೆರ್‌ ಮಾಸೊದ ಪುದೆ ತುಂಬೊಂದು ಭೀಮನಡೆಗೇ ಬತ್ತೆರ್‌! ಭೀಮೆಲ ದಾದನ ಯೆತೆಟಿತ್ತಿಲೆಕ 
ತೋಜಿಯೆ. ಅಕುಲು ಆಯನ ಯೆತೆತ ಬಗ್ಗೆಡ್‌ ಇಚಾರೊಂದು, ತಂಕ್ಷೆಡ ಒಂಜಿ ಗುಟ್ಟುದ ಸುದ್ದಿ ಉಂಡುಂದು 
ಪಂಡ್‌ದ್‌ ಅವ್ವೆನ್‌ ಗುಟ್ಟುಡೇ ಭೀಮಗ್‌ ತೆರ್ಬಾವೆರ್‌. ಅಕುಲು ತೂತಿನೆನ್‌, ಕೇಣ್ಣಿನೆನ್‌ ಪಣ್ಣಗ, ಭೀಮಗ್‌ ಬಾರೀ 
ಸ೦ತೋಸಾಂಡ್‌! ಕಿರಾತೆರೆಗ್‌ ಎಡ್ಡೆನ ತುತ್ತೈತೊಲೆನ್‌, ಬೊಳ್ಳಿದ ಕಾರ್‌ಕಡಗ, ಕೆಬಿಕ್‌ ಬ೦ಗಾರ್ದ ಒಂಟಿ, 
ಬಿರೆಲ್‌ಗ್‌ ಉ೦ಗಿಲ, ಮುತ್ತುದ ಮಾಲೆ ಇಂಚ ಮಾತ ಉಡ್ಲಿರೆ ಕೊರೆ. ಬೊಕ್ಕ ಕುಸಿಟೆ ಧರ್ಮರಾಯನಡೆಗ್‌ 
ಲೆತೊಂದು ಪೋದು, “ಅಣ್ಣಾ, ಮೊಕ್ಷೆಗ್‌ ಉಡ್ಡಿರೆ ಕೊದ್ದ! ಮೊಕುಲು ಎಡ್ಡೆ ಸುದ್ದಿ ಕೊಣ್ಣಯ್ದೆರ್‌! ಕೌರವೆ 
ದ್ವೈಪಾಯನ ಸರೋವರೊತ ನಡುಟು ದೆಂಗ್‌ದ್‌ ಕುಲ್ಲೆಗೆ! ಅತ್ತಾಂದೆ ದಂಡೆಡ್‌ ಉ೦ತೊಂದಿನಾಕ್ಷೆಡ ಪಾತೆಥ್ಲೆಗೆ! 


ಯ 
ನನ ದುಂಬುದ ಬೇಲೆ ಎಂಚದವು ಪಣ್ಣ್‌ ಈಯೆ ನಿಚ್ಚಯ ಮಲ್ಲುಲ.” 


ಧರ್ಮರಾಯನ ದುಕ್ಕೊಲ ದೂರ ಆಂಡ್‌! ದಡಕ್ಕ ಲಕ್ಕುವೆ! 


482 ತುಚುಭಾಷೆಡ್‌ ಹುಮಾರವ್ಯಾಸ ಭಾರತೊ 


“ಅ೦ದಾ?। ಅಂಚಾಂಡ ಮುಕುಂದನ್‌ ಲೆಪುಡಾಗ. ಅರ್ಜುನೆಲಾ ಬರಡ್‌. ಶಿಖಂಡಿ, ದುಪದೆ, ಧೃಷ್ಟದ್ಯುಮ್ಮೆ, 
ಸೃ೦ಜಯೆ ಮೊಕುಲ್ಲಾ ಬರಡ್‌! ನಮ ಸೇನೆನ್‌, ಆನೆ ಕುದುರೆ ರಥೊಕುಲೆನ್‌ ಪಿದಡ್ಡಾಲೆ. ನಮಲಾ ಪಿದಾಡ್ಗ? 
ಪಣ್ಣ್‌ ತಾನ್ಲಾ ಸಜ್ಜಾಯೆ! 

ಜನಮೇಜಯಾ, ಪಾಂಡೆವೆರೆ ಸಂಬುರ್ಯ ಸೇನೆದ ಅಬ್ಬರೊನು, ಗೋಸನೆದ ಗೌಜಿನ್‌ ದಾನೆಂದ್‌ ಪಣ್ಣಿನಿ?! 
ಈ ಗೌಜಿ ಅಶ್ವತ್ಥಾಮನಕ್ಷೆನ ಕೆಬಿಕ್‌ ಬೂರಂದೆ ಉಪ್ಪುಂಡ? 


“ಅಯ್ಯಯ್ಯೋ ಕೌರವನ ಗುಟ್ಟುರಟ್ಟಾದ್‌ ಪೋಂಡೊಡೊಳ9 ಶಿವಾ! ಶಿವಾ! ಶೀಕೃಷ್ಣೆ ಸರ್ವಾಂತರ್ಯಾಮಿ! 
ಆಯಗ್‌ ತೆರಿಯಂದಿನ ಸಂಗತಿಲ್‌ ಒವ್ಪುಂಡು?” ಇಂಚ ಪಣೊ೦ದು ಅಪಗನೇ ಮೂವೆರ್ಲಾ ಸರೋವರತಡೆಗ್‌ 
ಪೋದು ಕೌರವಡ, “ಕುರುಪತೀ, ಲಕ್ಕಲ. ಪಾ೦ಡವೆರೆ ಸೇನೆ ಇಂಚಿಗ್‌ ಬರೊಂದುಂಡು! ಇತ್ತೆ ಯೆಂಕ್ಷು ನಿಕ್ಕ್‌ 
ಯುದ್ಧೊಡು ಸಾಯಸಕಾಯ ಮಲ್ಲುವ! ನೀರ್‌ಡ್ಜ್‌ ಪಿದಾಯಿ ಬಲ್ಲ” ಪಣ್ಣ್‌ ಲೆಪ್ಪುವೆರ್‌! 


ಆಂಡ ಕೌರವೆ ಒಪ್ಪುಜೆ. 


“ಛೆ! ಛೆ! ಯಾನ್‌ ಇತ್ತೆ ಬರುಜಿ. ಈ ಸರೋವರೊಡು ಉಪ್ಪುನ ಯೆನನ್‌ ದೇವಗಂಧರ್ವ ಯಕ್ಷನಕುಲ್ಲಾ 
ದಾಲ ಮಲ್ಬುಲೆಕ ಇಜ್ಜಿ! ನನ ಈ ನರಮಾನಿಲ್‌ ದಾನೆ ಮಲ್ಪುವೆರ್‌.) "ಜಲಸ್ತಂಭನ' ವಿದ್ಯೆದ ಮೈಮೆಡ್‌ ಯಾನ್‌ 
ಪಾತಾಳೊಡುಪುವೆ! ನಿಕುಲು ಮುಲ್ಬ್ಪಡ್ಡ್‌ ಪೋಲೆ! ಧರ್ಮರಾಯೆ ಯೆನನ್‌ ದಾಲಾ ಮಲ್ಬಯೆ[” ಇಂಚ 
ಪಂಡ್‌ದ್‌ ಆಕ್ಷೆನ್‌ ಕಡಪುಡುವೆ! 


ವೈಶಂಪಾಯನ ಸರೋವರೊತ ಸುತ್ತುಮುತ್ತೊಡು ಸಂಬುರ್ಕನೇ ನೆಗತ್‌೦ಡ್‌. ಓಲು ತೂ೦ಡಲ ಸೈನಿಕೆರ್ನ 
ದಟ್ಟಣೆ! ಆನೆ ಕುದುರೆಲೆನ ಗೌಜಿ! ವಾದ್ಯೊಲೆನ ಸೊರ! ಪಗೆನಾಯೆ ತಿಕ್ಕಿಯೆ ಪಣ್ಣಿನ ಕುಸಿತ ಕರಕರಿ! 
ಪರ್ವತೊಲೆಡ್ಜ್‌ ಪಿರ ರಟ್ಟುನ ಗೌಜಿ ಗದ್ದಲೊದ ಮಾರ್ದನಿ! ಮಾತೆನ್ಷ ಕೇಣೊ೦ದು ಅಶ್ವತ್ಥಾಮನಕುಲು 
ಪಿರತಿರ್ಲಿಯೆರ್‌! ಅಶ್ವತ್ಥಾಮೆ ಮನಸ್ಸ್‌ಡೇ ಇಂಚ ಪಂಡೊನುವೆ. 


“ಅಯ್ಯೊ ದೈವೊಲೀಲೆನೇ ನಡತೊಂದುಂಡತ್ರ? ದೊರೆ ಕೌರವನ ಐಬೋಗ, ನಲಿಕೆದ ಪೊಣ್ಣುಲೆನ 
ಐಬೋಗದಂಚನೇ ಆಂಡ್‌! ಸಾಸಿತ ಆಯಿಜಿ! ವೀರನಾರಾಯಣನ ಕರುಣೆಡ್ಡಾವರ ಪಾಂಡೆವೆರೆನ್‌ ಒಪ್ಪೊಂಜಿ 
ದೋಷೊಲಾ ಬೆರಿಪತ್ತುಜಿ.” 


ಧೃತರಾಷ್ಟಾ, ಇಂಚಿಡ್ಸ್‌ ಸೇನೆದ ಅಬ್ಬರ ಜೋರಾಂಡ್‌! ಯುಧಾಮನ್ಯು, ಉತ್ತಮೌಂಜಸ, ಐವ್ವೆರ್‌ 


ಲು 


ಉಪಪಾಂಡೆವೆರ್‌ ಮಾತ ಬತ್ತೆರ್‌! ಐನ್ನೂದು ಆನೆ, ಐನ್‌ ಸಾರ ರಾವುತೆರ್‌, ಎಣ್ಮ ಸಾರ ಯೋಧೆರ್‌, ರಡ್ಡ್‌ 
ಸಾರ ರಥೊಕುಲು, ಮಾತ ಬತ್ತ್‌ ಸೇರೊಂದಾತ್‌ಂಡ್‌. 


ಧರ್ಮರಾಯೆ ಶ್ರೀಕೃಷ್ಣನ ಕೈಯಿತಲ್‌ ಬರ್ದೆ! 


“ದೇವಾ, ಈ ಕುರುಪತಿನ ಮಾಯೊದ ಬಗೆನ್‌ ತೂಲೆ! "ಜಲಸ್ತಂಭನ' ವಿದ್ಯೆನ್‌ ಕಲ್ತ್‌ದ್‌ ನೀರ್‌ಡ್‌ 
ಮುರ್ಕೊಂದುಲ್ಲೆ. ಆಯೆ ಕುಲ್ಲುದಿನಲ್ದಡ್ಜ್‌ ಉಸುರುದ ಗುಳ್ಳೆಲ್‌ ಮಿತ್ತ್‌ ಲಕ್ಕೊಂದುಪ್ಪುನೆನ್‌ ತೂಲೆ! ಇತ್ತೆ ನಮ 
ಮಲ್ಲೊಡಾಯಿನಿ ದಾದವು? ಈಯೇ ಯೆಂಕ್ಷೆಗ್‌ ಪಣೊಡು!” ಪಣ್ಣೆ. 


ಮಾತೆನ್ಸಾ ತೂವೊಂದಿತ್ತಿನ ಶೀಕೃಷ್ಟೆ. 
“ಧರ್ಮರಾಯಾ ರಾಜನೀತಿದಲೆಕ ಮುಳ್ಳುಡ್ಬೇ ಮುಳ್ಳುನು ದೆಪ್ಪೊಡು! ಮಾಯಾವಿದ್ಯೆಲೆನ್‌ ಮಾಯಾವಿದ್ಯೆಲೆಡ್ಡೇ 


ರದಾಪರ್ವೊ 483 


ಎದ್ವೊನೊಡು. ವಿಷೊಕು ಪ್ರತಿವಿಷೊಡ್ಡೇ ಪರಿಹಾರ! ಮಾಯಗಾರೆರೆಗ್‌ ಮಾಯೊಡೇ ಮರಣ ಬರ್ಬಾವೊಡು. 
ಹಿರಣ್ಯಕಶಿಪುನ ಕತೆನ್‌ ಕೇಣ್ಣರತ್ತಾ? ಯೇಪೊಗ್ಗಾ ನರಮಾನಿಡ ಮರಣ ಬರಂದಿಲೆಕದ ವರ ಪಡೆತಿನ 
ಉರಿಬೀರೊದಯನ್‌ ವಿಷ್ಣು ನರಸಿಂಹ ರೂಪೊಡು ಬತ್ತ್‌ದ್‌ ಕೆರ್‌ಜೆನ? ಕಾಲನೇಮಿನ್‌ ವಿಷ್ಣು ಚಕ್ರೊಡು 
ಸಂಹಾರ ಮಲ್‌ದಿಜೆನ? ಜಂಭಾಸುರ, ವೃತ್ತ ಮೊಕ್ತೆನ್‌ ಕೆರ್ಮಿನ ರೀತಿನ್‌ ನೆಂಪು ಮಲ್ಲೊನುಲ. ಆಕುಲು 
ಉಪ್ಪಡ್‌! ಈಶ್ವರಡ್ಜ್‌ ವರ ಪಡೆಯಿನ ಭಸ್ಮಾಸುರೆ ಈಶ್ವರನೇ ಸುಡ್ಕೆರೆ ಪೋನಗ ವಿಷ್ಣು ಪೊಣ್ಣ ರೂಪೊಡು 
ಬತ್ತ್‌ದ್‌ ರಕ್ಕಸೆ ತನನ್‌ ತಾನೇ ಭಸ್ಮ ಮಲ್ಲೊನುಲೆಕ ಮಲ್‌ಜೆನಾ? ರಾವಣನ್‌ ಎಷ್ಟು ನರರೂಪೊಡೇ ಬತ್‌ದ್‌ 
ಕೆರ್ರ್‌ಜೆನ? ಯಾನೇ ಕಂಸನ್‌, ಶೃಗಾಲ ವಾಸುದೇವನ್‌, ಕಾಲಯವನನ್‌, ದಂತವಕ್ತನ್‌, ಸಾಲ್ವನ್‌, ಮಾಗಧನ್‌, 
ನರಕಾಸುರನಾಕ್ಷೆನ್‌ ಮಾಯೊಡು ನಾಶ ಮಲ್‌ದಿಜೆನ? ಮೋಸ, ವಂಚನೆದ ಮಾಯಾಗಾರೆರೆನ್‌ ಆಕ್ಷೆನ 
ವಿದ್ಯೆಡೇ ಮುಗಿಪಾಂಡ ಅಯಿಟ್‌ ದೋಷೊನೇ ಇಜ್ಜಿ! ಈ ಕೌರವೆಲಾ ಇತ್ತೆ ಮಾಯಾವಿ ಆದುಲ್ಲೆ! ನಿಕುಲು 
ಕೌರವಡ ಜೂಜುಡು ರಾಜ್ಯೊನು ಸೋತುದಿನ್ನ ಮಾಯೊದ ವಿದ್ಯೆಡಾದೇ! ಅತ್ತಾಂದೆ ಇಂಬೈ ದ್ರೌಪದಿನ 
ಮಾನೊದ ಮದೆ ದೆಪ್ಪಾವೆರೆಗ್‌ ದುಂಬಾತಿನ ದುಸ್ಪೆ” 


ಕೃಷ್ಣನ ಪಾತೆರೊಡು ಧರ್ಮರಾಯಗ್‌ ಸಮದನ ಆತ್‌ಜಿ! 
“ಕೃಷ್ಣಾ, ರಾಜ್ಯೊದ ಅ೦ಗಲಪ್ಪುಡು ಕೌರವನ್‌ ವಂಚನೆಡ್‌ ಕೆರ್‌೦ಡ ಪಾಪ ತಟ್ಟುಜ?” ಕೇಂಡೆ. 
ಶ್ರೀಕೃಷ್ಣೆ ಅಯನ ಅನ್ಮಾನ ದೆಪ್ಪೆರೆಗಾದ್‌ ನೀರ್ಬಡಿಟ್‌ ದೆಂಗ್‌ದಿನ ಕೌರವಡ ಇಂಚ ಪಣ್ಣೆ. 


“ಕೌರವಾ, ಲಕ್ಕ್‌ಲ. ಈ ದಾನೆ ನೀರ್‌ಡುಪ್ಪುನ ಕೇರೆನ? ನಿನ್ನಂಚಿನ ಬೀರೆ, ರಾಜೆ, ನೀರ್‌ಡ್‌ ದೆಂಗ್‌ದ್‌ 
ಕುಲ್ಲುವೆನ) ಪೆರೆದ ಚಂದ್ರೊವಂಶೊಗೇ ನಿನಡ್ಜ್‌ ಅಪಕೀರ್ತಿ ಬತ್ತ್‌೦ಡತ್ತ? ಲಕ್ಕ್‌ದ್‌ ಬಲ್ಲ. ನಿನ ಅಂದ್‌ಬಂದುಲು, 
ಇಸ್ಟಮಿತ್ರೆರ್‌, ಪಕ್ಷದಕುಲು ಮಾತೆರೆನ್ನ ಯುದ್ಧೊಡು ಬಲಿಕೊರ್ದು, ಇತ್ತೆ ಈ ನೀರ್‌ಡ್‌ ದೆಂಗೊಂದು ಬದುನ 
ಆಸೆಡುಲ್ಲನ? ಉಂದು ವಾ ಯೋಗಿತೆದ ಬೇಲೆ?” 


ಕೃಷ್ಣನ ನುಡಿಕ್‌ ಸರೋವರೊಡ್ಡು ದಾಲ ಚಲನೆ ತೋಜಿಜಿ. 
ಇತ್ತೆ ಧರ್ಮರಾಯೆ ಲೆಪುವೆ. 


“ಕೌರವಾ, ನಮ್ಮ ಚೆಂದವಂಶೊಡ್ಡಾದ್‌ ನಂಕ್‌ ಕೀರ್ತಿ ಬಯ್ಜ್‌ಂಡ್‌. ಇತ್ತೆ ಈ ನೀರ್‌ಡ್‌ ದೆಂಗ್‌ಕುಲ್ಲುದಿನೆಟ್‌ 
ಯೆಂಕ್ಷೆಗ್ಲಾ ಹಾಳ್‌ ಪುದರೇ ಬರ್ಗುಂಡು. ಜನೊಕುಲು ಬಾಯಿಬತ್ತಿಲೆಕ ಪಾತೆರೊನುವೆರ್‌! 


ರಾಜ್ಕೊಡು ಪಾಲ್‌ ಕೊರ್ಬುಜಿ೦ದ್‌ ಈ ಪಣ್ಣಗ ಯೆಂಕುಲು ಐನ್‌ ಊರುನಾ೦ಡಲಾ ಕೊರ್ದಂದ್‌ ಕೇಣ್ಣಿತ್ತ! 
ಆಂಡ ಈ ದೂಜಿಮುನೆತಾತ್‌ಲ ಬೂಮಿ ಕೊರುಜಿ ಪಣ್ಣ್‌ ಯೆಂಕ್ಷೆನ್‌ ದೂರ ದೀಯ! ಅಂಚಿತ್ತಿನಾಯೆ ಇತ್ತೆ 
ರಾಜ್ಯೊನು ಬುಡು ನೀರ್‌ಡ್‌ ದೆಂಗ್‌ದ್‌ ಕುಲ್ಲುದತ್ತಾ? ಓಡೆ ಪೋಂಡು ನಿನ ಚಲ? 

ಭೀಷ್ಮ ವಿದುರನಕುಲು ನಿನ ಎಡ್ಡೆಪುನೇ ಬಯಕೊಂದು ಬುದ್ಧಿ ಪಂಡಿನೆನ್‌ ಧಿಕ್ಕಾರ ಮಲ್‌ದ್‌, ಪತ್ತೊಂಜಿ 
ಅಕ್ಷೋಹಿಣಿ ಸೇನೆನ್‌ ಕೂಡಾದ್‌ ಯುದ್ಧೊಗು ದುಂಬು ಬಯ್ಚ. ಇತ್ತೆ ನೀರ್‌ಡ್‌ ದೆಂಗ್‌ ಕುಲ್ಲೆರೆಗ್‌ ನಿಕ್ಕ್‌ 
ಯೇರ್‌ ಪಂಡಿನಿ? ಗೋಗಹಣ ಸಂದರ್ದುಡು ಪಲಾಯನ ಪಂಡಿತೆ ಉತ್ತರಕುಮಾರನ್‌ ಯೆಂಕ್ಸು ತೂದಿತ್ತ[ 
ಪಲಾಯನೊಡು ಈ ಅಯಡ್ಬ್‌ಲ ಬಿಗುತಾಯೆ! ಉತ್ತರಕುಮಾರೆ ನಿನ್ನಂಚ ನೀರ್‌ಡ್‌ ಮುರ್ಕುದುಜೆ! 


“ಪಾಂಡವೆರೆಗ್‌ ಕಾಡೇ ಬದುನ ನಿಲೆ. ಆಕ್ಷೆಗ್‌ ನಾಡ್‌ ಕೊರ್ಬುಜಿ” ಇಂಚ ಅಂತಃಪುರೊಟು 

ಪೊಂಜೊಲೆನೆದುರುಡು ಗತ್ತ್‌ಡ್‌ ಪಣೊಂದಿತ್ತತ್ರ? ಇತ್ತೆ ಆ ಗತ್ತ್‌ ಮದತ್ತ್‌ದ್‌ ನೀರ್‌ಡ್‌ ಮುರ್ಕುದು ದೆಂಗುನ 
ನಿಕ್ಕ್‌, ಪೊಂಜೊಲು ಮಸ್ಕಿರಿ ಮಲ್ಪುಜೆರ? ಪೋವಡ್‌! ನಿನ್ನಾಯೆ ಕರ್ಣನ್‌ ಕಳೆವೊಂದುಲ ಈ ಒರಿಯೊಂದ! 
ಶಕುನಿ, ಸೈಂಧವೆ, ದುಶ್ಶಾಸನೆ, ಅಂಚಿತ್ತಿನಕುಲು ಸೈತ್‌೦ಡಲ ಈ ಒರಿಯೊಂದ! ಇಂಚಿತ್ತಿ ಹೇಡಿ ಬದ್ಯ್‌ 
ದಾಯೆಗ್‌? ನೀರ್‌ಡ್‌ ಅಡ೦ಗುನವುಲ ಮಲ್ಲ ಪೆರ್ಮೆನ? ಯಾವು. ಬೇಗ ಮಿತ್ತ್‌ ಬತ್ತ್‌ದ್‌ ಕಡ್ಸ ಪತ್ತ್‌ಲ. ನಮ 
ಉಡಲ್‌ ದಾನೆ ಸಾಸಿತನ? ಈ ಓಲು ದೆಂಗಿಯಡಲ ಯೆಂಕುಲು ಬೆರಿಪತ್‌ದ್‌ ಹಾಕುವನೆ! ಬಲ್ಲ. ಮುಲನೇ 
ಕಾಳಗ ನಡಪಡ್‌. 


ಭರತ, ನಹುಷ, ಯಯಾತಿ, ನಳ, ಸಂವರಣ, ಸಗರ, ದಿಲೀಪ, ನೃಗ, ರಘು, ದುಂದುಮಾರ, ಭಗೀರಥನಂಚಿನ 
ರಾಜೆರ್‌ ಯುದ್ಧೊಡೇ ಶೌರ್ಯ ಮೆರೆತಿನಕುಲತ್ತಂದೆ ನೀರ್ಡ್‌ ದೆಂಗ್‌ದಿನಕುಲತ್ತ್‌! ಈಲಾ ಮಿತ್ತ್‌ ಬತ್ತ್‌ದ್‌ ಬೀರ 
ಮೆರೆದ್‌ ಇತ್ತೆ ಬತ್ತಿನ ಕಳಂಕೊನು ಕಳೆವೊನ್ನ. ನಿನ ಕಡೆಟ್‌ ಗೆಣ್ಣೆರಾವಂದಿನಾತ್‌ ಕ್ಷತ್ರಿಯೆರೆನ ಸಾವು ಆತ್‌ಂಡ್‌. 
ಆ ಅಪಕೀರ್ತಿದ ಕೆಸರ್‌ನ್‌ ದೆಕ್ಟೊನ್ನ. ಬಲ್ಲ. ಕಡ್ಗ ಪತ್ತ್‌ಲ.” 


ಧರ್ಮರಾಯನ ಹಿತನುಡಿಲ ದುರ್ಯೋಧನಗ್‌ ನಾಟ್‌ಜಿ. ಅಯಿಡ್ಜ್‌ ಬೊಕ್ಕ ಸಾತ್ಯಕಿ, ಅರ್ಜುನೆ, ನಕುಲೆ, 
ಸಹದೇವೆ, ಮಾತೆರ್ಲಾ ಇಂಚನೇ ಪಣೊಂದು ಲೆತ್ತೆರ್‌! ಆ೦ಡ ಕೌರವೆ ಮಿತ್ರ್‌ ಬತ್ತ್‌ಜೆ! 


ಇತ್ತೆ ಭೀಮೆನೇ ಪಾತೆರೈ. 


“ಓ... ಅನ್ನೆಯೊದ ಕೌರವಾ, ನಿನ ಅನ್ನೆಯೊಲು ಯೇತ್‌ಂದ್‌ ಪಟ್ಟಿ ಮಲ್ಪುವೆ. ಯೆಂಕ್‌ ಇಸ ಪಾಡಿಯ, 
ಉಚ್ಚುಲೆಡ್‌ ತುಚ್ಜಾಯ, ನೀರ್‌ಡ್‌ ಮುರ್ಕಾಯ, ಉಂದು ಮಾತ ಎಲ್ಕಿದ ಅನ್ನೆಯೊಲು! ಆಂಡ ಮಲ್ಲೆ ಆದ್‌ಲ 
ಈ ಮಲ್ರಿನಿ ಅನ್ನೆಯೊಲೆನೇ! ಯೆಂಕ್ಷೆನ್‌ ಅರಕ್ಕ್‌ದ ಇಲ್ಲಡ್‌ ಪೊತ್ತಾವೆರೆ ಪ್ರಯತ್ನ ಮಲ್ತ.. ಬೊಕ್ಕೊಲ ನಿನ 
ಮಚ್ಚರ ಮದೆ ಆವಂದಿನೆಕ್‌ ಪಗೆನೇ ಕಟೊಂಡ. ಈ ಭೀಮೆ ಅವ್ವೆನ್‌ ಮದತ್‌ದೆ ಪಣ್ಣ್‌ ಗಯಿತನ? ಎಲಾ 
ಕೌರವಾ, ಧರ್ಮರಾಯನ ಪಟ್ಟೊದರಾಣಿನ ಸೀರೆನ್‌ ಒಯ್ದಾದಿನ ಆ ದರ್ಪ ಇತ್ತೆ ಓಡೆಗ್‌ ಪೋಂಡು? 
ಯೆಂಕ್ಷೆನ್‌ ಕಾಡ್‌ಗ್‌ ಕಡಪುಡ್ನಗದ ಮದ, ಆ ಹಾಂಕರ ಇತ್ತೆ ಓಡೆಗ್‌ ಪೋಂಡು? ಆ ಗಂಧರ್ವೆ ಚಿತ್ರಸೇನೆ 
ನಿನನ್‌ ಅಟ್ಟೆಮುಟ್ಟೆ ಕಟ್ಟ್‌ದ್‌ ಒಯ್ತೊಂದು ಪೋನಗ ಬುಡ್ಡಾಯಿನಿ ಯೇರ್‌ಂದ್‌ ನೆಂಪುಂಡತ್ತ? ಭೀಮೆ ಪಣ್ಣಿ 
ಪುದರ್‌ ಕೇಂಡನೇ ಗರ್ವೊಡು ಲಾಗ್ಯೊಂದಿತ್ತ. ಇತ್ತೆ ಆ ಗರ್ವ ಓಡೆ ಪೋಂಡು? "ಪಾಂಡವ ಪಗೆ' ಪಣ್ಣಿ 
ಬಿರುದುಡು ಮೆರೆವೊಂದಿತ್ತತ್ತ? ಆ ಬಿರುದು ಮದತ್‌ ಹೋಂಡ? “ಭೀಮೆ ಪಣ್ಣಿ ಕಾಡ್‌ಗ್‌ ಕಾಡಾಗ್ನಿ ಯಾನ್‌”, 
“ಭೀಮಭಾಸ್ಕರಗ್‌ ರಾಹು ಯಾನ್‌” ಇಂಚ ಮಾತ ಕೊಚ್ಚೊಂದಿತ್ತತ್ತ? ಇತ್ತೆ ಯಾನ್‌ ಲೆತ್ತೊಂದುಲ್ಲೆ. ಯೆನ 
ಪಾಲ್‌ದ ಅಗ್ನಿ ಆದ್‌, ರಾಹು ಆದ್‌ ಬರಂದೆ ದೆಂಗ್‌ದುಪ್ಪುನ ನಿಕ್ಕ್‌ ಯೆನ ನುಡಿ ಕೇಣ್ಣಗ ಸಂಗೀತ ಕೇಂಡಿಲೆಕ 
ಆವೊಂದುಂಡ? 

ದುರ್ಯೋಧನಾ, ಯಾನ್‌ ಯೇರ್‌ಂದ್‌ ನಿಕ್ಕ್‌ ಗೊತ್ತುಂಡತ್ತ? ದುಶ್ಶಾಸನನ ನೆತ್ತೆರ್‌ ಪರ್ತಿನಿ ಯಾನೇ! ನಿನ 
ಒಪ್ಪಪುಟ್ಟುದಿನ ಮಾತೆರೆನ್ನ ಯಮಲೋಕೊಗು ಕಡಪುಡ್ಡಿನಿ ಯಾನೇ! ಇತ್ತೆ ಈ ಕಿರೆಟುಪ್ಪುನ ನಿನನ್ನಾ ಕೆರಿನಿ 
ಯಾನೇ! ನಿಕ್ಕ್‌ ಹೋಡಿಗೆಡ್‌ ಜರ ಬತ್ತ್‌ದುಪ್ಪು. ಆಂಡಲ ಯಾನ್‌ ಬುಡ್ತುಜಿ. ನೀರ್‌ಡ್ಬ್‌ ದೆತ್ತ್‌ ಪಾಡ್ಜ್‌ 
ಯುದ್ಧೊಡು ನಿನ ತುಡೆನ್‌ ದರ್‌ ಪಾಡುವೆನೆ! 


ಏ... ಕೌರವಾ, ನೀರ್ದ್‌ ಮುರ್ಕುದಿನಯನ್‌ ಕೆರೈರೆ ಬಲ್ಲಿಣಿನ ರಣಶಾಸ್ತೊನು ನಂಬುದು ಈ ಸರೋವರೊಡು 
ಕುಲ್ಲುದಿಪ್ಲೊಡು. ಆಂಡ ನಿನನ್‌ ಕೆರ್ಟಿನ ಸಂದರುಡು ಯಾನ್‌ ವಾ ಶಾಸ್ತೊಗುಲ ಬಿಲೆ ಕೊರುಜಿ. ಗೊತ್ತಾಂಡ? 


ಕೌರವಾ... ಈ ಇಂಚ ಪಣೊಂದಿತ್ತತ್ತ? “ಯೆಂಕ್‌ ಧರ್ಮರಾಯನ ಮಿತ್ತ್‌ ಪಗೆ ಇಜ್ಜಿ. ನಕುಲೆ ಸಹದೇವೆರ್‌ 

ಬಾಲಕೆರ್‌, ಅಕಲ್ಲ ಕೋಪ ಇಜ್ಜಿ. ಅರ್ಜುನೆ ಅರ್ಪ ಶತ್ರು ಆದುಲ್ಲೆ. ಆಂಡ ಯೆನ ನಿಜ ಶತ್ರು ಭೀಮೆನೇ! ಭೀಮನ್‌ 
ಕೆರ್ಟ್‌ ಅಯನ ಮಾಸಮಜ್ಜಿಡ್‌ ರಣಪಿಶಾಚಿಲೆಗ್‌ ವಣಸ್‌ ಪಾಡ್ಜ್‌, ಬೊಕ್ಕೊನೇ ಧರ್ಮರಾಯನ ಒಟ್ಟುಗು ರಾಜಿ 
ಮಲ್ಕೊನುವೆ.” ಇಂಚ ಈಯೇ ಪಂಡ್‌ದ್‌ ಇತ್ತೆ ಈಯೇ ಇಂಚ ದೆಂಗ್‌ ಕುಲ್ಲುನೆಕ್‌ ಅರ್ತ ಉಂಡ?) ಈ 
ಭೀಮನ್‌ ಕೆರೈರೆಗ್‌ ಲಕ್ಕ್‌ದ್‌ ಬರೊಡತ್ತ?” 


ಜಲ ಸ್ತಂಭನೊಡಿತ್ತಿನ ಕೌರವಗ್‌ ಕೋಪ ಕೊದಿಂಡ್‌! ಮೆಯಿತ ರೋಮ ಕೊಕ್ಕೆರ್‌೦ಡ್‌! ಕೋಷೊಡು 
ಉಡಲ್‌ಡ್‌ ಉರಿ ಲಕ್ಕ್‌ಂಡ್‌. ಮತಿ ಮಂದ ಆದ್‌, ಜಪಮಂತ್ರ ಉ೦ತುದು ಪೋಂಡು! ಮನಸ್‌ದ ತಿಮಿತ 
ತತ್ತ್‌ದ್‌, ಆ ತಂಪು ನೀರ್‌ಡ್‌ ಕುಲ್ಲೊಂದುಲಾ ಆಯೆ ಬೆಗರೈ! ಅಯನ ಉಡಲ್ಬ ಉರಿಉಷ್ಟೊಡು ವೈಶಂಪಾಯನ 
ಕಿರೆತ ನೀರೇ ಕೊದ್ಕಿಂಡ್‌. ಉಸುರು ಜೋರಾದ್‌, ನೀರ್‌ಡ್‌ ಗಾಳಿಗುಳ್ಳೆಲ್‌ ಲಕ್ಕಿಯ. ಭೀಮನ ಪೆರಟ್ಟ್‌ 
ಪಾತೆರೊಲೆನ್‌ ಕೇಣ್ಣ್‌ ಕೋಪ ತಮೆಲುನಗ ಅಕಲ್‌ ಪಿರ ಒರಿಂಡ್‌. ಯುದ್ಧೊದ ತರಾತುರಿಡ್‌ ರೌಸುಡು 
ಮಿತ್ತ್‌ ಬತ್ತೆನೆ! ಆಯೆ ಬತ್ತಿನೆತ ಬಗೆ ಪಂಡ, ಜಲಸಮಾಧಿಡಿತ್ತಿನ ಬಡಬಾಗ್ನಿಯೇ ಬತ್ತಿಲೆಕ.! ಕೆಡಿಕಣ್ಣ್‌ದ ಕೆಂಗುಡೆ 
ಆದ್‌, ಗದೆ ಪತೊ೦ದು ಉಂತುದಿನ ಆಯನ ಗತ್ತ್‌ಗರ್ವೊಲ ಬಯಂಕರನೆ! 


ಕೌರವನ್‌ ತೂದು ಧರ್ಮರಾಯನ ದುಗುಡ ದೂರ ಆಂಡ್‌! ಭೀಮನ ಸಂತೋಸುಗು ನಿಲೆನೇ ಇಜ್ಜಿ 
ಪಾರ್ಥೆ, ನಕುಲೆ, ಸಹದೇವೆ, ಪಾ೦ಡವೆರೆನ ಜೋಕುಲು, ಶಿಖಂಡಿ, ಧೃಷ್ಟದ್ಯುಮ್ಮೆ, ಸಾತ್ಯಕಿ ಮಾತೆರ್ಲಾ ಒರಿಯನೊರಿ 
ತೂವೊಂದು ಕುಸಿನ್‌ ಪಟೊಂಡೆರ್‌. 


ಕೊಂಬು ಕಹಳೆ ಭೇರಿ ವಾದ್ಯೊಲು ಸೊರ ಮೇಳೊಡಿತ್ತ 


ಧೃತರಾಷ್ಟ್ರಾ ಸರೋವರೊತ ದಂಡೆಡ್‌ ಉಂತಿನ ದುರ್ಯೋಧನೆ ಶತ್ರುಲೆನ್‌ ತೂಯೆ! ಅಕಲ್ಲ ಸಂತೋಸುನು 
ತೂದು ಅಯನ ಕೋಪ ಬೊಕ್ಕೊಲಾ ಯೇರ್ಡ್‌ ಕೂಲಿ ಅಗ್ಯೊಂದಿತ್ತೆ. ಧರ್ಮರಾಯಗ್‌ ಆಯನ ಮಿತ್ತ್‌ 
ಅಭಿಮಾನ ಉಂಡಾಂಡ್‌. ಆಯೆ ಇಂಚ ಪಣ್ರೆ “ಭೇಷ್‌, ಕೌರವಾ, ಯೇತಾಂಡಲ ಈ ಪೆರ್ಲದ ಕುರುವಂಶೊಡು 
ಕೊಡಿತ್ತಿನಾಯೆನೇ ಅತ್ತಾ? ಸದ್ಯ ನೀರ್‌ಡ್ಸ್‌ ಮಿತ್ತ್‌ ಬತ್ತ್‌ದ್‌ ಅಪಕೀರ್ತಿಡ್ಜ್‌ ಬುಡುಗಡೆ ಪಡೆವೊಂಡಿನವು 
ಮೆಚ್ಚೊಡಾಯಿನ ಸಂಗತಿಯೆ! ಸುಯೋಧನಾ, ಇಂದಾ ದೆತೊನ್ನ. ಕವಚ, ಶಿರಸ್ತಾಣ, ರೇಶೈದ ತುತ್ತೈತ, ಮಾತೆನ್ನ 
ದೆತೊನ್ನ. ಬೊಡ್ಡಿ ಪಣಡ.” 


ಕೌರವೆ ಮಾತೆಕ್ಷಾ ಕೈ ಒಡ್ಡಿಯೆ. ಕಸ್ತೂರಿನ್‌ ಪೂಜೊನುವೆ. ಗಾಯೊಲೆಗ್‌ ಲೇಪ ಪಾಡೊನುವೆ. ತಾಂಬೂಲ 
ತಿನೊಂದು, ತನ ಬಯಂಕರ ಗದೆನ್‌ ತಿರ್ಲಾವೊ೦ದು ದುಂಬು ಬತ್ತೆ. 


“ಯಾನ್‌ ಯುದ್ಧೊಗು ಸಜ್ಜಾದುಲ್ಲೆ. ಯೆನ ಮಿತ್ತ್‌ ನಿಕಲ್ಲ ಚತುರಂಗ ಸೇನೆನೇ ಯುದ್ಧೊಗು ಬರಡ್‌. 
ಧರ್ಮರಾಯಾ, ಈ ಬೋಡಾಂಡ ಬಿರು ಪತ್ತೊಂದು ಬಲ್ಲ. ಭೀಮೆ ಗದೆ ಪತ್ತೊಂದು ಬರಡ್‌! ಪಾರ್ಥೆ, 
ನಕುಲೆ, ಸಹದೇವೆ. ದೃಷ್ಟದ್ಯುಮ್ಮೆ, ಸಾತ್ಯಕಿ, ಪಾಂಚಾಲರಾಯೆ ಯೇರ್‌ ಬೋಡಾಂಡಲಾ ಗುಂಪು ಗುಂಪಾದ್‌ 
ಇಜ್ಯಾಂಡ ಒಂಟಿಲಾದ್‌ ಬಲ್ಲೆ! ಯಾನ್‌ ಒರಿಯೆ ನಿಕಲ್ಲ ಕಾದುವೆ.” 


ರಾಜಪರಿವಾರದಕುಲು ಕೌರವನ ದೈರೊನು ಮೆಚ್ಚೊನುವೆರ್‌! 


ಧರ್ಮರಾಯೆ, “ಕೌರವಾ, ನಿಜವಾದ್‌ ಈ ಮಾಮಲ್ಲ ಜಗಜಟ್ಟಿ! ಬಾರಿ ತಂಕೊದ ಒಂಟಿ ಬೀರೆ! ಅಂಚೆನೇ 
ಕಡೆಮುಟ್ಟೊಲ ಚಲ ಬುಡಂದಿನ ರಾಜೆ ಈ ಒರಿಯೆ! ಪುಟ್ಟಿನಾಕುಲು ಸೈಪೆರ್‌. ಆಂಡ ಚಲೊಟು ನಿನ್ನನೇ 
ಪುದರ್‌ ಲೋಕೊಡು ಒರಿಯುಂಡು. ಚಲನೇ ನಿನ ಗುಣಸುಬಾವು! ನಿನ ಚಲತಂಚನೇ ಆವಡ್‌. ಇತ್ತೆ 
ಪಾಂಡವೆರ್‌ ಯೆಂಕುಲು ಐವೆರ್‌ ಉಲ್ಲ. ಯೆಂಕ್ಷೆಡ್‌ ಯೇರೆನಾ೦ಡಲಾ ಒರಿಯನ್‌ ಅಜತೊಂದು ಅಕ್ಷೆಡ 

ಯುದ್ಧ ಮಲ್ಟುಲ. ಇರುವೆರೆಡ್‌ ಯೇರ್‌ ಗೆಂದುವೆರ ಅಕ್ಷೆಗೇ ರಾಜ್ಯ! ಉಂದುವೇ ಒಪ್ಪಂದ! ಈ ಸೋತುಂಡ 
ಯೆಂಕುಲು ರಾಜ್ಕೊದ ಅರಸ್ತಾನ ಮಲ್ಲುವ. ಆ೦ಡ ಯೆಂಕ್ಷೆಡ್‌ ಒರಿ ನಿನಡ ಸೋತುಂಡಲ ಮಾತೆರ್ಲಾ ನಿನ 
ಸೇವಕೆರಾದುಪುವ! ಈಯೆ ಹಸ್ತಿನಾವತಿತ ರಾಜೆ ಆದ್‌ ಮೆರೆಲ.” 


ಕೌರವೆ ತೆಲಿಪುವೆ! 


“ಯುಧಿಷ್ಠಿರಾ, ನಿನಡ ಯೆ೦ಕ್‌ ಚಲ ಇಜ್ಜಿ. ಈ ಅರ್ಜುನೆ ಉಲ್ಲೆತ್ತ ಅಯಡಲ ಯೆಂಕ್‌ ಪಗೆ ಇಜ್ಜಿ. 
ಜೋಕುಲಾಟಿಕೆದ ನಕುಲೆ, ಸಹದೇವನ ಮಿತ್ತ್‌ ಯಾನ್‌ ಕತ್ತಿ ದೆರ್ದುಜಿ. ಆಂಡ ಈ ಭಂಡೆ ಭೀಮೆ ಉಲ್ಲೆತ್ತಾ, 
ಒಂಟಿ ಆನೆದಲೆಕ ಸೊರ್ಕುದು ಮಲೆವೊಂದುಲ್ಲೆತ್ತಒ, ಅಯಡ ಯೆಂಕ್‌ ಪಗೆ ಉಂಡು. ಆಯನ ಬಂಟ್‌ 
ಪಿರ್ಬಾವುನ ಚಲ ಉಂಡು. ಅಂಚ ಆ ಭೀಮನೊಟ್ಟುಗೇ ಯೆನ ಪೊರುಂಬಾಟ! ಆಯೆ ಒರಿಯೆ ಯುದ್ಧೊಗು 
ಬರಡ್‌! ಈ ಇಚಾರ ನಿಕ್ಷೆಗ್‌ ಒಪ್ಪಿಗೆ ಆಜಿಡ ಸೇನೆದೊಟ್ಟುಗೇ ಯೆನಡ ಕಾದೊಲಿ. ಯಾನ್‌ ಪಿರ ಮುಕುಡುನಾಯೆ 
ಅತ್ತ್‌. ನಿಕ್ಷನ ಇಸ್ಟೊನೇ ಯೆನ ಇಸ್ಟ” 


ಅಪಗ ಕೃಷ್ಣಗ್‌ ಅಲಚನೆ ಪುಟ್ಟುಂಡು! ಧರ್ಮರಾಯನ್‌ ಲೆತ್‌ದ್‌ ಗುಟ್ಟುಡು ಇಂಚ ಪಣ್ಣೆ. 


“ಧರ್ಮರಾಯಾ, ನಿಕ್ಕ್‌ ಮರ್ಲಾ? ಕೌರವೆ ಯೇತ್‌ ಬಲಾಡಿಗೆ ಪಣ್ಣ್‌ ಗೊತ್ತಿಜ್ಜಂದೆ, ನಿಕುಲು ಐವೆರೆಡ್‌ 
ಒರಿಯನ್‌ ಅಜತೊಂದು ಯುದ್ಧ ಮಲ್ಲುಲ ಪಂಡತ್ರ) ನಿಕ್ಕ್‌ ಅಯಡ ಪೊರುಂಬುದು ಮಿಂಜೆಸೆರೆಗಾವ? 
ಅರ್ಜುನಗ್‌ಲ ಅಯಡ ಪೊರುಂಬೆರೆ ಪರೆಸಂದ್‌! ಆಹಾ! ಐವ್ವೆರೆಡ್‌ ಯೇರೆನ್‌ ಕೌರವೆ ಗೆಂದ್‌೦ಡಲಾ 
ಮಾತೆರ್ಷ ಅಯನ ಸೇವೆಕೆರ್‌ ಆಪರತ್ತ? ಇಂಚ ಯೆಂಚ ಪಣೊಂಡ? ನಿಕ್ಕ್‌ ಅಯನ ಸೇವೆ ಸಾಧ್ಯನ? ಅರ್ಜುನೆ 
ಅಯನ ಸೇವೆ ಮಲ್ಪುನ೦ದ? ನಕುಲ, ಸಹದೇವೆರೆನ್‌ ಆ ದುಸ್ಟನ ಸೇವೆಗ್‌ ಉಂತಾವನ? ದಾದನಾ ನಿಕಲ್ಲ 
ಪುಣ್ಯ ಕೌರವೆ ಭೀಮನೇ ಅಜತೊಂಡೆ. ನಮ್ಮ ಭಾಗ್ಯಲಕ್ಷ್ಮಿ ಕಣ್ಣ್‌ ಬುಲಾದ್‌ ತೂಯಿನೆಕ್ಕಾಂಡ್‌! ಆಂಡಲಾ 
ಕೌರವನ ಎದುರುಡು ಭೀಮನ ಪ್ರತಾಪೊನ್ನ ನಂಬುಲೆಕ ಇಜ್ಜಿ. ಯುದ್ಧೊಡು ಗೇಲ್‌ದ ಮೋನೆ ಒಂಚಿ 
ತಿರ್ಲುಂಡು ಪಣ್ರಿನನೇ ಯೆಂಕ್‌ ಪೋಡಿಗೆ!” 


ಅಪಗ ಭೀಮೆ ದುಂಬು ಬತ್ತ್‌ದ್‌ ಇಂಚ ಪಣ್ಣೆ, 


“ಮುರಾಂತಕ ಕೃಷ್ಣಾ, ನಿನಡ ಯೆನ ಪ್ರತಾಪೊನು ಕೊಚ್ಚೊನ್ನೆರೆ ಬಯಕುಜಿ! ಆಂಡ ನಿನ ಮೋಕೆದ ವಜ್ರ 
ಕೋಟೆ ಯೆಂಕ್‌ ಉಂಡತ್ತಾ? ಅಯಿಟಾದ್‌ ದುರ್ಯೋಧನನ ನಿಸಲ್ಪ ಬರವುನು ಯೆನ ಗದೆಟ್‌ ಮಾಜದ್‌, 
ಗದೆತ ಕೊಡಿಟ್‌ ಧರ್ಮರಾಯನ ಬಿರುದುಲೆನ್‌ ಬರೆಪೆ[” 


ಈ ಪಾತೆರೊನು ಮಾತೆರ್ಲಾ ಕೊಂಡಾಡಿಯೆರ್‌! ಭೀಮೆ ಗದೆನ್‌ ಪತೊ೦ದು ಕೌರವನ ಎದ್ರ್‌ಡ್‌ ಉಂತುವೆ| 
ದತ್ತ್‌ ಬಲತ್‌ಡ್‌ ಬಾಕಿದ ಪಾಂಡವೆರ್‌. ಸುತ್ತೊಡು ಚತುರಂಗ ಸೇನೆ! ಬಾನೊದ ಬೀದಿಡ್‌ ದೇವತೆಲೆನ 
ಗುಂಪು! 

ಭೀಮ-ದುರ್ಯೋಧನೆರ್‌ ಒರಿಯನೊರಿ ತೂವೊಂದುಂತಿಯೆರ್‌! ಪುರು ಗಂಟ್‌ಪಾಡೊಂದು 
ಕಟುಪಾತೆರೊಡು ಜರೆವೊಂಡೆರ್‌! ಆತಾನಗನೇ ಯಷಿಕ್ಷೆನ ಜತೆಟ್‌ ಬಲರಾಮೆ ಬತ್ತೆ. ಪುಗ್ಗೆಲ್ಡ್‌ ನುಗ ಆಯುಧ! 
ನೀಲಿರಂಗ್‌ದ ತುತ್ತೈತೊದ ಬಲರಾಮನ್‌ ಮಾತೆರ್ದ ಅಚ್ಚಿರೊಡು ತೂಪೆರ್‌. ದುರ್ಯೋಧನನ ಮೋನೆ ಗೆಲ್ಲೆನ 
ಆಂಡ್‌. ಪಾಂಡವೆರ್‌ ಅಂಡ್ಕೊಂದು ಕೃಷ್ಣನ ಪಿರವುಡು ಉಂತಿಯೆರ್‌! 


ಜೇ ೫ ೫ 


ರದಾಪರ್ವೊ 487 


ತೀರ್ಥಯಾತ್ರೆ ಮುಗಿತೊಂದು ಯಪಷಿನಕ್ಷೆನ ಒಟ್ಟುಗು ಪಿರ ಬತ್ತಿನ ಬಲರಾಮಗ್‌ ಧರ್ಮರಾಯನಕುಲು 
ಕಾಣಿಕೆ ಅರ್ಪಣೆ ಮಲ್‌ದ್‌ ಸೊಲ್ಮೆ ಸ೦ದಾವೆರ್‌! ಇಂಜಿಡ್ಜ್‌ ಕೌರವೆಲಾ ಬತ್ತೆ! ದುಕ್ಕೊದ ಮೋನೆ, ಕಣ್ಣ್‌ಡ್‌ 
ನೀರ್‌ದ ಒಸರ್‌! ಪುಗೆಲ್ಲ್‌ ಗದೆ! ಆಯೆ ಬಲರಾಮನ ಪಾದೊಗು ತರೆದೀದ್‌ ಪುಡಾಡುವೆ. ಆನೆ ಕುದುರೆ 
ರಥೊಟಿತ್ತಿನಕುಲ್ಲಾ ತಿರ್ಸ್‌ ಜತ್ತ್‌ದ್‌ ತರೆತಗ್ಗಾದ್‌ ಗೌರವ ಸಂದಾವೆರ್‌. ಬಲರಾಮೆ ಪಾಂಡವೆರೆನ ಸೇನೆದಂಚಿ 
ತೂಪೆ! ಪಾಂಡವೆರ್‌ ಯೇರ್‌ ಮಾತ ಒರೀದೆರ್‌೦ದ್‌ಲ ತೂಪೆ! ಕೌರವ ಕಡೆಟ್‌ ಕೌರವೆ ಒರಿಯೆ ಒರಿದಿನೆನ್‌ 
ತೆರಿಯೊನುವೆ! ಗುರು ದ್ರೋಣೆ ಇಜ್ಜೆ ರ್‌! ಅಜ್ಜೆರ್‌ ಭೀಷ್ಮೆ ಇಜ್ಜೆರ್‌! ಶಲ ಇಚ್ಛೆ! ಕರ್ಣೆ, ಸೈ೦ಧವೆರ್ಲಾ ಇಜ್ಜೆರ್‌! 
ಕೌರವನ ಒಪ್ಪಪುಟ್ಟುದಿನಕ್ಷೆಡ್‌ ಒರಿಲಾ ಇಜ್ಜಿರ್‌! ಜೋಕುಲ್ಲಾ ಇಜ್ಜಿರ್‌. ಇಸ್ಪಮಿತ್ರೆರ್‌ಲ ಇಜ್ಜೆರ್‌! ದುರ್ಯೋಧನನ 
ಕಡೆಟ್‌ ರಣಗೆ೦ದುನ ಲಕ್ಷಣನೇ ಇಜ್ಜಿ. 


ಬಲರಾಮನ ಮನಸ್‌ ಬೆಸರ್ಟ್‌, ಶಿವಾ! ಶಿವಾ! ಪಣೊಂಬೆ. ಕೌರವ ಪಕ್ಷೊದ ಈ ದುರವಸ್ಥೆಗ್‌ ಶ್ರೀಕೃಷ್ಣನೇ 
ಕಾರಣ ಪಣ್ಣ್‌ ಎಣ್ಣೊಂದು, "ಆಹಾ! ಕೃಷ್ಣಾ. ಕುರುಕ್ಷೇತ್ರ ಯುದ್ಧೊಡು "ಪಾಂಡವೆರೇ ಯೆನ ಪ್ರಾಣ” ಇಂಚ 
ಪಣೊಂದಿತ್ತತ್ತ? ಪಂಡಿಲೆಕನೇ ಮಲತ್ತ? ನಿಕ್ಕ್‌ ಬೋಡಾಯಿನ ಪಾಂಡವೆರೆನ್‌ ಒರೊಂದ! ನಿನ ಎಂಟ್‌ಡ್‌ 
ಯೆನ ಶಿಷ್ಯೆ ಕೌರವನ ಸ್ಥಿತಿಗತಿ ಒಂಟಿ ಆನೆದನೇ! ನಿಕ್ಕ್‌ ಬೋಡಾಯಿನಿಲ ಆತೇ ಅತ್ತ?” 


ಕೃಷ್ಣಗ್‌ ಪರಯನ ಪಾತೆರೊಡಿತ್ತಿನ ಕುಚ್ಚಇ ಅರ್ತ ಆಂಡ್‌. ಬಾರಿ ಎಚ್ಚರಿಗೆಡೇ ಸಂದಾಯ ಕೊರೆ! 
“ಅಣ್ಣಾ, ಒಂತೆ ತೂದು ಕೇಣ್ಬ್‌ ಪಾತೆರ್ಲೆ. ಈರ್‌ ಯೇಪೊಲ ಧರ್ಮ ಪಕ್ಷಪಾತಿ. ಪಾ೦ಡವೆರ್‌ ಗೆಂದ್‌ದಿನಿ 
ಧರ್ಮೊದ ನಡಕೆಡಿತ್ತೊಂದೇ. ಕೌರವೆ ಈರೆನ ಶಿಷ್ಠೆ ಅಂದ್‌, ಭೀಮೆಲಾ ಈರೆನ ಶಿಷ್ಯೆನೇ ಅತ್ತ? ಅಕಲ್ಲ ಇರೆಗ್‌ 
ಪಕ್ಷಪಾತ ಇಜ್ಜತ್ತ9” 


ಬಲರಾಮೆ ನಡುಟು, “ಆಹಾ! ದಾನೆ ಪಣೊಡು ಕೃಷ್ಣಾ ಈ ಪಾಂಡೆವೆರೆ ಪಕ್ಷಪಾತಿಯಾದಿಪ್ಪುನವು ಸುಳ್ಳು, 
ಯಾನ್‌ ಕೌರವ ಪಕ್ಷಪಾತಿಯಾದುಪ್ಪುನವು ಬದ್ಧ! ಅವ್ವೇ ಅತ್ತಾ, ನಿನ ಪಾತೆರೊದ ಅರ್ತ? ಅವುಪುಡ್‌, ಇತ್ತೆ ಆ 
ಚರ್ಚೆ ಬೊಡ್ಡಿ. ಯೆಂಕ್‌ ಭೀಮೆ-ಕೌರವೆ ಇರ್ದೆರ್ಲಾ ಬೋಡಾಯಿನಕುಲು! ಯಾನೇ ಆಕ್ಷೆಗ್‌ ಗದಾಯುದ್ಧ 


ಕಲ್ಲಾದಿನಾಯೆ! ಇತ್ತೆ ಅಕುಲು ಇರ್ದೆರೆಗೇ ಗದಾಯುದ್ಧ ನಡಪಡ್‌ ತೂಕ?” 
ಜನಮೇಜಯೆ ವೈಶಂಪಾಯನೆರೆಡ ಕೇಣುವೆ! 


“ಅತ್ತ್‌ ಪೂಜ್ಠೆರೇ, ಯುದ್ಧೊಗು ದುಂಬು ಆತಿನ ಪಂಚೆತಿಗೆದಂಚ ಬಲರಾಮೆ, ಕೃತವರ್ಮೆ ಇಂಚಿತ್ತಿನ 
ಯಾದವೆರ್‌ ಪೂರ ಕೌರವನ ಕಡೆಕ್‌. ಕೃಷ್ಣೆ ಒರಿ ಮಾತ್ರ ಪಾಂಡೆವೆರೆನ ಕಡೆಕ್‌! ಜತೆಟ್‌ ಸಾತ್ಯಕಿ! ಈ ಒಪ್ಪಂದ 
ಅಂಚನೇ ನಡತೊಂದು ಬಯ್ಸ್‌ಂಡತ್ತ? ಅಂಡ ಬಲರಾಮೆ ಕೌರವೆರೆ ಕಡೆಟ್‌ ದಾಯೆಗ್‌ ಯುದ್ಧ ಮಲ್ತ್‌ದ್‌ಜೆ? 
ಉಂದು ಯೆಂಕ್‌ ಅರ್ತ ಆಪುಜಿ!” 


ವೈಶ೦ಪಾಯನೆರ್‌ ಈ ಸೂಕ್ಷ್ಮ ಸಂಗತಿನ್‌ ಬುಡ್ಬಾದ್‌ ಪಣ್ಣೆರ್‌! 


“ಜನಮೇಜಯಾ, ನಿನ ಪ್ರಶ್ನೆ ಸರಿಯೆ. ಶ್ರೀಕೃಷ್ಣ ಕೌರವನ್‌ ಸಂಧಿಗ್‌ ಒಪ್ಪ್ಯಾವೆರೆ ಪ್ರಯತ್ನ ಮಲ್ಟ್‌ದ್‌ 
ಸೋತುದು ಪಿರತಿರ್ಲ್‌ದಿತ್ತೆ ಅತ್ತಾ? ಬೊಕ್ಕ ಬಲರಾಮೆ ಯಾದವೆರ್ನೊಟ್ಟುಗು ಉಪಪ್ಲಾವ್ಯ ನಗರೊಗು ಬತ್ತ್‌ದ್‌ 
ಶ್ರೀಕೃಷ್ಣನ ಅಭಿಪ್ರಾಯೊನು ತೆರಿಯೊನ್ನಗ ಆಯಗ್‌ ಅರ್ತ ಆಂಡ್‌. “ಕೃಷ್ಣಾ, ಯೆಂಕ್‌ ಕೌರವ-ಪಾಂಡೆವೆರೆ 
ಮಿತ್ತ್‌ ಸರಿಸಮಾನ ಅರ್ಮಿಪಿರ್ತಿ ಉಂಡು! ಆಂಡ ಈ ಕೌರವನ್‌ ನಾಶ ಮಲ್ಪುನ ಬೊಕ್ಕ ಪಾಂಡವೆರೆನ್‌ 
ಗೆಂದಾವುನ ಸಂಕಲ್ಪೊಡುಲ್ಲ! ಪೊಕ್ಕಡೆ ಪಾತೆರೊಡು ದಾಯೆ? ಯಾನ್‌ ನಿನಡಪ್ಪ ಲಡಾಯಿಗ್‌ ಬರುಜಿ! ನಿನ 
ಪ್ರತಿಪಕ್ಷೊಡು ಉಂತುಜಿ. ಅಂಚ ಯಾನ್‌ ತೀರ್ಥಯಾತ್ರೆಗ್‌ ಮೋಪೆ.” 

ಇಂಚ ಪಣೊಂದು ಬಲರಾಮೆ ದಾನ, ಕರ್ಮ ಮಾತ ಮಲ್ತ್‌ದ್‌ ರುಸಿನಕಲ್ಲೊಟ್ಟುಗು ತೀರ್ಥ ಯಾತ್ರೆಗ್‌ 
ಪಿದಾಡೈನೆ! ಆನಿ ಪುಷ್ಯ ನಕ್ಷತ್ರೊದ ದಿನ. ದ್ವಾರಕೆಡ್ಜ್‌ ಸುರು ಆಯಿನ ತೀರ್ಥಯಾತ್ರೆ ನಲ್ಬತ್ತರಡ್ಜ್‌ ದಿನ 
ನಡತ್‌೦ಡ್‌. ಈ ಮಲ್ಲ ಸುತ್ತಾಟೊಡು ತೂಯಿನ ಮಾತ ಕ್ಷೇತ್ರೊಲೆನ ಮೈಮೆ ತೆರಿಯೊಂದೇ ತೀರ್ಥಯಾತ್ರೆ 
ನಡತ್‌೦ಡ್‌. ಶ್ರಾವಣ ನಕ್ಷತ್ರೊದಾನಿ ಪಿರ ಬತ್ತಿನಕುಲು ವೈಶಂಪಾಯನ ಸರೋವರೊತ ಬರಿಕೇ ಬರ್ಬೆರ್‌. 
ಭೀಮ ದುರ್ಯೋಧನರೆನ ಗದಾಯುದ್ಧೊದ ನಿಚ್ಚಯ ಆಕಿನ ಬಲರಾಮೆ ಅವ್ವೆನ್‌ ತೂವೆರೆಗ್‌ ಕುಲ್ಲುವೆ. 


ಗದಾಯುದ್ಧೊ 


ಗದಾಯುದ್ದೊಗು ಸಜ್ಞಾಯಿನ ದುರ್ಯೋಧನೆ, “ಧರ್ಮರಾಯಾ, ಪಾರ್ಥಾ, ಸಾತ್ಯಕಿ, ಧೃಷ್ಟದ್ಯುಮ್ನಾ, 
ನಕುಲ, ಸಹದೇವ, ಶಿಖಂಡಿ, ಸ್ಫಂಜಯನಕುಲೇ, ವೀರಬ೦ಟೆರೇ ಮಾತೆರ್ಲಾ ಕುಲ್ಹೊಂದುಪ್ಪುಲೆ. ಯೆಂಕ್ಷೆನ 
ಗದಾಯುದ್ಧೊದ ರಬಸೊನು, ಪಾದಗತಿಲೆನ್‌, ಓರೆಕೋರೆನ್‌ ಮಾತ ತೂವೊಂದುಪುಲೆ! ಬಲರಾಮ ಈಲಾ 
ತೂಲ! ಪಾಂಡವ ರಕ್ಷಕೆಂದ್‌ ಪಣೊಂಬಿನ ಕೃಷ್ಣಾ ಈಲಾ ತೂಲ! ಬಾಕಿದಕುಲ್ಲಾ ಇಂಚಿಗ್‌ ತಿರ್ಲ್‌ದ್‌, ಯೆಂಕ್ಷಿನ 
ಗದಾಯುದ್ಧೊನು ತೂಲೆ!” 


ಭೀಮೆ ರಖಾಪುಡು ಕೇಣ್ಣೆ, “ಆಹ! ಯುದ್ಧ ರಂಗೊಡ್ಬು ಬಲ್ಭ್‌ ಪೋದು ನೀರ್ದ್‌ ಮುರ್ಕೊಂದ! ನಿಕ್ಕ್‌ 
ಮಾನ ಅಪಮಾನೊದ ಅರ್ತನೇ ಗೊತ್ತುಜ್ಜಿ. ರಥೊಡ್ಡು ಜತ್ತ್‌ಬತ್ತಿನ ಹೇಡಿಗ್‌ ಪಾದಗತಿ, ಓರೆಕೋರೆ ಪಜ್ಜೆಲ್‌ 
ದಾಯೆಗ್‌? ಬಾಯಿಡ್‌ ಬಗುಲುನು ದಾಯೆಗ್‌? ಆಕುಲು ಮಾತೆರ್ಲಾ ತೂವೊಂದುಲ್ಲೆರ್‌! ತೂಲೆ ಪಣ್ಣ್‌ 
ಪಣೊಡುಂದು ಇಜ್ಜಿ. ನಿಕ್ಕ್‌ ಸತ್ವ ಮಿನಿ ಉಂಡುಡ ಯುದ್ದೊಡು ತೋಜಾಲ. ಪೆರಟ್ಸ್‌ ಪಾತೆರೊಡತ್ತ್‌. 


ದುರ್ಯೋಧನೆ, “ಭೀಮಾ, ಈಲಾ ನಾಟಕ ಗೊಬ್ಬುದಾಯೆ! ಬಾಯಿದ ಭಂಡೆ! ಯಾನ್‌ ಇತ್ತೆ ದಾನೆ 
ಮಲ್ಪುವೆ ಪಂಡ್ಜ್‌ ಗೊತ್ತುಂಡ? ನಿನ ಪುಣ್ಯೊದ ತೋಟೊನು ಪೊಡಿ ಮಲ್‌ದ್‌ ನಿಕ್ಷೆಗ್‌ ಐವೆರೆಗ್ಗ ಯಮಲೋಕೊದ 
ಕಡಿಬಾಕಿಲ್‌ ತೋಜಾವೆ! ಜೂಜಾಟದಪಗ ಬಾರಿ ರೌಸು ತೋಜಾದಿತ್ತ! ಅಪಗೊದ ಬೊಬ್ಬೆ ಇತ್ತೆ ಓಡೆಗ್‌ 
ಪೋಂಡು?9? 


“ಓಹ್‌! ಕೌರವಾ. ಶಕುನಿ ಕಲ್ಬಾದಿನ ಕಬಟ ಬುದ್ಧಿ ಮದತ್‌ ಪೋಂಡ? ಯೆಂಕುಲು ಆನಿ ಪಣ್ಣಿನೆನ್‌ ಇತ್ತೆ 
ಕುಡ ಪಣೊಂಬೆ. ದುಶ್ಶಾಸನನ ನೆತ್ತೆರ್‌ ಪರೈ[ ನಿನ ಮೆಗ್ಯನಕ್ಷೆನ್‌ ಒರಿಯನ್ಹಾ ಬುಡಂದೆ ಕೆರ್ಡ್‌ ಪಾಡ್ಕೆ! ಯೆನ ಈ 
ಸಾದನೆಲ್‌ ಇತ್ತೆನೇ ಲೋಕೊಗು ತೆರಿದಾತ್‌೦ಡ್‌.” 


“ಎಯ್‌ ಭೀಮಾ, ಉಂದೊಂಜಿ ಮಾಮಲ್ಲ ಸಾದನೆನ? ಯುದ್ದೊಡು ಬೀರೆರ್‌ ಸೈಪಿನವು ಮಲ್ಲ 
ಸಂಗತಿಯ? ನಮ ಉಡಲ್‌ ಚಂದಸೂರೈರ್‌ ಉಪುನೇಟ ಒರಿಯುನವ? ವಿಧಿ ಬರೆತಿನಾತ್‌ ಆಯಿಸ ತೀರ್ನಗ 
ಮಾತೆರ್ಲಾ ಸೈಪಿನಕುಲೇ! ಕೆರೈರೆ ಈ ಯೇರ್‌? ವಿಧಿ ಮುನೀಂಡ ಈ ಕಾತೊನುವನ? ನಿಕ್ಕ್‌ ಕಾತೊನ್ನೆರೆಗಾವ? 
ಅ೦ಚನೇ ವಿಧಿತ ರಕ್ಷಣೆ ಇತ್ತ್‌ಂಡ ಈ ಯೆಂಕ್ಷೆನ್‌ ಕೆರೈರೆಗಾಪುಂಡ? ದೈವೇಚ್ಛೆನ್‌ ನಿನ್ನನೇ ಸಾದನೆ ಪಣ್ಣ್‌ 
ಪಣೊಂದುಲ್ಲನ?” 

“ಏಯ್‌ ಕೌರವಾ, ನಿನ ಕೌರವ ಕುಲೊತ ಶಿಕ್ಷೆಗ್‌ ರಕ್ಷೆಗ್‌ ಪಿದಾಯಿದ ದೈವ ಒಲ್ತು ಬರೊಡು?9 ಇತ್ತೆ 


ಯಾನೆ ನಿನ ದೈವ! ನಿನ ಮೆಗ್ಯನಕ್ಷೆನ ತರೆ ಕಡ್ಜ್‌ ಪಾರಾಯಿನ ದೈವೊಲ ಯಾನೇ! ನನ ಅದ್ನ ಗಳ್ಗೆಡ್‌ ನಿನನ್‌ 
ದರ್‌ ಜೆಪುಡಾವುನ ದೈವೊಲ ಯಾನೆ?” 

ಗದೆಟ್‌ ಹಾಕೊಂಬಿನೆಕ್‌ ಸುರು ಕೊರ್ಕೆರ್‌.. ಒರಿಯನ ಪೆಟ್ಟ್‌ನ್‌ ನನೊರಿ ತಪ್ಪಾವೊಂದು, ಪಜ್ಜೆದ 
ಚುರ್ಕುಡು ಒರಿಯನೊರಿ ವಂಚನೆ ಮಲ್ತೊಂದು ಪೊರುಂಬಿಯೆರ್‌. ಇರ್ದೆರ್ದ ಗದೆಟ್‌ ಗಟ್ಟಿಗೆರೆ. ಅಕಲ್ನ ಯುದ್ಧ 
ಪಂಡ ತೂದು ಮೆಚ್ಚುನನೆ! ಸುರಲೋಕೊದಕುಲ್ಲಾ ತೂವೊಂದು ಬೆಕ್ಕಸ ಪೋವೊಂದಿತ್ತೆರ್‌! 


ಯುದ್ಧೊದ ಮಾತಾ "ಪಟ್ಟು'ಲೆನ್‌ ತೆರಿದಿನಕುಲತ್ತ? ಗದಾಯುದ್ಧೊದ ಚಾರಿ, ಚಾಪಳ, ಪದಗತಿ ತೆರಿದಿನಕುಲತ್ತ? 
ಹೊಡ್ತ ಪ್ರತಿ ಹೊಡ್ತೊಡು ಮೆಂಚಿಯೆರ್‌! ಬವರಿ, ಮತ್ತ್ಪ್ಯೋದ್ಧತಿ, ವಿಲಂಘನ, ವರಾಹಮತ, ಸ೦ಪ್ಲವನ, 
ಪಾರಿಷ್ಠವ, ಲಘುವಿನ್ಯಸ್ತ್ವ ವಿಧಾನೊಲೆಡ್‌ ಕಾದಿಯೆರ್‌! ನೂಕೊಂದು ನುರ್ತೊಂದು, ದುಂಬು ಪಿರ ಲಾಗ್ಕೊಂದು, 
ದರ್ತೊಂದು, ಒತ್ತೊಂದು, ಕುತ್ತೊಂದು, ಉರ್ದೊಂದು ಮೆರೆಯೆರ್‌! ಆಕ್ಷೆನ ಗದೆತ ಗಟ್ಟನೆಡ್‌ ತೂತ ಕೆಡಿಕುಲು 
ರಟ್ಟೊಂದಿತ್‌೦ಡ್‌! ಆಕ್ಷೆನ ಗರ್ವೊದ ದಿಟ್ಟಿ ನಿಂದನೆದ ನುಡಿ, ಒಂಜೇಲೆಕದವು! ಕಾದುನ ಕಡ್ಮೆ ಪಂಡ, ಶತಮನ್ಯು- 
ಜ೦ಭರ ಮೊಕಲ್ಲಂಚಿನನೇ! 


ಇರುವೆದ್ದ ಒರಿಯಡೊರಿ ಪೆಟ್ಸ್‌ ತಿನೊಂದು ನೆತ್ತೆರ್‌ ಕಕ್ಕಿಯೆರ್‌! ಸುಳಿಗಾಳಿದಂಚ ತಾಂಟೊಂಡೆರ್‌! 
ಗರುಡಲೆಕ ಸುತ್ತೊಂಡೆರ್‌! ಆನೆದಲೆಕ ತಾಡೊಂಡೆರ್‌! ತೆಡಿಲ್ಲಂಚ ಹಾಕೊಂಡೆರ್‌! ಮಚ್ಚರೊಡು ಮಲೆಯೆರ್‌! 
ಯುದ್ಧೊಡು ಒರಿಯಡ್ಡೆಚ್ಛ್ಚ ಒರಿ ಬುದ್ಯಂತಿಕೆನ್ನ ತೋಜಾಯೆರ್‌! ಈ ಕಡುಕಟುರ ಬೀರಬಿರ್ದೊಲಿಡ್‌ ಅಕ್ಷೆನೇ 
ಅಕುಲು ಮದತ್ತಿಲೆಕ ಇತ್ತೆರ್‌! ನಡು ನಡುಟು ತಾ೦ಬೂಲೊದ, ಆರಾಮುದ ನೆಂಪುಲಾ ಇಜ್ಜಂದಿಲೆಕದ ಉಗ್ರ 
ಕದನ ನಡತ್ತ್‌೦ಡ್‌! 


ಜನಮೇಜಯಾ, ಈ ಉರಿಮೋನೆದ ಸಮರ ಬಯಂಕರೆರ್‌ ಗದೆಟ್‌ ಗುದ್ದೊಂಬಿನ ಬರಸ್‌ಡ್‌ ಬೂಮಿ 
ಅದ್‌ರ್‌೦ಡ್‌! ತೂವೊಂದಿತ್ತಿನಕ್ಷೆನ “ಮರು, ಭಾಪು, ಭಾಪು' ಇ೦ಚದ ಮೆಚ್ಚಿ ನುಡಿಕ್‌ ಒಡಿಯೇ ಇಜ್ಜಾಂಡ್‌! 
ಬಲರಾಮೆನೇ ಬಾರಿ ಮೆಚ್ಚೊಂಡೆ! ಕೃಷ್ಣೆ ಧರ್ಮರಾಯೆ ಇರುವೆದ್ದ ಮೆಚ್ಚಿಕೆಡ್‌ ತರೆ ಗದ್ದಾಯೆರ್‌! ಅರ್ಜುನೆಲಾ 
ಕೊಂಡಾಡಿಯಿ! ಸೈನಿಕೆರ್‌ ಕಣ್ಣ್‌ದ ಇಮೆ ಮುಚ್ಚಂದೆ ತೂವೊಂದು ಪಂತೊದ ಪಂಚೆತಿಗೆಡಿತ್ತೆರ್‌. ಒರ ಕೌರವೆ 
ಭೀಮನ ದತ್ತ ಬಾಗೊಗು ತಿರ್ಕೈ ಪೆಟ್ಸ್‌ ದೀಯೆ! ನನೊರ ಭೀಮನ ಮುಸುಂಟುಡು ನೆತ್ತೆರ್‌ ಅರೀಂಡ್‌! ಗದೆ 
ಕೈ ತತ್‌ದ್‌ ಬೂರುಂಡು! “ಹಾ ಹಾ' ಪಂಡ್ದ್‌ ಪಾಂಡವೆರ್‌ ಕಂಗಾಲಾಯೆರ್‌! ಆಂಡ ಭೀಮೆ ರೊಯ್ಯ ಗದೆನ್‌ 
ದೆರ್ತೊಂದು. ನಿಲೊನು ತೊರ್ರ್ತೊಂದು, ಕೌರವನ ಮಿತ್ತ್‌ ಲಾಗಿದ್‌ ತರೆಕ್‌ ಪೆಟ್ಸ್‌ ದೀಯೆ! ಕೌರವೆ ಮೃತ್ಯುನಿಲ್ಲಗ್‌ 
ಪೋಷಿನ ಚೀಟಿ ಪಡೆಯಿಲೆಕ ಮುರ್ಚಂಡೆ ಆದ್‌ ಬೂರೊಂಡೆ! ಆಂಡ ಒಂಜೇ ನಿಮಿಸೊಡು ಎಂಚನಾ 
ಲಕ್ಕ್‌ದ್‌ ಭೀಮಗ್‌ ಬಲಪಾಡ್ಜ್‌ ಹಾಕುವೆ. ಇಂಚನೇ ಪಾಕ ಸುತ್ತುಲೆಡ್‌ ಭೀಮೆ ಕೌರವೆರ್‌ ಒಂಜೇಲೆಕ 
ಕಾದಿಯೆರ್‌। 


ಬೊಕ್ಕೊರ ಕೌರವೆ ಭೀಮನ ನಡುಕು ಗದೆಟ್‌ ಪೆಟ್ಸ್‌ ದರೆ! ಭೀಮೆ ಕುಲಗಿರಿ ಮಗ್‌ರ್‌ಲೆಕ ಬೂರಿಯೆ! 
ಬಾಯಿಡ್ಜ್‌ ನೆತ್ತೆರ್‌ ಜತ್ತ್‌ದ್‌ ಒಂಜಿ ಮರ್ಗಿಲ್‌ ಚಂಡಿ ಆಂಡ್‌! ಆಂಡ ಅರೆಗಳಿಗೆಡ್‌ ಬೂರ್ಬಿನಾಯೆ ಲಕ್ಕೊಂದು, 
ಕೌರವನ ಸಗ್ಮಿನ್‌ ಪುಗರೊಂದೇ ಅಯನ ತಿಗಲೆಗ್‌ ಸಗಿದ ಪೆಟ್ಸ್‌ ದೀದ್‌ ಮಗ್‌ರಯೆ! ಚಣೊಡ್ಡು ಚಣ 
ಗದಾಯುದ್ದೊದ ಬಿರ್ಸ್‌ ಜೋರಾಂಡ್‌! ಭೀಮನ ಪೆಟ್ಟ್‌ನ್‌ ತಪ್ಪಾವೊ೦ದು ಕೌರವೆ ಅಯನ ನೆತ್ತಿಗ್‌ ಹಾಕಿನೆಟ್‌ 
ಕುಡ ಭೀಮಗ್‌ ಮತಿ ತತ್ತ್‌ಂಡ್‌. ಬಾಯಿಡ್‌ ನೆತ್ತೆರ್‌ ಜತ್ತ್‌ಂಡ್‌! ಗದೆಲಾ ರಟ್ಟ್‌ದ್‌ ಪೋಂಡು. 


ದುರ್ಯೋಧನೆ ಭೀಮನ ಆ ಇರಸ್ಸಿಗೆಡ್‌ ಅಯನ ಮಿತ್ತ್‌ ಕೈ ಮಲ್‌ಜೆ! ಪಾಂಡವೆರೆ ಕಡೆಕ್‌ ತಿರ್ಲ್‌ದ್‌ ಗದೆ 
ಬೀಜಾವೊಂದೇ ಇಂಚ ಪಣ್ಣೆ! 


“ಯಾನ್‌ ತಿರ್ಕ್‌ ಬೂರ್ಬಿನಯಗ್‌ ಹಾಕ್ಕೆರೆ ಪೋಪುಜಿ. ಅರ್ಜುನಾ, ಈ ಇತ್ತೆ ಮಹಾಸ್ತೊನು ಪತೊಂದು 

ಬಲ್ಲ. ಧರ್ಮರಾಯೆ, ನಕುಲೆ, ಸಹದೇವನಕುಲು ಬಿರುಪಗರಿಲೆನ್‌ ಪತೊಂದು ಬಲ್ಲೆ. ಸಾತ್ಯಕಿ, ಶಿಖಂಡಿ, 
ಧೃಷ್ಟದ್ಯುಮ್ನೆರೇ ನಿಕುಲ್ಲಾ ಬಲ್ಲೆ. ನಿಕ್ಷೆನ ಭೀಮನ ದುರವಸ್ಥೆನ್‌ ತೂಲೆ! ನಿಕ್ಲೆಗ್‌ ಭೀಮಡ ಮೋಕೆ ಉಂಡುಡ 
ಯೆನಡ ಯುದ್ದೊಗು ಬಲ್ಲ!” 


ದೇವತೆಲ್‌ ಯಕ್ಷೆರ್‌, ಕಿನ್ನರೆರ್‌, ಪಿಶಾಚೆರ್‌, ರಕ್ಕಸೆರ್‌, ಮಾತೆರ್ಲಾ ಕೌರವನ ಪರಾಕ್ರಮೊನು ಕೊಂಡಾಡಿಯೆರ್‌! 
ಕೌರವನ ಮಿತ್ತ್‌ ಪೂತ ಪನಿಬರ್ಸೊನ್ನ ತಲ್ತೆರ್‌! ಪಾ೦ಡವೆರ್ನ ಕಡೆತಾಕುಲು ಮಾತೆರ್ಲಾ ತರೆತಗ್ಗಾಯೆರ್‌! 
ಪಾಂಡವೆರ್‌ ಶ್ರೀಕೃಷ್ಣಡನೇ ತಂಕ್ಷೆನ ದುಕ್ಕೊನು ಪಣೊಂಡೆರ್‌. 


ಅರ್ಜುನೆ ಕೋಪೊಡು ತನ ಬಿರುತ ಬಲ್ಲ್‌ನ್‌ ಈಸಿಯೆ! ನಕುಲ, ಸಹದೇವನಕುಲು ಆಯುಧೊಲೆನ್‌ 
ಪತೊಂದು ಉಂತ್ಯೆರ್‌! ಪಾಂಡೆವೆರ್ನ ಜೋಕುಲು ಮುರೆಡ್ಕೆರ್‌! 

“ಧರ್ಮರಾಯೆ ಮಲ್ತ್‌ದಿನ ಸುರುತ ಯುದ್ಧ ಘೋಷಣೆನ್‌ ಇತ್ತೆ ಬುಡ್ಡು ಬುಡೊಲಿ. ಯೆಂಕ್ಷೆನ ಪ್ರಭು 
ಭೀಮೆ ಮತಿತತ್‌ದ್‌ ಬೂರ್ಬುಪ್ಪುನಗ ಅವ್ವ ಮಾತ ಲೆಕ್ಕೊಗಿಜ್ಜ” ಪಣೊಂದು ಭೀಮನ ಸೇನೆ ಯುದ್ಧೊಗು 
ದುಂಬು ಬತ್ತ್‌ಂಡ್‌! ಶ್ರೀಕೃಷ್ಣೆ ಬಲರಾಮನ್‌ ತೂಪೆ! ಅಪಗ ಬಲರಾಮೆ ಇಂಚ ಪಣ್ಣೆ! 


“ತೂಲ ಕೃಷ್ಣಾ, ಉಂದು ಯುದ್ದ! ಯುದ್ದೊದ ಸುರುಟೇ ಕೆಲವು ನಿಯಮ ಮಲ್ಲೊಂದುಂಡು. ನನ 
ಆ೦ಡಲ ಪಗೆ ಬುಡ್ತು, ಕೌರವೆ ಸಂಧಿಗ್‌ ಒಪ್ಪ್ಯೊನಡ್‌! ಧರ್ಮರಾಯ ಪಣೊಂದಿನ ರೀತಿಡೇ ನಡತೊನುಲೆ.” 


ಉಂದು ಮಾತ ನಡತೊಂದುಪುನಗನೇ ಅರ್ಜುನೆ ಭೀಮನ ಮುಟ್ಟ ಪೋದು ಭೀಮನ ಮೂಂಕುದೆದುರು 
ಬಿರೆಲ್‌ ದೀದ್‌ ಉಸುರು ಉಂಡಾ ತೂಪೆ! ಉಂಡು! ಆಯೆ ಕೃಷ್ಣನ್‌ ಲೆತ್‌ದ್‌ ಗುಟ್ಟುಡೇ ಪಣ್ಣೆ! 


“ಭೀಮನ ಉಡಲ್ಲ್‌ ಉಸುರು ಆಡೊಂದುಂಡು. ಉಂತುಜಿ. ಗದೆತ ಪೆಟ್ಟ್‌ಡ್‌ ಆಯೆಸೊಡುಲ್ಲೆ ಆತೆ. ಇತ್ತೆ 
ಲಕ್ಕ್‌ದುಂತುವೆ. ಅಯಗ್‌ ಕೌರವನ್‌ ಯೆಂಚ ಕೆರೊಡುಂದು ಪಣ್ಣ. ಕೌರವೆ, ಅಪಗಪಗ ಭೀಮನ ಪೂಪೊಲುಗು, 
ತುಡೆಕ್‌ ಗದೆಟ್‌ ಹಾಕ್‌ದಿತ್ತೆ. ಭೀಮೆ ಅಂಚ ಮಲ್‌ದ್‌ಜೆ! ಮಾಯಾವಿನ್‌ ಮಾಯಾವಿ ವಿದ್ಯೆಡೇ ಕೆರ್ಟಿನವು 
ರಾಜಮಂತ್ರೊದ ಕ್ರಮ ಪಂಡ್ಜ್‌ ಈ ಧರ್ಮರಾಯಡ ಪಣ್ವತ್ರ? ಭೀಮೆ ಧಾತ್‌ ತತ್ತ್‌ದುಲ್ಲೆ! ಯೆಂಕ್ಷು ಮಾತಾ 
ಪೋಡಿಗೆಡುಲ್ಲ! ಜತೆಟ್‌ ದೇವತೆಲ್‌ ಕೌರವನ್‌ ಪುಗಾರೊಂದು ಪೂ ಪನಿಬರ್ಸೊನು ತಲ್ಮ್‌ದ್‌ 
ಕೊಂಡಾಡೊಂದುಲ್ಲೆರ್‌! ಈಯೇ ಪಣ್ಣ! ನಮ ಪೆರ್ಶೆ ಒರಿಯುನೆಂಚ9 ನಮ ಗೇಲ್‌ದ ಸಾದಿ ಒಪ್ಪು? ಈಯೇ 
ಪಣೊಡು. ಇತ್ತೆನೇ ಭೀಮೆ ಗರ್ವೊಡು ಲಕ್ಕದುಂತೊಡು, ರಾಜಸಬೆತ ನಡುಟು ಕೌರವನ ಅಟ್ಟಹಾಸೊನು, 
ಭೀಮೆ ಮಲ್‌ದಿನ ಪ್ರತಿಜ್ಞೆನ್‌ ನೆಂಪು ಪುಟ್ಟಾವೊಡು! ಆತೆ ಯಾವು! ಬೊಕ್ಕ ಭೀಮೆನೇ ಗೆಂದುವೆ.” 


ಕೃಷ್ಣೆ ದಾಲ ಪಾತೆರುಜೆ! ಮನೀಪಂದೆ ವಾಯುನು ನೆಂಪು ಮಲ್ಲೊನುವೆ. ವಾಯುದೇವೆ ತನ ಮಗೆ 
ಭೀಮನ ಅಂಗಾಂಗೊಲೆಡ್‌, ನರನಾಡಿಲೆಡ್‌ ಪರಪುವೆ! ಮೂಲಾಧಾರೊನು ಚೇತರಿಕೆ ಮಲ್ಪುವೆ. ಪರ್ನಾಮೊಡು 
ಭೀಮನ ತ್ರಾಣ ಇಚ್ಚಡಿ ಆಂಡ್‌! ಬಗ್ಗ್‌ದಿನ ಬೆರಿ ನಿದ ಆಂಡ್‌! ಕಣ್ಣ್‌ಲ್‌ ಗಮೆಲುನ ಗೆಂಡೊಲಾಂಡ್‌! ತನ ಗದೆ 
ಬೂರ್ದು ಹೋಂಡತ್ತ? ಪೊರುಂಬಾಟೊದ ಬಿರ್ದಾದಿಗೆ ಪೊಟ್ಟು ಆಂಡತ್ತ? ಪಣ್ಣಿನೆನ್‌ ಎಣ್ಣೊಂದು ಯೆತೆ 
ಆಂಡಲ ಸಮಾದಾನ ಮಲ್ಲೊಂದು ಲಕ್ಕ್‌ದುಂತುವೆ! ಮೆಯಿತ ದೂಲು ಕುಡ್ರೊನುವೆ. ಅರಿದಿನ ನೆತ್ತೆರ್‌ನ್‌ 
ಒಚ್ಚೊನುವೆ! ಕರ್ಪೂರ ತಾಂಬೂಲ ಬಾಯಿಡ್‌ ದೀವೊಂದು ಸುತ್ತೊಲಾ ತೂಪೆ! ಅಪಗ ಶೀಕೃಷ್ಣೆ ತನ ತುಡೆನ್‌ 
ತಟ್ಟ್‌ದ್‌ ತೋಜಾವೆ. ಭೀಮನ ಕೋಪ ಬಗ್ಗ ಪೊತ್ತುಂಡು. ಕೈಯಿಡ್ಜ್‌ ತತ್ತ್‌ ಬೂರ್ಬಿನ ಗದೆನ್‌ ಪತೊಂದು 
ಕೌರವನ ತುಡೆಕ್‌ ಬಲಪಾಡ್ಸ್‌ ದರ್ದುನ ಅಂದಾಜಿ ಪಾಡೊನುವೆ! 

ಇ೦ಚಿಡ್ಜ್‌, ಕೌರವೆ ಎಣ್ಣೊಂದಿತ್ತೆ. ಪಾ೦ಡವೆರ್‌ ಕೊರ್ತಿನ ಪಾತೆರೊಗು ತಪ್ಪುಜೆರ್‌. ಇಂಚ ಎಣ್ಣೊಂಡಿನೆಟಾದ್‌, 
ಆಯೆ ಅಡ್ಡ ಅಲಚನೆ, ಒವ್ವೇ ಪೋಡಿಗೆ ಇಜ್ಜಂದೆ ತನ ತುಡೆನ್‌ ಮುಚ್ಚಿದ್‌ ದೀವಂದೆನೇ ಭೀಮನ ಎದ್ರ್‌ಡ್‌ 
ಉಂತುವೆ| 


“ಭಲಾ। ಭೀಮಾ, ನಿಕ್ಕ್‌ ಧಾತ್‌ ಬತ್ತ್‌ಂಡಾ? ಬರಡ್‌. ಈ ಯೋಗಾಭ್ಯಾಸಿ, ದಿಂಜ ಸಯಿಸೊನುನ 
ಸಗ್ಗಿದಾಯೆ! ನಿನ ಸಗ್ಗಿನ್‌ ಯಾನ್‌ ಮೆಚ್ಚಿಯೆ!” ಇಂಚ ಪಣೊಂದು ಭೀಮಡ ಯುದ್ಧೊಗು ದುಂಬು ಬರ್ತೆ. 
ಕೌರವನ ಕಾಳಗೊದ ಗತಿಟ್‌ ಮಿತ್ತ್‌ ಎತ್ತರೊಗು ಲಾಗ್ಯುನವುಲ ಉಂಡು. ಆಯೆ ಅಂಚನೆ ಭೀಮಡ್ಜ್‌ ಮಿತ್ತ್‌ 
ಎತ್ತರೊಗು ಲಾಗ್ಕಿದ್‌ ಭೀಮಗ್‌ ಗದೆಟ್‌ ದರ್‌ದ್‌ ತಿರ್ಕ್‌ಜಪ್ಪುವೆ! ಅಪಗ ಆಯನ ತುಡೆಕುಲು ಮಿತ್ತ್‌ 
ಎತ್ತರೊಡಿತ್ತಿನೆಡ್ಬಾವರ ಭೀಮೆ ಗದೆಟ್‌ ಸಟಕ್ಕ ಕೌರವನ ತುಡೆಕ್‌ ಹಾಕಿಯೆ! ಅವು ರಬಸೊದ ಪೆಟ್ಸ್‌! 
ಭೀಮಬಲೊತ, ಭೀಮ ಗರ್ಬೊದ ಆ ಪೆಟ್ಸ್‌ ಕೌರವನ ತುಡೆನ್‌ ಮುಯಿತ್‌ಂಡ್‌. ಎಲು ಎಟ್ಟ್‌ದಾಯಿನ 
ಗಾಯೊಡು ನೆತ್ತೆರ್‌ ಸರ್ರ ರಟ್ಟ್‌ಂಡ್‌! ಕೌರವರಾಯೆ ಧಢಾಲ ಬೂರಿಯೆ! ತುಡೆ ಮುಜಿದ್‌ ಬೂರ್ನಗ ಕೌರವನ 
ಮುತ್ತುದ ಮಾಲೆಲ್‌, ಕೆಬಿತ ಓಲೆಲ್‌ ಪೊಡಿ ಪೊಡಿಯಾದ್‌ ರಟ್ಟ್‌ಂಡ್‌। ಆಯೆ ಬೂರ್ಲಿನಲ್ಪ ನೆತ್ತೆದ್ದ ಕೆದು 
ಆಂಡ್‌. 


ಪ್ರಭೂ, ಧೃತರಾಷ್ಟ್ರಾ ಪಾಂಡವಸೇನೆ ಒರಾನೆ “ಜೈ ಭೀಮಾ. ಮರು! ಮರು!” ಪಣೊಂದು "ಕೇಕೇ'ಡ್‌ 
ಅರೆದ್‌೦ಡ್‌. ಕೊಂಬು ಕಹಳೆ ಭೇರಿ ವಾದ್ಯೊಲೆನ ಗದ್ದಲನೇ ಗದ್ದಲ! ದೊರೇ, ನಿನ ಮಗೆ ತುಡೆ ಮುಜಿದ್‌ 
ಬೂರಿಯೆ! ನನ ದಾದವು? ನಿನ ದಾಯಾದಿಲ್‌ ಮಿತ್ಸ್‌ ಬೂರೈರ್‌! ಕೌರವೆ ಜೂಜುಡು ಗೆಂದಿನೆತ ಫಲ 
ಉಂದುವೆ! ಸಂಧಾನೊಗು ಕೃಷ್ಣೆ ಬತ್ತಿನಪಗ ಕೌರವೆ ಚಲಪತ್ತಿನೆತ ಫಲ ಉಂದುವೆ! ನಿನ ಮಗೆ ಕೌರವೆ ಇಂಚ 
ನಂಡ್‌ ಆದ್‌ ನೆತ್ತೆದ್ದ ಪಲ್ಲೊಡು ಬೂರ್ಬಿಪ್ಪುನಗ ಭೀಮಗ್‌ ಒಂತೆ ಆ೦ಡಲಾ ಕರುಣೆ ಇದ್ದುವೊಡತ್ತ? ಆಯನ 


ಗರ್ವೊನು, ದರ್ಲೊನು, ಬರಮ್ಮುನು ದಾನೆಂದ್‌ ಪಣೊಲಿ? 
ಧೃತರಾಷ್ಟಗ್‌ ಸಂಜಯನ ಪಾತೆರೊದ ದಾಟಿಡ್‌ ಬೆಸರ್‌ ಬತ್ತ್‌ಂಡ್‌. 


“ಸಂಜಯಾ, ದಾಯೆಗಪ್ಪ ಇಂಚ ಪಾತೆರೊ೦ದುಲ್ಲ? ದುರ್ಯೋಧನೆ ನಿನನ್‌ ಈತ್‌ ದಿನ ಸಾಂಕ್‌ದಿನೆಕ್‌ 
ಈ ಇಂಚ ಮಲ್ಪುನವು ಸರಿಯ? ಯೆನ ಮನಸ್‌ಗಾತಿನ ಗಾಯೊನು ಕುಡಲಾ ಕೂಂಪುನ ಬೇಲೆ ಮಲ್ಲೊಂದುಲ್ಲ. 
ಉಂದು ಸರಿಯ? ಅಲ್ಪ ಬಲರಾಮೆ ಇತ್ತಿಜೆನ? ಪೋವಡ್‌ ಬುಡು! ಕೌರವೆ ಬೂರ್ಟಿನೆಡ್ಜ್‌ ಬೊಕ್ಕೊಲಾ ಭೀಮೆ 
ಮನಿಪಂದೆ ಇತ್ತಿಜೆನ? ಭೀಮಗ್‌ ದಾನೆ ಗರ್ವ? ಮಾಯಾವಿ ಕೃಷ್ಣನ ಕರುಣೆಡ್‌ ಪಾಂಡವೆರ್‌ ಗೆಂದ್‌ದೇ 
ಒರಿಯೆರತ್ತ? ಆವಡ್‌. ದುಂಬುಗು ನಡತ್ತಿನೆನ್‌ ಪಣ್‌!” 


ಸಂಜಯೆ ದುಂಬರಿಪುವೆ! 


“ಧೃತರಾಷ್ಟ್ರಾ ಆ ಭೀಮನ ಗದೆತ ಪೆಟ್ಟ್‌ಗ್‌ ಕೌರವೆ ತಿಕ್ಕೊಂಡೆ! ಅಕ್ಕಸೊಡಿತ್ತಿನಕುಲು ಕೌರವನ ಶೌರ್ಯೊನು 
ಪುಗರೈರ್‌. ಆಂಡ ದಾನೆ? ಛಲನಿಧಿ ಕೌರವೆ ಬೂಮಿಗ್‌ ಬೂರ್ಗು ಲಕ್ಕೆರೆಗಾವಂದೆನೇ ಒರಿಯೆ! ಆ ಬೂಮಿಗ್‌ 
ನೆತ್ತೆರ್ದ ನಿಸಲ್‌ಬೊಟ್ಟು, ಆದ್‌ ತೋಜಿಯೆ! ಅಯ್ಯೋ! ನಮ ಭಾನುಮತಿನ ಮುತ್ತೇಸಿತನ ಒರಿಯುಜತ್ತ? 
ಅಯ್ಯೋ! “ರಾಜಸೂರ್ಯ' ಪಣ್ಣಿಲೆಕ್ಕಂತಿನ ನಿನ ಮಗನ ಕಡೆಕಾಲೊಡು ನಡೆತ್ತಿನೆನ್‌ ಯಾನೆಂಚ ಪಣ್ಣಿನಿ? 


ದೊರೇ, ಪ್ರಕೃತಿಡ್‌ ದುಕ್ಕ ಸೂಚನೆಲಾಂಡ್‌! ಬೂಮಿ ನಡ್ಡ್‌ಂಡ್‌! ತೆಡಿಲ್‌ ಹಾಕ್‌೦ಡ್‌! ಕಲ್ಲ್‌ ಬ೦ಡೆಲ್‌ 
ದರೀಂಡ್‌! ಇತ್ತಿತ್ತಿಲೆಕ್ಕೊನೇ ಕಿರೆ.ಕೆದು.ಸುದೆಕ್ಷೆಡ್‌ ನೀರ್ಬ್ಚ ಬರಕ್‌ ಆಂಡ್‌! ಗಾಳಿ ಬೀಜ೦ದೆನೇ ಮಲ್ಲ ಮರೊಕುಲು 

ಮಗ್‌ರ್ಯ[ ಬೊಕ್ಕ ಬೀಜಿನ ಬಿರುಗಾಳಿದ ಸುಯಿ೦ಪು ಜೋರುದನೆ! ಕತ್ತಲೆಲ ಕಬಿಂಡ್‌. ದಾರಗೆಲ್‌ಲ ತೋಜಿಯ! 
ಪಗೆಲ್ಲೇ ಉಲೈಲ್‌ ತೋಜಿ ಬತ್ತ್‌ಂಡ್‌! ಮುರ್ಗೊಲು ಬೊಬ್ಬೆ ಪಾಡಿಯ। ಸೇನೆದಕ್ಷೆನ ಕೈತ ಕತ್ತಿಲ್‌ ಜಾರ್ಟ್‌ 
ಬೂರಿಯ! ಆನೆ ಕುದುರೆಲ್‌ ಕಣನೀರ್‌ ಪಾಡಿಯ! ಧ್ವಜೊಕುಲು ತುಂಡಾದ್‌ ಬೂರಿಯ। ಜನ್ನೊಕ್ಸೆಗ್‌ ತಿಗಲೆಡ್‌ 
ಉರಿಲಕ್‌ಂಡ್‌. ಬೀತಿ ಪೊಗ್ಗುಂಡು. ಧೃಷ್ಟದ್ಯುಮ್ಮೆ, ಶಿಖಂಡಿ, ಸ್ಕಂಜಯೆ, ಯುಧಾಮನ್ಯು, ಉತ್ತಮೌಂಜಸ, 
ಉಪಪಾಂಡೆವೆರ್‌, ಸೋಮಕ ಇಂಚಿತ್ತಿನಕುಲ್ಲಾ ಕೇಡ್‌ದ ಪೋಡಿಗೆಡ್‌ ಕೆಪ್ಪುಮುಪ್ಪಾದ್‌ ಉಂತಿಯೆರ್‌! ಆಕ್ಷೆನ 
ದತ್ತ ಬುಜೊಕುಲು, ದತ್ತ ಕಣ್ಣ್‌ಲ್‌ ನಡ್‌ಗ್‌ಂಡ್‌! 


ಈ ಕಡೆಟ್‌ ಭೀಮೆ ಕೌರವನಡೆಗ್‌ ಬತ್ತ್‌ದ್‌, ಬಾರಿ ಬಿ೦ಕೊಡು, “ದಾನೆಯಾ, ಕೌರವಾ, ಯೆಂಕ್ಷೆಗ್‌ ಅರ್ವ 
ರಾಜ್ಯ ಕೊರತ್ತ? ದಾನೆ ಪಾತೆರುಜ? ನಾಚಿಕೆನ? ಯೆಂಕುಲು ಐನ್‌ ಊರುಲೆನ್‌ ನಟ್ಟ್‌ಂಡ ಕೊರಂದೆ, 
ದೂಜಿಮುನೆತಾತ್‌ಲ ಬೂಮಿ ಕೊರ್ಬುಜಿಂದ್‌ ಚಲೊತ ಚದಿ ತೋಜಾದ! ದುರ್ಯೋಧನಾ, ದ್ರೌಪದಿ 
ತುತ್ತುದಿನ ಒಂಟಿ ಸೀರೆನೇ ಮೆಗ್ಯಡ ಒಯ್ದಾವನಗದ ಮರ್ಲ್‌ ಮನಸ್‌ ಇತ್ತೆ ಸೊತ್ತ ಕುಲ್ಲುದುಂಡ? ತುಡೆ 
ತಟ್ಟೊಂದು ತೆಲ್‌ದಿನ ಸೊರ್ಕು, ತುಡೆ ಮುಜಿಗಿನ ಪಿರಿ೦ಡ? ಯೆಂಕ್ಷೆನ್‌ ಕಾಡ್‌ಗ್‌ ಗಿಡತ್‌ದ್‌. ಪೋನಗ 
ಯೆಂಕ್ಷೆನ್‌ ಕಾಡ್‌ದ ಎರುಕುಲುಂದು ಬಿರೆಲ್‌ ತೋಜಾದ್‌ ಕುರುಕುಸೆಲ್‌ ಪಾತೆರಿಯ. ಕಾಡ್‌ಡುಪ್ಪುನಗಲ 
ಏತೊಂಜಿ ಬಗೆಟ್‌ ಬಂಗ ಕೊರ್ಕೆರೆ ತೂಯ. ಅವ್ವು ಉಪ್ಪಡ್‌! ಇತ್ತೆ ಮುಲ್ಪ ಈ ಕಲ್ಲ್‌ನಿಲಟ್‌ ಬೂರೊಂದಿನ 
ದೊರೆ ಕೌರವಾ, ನಿಕ್ಕ್‌ ನಿಲ ಕಂತುಂಡೊಡೊ? ದುರ್ಯೋಧನಾ ಜೆಪ್ಪುಲ. ಯಾನೇ ಬೊಟ್ಟುದು ಜೆಪುಡಾವೊಡ?) 
ಇಂದಪಸ್ಥೊಡು ಮಯೆ ನಿರ್ಮಿದಿನ ಅರಮನೆಟ್‌ ಈಯೆ ಕಣ್ಣ್‌ ಕಟ್ಟಿಲೆಕ ಆದ್‌ ಬಂಗೊಡು ಬೂರ್ಯ! 
ಅಪಮಾನ ಅನ್ಬೇಸಿಯ. ಆ ಗರ್ವೊಡು ಯೇತ್‌ ಮಾತ ತಂತ್ರೊಡು ಯೆಂಕ್ಷೆನ್‌ ಬಂಗ ಬರ್ಬಾಯ? ಅಯಿಡ್ಜ್‌ 
ದುಂಬು ಅರಕ್ಕ್‌ದ ಇಲ್ಲಡ್‌ ಯೆಂಕ್ಷಿನ್‌ ಪೊತ್ತಾವುನ ಯೋಜನೆ ಪಾಡ್ಯ. ನಿನ ದುಸ್ಟ ಗೊಬ್ಬುಲು ಒಂಜಾ? 
ರಡ್ಡಾ? ಕೃತ್ರಿಮೆಡ್‌ ಯೆಂಕ್ಷೆಗ್‌ ಹಿಂಸೆ ಕೊರ್ತಿನೆತ ಫಲ ಇತ್ತೆ ತಿಕ್ಕಂಡಾ? ಇಸೊತ ಬಿದೆ ಬಿತ್ತದ, ಅಯಿತ ಫಲ 
ತಿನೊಂದುಲ್ಲ. ಮಲ್ರಿನೆನ್‌ ತಿನೊಡೇ ಅತ್ತ? ದಾಯೆಗ್‌ ದುಗುಡ? ದಾಯೆಗ್‌ ಬೋಗಾರ್‌ದುಕ್ಕ? ಮೋನೆ 
ಬಾಪಾವೊಂದು ಕುಲ್ಲುದ ದಾಯೆಗ್‌? ಪಾತೆರ. ಮಾರಾಯಾ. 


ಯಾನ್‌ ಆನಿದ ದಿನ ಸಭೆಟ್‌, ಪಣೊಂದಿನೆನ್‌ ಮಾತ ಮಲ್‌ ತೋಜಾದೆ. ನೂದು ಜನ ಕೌರವೆರೆನ್‌ ಕೆರ್ಟೆ 
ಪಂಡ್‌ದಿತ್ತೆ. ಅಂಚನೇ ಮಲ್‌ದೆ. ದುಶ್ಶಾಸನನ್‌ ಕೆರ್ಟ್‌ ಆಯನ ನೆತ್ತೆರ್‌ ಪರ್ಚೆಂದ್‌ ಪಣಿಲೆಕನೇ ನಡತ್‌ದೆ! ಯೆನ 
ಗದೆಟ್‌ ನಿನ ತುಡೆ ಮುಯ್ದುವೆ ಪಣ್ಣೆ ಮುಯ್ತ್‌ದೆ!” 


ಇಂಚ ಪಣೊಂದು ಭೀಮೆ ಕೌರವನ ಕಿರೀಟೊದ ಮಿತ್ತ್‌ ದತ್ತಕಾರ್‌ನ್‌ ದೀದ್‌ ದೊಂಕು ದೊಂಕಿನೆಟ್‌ 
ಕಿರೀಟ ಪೊಡಿಯಾದ್‌ ಮಣಿಕುಲು ರಟ್ಟಿಯ! ಆತೆಟೇ ಕೋಪ ಕಮ್ಮಿ ಆವಂದಿನೆಕ್‌ ಆಯೆ ಮಲ್ತ್‌ದಿನ ದುಸ್ಟ 
ಬೇಲೆಲೆನ್‌ ಪಣೊ೦ದು ಕುಡಕುಡ ದೊಂಕೊಂದೇ ಇತ್ತೆ! ದ್ರೌಪದಿಗ್‌ ಮಸ್ಕಿರಿ ಮಲ್ಲಿನೆನ್‌ ಪಣೊಂದು 
ಮೋನೆಗೇ ಗುದ್ದುದ್‌ ಕೂಲಿ ಕದೆಪುವೆ! 


ಭೀಮನ ಈ ಕೋಪೊದ ಅಬತಾರ ತೂಪಿನಕ್ಷೆಗೇ ತಪ್ಪುಂದು ತೋಜಿಂಡ್‌. ಅಯ್ಯೋ! ಶಿವ! ಶಿವಾ! 
ಉಂದು ಕೌರವನ ವಾ ಜನ್ನೊದ ಪಾಪೊದ ಫಲನಾ? ಪಣೊಂಡೆರ್‌. ದೇವತೆಲ್‌ ಭೀಮನ್‌ ನಿಂದನೆ ಮಲ್ತೆರ್‌. 
ಕೌರವನ ಚಲಗುಣೊನು ಕೊಂಡಾಡೈರ್‌! 


ದೊರೆ ಧೃತರಾಷ್ಟಾ, ಧರ್ಮರಾಯಗ್‌ ಉಂದು ಒಪ್ಪುಲಾ ಸರಿ ಪಂಡ್ಜ್‌ ತೋಜಿಜಿ! 


ಲು 


“ಭೀಮಾ, ಹಾ! ಉಂದು ಸರಿಯತ್‌ ಈ ಯುದ್ಧೊಡು ಗೆಂದ್‌ದ. ಆತೇ ಯಾವು! ಕೌರವಡಲ ಪುಗರ್ತೆಗಾಪಿನ 

ಯೋಗಿತೆಲುಲ್ಲ. ಆಯೆಲಾ ಲೋಕೊಡು ಮಾನ್ಕೆನೇ! ಮರ್ಸ್‌ ಕಟ್ಟೊಡ್ಡಿ ದೂರ ಉಂತುಲ* ಪಣೊಂದು 
ಧರ್ಮರಾಯೆ ಭೀಮನ್‌ ದೂರೊಗು ನೂಕುದು ಕೌರವನ ಪುಡೆಕ್‌ ಬರೆ! 


“ಭೀಮಾ, ಈ ಕೌರವೆ ಪತ್ತೊಂಜಿ ಅಕ್ಷೋಹಿಣೀ ಸೇನೆದ ಗುರ್ಯಾರೆ! ರಾಜೆರೆಡ್‌ ರಾಜೆ. ಅಂಚಿತ್ತಿನಯನ್‌ 
ತುಡೆ ಮುಯ್ತ್‌ದ್‌, ಇತ್ತೆ ತರೆಕ್‌ ತೊರ್ಬುನವು ಸಮನ? ದೂರ ಪೋಲ. ಪಾಪ ಆಯೆ ತನ ಮೆಗ್ಯನಕ್ಷೆನ್‌ ಮಾತ 
ಕಳೆವೊಂದೆ. ಮಾಮೆ, ಮೈತಿನೆ, ಗುರು, ಅಜ್ಜೆರ್‌, ಮಿತ್ರೆರ್‌, ಬಂದುಲು ಮಾತೆರೆನ್ಷ ಕಳೆವೊಂದೆ. ಇತ್ತೆಲ ಆಯೆ 
ಅರ್ದ ರಾಜ್ಕೊದ ಅಧಿಪತಿ. ಅಯಗ್‌ ಬೇನೆ ಮಲ್ಲಡ. ಅಪಮಾನ ಮಲ್ಲಡ. ಅವು ಸರಿಯತ್ವ್‌ ಭೀಮಾ, ಈ 
ಇಂಚ ಮಲ್‌೦ಡ ಯಾನ್‌ ವಾ ಮೋನೆಡ್‌ ಪೆರಿಯಮ್ಮೆರೆನಡೆಗ್‌ ಪೋದು ಪಾತೆರುನು? ದುಕ್ಕೊಡುಪ್ಪುನ 
ಪೆರಿಯಪ್ಪೆನ್‌ ಯೆಂಚ ದಂಬಡಿಪುನು? ರಾಣಿನಕ್ಷೆನ ದುಕ್ಕೊದ ಅಗ್ನಿನ್‌ ಯೆಂಚ ತೆಕ್ಕಾವುನು? ಪೊಂಜೊಲು 
ನಂಕ್‌ ಯೇತ್‌ ಬಗೆಟ್‌ ಸಾಪ ಪಾಡುವೆರ? ದಾದ ಮಾತ ನೆರೊಂದುಲ್ಲೆರ? 


ನಂಕ್‌ ಕಸ್ತನಸ್ತ, ದುಕ್ಕದುರ್ಜನ ಆತ್‌೦ಡ್‌೦ದ್‌ ಇತ್ತೆ ಒರಿಒಂಟಿಗೆ ಕೌರವನ್‌ ಹೀನೊಡು ತೂಪಿನವು 
ಸಮನ? ನಮ ದಾನೆ ಪಿದಾಯಿದಕುಲ? ನಮ ಒಂಜೇ ಕುಟುಮದಕುಲು. ದಾಯಾದಿಲಾದ್‌ ರಾಜ್ಕೊದ 
ಪಾಲ್‌ಪಟ್ಟ್‌ಡ್‌ ಲಡಾಯಿಗ್‌ ಉಂತುಂಡಲ, ಬಾಕಿದೆಟ್‌ ನಂಕ್‌ ಲಡಾಯಿ ದಾಯೆಗ್‌? ಭೀಮಾ, ಯಾವು ನಿನ 
ಬರಮ್ಮು ಯಾವು ನಿನ ಪೆದಮ್ಮು ಇತ್ತೆ ಮುಲ್ಪಡ್ಡ್‌ ದೂರ ಪೋಲ. ಪೋ.” 

ಈತ್‌ ಪಂಡ್‌ದ್‌ ಭೀಮನ್‌ ದೂರೊಗು ನೂಕುದು ಬುಡಿಯೆ! ಆಂಡಲಾ ಧರ್ಮರಾಯಗ್‌ ಸಲ್ಲಿತ 
ಆಯಿಜಿ. ಕೌರವನ ಕಯ್ತಲ್‌ ಪೋಪೆ. ತಾನ್‌ ತಪ್ಪು ಮಲ್‌ದೆ ಪಣ್ಣಿನ ಬಾಮೊಡೇ ಪಾತೆರೆರೆ ಸುರುಮಲ್ಲುವೆ! 

“ಕೌರವಾ, ಯೆಂಕ್ಷೆನ ತಪ್ಪುಲೆನ್‌ ಮಾಪು ಮಲ್ಬುಲ. ಉಂದು ಪೂರ ನಿನ ಪಿರವುದ ಕರ್ಮ ಫಲೊನೇ 
ಆದಿಪ್ಪು” 

ಈತ್‌ ಪಣ್ಣಗನೇ ಧರ್ಮರಾಯನ ಕಣ್ಣ್‌ಡ್‌ ದಳದಳ ನೀರ್‌ ಜತ್ತ್‌ಂಡ್‌! ದುಕ್ಕೊದ ಕೆಸರ್ಡ್‌ ಮುರ್ಕಿನಯಗ್‌ 
ಪಾತೆರ್ರೆಗೇ ಆಯಿಜಿ.! 


ಬಲರಾಮೆ ಭೀಮನ ಬಿರ್ದೊಲಿನ್‌ ತೂವೊಂದಿತ್ತೆ! ಕೌರವನ ತರೆತ ಮಿತ್ತ್‌ ಕಾರ್‌ದೀದ್‌ ದೊಂಕಿನೆನ್‌ 
ತೂಯಿನ ಬಲರಾಮಗ್‌ ಕೋಪೊನು ತಡೆತೊನ್ನೆರೆಗಾಯಿಜಿ. 


“ಪಾಂಡವೆರ್‌ ನಿಕುಲು ಪಣ್ಣಿನ ಸತ್ಯ ಬಾಸೆಗ್‌ ತತ್ತ್‌ದರ್‌. ಯೆಂಕುಲು ತೂವೊಂದಿತ್ತಿಲೆಕನೇ, ಅನ್ನೆಯೊಡು 
ಕೌರವನ ತುಡೆಕ್‌ ಹಾಕ್‌ದ್‌ ಮುಯ್ಸ್‌ ಪಾಡ್ಯರ್‌. ಆತೇ ಅತ್ತ್‌, ಹಿಂಸೆದ ಬೆರಿಕ್‌ ಹಿಂಸೆ ಪಣ್ಣಿಲೆಕ ಕೌರವನ 
ಕಿರೀಟೊದ ಮಿತ್ತ್‌ಲಾ ಕಾರ್‌ ದೀದ್‌ ದೊಂಕುದರ್‌. ಉಂದು ನ್ಯಾಯೊನ?” ಕೇಣೊಂದು, ತನ ನುಗ 
ಆಯುಧ ಪತೊಂದು ದುಂಬು ಬತ್ತೆನೆ! ಅಯನ ಅಬತಾರೊನು ತೂಯಿನ ಸೇನೆ ಕುಂಬರ್‌ ಬೂರೊಂಡು. 
ಪಾರ್ಥೆ ಬಿರು ಪತೊಂದುಂತುವೆ! ಭೀಮೆ ಗದೆನ್‌ ದೆರುವೆ! ನಕುಲ ಸಹದೇವೆರ್‌ ಕಾದುನ ನಿಚ್ಚಯ ಮಲ್ತೆರ್‌. 
ಪಾಂಡವೆರೆಗ್‌ ಬಯಬೀತಿದ ಇಡೆಟ್‌ಲ ಗೆಂದುನ ಆಸೆ! 


ಆಂಡ ಧರ್ಮರಾಯನ ಸಂಕಡ ಬೇತೆನೇ! ಬಲರಾಮೆ ಕೋಪೊಡು ಯುದ್ಧೊಗು ಮಿನಿ ಬತ್ತೆಡ ಹಾನಿ 
ಯೆಂಕ್ಷೆಗೇ. ಇಂಬ್ಯನ್‌ ಗೆ೦ಂದ್‌ಂಡಲ ಆ ಗೇಲ್‌ಗ್‌ ಅರ್ತ ಇಜ್ಜಿ. ಗೆಂದುನವು ಸೊಲಬೊಲ ಅತ್ತ್‌ ಕೃಷ್ಣೆ ತನ 
ಪರಯನ ವಿರುದ್ಧ ಪೋಷಪುಜೆ. ಅ೦ಚಾದ್‌ ಯೆಂಕ್ಷೆನ ಗತಿ ಮುಗಿಲೆಕನೇ. ಇಂಚಾಂದ್‌ ಯೆತೆಟೇ ಇತ್ತೆ. 


ಶ್ರೀಕೃಷ್ಣೆ ಮಾತೆನ್ಲಾ ತೂವೊಂದಿತ್ತೆ! ಬಲರಾಮನ ಕೋಪ, ಪಾಂಡವ ಸೇನೆದ ಚೇಷ್ಟೆಲ್‌, ಭೀಮಾರ್ಜುನ, 

ನಕುಲೆಸಹದೇವನಕ್ಷೆನ ಮರ್ಲ್‌ ನಡಕೆ, ಧರ್ಮರಾಯನ ಯೆತೆಸಿಂತೆ ಮಾತೆನ್ಲಾ ತೂವೊಂದು, ಅಕೇರಿಗ್‌ ತಾನೇ 
ಎದುರು ಬತ್ತ್‌ದ್‌ ಬಲರಾಮನ ಬಲತ್ತ ಕೈ ಪತ್ತುವೆ. ಮೆಲ್ಲೊಡು ಪಣ್ಣೆ. 

“ಅಣ್ಣೆರೇ। ಯಾನ್‌ ಪಣ್ಣಿನೆನ್‌ ಕೇಣ್ಣೆ. ಪೊಕ್ಕಡೆ ಕೋಪ ಮಲ್ಲಡೆ. ಇಂಚಿತ್ತಿನ ಪೊರುಡು, ಸಜ್ಜನೆರ್ನ 
ಸಾದಿಡ್‌ ನಡಪೊಡು. ಶಾಸ್ತಾರ್ಥ ಸಂಗತಿಲೆನ್‌ ತೆರಿಯೊಂದು ದುಂಬರಿಯೊಡು! ಈ ಕೌರವೆ ಯೆಂಚಿತ್ತಿ ದುಸ್ತೆ, 
ಕಬಟಿ ಪಣ್ಣಿನವು ಈರೆಗ್‌ ಗೊತ್ತಿಜ್ವ? ಕೋಪೊನು ಕಡಮೆ ಮಲ್‌೦ಡ ಯಾನ್‌ ಪೂರಾ ಇಚಾರೊಲೆನ್‌ 


ಪಣ್ಣೆ” 
ಬಲರಾಮಗ್‌ ಕೇಣುನಾತ್‌ ಸಹನೆ ಒರಿದಿಜಿ! 


“ಯೆಂಚಿನ ಪಾತೆರುವ ಕೃಷ್ಣ. ನಿನ್ನಾಕುಲು ಶಾಸ್ತೊದಂಚ ನಡತ್‌ದೆರಇ? ಗದಾಯುದ್ದೊಗು ದುಂಬು 
ಧರ್ಮರಾಯೆ ಯುದ್ಧೂದ ಕ್ರಮೊನು ಶಾಸ್ತೊಕ್ತವಾದ್‌ ಪಣ್ಣೆತ್ತ? ಸೊ೦ಟೊದ ಮಿತ್ತೇ ಹಾಕೊಡು ಪಂಡ್ಜ್‌ 
ನಿಬಂಧನೆ ಇತ್ತ್‌ಂಡತ್ತ? ಉಂದೆನ್‌ ಗೇನೊಗು ಗೆತೊನಂದೆ ಭೀಮೆ ಕೌರವಗ್‌ ಅನ್ನೆಯೊಡು ಹಾಕ್‌ದೆ. 
ಉಂದೆನ್‌ ಯೆಂಕುಲು ಸಹಿಸೊನೊಡ? ಆ ದುರಂಹಕಾರಿ ಭೀಮನ ಸಗ್ಮಿ, ಬಲ ಯೇತುಂಡುಂದು ಯಾನೇ 


ಇಂಚ ಪಣೊಂದು ಬಲರಾಮೆ ತನನ್‌ ಪತೊಂದಿನ ಕೃಷ್ಣನ ಕೈಯಿನ್‌ ಕುಡ್ರೊನುವೆ. ಆಂಡ ಶ್ರೀಕೃಷ್ಣೆ 
ಬುಡೊಡತ್ತ?! ಆಯೆ ಅಮಸರೊಡು ಬಲರಾಮನ ತುತ್ತೈತೊಡೇ ಪಶ್ತ್‌ದ್‌ ಉಂತಾವೆ. 


“ಕೌರವೆ ಧರ್ಮೊಗು ಹಾನಿ ಬರಂದಿಲೆಕ ನಡತ್‌ದೆನ? ಪಾಂಡೆವೆರೆನ್‌ ಕಬಟ ದ್ಯೂತೊಡು ಸೋಪಾದ್‌ಜೆನ9 
ಧರ್ಮರಾಯನ ಪಟ್ಟೊದರಾಣಿ ದ್ರೌಪದಿನ ಸೀರೆನ್‌ ಒಯ್ದಾದ್‌ಜೆನ? ಕೌರವನ ನೀಚ ಬೇಲೆಲೆನ ಪಟ್ಟಿ ಮಲ್ಲೆನೆ! 
ದುಂಬುಡು ದುರ್ಯೊಧನೆ ಮೈತ್ರೇಯೆ ಯಷಿನ್‌ ಕೆಣಕ್‌ದೆ! ಅಯಿಕ್‌ ಆ ಖಷಿ "ಈ ತುಡೆ ತುಂಡಾದ್‌ ಸೈಪ' 
ಇಂಚ ಸಾಪ ಕೊರ್ತೆರ್‌| ಅಣ್ಣೆರೇ, ಈರ್‌ ಒಂತೆ ಯೋಚನೆ ಮಲ್ತ್‌ದ್‌ ತೂಲೆ! ಖಷಿ ವಚನ ತಪ್ಪುಂಡ? ಆತೆ 
ಅತ್‌] ಅಯಿತೊಟ್ಟುಗು ದ್ರೌಪದಿಲಾ ಸಾಪ ದೀತೊಲು. ಅಲೆನ ಸೀರೆ ಒಯ್ದುನಗ ದುರ್ಯೋಧನೆ ತುಡೆ 
ತಟ್ಟೊಂದು ತೆಲ್ತ್‌ದೆ. ಅಪಗ ಭೀಮೆ ಗರ್ವೊಡು ತುಡೆ ಮುಯ್ದ್ಬುವೆ ಪಣ್ಣ್‌ ಬಾಸೆ ಕೊರೆ. ಅವ್ವೆನ್‌ ಒರ್ರೊನ್ನೆರೆಗ್‌ 
ತುಡೆ ಮುಯ್ತ್‌ದೆ. ಆಯೆ ಇಂಚ ಮಲ್ಲೊಡಾಯಿನೆಕಾದೇ ಮಲ್‌ದೆ.” 


ಶ್ರೀಕೃಷ್ಣನ ನಸೆನಯ್ಮನೆದ ಪಾತೆರೊಡು ಬಲರಾಮನ ಮನಸ್‌ ಒಂತೆ ಹಗುರ ಆಂಡ್‌. ಆಂಡಲಾ ಸಂಕಡ 
ಒರೀಂಡ್‌. ಆಯೆ ಅಲ್ಪಡ್ಜ್‌ ಊರುಗು ಪಿದಾಡ್ಸ್‌ ಹೋಯಿ! 


“ಸದ್ಯ ಬತ್ತಿನ ಗಂಡಾಂತ್ರ ತತ್ತ್‌ಂಡತ್ತ? ಯಾವು!” ಪಣೊಂದು ಕೃಷ್ಣ ಕೌರವನಡೆಗ್‌ ಬತ್ತ್‌ದ್‌, ಅಲ್ಪ ಇತ್ತಿನ 
ಪಾ೦ಡವೆರೆಡ, “ಈತ್‌ ದಿನೊತ ಪೊರುಂಬಾಟೊದ ಆಯೆಸೊಡುಲ್ಲರ್‌. ಗದಾಯುದ್ಧೊಡು ನಿಕುಲು ಧರ್ಮೊದ 
ಸಾದಿ ಬುಡ್ಕರ್‌೦ದ್‌ ತೆರಿನಾಕುಲು ಪಣ್ಣೆರ್‌! ಕೌರವನ ಕಿರೀಟೊನು ತೊರ್ತ ತಿರ್ಕ್‌ ಪಾಡಿನವುಲಾ ತಪ್ಪು ನಡಕೆ. 
ಉಂದು ನಿಕಲ್ನ ಚದಿತ ಫಲೊನೇ!” 


ಈ ಪಾತೆರ ಕೇಣ್ಟ್‌ ಧರ್ಮರಾಯೆ ತರೆತಗ್ಗಾವೆ! ಆಯನ ಕಣ್ಣ್‌ಡ್‌ ನೀರ್‌! ಅರ್ಜುನೆಲ ಮನಿಮುಗುಡೆನೇ 
ಆಯೆ! ಕೃಷ್ಣೆ ಏಪೊಲ ಪಾಂಡವೆರೆನ ರಕ್ಷಗ್‌ ಒದಗುನಾಯೆನೇ. ಅಂಚ ಇತ್ತೆ ಅಕ್ಷೆನ್‌ ಸಮದನ ಮಲ್ಲೆರೆಗಾದ್‌, 
ದುರ್ಯೋಧನನ ದೂರುದುರ್ಜನೊಲೆನ್‌, ದುಸ್ಟಕಜ್ಜೊಲೆನ್‌ ಪಣ್ಣೆ. ಅವೆನ್‌ ಕೇಂಡಿನ ಕೌರವೆ ಕೃಷ್ಣನ್‌ ಸಮೋಟು 
ದೂರುವೆ. 

“ಕೃಷ್ಣಾ, ನಿಜ ಪಣ್ಣಿನಾ೦ಡ ಕುರುವಂಶೊದ ಕೌರವ-ಪಾಂಡೆವೆರ್ನ ನಡುಟು ಪಗೆತ ಬಿತ್ತ್‌ ಬಿರ್ಕ್‌ದಿನಾಯೆ 
ಈಯೆನೇ। ಯೆಂಕ್ಷೆನ ನಡುಟು ಪಗೆತ ಪುಗೆ ಲಕ್ಕಾದ್‌ ಕೆರ್ದಾಯಿನಾಯೆಲ ಈಯೆನೇ! ನಿನನ್‌ ಪೆದ್ದಿನಿ ಒರಿ. 
ಮಿರೆಪೇರ್‌ ಪರ್ಬಾದಿನಿ ಒರ್ತಿ ಯೇರೇರೋ ಪೊಂಜೊಲೆನೊಟ್ಟುಡು ಕೈಕ೦ಜಿ ಮೇಪಾವೊಂದಿತ್ತಿನ ನಿಕ್ಕ್‌. 
ಕ೦ಡುನ ಬೇಲೆಡೇ ಇಸ್ಟ ಕೆರ್ಟಿನನೇ ನಿನ ಜ೦ಬರ! ಇತ್ತೆಲಾ ಈ ಮಲ್ತೊಂದುಪುನು ಅವ್ರೆನೇ! ಅಂಚ ತೂಂಡ, 
ಈ ಭೀಮೆ ಅರ್ಜುನೆರ್‌ ಮಾಮಲ್ಲ ಬೀರೆರತ್ತ್‌. ಕುರುಕ್ಷೇತ್ರ ಯುದ್ಧೊಡು ನಿನ್ನನೇ ಕಾರ್ಣಿಕೊಲು ನಡತ್‌ದಿನಿ! 
ಅಕಲ್ಲ ರಣಸಾದನೆದ ನಡುಟು ನಿನ್ನನೇ ಇಂದಾಪತ್ರ್‌ ನಡತ್‌ದಿನಿ! ಪಾಪ! ಗೊಡ್ಡು ಧರ್ಮೊಡು ನಿಷ್ಠೆ ದೀತಿನ 
ಧರ್ಮರಾಯಗ್‌ ನಿನ ಮಾಯೊದ ನಡಕೆ ಅರ್ತನೇ ಆಪುಜಿ! ಬೂಮಿದ ದುನ್ನೊನು ಕಮ್ಮಿ ಮಲ್ಪುನ 
ನಿಮನೊಡು, ಯೆಂಕ್ಷೆನ್‌ ಯೆಂಕ್ಷೆಡನೇ ಪಗೆ ಪತ್ತಾಯ! ರಾಜೆರೆನ ತಾಮಸ ಗುಣ ಬಲಿರುಲೆಕ ಮಲ್ಲ! ನಿನ್ನ ಈ 
ಕಬಟ ಬೋಂಟೆದ ಬಿರ್ಲಾದಿಗೆ ನಿಕ್ಕೇ ಪೊರು! 


ಕೃಷ್ಣಾ, ಯೆಂಕ್‌ ಈಯೆ ಪಗೆ! ಆ ಭೀಮೆ ಅತ್ತ್‌! ಉಂದು ಮಾತ ಪಾಪಕರ್ಮೊದ ಸಂಕಡ! ಗೋತ್ರನಾಶೊದ 
ಉರಿತಾಪ ನಿಕ್ಕೇ ತಾಗುಂಡು! ಯೆನ ಸಂಗತಿಲ್‌ ಮಾತೆರೆಗ್ಲಾ ಗೊತ್ತುಂಡು! ರಣರಂಗೊಡು ಕ್ಷತ್ರಿಯ ಧರ್ಮೊಡೇ 
ನಡತೊಂದೆ! ಶಾಸ್ತ್ರ ನೀತಿ ತಪ್ಪಂದೆನೇ ದುಂಬರಿದೆ! ಯಾನ್‌ "ವೀರವೃತ್ತಿ'ನ್‌ ಸರಿಯಾದೇ ತೆರಿಯೊಂದೆ! 
ಅಯಿಟ್‌ ಪನೀತ್‌ಲ ತತ್ತ್‌ ಪೋತುಜಿ! ಆಕೇರಿದ ಈ ಪೊರ್ತುಡುಲ ಜೂವೊದಾಸೆ ದೀವೊನಂದೆ, ಶರಣು 
ಪಣಂದೆ, ತರೆತಗ್ಗಾವಂದೆ ಮರಣೊನು ತರ್ಕೊನ್ನೆರೆ ಮನ ಮಲ್‌ದೆ! ಗೊತ್ತಾಂಡಾ?” 


ಕೌರವೆ ಇಂಚ ಪಣೊಂದುಪುುನಗ ದೇವಗಣೊಕುಲು ಅಯನ ತರೆಕ್‌, ಮಿತ್‌ಡ್ಸ್‌ ಪೂ ಪಾಡಿಯೆರ್‌! 
ಮುಸ್ಟಿ ಬಿಗಿತ್ತ್‌ದ್‌ ಕೌರವೆ ಕೃಷ್ಣನಂಚಿ ಮೋನೆ ಪಾಡ್ಜ್‌ ತೂವೊಂದುಪುವೆ! ಅಪಗನೇ ಒಲ್ಬಡ್ಡೋ ವಂದಿಮಾಗಧೆರ್‌, 
ಸ್ತುತಿಪಾಠಕೆರ್‌ ಅಡೆಗ್‌ ಬತ್ತ್‌ ಸೇರಿಯೆರ್‌! ಆಕ್ಷೆನ ಗಟ್ಟಿ ಸೊರೊಟು ಕೌರವನ ಸ್ತುತಿ ಕೇಣ್‌೦ಡ್‌! ಅವು 
ಪತ್ತ್‌ಕೋಡಿಗ್‌ ಪಸೆರ್‌೦ಡ್‌! 


ಕೃಷ್ಣೆ ಪಾಂಡವೆರೆ ಸೇನೆದ ಕಡೆಕ್‌ ತಿರ್ಲ್‌ದ್‌ ಇಂಚ ಪಣ್ಣೆ. 


“ಸೈನಿಕೆರೇ, ನಿಕುಲು ಮಾತೆರ್ಸ ಕಾಳಗೊದ ಆಯೆಸೊಡುಲ್ಲರ್‌. ಆನೆ ಕುದುರೆಲುಲ ಬೇನೆಡುಲ್ಲ. ನಿಸರ್‌ 
ಕಂತೆರೆಗಾಂಡ್‌. ಆಯಿನಾತ್‌ ಬೇಗೊಡೇ, ಪಾಂಡವೆರ್‌, ರಾಜೆರ್‌, ಪಾಂಚಾಲ, ಸ್ಕಂಜಯಾ ಮಾತೆರ್ಲಾ ಪೋದು 
ಜೆಪ್ಪುಲೆ। ಪಾಂಡೆವೆರ್ನ ಜೋಕುಲು ನಿಕುಲ್ಲಾ ಪಿದಾಡ್ಜೆ! ಧೃಷ್ಟದ್ಯುಮ್ನ, ಉತ್ತಮೌಂಜಸ, ಶಿಖಂಡಿ ನಿಕುಲ್ಲಾ 
ಪಿದಾಡ್ಜೆ! ವಾದ್ಯ, ಕಹಳೆ ಭೇರಿದಕುಲ್ಲಾ ಪೋಲೆ! ಪಾಳಯೊಡು ಆಯೆಸ ಅರತೊನುಲೆ” 


ಯುಧಿಷ್ಠಿರೆಲ ಅಂಚನೇ ಸನ್ನೆಡ್‌ ಸೂಚನೆ ಕೊರ್ಕೆ ಸೇನೆದಕುಲು ಪಿದಾಡೈೆರ್‌. ಧೃಷ್ಟದ್ಯುಮ್ಮೆ, ಉಪಪಾಂಡೆವೆರ್‌, 
ಮೊಕುಲ್ಲಾ ಪಾಳೆಯೊಗು ಪಿರ ತಿ್ಲಿಯೆರ್‌! ಕೃಷ್ಣೆ ಪಾಂಡೆವೆರೆನ್‌ ಲೆತ್ತ್‌ದ್‌ “ಕೌರವೆರೆನ ಪಾಳೆಯೊನು ತೂವೊಂದು 
ಬರೊಡು!” ಪಂಡಿನೆಕ್‌ ಅಕುಲು ಕೌರವನ ಕಾಲಿ ಬೂರ್ಲಿನ ಶಿಬಿರೊನು ಪೊಗ್ಗಿಯೆರ್‌! ಅಲ್ಪ ಕೌರವ ನಾಯಕೆರೆನ 
ಕಾಲಿ ಇಲ್ಲ್‌ಲೆನ್‌ ತೂದು ಧರ್ಮರಾಯ ದುಕ್ಕಿಯೆ. ಬೊಕ್ಕ ಮಾತೆರ್ಲಾ ರಥೊಡ್ಡು ತಿರ್ಟ್‌ ಜಪುವೆರ್‌! ಸುರೂಟು 
ಜತ್ತಿನಿ ಧರ್ಮರಾಯನ ಸಾರಥಿ! ಬೊಕ್ಕ ಧರ್ಮರಾಯೆ! ಅಯಿಡ್ಜ್‌ ಬೊಕ್ಕ ಭೀಮೆ, ಸಾತ್ಯಕಿ, ನಕುಲೆ, ಸಹದೇವೆ. 
ಮೊಕಲ್ನ ಜೋಕುಲು ತಿರ್ತ್‌ ಜತ್ತೆರ್‌! ಅರ್ಜುನೆ ಕೃಷ್ಣನ್‌ ಸುರೂಕು ಜಪ್ಪೊಡುಂದು ಕೇಣೊನುವೆ! ಕೃಷ್ಣೆ 
ಅರ್ಜುನನೇ ಸುರೂಟು ಜಪ್ಪೊಡು ಪಣ್ಣೆ. ಅರ್ಜುನೆ ಶ್ರೀಕೃಷ್ಣಗ್‌ ಗೌರವ ಕೊರೊಂದು ಸುರುಟು ಅಯೆನೇ 
ಜಪ್ಪೊಡು೦ದು ರಂದಿನೆಕ್‌, ಕೃಷ್ಣೆ ಇಂಚ ಪಣೊಡಾಪುಂಡು. 


“ಏಯ್‌ ಅರ್ಜುನಾ, ಯಾನ್‌ ಸುರೂಕು ಜತ್ತ್‌ಂಡ, ಈ ಒರಿವನಾ? ನಿನ ಬಿಂಕೊದ ನುಡಿ ಬೊಡ್ಡಿ 

ಸುರೂಕು ಜಪುಲ!” 

ಅರ್ಜುನೆ ರಥೊಡ್ಡು ತಿರ್ಕ್‌ ಜಪ್ಪುವೆ! ಕೃಷ್ಣನ್ನಾ ಜಪ್ಪೊಡುಂದು ನಟ್ಟ್‌ಂಡ ಕೃಷ್ಣೆ ತೆಲಿಪುವೆ! ಅಪಗ ಒಂಜಿ 
ಅಚ್ಚಿರ ನಡತ್‌೦ಡ್‌! ಕೃಷ್ಣೆ ಜತ್ತಿ ಪೆಟ್ಟ್‌ಗೇ ರಥೊಟು "ಛಟ ಛಟ' ಕೆಡಿ ಲಕ್ಕ್‌ದ್‌ ರಥ ಪೊತ್ತುದು ಭಸ್ಮ ಆಂಡ್‌. 
ಧ್ವಜೊತ ಹನುಮಂತೆ ಲಾಗ್ಯಿದ್‌ ಪೋಯೆ! ರಥ ಪೊತ್ತುನ ನೋಟೊನು ತೂವೊಂದಿತ್ತಿನ ಮಾತೆ್ದ ನಡ್ಡಿಯೆರ್‌। 


ಇ ೈಷ್ಣಾ, ಉಂದು ದಾದವು? ರಥ ಪೊತ್ತುದೇ ಪೋಂಡತ್ತಾ? ದಾಯೆ ಇಂಚಾಂಡ್‌?” 


“ಅಯ್ಯೋ ಅರ್ಜುನಾ, ಈ ರಥ ಯಾಪೊನಾ ಸುಡ್ಬು ಪೋದಿತ್ತ್‌ಂಡ್‌! ಭೀಷ್ಮೆ ದ್ರೋಣೆ, ಕರ್ಣೆರೆನ 
ದಿವ್ಯಾಸ್ತೊಲೆಡ್‌ ಈ ರಥ ಒರಿದುಪ್ತುವ? ಯೆನಡ್ಬಾವರ ಅಂಚನೆ ಇತ್ತ್‌ಂಡ್‌. ಅಕಲ್ಲ ದೈವಿಕ ಅಸ್ತೊಲೆನ ಮೈಮೆ 
ಇತ್ತೆ ಆ೦ಡಲಾ ನಿಕ್ಷೆಗ್‌ ಗೊತ್ತಾಂಡತ್ತ?” 


ಅರ್ಜುನಗ್‌ ನಿಜ ಗೇನ ತೆರಿದ್‌ ಕೃಷ್ಣನ ಕಾರ್‌ಗ್‌ ಅಡ್ಡ ಬೂರಿಯೆ! “ದೇವಾ ಈರ್‌ ಮೈಮೆದಾರ್‌! 
ಯೆಂಕುಲು ಮಾಯೊದ ಬಲೆಟ್‌ ತಿಕ್ಕೊಂದಿನಕುಲು. ದಾಲ ತೆರಿಯಂದಿನಕುಲು. ಯೆಂಕ್ಷೆನ್‌ ಕಾತೊಂಬಿನ 
ಬಂಧು ಈರೇ!” ಪಣ್ಣೆ| 


ಅಶ್ವತ್ಥಾಮನ ಬೀರಬಿರ್ದೊಲಿ 


ಧೃತರಾಷ್ಟ್ರಾ ಕೇಣ್ಣ! ಇ೦ಚಿಡ್ಜ್‌ ಕೃಪಾಚಾರ್ಯೆ, ಅಶ್ವತ್ಥಾಮೆ, ಕೃತವರ್ಮೆರ್‌ ರಥೊಟು ಬರ್ಗರ್‌. ಅಕ್ಷೆಗ್‌ 
ದೊರೆ ದುರ್ಯೋಧನಗ್‌ ದಾದ ಆಂಡ್‌ ಪಣ್ಣಿನನೇ ಯೆತೆ! ಕತ್ತಲೆ ಕಬೀ೦ಡ್‌! ಇತ್ತೆನೇ ಆಯನ್‌ ನಾಡೊಡುಂದು 
ಕೌರವೆ ಅಡಂಗ್‌ದಿನಡೆಗ್‌ ಬರ್ಬೆರ್‌. ಅಪಗನೇ ಕೌರವನ ಗರ್ಜನೆ ಕೇಣ್ಣ್‌ ಬರ್ಬುಂಡು! ನರಿ, ಗುಮ್ಮೆ ಕಕ್ಕೆಲು, 
ಕೌರವನಲ್ಪ ಮುಗಿ ಬೂರ್ಪ! ಕೌರವೆ ಲಕ್ಕೆರೆಗಾವಂದೆ ಜೋರುಡು ಅರೆದುನಗ ಅಯಿಕ್ಷು ಪಾರ್ಟ್‌ ಪೋವೊಂದಿತ್ತ[ 
ಈ ಸ್ಥಿತಿಟ್‌ ಕೌರವನ್‌ ತೂವೆರೆಗಾವಂದೆ ಅಕುಲು ಮೂವೆರ್ದ ಧಡ್ಕ ಬೂರೈರ್‌! ಆ ನೋಟೊಲ ಅಂಚನೇ 
ಇತ್ತ್‌ಂಡ್‌. ತುಡೆ ಪೊಳಿದ್‌ ತುಂಡಾದಿತ್ತ್‌ಂಡ್‌। ಸುತ್ತೊಡು ನೆತ್ತೆರ್ಸ ಪರಿಪು. ಭೀಮೆ ದೊಂಕುದು ಪೊಡಿ 
ರಟ್ಟಾದಿನ ಕಿರೀಟೊದ ತುಂಡುಲು. ಬೇನೆಡ್‌ ನರೆಲುನ ಕೌರವೆ, ಕೈಯಿಟ್‌ ಕಲ್ಲ್‌ ಪತೊ೦ದು ಜೋರುಡು 
ಬೊಬ್ಬೆ ಪಾಡೊಂದು ಕುದ್ಕೆರೆಗ್‌, ಗುಮ್ಮೆಲೆಗ್‌ ದಕ್ಕೊಂದಿತ್ತೆ. ಮೂವೆರೆಗ್ಲಾ ಉಂದೆನ್‌ ತೂವೆರೆ ಆವಂದೆ 
ದುಕ್ಕೊಡು ಬೊಬ್ಬೆನೇ ಪಾಡ್ಕೆರ್‌. ಬಾಯಿ ಬಾಯಿ ಬೊಟ್ಟೊಂದು ಬುಲ್ವೆರ್‌! ಮನಸ್‌ಡ್‌ ಕೊದ್ಕೆರ್‌. ಉಂದೆನ್‌ 
ಮಾತಾ ಕೌರವೆ ತೂವೊಂದಿತ್ತೆ! ಆಯೆನೇ ಲೆತ್ತ್‌ ಪಂಡೆ. 


“ಯಾವು. ಬುಲೊಡ್ಡಿ. ಲಕ್ಕ್‌ಲೆ! ನನ ದಾದ ಆವೆರೆ ಉಂಡು? ದೈವೊದ ಕೋಪೊನೇ ನಂಕ್‌ ಈ ಯೆತೆ 
ಆದ್‌ ಬಯ್ಸ್‌ಂಡ್‌! ಯೆನ ಕಾಲ ಮುಗೀಂಡ್‌! ಎಲ್ಲೆ ಪುಲ್ಕ ಆನಗ ಯಾನ್‌ ಈ ಉಡಲ್‌ ಬುಡ್ಬು ಪೋಪೆ. 
ನಿಕುಲು ನಿಕಲ್ಲ ಸಾದಿ ಪತ್ತ್‌ಲೆ.” 

ಕೌರವೆ ಇಂಚ ಪಂಡಿನೆಟ್‌ ಅಕಲ್ನ ಮನಸ್‌ದ ಕೊದಿ ಒಂತೆ ಅರತ್‌ಂಡ್‌. ಬೇತೆ ಒವ್ವೇ ಸಂಗತಿದ ನೆಂಪು 
ದೆತ್ತ್‌ಜೆರ್‌. ಅಶ್ವತ್ಥಾಮೆ ಎದ್‌ರ್‌ ಬತ್ತ್‌ದ್‌ ಇಂಚ ಪಣ್ಣೆ! 


“ಕೌರವಾ, ಇತ್ತೆ ಯೆನನ್‌ ಯುದ್ಧೊಗು ಕಡಪುಡ್ಡ! ಈ ಯೆನನ್‌ ತಾಂಕ್‌ದಿನೆತ ಬದಲ್‌ಗ್‌ ಯಾನ್‌ ನಿಕ್ಕ್‌ 
ದುಸ್ಟ ಪಾಂಡವೆರೆನ ಐನ್‌ ರುಂಡೊಲೆನ್‌ ಕಡ್ಕ್‌ ಕಣತ್‌ ಒಪ್ಪ್ಯಾವೆ!” 


ಕೌರವೆ ಸಂಕಡೊಡು ಇಂಚಾಂದ್‌ ಪಣ್ಣೆ! 

“ಅಯ್ಯೋ. ಅಶ್ವತ್ಥಾಮಾ ದಾದ ಮರ್ಲ್‌ ಪಾತೆರುವ? ಕೃಪ, ಕೃತವರ್ಮೆರೇ ಈ ಮರ್ದನ ನುಡಿ ಕೇಂಡರ? 
ಪಾಂಡವೆರೆನ ರುಂಡೊಲು ಯೆನ ಕಣ್ಣ್‌ಗ್‌ ಬೂರೈರೆ ಸಾಧ್ಯ ಉಂಡ? ಬಕಪಕ್ಕಿದಲೆಕ ಆ ದೇವಕಿನ ಮಗೆ 


ಏಕದಿಟ್ಟಡ್‌ ಅಕ್ಷೆನ್‌ ಕಾತೊ೦ದೇ ಉಲ್ಲೆ! ಆ ಕೃಷ್ಣೆ ಮಾಯೊಡು ಮಿಗಿಲಾಯಿನಾಯೆ! ಆಯನ ಎಂಟ್‌ಬುದ್ದಿ 
ಯೇರೆಗ್‌ ತೆರಿಯುಂಡು?” 


ಅಶ್ವತ್ಥಾಮೆ ಈ ಪಾತೆರೊನು ಒತ್ತೊನುಜೆ. 


“ಅಂಚ ದಾಲಾ ಇಜ್ಜಿ! ಬೋಡಾಂಡ ಆ ಕೃಷ್ಣೆ ತನ ಜತೆಟ್‌ ಹರಿಹರ ಬ್ರಹ್ಮನಕ್ಷೆನೇ ಕೂಡೊಂದು 
ಪಾಂಡವೆರೆನ ರಕ್ಷಣೆಗ್‌ ಬರಡ್‌. ಇನಿತ ಇರ್ಸ್‌ ಪಗೆಲಾವೊಡಾ೦ಡ, ಪಗೆ ಪಾ೦ಡವೆರೆನ ಐನ್‌ ರುಂಡೊಲೆನ್‌ 
ಯಾನ್‌ ಕಡ್‌ ಕಣತ್‌ ಒಪ್ಪಾ ನೆ! ಬೋಡಾಂಡ ಕೃಪ, ಕೃತವರ್ಮೆರ್‌ ಮುಲ್ಲನೇ ಇತ್ತೊಂದು ತೂವೊಂದುಪುಡ್‌! 
ಯೆನ ಈ ಪ್ರತಿಜ್ಞೆನ್‌ ನಡಪಾಜಿಡ ಯಾನ್‌ ದ್ರೋಣಾಚಾರ್ಯನ ಮಗೆನೇ ಅತ್ತ್‌!” 


ಕೌರವಗ್‌ ನಂಬಿಕೆ ಇಜ್ಞಾಂಡಲಾ ಇಂಚ ಪಣ್ಣೆ[ 


“ಅಶ್ವತ್ಥಾಮಾ, ಆವಡ್‌ ಪೋಲ! ಆಂಡ ಒಂಜಿ ಪಾತೆರ. ಪಾಂಡವೆರೆ ತರೆ ಕಡ್ಬುನ ಬೇಲೆ ನಿಕ್ಕ್‌ ಪರೆಸಂದ್‌. 
ದಾಯೆ ಪಂಡ ಕೃಷ್ಣನ ಬುದ್ಧಿದ ಮಾಯೊದ ಜಿಂಕೆ, ನಿನ ಪಾತೆರೊದ ಬಲೆಕ್‌ ಬೂರಂದ್‌! ಇತ್ತೆ ಬೊಡ್ಡಿಂದ್‌ 
ಪಣ್ಣ್‌ಂಡಲಾ ಸರಿ ಆವಂದ್‌. ವಿಧಿ ಯೇರೆನ್‌ ಯೆಂಚ ದೀಪುಂಡ ಅಂಚನೇ ಆವಡ್‌. 


ಅಶ್ವತ್ಥಾಮಾ, ಇತ್ತೆ ಈಯೇ ಯೆನ ಸೇನಾಧಿಪತಿ! ಕೃಪಾ, ಕೃತವರ್ಮೆರೇ ನಿಕುಲೇ ಇಂಬ್ಯನ ಸೇನೆ!” 


ಮೂವೆರ್ಲಾ ಕೌರವನ್‌ ಬುಡ್ಡು ರಥ ಯೇರೊಂದು ಪಾಂಡವೆರೆ ಪಾಳಯೊಗು ಬತ್ತೆರ್‌! ಕತ್ತಲೆಡ್‌ 
ಮನಸ್‌ನ್‌ ಚುರ್ಕು ಮಲ್ತೊಂಡೆರ್‌. ಆ ಜಾಗೆಡೊಂಜಿ ಮಲ್ಲ ಗೋಳಿದ ಮರ! ಅವ್ವೆನ್‌ ತೂದು ಅಲ್ಲನೆ 
ರಥೊನು ಉಂತಾಯೆರ್‌. ಅಶ್ವತ್ಥಾಮೆ ಇಂಚ ಪಣ್ಣೆ[ 


“ನಮ ಈ ಜಾಗೆಡೇ ಉಂತೊನುಗ. ಶತ್ರುಲೆನ ಪಂಚೆತಿಗೆನ್‌ ಮುಲ್ಬಡ್ಜ್‌ ಕೇಣೊಲಿ.” 


ಅಲನೇ ಮರೊತ ತಿರ್ರ್‌ ಕಲ್ಲ್‌ದ ನಿಲೊಟು ಎರ್ಲಿಯೆರ್‌! ಆಯೆಸೊಡಾದ್‌ ಕೃಪೆ ಬೇಗ ನಿದೆರೈ! ಕೃತವರ್ಮೆಲ 
ಬಾಯಿ ಅಂಗಾದ್‌, ಅ೦ಗಾದ್‌ ಒಂತೆ ಹೊರ್ತುಡೇ ನಿದ್ರೆಗ್‌ ಜಾರಿಯೆ! ಆ೦ಡ ಅಶ್ವತ್ಥಾಮೆ ಮಾತ್ರ ತನ ಇಸ್ಟ 
ಸಾದನೆದ ಚಲೊಟು ಎಚ್ಚರೊಡೇ ಇತ್ತೆ! ನಡು ಇರ್ಲ್‌ಡ್‌ ಒಂಜಿ ಗುಮ್ಮೆ ಪಕ್ಕಿ ಮರೊಟಿತ್ತಿನ ಕಕ್ಕೆದ ಪಟ್ಟ್‌ಗ್‌ 
ಹಾಕ್‌ದ್‌ ಕಕ್ಕೆಲು ಒರಾನೆ ಅಶ್ವತ್ಥಾಮನ ಎದುರುಗೇ ಬೂರಿಯ. ಅಶ್ವತ್ಥಾಮಗ್‌ ತಟ್ಟನೆ ಒಂಜಿ ಅಲಚನೆ 
ಬತ್ತ್‌ಂಡ್‌. ಗುಮ್ಮೆ ಈ ಕಕ್ಕೆದ ಪಟ್ಟ್‌ಗ್‌ ಹಾಕಿಲೆಕ್ಕನೇ ತಾನ್‌ ಪಾ೦ಡವೆರೆನ ಪಾಳಯೊನು ಪೊಗ್ಗುದು ತನ 
ಜ೦ಬರ ಜಯಿಪೊಡು. ಇಂಚ ಎಣ್ಣೊಂಡಿನ ಆಯೆ ನಿದೆರೊಂದಿತ್ತಿನಕ್ಷೆನ್‌ ಲಕ್ಕಾಯೆ! ಕೃಪನ್‌ ತೂವೊಂದು 
“ಮಾಮಾ! ತೂಲ!। ಕಕ್ಕೆಲೆನ ಗುಂಪುನು ಗುಮ್ಮೆ ಕತ್ತಲೆಡೇ ಹಾಕ್‌ದ್‌ ಕೆರ್ಸ್‌ ಪಾಡ್‌೦ಡ್‌! ನಮಲಾ ನಡುಇರ್ಸ್‌ಡೇ 
ಪಾಂಡವೆರೆ ಸೇನೆನ್‌ ಕಗ್ಗೊಲೆ ಮಲ್ತ್‌ಂಡ ತಪ್ಪುದಾನೆ?” ಕೇಣುವೆ! 


ಆಂಡ ಕೃಪಗ್‌ ಉಂದು ಸರಿ ತೋಜಿಜಿ. ಕೃತವರ್ಮಡ ಇಂಚ ಪಣ್ಣೆ[ 


“ಕೃತವರ್ಮಾ, ಉಂದು ಎಡ್ಡೆ ಅಲಚನೆನೆ! ಉಂದೆತ ತಪ್ಪು ಒಪ್ಪುದ ಬಗೆಕ್‌ ನಮ ಚಿಂತೆ ಮಲ್ಲೊಡುಂದಿಜ್ಜಿ! 
ದಾಯೆ ಪಂಡ ಇರ್ಲ್‌ದ ಕೊಲೆಕಜ್ಜೊಗು ನಮ ಕೌರವನ ಅಪ್ಪಣೆ ಪಡೆತೊಂದೇ ಬಯ್ದ. ಆಂಡ ನಮ ದಾನೆ 
ಮಲ್ತ್‌ಂಡಲ ಪಾಂಡೆವೆರೆಗ್‌ ದಾಲಾ ಆಪುಜಿ! ಆಕ್ಷೆಗ್‌ ಶೀಕೃಷ್ಣನ ರಕ್ಷಣೆ ಉ೦ಡೇ ಉಂಡು! ಯೆಂಕುಲು ಆಕ್ಷೆನ್‌ 

ಕೆರ್ನಗ ಸೋತುಪೋಂಡ ಅಪಕೀರ್ತಿ ಯೆಂಕ್ಷೆಗೇ ಬರ್ಬುಂಡತ್ತ? ಉಂದುವೇ ಯೆನ ಚಿಂತೆ!” 
“ಅ೦ಚತ್ರ್‌” 


“ಯೆಂಚಾಂಡಲಾ ಆತೇ | ಯೆನ ಪಾತೆರ ಕೇಣ್ಣ! ಭೀಷ್ಮೆ ಸಾಮಾನ್ಯನ? ಆಯೆ ಈಶ್ವರೆ ಭೈರವಗ್‌ ಸಮ 
ಮಟ್ಟೊದ ಪರಾಕ್ರಮಿ! ಭೀಷ್ಮನೇ ಪಾಂಡೆವೆರ್‌ ಗೆಂದಿಯೆರತ್ತ? ದ್ರೋಣೆರ್‌ ಭೀಷ್ಮೆರೆಗ್‌ ಸರಿಮಿಗಿಲ್‌ದಾರೆ! ಆರ್‌ 
ದಾನೆ ಆಯೆರ್‌9 ಅತಿರಥೆ, ಮಹಾರಥೆರಾಯಿನ ಕರ್ಣೆ, ಕೌರವೆ, ಶಲ್ಕ ಮೊಕುಲು ದಾನೆ ಆಯೆರ್‌ ಪಣ್‌? 
ಉಂದು ಮಾತಾ ಆ ಕೃಷ್ಣನನೇ ಗೊಬ್ಬು” 


“ಅಂದ್‌, ಕೃಪಾಚಾರ್ಯ, ಆ ಕೃಷ್ಣೆ ಪಾ೦ಡವೆರೆನ್‌ ಪಾಳಯೊಡ್ಡು ದೂರ ಓಡೆಗಾ೦ಡಲ ಕಡಪುಡ್ಡುಪೈೆರೆ 
ಯಾವು. ಒಂಜೇಳ್ಯ ಇತ್ತೆರ್ದಲಾ ಈ ಆಕ್ಷೆನ್‌ ಕೆರಂದಿಲೆಕ ಚಕ್ರೊಡು ತಡೆಪುವೆನೆ! ಕೃಷ್ಣಗ್‌ ತನ್ನಾಕ್ಷೆಡ ದಿಂಜ ಮೋಕೆ. 
ಇರ್ಸ್‌ಪಗೆಲ್‌, ನಾಡ್‌ಕಾಡ್‌, ಕಡಲ್‌ ಪರ್ವತ ಓಲಾಂಡಲಾ ಅಕ್ಷೆನ್‌ ಕಾತೊನುವೆನೆ!” 


“ನನೊಂಜಿ ಪಾತೆರ. ನಿದೆರುನಕ್ಷೆನ್‌ ಕೆರ್ಟಿನವು ಧರ್ಮ ಅತ್ತ್‌, ಮೆಯಿ ಮದತ್ತ್‌ ಉಪ್ಪುನಗಲಾ ಕೆರೈರೆ ಬಲ್ಲಿ. 
ಆಂಡ ನಮ ಈ ಸಾದಿಡೇ ಪಜ್ಜೆ ದೀದಾಂಡ್‌. ನನ ಸಾದನೆಡೇ ಧನ್ಯತೆ ಪಡೆತೊನೊಡು. ಆಂಡ ನಮ ಸಾದಿಡ್‌ 
ಸಾರ ಅಡ್ಡಿ ಬರೈರೆ ಯಾವು!” 


ಕೃತವರ್ಮೆ ಹೂಂ ಗುಟ್ಟುವೆ! ತೆಲ್ತೊಂದೇ ಅಶ್ವತ್ಥಾಮಗ್‌ ಪಣ್ಣೆ. 


“ಅಂದ್‌ ಅಶ್ವತ್ಥಾಮಾ. ಕೃಪಾಚಾರ್ಯರೆನ ಪಾತೆರ ಸುಳ್ಳತ್‌] ನಮ ದೈವೊನು ನಂಬೊಂದು ಎಡ್ಡೆ 
ಕಜ್ಜೊಲೆನೇ ಮಲ್ಪುಗ! ನಡುಇರ್ಸ್‌ಡ್‌ ಕಳ್ಗೆರ್‌ ಕದನ ಮಲುನುಗೆ! ನಮ ಅಂಚ ಕಬಟ ಯುದ್ಧ ಮಲೆರೆಗಾವಂದ್‌! 
ಅವು ಶಾಸ್ತೊಗು ಅಪಚಾರ ಮಲ್ತಿಲೆಕ! ಆತೇ ಅತ್ತ್‌ ಶೀಕೃಷ್ಟೆ ಯೆಂಚಿತ್ತಿನ ಕಬಟೊಡ್ಡಾ ಪಾಂಡವೆರೆನ್‌ 
ಕಾತೊನುವೆ!” 


ಅಶ್ವತ್ಥಾಮಗ್‌ ಇಂಚಿತ್ತಿನ ಪಾತೆರೊಲು ಇಸ್ಟ ಆಯಿಜಿ. ಕೋಪೊನೇ ಬತ್ತ್‌ಂಡ್‌! 


“ಅಂಚಾಂಡ ನಿಕಲ್ಲ ಪಾತೆರೊಂದು ಬಾಯಿ ಬಚ್ಚಾವೊನೊಡು ದಾಯೆಗ್‌? ನಿಕುಲು ಮುಲ್ಲನೇ ಉಪುಲೆ! 
ಯೆಂಕ್‌ ಜನನಿಂದನೆದ ಪೋಡಿಗೆನೇ ಇಜ್ಜಿ!” ಇಂಚ ಪಣೊಂದೇ ಸಾರಧಿನ್‌ ಲೆಪ್ಪುವೆ! ಬೇತೆ ವಿಧಿ ದಾಂತೆ ಕೃಪ 
ಕೃತವರ್ಮೆರ್‌ ಅಶ್ವತ್ಥಾಮನೊಟ್ಟುಗು ರಥ ಮಿತ್ತೇರುವೆರ್‌! 


ಪೋಯಿನಕುಲು ಪಾಳಯೊದ ಪಿದಾಯಿ ಉಂತುವೆರ್‌. ಕೋಟೆದ ಒಂಜಿ ಮರ್ಲಿಲ್ಲ ಗೋಡೆನ್‌ ದರ್ನ್ಕ್‌ದ್‌ 
ಹೊಡಿಮಲ್ಲುವೆರ್‌! ಬಾಕಿಲ್ಲ ಬ೦ಟೆರ್ನ ನಡಕೆದ ಚುರ್ಕು ಕಮ್ಮಿ ಆಪಿನೇಟ ಕಾತ್‌ ಕುಲ್ಲುವೆರ್‌. ಅಶ್ವತ್ಥಾಮಗ್‌ 
ಇರ್ಸ್‌ಡ್‌ ಮಾಧ್ವ ಹೋಮ ಮಲ್ಲುನನೇ ಮಂಡೆಡ್‌! ಕೃಪ, ಕೃತವರ್ಮೆರೆನ್‌ ರಡ್ಡ್‌ ದಿಕ್ಕ್‌ದ ಬಾಕಿಲ್‌ಡ್‌ 
ಉಂತಾದ್‌ ತಪ್ಪಾಡ್ಜ್‌ ಬಲ್ಬುನಕ್ಷೆನ್‌ ಕೆರೊಡುಂದು ಪಣ್ಣೆ! ರಾಜೆರ್‌ನಾಕ್ಷೆನ್‌ ತಾನೇ ಕೆರ್ಸ್‌ ಪಾಡುವೆ ಪಂಡ್‌ದ್‌ 
ರಥೊಟು ಕುಲ್ಲುವೆ! 


ಧೃತರಾಷ್ಟಾ ಆಯೆ ಇಂಚ ಪಾಂಡವೆರೆ ಪಾಳೆಯೊದಂಚಿ ಬಿರುಬೀಸೊಡು ಬನ್ನಗ ಒಂಜಿ ಅದ್ಭುತೊನೇ 
ನಡತ್‌ಂಡ್‌! 


“ಅದ್ಭುತನ? ದಾದವು?” 

ಆ ನಡು ಇರ್ಲ್‌ಡ್‌. ಮಾರ್ಗೊದ ನಡುಟು ಬೂಮಿ ಅಕ್ಕಸೊಗು ಕೀಲ್‌ಪಾಡ್ಬೆರೋ ಪಣ್ಣಿಲೆಕ ಒಂಜಿ ಭೂತ 
ತೋಜಿ ಬತ್ತ್‌ಂಡ್‌! ಅಶ್ವತ್ಥಾಮೆ ತೂಪೆ! ನಿಸಲ್ಡ್‌ ಉಗ್ರ ಕಣ್ಣ್‌! ಜಿಡ್ಕ್‌ ಜಿಡೆ! ಬೆಚ್ಚನೆದ ಉಸುರು! ತಿಗಲೆದ ಪರೈಡ್‌ 
ಉಚ್ಚು ಗಗ್ಗರೊದ ಅಬ್ಬರ! ಆ ಮಾಮಲ್ಲ ಭೂತ ಅಶ್ವತ್ಥಾಮನ್‌ ಪೋಡಿಪ್ಪಾಯೆರೆ ತೂಂಡು! ಆಂಡ ಅಶ್ವತ್ಥಾಮೆ 
ಪೋಡ್ಯಂದೆ, ಸಾರ ಪಗರಿಲೆನ್‌ ಆ ಭೂತೊದ ಮಿತ್ತ್‌ ರಟ್ಟಾಯೆ।! ಆಂಡ ಅವು ಭೂತೊದ ಕೆಂಪು ಕಣ್ಣ್‌ದ 
ಕೆಡಿಟ್‌ ಪೊತ್ತುದು ಕರಿ ಆಂಡ್‌. ಕೋಪೊಡು ಅಶ್ಚತ್ಥಾಮೆ ಮಂತ್ರಾಸ್ತೊನು ಬುಡುಂಡ, ಆ ಅಸ್ತೊದೇವತೆ 
ಭೂತೊಗೇ ಸೊಲ್ಮೆ ಸಂದಾದ್‌ ಉಂತುದು ಬುಡೊಡ? ಆಯೆ ಒಂತೆಲಾ ಪೋಡ್ಯಂದೆ ಖಡ್ಗೊಡು ಹಾಕುನಗ 
ಅವು ಕೈ ತತ್ತ್‌ ತಿರ್ಟ್‌ ಬೂರೊಡ? 


ಆತಾನಗ ಅಶ್ವತ್ಥಾಮನ ಸುತ್ತೊಡು ಬೇತೆ ಭೂತೊಲುಲ ನಲ್ಲೆರೆ ಸುರುಮಲ್ವ. ಕಕ್ಕೆ ಮಯಿರ್‌, ಟೇಂಟ್ರೆ 
ಪಕ್ಕಿ, ಹಂಸ, ಚಕ್ರವಾಕ, ಗುಮ್ಮೆ ಇಂಚಿತ್ತಿನ ಒರುಮೋನೆದ ಭೂತೊಲು! ಬೇತೆಬೇತೆ ಮುರ್ದಮೋನೆದ ಭೂತೊಲು! 
ಅಪಗ ಅಶ್ವತ್ಥಾಮಗ್‌ ಉಂದು ವಿರೂಪಾಕ್ಷನ ಮನಕ್ಷೋಭೆದ ಸುರ್ಲೊಲುಂದು ಅರ್ತ ಆಂಡ್‌! ಆಯೆಲಾ 
ಯೋಗಸಾಧಕೆನೇ ಅತ್ತಾ? ತನ ಬಂಜಿಡ್ಬೇ "ಗಾರ್ಹಪತ್ಯ', “ಅಹವನೀಯ', “ದಕ್ಷಿಣ' ಪಣ್ಣಿಂಚಿತ್ತಿ ಮೂಜಿ 
ಅಗ್ನಿಲೆನ್‌ ಉಂಡು ಮಲ್ಪುವೆ! ಇಂಚಿತ್ತಿ ಶಿವಯೋಗೊಗು ಆಯನ ಉಡಲ್ಬ ನರಂಬುಲೇ ದರ್ಭೆ! ಮೆದುಳೇ 
ಚರು! ಕಪಾಲನೇ ಬಾಜನ! ಬಿರೆಲ್ಲ ಎಲು ಸಮಿಧೆ! ಮಜ್ಜೆ ಮಾಸೊಲು ಆಜ್ಯ ಆಂಡ್‌! ಮೆಯಿತ ನೆತ್ತೆರ್‌ಡ್ಸ್‌ 
ಆಜ್ಯಾಹುತಿ ಮಲ್‌ದ್‌ ಮಂತೊಕ್ತವಾದ್‌ ತನನೇ ಪೂರ್ಣಾಹುತಿಗ್‌ ಸಜ್ಜು ಮಲ್ಲೊನುವೆ! 


ಈಶ್ವರೆ ಮೆಚ್ಚಿದ್‌, ಪೂರ್ಣಾಹುತಿಡ್ಜ್‌ ದುಂಬೇ ಆಯನ್‌ ತಡೇತ್ಪದ್‌, ಆಯನ ಶಸ್ತ್ರಾಸ್ತೊಲೆನ್‌ ಪಿರ 
ಕೊರ್ದು, ಉಡಲ್‌ ದಿಂಜಿದ್‌, ಮೆಚ್ಚಿ ನುಡಿ ಪಣೊಂದು ಪುಗರುವೆ! ಅಂಚೆನೇ “ಅಶ್ವತ್ಥಾಮಾ ಬೂಮಿದ 
ದುನ್ನೊನು ಕಮ್ಮಿ ಮಲ್ಪುನ ಕಜ್ಜೊದ ಶ್ರೀಕೃಷ್ಣ, ಅರ್ಜುನನ ಸಾರಥಿ ಆದಿಪ್ಪುನೆಟಾದ್‌ ಆ ದುನ್ನ ಯೆನ ಮಿತ್ತ್‌ 
ಉಂಡು. ಪಾಂಡವೆರೆನ ರಕ್ಷಣೆದ ಜವಾಬ್ದಾರಿ ಯೆಂಕ್‌ ಬಯ್ಸ್‌ಂಡ್‌. ಆಂಡ ಇತ್ತೆ ನಿನ ಬಗ್ಗಿಗ್‌ ಮೆಚ್ಚಿದಿನ 
ಯಾನ್‌ ಆ ರಕ್ಷಣೆದ ಕಜ್ಜೊಲೆನ್‌ ಉಂತಾದೆ! ಈ ಇತ್ತೆ ಶತ್ತುರಾಜೆರೆನ ಮಾರಣಹೋಮ ಮಲ್ತೊಣ್ಣ ಪೋಲ!” 


ಅಶ್ವತ್ಥಾಮಗ್‌ ಬಾರೀ ಸಂತೋಸು! ಈಶ್ವರನ ಕಾರ್‌ಗ್‌ ಅಡ್ಡಬೂರ್ಟು, ಶಿವನ ರಡ್ಡನೆದ ಅಬತಾರದಂಚ 
ಪಾಂಡವೆರೆನ ಪಾಳೆಯೊನು ಪೊಗ್ಗಿಯೆ! ಸಾದಿಡ್‌ ಆಯಗ್‌ ಸುರೂಟು ತೋಜಿನಿ ಧರ್ಮರಾಯನ ರಾಜ 
ಮಂದಿರ. ಆಂಡ ಪಾಂಡೆವೆರ್‌ ಅಲ್ಪ ಉಪ್ಪುವೆರ ಪಣ್ಣಿನೆಟ್‌ ಅನ್ನಾನ ಆಂಡ್‌. ಪಾಂಡವೆರೆನ್‌ ಬೊಕ್ಕ ತೂವೊಣುಗ. 
ಸುರೂಕು ಧೃಷ್ಟದ್ಯುಮ್ನನ್‌ ಕೆರೊಡು. ಇಂಚ ಪಣೊಂದು ಆಯನ ಪಾಳೆಯೊದಂಚಿ ಪಜ್ಜಿ ಪಾಡುವೆ. ಬತ್ತ್‌ದ್‌ 
ತೂನಗ ರಡ್ಡ್‌ ಕಡೆಟ್ಲಾ ದೊಂದಿ, ದೀಟಿಗೆ ಅರ್ಹೊಂದಿತ್ತ್‌ಂಡ್‌. ಪಲ್ಲಂಗೊಡು ಸುಕನಿದೆಡಿತ್ತಿನ ಧೃಷ್ಟದ್ಯುಮ್ನನ್‌ 
ತೂದು ಅಶ್ವತ್ಥಾಮಗ್‌ ಪಿಸ್‌ರೆರ್ಕ್‌ದ್‌, ದತ್ತಕಾರ್‌ಡ್‌ ತೊರ್ತ ಬುಡೆ! ಎಚ್ಚರಾಯಿನ ಧೃಷ್ಟದ್ಯುಮ್ನೆ “ಯೇರಾಯೆ, 
ದುಸ್ಪೆ ಪಟಿಂಗೆ? ಯೆನನ್‌ ತೊರ್ತಿನಯನ್‌ ಕಡ್ನ್ಡ್‌ದೇ ಸುದ್ದ!” ಪಂಡ್ಚ್‌ ತನ್ನಕ್ಷೆನ್‌ ಲೆತ್ತ್‌ದ್‌, ಲಕ್ಕ್‌ದ್‌ ತೂನಗ 
ಎದುರುಡೇ ಪ್ರಳಯ ಭೈರವನ೦ಚದ ಅಶ್ವತ್ಥಾಮೆ! ಆಂಡಲಾ ಹೋಡ್ಯಂದೆ “ಯೆನ ಖಡ್ಗ, ಗುರಾಣಿಲೆನ್‌ ಕಣತ್‌ 
ಕೊಲೆ” ಪಂಡ್ಸ್‌ ಸೇವೆದಕ್ಷೆನ್‌ ಲೆತ್ತ್‌ಂಡ ಆಕುಲು ಓಲುಲ್ಲೆರ್‌? ಅಶ್ವತ್ಥಾಮೆ ಅಕ್ಷೆನ್‌ ಕೆರ್ಫ್‌ ಜೆಪುಡಾದೆ! ಲೆತ್ತಿನೆಕ್‌ 
ಅಶ್ವತ್ಥಾಮೆನೇ ಬತ್ತ್‌ದ್‌ ಆಯನ ಮುಂದಲೆನ್‌ ಪತ್‌ದ್‌ ನಿಲೊಕು ದರ್ತ್‌ದ್‌, ಬಿರುತ ಬಲ್ಲ್‌ಡೇ ಧೃಷ್ಟದ್ಯುಮ್ನನ 
ಕೆಕ್ಕಿಲ್‌ನ್‌ ಬಿಗ್ಸ್‌ ಕಟ್ಟುನಗ ಧೃಷ್ಟದ್ಯುಮ್ನ ಪೋಡಿದ್‌, ಪಾತೆರೈರೆ ಆವಂದಿನೆಕ್‌ ಕೈಸನ್ನೆಡೇ ನಟ್ಟೊಂದಿತ್ತೆ! 


“ಯೆನನ್‌ ಕಂಟೆಲ್‌ಗ್‌ ಬಲ್ಸ್‌ ಬಿಗ್ದ್‌ದ್‌ ಕೆರಡ. ಶಸ್ತೊಡು ಕೆದ್ದ. ಯೆಂಕ್‌ ವೀರ ಸೊರ್ಗ ತಿಕ್ಕುಲೆಕ ಮಲ್ಲುಲ” 
ಇಂಚ ನಟ್ಟೊಂಬಿನ ಸನ್ನೆಲ್‌ ಬೀರೊದ ಒಸಯೊಡಿತ್ತಿನ ಅಶ್ವತ್ಥಾಮಗ್‌ ಅರ್ತ ಆಂಡ್‌! ಅಂಚನೆ ಕೋಪೊಲಾ 

ಉಗ್ರ ಮಟ್ಟೊಗೇರ್‌೦ಡ್‌. 


“ಏಯ್‌! ಧೃಷ್ಟದ್ಯುಮ್ಮಾ, ಗುರುನೇ ಕೊಲೆ ಮಲ್‌ದಿನ ಪಾತಕೀ, ನಿಕ್ಕ್‌ ಸೊರ್ಗ ತಿಕ್ಕೊಡ? ನಿಕ್ಕ್‌ ಸೊರ್ಗ 
ತಿಕ್ಕೆರೆಗೇ ಬಲ್ಲಿ. ಒ೦ಜೇಳ್ಯ ದೇವಗಣೊಕುಲು ನಿನನ್‌ ಸೊರ್ಗೊಗು ಸೇರಾವೊಂಡೆರ್ದ ಯಾನ್‌ ಸೊರ್ಸ ಲೋಕೊನೇ 
ಸುಡ್ಡುಬುಡೆ! ನಿಕ್ಕ್‌ ತಿಕ್ಕೊಡಾಯಿನಿ ಸೊರ್ಸ ಅತ್ವ, ಗರ್ಗಾಸ್‌ಡ್‌ ಕುದ್ದುನ ಕುಂಭೀಪಾಕ ಪಣ್ಣಿ ನರಕೊಡು 
ನಿಕ್ಕೊ೦ಜಿ ಅರಮನೆ ಆವೊಡು. ಶಸ್ತೊಡು ಸೈಪಿನಿ ಯೆನಲೆಕಂತಿನಕುಲು, ನಿನ್ನ೦ಚಿನಕುಲತ್ತ್‌!” 


ಬಿರುತ ಬಲ್ಲ್‌ ಬಿಗ್ಸ್‌ ಕಾಯಿಂಡ್‌. ಧೃಷ್ಟದ್ಕುಮ್ನೆ ಉಸುಲು ಕಟ್ಟನೆಟೇ ಸೈತ್‌ ಪೋಯೆ! 
ಅಲಡ್ಸ್‌ ಅಶ್ವತ್ಥಾಮೆ ಶಿಖಂಡಿನ ಅರಮನೆಕ್‌ ಬರೆ! ನಿದೆರುನಯನೇ ಕೆರ್ಟ್‌ ಪಾಡಿಯೆ. 
ಬೊಕ್ಕ ಉತ್ತಮೌಂಜಸ, ಯುಧಾಮನ್ಯುಲೆನ್‌ ಲಕ್ಕಾದ್‌ ಕೆರ್ಲ್‌ಪಾಡಿಯೆ! 


ನಿದೆಡಿತ್ತಿನ ಸೃಂಜಯೆ.. ಬೊಕ್ಕ ಬಾಕಿದ ವೀರೆರ್‌ ಗೌಜಿ ಕೇಣ್ಟ್‌ ಲಕ್ಕಿಯೆರ್‌. ಅಕುಲ್ಲಾ ಇಂಚನೇ ಅಶ್ವತ್ಥಾಮನ 
ಗರ್ಹೊಗು ಬಲಿ ಆಯೆರ್‌! ಕತ್ತಲೆಡೇ ಬೀರಪೋವೊಂದು ಅಶ್ವತ್ಥಾಮೆ ಪಾಂಡವೆರೆನ್‌ ನಾಡೊಂದು ದೌಪದಿನ 
ಇಲ್ಲಗ್‌ ಬರ್ದೆ! ಬಾಕಿಲ್‌ಗ್‌ ತೊರದು, ಬಾಕಿಲ್‌ ಕಾಪುನಕ್ಷೆನ್‌ ಕೆರ್ಸ್‌ ಪಲ್ಲಂಗೊಡು ಜೆತ್ತ್‌ದಿತ್ತಿನ ಧರ್ಮರಾಯನ 
ಮಗೆ ಪ್ರತಿವಿಂದ್ಯನ್‌ ದೊಂಕುವೆ. ಎಚ್ಚರ್ಲೆ ಆಯಿನ ಪ್ರತಿವಿಂದ್ಯ ಖಡ್ಗ ಪತ್ತೊಂದು ಯುದ್ಧೊಗುಂತಿಯೆ. ಆಂಡ 
ಅಶ್ವತ್ಥಾಮಗ್‌ ಯುದ್ಧೊಗು ಪುರ್ಲೋತು ಓಲುಂಡು) ತಿಕ್ಕಿನಕ್ಷೆನ ಎಕ್ಕ್‌ತೆಕ್ಕಾವುನನೇ ಅಯನ ಜ೦ಬರ. ಪ್ರತಿವಿ೦ದ್ಯನ್‌ 
ಕೆರ್ಟ್‌ ಪಾಡುವೆ! ಬೊಕ್ಕ, ದ್ರೌಪದಿನ ಬಾಕಿ ಜೋಕುಲು ಶ್ರುತಸೋಮ, ಶ್ರುತಕೀರ್ತಿ, ಶತಾನೀಕ, ಶ್ರುತಸೇನೆರೆನ್‌ 
ಕೆರೆ| 


ಆಂಡ ಅಶ್ವತ್ಥಾಮನ ಬೀರೊದ ಬರಸ್‌ಡ್‌ ಬೆರೈೆನೇ ಮಿತ್ತಾಂಡ್‌. ಕತ್ತಲೆಲ ಬೆರೆಗ್‌ ಸಾಯ ಮಲ್ಟ್‌ಂಡ್‌. 
ತಾನ್‌ ಪಾಂಡವೆರೆನೇ ಕೆಕ್ತಿನಿಂದ್‌ ತಪ್ಪು ಎಣ್ಣೊಂದು, ಐವೆರ್ನಲಾ ತರೆನ್‌ ಕಡ್ಕ್‌ದ್‌ ತನ ರಥೊಟು ದೀವೊನುವೆ! 
ತಾನ್‌ ಪಂಚ ಪಾಂಡವೆರೆನ ತರೆ ಕಡ್ತಿನ ಬೆರ್ಮೆಡೇ ಆನಂದೊಡಿತ್ತೆ! ಬೊಕ್ಕೊಲ ಇಲ್ಲ್‌ ಇಲ್ಲ್‌ಲೆಗ್‌ ಪೊಗ್ಗುದು 
ಸೋಮ, ಪ್ರಬದ್ಧಕ ಇಂಚಿತ್ತಿನ ರಾಜೆರೆನ್‌ ಕತ್ತಲೆಡೇ ಕೆರ್ಫ್‌ಪಾಡುವೆ! ಬಾರಿ ಸಂಕೆಡ್‌ ಕಗ್ಗೊಲೆ ನಡಪಾದ್‌ ಈ 
ಕಾಲಭೈರವೆ ಬೀದಿಬೀದಿಲೆಡ್‌, ಕೇರಿಕೇರಿಲೆಡ್‌ ಸುತ್ತುಪಾಡೊ೦ದು ದುಂಬರಿತೆ! 


ಸೈನಿಕೆರೆನ ತಿತಿಗತಿನ್‌ ಪಣ್ಣಿನನೇ ಬೊಡ್ಡಿ. ಗಡ್ಜ್‌ ನಿದೆರೊಂದಿತ್ತಿನ ಆಕುಲು ಗೌಜಿ ಕೇಣ್ಣ್‌ ಲಕ್ಕ್‌ದ್‌, 
ದಾದಂದ್‌ ತೆರಿಯಂದೆ, “ನೋಪುಲೆ, ದರ್ಬುಲೆ” ಪಂಡ್ಸ್‌ ಬೊಬ್ಬೆ ಪಾಡೊಂದು, ಬಾಯಿ ಅಂಗಾವೊಂದು, ಕುಡ 
ಜೆತ್ತೊಂದಿತ್ತೆರ್‌! ಕೆಲವೆರ್‌ ಖಡ್ಗೊಲೆನ್‌ ದೂರ ದಕ್ಕ್‌ದ್‌ ಅಯಿತ ಒರೆನ್‌ ಕೈಟ್‌ ಪತೊಂದಿತ್ತೆರ್‌! ಕೆಲವೆರೆಡ 
ಬಿರು ಇಜ್ಜಿ, ಬತ್ತಳಿಕೆ ಮಾತ್ರ ಉಂಡು. ಕೆಲವೆರೆಡ ಬಿರು ಇತ್ತ್‌ಂಡಲ ಪಗರಿ ಇಜ್ಜಿ! ನಿದ್ರೆದ ಅಮಲ್‌ಡಿತ್ತಿನಕುಲು 
ಕೆಪ್ಪಾಮುಪ್ಪಾದಿಪ್ಪುನಗ ಅಕುಲಕುಲೇ ಹಾಕೊಂಡೆರ್‌! ಈ ನಡುಟು ಅಶ್ವತ್ಥಾಮನ ಕೊಲೆಕಜ್ಜ ಸರಾಗ ನಡತ್‌ಂಡ್‌! 
ಅಯಿಡ್ಜ್‌ ಬೊಕ್ಕ ಅಯನ ಗರ್ವೊದ ಬಿರ್ಜ್‌ಗ್‌ ಲಾಯೊಡಿತ್ತಿನ ಆನೆ, ಕುದುರೆಲ್‌ ಬಲಿ ಆಯ! ಆಯಗ್‌ ಕೆರ್ಟಿನನೇ 
ಗೊಬ್ಬು ಆಂಡ್‌! ಬೇಜರ್‌, ದಯೆದಾಕಿಣ ಒಪವ್ಪುಲಾ ಇಜ್ಜಾಂಡ್‌! 


ಜೇ ೫ ೫ 


ಆತಾನಗ, ಒಂಜಿ ಬೆರಣೆರ್ನ ಗುಂಪು ಪಾಂಡವೆರೆನ ಶಿಬಿರೊಗು ಬತ್ತ್‌ಂಡ್‌! ಅಯಿಟ್‌ ಒರಿ ಇಂಚ ಪಣ್ಣೆ, 
“ದೊರೆಕ್ಷೆಗ್‌ ದಾನೆ ಆಂಡ್‌? ಅಯ್ಯೋ! ಮುಲ್ಪ ಉಂದೆಂಚಿನ ಕೊಲೆಕಜ್ಜ? ಯೆಂಚ ನಡತ್‌೦ಡ್‌? ಪಾಂಡೆವೆರ್‌, 

ಸಾತ್ಯಕಿ, ಕೃಷ್ಣೆ ಮೊಕುಲು ಯೇರ್ಲಾ ಮುಲ್ಪ ಇತ್ತಿಜೆರ? ಅಯ್ಯಬ್ಬಾ! ನೊಟೊನೇ?। ಉಂದು ರುದ್ರನ ಕೋಪೊದ 
ಫಲನ? ಯಮನ ವಿಕೃತಿಯ? ಈತೊಂಜಿ ಕೊಲೆ ಆಯಿನೆಕ್‌ ದಾದ ಕಾರಣ?” 


ಮಾತೆರ್ಲಾ ಉಂತುದು ತೂಯೆರ್‌. ತೂಪಿನೆಂಚಿನ! ಶಿಬಿರೊಲೆಗ್‌ ತೂ ಬೂರ್ಗುಂಡು! ಬಲ್ಕ್‌ ಪಾರುನ 
ಜನೊಕುಲುಲ ಬಾಣೊಲೆನ ಪೆಟ್ಟ್‌ಡ್‌ ಪಡ್ಚ! ಶಿಬಿರೊಡ್ಡು ತಪ್ಪಾವೊ೦ಡಿನಕ್ಷೆನ್‌, ಮುಕಬಾಕಿಲ್‌ದಲ್ಪ ಕೃಪ, 
ಕೃತವರ್ಮೆ ಕೆರ್ಟ್‌ಪಾಡೊಂದಿತ್ತೆರ್‌! ಆ ಏಳ್‌ ಅಕ್ಷೋಹಿಣೀ ದಳೊಟು ಸೈಯಂದೆ ಒರಿದಿನಾಕುಲು ಪಂಡ 
ಪೊಂಜೊಲು, ಬೆರಣೆರ್‌, ಸೂತೆರ್‌, ವ೦ದಿಮಾಗಧೆರ್‌ ಇಂಚಿತ್ತಿನಕುಲೇ! 


ಆತಾನಗ ಅಶ್ವತ್ಥಾಮೆ ಕೃಪಾನಕಲ್ಪಡೆಗ್‌ ಬರ್ದೆ! ಮೆಯಿ ಇಡೀ ನೆತ್ತೆರ್‌! ಕೆಕ್ಕಿಲ್‌ಡ್‌ ಕರ್ಲ್‌ದ ಮಾಲೆಲ್‌! ಪಿಸ್‌ರ್ಪ 
ಅಬತಾರೊಡು, ಪರು ಕಡೆವೊಂದು, ಪಗೆನಾಶೊದ ದೀಕ್ಷೆ ಪಡೆತೊಂದಿನ, ಬೀರೊದ ಒಸಯೊಡಿತ್ತಿನ ಅಶ್ವತ್ಥಾಮೆ 
ಬರ್ಲಿನೆನ್‌ ಕೃಪಾನಕುಲು ಅಚ್ಚಿರೊಡೇ ತೂಪೆರ್‌! ಅಯನ ಅಬತಾರೊನು ಬಣ್ಣನೆ ಮಲ್ಲುಲೆಕನೇ ಇಜ್ಜಿ! 
ಅಶ್ವತ್ಥಾಮೆ ನಡತ್ತಿನ ಗಟನೆಲೆನ್‌, ತನ ಖಡ್ಗ ಬಲಿದೆತೊಂಡಿನ ಬಗೆನ್‌ ಪಣೊಂಬೆ! 


ಮಾತೆರೆನ್‌ ಬಲಿ ದೆತೊಂದುಲ ನಿಜವಾಯನ ಪಗೆ ಪಂಚ ಪಾಂಡವೆರ್‌ ತೂವೆರೆಗ್ಲಾ ತಿಕ್ಕಂದಿನ ಬಗ್ಗೆಡ್‌ 
ಅಕುಲು ಪಾತೆರೊಂಡೆರ್‌. ಆಂಡ ಕೃಷ್ಣ ರಕ್ಷೆಡಿತ್ತಿನ ಪಾಂಡವೆರ್‌ ಆತ್‌ ಸೊಲಬೊಡು ಪತ್ತೆರೆಗ್‌, ಬಲಿ 
ಕೊರೈರೆಗ್‌ ತಿಕ್ಕುವೆರ? 


ಮೂವೆರ್ಲ ರಥ ಯೇರೊಂದು ಮಲ್ಲ ಸಾದನೆ ಮಲ್ತಿನ ಮದೊಟು ಕೌರವನಡೆಗ್‌ ಬರೆರ್‌. 


ಕೌರವನ ಸ್ಥಿತಿ ದಿಂಜ ಹಾಳಾದಿತ್ತ್‌ಂಡ್‌! ಸೊಯ ಇಜ್ಜಂದಿಲೆಕದ, ಅಂಗೊಲೆಡ್‌ ಚಲನೆ ಇಜ್ಜಂದಿಲೆಕದ 
ಪಾಡ್‌! ಉಸುಲುಲಾ ಬಂಗೊಡು ಆಡೊಂದಿತ್ತ್‌ಂಡ್‌! ಬೇನೆಡ್‌ ನರೆಲೊಂದು ಸೈಯೆರೆ ಮುಟ್ಟ ಆದಿತ್ತೆ! 


ತಂಕ್ಷೆನ ಗೆಲ್ಮೆದ ಕುಸಿಟ್ಸಾ ಅಕ್ಷೆಗ್‌ ಕೌರವನ ಪಾಡ್‌ ತೂದು ಕಣನೀರ್‌ ಜತ್ತ್‌ಂಡ್‌! ಪಗೆ ಪಾ೦ಡವೆರ್‌ ಪಣ್ಣಿ 
ಆನೆಲೆನ ಪಾಲ್‌ಗ್‌ ಸಿಂಗೊದಲೆಕ ಇತ್ತಿನ ಕೌರವನ ಗತಿ ಇಂಚ ಆಂಡತ್ತಾ ಪಣೊಂದು ದುಕ್ಕಿಯೆರ್‌! ಆಂಡಲಾ 
ಸುದಾರ್ಕೊಂದು ಕೌರವನ್‌ ಕೊಂಡಾಡ್ಕೆರೆ ಸುರುಮಲ್ಲೆರ್‌! 
“ಗಂಡುಗಲಿ ಕೌರವಾ ಎಚ್ಚರ ಆಲ. 
ವೈರಿಬಲ ಮಾರ್ತಾಂಡಾ ತೂಲ. 
ಕುರುಕುಲ ಸೂರ್ಯಾ ಕೇಣ್ಣ.” 
ಇಂಚ ಗಟ್ಟಿಡ್‌ ಪಣೊ೦ದು ಆಯನ್‌ ಲಕ್ಕಾಯೆರ್‌! ಕೌರವೆ ಮೆಲ್ಲೊಡು ಕಣ್ಣ್‌ ಜಪ್ಪುವೆ. ಆಂಡ ದಿಸ್ಟಿ 
ಮಯಮಯನೇ। ಅಶ್ವತ್ಥಾಮನಕ್ಷೆನ್‌ ತೂದು ಇಂದ್ರಿಯೊಲು ಒಂತೆ ಚುರ್ಕಾಂಡ್‌! ಬೇನೆದ ಮಟ್ಟ ಪನೀತ್‌ ಕಮ್ಮಿ 
ಆಂಡ್‌. ನಿದಾನೊಡು ಉಸುಲು ದೆತೊಂದು, ಕಸ್ಬೊಡು ಮೋನೆ ಮಿತ್ತ್‌ ದೆರ್‌ ತೂದು, “ಉಂದು ಯೇರ್‌?” 
ಕೇಣುವೆ. 


“ಯೆಂಕುಲು ನಿನ್ನಕುಲೇ. ಯಾನ್‌ ದ್ರೋಣಾಚಾರ್ಯೆರೆನ ಮಗೆ, ಅಶ್ವತ್ಥಾಮೆ. ಇ೦ಬ್ಯೆರ್‌ ಯೆನ ಅಮ್ಮೆರ್ನ 
ಬಾವೆ ಕೃಪಾಚಾರ್ಯೆ. ಇಂಬ್ಯೆರ್‌ ಕೃತವರ್ಮೆ. ಯೆಂಕುಲು ಮುಲ್ಬ್ಪಡ್ಬ್‌ ಪೋಯಿನಕುಲು ಮಲ್‌ ಬಯ್ದಿನ 
ಕಜ್ಜೊದ ಬಗ್ಗೆ ಪಣ್ರ. ಈ ಕೇಣೊಡು!” 


“ಅ೦ದಾ..? ಪಣ್ಣೆ!” 


“ಮಾಮಾ ಕೃಪಾಚಾರ್ಯಾ, ಯೆಂಕ್‌ ಆತ್ಮಸ್ತುತಿ ಇಸ್ಟ ಆಪುಜಿ. ಯೆನ ಸಾಧನೆದ ಬಗ್ಗೆಡ್‌ ಈಯೇ ಪಣ್ಣ!” 

ಅಶ್ವತ್ಥಾಮನ ಒತ್ತಾಯೊಗು ಒಪ್ಪಿನ ಕೃಪಾಚಾರ್ಯೆ ಪಣ್ಣೆ. 


“ಪ್ರಭೂ, ದಾನೆಂದ್‌ ಪಣ್ಣಿನಿ? ಧೃಷ್ಟದ್ಯುಮ್ಮೆ, ಪಾ೦ಡವೆರೆನ ಜೋಕುಲು, ಸೃಂಜಯೆ, ಶಿಖಂಡಿ, ದುಂಬಾಯಿನ 
ಪಗೆನಕ್ಷೆನ್‌ ಅಶ್ವತ್ಥಾಮೆ ಕೆರ್ಟ್‌ ಪಾಡಿಯೆ! ಆ ಕೆರ್ಬಾಟೊದ ಬಗೆನ್‌ ದಾನೆಂದ್‌ ಪಣ್ಣಿನಿ? ಗರುಡನ ರಬಸೊನು 
ಉಚ್ಚುಲು ತಡೆತೊಂಬನ? ಪಾಂಚಾಲೆರ್‌ ಪಣ್ಣಿ ಕಾಡ್‌ನ್‌ ನಿನ “ಆನೆ' ಅಶ್ವತ್ಥಾಮೆ ನಿಲಸಮ ಮಲ್ಲೆ! ಆಂಡ 
ದೈವೊದ ಬಲ ಇಜ್ಞಾಂದೆ ಪಂಚಪಾಂಡವೆರೆನ ತರೆ ಕಡ್ಡೆರೆಗ್‌ ಆಯಿಜಿ. ಪಾಂಡವೆರ್‌ ಬೊಕ್ಕ ಸಾತ್ಯಕಿ ಶಿಬಿರೊಡು 
ಇತ್ತಿಜೆರ್‌! ಬಾಕಿದ ಮಾತೆರ್ಲಾ ನಾಶ ಆದ್‌ ಪೋಯೆರ್‌!” 


ಕೌರವಗ್‌ ಅರ್ತ ಆಂಡ್‌. 


“ಕೃಪಾಚಾರ್ಯೆರೇ ಯೆನ ಪಗೆನಕುಲು ಪಂಚ ಪಾಂಡವೆರ್‌ ಬದ್ಯ್‌ದೆರ್‌! ಅವ್ಳ ಯೆಂಕ್‌ ಗೊತ್ತುಂಡು! 
ದಾಯೆ ಪಂಡ ಶ್ರೀಕೃಷ್ಣನ ರಕ್ಷೆ ಆಕ್ಷೆಗ್‌ ಉಂಡು! ಪೋವಡ್‌. ಪಾಂಡವೆರೆನ ಸೇನೆ, ಪಾಂಡವೆರೆನ ಜೋಕುಲು 
ಮಾತೆರ್ಲಾ ಸೈತೆರಾ? ಅಶ್ವತ್ಥಾಮೆ ಮಾಮಲ್ಲ ಬೀರೊದಾಯೆನೇ! ಭೀಷ್ಮೆ ದ್ರೋಣೆ, ಕರ್ಣೆ. ಮಲ್ಪಂದಿನೆನ್‌ 
ಅಶ್ವತ್ಥಾಮೆ ಒರಿಯೆ ಮಲ್ಪೆ!” 


ಅಶ್ನತ್ಥಾಮಗ್‌ ತನ ಪುಗರ್ರೆ ಕೇಣ್ಟ್‌ ಹಿತ ಆಂಡ್‌! ಕೈಯಿ ಗೋಡಿದ್‌ ಇಂಚ ಪಣ್ಣೆ! 


“ಪ್ರಭೂ, ಯೆನ ಸೇವೆ ಸಂದ್‌೦ಡಾ? ಯೆಂಕ್‌ ಆತೆಟೇ ಹಿತ ಆಂಡ್‌. ಪಾಂಡುಜೋಕುಲು ಬದ್‌ಕಡ್‌. 
ಇತ್ತೆ ನಮ ಹಸ್ತಿನಾವತಿಕ್‌ ಪ್ರಯಾಣ ಮಲ್ಲುಗ. ನಿನ ಆರೋಗ್ಯ ಸುದಾರೊಡು. ಈ ಬದ್ಕ್‌ದ್‌ ಒರಿಯೊಡು. ಆ 
ಪಾಂಡು ಜೋಕ್ಷೆನ ರುಂಡ ಮಾಲೆನ್‌ ಯಾನ್‌ ನಿನ ಸಿಂಹಾಸನೊಗು ಅಕ್ಕ್‌ಡ್ಜ್‌ ಪಾಡುವೆ!” 


ಕೌರವೆ ಉಂದೆನ್‌ ಮಾತಾ ಕೇಣುನ ಮನಸ್ಥಿತಿಟ್‌ ಇತ್ತ್‌ಜೆ! 


“ಯಾವು. ಆ ಪಂಚೆತಿಗೆ ಇತ್ತೆ ಬೊಡ್ಡಿ. ನಿಜ ಪಣ್ಣಿನಾಂಡ ಪಗೆನಕಲ್ಹ ಪಗೆ ತೀರಾವೊಂಬಿನ ಗುಟ್ಟೇ 
ತೆರಿಯಂದಿನ ದಡ್ಡೆರೆಂಕುಲು! ಇತ್ತೆ ಕಾಲ ಮೀರ್ದ್‌ಂಡ್‌. ನನ ಪಾತೆರ್ಸ್‌ ಪ್ರೇಜನ ಇಜ್ಜಿ. ಇತ್ತೆ ಸೈಶಿನಕ್ಷೆಗ್‌ 
ಮಲ್ಲೊಡಾಯಿನ ಕರ್ಮೊಲೆನ್‌ ಮಲ್ಲೊಡು. ಯೆನ ಕಡೆತಾಕ್ಷೆಗ್‌ ಅವ್ವೆನ್‌ ತೆರಿಪ್ಲಾಲೆ! ಆ ಪುಣ್ಯಾದಿಗೆರ್‌ ಪಾ೦ಡವೆರೆಗ್ಲಾ 
ಪಣ್ಣೆ! ಯೆಂಕ್ಷೆನ ಅಮ್ಮೆರ್‌ ಧೃತರಾಷ್ಟ್ರ, ಅಪ್ಪೆ ಗಾಂಧಾರಿ ಮೊಕ್ಸೆನ ದುಕ್ಕ ದೂರ ಮಲ್ಪುನ ಪ್ರಯತ್ನ ಮಲ್ಟುಲೆ! 
ಯಾನ್‌ ನನ ಬರ್ಬೆ” 

ಇಂಚ ಪಂಡಿನ ದುರ್ಯೋಧನೆ ಮೆಲ್ಲೊಡು ಕಣ್ಣ್‌ ಮುಚ್ಚುವೆ! ಆಯನ ಶ್ವಾಸ ಅಡೇಗೆ ಉಂತುಂಡು.! 
“ಅಯ್ಯೋ! ರಾಜೆ ತೀರ್ಪ್‌ ಪೋಯೆತ್ತಾ?” ಪಂಡ್ಲ್‌ ಮೂವೆರ್ಲಾ ಕೆನ್ನೆ ಬೊಟ್ಟೊಂದು ದುಕ್ಕೊಡು ಬುಲ್ತೆರ್‌! ಬೊಕ್ಕ 
ಮೂವೆರ್‌ ಮಹಾರಧಿಕೆರ್ಲಾ ತಂಕ್ಷೆನ ಆಯುಧೊಲೆನ್‌ ಅಡಕ್ಕ್‌ದ್‌, ಬಜಿ ಕೈಯಿಟ್‌ ಪಿದಾಡ್ಜ್‌ ಪೋಯೆರ್‌! 


ಜೇ ೫ ೫ 


ಇರ್ಲ್‌ ಕರೀಂಡ್‌. ಪುಲ್ಕ ಆಂಡ್‌! ಧರ್ಮರಾಯೆ ಲಕ್ಕ್‌ದ್‌ ಮುಕುಂದನ್‌ ತೂದು, ಮೆಗ್ಕನಕಲ್ನೊಟ್ಟುಗು 
ಪಾಳಯೊದಂಚಿಗ್‌ ಪಿದಾಡಿಯೆ! ಜೋಕ್ಷೆನ್‌, ಧೃಷ್ಟದ್ಯುಮ್ನನ್‌ ಮಾತ ತೂಪಿನ ಆಸೆಡಿತ್ತೆ ಅಪಗನೇ ಪೊ೦ಜೊಲು 
ದುಕ್ಕೊಡು ಬೊಬ್ಬೆ ಪಾಡೊಂದು, ಬಂಜಿಗ್‌ ಹಾಕೊಂದು, ಹಾಹಾಕಾರ ಮಲ್ಕೊಂದುಪ್ಪುನವು ತೋಜಿಂಡ್‌. 
ಅಕಲ್ಲಪ್ಪ ದೌಪದಿಲ ಇತ್ತೊಲು. ಧರ್ಮರಾಯಗ್‌ ಸೋದ್ಯ “ಯೆಂಚಿನಪ್ಲಾ?” ಪಣೊಂದು ತಾನೇ ಪಾರ್ಟ್‌ಬತ್ತ್‌ದ್‌ 
ದ್ರೌಪದಿನ ಕೈಪತ್ತ್‌ದ್‌ ಕಣ್ಣ್‌ದ ನೀರ್‌ ಒರೆಸುವೆ! ದಾದಾಂಡ್‌ ಕೇಣುವೆ. 

“ಅಯ್ಯೋ! ಯೆನ ಐವ್ವೆರ್‌ ಜೋಕುಲೆಗ್ಲಾ ಮರಣ ಬತ್ತ್‌ಂಡ್‌! ಯೆನ ಪರಯೆಲ ತೀರ್ಪ್‌ ಹೋಯಿ!” 
ಪಣೊಂದು ಒಂಜೇಲೆಕ ಬುಲ್ತೊಲು. ಭೀಮೆ ಇರ್ದ್‌ಡ್‌ ಅಶ್ವತ್ಥಾಮೆ ಮಧ್ದಲೆಕ ಬೀರ ಪೋತಿನೆನ್‌ ತೆರಿಯೊಂಡೆ. 


“ಕೊಲೆ ಆಯಿನ ಐವ್ವೆರ್‌ ಜೋಕುಲೆನ ತರೆಕ್‌ ಅಶ್ವತ್ಥಾಮನ ತರೆನೇ ಹೊಣೆ!” ಇಂಚಾಂದ್‌ ಪಂಡ್ಜ್‌ 
ದ್ರೌಪದಿನ್‌ ದಂಬಡಿತೆ. ಬೊಕ್ಕ ರಥ ಯೇರ್ಸ್‌ ಅಶ್ವತ್ಥಾಮನ್‌ ನಾಡೊ೦ದು ಪೋಯೆ! ಉಂದು ಗಾಂಬಿರೊದ 
ಸಂಗ! ಭೀಮೆ ಒರಿಯಡ್ಡೇ ಆಪಿನ ಬೇಲೆ ಅತ್ತ್‌ಂದ್‌ ಅರ್ಜುನೆ, ಧರ್ಮರಾಯೆ, ಕೃಷ್ಣೆ ಮಾತೆರ್ಲಾ ಭೀಮನ 
ರಾವುಡೇ ಹೋಯೆರ್‌! ಭೀಮೆ ಅಶ್ವತ್ಥಾಮನ್‌ ತಡೆತ್ತ್‌ದ್‌, “ಅಶ್ವತ್ಥಾಮಾ, ಉ೦ತುಲ. ಯೆಂಕ್ಷೆಡ ನಿನ ಪೌರುಷ 
ಪ್ರದರ್ಶನೊನ? ನಿನ್ನಂಚಿನ ಕ್ಷುದ್ರ ಜೀವಿಗ್‌ ಯೆಂಕುಲು ಬಗ್ಗುವನ? ಯೆಂಕ್ಷೆನ ಇವರ್‌ ಜೋಕ್ಷೆನ್‌ ಪಿರ ಕೊರ್ದ. 
ಈ ಯೇತ್‌ ಬಲಾಡಿಗೆ ಆಂಡಲಾ ಇತ್ತೆ ದ್ರೌಪದಿನ ಕರುಣೆಡ್ಜ್‌ ಮಾತ್ರ ಬದ್ಕೊಲಿ” ಪಣ್ಣ್‌ ಜರೆವೆ! 


೭. & (ಜೀ 


ಅಶ್ವತ್ಥಾಮಗ್‌ ಪಿತ್ತ ನೆತ್ತಿಗೇರ್‌೦ಡ್‌! “ಏಯ್‌! ಭೀಮಾ, ಕೌರವೆ ತೀರ್ಪ್‌ ಹೋಯಿನಪಗನೇ ಯಾನ್‌ ಶಸ್ತ್ರ 
ಸನ್ಯಾಸ ಮಲ್‌ದ್‌ ಆಯುಧ ಇಜ್ದಂದೆ ಉಲ್ಲೆ. ಯಾನ್‌ ಸ್ವಾಮಿ ಕಾರ್ಯೊನು ಕೋಡೆದ ಇರ್ಲ್‌ಡೇ ಮುಗಿತ್‌ದೆ! 
ನಿನ್ನಾಕ್ಸೆನ್‌ ಕೆರಿಯೆ! ನಿಕುಲು ಪೋಡಿಗೆಡ್‌ ಒಲ್ಲನಾ ದೆಂಗ್‌ದಿತ್ತಿನೆಟ್‌ ನಿಕಲ್ಲ ಜೂವ ಒರೀಂಡ್‌! ಒ೦ಜೇಳ್ಯ 
ನಿಕುಲು ಇತ್ತುದದ್ದ ಕೆದ್ದೇ ಬುಡ್ಮುವೆ” ಪಂಡೆ. 

ಅಪಗನೇ ಶ್ರೀಕೃಷ್ಣನಕುಲು ಅಡೆಗ್‌ ಬರ್ದೆರ್‌. ಕೃಷ್ಣೆ ಇಂಚ ಪಣ್ಣೆ. 

“ದ್ರೋಣ ಕುಮಾರಾ, ನಿಕ್ಕ್‌ ದಾದನಾ ಮರ್ಲ್‌! ಯುಧಿಷ್ಠಿರನ ಎದುರುಡು ನಾಶೊದ ನುಡಿ ಪಣೊಂದುಲ್ಲತ್ತ? 
ಸಿಂಗೊದ ಎದುರುಡು ಕುದ್ಯಗ್‌ ಯೇರಾಂಡಲ ಪೋಡ್ಯುವೆರ? ಉಂದು ಕೌರವನ ಆಸ್ಥಾನ ಅತ್ತ್‌! ಮುಲ್ಪ ನಿನ 
ಅಬ್ಬರ, ಅವುಂಟು, ಅ೦ಸಾಣಿ ನಡಪುಜಿ. ನಿಕ್ಕ್‌ ಕುರುಕ್ಷೇತ್ರ ಯುದ್ಧೊದ ದುಂಬುಪಿರ, ಉಳಗುಟ್ಟು 
ತೆರಿಯೊನೆರೆಗಾವಂದ್‌!” 

ಅಶ್ವತ್ಥಾಮಗ್‌ ಕೃಷ್ಣನ ಮಿತ್ತ್‌ ಬಯಂಕರ ಕೋಪ ಬತ್ತ್‌ಂಡ್‌. ಕೈಯಿಟ್‌ ಶಸ್ತ್ರ ಇಜ್ಞಾಂಡತ್ತ? ದಾದ 
ಮಲ್ಲುನುಂದು ತೆರಿಯಂದೆ, ಕಡೆಕ್‌ ಒಂಜಿ ನುಂಗೆಲ್‌ಕಡ್ಡಿನ್‌ ಪೆಜ್ಜಿದ್‌, ಕೈಯಿಟ್‌ ಪತೊ೦ದು ಮಂತ್ರ ಪಣೊಂಡೆ! 
ಬೊಕ್ಕ “ಕೃಷ್ಣಾ, ನಿಕ್ಕ್‌ ಪಾ೦ಡವೆರೆನ್‌ ಕಾತೊನೆರೆ ಗೊತ್ತುಂಡು. ಯಾನ್‌ ಆಯುಧ ಇಜ್ಞಂದೆ ಉಲ್ಲೆ. ಆಂಡಲಾ 
ಈ ಯಾನ್‌ ಜೂವೊಡುಪುನಗ, ಪಾ೦ಡವೆರೆನೊಟ್ಟುಗು ಹಸ್ತಿನಾವತಿಕ್‌ ಪೋಪೆಂದ್‌ ಬಿಂಕ ತೋಜಾವಡ. ನಿಕ್ಕ್‌ 
ಪೋವೆರೆಗಾಪುಜಿ. ಇತ್ತೆ ತೂಲ! ಪಾಂಡವೆರೆನ ರಕ್ಷಕೆ ಪಣ್ಣ್‌ ಕೊಚ್ಚೊಂಬಿನ ಈ, ಇತ್ತೆ ಯೆನ್ನ ಈ ಪಜಿರ್‌ ಕಡ್ಡಿದ 
ಮಂತ್ರ ಅಸ್ತೊನು ತಡೆತೊನುಲ” ಪಣ್ಣ್‌ ಮಂತ್ರದೊಟ್ಟುಗೇ ಪ್ರಯೋಗ ಮಲ್ಬುವೆ. 


ಧೃತರಾಷ್ಟ್ರಾ ದಾನೆಂದ್‌ ಪಣೊಲಿ? ಅಶ್ವತ್ಥಾಮೆ ಆ ಪಜಿರ್‌ ಕಡ್ಡಿನ್‌ ಪ್ರಯೋಗ ಮಲ್ರೆತ್ರ? ಅವು ಮೂಜಿ 
ಲೋಕೊಗ್ದಾ ಬೆಚ್ಚ ಮುಟ್ಟಾಂಡ್‌! ಬಿರ್ಸ್‌ದ ಗಾಳಿ ಆದ್‌, ತೂತ ಕೆಡಿ ಆದ್‌, ಪುಗೆತ ಪುದೆಪು ಆದ್‌ ಪಾಂಡವೆರೆನ 
ಸುತ್ತ ಕಬೀಂಡ್‌! ಈ ಮಹಾವೈಷ್ಟವಾಸ್ತೊಗು ಯೆಂಚಿತ್ತಿ ತ್ರಾಣೊನ? ಪಾಂಡವೆರ್‌ ನಡ್ಲಿಯೆರ್‌! ಆ ಅಸ್ತ್ರ 
ದುಂಬು ದುಂಬೇ ಪೋದು ಅಭಿಮನ್ಯುನ ಬೊಡೆದಿ ಉತ್ತರೆನ ಗರ್ದೊಗು ಸೂಕ್ಷ್ಮ ರೂಪೊಡು ಸೇರೊಂದು 
ಗಠ್ಬ ನಾಶ ಮಲ್ಲೆರೆಗಿತ್ತ್‌ಂಡ್‌! 

ಆಂಡ ಕೃಷ್ಣೆ ಮನೀಪಂದೆ ಉಪುುವೆನ? ಅಕೇರಿಗ್‌ ಒರಿದಿನ ಪಾಂಡವೆರೆನ ಸಂತೇಸಿನೇ ಮುಗಿಪುನ ಆ 
ಬಾಣೊನು ಶ್ರೀಕೃಷ್ಣೆ ತನ ಚಕ್ರೊಡು ತಡೆಪುವೆ! ಕೃಷ್ಣನ ಸುದರ್ಶನ ಚಕ್ರ ಪಂಡ ಜಗತ್‌ನ್‌ ಉಂಡುಮಲ್ಲುನ 
ಅಂಚನೆ ಪದಿನಾಲ್‌ ಲೋಕೊದ ಜೂವಜಂತುಲೆನ್‌ ಆದೆರ್ದುನ, ಚೈತನ್ಯ ಕೊರಿನ ಮಹಾ ಚಕ! ಅವು ತನ 


504 ತುಚುಭಾಷೆಡ್‌ ಹುಮಾರವ್ಯಾಸ ಭಾರತೊ 


ಸಹಸ್ರಧಾರೆದ ಪ್ರಕಾಶೊಡು ಉತ್ತರೆನ ಗರ್ದೊನು ಕಾತ್‌೦ಡ್‌! 


ಧೃತರಾಷ್ಟಾ, ಶ್ರೀಕೃಷ್ಣೆ ಯೇರ್‌ ಪ೦ಡ್ಜ್‌ ನಿಕ್ಕ ಗೊತ್ತುಂಡು? ಆಯೆ ಮೃತ್ಯುನ ಕಂಟೆಲ್‌ಡ್ಜ್‌ ಮಾರ್ಕಾಂಡೇಯನ್‌ 
ಒಯ್ತ್‌ ಒರ್ತೊಂದಿನಾಯೆ! ಭಗಧತ್ತನ ನಾರಾಯಣಾಸ್ತೊಡ್ದು ಅರ್ಜುನನ್‌ ಒರ್ತೊಂದಿನಾಯೆ! ಅಂಚನೆ ಇತ್ತೆ ಈ 


ಅಶ್ವತ್ಥಾಮನ ಮಂತ್ರಾಸ್ತೊಡ್ಡು ಚಂದ್ರವಂಶೊದ ಕೊಡಿನ್‌ ಕರುಣೆಡ್‌ ಕಾತೊನುವೆ! 


ಅಯಿಡ್ಜ್‌ ಬೊಕ್ಕ ಕೃಷ್ಣೆಲ, ಅಶ್ವತ್ಥಾಮೆಲ ಒರಿಯಗೊರಿ ಸಮಾ ನೆರೊನುವೆರ್‌! ಸಾಪ ದೀವೊನುವೆರ್‌! ತನ 
ಐವ್ವೆರ್‌ ಜೋಕ್ಷೆನ್‌ ಕಳೆವೊ೦ದಿನ ದ್ರೌಪದಿನ ಉಡಲ್ಪ ದುಕ್ಕೊದ ಗೆಂಡೊನು ತೆಕ್ಕಾವೆರೆಗ್‌ ಅಶ್ವತ್ಥಾಮೆ ಪಣ್ಣಿ 
ನೀರೇ ಬೋಡುಂದು ಎಣ್ಣೊಂಡಿನ ಭೀಮಾರ್ಜುನೆರ್‌ ಅಶ್ವತ್ಥಾಮನ್‌ ಪತ್ತ್‌ದೇ ಬುಡಿಯೆರ್‌! ದ್ರೌಪದಿಗ್‌ 
ಪಂಡ್ದ್‌ ಕಡಪುಡಿಯೆರ್‌! 

ಆಂಡ, ದ್ರೌಪದಿನ ಚಿಂತನೆದ ಬಗೆ ಬೇತೆನೆ! 


“ಅಯ್ಯಯ್ಯೋ! ಇಂಬೈ ದ್ರೋಣೆರೆನ ಮಗೆ! ಗುರುನ ಮಗನ್‌ ಕೆರ್ಟಿನವು ಧರ್ಮ ಅತ್ತ್‌! ಅಯ್ಯೊ. ಯಾನ್‌ 
ಇಂಬ್ಯನ್‌ ಕೆರ್‌೦ಡ, ಅಯನ ಅಪ್ಪೆ ಕೃಪೆಗ್‌ ದುಕ್ಕ ಆಪುಂಡು. ಕೃಪೆಲಾ, ಯಾನ್ಸಾ ಇರುವೆರ್ಲಾ ಪೊಂಜೊಲು. 
ಜೋಕುಲೆನ್‌ ಕಳವೊಂದು ಇರುವೆರ್ಲಾ ದುಕ್ಕಿಲಾಪ. ಆಲೆಗ್‌ ಪುತ್ರ ಶೋಕ ತಟ್ಟುನು ಬೊಡ್ಡಿ ಆಯನ್‌ 
ಕೆರೊಡ್ಡಿ” ಪಣ್ಣೊಲು! 


ದೊರೇ, ದ್ರೌಪದಿ ಪಂಡಿಲೆಕನೇ ಅಕುಲು ಮಲ್ಲೊಡಾಂಡ್‌. ಅಶ್ವತ್ಥಾಮನ್‌ ಬುಡಿಯೆರ್‌. ಆಂಡ ಅಯನ 
ತರೆ ಕಡ್ತ್‌ ಕಣಪಿನ ಪ್ರತಿಜ್ಞೆದಂಚ ಅಯನ ಕಿರೀಟೊದ ಮಾಣಿಕ್ಕೊನು ದರ್‌ ದೆತ್ತ್‌ ಪತೊ೦ದು ಪಿರಬತ್ತೆರ್‌. 
ಅಕ್ಷೆಗ್‌ "ಯದುಕುಲತಿಲಕ' ಆಯಿನ ಶ್ರೀಕೃಷ್ಣನ ರಕ್ಷಣೆ, ಅನುಗ್ರಹ ಉಂಡೇ ಉಂಡತ್ತಾ!? 


ಮುಗಿತಲೊ 


ವೈಶ೦ಪಾಯನೆರ್‌ ಕತೆನ್‌ ದುಂಬರಿಪುವೆರ್‌... 


ಜಯಮೇಜಯಾ, ಕೇಣ್ಣ ! ಕುರುಪತಿನ ಮರಣೊದ ಸುದ್ದಿ ಸರ್ಪೊದ ಇಸೊತಂಚ ಹಸ್ಕಿನಾವತಿಡ್‌ 
ಪಸೆರ್‌೦ಡ್‌! ಪ್ರಜಾಜನೊಕುಲು ದುಕ್ಕೊಡು ಪಾತೆರಕತೆ ಮದತೆರ್‌! ಮಾತೆರ್ನ ಮೋನೆಲಾ ಕಂಗ್‌ದೇ ಪೋಂಡು! 
ಮನಸ್‌ಡ್‌ ದುಗುಡ ದಿಂಜಿದ್‌ ಪೋಂಡು! 


ಆ ಹೊರ್ತುಡು ವೇದವ್ಯಾಸೆರ್‌ ಅಡೆಗ್‌ ಬರ್ದೆರ್‌! ಧೃತರಾಷ್ಟ್ರ ಆರೆನ ಪಾದೊಗು ಬೂರೊಂದು ಪುರೆಲೈ! 
ಅಯನ್‌ ಲಕ್ಕಾದ್‌ ಕುಲ್ಲಾಯೆರ್‌. ಅಂಚೆನೇ ಗಾಂಧಾರಿನ್‌, ಅಂತ:ಪುರೊತ ಪೊಂಜೊಲೆನ್‌ ಮಾತ ಒಟ್ಟುಡು 
ಕುಲ್ಲಾವೊಂದು ವ್ಯಾಸೆರ್‌ ಧರ್ಮೊದ ಸೂಕುಮೊನು ಪಂಡ್‌ದ್‌ ತೆರಾವೆರ್‌. ವೈದಿಕ ವಿಧಿವಿಧಾನೊಲೆನ್‌ 
ಪಣ್ಣೆರ್‌. ಬೊಕ್ಕ, 

“ತೂಲ ಧೃತರಾಷ್ಟ್ರಾ ನಿನ ಮಗೆ ಕಬಟ ಜೂಜು ಗೊಬ್ಬುದು ನಿನ ಮೆಗ್ಯನ ಜೋಕ್ಷೆನ್‌ ಸೋಪಾಯೆ. ನಿನ 
ಪಾತೆರೊನಾವಡ್‌, ವಿದುರನ ಸಲಹೆನಾವಡ್‌ ಆಯೆ ಕೇಣ್ಣ್‌ಜೆ! ನಿನ ಮಗೆ ಹಟಮಾರಿ ಪಣ್ಣಿನವು ಇಡೀ 
ಲೋಕೊಗೇ ಗೊತ್ತುಂಡು. ಈ ನಿಟ್ಟ್‌ಡ್‌ ಪಾ೦ಡವೆರೆನ್‌ ತೂಲ. ದುಶ್ಶಾಸನೆ ದ್ರೌಪದಿನ ಸೀರೆನ್‌ ಒಯ್ದುನ 

ಪ್ರಯತ್ನೊಡಿಪ್ಪುನಗಲ ಆಕುಲು ತಯಿರೊಂದು ಕುಲ್ಲುದಿತ್ತೆರ್‌! ಅಯಿಡ್ಜ್‌ಲಾ ದುಂಬು ಅರಕ್ಕ್‌ದ ಇಲ್ಲಡ್‌ ಆಕ್ಷನ್‌ 
ಪೊತ್ತಾವುನ ಪ್ರಯತ್ನೊನ್ನ ಆಕುಲು ಸಯಿಸೊಂದೆರ್‌! ಕೌರವನ ಪಗೆಮಚ್ಚರೊದ ಅಬತಾರೊನು ತೆರಿದ್‌ಲಾ 
ಅಕುಲು ಸಂಧಿನ್‌ ಬಯಕಿಯೆರ್‌! ಯುದ್ದೊನು ಬಯಕಿನಿ ನಿನ ಮಗೆನೇ ಅತ್ತ? ಈಯೇ ಪಣ್ಣ. ಪಾಂಡೆವೆರ್‌ 
ಯೆಂಚಿನಕುಲು9 ಅಕುಲು ಸಜ್ಜನೆರ್‌, ನೀತಿವಂತೆರ್‌! ಅಯಿಡ್ದಾವರೊನೇ ಮಾಧವೆ ಆಕ್ಷೆನ ರಕ್ಷಣೆಗ್‌ ಉಂತಿಯೆ! 
ಈಶ್ವರೆ ಅರ್ಜುನಗ್‌ ಗೌರವ ಕೊರ್ದು ಪಾಶುಪತಾಸ್ತೊನು ಅನುಗ್ರಹ ಮಲ್ರೆ! ಯುದ್ಧೊದಪಗ ಉತ್ತಮೆರ್‌ ಮಾತ 
ಅಕ್ಷೆನ ಕಡೆಕೇ ಪೋಯೆರ್‌. ನಿನ ಕಡೆಟ್‌ ಬತ್ತ್‌ ಸೇರೊಂದಿನಿ ದುಸ್ಪ ಸಾಹಸೊದಕುಲೇ!” 


ದುಕ್ಕೊಡಿತ್ತಿನ ಧೃತರಾಷ್ಟಗ್‌ ಇಂಚಿತ್ತಿ ಟೀಕೆದ ಪಾತೆರೊಲು ಇಸ್ಟ ಆಯಿಜಿ. ಆಂಡ ತೋಜಾಯಿಜೆ! 


“ಅಂದ್‌. ಧರ್ಮರಾಯೆ ಮಹಾಗುಣಶಾಲಿ! ಭೀಮನಕುಲು ಮಾಮಲ್ಲ ಬೀರೊದಕುಲು! ದಾಯೆ ಪಂಡ 
ಆಕ್ಷೆಗ್‌ ಕೃಷ್ಣೆ ಶಿವೆ ಮೊಕುಲೇ ಅನುಗ್ರಹ ಮಲ್‌ದೆರ್‌! ಯೆನ ಮಗೆ ಮಾತ್ರ ಮಲ್ಲ ಕುಹಕಿ! ವಿದುರೆ, ಸಾತ್ಯಕಿ 
ಮಾತ ಸತ್ಯದಕುಲು. ಆಕುಲು ಅಂಚೆನೇ ಉಪ್ಪಡ್‌! ಇತ್ತೆ ಯೆಂಕುಲು ದಾನೆ ಮಲ್ಲೊಡು ಪಂಡ್ಜ್‌ ದಯೆದೀದ್‌ 


ಮಂ 
ಉಲ. 
ಣಿ 


ವ್ಯಾಸೆರ್‌ ತಾನ್‌ ಪಣೊಡಾಯಿನೆನ್‌ ಪಣ್ಣೆರ್‌! 


“ಧೃತರಾಷ್ಟಾ, ಧರ್ಮ ಇತ್ತಿನಲ್ಬ ಜಯ ಉಂಡು! ಸತ್ಯಕರ್ಮೊಲು ಇತಿನಲ ಸಂಪೊತು ಉಪುಂಡು! 
ಅ ಎಬಿ [99] po] w ಧಿ ಖಿ 


ಹರಿಹರಬ್ರಹ್ಮಾದಿಲ್‌ ಸದ್ಧರ್ಮ ರಕ್ಷಕೆರ್‌! ನಿನ ಮಗೆ ಧರ್ಮೊಡ್ಬು ದೂರ ಪೋಯೆ! ಸತ್ಯರ್ಮೊಲೆನ್‌ ಮಲಂದೆ 
ಅಕ್ರಮೊಡು ದುಂಬರಿಯೆ. ಆ ಸಾದಿಡೇ ಬೂರ್ಬು ಪೋಯೆ!” 


ಈ ಪಾತೆರೊನು ಕೇಣೊಂದು ಕೇಣೊಂದೇ ಧೃತರಾಷ್ಟ್ರ ಸಿಂಹಾಸನೊಡ್ಡು ತಿರ್ಟ್‌ಪುರೆಲ್ಟ್‌ ಬೂರೈ! ದಾಯೆ 
ಪಂಡ ವ್ಯಾಸರೆನ ಪಾತೆರೊನೇ ಪಗರಿದಲೆಕ ಆಯನ ತಿಗಲೆಗ್‌ ಕಂತ್‌ಂಡ್‌! ಧೃತರಾಷ್ಟ್ರ ಧಾತ್‌ ತತ್ತ್‌ದ್‌ 
ಬೂರ್ದಿನೆನ್‌ ತೂದು ಮಾತೆರ್ಲಾ ದುಕ್ಕೊಡು ಬುಲ್ತೆರ್‌! ಅರಮನೆತ ಈ ಬೊಬ್ಬೆ ಇಡೀ ಊರುಡು ಪರತ್‌ಂಡ್‌! 
ಜನೊಕ್ಷೆನ್‌ ಸಮದನ ಮಲ್ಲುನಾಕುಲು ಯೇರ್‌? ವೇದವ್ಯಾಸೆಠ್ದ ದುಕ್ಕಿಯೆರ್‌! ಪರಿವಾರದಕುಲು ಬತ್‌ದ್‌ 
ಧೃತರಾಷ್ಟ್ರನ್‌ ದೆರ್‌ ಕುಲ್ಲಾದ್‌, ಕಣನೀರ್‌ ಒರೆಸ್‌ದ್‌, ಪನ್ನೀರ್‌ ತಲಿಪುವೆರ್‌! ಎದ್ದೊನ್ಗೆಡ್‌ ಗಾಳಿ ಪಾಡಿಯೆರ್‌. 
ಧೃತರಾಷ್ಟ್ರನ ಮನಸ್‌ನ್‌ ಚೇತರಿಕೆ ಮಲ್ಕ್‌ದ್‌ ರುಸಿವ್ಯಾಸೆರ್‌ ತನ ಪಾತೆರೊನು ದುಂಬರಿತೆರ್‌. 


“ಧೃತರಾಷ್ಟ್ರಾ ಯಾನ್‌ ಪಣೊಂದಿತ್ತಿನಿ ದಾದ ಪಂಡ, ಧರ್ಮನಿಧಿನ್‌ ಈ ಮದತ್‌ದೇ ಬುಡ್ಡ! ಯೆನ 
ಪಾತೆರ ಕೇಣ್ಣಗ, ನಿನ ಮನಸ್‌ಡ್‌ ಗಲಿಬಿಲಿ ಮಲ್ತೊನಡ. ಗಾಂಧಾರಿಗ್‌, ಅಂಚೆನೇ ಮರ್ಮಾಲ್‌ ಭಾನುಮತಿಗ್‌ 
ಈಯೇ ಸಮಾಧಾನ ಪಣೊಡು. ಬದ್ಧ್‌ದ ವಿಧಿಗತಿ ಪದ್ನಾಲ್‌ ಲೋಕೊದ ಜೂವೊಲೆಗ್ಲಾ ಉಪ್ಪುನವೇ। 
ವಿಪೊತ್ತುಗು ವಿವೇಕೊಡೇ ಪರಿಹಾರ ನಾಡೊನೊಡು. ಬುಲ್ತುಂಡ ಪ್ರೇಜನ ಇಜ್ಜಿ. ಶೋಕೊದ ಅಗ್ನಿಡ್‌, 
ಧರ್ಮವೃಕ್ಷೊದ ಬೇರ್‌ ಸುಡ್ಬು ಪೋವು! ಒಂತೆ ಯೋಚನೆ ಮಲ್ಬುಲ। ದುಸ್ಪ ಬುದ್ಧಿದಕುಲು ಪುಟ್ಟುಂಡ ಅಕ್ಷೆನ್‌ 
ಜೋಕುಲು ಪಂಡ್ಚ್‌ ಪಣ್ಣೆರ? ಸರೀಟೆ ತೂಂಡ ಕೌರವೆನೇ ನಿನ ಪಗೆ! ನಿಕ್ಕ್‌ ಇಹಪರ ಸುಕ ಬೋಡಾಂಡ ಈ 
ಧರ್ಮರಾಯನ ಆಸರೆಡುಪ್ಪುಲ.? 


ಧೃತರಾಷ್ಟೆ ಮನಿಪುಜೆ। 
ವ್ಯಾಸರೆನ ಪಾತೆರೊನು ದುಂಬರಿಪುಲೆಕ ವಿದುರೆ ಪಾತೆರುವೆ. 


“ಅಣ್ಣಾ, ಧೃತರಾಷ್ಟಾ, ವ್ಯಾಸೆರ್‌ ಪಂಡಿನೆನ್‌ ಈ ಕೇಣೊಡಾಮಂಡು. ವಿಧಿವತಾದ್‌ ಅಪರಕರ್ಮೊಲೆನ್‌ 
ಅ ಬಿ 

ಮಲ್ಲಾಲ! ಮಾತೆರೆಗ್ಲಾ ಜಲತರ್ಪಣ ಆವೊಡು. ಮಾತಲಾ ಮುಗಿದ್‌ ಪೋತಿನ ಈ ಪೊರ್ರುಡು, ಚಿತ್ತೊಡು 
ತಾಮಸ ದೀವೊನಂದೆ ಪಾಂಡವೆರೆನ ಆಸರೆ ಪಡೆತೊನುಲ.” 


ವ್ಯಾಸೆರ್‌ ಗಾಂಧಾರಿಡ ಪಣ್ಣೆರ್‌. 
“ಗಾಂಧಾರೀ, ಸಮದನ ಮಲ್ತೊಣ್ಣ! ನಿನ ಜೋಕುಲು ಆಯಿಸ ತೀರ್ಬ್‌ ದೇವಲೋಕೊಗು ಸಂದಿಯೆರ್‌ಂದ್‌ 


ಎಣ್ಣೊನುಲ. ವಿಧಿತ ಇಚ್ಛೆ ನಡಪೊಡೇ ಅತ್ತ? ನಿನ ಕಂಡನಿಡ ಪಣ್ಣ! ಆಯೆ ರಾಣಿವಾಸೊದ ಮಾತೆರೆಗ್ಲಾ 
ಸಮಾದಾನೊದ ಪಾತೆರ ಪಣಡ್‌. ಆಕ್ಷೆಗ್‌ ಮಾತೆರೆಗ್ಲಾ ದುಕ್ಕೊದ ಬಾಗಿನ ಕೊರ್ಬಾಲ!” 


ಧೃತರಾಷ್ಟ್ರೆ ಯುದ್ಧರಂಗೊಗೇ ಪಿದಾಡುವೆ! ರಾಣಿವಾಸದಾಕುಲ್ಲಾ ದುಕ್ಕೊಡೇ ಆಯನ ಪಿರಾವುಡು, ಇತ್ತಿನ 
ತುತ್ತೈತೊಡೇ ಪಿದಾಡ್ಕೆರ್‌. ತರೆಕುಜಲ್‌ ಬುಡ್ಡಾವೊ೦ದೆರ್‌. ಬ೦ಜಿಗ್‌ ಹಾಕೊನುವೆರ್‌. ಇಂಚ ಲಕ್ಷಲಕ್ಷ ಸಂಕೆಡ್‌ 
ಪೊಂಜೊಲು ಪೋಯೆರ್‌. ಅಯಿಟ್‌, ವ್ಯಾಪಾರಿ, ಶಿಲ್ಪಿ, ಇಂಚ ಮಾತ ವರ್ಗದಕುಲ್ಲಾ ಇತ್ತೆರ್‌! ಬೇತೆಬೇತೆ 
ರಾಜ್ಯೊದ ರಾಜೆರ್ನ ಬೊಡೆದಿನಕುಲ್ಲಾ ಇತ್ತೆರ್‌. ತೂ೦ಡನೇ ಕರ್ಸ್‌ ಪೊಜೆಂಕಿಲೆಕ ಆಂಡ್‌. ಗಾಳಿ, ದೊಂಬು 
ಒಯಿತಲಾ ಗೇನ ದೀವೊನಂದೆ ಪೊ೦ಜೊಲು ದುಂಬುದುಂಬೇ ಪೋಯೆರ್‌. 


ಇಂಚ ಪೋವೊಂದುಪ್ಪುನಗ ಎದುರುಡು ಬರೊಂದಿತ್ತಿನ ಅಶ್ಚತ್ಥಾಮನಕುಲು ತೂಯೆರ್‌. “ಅಯ್ಯೋ!” 
ಪಂಡೆರ್‌. ಧರ್ಮರಾಯ ಗೆಂದಿನೆಕ್‌ ಸೃಷ್ಟಿಕರ್ತೆ ಬ್ರಹ್ಮಗ್‌ ನೆರೊಂಡೆರ್‌. ತಂಕ್ಷೆನ ಸಾದನೆನ್‌, ಶಸ್ತ್ರ ಸನ್ಯಾಸೊದ 
ಸಂಗತಿನ್‌, ಕಡೆಕಾಲೊಡು ದುರ್ಯೋಧನನ ಮನಸ್ಥಿತಿನ್‌ ಮಾತ ಧೃತರಾಷ್ಟ್ರಡ ಪಂಡ್‌ದ್‌ ತಂಕ್ಷೆನ ಸಾದಿ 
ಪತ್ತರ್‌ 

ಜನಮೇಜಯಾ, ಹಸ್ತಿನಾವತಿತ ಪೊಂಜೊವು, ಕೌರವಸೇನೆದಕಲ್ನ ಬೊಡೆದ್ಯಾಡ್ಜ್‌ ಬುಲ್ತೊಂದೇ ಒಂಜಿ 
ನಿರೆಲ್ಲ ಕೋಡಿಡ್‌ ಸೇರಿಯೆರ್‌. ಧರ್ಮರಾಯಗ್‌ ಮೊಕುಲು ಬತ್ತಿನ ಸುದ್ದಿ ತೆರಿ೦ಡ್‌! ಈ ಕಡೆಟ್‌ ಪಾಂಡೆವೆರ್ನ 
ಕಡೆತ ಬೀರೆರೆ ಬೊಡೆದಿನಕುಲು ಬುಲ್ತೊಂದು ಬತ್ತೆರ್‌. ಅಕಲ್ಲ ಒಟ್ಟುಗು ದ್ರೌಪದಿಲಾ ಬತ್ತಲ್‌! ಸುಭದ್ರೆ, 
ಅಂಚೆನೇ ಯಾದವೆರೆನ ಅರಸಿನಕುಲ್ಲಾ ಬತ್ತೆರ್‌. ಅಪಗ ವ್ಯಾಸೆ ಬೊಕ್ಕ ವಿದುರೆರೇ ಮಾತ ಕಡೆಕ್ಷ ಪೋದು 
ಸಮದನ ಪಣೊಡಾಂಡ್‌! 


ವ್ಯಾಸೆರ್‌ ಧರ್ಮರಾಯಗ್‌ ಇಂಚ ಪಣ್ಣೆರ್‌. 


“ಯುಧಿಷ್ಠಿರಾ, ಇತ್ತೆನೇ ಈ ಧೃತರಾಷ್ಟನ್‌ ತೂದು ಪಾತೆರೊಡು. ಅಯನ ದುಕ್ಕೊದ ಅಗ್ನಿನ್‌ ಈಯೇ 
ತೆಕ್ಕಾವೊಡು. ಉಂದು ರಾಜಧರ್ಮ.” 


ಧರ್ಮರಾಯೆ ಉಂದೆಕ್‌ ಸಜ್ಜಾದೇ ಇತ್ತೆ. 


“ಅಂದ್‌ ಪೂಜೈೆರೇ. ಉಂದೆಟ್‌ ಅನ್ನಾನೊಗು ಅವಕಾಸೊನೇ ಇಜ್ಜಿ! ದಯೆದೀದ್‌ ಯೆನನ್‌ ಪೆರಿಯಮೈರೆನಡೆಗ್‌ 
ಲೆತೊಂದು ಪೋಲೆ! ಆಕ್ಷೆಡ ಯಾನ್‌ ಪಾತೆರುವೆ. ಸ೦ತಯಿಕೆ ಮಲ್ಪುವೆ. ಆ ಧೃತರಾಷ್ಟ್ರ ಪ್ರಭು ತನ ಪಾದೊಲೆಡ್‌ 
ತೋಜಾಯಿನೆನ್‌ ಯಾನ್‌ ಯೆನ ತರೆಟ್‌ ತುಂಬೊನುವೆ!” ಪಣ್ಣೆ. 


ಈ ವಿನಯೊದ ಪಾತೆರ ಕೇಣ್ಟ್‌ ವ್ಯಾಸೆರೆಗ್‌ ದಿಂಜ ಸಂತೋಸಾಂಡ್‌. 


ವ್ಯಾಸೆರ್‌, “ಧರ್ಮರಾಯಾ, ಸಂತೋಸಾಂಡ್‌. ನಿನ ಮನಸ್‌ ಯೇಪೊಲ ಧರ್ಮೊದ ಸಾದಿಡೇ ಉಂಡತ್ತಾ?” 
ಪಣ್ಣೆರ್‌. ಆಯನ್‌ ಧೃತರಾಷ್ಟನ ಕಯ್ತಲ್‌ ಲೆತೊ೦ದು ಪೋದು, 

“ಧೃತರಾಷ್ಟ್ರಾ ಧರ್ಮರಾಯೆ ಯೆನ ಒಟ್ಟುಡು ಬಯ್ದೆ. ಈ ಇತ್ತೆ ಇಂಬ್ಯನೇ ಮಗೆ ಪಣ್ಣ್‌ ತೆರಿಯೊಣ್ಣ. 
ಧರ್ಮರಾಯನ ಆಸರೆಡೇ ಇತ್ತ್‌ದ್‌ ಬದ್‌ ನಡಪಾಲ. ಧರ್ಮರಾಯಡ ಪಾತೆರ್ದ. ಪಾಂಡವೆರ್‌ ಐವ್ವೆರ 
ಎಡ್ಡೆನಕುಲು. ಅಕಲ್ಲ ಎಡ್ಡೆಡೇ ಪಾತೆರ. ನಿನ ಜೋಕುಲು ಮಲ್ಫ್‌ದಿನ ಅನ್ನೆಯೊನು ಅಕುಲು ನೆಂಪು ದೀಪುಜೆರ್‌! 
ದುಸ್ಪ ಕಜ್ಜೊಗು ಕೆಟ್ಟ ಫಲೊನೇ ತಿಕ್ಕುನು ಪಣ್ಣ್‌ ತೆರಿಂಡತ್ತ? ಇಹಪರ ರಡ್ಡೆಕ್ಸಾ ಧರ್ಮೊನೇ ಸಾಯ ಮಲ್ಪುನು. 
ಧರ್ಮೊನೇ ಐಸಿರಿ ಪಣ್ಣಿನೆನ್‌ ಮದಪಡ!” ಪಂಡಿನೆಕ್‌ ಧೃತರಾಷ್ಟೆ ಒಪ್ಪಿಲೆಕ ನಟನೆ ಮಲ್ಪುವೆ! 


“ಪೂಜ್ಯರೇ ಒಪ್ಪಿಯೆ. ನಿಕಲ್ಲ ಚಿತ್ತೊಡಿತ್ತಿನನೇ ಮಲುಲೆ! ಅನ್ನಾನ ದಾಯೆಗ್‌? ಪಾಂಡುನ ಜೋಕ್ಸುಲ 
ಯೆನ್ನ ಜೋಕುಲೇ ಅತ್ತಾ? ಪಾಂಡವೆರೆಗ್‌ ಇತ್ತೆ ದಾನೆ ಆವೊಡು? ಯೆನ ಜೋಕುಲು ದುಸ್ಪೆರ್‌, ಕುರೆ 
ಮನಸ್‌ದಕುಲು! ಆಕುಲು ಪೂರಾ ಸೈತ್‌ದ್‌ ಪೋತೆರತ್ತ) ಇತ್ತೆ ಧರ್ಮರಾಯಗ್‌ ಕಂಟಕೊಲು ಇಜ್ಜತ್ತ?” 


ಜನಮೇಜಯಾ, ಧೃತರಾಷ್ಟ್ರ ಪಿದಾಯಿಡ್‌ ಇಂಚ ಪಂಡಿನಿ ನಿಜ. ಆಂಡ ಅಯನ ಉಡಲ್‌ಡ್‌ ಬೇತೆನೇ 
ಇತ್‌೦ಡ್‌! ಉಂದು ವ್ಯಾಸೆರೆಗ್‌ ಆವಡ್‌, ವಿದುರಗ್‌ ಆವಡ್‌ ತೆರೀಜಿ. ಅಕುಲು ಪಾಂಡವೆರೆ ಪಾಳೆಯೊಗು 
ಬರ್ಬೆರ್‌! ಆಕುಲು ಧೃತರಾಷ್ಟನ್‌ ಒಪ್ಪ್ಯಾದಿನ ಬಗ್ಗೆಡ್‌ ಕೃಷ್ಣಗ್‌ ಅನ್ಮಾನನೇ ಇತ್ತಂಡ್‌! ಆಯೆ ವಿಶ್ವಕರ್ಮನ್‌ 
ಬರಮಲ್ಟಾದ್‌ ಉಕ್ಕು ಲೋಹೊಡು ಭೀಮನ ರೂಪೊನು ಮಲ್ಲಾಯಿ! ವ್ಯಾಸೆರೆನ ಒಟ್ಟುಗೇ ಕೃಷ್ಣೆ ಪಾಂಡವೆರೆನ್‌ 
ಧೃತರಾಷ್ಟ್ರನ ಕಯ್ತಲ್ಲ್‌ ಲೆತೊಂದು ಬತ್ತೆ. 

ಸುರೂಕು ಧರ್ಮರಾಯೆ ವಿನಯೊಡು ಪೆರಿಯಮ್ಮೆರೆಗ್‌ ನಮಸ್ಕಾರ ಮಲ್ತೆ. ಧೃತರಾಷ್ಟ್ರ, “ಮಗಾ ಬಲ್ಲ. 
ಕುರುರಾಜವಂಶೊದ ಶಿರೋಮಣಿ ಬಲ್ಲ. ಸತ್ಯನಿಧಿ ಬಲ್ಲ. ಧರ್ಮ ಪರಿಪಾಲಕ ಬಲ್ಲ” ಪಣೊ೦ದೇ ಧರ್ಮರಾಯನ್‌ 
ದೆರ್ಡ್‌ದ್‌ ಮೋಕೆಡ್‌ ತರ್ಕೊನುವೆ! 


ಬೊಕ್ಕ ಕಲಿಭೀಮನ್‌ ಎದ್ಯೊನುವೆ. “ಬಲ್ಲ, ಬಾಲೇ ಬಲ್ಲ” ಪಣ್ಣ್‌ ಧೃತರಾಷ್ಟೆ ಭೀಮನ್‌ ಲೆಪ್ಪುವೆ! 


ಆ೦ಡ ಕೃಷ್ಣನ ಸೂಚನೆದಂಚ ಭೀಮನ ಬದಲ್‌ಗ್‌ ವಿಶ್ವಕರ್ಮೆ ನಿರ್ಮಿದಿನ ರೂಪುನು ಕುರುಡೆ ಧೃತರಾಷ್ಟ್ರನ 
ಎದುರುಡು ಉಂತಾವೆರ್‌. ಜನಮೇಜಯಾ, ಧೃತರಾಷ್ಟ್ರಗ್‌ ಕೌರವನ ಮಿತ್ತ್‌ ಯೇತ್‌ ಮೋಕೆನಾ, ಆತೇ ವೈರ 
ಭೀಮಡ ಇತ್ತ್‌ಂಡ್‌. ಮಗನ್‌ ಎಣ್ಣೊಂದು, ಅಯನ ಪಗೆ ಈ ಭೀಮನ್‌ ಬಿಗ್‌ ತರ್ಕೊಂಡಿನೆಟ್‌, ಭೀಮನ 
ಲೋಹೊದ ರೂಪು ಸಟಸಟಂದ್‌ ಪೊಡಿ ಆಂಡ್‌. ಧೃತರಾಷ್ಟ್ರ ಭೀಮನೇ ಪೊಡಿ ಮಲ್ತೆ ಪಣ್ಣ್‌ ಎಣ್ಣೊಂದು, 
“ಅಯ್ಯೋ ಮಗಾ, ಭೀಮಾ. ನಿಕ್ಕ್‌ ಪೆಟ್ಟಾಂಡ? ಯೆನಡ್ಜ್‌ ಕೇಡಾಂಡ?” ಇಂಚದ ಕಬಟನುಡಿ ಪಣ್ಣೆ. 

ಉಂದೆಕೇ ಕಾತೊಂದಿತ್ತಿನ ಶ್ರೀಕೃಷ್ಣೆ ದುಂಬು ಬತ್ತ್‌ದ್‌, “ಛೆ! ಛೆ! ಅಂಚ ದುಕ್ಕ ಮಲ್ಲೊಡ್ಡಿ. ಈರೆನ ಮಗೆ 
ಭೀಮಗ್‌ ದಾದಲ ಆತ್‌ಜಿ. ಇತ್ತೆ ಪೊಡಿ ರಟ್ಟಿನಿ ಇರೆನ ಪಗೆಮಚ್ಚರೊದ ಪೆರ್ಗೆ! ಆತೇ” ಪಣೊಂದು ತತೆಲ್ಬುವೆ! 
ಭೀಮಡ, “ಧೃತರಾಷ್ಟಗ್‌ ಮಗನ ಮೋಹೊಡು, ಪಗೆ ಮಚ್ಚರೊದ ಬಾಮ ಕೊದ್ಕಿದ್‌ ಅಯನ ತ್ರಾಣ 
ಇರ್ಮಡಿ ಆದಿತ್ತ್‌ಂಡ್‌. ಅಯಿಟಾದೇ ಆಯೆ ಬಲಪಾಡ್ಜ್‌ ತರ್ವೊನ್ನಗ ಲೋಹೊದ ರೂಪು ಪೊಡಿ ಆಯಿನಿ! 
ನನ ಪೋಡಿಗೆ ಇಜ್ಜಿ! ಭೀಮಾ ಪೋಲ. ಧೃತರಾಷ್ಟ್ರಗ್‌ ನಮಸ್ಕಾರ ಮಲ್ಪುಲ.” 

ಉಂದೆನ್‌ ತೂದು ಭೀಮಗ್‌ ಪೋಡಿಗೆ ಆದಿತ್ತ್‌ಂಡ್‌. ಆಂಡ ಆಯೆ ವಾಯುದೇವನ ಮಗೆ ಅತ್ತ? 
ದೈರೊಡು ಪೆರಿಯಮ್ಮೆರೆನ ಪಾದೊಗು ಬೂರೈ! ಧೃತರಾಷ್ಟೆ ಕುಡಲಾ ಭೀಮನ್‌ ಗಟ್ಟಡೆ ತರ್ಕೊನುವೆ. ಆಂಡ 
ಸುರುತ್ತ ರೋಷ ಇತ್ತೆ ಇತ್ತ್‌ಜತ್ತ? ಅಂಚ ಭೀಮಗ್‌ ದಾಲ ಆಯಿಜಿ. 

ಅಯಿಡ್ಜ್‌ ಬೊಕ್ಕ ಅರ್ಜುನೆ, ನಕುಲೆ ಸಹದೇವೆ ಮಾತೆರೆನ್ಲಾ ತರ್ಕೊಂದು ಆಶೀರ್ವಾದ ಮಲ್ತ್‌ದ್‌ 
ಆಸನೊಡು ಕುಲ್ಲರೆ ಸನ್ನೆ ಮಲ್ತ್‌ದ್‌ ಧರ್ಮರಾಯಡ ಇಂಚ ಪಣ್ಣೆ. 

“ಯುಧಿಷ್ಠಿರಾ, ಕುರುರಾಜೆ ನಮ ವಂಸೊದ ಸುರುತ್ತ ಚಕ್ರವರ್ತಿ! ಆಯನ ಕುಲಪರಂಪರೆತ ಮಹತ್‌ಗ್‌ 
ಸುಯೋಧನನಕ್ಷೆಡ ಕೇಡ್‌ ಆವೊಂದಿತ್ತಿಲೆಕನೇ, ಆಕುಲು ನಾಶ ಆಯೆರ್‌! ಧರ್ಮರಾಯಾ, ಇತ್ತೆ ಈಯೇ 
ಭರತಕುಲೊನು ಉದ್ದಾರ ಮಲ್ಲೊಡು. ಸುಯೋಧನನಕ್ಷೆನ ದುಸ್ಟ ಕಜ್ಜೊಲೆನ್‌ ಮದತ್ತ್‌ದ್‌ ಯೆಂಕ್ಷೆನ್‌ ಈಯೇ 
ಸಲಗೊಡು.” 

“ಛೆ! ಛೆ! ಪೆರಿಯಮ್ಮೆರೇ ಈರ್‌ ಅಂಚ ಪಣಡೆ. ಕೌರವೆರೆನ್‌ ಯಾನ್‌ ಯೇಪೊಲ ದೂರುಜಿ. ಯೆಂಕ್ಷೆನ 
ಪೂರ್ವಜನ್ಮೊದ ಪಾಪಕರ್ಮೊದ ಕುರೆಕರಂಕ್‌ ಯೆಂಕ್ಷೆಗ್‌ ಅಂಟೊ೦ದು ಬಯ್ಡ್‌ಂಡ್‌. ಅವೆನ್‌ ಅನ್ನೇಸೊಡೇ 
ಅತ್ತ? ಯೆಂಕ್ಷೆನ ಬದ್ಧ್‌ದ ಬೆಂಗ್‌ಬೇಗೆಗ್‌, ಕಸ್ಪನಸ್ಟೊಗು, ದುರ್ಯೋಧನೆ ಬಜೀ ನಿಮಿತ್ತ ಮಾತ್ರ, ಮೂಲ 
ಕಾರಣ ಯೆಂಕ್ಷೆನ ಕರ್ಮಫಲೊನೇ ಪಣ್ಣ್‌ ಎಣ್ಣೊಂದೆ. ಯುದ್ಧೊಡಾಯಿನ ಗೇಲ್‌ಲ ಆ ಪೂರ್ವಜನ್ಮೊದನೇ 
ಕರ್ಮಫಲ ಪಣ್ಣ್‌ ತೆರಿಯೊಂದೆ!” 

ಧೃತರಾಷ್ಟೆ ದುಂಬುಗು ಮಲ್ವ್ರರೆ ಇತ್ತಿನೆನ್‌ ಪಣ್ಣೆ! 

“ಧರ್ಮರಾಯಾ, ಗಾಂಧಾರಿನ ದುಕ್ಕೊಗು ಮಿತಿ ಇಜ್ಜಿ. ಅಲೆಗ್‌ ತನ ನೂದು ಜೋಕ್ಷೆನ್‌ ಕಳೆವೊಂಡಿನ 
ದುಕ್ಕೊನು ತಡೆತೊನ್ನೆರೆಗಾವೊಂದಿಜ್ಜಿ. ದುಕ್ಕೊದ ಜತೆಟ್‌, ಕೋಪೊಲ ಸೇರೊಂದಿನ ಅಲೆಡ ಪಾತೆರ್ಟ್‌ ದುಕ್ಕೊದ 
ಬೆಂಗ್‌ನ್‌, ಕೋಪೊದ ಉಗ್ರತೆನ್‌ ಅರಪಾಲ. ನಿನ್ನೊಟ್ಟುಗು ವ್ಯಾಸ ವಿದುರೆ್ದ ಇತ್ತ್‌ದ್‌ ಅಲೆಗ್‌ ವಿವೇಕೊದ 
ನುಡಿ ಪಣಡ್‌.” 

ಆಕುಲು ಅಂಚನೇ ಮಲ್ಪುವೆರ್‌. ಗಾಂಧಾರಿನಡೆಗ್‌ ಪೋನಗ ಆಲ್‌ ಕೆನ್ನೆಗ್‌ ಕೈ ದೀವೊಂದು ಮುಡಕಟ್‌ದ್‌ 
ಕುಲ್ಲುದಿತ್ತೊಲು. ಕಣ್ಣ್‌ಡ್‌ ಕಣನೀರ್ದ ಪರಪು! 

ವ್ಯಾಸೆರೇ ದುಂಬುಬತ್ತ್‌ದ್‌ ಪಂಡೆರ್‌. 


“ಗಾಂಧಾರೀ, ದುಕ್ಕ ಮಲ್ತೊನಡ. ಜೋಕ್ಷೆನ ಮೋಹೊಡು ಮನಸ್‌ ಗೊ೦ದಲೊಡುಪ್ಪುನವು ಸಾಜನೆ! 
ಆಂಡ ಜೋಕ್ಷೆಡ ದುಸ್ಪ ಬುದ್ಧಿ ಇತ್ತ್‌ಂಡ ಅಕಲ್ಲ ಅಪ್ಪೆಗ್‌ ದುಕ್ಕ ಕಟ್‌ದೀತಿನನೇ। ಅಂಚ ಈ ಆ ಜೋಕ್ಷೆನ ದುಸ್ಪ 
ಕಜ್ಜೊಲೆನ್‌ ನಿನೆತೊಂದು ಅಯಿತ ಫಲೊನೇ ಉಂದುಂದು ಎಣ್ಣೊಂದು, ಮನಸ್‌ನ್‌ ಬಿಗು ಮಲ್ಲೊನುಲ.” 


ಆಂಡಲಾ ಗಾಂಧಾರಿನ ಕೋಪ ಕಮ್ಮಿ ಆಪುಜಿ. 


“ಗಾಂಧಾರೀ ಕೋಪ ಮಲ್ಲಡ. ಉಂದು ಪೂರಾ ನಿನ ಮೆಗೈ ಶಕುನಿನ ಬೇಲೆ! ಆಯನ ಪಗಡೆದ 
ಕಾಯಿಲೇ ನಿನ ಜೋಕ್ಷೆಗ್‌, ಬಂಧುಲೆಗ್‌, ಇಸ್ಪಮಿತ್ರೆರೆಗ್‌, ಬಳಗದಕ್ಷೆಗ್‌, ನಿಕಲ್ಲ ಕಡೆತ ಮಾತ ರಾಜೆರೆಗ್‌ ಕಂಟಕ 
ಕಣತಿನಿ. ಮಾತೆರೆನ್ಷ ಪಗೆನಕಲ್ಲ ಪಗರಿದ ಸುಡ್ಡೆಡ್‌ ಸುಡ್ಡುಪಾಡಿನಿ. ಇಂಚ ಉಪ್ಪುನಗ ದುಕ್ಕಿದ್‌ ದಾನೆ ಆವು) 
ಕೋಷೊಡು ದಾನೆ ಆವು? ಸೈತಿನಕ್ಷೆಗ್‌ ಮುರೆಡ್‌೦ಡ ಲಕ್ಕ್‌ದ್‌ ಬರ್ಬರ? ನನ ದುಂಬುದೆನ್‌ ಚಿಂತನೆ ಮಲ್ಲೊಡು. 
ನಿನ ಜೋಕುಲು ದೇವಗಣೊತೊಟ್ಟುಗು ಮಾನ್ಯೆರಾಪಿಲೆಕ ಮಲ್ಲೊಡತ್ತ? ಅಯಿಕ್‌ ದಾದ ಮಲ್ಲೊಡುಂದು 


ಜಾ 


ಬೊಕ್ಕೊಲಾ ಗಾಂಧಾರಿ ಗಾಂಬೀರೊಡೇ ಇತ್ತೊಲು. 

ವ್ಯಾಸೆರ್‌, “ಗಾಂಧಾರೀ, ಪಾ೦ಡವೆರ್ಲಾ ದುಕ್ಕೊಡೇ ಉಲ್ಲೆರ್‌. ಅಕುಲು ಐವ್ದೆರೆನ್ಷ ನಿನ್ನಡೆಗ್‌ ಲೆಪುಡಾವೊ೦ದು 
ಸೊರ್ದಯೊಡು ಅಕ್ಷೆನ ಕ್ಷೋಬೆನ್‌ ದೂರ ಮಲ್ಲುಲ. ನಿನ ಜೋಕುಲು ದೇವಲೋಕೊಡು ಸಾಂತಿಸುಕೊಟು 
ಉಪ್ಪುಲೆಕದ ಕಿರಿಯಕರ್ಮೊಲೆನ್‌ ಮಲ್ಲಾಲ. ಈ ಪೊರ್ತುಡು ದೂರು ದುರ್ಜನದಕ್ಷೆನ ಪಾತೆರೊಗು ಕೆಬಿ 
ಕೊರೈರೆ ಬಲ್ಲಿ.” 

ಇತ್ತೆ ಗಾಂಧಾರಿ ಬಾಯಿ ಬುಡಿಯಲ್‌. 


“ಮಾಮೆರೇ, ಪ್ರಜ್ಞೆನೇ ಕಣ್ಣಾದುಪ್ಪುನ ಯೆನ ಕಂಡನಿನ ಕಯಲ್ಲ್‌ ಮಾತೆರೆನ್ನ ಲೆತೊಂದು ಪೋಯರ? 
ಅರೆನ್‌ ದಂಬಡಿತ್‌ದ್‌ ಬತ್ತರ? ಯೆನ ಕಂಡನಿನ ನಿರೆಲ್‌ ಯಾನ್‌! ಆರ್‌ ಸೈತ್‌೦ಡ ಯಾನ್ಸಾ ಸೈಪೆ. ಆರ್‌ 
ದುಕ್ಕಿಂಡ, ಯೆಂಕ್‌ಲಾ ದುಕ್ಕೊನೆ! ಯೆಂಕ್‌ ಪಾಂಡೆವೆರೆ ಮಿತ್ತ್‌ ಕೆಟ್ಟ ಬಾಮೊಲೇ ಇಜ್ಜಿ.” 


ವ್ಯಾಸರೆಗ್‌ ಕುಸಿ. 
“ಅ೦ಚನಾ9 ನಿನ ಮನಸ್‌ ಸುದ್ದ ಉಂಡು” ಪಣ್ಣ್‌ ಪುಗರೈರ್‌. 


ಬೊಕ್ಕ ಧರ್ಮರಾಯಡ, “ಧರ್ಮರಾಯಾ, ಗಾಂಧಾರಿನಡೆಗ್‌ ಪೋದು ಆಲೆನ ಕೋಪೊದ ಉಗ್ರ 
ಉರಿಜಾಲೆನ್‌ ನಿನ ಸಮಚಿತ್ತೊದ ಸದು ಪಾತೆರೊಡು ತಗ್ಗಾವೊಡು. ಅಲೆನ ದುಕ್ಕೊದ ಕೊದಿನ್ಹಾ ಅರಪಾವೊಡು. 
ಗಾಂಧಾರಿ ಮಾಮಲ್ಲ ಪತಿವ್ರತೆ! ಆಲೆನ ಕೋಪೊಡು ದಾದಲಾ ಆವು! ಯೆಂಕ್‌ ಅವ್ವೇ ಪೋಡಿಗೆ[” ಪಣ್ಣೆರ್‌. 


ವ್ಯಾಸೆರೊಟ್ಟುಗು ಕೃಷ್ಣೆ ವಿದುರೆ, ಧರ್ಮರಾಯೆ, ಭೀಮೆ, ನಕುಲೆ, ಸಹದೇವನಕುಲು ಗಾಂಧಾರಿನ 
ಕೈಯಿತಲ್‌ ಬರ್ಬೆರ್‌. ತಗ್ಗ್‌ಬಗ್ಗ್‌ದ್‌ ಸೊಲ್ಮೆ ಸಂದಾವೆರ್‌! ಸುರೂಟು ಕಾರ್‌ಗ್‌ ಬೂರಿನ ಧರ್ಮರಾಯನ್‌ 
ಗಾಂಧಾರಿ ಅರ್ತಿಪಿರ್ಲಿಡೇ ದೆರ್ದುವಲ್‌. ಅಲೆನ ಬಗ್ಗೆಡ್‌ ಪೋಡಿಗೆ ಇತ್ತಿನೆಟಾದ್‌ ಬಾಕಿದಕುಲು ತರೆ ತಗ್ಗಾದೆ 
ಉಂತೊಂಡೆರ್‌. ಗಾಂಧಾರಿಯೇ “ಜೋಕುಲೇ, ಯೇಂತಾಂಡಲಾ ನಿಕುಲು ರಾಜೆರ್‌. ಯೆಂಕುಲು ಪುಜೆಕುಲು! 
ನಿಕುಲು ದಾಯೆಗ್‌ ಪೋಡ್ಕೊಡು? ಯಾನ್‌ ಪೊಂಜೋವು. ಕಣ್ಣ್‌ ಪಟ್ಟಿದ ಕುರುಡಿ! ನನ ನಿಕಲ್ಲ ನುಪ್ಪುನೇ 
ಯೆಂಕುಲು ಉಣೊಡಾಯಿನಕುಲು. ಈ ಬೆಯ್ಕ್‌ ಪೋತಿನ ಬಂಜಿನ್‌ ಹಂಗ್‌ದ ನುಪ್ಪುಡು ದಿಂಜಾವೊಂದು 
ಬದ್ಯೊಡಾಯಿನಕುಲು!” ಪಂಡೊಲು. 


ಅಪಗ ಧರ್ಮರಾಯೆ, “ಅಪ್ಪೆರೇ ಕೋಪ ಮಲ್ಲಡೆ. ನಂಕ್‌ ಮಾತೆರೆಗ್ಲಾ ಧೃತರಾಷ್ಟೆನೇ ಚಕ್ರವರ್ತಿ! ಆರ್‌ 
ಕೊರ್ಟಿನ ನುಪ್ಪು, ಕುಂಟು ಉ೦ದೆಟೇ ಯೆಂಕುಲು ಬದ್ಕುವ! ಈರ್‌ ಯೆಂಕ್ಷೆಗ್‌ ಕುಂತಿಲೆಕ್ಕನೇ ಅಪ್ಪೆ! ಕರುಣೆದೀದ್‌ 
ಯೆಂಕ್ಷೆನ್‌ ಈರ್‌ ಸಲಗೊಡು” ಪಣ್ಣೆ. 

“ಮಗಾ ಧರ್ಮರಾಯಾ, ನಿಕುಲು ಧರ್ಮೊಡು ನಡಪುನಕುಲು. ಯೆಂಕ್ಷೆನವು ಬಜೀ ವಿಕರ್ಮ ಆತೇ। 
ಯೆನ ಜೋಕುಲು ದುಸ್ಪ ಬುದ್ಧಿದಕುಲು. ಅನ್ನೆಯೊದ ಸಾದಿಡ್‌ ನಡತಿನಕುಲು. ದುರ್ಜನೆರ್‌. ಆಂಡ ನಿಕುಲು 
ಪಂಚ ಪಾಂಡವೆರ್‌ ಅಂಚತ್‌] ನಿರ್ಮಲ ಮನಸ್‌ದಕುಲು. ಧರ್ಮೊದ ಸಾದಿಡ್‌ ನಡಪುನಕುಲು. ಲೋಕೊನೇ 
ಮೆಚ್ಚುಲೆಕದ ಸಜ್ಜನೆರ್‌” ಇಂಚ ಪುಗರ್ಟೊಲು. 

ಭೀಮೆಲ ನಮಸ್ಕಾರ ಮಲ್ತ್‌ದ್‌, “ಅಪ್ಪೇ ಧರ್ಮ, ಅಧರ್ಮೊದ ಸಂಗತಿ ಇತ್ತೆ ಬೊಡ್ವಿ ಯೆನ ಕೋಪೊಡ್ಟು 
ದುರ್ಯೋಧನಗ್‌ ಬೇನೆ ಆದ್‌ ಪೋ೦ಡು! ನಿರ್ಮಲ ಅಂತ:ಕರಣೊದ ಈರ್‌ ಈ ದುಕ್ಕೊನು ಸಯಿಸೊನೊಡುಂದು 
ಕೇಣೊನುವೆ.” 

ಗಾಂಧಾರಿಗ್‌ ತನ ಕಾರ್‌ಗ್‌ ಅಡ್ಡಬೂರ್ಬಿನ ಭೀಮನ್‌ ತೂದು ಕೋಪೊನೇ ಬಿಗಿ ಆಂಡ್‌. 

“ಲಕ್ಕ್‌ಲ! ಪೊಕ್ಕಡೆ ಮನಸ್‌ಗ್‌ ಹಿಂಸೆ ಕೊರ್ಟಿನ ಪಾತೆರ ಪಣಡ. ದುಕ್ಕೊನು ಸಯಿಸೊನೆರೆ ಪಣೊಂದುಲ್ಲತ್ತ? 
ಯಾನ್‌ ಸಯಿಸೊಂಡ ದಾನೆ? ಇಜ್ಯಾಂಡ ದಾನೆ? ಯಾನ್‌ ಕೋಪೊಡಿತ್ತೆಡಲ ಯೆನ ಕೋಪೊಡು ನಿಕ್ಷೆಗ್‌ 
ದಾದ ಕೇಡ್‌ ಆವು? ಪಣ್ಣ.” 


ಭೀಮೆ ತನ ತಪ್ಪುನು ಒತ್ತೊನುವೆ. “ಅಪ್ಪೇ, ಯೆನ ಮಿತ್ತ್‌ ಅಪವಾದ ಬಯ್ಜ್‌ಂಡ್‌. ಗದಾಯುದ್ಧೊಡು 
ಪೂವೊಲ್ಬ ತಿರ್ಡ್‌ ಪೆಟ್ಸ್‌ಪಾಡ್ಕರೆ ಬಲ್ಲಿ ಪಣ್ಣಿ ನಿಯಮ ಉಂಡುಂದು ತೆರಿದ್ದಾ ಈ ಅನ್ನೆಯ ಯೆನಡ ನಡತ್‌ 
ಪೋಂಡು.![ ಇಂಚಿತ್ತಿ ತಪ್ಪುಗು ಮೂಲ ಆಯಿನ ಕಾರಣೊನು ಪಣ್ಣೆ. ಕೇಣೊಡು. 


ಅರಕ್ಕ್‌ದ ಅರಮನೆ ಇತ್ತ್‌೦ಡತ್ತಾ? ಅವ್ವೇ ಯಜ್ಞಕುಂಡ! ಯೆಂಕುಲು ಐವ್ವೆರ್‌ ಪಾಂಡವೆರ್‌ ಯಜ್ಞಾಹುತಿದ 
ಸಮಿತ್ತುಲಾಯ. ಕೌರವೆ ಯಾಗ ಮಲ್ತ್‌ದ್‌, ಅಯಿತ ಫಲವಾದ್‌ ರಾಜ್ಯಸುಕೊನು ಅನ್ನೇಸಿಯೇ. ಅವು ಕೌರವೆ 
ಮಲ್ತಿನ ಅನ್ನೆಯ ಅತ್ತ? ಕಬಟೊದ ಜೂಜುಡು ರಾಜ್ಯೊನು ಬಡ್ಡೊಂಡಿನವು ಅನ್ನೆಯ ಅತ್ತ) 
ದ್ರೌಪದಿನ ಮಾನೊಗು ಕುಂದು ಕಣಪಿನ ಪಾತೆರ ಅನ್ನೆಯೊದವತ್ತ? ಒಂಟಿ ಕುಂಟುಡಿತ್ತಿನ ದ್ರೌಪದಿನ್‌ ಜುಟ್ಟು 
ಪತ್‌ದ್‌ ಸಭೆಕ್‌ ಒಯ್ತೊಂದು ಬತ್ತಿನವು ಅನ್ನೆಯ ಅತ್ತ? ಪಟ್ಟೊದರಸಿ, ದ್ರೌಪದಿನ ಸೀರೆ ಒಯ್ತಿನ ಪ್ರಯತ್ನ 
ಅನ್ನೆಯೊದವತ್ತ? ಈತ್‌ ಮಾತ ಮಲ್ರಿನಕುಲು ಬಾರಿ ಸಜ್ಜನೆರ್‌! ಯುದ್ಧೊಡಾಯಿನ ಒಂಜಿ ತಪ್ಪುಗಾದ್‌ 
ಯೆಂಕ್ಷೆಗ್‌ ದುಸ್ಪೆರಿಣಿನ ಅಪವಾದ ಸರಿಯ? ಈರ್‌ ಉಂದೆನ್‌ ತೆರಿಯೊಂದು ಯೆಂಕ್ಷೆನ ತಪ್ಪುನು ಮಾಪು 
ಮಲೊಡು.?” 


ಗಾಂಧಾರಿಗ್‌ ಸಹನೆ ತತ್ತ್‌ಂಡ್‌! “ಆಹಾ! ಭೀಮಾ, ನಿಕ್ಕ್‌ ಯುದ್ಧೊಡು ಗೆಂದ್‌ದಿನ ಅಮಲ್‌ ತರೆಕ್‌ 
ಏರ್ದ್‌೦ಡ್‌! ರಣರಂಗೊಡು ನಿನ ಮೆಗೈೆ ದುಶ್ಶಾಸನನ ನೆತ್ತೆರ್‌ ಪರ್ಟ್‌ ಮೆರೆತಿನ ನಿನಡ, ಪಾತೆರುನ ಇಸ್ಟ ಯೆಂಕ್‌ 
ಇಜ್ಜಿ. ಈ ಯೆನ ಎದುರುಡು ಉಂತಡ. ದೂರ ಪೋಲ! ದಾದ ಇತ್ತ್‌ಂಡಲ ಯಾನ್‌ ಧರ್ಮರಾಯಡ 
ಜನಮೇಜಯಾ, ಗಾಂಧಾರಿನ ಕಟುರ ನುಡಿ ಕೇಂಡಿನ ಧರ್ಮರಾಯೆ ಪೋಡಿದ್‌, ಅಲೆಡ ಬಾರಿ 
ನಯನಯನೆಡ್‌ ಪಾತೆರುವೆ. 


“ಅಪ್ಪೇ, ಈರ್‌ ನಿರ್ಮಲವಾಯಿನ ಕುರುವಂಶೊದ ಅಪ್ಪೆ ಯಾನ್‌ ನಿಜವಾದ್‌ಲ ಸಾಪೊಗು ಸರಿಯಾದಲ್ಲೆ. 
ಯೆಂಕುಲು ಮಾತೆಠ್ರ ಅಪರಾಧಿಲೇ! ಈರ್‌ ದಯೆದೀದ್‌ ಯೆಂಕ್ಷೆಗ್‌ ಸಾಪ ಕೊರ್ಲೆ. ಅದೊಗ ಇರೆನ ಕೋಪ 
ಕಮ್ಮಿ ಆಪುಂಡು. ಬಂಧುಲೆನ್‌ ಕೆರ್ತಿನ ದೋಷ ಯೆಂಕ್ಷೆಗ್‌ ತಟ್ಟಡ್‌! ಈರ್‌ ಪರಮ ಪತಿವ್ರತೆ! ಇರೆನ ಕೋಪಾಗ್ನಿಗ್‌ 
ಜೂವೊಲೆನ್‌ ಸುಡ್ತಿನ ಸಗ್ಮಿ ಉಂಡು. ಅಯಿಟ್‌ ಯೆನನ್‌ ಸುಡ್ಲೆ. ಅದೊಗ ಇರೆನ ಕೋಪ ಕಮ್ಮಿ ಆಪುಂಡು.” 


ಧರ್ಮರಾಯೆ ಗಾಂಧಾರಿನ ದುಂಬುಗು ಬತ್ತ್‌ದ್‌ ಉಂತುವೆ! ಗಾಂಧಾರಿನ ಅಂತಃಕರಣ ಜೋಕ್ಷೆನ 
ಮರಣೊದ ನೆಂಪುಡು ಕರುಣರಸೊಟು ದಿ೦ಜಿದ್‌ ಪೋಂಡು. ಆಂಡ ಕೋಪ ನೆಗತ್‌ದ್‌ ದುಕ್ಕ ಮಾಜಿಂಡ್‌! 
ಜನಮೇಜಯಾ, ತಾಮಸಗುಣ ದಿಂಜಿದಿನ ಆ ಗಾಂಧಾರಿ, ತನ ಕಣ್ಣ್‌ದ ಪಟ್ಟಿನ್‌ ಸಡಿಲ್‌ ಮಲ್‌ ಧರ್ಮರಾಯನ 
ಕೈಯಿತ ಉಗುರುಲೆನ್‌ ತೂಪೊಲು. ಅಪಗ ಧರ್ಮರಾಯನ ಉಗುರು ಪೊತ್ತುದು ಪುಗೆ ಲಕ್ಕ್‌ಂಡ್‌! 
ಭೀಮನಕುಲು ಪೋಡಿದ್‌ ಶ್ರೀಕೃಷ್ಣನ ಪಿರಾವುಡು ದೆಂಗ್‌ದ್‌ ಕುಲ್ಲುವೆರ್‌! ಶ್ರೀಕೃಷ್ಣೆ ಕೈ ದೆರ್‌ದ್‌ ಮಾತೆರೆಗ್ದ ದೈರ 
ಕೊರ್ಲೆ! ಗಾಂಧಾರಿನ ಕೋಪೊದ ತೂ ತೆಕ್ಕ್‌ಂಡ್‌! 

ಜನಮೇಜಯಾ, ಇಂಚ ಭೀಮನ ರೂಪುನು ಪೊಡಿ ಮಲ್‌ದ್‌ ಧೃತರಾಷ್ಟ್ರನ ಕೋಪ, ಧರ್ಮರಾಯನ 
ಉಗುರು ಪೊತ್ತಾದ್‌ ಗಾಂಧಾರಿನ ಕೋಪ ಮಾಜಿದ್‌ ಪೋಂಡು. ಇತ್ತೆ ಗಾಂಧಾರಿ, ತಾನೇ ಪಾ೦ಡವೆರೆಗ್‌ 
ಪಣ್ಣೊಲು, “ಕೋಪ ಮಲ್ತೊನೊಡ್ಡಿ ಜೋಕುಲೇ. ಧರ್ಮೊಗು ದೂರ ಆದ್‌ ಬದ್ಧಿನ ಕುಲಘಾತಕ ಬುದ್ಧಿದ 
ಕೌರವೆರ್‌ ತಂಕ್ಷೆನ ದುಸ್ಟ ಕಜ್ಜೊಡಾತೇ ಮರಣ ಲೆತ್ತೊಂಡೆರ್‌. ನಿಕುಲು ಧರ್ಮೊಡು ರಾಜ್ಯಪಾಲನೆ ಮಲ್ಪುಲೆ! 
ನನೊಂಜಿ ಪಾತೆರ, ರಣರಂಗೊಡು ಮರಣ ಪಡೆತಿನ ಬಂಧುಬಳಗದಕ್ಷೆಗ್‌ ಜಲತರ್ಪಣ ಕೊರ್ಲೆ!” 


ಇತ್ತೆ ಪಾಂಡೆವೆರೆಗ್‌ ಹಿತ ಆಂಡ್‌. ಮಾತೆರ್ಲಾ ಗಾಂಧಾರಿಗ್‌ ತರೆತಗ್ಗಾದ್‌ ನಮಸ್ಕಾರ ಮಲ್ಪುವೆರ್‌! ಕಣ್ಣ್‌ಡ್‌ 
ನೀರ್‌ ತೊಲಂಕಾವೊಂದೇ ಗಾಂಧಾರಿ ಪಾಂಡವೆರೆನ್‌ ತರ್ಕೊನುವೊಲು. 


“ಧರ್ಮರಾಯಾ, ಆ ದ್ರೌಪದಿಲ ಜೋಕ್ಷೆನ್‌ ಕಳೆವೊ೦ದಿನ ದುಕ್ಕೊಡು ದಾತ್‌ ಇಜ್ಜಂದೆ ಉಲ್ಲೊಲತ್ತ? 
ಆಲೆನ್‌ ದಂಬಡಿತ್‌ದ್‌ ಯೆನ್ನಡೆಗ್‌ ಲೆತೊಂದು ಬಲ್ಲೆ! ಅಂಚೆನೆ ಭಾನುಮತಿನಕ್ಷೆನ ದುಕ್ಕೊನ್ಲಾ ಅರಪಾವೊಡು! 
ನಮಡ ನನ ಪಗೆ ಬಾಮೊಲು ಒರಿಯೆರೆಗೇ ಬಲ್ಲಿ.” 


ಧರ್ಮರಾಯೆ ದ್ರೌಪದಿನ್‌ ಲೆತೊ೦ದು ಬರ್ಬೆ ತನ ಕಾರ್‌ಗ್‌ ಅಡ್ಡಬೂರ್ದಿನ ದ್ರೌಪದಿನ್‌ ದೆರ್ತ್‌ದ್‌ ಗಾಂಧಾರಿ, 
“ದ್ರೌಪದೀ, ನಂಕ್‌ ಮಾಮಿ, ಮರ್ಮಾಲೆನಕ್ಷೆಗ್‌ ಪುತ್ರಶೋಕ ಪಣ್ಣಿನವು ಒ೦ಜೇ ಮಟ್ಟೊದವು. ಸಮಾಧಾನ 
ಮಲ್ಲೊಣ್ಣ. ನನೊಂಜಿ ಪಾತೆರ. ನಂಕ್‌ ಇರ್ದೆರೆಗ್ಗ ಈ ಸರಿಸಮ ದುಕ್ಕ ಬರೈರೆಗ್‌ ಕಾರಣ ಉಂಡು. ನಮನಮ 
ಉಳಯಿಡೇ ಪಗೆ ಪುಟ್ಟಾದ್‌, ಪಕ್ಷ ಕಟ್ಟಾದ್‌, ಸರ್ವ ರಾಜೆರೆನ ಚತುರ್ಬಲ ಸೇರಾದ್‌ ಸಂಹಾರ ಮಲ್ಲಿನಾಯೆ 
ಒರಿ ಬೇತೆನೇ ಉಲ್ಲೆ. ಆಯೆನೇ ಕಬಟನಾಟಕೊದ ಸೂತ್ರ ಪತೊಂದಿನ ವೀರನಾರಾಯಣೆ” ಇಂಚ ಪಣೊಂದು 
ಕೃಷ್ಣನಂಚಿ ಕೈ ತೋಜಾಯೊಲು. 


ಬೊಕ್ಕ ತನ ಆಂತರ್ಯೊದ ಕೋಪತಾಪೊದ ಅಗ್ನಿನ್‌ ದೆಂಗಾದ್‌, ಕಾಳಗ ಪಣ್ರಿ ಸರ್ವೊದ ಇಸೊಟು 
ಸೈತ್‌ದಿನ ರಾಜವರ್ಗೊನು ತನ್ಕ್‌ ತೋಜಾವೊಡುಂದು ಕೃಷ್ಣನ್‌ ನಟ್ಟೊನುವೊಲು. ಆ೦ಡ ಅಲೆನ ಪಾತೆರೊಡು 
ಕುಚ್ಚನೊಲ ಇತ್ತ್‌ಂಡ್‌. 


“ಕೃಷ್ಣಾ, ಮಹಾಭಾರತ ಯುದ್ಧೊಡು ಈತೊಂಜಿ ಅಕ್ಷೋಹಿಣಿ ಸೇನೆದ ಸಾವು ನಿನ ಮಾಯೊದ 
ಗೊಬ್ಬುದ ಬುಳೆಸಿರಿಯೇ ಅತ್ರ? ಯೆಂಕಲ್ಲಕಲ್ಲ ಪಗೆ ಪುಟ್ಟಾವೊಂದಿನ ಬೀರೆರೆನ್‌ ಯೆಂಕ್‌ ತೋಜಾಲ.” 


ಆಲ್‌ ಕಣನೀರ್‌ ಜಪುಡಾವೊಂದು ಕೇಣ್ಣಗಲ ಕೃಷ್ಣನವು ಮುಗುರು ತೆಲಿಕೆದ ಸಂದಾಯ! 


“ಅಪ್ಪೇ, ಗಾಂಧಾರೀ, ಮನಸ್‌ಡ್‌ ಕೊದಿ ದೀವೊನಡ. ಪೂರ್ವಜನ್ನೊದ ಕರ್ಮಫಲ ಉಂಡುಣ್ಣಿನೆನ್‌ 
ಮದಪಡ. ಈ ಪ್ರಪಂಚೊನೇ ಇಂಚ! ಬೀರೊದ ಬಂಟೆರ್‌ ಯೇಪಾಂಡಲಾ ಸೈಯೊಡತ್ತ.” 


ಇಂಚ ಪಣೊಂದು ಗಾಂಧಾರಿನ ಕೈ ಪತೊಂದು ಕೃಷ್ಣೆ ರಣರಂಗೊಗು ಲೆತೊಂದು ಬರೆ! ಸೈದಿನ 
ರಾಜೆರೆನ, ಸೈನಿಕೆರೆನ ಪೊಂಜೊಲುಲ ಗಾಂಧಾರಿನ ಬೆರಿಯೆ ಬರೆರ್‌! ಬಿರ್ಕ್‌ಡ್‌ ತರೆತ ಪೊಂಜೊಲು ಬಂಜಿಗ್‌ 
ಹಾಕೊಂದು, ಬೊಬ್ಬೆ ಪಾಡೊ೦ದು, ಕ೦ಡನಿನಕ್ಷೆನ್‌, ಮಗನಕ್ಷೆನ್‌, ತಗೆನಕ್ಷೆನ್‌ ಲೆತ್ತೊಂದು, ಯುದ್ಧಬೂಮಿಡ್‌ 
ಪುಣೊಕ್ಷೆನ ರಾಸಿಡ್‌ ಅಕ್ಷೆನ್‌ ನಾಡೊಂದಿತ್ತೆರ್‌. ಆನೆ ಕುದುರೆಲೆನ ಇಡೆಟ್‌, ರಥೊತ ನಡುಟ್‌ ನಾಡುನಗ ಪುಣ 
ತಿಕ್ಕ್‌ಂಡ, ಪುಣೊತ ಮಿತ್ತೇ ಬೂರ್ಗು ತರೆಮಂಡೆ ದರ್ದೊಂದು ಮುರೆಡೊಂದಿತ್ತೆರ್‌. ಕೆಲವೆರ್‌ ಕಂಡನಿನ 
ರುಂಡೊನೇ, ಮುಂಡೊನೇ ತರ್ಕೊಂದು ಬುಲ್ಲುನ ನೋಟ ತೂವೆರಾವಂದಿನನೆ! 


ಗಾಂಧಾರಿ ಸಾದಿಡ್‌ ಬೂರ್ಬಿನ ಪುಣೊಕುಲೆನ ರಾಸಿಡ್‌, ನೆತ್ತೆರ್ದ ನಡುಟು, ಜಾರೊಂದು, ಬೂರೊಂದು, 

ಮುರೆಡೊಂದು, ಲಕ್ಕೊಂದು ನಡಪುವಲ್‌! ಭಗಧತ್ತೆ ಆನೆದ ಕೆಕ್ಕಿಲ್ಲ ಮಿತ್ತ್‌ ಕುಲ್ಲೊಂದೇ ಸೈತ್‌ ಪುಣ ಆತಿನೆನ್‌ 
ಭಗದತ್ತನ ರಾಣಿಲೆಗ್‌ ತೋಜಾದ್‌ ಬುಲ್ತೊಲು. ಸೈತಿನಕುಲು ಒವ್ವು ಪಕ್ಷೊದಕುಲು.9 ಅವು ಮುಕ್ಕ ಆಯಿಜಿ. 
ಕಾಂಬೋಜ, ಪಾಂಚಾಲ, ವಿರಾಟ, ಪಂಚಕೇಕಯೆರ್‌, ಪಾಂಡ್ಯ, ಸೋಮಕ, ಸೃಂಜಯ, ಭೂರಿಶ್ರವ, ಕರ್ಣ 
ಮೊಕಲ್ಲ ಬೊಡೆದಿನಕ್ಷೆನ ದುಕ್ಕೊದೆಚ್ಚಿಗ್‌ ಪಿರಿಯೇ ಇಜ್ಜಿ. ಕರ್ಣನ ಮಿತ್ತ್‌ ಪುರೆಲೊ೦ದುಪ್ಪುನ ಅಯನ 
ಬೊಡೆದಿ, ಕೌರವೆರ್‌ ನೂದು ಜನೊತ ಬೊಡೆದಿನಕುಲು, ಶಲ್ಯನ ಬೊಡೆದಿ, ಮಾತೆರಲಾ ದುಕ್ಕ ಒಂಜೇ 
ಬಗೆತವು. ದುಕ್ಕೊಗು ಪರಬೇದ ಇಜ್ಜತ್ತ) ಸೈಂಧವನ ಬೊಡೆದಿ ದುಶ್ಕಳೆನ ಬುಲ್ಬಾಟ ತೂದು ಅಪ್ಪೆ ಗಾಂಧಾರಿನ 
ಕರ್‌ ನೆಯ್ಮ್‌ಂಡ್‌! 


“ಸೈಂಧವನ್‌ ಸುಳ್ಳು ಕತ್ತಲೆಡ್‌ ಈಯೇ ಕೆರ್ಯತ್ತ)” ಇಂಚ ಕೃಷ್ಣಗ್‌ ಪಾತೆರೊಡು ಕುತ್ತುವೊಲು. ಅಲ್ಪಡ್ಜ್‌ 
ನನಲಾತ್‌ ರಾಜೆರೆನ ಪುಣೊಕ್ಷೆನ್‌ ಕಡತೊಂದು, ಅಕೇರಿಗ್‌ ಕೌರವೆ ಬೂರ್ಲಿನ ಜಾಗೆಗ್‌ ಬರ್ಲೊಲು. ಅಲ್ಲೊದ 
ನೋಟೊನು ತೂದು ತಡೆತೊನ್ನೆರೆಗಾಯಿಜಿ. 


“ಕೃಷ್ಣಾ, ಇಂಚಿ ತೂಲ. ಯೆನ ಕೊಂಡಾಟೊದ ಆನೆದ ಕಿನ್ನಿನ್‌ ತೂಲ. ಚ೦ದ್ರವ೦ಶೊದ ರಾಜೋತ್ತಮನ್‌ 
ತೂಲ. ಯೆನ ಬಾಲೆ, ಪತ್ತೊಂಜಿ ಅಕ್ಷೋಹಿಣಿಸೇನೆದ ಗುರ್ಕಾರೆ, ದುರ್ಯೋಧನೆ ಮುಲ್ಪ ಬೂರೊಂದುಲ್ಲೆ 
ತೂಲ! ರಾಜಸಭೆಟ್‌ ಮೆರೆವೊಂದಿತ್ತಿನ ಕೌರವನ ಪಾಡ್‌ ತೂಲ. ಆಯನ ಸುತ್ತ ಪರಿವಾರ ಇಜ್ಜಿ. ಗುಮ್ಮೆಲ್‌ 
ಗೂರುವ. ಕಕ್ಕೆಲ್‌ ಕಲ್ಕುವ. ಕುದೆರ್ಲು ಸುತ್ತು ಪಾಡುವ. ತೂಲ.” 


ಜನಮೇಜಯಾ ಕೇಣ್ಣ. ಇಂಚಿಡ್ಜ್‌ ಕುಂತಿ ಕರ್ಣನ ಪುಣೊತ ಮಿತ್ತ್‌ ಪುರೆಲೊಂದು ದುಕ್ಕೊಡು 
ಬೊಬ್ಬೆಪಾಡೊಂದು ಬುಲ್ರೊಂದುಲ್ದೊಲು. 


“ಅಯ್ಯೋ! ಮಗಾ. ಕರ್ನಾ! ಧರ್ಮರಾಯನಕುಲು ನಿನ ತಗೆನಕುಲು ಮಗಾ. ಈ ಮಾಯಾವಿ ಮಧುಸೂದನೆ 
ಈ ಸಂಗತಿನ್‌ ಗುಟ್ಟುಡೇ ದೀವೊಂದು ನಿನನ್‌ ಕೆರ್ರಾದ್‌ ಬುಡೈೆತ್ತ?” 


ಕುಂತಿನ ಬುಲ್ಲಾಟೊದ ನುಡಿ ಯುಧಿಷ್ಠಿರನ ಕೆಬಿಕ್‌ ಬೂರುಂಡು! 


“ಅಪ್ಪೆ. ದಾದ ಪಣೊಂದುಲ್ಲರ್‌? ಕರ್ಣೆ ಯೆಂಕ್ಷೆನ ಪರಯೆನ? ಕೃಷ್ಣೆನೇ ಈ ಸಂಗತಿನ್‌ ಗುಟ್ಟುಡು 
ದೀವೊಂದು ಕರ್ಣನ್‌ ಕೆರ್ಬಾಯೆನ? ಛಿ! ಯುದ್ದೊದ ಬಗೆನೆ! ಗುರುಜನೊತ ಕೊಲೆ! ಬಂಧುಜನೊತ ಕೊಲೆ! 
ಚಂದ್ರವಂಶೊದ ರಾಜೆರೆಡ್ಸ್‌ ಪರಯನ ಕೊಲೆನ? ಅಪನೇ ಗುಟ್ಟು ಮಲ್‌ದ್‌ ಇಂಚ ಆಂಡತ್ತ? ಯುದ್ಧ 
ಬೆಂದಿನವು ದಂಡೊಗಾಂಡತ್ರಾ” 


ಇಂಚ ಪಣೊಂದು ಅಕ್ಷಾಸೊಡಿತ್ತಿನ ಧರ್ಮರಾಯನ್‌ ಶ್ರೀಕೃಷ್ಣೆ ದುಂಬುದ ಸಂಸ್ಕಾರ ವಿಧಿಕ್ಷೆಗ್‌ ಗಮನ 
ಕೊರ್ಕೆರೆ ಪಣ್ಣೆ! ಮಾತೆರ್ಲಾ ಸೇರ್ಟ್‌ ಸಂಸ್ಕಾರೊದ ವಿಧಿಕ್ಷೆನ್‌ ನಡಪಾಯೆರ್‌! ಪುಣೊಕ್ಷೆನ್‌ ಪೊತ್ತಾಯೆರ್‌. ಮಾತ 
ಕ್ರೀಯೆಲ್‌ ವಿಧಿ ಪ್ರಕಾರ ನಡತ್‌೦ಡ್‌! ಅಯಿಡ್ಜ್‌ ಬೊಕ್ಕ, ಧರ್ಮರಾಯೆ, ಅಂಚೆನೇ ಮಾತಾ ಪೊಂಜೊಲುಲ 
ಗಂಗೆಡ್‌ ಮುರ್ಕುದು ಮೀಪೆರ್‌! ಧರ್ಮರಾಯೆನೇ ದುಂಬು ಉಂತುದು ಗಂಗೆಡೇ ಪ್ರೇತೊಲೆಗ್‌ ಜಲತರ್ಪಣ 
ಕೊರ್ರೆ. ಪ್ರಜಾಜನೊಕುಲು ಧರ್ಮರಾಯಗ್‌ ಕಾಣಿಗೆ ಕೊರ್ದು ಸೊಲ್ಮೆ ಸಂದಾವೆರ್‌! ಕಡೇಕ್‌ ಕೃಷ್ಣೆ ಪಾಂಡೆವೆರೆನ್‌ 
ಮಾತೆರೆನ್ಲಾ ಹಸ್ಮಿನಾವತಿಗ್‌ ಲೆತೊ೦ದು ಪೋಪೆ! 

ವೈಶ೦ಪಾಯನೆರ್‌ ಕತೆನ್‌ ಜನಮೇಜಯಗ್‌ ಪಣೊಂದೇ ಪೋಯೆರ್‌. 


ಜನಮೇಜಯಾ, ಇಡೀ ಸಾಮ್ರಾಜ್ಕೊದ ಪ್ರಜೆಕುಲು, ಅಂಚೆನೇ ಚ್ಯವನ, ಮುದ್ಧಲ, ಕಣ್ವ, ಕಠ, ಭಾರ್ಗವ, 
ಭರದ್ದಾಜ. ಆಂಗೀರಸ, ಗಾಲವ, ಪುಲಸ್ತ್ಯ ರಮಣ, ಗೌತಮ, ಯಾಜ್ಞವಲ್ಕ್ಯ. ಧ್ರುವ, ವಿಭಾಂಡಕ, ಗಾರ್ಗ್ಯ, 
ಅಗಸ್ತ್ಯ, ಮಾರ್ಕಾಂಡೇಯ, ಇಂಚಿತ್ತಿನ ರುಸಿಕುಲು ಧರ್ಮರಾಯನಡೆಗ್‌ ಬತ್ತ್‌ದ್‌ ತೂಯೆರ್‌! ಈ ನಡುಟು 
ಧರ್ಮರಾಯನ ಪಟ್ಟಾಭಿಷೇಕೊದ ಪೊರ್ತುಡು, ಭಾಷ್ಕಲ ಪಣ್ಣಿನಾಯೆ ಎದುರು ಬತ್ತ್‌ದ್‌ ಧರ್ಮರಾಜೆ ಕುಲೊನೇ 
ಕೊಲೆ ಮಲ್ತ್‌ದೆ ಪಂಡ್ಹ್‌ ದಿಕ್ಕಾರ ಪಂಡೆ. ಆಕೇರಿಗ್‌ ಯಷಿಕುಲು ಗೇನೊದ ದಿಟ್ಟಡ್‌, ಆಯೆ ಕೌರವನ ಮಿತ್ರೆ 
ಚಾರ್ವಾಕೆ ಪಂಡ್ದ್‌ ತೆರಿಯೊಂದು, ಬಜೀ ಹೂಂಕಾರ ಮಂತ್ರೊಡೇ ಆಯನ್‌ ನಾಶಮಲುವೆರ್‌! 


ಧರ್ಮರಾಯಗ್‌ ಪಟ್ಟಾಭಿಷೇಕ ನಡತ್ತ್‌ಂಡ್‌! ಭೀಮಗ್‌ ಯುವರಾಜ ಪಟ್ಟ ಕಟ್ಟಿಯೆರ್‌. ಅರ್ಜುನೆ 
ಸೇನಾಪತಿ ಆಪೆ. ವಿದುರೆ ಮಂತ್ರಿಯಾಪೆ. ಧರ್ಮರಾಯೆ ಯುಯುತ್ತುನು ಸರ್ವಾಧಿಕಾರಿ ಮಲ್ಪುವೆ! ಕೌರವನ 
ಸಂಪುಟೊದ ಮಂತ್ರಿಲೇ ಧರ್ಮರಾಯನ ಸಂಪುಟೊಡು ಒರಿವೆರ್‌. ಪಟ್ಟಾಭಿಷೇಕೊಡು ಪಾಲ್‌ ಪಡೆತಿನ 
ರಾಜೆರೆಗ್‌, ಮುನಿಜನೊಕ್ತೆಗ್‌ ಧರ್ಮರಾಯೆ ಸಮ್ಮನಬಲ್ಲನ ಮಲ್ಪುವೆ! ಪ್ರಜಾಜನೊಕುಲು ಮಾತೆರ್ರಾ ಧರ್ಮರಾಯಗ್‌ 
ಆಶೀರ್ವಾದ ಮಲ್ಪುವೆರ್‌! 


ಧರ್ಮರಾಯೆ ಸಂಬುರ್ಮೊಡೆ ದುರ್ಯೋಧನನ ಅರಮನೆಟ್‌ ಒಕ್ಕೆಲಾಪೆ. ಭೀಮಗ್‌ ದುಶ್ಶಾಸನನ ಇಲ್ಲ್‌, 
ಅರ್ಜುನಗ್‌ ಕರ್ಣನ ಇಲ್ಲ್‌. ನಕುಲ ಸಹದೇವನಕಲೆಗ್‌ ದುರ್ಯೋಧನನ ಮೆಗ್ಯನಕಲ್ಲ ಇಲ್ಲ್‌. ಯುಯುತ್ಸು 
ತನ್ನನೇ ಅರಮನೆಕ್‌ ಪೋಪೆ. ಧರ್ಮರಾಯನ ವಂದಿಮಾಗಧೆರ್‌ ಭೀಷ್ಮೆ ದ್ರೋಣೆರೆನ ಇಲ್ಲ್‌ಲೆಡ್‌ ಉಪ್ಪುವೆರ್‌. 


ಒಂಜಿ ದಿನ ಧರ್ಮರಾಯೆ ಭೀಷ್ಮೆರ್‌ ಜೆತ್ತೊಂದಿತ್ತಿನ ಪಗರಿಮಂಚದಡೆಗ್‌ ಬರೆ! ಆರೆಡ್ಸ್‌ ರಾಜಧರ್ಮೊದ 
ರಹಸ್ಕೊಲೆನ್‌ ತೆರಿಯೊನುವೆ! ಧರ್ಮರಾಯನ ಅರಸ್ತಾನ ನಳ ನಹುಷ ಭರತ.. ನಕ್ಷೆನ ಅರಸ್ತಾನೊನು ನೆಂಪು 
ಪುಟ್ಟಾವುಲೆಕ ಪೊಡುಡು ನಡತ್‌ಂಡ್‌. 
ವೈಶಂಪಾಯನೆರ್‌ ಇತ್ತೆ ಕೃಷ್ಣಸ್ತುತಿ ಮಲ್ಪ್ಯರೆ ಸುರುಮಲ್ಲೆರ್‌! 
ಜನಮೇಜಯಾ, ಕೇಣ್ಣ! ಸುರುತ ಯುದ್ದೊಡು ಶ್ರೀಕೃಷ್ಣೆ ತಾನೇ ರಕ್ಕಸೆರೆನ್‌ ಕೆರೈ, ಮಹಾಭಾರತ 
ಯುದ್ಧೊಡು ಬೇತೆ ಬೇತೆ ವೀರೆರೆಡ ದುಸ್ಪದುರ್ಜನೆರೆನ್‌ ಕೆರ್ಲಾದ್‌ ಬೂಮಿದ ದುನ್ನೊನು ಕಮ್ಮಿ ಮಲ್ತೆ. 


ಪಾಂಡವೆರೆಗ್‌ ತಾನ್‌ ಕೊರ್ತಿನ ಪಾತೆರದಂಚ ನಡತೊನುವೆ. ಗಂಗೆನ ಮಗೆ ಭೀಷ್ಮನ್‌ ಪರಮಾನಂದ ಸ್ಥಿತಿಕ್‌ 
ಮುಟ್ಟಾಯೆ। 


ಅಕೇರಿಗ್‌ ಸಂತೋಸುಡೇ, ಸಲ್ಮಂತೊಡೇ, ದ್ವಾರಕೆಗ್‌ ಪಿದಾಡಿಯೆ। ಪಿದಾಡ್ಕೆರೆ ದುಂಬು ಪಾಂಡವೆರೆನ್‌ 
ಮೋಕೆಡ್‌ ತರ್ಕೊನುವೆ. ದ್ರೌಪದಿನ್‌ ದಂಬಡಿಪುವೆ. ವಿದುರನ್‌ ಮೆಚ್ಚಿದ್‌ ಪುಗರೈ. ಮಾತೆರ್ಲಾ ಸೇರೊಂದು 
ಶ್ರೀಕೃಷ್ಣನ್‌ ಗೌರವೊಡೇ ಕಡಪುಡ್ಬು ಕೊರ್ಕೆರ್‌! ಬಾನೊಡು ದೇವದುಂದುಭಿದ ಸೊರ ಕೇಣ್‌೦ಡ್‌. ದೇವತೆಲು 
ಪೂತ ಪನಿಬರ್ಸೊನು ದೊರ್ತೆರ್‌. ಪ್ರಜೆಕುಲು ಜಯಘೋಷ ಮಲ್ತೆರ್‌. 

ದ್ವಾರಕೆಗ್‌ ಎತ್ತುನಗ ಅಲ್ಪ ವಸುದೇವೆ, ದೇವಕಿ, ರುಕ್ಮಿಣಿ. ಮಾತೆರ್ಲಾ ಸಂತೋಸುಡು ಎದ್ಕೊನುವೆರ್‌. 


ಜನಮೇಜಯಾ, ಕಾಲಚಕ್ರೊದ ಚಲನೆಡ್‌ ಬದ್ಕ್‌ದ ದುಕ್ಕದುರಿತೊಲೆನ್‌ ದೂರ ಮಲ್ಲೊನ್ನೆರೆ 
ಬಯಕುನಕುಲು ಶ್ರೀಕೃಷ್ಣನ ಸ್ಮರಣೆ ಮಲ್ಪುವೆರ್‌! 

ಕತೆ ಮುಗೀಂಡ್‌! ಜನಮೇಜಯೆ ವೈಶ೦ಪಾಯನೆರೆಗ್‌ ಕೈ ಗೋಡಿದ್‌ ಸೊಲ್ಮೆ ಸಂದಾವೆ. ಕನಕ, 
ಪದ್ದೆಯಿ, ಗೋವು, ಬೂಮಿ. ಇಂಚಿತ್ತಿನೆನ್‌ ಬೆರಣೆರೆಗ್‌ ದಾನ ಕೊರೆ. 
ನೈಮಿಷಾರಣ್ಕೊಡು ಈ ಕತೆನ್‌ ಶೌನಕಾದಿ ಮುನಿಜನೊಕ್ಷೆಗ್‌ ಪಂಡಿನ ಸೂತ ಮುನಿ ಇಂಚ ಪಣ್ಣೆರ್‌! 
“ಈ ಕತೆನ್‌ ಬಗ್ಗಿಡ್‌ ಕೇಣ್ಣಿನ ಜನಮೇಜಯಗ್‌ ಸರ್ಪಯಾಗೊಡ್ಡಾವರ ಅಂಟ್‌ದ್‌ ಬತ್ತಿನ ಸಾಪ ನಿಮುರ್ತಿಯಾಂಡ್‌. 
ಜನಮೇಜಯನಂಚ ಒವ್ವೇ ರಾಜೆರ್‌ ಈ ಕತೆನ್‌ ಕೇಣುವೆರ ಅಕ್ಷೆಗ್‌ ಇಂದ್ರಪದವಿ ಒದಗುಂಡು. 
ಈ ಕಥಾಮೃತೊನು ಕೇಣುನ ಜನೊಕುಲೆಗ್‌, 
ವೇದ ಪಾರಾಯಣೊದ ಫಲ ತಿಕ್ಕುಂಡು. 
ಗಂಗೆದಂಚಿನ ಪುಣ್ಯತೀರ್ಥೊಡು ಮೀತಿನ ಫಲ ತಿಕ್ಕುಂಡು. 
ಕೃಚ್ಛದಂಚಿನ ಯಾಗೊದ, ಜ್ಯೋತಿಷ್ಟೋಮಯಾಗೊದ ಫಲ ತಿಕ್ಕುಂಡು. 
ಭೂಮಿದಾನೊದ ಪುಣ್ಯಫಲ ಒದಗುಂಡು. 
ವಸ್ತದಾನೊದ ಪುಣ್ಯಫಲ ಒದಗುಂಡು. 
ಕನ್ಯಾದಾನೊದ ಪುಣ್ಯಫಲ ಒದಗುಂಡು. 
ಭಕ್ತಿಶದ್ದೆಡ್‌ ಈ ಮಹಾಭಾರತೊದ ಒಂಜಿ ಅಕ್ಷರ ಕೇಂಡಲ ಮಾತ ಫಲೊಕುಲು ಪ್ರಾಪ್ತಿ ಆಪುಂಡು. 


ಸ ಜ್ರ ಜೇ 


ಉಂದು ಕವಿ ಕುಮಾರವ್ಯಾಸೆ ಬರೆತಿನ ಕಾವ್ಯೊದ ಕತೆ. ಈ ಕತೆನ್‌ ಓದಿನ, ಕೇ೦ಡಿನ, ಸಾತ್ಟಿಕ ಜನೊಕುಲು 
ಶ್ರೀಕೃಷ್ಣನ್‌ ಬಗ್ಗಿಡ್‌ ಸುಗಿತೊಂಡೆದ್ದ ದಿವ್ಯ ಫಲೊನೇ ಅನ್ನೇಸುವೆರ್‌. 


ಣ ದು ಉ 


ಹ ಸ್ಪ 
॥ ಶ್ರೀಕೃಷ್ಣಾರ್ಪಣಮಸ್ತು ॥ 


* ೫% x 

ಮಾನ್ಯೆರಾಯಿನ ದೇವೇಂದ್ರ ಪೆಜತ್ತಾಯೆರೆನ "ತುಳು ಮಹಾಭಾರತ' ಒಂಜಿ ಮಾಮಲ್ಲ ಗ್ರಂಥ ಆದ್‌ 
ಪ್ರಕಟ ಆವೊ೦ದಿಪ್ಪುನವು ದಿಂಜ ಸಂತೋಸುದ ಸಂಗತಿ. ಉಂದು ಮಹಾಕವಿ ಕುಮಾರವ್ಯಾಸನ “ಕರ್ನಾಟ 
ಭಾರತ ಕಥಾಮಂಜರಿ” ಕಾವ್ಯೊದ ಬೊಕ್ಕ ಅವ್ವೆತ ಕನ್ನಡ ಗದ್ಯಾನುವಾದ, ಶ್ರೀ ಅ. ರಾ. ಮಿತ್ರೆರೆನ “ಕುಮಾರವ್ಯಾಸ 
ಭಾರತ ಕಥಾಮೃತ' ಕೃತಿತ ಆದೆರೊಡು ಬರೆತಿನ ಭಾವಾನುವಾದ ಕೃತಿ. ಅಂಚ ಉ೦ದುಲಾ ಒಂಜಿ ರೀತಿಡ್‌ 
ಭಾರತ ಕಥಾಮೃತೊನೆ. ಈ ತುಳು ಮಹಾಭಾರತೊಡು ಯಾನ್‌ ಕುಮಾರವ್ಯಾಸ ಭಾರತೊದ ಬಗ್ಗೆಡ್‌ ಬರೆತಿನ 
ಸಮೀಕ್ಷೆನ್‌ ಸೇರಾವೊನೊಡುಂದು ಶ್ರೀ ಪೆಜತ್ತಾಯೆರ್‌ ಬಯಕಿನೆಕ್‌ ಯಾನ್‌ಸ೦ತೋಸುಡು ಒಪ್ಕೊಂದೆ. 


ಈ ಮಹಾಭಾರತೊದ ಆದಿಪರ್ವೊಡು ನೇಮಿಷಾರಣ್ಯೊದ ಶೌನಕ ಮುನಿನ ಆಶ್ರಮೊಗು ಸೂತಮುನಿ 
ಬರ್ರೆರ್‌. ಅಪಗ ಆಶ್ರಮೊದ ತಪಸ್ವಿಲ್‌ ಆರೆಡ ಒಂಜಿ ಸ್ಟಾರೆಸದ ಕಥಾಮೃತೊನು ಪಣೊಡುಂದು ಕೇಣುವೆರ್‌. 
ಅಯಿಕ್‌ ಒತ್ತೊಂಡಿನ ಸೂತಮುನಿ, “ಜನಮೇಜಯರಾಜೆ ಸರ್ಪಯಾಗ ನಡಪಾಯಿನಪಗ ಯಾನ್‌ ಕೇಣ್ಣಿನ 
ಕತೆನೇ ಪಣ್ಣೆ. ಅವ್ವೊಂಜಿ ಪೊಸ ಬಗೆತ ಕತೆ. ಅವ್ವೆನ್‌ ಸುರುಟು ಪಣಿನಾರ್‌ ವ್ಯಾಸೆರ್‌ಗೆ.” ಪಣ್ಣೆರ್‌. “ಅಪಗಾ೦ಡ 
ಅವು ದುರಿತೊಲೆನ್‌ ದೂರ ಮಲ್ಪುನನೇ. ಅವ್ವೆನೇ ಈರ್‌ ಯೆಂಕ್ಷೆಗ್‌ ಪಣೊಡು.” ಇಂಚ ಆಶ್ರಮೊದ ತಾಪಸಿಲ್‌ 
ರಂದುವೆರ್‌. “ವೇದವ್ಯಾಸೆರೆಗ್ಲಾ, ಚಂದ್ರವಂಶೊದ ಜನಮೇಜಯಗ್ಗ್ಸಾ ಸಮ್ಮಂದ ಉಂಡು. ಜನಮೇಜಯೆ ನಾಗ 
ದೋಷೊಗು ತಿಕ್ಕೊಂಡಿನಪಗ, ಆ ದೋಷ ಪೂಜೆ, ಶಾಂತಿ, ಇಂಚಿತ್ತಿನೆಟ್‌ ಕಡೆ ಆಪುಜಿ೦ದ್‌ ತೆರಿಯೊಂಡಿನ 
ವ್ಯಾಸೆರ್‌ ತನ ಶಿಷ್ಠೆ ವೈಶಂಪಾಯನನ್‌ ಲೆತ್ತ್‌ದ್‌ ಈ ಪೊಸ ಬಗೆತ ಕತೆನ್‌ ಜನಮೇಜಯಗ್‌ ಕೇಣ್ಣಾದ್‌ ಆಯನ 
ನಾಗದೋಷೊನು ಪರಿಹಾರ ಮಲ್ಲುಲ ಪಂಡೆರ್ಲೆ. ತಾನ್‌ ಬರೆತಿನ ಈ ಕತೆತ ಗಂಥೊನ್ನಾ ಕೊರಿಯೆರ್ಗೆ. ಈ ಕತೆ 
ಜನಮೇಜಯ ರಾಜನ ವಂಶೊದ ಮೂಲದಕಲ್ಲನೇ ಕತೆಗೆ! ವೈಶಂಪಾಯನೆರ್‌ ಜನಮೇಜಯ ರಾಜಗ್‌ 
ಪಣ್ಣಗ ಯಾನ್‌ ಕೇಂಡಿನೆನೇ ಇತ್ತೆ ನಿಕ್ಷೆಗ್‌ ಪಣ್ಣೆ” ಇಂಚ ಪಂಡಿನ ಸೂತಮುನಿ ಶೌನಕಮುನಿ ಬೊಕ್ಕ ಆಶ್ರಮೊದ 
ತಾಪಸಿಲೆಗ್‌ ಕತೆ ಪಣ್ಯೆರೆ ಸುರು ಮಲ್ಪುವೆರ್‌. 


ವ್ಯಾಸೆರ್‌ ತನ ವಂಶೊದಕಲ್ಲ ಸಂಗತಿಲೆನ್‌ ದಿಂಜ ಪಂಡ್‌ದಿತ್ತೆರ್‌. ಆಂಡ ಕುಮಾರವ್ಯಾಸೆ ತನ ಕಾವ್ಯೊಡು 
ದುಂಬುದಕಲ್ಲ ಸಂಗತಿಲೆನ್‌ ಒಂತೆ ಕಮ್ಮಿಡೇ ಪಂಡ್‌ದ್‌, ಕೌರವ ಪಾಂಡವೆರೆನ ಕತೆನ್‌ ಬೇಗೊಡೇ ಸುರು 
ಮಲ್ತಿಲೆಕ ಉಂಡು. ಪರೀಕ್ಷಿತರಾಜನ ಮಗೆ ಜನಮೇಜಯೆ ನಾಗನ್‌ ನೋತುದು ಕೆರ್ಡ್‌ ನಾಗದೋಷೊಗು 
ತಿಕ್ಕೊನುವೆ. ಒಯಿಟ್ಲಾ ಪರಿಹಾರ ಆವಂದಿನವು ಆಯನ ವಂಶದಕಲ್ಲ ಕತೆ ಕೇಂಡಿನೆಟ್‌ ಪರಿಹಾರ ಆವೊಡು. 
ಮಹಾಭಾರತ ಕತೆಲಾ, ಮಾತ ಮಹಾಕಾವ್ಯೊಲೆಲೆಕ ಮೂಲೊಡು ಒಂಜಿ ಹಿಂಸೆದ ಗಟನೆಡ್‌, ಮುರ್ಗ ಬೋಂಟೆದ 
ಗಟನೆಡ್‌ ಸುರು ಆಪುಂಡು. ಸಂತನು ಮಾರಾಜೆ ಬೋಂಟೆ ಜಯ್ದೆರೆ ಪೋಪೆ. ಅಲ್ಪ ಆಯೆ ಸತ್ಯವತಿನ್‌ ತೂಪೆ. 
ಅಲೆನ್‌ ತೂಯಿನನೇ ಮಹಾಭಾರತ ಕತೆಕ್‌ ಮೂಲ ಆಪುಂಡು. ಸಂತನು ಸತ್ಯವತಿನ್‌ ಮದ್ಕೆ ಆವೆರೆ 
ಬಯಕುವೆ. ಆಂಡ ಅಡ್ಡಿಲ್‌ ಅಡ್ಡ ಬರ್ತ. ಸ೦ತನುನ ಸುರುತ ಮಗೆ ಭೀಷ್ಮಗ್‌ ಪಟ್ಟ ತಿಕ್ಕೆರೆ ಬಲ್ಲಿ. ಸತ್ಯವತಿಗ್‌ 
ಪುಟ್ಟಿನ ಜೋಕ್ಷೆಗೇ ಪಟ್ಟ ತಿಕ್ಕೊಡು. ಇಂಚಿತ್ತಿನ ಅಡ್ಡಿಲ್‌ ಭೀಷ್ಮಡಾದೇ ಕಡೆ ಆದ್‌, ಸ೦ತನುನ ಮದ್ಮೆ ಆಪುಂಡು. 
ಆಂಡ ಸತ್ಯವತಿಗ್‌ ಪುಟ್ಟನ ಜೋಕುಲು ವಿಚಿತ್ರವೀರ್ಯೆ ಬೊಕ್ಕ ಚಿತ್ರಾಂಗದೆ ಮೊಕುಲು ಇರುವೆರ್ಲಾ ಬದ್ಯ್‌ದ್‌ 
ಒರಿಜೆರ್‌. ಪಟ್ಟೊದ ಪ್ರಶ್ನೆಗ್‌ ಬೇತೆನೇ ಬಗೆಟ್‌ ಪರಿಹಾರ ನಾಡೊನೊಡಾಪುಂಡು. 


ಕುಮಾರವ್ಯಾಸ ಭಾರತೊದ ಸುರುತ ಐನ್‌ ಪರ್ವೊದ ಕತೆನ್‌ ವೈಶಂಪಾಯನೆರ್‌ ಜನಮೇಜಯಗ್‌ 
ಪಂಡಿಲೆಕನೇ ಸೂತ ಮುನಿ ಪಣ್ಣೆರ್‌. ತಾಪಸಿಲ್‌ ಕೇಣುವೆರ್‌. ಬೊಕ್ಕೊದವು ಪಂಡ, ಯುದ್ಧೊದ ಐನ್‌ 

ಪರ್ವೊದ ಕತೆನ್‌ ಸಂಜಯೆ, ತಾನ್‌ ದೂರದಿಸ್ಟಿಡ್‌ ತೂದು, ಕುರುಡೆ ಧೃತರಾಷ್ಟ್ರಗ್‌ ಪಣ್ಣಿನೆನ್‌ ಕೇಣುಲೆಕ 
ಕೇಣುವೆರ್‌. ಮಹಾಭಾರತೊಡು ಕೌರವ ಪಾಂಡವೆರೆನ ಪುಟ್ಟು ಬಲಕೆದ ಬೊಕ್ಕ ಅಕಲ್ನ ನಡುಟು ಪಗೆತ ಬಿತ್ತ್‌ 
ಬೂರ್ತು, ಕೊಡಿದ್‌, ಬುಳೆಯಿನೆತ ಸಂಗತಿಲ್‌ ಮುಕ್ಕನೆ. ಮೆಗ್ಯಪರಯನ ಜೋಕ್ಷೆನ ನಡುಟು ಉಂಡಾಯಿನ 
ದಾಯಾದಿ ಮಚ್ಚರ ಏರೊಂದೇ ಪೋಂಡು. ಅಯಿತ ಪರ್ನಾಮೊಡು ಪಾಂಡವೆರ್‌ ಕಾಡ್‌ ಸೇರುಲೆಕಾಂಡ್‌. 
ಅರಮನೆಟ್‌ ಅಕ್ಷೆಗ್‌ ಪರಿಹಾರ ತಿಕ್ಕ್‌ಜಿ. ಬಂದುಲೆಡ ಪರಿಹಾರ ತಿಕ್ಕ್‌ಜಿ. ಕಾಡ್‌ಗ್‌ ಪೋಯಿನೆಟ್‌ ಪರಿಹಾರ 
ತಿಕ್ಕಂಡ್‌. ಕಾಡ್‌ಗ್‌ ಪೋಷಿನೆಡ್ಜ್‌ ದುಂಬು ಪಾ೦ಡವೆರ್‌ ಬಜೀ ಹೀನ ಸ್ಥಿತಿಕ್‌ ಮುಟ್ಟುನೆನ್ಹಾ ತೂವೊಲಿ. 
ಅಕುಲು ಕಾಡ್‌ಡಿಪ್ಪುನಗನೇ ಏಳ್ಗೆದ ಸತ್ವ ಪಡೆತೊನುವೆರ್‌. ನಾಡ್‌ಡಿತ್ತಿನ ದುರ್ಯೋಧನೆ ಎಣ್ಣಿನವು ಮಣ್ಣ್‌ 
ಆಪುಂಡು. ನರಮಾನಿಲೆನ ಉದ್ಧಾರೊಗು ಅರಮನೆಡ್ಜ್‌ ದೂರ ಪೋಂಡನೇ ಎಡ್ಡೆಣ್ಬಿನೆನ್‌ ಮಹಾಭಾರತೊದ 
ಕತೆಟ್‌ಲ ತೆರಿಯೊನೊಲಿ. 


ಸಭಾಪರ್ವ, ಬೆಚ್ಚ ನೆತ್ತೆರ್ದ ಜವಣೆರೆಡ್ಸ್‌ ನಡಪುನ೦ಚಿನ ಕೇಡ್‌ದ ಕತೆ ಪಣುಂಡು. ಹಮ್ಮು ಹಾಂಕರೊಡಾದ್‌ 
ನರಮಾನಿ ಯೇತ್‌ ತಿರ ಮಟ್ಟೊನು ಮುಟ್ಟುವೆ ಪಣ್ಣಿನ ಬಿಗುತ ಕತೆ ಉ೦ದೆಟು೦ಡು. ಆದಿ ಪರ್ವೊಡು ಸುರು 
ಆಯಿನ ದಾಯಾದಿಲೆನ ನಡುತ ಪಗೆತ ಮೂರಿ ಪಸೆರೊಂದೇ ಪೋದು ದುರಂತೊದ ಕೊಡಿ ಎತ್ತುನು ಸಭಾ 
ಪರ್ವೊಡೇ! ಯೇರೆಡ್ಜ್‌ಲಾ ತಪ್ಪಾವೆರೆಗಾವಂದಿನಂಚದ, ಮಾತೆರ್ಲಾ ಕಣ್ಣ್‌ಡ್‌ ತೂವೊಂದು, ಕೈ ಕಟ್ಟೊಂದು 
ಕುಲ್ಲುಲೆಕದ ಗಟನೆ ನಡಪುಂಡು. ದುಶ್ಶಾಸನೆ ದ್ರೌಪದಿನ ಸೀರೆ ಒಯ್ದುನ ಪೊರ್ತುಡು ಸಭೆಟ್‌ ಒರಿಯೊರಿಯನ 
ಮನಸ್ಥಿತಿ ಒಂಜೊಂಜಿ ಬಗೆತವು! ಪೊ೦ಜೊಲು ಆಂಜೊಲೆನ್‌ ತೂವೆರೆ ಬಲ್ಲಿಣ್ಷಿನ ಇರಸ್ತಿಗೆಡೇ, ಯತುಚಕ್ರೊದ 
ಮೈಲಿಗೆಡೇ ದ್ರೌಪದಿ ಆ೦ಜೊಲೇ ದಿಂಜಿದುಪ್ಪುನ ಸಭೆತ ನಡುಟು ಉ೦ತುದೊಲು. ತನ ಮಾನ ಕಾತೊನೊಡಾಯಿನ 
ಪೊಂಜೊಲೇ ಸಭೆಟ್‌ ಮಣಿಪಂದೆ ಕುಲ್ಲುದೆರ್‌! ಅಲ್ಪ ಕುಲ್ಲುದಿನ ಮಾತೆರೆಗ್ಲಾ ಆಲೆನ ಬಂಗೊನು 
ತೂವೆರೆಗಾವೊಂದಿಜ್ಜಿ. ಆಂಡ ಮನಸ್‌ಡೇ ಬೆಯ್ಕೊಂದು. ಕೈಕಟ್ಸ್‌ದ್‌, ಬಾಯಿ ಮುಚ್ಚಿದ್‌ ಕುಲ್ಲೊಡಾಯಿನ ಸ್ಥಿತಿ! 


ವ್ಯಾಸೆರ್‌ ಮುಲ್ಲನೇ ಧರ್ಮ ಪಂಡ ದಾದವು? ಎಂಚ ಉಪ್ಪುಂಡು? ಪಣ್ಣಿನೆತ ಪ್ರಶ್ನೆನ್‌ ದುಂಬು ದೀಪೆರ್‌. 
ದ್ರೌಪದಿ ದಿಂಜಿದಿನ ಸಭೆತಕ್ಷೆಡ ಅವ್ವೇ ಪ್ರಶ್ನೆನ್‌ ಕೇಣುವಲ್‌. ದಿಂಜ ಜನ ಕೂಡಿನಲ್ಲ ಒವ್ವೇ ಒಂಜಿ ಸಂಗತಿ 
ಸರಿಕಟ್ಟ್‌ಡ್‌ ತೀರ್ಮಾನ ಆಪುಜಿ. ಆ ಸಭೆಟ್‌ಲಾ ರಡ್ಡ್‌ ಬಗೆತ ಕೇಡ್‌ ನಡಪುಂಡು. ಒಂಜಿ ತಾನ್‌ ಸೋತುದು 
ಆಯಿನೆಡ್ಸ್‌ ಬೊಕ್ಕೊಲಾ ಜೂಜು ಗೊಬ್ಬುದು, ಬೊಡೆದಿನ್‌ ಪಣ ದೀದ್‌ ಸೋಪುನ ಧರ್ಮರಾಯವನವು. 
ಧರ್ಮರಾಜೆ ಧರ್ಮೊದ ಮರ್ಮ ತೆರಿದಿನಾಯೆನೇ. ಆ೦ಡ ಜೂಜುದ ಅಂಗಲಾಪುುಡು ಬಲ್ಕೊಂದು 
ಪೋಪಿನಾಯೆನೇ. ಅವ್ವೇ ಆಯನ ಕೇಡ್‌ದ ಮೂಲ ಆಪುಂಡು. ಆಯನ ಜೂಜುದ ಚಟೊಟಾದ್‌ ದೌಪದಿನ 
ಮಾನೊದ ಮದೆ ದೆಪ್ಪುನಂಚಿನ ಬಲಾತ್ಕಾರೊದ ಕೇಡ್‌ಲಾ ನಡಪುಂಡು. ಇಂಚಿತ್ತಿನ ಕಾಲಕಸ್ಟೊದ ಸಂದರುನು 
ಉಂಡು ಮಲ್ತಿನ ವ್ಯಾಸೆರ್‌, ನರಮಾನಿನ್‌ ಕೈಬಾಯಿ ಕಟ್ಟ್‌ದ್‌ ಕುಲ್ಲುನ ಸ್ಥಿತಿಕ್‌ ಎತ್ತಾವೆರ್‌. ಈ ಸಂದರ್ದುಡು 
ಧರ್ಮೊಲಾ ಪರಿಹಾರ ಕೊರುಜಿ. ದ್ರೌಪದಿನ ಮಾನ ಪೋಪಿನ ಈ ಪೊರ್ತುಡು. ಕುಮಾರವ್ಯಾಸೆ ದ್ರೌಪದಿಡನೇ 
ಇಂಚ ಪಣ್ಣಾವೆ. “ಯೆನನ್‌ ಮಾರ್ಟ್‌ ಯೆನ ಕಂಡನಿಯೆರ್‌ ತಂಕ್ಷೆನ ಧರ್ಮಸ್ಥಿತಿನ್‌ ಒರ್ತೊಂಡೆರ್‌.” ಅಪಗಾಂಡ 
ಧರ್ಮೊದ ನಿಜಸುರ್ಬ ದಾದವು? ದುರ್ಯೋಧನ, ದುಶ್ಶಾಸನನಕ್ಷೆಗ್‌ ದ್ರೌಪದಿನ ಮಾನೊಗು ಕುಂದು ಕಣಪಿಲೆಕ 
ಆಯಿನನೇ ಇಸ್ಟೊದ ಅದೃಷ್ಟ ಅಂಚಾದೇ ದುರ್ಯೋಧನೆ, “ಇಂಬಳ್‌ ಯೆಂಕ್ಷೆನ ಪುಣ್ಯೊಡಾದೇ ಇನಿ 
ಯೆಂಕ್ಷೆಗ್‌ ತಿಕ್ಕಿಯೊಲು.” ಪಣೊ೦ದು ಆನಂದೊಡು ತೆಲಿಪುವೆ! ಆಂಡ ಪಾ೦ಡವೆರ್‌ ಐವೆರ್ಲಾ ಬೊಡೆದಿನ್‌ 
ಸೋತುದು ಕುಲ್ಲುದೆರ್‌. ಅಕಲ್ಲ ಕೈ ಕಟ್‌ದ್‌೦ಡ್‌. ಬೊಡೆದಿನ ಬಂಗೊಗು ಒದಗುಲೆಕಲಾ ಇಜ್ಜಿ. ತೂಪಿಲೆಕಲಾ 
ಇಜ್ಜಿ. ಭೀಷ್ಮೆರ್‌, ದ್ರೋಣೆರ್‌, ವಿದುರೆ -ಇ೦ಚದ ಹೆರಿಯೆರ್ಲಾ ನೀತಿ ಪಾತೆರ ಪಣ್ಣಿಲೆಕ ಇಜ್ಜೆರ್‌. ಅಕಲ್ಲ ಬಾಯಿ 
ಕಟ್‌ದ್‌೦ಡ್‌. ಕೌರವನ ಬೊಡೆದಿ ಭಾನುಮತಿ ಆವಡ್‌, ಗಾ೦ಧಾರಿ ಆವಡ್‌ ಬಾಯಿ ದೆಪ್ಪುಲೆಕ ಇಜ್ಜೆರ್‌. 


518 ತುಚುಭಾಷೆಡ್‌ ತುಮಾರವ್ಯಾಹ ಭಾರತೊ 


ದ್ರೌಪದಿನ ಅಪಮಾನೊದ ಪ್ರಯತ್ನೊಡು ಕುಟುಮೊದುಳಯಿದ ಪಗೆಮಚ್ಚರೊದ ಬಗೆ, ಅಧಿಕಾರೊದ 
ಮದಮತ್ತ್‌, ಉಳತ್ತುಳಯಿದ ಜಿದ್ದ್‌, ಚದಿ, ಹಟ, ಮಾತಲಾ ಮುರೆತೊಂದುಂಡು. ದೌಪದಿನ ಪ್ರಶ್ನೆಗ್‌ ಸಭೆಟ್‌ 
ಸಂದಾಯ ತಿಕ್ಕುಜಿ. ಆಲೆನ ಬಂಗೊಗು ಅಲ್ಪ ಸಾಯ ತಿಕ್ಕುಜಿ. ನರಮಾನಿಲೆನ ಸಮ್ಮಂದೊಡು ತಿಕ್ಕುನ 
ಸಾಯೊಗು ಅಯಿತನೇ ಮಿತಿ ಉಂಡು. ಇಂಚಿತ್ತಿನ ಕಾಲಕಸ್ಟೊಗು ಸಮ್ಮಂದೊದ ಮಿತಿ ಮೀರ್ಬಿನಲ್ಪಡ್ಬೇ ಸಾಯ 
ಒದಗೊಡು. ದುರಂತೊದ ತಳೊಟಿತ್ತಿನ ದ್ರೌಪದಿನ್‌ ಕಾತೊಂಬಿನಿ ಸಭೆಟಿತ್ತಿನ ಸಮ್ಮಂದದಕುಲತ್ತ್‌. ಆಲ್‌ 
ಬಗ್ಗಿಡ್‌ ನಟೊ೦ಡಿನಪಗ ಕಾತೊಂಡಿನಿ ದೈವೊನೇ! ವ್ಯಾಸೆರ್‌ ಈ ಮಾನಬಂಗೊದ ದುರಂತೊನು ಸಭಾ 
ಪರ್ವೊಡೇ ಕಣತ್‌ದಿನೆಕ್ಷಾ ಕಾರಣ ಉಂಡು. ನರಮಾನಿ ದಿಂಜ ತೆರಿದಿಪ್ಪುವೆ. ಆಂಡ ನರಮಾನಿಲೆನ ಕೂಟೊಗು 
ಒಂಜೇ ಅಭಿಪ್ರಾಯ ಉಪ್ಪುಜಿ. ಧರ್ಮ ಸೂಕುರ್ಮೊದ ಪಶ್ನೆಗ್‌ ಸಭೆಟ್‌ ಸಂದಾಯ ತಿಕ್ಕಂದ್‌. ಅಯಿಟ್ಲಾ 
ಅರಮನೆತ ಸಭೆಟ್‌ ದಾದಲಾ ನಡಪೆರೆಗ್‌ ಯಾವು! ಲೋಕೊದ ಎಡ್ಡೆಪುಗಾಪಿನನ? ಅತ್ತ್‌ ಕೇಡ್‌ಗಾಪಿನನ? 
ರಡ್ಡ್‌ಲಾ ನಡಪು. ಪಾಂಡವೆರ್‌ ಅರಮನೆಟ್‌ ಆಯಿನ ಅಪಮಾನ, ಸಂಕಡೊಲೆಗ್‌ ಪರಿಹಾರ ಪಡೆತೊಂಬಿನಿ 
ಕಾಡ್‌ಡಿಪ್ಪುನಗನೇ! ನರಮಾನಿಲ್‌ ನಾಡ್‌ಡ್‌ ಉಂಡು ಮಲ್ಲೊಂಬಿನಿ ಕಸ್ಬೊದ ಜಿಡ್ಕ್‌ಲೆನೇ. ಅವ್ವೆನ್‌ ಬುಡ್ದಾವೊಂಬಿನಿ 
ನಾಡ್‌ಡತ್ತ್‌ ಪ್ರಕೃತಿದ ಮಟ್ಟೆಲ್‌ಡ್‌! 


ಪಾಂಡವೆರ್‌ ಕಾಡ್‌ಗ್‌ ಪೋಯಿನೆಟ್‌ ದುರ್ಯೋಧನಗ್‌ ತನ ದಾಯಾದಿಲ್‌ ಕಡೆ ಆಪೆರೀಣ್ಷಿನನೇ ಕುಸಿ. 
ಆಂಡ ನರಮಾನಿ ಎಣ್ಣುನೊಂಜಿ, ಆಪಿನಿ ನನೊಂಜಿ! ನರಮಾನಿನ ಅಲಚನೆಗ್‌ ಮಿತಿ ಉಂಡೇ! ಪಾಂಡವೆರ್‌ 
ಕಾಡ್‌ಡ್‌ ತಂಕ್ಷೆಗ್‌ ಯೇರ್ನಲಾ ಸಾಯ ತಿಕ್ಕಂದ್‌೦ದ್‌ ಎಣ್ಣೊಂಡಿನಿ ಅಂದ್‌. ಆಂಡ ಆಯಿನಿ ಬೇತೆನೇ! 
ಕಾಡ್‌ಡ್‌ ಪಾಂಡವೆರೆನ ಸಗ್ಗಿ ಕಮ್ಮಿ ಆಯಿಜಿ. ಮಿಗಿಲೇ ಆಂಡ್‌. ಅಂಚ ಮಹಾಭಾರತ ಕತೆಟ್‌ ಒಂಜಿ 
ರಾಜಮನೆತನದಕ್ಷೆನ ಪಗೆಮಚ್ಚರೊದ ಕತೆ ಮನುಕುಲೊತ ಕತೆ ಆದೇ ಬುಳೇವೊ೦ದು ಪೋಪುಂಡು. ಯಕ್ಷ 
ಪ್ರಶ್ನೆಡ್ಲಾ ಉಂದು ತೆರೀದ್‌ ಬರ್ದುಂಡು. ನರಮಾನಿಗ್‌ ಅಕಲ್‌ ಮುಕ್ಕ. ಸರಿತಪ್ಪುದ ಗೇನ ಮುಕ್ಕ. ಅಕಲ್‌ 
ಇಜ್ಞಾಂಡ ಯೇತೇ ಬಲಾಡಿಗೆ ಆಂಡಲಾ ದಂಡೊಗೇ! ಮಹಾಭಾರತೊದ ಅರಣ್ಯ ಪರ್ವೊದ ಅಕೇರಿದ ಗಟನೆ 
ಯಕ್ಷಪಶ್ನೆ. ಪಾ೦ಡವೆರ್‌ ಬಲಾಡಿಗೆರಾ೦ಡಲಾ ಕುಡಕುಡ ತಪ್ಪು ಪಜ್ಜೆಲೆನೇ ದೀಪೆರ್‌. ಜೂಜುಡು ಸುರು ಆಯಿನ 
ಈ ತಪ್ಪು ಪಜ್ಜೆ ಕಡೆ ಆಪಿನಿ ಯಕ್ಷ ಪ್ರಶ್ನೆದಪಗನೆ! ಕಾಡ್‌ಡ್‌ ಧರ್ಮರಾಯಗ್‌ ಅಸರ್‌ ಅರತೊನುನ ತುರ್ತು. 
ನೀರ್‌ ಕಣವೆರೆಗ್‌೦ದ್‌ ನಾಲ್ವೆರ್‌ ಮೆಗ್ಯನಕ್ಷೆನ್‌ ಕಡಪುಡುವೆ. ಅಕುಲು ಯಕ್ಷನ್‌ ಗೆಣ್ಣಂದೆ, ಯಕ್ಷನ ಪ್ರಶ್ನೆಗ್‌ 
ಸಂದಾಯ ಕೊರಂದೆ, ನೀರ್‌ ಪೆರ್‌. ಕಿರೆತ ಬರಿಟೇ ಮಗ್‌ರ್ಟೆರ್‌. ಅಕ್ಷೆಡ ಸಗ್ತಿ ಉಂಡು. ಆಂಡ ಸಂಯಮ 
ಕಮ್ಮಿ ಅಮಸರ ದಿಂಜ. ಅಕೇರಿಗ್‌ ಧರ್ಮರಾಯೆನೇ ಪಿದಾಡುವೆ. ನೀರ್‌ ಪರಂದೆನೇ ಯಕ್ಷನ ಪ್ರಶ್ನೆಗ್‌ ಸರೀಟೆ 
ಸಂದಾಯ ಕೊರೆ. ಅಂಚ ಮಲ್ರಿನೆಟೇ ಮೆಗ್ಯನಕ್ಷೆನ್‌ ಒರೊನುವೆ. 

ಅರಣ್ಯ ಪರ್ವೊಡ್ದುಲಾ ಪೊರ್ಲುದ ಕತೆ ವಿರಾಟಪರ್ವೊದವು. ಉಂದು ಹಳ್ಳಿದಕ್ಷೆಗ್ಲಾ ಇಸ್ಟದವು. ಕುಮಾರವ್ಯಾಸ 
ಭಾರತೊಡು ಹಳ್ಳಿದಕುಲು ಸುರೂಟು ಕೇಣ್ಯೆರೆ ಬಯಕುನು ಉಂದುವೇ ಪರ್ವೊದ ಪದ್ಯೊಲೆನ್‌. ಕೌರವ 
ಕಡೆತಕುಲು ಗೋವುಲೆನ್‌ ಬಲಾತ್ಕಾರೊಡು ದೇರೊಂದು ಪೋನಗ ಅರ್ಜುನೆ ಪೊರುಂಬುದು ಬುಡುಗಡೆ 
ಮಲ್ತೊಂದು ಬರ್ಲಿನ ಈ ಸ್ವಾರೆಸದ ಕತೆನ್‌ ಹಳ್ಳಿದಕ್ಷೆಗ್‌ ಕೇಂಡಿನಾತ್‌ ಕುಸಿ. ಜನೊಕ್ಷೆಗ್‌ ಅರ್ಜುನಡ ಗೌರವ 
ಉಂಡಾತಿನ ನನೊಂಜಿ ಕಾರಣ ಪಂಡ, ಆಯೆ ವಿರಾಟರಾಜನ ಮಗಳ್‌ ಉತ್ತರೆನ್‌ ತನ ಶಿಷ್ಕೆಲೆಕನೇ 
ತೂವೊಂದು, ಆಳೆನ್‌ ತನ ಮಗೆ ಅಭಿಮನ್ಯು ಮದ್ಕೆ ಆವಡ್‌ಂದ್‌ ಪಣ್ಣಿನವು. ಆ ಮದ್ಕೆ ಆಪಿನಿಲಾ ಉಂದುವೇ 
ಪರ್ವೊಡು. ಆ ಮದ್ಮೆಲಾ ಮುಕ್ಕನೇ. ಅವು ಮಹಾಭಾರತೊಡಾಪಿನ ಅಕೇರಿದ ಮದಿಮೆ! ಅಭಿಮನ್ಯು ಬೊಕ್ಕ 
ಉತ್ತರೆಗ್‌ ಪುಟ್ಟುನ ಮಗೆನೇ ಪರೀಕ್ಷಿತ್‌. ಇಂಬ್ಯನ ಮಗೆನೇ ಜನಮೇಜಯೆ. 


ವಿರಾಟಪರ್ವೊಡು ನನೊಲ ರಡ್ಡ್‌ ಸ೦ಗತಿಲುಲ್ಲ. ಒಂಜಿ ಕೀಚಕನ್‌ ಕೆರ್ಟಿನವು. ನನೊಂಜಿ ಈ ಪರ್ವೊದ 
ಅಕೇರಿಡ್‌ ಪಾಂಡವೆರೆಗ್‌ ದೈವೊದ ಸಾಯ ಒದಗ್‌ದ್‌ ಬರ್ಲಿನವು. ಮುಲ್ಲನೇ ಪಾಂಡವೆರ್‌ ಯುದ್ದೊನು 

ಬಯಕಂದೆ ಶ್ರೀಕೃಷ್ಣನ್‌ ರಂದ್‌ದ್‌, ರಾಜಿ ಪಂಚೆತಿಗೆಗ್‌ ಹಸ್ತಿನಾವತಿಗ್‌ ಕಡಪುಡುವೆರ್‌. ಕೃಷ್ಣ ಪಾಂಡವೆರ್ನಡೆಗ್‌ 
ಬರ್ಬಿನೆಟ್‌ಲಾ ಒಂಜಿ ಪೊರ್ಲು ಉಂಡು. ಆದಿ ಪರ್ವೊಡು ಕೃಷ್ಣೆ ದ್ರೌಪದಿನ ಸ್ವಯಂ೦ವರೊಗು ಪೋದು ರಾಜೆರ್ನ 
ನಡುಟೇ ಕುಲ್ಲುದಿಪ್ಪುವೆ. ಧೃಷ್ಟದ್ಯುಮ್ನೆ ದ್ರೌಪದಿಗ್‌ ಆಯನ್‌ ಪರಯ ಮಲ್ಲುನಗ, “ಯದು ಭೂಪೋತ್ತಮೆ 
ಕೃಷ್ಣನ್‌ ತೂಲ. ಕೃಷ್ಣಗ್‌ ಸರಿಸಮ ಯೇರ್ಲ ಇಜ್ಜೆರ್‌. ರೂಪೊಡು ಪೊರ್ಲೆ. ಕೀರ್ತಿಡ್‌ ಮಲ್ಲೆ. ಮನಸ್‌ಗ್‌ 
ಮೆಚ್ಚಿಂಡ ಇಂಬ್ಯಗೇ ಪೂಮಾಲೆ ಪಾಡೊಲಿ” ಪಣ್ಣೆ ಆಂಡ ದ್ರೌಪದಿಗ್‌ ಕೃಷ್ಣಡ ಬಗ್ಗಿ ಬಾಮೊನೇ ಉರ್ಕುಂಡತ್ತಂದೆ 
ಬೇತೆ ದಾಲ ಅತ್ತ್‌ ಆ ಬಗ್ಗಿಡ್‌ಲ ಆಲೆಗ್‌ ಆಯೆ ಪರಯೆ ಆದೇ ತೋಜುವೆ. 


ಪಾ೦ಡವೆರ್‌ ಕಾಡ್‌ಡಿಪ್ಪುನಗ ದೂರ್ವಾಸೆರ್‌ ತನ ಶಿಷ್ಠೆರ್ನೊಟ್ಟುಗು ಅಕಲ್ಲ ಆಶ್ರಮೊಗು ಬಿನ್ನೆ ಆದ್‌ 
ಬತ್ತಿನಪಗ ದ್ರೌಪದಿ ತಂಕ್ಷೆನ ಕಸ್ಬೊಗಾಪಿನ ಪರಯೆ ಕೃಷ್ಣನ್‌ ನಿನೆತೊನುವೊಲು. ಕೃಷ್ಣೆ ಬರ್ಬೆನೆ.! ಅಪಗ ದ್ರೌಪದಿ 
ಬೊಕ್ಕ ಕೃಷ್ಣನ ನಡುತ ಪಾತೆರಕತೆತ ಸ್ಥಾರೆಸಲಾ ದಿ೦ಜನೇ. “ಯೆಂಕ್‌ ಬಡವುಡು ಬಂಜಿ ಮುರೆಡುಂಡು. 
ದಾದಾಂಡಲ ಕೊರ್ಲತ್ತ”. ಕೃಷ್ಣೆ ಇಂಚ ಕೇಣ್ಣಗ ದ್ರೌಪದಿಗ್‌ ದಾದ ಮಲ್ಲೊಡುಂದು ತೆರಿಯುಜಿ. ತಾನ್‌ ಉಂಡಿನೆಡ್ಜ್‌ 
ಬೊಕ್ಕ ಅಕ್ಷಯಬಾಜನೊಡು ದಾಲ ದೆಪ್ಪೆರೆ ಬರ್ಬುಜಿ. ಕ೦ಗಾಲ್‌ಸ್ಥಿತಿಟೇ ಆಲ್‌ ಬಾಜನೊಡು ಒರಿದಿನ ಪನೀತ್‌ 
ಪಾಕೊನೇ ಕಣತ್ತ್‌ ಕೊರ್ಲೊಲು. ಅವ್ವೆನೇ ತಿಂದ್‌ದ್‌ ಕೃಷ್ಣೆ ಆರಿಗೆ ದೆಪ್ಪುವೆ. ಆತೆಟೇ ಸುದೆಕ್‌ ಮೀಯೆರೆ 
ಪೋತಿನ ದೂರ್ವಾಸೆರೆಗ್‌, ಆರೆನ ಕೂಟದಕ್ಷೆಗ್‌ ಬಂಜಿ ದಿಂಜಿಲೆಕಾದ್‌ ಅಕುಲ್ಲಾ ಆರಿಗೆ ದೆಪ್ಪುವೆರ್‌! ಆಡೆಗ್‌ 
ಮುನಿನ ಕೋಪ ತಗ್ಗ್‌ಂಡ್‌. ಪಾ೦ಡವೆರೆಗ್‌ ಸುಕ ಆಂಡ್‌. ದ್ರೌಪದಿ ತನ ಕಸ್ಟೊಗಾನಗ ನಿನೆತೊನುನು ಕೃಷ್ಣನೇ. 
ಆಪೊತ್ತುಗಾಪಿನ ಬಂದು ಆಯೆನೇ ಪಣ್ಣಿನ ನಂಬಿಕೆ. ಆಯೆ ಬತ್ತ್‌ದ್‌ ಸಾಯ ಮಲ್ಪುನುಲಾ ಆಲ್‌ ತನ ತಂಗಡಿ 
ಪಣ್ಣಿನ ಬಾಮೊಡೇ. ಪಾ೦ಡವೆರ್‌ ಆಲೆನ೦ಚ ಕೃಷ್ಣನ್‌ ತಂಕ್ಷೆನ ಕಸ್ಟೊಗು ಲೆತ್ತೊನುಜೆರ್‌. ವಿರಾಟಪರ್ವೊಡ್ಬು 
ಬೊಕ್ಕನೇ ಅಕಲ್ಲ ನಂಬಿಕೆ ಗಟ್ಟಿ ಆವೊ೦ದು ಪೋಷಿನಿ. 


ವಿರಾಟಪರ್ವೊಡು ಪಾಂಡವೆರೆನ ಅಜ್ಞಾತವಾಸ ಮುಗಿನೆಡ್ಸ್‌ ಬೊಕ್ಕ ಕೃಷ್ಣೆ ಅಕ್ಷೆನಡೆಗ್‌ ಬರ್ಬಿನೆಟೇ ಒಂಜಿ 
ಹೊಸ ಬಗೆ ಉಂಡು. ಧರ್ಮರಾಯೆ ಅಭಿಮನ್ಯು ಬೊಕ್ಕ ಉತ್ತರೆನ ಮದ್ಮೆದ ಸ೦ಗತಿನ್‌ ತೆರ್ಬಾವುನ ಓಲೆ 
ಬರೆದ್‌ ದ್ವಾರಕೆಗ್‌ ಕಡಪುಡ್ವೆ ಅಯಿಟ್‌ ಈ ಮದ್ಮೆದ ನಿಮನೊಡು ನಿನ ಶ್ರೀಪಾದೊನು ಯೆಂಕ್ಷೆಗ್‌ ತೋಜಾ 
ವೊಡುಂದುಲಾ ಬರೆಪೆ. ಅಂಚ ಉದ್ಯೋಗ ಪರ್ವೊಡು ಪಾಂಡವೆರ್ಲಾ ತಂಕ್ಷೆನ ಸಗ್ನಿಡ್ಜ್‌ ಎಚ್ಚ ಕೃಷ್ಣನ ಸಗ್ಮಿಡ್‌ 
ನಂಬಿಕೆ ದೀವೊನುವೆರ್‌. ಕೃಷ್ಣಡ್ಜ್‌ ಮಿಗಿಲಾಯಿನಕುಲು ಇಚ್ಛೆರಿನಿನೆನ್ಲಾ ತೆರಿಯೊನುವೆರ್‌. ನರಮಾನಿನ ಸಗ್ಗಿಗ್‌ 
ಮಿತಿ ಉಂಡೇ. ಆಯಗ್‌ ದೈವೊದ ಸಾಯ ಬೋಡಾಪುಂಡೇ. ಆದಿಪರ್ವ, ಸಭಾಪರ್ವ, ಅರಣ್ಯಪರ್ವ 
ಉಂದೆಟ್‌ ಮಾತ ಕೌರವ ಪಾಂಡವೆರ್‌ ಒರಿಯಡ್ಡೊರಿ ಮಿತ್ತಿಣ್ಣಿಲೆಕ ನಡತೊನುವೆರ್‌. ಕೌರವೆ ಬೊಕ್ಕೊಲಾ 
ನರಮಾನಿನ ಸಗ್ತಿನೇ ನಂಬೊಂದು ಕುರುಕ್ಷೇತ್ರೊಗು ಜಪ್ಪುವೆ. ಆಂಡ ಪಾ೦ಡವೆರ್‌ ದೈವೊನು ನಂಬೊಂದು, 
ಸುಗಿತೊಂದು, ಪುಡಾಡೊಂದೇ ಯುದ್ಧೊಗು ದುಂಬಾಪೆರ್‌. ಉದ್ಯೋಗ ಪರ್ವೊಡ್ಬು ಬೊಕ್ಕ ಕೌರವ ಪಾಂಡವೆರ್‌ 
ಯೇರ್ಲಾ ಮುಕ್ಕ ಆಪುಜೆರ್‌. ಕೃಷ್ಣೆನೇ ಮುಕ್ಕ. 

ಉದ್ಯೋಗಪರ್ವೊಡು ದಿಂಜ ಗಟನೆಲ್‌ ನಡಪುವ. ಕೃಷ್ಣೆ ವಿದುರಡಪ್ಪ ತೋಜಾವುನ ಮಾನವೀಯ 
ನಿಲೆತ ಬಾಮೊಲು, ದುರ್ಯೋಧನಗ್‌ ಅಪಮಾನ ಆಫಿನಿ, ಪಾ೦ಡವೆರೆಗಾದ್‌ ಸಂಧಿ ಪಾತೆರ ಪಣ್ಣಿನಿ, ಸಭೆಟ್‌ 
ಕೃಷ್ಣೆ ವಿಶ್ವರೂಪ ತೋಜಿಪಾವುನು. ಸರೀಟೆ ತೂಂಡ ಕೃಷ್ಣಗ್ಗಾ ಸಂಧಿ ಬೊಡ್ಜಾತ್‌೦ಡ್‌. ಪಾಂಡವೆರ್‌ ಸಂಧಿ 
ಬಯಕಿಯೆದ್ದಲಾ ದ್ರೌಪದಿ ಯುದ್ಧೊನೇ ಬಯಕ್‌ದೊಲು. ತಾನ್‌ ಅನ್ನೇಸ್‌ದಿನ ಅಪಮಾನೊದ ತೂ ಆಳೆನ 
ಉಡಲ್ಟ್‌ ಅರ್ಲೊಂದೇ ಉಂಡು. ಅಂಚ ಕೃಷ್ಣೆ ದ್ರೌಪದಿಡ, “ಕಾಳಗೊನೇ ನಿಚ್ಚಯ ಮಲ್ತ್‌ ಬರ್ದೆ” ಇಂಚ 
ಪಂಡ್‌ದೇ ಬಯ್ತೆ. ಇಂಚ ತೂನಗ ಒರಿ ಸಾಮಾನ್ಯ ನರಮಾನಿಡ್ಜ್‌ ವಿಶ್ವರೂಪೊದ ಮಟ್ಟೊಗ್ಗಾ ಬುಳೇದ್‌ 
ಮುಟ್ಟುನ ಕೃಷ್ಣನೇ ಉದ್ಯೋಗ ಪರ್ವೊದ ನಾಯಕೆ. ಸುರೂಟು ಸಾಮಾನ್ಯ ಆದ್‌ ವಿರಾಟನ ಗುಡ್ಡಿಲ್ಲ್‌ಗ್‌ ಬರ್ದೆ. 
ಹಸ್ಕಿನಾವತಿತ ಪಿದಯಿಡ್‌, ಸುದೆ ಬರಿಟ್‌ ಉಪ್ಪುನ ವಿದುರನಿಲ್ಲಗ್‌ ಕೃಷ್ಣೆ ಬರ್ರಿನೆಟ್‌ ಸ್ನೇಹೊದ ಎಚ್ಚಲೈೆನೇ 

“ಮಹಾಭಾರತ' ಪಣೊಂದುಂಡು. ಅರಮನೆತ ತಮ್ಮನೊನು ಬುಡ್ತು ವಿದುರನಡೆಗ್‌ ಬರ್ಬಿನೆಕ್‌ ರಡ್ಡ್‌ ಕಾರಣೊಲುಲ್ಲ. 
ಒ೦ಜಿ ಪಾ೦ಡವೆರೆನ ರಾಯಭಾರಿಯಾದ್‌ ಬತ್ತಿನೆಡ್ಡಾವರ ಕೌರವನಿಲ್ಲಗ್‌ ಬಿನ್ನೆಯಾದ್‌ ಪೋಷಿಲೆಕ ಇಜ್ಜಿ. 
ರಡ್ಡನೆದವು, ದೇವೆರೇ ಆದಿಪ್ಪುನ ಕೃಷ್ಣಗ್‌ ಭಕ್ತೆರ್ನ ಜತೆಟಿಪ್ಪುನನೇ ಇಸ್ಟ. ಅಂಚ ತನ ಇಲ್ಲಗ್‌ ಬತ್ತಿನ ಕೃಷ್ಣನ್‌ 
ತೂದು ವಿದುರೆ ಭಕ್ತಿದ ಒಸಯೊಡು ನಲಿಪುವೆ! ಆ ಒಸಯೊಡೇ, ಸ೦ತೋಸು ಉರ್ಭುನೆಟೇ ಆಯೆ ತನ 
ಗುಡ್ಡಿಲ್ಲೆದ ಮಾಡ್‌ನ್‌ ಒಯ್ತ್‌ ಒಯ್ತ್‌ ಪಾಡುವೆ. ವಿದುರನ ಈ ಆನಂದೊದ ಎಚ್ಚಿನ್‌ ತೂದು, ಕೃಷ್ಣೆ, “ಯಾನ್‌ 
ಬಡವುಡು ಬತ್‌ದೆ. ಈ ಇಂಚ ನಲ್ಲೊಂದುಲ್ಲ. ತೂನಗ ಯೆಂಕೇ ನಾಚಿಕೆ ಆವೊಡು. ಉಳಯಿ ಬಲ್ಲ.” ಪಣ್ರೆ. 
ದೂರ್ವಾಸ ಪ್ರಸಂಗೊಡು ದ್ರೌಪದಿಗ್‌ ತನ ಬಡವುನು ನೆಂಪು ಮಲಿಲೆಕ ವಿದುರಗ್ಲಾ ನೆಂಪು ಮಲ್ಪುವೆ. ವಿದುರೆ 
ಒಂಜಿ ಬಟ್ಟಲ್‌ ಪೇರ್‌ ಕಣತ್‌ ಕೊರೆ. ಕೃಷ್ಣೆ ಕುಸಿಟೆ ಪರ್ಚೆ, ಆತೇ ಅತ್ತ್‌. ತಂಕ್ಷೆನ ನಡುತ ಸೊರ್ದಯೊದ 
ಸುದೆನೇ ಪರಪಾವುಲೆಕ ಪೇರ್ಬ ಬೊಳ್ಳೊನೇ ಪರಪಾವೆ. ಇಂಚಿತ್ತಿನ ಪವಾಡೊನು ಮನದಾನಿಲಾ ಕೌರವನ 
ಸಭೆಟ್‌ ತೋಜಿಪಾವೆ. ಕೌರವಗ್‌ ಒರ ಸಾಮಾನ್ಯಲೆಕ, ನನೊರ ಬಾರೀ ಮಿತ್ತ ಮಟ್ಟೊದಾಯಲೆಕ ತೋಜಿಬರೆ. 
ಕೃಷ್ಣೆ ಆಸ್ಥಾನೊಗು ಬನ್ನಗ ಭೀಷ್ಮೆ ದ್ರೋಣೆರ್ನಂಚಿನಕುಲೇ ಗೌರವೊಡು ಲಕ್ಕ್‌ದುಂತುವೆರ್‌. ದುರ್ಯೋಧನೆ 
ಒರಿ ಮಾತ್ರ ತೂದುಲಾ ತೂವಂದಿಲೆಕ ತನ ಪೀಠೊಡು ಗತ್ತ್‌ಡೇ ಕುಲ್ಲುದುಪುವೆ. ಕೃಷ್ಣೆ ತನ ಕಾರ್‌ದ ಬಿರೆಲ್ಸ್‌ 
ಬೂಮಿನೇ ಒತ್ತಿನೆಟ್‌ ಪೀಠೊದ ಕೀಲ್‌ ಕದೆಲ್ಟ್‌ ಆಯೆನೇ ಪುರೆಲ್ಟ್‌ ಕೃಷ್ಣನ ಪಾದೊದಲ್ಲನೇ ಬತ್ತ್‌ ಬೂರೊನುವೆ! 


ಕೃಷ್ಣೆ ಸಭೆಟ್‌ ರಾಯಭಾರಿಲೆಕನೇ ನಡತೊನುವೆ. ರಾಜಕಾರಣೊದ ತನ ಜವಾಬ್ದಾರಿನ್‌ ಪಂಡೊನುವೆ. 
ಸಾಮ, ದಾನ, ಭೇದ, ದಂಡೊದ ಬಗೆನ್‌ ಪಂಡ್‌ದ್‌, “ಸಾಮನೀತಿಯೇ ಸರಿಯಾಯಿನ ರಾಜನೀತಿ. ಉಂದು 
ರಾಜ್ಯೊದ ಶಾಂತಿಗ್‌, ಸುಕೊಕು ಆಪಿನಂಚಿನವು. ಜನೊಕ್ಸೆನ್‌ ಪೊರ್ಲುಡು ಪಾಲನೆ ಮಲ್ಪುನಕ್ಷೆನ ಮಂತ್ರೊನೇ ಈ 
ಸಾಮನೀತಿ. ರಾಜೆರ್ನ ಕೀರ್ತಿಗ್‌, ಐಬೋಗೊಗು ಉಂದುವೇ ಬೋಡಾಪಿನಿ. ಸಾಮನೀತಿ ತತ್ತ್‌ದ್‌ ಪೋಂಡ 
ಪಗೆ ಗಮೆಲು೦ಡು. ಯುದ್ಧೊಗು ಕಾರಣ ಆಪುಂಡು. ದಂಡನೀತಿ ಯೇಪೊಗ್ಗಾ, ಯೇರೆಗ್ಲಾ ಎಡ್ಡೆ ಅತ್ತ್‌. ಅವು 
ದುಕ್ಕ ದುರಿತೊಲೆಗ್‌ ಮೂಲ” ಇಂಚ ಮಾತ ಬುದ್ಧಿ ಪಾತೆರ ಪಣ್ಟೆ, ಆಂಡ ಉಳತ್ತುಳಯಿಡ್‌ ಬಯಕೊಂದಿತ್ತಿನಿ 
ಯುದ್ಧೊನೇ। ದುರ್ಯೋಧನೆ ಒರ ಪ್ರತಿಜ್ಞೆದಂಚದ ಪಾತೆರೊನಾ ಪಣ್ಣೆ- “ಯಾನ್‌ ರಾಜ್ಕೊದ ಆಸೆಗಾದ್‌ 
ಬದ್ಕೊಂದಿಜ್ಜಿ ಯುದ್ಧೊನು ಬಯಕುನ್ಸಾ ಕೃಷ್ಣನ್‌ ನೋಚಾವೆರೆಗಾದೇ. ಯೆಂಕ್‌ ಸಾಮನೀತಿ ಬೊಡ್ಡಿ ದಂಡನೀತಿಯೇ 
ಇಸ್ಟ” 

ಉದ್ಯೋಗ ಪರ್ವೊದ ನನೊಂಜಿ ಕತೆ ಅವು ಕರ್ಣಗ್‌ ಸಮ್ಮಂದ ಆಯಿನವು. ಕರ್ಣನ ಪುಟ್ಟು ಬಲಕೆ, 
ಬದ್ವ್‌ದ ಸಂಗತಿಲ್‌, ಆಯನ ಮನಸ್‌ದ ಗಟ್ಟಿತನ ಮಾತಲಾ ಮುಲ್ಪ ತೆರಿಯುಂಡು. ರಾಜಿ ಪಂಚೆತಿಗೆಗ್‌ 
ಪೋಯಿನ ಕೃಷ್ಣೆ ಯುದ್ದೊನೇ ನಿಚ್ಚಯ ಮಲ್ಲೊಂದು ಪಿರಪಿದಡುವೆ. ಪಿದಾಡ್ನಗ ತನ ರಥೊತ ದುನ್ನೊನು 
ಸರಿ ಮಲ್ಲೊನ್ನೆರೆಗಾದ್‌ ಒಂತೆ ದೂರ ಕರ್ಣನ್‌ ರಥೊಟು ಕುಲ್ಲಾವೊಂಬೆ. ಅಪಗನೇ ಕರ್ಣಗ್‌ ಈತ್ನೇಟ 
ತೆರಿಯಂದಿನ ಆಯೆ ಜನ್ಮಿದಿನ ಕತೆನ್‌ ಪಣ್ಣೆ. ಆಯೆ ತನ ಬಂದುನ್ನಿಲೆಕ ದಿಂಜ ಸಲಿಗೆ ತೋಜಾವೆ. ಪಾಂಡವೆರ್ನ 
ಪಕ್ಷೊಗು ಬರೈರೆ ಒತ್ತಾಯ ಮಲ್ಪುವೆ. ಈ ಪ್ರಸಂಗೊಲಾ ಜಿಡ್ಕ್‌ದನೆ! ಕರ್ಣಗ್‌ ಅಂಚಿಲಾ ಅತ್ತ್‌. ಇಂಚಿಲಾ ಅತ್ತ್‌ 
ಆಯೆ ದುರ್ಯೋಧನೆ ತನಡ ಎಂಚ ನಡತೊಂದಿತ್ತೆ ಅವ್ವನೇ ಪಣೊಂಬೆ. ಪಂಪನ ಕರ್ಣೆ ದುರ್ಯೋಧನನ 
ಬೊಡೆದಿ ಭಾನುಮತಿನೊಟ್ಟುಗು ತಾನ್‌ ಪಗಡೆ ಗೊಬ್ಬೊಂದಿತ್ತಿನ ಸಲಿಗೆನ್‌ ಪಣೊಂಡೆಡ, ಕುಮಾರವ್ಯಾಸನ 
ಕರ್ಣೆ ದುರ್ಯೋಧನನ ಮೋಕೆ, ಅಭಿಮಾನ, ತಾನ್‌ ತೀರಾವೊಡಾಯಿನ ರುಣ ಉಂದೆನ್‌ ಮಾತ ಪಂಡ್‌ದ್‌. 
ತಾನ್‌ ಪಾಂಡವ ಪಕ್ಷ ಸೇರೊನ್ನೆರೆ ಸಾದ್ಯೊನೇ ಇಜ್ಜಿಂದ್‌ ತನ ನಿಚ್ಚಯೊನು ಕಡಾಕಂಡಿತ ಪಣ್ಣೆ. ಆಯೆ ಕೊರ್ಬಿನ 
ಕಾರಣೊಲು ಮಾತ ರಾಜಕೀಯೊಗು ಸಮ್ಮಂದವಾಯಿನನೇ. 


ದುರ್ಯೋಧನೆಲಾ ಅರ್ಜುನೆಲಾ ಕೃಷ್ಣನ ಸಾಯ ಕೇಣ್ಕೆರೆ ಬರ್ಲಿನ ಸಂಗತಿಡ್ಲಾ ಸ್ಥಾರೆಸ ಉಂಡು. ಅರ್ಜುನೆ 
ಜೆತ್ತ್‌ದಿತ್ತಿನ ಕೃಷ್ಣನ ಪಾದೊದ ಮುದೆಲ್ಟ್‌ ಕಾತ್‌ ಕುಲ್ಲುವೆ. ದುರ್ಯೋಧನೆ ತರೆತ ಕೋಡಿಡೇ ಕುಲ್ಲುವೆ. ನಿದೆರ್ಸ್‌ 

ಲಕ್ಕ್‌ದ್‌ ಕುಲ್ಲಿನ ಕೃಷ್ಣೆ ಸುರುಟು ಅರ್ಜುನಡನೇ ಪಾತೆರ್ದಾವೆ. ಅರ್ಜುನೆ ಬಯಕಿನಂಚೆನೇ ಆಯನ ರಥೊತ 
ಸಾರಥಿ ಆವೆರೆಗ್‌ ಒಪ್ಪುವೆ. ಇಂಚ ಒಪ್ಪುನೆಟ್ಲಾ ಒಂಜಿ ಸಂಗತಿನ್‌ ಗ್ರಯಿಪೊಲಿ. ಯುದ್ಧೊದ ಒಸಯೊಡು 
ಪಗೆನಕಲ್ನ ನಡುಟೇ ಪಗೆ ಉಪ್ಲೊಡುಂದಿಜ್ಜಿ. ಮಿತ್ರೆರ್‌, ಬಂದುಲೆನ ನಡುಟ್ಲಾ ಪಗೆತ ಪುಗೆ ಉಂಡಾವು. 
ಅಕುಲ್ಲಾ ಎದ್ರ್‌ಬದ್ರ್‌ ಆದ್‌ ಪಗೆಪತ್ಯೆರೆ ಯಾವು. ಕುರುಕ್ಷೇತ್ರೊಡು ಅಂಚೆನೇ ಆಂಡ್‌ಲ! ಧರ್ಮರಾಯಗ್ದಾ 
ಅರ್ಜುನಗ್ಲಾ ನಡುಟು ತಪ್ಪು ಬಾಮೊಡು ಲಡಾಯಿ ಸುರು ಆಪುಂಡು. ಅವೆನ್‌ ಕಡೆಮಲ್‌ದ್‌ ಹದೊಕು 
ಕಣತಿನಿ ಕೃಷ್ಣನೇ. ಇಂಚ ಕೃಷ್ಣೆ ಯುದ್ದರಂಗೊಡು, ಒಟ್ಟುಡೇ ಇತ್ತಿನೆಟ್‌ ಪಾಂಡವೆರೆನ ಯೇತೇತೋ ಕಸ್ಟೊದ 
ಮುಗಲ್‌ ರಟ್ಟ್‌ದ್‌ ಪೋತುಂಡು. 


ಮಹಾಭಾರತೊದ ಒಟ್ಟು ಕತೆತ ನಡೆಟ್‌ ವಿರಾಟಪರ್ವ ಬೊಕ್ಕ ಉದ್ಯೋಗಪರ್ವ ಬಾರೀ ಮುಕ್ಕ. 
ಅಂಚೆನೇ ಸ್ವಾರೆಸೊಡ್ಲಾ ಮುಕ್ಕೊನೇ. ದುಂಬುದ ಬಾಗೊಡು ಯುದ್ಧೊದನೇ ನಡೆ. ಐನ್‌ ಪರ್ವೊಲೆಡ್ಲಾ ಸೂತ್ರ 
ಪತೊಂದು ಗೊಬ್ಬುನು, ಮೆರೆವುನು ಕೃಷ್ಣನೇ. ಆಯನ ನಿಚ್ಚಯೊದಂಚೆನೇ ಮಾತಲಾ ನಡಪುನು. ಅಯಿತ 
ಅರ್ಥ ದೈವೊದ ಇಚ್ಛೆಡೇ ಲೋಕ ನಡಪುನು. ಮಹಾಭಾರತ ಯುದ್ಧೊಡು ದಿಂಜ ಗಟನೆಲ್‌ ನಡಪುವ. 
ಅಭಿಮನ್ಮುನ ಸಾವು, ಕರ್ಣನ ಸಾವು. ತೂಂಡ ಯುದ್ದೊಡು ಎಲ್ಕ ಪಿರಯದಕುಲ್ಲಾ, ಮಾಮಲ್ಲ ಬಿಂಕಬೀರೊದಕುಲ್ಲಾ 
ಬಲಿ ಆಪೆರಿಣ್ಣಿನೆಕ್‌ ಸಾಕ್ಷಿ ತಿಕ್ಕುಂಡು. ಯುದ್ಧ ಪಂಡ ಕೇಡ್‌ಗ್‌, ದುಕ್ಕೊಗು ಲೆಪ್ಪು ಪಣ್ತಿನವುಲಾ ನಿಜೊನೇ. 
ಯುದ್ಧೊಡು ಆವೆರಾವಂದಿನವುಲಾ ನಡಪುಂಡು. ಕೌರವಗ್‌ ಸಲ್ಮಿತ ಆವೊಡುಂದು ಅಶ್ವತ್ಥಾಮೆ ಇರ್ಸ್‌ಡೇ 
ಪಾಂಡವೆರ್ನ ಪಾಳೆಯ ಪೊಗ್ಗುದು, ಪಾಂಡವೆರ್‌೦ದ್‌, ಪಾಂಡವೆರೆನ ಜೋಕ್ಲೆನ ತರೆಕಡ್ಡ್‌ ಕಣಪೆ. 
ದ್ರೋಣಾಚಾರ್ಯೆರೆನ ಮಗೆನೇ ಈ ಕಡು ಪಾಪೊದ ಕಜ್ಜ ನಡಪಾವೆ ಪಂಡ ಅಚ್ಚಿರನೆ! ಮನಸ್‌ದ ಪಗೆನೇ 
ಕತ್ತಲೆಡ್‌ ಆಯನ ಕಣ್ಣ್‌ಕಟ್ಟಾಂಡ್‌. ಯುದ್ಧೊನೇ ಅಂಚ! ಎಂಚಿತ್ತಿನ ಪಾಪೊದ ಗಾಂತ್ರೊಡ್ಲಾ ಕಂತಾವುಂಡು. 


ಅಯಿಡ್ಜ್‌ ದು೦ಬುದ ಗಟನೆಲಾ ಮನ ಮುಟ್ಟುನನೇ. ಜೋಕ್ಷೆನ ತರೆಕಡ್ತಿನ ಅಶ್ವತ್ಥಾಮನ ತರೆಕಡ್ಡೆರೆಗ್‌ 
ಅರ್ಜುನೆ ದುಂಬಾನಗ ದೌಪದಿಯೇ ತಡೆಪುವೊಲು. ಜೋಕ್ಷೆನ್‌ ಕಳೆವೊ೦ದು ಯೆನ ಬಂಜಿ ಉರಿಲೆಕನೇ 
ಅಸ್ಪತ್ಥಾಮನ್‌ ಕಳೆವೊ೦ಂದು ಆಯನ ಅಪ್ರೆ ಕೃಪೆನ ಬ೦ಜಿ ಉರಿಯುನು ಬೊಡ್ಡಿಂದ್‌ ಪಣ್ಣೊಲು. ಆಂಡ 
ಉಂದುವೇ ದ್ರೌಪದಿ ತನ ಮಾನೊದ ಮದೆ ದೆಪ್ಪೆರೆ ಪ್ರಯತ್ನ ಮಲ್‌ದಿನ ದುರ್ಯೋಧನೆ ಬೊಕ್ಕ ದುಶ್ಶಾಸನನಕ್ಷೆನ್‌ 
ಭೀಮಡ ಕೆರ್ಟಾದ್‌, ಆ ಹಿಂಸೆನ್‌ ಸಲ್ಮಿತೊಡು ತೂಪೊಲು. ಯುದ್ಧ ಮುಗಿನಪಗ “ಲೋಕೊಡು ಮಾತ 
ಪೊಂಜೊಲೆನ ದುಕ್ಕೊಲು ಒಂಜೇ” ಪಣ್ಣೊಲು. ಯುದ್ಧೊದ ಪರ್ನಾಮೊಡು ದ್ರೌಪದಿನ ಮನಸ್‌ಲಾ ಬದಲಾತ್‌ಂಡ್‌. 
ಆಲ್‌ಲ ಯುದ್ಧೊಡು ಪಾಠ ಕಲ್ಪ್‌ದೊಲು. ಅಂಚ ತೂಂಡ ಇಡೀ ಮಹಾಭಾರತೊನೇ ಮನುಕುಲೊಕು ಒಂಜಿ 
ಪಾಠ. ಲೋಕೊದ ಬದ್‌ಡಿತ್ತಿನವು ಮಾತ ಮಹಾಭಾರತೊಡು ಉಂಡುಣ್ಬಿನವು ನಿಜೊನೆ. ಮಹಾಭಾರತೊಡು 
ನಡಪುನ ದುರಂತ ಗಟನೆಲ್ಲಾ ಲೋಕದಕಲ್ನ ಬದ್‌ಡ್‌ ನಡಪುನಂಚಿನನೇ. ಅವು ಪಣೊಂದುಪುನುಲಾ 
ಬದ್ಯ್‌ಗಾಪಿನನೇ. ಅಂಚ ಆ ಕತೆ ಭಾರತೊಡು ಬೇತೆಬೇತೆ ಒರುಟು ತೋಜಿಬರ್ಬುಂಡು. 


ಇಂಚಿತ್ತಿನ ಮಾಮಲ್ಲ ಕತೆನ್‌ ತುಳುಬಾಸೆಡ್‌ ಬರೆಪಿನ ಪ್ರಯತ್ನ ಮಲ್ತ್‌ದಿನ ಮಾನ್ಯೆರಾಯಿನ ದೇವೇಂದ್ರ 
ಪೆಜತ್ತಾಯೆರೆಗ್‌ ಅಂಚೆನೇ ಈ ಮಾಮಲ್ಲ ಕೃತಿನ್‌ ಓದುನಕ್ಷೆಗ್‌ ಎಡ್ಡೆಪುನು ಬಯಕೊಂದು ಮಾತೆರೆಗ್ಗಾ ಸೊಲ್ಮೆ 

ಸಂದಾವೆ. 
ಮೂಲ : ಡಾ. ಕೃಷ್ಣಮೂರ್ತಿ ಹನೂರು 


ಮೈಸೂರು 


ತುಳು ತರ್ಜುಮೆ : ಎಮ್‌. ಜಾನಕಿ ಬ್ರಹ್ಮಾವರ. 


ಫ್ರೀ ನನ್‌. ದೇನೇಂದ ನೆಚರ್ಸಾಯೆರ್‌ ಅವಿಛಣರ ದಲ್ಲಿಆ ರನ್ಪಡ ಚಿಟ್ಟೆ ರಾರ್ಡಳ 
ವಯು ಮಿಜಾರ್‌ ದ್ರಾಮೊದ ನೂಮಾನರ ಮೂ ಮು ಎಎ 
ಮನೆತಮೊಣ್ಣು ೪81ನ್‌ ಜವಮೊ. ಕಿನ್ಬಿರಂಬಆ ಮಪ ತನಿಟುವಾಡ್‌ದ 
ಖಂಬಾಪಮುದ್ರೊಡು ಶಾಖೆ. ಉಡುಗಿದ ಎಂ. ಜಿ. ಎಂ. ಕಾಬೇಣಡ್‌ ಉಂಟರ್‌ 
ಶೀಡಿಂಯೆಟ್‌ ಜೆಲ್ಸ್‌ದ್‌ 194ರಿಡ್ಸ್‌ 55 ಮುಟ್ಟ ಉುಡುದಿದ ಫೀಕೃಷ್ಣಮಹೊಟ್ಟು 
ಅಿಚಅರಾಧಿ ಲಾರಿಯ ದ್‌ ನೇನೆ ನಂಲಾದೆದ್‌. ದೊಲ್ಡ ದಾಮ ಹುಜಾಯತ್‌ 
ಐಧ್ಯದ್ಧೆ ರಾಯೆರ್‌; ನಚಮರ್‌ಡ್‌ ಸೈನ್ಲೂರ್‌ ನುರುಮಟ್ಟೆರ್‌, ಮೂ 
ಬಧನೃದ್ದಿಕಾರ್ಯೋ ಟೆನ್‌ ಮಟ್ಟೆರ್‌. 1905-59ಡು ಉಡುಗಿ ಶಾಬರ್‌ ಯಿ 
ಮಂಡಲದ ಫದಪೈೆರಾಯೆರ್‌. 1966 ನಿಂಡಿಕೇಣ್‌ ಬ್ಳಾಂಕ್‌ಡ್‌ ಕೆಐಸೊದು 
ನೇನಿಂನಿರ್‌. ೧4 ವರ್ಷ ಬಾಂಕ್‌ಡ್‌ ಬೇಡ್‌ಟೇರೆ ಮತನ ಬೇನೆಲೇರ್‌ ಬ್ರಾ, ಪ್‌ ಲೆಡ್‌ ಮೆನೆಜರಾದ್‌ 
ಉಂಡ್‌ ಘಿವೃತ್ತೆರಾಯೆರ್‌. ಬ್ಯಾಂಲ್‌ರ್‌ ಪಂಬಂಧಪಟ್ಟವ ಅಮೇರ ಔಜಾರ ನಂದಿರಷೊಟೆಡ್‌ ನಾಬ್‌ನಡೆತೆಲ್‌, 
1979ಡ್‌ ಜಮೇರಿರದ ದಿವ್ಸ್‌ಟವ್‌ಡ್‌ ವಡತ್ತಿವ "ಧರ್ಮ ಬೊಡ್ಡ ಶಾಂತಿ' ನಿಣಾರೊದ ಪಮೇಕನೊಡು ಭಾರತೊದ 
ಪತಠಿನಿಧಿಯಾದ್‌ ಸಾಬಖ್‌ಸಡೆತ್ಲೆರ್‌. 1೪87ಡ್‌ ಸಂಯಮ ಛೇಣ ಕೊರುದು ಮುಖ ಪಟ ಕನ್ನಡ ಸಂಘೊದ 
ಕಾರ್ಯ ರಮೊಟ್ಟು ಯು ಎ ಎನ ಛಾನಮೊ ಮಾ ದನ ಎನ ಎಂಕ ಮಮ ಸ ನರನಾದ್‌ ಎಂಬಂತ ಬೊಕ 
ಯವವ ದಿವ ಪುವಾನ ಮಟ್ಗೆರ್‌, ಬೇಡೆ ಬೇನೆ ಮಮ ಫಾಂನ್ಸೃತಿರ, ಧಾರಿ ನಂಪ್ಲೆಬೆಡ್‌ ಪರಿಯ 
ನದಸೈರಾದ್‌ ಪುರತ್ನವ್‌, ಮಂದಟೂರು ಬೆಡ ಉಡುಖಿದ ದೊಜರಿ, ಐಯವ್ಸ್‌ದ್ಷಬ್‌ಬೆನ ನಸರರ್ಶಿಯಾದಿತ್ತೆರ್‌. 

